**נכתוב ספר אלה הדברים בשם עושה אורים**

**פרשת אלה הדברים**

**1:1 אֵ֣לֶּה הַדְּבָרִ֗ים אֲשֶׁ֨ר דִּבֶּ֤ר מֹשֶׁה֙ אֶל־כָּל־יִשְׂרָאֵ֔ל בְּעֵ֖בֶר הַיַּרְדֵּ֑ן בַּמִּדְבָּ֡ר בָּֽעֲרָבָה֩ מ֨וֹל ס֜וּף בֵּֽין־פָּארָ֧ן וּבֵֽין־תֹּ֛פֶל וְלָבָ֥ן וַֽחֲצֵרֹ֖ת וְדִ֥י זָהָֽב׃**

1:1אלה הדברים - כאשר היו ישראל עתידים לעבור את הירדן להחלק איש בנחלתו, והיו צריכים התראה ואזהרה לשמור התורה, כאשר בזמן נסוע מסיני להכנס בארץ <התרה בהם>, וכאשר אירעו להם ענינים ונמנעו מלהכנס, אז כון עתה לסדר גם אותם {הענינים} <עניני המניעות שמסבתם נשנו עתה עניני האזהרות וההתראות>.[[1]](#footnote-1) על כן החל במלת דברים, לכלול עניני המצות ודברי תוכחה. ויהיה טעם אלה הדברים אשר דבר משה אל כל ישראל בעבר הירדן מה שאירע להם במדבר בערבה מול סוף ,כלל מה שעבר עליהם בנסעם מסיני עד בואם לקדש ברנע:

1:1 במדבר בערבה - כנזכר בארץ ערבה ושוחה (ירמיהו ב:ו):

ולבן ותפל ודי זהב לא נזכרו במסעים גם לא נזכרו במקום אחר, ואולם אחר שאומר בין ובין אין הטעם שעברו באותם המקומות עצמם שנזכרו בשמות אלו.

ואין הרצון באמרו במדבר בערבה מה שהיו בעבר הירדן, כי בעבר הירדן אומר המאמר בצורה אחרת, כגון שנאמר אלה העדות והחקים והמשפטים אשר דבר משה אל בני ישראל בצאתם מצרים בעבר הירדן בגיא מול בית פעור בארץ סיחון מלך האמורי (דברים ד:מה-מו), ולבן ופארן וחצרות אינם בעבר הירדן:

**1:2 אַחַ֨ד עָשָׂ֥ר יוֹם֙ מֵֽחֹרֵ֔ב דֶּ֖רֶךְ הַר־שֵׂעִ֑יר עַ֖ד קָדֵ֥שׁ בַּרְנֵֽעַ׃**

1:2 אחד עשר יום מחורב - יש שפירשוהו כי אחד עשר יום מסיני עד קדש ברנע, והם גרמו לעצמם והלכו ארבעים שנה, על כן אמר ויהי בארבעים שנה, וזהו טעם אלה הדברים. וזה לא יתכן, כי בשנה השנית באו בקדש ברנע ומשם נשתלחו המרגלים.

ואחרים אומרים כי אלו אחד עשר יום הם שלשה לדרך, ושבעה למרים, ויום אחד שבת. והלא עשו שלשים יום בקברות התאוה?

ואחרים פירשו כי מהלך אחד עשר יום היה והלכו בשלשה ימים כדי למהרם, כאשר נזכר וישכון הענן במדבר פארן (במדבר י:יב). והלא הכתוב מודיע שנתאחרו בדרך, כאשר העירונו.

ויאות לומר כאשר הזכיר במדבר בערבה היה זה לבאר כי בגזרת השם עברו משם ולא הוליכם דרך הר שעיר שהיה מהלך אחד עשר יום, שהיא דרך קרובה, כאשר נאמר פנו וסעו לכם ובואו הר האמורי (דברים א:ז), וכתוב ונסע מחורב ונלך את כל המדבר הגדול והנורא אשר ראיתם דרך הר האמורי (דברים א:יט):

1:2-3 והואיל והם גרמו לעצמם שלא להכנס לארץ ואחרו זה ארבעים שנה, הנה הם הוצרכו עוד אזהרה והתראה בשנת הארבעים עם הזכרת סבת אחורם, על כן [ויהי בארבעים שנה]:

**1:3 וַֽיְהִי֙ בְּאַרְבָּעִ֣ים שָׁנָ֔ה בְּעַשְׁתֵּֽי־עָשָׂ֥ר חֹ֖דֶשׁ בְּאֶחָ֣ד לַחֹ֑דֶשׁ דִּבֶּ֤ר מֹשֶׁה֙ אֶל־בְּנֵ֣י יִשְׂרָאֵ֔ל כְּ֠כֹל אֲשֶׁ֨ר צִוָּ֧ה יְהוָ֛ה אֹת֖וֹ אֲלֵהֶֽם׃**

1:3 ויהי בארבעים שנה - מדרך סברא אמרו חכמינו ע"ה כי בכלל חדש שבט נאמר הספר, ובראש חדש אדר מת משה, כאשר מת אהרן בראש חדש אב. ועל דרך דוחק יִשְּׁבוּ ימי בכי אבל משה (דברים לד:ח) עד שעלו מן הירדן בעשור לחדש, עם הימים הנאמרים ביהושע. ודעת בעלי הקבלה שבשבעה באדר מת משה, אם בדרך סברא על פי עיון הכתוב יקשה הענין.

ויש אומרים ביום אחד בר"ח שבט דבר הספר ובו מת, וּרְאָיָתָּם {ויהי}[[2]](#footnote-2) בעצם היום הזה (דברים לב:מח), בעבור שלא יכלו ליַשב הימים הנזכרים אם מת בראש חדש אדר, כל שכן לפי דעת האומרים בשבעה באדר. וזאת הדעת יותר רחוקה כי כתוב ויתמו ימי בכי אבל משה (שם לד:ח), מיד כתוב ויהושע בן נון מלא רוח חכמה (שם לד:ט), וכתוב ויהי אחרי מות משה ויאמר ה' אל יהושע (יהושע א:א).

ויותר טוב לחשוב הימים למפרע מן והעם עלו מן הירדן בעשור לחדש (יהושע ד:יט), ואל אשר יוציאנו החשבון נתפוש אותו:

1:3 דבר משה אל בני ישראל ככל אשר צוה ה' אותו אליהם - הם עניני המצות.

הואיל והאדם תכליתו להשלים חלקי הרכבתו במה שהיתה התכלית למציאותו, והשם ית' שמו בראותו כי האדם מהשלמת טבעו לא יזכה, להשיג תכליתו השרה נבואתו במין האדם והזהירו פן יפן אל אָוֶן (ע״פ איוב לו:כא), והאדם באולתו סלף דרכו וגורש מגן עדן בהמשך אחרי תאותיו. ועור עיני השכל להבין המושכלות ונשאר לְהִמָּשֵׁךְ אחרי המורגש בידיעת המדומים. וזה הכשלון הביא וכחשו לאל ממעל, כאשר ראו כי העולם כמנהגו נוהג והויתו והפסדו נמשכים אחרי תנועות הפלכיות, לא עבר שׂכלם למעלה מן הגלגל. וכשרצה השם לתת תקנה במין האדם מזה הכשלון, כאשר זרח אור הגנוז אברהם אבינו ע"ה והופיע מציאותו ית', בחר לזרעו אחריו.

על כן בחר הש"י אומה מיוחדת הם זרע אברהם עבדו בני יעקב בחיריו (ע״פ תהלים קה:ו) הנקראים בשמו ככתוב כל הנקרא בשמי ולכבודי בראתיו (ישעיה מג:ז). והוציאם מארץ מצרים על ידי אותות ונפלאות לתת להם ארץ חמדה, נחלת צבי צבאות גוים (ע״פ ירמיהו ג:יט), מפני המרי העצום שֶׁמָּרוּ ונתחיבו כליה, לקחת מוסר השכל פן יקרה להם למי שמרה והפליג בְּעָוֶל. והנחילם בסיני תורתו במעמד הנורא, ונתן להם מצות, וחקים, ומשפטים צדיקים לתקן ישובם ולהתמיד קיומם, ונהל דעותיהם ביחוד מקום השכינה וקדוש זמנים בענינים מעשיים להתמיד ידיעת הנפלאות, שהם מצורפים בהשגחה המופתית לקיום ידיעתו ית'.

וכאשר היתה הכונה בנתינת התורה להתמיד ידיעת הנפלאות, שהם תובעים לחדוש העולם, להופיע מציאותו ית', שהוא התכלית אל החלק הנשאר אחרי האדם, וזהו העולם הבא, נהלם, פן יקרה להם כפי שאירע למי שאמר: לא ידעתי את ה' (שמות ה:ב), היות השגחתו בהם על צד המופת, לא אחרי גזרת האמצעיים על פי סבובם, להבין ולהאמין במציאותו ית' שהוא הנאמן במציאות, וכל האמצעים הם כגרזן ביד החוצב בו (ע״פ ישעיהו י:טו). וידוע כי לולי עשיית הנפלאות שנעשו על ידי משה במצרים לא היתה מציאותו ית' נודעת בעולם, ואין הענין נראה כי עשיית הנפלאות שנעשו על ידי משה די להספיק בקיום ידיעתו כל ימי העולם, כי הנה ישראל עצמם בהמשך זמן מועט טח מֵרְאוֹת עיניהם, מהשכיל לבותם כל שכן (ע״פ ישעיהו מד:יח).

על כן היתה הכונה האלהית בעבור השגחה המופתית שלא תפסק כל ימי העולם, להתמדת ידיעת מציאותו ית', על כן בחר את ישראל היות מיוחדים בהשגחה זו כל ימי העולם, להמשך ידיעת מציאותו ית', ונהלם בכל עניני ליאוטים להחזיקם באמונתו ית' ואמונת תורתו, להתמיד קיומם, כי קיום העולם בקיום עם ה'. והורה להם שאם יחטאו ילקו, ועוד בשובם יקבלו נחמה על ידי אותות ונפלאות, ככתוב כימי צאתך מארץ מצרים אראנו נפלאות (מיכה ז:טז), ונאמר וראו כל עמי הארץ כי שם ה' נקרא עליך (דברים כח:י). והבטיחם בהרחבת ידיעתו באמרו כי מלאה הארץ דעה את ה' (ישעיהו יא:ט), ונאמר ולא ילמדו עוד איש את רעהו (ירמיה לא:לד). ונמצא כי תכלית מציאות העולם השפל לכבוד השם {הוא האדם} <הם ישראל>[[3]](#footnote-3), על כן החל בראשית (בראשית א:א) וחתם ישראל (דברים לד:יב).

ואמנם כשנתנה התורה בהר סיני והורה להם מצות וחקים להתמיד ידיעת הנפלאות, היה הרצון להתחזק ידיעתם בהיות הצווי עם המעשה. אבל כאשר אחרו ישראל במדבר ארבעים שנה, ביאוש המעשה מסבת חטאם הוסיף משה לבאר התורה בשנת הארבעים בהכנסם לארץ, על ידי יעוד גמול טוב וגמול רע, באמרו: ראה למדתי אתכם חקים ומשפטים כאשר צוני ה' אלהי לעשות כן בקרב הארץ (דברים ד:ה), עם מה שהוסיף מצות לא נזכרו מקודם כמצות יבום, ושופטים ושוטרים, ומערכת מלחמה, ולקוחין וגרושין, וענין עגלה ערופה, וענין המלך אשר ימלוך, ותוספת מצות באהבת השם, ויתרון אזהרות בע"ז, ועניני דינים לכל ריב ולכל נגע. והנה רובי אלו המצות לא נאמרו מקודם, והעד מצות לא יבוא עמוני ומואבי (שם כג:ד). והאומר כי נאמרו ולא נזכרו בעבור שלא נאמר בהם ויאמר וידבר, הנה כתוב אלה דברי הברית אשר צוה ה' את משה לכרות את בני ישראל בערבות מואב (שם כח:סט), והחמיר זאת הברית בעניני ברכות וקללות להשמר מלפרוץ גדר.

ואולם בפרשת אם בחקותי העיר בשביל גלות בבל, ובמשנה תורה העיר בזו הגלות אשר לא נתבאר קצה, אלא תלה גאולתם על ידי התשובה, ובזה הבטיחם בבוא קץ הגלות לעת תמוט רגל שונאי ישראל, וכתוב ומל ה' אלהיך את לבבך ואת לבב זרעך (דברים ל:ו), וכתוב ושבת עד ה' אלהיך ושמעת בקולו (שם ד:ל), ואז יהיו ישראל נושעים תשועת עולמים, ונאמר כי כאשר השמים החדשים והארץ החדשה אשר אני עושה עומדים לפני נאם ה' כן יעמוד זרעכם ושמכם (ישעיהו סו:כב), כי תכלית המכוונת במציאות העולם השפל {הוא האדם} <הם ישראל הנקראים בשמו יתברך>:[[4]](#footnote-4)

**1:4 אַֽחֲרֵ֣י הַכֹּת֗וֹ אֵ֚ת סִיחֹן֙ מֶ֣לֶךְ הָֽאֱמֹרִ֔י אֲשֶׁ֥ר יוֹשֵׁ֖ב בְּחֶשְׁבּ֑וֹן וְאֵ֗ת ע֚וֹג מֶ֣לֶךְ הַבָּשָׁ֔ן אֲשֶׁר־יוֹשֵׁ֥ב בְּעַשְׁתָּרֹ֖ת בְּאֶדְרֶֽעִי׃**

1:4 אחרי הכותו את סיחון מלך האמורי - כי לא נודע זמן מלחמת אלו המלכים:

**1:5 בְּעֵ֥בֶר הַיַּרְדֵּ֖ן בְּאֶ֣רֶץ מוֹאָ֑ב הוֹאִ֣יל מֹשֶׁ֔ה בֵּאֵ֛ר אֶת־הַתּוֹרָ֥ה הַזֹּ֖את לֵאמֹֽר׃**

1:5 בעבר הירדן - באר המקום לאמונת הדברים:

1:5 הואיל משה באר - כמו חמק עבר (שיר השירים ה:ו).

אחרי שאמר הואיל משה באר, לשוא טורחים האומרים תורה שבעל פה, כי כבר באר אותה.

הנה נראה שהתחלת זאת התורה מן פרק ועתה ישראל שמע אל החקים ואל המשפטים (דברים ד:א):

**1:6 יְהוָ֧ה אֱלֹהֵ֛ינוּ דִּבֶּ֥ר אֵלֵ֖ינוּ בְּחֹרֵ֣ב לֵאמֹ֑ר רַב־לָכֶ֥ם שֶׁ֖בֶת בָּהָ֥ר הַזֶּֽה׃**

1:6 ה' אלהינו דבר אלינו בחורב - החל לבאר הסבה אשר היו מצטרכים מצוה ואזהרה בעבור הכנסם לארץ, ומה גרם להם לתקן שרי אלפים ושרי מאות, ומפני איזה ענין נמנעו ונמשך הזמן עד שנת הארבעים עד שהצרכו בבאור התורה, בעבור הגזרה שנגזרה למשה ע"ה כאשר נרמז בפרשת ואתחנן:

1:6 רב לכם שבת בהר הזה - הוא הר סיני:

**1:7 פְּנ֣וּ ׀ וּסְע֣וּ לָכֶ֗ם וּבֹ֨אוּ הַ֥ר הָֽאֱמֹרִי֮ וְאֶל־כָּל־שְׁכֵנָיו֒ בָּֽעֲרָבָ֥ה בָהָ֛ר וּבַשְּׁפֵלָ֥ה וּבַנֶּ֖גֶב וּבְח֣וֹף הַיָּ֑ם אֶ֤רֶץ הַֽכְּנַעֲנִי֙ וְהַלְּבָנ֔וֹן עַד־הַנָּהָ֥ר הַגָּדֹ֖ל נְהַר־פְּרָֽת׃**

1:7 פנו וסעו לכם ובואו הר האמורי - הטעם אל הר:

1:7 ואל כל שכניו - שאר בני כנען:

1:7 הורה ארבע הפאות כי צריך לקיים את בריתו, ומה שהבטיח לאבות במאמר שיזכו בה הבנים בלקיחה:

**1:8 רְאֵ֛ה נָתַ֥תִּי לִפְנֵיכֶ֖ם אֶת־הָאָ֑רֶץ בֹּ֚אוּ וּרְשׁ֣וּ אֶת־הָאָ֔רֶץ אֲשֶׁ֣ר נִשְׁבַּ֣ע יְ֠הוָה לַאֲבֹ֨תֵיכֶ֜ם לְאַבְרָהָ֨ם לְיִצְחָ֤ק וּֽלְיַעֲקֹב֙ לָתֵ֣ת לָהֶ֔ם וּלְזַרְעָ֖ם אַֽחֲרֵיהֶֽם׃**

1:8 אשר נשבע ה' - כמו ואת שמואל (שמואל א׳ יב:יא):

**1:9 וָֽאֹמַ֣ר אֲלֵכֶ֔ם בָּעֵ֥ת הַהִ֖וא לֵאמֹ֑ר לֹֽא־אוּכַ֥ל לְבַדִּ֖י שְׂאֵ֥ת אֶתְכֶֽם׃**

1:9 ואומר אליכם בעת ההיא - בעבור שהייתם עתידים להכנס לארץ להחלק איש בנחלתו, לא אוכל לבדי שאת אתכם:

**1:10 יְהוָ֥ה אֱלֹֽהֵיכֶ֖ם הִרְבָּ֣ה אֶתְכֶ֑ם וְהִנְּכֶ֣ם הַיּ֔וֹם כְּכֽוֹכְבֵ֥י הַשָּׁמַ֖יִם לָרֹֽב׃**

1:10 ה' אלהיכם הרבה אתכם והנכם היום ככוכבי השמים לרוב - ענין רבוי, ומעלה, והתנשאות:

**1:11 יְהוָ֞ה אֱלֹהֵ֣י אֲבֽוֹתֵכֶ֗ם יֹסֵ֧ף עֲלֵיכֶ֛ם כָּכֶ֖ם אֶ֣לֶף פְּעָמִ֑ים וִֽיבָרֵ֣ךְ אֶתְכֶ֔ם כַּֽאֲשֶׁ֖ר דִּבֶּ֥ר לָכֶֽם׃**

1:11 ה' אלהי אבותיכם - החל לברכם:

1:11 אלף פעמים - בעבור היותו סך חשבון:

1:11 כאשר דבר לכם - אם יוכל איש למנות את עפר הארץ גם זרעך יִמָּנֶה (בראשית יג:טז):

**1:12 אֵיכָ֥ה אֶשָּׂ֖א לְבַדִּ֑י טָרְחֲכֶ֥ם וּמַֽשַּׂאֲכֶ֖ם וְרִֽיבְכֶֽם׃**

1:12 איכה אשא לבדי טרחכם - הוא אמרו כי יבוא אלי העם לדרוש אלהים (שמות יח:טו):

1:12 ומשאכם - והודעתי את חוקי האלהים (שמות יח:טז):

1:12 וריבכם - כי יהיה להם דבר בא אלי (שם):

**1:13 הָב֣וּ לָ֠כֶם אֲנָשִׁ֨ים חֲכָמִ֧ים וּנְבֹנִ֛ים וִֽידֻעִ֖ים לְשִׁבְטֵיכֶ֑ם וַֽאֲשִׂימֵ֖ם בְּרָֽאשֵׁיכֶֽם׃**

1:13 הבו לכם - נתחלפה התנועה בעבור שהה"א מאותיות הגרון:

1:13 אנשים חכמים ונבונים וידועים לשבטיכם - כבר קדם לנו הבאור בפרשת וישמע יתרו איך ישוו שלשה התארים עם מה שאמר יתרו: יראי אלהים, אנשי אמת, שונאי בצע (שמות יח:כא).

ויתכן שהטעם באמור חכמים ונבונים וידועים כדרך בחכמה ובתבונה ובדעת (שמות לא:ג), ויהיה וידועים תאר. וטעם חכמים בהשגת התולדת, ונבונים בעשות ההקש, וידועים בידיעת ההקדמות שהם קרובות אל המורגש:

**1:14 וַֽתַּעֲנ֖וּ אֹתִ֑י וַתֹּ֣אמְר֔וּ טֽוֹב־הַדָּבָ֥ר אֲשֶׁר־דִּבַּ֖רְתָּ לַֽעֲשֽׂוֹת׃**

**1:15 וָֽאֶקַּ֞ח אֶת־רָאשֵׁ֣י שִׁבְטֵיכֶ֗ם אֲנָשִׁ֤ים חֲכָמִים֙ וִֽידֻעִ֔ים וָֽאֶתֵּ֥ן אוֹתָ֛ם רָאשִׁ֖ים עֲלֵיכֶ֑ם שָׂרֵ֨י אֲלָפִ֜ים וְשָׂרֵ֣י מֵא֗וֹת וְשָׂרֵ֤י חֲמִשִּׁים֙ וְשָׂרֵ֣י עֲשָׂרֹ֔ת וְשֹֽׁטְרִ֖ים לְשִׁבְטֵיכֶֽם׃**

**1:16 וָֽאֲצַוֶּה֙ אֶת־שֹׁ֣פְטֵיכֶ֔ם בָּעֵ֥ת הַהִ֖וא לֵאמֹ֑ר שָׁמֹ֤עַ בֵּין־אֲחֵיכֶם֙ וּשְׁפַטְתֶּ֣ם צֶ֔דֶק בֵּֽין־אִ֥ישׁ וּבֵין־אָחִ֖יו וּבֵ֥ין גֵּרֽוֹ׃**

1:15 ואקח את ראשי שבטיכם - כנראה שאלה המדות נמצאו בראשיהם:

1:15 אנשים חכמים וידועים - הניח הנבונים בעבור שבענין ההקש מה שיהיה מהקש המופתי אפשר שיצדק במופת הסברא, ואולם מה שיצדק במופת הסברא <לא>[[5]](#footnote-5) יצדק בהקש המופתי, ולמעוט המצא לדעת אלו הענינים כדרכם, על כן קצרם:

-161:15 שרי אלפים - נתבאר בו הרצון, שאין הטעם בכל אלף שר. אמנם בעבור שעניני הדין למינים רבים, מהם דיני נפשות, ומהם דיני מומים, ומהם דיני מלקות, ומהם דיני ממונות, כפי חמר הדין היו מתמנים שופטים בדין, בין איש ובין אחיו ובין גרו:

1:16 שמוע - מקור:

1:16 בין אחיכם - בעבור התחבר שני העצמים בשם אחד הספיק בבין אחד. ועוד אמר בין איש ובין אחיו, בעבור שיאמר ובין גרו:

**1:17 לֹֽא־תַכִּ֨ירוּ פָנִ֜ים בַּמִּשְׁפָּ֗ט כַּקָּטֹ֤ן כַּגָּדֹל֙ תִּשְׁמָע֔וּן לֹ֤א תָג֨וּרוּ֙ מִפְּנֵי־אִ֔ישׁ כִּ֥י הַמִּשְׁפָּ֖ט לֵֽאלֹהִ֣ים ה֑וּא וְהַדָּבָר֙ אֲשֶׁ֣ר יִקְשֶׁ֣ה מִכֶּ֔ם תַּקְרִב֥וּן אֵלַ֖י וּשְׁמַעְתִּֽיו׃**

1:17 לא תכירו פנים במשפט - כענין ודל לא תהדר בריבו (שמות כג:ג):

1:17 כקטן כגדול תשמעון - כדין כל שני כפי"ן:

1:17 כי המשפט לאלהים הוא - כענין כי לה' ועמכם בדבר המשפט (דברי הימים ב׳ יט:ו):

**1:18 וָֽאֲצַוֶּ֥ה אֶתְכֶ֖ם בָּעֵ֣ת הַהִ֑וא אֵ֥ת כָּל־הַדְּבָרִ֖ים אֲשֶׁ֥ר תַּֽעֲשֽׂוּן׃**

1:18 ואצוה אתכם בעת ההוא - כאשר העירותי בפרשת וישמע יתרו, בעצת יתרו העיר מה היתה העלה והורה להם באור התורה:

**1:19 וַנִּסַּ֣ע מֵֽחֹרֵ֗ב וַנֵּ֡לֶךְ אֵ֣ת כָּל־הַמִּדְבָּ֣ר הַגָּדוֹל֩ וְהַנּוֹרָ֨א הַה֜וּא אֲשֶׁ֣ר רְאִיתֶ֗ם דֶּ֚רֶךְ הַ֣ר הָֽאֱמֹרִ֔י כַּֽאֲשֶׁ֥ר צִוָּ֛ה יְהוָ֥ה אֱלֹהֵ֖ינוּ אֹתָ֑נוּ וַנָּבֹ֕א עַ֖ד קָדֵ֥שׁ בַּרְנֵֽעַ׃**

1:19 ונסע מחורב - כנראה שסמוך לנסיעתם היה תקון השופטים, ואז היתה ביאת יתרו:

1:19 ונלך את כל המדבר... דרך הר האמורי - ולא דרך הר שעיר (דברים א:ב), אלא הוליכם דרך קרובה, וזהו כאשר צוה ה' אלהינו אותנו. ואין טענה מן ויכתו אתכם בשעיר עד חרמה (שם א:מד), כי כתוב וירדפו אתכם, וסמוכים היו:

**1:20 וָֽאֹמַ֖ר אֲלֵכֶ֑ם בָּאתֶם֙ עַד־הַ֣ר הָֽאֱמֹרִ֔י אֲשֶׁר־יְהוָ֥ה אֱלֹהֵ֖ינוּ נֹתֵ֥ן לָֽנוּ׃**

**1:21 רְ֠אֵה נָתַ֨ן יְהוָ֧ה אֱלֹהֶ֛יךָ לְפָנֶ֖יךָ אֶת־הָאָ֑רֶץ עֲלֵ֣ה רֵ֗שׁ כַּֽאֲשֶׁר֩ דִּבֶּ֨ר יְהוָ֜ה אֱלֹהֵ֤י אֲבֹתֶ֨יךָ֙ לָ֔ךְ אַל־תִּירָ֖א וְאַל־תֵּחָֽת׃**

1:21 עלה רש כאשר דבר לך - ובואו הר האמורי (דברים א:ז):

1:21 ואל תחת - נפעל מפעלי הכפל, והשוכן תמורת הדגש להוציא נו"ן הנפעל:

**1:22 וַתִּקְרְב֣וּן אֵלַי֮ כֻּלְּכֶם֒ וַתֹּֽאמְר֗וּ נִשְׁלְחָ֤ה אֲנָשִׁים֙ לְפָנֵ֔ינוּ וְיַחְפְּרוּ־לָ֖נוּ אֶת־הָאָ֑רֶץ וְיָשִׁ֤בוּ אֹתָ֨נוּ֙ דָּבָ֔ר אֶת־הַדֶּ֨רֶךְ֙ אֲשֶׁ֣ר נַֽעֲלֶה־בָּ֔הּ וְאֵת֙ הֶֽעָרִ֔ים אֲשֶׁ֥ר נָבֹ֖א אֲלֵיהֶֽן׃**

**1:23 וַיִּיטַ֥ב בְּעֵינַ֖י הַדָּבָ֑ר וָֽאֶקַּ֤ח מִכֶּם֙ שְׁנֵ֣ים עָשָׂ֣ר אֲנָשִׁ֔ים אִ֥ישׁ אֶחָ֖ד לַשָּֽׁבֶט׃**

-231:22 ותקרבון אלי כלכם - החל לבאר סבת עכובם. ואמר כלכם כי העצה היתה הגונה, שכן אמרו הדרך אשר נעלה בה, על כן וייטב בעיני הדבר:

1:22 ויחפרו - לשון עיון:

1:23 ואקח מכם - בזו העצה:

1:23 שנים עשר - איש אחד איש אחד מכל שבט, כדי להאמין בו אנשי שבטו:

**1:24 וַיִּפְנוּ֙ וַיַּֽעֲל֣וּ הָהָ֔רָה וַיָּבֹ֖אוּ עַד־נַ֣חַל אֶשְׁכֹּ֑ל וַֽיְרַגְּל֖וּ אֹתָֽהּ׃**

1:24 ויפנו ויעלו ההרה - כבר בארנו דרך עלייתם:

1:24 ויבואו עד נחל אשכול - כדרך באנו אל אחיך אל עשו (בראשית לב:ז):

1:24 עד נחל אשכול - כמו וירדוף עד דן (שם יד:יד):

1:24 וירגלו אותה - שהלכו ברגליהם לארכה ולרחבה:

**1:25 וַיִּקְח֤וּ בְיָדָם֙ מִפְּרִ֣י הָאָ֔רֶץ וַיּוֹרִ֖דוּ אֵלֵ֑ינוּ וַיָּשִׁ֨בוּ אֹתָ֤נוּ דָבָר֙ וַיֹּ֣אמְר֔וּ טוֹבָ֣ה הָאָ֔רֶץ אֲשֶׁר־יְהוָ֥ה אֱלֹהֵ֖ינוּ נֹתֵ֥ן לָֽנוּ׃**

**1:26 וְלֹ֥א אֲבִיתֶ֖ם לַֽעֲלֹ֑ת וַתַּמְר֕וּ אֶת־פִּ֥י יְהוָ֖ה אֱלֹֽהֵיכֶֽם׃**

1:26 ותמרו את פי ה' אלהיכם - במאמר החל רש (דברים ב:כד), ואמרתם לא נעלה:

**1:27 וַתֵּרָֽגְנ֤וּ בְאָֽהֳלֵיכֶם֙ וַתֹּ֣אמְר֔וּ בְּשִׂנְאַ֤ת יְהוָה֙ אֹתָ֔נוּ הֽוֹצִיאָ֖נוּ מֵאֶ֣רֶץ מִצְרָ֑יִם לָתֵ֥ת אֹתָ֛נוּ בְּיַ֥ד הָֽאֱמֹרִ֖י לְהַשְׁמִידֵֽנוּ׃**

1:27 ותרגנו - ענינו הרגון, וזהו טעם בשנאת ה' אותנו הוציאנו מארץ מצרים. והוציאו בלשון נפעל מפני שהתמידו בו, וזהו באהליכם:

**1:28 אָנָ֣ה ׀ אֲנַ֣חְנוּ עֹלִ֗ים אַחֵינוּ֩ הֵמַ֨סּוּ אֶת־לְבָבֵ֜נוּ לֵאמֹ֗ר עַ֣ם גָּד֤וֹל וָרָם֙ מִמֶּ֔נּוּ עָרִ֛ים גְּדֹלֹ֥ת וּבְצוּרֹ֖ת בַּשָּׁמָ֑יִם וְגַם־בְּנֵ֥י עֲנָקִ֖ים רָאִ֥ינוּ שָֽׁם׃**

1:28 המסו - מבנין הפעיל מפעלי הכפל, כדרך וַיִּמַּס לבב העם ויהי למים (יהושע ז:ה):

1:28 עם גדול - ברבוי, ורם בקומה:

1:28 ערים גדולות ובצורות - שהן חזקות, נמנעות להלכד:

1:28 וגם בני ענקים - יתר על זה. כאמרם ושם ראינו את הנפילים (במדבר יג:לג), שיפול לב רואיהם:

**1:29 וָֽאֹמַ֖ר אֲלֵכֶ֑ם לֹא־תַֽעַרְצ֥וּן וְֽלֹא־תִֽירְא֖וּן מֵהֶֽם׃**

**1:30 יְהוָ֤ה אֱלֹֽהֵיכֶם֙ הַֽהֹלֵ֣ךְ לִפְנֵיכֶ֔ם ה֖וּא יִלָּחֵ֣ם לָכֶ֑ם כְּ֠כֹל אֲשֶׁ֨ר עָשָׂ֧ה אִתְּכֶ֛ם בְּמִצְרַ֖יִם לְעֵֽינֵיכֶֽם׃**

**1:31 וּבַמִּדְבָּר֙ אֲשֶׁ֣ר רָאִ֔יתָ אֲשֶׁ֤ר נְשָֽׂאֲךָ֙ יְהוָ֣ה אֱלֹהֶ֔יךָ כַּֽאֲשֶׁ֥ר יִשָּׂא־אִ֖ישׁ אֶת־בְּנ֑וֹ בְּכָל־הַדֶּ֨רֶךְ֙ אֲשֶׁ֣ר הֲלַכְתֶּ֔ם עַד־בֹּֽאֲכֶ֖ם עַד־הַמָּק֥וֹם הַזֶּֽה׃**

11:29-3 ואומר אליכם לא תערצון ולא תיראון מהם, ה' אלהיכם ההולך לפניכם - הטעם כאשר על דרך פלא עשה מה שעשה במצרים והספיק לך במדבר עד בואכם עד המקום הזה, כן יש לו כח להלחם עם שבעה עממים:

**1:32 וּבַדָּבָ֖ר הַזֶּ֑ה אֵֽינְכֶם֙ מַֽאֲמִינִ֔ם בַּֽיהוָ֖ה אֱלֹֽהֵיכֶֽם׃**

**1:33 הַֽהֹלֵ֨ךְ לִפְנֵיכֶ֜ם בַּדֶּ֗רֶךְ לָת֥וּר לָכֶ֛ם מָק֖וֹם לַחֲנֹֽתְכֶ֑ם בָּאֵ֣שׁ ׀ לַ֗יְלָה לַרְאֹֽתְכֶם֙ בַּדֶּ֨רֶךְ֙ אֲשֶׁ֣ר תֵּֽלְכוּ־בָ֔הּ וּבֶֽעָנָ֖ן יוֹמָֽם׃**

**1:34 וַיִּשְׁמַ֥ע יְהוָ֖ה אֶת־ק֣וֹל דִּבְרֵיכֶ֑ם וַיִּקְצֹ֖ף וַיִּשָּׁבַ֥ע לֵאמֹֽר׃**

**1:35 אִם־יִרְאֶ֥ה אִישׁ֙ בָּֽאֲנָשִׁ֣ים הָאֵ֔לֶּה הַדּ֥וֹר הָרָ֖ע הַזֶּ֑ה אֵ֚ת הָאָ֣רֶץ הַטּוֹבָ֔ה אֲשֶׁ֣ר נִשְׁבַּ֔עְתִּי לָתֵ֖ת לַאֲבֹֽתֵיכֶֽם׃**

-351:32 ובדבר הזה אינכם מאמינים בה' - ואם יש לכם לומר כי מעתה יסיר מכם פנים, הנה כעת הזאת מנחה לכם בדרך שאתם הולכים בעמוד ענן יומם ובעמוד אש לילה, וכי לחנם מנחה לכם הדרך שאתם הולכים,[[6]](#footnote-6) לתת אתכם ביד האמורי? ובמה ישתבח השם, וכי בעם חלוש וערים פרוצות אתם באים לרשת אותם? והואיל ואינכם בוטחים בכח השם, אלא אתם אומרים נתנה ראש (במדבר יד:ד), על כן בשמעו את דבריכם ויקצוף וישבע לאמר: אם יראה... הדור הרע הזה, הואיל ואלו הפלאים שאני עושה תכליתם ליחד את שמי, להיות לדורות הבאים על צד הליאוט, והם כהיום עצמם הרואים בועטים וסרים מאמונת השם, על כן חייבים בעונש:

1:33 לראותכם - בנין הפעיל:

1:33 לחנותכם - מבנין הקל:

1:35 אם יראה איש - שלא יזכו בטובה שהתרעמו עליה:

**1:36 זֽוּלָתִ֞י כָּלֵ֤ב בֶּן־יְפֻנֶּה֙ ה֣וּא יִרְאֶ֔נָּה וְלֽוֹ־אֶתֵּ֧ן אֶת־הָאָ֛רֶץ אֲשֶׁ֥ר דָּֽרַךְ־בָּ֖הּ וּלְבָנָ֑יו יַ֕עַן אֲשֶׁ֥ר מִלֵּ֖א אַֽחֲרֵ֥י יְהוָֽה׃**

1:36 זולתי כלב - איננו כמו בלתי, שוה ביו"ד ובלא יו"ד:

**1:37 גַּם־בִּי֙ הִתְאַנַּ֣ף יְהוָ֔ה בִּגְלַלְכֶ֖ם לֵאמֹ֑ר גַּם־אַתָּ֖ה לֹֽא־תָבֹ֥א שָֽׁם׃**

**1:38 יְהוֹשֻׁ֤עַ בִּן־נוּן֙ הָֽעֹמֵ֣ד לְפָנֶ֔יךָ ה֖וּא יָ֣בֹא שָׁ֑מָּה אֹת֣וֹ חַזֵּ֔ק כִּי־ה֖וּא יַנְחִלֶ֥נָּה אֶת־יִשְׂרָאֵֽל׃**

-381:37 גם בי התאנף - לא לענין קלקלת המרגלים, אלא בעבור שאמר ענין כלב, והיה רוצה לומר גם כן ענין יהושע, איך נוצל מן הגזרה ואיך מנהו השם תחת משה, על כן אמר גם בי התאנף בגללכם:

**1:39 וְטַפְּכֶם֩ אֲשֶׁ֨ר אֲמַרְתֶּ֜ם לָבַ֣ז יִֽהְיֶ֗ה וּ֠בְנֵיכֶם אֲשֶׁ֨ר לֹֽא־יָדְע֤וּ הַיּוֹם֙ ט֣וֹב וָרָ֔ע הֵ֖מָּה יָבֹ֣אוּ שָׁ֑מָּה וְלָהֶ֣ם אֶתְּנֶ֔נָּה וְהֵ֖ם יִֽירָשֽׁוּהָ׃**

1:39 אשר לא ידעו - על דרך הפלגה, דבר הכתוב על הרוב :

**1:40 וְאַתֶּ֖ם פְּנ֣וּ לָכֶ֑ם וּסְע֥וּ הַמִּדְבָּ֖רָה דֶּ֥רֶךְ יַם־סֽוּף׃**

1:40 ואתם פנו - לאחור ולא לפנים:

**1:41 וַֽתַּעֲנ֣וּ ׀ וַתֹּֽאמְר֣וּ אֵלַ֗י חָטָאנוּ֮ לַֽיהוָה֒ אֲנַ֤חְנוּ נַֽעֲלֶה֙ וְנִלְחַ֔מְנוּ כְּכֹ֥ל אֲשֶׁר־צִוָּ֖נוּ יְהוָ֣ה אֱלֹהֵ֑ינוּ וַֽתַּחְגְּר֗וּ אִ֚ישׁ אֶת־כְּלֵ֣י מִלְחַמְתּ֔וֹ וַתָּהִ֖ינוּ לַֽעֲלֹ֥ת הָהָֽרָה׃**

1:41 אנחנו נעלה - שלא שמעתם בקול השם:

1:41 ותהינו - שאמרתם: הננו ועלינו (במדבר יד:מ), הפך מה שאמרתם: אנה אנחנו עולים (דברים א:כח):

**1:42 וַיֹּ֨אמֶר יְהוָ֜ה אֵלַ֗י אֱמֹ֤ר לָהֶם֙ לֹ֤א תַֽעֲלוּ֙ וְלֹא־תִלָּ֣חֲמ֔וּ כִּ֥י אֵינֶ֖נִּי בְּקִרְבְּכֶ֑ם וְלֹא֙ תִּנָּ֣גְפ֔וּ לִפְנֵ֖י אֹֽיְבֵיכֶֽם׃**

1:42 ויאמר ה' אלי לא תעלו - הוסיף אזהרה אחר אזהרה, שנראה להם שמאמר הראשון על דרך גזום:

**1:43 וָֽאֲדַבֵּ֥ר אֲלֵיכֶ֖ם וְלֹ֣א שְׁמַעְתֶּ֑ם וַתַּמְרוּ֙ אֶת־פִּ֣י יְהוָ֔ה וַתָּזִ֖דוּ וַתַּֽעֲל֥וּ הָהָֽרָה׃**

1:43 ותמרו את פי ה' ותזידו - הוסיפו מרי על מֶרְיָם:

**1:44 וַיֵּצֵ֨א הָֽאֱמֹרִ֜י הַיֹּשֵׁ֨ב בָּהָ֤ר הַהוּא֙ לִקְרַאתְכֶ֔ם וַיִּרְדְּפ֣וּ אֶתְכֶ֔ם כַּֽאֲשֶׁ֥ר תַּֽעֲשֶׂ֖ינָה הַדְּבֹרִ֑ים וַֽיַּכְּת֥וּ אֶתְכֶ֛ם בְּשֵׂעִ֖יר עַד־חָרְמָֽה׃**

1:44 ויצא האמורי היושב בהר ההוא - כי יש אמורי אחר:

1:44 כאשר תעשינה הדבורים - בעבור שקֵרבתם אצל גבולם, כמו הדבורים כשאדם מגיע אצל כוורת שלהם מיד מכים אותו:

1:44 ויכתו - נתבאר דקדוקו במלת וַיַּכְּתוּם (במדבר יד:מה):

1:44 עד חרמה - שם מקום, כמו עד נחל אשכול (שם יג:כג):

**1:45 וַתָּשֻׁ֥בוּ וַתִּבְכּ֖וּ לִפְנֵ֣י יְהוָ֑ה וְלֹֽא־שָׁמַ֤ע יְהוָה֙ בְּקֹ֣לְכֶ֔ם וְלֹ֥א הֶֽאֱזִ֖ין אֲלֵיכֶֽם׃**

1:45 ותשובו ותבכו - ולא נענה לכם:

**1:46 וַתֵּֽשְׁב֥וּ בְקָדֵ֖שׁ יָמִ֣ים רַבִּ֑ים כַּיָּמִ֖ים אֲשֶׁ֥ר יְשַׁבְתֶּֽם׃**

1:46 ותשבו בקדש - כתוב והימים אשר הלכנו והם שלשים ושמונה שנה (דברים ב:יד). נמצא שישבו בקדש תשע עשרה שנים, ותשע עשרה עשו בכל המסעות, שהם שלשים ושמונה.

ודעת בן עזרא ותשבו בקדש ימים רבים, כימים אשר ישבתם ברגול הארץ. וטען ר' אהרן נ"ע שטעה, כי מתי הלכו שאר המסעות? נראה לו שדעת בן עזרא שנים, ואולם דעת בן עזרא ימים ממש, כי נעזר במה שהשם אמר: ואתם פנו לכם (דברים א:מ), והיה להם לעשות גזרת השם, ואולם הם אחרו שם זמן מועט, על כן אמר ותשבו בקדש ימים רבים.

ונראה לי לומר שכף זה כמו ותקראנה אותי כאלה (ויקרא י:יט), ותדבר אליו כדברים האלה (בראשית לט:יז), ר"ל הימים אשר ישבו:

**2:1 וַנֵּ֜פֶן וַנִּסַּ֤ע הַמִּדְבָּ֨רָה֙ דֶּ֣רֶךְ יַם־ס֔וּף כַּֽאֲשֶׁ֛ר דִּבֶּ֥ר יְהוָ֖ה אֵלָ֑י וַנָּ֥סָב אֶת־הַר־שֵׂעִ֖יר יָמִ֥ים רַבִּֽים׃**

2:1 ונפן ונסע המדברה דרך ים סוף - עשו גזרת השם על כרחם:

2:1 ונסב את הר שעיר - שהלכו מהמערב למזרח:

**2:2 וַיֹּ֥אמֶר יְהוָ֖ה אֵלַ֥י לֵאמֹֽר׃**

**2:3 רַב־לָכֶ֕ם סֹ֖ב אֶת־הָהָ֣ר הַזֶּ֑ה פְּנ֥וּ לָכֶ֖ם צָפֹֽנָה׃**

**2:4 וְאֶת־הָעָם֮ צַ֣ו לֵאמֹר֒ אַתֶּ֣ם עֹֽבְרִ֗ים בִּגְבוּל֙ אֲחֵיכֶ֣ם בְּנֵֽי־עֵשָׂ֔ו הַיֹּֽשְׁבִ֖ים בְּשֵׂעִ֑יר וְיִֽירְא֣וּ מִכֶּ֔ם וְנִשְׁמַרְתֶּ֖ם מְאֹֽד׃**

2:3-4פנו לכם צפונה - עדיין הם בדרומו של הר שעיר, על כן נאמר: אתם עוברים בגבול אחיכם בני עשו היושבים בשעיר:

2:4 וייראו מכם - כנזכר אז נבהלו אלופי אדום (שמות טו:טו):

**2:5 אַל־תִּתְגָּר֣וּ בָ֔ם כִּ֠י לֹֽא־אֶתֵּ֤ן לָכֶם֙ מֵֽאַרְצָ֔ם עַ֖ד מִדְרַ֣ךְ כַּף־רָ֑גֶל כִּֽי־יְרֻשָּׁ֣ה לְעֵשָׂ֔ו נָתַ֖תִּי אֶת־הַ֥ר שֵׂעִֽיר׃**

2:5 אל תתגרו בם - כמו יגרה מדון (משלי טו:יח), יבקש עלילות דברים:

**2:6 אֹ֣כֶל תִּשְׁבְּר֧וּ מֵֽאִתָּ֛ם בַּכֶּ֖סֶף וַֽאֲכַלְתֶּ֑ם וְגַם־מַ֜יִם תִּכְר֧וּ מֵֽאִתָּ֛ם בַּכֶּ֖סֶף וּשְׁתִיתֶֽם׃**

**2:7 כִּי֩ יְהוָ֨ה אֱלֹהֶ֜יךָ בֵּֽרַכְךָ֗ בְּכֹל֙ מַֽעֲשֵׂ֣ה יָדֶ֔ךָ יָדַ֣ע לֶכְתְּךָ֔ אֶת־הַמִּדְבָּ֥ר הַגָּדֹ֖ל הַזֶּ֑ה זֶ֣ה ׀ אַרְבָּעִ֣ים שָׁנָ֗ה יְהוָ֤ה אֱלֹהֶ֨יךָ֙ עִמָּ֔ךְ לֹ֥א חָסַ֖רְתָּ דָּבָֽר׃**

2:6-7 אכל תשברו... ומים תכרו - ענין קנין אם תצטרכו, אבל לא תצטרכו כי ה' אלהיך ברכך - <ודאי>,[[7]](#footnote-7) {וכן} כי נֹתֵן לצבאך לחם (ע״פ שופטים ח:ו),[[8]](#footnote-8) וכל מה שאתה צריך הספיק לך בכל המדבר הגדול:

**2:8 וַֽנַּעֲבֹ֞ר מֵאֵ֧ת אַחֵ֣ינוּ בְנֵֽי־עֵשָׂ֗ו הַיֹּֽשְׁבִים֙ בְּשֵׂעִ֔יר מִדֶּ֨רֶךְ֙ הָֽעֲרָבָ֔ה מֵֽאֵילַ֖ת וּמֵֽעֶצְיֹ֣ן גָּ֑בֶר {ס} וַנֵּ֨פֶן֙ וַֽנַּעֲבֹ֔ר דֶּ֖רֶךְ מִדְבַּ֥ר מוֹאָֽב׃**

2:8 ונעבור מאת אחינו בני עשו - על דרומו של אדום:

2:8 מאילת ומעציון גבר - והלכו בדרומו של מדבר מואב:

**2:9 וַיֹּ֨אמֶר יְהוָ֜ה אֵלַ֗י אַל־תָּ֨צַר֙ אֶת־מוֹאָ֔ב וְאַל־תִּתְגָּ֥ר בָּ֖ם מִלְחָמָ֑ה כִּ֠י לֹֽא־אֶתֵּ֨ן לְךָ֤ מֵֽאַרְצוֹ֙ יְרֻשָּׁ֔ה כִּ֣י לִבְנֵי־ל֔וֹט נָתַ֥תִּי אֶת־עָ֖ר יְרֻשָּֽׁה׃**

2:9 אל תצר - כאשר הזהירם על בני אדום אל תתגר בם, כן הזהירם למואב אל תצר.

ולא ידעתי טעם לדברי ר' אהרן נ"ע להיות מצות אל תצר קודמת למצות צרור (במדבר כה:יז), שבאמת קודמת. אמנם איזו קדימה ואיחור ראה וחשש.

מלת אל תצר הורחבה מפני הרי"ש, והוא מפעלי הכפל. ודעת רבינו אהרן נ"ע שהוא מפעלי העי"ן, ובמלת תצורם אמר שהוא מפעלי הכפל, ולא ידעתי מפני מה:

**2:10 הָֽאֵמִ֥ים לְפָנִ֖ים יָ֣שְׁבוּ בָ֑הּ עַ֣ם גָּד֥וֹל וְרַ֛ב וָרָ֖ם כָּֽעֲנָקִֽים׃**

**2:11 רְפָאִ֛ים יֵחָֽשְׁב֥וּ אַף־הֵ֖ם כָּֽעֲנָקִ֑ים וְהַמֹּ֣אָבִ֔ים יִקְרְא֥וּ לָהֶ֖ם אֵמִֽים׃**

2:10-11 האימים לפנים - נתן טעם לדבר, הואיל ועם חזק היו יושבי הארץ ומואב היה עם חלוש, ומצד חלשתם קראום אימים, שהיתה נופלת אימה בלב רואיהם.

אמנם רפאים הם משפחה מבני כנען, שנאמר ויכו את רפאים בעשתרות קרנים (בראשית יד:ה). ואמר יחשבו אף הם כענקים, ר"ל היו נחשבים כמו הענקים מצד גבורתם וגודל גופם:

**2:12 וּבְשֵׂעִ֞יר יָֽשְׁב֣וּ הַֽחֹרִים֮ לְפָנִים֒ וּבְנֵ֧י עֵשָׂ֣ו יִֽירָשׁ֗וּם וַיַּשְׁמִידוּם֙ מִפְּנֵיהֶ֔ם וַיֵּֽשְׁב֖וּ תַּחְתָּ֑ם כַּֽאֲשֶׁ֧ר עָשָׂ֣ה יִשְׂרָאֵ֗ל לְאֶ֨רֶץ֙ יְרֻשָּׁת֔וֹ אֲשֶׁר־נָתַ֥ן יְהוָ֖ה לָהֶֽם׃**

2:12 ובשעיר ישבו החורים - הביא זה כאשר מזכות אברהם זכו בני עשו להר שעיר, כן בזכות אברהם זכו בני לוט לארץ ירושתם.

וחורי אומרים שהוא החוי[[9]](#footnote-9), וכתוב אלה בני שעיר החורי וצבעון וענה (בראשית לו:כ), וכתוב צבעון החוי (שם לו:ב):

2:12 כאשר עשה ישראל לארץ ירושתו - עשה הוא עבר תחת עתיד. גם זה לטעם כי מה שזכו ישראל הוא מזכות אברהם. ולהיות על מלחמת סיחון ועוג אין הטעם נראה:

**2:13 עַתָּ֗ה קֻ֛מוּ וְעִבְר֥וּ לָכֶ֖ם אֶת־נַ֣חַל זָ֑רֶד וַֽנַּעֲבֹ֖ר אֶת־נַ֥חַל זָֽרֶד׃**

2:13 עתה קומו - המאמר נקשר למאמר אל תצר (דברים ב:ט):

**2:14 וְהַיָּמִ֞ים אֲשֶׁר־הָלַ֣כְנוּ ׀ מִקָּדֵ֣שׁ בַּרְנֵ֗עַ עַ֤ד אֲשֶׁר־עָבַ֨רְנוּ֙ אֶת־נַ֣חַל זֶ֔רֶד שְׁלֹשִׁ֥ים וּשְׁמֹנֶ֖ה שָׁנָ֑ה עַד־תֹּ֨ם כָּל־הַדּ֜וֹר אַנְשֵׁ֤י הַמִּלְחָמָה֙ מִקֶּ֣רֶב הַֽמַּחֲנֶ֔ה כַּֽאֲשֶׁ֛ר נִשְׁבַּ֥ע יְהוָ֖ה לָהֶֽם׃**

2:14 והימים אשר הלכנו - כון לבאר הזמן שהלכו במדבר, בעבור שמעתה, אחרי עברם את נחל זרד, יכנסו לארץ, באר זמן לכתם במדבר. ובאמרו אשר הלכנו, כנראה כי זמן מועט ישבו לשם. ושלשים ושמונה שנה הלכו אחרי נסוע   
מקדש ברנע עד שעברו את נחל זרד, הואיל והמרגלים נשתלחו בראש חדש תמוז ובאו בעשרה באב, כפי שבארו המפרשים, ואהרן מת בראש חדש אב, ואחרי מות אהרן עברו את נחל זרד:

**2:15 וְגַ֤ם יַד־יְהוָה֙ הָ֣יְתָה בָּ֔ם לְהֻמָּ֖ם מִקֶּ֣רֶב הַֽמַּחֲנֶ֑ה עַ֖ד תֻּמָּֽם׃**

2:15 וגם יד ה' היתה בם - באר זה בעבור שבגזר דין מתו אנשי המדבר, לא שמלאו ימיהם:

**2:16 וַיְהִ֨י כַֽאֲשֶׁר־תַּ֜מּוּ כָּל־אַנְשֵׁ֧י הַמִּלְחָמָ֛ה לָמ֖וּת מִקֶּ֥רֶב הָעָֽם׃**

**2:17 וַיְדַבֵּ֥ר יְהוָ֖ה אֵלַ֥י לֵאמֹֽר׃**

**2:18 אַתָּ֨ה עֹבֵ֥ר הַיּ֛וֹם אֶת־גְּב֥וּל מוֹאָ֖ב אֶת־עָֽר׃**

-182:16 ויהי כאשר תמו - הוצרך לבאר כי קודם השלים ארבעים שנה תמו דור המדבר, על כן וידבר ה' אלי לאמר, אתה עובר היום את גבול מואב את ער:

**2:19 וְקָֽרַבְתָּ֗ מ֚וּל בְּנֵ֣י עַמּ֔וֹן אַל־תְּצֻרֵ֖ם וְאַל־תִּתְגָּ֣ר בָּ֑ם כִּ֣י לֹֽא־אֶ֠תֵּן מֵאֶ֨רֶץ בְּנֵֽי־עַמּ֤וֹן לְךָ֙ יְרֻשָּׁ֔ה כִּ֥י לִבְנֵי־ל֖וֹט נְתַתִּ֥יהָ יְרֻשָּֽׁה׃**

2:19 וקרבת מול בני עמון - כי ארץ בני עמון הניחוה לקרן צפונית מזרחית:

**2:20 אֶֽרֶץ־רְפָאִ֥ים תֵּֽחָשֵׁ֖ב אַף־הִ֑וא רְפָאִ֤ים יָֽשְׁבוּ־בָהּ֙ לְפָנִ֔ים וְהָֽעַמֹּנִ֔ים יִקְרְא֥וּ לָהֶ֖ם זַמְזֻמִּֽים׃**

2:20 ארץ רפאים - הורה גם כן שארץ בני עמון גם היא ארץ רפאים היתה כמו ארץ מואב, וכתוב ויכו את רפאים בעשתרות קרנים (בראשית יד:ה) שהיה מתחום בני עמון, וכתוב ואת האימים בשוה קריתים (שם), שהיא מתחום בני מואב:

2:20 והעמונים יקראו להם זמזומים – מלת זמזומים אם אינה לשון קדש, היא בנויה על מתכונת לשון קדש:

**2:21 עַ֣ם גָּד֥וֹל וְרַ֛ב וָרָ֖ם כָּֽעֲנָקִ֑ים וַיַּשְׁמִידֵ֤ם יְהוָה֙ מִפְּנֵיהֶ֔ם וַיִּֽירָשֻׁ֖ם וַיֵּֽשְׁב֥וּ תַחְתָּֽם׃**

**2:22 כַּֽאֲשֶׁ֤ר עָשָׂה֙ לִבְנֵ֣י עֵשָׂ֔ו הַיֹּֽשְׁבִ֖ים בְּשֵׂעִ֑יר אֲשֶׁ֨ר הִשְׁמִ֤יד אֶת־הַֽחֹרִי֙ מִפְּנֵיהֶ֔ם וַיִּֽירָשֻׁם֙ וַיֵּֽשְׁב֣וּ תַחְתָּ֔ם עַ֖ד הַיּ֥וֹם הַזֶּֽה׃**

2:22 כאשר עשה לבני עשו - להרמיז שגם בני עמון מזכות אברהם זכו, והשמידו גבורים מהם וישבו תחתם:

**2:23 וְהָֽעַוִּ֛ים הַיֹּֽשְׁבִ֥ים בַּֽחֲצֵרִ֖ים עַד־עַזָּ֑ה כַּפְתֹּרִים֙ הַיֹּֽצְאִ֣ים מִכַּפְתֹּ֔ר הִשְׁמִידֻ֖ם וַיֵּֽשְׁב֥וּ תַחְתָּֽם׃**

2:23 והעוים - כנראה שגם אלו מבני כנען:

2:23 כפתורים - ממשפחת מצרים, והם התגברו על העוים, וישמידום, וישבו תחתם, ונשארו מעטים, על כן נמנו עם פלשתים, העזתי והאשדודי... והעוים (יהושע יג:ג).

ואולי הזכירם בעבור ברית שהיתה בין אברהם ובין אבימלך, שלא יזכו מארצם כאשר לא זכו מארץ אדום ומואב:

2:23 וטעם היושבים בחצרים, ר"ל באין חומה ובריח ודלתים:

**2:24 ק֣וּמוּ סְּע֗וּ וְעִבְרוּ֮ אֶת־נַ֣חַל אַרְנֹן֒ רְאֵ֣ה נָתַ֣תִּי בְ֠יָֽדְךָ אֶת־סִיחֹ֨ן מֶֽלֶךְ־חֶשְׁבּ֧וֹן הָֽאֱמֹרִ֛י וְאֶת־אַרְצ֖וֹ הָחֵ֣ל רָ֑שׁ וְהִתְגָּ֥ר בּ֖וֹ מִלְחָמָֽה׃**

2:24 קומו סעו ועברו את נחל ארנון - כי ארנון גבול מואב בין מואב ובין האמורי (במדבר כא:יג):

2:24 החל רש - בא קמ"ץ גדול תחת קמ"ץ קטן:

2:24 והתגר בו מלחמה - והלא דברי שלום שלח אליו? אלא כנראה שאלו המלכים היו חזקים, תופשים מעברות הירדן לבלתי עבור מלך הצפון, והיו גובין מס מן הכנעני <שלא להניח את ישראל לעבור>,[[10]](#footnote-10) והואיל ובקש ישראל לעבור דרך ארצו, זאת היא התגרה:

**2:25 הַיּ֣וֹם הַזֶּ֗ה אָחֵל֙ תֵּ֤ת פַּחְדְּךָ֙ וְיִרְאָ֣תְךָ֔ עַל־פְּנֵי֙ הָֽעַמִּ֔ים תַּ֖חַת כָּל־הַשָּׁמָ֑יִם אֲשֶׁ֤ר יִשְׁמְעוּן֙ שִׁמְעֲךָ֔ וְרָֽגְז֥וּ וְחָל֖וּ מִפָּנֶֽיךָ׃**

2:25 אחל תת פחדך - הואיל והוא מלך חזק שאחרים חסים בצלו, הנה כשתנצחנו ורגזו וחלו מפניך:

**2:26 וָֽאֶשְׁלַ֤ח מַלְאָכִים֙ מִמִּדְבַּ֣ר קְדֵמ֔וֹת אֶל־סִיח֖וֹן מֶ֣לֶךְ חֶשְׁבּ֑וֹן דִּבְרֵ֥י שָׁל֖וֹם לֵאמֹֽר׃**

2:26 ואשלח מלאכים ממדבר קדמות - כבר כתוב ויחנו בעבר ארנון אשר במדבר היוצא מגבול האמורי (במדבר כא:יג). ואיננו מדבר סיני, ודעת בעלי הקבלה שענינו לשון קדימה. ויתכן לומר בעבור שישראל היו הולכים במדבר מצד דרום, ואחרי כן נאמר להם: עתה פנו לכם צפונה (דברים ב:ג), והלכו ונכנסו ממזרח השמש, על שם קדימה נאמר מדבר קדמות, ר"ל צד מזרח:

2:26 דברי שלום - והלא כתוב לא תְּחַיֶּה כל נשמה (דברים כ:טז), ואם היו נשמעים כבר היו עוברים במצוה? על כן החכם ר' אהרן נ"ע פירש כי קריאת שלום היתה אפילו במלחמת חובה, לבד שיקבלו מס ושעבוד. ולומר כי ארץ סיחון ועוג לא היתה תחת הברית יקשה הענין, וכתוב כי מאת ה' היתה לחזק את לבם לקראת המחלמה... לבלתי היות להם תחנה (יהושע יא:כ), והלא לא מצאנו אחרי עבור ישראל את הירדן שעשו קריאת שלום לשום עיר.

על כן יש לומר כי ארץ סיחון ועוג תחת הברית היתה, אמנם הרצון היה שלא יירשו ישראל עתה כי אם מעבר הירדן, וכתוב מעט מעט אגרשנו מפניך עד אשר תפרה ונחלתָּ את הארץ (שמות כג:ל), וזה לעתיד לבוא. וכתוב וְשַׁתִּי את גבולך מים סוף ועד ים פלשתים וממדבר עד הנהר (שם כג:לא), זהו וְיֵרְדְּ מים עד ים ומנהר עד אפסי ארץ (תהלים עב:ח), כי טעם וממדבר הוא טעם אפסי ארץ, שאין עוד ישוב. אמנם עתה נטלו אותה בחלקם, על כן היתה לסיחון הנה קריאת שלום:

**2:27 אֶעְבְּרָ֣ה בְאַרְצֶ֔ךָ בַּדֶּ֥רֶךְ בַּדֶּ֖רֶךְ אֵלֵ֑ךְ לֹ֥א אָס֖וּר יָמִ֥ין וּשְׂמֹֽאול׃**

**2:28 אֹ֣כֶל בַּכֶּ֤סֶף תַּשְׁבִּרֵ֨נִי֙ וְאָכַ֔לְתִּי וּמַ֛יִם בַּכֶּ֥סֶף תִּתֶּן־לִ֖י וְשָׁתִ֑יתִי רַ֖ק אֶעְבְּרָ֥ה בְרַגְלָֽי׃**

**2:29 כַּֽאֲשֶׁ֨ר עָֽשׂוּ־לִ֜י בְּנֵ֣י עֵשָׂ֗ו הַיֹּֽשְׁבִים֙ בְּשֵׂעִ֔יר וְהַמּ֣וֹאָבִ֔ים הַיֹּֽשְׁבִ֖ים בְּעָ֑ר עַ֤ד אֲשֶֽׁר־אֶעֱבֹר֙ אֶת־הַיַּרְדֵּ֔ן אֶל־הָאָ֕רֶץ אֲשֶׁר־יְהוָ֥ה אֱלֹהֵ֖ינוּ נֹתֵ֥ן לָֽנוּ׃**

2:28-29 אכל בכסף תשברני ואכלתי... כאשר עשו לי בני עשו - על טעם שהקדימו אותם בלחם ובמים, כי לא עברו בארצו, שהרי כתוב וימאן אדום נתון את ישראל עבור (במדבר כ:כא), ועל כן לא הביא לבני עמון, כי הם לא קדמו את ישראל בלחם ובמים:

**2:30 וְלֹ֣א אָבָ֗ה סִיחֹן֙ מֶ֣לֶךְ חֶשְׁבּ֔וֹן הַֽעֲבִרֵ֖נוּ בּ֑וֹ כִּֽי־הִקְשָׁה֩ יְהוָ֨ה אֱלֹהֶ֜יךָ אֶת־רוּח֗וֹ וְאִמֵּץ֙ אֶת־לְבָב֔וֹ לְמַ֛עַן תִּתּ֥וֹ בְיָֽדְךָ֖ כַּיּ֥וֹם הַזֶּֽה׃**

2:30 ולא אבה סיחון - על מה שלא השלימו אדום ומואב שהיו חלושים ממנו:

**2:31 וַיֹּ֤אמֶר יְהוָה֙ אֵלַ֔י רְאֵ֗ה הַֽחִלֹּ֨תִי֙ תֵּ֣ת לְפָנֶ֔יךָ אֶת־סִיחֹ֖ן וְאֶת־אַרְצ֑וֹ הָחֵ֣ל רָ֔שׁ לָרֶ֖שֶׁת אֶת־אַרְצֽוֹ׃**

**2:32 וַיֵּצֵא֩ סִיחֹ֨ן לִקְרָאתֵ֜נוּ ה֧וּא וְכָל־עַמּ֛וֹ לַמִּלְחָמָ֖ה יָֽהְצָה׃**

**2:33 וַֽיִּתְּנֵ֛הוּ יְהוָ֥ה אֱלֹהֵ֖ינוּ לְפָנֵ֑ינוּ וַנַּ֥ךְ אֹת֛וֹ וְאֶת־בָּנָ֖ו וְאֶת־כָּל־עַמּֽוֹ׃**

2:33 ונך אותו - קרוח ויחף, מבנין הפעיל:

**2:34 וַנִּלְכֹּ֤ד אֶת־כָּל־עָרָיו֙ בָּעֵ֣ת הַהִ֔וא וַֽנַּחֲרֵם֙ אֶת־כָּל־עִ֣יר מְתִ֔ם וְהַנָּשִׁ֖ים וְהַטָּ֑ף לֹ֥א הִשְׁאַ֖רְנוּ שָׂרִֽיד׃**

2:34 את כל עיר מתם - מגזרת מְתֵי מספר (בראשית לד:ל), ולא נמצא ממנו ליחיד:

2:34 לא השארנו שריד - כאשר נצטוינו לא תְּחַיֶּה כל נשמה (דברים כ:טז):

**2:35 רַ֥ק הַבְּהֵמָ֖ה בָּזַ֣זְנוּ לָ֑נוּ וּשְׁלַ֥ל הֶעָרִ֖ים אֲשֶׁ֥ר לָכָֽדְנוּ׃**

**2:36 מֵֽעֲרֹעֵ֡ר אֲשֶׁר֩ עַל־שְׂפַת־נַ֨חַל אַרְנֹ֜ן וְהָעִ֨יר אֲשֶׁ֤ר בַּנַּ֨חַל֙ וְעַד־הַגִּלְעָ֔ד לֹ֤א הָֽיְתָה֙ קִרְיָ֔ה אֲשֶׁ֥ר שָֽׂגְבָ֖ה מִמֶּ֑נּוּ אֶת־הַכֹּ֕ל נָתַ֛ן יְהוָ֥ה אֱלֹהֵ֖ינוּ לְפָנֵֽינוּ׃**

2:36 מערוער - קצה גבול מואב:

2:36 קריה אשר שגבה - מגזרת חומה נשגבה (ישעיהו ל:יג):

**2:37 רַ֛ק אֶל־אֶ֥רֶץ בְּנֵי־עַמּ֖וֹן לֹ֣א קָרָ֑בְתָּ כָּל־יַ֞ד נַ֤חַל יַבֹּק֙ וְעָרֵ֣י הָהָ֔ר וְכֹ֥ל אֲשֶׁר־צִוָּ֖ה יְהוָ֥ה אֱלֹהֵֽינוּ׃**

**3:1 וַנֵּ֣פֶן וַנַּ֔עַל דֶּ֖רֶךְ הַבָּשָׁ֑ן וַיֵּצֵ֣א עוֹג֩ מֶֽלֶךְ־הַבָּשָׁ֨ן לִקְרָאתֵ֜נוּ ה֧וּא וְכָל־עַמּ֛וֹ לַמִּלְחָמָ֖ה אֶדְרֶֽעִי׃**

**3:2 וַיֹּ֨אמֶר יְהוָ֤ה אֵלַי֙ אַל־תִּירָ֣א אֹת֔וֹ כִּ֣י בְיָֽדְךָ֞ נָתַ֧תִּי אֹת֛וֹ וְאֶת־כָּל־עַמּ֖וֹ וְאֶת־אַרְצ֑וֹ וְעָשִׂ֣יתָ לּ֔וֹ כַּֽאֲשֶׁ֣ר עָשִׂ֗יתָ לְסִיחֹן֙ מֶ֣לֶךְ הָֽאֱמֹרִ֔י אֲשֶׁ֥ר יוֹשֵׁ֖ב בְּחֶשְׁבּֽוֹן׃**

**3:3 וַיִּתֵּן֩ יְהוָ֨ה אֱלֹהֵ֜ינוּ בְּיָדֵ֗נוּ גַּ֛ם אֶת־ע֥וֹג מֶֽלֶךְ־הַבָּשָׁ֖ן וְאֶת־כָּל־עַמּ֑וֹ וַנַּכֵּ֕הוּ עַד־בִּלְתִּ֥י הִשְׁאִֽיר־ל֖וֹ שָׂרִֽיד׃**

**3:4 וַנִּלְכֹּ֤ד אֶת־כָּל־עָרָיו֙ בָּעֵ֣ת הַהִ֔וא לֹ֤א הָֽיְתָה֙ קִרְיָ֔ה אֲשֶׁ֥ר לֹֽא־לָקַ֖חְנוּ מֵֽאִתָּ֑ם שִׁשִּׁ֥ים עִיר֙ כָּל־חֶ֣בֶל אַרְגֹּ֔ב מַמְלֶ֥כֶת ע֖וֹג בַּבָּשָֽׁן׃**

**3:5 כָּל־אֵ֜לֶּה עָרִ֧ים בְּצֻרֹ֛ת חוֹמָ֥ה גְבֹהָ֖ה דְּלָתַ֣יִם וּבְרִ֑יחַ לְבַ֛ד מֵֽעָרֵ֥י הַפְּרָזִ֖י הַרְבֵּ֥ה מְאֹֽד׃**

-53:4 ששים עיר חבל ארגוב - יש מפרשים הטעם גורל, מלשון חבלים (תהלים טז:ו), וארגוב שם איש שישב המקום.

ויתכן שטעם ארגוב מלשון ורגבים (איוב לח:לח), והטעם שהיו ערים בצורות, וזהו טעם כל אלה ערים בצורות חומה גבוהה דלתים ובריח:

**3:6 וַנַּֽחֲרֵ֣ם אוֹתָ֔ם כַּֽאֲשֶׁ֣ר עָשִׂ֔ינוּ לְסִיחֹ֖ן מֶ֣לֶךְ חֶשְׁבּ֑וֹן הַֽחֲרֵם֙ כָּל־עִ֣יר מְתִ֔ם הַנָּשִׁ֖ים וְהַטָּֽף׃**

**3:7 וְכָל־הַבְּהֵמָ֛ה וּשְׁלַ֥ל הֶֽעָרִ֖ים בַּזּ֥וֹנוּ לָֽנוּ׃**

**3:8 וַנִּקַּ֞ח בָּעֵ֤ת הַהִוא֙ אֶת־הָאָ֔רֶץ מִיַּ֗ד שְׁנֵי֙ מַלְכֵ֣י הָֽאֱמֹרִ֔י אֲשֶׁ֖ר בְּעֵ֣בֶר הַיַּרְדֵּ֑ן מִנַּ֥חַל אַרְנֹ֖ן עַד־הַ֥ר חֶרְמֽוֹן׃**

**3:9 צִֽידֹנִ֛ים יִקְרְא֥וּ לְחֶרְמ֖וֹן שִׂרְיֹ֑ן וְהָ֣אֱמֹרִ֔י יִקְרְאוּ־ל֖וֹ שְׂנִֽיר׃**

:93 יקראו לחרמון שריון - בעבור שהיה בין צידון ובין האמורי, על כן כל אחד קראו בשם, ונקרא בשלשה שמות:

**3:10 כֹּ֣ל ׀ עָרֵ֣י הַמִּישֹׁ֗ר וְכָל־הַגִּלְעָד֙ וְכָל־הַבָּשָׁ֔ן עַד־סַלְכָ֖ה וְאֶדְרֶ֑עִי עָרֵ֛י מַמְלֶ֥כֶת ע֖וֹג בַּבָּשָֽׁן׃**

:103 כל ערי המישור - נקשר למאמר ונקח בעת ההיא (דברים ג:ח):

3:10 עד סלכה ואדרעי - סוף גבול ממלכת עוג:

**3:11 כִּ֣י רַק־ע֞וֹג מֶ֣לֶךְ הַבָּשָׁ֗ן נִשְׁאַר֮ מִיֶּ֣תֶר הָֽרְפָאִים֒ הִנֵּ֤ה עַרְשׂוֹ֙ עֶ֣רֶשׂ בַּרְזֶ֔ל הֲלֹ֣ה הִ֔וא בְּרַבַּ֖ת בְּנֵ֣י עַמּ֑וֹן תֵּ֧שַׁע אַמּ֣וֹת אָרְכָּ֗הּ וְאַרְבַּ֥ע אַמּ֛וֹת רָחְבָּ֖הּ בְּאַמַּת־אִֽישׁ׃**

:113 כי רק עוג - החל לבאר גבורתו של עוג שהוא נשאר מיתר הרפאים, שנאמר רפאים ישבו בה לפנים עם גדול ורב ורם כענקים (דברים ב:כ-כא):

:113 הנה ערשו ערש ברזל - להיות דבר הסופר אי אפשר, אמנם בעבור אמרו ארץ רפאים תחשב אף היא (דברים ב:כ), ובעבור שהיתה רבה כסא עיר ממלכת עוג, וכתוב וישמידם ה' מפניהם ויירשום וישבו תחתם (שם ב:כא), נלקחה רבה לבני עמון ונשאר ערשו לשם.

לא שטעם הוא נשאר מה שנאמר ויכו את רפאים בעשתרות קרנים (בראשית יד:ה):

:113 באמת איש - באַמַּת כל אדם, לא באמתו, כי אי אפשר, היותו משונה מצורת בני אדם:

**3:12 וְאֶת־הָאָ֧רֶץ הַזֹּ֛את יָרַ֖שְׁנוּ בָּעֵ֣ת הַהִ֑וא מֵֽעֲרֹעֵ֞ר אֲשֶׁר־עַל־נַ֣חַל אַרְנֹ֗ן וַֽחֲצִ֤י הַֽר־הַגִּלְעָד֙ וְעָרָ֔יו נָתַ֕תִּי לָרֽאוּבֵנִ֖י וְלַגָּדִֽי׃**

**3:13 וְיֶ֨תֶר הַגִּלְעָ֤ד וְכָל־הַבָּשָׁן֙ מַמְלֶ֣כֶת ע֔וֹג נָתַ֕תִּי לַֽחֲצִ֖י שֵׁ֣בֶט הַֽמְנַשֶּׁ֑ה כֹּ֣ל חֶ֤בֶל הָֽאַרְגֹּב֙ לְכָל־הַבָּשָׁ֔ן הַה֥וּא יִקָּרֵ֖א אֶ֥רֶץ רְפָאִֽים׃**

**3:14 יָאִ֣יר בֶּן־מְנַשֶּׁ֗ה לָקַח֙ אֶת־כָּל־חֶ֣בֶל אַרְגֹּ֔ב עַד־גְּב֥וּל הַגְּשׁוּרִ֖י וְהַמַּֽעֲכָתִ֑י וַיִּקְרָא֩ אֹתָ֨ם עַל־שְׁמ֤וֹ אֶת־הַבָּשָׁן֙ חַוֺּ֣ת יָאִ֔יר עַ֖ד הַיּ֥וֹם הַזֶּֽה׃**

3:13 לחצי שבט המנשה כל חבל ארגוב - אלו ששים עיר (דברים ג:ד). אומרים המפרשים כי אלו הערים קנאם יוסף בזמן הרעב, ועל כן זכו בני מנשה:

:133 ההוא יקרא - הה"א מקום אשר, כמו הַשָּׂמָה מעמקי ים (ישעיה נא:י).

3:13-14 ואלו היו ארבעים עיר, שעשרים עיר היו ליאיר, ואמרו כי נתנם מכיר לחצרון שהיה משבט יהודה שלקח לבתו, כמו שכתוב ואחר בא חצרון אל בת מכיר (דברי הימים א׳ ב:כא), וזכה בם יאיר, וזהו טעם ויאיר בן מנשה, והטעם בני יאיר, כי יאיר דור שני מיורדי מצרים:

**3:15 וּלְמָכִ֖יר נָתַ֥תִּי אֶת־הַגִּלְעָֽד׃**

**3:16 וְלָרֽאוּבֵנִ֨י וְלַגָּדִ֜י נָתַ֤תִּי מִן־הַגִּלְעָד֙ וְעַד־נַ֣חַל אַרְנֹ֔ן תּ֥וֹךְ הַנַּ֖חַל וּגְבֻ֑ל וְעַד֙ יַבֹּ֣ק הַנַּ֔חַל גְּב֖וּל בְּנֵ֥י עַמּֽוֹן׃**

:163 תוך הנחל וגבול - ר"ל גבול הנחל. וטעם תוך הנחל הוא העיר אשר בנחל:

**3:17 וְהָֽעֲרָבָ֖ה וְהַיַּרְדֵּ֣ן וּגְבֻ֑ל מִכִּנֶּ֗רֶת וְעַ֨ד יָ֤ם הָֽעֲרָבָה֙ יָ֣ם הַמֶּ֔לַח תַּ֛חַת אַשְׁדֹּ֥ת הַפִּסְגָּ֖ה מִזְרָֽחָה׃**

**3:18 וָֽאֲצַ֣ו אֶתְכֶ֔ם בָּעֵ֥ת הַהִ֖וא לֵאמֹ֑ר יְהוָ֣ה אֱלֹֽהֵיכֶ֗ם נָתַ֨ן לָכֶ֜ם אֶת־הָאָ֤רֶץ הַזֹּאת֙ לְרִשְׁתָּ֔הּ חֲלוּצִ֣ים תַּֽעַבְר֗וּ לִפְנֵ֛י אֲחֵיכֶ֥ם בְּנֵֽי־יִשְׂרָאֵ֖ל כָּל־בְּנֵי־חָֽיִל׃**

**3:19 רַ֠ק נְשֵׁיכֶ֣ם וְטַפְּכֶם֮ וּמִקְנֵכֶם֒ יָדַ֕עְתִּי כִּֽי־מִקְנֶ֥ה רַ֖ב לָכֶ֑ם יֵֽשְׁבוּ֙ בְּעָ֣רֵיכֶ֔ם אֲשֶׁ֥ר נָתַ֖תִּי לָכֶֽם׃**

**3:20 עַ֠ד אֲשֶׁר־יָנִ֨יחַ יְהוָ֥ה ׀ לַֽאֲחֵיכֶם֮ כָּכֶם֒ וְיָֽרְשׁ֣וּ גַם־הֵ֔ם אֶת־הָאָ֕רֶץ אֲשֶׁ֨ר יְהוָ֧ה אֱלֹֽהֵיכֶ֛ם נֹתֵ֥ן לָהֶ֖ם בְּעֵ֣בֶר הַיַּרְדֵּ֑ן וְשַׁבְתֶּ֗ם אִ֚ישׁ לִֽירֻשָּׁת֔וֹ אֲשֶׁ֥ר נָתַ֖תִּי לָכֶֽם׃**

**3:21 וְאֶת־יְהוֹשׁ֣וּעַ צִוֵּ֔יתִי בָּעֵ֥ת הַהִ֖וא לֵאמֹ֑ר עֵינֶ֣יךָ הָֽרֹאֹ֗ת אֵת֩ כָּל־אֲשֶׁ֨ר עָשָׂ֜ה יְהוָ֤ה אֱלֹֽהֵיכֶם֙ לִשְׁנֵי֙ הַמְּלָכִ֣ים הָאֵ֔לֶּה כֵּֽן־יַעֲשֶׂ֤ה יְהוָה֙ לְכָל־הַמַּמְלָכ֔וֹת אֲשֶׁ֥ר אַתָּ֖ה עֹבֵ֥ר שָֽׁמָּה׃**

**3:22 לֹ֖א תִּֽירָא֑וּם כִּ֚י יְהוָ֣ה אֱלֹֽהֵיכֶ֔ם ה֖וּא הַנִּלְחָ֥ם לָכֶֽם׃**

:183 ואצו אתכם - עונה על שני שבטים וחצי:

3:18 בעת ההיא - הטעם שנטלו אותה בחלקם:

3:18-21 וכתוב ואת יהושע צויתי:[[11]](#footnote-11)

3:22 לא תיראום - כנגד כל ישראל:

:223 כי ה' אלהיכם - כאשר נצח אלו המלכים, כן ינצח למלכי כנען:

**נשלמה פרשת אלה הדברים / בשם מוריש ומעשיר משפיל ומרים[[12]](#footnote-12)**

\_\_\_\_\_\_\_\_\_\_\_\_\_\_\_\_\_\_\_

**פרשת ואתחנן**

**3:23 וָֽאֶתְחַנַּ֖ן אֶל־יְהוָ֑ה בָּעֵ֥ת הַהִ֖וא לֵאמֹֽר׃**

**3:24 אֲדֹנָ֣י יְהוִ֗ה אַתָּ֤ה הַֽחִלּ֨וֹתָ֙ לְהַרְא֣וֹת אֶֽת־עַבְדְּךָ֔ אֶ֨ת־גָּדְלְךָ֔ וְאֶת־יָֽדְךָ֖ הַֽחֲזָקָ֑ה אֲשֶׁ֤ר מִי־אֵל֙ בַּשָּׁמַ֣יִם וּבָאָ֔רֶץ אֲשֶׁר־יַֽעֲשֶׂ֥ה כְמַֽעֲשֶׂ֖יךָ וְכִגְבֽוּרֹתֶֽךָ׃**

**3:25 אֶעְבְּרָה־נָּ֗א וְאֶרְאֶה֙ אֶת־הָאָ֣רֶץ הַטּוֹבָ֔ה אֲשֶׁ֖ר בְּעֵ֣בֶר הַיַּרְדֵּ֑ן הָהָ֥ר הַטּ֛וֹב הַזֶּ֖ה וְהַלְּבָנֹֽן׃**

:233 ואתחנן אל ה' - אחרי שהורה העִלה אשר מסבתה נמנעו ולא נכנסו לארץ ועשו ארבעים שנה במדבר, כאשר באר, שכל זה היה אחרי שצוה להם השם עניני התורה. כמבאר להם: אע"פ שאחרו ישראל, אם הייתי נכנס עמכם בארץ לא הייתי צריך לבאר לכם התורה, אלא נגזרה עלי גזרה מלהכנס בארץ, ועכ"ז כבר התחננתי לשם שיניחני לעבור ולא שמע אלי, על כן אני מבאר לכם התורה:

:23-243 בעת ההיא - אחרי שנלחם עם סיחון ועוג ונסע מקדש, ונאמר לו: עלה אל הר העברים (דברים לב:מט). וזהו טעם ה' אלהים אתה החלות, כאשר נאמר לו אחל תת פחדך ויראתך (דברים ב:כה):

:243 אדני - באל"ף דל"ת, שהוא האדון האמתי בצבאות עליונים. ואינו נכון שיהיה מרמיז על מה שנראה לו בלבת אש מתוך הסנה, גם אינו רוצה על מה שהראה לו מדותיו. אמנם כאשר הרמזנו, שהרצון במלחמת סיחון ועוג, על כן נאמר את גדלך, שהוא גדול מכל האלהים:

:243 ואת ידך החזקה - שאתה יכול לנצח מערכת העליונים:

:243 אשר מי אל בשמים ובארץ - כנזכר אחל תת פחדך ויראתך על פני העמים אשר תחת כל השמים (דברים ב:כה):

:24-253 או הטעם אתה החלות להראות את עבדך מרמיז לכל מה שנעשה על ידי משה מעת שנגלה בסנה, ואני מתחנן לך שיהיה עד התכלית, זהו טעם אעברה נא ואראה:

**3:26 וַיִּתְעַבֵּ֨ר יְהוָ֥ה בִּי֙ לְמַ֣עַנְכֶ֔ם וְלֹ֥א שָׁמַ֖ע אֵלָ֑י וַיֹּ֨אמֶר יְהוָ֤ה אֵלַי֙ רַב־לָ֔ךְ אַל־תּ֗וֹסֶף דַּבֵּ֥ר אֵלַ֛י ע֖וֹד בַּדָּבָ֥ר הַזֶּֽה׃**

**3:27 עֲלֵ֣ה ׀ רֹ֣אשׁ הַפִּסְגָּ֗ה וְשָׂ֥א עֵינֶ֛יךָ יָ֧מָּה וְצָפֹ֛נָה וְתֵימָ֥נָה וּמִזְרָ֖חָה וּרְאֵ֣ה בְעֵינֶ֑יךָ כִּי־לֹ֥א תַֽעֲבֹ֖ר אֶת־הַיַּרְדֵּ֥ן הַזֶּֽה׃**

**3:28 וְצַ֥ו אֶת־יְהוֹשֻׁ֖עַ וְחַזְּקֵ֣הוּ וְאַמְּצֵ֑הוּ כִּי־ה֣וּא יַֽעֲבֹ֗ר לִפְנֵי֙ הָעָ֣ם הַזֶּ֔ה וְהוּא֙ יַנְחִ֣יל אוֹתָ֔ם אֶת־הָאָ֖רֶץ אֲשֶׁ֥ר תִּרְאֶֽה׃**

3:26 ויתעבר - וכבר התעבר בי למענכם אודות מי מריבה, ועתה לא שמע אלי, לא בעבור שהתחננתי:

:26-273 ויאמר ה' אלי רב לך אל תוסף דבר אלי - ר"ל לעבור. אמנם בעבור שאמר: ואראה (דברים ג:כה), נִתְפַּיֵּס כדי לראות. על כן נאמר לו: עלה ראש הפסגה ושא עיניך ימה ותימנה וצפונה ומזרחה:

:273 ושא עיניך - כנגד מקום ההשתחויה:

3:28 ואז נאמר <לו>[[13]](#footnote-13) וצו את יהושע:

**3:29 וַנֵּ֣שֶׁב בַּגָּ֔יְא מ֖וּל בֵּ֥ית פְּעֽוֹר׃**

:293 ונשב בגיא - אחרי שלא נִתְפַּיֵּס, ועדין לא נסעו משם, ויחל העם לזנות אל בנות מואב (במדבר כה:א) ויצמדו לבעל פעור, ואתם ראיתם מה שאירע בבעל פעור. על כן מעתה יש לי לבאר לכם התורה, ואע"פ שנגזרה עלי גזרה שלא אעבור בשבילכם, יש לי לצוות אתכם:

**4:1 וְעַתָּ֣ה יִשְׂרָאֵ֗ל שְׁמַ֤ע אֶל־הַֽחֻקִּים֙ וְאֶל־הַמִּשְׁפָּטִ֔ים אֲשֶׁ֧ר אָֽנֹכִ֛י מְלַמֵּ֥ד אֶתְכֶ֖ם לַֽעֲשׂ֑וֹת לְמַ֣עַן תִּֽחְי֗וּ וּבָאתֶם֙ וִֽירִשְׁתֶּ֣ם אֶת־הָאָ֔רֶץ אֲשֶׁ֧ר יְהוָ֛ה אֱלֹהֵ֥י אֲבֹֽתֵיכֶ֖ם נֹתֵ֥ן לָכֶֽם׃**

4:1 ועתה ישראל שמע אל החקים ואל המשפטים - הקדים החקים מן המשפטים למעלתם, שהחקים הם ענינים תמידיים, אמנם המשפטים יהיו בעת שיזדמן להם עניני דינים:

4:1 למען תחיו - כי כל עוד שתבעטו תמותו, שלא תזכו לבוא לרשת את הארץ:

**4:2 לֹ֣א תֹסִ֗פוּ עַל־הַדָּבָר֙ אֲשֶׁ֤ר אָֽנֹכִי֙ מְצַוֶּ֣ה אֶתְכֶ֔ם וְלֹ֥א תִגְרְע֖וּ מִמֶּ֑נּוּ לִשְׁמֹ֗ר אֶת־מִצְוֺת֙ יְהוָ֣ה אֱלֹֽהֵיכֶ֔ם אֲשֶׁ֥ר אָֽנֹכִ֖י מְצַוֶּ֥ה אֶתְכֶֽם׃**

4:2 לא תוסיפו - כי החקים והמשפטים הם על פי שעור אלהי אשר לא יכללנו שכל האדם, על כן אין ראוי להוסיף עליו ולא לגרוע ממנו בכל מה שאני מצוה אתכם. על כן בעלי הקבלה כשמוסיפין וגורעין עוברים במה שגזרה התורה, ומוסיפים חטא על חטא:

**4:3 עֵֽינֵיכֶם֙ הָֽרֹא֔וֹת אֵ֛ת אֲשֶׁר־עָשָׂ֥ה יְהוָ֖ה בְּבַ֣עַל פְּע֑וֹר כִּ֣י כָל־הָאִ֗ישׁ אֲשֶׁ֤ר הָלַךְ֙ אַֽחֲרֵ֣י בַֽעַל־פְּע֔וֹר הִשְׁמִיד֛וֹ יְהוָ֥ה אֱלֹהֶ֖יךָ מִקִּרְבֶּֽךָ׃**

**4:4 וְאַתֶּם֙ הַדְּבֵקִ֔ים בַּֽיהוָ֖ה אֱלֹֽהֵיכֶ֑ם חַיִּ֥ים כֻּלְּכֶ֖ם הַיּֽוֹם׃**

4:3 עיניכם הרואות - שב על מה שאמר למען תחיו (דברים ד:א), יש לכם לדעת מדבר קרוב שנהיה בענין בעל פעור, והעיר מהמצות שהם חייבים חוצה לארץ לענין ע"ז.

4:4 והעיר בענין בעל פעור ואתם הדבקיםכי ע״ז אמצעית ביניכם לבין השם, ועל כן ואתם הדבקים בה׳ אלהיכם חיים כלכם היום, הפך כי כל האיש אשר הלך אחרי בעל פעור השמידו ה':

**4:5 רְאֵ֣ה ׀ לִמַּ֣דְתִּי אֶתְכֶ֗ם חֻקִּים֙ וּמִשְׁפָּטִ֔ים כַּֽאֲשֶׁ֥ר צִוַּ֖נִי יְהוָ֣ה אֱלֹהָ֑י לַֽעֲשׂ֣וֹת כֵּ֔ן בְּקֶ֣רֶב הָאָ֔רֶץ אֲשֶׁ֥ר אַתֶּ֛ם בָּאִ֥ים שָׁ֖מָּה לְרִשְׁתָּֽהּ׃**

4:5 ראה למדתי אתכם - רבים ויחיד. או שהוא כמו הבט ימין וּרְאֵה (תהלים קמב:ה):

4:5 משמע זה הפסוק מורה המצות שהן תלויות בארץ, על כן אמר כאשר צוני ה' אלהי לעשות כן בקרב הארץ, אחרי בואכם:

**4:6 וּשְׁמַרְתֶּם֮ וַֽעֲשִׂיתֶם֒ כִּ֣י הִ֤וא חָכְמַתְכֶם֙ וּבִ֣ינַתְכֶ֔ם לְעֵינֵ֖י הָֽעַמִּ֑ים אֲשֶׁ֣ר יִשְׁמְע֗וּן אֵ֚ת כָּל־הַֽחֻקִּ֣ים הָאֵ֔לֶּה וְאָֽמְר֗וּ רַ֚ק עַם־חָכָ֣ם וְנָב֔וֹן הַגּ֥וֹי הַגָּד֖וֹל הַזֶּֽה׃**

**4:7 כִּ֚י מִי־ג֣וֹי גָּד֔וֹל אֲשֶׁר־ל֥וֹ אֱלֹהִ֖ים קְרֹבִ֣ים אֵלָ֑יו כַּֽיהוָ֣ה אֱלֹהֵ֔ינוּ בְּכָל־קָרְאֵ֖נוּ אֵלָֽיו׃**

**4:8 וּמִי֙ גּ֣וֹי גָּד֔וֹל אֲשֶׁר־ל֛וֹ חֻקִּ֥ים וּמִשְׁפָּטִ֖ים צַדִּיקִ֑ם כְּכֹל֙ הַתּוֹרָ֣ה הַזֹּ֔את אֲשֶׁ֧ר אָֽנֹכִ֛י נֹתֵ֥ן לִפְנֵיכֶ֖ם הַיּֽוֹם׃**

**4:9 רַ֡ק הִשָּׁ֣מֶר לְךָ֩ וּשְׁמֹ֨ר נַפְשְׁךָ֜ מְאֹ֗ד פֶּן־תִּשְׁכַּ֨ח אֶת־הַדְּבָרִ֜ים אֲשֶׁר־רָא֣וּ עֵינֶ֗יךָ וּפֶן־יָס֨וּרוּ֙ מִלְּבָ֣בְךָ֔ כֹּ֖ל יְמֵ֣י חַיֶּ֑יךָ וְהֽוֹדַעְתָּ֥ם לְבָנֶ֖יךָ וְלִבְנֵ֥י בָנֶֽיךָ׃**

4:6 ושמרתם ועשיתם כי היא חכמתכם - כמו היא אחוזתם (ויקרא כה:לג):

4:6 אשר ישמעון את כל החקים האלה ואמרו רק עם חכם ונבון הגוי הגדול הזה - זה מאמר נפלא, איך יבינו העמים תכלית עניני התורות? ומה שיש לנו לומר, כי הענינים שנעלמו מהמון העם הם כגון מציאות השם ית' בהמשכם אחרי המורגש. והש"י נתן שביל ודרך להבין מציאותו ית' על ידי השגחה המופתית, אשר על ידי ההשגחה נעשו אותות ומופתים, אע"פ שמופתי העיון מדרך המציאות מורים למציאותו ית'. ואולם הענין הוא, כמו שהעירונו, בקיום המשך זאת ההשגחה לקיום מציאותו ית', שלא יחלו הנפשות עוד להאמין בהעדר מציאותו ית'. ועל כן בחר השם ית' את ישראל, היות ההשגחה מצורפת עליהם תדיר.

וכאשר נהל דעות בני אדם בקיום מציאותו ית', כן אירע הדבר בקיום הצלחת הנפש אשר לא האמינו בה המון העם, כאשר העיר המשורר במזמור שמעו זאת כל העמים (תהלים מט:ב). ואע"פ שדרכי העיון מורים בקיום הצלחת הנפש, ונעלמו סודותם מרבים מן העם, והם ידועים אצל השרידים אשר ה' קורא (יואל ג:ה), נתן השם ית' עניני התורות שהם אטים ונהולים לקיום הצלחת הנפש. שאם לא תהיה תכלית נתינת המצות לקיום הצלחת הנפש, לשוא נתנו התורות. וכל זה הענין בארנוהו בספר ע"ץ החיי"ם.

4:6-8 על כן אמר כי היא חכמתכם ובינתכם. ומתוך שמירת המצות יתעוררו בקיום הצלחת הנפש, על כן אמר אשר ישמעון את כל החקים האלה ואמרו רק עם חכם ונכון. ומאיזה כח יבינו זה? באמרם: כי מי גוי גדול אשר לו אלהים קרובים אליו כה' אלהינו בכל קראנו אליו. הואיל ומציאות השם ית' נודעת על ידי השגחה המופתית, והדבר מובן הואיל והוא הנמצא שלם בשלמות אמתתו ית' מכל חסרון, והתורות נתנו ממנו, צריך להבין ולהאמין שהם חקים ומשפטים צדיקים כשהם מורים לקיום הצלחת הנפש, ואמר צדיקים כי כל מה שמורים הם דברים אמתיים.

4:9 על כן נאמר רק השמר לך ושמור נפשך מאד, הואיל והם מורים על קיום הצלחת הנפש, צריך להאמין באמתתם איך נתנו ממנו ית', שאין נתינת התורות כמו קיום מציאותו ית', שתלוי על ידי השגחה המופתית, ור"ל כשההשגחה קימת היא מורה למציאותו, אבל נתינת התורות אחת דִּבֶּר אלהים (תהלים סב:יב), על כן צריך להאמין בה על ידי הקבלה המשולשלת אשר לא ישיגנה שום דופי.

4:9-10 על כן הזהיר פן תשכח את הדברים אשר ראו עיניך, בכל מה שמעיר זה הפסוק, ואיזהו? יום אשר עמדת לפני ה' אלהיך בחורב. כי על ידי אותו המעמד הנורא נתאמתו התורות שהם ממנו ית', אשר לא ישיגנו קצרון ידיעה וצריך להאמין באמתתם, כי כל עוד שהם נתונים על ידי נביא, לא תתחזק אמתתם שהם ממנו ית' כאשר הדברים מוכיחים, ולכן העירונו התכלית בנתינת הלוחות, להיות דבר קים בקיום זאת האמונה:

**4:10 י֗וֹם אֲשֶׁ֨ר עָמַ֜דְתָּ לִפְנֵ֨י יְהוָ֣ה אֱלֹהֶיךָ֮ בְּחֹרֵב֒ בֶּֽאֱמֹ֨ר יְהוָ֜ה אֵלַ֗י הַקְהֶל־לִי֙ אֶת־הָעָ֔ם וְאַשְׁמִעֵ֖ם אֶת־דְּבָרָ֑י אֲשֶׁ֨ר יִלְמְד֜וּן לְיִרְאָ֣ה אֹתִ֗י כָּל־הַיָּמִים֙ אֲשֶׁ֨ר הֵ֤ם חַיִּים֙ עַל־הָ֣אֲדָמָ֔ה וְאֶת־בְּנֵיהֶ֖ם יְלַמֵּדֽוּן:**

4:10 באמור ה' אלי הקהל לי את העם - הוא יום המעמד:

4:10 ואשמיעם את דברי אשר ילמדון ליראה אותי - הוא מאמר אנכי ולא יהיה לך (דברים ה:ו), כאשר החמירם בענשי אזהרות:

4:10 ואת בניהם ילמדון - שתהיה העתקה משלשלת:

**4:11 וַתִּקְרְב֥וּן וַתַּֽעַמְד֖וּן תַּ֣חַת הָהָ֑ר וְהָהָ֞ר בֹּעֵ֤ר בָּאֵשׁ֙ עַד־לֵ֣ב הַשָּׁמַ֔יִם חֹ֖שֶׁךְ עָנָ֥ן וַֽעֲרָפֶֽל׃**

**4:12 וַיְדַבֵּ֧ר יְהוָ֛ה אֲלֵיכֶ֖ם מִתּ֣וֹךְ הָאֵ֑שׁ ק֤וֹל דְּבָרִים֙ אַתֶּ֣ם שֹֽׁמְעִ֔ים וּתְמוּנָ֛ה אֵֽינְכֶ֥ם רֹאִ֖ים זֽוּלָתִ֥י קֽוֹל׃**

4:11-12 וההר בוער באש... חשך ענן וערפל - באר ארבעה מסכים שבאמצעותם נבנה הדבור, כנרמז וידבר ה' אליכם מתוך האש, הוא חציבות הדבור כאשר הרמזנו:

4:12 קול דברים אתם שומעים - כאשר כנה הדבור בשם קול, אומר גם כן שומעים:

4:12 ותמונה אינכם רואים זולתי קול - יש אומרים ולא קולות שמעתם זולתי קול, אומר אנכי ה', להיות המותנה ממין התנאי.

ואולם כפי שפירשנו חציבות הדבור, אם יהיה הדבור נכלל בשם תמונה לא יקשה. ואולם כפי שבארנו בספר ע"ץ החיי"ם, שכל דבר יש לו תכונה, והתכונה ההיא תקרא בשם תמונה:

**4:13 וַיַּגֵּ֨ד לָכֶ֜ם אֶת־בְּרִית֗וֹ אֲשֶׁ֨ר צִוָּ֤ה אֶתְכֶם֙ לַֽעֲשׂ֔וֹת עֲשֶׂ֖רֶת הַדְּבָרִ֑ים וַֽיִּכְתְּבֵ֔ם עַל־שְׁנֵ֖י לֻח֥וֹת אֲבָנִֽים׃**

4:13 ויגד לכם את בריתו - שהם עשרת הדברים, והם הכתובים על שני לוחות אבנים:

**4:14 וְאֹתִ֞י צִוָּ֤ה יְהוָה֙ בָּעֵ֣ת הַהִ֔וא לְלַמֵּ֣ד אֶתְכֶ֔ם חֻקִּ֖ים וּמִשְׁפָּטִ֑ים לַעֲשֹֽׂתְכֶ֣ם אֹתָ֔ם בָּאָ֕רֶץ אֲשֶׁ֥ר אַתֶּ֛ם עֹֽבְרִ֥ים שָׁ֖מָּה לְרִשְׁתָּֽהּ׃**

4:14 ואותי צוה ה' בעת ההיא ללמד אתכם חקים ומשפטים - כפי שנאמר ואתה פה עמוד עמדי {ואתנה לך} <ואדברה אליך> (דברים ה:כז), ונאמר <ואתנה לך...>[[14]](#footnote-14) והתורה ומצוה אשר כתבתי להורותם (שמות כד:יב):

**4:15 וְנִשְׁמַרְתֶּ֥ם מְאֹ֖ד לְנַפְשֹֽׁתֵיכֶ֑ם כִּ֣י לֹ֤א רְאִיתֶם֙ כָּל־תְּמוּנָ֔ה בְּי֗וֹם דִּבֶּ֨ר יְהוָ֧ה אֲלֵיכֶ֛ם בְּחֹרֵ֖ב מִתּ֥וֹךְ הָאֵֽשׁ׃**

4:15 ונשמרתם מאד - הזהירם עוד שלא יתפתו ויעשו להם שום תמונה, הואיל ולא ראו שום תמונה ביום המעמד:

**4:16 פֶּ֨ן־תַּשְׁחִת֔וּן וַֽעֲשִׂיתֶ֥ם לָכֶ֛ם פֶּ֖סֶל תְּמוּנַ֣ת כָּל־סָ֑מֶל תַּבְנִ֥ית זָכָ֖ר א֥וֹ נְקֵבָֽה׃**

**4:17 תַּבְנִ֕ית כָּל־בְּהֵמָ֖ה אֲשֶׁ֣ר בָּאָ֑רֶץ תַּבְנִית֙ כָּל־צִפּ֣וֹר כָּנָ֔ף אֲשֶׁ֥ר תָּע֖וּף בַּשָּׁמָֽיִם׃**

**4:18 תַּבְנִ֕ית כָּל־רֹמֵ֖שׂ בָּֽאֲדָמָ֑ה תַּבְנִ֛ית כָּל־דָּגָ֥ה אֲשֶׁר־בַּמַּ֖יִם מִתַּ֥חַת לָאָֽרֶץ׃**

**4:19 וּפֶן־תִּשָּׂ֨א עֵינֶ֜יךָ הַשָּׁמַ֗יְמָה וְֽ֠רָאִיתָ אֶת־הַשֶּׁ֨מֶשׁ וְאֶת־הַיָּרֵ֜חַ וְאֶת־הַכּֽוֹכָבִ֗ים כֹּ֚ל צְבָ֣א הַשָּׁמַ֔יִם וְנִדַּחְתָּ֛ וְהִשְׁתַּֽחֲוִ֥יתָ לָהֶ֖ם וַֽעֲבַדְתָּ֑ם אֲשֶׁ֨ר חָלַ֜ק יְהוָ֤ה אֱלֹהֶ֨יךָ֙ אֹתָ֔ם לְכֹל֙ הָֽעַמִּ֔ים תַּ֖חַת כָּל־הַשָּׁמָֽיִם׃**

**4:20 וְאֶתְכֶם֙ לָקַ֣ח יְהוָ֔ה וַיּוֹצִ֥א אֶתְכֶ֛ם מִכּ֥וּר הַבַּרְזֶ֖ל מִמִּצְרָ֑יִם לִֽהְי֥וֹת ל֛וֹ לְעַ֥ם נַֽחֲלָ֖ה כַּיּ֥וֹם הַזֶּֽה׃**

4:16 תמונת כל סמל - הטעם צורה:

4:16-18 תבנית זכר או נקבה - ופירש תבנית כל בהמה, הביא משלשה מינים: המהלך, והמעופף, והשוחה {ואפשר}[[15]](#footnote-15) במאמר תבנית זכר או נקבה.

4:18-19 והנה באר הנמצאים בארץ, ועתה רוצה להזהירם מצורות העליונות:

4:19 ופן תשא עיניך השמימה - אין הטעם שהזהיר הכתוב שלא ישא האדם עיניו אליהם השמים, אמנם הטעם בו כשיראה שתבוא תועלת מהם בנמצאי מטה, שלא ידחה לעבדם:

4:19 ואמר השמש והירח - שהם המאורות הגדולים שתועלתם גלויה בנמצאי מטה:

4:19 ואת הכוכבים - הם חמשה כוכבי לכת:

4:19 כל צבא השמים - שאר הצורות שיש בגלגל השמיני:

4:19 ונדחת והשתחוית להם - לקבלם לאלוה לעבדם:

4:19-20 אשר חלק ה' אלהיך אותם - כי הם מוכרחים בתועלת שמשגת מהם בנמצאי מטה, והם כגרזן ביד החוצב בו (ע״פ ישעיהו י:טו). אמנם {אותם} <אתם> חֵלֶק השם {והם מוגזרים},[[16]](#footnote-16) והעד על זה שנצח המערכת והוציא אתכם מעבדות לחירות. וזהו טעם ויוציא אתכם מכור הברזל ממצרים, להיות סגולת השם:

**4:21 וַֽיהוָ֥ה הִתְאַנַּף־בִּ֖י עַל־דִּבְרֵיכֶ֑ם וַיִּשָּׁבַ֗ע לְבִלְתִּ֤י עָבְרִי֙ אֶת־הַיַּרְדֵּ֔ן וּלְבִלְתִּי־בֹא֙ אֶל־הָאָ֣רֶץ הַטּוֹבָ֔ה אֲשֶׁר֙ יְהוָ֣ה אֱלֹהֶ֔יךָ נֹתֵ֥ן לְךָ֖ נַֽחֲלָֽה׃**

**4:22 כִּ֣י אָֽנֹכִ֥י מֵת֙ בָּאָ֣רֶץ הַזֹּ֔את אֵינֶ֥נִּי עֹבֵ֖ר אֶת־הַיַּרְדֵּ֑ן וְאַתֶּם֙ עֹֽבְרִ֔ים וִֽירִשְׁתֶּ֕ם אֶת־הָאָ֥רֶץ הַטּוֹבָ֖ה הַזֹּֽאת׃**

4:21-22 וה' התאנף בי - הביא לבאר כי אע"פ שצוני ללמד אתכם חקים ומשפטים שתלויים בארץ, הנה אני אינני עובר, אבל אני מת בארץ הזאת:

4:22 ואינני עובר - הטעם אין ארוני עובר כמו ארון יוסף, אמנם אתם עוברים:

**4:23 הִשָּֽׁמְר֣וּ לָכֶ֗ם פֶּֽן־תִּשְׁכְּחוּ֙ אֶת־בְּרִ֤ית יְהוָה֙ אֱלֹ֣הֵיכֶ֔ם אֲשֶׁ֥ר כָּרַ֖ת עִמָּכֶ֑ם וַֽעֲשִׂיתֶ֨ם לָכֶ֥ם פֶּ֨סֶל֙ תְּמ֣וּנַת כֹּ֔ל אֲשֶׁ֥ר צִוְּךָ֖ יְהוָ֥ה אֱלֹהֶֽיךָ׃**

4:23 השמרו לכם - יש לכם להשמר שלא תעבדו ע"ז כלום, שאם תעבדו ע"ז תגלו בראש גולים (ע״פ עמוס ו:ז):

4:23 פסל תמונת כל – הטעם כלום תמונה:

4:23 אשר צוך - מכל מה שפרט:

**4:24 כִּ֚י יְהוָ֣ה אֱלֹהֶ֔יךָ אֵ֥שׁ אֹֽכְלָ֖ה ה֑וּא אֵ֖ל קַנָּֽא׃**

4:24 כי ה' אלהיך אש אוכלה - הטעם כאש אוכלה, כמו כי חטאת קסם מרי (שמואל א׳ טו:כג). ואחרי שהוא נמשל כאש, הנה תאכל השורש גם הענף:

4:24 אל קנא - כקנאת האיש באשתו:

4:24-25 יש לכם, אתם הבאים, להשמר מעשות ע"ז:

**4:25 כִּֽי־תוֹלִ֤יד בָּנִים֙ וּבְנֵ֣י בָנִ֔ים וְנֽוֹשַׁנְתֶּ֖ם בָּאָ֑רֶץ וְהִשְׁחַתֶּ֗ם וַֽעֲשִׂ֤יתֶם פֶּ֨סֶל֙ תְּמ֣וּנַת כֹּ֔ל וַֽעֲשִׂיתֶ֥ם הָרַ֛ע בְּעֵינֵ֥י יְהוָֽה־אֱלֹהֶ֖יךָ לְהַכְעִיסֽוֹ׃**

4:25 כי תוליד בנים - ודאי, כמו כי ה' אלהיך ברכך {(דברים טו:ו)} <דברים ב:ז>:[[17]](#footnote-17)

4:25 ונושנתם בארץ והשחתם - אותו הדור ישחיתו ויעשו ע"ז:

**4:26 הַֽעִידֹתִי֩ בָכֶ֨ם הַיּ֜וֹם אֶת־הַשָּׁמַ֣יִם וְאֶת־הָאָ֗רֶץ כִּֽי־אָבֹ֣ד תֹּֽאבֵדוּן֮ מַהֵר֒ מֵעַ֣ל הָאָ֔רֶץ אֲשֶׁ֨ר אַתֶּ֜ם עֹֽבְרִ֧ים אֶת־הַיַּרְדֵּ֛ן שָׁ֖מָּה לְרִשְׁתָּ֑הּ לֹֽא־תַאֲרִיכֻ֤ן יָמִים֙ עָלֶ֔יהָ כִּ֥י הִשָּׁמֵ֖ד תִּשָּֽׁמֵדֽוּן׃**

4:26 העידותי בכם את השמים ואת הארץ - עדים קימים:

4:26 כי אבוד תאבדון - ואם אתם נושנים בארץ תתחיבו גלות, ולא תאריכו ימים עליה:

**4:27 וְהֵפִ֧יץ יְהוָ֛ה אֶתְכֶ֖ם בָּֽעַמִּ֑ים וְנִשְׁאַרְתֶּם֙ מְתֵ֣י מִסְפָּ֔ר בַּגּוֹיִ֕ם אֲשֶׁ֨ר יְנַהֵ֧ג יְהוָ֛ה אֶתְכֶ֖ם שָֽׁמָּה׃**

4:27 והפיץ ה' אתכם בעמים - מרמיז על זו הגלות:

**4:28 וַֽעֲבַדְתֶּם־שָׁ֣ם אֱלֹהִ֔ים מַֽעֲשֵׂ֖ה יְדֵ֣י אָדָ֑ם עֵ֣ץ וָאֶ֔בֶן אֲשֶׁ֤ר לֹֽא־יִרְאוּן֙ וְלֹ֣א יִשְׁמְע֔וּן וְלֹ֥א יֹֽאכְל֖וּן וְלֹ֥א יְרִיחֻֽן:**

4:28 ועבדתם שם אלהים {אחרים}[[18]](#footnote-18) - יש אומרים שיהיו עובדים לעובדי אלהים אחרים.

או כדרך כי גרשני היום מהסתפח בנחלת ה' לאמר לך עבוד אלהים אחרים (שמואל א׳ כו:יט).

או מרמיז לקצת זמנים אשר יגזרו אומות העולם שמד לישראל:

**4:29 וּבִקַּשְׁתֶּ֥ם מִשָּׁ֛ם אֶת־יְהוָ֥ה אֱלֹהֶ֖יךָ וּמָצָ֑אתָ כִּ֣י תִדְרְשֶׁ֔נּוּ בְּכָל־לְבָֽבְךָ֖ וּבְכָל־נַפְשֶֽׁךָ׃**

4:29 ובקשתם משם את ה' אלהיך ומצאת - יחיד ורבים. הבטיחם שהשם יענה אותם:

4:29 כי תדרשנו - אם תדרשנו:

4:29 בכל לבבך ובכל נפשך - הטעם בעשותם תשובה שלמה:

**4:30 בַּצַּ֣ר לְךָ֔ וּמְצָא֕וּךָ כֹּ֖ל הַדְּבָרִ֣ים הָאֵ֑לֶּה בְּאַֽחֲרִית֙ הַיָּמִ֔ים וְשַׁבְתָּ֙ עַד־יְהוָ֣ה אֱלֹהֶ֔יךָ וְשָֽׁמַעְתָּ֖ בְּקֹלֽוֹ׃**

**4:31 כִּ֣י אֵ֤ל רַחוּם֙ יְהוָ֣ה אֱלֹהֶ֔יךָ לֹ֥א יַרְפְּךָ֖ וְלֹ֣א יַשְׁחִיתֶ֑ךָ וְלֹ֤א יִשְׁכַּח֙ אֶת־בְּרִ֣ית אֲבֹתֶ֔יךָ אֲשֶׁ֥ר נִשְׁבַּ֖ע לָהֶֽם׃**

4:30 בצר לך ומצאוך - זה הפסוק באור למה שאמר קודם, כי טעם בצר לך הוא כשיגזרו לישראל גזרות קשות:

4:30-31 ושבת עד ה' אלהיך - והוא טעם ובקשתם, והוא על דרך הגדה ואינו צווי. ויסבול היותו על דרך צווי, על כן אמר: כי אל רחום ה' אלהיך - מפני שהוא רחום ורחמיו על כל מעשיו (תהלים קמה:ט):

4:31 ומפני זכות האבות בא מיד ולא ישכח את ברית אבותיך אשר נשבע להם, כי מפני זכות האבות תדיר מעירך במה שהוא על צד הליאוט, וכל זה מפני זכות האבות:

**4:32 כִּ֣י שְׁאַל־נָא֩ לְיָמִ֨ים רִֽאשֹׁנִ֜ים אֲשֶׁר־הָי֣וּ לְפָנֶ֗יךָ לְמִן־הַיּוֹם֙ אֲשֶׁר֩ בָּרָ֨א אֱלֹהִ֤ים ׀ אָדָם֙ עַל־הָאָ֔רֶץ וּלְמִקְצֵ֥ה הַשָּׁמַ֖יִם וְעַד־קְצֵ֣ה הַשָּׁמָ֑יִם הֲנִֽהְיָ֗ה כַּדָּבָ֤ר הַגָּדוֹל֙ הַזֶּ֔ה א֖וֹ הֲנִשְׁמַ֥ע כָּמֹֽהוּ׃**

**4:33 הֲשָׁ֣מַֽע עָם֩ ק֨וֹל אֱלֹהִ֜ים מְדַבֵּ֧ר מִתּוֹךְ־הָאֵ֛שׁ כַּֽאֲשֶׁר־שָׁמַ֥עְתָּ אַתָּ֖ה וַיֶּֽחִי׃**

4:32 כי שאל נא לימים ראשונים... למן היום - הלמ"ד נוסף:

4:32 ברא אלהים אדם - כמו ורב יעבוד צעיר (בראשית כה:כג):

4:32 ולמקצה השמים - הו"ו והלמ"ד נוספים:

4:32 הנהיה כדבר הגדול הזה - ר"ל יציאת מצרים:

4:32-33 או הנשמע כמוהו - יום המעמד. וממה שחתם החל:

4:33 השמע עם קול אלהים מדבר מתוך האש כאשר שמעת אתה ויחי – חוזר אל העם, מפני שהיה נפלא בעיניהם איך ידבר פשוט עם מורכב:

**4:34 א֣וֹ ׀ הֲנִסָּ֣ה אֱלֹהִ֗ים לָ֠בוֹא לָקַ֨חַת ל֣וֹ גוֹי֮ מִקֶּ֣רֶב גּוֹי֒ בְּמַסֹּת֩ בְּאֹתֹ֨ת וּבְמֽוֹפְתִ֜ים וּבְמִלְחָמָ֗ה וּבְיָ֤ד חֲזָקָה֙ וּבִזְר֣וֹעַ נְטוּיָ֔ה וּבְמֽוֹרָאִ֖ים גְּדֹלִ֑ים כְּ֠כֹל אֲשֶׁר־עָשָׂ֨ה לָכֶ֜ם יְהוָ֧ה אֱלֹֽהֵיכֶ֛ם בְּמִצְרַ֖יִם לְעֵינֶֽיךָ׃**

**4:35 אַתָּה֙ הָרְאֵ֣תָ לָדַ֔עַת כִּ֥י יְהוָ֖ה ה֣וּא הָֽאֱלֹהִ֑ים אֵ֥ין ע֖וֹד מִלְּבַדּֽוֹ׃**

4:34 או הנסה אלהים - המפרשים אותו לשון חול לא אמרו כלום:

4:34 הנסה - מפרשים אותו לשון הֶרְגֵּל, וכן לבעבור נסות אתכם בא האלהים (שמות כ:כ).[[19]](#footnote-19)

ואחרים פירשוהו שהסמ"ך מקום שׂי"ן ענין התנשאות. והפירוש הראשון יותר טוב:

4:34 במסות - יתכן היותו שם כֹּלֵל שיהיה ענין נסיון:

4:34 באותות - כמו ויעש האותות לעיני העם (שמות ד:ל):

4:34 והמופתים - פירשנו ענינו תנו לכם מופת (שמות ז:ט):

4:34 ובמלחמה - עשר מכות:

4:34 וביד חזקה - מכת בכורות, כענין ושלחתי את ידי והכיתי את מצרים (שמות ג:כ):

4:34 ובזרוע נטויה - בקיעת ים סוף, כענין מוליך לימין משה זרוע תפארתו (ישעיה סג:יב):

4:34 ובמוראים גדולים - טביעת פרעה:

4:34-35 ככל אשר עשה במצרים לעיניך, אתה הראית לדעת - הטעם מתוך האותות שנהיו, שתובעים לחדוש העולם, המורה למציאותו ית':

4:35 כי ה' הוא האלהים אין עוד - הואיל וכל המציאות נקשרת קצתה בקצתה, הנה כלל המציאות תורה לאלוה אחד ואין עוד מלבדו:

**4:36 מִן־הַשָּׁמַ֛יִם הִשְׁמִֽיעֲךָ֥ אֶת־קֹל֖וֹ לְיַסְּרֶ֑ךָּ וְעַל־הָאָ֗רֶץ הֶרְאֲךָ֙ אֶת־אִשּׁ֣וֹ הַגְּדוֹלָ֔ה וּדְבָרָ֥יו שָׁמַ֖עְתָּ מִתּ֥וֹךְ הָאֵֽשׁ׃**

4:36 מן השמים השמיעך את קולו ליסרך - בעבור שהיו כופרים בנבואה לקחת מוסר השכל באמתת הנבואה, כאשר מתוך האותות תביעת חדוש העולם שמורה בקיומו, כן על ידי המעמד הנורא מתאמת ענין הנבואה, כאשר אמרו: הן הראנו ה'... היום הזה ראינו כי ידבר אלהים את האדם וחי (דברים ה:כ):

**4:37 וְתַ֗חַת כִּ֤י אָהַב֙ אֶת־אֲבֹתֶ֔יךָ וַיִּבְחַ֥ר בְּזַרְע֖וֹ אַֽחֲרָ֑יו וַיּוֹצִֽאֲךָ֧ בְּפָנָ֛יו בְּכֹח֥וֹ הַגָּדֹ֖ל מִמִּצְרָֽיִם:**

4:37 ותחת כי אהב את אבותיך - בו"ו החבור, הטעם כדי להורות באמתת הדברים ממה שאִמְּתו העיון, לאהבת האמת ולזכות האבות אשר בחר בזרעם:

4:37 ויוציאך בפניו בכחו הגדול - כענין ומלאך פניו הושיעם (ישעיה סג:ט). או הטעם בעצמו, בלי אמצעי:

**4:38 לְהוֹרִ֗ישׁ גּוֹיִ֛ם גְּדֹלִ֧ים וַֽעֲצֻמִ֛ים מִמְּךָ֖ מִפָּנֶ֑יךָ לַהֲבִֽיאֲךָ֗ לָֽתֶת־לְךָ֧ אֶת־אַרְצָ֛ם נַֽחֲלָ֖ה כַּיּ֥וֹם הַזֶּֽה׃**

4:38 להוריש גוים גדולים - ארץ שבעה עממים:

4:38 לתת לך את ארצם נחלה כיום הזה - כענין אשר עשה לשני המלכים האלה כן יעשה ה' לכל הממלכות (דברים ג:כא). ויש מפרשים קרוב מהיום הזה:

**4:39 וְיָֽדַעְתָּ֣ הַיּ֗וֹם וַהֲשֵֽׁבֹתָ֮ אֶל־לְבָבֶךָ֒ כִּ֤י יְהוָה֙ ה֣וּא הָֽאֱלֹהִ֔ים בַּשָּׁמַ֣יִם מִמַּ֔עַל וְעַל־הָאָ֖רֶץ מִתָּ֑חַת אֵ֖ין עֽוֹד׃**

**4:40 וְשָֽׁמַרְתָּ֞ אֶת־חֻקָּ֣יו וְאֶת־מִצְוֺתָ֗יו אֲשֶׁ֨ר אָֽנֹכִ֤י מְצַוְּךָ֙ הַיּ֔וֹם אֲשֶׁר֙ יִיטַ֣ב לְךָ֔ וּלְבָנֶ֖יךָ אַֽחֲרֶ֑יךָ וּלְמַ֨עַן תַּֽאֲרִ֤יךְ יָמִים֙ עַל־הָ֣אֲדָמָ֔ה אֲשֶׁ֨ר יְהוָ֧ה אֱלֹהֶ֛יךָ נֹתֵ֥ן לְךָ֖ כָּל־הַיָּמִֽים׃**

4:39 וידעת היום והשבות אל לבבך - מכאן יש לך לדעת הואיל ונמצאי מטה קשורים על ידי האמצעים, והשם ית' נצח את המערכת וחדש אותות ומופתים, יש לך להבין כי הוא האלהים בשמים ממעל ועל הארץ מתחת אין עוד.

4:40 על כן יש לך לשמור את חקיו ואת מצותיו אשר אנכי מצוך היום, שהם דברים אמתיים שנתנו על צד התועלת, שלא נתנו כאשר הקרה בלי תכלית, והתועלת ההיא אינה לצד המצוה כי אם לצד המצווה. וזהו אשר ייטב לך, והוא קיום שלמות הצלחת הנפש:

4:40 ולמען תאריך ימים על האדמה - שלא יגלו ממנה:

**4:41 אָ֣ז יַבְדִּ֤יל מֹשֶׁה֙ שָׁלֹ֣שׁ עָרִ֔ים בְּעֵ֖בֶר הַיַּרְדֵּ֑ן מִזְרְחָ֖ה שָֽׁמֶשׁ׃**

4:41 אז יבדיל משה - תמיה אני לדעת בן עזרא, שאמר שבא הכתוב להורות כי בעת שהבדיל שלש ערים אלו, קרא אותם  
לבאר דברי הברית. וזה היה כאשר היו יושבים בגיא קודם נסעם אל ערבות מואב. כי בידוע שענין ערי מקלט לא נצטוו כי אם בערבות מואב, ואיך אפשר היות הענין כאשר סבר?

אכן הכונה בעבור שנאמר ויקרא משה אל כל ישראל (דברים ה:א), כון לבאר שהיה בעת שהבדיל משה שלש ערי מקלט, וזה היה בערבות מואב, אחרי שמקודם לכן אמר: ונשב בגיא מול בית פעור (שם ג:כט):

4:41 מזרחה שמש - הרי"ש בשו"א שהוא סמוך, ואין כן מִדְבַּרָה דמשק (מלכים א׳ יט:טו) שהוא בפת"ח.

ובעבור שהירדן יש לו שני עברים אמר כן, שהיו ענינים מעשיים לפי השעה:

4:41 ותהיה מלת אז כמו ולמה חכמתי אני אז יותר (קהלת ב:טו), על כן אמר יבדיל.

ובעלי הקבלה אמרו לא היו קולטות אלו עד שנבדלו אלו השלש האחרות:

**4:42 לָנֻ֨ס שָׁ֜מָּה רוֹצֵ֗חַ אֲשֶׁ֨ר יִרְצַ֤ח אֶת־רֵעֵ֨הוּ֙ בִּבְלִי־דַ֔עַת וְה֛וּא לֹֽא־שֹׂנֵ֥א ל֖וֹ מִתְּמֹ֣ל שִׁלְשֹׁ֑ם וְנָ֗ס אֶל־אַחַ֛ת מִן־הֶֽעָרִ֥ים הָאֵ֖ל וָחָֽי׃**

4:42 לנוס שמה רוצח בבלי דעת - הוא כענין מכה נפש בשגגה (במדבר לה:יא), בעבור שאמר והוא לא שונא לו:

**4:43 אֶת־בֶּ֧צֶר בַּמִּדְבָּ֛ר בְּאֶ֥רֶץ הַמִּישֹׁ֖ר לָרֽאוּבֵנִ֑י וְאֶת־רָאמֹ֤ת בַּגִּלְעָד֙ לַגָּדִ֔י וְאֶת־גּוֹלָ֥ן בַּבָּשָׁ֖ן לַֽמְנַשִּֽׁי׃**

4:43 את בצר - באר שמות הערים:

**4:44 וְזֹ֖את הַתּוֹרָ֑ה אֲשֶׁר־שָׂ֣ם מֹשֶׁ֔ה לִפְנֵ֖י בְּנֵ֥י יִשְׂרָאֵֽל׃**

4:44 וזאת התורה - מעתה החל לבאר להם התורה אשר יעד לבארה:

**4:45 אֵ֚לֶּה הָֽעֵדֹ֔ת וְהַֽחֻקִּ֖ים וְהַמִּשְׁפָּטִ֑ים אֲשֶׁ֨ר דִּבֶּ֤ר מֹשֶׁה֙ אֶל־בְּנֵ֣י יִשְׂרָאֵ֔ל בְּצֵאתָ֖ם מִמִּצְרָֽיִם׃**

**4:46 בְּעֵ֨בֶר הַיַּרְדֵּ֜ן בַּגַּ֗יְא מ֚וּל בֵּ֣ית פְּע֔וֹר בְּאֶ֗רֶץ סִיחֹן֙ מֶ֣לֶךְ הָֽאֱמֹרִ֔י אֲשֶׁ֥ר יוֹשֵׁ֖ב בְּחֶשְׁבּ֑וֹן אֲשֶׁ֨ר הִכָּ֤ה מֹשֶׁה֙ וּבְנֵ֣י יִשְׂרָאֵ֔ל בְּצֵאתָ֖ם מִמִּצְרָֽיִם׃**

**4:47 וַיִּֽירְשׁ֨וּ אֶת־אַרְצ֜וֹ וְאֶת־אֶ֣רֶץ ׀ ע֣וֹג מֶֽלֶךְ־הַבָּשָׁ֗ן שְׁנֵי֙ מַלְכֵ֣י הָֽאֱמֹרִ֔י אֲשֶׁ֖ר בְּעֵ֣בֶר הַיַּרְדֵּ֑ן מִזְרַ֖ח שָֽׁמֶשׁ׃**

**4:48 מֵֽעֲרֹעֵ֞ר אֲשֶׁ֨ר עַל־שְׂפַת־נַ֧חַל אַרְנֹ֛ן וְעַד־הַ֥ר שִׂיאֹ֖ן ה֥וּא חֶרְמֽוֹן׃**

**4:49 וְכָל־הָ֨עֲרָבָ֜ה עֵ֤בֶר הַיַּרְדֵּן֙ מִזְרָ֔חָה וְעַ֖ד יָ֣ם הָֽעֲרָבָ֑ה תַּ֖חַת אַשְׁדֹּ֥ת הַפִּסְגָּֽה׃**

4:45 אלה העדות - אלו הם עשרת הדברים, שהם עדוֹת שנתנו ביום המעמד לאַמֵּת התורות:

4:45-49 אשר דבר משה אל בני ישראל בצאתם ממצרים, בעבר הירדן בגיא מול בית פעור - כאשר באר שנאמרו למשה בצאתם ממצרים ונשנו בערבות מואב, כך המצות שנאמרו בשנת הארבעים נשנו בעבר הירדן בארץ מואב (דברים א:ה), החל לבאר המקום שלקחו מערוער עד ים הערבה:

**5:1 וַיִּקְרָ֣א מֹשֶׁה֮ אֶל־כָּל־יִשְׂרָאֵל֒ וַיֹּ֣אמֶר אֲלֵהֶ֗ם שְׁמַ֤ע יִשְׂרָאֵל֙ אֶת־הַֽחֻקִּ֣ים וְאֶת־הַמִּשְׁפָּטִ֔ים אֲשֶׁ֧ר אָֽנֹכִ֛י דֹּבֵ֥ר בְּאָזְנֵיכֶ֖ם הַיּ֑וֹם וּלְמַדְתֶּ֣ם אֹתָ֔ם וּשְׁמַרְתֶּ֖ם לַֽעֲשֹׂתָֽם׃**

5:1ויקרא משה אל כל ישראל ויאמר אליהם שמע ישראל - הטעם קבל:

5:1 את החקים ואת המשפטים - הם כלל התורות, כי כבר נתחייבנו בהם וקבלנו עלינו:

**5:2 יְהוָ֣ה אֱלֹהֵ֗ינוּ כָּרַ֥ת עִמָּ֛נוּ בְּרִ֖ית בְּחֹרֵֽב׃**

5:2 ברית בחורב - כפי שקבלתם ואמרתם: נעשה ונשמע (שמות כד:ז):

**5:3 לֹ֣א אֶת־אֲבֹתֵ֔ינוּ כָּרַ֥ת יְהוָ֖ה אֶת־הַבְּרִ֣ית הַזֹּ֑את כִּ֣י אִתָּ֔נוּ אֲנַ֨חְנוּ אֵ֥לֶּה פֹ֛ה הַיּ֖וֹם כֻּלָּ֥נוּ חַיִּֽים׃**

5:3 לא את אבותינו - ובעבור שהעומדים במעמד ההוא רבים הם מהנולדים במדבר שלא היו במעמד הברית, על כן אמר לא את אבותינו לבד שהיו במעמד ההוא כי אתנו אנחנו, כי כל דור הבא אחר הדור ההוא הם העומדים בברית.

שאין הטעם לא את אבותינו שהיו במצרים:

**5:4 פָּנִ֣ים ׀ בְּפָנִ֗ים דִּבֶּ֨ר יְהוָ֧ה עִמָּכֶ֛ם בָּהָ֖ר מִתּ֥וֹךְ הָאֵֽשׁ׃**

5:4 פנים בפנים - בתחלה כון לבאר התורות מיום המעמד, שעיניהם ראו ולא זר (ע״פ איוב יט:כז), ובאזניהם שמעו מפי הגבורה אנכי ה' אלהיך (דברים ה:ו). וזהו טעם פנים בפנים, בלי אמצעות נביא, לְאַמֵּת נבואת משה:

5:4 בהר מתוך האש - הוא הר סיני, וקצרו:

**5:5 אָֽ֠נֹכִי עֹמֵ֨ד בֵּין־יְהוָ֤ה וּבֵֽינֵיכֶם֙ בָּעֵ֣ת הַהִ֔וא לְהַגִּ֥יד לָכֶ֖ם אֶת־דְּבַ֣ר יְהוָ֑ה כִּ֤י יְרֵאתֶם֙ מִפְּנֵ֣י הָאֵ֔שׁ וְלֹֽא־עֲלִיתֶ֥ם בָּהָ֖ר לֵאמֹֽר׃**

5:5 אנכי עומד בין ה' וביניכם - ביום המעמד, לא אחרי כן:

5:5 להגיד לכם את דבר ה' - הוא דבור עשרת הדברים, מפני כי כאשר ראו את האש בצורת הדבור, נעו ועמדו מרחוק, וכן אומר כי יראתם מפני האש:

5:5 ולא עליתם בהר - ר"ל עד מקום הגבול, כנרמז במשוך היובל המה יעלו בהר (שמות יט:יג):

5:5 לאמר - דבק עם אנכי ה' אלהיך, והטעם באמור על ידי אמצעות האש אנכי ה'. לא שהרצון כשירד הכבוד לאמר אנכי.

גם אין טעם לאמר: לא נעלה.

ואחרים פירשו שהוא דבק עם להגיד.

וכבר אלו הענינים קדמו בפרשת וישמע יתרו:

**5:6 אָֽנֹכִי֙ יְהוָ֣ה אֱלֹהֶ֔יךָ אֲשֶׁ֧ר הֽוֹצֵאתִ֛יךָ מֵאֶ֥רֶץ מִצְרַ֖יִם מִבֵּ֣ית עֲבָדִ֑ים לֹֽא־יִהְיֶ֥ה לְךָ֛ אֱלֹהִ֥ים אֲחֵרִ֖ים עַל־פָּנָֽי׃**

5:6 אנכי ה' - אחרי שעשרת הדברים האחרונים כראשונים, מספיק אותו הבאור שקדם בפרשת וישמע יתרו. אמנם שִׁנּוּי המלות ותוספת אותיות יש לנו לבאר, כבר בארנו בהם צד טעם. ויש לדעת כי עשרת הדברים כאשר נאמרו מפי הגבורה כי הם לעדוּת, כן נקראו לחות העדוּת, ועל אלו מרמיז אלה העדות (דברים ד:מה), ודברי העדות אין ראוי להיות בהם שנוי וחלוף. אמנם קצת חלופים שבאו מן הראשונים והאחרונים על הפסוקים שהם מורים ליחוד השם, כגון אנכי ולא יהיה ולא תשא, לא בא בהם שנוי וחלוף, אמנם זולת ו"ו נוסף במאמר וכל תמונה. אכן בפסוקים האחרים באו שנויים:

**5:7 לֹֽא־תַעֲשֶׂ֨ה לְךָ֥ פֶ֨סֶל֙ כָּל־תְּמוּנָ֔ה אֲשֶׁ֤ר בַּשָּׁמַ֨יִם֙ מִמַּ֔עַל וַֽאֲשֶׁ֥ר בָּאָ֖רֶץ מִתָּ֑חַת וַֽאֲשֶׁ֥ר בַּמַּ֖יִם מִתַּ֥חַת לָאָֽרֶץ׃**

**5:8 לֹֽא־תִשְׁתַּחֲוֶ֥ה לָהֶ֖ם וְלֹ֣א תָֽעָבְדֵ֑ם כִּ֣י אָֽנֹכִ֞י יְהוָ֤ה אֱלֹהֶ֨יךָ֙ אֵ֣ל קַנָּ֔א פֹּ֠קֵד עֲוֺ֨ן אָב֧וֹת עַל־בָּנִ֛ים וְעַל־שִׁלֵּשִׁ֥ים וְעַל־רִבֵּעִ֖ים לְשֹֽׂנְאָֽי׃**

**5:9 וְעֹ֥שֶׂה חֶ֖סֶד לַֽאֲלָפִ֑ים לְאֹֽהֲבַ֖י וּלְשֹֽׁמְרֵ֥י מִצְוֺתָֽי׃**

**5:10 לֹ֥א תִשָּׂ֛א אֶת־שֵֽׁם־יְהוָ֥ה אֱלֹהֶ֖יךָ לַשָּׁ֑וְא כִּ֣י לֹ֤א יְנַקֶּה֙ יְהוָ֔ה אֵ֛ת אֲשֶׁר־יִשָּׂ֥א אֶת־שְׁמ֖וֹ לַשָּֽׁוְא׃**

**5:11 שָׁמ֛וֹר אֶת־י֥וֹם הַשַּׁבָּ֖ת לְקַדְּשׁ֑וֹ כַּֽאֲשֶׁ֥ר צִוְּךָ֖ יְהוָ֥ה אֱלֹהֶֽיךָ׃**

**5:12 שֵׁ֤שֶׁת יָמִים֙ תַּֽעֲבֹ֔ד וְעָשִׂ֖יתָ כָּל־מְלַאכְתֶּֽךָ׃**

**5:13 וְיוֹם֙ הַשְּׁבִיעִ֔י שַׁבָּ֖ת לַֽיהוָ֣ה אֱלֹהֶ֑יךָ לֹ֣א תַֽעֲשֶׂ֣ה כָל־מְלָאכָ֡ה אַתָּ֣ה וּבִנְךָֽ־וּבִתֶּ֣ךָ וְעַבְדְּךָֽ־וַ֠אֲמָתֶךָ וְשֽׁוֹרְךָ֨ וַחֲמֹֽרְךָ֜ וְכָל־בְּהֶמְתֶּ֗ךָ וְגֵֽרְךָ֙ אֲשֶׁ֣ר בִּשְׁעָרֶ֔יךָ לְמַ֗עַן יָנ֛וּחַ עַבְדְּךָ֥ וַאֲמָֽתְךָ֖ כָּמֽוֹךָ׃**

**5:14 וְזָֽכַרְתָּ֗ כִּ֣י עֶ֤בֶד הָיִ֨יתָ֙ בְּאֶ֣רֶץ מִצְרַ֔יִם וַיֹּצִ֨אֲךָ֜ יְהוָ֤ה אֱלֹהֶ֨יךָ֙ מִשָּׁ֔ם בְּיָ֥ד חֲזָקָ֖ה וּבִזְרֹ֣עַ נְטוּיָ֑ה עַל־כֵּ֗ן צִוְּךָ֙ יְהוָ֣ה אֱלֹהֶ֔יךָ לַֽעֲשׂ֖וֹת אֶת־י֥וֹם הַשַּׁבָּֽת׃**

5:11-14 ואמנם בעלי הקבלה השתדלו לתת מופת בזכור (שמות כ:ז) ושמור, לאמר שבבת אחת נאמרו. ומהם אמרו שהראשונים היו בלחות הראשונים והשניים בלוחות השניים, ואלה דברים בעלמא.

ואמת כי הזכירה והשמירה טעם אחד יכללם, והעבריים שומרים הטעמים ולא המלות, ובזה יתפשר מאמרם כי בבת אחת נאמרו.

ויש לתת גם כן כדמות טעם, כי במעמד הר סיני, בעבור היות האותות והמופתים שנעשו במצרים קרובים בזמן והם תובעים לבריאת העולם, נתן הטעם לשמירת השבת מפני בריאת העולם, כאמרו כי ששת ימים עשה ה' (שמות כ:י). אבל עתה בעבור שארך הזמן, נתן הטעם בעבור יציאת מצרים.

וחכמי הטבע נתנו הבדל בין שמירה לזכירה, כי השמירה העתק ענין הדבר בכח המחשבה מהדמיון אל השומר, והוא על דרך חלול, והַזְּכִירָה להרכיב ענין הדבר בדבר על ידי המחשבה שימסרנו אל הדמיון. על כן בראשונים בעבור שנתן העלה לבריאת העולם, אמר זכור, שהרצון להרכיב ענין הדבר בדבר, ר"ל אופן החדוש, אמנם עתה כשנתן הטעם בעבור יציאת מצרים, אמר שמור:

5:11 כאשר צוך ה' אלהיך - לא אמר בפסוקים הראשונים שתלויים בחקירת המדע, וכן נאמר בכבד את אביך (דברים ה:טו).

5:13-14 והוסיף ושורך וחמורך כי כן נאמר הואיל משה באר את התורה הזאת (דברים א:ה).

והאומרים בעבור שדור המדבר לא היו צריכים לזרוע ולחרוש, על כן לא הזהירם, ויש {לומר} <להשיב>[[20]](#footnote-20) בעבור שחתם כן בפרשת ואלה המשפטים למען ינוח שורך וחמרך (שמות כג:יב).

על כן הוסיף הבאור למען ינוח [עבדך ואמתך] בעבור שרוצה לתת העלה [וזכרת כי עבד היית בארץ מצרים]:

5:14 וזכרת כי עבד היית בארץ מצרים - הטעם בעבור יציאת מצרים, כי האותות והמופתים שנעשו במצרים תובעים לבריאת העולם כאשר העירונו במקומות, להורות להופיע מציאות הש"י:

**5:15 כַּבֵּ֤ד אֶת־אָבִ֨יךָ֙ וְאֶת־אִמֶּ֔ךָ כַּֽאֲשֶׁ֥ר צִוְּךָ֖ יְהוָ֣ה אֱלֹהֶ֑יךָ לְמַ֣עַן ׀ יַֽאֲרִיכֻ֣ן יָמֶ֗יךָ וּלְמַ֨עַן֙ יִ֣יטַב לָ֔ךְ עַ֚ל הָֽאֲדָמָ֔ה אֲשֶׁר־יְהוָ֥ה אֱלֹהֶ֖יךָ נֹתֵ֥ן לָֽךְ׃ {ס}**

**5:16 לֹ֥א תִרְצָ֖ח {ס} וְלֹ֣א תִנְאָ֑ף {ס} וְלֹ֣א תִגְנֹ֔ב {ס} וְלֹֽא־תַעֲנֶ֥ה בְרֵֽעֲךָ֖ עֵ֥ד שָֽׁוְא׃ {ס}**

5:16ונאמר הנה שוא ולשם שקר (שמות כ:יב), שטעמם שוה:

**5:17 וְלֹ֥א תַחְמֹ֖ד אֵ֣שֶׁת רֵעֶ֑ךָ {ס} וְלֹ֨א תִתְאַוֶּ֜ה בֵּ֣ית רֵעֶ֗ךָ שָׂדֵ֜הוּ וְעַבְדּ֤וֹ וַֽאֲמָתוֹ֙ שׁוֹר֣וֹ וַֽחֲמֹר֔וֹ וְכֹ֖ל אֲשֶׁ֥ר לְרֵעֶֽךָ׃ {ס}**

5:17 ונאמר לא תתאוה במקום לא תחמוד (שמות כ:יג), ואע"פ שהתאוה אינה בכח האדם, בעבור היות התעוררות התאוה מהגרמת האדם.

והקדים הנה אשת הריע מן הבית.

ויש לתת הטעם למה נאמרה חמידה על האשה ותאוה על הבית במה שהרמזנו.

והוסיף שדהו אצל בית רעך:

5:5-17 ואולם עשרת הדברים הם שרש כל המצות מפני שעסקי האדם הם לשלשה דרכים: מה שיש לאדם בינו ובין בוראו, ומה שיש לו בינו ובין ביתו, ומה שיש לו בינו ובין אנשי העולם. ודרכי העסק הם לשלשה ענינים: במעשה, בדבור, ובמחשבה, וכלם נכללו בעשרת הדברים:

**5:18 אֶֽת־הַדְּבָרִ֣ים הָאֵ֡לֶּה דִּבֶּר֩ יְהוָ֨ה אֶל־כָּל־קְהַלְכֶ֜ם בָּהָ֗ר מִתּ֤וֹךְ הָאֵשׁ֙ הֶֽעָנָ֣ן וְהָֽעֲרָפֶ֔ל ק֥וֹל גָּד֖וֹל וְלֹ֣א יָסָ֑ף וַֽיִּכְתְּבֵ֗ם עַל־שְׁנֵי֙ לֻחֹ֣ת אֲבָנִ֔ים וַֽיִּתְּנֵ֖ם אֵלָֽי׃**

**5:19 וַיְהִ֗י כְּשָׁמְעֲכֶ֤ם אֶת־הַקּוֹל֙ מִתּ֣וֹךְ הַחֹ֔שֶׁךְ וְהָהָ֖ר בֹּעֵ֣ר בָּאֵ֑שׁ וַתִּקְרְב֣וּן אֵלַ֔י כָּל־רָאשֵׁ֥י שִׁבְטֵיכֶ֖ם וְזִקְנֵיכֶֽם׃**

**5:20 וַתֹּֽאמְר֗וּ הֵ֣ן הֶרְאָ֜נוּ יְהוָ֤ה אֱלֹהֵ֨ינוּ֙ אֶת־כְּבֹד֣וֹ וְאֶת־גָּדְל֔וֹ וְאֶת־קֹל֥וֹ שָׁמַ֖עְנוּ מִתּ֣וֹךְ הָאֵ֑שׁ הַיּ֤וֹם הַזֶּה֙ רָאִ֔ינוּ כִּֽי־יְדַבֵּ֧ר אֱלֹהִ֛ים אֶת־הָֽאָדָ֖ם וָחָֽי׃**

**5:21 וְעַתָּה֙ לָ֣מָּה נָמ֔וּת כִּ֣י תֹֽאכְלֵ֔נוּ הָאֵ֥שׁ הַגְּדֹלָ֖ה הַזֹּ֑את אִם־יֹֽסְפִ֣ים ׀ אֲנַ֗חְנוּ לִ֠שְׁמֹעַ אֶת־ק֨וֹל יְהוָ֧ה אֱלֹהֵ֛ינוּ ע֖וֹד וָמָֽתְנוּ׃**

**5:22 כִּ֣י מִ֣י כָל־בָּשָׂ֡ר אֲשֶׁ֣ר שָׁמַ֣ע קוֹל֩ אֱלֹהִ֨ים חַיִּ֜ים מְדַבֵּ֧ר מִתּוֹךְ־הָאֵ֛שׁ כָּמֹ֖נוּ וַיֶּֽחִי**:

**5:23 קְרַ֤ב אַתָּה֙ וּֽשְׁמָ֔ע אֵ֛ת כָּל־אֲשֶׁ֥ר יֹאמַ֖ר יְהוָ֣ה אֱלֹהֵ֑ינוּ וְאַ֣תְּ ׀ תְּדַבֵּ֣ר אֵלֵ֗ינוּ אֵת֩ כָּל־אֲשֶׁ֨ר יְדַבֵּ֜ר יְהוָ֧ה אֱלֹהֵ֛ינוּ אֵלֶ֖יךָ וְשָׁמַ֥עְנוּ וְעָשִֽׂינוּ׃**

5:18 את הדברים האלה... קול גדול ולא יסף - כאשר נאמר אם יוספים אנחנו לשמוע:

5:19-5:23 ותקרבון {ותעמדון על כן נאמר}<... ותאמרו>[[21]](#footnote-21) הן הראנו ה' אלהינו את כבודו ואת גדלו ואת קולו שמענו מתוך האש... ועתה למה נמות - כי קודם לכן אמרו דבר עתה עמנו ונשמעה (שמות כ:יט), ועשה כן, הוא הנאמר אנכי עומד בין ה' וביניכם (דברים ה:ה), וכאשר שמעו את הקול וקצרה רוחם ומעטה נשמתם, ולא עצרו כח מן המעמד וקולות המחרידות, אמרו עוד ועתה למה נמות כי תאכלנו האש הגדולה הזאת. על כן אמרו קרב אתה ושמע, כי מעתה סר הספק בהשפעת הנבואה, כאמרם היום הזה ראינו כי ידבר אלהים את האדם וחי:

5:23 ואת תדבר אלינו - כמו ואם ככה אַתְּ עוֹשֶׂה לי (במדבר יא:טו):

**5:24 וַיִּשְׁמַ֤ע יְהוָה֙ אֶת־ק֣וֹל דִּבְרֵיכֶ֔ם בְּדַבֶּרְכֶ֖ם אֵלָ֑י וַיֹּ֨אמֶר יְהוָ֜ה אֵלַ֗י שָׁ֠מַעְתִּי אֶת־ק֨וֹל דִּבְרֵ֜י הָעָ֤ם הַזֶּה֙ אֲשֶׁ֣ר דִּבְּר֣וּ אֵלֶ֔יךָ הֵיטִ֖יבוּ כָּל־אֲשֶׁ֥ר דִּבֵּֽרוּ׃**

5:24 וישמע ה' את קול דבריכם - שהיתה הבחירה מהם, ונאמר היטיבו כל אשר דברו:

**5:25 מ****ִֽי־יִתֵּ֡ן וְהָיָה֩ לְבָבָ֨ם זֶ֜ה לָהֶ֗ם לְיִרְאָ֥ה אֹתִ֛י וְלִשְׁמֹ֥ר אֶת־כָּל־מִצְוֺתַ֖י כָּל־הַיָּמִ֑ים לְמַ֨עַן יִיטַ֥ב לָהֶ֛ם וְלִבְנֵיהֶ֖ם לְעֹלָֽם׃**

5:25 מי יתן והיה - כי האדם בן בחירה, ונאמר כן על צד מליצת הדבור, כמו מי יתן בספר ויוחקו (איוב יט:כג):

5:25 ליראה אותי - כי התכלית היא יראת השם, שהוא חיי הנשמות:

5:25 ולשמור את כל מצותיו למען ייטב להם - כי המצות לא נתנו כי אם לתועלת המצווים:

**5:26 לֵ֖ךְ אֱמֹ֣ר לָהֶ֑ם שׁ֥וּבוּ לָכֶ֖ם לְאָֽהֳלֵיכֶֽם׃**

5:26 לך אמור להם - מעתה נתן להם רשות לשוב לאהליהם:

**5:27 וְאַתָּ֗ה פֹּה֮ עֲמֹ֣ד עִמָּדִי֒ וַֽאֲדַבְּרָ֣ה אֵלֶ֗יךָ אֵ֧ת כָּל־הַמִּצְוָ֛ה וְהַֽחֻקִּ֥ים וְהַמִּשְׁפָּטִ֖ים אֲשֶׁ֣ר תְּלַמְּדֵ֑ם וְעָשׂ֣וּ בָאָ֔רֶץ אֲשֶׁ֧ר אָֽנֹכִ֛י נֹתֵ֥ן לָהֶ֖ם לְרִשְׁתָּֽהּ׃**

5:27 ואתה פה עמוד עמדי - לקבל המצות שתלמדם:

**5:28 וּשְׁמַרְתֶּ֣ם לַֽעֲשׂ֔וֹת כַּֽאֲשֶׁ֥ר צִוָּ֛ה יְהוָ֥ה אֱלֹֽהֵיכֶ֖ם אֶתְכֶ֑ם לֹ֥א תָסֻ֖רוּ יָמִ֥ין וּשְׂמֹֽאל׃**

**5:29 בְּכָל־הַדֶּ֗רֶךְ אֲשֶׁ֨ר צִוָּ֜ה יְהוָ֧ה אֱלֹֽהֵיכֶ֛ם אֶתְכֶ֖ם תֵּלֵ֑כוּ לְמַ֤עַן תִּֽחְיוּן֙ וְט֣וֹב לָכֶ֔ם וְהַֽאֲרַכְתֶּ֣ם יָמִ֔ים בָּאָ֖רֶץ אֲשֶׁ֥ר תִּֽירָשֽׁוּן׃**

5:28-29 ושמרתם לעשות כאשר צוה ה' אלהיכם אתכם לא תסורו ימין ושמאל - הואיל והוא על פי שעור אלהי, כי בזה השעור תזכו לעמוד ביושר ההנהגה, כאשר יעד לרשת חיי העולם הבא:

**6:1 וְזֹ֣את הַמִּצְוָ֗ה הַֽחֻקִּים֙ וְהַמִּשְׁפָּטִ֔ים אֲשֶׁ֥ר צִוָּ֛ה יְהוָ֥ה אֱלֹֽהֵיכֶ֖ם לְלַמֵּ֣ד אֶתְכֶ֑ם לַֽעֲשׂ֣וֹת בָּאָ֔רֶץ אֲשֶׁ֥ר אַתֶּ֛ם עֹֽבְרִ֥ים שָׁ֖מָּה לְרִשְׁתָּֽהּ׃**

6:1וזאת המצוה החקים והמשפטים - שנצטוו על ידי משה, כאשר נאמר ואתנה לך את לוחות האבן והתורה והמצוה (שמות כד:יב):

**6:2 לְמַ֨עַן תִּירָ֜א אֶת־יְהוָ֣ה אֱלֹהֶ֗יךָ לִ֠שְׁמֹר אֶת־כָּל־חֻקֹּתָ֣יו וּמִצְוֺתָיו֮ אֲשֶׁ֣ר אָֽנֹכִ֣י מְצַוֶּךָ֒ אַתָּה֙ וּבִנְךָ֣ וּבֶן־בִּנְךָ֔ כֹּ֖ל יְמֵ֣י חַיֶּ֑יךָ וּלְמַ֖עַן יַֽאֲרִכֻ֥ן יָמֶֽיךָ׃**

**6:3 וְשָֽׁמַעְתָּ֤ יִשְׂרָאֵל֙ וְשָֽׁמַרְתָּ֣ לַֽעֲשׂ֔וֹת אֲשֶׁר֙ יִיטַ֣ב לְךָ֔ וַֽאֲשֶׁ֥ר תִּרְבּ֖וּן מְאֹ֑ד כַּֽאֲשֶׁר֩ דִּבֶּ֨ר יְהוָ֜ה אֱלֹהֵ֤י אֲבֹתֶ֨יךָ֙ לָ֔ךְ אֶ֛רֶץ זָבַ֥ת חָלָ֖ב וּדְבָֽשׁ׃**

6:2-3 למען תירא - כי כן נאמר ויצונו ה' לעשות את כל החקים האלה ליראה את ה' אלהינו, הנה שני דברים שכל אחד סבה לאחר: שמירת המצות כדי ליראה את השם, ויראת השם כדי לשמור את המצות. והתכלית למען ייטב לך, מה שהוא לתועלת המצוּוה, כי כאשר יערבו החיים לבעלי חיים ישיגו לתכליתם, והתכלית היא הצלחת שלמות הנפש החכמה:

6:3 ושמעת ישראל ושמרת לעשות - קבל ותשמור לעשות מה שהוא לתועלתך:

**6:4 שְׁמַ֖ע יִשְׂרָאֵ֑ל יְהוָ֥ה אֱלֹהֵ֖ינוּ יְהוָ֥ה ׀ אֶחָֽד׃**

**6:5 וְאָ֣הַבְתָּ֔ אֵ֖ת יְהוָ֣ה אֱלֹהֶ֑יךָ בְּכָל־לְבָֽבְךָ֥ וּבְכָל־נַפְשְׁךָ֖ וּבְכָל־מְאֹדֶֽךָ׃**

6:4-5 שמע ישראל - כדין אמר החכם רבינו אהרן נ"ע שלא בא זה הפסוק להורות יחודו ית', כי בכמה מקומות הורה ביחודו באמרו אין עוד מלבדו (דברים ד:לה).

אמנם התימה שתמה על הסומכים ביחודו מזה הכתוב, בעבור שכל אמריהם במציאות השם ובידיעתו כחשו לדעתו מן התורה, וביחודו איך נשענו מן התורה, כבר בארנו בספר ע"ץ החיי"ם פירוק זאת הקושיא, והורינו שכונת ר' יוסף נ"ע לא מפני חלשת המופתים המורים ליחודו ית' מדין השכל נשען גם על הכתוב, עד שהוצרך רבינו אהרן נ"ע להורות בחזקת המופתים, וכל זה לא נעלם מהחכם הנזכר. אמנם דעת רבינו יוסף נ"ע היתה כי עם חזקת המופתים שֶׁמּוֹרִים על יחודו ית' מדרך השכל, יש גם כן להשען במאמר הנבואה.

אכן במה שכחש לקחת מציאותו ית' ממאמר הנביא אמת הוא והדין עמו, במה שהיתה כונתו כי אמונת הנביא מתאחרת מידיעתו ית', ואיך יהיה העקר פרח בידיעה? ואין כן אמונת יחודו, כי אין הכרח מדין השכל להשים אמונת יחודו קודם אמונת הנביא, ועל כן נשען ביחודו מזה המקום. וכן אמר ואשר אי אפשר שתרך ממנו הידיעה הוא בהיותו ית' יכול ויודע שעל ידיהם נקנית מציאותו ית'. והטעם שאמר רבינו אהרן נ"ע שלכך הוצרך לבאר הנה זה הפסוק, שהוא ית' אחד ואין צורך לו בשני, ואין הוא מטיב לך כדי שימצא ממך נחת רוח לצורך אליו.

נראה לי שהכונה בו להורות שהעצם המנהיג אותנו הוא הנקרא בשם יה, והוא הנמצא לבדו בראשית המציאות אשר לא תכללנו מציאות אחרת, בעבור שאומות העולם יש לכל אומה מלאך ממונה במערכת העליונה, כנרמז והנה שר יון בא (דניאל י:כ), ושר מלכות פרס עומד לנגדי (שם י:יג), ונאמר יפקוד ה' על צבא המרום במרום ועל מלכי האדמה על האדמה (ישעיה כד:כא), ונאמר כי גבוה מעל גבוה שומר וגבוהים עליהם (קהלת ה:ז). ובעבור שכל אחד מאותן הכחות מעותד ליעוד טוב וליעוד רע, ובידוע כי לא יהיה נאמן באותו היעוד אחר שכל אחד מאותן הכחות פרטי וכללי, והכלל יבטל גזרת הפרט, על כן כון הנה לבאר שהשם ית' אשר הוא נאמן המציאות ולא תכללנו מציאות אחרת הוא האלוה שלנו. על כן ראוי לאהוב אותו ולהדבק בו, כי הוא נאמן בהבטחותיו בין ליעוד טוב ובין ליעוד רע, ונאמר והוא באחד ומי ישיבנו (איוב כג:יג). על כן סמוך ואהבת את ה' אלהיך בכל לבבך ובכל נפשך ובכל מאדך, שאין ספק בהבטחותיו.

ויכול לאמר שהוצרך להורות ביחודו שאין לו שותף שינצחנו או שיעכבנו ממה שיבטיח. גם יתכן לומר שהורה ביחודו בעבור הדעות הסכלות, האומרות שהוא יכול על הטוב ואינו יכול על מעשה הרע, ואמרו שהשם יעשה הטוב והשטן יעשה הרע, ובא לבטל אלו המחשבות כאשר הורה במאמר ראו עתה כי אני אני הוא (דברים לב:לט):

**6:6 וְהָי֞וּ הַדְּבָרִ֣ים הָאֵ֗לֶּה אֲשֶׁ֨ר אָֽנֹכִ֧י מְצַוְּךָ֛ הַיּ֖וֹם עַל־לְבָבֶֽךָ׃**

**6:7 וְשִׁנַּנְתָּ֣ם לְבָנֶ֔יךָ וְדִבַּרְתָּ֖ בָּ֑ם בְּשִׁבְתְּךָ֤ בְּבֵיתֶ֨ךָ֙ וּבְלֶכְתְּךָ֣ בַדֶּ֔רֶךְ וּֽבְשָׁכְבְּךָ֖ וּבְקוּמֶֽךָ׃**

6:6-7 והיו הדברים האלה - עניני המצות. הדריכם בדרכי התמדת שמירת המצות:

6:7 ושננתם לבניך - לקרות אותם בגרסא, מגזרת אם שַׁנּוֹתִי (דברים לב:מא):

6:7 ודברת בם - זכר עסקי האדם השלשה:

6:7 בשכבך - כמו והיה בַּאֲכָלְכֶם (במדבר טו:יט):

6:7 ובקומך - כמו בשבועותיכם (במדבר כח:כו):

**6:8 וּקְשַׁרְתָּ֥ם לְא֖וֹת עַל־יָדֶ֑ךָ וְהָי֥וּ לְטֹֽטָפֹ֖ת בֵּ֥ין עֵינֶֽיךָ׃**

6:8 וקשרתם לאות על ידך - בחסרון יו"ד הרבים.

כמו קשרם על אצבעותיך (משלי ז:ג):

6:8 והיו לטוטפות - נתבאר ענינו:

**6:9 וּכְתַבְתָּ֛ם עַל־מְזֻז֥וֹת בֵּיתֶ֖ךָ וּבִשְׁעָרֶֽיךָ׃**

6:9 וכתבתם על מזוזות - כמו כתבם על לוח לבך (משלי ז:ג).

ומדרשם שהוא על אחת מהמזוזות, ודרשו מחסרון הו"ו. היה נראה לפי דעתם אם היה חסרון ו"ו הרבים, אלא חסר ו"ו ההמשך:

**6:10 וְהָיָ֞ה כִּ֥י יְבִֽיאֲךָ֣ ׀ יְהוָ֣ה אֱלֹהֶ֗יךָ אֶל־הָאָ֜רֶץ אֲשֶׁ֨ר נִשְׁבַּ֧ע לַֽאֲבֹתֶ֛יךָ לְאַבְרָהָ֛ם לְיִצְחָ֥ק וּֽלְיַעֲקֹ֖ב לָ֣תֶת לָ֑ךְ עָרִ֛ים גְּדֹלֹ֥ת וְטֹבֹ֖ת אֲשֶׁ֥ר לֹֽא־בָנִֽיתָ׃**

6:10 והיה כי יביאך - העיר להם מה שֶׁיִּוָּלֵד באורך הזמן:

6:10 כי יביאך - כאשר יביאך לתת לך ערים גדולות:

**6:11 וּבָ֨תִּ֜ים מְלֵאִ֣ים כָּל־טוּב֮ אֲשֶׁ֣ר לֹֽא־מִלֵּאתָ֒ וּבֹרֹ֤ת חֲצוּבִים֙ אֲשֶׁ֣ר לֹֽא־חָצַ֔בְתָּ כְּרָמִ֥ים וְזֵיתִ֖ים אֲשֶׁ֣ר לֹֽא־נָטָ֑עְתָּ וְאָֽכַלְתָּ֖ וְשָׂבָֽעְתָּ׃**

**6:12 הִשָּׁ֣מֶר לְךָ֔ פֶּן־תִּשְׁכַּ֖ח אֶת־יְהוָ֑ה אֲשֶׁ֧ר הוֹצִֽיאֲךָ֛ מֵאֶ֥רֶץ מִצְרַ֖יִם מִבֵּ֥ית עֲבָדִֽים׃**

6:11 ובתים מלאים כל טוב - אע"פ שהוא מוכרת בא כדין הסמוך, הפך זה מבחר וְטוֹב לבנון (יחזקאל לא:טז).

והטעם שתמצא כל הצורך ולא תטרח אחריהם:

6:11-12 ואכלת ושבעת, השמר לך פן תשכח - בעבור שלא תהיה חסר מדבר שתוחיל לזכות בו, זה יגרום שתשכח את ה' אלהיך, והשמר לך פן תשכח:

**6:13 אֶת־יְהוָ֧ה אֱלֹהֶ֛יךָ תִּירָ֖א וְאֹת֣וֹ תַֽעֲבֹ֑ד וּבִשְׁמ֖וֹ תִּשָּׁבֵֽעַ׃**

6:13 את ה' אלהיך תירא - במצות לא תעשה:

6:13 ואותו תעבוד - במצות עשה:

6:13 ובשמו תשבע - איננו אזהרה אך הוא על דרך מצוה, אם יתחייב להשבע בשמו, כמו שאמר שבועת ה' תהיה (שמות כב:י):

**6:14 לֹ֣א תֵֽלְכ֔וּן אַֽחֲרֵ֖י אֱלֹהִ֣ים אֲחֵרִ֑ים מֵֽאֱלֹהֵי֙ הָֽעַמִּ֔ים אֲשֶׁ֖ר סְבִיבֽוֹתֵיכֶֽם׃**

6:14 לא תלכון אחרי אלהים אחרים אשר סביבותכם - כי האדם אינו מתפתה כי אם במה שהוא קרוב לו:

**6:15 כִּ֣י אֵ֥ל קַנָּ֛א יְהוָ֥ה אֱלֹהֶ֖יךָ בְּקִרְבֶּ֑ךָ פֶּן־יֶֽ֠חֱרֶה אַף־יְהוָ֤ה אֱלֹהֶ֨יךָ֙ בָּ֔ךְ וְהִשְׁמִ֣ידְךָ֔ מֵעַ֖ל פְּנֵ֥י הָֽאֲדָמָֽה׃**

6:15 כי אל קנא ה' אלהיך - למהר הנקמה, הנה כאשר הוא יכול ליעוד הטוב כן הוא יכול ליעוד הרע:

**6:16 לֹ֣א תְנַסּ֔וּ אֶת־יְהוָ֖ה אֱלֹֽהֵיכֶ֑ם כַּֽאֲשֶׁ֥ר נִסִּיתֶ֖ם בַּמַּסָּֽה׃**

**6:17 שָׁמ֣וֹר תִּשְׁמְר֔וּן אֶת־מִצְוֺ֖ת יְהוָ֣ה אֱלֹֽהֵיכֶ֑ם וְעֵֽדֹתָ֥יו וְחֻקָּ֖יו אֲשֶׁ֥ר צִוָּֽךְ׃**

6:16 לא תנסו את ה' אלהיכם כאשר נסיתם במסה - בַּיְּדִיעָה, בעבור שנאמר אשר נסיתו בְּמַסָּה (דברים לג:ח), כאמרם היש ה' בקרבנו אם אין (שמות יז:ז), לשלול השגחתו מצד עליונותו:

6:17 ובכל זמן תצטרכו לְאַמֵּת ההשגחה בחדוש אותות ומופתים לדעת כי השגחתו עמכם, אבל דין לכם לשמור את מצות ה' אלהיכם ועדותיו וחקיו, שהם יהיו מעידים בידיעת חדוש האותות והמופתים שחִדש לאמת השגחתו:

**6:18 וְעָשִׂ֛יתָ הַיָּשָׁ֥ר וְהַטּ֖וֹב בְּעֵינֵ֣י יְהוָ֑ה לְמַ֨עַן֙ יִ֣יטַב לָ֔ךְ וּבָ֗אתָ וְיָֽרַשְׁתָּ֙ אֶת־הָאָ֣רֶץ הַטֹּבָ֔ה אֲשֶׁר־נִשְׁבַּ֥ע יְהוָ֖ה לַֽאֲבֹתֶֽיךָ׃**

**6:19 לַֽהֲדֹ֥ף אֶת־כָּל־אֹֽיְבֶ֖יךָ מִפָּנֶ֑יךָ כַּֽאֲשֶׁ֖ר דִּבֶּ֥ר יְהוָֽה׃**

6:18 ועשית הישר והטוב - שזהו רצון השם בעשותך המצות, שמתוך שמירת המצות תהיה מתעורר בידיעת הנפלאות שמאמתים השגחתו:

6:18-19 למען ייטב לך - כי על ידי זה תזכה לרשת הארץ, להדוף את כל אויביך מפניך:

**6:20 כִּֽי־יִשְׁאָלְךָ֥ בִנְךָ֛ מָחָ֖ר לֵאמֹ֑ר מָ֣ה הָֽעֵדֹ֗ת וְהַֽחֻקִּים֙ וְהַמִּשְׁפָּטִ֔ים אֲשֶׁ֥ר צִוָּ֛ה יְהוָ֥ה אֱלֹהֵ֖ינוּ אֶתְכֶֽם׃**

**6:21 וְאָֽמַרְתָּ֣ לְבִנְךָ֔ עֲבָדִ֛ים הָיִ֥ינוּ לְפַרְעֹ֖ה בְּמִצְרָ֑יִם וַיֹּֽצִיאֵ֧נוּ יְהוָ֛ה מִמִּצְרַ֖יִם בְּיָ֥ד חֲזָקָֽה׃**

**6:22 וַיִּתֵּ֣ן יְהוָ֡ה אוֹתֹ֣ת וּ֠מֹֽפְתִים גְּדֹלִ֨ים וְרָעִ֧ים ׀ בְּמִצְרַ֛יִם בְּפַרְעֹ֥ה וּבְכָל־בֵּית֖וֹ לְעֵינֵֽינוּ׃**

**6:23 וְאוֹתָ֖נוּ הוֹצִ֣יא מִשָּׁ֑ם לְמַ֨עַן֙ הָבִ֣יא אֹתָ֔נוּ לָ֤תֶת לָ֨נוּ֙ אֶת־הָאָ֔רֶץ אֲשֶׁ֥ר נִשְׁבַּ֖ע לַֽאֲבֹתֵֽינוּ׃**

6:20-23 כי ישאלך - נתן טעם איך המצות הם ליאוטים לידיעתו ית', שמסבת שאלת המצות למה נתנו ותבא הטענה בעבור הנפלאות שחדש השם ית' על ידי השגחה המופתית, הנה תתאמת ידיעת מציאותו והשגחתו ית', שהם תכלית הצלחת שלמות הנפש, כשיטענו האבות לבנים:

**6:24 וַיְצַוֵּ֣נוּ יְהוָ֗ה לַֽעֲשׂוֹת֙ אֶת־כָּל־הַֽחֻקִּ֣ים הָאֵ֔לֶּה לְיִרְאָ֖ה אֶת־יְהוָ֣ה אֱלֹהֵ֑ינוּ לְט֥וֹב לָ֨נוּ֙ כָּל־הַיָּמִ֔ים לְחַיֹּתֵ֖נוּ כְּהַיּ֥וֹם הַזֶּֽה׃**

**6:25 וּצְדָקָ֖ה תִּֽהְיֶה־לָּ֑נוּ כִּֽי־נִשְׁמֹ֨ר לַֽעֲשׂ֜וֹת אֶת־כָּל־הַמִּצְוָ֣ה הַזֹּ֗את לִפְנֵ֛י יְהוָ֥ה אֱלֹהֵ֖ינוּ כַּֽאֲשֶׁ֥ר צִוָּֽנוּ׃**

6:24 ויצונו ה' אליהנו לעשות את כל החקים האלה ליראה את ה' אלהינו - לא שבכל עת ובכל זמן נהיה צריכים בחדוש אותות לְאֵמֵּת השגחתו ית', והנה בזה נזכה בשני העולמים, העולם הזה ובעולם הבא. ואולם מזה הפסוק לקחו רמז מספיק לתחית המתים, באמרו לחיותנו כהיום הזה.

אכן במאמר וצדקה תהיה לנו, הואיל וענין הצדקה הוא בתת לכל דבר חקו, יאות לומר כאשר נשמור מצות השם שהוא שעור אלהי, הנה נזכה להשלים קיום הגוף וקיום הצלחת שלמות הנפש.

אמנם חכמי המחקר עיינו בהצלחת שלמות הנפש והבינו כי הצלחת שלמות הנפש הוא השגת העולם העליון. וידוע {ב}<מ>[[22]](#footnote-22)מה שיתבאר כי שֵֹכֶל האדם מורכב ממה שבכח וממה שבפעל, ומה שבכח הוא השכל ההיולאני, ומה שבפעל הוא השכל המפעל. ולולי השכל שהוא בפעל לא היה יוצא לידי פעל, והכח שיצא לידי פעל הוא בהשכילו המושכלות שבכאן. ולולי חבורו בנו השכל המפעל לא היה משיג דבר ממה שבכאן. על כן כשיבדל ממנו לא ישיג דבר ממה שבכאן. ולא ישיג את עצמו בהתחברו בנו אלא על דרך מקרה, כי אין עצמו דבר זולתי השכילו הדברים, ואולם בהיותו נבדל ישיג את עצמו.

אכן בהיותו מחובר בנו אם ישיג הצורות הנבדלות, המעיין חִפֵּשׂ בעבורו ולא מצא. ואנחנו נעזרנו מדברי הנביאים, שיוכל השכל האנושי להשיג הנבדלים שהשגתם תלויה במערכתם על ידי עזר אלהי, מלבד השגת הנבדל אשר אין השגתו תלויה במערכת, וזהו מה שזכה משה רבינו ע"ה. אכן כת המעינים תכלית השגתם להשיג להישרת מציאות הנבדל. לכן יש לנו לומר כי הבדל גדול יש בידיעה להישרת הנבדל ובין ידיעת השגת מהותו. ואמנם הידיעה להישרת מציאות הנבדל זאת היא ההכנה השלמה אשר בה תצליח הנפש החכמה, ואחרי הבדלה מהגוף להשכיל הנבדלים שתצליח בהנאה העצומה.

ואין ראוי להבין כי הדבר המוכן לקבל דבר בהשיגו אל ההכנה ההיא, שעל כל פנים יקבלנו, לולי שיש לו פועל שיוציאנו מן הכח אל הפועל, ולולי זה מה היה ענש נפש הרשע אשר השיג את נפשו בזאת ההכנה? וגם על מה התפללו החסידים להשיג מאותו התענוג בעזרתו של שם ית', אחרי אשר השיגה הנפש המשכלת בהכנה שלמה?

על כן יש לומר שהדבר דומה כענין הנבואה, אשר יהיה האדם בעל הכנה שלמה במעלת הנבואה, ואולם לא יקבל שפע הנבואה לולי עזר אלהי. נראה לומר כי אותו הקבול שקבל השכל ההיולאני מהשכל המפעל לא יושלם בהכנה להשיג הנבדלים רק מחמת הגשמיות. ודין להבין שהכנת השגתם תלויה במערכתם, אשר כחותיהם נקשרים בנמצאי מטה, ותכלית המציאות בעולם השפל הוא האדם, על כן כל כחות העליונים קשורים באדם, ולכן יש יכולת בשכל האדם להשיג הישרת מציאות הנבדלים. ואולם אחרי הבדלו מהגוף ישיג הנבדלים בעזר אלהי, על כן בזה יהיה תלוי הענש והשכר אם תצליח הנפש בשלמותה ואם לא תצליח. על כן התפללו החסידים ותלו הצלחת שלמות הנפש בעזר אלהי, כאמרו אך אלהים יפדה נפשי מיד שאול כי יקחני סלה (תהלים מט:טז), ונאמר כי עמך מקור חיים באורך נראה אור (שם לו:י), ונאמר תודיעני ארח חיים (שם טז:יא), והערות רבות בדברי הנביאים. הפך זה הנפש החוטאת, כנרמז ונכרתה מעמיה (ויקרא כג:כט). ואין צריך להביא ראיות באבוד הנפש החוטאת, כי כבר הרחבנו הבאור בספר ע"ץ החיי"ם בכל מה שצריך.

ויש להבין מדברי חוקר כי הנפש קודם התחברה בגוף היא כללית, ובהתחברה היא פרטית, וכשתבדל מהגוף היא כללית ופרטית, וזהו השגת הנבדלים כפי ערך השגתה.

-256:24 וכבר העירונו במקומות רבים כי השם ית' בנתינת התורה כון לזכות את הנפש המשכלת להשיג בחיים התמידיים, ונתן להם מצות וחקים שמזכים את הנפש החכמה. ובעבור היות זה הענין דבר נפלא ונעלם משישתוקק בו האדם, יעדם בשכר המצות בגבול טוב מהנאת העולם הזה כדי לשמור התורה, ובה יזכו להצלחת הנפש, על כן נאמר ויצונו ה' לעשות את כל החקים האלה. ונאמר וצדקה תהיה לנו - ר"ל בהשיג את הנפש המשכלת בשמירת המצות אל החק הראוי בהכנה השלמה, לזכות לחיי העולם הבא על ידי עזר אלהי:

**7:1 כּ****ִ֤י יְבִֽיאֲךָ֙ יְהוָ֣ה אֱלֹהֶ֔יךָ אֶל־הָאָ֕רֶץ אֲשֶׁר־אַתָּ֥ה בָא־שָׁ֖מָּה לְרִשְׁתָּ֑הּ וְנָשַׁ֣ל גּֽוֹיִם־רַבִּ֣ים ׀ מִפָּנֶ֡יךָ הַֽחִתִּי֩ וְהַגִּרְגָּשִׁ֨י וְהָֽאֱמֹרִ֜י וְהַכְּנַֽעֲנִ֣י וְהַפְּרִזִּ֗י וְהַֽחִוִּי֙ וְהַיְבוּסִ֔י שִׁבְעָ֣ה גוֹיִ֔ם רַבִּ֥ים וַֽעֲצוּמִ֖ים מִמֶּֽךָּ׃**

7:1 כי יביאך - כון להסיר המניעות והמכשול על דרך המצוה. כאשר הועילם במה שהוא על צד הליאוט על ידי שמירת המצות לקים ידיעה שהוא הצלחת הנפש, כן נהלם על ידי אזהרות שהם השחתות שגורמים לסלק ידיעתו ית':

7:1 ונשל גוים רבים - זה יוצא, ונשל הברזל מן העץ (דברים יט:ה), עומד:

7:1 החתי... והאמורי - שבעה עממים:

**7:2 וּנְתָנָ֞ם יְהוָ֧ה אֱלֹהֶ֛יךָ לְפָנֶ֖יךָ וְהִכִּיתָ֑ם הַֽחֲרֵ֤ם תַּֽחֲרִים֙ אֹתָ֔ם לֹֽא־תִכְרֹ֥ת לָהֶ֛ם בְּרִ֖ית וְלֹ֥א תְחָנֵּֽם׃**

7:2 החרם תחרים - כונת רבינו סהל נ"ע שהוא אזהרה, הטעם שהוא מניעה שאינו מצות עשה, בעבור שאמר כי יסיר את בנך מאחרי (דברים ז:ד). אינו נראה כן, כי כונת תחרים מצות עשה:

7:2 לא תכרות - מצות לאו, שלא ישאירם:

7:2 ולא תחנם - כמו וסלף בוגדים יְשָׁדֵּם (משלי יא:ג), מפעלי הכפל:

**7:3 וְלֹ֥א תִתְחַתֵּ֖ן בָּ֑ם בִּתְּךָ֙ לֹֽא־תִתֵּ֣ן לִבְנ֔וֹ וּבִתּ֖וֹ לֹֽא־תִקַּ֥ח לִבְנֶֽךָ׃**

**7:4 כִּֽי־יָסִ֤יר אֶת־בִּנְךָ֙ מֵֽאַחֲרַ֔י וְעָֽבְד֖וּ אֱלֹהִ֣ים אֲחֵרִ֑ים וְחָרָ֤ה אַף־יְהוָה֙ בָּכֶ֔ם וְהִשְׁמִֽידְךָ֖ מַהֵֽר׃**

7:3-4 ולא תתחתן בם... כי יסיר - ר"ל זה החותן. ויש אומרים זה המעשה יסיר את בנך.

ואפשר היותו כטעם תסיר, כמו וכל הנשים יתנו יקר (אסתר א:כ):

**7:5 כִּֽי־אִם־כֹּ֤ה תַֽעֲשׂוּ֙ לָהֶ֔ם מִזְבְּחֹֽתֵיהֶ֣ם תִּתֹּ֔צוּ וּמַצֵּֽבֹתָ֖ם תְּשַׁבֵּ֑רוּ וַאֲשֵֽׁירֵהֶם֙ תְּגַדֵּע֔וּן וּפְסִֽילֵיהֶ֖ם תִּשְׂרְפ֥וּן בָּאֵֽשׁ:**

7:5 כי אם כה תעשו – למחות רושם ע"ז:

**7:6 כִּ֣י עַ֤ם קָדוֹשׁ֙ אַתָּ֔ה לַֽיהוָ֖ה אֱלֹהֶ֑יךָ בְּךָ֞ בָּחַ֣ר ׀ יְהוָ֣ה אֱלֹהֶ֗יךָ לִֽהְי֥וֹת לוֹ֙ לְעַ֣ם סְגֻלָּ֔ה מִכֹּל֙ הָֽעַמִּ֔ים אֲשֶׁ֖ר עַל־פְּנֵ֥י הָֽאֲדָמָֽה׃**

7:6 לעם סגולה - כדבר יקר ונכבד שאדם גונזו משאר דברים:

**7:7 לֹ֣א מֵֽרֻבְּכֶ֞ם מִכָּל־הָֽעַמִּ֗ים חָשַׁ֧ק יְהוָ֛ה בָּכֶ֖ם וַיִּבְחַ֣ר בָּכֶ֑ם כִּֽי־אַתֶּ֥ם הַמְעַ֖ט מִכָּל־הָֽעַמִּֽים׃**

7:7 לא מרבכם - כי ברב עם הדרת מלך (משלי יד:כח).

**7:8 כִּי֩ מֵֽאַהֲבַ֨ת יְהוָ֜ה אֶתְכֶ֗ם וּמִשָּׁמְר֤וֹ אֶת־הַשְּׁבֻעָה֙ אֲשֶׁ֤ר נִשְׁבַּע֙ לַאֲבֹ֣תֵיכֶ֔ם הוֹצִ֧יא יְהוָ֛ה אֶתְכֶ֖ם בְּיָ֣ד חֲזָקָ֑ה וַֽיִּפְדְּךָ֙ מִבֵּ֣ית עֲבָדִ֔ים מִיַּ֖ד פַּרְעֹ֥ה מֶֽלֶךְ־מִצְרָֽיִם׃**

7:8-9 כי מאהבת ה' - אין ספק כי מה שנאמר לאברהם, כי ידעתיו למען אשר יצוה את בניו (בראשית יח:יט), שמסר להם יחודו, כאמרו ושמרו דרך ה' (שם), כגון בית מדרשו של אהרן ושבט לוי. ועל כן נאמר כי מאהבת ה' אתכם ומשמרו את השבועה בקיום זרע אברהם, לתת להם נחלת צבי צבאות גוים (ע״פ ירמיהו ג:יט), על כן הוציא אתכם מארץ מצרים על ידי אותות ונפלאות. מכאן יש לך לדעת כי ה' אלהיך הוא אל נאמן, יכול לקיים מה שהבטיח:

**7:9 וְיָ֣דַעְתָּ֔ כִּֽי־יְהוָ֥ה אֱלֹהֶ֖יךָ ה֣וּא הָֽאֱלֹהִ֑ים הָאֵל֙ הַֽנֶּאֱמָ֔ן שֹׁמֵ֧ר הַבְּרִ֣ית וְהַחֶ֗סֶד לְאֹֽהֲבָ֛יו וּלְשֹֽׁמְרֵ֥י מִצְוֺתָ֖ו לְאֶ֥לֶף דּֽוֹר׃**

7:9 שומר הברית - מה שכרת לאברהם:

7:9 והחסד - להספיקם בחיי שעה ובריאות גופם:

7:9 לאוהביו - כנרמז זרע אברהם אוהבִי (ישעיהו מא:ח), ולשומרי מצותיו, כאשר נאמר כי מאהבת ה' אתכם ומשמרו את השבועה.

או טעם לאוהביו שמשיגים אותו, ולשומרי מצותיו הם במעלה השנית, ולא יתכן להיות הם הם:

7:9 לאלף דור - שזכות האבות תועיל לבן אם הוא צדיק, וטעם לאלף דור, הטעם לעולם:

**7:10 וּמְשַׁלֵּ֧ם לְשֹֽׂנְאָ֛יו אֶל־פָּנָ֖יו לְהַֽאֲבִיד֑וֹ לֹ֤א יְאַחֵר֙ לְשֹׂ֣נְא֔וֹ אֶל־פָּנָ֖יו יְשַׁלֶּם־לֽוֹ׃**

**7:11 וְשָֽׁמַרְתָּ֨ אֶת־הַמִּצְוָ֜ה וְאֶת־הַֽחֻקִּ֣ים וְאֶת־הַמִּשְׁפָּטִ֗ים אֲשֶׁ֨ר אָֽנֹכִ֧י מְצַוְּךָ֛ הַיּ֖וֹם לַֽעֲשׂוֹתָֽם׃**

7:10 ומשלם לשונאיו אל פניו - שאינו מאחר לכל היותר אלא עד דור רביעי.

ואמר אל פניו, כי יראו עיניו כִּידוֹ (איוב כא:כ), כי יש שישיג עד דור רביעי, וכלם רשעים ויתחייבו כליה, וכל זה מסבת החוטא הקודם:

7:10 להאבידו - לשון יחיד, וזהו אל פניו ישלם לו.

והמפרש ישלם לו זכותו בעולם הזה, להאבידו לעולם הבא, אינו פירוש נאות.

7:11 על כן יש לך לשמור המצוה והחקים והמשפטים אחרי שהוא אל יכול, נאמן בהבטחותיו, בין ליעוד טוב בין ליעוד רע:

7:11 אשר אנכי מצוה אתכם היום לעשותם - כי המעשה הוא העקר:

**נשלמה פרשת ואתחנן / בשם אשר לעבדיו יֶחֱנַן[[23]](#footnote-23)**

\_\_\_\_\_\_\_\_\_\_\_\_\_\_\_\_\_\_\_

**פרשת עקב**

**7:12 וְהָיָ֣ה ׀ עֵ֣קֶב תִּשְׁמְע֗וּן אֵ֤ת הַמִּשְׁפָּטִים֙ הָאֵ֔לֶּה וּשְׁמַרְתֶּ֥ם וַֽעֲשִׂיתֶ֖ם אֹתָ֑ם וְשָׁמַר֩ יְהוָ֨ה אֱלֹהֶ֜יךָ לְךָ֗ אֶֽת־הַבְּרִית֙ וְאֶת־הַחֶ֔סֶד אֲשֶׁ֥ר נִשְׁבַּ֖ע לַֽאֲבֹתֶֽיךָ׃**

7:12 והיה עקב - כענין אחרית, הטעם בעבור שהעקב סוף האדם, ר"ל סוף שמירת המצות, בעבור שהשכר בא באחרית. ויש מפרשים אותו כענין סבוב, בעבור ששמירת המצות תסבב שישמור ה' אלהיך לך את הברית ואת החסד:

7:12 תשמעון - הטעם תקבלון:

7:12 את המשפטים - החל ממה שחתם.

או בעבור שהמשפטים הם קיום העולם, שהאדם נואש מעשות המשפט, על כן הקדים שכר המשפטים, בעבור שעל ידי עשיית המשפטים יתקימו החקים והמצות:

7:12 ושמרתם - העיון וההשקפה עליהם:

7:12 ועשיתם - שהעשיה היא העקר:

7:12 ושמר ה' אלהיך לך - שמירה כנגד שמירה:

7:12 את הברית ואת החסד - הברית היא מה שאמר ואהבך וברכך והרבך, ונתינת הארץ:

7:12-13 ואת החסד - היא ברכת המזון והצומח והחי והאלם, שעל ידי זה תהיה הברית מקוימת:

**7:13 וַאֲהֵ֣בְךָ֔ וּבֵֽרַכְךָ֖ וְהִרְבֶּ֑ךָ וּבֵרַ֣ךְ פְּרִֽי־בִטְנְךָ֣ וּפְרִֽי־אַ֠דְמָתֶךָ דְּגָ֨נְךָ֜ וְתִֽירֹשְׁךָ֣ וְיִצְהָרֶ֗ךָ שְׁגַר־אֲלָפֶ֨יךָ֙ וְעַשְׁתְּרֹ֣ת צֹאנֶ֔ךָ עַ֚ל הָֽאֲדָמָ֔ה אֲשֶׁר־נִשְׁבַּ֥ע לַֽאֲבֹתֶ֖יךָ לָ֥תֶת לָֽךְ׃**

7:13 ואהבך - קל לגזרת פָּעֵל, וכן וּשְׁאֵלְךָ (בראשית לב:יח):

7:13 וברכך והרבך - באור אחר באור, שכונת האהבה היא הברכה, והברכה היא הרבוי, והרבוי היא ברכת פרי הבטן, על כן וברך פרי בטנך ופרי אדמתך:

7:13 דגנך תירושך ויצהך - חבר שלשה עקרי המזון מן הצומח והכל בכללם:

7:13 שגר אלפיך -אחד מן החמשה שנשתנו מגזרת פֶּעֶל בסמיכות. והמביא גבר תמים (תהלים יח:כו) עמהם, הלא אינו סמוך:

וטעם שגר יאות להיות ענינו מגזרת גרש האמה (בראשית כא:י) ,הפוך כמו כבש כשב, כאשר ענין הלידה גלוי מפני שמגרשין ולדה ממעיה:

7:13 אלפיך - הם הבקר שמאלפים אותם, מגזרת אלוף, כענין עגלה מלומדה (הושע י:יא):

7:13 ועשתרות צאנך - יתכן היות ענינו כטעם שגר, כאשר פרי בטנך ופרי אדמתך.

גם יתכן היות הרצון כמו עדרי צאן (בראשית כט:ב), ואולי לכך נקרא עשתרות שם מקום על שם עדרי הצאן, ומאמר והנה המקום מקום מקנה (במדבר לב:א). ויתכן שהרצון הבעלים והעשתרות הוא מין ע"ז דמות צאן, וכן לְעַשְׁתֹּרֶת אלהי צדונין (מלכים א׳ יא:לג):

**7:14 בָּר֥וּךְ תִּֽהְיֶ֖ה מִכָּל־הָֽעַמִּ֑ים לֹֽא־יִהְיֶ֥ה בְךָ֛ עָקָ֥ר וַֽעֲקָרָ֖ה וּבִבְהֶמְתֶּֽךָ׃**

7:14 והנה ברכם שלא ימצא בהם עקר שאינו מוליד, וכן עקרה שלא תצליח הזרע, וכן בבהמה שלהם:

**7:15 וְהֵסִ֧יר יְהוָ֛ה מִמְּךָ֖ כָּל־חֹ֑לִי וְכָל־מַדְוֵי֩ מִצְרַ֨יִם הָֽרָעִ֜ים אֲשֶׁ֣ר יָדַ֗עְתָּ לֹ֤א יְשִׂימָם֙ בָּ֔ךְ וּנְתָנָ֖ם בְּכָל־שֹֽׂנְאֶֽיךָ׃**

7:15 והסיר ה' ממך כל חולי - שיבוא מעפוש האויר בדרך מקרה העולם:

7:15 וכל מדוי מצרים - הבאים מרצון השם על דרך יסור:

7:15 לא ישימם בך - נתחלפה התנועה, וכן כי אֲמִילַם (תהלים קיח:י):

7:15-16 ונתנם בכל שונאיך - זו טובה כפולה, על כן תזכה ותוכל לאכול את כל העמים כאוכל לחם:

**7:16 וְאָֽכַלְתָּ֣ אֶת־כָּל־הָֽעַמִּ֗ים אֲשֶׁ֨ר יְהוָ֤ה אֱלֹהֶ֨יךָ֙ נֹתֵ֣ן לָ֔ךְ לֹֽא־תָח֥וֹס עֵֽינְךָ֖ עֲלֵיהֶ֑ם וְלֹ֤א תַֽעֲבֹד֙ אֶת־אֱלֹ֣הֵיהֶ֔ם כִּֽי־מוֹקֵ֥שׁ ה֖וּא לָֽךְ׃**

7:16 לא תחוס - הואיל שמצוה עליך להחרימם:

7:16 ולא תעבוד את אלהיהם - אזהרה שלא יעבדו ע"ז:

7:16 כי מוקש הוא לך - בענין עבודתם, או שחוזר לכל אחד ואחד.

7:16-17 יש מפרשים בעבור שהזכיר בחתימת הפרשה הקודמת שלשה מינים, מצות חקים ומשפטים, ובפרק והיה עקב אמר המשפטים (דברים ז:יב), פירשו כי הברכות שסדר באותו הפרק הם ברכות המשפטים, והם עשרים ברכות. והוכרחו לומר שפרק כי תאמר (דברים ז:יז) הברכות שסדר באתו הפרק הם ברכות החקים, והם עשר ברכות, ובפרק כל המצוה (דברים ח:א) באר ברכות המצות, והם ארבע ברכות - הרי שלשים וארבע.

ונראה לי שתפש שתי הקצות והאמצעי בכללם, ומה שאמור לזה אמור לזה.

**7:17 כִּ֤י תֹאמַר֙ בִּלְבָ֣בְךָ֔ רַבִּ֛ים הַגּוֹיִ֥ם הָאֵ֖לֶּה מִמֶּ֑נִּי אֵיכָ֥ה אוּכַ֖ל לְהֽוֹרִישָֽׁם׃**

7:17 כי תאמר - שמא תאמר רבים הגוים האלה ממני ואיך אוכל להורישם:

**7:18 לֹ֥א תִירָ֖א מֵהֶ֑ם זָכֹ֣ר תִּזְכֹּ֗ר אֵ֤ת אֲשֶׁר־עָשָׂה֙ יְהוָ֣ה אֱלֹהֶ֔יךָ לְפַרְעֹ֖ה וּלְכָל־מִצְרָֽיִם׃**

7:18 לא תירא מהם - הבטיחם הואיל ועל ידי השגחה המופתית השם משגיח בך, יש לך לזכור מה שעשה במצרים:

**7:19 הַמַּסֹּ֨ת הַגְּדֹלֹ֜ת אֲשֶׁר־רָא֣וּ עֵינֶ֗יךָ וְהָֽאֹתֹ֤ת וְהַמֹּֽפְתִים֙ וְהַיָּ֤ד הַֽחֲזָקָה֙ וְהַזְּרֹ֣עַ הַנְּטוּיָ֔ה אֲשֶׁ֥ר הוֹצִֽאֲךָ֖ יְהוָ֣ה אֱלֹהֶ֑יךָ כֵּֽן־יַעֲשֶׂ֞ה יְהוָ֤ה אֱלֹהֶ֨יךָ֙ לְכָל־הָ֣עַמִּ֔ים אֲשֶׁר־אַתָּ֥ה יָרֵ֖א מִפְּנֵיהֶֽם׃**

7:19 המסות הגדולות והמופתים - שהם בשנוי הטבע, ובזה תדע כי כן יעשה ה' אלהיך לכל העמים אשר אתה ירא מפניהם:

**7:20 וְגַם֙ אֶת־הַצִּרְעָ֔ה יְשַׁלַּ֛ח יְהוָ֥ה אֱלֹהֶ֖יךָ בָּ֑ם עַד־אֲבֹ֗ד הַנִּשְׁאָרִ֛ים וְהַנִּסְתָּרִ֖ים מִפָּנֶֽיךָ׃**

7:20 וגם את הצרעה - חולי, שעל ידי החולי ההוא יאבדו, אע"פ שלא יבואו במלחמה עמך, זהו עד אבוד הנשארים והנסתרים מפניך:

**7:21 לֹ֥א תַֽעֲרֹ֖ץ מִפְּנֵיהֶ֑ם כִּֽי־יְהוָ֤ה אֱלֹהֶ֨יךָ֙ בְּקִרְבֶּ֔ךָ אֵ֥ל גָּד֖וֹל וְנוֹרָֽא:**

7:21 לא תערוץ - ענין שבר, כמו כי אערוץ המון רבה (איוב לא:לד), הואיל והשם שהוא אל גדול ונורא בקרבך, והכל יראים ורוהים ממנו:

**7:22 וְנָשַׁל֩ יְהוָ֨ה אֱלֹהֶ֜יךָ אֶת־הַגּוֹיִ֥ם הָאֵ֛ל מִפָּנֶ֖יךָ מְעַ֣ט מְעָ֑ט לֹ֤א תוּכַל֙ כַּלֹּתָ֣ם מַהֵ֔ר פֶּן־תִּרְבֶּ֥ה עָלֶ֖יךָ חַיַּ֥ת הַשָּׂדֶֽה׃**

**7:23 וּנְתָנָ֛ם יְהוָ֥ה אֱלֹהֶ֖יךָ לְפָנֶ֑יךָ וְהָמָם֙ מְהוּמָ֣ה גְדֹלָ֔ה עַ֖ד הִשָּֽׁמְדָֽם׃**

7:22-23 ונשל ה' אלהיך את הגוים האלה מעט מעט - ואם אמרת רבים הגוים האלה ממני (דברים ז:יז), אין זה מחסרון יכולת אם לא יְכַלֶּה אותם מיד, אלא מפני שלא תרבה עליך חית השדה, כי אינכם כדי לישבה כי הארץ ארוכה ורחבה. אבל עם כל זה תהיה מובטח שיתנם ה' אלהיך לפניך:

7:23 והמם מהומה גדולה - כלו קמו"ץ, כמו ולא שָׁתָם על צאן לבן (בראשית ל:מ) והמ"ם לכנוי. ואינו כמו וְהָמַם גִלגל עֶגלתו (ישעיה כח:כח) שהוא חציו קמו"ץ וחציו פתו"ח, המ"ם עקר מפעלי הכפל:

**7:24 וְנָתַ֤ן מַלְכֵיהֶם֙ בְּיָדֶ֔ךָ וְהַֽאֲבַדְתָּ֣ אֶת־שְׁמָ֔ם מִתַּ֖חַת הַשָּׁמָ֑יִם לֹֽא־יִתְיַצֵּ֥ב אִישׁ֙ בְּפָנֶ֔יךָ עַ֥ד הִשְׁמִֽדְךָ֖ אֹתָֽם׃**

7:24 ונתן מלכיהם בידך - אע"פ שהם חזקים:

7:24 והאבדת את שמם - אע"פ שיש להם שם מרוב חזקתם וגבורתם. ויש אומרים מַטְבֵּעַ שלהם שמציירים אותם בשמם:

7:24 לא יתיצב איש - אע"פ שאמרת מי יתיצב לפני בני ענק (דברים ט:ב):

7:24 עד השמידך אותם – מקור, הכנוי שב אל הפועל. ובא החיר"ק, כמו עד בלתי השאיר להם שריד (יהושע יא:יח):

**7:25 פְּסִילֵ֥י אֱלֹֽהֵיהֶ֖ם תִּשְׂרְפ֣וּן בָּאֵ֑שׁ לֹֽא־תַחְמֹד֩ כֶּ֨סֶף וְזָהָ֤ב עֲלֵיהֶם֙ וְלָֽקַחְתָּ֣ לָ֔ךְ פֶּ֚ן תִּוָּקֵ֣שׁ בּ֔וֹ כִּ֧י תֽוֹעֲבַ֛ת יְהוָ֥ה אֱלֹהֶ֖יךָ הֽוּא׃**

**7:26 וְלֹֽא־תָבִ֤יא תֽוֹעֵבָה֙ אֶל־בֵּיתֶ֔ךָ וְהָיִ֥יתָ חֵ֖רֶם כָּמֹ֑הוּ שַׁקֵּ֧ץ ׀ תְּשַׁקְּצֶ֛נּוּ וְתַעֵ֥ב ׀ תְּֽתַעֲבֶ֖נּוּ כִּי־חֵ֥רֶם הֽוּא:**

7:25 פסילי אלהיהם - יש אומרים שהוא כמו בני בליעל (מלכים א׳ כא:י).

ויתכן לומר שחייב לשרפם שלא יחמדם משום כסף וזהב שעליהם, כמו עד שבו הרודפים (יהושע ב:כב), והטעם שלא יחמדם להביאם אל ביתו:

7:25 פן תוקש - כי עושים אותם תמור צורת העליונים, ומתוך זה תעבדם ויהיו לך למוקש.

7:25-26 בתחלה שלא יעבדם, ועתה שלא יביאם אל ביתו שיהיו גנוזים בביתו משום כסף וזהב שעליהם, כי יהיה חרם כמוהו:

7:26 שקץ תשקצנו - בעבור שהוא דבר מגואל, שלא תהנה ממנו ותרחיקנו ממך כמו דבר נתעב:

7:26 כי חרם הוא - שלא תסתכן מסבתו:

**8:1 כָּל־הַמִּצְוָ֗ה אֲשֶׁ֨ר אָֽנֹכִ֧י מְצַוְּךָ֛ הַיּ֖וֹם תִּשְׁמְר֣וּן לַֽעֲשׂ֑וֹת לְמַ֨עַן תִּֽחְי֜וּן וּרְבִיתֶ֗ם וּבָאתֶם֙ וִֽירִשְׁתֶּ֣ם אֶת־הָאָ֔רֶץ אֲשֶׁר־נִשְׁבַּ֥ע יְהוָ֖ה לַאֲבֹֽתֵיכֶֽם׃**

**8:2 וְזָֽכַרְתָּ֣ אֶת־כָּל־הַדֶּ֗רֶךְ אֲשֶׁ֨ר הוֹלִֽיכְךָ֜ יְהוָ֧ה אֱלֹהֶ֛יךָ זֶ֛ה אַרְבָּעִ֥ים שָׁנָ֖ה בַּמִּדְבָּ֑ר לְמַ֨עַן עַנֹּֽתְךָ֜ לְנַסֹּֽתְךָ֗ לָדַ֜עַת אֶת־אֲשֶׁ֧ר בִּֽלְבָבְךָ֛ הֲתִשְׁמֹ֥ר מִצְוֺתָ֖ו אִם־לֹֽא׃**

**8:3 וַֽיְעַנְּךָ֮ וַיַּרְעִבֶךָ֒ וַיַּאֲכִֽלְךָ֤ אֶת־הַמָּן֙ אֲשֶׁ֣ר לֹֽא־יָדַ֔עְתָּ וְלֹ֥א יָֽדְע֖וּן אֲבֹתֶ֑יךָ לְמַ֣עַן הוֹדִֽיעֲךָ֗ כִּ֠י לֹ֣א עַל־הַלֶּ֤חֶם לְבַדּוֹ֙ יִֽחְיֶ֣ה הָֽאָדָ֔ם כִּ֛י עַל־כָּל־מוֹצָ֥א פִֽי־יְהוָ֖ה יִֽחְיֶ֥ה הָֽאָדָֽם׃**

8:1 כל המצוה - בעבור שנאמר ונשל ה' אלהיך את הגוים האל מפניך מעט מעט (דברים ז:כב), אמר לא תזכה בזה אלא בשמרך כל המצוה, ר"ל התורה בכללה, כאמרו למען תחיו ורביתם ובאתם וירשתם.

8:1-2 ואם תרצה לדעת זה, תזכור את כל הדרך אשר הוליכך ה' אלהיך זה ארבעים שנה במדבר, אשר השגיח לך בהשגחה המופתית, ולא היה לפי הוראת שעה כי אם בהמשך זמן:

8:2 זה ארבעים שנה... למען ענותך לנסותך - כי במדבר הגדול והנורא להנהיגך היה ע"ד פלא, כי קיום האדם במקום ישוב הוא כמנהג העולם, על כן הוליכם במדבר להראות פלאי השם:

8:2-3 לדעת את אשר בלבבך - אין הטעם עונה על השם שנסם לדעת, כי אין לשם ית' קוצר ידיעה, חלילה לו, אמנם הוא יודע אחרית הדברים. אכן הטעם לדעת {אותם} <אתה>[[24]](#footnote-24) ממה שיש בלבבך שאתה פוסח בשני הסעיפים (ע״פ מלכים א׳ יח:כא) לפסוק הדין באחד משני הפנים, ואלו הם שני הפנים: התשמור מצותיו אם לא. ועוד שעִנְּך והרעיבך והאכילך את המן, וידעת כי השגיח לך השגחה מופתית, שנתן לך את המן:

8:3 אשר לא ידעון - הנו"ן נוסף, כמו צקון לחש (ישעיה כו:טז), שנוסף הנו"ן על העבר אחרי ו"ו הרבים:

8:3 למען הודיעך כי לא על הלחם לבדו יחיה האדם - אמנם חיי האדם תלויים ברצון השם:

8:3 כי על כל מוצא פי ה' - אם כן הכל תלוי בהשגחתו וברצונו ית', והשגחה יתרה על דרך פלא:

**8:4 שִׂמְלָ֨תְךָ֜ לֹ֤א בָֽלְתָה֙ מֵֽעָלֶ֔יךָ וְרַגְלְךָ֖ לֹ֣א בָצֵ֑קָה זֶ֖ה אַרְבָּעִ֥ים שָׁנָֽה׃**

**8:5 וְיָֽדַעְתָּ֖ עִם־לְבָבֶ֑ךָ כִּ֗י כַּֽאֲשֶׁ֨ר יְיַסֵּ֥ר אִישׁ֙ אֶת־בְּנ֔וֹ יְהוָ֥ה אֱלֹהֶ֖יךָ מְיַסְּרֶֽךָּ׃**

**8:6 וְשָׁ֣מַרְתָּ֔ אֶת־מִצְוֺ֖ת יְהוָ֣ה אֱלֹהֶ֑יךָ לָלֶ֥כֶת בִּדְרָכָ֖יו וּלְיִרְאָ֥ה אֹתֽוֹ׃**

8:4 שמלתך לא בלתה מעליך ורגלך לא בצקה - לגזרת פָּעֵל, כמו צהלה ושמחה (אסתר ח:טו):

8:4-6 המשך זמן ארבעים שנה, ואם יסרך בקצת עתים הוא יסור של אהבה כדי להועילך, כאשר ייסר איש את בנו. על כן יש לך לשמור את מצות ה' אלהיך, תכליתן ליראה אותו, ששמירת המצות מאמתת שאתה מאמין שהשגחתו ית' מתפשטת בעולם השפל, בעבור שתאמין שיש לך גמול ועונש, והם לתועלתך אשר נהלך והנהיגך במדבר והיתה השגחתו תלויה בך:

**8:7 כִּ֚י יְהוָ֣ה אֱלֹהֶ֔יךָ מְבִֽיאֲךָ֖ אֶל־אֶ֣רֶץ טוֹבָ֑ה אֶ֚רֶץ נַ֣חֲלֵי מָ֔יִם עֲיָנֹת֙ וּתְהֹמֹ֔ת יֹֽצְאִ֥ים בַּבִּקְעָ֖ה וּבָהָֽר׃**

8:7 כי ה' אלהיך מביאך - ודאי, כמו כי ה' אלהיך ברכך {(דברים טו:ו)} <דברים ב:ז>:[[25]](#footnote-25)

8:7 אל ארץ טובה - שהיא ארץ מבורכת בכל מכל, ולא יהיו מזונותיך תלויים על ידי השגחת השם כאשר היו במדבר, אלא תמצא מזונתיך כמנהג העולם:

8:7 עינות ותהומות יוצאים - <כמו>[[26]](#footnote-26) תהום אמר לא בי היא (איוב כח:יד):

**8:8 אֶ֤רֶץ חִטָּה֙ וּשְׂעֹרָ֔ה וְגֶ֥פֶן וּתְאֵנָ֖ה וְרִמּ֑וֹן אֶֽרֶץ־זֵ֥ית שֶׁ֖מֶן וּדְבָֽשׁ׃**

8:8 וגפן ותאנה ורמון - מאשר הביאו המרגלים. זכר שבעה דברים אמרו מפני שהם מולידים דם:

8:8 ארץ זית שמן - שיש זית ואינו עושה שמן:

**8:9 אֶ֗רֶץ אֲשֶׁ֨ר לֹ֤א בְמִסְכֵּנֻת֙ תֹּֽאכַל־בָּ֣הּ לֶ֔חֶם לֹֽא־תֶחְסַ֥ר כֹּ֖ל בָּ֑הּ אֶ֚רֶץ אֲשֶׁ֣ר אֲבָנֶ֣יהָ בַרְזֶ֔ל וּמֵֽהֲרָרֶ֖יהָ תַּחְצֹ֥ב נְחֹֽשֶׁת׃**

8:9 אשר לא במסכנות - כמו טוב ילד מסכן וחכם (קהלת ד״יג), ענין עניות:

8:9 לא תחסר כל בה - הטעם כלום:

**8:10 וְאָֽכַלְתָּ֖ וְשָׂבָ֑עְתָּ וּבֵֽרַכְתָּ֙ אֶת־יְהוָ֣ה אֱלֹהֶ֔יךָ עַל־הָאָ֥רֶץ הַטֹּבָ֖ה אֲשֶׁ֥ר נָֽתַן־לָֽךְ׃**

8:10 וברכת את ה' - חייב אתה לתת לו שבח:

**8:11 הִשָּׁ֣מֶר לְךָ֔ פֶּן־תִּשְׁכַּ֖ח אֶת־יְהוָ֣ה אֱלֹהֶ֑יךָ לְבִלְתִּ֨י שְׁמֹ֤ר מִצְוֺתָיו֙ וּמִשְׁפָּטָ֣יו וְחֻקֹּתָ֔יו אֲשֶׁ֛ר אָֽנֹכִ֥י מְצַוְּךָ֖ הַיּֽוֹם׃**

8:11 השמר לך - הואיל וראית שמזונתיך באות כמנהג העולם:

8:11 פן תשכח את ה' אלהיך - לבלתי שמור מצותיו:

**8:12 פֶּן־תֹּאכַ֖ל וְשָׂבָ֑עְתָּ וּבָתִּ֥ים טֹבִ֛ים תִּבְנֶ֖ה וְיָשָֽׁבְתָּ׃**

8:12 פן תאכל ושבעת - כדרך וישמן ישורן ויבעט (דברים לב:טו):

**8:13 וּבְקָֽרְךָ֤ וְצֹֽאנְךָ֙ יִרְבְּיֻ֔ן וְכֶ֥סֶף וְזָהָ֖ב יִרְבֶּה־לָּ֑ךְ וְכֹ֥ל אֲשֶׁר־לְךָ֖ יִרְבֶּֽה׃**

**8:14 וְרָ֖ם לְבָבֶ֑ךָ וְשָֽׁכַחְתָּ֙ אֶת־יְהוָ֣ה אֱלֹהֶ֔יךָ הַמּוֹצִֽיאֲךָ֛ מֵאֶ֥רֶץ מִצְרַ֖יִם מִבֵּ֥ית עֲבָדִֽים׃**

**8:15 הַמּוֹלִ֨יכְךָ֜ בַּמִּדְבָּ֣ר ׀ הַגָּדֹ֣ל וְהַנּוֹרָ֗א נָחָ֤שׁ ׀ שָׂרָף֙ וְעַקְרָ֔ב וְצִמָּא֖וֹן אֲשֶׁ֣ר אֵֽין־מָ֑יִם הַמּוֹצִ֤יא לְךָ֙ מַ֔יִם מִצּ֖וּר הַֽחַלָּמִֽישׁ׃**

**8:16 הַמַּאֲכִ֨לְךָ֥ מָן֙ בַּמִּדְבָּ֔ר אֲשֶׁ֥ר לֹֽא־יָדְע֖וּן אֲבֹתֶ֑יךָ לְמַ֣עַן עַנֹּֽתְךָ֗ וּלְמַ֨עַן֙ נַסֹּתֶ֔ךָ לְהֵיטִֽבְךָ֖ בְּאַֽחֲרִיתֶֽךָ׃**

**8:17 וְאָֽמַרְתָּ֖ בִּלְבָבֶ֑ךָ כֹּחִי֙ וְעֹ֣צֶם יָדִ֔י עָ֥שָׂה לִ֖י אֶת־הַחַ֥יִל הַזֶּֽה׃**

**8:18 וְזָֽכַרְתָּ֙ אֶת־יְהוָ֣ה אֱלֹהֶ֔יךָ כִּ֣י ה֗וּא הַנֹּתֵ֥ן לְךָ֛ כֹּ֖חַ לַֽעֲשׂ֣וֹת חָ֑יִל לְמַ֨עַן הָקִ֧ים אֶת־בְּרִית֛וֹ אֲשֶׁר־נִשְׁבַּ֥ע לַֽאֲבֹתֶ֖יךָ כַּיּ֥וֹם הַזֶּֽה׃**

**8:19 וְהָיָ֗ה אִם־שָׁכֹ֤חַ תִּשְׁכַּח֙ אֶת־יְהוָ֣ה אֱלֹהֶ֔יךָ וְהָֽלַכְתָּ֗ אַֽחֲרֵי֙ אֱלֹהִ֣ים אֲחֵרִ֔ים וַֽעֲבַדְתָּ֖ם וְהִשְׁתַּֽחֲוִ֣יתָ לָהֶ֑ם הַֽעִדֹ֤תִי בָכֶם֙ הַיּ֔וֹם כִּ֥י אָבֹ֖ד תֹּֽאבֵדֽוּן׃**

8:14-16 ורם לבבך ושכחת את ה' אלהיך - אשר השגיח לך בהשגחה המופתית, כאמרו המוציאך מארץ מצרים... המוליכך במדבר... המאכילך מן... למען ענותך, שענך ונסך לאַמֵּת השגחתו על ידי אותה ההנהגה:

-198:16 להיטיבך באחריתך - והנה הביאך אל ארץ משופעת טובה, ואם עָשַׁרְתָּ הוא מכח השם על צד הגמול, כאשר הבטיחך. ואין לך לומר כחי ועוצם ידי עשה לי את החיל הזה, אבל דין לך לזכור את השם הנכבד אשר השגיח לך ונהלך, והוא הנותך לך כח לעשות חיל למען הקים את בריתו אשר הבטיח לאבות. ואם לא תשים לבך בכל זה, אלא תשכח את ה' אלהיך לעבוד ע"ז, העידותי בכם היום כי אבוד תאבדון:

**8:20 כַּגּוֹיִ֗ם אֲשֶׁ֤ר יְהוָה֙ מַֽאֲבִ֣יד מִפְּנֵיכֶ֔ם כֵּ֖ן תֹּֽאבֵד֑וּן עֵ֚קֶב לֹ֣א תִשְׁמְע֔וּן בְּק֖וֹל יְהוָ֥ה אֱלֹֽהֵיכֶֽם:**

8:20 כגוים אשר ה' מאביד - כאשר ידעתם כי ברשעם לקו, כן אם תבעטו גם אתם תהיו לוקים בעונותיכם:

8:20 עקב לא תשמעון - שכר העבירה:

**9:1 שְׁמַ֣ע יִשְׂרָאֵ֗ל אַתָּ֨ה עֹבֵ֤ר הַיּוֹם֙ אֶת־הַיַּרְדֵּ֔ן לָבֹא֙ לָרֶ֣שֶׁת גּוֹיִ֔ם גְּדֹלִ֥ים וַֽעֲצֻמִ֖ים מִמֶּ֑ךָּ עָרִ֛ים גְּדֹלֹ֥ת וּבְצֻרֹ֖ת בַּשָּׁמָֽיִם׃**

**9:2 עַֽם־גָּד֥וֹל וָרָ֖ם בְּנֵ֣י עֲנָקִ֑ים אֲשֶׁ֨ר אַתָּ֤ה יָדַ֨עְתָּ֙ וְאַתָּ֣ה שָׁמַ֔עְתָּ מִ֣י יִתְיַצֵּ֔ב לִפְנֵ֖י בְּנֵ֥י עֲנָֽק׃**

-29:1 שמע ישראל - יש לך להבין, מאחר שאתה בהשגחה המופתית בא לרשת גוים גדולים ועצומים ממך, שהם עם רב וחזק, כפי ששמעתם כי ענקים שם:

**9:3 וְיָֽדַעְתָּ֣ הַיּ֗וֹם כִּי֩ יְהוָ֨ה אֱלֹהֶ֜יךָ הֽוּא־הָעֹבֵ֤ר לְפָנֶ֨יךָ֙ אֵ֣שׁ אֹֽכְלָ֔ה ה֧וּא יַשְׁמִידֵ֛ם וְה֥וּא יַכְנִיעֵ֖ם לְפָנֶ֑יךָ וְהֽוֹרַשְׁתָּ֤ם וְהַֽאֲבַדְתָּם֙ מַהֵ֔ר כַּֽאֲשֶׁ֛ר דִּבֶּ֥ר יְהוָ֖ה לָֽךְ׃**

9:3 וידעת היום כי ה' אלהיך... אש אוכלה הוא - ומצד שהוא אל גבור הוא ישמידם ויכניעם מלפניך:

**9:4 אַל־תֹּאמַ֣ר בִּלְבָֽבְךָ֗ בַּֽהֲדֹ֣ף יְהוָה֩ אֱלֹהֶ֨יךָ אֹתָ֥ם ׀ מִלְּפָנֶיךָ֮ לֵאמֹר֒ בְּצִדְקָתִי֙ הֱבִיאַ֣נִי יְהוָ֔ה לָרֶ֖שֶׁת אֶת־הָאָ֣רֶץ הַזֹּ֑את וּבְרִשְׁעַת֙ הַגּוֹיִ֣ם הָאֵ֔לֶּה יְהוָ֖ה מֽוֹרִישָׁ֥ם מִפָּנֶֽיךָ׃**

9:4 אל תאמר בלבבך בהדוף ה'... לאמר בצדקתי - ללמד לעצמך זכות, שבזכותך אתה בא לרשת וברשעת הגויים ההם הש"י מורישם מפניך:

**9:5 לֹ֣א בְצִדְקָֽתְךָ֗ וּבְיֹ֨שֶׁר֙ לְבָ֣בְךָ֔ אַתָּ֥ה בָ֖א לָרֶ֣שֶׁת אֶת־אַרְצָ֑ם כִּ֞י בְּרִשְׁעַ֣ת ׀ הַגּוֹיִ֣ם הָאֵ֗לֶּה יְהוָ֤ה אֱלֹהֶ֨יךָ֙ מֽוֹרִישָׁ֣ם מִפָּנֶ֔יךָ וּלְמַ֜עַן הָקִ֣ים אֶת־הַדָּבָ֗ר אֲשֶׁ֨ר נִשְׁבַּ֤ע יְהוָה֙ לַֽאֲבֹתֶ֔יךָ לְאַבְרָהָ֥ם לְיִצְחָ֖ק וּֽלְיַעֲקֹֽב׃**

**9:6 וְיָֽדַעְתָּ֗ כִּ֠י לֹ֤א בְצִדְקָֽתְךָ֙ יְהוָ֣ה אֱ֠לֹהֶיךָ נֹתֵ֨ן לְךָ֜ אֶת־הָאָ֧רֶץ הַטּוֹבָ֛ה הַזֹּ֖את לְרִשְׁתָּ֑הּ כִּ֥י עַם־קְשֵׁה־עֹ֖רֶף אָֽתָּה׃**

-69:5 לא בצדקתך - כי אם ברשעת הגוים ושבועת האבות, לא בזכותך, כי עם קשה עורף אתה:

**9:7 זְכֹר֙ אַל־תִּשְׁכַּ֔ח אֵ֧ת אֲשֶׁר־הִקְצַ֛פְתָּ אֶת־יְהוָ֥ה אֱלֹהֶ֖יךָ בַּמִּדְבָּ֑ר לְמִן־הַיּ֞וֹם אֲשֶׁר־יָצָ֣אתָ ׀ מֵאֶ֣רֶץ מִצְרַ֗יִם עַד־בֹּֽאֲכֶם֙ עַד־הַמָּק֣וֹם הַזֶּ֔ה מַמְרִ֥ים הֱיִיתֶ֖ם עִם־יְהוָֽה׃**

9:7 ואולם זכור אל תשכח - החל להוכיחם שלא יעצרו כח שבצדקתם זכו עם הבעיטות שבעטו, לבעט פעם אחרת, ויעצרו בלבם כי לא יחשב להם להענש:

9:7 ממרים הייתם עם ה' - כָּלַל התלונות שהיו מלינים מזמן צאתם ממצרים:

**9:8 וּבְחֹרֵ֥ב הִקְצַפְתֶּ֖ם אֶת־יְהוָ֑ה וַיִּתְאַנַּ֧ף יְהוָ֛ה בָּכֶ֖ם לְהַשְׁמִ֥יד אֶתְכֶֽם׃**

9:8 ובחורב - החל המרי הגדול שהוא לענין ע"ז שהוזהרו במתן תורה, והתלונות הראשונות קצרם:

**9:9 בַּֽעֲלֹתִ֣י הָהָ֗רָה לָקַ֜חַת לוּחֹ֤ת הָֽאֲבָנִים֙ לוּחֹ֣ת הַבְּרִ֔ית אֲשֶׁר־כָּרַ֥ת יְהוָ֖ה עִמָּכֶ֑ם וָֽאֵשֵׁ֣ב בָּהָ֗ר אַרְבָּעִ֥ים יוֹם֙ וְאַרְבָּעִ֣ים לַ֔יְלָה לֶ֚חֶם לֹ֣א אָכַ֔לְתִּי וּמַ֖יִם לֹ֥א שָׁתִֽיתִי׃**

9:9 בעלותי ההרה... ואשב בהר ארבעים יום - כבר בארנו הטעם בְּשֶׁבֶת ארבעים יום:

**9:10 וַיִּתֵּ֨ן יְהוָ֜ה אֵלַ֗י אֶת־שְׁנֵי֙ לוּחֹ֣ת הָֽאֲבָנִ֔ים כְּתֻבִ֖ים בְּאֶצְבַּ֣ע אֱלֹהִ֑ים וַֽעֲלֵיהֶ֗ם כְּֽכָל־הַדְּבָרִ֡ים אֲשֶׁ֣ר דִּבֶּר֩ יְהוָ֨ה עִמָּכֶ֥ם בָּהָ֛ר מִתּ֥וֹךְ הָאֵ֖שׁ בְּי֥וֹם הַקָּהָֽל׃**

9:10 שני לוחות אבנים... ועליהם ככל הדברים - הם עשרת הדברים:

**9:11 וַיְהִ֗י מִקֵּץ֙ אַרְבָּעִ֣ים י֔וֹם וְאַרְבָּעִ֖ים לָ֑יְלָה נָתַ֨ן יְהוָ֜ה אֵלַ֗י אֶת־שְׁנֵ֛י לֻחֹ֥ת הָֽאֲבָנִ֖ים לֻח֥וֹת הַבְּרִֽית׃**

9:11 ויהי מקץ - הטעם מסוף:

**9:12 וַיֹּ֨אמֶר יְהוָ֜ה אֵלַ֗י ק֣וּם רֵ֤ד מַהֵר֙ מִזֶּ֔ה כִּ֚י שִׁחֵ֣ת עַמְּךָ֔ אֲשֶׁ֥ר הוֹצֵ֖אתָ מִמִּצְרָ֑יִם סָ֣רוּ מַהֵ֗ר מִן־הַדֶּ֨רֶךְ֙ אֲשֶׁ֣ר צִוִּיתִ֔ם עָשׂ֥וּ לָהֶ֖ם מַסֵּכָֽה׃**

9:12 ויאמר ה' אלי קום רד - נראה שיום רדתו הוא למחרת עשיית העגל:

9:12 כי שחת עמך - הוא ענין ע"ז, פן תשחיתון (דברים ד:טז):

9:12 עשו להם מסכה - אמרו כי נעשה על כח המזרות במה שהיה לבם נוטה, ונאמר אתה ידעת את העם כי ברע הוא (שמות לב:כב). וכפי משמע הכתובים שאהרן עשהו, ואנחנו בארנו בפרשת כי תשא מה היתה הסבה:

**9:13 וַיֹּ֥אמֶר יְהוָ֖ה אֵלַ֣י לֵאמֹ֑ר רָאִ֨יתִי֙ אֶת־הָעָ֣ם הַזֶּ֔ה וְהִנֵּ֥ה עַם־קְשֵׁה־עֹ֖רֶף הֽוּא׃**

**9:14 הֶ֤רֶף מִמֶּ֨נִּי֙ וְאַשְׁמִידֵ֔ם וְאֶמְחֶ֣ה אֶת־שְׁמָ֔ם מִתַּ֖חַת הַשָּׁמָ֑יִם וְאֶֽעֱשֶׂה֙ אֽוֹתְךָ֔ לְגוֹי־עָצ֥וּם וָרָ֖ב מִמֶּֽנּוּ׃**

9:14 הרף ממני - הערה למשה כדי לעמוד בפרץ, להשיב חמתו מהשחית על ידי תפלתו:

9:14 ואעשה אותך - להתקים הבטחת האבות עליך:

**9:15 וָאֵ֗פֶן וָֽאֵרֵד֙ מִן־הָהָ֔ר וְהָהָ֖ר בֹּעֵ֣ר בָּאֵ֑שׁ וּשְׁנֵי֙ לוּחֹ֣ת הַבְּרִ֔ית עַ֖ל שְׁתֵּ֥י יָדָֽי׃**

**9:16 וָאֵ֗רֶא וְהִנֵּ֤ה חֲטָאתֶם֙ לַֽיהוָ֣ה אֱלֹֽהֵיכֶ֔ם עֲשִׂיתֶ֣ם לָכֶ֔ם עֵ֖גֶל מַסֵּכָ֑ה סַרְתֶּ֣ם מַהֵ֔ר מִן־הַדֶּ֕רֶךְ אֲשֶׁר־צִוָּ֥ה יְהוָ֖ה אֶתְכֶֽם׃**

**9:17 וָֽאֶתְפֹּשׂ֙ בִּשְׁנֵ֣י הַלֻּחֹ֔ת וָֽאַשְׁלִכֵ֔ם מֵעַ֖ל שְׁתֵּ֣י יָדָ֑י וָֽאֲשַׁבְּרֵ֖ם לְעֵֽינֵיכֶֽם׃**

-179:15 ואפן וארד... ושני הלוחות - ואחרי שחטאו ישראל ומרו בעקר, והלוחות אם היתה הכונה לשברם, למה הורידם? והטענה אם לא היה מורידם מה היה טוען להם על איחורו, אלא כדי שיראו ויתאמת להם על מה היה מתאחר. ואולם הרצון כדי להראות להם שהשם מעתה הסיר השגחתו מהם, והעד שבירת הלוחות שמעתה אין להם תקנה:

**9:18 וָֽאֶתְנַפַּל֩ לִפְנֵ֨י יְהוָ֜ה כָּרִֽאשֹׁנָ֗ה אַרְבָּעִ֥ים יוֹם֙ וְאַרְבָּעִ֣ים לַ֔יְלָה לֶ֚חֶם לֹ֣א אָכַ֔לְתִּי וּמַ֖יִם לֹ֣א שָׁתִ֑יתִי עַ֤ל כָּל־חַטַּאתְכֶם֙ אֲשֶׁ֣ר חֲטָאתֶ֔ם לַֽעֲשׂ֥וֹת הָרַ֛ע בְּעֵינֵ֥י יְהוָ֖ה לְהַכְעִיסֽוֹ׃**

**9:19 כִּ֣י יָגֹ֗רְתִּי מִפְּנֵ֤י הָאַף֙ וְהַ֣חֵמָ֔ה אֲשֶׁ֨ר קָצַ֧ף יְהוָ֛ה עֲלֵיכֶ֖ם לְהַשְׁמִ֣יד אֶתְכֶ֑ם וַיִּשְׁמַ֤ע יְהוָה֙ אֵלַ֔י גַּ֖ם בַּפַּ֥עַם הַהִֽוא׃**

9:18 ואתנפל לפני ה' כראשונה - סברת ר' אהרן נ"ע בעבור שלא התפלל בתחלה כי אם בסוף הארבעים, פירש כי טעם כראשונה אינו עונה על התפלה אלא על שעשה ארבעים יום.

ומה הקושי אם יהיה טעם כראשונה לענין התפלה? לא הדמיון בארבעים יום, אמנם התפלה השנית היתה הארבעים יום השניים.

ובן עזרא בעבור ראותו כי שתי התפלות דומות, ר"ל הנאמרת בכי תשא שהיא בארבעים הראשונים, והנאמרת בפרשה זאת שהיא בארבעים השניים, עם השתוות שתי התפלות לא הסכימה דעתו היות שתי תפלות כי אם אחת. והסכימה דעתו היות הענין כפי שנכתב בפרשה זאת, ונתן כדמות טעם כי אי אפשר שהתפלל בארבעים הראשונים, כי אי אפשר להתפלל למחול להם וע"ז ביניהם. ואם בפרשת כי תשא נכתבה התפלה הארבעים הראשונים, בעבור שהיה צריך להעיר ענינים אחרים, ולא היה הסדר נותן לכתבה אחרי כן, הקדימה בסדר, על כן פירש במאמר כראשונה, הטעם כמו שהתפלל בים סוף ונענה.

ואולם הטעם שנתן, כי אי אפשר להתפלל בעוד שע"ז ביניהם, אינו טעם נאות, כי לא היה הרצון לעשות להם מחילה לגמרי אלא שלא יעשה אותם כלה. ואולם יקשה הענין לומר כי התפלה היתה בארבעים השניים והכתוב הקדימה בסדר בארבעים הראשונים, כי לא יתפשר בדעת. אמנם עם השתוות שתי התפלות יש לחוש כי אי אפשר היות שתי תפלות, אבל צריך להמשך אם כפי שסדר בפרשת כי תשא שהוא בארבעים הראשונים, אם כפי שסדר בפרשה הזאת שהיא בארבעים השניים.

ור' אהרן נ"ע שהורה כי שתי תפלות הן בעבור שנאמר כראשונה, הסכימה דעתו כי בכי תשא הזכיר הראשונה בראשונים, ובזאת הפרשה הזכיר השנית בשניים.

וגם זה אינו מתפשר בדעת, כי למה קצר השנייה מן כי תשא אשר היה עקר הפרענות, וגם בזאת הפרשה לקצר את הראשונה? ולא עוד, אלא ששתי התפלות דומות וטעם אחד יכללם, אם הרצון שלא יעשה אותם כלה, ומה טעם לִשְׁנוֹת התפלה ההיא בעצמה?

על כן יש לי לומר אמת כי שתי תפלות התפלל, לכן אמר הנה ואתנפל לפני ה' כראשונה. והראשונה היא הנזכרת בפרשת כי תשא קודם רדתו כדי שלא יעשה בהם כלה, והשניה היא הנרמזת בשניה אנא חטא העם (שמות לב:לא), ואולם לא נזכרה התפלה הזאת, אלא סתם אמר ואתנפל לפני ה' כראשונה. ואם נזכרה הראשונה כנראה בפרשה הזאת בשניים, כבר הרמזנו בפרשת כי תשא סדר זאת הפרשה כאשר יתבאר הנה, כי התפלה שהיא סדורה הנה היא התפלה הראשונה. והנה סרו כל המכשולים ויתישב כל ענין במקומו.

-199:18 והנה נתבאר כי אחרי שבאר שירד ושבר הלחות הוצרך לומר שעלה עוד והתפלל התפלה השנייה, על כן נאמר וישמע ה' אלי גם בפעם ההיא:

**9:20 וּֽבְאַהֲרֹ֗ן הִתְאַנַּ֧ף יְהוָ֛ה מְאֹ֖ד לְהַשְׁמִיד֑וֹ וָֽאֶתְפַּלֵּ֛ל גַּם־בְּעַ֥ד אַֽהֲרֹ֖ן בָּעֵ֥ת הַהִֽוא׃**

-219:20 ובאהרן התאנף ה' - כבר בארנו בפרשת כי תשא למה עשהו אהרן, ומה כון בזה, ולמה התאנף השם עליו, חלילה שכון לעשות ע"ז. ואולם בזו הפרשה תפש ראשי דברים בכל מה שאירע וקצר ענינים, ועוד תפש במה שקצר ממה שחתם והולך למפרע:

**9:21 וְֽאֶת־חַטַּאתְכֶ֞ם אֲשֶׁר־עֲשִׂיתֶ֣ם אֶת־הָעֵ֗גֶל לָקַחְתִּי֮ וָֽאֶשְׂרֹ֣ף אֹת֣וֹ ׀ בָּאֵשׁ֒ וָֽאֶכֹּ֨ת אֹת֤וֹ טָחוֹן֙ הֵיטֵ֔ב עַ֥ד אֲשֶׁר־דַּ֖ק לְעָפָ֑ר וָֽאַשְׁלִךְ֙ אֶת־עֲפָר֔וֹ אֶל־הַנַּ֖חַל הַיֹּרֵ֥ד מִן־הָהָֽר׃**

9:21 ואת חטאתכם - זה היה קודם עלותו בהר בפעם השנית:

9:21 ואכות - יש מדקדקים שאומרים כי הדג"ש מקום השוכן והמלה מפעלי הכפל, ואחרים אומרים ששרשו נכת:

9:21 טחון - הוא מקור, והטעם שהֵדֵק אותו על ידי הַפְּצִירָה פִים (ע״פ שמואל א׳ יג:כא):

9:21 לעפר - הלמ"ד מקום כ"ף, כמו ויהי לְמַיִם (יהושע ז:ה):

**9:22 וּבְתַבְעֵרָה֙ וּבְמַסָּ֔ה וּבְקִבְרֹ֖ת הַֽתַּאֲוָ֑ה מַקְצִפִ֥ים הֱיִיתֶ֖ם אֶת־יְהוָֽה׃**

**9:23 וּבִשְׁלֹ֨חַ יְהוָ֜ה אֶתְכֶ֗ם מִקָּדֵ֤שׁ בַּרְנֵ֨עַ֙ לֵאמֹ֔ר עֲלוּ֙ וּרְשׁ֣וּ אֶת־הָאָ֔רֶץ אֲשֶׁ֥ר נָתַ֖תִּי לָכֶ֑ם וַתַּמְר֗וּ אֶת־פִּ֤י יְהוָה֙ אֱלֹ֣הֵיכֶ֔ם וְלֹ֤א הֶֽאֱמַנְתֶּם֙ ל֔וֹ וְלֹ֥א שְׁמַעְתֶּ֖ם בְּקֹלֽוֹ׃**

-239:22 ובתבערה - נראה לי בעבור שאמר ועתה לך... וביום פקדי ופקדתי עליהם חטאתם (שמות לב:לד), ונפקד עליהם בשלוח המרגלים, היה רוצה להעיר ענין שלוח המרגלים. ובעבור לקשור הענין עד שלוח המרגלים הביא גם כן תלונות שעשו עד בואם לשם:

9:22 ובמסה - יתכן להיותו קרוב עם תבערה, וכאשר לא נזכר תבערה כן לא נזכר מסה. ואינו מסה מה שנאמר קודם מתן תורה, כנזכר מסה ומריבה (שמות יז:ז), כי לא הוצרך להביא אלא התלונות שנעשו אחר מתן תורה:

**9:24 מַמְרִ֥ים הֱיִיתֶ֖ם עִם־יְהוָ֑ה מִיּ֖וֹם דַּעְתִּ֥י אֶתְכֶֽם׃**

**9:25 וָֽאֶתְנַפַּ֞ל לִפְנֵ֣י יְהוָ֗ה אֵ֣ת אַרְבָּעִ֥ים הַיּ֛וֹם וְאֶת־אַרְבָּעִ֥ים הַלַּ֖יְלָה אֲשֶׁ֣ר הִתְנַפָּ֑לְתִּי כִּֽי־אָמַ֥ר יְהוָ֖ה לְהַשְׁמִ֥יד אֶתְכֶֽם׃**

**9:26 וָֽאֶתְפַּלֵּ֣ל אֶל־יְהוָה֮ וָֽאֹמַר֒ אֲדֹנָ֣י יְהוִ֗ה אַל־תַּשְׁחֵ֤ת עַמְּךָ֙ וְנַחֲלָ֣תְךָ֔ אֲשֶׁ֥ר פָּדִ֖יתָ בְּגָדְלֶ֑ךָ אֲשֶׁר־הוֹצֵ֥אתָ מִמִּצְרַ֖יִם בְּיָ֥ד חֲזָקָֽה׃**

9:25 ואתנפל לפני ה' את ארבעים היום - הטעם בסוף ארבעים הראשונים, כמו שהזכרתי. ואיני משלים על דעת האומר שזה המאמר מרמיז על התפלה שהתפלל בארבעים השניים, הוא מאמר אנא חטא העם (שמות לב:לא), ומאמר ואתפלל על הראשונה, אמנם שני המאמרים מרמיזים על התפלה הראשונה:

9:26 ה' אלהים אל תשחת - זאת היא התפלה הראשונה, ואם יש חלוף מעט, וְהָעִבְרִיִם שומרים הטעמים:

**9:27 זְכֹר֙ לַֽעֲבָדֶ֔יךָ לְאַבְרָהָ֥ם לְיִצְחָ֖ק וּֽלְיַעֲקֹ֑ב אַל־תֵּ֗פֶן אֶל־קְשִׁי֙ הָעָ֣ם הַזֶּ֔ה וְאֶל־רִשְׁע֖וֹ וְאֶל־חַטָּאתֽוֹ׃**

**9:28 פֶּן־יֹֽאמְר֗וּ הָאָרֶץ֮ אֲשֶׁ֣ר הֽוֹצֵאתָ֣נוּ מִשָּׁם֒ מִבְּלִי֙ יְכֹ֣לֶת יְהוָ֔ה לַֽהֲבִיאָ֕ם אֶל־הָאָ֖רֶץ אֲשֶׁר־דִּבֶּ֣ר לָהֶ֑ם וּמִשִּׂנְאָת֣וֹ אוֹתָ֔ם הֽוֹצִיאָ֖ם לַֽהֲמִתָ֥ם בַּמִּדְבָּֽר׃**

**9:29 וְהֵ֥ם עַמְּךָ֖ וְנַֽחֲלָתֶ֑ךָ אֲשֶׁ֤ר הוֹצֵ֨אתָ֙ בְּכֹֽחֲךָ֣ הַגָּדֹ֔ל וּבִֽזְרֹעֲךָ֖ הַנְּטוּיָֽה׃**

**10:1 בָּעֵ֨ת הַהִ֜וא אָמַ֧ר יְהוָ֣ה אֵלַ֗י פְּסָל־לְךָ֞ שְׁנֵֽי־לוּחֹ֤ת אֲבָנִים֙ כָּרִ֣אשֹׁנִ֔ים וַֽעֲלֵ֥ה אֵלַ֖י הָהָ֑רָה וְעָשִׂ֥יתָ לְּךָ֖ אֲר֥וֹן עֵֽץ׃**

**10:2 וְאֶכְתֹּב֙ עַל־הַלֻּחֹ֔ת אֶ֨ת־הַדְּבָרִ֔ים אֲשֶׁ֥ר הָי֛וּ עַל־הַלֻּחֹ֥ת הָרִֽאשֹׁנִ֖ים אֲשֶׁ֣ר שִׁבַּ֑רְתָּ וְשַׂמְתָּ֖ם בָּֽאָרֽוֹן׃**

**10:3 וָאַ֤עַשׂ אֲרוֹן֙ עֲצֵ֣י שִׁטִּ֔ים וָֽאֶפְסֹ֛ל שְׁנֵֽי־לֻחֹ֥ת אֲבָנִ֖ים כָּרִֽאשֹׁנִ֑ים וָאַ֣עַל הָהָ֔רָה וּשְׁנֵ֥י הַלֻּחֹ֖ת בְּיָדִֽי׃**

**10:4 וַיִּכְתֹּ֨ב עַֽל־הַלֻּחֹ֜ת כַּמִּכְתָּ֣ב הָֽרִאשׁ֗וֹן אֵ֚ת עֲשֶׂ֣רֶת הַדְּבָרִ֔ים אֲשֶׁ֣ר דִּבֶּר֩ יְהוָ֨ה אֲלֵיכֶ֥ם בָּהָ֛ר מִתּ֥וֹךְ הָאֵ֖שׁ בְּי֣וֹם הַקָּהָ֑ל וַיִּתְּנֵ֥ם יְהוָ֖ה אֵלָֽי׃**

**10:5 וָאֵ֗פֶן וָֽאֵרֵד֙ מִן־הָהָ֔ר וָֽאָשִׂם֙ אֶת־הַלֻּחֹ֔ת בָּֽאָר֖וֹן אֲשֶׁ֣ר עָשִׂ֑יתִי וַיִּ֣הְיוּ שָׁ֔ם כַּֽאֲשֶׁ֥ר צִוַּ֖נִי יְהוָֽה׃**

10:1 בעת ההיא אמר ה' אלי - החל במה שחתם, שהתפלל התפלה השנייה ונמחל להם:

-510:1 פסל לך שני לחות אבנים כראשונים וגו' ועשית לך ארון עץ – באמת כי אינו מרמיז על ארון בצלאל, כי אי אפשר היות עתה פרשת ויקהל, ועדין לא נמחל להם לגמרי. ועוד שהלחות לא נתנו בארון בצלאל רק בזמן שהקים המשכן, שנאמר ויקח ויתן את העדות (שמות מ:כ), ואנה היו הלחות מושמות עד שנבנה המשכן? וארון בצלאל מצופה זהב, והנה אומר ארון עץ. ואין טענה כי לא אמר כן בלחות הראשונים, אחרי שידע השם כי ישברם. וכן נאמר בארון אשר עשיתי, ועליו מרמיז ויהי שם כאשר צוני ה':

**10:6 וּבְנֵ֣י יִשְׂרָאֵ֗ל נָ֥סְע֛וּ מִבְּאֵרֹ֥ת בְּנֵֽי־יַעֲקָ֖ן מֽוֹסֵרָ֑ה שָׁ֣ם מֵ֤ת אַֽהֲרֹן֙ וַיִּקָּבֵ֣ר שָׁ֔ם וַיְכַהֵ֛ן אֶלְעָזָ֥ר בְּנ֖וֹ תַּחְתָּֽיו׃**

10:6 ובני ישראל נסעו מבארות בני יעקן - כון להזכיר מיתת אהרן כי נמחל לו במעשה העגל, שהרי המות לא אירע לו כי אם בשנת הארבעים:

10:6 שם מת אהרן - והלא הכתוב הזכיר שמת אהרן אחר {חמשה} <ח׳>[[27]](#footnote-27) מסעות בהר ההר? ואינו כדעת בעלי הקבלה כי אחרי שמת אהרן נסעו לאחור {חמשה} <ח׳>[[28]](#footnote-28) מסעות, אמנם תֵּאוּת הכונה כי בני יעקן אינו בארות בני יעקן, גם מוסרות אינו מוסרה:

**10:7 מִשָּׁ֥ם נָֽסְע֖וּ הַגֻּדְגֹּ֑דָה וּמִן־הַגֻּדְגֹּ֣דָה יָטְבָ֔תָה אֶ֖רֶץ נַ֥חֲלֵי מָֽיִם׃**

**10:8 בָּעֵ֣ת הַהִ֗וא הִבְדִּ֤יל יְהוָה֙ אֶת־שֵׁ֣בֶט הַלֵּוִ֔י לָשֵׂ֖את אֶת־אֲר֣וֹן בְּרִית־יְהוָ֑ה לַֽעֲמֹד֩ לִפְנֵ֨י יְהוָ֤ה לְשָֽׁרְתוֹ֙ וּלְבָרֵ֣ךְ בִּשְׁמ֔וֹ עַ֖ד הַיּ֥וֹם הַזֶּֽה׃**

**10:9 עַל־כֵּ֞ן לֹֽא־הָיָ֧ה לְלֵוִ֛י חֵ֥לֶק וְנַֽחֲלָ֖ה עִם־אֶחָ֑יו יְהוָה֙ ה֣וּא נַֽחֲלָת֔וֹ כַּֽאֲשֶׁ֥ר דִּבֶּ֛ר יְהוָ֥ה אֱלֹהֶ֖יךָ לֽוֹ׃**

-910:8 בעת ההיא הבדיל ה' – ובעבור שהזכיר מיתת אהרן, שלא נענש בשביל מעשה העגל, הסמיך ענינו אצל בני לוי, שלא נמצא אחד מהם שחטא במעשה העגל, כאשר נאמר ויאספו אליו כל בני לוי (שמות לב:כו). ובזה זכו ונבחר שבט לוי, כאשר נאמר לשאת את ארון ברית ה' לשרתו. והם היו בית מדרשו של אהרן במצרים. להרמיז כי כאשר נבחרו שבט לוי, כן נבחר אהרן לכהונה גדולה, בשביל הפורענות שעשה במעשה העגל:

**10:10 וְאָֽנֹכִ֞י עָמַ֣דְתִּי בָהָ֗ר כַּיָּמִים֙ הָרִ֣אשֹׁנִ֔ים אַרְבָּעִ֣ים י֔וֹם וְאַרְבָּעִ֖ים לָ֑יְלָה וַיִּשְׁמַ֨ע יְהוָ֜ה אֵלַ֗י גַּ֚ם בַּפַּ֣עַם הַהִ֔וא לֹֽא־אָבָ֥ה יְהוָ֖ה הַשְׁחִיתֶֽךָ׃**

10:10 ואנכי עמדתי בהר - אע"פ שהענין מורה ששלשה ארבעים עשה משה בהר, זה הפסוק לא יתכן שיהיה מורה לארבעים השלשיים, כי מה טעם וישמע ה' אלי גם בפעם ההיא לא אבה ה' השחיתך?:

**10:11 וַיֹּ֤אמֶר יְהוָה֙ אֵלַ֔י ק֛וּם לֵ֥ךְ לְמַסַּ֖ע לִפְנֵ֣י הָעָ֑ם וְיָבֹ֨אוּ֙ וְיִֽירְשׁ֣וּ אֶת־הָאָ֔רֶץ אֲשֶׁר־נִשְׁבַּ֥עְתִּי לַֽאֲבֹתָ֖ם לָתֵ֥ת לָהֶֽם׃**

10:11 ויאמר ה' אלי קום לך - אפשר שיהיה מרמיז למאמר ועתה לך נחה את העם (שמות לב:לד), וחתם הענין מכל מה שהיה אחרי כן:

**10:12 וְעַתָּה֙ יִשְׂרָאֵ֔ל מָ֚ה יְהוָ֣ה אֱלֹהֶ֔יךָ שֹׁאֵ֖ל מֵֽעִמָּ֑ךְ כִּ֣י אִם־לְ֠יִרְאָה אֶת־יְהוָ֨ה אֱלֹהֶ֜יךָ לָלֶ֤כֶת בְּכָל־דְּרָכָיו֙ וּלְאַֽהֲבָ֣ה אֹת֔וֹ וְלַֽעֲבֹד֙ אֶת־יְהוָ֣ה אֱלֹהֶ֔יךָ בְּכָל־לְבָֽבְךָ֖ וּבְכָל־נַפְשֶֽׁךָ׃**

**10:13 לִשְׁמֹ֞ר אֶת־מִצְוֺ֤ת יְהוָה֙ וְאֶת־חֻקֹּתָ֔יו אֲשֶׁ֛ר אָֽנֹכִ֥י מְצַוְּךָ֖ הַיּ֑וֹם לְט֖וֹב לָֽךְ׃**

-1310:12 ועתה ישראל – נראה לי בעבור שהיה מאמר ועתה לך נחה את העם, שתהיה הנהגתם על ידי האמצעיים, כאשר נאמר כי לא אעלה בקרבך (שמות לג:ג), וישמע העם את הדבר הרע הזה ויתאבלו (שם לג:ד). ומשה שאל שאלות מהשם ונִתְפַּיֵּס עד שתהיה הנהגת ישראל מהשם ית', לא על ידי אמצעי. ועל כן החל פרק ועתה ישראל מה ה' אלהיך שואל מעמך כי אם ליראה. ואיזו היא היראה? ללכת בכל דרכיו ולאהבה אותו ולעבוד אותו, זאת היא אמתת היראה. ואיך יִוָּדַע זה? בשמרך מצות ה' אלהיך וחקתיו:

**10:14 הֵ֚ן לַֽיהוָ֣ה אֱלֹהֶ֔יךָ הַשָּׁמַ֖יִם וּשְׁמֵ֣י הַשָּׁמָ֑יִם הָאָ֖רֶץ וְכָל־אֲשֶׁר־בָּֽהּ׃**

**10:15 רַ֧ק בַּֽאֲבֹתֶ֛יךָ חָשַׁ֥ק יְהוָ֖ה לְאַֽהֲבָ֣ה אוֹתָ֑ם וַיִּבְחַ֞ר בְּזַרְעָ֣ם אַֽחֲרֵיהֶ֗ם בָּכֶ֛ם מִכָּל־הָֽעַמִּ֖ים כַּיּ֥וֹם הַזֶּֽה׃**

10:14 הן לה' אלהיך השמים - גלגל הכוכבים הקימים, ושמי השמים על הגלגלים שבעה כוכבי לכת.

או אפשר היות השמים מרמיז על המלאכים ושמי השמים על הגלגלים:

10:14-15 הארץ וכל אשר בה - הרצון שהשם ית' מנהיג העולם השפל על ידי האמצעיים, שהעולם השפל מקבל מעולם האמצעי, ועולם האמצעי מעולם הרוחני, ועולם הרוחני בכחו של שם ית'. ואע"פ שהשם אם הנהיג את העולם היות מתקיים בזה התקון כפי שראה בחכמתו, היות השגחתו נקשרת מכסא הכבוד עד טבור הארץ, רק באבותיך חשק ה', הטעם דבק, שהשגחתו בהם בלי אמצעי:

10:15 ויבחר בזרעם אחריהם בכם - לא לבני ישמעאל ולא לבני עשו:

**10:16 וּמַלְתֶּ֕ם אֵ֖ת עָרְלַ֣ת לְבַבְכֶ֑ם וְעָ֨רְפְּכֶ֔ם לֹ֥א תַקְשׁ֖וּ עֽוֹד׃**

10:16 ומלתם את ערלת ללבכם - לכך ראוי לכם להסיר המונעים, כי כאשר השם ית' שוכן בגבהי גבוהים, כן הוא שוכן בלב הדכא, כנרמז מרום וקדוש אשכון ואת דכא ושפל רוח (ישעיה נז:טו):

10:16 וערפכם לא תקשו עוד - כמו שעשיתם במעשה העגל, באמרו כי עם קשה עורף הוא (שמות לג:ג), ר"ל שלא תלכו באותו הנימוס שהייתם רגילים ללכת:

**10:17 כִּ֚י יְהוָ֣ה אֱלֹֽהֵיכֶ֔ם ה֚וּא אֱלֹהֵ֣י הָֽאֱלֹהִ֔ים וַֽאֲדֹנֵ֖י הָֽאֲדֹנִ֑ים הָאֵ֨ל הַגָּדֹ֤ל הַגִּבֹּר֙ וְהַנּוֹרָ֔א אֲשֶׁר֙ לֹֽא־יִשָּׂ֣א פָנִ֔ים וְלֹ֥א יִקַּ֖ח שֹֽׁחַד׃**

**ֿ10:18 עֹשֶׂ֛ה מִשְׁפַּ֥ט יָת֖וֹם וְאַלְמָנָ֑ה וְאֹהֵ֣ב גֵּ֔ר לָ֥תֶת ל֖וֹ לֶ֥חֶם וְשִׂמְלָֽה׃**

**10:19 וַֽאֲהַבְתֶּ֖ם אֶת־הַגֵּ֑ר כִּֽי־גֵרִ֥ים הֱיִיתֶ֖ם בְּאֶ֥רֶץ מִצְרָֽיִם׃**

10:17 כי ה' אלהיכם הוא אלהי האלהים ואדוני האדונים - הטעם בעת שתבעטו הנה הוא אלהי האלהים ואדוני האדונים, ואחרי שתרחקו ממנו, שלא תסירו המונעים, תשארו על ידי האמצעיים, ועל ידיהם תלקו בכל יעוד רע ברצונו של שם ית', כי לא ישא פנים, ר"ל שתנצלו מהיעוד הרע בזכות האבות:

10:17 ותארו בתוארים כפי התיחסו לכל אחד משלשה חלקי המציאות. אמר האל הגדול בבחינת עולם המלאכים, כי הם במעלה העליונה והשם ית' נעלה מהם, על כן יתואר בתואר גדול כענין כי גדול ה' מכל האלהים (שמות יח:יא).

ואמר הגבור כנגד עולם הגלגלים, שהוא מגלגל זאת המסבה בכ"ד שעות תנועה אשר לא יכילוה המחשבות, כפי שנתבאר בשעורי הרחקים, ששבעת אלפים ומאתים וששים בשעור שחצי אלכסון הארץ חלק אחד, וכל זאת המסבה ישלימנה השמש בכ"ד שעות, האין זה הפלא ופלא? ועל כן יתואר בשם הגבור.

ואמר והנורא כנגד ארבעה יסודות שהם מקבלים הויה והפסד ,ותוספת וחסרון, והשנוי באיכות על ידי האמצעיים בכחו של שם ית', על כן יתואר בשם נורא.

על כן יש לכם לירוא מלפניו שלא תבעטו, כי לא ישא פנים שתנצלו מיעוד הרע בזכות האבות, או בעבור שאתם בני ביתו:

-2010:17 ולא יקח שחד - כי החפץ לה' בעולות וזבחים (שמואל א׳ טו:כב)? והעד שהוא עושה משפט גר יתום ואלמנה, שהרי זה אינו לנשיאות פנים הואיל והם מקטני ההסברה, ואוהב גר לתת לו לחם ושמלה, וזה אינו מפני זכות אבות. ואיך יקח שחד להטות המשפט? על כן [את ה׳ אלהיך תירא]:

**10:20 אֶת־יְהוָ֧ה אֱלֹהֶ֛יךָ תִּירָ֖א אֹת֣וֹ תַֽעֲבֹ֑ד וּב֣וֹ תִדְבָּ֔ק וּבִשְׁמ֖וֹ תִּשָּׁבֵֽעַ׃**

10:20 את ה' אלהיך תירא - במצות לא תעשה, ואותו תעבוד - במצות עשה:

10:20 ובו תדבק - ולא במלאכים וצבאות השמים:

10:20 ובשמו תשבע - ולא בשם אלהים אחרים לתת להם חן וכבוד:

**10:21 ה֥וּא תְהִלָּֽתְךָ֖ וְה֣וּא אֱלֹהֶ֑יךָ אֲשֶׁר־עָשָׂ֣ה אִתְּךָ֗ אֶת־הַגְּדֹלֹ֤ת וְאֶת־הַנּֽוֹרָאֹת֙ הָאֵ֔לֶּה אֲשֶׁ֥ר רָא֖וּ עֵינֶֽיךָ׃**

**10:22 בְּשִׁבְעִ֣ים נֶ֔פֶשׁ יָֽרְד֥וּ אֲבֹתֶ֖יךָ מִצְרָ֑יְמָה וְעַתָּ֗ה שָֽׂמְךָ֙ יְהוָ֣ה אֱלֹהֶ֔יךָ כְּכֽוֹכְבֵ֥י הַשָּׁמַ֖יִם לָרֹֽב׃**

10:21 הוא תהלתך - ולא המלאכים:

10:21 והוא אלהיך - ולא הגלגלים:

-2210:21 אשר עשה אתך את הגדולות ואת הנוראות - כי מה שהווה מהאמצעיים הוא על דרך טבע, ואינם יכולים לעשות דבר פלא כי אם מה שיאות מסבוביהם. והנה מן הפלאות כי בשבעים נפש ירדו אבותיך, ומן נ"ה איש תוך ר"י שנה יצאו אלפִים ורבבות:

**11:1 וְאָ֣הַבְתָּ֔ אֵ֖ת יְהוָ֣ה אֱלֹהֶ֑יךָ וְשָֽׁמַרְתָּ֣ מִשְׁמַרְתּ֗וֹ וְחֻקֹּתָ֧יו וּמִשְׁפָּטָ֛יו וּמִצְוֺתָ֖יו כָּל־הַיָּמִֽים׃**

11:1 ואהבת את ה' אלהיך - על ידי שתשמור משמרתו וחקתיו וגו':

**11:2 וִֽידַעְתֶּם֮ הַיּוֹם֒ כִּ֣י ׀ לֹ֣א אֶת־בְּנֵיכֶ֗ם אֲשֶׁ֤ר לֹֽא־יָדְעוּ֙ וַֽאֲשֶׁ֣ר לֹֽא־רָא֔וּ אֶת־מוּסַ֖ר יְהוָ֣ה אֱלֹֽהֵיכֶ֑ם אֶת־גָּדְל֕וֹ אֶת־יָדוֹ֙ הַֽחֲזָקָ֔ה וּזְרֹע֖וֹ הַנְּטוּיָֽה׃**

**11:3 וְאֶת־אֹֽתֹתָיו֙ וְאֶֽת־מַעֲשָׂ֔יו אֲשֶׁ֥ר עָשָׂ֖ה בְּת֣וֹךְ מִצְרָ֑יִם לְפַרְעֹ֥ה מֶֽלֶךְ־מִצְרַ֖יִם וּלְכָל־אַרְצֽוֹ׃**

**11:4 וַֽאֲשֶׁ֣ר עָשָׂה֩ לְחֵ֨יל מִצְרַ֜יִם לְסוּסָ֣יו וּלְרִכְבּ֗וֹ אֲשֶׁ֨ר הֵצִ֜יף אֶת־מֵ֤י יַם־סוּף֙ עַל־פְּנֵיהֶ֔ם בְּרָדְפָ֖ם אַֽחֲרֵיכֶ֑ם וַיְאַבְּדֵ֣ם יְהוָ֔ה עַ֖ד הַיּ֥וֹם הַזֶּֽה׃**

**11:5 וַֽאֲשֶׁ֥ר עָשָׂ֛ה לָכֶ֖ם בַּמִּדְבָּ֑ר עַד־בֹּֽאֲכֶ֖ם עַד־הַמָּק֥וֹם הַזֶּֽה׃**

**11:6 וַֽאֲשֶׁ֨ר עָשָׂ֜ה לְדָתָ֣ן וְלַֽאֲבִירָ֗ם בְּנֵ֣י אֱלִיאָב֮ בֶּן־רְאוּבֵן֒ אֲשֶׁ֨ר פָּֽצְתָ֤ה הָאָ֨רֶץ֙ אֶת־פִּ֔יהָ וַתִּבְלָעֵ֥ם וְאֶת־בָּֽתֵּיהֶ֖ם וְאֶת־אָֽהֳלֵיהֶ֑ם וְאֵ֤ת כָּל־הַיְקוּם֙ אֲשֶׁ֣ר בְּרַגְלֵיהֶ֔ם בְּקֶ֖רֶב כָּל־יִשְׂרָאֵֽל׃**

**11:7 כִּ֤י עֵֽינֵיכֶם֙ הָֽרֹאֹ֔ת אֶת־כָּל־מַֽעֲשֵׂ֥ה יְהוָ֖ה הַגָּדֹ֑ל אֲשֶׁ֖ר עָשָֽׂה׃**

-711:2 וידעתם... כי לא את בניכם - בעבור שאמר אשר ראו עיניך (דברים י:כא), אמר לא את בניכם אשר לא ראו את מוסר ה' אלהיכם שעשה במצרים, כל מה שסיפר מן הפלאות, הם יבואו ויירשו את הארץ, כי עיניכם הרואות, ר"ל אתם שראיתם בעיניכם אלו הפלאות אתם תבואו אל הארץ:

**11:8 וּשְׁמַרְתֶּם֙ אֶת־כָּל־הַמִּצְוָ֔ה אֲשֶׁ֛ר אָֽנֹכִ֥י מְצַוְּךָ֖ הַיּ֑וֹם לְמַ֣עַן תֶּֽחֶזְק֗וּ וּבָאתֶם֙ וִֽירִשְׁתֶּ֣ם אֶת־הָאָ֔רֶץ אֲשֶׁ֥ר אַתֶּ֛ם עֹֽבְרִ֥ים שָׁ֖מָּה לְרִשְׁתָּֽהּ׃**

**11:9 וּלְמַ֨עַן תַּֽאֲרִ֤יכוּ יָמִים֙ עַל־הָ֣אֲדָמָ֔ה אֲשֶׁר֩ נִשְׁבַּ֨ע יְהוָ֧ה לַאֲבֹֽתֵיכֶ֛ם לָתֵ֥ת לָהֶ֖ם וּלְזַרְעָ֑ם אֶ֛רֶץ זָבַ֥ת חָלָ֖ב וּדְבָֽשׁ׃**

11:8-9 למען תחזקו ובאתם וירשתם - כי מן הפלאות שראיתם תבטחו שתירשו את הארץ, לבד שתשמרו מצות השם. ותזכו גם שתאריכו ימים עליה בשמרכם המצות, ויש לכם לעשות כן הואיל והיא ארץ זבת חלב ודבש:

**11:10 כִּ֣י הָאָ֗רֶץ אֲשֶׁ֨ר אַתָּ֤ה בָא־שָׁ֨מָּה֙ לְרִשְׁתָּ֔הּ לֹ֣א כְאֶ֤רֶץ מִצְרַ֨יִם֙ הִ֔וא אֲשֶׁ֥ר יְצָאתֶ֖ם מִשָּׁ֑ם אֲשֶׁ֤ר תִּזְרַע֙ אֶֽת־זַרְעֲךָ֔ וְהִשְׁקִ֥יתָ בְרַגְלְךָ֖ כְּגַ֥ן הַיָּרָֽק׃**

**11:11 וְהָאָ֗רֶץ אֲשֶׁ֨ר אַתֶּ֜ם עֹֽבְרִ֥ים שָׁ֨מָּה֙ לְרִשְׁתָּ֔הּ אֶ֥רֶץ הָרִ֖ים וּבְקָעֹ֑ת לִמְטַ֥ר הַשָּׁמַ֖יִם תִּשְׁתֶּה־מָּֽיִם׃**

11:10 כי הארץ - החל להורות בשבח הארץ:

11:10-11 לא כארץ מצרים - אע"פ שהיא טובה, כנזכר כגן ה' כארץ מצרים (בראשית יג:י), שהיא צריכה להשקות ברגלך, אבל ארץ ישראל שהיא הרים ובקעות, זרועיה תצמיח על ידי המטר:

11:11 למטר השמים - כמו הבאים לַמלחמה (במדבר לא:כא):

**11:12אֶ֕רֶץ אֲשֶׁר־יְהוָ֥ה אֱלֹהֶ֖יךָ דֹּרֵ֣שׁ אֹתָ֑הּ תָּמִ֗יד עֵינֵ֨י יְהוָ֤ה אֱלֹהֶ֨יךָ֙ בָּ֔הּ מֵֽרֵשִׁית֙ הַשָּׁנָ֔ה וְעַ֖ד אַֽחֲרִ֥ית שָׁנָֽה׃**

-1311:12 אשר ה' אלהיך דורש אותה - שהשגחתו יתרה מכלל הארצות, ומה שהיא צריכה מראשית שנה מכין כל צרכה עד אחרית שנה, הואיל וכל צרכה בהשגחתו ית', כי אינה כארץ מצרים שתלויה על ידי השקאת נילוס. ודין לכם שתהיו יראים ממנו ולשמור מצותיו:

**11:13 וְהָיָ֗ה אִם־שָׁמֹ֤עַ תִּשְׁמְעוּ֙ אֶל־מִצְוֺתַ֔י אֲשֶׁ֧ר אָֽנֹכִ֛י מְצַוֶּ֥ה אֶתְכֶ֖ם הַיּ֑וֹם לְאַֽהֲבָ֞ה אֶת־יְהוָ֤ה אֱלֹֽהֵיכֶם֙ וּלְעָבְד֔וֹ בְּכָל־לְבַבְכֶ֖ם וּבְכָל־נַפְשְׁכֶֽם׃**

**11:14 וְנָֽתַתִּ֧י מְטַֽר־אַרְצְכֶ֛ם בְּעִתּ֖וֹ יוֹרֶ֣ה וּמַלְק֑וֹשׁ וְאָֽסַפְתָּ֣ דְגָנֶ֔ךָ וְתִֽירֹשְׁךָ֖ וְיִצְהָרֶֽךָ׃**

**11:15 וְנָֽתַתִּ֛י עֵ֥שֶׂב בְּשָֽׂדְךָ֖ לִבְהֶמְתֶּ֑ךָ וְאָֽכַלְתָּ֖ וְשָׂבָֽעְתָּ׃**

-1411:13 והיה אם שמוע תשמעו - שתקבלו מצותי כפי שאני מצוה, ואני אקיים הבטחתי לתת מטר ארצכם:

11:14-15 ונתתי עשב בשדך לבהמתך ואכלת ושבעת - בעבור דגנך תירושך ויצהרך. ותראו התבואות תלויות בכח המזרות:

**11:16 הִשָּֽׁמְר֣וּ לָכֶ֔ם פֶּ֥ן יִפְתֶּ֖ה לְבַבְכֶ֑ם וְסַרְתֶּ֗ם וַֽעֲבַדְתֶּם֙ אֱלֹהִ֣ים אֲחֵרִ֔ים וְהִשְׁתַּֽחֲוִיתֶ֖ם לָהֶֽם׃**

**11:17 וְחָרָ֨ה אַף־יְהוָ֜ה בָּכֶ֗ם וְעָצַ֤ר אֶת־הַשָּׁמַ֨יִם֙ וְלֹֽא־יִהְיֶ֣ה מָטָ֔ר וְהָ֣אֲדָמָ֔ה לֹ֥א תִתֵּ֖ן אֶת־יְבוּלָ֑הּ וַֽאֲבַדְתֶּ֣ם מְהֵרָ֗ה מֵעַל֙ הָאָ֣רֶץ הַטֹּבָ֔ה אֲשֶׁ֥ר יְהוָ֖ה נֹתֵ֥ן לָכֶֽם׃**

-1711:16 פן יפתה לבככם וסרתם ועבדתם אלהים אחרים - ובידוע שהם כגרזן ביד החוצב בו (ע״פ ישעיהו י:טו), ובכחו לעצרם מלתת מטר, ואז הארץ לא תתן את יבולה, ומיד תאבדו מהרה:

**11:18 וְשַׂמְתֶּם֙ אֶת־דְּבָרַ֣י אֵ֔לֶּה עַל־לְבַבְכֶ֖ם וְעַֽל־נַפְשְׁכֶ֑ם וּקְשַׁרְתֶּ֨ם אֹתָ֤ם לְאוֹת֙ עַל־יֶדְכֶ֔ם וְהָי֥וּ לְטֽוֹטָפֹ֖ת בֵּ֥ין עֵֽינֵיכֶֽם׃**

11:18 ושמתם את דברי אלה על לבבכם - כי לא לחנם אני מדבר בלי שיש להם תכלית, אבל דין לכם שתקשרו אותם לאות על ידכם והיו לטוטפות בין עיניכם. כבר קדם לנו הבאור שהוא ע"ד מליצה על העיון וההשגחה בדברי השם:

**11:19 וְלִמַּדְתֶּ֥ם אֹתָ֛ם אֶת־בְּנֵיכֶ֖ם לְדַבֵּ֣ר בָּ֑ם בְּשִׁבְתְּךָ֤ בְּבֵיתֶ֨ךָ֙ וּבְלֶכְתְּךָ֣ בַדֶּ֔רֶךְ וּֽבְשָׁכְבְּךָ֖ וּבְקוּמֶֽךָ׃**

11:19 ולמדתם אותם את בניכם - להרגילם מקטנותם בדברי תורה:

11:19 לדבר בם בשבתך בביתך - זכר שלשה עסקי האדם, להיות מלמד לבנו תדיר:

**11:20 וּכְתַבְתָּ֛ם עַל־מְזוּז֥וֹת בֵּיתֶ֖ךָ וּבִשְׁעָרֶֽיךָ׃**

11:20 וכתבתם על מזוזות - גם זה נתבאר טעמו:

**11:21 לְמַ֨עַן יִרְבּ֤וּ יְמֵיכֶם֙ וִימֵ֣י בְנֵיכֶ֔ם עַ֚ל הָֽאֲדָמָ֔ה אֲשֶׁ֨ר נִשְׁבַּ֧ע יְהוָ֛ה לַאֲבֹֽתֵיכֶ֖ם לָתֵ֣ת לָהֶ֑ם כִּימֵ֥י הַשָּׁמַ֖יִם עַל־הָאָֽרֶץ׃**

11:21 למען ירבו ימיכם - שבזה תאריכו ימים על האדמה:

11:21 כימי השמים על הארץ - הטעם כל ימי העולם, מרמיז להוית היבשה שהיא לקיום בעלי החיים.

ואינו כטעם עִם:

**11:22 כִּי֩ אִם־שָׁמֹ֨ר תִּשְׁמְר֜וּן אֶת־כָּל־הַמִּצְוָ֣ה הַזֹּ֗את אֲשֶׁ֧ר אָֽנֹכִ֛י מְצַוֶּ֥ה אֶתְכֶ֖ם לַֽעֲשֹׂתָ֑הּ לְאַֽהֲבָ֞ה אֶת־יְהוָ֧ה אֱלֹֽהֵיכֶ֛ם לָלֶ֥כֶת בְּכָל־דְּרָכָ֖יו וּלְדָבְקָה־בֽוֹ׃**

**11:23 וְהוֹרִ֧ישׁ יְהוָ֛ה אֶת־כָּל־הַגּוֹיִ֥ם הָאֵ֖לֶּה מִלִּפְנֵיכֶ֑ם וִֽירִשְׁתֶּ֣ם גּוֹיִ֔ם גְּדֹלִ֥ים וַֽעֲצֻמִ֖ים מִכֶּֽם׃**

-2311:22 כי אם שמור תשמרון - ולא עוד שתהיו שבעים בטובה בשמרכם המצות, אלא תזכו לרשת כלל הארץ אשר נשבע ה' לאבותיכם לרשת גוים גדולים ועצומים:

**11:24 כָּל־הַמָּק֗וֹם אֲשֶׁ֨ר תִּדְרֹ֧ךְ כַּֽף־רַגְלְכֶ֛ם בּ֖וֹ לָכֶ֣ם יִֽהְיֶ֑ה מִן־הַמִּדְבָּ֨ר וְהַלְּבָנ֜וֹן מִן־הַנָּהָ֣ר נְהַר־פְּרָ֗ת וְעַד֙ הַיָּ֣ם הָֽאַחֲר֔וֹן יִֽהְיֶ֖ה גְּבֻֽלְכֶֽם׃**

11:24 כל {הארץ} <המקום>[[29]](#footnote-29) - זָכַר ארבע הקצות, כמו שנתבשר אברהם: מן המדבר היא פאת נגב, והלבנון פאת צפון, מן הנהר {הגדול}[[30]](#footnote-30) נהר פרת פאת מזרח, ועד הים הגדול פאת מערב:

**11:25 לֹֽא־יִתְיַצֵּ֥ב אִ֖ישׁ בִּפְנֵיכֶ֑ם פַּחְדְּכֶ֨ם וּמֽוֹרַאֲכֶ֜ם יִתֵּ֣ן ׀ יְהוָ֣ה אֱלֹֽהֵיכֶ֗ם עַל־פְּנֵ֤י כָל־הָאָ֨רֶץ֙ אֲשֶׁ֣ר תִּדְרְכוּ־בָ֔הּ כַּֽאֲשֶׁ֖ר דִּבֶּ֥ר לָכֶֽם׃**

11:25 לא יתיצב איש בפניכם - הבטחה:

11:25 פחדכם - כשישמעו שמעכם:

11:25 ומוראכם - כשתהיו עושים נקמה בהם:

11:25 כאשר דבר לכם - שהבטיח אתכם וְשַׁתִּי את גבולך מים סוף (שמות כג:לא) בשמרכם התורה:

**נשלמה פרשת והיה עקב / בשם אשר נטיתי לבי לעשות חקיו לעולם עֵקֶב [[31]](#footnote-31)**

**פרשת ראה**

**11:26 רְאֵ֗ה אָֽנֹכִ֛י נֹתֵ֥ן לִפְנֵיכֶ֖ם הַיּ֑וֹם בְּרָכָ֖ה וּקְלָלָֽה׃**

11:26 ראה אנכי - אפשר היותו מקור כמו הבט ימין וראה (תהלים קמב:ה), ולהיות יחיד ורבים מי הביאנו בצרה זאת, גם היות המאמר לכל אחד:

11:26 נותן לפניכם היום ברכה וקללה - הם הכתובים בפרשת והיה כי תבוא.

לא כדעת בעלי הקבלה שהרצון שהברכה ברוך אשר לא יעשה פסל, שהוא הפך ארור אשר יעשה פסל (דברים כז:טו), כי איך אפשר להזכיר אשר לא נכתב?

והלא כמבואר שהברכה והקללה תלויים על שמוע (שם כח:א) ולא תשמע (שם כח:טו), כאשר הענין מסודר בפרשת והיה כי תבוא והם על הכלל. אמנם פרשת וענו הלוים (שם כז:יד) הוא ליחידים שעושים בסתר, שאם בגלוי בית דין לוקחים דינם. אמנם הכלל אינו תלוי בבית דין, אכן תשיגם הברכה והקללה:

**11:27 אֶֽת־הַבְּרָכָ֑ה אֲשֶׁ֣ר תִּשְׁמְע֗וּ אֶל־מִצְוֺת֙ יְהוָ֣ה אֱלֹֽהֵיכֶ֔ם אֲשֶׁ֧ר אָֽנֹכִ֛י מְצַוֶּ֥ה אֶתְכֶ֖ם הַיּֽוֹם׃**

11:27 אשר תשמעו - הטעם אם תשמעו, כמו אשר נשיא יחטא (ויקרא ד:כב), והעד והקללה אם לא תשמעו.

וכל הברכות שקדמו בפרשת והיה עקב הם הבטחות, ועתה מבאר איך לומדי תורה על ידי פעולות מעשיות יקללו לעושי הרע, כאשר הרמזנו בעניני הברכות, ועל טעם זה יחולו בהם הברכה והקללה:

**11:28 וְהַקְּלָלָ֗ה אִם־לֹ֤א תִשְׁמְעוּ֙ אֶל־מִצְוֺת֙ יְהוָ֣ה אֱלֹֽהֵיכֶ֔ם וְסַרְתֶּ֣ם מִן־הַדֶּ֔רֶךְ אֲשֶׁ֧ר אָֽנֹכִ֛י מְצַוֶּ֥ה אֶתְכֶ֖ם הַיּ֑וֹם לָלֶ֗כֶת אַֽחֲרֵ֛י אֱלֹהִ֥ים אֲחֵרִ֖ים אֲשֶׁ֥ר לֹֽא־יְדַעְתֶּֽם׃**

11:28 וסרתם מן הדרך - אחרי ששמירת המצות הם ליאוטים לירוא את השם, הנה כשלא ישמרו המצות {ו}יעבדו ע"ז,[[32]](#footnote-32) וזהו ללכת אחרי אלהים אחרים אשר לא ידעתם:

**11:29 וְהָיָ֗ה כִּ֤י יְבִֽיאֲךָ֙ יְהוָ֣ה אֱלֹהֶ֔יךָ אֶל־הָאָ֕רֶץ אֲשֶׁר־אַתָּ֥ה בָא־שָׁ֖מָּה לְרִשְׁתָּ֑הּ וְנָֽתַתָּ֤ה אֶת־הַבְּרָכָה֙ עַל־הַ֣ר גְּרִזִ֔ים וְאֶת־הַקְּלָלָ֖ה עַל־הַ֥ר עֵיבָֽל׃**

**11:30 הֲלֹא־הֵ֜מָּה בְּעֵ֣בֶר הַיַּרְדֵּ֗ן אַֽחֲרֵי֙ דֶּ֚רֶךְ מְב֣וֹא הַשֶּׁ֔מֶשׁ בְּאֶ֨רֶץ֙ הַֽכְּנַעֲנִ֔י הַיֹּשֵׁ֖ב בָּֽעֲרָבָ֑ה מ֚וּל הַגִּלְגָּ֔ל אֵ֖צֶל אֵֽלוֹנֵ֥י מֹרֶֽה׃**

11:29 והיה כי יביאך - יש לך לקיים זאת המצוה לגדור גדר:

11:29 ונתת את הברכה - בפה, כמו ותתן להם משפטים ישרים (נחמיה ט:יג):

11:29-30 על הר גריזים ועל הר עיבל, הלא המה בעבר הירדן - באר תחומם, שהם אחרי דרך מבוא השמש.

במלת אחרי נחלקו המפרשים: מהם פירשוהו אחרי עבור, ומהם פירשוהו שתלכו אחרי דרך מבוא השמש, ומהם פירשוהו לשון פאה, כמו אם יְשַׂדֵּד עמקים אחריך (איוב לט:י), הטעם בצדך. ונראית הכונה כפי שמרמיז הכתוב:

11:30 היושב בערבה - כי יש כנעני יושב בהר:

11:30 מול הגלגל - באר מקום מעמדם שהוא מול הגלגל, כי ההרים ארוכים:

11:30 אצל אלוני מורה - וכן עד אלון מורה (בראשית יב:ו).

11:30 וגלגל זה אינו גלגל מה שנאמר בו היום גלותי את חרפת מצרים (יהושע ה:ט), כי בידוע שהר גריזים קרוב לשכם, ומן שכם הלכו אבות אל בית אל, והעי מזרחו של בית אל, ויריחו מזרחו של עי, וגלגל שנמולו שם ישראל הוא מזרח יריחו. ומצאנו גם אליהו הלך עם אלישע מן הגלגל אל בית אל, וכתוב כי הגלגל גָּלֹה יִגְלֶה ובית אל יהיה לְאָוֶן (עמוס ה:ה). ע"כ סברת ר' אהרן נ"ע אפשרית שהגלגל קרוב אל שכם, והורה שההרים הם על צד צפון ממבוא השמש:

**11:31 כִּ֤י אַתֶּם֙ עֹֽבְרִ֣ים אֶת־הַיַּרְדֵּ֔ן לָבֹא֙ לָרֶ֣שֶׁת אֶת־הָאָ֔רֶץ אֲשֶׁר־יְהוָ֥ה אֱלֹֽהֵיכֶ֖ם נֹתֵ֣ן לָכֶ֑ם וִֽירִשְׁתֶּ֥ם אֹתָ֖הּ וִֽישַׁבְתֶּם־בָּֽהּ׃**

11:31 כי אתם עוברים – ודאי, אתם עוברים:

**11:32 וּשְׁמַרְתֶּ֣ם לַֽעֲשׂ֔וֹת אֵ֥ת כָּל־הַֽחֻקִּ֖ים וְאֶת־הַמִּשְׁפָּטִ֑ים אֲשֶׁ֧ר אָֽנֹכִ֛י נֹתֵ֥ן לִפְנֵיכֶ֖ם הַיּֽוֹם׃**

11:32 ושמרתם לעשות - מכאן מחל לסדר מצות שתלויות בארץ:

**12:1 אֵ֠לֶּה הַֽחֻקִּ֣ים וְהַמִּשְׁפָּטִים֮ אֲשֶׁ֣ר תִּשְׁמְר֣וּן לַֽעֲשׂוֹת֒ בָּאָ֕רֶץ אֲשֶׁר֩ נָתַ֨ן יְהוָ֜ה אֱלֹהֵ֧י אֲבֹתֶ֛יךָ לְךָ֖ לְרִשְׁתָּ֑הּ כָּ֨ל־הַיָּמִ֔ים אֲשֶׁר־אַתֶּ֥ם חַיִּ֖ים עַל־הָֽאֲדָמָֽה׃**

**12:2 אַבֵּ֣ד תְּ֠אַבְּדוּן אֶֽת־כָּל־הַמְּקֹמ֞וֹת אֲשֶׁ֧ר עָֽבְדוּ־שָׁ֣ם הַגּוֹיִ֗ם אֲשֶׁ֥ר אַתֶּ֛ם יֹֽרְשִׁ֥ים אֹתָ֖ם אֶת־אֱלֹֽהֵיהֶ֑ם עַל־הֶֽהָרִ֤ים הָֽרָמִים֙ וְעַל־הַגְּבָע֔וֹת וְתַ֖חַת כָּל־עֵ֥ץ רַֽעֲנָֽן׃**

12:1-2 אלה החקים - בתחלה, שחיבים אתם כשתכנסו לארץ לאבד ע"ז, וכן אתם חיבים לעשות כל ימי היותכם על הארץ:

12:2 אבד תאבדון - את אלהיהם דבק עם אבד תאבדון, וכן אשר עבדו שם דבק עם אלהיהם:

12:2 את כל המקומות – את כטעם מן, כמו הם יצאו את העיר (בראשית מד:ד).

ואלו הם: על ההרים הרמים ועל הגבעות ותחת כל עץ רענן:

12:2-3 ואחרי {שתאבדו} <שתשברו>[[33]](#footnote-33) ע"ז שלהם זהו האבוד, ונָתוֹן את אלהיהם באש:

**12:3 וְנִתַּצְתֶּ֣ם אֶת־מִזְבְּחֹתָ֗ם וְשִׁבַּרְתֶּם֙ אֶת־מַצֵּ֣בֹתָ֔ם וַאֲשֵֽׁרֵיהֶם֙ תִּשְׂרְפ֣וּן בָּאֵ֔שׁ וּפְסִילֵ֥י אֱלֹֽהֵיהֶ֖ם תְּגַדֵּע֑וּן וְאִבַּדְתֶּ֣ם אֶת־שְׁמָ֔ם מִן־הַמָּק֖וֹם הַהֽוּא׃**

12:3 ונתצתם את מזבחותם ושברתם את מצבותם - זהו שלחן הטמא שלהם, או הטעם מה שמקריבים עליה תקרובת ע"ז:

12:3 ואשריהם - הוא אילן נטוע ברושם ע"ז:

12:3 ופסילי אלהיהם - ממיני מתכות, כמו הפסל נסך חרש (ישעיה מ:יט):

12:3 ואבדתם את שמם - שלא יזכרו בשמם, שאם יזכרו יהיו נזכרים בשמות של גנאי:

**12:4 לֹֽא־תַעֲשׂ֣וּן כֵּ֔ן לַֽיהוָ֖ה אֱלֹֽהֵיכֶֽם׃**

12:4 לא תעשון כן - חוזר לכל מה שאמר למחות ע"ז ושמושיה, הזהיר שלא להרוס כלום ממקדש ה' ומזבחו.

ויש אומרים שלא לרבות בתי כנסיות.

ויתכן לומר שהרצון שלא להשבית עבודת השם כאשר ישביתו עבודת ע"ז:

**12:5 כִּ֠י אִֽם־אֶל־הַמָּק֞וֹם אֲשֶׁר־יִבְחַ֨ר יְהוָ֤ה אֱלֹֽהֵיכֶם֙ מִכָּל־שִׁבְטֵיכֶ֔ם לָשׂ֥וּם אֶת־שְׁמ֖וֹ שָׁ֑ם לְשִׁכְנ֥וֹ תִדְרְשׁ֖וּ וּבָ֥אתָ שָּֽׁמָּה׃**

12:5 כי אם אל המקום אשר יבחר ה' - לא גלה המקום, שלא תפול קנאה וקטטה בשבטים:

12:5 מכל שבטיכם - גם לא ברר השבט אשר יהיה בנחלתו:

12:5 מכל שבטיכם - הטעם בנחלת שבט אחד מכל שבטיכם, לא שהטעם שכל השבטים היה להם חלק, כאמרם כי ירושלם לא נחלקה לשבטים:

12:5 לשכנו תדרשו - מקום שיהיה מיוחד לשמו:

12:5 תדרשו ובאת שמה - כענין נבואה למשכנותיו (תהלים קלב:ז):

**12:6 וַֽהֲבֵאתֶ֣ם שָׁ֗מָּה עֹלֹֽתֵיכֶם֙ וְזִבְחֵיכֶ֔ם וְאֵת֙ מַעְשְׂרֹ֣תֵיכֶ֔ם וְאֵ֖ת תְּרוּמַ֣ת יֶדְכֶ֑ם וְנִדְרֵיכֶם֙ וְנִדְבֹ֣תֵיכֶ֔ם וּבְכֹרֹ֥ת בְּקַרְכֶ֖ם וְצֹֽאנְכֶֽם׃**

12:6 זבחיכם - הם השלמים, והם של חובה כי אמר ונדריכם ונדבותיכם:

12:6 מעשרותיכם - מעשר בקר וצאן, ומעשר שני הנאכל לבעלים:

12:6 ואת תרומת ידכם - הואיל והפסוק הזה כולל כל הבא לבית הבחירה, והבכורים צריכים הבאה, יתכן לומר שמרמיז על הבכורים. ויש מפרשים שהוא מרמיז על שׁיָרִים אדם מממונו:

**12:7 וַֽאֲכַלְתֶּם־שָׁ֗ם לִפְנֵי֙ יְהוָ֣ה אֱלֹֽהֵיכֶ֔ם וּשְׂמַחְתֶּ֗ם בְּכֹל֙ מִשְׁלַ֣ח יֶדְכֶ֔ם אַתֶּ֖ם וּבָֽתֵּיכֶ֑ם אֲשֶׁ֥ר בֵּֽרַכְךָ֖ יְהוָ֥ה אֱלֹהֶֽיךָ׃**

12:6-7 בכורות בקרכם וצאנכם, ואכלתם שם - זה הפסוק מופלג בפירושו, שיש מן הסדורים למעלה שאינם נאכלים כמו העולה, ויש מה שאינם נאכלים לישראל כגון בכור ומעשר, שעליהם נאמר ובשרם יהיה לך כחזה התנופה (במדבר יח:יח), שהם נאכלים לכהן, וכן נמי הבכורים. והשלמים ומעשר שני נאכלים בירושלם לישראל:

**12:8 לֹ֣א תַֽעֲשׂ֔וּן כְּ֠כֹל אֲשֶׁ֨ר אֲנַ֧חְנוּ עֹשִׂ֛ים פֹּ֖ה הַיּ֑וֹם אִ֖ישׁ כָּל־הַיָּשָׁ֥ר בְּעֵינָֽיו׃**

**12:9 כִּ֥י לֹֽא־בָאתֶ֖ם עַד־עָ֑תָּה אֶל־הַמְּנוּחָה֙ וְאֶל־הַֽנַּחֲלָ֔ה אֲשֶׁר־יְהוָ֥ה אֱלֹהֶ֖יךָ נֹתֵ֥ן לָֽךְ׃**

12:8-9 לא תעשון ככל אשר אנחנו עושים פה - בעבור שבמדבר לא היו מתיחדים למקום אחד, אלא היו נוסעים מסע אחר מסע ואיש כל הישר בעיניו יעשה בכל איזה מקום שישכון המשכן. ולמד כי לא באתם עד עתה אל המנוחה ואל הנחלה, ליחד מקום אחד.

ויש אומרים שהטעם על כל מה שסדר, כי לא נתחייבו להביאם בבית הבחירה אלא אחרי בואם לארץ, אבל עתה איש כל הישר בעיניו יעשה, יש מי שנותן המעשר ויש מי שלא יתננו.

ואין הטעם כדעת בן עזרא שהרצון שלא היו כלם יראי השם, כי מה טעם כי לא באתם עד עתה אל המנוחה ואל הנחלה?

ודעת בעלי הקבלה שמרמיז על ארבע עשרה שנה, שהם שבעה שכבשו ושבעה שחלקו, שהותרו הבמות שאין עליהם חטאות ואשמים ומנחות. להיותו דבק עם כי אתם עוברים, בעבור שאמר ככל אשר אנחנו עושים פה היום איש הישר בעיניו:

12:9 כי לא באתם - עדיין:

12:9 אל המנוחה - זה שילה, ואל הנחלה – זו ירושלם.

יש אומרים שזה מרמיז על ירושלים:

**12:10 וַֽעֲבַרְתֶּם֮ אֶת־הַיַּרְדֵּן֒ וִֽישַׁבְתֶּ֣ם בָּאָ֔רֶץ אֲשֶׁר־יְהוָ֥ה אֱלֹֽהֵיכֶ֖ם מַנְחִ֣יל אֶתְכֶ֑ם וְהֵנִ֨יחַ לָכֶ֧ם מִכָּל־אֹֽיְבֵיכֶ֛ם מִסָּבִ֖יב וִֽישַׁבְתֶּם־בֶּֽטַח׃**

12:10 אשר ה' אלהיכם מנחיל - החל מאשר חתם:

12:10 והניח לכם - זאת היא המנוחה:

12:10 וישבתם בטח - אז תיחדו מקום, וזה היה בימי דוד, כאמרו הניח ה׳ אלהי לי מסביב אין שטן ואין פגע רע (מלכים א׳ ה:יח), שעד עתה היו מחליפים המקומות, כגון שילה ונוב וגבעון, עד שנבנתה בית העולמים.

ולפי הכונה השנית, להיות הטעם שמרמיז כי לא נתחייבו הנרמזים להביאם בבית הבחירה אלא אחרי בואם לארץ, אפשר שהרצון באמרו מכל שבטיכם (דברים יב:ה) שמרמיז על שילה ונוב וגבעון, שעל ירושלם אמר באחד שבטיך (דברים יב:יד), זה טעם אל המנוחה ואל הנחלה:

**12:11 וְהָיָ֣ה הַמָּק֗וֹם אֲשֶׁר־יִבְחַר֩ יְהוָ֨ה אֱלֹֽהֵיכֶ֥ם בּוֹ֙ לְשַׁכֵּ֤ן שְׁמוֹ֙ שָׁ֔ם שָׁ֣מָּה תָבִ֔יאוּ אֵ֛ת כָּל־אֲשֶׁ֥ר אָֽנֹכִ֖י מְצַוֶּ֣ה אֶתְכֶ֑ם עוֹלֹֽתֵיכֶ֣ם וְזִבְחֵיכֶ֗ם מַעְשְׂרֹֽתֵיכֶם֙ וּתְרֻמַ֣ת יֶדְכֶ֔ם וְכֹל֙ מִבְחַ֣ר נִדְרֵיכֶ֔ם אֲשֶׁ֥ר תִּדְּר֖וּ לַֽיהוָֽה׃**

12:11 והיה המקום אשר יבחר ה' אלהיכם בו לשכן שמו שם שמה תביאו - נראה שהכונה שאז יביאום במקום מיוחד:

**12:12 וּשְׂמַחְתֶּ֗ם לִפְנֵי֮ יְהוָ֣ה אֱלֹֽהֵיכֶם֒ אַתֶּ֗ם וּבְנֵיכֶם֙ וּבְנֹ֣תֵיכֶ֔ם וְעַבְדֵיכֶ֖ם וְאַמְהֹֽתֵיכֶ֑ם וְהַלֵּוִי֙ אֲשֶׁ֣ר בְּשַֽׁעֲרֵיכֶ֔ם כִּ֣י אֵ֥ין ל֛וֹ חֵ֥לֶק וְנַֽחֲלָ֖ה אִתְּכֶֽם׃**

12:12 ושמחתם לפני ה' אלהיכם - כל הנזכרים בפרט, כי יש מן המובאים שם שנהנים הכל:

**12:13 הִשָּׁ֣מֶר לְךָ֔ פֶּֽן־תַּעֲלֶ֖ה עֹֽלֹתֶ֑יךָ בְּכָל־מָק֖וֹם אֲשֶׁ֥ר תִּרְאֶֽה׃**

12:13 השמר לך פן תעלה עולותיך הכל מקום אשר תראה - יתכן היותו ענין רצון, כמו ה' לא ראה (איכה ג:לז):

12:13 בעבור שמחל בעולה, הביא במצות לאו העולה, והכל בכללה.

ובעלי הקבלה אמרו עולה בכלל היתה, ולמה יצאת? ללמד שכל מה שהוא בעשה הנה הוא בלא עשה.

והנכון שאזהרת שאר הנקרבים בבית הבחירה הם נאמרים בפסוק לא תוכל לאכול בשעריך (דברים יב:יז):

**12:14 כִּ֣י אִם־בַּמָּק֞וֹם אֲשֶׁר־יִבְחַ֤ר יְהוָה֙ בְּאַחַ֣ד שְׁבָטֶ֔יךָ שָׁ֖ם תַּֽעֲלֶ֣ה עֹֽלֹתֶ֑יךָ וְשָׁ֣ם תַּֽעֲשֶׂ֔ה כֹּ֛ל אֲשֶׁ֥ר אָֽנֹכִ֖י מְצַוֶּֽךָּ׃**

12:14 ושם תעשה כל אשר אנכי מצוך - על שאר הבאים בבית הבחירה:

**12:15 רַק֩ בְּכָל־אַוַּ֨ת נַפְשְׁךָ֜ תִּזְבַּ֣ח ׀ וְאָֽכַלְתָּ֣ בָשָׂ֗ר כְּבִרְכַּ֨ת יְהוָ֧ה אֱלֹהֶ֛יךָ אֲשֶׁ֥ר נָֽתַן־לְךָ֖ בְּכָל־שְׁעָרֶ֑יךָ הַטָּמֵ֤א וְהַטָּהוֹר֙ יֹֽאכְלֶ֔נּוּ כַּצְּבִ֖י וְכָֽאַיָּֽל׃**

12:15 רק בכל אות נפשך - בעבור שהזהיר בכל מה שסדר שלא יקרבום חוץ מבית הבחירה, והחולים אסרם במדבר, צוה להאכל שלמים בירושלם. באר עתה שאחרי בואם בארץ הקדושה יש להם לאכול בשר חולים, רצה לאכלם בשערים, הטעם שלא לאכלם בבית הבחירה, כי כאשר חיב להביא אלו הדברים שסדר להביא בבית הבחירה ולא חוץ מבית  
הבחירה, כן הורה על בשר תאוה להאכל חוץ מירושלם ולא בירושלם:

12:15 הטמא והטהור - שבהיותם שלמים הטמא היה נזהר מלאכול, אבל בהיותם חולים אין אזהרה על הטמא מלאכול בשר חולים:

12:15 כצבי וכאיל - שטמא וטהור אוכלים אותו, שאינו קרב בשום פנים למזבח.

והמפרש כדי להתיר חֵלֶב חולים, כבר רבותיו אסרוהו מכח מלת אך כאשר יאכל (דברים יב:כב), והלא הכתוב עתה לא הביא רמז באסור חלב קדשים עד שהוצרך להתיר חלב חולים:

**12:16 רַ֥ק הַדָּ֖ם לֹ֣א תֹאכֵ֑לוּ עַל־הָאָ֥רֶץ תִּשְׁפְּכֶ֖נּוּ כַּמָּֽיִם׃**

12:16 רק הדם - בעבור שהיתה הכונה להאכל שלמים במדבר כדי למחות רושם ע"ז שהיו נהוגים במצרים, וצוה לשפוך אותו במזבח, שלא יהיו רואים אותו נשפך בחוץ ויחשבוהו לענין ע"ז. ודם חיה ועוף בעבור שלא היה דמם נשפך במזבח צוה לכסותו. אכן עתה אחר בואם לארץ, הואיל ויארך הזמן וירפאו הנפשות מחולי ההוא, אמר על הארץ תשפכנו כמים:

**12:17 לֹֽא־תוּכַ֞ל לֶֽאֱכֹ֣ל בִּשְׁעָרֶ֗יךָ מַעְשַׂ֤ר דְּגָֽנְךָ֙ וְתִֽירֹשְׁךָ֣ וְיִצְהָרֶ֔ךָ וּבְכֹרֹ֥ת בְּקָֽרְךָ֖ וְצֹאנֶ֑ךָ וְכָל־נְדָרֶ֨יךָ֙ אֲשֶׁ֣ר תִּדֹּ֔ר וְנִדְבֹתֶ֖יךָ וּתְרוּמַ֥ת יָדֶֽךָ׃**

**12:18 כִּ֡י אִם־לִפְנֵי֩ יְהוָ֨ה אֱלֹהֶ֜יךָ תֹּֽאכְלֶ֗נּוּ בַּמָּקוֹם֙ אֲשֶׁ֨ר יִבְחַ֜ר יְהוָ֣ה אֱלֹהֶיךָ֮ בּוֹ֒ אַתָּ֨ה וּבִנְךָ֤ וּבִתֶּ֨ךָ֙ וְעַבְדְּךָ֣ וַֽאֲמָתֶ֔ךָ וְהַלֵּוִ֖י אֲשֶׁ֣ר בִּשְׁעָרֶ֑יךָ וְשָֽׂמַחְתָּ֗ לִפְנֵי֙ יְהוָ֣ה אֱלֹהֶ֔יךָ בְּכֹ֖ל מִשְׁלַ֥ח יָדֶֽךָ׃**

12:17-18 לא תוכל לאכול - בעבור שהורה בהתר אכילת החולים בשערים, כון להורות באסור הדברים שצוה להאכל בבית בחירה. ונראים הדברים כי כאשר אלו הדברים חיובם בבית הבחירה ואסורים בזולת בית הבחירה, כן בשר התאוה שראוי להאכל בשערים ואסורים בבית הבחירה. ולפי כונתנו הואיל והכונה לאסור בשר חולים בירושלם, על כן אמר בשעריך תאכלנו (דברים טו:כב).

אין הטעם כדי לאסרו חוץ מן השער, עד שאסרו בשר בקר וצאן בגלות.

ויש לְעַיֵּן כי לא אסר בשר חולים במדבר אלא כשהיה מחנה, כאשר אמר איש איש אשר ישחט שור או כשב או עז במחנה או אשר ישחט מחוץ למחנה (ויקרא יז:ג), מכלל כשאין מחנה נשאר הדבר כפי שהיה המנהג קודם. ואם כן אין הכונה עתה שמתיר בשר חולים בשערים, אלא כדי לאסרו בירושלם, ובעבור שלשם חיב הקרבת הקדשים ואסרם חוץ מירושלם, כן אסר החולים בירושלם והרשה אותם חוץ מירושלם, על כן אמר בשעריך תאכלנו:

**12:19 הִשָּׁ֣מֶר לְךָ֔ פֶּֽן־תַּעֲזֹ֖ב אֶת־הַלֵּוִ֑י כָּל־יָמֶ֖יךָ עַל־אַדְמָתֶֽךָ׃**

**12:20 כִּֽי־יַרְחִיב֩ יְהוָ֨ה אֱלֹהֶ֥יךָ אֶֽת־גְּבֻלְךָ֮ כַּֽאֲשֶׁ֣ר דִּבֶּר־לָךְ֒ וְאָֽמַרְתָּ֙ אֹֽכְלָ֣ה בָשָׂ֔ר כִּֽי־תְאַוֶּ֥ה נַפְשְׁךָ֖ לֶֽאֱכֹ֣ל בָּשָׂ֑ר בְּכָל־אַוַּ֥ת נַפְשְׁךָ֖ תֹּאכַ֥ל בָּשָֽׂר׃**

12:20 כי ירחיב - בעבור שגם זאת הפרשה מדברת על בשר תאוה, אומרים בעלי הקבלה שמאמר רק בכל אות נפשך (דברים יב:טו) מדבר על קדשים שנפל בהם מום, ואזהרה להקריב אותם במזבח, הורה הכתוב לאכלם חולים חוץ מבית הבחירה עד שדרשו במאמר כי ירחיב, שלא יאכל בשר תאוה אלא מתוך עושר ורחבת ידים, ויוציאם מדרך הכתוב.

והאמת מן הכתוב ששתי הפרשיות מדברות על בשר תאוה. אמרו מפרשים כי בפרק השני מוסיף ענינים לא בארם בפרק הראשון, ואפשר לומר כי הפרק הראשון אמור על שערי ישראל בארץ הקדושה והפרק השני מה שיתרחב גבולם חוצה לארץ, שיתנהגו שם כמו בארץ הקדושה. והלא הכתוב לא הבטיח לישראל אלא ארץ עשרה עממים וכלה ארץ כנען. ונראים הדברים שכון הכתוב להשוות בבשר תאוה ובעניני קדשים בין בארץ בין בחוצה לארץ, ועל כן באר בפרט שלא יראה כי יתחלף משפטם כאשר נתחלף משפטם בין אנשי המדבר ובין ארץ הקדושה. על כן אפשר להיות כי ירחיב זה כמו ואם ירחיב ה' אלהיך את גבולך... ויספת (דברים יט-ח:ט):

**12:21 כִּֽי־יִרְחַ֨ק מִמְּךָ֜ הַמָּק֗וֹם אֲשֶׁ֨ר יִבְחַ֜ר יְהוָ֣ה אֱלֹהֶיךָ֮ לָשׂ֣וּם שְׁמ֣וֹ שָׁם֒ וְזָֽבַחְתָּ֞ מִבְּקָֽרְךָ֣ וּמִצֹּֽאנְךָ֗ אֲשֶׁ֨ר נָתַ֤ן יְהוָה֙ לְךָ֔ כַּֽאֲשֶׁ֖ר צִוִּיתִ֑ךָ וְאָֽכַלְתָּ֙ בִּשְׁעָרֶ֔יךָ בְּכֹ֖ל אַוַּ֥ת נַפְשֶֽׁךָ׃**

12:21 וזבחת מבקרך ומצאנך... כאשר צויתיך - מכאן לקחו רמז שכון הכתוב לצוות לאכול הבשר על ידי שחיטה.

או יהיה טעם הצווי להאכל בשערים, לא בבית הבחירה:

**12:22 אַ֗ךְ כַּֽאֲשֶׁ֨ר יֵֽאָכֵ֤ל אֶֽת־הַצְּבִי֙ וְאֶת־הָ֣אַיָּ֔ל כֵּ֖ן תֹּֽאכְלֶ֑נּוּ הַטָּמֵא֙ וְהַטָּה֔וֹר יַחְדָּ֖ו יֹֽאכְלֶֽנּוּ׃**

12:22 אך כאשר - הואיל ובשעריך תאכלנו אין להזהר ממנו מן הטֻמאה:

**12:23 רַ֣ק חֲזַ֗ק לְבִלְתִּי֙ אֲכֹ֣ל הַדָּ֔ם כִּ֥י הַדָּ֖ם ה֣וּא הַנָּ֑פֶשׁ וְלֹֽא־תֹאכַ֥ל הַנֶּ֖פֶשׁ עִם־הַבָּשָֽׂר׃**

**12:24 לֹ֖א תֹּֽאכְלֶ֑נּוּ עַל־הָאָ֥רֶץ תִּשְׁפְּכֶ֖נּוּ כַּמָּֽיִם׃**

-2412:23 רק חזק לבלתי אכול הדם - הואיל ודבר בהרחק המקום הזהיר אזהרה יתרה:

**12:25 לֹ֖א תֹּֽאכְלֶ֑נּוּ לְמַ֨עַן יִיטַ֤ב לְךָ֙ וּלְבָנֶ֣יךָ אַֽחֲרֶ֔יךָ כִּֽי־תַעֲשֶׂ֥ה הַיָּשָׁ֖ר בְּעֵינֵ֥י יְהוָֽה׃**

12:25 לא תאכלנו למען ייטב לך - בא שכר על האזהרה כאשר בא ענש על שתי מצות עשה, כגון פסח ומילה. ויש אומרים שהשכר עונה על מה שאמר כי תעשה הישר בעיני ה':

**12:26 רַ֧ק קָֽדָשֶׁ֛יךָ אֲשֶׁר־יִֽהְי֥וּ לְךָ֖ וּנְדָרֶ֑יךָ תִּשָּׂ֣א וּבָ֔אתָ אֶל־הַמָּק֖וֹם אֲשֶׁר־יִבְחַ֥ר יְהוָֽה׃**

12:26 רק קדשיך - אע"פ שאתם רחוקים מן המקדש, תשא ובאת אל המקום:

**12:27 וְעָשִׂ֤יתָ עֹֽלֹתֶ֨יךָ֙ הַבָּשָׂ֣ר וְהַדָּ֔ם עַל־מִזְבַּ֖ח יְהוָ֣ה אֱלֹהֶ֑יךָ וְדַם־זְבָחֶ֗יךָ יִשָּׁפֵךְ֙ עַל־מִזְבַּח֙ יְהוָ֣ה אֱלֹהֶ֔יךָ וְהַבָּשָׂ֖ר תֹּאכֵֽל׃**

12:27 והורה שהעולה - הבשר והדם כליל לה', והשלמים - הדם ינתן על המזבח והבשר יאכל:

**12:28 שְׁמֹ֣ר וְשָֽׁמַעְתָּ֗ אֵ֚ת כָּל־הַדְּבָרִ֣ים הָאֵ֔לֶּה אֲשֶׁ֥ר אָֽנֹכִ֖י מְצַוֶּ֑ךָּ לְמַעַן֩ יִיטַ֨ב לְךָ֜ וּלְבָנֶ֤יךָ אַֽחֲרֶ֨יךָ֙ עַד־עוֹלָ֔ם כִּ֤י תַֽעֲשֶׂה֙ הַטּ֣וֹב וְהַיָּשָׁ֔ר בְּעֵינֵ֖י יְהוָ֥ה אֱלֹהֶֽיךָ׃**

12:28 שמור ושמעת - שמור לאבד ע"ז {ושמרת} <ושמעת>[[34]](#footnote-34) עבודת בית המקדש, ותקבלו בזה שכר, שבזה תתקיימו כל ימי העולם:

12:28 כי תעשה הטוב והישר - הטוב בחולין והישר בקדשים, שבזה תתקימו כל ימי עולם.

או הטוב לאבד ע"ז, והישר עבודת בית הבחירה:

**12:29 כִּֽי־יַכְרִית֩ יְהוָ֨ה אֱלֹהֶ֜יךָ אֶת־הַגּוֹיִ֗ם אֲשֶׁ֨ר אַתָּ֥ה בָא־שָׁ֛מָּה לָרֶ֥שֶׁת אוֹתָ֖ם מִפָּנֶ֑יךָ וְיָֽרַשְׁתָּ֣ אֹתָ֔ם וְיָֽשַׁבְתָּ֖ בְּאַרְצָֽם׃**

**12:30 הִשָּׁ֣מֶר לְךָ֗ פֶּן־תִּנָּקֵשׁ֙ אַֽחֲרֵיהֶ֔ם אַֽחֲרֵ֖י הִשָּֽׁמְדָ֣ם מִפָּנֶ֑יךָ וּפֶן־תִּדְרֹ֨שׁ לֵֽאלֹהֵיהֶ֜ם לֵאמֹ֗ר אֵיכָ֨ה יַֽעַבְד֜וּ הַגּוֹיִ֤ם הָאֵ֨לֶּה֙ אֶת־אֱלֹ֣הֵיהֶ֔ם וְאֶֽעֱשֶׂה־כֵּ֖ן גַּם־אָֽנִי׃**

**12:31 לֹֽא־תַעֲשֶׂ֣ה כֵ֔ן לַֽיהוָ֖ה אֱלֹהֶ֑יךָ כִּי֩ כָל־תּֽוֹעֲבַ֨ת יְהוָ֜ה אֲשֶׁ֣ר שָׂנֵ֗א עָשׂוּ֙ לֵאלֹ֣הֵיהֶ֔ם כִּ֣י גַ֤ם אֶת־בְּנֵיהֶם֙ וְאֶת־בְּנֹ֣תֵיהֶ֔ם יִשְׂרְפ֥וּ בָאֵ֖שׁ לֵֽאלֹהֵיהֶֽם׃**

12:29 כי יכרית - כאשר הזהיר לאבד ע"ז מן הארץ אחרי שיירשו הארץ. זהו טעם כי יכרית, צוה אותם גם שלא ללכת אחרי חקיהם, לעבוד את השם בחקיהם. למה? כי כל תועבת ה' אשר שנא עשו לאלהיהם, והזכיר הדבר המגונה אשר עושים להשחית החי המדבר:

**13:1 אֵ֣ת כָּל־הַדָּבָ֗ר אֲשֶׁ֤ר אָֽנֹכִי֙ מְצַוֶּ֣ה אֶתְכֶ֔ם אֹת֥וֹ תִשְׁמְר֖וּ לַֽעֲשׂ֑וֹת לֹֽא־תֹסֵ֣ף עָלָ֔יו וְלֹ֥א תִגְרַ֖ע מִמֶּֽנּוּ׃**

13:1 אלא כל הדבר - ר"ל השיעור האלהי:

13:1 אותו תשמרו - ר"ל להקריב האִלֵּם בעבור החי המדבר:

13:1 לא תוסף עליו ולא תגרע ממנו - שלא להשבית חוק שנתנה התורה מעניני עבודת הקרבנות, כאשר כתוב וַיְכַבּוּ את הנרות וקטורת לא הקטירו (דברי הימים ב׳ כט:ז):

**13:2 כִּֽי־יָק֤וּם בְּקִרְבְּךָ֙ נָבִ֔יא א֖וֹ חֹלֵ֣ם חֲל֑וֹם וְנָתַ֥ן אֵלֶ֛יךָ א֖וֹת א֥וֹ מוֹפֵֽת׃**

13:2 כי יקום בקרבך נביא או חולם חלום - אע"פ שהשם אומר אם יהיה נביאכם ה' במראה אליו אתודע בחלום אדבר בו (במדבר יב:ו). וכבר נתבאר ענין המראה באחד הפירושים, שהוא ענין איום ונורא יחובר לנביא ויבוא עלפוי על ההרגש, וישיג ענינים אלהיים:

13:2 או חולם חלום - זה כשהוא ישן, על כן נאמר נביא או חולם חלום. והאומר כי מלת או נוספת, טועה:

13:2 ונתן אליך אות או מופת - כבר נתבאר מה טעם האות ומה ענין המופת:

**13:3 וּבָ֤א הָאוֹת֙ וְהַמּוֹפֵ֔ת אֲשֶׁר־דִּבֶּ֥ר אֵלֶ֖יךָ לֵאמֹ֑ר נֵֽלְכָ֞ה אַֽחֲרֵ֨י אֱלֹהִ֧ים אֲחֵרִ֛ים אֲשֶׁ֥ר לֹֽא־יְדַעְתָּ֖ם וְנָֽעָבְדֵֽם׃**

**13:4 לֹ֣א תִשְׁמַ֗ע אֶל־דִּבְרֵי֙ הַנָּבִ֣יא הַה֔וּא א֛וֹ אֶל־חוֹלֵ֥ם הַֽחֲל֖וֹם הַה֑וּא כִּ֣י מְנַסֶּ֞ה יְהוָ֤ה אֱלֹֽהֵיכֶם֙ אֶתְכֶ֔ם לָדַ֗עַת הֲיִשְׁכֶ֤ם אֹֽהֲבִים֙ אֶת־יְהוָ֣ה אֱלֹֽהֵיכֶ֔ם בְּכָל־לְבַבְכֶ֖ם וּבְכָל־נַפְשְׁכֶֽם׃**

13:3-4 ובא האות והמופת - יש מפרשים שטעם האות והמופת כטעם סימן שאינו שנוי הטבע, כענין הנה אנכי והילדים (ישעיה ח:יח) וטעם כי מנסה שהניחו ולא המיתו.

ויש לתמוה באלו הפירושים, שאם לא ידעו כי יעשו על צד הקסם והתחבולה, וכתוב ויעשו גם הם חרטומי מצרים בלטיהם (שמות ז:יב), והאיש הידוע לא נאמנו דבריו לטפשים אלא מפני האותות שעשה, אעפ"כ אחינו בני בירב אִמְּתוּם. לא כן אלא הם נעשו על צד הקסם והתחבולה.

ואמר כי מנסה ה' בעבור שהניחו ונעשה האות על ידיו, ויותר טוב לומר כי מנסה בעבור שהאות והמופת לא יתאמתו אלא אחר ידיעת האלוה ידיעה מופתית מעיון השכל. ואם דבר לך הנביא בעבור אלהים אחרים, שהוא הפך ידיעה מופתית, אפילו שנתן לך אות ומופת אל תקבל דבריו, שבזה תְּנוּסּוּ:

13:4 לדעת הישכם אוהבים את ה' בכל לבבכם ובכל נפשכם - מלת הישכם באה בחיר"ק ובסגו"ל.

וטעם האהבה היא ידיעתו בחקירת הלב, שמעולם לא תקבלו האות והמופת. ובזה יצדק מאמר ר' יוסף נ"ע כי אמונת הנביא תִּוָּדַע באות ומופת עם הטענה בלא איחור, כי יעשה על צד הקסם והתחבולה, וכל זה אחר ידיעת האלוה שהחליש, לקחת אמתת ידיעתו על פי מאמר הנביא:

**13:5 אַֽחֲרֵ֨י יְהוָ֧ה אֱלֹֽהֵיכֶ֛ם תֵּלֵ֖כוּ וְאֹת֣וֹ תִירָ֑אוּ וְאֶת־מִצְוֺתָ֤יו תִּשְׁמֹ֨רוּ֙ וּבְקֹל֣וֹ תִשְׁמָ֔עוּ וְאֹת֥וֹ תַֽעֲבֹ֖דוּ וּב֥וֹ תִדְבָּקֽוּן׃**

13:5 אחרי ה' אלהיכם תלכו - ולא אחרי אלהים אחרים:

13:5 ואותו תיראו - פן תענשו אם תסורו מאחריו:

13:5 ואת מצותיו תשמורו - במצות לא תעשה, ובקולו תשמעו - במצות עשה:

13:5 ואותו תעבודו - במעשה הקרבנות:

13:5 ובו תדבקון - שלא תשימו אמצעי ביניכם לבין אלהיכם:

**13:6 וְהַנָּבִ֣יא הַה֡וּא א֣וֹ חֹלֵם֩ הַֽחֲל֨וֹם הַה֜וּא יוּמָ֗ת כִּ֣י דִבֶּר־סָ֠רָה עַל־יְהוָ֨ה אֱלֹֽהֵיכֶ֜ם הַמּוֹצִ֥יא אֶתְכֶ֣ם ׀ מֵאֶ֣רֶץ מִצְרַ֗יִם וְהַפֹּֽדְךָ֙ מִבֵּ֣ית עֲבָדִ֔ים לְהַדִּֽיחֲךָ֙ מִן־הַדֶּ֔רֶךְ אֲשֶׁ֧ר צִוְּךָ֛ יְהוָ֥ה אֱלֹהֶ֖יךָ לָלֶ֣כֶת בָּ֑הּ וּבִֽעַרְתָּ֥ הָרָ֖ע מִקִּרְבֶּֽךָ׃**

13:6 והנביא ההוא יומת - אחרי שתדעו באמת כי דבר סרה, והטעם נבואת סרה על ה', וכן ומאכלו בריאה (חבקוק א:טז):

13:6 על ה' המוציא אתכם מארץ מצרים - שאמונתו מתקימת מתוך חקירת השכל:

**13:7 כִּ֣י יְסִֽיתְךָ֡ אָחִ֣יךָ בֶן־אִ֠מֶּךָ אֽוֹ־בִנְךָ֨ אֽוֹ־בִתְּךָ֜ א֣וֹ ׀ אֵ֣שֶׁת חֵיקֶ֗ךָ א֧וֹ רֵֽעֲךָ֛ אֲשֶׁ֥ר כְּנַפְשְׁךָ֖ בַּסֵּ֣תֶר לֵאמֹ֑ר נֵֽלְכָ֗ה וְנַֽעַבְדָה֙ אֱלֹהִ֣ים אֲחֵרִ֔ים אֲשֶׁר֙ לֹ֣א יָדַ֔עְתָּ אַתָּ֖ה וַֽאֲבֹתֶֽיךָ׃**

**13:8 מֵֽאֱלֹהֵ֣י הָֽעַמִּ֗ים אֲשֶׁר֙ סְבִיבֹ֣תֵיכֶ֔ם הַקְּרֹבִ֣ים אֵלֶ֔יךָ א֖וֹ הָֽרְחֹקִ֣ים מִמֶּ֑ךָּ מִקְצֵ֥ה הָאָ֖רֶץ וְעַד־קְצֵ֥ה הָאָֽרֶץ׃**

13:7 כי יסיתך אחיך בן אמך - ולמה לא אמר בן אביך? שבני אם גלוים יותר באחוה. או במאמר אחיך נכלל:

13:7-8 נלכה נעבדה...מאלהי העמים... הקרובים... או הרחוקים מקצה הארץ - מסוף העולם ועד סופו. ומן הקרובים תדע הרחוקים, שלא תְּכַוֵּן כי אולי יש בהם ממשות:

**13:9 לֹֽא־תֹאבֶ֣ה ל֔וֹ וְלֹ֥א תִשְׁמַ֖ע אֵלָ֑יו וְלֹֽא־תָח֤וֹס עֵֽינְךָ֙ עָלָ֔יו וְלֹֽא־תַחְמֹ֥ל וְלֹֽא־תְכַסֶּ֖ה עָלָֽיו׃**

13:9 לא תאבה לו - להאזין לדבריו:

13:9 ולא תשמע - שלא תקבל עצתו:

13:9 ולא תחוס עינך עליו - להועילו בשום תועלת:

13:9 ולא תחמול - מלההרג בבית דין:

13:9 ולא תכסה - שלא תעיד עליו:

**13:10 כִּ֤י הָרֹג֙ תַּֽהַרְגֶ֔נּוּ יָ֥דְךָ֛ תִּֽהְיֶה־בּ֥וֹ בָרִֽאשׁוֹנָ֖ה לַֽהֲמִית֑וֹ וְיַ֥ד כָּל־הָעָ֖ם בָּאַֽחֲרֹנָֽה׃**

13:10 כי הרוג תהרגנו ידך תהיה בו בראשונה - שבזה תתאמת עדותך:

**13:11 וּסְקַלְתּ֥וֹ בָֽאֲבָנִ֖ים וָמֵ֑ת כִּ֣י בִקֵּ֗שׁ לְהַדִּֽיחֲךָ֙ מֵעַל֙ יְהוָ֣ה אֱלֹהֶ֔יךָ הַמּוֹצִֽיאֲךָ֛ מֵאֶ֥רֶץ מִצְרַ֖יִם מִבֵּ֥ית עֲבָדִֽים׃**

**13:12 וְכָ֨ל־יִשְׂרָאֵ֔ל יִשְׁמְע֖וּ וְיִֽרָא֑וּן וְלֹֽא־יוֹסִ֣פוּ לַֽעֲשׂ֗וֹת כַּדָּבָ֥ר הָרָ֛ע הַזֶּ֖ה בְּקִרְבֶּֽךָ׃**

-1213:11 כי בקש להדיחך - אם כון הוא להשמידך, כאשר כון לעשות לך כן תעשה לו, וכל ישראל ישמעו וייראו:

**13:13 כִּֽי־תִשְׁמַ֞ע בְּאַחַ֣ת עָרֶ֗יךָ אֲשֶׁר֩ יְהוָ֨ה אֱלֹהֶ֜יךָ נֹתֵ֥ן לְךָ֛ לָשֶׁ֥בֶת שָׁ֖ם לֵאמֹֽר׃**

**13:14 יָֽצְא֞וּ אֲנָשִׁ֤ים בְּנֵֽי־בְלִיַּ֨עַל֙ מִקִּרְבֶּ֔ךָ וַיַּדִּ֛יחוּ אֶת־יֹֽשְׁבֵ֥י עִירָ֖ם לֵאמֹ֑ר נֵֽלְכָ֗ה וְנַֽעַבְדָ֛ה אֱלֹהִ֥ים אֲחֵרִ֖ים אֲשֶׁ֥ר לֹֽא־יְדַעְתֶּֽם׃**

13:13 כי תשמע באחת עריך - אחר שבאר דין היחיד באר דין הרבים:

-1413:13 באחד עריך - מערי ישראל יצאו אנשים בני בליעל:

**13:15 וְדָֽרַשְׁתָּ֧ וְחָֽקַרְתָּ֛ וְשָֽׁאַלְתָּ֖ הֵיטֵ֑ב וְהִנֵּ֤ה אֱמֶת֙ נָכ֣וֹן הַדָּבָ֔ר נֶֽעֶשְׂתָ֛ה הַתּֽוֹעֵבָ֥ה הַזֹּ֖את בְּקִרְבֶּֽךָ׃**

13:15 ודרשת וחקרת ושאלת היטב - שתהיה העדות נכונה:

**13:16 הַכֵּ֣ה תַכֶּ֗ה אֶת־יֹ֥שְׁבֵ֛י הָעִ֥יר הַהִ֖וא לְפִי־חָ֑רֶב הַֽחֲרֵ֨ם אֹתָ֧הּ וְאֶת־כָּל־אֲשֶׁר־בָּ֛הּ וְאֶת־בְּהֶמְתָּ֖הּ לְפִי־חָֽרֶב׃**

13:16 הכה תכה - בעבור שבני העיר ההיא אינם באים בעריכת דין, אלא בית דין דורשים על העדים היטב, על כן באר בדרישת העדים, ומיד עורכים עליהם מלחמה. וכנראה שהטעם ש<אינם> {הם} נהרגים <אלא> לפי חרב,[[35]](#footnote-35) ושנים הם הרוגי סיף, הרוצח והנדח:

**13:17 וְאֶת־כָּל־שְׁלָלָ֗הּ תִּקְבֹּץ֮ אֶל־תּ֣וֹךְ רְחֹבָהּ֒ וְשָֽׂרַפְתָּ֨ בָאֵ֜שׁ אֶת־הָעִ֤יר וְאֶת־כָּל־שְׁלָלָהּ֙ כָּלִ֔יל לַֽיהוָ֖ה אֱלֹהֶ֑יךָ וְהָֽיְתָה֙ תֵּ֣ל עוֹלָ֔ם לֹ֥א תִבָּנֶ֖ה עֽוֹד׃**

13:17 אל תוך רחובה - מצוה שישרף כל מה שיש לה בתוכה:

13:17 תל עולם - שלא תתישב עוד:

**13:18 וְלֹֽא־יִדְבַּ֧ק בְּיָֽדְךָ֛ מְא֖וּמָה מִן־הַחֵ֑רֶם לְמַעַן֩ יָשׁ֨וּב יְהוָ֜ה מֵֽחֲר֣וֹן אַפּ֗וֹ וְנָֽתַן־לְךָ֤ רַֽחֲמִים֙ וְרִֽחַמְךָ֣ וְהִרְבֶּ֔ךָ כַּֽאֲשֶׁ֥ר נִשְׁבַּ֖ע לַֽאֲבֹתֶֽיךָ׃**

13:18 ולא ידבק בידך - שלא יעלה על לב:

13:18 למען ישוב ה' מחרון אפו - כי אע"פ שנדחה עיר אחת, עשו לה דין ומשפט, ובעבור שערכו בה מלחמה על כן ונתן לך רחמים ורחמך והרבך, שלא תחשוב אם תהרג עיר אחת תתמעט:

**13:19 כִּ֣י תִשְׁמַ֗ע בְּקוֹל֙ יְהוָ֣ה אֱלֹהֶ֔יךָ לִשְׁמֹר֙ אֶת־כָּל־מִצְוֺתָ֔יו אֲשֶׁ֛ר אָֽנֹכִ֥י מְצַוְּךָ֖ הַיּ֑וֹם לַֽעֲשׂוֹת֙ הַיָּשָׁ֔ר בְּעֵינֵ֖י יְהוָ֥ה אֱלֹהֶֽיךָ׃**

**14:1 בָּנִ֣ים אַתֶּ֔ם לַֽיהוָ֖ה אֱלֹֽהֵיכֶ֑ם לֹ֣א תִתְגֹּֽדְד֗וּ וְלֹֽא־תָשִׂ֧ימוּ קָרְחָ֛ה בֵּ֥ין עֵֽינֵיכֶ֖ם לָמֵֽת׃**

14:1 בנים אתם לה' אלהיכם לא תתגודדו - הרמיז שלא להתאבל לעובדי ע"ז מן אותם הנהרגים.

יש אומרים בעבור שאתם בנים לה' אלהיכם ויש לכם חלק לעולם הבא, אין ראוי על המת להתנהג כמנהג אומות העולם הקדמונים, כי מתיהם הפסד גמור, אבל נפשותיהם של ישראל קימות:

14:1 לא תתגודדו - כטעם נחת גדודיה (תהלים סה:יא):

14:1 ולא תשימו קרחה בין עינכם - יש מפרשים הטעם ביניכם, שאתם רואים ומניחים לעשות קרחה בראש.

ויש מפרשים אותו בחסרון כ"ף, הטעם כבין עיניכם. ויתכן שיהיה האסור מפני שאסור לבוא בבית הבחירה בראש מוקרח ובידים גדודות, כענין שעושים עובדי ע"ז.

ויתכן שרוצה אל הקרחה שיהא מול בין העינים:

**14:2 כִּ֣י עַ֤ם קָדוֹשׁ֙ אַתָּ֔ה לַֽיהוָ֖ה אֱלֹהֶ֑יךָ וּבְךָ֞ בָּחַ֣ר יְהוָ֗ה לִֽהְי֥וֹת לוֹ֙ לְעַ֣ם סְגֻלָּ֔ה מִכֹּל֙ הָֽעַמִּ֔ים אֲשֶׁ֖ר עַל־פְּנֵ֥י הָֽאֲדָמָֽה׃**

14:2 כי עם קדוש אתה לה' אלהיך - וצריך שלא תהיו מתנהגים כמנהג אומות העולם:

14:2 ובך בחר ה' להיות לו לעם סגולה - וצריך להתנהג במה שתהיו מסוגלים:

**14:3 לֹ֥א תֹאכַ֖ל כָּל־תּֽוֹעֵבָֽה׃**

14:3 לא תאכל - כאשר טהרם מבחוץ מנימוסי גוים, החל לטהרם מבפנים:

14:3 לא תאכל כל תועבה - ממה שמסדר והולך:

**14:4 זֹ֥את הַבְּהֵמָ֖ה אֲשֶׁ֣ר תֹּאכֵ֑לוּ שׁ֕וֹר שֵׂ֥ה כְשָׂבִ֖ים וְשֵׂ֥ה עִזִּֽים׃**

**14:5 אַיָּ֥ל וּצְבִ֖י וְיַחְמ֑וּר וְאַקּ֥וֹ וְדִישֹׁ֖ן וּתְא֥וֹ וָזָֽמֶר׃**

-514:4 זאת הבהמה אשר תאכלו - באר עשרה מינים, שלשה ביתיים ושבעה הרריים[[36]](#footnote-36):

14:4 שור שה כשבים - כמו אדם שת אנוש (דברי הימים א׳ א:א):

**14:6 וְכָל־בְּהֵמָ֞ה מַפְרֶ֣סֶת פַּרְסָ֗ה וְשֹׁסַ֤עַת שֶׁ֨סַע֙ שְׁתֵּ֣י פְרָס֔וֹת מַֽעֲלַ֥ת גֵּרָ֖ה בַּבְּהֵמָ֑ה אֹתָ֖הּ תֹּאכֵֽלוּ׃**

14:6 וכל מפרסת פרסה - לפי דעת ר' יוסף נ"ע שיש בהמות טהורות חוץ מאלה, והאמת שהו"ו נוסף:

14:6 ושוסעת שסע - כבר נתבאר שהם שני סימנים, בעבור שיש סדוקות מלמעלה דבוקות מלמטה. טעם שוסעת אשור הפרסה, ובאר שהם שתי פרסות:

14:6 מעלת גרה - חסר ו"ו החבור:

14:6 בבהמה - שקר נבא מי שהתיר העובר מזה המאמר, עד שהבדילו אברים מאברים: הוציא ידו והחזירו מותר חוץ מן  
היד, הוציא את ראשו והחזירו אסור:

**14:7 אַ֣ךְ אֶת־זֶ֞ה לֹ֤א תֹֽאכְלוּ֙ מִמַּֽעֲלֵ֣י הַגֵּרָ֔ה וּמִמַּפְרִיסֵ֥י הַפַּרְסָ֖ה הַשְּׁסוּעָ֑ה אֶֽת־הַ֠גָּמָל וְאֶת־הָֽאַרְנֶ֨בֶת וְאֶת־הַשָּׁפָ֜ן כִּֽי־מַעֲלֵ֧ה גֵרָ֣ה הֵ֗מָּה וּפַרְסָה֙ לֹ֣א הִפְרִ֔יסוּ טְמֵאִ֥ים הֵ֖ם לָכֶֽם׃**

**14:8 וְאֶת־הַֽ֠חֲזִיר כִּֽי־מַפְרִ֨יס פַּרְסָ֥ה הוּא֙ וְלֹ֣א גֵרָ֔ה טָמֵ֥א ה֖וּא לָכֶ֑ם מִבְּשָׂרָם֙ לֹ֣א תֹאכֵ֔לוּ וּבְנִבְלָתָ֖ם לֹ֥א תִגָּֽעוּ׃**

14:7 אך את זה לא תאכלו - שלא יְכַוֵּן המכון שסימן אחד מספיק, על כן אמר אך את זה לא תאכלו:

14:7 ממפריסי הפרסה - אחרי שבא במ"ם השמוש, היו"ד לרבים.

14:7-8 ואין הטעם כדעת בעלי הקבלה אשר אמרו שרוצה על מאמר את הגמל, שהיוצא מהטהור טהור והיוצא מהטמא טמא, ועוד שאסרו הטרפות. ובמלת השסועה אמרו שרוצה בבהמה בעלת שתי שדרות, והיה ראוי לומר ואת הגמל, עד שאמרו כי לא נשנו אלא משום השסועה והראה (דברים יד:יג):

14:8 ולא גרה - הטעם ולא יגר גרה, או רוצה מעלת גרה:

14:8 מבשרם לא תאכלו ובנבלתם לא תגעו - טענת לא תגעו טענה לאומר אזהרת הנגיעה ברגל:

**14:9 אֶת־זֶה֙ תֹּֽאכְל֔וּ מִכֹּ֖ל אֲשֶׁ֣ר בַּמָּ֑יִם כֹּ֧ל אֲשֶׁר־ל֛וֹ סְנַפִּ֥יר וְקַשְׂקֶ֖שֶׂת תֹּאכֵֽלוּ׃**

**14:10 וְכֹ֨ל אֲשֶׁ֧ר אֵֽין־ל֛וֹ סְנַפִּ֥יר וְקַשְׂקֶ֖שֶׂת לֹ֣א תֹאכֵ֑לוּ טָמֵ֥א ה֖וּא לָכֶֽם׃**

14:10 וכל אשר אין לו סנפיר וקשקשת - כדי לאסרו באכילה, ולא ליטמא בנגיעה:

**14:11 כָּל־צִפּ֥וֹר טְהֹרָ֖ה תֹּאכֵֽלוּ׃**

**14:12 וְזֶ֕ה אֲשֶׁ֥ר לֹֽא־תֹאכְל֖וּ מֵהֶ֑ם הַנֶּ֥שֶׁר וְהַפֶּ֖רֶס וְהָֽעָזְנִיָּֽה׃**

14:11-12 כל צפור טהורה... וזה אשר לא תאכלו - אין אסורם והתרם על ידי סימן כי אם בשמותם:

**14:13 וְהָֽרָאָה֙ וְאֶת־הָ֣אַיָּ֔ה וְהַדַּיָּ֖ה לְמִינָֽהּ׃**

14:13 והראה - היא דאה (ויקרא יא:יד) וכולל ראה ואיה:

**14:14 וְאֵ֥ת כָּל־עֹרֵ֖ב לְמִינֽוֹ׃**

**14:15 וְאֵת֙ בַּ֣ת הַֽיַּעֲנָ֔ה וְאֶת־הַתַּחְמָ֖ס וְאֶת־הַשָּׁ֑חַף וְאֶת־הַנֵּ֖ץ לְמִינֵֽהוּ׃**

**14:16 אֶת־הַכּ֥וֹס וְאֶת־הַיַּנְשׁ֖וּף וְהַתִּנְשָֽׁמֶת׃**

**14:17 וְהַקָּאָ֥ת וְאֶֽת־הָרָחָ֖מָה וְאֶת־הַשָּׁלָֽךְ׃**

**14:18 וְהַ֣חֲסִידָ֔ה וְהָֽאֲנָפָ֖ה לְמִינָ֑הּ וְהַדּֽוּכִיפַ֖ת וְהָֽעֲטַלֵּֽף׃**

**14:19 וְכֹל֙ שֶׁ֣רֶץ הָע֔וֹף טָמֵ֥א ה֖וּא לָכֶ֑ם לֹ֖א יֵֽאָכֵֽלוּ׃**

14:19 וכל שרץ העוף טמא הוא לכם לא יאכלו – טֻמְאָתָם באכילה ולא בנגיעה:

**14:20 כָּל־ע֥וֹף טָה֖וֹר תֹּאכֵֽלוּ׃**

**14:21 לֹ֣א תֹֽאכְל֣וּ כָל־נְ֠בֵלָה לַגֵּ֨ר אֲשֶׁר־בִּשְׁעָרֶ֜יךָ תִּתְּנֶ֣נָּה וַֽאֲכָלָ֗הּ א֤וֹ מָכֹר֙ לְנָכְרִ֔י כִּ֣י עַ֤ם קָדוֹשׁ֙ אַתָּ֔ה לַֽיהוָ֖ה אֱלֹהֶ֑יךָ לֹֽא־תְבַשֵּׁ֥ל גְּדִ֖י בַּֽחֲלֵ֥ב אִמּֽוֹ׃**

14:21 לא תאכלו כל נבלה - בא לכלול המתה והפסולה בשחיטה מן הבהמה הטהורה:

14:21 כי עם קדוש אתה - שבכל אלו נהוגים אומות העולם, ואתם נבדלים למרום על ידי מצות התוריות:

14:21 לא תבשל גדי בחלב אמו - שגם זה אסור תוריי.

והנה באר מה שהוא אסור לאכילה ולנגיעה, ואחרי כן אסור הנפסל בבשול, ודבר שאסור מעשהו, אכילתו יותר חמור מן מעשהו. ולא נקיש אותו בכלאים, כי הבשול הוא מכשיר האכילה:

**14:22 עַשֵּׂ֣ר תְּעַשֵּׂ֔ר אֵ֖ת כָּל־תְּבוּאַ֣ת זַרְעֶ֑ךָ הַיֹּצֵ֥א הַשָּׂדֶ֖ה שָׁנָ֥ה שָׁנָֽה׃**

14:22 עשר תעשר - אחרי שהזהיר למחות ע"ז מהמקום המובחר, וחיב עבודת השם בהסגל מקום, והזהיר אזהרות לטהרם מטנוף ע"ז וכל עניני נימוסיה, בין מבחוץ בין מבפנים, וכתוב אוכלי בשר החזיר והשקץ והעכבר יחדו יסופו (ישעיה סו:יז), הבדיל מה שהוא תלוי בעבודת השם בבית הבחירה:

14:22 תבואת זרעך - מורה שמעשרין מן החדש ולא מן הישן:

14:22 היוצא השדה - יש אומרים שהוא מבנין הפעיל עתיד, הה"א מקום אשר, <כמו>[[37]](#footnote-37) היושב עליה (במדבר יג:יח). ויתכן היותו מבנין הקל, ובא כדרך העיר היוצאת אלף תשאיר מאה (עמוס ה:ג):

14:22 שנה שנה - שאין מעשרין שנה זו על חברתה.

ובעלי קבלה אומרים ששתי מעשרות מוציא בכל שנה: מעשר ראשון הוא ללוים, ומעשר שני, הוא הנקרא מעשר למוד, שמוציאו בשתי שנים, על כן נאמר היוצא השדה שנה שנה:

**14:23 וְאָֽכַלְתָּ֞ לִפְנֵ֣י ׀ יְהוָ֣ה אֱלֹהֶ֗יךָ בַּמָּק֣וֹם אֲשֶׁר־יִבְחַר֮ לְשַׁכֵּ֣ן שְׁמ֣וֹ שָׁם֒ מַעְשַׂ֤ר דְּגָֽנְךָ֙ תִּֽירֹשְׁךָ֣ וְיִצְהָרֶ֔ךָ וּבְכֹרֹ֥ת בְּקָֽרְךָ֖ וְצֹאנֶ֑ךָ לְמַ֣עַן תִּלְמַ֗ד לְיִרְאָ֛ה אֶת־יְהוָ֥ה אֱלֹהֶ֖יךָ כָּל־הַיָּמִֽים׃**

14:23 ואכלת לפני ה' אלהיך - והוא הנאכל בירושלם, שלשה המינים, דגנך תירושך ויצהרך:

14:23 ובכורות בקרך וצאנך - <הראוי>[[38]](#footnote-38) לְאֹכְלָם:

14:23 למען תלמד ליראה את ה' אלהיך - כי בבואו אל בית הבחירה עם הכהנים הלוים שהם עוסקים בתורה ועובדים בשם, עכ"פ הם ילמדוהו וירגילוהו ליראה את השם כל הימים, שלא יתיאש מיראתו של שם:

**14:24 וְכִֽי־יִרְבֶּ֨ה מִמְּךָ֜ הַדֶּ֗רֶךְ כִּ֣י לֹ֣א תוּכַל֮ שְׂאֵתוֹ֒ כִּֽי־יִרְחַ֤ק מִמְּךָ֙ הַמָּק֔וֹם אֲשֶׁ֤ר יִבְחַר֙ יְהוָ֣ה אֱלֹהֶ֔יךָ לָשׂ֥וּם שְׁמ֖וֹ שָׁ֑ם כִּ֥י יְבָֽרֶכְךָ֖ יְהוָ֥ה אֱלֹהֶֽיךָ׃**

14:24 וכי ירבה ממך הדרך... כי יברכך ה' אלהיך - וירחיב השם את גבולך:

**14:25 וְנָֽתַתָּ֖ה בַּכָּ֑סֶף וְצַרְתָּ֤ הַכֶּ֨סֶף֙ בְּיָ֣דְךָ֔ וְהָֽלַכְתָּ֙ אֶל־הַמָּק֔וֹם אֲשֶׁ֥ר יִבְחַ֛ר יְהוָ֥ה אֱלֹהֶ֖יךָ בּֽוֹ׃**

14:25 ונתת בכסף - למכרם, ואם יפדם הוא יתן החמש כדין תורה, כפדיון הקדשים לבעל:

14:25 וצרת הכסף - שיהיה קל בהליכה ללכת אל בית הבחירה:

**14:26 וְנָֽתַתָּ֣ה הַכֶּ֡סֶף בְּכֹל֩ אֲשֶׁר־תְּאַוֶּ֨ה נַפְשְׁךָ֜ בַּבָּקָ֣ר וּבַצֹּ֗אן וּבַיַּ֨יִן֙ וּבַשֵּׁכָ֔ר וּבְכֹ֛ל אֲשֶׁ֥ר תִּֽשְׁאָלְךָ֖ נַפְשֶׁ֑ךָ וְאָכַ֣לְתָּ שָּׁ֗ם לִפְנֵי֙ יְהוָ֣ה אֱלֹהֶ֔יךָ וְשָֽׂמַחְתָּ֖ אַתָּ֥ה וּבֵיתֶֽךָ׃**

14:26 ונתת הכסף - שיקנה בו מן הנזכרים עניני מאכל ומשתה:

14:26 ובכל אשר - יתכן שהו"ו נוסף, כי אינו נתן חוץ ממאכל וממשתה כאשר יתבאר:

14:26 ושמחת אתה וביתך - עם הנזכרים:

**14:27 וְהַלֵּוִ֥י אֲשֶׁר־בִּשְׁעָרֶ֖יךָ לֹ֣א תַֽעַזְבֶ֑נּוּ כִּ֣י אֵ֥ין ל֛וֹ חֵ֥לֶק וְנַֽחֲלָ֖ה עִמָּֽךְ׃**

14:27 והלוי אשר בשעריך לא תעזבנו - יש אומרים בעבור שהזכיר מעשר שני, באר שלא יעזוב את הלוי ממעשר ראשון:

**14:28 מִקְצֵ֣ה ׀ שָׁלֹ֣שׁ שָׁנִ֗ים תּוֹצִיא֙ אֶת־כָּל־מַעְשַׂר֙ תְּבוּאָ֣תְךָ֔ בַּשָּׁנָ֖ה הַהִ֑וא וְהִנַּחְתָּ֖ בִּשְׁעָרֶֽיךָ׃**

**14:29 וּבָ֣א הַלֵּוִ֡י כִּ֣י אֵֽין־לוֹ֩ חֵ֨לֶק וְנַֽחֲלָ֜ה עִמָּ֗ךְ וְ֠הַגֵּר וְהַיָּת֤וֹם וְהָֽאַלְמָנָה֙ אֲשֶׁ֣ר בִּשְׁעָרֶ֔יךָ וְאָֽכְל֖וּ וְשָׂבֵ֑עוּ לְמַ֤עַן יְבָֽרֶכְךָ֙ יְהוָ֣ה אֱלֹהֶ֔יךָ בְּכָל־מַֽעֲשֵׂ֥ה יָֽדְךָ֖ אֲשֶׁ֥ר תַּֽעֲשֶֽׂה׃**

-2914:28 מקצה שלש שנים - אומרים זו שנה שלישית מן שנת המעשר. ראשונה ושנית מוציא שתי מעשרות, מעשר לוי ומעשר למוד, הוא שנאמר עשר תעשר.

דרשו בעלי הקבלה עשר תעשר מעשר ראשון ומעשר למוד, ובשנה השלישית מקום מעשר למוד נותן מעשר עני בשער.

ויש מבעלי מקרא אומרים שבשנה ראשונה ושנית נותן שתי מעשרות, ובשלישית מוציא שלש מעשרות, תוספת מעשר עני. ויש אומרים שבשנה שלישית מה שיותר מן המעשרות ראשון ושני מוציאו בשער, הלוי לוקח שלו והעני מן השני.

ולא תאבה לשמוע למאמר האומר כי מאמר עשר תעשר מעשר לוי, כי הלוים מחזירי גרנות, ומה טעם וצרת הכסף להיות אמור ללוי? ואם ובכורות בקרך וצאנך הוא נאמר לכהן, אין טענה. ועוד שמעשר לוי חולים, כאמרו ונחשב ללוים כדגן מן הגרן וכמלאה מן היקב (במדבר יח:יז). ודבר ידוע שבפרשת והיה כי תבוא בעבור שנאמר כי תכלה לעשר בשנה השלישית (דברים כו:יב), ונאמר בערתי הקדש מן הבית (שם כו:יג), בשביל כשהיה עולה בבית הבחירה היה מעלה מעשר שני ובכורים, עתה בשנה השלישית, בעבור שמוציאו בשער, אומר בערתי הקדש מן הבית וגם נתתיו:

**15:1 מִקֵּ֥ץ שֶֽׁבַע־שָׁנִ֖ים תַּֽעֲשֶׂ֥ה שְׁמִטָּֽה׃**

**15:2 וְזֶה֮ דְּבַ֣ר הַשְּׁמִטָּה֒ שָׁמ֗וֹט כָּל־בַּ֨עַל֙ מַשֵּׁ֣ה יָד֔וֹ אֲשֶׁ֥ר יַשֶּׁ֖ה בְּרֵעֵ֑הוּ לֹֽא־יִגֹּ֤שׂ אֶת־רֵעֵ֨הוּ֙ וְאֶת־אָחִ֔יו כִּֽי־קָרָ֥א שְׁמִטָּ֖ה לַֽיהוָֽה׃**

15:1 מקץ שבע שנים - כנראה ששש אלו שלש ושלש, ושנה שביעית שמטה.

15:1-2 וטעם מקץ מתחלה, כמו לכל תִּכְלָה ראיתי קץ (תהלים קיט:צו).

ואינו סוף כדעת בעלי הקבלה, שאומרים שהשמטת כספים בסוף שנה שביעית, שיובל משמיט בראשו השמטת כספים ולדרור העבדים, ושמטה בסופה, שהכתוב אומר ונטוש את השנה השביעית ומשא כל יד (נחמיה י:לב), ונאמר כי קרא שמטה לה׳.

וכנראה בזמן שיש שמטת קרקע יש השמטת כספים:

**15:3 אֶת־הַנָּכְרִ֖י תִּגֹּ֑שׂ וַֽאֲשֶׁ֨ר יִֽהְיֶ֥ה לְךָ֛ אֶת־אָחִ֖יךָ תַּשְׁמֵ֥ט יָדֶֽךָ׃**

15:3 את הנכרי תגוש - כמו והנוגשים אצים (שמות ה:יג), ענין לחץ ודוחק, כמו לנכרי תשיך (דברים כג:כא), כדי לומר ואת אחיך לא תגוש:

15:3 תשמט - עם שמוט, שני בנינים בפעולה אחת, ותשמט יחיד בבנינו, כמו תַּשְׁלֵג בצלמון (תהלים סח:טו):

**15:4 אֶ֕פֶס כִּ֛י לֹ֥א יִֽהְיֶה־בְּךָ֖ אֶבְי֑וֹן כִּֽי־בָרֵ֤ךְ יְבָֽרֶכְךָ֙ יְהוָ֔ה בָּאָ֕רֶץ אֲשֶׁר֙ יְהוָ֣ה אֱלֹהֶ֔יךָ נֹֽתֵן־לְךָ֥ נַֽחֲלָ֖ה לְרִשְׁתָּֽהּ׃**

**15:5 רַ֚ק אִם־שָׁמ֣וֹעַ תִּשְׁמַ֔ע בְּק֖וֹל יְהוָ֣ה אֱלֹהֶ֑יךָ לִשְׁמֹ֤ר לַֽעֲשׂוֹת֙ אֶת־כָּל־הַמִּצְוָ֣ה הַזֹּ֔את אֲשֶׁ֛ר אָֽנֹכִ֥י מְצַוְּךָ֖ הַיּֽוֹם׃**

**15:6 כִּֽי־יְהוָ֤ה אֱלֹהֶ֨יךָ֙ בֵּֽרַכְךָ֔ כַּֽאֲשֶׁ֖ר דִּבֶּר־לָ֑ךְ וְהַֽעֲבַטְתָּ֞ גּוֹיִ֣ם רַבִּ֗ים וְאַתָּה֙ לֹ֣א תַֽעֲבֹ֔ט וּמָֽשַׁלְתָּ֙ בְּגוֹיִ֣ם רַבִּ֔ים וּבְךָ֖ לֹ֥א יִמְשֹֽׁלוּ׃**

15:4-6 אפס כי לא יהיה בך אביון... אם שמוע תשמע בקול ה' אלהיך - ולא תהיה מלוה רק לאמות העולם לקחת משכונם:

<15:6 והעבטת -ּּ>[[39]](#footnote-39) כמו יוציא אליך את העבוט (דברים כד:יא):

15:6 ומשלת - כי עשיר ברשים ימשול (משלי כב:ז):

**15:7 כִּֽי־יִהְיֶה֩ בְךָ֨ אֶבְי֜וֹן מֵֽאַחַ֤ד אַחֶ֨יךָ֙ בְּאַחַ֣ד שְׁעָרֶ֔יךָ בְּאַ֨רְצְךָ֔ אֲשֶׁר־יְהוָ֥ה אֱלֹהֶ֖יךָ נֹתֵ֣ן לָ֑ךְ לֹ֧א תְאַמֵּ֣ץ אֶת־לְבָֽבְךָ֗ וְלֹ֤א תִקְפֹּץ֙ אֶת־יָ֣דְךָ֔ מֵֽאָחִ֖יךָ הָֽאֶבְיֽוֹן׃**

**15:8 כִּֽי־פָתֹ֧חַ תִּפְתַּ֛ח אֶת־יָֽדְךָ֖ ל֑וֹ וְהַֽעֲבֵט֙ תַּֽעֲבִיטֶ֔נּוּ דֵּ֚י מַחְסֹר֔וֹ אֲשֶׁ֥ר יֶחְסַ֖ר לֽוֹ׃**

**15:9 הִשָּׁ֣מֶר לְךָ֡ פֶּן־יִֽהְיֶ֣ה דָבָר֩ עִם־לְבָֽבְךָ֨ בְלִיַּ֜עַל לֵאמֹ֗ר קָֽרְבָ֣ה שְׁנַֽת־הַשֶּׁבַע֮ שְׁנַ֣ת הַשְּׁמִטָּה֒ וְרָעָ֣ה עֵֽינְךָ֗ בְּאָחִ֨יךָ֙ הָֽאֶבְי֔וֹן וְלֹ֥א תִתֵּ֖ן ל֑וֹ וְקָרָ֤א עָלֶ֨יךָ֙ אֶל־יְהוָ֔ה וְהָיָ֥ה בְךָ֖ חֵֽטְא׃**

15:7 כי יהיה בך אביון - שמא יהיה בך:

15:7 אביון - מלשון אבה. ויש מפרשים אותו מלשון אבוי:

15:7 לא תאמץ את לבבך - מלרחם:

-815:7 ולא תקפוץ - ענין סגירה, מלשון יקפּצו מלכים פיהם (ישעיהו נב:טו). הואיל ואמר פתוח תפתח, רחוק הענין שלא יעלים עיניו:

15:8 והעבט תעביטנו - ר"ל אחרי שנתת לו בלי משכון, אם יצטרך על ידי משכון עוד, תן לו מה שיצטרך במשכונו:

15:9 טענה על האומר שהוא התר מן התורה ואין שביעית משמטת, השמר לך פן יהיה דבר רע:

15:9 דבר עם לבבך בליעל - דבר שלא יעלה:

15:9 קרבה שנת השבע - זו טענה לאומר שמשמיט בסופו:

15:9 ורעה עינך - הה"א לנקבה, כמו וְשָׁבָה (ויקרא כב:יג):

**15:10 נָת֤וֹן תִּתֵּן֙ ל֔וֹ וְלֹֽא־יֵרַ֥ע לְבָֽבְךָ֖ בְּתִתְּךָ֣ ל֑וֹ כִּ֞י בִּגְלַ֣ל ׀ הַדָּבָ֣ר הַזֶּ֗ה יְבָֽרֶכְךָ֙ יְהוָ֣ה אֱלֹהֶ֔יךָ בְּכָֽל־מַעֲשֶׂ֔ךָ וּבְכֹ֖ל מִשְׁלַ֥ח יָדֶֽךָ׃**

15:10 נתון תתן לו - פעם אחר פעם, כאשר הזהיר כן חייבם:

15:10 בגלל - שאם תותר אתה משלך, יותרו לך מן השמים:

**15:11 כִּ֛י לֹֽא־יֶחְדַּ֥ל אֶבְי֖וֹן מִקֶּ֣רֶב הָאָ֑רֶץ עַל־כֵּ֞ן אָֽנֹכִ֤י מְצַוְּךָ֙ לֵאמֹ֔ר פָּ֠תֹחַ תִּפְתַּ֨ח אֶת־יָֽדְךָ֜ לְאָחִ֧יךָ לַֽעֲנִיֶּ֛ךָ וּלְאֶבְיֹֽנְךָ֖ בְּאַרְצֶֽךָ׃**

15:11 כי לא יחדל אביון - כי לא ימצא דור שכלו צדיק:

15:11 לאחיך לענייך ולאביונך - שהעני חשוב מן האביון:

**15:12 כִּֽי־יִמָּכֵ֨ר לְךָ֜ אָחִ֣יךָ הָֽעִבְרִ֗י א֚וֹ הָֽעִבְרִיָּ֔ה וַעֲבָֽדְךָ֖ שֵׁ֣שׁ שָׁנִ֑ים וּבַשָּׁנָה֙ הַשְּׁבִיעִ֔ת תְּשַׁלְּחֶ֥נּוּ חָפְשִׁ֖י מֵֽעִמָּֽךְ׃**

**15:13 וְכִֽי־תְשַׁלְּחֶ֥נּוּ חָפְשִׁ֖י מֵֽעִמָּ֑ךְ לֹ֥א תְשַׁלְּחֶ֖נּוּ רֵיקָֽם׃**

-1315:12 כי ימכר - אחר שֶׁחִזַּקְתּוֹ ולא נתחזק, ימכור עצמו.

והמפרש המאמר כי ימכר שהוא הנמכר בגנבה, וכבר נאמר כי ימוך אחיך עמך ונמכר לך (ויקרא כה:לט)? ואם לדעת בעלי הקבלה שזהו הנמכר בגנבתו, איך אומר או העבריה, והם אומרים שאין אשה נמכרת בגנבתה? ואמרו היא הנזכרת וכי ימכור איש את בתו לאמה (שמות כא:ז), ואיך אפשר?

15:13 וכי תשלחנו - כאן באר הענקה לו מה שלא באר בואלה המשפטים:

**15:14 הַֽעֲנֵ֤יק תַּֽעֲנִיק֙ ל֔וֹ מִצֹּ֣אנְךָ֔ וּמִֽגָּרְנְךָ֖ וּמִיִּקְבֶ֑ךָ אֲשֶׁ֧ר בֵּֽרַכְךָ֛ יְהוָ֥ה אֱלֹהֶ֖יךָ תִּתֶּן־לֽוֹ׃**

15:14 הענק תעניק - כדמות ענקים:

15:14 מצאנך ומגרנך ומיקבך - כולל תירוש ויצהרך:

15:14 אשר ברכך - כולל שאר מינים:

**15:15 וְזָֽכַרְתָּ֗ כִּ֣י עֶ֤בֶד הָיִ֨יתָ֙ בְּאֶ֣רֶץ מִצְרַ֔יִם וַֽיִּפְדְּךָ֖ יְהוָ֣ה אֱלֹהֶ֑יךָ עַל־כֵּ֞ן אָֽנֹכִ֧י מְצַוְּךָ֛ אֶת־הַדָּבָ֥ר הַזֶּ֖ה הַיּֽוֹם׃**

15:15 וזכרת כי עבד היית - ויצאת ברכוש גדול:

15:15 על כן אנכי מצוך - להיות זכר ליציאת מצרים:

**15:16 וְהָיָה֙ כִּֽי־יֹאמַ֣ר אֵלֶ֔יךָ לֹ֥א אֵצֵ֖א מֵֽעִמָּ֑ךְ כִּ֤י אֲהֵֽבְךָ֙ וְאֶת־בֵּיתֶ֔ךָ כִּי־ט֥וֹב ל֖וֹ עִמָּֽךְ׃**

15:16 והיה כי יאמר - הוא טעם ואם אמור יֹאמַר (שמות כא:ה), זהו עבד הנרצע:

**15:17 וְלָֽקַחְתָּ֣ אֶת־הַמַּרְצֵ֗עַ וְנָֽתַתָּ֤ה בְאָזְנוֹ֙ וּבַדֶּ֔לֶת וְהָיָ֥ה לְךָ֖ עֶ֣בֶד עוֹלָ֑ם וְאַ֥ף לַאֲמָֽתְךָ֖ תַּֽעֲשֶׂה־כֵּֽן׃**

15:17 ונתת באזנו ובדלת - נתבאר ענינו:

15:17 והיה לך עבד עולם - עד היובל, שהרי נאמר ושבתם איש אל אחוזתו ואיש אל משפחתו (ויקרא כה:י):

15:17 ואף לאמתך - חוזר לענין הענקה, וכן ואם שלש אלה (שמות כא:יא):

**15:18 לֹֽא־יִקְשֶׁ֣ה בְעֵינֶ֗ךָ בְּשַׁלֵּֽחֲךָ֨ אֹת֤וֹ חָפְשִׁי֙ מֵֽעִמָּ֔ךְ כִּ֗י מִשְׁנֶה֙ שְׂכַ֣ר שָׂכִ֔יר עֲבָֽדְךָ֖ שֵׁ֣שׁ שָׁנִ֑ים וּבֵֽרַכְךָ֙ יְהוָ֣ה אֱלֹהֶ֔יךָ בְּכֹ֖ל אֲשֶׁ֥ר תַּֽעֲשֶֽׂה׃**

15:18 לא יקשה בעיניך - בעבור שנאמר ואף לאמתך תעשה כן, והוא על הענקה, אמר לא יקשה בעיניך, בעבור העבד:

15:18 כי משנה שכר שכיר - שלא מצאנו שכיר נשכר אלא עד שלש שנים, כאמרו בשלש שנים כשני שכיר (ישעיהו טז:יד), וזה עבד שש שנים.

ובעלי הקבלה אמרו עבדך ביום עבדך בלילה, שאדוניו נותן לו שפחה כנענית והולדות לאדון. ומה יאמרו במאמר אם בעל אשה הוא (שמות כא:ג)?:

**15:19 כָּֽל־הַבְּכ֡וֹר אֲשֶׁר֩ יִוָּלֵ֨ד בִּבְקָֽרְךָ֤ וּבְצֹֽאנְךָ֙ הַזָּכָ֔ר תַּקְדִּ֖ישׁ לַֽיהוָ֣ה אֱלֹהֶ֑יךָ לֹ֤א תַֽעֲבֹד֙ בִּבְכֹ֣ר שׁוֹרֶ֔ךָ וְלֹ֥א תָגֹ֖ז בְּכ֥וֹר צֹאנֶֽךָ׃**

15:19 כל הבכור - אחר שבאר ענין המעשר שצריך הבאה ובאר מכל מה שצריך, החל ענין הבכור שגם הוא צריך הבאה, וכן נאמר ובכורות בקרך (דברים יב:יז).

ובעבור שנאמר הנה הזכר תקדיש, ונאמר במקום אחר לא יקדיש איש אותו (ויקרא כז:כו), בארו בעלי הקבלה לא יקדיש לזביחה אחרת, וראוי לומר שזו הקדושה לא תעבוד ולא תגוז.

ובעלי מקרא אמרו שזה בכור עדר לא תעבוד ולא תגוז, ולא להחליפו כדמות המעשר:

**15:20 לִפְנֵי֩ יְהוָ֨ה אֱלֹהֶ֤יךָ תֹֽאכְלֶ֨נּוּ֙ שָׁנָ֣ה בְשָׁנָ֔ה בַּמָּק֖וֹם אֲשֶׁר־יִבְחַ֣ר יְהוָ֑ה אַתָּ֖ה וּבֵיתֶֽךָ׃**

15:20 לפני ה' אלהיך תאכלנו - אם הוא בכור פטר עם הכהן ידבר, ואם הוא בכור עדר עם ישראל:

15:20 שנה בשנה - תוך שנתו, במקום המובחר:

**15:21 וְכִֽי־יִהְיֶ֨ה ב֜וֹ מ֗וּם פִּסֵּ֨חַ֙ א֣וֹ עִוֵּ֔ר כֹּ֖ל מ֣וּם רָ֑ע לֹ֣א תִזְבָּחֶ֔נּוּ לַֽיהוָ֖ה אֱלֹהֶֽיךָ׃**

**15:22 בִּשְׁעָרֶ֖יךָ תֹּֽאכְלֶ֑נּוּ הַטָּמֵ֤א וְהַטָּהוֹר֙ יַחְדָּ֔ו כַּצְּבִ֖י וְכָֽאַיָּֽל׃**

15:21 וכי יהיה בו מום פסח או עור - אין בכלל אלא מה שבפרט:

15:21 כל מום רע - עוד כָּלַל מומים אחרים שאינם ראשי אברים:

15:21-22 לא תזבחנו... בשעריך תאכלנו - לא בבית הבחירה:

15:22 כצבי וכאיל - אע"פ שיצא מִקְּדֻשָּׁה, הטמא והטהור:

**15:23 רַ֥ק אֶת־דָּמ֖וֹ לֹ֣א תֹאכֵ֑ל עַל־הָאָ֥רֶץ תִּשְׁפְּכֶ֖נּוּ כַּמָּֽיִם׃**

15:23 רק את דמו - בעבור שדמהו כצבי ודם הצבי מכוסה, אמר על הארץ תשפכנו כמים.

ואם ירצה הבעל לפדותו, יתן חמישיתו ויאכלנו:

**16:1 שָׁמוֹר֙ אֶת־חֹ֣דֶשׁ הָֽאָבִ֔יב וְעָשִׂ֣יתָ פֶּ֔סַח לַֽיהוָ֖ה אֱלֹהֶ֑יךָ כִּ֞י בְּחֹ֣דֶשׁ הָֽאָבִ֗יב הוֹצִ֨יאֲךָ֜ יְהוָ֧ה אֱלֹהֶ֛יךָ מִמִּצְרַ֖יִם לָֽיְלָה׃**

16:1 שמור את חדש האביב - בעבור שהזכיר כל הבא בבית הבחירה, הזכיר גם הזמנים שמחויבים ללכת בבית הבחירה, והם שלשה חגים:

16:1 שמור את חדש האביב - שלא ימנו חדשים וִיעַבְּרוּ אלא על פי ראיית האביב, אם לְעַבֵּר אם לִפְשֹׁט. וצריך להיות האביב ההוא נמצא מתחלת החדש עד שיהיה העמר נמצא בפסח.

ומאמר בעלי הקבלה על שלשה דברים מעברים את השנה: על האביב, ועל התקופה, ופירות האילן, דעת הכתוב על האביב, והאביב תלוי על הרוב במהלך השמש, ואם לא יהיו פירות האילן על הרוב. ואיך תלו זה לבית דין הגדול, עד שאמרו: אפילו אנוסין, אפילו מוטעין, אפילו שוגגין? וכל זה הענין נתבאר בספר מצות:

16:1 ועשית פסח לה' אלהיך - לא באר בכמה לחדש, כי נסמך על מה שנתבאר:

16:1 ממצרים לילה - שבלילה נתנה הרשות והם יצאו ביום. או שהוא מוסב אל ועשית פסח:

**16:2 וְזָבַ֥חְתָּ פֶּ֛סַח לַֽיהוָ֥ה אֱלֹהֶ֖יךָ צֹ֣אן וּבָקָ֑ר בַּמָּקוֹם֙ אֲשֶׁר־יִבְחַ֣ר יְהוָ֔ה לְשַׁכֵּ֥ן שְׁמ֖וֹ שָֽׁם׃**

16:2 וזבחת פסח לה' אלהיך צאן ובקר - צאן לפסחים ובקר לשלמים, והקדים הצאן שהפסח עדיף מן השלמים.

או שהפסח ידוע וצאן ובקר הוא לשלמים, והקדים הצאן בעבור הפסח שהוא מן הצאן, וכתוב ויבשלו את הפסח כמשפט והקדשים בשלו בסירות (דברי הימים ב׳ לה:יג):

**16:3 לֹֽא־תֹאכַ֤ל עָלָיו֙ חָמֵ֔ץ שִׁבְעַ֥ת יָמִ֛ים תֹּֽאכַל־עָלָ֥יו מַצּ֖וֹת לֶ֣חֶם עֹ֑נִי כִּ֣י בְחִפָּז֗וֹן יָצָ֨אתָ֙ מֵאֶ֣רֶץ מִצְרַ֔יִם לְמַ֣עַן תִּזְכֹּ֗ר אֶת־י֤וֹם צֵֽאתְךָ֙ מֵאֶ֣רֶץ מִצְרַ֔יִם כֹּ֖ל יְמֵ֥י חַיֶּֽיךָ׃**

16:3 לא תאכל עליו חמץ - ואם הכתוב אמר לא תשחט על חמץ דם זבחי (שמות לד:כה), בעבור שיאמר שבעת ימים תאכל עליו מצות, לא כדעת בעלי הקבלה שהוא על יום ארבעה עשר, כאמרם משש ומחצה שוחטים הפסח, אלא הכתוב הזהיר בבל ימצא ובל יראה ובל יאכל, וכל זה נתבאר בספר מצות:

**16:4 וְלֹֽא־יֵרָאֶ֨ה לְךָ֥ שְׂאֹ֛ר בְּכָל־גְּבֻֽלְךָ֖ שִׁבְעַ֣ת יָמִ֑ים וְלֹֽא־יָלִ֣ין מִן־הַבָּשָׂ֗ר אֲשֶׁ֨ר תִּזְבַּ֥ח בָּעֶ֛רֶב בַּיּ֥וֹם הָֽרִאשׁ֖וֹן לַבֹּֽקֶר׃**

16:4 ולא ילין מן הבשר אשר תזבח בערב - כבר בארנו בלבול בעלי הקבלה בפירושם לזה הפסוק שעומד כנגד דעתם, והוציאוהו ממשמעו בפנים זרים, וכל זה נתבאר בספר הנזכר, גם מאמר ביום הראשון לבקר. וכונת הכתוב על הנותר, שנאמר ולא תותירו ממנו עד בקר והנותר ממנו עד בקר באש תשרופו (שמות יב:י):

**16:5 לֹ֥א תוּכַ֖ל לִזְבֹּ֣חַ אֶת־הַפָּ֑סַח בְּאַחַ֣ד שְׁעָרֶ֔יךָ אֲשֶׁר־יְהוָ֥ה אֱלֹהֶ֖יךָ נֹתֵ֥ן לָֽךְ׃**

16:5 לא תוכל לזבוח את הפסח - אחר שהכונה הנה להביאו במקום המובחר, על כן נאמר לא תוכל לזבוח את הפסח באחד שעריך:

**16:6 כִּ֠י אִֽם־אֶל־הַמָּק֞וֹם אֲשֶׁר־יִבְחַ֨ר יְהוָ֤ה אֱלֹהֶ֨יךָ֙ לְשַׁכֵּ֣ן שְׁמ֔וֹ שָׁ֛ם תִּזְבַּ֥ח אֶת־הַפֶּ֖סַח בָּעָ֑רֶב כְּב֣וֹא הַשֶּׁ֔מֶשׁ מוֹעֵ֖ד צֵֽאתְךָ֥ מִמִּצְרָֽיִם׃**

16:6 שם תזבח את הפסח בערב - ובעבור שמלת ערב כולל הלילה, על כן אמר כבוא השמש, והוא כמו וכבוא השמש יבוא אל תוך המחנה (דברים כג:יב), שהוא אחר עריבת השמש:

-716:6 מועד צאתך - טעמו זמן. לא כדעת בעלי הקבלה בערב אתה זובח, כבוא השמש אתה אוכל, ומאימתי אתה שורף? מועד צאתך ממצרים. והלא הם אומרים שהנותר נשרף בששה עשר? ואם דעתם שנעשה מותר ונִתַּן לבית השרפה, אין כן רצון הכתוב, והלא הכתוב אומר אחרי כן ובשלת ואכלת, מכלל הפסוק הזה מבאר בשביל שחיטת הפסח:

**16:7 וּבִשַּׁלְתָּ֙ וְאָ֣כַלְתָּ֔ בַּמָּק֕וֹם אֲשֶׁ֥ר יִבְחַ֛ר יְהוָ֥ה אֱלֹהֶ֖יךָ בּ֑וֹ וּפָנִ֣יתָ בַבֹּ֔קֶר וְהָֽלַכְתָּ֖ לְאֹֽהָלֶֽיךָ׃**

16:7 ובשלת - כטעם צלי אש, וכן ויבשלו את הפסח באש כמשפט (דברי הימים ב׳ להיג):

16:7 ופנית בבקר - שהיו אוכלים אותו בלשכות הקדש, ובבקר היה הולך לאהלו שהיה לו סביבות ירושלם.

ולא כדעת בעלי הקבלה שהוא בקרו של שני, והטעם שהיה הולך לביתו:

**16:8 שֵׁ֥שֶׁת יָמִ֖ים תֹּאכַ֣ל מַצּ֑וֹת וּבַיּ֣וֹם הַשְּׁבִיעִ֗י עֲצֶ֨רֶת֙ לַֽיהוָ֣ה אֱלֹהֶ֔יךָ לֹ֥א תַֽעֲשֶׂ֖ה מְלָאכָֽה׃**

16:8 ששת ימים - כאשר באר היום הראשון לבדו למעלתו, כן באר היום האחרון בהסגל למעלתו.

לא כדעת בעלי הקבלה שאמרו ששה מן החדש ושבעה מן הישן, על כן אמר ששת ימים:

16:8 לא תעשה מלאכה - ולא אמר כל, בעבור התר מעשה אוכל, כאשר בארנו בספר מצות למה אמר מלאכה ולא כל מלאכת עבודה ולא כל מלאכה, להעיר על חסרון קשר תנאי:

**16:9 שִׁבְעָ֥ה שָֽׁבֻעֹ֖ת תִּסְפָּר־לָ֑ךְ מֵֽהָחֵ֤ל חֶרְמֵשׁ֙ בַּקָּמָ֔ה תָּחֵ֣ל לִסְפֹּ֔ר שִׁבְעָ֖ה שָֽׁבֻעֽוֹת׃**

16:9 שבעה שבועות - וכן חג הקציר (שמות כג:טז):

**16:10 וְעָשִׂ֜יתָ חַ֤ג שָֽׁבֻעוֹת֙ לַֽיהוָ֣ה אֱלֹהֶ֔יךָ מִסַּ֛ת נִדְבַ֥ת יָֽדְךָ֖ אֲשֶׁ֣ר תִּתֵּ֑ן כַּֽאֲשֶׁ֥ר יְבָֽרֶכְךָ֖ יְהוָ֥ה אֱלֹהֶֽיךָ׃**

16:10 מסת נדבת ידך - לא כון הכתוב בזו הפרשה לבאר קרבנות היום, אלא מה שיביאו על דרך נדבה, על כן לא נאמר ומסת נדבת ידך.

ומלת מסת יש מפרשים שפירשהו מגזרת נס, הטעם הרמת ידך. ואחרים פירשוהו מגזרת מס, והטעם מתחיב שיתן הנדבה ההיא כפי השגתו, והיא מפעלי הכפל.

כענין כברכת ה' אלהיך (דברים יב:טו), על כן נאמר כאשר יברכך ה' אלהיך:

**16:11 וְשָֽׂמַחְתָּ֞ לִפְנֵ֣י ׀ יְהוָ֣ה אֱלֹהֶ֗יךָ אַתָּ֨ה וּבִנְךָ֣ וּבִתֶּךָ֮ וְעַבְדְּךָ֣ וַֽאֲמָתֶךָ֒ וְהַלֵּוִי֙ אֲשֶׁ֣ר בִּשְׁעָרֶ֔יךָ וְהַגֵּ֛ר וְהַיָּת֥וֹם וְהָֽאַלְמָנָ֖ה אֲשֶׁ֣ר בְּקִרְבֶּ֑ךָ בַּמָּק֗וֹם אֲשֶׁ֤ר יִבְחַר֙ יְהוָ֣ה אֱלֹהֶ֔יךָ לְשַׁכֵּ֥ן שְׁמ֖וֹ שָֽׁם׃**

**16:12 וְזָ֣כַרְתָּ֔ כִּי־עֶ֥בֶד הָיִ֖יתָ בְּמִצְרָ֑יִם וְשָֽׁמַרְתָּ֣ וְעָשִׂ֔יתָ אֶת־הַֽחֻקִּ֖ים הָאֵֽלֶּה׃**

16:11-12 וזכרת כי עבד היית - דבק עם ועבדך ואמתך וחותם במקום הבחירה:

16:12 ושמרת ועשית את החקים - נקראו חקים שנחקקו להעשות כדי לזכור עניני הפלאות שהם שרש לאמונה האלהית.

וכבר הורינו טעמים בספר מצות בזה החג, איך תלוי בספור החמשים יום. והחכם ר' אהרן נ"ע אמר בעבור שלא גלה הכתוב טעם לחג השבועות, על כן אמר את החקים, ואמנם אי אפשר בלי טעם:

**16:13 חַ֧ג הַסֻּכֹּ֛ת תַּֽעֲשֶׂ֥ה לְךָ֖ שִׁבְעַ֣ת יָמִ֑ים בְּאָ֨סְפְּךָ֔ מִֽגָּרְנְךָ֖ וּמִיִּקְבֶֽךָ׃**

**16:14 וְשָֽׂמַחְתָּ֖ בְּחַגֶּ֑ךָ אַתָּ֨ה וּבִנְךָ֤ וּבִתֶּ֨ךָ֙ וְעַבְדְּךָ֣ וַֽאֲמָתֶ֔ךָ וְהַלֵּוִ֗י וְהַגֵּ֛ר וְהַיָּת֥וֹם וְהָֽאַלְמָנָ֖ה אֲשֶׁ֥ר בִּשְׁעָרֶֽיךָ׃**

-1416:13 חג הסכות תעשה לך שבעת ימים - ואחרי כן אמר באספך מגרונך ומיקבך, כאלו אחר שאספת מה שיש לך, יש לך הרחבת זמן לשמוח ולשמח הנזכרים:

**16:15 שִׁבְעַ֣ת יָמִ֗ים תָּחֹג֙ לַֽיהוָ֣ה אֱלֹהֶ֔יךָ בַּמָּק֖וֹם אֲשֶׁר־יִבְחַ֣ר יְהוָ֑ה כִּ֣י יְבָֽרֶכְךָ֞ יְהוָ֣ה אֱלֹהֶ֗יךָ בְּכֹ֤ל תְּבוּאָֽתְךָ֙ וּבְכֹל֙ מַֽעֲשֵׂ֣ה יָדֶ֔יךָ וְהָיִ֖יתָ אַ֥ךְ שָׂמֵֽחַ׃**

16:15 שבעת ימים תחוג במקום אשר יבחר - שהחגיגה תלויה לשם, והחגיגה תהיה כפי שיברכך ה' אלהיך:

16:15 והיית אך שמח - אין לך לעסוק בדבר אחר, כי אם בשמחה. ויש אומרים הטעם באמת שמח, כמו אך עצמי ובשרי אתה (בראשית כט:יד):

**16:16 שָׁל֣וֹשׁ פְּעָמִ֣ים ׀ בַּשָּׁנָ֡ה יֵֽרָאֶ֨ה כָל־זְכֽוּרְךָ֜ אֶת־פְּנֵ֣י ׀ יְהוָ֣ה אֱלֹהֶ֗יךָ בַּמָּקוֹם֙ אֲשֶׁ֣ר יִבְחָ֔ר בְּחַ֧ג הַמַּצּ֛וֹת וּבְחַ֥ג הַשָּֽׁבֻע֖וֹת וּבְחַ֣ג הַסֻּכּ֑וֹת וְלֹ֧א יֵֽרָאֶ֛ה אֶת־פְּנֵ֥י יְהוָ֖ה רֵיקָֽם׃**

**16:17 אִ֖ישׁ כְּמַתְּנַ֣ת יָד֑וֹ כְּבִרְכַּ֛ת יְהוָ֥ה אֱלֹהֶ֖יךָ אֲשֶׁ֥ר נָֽתַן־לָֽךְ׃**

16:16 שלש פעמים - כמו שלש רגלים (שמות כג:יד):

17-16:16 יראה כל זכורך... ולא {יראו} <יראה>[[40]](#footnote-40) - חִיֵּב שהראיון על ידי קרבן, והקרבן ההוא איש כמתנת ידו, ולא יהיה כפי שהוא רוצה, אם הוא עשיר לתת כפי מתנת העני, אלא כברכת ה' אלהיך אשר נתן לך, כנזכר כי ממך הכל ומידך נתנו לך (דברי הימים א׳ כט:יד):

**נשלמה פרשת ראה / בשם {ש}הוא רם ושפל יִרְאֶה[[41]](#footnote-41)**

**פרשת שופטים**

**16:18 שֹֽׁפְטִ֣ים וְשֹֽׁטְרִ֗ים תִּֽתֶּן־לְךָ֙ בְּכָל־שְׁעָרֶ֔יךָ אֲשֶׁ֨ר יְהוָ֧ה אֱלֹהֶ֛יךָ נֹתֵ֥ן לְךָ֖ לִשְׁבָטֶ֑יךָ וְשָֽׁפְט֥וּ אֶת־הָעָ֖ם מִשְׁפַּט־צֶֽדֶק׃**

16:18 שופטים ושוטרים - אחרי שסדר מה שתלוי במקום המובחר, החל לבאר מה שמתחיבים בשערים, והוא בתחלה לתת להם שופטים:

16:18 תתן לך - כמו תנה לנו מלך לשפטנו (שמואל א׳ ח:ו):

16:18 בכל שעריך אשר ה' אלהיך נתן לשבטיך - לכל שבט ושבט צריך ממונה נשיא בענין המשפט, וכל עיר ועיר תמנה שופט ושוטר, שהשופט יאמר המשפט והשוטר יכריח המְּעַוֵּת:

-1916:18 ושפטו את העם משפט צדק - מצוה עליהם לעשות משפט צדק, לבל יעותו הדין:

**16:19 לֹֽא־תַטֶּ֣ה מִשְׁפָּ֔ט לֹ֥א תַכִּ֖יר פָּנִ֑ים וְלֹֽא־תִקַּ֣ח שֹׁ֔חַד כִּ֣י הַשֹּׁ֗חַד יְעַוֵּר֙ עֵינֵ֣י חֲכָמִ֔ים וִֽיסַלֵּ֖ף דִּבְרֵ֥י צַדִּיקִֽם׃**

16:19 לא תטה משפט - כנגד השופט ידבר, שיש לכל עיר ועיר:

16:19 לא תכיר פנים ולא תקח שחד - שהטיית משפט מצד אלו שני הדרכים: הכר פנים במשפט, כנזכר לא תכירו פנים במשפט (דברים א:יז), ולקיחת השחד. ומדות השופטים נזכרו, ואף על פי שבכללם שונאי בצע, עוד הזהירם כי השחד יעור עיני חכמים, שנראים כי אינם {מבינים} <מעיינים>[[42]](#footnote-42) היטב:

16:19 ויסלף דברי צדיקים - כמו חלוני שקופים (מלכים א׳ ו:ד). ואפשר שצדיקים תאר אל הנדון שהוא זכאי:

**16:20 צֶ֥דֶק צֶ֖דֶק תִּרְדֹּ֑ף לְמַ֤עַן תִּֽחְיֶה֙ וְיָֽרַשְׁתָּ֣ אֶת־הָאָ֔רֶץ אֲשֶׁר־יְהוָ֥ה אֱלֹהֶ֖יךָ נֹתֵ֥ן לָֽךְ׃**

16:20 צדק צדק - נכפל להחמיר בענין, או שהוא כנגד השופט והשוטר, או כנגד שני היריבים שלא יבואו בדבר שקר לפני הדיין, כי אין הדיין דן אלה מה שאזניו שומעות ועיניו רואות:

16:20 תרדוף - כמו רודף צדקה וחסד (משלי כא:כא), ר"ל להשיג הדבר:

16:20 למען תחיה וירשת את הארץ - כי אין העולם מתקים אלא על המשפט, שנאמר מלך במשפט יעמיד ארץ (משלי כט:ד).

בידוע עִם ישראל ידבר:

**16:21 לֹֽא־תִטַּ֥ע לְךָ֛ אֲשֵׁרָ֖ה כָּל־עֵ֑ץ אֵ֗צֶל מִזְבַּ֛ח יְהוָ֥ה אֱלֹהֶ֖יךָ אֲשֶׁ֥ר תַּֽעֲשֶׂה־לָּֽךְ׃**

16:21 לא תטע - אחרי שהורה מה שחייב במקום המובחר ומה שמחויב בשער, החל לבאר מה שצריך להזהר במקום המובחר:

16:21 לא תטע לך אשרה - והלא אשרה בכל מקום באסור? אלא אמרו חכמים אפילו אילן נטוע שיחשב כמנהג עובדי ע"ז שעושים אשרה.

ויתכן להיות מגזרת אשורנו (במדבר כד:יז), שֶׁמַּרְאָה לעם מקום העבודה:

**16:22 וְלֹֽא־תָקִ֥ים לְךָ֖ מַצֵּבָ֑ה אֲשֶׁ֥ר שָׂנֵ֖א יְהוָ֥ה אֱלֹהֶֽיךָ׃**

16:22 ולא תקים לך מצבה אשר שנא - כמנהג ע"ז להקריב אליו קרבנות, אבל זולתי זה אינו תחת האזהרה, כי הנה יעקב הקים מצבה, ומשה הקים מצבה, גם צוה ליהושע והקים שתים עשרה מצבה:

**17:1 לֹֽא־תִזְבַּח֩ לַֽיהוָ֨ה אֱלֹהֶ֜יךָ שׁ֣וֹר וָשֶׂ֗ה אֲשֶׁ֨ר יִֽהְיֶ֥ה בוֹ֙ מ֔וּם כֹּ֖ל דָּבָ֣ר רָ֑ע כִּ֧י תֽוֹעֲבַ֛ת יְהוָ֥ה אֱלֹהֶ֖יךָ הֽוּא׃**

17:1 לא תזבח לה' אלהיך שור ושה אשר יהיה בו מום - המומים נתבארו בתורת כהנים:

17:1 כל דבר רע - יכליל מה שיהיה בו רושם ע"ז.

והחכם ר' אהרן נ"ע באר דברים רבים, וכולם נכנסים תחת דבר רע כגון: רובע ונרבע, ומחוסר זמן, ואתנן זונה, ומחיר כלב.

ובעלי הקבלה אמרו הנעבד, ויוצא דופן, וכלאים, והכחוש, והמוקצה. ומאימתי נעשה מוקצה? משיעשו הכומרים בו סימן ע"ז, כגון שיגוזו אותו.

וכל אלו תחת דבר רע:

17:1 כי תועבת ה' - בידוע שמרמיז משום שהוא תקרובת ע"ז:

**17:2 כִּֽי־יִמָּצֵ֤א בְקִרְבְּךָ֙ בְּאַחַ֣ד שְׁעָרֶ֔יךָ אֲשֶׁר־יְהוָ֥ה אֱלֹהֶ֖יךָ נֹתֵ֣ן לָ֑ךְ אִ֣ישׁ אֽוֹ־אִשָּׁ֗ה אֲשֶׁ֨ר יַֽעֲשֶׂ֧ה אֶת־הָרַ֛ע בְּעֵינֵ֥י יְהוָֽה־אֱלֹהֶ֖יךָ לַֽעֲבֹ֥ר בְּרִיתֽוֹ׃**

17:2 כי ימצא - מאחר שבאר מה שהוא שהם נזהרים במקום המובחר, כון לבאר מה שמתחייבים בשערים:

17:2 איש - להכליל הגר:

17:2 או אשה - כענין הבנים מלקטים עצים והאבות מבערים האש והנשים לשות בצק (ירמיה ז:יח):

17:2 אשר יעשה את הרע - תפש ע"ז שהיא העקר:

17:2 לעבור בריתו - שאמרו על זה נעשה ונשמע, שכרתו ברית לעבוד את השם ולא ע"ז:

**17:3 וַיֵּ֗לֶךְ וַֽיַּעֲבֹד֙ אֱלֹהִ֣ים אֲחֵרִ֔ים וַיִּשְׁתַּ֖חוּ לָהֶ֑ם וְלַשֶּׁ֣מֶשׁ ׀ א֣וֹ לַיָּרֵ֗חַ א֛וֹ לְכָל־צְבָ֥א הַשָּׁמַ֖יִם אֲשֶׁ֥ר לֹֽא־צִוִּֽיתִי׃**

17:3 וילך ויעבוד אלהים אחרים - כמלאכים והשמש וצבא השמים. תפש מה שהם בריאות נכבדות, כי אע"פ שמהם מקבל תועלת, יחשבם כגרזן ביד החוצב בו (ע״פ ישעיהו י:טו):

17:3 וישתחו - השתחויה בכלל היתה, ולמה יצאת? ללמד על כל עבודה ועבודה. או הזכיר ההשתחויה שהיא עבודה קלה:

**17:4 וְהֻֽגַּד־לְךָ֖ וְשָׁמָ֑עְתָּ וְדָֽרַשְׁתָּ֣ הֵיטֵ֔ב וְהִנֵּ֤ה אֱמֶת֙ נָכ֣וֹן הַדָּבָ֔ר נֶֽעֶשְׂתָ֛ה הַתּֽוֹעֵבָ֥ה הַזֹּ֖את בְּיִשְׂרָאֵֽל׃**

17:4 והוגד לך ושמעת - הטעם אם שלכתחלה הגידו לך, או ששמעת שמספרים הדבר. על כן ודרשת היטב:

17:4 נכון הדבר - שנשמע, נעשתה התועבה הזאת, ע"ז:

**17:5 וְהֽוֹצֵאתָ֣ אֶת־הָאִ֣ישׁ הַה֡וּא אוֹ֩ אֶת־הָֽאִשָּׁ֨ה הַהִ֜וא אֲשֶׁ֣ר עָ֠שׂוּ אֶת־הַדָּבָ֨ר הָרָ֤ע הַזֶּה֙ אֶל־שְׁעָרֶ֔יךָ אֶת־הָאִ֕ישׁ א֖וֹ אֶת־הָֽאִשָּׁ֑ה וּסְקַלְתָּ֥ם בָּֽאֲבָנִ֖ים וָמֵֽתוּ׃**

17:5 והוצאת את האיש ההוא... אל שעריך - במקום שנמצא:

17:5 את האיש - שָׁנָה מפני שהאריך:

17:5 וסקלתם - חייבם סקילה, מיתה חמורה:

**17:6 עַל־פִּ֣י ׀ שְׁנַ֣יִם עֵדִ֗ים א֛וֹ שְׁלֹשָׁ֥ה עֵדִ֖ים יוּמַ֣ת הַמֵּ֑ת לֹ֣א יוּמַ֔ת עַל־פִּ֖י עֵ֥ד אֶחָֽד׃**

**17:7 יַ֣ד הָֽעֵדִ֞ים תִּֽהְיֶה־בּ֤וֹ בָרִֽאשֹׁנָה֙ לַֽהֲמִית֔וֹ וְיַ֥ד כָּל־הָעָ֖ם בָּאַֽחֲרֹנָ֑ה וּבִֽעַרְתָּ֥ הָרָ֖ע מִקִּרְבֶּֽךָ׃**

-717:6 על פי שנים עדים - אם על פי שנים מתקיימת העדות, מה טעם השלשה? אמרו מפרשים שלשה מקבלי עדות השנים, כי אולי אחד מן העדים היה חולה או הלך בדרך מרחוק ועמדו שנים אחרים במקומו. ומה טעם יד העדים תהיה בו בראשונה?

ויתכן לומר שאם יהיו שלשה ונפסל האחד, השנים מספיקים.

ובעלי הקבלה אמרו היה אחד קרוב או פסול בדיני נפשות אבל בדיני ממונות תתקים העדות. ואומרים כשם ששלשה מזימין את השנים, כך שנים מזימין את השלשה, אפילו מאה. וכשם שאין שנים נהרגים עד שיוזמו שניהם, כך אין שלשה נהרגים עד שיוזמו שלשתם.

ודעת האומר השלישי יכריע כנגד השנים הראשונים, לא אמר כלום:

17:6 יומת המת - מאחר שנגמר הדין נקרא מת:

17:6 לא יומת על פי עד אחד - והלא הכתוב אמר לא יקום עד אחד באיש (דברים יט:טו)? אם לשאר דברים אין מתקיימת עדות עד אחד, כל שכן בדיני נפשות. על כן אמרו בעלי הקבלה לשאר דברים לא, בדיני נפשות לשבועה קם, אעפ"כ פסוק לא יקום עד אחד דרשוהו על פנים אחרים:

17:7 יד העדים - כמו וראשם לא יגלחו (יחזקאל מד:כ).

כדי לְאַמֵּת הדבר:

**17:8 כִּ֣י יִפָּלֵא֩ מִמְּךָ֨ דָבָ֜ר לַמִּשְׁפָּ֗ט בֵּֽין־דָּ֨ם ׀ לְדָ֜ם בֵּֽין־דִּ֣ין לְדִ֗ין וּבֵ֥ין נֶ֨גַע֙ לָנֶ֔גַע דִּבְרֵ֥י רִיבֹ֖ת בִּשְׁעָרֶ֑יךָ וְקַמְתָּ֣ וְעָלִ֔יתָ אֶ֨ל־הַמָּק֔וֹם אֲשֶׁ֥ר יִבְחַ֛ר יְהוָ֥ה אֱלֹהֶ֖יךָ בּֽוֹ׃**

17:8 כי יפלא - ענינו יִסָּתֵר, וכן נפלאות מתורתך (תהלים קיט:יח):

17:8 ממך דבר למשפט - הואיל וצוה להיות שופטים בשערים, אם יפלא מהם דבר משפט, צוהו ללכת אל מקום המובחר להוציא הדבר לאמתתו:

17:8 בין דם לדם - הואיל ובדיני נפשות החל, אמר בין דם לדם, הטעם בין דם זכאי לדם חיב.

לא כדעת בעלי הקבלה בין דם טמא לדם טהור, והעד בין דין לדין בין נגע לנגע, והכלל דברי ריבות בשעריך. ואמרם בין נגע לנגע מראות נגעים, והלא זה תלוי לכהן, והכתוב אומר או אל השופט (דברים יז:יב)?

ודעת רבינו אהרן נ"ע בין דם לדם בין דם זדון לדם שגגה, אינו נראה כן, עד שהרחיב המאמר בענין הרציחה , אבל נראה לי בכל דיני נפשות:

17:8 בין דין לדין - דיני מומים:

17:8 בין נגע לנגע - חבורות ופצעים:

17:8 דברי ריבות - בעניני ממונות, ירושות, פקדונות, הלואות, אונאות, גנבות.

ויתכן בעבור שאמר בין ויורה טעם האמצעות בין שני דברים, יש לומר שטעם בין דם לדם בין דם הנהרג לדם הרוצח, כאמרו ולארץ לא יכופר לדם אשר שופך בה כי אם בדם שופכו (במדבר לה:לג).

בין דין לדין שאר דיני נפשות ודיני מומים, שדעת השופט פוסעת[[43]](#footnote-43) בין לזכות בין לחובה.

בין נגע לנגע לעניני חבולות המזיק, והפרק[[44]](#footnote-44) מה שיתחייב בשבת ורפוי וצער, שדיני תורה עומק גדול יש להם, ככתוב פלאות עדְוֹתיך על כן נְצָרָתַם נפשי (תהלים קיט:קכט).

דברי ריבות כפי שאמרנו:

17:8 וקמת ועלית - עם השופט שבשער ידבר:

**17:9 וּבָאתָ֗ אֶל־הַכֹּֽהֲנִים֙ הַלְוִיִּ֔ם וְאֶ֨ל־הַשֹּׁפֵ֔ט אֲשֶׁ֥ר יִֽהְיֶ֖ה בַּיָּמִ֣ים הָהֵ֑ם וְדָֽרַשְׁתָּ֙ וְהִגִּ֣ידֽוּ לְךָ֔ אֵ֖ת דְּבַ֥ר הַמִּשְׁפָּֽט׃**

17:9 אל הכהנים הלוים - ששם כהן משותף:

17:9 ואל השופט אשר יהיה בימים ההם... והגידו לך את דבר המשפט - שנעלם ממך:

**17:10 וְעָשִׂ֗יתָ עַל־פִּ֤י הַדָּבָר֙ אֲשֶׁ֣ר יַגִּ֣ידֽוּ לְךָ֔ מִן־הַמָּק֣וֹם הַה֔וּא אֲשֶׁ֖ר יִבְחַ֣ר יְהוָ֑ה וְשָֽׁמַרְתָּ֣ לַֽעֲשׂ֔וֹת כְּכֹ֖ל אֲשֶׁ֥ר יוֹרֽוּךָ׃**

17:10 ושמעת ועשית - מצוה לשמוע לכהן גדול:

**17:11 עַל־פִּ֨י הַתּוֹרָ֜ה אֲשֶׁ֣ר יוֹר֗וּךָ וְעַל־הַמִּשְׁפָּ֛ט אֲשֶׁר־יֹֽאמְר֥וּ לְךָ֖ תַּֽעֲשֶׂ֑ה לֹ֣א תָס֗וּר מִן־הַדָּבָ֛ר אֲשֶׁר־יַגִּ֥ידֽוּ לְךָ֖ יָמִ֥ין וּשְׂמֹֽאל׃**

17:11 על פי התורה אשר יורוך - לְזַכּוֹת:

17:11 ועל המשפט אשר יאמרו לך תעשה – לְחַיֵּיב:

17:11 לא תסור מן הדבר אשר יגידו לך ימין ושמאל - כי מציון תצא תורה ודבר ה' מירושלים (ישעיה ב:ג), שהשם נותן רוח חכמה אל העומדים לפניו לגלות הדברים הנעלמים, ככתוב גל עיני ואביטה נפלאות מתורתך (תהלים קיט:יח).

לא כדעת בעלי הקבלה, אם יאמרו לך על ימין שמאל ועל שמאל ימין. אמנם הטעם במה שלא תהיה סתירה בתורה:

**17:12 וְהָאִ֞ישׁ אֲשֶׁר־יַֽעֲשֶׂ֣ה בְזָד֗וֹן לְבִלְתִּ֨י שְׁמֹ֤עַ אֶל־הַכֹּהֵן֙ הָֽעֹמֵ֞ד לְשָׁ֤רֶת שָׁם֙ אֶת־יְהוָ֣ה אֱלֹהֶ֔יךָ א֖וֹ אֶל־הַשֹּׁפֵ֑ט וּמֵת֙ הָאִ֣ישׁ הַה֔וּא וּבִֽעַרְתָּ֥ הָרָ֖ע מִיִּשְׂרָאֵֽל׃**

**17:13 וְכָל־הָעָ֖ם יִשְׁמְע֣וּ וְיִרָ֑אוּ וְלֹ֥א יְזִיד֖וּן עֽוֹד׃**

17:12 והאיש אשר יעשה בזדון לבלתי שמוע - למה שיורו מדין תורה:

-1317:12 ומת האיש - חיב מות, ויתכן היות הנדון עצמו, על כן וכל העם ישמעו וייראו ולא יזידון עוד:

**17:14 כִּֽי־תָבֹ֣א אֶל־הָאָ֗רֶץ אֲשֶׁ֨ר יְהוָ֤ה אֱלֹהֶ֨יךָ֙ נֹתֵ֣ן לָ֔ךְ וִֽירִשְׁתָּ֖הּ וְיָשַׁ֣בְתָּה בָּ֑הּ וְאָֽמַרְתָּ֗ אָשִׂ֤ימָה עָלַי֙ מֶ֔לֶךְ כְּכָל־הַגּוֹיִ֖ם אֲשֶׁ֥ר סְבִֽיבֹתָֽי׃**

**17:15 שׂ֣וֹם תָּשִׂ֤ים עָלֶ֨יךָ֙ מֶ֔לֶךְ אֲשֶׁ֥ר יִבְחַ֛ר יְהוָ֥ה אֱלֹהֶ֖יךָ בּ֑וֹ מִקֶּ֣רֶב אַחֶ֗יךָ תָּשִׂ֤ים עָלֶ֨יךָ֙ מֶ֔לֶךְ לֹ֣א תוּכַ֗ל לָתֵ֤ת עָלֶ֨יךָ֙ אִ֣ישׁ נָכְרִ֔י אֲשֶׁ֥ר לֹֽא־אָחִ֖יךָ הֽוּא׃**

17:14 כי תבוא אל הארץ וגו' וירשת וישבת בה - נראה כי לא ישאלו מלך כי אם אחרי שיתישבו בארץ, לסבול טורח המלכות:

-1517:14 ואמרת אשימה עלי מלך - אינו מצות עשה כדעת בעלי הקבלה, כי מה טעם ככל הגוים אשר סביבותי? ואולם מאמר שום תשים, כנראה שהוא צווי כשישאלו:

17:15 מקרב אחיך - מישראל, לא כמו בני עשו אשר המליכו עליהם מעם אחר, אבל מצות לאו לישראל, לא תוכל לתת עליך איש נכרי:

17:15 אשר יבחר ה' - על פי נביא:

**17:16 רַק֮ לֹֽא־יַרְבֶּה־לּ֣וֹ סוּסִים֒ וְלֹֽא־יָשִׁ֤יב אֶת־הָעָם֙ מִצְרַ֔יְמָה לְמַ֖עַן הַרְבּ֣וֹת ס֑וּס וַֽיהוָה֙ אָמַ֣ר לָכֶ֔ם לֹ֣א תֹֽסִפ֗וּן לָשׁ֛וּב בַּדֶּ֥רֶךְ הַזֶּ֖ה עֽוֹד׃**

17:16 רק לא ירבה לו סוסים - אלה ברכב ואלה בסוסים ואנחנו בשם ה' אלהינו נזכיר (תהלים כ:ח):

17:16 ולא ישיב - כמו ובבקר היא שבה (אסתר ב:יד):

17:16 וה' אמר - ולא נזכר.

והאומר כי רבים הוזהרו ולא יחידים, בעבור שמצא את אוריה שברח במצרים, לא אמר כלום, כי בורח היה, והעד ירמיה שבא.

ולהיות טעם וה' אמר, הטעם לומר לכם עתה, אינו נראה כן. ויותר הדעת נוטה מן מאמר לא תוסיפו לראותם עוד עד עולם (שמות יד:יג), ואין הטעם לנטבעים, רק על אומת מצרים, והעד שנאמר {כי אשר ראיתם את מצרים היום לא תוסיפו לראותם עוד עד עולם (שם)} <אשר אמרתי לך לא תוסיף עוד לראותה (דברים כח:סח)>:[[45]](#footnote-45)

**17:17 וְלֹ֤א יַרְבֶּה־לּוֹ֙ נָשִׁ֔ים וְלֹ֥א יָס֖וּר לְבָב֑וֹ וְכֶ֣סֶף וְזָהָ֔ב לֹ֥א יַרְבֶּה־לּ֖וֹ מְאֹֽד׃**

17:17 ולא ירבה לו נשים - ונתן טעם ולא יסור לבבו, ושלמה יוכיח:

17:17 וכסף וזהב - ושלמה הרבה ולא גנהו הכתוב, כי כפי גודל מלכותו כדי היו:

**17:18 וְהָיָ֣ה כְשִׁבְתּ֔וֹ עַ֖ל כִּסֵּ֣א מַמְלַכְתּ֑וֹ וְכָ֨תַב ל֜וֹ אֶת־מִשְׁנֵ֨ה הַתּוֹרָ֤ה הַזֹּאת֙ עַל־סֵ֔פֶר מִלִּפְנֵ֖י הַכֹּֽהֲנִ֥ים הַלְוִיִּֽם׃**

17:18 והיה כשבתו על כסא ממלכתו וכתב לו את משנה התורה - תורה שניה, וכן וכסף משנה (בראשית מג:יב). ויש אומרים ספר אלה הדברים, והראשון קרוב:

17:18 מלפני הכהנים - כי הם לומדי התורה והעוסקים בה:

**17:19 וְהָֽיְתָ֣ה עִמּ֔וֹ וְקָ֥רָא ב֖וֹ כָּל־יְמֵ֣י חַיָּ֑יו לְמַ֣עַן יִלְמַ֗ד לְיִרְאָה֙ אֶת־יְהוָ֣ה אֱלֹהָ֔יו לִ֠שְׁמֹר אֶֽת־כָּל־דִּבְרֵ֞י הַתּוֹרָ֥ה הַזֹּ֛את וְאֶת־הַֽחֻקִּ֥ים הָאֵ֖לֶּה לַֽעֲשֹׂתָֽם׃**

17:19 והיתה עמו - התורה:

17:19 וקרא בו - בספר התורה:

17:19 למען ילמד ליראה - בראות הבטחת בתורה בגמול וענש:

**17:20 לְבִלְתִּ֤י רוּם־לְבָבוֹ֙ מֵֽאֶחָ֔יו וּלְבִלְתִּ֛י ס֥וּר מִן־הַמִּצְוָ֖ה יָמִ֣ין וּשְׂמֹ֑אול לְמַעַן֩ יַֽאֲרִ֨יךְ יָמִ֧ים עַל־מַמְלַכְתּ֛וֹ ה֥וּא וּבָנָ֖יו בְּקֶ֥רֶב יִשְׂרָאֵֽל׃**

17:20 לבלתי רום לבבו - לפרוק עול התורה ממנו בעבור שהוא מלך:

17:20 ולבלתי סור מן המצוה - לעשות כרצונו:

17:20 למען יאריך ימים - קיום המלכות:

**18:1 לֹֽא־יִ֠הְיֶה לַכֹּֽהֲנִ֨ים הַלְוִיִּ֜ם כָּל־שֵׁ֧בֶט לֵוִ֛י חֵ֥לֶק וְנַֽחֲלָ֖ה עִם־יִשְׂרָאֵ֑ל אִשֵּׁ֧י יְהוָ֛ה וְנַֽחֲלָת֖וֹ יֹֽאכֵלֽוּן׃**

**18:2 וְנַֽחֲלָ֥ה לֹא־יִֽהְיֶה־לּ֖וֹ בְּקֶ֣רֶב אֶחָ֑יו יְהוָה֙ ה֣וּא נַֽחֲלָת֔וֹ כַּֽאֲשֶׁ֖ר דִּבֶּר־לֽוֹ׃**

-218:1 לא יהיה לכהנים הלוים - בעבור שהזכיר מלפני הכהנים הלוים, החל לבאר משפט הכהנים, שהם העוסקים בתורה, שאין להם לעסוק בחיי שעה, שהרי מזונותיהם מזומנים להם, כי אין להם חלק ונחלה עם ישראל:

18:2 ה' הוא נחלתו כאשר דבר לו - אשי ה' ונחלתו יאכלון:

**18:3 וְזֶ֡ה יִֽהְיֶה֩ מִשְׁפַּ֨ט הַכֹּֽהֲנִ֜ים מֵאֵ֣ת הָעָ֗ם מֵאֵ֛ת זֹֽבְחֵ֥י הַזֶּ֖בַח אִם־שׁ֣וֹר אִם־שֶׂ֑ה וְנָתַן֙ לַכֹּהֵ֔ן הַזְּרֹ֥עַ וְהַלְּחָיַ֖יִם וְהַקֵּבָֽה׃**

18:3 וזה יהיה משפט הכהנים - בעבור שבמדבר היו אוכלים בשר שלמים, ועתה קרובים לבוא בארץ לאכול זבחי חולים, באר משפט הכהנים מהם:

18:3 הזרוע והלחיים והקבה - יתכן בעבור שאלו נבחרים משלשה חלקי הגוף:

**18:4 רֵאשִׁ֨ית דְּגָֽנְךָ֜ תִּֽירֹשְׁךָ֣ וְיִצְהָרֶ֗ךָ וְרֵאשִׁ֛ית גֵּ֥ז צֹֽאנְךָ֖ תִּתֶּן־לֽוֹ׃**

18:4 ראשית דגנך - זה הנקרא תרומה גדולה, ואין שעור לתרומה, רק כפי שֶׁיָּרִים איש משלו.

ובעלי הקבלה אמרו תרי ממאה, אחד מחמשים, עין יפה אחד מארבעים, והמצמצם אחד מששים לא יפחות.

והנה בכורים ותרומה, שהם הראשיות, לכהנים, ומעשר ללוים:

**18:5 כִּ֣י ב֗וֹ בָּחַ֛ר יְהוָ֥ה אֱלֹהֶ֖יךָ מִכָּל־שְׁבָטֶ֑יךָ לַֽעֲמֹ֨ד לְשָׁרֵ֧ת בְּשֵׁם־יְהוָ֛ה ה֥וּא וּבָנָ֖יו כָּל־הַיָּמִֽים׃**

18:5 לעמוד לשרת בשם ה' - להקריב קרבנות ומנחות:

**18:6 וְכִֽי־יָבֹ֨א הַלֵּוִ֜י מֵֽאַחַ֤ד שְׁעָרֶ֨יךָ֙ מִכָּל־יִשְׂרָאֵ֔ל אֲשֶׁר־ה֖וּא גָּ֣ר שָׁ֑ם וּבָא֙ בְּכָל־אַוַּ֣ת נַפְשׁ֔וֹ אֶל־הַמָּק֖וֹם אֲשֶׁר־יִבְחַ֥ר יְהוָֽה׃**

**18:7 וְשֵׁרֵ֕ת בְּשֵׁ֖ם יְהוָ֣ה אֱלֹהָ֑יו כְּכָל־אֶחָיו֙ הַלְוִיִּ֔ם הָעֹֽמְדִ֥ים שָׁ֖ם לִפְנֵ֥י יְהוָֽה׃**

-718:6 וכי יבוא הלוי - כי גם הלוי יש לו עבודה במקדש לומר שיר או להיות שוער. ועשרים וארבע משמרות היו מן הלוים אשר יסד דוד, ושלמה, ושמואל, וכתוב וסביבות בית האלהים ילינו (דברי הימים א׳ ט:כז).

ואינו לפי דעת בעלי הקבלה שגם זה כהן בעבור שנאמר ושרת בשם ה' אלהיו, שזו השרות הוא שיר:

**18:8 חֵ֥לֶק כְּחֵ֖לֶק יֹאכֵ֑לוּ לְבַ֥ד מִמְכָּרָ֖יו עַל־הָֽאָבֽוֹת׃**

18:8 חלק כחלק יאכלו - ואי אפשר שבעלי המשמר לא היו נזונים מן הלשכה, והלוי הבא לשרת היה חולק עם בעלי המשמר:

18:8 לבד ממכריו - יש מפרשים שהוא כמו מאת מַכָּרֵיכֶם (מלכים ב׳ יב:ח), על האבות כענין רעך וריע אביך אל תעזוב (משלי כז:י), וכל מה שהיה נודר היה נותן אותו ללוי ידוע, ולא אבה הדקדוק.

ואחרים פירשוהו מלשון מכר, שהטעם מלבד שהיה לו נחלה מאבותיו ומכרו, שלא יאמרו כיון שהיה לך ומכרת לא יהיה לך חלק מכאן.

ואפשר לומר כי מניות הלוים היא למבן שלש שנים, ואחרי שבא לעבוד להיות נזון עם אנשי המשמר, אם מכר חלקו מה שיבוא לו מן מניות הלוים, בזולתי זה יהיה חלקו עם אנשי המשמר:

**18:9 כִּ֤י אַתָּה֙ בָּ֣א אֶל־הָאָ֔רֶץ אֲשֶׁר־יְהוָ֥ה אֱלֹהֶ֖יךָ נֹתֵ֣ן לָ֑ךְ לֹֽא־תִלְמַ֣ד לַֽעֲשׂ֔וֹת כְּתֽוֹעֲבֹ֖ת הַגּוֹיִ֥ם הָהֵֽם׃**

-1018:9 כי אתה בא - בעבור שהזכיר הכהנים והלוים מורי התורה, שיהיו נדבקים בהם ומהנים אותם, הזהיר שלא ילמד לעשותם כתעובות הגוים, אשר אל מעוננים ואל קוסמים ישמעו (דברים יח:יד):

**18:10 לֹֽא־יִמָּצֵ֣א בְךָ֔ מַֽעֲבִ֥יר בְּנֽוֹ־וּבִתּ֖וֹ בָּאֵ֑שׁ קֹסֵ֣ם קְסָמִ֔ים מְעוֹנֵ֥ן וּמְנַחֵ֖שׁ וּמְכַשֵּֽׁף׃**

18:10 לא ימצא בך מעביר בנו ובתו באש - עבודת המולך:

18:10 קוסם קסמים - יש אומרים אלו הן הגָּזְרִין (דניאל ב:כז), חותכי הדברים, ואומרים שהוא שם כלל לכל הנזכר אחרי כן, וכן קסם על שפתי מלך (משלי טז:י).

ובעלי הקבלה אמרו האוחז מקלו ושואל לו. ואומרים חותך חתיכת קליפה וזורקו, איזה נפל למעלה, אם הקסם אם זולתי הקסם:

18:10 מעונן - זהו המשתכל בעתים, שהשעה טובה כפי מבט כוכב איזה שירצה. ויש מפרשים שהוא אוחז עינים:

18:10 ומנחש - אמרו שהוא המביט בצפצוף העוף. ובעלי הקבלה אמרו כגון האומר נפל פתי מפי, פסק צבי את הדרך:

18:10 נראה הענין שמעונן זהו הבטה בסבות, ומנחש הבטה במסבבים, כענין נחש ינחש (בראשית מד:ה), שהוא ענין נסיון:

18:10 ומכשף - זהו המרכיב ענינים ומשנה הדבר מטבעו:

**18:11 וְחֹבֵ֖ר חָ֑בֶר וְשֹׁאֵ֥ל אוֹב֙ וְיִדְּעֹנִ֔י וְדֹרֵ֖שׁ אֶל־הַמֵּתִֽים׃**

18:11 וחובר חבר - מקבץ השדים ועושה עגול:

18:11 ושואל אוב - הוא פיתום, כענין והיה כאוב מארץ קולך (ישעיה כט:ד), ונתבאר ענינו:

18:11 וידעוני - אומרים שהוא המפיל בגורלות ובנקודות. ובעלי הקבלה אמרו בענין ידוע, שהוא עוף שנקרא ידוע, ומשים עצם {אדם} <ידוע>[[46]](#footnote-46) בפיו ומדבר עתידות:

18:11 ודורש אל המתים - שנאמר ובנצורים ילינו (ישעיה סה:ד), שתשרה רוח הטמאה:

**18:12 כִּֽי־תוֹעֲבַ֥ת יְהוָ֖ה כָּל־עֹ֣שֵׂה אֵ֑לֶּה וּבִגְלַל֙ הַתּֽוֹעֵבֹ֣ת הָאֵ֔לֶּה יְהוָ֣ה אֱלֹהֶ֔יךָ מוֹרִ֥ישׁ אוֹתָ֖ם מִפָּנֶֽיךָ׃**

**18:13 תָּמִ֣ים תִּֽהְיֶ֔ה עִ֖ם יְהוָ֥ה אֱלֹהֶֽיךָ׃**

18:12 כי תועבת ה' - שמסלקים השגחת השם:

-13 18:12 ובגלל התועבות האלה - נענשו אנשי הארץ, על כן סמוך תמים תהיה עם ה' אלהיך:

**18:14 כִּ֣י ׀ הַגּוֹיִ֣ם הָאֵ֗לֶּה אֲשֶׁ֤ר אַתָּה֙ יוֹרֵ֣שׁ אוֹתָ֔ם אֶל־מְעֹֽנְנִ֥ים וְאֶל־קֹֽסְמִ֖ים יִשְׁמָ֑עוּ וְאַתָּ֕ה לֹ֣א כֵ֔ן נָ֥תַן לְךָ֖ יְהוָ֥ה אֱלֹהֶֽיךָ׃**

**18:15 נָבִ֨יא מִקִּרְבְּךָ֤ מֵֽאַחֶ֨יךָ֙ כָּמֹ֔נִי יָקִ֥ים לְךָ֖ יְהוָ֣ה אֱלֹהֶ֑יךָ אֵלָ֖יו תִּשְׁמָעֽוּן׃**

18:14 כי הגוים האלה אל מעוננים ואל קוסמים - על כן נענשו:

-1518:14 ואתה לא כן נתן לך ה' אלהיך - שאם תרצה לדעת בדברי העתיד, נביא מקרבך מאחיך כמוני, שאני נביא נאמן לא מעונן, ומאחיך, אליו תשמעון:

**18:16 כְּכֹ֨ל אֲשֶׁר־שָׁאַ֜לְתָּ מֵעִ֨ם יְהוָ֤ה אֱלֹהֶ֨יךָ֙ בְּחֹרֵ֔ב בְּי֥וֹם הַקָּהָ֖ל לֵאמֹ֑ר לֹ֣א אֹסֵ֗ף לִשְׁמֹ֨עַ֙ אֶת־קוֹל֙ יְהוָ֣ה אֱלֹהָ֔י וְאֶת־הָאֵ֨שׁ הַגְּדֹלָ֥ה הַזֹּ֛את לֹֽא־אֶרְאֶ֥ה ע֖וֹד וְלֹ֥א אָמֽוּת׃**

18:16 ככל אשר שאלת מעם ה' אלהיך בחורב - כאשר דבר ה' עמכם בלי אמצעות נביא, ואתה אמרת: אם יוספים אנחנו לשמוע את קול ה' אלהינו עוד ומתנו (דברים ה:כא):

**18:17 וַיֹּ֥אמֶר יְהוָ֖ה אֵלָ֑י הֵיטִ֖יבוּ אֲשֶׁ֥ר דִּבֵּֽרוּ:**

18:17 ויאמר ה' אלי הטיבו אשר דברו – שֶׁמֵּעַתָּה נתאמת להם שהנבואה תשרה על מין האדם, וכי שהשם מדבר עם ילוד אשה. כי המעמד הגדול לא היה כי אם להסיר הספק, כאשר העידו לעצמם, היום הזה ראינו כי ידבר אלהים את האדם וחי (דברים ה:כ):

**18:18 נָבִ֨יא אָקִ֥ים לָהֶ֛ם מִקֶּ֥רֶב אֲחֵיהֶ֖ם כָּמ֑וֹךָ וְנָֽתַתִּ֤י דְבָרַי֙ בְּפִ֔יו וְדִבֶּ֣ר אֲלֵיהֶ֔ם אֵ֖ת כָּל־אֲשֶׁ֥ר אֲצַוֶּֽנּוּ׃**

18:18 נביא אקים להם מקרב אחיהם כמוך - שאתה מקרב אחיהם:

18:18 ודבר את כל אשר אצונו - כענין על כל אשר אשלחך תלך ואת כל אשר אצוך תדבר (ירמיה א:ז), וכענין {הנני בא (זכריה ב:יד)} <הכני נא (מלכים א׳ כ:לה)>:[[47]](#footnote-47)

**18:19 וְהָיָ֗ה הָאִישׁ֙ אֲשֶׁ֤ר לֹֽא־יִשְׁמַע֙ אֶל־דְּבָרַ֔י אֲשֶׁ֥ר יְדַבֵּ֖ר בִּשְׁמִ֑י אָֽנֹכִ֖י אֶדְרֹ֥שׁ מֵֽעִמּֽוֹ׃**

18:19 והיה האיש אשר לא ישמע אל דברי - יסבול היות הנביא עצמו שלא יוליך את נבואותו, או אל האיש אשר לא ישמע אל דברי הנביא:

18:19 אנכי אדרוש מעמו - מיתתו בידי שמים:

**18:20 אַ֣ךְ הַנָּבִ֡יא אֲשֶׁ֣ר יָזִיד֩ לְדַבֵּ֨ר דָּבָ֜ר בִּשְׁמִ֗י אֵ֣ת אֲשֶׁ֤ר לֹֽא־צִוִּיתִיו֙ לְדַבֵּ֔ר וַֽאֲשֶׁ֣ר יְדַבֵּ֔ר בְּשֵׁ֖ם אֱלֹהִ֣ים אֲחֵרִ֑ים וּמֵ֖ת הַנָּבִ֥יא הַהֽוּא׃**

18:20 אך הנביא אשר יזיד - זהו נביא שקר, וגם יכליל מי שהוא מן מגנבי דבר השם והמתנבא בשם ע"ז, והנה שלשתם בחנק:

**18:21 וְכִ֥י תֹאמַ֖ר בִּלְבָבֶ֑ךָ אֵיכָה֙ נֵדַ֣ע אֶת־הַדָּבָ֔ר אֲשֶׁ֥ר לֹֽא־דִבְּר֖וֹ יְהוָֽה׃**

18:21 וכי תאמר איכה נדע את הדבר - זה על נביאי עתידות:

**18:22 אֲשֶׁר֩ יְדַבֵּ֨ר הַנָּבִ֜יא בְּשֵׁ֣ם יְהוָ֗ה וְלֹֽא־יִהְיֶ֤ה הַדָּבָר֙ וְלֹ֣א יָבֹ֔א ה֣וּא הַדָּבָ֔ר אֲשֶׁ֥ר לֹֽא־דִבְּר֖וֹ יְהוָ֑ה בְּזָדוֹן֙ דִּבְּר֣וֹ הַנָּבִ֔יא לֹ֥א תָג֖וּר מִמֶּֽנּוּ׃**

18:22 אשר ידבר הנביא בשם ה' ולא יהיה הדבר ולא יבוא - בֵּיאֲרוֹ ירמיה הנביא: אשר ינבא בשם ה' לטובה ולא תבוא אותה הטובה, יִוָּדַע כי הוא נביא שקר, כמו חנניה בן עזור אשר נתנבא על כלי בית ה' אשר נלקחו עם גלות יכניה שישובו ירושלם, והנה היה מתחיב מיתת חנק, אך בעבור שהיו הדור ההוא רשעים, נתנבא עליו ירמיה השנה אתה מת (ירמיה כח:טז):

18:22 לא תגור ממנו - מפני שנביאי שקר מתדמים בעניניהם כנביאי אמת, כנזכר ולא ילבשו אדרת שער למען כחש (זכריה יג:ד), כאלו ירא שמים חסיד:

18:22 לא תגור ממנו - מלהרגו ומללמד עליו חובה:

**19:1 כִּֽי־יַכְרִ֞ית יְהוָ֤ה אֱלֹהֶ֨יךָ֙ אֶת־הַגּוֹיִ֔ם אֲשֶׁר֙ יְהוָ֣ה אֱלֹהֶ֔יךָ נֹתֵ֥ן לְךָ֖ אֶת־אַרְצָ֑ם וִֽירִשְׁתָּ֕ם וְיָֽשַׁבְתָּ֥ בְעָֽרֵיהֶ֖ם וּבְבָֽתֵּיהֶֽם׃**

**19:2 שָׁל֥וֹשׁ עָרִ֖ים תַּבְדִּ֣יל לָ֑ךְ בְּת֣וֹךְ אַרְצְךָ֔ אֲשֶׁר֙ יְהוָ֣ה אֱלֹהֶ֔יךָ נֹתֵ֥ן לְךָ֖ לְרִשְׁתָּֽהּ׃**

-219:1 כי יכרית - בעבור שהחל שופטים ושוטרים תתן לך בכל שעריך (דברים טז:יח), כון לבאר סגולת ערי מקלט:

19:2 שלש ערים תבדיל לך - אחרי שתתישב:

**19:3 תָּכִ֣ין לְךָ֮ הַדֶּרֶךְ֒ וְשִׁלַּשְׁתָּ֙ אֶת־גְּב֣וּל אַרְצְךָ֔ אֲשֶׁ֥ר יַנְחִֽילְךָ֖ יְהוָ֣ה אֱלֹהֶ֑יךָ וְהָיָ֕ה לָנ֥וּס שָׁ֖מָּה כָּל־רֹצֵֽחַ׃**

19:3 תכין לך הדרך ושלשת את גבול ארצך - שלא יהיה מכשול כשהוא רץ לבוא אל ערי המקלט. ויתכן שיהיה כולל  
בהכנה שיהיה על פי מדה:

19:3 ושלשת את גבול ארצך - בכל שלישית הארץ:

**19:4 וְזֶה֙ דְּבַ֣ר הָֽרֹצֵ֔חַ אֲשֶׁר־יָנ֥וּס שָׁ֖מָּה וָחָ֑י אֲשֶׁ֨ר יַכֶּ֤ה אֶת־רֵעֵ֨הוּ֙ בִּבְלִי־דַ֔עַת וְה֛וּא לֹֽא־שֹׂנֵ֥א ל֖וֹ מִתְּמֹ֥ל שִׁלְשֹֽׁם׃**

19:4 וזה דבר הרוצח - יש הבדל בין המכה בשגגה (במדבר לה:יא,טו) ובין המכה בבלי דעת. המכה בשגגה הוא המכה את הנפש בדבר שלא ימות בו ומת, ובלי דעת הוא מי שלא כון להכותו והכה את הנפש אפילו בדבר שימות בו. וזהו בפתע בלא איבה הֲדָפוֹ (במדבר לה:כב):

**19:5 וַֽאֲשֶׁר֩ יָבֹ֨א אֶת־רֵעֵ֥הוּ בַיַּעַר֮ לַחְטֹ֣ב עֵצִים֒ וְנִדְּחָ֨ה יָד֤וֹ בַגַּרְזֶן֙ לִכְרֹ֣ת הָעֵ֔ץ וְנָשַׁ֤ל הַבַּרְזֶל֙ מִן־הָעֵ֔ץ וּמָצָ֥א אֶת־רֵעֵ֖הוּ וָמֵ֑ת ה֗וּא יָנ֛וּס אֶל־אַחַ֥ת הֶעָֽרִים־הָאֵ֖לֶּה וָחָֽי׃**

**19:6 פֶּן־יִרְדֹּף֩ גֹּאֵ֨ל הַדָּ֜ם אַֽחֲרֵ֣י הָֽרֹצֵ֗חַ כִּֽי־יֵחַם֮ לְבָבוֹ֒ וְהִשִּׂיג֛וֹ כִּֽי־יִרְבֶּ֥ה הַדֶּ֖רֶךְ וְהִכָּ֣הוּ נָ֑פֶשׁ וְלוֹ֙ אֵ֣ין מִשְׁפַּט־מָ֔וֶת כִּ֠י לֹ֣א שֹׂנֵ֥א ה֛וּא ל֖וֹ מִתְּמ֥וֹל שִׁלְשֽׁוֹם׃**

19:5 ואשר יבוא את רעהו ביער - אע"פ שהוא מכון בפעולה והואיל ובלתי כונה יצא הברזל והכה, אינו מזיד.

וממה שאמר ביער יש להבין ונשל הברזל מן העץ. טענה לבעלי הקבלה כל שמכה מה שהוא כדרך הורדתו גולה. ונראה כי על כן הוכרחו מהם ועשוהו יוצא, ר"ל להוציא הברזל מן העץ חתיכת עץ, ובו הרג את הנפש:

19:5-6 הזכיר אלו שאין להם חיוב במפורסם, ועל כן אמר הוא ינוס אל אחת הערים האלה וחי, והורה כי יחם לבבו והשיגו, והוא אינו מחויב מות, ונתן העלה כי לא שונא הוא לו מתמול שלשום:

**19:7 עַל־כֵּ֛ן אָֽנֹכִ֥י מְצַוְּךָ֖ לֵאמֹ֑ר שָׁלֹ֥שׁ עָרִ֖ים תַּבְדִּ֥יל לָֽךְ׃**

**19:8 וְאִם־יַרְחִ֞יב יְהוָ֤ה אֱלֹהֶ֨יךָ֙ אֶת־גְּבֻ֣לְךָ֔ כַּֽאֲשֶׁ֥ר נִשְׁבַּ֖ע לַֽאֲבֹתֶ֑יךָ וְנָ֤תַן לְךָ֙ אֶת־כָּל־הָאָ֔רֶץ אֲשֶׁ֥ר דִּבֶּ֖ר לָתֵ֥ת לַֽאֲבֹתֶֽיךָ׃**

**19:9 כִּֽי־תִשְׁמֹר֩ אֶת־כָּל־הַמִּצְוָ֨ה הַזֹּ֜את לַֽעֲשֹׂתָ֗הּ אֲשֶׁ֨ר אָֽנֹכִ֣י מְצַוְּךָ֮ הַיּוֹם֒ לְאַֽהֲבָ֞ה אֶת־יְהוָ֧ה אֱלֹהֶ֛יךָ וְלָלֶ֥כֶת בִּדְרָכָ֖יו כָּל־הַיָּמִ֑ים וְיָֽסַפְתָּ֨ לְךָ֥ עוֹד֙ שָׁלֹ֣שׁ עָרִ֔ים עַ֖ל הַשָּׁלֹ֥שׁ הָאֵֽלֶּה׃**

19:8 ואם ירחיב - הרחבה זו לעתיד לבוא כשיירשו ארץ עשרה עממים, כי לא נחלו עתה רק ארץ שבעה גוים:

19:9 ופירש כי תשמור את כל המצוה, ונתן הטעם וללכת בדרכיו כל הימים, ויספת לך עוד שלש ערים על השלש האלה שבעבר הירדן, כי ינחלו ארץ עשרה עממים:

**19:10 וְלֹ֤א יִשָּׁפֵךְ֙ דָּ֣ם נָקִ֔י בְּקֶ֣רֶב אַרְצְךָ֔ אֲשֶׁר֙ יְהוָ֣ה אֱלֹהֶ֔יךָ נֹתֵ֥ן לְךָ֖ נַֽחֲלָ֑ה וְהָיָ֥ה עָלֶ֖יךָ דָּמִֽים׃**

19:10 ולא ישפך דם נקי - זהו דם הרוצח בבלי דעת מיד הגואל:

**19:11 וְכִֽי־יִהְיֶ֥ה אִישׁ֙ שֹׂנֵ֣א לְרֵעֵ֔הוּ וְאָ֤רַב לוֹ֙ וְקָ֣ם עָלָ֔יו וְהִכָּ֥הוּ נֶ֖פֶשׁ וָמֵ֑ת וְנָ֕ס אֶל־אַחַ֖ת הֶֽעָרִ֥ים הָאֵֽל׃**

**19:12 וְשָֽׁלְחוּ֙ זִקְנֵ֣י עִיר֔וֹ וְלָֽקְח֥וּ אֹת֖וֹ מִשָּׁ֑ם וְנָֽתְנ֣וּ אֹת֗וֹ בְּיַ֛ד גֹּאֵ֥ל הַדָּ֖ם וָמֵֽת׃**

19:11 וכי יהיה איש שונא - שהוא רוצח מזיד:

-1219:11 ונס אל אחת הערים האל - זקני עירו יקחוהו מעיר המקלט לתת אותו ביד גואל הדם ומת:

**19:13 לֹֽא־תָח֥וֹס עֵֽינְךָ֖ עָלָ֑יו וּבִֽעַרְתָּ֧ דַֽם־הַנָּקִ֛י מִיִּשְׂרָאֵ֖ל וְט֥וֹב לָֽךְ׃**

19:13 לא תחוס עינך עליו - אם הוא בחור יפה תאר:

19:13 ובערת דם הנקי - בעשותך המשפט, לא ישפך דם נקי (דברים יט:י):

**19:14 לֹ֤א תַסִּיג֙ גְּב֣וּל רֵֽעֲךָ֔ אֲשֶׁ֥ר גָּֽבְל֖וּ רִֽאשֹׁנִ֑ים בְּנַחֲלָֽתְךָ֙ אֲשֶׁ֣ר תִּנְחַ֔ל בָּאָ֕רֶץ אֲשֶׁר֙ יְהוָ֣ה אֱלֹהֶ֔יךָ נֹתֵ֥ן לְךָ֖ לְרִשְׁתָּֽהּ׃**

19:14 לא תסיג גבול רעך - בעבור שדבר בענין עיר מקלט, להורות שגם המגרש קולט, על כן אשר גבלו ראשונים:

**19:15 לֹֽא־יָקוּם֩ עֵ֨ד אֶחָ֜ד בְּאִ֗ישׁ לְכָל־עָוֺן֙ וּלְכָל־חַטָּ֔את בְּכָל־חֵ֖טְא אֲשֶׁ֣ר יֶֽחֱטָ֑א עַל־פִּ֣י ׀ שְׁנֵ֣י עֵדִ֗ים א֛וֹ עַל־פִּ֥י שְׁלֹשָֽׁה־עֵדִ֖ים יָק֥וּם דָּבָֽר׃**

19:15 לא יקום עד אחד באיש - כאשר באר דין הרוצח והזהיר בהשגת הגבול, ונאמר ארור מסיג גבול רעהו (דברים כז:יז), אמר לא יקום עד אחד, שאם ראוהו עד אחד לא תתקים עדותו:

19:15 לכל עון - יתכן שהרצון בדיני נפשות, ולכל חטאת - דיני מומים, בכל חטא אשר יחטא - דיני ממונות.

ובעלי הקבלה אמרו, הואיל והזהיר על דיני {ממונות} <נפשות> ועד אחד לא יענה בנפש למות, (במדבר לה:ל), כל שכן בדיני {נפשות} <ממונות>.[[48]](#footnote-48) אם כן מה טעם לא יקום עד אחד באיש? אמר אבל לשבועה הוא קם. {וכבר} <וככה> דעתם: לא יקום עד אחד באיש לכל עון - אלו דיני נפשות, ולכל חטאת - אלו קרבנות, בכל חטא אשר יחטא - אלו דיני מומים שאין משביעין עליהם, אבל בזולתי אלו מקבלים עד אחד לחייב שבועה.

ונראה לי לומר: לכל עון - מה שחטא ברצון ובידיעה, כענין אשר העוה עבדך (שמואל ב׳ יט:כ), ולכל חטאת - אשר עשה בשגגה, ובכל חטא - הוא באור לכל חטאת:

**19:16 כִּֽי־יָק֥וּם עֵד־חָמָ֖ס בְּאִ֑ישׁ לַֽעֲנ֥וֹת בּ֖וֹ סָרָֽה׃**

19:16 כי יקום עד - טעמו עדות, כי עד אחד לא יקובל, וכל מקום שאינו עדות אומר אחד:

19:16 לענות בו סרה - כמו ועשיר יענה עזות (משלי יח:כג), והרצון עדות סרה:

**19:17 וְעָֽמְד֧וּ שְׁנֵֽי־הָאֲנָשִׁ֛ים אֲשֶׁר־לָהֶ֥ם הָרִ֖יב לִפְנֵ֣י יְהוָ֑ה לִפְנֵ֤י הַכֹּֽהֲנִים֙ וְהַשֹּׁ֣פְטִ֔ים אֲשֶׁ֥ר יִֽהְי֖וּ בַּיָּמִ֥ים הָהֵֽם׃**

19:17 ועמדו שני האנשים אשר להם הריב לפני ה' - בעמדם לפני השופטים כאלו הם עומדים לפני שכינה, כענין אלהים נצב בעדת אל (תהלים פב:א), אינו רוצה על העדים אבל נתבאר שהם בעלי הריב:

19:17 לפני הכהנים והשופטים - שהם הדיינים:

**19:18 וְדָֽרְשׁ֥וּ הַשֹּֽׁפְטִ֖ים הֵיטֵ֑ב וְהִנֵּ֤ה עֵֽד־שֶׁ֨קֶר֙ הָעֵ֔ד שֶׁ֖קֶר עָנָ֥ה בְאָחִֽיו׃**

**19:19 וַֽעֲשִׂ֣יתֶם ל֔וֹ כַּֽאֲשֶׁ֥ר זָמַ֖ם לַֽעֲשׂ֣וֹת לְאָחִ֑יו וּבִֽעַרְתָּ֥ הָרָ֖ע מִקִּרְבֶּֽךָ׃**

19:18 ודרשו השופטים היטב - על העדים:

19:18-19 ואם נמצאו זוממים על ידי עדים אחרים, ועשיתם לו כאשר זמם לעשות לאחיו. אמרו בעלי הקבלה ולא כאשר עשה. לא הרגו - נהרגים, הרגו - אינם נהרגים. ואלה דברי רוח, כי המקור יבוא במקום הפעולה, כמו לזנות בית אביה (דברים כב:כא). והוא במה שאפשר, בין בענש הגוף בין בענש ממון.

עוד אמרו לאחיו אמר הכתוב ולא לאחותו, לפטור בת כהן שזנית, שהבועל חיב חנק והיא חיבת שרפה. והכתוב אומר כי יקום עד חמס באיש, ולכן אמר לאחיו:

**19:20 וְהַנִּשְׁאָרִ֖ים יִשְׁמְע֣וּ וְיִרָ֑אוּ וְלֹֽא־יֹסִ֨פוּ לַֽעֲשׂ֜וֹת ע֗וֹד כַּדָּבָ֥ר הָרָ֛ע הַזֶּ֖ה בְּקִרְבֶּֽךָ׃**

19:20 והנשארים - הטעם מן כיוצא במינם:

**19:21 וְלֹ֥א תָח֖וֹס עֵינֶ֑ךָ נֶ֣פֶשׁ בְּנֶ֗פֶשׁ עַ֤יִן בְּעַ֨יִן֙ שֵׁ֣ן בְּשֵׁ֔ן יָ֥ד בְּיָ֖ד רֶ֥גֶל בְּרָֽגֶל׃**

19:21 לא תחוס עינך נפש בנפש - על עד חמס, דברים שאפשר להעשות לו, אבל אם העיד עליו שהוא ממזר, איך יתכן להיות גם הוא ממזר? ובעלי הקבלה אמרו שסופג את הארבעים:

**20:1 כִּֽי־תֵצֵ֨א לַמִּלְחָמָ֜ה עַל־אֹֽיְבֶ֗ךָ וְֽרָאִ֜יתָ ס֤וּס וָרֶ֨כֶב֙ עַ֚ם רַ֣ב מִמְּךָ֔ לֹ֥א תִירָ֖א מֵהֶ֑ם כִּֽי־יְהוָ֤ה אֱלֹהֶ֨יךָ֙ עִמָּ֔ךְ הַמַּֽעַלְךָ֖ מֵאֶ֥רֶץ מִצְרָֽיִם׃**

20:1 כי תצא למלחמה - נסמכה זאת הפרשה להורות שאין דיני רוצח בשעת המלחמה:

20:1 וראית סוס ורכב עם רב ממך לא תירא מהם - הבטחה:

20:1 המעלך - הרמיזם כאשר על דרך פלא הוציא אתכם ממצרים, כן תוכל לנצח האויב בעזרתו של הש"י, בהשגחה המופתית לנצח מערכת העליונה, שאם יש במערכתם לנצח, הש"י ינצח המערכת:

**20:2 וְהָיָ֕ה כְּקָֽרָבְכֶ֖ם אֶל־הַמִּלְחָמָ֑ה וְנִגַּ֥שׁ הַכֹּהֵ֖ן וְדִבֶּ֥ר אֶל־הָעָֽם׃**

20:2 כקרבכם - בא משונה מחברתו, שהיה ראוי לבוא כמו כְּתָפְשְׂכֶם (יהושע ח:ח) או כמו בַּאֲכָלְכֶם מלחם הארץ (במדבר טו:יט):

20:2 ונגש הכהן - זה משוח מלחמה:

**20:3 וְאָמַ֤ר אֲלֵהֶם֙ שְׁמַ֣ע יִשְׂרָאֵ֔ל אַתֶּ֨ם קְרֵבִ֥ים הַיּ֛וֹם לַמִּלְחָמָ֖ה עַל־אֹֽיְבֵיכֶ֑ם אַל־יֵרַ֣ךְ לְבַבְכֶ֗ם אַל־תִּֽירְא֧וּ וְאַֽל־תַּחְפְּז֛וּ וְאַל־תַּֽעַרְצ֖וּ מִפְּנֵיהֶֽם׃**

20:3 אל ירך לבבכם - כשאתם יוצאים למלחמה:

20:3 אל תיראו ואל תחפזו - אם יש עמהם סוס ורכב (דברים כ:א):

20:3 אל תערצו - אם הם עם רב (שם):

**20:4 כִּ֚י יְהוָ֣ה אֱלֹֽהֵיכֶ֔ם הַֽהֹלֵ֖ךְ עִמָּכֶ֑ם לְהִלָּחֵ֥ם לָכֶ֛ם עִם־אֹֽיְבֵיכֶ֖ם לְהוֹשִׁ֥יעַ אֶתְכֶֽם׃**

20:4 כי ה' אלהיכם - הוא המנצח לכל צבא העליונים:

**20:5 וְדִבְּר֣וּ הַשֹּֽׁטְרִים֮ אֶל־הָעָ֣ם לֵאמֹר֒ מִֽי־הָאִ֞ישׁ אֲשֶׁ֨ר בָּנָ֤ה בַֽיִת־חָדָשׁ֙ וְלֹ֣א חֲנָכ֔וֹ יֵלֵ֖ךְ וְיָשֹׁ֣ב לְבֵית֑וֹ פֶּן־יָמוּת֙ בַּמִּלְחָמָ֔ה וְאִ֥ישׁ אַחֵ֖ר יַחְנְכֶֽנּוּ׃**

20:5 ודברו השוטרים - שכהן מדבר וכהן משמיע:

**20:6 וּמִֽי־הָאִ֞ישׁ אֲשֶׁר־נָטַ֥ע כֶּ֨רֶם֙ וְלֹ֣א חִלְּל֔וֹ יֵלֵ֖ךְ וְיָשֹׁ֣ב לְבֵית֑וֹ פֶּן־יָמוּת֙ בַּמִּלְחָמָ֔ה וְאִ֥ישׁ אַחֵ֖ר יְחַלְּלֶֽנּוּ׃**

20:6 מי האיש אשר נטע כרם ולא חללו - יש אומרים שלא הוציא נטע רביעי לעשותו חול בחמישי, ויש אומרים מן ובמחולות (שמות טו:כ). והראשון נכון:

**20:7 וּמִֽי־הָאִ֞ישׁ אֲשֶׁר־אֵרַ֤שׂ אִשָּׁה֙ וְלֹ֣א לְקָחָ֔הּ יֵלֵ֖ךְ וְיָשֹׁ֣ב לְבֵית֑וֹ פֶּן־יָמוּת֙ בַּמִּלְחָמָ֔ה וְאִ֥ישׁ אַחֵ֖ר יִקָּחֶֽנָּה׃**

20:7 ארש אשה ולא לקחה - שלא נשאהּ:

**20:8 וְיָֽסְפ֣וּ הַשֹּֽׁטְרִים֮ לְדַבֵּ֣ר אֶל־הָעָם֒ וְאָֽמְר֗וּ מִֽי־הָאִ֤ישׁ הַיָּרֵא֙ וְרַ֣ךְ הַלֵּבָ֔ב יֵלֵ֖ךְ וְיָשֹׁ֣ב לְבֵית֑וֹ וְלֹ֥א יִמַּ֛ס אֶת־לְבַ֥ב אֶחָ֖יו כִּלְבָבֽוֹ׃**

20:8 ויספו השוטרים - שזה המאמר כנגד כולם, שמאמר הקודם היה ליחידים:

20:8 ולא ימס - נראה שהוא יוצא, ומלת את לעד. או שהוא נפעל, ובא כדרך יֵחָלֵק את הארץ (במדבר כו:נה):

**20:9 וְהָיָ֛ה כְּכַלֹּ֥ת הַשֹּֽׁטְרִ֖ים לְדַבֵּ֣ר אֶל־הָעָ֑ם וּפָ֥קְד֛וּ שָׂרֵ֥י צְבָא֖וֹת בְּרֹ֥אשׁ הָעָֽם׃**

20:9 ופקדו שרי צבאות - הואיל והמספר נחסר:

**20:10 כִּֽי־תִקְרַ֣ב אֶל־עִ֔יר לְהִלָּחֵ֖ם עָלֶ֑יהָ וְקָרָ֥אתָ אֵלֶ֖יהָ לְשָׁלֽוֹם׃**

**20:11 וְהָיָה֙ אִם־שָׁל֣וֹם תַּֽעַנְךָ֔ וּפָֽתְחָ֖ה לָ֑ךְ וְהָיָ֞ה כָּל־הָעָ֣ם הַנִּמְצָא־בָ֗הּ יִֽהְי֥וּ לְךָ֛ לָמַ֖ס וַֽעֲבָדֽוּךָ׃**

**20:12 וְאִם־לֹ֤א תַשְׁלִים֙ עִמָּ֔ךְ וְעָֽשְׂתָ֥ה עִמְּךָ֖ מִלְחָמָ֑ה וְצַרְתָּ֖ עָלֶֽיהָ׃**

**20:13 וּנְתָנָ֛הּ יְהוָ֥ה אֱלֹהֶ֖יךָ בְּיָדֶ֑ךָ וְהִכִּיתָ֥ אֶת־כָּל־זְכוּרָ֖הּ לְפִי־חָֽרֶב׃**

**20:14 רַ֣ק הַ֠נָּשִׁים וְהַטַּ֨ף וְהַבְּהֵמָ֜ה וְכֹל֩ אֲשֶׁ֨ר יִֽהְיֶ֥ה בָעִ֛יר כָּל־שְׁלָלָ֖הּ תָּבֹ֣ז לָ֑ךְ וְאָֽכַלְתָּ֙ אֶת־שְׁלַ֣ל אֹֽיְבֶ֔יךָ אֲשֶׁ֥ר נָתַ֛ן יְהוָ֥ה אֱלֹהֶ֖יךָ לָֽךְ׃**

**20:15 כֵּ֤ן תַּֽעֲשֶׂה֙ לְכָל־הֶ֣עָרִ֔ים הָֽרְחֹקֹ֥ת מִמְּךָ֖ מְאֹ֑ד אֲשֶׁ֛ר לֹֽא־מֵעָרֵ֥י הַגּֽוֹיִם־הָאֵ֖לֶּה הֵֽנָּה׃**

-1520:10 כי תקרב - כנראה ממשמע הכתוב כי קריאת שלום אינה כי אם אל הערים הרחוקות, לא משבעה עממים. שעליהם נאמר והכית כל זכורה לפי חרב, רק הנשים והטף, אמנם על שבעה עממים אמר לא תחיה כל נשמה, ולא הורה קריאת שלום. והלא לסיחון ולעוג היתה קריאת שלום ולא השאיר מהם שריד?

ור' אהרן נ"ע אמר כי על שבעה עממים היתה קריאת שלום, ומה שהתרעמו ישראל בגבעונים לא בעבור שהשלימום, אלא בעבור שלא קבלו עליהם מס ושעבוד.

ונראה לי לומר כי על מה שנתחיבו ישראל עתה להוריש מעבר הירדן לא היתה להם קריאת שלום, אבל כל ארץ שהיא תחת הברית, אמנם הבטיח לרשת אותה בהרחבת הגבול, עליהם היתה קריאת שלום. על כן היתה קריאת שלום לסיחון, אמנם אחרי שירשו אותם לא השאירו מהם שריד:

20:13 והכית את כל זכורה לפי חרב - הבוגרים:

-1620:15 כן תעשה לכל הערים הרחוקות ממך מאד - שלא יהיו מארץ הברית, כנרמז רק מערי וגו':

**20:16 רַ֗ק מֵֽעָרֵ֤י הָֽעַמִּים֙ הָאֵ֔לֶּה אֲשֶׁר֙ יְהוָ֣ה אֱלֹהֶ֔יךָ נֹתֵ֥ן לְךָ֖ נַֽחֲלָ֑ה לֹ֥א תְחַיֶּ֖ה כָּל־נְשָׁמָֽה׃**

**20:17 כִּֽי־הַחֲרֵ֣ם תַּֽחֲרִימֵ֗ם הַֽחִתִּ֤י וְהָֽאֱמֹרִי֙ הַכְּנַֽעֲנִ֣י וְהַפְּרִזִּ֔י הַֽחִוִּ֖י וְהַיְבוּסִ֑י כַּֽאֲשֶׁ֥ר צִוְּךָ֖ יְהוָ֥ה אֱלֹהֶֽיךָ׃**

**20:18 לְמַ֗עַן אֲשֶׁ֨ר לֹֽא־יְלַמְּד֤וּ אֶתְכֶם֙ לַֽעֲשׂ֔וֹת כְּכֹל֙ תּֽוֹעֲבֹתָ֔ם אֲשֶׁ֥ר עָשׂ֖וּ לֵֽאלֹהֵיהֶ֑ם וַֽחֲטָאתֶ֖ם לַֽיהוָ֥ה אֱלֹֽהֵיכֶֽם׃**

-1820:16 לא תחיה כל נשמה - הגלוי שבו אזהרה, והסתר שבו צווי, וזהו החרם תחרימם. ונתן טעם, למען אשר לא ילמדו. הזהירם מכל וכל, לא על מנת אם יקבלו שלא לעבוד ע"ז, כי צריך להתרחק מן הכעור:

**20:19 כִּֽי־תָצ֣וּר אֶל־עִיר֩ יָמִ֨ים רַבִּ֜ים לְֽהִלָּחֵ֧ם עָלֶ֣יהָ לְתָפְשָׂ֗הּ לֹֽא־תַשְׁחִ֤ית אֶת־עֵצָהּ֙ לִנְדֹּ֤חַ עָלָיו֙ גַּרְזֶ֔ן כִּ֚י מִמֶּ֣נּוּ תֹאכֵ֔ל וְאֹת֖וֹ לֹ֣א תִכְרֹ֑ת כִּ֤י הָֽאָדָם֙ עֵ֣ץ הַשָּׂדֶ֔ה לָבֹ֥א מִפָּנֶ֖יךָ בַּמָּצֽוֹר׃**

**20:20 רַ֞ק עֵ֣ץ אֲשֶׁר־תֵּדַ֗ע כִּֽי־לֹא־עֵ֤ץ מַֽאֲכָל֙ ה֔וּא אֹת֥וֹ תַשְׁחִ֖ית וְכָרָ֑תָּ וּבָנִ֣יתָ מָצ֗וֹר עַל־הָעִיר֙ אֲשֶׁר־הִ֨וא עֹשָׂ֧ה עִמְּךָ֛ מִלְחָמָ֖ה עַ֥ד רִדְתָּֽהּ׃**

20:19 כי תצור - כאשר הקדים וצרת עליה, ולענין המצור אמר לא תשחית את עצה וגו':

20:19 לבוא מפניך במצור - דבק עם לא תשחית:

-2020:19 כי האדם עץ השדה - חיי האדם, כאשר אמר כי ממנו תאכל.

ולא יתכן שיהיה חסר ה"א התימה, כמו תרקיע עמו לשחקים (איוב לז:יח), והטעם, הכי האדם עץ השדה? כי אינו טעם נאות שהעלה בעבור על עץ מאכל. כיוצא בזה המפרש כי לא האדם עץ השדה:

**21:1 כִּֽי־יִמָּצֵ֣א חָלָ֗ל בָּֽאֲדָמָה֙ אֲשֶׁר֩ יְהוָ֨ה אֱלֹהֶ֜יךָ נֹתֵ֤ן לְךָ֙ לְרִשְׁתָּ֔הּ נֹפֵ֖ל בַּשָּׂדֶ֑ה לֹ֥א נוֹדַ֖ע מִ֥י הִכָּֽהוּ׃**

21:1 כי ימצא חלל באדמה - בעבור שזכר ענין המלחמה, הזכיר ענין החלל שהוא שלא בשעת המלחמה, על כן אמר לא נודע מי הכהו.

והוא תלוי בארץ ישראל:

21:1 נופל בשדה - והוא הדין במקום נסתר, אלא דבר הכתוב בהווה, וכן וכל אשר יגע על פני השדה (במדבר יט:טז). ואם ימצא קרוב לעיר מעויינת, ואם ימצא בתוך העיר, אלא באר הכתוב במה שאפשר להמצא על הרוב, כהבדל הגזלן מן הגנב:

**21:2 וְיָֽצְא֥וּ זְקֵנֶ֖יךָ וְשֹֽׁפְטֶ֑יךָ וּמָֽדְדוּ֙ אֶל־הֶ֣עָרִ֔ים אֲשֶׁ֖ר סְבִיבֹ֥ת הֶֽחָלָֽל׃**

21:2 ויצאו זקניך ושופטיך - והנה[[49]](#footnote-49) הערים אשר סביבות החלל:

21:2 ומדדו - המפרשים נחלקו מאיזה צד ימדדו: יש אומרים אם ממקום שנעשה חלל, ומהם אומרים מהטבור שהוא אמצע הגוף, ומהם אומרים מהחוטם, ולא ידעתי טעם, ואולי מפני שהנשימה תלויה בו.

והנכון רמז אל הגוף, ואם נמצא ראשו כרות והוא במקום אחד והגוף במקום אחר, ימדדו מן הגוף, שהראש הולך אחרי הגוף, ובמקום שנמצא הגוף נעשה החלל, לא שיוליכו הראש אל הגוף או הגוף אל הראש:

**21:3 וְהָיָ֣ה הָעִ֔יר הַקְּרֹבָ֖ה אֶל־הֶֽחָלָ֑ל וְלָֽקְח֡וּ זִקְנֵי֩ הָעִ֨יר הַהִ֜וא עֶגְלַ֣ת בָּקָ֗ר אֲשֶׁ֤ר לֹֽא־עֻבַּד֙ בָּ֔הּ אֲשֶׁ֥ר לֹֽא־מָשְׁכָ֖ה בְּעֹֽל׃**

21:3 והיה העיר הקרובה - יקחו זקני העיר ההיא עגלת בקר:

21:3 אשר לא עבד בה - בעבור בי"ת השמוש חוזר אל הפועל, וכן אשר לא יעבד בו:

21:3 אשר לא משכה בעול - אינה כמו פרה אדומה, שנאמר בה אשר לא עלה עליה עול (במדבר יט:ב):

**21:4 וְהוֹרִ֡דוּ זִקְנֵי֩ הָעִ֨יר הַהִ֤וא אֶת־הָֽעֶגְלָה֙ אֶל־נַ֣חַל אֵיתָ֔ן אֲשֶׁ֛ר לֹֽא־יֵעָבֵ֥ד בּ֖וֹ וְלֹ֣א יִזָּרֵ֑עַ וְעָֽרְפוּ־שָׁ֥ם אֶת־הָֽעֶגְלָ֖ה בַּנָּֽחַל׃**

21:4 והורידו זקני העיר ההיא... אל נחל איתן - טעמו שוטף, וכן נהרות איתן (תהלים עד:טו).

או טעם איתן הוא השר התקיף באותה העיר שעליו היה לשמור הדרכים:

21:4 אשר לא יעבד בו - אזהרה שלא יעבד ולא יזרע עם היות המקום שסמוך בנחל נאות וחשוב לזריעה. כל זה שיהיו בעלי המקומות החשובים לזריעה, פן יפסדו, להיות שומרי הדרכים מן הלסטים:

21:4 וערפו שם - יכרתו ערפהּ בנחל:

**21:5 וְנִגְּשׁ֣וּ הַכֹּֽהֲנִים֮ בְּנֵ֣י לֵוִי֒ כִּ֣י בָ֗ם בָּחַ֞ר יְהוָ֤ה אֱלֹהֶ֨יךָ֙ לְשָׁ֣רְת֔וֹ וּלְבָרֵ֖ךְ בְּשֵׁ֣ם יְהוָ֑ה וְעַל־פִּיהֶ֥ם יִֽהְיֶ֖ה כָּל־רִ֥יב וְכָל־נָֽגַע׃**

21:5 ונגשו הכהנים - כמו אל הכהנים הלוים (דברים יז:ט), בעבור ששם כהן משותף:

21:5 לשרתו ולברך בשמו - הפך זה לקלל לעושי הרע:

21:5 ועל פיהם יהיה כל ריב וכל נגע - כדי שיירא הרוצח פן יקולל על ידי פעולה זאת, ולא יעשה הרע לרצוח את הנפש:

**21:6 וְכֹ֗ל זִקְנֵי֙ הָעִ֣יר הַהִ֔וא הַקְּרֹבִ֖ים אֶל־הֶֽחָלָ֑ל יִרְחֲצוּ֙ אֶת־יְדֵיהֶ֔ם עַל־הָֽעֶגְלָ֖ה הָֽעֲרוּפָ֥ה בַנָּֽחַל׃**

21:6 וכל זקני העיר... ירחצו את ידיהם - לנקות עצמם, שלא רשלו משמירת מקומם עד שיהיו שומרים הדרכים, פן יקרה כזאת הפעולה ולא יוכלו לנקות את עצמם:

**21:7 וְעָנ֖וּ וְאָֽמְר֑וּ יָדֵ֗ינוּ לֹ֤א שפכה [שָֽׁפְכוּ֙] אֶת־הַדָּ֣ם הַזֶּ֔ה וְעֵינֵ֖ינוּ לֹ֥א רָאֽוּ׃**

21:7 ידינו לא שפכה - הה"א מקום ו"ו הרבוי, כמו לאמר שממה (יחזקאל לה:יב), הטעם לא רשלנו משמירת הדרכים:

21:7 ועינינו לא ראו - אדם פריץ לשפוך דם ועזבנוהו.

ויש אומרים שאם אחד מהם ראה ואין ראוי להעיד, שעד אחד לא יענה בנפש למות (במדבר לה:ל), אומרים שיגמגם בפיו במאמר ועינינו לא ראו. ובעלי הקבלה אמרו שעד אחד אם ראה, לא יערפו את העגלה:

**21:8 כַּפֵּר֩ לְעַמְּךָ֨ יִשְׂרָאֵ֤ל אֲשֶׁר־פָּדִ֨יתָ֙ יְהוָ֔ה וְאַל־תִּתֵּן֙ דָּ֣ם נָקִ֔י בְּקֶ֖רֶב עַמְּךָ֣ יִשְׂרָאֵ֑ל וְנִכַּפֵּ֥ר לָהֶ֖ם הַדָּֽם׃**

21:8 כפר לעמך ישראל אשר פדית ה' - וכתוב לארץ לא יכופר לדם אשר שֻׁפַּךְ (במדבר לה:לג):

21:8 ואל תתן דם נקי ונכפר להם הדם - שיתגלגל עד שישפך דם הרוצח. או הטעם כפר לעמך ישראל ואל תתן עונש דם נקי, כי אולי מפני עון נתגלגל החלל קרוב אל העיר הזאת:

מלת ונכפר מורכבת משני בנינים, כדין ואשת מדינים נִשְׁתָּוָה (משלי כז:טו), ואולם זה הוקל שנמשך לבנין נפעל. ונכפר בדגש, שנמשך לבנין התפעל:

**21:9 וְאַתָּ֗ה תְּבַעֵ֛ר הַדָּ֥ם הַנָּקִ֖י מִקִּרְבֶּ֑ךָ כִּֽי־תַעֲשֶׂ֥ה הַיָּשָׁ֖ר בְּעֵינֵ֥י יְהוָֽה׃**

21:9 ואתה תבער הדם הנקי - על ידי הריגת הרוצח:

21:9 כי תעשה הישר בעיני ה' - ר"ל על ידי זאת הפעולה. ויש מפרשים שאם אחרי עשיית הפעולה נמצא הרוצח, יֵהרג, וזהו טעם כי תעשה הישר. ואחרים פירשו אם תעשה הישר לא ימצא דם נקי:

ולהיות מאמר כפר מאמר הכהנים, אפשר, כי על כן אמר כי בם בחר ה' לשרתו ולברך בשמו (דברים כא ה). גם אפשר כי מעשה עגלה ערופה יכפר את הדם, והטעם על ידי פעולת עגלה ערופה ועל ידי מאמר הכהנים, וזהו טעם ואתה תבער הדם הנקי מקרבך:

**נשלמה פרשת שופטים ושוטרים / בשם דובר צדק מגיד מישרים[[50]](#footnote-50)**

**פרשת כי תצא**

**21:10 כִּֽי־תֵצֵ֥א לַמִּלְחָמָ֖ה עַל־אֹֽיְבֶ֑יךָ וּנְתָנ֞וֹ יְהוָ֧ה אֱלֹהֶ֛יךָ בְּיָדֶ֖ךָ וְשָׁבִ֥יתָ שִׁבְיֽוֹ׃**

21:10 כי תצא - הואיל ובמלחמת ערים הרחוקות (דברים כ:טו) אמר והכית את כל זכורה רק הנשים והטף וגו' (שם כ:יג-יד), ובשבעה עממים אומר לא תְּחַיֶּה כל נשמה (שם כ:טז), וזאת האשה אינה כנענית:

21:10 ושבית שביו - כולל החי המדבר, והכנוי שב אל האויב:

**21:11 וְרָאִ֨יתָ֙ בַּשִּׁבְיָ֔ה אֵ֖שֶׁת יְפַת־תֹּ֑אַר וְחָֽשַׁקְתָּ֣ בָ֔הּ וְלָֽקַחְתָּ֥ לְךָ֖ לְאִשָּֽׁה׃**

21:11 וראית בשביה - כאמרו רק הנשים והטף:

21:11 אשת יפת תאר - האומר כי אין אישות לגוי לא אמר כלום, אחר שנאמר והכית את כל זכורה (דברים כ:יג).

והאומר שהוא כמו נֵפֶל אֵשֶׁת (תהלים נח:ט), לא יתכן היותו בלתי סמוך, כיון שנאמר נפל, כנראה שֶׁבְּעוּלַת בַּעַל היתה. ואולם בזה המקום יתכן היותו מוכרת, כיון שאמר ובכתה את אביה ואת אמה לבד:

21:11 יפת תאר - שמפני זה חשק בה:

21:11 וחשקת בה - כדרך שכם בני חשקה נפשו (בראשית לד:ח):

21:11 ולקחת לך לאשה - שתקחנה לאשה, לא הטעם שבא אליה ביאה ראשונה קודם שישאנה, כדעת בעלי הקבלה:

**21:12 וַֽהֲבֵאתָ֖הּ אֶל־תּ֣וֹךְ בֵּיתֶ֑ךָ וְגִלְּחָה֙ אֶת־רֹאשָׁ֔הּ וְעָֽשְׂתָ֖ה אֶת־צִפָּרְנֶֽיהָ׃**

**21:13 וְהֵסִירָה֩ אֶת־שִׂמְלַ֨ת שִׁבְיָ֜הּ מֵֽעָלֶ֗יהָ וְיָֽשְׁבָה֙ בְּבֵיתֶ֔ךָ וּבָ֥כְתָ֛ה אֶת־אָבִ֥יהָ וְאֶת־אִמָּ֖הּ יֶ֣רַח יָמִ֑ים וְאַ֨חַר כֵּ֜ן תָּב֤וֹא אֵלֶ֨יהָ֙ וּבְעַלְתָּ֔הּ וְהָֽיְתָ֥ה לְךָ֖ לְאִשָּֽׁה׃**

21:12 והבאתה - כנראה שצריכה טהרה, ואחרי כן שיבעלנה:

21:12 אל תוך ביתך - אל תוך בני ביתו, שלא יתיחד עמה:

21:12 וגלחה את ראשה - כדין טהרת מצורע.

21:12-13 יש אומרים שכל אלו הפעולות כדי להסיר חשקו ממנה, כי אולי מפני יופי שערה חשק. ועשתה את צפרניה - להיותה מאוסה בעיניו. והסירה את שמלת שביה - כי הנשים בשעת המלחמה לובשות עדיים, אולי יחשוק בה איש ולא תֵּהָרֵג. ובכתה את אביה ואת אמה ירח ימים - ביאוש זה הזמן אולי יסור חשקו, בהיותה בוכה ונאנחה:

ויש מפרשים שכל אלו על צד טהרה: גלוח השער כאשר הרמזנו. ועשתה את צפרניה - ענין תקון, כמו ולא עשה שפמו (שמואל ב׳ יט:כה). והסירה את שמלת שביה - משום גיאולי גוים, וכן יתחיב לכל גיורת.

21:13 ובכתה את אביה - כדי שתתקרר דעתה מהכאב. ויש אומרים בעבור שהם באבדון ענין ע"ז, ונראה לי שאמרו זה לטעם כי הנשים לא היו נהרגות, ומה טעם ואת אמה? ולא הזכיר טהרתה במי נדה, וזה נלמוד אותו מן אתם ושביכם (במדבר לא:יט):

21:13 ואחר כן תבוא אליה ובעלתה - לענין הביאה:

21:13 והיתה לך לאשה - יש אומרים שתהיה נדונת כאשת איש אם תזנה. ונראה לי לפרש ו"ו והיתה במקום כאשר, הטעם ובעלתה כאשר תהיה לך לאישה, ר"ל שלא יבוא אליה אלא אחרי שיקנה אותה לאשה.

ודעת בעלי הקבלה להמתין שלשה חדשים על דעתם שהיא בעולת בעל. ואינו עולה מפשט הכתוב:

**21:14 וְהָיָ֞ה אִם־לֹ֧א חָפַ֣צְתָּ בָּ֗הּ וְשִׁלַּחְתָּהּ֙ לְנַפְשָׁ֔הּ וּמָכֹ֥ר לֹֽא־תִמְכְּרֶ֖נָּה בַּכָּ֑סֶף לֹֽא־תִתְעַמֵּ֣ר בָּ֔הּ תַּ֖חַת אֲשֶׁ֥ר עִנִּיתָֽהּ׃**

21:14 והיה אם לא חפצת בה - אחרי עשות לה אלה התנאים, {ר"ל} <לא> אחרי שנשאהּ, כי <אז>[[51]](#footnote-51) תהיה נדונת כדין אשת איש. אמנם הטעם קודם שיבוא אליה:

21:14 ושלחת לנפשה - להיותה ברשותה, לא משעבדת תחתיו:

21:14 ומכור לא תמכרנה בכסף - הוא הדין בכל דבר, ודבר הכתוב במה שהוא על הרוב, וכן נופל בשדה (דברים כא:א):

21:14 לא תתעמר - וכן נאמר והתעמר בו וּמְכָרוֹ (דברים כד:ז), שיעשה חליפין בסחורה.

והמפרש לא יתאמר חלוף עי"ן באל"ף, שהטעם שלא יהא שליט עליה כאדון, ויותר טוב שהטעם לא תשתמש בה כענין עבדות:

21:14 תחת אשר עניתה - הטעם בעניני התנאים שהקדים, ומצאנו ענוי בגלוח השער, ואסרנוהו לְעַנּוֹתוֹ (שופטים טז:ה). ואין טעם עניתה לענין השכיבה:

**21:15 כִּֽי־תִהְיֶ֨יןָ לְאִ֜ישׁ שְׁתֵּ֣י נָשִׁ֗ים הָֽאַחַ֤ת אֲהוּבָה֙ וְהָֽאַחַ֣ת שְׂנוּאָ֔ה וְיָֽלְדוּ־ל֣וֹ בָנִ֔ים הָֽאֲהוּבָ֖ה וְהַשְּׂנוּאָ֑ה וְהָיָ֛ה הַבֵּ֥ן הַבְּכֹ֖ר לַשְּׂנִיאָֽה׃**

21:15 כי תהיין לאיש שתי נשים האחת אהובה - אולי זאת שנלקחה מן השביה היא אהובה בעיניו.

ודעת בעלי הקבלה אהובה ושנואה לשם:

21:15 והאחת שנואה - לא אמר והשנית, שבנראה שהאהובה נשאה באחרונה:

21:15 וילדו לו בנים האהובה והשנואה - הקדימה כפי שקדם, שבאמת השנואה ילדה בתחלה:

21:15 לשניאה - תאר:

21:15 והיה הבן הבכור - הוא בכור אוֹן:

**21:16 וְהָיָ֗ה בְּיוֹם֙ הַנְחִיל֣וֹ אֶת־בָּנָ֔יו אֵ֥ת אֲשֶׁר־יִֽהְיֶ֖ה ל֑וֹ לֹ֣א יוּכַ֗ל לְבַכֵּר֙ אֶת־בֶּן־הָ֣אֲהוּבָ֔ה עַל־פְּנֵ֥י בֶן־הַשְּׂנוּאָ֖ה הַבְּכֹֽר׃**

21:16 והיה ביום הנחילו את בניו - אם כשהוא בבריאותו, אם בשעת גסיסתו:

21:16 לא יוכל לבכר - מצות לאו:

21:16 על פני - הטעם לפני:

**21:17 כִּי֩ אֶת־הַבְּכֹ֨ר בֶּן־הַשְּׂנוּאָ֜ה יַכִּ֗יר לָ֤תֶת לוֹ֙ פִּ֣י שְׁנַ֔יִם בְּכֹ֥ל אֲשֶׁר־יִמָּצֵ֖א ל֑וֹ כִּי־הוּא֙ רֵאשִׁ֣ית אֹנ֔וֹ ל֖וֹ מִשְׁפַּ֥ט הַבְּכֹרָֽה׃**

21:17 כי את הבכור יכיר - יעשה לו הכרה שהוא הבכור. או מלשון לא תכירו פנים במשפט (דברים א:יז), שיטול כבוד הבכורה:

21:17 לתת לו פי שנים - שיטול חלק נוסף משאר האחים, פי שנים כנגד כל אחד מן האחים.

ובעלי הקבלה פטרו למי שלא היה בחייו שיעשה לו הכרה. והכתוב אומר לו משפט הבכורה:

21:17 בכל אשר ימצא לו - שהוא מוחזק בידו.

ובעלי הקבלה אמרו שאינו נוטל בראוי כמוחזק:

21:17 כי הוא ראשית אונו - שבכור אוֹן מכח האב, ואין הטעם ראשית הביאה, שזה אי אפשר.

והבת מעכבת הבן הבא אחריה, והנפל שיש לו צורה.

ואינו נוטל פי שנים בנכסי האם.

ובספר מצות העירונו בענין זה:

**21:18 כִּֽי־יִהְיֶ֣ה לְאִ֗ישׁ בֵּ֚ן סוֹרֵ֣ר וּמוֹרֶ֔ה אֵינֶ֣נּוּ שֹׁמֵ֔עַ בְּק֥וֹל אָבִ֖יו וּבְק֣וֹל אִמּ֑וֹ וְיִסְּר֣וּ אֹת֔וֹ וְלֹ֥א יִשְׁמַ֖ע אֲלֵיהֶֽם׃**

**21:19 וְתָ֥פְשׂוּ ב֖וֹ אָבִ֣יו וְאִמּ֑וֹ וְהוֹצִ֧יאוּ אֹת֛וֹ אֶל־זִקְנֵ֥י עִיר֖וֹ וְאֶל־שַׁ֥עַר מְקֹמֽוֹ׃**

21:18 כי יהיה לאיש בן סורר ומורה - נסמכה זאת הפרשה, כי אולי השבויה שנשא מצד אהבה, שלא יעשה הבן הבא ממנה בכור אם הוא פשוט, ואפשר שיצא ממנה בן סורר ומורה:

21:18 סורר – בעשה, ומורה - בלא תעשה:

21:18 איננו שומע בקול אביו ובקול אמו – זולל וסובא (דברים כא:כ) שמשחית סדר העולם, כנרמז אל תהי בסובאי יין בזוללי בשר למו (משלי כג:כ). ותפש הכתוב העקר, והוא הדין לכל דבר שמפזר חוץ מדי:

21:18 ויסרו אותו - על כל זה. היסור בפני עדים בעבור שצריכים להביאו בבית דין.

וזה אינו בוגר, שהבוגר אינו נעשה בן סורר ומורה, ולא קטן, כי הקטן פטור מן הענשים, אבל צריך שיהיה קרוב אל הבגרות:

-1921:18 ולא ישמע אליהם - לקחת מוסר אלא עומד במריו, וסופו להיותו מורד בעקרים. על כן [ותפשו בו אביו ואמו]:

21:19 ותפשו בו אביו ואמו - כנראה שצריך להיות ברצון שניהם:

**21:20 וְאָֽמְר֞וּ אֶל־זִקְנֵ֣י עִיר֗וֹ בְּנֵ֤נוּ זֶה֙ סוֹרֵ֣ר וּמֹרֶ֔ה אֵינֶ֥נּוּ שֹׁמֵ֖עַ בְּקֹלֵ֑נוּ זוֹלֵ֖ל וְסֹבֵֽא׃**

21:20 בננו זה - כנראה שזה המאמר בפני העדים שהתרוהו.

ובעלי הקבלה אמרו מכאן שאין עונשין אלא <א״כ>[[52]](#footnote-52) מתרין. ובעלי מקרא אמרו שלא נתחייב אלא מפני שהשביעוהו ועבר על השבועה:

**21:21 וּ֠רְגָמֻהוּ כָּל־אַנְשֵׁ֨י עִיר֤וֹ בָֽאֲבָנִים֙ וָמֵ֔ת וּבִֽעַרְתָּ֥ הָרָ֖ע מִקִּרְבֶּ֑ךָ וְכָל־יִשְׂרָאֵ֖ל יִשְׁמְע֥וּ וְיִרָֽאוּ׃**

21:21 ורגמוהו כל אנשי עירו - כדי שיראו בני גילו לקחת מוסר.

ובעלי הקבלה אמרו שבן סורר ומורה לא נברא ולא נהיה בעולם, ולא נכתבה פרשה זאת אלא ללמד לדיינין שדנין מן הדין וחוץ מן הדין:

**21:22 וְכִֽי־יִהְיֶ֣ה בְאִ֗ישׁ חֵ֛טְא מִשְׁפַּט־מָ֖וֶת וְהוּמָ֑ת וְתָלִ֥יתָ אֹת֖וֹ עַל־עֵֽץ׃**

21:22 כי יהיה באיש חטא משפט מות והומת ותלית - אמרו בעלי הקבלה כל הנסקלין נתלין, ודעת בעלי מקרא שהוא רשות:

**21:23 לֹֽא־תָלִ֨ין נִבְלָת֜וֹ עַל־הָעֵ֗ץ כִּֽי־קָב֤וֹר תִּקְבְּרֶ֨נּוּ֙ בַּיּ֣וֹם הַה֔וּא כִּֽי־קִלְלַ֥ת אֱלֹהִ֖ים תָּל֑וּי וְלֹ֤א תְטַמֵּא֙ אֶת־אַדְמָ֣תְךָ֔ אֲשֶׁר֙ יְהוָ֣ה אֱלֹהֶ֔יךָ נֹתֵ֥ן לְךָ֖ נַֽחֲלָֽה׃**

21:23 לא תלין נבלתו על העץ כי קבור תקברנו ביום ההוא - קודם בוא השמש:

21:23 כי קללת אלהים תלוי - יש שפירשהו שהוא שב אל הפעול, בעבור שבאדם נברא בצלם אלהים. וזה לא יתכן כי לא היה ראוי להתלות כלל וכלל.

ואחרים פירשוהו בעבור שחרף וגדף השם. וגם זה לא יתכן, כי הנה יהושע תלה המלכים שלכד וצוה להורידם בערב.

ויש שפירשהו סמוך אל הפועל, והטעם שזה הנתלה הוא קללת אלהים, ואין ראוי שתלין נבלתו על העץ שתטמא הארץ. ומה טעם למלת כי?

ויש שפירשוהו שהקללה תבוא לכל מקום קרוב או רחוק מהתלוי, וזהו טעם ולא תטמא את אדמתך. ומה טעם קללת אלהים תלוי? שהקללה מתיחסת אל התלוי. ונראה לפשר מלת כי במקום אע"פ, כמו כי רכב ברזל לו (יהושע יז:יח). והטעם שזה התלוי המקולל מהשם לא תלין נבלתו אלא תקברנו, ותעשה זה הכבוד לגופו, אע"פ שהוא מקולל מהשם. וכל זה שלא תטמא את אדמתך, שאתה חיב לתת ממנה בכורים תרומות ומעשרות. ודרך אחד לכל, בין ישראל בין גוי, ויהושע יוכיח:

**22:1 לֹֽא־תִרְאֶה֩ אֶת־שׁ֨וֹר אָחִ֜יךָ א֤וֹ אֶת־שֵׂיוֹ֙ נִדָּחִ֔ים וְהִתְעַלַּמְתָּ֖ מֵהֶ֑ם הָשֵׁ֥ב תְּשִׁיבֵ֖ם לְאָחִֽיךָ׃**

22:1 לא תראה את שור אחיך או את שיו - דמה השור כמו השה, שלא יהנה מהם.

ונמצא שֵׂיהוֹ (שמואל א׳ יד:לד), ושני הדרכים נכונים, כמו ידו ידהו. וכבר הרמזנו טעם הה"א בכנויים. ופעמים מקצר:

22:1 נדחים - פ"א הפעל מובלע בדג"ש:

22:1 והתעלמת מהם - שתעשה עצמך כאלו לא ראית:

22:1 השב תשיבם - אם אתה בעצמך, אם על ידי שליח:

**22:2 וְאִם־לֹ֨א קָר֥וֹב אָחִ֛יךָ אֵלֶ֖יךָ וְלֹ֣א יְדַעְתּ֑וֹ וַֽאֲסַפְתּוֹ֙ אֶל־תּ֣וֹךְ בֵּיתֶ֔ךָ וְהָיָ֣ה עִמְּךָ֗ עַ֣ד דְּרֹ֤שׁ אָחִ֨יךָ֙ אֹת֔וֹ וַהֲשֵֽׁבֹת֖וֹ לֽוֹ׃**

22:2 ואם לא קרוב אחיך אליך ולא ידעתו ואספתו אל תוך ביתך והיה עמך עד דרוש אחיך אותו - פן ימצא איש רמאי:

22:2 והשבותו לו - צריך לכון ממלת והשבותו, שאם יתפרנס מעצמו יהיה קים עמו, ואם לאו ימכר, שאם יאכל מה ששוה מה ישיב?:

**22:3 וְכֵ֧ן תַּֽעֲשֶׂ֣ה לַֽחֲמֹר֗וֹ וְכֵ֣ן תַּֽעֲשֶׂה֮ לְשִׂמְלָתוֹ֒ וְכֵ֣ן תַּֽעֲשֶׂ֗ה לְכָל־אֲבֵדַ֥ת אָחִ֛יךָ אֲשֶׁר־תֹּאבַ֥ד מִמֶּ֖נּוּ וּמְצָאתָ֑הּ לֹ֥א תוּכַ֖ל לְהִתְעַלֵּֽם׃**

22:3 וכן תעשה לחמורו - להקיש כל בהמה טמאה:

22:3 וכן תעשה לשמלתו - להקיש כל דברים נקפאים:

22:3 וכן תעשה לכל אבדת אחיך - שב וכלל כלי בית:

22:3 לא תוכל להתעלם - להפטר בהעלמתך, מצות לאו:

**22:4 לֹֽא־תִרְאֶה֩ אֶת־חֲמ֨וֹר אָחִ֜יךָ א֤וֹ שׁוֹרוֹ֙ נֹֽפְלִ֣ים בַּדֶּ֔רֶךְ וְהִתְעַלַּמְתָּ֖ מֵהֶ֑ם הָקֵ֥ם תָּקִ֖ים עִמּֽוֹ׃**

22:4 לא תראה את חמור אחיך או את שורו נופלים - הטעם במשאו:

22:4 והתעלמת - כאלו אינך רואה.

מלת לא מתפשטת למלת והתעלמת:

22:4 הקם תקים עמו - אם אינו יכול לבדו, ואם הוא חולה תקים לבדך אם אתה יכול:

**22:5 לֹֽא־יִהְיֶ֤ה כְלִי־גֶ֨בֶר֙ עַל־אִשָּׁ֔ה וְלֹֽא־יִלְבַּ֥שׁ גֶּ֖בֶר שִׂמְלַ֣ת אִשָּׁ֑ה כִּ֧י תֽוֹעֲבַ֛ת יְהוָ֥ה אֱלֹהֶ֖יךָ כָּל־עֹ֥שֵׂה אֵֽלֶּה׃**

22:5 לא יהיה כלי גבר על אישה - הטעם שתלבש כלי זין והאיש עדי אישה, והאיש שלא הביא עדיין חתימת זקן להתערב עם הנשים, שאם יהיה זה גורם לענין זנות. ואולם אם יעשהו להנצל מסכנה, יכשר.

ומה שנאמר כלי לזכר ושלמה לאשה, הוא על דרך ידע שור קונהו (ישעיה א:ג):

**22:6 כִּ֣י יִקָּרֵ֣א קַן־צִפּ֣וֹר ׀ לְפָנֶ֡יךָ בַּדֶּ֜רֶךְ בְּכָל־עֵ֣ץ ׀ א֣וֹ עַל־הָאָ֗רֶץ אֶפְרֹחִים֙ א֣וֹ בֵיצִ֔ים וְהָאֵ֤ם רֹבֶ֨צֶת֙ עַל־הָֽאֶפְרֹחִ֔ים א֖וֹ עַל־הַבֵּיצִ֑ים לֹֽא־תִקַּ֥ח הָאֵ֖ם עַל־הַבָּנִֽים׃**

22:6 כי יקרא קן ציפור - מלשון לקראתי (במדבר כב לד). ובעלי הקבלה אמרו פרט למזומן:

22:6 קן ציפור - פתו"ח שהוא סמוך, ובא פת"ח גדול תחת פת"ח קטן, וכן גש הלאה (בראשית יט:ט), גש פגע בו (שמואל ב׳ א:טו):

22:6 בדרך - די לכתו:

22:6 בכל עץ או על הארץ - בעבור שאמר בדרך, על כן פרט בכל עץ:

22:6 אפרוחים - האל"ף נוסף, ויתכן להיותו הפוך מלשון ירחף (דברים לב:יא). או יתכן להיות מלשון פרח, הטעם קטן:

22:6 או ביצים - להוציא ביצי הרוח:

**22:7 שַׁלֵּ֤חַ תְּשַׁלַּח֙ אֶת־הָאֵ֔ם וְאֶת־הַבָּנִ֖ים תִּֽקַּֽח־לָ֑ךְ לְמַ֨עַן֙ יִ֣יטַב לָ֔ךְ וְהַֽאֲרַכְתָּ֖ יָמִֽים׃**

22:7 שלח תשלח את האם - לא שיקח האם ויניח הבנים, כי ישחתו.

ואמרו בעלי הקבלה כי פרט למזומן, והאמת שהכתוב דבר במה שאינו מכיר, והוא הדין במזומן.

ודין אחד בין שהיא מעופפת עליהם בין שאינה מעופפת.

אכן להשחט תוך שבעה לא נודע הכשרו:

**22:8 כִּ֤י תִבְנֶה֙ בַּ֣יִת חָדָ֔שׁ וְעָשִׂ֥יתָ מַֽעֲקֶ֖ה לְגַגֶּ֑ךָ וְלֹֽא־תָשִׂ֤ים דָּמִים֙ בְּבֵיתֶ֔ךָ כִּֽי־יִפֹּ֥ל הַנֹּפֵ֖ל מִמֶּֽנּוּ׃**

22:8 כי תבנה בית חדש - ואם קנה בית ולא היה לו מעקה:

22:8 מעקה - פירושו לפי מקומו:

22:8 ולא תשים דמים - הוא הדין לכל דבר מסוכן שצריך לְיַשְּׁרוֹ:

22:8 כי יפול הנופל - על שם סופו, יצלה צלי (ישעיה מד:טז):

**22:9 לֹֽא־תִזְרַ֥ע כַּרְמְךָ֖ כִּלְאָ֑יִם פֶּן־תִּקְדַּ֗שׁ הַֽמְלֵאָ֤ה הַזֶּ֨רַע֙ אֲשֶׁ֣ר תִּזְרָ֔ע וּתְבוּאַ֖ת הַכָּֽרֶם׃**

22:9 לא תזרע - הדברים כסדרן, שבתחלה בונה בית ואחרי כן נוטע כרם:

22:9 לא תזרע כרמך - יש אומרים הכרם הוא הגפן, וטעם הזריעה כמו וזמורת זר תזרענו (ישעיהו יז:י), הרכבת מין שלא במינו.

ויש אומרים כרם כולל גפן ואילנות, מן ועד כרם זית (שופטים טו:ה), ואינו חסר ו"ו. הטעם שלא יזרע תוך {המים} <הכרם>[[53]](#footnote-53) חטים ושעורים ושאר מינים במפולת יד. וחכמי הקראים אומרים שזה אינו אסור, שזה יוצא למינו וזה יוצא למינו, וכן נראה כי פרט פן תקדש המלאה הזרע אשר תזרע ותבואת הכרם.

וטעם פן - פירשוהו ודאי, כמו ארח חיים פן תְּפַלֵּס (משלי ה:ו), והטעם ודאי תקדש המלאה.

ובעלי מקרא אומרים שהוא קדש לכהן, ואולם בעלי הקבלה פירשוהו פן יאסר עליך כהקדש, ודבר אסור יקרא בשם קדש. ויש שפירשוהו מגזרת קדש, לצד עירוב שני המינים.

ויתכן להיות פן כטעם שמא, שהאסור תלוי על הצמיחה.

ולא ידעתי טעם לפירוש מי שפירש שלא יעשר הזרע השלם למה שלא נתבשל עדין:

**22:10 לֹֽא־תַחֲרֹ֥שׁ בְּשׁוֹר־וּבַֽחֲמֹ֖ר יַחְדָּֽו׃**

22:10 לא תחרוש - בעבור שהזכיר במין הצומח שלא יערב שני מינים, הזכיר במין החי שלא יחרוש בשור ובחמור, והוא הדין לכל שני מינין חזק וחלוש. ואינו ענין שכיבה מן לולי חרשתם בעגלתי (שופטים יד:יח), להיות כטעם הרכבה:

**22:11 לֹ֤א תִלְבַּשׁ֙ שַֽׁעַטְנֵ֔ז צֶ֥מֶר וּפִשְׁתִּ֖ים יַחְדָּֽו׃**

22:11 לא תלבש שעטנז - אחר שאסר לערב שני מינים בצומח, גם שני מינים בחי, אסר שלא לערב הצומח עם החי, וזאת המצוה ממצות הבאור, צמר ופשתים.

ומלת שעטנז ידועה ממקומה. ובעלי הקבלה הרכיבוה משלש מלות לאסרו בשלש פעולות. ובעלי מקרא הרכיבוהו מסגולת החי והצומח, מן שעטת (ירמיהו מז:ג) ומן נוזלים (שמות טו:ח, וכו׳). והטעם לאסור האריגה. וכאן אסר לבד הלבישה, ואמר גם כן לא יעלה עליך (ויקרא יט:יט):

**22:12 גְּדִלִ֖ים תַּֽעֲשֶׂה־לָּ֑ךְ עַל־אַרְבַּ֛ע כַּנְפ֥וֹת כְּסֽוּתְךָ֖ אֲשֶׁ֥ר תְּכַסֶּה־בָּֽהּ׃**

22:12 גדילים תעשה לך - אחר שאסר מה שילבש, כון להורות במה שחייב. לא לפי דעת בעלי הקבלה ששעטנז יהיה בהתר לאלו הגדילים.

והוא הציצית, והורה שהוא בארבע קצות הטלית, שנאמר על ארבע כנפות כסותך אשר תכסה בה. והאנשים מתחייבים בלבישת הציצית:

**22:13 כִּֽי־יִקַּ֥ח אִ֖ישׁ אִשָּׁ֑ה וּבָ֥א אֵלֶ֖יהָ וּשְׂנֵאָֽהּ׃**

22:13 כי יקח - לקוחים אלו הם הקנין, כי אחרי כן אמר ובא אליה, שעשה כניסה לַחֻפָּה:

22:13 ושנאה - וכבר שנאה, או יתכן כי אחרי ששכב עמה שנאה:

**22:14 וְשָׂ֥ם לָהּ֙ עֲלִילֹ֣ת דְּבָרִ֔ים וְהוֹצִ֥א עָלֶ֖יהָ שֵׁ֣ם רָ֑ע וְאָמַ֗ר אֶת־הָֽאִשָּׁ֤ה הַזֹּאת֙ לָקַ֔חְתִּי וָֽאֶקְרַ֣ב אֵלֶ֔יהָ וְלֹֽא־מָצָ֥אתִי לָ֖הּ בְּתוּלִֽים׃**

22:13-14 ושם לה עלילות דברים - מפני ששנאה, שאמר: לא מצאתי לבתך בתולים:

22:14 והוציא עליה שם רע - זהו את האישה הזאת לקחתי:

22:14 ואקרב - כנוי לשכיבה:

22:14 ולא מצאתי לה בתולים - שם לא יִפָּרֵד, כמו זנונים, זקונים, נעורים:

**22:15 וְלָקַ֛ח אֲבִ֥י הַֽנַּעֲרָ֖ וְאִמָּ֑הּ וְהוֹצִ֜יאוּ אֶת־בְּתוּלֵ֧י הַֽנַּעֲרָ֛ אֶל־זִקְנֵ֥י הָעִ֖יר הַשָּֽׁעְרָה׃**

22:15 ולקח אבי הנערה ואמה והוציאו את בתולי הנערה - הטעם דברי העדים:

**22:16 וְאָמַ֛ר אֲבִ֥י הַֽנַּעֲרָ֖ אֶל־הַזְּקֵנִ֑ים אֶת־בִּתִּ֗י נָתַ֜תִּי לָאִ֥ישׁ הַזֶּ֛ה לְאִשָּׁ֖ה וַיִּשְׂנָאֶֽהָ׃**

**22:17 וְהִנֵּה־ה֡וּא שָׂם֩ עֲלִילֹ֨ת דְּבָרִ֜ים לֵאמֹ֗ר לֹֽא־מָצָ֤אתִי לְבִתְּךָ֙ בְּתוּלִ֔ים וְאֵ֖לֶּה בְּתוּלֵ֣י בִתִּ֑י וּפָֽרְשׂוּ֙ הַשִּׂמְלָ֔ה לִפְנֵ֖י זִקְנֵ֥י הָעִֽיר׃**

**22:18 וְלָ֥קְח֛וּ זִקְנֵ֥י הָֽעִיר־הַהִ֖וא אֶת־הָאִ֑ישׁ וְיִסְּר֖וּ אֹתֽוֹ׃**

22:16 ואמר אבי הנערה - דרך צניעות:

22:16-18 את בתי נתתי לאיש הזה וישנאה... לאמר לא מצאתי לבתך בתולים - כנראה אחרי הפשט שערער בדברים אחרי שָׁכְבוֹ עמה, לא באותה העת, וזהו עלילת דברים. שאי אפשר היותו באותו העת, אחרי שהעדות היתה כפי השעה, אלא אחרי עבור זמן, על כן ופרשו השמלה, הנכון היות דבר העדים. ונכון הדבר שמנהג ישראל היה להיות פקידים בדבר זה, הם הנקראים שושבינים. והאמת שאם לא אמר הבעל ביום קומו ממטתו, לא היו שומעין לו, אלא כנראה שמשעה ההיא היה מערער בדברים, ואולם פרסמם אחרי ששנאהּ שִנאה גמורה.

ואם נמצא שאינו נאמן בדבריו, ויסרו אותו, היה לוקה:

**22:19 וְעָֽנְשׁ֨וּ אֹת֜וֹ מֵ֣אָה כֶ֗סֶף וְנָֽתְנוּ֙ לַֽאֲבִ֣י הַֽנַּעֲרָ֔ה כִּ֤י הוֹצִיא֙ שֵׁ֣ם רָ֔ע עַ֖ל בְּתוּלַ֣ת יִשְׂרָאֵ֑ל וְלֽוֹ־תִהְיֶ֣ה לְאִשָּׁ֔ה לֹֽא־יוּכַ֥ל לְשַׁלְּחָ֖הּ כָּל־יָמָֽיו׃**

22:19 וענשו אותו מאה כסף - אחרי שמֹהַר בתולים חמישים כסף, וזה כון לגנות כדי לאכול זכותה, יענש כפלים. על כן, וענשו אותו מאה כסף:

22:19 ונתנו לאבי הנערה - תמור בָּשְׁתּוֹ.

ואולם אם אמת היה הדבר הזה תהרג, וצריך שאם לא היה אמת יהרג הוא, אמנם מפני שהוא בעל ריב, על כן לא יעשה לו כאשר זמם לעשות:

22:19 ולו תהיה לאשה - ואינו יכול להוציא:

**22:20 וְאִם־אֱמֶ֣ת הָיָ֔ה הַדָּבָ֖ר הַזֶּ֑ה לֹֽא־נִמְצְא֥וּ בְתוּלִ֖ים לַֽנַּעֲרָֽ׃**

**22:21 וְהוֹצִ֨יאוּ אֶת־הַֽנַּעֲרָ֜ אֶל־פֶּ֣תַח בֵּית־אָבִ֗יהָ וּסְקָלוּהָ֩ אַנְשֵׁ֨י עִירָ֤הּ בָּֽאֲבָנִים֙ וָמֵ֔תָה כִּֽי־עָשְׂתָ֤ה נְבָלָה֙ בְּיִשְׂרָאֵ֔ל לִזְנ֖וֹת בֵּ֣ית אָבִ֑יהָ וּבִֽעַרְתָּ֥ הָרָ֖ע מִקִּרְבֶּֽךָ׃**

22:20-21 ואם אמת היה הדבר הזה... והוציאו את הנערה אל פתח בית אביה - לראות המולידים גִדּוּלָם:

22:21 כי עשתה נבלה בישראל לזנות - כמו להרגו בערמה (שמות כא:יד):

22:21 בית אביה - כמו אתה ידך גוים הורשת (תהלים מד:ג).

והכתוב דבר על הרוב, כי אולי לא היו במקום אחד. ואמר בית אביה, כי דין היה להם לשמרה.

ואולם אם היתה מוכת עץ או נאנסה אחר שנתארשה, או שזנתה קודם האירושין, והיה מקחו מקח טעות, צריכה להביא ראיה לדבריה.

ואם היתה מוכת עץ קודם האירושין, אם רצה מקיים ואם לאו מגרש, ואם אחר האירושין אין לו לגרש, אלא אם נאנסה מגרש בגט.

וכל עוד שלא תביא ראיה לדבריה היא בחזקת דרוסת איש אחר שנתארסה. ואם רוב חכמי הקראים אמרו שגם זו תתגרש, אם לא נמצאו עדים כי אחר שארשה זנתה, ואולם הכתוב תלה העלה שלא נמצאו לה בתולים, כל עוד שלא ימצאו עדים כי היו לה בתולים:

**22:22 כִּֽי־יִמָּצֵ֨א אִ֜ישׁ שֹׁכֵ֣ב ׀ עִם־אִשָּׁ֣ה בְעֻֽלַת־בַּ֗עַל וּמֵ֨תוּ֙ גַּם־שְׁנֵיהֶ֔ם הָאִ֛ישׁ הַשֹּׁכֵ֥ב עִם־הָֽאִשָּׁ֖ה וְהָֽאִשָּׁ֑ה וּבִֽעַרְתָּ֥ הָרָ֖ע מִיִּשְׂרָאֵֽל׃**

**22:23 כִּ֤י יִֽהְיֶה֙ נַֽעֲרָ֣ בְתוּלָ֔ה מְאֹֽרָשָׂ֖ה לְאִ֑ישׁ וּמְצָאָ֥הּ אִ֛ישׁ בָּעִ֖יר וְשָׁכַ֥ב עִמָּֽהּ׃**

**22:24 וְהֽוֹצֵאתֶ֨ם אֶת־שְׁנֵיהֶ֜ם אֶל־שַׁ֣עַר ׀ הָעִ֣יר הַהִ֗וא וּסְקַלְתֶּ֨ם אֹתָ֥ם בָּֽאֲבָנִים֮ וָמֵתוּ֒ אֶת־הַֽנַּעֲרָ֗ עַל־דְּבַר֙ אֲשֶׁ֣ר לֹֽא־צָעֲקָ֣ה בָעִ֔יר וְאֶ֨ת־הָאִ֔ישׁ עַל־דְּבַ֥ר אֲשֶׁר־עִנָּ֖ה אֶת־אֵ֣שֶׁת רֵעֵ֑הוּ וּבִֽעַרְתָּ֥ הָרָ֖ע מִקִּרְבֶּֽךָ׃**

**22:25 וְֽאִם־בַּשָּׂדֶ֞ה יִמְצָ֣א הָאִ֗ישׁ אֶת־הַֽנַּעֲרָ֙ הַמְאֹ֣רָשָׂ֔ה וְהֶחֱזִֽיק־בָּ֥הּ הָאִ֖ישׁ וְשָׁכַ֣ב עִמָּ֑הּ וּמֵ֗ת הָאִ֛ישׁ אֲשֶׁר־שָׁכַ֥ב עִמָּ֖הּ לְבַדּֽוֹ׃**

**22:26 וְלַֽנַּעֲרָ֙ לֹֽא־תַעֲשֶׂ֣ה דָבָ֔ר אֵ֥ין לַֽנַּעֲרָ֖ חֵ֣טְא מָ֑וֶת כִּ֡י כַּֽאֲשֶׁר֩ יָק֨וּם אִ֤ישׁ עַל־רֵעֵ֨הוּ֙ וּרְצָח֣וֹ נֶ֔פֶשׁ כֵּ֖ן הַדָּבָ֥ר הַזֶּֽה׃**

**22:27 כִּ֥י בַשָּׂדֶ֖ה מְצָאָ֑הּ צָֽעֲקָ֗ה הַֽנַּעֲרָ֙ הַמְאֹ֣רָשָׂ֔ה וְאֵ֥ין מוֹשִׁ֖יעַ לָֽהּ׃**

22:22 כי ימצא איש שוכב - כנוי לביאה, ובעבור שהפתח פתוח ולא היו עדים שהוא כמכחל בשפופרת, אלא שוכב עמה במעשה חדודין, חיבים. ואחד המערה ואחד הגומר, על כן לא הזכיר שכבת זרע:

22:23 כי יהיה נערה בתולה מאורשה - שדינה מחולף שהיא בסקילה. לא ללמד שגם הראשונה בסקילה, אכן היא בחנק:

22:22 גם שניהם - ללמד שהאנוסה אינה חיבת.

ובעלי הקבלה אמרו לרבות הולד. ואמרו להוציא מעשה חדודין שאין האשה נהנית מהם.

22:22-27 והבדיל בין אנוסה למפותה, שאם היתה בעיר, אם צעקה על כל פנים יהיה נודע, על כן הבדיל בין אם היא בעיר, שאם לא היתה בעיר, מי היודע שצעקה? ואולי בידעה שאין מציל לא צעקה. על כן שָׂם הגבול בין אם היא בעיר ובין שאינה בעיר.

ואולי אם היתה בעיר והיתה העיר גדולה ולא היה לה שומע יש לדין הענינים, והענין תלוי אצל הדיינים לשער הענינים:

22:26 כי כאשר יקום איש על רעהו - דִמָּה זה כמו הרציחה, באדם שעמד להרוג את הנפש ואין מציל מידו.

ואולם בעלי הקבלה אמרו שבא ללמד ונמצא למד שאדם יַהָרֵג ואל יעבור:

**22:28 כִּֽי־יִמְצָ֣א אִ֗ישׁ נַֽעֲרָ֤ בְתוּלָה֙ אֲשֶׁ֣ר לֹֽא־אֹרָ֔שָׂה וּתְפָשָׂ֖הּ וְשָׁכַ֣ב עִמָּ֑הּ וְנִמְצָֽאוּ׃**

22:28 כי ימצא איש נערה בתולה אשר לא אורשה ותפשה - היא האנוסה:

**22:29 וְ֠נָתַן הָאִ֨ישׁ הַשֹּׁכֵ֥ב עִמָּ֛הּ לַֽאֲבִ֥י הַֽנַּעֲרָ֖ חֲמִשִּׁ֣ים כָּ֑סֶף וְלֽוֹ־תִהְיֶ֣ה לְאִשָּׁ֗ה תַּ֚חַת אֲשֶׁ֣ר עִנָּ֔הּ לֹֽא־יוּכַ֥ל שַׁלְּחָ֖הּ כָּל־יָמָֽיו׃**

22:29 ונתן לאבי הנערה חמשים כסף - הוא עֹנֶשׁ ואינו מֹהַר, שהמהר למד מן מאמר ולו תהיה לאשה.

ומזה המאמר אמרו בעלי הקבלה שהאשה נשאת לרצונה, והאיש בעל כורחו. הפך זה בגירושין, שהאיש מגרש לרצונו, והאשה מגורשת בעל כרחה. ודעתנו בהפך.

ואולם יש דמיון בין ערך המהר ובין העונש, המהר שהוא במעלה הפחותה כי המהר אין לו שעור, ומה שהוא על דרך פחות הם חמישים כסף. ודעת בעלי הקבלה בארנוהו בספר מצות, ומה שאמרו שהוא הנרמז במאמר כמהר הבתולות (שמות כב:טז):

22:29 לא יוכל שלחה - בדברים שזוכה האיש לגרש, והוא עונש.

ויש הבדל ביניהם, שהמפתה נותן לכשיוציא, והאונס פורע מיד ושותה בעציצו.

והמהר אמרו שהוא מדרבנן ואינו מדאוריתא, שאלו חמשים כסף הם כסף מזוקק והמהר הוא כסף מדינה. ולפי דעת בעלי המקרא שמאמר כמהר אינו מרמיז לאלו חמשים כסף, כי אלו החמשים כסף הם ענש, והם לאבי הנערה לאופן שהבאישה את אביה:

**23:1 לֹֽא־יִקַּ֥ח אִ֖ישׁ אֶת־אֵ֣שֶׁת אָבִ֑יו וְלֹ֥א יְגַלֶּ֖ה כְּנַ֥ף אָבִֽיו׃**

23:1 לא יקח - אחרי שבאר ביאות שאינן לאופן אסורי עריות, בא לבאר ביאות אסורי עריות.

לקוחין אלו הם הנשואים שהקנין אינו תופש העריות, ונאמר מי האיש אשר ארש אשה ולא לקחה (דברים כ:ז):

23:1 ולא יגלה - היא השכיבה, על כן אנוסת האב אסורה על הבן, הפך דעת בעלי הקבלה:

23:1 כנף - כשם שנקראת האשה ערוה לאיש, כן נקרא האיש כנף לאשה, כנזכר ופרשת כנפך על אמתך (רות ג:ט).

ולא יתכן שמרמיז על אנוסתו וסוכנתו, כי אינו פשט נכון ארור שוכב עם אשת אביו כי גלה כנף אביו (דברים כז:כ) להיות מרמיז בזולת אשת אביו:

**23:2 לֹֽא־יָבֹ֧א פְצֽוּעַ־דַּכָּ֛א וּכְר֥וּת שָׁפְכָ֖ה בִּקְהַ֥ל יְהוָֽה׃**

23:2 לא יבוא פצוע דכא - מי שביציו מדוכים ולא יוליד:

23:2 וכרות שפכה - על שם ששופך המים:

23:2 בקהל ה' - בועד ישראל, והטעם על הנשואין הואיל ואין להם פריה ורביה:

**23:3 לֹֽא־יָבֹ֥א מַמְזֵ֖ר בִּקְהַ֣ל יְהוָ֑ה גַּ֚ם דּ֣וֹר עֲשִׂירִ֔י לֹא־יָ֥בֹא ל֖וֹ בִּקְהַ֥ל יְהוָֽה׃**

23:3 לא יבוא ממזר - אומרים שהוא שתוקי ואסופי והוא זר, והממי"ם נוספים שאינו יודע בן מי הוא, ובאמת שהמ"ם השני נוסף.

ולהיות הנולד מערוה אסורה, הנה הוא זר, שאינו זרע כשר מה שהרשתה התורה, וכשהערוה אסורה מספק גם הולד ספק ממזר.

גם יתכן שממזר שם משפחה, כמו עמון ומואב וכתוב וישב ממזר באשדוד (זכריה ט:ו):

23:3 גם דור עשירי - בעבור שהוא סך החשבון, והטעם לעולם:

**23:4 לֹֽא־יָבֹ֧א עַמּוֹנִ֛י וּמֽוֹאָבִ֖י בִּקְהַ֣ל יְהוָ֑ה גַּ֚ם דּ֣וֹר עֲשִׂירִ֔י לֹֽא־יָבֹ֥א לָהֶ֛ם בִּקְהַ֥ל יְהוָ֖ה עַד־עוֹלָֽם׃**

**23:5 עַל־דְּבַ֞ר אֲשֶׁ֨ר לֹֽא־קִדְּמ֤וּ אֶתְכֶם֙ בַּלֶּ֣חֶם וּבַמַּ֔יִם בַּדֶּ֖רֶךְ בְּצֵֽאתְכֶ֣ם מִמִּצְרָ֑יִם וַֽאֲשֶׁר֩ שָׂכַ֨ר עָלֶ֜יךָ אֶת־בִּלְעָ֣ם בֶּן־בְּע֗וֹר מִפְּת֛וֹר אֲרַ֥ם נַֽהֲרַ֖יִם לְקַֽלְלֶֽךָּ׃**

**23:6 וְלֹֽא־אָבָ֞ה יְהוָ֤ה אֱלֹהֶ֨יךָ֙ לִשְׁמֹ֣עַ אֶל־בִּלְעָ֔ם וַיַּֽהֲפֹךְ֩ יְהוָ֨ה אֱלֹהֶ֧יךָ לְּךָ֛ אֶת־הַקְּלָלָ֖ה לִבְרָכָ֑ה כִּ֥י אֲהֵֽבְךָ֖ יְהוָ֥ה אֱלֹהֶֽיךָ׃**

-623:4 לא יבוא עמוני - גם על אלו אסור הביאה, ואחד הזכר ואחד הנקבה, לא כדעת בעלי הקבלה עמוני ולא עמונית, מואבי ולא מואבית, שדרך האיש לשכור ולקדם במה שנתן העלה, ואין דרך האשה. הלא בעזרא[[54]](#footnote-54) כתוב, מן הגוים אשר אמר ה' הם לא יבואו בכם ואתם לא תבואו בהם (מלכים א׳ יא:ב), ואמר אשדודית עמוניות מואבית חתיות (השוה מלכים א׳ יא:א ונחמיה יג:כג), ועל אלו נאמר לא תתחתן בם (דברים ז:ג).

וענין מחלון וכליון, הָעִלה ידועה, שהיו לשם יחידים. ובועז מה שעשה אחרי שנתגירה, וכתוב ורות דבקה בה (רות א:יד), וכתוב באשר תמותי אמות (שם א:יז).

ונתן עלה אל עמון מואב, על דבר אשר לא קדמו אתכם בלחם ובמים. וכתוב כאשר עשו לי בני עשו והמואבים (דברים ב:כט), וכתוב ולא נתן סיחון את ישראל עבור בגבולו (במדבר כא:כג).[[55]](#footnote-55) ואם כן אינו עונה אלא על אכל בכסף תשבירני ואכלתי (דברים ב:כח). ומכלל מאמר על אשר לא קדמו עונה על בני עמון, ועל מואב נאמר ואשר שכר עליך את בלעם, כי מואב שכר את בלעם בידוע:

**23:7 לֹֽא־תִדְרֹ֥שׁ שְׁלֹמָ֖ם וְטֹֽבָתָ֑ם כָּל־יָמֶ֖יךָ לְעוֹלָֽם׃**

23:7 לא תדרוש שלומם וטובתם - אם לא יַקְדִמוּ הם. הוא הדין אם יפרצו הגדר יהיו ישראל רשאים להתגרות בהם, על כן עשו יפתח ודוד בבני עמון מה שעשו:

**23:8 לֹֽא־תְתַעֵ֣ב אֲדֹמִ֔י כִּ֥י אָחִ֖יךָ ה֑וּא לֹֽא־תְתַעֵ֣ב מִצְרִ֔י כִּי־גֵ֖ר הָיִ֥יתָ בְאַרְצֽוֹ׃**

23:8 לא תתעב - נתן העלה לענין האחוה:

23:8 לא תתעב מצרי - מצד הגרות:

**23:9 בָּנִ֛ים אֲשֶׁר־יִוָּֽלְד֥וּ לָהֶ֖ם דּ֣וֹר שְׁלִישִׁ֑י יָבֹ֥א לָהֶ֖ם בִּקְהַ֥ל יְהוָֽה׃**

23:9 בנים אשר יולדו להם דור שלישי - מן הבנים:

23:9 יבוא להם בקהל ה' - לענין הנשואין.

ובעלי הקבלה אמרו עמון ומואב הזכר ולא הנקבה, ועל אלו אומרים בדור ראשון ושני אחד הזכר ואחד הנקבה שאסורים, מלבד שהתגירו בישראל:

**23:10 כִּֽי־תֵצֵ֥א מַֽחֲנֶ֖ה עַל־אֹֽיְבֶ֑יךָ וְנִ֨שְׁמַרְתָּ֔ מִכֹּ֖ל דָּבָ֥ר רָֽע׃**

23:10 כי תצא מחנה - כיון שהזכיר האומות שהם שכנות לישראל ואפשר לבוא עליהם למלחמה:

23:10 ונשמרת מכל דבר רע - דבר מגונה:

**23:11 כִּֽי־יִהְיֶ֤ה בְךָ֙ אִ֔ישׁ אֲשֶׁ֛ר לֹֽא־יִהְיֶ֥ה טָה֖וֹר מִקְּרֵה־לָ֑יְלָה וְיָצָא֙ אֶל־מִח֣וּץ לַֽמַּחֲנֶ֔ה לֹ֥א יָבֹ֖א אֶל־תּ֥וֹךְ הַֽמַּחֲנֶֽה׃**

23:11 אשר לא יהיה טהור - כמו אשר איננה טהורה (בראשית ז:ה), הואיל ובענין צניעות מדבר, דבר בלשון נקיה:

23:11 מקרה לילה - לא יתכן להיות הדג"ש לתפארת אלא להורות לנו"ן מן, והמ"ם מ"ם השמוש, והוא בשקל אל נְוֵה איתן (ירמיה מט:יט):

23:11 לילה - דבר הכתוב במה שהוא על הרוב:

**23:12 וְהָיָ֥ה לִפְנֽוֹת־עֶ֖רֶב יִרְחַ֣ץ בַּמָּ֑יִם וּכְבֹ֣א הַשֶּׁ֔מֶשׁ יָבֹ֖א אֶל־תּ֥וֹךְ הַֽמַּחֲנֶֽה׃**

23:12 והיה לפנות ערב - סמוך לערב, וכן לפנת בקר (שמות יד:כז).

לא כדעת בעלי הקבלה שהטעם מעת שיפנה הערב יהיה ראוי לרחוץ כל היום, וזה טבול יום:

**23:13 וְיָד֙ תִּֽהְיֶ֣ה לְךָ֔ מִח֖וּץ לַֽמַּחֲנֶ֑ה וְיָצָ֥אתָ שָּׁ֖מָּה חֽוּץ׃**

23:13 ויד תהיה לך - הטעם מקום:

**23:14 וְיָתֵ֛ד תִּֽהְיֶ֥ה לְךָ֖ עַל־אֲזֵנֶ֑ךָ וְהָיָה֙ בְּשִׁבְתְּךָ֣ ח֔וּץ וְחָֽפַרְתָּ֣ה בָ֔הּ וְשַׁבְתָּ֖ וְכִסִּ֥יתָ אֶת־צֵֽאָתֶֽךָ׃**

23:14 ויתד תהיה - כדי לחפור:

23:14 ושבת - בעבור שחפר:

23:14 אזנך - האלף נוסף, מלשון כלי זין, וכן והזונות רחצו (מלכים א׳ כב:לח):

23:14 צאתך - שם נגזר, כי אין בלשון הקדש שם מוסכם לדבר מגונה, ולכן נקראת לשוננו לשון הקדש.

ולא נשתנה בסמיכות הכנוי בעבור האל"ף:

**23:15 כִּי֩ יְהוָ֨ה אֱלֹהֶ֜יךָ מִתְהַלֵּ֣ךְ ׀ בְּקֶ֣רֶב מַֽחֲנֶ֗ךָ לְהַצִּֽילְךָ֙ וְלָתֵ֤ת אֹֽיְבֶ֨יךָ֙ לְפָנֶ֔יךָ וְהָיָ֥ה מַֽחֲנֶ֖יךָ קָד֑וֹשׁ וְלֹֽא־יִרְאֶ֤ה בְךָ֙ עֶרְוַ֣ת דָּבָ֔ר וְשָׁ֖ב מֵאַֽחֲרֶֽיךָ׃**

23:15 כי ה' אלהיך מתהלך בקרב מחניך... והיה מחניך קדוש - ואם יראה דבר מגונה ושב מאחריך:

**23:16 לֹֽא־תַסְגִּ֥יר עֶ֖בֶד אֶל־אֲדֹנָ֑יו אֲשֶׁר־יִנָּצֵ֥ל אֵלֶ֖יךָ מֵעִ֥ם אֲדֹנָֽיו׃**

23:16 לא תסגיר - בעבור שנאמר: כי תצא מחנה, ובא לך עבד בורח, לא תסגירנו בידי אדוניו להיות עובד ע"ז עם אדוניו, כשבא לחסות תחת כנפי השם:

**23:17 עִמְּךָ֞ יֵשֵׁ֣ב בְּקִרְבְּךָ֗ בַּמָּק֧וֹם אֲשֶׁר־יִבְחַ֛ר בְּאַחַ֥ד שְׁעָרֶ֖יךָ בַּטּ֣וֹב ל֑וֹ לֹ֖א תּוֹנֶֽנּוּ׃**

23:17 עמך ישב בקרבך... בטוב לו לא תוננו - ממה שיש בידיו או לחרפו:

**23:18 לֹֽא־תִהְיֶ֥ה קְדֵשָׁ֖ה מִבְּנ֣וֹת יִשְׂרָאֵ֑ל וְלֹֽא־יִהְיֶ֥ה קָדֵ֖שׁ מִבְּנֵ֥י יִשְׂרָאֵֽל׃**

23:18 לא תהיה קדשה - כבר נודע ענין קדשה בענין איה הקדשה (בראשית לח:כא), ואינה זונה מופקרת לכל איש, אלא עד זמן משוער, וכן הקדש.

ואין טעם קדש לאופן שהוא נשכב, כי הוא אסור עולמי. גם לא יהיה הרצון שהוא היושב בקובה של זונות, שצריך להיות ענין אחד שכולל קדש וקדשה, ונאמר תמות בנוער נפשם וחיתם בקדשים (איוב לו:יד).

וכונת המתרגם ידועה שהוא לעבד ואמה שאין קדושין תופשין.

ומאמר האומר שהוא הנשכר לבוא באשת איש שאין בעלה יכול עליה, ולא יתכן:

**23:19 לֹֽא־תָבִיא֩ אֶתְנַ֨ן זוֹנָ֜ה וּמְחִ֣יר כֶּ֗לֶב בֵּ֛ית יְהוָ֥ה אֱלֹהֶ֖יךָ לְכָל־נֶ֑דֶר כִּ֧י תֽוֹעֲבַ֛ת יְהוָ֥ה אֱלֹהֶ֖יךָ גַּם־שְׁנֵיהֶֽם׃**

23:19 לא תביא אתנן זונה - הנון כפול, והאל"ף נוסף, מלשון התנו אהבים (הושע ח:ט):

23:19 ומחיר כלב - לאופן שהוא גוזל מבתי הרבים, ונראה להם כי ימצאו כפר.

על כן כי תועבת ה' גם שניהם - סמוך זה לזה. ואין הטעם שִׁנּוּיֵיהֶם:

**23:20 לֹֽא־תַשִּׁ֣יךְ לְאָחִ֔יךָ נֶ֥שֶׁךְ כֶּ֖סֶף נֶ֣שֶׁךְ אֹ֑כֶל נֶ֕שֶׁךְ כָּל־דָּבָ֖ר אֲשֶׁ֥ר יִשָּֽׁךְ:**

**23:21 לַנָּכְרִ֣י תַשִּׁ֔יךְ וּלְאָחִ֖יךָ לֹ֣א תַשִּׁ֑יךְ לְמַ֨עַן יְבָֽרֶכְךָ֜ יְהוָ֣ה אֱלֹהֶ֗יךָ בְּכֹל֙ מִשְׁלַ֣ח יָדֶ֔ךָ עַל־הָאָ֕רֶץ אֲשֶׁר־אַתָּ֥ה בָא־שָׁ֖מָּה לְרִשְׁתָּֽהּ׃**

23:20 לא תשיך לאחיך - אינו פשט נכון שיהיה אזהרה ללוה, אחרי שהם אומרים כך למדנו מן המשמע. ואזהרת המלוה מן את כספך לא תתן לו בנשך (ויקרא כה:לז):

23:21 ומה טעם לנכרי תשיך? כדי שיאמר ולאחיך לא תשיך, ואינו מצות עשה. והם אומרים לחייב עליו שני לאוין ועשה, מכלל ענין לא תשיך כענין לנכרי תשיך:

**23:22 כִּֽי־תִדֹּ֥ר נֶ֨דֶר֙ לַֽיהוָ֣ה אֱלֹהֶ֔יךָ לֹ֥א תְאַחֵ֖ר לְשַׁלְּמ֑וֹ כִּֽי־דָרֹ֨שׁ יִדְרְשֶׁ֜נּוּ יְהוָ֤ה אֱלֹהֶ֨יךָ֙ מֵֽעִמָּ֔ךְ וְהָיָ֥ה בְךָ֖ חֵֽטְא׃**

23:22 כי תדור - נסמכה פרשה זאת, שמשלך צריך לְוֵתֵּר ולא לקחת משל אחרים:

23:22 לא תאחר לשלמו - וכתוב ואל תאמר לפני המלאך כי שגגה היא (קהלת ה:ה), אחרי שלא ידע האדם את עתו:

**23:23 וְכִ֥י תֶחְדַּ֖ל לִנְדֹּ֑ר לֹֽא־יִהְיֶ֥ה בְךָ֖ חֵֽטְא׃**

**23:24 מוֹצָ֥א שְׂפָתֶ֖יךָ תִּשְׁמֹ֣ר וְעָשִׂ֑יתָ כַּֽאֲשֶׁ֨ר נָדַ֜רְתָּ לַֽיהוָ֤ה אֱלֹהֶ֨יךָ֙ נְדָבָ֔ה אֲשֶׁ֥ר דִּבַּ֖רְתָּ בְּפִֽיךָ׃**

23:24 מוצא שפתיך תשמור - לחיבו בעשה ולא תעשה, שאע"פ שהיה בתחלה נדבה, הואיל ונתחיבת בדבור פיך:

**23:25 כִּ֤י תָבֹא֙ בְּכֶ֣רֶם רֵעֶ֔ךָ וְאָֽכַלְתָּ֧ עֲנָבִ֛ים כְּנַפְשְׁךָ֖ שָׂבְעֶ֑ךָ וְאֶֽל־כֶּלְיְךָ֖ לֹ֥א תִתֵּֽן׃**

23:25 כי תבוא בכרם רעך - על הנוטר הכתוב מדבר, לא לכל עובר אֹרַח כי יאכלו כלל הפרי:

23:25 ואכלת - שלא יתן לאחרים, ולא בכליו:

**23:26 כִּ֤י תָבֹא֙ בְּקָמַ֣ת רֵעֶ֔ךָ וְקָֽטַפְתָּ֥ מְלִילֹ֖ת בְּיָדֶ֑ךָ וְחֶרְמֵשׁ֙ לֹ֣א תָנִ֔יף עַ֖ל קָמַ֥ת רֵעֶֽךָ׃**

23:26 כי תבוא בקמת - הוא השדה, והוא הדין לכל גנות ופרדסים בעלי אילנים:

23:26 וקטפת - ענין כריתה:

23:26 מלילות - לחים ומתיבשים ראויים לאכילה:

**24:1 כִּֽי־יִקַּ֥ח אִ֛ישׁ אִשָּׁ֖ה וּבְעָלָ֑הּ וְהָיָ֞ה אִם־לֹ֧א תִמְצָא־חֵ֣ן בְּעֵינָ֗יו כִּי־מָ֤צָא בָהּ֙ עֶרְוַ֣ת דָּבָ֔ר וְכָ֨תַב לָ֜הּ סֵ֤פֶר כְּרִיתֻת֙ וְנָתַ֣ן בְּיָדָ֔הּ וְשִׁלְּחָ֖הּ מִבֵּיתֽוֹ׃**

24:1 כי יקח איש אשה - זו מצוה מחודשת:

24:1 ובעלה - היא הביאה. ולא יתכן שיהיה הרצון או בעלה, בעבור להתחיב גם על המאורשה גט, כי זה על צד רושם שלא ימצא הבעל ערות דבר באשתו, אלא אחר שיבוא בה, ולא תמצא חן בעיניו, מפני שמצא בה ערות דבר. ולהיות הכונה או מצא בה לא יתכן הואיל והוא נתינת סבה:

24:1 וערות דבר - הוא ענין שאינו יכול לסבלו, ואינו הנאוף כדעת בעלי הקבלה, אך למאמר קצתם אפילו הקדיחה תבשילו, אפילו מצא אחרת יפה ממנה. ובספר מצות בארנו הענינים במה שצריך:

24:1 וכתב לה - הטעם ברשותו:

24:1 ספר כריתות - שכורת בינו לבינה שלא יהיה שום תנאי. מכאן לקחנו רמז על הקנין שאינו עומד על תנאי, לא כדעת בעלי הקבלה שלא יכתוב במחובר:

24:1 ושלחה מביתו - מתחת רשותו:

**24:2 וְיָֽצְאָ֖ה מִבֵּית֑וֹ וְהָֽלְכָ֖ה וְהָֽיְתָ֥ה לְאִישׁ־אַחֵֽר׃**

**24:3 וּשְׂנֵאָהּ֮ הָאִ֣ישׁ הָאַֽחֲרוֹן֒ וְכָ֨תַב לָ֜הּ סֵ֤פֶר כְּרִיתֻת֙ וְנָתַ֣ן בְּיָדָ֔הּ וְשִׁלְּחָ֖הּ מִבֵּית֑וֹ א֣וֹ כִ֤י יָמוּת֙ הָאִ֣ישׁ הָאַֽחֲר֔וֹן אֲשֶׁר־לְקָחָ֥הּ ל֖וֹ לְאִשָּֽׁה׃**

**24:24 לֹֽא־יוּכַ֣ל בַּעְלָ֣הּ הָֽרִאשׁ֣וֹן אֲשֶֽׁר־שִׁ֠לְּחָהּ לָשׁ֨וּב לְקַחְתָּ֜הּ לִֽהְי֧וֹת ל֣וֹ לְאִשָּׁ֗ה אַֽחֲרֵי֙ אֲשֶׁ֣ר הֻטַּמָּ֔אָה כִּֽי־תוֹעֵבָ֥ה הִ֖וא לִפְנֵ֣י יְהוָ֑ה וְלֹ֤א תַֽחֲטִיא֙ אֶת־הָאָ֔רֶץ אֲשֶׁר֙ יְהוָ֣ה אֱלֹהֶ֔יךָ נֹתֵ֥ן לְךָ֖ נַֽחֲלָֽה׃**

24:2 והלכה והיתה - הטעם אפילו באירושין:

24:3 ונתן בידה - הטעם ברשותה.

והנה האיש מגרש ברצונו והאשה מגורשת בעל כרחה, ואולם יש גרושין שהדבר בהפך כאשר נתבאר בספר מצות:

4-24:2 והלכה והיתה לאיש אחר - כולל את המאורשה, הואיל ולשון היות כולל את האירושין כאשר נאמר ושנאה האיש האחרון וכתב לה ספר כריתות. ואם אמר אחרי אשר הוטמאה, הוא בעבור שבאה ברשות אחר:

24:4 לא יוכל בעלה הראשון - מצות לאו, ונאמר הלא חנוף תחנף הארץ ההיא (ירמיה ג:א).

ואולם אם זנתה היא אסורה לבעלה מגלויו של כתוב אחרי אשר הוטמאה, לא כדעת בעלי הקבלה שהתירוה לבעלה. וגם היא אסורה לבועל כיון שלא נתגרשה מאישה, ולשניהם אסורה אסור עולמי. וענין דוד באשת אוריה יש לו פנים אחרים. ובכל אלו הענינים דקדקנו בספר מצות:

**24:5 כִּֽי־יִקַּ֥ח אִישׁ֙ אִשָּׁ֣ה חֲדָשָׁ֔ה לֹ֤א יֵצֵא֙ בַּצָּבָ֔א וְלֹֽא־יַעֲבֹ֥ר עָלָ֖יו לְכָל־דָּבָ֑ר נָקִ֞י יִֽהְיֶ֤ה לְבֵיתוֹ֙ שָׁנָ֣ה אֶחָ֔ת וְשִׂמַּ֖ח אֶת־אִשְׁתּ֥וֹ אֲשֶׁר־לָקָֽח׃**

24:5 כי יקח איש אשה חדשה - שלא נשאת עדין, בין היותה בחורה בין היותה באה הימים:

24:5 לא יצא בצבא - ואפילו שנה ושלש, ואמנם אם היה עשיר ובכל שנה היה לוקח אשה היו מתרין אותו:

24:5 ולא יעבור עליו לכל דבר - כמו הרגו לאבנר (שמואל ב׳ ג:ל):

24:5 נקי יהיה לביתו שנה אחת - שאין גובין ממנו דבר:

24:5 ושמח את אשתך אשר לקח - אין היבמה נכנסת בזה, שנשואיה יצאו בשם יבום:

**24:6 לֹֽא־יַחֲבֹ֥ל רֵחַ֖יִם וָרָ֑כֶב כִּי־נֶ֖פֶשׁ ה֥וּא חֹבֵֽל׃**

24:6 לא יחבול רחים - הואיל וכולל שנים, העליון והתחתון מכלל:

24:6 ורכב - הוא העץ שמרכיב את העליון על התחתון:

24:6 כי נפש הוא חובל - כמו כי האדם עץ השדה (דברים כ:יט):

**24:7 כִּֽי־יִמָּצֵ֣א אִ֗ישׁ גֹּנֵ֨ב נֶ֤פֶשׁ מֵֽאֶחָיו֙ מִבְּנֵ֣י יִשְׂרָאֵ֔ל וְהִתְעַמֶּר־בּ֖וֹ וּמְכָר֑וֹ וּמֵת֙ הַגַּנָּ֣ב הַה֔וּא וּבִֽעַרְתָּ֥ הָרָ֖ע מִקִּרְבֶּֽךָ׃**

24:7 גונב נפש - שהוא מישראל, בעבור שאדום נקרא אח. או ששם אח הוא בדין, אמנם אָמְרוֹ מבני ישראל להגדיל הענין:

24:7 והתעמר בו - פירשנוהו שהוא ענין שמוש, כאשר פירשנו בפרשת אלה המשפטים:

**24:8 הִשָּׁ֧מֶר בְּנֶֽגַע־הַצָּרַ֛עַת לִשְׁמֹ֥ר מְאֹ֖ד וְלַֽעֲשׂ֑וֹת כְּכֹל֩ אֲשֶׁר־יוֹר֨וּ אֶתְכֶ֜ם הַכֹּֽהֲנִ֧ים הַלְוִיִּ֛ם כַּֽאֲשֶׁ֥ר צִוִּיתִ֖ם תִּשְׁמְר֥וּ לַֽעֲשֽׂוֹת׃**

24:8 השמר בנגע הצרעת – מלעיל, להבדיל מן השמר והשקט (ישעיה ז:ד), שהוא חלוק בענינו:

24:8 לשמור מאד - שכל העושה כאלו הענינים ילקה בצרעת, שלשון הרע הוא ממין הגנבה והוא גנבת דעת:

24:8 ככל אשר יורו אתכם - בכל מיני הצרעת להסגיר ולטמא:

24:8 הכהנים הלוים - ששם כהן משותף:

**24:9 זָכ֕וֹר אֵ֧ת אֲשֶׁר־עָשָׂ֛ה יְהוָ֥ה אֱלֹהֶ֖יךָ לְמִרְיָ֑ם בַּדֶּ֖רֶךְ בְּצֵֽאתְכֶ֥ם מִמִּצְרָֽיִם׃**

24:9 זכור - יתכן היותו מצות עשה, ואם לא הביאוהו המונים:

24:9 ה' אלהיך למרים - מפני לשון הרע:

**24:10 כִּֽי־תַשֶּׁ֥ה בְרֵֽעֲךָ֖ מַשַּׁ֣את מְא֑וּמָה לֹֽא־תָבֹ֥א אֶל־בֵּית֖וֹ לַֽעֲבֹ֥ט עֲבֹטֽוֹ׃**

**24:11 בַּח֖וּץ תַּֽעֲמֹ֑ד וְהָאִ֗ישׁ אֲשֶׁ֤ר אַתָּה֙ נֹשֶׁ֣ה ב֔וֹ יוֹצִ֥יא אֵלֶ֛יךָ אֶֽת־הַעֲב֖וֹט הַחֽוּצָה׃**

24:10 <כי תשה>[[56]](#footnote-56) - וזאת הפרשה נסמכה שלא ינצל הנושה מלשון הרע:

24:10 משאת מאומה - ממה שֶׁהִלְוָה:

24:10-11 לא תבוא אל ביתו - הטעם להכנס אל ביתו לקחת מה שירצה, בחוץ תעמוד והאיש אשר אתה נושה בו יוציא אליך את העבוט:

24:11 נושה בו - למקומות אותיות השמוש לבאור, וכמוהו לא תעבוד בו (ויקרא כה:לט):

**24:12 וְאִם־אִ֥ישׁ עָנִ֖י ה֑וּא לֹ֥א תִשְׁכַּ֖ב בַּֽעֲבֹטֽוֹ׃**

**24:13 הָשֵׁב֩ תָּשִׁ֨יב ל֤וֹ אֶֽת־הַעֲבוֹט֙ כְּב֣וֹא הַשֶּׁ֔מֶשׁ וְשָׁכַ֥ב בְּשַׂלְמָת֖וֹ וּבֵֽרְכֶ֑ךָּ וּלְךָ֙ תִּֽהְיֶ֣ה צְדָקָ֔ה לִפְנֵ֖י יְהוָ֥ה אֱלֹהֶֽיךָ׃**

-1324:12 ואם איש עני הוא לא תשכב בעבוטו - לא תשכב והעבוט יהיה עמך, אלא יחזירנו לו בלילה. ואין הטעם שלא ישכב בו. ואולם יתננו בלילה ועוד יחזירנו בבקר:

24:13 וברכך - בזה המעשה:

24:13 ולך תהיה צדקה - על כפל הטובה תהיה לך זכות.

24:10-13 ואם הוא מסרב ולא יוציא אליך את העבוט, והוא לא יכנס בביתו, יקחנו על ידי בית דין מביתו ולא יחזירנו:

**24:14 לֹֽא־תַעֲשֹׁ֥ק שָׂכִ֖יר עָנִ֣י וְאֶבְי֑וֹן מֵֽאַחֶ֕יךָ א֧וֹ מִגֵּֽרְךָ֛ אֲשֶׁ֥ר בְּאַרְצְךָ֖ בִּשְׁעָרֶֽיךָ:**

**24:15 בְּיוֹמוֹ֩ תִתֵּ֨ן שְׂכָר֜וֹ וְֽלֹא־תָב֧וֹא עָלָ֣יו הַשֶּׁ֗מֶשׁ כִּ֤י עָנִי֙ ה֔וּא וְאֵלָ֕יו ה֥וּא נֹשֵׂ֖א אֶת־נַפְשׁ֑וֹ וְלֹֽא־יִקְרָ֤א עָלֶ֨יךָ֙ אֶל־יְהוָ֔ה וְהָיָ֥ה בְךָ֖ חֵֽטְא׃**

-1524:14 לא תעשוק שכיר עני ואביון - כמו אל תגזול דל (משלי כב:כב). או לגֹדֶל העון ורוב הצורך שיש לו, כנזכר כי עני הוא ואליו הוא נושא את נפשו:

24:15 ביומו תתן שכרו - וזה אינו שכיר יום, כי מה טעם ולא תבוא עליו השמש, ועדין לא נשלם היום אם הוא קודם בוא השמש? אלא הטעם אם עשה לו שום פעולה בשכר צריך לפרוע לו בעוד היום, וזה טעם לא תבוא עליו השמש. וצריך להכין פרנסתו בעודו יום, שאם תצערנו ולא תתן לו להספיק מזונו, וקרא עליך אל ה' והיה בך חטא.

וטעם לא תלין פעולת שכיר (ויקרא יט:יג), בארנו טעמו:

**24:16 לֹֽא־יוּמְת֤וּ אָבוֹת֙ עַל־בָּנִ֔ים וּבָנִ֖ים לֹֽא־יוּמְת֣וּ עַל־אָב֑וֹת אִ֥ישׁ בְּחֶטְא֖וֹ יוּמָֽתוּ׃**

24:16 לא יומתו אבות - אם נתחיבו הבנים, וכן להפך.

לא שהטעם בעדות בניהם. ומה שטען רבינו אהרן נ"ע מבן סורר ומורה, והנה הם ממאמר בננו זה סורר ומורה (דברים כא:כ), על ידי עדים. אמנם הראיה שאינו כדעתם מה שכתוב ביואש ואת בני המכים לא המית כאשר כתוב בתורה (מלכים ב׳ יד:ו):

**24:17 לֹ֣א תַטֶּ֔ה מִשְׁפַּ֖ט גֵּ֣ר יָת֑וֹם וְלֹ֣א תַֽחֲבֹ֔ל בֶּ֖גֶד אַלְמָנָֽה׃**

24:17 לא תטה משפט - מפני חלשתם:

24:17 ולא תחבול בגד אלמנה - מה שאמור לזה אמור לזה, כמו דגן בחורים (זכריה ט:יז):

**24:18 וְזָֽכַרְתָּ֗ כִּ֣י עֶ֤בֶד הָיִ֨יתָ֙ בְּמִצְרַ֔יִם וַֽיִּפְדְּךָ֛ יְהוָ֥ה אֱלֹהֶ֖יךָ מִשָּׁ֑ם עַל־כֵּ֞ן אָֽנֹכִ֤י מְצַוְּךָ֙ לַֽעֲשׂ֔וֹת אֶת־הַדָּבָ֖ר הַזֶּֽה׃**

24:18 וזכרת כי עבד היית:

**24:19 כִּ֣י תִקְצֹר֩ קְצִֽירְךָ֨ בְשָׂדֶ֜ךָ וְֽשָׁכַחְתָּ֧ עֹ֣מֶר בַּשָּׂדֶ֗ה לֹ֤א תָשׁוּב֙ לְקַחְתּ֔וֹ לַגֵּ֛ר לַיָּת֥וֹם וְלָֽאַלְמָנָ֖ה יִֽהְיֶ֑ה לְמַ֤עַן יְבָֽרֶכְךָ֙ יְהוָ֣ה אֱלֹהֶ֔יךָ בְּכֹ֖ל מַֽעֲשֵׂ֥ה יָדֶֽיךָ׃**

24:19 כי תקצור קצירך בשדך - בא כדין המוכרתין, המופסקין בלי טעם מעמיד:

24:19 ושכחת עמר:

**24:20 כִּ֤י תַחְבֹּט֙ זֵֽיתְךָ֔ לֹ֥א תְפַאֵ֖ר אַֽחֲרֶ֑יךָ לַגֵּ֛ר לַיָּת֥וֹם וְלָֽאַלְמָנָ֖ה יִֽהְיֶֽה׃**

24:20 כי תחבוט זיתך לא תפאר אחריך - מטעם פֹּארוֹת (יחזקאל יז:ו):

**24:21 כִּ֤י תִבְצֹר֙ כַּרְמְךָ֔ לֹ֥א תְעוֹלֵ֖ל אַֽחֲרֶ֑יךָ לַגֵּ֛ר לַיָּת֥וֹם וְלָֽאַלְמָנָ֖ה יִֽהְיֶֽה׃**

**24:22 וְזָ֣כַרְתָּ֔ כִּי־עֶ֥בֶד הָיִ֖יתָ בְּאֶ֣רֶץ מִצְרָ֑יִם עַל־כֵּ֞ן אָֽנֹכִ֤י מְצַוְּךָ֙ לַֽעֲשׂ֔וֹת אֶת־הַדָּבָ֖ר הַזֶּֽה׃**

24:21 כי תבצור כרמך לא תעולל - לכרות העוללות.

24:19-21 זכר שלשה המינים: דגן תירוש ויצהר, והם העקרים, ושאר מיני קטניות ואילנות מוקשים עליהם.

24:21-22 והם לגר ליתום ולאלמנה, וכל זה זכר ליציאת מצרים:

**25:1 כִּֽי־יִהְיֶ֥ה רִיב֙ בֵּ֣ין אֲנָשִׁ֔ים וְנִגְּשׁ֥וּ אֶל־הַמִּשְׁפָּ֖ט וּשְׁפָט֑וּם וְהִצְדִּ֨יקוּ֙ אֶת־הַצַּדִּ֔יק וְהִרְשִׁ֖יעוּ אֶת־הָֽרָשָֽׁע׃**

25:1 כי יהיה ריב בין אנשים וגו' ושפטום - כמו אם יחרוש בבקרים (עמוס ו:יב):

**25:2 וְהָיָ֛ה אִם־בִּ֥ן הַכּ֖וֹת הָֽרָשָׁ֑ע וְהִפִּיל֤וֹ הַשֹּׁפֵט֙ וְהִכָּ֣הוּ לְפָנָ֔יו כְּדֵ֥י רִשְׁעָת֖וֹ בְּמִסְפָּֽר׃**

**25:3 אַרְבָּעִ֥ים יַכֶּ֖נּוּ לֹ֣א יֹסִ֑יף פֶּן־יֹסִ֨יף לְהַכֹּת֤וֹ עַל־אֵ֨לֶּה֙ מַכָּ֣ה רַבָּ֔ה וְנִקְלָ֥ה אָחִ֖יךָ לְעֵינֶֽיךָ׃**

25:2 והיה אם בן - בחיר"ק, כמו בן נון (שמות לג:יא).

כמו <כי> בן מות הוא (שמואל א׳ כ:לא),[[57]](#footnote-57) שהוא חטא שאינו לוקה:

25:2-3 והכהו כדי... רשעתו - כמו די השיב לו (ויקרא כה:כח).

אחרי הפשט נראה שהמכות חלוקות כפי החטא, וההכאה הגדולה ארבעים יכנו. ויש מפרשים חזקות ורפות, אבל אין פחות מארבעים:

25:3 לא יוסיף להכותו – אזהרה. ובעלי הקבלה אמרו שאינו סופג את הארבעים:

25:3 ונקלה אחיך - פן יארע לו שום תקלה. גם אפשר שפחתו בעבור שהכהו יותר ממה שגזרה התורה, מלשון קלון:

25:2-4 מלשון והפילו - דרשו בעלי הקבלה פסוק והפלא ה' (דברים כח:נט). ובעבור שאמר אם לא תשמור לעשות (שם כח:נח), פטרו מצות לאו שהן שיצאו בתורת עשה מכח עשה.[[58]](#footnote-58) וממאמר לעשות הוציאו לאו שאין בו מעשה חוץ משלש מצות לאו: נשבע, וממיר, ומקלל. ופטרו לאו שהוא נִתַּק לעשה באמור לא תחסום, לאו שיש בו מעשה ואינו נתק לעשה:

**25:4 לֹֽא־תַחְסֹ֥ם שׁ֖וֹר בְּדִישֽׁוֹ׃**

25:4 לא תחסום - כמו וחוסמת היא (יחזקאל לט:יא), ענין סגירה:

25:4 בדישו - יפה דמוהו חכמינו ע"ה עם לא תבערו אש בכל מושובותיכם ביום השבת (שמות לה:ג), כי כאשר זה הטעם טרם דישו הוא באסור, הוא הדין לבעור האש קודם השבת:

**25:5 כִּֽי־יֵשְׁב֨וּ אַחִ֜ים יַחְדָּ֗ו וּמֵ֨ת אַחַ֤ד מֵהֶם֙ וּבֵ֣ן אֵֽין־ל֔וֹ לֹֽא־תִהְיֶ֧ה אֵֽשֶׁת־הַמֵּ֛ת הַח֖וּצָה לְאִ֣ישׁ זָ֑ר יְבָמָהּ֙ יָבֹ֣א עָלֶ֔יהָ וּלְקָחָ֥הּ ל֛וֹ לְאִשָּׁ֖ה וְיִבְּמָֽהּ׃**

25:5 כי ישבו אחים - אלו הם אחי המשפחה, אחרי שאשת האח נאסרה בעריות, וכלן שוות, בין כשיהיה זרע בין כשאין זרע. הואיל ויש לקיימו שם האחוה באחי משפחה, מה לנו לבטל אזהרת התורה?:

25:5 יחדו - אמרו שפרט לאח שלא היה בעולמו, והטעם שיש להם ישיבה, והנה כתוב כי ינצו אנשים יחדו איש ואחיו (דברים כה:יא). וגם פטרו האח שהוא מן האם.

ואם נזכר כי קודם בוא התורה היה הדבר באחים ממש, אחר בוא התורה נעתק הדבר באחי המשפחה, כיון שאסר אשת האח ולא שָׂם תנאי. והנה במה שאסר עלל עלת שאר, והנה לא אמר שאר, ונראה שלא ידמה זה לזה, וזה תלוי לענין הנחלה, ועל כן אמר כי ישבו, בהיות ישיבה בארץ ישראל:

25:5-6 ובן אין לו - בעלי הקבלה אמרו הממזר ועובד ע"ז פוטרין מן החליצה ומן היבום, ולא כן בן השפחה ובן הנכרית. וגם הוציאו חמש עשרה נשים, וכן אמרו חמש עשרה נשים פוטרות צרותיהן וצרות צרותיהן מן החליצה ומן היבום, מפני שיש להן תלייה בעריות.

ותימה גדול מדבריהם במלת והיה הבכור, שהחזירוהו לגדול שבאחים, וכפי דעתם שהוא חיוב, ואיך שבו ואמרו שהוא רשות?:

25:5 ובן אין לו - בין זכר בין נקבה:

25:5 לא תהיה אשת המת החוצה לאיש זר - מן המשפחה.

והיא מצות לאו, אם שייבם או יחלוץ. ובעלי הקבלה נסתפקו אם הוא מאסורי לאוין כדי שיהיו קדושין תופשין בה, ואם לא יהיה לדרך מצות לאו שאין קדושין תופשין בה. ולפי דעתנו שאין קדושין תופשין בה ואחרי שהוא במצות לאו.

ובעלי הקבלה עשו ארבע מדות: יש חולצות ומיבמות, יש חולצות ולא מיבמות, יש מיבמות ולא חולצות, יש לא חולצות ולא מיבמות. ונראה מדבריהם אם הוא רוצה והיא אינה רוצה, לחלוץ, ואיך יאמר לא חפצתי לקחתה (דברים כה:ח), ואיך תכשר עליו התקלה?:

25:5 לאיש זר - אם שֵׁם אח באחים ממש, אחרי שאמר לא תהיה אשת המת החוצה, מה טעם לאיש זר?

ודברי רבינו בנימין האוונדי ור' יוסף הקרקסאני נ"ע ידועים בספר מצות:

**25:6 וְהָיָ֗ה הַבְּכוֹר֙ אֲשֶׁ֣ר תֵּלֵ֔ד יָק֕וּם עַל־שֵׁ֥ם אָחִ֖יו הַמֵּ֑ת וְלֹֽא־יִמָּחֶ֥ה שְׁמ֖וֹ מִיִּשְׂרָאֵֽל׃**

25:6 והיה הבכור אשר תלד - בכור ליבום, ואפשר שאינו בכור און ולא בכור פטר רחם. ואין הנפל מעכב ולא הבת, וזה נוטל נחלת המת, כי כן נאמר להקים שם המת על נחלתו (רות ד:ה):

**25:7 וְאִם־לֹ֤א יַחְפֹּץ֙ הָאִ֔ישׁ לָקַ֖חַת אֶת־יְבִמְתּ֑וֹ וְעָֽלְתָה֩ יְבִמְתּ֨וֹ הַשַּׁ֜עְרָה אֶל־הַזְּקֵנִ֗ים וְאָֽמְרָה֙ מֵאֵ֨ן יְבָמִ֜י לְהָקִ֨ים לְאָחִ֥יו שֵׁם֙ בְּיִשְׂרָאֵ֔ל לֹ֥א אָבָ֖ה יַבְּמִֽי׃**

**25:8 וְקָֽרְאוּ־ל֥וֹ זִקְנֵֽי־עִיר֖וֹ וְדִבְּר֣וּ אֵלָ֑יו וְעָמַ֣ד וְאָמַ֔ר לֹ֥א חָפַ֖צְתִּי לְקַחְתָּֽהּ׃**

**25:9 וְנִגְּשָׁ֨ה יְבִמְתּ֣וֹ אֵלָיו֮ לְעֵינֵ֣י הַזְּקֵנִים֒ וְחָֽלְצָ֤ה נַֽעֲלוֹ֙ מֵעַ֣ל רַגְל֔וֹ וְיָֽרְקָ֖ה בְּפָנָ֑יו וְעָֽנְתָה֙ וְאָ֣מְרָ֔ה כָּ֚כָה יֵֽעָשֶׂ֣ה לָאִ֔ישׁ אֲשֶׁ֥ר לֹֽא־יִבְנֶ֖ה אֶת־בֵּ֥ית אָחִֽיו׃**

-825:7 ואם לא יחפוץ וגו' ועלתה יבמתו - מצות עשה, וכל זה בהיות ישראל בארץ.

25:8-9 ואם הוא יאמר לא חפצתי לקחתה, אז ונגשה יבמתו:

25:8 וקראו לו... ודברו לו - ואם לא ייבם יחלוץ, והוא שיאמר: לא חפצתי לקחתה:

25:9 וחלצה נעלו – בעבור שהוא היה גואל קרוב, ונראה שהיא נעתקת לזולתו. על כן וחלצה נעלו, כדרך שלף איש נעלו (רות ד:ז):

25:9 וירקה בפניו - זה מראה שאינו {מוכרח} <מובחר>,[[59]](#footnote-59) כי מה טעם הגנאי?:

**25:10 וְנִקְרָ֥א שְׁמ֖וֹ בְּיִשְׂרָאֵ֑ל בֵּ֖ית חֲל֥וּץ הַנָּֽעַל׃**

25:10 ונקרא שמו בישראל בית החלוץ הנעל - מצוה לקרוא שם מגונה, ויש לומר שזהו גמילות חסד, ושָׂמוֹ הכתוב מובחר בין שני דברים, ואם לא גמל זה החסד אלא נטה ממדה זו, יגונה.

ואולם הזקנה וְהַאַיְלוֹנִית וכן נמי זקן ועֵקֶר, פטורים ממצוה זו, שהכתוב נתן טעם להקים שם המת על נחלתו (רות ד:ה).

היו לו נשים רבות, אחת פוטרת את כלן, ועל דרך בחירה איזו שתהיה, ואם לאו הקודמת בנשואין חייבת.

ומענין רות יש לנו עזר גדול, שנאמר לשם להקים שם המת על נחלתו (רות ד:ה), ובתורה כתוב ולא ימחה שמו מישראל (דברים כה:ו), ואין הטעם שיקרא בשמו. ובענין רות נאמר שם גאולה בעבור נחלת השדה, ובתורה נזכר שם יבום.

ואולם מאמר נעמי העוד לי בנים במעי (שם א:יא), כדרך האתן בכורי פשעי (מיכה ו:ז).

וכל אלה הענינים נתבארו בספר מצות:

**25:11 כִּֽי־יִנָּצ֨וּ אֲנָשִׁ֤ים יַחְדָּו֙ אִ֣ישׁ וְאָחִ֔יו וְקָֽרְבָה֙ אֵ֣שֶׁת הָֽאֶחָ֔ד לְהַצִּ֥יל אֶת־אִישָׁ֖הּ מִיַּ֣ד מַכֵּ֑הוּ וְשָֽׁלְחָ֣ה יָדָ֔הּ וְהֶֽחֱזִ֖יקָה בִּמְבֻשָֽׁיו׃**

25:11 כי ינצו - נסמכה זאת הפרשה כי הנחלה נעתקת מן היורשים:

25:11 איש ואחיו - אחיו בדין:

25:11 וקרבה אשת האחד - מן שני הַנִּצִּים, להציל את אישה:

25:11 והחזיקה במבושיו - מלשון בשת:

**25:12 וְקַצֹּתָ֖ה אֶת־כַּפָּ֑הּ לֹ֥א תָח֖וֹס עֵינֶֽךָ׃**

25:12 וקצותה את כפה - לשון חתוך, וכן וְקִצֵּץ פתילים (שמות לט:ג):

25:12 לא תחוס עיניך - בחתוך היד. ואינו בשביל ענש ממון, בעבור שעשתה מעשה גדול ולא נתבישה לשלוח ידה במקום הנסתר, ומזה הבינו דין כל המביש:

**25:13 לֹֽא־יִהְיֶ֥ה לְךָ֛ בְּכִֽיסְךָ֖ אֶ֣בֶן וָאָ֑בֶן גְּדוֹלָ֖ה וּקְטַנָּֽה׃**

25:13 לא יהיה לך בכיסך - כמו כיס אחד יהיה לכלנו (משלי א:יד), מקום שנותנים אבני המשקל:

25:13 אבן ואבן - בין לקנות בין למכור, גדולה לקחת וקטנה ליתן:

**25:14 לֹֽא־יִהְיֶ֥ה לְךָ֛ בְּבֵֽיתְךָ֖ אֵיפָ֣ה וְאֵיפָ֑ה גְּדוֹלָ֖ה וּקְטַנָּֽה׃**

25:14 איפה ואיפה - הוא הדין:

**25:15 אֶ֣בֶן שְׁלֵמָ֤ה וָצֶ֨דֶק֙ יִֽהְיֶה־לָּ֔ךְ אֵיפָ֧ה שְׁלֵמָ֛ה וָצֶ֖דֶק יִֽהְיֶה־לָּ֑ךְ לְמַ֨עַן֙ יַֽאֲרִ֣יכוּ יָמֶ֔יךָ עַ֚ל הָֽאֲדָמָ֔ה אֲשֶׁר־יְהוָ֥ה אֱלֹהֶ֖יךָ נֹתֵ֥ן לָֽךְ׃**

25:15 ולמען יאריכון - שאם תעשה הצדק והיושר יאריכון ימיך בעבור יושר ההנהגה:

**25:16 כִּ֧י תֽוֹעֲבַ֛ת יְהוָ֥ה אֱלֹהֶ֖יךָ כָּל־עֹ֣שֵׂה אֵ֑לֶּה כֹּ֖ל עֹ֥שֵׂה עָֽוֶל׃**

25:16 כי תועבת ה' אלהיך כל עושה אלה - לעות ערך המשקלים:

25:16 כל עושה עול - שאר עניני רמאות בעניני משא ומתן.

וערך המשקלים והמדות כפי הסכמת המדינה, להיות דין שוה לכל:

**25:17 זָכ֕וֹר אֵ֛ת אֲשֶׁר־עָשָׂ֥ה לְךָ֖ עֲמָלֵ֑ק בַּדֶּ֖רֶךְ בְּצֵֽאתְכֶ֥ם מִמִּצְרָֽיִם׃**

**25:18 אֲשֶׁ֨ר קָֽרְךָ֜ בַּדֶּ֗רֶךְ וַיְזַנֵּ֤ב בְּךָ֙ כָּל־הַנֶּֽחֱשָׁלִ֣ים אַֽחֲרֶ֔יךָ וְאַתָּ֖ה עָיֵ֣ף וְיָגֵ֑עַ וְלֹ֥א יָרֵ֖א אֱלֹהִֽים׃**

-1825:17 זכור - מצוה לזכור. כנראה שנתנהג לישראל בדרך רמאות, על כן אשר קרך בדרך, שבא עליהם בלי מחשבה, והוא מלשון כל הקורות (בראשית מב:כט):

25:18 ויזנב - ר"ל סוף המחנה, שהם נחשלים, מן ויחלוש (שמות יז:יג), הפוך כמו שמלה שלמה:

25:18 ואתה עיף - הפוך מן לשתות היעף (שמואל ב׳ טז:ב). וברפידים נלחם עם ישראל, ששם היה נסיון המים ולא היה מים לעם לשתות (במדבר לג:יד):

25:18 ויגע - מפני הדרך:

25:18 ולא ירא - חוזר אל עמלק, והוא קל לגזרת פָּעֵל, והטעם בעבור שגאלם ממצרים ומנחה אותם ומספיק להם מזון בדרך:

**25:19 וְהָיָ֡ה בְּהָנִ֣יחַ יְהוָ֣ה אֱלֹהֶ֣יךָ ׀ לְ֠ךָ מִכָּל־אֹ֨יְבֶ֜יךָ מִסָּבִ֗יב בָּאָ֨רֶץ֙ אֲשֶׁ֣ר יְהוָֽה־אֱ֠לֹהֶיךָ נֹתֵ֨ן לְךָ֤ נַֽחֲלָה֙ לְרִשְׁתָּ֔הּ תִּמְחֶה֙ אֶת־זֵ֣כֶר עֲמָלֵ֔ק מִתַּ֖חַת הַשָּׁמָ֑יִם לֹ֖א תִּשְׁכָּֽח׃**

25:19 והיה בהניח - הוא מנוחת המלכות, תהיה חייב למחות את זכר עמלק, כנזכר וְהֵמַתָּה מאיש ועד אשה (שמואל א׳ טו:ג):

25:19 מתחת השמים - הטעם בהסרת כחם שתלוי בכח עליוני:

25:19 לא תשכח - יאות להיות הענין תלוי לעתיד:

**נשלמה פרשת כי תצא / בעזרת השם את יראיו רוצה[[60]](#footnote-60)**

**פרשת כי תבוא**

**26:1 וְהָיָה֙ כִּֽי־תָב֣וֹא אֶל־הָאָ֔רֶץ אֲשֶׁר֙ יְהוָ֣ה אֱלֹהֶ֔יךָ נֹתֵ֥ן לְךָ֖ נַֽחֲלָ֑ה וִֽירִשְׁתָּ֖הּ וְיָשַׁ֥בְתָּ בָּֽהּ׃**

26:1 והיה כי תבוא - בעבור שחתם והיה בהניח, וזה היה אחרי מלוך מלך לבני ישראל, וזה היה אחרי שמלך שאול, כנזכר עליו זכור את אשר לך עמלק בדרך בצאתכם ממצרים (דברים כה:יז).[[61]](#footnote-61) ועל ידי המלך שימלוך יבנה בית הבחירה, וזה היה בימי שלמה, כון לבאר שהבאת הַבִּכּוּר שיתחיבו בבואם לארץ אחרי הכבוש והחלוק.

וכאשר החל לבאר כל התלוי במקום המובחר, כאמרו והבאתם שמה עולותיכם (דברים יב:ו), כלל מה שנזכר בפסוק הזה, הם כללים, והזכיר פרטיהם בסדר הפרשיות, עם הבאת עניני מצות נוגעים בעניני הסדר. הנה באר הבאת העולה באמור ועשית עולותיך הבשר והדם (שם יב:כז), וזבחיכם באמור ודם זבחיך ישפך (שם), ובענין מעשרותיכם נאמר ואכלת לפני ה' אלהיך... מעשר דגנך (שם יד:כג), ובמאמר ובכורות נאמר כל הבכור אשר יולד (שם טו:יט), ונאמר לפני ה' אלהיך תאכלנו במקום אשר יבחר (שם יב:יח), ובמאמר ונדריכם ונדבותיכם על שנאמר אלה תעשו לה' במועדיכם לבד מנדריכם ונדבותיכם (במדבר כט:לט). והביא סדר המועדים שצריכים לבוא במקום המובחר, כנזכר שלש רגלים תחוג לי בשנה (שמות כג:יד). ובאר גם כן מצות שתלויות בשערים עם סדר עניני מצות ודינים, מפרשת שופטים ושוטרים עד חתימת פרשת כי תצא. והוצרך להורות גם איכות הבאת הבכורים הנרמזים במאמר ותרומת ידך (דברים יב:יז), להורות הביאה במקום המובחר לצורך ענין הברכה:

26:1 וירשתה וישבת בה - שלא יתחיבו מעת בואם כי אם אחרי הכבוש והחלוק, וזה היה אחרי שבע שנים. כמאמר כלב הן ארבעים שנה אנכי (יהושע יד:ז). והנה בעת בואם לארץ עברו שמונה ושלשים שנה, ואמר ועתה הנה אנכי היום בן חמש ושמונים שנה (שם יד:י), הנה עברו שבע שנים, וזה היה אחרי הכבוש והחלוק.

ודעת בעלי הקבלה שבע שכבשו ושבע שחלקו, ולקחו הסמך בדרך נפלאה כדרכיהם הידועים ממאמר בארבע עשרה שנה אחר אשר הוכתה העיר (יחזקאל מ:א), להשלים שבע עשרה יובלים:

**26:2 וְלָֽקַחְתָּ֞ מֵֽרֵאשִׁ֣ית ׀ כָּל־פְּרִ֣י הָֽאֲדָמָ֗ה אֲשֶׁ֨ר תָּבִ֧יא מֵֽאַרְצְךָ֛ אֲשֶׁ֨ר יְהוָ֧ה אֱלֹהֶ֛יךָ נֹתֵ֥ן לָ֖ךְ וְשַׂמְתָּ֣ בַטֶּ֑נֶא וְהָֽלַכְתָּ֙ אֶל־הַמָּק֔וֹם אֲשֶׁ֤ר יִבְחַר֙ יְהוָ֣ה אֱלֹהֶ֔יךָ לְשַׁכֵּ֥ן שְׁמ֖וֹ שָֽׁם׃**

26:2 ולקחת מראשית - ולא ראשית, הטעם שייחד אילן אחד מהמין אע"פ שבכרו הרבה.

ומכל המינים צריך להביא בכורים, שנאמר להביא את בכורי אדמתנו ובכורי כל פרי כל עץ (נחמיה י:לו). ובעלי הקבלה אמרו משבעה מינים, הם הנזכרים ארץ חטה (דברים ח:ח), לא יתכן:

26:2 ושמת בטנא - כנראה על הקרובים הכתוב מדבר:

26:2 מארצך - לכלול ארץ סיחון ועוג:

**26:3 וּבָאתָ֙ אֶל־הַכֹּהֵ֔ן אֲשֶׁ֥ר יִֽהְיֶ֖ה בַּיָּמִ֣ים הָהֵ֑ם וְאָֽמַרְתָּ֣ אֵלָ֗יו הִגַּ֤דְתִּי הַיּוֹם֙ לַֽיהוָ֣ה אֱלֹהֶ֔יךָ כִּי־בָ֨אתִי֙ אֶל־הָאָ֔רֶץ אֲשֶׁ֨ר נִשְׁבַּ֧ע יְהוָ֛ה לַֽאֲבֹתֵ֖ינוּ לָ֥תֶת לָֽנוּ׃**

26:3 ובאת אל הכהן - לא יתכן היות כהן גדול, אלא הטעם לאנשי המשמר, על כן אשר יהיה בימים ההם:

26:3 הגדתי היום - בהבאת אלו הבכורים:

26:3 לה' אלהיך - כמו אולי ישמע ה' אלהיך (ישעיה לז:ד):

**26:4 וְלָקַ֧ח הַכֹּהֵ֛ן הַטֶּ֖נֶא מִיָּדֶ֑ךָ וְהִ֨נִּיח֔וֹ לִפְנֵ֕י מִזְבַּ֖ח יְהוָ֥ה אֱלֹהֶֽיךָ׃**

26:4 הטנא - כטעם סל:

26:4 והניחו - הכהן:

**26:5 וְעָנִ֨יתָ וְאָֽמַרְתָּ֜ לִפְנֵ֣י ׀ יְהוָ֣ה אֱלֹהֶ֗יךָ אֲרַמִּי֙ אֹבֵ֣ד אָבִ֔י וַיֵּ֣רֶד מִצְרַ֔יְמָה וַיָּ֥גָר שָׁ֖ם בִּמְתֵ֣י מְעָ֑ט וַֽיְהִי־שָׁ֕ם לְג֥וֹי גָּד֖וֹל עָצ֥וּם וָרָֽב׃**

26:5 וענית - יש אומרים שהוא כמו ויען איוב (איוב ג:ב) הראשון. ויתכן לומר כי כשלקח הכהן הטנא מידיו, אי אפשר שלא ברכו הכהן בקחתו הטנא, על כן וענית:

26:5 ואמרת לפני ה' אלהיך ארמי אובד אבי - להורות כי לא זכה מאבותיו במעלה ובעשר, שהרי יעקב בלכתו בארם עני היה, כמו תנו שֵׁכָר לְאובד (משלי לא:ו). וארמי נופל על יעקב מפני שגר לשם, כי אי אפשר שיהיה הרצון על לבן, כי מלת אובד עומדת:

26:5 וירד מצרימה ויגר שם במתי מעט - והורה כי לא בכח ולא בחיל:

26:5 ויהי שם לגוי גדול - בֵּרְכוֹ השם:

**26:6 וַיָּרֵ֧עוּ אֹתָ֛נוּ הַמִּצְרִ֖ים וַיְעַנּ֑וּנוּ וַיִּתְּנ֥וּ עָלֵ֖ינוּ עֲבֹדָ֥ה קָשָֽׁה׃**

26:6 וירעו אותנו - כל הבן הילוד (שמות א:כב):

26:6 ויענונו - בבנין הערים בחמר ובלבנים (שמות א:יד):

26:6 ויתנו עלינו עבודה קשה - ובכל עבודה בשדה (שם):

**26:7 וַנִּצְעַ֕ק אֶל־יְהוָ֖ה אֱלֹהֵ֣י אֲבֹתֵ֑ינוּ וַיִּשְׁמַ֤ע יְהוָה֙ אֶת־קֹלֵ֔נוּ וַיַּ֧רְא אֶת־עָנְיֵ֛נוּ וְאֶת־עֲמָלֵ֖נוּ וְאֶת־לַֽחֲצֵֽנוּ׃**

26:7 ונצעק אל ה' - כנזכר ויזעקו ותעל שעותם אל האלהים (שמות ב:כג):

26:7 וירא את ענינו - הטעם ענויינו, כנזכר ויענונו (דברים כו:ו):

26:7 עמלנו - כנזכר ויתנו עלינו עבודה קשה (שם):

26:7 ואת לחצנו - כנזכר והנוגשים אצים לאמר (שמות ה:יג):

**26:8 וַיּֽוֹצִאֵ֤נוּ יְהוָה֙ מִמִּצְרַ֔יִם בְּיָ֤ד חֲזָקָה֙ וּבִזְרֹ֣עַ נְטוּיָ֔ה וּבְמֹרָ֖א גָּדֹ֑ל וּבְאֹת֖וֹת וּבְמֹֽפְתִֽים׃**

26:8 ויוציאו ה' ממצרים ביד חזקה - במכות שעשה:

26:8 ובזרוע נטויה - במכת בכורים:

26:8 ובמורא גדול - קריעת ים סוף:

26:8 ובאותות - יתכן שהו"ו נוסף:

**26:9 וַיְבִאֵ֖נוּ אֶל־הַמָּק֣וֹם הַזֶּ֑ה וַיִּתֶּן־לָ֨נוּ֙ אֶת־הָאָ֣רֶץ הַזֹּ֔את אֶ֛רֶץ זָבַ֥ת חָלָ֖ב וּדְבָֽשׁ׃**

**26:10 וְעַתָּ֗ה הִנֵּ֤ה הֵבֵ֨אתִי֙ אֶת־רֵאשִׁית֙ פְּרִ֣י הָֽאֲדָמָ֔ה אֲשֶׁר־נָתַ֥תָּה לִּ֖י יְהוָ֑ה וְהִנַּחְתּ֗וֹ לִפְנֵי֙ יְהוָ֣ה אֱלֹהֶ֔יךָ וְהִֽשְׁתַּחֲוִ֔יתָ לִפְנֵ֖י יְהוָ֥ה אֱלֹהֶֽיךָ׃**

-1026:9 ויביאנו אל המקום הזה ויתן לנו את הארץ - והואיל והוציאנו מעניות ומשעבוד והטיב לנו זאת הטובה, על כן הבאתי את ראשית פרי האדמה:

**26:11 וְשָֽׂמַחְתָּ֣ בְכָל־הַטּ֗וֹב אֲשֶׁ֧ר נָֽתַן־לְךָ֛ יְהוָ֥ה אֱלֹהֶ֖יךָ וּלְבֵיתֶ֑ךָ אַתָּה֙ וְהַלֵּוִ֔י וְהַגֵּ֖ר אֲשֶׁ֥ר בְּקִרְבֶּֽךָ׃**

26:11 ושמחת בכל הטוב - כי עם הבכורים היה מביא מה שישמח עם הנזכרים:

**26:12 כִּ֣י תְכַלֶּ֞ה לַ֠עְשֵׂר אֶת־כָּל־מַעְשַׂ֧ר תְּבוּאָֽתְךָ֛ בַּשָּׁנָ֥ה הַשְּׁלִישִׁ֖ת שְׁנַ֣ת הַֽמַּעֲשֵׂ֑ר וְנָֽתַתָּ֣ה לַלֵּוִ֗י לַגֵּר֙ לַיָּת֣וֹם וְלָֽאַלְמָנָ֔ה וְאָֽכְל֥וּ בִשְׁעָרֶ֖יךָ וְשָׂבֵֽעוּ׃**

26:12 כי תכלה לעשר - בעבור שהזכיר הנה ענין הודוי שיאמר בהבאת הבכורים, הסמיך מה שיתחיב לומר כשיוציא מעשר עני שלא היו מעלים אותו לירושלם, אלא היה מוציאו בשער ללוי לגר ליתום ולאלמנה:

26:12 כי תכלה - ר"ל אחרי שיתן כל המעשר:

26:12 לעשר - בנין הפעיל ,הפך צאנכם {ובקרכם}[[62]](#footnote-62) יַעְשׂוֹר (שמואל א׳ ח:יז) שהוא מן הקל. שהטעם בבנין הפעיל לתת המעשר וכן אם הוא בנין פִּעֵל, והקל הטעם לקחת המעשר:

**26:13 וְאָֽמַרְתָּ֡ לִפְנֵי֩ יְהוָ֨ה אֱלֹהֶ֜יךָ בִּעַ֧רְתִּי הַקֹּ֣דֶשׁ מִן־הַבַּ֗יִת וְגַ֨ם נְתַתִּ֤יו לַלֵּוִי֙ וְלַגֵּר֙ לַיָּת֣וֹם וְלָֽאַלְמָנָ֔ה כְּכָל־מִצְוָֽתְךָ֖ אֲשֶׁ֣ר צִוִּיתָ֑נִי לֹֽא־עָבַ֥רְתִּי מִמִּצְוֺתֶ֖יךָ וְלֹ֥א שָׁכָֽחְתִּי׃**

**26:14 לֹֽא־אָכַ֨לְתִּי בְאֹנִ֜י מִמֶּ֗נּוּ וְלֹֽא־בִעַ֤רְתִּי מִמֶּ֨נּוּ֙ בְּטָמֵ֔א וְלֹֽא־נָתַ֥תִּי מִמֶּ֖נּוּ לְמֵ֑ת שָׁמַ֗עְתִּי בְּקוֹל֙ יְהוָ֣ה אֱלֹהָ֔י עָשִׂ֕יתִי כְּכֹ֖ל אֲשֶׁ֥ר צִוִּיתָֽנִי׃**

26:13 ואמרת לפני ה' אלהיך בערתי הקדש מן הבית - שאע"פ שנתתיו ללוי לגר ליתום, לא נהגתי בו דרך קלות. ואמר קדש בעבור שזה תמור מעשר שני מה שהיה מוליך בירושלם והיה נאכל בקדושה. או אפשר שבשנה השלישית היה נותן שלשה מעשרות ונקרא קדש שהיה נאכל בטהרה, שנאמר ולא בערתי ממנו בטמא:

26:13 ככל מצותך אשר צויתני - להנתן בשער אל הנזכרים:

26:13-14 לא עברתי ממצותיך ולא שכחתי - לא עברתי מלתתו אל הנזכרים, ולא שכחתי מלהוציאו.

או הטעם בעבור שאמר כי תכלה לעשר, מרמיז לשלשה מעשרות. וטעם בערתי...לא עברתי ממצותיך - למעשר ראשון, ולא שכחתי - למעשר שני, לא אכלתי באוני ממנו - למעשר שלישי:

26:14 יש מפרשים באוני באבלי, ומשיבים אותו למעשר שנאכל לבעל. ואחרים פירשוהו למעשר עני, והטעם לא התרשלתי מצד אבלותי מלהוציאו. ויש מפרשים באוני בעשרי, כמו מצאתי און לי (הושע יב:ט). והפירוש הראשון יותר טוב:

26:14 ולא בערתי ממנו בטמא - הואיל ונקרא קדש:

26:14 ולא נתתי ממנו למת - לעשות ארון ותכריכים, כי לא זומן רק לאכילה ולשתיה כדין מעשר שני. ויש שפירשוהו בדבר שלא יחיה בו האדם:

26:14 שמעתי בקול ה' אלהי - להוציאו בשער:

26:14 עשיתי ככל אשר צויתני - לתתו לגר ליתום ולאלמנה. אמרו בעלי הקבלה שלא הקדמתי תרומה לבכורים:

**26:15 הַשְׁקִיפָה֩ מִמְּע֨וֹן קָדְשְׁךָ֜ מִן־הַשָּׁמַ֗יִם וּבָרֵ֤ךְ אֶֽת־עַמְּךָ֙ אֶת־יִשְׂרָאֵ֔ל וְאֵת֙ הָֽאֲדָמָ֔ה אֲשֶׁ֥ר נָתַ֖תָּה לָ֑נוּ כַּֽאֲשֶׁ֤ר נִשְׁבַּ֨עְתָּ֙ לַֽאֲבֹתֵ֔ינוּ אֶ֛רֶץ זָבַ֥ת חָלָ֖ב וּדְבָֽשׁ׃**

26:15 השקיפה ממעון קדשך - יש לך להתמיד השגחתך בברכת עמך ישראל וברכת האדמה שנשבעת לאבותינו, הם אבות הקדושים, שתהיה ארץ זבת חלב ודבש. ולהיות בשביל יוצאי מצרים שנזכר להם ארץ זבת חלב ודבש )שמות ג:ח, ועוד), אי אפשר:

**26:16 הַיּ֣וֹם הַזֶּ֗ה יְהוָ֨ה אֱלֹהֶ֜יךָ מְצַוְּךָ֧ לַֽעֲשׂ֛וֹת אֶת־הַֽחֻקִּ֥ים הָאֵ֖לֶּה וְאֶת־הַמִּשְׁפָּטִ֑ים וְשָֽׁמַרְתָּ֤ וְעָשִׂ֨יתָ֙ אוֹתָ֔ם בְּכָל־לְבָֽבְךָ֖ וּבְכָל־נַפְשֶֽׁךָ׃**

**26:17 אֶת־יְהוָ֥ה הֶֽאֱמַ֖רְתָּ הַיּ֑וֹם לִֽהְיוֹת֩ לְךָ֨ לֵֽאלֹהִ֜ים וְלָלֶ֣כֶת בִּדְרָכָ֗יו וְלִשְׁמֹ֨ר חֻקָּ֧יו וּמִצְוֺתָ֛יו וּמִשְׁפָּטָ֖יו וְלִשְׁמֹ֥עַ בְּקֹלֽוֹ׃**

**26:18 וַֽיהוָ֞ה הֶאֱמִֽירְךָ֣ הַיּ֗וֹם לִֽהְי֥וֹת לוֹ֙ לְעַ֣ם סְגֻלָּ֔ה כַּֽאֲשֶׁ֖ר דִּבֶּר־לָ֑ךְ וְלִשְׁמֹ֖ר כָּל־מִצְוֺתָֽיו׃**

**26:19 וּֽלְתִתְּךָ֣ עֶלְי֗וֹן עַ֤ל כָּל־הַגּוֹיִם֙ אֲשֶׁ֣ר עָשָׂ֔ה לִתְהִלָּ֖ה וּלְשֵׁ֣ם וּלְתִפְאָ֑רֶת וְלִֽהְיֹתְךָ֧ עַם־קָדֹ֛שׁ לַֽיהוָ֥ה אֱלֹהֶ֖יךָ כַּֽאֲשֶׁ֥ר דִּבֵּֽר׃**

-1926:16 היום הזה ה' אלהיך מצוך לעשות את החקים האלה ואת המשפטים - וכשתשמור לעשות, את ה' האמרת היום להיות לך לאלהים - כאלו על ידי שמירת המצות אתה אומר שהשם יהיה לך לאלהים.

וה' האמירך היום להיות לו לעם סגולה כאשר דבר לך ולשמור כל מצותיו בתתו אותך עליון על כל הגוים... ולהיותך עם קדוש.

ויש מפרשים הטעם בשמרך את המצות אתה גורם שיאמר השם להיות לך לאלהים (דברים כו:יז), וכן וה' האמירך בתתו אותך עליון, שמאמר להיות <לו> לעם סגולה לשם.

ואחרים פירשוהו ענין רוממות, מענין בראש אמיר (ישעיה יז:ו):

**27:1 וַיְצַ֤ו מֹשֶׁה֙ וְזִקְנֵ֣י יִשְׂרָאֵ֔ל אֶת־הָעָ֖ם לֵאמֹ֑ר שָׁמֹר֙ אֶת־כָּל־הַמִּצְוָ֔ה אֲשֶׁ֧ר אָֽנֹכִ֛י מְצַוֶּ֥ה אֶתְכֶ֖ם הַיּֽוֹם׃**

27:1 ויצו משה וזקני ישראל - יתכן היות שבעים זקנים והם על ידי משה:

-227:1 שמור את כל המצוה - הוא לענין הקמת האבנים:

**27:2 וְהָיָ֗ה בַּיּוֹם֮ אֲשֶׁ֣ר תַּֽעַבְר֣וּ אֶת־הַיַּרְדֵּן֒ אֶל־הָאָ֕רֶץ אֲשֶׁר־יְהוָ֥ה אֱלֹהֶ֖יךָ נֹתֵ֣ן לָ֑ךְ וַהֲקֵֽמֹתָ֤ לְךָ֙ אֲבָנִ֣ים גְּדֹל֔וֹת וְשַׂדְתָּ֥ אֹתָ֖ם בַּשִּֽׂיד׃**

27:2 ביום אשר תעברו את הירדן והקמות לך אבנים גדולות ושדת אותם בשיד - יש אומרים שישימו זה על גב זה כמו בנין, על ידי השיד שידבק זה עם זה. ואחרים אומרים להלבינם על דעת לקבל הכתיבה:

**27:3 וְכָֽתַבְתָּ֣ עֲלֵיהֶ֗ן אֶֽת־כָּל־דִּבְרֵ֛י הַתּוֹרָ֥ה הַזֹּ֖את בְּעָבְרֶ֑ךָ לְמַ֡עַן אֲשֶׁר֩ תָּבֹ֨א אֶל־הָאָ֜רֶץ אֲֽשֶׁר־יְהוָ֥ה אֱלֹהֶ֣יךָ ׀ נֹתֵ֣ן לְךָ֗ אֶ֣רֶץ זָבַ֤ת חָלָב֙ וּדְבַ֔שׁ כַּֽאֲשֶׁ֥ר דִּבֶּ֛ר יְהוָ֥ה אֱלֹהֵֽי־אֲבֹתֶ֖יךָ לָֽךְ׃**

27:3 וכתבת עליהן את כל דברי התורה - יש אומרים הכונה במשנה תורה, והקרוב עניני המצות, והברכה אם ישמעו והקללה אם לא ישמעו. וטעם משנה תורה תורה שנית, ולא היה ראוי לומר את משנה התורה:

27:3 אשר תבוא - יש אומרים שהוא עתיד תחת עבר, ויתכן בעבור שעתה תחלת הכנסה, ואם יקיימו המצוה הזאת יירשו אותה:

**27:4 וְהָיָה֮ בְּעָבְרְכֶ֣ם אֶת־הַיַּרְדֵּן֒ תָּקִ֜ימוּ אֶת־הָֽאֲבָנִ֣ים הָאֵ֗לֶּה אֲשֶׁ֨ר אָֽנֹכִ֜י מְצַוֶּ֥ה אֶתְכֶ֛ם הַיּ֖וֹם בְּהַ֣ר עֵיבָ֑ל וְשַׂדְתָּ֥ אוֹתָ֖ם בַּשִּֽׂיד׃**

**27:5 וּבָנִ֤יתָ שָּׁם֙ מִזְבֵּ֔חַ לַֽיהוָ֖ה אֱלֹהֶ֑יךָ מִזְבַּ֣ח אֲבָנִ֔ים לֹֽא־תָנִ֥יף עֲלֵיהֶ֖ם בַּרְזֶֽל׃**

27:4-5 והיה בעברכם את הירדן תקימו את האבנים - ואחרי שתקימם ובנית שם מזבח אבנים, הוא הנזכר ואם מזבח אבנים (שמות כ:כה):

**27:6 אֲבָנִ֤ים שְׁלֵמוֹת֙ תִּבְנֶ֔ה אֶת־מִזְבַּ֖ח יְהוָ֣ה אֱלֹהֶ֑יךָ וְהַֽעֲלִ֤יתָ עָלָיו֙ עוֹלֹ֔ת לַֽיהוָ֖ה אֱלֹהֶֽיךָ׃**

**27:7 וְזָֽבַחְתָּ֥ שְׁלָמִ֖ים וְאָכַ֣לְתָּ שָּׁ֑ם וְשָׂ֣מַחְתָּ֔ לִפְנֵ֖י יְהוָ֥ה אֱלֹהֶֽיךָ׃**

**27:8 וְכָֽתַבְתָּ֣ עַל־הָֽאֲבָנִ֗ים אֶֽת־כָּל־דִּבְרֵ֛י הַתּוֹרָ֥ה הַזֹּ֖את בַּאֵ֥ר הֵיטֵֽב׃**

27:6-8 ואחרי הקרבת הקורבנות, וכתבת על האבנים את כל דברי התורה הזאת באר היטב - כתיבה מבוארת ידועה לכל, או הטעם באור התורה.

אמרו בעלי הקבלה שלשה מיני אבנים: שנים עשר אבנים שהקים תוך הירדן, ועליהם כתוב והקמת לך אבנים (דברים כז:ב), ואבנים אחרים הוציאו והניחום במלון בגלגל, ואחרים הציבו בהר עיבל וכתבו התורה. ואולם הכתוב לא הורה כי אלו האבנים העלום מן הירדן, אכן מה שנעשה על ידי יהושע, האבנים שהעמיד בירדן גם שנים עשר שהוציאו, מצוה מחודשת:

**27:9 וַיְדַבֵּ֤ר מֹשֶׁה֙ וְהַכֹּֽהֲנִ֣ים הַלְוִיִּ֔ם אֶ֥ל כָּל־יִשְׂרָאֵ֖ל לֵאמֹ֑ר הַסְכֵּ֤ת ׀ וּשְׁמַע֙ יִשְׂרָאֵ֔ל הַיּ֤וֹם הַזֶּה֙ נִֽהְיֵ֣יתָֽ לְעָ֔ם לַֽיהוָ֖ה אֱלֹהֶֽיךָ׃**

**27:10 וְשָׁ֣מַעְתָּ֔ בְּק֖וֹל יְהוָ֣ה אֱלֹהֶ֑יךָ וְעָשִׂ֤יתָ אֶת־מִצְוֺתָו֙ וְאֶת־חֻקָּ֔יו אֲשֶׁ֛ר אָֽנֹכִ֥י מְצַוְּךָ֖ הַיּֽוֹם׃**

27:9 וידבר משה והכהנים - שהם מורי התורה. יתכן שהרצון והלוים, או הטעם בעבור שכהן הוא שם משותף.

ובעבור שהם עומדים על הברכה והקללה:

27:9 הסכת - בלי ריע, ענינו לפי מקומו, ענין קבלה, ויש מפרשים הטעם כמו הַסְכֶּן נא עִמו וּשְׁלָם (איוב כב:כא), חלוף תי"ו בנו"ן:

-1027:9 היום הזה נהיית לעם - כשתקבל עליך ברית לעשות את אשר אנכי מצוך:

**27:11 וַיְצַ֤ו מֹשֶׁה֙ אֶת־הָעָ֔ם בַּיּ֥וֹם הַה֖וּא לֵאמֹֽר׃**

**27:12 אֵ֠לֶּה יַֽעַמְד֞וּ לְבָרֵ֤ךְ אֶת־הָעָם֙ עַל־הַ֣ר גְּרִזִ֔ים בְּעָבְרְכֶ֖ם אֶת־הַיַּרְדֵּ֑ן שִׁמְעוֹן֙ וְלֵוִ֣י וִֽיהוּדָ֔ה וְיִשָּׂשכָ֖ר וְיוֹסֵ֥ף וּבִנְיָמִֽן׃**

**27:13 וְאֵ֛לֶּה יַֽעַמְד֥וּ עַל־הַקְּלָלָ֖ה בְּהַ֣ר עֵיבָ֑ל רְאוּבֵן֙ גָּ֣ד וְאָשֵׁ֔ר וּזְבוּלֻ֖ן דָּ֥ן וְנַפְתָּלִֽי׃**

27:11-12- ויצו משה את העם... אלה יעמדו - באר מה שאמר בפרשת ראה:

-1327:12 על הר גריזים - על הברכה בני הגבירות, ובהר עיבל בני השפחות. והטעם העומדים על הר גריזים יענו באמן של ברכה.

ויתכן כפי תולדת המקום היתה הברכה והקללה.

אמר רבינו סהל נ"ע מפני שנתנו אלה השבטים על הקללה בעבור שהגלו תחלה:

**27:14 וְעָנ֣וּ הַלְוִיִּ֗ם וְאָ֥מְר֛וּ אֶל־כָּל־אִ֥ישׁ יִשְׂרָאֵ֖ל ק֥וֹל רָֽם׃**

27:14 וענו הלוים - כמו ויען איוב (איוב ג:ב) הראשון:

**27:15 אָר֣וּר הָאִ֡ישׁ אֲשֶׁ֣ר יַֽעֲשֶׂה֩ פֶ֨סֶל וּמַסֵּכָ֜ה תּֽוֹעֲבַ֣ת יְהוָ֗ה מַֽעֲשֵׂ֛ה יְדֵ֥י חָרָ֖שׁ וְשָׂ֣ם בַּסָּ֑תֶר וְעָנ֧וּ כָל־הָעָ֛ם וְאָֽמְר֖וּ אָמֵֽן׃**

27:15 ארור האיש - החל באחת עשרה ארירות שהם פעולות יחידים בסתר, על כן ושם בסתר, שאם בגלוי הכל לוקים, שכל[[63]](#footnote-63) שאינם עושים דין ומשפט.

והם בכלל הברכה והקללה המסודרים, ברוך אתה בעיר (דברים כח:ג). ואינו כדעת בעלי הקבלה שהקללה ארור האיש והברכה ברוך האיש אשר לא יעשה, שאינו מדרך הפשט, והעד בספר יהושע:

27:15 אשר יעשה פסל ומסכה - נתבאר ענינם:

27:15 תועבת ה' - לע"ז שכחש את השם:

27:15 מעשה ידי חרש – נמצא חרש עצים (ישעיה מד:יג), חרש ברזל (שם מד:יב):

27:15 ושם בסתר - שאם בגלוי דינו נתבע בבית דין:

27:15 וענו כל העם - לומר אמן:

**27:16 אָר֕וּר מַקְלֶ֥ה אָבִ֖יו וְאִמּ֑וֹ וְאָמַ֥ר כָּל־הָעָ֖ם אָמֵֽן׃**

27:16 ארור מקלה - מלשון קלון:

27:16 אביו ואמו - או אמו.

זה יהיה בסתר בין בני הבית:

**27:17 אָר֕וּר מַסִּ֖יג גְּב֣וּל רֵעֵ֑הוּ וְאָמַ֥ר כָּל־הָעָ֖ם אָמֵֽן׃**

27:17 ארור משיג - שגם זה על ידי תחבולה בסתר:

**27:18 אָר֕וּר מַשְׁגֶּ֥ה עִוֵּ֖ר בַּדָּ֑רֶךְ וְאָמַ֥ר כָּל־הָעָ֖ם אָמֵֽן׃**

27:18 ארור משגה עור - כיון שאינו רואה. וכן כל עניני הערמה והעלמה במשא ומתן, בין בעניני סחורה בין בדבר אחר:

**27:19 אָר֗וּר מַטֶּ֛ה מִשְׁפַּ֥ט גֵּר־יָת֖וֹם וְאַלְמָנָ֑ה וְאָמַ֥ר כָּל־הָעָ֖ם אָמֵֽן׃**

27:19 ארור מטה משפט גר יתום ואלמנה - שאין להם יכולת להשמיע זכותם, או מצד סכלותם מפסידים זכותם:

**27:20 אָר֗וּר שֹׁכֵב֙ עִם־אֵ֣שֶׁת אָבִ֔יו כִּ֥י גִלָּ֖ה כְּנַ֣ף אָבִ֑יו וְאָמַ֥ר כָּל־הָעָ֖ם אָמֵֽן׃**

27:20 ארור שוכב עם אשת אביו - שמתיחד עמה בבית. על כן כי גלה כנף אביו, שהיתה נסתרת תחת אביו, וכן ופרשת כנפך על אמתך (רות ג:ט):

**27:21 אָר֕וּר שֹׁכֵ֖ב עִם־כָּל־בְּהֵמָ֑ה וְאָמַ֥ר כָּל־הָעָ֖ם אָמֵֽן׃**

27:21 ארור שוכב עם כל בהמה - בין שוכב בין נשכב, על כן עם כל בהמה. הוא הדין עם העוף:

**27:22 אָר֗וּר שֹׁכֵב֙ עִם־אֲחֹת֔וֹ בַּת־אָבִ֖יו א֣וֹ בַת־אִמּ֑וֹ וְאָמַ֥ר כָּל־הָעָ֖ם אָמֵֽן׃**

27:22 בת אביו או בת אמו - שמתיחד עמהם:

**27:23 אָר֕וּר שֹׁכֵ֖ב עִם־חֹֽתַנְתּ֑וֹ וְאָמַ֥ר כָּל־הָעָ֖ם אָמֵֽן׃**

27:23 עם חותנתו - גם זאת על דרך היחוד:

**27:24 אָר֕וּר מַכֵּ֥ה רֵעֵ֖הוּ בַּסָּ֑תֶר וְאָמַ֥ר כָּל־הָעָ֖ם אָמֵֽן׃**

27:24 מכה רעהו בסתר - כולל המלשינות שהיא על דרך סתר. מכלל שכל הנזכרים בסתר:

**27:25 אָרוּר֙ לֹקֵ֣חַ שֹׁ֔חַד לְהַכּ֥וֹת נֶ֖פֶשׁ דָּ֣ם נָקִ֑י וְאָמַ֥ר כָּל־הָעָ֖ם אָמֵֽן׃**

27:25 ארור לוקח שחד - ואפילו שלא הרג, כי אם הרג הוא כדין הרוצח שבאדם, דמו ישפך (בראשית ט:ו):

**27:26 אָר֗וּר אֲשֶׁ֧ר לֹֽא־יָקִ֛ים אֶת־דִּבְרֵ֥י הַתּוֹרָֽה־הַזֹּ֖את לַֽעֲשׂ֣וֹת אוֹתָ֑ם וְאָמַ֥ר כָּל־הָעָ֖ם אָמֵֽן׃**

27:26 ארור אשר לא יקים - שאר המצות עשה ולא תעשה, ועם זה הם שנים עשר ארירות כנגד שנים עשר שבטים:

**28:1 וְהָיָ֗ה אִם־שָׁמ֤וֹעַ תִּשְׁמַע֙ בְּקוֹל֙ יְהוָ֣ה אֱלֹהֶ֔יךָ לִשְׁמֹ֤ר לַֽעֲשׂוֹת֙ אֶת־כָּל־מִצְוֺתָ֔יו אֲשֶׁ֛ר אָֽנֹכִ֥י מְצַוְּךָ֖ הַיּ֑וֹם וּנְתָ֨נְךָ֜ יְהוָ֤ה אֱלֹהֶ֨יךָ֙ עֶלְי֔וֹן עַ֖ל כָּל־גּוֹיֵ֥י הָאָֽרֶץ׃**

28:1 והיה אם שמוע תשמע וגו' את כל מצותיו אשר אנכי מצוך - עשה ולא תעשה, ששניהם חלקי הצווי:

28:1 ונתנך ה' אלהיך עליון - על ידי הברכות:

**28:2 וּבָ֧אוּ עָלֶ֛יךָ כָּל־הַבְּרָכ֥וֹת הָאֵ֖לֶּה וְהִשִּׂיגֻ֑ךָ כִּ֣י תִשְׁמַ֔ע בְּק֖וֹל יְהוָ֥ה אֱלֹהֶֽיךָ׃**

28:2 והשיגוך - בשכר השמיעה:

**28:3 בָּר֥וּךְ אַתָּ֖ה בָּעִ֑יר וּבָר֥וּךְ אַתָּ֖ה בַּשָּׂדֶֽה׃**

28:3 ברוך אתה בעיר - בפנים, וברוך אתה בשדה - בחוץ. או הטעם בעניני סחורה ובעניני תבואה:

**28:4 בָּר֧וּךְ פְּרִֽי־בִטְנְךָ֛ וּפְרִ֥י אַדְמָֽתְךָ֖ וּפְרִ֣י בְהֶמְתֶּ֑ךָ שְׁגַ֥ר אֲלָפֶ֖יךָ וְעַשְׁתְּר֥וֹת צֹאנֶֽךָ׃**

28:4 פרי בטנך ופרי בהמתך ופרי אדמתך - המדבר, האלם, והצומח, דרך התולדת על ידי השגחה המופתית:

28:4 שגר אלפיך ועשתרות - נתבאר, והטעם על הנולדים שיהיו שלמים בלי מום:

**28:5 בָּר֥וּךְ טַנְאֲךָ֖ וּמִשְׁאַרְתֶּֽךָ׃**

28:5 טנאך ומשארתך - שמות הכלים שהם הצריכים המלואי:

28:5 טנאך - כמו ולקח הכהן הטנא (דברים כו:ד), מקום הפירות, ומשארתך מקום הלחם ואינו שם העסה. ואפשר שטנאך הכלי ומשארתך העסה:

**28:6 בָּר֥וּךְ אַתָּ֖ה בְּבֹאֶ֑ךָ וּבָר֥וּךְ אַתָּ֖ה בְּצֵאתֶֽךָ׃**

**28:7 יִתֵּ֨ן יְהוָ֤ה אֶת־אֹֽיְבֶ֨יךָ֙ הַקָּמִ֣ים עָלֶ֔יךָ נִגָּפִ֖ים לְפָנֶ֑יךָ בְּדֶ֤רֶךְ אֶחָד֙ יֵֽצְא֣וּ אֵלֶ֔יךָ וּבְשִׁבְעָ֥ה דְרָכִ֖ים יָנ֥וּסוּ לְפָנֶֽיךָ׃**

-728:6 ברוך אתה בבואך - הקדים הביאה מן היציאה, ויהיה הטעם בבואך לארץ ובצאתך למלחמת האויב, על כן יתן ה' את אויבך:

28:7 הקמים עליך - המעיזים פנים עליך:

28:7 נגפים לפניך - שיפלו ולא יקומו, כמו ורגלך לא תגוף (משלי ג:כג), כי אמר ובשעה דרכים ינוסו לפניך. או כמו ולא יהיה בהם נגף (שמות ל:יב).

נו"ן פ"א הפעל מובלע בעי"ן הפעל, כמו והנשאים (ישעיה ב:יג):

28:7 ובשבעה דרכים - כנגד שבעה אקלימים. או הטעם רבוי כמו כי שבע יפול צדיק וקם (משלי כד:טז):

**28:8 יְצַ֨ו יְהוָ֤ה אִתְּךָ֙ אֶת־הַבְּרָכָ֔ה בַּֽאֲסָמֶ֕יךָ וּבְכֹ֖ל מִשְׁלַ֣ח יָדֶ֑ךָ וּבֵ֣רַכְךָ֔ בָּאָ֕רֶץ אֲשֶׁר־יְהוָ֥ה אֱלֹהֶ֖יךָ נֹתֵ֥ן לָֽךְ׃**

28:8 יצו ה' אתך את הברכה באסמיך - כמו וימלאו אסמיך שבע (משלי ג:י), והם אוצרות התבואה, והעד ותירוש יקביך יפרוצו (שם):

28:8 ובכל משלח ידיך - במשא ומתן:

28:8 וברכך בארץ - שלא תהיה יוצא בסחורה למדינות הרחוקות:

**28:9 יְקִֽימְךָ֨ יְהוָ֥ה לוֹ֙ לְעַ֣ם קָד֔וֹשׁ כַּֽאֲשֶׁ֖ר נִֽשְׁבַּֽע־לָ֑ךְ כִּ֣י תִשְׁמֹ֗ר אֶת־מִצְוֺת֙ יְהוָ֣ה אֱלֹהֶ֔יךָ וְהָֽלַכְתָּ֖ בִּדְרָכָֽיו׃**

**28:10 וְרָאוּ֙ כָּל־עַמֵּ֣י הָאָ֔רֶץ כִּ֛י שֵׁ֥ם יְהוָ֖ה נִקְרָ֣א עָלֶ֑יךָ וְיָֽרְא֖וּ מִמֶּֽךָּ׃**

28:9-10 יקימך ה' לו לעם קדוש - שתהיה פָּרוּּשׁ ונבדל לשמו, וכל זה בשמרך המצות:

28:10 וראו על עמי הארץ כי שם ה' נקרא עליך - על ידי השגחה המופתית:

28:10 ויראו ממך - שלא יעמדו כנגדך:

**28:11 וְהוֹתִֽרְךָ֤ יְהוָה֙ לְטוֹבָ֔ה בִּפְרִ֧י בִטְנְךָ֛ וּבִפְרִ֥י בְהֶמְתְּךָ֖ וּבִפְרִ֣י אַדְמָתֶ֑ךָ עַ֚ל הָֽאֲדָמָ֔ה אֲשֶׁ֨ר נִשְׁבַּ֧ע יְהוָ֛ה לַֽאֲבֹתֶ֖יךָ לָ֥תֶת לָֽךְ׃**

28:11 והותירך ה' לטובה - שאם יקרו חלאים מצד עפוש האויר, אתה תהיה נותר ממקרה הזמן:

28:11 בפרי בטנך - בשלש המינים, ולא ישלוט בהם עפוש האויר:

28:11 על האדמה - שארץ ישראל תהיה מיוחדת בהשגחה האלהית:

**28:12 יִפְתַּ֣ח יְהוָ֣ה ׀ לְ֠ךָ אֶת־אֽוֹצָר֨וֹ הַטּ֜וֹב אֶת־הַשָּׁמַ֗יִם לָתֵ֤ת מְטַֽר־אַרְצְךָ֙ בְּעִתּ֔וֹ וּלְבָרֵ֕ךְ אֵ֖ת כָּל־מַֽעֲשֵׂ֣ה יָדֶ֑ךָ וְהִלְוִ֨יתָ֙ גּוֹיִ֣ם רַבִּ֔ים וְאַתָּ֖ה לֹ֥א תִלְוֶֽה׃**

**28:13 וּנְתָֽנְךָ֨ יְהוָ֤ה לְרֹאשׁ֙ וְלֹ֣א לְזָנָ֔ב וְהָיִ֨יתָ֙ רַ֣ק לְמַ֔עְלָה וְלֹ֥א תִֽהְיֶ֖ה לְמָ֑טָּה כִּֽי־תִשְׁמַ֞ע אֶל־מִצְוֺ֣ת ׀ יְהוָ֣ה אֱלֹהֶ֗יךָ אֲשֶׁ֨ר אָֽנֹכִ֧י מְצַוְּךָ֛ הַיּ֖וֹם לִשְׁמֹ֥ר וְלַֽעֲשֽׂוֹת׃**

**28:14 וְלֹ֣א תָס֗וּר מִכָּל־הַדְּבָרִים֙ אֲשֶׁ֨ר אָֽנֹכִ֜י מְצַוֶּ֥ה אֶתְכֶ֛ם הַיּ֖וֹם יָמִ֣ין וּשְׂמֹ֑אול לָלֶ֗כֶת אַֽחֲרֵ֛י אֱלֹהִ֥ים אֲחֵרִ֖ים לְעָבְדָֽם׃**

28:12-13 יפתח ה' לך את אוצרו הטוב - החל בסבת הענינים ההוים על ידי מערכות העליונות, ולא ישלוט בהם שום יעוד רע, והנה אתה תהיה שבע בכל מכל וכל. ואומות העולם אשר יקרו להם יעודים הרעים כפי גזרת הזמן, הם יצטרכו בך, על כן והלוית גוים רבים ואתה לא תלוה. ואז ונתנך ה' לראש ולא לזנב כנגד אומות העולם, כי עשיר ברשים ימשול (משלי כב:ז):

28:13 והיית רק למעלה - מיעט, בעבור שכל זה תלוי בהשגחת השם, ואפילו בלי אלו הסבות:

-1428:13 כי תשמע - מפני שמירת התורה, על כן יש לך שלא תסור... ימין ושמאל מדרך היושר:

**28:15 וְהָיָ֗ה אִם־לֹ֤א תִשְׁמַע֙ בְּקוֹל֙ יְהוָ֣ה אֱלֹהֶ֔יךָ לִשְׁמֹ֤ר לַֽעֲשׂוֹת֙ אֶת־כָּל־מִצְוֺתָ֣יו וְחֻקֹּתָ֔יו אֲשֶׁ֛ר אָֽנֹכִ֥י מְצַוְּךָ֖ הַיּ֑וֹם וּבָ֧אוּ עָלֶ֛יךָ כָּל־הַקְּלָל֥וֹת הָאֵ֖לֶּה וְהִשִּׂיגֽוּךָ׃**

28:15 והיה אם לא תשמע - החל בעניני הקללות. ואמר הברכות כללים והקללות פרטים, שהעצם המקיים את הגוף דבר מיוחד, והטבעים חלוקים לפי רוב סבותיהם:

**28:16 אָר֥וּר אַתָּ֖ה בָּעִ֑יר וְאָר֥וּר אַתָּ֖ה בַּשָּׂדֶֽה׃**

28:16 ארור אתה בעיר - כסדר הברכות:

**28:17 אָר֥וּר טַנְאֲךָ֖ וּמִשְׁאַרְתֶּֽךָ׃**

**28:18 אָר֥וּר פְּרִֽי־בִטְנְךָ֖ וּפְרִ֣י אַדְמָתֶ֑ךָ שְׁגַ֥ר אֲלָפֶ֖יךָ וְעַשְׁתְּרֹ֥ת צֹאנֶֽךָ׃**

28:17-18 ארור טנאך - הֵנָּה הקדים:

**28:19 אָר֥וּר אַתָּ֖ה בְּבֹאֶ֑ךָ וְאָר֥וּר אַתָּ֖ה בְּצֵאתֶֽךָ׃**

**28:20 יְשַׁלַּ֣ח יְהוָ֣ה ׀ בְּ֠ךָ אֶת־הַמְּאֵרָ֤ה אֶת־הַמְּהוּמָה֙ וְאֶת־הַמִּגְעֶ֔רֶת בְּכָל־מִשְׁלַ֥ח יָֽדְךָ֖ אֲשֶׁ֣ר תַּֽעֲשֶׂ֑ה עַ֣ד הִשָּֽׁמֶדְךָ֤ וְעַד־אֲבָדְךָ֙ מַהֵ֔ר מִפְּנֵ֛י רֹ֥עַ מַֽעֲלָלֶ֖יךָ אֲשֶׁ֥ר עֲזַבְתָּֽנִי׃**

28:20 המארה - בחיי הנפש, כאשר אירע להם המארה באוכל:

28:20 ואת המהומה - שלא תשקוט נפשו מפני חסרון התבואה:

28:20 ואת המגערת - שתהיה חסר, אם הוא הפוך כמו שמלה שלמה.

או מפני חסרון כיס, יתגברו אמות העולם, ויהיו אלו נזופים מפני הצטרכם אליהם:

**28:21 יַדְבֵּ֧ק יְהוָ֛ה בְּךָ֖ אֶת־הַדָּ֑בֶר עַ֚ד כַּלֹּת֣וֹ אֹֽתְךָ֔ מֵעַל֙ הָֽאֲדָמָ֔ה אֲשֶׁר־אַתָּ֥ה בָא־שָׁ֖מָּה לְרִשְׁתָּֽהּ׃**

28:21 ידבק ה' בך את הדבר - אחרי שסדר החסרון בחיי נפש, החל בבלוי הגוף, שיתמעטו מפני הַדֶּבֶר שישלוט בהם:

**28:22 יַכְּכָ֣ה יְ֠הוָה בַּשַּׁחֶ֨פֶת וּבַקַּדַּ֜חַת וּבַדַּלֶּ֗קֶת וּבַֽחַרְחֻר֙ וּבַחֶ֔רֶב וּבַשִּׁדָּפ֖וֹן וּבַיֵּֽרָק֑וֹן וּרְדָפ֖וּךָ עַ֥ד אָבְדֶֽךָ׃**

28:22 יככה ה' בשחפת - אלו הם חלאים, שהנשארים מן הדֶּבֶר יהיו מוכים בחלאים:

28:22 יככה ה' בשחפת - הוא קור. והטעם כאשר יתקרר הגוף, הרטיבות היוצאת מן המאכל, כאשר יתעכל במסס ויותך, הרטיבות ההיא נלקחת {במקומות} <במקורות>[[64]](#footnote-64) להתבשל דם להלקח באברים, ואולם החום המתפשט מן הלב אל הכבד מבשל אותה הרטיבות. ואולם כאשר תבוא קרירות מקרית תנצח אותו החום המבשל ותשאר אותה הרטיבות בלתי מבושלת ותעשה עפוש, כי לא תלקח באברים, אחרי שלא נתבשל, ותעשה סתימה, ולא יוכל החום היוצא מן הלב להתפשט, על כן יגבר החום מטבעו וישרוף העפוש הסותם, ע"כ תקרא הקדחת, שהיא קדחת יומית [נ"א ממית].

ומצד תגבורת החום ישקע מתחת המקורות. וזהו ובדלקת, מלשון יין ידליקם (ישעיה ה:יא), נור דליק (דניאל ז:ט), והיא קדחת שלישית.

עד שמרוב גבורתו החום שקע בעמקי הגוף וישרוף העצמות. זהו ובחרחור, מלשון וחרה נחושתה (יחזקאל כד:יא), והיא קדחת רביעית:

28:22 ובחרב - יתכן שגם זה מין חום, מלשון חורב (בראשית לא:מ):

28:22 ובשדפון - מן שדופות קדים (בראשית מא:ו,כג), חולי הבאה מן המרה האדומה ויחלוש הכח הטבעי. ויהפוך לְהִדְרַקוֹן, זהו ובירקון.

ויש אומרים שהם חלאים תלויים בזרע, וכן נאמר הכיתי אתכם בשדפון ובירקון (עמוס ד:ט), וכן נאמר שדופות קדים (בראשית מא:ו,כג):

28:22 ורדפוך - ר"ל אלו החלאים.

28:22-23 על כן בסמוך [והיו שמיך]:

**28:23 וְהָי֥וּ שָׁמֶ֛יךָ אֲשֶׁ֥ר עַל־רֹֽאשְׁךָ֖ נְחֹ֑שֶׁת וְהָאָ֥רֶץ אֲשֶׁר־תַּחְתֶּ֖יךָ בַּרְזֶֽל׃**

28:23 והיו שמיך - והפוך המתכות, המעיין ימצא טעם.

וחסרי כ"ף השמוש, והעד את שמיכם כברזל (ויקרא כו:יט):

**28:24 יִתֵּ֧ן יְהוָ֛ה אֶת־מְטַ֥ר אַרְצְךָ֖ אָבָ֣ק וְעָפָ֑ר מִן־הַשָּׁמַ֨יִם֙ יֵרֵ֣ד עָלֶ֔יךָ עַ֖ד הִשָּֽׁמְדָֽךְ׃**

28:24 מטר ארצך אבק ועפר - הוא אויר מעופש שיוליד חלאים רעים עד השמדך:

**28:25 יִתֶּנְךָ֨ יְהוָ֥ה ׀ נִגָּף֮ לִפְנֵ֣י אֹֽיְבֶיךָ֒ בְּדֶ֤רֶךְ אֶחָד֙ תֵּצֵ֣א אֵלָ֔יו וּבְשִׁבְעָ֥ה דְרָכִ֖ים תָּנ֣וּס לְפָנָ֑יו וְהָיִ֣יתָ לְזַֽעֲוָ֔ה לְכֹ֖ל מַמְלְכ֥וֹת הָאָֽרֶץ׃**

**28:26 וְהָֽיְתָ֤ה נִבְלָֽתְךָ֙ לְמַֽאֲכָ֔ל לְכָל־ע֥וֹף הַשָּׁמַ֖יִם וּלְבֶֽהֱמַ֣ת הָאָ֑רֶץ וְאֵ֖ין מַֽחֲרִֽיד׃**

-2628:25 יתנך ה' נגף והייתה לזעוה - הפוך מן זועה. על כן והיתה נבלתך למאכל לחיה ולעוף, ואין מחריד להם:

**28:27 יַכְּכָ֨ה יְהוָ֜ה בִּשְׁחִ֤ין מִצְרַ֨יִם֙ ובעפלים (וּבַטְּחֹרִ֔ים) וּבַגָּרָ֖ב וּבֶחָ֑רֶס אֲשֶׁ֥ר לֹֽא־תוּכַ֖ל לְהֵֽרָפֵֽא׃**

28:27 יככה ה' בשחין {רע} <מצרים>[[65]](#footnote-65) - שלא כמנהג העולם:

28:27 ובעפולים, וקרי ובטחורים - שהם שני מינים, פנימיים וחיצוניים:

28:27 ובגרב ובחרס - הלח והיבש:

**28:28 יַכְּכָ֣ה יְהוָ֔ה בְּשִׁגָּע֖וֹן וּבְעִוָּר֑וֹן וּבְתִמְה֖וֹן לֵבָֽב׃**

**28:29 וְהָיִ֜יתָ מְמַשֵּׁ֣שׁ בַּֽצָּהֳרַ֗יִם כַּֽאֲשֶׁ֨ר יְמַשֵּׁ֤שׁ הַֽעִוֵּר֙ בָּֽאֲפֵלָ֔ה וְלֹ֥א תַצְלִ֖יחַ אֶת־דְּרָכֶ֑יךָ וְהָיִ֜יתָ אַ֣ךְ עָשׁ֧וּק וְגָז֛וּל כָּל־הַיָּמִ֖ים וְאֵ֥ין מוֹשִֽׁיעַ׃**

28:28-29 בשגעון ובעורון ובתמהון לבב - בלבול המוח והלב:

-3028:29 והיית ממשש בצהרים - הואיל ולא תהיה לך דעת מיושבת, ועוד במה שתשא ותתן, והיית אך עשוק וגזול... ואין מושיע. והחל לבאר [אשה תארש]:

**28:30 אִשָּׁ֣ה תְאָרֵ֗שׂ וְאִ֤ישׁ אַחֵר֙ ישגלנה (יִשְׁכָּבֶ֔נָּה) בַּ֥יִת תִּבְנֶ֖ה וְלֹֽא־תֵשֵׁ֣ב בּ֑וֹ כֶּ֥רֶם תִּטַּ֖ע וְלֹ֥א תְחַלְּלֶֽנּוּ׃**

28:30 אשה תארש ואיש אחר ישגלנה - יכינה למטתו, כמו כן אם תבנה בית:

28:30 כרם תטע - ולא יצלח שתחללנו, מגזרת ולא חללו (דברים כ:ו), והטעם שיעשהו חול, כנזכר ובשנה החמישית תאכלו את פריו (ויקרא יט:כה):

**28:31 שֽׁוֹרְךָ֞ טָב֣וּחַ לְעֵינֶ֗יךָ וְלֹ֣א תֹאכַל֮ מִמֶּנּוּ֒ חֲמֹֽרְךָ֙ גָּז֣וּל מִלְּפָנֶ֔יךָ וְלֹ֥א יָשׁ֖וּב לָ֑ךְ צֹֽאנְךָ֙ נְתֻנ֣וֹת לְאֹֽיְבֶ֔יךָ וְאֵ֥ין לְךָ֖ מוֹשִֽׁיעַ׃**

28:31 שורך טבוח ולא תאכל וחמורך גזול מלפניך - מצד השלטונים ולא ישוב לך:

28:31 צאנך נתונות - שגוזלים לאכלם:

**28:32 בָּנֶ֨יךָ וּבְנֹתֶ֜יךָ נְתֻנִ֨ים לְעַ֤ם אַחֵר֙ וְעֵינֶ֣יךָ רֹא֔וֹת וְכָל֥וֹת אֲלֵיהֶ֖ם כָּל־הַיּ֑וֹם וְאֵ֥ין לְאֵ֖ל יָדֶֽךָ׃**

28:32 בניך ובנותיך נתונים לעם אחר ועיניך רואות וכלות - מגזרת כלתה לתשועתך נפשי (תהלים קיט:פא):

28:32 ואין לאל ידך - אין לך יכולת לקחתם:

**28:33 פְּרִ֤י אַדְמָֽתְךָ֙ וְכָל־יְגִ֣יעֲךָ֔ יֹאכַ֥ל עַ֖ם אֲשֶׁ֣ר לֹֽא־יָדָ֑עְתָּ וְהָיִ֗יתָ רַ֛ק עָשׁ֥וּק וְרָצ֖וּץ כָּל־הַיָּמִֽים׃**

28:33 פרי אדמתך וכל יגיעך יאכל עם אשר לא ידעת – כנזכר ותבואתה מרבה למלכים אשר נתת עלינו בחטאתינו וגו' (נחמיה ט:לז):

**28:34 וְהָיִ֖יתָ מְשֻׁגָּ֑ע מִמַּרְאֵ֥ה עֵינֶ֖יךָ אֲשֶׁ֥ר תִּרְאֶֽה׃**

28:34 והיית משוגע ממראה עיניך:

**28:35 יַכְּכָ֨ה יְהוָ֜ה בִּשְׁחִ֣ין רָ֗ע עַל־הַבִּרְכַּ֨יִם֙ וְעַל־הַשֹּׁקַ֔יִם אֲשֶׁ֥ר לֹֽא־תוּכַ֖ל לְהֵֽרָפֵ֑א מִכַּ֥ף רַגְלְךָ֖ וְעַ֥ד קָדְקֳדֶֽךָ׃**

28:35 יככה ה' בשחין רע על הברכים ועל השוקים - שמשם יצמחו השחינים:

28:35 אשר לא תוכל להרפא - מצד תדירות תנועתם, ומשם יתפשטו מכף רגלך ועד קדקדך:

**28:36 יוֹלֵ֨ךְ יְהוָ֜ה אֹֽתְךָ֗ וְאֶֽת־מַלְכְּךָ֙ אֲשֶׁ֣ר תָּקִ֣ים עָלֶ֔יךָ אֶל־גּ֕וֹי אֲשֶׁ֥ר לֹֽא־יָדַ֖עְתָּ אַתָּ֣ה וַֽאֲבֹתֶ֑יךָ וְעָבַ֥דְתָּ שָּׁ֛ם אֱלֹהִ֥ים אֲחֵרִ֖ים עֵ֥ץ וָאָֽבֶן׃**

28:36 יולך ה' אותך ואת מלכך - יש אומרים שזה אמור בשביל גלות בית שני, כי כן נאמר אל עם אשר לא ידעת, והיא מלכות רומי, כי מלכי אשור קרובים היו לארץ ישראל:

**28:37 וְהָיִ֣יתָ לְשַׁמָּ֔ה לְמָשָׁ֖ל וְלִשְׁנִינָ֑ה בְּכֹל֙ הָֽעַמִּ֔ים אֲשֶׁר־יְנַֽהֶגְךָ֥ יְהוָ֖ה שָֽׁמָּה׃**

28:37 והיית לשמה למשל ולשנינה - הטעם שהרואה אותם יִשּׁוֹם:

28:37 למשל - לספור מאורעות. או הטעם שכן וכן יעשה כמו שנעשה לאומה פלונית:

28:37 ולשנינה - על דרך חרוף וגדוף:

**28:38 זֶ֥רַע רַ֖ב תּוֹצִ֣יא הַשָּׂדֶ֑ה וּמְעַ֣ט תֶּֽאֱסֹ֔ף כִּ֥י יַחְסְלֶ֖נּוּ הָֽאַרְבֶּֽה׃**

28:38 זרע רב - החל לבאר על איזה דבר יהיו למשל ולשנינה:

28:38 זרע רב תוציא השדה ומעט תאסוף כי יחסלנו הארבה - הוא החסיל, הוא מין ממיני הארבה:

**28:39 כְּרָמִ֥ים תִּטַּ֖ע וְעָבָ֑דְתָּ וְיַ֤יִן לֹֽא־תִשְׁתֶּה֙ וְלֹ֣א תֶֽאֱגֹ֔ר כִּ֥י תֹֽאכְלֶ֖נּוּ הַתֹּלָֽעַת׃**

28:39 כרמים תטע ועבדת - עד שיצליחו לפרי, ויין לא תשתה כי תאכלנו התולעת:

**28:40 זֵיתִ֛ים יִֽהְי֥וּ לְךָ֖ בְּכָל־גְּבוּלֶ֑ךָ וְשֶׁ֨מֶן֙ לֹ֣א תָס֔וּךְ כִּ֥י יִשַּׁ֖ל זֵיתֶֽךָ׃**

**28:41 בָּנִ֥ים וּבָנ֖וֹת תּוֹלִ֑יד וְלֹֽא־יִהְי֣וּ לָ֔ךְ כִּ֥י יֵֽלְכ֖וּ בַּשֶּֽׁבִי׃**

**28:42 כָּל־עֵֽצְךָ֖ וּפְרִ֣י אַדְמָתֶ֑ךָ יְיָרֵ֖שׁ הַצְּלָצַֽל׃**

28:40 זיתים יהיו לך - שאלו אינם צריכים עבודה, ושמן לא תסוך:

28:39 ולא תאגור - הטעם כאשר לא תאגור:[[66]](#footnote-66)

28:40 כי ישל - עִקָּרוֹ מן ונשל (דברים ז:א), והוא ענינו השלכה. ודג"ש השי"ן לחסרון נו"ן, ואינו נפעל מלשון שלל, כי צריך להדמות במה שקדם.

28:42 גם הצלצל אינו שם למחנה האויב, אבל אפשר היותו מין תולעת שאוכל פרי האילנות ופרי האדמה. ומלת יירש מלשון והוריש (דברים יא:כג), לשון יציאה:

**28:43 הַגֵּר֙ אֲשֶׁ֣ר בְּקִרְבְּךָ֔ יַֽעֲלֶ֥ה עָלֶ֖יךָ מַ֣עְלָה מָּ֑עְלָה וְאַתָּ֥ה תֵרֵ֖ד מַ֥טָּה מָּֽטָּה׃**

28:43 הגר אשר בקרבך יעלה עליך מעלה מעלה - להפליא, והטעם בעושר:

**28:44 ה֣וּא יַלְוְךָ֔ וְאַתָּ֖ה לֹ֣א תַלְוֶ֑נּוּ ה֚וּא יִֽהְיֶ֣ה לְרֹ֔אשׁ וְאַתָּ֖ה תִּֽהְיֶ֥ה לְזָנָֽב׃**

28:44 הוא ילוך - אחרי שיהיה עשיר ממך, ואחרי שילוך הוא יהיה לראש:

**28:45 וּבָ֨אוּ עָלֶ֜יךָ כָּל־הַקְּלָל֣וֹת הָאֵ֗לֶּה וּרְדָפ֨וּךָ֙ וְהִשִּׂיג֔וּךָ עַ֖ד הִשָּֽׁמְדָ֑ךְ כִּי־לֹ֣א שָׁמַ֗עְתָּ בְּקוֹל֙ יְהוָ֣ה אֱלֹהֶ֔יךָ לִשְׁמֹ֛ר מִצְוֺתָ֥יו וְחֻקֹּתָ֖יו אֲשֶׁ֥ר צִוָּֽךְ׃**

**28:46 וְהָי֣וּ בְךָ֔ לְא֖וֹת וּלְמוֹפֵ֑ת וּֽבְזַרְעֲךָ֖ עַד־עוֹלָֽם׃**

28:45 ובאו עליך כל הקללות - עקב לא שמעת בקול ה':

28:45-46 והיו בך לאות ולמופת - הואיל ואתה נוכח שאלו היסורים מכלל אומות העולם, תדע כי בשביל שלא שמרת את מצות התורה חל בך מה שחל:

**28:47 תַּ֗חַת אֲשֶׁ֤ר לֹֽא־עָבַ֨דְתָּ֙ אֶת־יְהוָ֣ה אֱלֹהֶ֔יךָ בְּשִׂמְחָ֖ה וּבְט֣וּב לֵבָ֑ב מֵרֹ֖ב כֹּֽל׃**

**28:48 וְעָֽבַדְתָּ֣ אֶת־אֹֽיְבֶ֗יךָ אֲשֶׁ֨ר יְשַׁלְּחֶ֤נּוּ יְהוָה֙ בָּ֔ךְ בְּרָעָ֧ב וּבְצָמָ֛א וּבְעֵירֹ֖ם וּבְחֹ֣סֶר כֹּ֑ל וְנָתַ֞ן עֹ֤ל בַּרְזֶל֙ עַל־צַוָּארֶ֔ךָ עַ֥ד הִשְׁמִיד֖וֹ אֹתָֽךְ׃**

-4828:47 תחת אשר לא עבדת - תהיה עובד לאומות העולם:

28:48 ברעב ובצמא ובעירום {ובחוסר כל}[[67]](#footnote-67) - שֵׁם. <ש>תהיה מחוסר כל טובה:

28:48 ונתן עול ברזל - לגבות מס ממך:

28:48 עד השמידו - כמו עד בלתי השאיר (מלכים ב׳ י:יא):

**28:49 יִשָּׂ֣א יְהוָה֩ עָלֶ֨יךָ גּ֤וֹי מֵֽרָחֹק֙ מִקְצֵ֣ה הָאָ֔רֶץ כַּֽאֲשֶׁ֥ר יִדְאֶ֖ה הַנָּ֑שֶׁר גּ֕וֹי אֲשֶׁ֥ר לֹֽא־תִשְׁמַ֖ע לְשֹׁנֽוֹ׃**

28:49 ישא ה' - החל לבאר ענין האויב הבא:

28:49 גוי מרחוק מקצה הארץ - הוא עם רומיים, כאשר ידאה הנשר - בעבור שיעבור בים על ידי ספינות.

ואינו מרמיז אל הכשדים שהם קרובים לישראל, גם היו מבינים לשונם, כנזכר דבר נא אל עבדיך ארמית כי שומעים אנחנו (מלכים ב׳ יח:כו):

**28:50 גּ֖וֹי עַ֣ז פָּנִ֑ים אֲשֶׁ֨ר לֹֽא־יִשָּׂ֤א פָנִים֙ לְזָקֵ֔ן וְנַ֖עַר לֹ֥א יָחֹֽן׃**

**28:51 וְ֠אָכַל פְּרִ֨י בְהֶמְתְּךָ֥ וּפְרִֽי־אַדְמָתְךָ֮ עַ֣ד הִשָּֽׁמְדָךְ֒ אֲשֶׁ֨ר לֹֽא־יַשְׁאִ֜יר לְךָ֗ דָּגָן֙ תִּיר֣וֹשׁ וְיִצְהָ֔ר שְׁגַ֥ר אֲלָפֶ֖יךָ וְעַשְׁתְּרֹ֣ת צֹאנֶ֑ךָ עַ֥ד הַֽאֲבִיד֖וֹ אֹתָֽךְ׃**

**28:52 וְהֵצַ֨ר לְךָ֜ בְּכָל־שְׁעָרֶ֗יךָ עַ֣ד רֶ֤דֶת חֹֽמֹתֶ֨יךָ֙ הַגְּבֹהֹ֣ת וְהַבְּצֻר֔וֹת אֲשֶׁ֥ר אַתָּ֛ה בֹּטֵ֥חַ בָּהֵ֖ן בְּכָל־אַרְצֶ֑ךָ וְהֵצַ֤ר לְךָ֙ בְּכָל־שְׁעָרֶ֔יךָ בְּכָ֨ל־אַרְצְךָ֔ אֲשֶׁ֥ר נָתַ֛ן יְהוָ֥ה אֱלֹהֶ֖יךָ לָֽךְ׃**

**28:53 וְאָֽכַלְתָּ֣ פְרִֽי־בִטְנְךָ֗ בְּשַׂ֤ר בָּנֶ֨יךָ֙ וּבְנֹתֶ֔יךָ אֲשֶׁ֥ר נָֽתַן־לְךָ֖ יְהוָ֣ה אֱלֹהֶ֑יךָ בְּמָצוֹר֙ וּבְמָצ֔וֹק אֲשֶׁר־יָצִ֥יק לְךָ֖ אֹֽיְבֶֽךָ׃**

-5328:51 עד האבידו אותך - כמו תנו שֵׁכָר לְאובד (משלי לא:ו), כי אחרי כן אומר והצר לך בכל שעריך, ומרוב הרעבון תאכל פרי בטנך... במצור, על כן והצר השני:

**28:54 הָאִישׁ֙ הָרַ֣ךְ בְּךָ֔ וְהֶֽעָנֹ֖ג מְאֹ֑ד תֵּרַ֨ע עֵינ֤וֹ בְאָחִיו֙ וּבְאֵ֣שֶׁת חֵיק֔וֹ וּבְיֶ֥תֶר בָּנָ֖יו אֲשֶׁ֥ר יוֹתִֽיר׃**

28:54 האיש הרך בך והענוג - סגול הה"א מפני קמצות העי"ן, שכך תקון הקריאה:

28:54 תרע עינו באחיו ובאשת חיקו וביתר בניו אשר יותיר - שלא לזבחם:

**28:55 מִתֵּ֣ת ׀ לְאַחַ֣ד מֵהֶ֗ם מִבְּשַׂ֤ר בָּנָיו֙ אֲשֶׁ֣ר יֹאכֵ֔ל מִבְּלִ֥י הִשְׁאִֽיר־ל֖וֹ כֹּ֑ל בְּמָצוֹר֙ וּבְמָצ֔וֹק אֲשֶׁ֨ר יָצִ֥יק לְךָ֛ אֹֽיִבְךָ֖ בְּכָל־שְׁעָרֶֽיךָ׃**

**28:56 הָֽרַכָּ֨ה בְךָ֜ וְהָֽעֲנֻגָּ֗ה אֲשֶׁ֨ר לֹֽא־נִסְּתָ֤ה כַף־רַגְלָהּ֙ הַצֵּ֣ג עַל־הָאָ֔רֶץ מֵֽהִתְעַנֵּ֖ג וּמֵרֹ֑ךְ תֵּרַ֤ע עֵינָהּ֙ בְּאִ֣ישׁ חֵיקָ֔הּ וּבִבְנָ֖הּ וּבְבִתָּֽהּ׃**

28:56 הרכה בך והענוגה - כמו כן:

**28:57 וּֽבְשִׁלְיָתָ֞הּ הַיּוֹצֵ֣ת ׀ מִבֵּ֣ין רַגְלֶ֗יהָ וּבְבָנֶ֨יהָ֙ אֲשֶׁ֣ר תֵּלֵ֔ד כִּֽי־תֹאכְלֵ֥ם בְּחֹֽסֶר־כֹּ֖ל בַּסָּ֑תֶר בְּמָצוֹר֙ וּבְמָצ֔וֹק אֲשֶׁ֨ר יָצִ֥יק לְךָ֛ אֹֽיִבְךָ֖ בִּשְׁעָרֶֽיךָ׃**

28:57 ובשליתה - הו"ו נוסף:

28:57 היוצת - חסר האל"ף:

28:57 מבין רגליה - דרך כנוי למקום הידוע:

**28:58 אִם־לֹ֨א תִשְׁמֹ֜ר לַֽעֲשׂ֗וֹת אֶת־כָּל־דִּבְרֵי֙ הַתּוֹרָ֣ה הַזֹּ֔את הַכְּתֻבִ֖ים בַּסֵּ֣פֶר הַזֶּ֑ה לְ֠יִרְאָה אֶת־הַשֵּׁ֞ם הַנִּכְבָּ֤ד וְהַנּוֹרָא֙ הַזֶּ֔ה אֵ֖ת יְהוָ֥ה אֱלֹהֶֽיךָ׃**

**28:59 וְהִפְלָ֤א יְהוָה֙ אֶת־מַכֹּ֣תְךָ֔ וְאֵ֖ת מַכּ֣וֹת זַרְעֶ֑ךָ מַכּ֤וֹת גְּדֹלֹת֙ וְנֶ֣אֱמָנ֔וֹת וָֽחֳלָיִ֖ם רָעִ֥ים וְנֶֽאֱמָנִֽים׃**

-928:58 אם לא תשמור לעשות... והפלה ה' את מכותך - התרה בהם כי אחרי בוא עליהם כלל היעודים הרעים, עוד יוסיף להם מכות על דרך פלא שאינם כמנהג העולם:

28:59 מכותך - מלה מורכבת מרבים ויחיד, הפך זה נִלְאֵית ברוב עֲצָתָיִךְ (ישעיה מז:יג):

28:59 וחליים רעים ונאמנים - שלא יפסקו, כמו מים לא נֶאֱמָנוּ (ירמיה טו:יח):

**28:60 וְהֵשִׁ֣יב בְּךָ֗ אֵ֚ת כָּל־מַדְוֵ֣ה מִצְרַ֔יִם אֲשֶׁ֥ר יָגֹ֖רְתָּ מִפְּנֵיהֶ֑ם וְדָֽבְק֖וּ בָּֽךְ׃**

28:60 והשיב בך את כל מדוה מצרים - בעבור שמאותם המכות היו קצתם לישראל, על כן והשיב:

**28:61 גַּ֤ם כָּל־חֳלִי֙ וְכָל־מַכָּ֔ה אֲשֶׁר֙ לֹ֣א כָת֔וּב בְּסֵ֖פֶר הַתּוֹרָ֣ה הַזֹּ֑את יַעְלֵ֤ם יְהוָה֙ עָלֶ֔יךָ עַ֖ד הִשָּֽׁמְדָֽךְ׃**

28:61 גם כל חלי וכל מכה אשר לא כתוב יעלם - יתכן היותו ענין עלייה. אך בעבור שבאה העי"ן שוכנת, יתכן היותו מלשון העלמה, והטעם יעלים עיניו, שלא ישגיח בך, וכל היעודים הרעים ידבקו בך:

**28:62 וְנִשְׁאַרְתֶּם֙ בִּמְתֵ֣י מְעָ֔ט תַּ֚חַת אֲשֶׁ֣ר הֱיִיתֶ֔ם כְּכֽוֹכְבֵ֥י הַשָּׁמַ֖יִם לָרֹ֑ב כִּֽי־לֹ֣א שָׁמַ֔עְתָּ בְּק֖וֹל יְהוָ֥ה אֱלֹהֶֽיךָ׃**

**28:63 וְ֠הָיָה כַּֽאֲשֶׁר־שָׂ֨שׂ יְהוָ֜ה עֲלֵיכֶ֗ם לְהֵיטִ֣יב אֶתְכֶם֮ וּלְהַרְבּ֣וֹת אֶתְכֶם֒ כֵּ֣ן יָשִׂ֤ישׂ יְהוָה֙ עֲלֵיכֶ֔ם לְהַֽאֲבִ֥יד אֶתְכֶ֖ם וּלְהַשְׁמִ֣יד אֶתְכֶ֑ם וְנִסַּחְתֶּם֙ מֵעַ֣ל הָֽאֲדָמָ֔ה אֲשֶׁר־אַתָּ֥ה בָא־שָׁ֖מָּה לְרִשְׁתָּֽהּ׃**

28:63 והיה כאשר שש - עומד, כן ישיש – יוצא. והטעם בטובת ישראל השם ירצה, כדרך ישמח ה' במעשיו (תהלים קד:לא), אבל לאומות העולם השם ממלא רצונם:

28:63 ונסחתם - נפעל בהבלעת פ"א הפעל, ענינו כמו יחתך ויסחך מאהל (תהלים נב:ז):

**28:64 וֶהֱפִֽיצְךָ֤ יְהוָה֙ בְּכָל־הָ֣עַמִּ֔ים מִקְצֵ֥ה הָאָ֖רֶץ וְעַד־קְצֵ֣ה הָאָ֑רֶץ וְעָבַ֨דְתָּ שָּׁ֜ם אֱלֹהִ֣ים אֲחֵרִ֗ים אֲשֶׁ֧ר לֹֽא־יָדַ֛עְתָּ אַתָּ֥ה וַֽאֲבֹתֶ֖יךָ עֵ֥ץ וָאָֽבֶן׃**

28:64 ועבדתם שם אלהים אחרים - הטעם עובדים לעובדי ע"ז.

ובעלי הקבלה אמרו הדר בחוצה לארץ כעובד ע"ז:

**28:65 וּבַגּוֹיִ֤ם הָהֵם֙ לֹ֣א תַרְגִּ֔יעַ וְלֹֽא־יִהְיֶ֥ה מָנ֖וֹחַ לְכַף־רַגְלֶ֑ךָ וְנָתַן֩ יְהוָ֨ה לְךָ֥ שָׁם֙ לֵ֣ב רַגָּ֔ז וְכִלְי֥וֹן עֵינַ֖יִם וְדַֽאֲב֥וֹן נָֽפֶשׁ׃**

28:65 ובגוים ההם לא תרגיע - לא תמצא מנוחה רגע אחד, אלא יהיה לך לב רגז מרוב הדאגה והצרות:

**28:66 וְהָי֣וּ חַיֶּ֔יךָ תְּלֻאִ֥ים לְךָ֖ מִנֶּ֑גֶד וּפָֽחַדְתָּ֙ לַ֣יְלָה וְיוֹמָ֔ם וְלֹ֥א תַֽאֲמִ֖ין בְּחַיֶּֽיךָ׃**

28:66 והיו חייך תלואים - הפוך יו"ד באל"ף, כמו בלויי... בלואי (ירמיה לח:יא-יב):

28:66 ופחדת לילה ויומם – מפני תגרת האויב:

28:66 ולא תאמין בחייך - אלא תהיה דואג פן תהרג:

**28:67 בַּבֹּ֤קֶר תֹּאמַר֙ מִֽי־יִתֵּ֣ן עֶ֔רֶב וּבָעֶ֥רֶב תֹּאמַ֖ר מִֽי־יִתֵּ֣ן בֹּ֑קֶר מִפַּ֤חַד לְבָֽבְךָ֙ אֲשֶׁ֣ר תִּפְחָ֔ד וּמִמַּרְאֵ֥ה עֵינֶ֖יךָ אֲשֶׁ֥ר תִּרְאֶֽה׃**

**28:68 וֶהֱשִֽׁיבְךָ֨ יְהוָ֥ה ׀ מִצְרַיִם֮ בָּֽאֳנִיּוֹת֒ בַּדֶּ֨רֶךְ֙ אֲשֶׁ֣ר אָמַ֣רְתִּֽי לְךָ֔ לֹֽא־תֹסִ֥יף ע֖וֹד לִרְאֹתָ֑הּ וְהִתְמַכַּרְתֶּ֨ם שָׁ֧ם לְאֹֽיְבֶ֛יךָ לַֽעֲבָדִ֥ים וְלִשְׁפָח֖וֹת וְאֵ֥ין קֹנֶֽה׃**

28:68 והשיבך ה' מצרים באניות - זה על צד העונש שיוליכום במקום שלא ימכרו, שאם יהיו נמכרים הנה האדון חייב במזונות העבד:

28:68 והתמכרתם שם - אחרי שאמר ואין קונה, הנה הוא כמו יש מתעשר ואין כל (משלי יג ז), והטעם מפני שהמצריים לקו משעבוד ישראל:

**28:69 אֵלֶּה֩ דִבְרֵ֨י הַבְּרִ֜ית אֲֽשֶׁר־צִוָּ֧ה יְהוָ֣ה אֶת־מֹשֶׁ֗ה לִכְרֹ֛ת אֶת־בְּנֵ֥י יִשְׂרָאֵ֖ל בְּאֶ֣רֶץ מוֹאָ֑ב מִלְּבַ֣ד הַבְּרִ֔ית אֲשֶׁר־כָּרַ֥ת אִתָּ֖ם בְּחֹרֵֽב׃**

28:69 אלה דברי הברית אשר צוה ה' - הודיע שבמצות השם כרת הברית הזאת:

**29:1 וַיִּקְרָ֥א מֹשֶׁ֛ה אֶל־כָּל־יִשְׂרָאֵ֖ל וַיֹּ֣אמֶר אֲלֵהֶ֑ם אַתֶּ֣ם רְאִיתֶ֗ם אֵ֣ת כָּל־אֲשֶׁר֩ עָשָׂ֨ה יְהוָ֤ה לְעֵֽינֵיכֶם֙ בְּאֶ֣רֶץ מִצְרַ֔יִם לְפַרְעֹ֥ה וּלְכָל־עֲבָדָ֖יו וּלְכָל־אַרְצֽוֹ׃**

29:1 ויקרא משה אל כל ישראל - כי כן כתוב מלבד הברית:

29:1 אתם ראיתם - רמז כי היו מי שהוא למטה מבן עשרים:

**29:2 הַמַּסּוֹת֙ הַגְּדֹלֹ֔ת אֲשֶׁ֥ר רָא֖וּ עֵינֶ֑יךָ הָֽאֹתֹ֧ת וְהַמֹּֽפְתִ֛ים הַגְּדֹלִ֖ים הָהֵֽם׃**

29:2 המסות הגדולות - שראיתם בעיניכם:

**29:3 וְלֹֽא־נָתַן֩ יְהוָ֨ה לָכֶ֥ם לֵב֙ לָדַ֔עַת וְעֵינַ֥יִם לִרְא֖וֹת וְאָזְנַ֣יִם לִשְׁמֹ֑עַ עַ֖ד הַיּ֥וֹם הַזֶּֽה׃**

**29:4 וָֽאוֹלֵ֥ךְ אֶתְכֶ֛ם אַרְבָּעִ֥ים שָׁנָ֖ה בַּמִּדְבָּ֑ר לֹֽא־בָל֤וּ שַׂלְמֹֽתֵיכֶם֙ מֵֽעֲלֵיכֶ֔ם וְנַֽעַלְךָ֥ לֹֽא־בָלְתָ֖ה מֵעַ֥ל רַגְלֶֽךָ׃**

**29:5 לֶ֚חֶם לֹ֣א אֲכַלְתֶּ֔ם וְיַ֥יִן וְשֵׁכָ֖ר לֹ֣א שְׁתִיתֶ֑ם לְמַ֨עַן֙ תֵּֽדְע֔וּ כִּ֛י אֲנִ֥י יְהוָ֖ה אֱלֹֽהֵיכֶֽם׃**

**29:6 וַתָּבֹ֖אוּ אֶל־הַמָּק֣וֹם הַזֶּ֑ה וַיֵּצֵ֣א סִיחֹ֣ן מֶֽלֶךְ־חֶ֠שְׁבּוֹן וְע֨וֹג מֶֽלֶךְ־הַבָּשָׁ֧ן לִקְרָאתֵ֛נוּ לַמִּלְחָמָ֖ה וַנַּכֵּֽם׃**

**29:7 וַנִּקַּח֙ אֶת־אַרְצָ֔ם וַנִּתְּנָ֣הּ לְנַֽחֲלָ֔ה לָרֽאוּבֵנִ֖י וְלַגָּדִ֑י וְלַֽחֲצִ֖י שֵׁ֥בֶט הַֽמְנַשִּֽׁי׃**

**29:8 וּשְׁמַרְתֶּ֗ם אֶת־דִּבְרֵי֙ הַבְּרִ֣ית הַזֹּ֔את וַֽעֲשִׂיתֶ֖ם אֹתָ֑ם לְמַ֣עַן תַּשְׂכִּ֔ילוּ אֵ֖ת כָּל־אֲשֶׁ֥ר תַּֽעֲשֽׂוּן׃**

29:3-4 ולא נתן ה' לכם לב לדעת - על דרך תימה, ולא עוד אלא מה שהוליך אתכם במדבר:

29:4-8 שמלותיכם לא בלו - והספיק לכם במזון ארבעים שנה. עוד מה שיש לכם להשים לב לדעת מה עשה השם לשני המלכים, מלכי האמורי שהיו עצומים מכם, שנצחתם אותם, וכל זה בהשגחתו ובעזרתו של שם ית', מכאן יש לכם להשים לב ושמרתם את דברי הברית הזאת:

29:8 למען תשכילו - הטעם תצליחו, וכן ויהי דוד לכל דרכיו משכיל (שמואל א׳ יח:יד):

**נשלמה פרשת והיה כי תבוא / בשם יוצר רוח אדם בקרבו[[68]](#footnote-68)**

**פרשת נצבים**

**29:9 אַתֶּ֨ם נִצָּבִ֤ים הַיּוֹם֙ כֻּלְּכֶ֔ם לִפְנֵ֖י יְהוָ֣ה אֱלֹֽהֵיכֶ֑ם רָֽאשֵׁיכֶ֣ם שִׁבְטֵיכֶ֗ם זִקְנֵיכֶם֙ וְשֹׁ֣טְרֵיכֶ֔ם כֹּ֖ל אִ֥ישׁ יִשְׂרָאֵֽל׃**

29:9 אתם נצבים - לפי שקראם לכרות ברית, כנזכר ויקרא משה אל כל ישראל, על כן אמר כלכם:

29:9 לפני ה' אלהיכם - הטעם לפני משכן ה'.

אחרי כן פרט:

29:9 ראשיכם - ר"ל הנשיאים:

29:9 שבטיכם - ר"ל ראשי שבטיכם:

29:9 זקניכם ושוטריכם כל איש ישראל - המון העם היו מחיצות מחיצות:

**29:10 טַפְּכֶ֣ם נְשֵׁיכֶ֔ם וְגֵ֣רְךָ֔ אֲשֶׁ֖ר בְּקֶ֣רֶב מַֽחֲנֶ֑יךָ מֵֽחֹטֵ֣ב עֵצֶ֔יךָ עַ֖ד שֹׁאֵ֥ב מֵימֶֽיךָ׃**

29:10 טפכם נשיכם - כנראה שכלם, מקטנם ועד גדולם, התקבצו:

29:10 מחוטב עציך - עם שַׁמָּשֵיהֶם:

**29:11 לְעָבְרְךָ֗ בִּבְרִ֛ית יְהוָ֥ה אֱלֹהֶ֖יךָ וּבְאָֽלָת֑וֹ אֲשֶׁר֙ יְהוָ֣ה אֱלֹהֶ֔יךָ כֹּרֵ֥ת עִמְּךָ֖ הַיּֽוֹם׃**

29:11 לעברך בברית - גם יתכן היות דמיון בברית של חורב מהקרבת קרבנות וזריקת דם ואם לא הוזכר. או שהוזכר מענין האלה והשבועה כאשר נזכר בפרשת אם בחקותי:

29:11 לעברך בברית - אינו כמו לעבור בריתו (דברים יז:ב), שהוא ענין הכנסה, בעבור בי״ת השמוש:

**29:12 לְמַ֣עַן הָקִֽים־אֹתְךָ֩ הַיּ֨וֹם ׀ ל֜וֹ לְעָ֗ם וְה֤וּא יִֽהְיֶה־לְּךָ֙ לֵֽאלֹהִ֔ים כַּֽאֲשֶׁ֖ר דִּבֶּר־לָ֑ךְ וְכַֽאֲשֶׁ֤ר נִשְׁבַּע֙ לַֽאֲבֹתֶ֔יךָ לְאַבְרָהָ֥ם לְיִצְחָ֖ק וּֽלְיַעֲקֹֽב׃**

29:12 למען הקים - הטעם על זה כרת זאת הברית, ונתחיבו להיות לו לעם:

29:12 והוא יהיה לך לאלהים - שכך נשבע לאבות הקדושים:

**29:13 וְלֹ֥א אִתְּכֶ֖ם לְבַדְּכֶ֑ם אָֽנֹכִ֗י כֹּרֵת֙ אֶת־הַבְּרִ֣ית הַזֹּ֔את וְאֶת־הָֽאָלָ֖ה הַזֹּֽאת׃**

29:13 ולא אתכם לבדכם - המפרש שהטעם להכניס אומות העולם לא אמר כלום, שמן הדין היה ראוי שיתחיבו בענש. ואולם הרצון על הדורות הבאות, כנרמז ומל ה' אלהיך את לבבך ואת לבב זרעך (דברים ל:ו):

**29:14 כִּי֩ אֶת־אֲשֶׁ֨ר יֶשְׁנ֜וֹ פֹּ֗ה עִמָּ֨נוּ֙ עֹמֵ֣ד הַיּ֔וֹם לִפְנֵ֖י יְהוָ֣ה אֱלֹהֵ֑ינוּ וְאֵ֨ת אֲשֶׁ֥ר אֵינֶ֛נּוּ פֹּ֖ה עִמָּ֥נוּ הַיּֽוֹם׃**

29:14 ישנו פה – מלת ישנו בנו"ן ו"ו לכנוי הנסתר בחול"ם, כמו עונותיו יִלְכְּדוּנוֹ את הרשע (משלי ה:כב):

**29:15 כִּֽי־אַתֶּ֣ם יְדַעְתֶּ֔ם אֵ֥ת אֲשֶׁר־יָשַׁ֖בְנוּ בְּאֶ֣רֶץ מִצְרָ֑יִם וְאֵ֧ת אֲשֶׁר־עָבַ֛רְנוּ בְּקֶ֥רֶב הַגּוֹיִ֖ם אֲשֶׁ֥ר עֲבַרְתֶּֽם:**

29:15 כי אתם ידעתם - כי אינני כורת עמכם ברית שתזהרו מדבר שלא ידעתם אותו בין טוב ובין רע, בשכבר אתם ידעתם בקרב הגוים אשר עברתם מה טיבם, כאדום, ומצרים, ומואב, ועמון, גם לסיחון ולעוג שלא הועילו לעובדיהם:

**29:16 וַתִּרְאוּ֙ אֶת־שִׁקּ֣וּצֵיהֶ֔ם וְאֵ֖ת גִּלֻּֽלֵיהֶ֑ם עֵ֣ץ וָאֶ֔בֶן כֶּ֥סֶף וְזָהָ֖ב אֲשֶׁ֥ר עִמָּהֶֽם׃**

29:16 עץ ואבן - דברים נקפאים:

**29:17 פֶּן־יֵ֣שׁ בָּ֠כֶם אִ֣ישׁ אֽוֹ־אִשָּׁ֞ה א֧וֹ מִשְׁפָּחָ֣ה אוֹ־שֵׁ֗בֶט אֲשֶׁר֩ לְבָב֨וֹ פֹנֶ֤ה הַיּוֹם֙ מֵעִם֙ יְהוָ֣ה אֱלֹהֵ֔ינוּ לָלֶ֣כֶת לַֽעֲבֹ֔ד אֶת־אֱלֹהֵ֖י הַגּוֹיִ֣ם הָהֵ֑ם פֶּן־יֵ֣שׁ בָּכֶ֗ם שֹׁ֛רֶשׁ פֹּרֶ֥ה רֹ֖אשׁ וְלַֽעֲנָֽה׃**

29:17 פן יש בכם איש או אשה או משפחה או שבט – שלבבו פונה לע״ז:

29:17 פן יש בכם שורש פורה ראש ולענה - צמיחת הדתות הרעות:

29:17 ראש ולענה - דברים שמזיקים לשלמים, והשורש הוא הרב, וראש ולענה הם התלמידים:

**29:18 וְהָיָ֡ה בְּשָׁמְעוֹ֩ אֶת־דִּבְרֵ֨י הָֽאָלָ֜ה הַזֹּ֗את וְהִתְבָּרֵ֨ךְ בִּלְבָב֤וֹ לֵאמֹר֙ שָׁל֣וֹם יִֽהְיֶה־לִּ֔י כִּ֛י בִּשְׁרִר֥וּת לִבִּ֖י אֵלֵ֑ךְ לְמַ֛עַן סְפ֥וֹת הָֽרָוָ֖ה אֶת־הַצְּמֵאָֽה׃**

29:18 והיה בשמעו את דברי האלה הזאת והתברך - כמו ממתכבד וחסר לחם (משלי יב:ט). ומה היא הברכה? שלום יהיה לי כי בשרירות לבי אלך, כמו כי רכב ברזל לו (יהושע יז:יח):

29:18 למען ספות הרוה את הצמאה - שאם אני יחיד והם רבים. ומלת ספות {ה}<מ>טעם[[69]](#footnote-69) למען ספות חטאת על חטאת (ישעיה ל:א), הטעם בזכות הצדיקים ינצל גם הוא, לא יאבה ה' סלוח לו. ורוה הוא על הצדיק, וצמאה על הרשע. ואין הכונה שזה מאמר הנבואה, שבדעתו הרשע הוא הרוה, אמנם בידעו שהוא עומד כנגד האמת למלאת תאותיו יסבור שינצל בזכות הצדיק ולא יענש, על כן לא יאבה ה' סלוח לו.

ולהיות מלת רוה על הברכה שיברך הוא לעצמו, והצמאה על הקללה, כדין השיב הטוען כי היה ראוי לומר הרווי את הצמא{ה}.[[70]](#footnote-70) ולא יתכן להיות למען ספות מלשון האף הספה (בראשית יח:כד), כי הוא מבקש טובה לעצמו.

והמפרש למען תוסיף הנפש, שהיא רוה ואינה מצטרכת, עם הגְּוִיָּה, שהיא צמאה לכל פשע ועון וחטאת, אין זה הפירוש נאות, כי מה טעם במילת למען?

ולהיות הטעם שזה הרשע כשלא ישלים תאותיו הוא צמא, וכשיתגברו באמור: בשרירות לבי אלך, הנה הוא משל על הרוה, וטעם בשרירות לבי - הבטת מחשבת הלב.

ויתכן לפרש טעם רוה - על רבוי הזונים, והצמאה - שאני יחיד, שבאמת הוא חושק ללכת אחר תאותיו וסובר להנצל מענש הָאָלָה:

**29:19 לֹֽא־יֹאבֶ֣ה יְהוָה֮ סְלֹ֣חַֽ לוֹ֒ כִּ֣י אָ֠ז יֶעְשַׁ֨ן אַף־יְהוָ֤ה וְקִנְאָתוֹ֙ בָּאִ֣ישׁ הַה֔וּא וְרָ֤בְצָה בּוֹ֙ כָּל־הָ֣אָלָ֔ה הַכְּתוּבָ֖ה בַּסֵּ֣פֶר הַזֶּ֑ה וּמָחָ֤ה יְהוָה֙ אֶת־שְׁמ֔וֹ מִתַּ֖חַת הַשָּׁמָֽיִם׃**

29:19 לא יאבה ה' סלוח לו - הוא שהשם ינקם ממנו:

29:19 וקנאתו באיש ההוא - שעבד ע"ז:

29:19 ורבצה בו כל האלה - אם הוא משפחה:

29:20 התורה הזה - חוזר על הספר, ובעל הטעמים דקדק בטעמים בין הזה ובין הזאת:[[71]](#footnote-71)

29:19 ומחה ה' את שמו - תרבץ האלה בו עד שימחה שמו, שלא יהיה לו זכר. הנה זמרי יחיד היה בפרענות ונשמדה משפחת {אחד}<אֹהַד>:[[72]](#footnote-72)

**29:20 וְהִבְדִּיל֤וֹ יְהוָה֙ לְרָעָ֔ה מִכֹּ֖ל שִׁבְטֵ֣י יִשְׂרָאֵ֑ל כְּכֹל֙ אָל֣וֹת הַבְּרִ֔ית הַכְּתוּבָ֕ה בְּסֵ֥פֶר הַתּוֹרָ֖ה הַזֶּֽה׃**

29:20 והבדילו ה' לרעה - אם הוא שבט, על כן מכל שבטי ישראל:

**29:21 וְאָמַ֞ר הַדּ֣וֹר הָאַֽחֲר֗וֹן בְּנֵיכֶם֙ אֲשֶׁ֤ר יָק֨וּמוּ֙ מֵאַ֣חֲרֵיכֶ֔ם וְהַ֨נָּכְרִ֔י אֲשֶׁ֥ר יָבֹ֖א מֵאֶ֣רֶץ רְחוֹקָ֑ה וְ֠רָאוּ אֶת־מַכּ֞וֹת הָאָ֤רֶץ הַהִוא֙ וְאֶת־תַּ֣חֲלֻאֶ֔יהָ אֲשֶׁר־חִלָּ֥ה יְהוָ֖ה בָּֽהּ׃**

**29:22 גָּפְרִ֣ית וָמֶלַח֮ שְׂרֵפָ֣ה כָל־אַרְצָהּ֒ לֹ֤א תִזָּרַע֙ וְלֹ֣א תַצְמִ֔חַ וְלֹֽא־יַעֲלֶ֥ה בָ֖הּ כָּל־עֵ֑שֶׂב כְּֽמַהְפֵּכַ֞ת סְדֹ֤ם וַֽעֲמֹרָה֙ אַדְמָ֣ה וּצְבֹיִ֔ים אֲשֶׁר֙ הָפַ֣ךְ יְהוָ֔ה בְּאַפּ֖וֹ וּבַֽחֲמָתֽוֹ׃**

**29:23 וְאָֽמְרוּ֙ כָּל־הַגּוֹיִ֔ם עַל־מֶ֨ה עָשָׂ֧ה יְהוָ֛ה כָּ֖כָה לָאָ֣רֶץ הַזֹּ֑את מֶ֥ה חֳרִ֛י הָאַ֥ף הַגָּד֖וֹל הַזֶּֽה׃**

**29:24 וְאָ֣מְר֔וּ עַ֚ל אֲשֶׁ֣ר עָֽזְב֔וּ אֶת־בְּרִ֥ית יְהוָ֖ה אֱלֹהֵ֣י אֲבֹתָ֑ם אֲשֶׁר֙ כָּרַ֣ת עִמָּ֔ם בְּהֽוֹצִיא֥וֹ אֹתָ֖ם מֵאֶ֥רֶץ מִצְרָֽיִם׃**

**29:25 וַיֵּֽלְכ֗וּ וַיַּֽעַבְדוּ֙ אֱלֹהִ֣ים אֲחֵרִ֔ים וַיִּֽשְׁתַּחֲו֖וּ לָהֶ֑ם אֱלֹהִים֙ אֲשֶׁ֣ר לֹֽא־יְדָע֔וּם וְלֹ֥א חָלַ֖ק לָהֶֽם׃**

29:21 ואמר הדור האחרון - ולא הזכיר המאמר, אמנם הכונה כשישאל ישיבו לשואלים, והוא מה שאמר והנכרי, בראותם את מכות הארץ:

29:22 גפרית ומלח - כפי כח המשרת:

29:23 ואמרו כל הגוים - זה שאלת הנכרי אשר יבוא בראותם את מכות הארץ, ואמרו על מה עשה ה' ככה?:

-2529:24 ואמרו על אשר עזבו - זהו מה שאמר ואמר הדור האחרון: על אשר עזבו את ברית ה' אלהי אבותם וילכו ויעבדו אלהים אחרים אשר לא ידעום:

29:25 ולא חלק להם – לישראל, כי אם לאומות העולם, כנזכר אשר חלק ה' אלהיך אותם (דברים ד:יט), אבל ישראל הם סגולתו ועמו נסגלים ליחוד שמו:

**29:26 וַיִּֽחַר־אַ֥ף יְהוָ֖ה בָּאָ֣רֶץ הַהִ֑וא לְהָבִ֤יא עָלֶ֨יהָ֙ אֶת־כָּל־הַקְּלָלָ֔ה הַכְּתוּבָ֖ה בַּסֵּ֥פֶר הַזֶּֽה׃**

**29:27 וַיִּתְּשֵׁ֤ם יְהוָה֙ מֵעַ֣ל אַדְמָתָ֔ם בְּאַ֥ף וּבְחֵמָ֖ה וּבְקֶ֣צֶף גָּד֑וֹל וַיַּשְׁלִכֵ֛ם אֶל־אֶ֥רֶץ אַחֶ֖רֶת כַּיּ֥וֹם הַזֶּֽה׃**

29:26-27 ויחר אף ה' בארץ ההיא - כאשר נאמר ויתשם ה' מעל אדמתם, על כן נאמר בארץ ההיא:

29:27 ויתשם - נו"ן פ"א הפעל מובלע בדג"ש התי"ו, והוא מבנין הקל:

29:27 כיום הזה - עד כאן דברי המשיבים:

**29:28 הַנִּ֨סְתָּרֹ֔ת לַֽיהוָ֖ה אֱלֹהֵ֑ינוּ וְהַנִּגְלֹ֞ת לָ֤ׄנׄוּׄ וּׄלְׄבָׄנֵ֨ׄיׄנׄוּ֙ׄ עַׄד־עוֹלָ֔ם לַֽעֲשׂ֕וֹת אֶת־כָּל־דִּבְרֵ֖י הַתּוֹרָ֥ה הַזֹּֽאת׃**

29:28 הנסתרות לה' אלהינו - הטעם מה שנעשו בשגגה, וכון לפטור לעושה בשגגה מן הָאָלָה:

29:28 והנגלות לנו - יתכן לומר בעבור שאמר הכתוב לא יאבה ה' סלוח לו (דברים כט:יט), תהא הכונה אם אינו נודע ילקה הוא לבד, אכן אם נודע לרבים ויעלימו עין, ילקו כלם.

ויתכן לומר שזה מאמר הגולים, שישראל חטאו ולא היה חטאם מפורסם והם לקו, וכנראה שבלי חטא לקו, על כן אמר הנסתרות לה' אלהינו, והוא ידע חטאם על כן לקו.

ואין הכונה כדעת בעלי הקבלה שעד עברם הירדן היה נפרע מהיחיד אם לא היה חטאו נודע לצבור, ומזמן שקבלו עליהם האלה והשבועה בהר גריזים הם ערבים זה בזה, שהרי אז נאמר ארור האיש אשר יעשה פסל ומסכה (דברים כז:טו).

יתכן לומר שזהו מאמר הבנים כל עוד שהם בגלות ואומות העולם תמהים מאורך הגלות, כל עוד שבנראה אנחנו שומרים התורה, תהא הטענה הנסתרות לה' אלהינו, ועל כן אנחנו לוקים בהם:

**30:1 וְהָיָה֩ כִֽי־יָבֹ֨אוּ עָלֶ֜יךָ כָּל־הַדְּבָרִ֣ים הָאֵ֗לֶּה הַבְּרָכָה֙ וְהַקְּלָלָ֔ה אֲשֶׁ֥ר נָתַ֖תִּי לְפָנֶ֑יךָ וַהֲשֵֽׁבֹתָ֙ אֶל־לְבָבֶ֔ךָ בְּכָ֨ל־הַגּוֹיִ֔ם אֲשֶׁ֧ר הִדִּֽיחֲךָ֛ יְהוָ֥ה אֱלֹהֶ֖יךָ שָֽׁמָּה׃**

30:1 והיה כי יבואו עליך כל הדברים האלה הברכה והקללה - שהם מסודרות בשמוע (דברים כח:א-יד) ואם לא תשמע (דברים כח:טו-סח):

30:1 והשבות אל לבבך בכל הגוים - זו הבטחה בזו הגלות, כיון שאמר בכל הגוים. ולכלל ישראל הכתוב מדבר, כשתבחין היעודים הטובים והרעים איך השיגוך:

**30:2 וְשַׁבְתָּ֞ עַד־יְהוָ֤ה אֱלֹהֶ֨יךָ֙ וְשָֽׁמַעְתָּ֣ בְקֹל֔וֹ כְּכֹ֛ל אֲשֶׁר־אָֽנֹכִ֥י מְצַוְּךָ֖ הַיּ֑וֹם אַתָּ֣ה וּבָנֶ֔יךָ בְּכָל־לְבָֽבְךָ֖ וּבְכָל־נַפְשֶֽׁךָ׃**

**30:3 וְשָׁ֨ב יְהוָ֧ה אֱלֹהֶ֛יךָ אֶת־שְׁבֽוּתְךָ֖ וְרִֽחֲמֶ֑ךָ וְשָׁ֗ב וְקִבֶּצְךָ֙ מִכָּל־הָ֣עַמִּ֔ים אֲשֶׁ֧ר הֱפִֽיצְךָ֛ יְהוָ֥ה אֱלֹהֶ֖יךָ שָֽׁמָּה׃**

30:2 ושבת עד ה' אלהיך ושמעת בקולו - האמונה ביחודו והעסק בתורה, לשמור המצות כפי היכולת:

30:2 אתה ובניך - אינו דבק עם אשר אנכי מצוך היום, עד שיהיה אתה במקום לך, אבל הוא דבק עם ושבת.

-330:2 וכנראה כי אחרי שוב ישראל לשם ית' בהמשך זמן תבוא הגאולה, על כן [ושב ה' אלהיך את שבותך]:

30:3 ושב ה' אלהיך את שבותך - יוצא, והוא מענין מנוחה, והטעם ימציא להם מנוחה {באורך} <בארץ>[[73]](#footnote-73) גלותם:

**30:4 אִם־יִֽהְיֶ֥ה נִֽדַּחֲךָ֖ בִּקְצֵ֣ה הַשָּׁמָ֑יִם מִשָּׁ֗ם יְקַבֶּצְךָ֙ יְהוָ֣ה אֱלֹהֶ֔יךָ וּמִשָּׁ֖ם יִקָּחֶֽךָ׃**

**30:5 וֶהֱבִֽיאֲךָ֞ יְהוָ֣ה אֱלֹהֶ֗יךָ אֶל־הָאָ֛רֶץ אֲשֶׁר־יָֽרְשׁ֥וּ אֲבֹתֶ֖יךָ וִֽירִשְׁתָּ֑הּ וְהֵיטִֽבְךָ֥ וְהִרְבְּךָ֖ מֵֽאֲבֹתֶֽיךָ׃**

30:4 אם יהיה נדחך - נפעל מתפעל, ונו"ן פ"א הפעל נבלע בעי"ן הפעל. והדל"ת פתוחה, והיה ראוי לבוא בקמ"ץ, אך מפני שהוא מן הדגושים, כמו להקל כל נִכְבַּדֵּי ארץ (ישעיה כג:ט), ואין ממלאין על החי"ת, על כן באה הדל"ת פתוחה:

30:4 מקצה השמים - כנגד ארץ ישראל:

-530:4 משם יקבצך ה' אלהיך ומשם יקחך - וזה מראה כי בשביל זו הגלות הכתוב מדבר, כי בגלות השנייה לא עלו כי אם מבבל, ועוד לשם נשארו, והביאך ה' אלהיך אל הארץ אשר ירשו אבותיך וירשתה:

30:5 והטיבך והרבך מאבותיך - יתכן היותו מטעם רַבֵּי המלך (ירמיה לט:יג):

**30:6 וּמָ֨ל יְהוָ֧ה אֱלֹהֶ֛יךָ אֶת־לְבָֽבְךָ֖ וְאֶת־לְבַ֣ב זַרְעֶ֑ךָ לְאַֽהֲבָ֞ה אֶת־יְהוָ֧ה אֱלֹהֶ֛יךָ בְּכָל־לְבָֽבְךָ֥ וּבְכָל־נַפְשְׁךָ֖ לְמַ֥עַן חַיֶּֽיךָ׃**

30:6 ומל ה' אלהיך את לבבך ואת לבב זרעך - זו הבטחה, כי בתחלה אמר ומלתם ערלת לבבכם (דברים י:טז), עד סוף כל הדורות:

30:6 למען חייך - הם חיי העולם הבא:

**30:7 וְנָתַן֙ יְהוָ֣ה אֱלֹהֶ֔יךָ אֵ֥ת כָּל־הָֽאָל֖וֹת הָאֵ֑לֶּה עַל־אֹֽיְבֶ֥יךָ וְעַל־שֹֽׂנְאֶ֖יךָ אֲשֶׁ֥ר רְדָפֽוּךָ׃**

**30:8 וְאַתָּ֣ה תָשׁ֔וּב וְשָֽׁמַעְתָּ֖ בְּק֣וֹל יְהוָ֑ה וְעָשִׂ֨יתָ֙ אֶת־כָּל־מִצְוֺתָ֔יו אֲשֶׁ֛ר אָֽנֹכִ֥י מְצַוְּךָ֖ הַיּֽוֹם׃**

**30:9 וְהוֹתִֽירְךָ֩ יְהוָ֨ה אֱלֹהֶ֜יךָ בְּכֹ֣ל ׀ מַֽעֲשֵׂ֣ה יָדֶ֗ךָ בִּפְרִ֨י בִטְנְךָ֜ וּבִפְרִ֧י בְהֶמְתְּךָ֛ וּבִפְרִ֥י אַדְמָֽתְךָ֖ לְטֹבָ֑ה כִּ֣י ׀ יָשׁ֣וּב יְהוָ֗ה לָשׂ֤וּשׂ עָלֶ֨יךָ֙ לְט֔וֹב כַּֽאֲשֶׁר־שָׂ֖שׂ עַל־אֲבֹתֶֽיךָ׃**

9-30:7 ונתן ה' אלהיך את כל האלות האלה על אויביך ועל שונאיך אשר רדפוך - על כן [והותירך ה' לטובה]:

30:9 והותריך ה׳ לטובה - בכל היעודים הטובים שיזכו ישראל:

30:9 כי ישוב ה' לשוש עליך לטוב - דברה תורה כלשון בני אדם, והנה לאומות העולם אומר כן ישיש (דברים כח:סג), בנין הפעיל יוצא, ובטובת ישראל מפעלי הקל עומד:

**30:10 כִּ֣י תִשְׁמַ֗ע בְּקוֹל֙ יְהוָ֣ה אֱלֹהֶ֔יךָ לִשְׁמֹ֤ר מִצְוֺתָיו֙ וְחֻקֹּתָ֔יו הַכְּתוּבָ֕ה בְּסֵ֥פֶר הַתּוֹרָ֖ה הַזֶּ֑ה כִּ֤י תָשׁוּב֙ אֶל־יְהוָ֣ה אֱלֹהֶ֔יךָ בְּכָל־לְבָֽבְךָ֖ וּבְכָל־נַפְשֶֽׁךָ׃**

30:10 וחקותיו הכתובה - כל אחת ואחת. ולא האמורה, כדעת בעלי הקבלה על תורה שבעל פה:

30:10 כי תשוב אל ה' אלהיך - כל אלו הבטחות. על כן חשש לאמר הכתובה, כנגד אותו הדור מדבר, בעבור שישראל עתה חלוקים ואומרים תורה שבעל פה:

**30:11 כִּ֚י הַמִּצְוָ֣ה הַזֹּ֔את אֲשֶׁ֛ר אָֽנֹכִ֥י מְצַוְּךָ֖ הַיּ֑וֹם לֹֽא־נִפְלֵ֥את הִוא֙ מִמְּךָ֔ וְלֹ֥א רְחֹקָ֖ה הִֽוא׃**

**30:12 לֹ֥א בַשָּׁמַ֖יִם הִ֑וא לֵאמֹ֗ר מִ֣י יַֽעֲלֶה־לָּ֤נוּ הַשָּׁמַ֨יְמָה֙ וְיִקָּחֶ֣הָ לָּ֔נוּ וְיַשְׁמִעֵ֥נוּ אֹתָ֖הּ וְנַֽעֲשֶֽׂנָּה׃**

**30:13 וְלֹֽא־מֵעֵ֥בֶר לַיָּ֖ם הִ֑וא לֵאמֹ֗ר מִ֣י יַֽעֲבָר־לָ֜נוּ אֶל־עֵ֤בֶר הַיָּם֙ וְיִקָּחֶ֣הָ לָּ֔נוּ וְיַשְׁמִעֵ֥נוּ אֹתָ֖הּ וְנַֽעֲשֶֽׂנָּה׃**

-1330:11 כי המצוה הזאת אשר אנכי מצוך היום לא נפלאת היא ממך ולא רחוקה היא - בעבור שבאר על דרך הבטחה שישראל עתידים לשמור התורה, ועל ידי שמירת התורה יזכו לחיי העולם הבא, אמר לאנשי אותו הדור כי המצוה הזאת אינה נפלאת - הטעם מכוסה, ולא רחוקה - מלהשיגה. וכנגד נפלאת אמר לא בשמים היא, וכנגד רחוקה אמר ולא מעבר לים:

**30:14 כִּֽי־קָר֥וֹב אֵלֶ֛יךָ הַדָּבָ֖ר מְאֹ֑ד בְּפִ֥יךָ וּבִֽלְבָבְךָ֖ לַֽעֲשֹׂתֽוֹ׃**

30:14 כי קרוב אליך הדבר מאד - שמצד עצם התורה אין לכם שום מניעה, ויש בכחך להשיג ממנה כל מבוקשך:

30:14 בפיך - כאשר תהגה, כנזכר והגית בו יומם ולילה... למען תשכיל (יהושע א:ח), זהו טעם ובלבבך לעשותו:

**30:15 רְאֵ֨ה נָתַ֤תִּי לְפָנֶ֨יךָ֙ הַיּ֔וֹם אֶת־הַֽחַיִּ֖ים וְאֶת־הַטּ֑וֹב וְאֶת־הַמָּ֖וֶת וְאֶת־הָרָֽע׃**

**30:16 אֲשֶׁ֨ר אָֽנֹכִ֣י מְצַוְּךָ֮ הַיּוֹם֒ לְאַֽהֲבָ֞ה אֶת־יְהוָ֤ה אֱלֹהֶ֨יךָ֙ לָלֶ֣כֶת בִּדְרָכָ֔יו וְלִשְׁמֹ֛ר מִצְוֺתָ֥יו וְחֻקֹּתָ֖יו וּמִשְׁפָּטָ֑יו וְחָיִ֣יתָ וְרָבִ֔יתָ וּבֵֽרַכְךָ֙ יְהוָ֣ה אֱלֹהֶ֔יךָ בָּאָ֕רֶץ אֲשֶׁר־אַתָּ֥ה בָא־שָׁ֖מָּה לְרִשְׁתָּֽהּ׃**

30:15 ראה נתתי לפניך - ולא עוד שצויתי לך התורה ונשאר הדבר לפי שלמות טבעך, אלא ראה נתתי לפניך היום את החיים ואת הטוב - הגמול והענש, ואת המות ואת הרע - הוא גמול העולם הזה וגמול העולם הבא. והנה החיים והמות כנגד העולם הבא, והטוב והרע כנגד העולם הזה. ועל כן בעניין החיים והמות היות קיום והעדר, ומאמר הטוב והרע היות שני קיומים.

ולא יתכן מאמר אומר כי כל הרעות כלם העדרים, הנה מצאנו אומר הוי האומרים לרע טוב ולטוב רע (ישעיה ה:כ), והם כללים. ואמר שני מינים: האחד קיום והעדר, והאחר שני קיומים, כנזכר שמים חשך לאור ואור לחשך שמים מר למתוק ומתוק למר (שם).

30:15-16 והנה מצד הבטחת הגמול והענש יש לך לאהבה את ה', היא ידיעת השם, הואיל שלא נתן לך המצות כי אם להיטיב לך, הואיל ואין שמירת התורה לתועלת הַמְּצַוֶּה:

30:16 לשמור מצותיו וחקותיו ומשפטיו וחיית ורבית - זהו שכר השמירה:

**30:17 וְאִם־יִפְנֶ֥ה לְבָֽבְךָ֖ וְלֹ֣א תִשְׁמָ֑ע וְנִדַּחְתָּ֗ וְהִֽשְׁתַּחֲוִ֛יתָ לֵֽאלֹהִ֥ים אֲחֵרִ֖ים וַֽעֲבַדְתָּֽם׃**

30:17 ואם יפנה לבבך ולא תשמע ונדחת והשתחוית - לע"ז:

**30:18 הִגַּ֤דְתִּי לָכֶם֙ הַיּ֔וֹם כִּ֥י אָבֹ֖ד תֹּֽאבֵד֑וּן לֹֽא־תַאֲרִיכֻ֤ן יָמִים֙ עַל־הָ֣אֲדָמָ֔ה אֲשֶׁ֨ר אַתָּ֤ה עֹבֵר֙ אֶת־הַיַּרְדֵּ֔ן לָב֥וֹא שָׁ֖מָּה לְרִשְׁתָּֽהּ׃**

30:18 הגדתי לכם היום - שתתחייבו גלות, ואע"פ שתתישבו בארץ לא תאריכון ימים עליה:

**30:19 הַֽעִדֹ֨תִי בָכֶ֣ם הַיּוֹם֮ אֶת־הַשָּׁמַ֣יִם וְאֶת־הָאָרֶץ֒ הַֽחַיִּ֤ים וְהַמָּ֨וֶת֙ נָתַ֣תִּי לְפָנֶ֔יךָ הַבְּרָכָ֖ה וְהַקְּלָלָ֑ה וּבָֽחַרְתָּ֙ בַּֽחַיִּ֔ים לְמַ֥עַן תִּֽחְיֶ֖ה אַתָּ֥ה וְזַרְעֶֽךָ׃**

**30:20 לְאַֽהֲבָה֙ אֶת־יְהוָ֣ה אֱלֹהֶ֔יךָ לִשְׁמֹ֥עַ בְּקֹל֖וֹ וּלְדָבְקָה־ב֑וֹ כִּ֣י ה֤וּא חַיֶּ֨יךָ֙ וְאֹ֣רֶךְ יָמֶ֔יךָ לָשֶׁ֣בֶת עַל־הָֽאֲדָמָ֗ה אֲשֶׁר֩ נִשְׁבַּ֨ע יְהוָ֧ה לַֽאֲבֹתֶ֛יךָ לְאַבְרָהָ֛ם לְיִצְחָ֥ק וּֽלְיַעֲקֹ֖ב לָתֵ֥ת לָהֶֽם׃**

30:19 העידותי בכם היום את השמים ואת הארץ - אלו עדים קימים, כאשר נאמר האזינו השמים ואדברה (דברים לב:א). או יתכן שהטעם בעת שיבעטו יהיו לוקים על ידיהם, כנזכר והיו שמיך אשר על ראשך נחשת והארץ אשר תחתיך ברזל (שם כח:כג). וטעם זו העדות, החיים והמות נתתי לפניך הברכה והקללה, ובחרת בחיים, שהוא על צד הבחירה. שאין הענין כמו שהבטחתי לדור העתיד, כגון ימי המשיח, באמור ומל ה' אלהיך את לבבך, ואמר והסירותי את לב האבן מבשרכם (יחזקאל לו:כו):

30:19 ובחרת בחיים - הואיל והאדם בן בחירה, כנזכר ועתה פן ישלח ידו ולקח גם מעץ החיים ואכל וחי לעולם (בראשית ג:כב):

30:19-20 למען תחיה אתה וזרעך [לאהבה את ה׳ אלהיך]:

30:20 לאהבה את ה' אלהיך - ואיזהו גבול האהבה? לשמוע בקולו, שמירת התורה שרוב מצותיה ממין המפורסמות. ולא יספיק לך, כנזכר הן האדם היה כאחד ממנו לדעת טוב ורע (בראשית ג:כב), כי גם בלא דעת נפש לא טוב (משלי יט:ב), וכתוב וחוטאי חומס נפשו (שם ח:לו). אבל צריך שידבק בו, וזהו בצאת הנפש לידי פעל במושכליה להיות קיומה כקיום הדבר הידוע לה, וזהו טעם כי הוא חייך. ואז תאריך ימים לשבת על האדמה, כי לא ישלוט בך כל יעוד רע שתלוי על ידי האמצעיים. זהו טעם ואורך ימיך לשבת על האדמה:

30:20 אשר נשבע לאבותיך - להורות כי לא היתה הבחירה בהם כי אם מזכות האבות:

**[פרשת וילך][[74]](#footnote-74)**

**31:1 וַיֵּ֖לֶךְ מֹשֶׁ֑ה וַיְדַבֵּ֛ר אֶת־הַדְּבָרִ֥ים הָאֵ֖לֶּה אֶל־כָּל־יִשְׂרָאֵֽל׃**

**31:2 וַיֹּ֣אמֶר אֲלֵהֶ֗ם בֶּן־מֵאָה֩ וְעֶשְׂרִ֨ים שָׁנָ֤ה אָֽנֹכִי֙ הַיּ֔וֹם לֹֽא־אוּכַ֥ל ע֖וֹד לָצֵ֣את וְלָב֑וֹא וַֽיהוָה֙ אָמַ֣ר אֵלַ֔י לֹ֥א תַֽעֲבֹ֖ר אֶת־הַיַּרְדֵּ֥ן הַזֶּֽה׃**

**31:3 יְהוָ֨ה אֱלֹהֶ֜יךָ ה֣וּא ׀ עֹבֵ֣ר לְפָנֶ֗יךָ הֽוּא־יַשְׁמִ֞יד אֶת־הַגּוֹיִ֥ם הָאֵ֛לֶּה מִלְּפָנֶ֖יךָ וִֽירִשְׁתָּ֑ם יְהוֹשֻׁ֗עַ ה֚וּא עֹבֵ֣ר לְפָנֶ֔יךָ כַּֽאֲשֶׁ֖ר דִּבֶּ֥ר יְהוָֽה׃**

31:1 וילך משה - בעבור שכתוב אתם נצבים (דברים כט:ט), יתכן זה אחר שהלכו אל בתיהם, ויסבול היות ביום אחד. ויאות לומר שהלך אל כל שבט ושבט ושבעים זקנים עמו, וכן נאמר אל כל ישראל:

31:1-3 וטעם את הדברים האלה מה שמפרש והולך, כדי להחזיק לבם בעבור שמשה לא יעבור. ואמר משה: ואם הייתי עובר, כבר אני זקן בן מאה ועשרים שנה ולא אוכל לצאת ולבוא, ואלהיכם חי וקים, הנה הוא עובר לפניך, הוא ישמיד את הגוים, ואם תצטרכו, מי יהיה לפניכם? הנה יהושע יעמוד תמורי והוא עובר לפניך:

**31:4 וְעָשָׂ֤ה יְהוָה֙ לָהֶ֔ם כַּֽאֲשֶׁ֣ר עָשָׂ֗ה לְסִיח֥וֹן וּלְע֛וֹג מַלְכֵ֥י הָֽאֱמֹרִ֖י וּלְאַרְצָ֑ם אֲשֶׁ֥ר הִשְׁמִ֖יד אֹתָֽם׃**

31:4 ועשה ה' להם כאשר עשה - בדבר קרוב שראיתם בעינכם:

**31:5 וּנְתָנָ֥ם יְהוָ֖ה לִפְנֵיכֶ֑ם וַֽעֲשִׂיתֶ֣ם לָהֶ֔ם כְּכָ֨ל־הַמִּצְוָ֔ה אֲשֶׁ֥ר צִוִּ֖יתִי אֶתְכֶֽם׃**

31:5 ועשיתם להם ככל המצוה - לא תְּחַיֶּה כל נשמה (דברים כ:טז):

**31:6 חִזְק֣וּ וְאִמְצ֔וּ אַל־תִּֽירְא֥וּ וְאַל־תַּֽעַרְצ֖וּ מִפְּנֵיהֶ֑ם כִּ֣י ׀ יְהוָ֣ה אֱלֹהֶ֗יךָ ה֚וּא הַֽהֹלֵ֣ךְ עִמָּ֔ךְ לֹ֥א יַרְפְּךָ֖ וְלֹ֥א יַֽעַזְבֶֽךָּ׃**

31:6 חזקו ואמצו - בשם ית', כי הוא יִלָּחֵם לכם (דברים א:ל):

31:6 לא ירפך - שישלוט בך שום יעוד רע:

31:6 ולא יעזבך - מכל יעוד טוב, שהוא הַשַּׁלִּיט על כל צבא מרום:

**31:7 וַיִּקְרָ֨א מֹשֶׁ֜ה לִֽיהוֹשֻׁ֗עַ וַיֹּ֨אמֶר אֵלָ֜יו לְעֵינֵ֣י כָל־יִשְׂרָאֵל֮ חֲזַ֣ק וֶֽאֱמָץ֒ כִּ֣י אַתָּ֗ה תָּבוֹא֙ אֶת־הָעָ֣ם הַזֶּ֔ה אֶל־הָאָ֕רֶץ אֲשֶׁ֨ר נִשְׁבַּ֧ע יְהוָ֛ה לַֽאֲבֹתָ֖ם לָתֵ֣ת לָהֶ֑ם וְאַתָּ֖ה תַּנְחִילֶ֥נָּה אוֹתָֽם׃**

31:7 ויקרא משה ליהושע - לחזקו נגד כל ישראל, הבטחה שיעד לו כי אתה תבוא ואתה תנחילנה בעזרתו של שם ית', ועזר השם יהיה עמו כל ימי חייו:

31:8 **וַֽיהוָ֞ה ה֣וּא ׀ הַֽהֹלֵ֣ךְ לְפָנֶ֗יךָ ה֚וּא יִֽהְיֶ֣ה עִמָּ֔ךְ לֹ֥א יַרְפְּךָ֖ וְלֹ֣א יַֽעַזְבֶ֑ךָּ לֹ֥א תִירָ֖א וְלֹ֥א תֵחָֽת׃**

31:8 לא תירא - מלהלחם:

31:8 ולא תחת - פן ינצחוך:

**31:9 וַיִּכְתֹּ֣ב מֹשֶׁה֮ אֶת־הַתּוֹרָ֣ה הַזֹּאת֒ וַֽיִּתְּנָ֗הּ אֶל־הַכֹּֽהֲנִים֙ בְּנֵ֣י לֵוִ֔י הַנֹּ֣שְׂאִ֔ים אֶת־אֲר֖וֹן בְּרִ֣ית יְהוָ֑ה וְאֶל־כָּל־זִקְנֵ֖י יִשְׂרָאֵֽל׃**

31:9 ויכתוב משה את התורה הזאת ויתנה אל הכהנים - כי הם המורים לישראל:

31:9 בני לוי - צריך ולבני לוי, שהם נושאי הארון, ר"ל בני קהת:

31:9 ואל כל זקני ישראל - שבעים זקנים:

**31:10 וַיְצַ֥ו מֹשֶׁ֖ה אוֹתָ֣ם לֵאמֹ֑ר מִקֵּ֣ץ ׀ שֶׁ֣בַע שָׁנִ֗ים בְּמֹעֵ֛ד שְׁנַ֥ת הַשְּׁמִטָּ֖ה בְּחַ֥ג הַסֻּכּֽוֹת׃**

**31:11 בְּב֣וֹא כָל־יִשְׂרָאֵ֗ל לֵֽרָאוֹת֙ אֶת־פְּנֵי֙ יְהוָ֣ה אֱלֹהֶ֔יךָ בַּמָּק֖וֹם אֲשֶׁ֣ר יִבְחָ֑ר תִּקְרָ֞א אֶת־הַתּוֹרָ֥ה הַזֹּ֛את נֶ֥גֶד כָּל־יִשְׂרָאֵ֖ל בְּאָזְנֵיהֶֽם׃**

**31:12 הַקְהֵ֣ל אֶת־הָעָ֗ם הָֽאֲנָשִׁ֤ים וְהַנָּשִׁים֙ וְהַטַּ֔ף וְגֵֽרְךָ֖ אֲשֶׁ֣ר בִּשְׁעָרֶ֑יךָ לְמַ֨עַן יִשְׁמְע֜וּ וּלְמַ֣עַן יִלְמְד֗וּ וְיָֽרְאוּ֙ אֶת־יְהוָ֣ה אֱלֹֽהֵיכֶ֔ם וְשָֽׁמְר֣וּ לַֽעֲשׂ֔וֹת אֶת־כָּל־דִּבְרֵ֖י הַתּוֹרָ֥ה הַזֹּֽאת׃**

**31:13 וּבְנֵיהֶ֞ם אֲשֶׁ֣ר לֹֽא־יָדְע֗וּ יִשְׁמְעוּ֙ וְלָ֣מְד֔וּ לְיִרְאָ֖ה אֶת־יְהוָ֣ה אֱלֹֽהֵיכֶ֑ם כָּל־הַיָּמִ֗ים אֲשֶׁ֨ר אַתֶּ֤ם חַיִּים֙ עַל־הָ֣אֲדָמָ֔ה אֲשֶׁ֨ר אַתֶּ֜ם עֹֽבְרִ֧ים אֶת־הַיַּרְדֵּ֛ן שָׁ֖מָּה לְרִשְׁתָּֽהּ׃**

31:10-11 מקץ - מסוף שבע שנים במועד שנת השמטה... בבוא כל ישראל - כי אז כל ישראל פנויים מעסק מלאכה ומתקבצים כלם בבית הבחירה:

31:11 תקרא את התורה הזאת - מבראשית (בראשית א:א) עד לעיני כל ישראל (דברים לד:יב):

-1331:11 נגד כל ישראל - גדולים וקטנים, כדי להרגילם לירוא את השם הנכבד בשמעם ענשי הדינים והיעודים הרעים אל העוברים במצות התורה, וילמדו ליראה באיזה ענין יתנהגו להיותם יראים את השם על פי מורא האבות:

**31:14 וַיֹּ֨אמֶר יְהוָ֜ה אֶל־מֹשֶׁ֗ה הֵ֣ן קָֽרְב֣וּ יָמֶיךָ֮ לָמוּת֒ קְרָ֣א אֶת־יְהוֹשֻׁ֗עַ וְהִֽתְיַצְּב֛וּ בְּאֹ֥הֶל מוֹעֵ֖ד וַֽאֲצַוֶּ֑נּוּ וַיֵּ֤לֶךְ מֹשֶׁה֙ וִֽיהוֹשֻׁ֔עַ וַיִּֽתְיַצְּב֖וּ בְּאֹ֥הֶל מוֹעֵֽד׃**

31:14 ויאמר ה' אל משה הן קרבו ימיך למות - נזכרה קריבה לעת מיתה לשלשה יסודי עולם, הם האיתנים מוסדי ארץ, בעבור דבר הצואה ליעקב אבינו, למשה, ולדוד. וסמוך למותו היה כדי לחנכו במעלת הנבואה, וכתוב ויהושע בן נון מלא רוח חכמה כי סמך משה את ידיו עליו (דברים לד ט):

31:14 והתיצבו באהל מועד - הוא המשכן, כי באהל משה היו שניהם, ששם בית מדרשו של משה, וכתוב ומשרתו יהושע בן נון נער לא ימיש מתוך האהל (שמות לג:יא):

**31:15 וַיֵּרָ֧א יְהוָ֛ה בָּאֹ֖הֶל בְּעַמּ֣וּד עָנָ֑ן וַֽיַּעֲמֹ֛ד עַמּ֥וּד הֶֽעָנָ֖ן עַל־פֶּ֥תַח הָאֹֽהֶל׃**

**31:16 וַיֹּ֤אמֶר יְהוָה֙ אֶל־מֹשֶׁ֔ה הִנְּךָ֥ שֹׁכֵ֖ב עִם־אֲבֹתֶ֑יךָ וְקָם֩ הָעָ֨ם הַזֶּ֜ה וְזָנָ֣ה ׀ אַֽחֲרֵ֣י ׀ אֱלֹהֵ֣י נֵֽכַר־הָאָ֗רֶץ אֲשֶׁ֨ר ה֤וּא בָא־שָׁ֨מָּה֙ בְּקִרְבּ֔וֹ וַֽעֲזָבַ֕נִי וְהֵפֵר֙ אֶת־בְּרִיתִ֔י אֲשֶׁ֥ר כָּרַ֖תִּי אִתּֽוֹ׃**

31:15-16 ויעמוד עמוד הענן - ודבר עם משה, וכל זה היה כנגד כל ישראל, ואמר לו פרשת הנך שוכב עם אבותיך, וענין ויצו את יהושע (דברים לא:כג), וכל הענין כסדר. ובעבור שהיה רוצה לסדר פרשת האזינו, כאשר הרמיזם למעלה העידותי בכם היום (דברים ל:יט), הקדים ענין הנך שוכב עם אבותיך. והראה שישראל יבעטו ויתקימו עליהם כלל היעודים הרעים, ואיך ינחמו לשוב, ואחרי שובם איך ישגיח בהם ויהיו נושעים בשמו תשועת עולמים:

31:16 וקם העם הזה - כמו והנה קמתם תחת אבותיכם (במדבר לב:יד), הטעם עזות:

31:16 אלהי נכר הארץ – וכתוב את משפט אלהי הארץ (מלכים ב׳ יז:כו). יש אומרים אמר: נכר הארץ, כי לה' הארץ ומלואה (תהלים כד:א).

ונראה לומר כאשר נתיחדו ישראל בהשגחת השם ית', ולשאר האמות אמר אשר חלק ה' אלהיך אתם (דברים ד:יט), ונאמר לארץ ישראל ארץ אשר ה' אלהיך דורש אותה תמיד עיני ה' אלהיך בה (שם יא:יב).

לא לפי דעת האומר לשמור כח הקבול כפי המקום, חלילה לו מהאמין זה.

אכן יש לומר בעבור שבזה המקום יש מדת דין ומדת רחמים, על כן נבחר זה המקום, שנאמר מציון מכלל יופי אלהים הופיע (תהלים נ:ב), וכתוב יבוא אלהינו ואל יחרש (שם נב:ג). והמעיין במענה המזמור ההוא יבין סוד גדול:

31:16 נכר הארץ - לא נשתנה בסמיכות בעבור שבא מלעיל:

31:16 בא שמה בקרבו - כמו ולא נשא אותם הארץ (בראשית יג:ו). או אפשר להיות בחסרון עם הארץ:

31:16 ועזבני - לעבוד ע"ז:

**31:17 וְחָרָ֣ה אַפִּ֣י ב֣וֹ בַיּוֹם־הַ֠הוּא וַֽעֲזַבְתִּ֞ים וְהִסְתַּרְתִּ֨י פָנַ֤י מֵהֶם֙ וְהָיָ֣ה לֶֽאֱכֹ֔ל וּמְצָאֻ֛הוּ רָע֥וֹת רַבּ֖וֹת וְצָר֑וֹת וְאָמַר֙ בַּיּ֣וֹם הַה֔וּא הֲלֹ֗א עַ֣ל כִּי־אֵ֤ין אֱלֹהַי֙ בְּקִרְבִּ֔י מְצָא֖וּנִי הָֽרָע֥וֹת הָאֵֽלֶּה׃**

**31:18 וְאָֽנֹכִ֗י הַסְתֵּ֨ר אַסְתִּ֤יר פָּנַי֙ בַּיּ֣וֹם הַה֔וּא עַ֥ל כָּל־הָֽרָעָ֖ה אֲשֶׁ֣ר עָשָׂ֑ה כִּ֣י פָנָ֔ה אֶל־אֱלֹהִ֖ים אֲחֵרִֽים׃**

31:17 וחרה אפי - חרון אף בע"ז:

31:17 והסתרתי פני - להסיר השגחתי מהם:

31:17 והיה לאכול - כשישלטו האמות הסכלות עליהם:

31:17 ומצאוהו - כל היעודים הרעים אשר סדר בפרשת והיה כי תבוא:

-1831:17 ואמר ביום ההוא הלא על כי אין אלהי בקרבי... ואנכי הסתר אסתיר - הטעם כאשר יאמר הלא על כי אין אלהי בקרבי, כן יאמר ואנכי הסתרתי פני מהם בעבור שעזבוני ועבדו ע"ז:

**31:19 וְעַתָּ֗ה כִּתְב֤וּ לָכֶם֙ אֶת־הַשִּׁירָ֣ה הַזֹּ֔את וְלַמְּדָ֥הּ אֶת־בְּנֵֽי־יִשְׂרָאֵ֖ל שִׂימָ֣הּ בְּפִיהֶ֑ם לְמַ֨עַן תִּֽהְיֶה־לִּ֜י הַשִּׁירָ֥ה הַזֹּ֛את לְעֵ֖ד בִּבְנֵ֥י יִשְׂרָאֵֽל׃**

**31:20 כִּֽי־אֲבִיאֶ֜נּוּ אֶֽל־הָאֲדָמָ֣ה ׀ אֲשֶׁר־נִשְׁבַּ֣עְתִּי לַֽאֲבֹתָ֗יו זָבַ֤ת חָלָב֙ וּדְבַ֔שׁ וְאָכַ֥ל וְשָׂבַ֖ע וְדָשֵׁ֑ן וּפָנָ֞ה אֶל־אֱלֹהִ֤ים אֲחֵרִים֙ וַֽעֲבָד֔וּם וְנִ֣אֲצ֔וּנִי וְהֵפֵ֖ר אֶת־בְּרִיתִֽי׃**

-2031:19 ועתה כתבו לכם את השירה - לעד שקדמה לי הידיעה, כי אחרי שאביאנו ואכל ושבע ודשן, ופנה אל אלהים אחרים, ועם כל זה הביאותים אל הארץ, כי קדימת ידיעתי שיבעטו לא מנעתני מלהביאו:

**31:21 וְ֠הָיָה כִּֽי־תִמְצֶ֨אןָ אֹת֜וֹ רָע֣וֹת רַבּוֹת֮ וְצָרוֹת֒ וְ֠עָֽנְתָה הַשִּׁירָ֨ה הַזֹּ֤את לְפָנָיו֙ לְעֵ֔ד כִּ֛י לֹ֥א תִשָּׁכַ֖ח מִפִּ֣י זַרְע֑וֹ כִּ֧י יָדַ֣עְתִּי אֶת־יִצְר֗וֹ אֲשֶׁ֨ר ה֤וּא עֹשֶׂה֙ הַיּ֔וֹם בְּטֶ֣רֶם אֲבִיאֶ֔נּוּ אֶל־הָאָ֖רֶץ אֲשֶׁ֥ר נִשְׁבַּֽעְתִּי׃**

31:21 והיה כי תמצאן - שיבוא עליהם כל יעוד רע:

31:21 וענתה השירה הזאת לפניו לעד - שעל כלל אלו העתידות קדמה לי הידיעה, כי ידעתי את יצרו... בטרם אביאנו אל הארץ:

**31:22 וַיִּכְתֹּ֥ב מֹשֶׁ֛ה אֶת־הַשִּׁירָ֥ה הַזֹּ֖את בַּיּ֣וֹם הַה֑וּא וַֽיְלַמְּדָ֖הּ אֶת־בְּנֵ֥י יִשְׂרָאֵֽל׃**

31:22 ויכתוב משה - ואם כתוב ועתה כתבו (דברים לא:יט), יש אומרים שהוא כמו עד אנה מאנתם (שמות טז:ח), שצריך לומר לישראל.

אחר שאמר ועתה כתבו בעבור חברת יהושע, ואמנם נאמר ולמדה (דברים לא:יט), אמנם עתה נאמר ויכתוב וילמדה:

**31:23 וַיְצַ֞ו אֶת־יְהוֹשֻׁ֣עַ בִּן־נ֗וּן וַיֹּאמֶר֮ חֲזַ֣ק וֶֽאֱמָץ֒ כִּ֣י אַתָּ֗ה תָּבִיא֙ אֶת־בְּנֵ֣י יִשְׂרָאֵ֔ל אֶל־הָאָ֖רֶץ אֲשֶׁר־נִשְׁבַּ֣עְתִּי לָהֶ֑ם וְאָֽנֹכִ֖י אֶֽהְיֶ֥ה עִמָּֽךְ׃**

31:23 ויצו את יהושע - הוא הנזכר ואצונו (דברים לא:יד):

**31:24 וַיְהִ֣י ׀ כְּכַלּ֣וֹת מֹשֶׁ֗ה לִכְתֹּ֛ב אֶת־דִּבְרֵ֥י הַתּוֹרָֽה־הַזֹּ֖את עַל־סֵ֑פֶר עַ֖ד תֻּמָּֽם׃**

31:24 ויהי ככלות משה לכתוב - כמו צעקו וה' שמע (תהלים לד:יח):

31:24 את דברי התורה - מבראשית (בראשית א:א) עד לעיני כל ישראל (דברים לד:יב), וזהו טעם עד תומם, לא כדעת האומר ששמונה פסוקים כתב יהושע:

**31:25 וַיְצַ֤ו מֹשֶׁה֙ אֶת־הַלְוִיִּ֔ם נֹ֥שְׂאֵ֛י אֲר֥וֹן בְּרִית־יְהוָ֖ה לֵאמֹֽר׃**

**31:26 לָקֹ֗חַ אֵ֣ת סֵ֤פֶר הַתּוֹרָה֙ הַזֶּ֔ה וְשַׂמְתֶּ֣ם אֹת֔וֹ מִצַּ֛ד אֲר֥וֹן בְּרִית־יְהוָ֖ה אֱלֹֽהֵיכֶ֑ם וְהָֽיָה־שָׁ֥ם בְּךָ֖ לְעֵֽד׃**

31:25 ויצו משה - במאמר השם:

31:25 את הלוים - וכתוב ויתנה אל הכהנים (דברים לא:ט)? ויתכן היות מלת לקוח על הכהנים מיד הלוים, שהם ישימוהו:

31:26 מצד ארון ברית ה' - ולא שיהיה בתוכו:

31:26 והיה שם בך לעד - שאפשר היותו עונה בעבור השירה הכתובה בתורה. ויש אומרים שהתורה היתה לעד, וכתוב ספר התורה מצאתי בבית ה' (מלכים ב׳ כב:ח):

**31:27 כִּ֣י אָֽנֹכִ֤י יָדַ֨עְתִּי֙ אֶֽת־מֶרְיְךָ֔ וְאֶֽת־עָרְפְּךָ֖ הַקָּשֶׁ֑ה הֵ֣ן בְּעוֹדֶנִּי֩ חַ֨י עִמָּכֶ֜ם הַיּ֗וֹם מַמְרִ֤ים הֱיִתֶם֙ עִם־יְהוָ֔ה וְאַ֖ף כִּֽי־אַחֲרֵ֥י מוֹתִֽי׃**

31:27 את מריך - כמו ממני פריך נמצא (הושע ידט):

31:27 הן בעודני - בדגש נו"ן המדבר לעצמו, שלא כמנהג, וכן יסרני יה (תהלים קיח:יח), הנני בני (בראשית כב:ז):

31:27 ואף כי אחרי מותי - כאשר נאמר הנך שוכב עם אבותיך (דברים לא:טז):

**31:28 הַקְהִ֧ילוּ אֵלַ֛י אֶת־כָּל־זִקְנֵ֥י שִׁבְטֵיכֶ֖ם וְשֹֽׁטְרֵיכֶ֑ם וַֽאֲדַבְּרָ֣ה בְאָזְנֵיהֶ֗ם אֵ֚ת הַדְּבָרִ֣ים הָאֵ֔לֶּה וְאָעִ֣ידָה בָּ֔ם אֶת־הַשָּׁמַ֖יִם וְאֶת־הָאָֽרֶץ׃**

31:28 הקהילו אלי - בלי צורך החצוצרות, כי אמר את כל זקני שבטיכם:

31:28 ואעידה בם את השמים ואת הארץ - כנזכר האזינו השמים ואדברה (דברים לב:א):

**31:29 כִּ֣י יָדַ֗עְתִּי אַֽחֲרֵ֤י מוֹתִי֙ כִּֽי־הַשְׁחֵ֣ת תַּשְׁחִת֔וּן וְסַרְתֶּ֣ם מִן־הַדֶּ֔רֶךְ אֲשֶׁ֥ר צִוִּ֖יתִי אֶתְכֶ֑ם וְקָרָ֨את אֶתְכֶ֤ם הָֽרָעָה֙ בְּאַֽחֲרִ֣ית הַיָּמִ֔ים כִּֽי־תַעֲשׂ֤וּ אֶת־הָרַע֙ בְּעֵינֵ֣י יְהוָ֔ה לְהַכְעִיס֖וֹ בְּמַֽעֲשֵׂ֥ה יְדֵיכֶֽם׃**

31:29 וקראת אתכם - כמו וחטאת עמך (שמות ה:טז), ושבת לנשיא (יחזקאל מו:יז):

**31:30 וַיְדַבֵּ֣ר מֹשֶׁ֗ה בְּאָזְנֵי֙ כָּל־קְהַ֣ל יִשְׂרָאֵ֔ל אֶת־דִּבְרֵ֥י הַשִּׁירָ֖ה הַזֹּ֑את עַ֖ד תֻּמָּֽם׃**

31:30 עד תומם - אפשר היותו כמו עד תומי אותם בידו (ירמיה כז:ח), ואע"פ שבנין הקל עומד, בעבור שהמקור כמו השם, ודעהו:

**נשלמה פרשת אתם נצבים / בעזרת דר בין שני כרובים[[75]](#footnote-75)**

**פרשת האזינו**

**32:1 הַֽאֲזִ֥ינוּ הַשָּׁמַ֖יִם וַֽאֲדַבֵּ֑רָה וְתִשְׁמַ֥ע הָאָ֖רֶץ אִמְרֵי־פִֽי׃**

32:1 האזינו השמים ואדברה - כאשר נאמר ואעידה בם את השמים ואת הארץ (דברים לא:כח). ואפשר שטעם העדות בעבור שהם קימים, כמו הנה האבן הזאת (יהושע כד:כז), או אפשר לומר בעבור שעל ידיהם ילקו בעת שיבעטו.

או אפשר בעבור שנמצאי מטה תלויים בכחות העליונים, שעליהם אין להוסיף ומהם אין לגרוע. ואמנם הנהגת ישראל על ידי השגחה המופתית בין ליעוד טוב בין ליעוד רע, כון לבאר כי כאשר חלו עליהם הטובות בלי סדר המערכת, רק בהשגחה אלהית, כן בעת שיבעטו יחולו בהם הרעות בהשגחה המופתית, וזהו טעם עדותם, על כן אמר כי שם ה' אקרא הבו גודל לאלהינו (דברים לב:ג). והנה החל להשמיע העדים דברי השירה, איך נהלם, והעלם, ונשאם:

32:1 האזינו - כאלו להשים אזן כדי לשמוע. אומרים טעם שהאזנה יותר קרובה מן השמיעה, על כן משה אמר האזינו, שהיה קרוב בעליונים, וישעיה אמר בהפך:

32:1 ותשמע הארץ - ולא אמר ושמעי, ואפשר לומר שהוא כמו ולא נשא אותם הארץ (בראשית יג:ו), כי כן אמר הבו גודל לאלהינו (דברים לב:ג). או יתכן שמדבר כלפי דרי מעלה ודרי מטה.

ואין צורך, ואפשר ששב מן הנוכח לנסתר וכמוהו רבים. ואולם דברה תורה כלשון בני אדם להבין השומעים, והנה הכתוב העידותי בכם היום את השמים ואת הארץ (דברים ד:כו).

ויש מפרשים שאמר: האזינו השמים, בעבור שני סדני הגלגל שאינם זזים ממקומם, וכתוב לנטוע שמים וליסד ארץ (ישעיה נא טז), וכתוב הנוטע אזן הלא ישמע (תהלים צד:ט). והלא לנראים הכתוב מדבר:

**32:2 יַֽעֲרֹ֤ף כַּמָּטָר֙ לִקְחִ֔י תִּזַּ֥ל כַּטַּ֖ל אִמְרָתִ֑י כִּשְׂעִירִ֣ם עֲלֵי־דֶ֔שֶׁא וְכִרְבִיבִ֖ים עֲלֵי־עֵֽשֶׂב׃**

32:2 יערוף - כטעם הזלה:

32:2 תזל כטל אמרתי - כפל מאמר, ונאמר אף שמיו יערפו טל (דברים לג:כח):

32:2 ולקחי - כמו כי לקח טוב (משלי ד:ב):

32:2 כשעירים עלי דשא וכרביבים עלי עשב - תארים בחסרון המתוארים, והנה הטל כנגד שעירים ורביבים כנגד המטר.

ואפשר שנאמר עליהם עריפה מלשון יערוף מזבחותם (הושע י:ב), הטעם שיורד המטר שברים שברים.

32:2 ואמר שעירים - הטעם דקים, ורביבים - טפים גדולים כפי צורך הדשא והעשב:

**32:3 כִּ֛י שֵׁ֥ם יְהוָ֖ה אֶקְרָ֑א הָב֥וּ גֹ֖דֶל לֵֽאלֹהֵֽינוּ׃**

32:3 כי שם ה' אקרא - בסדר ההנהגה שהנהיג את ישראל:

32:3 הבו גודל לאליהנו - שבאמת נצח המשרתים וחדש אותות ומופתים שלא מדרך התולדת, וזו היא הגדולה המויחסת עליו כי גדול ה' מכל האלהים (שמות יח:יא), וכלם כגרזן ביד החוצב בו, ואם יתגדֵל הַמַּשׂוֹֹר על מְנִיפוֹ (ישעיהו י:טו):

**32:4 הַצּוּר֙ תָּמִ֣ים פָּֽעֳל֔וֹ כִּ֥י כָל־דְּרָכָ֖יו מִשְׁפָּ֑ט אֵ֤ל אֱמוּנָה֙ וְאֵ֣ין עָ֔וֶל צַדִּ֥יק וְיָשָׁ֖ר הֽוּא׃**

32:4 הצור תמים פעלו - טעמו החזק והתקיף, וכן נאמר ברוך ה' צורי המלמד ידי לַקְרָב (תהלים קמד:א). ולא ימשילוהו כי אם בנמצא, אף על פי שכלם מעשי ידיו, ובעבור שיחס לו פעולה תארו בשם צור:

32:4 תמים פעלו - אין בו עוות, כי כל דרכיו משפט - ר"ל במשפט:

נתן העלה שכך יתחייב מדין השכל לתת לכל דבר חקו הראוי לו, מפני שהוא שלם בעקרי הצדק. האחד שהוא יודע בכל ידוע מפני שהוא יודע לנפשו, והשני שהוא אינו צריך. כי אי אפשר לקחת המופת מצד עיון מעשיו, שאדרבא מהם תבא קלקלה בדעת בראות צדיק ורע לו רשע וטוב לו.

אמנם הטעם מצד השגת שלמותו יתחייב שהוא כן אל אמונה, בכל מה שהבטיח לישראל מן הטובות שיעד להם. ואם יסרם לא עשה עול, והחל לבאר שזה מצד חטאם, וזהו טעם שחת לו.

32:4 או יהיה פירוש הצור כמו הביטו אל צור חצבתם (ישעיה נא:א), והטעם שהוא התחלת המציאות, והואיל שהוא כולל ואינו נכלל על כן תמים פעלו, מפני שאין מְמַחֵא בִידֵהּ (ע״פ דניאל ד:לב):

32:4 כי כל דרכיו משפט - וטעם כי ודאי, הטעם שאם בחר עם מעם הוא במשפט, כאשר יתבאר. וכל מה שהבטיח להם הוא אל נאמן בהבטחותיו, מפני שהוא אל יכול לנפשו, ולא ילאה מלהוציא מה שהמשפט נותן לתת לכל דבר חקו:

32:4 ואין עול - כפירוש הראשון אם יסר את ישראל, ולפירוש השני הואיל והוא יכול להוציא המשפט לאמתו אין עול, אבל יתן לכל דבר חקו. ויהיה טעם כי כל דרכיו משפט שאם בחרם והטיב להם, על פי המשפט היה, ואם יסרם, הוא גם כן על פי המשפט מפני חטאם. על כן צדיק וישר הוא - ממה שחתם, החל:

32:4 צדיק - ביסוריו, וישר - בהבטחותיו:

**32:5 שִׁחֵ֥ת ל֛וֹ לֹ֖א בָּנָ֣יו מוּמָ֑ם דּ֥וֹר עִקֵּ֖שׁ וּפְתַלְתֹּֽל׃**

**32:6 הַ לְיְהוָה֙ תִּגְמְלוּ־זֹ֔את עַ֥ם נָבָ֖ל וְלֹ֣א חָכָ֑ם הֲלוֹא־הוּא֙ אָבִ֣יךָ קָּנֶ֔ךָ ה֥וּא עָֽשְׂךָ֖ וַֽיְכֹנְנֶֽךָ׃**

32:5 שחת לו - החל לבאר על איזה צד לקו, ותאר את השם צדיק וישר:

32:5 וטעם שחת לו כמו כי גמלו להם רעה (ישעיה ג:ט), ר"ל לעצמם. ואמר שחת לו ליחיד, בעבור שאמר דור עקש ופתלתול. והשחות ששחתו לעצמם שנהיו לא בניו, וזהו מומם.

או שחת לו - לשם, בעשותם ע"ז ונהיו לא בניו, כי אם נהיו בנים למומם, כנוי לע"ז:

32:5 דור עקש ופתלתול - מדרך היושר, או הטעם מומם שהוא דור עקש ופתלתול:

32:5-6 שחת על שאינם ראויים להקרא בני אל חי (הושע ב:א), על כן בסמוך הלה' תגמלו זאת עם נבל ולא חכם. על כן החל לבאר הלא הוא אביך קנך, ואתם ראויים להיות בניו, וכי הישולם תחת טובה רעה?:

32:6 הל ה' - בא משונה מדרך הדקדוק, שאם לפי הקריאה שאנחנו קוראים מלשון אדנות, היה הל בחטף פת"ח הה"א והלמ"ד בפת"ח, ואולם כפי הנקוד שהוא נקוד הה"א בפת"ח והלמ"ד בשו"א, צריך מלך לפניו. ואם הקריאה כדרך אהיה אשר אהיה (שמות ג:יד), או כדרך כי ביה ה' צור עולמים (ישעיה כו:ד), יאות נקוד הל הה"א והלמ"ד.

אכן ראינו שנוי בכתיבה שיש ספרים שהה"א נכתבת יחידה, ויש ספרים שהה"א עם הלמד לחוד ושם הקדוש לחוד. ויתכן לומר מפני שהקריאה יוצאת בהברה מלשון אדנות, ולא יאות נקוד הה"א עם הלמ"ד, על כן נכתבו לבדם.

ואולם בזרות הה"א שהיא נכתבת יחידה, אפשר לומר הטעם בעבור שאות ה"א תמור השם הנכבד, שהה"א מאותיות  
השם, והיו"ד כפלו, וה"א במלואה הנה השם.

ואפשר לומר גם בהיות הלמ"ד עם הה"א, שהה"א בשביל השם הנכבד והלמ"ד מורה לחכמה האלהית, על כן עם נבל ולא חכם, שהה"א מורה לצורה הרוחנית אשר לא ישיגנה שנוי וחלוף, וטעם תגמלו זאת שתהיו לא בניו, שבנראה אחרי שהוא עצם לא ישתנה, הנה השנוי לא בא רק מצדכם:

32:6 עם נבל - שעבדו אלהים אחרים, כנזכר וינבל צור ישועתו, יקניאוהו בזרים (דברים לב:טו-טז):

32:6 ולא חכם - שסרתם מאמונת יחודו:

32:6 הלא הוא אביך - וראוי שתהיו בניו:

32:6 קנך - שקנאך לעצמו להיותכם לו סגולה, כי חלק ה' עמו (דברים לב:ט):

32:6 הוא עשך - תקנך, ככתוב {ואעשה אותך} <ואעשך> לגוי גדול {(שמות לב:י)} <בראשית יב:ב>:[[76]](#footnote-76)

-732:6 ויכוננך - נתינת התורה להועילך. ואם תרצה להבין זה [זכור ימות עולם]:

**32:7 זְכֹר֙ יְמ֣וֹת עוֹלָ֔ם בִּ֖ינוּ שְׁנ֣וֹת דֹּר־וָדֹ֑ר שְׁאַ֤ל אָבִ֨יךָ֙ וְיַגֵּ֔דְךָ זְקֵנֶ֖יךָ וְיֹ֥אמְרוּ לָֽךְ׃**

32:7 זכור ימות עולם - כמו זכור אני ואתה (מלכים ב׳ ט:כה), או בא יחיד עם רבים, וכן שאל אביך:

32:7 ימות - בא זכר ונקבה:

32:7 בינו שנות דור ודור - בקבלה המשולשלת. והוא כפל מאמר. וכן שאל אביך עם זקניך עד זמן דור הפלגה:

32:7 ויגדך - בנוי מִשְּׁנַיִם, וכן הגידו וְנַגִּידֶנּוּ (ירמיה כ:י), והם חלוקי מענה:

**32:8 בְּהַנְחֵ֤ל עֶלְיוֹן֙ גּוֹיִ֔ם בְּהַפְרִיד֖וֹ בְּנֵ֣י אָדָ֑ם יַצֵּב֙ גְּבֻלֹ֣ת עַמִּ֔ים לְמִסְפַּ֖ר בְּנֵ֥י יִשְׂרָאֵֽל׃**

**32:9 כִּ֛י חֵ֥לֶק יְהוָ֖ה עַמּ֑וֹ יַֽעֲקֹ֖ב חֶ֥בֶל נַֽחֲלָתֽוֹ׃**

32:8 בהנחל עליון גוים בהפרידו בני אדם - כנזכר ויפץ ה' אותם משם (בראשית יא:ח):

-932:8 יצב גבולות עמים למספר בני ישראל - הטעם מאז מדור הפלגה נגזר ארץ שבעה עממים לתתה למספר בני ישראל, הטעם מאז לשנים עשר שבטי ישראל, לא בני אברהם או יצחק שמזרעם זכו למקומות אחרים. והרמיז זה שישראל מתדמים בעולם העליון, שהוא משכן לשם ית', ומתדמים לארבעה פני המרכבה, ועל כן הם חלק השם ונחלתו.

יתכן לפרש הטעם בעבור שאמר הלא הוא אביך קנך (דברים לב:ו), על כן אמר זכור ימות עולם (שם לב:ז), הטעם שאל בכל דור ודור, עד זמן הפלגה, לא זכתה שום אומה מכל גבולי הארץ:

-932:8 למספר בני ישראל - שבזמן מועט פרו וישרצו ונולדו אלפים ורבבות, וכל זה אינו מכח התולדת, כי אם בהשגחתו של שם ית', כי חלק ה' עמו. והנה הם בני אל חי ואיך שחתו בע"ז ונהיו לא בניו (דברים לב:ה)?

או יהא טעם למספר בני ישראל, כמו את מספר החלום ואת שברו (שופטים ז:טו), והטעם ענין ספור במה שנהל השם את ישראל מה שלא נהל לשום אומה אחרת מימות עולם (דברים לב:ז), ובא כדרך כי שאל נא לימים ראשונים (דברים ד:לב). והחל לספר מה שנהל את ישראל מן הטובות שלא עשה כן לשום אומה אחרת:

32:9 כי חלק ה' עמו - כאשר הוציאם ממצרים, כאמרו שלח את עמי ויעבדוני (שמות ז:כו ועוד):

32:9 יעקב חבל נחלתו - כפל מאמר, כאמרו ואתם תהיו לי ממלכת כהנים וגוי קדוש (שמות יט:ו):

32:9 חבל נחלתו - כי מימות עולם (דברים לב:ז) לא מצא אומה להקרא בשמו כי אם לישראל, וזהו טעם נחלתו:

**32:10 יִמְצָאֵ֨הוּ֙ בְּאֶ֣רֶץ מִדְבָּ֔ר וּבְתֹ֖הוּ יְלֵ֣ל יְשִׁמֹ֑ן יְסֹֽבְבֶ֨נְהוּ֙ יְב֣וֹנְנֵ֔הוּ יִצְּרֶ֖נְהוּ כְּאִישׁ֥וֹן עֵינֽוֹ׃**

32:10 ימצאהו בארץ מדבר - מלשון ומצא להם (במדבר יא:כב), הטעם שהספיק להם כל צרכם, וזהו טעם בארץ מדבר, שאין חיי הנפש נמצאים לשם:

32:10 ובתוהו ילל ישימון - הטעם שאין שם מחיה,[[77]](#footnote-77) קול יללת החיות, וכתוב נתתי במדבר מים נהרות בישימון (ישעיה מג:כ):

32:10 יסובבנהו - בגדרים וסייגים:

32:10 יבוננהו - בחקים ותורות במעמד הר סיני:

32:10 יצרנהו כאישון עינו - בהשגחה התדירית מכל פגע רע:

32:10 כאישון עינו - דוגמת הנוגע בכם נוגע בבבת עינו (זכריה ב:יב). ונקרא אישון מגזרת איש, צורה הנראית בתוך בת עין, ותוספת הנו"ן לגרוע מפני קטנות הצורה כמו שבתון.

32:10 ואין טעם למפרש ימצאהו שמצא נאמנים שקבלו התורה, כי לא כון להורות אלא הטובות שהיטיב השם לישראל:

**32:11 כְּנֶ֨שֶׁר֙ יָעִ֣יר קִנּ֔וֹ עַל־גּֽוֹזָלָ֖יו יְרַחֵ֑ף יִפְרֹ֤שׂ כְּנָפָיו֙ יִקָּחֵ֔הוּ יִשָּׂאֵ֖הוּ עַל־אֶבְרָתֽוֹ׃**

32:11 כנשר יעיר קנו - להוליך אפרוחיו במקום חללים:

32:11 על גוזליו ירחף - ויקחם על אברתו וישאהו לכל אחד ואחד:

32:11 על אברתו - הטעם בכנפיו.

ובמקום חללים שם הוא (ע״פ איוב לט:ל).

כן השם הוציא את ישראל ממצרים והסיעם מסע אחר מסע על פי הענן, ויהי חתת אלהים לכל העמים, שלא ייראו משום אומה להתגרות בהם במלחמה, כמו הנשר שלוקח אפרוחיו על כנפיו ואינו ירא משום עוף. והביאם אל ארץ שבעה עממים, ויתן להם ארץ צבי נחלת צבאות גוים (ע״פ ירמהיו ג:יט):

**32:12 יְהוָ֖ה בָּדָ֣ד יַנְחֶ֑נּוּ וְאֵ֥ין עִמּ֖וֹ אֵ֥ל נֵכָֽר׃**

32:12 ה' בדד ינחנו - הטעם לבדו משגיח בהם ומנהיגם, לא על ידי מלאך היות אמצעי בינו לבינם, על כן ואין עמו אל נכר.

או הטעם שישראל הם עם בדד, שאינם מתערבים עם אומה אחרת, וכן הן עם לבדד ישכון (במדבר כג:ט):

**32:13 יַרְכִּבֵ֨הוּ֙ עַל־במותי [בָּ֣מֳתֵי] אָ֔רֶץ וַיֹּאכַ֖ל תְּנוּבֹ֣ת שָׂדָ֑י וַיֵּֽנִקֵ֤הֽוּ דְבַשׁ֙ מִסֶּ֔לַע וְשֶׁ֖מֶן מֵֽחַלְמִ֥ישׁ צֽוּר׃**

32:13 ירכיבהו על במתי ארץ - והיא ארץ שבעה עממים, שהיא טבור הארץ, והיא גבוהה:

32:13 ויאכל תנובות שדי - פרי הארץ:

32:13 ויניקיהו דבש מסלע - דוגמת ארץ זבת חלב ודבש (שמות ג:ח ועוד).

ויניקהו - אות האית"ן בצר"י, מבנין הפעיל:

32:13 ושמן מחלמיש צור - עם היות דברים יבשים הורה דרך פלא בהשגחה.

וחלמיש סמוך אל צור, ונמצא מצור החלמיש (דברים ח:טו). והוא כמו בגדול זרועך (שמות טו:טז), שמלת חלמיש תאר סגולה:

**32:14 חֶמְאַ֨ת בָּקָ֜ר וַֽחֲלֵ֣ב צֹ֗אן עִם־חֵ֨לֶב כָּרִ֜ים וְאֵילִ֤ים בְּנֵֽי־בָשָׁן֙ וְעַתּוּדִ֔ים עִם־חֵ֖לֶב כִּלְי֣וֹת חִטָּ֑ה וְדַם־עֵנָ֖ב תִּשְׁתֶּה־חָֽמֶר׃**

32:14 חמאת בקר וחלב צאן - כפי המשובח מכל מין:

32:14 עם חלב כרים - כמו ואכלו את חֵלֶב הארץ (בראשית מה:יח):

32:14 בני בשן - שהמקום מקום מרעה ושם הווים שמנים, וכן אבירי בשן (תהלים כב:יג):

32:14 כליות חטה - שהחטה הטובה דומה כמו כליות, שעושים בו הסולת:

32:14 ודם ענב - מפני שהוא אדום, וכן אל תרא יין כי יתאדם (משלי כג:לא):

32:14 חמר - שהוא חזק:

32:14 תשתה – לנוכח, שכן מנהג הכתוב מן הנכור לנוכח, הפך ובאשת נעוריך אל יבגוד (מלאכי ב:טו):

**32:15 וַיִּשְׁמַ֤ן יְשֻׁרוּן֙ וַיִּבְעָ֔ט שָׁמַ֖נְתָּ עָבִ֣יתָ כָּשִׂ֑יתָ וַיִּטֹּשׁ֙ אֱל֣וֹהַּ עָשָׂ֔הוּ וַיְנַבֵּ֖ל צ֥וּר יְשֻֽׁעָתֽוֹ׃**

**32:16 יַקְנִאֻ֖הוּ בְּזָרִ֑ים בְּתֽוֹעֵבֹ֖ת יַכְעִיסֻֽהוּ׃**

32:15 וישמן ישורון {ויבעט} - משפוע הטובה, ויבעט - ר"ל יצא חוץ מן הטבע, או מצד שפוע הטובה שהם מושפעים משמינים יותר מדי:

16-32:15 שמנת עבית כשית - מלשון כסה ואם בא בשי"ן, והטעם כסוי העצמות מרוב השומן.

או יהיה הפוך מן משכיות לבב (תהלים עג:ז), והטעם בלבול מחשבת הלב והרכבת ציור מחשבה כוזבת. על כן ויטוש אלוה עשהו וינבל צור ישועתו, שכחשו בה' ויאמרו לא הוא (ע״פ ירמיהו ה:ב), שאומרים כי כל טובה שבאה אליהם הוא מכח המזרות, כאמרם ומן אז חדלנו לקטר למלאכת השמים... חסרנו כל (ירמיה מד:יח). וזהו טעם יקניאוהו בזרים - הטעם באלהים זרים שאינם קרובים לישראל:

32:16 בתועבות - כמו פסילים ואלילים, מעשה ידי אדם עץ ואבן (דברים ד:כח):

**32:17 יִזְבְּח֗וּ לַשֵּׁדִים֙ לֹ֣א אֱלֹ֔הַּ אֱלֹהִ֖ים לֹ֣א יְדָע֑וּם חֲדָשִׁים֙ מִקָּרֹ֣ב בָּ֔אוּ לֹ֥א שְׂעָר֖וּם אֲבֹֽתֵיכֶֽם׃**

32:17 יזבחו לשדים - הוא כדמיון ולא יזבחו עוד את זבחיהם לשערים (ויקרא יז:ז), והטעם דמיונות שאין להם ממשות, ונקראו שדים על שם ששודדים דעת בני אדם כפי מחשבתם:

32:17 לא אלוה - אין הטעם לא לאלוה, אמנם הטעם שאינו לא מלאך ולא גלגל ולא כוכב, אשר מציאותם נקנית בדעת או שמושגים בהרגש, אבל הם דברים שאין מציאותם נודעת לא בהרגש ולא במופת השכל, על כן אלהים לא ידעום:

32:17 חדשים מקרוב באו - מהרכבת דמיון. ובעבור שלא ישיגו מציאותם בדמיונים, כי אם על ידי הקטרה כפי פעולותיהם הידועות, על כן הוציא עבודתם בשם זביחה:

32:17 לא שערום - בעבור שנקראו שדים, והטעם ששודדים דעות בני אדם, יהא הטעם שהקדמונים אשר לא השיגום לא פחדו מהם שיארע להם מאורע זה מצדם.

והוא מגזרת שָׂעֲרוּ שַׂעַר (יחזקאל כז:לה), פועל עומד כמו קְדַשְׁתִּיךָ (ישעיה סה:ה).

ולא יתכן להיות מגזרת לשעירים (ויקרא יז:ז) והטעם לא האמינו בהם, אמנם יתכן היותו לשון נופל על לשון:

**32:18 צ֥וּר יְלָֽדְךָ֖ תֶּ֑שִׁי וַתִּשְׁכַּ֖ח אֵ֥ל מְחֹֽלְלֶֽךָ׃**

32:18 צור ילדך תשי - תמור מה שאמר הלא הוא אביך קנך (דברים לב:ו):

32:18 תשי - מלשון נַשַּׁנִי (בראשית מא:נא), היו"ד תמורת ה"א, כמו וחטאתם מלפניך אל תֶּמְחִי (ירמיה יח:כג):

32:18 ותשכח אל מחוללך - והוא כפל מאמר, מחוללך תמור ילדך.

32:18 ולומר שהיו"ד נוסף, בשקל אל תֵּט (משלי ד:כז), יותר טוב לומר שהוא מקום ה"א הואיל ומצאנו בדומה לו:

**32:19 וַיַּ֥רְא יְהוָ֖ה וַיִּנְאָ֑ץ מִכַּ֥עַס בָּנָ֖יו וּבְנֹתָֽיו׃**

32:19 וירא ה' וינאץ - כמו וינאץ בזעם אפו (איכה ב:ו), ענין מאוס:

32:19 מכעס בניו - שנהיו לא בניו (דברים לב:ה):

32:19 ובנותיו - כענין והנשים לשות בצק (ירמיה ז:יח):

**32:20 וַיֹּ֗אמֶר אַסְתִּ֤ירָה פָנַי֙ מֵהֶ֔ם אֶרְאֶ֖ה מָ֣ה אַֽחֲרִיתָ֑ם כִּ֣י ד֤וֹר תַּהְפֻּכֹת֙ הֵ֔מָּה בָּנִ֖ים לֹֽא־אֵמֻ֥ן בָּֽם׃**

32:20 ויאמר אסתירה - הוא שנאמר והסתרתי פני מהם (דברים לא:יז), ר"ל אסיר השגחתי מהם בהסתלק שכינתי מביניהם:

32:20 אראה מה אחריתם - בסור השגחתי מהם, ואראה מה אחריתם, ר"ל מה יעשו אחרי שילקו בהצר להם, כאמרו והיה כי יבואו עליך כל הדברים האלה... ושבת עד ה' אלהיך (דברים ל:א-ב), שהוא התכלית. ואינו דבק עם כי דור תהופכות המה. ויתכן היות הטעם ר"ל אראה הענשים שיתחיבו מפני המרי שעשו:

32:20 כי דור תהופכות המה - שמהפכים השקר לאמת והאמת לשקר:

32:20 בנים לא אמון בם - ואמון ימצא שם ותואר, והוא חסר המתואר, ויתכן היותו שם, כמו עד אמונים (משלי יד:ה):

**32:21 הֵ֚ם קִנְא֣וּנִי בְלֹא־אֵ֔ל כִּֽעֲס֖וּנִי בְּהַבְלֵיהֶ֑ם וַֽאֲנִי֙ אַקְנִיאֵ֣ם בְּלֹא־עָ֔ם בְּג֥וֹי נָבָ֖ל אַכְעִיסֵֽם׃**

32:21 הם קנאוני בלא אל - כמו אלה בקשו כתבם (עזרא ב:סב):

32:21 בלא אל - הטעם לא אלוה (דברים לב:יז):

32:21 כעסוני בהבליהם - כפל מאמר:

32:21 ואני אקניאם בלא עם - אלו הם הכשדים, כנזכר הן ארץ כשדים זה העם לא היה (ישעיה כג:יג):

32:21 בגוי נבל - הם עם רומי:

**32:22 כִּי־אֵשׁ֙ קָֽדְחָ֣ה בְאַפִּ֔י וַתִּיקַ֖ד עַד־שְׁא֣וֹל תַּחְתִּ֑ית וַתֹּ֤אכַל אֶ֨רֶץ֙ וִֽיבֻלָ֔הּ וַתְּלַהֵ֖ט מֽוֹסְדֵ֥י הָרִֽים׃**

32:22 כי אש קדחה באפי - מרוב הקנאה והכעס:

32:22 ותיקד עד שאול תחתית - עד שאכלה ארץ ויבולה, וכתוב ארצכם שממה עריכם שרופות אש (ישעיה א:ז):

**32:23 אַסְפֶּ֥ה עָלֵ֖ימוֹ רָע֑וֹת חִצַּ֖י אֲכַלֶּה־בָּֽם׃**

32:23 אספה עלימו רעות - מלשון תספה (בראשית יח:כד), כטעם חצי אכלה בם, שלא תשאר רעה שלא אביא עליהם:

**32:24 מְזֵ֥י רָעָ֛ב וּלְחֻ֥מֵי רֶ֖שֶׁף וְקֶ֣טֶב מְרִירִ֑י וְשֶׁן־בְּהֵמֹת֙ אֲשַׁלַּח־בָּ֔ם עִם־חֲמַ֖ת זֹֽחֲלֵ֥י עָפָֽר׃**

32:24 מזי רעב - פירושו שרופי רעב:

32:24 ולחומי רשף - וכשר היותו מגזרת ובני רשף (איוב ה:ז), והטעם אכולי עוף. ויש מפרשים מן ומקניהם לרשפים (תהלים עח:מח):

32:24 וקטב מרירי - הוא הַדֶּבֶר:

32:24 ושן בהמות - חיה רעה:

אלו הם ארבעה שפטיו הרעים עם החרב, מחוץ תשכל חרב ומחדרים אימה:

32:24 עם חמת זוחלי עפר - כגון נחשים ועקרבים בעלי סם המות, ונקראים זוחלים שהם יהיו זוחלים מהם מרוב פחדם:

**32:25 מִחוּץ֙ תְּשַׁכֶּל־חֶ֔רֶב וּמֵֽחֲדָרִ֖ים אֵימָ֑ה גַּם־בָּחוּר֙ גַּם־בְּתוּלָ֔ה יוֹנֵ֖ק עִם־אִ֥ישׁ שֵׂיבָֽה׃**

32:25 מחוץ תשכל חרב - מפני האויב:

32:25 ומחדרים אימה - מתגרת האויב:

32:25 גם בחור גם בתולה - כמו גם תבן גם מספוא (בראשית כד:כה).

ויתכן באמור מחוץ תשכל חרב, כנגד גם בחור גם בתולה, יונק עם איש שיבה עם ומחדרים אימה:

**32:26 אָמַ֖רְתִּי אַפְאֵיהֶ֑ם אַשְׁבִּ֥יתָה מֵֽאֱנ֖וֹשׁ זִכְרָֽם׃**

32:26 אמרתי אפאיהם - יש מפרשים אותו משלש מלות, ויותר טוב להיות מלשון פאה, הטעם אשליכם בכל פאה. ולא יתכן היות הה"א למ"ד הפעל, במשקל אשליכם (דברים ט:יז), כי הה"א בסגו"ל והוא לכנוי:

32:26 אשביתה מאנוש זכרם - הטעם שיהיו מפוזרים בכל פאה ולא יהיה להם שם בעולם, הטעם ממשלה לעצמם, כגון שנאמר לכו ונכחידם מגוי ולא יזכר שם ישראל עוד (תהלים פג:ה):

**32:27 לוּלֵ֗י כַּ֤עַס אוֹיֵב֙ אָג֔וּר פֶּֽן־יְנַכְּר֖וּ צָרֵ֑ימוֹ פֶּן־יֹֽאמְרוּ֙ יָדֵ֣נוּ רָ֔מָה וְלֹ֥א יְהוָ֖ה פָּעַ֥ל כָּל־זֹֽאת׃**

32:27 לולי כעס אויב אגור - מלשון גורו לכם מפני חרב (איוב יט:כט), ור"ל לולי כעס אויב אגור ולא אעשה לישראל להשבית מאנוש זכרם, מהיות גוי על הארץ.

ולא יאות היות הטעם מלשון אָגְרָה בקציר מאכלה (משלי ו:ח):

32:27 פן ינכרו צרימו - שיסלקו זאת הפעולה מהם:

32:27 פן יאמרו ידנו רמה - בעבור שרמה ידנו, ע"כ הם מושפלים:

32:27 ולא ה' פעל כל זאת - ולא ישימו יסורי השם, שהם ברצון השם, מצד חטאתם, אלא יאמרו ידנו רמה, על כן חל להם מה שחל, ולא ה' פעל כל זאת, שיסירו השגחת השם:

**32:28 כִּי־ג֛וֹי אֹבַ֥ד עֵצ֖וֹת הֵ֑מָּה וְאֵ֥ין בָּהֶ֖ם תְּבוּנָֽה׃**

32:28 כי גוי אובד עצות - כמו ותאבדו דרך (תהלים ב יב), הטעם מעצות.

ומלת אובד נשתנה התנועה מקמ"ץ קטן לפת"ח גדול.

והטעם מנתיב התורה:

32:28 ואין להם תבונה - להבין שיש גמול טוב וגמול רע, ואית דין ואית דיין:

**32:29 ל֥וּ חָֽכְמ֖וּ יַשְׂכִּ֣ילוּ זֹ֑את יָבִ֖ינוּ לְאַֽחֲרִיתָֽם׃**

32:29 לו חכמו ישכילו זאת - שיש דין ומשפט:

32:29 יבינו לאחריתם - שאם הם ילקו, בחטאם ומעשיהם הרעים בחמס שהם עושים:

**32:30 אֵיכָ֞ה יִרְדֹּ֤ף אֶחָד֙ אֶ֔לֶף וּשְׁנַ֖יִם יָנִ֣יסוּ רְבָבָ֑ה אִם־לֹא֙ כִּֽי־צוּרָ֣ם מְכָרָ֔ם וַֽיהוָ֖ה הִסְגִּירָֽם׃**

**32:31 כִּ֛י לֹ֥א כְצוּרֵ֖נוּ צוּרָ֑ם וְאֹֽיְבֵ֖ינוּ פְּלִילִֽים׃**

**32:32 כִּֽי־מִגֶּ֤פֶן סְדֹם֙ גַּפְנָ֔ם וּמִשַּׁדְמֹ֖ת עֲמֹרָ֑ה עֲנָבֵ֨מוֹ֙ עִנְּבֵי־ר֔וֹשׁ אַשְׁכְּלֹ֥ת מְרֹרֹ֖ת לָֽמוֹ׃**

-3132:30 איכה ירדוף אחד - מהאמות אלף מישראל. אם היה להם דעת והבנה היו מבינים זה שהוא מצד שמסרם[[78]](#footnote-78) צורם, והיו מבינים כי לא כצורנו צורם, שאין הנהגת ישראל תלויה על פי המערכת כמו אמות העולם, שהנהגתם תלויה על פי המערכת:

32:31-32 ואויבנו פלילים - היו דנים שהנהגת ישראל על פי הדין והמשפט, אבל הם אינם מבינים, כי מגפן סדום גפנם:

**32:26 אָמַ֖רְתִּי אַפְאֵיהֶ֑ם אַשְׁבִּ֥יתָה מֵֽאֱנ֖וֹשׁ זִכְרָֽם׃**

**32:27 לוּלֵ֗י כַּ֤עַס אוֹיֵב֙ אָג֔וּר פֶּֽן־יְנַכְּר֖וּ צָרֵ֑ימוֹ פֶּן־יֹֽאמְרוּ֙ יָדֵ֣נוּ רָ֔מָה וְלֹ֥א יְהוָ֖ה פָּעַ֥ל כָּל־זֹֽאת׃**

**32:28 כִּי־ג֛וֹי אֹבַ֥ד עֵצ֖וֹת הֵ֑מָּה וְאֵ֥ין בָּהֶ֖ם תְּבוּנָֽה׃**

**32:29 ל֥וּ חָֽכְמ֖וּ יַשְׂכִּ֣ילוּ זֹ֑את יָבִ֖ינוּ לְאַֽחֲרִיתָֽם׃**

**32:30 אֵיכָ֞ה יִרְדֹּ֤ף אֶחָד֙ אֶ֔לֶף וּשְׁנַ֖יִם יָנִ֣יסוּ רְבָבָ֑ה אִם־לֹא֙ כִּֽי־צוּרָ֣ם מְכָרָ֔ם וַֽיהוָ֖ה הִסְגִּירָֽם׃**

**32:31 כִּ֛י לֹ֥א כְצוּרֵ֖נוּ צוּרָ֑ם וְאֹֽיְבֵ֖ינוּ פְּלִילִֽים׃**

**32:32 כִּֽי־מִגֶּ֤פֶן סְדֹם֙ גַּפְנָ֔ם וּמִשַּׁדְמֹ֖ת עֲמֹרָ֑ה עֲנָבֵ֨מוֹ֙ עִנְּבֵי־ר֔וֹשׁ אַשְׁכְּלֹ֥ת מְרֹרֹ֖ת לָֽמוֹ׃**

32:26-32 או הטעם אשביתה מאנוש זכרם - לעשות אותם כלה. אעשה אותם כלה לולי כעס אויב אגור... פן יאמרו ידנו רמה ולא לקו מצד פעולותיהם הרעות. בראותם כי הם כיוצא בהם במעשיהם הרעים ואיך התגברו עליהם, על כן יאמרו שכל זה אינו תלוי רק על פי המערכת, וכל אומה פעם עולה פעם יורדת. ולמה יאמרו זה? כי גוי אובד עצות המה, רוצה לומר שהם לא קבלו תורה ואינם מבינים חיובי העונש, שגם הם יתחיבו בענש. לו חכמו ישכילו זאת שעל כן לא עשיתי אותם כלה, כדי שלא יאמרו ידנו רמה,יבינו לאחריתם שגם הם ילקו, אז יבינו לאחרית ישראל.[[79]](#footnote-79)

ומה שיש להם עוד להבין איכה ירדוף אחד אלף, מרוב הנצחון, ושנים יניסו רבבה**,** ועם כל זה אינם יכולים לעשות אותם כלה. ולא היה נשלם זה על זה השעור, אם לא כי צורם מכרם וה' הסגירם, כפל מאמר, ויעדם בזה השעור. וכל זה למה? כי לא כצורנו צורם, שהצור שלנו חזק ותקיף ובארץ גלותנו משגיח בנו, כנזכר כי אעשה כלה בכל הגוים אשר הפיצותיך שם אך אותך לא אעשה כלה ויסרתיך למשפט ונקה לא אנקך (ירמיה ל:יא). אבל הצור שלהם, בהשלים מערכתם, אין להם תקומה, ואויבינו פלילים ר"ל דנים בזה.

או הטעם בעבור שגוי אובד עצות המה, לא יָדִינוּ זה הענין במחשבתם, ותהיה מלת לא מושכת עצמה ואחרת עמה, והרצון ולא אויבינו פלילים. ולמה? [כי מגפן סדום גפנם]:

32:32 כי מגפן סדום גפנם - כאשר נאמר זעקת סדום כי רבה וחטאתם כי כבדה מאוד (בראשית יח:כ), למדו ועושים החמס:

32:32 ענבימו ענבי רוש - מאותו הדת והנימוס:

**32:33 חֲמַ֥ת תַּנִּינִ֖ם יֵינָ֑ם וְרֹ֥אשׁ פְּתָנִ֖ים אַכְזָֽר׃**

**32:34 הֲלֹא־ה֖וּא כָּמֻ֣ס עִמָּדִ֑י חָת֖וּם בְּאֽוֹצְרֹתָֽי׃**

**32:35 לִ֤י נָקָם֙ וְשִׁלֵּ֔ם לְעֵ֖ת תָּמ֣וּט רַגְלָ֑ם כִּ֤י קָרוֹב֙ י֣וֹם אֵידָ֔ם וְחָ֖שׁ עֲתִדֹ֥ת לָֽמוֹ׃**

-3432:33 חמת תנינים יינם... הלא הוא כמוס - ר"ל אותו היין שהושרו הענבים, כאמרו חמת תנינים יינם. וטעם חמת תנינים... וראש פתנים, שהוא כמו סם המות שמזיק לבריאים שאומרים לית דין ולית דיין. לא שטעם היין שישתוהו הם, אלא הוא משל על צד דרכם הרעה ונימוסם המכוער:

32:34 וטעם כמוס כטעם חתום:

-3532:34 עת שיזכור עונם ויפקוד חטאתם, על כן לי נקם ושלם וגו':

32:35 ושלם - כמו את הַקִּטֵּר (ירמיה מד:כא):

32:35 נקם - שינקמו ישראל מהם, ושלם - שגמול ידיהם יעשה להם:

32:35 לעת תמוט רגלם - ר"ל כשתשלם הצלחתם:

32:35 כי קרוב יום אידם וחש עתידות למו - ר"ל עתידות שהתנבאו הנביאים עליהם, או מה שבשר משה ע"ה באמרו ונתן ה' אלהיך את כל האלות האלה על אויביך ועל שונאיך אשר רדפוך (דברים ל:ז), ונאמר ועשתה והצליחה עד כָּלָה זעם (השווה דניאל יא:לו),[[80]](#footnote-80) {ואם}[[81]](#footnote-81) הטעם עד שיכלה הזעם מישראל:

32:25 ומלת וחש כטעם קרוב:

**32:36 כִּֽי־יָדִ֤ין יְהוָה֙ עַמּ֔וֹ וְעַל־עֲבָדָ֖יו יִתְנֶחָ֑ם כִּ֤י יִרְאֶה֙ כִּֽי־אָ֣זְלַת יָ֔ד וְאֶ֖פֶס עָצ֥וּר וְעָזֽוּב׃**

32:36 כי ידין ה' עמו - דין עמו, לא שהטעם שייסר אותו, כי כבר באר היסורים, אלא הרצון להנקם מאויביהם:

32:36 ועל עבדיו יתנחם - שיוציאם מהגלות:

32:36 כי יראה כי אזלת יד - רוצה לומר בא המכה או הלך הכח.

ונהפך ה"א הנקבה לתי"ו, כמו וְשָׁבַת לַנשיא (יחזקאל מו:יז):

32:36 ואפס עצור ועזוב - טעם אפס כמו רק, ומפרשים עצור - בכל רע, ועזוב - מכל עזר.

ויש אומרים ואפס מטעם כי אפס בלעדי (ישעיה מה:ו), והטעם לא. עצור מן זה יַעְצוֹר בעמי (שמואל א׳ ט:יז), ועזוב מטעם היעזבו להם (נחמיה ג:לד). ויתכן לפרש שכלם ילקחו בשביה, לא שיהיה עצור ועזוב:

**32:37 וְאָמַ֖ר אֵ֣י אֱלֹהֵ֑ימוֹ צ֖וּר חָסָ֥יוּ בֽוֹ׃**

**32:38 אֲשֶׁ֨ר חֵ֤לֶב זְבָחֵ֨ימוֹ֙ יֹאכֵ֔לוּ יִשְׁתּ֖וּ יֵ֣ין נְסִיכָ֑ם יָק֨וּמוּ֙ וְיַעְזְרֻכֶ֔ם יְהִ֥י עֲלֵיכֶ֖ם סִתְרָֽה׃**

-3832:37 ואמר אי אלהימו - מדביקים אותו שכל מה שיבוא עליהם מתגרת האויב, יאמר להם האויב: אי אלהימו שהיו מקריבים לו קרבונות ויין לנסך? וטעם יאכלו וישתו, הטעם שהם רבים. והטעם אלהיהם של ישראל יקומו ויעזרוכם על כל התלאה הבאה עליכם:

32:38 יהי עליכם סתרה - וחוזר אל צור חסיו בו, כענין למה יאמרו הגוים איה נא אלהיהם (תהלים קטו:ב):

-4032:37 ואפשר שיהיה דבק עם כי ידין ה' עמו (דברים לב:לו): ואמר אי אלהימו של אומות העולם, אשר חלב זבחימו יאכלו - כנגד הישמעאלים, ישתו יין נסיכם - כנגד דת יש"ו, יקומו ויעזרוכם - בבוא הנקמה עליכם יהי עליכם סתרה, להגן עליכם מיעודים הרעים.

אך מפני שאמר ראו עתה כי אני אני הוא... כי אשא אל שמים ידי ואמרתי חי אנכי לעולם, כנראה שזה המאמר דבק עם הפירוש הראשון, שאם יאמרו אי אלהימו, הנה חי אנכי לעולם - לא כסברת הדתות שהאלוה ברא העולם והלך לו, כנזכר קורא הדורות מראש אני ה' ראשון ואת אחרונים אני הוא (ישעיה מא:ד):

**32:39 רְא֣וּ ׀ עַתָּ֗ה כִּ֣י אֲנִ֤י אֲנִי֙ ה֔וּא וְאֵ֥ין אֱלֹהִ֖ים עִמָּדִ֑י אֲנִ֧י אָמִ֣ית וַֽאֲחַיֶּ֗ה מָחַ֨צְתִּי֙ וַֽאֲנִ֣י אֶרְפָּ֔א וְאֵ֥ין מִיָּדִ֖י מַצִּֽיל׃**

**32:40 כִּֽי־אֶשָּׂ֥א אֶל־שָׁמַ֖יִם יָדִ֑י וְאָמַ֕רְתִּי חַ֥י אָֽנֹכִ֖י לְעֹלָֽם׃**

32:39 ראו עתה כי אני אני הוא - שמסרתים בידכם, ואני שאוציא אותם <מידכם>:[[82]](#footnote-82)

32:39 ואין אלהים עמדי - מאמונת דתות שהשם ית' יעשה הטוב ואינו יכול לעשות {על}[[83]](#footnote-83) מעשה הרע, אמנם <תלוהו>[[84]](#footnote-84) על ידי זולתו, על כן אמר כי אני אני הוא:

32:39 אמר אני אמית ואחיה מחצתי ואני ארפא - כנגד הגלות והישועה, והגלות נמשלת כמות. ואין טעם אני אמית ואחיה על שני נושאים, כאשר אין מחצתי ואני ארפא <על שני נושאים>,[[85]](#footnote-85) שהרפואה היא על הנמחץ. ואמנם להיות מורה על תחית המתים, אע"פ שאינו ראיה גמורה, הנה הדמיון צריך להיות בדבר שיש לו מציאות:

32:39 ואין מידי מציל - כנזכר ולא אִיתַי די יְמַחֵא בִידֵהּ (דניאל ד:לב).

32:39-40 ואולם מאמר ראו עתה כי אני אני הוא, הנרמז לזמן שתשלמנה כלל המערכות שהם להצלחת אמות הסכלות, שהם ארבע מלכיות כאשר העירונו, הרמז בסלוק השכינה אשר שבה למקומה במרכבה הכללית, הנשואה על ארבע חיות שנמשכו האופנים אחריהם, כי רוח החיה באופנים (יחזקאל א:כ-כא), שהם כנגד ארבע מלכיות. וכתוב ועשתה והצליחה עד כָּלָה זעם (השווה דניאל ח:יב).[[86]](#footnote-86) על כן בבוא זמן קץ הגלות נאמר ראו עתה כי אני אני הוא. על כן הרמיז [כי אשא אל שמים ידי]:

32:40 כי אשא אל שמים ידי - כטעם שבועה כדרך בני אדם. או אפשר ששמים כנוי בשביל עצמו:

32:40 ואמרתי חי אנכי לעולם - זאת היא השבועה.

או הטעם יען שכל יעוד טוב או רע תלוי על פי המערכת, הואיל ומטה רגלם וגם אני חי, יש לי להנקם מהם.

או הטעם שנשבע בעצמו אם לא יפריע מהם הואיל ומטה רגלם מצד המערכת:

**32:41 אִם־שַׁנּוֹתִי֙ בְּרַ֣ק חַרְבִּ֔י וְתֹאחֵ֥ז בְּמִשְׁפָּ֖ט יָדִ֑י אָשִׁ֤יב נָקָם֙ לְצָרָ֔י וְלִמְשַׂנְאַ֖י אֲשַׁלֵּֽם׃**

**32:42 אַשְׁכִּ֤יר חִצַּי֙ מִדָּ֔ם וְחַרְבִּ֖י תֹּאכַ֣ל בָּשָׂ֑ר מִדַּ֤ם חָלָל֙ וְשִׁבְיָ֔ה מֵרֹ֖אשׁ פַּרְע֥וֹת אוֹיֵֽב׃**

32:41 אם שנותי - קל מפעלי הכפל ובא מלרע, כמו וְחַנּוֹתִי לבני בטני (איוב יט:יז):

32:41 ברק חרבי - אם עלתה בו חלודה:

32:41 ותאחז במשפט ידי - הטעם תאחז ידי החרב לעשות משפט, וזהו טעם אשיב נקם לצרי.

ואין הטעם במשפט כחק בעל המלחמה.

32:41-42 ויתכן להיות הפירוש ותאחז במשפט ידי הקשת, על כן החל ממה שחתם אשכיר חצי.

או מפני שמלחמת הקשת קודמת, ואחרי כן מלחמת החרב, ואולם החרב היא תדיר ביד בעל מלחמה, אכן החצים הולכים להם ועושה אחרים:

32:42 מדם חלל ושביה - כנגד אשכיר חצי מדם, מראש פרעות אויב כנגד וחרבי תאכל בשר, לכרות ראש האויב שיפרע ממנו.

או הטעם שינקם השם מדם חלל ושביה של ישראל, כדרך בִּפְרוֹעַ פְּרָעוֹת בישראל (שופטים ה:ב):

**32:43 הַרְנִ֤ינוּ גוֹיִם֙ עַמּ֔וֹ כִּ֥י דַם־עֲבָדָ֖יו יִקּ֑וֹם וְנָקָם֙ יָשִׁ֣יב לְצָרָ֔יו וְכִפֶּ֥ר אַדְמָת֖וֹ עַמּֽוֹ׃**

32:43 הרנינו גוים עמו - כשיפרע השם משונאי ישראל ירונו עם ישראל, והטעם גוים שהם עמו:

32:43 כי דם עבדיו יקום - ככתוב יִוָּדַע בגוים לעינינו נקמת דם עבדיך השפוך (תהלים עט:י). ויתכן להיות טעם הרנינו מן ויעבור הַרִנָּה במחנה (מלכים א׳ כב:לו), כטעם יִוָּדַע בגוים (תהלים עט:י), והמצווים הם עמו.

או הטעם הגוים הרנינו לעמו, כדרך ולב אלמנה ארנין (איוב כט:יג), כענין שנאמר אליך גוים יבואו מאפסי ארץ ויאמרו אך שקר נחלו אבותינו (ירמיה טז:יט):

32:43 וכפר אדמתו עמו - וזה מורה על מלחמת גוג שהוא אחרית מלחמות ישראל, והוציאו בלשון כפור הואיל ושפכו דמי ישראל כמים סביבות ירושלים, הנה ישפך דם האויב, וזהו וכפר אדמתו עמו.

ואפשר היות הפירוש מדם עמו, כאמרו כי דם עבדיו יקום, ואפשר היות ענין טהרה, כענין למען טהר את הארץ (יחזקאל לט:יב).

והנה זאת השירה כללה כלל היעודים שיבואו לישראל מטוב וחלופו עד מלחמת גוג, שמאז כתוב וחניתי לביתי מִצָּבָה (זכריה ט:ח), ונאמר לא ישא גוי אל גוי חרב ולא ילמדו עוד מלחמה (ישעיה ב:ד). ועל העת ההיא נאמר וּכְכַלּות נַפֵּץ יד עם קֹדש (דניאל יב:ז), ועד אותו הזמן תהיה תחית המתים. וזה מכלל הפלאות מה שנאמר עד מתי קץ הפלאות (שם יב:ו), ועל כן חתם השירה עד אותו הזמן. יהי רצון שנזכה במה שהבטיחנו מיעוד הטוב:

**32:44 וַיָּבֹ֣א מֹשֶׁ֗ה וַיְדַבֵּ֛ר אֶת־כָּל־דִּבְרֵ֥י הַשִּׁירָֽה־הַזֹּ֖את בְּאָזְנֵ֣י הָעָ֑ם ה֖וּא וְהוֹשֵׁ֥עַ בִּן־נֽוּן׃**

32:44 ויבוא משה – כאשר נאמר וילך משה ויהושע (דברים לא:יד), כן נאמר ויבוא משה, הוא העקר ויהושע עמו, כי משה לבדו קרא השירה.

וכתוב {ויבוא משה וידבר את כל דברי השירה הזאת וגו' הוא והושע בן נון} <ויקרא משה ל{י}הושע (במדבר יג:טז)>[[87]](#footnote-87) כי כן היה נקרא, ונמצא גם כן ישוע (נחמיה ח:יז), ובשלשתם היה נקרא:

**32:45 וַיְכַ֣ל מֹשֶׁ֗ה לְדַבֵּ֛ר אֶת־כָּל־הַדְּבָרִ֥ים הָאֵ֖לֶּה אֶל־כָּל־יִשְׂרָאֵֽל׃**

**32:46 וַיֹּ֤אמֶר אֲלֵהֶם֙ שִׂ֣ימוּ לְבַבְכֶ֔ם לְכָ֨ל־הַדְּבָרִ֔ים אֲשֶׁ֧ר אָֽנֹכִ֛י מֵעִ֥יד בָּכֶ֖ם הַיּ֑וֹם אֲשֶׁ֤ר תְּצַוֻּם֙ אֶת־בְּנֵיכֶ֔ם לִשְׁמֹ֣ר לַֽעֲשׂ֔וֹת אֶת־כָּל־דִּבְרֵ֖י הַתּוֹרָ֥ה הַזֹּֽאת׃**

32:46 שימו לבבכם - ההשקפה והעיון, ללמד אותם:

32:46 את בניכם - בקבלה משולשלת:

**32:47 כִּ֠י לֹֽא־דָבָ֨ר רֵ֥ק הוּא֙ מִכֶּ֔ם כִּי־ה֖וּא חַיֵּיכֶ֑ם וּבַדָּבָ֣ר הַזֶּ֗ה תַּֽאֲרִ֤יכוּ יָמִים֙ עַל־הָ֣אֲדָמָ֔ה אֲשֶׁ֨ר אַתֶּ֜ם עֹֽבְרִ֧ים אֶת־הַיַּרְדֵּ֛ן שָׁ֖מָּה לְרִשְׁתָּֽהּ׃**

32:47 כי לא דבר ריק הוא - שלא נצטוו המצות בלי תועלת:

32:47 כי הוא חייכם - הוא רמז לחיי העולם הבא, ואפשר להיות מכם טעמו בכם, כמו מהיכלךָ על ירושלם (תהלים סח:ל):

32:47 ובדבר הזה - ר"ל שאם תהיו משתדלים לקיום החלק, שיש לו חלק לעולם הבא, תאריכו ימים על האדמה, שלא תגלו ממנה:

**32:48 וַיְדַבֵּ֤ר יְהוָה֙ אֶל־מֹשֶׁ֔ה בְּעֶ֛צֶם הַיּ֥וֹם הַזֶּ֖ה לֵאמֹֽר׃**

32:48 בעצם היום הזה - יום שנאמרה השירה:

**32:49 עֲלֵ֡ה אֶל־הַר֩ הָֽעֲבָרִ֨ים הַזֶּ֜ה הַר־נְב֗וֹ אֲשֶׁר֙ בְּאֶ֣רֶץ מוֹאָ֔ב אֲשֶׁ֖ר עַל־פְּנֵ֣י יְרֵח֑וֹ וּרְאֵה֙ אֶת־אֶ֣רֶץ כְּנַ֔עַן אֲשֶׁ֨ר אֲנִ֥י נֹתֵ֛ן לִבְנֵ֥י יִשְׂרָאֵ֖ל לַֽאֲחֻזָּֽה׃**

**32:50 וּמֻ֗ת בָּהָר֙ אֲשֶׁ֤ר אַתָּה֙ עֹלֶ֣ה שָׁ֔מָּה וְהֵֽאָסֵ֖ף אֶל־עַמֶּ֑יךָ כַּֽאֲשֶׁר־מֵ֞ת אַֽהֲרֹ֤ן אָחִ֨יךָ֙ בְּהֹ֣ר הָהָ֔ר וַיֵּאָ֖סֶף אֶל־עַמָּֽיו׃**

**32:51 עַל֩ אֲשֶׁ֨ר מְעַלְתֶּ֜ם בִּ֗י בְּתוֹךְ֙ בְּנֵ֣י יִשְׂרָאֵ֔ל בְּמֵֽי־מְרִיבַ֥ת קָדֵ֖שׁ מִדְבַּר־צִ֑ן עַ֣ל אֲשֶׁ֤ר לֹֽא־קִדַּשְׁתֶּם֙ אוֹתִ֔י בְּת֖וֹךְ בְּנֵ֥י יִשְׂרָאֵֽל׃**

32:50 ומות בהר - כמו והאסף אל עמך, צריך לומר ותמות, כי איך יְצֻוֶּה בדבר שאינו יכול?:

32:50 והאסף - יתכן היות אסיפת משה ע"ה בהשארות הנפש, כענין כבוד ה' יאספך (ישעיה נח:ח):

51-32:50 ונתן העלה על אשר מעלתם בי ולא קדשתם:

**32:52 כִּ֥י מִנֶּ֖גֶד תִּרְאֶ֣ה אֶת־הָאָ֑רֶץ וְשָׁ֨מָּה֙ לֹ֣א תָב֔וֹא אֶל־הָאָ֕רֶץ אֲשֶׁר־אֲנִ֥י נֹתֵ֖ן לִבְנֵ֥י יִשְׂרָאֵֽל׃**

32:52 כי מנגד תראה את הארץ - הטעם מרחוק, ולא תבוא שמה. וכתוב ויראהו ה' (דברים לד:א), מראה שחזק ראות עיניו:

**נשלמה פרשת האזינו / כי יי׳ שופטנו יי׳ מחוקקנו יי׳ מלכנו הוא יושיענו[[88]](#footnote-88)**

**פרשת וזאת הברכה**

**33:1 וְזֹ֣את הַבְּרָכָ֗ה אֲשֶׁ֨ר בֵּרַ֥ךְ מֹשֶׁ֛ה אִ֥ישׁ הָֽאֱלֹהִ֖ים אֶת־בְּנֵ֣י יִשְׂרָאֵ֑ל לִפְנֵ֖י מוֹתֽוֹ:**

33:1 וזאת הברכה - בו"ו החבור סמוך אל דברי השירה, כאשר נאמר ויקרא משה אל כל ישראל (דברים כט:א), וכשנאמר וידבר ה' אל משה בעצם היום הזה... עלה אל העברים (שם לב:מח-מט), קודם עלותו ברכם, על כן לפני מותו.

ויש אומרים סמוך לברכת יעקב אבינו ע"ה:

33:1 איש האלהים - שבדרך נבואה ברכם ונמצא זה היחס לאנשים אחרים, ואפשר שזה היחס להתדבקותם אל השם, וכן ראוי להתיחס מי שהוא דבק אל השם:

33:1 את בני ישראל - כלל את בני ישראל כלם, ואם כשפרט אותם לא נזכר שמעון, בעבור שהורה דברים עתידים ולא נמצאת סגולה לשבט שמעון כי אם במה ששוה על כלם. ולהיות העלה בעבור מעשה זמרי אי אפשר, כי כן כתוב ואתם הדבקים בה' אלהיכם (דברים ד:ד).

ולתת הטעם בעבור שרצה להביא את שבט {שמעון} <לוי>[[89]](#footnote-89), והיתה הכונה להעמידם לשנים עשר שבטים כדמיון העולם העליון, יצב גבולות עמים למספר בני ישראל (דברים לב:ח), ובעבור שבני יוסף מנשה ואפרים ונמנו שני שבטים, פיחת שבט שמעון, שלקח ברכתו בדרך כלל. ואולם הכתוב יחד שבט יוסף, באמרו וליוסף אמר מבורכת ה' ארצו (דברים לג:יג), ומה שהרמזנו הוא הקרוב בדעת:

33:1 לפני מותו - סמוך למותו, וכן ואברכך לפני ה' לפני מותי (בראשית כז:ז):

**33:2 וַיֹּאמַ֗ר יְהוָ֞ה מִסִּינַ֥י בָּא֙ וְזָרַ֤ח מִשֵּׂעִיר֙ לָ֔מוֹ הוֹפִ֨יעַ֙ מֵהַ֣ר פָּארָ֔ן וְאָתָ֖ה מֵֽרִבְבֹ֣ת קֹ֑דֶשׁ מִֽימִינ֕וֹ אשדת [אֵ֥שׁ דָּ֖ת] לָֽמוֹ׃**

33:2 ויאמר - החל לבאר איך נתן להם השם את התורה, וכי שעל ידי שמירת התורה תֵּאוֹת להם הברכה:

33:2 ה' מסיני בא - שקבלו התורה ממעמד הר סיני, וכון הכתוב לבאר מקומות שנגלה הש"י לישראל לכבדם ולפארם.

יש מפרשים כי המ"ם מקום בי"ת, כי תחלת הֵרָאוֹת להם גדולת השם הוא בסיני במתן תורתו:

33:2 וזרח משעיר למו - כי משם החלו להכנס במלחמה עם שבעה עממים. ופירוש ה' בצאתך משעיר בצעדך משדה אדום (שופטים ה:ד) על זה האופן. וטעם הופיע מהר פארן - בעבור ששעיר ופארן סמוכים, יהיה כדמות כפל מאמר, ועל זה מרמיז אלוה מתימן יבוא וקדוש מהר פארן סלה (חבקוק ג:ג). ומן הדין היה ראוי להקדים מדבר פארן, כי כשנסעו מסיני נאמר וישכון הענן במדבר פארן (במדבר י:יב), ואחרי כן נתעכבו ארבעים שנה במדבר, ולסוף ארבעים שנה באו אל הר שעיר.

ויש אומרים שכון הכתוב לבאר בענין נתינת התורה, ובאר הכתוב שקרא לבני ישמעאל ולבני עשו ולא רצו, וטעם וזרח משעיר - לבני עשו, הופיע מהר פארן - לבני {ישראל} <ישמעאל>[[90]](#footnote-90). ואין הכונה מתפשרת, כי מה טעם להקדים ה' מסיני בא? וכי נביאים שלח אליהם, אם הכבוד קרא אותם?

ויתכן לומר שבנראה שים סוף מזרחו של ארץ ישראל, וכתוב ושתי את גבולך מים סוף ועד ים פלישתים (שמות כג:לא). וישראל נסעו מים סוף עד שבאו אל הר סיני, והנה הר שעיר ופארן כנראה שהם מערבו של הר סיני, וכאלו כשעמדו ישראל מפאת מזרח לקבל בתורה והכבוד בא בסיני, כאלו הראה שהיה מפאת מערבו, כאלו הוא מפאת פארן ושעיר, ע"כ וזרח משעיר למו הופיע מהר פארן:

33:2 ואתה מרבבות קדש - יאות לומר ברבבות קדש, כמו מהיכלך (תהלים סח:ל).

וישראל נקראו קדש, ונאמר אלוה מתימן יבוא וְקָדוֹשׁ מהר פארן סלה (חבקוק ג:ג), כנרמז במעמד הר סיני ואתם תהיו לי ממלכת כהנים וגוי קדוש (שמות יט:ו).

או שיהיה הטעם כדמיון רכב אלהים רבותים אלפי שנאן (תהלים סח:יח), שהכבוד לווהו המלאכים, וכתוב ה' בם סיני בַּקֹּדֶשׁ (שם שם):

33:2 מימנו אש דת למו - נקרא אש דת בעבור שעשרת הדברים נתנו באמצעות האש:

**33:3 אַ֚ף חֹבֵ֣ב עַמִּ֔ים כָּל־קְדֹשָׁ֖יו בְּיָדֶ֑ךָ וְהֵם֙ תֻּכּ֣וּ לְרַגְלֶ֔ךָ יִשָּׂ֖א מִדַּבְּרֹתֶֽיךָ׃**

33:3 אף חובב עמים - כמו שאמר ואתם תהיו לי ממלכת וגוי קדוש (שמות יט:ו):

33:3 כל קדושיו בידך - כמו שאמר נעשה ונשמע (שמות כד:ז), שקבלו עליהם עול שמים:

33:3 והם תכו לרגלך - אפשר להיות התי"ו לנקבה, בעבור שאמר עמים, ונמצא מדוע שובבה העם הזה (ירמיה ח:ה).

או התי"ו מקום ה"א, כתי"ו תרגלתי לאפרים (הושע יא:ג).

ולהיות מלשון תככים (משלי כט:יג) אי אפשר.

והמפרש שטעם כל קדושיו חוזר אל המלאכים, שישראל נתדמו כמו המלאכים, ושב מן הנכור לנוכח, והטעם ככל קדושיו בידך - לא יתכן. גם אין הרמז בשביל הלוים, כי במעמד הנורא לא נתקדשו כי אם הבכורים:

33:3 לרגלך - כאלו קבלו עול שמים עליהם, והשתחוו לו אפים ארצה, וזהו דרך כבוד:

33:3 ישא מדברותיך - הם עשרת הדברים ששמעו כל אחד ואחד מישראל, על כן אמר בלשון יחיד:

**33:4 תּוֹרָ֥ה צִוָּה־לָ֖נוּ מֹשֶׁ֑ה מֽוֹרָשָׁ֖ה קְהִלַּ֥ת יַֽעֲקֹֽב׃**

33:4 תורה צוה לנו משה - שב לכלל התורה, והטעם שכל אחד מן העומדים במעמד הר סיני וקבלו עשרת הדברים הם בעצמם, ואחרי כן אמרו למשה ע"ה: דבר אתה עמנו ונשמעה (שמות כ:יט), קרב אתה ושמע (דברים ה:כג), הטעם לשאר התורות. על כן נאמר תורה צוה לנו משה, והוא התורה שבכתב שהיא לכלם.

וצריך לומר לקהלת יעקב, או שהוא כמו וְעַנְוָה צדק (תהלים מה:ה).

33:4 יש לנו להעיר קצת ענינים באמונת התורה ממה שהעירונו בספר ע"ץ החיים, שהמקום נאות. וצריך לשאול למה נתנה התורה, ולמה לא נתנה מקודם אלא נתנה באותו הזמן המעוין, ואם אפשר שתנתן תורה אחרת, או אם אפשר שתהיה תורה שניה לה, או אם יתכן שיהיה הרצון חלוק ממה שיורה משמע הכתוב, או אם יתכן שנמסרו מצות נוספות על מה שכתוב ולא נכתבו, או אם יש רשות לחדש בית דין הגדול מצות לפי מה שיראה להם, ואם יש ראיה מן השכל שתהיה זאת התורה תמידית, ואם יש ראיה מן הכתוב להתמיד זאת התורה לדורי דורים בלי הפסק, ואם היא סגולה לישראל בלבד, ומפני מה נתיחדו ישראל בנתינת התורה.

אמנם אם ראוי להנתן תורה מן השמים, הואיל והנפש החכמה נקשרת בגוף על ידי כחות הגופניות, ועל ידיהם מתאמצת לעלות במעלת הנפש הרמה שתש<ת>לם, מחמת הגשמיות ועד שהם מישירים את השכל להשכינו במשכנו, נתיבותיהם עִקְּשׁוּ להם (ע״פ ישעיהו נט:ח) להמשך אחרי המורגש, הואיל והמורגש יסוד המושכל בדברים קרובים שתחלה הנפש מהם, אלו הם חליי הנפש. ובשביל זה היה מתחייב שתנתן תורה מן השמים, אחרי שהשם רוצה בטובת האדם לכלול סבת כל מחלה, כאשר קדם לנו הבאור בפתיחתנו, להעיר שלא תחלה הנפש מהם.

ואולם למה לא נתנה התורה מקודם לכן? היה זה כי אי אפשר שתנתן תורה בדבר שלא יצא לידי פועל במציאות. והואיל והכתוב אומר כי לא שָׁלֵם עון האמורי עד הנה (בראשית טו:טז), כנראה שהיו מסבות חליי הנפש שעדין לא יצאו לידי פועל במציאות, ורוב מצות התורה מפני דרכי האמורי. ואולם בכל זמן משנברא אדם הראשון עד זמן נתינת התורה, היתה יורדת מצוה לפי תקנת הזמן, כאשר בארנו.

על כן אין ראוי להנתן תורה אחרת, הואיל וסבת כל המחלה כללה אותה התורה, כאשר לקחנו הרמז ממאמר כי לא שלם עון האמורי עד הנה. היא התורה אשר נתנה במעמד הנורא על ידי הכלי הנכבד, זך החמר, אשר השיג בתכלית רום מעלה האנושית ולא קם כמותו, ולא נשארה לו שום מחיצה אלא מאשר הוא אדם, עד שמתוך השתוקקותו להדבק בנבדל על ידי עזר אלהי, השיג במה שאינו בטבע האדם להשיג, על כן ידע היך נקשר העולם השפל בכחות עליונות, כאשר הרמזנו במאמר בכל ביתי נאמן הוא (במדבר יב:ז). ועל כן היה ראוי שתנתן תורה על ידיו. והיא שלמה בתכלית השלמות, כיון שנתנה משלמות אין שלמות למעלה ממנה, וכן נאמר תורת ה' תמימה משיבת נפש (תהלים יט:ח). ואם יש נימוסים מתחדשים שצריך להיות האזהרה עליהם אי אפשר שלא קדם ממין אותם הנימוסים ההם עד שנתנה התורה כללים והזהירתנו מהם.

והואיל והתורה משוערת על פי שלמות הנפש, אם תנתן תורה אחרת עכ"פ תהיה מחולפת ממנה, ואי אפשר היות שני דברים מחולפים שוי היחס לדבר אחד. ואולם במה שהיה אפשר אל היחס לא קפץ יד היכולת מלהורות, מכלל שאין שם דבר אחר עומד במקום התורה. ולא עוד, אלא שאם היה עתיד שתנתן תורה אחרת, לא היה ראוי לכלול שום תקון מזמן העתיד, והואיל וכללה התורה מה שהיה מן התקון בזמן העתיד, מכלל לא תנתן תורה אחרת.

ואולם להיות תורה שנייה עם תורת משה ע"ה, כדעת בעלי הקבלה בתורה שבעל פה, אי אפשר, שאם הרצון להיות התורה ההיא לא תוסיף על מה שכתוב בתורה, מה תועלת? ואם היא בתוספת מצות, מה טעם לא נכתבו גם הם בתורה? ואם להיות באור על מה שכתוב בתורה, אם הכונה להיות הבאור כפי משמע הכתוב, מה תועלת, והכתוב מספיק? ואם להיות הבאור חוץ ממה שיורה משמע הכתוב, זה מה שאי אפשר, והכתוב אומר לשמור {ולעשות ככל}[[91]](#footnote-91) מצותיו וחקותיו הכתובה בספר התורה הזה (דברים ל:י), ונאמר אשר כתבתי להורותם (שמות כד:יב). ואם הכונה שיש רשות להוסיף מצות, אי אפשר, כפי הטענות שבארנו. וכי שהתורה צותה לא תוסיפו על הדבר אשר אנכי מצוה אתכם ולא תגרעו ממנו (דברים ד:ב), ואם התורה נתנה על פי שעור אלהי אשר לא יכללנו שכל האדם, עליו אין להוסיף וממנו אין לגרוע.

ואולם להיות התורה תמידית קימת לדורי דורים, מופת השכל מורה בזה, אם הש"י רוצה לתועלת בני האדם, ומין האדם לא יתישר להשיג אל השלמות, אי אפשר שלא תהיה התורה תמידית כל עוד שמין האדם קים.

ואולם למה נתיחדו ישראל בנתינת התורה הואיל ומין האדם מעשה ידיו? התשובה: בידוע שהשם ברא את האדם וחנן לו שכל ובינה, ולפי בחינתו יש בידו יכולת להשיג אל השלמות האחרונה, כל שכן שנצטוה, כנזכר ויצו ה' אלהים על האדם לאמר (בראשית ב:טז). ואם האדם באולתו סלף דרכו וגורש מגן עדן, ועם כל זה הונח בדרך הבחירה לראות מה שטוב לו, כנזכר הן האדם היה כאחד ממנו לדעת טוב ורע (שם ג:כב). והמתעורר מעצמו לבקש האמת, להצליח את נפשו המשכלת בידיעתו ית' ובאמונת יחודו, הוא אברהם אבינו ע"ה, אב וראש המאמינים. ועם כל זה לא הספיק לו בהצלחת נפשו, אלא כון להשאיר אחריו ברכה למסור להם יחודו במקובל ובמושכל, ככתוב כי ידעתיו למען אשר יצוה את בניו ואת ביתו אחריו (שם יח:יט). האין זה האיש ראוי שיוחן במה שהוחן בקיום זרעו אחריו, בכל מה שהטיב להם? ועל כן היתה הבחירה בהם, ובשביל זאת הבחירה נתחיבו גם הם בשמירת התורה, במאמר נעשה ונשמע (שמות כד:ז), וכל מי שיטה שכמו בקבלת עול התורה הנה יתחייבו בשמירתה.

ואולם התמידה לדורי דורים במאמר חקת עולם לדורותיכם (ויקרא כג:לא), ואחרי שלא כון הכתוב אל אותם השומעים לקבל התורה, אלא רצה לכל הבא אחריהם, באמרו את אשר ישנו פה עמנו... ואת אשר איננו (דברים כט:יד), אין להגביל התורה על פי פסק זמן ולהסגיל מהדורות הבאות קצתם. וכן הכתוב אומר תורה צוה לנו משה מורשה קהלת יעקב, שהיא ירושה לנו לדורי דורים בלי הגבלת זמן, שהירושה אין לה הפסק לדור אחר דור:

**33:5 וַיְהִ֥י בִֽישֻׁר֖וּן מֶ֑לֶךְ בְּהִתְאַסֵּף֙ רָ֣אשֵׁי עָ֔ם יַ֖חַד שִׁבְטֵ֥י יִשְׂרָאֵֽל׃**

33:5 ויהי בישורן מלך - השם, כנזכר כי אותי מאסו ממלוך עליהם (שמואל א׳ ח:ז). או יתכן להיות הרמז על התורה, שלומדי התורה הם ראשי העם, ונזכר הקהילו אלי את כל זקני שבטיכם (דברים לא:כח):

33:5-6 יחד שבטי ישראל - שקבלו עול מלכותו עליהם, והיא התורה. והנה על ידי קבלת התורה יהיו ראויים בברכה, על כן החל יחי ראובן, לא שטעם על דרך בקשה, כאלו אמר: ה', שבאת מסיני, יחי ראובן, כי הצעת הפרשה לא תורה לכך:

**33:6 יְחִ֥י רְאוּבֵ֖ן וְאַל־יָמֹ֑ת וִיהִ֥י מְתָ֖יו מִסְפָּֽר׃**

**33:7 וְזֹ֣את לִֽיהוּדָה֮ וַיֹּאמַר֒ שְׁמַ֤ע יְהוָה֙ ק֣וֹל יְהוּדָ֔ה וְאֶל־עַמּ֖וֹ תְּבִיאֶ֑נּוּ יָדָיו֙ רָ֣ב ל֔וֹ וְעֵ֥זֶר מִצָּרָ֖יו תִּֽהְיֶֽה׃**

33:6 יחי ראובן - אין הטעם שהבקשה בשביל מעשה פילגש, גם טעם ויהי מתיו מספר, כדי שיהיה ראש למנין, כי בכל זה זכה בשכבר עבר. אמנם להיות הטעם בשביל מה שקבלו לעבור את הירדן, שיהיה נכנס בשלום ויוצא בשלום, ויהיו אנשיו במספרם - יאות הפירוש. וכתוב חלוצים תעברו לפני אחיכם (דברים ג:יח).

או הטעם שלא ישאר ראובן שלא יזכה משבטו במעלת הנבואה, וטעם יחי כמו ותחי רוח יעקב אביהם (בראשית מה:כז). ומפרשים אמרו שהושע בן בארי היה משבט ראובן. ועל כן החריש משמעון שלא נמצאת לו תוספת מעלה ממעמד הר סיני. ויהי מתיו מספר להחשב שבטו בחשיבות מעלת הנבואה. לא שהטעם ואל יהי מתיו מספר, ר"ל מעטים, כי כל זה נמחל ועבר.

33:6-7 {ועל} <ולא>[[92]](#footnote-92) כן שבט שמעון, לא זכה בשום מעלה, אמנם כיון שנחלתו בתוך נחלת בני יהודה, הנה תבוא לו הברכה, על כן הסמיך [וזאת ליהודה]:

33:7 וזאת ליהודה - בתוספת מעלה ותוספת המלכות, על כן אמר שמע ה' קול יהודה בצאתו למלחמה, ואל עמו תביאנו בשלום:

33:7 ידיו רב לו - שאינו צריך עוזרים בצאתו למלחמה, אחרי שעזרת השם עמו.

ולא יתכן להיות מענין מריבה, או מענין כמו רָבוּ (זכריה י:ח).

והנה נחלקו השבטים ממנו מלבד שבט בנימין, ועמדה מלכות בית דוד כמה זמן, ולא נמצא שבט אחד במספרו יתר על שבט יהודה:

**33:8 וּלְלֵוִ֣י אָמַ֔ר תֻּמֶּ֥יךָ וְאוּרֶ֖יךָ לְאִ֣ישׁ חֲסִידֶ֑ךָ אֲשֶׁ֤ר נִסִּיתוֹ֙ בְּמַסָּ֔ה תְּרִיבֵ֖הוּ עַל־מֵ֥י מְרִיבָֽה׃**

33:8 וללוי אמר תומיך ואוריך לאיש חסידך - נתלה השבט כלו בשביל אהרן, שהמלך בצאתו במלחמה ישאל על ידו אורים ותומים:

33:8 אשר נסיתו במסה - לא יתכן להיות הטעם בנסיון מיתת שני בניו, אבל הטעם כפול באמור תריבהו על מי מריבה. וטעם במסה בנסיון על מי מריבת קדש, וקבל עליו, ומרי מי מריבה לבד נמצא לו. ויהיה טעם נסיתו במסה נקשר עם לאיש חסידך, כדי לנקותו ממעשה העגל:

**33:9 הָֽאֹמֵ֞ר לְאָבִ֤יו וּלְאִמּוֹ֙ לֹ֣א רְאִיתִ֔יו וְאֶת־אֶחָיו֙ לֹ֣א הִכִּ֔יר וְאֶת־בָּנָ֖ו לֹ֣א יָדָ֑ע כִּ֤י שָֽׁמְרוּ֙ אִמְרָתֶ֔ךָ וּבְרִֽיתְךָ֖ יִנְצֹֽרוּ׃**

33:9 האומר לאביו ולאמו לא ראיתיו - בעבור השבט כלו. יש אומרים מה שנאמר עליהם עִבְרוּ וָשׁוּבוּ משער לשער במחנה והרגו איש את אחיו (שמות לב:כז), ויש אומרים מצד שהם מתיחדים לעבודת השם, ומביאים אותם קטנים לחנכם בבית המקדש, ואינם מכירים אב ואם מפני עסקתם בתורה:

33:9 ובריתך ינצורו - כפל מאמר:

**33:10 יוֹר֤וּ מִשְׁפָּטֶ֨יךָ֙ לְיַֽעֲקֹ֔ב וְתוֹרָֽתְךָ֖ לְיִשְׂרָאֵ֑ל יָשִׂ֤ימוּ קְטוֹרָה֙ בְּאַפֶּ֔ךָ וְכָלִ֖יל עַֽל־מִזְבְּחֶֽךָ׃**

33:10 יורו משפטיך ליעקב - להורות בין קדש לחול, ובין טמא לטהור יודיעום (ע״פ יחזקאל מד:כג):

33:10 ישימו קטורה באפך - קרבן ערב ובקר:

33:10 וכליל - קרבן עולה. ויתכן לומר על קרבן מנחת כהן, וכל מנחת כהן כליל תהיה (ויקרא ו:טז):

**33:11 בָּרֵ֤ךְ יְהוָה֙ חֵיל֔וֹ וּפֹ֥עַל יָדָ֖יו תִּרְצֶ֑ה מְחַ֨ץ מָתְנַ֧יִם קָמָ֛יו וּמְשַׂנְאָ֖יו מִן־יְקוּמֽוּן׃**

33:11 ברך ה' חילו - הם מתנות הכהונה ומעשר הלוים:

33:11 ופועל ידיו תרצה - קרבנות ישראל שמקריבים מחוץ, או הטעם ברכת כהנים:

33:11 מחץ מתנים קמיו - כל הקמים לקלקל הכהנים מחץ אותם, כאשר נעשו לקרח ועדתו:

33:11 מתנים קמיו - כמו מים בִּרְכָּיִם (יחזקאל מז:ד):

33:11 מן יקומון - כמו לָעָם עָלֶיהָ (ישעיה מב:ה), הטעם מן אשר יקומון. או הטעם מחץ מתנים קמיו מן הקימה שהם קמים:

**33:12 לְבִנְיָמִ֣ן אָמַ֔ר יְדִ֣יד יְהוָ֔ה יִשְׁכֹּ֥ן לָבֶ֖טַח עָלָ֑יו חֹפֵ֤ף עָלָיו֙ כָּל־הַיּ֔וֹם וּבֵ֥ין כְּתֵפָ֖יו שָׁכֵֽן׃**

33:12 לבנימין אמר ידיד ה' - שם ידיד חוזר לבנימין. ואומרים שנקרא ידיד בעבור שנשאר עם שבט יהודה. ויתכן <בעבור>[[93]](#footnote-93) שהכבוד דר בחלק בנימין, על כן נקרא בנימין ידיד ה':

33:12 ישכון לבטח עליו - הטעם בנימין ישכון לבטח עליו בעבור שהכבוד שכן בחלקו, ואותו הכבוד חופף עליו כל היום, שהטעם תדיר, שהוא שוכן בין כתפיו.

וטעם חופף - מגזרת חוף, שהוא מסך עליו:

**33:13 וּלְיוֹסֵ֣ף אָמַ֔ר מְבֹרֶ֥כֶת יְהוָ֖ה אַרְצ֑וֹ מִמֶּ֤גֶד שָׁמַ֨יִם֙ מִטָּ֔ל וּמִתְּה֖וֹם רֹבֶ֥צֶת תָּֽחַת׃**

**33:14 וּמִמֶּ֖גֶד תְּבוּאֹ֣ת שָׁ֑מֶשׁ וּמִמֶּ֖גֶד גֶּ֥רֶשׁ יְרָחִֽים׃**

**33:15 וּמֵרֹ֖אשׁ הַרְרֵי־קֶ֑דֶם וּמִמֶּ֖גֶד גִּבְע֥וֹת עוֹלָֽם׃**

33:13 וליוסף אמר מבורכת ה' ארצו - ממעל ומתחת: ממעל הטעם מטל, ותהום מתחת:

33:14 ממגד תבואות שמש וממגד גרש ירחים - שרוב הפירות על ידי המאורות, כנזכר מנוגה וממטר דשא מארץ (שמואל ב׳ כג:ד):

33:14 וגרש - לשון יציאת הפרי:

-1533:13 כאשר כלל בתחלה מבורכת ה' ארצו, ויש לה הרים וגבעות, על כן החל ברכת הבקעות באמור ומתהום רובצת תחת, על ידי סבת המאורות, ואחרי כן השלים ההרים:

33:15 ומראש הררי קדם - כי נחלת יוסף במזרח. או הטעם משם יחל לבכר, והטעם ממגד ראש הררי קדם:

33:15 וממגד גבעות עולם - שהם אמצעיים בין התהום ובין הררי קדם.

ואמר גבעות עולם - שעל ידי הוית ההרים והגבעות נראית היבשה:

**33:16 וּמִמֶּ֗גֶד אֶ֚רֶץ וּמְלֹאָ֔הּ וּרְצ֥וֹן שֹֽׁכְנִ֖י סְנֶ֑ה תָּב֨וֹאתָה֙ לְרֹ֣אשׁ יוֹסֵ֔ף וּלְקָדְקֹ֖ד נְזִ֥יר אֶחָֽיו׃**

**33:17 בְּכ֨וֹר שׁוֹר֜וֹ הָדָ֣ר ל֗וֹ וְקַרְנֵ֤י רְאֵם֙ קַרְנָ֔יו בָּהֶ֗ם עַמִּ֛ים יְנַגַּ֥ח יַחְדָּ֖ו אַפְסֵי־אָ֑רֶץ וְהֵם֙ רִבְב֣וֹת אֶפְרַ֔יִם וְהֵ֖ם אַלְפֵ֥י מְנַשֶּֽׁה׃**

33:16 וממגד ארץ ומלואה - מקום הישוב:

33:16 ורצון שוכני סנה - והו"ו מקום בי"ת, כמו אדני אלהים שלחני ורוחו (ישעיה מח:טז), שהטעם ברצון שוכני סנה, ור"ל ששכן בסנה:

33:16 תבאתה - הברכה:

33:16 לראש יוסף ולקדקד נזיר אחיו - הוא יוסף שנבדל מאחיו כמה זמן, או בעבור שכבש יצרו באשת אדוניו:

33:16-17 אחרי שברכו בשפוע הטובה ברכו בתקפו ובגבורתו:

33:17 בכור שורו - נמשל לשור לרוב שפוע התבואה, ובעבור שהחורש צריך שני שורים, הנה אפרים ומנשה:

33:17 בכור שורו - הטעם הגדול והקודם לצאת:

33:17 הדר לו - והוא יהושע, שמתיחס השבט על שמו:

33:17 וקרני ראם קרניו - קרני שני שוריו, ובעבור שהראם תקפו בקרניו, דמה קרני השור כמו קרני הראם:

33:17 בהם עמים ינגח - בתקפו וגבורתו שבקרניו, הוא יהושע:

33:17 עמים ינגח - כי כשיהרוג שלשים ואחד מלכים תפול אימתו על כל יושבי הארץ:

33:17 אפסי ארץ - הם הרחוקים.

ואותם הקרנים הם רבבות אפרים, שם לאפרים הרבבות בעבור נצחון יהושע, ושם האלפים למנשה בעבור נצחון גדעון בן יואש למדין:

**33:18 וְלִזְבוּלֻ֣ן אָמַ֔ר שְׂמַ֥ח זְבוּלֻ֖ן בְּצֵאתֶ֑ךָ וְיִשָּׂשכָ֖ר בְּאֹֽהָלֶֽיךָ׃**

33:18 ולזבולן אמר שמח זבולן בצאתך - כנזכר זבולון עם חרף נפשו למות (שופטים ה:יח), והפך זה יששכר באהליך, כמפורש, וירא מנוחה כי טוב (בראשית מט:טו).

או הטעם שביציאת המלחמה היו צריכים מבני יששכר שהם יודעי בינה לעתים לראות מה יעשו ישראל (ע״פ דברי הימים א׳ יב:לג), וזכו בזאת המעלה וסבלו לעצמם הטורח, שמזונותיהם באים להם בקלות, כאמרו וירא מנוחה כי טוב... ויהי למס עובד (בראשית מט:טו) בכל צרכי ישראל, אע"פ שפירש בו פירוש אחר:

**33:19 עַמִּים֙ הַר־יִקְרָ֔אוּ שָׁ֖ם יִזְבְּח֣וּ זִבְחֵי־צֶ֑דֶק כִּ֣י שֶׁ֤פַע יַמִּים֙ יִינָ֔קוּ וּשְׂפֻנֵ֖י טְמ֥וּנֵי חֽוֹל׃**

33:19 עמים הר יקראו - אלו הם השבטים:

33:19 הר יקראו - ר"ל לעלות אל בית אל לזבוח:

33:19 כי שפע ימים יינקו - מצד רוב ההנאה הבאה להם מהאניות:

33:19 ושפוני טמוני חול - מצד שברון הספינות.

ויש אומרים מצד רוב עשרם יטמנוהו בחול, ולא יאות הפירוש.

גם יש מפרשים בעבור שהוא שוכן בפאת ים, האניות שהולכות נגד גבולם מצד שפע ימים יקראו בעלי האניות, וידרו נדרים לזבוח לשם, פן יינקו שפע ימים, כמו וְשִׁפְעַת מים תכסךּ (איוב כב:יא), ויהיו שפוני טמוני חול.

גם פירשו טמוני חול <גם פירוש> [[94]](#footnote-94)שפע ימים - מרוב הנאתם כשיהיו נצלחים לבוא בנמל, ויהיו שפוני טמוני חול, ידרו נדרים לזבוח אל הר ה'.

ויתכן לומר ושפוני כטעם אל ירכתי הספינה (יונה א:ה), חלוף שׂי"ן בסמ"ך, ובא כדרך חלוני שקופים (מלכים א׳ ו:ד). והטעם ספינות הנשברות ויהיו טמוני חול, ומתעשרים וידרו נדרים ויזבחו זבחים אל הר הבית:

**33:20 וּלְגָ֣ד אָמַ֔ר בָּר֖וּךְ מַרְחִ֣יב גָּ֑ד כְּלָבִ֣יא שָׁכֵ֔ן וְטָרַ֥ף זְר֖וֹעַ אַף־קָדְקֹֽד׃**

33:20 ולגד אמר ברוך מרחיב גד - הטעם ברוך השם שהוא מרחיב גד, בעבור שהוא שכן כלביא, והכל יראים ממנו ונחים בגבולו:

33:20 וטרף זרוע אף קדקד - <החיל עם>[[95]](#footnote-95) המלך:

**33:21 וַיַּ֤רְא רֵאשִׁית֙ ל֔וֹ כִּי־שָׁ֛ם חֶלְקַ֥ת מְחֹקֵ֖ק סָפ֑וּן וַיֵּתֵא֙ רָ֣אשֵׁי עָ֔ם צִדְקַ֤ת יְהוָה֙ עָשָׂ֔ה וּמִשְׁפָּטָ֖יו עִם־יִשְׂרָאֵֽל׃**

33:21 וירא ראשית לו - ליטול נחלה קודם כל ישראל:

33:21 כי שם חלקת מחוקק ספון - שמשה ע"ה המחוקק יקבר לשם, ובחר לשכון לשם.

ולא יאות הטעם לומר מפני שהמקום יאות לבנות בתים ספונים שראויים לשלטונים, מלשון חוקקי בסלע משכן לו (ישעיה כב:טז), בנינים נאים בנויים באבנים חצובים:

33:21 ויתא ראשי עם - מלת ויתא שוכן, היו"ד מוציא אל"ף פ"א הפועל, והאל"ף מקום ה"א:

33:21 ראשי עם - ר"ל מבחר אנשי המלחמה, כאמרם נחנו נעבור חלוצים (במדבר לב:לב) לפני ישראל:

33:21 צדקת ה' עשה - כאשר נאמר והיוצא מפיכם תעשו (במדבר לב:כד). וזהו טעם ומשפטיו עם ישראל, כאמרו בנכסים רבים שובו אל אהליכם (יהושע כב:ח). ויִחֵס אל גד ולא לראובן כי בני גד היו התובעים יותר, וכתוב ויאמר בני גד ובני ראובן (במדבר לב:כה), וכי שהיו אלו הגבורים, וכן נאמר ופני אריה פניהם (דברי הימים א׳ יב:ט):

**33:22 וּלְדָ֣ן אָמַ֔ר דָּ֖ן גּ֣וּר אַרְיֵ֑ה יְזַנֵּ֖ק מִן־הַבָּשָֽׁן׃**

33:22 יזנק - טעמו לפי מקומו, ענין דלוג, בעבור שמשון. ויעקב אבינו ע"ה דמהו לנחש, ומשה ע"ה לגור אריה:

33:22 מן הבשן - ששם מעון אריות:

**33:23 וּלְנַפְתָּלִ֣י אָמַ֔ר נַפְתָּלִי֙ שְׂבַ֣ע רָצ֔וֹן וּמָלֵ֖א בִּרְכַּ֣ת יְהוָ֑ה יָ֥ם וְדָר֖וֹם יְרָֽשָׁה׃**

33:23 שבע רצון - תואר סמוך, כמו שְׁפַל רוח (משלי טז:יט), שכל רצונו היה נמצא לו במקומו:

33:23 ומלא ברכת ה' - שלא יהיה חסר דבר:

33:23 ים ודרום ירשה - שהיתה נחלתו מערבית דרומית. ואומרים שהוא ים כנרת:

33:23 ירשה - יתכן היותו מקור, כמו העמק שְׁאָלָה (ישעיה ז:יא):

**33:24 וּלְאָשֵׁ֣ר אָמַ֔ר בָּר֥וּךְ מִבָּנִ֖ים אָשֵׁ֑ר יְהִ֤י רְצוּי֙ אֶחָ֔יו וְטֹבֵ֥ל בַּשֶּׁ֖מֶן רַגְלֽוֹ׃**

33:24 ברוך מבנים אשר - שכל השבטים מברכים אותו שהוא יתן מעדני מלך (בראשית מט:כ), וזהו טעם רצוי אחיו.

אפשר גם כן שבנותיו היו יפות, מזדוגות לשבטים:

33:24 וטובל בשמן רגלו - מרוב עשות שמן, וכתוב להצהיל פנים משמן (תהלים קד:טו), והטעם שרוחץ אותם בשמן כדמיון כבס ביין לבושו (בראשית מט:יא):

**33:25 בַּרְזֶ֥ל וּנְחֹ֖שֶׁת מִנְעָלֶ֑ךָ וּכְיָמֶ֖יךָ דָּבְאֶֽךָ׃**

33:25 ברזל ונחשת מנעליך - שבמקומו יש לצרוף ברזל ונחשת:

33:25 וכימיך דבאך - אפשר היותו הפוך מן דְּאָבָה (איוב מא:יד), והטעם מרוב הלחלוחית שיש באויר ארצו ימי הזקנה יהיו כימי הבחרות:

**33:26 אֵ֥ין כָּאֵ֖ל יְשֻׁר֑וּן רֹכֵ֤ב שָׁמַ֨יִם֙ בְּעֶזְרֶ֔ךָ וּבְגַֽאֲוָת֖וֹ שְׁחָקִֽים׃**

**33:27 מְעֹנָה֙ אֱלֹ֣הֵי קֶ֔דֶם וּמִתַּ֖חַת זְרֹעֹ֣ת עוֹלָ֑ם וַיְגָ֧רֶשׁ מִפָּנֶ֛יךָ אוֹיֵ֖ב וַיֹּ֥אמֶר הַשְׁמֵֽד׃**

33:26 אין כאל ישרון - הואיל והכ"ף בקמ"ץ, צריך להיות ישרון חסר הקריאה, על כן בעזרך:

33:26 רוכב שמים - הואיל וברך את ישראל בנצחון האויב ובשפוע הטובה, כון לבאר הואיל וסבותיהם על ידי האדון האמתי, והוא המשגיח בך ומנהיג אותך באיזה צד שירצה יעשה, ואחרי שכל האומות יש לכל אחד כח עליוני ששומר אותו ומעמידו, וזו היא המערכת העליונה, הואיל והש"י הוא הרוכב שמים, הנה הסוס טפל לרוכב, ובידו יש לעזור ולהכשיל. והטעם אחרי שהוא רוכב שמים והוא בעזרך, בו תוכל לנצח כל הקמים עליך:

-2733:26 ובגאותו שחקים - אלו האדים העולים שמסבתם המטר, וכתוב אשר יזלו שחקים (איוב לו:כח), ושחקים ירעפו טל (משלי ג:כ). ויחסם על ידי גאות מפני שהאדים הם על ידי המשכת המאורות. והואיל וכל אלו הסבות הם בכחו וברצונו והוא המעון שלנו, כאמרו ה' מעון אתה היית לנו (תהלים צ:א), על כן אמר מעונה - כאלו אמר המעון שלנו הוא אלהי שמי קדם, ר"ל המערכת העליונה:

33:27 ומתחת זרועות עולם - הואיל ונמצאי מטה תלויים בכחות העליונות, על כן ויגרש מפניך אויב - ולא אִיתַי די יְמַחֵא בִידֵהּ (דניאל ד:לב):

33:27 ויאמר השמד - זהו נצחון האויב:

**33:28 וַיִּשְׁכֹּן֩ יִשְׂרָאֵ֨ל בֶּ֤טַח בָּדָד֙ עֵ֣ין יַֽעֲקֹ֔ב אֶל־אֶ֖רֶץ דָּגָ֣ן וְתִיר֑וֹשׁ אַף־שָׁמָ֖יו יַ֥עַרְפוּ טָֽל׃**

33:28 וישכון ישראל - החל לבאר בשפוע הטובה:

33:28 בטח בדד - אע"פ שהם לבדם מיוחדים, ואינם מתערבים עם אומה אחרת, יושבים בטח:

33:28 עין יעקב - הטעם זרע יעקב לבדם:

33:28 אל ארץ דגן ותירוש - בתת הסבה שהוא על פי רשות הרוכב, וזהו אף שמיו יערפו טל:

**33:29 אַשְׁרֶ֨יךָ יִשְׂרָאֵ֜ל מִ֣י כָמ֗וֹךָ עַ֚ם נוֹשַׁ֣ע בַּֽיהוָ֔ה מָגֵ֣ן עֶזְרֶ֔ךָ וַֽאֲשֶׁר־חֶ֖רֶב גַּֽאֲוָתֶ֑ךָ וְיִכָּֽחֲשׁ֤וּ אֹֽיְבֶ֨יךָ֙ לָ֔ךְ וְאַתָּ֖ה עַל־בָּֽמוֹתֵ֥ימוֹ תִדְרֹֽךְ׃**

33:29 אשריך ישראל - מלת אשור לחי משכיל, וטעם אשריך - אשרי אנשי ארץ ישראל.

ותבוא ברבוי ברוב האשורים, ובצירוף הכנוי תבוא ליחיד פעמים:

33:29 מי כמוך - הואיל ואתה סגולת האדון האמתי, אשר כל הנמצא תלוי ברשותו:

33:29 עם נושע - פתוח, והוא עבר, שכבר ישועתו יצאה לידי פועל:

33:29 מגן עזרך - שתנצל מתגרת האויב:

33:29 ואשר חרב גאותך - שבו תנצח לכל הקמים עליך:

33:29 ויכחשו - שיהיו נסוגים אחור, מטעם כחש מעשה זית (חבקוק ג:יז), שאע"פ שהם חזקים ממך, מגבורתם יהיו בושים (ע״פ יחזקאל לב:ל), וזהו כחישותם:

33:29 ואתה על במותימו תדרוך - בשביל נחלת הארץ, והטעם בשביל נכבדי הארץ.

ועקר המלה מפעלי העי"ן הואיל ולא נשתנה בצירוף הכנוי. ואמת שרבוי הנקבות יבוא בצירוף הכנוי בשני סימני רבוי, אך בסמוך ברבוי הנקבות לבד, ומזה בא שני סימני ריבוי על בָּמֳתֵי ארץ (דברים לב:יג), אך נשתנה החול"ם לקמ"ץ חט"ף להקל:

33:29 תדרוך - כענין אשר תדרוך כף רגליכם (דברים יא:כד):

**34:1 וַיַּ֨עַל מֹשֶׁ֜ה מֵֽעַרְבֹ֤ת מוֹאָב֙ אֶל־הַ֣ר נְב֔וֹ רֹ֚אשׁ הַפִּסְגָּ֔ה אֲשֶׁ֖ר עַל־פְּנֵ֣י יְרֵח֑וֹ וַיַּרְאֵ֨הוּ יְהוָ֧ה אֶת־כָּל־הָאָ֛רֶץ אֶת־הַגִּלְעָ֖ד עַד־דָּֽן׃**

34:1 ויעל משה - אחרי שברכם מיד, כי נאמר לו עלה אל הר העברים (דברים לב:מט):

34:1 מערבות מואב - כי שם ברכם:

34:1 ולא יתכן לומר כי שמונה פסוקים כתבם יהושע. ומשה אמר לקוח את ספר התורה הזה ושמתם אותו מצד ארון ברית ה' אלהיכם (דברים לא:כו), והיה זה בחייו, על כן אפשר לומר שמשה ע"ה כתבם בדרך נבואה. והנה כתוב ויהושע בן נון מלא רוח חכמה (דברים לד:ט):

34:1 אל הר נבו ראש הפסגה - הטעם בראש ההר, וענינו ענין רוממות:

34:1 אשר על פני ירחו - כלפי ארץ ישראל:

34:1 ויראהו ה' - משה כתב כן הואיל וכל מה שעבר בנבואה כתב, הוא הדין על מה שהוא עתיד:

34:1 את הגלעד - כמו הם יצאו את העיר (בראשית מד:ד), או הטעם שראה אותה אע"פ שהיא רחוקה, כמו הגלעד שהיה קרוב לפניו:

34:1 עד דן - הוא צפוני מזרחי, ואחרי כן החל כסדר:

**34:2 וְאֵת֙ כָּל־נַפְתָּלִ֔י וְאֶת־אֶ֥רֶץ אֶפְרַ֖יִם וּמְנַשֶּׁ֑ה וְאֵת֙ כָּל־אֶ֣רֶץ יְהוּדָ֔ה עַ֖ד הַיָּ֥ם הָאַֽחֲרֽוֹן׃**

34:2 ואת כל נפתלי ואת ארץ אפרים ומנשה ואת כל ארץ יהודה - כל מצר מזרח מן הצפון עד הדרום:

34:2 עד הים האחרון - כל מצר מערב:

**34:3 וְאֶת־הַנֶּ֗גֶב וְֽאֶת־הַכִּכָּ֞ר בִּקְעַ֧ת יְרֵח֛וֹ עִ֥יר הַתְּמָרִ֖ים עַד־צֹֽעַר׃**

34:3 ואת הנגב ואת הככר בקעת ירחו - פאת מזרח היא רצועה יוצאת במזרח:

34:3 ואין הענין נראה שראה אותה כאלו מיושבת עם שבטי ישראל, אלא הטעם שראה אותה כאשר היתה באותו הזמן בפירותיה, בבניניה, באוירה:

**34:4 וַיֹּ֨אמֶר יְהוָ֜ה אֵלָ֗יו זֹ֤את הָאָ֨רֶץ֙ אֲשֶׁ֣ר נִ֠שְׁבַּעְתִּי לְאַבְרָהָ֨ם לְיִצְחָ֤ק וּֽלְיַעֲקֹב֙ לֵאמֹ֔ר לְזַרְעֲךָ֖ אֶתְּנֶ֑נָּה הֶרְאִיתִ֣יךָ בְעֵינֶ֔יךָ וְשָׁ֖מָּה לֹ֥א תַֽעֲבֹֽר׃**

34:4 ויאמר ה' אליו זאת הארץ - שעתידים ישראל לרשת:

**34:5 וַיָּ֨מָת שָׁ֜ם מֹשֶׁ֧ה עֶֽבֶד־יְהוָ֛ה בְּאֶ֥רֶץ מוֹאָ֖ב עַל־פִּ֥י יְהוָֽה׃**

34:5 וימת שם משה - כיון שעלה לא ירד, אלא מת לשם:

34:5 עבד ה' - שהיה חפשי מכל עסקי העולם, מתבודד בידיעתו של שם ית' עד צאת נפשו:

34:5 על פי ה' - שהגיע עת השארות נפשו בגופו, כפי טבע היצירה ברצונו של שם ית', אשר אי אפשר יותר מזה, וזהו טעם על פי ה':

**34:6 וַיִּקְבֹּ֨ר אֹת֤וֹ בַגַּי֙ בְּאֶ֣רֶץ מוֹאָ֔ב מ֖וּל בֵּ֣ית פְּע֑וֹר וְלֹֽא־יָדַ֥ע אִישׁ֙ אֶת־קְבֻ֣רָת֔וֹ עַ֖ד הַיּ֥וֹם הַזֶּֽה׃**

34:6 ויקבור אותו - חסר הפועל, ויש אומרים עצמו, כמו וַיִּרְעוּ הרועים אותם (יחזקאל לד:ח), על כן ולא ידע איש את קבורתו:

**34:7 וּמֹשֶׁ֗ה בֶּן־מֵאָ֧ה וְעֶשְׂרִ֛ים שָׁנָ֖ה בְּמֹת֑וֹ לֹֽא־כָהֲתָ֥ה עֵינ֖וֹ וְלֹא־נָ֥ס לֵחֹֽה׃**

34:7 ומשה בן מאה ועשרים שנה - הורה זמן ימי חייו:

34:7 לא כהתה עינו - כון לבאר מה שאמר על פי ה' (דברים לד:ה), שלא היה משה כפי טבע כל הנולדים, שהטבע אחרי שיגיע בתכלית אשר אי אפשר להשיג יותר, הולך וחסר ומתחלש הטבע עד געת בשעור שתבדל הנפש מן הגוף, ואפשר היות סבות המיתה סבות אחרות. אבל משה ע"ה לא כהתה עינו ולא נס לחה, שהוא סבת הבריאות, אבל נפשו של משה אחרי שהגיעה בתכלית אשר אי אפשר השארותה בגוף, על כן אמר על פי ה':

34:7 ולחה - הה"א מקום ו"ו היחס, כמו אהלֹה (בראשית ט:כא):

**34:8 וַיִּבְכּוּ֩ בְנֵ֨י יִשְׂרָאֵ֧ל אֶת־מֹשֶׁ֛ה בְּעַֽרְבֹ֥ת מוֹאָ֖ב שְׁלֹשִׁ֣ים י֑וֹם וַֽיִּתְּמ֔וּ יְמֵ֥י בְכִ֖י אֵ֥בֶל מֹשֶֽׁה׃**

34:8 ויבכו בני ישראל - ובאהרן נאמר כל בית ישראל (במדבר כ:כט), מפני כבוד משה, או שאהרן היה רגיל עם ישראל, אנשים ונשים, קטנים וגדולים, על כן אמר כל בית ישראל. ויש אומרים מפני שהיה מקריב קרבנותיהם:

-934:8 ואפשר לומר מפני שאחרי מותו נכנסו לארץ, על כן אמר ויתמו ימי בכי אבל משה, כדי שיאמר ויהושע בן נון.

ואולם מתי מת ע"ה כבר בארנו דעות החכמים, ומה שנראה לנו הרמזנוהו:

**34:9 וִֽיהוֹשֻׁ֣עַ בִּן־נ֗וּן מָלֵא֙ ר֣וּחַ חָכְמָ֔ה כִּֽי־סָמַ֥ךְ מֹשֶׁ֛ה אֶת־יָדָ֖יו עָלָ֑יו וַיִּשְׁמְע֨וּ אֵלָ֤יו בְּנֵֽי־יִשְׂרָאֵל֙ וַֽיַּעֲשׂ֔וּ כַּֽאֲשֶׁ֛ר צִוָּ֥ה יְהוָ֖ה אֶת־מֹשֶֽׁה׃**

34:9 ויהושע בן נון מלא רוח חכמה כי סמך משה את ידו עליו – כנזכר ונתת מהודך עליו (במדבר כז:כ), והטעם בהנהגת ישראל:

34:9 וישמעו אליו בני ישראל - ביושר הנהגתו:

34:9 ויעשו כאשר צוה ה' את משה - הרי משתי סבות: שהיה שלם בהנהגתו, וכי שהיה בצווי השם:

**34:10 וְלֹא־קָ֨ם נָבִ֥יא ע֛וֹד בְּיִשְׂרָאֵ֖ל כְּמֹשֶׁ֑ה אֲשֶׁר֙ יְדָע֣וֹ יְהוָ֔ה פָּנִ֖ים אֶל־פָּנִֽים׃**

**34:11 לְכָל־הָ֨אֹתֹ֜ת וְהַמּֽוֹפְתִ֗ים אֲשֶׁ֤ר שְׁלָחוֹ֙ יְהוָ֔ה לַֽעֲשׂ֖וֹת בְּאֶ֣רֶץ מִצְרָ֑יִם לְפַרְעֹ֥ה וּלְכָל־עֲבָדָ֖יו וּלְכָל־אַרְצֽוֹ׃**

**34:12 וּלְכֹל֙ הַיָּ֣ד הַֽחֲזָקָ֔ה וּלְכֹ֖ל הַמּוֹרָ֣א הַגָּד֑וֹל אֲשֶׁר֙ עָשָׂ֣ה מֹשֶׁ֔ה לְעֵינֵ֖י כָּל־יִשְׂרָאֵֽל׃**

34:10 ולא קם נביא - בעבור שבאר כי יהושע נתמנה תחתיו, כון לבאר מעלתו שלא קם כמותו אחריו, ומלת עוד לעדות, והוא הדין לפניו, כי אחד היה במדרגות נבואתו, כאשר העירונו במקומות מזה החבור ממחיצת נבואתו, וזהו אשר ידעו ה' פנים אל פנים, הטעם שהדבור היה בלי אמצעי, כאשר הרמזנו:

-1134:10 ולא קם - מתפשט למאמר לכל האותות, שאין דמיון בין אותות משה לאותות זולתו. וחכמינו ע"ה חלקו האות לשני דרכים: אשור ומין, וטעם המין שנוי התולדת בהרכבת הצורה, שזה מפעולות צורה נבדלת, וזה מופת אמתי לְאַמֵּת מציאותה, ובזה נעדפה מעלת אותות משה מאותות זולתו:

34:11 לכל האותות – כנזכר ויעש האותות לעיני העם (שמות ד:ל):

-1234:11 והמופתים - כגון שאמר תנו לכם מופת (שמות ז:ט), או שהוא רמז על המכות שהכה את פרעה:

34:12 ולכל היד החזקה - היא מכת בכורות:

34:12 ולכל המורא הגדול - הוא קריעת ים סוף. ולא יתכן להיות המורא הגדול למעמד הר סיני, כי מה טעם אשר עשה משה? וטעם אשר עשה משה בכח השם:

34:12 לעיני כל ישראל - ולא לעיני יחידים, על כן אין ספק לעדות אמונת נבואתו:

**ברוך השם אשר העיר והאיר עיני שכלנו אל תורתו / והודיענו רזי דתו / כי יעקב בחר לו יה ישראל לסגולתו[[96]](#footnote-96)**

**נשלמה פרשת וזאת הברכה / אשריך ישראל מי כמוך[[97]](#footnote-97)**

**ובתומה תם פירוש חמשה חומשי תורה / בעזרת בורא הכל בְּאִמְרָה**

1. קשה לקרוא את הפיסקה בלי ההוספות משני כת״י. [↑](#footnote-ref-1)
2. אינו בפסוק. [↑](#footnote-ref-2)
3. הצירוף ״הוא האדם״ הוא מפרי עטו של הצנזור. [↑](#footnote-ref-3)
4. ראה הע״ש הקודמת. [↑](#footnote-ref-4)
5. נוסף ע״פ כמה כת״י. [↑](#footnote-ref-5)
6. מקומם המקורי של הפירושים על המלים ״לראותכם״ ו״לחנותכם״ הוא פה. שמנו אותם בנפרד כדי להקל על הקורא. [↑](#footnote-ref-6)
7. נוסף ע״פ כמה כת״י. [↑](#footnote-ref-7)
8. ראה את הערת השוליים לתרגום. [↑](#footnote-ref-8)
9. בדפוס וכת״י כתוב ״החתי״, בשל טעות סופר. [↑](#footnote-ref-9)
10. נוסף ע״פ כמה כת״י. [↑](#footnote-ref-10)
11. לגבי מיקום המלים האלו, ראה את הערת השוליים לתרגום. [↑](#footnote-ref-11)
12. ע״פ שמואל א׳ ב:ז. [↑](#footnote-ref-12)
13. ע״פ רוב כת״י. [↑](#footnote-ref-13)
14. כנראה נפלה טעות בהעתקה. [↑](#footnote-ref-14)
15. הוסר ע״פ כמה כת״י. [↑](#footnote-ref-15)
16. תוקן ע״פ רוב כת״י. [↑](#footnote-ref-16)
17. ראה את הערת השוליים לתרגום של דברים ב:ו-ז. [↑](#footnote-ref-17)
18. המילה ״אחרים״ אינה בפסוק פה. [↑](#footnote-ref-18)
19. המיספור תלוי בחלוקת הפסוקים שבעשרת הדברות, אז בכמה מהדורות הוא פסוק ט״ז או י״ז ולא כ׳. [↑](#footnote-ref-19)
20. כנראה פיענוח לא נכון של ראשי תיבות ״וי״ל״. עוד אפשרויות שמופיעות ב״כתר תורה״ הן ״ויש להקשות״ או ״ויש לטעון״. [↑](#footnote-ref-20)
21. יש שיבוש גדול פה, ראה את הערת השוליים לתרגום. [↑](#footnote-ref-21)
22. ע״פ כת״י. [↑](#footnote-ref-22)
23. צורת הפועל מעמוס ה:טו. [↑](#footnote-ref-23)
24. תוקן ע״פ כת״י אחד. [↑](#footnote-ref-24)
25. ראה את הערת השוליים לתרגום של דברים ב:ו-ז. [↑](#footnote-ref-25)
26. נוסף ע״פ כמה כת״י. [↑](#footnote-ref-26)
27. תוקן ע״פ כמה כת״י. [↑](#footnote-ref-27)
28. ראה הע״ש הקודמת. [↑](#footnote-ref-28)
29. ככה בפסוק. [↑](#footnote-ref-29)
30. התואר הזה מופיע בבראשית טו:יח אבל לא בפסוק שלנו. תוקן ע״פ כמה כת״י. [↑](#footnote-ref-30)
31. ע״פ תהלים קיט:קיב. [↑](#footnote-ref-31)
32. חסר מכמה כת״י. [↑](#footnote-ref-32)
33. ע״פ כת״י יחיד. [↑](#footnote-ref-33)
34. ע״פ כמה כת״י. [↑](#footnote-ref-34)
35. יש בלבול בכת״י, וזהו נוסח סביר. [↑](#footnote-ref-35)
36. בכמה כת״י במקום ״הרריים״ כתוב ״של ברא״. [↑](#footnote-ref-36)
37. נוסף ע״פ כמה כת״י. [↑](#footnote-ref-37)
38. כנראה שחסר פה מלה. הוספנו ע״פ ספר המבחר ואבן עזרא. [↑](#footnote-ref-38)
39. הדיבור המתחיל הושמט בטעות. [↑](#footnote-ref-39)
40. ראה את הערת השוליים לתרגום. [↑](#footnote-ref-40)
41. ע״פ תהלים קלח:ו. [↑](#footnote-ref-41)
42. ע״פ כמה כת״י. [↑](#footnote-ref-42)
43. אולי צ״ל ״פוסחת״. [↑](#footnote-ref-43)
44. המלה ״הפרק״ חסר מכמה כת״י. [↑](#footnote-ref-44)
45. טעות ברורה, הטקסט תוקן ע״פ כת״י. [↑](#footnote-ref-45)
46. ע״פ כת״י ומסורת הרבנית. [↑](#footnote-ref-46)
47. טעות ברורה, תוקן ע״פ כמה כת״י. [↑](#footnote-ref-47)
48. כל המשפט תוקן ע״פ כמה כת״י. ראה את הערת השוליים לתרגום. [↑](#footnote-ref-48)
49. אולי צ״ל ״והם מן״. [↑](#footnote-ref-49)
50. ע״פ ישעיהו מה:יט. [↑](#footnote-ref-50)
51. התיקונים ע״פ כמה כת״י. [↑](#footnote-ref-51)
52. כנראה שראשי תיבות הושמטו פה. ראה את הערת השוליים לתרגום. [↑](#footnote-ref-52)
53. ע״פ כמה כת״י. [↑](#footnote-ref-53)
54. צ״ל ״בשלמה״ או שנחמיה יג:כג הושמט מפני הדומות. ראה את הערת השוליים לתרגום. [↑](#footnote-ref-54)
55. ראה את הערת השוליים לתרגום. [↑](#footnote-ref-55)
56. נוסף ע״פ כל כת״י. [↑](#footnote-ref-56)
57. או שמואל ב׳ יב:ה. [↑](#footnote-ref-57)
58. כנראה, טעויות סופר נפלו במשפט הזה בכת״י. [↑](#footnote-ref-58)
59. תוקן ע״פ כת״י אחד. [↑](#footnote-ref-59)
60. ע״פ תהלים קמז:יא. [↑](#footnote-ref-60)
61. כנראה צריך להביא שמואל א׳ טו:ב במקום דברים כה:יז. [↑](#footnote-ref-61)
62. אינו בפסוק. [↑](#footnote-ref-62)
63. אולי במקור היה ״על״. [↑](#footnote-ref-63)
64. ע״פ כמה כת״י. [↑](#footnote-ref-64)
65. כנראה טעות מבוססת על הצירוף הדומה למטה בפסוק כח:לו. [↑](#footnote-ref-65)
66. ראה את הערת השוליים לתרגום. [↑](#footnote-ref-66)
67. ע״פ כת״י. [↑](#footnote-ref-67)
68. ע״פ זכריה יב:א. [↑](#footnote-ref-68)
69. תוקן ע״פ כת״י. [↑](#footnote-ref-69)
70. ככה בפירושו של אבן עזרא. [↑](#footnote-ref-70)
71. שייך לפסוק הבא ומופיע פה בגלל הדומות. [↑](#footnote-ref-71)
72. ע״פ פירוש כתר תורה לבמדבר כו:יב. [↑](#footnote-ref-72)
73. ע״פ כמה כת״י. [↑](#footnote-ref-73)
74. בכת״י יחיד: ״נשלמה פרשת נצבים / ברוך המנבא לנאמן ביתו מבין שני הכרובים״. ראה את הערת השוליים לתרגום. [↑](#footnote-ref-74)
75. בכת״י יחיד: ״נשלמה פרשת וילך / ברוך נותן ליעף כח ועצמה לדל וְחֵלֶךְ״. ראה את הערת השוליים לתרגום. [↑](#footnote-ref-75)
76. ראה את הערת השוליים לתרגום. [↑](#footnote-ref-76)
77. אולי צריך להוסיף פה ״אלא״. [↑](#footnote-ref-77)
78. מתועד בכת״י גם ״שמסרם״ וגם ״שמכרם״, האחרון ע״פ לשון הפסוק. [↑](#footnote-ref-78)
79. יש חילופי גירסאות בכת״י: ״או יחס אחריתם לשיראל״, ״או יתכן לאחרית ישראל״, ״או יבינו לאחריתם ישראל״. [↑](#footnote-ref-79)
80. ראה את הערת השוליים לתרגום. [↑](#footnote-ref-80)
81. אינו מופיע ברוב כת״י. [↑](#footnote-ref-81)
82. נוסף ע״פ כת״י. [↑](#footnote-ref-82)
83. ע״פ כמה כת״י. קיימת גם גירסה אחרת: ״ואינו יכול על מעשה הרע״. [↑](#footnote-ref-83)
84. נוסף ע״פ רוב כת״י. [↑](#footnote-ref-84)
85. נוסף ע״פ כמה כת״י. [↑](#footnote-ref-85)
86. ראה את הערת השוליים לתרגום. [↑](#footnote-ref-86)
87. התיקון ע״פ כל כת״י. ראה את הערת השוליים לתרגום. [↑](#footnote-ref-87)
88. ע״פ ישעיהו לג:כב. [↑](#footnote-ref-88)
89. תוקן ע״פ רוב כת״י וספר המבחר. [↑](#footnote-ref-89)
90. טעות ברורה בנדפס. [↑](#footnote-ref-90)
91. המלים האלה אינן בפסוק. [↑](#footnote-ref-91)
92. ע״פ חלק מכת״י. [↑](#footnote-ref-92)
93. ע״פ כמה כת״י. [↑](#footnote-ref-93)
94. נוסף ע״פ כת״י. [↑](#footnote-ref-94)
95. נוסף ע״פ כמה כת״י. [↑](#footnote-ref-95)
96. תהלים קלה:ד. [↑](#footnote-ref-96)
97. דברים לג:כט. [↑](#footnote-ref-97)