**אחל לכתוב ספר בראשית ומחסי בה׳ אלהים אשית**

1:1 **בראשית** המלה הזאת יען היותה סמוכה ומוכרתת בצורה אחת נחלקו החכמים בבאורה. מהם מי שפירשה סמוכה ומהם מי שפירשה מוכרתת, כל איש כפי הכרח דעתו. והמלה בתשלומה צריכה להאמר ראשית בנוע האל׳׳ף בצר׳׳י בשקל שארית, וכשנעלם האל׳׳ף נעתקה התנועה באות ר׳׳ש כדרך וגם כל שרית ישראל לב אחד **(ד׳׳א א יב לח),** שהוא בהעלמת האל׳׳ף והשי׳׳ן בצר׳׳י. ואפשר להיות בתשלומה בשקל אחרית, סוף דבר סמוכה ומוכרתת היא בצורה אחת. ואולם המלה שבצורתה סמוכה ומוכרתת אחת לא נדין אותה סמוכה, אלא מפני הכרח המלות הסמוכות אליה. ובמקום הזה כיון שאמר בראשית ברא ויש פעל עבר לפניה אשר לא תקבל הסמיכות מן הדין לא היה ראוי לדין אותה סמוכה בשום פנים. אכן מפני שזאת המלה ממלות הצירוף כמו אדון ואב, ויש לה סמיכות ענין על כן נמשכו חכמים לבארה בחזקת סמוכה. ומפני שאין במלה זאת מניעה מלשום אותה סמוכה אחרי שהב׳׳ת נקודה בשו׳׳א ואינה בקמ׳׳ץ להורות על ידיעה. כי בהיות הבי׳׳ת שואי׳׳ת סובל להיותה סמוכה וסובל להיותה גם כן מוכרתת, אבל בהיותה בקמ׳׳ץ היא בידיעה ואי אפשר להיותה סמוכה. ועוד אחר שמלת בראשית הבי׳׳ת בשו׳׳א ותסבול המלה להיותה סמוכה או מוכרתת ואי אפשר להיותה מוכרתת מפני שלא יהיה לאות בי׳׳ת טעם כאשר יתבאר.

וגם אי אפשר להתחיל התורה באות נוספת, על כן הוצרכו לפרשה סמוכה לתת טעם לאות בי׳׳ת. וענין זאת המלה נמצא לטעמים. יאמר שם לזמן כמו מגיד מראשית אחרית **(ישעיה מו י),** שעצם הזמן הוא הקדימה והאיחור. ויאמר לדבר הקודם כמו ראשית בכורי אדמתך **(שמות כג יט).** ויאמר לראש הדבר ותחלתו כמו ראשית שמנים ימשחו **(עמוס ו ו).**

ואות בי׳׳ת סובלת שני טעמים בהורות מקום הדבר או הזמן תקרא בי׳׳ת הכלי, וכשתתפרש כטעם עם קורא אותה בי׳׳ת העזר. ובהיות הבי׳׳ת בי׳׳ת הכלי מורה לענין אחר חוץ מעצם הענין הנדבר כמו בראשית ממלכת יהויקים **(ירמיה כז א).** אך כשלא תהיה בי׳׳ת הכלי יקרא הדבר ההוא לעצמו ראשית. לפי חלוק אלו הטעמים נחלקו דעות החכמים במלת בראשית.

ואולם החכמים אשר הסכימו שמלת בראשית סמוכה, הנה החכם ר׳ אברהם בן עזרא אשר אמר שמלת בראשית סמוכה וזאת היא דעתו שפירוש המאמר בראשית בריאת שמים וארץ אמר אלהים יהי אור.

ושמיםהנאמר בפסוק ראשון הוא הרקיע הנאמר ביום שני. והארץ נגמרה מלאכתה בשלישי, ר׳׳ל שנראתה בשלישי. מכלל ששמים וארץ הנאמרים בפסוק ראשון לא נבראו ביום ראשון, ולא נברא ביום ראשון רק האור לבדו. כי בכל יום מששת ימי בראשית לא נברא רק דבר אחד. בראשון האור, ובשני הרקיע, ונעזר גם ממאמר דוד ע׳׳ה במזמור ה׳ אלהי גדלת מאד **(תהלים קד א),** שמבאר כי תחילה ההויות לא היה רק האור באמרו עוטה אור כשלמה נוטה שמים כיריעה **(תהלים קד ב).** ונראה מדבריו שבפסוק הראשון אינו רוצה עצם הגלגלים רק הרקיע הסמוך אלינו. וכן נמי במלת הארץ אינו רוצה הוית האופנים, ר׳׳ל ארבע היסודות רק הראות היבשה. אמנם הגלגלים היו נמצאים והיסודות הקל מקיף את הכבד, ולא בא משה להורות על הויתם בשום פנים רק באר איכות תכונתם איך היתה קודם הוית הרקיע והיבשה כנרמז והארץ היתה תוהו ובהו. וכאלו רצון משה קודם שנוי התכונה הנרמז בפסוק והארץ היתה תהו ובהו אמר אלהים יהי אור.

ואיזהו שנוי התכנה אשר בראשיתו אמר אלהים יהי אור, ר׳׳ל קודם ממנו הוא גזור השם גבול מיסוד המים להראות היבשה על ידי הוית הרקיע. וזהו טעם מאמר החכמים ששולי הרקיע מגיעים על מימי אקינוס שאין גבול הרקיע רק על היבשה לבד לא סביב כדור הארץ. ומאמר דוד נוטה שמים כיריעה והיריעה היא האהל כמאמר שלמה כאהלי קדר כיריעות שלמה **(שה׳׳ש א ח),** שהאהל היא היריעה, וזהו טעם הגלדה טפה האמצעית ונעשה הרקיע ר׳׳ל יסוד המים. והאהל אינו אינו ענין כדורי מקיפו מכל הפאות. וזה הפירוש הביאו לפרש שמלת בריאה היא ענין גזרה מגזרת וברא אתהן בהרבותם **(יחזקאל כג מז),** כאמרו לגזור ושלום גבול נגזר. כי תאר הבריאה בנמצא הקים לא על המצא יש מאין. ואם מלת ברא היא פעל עבר, ואי אפשר שתהיה מלת בראשית סמוכה לפעל עבר מפני שהפעל מקרה והסמיכות היא ממאמר המצטרף שהוא מקרה, ואיך אפשר שיבוא מקרה על מקרה. הביא כמוהו קרית חנה דוד **(ישעיה כט א).** תחלת דבר ה׳ בהושע **(הושע א ב).** והעלה אשר הכריחתהו היא שראשית ואחרית לא יאמרו רק בזמן והזמן נמשך אחרי הגלגל. ואם נאמר שמלת שמים נאמר על הגלגל טרם אלו לא היה זמן ואיך יאמר בראשית. וכשמצא לפניו פסוק והארץ בו׳׳ו אמר שאינו ו׳׳ו החבור כי איך אפשר לתאר הדבר קודם היותו. אך הוא ו׳׳ו ההתחלה כפ׳׳א רפה בלשון ישמעאל, וזה הפסוק קודם הבריאה. ונעזר למלת בראשית שהיא סמוכה והסמוך חוץ מעצם הנסמך. והנה מלת בראשית נאמרת על זמן קודם הבריאה שהוא סמוך אל הבריאה והביא ראיה שהבי׳׳ת בשו׳׳א ואינה בקמ׳׳ץ שאלו היתה בקמ׳׳ץ היה מורה לידיעה והמלה שתבוא בידיעה לא תהיה סמוכה אלא אחרי שבאה בשו׳׳א. וסובל הענין להיות המלה סמוכה תהיה סמוכה מפני שבהיות שואי׳׳ת סובל להיותה סמוכה וסובל להיותה מוכרתת.

אמנם ההכרח שהביאו לפסוק הדין שהיא סמוכה היא בעבור אות בי׳׳ת שבמלת בראשית, שאם תהיה המילה מוכרתת אין טעם לשמוש אות בי"ת אלא מספיק לומר ראשונה ברא אלהים שמים וארץ, ולא הספיק לו לגזור שהתורה התחילה באות נוסף ללא טעם. ואמנם יהיה לאות בי׳׳ת טעם בהיות המלה סמוכה. ואות בי׳׳ת מצאנוה קורין לה בי׳׳ת הכלי, וטעם קריאתה בי׳׳ת הכלי בהורות מקום הדבר או הזמן כי כמו שהכלי יש לו תוך ומקבל דבר כן הוראת הבי׳׳ת. והוראת הבי׳׳ת שבמלת בראשית הוראה זמנית ומכלל היה נמצא זמן, ועל כן היה צריך להסמיך מלת בראשית אל ענין שהיה קודם ממנו זמן. והזמן מורה למציאות הגלגל, לכן פירש בראשית ברא, בראשית גזור הרקיע והיבשה ההווים בשני ובשלישי, אמר אלהים יהי אור, והוא היום הראשון שהיה קודם גזירה הרקיע והיבשה זאת היא כונת בן עזרא לפי הנראה מדבריו.

אמנם הקושיא שיש לדבריו שאי אפשר היות מלת בראשית סמוכה לפעל עבר ואם נעזר מסמיכות קרית חנה דוד **(ישעיה כט א),** תחלת דבר ה׳ בהושע **(הושע א ב),** יש להם תירוץ. ועוד שלפי כונתו אינו מאמין שיש בדברי משה רמז להוית השמים והארץ, והלואי שהיתה אמונתו לפי דעת אפלטון שמאמין שהשמים והארץ הווים מדבר ונפסדים אל דבר. אלא מאמין שהם נמצאים בלתי מחודשים, ויש לו סתירה בכתוב כי מה יעשה במאמר יהי מאורות שהם מהעולם האמצעי ומורה הכתוב הויה עליהם. ואם יתקן זה הכתוב שאינו הויה רק הוא כטעם חזוק, ומורה זה המאמר שהיו נמצאים, מה יעשה במאמר ויכלו השמים והארץ וכל צבאם. ואם תהיה מלת השמים רמז על הרקיע שרמז בפסוק הראשון בראשית ברא אלהים את השמים, היש לרקיע צבא, ואם כן מה טעם וכל צבאם.

נראה לי שהחכם רבינו אהרון לא ירד לסוף דעת בן עזרא, וסבר כי דעתו באמרו בטרם ברוא אלהים שמים וארץ הוא על הגלגלים והיסודות, עד שפירש כי מה שחשש לומר על ו׳׳ו והארץ שהוא כפ׳׳א רפה בלשון ישמעאל מפני שלא יהיה מרמיז הפסוק טרם הבריאה כי איך יתאר אם לא נבראה, ואמר שהיא משמשת לתחלת הדבור כנראה שהתיאור יהיה אחרי הבריאה. והלא לפי דעת בן עזרא על כן אמר שאינו מורה לחבור כדי שיהיה התיאור קודם הבריאה כי יותר יאות להיות הו׳׳ו ו׳׳ו החבור אחרי הבריאה, ולכך הקשה למה אמר תראה ולא אמר תהיה. ומאמר יהי רקיע טעמו יתחזק, ועוד שהאור צריך למקבל, ועוד במה נודע יום אחד. שדעתי כונת בן עזרא קודם האור לא היה דבר. והמבין יבין כי כונת בן עזרא מהכרח מלת ראשית שהיא מורה על זמן שהקדימה והאיחור הם אמתת הזמן, על כן פירש מה שפירש מכלל שהשמים היו נמצאים קודם הוית האור.

ור׳ שלמה הצרפתי פירש שמלת בראשית סמוכה למלת ברא. אמנם במאמר השמים והארץ פירש הגלגלים והיסודות. ופירש השמים נבראו בראשון לחים ובשני קרשו במאמר יהי רקיע והארץ נגמרה מלאכתה בשלישי שנקוו המים אל מקום אחר ונראתה היבשה. והכונה שלחצתהו להסמיך ולא שתהיה מוכרתת שאם תהיה מוכרתת כנראה שרצון הכתוב לומר בראשון ברא שמים. והלא החכמים אומרים למה נקראו שמים שהם נבראו מאש ומים. ונראה שהיסודות נבראו קודם השמים, ואיך תהיה מוכרתת להורות במלת בראשית איזה נברא תחלה, רק יהא הפירוש בראשית בריאת השמים והארץ הארץ היתה כך וכך, ר׳׳ל בתחלת בריאתם רצה לבאר איכות תכונתם במאמר והארץ היתה.

ואמנם ר׳ שלמה כנראה שלא הרגיש בדבר אשר ברח אב׳׳ן עזרא ממנו כיון שהרגיש שמלת בראשית היא סמוכה להסכים גם במלת שמים וארץ הגלגלים והיסודות, מפני שאם מלת בראשית סמוכה אל הבריאה לא יהיה הרצון להורות בעצם זמן הבריאה רק מלת ראשית מורה לזמן קודם הבריאה וקודם הבריאה לא היו נמצאים, ואיך יתאר לומר והארץ היתה תהו. והמפרש בראשית הבריאה ברא שמים וארץ לא יתכן פירושו, כי אין הבריאה זולתי בריאת שמים וארץ ואיך יסמיך הדבר אל עצמו.

והחכם רבינו שמריה נ׳׳ע תירץ שמלת בראשית היא סמוכה אמנם אינה סמוכה למלת ברא. אמנם כבר ידעת שראשית ואחרית הם השגות הזמן, והרצון בם ראשית הזמן ואחרית הזמן. ומפני שאלה המלות הם עצם הזמן ואם לא יסמכו אל הזמן ענינם מובן שהם צריכים סמיכות זמן כמו מגיד מראשית אחרית **(ישעיה מו י).** וידעת שמלת ראשית נאמרת לשלשה ענינים: תאמר ראשית על הזמן, ותאמר לראש הדבר ותחלתו כמו ראשית שמנים ימשחו **(עמוס ו ו),** ותאמר לענין הקודם כמו ראשית דגנך **(דברים יח ד),**  ראשית בכורי אדמתך **(שמות כג יט).** ואומר המפרש הזה כל מקום שתבוא מלת ראשית בלי לווי תהיה רומזת על הזמן כמו מגיד מראשית אחרית. אך כשרוצה הכתוב במלת ראשית חוץ מן הזמן תבוא בלווי כמו ראשית דגנך. אע׳׳פ שיש לטעון שמלת וירא ראשית לו **(דברים לג כא),** שאינו רוצה על הזמן ולא בא בלווי. סוף דבר כונת החכם הנה ר׳׳ל בראשית הזמן ברא אלהים. והנה מורה הכתוב כי בראשית הזמן בראם ולא בו. וראשית הזמן אינו מעצם הזמן כאשר ראשית הקו ואחריתו אינם מעצם הקו רק הם גבולי הקו. והנה ראשית הזמן הוא העדר הזמן שהיה סמוך אל הזמן ובאותו ההעדר שהיה סמוך אל הזמן שהוא ראשית הזמן הברואי ברא אלהים השמים. הנה מתוך זה הפירוש הראה גם כן חדוש הזמן.

והפליא החכם איך עלה בידו זה הפירוש להורות בחדוש הזמן במלת בראשית שהזמן נברא עם מציאות השמים. ולפי דעתו אם בריאת שמים וארץ חוץ מן הזמן אינם בריאת יום אחד כי בריאתם אינה בזמן. ומה שאמר כי ראשית הקו וסופו אינם מעצם הקו. הנה כל ראש וסוף יש להם אמצע. ואם האמצע הוא מעצם הקו גם הראש והסוף הם מעצם הקו. ומה הכרח יש מלשום הנקודה שבראש הקו היא ראשית הקו. ובכל מקום שנמצאת זאת המלה היא מורה במה שהוא מעצם הדבר הנה ראשית דגנך, טוב אחרית דבר מראשיתו **(קהלת ז ח),** מראשית השנה ועד אחרית שנה **(דברים יא יב),** מגיד מראשית אחרית, אכן המפרשים בראשית הזמן ברא שמים וארץ. והראשית הוא חלק מן הזמן והטעם בתחלת הזמן, ואע׳׳פ שלא קדם הזמן מן הבריאה כי הזמן נמשך אחרי הגלגל, עשה הזמן כלי לבריאה והכרח החלוקה מורה זה שאי אפשר לומר בהעדר זמן ברא שאם כן אין שמים וארץ בריאת יום ראשון. ועוד בהמצא הגלגל הזמן עמו ואיך היה בהעדר זמן. ומפני שעשה הזמן כלי לבריאה לא נאמר שהזמן היה נמצא כי מה טעם בראשית והטעם בחלק שהוא ראשית הזמן, וכמו כן ויכל אלהים ביום השביעי **(בראשית ב ב),** שהטעם החלק שהוא תחלת יום השביעי. והואיל ומשמע המאמר מורה על חדוש הזמן, אין להקשות למה לא הורה על בריאתו עד שהוצרכו מהם לעשות הבי׳׳ת בי׳׳ת העזר שהטעם עם ראשית הזמן ברא השמים והארץ, כי מלת ראשית הפסיקה להוראת חדושו והדבר מובן כיון שהשמים נבראים גם הזמן ברוא. ולא יראה על מציאות זמן קודם בריאת שמים וארץ. ואשר פירשו בראשית חפצו, כל חכמי הקראים השיגו לו מפני שהמציא הרצון קודם בריאת העולם ומפני הכרח אות בי׳׳ת שהוא בי׳׳ת הכלי.

והחכם ר׳ אהרן נ׳׳ע עזר אחריו ואמר שאם חפצו חיצון לפי אמונתם וצריך נושא הנה הטוב אשר שמוהו קודם לבריאתו העולם. והנראה מדברי החכמים בענין הרצון שהוא לשני פנים: האחד יהיה לדבר אשר יוציא מן ההעדר, והאחר יהיה לדבר הנמצא. ואולם אשר יוציא מן ההעדר לא יקדם החפץ ממנו, כי אי אפשר שיקדם החפץ והחפוץ לא יהיה כיון שאין לו מונעים ואינו צריך מביאים, והחפץ לפי אמונתם מקרה אשר לא ישרת שני זמנים, והנה אין לו ראשית ואחרית.

והחכם ר׳ ישועה נ׳׳ע אמר בראשית חי הדעת בו מלאך. והראה סמיכות בראשית אל חי מהכרח דעתו שאי אפשר להמציא דבר נקפא מבלי המצא חי שיתענג בו כי תהיה מציאותו מבלי תועלת. שאם נאמר המציא הדבר הנקפא תחלה מבלי דבר בעבור האדם שעתיד להמצא לא השלים בזה כי מה טעם להקדים ולהאחיר. ופירש אות בי׳׳ת כטעם אחר או כטעם עם, שאם תהיה המלה שם מקרה ולא תהיה המלה סמוכה לא יהיה טעם לאות בי׳׳ת. והואיל והכתובים הורו למציאות המלאכים

ולא נמצא כתוב להורות באיזה זמן נמצאו, אלא מצאנו הכתוב מספר מציאותם קודם בריאת העולם כגון ברכו ה׳ מלאכיו גבורי כח **(תהלים קד ג),** והכרח דעתו להמציא מציאות חי קדם בריאת העולם הסכים להיות מלת בראשית סמוכה למציות חי הדעת בו מלאך. ואע׳׳פ שמודה כי המלאך בעל גשם השלים שמציאותו בלי זמן ומקום, ואע׳׳פ שאין דעת החכמים נוחה בזה שכל ברואי אצלם צריך זמן ומקום, כמשלים הוא להקיש מציאות המלאך למציאות העולם בכללו שהוא נמצא בלי זמן ומקום. אעפ׳׳כ אלו הדברים רחוקים הם מציור השכל לא שאכחש כי המלאכים לא היו נמצאים קודם בריאת העולם. הנה דוד שסדרם קודם בריאת העולם במאמר ברכו ה׳ מלאכיו, גם שלמה אמר ה׳ קנני ראשית דרכו קדם מפעליו מאז **(משלי ח כב).** אלא שמאמר בראשית לא יורה עליהם שאם נסמיך בראשית אל החי לא יצא משני פנים, אם שהראשית דבר זולתי החי. ואם הראשית מן החי יהיה לו ראשית ואחרית וזה אי אפשר.

אמנם החכמים שמפרשים המלה מוכרתת, הנה החכם ר׳ משה שפירש מלת בראשית ברא אלהים פירושו בהתחלה ברא אלהים את השמים, ור׳׳ל שברא את השמים עם התחלותיהם שהם השכלים הנבדלים ונפשות הגלגלים. ונקראו אלו התחלות כמו שהלב התחלה לחי לא שקודם מן החי. והעלה אשר הכריחתהו בעבור שראשון ואחרון לא יאמרו רק בזמן, ולא יושכל זמן רק בתנועה, ולא תהיה תנועה רק במציאות הגלגל. ואם לא היה גלגל עדין איך יצוייר זמן, על כן פירש מה שפירש שמלת ראשית שם נאמר להתחלה השכלית, ואות בי׳׳ת כטעם עם.

והחכם ר׳ משה ב׳׳ר נחמן פירש שהמלה מוכרתת, והטעם בראשונה ברא את השמים ואת הארץ. ובעבור שמלת ראשון יש לו צירוף אחרון, וצריך להבין איזה נברא ראשון ואיזה נברא אחרון. ואנחנו לא מצאנו נמצאים אחרים שקודם מהם ברא העליונים והתחתונים, על כן הוצרך הוצרך החכם לבאר שבתחלה ברא החמרים, ר׳׳ל חמר העליונים וחמר התחתונים, ומהחמר העליון ברא בראשון האור, ומהמותר ממנו בשני ברא הרקיע, ר׳׳ל מגלגלים. ופירש גם כן שהחמר הארציי בהבראו היה חמר לבד באמרו והארץ היתה תהו, ואחרי כן היתה בוהו כי הלבישה צורה. והנה לפי כונת זה החכם בראשון ברא החמרים, ובשני באר מה צורה הלביש החמר השמימיי, ובשלישי באר מה צורה הלביש החמר הארציי. ואמנם זה החכם לא נוצל הקושיא התנצלות גמורה, כי לפי כונת בן עזרא אם המלה מוכרתת אין טעם לשמוש אות בי׳׳ת, כי אין הבדל בין שיאמר ראשון ובין שיאמר בראשונה. ומן הדין היה כיון שהמלה מוכרתת להיות הבי׳׳ת קמוצה להורות שהיא מוכרתת, ועל כרחנו היינו אומרים שהבי׳׳ת נוסף, אלא אחרי שבאה הבי׳׳ת שואי׳׳ת כנראה שהמלה סמוכה. ואם תהיה המלה סמוכה יש טעם לשמוש אות בי׳׳ת כמו שפירש החכם בן עזרא.

והחכם ר׳ יהודה טולטולי ע׳׳ה פירש הבי׳׳ת בי׳׳ת העזר ככתוב ה׳ בחכמה יסד ארץ **(משלי ג יט),** הטעם על עולם הרוחני שבאמצעותו המציא העולם השפל, כענין ה׳ קנני ראשית דרכו קדם מפעליו מאז **(משלי ח כב),** הטעם קדם מפעליו שפעל מאז. וידוע כי כונת משה בסדרו מעשה בראשית שהיתה מציאותו בלי אמצעיים כאשר יתבאר. ושלמה ע׳׳ה אם העיר במציאות המתהלל שהיתה מציאותו קודם בריאת העולם, לא יחס הפעלות לעצמו אלא לשם ית׳ כאשר הסדר מודיע.

והחכם ר׳ אהרן נ׳׳ע פירש שמלת בראשית אינה סמוכה והיא בשקל שארית. ומלת ראשית נחלקת: תאמר לדבר המשובח כמו וראשית שמינם ימשחו **(עמוס ו ו),** ויאמר לדבר הקודם כמו ראשית דגנך **(דברים יה ד),** ויאמר על הזמן ובזה המקום אינו רוצה רק שיהיה שם הזמן. והבי׳׳ת במלת בראשית בי׳׳ת הכלי שהוא מורה מקום הדבר או הזמן. ואומר אע׳׳פ שלא היה עדין זמן, שכבר ידעת שהנביאים מבינים שמות לדבר שאינו נמצא, וממין זה ראשון ואחרון הנאמרים על הש׳׳י זאת היא דעת זה החכם.

ויש לתמוה כי החכמים בורחים מתת זמן קודם הבריאה, ואם לא היה עדין זמן איך יתאר בו הכתוב בשם זמן להביא ספקה בלבות המעינים. אבל דין היה על הכתוב להרמיז אדרבא העדר זמן לא חיוב זמן. ועוד שמלת ראשית ואחרית ממאמר המצטרף, ואם לא היה במלת בראשית סימן להורות על סמיכותה היתה נשארת בסמיכות ענין, כל שכן שהמלה ראויה להיותה סמוכה, אם כן יש לה סמיכות מלה וסמיכות ענין. ובכן יכון להיות הבי׳׳ת בי׳׳ת הכלי בזאת המלה בהורותה עצם הזמן, ואם לא תהיה המלה סמוכה לא יהיה הבי׳׳ת מורה הזמן כאשר זה נודע אחרי עיון חוקרי האמת.

ומה שדעתי נוטה בו זהו מה שאסדר: שהש׳׳י כשרצה להשלים ולתקן עניני בני אדם להשיג במעלת השלמות מה שלא היה עולה משלמות דעת האדם כי אם באצעות שפע הנבואה, ולא תתאמת הנביאה כי אם בהתאמת ההשגחה, ולא תתאמת ההשגחה כי אם באמונת חדוש העולם. ובענין חדוש העולם היתה כפירה נגלית בזמנו ע׳׳ה. וסבת כפירתם בראותם העולם מתקים על ידי ההויה וההפסד, וכל ענין הווה מדבר ונפסד אל דבר אומרים העולם מתחיב להיותו נמצא כפי שהוא נמצא, ואי אפשר השתנותו ולהמצא בחלוף מה שהוא נמצא.

ולכן פתח משה רבינו ע׳׳ה:

**1:1 בְּרֵ****אשִׁ֖ית בָּרָ֣א אֱלֹהִ֑ים אֵ֥ת הַשָּׁמַ֖יִם וְאֵ֥ת הָאָֽרֶץ׃**

1:1 בראשית ברא אלהים – להורות שמציאות העולם שפעה מאתו לא על הצורה שהוא נמצא עתה על ידי אמצעיים כי אם מתחלת מציאות המרכז עם העגולה מהעדר הגמור, ומציאות כלל הדברים בלי אמצעים. וכל מעשה השם בששת ימי המעשב בכח מעשה בראשית עד עת שהונח העולם במנהגו הנח המיושב התהוות הדברים על ידי אמצעיים, זהו מאמר ויכלו השמים והארץ וכל צבאם **(בראשית ב א),** הווי הדברים בלי אמצעיים. והנה יהיה צירוף מאמר בראשית לזמן שהונח העולם הולך כמנהגו וזהו, אשר ברא אלהים לעשות **(בראשית ב ג),** הטעם להמציא ולעשות כל אחר מינו. ומלת בראשית מתפשטת עד מאמר ויכלו. וכל מעשה בראשית בו׳׳ו החיבור, וכתוב כי ששת ימים עשה ה׳ את השמים ואת הארץ **(שמות כ יא):**

1:1 ברא – יש מפרשים אומרים שענינה להמציא יש מאין. ויש לתת טענה ממאמר ויברא אלהים את התנינים שהוא יש מיש. ור׳ יהודה טולטולי נ׳׳ע אמר שגם הוא יש מאין, והטעם על הצורה הנוספת. ואברם בן עזרא אמר שענינה מלשון וברא אותהן בחרבותם **(יחזקאל כג מז),** שהוא ענין גזרה וטעמו לגזור ולשום גבול נגזר. וטען החכם ר׳ אהרן נ׳׳ע שאמונתו בחמר קדמון, נראה לו לפי דעתו שנטה לדעת אפלטון שהשמים והארץ הווים מדבר ונפסדים לדבר, ולא כן אמונתו כפי שקדם לנו הענין בבאור דעתו. אכן כונתו היות השמים והארץ נמצאים, והיסודות הקל מקיף את הכבד, והארץ היתה מסבבת מים עד שגזר והגביל את המים במקום, ונראית היבשה, זהו טעם ברא.

1:1 ויש לטעון שטעם ברא שהוא פעל קל חלוק מטעם וברא שהוא בנין פעל. אכן מלת ולא ברה אתם לחם **(שמואל ב יב יז)** הוא ענין אחר. וטעם מלת ברא להמצאת ענין שלא היה, כגון ויברא אלהים, מי ברא אלה **(ישעיה מ כו),** לא תהו בראה **(ישעיה הח יח).** והנמצא באדם מן הדגוש, וטעמו לסלק הענין הנמצא, והוא הפך ענין הראשון כמו עלה לך היערה ובראת לך שם **(יהושע יז טו),** ויד ברא **(יחזקאל כא כד).** הפך מלת רפא שמבנין הקל הבא לש׳׳י כמו כי אני רופאך **(שמות טו כו),** וטעמו לסלק המחלה. והבא באדם מבנין הכבד כגון ורפוא ירפא **(שמות כא יט),** טעמו לחבר הפצע. וכן וירפא את מזבח ה׳ ההרוס **(מלכים א יח ל).** ואין טענה מפסוק לא דרש את ה׳ כי ברופאים **(ד׳׳ה ב טז יב)** שהוא תאר, והאמת שטעמה להמציא דבר בלי אמצעי. והנה העקרים נמצאו מהעדר הגמור ובעלי חיים והאדם, להודיע שהם נמצאו בכח הש׳׳י בלי שנים. וכן אומר ויברא אלהים את האדם. ועל חיות היבשה הספיקה מלת ויברא אלהים את התנינים, כי ענין אחד יכללם, שהרי עם התנינים נאמר ואת כל עוף כנף למינהו, ונאמר וייצר ה׳ אלהים מן האדמה כל חית השדה ואת כל עוף השמים **(בראשית ב יט).** אכן על מין הצומח שהויתו מן הארץ כך היה במעשה בראשית, על כן נאמר ותוצא מארץ דשא עשב, ולא נזכרה בהם בריאה:

1:1 אלהים – עקרה אלה, ויו׳׳ד מ׳׳ם לרבים, והיחיד ממנו אלוה. ויש לחוש בזה השם שהוא מורה לרבוי ועקר האמונה להאמין יחוד אמתי מאין הרכבים. והכונה בעבור שהשלמות אצלנו מינים רבים, על כן תארו הכתוב בתארים רבים עם היותו פשוט מכל הרכבה להשלימו בדעתנו שהוא שלם בכל מיני השלמיות, הוא הדין בשם אחד המורה על רבוי.

1:1 כבר ידעת ששם אלהים ענינו הכח והאילות. וכבר ידעת שהדעות הסכלות מתוך שנוי הפעלות חיבו רבוי כחות, והאמינו בשניות בבחינת הטוב והרע באמרם האור יעשה הטוב והחשך יעשה הרע. או שהשם יעשה הטוב והשטן יעשה הרע, על כן חשש לקראו בשם מתרבה מתואר אחד להורות שהוא יכול על שני ההפכים, על כן קראו בשם אלהים להשלימו בדעתנו אבל הוא עצם אחד, והנה מלת ברא שהוא מורה ליחיד. והנה תראה אמרו האלהים אני להמית ולהחיות **(מלכים ב ה ז),** ונאמר ראו עתה כי אני אני הוא ואין אלהים עמדי אני אמית ואחיה **(דברים לב לט),** הפך זה אמר זו כחו לאלוהו **(חבקוק א יא).** כאשר אמר אז חלף רוח ויעבור ואשם **(חבקוק א יא),** ר׳׳ל כאשר חלו לו הרעות מגזרת השם גם הטוב שבא לו אינו מכח אלוהו, אלא מרצון האל כשאר אמר הלא אתה מקדם אלהי קדושי **(חבקוק א יב),** וכל זה לצד תוכחת ישראל. ואין ראוי לומר שהוא לשון תפארת, שאדרבא זה חסרון לאל כי הפאר והשבח ברבוי הוא במה שהרבוי יאות, אבל הפאר והשבח ליחדו כאשר נאמר נוטה שמים לבדי רוקע הארין מאתי **(ישעיה מד כד):**

1:1 את – ממלות השרות להבדיל בין פועל לפעול כשהדבר נודע בין בידיעת שם העצם, בין בידיעת ה׳׳א הידיעה, בין בידיעת הסמיכות, ובלית אחת מאלו הידיעות לא תבוא מלת את להורות לפעול, על כן אין ראוי לומר שחסרה מלת את מן ורב יעבוד צעיר **(בראשית כה כג),** בן יכבד אב **(מלאכי א ו).** ואם תבוא מלת את היא כטעם מן כמו ואשמע את מדבר אלי **(יחזקאל ב ב),** או כטעם עם כמו זכור אני ואתה את רוכבים צמדים **(מלכים ב ט כה).** ופעמים תבוא עם הפועל עם הידיעה כמו ובא את הארי ואת הדוב **(שמואל א יז לד),** את עמוד הענן **(שמות לב י).** ונראה שלא תבוא מלת את עם הידיעה אלא בעבור כי בהיות הפעול אפשר להיות הפעול הוא הפועל, על כן תבוא מלת את להבדיל בין פועל לפעול. וימצא הפעול קודם כמו לכן כאכול קש לשון אש וחשש להבה ירפה **(ישעיה ה כד):**

1:1 השמים – אולי המלה היא מגזרת שם בעבור השוא תכלית ההבטה, ונמצא שם ישר נוכח עמו **(איוב כג ז).** והנראה שטעם שניות שמים כשניות פאתים שכל רגע חצי הגלגל למעלה מן הארץ וחצי למטה מן הארץ. לפי הנראה שכל יי׳׳ם מורה לשנים, אע׳׳פ שנמצא לפי הנראה ואינו מורה לשנים כגון אפרים, צהרים, אעפ׳׳כ יש לתת לכלם טעם השניות. ונמצא ואינו מורה לשניות כמו ואת הכבשה ישלם ארבעתים **(שמואל ב יב ו).** הפך זה מלת עשרים שהיא שתי עשרות, ולא אמר עשריים. ויש מפרשים השניות בשביל שני סדני הגלגל שאינם זזים ממקום, והם הקוטב הצפוני והקוטב הדרומי. ויש מפרשים שהמלה מורכבת שם מים וחסר המ׳׳ם כמו ירובעל, ירובשת, שנבלע הבי׳׳ת. והשניות להרמיז על המים אשר מעל השמים, שנאמר ויהי מבדיל בין מים למים, ונאמר ויקרא אלהים לרקיע שמים, והיה ראוי להיות המ׳׳ם דגוש. ובאמת שאין השמים הנזכרים בראשון הוא הרקיע הנזכר בשני. ויש מפרשים שהמלה מורכבת מן אש ומים, והשי׳׳ן מורה על האש כגון שלהבת יה **(שה׳׳ש ח ו).** וטעם זאת הקריאה שהאש קל והמים כבדים כדי לשלול ממנו האיכיות שהשמים לא קלים ולא כבדים.

1:1 והלא הפילוסוף עצמו אמר שאינו שלל גמור אבל הוא כאמרנו באבן אינו דומם ולא מדבר שנכון בו לא דומם שהוא נגדיי למדבר. ושם שמים לעולם לשון רבים אע׳׳פ שנמצא אם תשים משטרו בארץ **(איוב לח לג),** לשון יחיד. ויש מפרשים שהכנוי שב אל חקות, כמו חקות העמים הבל הוא **(ירמיה י ג).** ויש אומרים שהשמים נקרא רקיע וכנוי היחיד שב אל הרקיע:

1:1 ואתהארץ – אם נתאחרה במאמר לא נתאחרה בבריאה, אלא השמים והארץ נבראו כאחד כי אי אפשר המצא העגולה מבלתי הנקודה והקדימם למעלתם, והעד ביום עשות ה׳ אלהים ארץ ושמים **(בראשית ב ד).** ואמרו שהאל׳׳ף נוסף, והוא מגזרת מרוצה ונקראת כן מפני שהגלגל רץ עליה:

**1:2וְהָאָ֗רֶץ הָיְתָ֥ה תֹ֙הוּ֙ וָבֹ֔הוּ וְחֹ֖שֶׁךְ עַל־פְּנֵ֣י תְה֑וֹם וְר֣וּחַ אֱלֹהִ֔ים מְרַחֶ֖פֶת עַל־פְּנֵ֥י הַמָּֽיִם׃**

1:2 והארץ – המלה הלזו נשתנה נקודה מחברותיה ובאותיות וכל׳׳ב הקמצי׳׳ן תדיר הפ׳׳א בקמ׳׳ץ בזולתי הדרגה, והפך הדבר ועל רגעי ארץ **(תהלים לה כ):**

1:2 תוהוובוהו – שרשם תוהיו בוהיו והו׳׳ו למ׳׳ד הפעל, כמו ישגא אחו בלי מים **(איוב ח יא),** מי שחו **(יחזקאל מז ה).** ובתשלומם על משקל עזריקם בוכרו **(ד׳׳ה א ח לח).** ואין טעם בוהו כטעם תוהו, שטעם תוהו טעמו בלי תועלת, כאשר נאמר אחרי התוהו אשר לא יועילו **(שמואל א יב כא),** וכן לא יועילו כי תוהו חמה **(שמואל א יב כא).** ומלת בוהו תורה שלא היה שום נמצא, והנה ונטה עליה קו תוהו ואבני בוהו **(ישעיה לד יא),** שחקו אין בו תועלת בלתי בנין אבנים ואבני בוהו יורה על ריקות. והנה הענין על פי התכונה שנמצאת בראשית הבריאה לא היתה מועילה, ועוד שלא היה עליה שום נמצא, אלא היתה ריקה מן הדשאים ומן החי האלם ומן החי המדבר:

1:2 וחשך – הוא העדר ואינו קיום כמו שהאור קיום וצריך למקבל יקרא העדרו חשך שהאין שני מינים יש העדר קודם מן היש כגון האין שהוא כנגד העצם. ויש אין שהוא יאמר לענין היה בעצם ונעדר כמו הראות והעורון העושר והריש. הנה באמור הכתוב ראיתי את הארץ והנה תוהו ובוהו **(ירמיה ד כג)** תמור וחשך אמר ואל השמים ואין אורם **(שם שם).** ואינו האש היסודי כאשר אמרו קצת המפרשים:

1:2 ואמר עלפניתהום – שהודיע שהאש היה מקיף את האויר, והנה מורה שהוא על פני תהום שהוא המים. ואמר שבכל מקום מכנה לאש בשם שמים כמו מי עלה שמים וירד **(משלי ל ד).** ואמנם אמרו על פני תהום, הורה שהארץ המים היו מקיפים איתה מכל צדדיה. והאויר שהיה על פני המים הם הנקראים תהום היה מתלבש האור, ובהעדר האור היה חשך, ואע׳׳פ שנמצא ובורא חשך **(ישעיה מה ז),**  הוא כדרך או מי ישום אלם **(שמית ד יא):**

1:2 ותהום – בשקל שאור שם על עומק המים, ואינו מלשון תוהו כי המ׳׳ם שרש:

1:2 ורוח אלהים – כדרך ויאמר ויעמד רוח סערה **(תהילים קז כה),** ונאמר ותרד אש אלהים **(מלכים ב א יב).** ובעבור שארבעה היסודות השנים פועלים, והם האש והרוח, והשנים מפעלים והם המים והעפר. אלו הפועלים מתיחסים אל השם שהם פועלים בכח השם, ועל כן נאמר עושה מלאכיו רוחות משרתיו אש לוהט **(תהילים קד ד):**

1:2 מרחפת – ענין נדנוד ונענוע, והוא פעל עומד, ואע׳׳פ שנראה מצד נענועה יתנועעו המים אינו פועל יוצא:

1:2 על פני המים – הם הנזכרים בשם תהום, וטעם השניות יש חכמים אומרים בעבור היות המים שני מינים עליונים ותחתונים. ובן עזרא אמר שהם זכרים ונקבות. ודעתי נוטה לומר שנקרא מים שהוא יסוד שני ליסוד העפר. והמלה מגזרת מה שהוא טעם עצם כאשר נקרא אפרים שהוא שני למנשה ומצרים שהוא שני לכוש. והנה בפסוק והארץ היתה, תאר הארץ אחר שנבראה, בעבור שלא נמצאת בראשית הבריאה כפי שהיא נמצאת עתה מן הנמצאות שיש בה ועליה. אמנם תארה בהעדר כל מה שנמצא בששת ימי בראשית, והורה כי לא נמצאו בראשית הבריאה כי אם העקרים והיו בתכונה אחרת:

1:2 ובאמרו היתה תוהו – תארו תאור העדר מהצומח, והחי האלם, והמדבר, שהם בריאת יום שלישי וחמישי וששי:

1:2 ובאמרו וחשך על פני תהום – תאור העדר אור שנתהוה ביום ראשון והמאורות ברביעי. ונראה שהארץ היתה מוקפת מים והמים היה מקיפם אויר, כאמרו ורוח אלהים מרחפת על פני המים. והנה בכלל מאמר וחשך תאר השמים איך היו קודם שיתהוה בהם מה שנתהוה, כאשר נאמר ראיתי את הארץ והנה תוהו ובוהו ואל השמים ואין אורם **(ירמיה ג כג).** ותוהו ובוהו בארם באמרו ראיתי והנה אין האדם וכל עוף השמים נדדו **(דם ד כה).** והקושיות שיתכן להקשות, למה לא הזכיר יסוד האש, ולמה לא הזכיר בריאה ברוח ומים. ויש להשיב שהאש נכלל בכלל השמים גם נקרא שמים, ופירשו ואת הארץ כטעם עם, שעם הארץ נבראו שאר החסודות ומצאנו ובורא רוח **(עמוס ד יג)**. ואחרים אמרו כיון שנבראו המקיף והמוקף מה שביניהם ברואים.

1:2 והאמת שמלת והארץ כולל כלל היסודות, ותוהו ובוהו סגלה לארץ תארים. והחכם רבינו אהרן נ׳׳ע אמר יש לשאול שאם כלל בפסוק הראשון השמים והארץ שהיו עתידים להראות בשני ובשלישי למה הזכיר איכות הארץ ולא הזכיר איכות השמים. והשיב שתי תשובות: האחת שהודיע איכותו במאמר וחשך קודם הוית האור, והאמת שהיה צריך להזכיר איכותו קודם היותו רקיע. והתשובה השנית שלא הוצרך להודיע איכותו כי איכותו נודעת מאיכות הארץ. והארץ מקום השמים והנקודה הזאת מופיעה לאיכות השמים, ואפילו לשעורם כי מקום המרובעים מבחוץ ומקום העגולים מבפנים. וגם זאת התשובה ישיגנה הטעות כי האיכות אשר אנחנו צריכים להודיע היא אשר השיגה השנוי, אבל איכות שלא נשתנית מה אנחנו צריכים להודיע.

1:2 והנה השאלה תבחן לפי חלוק הדעות. שהאומרים שהשמים והארץ נבראו ונשלמה תכונתם בשני ובשלישי צריך כשם שהודיע איכות הארץ להודיע איכות השמים. וכל ההולכים אחרי זאת הכונה אינם יכולים לתת טעם לדבר. אמנם האומרים והארץ לבדה נשלמה תכונתה בשני ובשלישי, והרקיע אינו השמים הנזכרים תחלה לא תתחיב להם השאלה. אך כיון שאמר אחרי כן יהי אור ונראה קודם האור היו על תכונה אחרת, צריך לבאר איכותם ממאמר וחשך. אכן לפי כונת האומר שהחשך הוא האש היסודי אע׳׳פ שתתחיב לו השאלה אינו יכול לתת טעם. אמנם לפי דעת האומרים כי השמים והארץ הנזכרים ביום ראשון, הם הנזכרים בשני ובשלישי והזכיר איכות הארץ קודם תכונתה, כך צריך להודיע איכות השמים קודם תכונתם. ואולם פירוק הקושיא שבאר איכותם במאמר וחשך על פני תהום, ר׳׳ל הוא מקום הוית הרקיע ובאר אותו המקום שהיה תהום ועל פניו היה חשך.

1:2 אכן לפי דעת חכמי התלמוד אשר אמרו כי מאמר והארץ היתה מורה לפי בריאתם ביום ראשון, כלומר היתה לפני ששת ימי בראשית, מה מאד הדבר מגונה, כי איך יתאר הדבר קודם היותו. ונראה לפי דעתם כי היסודות היו נמצאים קודם בריאת שמים כאשר דרשו בשם שמים. ויותר מגונה מאמר מי שאמר מהם שהאור נברא תחלה והגלגלים והארץ נעשו בשני ובשלישי, כי איך נבראו דברים אמצעיים קודם המצא המקיף והמוקף אם האור כמשמעו. והאומר כי לא היה ראוי לבאר איכות השמים כאשר באר איכות הארץ מפני כי המינים הנמצאים בארץ אולי היינו מבינים כי הם נכללים בבריאת הארץ, והלא אנחנו רואים אותם הווים מדבר, והיינו סוברים שגם הארץ הווה מדבר, על כן יחד כי היסודות לבד נמצאו מאין. אבל השמים כאשר נמצאו מאז כן הם ואין בהם דבר מתחדש. וזה מאמר משובש כי כבר הכתוב בתחלת הבריאה באר כי המנים לבד נתהוו מדבר ומה היינו סוברים.

1:2 והאמת כי אלו היה מזכיר איכות השמים כמו שהזכיר איכות הארץ היה ראוי כשם שבאר העדר הנמצאים במאמר תוהו ובוהו ואיכות הנמצאים כפי מה שהם, כן היה ראוי גם כן לבאר איכות השמים. ואולם תאר העדר הוית האור מהם אבל איכותם כפי שהיו לא הוצרך הכתוב לבאר לשתי סבות: האחת כי הארץ נשתנית ממה שהיתה והשמים לא נשתנו ממה שהיו זולתי העדר האור. והשנית כי אם היה מבאר איכות השמים היה מבאר מציאות המלאכים שמציאותם בשמים, והכתוב לא רצה כי אולי היינו סוברים שהם אמצעיים בשאר הבריאות, וכונת התורה לשלול כלל האמצעיים ולהרחיק הספק כדי ליחס כלל הפעולות לש׳׳י, כאשר הכתוב מסייע נוטה שמים לבדי רוקע הארץ מאתי **(ישעיה מד כד).**

ולהיות מציאות המלאכים מאז, הנה שלמה המלך ע׳׳ה באר הדבר באמרו ה׳ קנני ראשית דרכו קדם מפעליו מאז **(משלי ח בב),** שהם הוית הרקיע והיבשה, כאשר נאמר בהכינו שמים שם אני **(שם ח כז),** כלל אותה הפרשה ולא הורה שהיו באמצעותו. ודוד המלך ע׳׳ה שהורה במציאותו וקודם הוית הרקיע והיבשה במאמר ברכו ה׳ מלאכיו גבורי כח **(תהילים קג כ).** ומכאן יש להבין מציאות המלאכים ביום ראשון הואיל ותאר העדר האור לבד, מכלל שהמלאכים היו נמצאים:

**1:3וַיֹּ֥אמֶר אֱלֹהִ֖ים יְהִ֣י א֑וֹר וַֽיְהִי־אֽוֹר׃**

1:3 ויאמר – יש אומרים שהמאמר צריך מקבל, ועל כן יצדק האומר חי מדבר ולא יצדק האומר חי אומר. ומזה הבינו רמז למציאות המלאכים. ויש טוענים שמצאנו כי היא שמעה את כל אמרי ה׳ אשר דבר **(יהושע כד כז),** יש להשיב כאשר אמר שמעה והוא על דרך השאלה הוא הדין במאמר אמרי. וכן לא הרמיז שום מקבל וראוי לקחת אותו למה שקרוב אל האמת. והאמת כי בכל מעשה בראשית לא הוצרך לאמצעיים אלא הכונה שהמציאם בלי יגיעה וליאות כדרך בדבר ה׳ שמים נישו **(תהילים לג ו).**

1:3 ואמרו החכמים בעשרה מאמרות נברא העולם. ובמנין עולים תשעה, והעשירי הוא מאמר בראשית ברא שהוא במאמר, כנרמז בדבר ה׳ שמים נעשו, כי הוא אמר ויהי **(שם ושם ט).** ודעת בעלי הקבלה שאמרו שהש׳׳י הלביש לבנונית למלאכים לדעת מהו שישמעו והאמינו שהם לובשים פעם חמר ופעם אינם לובשים חמר, אלו דברים לא יציירם השכל. גם האומרים שהם נמצאים מאש ורוח והביאו ראיה מפסוק עושה מלאכיו רוחות משרתיו אש לוהט **(שם קד ד),** טעם הפסוק אינו כן אבל הענין שהאש והרוח שלוחיו של שם ית׳ שמו כדרך רוח סערה עושה דברו **(שם קמח ח).** ומדרך העיון שהורה הרב ר׳ ישועה נ׳׳ע והבין מציאותם והבין שהם בעלי חמר, הנה התחיבה מציאותם לא לאופן שהם שלוחי השם ומלאכיו והדבר להפך. ואנחנו הרחבנו הבאור בספר ע׳׳ץ החיי׳׳ם והורינו מה שהוא האמת:

1:3 יהי אור – יש שאלות קשות בענין הוית האור שהוא מקרה ולולי עצם נושא איך נמצא. ואם האויר נושא מקרה האור ובבוא הלילה סר האור ונשאר החשך. ונראה שהוא נעדר ועוד היה נמצא בעתו. וצריך לומר שהיה חוזר האור במקום החשך והחשך במקום האור. וצריך לשאול איך שוער יום אחד ויום שני, ויש לומר ששרת האור י׳׳ב שעות והיה חוזר האור במקום החשך י׳׳ב שעות, ועוד היה חוזר כשעור שהיה משלים הגלגל מנקודה עד נקודה כ׳׳ד שעות. ויקשה הדבר אם שהמקרה עצמו היה נעתק או האויר שהיה חונח בו האור. ויש לשאול כיון שהארץ היתה מסובבת מים מכל הצדדים היתה בצורה אחת כיון שלא היתה יבשה, על איזה צד שוער יום ולילה. ועוד אחרי היות המאורות האור מה היה לו, ולא יצא משני פנים או שנגנז או שנעדר. ואם נאמר נעדר איך דבר שיצא במאמר יהי המורה בהתמדתו, איך נאמר נעדר. ואם נאמר נגנז, מה תועלת יש בגניזתו. ואם יאמר שלעתיד יראהו השם לצדיקים, הלא הכתוב אומר והיה אור הלבנה כאור החמה ואור החמה יהיה שבעתים כאור שבעת הימים **(ישעיה ל כו).** ומאמרו כאור שבעת הימים, הלא האור לא שרת רק שלשה ימים. ולמה לא נבראו המאורות בראשית. והטוען כי בעבור שהיו גשמי הגלגלים לחים עד שנקרשו שנאמר עמודי שמים יורפפו **(איוב כו יא),** דבר שלא יסבלהו השכל כי מהאפס המציאם, ומה הטעם להמציאם לחים ולא ימציאם יבשים וחזקים. והראיה שהביאו ממאמר הפסוק עמודי שמים ירופפו אינו עונה בשעת הבריאה, אבל הוא כטעם ונמקו כל צבא השמים ונגולו כספר השמים **(ישעיה לד ד).**

1:3 ואם נעזר ממאמר הפילוסוף כי על כן נתנו רוב כוכבים בגלגל השמיני לכבדותם שיניעם הגלגל העליון לקרבתם אליו. והורו בקלות חמר הגלגל וכבדות חמר הכוכב לזוהר הגלגל ועכרירות הכוכב, שהרי הכוכב נראה מעל כל הרקיעים והשמש לוקה מהלבנה. ומה יענה על האומרים שקלות תנועה נמצאת בגלגל העליון מצד רוב הכוכבים שיש בו על דעת מי שאינו מאמין שיש גוף חוצה מגלגל המזלות. וחכמי התכונה בארו שיש כוכבים גדולים מגוף הארץ י׳׳ב פעמים. והנה היו בגלגל גומות ריקית עד המצא המאורות.

1:3 ובעלי הקבלה אומרים הן הן המאורת שנבראו ביום ראשון, ולא תלאן עד יום רביעי, והחכם ר׳ אהרן נ׳׳ע מסכים בזה, ואנה היו מושמים. ואם הכונה כי נבראו בראשון ולא נראית פעולתם עד יום רביעי הכתוב לא ידבר מרמה. אבל באמת ברביעי נבראו המאורות, ואם הכונה שהאור הנברא בראשון נהיה מאורות אין הדבר סובל, כי הנה הירח טבע גופו הוא חוץ מן האור, עד שנלחצו חכמים ואמרו שהוא רמז לעולם הרוחני. ובכל מקום מדברי הנבואה מכנה ההשגה ההיא בשם אור ומורה על קיומו כל ימי העולם, אך פשטי הכתובים אינם סובלים. ואין טענה ממאמר ויבדל אלהים בין האור ובין החשך שיהיה החשך קיום לא העדר, רמז לערך זה העולם אצל עולם הרוחני. גם מה שאמרו קצת מפרשים שברא האור והאיר עד שנברא הרקיע והסך והמציא המאורות ברקיע להאיר, שהרי הכוכבים שהם בגלגל השמיני אורם עובר לכל הרקיעים.

1:3 אך לסברת בן עזרא וסיעתו שלא הורו בריאה בגלגל וביסודות בששת ימי בראשית, רק שהוקל המים מגבנונית כדור העפר ונעשית היבשה, אומרים במאמר יהי אור, חזוק אור המאורות לעשות פעולה ביסודות, שעל ידי חזוק האור נעשה נטיית הרקיע והיבשה. וזהו שיחס הוית האור ביום ראשון לקדימת הפועל מן הפעול. ונעזרו ממאמר דוד המלך ע׳׳ה באמרו עוטה אור כשלמה נוטה שמים כיריעה **(תהילים קד ב),** שעשיית הרקיע כקובה שהיא חצי כדור ובשעור אותו המקום היתה עטיית האור. ומה טעם להזכיר בריאת המאורות ביום רביעי.

1:3 וגדולי המפרשים אשר לא האמינו המצא המאורות בראשון, מציאות האור ההוא אמרו שהוא גרם כנרמז לעושה אורים גדולים **(שם קלו ז),** ששם אור פעמים שהוא שם גרם, פעמים שהוא שם מקרה, לכמו כן מאור. ולאופן זה אמרו בעלי הקבלה הן הן המאורות שנבראו ביום ראשון ולא תלאן עד יום רביעי. והחכם רבינו ישועה נ׳׳ע אומר שהאור נחתך מאורות ותקעו ברקיע. ואני אומר שהירח טבע גופו קודר ואיך נאמר שהאור נחתך מאורות. והנה במזמור הידוע המעשה בראשית אמר בתחלה עוטה אור כשלמה, ובאחרית אמר עשה ירח למועדים **(שם קד יט).** ונראה ממשמע הכתוב שהאור הנברא במעשה בראשית הוא מקרה, ועל כן אמר וירא אלהים את האור כי טוב, והוא זוהר מתגלגל בכל חצי הכדור במאמר השם. ועל כן אמר עוטה אור כשלמה שהיה מתפשט בכל חצי הכדור, ולכן אמר ויבדל אלהים בין הואר ובין החשך. וברביעי הזוהר ההוא השיאו במאורות והאות מגוף הירח שמקבל האור, והטעם יתבאר בפסוק יהי מאורות:

1:3 ויהי אור – ולא אמר ויהי כן שלא היה בתכונה אחת במעשה בראשית:

**1:4 וַיַּ֧רְא אֱלֹהִ֛ים אֶת־הָא֖וֹר כִּי־ט֑וֹב וַיַּבְדֵּ֣ל אֱלֹהִ֔ים בֵּ֥ין הָא֖וֹר וּבֵ֥ין הַחֹֽשֶׁךְ׃**

1:4 וירא – מלה זו מהבנין הקל והיא משונה מחברותיה. ואמרו המדקדקים שלא באה כן אלא מפני שבתחלה היתה במשקל וישב **(במדבר כא א),** ויפת **(איוב לא כו).** ומפני עלילות האל׳׳ף היה אומר וירא בחיר׳׳ק היו׳׳ד והיה דומה מלשון ירח, על כן נפתח מיו׳׳ד. ונראה לי כי בעלי הלמ׳׳ד לא נמצא עקר אחר לבוא בשני המשקלים בחשרון הלמ׳׳ד, אלא נאמר מפני עלילות האל׳׳ף בזו המלה מפני שנשתמשו בה הרבה שנו תנועתה, כדרך העירותי מצפון ויאת **(ישעיה מא כה).** ואפשר לומר שהרחבת הי׳׳ד בפת׳׳ח לעלת הרי׳׳ש שיש לה משפט הרחבה, כמו ויסר ביום ההוא **(בראשית ל לה).** ודע מפני שזאות המלה משתתפר הסכמתה הראשונה לחוש הרגש הראות, ונמצאת לענין הבנה ולבי ראו הרבה חכמה **(קהלת א מז),** לולי מכריח לא נוציאהו מהסכמתו הראשונה.

1:4 ובעבור שיש מעיינים מרחיקים מהש׳׳י השגת ההרגש אמרו שהוא עני הבנה ובעבור שהידיעה כוללת הנעדר והנמצא, מה טעם במלת וירא היותה עתה ענין הבנה. ונראה שיש שנוי בידיעתו שידע מה שלא ידע, על כן אמרו שהוא כטעם קיום, כמו רואה אני את דברי אדמון. ולשון מקרא וראיתי אני שיש יתרון לחכמה מן הסכלות **(קהלת ב יג).** ומהם אמרו שהוא פועל יוצא כמו וירא אותם את בן המלך **(מלכים ב יא ד).** וכבר ידעת מה שאמרו חכמי המחקר שהדעות שתים: האחת דעת הדבר הנעדר, והשנית דעת הדבר הנמצא. וכי הדעת מן ההרגש יבדל בשני דברים: האחד שהשכל יביט בכללים וההרגש יביט בפרטים, והשני שהשכל יביט מה שבפנים וההרגש יביט במה שבחוץ. רוצה לומר שהידיעה תתלה בנעדר ובנמצא וההרגש יתלה בנמצא לבד. והנה מושגי החוש מושגים לו ית׳, ומפני זה לא נמנע להוציא מלת וירא ממשמעה:

1:4 אכן מפני שאמר כי טוב – לכל בריאת יום מימי הבריאה ואינו רוצה צורתו התארית רק מקיום מציאות כל יום ויום, על כן נאמר שמלת וירא טעמה ידיעה, והידיעה שאר תתלה בנמצא תבונה בשם ראיה:

1:4 את האור – בארו בשם מפני שלא היה בתכונה אחת במעשה בראשית להיות מאז ואילך, אלא מן האור נעשו מאורות:

1:4 כי טוב – אין בריאתו לעצמו רק לתכלית אחרת חוץ מעצמו, ועל כן נאמר כי טוב, שיש הבדל בין אמרו טוב לבד ובין אמרו כי טוב ובין אמרו טוב מאד. שמאמר טוב הוא בתכלית הטובה כמו טוב ה׳ **(תהלים קמה ט),** וכי טוב גרוע. וטוב מאד גרוע מטוב, ומוסיף מן כי טוב. והנה בבריאת האדם, וירא אלהים את כל אשר עשה והנה טוב מאד, שעל דרך משל לא תאמר על האש חם מאד שהוא בתכלית החמימות, אלא תאמר על הפלפל חם מאד שהוא גרוע בחמימות . ומפני שכל מה שסדר במעשה בראשית לתכלית תועלת האדם, על כן נאמר בהם כי טוב:

1:4 ויבדל – מלת הבדלה תהיה פעם באמצעי ופעם בלא אמצעי. ומה שהוא באמצעי כגון והבדילה הפרכת **(שמות כו לג),** ופעם בלא אמצעי והוא ענין הפרשה כמו לא יבדיל **(ויקרא א יז).** ויש הפרשה בשם כגון ולהבדיל הקדש ובין החול ובין הטמא **(שם י ט),** ויש הפרשה בטבע כמו והבדלתם בין הבהמה הטהורה לטמאה **(שם כ כה).** וכפי שתוף המלה הזאת בענינים אלו נחלקו דעות החכמים:

**1:4 וַיַּ֧רְא אֱלֹהִ֛ים אֶת־הָא֖וֹר כִּי־ט֑וֹב וַיַּבְדֵּ֣ל אֱלֹהִ֔ים בֵּ֥ין הָא֖וֹר וּבֵ֥ין הַחֹֽשֶׁךְ׃**

1:4 יש מהם אומרים מפני שאמר הכתוב וירא אלהים את האור כי טוב ויבדל אלהים בין האור ובין החשך – מה טעם טיב האור אצל ההבדלה, אלא הכונה מפני שהוא טוב ולא יעדר כהעדר החשך שהוא העדר, אלו היה ממציא האור על פני כל הכדור בהמצא החשך היה החשך נעדר לגמרי. והכונה כי ההויה וההפסד באמצעות האור והחשך. וכמו שהאור נמצא הדין להיות החשך נמצא, ועל כן הבדיל ביניהם בחלוף המקומות. ונראה לי מכונת הכתוב חשך ואור בבחינת פני כדור אחרים, שהרי באמור ויקרא אלהים לאור יום ולחשך קרא לילה.

1:4 ויש מפרשים בהעתקת האור לבוא חשך זהו ויבדל אלהים בין האור ובין החשך. והלא הכתוב אינו מתאר חשך ואור כי אם בבחינת יום אחד לא חשך של יום שני. ומפרשים אשר הורו שזהו אור המאורות שהיו ביום ראשון פירשו טעם ההבדלה בשם, שנאמר ויקרא אלהים לאור יום ולחשך קרא לילה, ואין טעם לזה מפירוש. כי אלו היה קודם לכן אחודי שם עדין הענין מסופק. יש מפרשים שהאור נברא בראשית הבריאה בצד מערב, ומה טעם לתאר וחשך על פני תהום מכלל עברו עתים בהשארות החשך. ומהם אמרו בראשית מזרח, והנה נמצא היום קודם מן הלילה.

1:4 ומה טעם ויהי ערב ויהי בקר, אלא הכונה בעבור שהיום השלם כ׳׳ד שעות, י׳׳ב שעות יום וי׳׳ב שעות לילה, בקו השוה. והנה אחר שעברו י׳׳ב שעות בהשארות החשך מיד אמר יהי אור, ובהוית האור הבדיל בין האור ובין החשך וזאת ההבדלה בטבע. וזהו טעם באמרו ויקרא אלהים לאור יום ולחשך קרא לילה, לשעור שרות אור י׳׳ב שעות קרא אור ולשרות שעור י׳׳ב שעות חשך קרא לילה. והקדים האור וממה שחתם התחיל, ובא כדרך השמן לב העם הזה ואזניו הכבד ועיניו השע **(ישעיה ו י).** ובאלו שלשה ימים השם היה מעתיק האור למטה והיה למעלה החשך להשלים שעור כ׳׳ד שעות. ומצאנו במעשה בראשית ששה דברים קראם השם בשמות שניים. ופירשו קצת מפרשים בעבור שנשתתפו עם דברים אחרים בשם אחר ראה לקראם בשמות אחרים להבדילם, ואני רואה מן הכתובים שמהם נקראו להבדילם מן השתוף, ומהם נקראו להביאם אל השתוף, כגון ויקרא אלהים לרקיע שמים, ויקרא אלהים ליבשה ארץ. ומה טעם ויקרא אלהים לאור יום? והנה הסכמת השמות בתוכן ההרמזה להבין האחד חפץ חברו, וההרמזה לא תתכן לו ית׳ מפני שאינו גוף ויתכן לומר כי יעשה הדעת בחפצו. ואולם עדין לא היה מי שצריך התקון, ולהיות בשביל המלאכים דבר שלא יסבלנו השכל שהשגת שכלם מדעית לא הגיונית, שהם נבדלי חמר פשוטים מן הכלים החמריים, ועוד שהשמות הקודמים מספיקים. ואמור שעל כן קראם השם בשמות להורות שהשמות הסכמיים לא טבעיים, והלא מופתי השכל הורו בזה, אדרבא יותר יש להקשות בתקון השמות יותר מזולתו והיות קריאתם קודם המצא האדם להורות שמאתו הכל. והנראה לי בעבור היות כל אחד מאלו הששה חלקו גדול במציאות העולם השפל קראם בשמות, שלולי הרקיע והיבשה והים לא היה שום נמצא מתקים, וכן נאמר יסד ארץ על מכוניה **(תהלים קד ה).** והתכלית הוא מציאות האדם והיום והלילה חלק גדול בקיום העולם:

**1:5וַיִּקְרָ֨א אֱלֹהִ֤ים ׀ לָאוֹר֙ י֔וֹם וְלַחֹ֖שֶׁךְ קָ֣רָא לָ֑יְלָה וַֽיְהִי־עֶ֥רֶב וַֽיְהִי־בֹ֖קֶר י֥וֹם אֶחָֽד׃**

1:5 קרא לילה – מלעיל בעבור היות לפניה מלה שהיא מלעיל כמו עלימו אבד כלה **(איוב ל ב),** וכלה זעם **(ישעיה י כה).** וה׳׳א לילה נוסף בעבור היות המלה מלעיל, וכן כל שם שבסופו ה׳׳א כמו מצרימה, נחלה:

1:5 ויהי ערב – לשון ערב הוא עירוב הצורות, הפך זה לשון בקר שבו יוכל לבקר בין הצורות. והאומר כי נקרא ערב בהתערב האור עם החשך, לא ראי שהחשך העדר והאור קיום ואין בין ההעדר והקיום אמצעי, אע׳׳פ שחכמינו ע׳׳ה עשאום שני הפכים, ואין עירוב בין ההעדר והקנין. ובקר המקובץ ממנו בא הבי׳׳ת בשו׳׳א, כמו חדשים לבקרים **(איכה ג כג),** ואע׳׳פ שדינו היה להקרא בחט׳׳ף קמ׳׳ץ בשקל קדשים, נפל הקמ׳׳ץ ונשאר השו׳׳א כמו ולא ישמרנו בעליו **(שמות כא לו),** ורוב זה הנקוד בא כזה המשפט:

1:5 יום – הנפרד בחולם והמקובץ בקמץ כמו ראש ראשים. ויש להקשות כיון שנאמר יום שני יום שלישי היה ראוי לומר ראשון, ולמה אמר אחד. על כן יש מפרשים שרצה לכלול הערב והבקר בשם יום והשאר נכתבו למנין. ונראה לי שאין ראוי לומר ראשון שמלת ראשון ממלות הצירוף ובלתי המצא אחרון לא יאמר ראשון. ואמתת הזמן לא ימצא המתקדם עם המתאחר, על כן אמר אחד, והאחד אין בו יחס כמו שני שלישי כי הוא ראש למנין:

1:5 בעבור שנאמר ויקרא אלהים לאור יום – והוא זמן היות השמש על הארץ, ונאמר כל היום ההוא וכל הלילה **(במדבר יא לב).** יקשה לומר במאמר ויהי ערב ויהי בקר יום אחד, שהלילה והיום הוא יום אחד, על כן פירשו ערב ובקר של יום אחד. ואולם מצאנו לאלפים שהיום כולל הלילה עמו כמו זכור את יום השבת לקדשו **(שמות כ ח).** אלא אחר שמצאנו שבהכפל המ׳׳ם מורה על זמן היות השמש לבדו או יומם ולילה, לא ימיש עמוד הענן יומם **(שם יג כב),** יומם יצוה ה׳ חסדו ובלילה שירה עמי **(תהלים מב ט)**, נאמר ששם יום מורה על זמן היות השמש על מארץ לבד. וימצא שיהיה כולל גם הלילה עמו כשלא יפירש, ונאמר כי באמרו ויהי ערב ויהי בקר יום אחד, נאמר במלה יום כולל גם הלילה, ומלת אחד הוא למנין:

**1:6 וַיֹּ֣אמֶר אֱלֹהִ֔ים יְהִ֥י רָקִ֖יעַ בְּת֣וֹךְ הַמָּ֑יִם וִיהִ֣י מַבְדִּ֔יל בֵּ֥ין מַ֖יִם לָמָֽיִם׃**

1:6 ויאמר אלהים יהי רקיע – דעות החכמים נחלקות בעבור אמרו ויקרא אלהים לרקיע שמים, אם הוא השמים הנזכר בתחלה או הוא זולתו. וכל אחת משתי הדעות עוד נחלקת אם שיהיה רקיע הנזכר רמז אל האויר כפי שתוף שם שמים, או הוא רמז אל הגלגל. כבר ידעת דעת בן עזרא בפירוש פסוק בראשית ברא אלהים את השמים, שהוא הנזכר בפסוק יהי רקיע, והורה שהוא רמז אל האויר, ועל כן נאמר יהי מבדיל בין מים למים לענין פליאות הוית המטר כאשר יתבאר.

1:6 ואולם האומר שהרקיע הוא השמים הנזכר ביום ראשון, ור׳׳ל על הגלגל נותן טעם לדבר כי בתחלה נבראו לחים, ובשני קרשו כאשר פירשנו דעתם. ואולם יש קושי, כי מה טעם להבדיל בין מים למים, ונאמר והמים אשר מעל השמים **(שם** **קמח ד),** ואיך אפשר להיות חמר כבד למעלה מחמר זך. ואולם החכם ר׳ אהרן נ׳׳ע כון לתקן הדבר בפנים, לא ירדתי לסוף דעתו, שבודאי מסכים בשתוף שם שמים שהאויר נקרא שמים וזהו טעם והמים אשר מעל השמים. ומאמר מעל לרקיע, בודאי אמור לעצם הגלגל. ונראה לי שדעתו נוטה, אמנם כמה גדולה אשמת העם המאמינים שיש מים מיניים למעלה מן הגלגל. ויש מפרש שהרקיע הנברא בשני הוא גלגל זולת השמים הנזכרים בראשון, עד שתרץ שהרקיע חסך לאור מלהאיר ונתנה בו המאורות באמרו ויתן אותם אלהים ברקיע השמים להאיר על הארץ. וזה אי אפשר כי הנה הכוכבים שבגלגל השמיני נראים מתוך שבעה גלגלים.

1:6 ומה שאמר מפרש אחר שהרקיע נחלק לשמונה שבעה כוכבי לכת וגלגל המזלות, וסתר דבריו ממה שאמר ברקיע השמים שיש שמים למעלה מן הרקיע, והוא אינו מסכים שיש גוף למעלה מגלגל המזלות. ואמת כי חכמי התכונה לא בחנו מספר לגלגלים רק מצד הכוכבים, וכיון שאין גלגל בעל כוכב למעלה מגלגל המזלות לא הסכימו למציאותו. אכן יש מחכמי התכונה שהורו שיש גלגל למעלה מגלגל המזלות מצד בחינת התנועות שהיא מזרחית ומערבית, והוא הנקרא גלגל ערבות שאין בו כוכב, ועל כן יאות הפירוש במאמר ברקיע השמים. ואולם מפרש שהשמים הנזכר בראשון הוא רמז על מציאות הגלגלים והרקיע הוא האויר הדבק אלינו, ונקרא גם כן שמים, ושם הרקיע נעתק על דרך השאלה אל השמים העליון. ויש שפירשו שגם שם שמים מוסכם על הרקיע שטעמו שם מים ונעתק אל הגלגל. והמסכים שהרקיע הוא הגלגל על הבדילו בין מים למים תרצו תירוץ הוא על הצורות שהרקיע מבדיל בין צורות מפשוטות ובין צורות הנדבקות, שהרקיע צורתו נדבקת וקימת קימת כדין צורות הפשוטות, ונדבקת כדין צורות הטבעיות הנשואות בחמרים השפלים. עד שפירשו שענין היה רקיע בתוך המים, הטעם שיהיה הרקיע באמצעות המים שהמים שהם צורות הנבדלות פעלו הרקיע, וכיוצא באלו הכונות לא יסבלם הפשט:

1:6 רקיע – שם מן רקועי פחים **(במדבר יז ג),** ענין שטח הוא ענין נטיה, שנאמר נוטה שמים כיריעה **(תהלים קד ב),** והוא ענין מתיחה, שנאמר וימתחם כאהל לשבת **(ישעיה מ כב)**:

1:6 ואמר בתוך המים – אינו מרמיז זה התוך באמצעות העליונים והתחתונים, רק על שטח כדורית המים נהיה רקוע בתוכו בפאה אחת להבדיל בין מים למים. ובתוך זה כמו בתוך הים ביבשה **(שמות יד טז)** שאינו אמצעי מכל צדדיו. ומה שאמר ויהי מבדיל מים למים מרמיז בין מים העליונים למים מתחתונים, וזה הרקיע אינו מקיף את כדור המים מכל סביביו רק על שטח אחר בתוכו נהיה הרקיע, וזה מעשה השם כשאר מעשי בראשית לצורך העשות היבשה. ובזה מסכים מאמר האומר ששולי הרקיע מגיעים על מימי אוקינוס:

**1:7וַיַּ֣עַשׂ אֱלֹהִים֮ אֶת־הָרָקִיעַ֒ וַיַּבְדֵּ֗ל בֵּ֤ין הַמַּ֙יִם֙ אֲשֶׁר֙ מִתַּ֣חַת לָרָקִ֔יעַ וּבֵ֣ין הַמַּ֔יִם אֲשֶׁ֖ר מֵעַ֣ל לָרָקִ֑יעַ וַֽיְהִי־כֵֽן׃**

1:7 בין – ישמש עם בין כמו בין האור ובין החשך. ופעמים ישמש עם למ׳׳ד כמו בין טמא לטהור **(שם מד כג).** ופעמים יספיק בבין אחד בהתחבר שני הפעולים כמו כי המליץ בינותם **(בראשית מב כג).** וצריך להבין עצמו של רקיע והמים שעליהם:

1:7 ואמנם הרקיע – הוא האויר המקיף בנו אשר האידים נקשרים בו בלי נתכים עד גבול אשר יותכו האידים אשר אין כח למקום ההוא היות האידים נקשרים אלא נתכים, ועל האידים יש עירוב היסודות וכשיותכו ילך כל אחד לשרשו כי בהכרח עולים האידים בהתגבר עליהם יסוד האש אך כשיותכו ישובו מים למקומם הטבעי. ובעבור שבאותו המקום יותכו המים מן האידים כנה אותו המקום מים בשם היוצא ממנו כמו נחל וים. וזהו טעם המים אשר מעל השמים **(תהלים קמח ד),** לא שיש שם מים מיניים, ולזה כון דוד ע׳׳ה באמרו נוטה שמים כיריעה המקרה במים עליותיו השם עבים רכובו **(שם קד ב ג).** הטעם קרוי הרקיע הוא המים שעליו והם הנקראים עליות הרקיע ובעבור שהאידים נקשרים עד אותו גבול הנה הם רכוב המים. והיה זה כפי שאנחנו רואים בעבור שקשר האיד הוא בעבור התהפכות ניצוץ השמש שיתחמם האויר מחום המקרי. וידעת שהחום והקור מארבע איכיות הם הפועלים והאחרים נפעלים והחום המקרי המתהפך הוא שקושר האיד ועד גבול ההתהפכות נקרא רקיע, אבל למעלה מן התהפכות הניצוץ החלק השני מן האויר מנוקה מן האידים שאין חום המקרי משיג לדם לקשור האיד .ועל כן באותו מקום נתכים האידים והוא יותר קר ממה שלמטה:

1:7 ואמר ויהי כן – ולא אמר וירא אלהים כי טוב כי לא נתבאר עדין תכלית עשיית הרקיע. ולמקום הוית הרקיע מצאתי דעות הלוקות וחלוקם כפי חלוק הראות היבשה. יש מהם אומרים שהמים המקיפים את הארץ בפאה אחת מכדור המים נהפכו המים אויר המקיף בנו ומפני שהארץ אינה שוה בכדוריתו מפני שכל המתרחק מן הכדור המקיף לא יהיה שוה בכדוריתו ומפני שהוא דבר יבש ואינו כמו המים שהוא שוה יש בו עמקים וחפירות ויש בו גבנוניות הם הנקראים הרים והמים שנהפכו אויר נהפכו מאמצע החפירה ונשארו גבנוניות למעלה מן המים:

**1:8וַיִּקְרָ֧א אֱלֹהִ֛ים לָֽרָקִ֖יעַ שָׁמָ֑יִם וַֽיְהִי־עֶ֥רֶב וַֽיְהִי־בֹ֖קֶר י֥וֹם שֵׁנִֽי׃**

**1:9 וַיֹּ֣אמֶר אֱלֹהִ֗ים יִקָּו֨וּ הַמַּ֜יִם מִתַּ֤חַת הַשָּׁמַ֙יִם֙ אֶל־מָק֣וֹם אֶחָ֔ד וְתֵרָאֶ֖ה הַיַּבָּשָׁ֑ה וַֽיְהִי־כֵֽן׃**

1:9 והם היבשה – ואם כן הדבר מאמר יקוו כמו מאמר יהי רקיע, הם כאחד:

1:9 על כן יתפרש ויאמר אלהים יקוו המים – וכבר אמר:

1:9 וענין יקוו – מלשון קו. וכשמצא האור דבר יבש וחזק ונהפך הניצוץ ולא השיג גבול הניצוץ עד גבנונית מקום המים שנחפך אויר כי אם למטה ממנו באמת נשאר חלק אשר נתהפך אויר אשר לא ישיגנו הניצוץ המתהפך והוא הנקרא מים אשר מעל השמים שבו מקום התילדות המים שבכח מים בפעל. ועל כן הרודף אחרי זאת הכונה פירש שמאמר ויבדל אינו הבדל במקום כי אם הבדל בצורה כי לא נשתנה ממקומו. על כן הטוען כי אם יהיה הבדל בצורה יהיה גם כן הבדל כמקום על פי זאת הכונה לא טען דבר. ואולם דעת אחרת אומרת כי הוית היבשה אינה כי אם בהעלות בולטות מן כדור הארץ ונעשו חפירות ונמלאו אותן החפירות ונשארו גבנוניות הבולטות:

1:9 זאת היא היבשה – וכפי דעתו הבולטות ההם מששו להעלה מכדור המים אל כדור האויר כנרמז יעלו הרים ירדו בקעות **(שם ושם ח),** ונאמר מן גערתך ינוסון **(שם ושם ז).** ואם כן לפי דעתו האויר שעל פני המים הוא הנעשה רקיע בהמצא דבר חזק הוא היבשה ונהפך ניצוץ האור ולמעלה מגבול הגעת הניצוץ בגעת האידים לשם יותכו ללכת כל אחד ליסודו ושם מתילדים המים ונקרא המקום מים בשם היוצא ממנו. ומה שראוי לעיין בבחינה שתי הדעות שהרקיע קדם מן היבשה קדימת סבה לא סבה פעליית כי אם סבה צוריית שנמצאו כאחד. ואם נזכרה עשייתה לשני ימים שלפי דעתם נתחזק האור ועבר עד יסוד הארץ ונעשה מה שנעשה. אעפ׳׳כ מה שיש להאמין במעשה בראשית שלא היה צריך סבות כאשר יתבאר. והדעת השנית האומרת כי הבולטות שעלו מן כדור הארץ מששו למעלה מן כדור המים אל האויר לא יצוייר. אך הראוי להאמין בין שתי הדעות שכדור המים המקיף את הארץ נהפך ונהיה רקיע כאשר אמר יהי רקיע בתוך המים, וחלק את המים ההם למעלה מן הרקיע הוא אויר והוא הנקרא והמים אשר מעל השמים **(תהלים קמח ד),** וכל זה בגזרת האל. ואחרי שהוקלו המים מעל הארץ ונשאר חלק קטן המקיף את הארץ, וזהו טעם ויהי מבדיל בין מים למים שהוא הויתו השני. וכשרצה להראות היבשה גזר ונעשה עמקים ועליו בולטות:

1:9 זהו טעם יקוו המים מתחת השמים אל מקום אחד – והנה חפירת העמקים לא קדמה לעליית ההרים וקויית המים מהראות היבשה. והנה מה שסדר משה הוא סדר שלם שהורה עשיית הרקיע בשני ועשיית היבשה בשלישי. ועל זה מסכים מאמר דוד שאחרי הוית הרקיע באר הראות היבשה באמרו עוטה אור כשלמה נוטה שמים כיריעה **(שם קד ב)**, ובאר תכונת הוית הרקיע ורצה להורות איכות היבשה. ואמר יסד ארץ על מכוניה **(שם ושם ה),** ואלו הם שני מכוניה יעלו הרים וירדו בקעות **(שם ושם ח),** שנעשו החפירות ועלו ההרים ונקוו המים שהיו על ההרים אל החפירות, וזהו בל תמוט עולם ועד **(שם ושם** **ה).** ומפליא לעשות שהאדם עמד על מה שהוא מדרך הכרח שמדרך טבע הקל מקיף את הכבד, וכיון שנראתה היבשה מכלל שמרצון השם נמצא כל זה הנמצא. ואפשר להבין שהנעשה רקיע הוא המים שהיו על מקום הגלות היבשה, אך סביב היבשה המים המקיפים שהיו עומדים בגבנונית עובים, הניסם מגבול היבשה ועל כן הם גבוהים מן הארץ, כאשר אמר מן נערתך ינוסון **(שם ושם ז).** ועל כן נאמר גבול שמת בל יעבורון בל ישובון לכסות הארץ **(שם ושם ט),** כאשר נזכר אשר שם חול גבול לים חק עולם ולא יעברנהו **(ירמיה ח כב).** ומפני שהמים ההם גבוהים, על כן אמר המשלח מעינים בנחלים **(תהלים קד י).** ונאמר בחכמת הטבע שמזה הים התחלת הנהרות, אע׳׳פ שנתהוו גם מפני חלול היסודות בבנין ההרים:

1:9 ויאמר אלהים יקוו המים – יש לעיין בבחינת שתי הדעות בענין זאת המלה. שלפי דעת האומרת שהמים נחפכו אויר יהי טעם יקוו מענין קו, ר׳׳ל שיהיו נגבלים. ולפי הדעת השנית יהיה ענינה לשון קבוץ מלשון ונקוו אליה **(ירמיה ג יז),** ר׳׳ל כשנעשו החפירות נקבצו שם המים. והמלה מבנין נפעל. ואע׳׳פ שלא ימצא קל מענין זאת המלה נוכל לומר כיון שהוא מקבל המקרה ממנו כי אי אפשר פעול מבלי פועל, וזה כשלא יהיה בנין הקל יוצא אז הוא נשאל לבנין אחר מן הכבדים. דמיון זה אל ארץ נושבת **(שמות טז לה),** מן המישב לא מן היושב כי הוא פעל עומד:

1:9 ותראה היבשה – ממאמר זה לקחו רמז להוית הדומם שלבש צורת העירוב באיכות היובש, והם מיני המתכות. וידעת כי יש גידים שנעשים מהם מיני המתכות. ולהיות הדומם לובש צורה כמו נפש הצומחת נסתפק אצל חוקרי הדברים זולתי העירוב במזג האיכיות, ועדות לדבר מלאכת בעלי האיקימיאה, ודבר זה נתבאר בספר ע׳׳ץ החיי׳׳ם:

**1:10 וַיִּקְרָ֨א אֱלֹהִ֤ים ׀ לַיַּבָּשָׁה֙ אֶ֔רֶץ וּלְמִקְוֵ֥ה הַמַּ֖יִם קָרָ֣א יַמִּ֑ים וַיַּ֥רְא אֱלֹהִ֖ים כִּי־טֽוֹב׃**

1:10 ויקרא אלהים ליבשה ארץ ולמקוה המים קרא ימים – שיש להם חלק גדול במציאות קראם בשם. ואלו הם שני מכוני הראות היבשה באמרו יסד ארץ על מכוניה **(תהלים קד ה)**:

1:10 ואמר ימים – לשון רבים שאינו מרמיז על המים שמקיפים את העולם רק על החפירות שמלאו המים, ומי הים מלוחים. ואמרו החכמים טעם בעבור **הגידים** שנמצאים מצד הראות היבשה להעשות מהם המתכות, ונמצאים הרי נחשת וברזל וגפרית ומלח על כן המים מלוחים. ומאמר פילוסופי בעבור שמי הים עומדים והאויר מנשב בם ולוקח ושואב הלחלוחית הדקה על כן הם מלוחים. וסימן לדבר שהם כבדים ממים המתוקים שהם גסים יותר, והעד על זה כשתקח דונג ותעשנו נבוב חלול מכל צדדיו סתום מה שיכנס בתוכו מן הים הוא מתוק. והנגלה מן הארץ ברביעיתה לצד צפון קרוב אל הסדן הצפוני, כך הורו בעלי שעור המרחקים לפי חכמת צורות אוקלידס. והעד על זה כי הצל לעולם יעשה בפאת צפון והמיושב מן הנגלה שהוא רבע צפוני, ואינו בקצה צפון תחת הסדן משום הפלגת הקור ולא תחת קו השוה משום רוב החמימות, אלא רחוק ממנו כ׳׳ד מעלות שהוא תכלית הנטיה. והמקום המיושב הוא מ׳׳ב מעלות, ומסוף מ׳׳ב המעלות ועד הסדן נשאר כ׳׳ד מעלות, ומראשית אלו הכ׳׳ד מעלות יש יום אחד כ׳׳ד שעות בהיות השמש במזל סרטן. ואולם בהיותה בראש סרטן שהוא תכלית הנטייה בפאת צפון יהיה היום לשם כ׳׳ד שעות מפני שסובב השמש סביב, לא מפני דבר קיים. ובהיות השמש בראש מזל גדי יהיה באותו המקום כ׳׳ד שעות לילה. אך בהיות השמש מקו השוה עד תכלית נטיית סרטן יהיה היום מתוסף מכ׳׳ד שעות מאותו המקום עד תכלית הסדן הצפוני, ובאותו מקום שכנגד הסדן יהיה חצי השנה יום. וכן ברוחק השמש מקו השוה עד תכלית נטיית גדי יהיה בפאה צפונית מכ׳׳ד שעות הלילה מתוסף עד מקום שתחת הסדן, ולשם יהיה חצי השנה לילה. והנה בצורת העירוב נוספה נפש הצומחת:

**1:11וַיֹּ֣אמֶר אֱלֹהִ֗ים תַּֽדְשֵׁ֤א הָאָ֙רֶץ֙ דֶּ֔שֶׁא עֵ֚שֶׂב מַזְרִ֣יעַ זֶ֔רַע עֵ֣ץ פְּרִ֞י עֹ֤שֶׂה פְּרִי֙ לְמִינ֔וֹ אֲשֶׁ֥ר זַרְעוֹ־ב֖וֹ עַל־הָאָ֑רֶץ וַֽיְהִי־כֵֽן׃**

**1:12וַתּוֹצֵ֨א הָאָ֜רֶץ דֶּ֠שֶׁא עֵ֣שֶׂב מַזְרִ֤יעַ זֶ֙רַע֙ לְמִינֵ֔הוּ וְעֵ֧ץ עֹֽשֶׂה־פְּרִ֛י**

**1:13וַֽיְהִי־עֶ֥רֶב וַֽיְהִי־בֹ֖קֶר י֥וֹם שְׁלִישִֽׁי׃**

1:13 על כן נאמר ויאמר אלהים תדשא הארץ דשא עשב:

1:13 תדשא – מבנין הפעיל והשמות בכח הפעלים:

1:13 ועם כל זה אמר דשא – ואומרים בהזכיר השם אחרי הפעולה לחזק הפעולה:

1:13 ודשא – סוג ופרטיו:

1:13 העשב והעץ – שאם לא כן היה ראוי לומר דשא ועשב, והנה כי דשאו נאות מדבר תאנה וגפן נתנו חילם **(יואל ב כב).** והעשב מזריע זרע והעץ זרעו בפרי, על כן נאמר אשר זרעו בו:

1:13 ואמר למינו – כי למינהו יעשה, וכל המרכיב מין בזולת מינו מכחש במעשה בראשית, ועל כן נאסר הכלאים. ואחרי נפש הצומחת נמשכו שלש כחות: כח הזן, וכח המגדל, וכח המוליד בדומה. והנה הקליפה כדמות העור ויש לו בשר והורידים למשוך הרטיבות באמצעיתם מן השרשים כמו הפה והאיצטומכא, ומתעכל בחמימות הטבעית, ושולח לכל אבר ואבר כפי הראוי לו. והנה קיומו על ידי האויר כמו שהחיים מתקימים על ידי האויר. והנה יש לו צד הרגש כפי דעת קצת החכמים, על כן יצדק לומר כל חי מרגיש ולא כל מרגיש חי. והנה המופת מהאילן שהעומד על שפת הנהר וענפיו נוטים לצד לחלולית המים. והאמת לפי הכח שהושאל בו שם ההרגש בו יהיה מושאל שם חי, כי החי אינו נגבל כי אם על ענין שנוסף עליו כח ההרגש. ומאמר בעלי ההגיון כל חי מרגיש ולא כל מרגיש חי הוא בעבור שהחי גבול וחלקיו נזון ומרגיש וחלקי הגבול קודמים מן הגבול והגבול קודם מן המוגבל, על כן יצדק לומר כל חי מרגיש ולא כל מרגיש חי שלא יתהפך הנשוא אל הנושא כי בעל ההגיון הולך מן הגבול אל השרש:

**1:14 וַיֹּ֣אמֶר אֱלֹהִ֗ים יְהִ֤י מְאֹרֹת֙ בִּרְקִ֣יעַ הַשָּׁמַ֔יִם לְהַבְדִּ֕יל בֵּ֥ין הַיּ֖וֹם וּבֵ֣ין הַלָּ֑יְלָה וְהָי֤וּ לְאֹתֹת֙ וּלְמ֣וֹעֲדִ֔ים וּלְיָמִ֖ים וְשָׁנִֽים׃**

1:14 ויאמר אלהים יהי מאורות – בעבור ראותם רבים כי מכח המאורות יעלו האידים להשקות את כל פני האדמה ואז הארץ זרועיה תצמיח, אמרו כן היה במעשה בראשית ואם הקדים הוית הצמחים קודם הוית המאורות הוא בעבור שהזכיר היבשה רצה להשלים פעלותיה, שהרי כל הנמצא בה ועליה היא מסבת הראות היבשה. וכל שכן מי שפירש כי הוית המאורות קדמה מהוית הרקיע מפני שהוית הרקיע הוא מסבת המאורות, והוא הנזכר בפסוק ויאמר אלהים יהי אור שהרי המאורות קראם בשם אורים לעשה אורים גדולים **(תהלים קלו ז).** וכן אמרו בעלי הקבלה הן הן המאורות שנבראו ביום ראשון ולא תלאן עד יום רביעי מפני ענין נוסף מצד פעולתם.

1:14 והחכם רבינו אהרן נ׳׳ע פירש טעם יהי מאורות טעמו להבדיל. אכן דעת הקודמת אומר כי פרשת יהי מאורות נכתבה שלא במקומה והעד ממאמר דוד המלך ע׳׳ה שאמר עשה ירח למועדים שמש ידע מבואו **(שם קד יט),** אחרי הזכירו מיני בעלי חיים. כי אחר שמשה כתבה שלא במקומה לא הקפיד דוד מלהזכירה שלא במקום שהזכירה משה. אכן הנראה כי דוד לא שנה מסדר שסדר משה ואם הזכיר מיני בעלי חיים קודם הוית המאורות, הוא בעבור הזכיר תקון היבשה ועניני הצמחים כון להזכיר התועלת שתאות בהם לבעלי חיים. ועל כן הוצרך להזכיר בעלי חיים קודם זה הפסוק שהרי במזמור הודו לה׳ כי טוב **(ד׳׳ה א טז לד),** סדרה במקום שסדרה משה שנאמר לרוקע הארץ על המים **(תהלים קלו ו), לעושה** אורים גדולים. והאומר בעבור שהתויך החשך על האור הנברא בראשון, על כן עשה המאורות ונתנם ברקיע. והנה ביום שני ושלישי לא היה אור ואומר כי הרקיע הוא גלגל. גם האומר מפני שבתחלה נבראו לחים המאורות והכוכבים לא נתנם ברקיע עד שיתחזקו מפני כבדם, ונעזר ממאמר הפילוסוף כי נתנו רוב הכוכבים בגלגל השמיני כדי שתשלוט בם התנועה המהירה לגלגלם כי כל גלגל מתרחק מהשמיני יש לו כוכב אחד. שאלו טענות רקיע כי מן האין המציאם ולמה לא ימציאם בצורה שיסבלו הכוכבים לגלגלם. אכן הקרוב אלי במה שראוי להאמין בעבור כי כל מה שהוא נמצא עתה נראה שהוא על ידי האמצעיים ועולם כמנהגו הולך. וכדי להורות כי כלם נעשים בכח הש׳׳י הורה שמעשה בראשית היו בלי סבות, ועל כן הודיע קשט דברי אמת. כי אע׳׳פ שהוית הרקיע והיבשה והצמחים באמצעות המאורות הורה שבמעשה בראשית היו בלי אמצעי וזה מורה הפלא ופלא בכח השם, ועל כן איחר עשיית המאורות ביום רביעי, ועל כן צריך לעיין בין הוית האור ובין הוית המאורות.

1:14 ומה שיש לסבור כי ביום רביעי נבראו גופו המאורות והכוכבים ולא היה בעצמם אור, והעד על זה הירח שטבע גופו הוא שחור והוא הדין בגוף השמש והש׳׳י הלבישו האור הנברא בראשון, שהרי החכמים פה אחד שהאור ההוא נגזר מאורות. והלא הירח טבע גופו שחור ומה שאמרנו יותר נאות. וסמך לדבר לשמש שם אהל בהם **(תהלים יט ה)** שהאהילו באור הנברא בראשון, ועל כן הוא בלמ׳׳ד המשיג. והנה האור בירח שאול מהשמש וכל הזמנים חציו מאיר וחציו מאפיל, זולתי בבוא המוצק בינם בשעת הנוכח בהיות האחד בראש התלי והאחר בזנבו, אז יהיה כלו מאפיל. ומפליא לעשות לבוא הירח תחת השמש שיהיה לוקה באורו להורות שגופי המאורות זולתי האור. והודו החכמים כי כל הכוכבים אורם שאול מהשמש. וטענו אחרים כי היה ראוי שילקה אחד מהם כמו שילקה הירח. ויש להשיב כי למעלה מן הירח כוכב חמה ואינו בא תחת הצל, על כן אינו לוקח אבל האור יקבלנו מהשמש. ועוד כי כוכב חמה אינו מתרחק מהשמש אלא לפי גודל גלגל הקפתו ולעולם לא יהיה נכח השמש וחצי אלכסון גלגל הקפתו כ׳׳ב מעלות וחצי. ויש לטעון אם היו כל הכוכבים אורם שאול מהשמש היה ראוי שיהיו מלאים לבד בשעת הנוכח כמו הירח ובשאר המבטים שיחסר אורם כחסרון אור הירח מאגנו. והראוי לסבור כי כל הכוכבים זולתי הירח הלבישם מאותו האור, על כן נאמר הללוהו שמש וירח הללוהו כל כוכבי אור **(שם קמח ג):**

1:14 יהי מאורות – לשון הויה מפני רוב השתמשה תבוא יחיד על רבים:

1:14 ברקיע השמים – בעבור שנראים ממנו. או הטעם כמו זבחי שלמים **(ויקרא יז ה),** על דעת האומר כי הרקיע הוא השמים:

1:14 ובעבור שאמר ברקיע – ולא על רקיע הם תקועים בעביו של רקיע. יש אומרים כי השמים הוא גלגל העליון המתנועע תנועה היומית, והרקיע כולל השמונה גלגלים שבהם תקועים הכוכבים. וסדורם כך גלגל הכוכבים הקיימים ושבעה כוכבי לכת אלו הם חנכ׳׳ל שצ׳׳ם. ויש מבעלי התכונה אשר בארו כי השמש באמצע כמלך שלשה למעלה ושלשה למטה כי כך יאות בדבר הטבעי. ועוד ששלשה שלמעלה מיוחדים בענין אחד כשיהיו נוכח השמש חם במרחקם הרחוק וכשיהיו נדבקים עם השמש הם במרחקם הקרוב, אבל נוגה וכוכב שוה תנועת מרכז הקפתם לתנועת השמש האמצעית. אמנם הראשונים מבעלי התכונה היו מסדרים נוגה וכוכב למעלה מן השמש. וג׳׳אביר השיב על תלמי מתוך דבריו לסדר נוגה וכוכב למעלה מן השמש, מפני שתלמי באר לשמש חלוף מראה ולא באר לנוגה וכוכב שנוי מראה, ואמר מפני היותם למעלה מן השמש. ור׳ דוד מחכמי ישראל השיב על דברי ג׳׳אביר ואמר שאין להם חלוף מראה מורגש כלומר בהבטה כאשר עשה בירח, כי חלוף מראה השמש לא השיגו בהבטה כי אם בעבור שידע מרחקו מן הארץ שהוא אלף מאתים ועשרה בשעור שבו חצי אלכסון הארץ חלק אחד. וזה לא יובן רק אצל מי שחקר בחכמת התשבורת. והביא ראיה מדברי בן סינא שראה את נוגה כדמות כתם בתוך השמש מכלל שהוא למטה מהשמש בעבור שיש טוענים ששמו נוגה, וכוכב למעלה מהשמש בעבור שלא תקרה חפירה לשמש כמו שילקה מן הלבנה שהיא למטה מן השמש כאשר יקרה לשצ׳׳ם מצד נוגה וכוכב. ויש משיבים בעבור נטות נוגה וכוכב בגלגל הקפתם לצפון ולדרום מן השמש על כן. ומעיין אחר תיכוני שם השמש למטה מן נוגה ומעלה מן כוכב לפי שרשו שכל הגלגלים מתנועעים ממזרח למערב. ומה שיחסו בעלי התכונה תנועה מערבית זה החכם אמר כי הוא קצור התנועה אשר ילאה מהשיג, הוא אשר קראוהו תנועה מערבית ובנה לפי עקרו כי כל המרחק מן העליון יהיה קצורו יותר, והעד על זה הלבנה שהיא בגלגל שלמטה יהיה קצורו יותר מן הכל. ובעבור שמצא קצור השמש יותר מקצור נוגה אמר שהוא למטה מן נוגה. אכן יש מחכמי ישראל אשר נמשכו אחרי דעות הראשונים להשים נוגה וכוכב למעלה מן השמש שיהיו חמשה כוכבי לכת בסדר אחד. ולמה נקראו נבוכים מפני שיש להם עמידה ונזירה מפני שגלגלי הקפותיהם גדולים, ולקח גם כן ראיה מהעולם השפל בהיות ארבעה יסודות, ואמר שהעולם השפל נקשר עם העולם האמצעי, ויתחיב להיות ארבעה כדורים כנגד ארבעה היסודות. ואמר כי גלגל הכוכבים הקימים כנגד יסוד הארץ שהיא עומדת, והכוכבים הנבוכים כנגד הרוח שהוא נבוך. והשמש כנגד יסוד האש שהוא מניעו. והירח כנגד המים שמתוספים בהתוספו וחסרים בהחסרו:

1:14 להבדיל בין היום ובין הלילה – כי בזרוח השמש יהיה יום ובשקועו יהיה לילה. והוא מה שהועיל האור לבדו, ובעבור שהיה צריך לתועלות אחרות אשר אי אפשר מן האור:

1:14 על כן אמר עוד והיו לאותות ולמועדים ולימים ושנים – וחכמי התכונה בארו כי התנועות שתים, האחת ממזרח למערב והשנית ממערב למזרח. והגלגל המתנועע ממזרח למערב הוא גלגל העליון שמשלים תנועתו בכ׳׳ד שעות ובתנועתו מתנועעים הכל תנועה הכרחית הפך תנועתם שהיא ממערב למזרח. וזאת אשר תקרא תנועה יומית עליה אמר להבדיל בין היום ובין הלילה, כי מה שיקצר כל גלגל למטה מהעליון היא הנקראת תנועה מערבית. וכבר בארנו שהאחרונים מן בעלי התכונה הסכימו שכל הגלגלים מתנועעים ממזרח למערב וילאה כל אחד להשיג תנועה העליונה לא מפני שהוא מתנועע לאחור, והמציא תבונה להיות כל גלגל מתנועע על שני סדנים זולתי סדני גלגל העליון:

1:14 וטעם לאותות – סימנים לפרקי היום. ויש אומרים שהוא בטעם ונתתי מופתים בשמים ובארץ **(יואל ג ג),** ומהם אומרים כענין שמש בגבעון דום וירח בעמק עילון **(יהושע י יב).** ואי אפשר שרצה הכתוב בדבר שהווה לפרקים:

1:14 ולמועדים – טעמו ועוד הירח עם השמש. והמפרשים שהוא רמז למועדי ה׳, ועשו למ׳׳ד לאותות נוסף, ו׳׳ו ולמועדים נוסף וטעמו אותות למועדים, מה לנו לצרה הזאת לפרש פירושים באותיות נוספות כיון שמכיל הפסוק לפרשו במה שסובל. ובעבור שפירשו חכמינו ע׳׳ה מלת ולמועדים למועדי ה׳ המקודשים שהם על דרך מצוה, וזאת המצוה לא תודע כי אם מכח חדוש הירח. פירשו מלת והיו על דרך צווי כמו והיו אלה לכם לחקת משפט **(במדבר לה כט),** ואי אפשר רק שיהיה על דרך הגדה הכרחיית מה שיבוא מהכרח תנועתם:

1:14 ותהיה מלת והיו – כדרך והיו לבני דודיהן לנשים **(במדבר לו יא),** לא שיהיה כל אחד מועיל לכל מה שפרט רק הטעם לענין מיוחד. והנה טעם ולמועדים מרמיז התועד הירח עם השמש לקבל אורו, כדרך הילכו שנים יחדו בלתי אם נועדו **(עמוס ג ג),** סמך לדבר עשה ירח למועדים שמש ידע מבואו **(תהלים קר יט)**:

1:14 ובידוע שמלת ולמועדים – מרמיז לענין הירח כיון שאומר:

1:14 והיו – ורצה לבאר תועלת כל אחד מהמאורות. וידוע כי הימים והשנים הם על ידי השמש:

1:14 מכלל שמלת ולמועדים – לענין הירח והתועלות ההכרחיות הבאות מצד המאורות שלש: ימים, שנים, וחדשים, הימים והשנים מהשמש, והחדשים מהירח:

1:14 וכיון שאמר והיו – ובאר תועלת הבאה מהשמש והם הימים והשנים, אי אפשר מבלי הזכיר החדשים שהם על ידי הירח:

1:14 ואם כן תסבול הדעת להיות מאמר ולמועדים – לענין החדשים, כל שכן במצאנו עשה ירח למועדים, ואין סגולת הירח כי אם החדשים אם כן באמרו ולמועדים, הם החדשים:

1:14 ולימים – הטעם מזריחה לזריחה השלמת יום אחד בין ימים ארוכים לימים קצרים. וידוע כי היום והלילה אינם רק מצד צל הארץ ומפני שהארץ כדורית, על כן בנטות השמש מקו השוה עד תכלית הנטייה לפי הפאה שדרים בני אדם יארך היום ויקצר. והנה בעבור שהישוב לפאת צפון מקו השוה שהרי הצל תדיר נוטה לפאת צפון, לכן בנטות השמש בפאת צפון עד תכלית הנטיה לראש מזל סרטן יארך היום ויקצר הלילה. אכן כשיטה השמש לפאת דרום עד תכלית הנטיה לראש מזל גדי יקצר היום ויארך הלילה. אכן כשיתנועע ויטה השמש לתכלית אחת משתי הנטיות אז תתנועע השמש לא סביב דבר קים ויהיה כלו יום כאשר נתבאר. וזה יתברר למי שיתקן העגולות כתקונן:

1:14 ושנים – השנה תלויה על תנועת השמש המערבית. והשנה מגזרת שנים הטעם כשתשנה השנה למקום שהתחילה, וכוללת ארבעה רבעים שתי נקודות השווי ושתי נקודות ההפוכין הן ארבע תקופות לפי ארבע איכיות: הם קור, וחום, וקיץ, וחורף, לפי רחוק השמש וקרובו נמשכת ההויה וההפסד בצמחים:

**1:15 וְהָי֤וּ לִמְאוֹרֹת֙ בִּרְקִ֣יעַ הַשָּׁמַ֔יִם לְהָאִ֖יר עַל־הָאָ֑רֶץ וֽ͏ַיְהִי־כֵֽן:**

1:15 והיו למאורות ברקיע השמים – באר תוספת אחרת הוית המאורות מה שלא היה על ידי האור, כי האור היה מאיר ביום ולא היה מאיר בלילה. אכן בעשיית המאורות יהיה הירח והכוכבים מאירים בלילה:

1:15 להאיר על הארץ – כי הוא הדבר המקבל האור:

1:15 ואמר ויהי כן – מה שלא אמר כן באור שלשם אמר ויהי אור, כי מעשה המאורות מתמיד ומה שהיה כבר הוא שיהיה, אבל ענין האור נשתנה מצורה לצורה. ואין הטעם כי לכך נבראו אבל באר הכתוב התועלות הבאות מהם וכבר בארנו מה שמספיק בספר ע׳׳ץ החיי׳׳ם:

**1:16וַיַּ֣עַשׂ אֱלֹהִ֔ים אֶת־שְׁנֵ֥י הַמְּאֹרֹ֖ת הַגְּדֹלִ֑ים אֶת־הַמָּא֤וֹר הַגָּדֹל֙ לְמֶמְשֶׁ֣לֶת הַיּ֔וֹם וְאֶת־הַמָּא֤וֹר הַקָּטֹן֙ לְמֶמְשֶׁ֣לֶת הַלַּ֔יְלָה וְאֵ֖ת הַכּוֹכָבִֽים׃**

1:16 ויעש אלהים את שני המאורות הגדולים – קראם גדולים באורם לפי הנראה, אע׳׳פ שיש כוכבים גדולים כמה פעמים מן המאורות, והירח מצד קרובו לארץ נראה גדול. ומפני שתועלתם מפורסמת באמרו וממגד תבואות שמש וממגד גרש ירחים **(דברים לג יד)** יחד את שניהם:

1:16 באמרו את שני המאורות הגדולים – וקראם גדולים כנגד האחרים והטעם באורם, ואחרי כן הבדיל בין שניהם בגודל ובקטנות:

1:16 לממשלת – הטעם למה שיאות מכחם בהויה והפסד כיון שבאר התועלות הבאות מהם:

1:16 להבדיל בין היום ובין הלילה ולהאיר על הארץ – והלוקי הזמנים היה צריך גם כן להודיע תועלות אחרות, גם כן הבאות מהם וזהו ההויה וההפסד:

1:16 ומלת לממשלה – אם הטעם מורה בשביל האור:

1:16 מה טעם להאיר על הארץ:

1:16 ולמשול ביום ובלילה – ומכח השמש יבואו החמים והיבשים, ומכח הירח הקרים והלחים:

1:16 ועוד שבענין הכוכבים באר ואת הכוכבים – שלא יועיל בדבר אחר כי אם בענין ההנהגה ההויה וההפסד, ויהיה גם זה הפסוק טעם מוסף לתועלתם שלא נתבארה, ומפני שהזכיר קודם לכן תועלות אחרות וקצר את זאת בארה בעשייה:

**1:17וַיִּתֵּ֥ן אֹתָ֛ם אֱלֹהִ֖ים בִּרְקִ֣יעַ הַשָּׁמָ֑יִם לְהָאִ֖יר עַל־הָאָֽרֶץ׃**

1:17 ומאמר ויתן אותם אלהים – עוד באר את כלם:

1:17 באמרו להאיר על הארץ – על מה שאמר והיו למאורות:

1:18 ולמשול – על מה שאמר לממשלת היום בפסוק ויעש:

1:18 ולהבדיל בין האור – הוא מה שבאר בחלוקי הזמנים:

1:17 ויתן אותם אלהים ברקיע השמים – הרמיז הכתוב בזה שחמר הכוכב זולתי חמר הגלגל, וצורתו זולתי צורת הגלגל, והוא תקוע בגלגל כמסמר בספינה ומתנועע תנוע חלקית. וכנראה שהכתוב עומד כנגד דעת האומר שהגלגל קבוע ומזלות חוזרים, אבל גלגל חוזר ומזלות קבועים. וכפי בחינת כל אחת מן הדעות, דעת האומרת גלגל חוזר ומזלות קבועים, על כן נתנו בגלגל השמיני רוב הכוכבים לקרבתם אצל גלגל העליון כדי לנענעם בתוקף תנועתו. וכל אשר יתרחק מן התנועה העליונה בעבור שתקל התנועה מתקפה יש לו כוכב אחד, משום שהכוכבים יכבדו על הגלגל. ולא יסתור זה למה שנאמר שהגלגל לא קל ולא כבד, שבאמת במקומו אינו קל ולא כבד כאשר היסודות במקומם. והאומר שגלגל קבוע ומזלות חוזרים, אומר על כן התנועה העליונה מהירח מפני שיש בה רוב כוכבים שהם המניעים, ועל כן תמהר התנועה. וכנראה שאינו מאמין מציאות גלגל בלתי כוכב, אבל כל גלגל שיש לו כוכב אחד יתאחר בתנועתו. ואמת כי בהיות שני חמרים חלוקים זה מזה שהאחד מתנועע והאחר אינו מתנועע, שהגלגל ספיריי והכוכב אשיי ודבק זה בזה. והגלגלים מהם ממהר ומהם מאחר יורה, שכל זה הנמצא על פי כונת מכון ומיחד:

**1:18 וְלִמְשֹׁל֙ בַּיּ֣וֹם וּבַלַּ֔יְלָה וּֽלֲהַבְדִּ֔יל בֵּ֥ין הָא֖וֹר וּבֵ֣ין הַחֹ֑שֶׁךְ וַיַּ֥רְא אֱלֹהִ֖ים כִּי־טֽוֹב׃**

**1:19וַֽיְהִי־עֶ֥רֶב וַֽיְהִי־בֹ֖קֶר י֥וֹם רְבִיעִֽי׃**

1:19 ולמשול – בעבור שלא מצאו מן הכתוב ממשלה כי אם לחי משכיל, גזרו אומר שהגלגלים חיים ומשכילים שאין מנהיג כי אם חי משכיל. והטוען אין על עפר משלו **(איוב מא כד),** העשו לבלי חת **(שם ושם כח),** שהוא נשוא על לויתן, אינו כן כי אם על השם. כי לכל תחבולות בני אדם ישחק אבל המושל בו הש׳׳י. וכן נאמר העשו יגש הרבו **(שם מ יט).** ואמת כי אמונה זו בנויה מדין השכל לפי יסוד מקדמות במופת שבנו בסוד התנועות, אם המורה להיותם מתנועעים בתשוקה אם לא יודה בחדושם מפני שנתנו ארבע סבות לתנועה הזאת. האחת כדוריותם כי התנועה הכדורית אין לה התחלה ולא סוף. והשנית נפשם כי אשר לא יתנועע תנועה טבעית או הכרחית, כפי שנתבאר לפי דעתם יתנועע תנועה רצונית ולא יתנועע תנועה רצונית, כי אם אשר הוא בעל נפש. ולא יספיק מאשר הוא בעל נפש להתנועע תנועה, אין לה תכלית כי כל בעל נפש אשר יתנועע מאשר הוא בעל נפש, הוא לברוח מן הנזק או לבקש הנאות לו. ואלו דברים גשמיים וישיגם, ואחרי כן יעמוד בהכרח ואלו בטלים בתנועת הגלגל שאין לתנועתו הפסק. ויתחיב דבר שלישי מפני היותו בעל שכל באשר יצייר שאינו מתנועע מפני דבר גשמי שתפסק התנועה, רק מפני ענין שכלי ולא מפני הציור לבד יתנועע כי אי אפשר שיצייר ולא יתנועע עד שתהיה לו תשוקה באותו המצוייר. והנה הם ארבע סבות התנועה כדוריותו ונפשו ושכלו ותשוקתו:

**1:20 וַיֹּ֣אמֶר אֱלֹהִ֔ים יִשְׁרְצ֣וּ הַמַּ֔יִם שֶׁ֖רֶץ נֶ֣פֶשׁ חַיָּ֑ה וְעוֹף֙ יְעוֹפֵ֣ף עַל־הָאָ֔רֶץ עַל־פְּנֵ֖י רְקִ֥יעַ הַשָּׁמָֽיִם׃**

1:20 ישרצו – זה הפעל פעם ימצא עומד ופעם ימצא יוצא, ובמקום הזה היא מלה יוצאה וענינה רבוי ולדות בפעם אחת:

1:20 וטעם המפרש מלת שרץ – השי׳׳ן כשי׳׳ן שככה השבעתנו **(שה׳׳ש ה ט),** וטעמו אשר רץ. והקדים בריאת הדגים מבריאת חית האדמה בעבור שבמיני שרצי הים ימצאו מינים שהם בינוניים בין הצמח ובין החי הגמור כמיני החלזון והאספוג שאין בהם רק חוש המשוש לבד. ומין החלזון קים במקומו ובשיבדל ממנו הוא מת וחושו בתחתונו לפי שמקבל המאכל מלמטה כאילן. וזה המין בנוני בין החי והצמח דומה לצמח לפי שעומד במקום אחד, ודומה לחי לפי שיש לו בשר מרגיש. ואמר החכם וכדין להיות זה המין אמצעי בין שני טבעים אלו לפי שהטבעים מעתיקים תחלה לבינוני ואחרי כן לקצה האחרון, בעבור שלא תחטיא שורש אחר שאפשר להיות, ברוך המפליא לעשות:

1:20 ואמר ועוף יעופף – הורה הכתוב שבריאת העוף מן המים. ומאמר ויצר ה׳ אלהים מן האדמה כל חית השדה ואת כל עוף השמים, על כן אמרו חכמים שהעוף נברא מן הרקק ולכן לא אמר ויהי כן:

1:20 בעבור שנאמר ישרצו המים – ואחרי כן נאמר והעוף ירב בארץ, ואמת כי ימצאו מן העופות שמדורם וחיותם במים. ולמדנו כיון שחבר הכתוב הדגים עם העוף שנבראו מן המים, הורה הכתוב גם כן הויתם מן האדמה. למדנו שהדגים אף על פי שנבראו מן המים יש בהם חלקים כעצמות והסנפיר והקשקשת שהם מחלק האדמיי. ודבר ידוע הוא שמזון הדגים מן הלכלוך היורד אל הים, אע׳׳ף שמזונם מדגים אחרים, ולא ימצאו הדגים במקום שאין יבשה. וטבע הנזון כטבע המזון הם תחת סוג אחד:

**1:21וַיִּבְרָ֣א אֱלֹהִ֔ים אֶת־הַתַּנִּינִ֖ם הַגְּדֹלִ֑ים וְאֵ֣ת כָּל־נֶ֣פֶשׁ הַֽחַיָּ֣ה ׀ הָֽרֹמֶ֡שֶׂת אֲשֶׁר֩ שָׁרְצ֨וּ הַמַּ֜יִם לְמִֽינֵהֶ֗ם וְאֵ֨ת כָּל־ע֤וֹף כָּנָף֙ לְמִינֵ֔הוּ וַיַּ֥רְא אֱלֹהִ֖ים כִּי־טֽוֹב׃**

1:21 ויברא אלהים את התנינים הגדולים – תארם גדולים, וספרו עליהם כי מצאו מהם גדולים חמש מאות פרסה:

1:21 יעופף – פועל מרובע מבעלי העי׳׳ן:

1:21 על פני רקיע – כמו על דעתך כי לא ארשע **(איוב י ז)**:

1:21 וטעמו לפני ואת כל החיה הרומשת – בטוב פירש המפרש השי׳׳ן במקום סמ׳׳ך, בעבור שיש בים מיני חיות הולכים על רגליהם כמו הנמיה וזולתה:

**1:22וַיְבָ֧רֶךְ אֹתָ֛ם אֱלֹהִ֖ים לֵאמֹ֑ר פְּר֣וּ וּרְב֗וּ וּמִלְא֤וּ אֶת־הַמַּ֙יִם֙ בַּיַּמִּ֔ים וְהָע֖וֹף יִ֥רֶב בָּאָֽרֶץ׃**

**1:23וַֽיְהִי־עֶ֥רֶב וַֽיְהִי־בֹ֖קֶר י֥וֹם חֲמִישִֽׁי׃**

1:23 ויברך – טעמה תוספת:

1:23 לאמר – יש מפרשים מפני שאינם בעלי שכל, על כן אמר ויאמר. ואפשר לומר מפני שבזו הברכה יהיו נכללים בריאת יום ששי, בהמה ורמש וחיתו ארץ כי לא הזכיר הכתוב בהם ברכה:

1:23 פרו ורבו – במקום תפרו ותרבו, כי איך יצוה על דבר שאינו בידו כמו ומות בהר **(דברים לב ב):**

1:23 ומלאו את המים בימים – כולל הימים והנחלים:

**1:24 וַיֹּ֣אמֶר אֱלֹהִ֗ים תּוֹצֵ֨א הָאָ֜רֶץ נֶ֤פֶשׁ חַיָּה֙ לְמִינָ֔הּ בְּהֵמָ֥ה וָרֶ֛מֶשׂ וְחַֽיְתוֹ־אֶ֖רֶץ לְמִינָ֑הּ וַֽיְהִי־כֵֽן׃**

1:24 ויאמר אלהים תוצא הארץ נפש חיה – בריאות שקימם ביבשה:

1:24 ואמר נפש חיה – כלל ואחרי כן פרט:

1:24 בהמה – היא הנאכלת והנרכבת ויש מה שהם לצרוך עבודה:

1:24 ורמש – הם בעלי חיים הקטנים כיוצא בהם מין שרצי הארץ, אבל הזבובים והיתושים הם בכלל שרץ העוף:

1:24 וחיתו ארץ – הו׳׳ו נוסף כו׳׳ו בנו בעור **(במדבר כד ג),** והם חיות ברא. והבדלים יש לפי הטבע בין הבהמה ובין החיה:

**1:25וַיַּ֣עַשׂ אֱלֹהִים֩ אֶת־חַיַּ֨ת הָאָ֜רֶץ לְמִינָ֗הּ וְאֶת־הַבְּהֵמָה֙ לְמִינָ֔הּ וְאֵ֛ת כָּל־רֶ֥מֶשׂ הָֽאֲדָמָ֖ה לְמִינֵ֑הוּ וַיַּ֥רְא אֱלֹהִ֖ים כִּי־טֽוֹב׃**

1:25 ויעש אלהים את חית הארץ למינה – ממה שהשלים החל כמו השמן לב העם הזה **(ישעיה ו י).** אכן עוד הקדים הבהמה מן הרמש למעלתה והכונה להורות שכלם נבראו כאחד:

**1:26וַיֹּ֣אמֶר אֱלֹהִ֔ים נַֽעֲשֶׂ֥ה אָדָ֛ם בְּצַלְמֵ֖נוּ כִּדְמוּתֵ֑נוּ וְיִרְדּוּ֩ בִדְגַ֨ת הַיָּ֜ם וּבְע֣וֹף הַשָּׁמַ֗יִם וּבַבְּהֵמָה֙ וּבְכָל־הָאָ֔רֶץ וּבְכָל־הָרֶ֖מֶשׂ הָֽרֹמֵ֥שׂ עַל־הָאָֽרֶץ׃**

1:26 ויאמר אלהים נעשה אדם בצלמנו – בעבור שמופתי השכל ודברי הנביאים הורו ביחודו ית׳ ושאינו גוף:

1:26 על כן נבוכו המעיינים במאמר נעשה אדם בצלמנו:

1:26 יש מפרשים מלת נעשה – נפעל בינוני והנו׳׳ן לנפעל כדרך ואשר היה נעשה ליום אחד **(נחמיה ה יח),** וטעמו עשוי אדם בצלמנו דברי משה לאנשי דורו, שאדם הראשון היה עשוי בצלמנו כדמותנו. ותקנו מאמר ויברא אלהים את האדם בצלמו בצלם אלהים בפירושים רחוקים שכנוי בצלמו חוזר אל האדם, ומלת אלהים דבקה עם פועל ברא לשלול מלת צלם שלא יהיה נשוא לשם ית׳. והנה נעשה לשון יחיד, ומה טעם למלת וירדו שהיא לשון רבים. ובמלת נעשה יש עלה אחת, ובמלת בצלמנו שתים, על כן יש מפרשים מאמר בצלמנו, דברי משה במצות השם. והאפשר שהיו דור משה מסופקים בצורת אדם עד שהוצרך משה לומר שאדם הראשון היה בצלמנו. והאומר שמלת נעשה כמלת אעשה לשון רבוי דרך תפארת, שקר נבא כי השתדלות התורה היא לקים היחוד, ואיך תכשילנו במאמר זה, ועד עתה זאת היא טענת מאמיני השלשה. וגם לא יתכן להיות אותיות השמוש משתנים בזה המקום כדרך בכל המקום אשר אזכיר את שמי **(שמות כ כד),** כי מה טעם לכנוי צלמנו, ומאמר בצלמנו עשוהו מאמר יחסיי בענין ומטה האלהים **(שם יז ט),** ומארצו יצאו **(יחזקאל לו כ).** וצריך להיות לצלם מציאות קודם מציאות האדם כפי דעתם שצלם הוא לצורה התארית. גם מאמר האומר בצלם שאנו מתדמים אל הנביאים כבר אינו מתדמה בצורת אדם בענין הנבואה, רק בעבור שהשומע אדם וצריך להבין ולכן לא יאות בזה המקום.

1:26 והמפרש שזה מאמר למלאכים, ומלת בצלמנו על דרך השאלה כגון פי הארץ לפי דעתו ואפילו הם אמצעיים אפשר שישוו בעשיה, ותהיה מלת נעשה כוללת הפועל הראשון ומי שהוא אמצעי. והמתנצל כי לכך נאמר נעשה מפני שאמר בצלמנו והיא הנפש המשכלת הנותנת ישות לאדם, שאין זאת הצורה כצורות שקדמו על הצומח ועל החי האלם אשר אינן נבדלות מן החמרים, אבל זאת צורה קימת לעצמה. ובמלת כדמותנו הוציא לאור ענין הצורה, והבין זה המפרש כי לכך אמר בצלמנו כדמותנו להורות שהיא עצם קים בפני עצמו למטה ממציאות המלאכים, על כן באה מלת כדמותנו בכ׳׳ף הדמיון, ובי׳׳ת בצלמנו בי׳׳ת העזר כבי׳׳ת בך צרינו ננגח **(תהלים מד ו).** והיה מההכרח שלא יאמר אעשה אדם בצלמי שהיה נשמע בעצמו של שם ית׳, ולא שיאמר בצלמכם שלא ישוה הש׳׳י עם המלאכים, שיובן במלת בצלמנו שהוא דבר חוץ מעצמם מצורף אלהים. והוא כדומה להם קימת לעצמה בלי הגוף כמציאות השם ומלאכיו שהם בלי גוף. ומהכרח כנוי בצלמנו שהוא רבוי, אמר גם כן נעשה לשון רבוי ואלה דברי רוח.

1:26 והמפרש שזה הדבור נאמר כנגד ארבע היסודות בעבור שבשאר הבריאות נאמר תדשא הארץ, ישרצו המים, תוצא הארץ, שאין להם חלק העולם העליון, יחס פעולתם בענינים הארציים. ובאדם בעבור שרוצה לתת בו רוח עליונה והוא מורכב מהעולם העליון והשפל, על כן אמר נעשה, והטעם שאמר כנגד היסודות נעשה הגוף בצלם התחתונים והרוח בצלם עליונים, וזהו כנוי בצלמנו. ויפה פירש לולי מלת כדמותנו כי מה טעם הדמיון בתחתונים. שאם הרוח דבר מצורף אל השם במלת בצלמנו שאי אפשר זולתי זה, ובמלת כדמותנו, הטעם כדומה לו בענין למטה ממנו. ועל היסודות איך יתכן הענין שאינו דבר מצורף עליהם אלא הם עצמם. ובמלת כדמותנו מה תועלת שיהיו נכללים התחתיים, כי מה טעם ההדמות והוא עצם התחתיים. ועוד שהכתוב בזולת זה יחסם לשם אלהים באמרו בצלם אלהים, בדמות אלהים עשה את האדם **(בראשית ה א).**

1:26 ומה שראוי להאמין בטעם זה המאמר, אחרי שבבריאות האחרות ההוות על ידי כחות הטבעיות כצומח וכחי שאין לצורותיהם קיום חוץ מן הגוף יחסם אל הדברים הארציים. האדם שיש בו הלק עליוני שאין לו קיום בגוף אבל יש לו קיום בעצמו כקיום השכלים הנפרדים, למה לא תתיחס מציאות ההלק ההוא באמצעות המלאכים. וידוע כי כל ויאמר במעשה בראשית פירשו החכמים שהוא דבור למלאכים, ואלהים מרמיז במאמר נעשה. ויש סיוע לזה בפסוק השני שאמר ויברא אלהים את האדם בצלמו. ועוד אמר בצלם אלהים ברא אותו וטעמו בצלם המלאכים, והוא דבור מיוחס אליהם כהתיחסו אל השם, שהוא דבר זולתם מצורף עליהם, והטעם נעשה זה הנמצא מחמר השפל ומחלק העליון, על כן תארו בשם אדם, מתואר מאדמה. ובמלת בצלמנו החלק העליון, ולא עשה כן בשאר הבריאות אלא תארם בצורותיהם לבד, באמרו תדשא הארץ, ישרצו המים, תוצא הארץ נפש חיה, כיון שהיה מורה הפועל שהוא אמצעות דבר חמרי. אבל הנה בעבור שהיא באמצעות צורה נבדלת, אדרבא תארו באדמה מפני שבזה רצה להורות חברת החמר עם הנפש המשכלת, שבחברת החמר יהיה הנמצא ההוא כדמותינו. ואופן ההדמות לצד ההנהגה כמו שאנחנו מנהיגים למה שלמטה ממנו, כן יהיה האדם שליט ומנהיג למה שלמטה ממנו, וזהו טעם וירדו בדגת הים ובעוף השמים, דמיון תמשילהו במעשה ידיך כל שתה תחת רגלו **(תהלים ח ז).** שאין מלת כדמותנו חוזרת אל הצלם לבד רק בחברת החמר עם הצלם, שכן נאמר נעשה אדם בצלמנו, ולא אמר נעשה צלם בדמותנו. ולמעלת הנמצא שתף פעולת האמצעיים עם הפועל הראשון, על כן מי שפירש כדמותנו צלם כדומה לו שהוא עומד בעצמו, או שפירשו להדמות פעליה לפעולות השם שפועלת פעולותיה בלי אמצעות כלים כדמיון פעולות השם, משיב מלת כדמותנו אל הצלם לבד ואי אפשר.

1:26 גם המפרש בצלמנו על הצורה, וכדמותנו על החמר, מה טעם כ׳׳ף הדמיון במלת כדמותנו. אבל לפי פירושי שהוא לדמיון ההנהגה, על כן בא כ׳׳ף הדמיון שלא תדמה הנהגתו להנהגתנו, אבל במאמר בדמות אלהים מרמיז להנהגת המלאכים. ומה שאמר ויולד בדמותו כצלמו **(בראשית ח ג),** שהיה שוה לו בהנהגה אך לא היה צלם שת, הוא צלם אדם. והנה שם צלם באמת הוא מורה לחלק השכלי, שאם לא כן אבל הוא מורה לצורה התארית, מכלל שאר בניו הנולדים לא היו בצורת אדם. ומופת השכל מורה כאשר בשאר הנמצאים לא רצה התאר שלו רק לענין עצמיי שבו יבדל משאר הבריאות. והנה אמר תדשא הארץ, מרמיז לנפש הצומחת שבה נבדל מן הדומם. ואמר תוצא הארץ נפש חיה, ומרמיז לנפש החיונית שבה נבדל מן הצומח. וכן באמרו נעשה אדם בצלמנו, רצה על החלק השכלי שבו נבדל מן הבהמות, שאם לא כן מה הפרק שנתן בין האדם ובין הבהמה, כאשר נתן פרק בין החי והצומח בנפש החיונית באמרו נפש חיה. ואם כן נראה שלא רצה במלת בצלמנו רק לנפש המשכלת. והנה האדם שהוא תכלית המורכבים נמצאו בו כחות כלל המורכבים, צורת היסודות, וצורת העירוב שבדומם, וצורת הצומח, וצורה החיונית שבבעלי חיים, והכחות הנמצאות לכל נפש ונפש. לנפש הצומחת כח הזן, וכח המוליד בדומה, וכח המגדל. ומנפש החיונית כח המרגיש, ויש לו תוספת על אלו החלק השכלי. ואין הכונה ששלש נפשות יש לאדם, או לבהמה שתים. אבל הכונה שהוא חלק אחד בהתחברו בגוף יעלו לה כחות מהם בעזר הגוף, ומהם לעצמם בלי עזר הגוף. ואחרי הבדל זה החלק הכחות שהיו לה בעזר הגוף יפסדו, ומה שהם בלי עזר הגוף ישארו עמה.

1:26 ואמר הפילוסף ואפשר שיהיה זה שרש אחד מהנפש, ר׳׳ל השכל והידיעה ויהיה זה לבדו אפשר להבדל, כמו שאפשר להבדל הנצחי מן הנפסד. ובזה הרמיז שלמה המלך ע׳׳ה, וישוב העפר על הארץ כשהיה והרוח תשוב אל האלהים אשר נתנה **(קהלת יב ז).** ואולם אם יש לנפש קיום קודם בואה בגוף או אין? ואם יש לה קיום האם היא שלמה בהשגתה או אין? ואם היא שלמה למה באת? ואם אינה שלמה ובאת בגוף שתשלם על ידי הגוף אם לא תשלם, איך יהיה ענינה? ואם יהיה לה קיום אחרי הפרדה מהגוף או אין? ואם יהיה לה קיום אחרי הפרדה מהגוף הענין, בין שהיא שלמה או אינה שלמה ומה ענין שלמותה? ובאיזה צורה תבדל מן הגוף? וענין הצלחת הנפש וענין הענש שלה, אם חטאת כלו נתבאר בספר ע׳׳ץ החיי׳׳ם:

1:26 וירדו – רבים יתמהו בענין זה המאמר, שמה טעם זה המאמר היש ענינו שלכך נברא בצלם אלהים שירדה בכלל הנזכרים. ונראה שהתכלית פחותה מהפעולה וזה משער פעולת השחוק, ולא עוד אם הנפש לא תזכה לשוב אל מקומה תסתכן וזה עול, על כן השתדלו קצתם לישר הענין. יש מפרשים שהטעם יען שהאדם מורכב מחלק העליון ומחלק השפל. יען התחבר השנים יצמחו הכחות הגופניות אשר השוה בהם עם בעלי חיים, הורה שהחלק השכלי יהיה גובר להכניע אלו הכחות שנשתתף בהם עם בעלי חיים, על כן אמר וירדו בדגת הים ובעוף השמים. ובאמת שכלל בעלי חיים כח אחד יכללם שהוא הנפש החיונית, והיה מספיק בהזכיר מין אחד. ומהם אמרו שבאמת זה מפסוק מורה שלכך נברא האדם כדי להנהיג העולם השפל, ואין הטעם שנברא דבר נכבד בשביל דבר פחות. אלא דבר ידוע שהעולם העליון לא יתקים רק בשפל, והשפל מתקיים בנפש האדם בהתפשט השגחתו. והנה העולם בכללו בערך האדם, ואפילו אם תסתכן בהם ואין זה עול בפעולת השם, וכן אמר להצדיק את השם כי מן האין בא ואל האין שב, שאלו היה משיבו אל פחות מאין היה עול. אכן לדעת האומרים שהיא אינה שלמה, אם תסתכן על ידי חברת הגוף אינו עול, ואם הרצון בו להנהיגם מה טעם וירדו בדגת הים, ומה הנהגה צריכים הם לולי שהרצון לאכילה. והאמת שהרצון בפירוש זה הפסוק שהם נבראו לתועלת האדם, בין לאכילה בין לעבודה, וטעם זה הכתוב להורות בעלת האדם מכל נמצאי מטה שהוא התכלית במציאות העולם השפל. והורה יתרון מעלת האדם באמרו בצלמנו, והורה גרוע הנמצאים באמרו וירדו בדגת הים ובעוף השמים. כדומה לזה באמרו ותחסרהו מעט מאלהים וכבוד והדר תעטרהו **(תהלים ח ו),** זהו טעם בצלמנו. ואמר תמשילהו במעשי ידיך **(שם ושם ז),** זהו טעם וירדו בדגת הים. ואמר בדגת הים , הזכירם כסדר בריאתם:

**1:27וַיִּבְרָ֨א אֱלֹהִ֤ים ׀ אֶת־הָֽאָדָם֙ בְּצַלְמ֔וֹ בְּצֶ֥לֶם אֱלֹהִ֖ים בָּרָ֣א אֹת֑וֹ זָכָ֥ר וּנְקֵבָ֖ה בָּרָ֥א אֹתָֽם׃**

**1:28 וַיְבָ֣רֶךְ אֹתָם֮ אֱלֹהִים֒ וַיֹּ֨אמֶר לָהֶ֜ם אֱלֹהִ֗ים פְּר֥וּ וּרְב֛וּ וּמִלְא֥וּ אֶת־הָאָ֖רֶץ וְכִבְשֻׁ֑הָ וּרְד֞וּ בִּדְגַ֤ת הַיָּם֙ וּבְע֣וֹף הַשָּׁמַ֔יִם וּבְכָל־חַיָּ֖ה הָֽרֹמֶ֥שֶׂת עַל־הָאָֽרֶץ׃**

1:28 ויברך אותם אלהים ויאמר להם אלהים – זה המאמר משונה ממה שנאמר בדגים שלשם נאמר לאמר:

1:28 והנה נאמר ויאמר – ויש לפרש כי הברכה ההיא לתוספת לבד מכל חלקי שתופה, אבל הברכה הנאמרת באדם אמר ויאמר, מפני שהברכה ההיא כוללת גם כן ענינים אחרים מחלקי שתופה:

1:28 פרו ורבו – אינו לדרך מצוה כאשר אמרו בעלי הקבלה, אלא הוא לברכה כדרך פרו ורבו שנאמר בדגים, כי איך יצוה בדבר שאין בידו:

1:28 וכבשוה ורדו בדגת הים – להיות תחת רשותם לעשות בם כחפצם:

**1:29וַיֹּ֣אמֶר אֱלֹהִ֗ים הִנֵּה֩ נָתַ֨תִּי לָכֶ֜ם אֶת־כָּל־עֵ֣שֶׂב ׀ זֹרֵ֣עַ זֶ֗רַע אֲשֶׁר֙ עַל־פְּנֵ֣י כָל־הָאָ֔רֶץ וְאֶת־כָּל־הָעֵ֛ץ אֲשֶׁר־בּ֥וֹ פְרִי־עֵ֖ץ זֹרֵ֣עַ זָ֑רַע לָכֶ֥ם יִֽהְיֶ֖ה לְאָכְלָֽה׃**

1:29 ויאמר אלהים הנה נתתי לכם את כל עשב זורע זרע וגו׳ – כי מדרך טבע שיקדם המזון מן הנזון, וזה הפסוק כטעם הודעה ואינו על טעם רשות:

**1:30וּֽלְכָל־חַיַּ֣ת הָ֠אָרֶץ וּלְכָל־ע֨וֹף הַשָּׁמַ֜יִם וּלְכֹ֣ל ׀ רוֹמֵ֣שׂ עַל־הָאָ֗רֶץ אֲשֶׁר־בּוֹ֙ נֶ֣פֶשׁ חַיָּ֔ה אֶת־כָּל־יֶ֥רֶק עֵ֖שֶׂב לְאָכְלָ֑ה וַֽיְהִי־כֵֽן׃**

1:30 והעד ולכל חית הארץ – והדבר שצריך רשות צריך שיהיה נמנע בשכל בשום דרך מדרכי המניעה, והואיל ולא השכלנו שום מניעה, הנה שכלנו הוא המרשה על מה שאין לו מניעה. והטוען שלא ישתמש בדבר שאינו שלו בלתי רשות, כיוצא בו נשימת הרוח שהוא קיום החיים וכמו שלא יהיה צריך בזה רשות הוא הדין על הצומח. אם כן הסומכים מזה מפסוק להתיר הדברים מן התורה טח מראות עיניהם מהשכיל לבותם. והאמת כאשר הורה מזון האדם מן החי האלם במאמר וירדו בדגת הים ובעוף השמים. הורה גם כן על דרך הגדה ספורית מזון המדבר עם החי האלם מן הצומח, כי לא נתעצל הכתוב מלהורות מה שהושם על דרך טבע. וממין הצומח הצומח באר מזון האדם באמרו את כל עשב זורע זרע, כגון החטה ומיני קטניות:

1:29 ואת כל העץ אשר בו פרי עץ וגו׳ – ואמר כל עץ אשר בו פרי עץ זורע זרע נשוא על פרי לא על העץ כי ימצא פרי שאינו זרע רק יש בו זרע:

1:30 ויהי כן – כך נמשכה מציאות:

**1:31וַיַּ֤רְא אֱלֹהִים֙ אֶת־כָּל־אֲשֶׁ֣ר עָשָׂ֔ה וְהִנֵּה־ט֖וֹב מְאֹ֑ד וַֽיְהִי־עֶ֥רֶב וַֽיְהִי־בֹ֖קֶר י֥וֹם הַשִּׁשִּֽׁי׃**

1:31 וירא אלהים את כל אשר עשה והנה טוב מאד – בכל מה שנאמר כי טוב, בכל מה שקדם אין הטעם אלא בשביל דבר אחד. אמנם בבריאת האדם אשר הוא מתכלית האחרונה ואינו בשביל דבר אחד, אמר והנה טוב מאד, ולכן אמר את כל אשר עשה, כי בהשיג הצורה העצמית לאדם ישיג כל מה שהוא תחת גלגל הירח, ועל כן אמר את כל אשר עשה:

1:31 ויהי ערב ויהי בקר יום הששי – בה׳׳א הידיעה, בעבור שבא בחסרון ידיעת המתואר יש מי שעשהו סמוך, והטעם יום של ששי’ להיות מלת ששי אמור לגלגל הששי. והטעו זה הפירוש מבעל יום הששי, וכבר אמר ככה יום השביעי והנה מצאנו ויכל אלהים ביום השביעי **(בראשית ב ב).** ואי אפשר היותו סמוך, ואם כן זה בחסרון ידיעת המתואר כמו לאיש העשיר **(שמואל ב יב ד).** ואולם לא נזכר יום מימי הבריאה בשמו בתורה כי אם יום הששי שנאמר והיה ביום הששי והכינו (שמות טז ל), ונאמר וישבתו העם ביום השביעי **(שם ושם ל).** על כן יצאו גם הנה בידיעה כי על הנודע הכתוב הדבר הששי, היה ראוי לומר ששיי כמו שני שניי, שהיו׳׳ד יו׳׳ד היחם ושניהם מפעלי הלמ׳׳ד:

**2:1 וַיְכֻלּ֛וּ הַשָּׁמַ֥יִם וְהָאָ֖רֶץ וְכָל־צְבָאָֽם׃**

2:1 ויכלו –פעל שלא נזכר שם פועלו:

2:1 השמים והארץ – מהמקיף עד המרכז והכל בכללם, וכן נאמר כי ששת ימים עשה ה׳ את השמים ואת הארץ **(שמות כ יא),** וביום השביעי שבת וינפש **(שם לא יז):**

2:1 וכל צבאם – כדין שזה המאמר מורה לבריאת המלאכים, הואיל ומצאנו וכל צבא השמים עומד עליו מימינו ומשמאלו **(מלכים** **א כב יט).** יש מפרשים בעבור שמצאו שלשה פעמים בסדר זה המאמר שם מלאכה, אומרים שהכונה לשלשת חלקי המציאות ששלשתם נקראים בשם מלאכים. ויען ששני העליונים קימים בלי שנוי, אמר אשר עשה, ועל השפל בעבור השנויים הנקרים לו אמר אשר ברא אלהים לעשות:

**2:2וַיְכַ֤ל אֱלֹהִים֙ בַּיּ֣וֹם הַשְּׁבִיעִ֔י מְלַאכְתּ֖וֹ אֲשֶׁ֣ר עָשָׂ֑ה וַיִּשְׁבֹּת֙ בַּיּ֣וֹם הַשְּׁבִיעִ֔י מִכָּל־מְלַאכְתּ֖וֹ אֲשֶׁ֥ר עָשָֽׂה׃**

2:2 ויכל – בעבור שהכלוי יהיה ממעשה, על כן נחלקו דעות החכמים בפירוש אלו המלות, שאם יהיה הכלוי בעצם יום השביעי כנראה שעשה מעשה ביום השביעי. ונלחצו בפירושם ויצאו לסעיפים, מהם אומרים החלק שמוסיפים מיום הששי ליום השביעי בו היה כלוי המעשה והשביתה, וזאת דעת חלושה, היך יעור עיני השכל להיות הכלוי בששי ויסופק הדבר שהוא בשביעי. ומהם אומרים ויכלו עונה על יום הששי, ומאמר ויכל אלהים ביום השביעי, בריאת יום השביעי לבד. כי לא נברא בו דבר אחר והיה ראוי לומר, ויכל אלהים את יום השביעי. ואחרים פירשו כי אחר שאמר ויכלו השמים שהטעם כלו ביום ששי, מה טעם ויכל אלהים ביום השביעי. אלא הכונה אם היה נשאר על מענה ויכלו, לא היה נודע כי זולתי השמים והארץ לא נשארו מעשים אחרים לעשותם. אלא אחר שאמר ויכל אלהים, גם כן הורה שלא נשארה פעולה אחרת לעשותה. והנראה לפי שקול הדעת אם יהיה ויכלו עונה על יום ששי, היה ראוי להיות גם ויכל עונה על יום ששי, ומה טעם לומר ביום השביעי. ועם היות המחשבה עדין צודקת לא יצאנו מפירוק הקושיא, שאינו מורה כי עשה ביום שבת מעשה, ומה לנו לצרה הזאת הואיל ומצאנו מענים אחרים כדומים לאלו נדין גם אלו כמותם. והנה כי ששת ימים עשה ה׳ את השמים ואת הארץ וביום השביעי שבת וינפש, ונאמר וישבתו העם ביום השביעי. ואין הטעם שהיו עושים מלאכה ביום השביעי, ושבתו בה אלא לא בא יום השביעי והמלאכות היו מושבתות, הוא הדין גם הנה, וכלוי מעשה אינו מעשה:

**2:3וַיְבָ֤רֶךְ אֱלֹהִים֙ אֶת־י֣וֹם הַשְּׁבִיעִ֔י וַיְקַדֵּ֖שׁ אֹת֑וֹ כִּ֣י ב֤וֹ שָׁבַת֙ מִכָּל־מְלַאכְתּ֔וֹ אֲשֶׁר־בָּרָ֥א אֱלֹהִ֖ים לַעֲשֽׂוֹת׃**

2:3 ויברך – מלה זו מצאנוה משתתפת, ימצא ענינה ענין תוספת וימצא לשון שבח, על כן יש מי שפירשו ענין שבח, והטעם שבח היום זהו שלא נעשית בו מלאכה. ומפני שאי אפשר שבח בלי תוספת, על כן יש מפרשים שהטעם אל השומרים אותו והלא עדין שומרים לא היו, ולהיות מרמיז אל המן שנמצא משנה לא ראי, ועוד הנה זה ברכת יום ששי. ובן עזרא אמר שביום שביעי יש תוספת בתולדת ובנשמות יתרון השכל. ויש מקשים כי אי אפשר ברכה ביום אשר לא נעשית בו שום פעולה, אדרבא ראוי להתיחס עליו הפך הברכה, עד שהוצרך לבאר כי יחס הברכה והקדושה לזה היום שבזה היום נראו המלאכים שהם קדושים. וטעם פירושו שבששת ימים נבראו כלל הברואים הגשמיים, ואם כן יום שביעי תמור דמות הזמן שהיה קודם בריאת שמים וארץ, שהם אינם נכללים תחת הזמן כאשר יום ראשון תמור היום הראשון. ונעזר בדוחק ממאמר אשר ברא אלהים, שטעם פירושו כי בו שבת מכל מלאכתו אשר ברא בששת ימי בראשית ולא עשה בו כי אם מלאכים, וזהו טעם אלהים לעשות. שטעמו מלאכים עשה כנראה לו שבלתי זה הפירוש שם אלהים יתר. והנראה לי שטעם זאת הברכה, מפני שבכל ששת ימים המציא העקרים שנבראו בלי אמצעיים, ומאחר שהשלים מלאכתו נתן בהם כח לעשות התולדות, זהו ברכת היום. על כן תמצא הברכה מיוחסת לש׳׳י לבד, כאשר נאמר על כן ברך ה׳ את יום השבת ויקדשהו **(שמות כ יא),** והקדושה מצורפת בנו, כאמרו זכור את יום השבת לקדשו **(שם ושם ח),** וזה לרוב. וזולת זה הפירוש כנראה שמלת לעשות יתרה. ויש מי שפירשו אשר ברא אלהים לעשות, בשבת עשהו בששי. ואחרים הוסיפו מ׳׳ם וטעמו מלעשות. וכפי שפירשנו במלת ויברך, יהא פירוש אלה תולדות השמים והארץ. והרצון בו בששת יהי בראשית כל אשר נמצא מאין, ובלתי סבה. ומעתה כל מה שימצא יהיה בכח שהטביע הש׳׳י להתהוות הענינים, זהו טעם אשר ברא אלהים לעשות, והם הנקראים תולדות השמים והארץ:

**2:4אֵ֣לֶּה תוֹלְד֧וֹת הַשָּׁמַ֛יִם וְהָאָ֖רֶץ בְּהִבָּֽרְאָ֑ם בְּי֗וֹם עֲשׂ֛וֹת יְהוָ֥ה אֱלֹהִ֖ים אֶ֥רֶץ וְשָׁמָֽיִם׃**

2:4 וטעם בי׳׳ת בהבראם – מקום אחר הבראם כבי׳׳ת ובשכבך ובקומך **(דברים ו ז)**:

2:4 ומאמר ביום עשות ה׳ אלהים ארץ ושמים – טעמו לקון שתקנם להוליד. ואמר ביום עשות ה׳ אלהים, ועד כאן לא הזכיר השם המיוחד והמבין יבין. על כן לא יתכן פירוש המפרשים שטעם ביום עשות ה׳ אלהים ארץ ושמים, הרקיע והיבשה שנבראו בראשון ובשני שהולידו האידים ויצאו הצמחים בשלישי, גם מאמר המפרש שמים הגלגל ויסוד הארץ:

2:4 וטעם תולדות השמים – שהיה בכח המאורות כי קודם יום שלישי לא היו מאורות. והאמת כי הכתוב הגיד קשט אמרי אמת, שכל מה שנמצא בששת ימי בראשית היו בלי אמצעות סבות ובתשלומם נבראו, וצמחי יום שלישי בלי אמצעות מטר. וכן אמרו בעלי הקבלה כל מעשה בראשית בצביונן נבראו, ואם אמרו אלו ואלו לא צמחו עד שירדו גשמים הטעם בו עצי דעלמא ועצי גן עדן. ואולם אנחנו רואים בסדר זו הפרשה שהזכיר דברים אשר נזכרו מקודם לכן ומזכיר גם כן ענינים לא נזכרו מקודם לכן. והענינים הקודמים אשר נזכרו תוכות הסדר, מקדים המואחר ומאחיר המוקדם. ונראה הענין כיון שהזכיר ענינים קודמים כלו סדר קדום בששת ימי בראשית. ועתה מבאר מה שקצר אך מפני שהקדים והאחיר, כנראה שהוא סדר מאוחר אחר ששת ימי בראשית, והביא ענינים הקודמים במקום הצורך:

**2:5 וְכֹ֣ל ׀ שִׂ֣יחַ הַשָּׂדֶ֗ה טֶ֚רֶם יִֽהְיֶ֣ה בָאָ֔רֶץ וְכָל־עֵ֥שֶׂב הַשָּׂדֶ֖ה טֶ֣רֶם יִצְמָ֑ח כִּי֩ לֹ֨א הִמְטִ֜יר יְהוָ֤ה אֱלֹהִים֙ עַל־הָאָ֔רֶץ וְאָדָ֣ם אַ֔יִן לַֽעֲבֹ֖ד אֶת־הָֽאֲדָמָֽה׃**

2:5 וכל שיח השדח – בידוע שזה המאמר מורה על צמחי יום שלישי מפני שאמר ואדם אין לעבוד את האדמה. ואמרו וכל שיח השדה הוא תמורת ועץ פרי **(בראשית א יא)** מגזרת בין שיחים ינהקו **(איוב ל ז)**:

2:5 ואמרו וכל עשב השדה – הוא תמורת תדשא הארץ דשא עשב **(בראשית א יא)**:

2:5 ואמר וכל שיח השדה טרם יהיה בארץ וכל עשב השדה טרם יצמח כי לא המטיר ה׳ אלהים על הארץ ואדם אין לעבוד את האדמה – הטעם העדר הסבות מאלו העדר המטר שהוא סבת הצמחים והעדר האדם לעבוד את האדמה לתת כחה. ואחרי כן באר איכות הוית הסבות האלו, אמר תמורת כי לא המטיר, ואיד יעלה מן הארץ, ותמורת ואדם אין, וייצר ה׳ אלהים את האדם, לא שהטעם קודם הצמחים נהיו אלו, אלא הטעם כיון שבאר העדרם רצה לבאר גם כן איכות הויתם. ואפילו שהיו באיזה זמן שהיו ר׳׳ל אחרי כן מפני שהספור מואחר לזמן הוית הסבות האלו, שהרי אחרי מאמר וייצר אמר ויטע, ובידוע שויטע קודם וייצר, אם כן מאמר ויטע נקשר עם פסוק וכל שיח השדה טרם יהיה בארץ וכל עשב השדה טרם יצמח ואדם אין לעבוד את האדמה, ויטע ה׳ אלהים שחניית הפסוק ההוא על זה הפסוק. ואמר וישם שם את האדם אשר יצר, לא כשנטעו מיד שם את האדם מפני שנטיעת הגן היה בשלישי ובריאת האדם בששי, אלא מפני היותו ספור מואחר:

**2:6וְאֵ֖ד יַֽעֲלֶ֣ה מִן־הָאָ֑רֶץ וְהִשְׁקָ֖ה אֶֽת־כָּל־פְּנֵֽי־הָֽאֲדָמָֽה׃**

2:6 ואד יעלה מן הארץ – בכח המאורות הוא אחד משני הקיטורים העולים, האחד חם ויבש, והשני קר ולח. ומה שהרמיז הנה הוא על האד הקר והלח, והוא כדמות עשן מעורב מחלקי היסודות מהתהפכות, חום ניצוץ השמש עד גבול עד קרוב מן האויר, ונתך האד ההוא ומתפרקים החלקים כשיגיע האד באויר הקר שהוא למעלה מתבלית התהפכות החום. ובתכונה הזאת הוה המטר כאשר בא הרמז בספר איוב בסדר הוית המטר:

**2:7 וַיִּיצֶר֩ יְהוָ֨ה אֱלֹהִ֜ים אֶת־הָֽאָדָ֗ם עָפָר֙ מִן־הָ֣אֲדָמָ֔ה וַיִּפַּ֥ח בְּאַפָּ֖יו נִשְׁמַ֣ת חַיִּ֑ים וַֽיְהִ֥י הָֽאָדָ֖ם לְנֶ֥פֶשׁ חַיָּֽה׃**

2:7 וייצר ה׳ אלהים את האדם – בא שלם בכתב, אע׳׳פ שאינו יוצא בחברה בשקל וייקץ נח מיינו **(שם ט כד),** והוא מפעל הקל. ואוהבי הדרש בהיות זה שלם ביו׳׳ד העקרי הפך ויצר דחיות נותנים בו טעמים:

2:7 עפר מן האדמה – מן הדק שבו הפך החיות ששם עפר נאמר על הדק ואדמה על הארץ היבשה. ומה שנאמר ואדמה על ראשו **(שמואל ב א ב),** טעמו ועפר אדמה:

2:7 ויפח – בשקל ויגש מפעלי הנו׳׳ן מבנין הקל:

2:7 באפיו נשמת חיים – כפי חלוק הדעות בנפש האדם וכחותיה יהא החלוק בפירוש הפסוק הזה. יש אומרים כי שלש נפשות יש באדם נפש הצומחת, ונפש המרגשת, ונפש המדברת. ואחרים אומרים שנפש האדם עצם אחד היא הנפש ובהתחברה בגוף עולים לה כחות בעזר הגוף, וכל זה נתבאר בספר ע׳׳ץ החיי׳׳ם לפי חלוק שתי הדעות:

2:7 נשמת חיים – בידוע שבן עזרא אמר ששם נשמה לא נמצא בזולת האדם ומאמר כל אשר נשמת רוח חיים באפיו **(שם ז כב)** הוא על האדם, עד שפירש שנקראת נשמה בעבור שהוא מן השמים, אע׳׳פ שהם שני שרשים. והמשתכל בנופח ידע מעלת הנפש והשארותה וסודה כנרמז ונשמת שדי תבינם **(איוב לב ג).** וכי שיש לה קיום והשארות זולת הגוף כנרמז חי ה׳ וחי נפשך **(שמואל א כ ג),** שהיא לא מותיית וקיומה כקיום הדבר הידוע לה:

2:7 ומאמר באפיו – מורה שלא תועיל זאת הנשמה חיי הגוף, כי אם על ידי כלי הגוף שהוא ציר נאמן להוציא אויר חם ולהכנים אויר קר. ואם אין הנשמה נותנת החיים, מה צורך לנשמה המשכלת באפים. ולזה הפירוש יהי טעם הפסוק וייצר ה׳ אלהים את האדם עפר מן האדמה – שבראו בתחלה והשלים תקונו, ואחרי כן נפח בו הנשמה והיא הועילה בו נפש המרגשת:

2:7 כאמרו ויהי האדם לנפש חיה – דוגמת תוצא הארץ נפש חיה, ובזה מסכים המשורר גלמי ראו עיניך **(תהלים קלט טז),** כלל הפרשה ההיא, ואחרי כן אמר חיים וחסד עשית עמדי **(איוב י יב)**:

2:7 ולמ׳׳ד לנפש חיה – נוסף וזה נוטה לפי דעת חכמינו ע׳׳ה שאין מטמאין טמאת לידה למפלת חתיכה בלי צורה, וכל זה נתבאר בספר מצות בפרק היולדת. ואולם המאמינים ששלש נפשות יש לאדם מפרשים וייצר ה׳ אלהים את האדם עפר מן האדמה, ר׳׳ל יצרו עם נפש הצומחת והחיונית, ואחרי כן נפח בו הנשמה שהיא החיים האמתיים:

2:7 ואמרו ויהי האדם לנפש חיה – ר׳׳ל האדם הנקדם במאמר וייצר ה׳ אלהים, שנוצר בחיות והרגש היו חמר לזאת הנפש והיא עליהם לצורה. והלמ׳׳ד למ׳׳ד הקנין כלמ׳׳ד לך אני הושיעני **(תהלים קיט צד),** ונראה שצודקת הכונה הקודמת וטעם וייצר על תאר ציור הגוף שלשון יצירה על התאר, וכן דרך מאמר ולכבודי בראתיו יצרתיו אף עשיתיו **(ישעיה מג ז).** שהטעם בתחלה המצאתיו מאין, ואחרי כן תארתיו, ואחרי כן תקנתיו, וכן נאמר גלמי ראו עיניך ועל ספרך כלם יכתבו ימים יוצרו **(תהלים קלט טז),** ומעמו על אברי הגוף. ומאמר ויוצר רוח אדם בקרבו **(זכריה יב א),** פירשוהו על יצירת כלי הגוף שמקבלין הרוח:

2:7 ויש לפרש במאמר ויהי האדם לנפש חיה – שבזה מרמיז רמז גדול וסוד עצום לקיום הנפש, כי אחרי שנפחה השם היא בכח וכשתזכה שהשיג לצאת לידי פעל, זאת היא הצלחת הנפש. וכפי ההשתדלות תהיה ההשגה שהיא שלמות הנפש, והנה בזה הרמיז ההשתדלות, על כן אחרי שנפחה אמר ויהי האדם לנפש חיה:

**2:8וַיִּטַּ֞ע יְהוָ֧ה אֱלֹהִ֛ים גַּן־בְעֵ֖דֶן מִקֶּ֑דֶם וַיָּ֣שֶׂם שָׁ֔ם אֶת־הָֽאָדָ֖ם אֲשֶׁ֥ר יָצָֽר:**

2:8 ויטע – כיון שהורה בהעדר סבות הצמחים הסמיך צמחי האדמה אל הפועל בראשון באמרו ויטע ה׳ אלהים גן בעדן מקדם:

2:8 ועדן – שם המקום ההוא שהיה אוירו שוה והמקום מעודן, ואומרים שהוא תחת קו ההשואה. ונטע בו הגן ופירוש בעדן גן אלהים היית **(יחזקאל כח יג),** פירושו בעדן בגן. ויותר טוב שהכתוב ההוא לא רצה להורות שהיה מלך צור בתוך הגן, אלא למקום קרוב אל הגן ונקרא עדן, ומתיחס אל הגן שעדן מקום גדול מן הגן:

2:8 מקדם – פירושו מקודם, ולא רצו רוב המפרשים היותו ממזרח כדעת בן עזרא מפני שאומר ונהר יוצא מעדן להשקות את הגן, ואי אפשר מיות הגן ממזרחו של עדן, והנהרים באים ממזרח. אם כן פירושו מטרם היות האדם והוא יום שלישי, והמפרש מטרם גזרת תדשא הפירוש סובל לטעם וכל שיח השדה טרם יהיה בארץ:

2:8 וישם שם את האדם אשר יצר – מראה שבמקום קרוב לגן עדן יצרו כנרמז ויצר ה׳ אלהים את האדם. ונאמר וישלחהו ה׳ אלהים מגן עדן לעבוד את האדמה אשר לקח משם. והנה כשיצרו שם אותו בגן, על כן ראוי להיות מאמר מקדם סמוך אל בריאת האדם. והנה זמן נטיעת הגן הוא כשצמחו צמחי יום שלישי, על כן ויצמח ה׳ אלהים מן האדמה כל עץ נחמד למראה וטוב למאכל ועץ החיים בתוך הגן העץ הדעת טוב ורע, וזהו הטעם וכל שיח השדה טרם יהיה בארץ וגו׳ כי לא המטיר ויטע ויצמח. וכאשר הורה שצמחי האדמה אחרי הויתם היו צריכים מטר הורה, גם כן שצמחי גן עדן בהמשך קיומם על ידי הנהר שיוצא מעדן, מפני שאותו מקום דק ומעודן, והנה אין שם החום שולט למשוך אידים להיות מטר. על כן מתהוה הנהר ומשקה את הגן, ונאמר כי כלה משקה **(בראשית יג י),** ונאמר כגן ה׳ **(שם שם):**

**2:9וַיַּצְמַ֞ח יְהוָ֤ה אֱלֹהִים֙ מִן־הָ֣אֲדָמָ֔ה כָּל־עֵ֛ץ נֶחְמָ֥ד לְמַרְאֶ֖ה וְט֣וֹב לְמַאֲכָ֑ל וְעֵ֤ץ הַֽחַיִּים֙ בְּת֣וֹךְ הַגָּ֔ן וְעֵ֕ץ הַדַּ֖עַת ט֥וֹב וָרָֽע׃**

2:9 כל עץ נחמד למראה וטוב למאכל – הטעם כי בתשלומם נבראו במאמר בעלי הקבלה בצביונן נבראו:

2:9 ועץ החיים בתוך הגן – נקרא עץ חיים מפני שנותן לאוכליו חיים ארוכים:

2:9 ועץ הדעת טוב ורע – ובעבור שלא אמר על עץ הדעת בתוך הגן, אמרו בעלי הקבלה עץ הדעת לא גלהו הקב׳׳ה לאדם ולא עתיד לגלותו, והלא חוה אמרה ומפרי העץ אשר בתוך הגן **(שם ג ג):**

2:9 ועץ הדעת טוב ורע – בא סמוך בה׳׳א הידיעה כדרך העם הארץ **(יחזקאל מה טז),** וטעמו ועץ הדעת דעת טוב ורע כי אינם תארים על העץ. ולא יתכן לבוא שתי ידיעות במלה אחת שהה׳׳א ידיעה אחת והסמיכות ידיעה אחרת, והאחת תספיק. והטוען כי יתכן לבוא שתי ידיעות שידיעת הה׳׳א תהיה בעבור שידועה למדבר, והידיעה מאחרת בערך השומע הלא הדבור הוא למליץ, והוא בערך השומע והמדבר אינו צריך ידיעה. אמנם אם יהיה הדבר נודע מצד עצמו ויהיה נודע מצד יחוסו לזולתו, וצריך אל שתי ההודעות יסבול שתבוא המלה בשתי ידיעות, והכתוב בחר לקצר להיות המלה האחת בידיעה ובסמיכות. ופעמים יבאר הסמיכות כגון הממלכות הארץ **(ירמיה כה כו),** ופעמים לא יבאר הסמיכות כגון הארון הברית **(יהושע ג יד).** ומה שבא המאמר הזה בצורה הזאת יורה לסוד גדול. ואמר ועץ הדעת טוב ורע , ר׳׳ל לדעת טוב ורע ענינו טעם הערמה. והנה ימצאו בצמחי האדמה צמחים בעלי כחות גדולים מפליאים לעשות והמשתדל במלאכת הרפואות ידע שמצליחים את האדם להיות ומחדדים השכל:

**2:10 וְנָהָרּ֙**

2:10 ונהר יוצא העדן – הואיל ואין אידים עולים הנה תהיה התילדות המים מבטן הארץ:

2:10 ומשם יפרד והיה לארבעה ראשים – נכון שיהיה הרמז אל מגן שאם יהיה מעדן הנה יצא לחמשה ראשים:

**2:11שֵׁ֥ם הָֽאֶחָ֖ד פִּישׁ֑וֹן ה֣וּא הַסֹּבֵ֗ב אֵ֚ת כָּל־אֶ֣רֶץ הַֽחֲוִילָ֔ה אֲשֶׁר־שָׁ֖ם הַזָּהָֽב׃**

2:11 שם האחד פישון – הנה הכתוב באר שמותם ומקומם כפי שהם ידועים היום להסבר פיות המרחיבים לשונם להוציא אלו הכתובים מפשוטם:

2:11 פישון – הנותנים טעמים בשמות אומרים שנקרא כן על שם שמגדל הפשתן והוא יאור מצרים. והנה אלו הנהרים הם באים ממזרח וזה עולה מפאה דרומית, ר׳׳ל יאור מצרים. ועוד שכל הנחלים מתרבים בחורף ומתמעטים בקיץ וזה מתמעט בחורף ומתרבה בקיץ, ואלו היו ממוצא אחר היו שוים באיכות אחת. ואם מפני הסדר מפני שגיחון לפאה מזרחית דרומית, וצריך להיות פישון קודם לו. והנה הוא היאור הנה חדקל שהוא מצד צפונית מזרחית והוא שלישי בסדר, ונהר פרת שהוא באמצע עשהו הכתוב רביעי, על כן אפשר לומר שסדר הכתוב כפי גדלם אחד מחברו. על כן אפשר שנקרא פישון מן כי תפושו **(ירמיה נ יא),** שהוא מרמיז לענין גודל וחוזק המים ותקפם. ופרת הוא קטן שבכלם, ואם קראו הכתוב גדול יש מפרשים מצד יחוסו לארץ ישראל. ויותר טוב שיהיה גדול בערך נהרים אחרים הסמוכים לו, ואפשר שיהיה צרופו מצד ענפיו:

**2:12וּֽזֲהַ֛ב הָאָ֥רֶץ הַהִ֖וא ט֑וֹב שָׁ֥ם הַבְּדֹ֖לַח וְאֶ֥בֶן הַשֹּֽׁהַם׃**

**2:13 וְשֵֽׁם־הַנָּהָ֥ר הַשֵּׁנִ֖י גִּיח֑וֹן ה֣וּא הַסּוֹבֵ֔ב אֵ֖ת כָּל־אֶ֥רֶץ כּֽוּשׁ׃**

2:13 ונקרא גיחון – מדורת כי יגיח ירדן אל פיהו **(איוב מ כג)**:

**2:14 וְשֵׁ֨ם הַנָּהָ֤ר הַשְּׁלִישִׁי֙ חִדֶּ֔קֶל ה֥וּא הַֽהֹלֵ֖ךְ קִדְמַ֣ת אַשּׁ֑וּר וְהַנָּהָ֥ר הָֽרְבִיעִ֖י ה֥וּא פְרָֽת׃**

2:14 ואמרו שנקרא חדקל – מצד שמימיו חדים וקלים. ואמת שמצד זה מימיו עכורים:

2:14 ונקרא פרת – שמימיו פרים ורבים:

2:14 הוא מסובב את כל ארץ החוילה – יתכן חוילה שהוא מבני שם ואת אופיר ואת הוילה **(בראשית י כט).** לא חוילה שהוא **מ**בני כוש סבא וחוילה **(שם ושם ז):**

2:14 **שנאמר** אשר שם הזהב – והנה אופיר מקום ידוע למוצא הזהב שנאמר זהב מאופיר **(מלכים א י יא)**:

2:14 גם אומרים הבדולח – הוא הכתם הטוב שנאמר בכתם אופיר **(איוב כח טז)**:

2:14 ועל גיחון אומר:

2:14 הוא הסובב את כל ארץ כוש – והנה יש ממנו סעיף לארץ ישראל, שנאמר והורדתם אותו אל גיחון **(מלכים א א לג):**

2:14 וחדקל הוא ההולך קרמת אשור – הוא ההולך על בבל:

2:14 והנהר הרביעי הוא פרת – וסמוכים שניהם לגבול בבל:

**2:15 וַיִּקַּ֛ח יְהוָ֥ה אֱלֹהִ֖ים אֶת־הָֽאָדָ֑ם וַיַּנִּחֵ֣הוּ בְגַן־עֵ֔דֶן לְעָבְדָ֖הּ וּלְשָׁמְרָֽהּ׃**

2:15 ויקח ה׳ אלהים את האדם – לקחו ממקום שבראו:

2:15 שנאמר לעבוד את האדמה אשר לקח משם וינחהו בגן עדן – הניחו בגן עדן לעבדה ולשמרה. באמת כי עצי גן עדן אינם צריכים לעבודת האדם, כי אחרי שגורש מגן עדן מי העובד את הגן. והאומר כי רבים משרתיו ואין מספר לגדודיו הנה מיום שלישי עד יום ששי שנברא האדם מי העובד אותו:

2:15 על כן יש מפרשים אחרי שאמר לעבדה – בלשון נקבה, ר׳׳ל לעבוד את האדמה מגן עדן. וטוענים כי איך יעבוד מקום גדול ממקום קטן. ואחרים פירשו שהוא על דעת האדם אבל באמת הגן אינו צריך לעבודה האדם, אבל עבודת הגן להצמיח צמחים על ידי האדם שיהגה האדם מהם:

2:15 ויש מפרשים לעבדה – חוזר אל הגן שהגן זכר ונקבה, ומצאנו וכגנה זרועיה תצמיח **(ישעיה סא יא).** ויותר טוב שיהיה חוזר אל אדמת הגן כי האדם לא יוכל לחיות בלתי מזון. ושני העצים לא היו וקביעות מזון האדם, אלא הם בעלי הכחות עץ החיים ועץ הדעת, והם לא היו צריכים לעבודת האדם. אבל כבר נאמר לו הנה נתתי לכם את כל עשב זורע זרע **(בראשית א כט),** הנה אדמת הגן מיתה מעודנת ובמעוט טורח היתה נותנת פריה. על כן בקללתו נאמר לעבוד את האדמה אשר לקח משם **(שם ג** **כג),** ונאמר בעצבון תאכלנה וקוץ ודרדר תצמיח לך **(שם ג יח).** והנה הורה שאין הבדל בין שני הזמנים רק תוספת הטורח והעמל:

2:15 ואמר לעבדה ולשמרה – שעבודת האדמה צריכה שמירה שענין הזריעה הוא על חקות ידועות ועל כן תתן הארץ פריה:

**2:16וַיְצַו֙ יְהוָ֣ה אֱלֹהִ֔ים עַל־הָֽאָדָ֖ם לֵאמֹ֑ר מִכֹּ֥ל עֵֽץ־הַגָּ֖ן אָכֹ֥ל תֹּאכֵֽל׃**

2:16 ויצו – אמר בן עזרא כל צווי ואחריו על הוא לשון אזהרה כמו ועל העבים אצוה **(ישעיה ה ו).** ויש אומרים כי לשון צווי בא לענין התר כשתבוא אחריו אזהרה כמו אלה הדברים אשר צוה ה׳ לעשות אותם **(שמות לה א),** ואמר ששת ימים תעבוד **(שם כ ט).** והאמת כי הצווי לענין האזהרה כאשר נאמר המן העץ אשר צויתיך לבלתי אכול ממנו אכלת **(בראשית ג יא).** ואחרים פירשוהו מצות עשה על מה שאמר מכל עץ הגן אכול תאכל שהרצון על עץ החיים ועץ הדעת, אמנם האזהרה שלא יאכל מעץ הדעת טוב ורע לבד, והנה עשה ולא תעשה שניהם חלקי הצווי. נתתי את לבי לתור בעניני הכחות שמולידים באכילתם אלו שני העצים עץ החיים ועץ הדעת טוב ורע, ואדע כי בנפש האדם יש השגות חלוקות השגת המושכלות שהם חיי הנפש הנצחיים והשגת הכח המדמה שבכחו יש לדעת טוב ורע. ואמר הפילוסוף כי הכח המדמה נמצא בחי האלם כדי שיהיה לו חלק מן השכל, והושם בחי המשכיל כדי להנצל בה כשיקרה לשכל שנוי כחולי או שינה וכיוצא בהם. והנה רצון השם היה שלא להשתמש הכח המדמה מקום השכל וזהו דעת טוב ורע, ועל כן באה המלה בידיעה ובסמיכות להורות על שני המינים. ואמר לא תאכל ממנו אחרי אמרו עץ הדעת. ויש אומרים שבא כדרך ובאחיכם בני ישראל איש באחיו **(ויקרא כה מו).** והאמת שרצה למנעו מן האופן האחד, ועל כן אמר לא תאכל ממנו כי ביום אכלך ממנו מות תמות. בידוע כי באכול מן עץ הדעת בקביעות מזון ויתגבר הכח המדמה יחלה הכח השכלי וישתמש הכח המדמה מקום השכל, ובאמת שהוא מת:

**2:17 וּמֵעֵ֗ץ הַדַּ֙עַת֙ ט֣וֹב וָרָ֔ע לֹ֥א תֹאכַ֖ל מִמֶּ֑נּוּ כִּ֗י בְּי֛וֹם אֲכָלְךָ֥ מִמֶּ֖נּוּ מ֥וֹת תָּמֽוּת׃**

2:17 ועל כן אומר כי ביום אכלך ממנו מות תמות – ר׳׳ל תגרום לחלק השכלי המיתה, וזהו מה שלא רצה השם אלא רצון השם בחברת הנפש עם הגוף להתקים, זה העולם ושתשלם הנפש על ידי חברת הגוף לחזור למקום הקדוש. ואין הכונה בו על המיתה הנוגעת עד שפירשו שכונתו שתהיה חיב מות שהרי לא מת באותו היום. ואחרים פירשוהו כטעם חיוב כמו אם אחפוץ במות הרשע **(יחזקאל לג יא).** ומהם אמרו כי ביום ששי נכרא וביום ששי מת, ואלו דרך דרש. והאמת מה שפירשנו. ואולם הכונה האלהיות בענין האדם להשתמש בחלק הגופני המספיק בקיום מין האדם כפי שגוזר השכל ולהצליח החלק השכלי על צד הספוק. ואם יטה האדם אחרי המותרות בנטותו אחרי תאות הגשמיות לעשותן לתאבון לבד הנה יכשל מהחלק השכלי ויסתכן גם כן מין האדם בידוע, ולהנצל מזאת הסכנה הנה שמש הכח המדמה מקום החלק השכלי. ובארו החכמים שמזה הכח ממנו מלאכת מחשבת וממנו מחשבי. ומלאכת מחשבת הוא הכח אשר בו ישתדל בדבר אשר ירצה לעשותו אם אפשר לעשותו, ואם לא אפשר לעשותו אין צריך שיעשה, וזהו ענין המפורסמות שהם נמשכים אחרי ההסכמה, והם הטוב והרע. שבבחינת אלו ההסכמות ינצל המין האנושי מן ההפסד, כי העולם עומד על הדין ועל המשפט. ואמת כי לולי תקנת המפורסמות שהם הנהגה המדינית בבחינת הטוב והרע היה נפסד מין האדם לגמרי, והנה עמד הכח המדמה במקום השכל וזהו מיתת האדם. וידיעת המפורסם בבחינת טוב ורע והשגת השכל בבחינת אמת ושקר על כן נאמר והייתם כאלהים יודעי טוב ורע:

2:17 כי ביום אכלך – טעמו עת וכן נמי מה ילד יום **(משלי כז א):**

2:17 אכלך – בשקל יען אמרך **(יחזקאל לה י):**

2:17 ממנו – דבק עם מפריו, ואמר ממנו אחר אמרו ומעץ הדעת שרצון המאמר להורות על טעם טוב ורע:

**2:18 וַיֹּ֙אמֶר֙ יְהוָ֣ה אֱלֹהִ֔ים לֹא־ט֛וֹב הֱי֥וֹת הָֽאָדָ֖ם לְבַדּ֑וֹ אֶֽעֱשֶׂהּ־לּ֥וֹ**

2:18 ויאמר ה׳ אלהים לא טוב היות האדם לבדו – יש להבין כי כל מה שסדר הכתוב בפרשה הזאת הוא אמת ואין דבר בו על דרך משל, כאשר חשבו רבים מהמתחכמים אשר לא יכול שכלם למצוא דבר חפץ. וירב המשל, זה אומר ככה וזה אומר ככה. ואמת כי הנמשלים לפי דעתם הם דברים אמתיים בעצמם, אלא אין רצו הכתוב בפרשה הזאת היותה משל לאותם הענינים מענין גן עדן, והנהרים, ועץ החיים, ועץ הדעת, וענין הצלע אשר נבנית האשה, וענין הנחש ודבורו, והסתת האדם על ידי אשתו, והאשה על ידי הנחש וקללת שלשתם. והאדם הנגרש, וענין קין והבל אשר השיאום משל לפי דעתם כפי הטבע, הנה המיושב. והנראה מכונת הכתוב שרצה להודיע יושר דברי אמת לאמת חדוש העולם מהכרח אמונת התורה, ששורש כל האמונות התוריות הוא חדוש העולם. ורצה נותן התורה לבאר דברים שהיו בראשית הבריאה מאמתים חדוש העולם, ואיך יבלבל הדעת במיני משלים שהם לפי הטבע, הנה המיושב עד שיחדש חדוש העולם, והנה הכתוב באר שזכר ונקבה בראם:

2:18 ומה טעם לא טוב היות האדם לבדו – יש לומר שהש׳׳י יודע מה שיהיה ומה שהיה מליאוט האדם לא קפץ יד היכולת מלהורות לו ולהלאיטו. והנה במעשה יום ששי באר על דרך כלל שזכר ונקבה בראם. ומפרק אלה תולדות השמים בעבור שהיה רוצה לבאר מה שהווים על ידי אמצעיים, רצה לבאר המולידים איך נמצאו ובאר כי האדם בתחלה נברא יחידי, הפך שאר מיני בעלי חיים, שנמצאו מינים כאמרו את הבהמה למינה **(בראשית א כה).** על כן אמר אחד מחכמי האומות שמעשה בראשית יש לנו ללמוד שההשגחה על האדם פרטית ועל בעלי חיים מינית. ואולם נברא האדם יחידי בעבור שהשם יצר את האדם ישר והמה בקשו חשבונות רבים, ולא היה חם אחד לאחד אם היו רבים נמצאים בתחלת הבריאה, כמו שיש עתה בהיות אב אחד לכלנו, על כן נברא האדם יחידי. ואם היה מן ההכרה להמצא הנקבה בשביל קיום המין, והיתה נמצאת עמו כמו שנמצא הזכר, עוד היתה התגרה. על כן נמצא לבדו האדם עד שידע כי הנקבה נמצאה מעצמו, שאם נמצאה הנקבה ממנו בשעת מציאותו לא היה מבין שממנו לוקחה. ובעוד שהוא נמצא עדין יחידי נאמר לא טוב היות האדם לבדו אעשה לו עזר כנגדו להעזר זה מזה להולדה בקיום המין. ובאמת שהנקבה עם הזכר זה לזה נגדיים, על כן זה זכר וזה נקבה, וכדי שיבין האדם ערך מה שהוא חסר הביא לו את כל חית השדה, כאשר אמר וייצר ה׳ אלהים את כל חית הארץ כדי להכיר טבעם ועניניהם ואיך כלם זכר ונקבה שיעזר זה מזה בהולדה. כי בהכיר טבע כל אחד ואחר ידע זה וחכם גדול היה:

**2:19וַיִּצֶר֩ יְהוָ֨ה אֱלֹהִ֜ים מִן־הָֽאֲדָמָ֗ה כָּל־חַיַּ֤ת הַשָּׂדֶה֙ וְאֵת֙ כָּל־ע֣וֹף הַשָּׁמַ֔יִם וַיָּבֵא֙ אֶל־הָ֣אָדָ֔ם לִרְא֖וֹת מַה־יִּקְרָא־ל֑וֹ וְכֹל֩ אֲשֶׁ֨ר יִקְרָא־ל֧וֹ הָֽאָדָ֛ם נֶ֥פֶשׁ חַיָּ֖ה ה֥וּא שְׁמֽוֹ׃**

2:19 כל חית השדה ואת כל עוף השמים – הקדים חית השדה למעלתם ובתחלה הזכיר שהעופות נבראו מן המים, ועתה הזכיר שנבראו מן האדמה על כן אמרו החכמים שנבראו מן הרקק:

2:19 ויבא אל האדם – הביאם קרוב לגן עדן:

2:19 לראות מה יקרא לו – פירושו לדעת כמו ולבי ראה **(קהלת א טז)** וחוזר על האדם:

2:19 מה יקרא לו – ר׳׳ל הכרת טבע כל אחד ואחד:

2:19 וכל אשר יקרא לו האדם נפש חיה – בא כמו וזהמתו חיתו להם **(איוב לג כ)** וטעמו לנפש חיה:

2:19 ולמ׳׳ד לו – מושך עצמו ואחר עמו כמו אומרים אמור למנאצי **(ירמיה כג יז).** ואחרים פירשוהו וכל נפש חיה אשר יקרא לו האדם, ולא ראי כיון שאמר לראות מה יקרא לו:

2:19 ומלת כל:

2:19 חוזרת אל מלת מה – והיא בכח מלת אשר:

**2:20וַיִּקְרָ֨א הָֽאָדָ֜ם שֵׁמ֗וֹת לְכָל־הַבְּהֵמָה֙ וּלְע֣וֹף הַשָּׁמַ֔יִם וּלְכֹ֖ל חַיַּ֣ת הַשָּׂדֶ֑ה וּלְאָדָ֕ם לֹֽא־מָצָ֥א עֵ֖זֶר כְּנֶגְדּֽוֹ׃**

2:20 ויקרא האדם שמות לכל הבהמה – השיג טבעם וקראם בשמות כפי טבעיהם, אם כן שמותיהם נגזרים והיה כל זה לראות היך נעזרים הזכרים עם הנקבות בכח ההולדה להקים המין, והבין כי כך יתחיב ממנו ועדין לא נברא לו. ואין הכונה שהאדם דרש אחריהם ולא מצא מכללם נאות לו בענין ההולדה, כי לא היתה הכונה בהבאתם אליו על זה האופן. רק להכיר כמו שבעלי חיים זוגות ונעזרים זה מזה בכח ההולדה להיות גם לו, ולא מצא עזר כנגדו:

2:20 ולאדם לא מצא – כמו נשי למםך **(בראשית ד כג):**

**2:21וַיַּפֵּל֩ יְהוָ֨ה אֱלֹהִ֧ים ׀ תַּרְדֵּמָ֛ה עַל־הָאָדָ֖ם וַיִּישָׁ֑ן וַיִּקַּ֗ח אַחַת֙ מִצַּלְעֹתָ֔יו וַיִּסְגֹּ֥ר בָּשָׂ֖ר תַּחְתֶּֽנָּה׃**

2:21 ויפל ה׳ אלהים – כיון שרצון השם היה בבריאת האשה להיות מעצם האדם שלא תמצא היא כמו שנמצא האדם פן תרבה התגרה ביניהם, ואי אפשר כאשר הוא בהקיץ לחתוך ממנו חתיכה, על כן ויפל ה׳ אלהים תרדמה על האדם שלא ירגיש בכאב:

2:21 ויפל – בשקל ויצג את המקלות **(שם ל לח)** מבנין הפעיל:

2:21 תרדמה – יותר מן שינה והוא כובד שינה:

2:21 ויקח אחת מצלעותיו – ואין הטעם אחת משתי צלעותיו והטעם צד כמו ולצלע המשכן השנית **(שמות כו כ),** אלא צלע אחד מן צלעות הצד האחד ובידוע כי צלע אחד חסר מן הזכר:

2:21 ויסגור בשר תחתנה – מקום החתך ונו׳׳ן תחתנה, כנוי היחידה הנסתרת כאשר במלת תכריע קמי תחתני **(שמואל ב כב מ),** נו׳׳ן יו׳׳ד כנוי המדבר בעדו. ומלת תחת בצירוף בכנוים לשון רבים והנה תחתנה כמו תחתיה:

**2:22וַיִּבֶן֩ יְהוָ֨ה אֱלֹהִ֧ים ׀ אֶֽת־הַצֵּלָ֛ע אֲשֶׁר־לָקַ֥ח מִן־הָֽאָדָ֖ם לְאִשָּׁ֑ה וַיְבִאֶ֖הָ אֶל־הָֽאָדָֽם׃**

2:22 ויבן ה׳ אלהים את הצלע – אחרי שלקחה ממנו תקנה:

2:22 ויביאה – כנראה שלא בפניו תקנה, ונאמר ויביאה כמו שנאמר בחיות. או כיון שבהיותו ישן לקח את הצלע ולא הרגיש האדם, יהיה ויביאה כדעת האדם כמו והידים ידי עשו **(בראשית כז כב):**

**2:23וַיֹּאמֶר֮ הָֽאָדָם֒ זֹ֣את הַפַּ֗עַם עֶ֚צֶם מֵֽעֲצָמַ֔י וּבָשָׂ֖ר מִבְּשָׂרִ֑י לְזֹאת֙ יִקָּרֵ֣א אִשָּׁ֔ה כִּ֥י מֵאִ֖ישׁ לֻֽקֳחָה־זֹּֽאת׃**

2:23 ויאמר האדם זאת הפעם – בעבור שהובאו פעם אחרי פעם הבהמות והחיות והעופות, על כן אמר זאת הפעם. ורחוק להיות מלשון מה יפו פעמיך **(שה׳׳ש ז ב).** וטעמו זאת ההליכה, כי לא תקרא ההליכה בשם פעם:

2:23 לזאת – יש מפרשים הלמ׳׳ד במקום בעבור כמו אמרי לי **(בראשית כ יג),** והטעם בעבור זאת שהיא עצם מעצמי יקרא אשה:

2:23 וזהו טעם כי מאיש לקחה זאת – אלא הוא למ׳׳ד המשיג והטעם לזאת הנקבה. או אפשר שיהא מרמיז אל העצם שהיא לשון נקבה כמו דבקה עצםי לבשרי **(תהלים קב ו),** ותקרבו עצמות עצם אל עצמו **(יחזקאל לז ז),** ועצמי חרה **(איוב ל ל):**

2:23 יקרא אשה כי מאיש לקחה זאת – הורה כי השמות נגזרים כפי ענין הטבע, והנה בעבור שהיא נגזרה מאיש נקראת בשם אשה, וזהו טעם באמרו ויקרא האדם שמות לכל הבהמה:

2:23 אשה – בדגשו׳׳ת להבלעת יו׳׳ד בעלה. והאומר שלא ידמה עם אישה יפירנו (**במדבר ל יד),** הלא זה הה׳׳א במפי׳׳ק:

**2:24עַל־כֵּן֙ יַֽעֲזָב־אִ֔ישׁ אֶת־אָבִ֖יו וְאֶת־אִמּ֑וֹ וְדָבַ֣ק בְּאִשְׁתּ֔וֹ וְהָי֖וּ לְבָשָׂ֥ר אֶחָֽד׃**

2:24 על כן יעזוב איש – בטוב פירש המפרש אותו, לכן כי לעלה שנלקחה הוא מן אדם לא שבכל זוג הוא כן:

2:24 לקחה – פעל שלא נזכר שם פועלו מן הפיעל והוקל הקו׳׳ף כאשר הוקלו רבים, ואינו מן הקל כאשר אמרו רבים בעבור **שלא נמצא פיעל מזה העקר, שדין פסוק הוא שיבנה האחד מן האחר. ובא הקו׳׳ף בקמ׳׳ץ חט׳׳ף כמו** אלקטה נא **(רות ב ז):**

2:24 והיו לבשר אחד – יש מפרשים עד שיולידו גוף אחד, וזה רחוק כי לכל המולידים ככה, אלא על האדם על צד החיסה והרחמים נגזרה האשה ממנו, שלא תשלוט האכזריות מצד הערמנות:

2:24 וזהו טעם לבשר אחד – כמו שהוא חס על בשרו כן יהיה חס אל אשתו, כאשר היתה חוה מבשר האדם ונאסרו העריות להיות דין הכל כאחד ולסעיפים אחרים כאשר יבוא הרמז:

**2:25וַיִּֽהְי֤וּ שְׁנֵיהֶם֙ עֲרוּמִּ֔ים הָֽאָדָ֖ם וְאִשְׁתּ֑וֹ וְלֹ֖א יִתְבֹּשָֽׁשׁוּ׃**‬‬‬‬‬‬‬‬‬‬‬‬

2:25 ויהיו שניהם ערומים – בדג׳׳ש להפריש בינו ובין מפר מחשבות ערומים **(איוב ה יב).** וכן אמר בעל המסורת ערטלאי׳׳ן דגשי׳׳ן חכימין רפי׳׳ן, והשוכן עם הדג׳׳ש כמו הוכה כעשב וייבש לבי **(תהלים קב ה),** ורבים כן. ועם וידעו כי עירומים הם **(בראשית ג ז),** שני משקלים:

2:25 ולא יתבוששו – מורכב משני בנינים פועל והתפעל מפעלי העי׳׳ן, ובזה באר כי האדם גלה לחוה ענין הצווי באזהרת אכילת עץ הדעת טוב ורע, ועל כן ולא יתבוששו כי לא היו צריכים עדין בהסכמת נאה ומגונה. כי לא היו נמשכים אחרי תאות הגשמיות לתאבון לבד, רק לקיום המין לבד והיו כלל אבריהם הנסתרים כמו רגליהם וידים ורגלים כשאר בעלי חיים אשר הביאם לפניו לקרוא להם שמות:

**3:1 וְהַנָּחָשׁ֙ הָיָ֣ה עָר֔וּם מִכֹּל֙ חַיַּ֣ת הַשָּׂדֶ֔ה אֲשֶׁ֥ר עָשָׂ֖ה יְהוָ֣ה אֱלֹהִ֑ים וַיֹּ֙אמֶר֙ אֶל־הָ֣אִשָּׁ֔ה אַ֚ף כִּֽי־אָמַ֣ר אֱלֹהִ֔ים לֹ֣א תֹֽאכְל֔וּ מִכֹּ֖ל עֵ֥ץ הַגָּֽן׃**

3:1 והנחש היה ערום מכל חית השדה – יש להפליא בסדר זו מפרשה שבנראה היה מדבר והיה הולך בקומה זקופה ופתה את האשה, שהאדם עם אשתו לבד היו בתוך הגן, ואנה מצאה הנחש. וידוע שהדבור צריך כלים מוסגלים לחצוב האותיות שהדבור בנוי מהם ולא יאות כן, כי אם לאדם שהוא משכיל. ומקצת עופות יאות לחצוב מקצת האותיות בהיות כלי הלשון נאות, אכן כשאינו נאות לא ידבר, ואיך דבר הנחש. ועוד אם היה הנחש מדבר היתה קללתו שיאלם בשכבר היום אינו מדבר כמו שקללו בהליכתו על גחון. ומהם נלחצו ואמרו שהמלאך דבר מקום הנחש, וזה אי אפשר שהמלאך יעמוד כנגד רצון השם. ומהם אמרו שהנחש הוא שטן, והנה הנחש הוא ממולך על גחון ונחש עפר לחמו, ולא כן השטן. ויש אומרים שהאשה חיתה יודעת לשון החיות, ועד היום יש מלחשים במין הנחש. ומהם תופשים הדבר כפשוטו שבאמת הנחש היה מדבר והיה הולך בקומה זקופה. והנה עיני השכל מגששות למצוא האמת. ובאמת שהכתוב לא ידבר מרמה וכל מה שספר הכתוב כן היה, אך צריך לישבם במה שהיתה הכונה כפי שיסבול הכתוב. ואמנם התעוררות האדם לפי בחינת הדבר יכנהו בלשון דבור, כיוצא בדבר תהום אמר לא בי היא וים אמר אין עמדי **(איוב כח יד).** והנה רבו הפירושים בהצעת זאת הפרשה.

3:1 ואומר אף אני חלקי כפי שהבנתי ברמיזות הכתוב. הנה ידענו שכונת הכתוב למנוע האדם בלי להשתמש בתאות הגופניות לתאוה לבד באשר יפסידהו וראשיתם פעולת התשמיש. ובכן קדם ואמר ויהיו שניהם ערומים האדם ואשתו ולא יתבושש **(בראשית ב כה),** והורה זה שהאדם העיר לאשה ענין הצווי והסכימו שניהם. ולא אמר זה כי אם בשביל כלי ההולדה, והורה כי לא היו משתמשים בהם לתאבון לבד. ועתה רצה לבאר היך נתפתית האשה וכיוצא בזה הדרך הסמיך והנחש היה ערום, הטעם כשהכיר תולדת כל החיות והכיר גם כן תולדת הנחש. והעבירה הגדולה בהיות פעולת התשמיש לתאבה לבד ולא לקיום המין, הוא שמוש המעוברת. והנה הנחש ערמנותו זאת שקבל עבור על עבור, ועבורו שבע שנים. ונתפתית האשה לזה האופן לשמש כשהיא מעוברת. ובאמת כי האשה אע׳׳פ שתקבל עבור על עבור לא תצליח. על כן אמר בעל חכמת הטבע כי האדם אמצעי בין המעבר על העבור ויהיה כמו הנחש, ובין שאינו מתעבר כלל כגון שאר המינים. ושלשה נזקקין פנים אל פנים: האדם, הנחש, והדג, והשאר הם נזקקין פנים כנגד עורף:

3:1 והכתוב אמר והנחש היה ערום מכל חית השדה – ואת ההתעוררות אשר נתעוררה האשה מעיון תולדת הנחש היא אמירת הנחש לאשה. וכפי עיון תולדתו שנזקק בהיותו מעבר שגם הוא לקיום המין ונמנע האדם, יהא מאמר הנחש לאשה כאלו שאם ימנע מזה ימנע מין האדם מלהשתמש כלל עם הנקבה בשום צד, זהו מאמר הנחש לאשה:

3:1 אף כי אמר אלהים לא תאכלו מכל עץ הגן – שהוא לשון תימה כמו אף כי לא אל ארץ זבת חלב ודבש הביאותנו **(במדבר** **טז יד)**:

3:1 ועל מלת אף – יורה שקדמו לה דברים עם הנחש:

3:1 והנה מאמר מכל עץ הגן תאכל – מחיבת כללית:

3:1 ומאמר לא תאכלו מכל עץ הגן – שוללת פרטית:

**3:2 וַתֹּ֥אמֶר הָֽאִשָּׁ֖ה אֶל־הַנָּחָ֑שׁ מִפְּרִ֥י עֵֽץ־הַגָּ֖ן נֹאכֵֽל׃**

3:2 ותאמר האשה אל הנחש – יחסה אליה ענין הצווי ואמרה:

3:2 מפרי עץ הגן נאכל – ר׳׳ל מעץ החיים ומעץ הדעת, אבל מפרי העץ הוא דעת טוב ורע אמר אלהים לא תאכלו ממנו ולא תגעו בו. ר׳׳ל פרי אשר כחו יוליד הכח המחשבי אל יביאכם ההכרח להשתמש בו, כי לא יצטרכו להשתמש בו אלא מצד נטותם אחרי תאות הגשמיות לתאוה לבד:

3:2 והוסיפה האשה ולא תגעו בו – מכאן אמרו החכמים כל המוסיף גורע, או שנאמר בעת הצווי ולא נזכר:

3:2 ויהיה פירוש מלת פן – באמת כמו פן תקדש המלאה **(דברים כב ט),** או יהיה גזר דין על האכילה:

3:2 ומלת פן – על הנגיעה, ור׳׳ל פן יתפתה מן הנגיעה אל האכילה. והטעם אפילו שיהיה ענין תשמיש המעוברת לקיום המין, כיון שאין לו קיימא צריך להתרחק כי מזה יבוא אל האכילה לתאבון לבד ויהיה העדר הכח השכלי:

**3:3 וּמִפְּרִ֣י הָעֵץ֮ אֲשֶׁ֣ר בְּתוֹךְ־הַגָּן֒ אָמַ֣ר אֱלֹהִ֗ים לֹ֤א תֹֽאכְלוּ֙ מִמֶּ֔נּוּ וְלֹ֥א תִגְּע֖וּ בּ֑וֹ פֶּן־תְּמֻתֽוּן׃**

**3:4וַיֹּ֥אמֶר הַנָּחָ֖שׁ אֶל־הָֽאִשָּׁ֑ה לֹֽא־מ֖וֹת תְּמֻתֽוּן׃**

3:4 ויאמר הנחש אל האשה הואיל ומהתעוררות תולדת הנחש יתפתה לכך כאלו הנחש אמר:

3:4 לא מות תמותון – ר׳׳ל על הנגיעה במה שאמרה האשה פן תמותון:

3:4 כי יודע אלהים – יש מפרשים לפי פירושיהם החלוקים שהוא כטעם שבועה, וכנראה לפי האמת שצורך השבועה יהיה לאמת דבר או להכזיב דבר, לאמת דבר שלא נשמע או להכזיב ענין ששמעה האשה מבעלה. ואולם טעם השבועה שבאכילת עץ הדעת יהיו כאלהים יודעי טוב ורע כבר היתה יודעת ממאמר ועץ הדעת טוב ורע **(בראשית ב ט),** ומה טעם השבועה. אכן לפי פירושנו יאות להיות כטעם שבועה ובלתי טעם שבועה. ואולם בהיות כטעם שבועה באמור האשה ולא תגעו בו פן תמותון, היתה טענת הנחש להכזיב דברי האשה:

3:4 על כן אמר לא מות תמותון – שאי אפשר להכזיב דברי השם, אבל באמת אמץ הדבר בשבועה שבאכילת עץ הדעת יהיה העונש:

3:4 באמור כי ביום אכלכם ממנו ונפקחו עיניכם וחייתם כאלהים יודעי טוב ורע – והטעם להשתמש בכח המחשבי מקום הכח השכלי וזהו מיתתו. ויתכן לפרשו על פנים אחרים, והטעם באמור האשה:

3:4 ולא תגעו בו פן תמותון – הכזיב הנחש דברי האשה לא מות תמותון, שידיעת השם היא על האוכל ולא על הנוגע:

**3:5 כִּ֚י יֹדֵ֣עַ אֱלֹהִ֔ים כִּ֗י בְּיוֹם֙ אֲכָלְכֶ֣ם מִמֶּ֔נּוּ וְנִפְקְח֖וּ עֵֽינֵיכֶ֑ם וִהְיִיתֶם֙ כֵּֽאלֹהִ֔ים יֹדְעֵ֖י ט֥וֹב וָרָֽע׃**

3:5 כאשר אמר כי ביום אכלכם ממנו ונפקחו עיניכם – כטוב דקדק כי זה הפקוח הוא התעוררות הכח המחשבי, לא פקוח עין כי מה שהיו רואים קודם הוא מה שהיו רואים אחרי כן. אלא התעוררות הכח המחשבי יולד ממה שהיו רואים:

3:5 והייתם כאלהים – טעמו כשופטים ודינים כי אחר שיטה האדם לתאוות הגופניות לעשות אותם לתאוה לבד, ולא היה נמשך לפי צורך ההכרחי לקיום מין האנושי שזהו דין השכל. עכ׳׳פ יצטרך לעשות תקנות והסכמות לגנות קצת מעשים ולשבח קצת מעשים, להתרחק מן המגונה ולהדבק אל המשובח, וזהו ידיעת טוב ורע:

3:5 והייתם כאלהים – שיעשה על פי הטוב והרע ולא על פי אחרים לא יאותו דבריו. גם מה שהשיג אל החכם ר׳ משה אשר פירשו שופטים מנהיגי המדינות, כפי פירוש המתרגם ותהון ברברבין, ואמר שדעתו כמלכים ושרים אוהבי הנואי ומרחיקים הכעור, לא ירד לסוף דעתו. כי אם דעתו כל הנאות לישר הנהגת המדינה להסכים טוב זרע. ואם יטעון ממאמר הן האדם היה כאחד ממנו, בגעת אל מקומו אפרשנו:

3:5 ואמר יודעי טוב ורע – אמת ושקר כי האמת והשקר הם השגת הכח השכלי, וידיעת טוב ורע הסכמת הכח המחשבי. ונראה כי האדם קודם מרותו היה על שלמות שכלו:

**3:6וַתֵּ֣רֶא הָֽאִשָּׁ֡ה כִּ֣י טוֹב֩ הָעֵ֨ץ לְמַאֲכָ֜ל וְכִ֧י תַֽאֲוָה־ה֣וּא לָעֵינַ֗יִם וְנֶחְמָ֤ד הָעֵץ֙ לְהַשְׂכִּ֔יל וַתִּקַּ֥ח מִפִּרְי֖וֹ וַתֹּאכַ֑ל וַתִּתֵּ֧ן גַּם־לְאִישָׁ֛הּ עִמָּ֖הּ וַיֹּאכַֽל׃**

3:6 ותרא האשה – יש אומרים ותשמע כמו וכל העם רואים **(שמות כ יח),** והטעם ששמעה מן הנחש, ויותר טוב שיהיה טעמו כמו ולבי ראה **(קהלת א טז):**

3:6 כי טוב העץ למאכל – כלומר כיון שנותן פרי למאכל העץ טוב:

3:6 וכי תאוה הוא לעינים – ענינו עץ תאוה הוא שמאמץ כחות הגופניות למראה עינים מהלך נפש:

3:6 ונחמד העץ להשכיל – ר׳׳ל אחרי שכחו מעורר הכח המחשבי לתקן טוב ורע לקים המין האנושי עם היותו נוטה אחרי תאות הגשמיות לתאוה לבד לא לצורך הכרחי הוא דבר נחמד. והנה הכונה עץ טוב ועץ נחמד ועץ תאוה שמועיל אלו הכחות:

3:6 ותקח מפריו ותאכל – אכלה היא לבדה:

3:6 ותתן גם לאישה עמה ויאכל – פירושו ויאכל עמה:

**3:7וַתִּפָּקַ֙חְנָה֙ עֵינֵ֣י שְׁנֵיהֶ֔ם וַיֵּ֣דְע֔וּ כִּ֥י עֵֽירֻמִּ֖ם הֵ֑ם וַֽיִּתְפְּרוּ֙ עֲלֵ֣ה תְאֵנָ֔ה וַיַּעֲשׂ֥וּ לָהֶ֖ם חֲגֹרֹֽת׃**

3:7 ןתפקחנה עיני שניהם וידעו כי עירומים הם – כיון שנטו אל התאות שלא לצורך הכרחי התעוררות הכח המחשבי העירם לדעת כי היותם ערומים הם הפסד המין האנושי, על כן גלוי הערוה עשוהו דבר מגונה. הפך מה שנאמר ויהיו שניהם ערומים האדם ואשתו ולא יתבוששו **(בראשית ב כה)**:

3:7 מיד ויתפרו עלה תאנה ויעשו להם הגורות – לכסות מערומיהם:

3:7 והנה עלה – שם המין:

3:7 ויתפרו אותם – כמו שק תפרתי עלי גלדי **(איוב יז קו)** לפי העת:

3:7 וישמעו את קול ה׳ אלהים מתהלך בגן – יש מי שפירש שמאמר מתהלך נשוא אל האדם:

**3:8וַֽיִּשְׁמְע֞וּ אֶת־ק֨וֹל יְהוָ֧ה אֱלֹהִ֛ים מִתְהַלֵּ֥ךְ בַּגָּ֖ן לְר֣וּחַ הַיּ֑וֹם וַיִּתְחַבֵּ֨א הָֽאָדָ֜ם וְאִשְׁתּ֗וֹ מִפְּנֵי֙ יְהוָ֣ה אֱלֹהִ֔ים בְּת֖וֹךְ עֵ֥ץ הַגָּֽן׃**

3:8 ואע׳׳פ שמלת וישמעו – לשון רבים. ויש אומרים שהוא נשוא אל הקול ומצאנו הליכה על הקול כמו הולך וחזק מאד **(שמות יט יט)**:

3:8 ואפשר לפרש מלת קול – כטעם מאמר כפי עניני שתופו:

3:8 וטעם מתהלך – כמו קולה כנחש ילך **(ירמיה מו כב).** והטעם כשנגע בלבם מאמר השם ית׳ כאלו אז שמעו אותו מפני שהיה מתפשט ויוצא לידי פעל מאמר השם על מה שהזהירם מאכול מעץ הדעת טוב ורע, כי בשעה שהתאוה ערה הלב ישן:

3:8 ועל כן הסמיך לרוח היום – ר׳׳ל לעת הצטנן חמת התאוה כאלו אז נגע בלבם ענין האזהרה, והוא מאמר השם הנקרא קול:

3:8 מיד ויתחבא האדם ואשתו מפני ה׳ אלהים – מפני שהרגישו בעצמם שנמצאו עברינים לא מפני מערומיהם שהרי עשו להם חגורות:

3:8 ומה שאמר בתוך עץ הגן – כנראה שנחמו על עונם ורצו לכסות עונם להסתר באכילת עץ הגן:

**3:9 וַיִּקְרָ֛א יְהוָ֥ה אֱלֹהִ֖ים אֶל־הָֽאָדָ֑ם וַיֹּ֥אמֶר ל֖וֹ אַיֶּֽכָּה׃**

3:9 ויקרא ה׳ אלהים – כי בכל מקום עיני ה׳ צופות וזאת הקריאה זולתי מה ששמעו:

3:9 ויאמר לו איכה – כמו פתיחת המאמר כמו אי חבל אחיך **(בראשית ד ט),** ודגש הכ׳׳ף לתפארת מפני ההפסק. וה׳׳א אחר הכ׳׳ף כדין כל כ׳׳ף קמוצה:

**3:10וַיֹּ֕אמֶר אֶת־קֹלְךָ֥ שָׁמַ֖עְתִּי בַּגָּ֑ן וָאִירָ֛א כִּֽי־עֵירֹ֥ם אָנֹ֖כִי וָאֵחָבֵֽא׃**

3:10 ויאמר את קולך שהעתי בגן ואירא – יש העמדה במלת ואירא, נראה שירא מפני האזחרה לא מפני שהוא עירום:

3:10 ומאמר כי עירום אנכי – הורה ענין העבירה שהרי מקודם לכן עירום היה, אלא הטעם אחרי שהכרתי שבהיותי עירום הוא מגונה וידיעתי זאת היא עדותי שעברתי על האזהרה:

3:10 ואחבא – כטעם לטמון בחובי עוני **(איוב לא לג):**

**3:11וַיֹּ֕אמֶר מִ֚י הִגִּ֣יד לְךָ֔ כִּ֥י עֵירֹ֖ם אָ֑תָּה הֲמִן־הָעֵ֗ץ אֲשֶׁ֧ר צִוִּיתִ֛יךָ לְבִלְתִּ֥י אֲכָל־מִמֶּ֖נּוּ אָכָֽלְתָּ׃**

3:11 ויאמר מי הגיד לך כי עירום אתה:

3:11 מלת מי – למשכיל שההערמה מפעולת בעל שכל:

3:11 והגיד – הפעיל מפעלי הנו׳׳ן מגזרת נגד מרמיז על המדבר:

3:11 כנגד כי עירום אתה:

3:11 מלת אתה – מלעיל בהפסק בלתי אחד כי עם קדוש אתה לה׳ אלהיך **(דברים ז ו).** ודגש התי׳׳ו לחסרון נו׳׳ן ועדות לדבר מלשון ארמית אנת מלכא **(דניאל ב כט).** והאומר כי הדגש תמורת השוכן את כבר התי׳׳ו הנה עקר, ובמלת אתה תי׳׳ו הנוכח ועקרו אן:

3:11 המן העץ – הה׳׳א ה׳׳א האמת כה׳׳א הרצחת וגם ירשת **(מלכים א כא יט),** ומן טענת האדם ידענו זה:

3:11 אשר צויתיך לבלתי אכול ממנו – הנה צווי עם האזהרה ועל העבים אצוה **(ישעיה ה ו):**

3:11 לבלתי – עם למ׳׳ד כטעם שלא, ובלתי למ׳׳ד טעמו חוץ והיו׳׳ד נוסף. ולא נמצא בלי יו׳׳ד ועם יו׳׳ד היחס חסר יו׳׳ד הנוסף:

3:11 אכול ממנו – מצדר חטוף כמו לבלתי עבד בם ביהודי **(ירמיה לד ט):**

**3:12וַיֹּ֖אמֶר הָֽאָדָ֑ם הָֽאִשָּׁה֙ אֲשֶׁ֣ר נָתַ֣תָּה עִמָּדִ֔י הִ֛וא נָֽתְנָה־לִּ֥י מִן־הָעֵ֖ץ וָאֹכֵֽל׃**

3:12 ויאמר האדם האשה אשר נתתה עמדי – להיות לי לעזר בקיום המין היא נתנה לי מן העץ ואוכל לחזק הכחות הגופניות שלא לצורך הכרח:

3:12 וטעם עמדי – כמו עמי ולא מצאנו כנוי אחר כי אם המדבר בעדו ויוכל לומר גם האחרים:

3:12 ואוכל – בצר׳׳י בהפסק, והאל׳׳ף למדבר בעדו, והו׳׳ו פ׳׳א הפעל מבנין קל ואינו בינוני:

**3:13וַיֹּ֨אמֶר יְהוָ֧ה אֱלֹהִ֛ים לָאִשָּׁ֖ה מַה־זֹּ֣את עָשִׂ֑ית וַתֹּ֙אמֶר֙ הָֽאִשָּׁ֔ה הַנָּחָ֥שׁ הִשִּׁיאַ֖נִי וָאֹכֵֽל׃**

3:13 ויאמר ה׳ אלהים לאשה מה זאת עשית – בעבור שהיא מצווה על ידי בעלה אבל לאדם נאמר אשר צויתיך:

3:13 השיאני – מפעלי הנו׳׳ן כמו השיאוך ויכלו לך **(ירמיה לח כב)**:

3:13 השתכל במאמר השיאני – שהטעם כשעיינה בטבע הנחש שמקבל עבור על עבור, ואולי יהיה לה גם לקיום המין נתפתית מיד התחיל בארירה עליו, כי אינו צריך שאלה עליו לפי פירושנו. יש אומרים שהיה הולך בקומה זקופה ועתה יהיה הולך כדמות התולעים הנמשכים. ונראה לי כדי להפחיתו מכל חית השדה תארו בחסרון ההליכה:

**3:14וַיֹּאמֶר֩ יְהֹוָ֨ה אֱלֹהִ֥ים ׀ אֶֽל־הַנָּחָשׁ֮ כִּ֣י עָשִׂ֣יתָ זֹּאת֒ אָר֤וּר אַתָּה֙ מִכָּל־הַבְּהֵמָ֔ה וּמִכֹּ֖ל חַיַּ֣ת הַשָּׂדֶ֑ה עַל־גְּחֹנְךָ֣ תֵלֵ֔ךְ וְעָפָ֥ר תֹּאכַ֖ל כָּל־יְמֵ֥י חַיֶּֽיךָ׃**

3:14 וכן מצאנו שנאמר ועפר תאכל – כי נחש עפר לחמו וזו היא קללתו והארירה היא מגרעת:

3:14 וכאמרו ארור אתה – הראה גרועו מכל חית השדה בחסרון ההליכה ועפר לחמו:

**3:15וְאֵיבָ֣ה ׀ אָשִׁ֗ית בֵּֽינְךָ֙ וּבֵ֣ין הָֽאִשָּׁ֔ה וּבֵ֥ין זַרְעֲךָ֖ וּבֵ֣ין זַרְעָ֑הּ ה֚וּא יְשׁוּפְךָ֣ רֹ֔אשׁ וְאַתָּ֖ה תְּשׁוּפֶ֥נּוּ עָקֵֽב׃**

3:15 ועוד הראה לו חסרון אחר באמרו ואיבה אשית בינך ובין האשה – ר׳׳ל כשאיבה אשית בינך ובין האשה:

3:15 הוא ישופך ראש – הרצון בראש כמו הנמצא בית ה׳ **(מלכים ב יב יא):**

3:15 ישופך – כמו אשר בסערה ישופני **(איוב ט יז),** ענין הכאה והעד והרבה פצעי חנם **(שם שם):**

3:15 ואתה תשופנו עקב – הרצון בעקב יען שהולך על גחון. וגחון בשקל זדון מפעלי העי׳׳ן כגון כל הולך על גחון (**ויקרא יא מב),** ויש אומרים שהנו׳׳ן עקר ואינו נכון. והנה הריגת החי האלם נקלה מחטוא האדם בו, וכן ואת הבהמה תהרוגו **(ויקרא כ טו):**

**3:16אֶֽל־הָאִשָּׁ֣ה אָמַ֗ר הַרְבָּ֤ה אַרְבֶּה֙ עִצְּבוֹנֵ֣ךְ וְהֵֽרֹנֵ֔ךְ בְּעֶ֖צֶב תֵּֽלְדִ֣י בָנִ֑ים וְאֶל־אִישֵׁךְ֙ תְּשׁ֣וּקָתֵ֔ךְ וְה֖וּא יִמְשָׁל־בָּֽךְ׃**

3:16 אל האשה אמר הרבה ארבה עצבונך והרונך – תארה במה שיקרה לה ממה שבהרה ויוסיף דעת יוסיף מכאוב:

3:16 יש אומרים עצבונך – דם בתולים:

3:16 והרונך – צער העבור:

3:16 בעצב תלדי בנים – צירי הלידה:

3:16 ומלת הרונך – הנו׳׳ן נוסף:

3:16 ואל אישך תשוקתך – שתהיה סרה אל משמעתו לא כבראשונה:

3:16 והעד והוא ימשל בך – ואפשר היות ענין תאוה וכוסף, כלומר אע׳׳פ שיש לה צער בהריון עוד תכסוף אחריו ויפרשו כן ועלי תשוקתו **(שה׳׳ש ז יא):**

3:16 והוא ימשל בך – מרוב הכוסף והתאוה שיש לה לבעלה הוא ימשל בה, והוא בשקל תרומה מפעלי העי׳׳ן והתי׳׳ו נוסף. והאומר שהוא מגזרת לא בשוקי האיש ירצה **(תהלים קמו י),** והטעם מרוצתך זה מפירוש בלי טעם:

**3:17וּלְאָדָ֣ם אָמַ֗ר כִּֽי־שָׁמַעְתָּ֮**

3:17 ולאדם אמר ארורה האדמה בעבורך – הטעם ספור מה שיקרה בנטותם לבקש המותרות כאלו יראה שהאדמה חסרה מלהספיק לו:

3:17 וטעם בעצבון תאכלנה – וחרי שקוץ ודרדר תצמיח כאלו יהיה אוכל לחמו בעצב מפני מעוטו. ואחרים פירשו שתקולל האדמה בלי נתון תבואה בלי עבודה. והאמת שהאדם בעבור שהשם מניחו בגן עדן לאכול מעצי גן עדן וצמחי גן עדן שהיו בלי עמל וטורח מפני היות המקום דשן ושמן, עתה אחרי חטא האדם כשיגורש מגן עדן לא יהיה אוכל פרי האדמה רק בטורח ועמל:

3:17 וזהו טעם בעבורך – שמצמיח חציר ועשב לעבודת האדם **(תהלים קד יד),** הטעם בעבודת האדם לחרוש ולשדד והענין שתהיה האדמה ארורה, כי בלי עבודת האדם לא תתן פריה, וכאלו כמבשר לו שיגורש מגן עדן:

**3:18 וְק֥וֹץ וְדַרְדַּ֖ר תַּצְמִ֣יחַֽ לָ֑ךְ וְאָכַלְתָּ֖ אֶת־עֵ֥שֶׂב הַשָּׂדֶֽה׃**

3:18 וקוץ ודרדר – ואפילו שתעבד האדמה יהיו מינים פחותים צומחים בינות החטה ואלו הם קוץ ודרדר:

3:18 ודרדר – בטוב פירש המפרש מלשון כדור אל ארץ וחבת ידים **(ישעיה כב יח),** והוא הנקרא וכגלגל לפני סופה **(שם יז יג)**:

3:18 ואמר ואכלת את עשב השדה – במיני ירקות:

**3:19 בְּזֵעַ֤ת אַפֶּ֙יךָ֙ תֹּ֣אכַל לֶ֔חֶם עַ֤ד שֽׁוּבְךָ֙ אֶל־הָ֣אֲדָמָ֔ה כִּ֥י מִמֶּ֖נָּה לֻקָּ֑חְתָּ כִּֽי־עָפָ֣ר אַ֔תָּה וְאֶל־עָפָ֖ר תָּשֽׁוּב׃**

3:19 אמנם הלחם אמר בזעת אפך תאכל לחם – שצריך לחרוש ולקצור ולדוש ולטחון וללוש ולאפות:

3:19 ומלת זעת – נשתנה מחבריו שהיה ראוי לבוא כדרך עצת שנת שהוא מפעלי הפ׳׳א לא יהגרו ביזע **(יחזקאל מד יה),** ובאמת כשאדם טורח מזיע:

3:19 כי עפר אתה ואל עפר תשוב – ואע׳׳פ שהוא מארבע מיסודות אחרי ששאר היסודות נתכים ללכת כל אחד ואחד לשרשו וישאר העפר נאמר כן, ועוד שרוב בנינו מהעפר. ונראה שמשה רבינו ע׳׳ה קצר בזכרון תשובת הנפש ובזכרון האחד יודע האחר, ושלמה המלך ע׳׳ה הרחיב הבאור והרוח תשוב אל האלהים אשר נתנה **(קהלת יב ז).** ואין דברי האומר נכונים שמשה ע׳׳ה העלים שיבת הנפש, כי כלל הצעת הפרשה בקיום הנפש באור מספיק. ואיך כון עתה להעלים, אלא בזה המקום אמר כזה המאמר על צד העונש שבני אדם נחלקים לארבעה חלקים, ואדם ביקר בל ילין נמשל בבהמות נדמו. ונפש הבהמה יורדת לנטה לארץ ודע זה:

**3:20 וַיִּקְרָ֧א הָֽאָדָ֛ם שֵׁ֥ם אִשְׁתּ֖וֹ חַוָּ֑ה כִּ֛י הִ֥וא הָֽיְתָ֖ה אֵ֥ם כָּל־חָֽי׃**

3:20 ויקרא האדם שם אשתו חוה – בו׳׳ו להבדילו מן חיה:

3:20 כי היא היתה אם כל חי – ר׳׳ל חי מדבר סמך זה אצל שוב האדם אל העפר להורות בקיום המין:

**3:21 וַיַּעַשׂ֩ יְהוָ֨ה אֱלֹהִ֜ים לְאָדָ֧ם וּלְאִשְׁתּ֛וֹ כָּתְנ֥וֹת ע֖וֹר וַיַּלְבִּשֵֽׁם׃**

3:21 כתנות עור – תקן דבר הבא במהרה כי זולתי זה צריך הזמנה גדולה:

3:21 ומה שאמר ויעש ה׳ – זהו דרך הנבואה כי אדני ה׳ שלהני **(ישעיה מח טז),** כי הוא יורה הכל ומאתו הכל. ואדם הראשון שחט, והנה והבל הביא גם הוא מבכורות צאנו ומחלביהן **(בראשדית ד ד).** והמהבילים לפרש כי בתחלה נברא עצם ובשר ועתה קרם עור, או שיש חיה כדמות אדם וצוה השם ונפשט עורה ולבש אותו האדם, או שהטעם לעורם, אלו דברי רוח:

**3:22 וַיֹּ֣אמֶר ׀ יְהוָ֣ה אֱלֹהִ֗ים הֵ֤ן הָֽאָדָם֙ הָיָה֙ כְּאַחַ֣ד מִמֶּ֔נּוּ לָדַ֖עַת ט֣וֹב וָרָ֑ע וְעַתָּ֣ה ׀ פֶּן־יִשְׁלַ֣ח יָד֗וֹ וְלָקַח֙ גַּ֚ם מֵעֵ֣ץ הַֽחַיִּ֔ים וְאָכַ֖ל וָחַ֥י לְעֹלָֽם׃**

3:22 ויאמר ה׳ אלהים הן האדם היה כאחד ממנו לדעת טוב ורע – דעות החכמים נחלקות בפירוש זה מפסוק לפי טעם מלת ממנו שסובלת שני טעמים. אם שיהיה מורה ליחיד נסתר, או לרבים מדברים בעדם. ואולם המפרשים המלה לרבים מדברים בעדם הציעו בו פירושים שכנראה לפי קשר מפסוק כאשר הוא להיות מאמר כאחד ממנו דבק עם לדעת טוב ורע. ויהיה כטעם והייתם כאלהים יודעי טוב ורע, וראה כי מריו הביא לו שלמות לא היתה לו קודם מריו שאין לך מעלה למעלה מזאת להדמותו כאלהים, וזה אי אפשר, על כן נחלקו הדעות. יש אומרים כי זה המאמר לפי סברת האדם שעל זה שלח ידו ולקח מעץ הדעת ואכל להיות כאלהים, והנה ענשו שימנע מאכול מעץ החיים הואיל ובחרו לשמש הכח המחשבי במקום הכח השכלי. והנה הם בחרו העדר הכח השכלי, ולעולם לא ישתמם הכח המחשבי אלא כשיחלה הכח השכלי, על כן שולח מגן עדן. ואין משמע הענין מורה זה כי מה טעם אמור השם שהאדם נראה לו במחשבתו שהיה כדומה לנו באכלו מעץ הדעת טוב ורע. ומהם פירשו שמלת היה מושכת עצמה ואחרת עמה וכן הוא הן האדם היה כאחד ממנו, והיה לדעת טוב ורע לפי בחינת שתי כחות שיש לאדם: כח השכלי שבו יודע אמת ושקר, וכח המחשבי שבו יודע טוב ורע:

3:22 וכמצאם לפניהם ועתה פן ישלח ידו – אחרי שהוא בן בחירה, הקשה בעיני זה המפרש לשימו על דרך מניעה למנוע מן האדם דרכי התשובה:

3:22 ופירשו טעם פן – אולי, ויהיה פירוש עץ החיים משל לחיי העולם הבא. ומקרא מפורש וישלחהו ה׳ אלהים מגן עדן לעבוד את האדמה אשר לקח משם. והנה זאת הפרשה מופיעה צד העונש:

3:22 ואחרים פירשו שהאדם היה כאחד ממנו, קודם לכן ועתה נטה לדעת טוב ורע וירד ממעלתו ונתחייב. ואחרים פירשוהו הן האדם היה כאחד ממנו לדעת טוב ורע, מעצמו ולא על פי אחרים, כמו שאנחנו יודעים טוב ורע מעצמנו ולא על פי אחרים. ותהיה עבירת האדם שלא הרשה לכך רק שיהיה נשמע להוראת שכלו ועל כן נענש. וכפי דעת זה המפרש שהאדם באכלו מעין הדעת קים רצון השם לפשט השגחת השם בעולם השפל, אכן היה עונש האדם כי אחרי שאכל מעץ הדעת לעשות הטוב והרע, לדעתו אין ראוי שיהיה חיים ארוכים ,על כן שולח מגן עדן מאכול מעץ החיים, מה שהרשה לאכול קודם אכול מעץ הדעת לקביעות מזון. וכפי דעת זה המפרש אם הדמיון שלא יעשה הטוב בעיני אחרים רק מה שיראה בעיניו, הלא הסכמת טוב ורע אינו רק אחר נטות האדם אל תאותיו על צד היותר. אבל קודם לכן אין הסכמת טוב ורע כאשר זה ידוע עם התבוננות. אבל מאיזה כח נבין שבמאמר הן האדם היה כאחד ממנו, ר׳׳ל בלי חברת השכל כי אכילת עץ החיים אינו מועיל לפי דעתו רק שיהיה חיים ארוכים.

3:22 ואחרים פירשו שמאמר כאחד ממנו, צד היחס שיחס רב החובל אל הספינה כיחס בעל הבית אל ביתו כאחד. והנה יחס מנהגת האדם בכחו המחשבי על ידיד טוב ורע:

3:22 כאחד – המלה הזאת בהיות האל׳׳ף בפת׳׳ח קטון הוא מוכרת, ובהיותו סמוך כלו פת׳׳ח כמו אחד העם **(בראשית כו י).** ומצאנו גם כן מוכרת לאחד קראתי נועם ולאחד קראתי חובלים **(זכריה יא ז),** אע׳׳פ שיש מפרשים לאחד המקלות. ונמצא לאחד מהם **(דברים כח נה),** בעבור מ׳׳ם השמוש גם כאחד ממנו בעבור מ׳׳ם השמוש, שאינם מקבלים סמיכות. והנה אין הבדל בין אמרנו כאחד ממנו האל׳׳ף בסגו׳׳ל, ונאמר שבא נקודו כדרך הסמוך, ואע׳׳פ שאין לו סמיכות ענין עודנו [נ׳׳א עוד אינו] עומד בענינו שיהיה טעמו כמו אחד.

3:22 ובעל הטעמים הפסיק במלת ממנו, ואלי היתה עומדת בענינה היה ראוי להדביק מלת ממנו עם לדעת. ומלת ממנו, ענינה לרבוי ובא כדרך הבה נרדה **(בראשית יא ז),** ואפשר היות המאמר אל הכרובים הנזכרים וישכן מקדם לגן עדן את הכרובים ואע׳׳פ שהנו׳׳ן לרבוי הוא בדג׳׳ש, ונאמר שהדג׳׳ש להוציא נו׳׳ן מן. על כן אין הבדל בין אמרנו ממנו, שהוא לרבוי ובין ממנו שהוא כנוי ליחיד ששניהם בדג׳׳ש. והנה דגשות נו׳׳ן הרבוי להוציא נו׳׳ן השורש, אבל דגשות נו׳׳ן כנוי היחיד יהיה גם הוא לחסרון נו׳׳ן השורש. אמנם כל נו׳׳ן כנוי היחיד הוא דגו׳׳ש כמו ישמרנו בעליו **(שמות כא לו)**, ואם כן אע׳׳פ שיצא נון השורש הדין נותן להדגש, והטעם שהכנוים המחוברים בשמות ובפעלים שמורים לעצם בין שיהיה פעול, בין שלא היה פעול צריך שיהיה הכנוי עצמו מחובר מעצם ומקרה הרצון, הנה נאמר כנוי המדבר בעדו ישמרנו, הנה הנו׳׳ן מורה לעצם המדבר. אכן הו׳׳ו והיו׳׳ד הם מבדילים בין יחיד ורבים, הנה הכנוי עצמו מחובר מעצם ומקרה, הוא הדין בכנוי הנסתר שצריך להיות מורכב מעצם ומקרה. והנה מצאנו כנויי כנסתר על שלשה דרכים: ליחיד הנסתר באמרנו ישמרו, ישמרהו, ישמרנו, ומצאנו ישמרנהו. על כן יש לומר במלת ישמרנהו שהנו׳׳ן עצם הכנוי, והה׳׳א מורה לנסתר, והעד על זה שהה׳׳א ימצא ליחיד ולרבים ולנקבה הנסתרת, והו׳׳ו מורה ליחיד זכר. על כן באמרנו ישמרנו הנה חסר ה׳׳א, ועל כן הנו׳׳ן בדג׳׳ש. ודקדונו בזה באמרנו ישמרהו לא יקבל הה׳׳א דג׳׳ש, ובאמרנו ישמרנו הנו׳׳ן דגו׳׳ש, ולא נאמר שהדג׳׳ש מוציא ה׳׳א כי הדג׳׳ש לא יוציא למטה. על כן נאמר שמהפכים הה׳׳א נו׳׳ן כדרך שנמצא שלה שלני, ונדגש מנו׳׳ן שהוא מקום ה׳׳א להוציא נו׳׳ן העצם. על כן נו׳׳ן הנסתר מודגש וכן הדין נותן בכל כנוי מדבר בעדו כאמרנו ישמרני, ישמרנו, שצריך להדגש אלא הקלו להבדיל. והעד על זה מלת דנני **(בראשית ל ו),** יסרני **(תהלים קיח ח),** שבאו דגושים להוציא נו׳׳ן העצם. והנה מצאנו זובח תודה יכבדנני **(תהלים נ כג),** ימצאונני ישחרונני **(משלי א כח),** שהנו׳׳ן הראשון עצם והשני מדבר בעדו והיו׳׳ד ליחיד. אכן בכל נו׳׳ן מדבר בעדו נפלה ההסכמה להקל אע׳׳פ שהדין נותן להדגש.

3:22 והנה מלת ממנו היחיד הנסתר מצאנו מנהו וכן מאויבים מנהו **(תהלים סח כד)**, וזה כדין ודגש מנו׳׳ן לחסרון נו׳׳ן מן. על כן נאמר שבמלת ממנו חסרים שני נוני׳׳ן נו׳׳ן השורש ונו׳׳ן העצם, וזה הנו׳׳ן במקום ה׳׳א. ובמלת ממנו שהיא לרבים מדברים בעדם, הדין היה נותן להיות הנו׳׳ן ברפיון כדין ההסכמה, אלא בא בדגש לחסרון נו׳׳ן מן. על כן אין להם להבדיל בין מדברים בעדם ליחיד הנסתר כי אם מתוך הענין. וכפל המ׳׳ם בעבור שנהנו שלא ישתמש מ׳׳ם השמוש כי אם בנו׳׳ן, ועל כן ידגש האות שלפני המ׳׳ם. על כן בהצטרף המלה עצמה עם הכנוים בעבור פגעם עם כפלו המ׳׳ם והדגישו השנית להוציא נו׳׳ן מן, ואמרו ממנו ממך ממני. ומה שאמרנו שמלת ממנו סובלת כנוי הנסתר וכנוי המדברים בעדם, הנה במאמר כאחד ממנו בארנו הדעות שנמשכו בפירוש המלה לרבוי. ועתה נחל לבאר טעם המפרשים אותה ליחיד נסתר.

3:22 יש אומרים שהטעם להיות מלת כאחד מופסקת, ומלת ממנו דבקה עם לדעת, והטעם מין אחד בפני עצמו שמעצמו לדעת טוב ורע, ר׳׳ל שהוא בן בחירה. ואחר שהוא בן בחירה ובידו היכולת, על כן אמר ועתה פן ישלח ידו ולקח גם מעץ החיים ואכל וחי לעולם, שהוא אפשרי עליו כיון שהוא בן בחירה:

3:22 ויש לומר הן האדם היה כאחד ממנו – ר׳׳ל שהאדם נברא שני חלקים חלק עליוני וחלק תחתוני, והרשהו לקים את שני החלקים באכלו משני העצים שלא יתיחד בחלק האחד. והנה האדם באכלו מפרי עץ הדעת נתיחד בחלק אחד, ר׳׳ל בחלק הארצי והיך הוא כחלק אחד מעצמו מפני שנטה לדעת טוב ורע:

3:22 ולמ׳׳ד לדעת – למ׳׳ד התואנה כלמ׳׳ד לרחקה מעל מקדשי **(יחזקאל ח ו),** וכיון שמרה האדם רצון השם נענש שלא יאכל מעץ החיים שיהיה לעולם, ובעבור שהוא בן בחירה פן ישלח ידו ולקח גם מעץ החיים, לא הונח בגן עדן אלא שולח:

**3:23 וַֽיְשַׁלְּחֵ֛הוּ יְהוָ֥ה אֱלֹהִ֖ים מִגַּן־עֵ֑דֶן לַֽעֲבֹד֙ אֶת־הָ֣אֲדָמָ֔ה אֲשֶׁ֥ר לֻקַּ֖ח מִשָּֽׁם׃**

3:23 על כן נאמר וישלחהו ה׳ אלהים מגן עדן לעבוד את האדמה אשר לקח משם – וזה על צד העונש מנעו מן התשובה כדרך השמן לב העם הזה פן יראה בעיניו **(ישעיה ו י)** ואין זה השלוח דרך כבוד כי הנה נאמר לעבוד את האדמה אשר לקח משם:

**3:24 וַיְגָ֖רֶשׁ אֶת־הָֽאָדָ֑ם וַיַּשְׁכֵּן֩ מִקֶּ֨דֶם לְגַן־עֵ֜דֶן אֶת־הַכְּרֻבִ֗ים וְאֵ֨ת לַ֤הַט הַחֶ֙רֶב֙ הַמִּתְהַפֶּ֔כֶת לִשְׁמֹ֕ר אֶת־דֶּ֖רֶךְ עֵ֥ץ הַֽחַיִּֽים׃**

3:24 ויגרש ה׳ אלהים את האדם:

3:24 עוד נאמר כדי שיאמר וישכן מקדם לגן עדן – הנה פירשנו זה המאמר על פנים אחרים זולתי מה שפירשנו בספר ע׳׳ץ החיי׳׳ם, אעפ׳׳כ ענין אחד יכללם:

3:24 ומלת מקדם – יש אומרים מתחלה שהצמיח או מתחלת צאת האדם ואינו מטעם הענין:

3:24 ונכון היותו מקדם – ממזרח וטעמו מצורף אל מקום שהונח האדם שהוא סמוך לגן עדן:

3:24 ועל כן אמר לגן עדן – בלמ׳׳ד המשיג:

3:24 את הכרובים – כל הצורות העליונות נקראות בשם כרובים. ונכון שהוא כטעם רכובים בהפוך האותיות. ונאמר פני האחד פני הכרוב **(יחזקאל י יד),** ונאמר ואדע כי כרובים המה **(שם י כ).** והנה רבים משרתיו עושי רצונו ואין מספר לגדודיו, ונתן מהם שומרים ובידם חרב בעלת שתי פיות שבהתהפכה מצד אל צד מוציאה להט:

3:24 ובא להט החרב המתהפכת – כדרך נגע צרעת כי תהיה באדם **(ויקרא יג ט):**

3:24 לשמור את דרך עץ החיים – כדרך שומרי החומות הכוני פצעוני **(שה׳׳ש ה ז)**:

3:24 ועל דרך העיון את הכרובים – רבים צריכים רוב הרבות. ואי אפשר היותי שם המין. ואחר שאמר ואת להט החרב המתהפכת, יכול לומר ששם דמות להט החרב המתהפכת. ובאמת צריך להאמין הכתובים כמשמעם, והנה הם על צד המניעה מלשלוח האדם ידו לקחת מעץ החיים:

3:22 וטעם וחי לעולם – שיהיה חיים ארוכים. אך חוקרי הדברים שמשימים זה על צד המשל לא שמו זה הפסוק מניעה על צד הענש:

3:24 אלא מפרש הכרובים – משל לשכלים הנבדלים שהם מישרים האדם לדבקה בהם בצאת שכלו מן הכח אל הפעל, וזהו שכר חיי העולם הבא. ויש בטבע האדם בשלוט הכח הדמיוני שזהו להט החרב המתכפכת שמונע שכל האדם מלצאת מן הכח אל הפעל, וזהו שמירת דרך עץ החיים:

3:24 ומפרש מקדם – מקודם, ר׳׳ל טרם שומו לג׳׳ע בטבע היצירה הושמו לו אלו שני הכחות כפי שמורה טבע המציאות. ואם מין האדם נמצא לארבעת דרכים בבחינת שני חלקיו, אם שיקיים את שניהם, או שיבטל את שניהם, או שיקיים חלק אחד משניהם, הכתוב העיר שני המינים החלק שיקיים שני החלקים והחלק שיקיים החלק הארציי לבד. על כן אמר שלמה המלך ע׳׳ה וישוב העפר על הארץ כשהיה והרוח תשוב אל האלהים אשר נתנה **(קהלת יב ז),** בבחינת היות האדם קודם מרותו. אמנם יען שנתיחד האדם בחלק הארציי לבד אחר מרותו, עליו נאמר כי עפר אתה ואל עפר תשוב. על כן סמוך לו הן האדם היה כאחד ממנו לדעת טוב ורע, ר׳׳ל שנתיחד באחד משני חלקיו, על כן החריש משה משיבת הנפש לא שהעלימו. אכן מה שהעלים משה האדם ששמש בחלק הארציי בהכרחי לבד, ועם כל זה לא מצליח את שכלו עליו הרמיז שלמה וחוטאי חומס נפשו **( משלי ה לו),** ועליו הרמיז גם בלא דעת נפש לא טוב **(שם יט ב).** אך הנוטה לתאוה עליו אמר שלמה כל משנאי אהבו מות **(שם ח לו).** ולזה החלק האחרון העיר משה ע׳׳ה באמרו הן האדם היה כאחד ממנו לדעת טוב ורע, אלו הם המשנאים שאהבו מות. ועל דעת חוקרי הדברים אי אפשר צד המניעה.

3:24 על כן פירשו מלת פן, שמא כדרך פן יראה ה׳ ורע בעיניו **(שם כד יח).** אך לפי הצעת הפרשה הזאת נראה שהוא צד מניעה כמו שקדם לנו הבאור. לכן יש לנו שלא נצא ממשמע הכתוב ולא נעמוד גם כנגד המושכל. ונאמר כי הש׳׳י הגדיל חסדו במין האדם, ונטע אלו שני הכחות שמבאר הכתוב החיים האמתיים אשר אין להם הפסק שיהיה בם לעולם, והנהגת הכח המחשבי שהוא דעת טוב ורע. והואיל ודירתו בארץ ומזונו מן הצומח בה, נטע גן במקום העודן ומדושן והצמיח בו שני עצים באכלו מהם לחזק אלו שני הכחות על צד הספוק. והזהירו מאכול מעץ הדעת טוב ורע להיות הנטייה בחלק האחד על צד התאוה להתגבר הכח המחשבי לתקן הנהגת המפורסמות, פן יפסד מין האדם. ויען ראות השם שהאדם מרה רצונו, גרשו מגן עדן שלא ישלח ידו לאכול מעץ החיים, כיון שהוא כן בחירה. וזה על צד הענש ויעדו לאכול הפחות ברוב טורח ועמל. וכבר פירשנו שבצמחי האדמה יש בעלי כחות להועיל בכחות הנשמה, ונמנעו מן האדם אחרי שגורש מגן עדן, ונשאר האדם לפי טבעו. ואפשר הוא כל מה שיש לאדם בכח לצאת לידי פעל בעת מן העתים. והנה נכתב כל זה להורות הטובה שהטיב השם ית׳ לאדם, והאדם באולתו סלף דרכו וגורש מגן עדן, ונתיחד במה שבחר ללכה בקיום העולם הזה.

3:24 וכבר הרחבנו הבאור בספר ע׳׳ץ החיי׳׳ם בקיום זה העולם כי המקימו יתקיים בו והמפסידו יפסד. ובעבור שאפשרי על האדם להחיות את נפשו, הנה זרח אור הגנוז אברהם אבינו ע׳׳ה ידע בחקירת לבו ידיעת האל ית׳ שמו, והחיה את נפשו בחיים הנצחיים, עד שהיה קורא בני אדם לעבודת האל. והתאוה להתקים לו זרע למסור להם יחודו יתעלה להחיות את נפשם. וכראות השם כי המצווים אשר הלאיטם על ידי אכילת עץ החיים להחיות את נפשם, מרו את דברו, וזה שלא צוה ולא נהלו בשום ליאוט הצליח נפשו ביחודו. ואיך לא יבחר בו ית׳ שמו ולזרעו אחריו במה שמסר להם, ועל כן השם בגודל חסדיו נתן לזרעו תורה תמימה משיבת נפש להחיות את נפשם, כי לולי זה לא יזכה להצליח את נפשו כי אם אחד מעיר ושנים ממשפחה, והם השרידים אשר ה׳ קורא. אבל קהל ועד אנשים שיזכו כלם בחיי העולם הבא זה אינו אפשר על הרוב, אפילו אפשר בשוה. על כן נתנה תורה המאירה על ידי משה רבינו ע׳׳ה אב וראש הנביאים והלאיטם בכל עניני ליאוטים ונחולים עם היותם נשקעים במין המפורסמות להחיות את נפשם. והועילם כמו שהיה מועיל עץ החיים לאדם הראשון עת נטותו במין המפורסמות כאשר נרמז במאמר המספק ועתה פן ישלח ידו ולקח גם מעין החיים ואכל וחי לעולם. ועל כן נקראת התורה עץ החיים שנאמר עץ חיים היא למחזיקים בה **(משלי ג יח),** והוא האמת. ונכתב כל הענין כסדר פן יקרה להם כמו שהקרה למי שעבר בעברת הצווי. ית׳ וישתבח שמו אשר הנחני בדרך אמת, והאיר ענין שכלי ונחה דעתי מבעלי המשלים אשר כמעט הטריפו את דעתי במשליהם. ואני יען ראותי שאין מבוא בנבואת משה הדמיון בעל המשלים אף גדולת העקר אשר רצתה התורה לאמתו, איך היה נותן התורה מלכלך אותו בגאולי המשלים ויפיל חשד בלבות המעיינים במה שהשתדלה התורה לאמתו. שעד היום יש חולקים בחדוש לאמתו או להכזיבו. ולא עוד אלא שנותן התורה לאמונת הדברים בידעו מה שיתחדש מעניני הספקות באר מקומות הנחלים ושמותיהם, כפי שאנו רואים היום וכל ענין בבאור מספיק:

**4:1 וְהָ֣אָדָ֔ם יָדַ֖ע אֶת־חַוָּ֣ה אִשְׁתּ֑וֹ וַתַּ֙הַר֙ וַתֵּ֣לֶד אֶת־קַ֔יִן וַתֹּ֕אמֶר קָנִ֥יתִי אִ֖ישׁ אֶת־יְהוָֽה׃**

4:1 והאדם ידע – נראה שבכונה ממנו כדי לפרות וביאתו היתה לקיום המין, על כן הוציא ביאתו בלשון ידיעה, הפך זה ולא ידע בשכבה ובקומה **(בראשית יט לה):**

4:1 ותאמר קניתי איש את ה׳:

4:1 קין – עם קניתי כמו מנשה עם נשני **(שם מא נא)**:

4:1 ואמר את ה׳ – יש אומרים כטעם עם. ואחרים אמרו בטעם אל והוא כמו והראה את הכהן **(ויקרא יג מט).** ויש מוסיפים מ׳׳ם והטעם מאת ה׳ כמו וגם את רות המואביה **(רות ד י)** כאחת הפירושים:

4:1 ויש מפרשים מלת קניתי – פעל יוצא לשנים פעולים כטעם ילדתי איש קונה את ה׳, כי במציאות האדם יש דעת אלהים בארץ:

4:1 ונראה לי שמלת קניתי – מושכת עצמה ואחרית עמה והטעם קניתי איש וקניתי את ה׳:

**4:2וַתֹּ֣סֶף לָלֶ֔דֶת אֶת־אָחִ֖יו אֶת־הָ֑בֶל וַֽיְהִי־הֶ֙בֶל֙ רֹ֣עֵה צֹ֔אן וְקַ֕יִן הָיָ֖ה עֹבֵ֥ד אֲדָמָֽה׃**

4:2 ותוסף ללדת את אחיו את הבל – לא הודיע הכתוב הטעם למה נקרא הבל, ויש לומר הואיל וקימה המין סברה כי יצאה ידי חובתה ומעתה ביאתה להבל, ועל כן נקרא הבל. וזה לא יתכן כי כבר נאמר להם פרו ורבו **(בראשית א כה).** ואולם מפני הוכוח שנתוכחה בעבור הנחש שיקבל עבור על עבור ונתפתית האשה והיתה תוחלתה לאין, עתה אולי קין והבל נולדו תאומים, ועל כן אמר ותוסף ללדת בלי ותהר וסברה כי הוא עבור על עבור ויהיה לאין. על כן קראתו הבל כי בהבל בא ובחשך ילך, ויתכן לומר כי ביאת עבור הבל לא היתה בכונה לקיום המין:

4:2 ויהי הבל רועה צאן – בעבור שצריך לבאר מנחת כל אחד:

**4:3וַֽיְהִ֖י מִקֵּ֣ץ יָמִ֑ים וַיָּבֵ֨א קַ֜יִן מִפְּרִ֧י הָֽאֲדָמָ֛ה מִנְחָ֖ה לַֽיהוָֽה׃**

**4:4וְהֶ֨בֶל הֵבִ֥יא גַם־ה֛וּא מִבְּכֹר֥וֹת צֹאנ֖וֹ וּמֵֽחֶלְבֵהֶ֑ן וַיִּ֣שַׁע יְהוָ֔ה אֶל־הֶ֖בֶל וְאֶל־מִנְחָתֽוֹ׃**

4:3 ויהי מקץ ימים – בעבור שלא אמר מספר ימים יתכן היותו שנה כמו ימים תהיה גאולתו **(ויקרא כה כט).** וקרא השנה ימים משום שהיא שנה תמימה מעת אל עת:

4:3 וטעם מקץ – מסוף זמן שעבר:

4:3-4 ויבא קין מפרי האדמה והבל הביא גם הוא מבכורות צאנו – נראה שקין לא הביא מאשר בכר וזה היה החטא:

4:4 וישע ה׳ אל הבל ואל מנחתו ואל קין ואל מנחתו לא שעה – ענין הפניה:

4:4 ושקל וישע – וימה את כל היקום **(בראשית ז כג),** ואם מ׳׳ם לפניו להסיר פנותו שעה מעליו ויחדל **(איוב יד ו).** יש אומרים כי הביאום למקום קבוע לתפלתם, וטעם ההפניה שיצאה אש ודשנה מנחת הבל ולא מנחת קין:

**4:5וְאֶל־קַ֥יִן וְאֶל־מִנְחָת֖וֹ לֹ֣א שָׁעָ֑ה וַיִּ֤חַר לְקַ֙יִן֙ מְאֹ֔ד וַֽיִּפְּל֖וּ פָּנָֽיו׃**

4:5 ויחר לקין – בשקל ויחן שם ישראל **(שמות יט כ):**

4:5 ויפלו פניו – בוש ונכלם בעבור שלא קבל מנחתו:

4:5 ובאמרו וישע ה׳ אל הבל ואל מנחתו – בעבור שהביאו ברצון הפך קין. ונראה שהבל על ידי תפלה ירדה אש ואכלה מנחתו וקין לא נענה בתפלתו, על כן ויפלו פניו:

**4:6וַיֹּ֥אמֶר יְהוָ֖ה אֶל־קָ֑יִן לָ֚מָּה חָ֣רָה לָ֔ךְ וְלָ֖מָּה נָפְל֥וּ פָנֶֽיךָ׃**

**4:7 הֲל֤וֹא אִם־תֵּיטִיב֙ שְׂאֵ֔ת וְאִם֙ לֹ֣א תֵיטִ֔יב לַפֶּ֖תַח חַטָּ֣את רֹבֵ֑ץ וְאֵלֶ֙יךָ֙ תְּשׁ֣וּקָת֔וֹ וְאַתָּ֖ה תִּמְשָׁל־בּֽוֹ׃**

4:7 הלא אם תטיב שאת – לפי חלוק ענין נשיאה רבו מפירושים. יש אומרים הלא אם תטיב במעשיך ישא עונך כטעם סליחה. ואחרים פירשוהו שאם היית מטיב מנחתך הייתי נושא פניך הפך ויפלו פניו. ויש מפרשים הייתי נושא פניך כטעם הירצך או הישא פניך **(מלאכי א ה),** ענין כבוד. ואחרים פירשוהו ענין שררה מלשון יתר שאת **(בראשית מט ג),** הטעם שאם היית מטיב מנחתך לך היה היתרון והמעלה שאתה הבכור. ואחרים פירשוהו מלשון מנחה מטעם וישא משאות **(שם מג לד),** והטעם אם הטיב מנחתך. וכל אלו מפירושים ראוי לפרשם לאשר תצורף מלת תטיב. ואי אפשר היות הענין אם תטיב מנחתך שהיה לו לשנות המנחה כראוי, והואיל ולא עשה מנחה אחרת אין זאת הכונה ראויה. ואם היה הוכוח במה שעבר הלא הוא פעל עתיד. ואולם הנאות מכל הפירושים, הטעם אם תטיב מעשיך שאת, ר׳׳ל תשא פניך הפך ולמה נפלו פניך, דוגמת החפץ לה׳ בעולות וזבחים כשמוע בקול ה׳ **(שמואל א טו כב),** הערה על שעתיד שיפול מידיו:

4:7 ואם לא תטיב לפתח חטאת רובץ:

4:7 לפתח – פירשוהו לפתח מקום הבאת המנחה, או לפתח ביתך, או פתח הפה, ואחרים פירשוהו לפתח קברך ביום הדין חטאת רובץ, בעבור שחטאת לשון נקבה ורובץ לשון זכר, פירשוהו בתוספת בי׳׳ת בחטאת אתה רובץ. ואחרים מפרשים חטאת מקום עון כמו עד בוא השמש תשיבנו לו **(שמות כב כה).** ויש שפירשוהו סמוך אל רובץ, ורובץ תאר אל היצר:

4:7 ולפי זה הפירוש יאות לחבר ואליך תשוקתו – הטעם תשוקת היצר ואתה תמשול בו. אבל לפי הפירושים הקודמים יהיה חסר אל הבל. והטעם למה חרה לך על הבל שקבלתי מנחתו ואליך תשוקתו. והמחברים תטיב מעשיך יהיה מטעם ואליך תשוקת המעשה שהאדם בן בחירה לעשות הטוב וחלופו. ויש מפרשים שאת מנחה, והטעם אם תטיב ואם לא תטיב מנחתך אין לחוש שלפי דעתו לא היתה מנחת קין פחותה, אלא לא קבלה בעבור שחטאת עתיד שתפול מידיו. כי למה חרה לו אם הביא מנחה פחותה ובאולתו סלף דרכו. וטעם לפתח חטאת רובץ, ר׳׳ל בהרחבה יש לך חטאת רובץ. וחטאת סמוך ורובץ תואר אל הבל. ונקרא רובץ להיותו רועה כטעם אני ארעה צאני ואני ארביצם **(יחזקאל לד טו).** והטעם בעבור שנהרג על ידיו בהיותו רובץ ואליך תשוקתו.

4:7 ואולם אין מאמר ואם לא תטיב עומד בענינו. והנאות מה שפירשנו למה חרה לך על שלא קבלתי מנחתך, הלא אם תטיב מעשיך תשא, ואם לא תטיב מעשיך לפתח חטאת רובץ, ר׳׳ל הריגת הבל עם היותו נכנע אליך ואתה מושל בו הרמיז לגודל העון:

4:7 והמפרשים מלת שאת – שאין לה הכרע בחלוק ענינה, והטעם הלא אם תטיב שאת, ר׳׳ל תמצא סליחה ואם לא תטיב תשא עון חלוק העינן טענה להם שהוא משונה מחבריו, שאין להם הכרע. והם חמשה: שאת, ארור **(בראשית מט ז),** מחר **(שמות יז ט),** משוקדים **(שם כה לד),** וקם **(דברים לא טז),** הבל הם:

**4:8 וַיֹּ֥אמֶר קַ֖יִן אֶל־הֶ֣בֶל אָחִ֑יו וַֽיְהִי֙ בִּהְיוֹתָ֣ם בַּשָּׂדֶ֔ה וַיָּ֥קָם קַ֛יִן אֶל־הֶ֥בֶל אָחִ֖יו וַיַּהַרְגֵֽהוּ׃**

4:8 ויאמר קין – לא הורה המאמר. ומפרשים אמרו שאמר לו התוכחות שהוכיחו השם, ויש מפרשים על שקבל מנחת הבל ולא מנחה קין ודבר לו למה הביא מנחה הראויה ממנו. ואחרים אמרו שאמר לו נצא השדה על כן אחריו, ויהי בהיותם בשדה. ויש אומרים שנבנס עמו בדברי ריב ומצה כדי להרגו, והנכון בעיני הואיל והבל רועה צאן היה וזה בעל שדה, אמר לו שלא ילך לרעות צאנו בשדהו:

4:8 על כן סמוך לו ויהי בהיותם בשדה – ר׳׳ל שראהו מרביץ שאנו בשדהו כי הוא היה בעל שדה כדרך ושלח את בעירה **(שמות כב ד),** מיד הרגו וזהו טעם חטאת רובץ. ויש אומרים שעל כן אמר ויהי בהיותם בשדה, כי אלו היו בבית היה אביו מצילו:

**4:9וַיֹּ֤אמֶר יְהוָה֙ אֶל־קַ֔יִן אֵ֖י הֶ֣בֶל אָחִ֑יךָ וַיֹּ֙אמֶר֙ לֹ֣א יָדַ֔עְתִּי הֲשֹׁמֵ֥ר אָחִ֖י אָנֹֽכִי׃**

4:9 אי הבל אחיך – פתיחת המאמר שהרי הוא אמר לא ידעתי ונאמר לו מה עשית קול דמי אחיך צועקים אלי מן האדמה:

4:9 אי הבל – עקרו איה:

**4:10וַיֹּ֖אמֶר מֶ֣ה עָשִׂ֑יתָ ק֚וֹל דְּמֵ֣י אָחִ֔יךָ צֹעֲקִ֥ים אֵלַ֖י מִן־הָֽאֲדָמָֽה׃**

4:10 קול דמי אחיך צועקים – מלת צועקים שבה אל דמי לא אל קול, ר׳׳ל דמי אחיך צועקים קול שנשפכו בארץ. ואחרים פירשוהו כדרך קול נגידים נחבאו **(איוב כט י)** ששב אל הקרוב:

4:10 ודרך דרש שאמר דמי – לשון רבים על הנפשות שהיה עתיד להוליד:

**4:11 וְעַתָּ֖ה אָר֣וּר אָ֑תָּה מִן־הָֽאֲדָמָה֙ אֲשֶׁ֣ר פָּצְתָ֣ה אֶת־פִּ֔יהָ לָקַ֛חַת אֶת־דְּמֵ֥י אָחִ֖יךָ מִיָּדֶֽךָ׃**

4:11 ועתה ארור אתה מן האדמה – יש מפרשים שהאדמה היתה עדה בהריגת הבל, וזה כענין יד העדים תהיה בו בראשונה **(דברים יז ז).** ויש אומרים שלקח מצד אומנותו כי עובד אדמה היה. ונאמר לא תוסף תת כחה לך, ויש לומר הואיל ומנחתו היתה מן האדמה ולא היתה ראויה שתבוא הארה במעשה ידיו, והארירה לקין ולא לאדמה כי האדמה על ידי אחר תתן כחה אבל על ידי קין לא:

4:11 וזהו ארור אתה – כענין ורוח הקדים הוביש פריה **(יחזקאל יט יכ).** והנראה לי הואיל וסבת המחלוקת עם הבל כפי שפירשתי היתה בשביל פרי האדמה שהרביץ צאנו שם, הנה לקח ממה שהיתה סבת המחלוקת:

**4:12כִּ֤י תַֽעֲבֹד֙ אֶת־הָ֣אֲדָמָ֔ה לֹֽא־תֹסֵ֥ף תֵּת־כֹּחָ֖הּ לָ֑ךְ נָ֥ע וָנָ֖ד תִּֽהְיֶ֥ה בָאָֽרֶץ׃**

4:12 ועתה – מלת עתה עקרה עות והדגש תמורת השוכן. ויש לומר ששרשו ענת, מלשון ארמית גמיר ובענת **(עזרא ז יב),** ובין כך ובין כך התי׳׳ו עקר. והאומר שהתי׳׳ו לנקבה בעבור שאמר בעת ההיא **(בראשית כא כב),** לשון נקבה ונמצא גם בלשון זכר וקרוב לבוא עתה **(ישעיה יג כב)** קרוב העת. וטועה הדרך הדקדוק אחרי שתתחבר לשון רבים עתים עתות, התי׳׳ו נראה שהוא עקר כי לא יקדם סימן הנקבה קודם סימן הרבוי. ואין טענה מן וחמשתיו **(ויקרא ה כד)** שראוי לומר וחמשיותיו. וידוע כי הזמן אין לו אמצעי אחרי העיון, כי כל חלק מן הזמן הוא סוף העובר וראש הבא, אכן בגלות הדבור ימשך אמצעי ובמלת עתה הה׳׳א נוסף:

4:12 והייתי נע ונד – אחי נע וטעם נע שלא יהיה לו מקום לדור:

4:12 ונד – שהוא נודד ללחם, ויש מפרשים נד, מקונן מלשון לנוד לו **(איוב ב יא):**

**4:13וַיֹּ֥אמֶר קַ֖יִן אֶל־יְהוָ֑ה גָּד֥וֹל עֲוֺנִ֖י מִנְּשֹֽׂא׃**

4:13 ויאמר קין אל ה׳ גדול עוני מנשוא – רוב המפרשים פירשוהו מסלוח, והם לשני חלקים יש מהם אומרים שהתודה ואחרים פירשוהו, וכי גדול עוני מנשוא עד שהענשתני, ולא עוד אלא שמצד הענש הזה אהרג. ואינו מטעם הענין כי כאשר עשה כן יעשה לו. כל שכן כי במה שנענש אולי לא יהרג. ואולם בן עזרא לא נחה דעתו לפרשו גדול עוני מסלוח, בעבור מפסוק הבא אחריו שמורה פן יענש יותר ממה שנענש, ועל כן נחה דעתו לפרש מלת עון ענין עונש כמו חי ה׳ אם יקרך עון **(שמואל א כח י).** והטעם גדול ענשי מנשוא מסבול, ואין הדעת סובלת הואיל והרג אם יהרג לומר גדול עוני מסבול. ר׳׳ל שאם היה נהרג הנה נפש תחת נפש, אבל שיהיה נע ונד ועם כל זה יהרג, על כן אמר גדול עוני מנשוא:

4:13 ואמנם ראוי להיות גדול עוני מנשוא – כדרך ודוי והטעם גדול עוני מסלוח ולא אבקש סליחה, רק שלא אענש יותר מטה שהענשתני:

**4:14הֵן֩ גֵּרַ֨שְׁתָּ אֹתִ֜י הַיּ֗וֹם מֵעַל֙ פְּנֵ֣י הָֽאֲדָמָ֔ה וּמִפָּנֶ֖יךָ אֶסָּתֵ֑ר וְהָיִ֜יתִי נָ֤ע וָנָד֙ בָּאָ֔רֶץ וְהָיָ֥ה כָל־מֹצְאִ֖י יַֽהַרְגֵֽנִי׃**

4:14 הן גרשת אותי היום מעל פני האדמה – הואיל ולא תתן הארץ כחה לו כאלו הוא אינו איש האדמה ונכרי ממנה:

4:14 ומפניך אסתר – יש מפרשים אותו לשון כעס. והנכון מהשגחתך, והטעם שלא אדור במקום שהארץ תתן פריה לקנאתי שלא אהנה ממנה, על כן אמר אסתר, והואיל ואשב במקום חורב ושממון אולי יטרפוני החיות:

4:14 ועל כן אמר והיה כל מוצאי יהרגני – שלא חיה בארץ כי אם אדם אביו ואיך יהרגהו הוא על כן סמוך לו:

**4:15וַיֹּ֧אמֶר ל֣וֹ יְהוָ֗ה לָכֵן֙ כָּל־הֹרֵ֣ג קַ֔יִן שִׁבְעָתַ֖יִם יֻקָּ֑ם וַיָּ֨שֶׂם יְהוָ֤ה לְקַ֙יִן֙ א֔וֹת לְבִלְתִּ֥י הַכּוֹת־אֹת֖וֹ כָּל־מֹצְאֽוֹ׃**

4:15 ויאמר לו ה׳ לכן כל הורג קין שבעתים יקם – ר׳׳ל הואיל והודה אמר לכן:

4:15 וטעם ויאמר לו ה׳ לכן כל הורג קין – יש מהם אומרים שחסר ענין גערה ר׳׳ל אעשה לו כן וכן. וזה לא יתכן, הואיל ומאמר שבעתים יקם קין, חוזר אל קין שנקמת הבל תלקח מקין בסוף שבעה דורות, כי אין מטעם שההורג קין תלקח ממנו נקמה שבעתים, כי זה אינו מדרך דין. ועוד כי יראת קין לא היתה כי אם מהחיות ומה איום היה להם. ועוד אם היה נהרג קין, מה היה נהנה קין אם היתה נקמתו נלקחת מההורג שבעתים, אם כן מאמר שבעתים יקם נקמת הבל מקין עד שבעה דורות. ופירשו עוד הפסוק ויאמר לו ה׳ לכל הורג שלא יזיק לקין, כי קין יאריך עד שבעה דורות, והוא כמו ואור החמה יהיה שבעתים **(ישעיה ל כו),** שהוא כמו שבעה לא כפל השבעה:

4:15 ועל כן חבור פסוק וישם ה׳ לקין אות לבלתי חכות אותו כל מוצאו – והואיל ונתן לו סימן כי עד שבעה דורות תלקח נקמתו סר מלבו הפחד שלא יהרוג אותו כל מוצאו. וכבר ידעת דרש הנדרש בהריגת קין על ידי למך בסבת תובל קין שהוא דור שביעי ומי יאמין בהם. על כן נלחץ בן עזרא ואמר, כי בסוף שבעה דורות תלקח נקמתו בדור המבול בעבור מלת יקם, שאם נתן מיתה טבעית מה נקמה מיתה לו. ואם האריך שנים עד זמן המבול, הנה שת היה בימי נח, ואם נח דור תשיעי, ובני למך דור שביעי, הנה יש רשע מאריך ברעתו. ואם יהיה מאמר יקם, לקין בעצמו יבון הפירוש:

4:15 וישם ה׳ לקין אות – שענינו סימן וסר הפחד מלבו, כי לא יקם עד שבעה דורות. ואם הטעם שיאבדו בני קין בדור המבול פירשו למאמר וישם ה׳ לקין אות לבלתי הכות אותו כל מוצאו טעמים. יש מפרשים אומרים ששם מורא בלב מוצאו לבלתי יהרגהו אט שהיה לו אות מורה הדרך. ואחרים אומרים שנעשה לו אות והאמין לבלתי הרוג אותו כל מוצאו. והאומרים כי קן היה שמו והושם אות משם יה, ונקרא קין שלא יהרוג אותו כל מוצאו, חלום בלי פתרון. ואין טענה שקין מפעלי העי׳׳ן, וקניתי מפעלי הלמ׳׳ד כי אין דקדוק בשמות הנה נח מן ינחמנו **(בראשית ה בט).** ויש מפרשים שזהו האות שחזק את לבו לשא יפחד. ויש אומרים שעשה לו קרן:

4:15 והנראה מכל הפירושים שמאמר לכן כל הורג קין – שבשרו להאריך אפו עליו עד שבעה דורות, וטעם כל הורג קין שלא יוכלו להרגו כי אם עד שבעה דורות עד בוא קצו, ויתיאש לב קין שכל מוצאו לא יהרגהו. ואפשר לסבור שסבר קין כי לכך גזר לו שיהיה נע ונד כדי שיהרג וכשאמר לו לכן כל הורג קין שבעתים יקם, וכח זה המאמר שקין לא ילקה רק בסוף שבעה דורות עת המבול שאז יהיה גזר דין לכל משחית דרך ארץ. אבל בתוך שבעה דורות כל הורג קין יקם קין מן ההורג, הבין קין כי אינו מרצון האל שיהרג:

וזהו וישם ה׳ לקין אות – וסר הפחד מלבו לבלתי הכות אותו כל מוצאו הואיל ואינו מרצון האל:

**4:16וַיֵּ֥צֵא קַ֖יִן מִלִּפְנֵ֣י יְהוָ֑ה וַיֵּ֥שֶׁב בְּאֶֽרֶץ־נ֖וֹד קִדְמַת־עֵֽדֶן׃**

4:16 ויצא קין מלפני ה׳ – הוא הטעם שבארנו שיצא ממקום שבחר אדם אביו לשבת והוא מקום קרוב לגן עדן, ועל כן אמר מלפני ה׳. ונכון הוא שהפסוק הפוך והטעם, ויצא קין מלפני ה׳ קדמת עדן כדרך וזבחו זבחי שלמים לה׳ אותם **(ויקרא יז ה):**

4:16 וישב בארץ נוד – וכתוב וישכן מקדם לגן עדן **(בראשית ג כד),** ואב׳׳ן עזרא פירש שארץ נוד הוא קדמת עדן שהיא פאה צפונית מזרחית בעבור שהתי׳׳ו תחת ה׳׳א כה׳׳א מצרימה והוא תחת אל הפתוח. ונקראת ארץ נוד על שם היותו נע ונד:

**4:17וַיֵּ֤דַע קַ֙יִן֙ אֶת־אִשְׁתּ֔וֹ וַתַּ֖הַר וַתֵּ֣לֶד אֶת־חֲנ֑וֹךְ וַֽיְהִי֙ בֹּ֣נֶה עִ֔יר וַיִּקְרָא֙ שֵׁ֣ם הָעִ֔יר כְּשֵׁ֖ם בְּנ֥וֹ חֲנֽוֹךְ׃**

4:17 וידע קין את אשתו – וכשראה כי הוליד בנה עיר וקראה בשם בנו שהוא אינו בן עיר, ושם העיר כשם אדם כמו מצרים, כשם דן אביהם **(יהושע יט מז):**

4:17 ויהי בונה עיר – ולא אמר ויבן מפני שהיה נע ונד בנה טעם מעט:

**4:18 וַיִּוָּלֵ֤ד לַֽחֲנוֹךְ֙ אֶת־עִירָ֔ד וְעִירָ֕ד יָלַ֖ד אֶת־מְחֽוּיָאֵ֑ל וּמְחִיּיָאֵ֗ל יָלַד֙ אֶת־מְת֣וּשָׁאֵ֔ל וּמְתוּשָׁאֵ֖ל יָלַ֥ד אֶת־לָֽמֶךְ׃**

4:18 מחייאל – היו׳׳ד השני במחייאל נוסף ואינו נחבר כיו׳׳ד יראייה בן שלמיה **(ירמיה לז יג)**:

**4:19וַיִּֽקַּֽח־ל֥וֹ לֶ֖מֶךְ שְׁתֵּ֣י נָשִׁ֑ים שֵׁ֤ם הָֽאַחַת֙ עָדָ֔ה וְשֵׁ֥ם הַשֵּׁנִ֖ית צִלָּֽה׃**

4:19 מלת שתי – באה שלא כדין הואיל ושו׳׳א השי׳׳ן שו׳׳א נע כי לא יחלו בשוכן, ולעולם אחרי שו׳׳א נע רפי והתי׳׳ו בא בדגש, על כן יש שמוסיפים אל׳׳פ גנובה וקוראים אשתי להניח שו׳׳א השי׳׳ן. וראוי שנצדיק בדבריהם הואיל וכשהונע בהכרח הדגש במלת משתי עיני **(שופטים טז כח),** נרפה התי׳׳ו. ויש לתת הטעם בעבור שרוצה שנתי, אע׳׳פ שחסר הנו׳׳ן נשאר עוד התי׳׳ו בדגש ונעתק שו׳׳א הנו׳׳ן אל השי׳׳ן, לא שנאמר שזה הדגש להעיר על הנו׳׳ן. הזכיר בני קין ולא הזכיר בן כמה הולידו כי לא היו בני קיימא. והזכיר ילידותיו, כי בני למך שהם דור שביעי לקין לא הולידו כי אבדו כפי היעוד שיעד לקין שבעתים יקם. ואם תהיה הנקמה לקין הזכיר הדור השביעי שנהרג קין, ולפי הדעת הראשונה הזכיר שבני למך אע׳׳פ שלא הולידו הופיעו אומניות גדולות, לא זכו בהם מי שקדם מהם:

**4:20וַתֵּ֥לֶד עָדָ֖ה אֶת־יָבָ֑ל ה֣וּא הָיָ֔ה אֲבִ֕י יֹשֵׁ֥ב אֹ֖הֶל וּמִקְנֶֽה׃**

4:20 ותלד עדה את יבל הוא היה אבי – שכל מורה ומלמד ראשון על המלאכה יקרא אב. ואב יבוא בשני פנים בסמיכות כלמ׳׳ד ובלי למ׳׳ד, והוא פתוח ואח תמיד יסמך בלמ׳׳ד:

4:20 יושב אהל ומקנה – שהמקנה צריך להיות אהל לנסוע ממקום למקום כי אחר כל ירוק ידרוש. וצריך לומר ורועה מקנה כמו ואף כי היין בוגד **(חבקוק ב ה),** לדעת רעיית המקנה כפי טבעי הבהמות. גם אחיו הורה חכמת הנגון שהיא חכמה עצומה והיא חלק מחכמת הלמודים:

**4:21וְשֵׁ֥ם אָחִ֖יו יוּבָ֑ל ה֣וּא הָיָ֔ה אֲבִ֕י כָּל־תֹּפֵ֥שׂ כִּנּ֖וֹר וְעוּגָֽב׃**

**4:22וְצִלָּ֣ה גַם־הִ֗וא יָֽלְדָה֙ אֶת־תּ֣וּבַל קַ֔יִן לֹטֵ֕שׁ כָּל־חֹרֵ֥שׁ נְחֹ֖שֶׁת וּבַרְזֶ֑ל וַֽאֲח֥וֹת תּֽוּבַל־קַ֖יִן נַֽעֲמָֽה׃**

4:22 וצלה גם היא ילדה את תוכל קין לוטש כל חורש:

4:22 חורש – הוא שם כמו ואת היותר החרמנו **(שמואל א טו טז),** ויתכן שרצונו שהיה אב לכל לוטש ולכל חורש אומנות נחושת וברזל ויהיה פועל:

4:22 ואחות תובל קין נעמה – ואומר הזכירה שהיא אשת נח, מה יעשה האומר שדור שביעי לקין יאבדו במבול והיא נוצלה. ונכון לומר שהזכירה בעבור הוכוח שהיה ללמך עם נשיו אם היה קודם שתלדנה, שאלה נולדו לו משתי נשיו:

**4:23וַיֹּ֨אמֶר לֶ֜מֶךְ לְנָשָׁ֗יו עָדָ֤ה וְצִלָּה֙ שְׁמַ֣עַן קוֹלִ֔י נְשֵׁ֣י לֶ֔מֶךְ הַאְזֵ֖נָּה אִמְרָתִ֑י כִּ֣י אִ֤ישׁ הָרַ֙גְתִּי֙ לְפִצְעִ֔י וְיֶ֖לֶד לְחַבֻּרָתִֽי׃**

4:23 ויאמר למך לנשיו – אם היה המאמר אחרי שבנו למה פירשו ממנו, ואם קודם שבנו למה פירשו ממנו ואיך נתפיסו. אם נרדוף אחרי המקראות לומר שאחרי שנולד תובל קין פירשו ממנו. יש אומרים מפני שתובל קין הביא כלי ההרג בעולם פירשו ממנו ופחדו פן יענש כאשר נענש קין זקנו. והוא טוען כי בפצע וחבורה יהרג אדם ואין החרב סבת המיתה ולא אענש שהרי קין שהרג נאמר לו שבעתים יקם, קל וחומר מי שלא הרג אלא עשה כלי ההרג. ויש מפרשים וכי איש הרגתי ויהרגוני. והדרש הנדרש שלמך הרג את קין בסבת תובל קין ונהרג גם תובל קין:

4:23 וזהו כי איש הרגתי לפצעי וילד להבורתי – הטעם לא האיש הרגתי לפצעי ולא הילד לחבורתי, אלא בשגגה הרגתים וקין שהיה מזיד עליו נאמר שבעתים יקם, כל שכן שאני שוגג. והנה למך מפני רשעותו פירשו ממנו, וזה הפירוש טוב הוא לעתיקי משדים. והרוצה להקשות כי לא מפני אלה המאורעות פירשו ממנו אחרי שבנו איך פירשו ממנו, על כן יש לומר כי ויאמר למך לנשיו, מוקדם בדבור ומאוחר בכתיבה, וכמוהו רבים, ויקח האיש נזם זהב **(בראשית כד כב).** ופירשו ממנו מפני שבני למך דור שביעי לקין, ויפסדו מפני נקמת הבל. והוא טוען אני השביעי ולא בני וכבר בטלה הגזרה ואם איש יפצעני אהרוג אותו. ופירוש הרגתי, עבר תחת עתיד כמו אשר לקחתי מיד האמורי **(שם מח כב),** ופייסן ןנתעברו ממנו. והדרש משובש שקבל אותן אצל אדם אמר להן וכי עליכן לדקדק בגזרתו של מקום עשו אתן מצותכן והוא יעשה את שלו, אמרו הן קשט עצמך תחלה, והלא אשתך פירשה ממך זה מאה ושלשים שנה שנקנסה מיתה על ידיך:

**4:24כִּ֥י שִׁבְעָתַ֖יִם יֻקַּם־קָ֑יִן וְלֶ֖מֶךְ שִׁבְעִ֥ים וְשִׁבְעָֽה׃**

**4:25וַיֵּ֨דַע אָדָ֥ם עוֹד֙ אֶת־אִשְׁתּ֔וֹ וַתֵּ֣לֶד בֵּ֔ן וַתִּקְרָ֥א אֶת־שְׁמ֖וֹ שֵׁ֑ת כִּ֣י שָֽׁת־לִ֤י אֱלֹהִים֙ זֶ֣רַע אַחֵ֔ר תַּ֣חַת הֶ֔בֶל כִּ֥י הֲרָג֖וֹ קָֽיִן׃**

4:25 מיד וידע אדם עוד את אשתו – וזאת טעות מפורסמת שהן יראו ואמרו למחר בא המבול, וכי אז ידע אדם את חוה אשתו וילדת את שת וכי למך נולד קודם שת. סוף המאמר אם טעם שבעתים יקם קין לקין עצמו, פירשו נשי למך מלמך אחרי שבנו מפני רשעותו שיענש כמו שנענש קין. ואם הטעם על בני קין הנה למך דור שביעי לקין ונמנעו קודם שבנו ומה שלא הזכיר שבנו בני למך, אם שהטעם שנפסדו במבול בלי בנין אם שהטעם הזכיר בני למך שהם דור שביעי ונהרג קין, ולא היה צריך להזכיר יותר עא׳׳פ שבנו:

4:25 וידע אדם – וכבר ידע אחרי שנהרג הבל והזכיר מה שהוא בן קימא ששת יהיה לקיום המין:

4:25 ואמר תחת הבל כי הרנו קין – כי הדין והמשפט לא יתקים כי אם בשלשה. שאם יהיה אחר צריך לעשות חסר ולמי יעשה חסר, ואם שנים אם יהיה להם ריב למי יתדינו, על כן צריך להיות שלשה על כן תחת הבל:

**4:26 וּלְשֵׁ֤ת גַּם־הוּא֙ יֻלַּד־בֵּ֔ן וַיִּקְרָ֥א אֶת־שְׁמ֖וֹ אֱנ֑וֹשׁ אָ֣ז הוּחַ֔ל לִקְרֹ֖א בְּשֵׁ֥ם יְהוָֽה׃**

4:25 ולשת גם הוא יולד בן – ונקרא שמו אנוש שגם הוא יסוד העולם וכן כתוב מה אנוש כי תזכרנו **(תהלים ח ה),** אנוש כחציר ימיו **(שם קג טו):**

4:25 אז הוחל לקרוא בשם ה׳ – יש מפרשים אותו לשון חלול ואיננו כן כי מה טעם לקרוא בשם ה׳, והמפרש לקרוא בשם ה׳ לעצבים היה ראוי לומר הוחל שם ה׳. והאמת שהוא ענין תחלה והטעם שהחלו מאז לקרוא בשם ה׳. ואם יטעון טוען, הנה אדם ושם מן המיחדים, והבל הביא גם הוא ואיך החלו עתה. יש להשיב שהטעם כמו ויקרא שם בשם ה׳ אל עולם **(בראשית** **כא לג),** מפני שהיו כופרים בזמנו, הוא הדין שבימי אנוש טעו בני אדם, ועל כן מי שהיה מיחד בזמנו מאז החל לקרוא בשם ה׳ לפרסם יחוד הש׳׳י. וממה שהחל לבאר ויהי כי רבה רעת האדם מלבד אשר מצא חן בעיניו:

**5:1 זֶ֣ה סֵ֔פֶר תּוֹלְדֹ֖ת אָדָ֑ם בְּי֗וֹם בְּרֹ֤א אֱלֹהִים֙ אָדָ֔ם בִּדְמ֥וּת אֱלֹהִ֖ים עָשָׂ֥ה אֹתֽוֹ׃**

5:1 זה ספר תולדות אדם – הואיל ושת הוא יסוד עולם החל ליחס ילידותיו ובעבור שרוצה להזכיר ילידותיו הורה שהמולידים לא נמצאו משנים:

5:1 על כן נאמר בדמות אלהים – ויש מפרשים, על כן נאמר בדמות אלהים, שהיה שלם לא בדרך הנולדים כמאמר בעלי הקבלה בצביונן נבראו. ויש לומר בעבור שהיה רוצה ליחס את שת שהוא בדמותו כצלמו:

5:1 על כן נאמר בדמות אלהים עשה אותו – הטעם בענין הנשמה:

**5:2זָכָ֥ר וּנְקֵבָ֖ה בְּרָאָ֑ם וַיְבָ֣רֶךְ אֹתָ֗ם וַיִּקְרָ֤א אֶת־שְׁמָם֙ אָדָ֔ם בְּי֖וֹם הִבָּֽרְאָֽם׃**

**5:3וַֽיְחִ֣י אָדָ֗ם שְׁלֹשִׁ֤ים וּמְאַת֙ שָׁנָ֔ה וַיּ֥וֹלֶד בִּדְמוּת֖וֹ כְּצַלְמ֑וֹ וַיִּקְרָ֥א אֶת־שְׁמ֖וֹ שֵֽׁת׃**

**5:4וַיִּֽהְי֣וּ יְמֵי־אָדָ֗ם אַֽחֲרֵי֙ הוֹלִיד֣וֹ אֶת־שֵׁ֔ת שְׁמֹנֶ֥ה מֵאֹ֖ת שָׁנָ֑ה וַיּ֥וֹלֶד בָּנִ֖ים וּבָנֽוֹת׃**

5:4 ויהיו – יום הוא בחול׳׳ם ובהצטרפו עם הכנויים עומד החול׳׳ם אך ברבוי נשתנה בקמ׳׳ץ, ומן הדין היה ראוי בקמ׳׳ץ חטוף. אך מפני שהמלה חסרה עי׳׳ן הפעל ולא תכון הקריאה, נעתקה תנועת עי׳׳ן הפעל בין במוכרת בין בסמוך לפ׳׳א הפעל, על כן ימים בקמ׳׳ץ וימי בשו׳׳א שאילולי זה היה ראוי לבוא בקמ׳׳ץ חטף לומר ימי:

**5:5וַיִּֽהְי֞וּ כָּל־יְמֵ֤י אָדָם֙ אֲשֶׁר־חַ֔י תְּשַׁ֤ע מֵאוֹת֙ שָׁנָ֔ה וּשְׁלֹשִׁ֖ים שָׁנָ֑ה וַיָּמֹֽת׃**

5:5 המפרש כי על כן שנה ויהיו ימי אדם אשר חי – שלא עשה כן באחרים להורות שכלל ימיו היו בבריאות, נראים דבריו. וזה בעבור שלא נולד מזכר ונקבה, אלא נברא מחמר נקי בלי סיג וחלאה, ורוב החלאים הנולדים בגוף הם מדם האשה. עד מספר עשרה אומר שנים ומעשרה ולמעלה אומר שנה:

**5:6וַֽיְחִי־שֵׁ֕ת חָמֵ֥שׁ שָׁנִ֖ים וּמְאַ֣ת שָׁנָ֑ה וַיּ֖וֹלֶד אֶת־אֱנֽוֹשׁ׃**

**5:7וַֽיְחִי־שֵׁ֗ת אַֽחֲרֵי֙ הוֹלִיד֣וֹ אֶת־אֱנ֔וֹשׁ שֶׁ֣בַע שָׁנִ֔ים וּשְׁמֹנֶ֥ה מֵא֖וֹת שָׁנָ֑ה וַיּ֥וֹלֶד בָּנִ֖ים וּבָנֽוֹת׃**

**5:8 וַיִּֽהְיוּ֙ כָּל־יְמֵי־שֵׁ֔ת שְׁתֵּ֤ים עֶשְׂרֵה֙ שָׁנָ֔ה וּתְשַׁ֥ע מֵא֖וֹת שָׁנָ֑ה וַיָּמֹֽת׃**

**5:9וַֽיְחִ֥י אֱנ֖וֹשׁ תִּשְׁעִ֣ים שָׁנָ֑ה וַיּ֖וֹלֶד אֶת־קֵינָֽן׃**

**5:10 וַֽיְחִ֣י אֱנ֗וֹשׁ אַֽחֲרֵי֙ הוֹלִיד֣וֹ אֶת־קֵינָ֔ן חֲמֵ֤שׁ עֶשְׂרֵה֙ שָׁנָ֔ה וּשְׁמֹנֶ֥ה מֵא֖וֹת שָׁנָ֑ה וַיּ֥וֹלֶד בָּנִ֖ים וּבָנֽוֹת׃**

**5:11וַיִּֽהְיוּ֙ כָּל־יְמֵ֣י אֱנ֔וֹשׁ חָמֵ֣שׁ שָׁנִ֔ים וּתְשַׁ֥ע מֵא֖וֹת שָׁנָ֑ה וַיָּמֹֽת׃**

**5:12וַֽיְחִ֥י קֵינָ֖ן שִׁבְעִ֣ים שָׁנָ֑ה וַיּ֖וֹלֶד אֶת־מַֽהֲלַלְאֵֽל׃**

**5:13 וַיְחִ֣י קֵינָ֗ן אַחֲרֵי֙ הוֹלִיד֣וֹ אֶת־מַֽהֲלַלְאֵ֔ל אַרְבָּעִ֣ים שָׁנָ֔ה וּשְׁמֹנֶ֥ה מֵא֖וֹת שָׁנָ֑ה וַיּ֥וֹלֶד בָּנִ֖ים וּבָנֽוֹת׃**

**5:14 וַיִּֽהְיוּ֙ כָּל־יְמֵ֣י קֵינָ֔ן עֶ֣שֶׂר שָׁנִ֔ים וּתְשַׁ֥ע מֵא֖וֹת שָׁנָ֑ה וַיָּמֹֽת׃**

**5:15וַֽיְחִ֣י מַֽהֲלַלְאֵ֔ל חָמֵ֥שׁ שָׁנִ֖ים וְשִׁשִּׁ֣ים שָׁנָ֑ה וַיּ֖וֹלֶד אֶת־יָֽרֶד׃**

**5:16 וַֽיְחִ֣י מַֽהֲלַלְאֵ֗ל אַֽחֲרֵי֙ הוֹלִיד֣וֹ אֶת־יֶ֔רֶד שְׁלֹשִׁ֣ים שָׁנָ֔ה וּשְׁמֹנֶ֥ה מֵא֖וֹת שָׁנָ֑ה וַיּ֥וֹלֶד בָּנִ֖ים וּבָנֽוֹת׃**

**5:17 וַיִּהְיוּ֙ כָּל־יְמֵ֣י מַהֲלַלְאֵ֔ל חָמֵ֤שׁ וְתִשְׁעִים֙ שָׁנָ֔ה וּשְׁמֹנֶ֥ה מֵא֖וֹת שָׁנָ֑ה וַיָּמֹֽת׃**

**5:18וַֽיְחִי־יֶ֕רֶד שְׁתַּ֧יִם וְשִׁשִּׁ֛ים שָׁנָ֖ה וּמְאַ֣ת שָׁנָ֑ה וַיּ֖וֹלֶד אֶת־חֲנֽוֹךְ׃**

**5:19 וַֽיְחִי־יֶ֗רֶד אַֽחֲרֵי֙ הוֹלִיד֣וֹ אֶת־חֲנ֔וֹךְ שְׁמֹנֶ֥ה מֵא֖וֹת שָׁנָ֑ה וַיּ֥וֹלֶד בָּנִ֖ים וּבָנֽוֹת׃**

**5:20 וַיִּֽהְיוּ֙ כָּל־יְמֵי־יֶ֔רֶד שְׁתַּ֤יִם וְשִׁשִּׁים֙ שָׁנָ֔ה וּתְשַׁ֥ע מֵא֖וֹת שָׁנָ֑ה וַיָּמֹֽת׃**

**5:21 וַֽיְחִ֣י חֲנ֔וֹךְ חָמֵ֥שׁ וְשִׁשִּׁ֖ים שָׁנָ֑ה וַיּ֖וֹלֶד אֶת־מְתוּשָֽׁלַח׃**

**5:22 וַיִּתְהַלֵּ֨ךְ חֲנ֜וֹךְ אֶת־הָֽאֱלֹהִ֗ים אַֽחֲרֵי֙ הוֹלִיד֣וֹ אֶת־מְתוּשֶׁ֔לַח שְׁלֹ֥שׁ מֵא֖וֹת שָׁנָ֑ה וַיּ֥וֹלֶד בָּנִ֖ים וּבָנֽוֹת׃**

5:22 מה שנאמר ויתהלך חנוך את האלהים – אמר ר׳ ישועה נ׳׳ע בשביל בעלי הקבלה שדברו בו דברים תסמר שערת הבשר שהשכל לא יכילם והפשט לא יסבלם ואפילו שהיה סובל אותם הפשט הואיל והכתוב דבר באמת ומעבר דין היה להוציאם מפשוטם אחרי שלא יכילם השכל כאשר עשינו במקומות אחרים כיוצא בהם:

5:22 אמנם מה שאמר ויתהלך חנוך את האלהים – כבר מצאנו כיוצא בו את האלהים התהלך נח **(בראשית ו ט)**:

**5:23 וַיְהִ֖י כָּל־יְמֵ֣י חֲנ֑וֹךְ חָמֵ֤שׁ וְשִׁשִּׁים֙ שָׁנָ֔ה וּשְׁלֹ֥שׁ מֵא֖וֹת שָׁנָֽה׃**

**5:24 וַיִּתְהַלֵּ֥ךְ חֲנ֖וֹךְ אֶת־הָֽאֱלֹהִ֑ים וְאֵינֶ֕נּוּ כִּֽי־לָקַ֥ח אֹת֖וֹ אֱלֹהִֽים׃**

5:24 ומה שאמר ואיננו כי לקח אותו אלהים – כיון שמצאנו הנני לוקח ממך את מחמד עיניך **(יחזקאל כד טז),** ונאמר ותמת אשתי **(שם ושם** **יח),** אפשר שיהיה ענין מיתה. ואפשר בעבור שאסיפת הצדיקים מכנה אותה הכתוב בלשון לקיחה, כיון שנאמר בו ויתהלך חנוך את האלהים והיה דמיון, ואיננו כי לקח אותו אלהים כמו כי יקחנו סלה **(תהלים מט טז),** ואחר כבוד תקחני **(שם עג** **כד).** ואין הטעם הגויה עם הנשמה, ואם מצאנו אם תראה אותי לקח מאתך **(מלכים ב ב י)** ספק הוא לחכמים שרוצה הנפש עם הגויה. והנה סוסי אש ורכב אש פירוק היסודות ואדרתו עדות לגויתו. והמביאים ראיה מן ויבא אליו מכתב מאליהו **(ד׳׳ה ב כא יב),** שהוא אחרי שלקח הנה כתוב ואת אלישע בן שפט תמשח לנביא תחתיך **(מלכים א יט טז).** אכן מה שיש להחזיק ידי אמונה במה שנאמר לאלישע ממה שהשיב להם, המשכיל יבין דבר. ואולם ממעוט שני חנוך למדו אנשי דורו כדי שלא יקלקל בקלקול אנשי דורו הלך בקוצר ימים, כי מפני הרעה נאסף הצדיק. על כן נאמר ואיננו כי לקח אותו אלהים. ואריכות הימים יש אומרים מדרך נם כדי שהיה חדוש העולם נמסר במעוט פרקי דורות שלא יסופק. ויש אומרים מפני שהנולדים שנולדו מאדם היו בחזקת הטבע, ועל כן האריכו ימים עם שבא המבול ונתקלקל האויר ונתמעטו ימיהם מעט מעט. יש מי שפירש בעבור שמחברת הגדולה לא תשלים דבוקיה המתגלגלים במזלות ארבעה השרשים, כי אם בתשע מאות וששים שנה והדבוק מתגלגל בכל עשרים שנה ובכל דבוק יש משפט בפני עצמו. ובעבור כי ידיעת כלל המשפטים צריך להיות לאדם מיוחד בהבטה, על כן האריכו אנשי אותו הדור ימים כדי שתשלם חכמת משפטי הכוכבים. ודין היה שתהיה אריכות הימים לקצתם:

**5:25 וַיְחִ֣י מְתוּשֶׁ֔לַח שֶׁ֧בַע וּשְׁמֹנִ֛ים שָׁנָ֖ה וּמְאַ֣ת שָׁנָ֑ה וַיּ֖וֹלֶד אֶת־לָֽמֶךְ׃**

**5:26וַֽיְחִ֣י מְתוּשֶׁ֗לַח אַֽחֲרֵי֙ הוֹלִיד֣וֹ אֶת־לֶ֔מֶךְ שְׁתַּ֤יִם וּשְׁמוֹנִים֙ שָׁנָ֔ה וּשְׁבַ֥ע מֵא֖וֹת שָׁנָ֑ה וַיּ֥וֹלֶד בָּנִ֖ים וּבָנֽוֹת׃**

**5:27וַיִּהְיוּ֙ כָּל־יְמֵ֣י מְתוּשֶׁ֔לַח תֵּ֤שַׁע וְשִׁשִּׁים֙ שָׁנָ֔ה וּתְשַׁ֥ע מֵא֖וֹת שָׁנָ֑ה וַיָּמֹֽת׃**

**5:28 וַֽיְחִי־לֶ֕מֶךְ שְׁתַּ֧יִם וּשְׁמֹנִ֛ים שָׁנָ֖ה וּמְאַ֣ת שָׁנָ֑ה וַיּ֖וֹלֶד בֵּֽן׃**

**5:29 וַיִּקְרָ֧א אֶת־שְׁמ֛וֹ נֹ֖חַ לֵאמֹ֑ר זֶ֠ה**

5:29 זה ינחמנו – כנראה שבדרך נבואה נודע זה להם. ויש מפרשים שמדרך חכמה ידעו זו או מצד פעולותיו שעבד את האדמה והצליחה:

5:29 מן האדמה אשר אררה ה׳ – שבטלה גזרת מה שנאמר בעצבון תאכלנה **(בראשית ג יז),** או שהטעם זה תקן כלי המחרשה. ויותר ראוי היות המענה שתחת חטה היה יוצא חוח ועתה מצאו נחמה:

5:29 נח – מן ינחמנו, ששניהם הולכים אל מקום אחד שמהמנוחה ימצאו נחמה. ואפשר שאין דקדוק בשמות הנה שמואל מן כי מה׳ שאלתיהו **(שמואל א א כ)**:

5:29 והמפרש ינחמנו – מלה מורכבת יניח ממנו לשון הנחה לשוא טרח, שפירושו יניח ממנו העצבון:

5:29 מן האדמה אשר אררה ה׳ – מהדגוש וצר׳׳י האל׳׳ף למלאת דגישות הרי׳׳ש, ובא שלם כדרך מעצבך ומרגזך **(ישעיה יד ג),** מרדוף אחרי דוד **(שמואל א בג כח):**

**5:30וַֽיְחִי־לֶ֗מֶךְ אַֽחֲרֵי֙ הוֹלִיד֣וֹ אֶת־נֹ֔חַ חָמֵ֤שׁ וְתִשְׁעִים֙ שָׁנָ֔ה וַחֲמֵ֥שׁ מֵאֹ֖ת שָׁנָ֑ה וַיּ֥וֹלֶד בָּנִ֖ים וּבָנֽוֹת׃**

**5:31 וַֽיְהִי֙ כָּל־יְמֵי־לֶ֔מֶךְ שֶׁ֤בַע וְשִׁבְעִים֙ שָׁנָ֔ה וּשְׁבַ֥ע מֵא֖וֹת שָׁנָ֑ה וַיָּמֹֽת׃**

**5:32וַֽיְהִי־נֹ֕חַ בֶּן־חֲמֵ֥שׁ מֵא֖וֹת שָׁנָ֑ה וַיּ֣וֹלֶד נֹ֔חַ אֶת־שֵׁ֖ם אֶת־חָ֥ם וְאֶת־יָֽפֶת׃**‬‬‬‬‬‬‬‬‬‬

5:32 ויהי נח בן חמש מאות שנה – הנה עדות לדבר את האלהים התהלך נח **(בראשית ו ט),** שאחר באלו חשנים עד שהיליד:

5:32 ויולד נח שלשה בנים **(שם ושם י):**

**6:1 וַֽיְהִי֙ כִּֽי־הֵחֵ֣ל הָֽאָדָ֔ם לָרֹ֖ב עַל־פְּנֵ֣י הָֽאֲדָמָ֑ה וּבָנ֖וֹת יֻלְּד֥וּ לָהֶֽם׃**

6:1 ויהיכי החל האדם לרוב על פני האדמה – בשקל לגוז צאנו **(בראשית לה יג):**

6:1 ובנות יולדו להם:

**6:2 וַיִּרְא֤וּ בְנֵי־הָֽאֱלֹהִים֙ אֶת־בְּנ֣וֹת הָֽאָדָ֔ם כִּ֥י טֹבֹ֖ת הֵ֑נָּה וַיִּקְח֤וּ לָהֶם֙ נָשִׁ֔ים מִכֹּ֖ל אֲשֶׁ֥ר בָּחָֽרוּ׃**

6:2 יש מפרשים ויראו בני האלהים – אלו הם בני דייני הארץ וראו יופי בנות האדם:

6:2 ויקחו להם נשים מכל אשר בחרו – ולכך הולידו סרבנים וסלונים:

6:2 ויש מפרשים ויראו בני האלהים את בנות האדם – במקום הזה בעבור שראו אנשי אותו הזמן האנשים שהאריכו ימים בדרך נס כונו שמדרך התולדת הוא:

6:2 על כן ויקחו להם נשים מכל אשר בחרו – אם על פי אחרים יודעי התולדת אם על פי עצמם:

6:2 והנה טעם ויראו בני האלהים את בנות האדם כי טובות הנה – אין הטעם במראיתם כי אם בתולדת, ולא עלתה במחשבתם שאחרי התולדת לא יעלה כי אם עד מאה ועשרים שנה:

**6:3 וַיֹּ֣אמֶר יְהוָ֗ה לֹֽא־יָד֨וֹן רוּחִ֤י בָֽאָדָם֙ לְעֹלָ֔ם בְּשַׁגַּ֖ם ה֣וּא בָשָׂ֑ר וְהָי֣וּ יָמָ֔יו מֵאָ֥ה וְעֶשְׂרִ֖ים שָׁנָֽה׃**

6:3 וזהו טעם לא ידון רוחי באדם לעולם בשגם הוא בשר – נראה שבדרך נס היה אריכות הימים:

6:3 הנה מאמר כי טובות הנה – אינו לפי ראות עיניהם כי היה מספיק אמרו:

6:3 ויקחו להם נשים:

6:3 אבל כיון שאמר כי טובות הנה – הטעם טובות לטבען:

6:3 ועל כן אמר ויהי כי החל האדם לרוב על פני האדמה ובנות יולדו להם – כי בהיות הנשים מועטות לא יכלו מאשר בחרו, אבל אחרי שרבו לקחו מאשר בחרו. ואם לא רבו הבנות למה לא יקחו מאשר יבחרו בהרבות מהר ומתן. ועוד אם היה הפירוש כי מעתה יהיו ימיו מאה ועשרים, הלא אחרי כן שם חיה שש מאות שנה, והאחר כמו כן יותר מן מאה ועשרים שנה, ואחרי משה ימי שנותינו בהם שבעים שנה ואם בגבורות שמונים שנה **(תהלים צ י).** ולפי דעת האומרים שמשווי הטבע כך יאות אין דבריו נכונים:

6:3 אבל הנראה לי כי מענה ויהי כי החל האדם לרוב על פני האדמה – הטעם כשכונו לרוב על פני האדמה ונולדו בנות רבות, נראה כי אחד נשים רבות והיו פרים ורבים. כי לא יפרה וירבה מין האדם רק בהיות הנשים רבות שלוקח כל אחד שתים שלש ולא כן בזכרים. אם כן היו בוחרים שיהיו להם רבוי עם. אמנם בני השרים והשופטים לקחו מכל אשר בחרו אחרי שהיו רבות שהן נכונות בטבען להוליד גבורים. והנה כל אחד מאנשי הזמן ההוא היה משתדל להיות לו רוב עם וגבורים להתגבר על אחרים, ותהי מרוצתם רעה וגבורתם לא כן:

6:3 וכיון שפרצו ויעבורו ונתחיבו דין אמר השם לא ידון רוחי באדם לעולם – טעם הפסוק לא ידון רוחי באדם שיתקים לעולם כיון שמרה להשחית, אמנם אאריך אפי עליהם מאה ועשרים שנה. ואם ישובו מוטב, ואם לא ישובו אביא עליהם מבול:

6:3 ובא ידון – בחול׳׳ם כמו וישוב העפר **(קהלת יב ז).** ונראה שזה המאמר מוקדם מן ויהי נח בן חמש מאות שנה, כי בהיותו בן ת׳׳פ שנה נאמר זה המאמר. ואחרים פירשוהו מלשון מדון, והטעם לא יהיה רוחי נדון ומריב בקרבי לאורך הימים בשביל האדם אם לרחם אם להשחית ויהיו ימיו מאה ועשרים שנה, אאריך להם ואם לא ישובו אביא עליהם מבול. ואולם לפי דעת האומר שהבוחרים לקחת נשים כדי להוליד בנים ארוכי חיים, ומאמר השם כי משווי התולדת יהיו ימיו מאה ועשרים שנה:

6:3 פירש לא ידון – כטעם וישה חרבו אל נדנה **(ד׳׳ה א כא כז).** ובא השוכן תמורת הדגש, או יהיו שני שרשים והיה מן הדין לומר לא ידון הגוף רוחי. וגם המפרש לא ידון הגוף רוחי ר׳׳ל שיתקיים רוחי בגוף מפני שהנפש דיין בגוף אינו נאות מתוך הפשט. גם המפרש רוחי נביאי, ר׳׳ל לא ידון נביאי עם חמון העם, הנה לא מצאנו ששלח להם נביא להזהירם:

6:3 בשגם הוא בשר – השי׳׳ן מקום אשר כשי׳׳ן שלמה אהיה כעוטיה **(שה׳׳ש א ז).** והטעם הואיל והוא בשר ודם מורכב מהפכים יש לי להאריך אפי עליו, אע׳׳פ שנטה מדרך היושר. ואין טעם למפרשו מלשון שגגה, על כן בסמוך וירא ה׳ כי רבה רעת האדם בארץ, במה שהאריך להם כדי לשוב הם עמדו במרים, וכל יצר מחשבות לבו רק רע כל היום. על כן וינחם ה׳ כי עשה את האדם בארץ, הואיל וגורש מגן עדן להתקים במה שבחר בדברים הארציים על ידי ידיעת טוב ורע להתרחק מן הרע ולהדבק בטוב. והוא קלקל הנהגת העולם וכל יצר מחשבות לבו רק רע כל היום, על כן וינחם ה׳ כי עשה את האדם בארץ:

**6:4 הַנְּפִלִ֞ים הָי֣וּ בָאָרֶץ֮ בַּיָּמִ֣ים הָהֵם֒ וְגַ֣ם אַֽחֲרֵי־כֵ֗ן אֲשֶׁ֨ר יָבֹ֜אוּ בְּנֵ֤י הָֽאֱלֹהִים֙ אֶל־בְּנ֣וֹת הָֽאָדָ֔ם וְיָלְד֖וּ לָהֶ֑ם הֵ֧מָּה הַגִּבֹּרִ֛ים אֲשֶׁ֥ר מֵעוֹלָ֖ם אַנְשֵׁ֥י הַשֵּֽׁם׃**

6:4 הנפילים היו בארץ בימים ההם – נקראו נפילים מצד שיפול לב רואיהם, וכן נקראו האימים **(בראשית יד ה),** או אפשר שטעמו הנפלאים וכן הר נופל **(איוב יד יח)**:

6:4 ואמר בימים ההם – מטעם נולדו אלו מהנשים אשר בחרו:

6:4 וגם אחרי כן – ר׳׳ל אחרי הזמן ההוא:

6:4 אשר יבואו בני האלהים – אפשר שנקראו בני האלהים מצד שווי תולדתם, שזהו מעשה אלהים בדמות האדם כי מעשה האלהים אין לו נטייה מן שווי התולדת:

6:4 אל בנות האדם – שהן שוות בתולדתם וילדו גבורים המה הגבורים אשר מעולם אנשי השם. נראה כי מאמר ויראו בני האלהים היה בהיות נח בן ת׳׳פ שנה, ואז בא מאמר והיו ימיו מאת ועשרים שנה אם ישובו, משמע אם לא ישובו מדרכיהם הרעים שימחו מן הארץ:

6:4 על כן אמר הנפילים היו בארץ בימים ההם וגם אחרי כן – שלא חזרו ממעשיהם הרעים:

**6:5 וַיַּ֣רְא יְהוָ֔ה כִּ֥י רַבָּ֛ה רָעַ֥ת הָאָדָ֖ם בָּאָ֑רֶץ וְכָל־יֵ֙צֶר֙ מַחְשְׁבֹ֣ת לִבּ֔וֹ רַ֥ק רַ֖ע כָּל־הַיּֽוֹם:**

6:5 עד שנאמר וירא ה׳ כי רבה רעת האדם בארץ – לא הטעם אחר המבול ועל כן נכנס לא ידון בינותם. השגת הדבר הנמצא תכונה בלשון ראייה לא שהטעם קודם, לכן לא היה משיג ועתה השיג. עד שתהיה ידיעתו נמשכת אחרי הדברים שבהתחדש הדבר תתחדש ידיעתו, אלא הידיעה קדמה, אכן בהתחדש הדבר תכונה הידיעה בלשון ראייה:

6:5 וירא ה׳ כי רבה רעת האדם בארץ – ר׳׳ל דים שגורשו מגן עדן והניחו המין העליון לגמרי והניחם לעבוד אדמה להתקים בה על ידי הסכמת טוב ורע, לעזוב הרע ולעשות הטוב אלא בדברים הארציים עוד קלקלו:

6:5 וכל יצר מחשבות לבו רק רע כל מיום – בא יצר על המחשבה, וכן על הרוח ויוצר רוח אדם בקרבו **(זכריה יב א)** כי אינם יודעים לעשות רק רע. על כן הואיל והשחיתו שני חלקיהם עלית ותחתית:

**6:6וַיִּנָּ֣חֶם יְהוָ֔ה כִּֽי־עָשָׂ֥ה אֶת־הָֽאָדָ֖ם בָּאָ֑רֶץ וַיִּתְעַצֵּ֖ב אֶל־לִבּֽוֹ׃**

6:6 על כן וינחם ה׳ – ענין הנחום לשם מורה קוצר ידיעה חלילה לו. אכן יש לנו לומר כי האדם נברא בן בחירה וכל המקיים רצון השם שהוא קיום העולם הוא הרצוי אצלו, וכל המבטל רצונו הוא המתועב וכיון שמאליו היתה הסבה להיותו מתועב, הנה לא בא שנוי לידיעתו. אלא הדברים נמשכו כפי שקדמה להם הידיעה, כי המקיים העולם יתקים וכל המקלקלו יפסד. והנה כיון שקלקלו ונתחיבו ההפסד, הנה ההפסד הפך הקיום, על כן הוציאו בלשון נחום כי לא אדם הוא להנחם **(שמואל א טו** **כט),** ומופת השכל יעיד בזה. ואין האדם יכול לדבר בדברים עליונים כי אם לפי טבעי עניניו כי זולתי זה לא יוכל להבין, ועל כן דברה התורה בעניני השם ית׳ כלשון בני אדם. שאנחנו מצאנו הדבור על שני חלקים אמת ומעבר, ואם על דברים שיוכל הדבור לציירם על פי אמתתם מצאנו הכתוב שדבר בהם בדרך גוזמא, כל שכן על הש׳׳י אשר הוא דבר לא ככל הדברים. ואין ראוי להביאו תחת הלשון עד שלא ישיגהו בגשמות או במשיגי הגשמות כשיצטרך המדבר לדבר בשבילו ית׳, איך לא יהיה הדבור בו על צד המעבר. ואין הטעם למי שפירש וינחם, לשון ועד מן מתנחם לך להרגך **(בראשית כז מב)** להתועד עם הנביא:

6:6 ויתעצב אל לבו – בטוב אמר רבינו אהרן נ׳׳ע שהמפרש ויתעצב אל לבו, לשון כעס כאשר ינוס איש מפני הארי ופגעו הדוב, כי שניהם ממין האיכות הנפעלית. כי כשיתפעלו בנפש יעשו גם בגוף שום פעולה כירקות לפחדן ואדמימות לבישן, והדעות אינו כן. ועוד שהדעות בשעור ידוע ובענין ידוע, ומקרי הנפש אינם כן. ואם כל מה שייוחס בדעת האדם הרחקנו אותם מהשם ית׳, כל שכן מה שיאות ממקרי הנפש, על כן אין הבדל בין אמרו עצב ובין אמרו כעס. והמפרש אותו ומרה האדם רצון השם, כמו אם דרך עוצב בי **(תהלים קלט כד),** היה ראוי לומר ועצב. גם האומר לבו, נביאו ומלת ויתעצב, נשוא על האדם מלת אל טענה לו, ועוד שלא נמצא שנקרא הנביא לב:

6:6 ונכון הוא להיות ויתעצב – הפך ישמח ה׳ במעשיו **(שם קד לא),** כי רצון השם להוות ולא להפסיד:

**6:7וַיֹּ֣אמֶר יְהוָ֗ה אֶמְחֶ֨ה אֶת־הָאָדָ֤ם אֲשֶׁר־בָּרָ֙אתִי֙ מֵעַל֙ פְּנֵ֣י הָֽאֲדָמָ֔ה מֵֽאָדָם֙ עַד־בְּהֵמָ֔ה עַד־רֶ֖מֶשׂ וְעַד־ע֣וֹף הַשָּׁמָ֑יִם כִּ֥י נִחַ֖מְתִּי כִּ֥י עֲשִׂיתִֽם׃**

6:7 ויאמר ה׳ אל לבו – בעבור שלא נזכרה שליחות שליח כנה האמירה אמירה בלב:

6:7 אמחה את האדם –הואיל וכל הנמצא כעולם השפל תכליתו האדם, הנה בהפסד האדם יפסדו גם הם אע׳׳פ שהכתוב לא תארם בפעולה רעה. ועוד שאינם בעלי דעת שראויים להענש מצד פעולותיהם:

6:7 נאמר האדם עד בהמה עד רמש ועד עוף משמים כי נחמתי כי עשיתים – הטעם כי לא היו ראויים להעשות והוציאו בלשון ניחום:

6:7 ונחמתי – מבנין נתפעל והנו׳׳ן לנפעל, ולולי החי׳׳ת היה בדג׳׳ש:

**6:8 וְנֹ֕חַ מָ֥צָא חֵ֖ן בְּעֵינֵ֥י יְהוָֽה׃**

6:8 ונח מצא חן בעיני ה׳ – ענין חנינה ורחמים מלשון לבלתי היות להם תחנה **(יהושע יא כ),** ומשקלו כמטר על נז **(תהלים עב** **ו),** ובהתחברו ידגש והטעם להנצל מגזרת אמחה את האדם:

**פרשת נח**

**6:9 תּוֹלְדֹ֣ת נֹ֔חַ נֹ֗חַ אִ֥ישׁ צַדִּ֛יק תָּמִ֥ים הָיָ֖ה בְּדֹֽרֹתָ֑יו אֶת־הָֽאֱלֹהִ֖ים הִֽתְהַלֶּךְ־נֹֽחַ׃**

6:9 אלה תולדות נח – יש מפרשים הקורות, ואחרים פירשוהו ילידותיו. והנה הטעם האחד על דרך אמת והאחר על דרך השאלה. וצריך להסכים אחרי האמת:

**6:10וַיּ֥וֹלֶד נֹ֖חַ שְׁלֹשָׁ֣ה בָנִ֑ים אֶת־שֵׁ֖ם אֶת־חָ֥ם וְאֶת־יָֽפֶת׃**

6:10 אחר שאמר ויולד נח – ומפרשה דבקה בפרשה הקודמת הואיל ונח מצא חן ויצא מגזרת אמחה, רצה לבאר שילידותיו בני קימא ותוך ספור ילידותיו באר ספור איכות סבת הנצלם:

6:10 נח איש צדיק תמים – כון הכתוב לבאר שהיה צדיק שלם וזהו טעם תמים. ולא היה צדיק כנגד אנשי דורו ועל כן אמר:

6:10 בדורותיו – שמפני שהאריך ימים כלל דורות הרבה והכתוב חברו עם אנשים גדולים ונח דניאל ואיוב **(יחזקאל יד כ).** והנה כשמת נח היה אברהם בן שמונה וחמשים שנה כדעת בן עזרא, ורבינו אהרן נ׳׳ע אמר שהיה בן ששים. והאמת שהיה בן תשע וחמשים שנה כפי שבאר אחרי כן, וסבת חלוקם בפסוק אחי יפת הדגול ושם יתבאר:

6:10 או שטעם צדיק – בבני אדם:

6:10 וזהו טעם בדורותיו:

6:10 ותמים – באלהיו:

6:10 וזהו טעם את האלהים התהלך נח – ובא כדרך המגביהי לשבת **(תהלים קיג ה):**

6:10 התהלך נח – מפני שמלת נח מלעיל מלת התהלך נשתנה מצר׳׳י לפת׳׳ח קטון, והוא מאשר הם בצר׳׳י ולא מאשר הם בפת׳׳ח, וזה הבנין נשתנה משאר כל מקבלי המקרה שנמצא לארבעה דרכים: יש מהם שהסבה מאלו וקבלת המקרה מזולתו כמו והתאויתם לכם **(במדבר לה י).** ויש שקבלת המקרה והסבה מאתו, כמו את האלהים התהלך נח, ויש שאינו מקבל מקרה אלא מצד שהוא מתמיד לתת מקרה לזולתו מוציאו הכתוב כמקבל, כמו וישמע את הקול מדבר אליו **(במדבר ז פט).** ויש שאינו מקבל מקרה כלל ונראה כמקבל כמו ממתכבד וחסר לחם **(משלי יב ט):**

**6:11 וַתִּשָּׁחֵ֥ת הָאָ֖רֶץ לִפְנֵ֣י הָֽאֱלֹהִ֑ים וַתִּמָּלֵ֥א הָאָ֖רֶץ חָמָֽס׃**

6:11 ותשחת הארץ – יש מפרשים הטעם אנשי הארץ ובא כדרך ותשבר כעץ עולה **(איוב כד כ),** שבחסרון הנדבר יאמר הפעל כפי הנמצא. והנראה כי עדין לא נשחתו אנשי הארץ אלא השחיתו, ואם הארץ לא תקבל השחתה הנה מטעם דרך ארץ הנה בסמוך כי השחית כל בשר את דרכו על הארץ. והדרך היא תקנת המפורסמות שעל ידיהם יהיה תקנת קיום העולם השפל:

6:11 וזה טעם הארץ – שמאחרי שגורש האדם מגן עדן הונח לעבור את האדמה, והטעם על ידי תקנת המפורסמות שתקן בכח אכילת עץ הדעת טוב ורע להתקים העולם הארציי. והנה קלקלו מעשיהם שהוא החלק הארציי. וזה טעם לפני האלהים, כטעם והייתם כאלהים יודעי טוב ורע **(בראשית נ ה)**:

6:11 ואמר לפני – הטעם בפרהסיא, לא שהטעם שחטאם היה בסתר בענינים שידעם השם. גם המוסיף מ׳׳ם והטעם מלפני אינו נראה מן הענין:

6:11 כי מה טעם ותמלא הארץ חמס – ומלת חמס טעמו גלוי להעתיק הדבר ממקומו. והמפרש הארץ החמר שהפסיד הצורה לא כון הכתוב לכך. ומלת השחתה מצאנוה כוללת ענינים. ובפרשה הקודמת הזכיר עבירת הרציחה, והנה קין שהרג את הבל ולמך שאמר כי איש הרגתי לפצעי **(** **שם ד כג).** ועבירת הנאוף באמרו ויראו בני האלהים את בנות האדם כי טובות הנה. והנה היתה מרוצתם רעה וגבורתם לא כן, וזהו השחתת דרך ארץ. ובעבור שקלקלו דרך ארץ ונחיבו כליה כאמרו ויאמר ה׳ אמחה את האדם, והאריך אפו עליהם מאה ועשרים שנה עד שישובו, והם הוסיפו עון על עון כאמרו וגם אחרי כן אשר יבואו בני האלהים:

**6:12וַיַּ֧רְא אֱלֹהִ֛ים אֶת־הָאָ֖רֶץ וְהִנֵּ֣ה נִשְׁחָ֑תָה כִּֽי־הִשְׁחִ֧ית כָּל־בָּשָׂ֛ר אֶת־דַּרְכּ֖וֹ עַל־הָאָֽרֶץ׃**

**6:13וַיֹּ֨אמֶר אֱלֹהִ֜ים לְנֹ֗חַ קֵ֤ץ כָּל־בָּשָׂר֙ בָּ֣א לְפָנַ֔י כִּֽי־מָלְאָ֥ה הָאָ֛רֶץ חָמָ֖ס מִפְּנֵיהֶ֑ם וְהִנְנִ֥י מַשְׁחִיתָ֖ם אֶת־הָאָֽרֶץ׃**

6:13 ולכך אמר ויאמר ה׳ לנח קץ כל בשר בא לפני – כיוצא בזה מביא הכרח מאמר הנבואה:

6:13 קץ כל בשר – יכול לשומו מפעלי העי׳׳ן כי מצאנו בא הקץ הקיץ עליך **(יחזקאל ז ו).** והדגש בהתחברו בכנויים תמורת השוכן. ואפשר לשומו מפעלי מכפל, ואומרים כי הדגש להוציא נו׳׳ן מגזרת קנצי למלין **(איוב יח ב).** ויש אומרים כי הנו׳׳ן תמורת אות הכפל כמו חסדי ה׳ כי לא תמנו **(איכה ג כב):**

6:13 וקץ – הוא סוף מאה ועשרים שנה:

6:13 כל בשר – יש מפרשים הוא מין האדם לבד, וכן עדיך כל בשר ובואו **(תהלים סה ב)** ובזה המקום אפשר, אלא מצאנוהו שכולל ובפרשה הזאת עדים רבים:

6:13 והנני משחיתם את הארץ – יש אומרים שמלת את תחת מן כמו הם יצאו את העיר **(בראשית הד ד).** ויש אומרים את טעמו כמו את יעקב **(שמות א א).** ובן עזרא אמר שמלת משחיתם מושכת עצמה ואחרת עמה. ולי נראה שמלת משחיתם מתפשטת למאמר את הארץ. ובעלי הקבלה אמרו ששלשה טפחים שהם למחרשה נמוחו מן הארץ. והאמת שהכתוב אמר ויקרא אלהים ליבשה ארץ **(בראשית א י),** וכיון שנתכסית הארץ במים נשחתה:

**6:14עֲשֵׂ֤ה לְךָ֙ תֵּבַ֣ת עֲצֵי־גֹ֔פֶר קִנִּ֖ים תַּֽעֲשֶׂ֣ה אֶת־הַתֵּבָ֑ה וְכָֽפַרְתָּ֥ אֹתָ֛הּ מִבַּ֥יִת וּמִח֖וּץ בַּכֹּֽפֶר׃**

6:14 עשה לך תבה – לא יתכן להיות תבה בשקל פחה שזה בצר׳׳י וזה בסגו׳׳ל, והסגו׳׳ל מורה שהוא מן הדגושים. והעד ופחות הארץ **(מלכים א י טו).** וסובלת המלה להיות באחד משני שרשים תיב או תבה:

6:14 עצי גפר – יש מפרשים אותו שצריך לומר מעצי גפר כמו מנורת זהב **(שמות כה לא).** והנראה לי שהשם מוסכם על הצורה והצורה תתיחס אל חמר מוסגל:

6:14 וגפר – מין עץ כמו ארז קל הוא על פני המים:

6:14 קנים תעשה את התבה – דירות דירות לדור כל מין ומין בפני עצמו:

6:14 וכפרת אותה – ידוע שענינה כסוי והוא מינין כפרת והכסוי יהיה באיזה דבר שיהיה שצריך לעמוד אם בזפת אם בזולתו כמו חמר שמעמיד כזפת ונקרא כפר:

**6:15וְזֶ֕ה אֲשֶׁ֥ר תַּֽעֲשֶׂ֖ה אֹתָ֑הּ שְׁלֹ֧שׁ מֵא֣וֹת אַמָּ֗ה אֹ֚רֶךְ הַתֵּבָ֔ה חֲמִשִּׁ֤ים אַמָּה֙ רָחְבָּ֔הּ וּשְׁלֹשִׁ֥ים אַמָּ֖ה קוֹמָתָֽהּ׃**

6:15 וזה אשר תעשה – מטעם זה השעור שלש מאות אמה אורך, והרוחב ששית האורך, והקומה עשירית האורך:

**6:16צֹ֣הַר ׀ תַּֽעֲשֶׂ֣ה לַתֵּבָ֗ה וְאֶל־אַמָּה֙ תְּכַלֶ֣נָּה**

6:16 צהר תעשה – מגזרת צהרים ומטעם מקום פתוח להכנס אור. ויש מחליפין הצר׳׳י בזיי׳׳ן כמו יעלוץ יעלוז, וענינו זוהר על ידי זכוכית, והוא שם המין בסדר שתי מחיצות. אמרו בעלי הקבלה כי אחת עשרה אמות היתה משוקעת התבה במים, מחשבון הסוד המים כדעתם בחשבון הימים:

6:16 ואל אמה תכלנה – שתהיה מחודדת למעלה כדי שלא יהפכנה הרוח אמה למעלה מחדוד האורך, נמצא שהיה חדודה על צד הרוחב ששית האמה. והאומר שהתבה כדמות משולש, מה טעם ולא היתה שוה משלש רוחותיה:

6:16 ופתח התבה בצדה תשים – שממנו יבואו בפנים וכל צורך, ונראה שהיה למעלה באמצע התבה:

6:16 תחתיים שניים ושלישים – חוזר אל הקנים שהיו לשלש מחיצות. ונראה שבמאמר השם עשה גם שעור הקנים. והאומר יותר היו ואמר שלש לבד לא אמר כלום:

6:16 והנה שלישים – בחסרון היחס, ונראה כי התבה נחלקת לשלש מחיצות לבד מעשר אמות:

**6:17וַאֲנִ֗י הִנְנִי֩ מֵבִ֨יא אֶת־הַמַּבּ֥וּל מַ֙יִם֙ עַל־הָאָ֔רֶץ לְשַׁחֵ֣ת כָּל־בָּשָׂ֗ר אֲשֶׁר־בּוֹ֙ ר֣וּחַ חַיִּ֔ים מִתַּ֖חַת הַשָּׁמָ֑יִם כֹּ֥ל אֲשֶׁר־בָּאָ֖רֶץ יִגְוָֽע׃**

6:17 ואני הנני מביא – פירוש למאמר והנני משחיתם את הארץ:

6:17 את המבול – יש שוקלים אותו בשקל ותשבר כד על המבוע **(קהלת יב ו)** מפעלי הנו׳׳ן מלשון ונבלי שמים מי ישכיב **(איוב** **לח לז),** שפירושו גשמים. ולהיות מענין ונבל **(ישעיה סד ה),** אי אפשר כי מה טעם ויהי המבול ארבעים יום. ואחרים שוקלים אותו בשקל המשור על מניפו **(ישעיה י טו)** מפעלי הכפל, והחול׳׳ם והשור"ק כאחד:

6:17 וטעם מבול – מלשון בלל שהטעם כל הנוצרים נבללו ונהיו כאחד, הראשון יותר נכון:

6:17 המבול מים – בן עזרא פירש שרצה לומר המבול, מבול מים כמו למן היום הוסדה **(שמות ט יח).** ומצאנו מי המבול והמים סמוכים אל המבול, כדומה לו וגשם מטר **(איוב לז ו).** יש שואלים למה דנם במים? ובעלי הקבלה אומרים שהשחיתו דרכם במים ודנם במים הטעם בענין שכבת זרע. והנראה בעבור שהיה ראוי שתהיה הארץ מסובבת מים שהקל מקיף את הכבד, והש׳׳י הכריע את הטבע ונקוו המים ונעשית היבשה לקיום הנמצאים אשר בה. וכשלא רצה בקיומם מפני שקלקלו דרך ארץ הביא עוד הדבר ההוא, ר׳׳ל המים להיות סבת הפסדם להרמיז שהעדרם יותר טוב היה מהמצאם:

6:17 כל אשר בארץ יגוע – לפטור דגי הים שלא נפסדו במבול ולא יתכן להיות חסר ו׳׳ו החבור:

**6:18וַהֲקִמֹתִ֥י אֶת־בְּרִיתִ֖י אִתָּ֑ךְ וּבָאתָ֙ אֶל־הַתֵּבָ֔ה אַתָּ֕ה וּבָנֶ֛יךָ וְאִשְׁתְּךָ֥ וּנְשֵֽׁי־בָנֶ֖יךָ אִתָּֽךְ׃**

6:18 והקימותי את בריתי – יש מפרשים ברייתי מטעם ברא, כי מה טעם הנה זכר הברית ואינו מטעם הענין. ויש אומרים שהטעם שנשבע השם לנח ובניו שלא ימחו במבול, ואם לא נזכר. ויש אומרים כי רמז הברית על הקשת שהבטיח לנח כי לא יהיו מעתה בני בליה בדין המבול אע׳׳פ שיחטאו. והנראה לי כי שם ברית הוא מגזרת ברו לכם איש **(שמואל א יז ח),** והיא בירור דברים וטעם הענין מסכמה. והנה מה שקדם בראשית הבריאה לקיום מין האנושי וברכו, אי אפשר שישוב מאותה ההסכמה:

6:18 על כן והקימותי את בריתי אתך ובאת אל התבה אתה ובניך – בטוב פירש המפרש שיהיו בתבה פרושים מנשותיהם, אך בצאתם אמר צא מן התבה אתה ואשתך:

**6:19וּמִכָּל־הָ֠חַי מִֽכָּל־בָּשָׂ֞ר שְׁנַ֧יִם מִכֹּ֛ל תָּבִ֥יא אֶל־הַתֵּבָ֖ה לְהַחֲיֹ֣ת אִתָּ֑ךְ זָכָ֥ר וּנְקֵבָ֖ה יִֽהְיֽוּ׃**

6:19 ומכל החי מכל בשר – כלל ואחרי כן פרט:

**6:20מֵהָע֣וֹף לְמִינֵ֗הוּ וּמִן־הַבְּהֵמָה֙ לְמִינָ֔הּ מִכֹּ֛ל רֶ֥מֶשׂ הָֽאֲדָמָ֖ה לְמִינֵ֑הוּ שְׁנַ֧יִם מִכֹּ֛ל יָבֹ֥אוּ אֵלֶ֖יךָ לְהַֽחֲיֽוֹת׃**

6:20 מהעוף למינהו – פרטם כסדר בריאתם:

6:20 שנים מכל – פרט להווים בלי שנים. והורה שהשנים הם זכר ונקבה לקיום המין.

**6:21וְאַתָּ֣ה קַח־לְךָ֗ מִכָּל־מַֽאֲכָל֙ אֲשֶׁ֣ר יֵֽאָכֵ֔ל וְאָסַפְתָּ֖ אֵלֶ֑יךָ וְהָיָ֥ה לְךָ֛ וְלָהֶ֖ם לְאָכְלָֽה׃**

6:21 ואתה קח לך מכל מאכל – ספוק שיאכל לכל חי מזון שנה ועשרה ימים. והמקשה לכל חיה ולכל עוף דורסים מה יאכלו, הנה כתוב ואריה כבקר ואכל תבן **(ישעיה יא ז):**

**6:22וַיַּ֖עַשׂ נֹ֑חַ כְּ֠כֹל אֲשֶׁ֨ר צִוָּ֥ה אֹת֛וֹ אֱלֹהִ֖ים כֵּ֥ן עָשָֽׂה׃**

6:22 ויעש נח – לכל הסדר שנזכר:

**7:1וַיֹּ֤אמֶר יְהוָה֙ לְנֹ֔חַ בֹּֽא־אַתָּ֥ה וְכָל־בֵּיתְךָ֖ אֶל־הַתֵּבָ֑ה כִּֽי־אֹתְךָ֥ רָאִ֛יתִי צַדִּ֥יק לְפָנַ֖י בַּדּ֥וֹר הַזֶּֽה׃**

7:1 ויאמר ה׳ לנח – השם הנכבד, וקודם זה אמר ויאמר אלהים, מפני ששם פתח במדת הדין להפסיד, והנה לקיום המציאות. ויש מפרשים בשביל הקרבן שהעיר לקחת ממין הטהור שבעה שבעה:

7:1 בוא אתה וכל ביתך אל התבה – קרוב אל התבה, שאמר כי לימים עוד שבעה אנכי ממטיר על הארץ, ונאמר בעצם היום הזה בא נח:

**7:2 מִכֹּ֣ל ׀ הַבְּהֵמָ֣ה הַטְּהוֹרָ֗ה תִּֽקַּח־לְךָ֛ שִׁבְעָ֥ה שִׁבְעָ֖ה אִ֣ישׁ וְאִשְׁתּ֑וֹ וּמִן־הַבְּהֵמָ֡ה אֲ֠שֶׁר לֹ֣א טְהֹרָ֥ה הִ֛וא שְׁנַ֖יִם אִ֥ישׁ וְאִשְׁתּֽוֹ׃**

7:2 מכל הבהמה הטהורה – שהיתה ידועה מזמן אדם, ואז נאמר להבל מבכורות צאנו ומהלביהן **(בראשית ד ד).** והאומר כי מפני הקרבן צוה להביא ממין הטהור שבעה נראים דבריו. והטוען כי שתי זוגות היו מספיקים, ומה טעם שבעה בידוע כי על היוצאים אמר ושרצו בארץ **(בראשית ט ז),** ופרו ורבו **(שם שם),** ונאמר ואני מנני מקים את בריתי אתכם **(שם ושם ט)**, ונאמר ואת כל נפש החיה אשר אתכם **(שם ושם י),** ונראה שהקריב מן הנולדים. ונאמר שבעה שבעה זכר ונקבה לחיות זרע על פני כל הארץ, ואולי הקריב שבעה מכל מין:

**7:3גַּ֣ם מֵע֧וֹף הַשָּׁמַ֛יִם שִׁבְעָ֥ה שִׁבְעָ֖ה זָכָ֣ר וּנְקֵבָ֑ה לְחַיּ֥וֹת זֶ֖רַע עַל־פְּנֵ֥י כָל־הָאָֽרֶץ׃**

**7:4 כִּי֩ לְיָמִ֨ים ע֜וֹד שִׁבְעָ֗ה אָֽנֹכִי֙ מַמְטִ֣יר עַל־הָאָ֔רֶץ אַרְבָּעִ֣ים י֔וֹם וְאַרְבָּעִ֖ים לָ֑יְלָה וּמָחִ֗יתִי אֶֽת־כָּל־הַיְקוּם֙ אֲשֶׁ֣ר עָשִׂ֔יתִי מֵעַ֖ל פְּנֵ֥י הָֽאֲדָמָֽה׃**

7:4 כי לימים עוד שבעה – יש מפרשים כי מלת עוד כמו עוד ארבעים יום ונינוה נהפכת **(יונה נ ד).** ויש אומרים שהוא כטעם ויחל עוד **(בראשית ח י),** והטעם שבעשרה יום קודם השביעי היה ממטיר ועוד אחר השבעה. ובשבעה הימים זמנם לבוא אל התבה, וביום השביעי החל המטר עד סוף ארבעים יום וארבעים לילה, כי כן נאמר מפני מי המבול. ובן עזרא אשר כון כי על מבט המאורות באו מי המבול, כאשר אמר ובסוף הארבעים מההתחלה ישוב האמצעי אל הנוכח הרצון האמצעי בהתחלת השבעה ישוב בסוף הארבעים נוכח הרמז בקבוץ ובנוכח שהם קודם הפרקים, ואם מזל קשת סופו ממטיר וסמוך אל הפרק. וידעת כי השנוי יהיה שלשה ימים קודם ואחר הקבוץ או הנוכח מן הפרק. ונמצא כי בסוף הארבעים השמש בסוף הפרק והאמצעי יהיה נוכח והמעיר לכונתו, זאת מה שאמר למאמר בחדש העשירי בשבעה עשר יום לחדש שהוא מבט ברובע. והאמת להאמין שזה ממין ההשגחה המופתית ליעוד רע על צד היסור, ולהיות ארבעים בעבור שכל שבעה יש לו שנוי:

7:4 ומחיתי את כל היקום – בשקל יתור הרים מרעהו **(איוב לט ח),** והיו׳׳ד נוסף, או הם שני שרשים קום, יקם, וכן תור, יתר. אמר בן עזרא לא מצאנוהו כי אם בפרשה הזאת והנה נמצא בפרשת עקב, ואולי בעבור שהיא כלל לכל חי ולא נמצאת במעשה בראשית:

**7:5 וַיַּ֖עַשׂ נֹ֑חַ כְּכֹ֥ל אֲשֶׁר־צִוָּ֖הוּ יְהוָֽה׃**

7:5 ויעש נח – שבאו לפני התבה, וחי האלם בא מעצמו הטהור והטמא זוגות זוגות, ולקח מן הטהור שבעה ומן הטמא שנים זכר ונקבה:

**7:6וְנֹ֕חַ בֶּן־שֵׁ֥שׁ מֵא֖וֹת שָׁנָ֑ה וְהַמַּבּ֣וּל הָיָ֔ה מַ֖יִם עַל־הָאָֽרֶץ׃**

**7:7 וַיָּ֣בֹא נֹ֗חַ וּ֠בָנָיו וְאִשְׁתּ֧וֹ וּנְשֵֽׁי־בָנָ֛יו אִתּ֖וֹ אֶל־הַתֵּבָ֑ה מִפְּנֵ֖י מֵ֥י הַמַּבּֽוּל׃**

**7:8 מִן־הַבְּהֵמָה֙ הַטְּהוֹרָ֔ה וּמִן־הַ֨בְּהֵמָ֔ה אֲשֶׁ֥ר אֵינֶ֖נָּה טְהֹרָ֑ה וּמִ֨ן־הָע֔וֹף וְכֹ֥ל אֲשֶׁר־רֹמֵ֖שׂ עַל־הָֽאֲדָמָֽה׃**

**7:9שְׁנַ֨יִם שְׁנַ֜יִם בָּ֧אוּ אֶל־נֹ֛חַ אֶל־הַתֵּבָ֖ה זָכָ֣ר וּנְקֵבָ֑ה כַּֽאֲשֶׁ֛ר צִוָּ֥ה אֱלֹהִ֖ים אֶת־נֹֽחַ׃**

**7:10וַֽיְהִ֖י לְשִׁבְעַ֣ת הַיָּמִ֑ים וּמֵ֣י הַמַּבּ֔וּל הָי֖וּ עַל־הָאָֽרֶץ׃**

7:10 ויהי לשבעת הימים – ביום השביעי עצמו החלו המים שנאמר בשנת שש מאות שנה לחיי נח בחדש השני בשבעה עשר יום לחדש, שהוא היום השביעי נבקעו כל מעינות תהום רבה. בעבור שאמר ונח בן שש מאות שנה שב לפרש כי חדש ושבעה עשר יום נחשבו שנה, וביום שבעה עשר עצמו נכנסו נח ובניו אל התבה, שנאמר ביום הזה בא נח ובניו המה וכל החיה, ואמר עוד ויבואו להורות שבאו מעצמם:

**7:11בִּשְׁנַ֨ת שֵׁשׁ־מֵא֤וֹת שָׁנָה֙ לְחַיֵּי־נֹ֔חַ בַּחֹ֙דֶשׁ֙ הַשֵּׁנִ֔י בְּשִׁבְעָֽה־עָשָׂ֥ר י֖וֹם לַחֹ֑דֶשׁ בַּיּ֣וֹם הַזֶּ֗ה נִבְקְעוּ֙ כָּֽל־מַעְיְנֹת֙ תְּה֣וֹם רַבָּ֔ה וַאֲרֻבֹּ֥ת הַשָּׁמַ֖יִם נִפְתָּֽחוּ׃**

7:11 מעינות תהום רבה:

7:11 תהום – זכר ונקבה תהום, אמר לא בי היא **(איוב כח יד):**

7:11 וארובות השמים – טעמו חלונות והאל׳׳ף עקר שלא היה יורד המטר טפים טפים. והאומר שהאל׳׳ף נוסף וטעמו רוב לא ידעתי טעם. יש לשאול שמי המבול איך נמצאו, ויש מפרשים שהש׳׳י כשאמר יקוו המים **(בראשית א ט)**, עשה אוצרות חלולות ונכנסו המים ועתה עלו המים מן האוצרות ונתכסית הארץ. ואם המים עלו חמש עשרה אמה כעל כל ההרים איך נשארו המקומות ההם חלולים. והאמת הוא מה שהבננו בהראות היבשה באחת הדעות מפני ששם חול גבול לים חק עולם ולא יעברנהו, ולא רצה השם לבטל הגבול והחק ההוא נפתחו מעינות תהום רבה מהמים המקיפים את הארץ שהם גבוהים מן היבשה. ומה שאמר וארובות השמים נפתחו, וכבר נאמר והמבול היה מים, ר׳׳ל עירוב היסודות מלשון בלול. ונאמר ולא יהיה עוד המים למבול. שכל כך עלו ונתערבו היסודות והיה חלולם למים, ובעבור שהיה חלולם למים על כן נקראו מבול:

**7:12וַֽיְהִ֥י הַגֶּ֖שֶׁם עַל־הָאָ֑רֶץ אַרְבָּעִ֣ים י֔וֹם וְאַרְבָּעִ֖ים לָֽיְלָה׃**

**7:13 בְּעֶ֨צֶם הַיּ֤וֹם הַזֶּה֙ בָּ֣א נֹ֔חַ וְשֵׁם־וְחָ֥ם וָיֶ֖פֶת בְּנֵי־נֹ֑חַ וְאֵ֣שֶׁת נֹ֗חַ וּשְׁלֹ֧שֶׁת נְשֵֽׁי־בָנָ֛יו אִתָּ֖ם אֶל־הַתֵּבָֽה׃**

**7:14 הֵ֜מָּה וְכָל־הַֽחַיָּ֣ה לְמִינָ֗הּ וְכָל־הַבְּהֵמָה֙ לְמִינָ֔הּ וְכָל־הָרֶ֛מֶשׂ הָרֹמֵ֥שׂ עַל־הָאָ֖רֶץ לְמִינֵ֑הוּ וְכָל־הָע֣וֹף לְמִינֵ֔הוּ כֹּ֖ל צִפּ֥וֹר כָּל־כָּנָֽף׃**

**7:15 וַיָּבֹ֥אוּ אֶל־נֹ֖חַ אֶל־הַתֵּבָ֑ה שְׁנַ֤יִם שְׁנַ֙יִם֙ מִכָּל־הַבָּשָׂ֔ר אֲשֶׁר־בּ֖וֹ ר֥וּחַ חַיִּֽים׃**

**7:16 וְהַבָּאִ֗ים זָכָ֨ר וּנְקֵבָ֤ה מִכָּל־בָּשָׂר֙ בָּ֔אוּ כַּֽאֲשֶׁ֛ר צִוָּ֥ה אֹת֖וֹ אֱלֹהִ֑ים וַיִּסְגֹּ֥ר יְהוָ֖ה בַּֽעֲדֽוֹ׃**

7:16 ויסגור ה׳ בעדו – טעמו סגר התבה שלא תשחת. או הטעם מאנשי הדור שלא ישחיתו התבה:

7:16 והעד בעדו – וכן וסגור דלתך בעדך **(ישעיה כו כ),** שאם תהיה על איש תהיה לרעה כנרמז יסגור על איש ולא יפתח **(איוב יב** **יד).** ויש אומרים כי הטעם שסגר פי החיות ולא חבלוהו אינו נראה:

**7:17וַֽיְהִ֧י הַמַּבּ֛וּל אַרְבָּעִ֥ים י֖וֹם עַל־הָאָ֑רֶץ וַיִּרְבּ֣וּ הַמַּ֗יִם וַיִּשְׂאוּ֙ אֶת־הַתֵּבָ֔ה וַתָּ֖רָם מֵעַ֥ל הָאָֽרֶץ׃**

7:17 ויהי המבול – כמו ותעשי הרעות ותוכל **(ירמיה ג ה),** ובאר כי בסוף ארבעים יום כאשר רבו המים נשאו את התבה ותרם מעל הארץ וידע כי עברו ארבעים יום משפסקו המים כאשר הודיע לו קודם לכן:

**7:18וַיִּגְבְּר֥וּ הַמַּ֛יִם וַיִּרְבּ֥וּ מְאֹ֖ד עַל־הָאָ֑רֶץ וַתֵּ֥לֶךְ הַתֵּבָ֖ה עַל־פְּנֵ֥י הַמָּֽיִם׃**

7:18 ויגברו – ענין רבוי כמו ואם בגבורות שמונים שנה **(תהלים צ י)**:

**7:19 וְהַמַּ֗יִם גָּֽבְר֛וּ מְאֹ֥ד מְאֹ֖ד עַל־הָאָ֑רֶץ וַיְכֻסּ֗וּ כָּל־הֶֽהָרִים֙ הַגְּבֹהִ֔ים אֲשֶׁר־תַּ֖חַת כָּל־הַשָּׁמָֽיִם׃**

7:19 עוד אמר והמים גברו – כדי שיאמר ויכוסו כל ההרים. והודיע שחמש עשרה אמר גברו המים מעל כל הר גבוה על כן אמר עוד:

7:19 ויכוסו ההרים – ולא אמר כל ההרים:

**7:20 חֲמֵ֨שׁ עֶשְׂרֵ֤ה אַמָּה֙ מִלְמַ֔עְלָה גָּבְר֖וּ הַמָּ֑יִם וַיְכֻסּ֖וּ הֶהָרִֽים׃**

**7:21וַיִּגְוַ֞ע כָּל־בָּשָׂ֣ר ׀ הָרֹמֵ֣שׂ עַל־הָאָ֗רֶץ בָּע֤וֹף וּבַבְּהֵמָה֙ וּבַ֣חַיָּ֔ה וּבְכָל־הַשֶּׁ֖רֶץ הַשֹּׁרֵ֣ץ עַל־הָאָ֑רֶץ וְכֹ֖ל הָאָדָֽם׃**

7:21 ויגוע – מורה על מהירות המיתה בקלות והטעם וכבר גוע:

**7:22כֹּ֡ל אֲשֶׁר֩ נִשְׁמַת־ר֨וּחַ חַיִּ֜ים בְּאַפָּ֗יו מִכֹּ֛ל אֲשֶׁ֥ר בֶּחָֽרָבָ֖ה מֵֽתוּ׃**

7:22 כל אשר נשמת רוח חיים באפיו – כמו אדמת עפר **(דניאל יב ב).** ויש מפרשים ששם נשמה סגולה למין האדם בעבור שלא מצאנו נשמה חוץ מהאדם. ובן עזרא אמר כי רבים אמרו שנקראת נשמה בעבור שהיא מן השמים, ואם הם שני שרשים. והאומר ששלש נפשות יש לאדם והחלק השכלי מתיחד בשם נשמה, הנה יהיה מוסגל במין האדם, ואנחנו בארנו הדעת הנכונה:

**7:23 וַיִּ֜מַח אֶֽת־כָּל־הַיְק֣וּם ׀ אֲשֶׁ֣ר ׀ עַל־פְּנֵ֣י הָֽאֲדָמָ֗ה מֵאָדָ֤ם עַד־בְּהֵמָה֙ עַד־רֶ֙מֶשׂ֙ וְעַד־ע֣וֹף הַשָּׁמַ֔יִם וַיִּמָּח֖וּ מִן־הָאָ֑רֶץ וַיִשָּׁ֧אֶר**

7:23 וימח – בשקל וישע **(בראשית ד ד):**

7:23 את כל היקום – הטעם שנשחת וסר קיומם מן הארץ:

7:23 מכל אשר בחרבה מתו – פרט דגי הים:

7:23 וימחו מן הארץ – בשקל ויזרו בארצות **(יחזקאל לו יט):**

7:23 וישאר אך נח – מלעיל כמו וילחם בישראל **(במדבר כא א).** והאומרים כי בארץ ישראל לא היה המבול ממאמר לא גושמה ביום זעם **(יחזקאל כב כג),** דבריו אינם נראים:

**7:24וַיִּגְבְּר֥וּ הַמַּ֖יִם עַל־הָאָ֑רֶץ חֲמִשִּׁ֥ים וּמְאַ֖ת יֽוֹם׃**‬‬‬‬‬‬‬‬‬‬

7:24 ויגברו המים – כי אחרי עבור הארבעים אוד היו המים מתרבים עד חמשים ומאת יום:

**8:1וַיִּזְכֹּ֤ר אֱלֹהִים֙ אֶת־נֹ֔חַ וְאֵ֤ת כָּל־הַֽחַיָּה֙ וְאֶת־כָּל־הַבְּהֵמָ֔ה אֲשֶׁ֥ר אִתּ֖וֹ בַּתֵּבָ֑ה וַיַּעֲבֵ֨ר אֱלֹהִ֥ים ר֙וּחַ֙ עַל־הָאָ֔רֶץ וַיָּשֹׁ֖כּוּ הַמָּֽיִם׃**

8:1 ויזכור אלהים את נח – כאשר הבטיחו והקימותי את בריתי אתך:

8:1 ויעבר אלהים רוח על הארץ – לשאוב המים שיתהללו מאיכותם לאיכות אחרת:

8:1 ובעבור שאמר על הארץ – והלא הארץ היתה מכוסה במים אמרו שענינו רוח חן ותחנונים. והאמת בעבור שהיתה הרוח עד יבושת המים, על כן אמר על הארץ:

8:1 וישוכו – פעל קל מפעלי הכפל והדג׳׳ש לסימן הכפל מלשון וחמת המלך שככה **(אסתר ז י),** וענינו ענין הנחה מהתגברותם:

**8:2וַיִּסָּֽכְרוּ֙ מַעְיְנֹ֣ת תְּה֔וֹם וַֽאֲרֻבֹּ֖ת הַשָּׁמָ֑יִם וַיִּכָּלֵ֥א הַגֶּ֖שֶׁם מִן־הַשָּׁמָֽיִם׃**

8:2 ויסכרו – ענין סגירה, הפך נבקעו כל מעינות תהום רבה **(בראשית ז יא):**

8:2 ויכלא – מבנין נפעל לשון מניעה:

**8:3וַיָּשֻׁ֧בוּ הַמַּ֛יִם מֵעַ֥ל הָאָ֖רֶץ הָל֣וֹךְ וָשׁ֑וֹב וַיַּחְסְר֣וּ הַמַּ֔יִם מִקְצֵ֕ה חֲמִשִּׁ֥ים וּמְאַ֖ת יֽוֹם:**

8:3 וישובו המים – למה שנתהוו ממנו:

8:3 הולך ושוב – שניהם מקורים והטעם שהיו הולכים ושבים כי המקור הוא המחשבה והמחשבה קודמת מן הפעולה, על כן הוא שרש הפעלים ויבוא במקום הפעולה בין עבר בין עתיד בין בינוני. ובעבור שזה החסור היה בשלשה חלקי הזמן, על כן הוציאו בטעם מקור לכלול שלשה חלקי הזמן:

8:3 ויחסרו המים מקצה חמשים ומאת יום – טעמו מסוף:

**8:4וַתָּ֤נַח הַתֵּבָה֙ בַּחֹ֣דֶשׁ הַשְּׁבִיעִ֔י בְּשִׁבְעָה־עָשָׂ֥ר י֖וֹם לַחֹ֑דֶשׁ עַ֖ל הָרֵ֥י אֲרָרָֽט׃**

8:4 ותנח התבה בחדש בשביעי בשבעה עשר יום לחדש – בעלי הקבלה חולקים שמהם אומרים שהחדשים היו נמנים מתשרי ומהם אומרים שהיו נמנים מניסן. והאומרים כי היו נמנים מתשרי אומרים כי החדש השני בי׳׳ז בו הוא חדש מרחשון והחדש השביעי הוא להפסקת גשמים שי׳׳ב ממרחשון וכ׳׳ח מכסליו הרי ארבעים יום, ומכ׳׳ח מכסליו פסקו הגשמים וממנו החלו חמשים ומאת יום. והעלום לפי חשבון העבור עד ראש חדש סיון והחלו לחסור ועד שבעה עשר בו נחה התבה על הרי אררט. וחדש העשירי הרי הוא להורדת גשמים, והוא ראש חדש אב, שאם גם הוא להפסקה הנה ארבעים יום משנראו ההרים וכ׳׳א יום לשלשה שליחיות של עורב ויונה הרי ששים יום, נמצא שיבוא חדש מרחשון הוא חדש ראשון והכתוב אומר בראשון באחד, והוא ראש חדש תשרי.

8:4 והנה בזה יש בלבול גדול לתפוש מנין החדשים, פעם מתשרי פעם להפסקה פעם לירידת גשמים ולהיות חשבון ההפסקה קודם הירידה. גם מה שטען ר׳ ישועה נ׳׳ע כי לפי חשבון העבור לא יבואו חמשה מלאים כי אם במרחשון וכסליו הם שיבואו מלא אחר מלא, הנה הם סדרום אחרי חשבון העבור ואינם תופשים מניסן כי אם מתשרי. והאומרים כי על פי חדשי החמה היו עושים, על כן נספרו חמשים ומאת יום חמשה חדשים, הנה יחסרו שני ימים ושעות. והאומרים גם כן שעמד בתבה שנת הלבנה ועוד עשרה ימים ויצא בשבעה ועשרים לאייר להשלים שנת החמה, מי היודע ששנה שעמד בתבה היא שנת החמה ועוד עשרה ימים הרי שנת הלבנה ועשרים יום. והאמת להאמין שמנין החדשים מניסן, ובשבעה עשר לחדש אייר נכנס נח אל התבה, וחמשים ומאת יום שהיו עד שבעה עשר יום לחדש השביעי, אע׳׳פ שעולים קנ׳׳א יום, אפשר שלא חשש בשביל האחד כמו ויהיו בני יעקב שנים עשר **(בראשית לה כג).** ואפשר לעשות חמשה מלאים או אפשר שעשה ארבעה מלאים ואחד חסר, ואחרים אומרים שהוציא יום המנוחה. והנה חדש שביעי לניסן הוא תשרי גם חדש עשירי לניסן הוא טבת. גם מה שנאמר באחד לחדש הראשון הוא ניסן, והוא האמת אחרי הפשט, גם מרמז הכתוב כאשר יתבאר:

**8:5וְהַמַּ֗יִם הָיוּ֙ הָל֣וֹךְ וְחָס֔וֹר עַ֖ד הַחֹ֣דֶשׁ הָֽעֲשִׂירִ֑י בָּֽעֲשִׂירִי֙ בְּאֶחָ֣ד לַחֹ֔דֶשׁ נִרְא֖וּ רָאשֵׁ֥י הֶֽהָרִֽים׃**

8:5 בעשירי באחד לחדש נראו ראשי ההרים – נמצא בשבעים ושנים יום חסרו חמש עשרה אמה:

**8:6וַֽיְהִ֕י מִקֵּ֖ץ אַרְבָּעִ֣ים י֑וֹם וַיִּפְתַּ֣ח נֹ֔חַ אֶת־חַלּ֥וֹן הַתֵּבָ֖ה אֲשֶׁ֥ר עָשָֽׂה׃**

8:6 ויהי מקץ ארבעים יום – משנראו ראשי ההרים:

8:6 ויפתח נח את חלון התבה – הוא זולת הפתח:

**8:7 וַיְשַׁלַּ֖ח אֶת־הָֽעֹרֵ֑ב וַיֵּצֵ֤א יָצוֹא֙ וָשׁ֔וֹב עַד־יְבֹ֥שֶׁת הַמַּ֖יִם מֵעַ֥ל הָאָֽרֶץ׃**

**8:8וַיְשַׁלַּ֥ח אֶת־הַיּוֹנָ֖ה מֵאִתּ֑וֹ לִרְאוֹת֙ הֲקַ֣לּוּ הַמַּ֔יִם מֵעַ֖ל פְּנֵ֥י הָֽאֲדָמָֽה׃**

8:8 וישלח את העורב ויצא יצוא ושוב עד יבושת – בשקל יכולת ויסבול היותו מקור ויסבול היותו שם:

8:8 וישלח את היונה – אפשר שבין שלוח עורב ליונה שבעה ימים כאשר בין שלוח יונה ליונה:

**8:9 וְלֹֽא־מָצְאָה֩ הַיּוֹנָ֨ה מָנ֜וֹחַ לְכַף־רַגְלָ֗הּ וַתָּ֤שָׁב אֵלָיו֙ אֶל־הַתֵּבָ֔ה כִּי־מַ֖יִם עַל־פְּנֵ֣י כָל־הָאָ֑רֶץ וַיִּשְׁלַ֤ח יָדוֹ֙ וַיִּקָּחֶ֔הָ וַיָּבֵ֥א אֹתָ֛הּ אֵלָ֖יו אֶל־הַתֵּבָֽה׃**

8:9 ולא מצאה היונה הנוח לכף רגלה – שתשב עליו:

**8:10 וַיָּ֣חֶל ע֔וֹד שִׁבְעַ֥ת יָמִ֖ים אֲחֵרִ֑ים וַיֹּ֛סֶף שַׁלַּ֥ח אֶת־הַיּוֹנָ֖ה מִן־הַתֵּבָֽה׃**

8:10 ויחל – בן עזרא באר שהמלה מבנין הפעיל מלשון תחלה בשקל וינל את האבן **(שם כט י),** שאלו היתה מלשון תוחלת היה ראוי לומר וייחל בשקל וייקץ, ואינו נאות למקום הזה ענין תחלה. ואחרים פירשוהו מלשון תוחלת והוא מבנין פעל, ואמרו שהיו׳׳ד הכתוב בו הוא פ׳׳א הפעל ויו׳׳ד העתידות נבלע ביו׳׳ד פ׳׳א הפעל, כי אי אפשר להחסר פ׳׳ע הפעל כי הוא לחזוק הבנין. אמנם יו׳׳ד העתידות בעבור שנהיה בשו׳׳א שוכן כשנוסף עליו הו׳׳ו הפתוח ויכבד על הלשון לקרוא יו׳׳ד שוכנת לפני יו׳׳ד מנוענעת, על כן הבליעו הראשון בשני. ויש בזו הכונה שלש טענות שאם מפני שהפ׳׳א לחזוק הבנין ואי אפשר להחסר, הנה מצאנו מלפנו מבהמות ארץ **(איוב לה יא).** ועוד שסימן הנדבר אי אפשר להחסר, שאם יחסר בטל שמוש מלשון. ועוד היו׳׳ד בקמ׳׳ץ והיה ראוי לבוא בפת׳׳ח שאין ממלאין על החי׳׳ת, על כן יש מפרשים שהיו׳׳ד יו׳׳ד העתידות וחסר פ׳׳א הפעל ונעתקה תנועתו ליו׳׳ד העתידות. ויש מדקדקים המלה מפעלי העי׳׳ן מבנין הפעיל מגזרת על כן לא יחיל טובו **(שם כ כא),** לשון חכוי ואחור. ואם מפני שאמר וייחל והוא מפעלי הפ׳׳א, אין מענה, הנה מצאנו אם ישוב ישיבני ה׳ **(שמואל ב טו ח),** שאותיות העקר הם מתהפכים:

**8:11וַתָּבֹ֨א אֵלָ֤יו הַיּוֹנָה֙ לְעֵ֣ת עֶ֔רֶב וְהִנֵּ֥ה עֲלֵה־זַ֖יִת טָרָ֣ף בְּפִ֑יהָ וַיֵּ֣דַע נֹ֔חַ כִּי־קַ֥לּוּ הַמַּ֖יִם מֵעַ֥ל הָאָֽרֶץ׃**

8:11 טרף בפיה – הנאות מכל הפירושים שיהיה תאר, והעד קמצות הרי׳׳ש כמו חכם רשע. והוא כטעם טרוף כי התאר יבוא כטעם פועל ופעול, שאם היה פעל עבר והקמ׳׳ץ כדין המסורים כגון כי הוא טרף, הלא מיונה שלשון נקבה. ואם יהיה מוזר אל חפה, הנה הוא בבי׳׳ת, על כן יש מפרשים אותו כמו אדמת עפר **(דניאל יב ב),** מלשון כל טרפי צמחה **(יחזקאל יז ט).** והטרף הוא העלה ואינו זולתו, עד שיהיה עלה זית וטרף. ולהיות כמו אדמת עפר אי אפשר, כיון שסמך עלה אל זית, ועל זה אמר טרף, להודיע שעקרתו מן האילן והנה קלו המים:

**8:12וַיִּיָּ֣חֶל ע֔וֹד שִׁבְעַ֥ת יָמִ֖ים אֲחֵרִ֑ים וַיְשַׁלַּח֙ אֶת־הַיּוֹנָ֔ה וְלֹֽא־יָסְפָ֥ה שׁוּב־אֵלָ֖יו עֽוֹד׃**

8:12 ומלת וייחל – מבנין נפעל ובא כמו ויצמד ישראל **(במדבר כה ב).** ויש אומרים שהיא מבנין התפעל בעבור שבא ביו׳׳ד, כי כל בנין נפעל מפעלי היו׳׳ד נתחלף הי׳׳ד בו׳׳ו בעתידו. אבל התפעל פעם ביו׳׳ד פעם מו׳׳ו, וכן או ירה יירה **(שמות יט יג),** ויפה דקדק לולי שהיו׳׳ד בקמ׳׳ץ:

8:12 ולא יספה שוב אליו עוד – כמו עוד כל ימי הארץ **(בראשית ח כב)** שטעמו פעם אחרי פעם:

**8:13וַֽ֠יְהִי בְּאַחַ֨ת וְשֵׁשׁ־מֵא֜וֹת שָׁנָ֗ה בָּֽרִאשׁוֹן֙ בְּאֶחָ֣ד לַחֹ֔דֶשׁ חָֽרְב֥וּ הַמַּ֖יִם מֵעַ֣ל הָאָ֑רֶץ וַיָּ֤סַר נֹ֙חַ֙ אֶת־מִכְסֵ֣ה הַתֵּבָ֔ה וַיַּ֕רְא וְהִנֵּ֥ה חָֽרְב֖וּ פְּנֵ֥י הָֽאֲדָמָֽה׃**

8:13 חרבו פני האדמה – בראש חדש ניסן אלא היתה רכה כמו טיט שלא יוכל אדם לעמוד. ובשבעה ועשרים לחדש אייר יבשה הארץ, נמצא ששנה ועשרה ימים עמד נח בתבה:

**8:14וּבַחֹ֙דֶשׁ֙ הַשֵּׁנִ֔י בְּשִׁבְעָ֧ה וְעֶשְׂרִ֛ים י֖וֹם לַחֹ֑דֶשׁ יָבְשָׁ֖ה הָאָֽרֶץ׃**

**8:15וַיְדַבֵּ֥ר אֱלֹהִ֖ים אֶל־נֹ֥חַ לֵאמֹֽר׃**

8:15 וידבר אלהים – ברשות נכנס וברשות יצא:

**8:16 צֵ֖א מִן־הַתֵּבָ֑ה אַתָּ֕ה וְאִשְׁתְּךָ֛ וּבָנֶ֥יךָ וּנְשֵֽׁי־בָנֶ֖יךָ אִתָּֽךְ׃**

**8:17 כָּל־הַחַיָּ֨ה אֲשֶֽׁר־אִתְּךָ֜ מִכָּל־בָּשָׂ֗ר בָּע֧וֹף וּבַבְּהֵמָ֛ה וּבְכָל־הָרֶ֛מֶשׂ הָרֹמֵ֥שׂ עַל־הָאָ֖רֶץ הַיְצֵ֣א אִתָּ֑ךְ וְשָֽׁרְצ֣וּ בָאָ֔רֶץ וּפָר֥וּ וְרָב֖וּ עַל־הָאָֽרֶץ׃**

8:17 היצא – בא שלם מפעלי היו׳׳ד כמו הישר לפני דרכך **(תהלים ה ט):**

**8:18וַיֵּ֖צֵא־נֹ֑חַ וּבָנָ֛יו וְאִשְׁתּ֥וֹ וּנְשֵֽׁי־בָנָ֖יו אִתּֽוֹ׃**

**8:19כָּל־הַֽחַיָּ֗ה כָּל־הָרֶ֙מֶשׂ֙ וְכָל־הָע֔וֹף כֹּ֖ל רוֹמֵ֣שׂ עַל־הָאָ֑רֶץ לְמִשְׁפְּחֹ֣תֵיהֶ֔ם יָצְא֖וּ מִן־הַתֵּבָֽה׃**

8:19 ויצא נח ובניו ואשתו – כאשר נכנסו כן יצאו:

**8:20וַיִּ֥בֶן נֹ֛חַ מִזְבֵּ֖חַ לַֽיהוָ֑ה וַיִּקַּ֞ח מִכֹּ֣ל ׀ הַבְּהֵמָ֣ה הַטְּהוֹרָ֗ה וּמִכֹּל֙ הָע֣וֹף הַטָּהֹ֔ר וַיַּ֥עַל עֹלֹ֖ת בַּמִּזְבֵּֽחַ׃**

8:20 ויבן נח מזבח לה׳ – הזכיר השם המיוחד ובכל מקום שמזכיר קרבן מזכיר השם המיוחד זולתי מקום אחד כאשר יתבאר הטעם בו. והכונה בזה להורות לסוד עצום שהרמז כלו במעשה מקרבנות להדמות גופו כגוף הנקרב לדכא החמר מתאותיו הגופניות למצוא מנפש מנוח לדבקה בשם הנכבד, לא כפי דעת המהבילים שמעשה הקרבנות לתת חלק כנגד חלק להנצל מגזרת המשרתים:

8:20 ויקח מכל הבהמה הטהורה – הם עשרה מינים, והעוף הטהור לא ידענו מספרם:

**8:21וַיָּ֣רַח יְהוָה֮ אֶת־רֵ֣יחַ הַנִּיחֹחַ֒ וַיֹּ֨אמֶר יְהוָ֜ה אֶל־לִבּ֗וֹ לֹֽא־אֹ֠סִף לְקַלֵּ֨ל ע֤וֹד אֶת־הָֽאֲדָמָה֙ בַּעֲב֣וּר הָֽאָדָ֔ם כִּ֠י יֵ֣צֶר לֵ֧ב הָאָדָ֛ם רַ֖ע מִנְּעֻרָ֑יו וְלֹֽא־אֹסִ֥ף ע֛וֹד לְהַכּ֥וֹת אֶת־כָּל־חַ֖י כַּֽאֲשֶׁ֥ר עָשִֽׂיתִי׃**

8:21 וירח ה׳ – בשקל וינח בכל גבול מצרים **(שמות י יד),** והוא על דרך השאלה כטעם קבלה כאדם שמריח דבר ומקבל אותו:

8:21 את ריח הניחוח – הוא אשר דברתי בהחשב למקריב שאבריו נדונים כאברי העולה אזי תמצא הנפש מנוחה, זה טעם ריח ניחוח. והטעם בהקריב הקרבן ונכנעו תאותיו הגופניות ומצאה הנפש מנוחה לדבקה בשם ית׳, זהו ריח ניחוח:

8:21 ויאמר ה׳ אל לבו – כל מקום שאין שם שליחות שליח אומר ככה:

8:21 לא אוסיף לקלל עוד את האדמה בעבור האדם – ר׳׳ל בשביל חטא האדם כאשר קללתי אותה פעמים:

8:21 כי יצר לב האדם – יש מפרשים אע׳׳פ, והנראה כי על כן כרתי ברית הזאת כי יצר לב האדם רע מנעוריו בעבור שעקר הכחות הוא הלב:

8:21 רע מנעוריו – כי בהתגדל הגוף יחזקו הכחות הגופניות:

8:21 ולא אוסיף עוד – ר׳׳ל פעם אחרת.

8:21 להכות את כל חי – כחי המשכיל כחי האלם:

**8:22עֹ֖ד כָּל־יְמֵ֣י הָאָ֑רֶץ זֶ֡רַע וְ֠קָצִיר וְקֹ֨ר וָחֹ֜ם וְקַ֧יִץ וָחֹ֛רֶף וְי֥וֹם וָלַ֖יְלָה לֹ֥א יִשְׁבֹּֽתוּ׃**

8:22 עוד כל ימי הארץ – טעמו תדיר הנה קיום החיים הוא במציאות המזון:

8:22 על כן אמר זרע וקציר – ובעבור שהגוף בנוי מארבעה עקרים וארבעת פרקי השנה בתקופת היסודות הארבעה, הורה בזה שלא יהיה עירוב היסודות להתגבר אחד מהם, כמו שנהיה במבול להפסד הנמצאים. אלא השנה תהיה בנויה לארבעת פרקים שיתמיד קיום הנמצאים, כי בקיום זה העולם מתקים:

8:22 קור וחום – התחיל מנקודת ההפוך שהוא חדש טבת שמאז יחל האור להתוסף. והחל זרע וקציר וחלק השנה לשנים, כי כפי שנוי המקום בהתקרב ובהתרחק מקו השוה עד הסדן הנה חצי השנה זרע וחצי השנה קציר. ואחרי כן חלקה לארבעים פרקים לפי תנועה המערבית:

8:22 ויום ולילה לא ישבותו – בתוספת וגרוע כפי הנטיה לפי התנועה המזרחית, מורה כי כל מה שהיה לקיום המציאות לא נשתנה דבר:

**9:1 וַיְבָ֣רֶךְ אֱלֹהִ֔ים אֶת־נֹ֖חַ וְאֶת־בָּנָ֑יו וַיֹּ֧אמֶר לָהֶ֛ם פְּר֥וּ וּרְב֖וּ וּמִלְא֥וּ אֶת־הָאָֽרֶץ׃**

9:1 ויברך אלהים את נח – הצריכים ברכה לפריח ורביה כי נח מקום אדם הראשון:

**9:2 וּמוֹרַאֲכֶ֤ם וְחִתְּכֶם֙ יִֽהְיֶ֔ה עַ֚ל כָּל־חַיַּ֣ת הָאָ֔רֶץ וְעַ֖ל כָּל־ע֣וֹף הַשָּׁמָ֑יִם בְּכֹל֩ אֲשֶׁ֨ר תִּרְמֹ֧שׂ הָֽאֲדָמָ֛ה וּֽבְכָל־דְּגֵ֥י הַיָּ֖ם בְּיֶדְכֶ֥ם נִתָּֽנוּ׃**

9:2 ומוראכם וחתכם – הטעם שהרשהו עליהם כטעם תמשילהו במעשי ידיך **(תהלים ח ז),** בין לרכיבה בין לאכילה:

9:2 והעד וכל דגי הים בידכם נתנו – וצורך הדגים אינו כי אם לאכילה, ולא הזכירם עתה אלא לתת תקנה למין האדם כאשר נבאר:

9:2 בכל אשר תרמוש – בעבור שהיה רוצה להזכיר הדגים אמר בכל אשר תרמוש האדמה, ואינו חסר ו׳׳ו שב על כל חית הארץ שהיא רומשת על האדמה, וחסרה מלת על. ואין האדמה פועלת על כן דבק:

9:2 ובכל דגי הים:

9:2 נתנו – הנו׳׳ן לנפעל ופ׳׳א הפעל נבלע בתי׳׳ו:

**9:3כָּל־רֶ֙מֶשׂ֙ אֲשֶׁ֣ר הוּא־חַ֔י לָכֶ֥ם יִהְיֶ֖ה לְאָכְלָ֑ה כְּיֶ֣רֶק עֵ֔שֶׂב נָתַ֥תִּי לָכֶ֖ם אֶת־כֹּֽל׃**

9:3 כל רמש אשר הוא חי – כולל ההולך השוחה והמעופף:

9:3 לכם יהיה לאכלה – פרט ממה שכלל להעלה שהם ברשות האדם:

9:3 כירק עשב – עם כגן הירק **(דברים יא י)** שני משקלים. והזכיר האכילה כדי להזהירם שלא יאכלו בשר בנפשו, לא שמקודם לכן לא היו אוכלים בשר. אלא מפני המרי שמרה מין האדם לשפוך דם האדם, וזה היה מרי דור המבול כאשר הרמזנו, על כן כון לתת תקנה במין האדם מהחי האלם שהרשה להאכל, להקל הכאב עליו שלא ירגיל במדת האכזריות:

9:3 ומאמר כירק עשב נתתי לכם את כל – הטעם אע׳׳פ שאין חשש בכאבם כיון שלא יהיה כאבם על צד האכזריות אסר להאכל אבר מן החי:

**9:4אַךְ־בָּשָׂ֕ר בְּנַפְשׁ֥וֹ דָמ֖וֹ לֹ֥א תֹאכֵֽלוּ׃**

9:4 באמור אך בשר בנפשו – הטעם בעוד בהנפש עם הבשר והוא הדם שהדם הוא קיום הנפש. ובזה הרמיז להם לאכול החי על ידי שחיטה שהיא המיתה הקלה באכול החי:

9:4 על כן אמר ואך את דמכם לנפשותיכם אדרוש – שלא יענשו כענש דור המבול אלא להפרע מן ההורג. ואם חכמי הקראים ע׳׳ה השתדלו בכאב חי האלם להוציאו מהיותו חמס והסגילוהו לאחד מארבעה פנים היפים בשער ההועלה, כבר אנחנו הרחבנו הבאור בספר ע׳׳ץ החיי׳׳ם והורינו חלוק הדעות בספר מצות. אך בהסגל אכול החי על ידי שחיטה יש עיון דק כאשר בארנו:

**9:5וְאַ֨ךְ אֶת־דִּמְכֶ֤ם לְנַפְשֹֽׁתֵיכֶם֙ אֶדְרֹ֔שׁ מִיַּ֥ד כָּל־חַיָּ֖ה אֶדְרְשֶׁ֑נּוּ וּמִיַּ֣ד הָֽאָדָ֗ם מִיַּד֙ אִ֣ישׁ אָחִ֔יו אֶדְרֹ֖שׁ אֶת־נֶ֥פֶשׁ הָֽאָדָֽם׃**

9:5 ואך את דמכם לנפשותיכם – זה הפסוק אמור בני שיחייב שיהרג ולא יתחיב בדין. יש מפרשים שזה המאמר אומר להורג עצמו ואומרים שזה הפסוק כולל שלשה ענינים: ההורג עצמו, והנהרג על ידי חיה, והנהרג על ידי אדם, יש לשלשתם דרישה. ובאמת על החיה ועל האדם יש לומר שהשם יסבב שימותו על ידי אחרים, על החיה כענין השור יסקל **(שמות** **כא כט).** ויש מפרשים על האדם ההורג אדם על ידי חיה, אבל להורג עצמו איך ידרוש דמו מידו. על כן אמרו המפרשים כי מיני הענשים שנים: יש בקשה בחיים, ויש בקשה אחרי המות, עד שאמרו כי ההורג יותר מאחד יומת על האחד ועל האחרים יתחייב אחרי המות:

9:5 ואמרו קצת חכמים שאין מאמר ואך את דמכם לנפשותיכם להורג עצמו, שאלו היה כן היה ראוי לומר ומיד כל חיה אדרשנו, אלא הוא כלל ופרטו אחריו. ואמת כי הכתוב לא יזהיר אלא במה שהוא על רוב המציאה. ומאמר לא תרצח **(שמות כ יג),** הרצון בו לאחרים, אמנם אזהרת ההורג עצמו מדין השכל וענשו בעולם הבא. אמנם החכם ר׳ ישועה נ׳׳ע פסק שהוא להורג עצמו, ואם בא בחסרון הנה כמוהו בצדו מיד איש אחיו:

9:5 מיד האדם – הוא הנהרג על ידי אדם במזיד:

9:5 מיד איש אחיו – בשגגה, כדעת בעלי הקבלה אם לא בקש מחילה בעת שאין לו עדים להתחיב גלות. ואחרים פירשו אפילו שהוא אחיו כמו שדרשתי דם הבל מקין:

**9:6שֹׁפֵךְ֙ דַּ֣ם הָֽאָדָ֔ם בָּֽאָדָ֖ם דָּמ֣וֹ יִשָּׁפֵ֑ךְ כִּ֚י בְּצֶ֣לֶם אֱלֹהִ֔ים עָשָׂ֖ה אֶת־הָאָדָֽם׃**

9:6 שופך דם האדם באדם דמו ישפך – ר׳׳ל בעדות האדם. ואחרים פירשוהו בעבור האדם למה מפני שנברא בצלם אלהים:

9:6 וזהו כי בצלם אלהים עשה את האדם – כמו ויאמר ליוסף **(בראשית מח א).** והנה האדם מצד נפשו המשכלת שהוא המפשט השגחת השם בעולם השפל מצד זה החלק בקיום מין האדם מתקים העולם, על כן הזהיר מלהשחיתו. ושם הענש כי כאשר עשה כן יעשה לו, לא ששם העלה מצד הכאב והמשכיל יבין:

**9:7וְאַתֶּ֖ם פְּר֣וּ וּרְב֑וּ שִׁרְצ֥וּ בָאָ֖רֶץ וּרְבוּ־בָֽהּ׃**

9:7 ואתם פרו ורבו – הוסיף לבאר כי אע׳׳פ שיהרג ההורג, הנה יש לכם ברכת פריה ורביה. ובעלי הדרש אמרו כי מי שאינו עוסק בפריה ורביה מעלין עלין כשופך דמים:

**9:8וַיֹּ֤אמֶר אֱלֹהִים֙ אֶל־נֹ֔חַ וְאֶל־בָּנָ֥יו אִתּ֖וֹ לֵאמֹֽר׃**

9:8 ויאמר אלהים אל נח ואל בניו – על ידי אביהם, או שגם הם נביאים:

**9:9וַאֲנִ֕י הִנְנִ֥י מֵקִ֛ים אֶת־בְּרִיתִ֖י אִתְּכֶ֑ם וְאֶֽת־זַרְעֲכֶ֖ם אַֽחֲרֵיכֶֽם׃**

9:9 ואני הנני מקים – הוסיף לבאר כי זאת הברית בזרעם דור אחר דור, כנרמז אשר נשבעתי מעבור מי נח עוד על הארץ **(ישעיה נד ט):**

**9:10 וְאֵ֨ת כָּל־נֶ֤פֶשׁ הַֽחַיָּה֙ אֲשֶׁ֣ר אִתְּכֶ֔ם בָּע֧וֹף בַּבְּהֵמָ֛ה וּֽבְכָל־חַיַּ֥ת הָאָ֖רֶץ אִתְּכֶ֑ם מִכֹּל֙ יֹצְאֵ֣י הַתֵּבָ֔ה לְכֹ֖ל חַיַּ֥ת הָאָֽרֶץ׃**

**9:11וַהֲקִמֹתִ֤י אֶת־בְּרִיתִי֙ אִתְּכֶ֔ם וְלֹֽא־יִכָּרֵ֧ת כָּל־בָּשָׂ֛ר ע֖וֹד מִמֵּ֣י הַמַּבּ֑וּל וְלֹֽא־יִהְיֶ֥ה ע֛וֹד מַבּ֖וּל לְשַׁחֵ֥ת הָאָֽרֶץ׃**

**9:12וַיֹּ֣אמֶר אֱלֹהִ֗ים זֹ֤את אֽוֹת־הַבְּרִית֙ אֲשֶׁר־אֲנִ֣י נֹתֵ֗ן בֵּינִי֙ וּבֵ֣ינֵיכֶ֔ם וּבֵ֛ין כָּל־נֶ֥פֶשׁ חַיָּ֖ה אֲשֶׁ֣ר אִתְּכֶ֑ם לְדֹרֹ֖ת עוֹלָֽם:**

9:12 ויאמר אלהים אל נח זאת אות הברית – ונמצא לזכר ובא האות והמופת **(דברים יג ג)** וטעמו סימן. וכנראה ממשמע הפשטים כי הקשת לא היתה מקודם לכן אבל נתחדשה אחר המבול. ואומרים מפרשים אע׳׳פ שחכמי הטבע נתנו טעם גרמת זו הקשת בחומר ובפועל ובצורה. ונראה כי לא היה שנוי בין קודם המבול בין אחריו לאלו הסבות: שהחומר הוא ההבל הלח בחלולי רסיסים, והצורה היא עירוב איכיות המראה בעבים בשלש מראות אדום ירוק ארגמן, והפועל הוא מבט השמש בעבים, על כן נראה צורת קשת שחוצבת האופק. ואומרים החכמים ע׳׳ה שהשם ית׳ חזק אור השמש אחרי המבול ונהיה ולא מקודם ותהיה גם בלילה במלואי הירח בשקיעתו או בעלותו והתכלית:

**9:13 אֶת־קַשְׁתִּ֕י נָתַ֖תִּי בֶּֽעָנָ֑ן וְהָֽיְתָה֙ לְא֣וֹת בְּרִ֔ית בֵּינִ֖י וּבֵ֥ין הָאָֽרֶץ׃**

**9:14 וְהָיָ֕ה בְּעַֽנְנִ֥י עָנָ֖ן עַל־הָאָ֑רֶץ וְנִרְאֲתָ֥ה הַקֶּ֖שֶׁת בֶּעָנָֽן׃**

9:14 על כן נאמר והיה בענני ענן על הארץ ונראתה הקשת בענן:

**9:15 וְזָכַרְתִּ֣י אֶת־בְּרִיתִ֗י אֲשֶׁ֤ר בֵּינִי֙ וּבֵ֣ינֵיכֶ֔ם וּבֵ֛ין כָּל־נֶ֥פֶשׁ חַיָּ֖ה בְּכָל־בָּשָׂ֑ר וְלֹֽא־יִֽהְיֶ֨ה ע֤וֹד הַמַּ֙יִם֙ לְמַבּ֔וּל לְשַׁחֵ֖ת כָּל־בָּשָֽׂר׃**

9:15 וזכרתי את בריתי – לחמול על יושבי הארץ שלא יהיה עוד מבול על הארץ. והנראה לי שאין סתירה במקראות והטעם כי בעלות האידים:

9:15 זהו טעם והיה בענני ענן – ראשית חלולם רסיסים ובאמצעות זה החלול יתהוה הקשת והועילנו, כי בראשית זה החלול יהיה הקשת לסימן שאזכור את בריתי שיש ביני ובין כל נפש חיה שלא ישחתו עוד במי מבול, שלא יהיה עוד חלול האידים ההם למי מבול:

9:15 והנה טעם הפסוק והיה בענני ענן ונראתה הקשת – אזכור הברית, ואם כן הקשת תהיה סימן בזכירת הברית, והמשתכל היטב ידע כי הלבנה היתה במזל קשת כשהתחיל המבול:

9:15 ומה שאמר ביני וביניכם – שגם הברואים בראותם שנוי ענין מאיכות לאיכות שהוא מדת דין מתוכחים ושבים מחטאם:

9:15 בענני – מהכבד והוקל:

**9:16וְהָיְתָ֥ה הַקֶּ֖שֶׁת בֶּֽעָנָ֑ן וּרְאִיתִ֗יהָ לִזְכֹּר֙ בְּרִ֣ית עוֹלָ֔ם בֵּ֣ין אֱלֹהִ֔ים וּבֵין֙ כָּל־נֶ֣פֶשׁ חַיָּ֔ה בְּכָל־בָּשָׂ֖ר אֲשֶׁ֥ר עַל־הָאָֽרֶץ׃**

**9:17וַיֹּ֥אמֶר אֱלֹהִ֖ים אֶל־נֹ֑חַ זֹ֤את אֽוֹת־הַבְּרִית֙ אֲשֶׁ֣ר הֲקִמֹ֔תִי בֵּינִ֕י וּבֵ֥ין כָּל־בָּשָׂ֖ר אֲשֶׁ֥ר עַל־הָאָֽרֶץ׃**

9:17 בין אלהים ובין כל נפש חיה – כמו ואת יפתח ואת שמואל **(שמואל א יב יא):**

**9:18 וַיִּֽהְי֣וּ בְנֵי־נֹ֗חַ הַיֹּֽצְאִים֙ מִן־הַתֵּבָ֔ה שֵׁ֖ם וְחָ֣ם וָיָ֑פֶת וְחָ֕ם ה֖וּא אֲבִ֥י כְנָֽעַן׃**

9:18 ויהיו בני נח היוצאים מן התבה שם וחם ויפת וחם הוא אבי כנען – יחסו אל כנען כי מעשה אבות יעשו בנים:

**9:19שְׁלֹשָׁ֥ה אֵ֖לֶּה בְּנֵי־נֹ֑חַ וּמֵאֵ֖לֶּה נָֽפְצָ֥ה כָל־הָאָֽרֶץ׃**

9:19 שלשה אלה בני נח – הודיע הכתוב שמאלה נחלקו כל האומות לארצותם בגוייהם, אך כנען לא זכה במה שתפש מצד רוע מעלליו ונתנה ארצו לבני שם. ורצה להודיע כי מתחלה היה מקלקל ומקולל ונתחייב בענש מפני שהשחית דרך ארץ, והוא היה ראשית העבירה:

**9:20וַיָּ֥חֶל נֹ֖חַ אִ֣ישׁ הָֽאֲדָמָ֑ה וַיִּטַּ֖ע כָּֽרֶם׃**

9:20 ויחל נח – לשון תחלה:

9:20 איש האדמה – בעל האדמה כנרמז זה ינחמנו ממעשינו ומעצבון ידינו מן האדמה **(בראשית ה כט),** והנה הורה ענין לנטוע לעשות כרם קבוץ גפנים לשרות אותם לעשות יין:

9:20 זהו טעם ויטע כרם:

**9:21וַיֵּ֥שְׁתְּ מִן־הַיַּ֖יִן וַיִּשְׁכָּ֑ר וַיִּתְגַּ֖ל בְּת֥וֹךְ אָהֳלֹֽה׃**

9:21 וישת מן היין – בעת שהגיע כמו ונטעו כרמים ושתו את יינם **(עמוס ט יד),** שאינו בזמן אחד:

9:21 וישכר ויתגל – מבנין התפעל בתשלומו יתגלה בשקל ויתאו המלך יפיך **(תהלים מה יב),** שהיין מסיר הדעת בעלות הבל היין כשלא יוכל לעכלו ויכסה מוחו, אל למלכים שתו יין **(משלי לא ד).** והראה הכתוב פחיתות חלומי יין איך מסבתו אירע לאדם נכבד ונביא להגלות כלי שראוי להכסות, וכון הכתוב להורות איך תציץ זאת העבירה בהגיעו לשכרותו של לוט אשר מסבתה יחויבו העוברים להענש חרבן וגלות. והכתוב הרמיז זה בכמה מקומות כי רעות בנות כנען **(בראשית** כ**ח** ח) אשר לא תקח אשה לבני מבנות הכנעני **(שם כד ג),** והנה זה היה עון סדום אחותך ותגבהינה ותעשינה תועבה לפני **(יחזקאל טז מט):**

9:21 בתוך אהלה – בה׳׳א תחת ו׳׳ו, היחס כמו פרעה וכל המונה **(שם לו יה):**

**‬ 9:22וַיַּ֗רְא חָ֚ם אֲבִ֣י כְנַ֔עַן אֵ֖ת עֶרְוַ֣ת אָבִ֑יו וַיַּגֵּ֥ד לִשְׁנֵֽי־אֶחָ֖יו בַּחֽוּץ׃**

9:22 וירא חם אבי כנען – נראה שהאב והבן ראו:

9:22 ויגד לשני אחיו בחוץ – כנראה שהוא ראה ולא עשה דבר, אבל כנראה שכנען עשה לו בזיון:

**9:23 וַיִּקַּח֩ שֵׁ֨ם וָיֶ֜פֶת אֶת־הַשִּׂמְלָ֗ה וַיָּשִׂ֙ימוּ֙ עַל־שְׁכֶ֣ם שְׁנֵיהֶ֔ם וַיֵּֽלְכוּ֙ אֲחֹ֣רַנִּ֔ית וַיְכַסּ֕וּ אֵ֖ת עֶרְוַ֣ת אֲבִיהֶ֑ם וּפְנֵיהֶם֙ אֲחֹ֣רַנִּ֔ית וְעֶרְוַ֥ת אֲבִיהֶ֖ם לֹ֥א רָאֽוּ׃**

9:23 ויקח שם ויפת את השמלה – כל אחד ואחד לקח אותה משני קצותיה:

9:23 לכן ויקח – וישימו על שכם שניהם ופניהם אחורנית, שהיו הולכים הפך תנועתם לפנים:

9:23 אחורנית – בשקל קדורנית **(מלאכי ג יד):**

**9:24וַיִּ֥יקֶץ נֹ֖חַ מִיֵּינ֑וֹ וַיֵּ֕דַע אֵ֛ת אֲשֶׁר־עָ֥שָׂה־ל֖וֹ בְּנ֥וֹ הַקָּטָֽן׃**

9:24 וייקץ נח – בשקל וייצק דם המכה **(מלכים א כב לה),** המלה קל מפעלי הפ׳׳א:

9:24 ואמר מיינו:

9:24 שלא נסבור כי וידע – הוא בדרך נבואה:

9:24 בנו הקטן – הוא כנען, והעד ארור כנען והוא הקטן לבני חם, וחם אינו קטן משם ויפת. ובן הבן נקרא בן:

**9:25וַיֹּ֖אמֶר אָר֣וּר כְּנָ֑עַן עֶ֥בֶד עֲבָדִ֖ים יִֽהְיֶ֥ה לְאֶחָֽיו׃**

9:25 עבד עבדים יהיה לאחיו – יש מפרשים לכוש ומצרים:

9:25 הנכון לאחיו – של חם:

9:25 והנה הכתוב ויהי כנען עבד למו – לשם וליפת. והאומר שהיה רוצה לקלל את חם, ובעבור שנתברך קלל את כנען, אינו נכון. גם האומר שהטעם ארור אבי כנען אינו נאות:

9:25 ומפרש בנו הקטן – הבזוי והפחות כדרך הנה קטן נתתיך בגוים **(עובדיה א ב),** כי אין בני חם עבדים:

9:25 עבד עבדים – מה טעם שיהיה עבד כאחד העבדים:

**9:26וַיֹּ֕אמֶר בָּר֥וּךְ יְהֹוָ֖ה אֱלֹ֣הֵי שֵׁ֑ם וִיהִ֥י כְנַ֖עַן עֶ֥בֶד לָֽמוֹ׃**

9:26 ברוך ה׳ אלהי שם – הזכיר השם המיוחד עם שם שיצא ממנו אומת ישראל שנקרא עליהם שם ה׳:

9:26 ויהי כנען עבד למו – טעמו לזרעו של שם, כי זה בן חם ואינו לש׳׳י ולשם:

**9:27יַ֤פְתְּ אֱלֹהִים֙ לְיֶ֔פֶת וְיִשְׁכֹּ֖ן בְּאָֽהֳלֵי־שֵׁ֑ם וִיהִ֥י כְנַ֖עַן עֶ֥בֶד לָֽמוֹ׃**

9:27 יפת אלהים ליפת – הזכיר השם המשותף:

9:27 ויפת – לשון הרחבה מטעם ולפותה שפתיו **(משלי כ יט),** והוא מבנין הפעיל במשקל ומלכים ירד **(ישעיה מא ב)**:

9:27 ואין המלה נמשכת עם אלהים – עד שיהיה שו׳׳א מתנועע בעבור שו׳׳א של אל׳׳ף אלהים. ולעולם לא יתחברו שני שואי׳׳ם נעים כיוצא בו נרד וכרכום **(שה׳׳ש ד יד).** ויש מפרשים גם כן סבה אחרת כי אחרי שו׳׳א נע לא יבוא דג׳׳ש והנה ויפת בסתר לבי **(איוב לא** **כז).** לכן לא יתכן דבר ר׳ יהודה נ׳׳ע שאמר כי השו׳׳א השני נע. גם דבר ר׳ יונה נ׳׳ע שאמר כי להריץ המלה בא כן, ומה יעשה במלת וישא את קולו ויבך **(בראשית כט יא),** והוא בהפסק:

9:27 וישבון באהלי שם – השם הנזכר:

**9:28וַֽיְחִי־נֹ֖חַ אַחַ֣ר הַמַּבּ֑וּל שְׁלֹ֤שׁ מֵאוֹת֙ שָׁנָ֔ה וַֽחֲמִשִּׁ֖ים שָׁנָֽה׃**

**9:29וַיִּֽהְיוּ֙ כָּל־יְמֵי־נֹ֔חַ תְּשַׁ֤ע מֵאוֹת֙ שָׁנָ֔ה וַחֲמִשִּׁ֖ים שָׁנָ֑ה וַיָּמֹֽת׃**

**10:1 וְאֵ֙לֶּה֙ תּוֹלְדֹ֣ת בְּנֵי־נֹ֔חַ שֵׁ֖ם חָ֣ם וָיָ֑פֶת וַיִּוָּלְד֥וּ לָהֶ֛ם בָּנִ֖ים אַחַ֥ר הַמַּבּֽוּל׃**

10:1 ואלה תולדות בני נח – כמו ואין אני ואחי ונערי **(נחמיה ד יז)** מפני אריכות הדברים עוד שנה ואלה תולדות:

**10:2בְּנֵ֣י יֶ֔פֶת גֹּ֣מֶר וּמָג֔וֹג וּמָדַ֖י וְיָוָ֣ן וְתֻבָ֑ל וּמֶ֖שֶׁךְ וְתִירָֽס׃**

10:2 בני יפת – החל מיפת ממה שהשלים החל. וכשמו כן חנו שנולדו לו שבעה בנים. ובאר משפחותיהם מפני יחוס אברהם ולהודיע כי מה שזכו ישראל במקום שקדמו אחרים בו היו מאותם שהיו מחויבים כליה היא ארץ כנען:

**10:3וּבְנֵ֖י גֹּ֑מֶר אַשְׁכֲּנַ֥ז וְרִיפַ֖ת וְתֹגַרְמָֽה׃**

**10:4וּבְנֵ֥י יָוָ֖ן אֱלִישָׁ֣ה וְתַרְשִׁ֑ישׁ כִּתִּ֖ים וְדֹדָנִֽים׃**

**10:5מֵ֠אֵלֶּה נִפְרְד֞וּ אִיֵּ֤י הַגּוֹיִם֙ בְּאַרְצֹתָ֔ם אִ֖ישׁ לִלְשֹׁנ֑וֹ לְמִשְׁפְּחֹתָ֖ם בְּגוֹיֵהֶֽם׃**

10:5 מאלה נפרדו איי הגוים – אינו חוזר אל שלשה בני נח כשסברו רבים, אלא אל בני יפת כי באמת יושבי האיים אינם כי אם בני יפת והעד מאיי אלישה **(יחזקאל כז ז):**

**10:6וּבְנֵ֖י חָ֑ם כּ֥וּשׁ וּמִצְרַ֖יִם וּפ֥וּט וּכְנָֽעַן׃**

**10:7וּבְנֵ֣י כ֔וּשׁ סְבָא֙ וַֽחֲוִילָ֔ה וְסַבְתָּ֥ה וְרַעְמָ֖ה וְסַבְתְּכָ֑א וּבְנֵ֥י רַעְמָ֖ה שְׁבָ֥א וּדְדָֽן׃**

**10:8וְכ֖וּשׁ יָלַ֣ד אֶת־נִמְרֹ֑ד ה֣וּא הֵחֵ֔ל לִֽהְי֥וֹת גִּבֹּ֖ר בָּאָֽרֶץ׃**

10:8 וכוש ילד את נמרוד הוא ההל להיות גבור בארץ – הראה גבורתו שהיה גבור ציד שהיה צד חיות חזקות, ודעת בעלי הדרש ידועה:

**10:9הֽוּא־הָיָ֥ה גִבֹּֽר־צַ֖יִד לִפְנֵ֣י יְהוָ֑ה עַל־כֵּן֙ יֵֽאָמַ֔ר כְּנִמְרֹ֛ד גִּבּ֥וֹר צַ֖יִד לִפְנֵ֥י יְהוָֽה׃**

10:9 לפני ה׳ – יש אומרים שהיה צד וזובחם לפני השם. והאמת להורות שלא היה בעולם בגבורה מעולה ממנו, על כן היה למשל כנמרוד גבור ציד:

**10:10 וַתְּהִ֨י רֵאשִׁ֤ית מַמְלַכְתּוֹ֙ בָּבֶ֔ל וְאֶ֖רֶךְ וְאַכַּ֣ד וְכַלְנֵ֑ה בְּאֶ֖רֶץ שִׁנְעָֽר׃**

10:10 ותהי ראשית ממלכתו בבל – שמלכות בבל קדמה בעולם וראשית שמלך בבל היה נמרוד ומלך בתחלה על אותם העירות שהיו בארץ שנער, ואחרי כן הרחיב מלכותו ויצא אל ארץ אשור ובנה הערים הנזכרות. לא כדעת האומר שאשור יצא מאותו המקום והרג את נמרוד ומלך במקומו, והעד שאמר ורעו את ארץ אשור בחרב ואת ארץ נמרוד **(מיכה ה ה),** לא שטעמו שאשור יצא מבבל אלא הוא על שם המקום:

**10:11מִן־הָאָ֥רֶץ הַהִ֖וא יָצָ֣א אַשּׁ֑וּר וַיִּ֙בֶן֙ אֶת־נִ֣ינְוֵ֔ה וְאֶת־רְחֹבֹ֥ת עִ֖יר וְאֶת־כָּֽלַח׃**

**10:12וְֽאֶת־רֶ֔סֶן בֵּ֥ין נִֽינְוֵ֖ה וּבֵ֣ין כָּ֑לַח הִ֖וא הָעִ֥יר הַגְּדֹלָֽה׃**

10:12 היא העיר הגדולה – יותר טוב להיות חוזר על רסן מלחזור על נינוה או על כלה, ואע׳׳פ שמצאנו על נינוה שהיא עיר גדולה לאלהים **(יונה ג נ):**

**10:13וּמִצְרַ֡יִם יָלַ֞ד אֶת־לוּדִ֧ים וְאֶת־עֲנָמִ֛ים וְאֶת־לְהָבִ֖ים וְאֶת־נַפְתֻּחִֽים׃**

10:13 ומצרים ילד – מהשניות כמו אפרים ואפשר שהשניות מפני שהוא שני לכוש, כמו כן אפרים שהוא שני למנשה:

10:13 ילד את לודים – כל הנולדים למצרים הזכירם בלשון רבים, ועל כן הוצרכו רבים לומר שהם שמות מקום ונתיחסו הנולדים אליהם:

**10:14 וְֽאֶת־פַּתְרֻסִ֞ים וְאֶת־כַּסְלֻחִ֗ים אֲשֶׁ֨ר יָצְא֥וּ מִשָּׁ֛ם פְּלִשְׁתִּ֖ים וְאֶת־כַּפְתֹּרִֽים׃**

10:14 ועוד מפני שנאמר אשר יצאו משם פלשתים – ומרמיז על מקום, ונאמר והשמותי את פתרוס **(יחזקאל ל יד).** ונאמר כפתורים היוצאים מכפתור **(דברים ב כג).** ויש טענה כי למה לא הזכיר שמות הנולדים העצמיים, ואם נמצאו מאלו השמות שמות מקום מצרים יוכיח, ונמצא ויקרא שם העיר כשם בנו חנוך **(בראשית ד יז).** ואולם הם שמות אנשים, ואע׳׳פ שהם מתרבים, וכן דודנים:

10:14 אשר יצאו משם פלשתים – בעבור ששם המקום פלשת, נקראו על שם המקום על כן אמר, אשר יצאו משם פלשתים, רמז אל המקום, ור׳׳ל מעטים יצאו ממקומם:

10:14 כסלוחים – ופעמים מלת שם מרמיז על מקום שזכרו, ולפעמים על מקום שלא זכרו, ועל כל המעשה שם **(קהלת ג יז),** וערום אשוב שמה **(איוב א כא).** ובעבור שמצאו כפתורים היוצאים מכפתור יש לפרש שהמקום שהיו דרים כסלוחים היה מתיחס אל כפתורים שהם היו החזקים ונתיחס המקום עליהם, ועל כן נדחו כסלוחים אשר היו מתיחסים כפתורים על שם המקום והלכו למצוא להם מקום לדור בו ובאו אל מקום פלשת ויירשו אותו מן העוין וישבו בה ונקראו פלשתים על שם המקום. והזכיר גבול הכנעני בעבור שהיו ישראל עתידים לרשת את ארצם:

**10:15וּכְנַ֗עַן יָלַ֛ד אֶת־צִידֹ֥ן בְּכֹר֖וֹ וְאֶת־חֵֽת׃**

**10:16 וְאֶת־הַיְבוּסִי֙ וְאֶת־הָ֣אֱמֹרִ֔י וְאֵ֖ת הַגִּרְגָּשִֽׁי׃**

**10:17 וְאֶת־הַֽחִוִּ֥י וְאֶת־הַֽעַרְקִ֖י וְאֶת־הַסִּינִֽי׃**

**10:18 וְאֶת־הָֽאַרְוָדִ֥י וְאֶת־הַצְּמָרִ֖י וְאֶת־הַֽחֲמָתִ֑י וְאַחַ֣ר נָפֹ֔צוּ מִשְׁפְּח֖וֹת הַֽכְּנַעֲנִֽי׃**

**10:19וַֽיְהִ֞י גְּב֤וּל הַֽכְּנַעֲנִי֙ מִצִּידֹ֔ן בֹּאֲכָ֥ה גְרָ֖רָה עַד־עַזָּ֑ה בֹּאֲכָ֞ה סְדֹ֧מָה וַעֲמֹרָ֛ה וְאַדְמָ֥ה וּצְבֹיִ֖ם עַד־לָֽשַׁע׃**

**10:20 אֵ֣לֶּה בְנֵי־חָ֔ם לְמִשְׁפְּחֹתָ֖ם לִלְשֹֽׁנֹתָ֑ם בְּאַרְצֹתָ֖ם בְּגוֹיֵהֶֽם׃**

**10:21וּלְשֵׁ֥ם יֻלַּ֖ד גַּם־ה֑וּא אֲבִי֙ כָּל־בְּנֵי־עֵ֔בֶר אֲחִ֖י יֶ֥פֶת הַגָּדֽוֹל׃**

10:21 ולשם יולד גם הוא – בעבור שממנו נבנה יסוד עולם:

10:21 על כן אבי כל בני עבר – שאברהם נתיחס אל עבר כדרך כי ביצחק יקרא לך זרע **(בראשית כא יב):**

10:21 אחי יפת הגדול – הנכון שמלת הגדול חוזר אל יפת. והטעם אע׳׳פ שיפת היה הגדול, שם זכה להיות אבי כל בני עבר שאברהם יצא ממנו. ולמה יחס הערך אל יפת, מפני שאלו היו קרובים באחוה מפני שכבדו לאביהם:

10:21 ולא יתכן להיות הגדול חוזר אל שם, כי מה הטעם, והלא הכתוב מיחסו תחלה ועוד מה טעם להעריכו גדול מן יפת והלא הוא גדול מן חם שהוא גדול מן יפת. ואם יפת הגדול יש להקשות אם שם הקטן היה ראוי להיות יפת שני שלא לשומו אחרון. ומה שיש לומר שהם היה אמצעי והושם יפת במקום שם ושם במקום יפת, ונשאר חם עוד אמצעי, שהקצין כמו הראש. ומסתיעים מסדר המקראות ששם קטן היה מפני שאמר שם בן מאת שנה ויולד את ארפכשד שנתים אחר המבול, והלא נח הולידו בהיותו בן ת׳׳ק שנה ובשנת ת׳׳ר היה המבול והנה הלכו מאה שנה, ומה טעם שנתים אחר המבול. והעומדים כנגד ומשתדלים לתקן המקראות תופשים ראש וסוף השנים ויום וחדש בשנה מחשבים אותו שנה, ומה שבארנו הוא האמת:

**10:22 בְּנֵ֥י שֵׁ֖ם עֵילָ֣ם וְאַשּׁ֑וּר וְאַרְפַּכְשַׁ֖ד וְל֥וּד וַֽאֲרָֽם׃**

**10:23 וּבְנֵ֖י אֲרָ֑ם ע֥וּץ וְח֖וּל וְגֶ֥תֶר וָמַֽשׁ׃**

**10:24 וְאַרְפַּכְשַׁ֖ד יָלַ֣ד אֶת־שָׁ֑לַח וְשֶׁ֖לַח יָלַ֥ד אֶת־עֵֽבֶר׃**

**10:25 וּלְעֵ֥בֶר יֻלַּ֖ד שְׁנֵ֣י בָנִ֑ים שֵׁ֣ם הָֽאֶחָ֞ד פֶּ֗לֶג כִּ֤י בְיָמָיו֙ נִפְלְגָ֣ה הָאָ֔רֶץ וְשֵׁ֥ם אָחִ֖יו יָקְטָֽן׃**

10:25 ולעבר יולד שני בנים – כדין הפועל כמו מי נדה לא זורק עליו **(במדבר יט יג):**

10:25 שם האחד פלג כי בימיו נפלגה הארץ – ענין חלוק מלשון פלג לשונם **(תהלים נה י).** כנראה כי בזמן שנולד נהיה דור הפלגה, ונקרא על שם המעשה והלא ענין דור הפלגה נזכר אחרי ספור כלל הנולדים. על כן יש מפרשים כי פרק ויהי כל הארץ שפה אחת **(בראשית יא א),** היה ראוי להכתב עם כי בימיו נפלגה הארץ. ועבר מהמבול עד דור הפלגה מאה שנה, אלא פסק בענינו להשלים הגודלים ועוד החל:

**10:26 וְיָקְטָ֣ן יָלַ֔ד אֶת־אַלְמוֹדָ֖ד וְאֶת־שָׁ֑לֶף וְאֶת־חֲצַרְמָ֖וֶת וְאֶת־יָֽרַח׃**

**10:27 וְאֶת־הֲדוֹרָ֥ם וְאֶת־אוּזָ֖ל וְאֶת־דִּקְלָֽה׃**

**10:28 וְאֶת־עוֹבָ֥ל וְאֶת־אֲבִֽימָאֵ֖ל וְאֶת־שְׁבָֽא׃**

**10:29 וְאֶת־אוֹפִ֥ר וְאֶת־חֲוִילָ֖ה וְאֶת־יוֹבָ֑ב כָּל־אֵ֖לֶּה בְּנֵ֥י יָקְטָֽן׃**

**10:30 וַֽיְהִ֥י מוֹשָׁבָ֖ם מִמֵּשָׁ֑א בֹּאֲכָ֥ה סְפָ֖רָה הַ֥ר הַקֶּֽדֶם׃**

**10:31 אֵ֣לֶּה בְנֵי־שֵׁ֔ם לְמִשְׁפְּחֹתָ֖ם לִלְשֹׁנֹתָ֑ם בְּאַרְצֹתָ֖ם לְגוֹיֵהֶֽם׃**

**10:32 אֵ֣לֶּה מִשְׁפְּחֹ֧ת בְּנֵי־נֹ֛חַ לְתוֹלְדֹתָ֖ם בְּגוֹיֵהֶ֑ם וּמֵאֵ֜לֶּה נִפְרְד֧וּ הַגּוֹיִ֛ם בָּאָ֖רֶץ אַחַ֥ר הַמַּבּֽוּל׃**

10:32 ועל כן אמר ומאלה נפרדו – ואם סדרו אחר המבול להודיע כי אע׳׳פ שקלקלו השם לא כלה אותם בעבור הברית רק פזרם. ואחרים אומרים שדור הפלגה נחלק לשבעים לשונות כפי מספר הנולדים הנזכרים והלא אינם שבעים כי אם חמשה ושבעים עם נח ובניו ופלשתים, ואם נוציא נח ובניו ופלשתים שהוא ספור שהיו מבני כסלוחים כפי זאת הכונה הנה יקטן ובניו עדין לא נולדו. על כן יש מהם אומרים כי בסוף ימי פלג נהיה, ואביו קראו פלג על שם העתיד. ולפי זאת הכונה אינם שבעים לבד, רק אלפים, הנה שם ובניו וארפכשד ובניו ושלח ובניו כיוצא בזה לכל הנולדים עד שמזה אומרים שאברהם מבוני המגדל היה.

10:32 ואולם הדבר מסופק שאם היה בעת שנולד פלג מה טעם בימיו, ואם בסוף ימיו יקשה כי על העתיד קראו. והנראה שמלת בימיו חוזר אל עבר ומשום שנפלגה הארץ בימיו ובאותו הזמן נולד לו בן, ראו פלג על שם הפעולה. ואמת כי בימי עבר רבים היו בוני המגדל זולתי הכתובים, וכשנחלקו המשפחות עבר היה בפני עצמו ונתיחס ללשון העברית ונקראת על שמו. ובלשון הקדש היו מדברים אז, והעד אדם וחוה ונח שהם שמות של לשון הקדש כפי גזרתם נח מן ינחמנו **(בראשית ה** **כט),** וחוה כנזכר כי היא היתה אם כל חי **(שם ג כ),** ואדם מאדמה. וכשנחלקו הכל ממנו קרא שם בנו הנולד לו על שם הפעולה, ואלו היו הלשונות למספר הנזכרים היה ראוי להיות לעבר לשון בפני עצמו ולפלג לשון בפני עצמו. וידענו כי אברהם המתיחס אל עבר מבני פלג, ומזמן המבול עד פלג מאה שנה ורבים נולדו, ואולם הכתוב לא זכר אלו אלא לעלות. הנה בני גמר מה שעתיד להיות בימי משיח, ובני יון שהוא החיה הרביעית שנחרב הבית על ידיהם. וענין נמרוד בעבור מלכות בבל שקדמה בעולם, ומה שקרה לאברהם אבינו ע׳׳ה. וענין אשור כמו כן, וענין מצרים ידוע, וענין הכנעני, וסדר ענין עבר מה שהקרה בימיו אשר יצא אברהם ממנו, זהו טעם אבי כל בני עבר:

**11:1 וַֽיְהִ֥י כָל־הָאָ֖רֶץ שָׂפָ֣ה אֶחָ֑ת וּדְבָרִ֖ים אֲחָדִֽים׃**

11:1 ויהי כל הארץ שפה אחת – כמו שפה ברורה **(צפניה ג ט),** והדבורים יקראו שפה בעבור שיראו שממנה יצאו:

11:1 ודברים אחדים – שמות מפורשים שלא היו שמות משתתפים להיות שם אחד לענינים רבים. ויש מפרשים שלא היה להם לשון מעליא שלא יכירו ההדיוטים. והאמת כי בלשון הקדש היו מדברים:

11:1 והדורשים בגמטריא מצאו שפה אחת – לשון הקדש:

11:1 אחדים – אינו מגזרת אחד שהאל׳׳ף בסגו׳׳ל כי הוא מן הדגושים וזה מן הקלים:

**11:2וַֽיְהִ֖י בְּנָסְעָ֣ם מִקֶּ֑דֶם וַֽיִּמְצְא֥וּ בִקְעָ֛ה בְּאֶ֥רֶץ שִׁנְעָ֖ר וַיֵּ֥שְׁבוּ שָֽׁם׃**

11:2 ויהי בנסעם מקדם – ענינו ממזרח:

11:2 וימצאו בקעה – על שם שהבקוע יורה על יושר שלא היו רכסים:

**11:3וַיֹּאמְר֞וּ אִ֣ישׁ אֶל־רֵעֵ֗הוּ הָ֚בָה נִלְבְּנָ֣ה לְבֵנִ֔ים וְנִשְׂרְפָ֖ה לִשְׂרֵפָ֑ה וַתְּהִ֨י לָהֶ֤ם הַלְּבֵנָה֙ לְאָ֔בֶן וְהַ֣חֵמָ֔ר הָיָ֥ה לָהֶ֖ם לַחֹֽמֶר׃**

11:3 ויאמרו איש אל רעהו – יתכן היותו משפחה למשפחה:

11:3 הבה – נשתנה ממשקל רדה בעבור הה׳׳א הטעם נתינת עצה:

11:3 נלבנה – פעל נגזר מן השם:

11:3 לבנים – יחידו לנקבה ורבויו לזכר כמו אשה נשים:

**11:4וַיֹּאמְר֞וּ הָ֣בָה ׀ נִבְנֶה־לָּ֣נוּ עִ֗יר וּמִגְדָּל֙ וְרֹאשׁ֣וֹ בַשָּׁמַ֔יִם וְנַֽעֲשֶׂה־לָּ֖נוּ שֵׁ֑ם פֶּן־נָפ֖וּץ עַל־פְּנֵ֥י כָל־הָאָֽרֶץ׃**

11:4 ויאמרו הבה נבנה לנו עיר ומגדל וראשו בשמים ונעשה לנו שם – הטעם שיהיו כלם נשמעים לנימוס אחד:

11:4 וטעם עיר ומגדל – אפשר שהטעם להיות בית מועדם וזהו וראשו בשמים:

11:4 וטעם פן נפוץ – הטעם נעשה פן נפוץ ונהיה חלוקי נימוסים ותרבה הקטטה והשנאה בינינו, כנראה שהשתדלו לתקן מה שנענש מסבתו בענין המבול, והוא אשר השתדלו לעשות סיעות להתגבר אחד באחר, אשר ילדו להם המה הגבורים אשר מעולם אנשי השם. ותהי מרוצתם רעה וגבורתם לא כן להפסיד את מין האדם, כי לא היו טפשים שיכילם עין אחת ושלא יפוצו:

**11:5 וַיֵּ֣רֶד יְהוָ֔ה לִרְאֹ֥ת אֶת־הָעִ֖יר וְאֶת־הַמִּגְדָּ֑ל אֲשֶׁ֥ר בָּנ֖וּ בְּנֵ֥י הָאָדָֽם׃**

11:5 וירד ה׳ – כנגד השפלים:

11:5 אשר בנו – כטעם אשר בונים, אמר השם המיוחד, כי כונת בוני המגדל בשם המשותף:

**11:6 וַיֹּ֣אמֶר יְהוָ֗ה הֵ֣ן עַ֤ם אֶחָד֙ וְשָׂפָ֤ה אַחַת֙ לְכֻלָּ֔ם וְזֶ֖ה הַחִלָּ֣ם לַעֲשׂ֑וֹת וְעַתָּה֙ לֹֽא־יִבָּצֵ֣ר מֵהֶ֔ם כֹּ֛ל אֲשֶׁ֥ר יָזְמ֖וּ לַֽעֲשֽׂוֹת׃**

11:6 ויאמר ה׳ הן עם אחד ושפה אחת לכלם – הטעם מה שכונו לעשות יוציאוהו לידי פעל, וזה החלם הה׳׳א בפת׳׳ח מפני החי׳׳ת מקור מפעלי הכפל מבנין הפעיל והכנוי רמז אל הפועל:

11:6 לא יבצר – לא ימנע:

11:6 אשר יזמו – ענין מחשבה מן זממו אל תפק **(תהלים קמ ט)** ואע׳׳פ שהם שני שרשים. ואין הטעם מפני שהם שפה אחת יזמו לעשות כזה. אבל הטעם מה שיזמו לעשות יעשוהו כיון שהם שפה אחת, אבל דבר שימנעם זה שנבלבל לשונם. וכל זה לא היה אלא מפני שכחשו לעולם הרוחני ולא נבדלו מן המורגש.

11:6 וזהו טעם וראשו בשמים, לא למעלה מן השמים, ומפני שראה השם שאם תתקים עצת אם יתעורר מתעורר להופיע דעת אמתית לחלוק ולעמוד כנגד דעתם, עכ׳׳פ יפסידוהו מן העולם כיון שכלם יהיו בנימוס אחד. על כן ראה השם מה שעתיד כשזרח אברהם אבינו ע׳׳ה חולק על דעתם, ואמר קונה שמים וארץ **(בראשית יד יט).** ומשמע הכתוב מרמיז מה שהקראה לו גם מה שנודע מספרי הנבטיה, ואילולי היו בנימוס אחד כל העולם היה נפסד מן העולם. אלא הוציאו משם והוליכו אל מקום אחר אל עם שהיו מתגרים עם אותם שיצא משם, כאשר הרמיז הכתוב במה שחל בין ארבעה מלכים עם החמשה, הן כל אלה יפעל אל:

**11:7הָ֚בָה נֵֽרְדָ֔ה וְנָבְלָ֥ה שָׁ֖ם שְׂפָתָ֑ם אֲשֶׁר֙ לֹ֣א יִשְׁמְע֔וּ אִ֖ישׁ שְׂפַ֥ת רֵעֵֽהוּ׃**

11:7 הבה נרדה – כולל עולם הרוחני אשר כחשוהו בוני המגדל:

11:7 ונבלה – יש מפרשים המלה מפעלי הנו׳׳ן מבנין הקל במשקל נפלה. ואחרים פירשוהו הנו׳׳ן לרבוי, והיה ראוי לומר ונבולה בשקל ונבוזה **(שמואל א יד לו)** מפעלי הכפל אע׳׳פ שהוקל הזיי׳׳ן והוא מבנין הקל. ואחרים פירשוהו עבר מבנין נפעל מפעלי הכפל, והיה ראוי לומר ונבלה, וכן ונבקה רוח מצרים **(ישעיה יט ג),** שהיה ראוי לומר ונבקה בדג׳׳ש. ויש מפרשים שהוא מבנין הפעיל והיה ראוי ונבלה הבי׳׳ת בצר׳׳י ובא כדרך וידבקו גם הנה **(שמואל א יד כב).** והראוי כיון שאמר כי שם בלל ה׳ פעל קל ראוי להיות המלה מבנין נפעל והוקלה המלה, כמו שהוקל ורחבה ונסבה **(יחזקאל מא ז):**

11:7 שפתם – הנה ענשם ממין חטאם שהם כחשו עולם הרוחני והענישם בענין הדבר אשר היה מכח הנפש המשכלת אשר היא מהעולם הרוחני להקיצם בענין חטאם, ועל כן הזכיר השם המיוחד אבל בענין המבול שהוא ענין גופני שהיה ענשם גופני הזכיר שם אלהים והמשכיל יבין. והנה בלבל לשונם שלא היו יודעים איש שפת רעהו מיד נשארו מעצתם:

**11:8 וַיָּ֨פֶץ יְהוָ֥ה אֹתָ֛ם מִשָּׁ֖ם עַל־פְּנֵ֣י כָל־הָאָ֑רֶץ וַֽיַּחְדְּל֖וּ לִבְנֹ֥ת הָעִֽיר׃**

11:8 ויפץ ה׳ אותם משם על פני כל הארץ ויחדלו לבנות העיר – כמו כי חדל לספור **(בראשית מא מט)** שהרי בנו קצתה:

11:8 בבל – שתי מלות כמו בגד **(שם ל יא).** ובאמת כי רבתה התגרה ביניהם כשלא היה מבין איש שפת רעהו ונפרדו לארצותם בגוייהם כי לא היה ביניהם דבר אחד שיכללם, וחלוק הלשון סבה גדולה להפרד זה מזה:

**11:9 עַל־כֵּ֞ן קָרָ֤א שְׁמָהּ֙ בָּבֶ֔ל כִּי־שָׁ֛ם בָּלַ֥ל יְהוָ֖ה שְׂפַ֣ת כָּל־הָאָ֑רֶץ וּמִשָּׁם֙ הֱפִיצָ֣ם יְהוָ֔ה עַל־פְּנֵ֖י כָּל־הָאָֽרֶץ׃**

**11:10 אֵ֚לֶּה תּוֹלְדֹ֣ת שֵׁ֔ם שֵׁ֚ם בֶּן־מְאַ֣ת שָׁנָ֔ה וַיּ֖וֹלֶד אֶת־אַרְפַּכְשָׁ֑ד שְׁנָתַ֖יִם אַחַ֥ר הַמַּבּֽוּל׃**

11:10 אלה תולדות שם – החל לבאר תכלית מה שהיתה הכונה בו הוא אברהם אבינו ע׳׳ה:

11:10 שנתים אחר המבול – שנה שעשה בתבה ושנה אחרי צאתו:

**11:11 וַֽיְחִי־שֵׁ֗ם אַֽחֲרֵי֙ הוֹלִיד֣וֹ אֶת־אַרְפַּכְשָׁ֔ד חֲמֵ֥שׁ מֵא֖וֹת שָׁנָ֑ה וַיּ֥וֹלֶד בָּנִ֖ים וּבָנֽוֹת׃**

**11:12וְאַרְפַּכְשַׁ֣ד חַ֔י חָמֵ֥שׁ וּשְׁלֹשִׁ֖ים שָׁנָ֑ה וַיּ֖וֹלֶד אֶת־שָֽׁלַח׃**

**11:13וַֽיְחִ֣י אַרְפַּכְשַׁ֗ד אַֽחֲרֵי֙ הוֹלִיד֣וֹ אֶת־שֶׁ֔לַח שָׁלֹ֣שׁ שָׁנִ֔ים וְאַרְבַּ֥ע מֵא֖וֹת שָׁנָ֑ה וַיּ֥וֹלֶד בָּנִ֖ים וּבָנֽוֹת׃**

**11:14 וְשֶׁ֥לַח חַ֖י שְׁלֹשִׁ֣ים שָׁנָ֑ה וַיּ֖וֹלֶד אֶת־עֵֽבֶר׃**

**11:15 וַֽיְחִי־שֶׁ֗לַח אַחֲרֵי֙ הוֹלִיד֣וֹ אֶת־עֵ֔בֶר שָׁלֹ֣שׁ שָׁנִ֔ים וְאַרְבַּ֥ע מֵא֖וֹת שָׁנָ֑ה וַיּ֥וֹלֶד בָּנִ֖ים וּבָנֽוֹת׃**

**11:16וַֽיְחִי־עֵ֕בֶר אַרְבַּ֥ע וּשְׁלֹשִׁ֖ים שָׁנָ֑ה וַיּ֖וֹלֶד אֶת־פָּֽלֶג׃**

**11:17 וַֽיְחִי־עֵ֗בֶר אַחֲרֵי֙ הוֹלִיד֣וֹ אֶת־פֶּ֔לֶג שְׁלֹשִׁ֣ים שָׁנָ֔ה וְאַרְבַּ֥ע מֵא֖וֹת שָׁנָ֑ה וַיּ֥וֹלֶד בָּנִ֖ים וּבָנֽוֹת׃**

**11:18וַֽיְחִי־פֶ֖לֶג שְׁלֹשִׁ֣ים שָׁנָ֑ה וַיּ֖וֹלֶד אֶת־רְעֽוּ׃**

**11:19 וַֽיְחִי־פֶ֗לֶג אַחֲרֵי֙ הוֹלִיד֣וֹ אֶת־רְע֔וּ תֵּ֥שַׁע שָׁנִ֖ים וּמָאתַ֣יִם שָׁנָ֑ה וַיּ֥וֹלֶד בָּנִ֖ים וּבָנֽוֹת׃**

**11:20וַיְחִ֣י רְע֔וּ שְׁתַּ֥יִם וּשְׁלֹשִׁ֖ים שָׁנָ֑ה וַיּ֖וֹלֶד אֶת־שְׂרֽוּג׃**

**11:21 וַיְחִ֣י רְע֗וּ אַחֲרֵי֙ הוֹלִיד֣וֹ אֶת־שְׂר֔וּג שֶׁ֥בַע שָׁנִ֖ים וּמָאתַ֣יִם שָׁנָ֑ה וַיּ֥וֹלֶד בָּנִ֖ים וּבָנֽוֹת׃**

**11:22וַיְחִ֥י שְׂר֖וּג שְׁלֹשִׁ֣ים שָׁנָ֑ה וַיּ֖וֹלֶד אֶת־נָחֽוֹר׃**

**11:23 וַיְחִ֣י שְׂר֗וּג אַחֲרֵ֛י הוֹלִיד֥וֹ אֶת־נָח֖וֹר מָאתַ֣יִם שָׁנָ֑ה וַיּ֥וֹלֶד בָּנִ֖ים וּבָנֽוֹת׃**

**11:24וַיְחִ֣י נָח֔וֹר תֵּ֥שַׁע וְעֶשְׂרִ֖ים שָׁנָ֑ה וַיּ֖וֹלֶד אֶת־תָּֽרַח׃**

**11:25וַיְחִ֣י נָח֗וֹר אַחֲרֵי֙ הוֹלִיד֣וֹ אֶת־תֶּ֔רַח תְּשַֽׁע־עֶשְׂרֵ֥ה שָׁנָ֖ה וּמְאַ֣ת שָׁנָ֑ה וַיּ֥וֹלֶד בָּנִ֖ים וּבָנֽוֹת׃**

**11:26וַֽיְחִי־תֶ֖רַח שִׁבְעִ֣ים שָׁנָ֑ה וַיּ֙וֹלֶד֙ אֶת־אַבְרָ֔ם אֶת־נָח֖וֹר וְאֶת־הָרָֽן׃**

11:26 ויולד את אברם את נחור ואת הרן – ונראה שבאור כשדים הולידם על כן אשר הוצאתיך מאור כשדים **(שם טו ז),** וכן על כן באורים כבדו ה׳ **(ישעיה כד יד),** ופירשו עמק. ויש לומר באורים כפל לשון, ור׳׳ל עיי הים. ונקראו אורים על שם שהאיים הווים מניצוץ השמש כטעם כי טל אורות טליך **(ישעיה כו יט):**

**11:27 וְאֵ֙לֶּה֙ תּוֹלְדֹ֣ת תֶּ֔רַח תֶּ֚רַח הוֹלִ֣יד אֶת־אַבְרָ֔ם אֶת־נָח֖וֹר וְאֶת־הָרָ֑ן וְהָרָ֖ן הוֹלִ֥יד אֶת־לֽוֹט׃**

**11:28 וַיָּ֣מָת הָרָ֔ן עַל־פְּנֵ֖י תֶּ֣רַח אָבִ֑יו בְּאֶ֥רֶץ מוֹלַדְתּ֖וֹ בְּא֥וּר כַּשְׂדִּֽים׃**

11:28 ואור כשדים – כמו וירדוף עד דן **(בראשית יד יד)**, ולא יתכן שהטעם שעשו הכשדים אור כדי לשרוף את אברהם. והיה ראוי ליחסו אל אותם העושים אמור נמרוד וסיעתו אם יהיה כשד מבני נחור. והלא כתוב וימת הרן על פני תרח אביו בארץ מולדתו באור כשדים. והכתוב ספר בני תרח כדרך ילידתם, והרן היה הקטון ומת לפני אביו:

11:28 ועל – מקום למ׳׳ד כמו על דעתך כי לא ארשע **(איוב י ז),** וספר מיתת הרן בעבור לוט שהלך עם אברם:

**11:29וַיִּקַּ֨ח אַבְרָ֧ם וְנָח֛וֹר לָהֶ֖ם נָשִׁ֑ים שֵׁ֤ם אֵֽשֶׁת־אַבְרָם֙ שָׂרָ֔י וְשֵׁ֤ם אֵֽשֶׁת־נָחוֹר֙ מִלְכָּ֔ה בַּת־הָרָ֥ן אֲבִֽי־מִלְכָּ֖ה וַֽאֲבִ֥י יִסְכָּֽה׃**

11:29 ואשת נחור מלכה בת הרן – בעבור יחוס נשי האבות:

11:29 ולהיות יסכה – שרה רחוק מאד שאברהם היה גדול משרה עשר שנים והרן שלישי לאברהם, ונמצא שבן שש הוליד הרן כי מלכה גדולה מיסכה, ואי אפשר להיות אברהם גדול מנחור ולקח את הקטנה משתיהן. ואפשר שהיא בת תרח מסמך אחותי בת אבי **(בראשית כ יב)**:

**11:30וַתְּהִ֥י שָׂרַ֖י עֲקָרָ֑ה אֵ֥ין לָ֖הּ וָלָֽד׃**

**11:31 וַיִּקַּ֨ח תֶּ֜רַח אֶת־אַבְרָ֣ם בְּנ֗וֹ וְאֶת־ל֤וֹט בֶּן־הָרָן֙ בֶּן־בְּנ֔וֹ וְאֵת֙ שָׂרַ֣י כַּלָּת֔וֹ אֵ֖שֶׁת אַבְרָ֣ם בְּנ֑וֹ וַיֵּצְא֨וּ אִתָּ֜ם מֵא֣וּר כַּשְׂדִּ֗ים לָלֶ֙כֶת֙ אַ֣רְצָה כְּנַ֔עַן וַיָּבֹ֥אוּ עַד־חָרָ֖ן וַיֵּ֥שְׁבוּ שָֽׁם׃**

11:31 ואם אמר ואת שרי אשת – ולא אמר בתו יחסה הכתב לכבודה:

11:31 ויקח תרח – והלא במפורש אני ה׳ אשר מוצאתיך מאור כשדים **(שם טו ז),** אם כן כנראה שקדם המאמר לאברהם וכון לצאת, ותרח מפני אהבת אברהם יצא עמו ללכת באשר ילך. ואפשר שאירעו לו מאורעות מאנשי הדור מפני שהיה חולק על אמונתם ופחד פן יסתכן ויצא בדרך גם ללכת ארצה כנען, שהם היו המתגרים עם אנשי אותו המקום שיצאו שלא יסתכן ובאו עד הרן וישבו שם, וזהו טעם אשר הוצאתיך מאור כשדים. והשם אמר לאברהם לעזוב זה המקום בחיי אביו. וכדי לחתום ענין תרח להחל בענין אברהם הזכיר מיתתו עתה, כי לא מת תרח עד שהיה יצחק בן שלשים וחמש שנים:

**11:32וַיִּהְי֣וּ יְמֵי־תֶ֔רַח חָמֵ֥שׁ שָׁנִ֖ים וּמָאתַ֣יִם שָׁנָ֑ה וַיָּ֥מָת תֶּ֖רַח בְּחָרָֽן׃**

**פרשת לך לך**

**12:1 וַיֹּ֤אמֶר יְהוָה֙ אֶל־אַבְרָ֔ם לֶךְ־לְךָ֛ מֵאַרְצְךָ֥ וּמִמּֽוֹלַדְתְּךָ֖ וּמִבֵּ֣ית אָבִ֑יךָ אֶל־הָאָ֖רֶץ אֲשֶׁ֥ר אַרְאֶֽךָּ׃**

12:1 מצאנו כתוב אני ה׳ אשר הוצאתיך מאור כשדים **(בראשית טו ז).** ומצאנו כתוב ואקח את אביכם את אברהם מעבר הנהר **(יהושע כד ג):**

12:1 לכן במאמר ויאמר ה׳ אל אברם לך לך – נחלקו דעות המפרשים אם שהוא מאור כשדים אם שהוא מחרן. ויתר הדעת נוטה להיות זה המאמר מחרן:

12:1 הואיל וכתוב ומבית אביך – ובית אביו לא עזבו רק מחרן וכתוב בחתימת הפרשה הקודמת ויקח תרח את אברם בנו **(בראשית יא לא)** ואמר ויבואו עד חרן וישבו **שם (שם שם),** קשר הפרשיות מורה שמאמר לך לך מחרן. ומה שנדחק החכם ר׳ סהל ז׳׳ל ממאמר ומושב בני ישראל אשר ושבו במצרים שלשים שנה וארבע מאות שנה **(שמות יב מ)** ואינם כי אם תכ׳׳ה שנה מעת שיצא מחרן באמרו ואברם בן חמש שנים ושבעים שנה בצאתו מחרן על כן פירש שמאמר לך לך, מאור כשדים, ומי הביאנו בצרה זאת שיש לנו לפרש שזה המאמר לא היה רק בחרן. אמנם יציאתו מאור כשדים היה בדרך נס מקודם, ועל כן נאמר אשר הוצאתיך מאור כשדים. וכשבא עד חרן וישב שם אמר לו במאמר הנבואה לך לך, ומאמר ומושב בני ישראל ת׳׳ל שנה יהיה מזמן שיצא בדרך נס מאור כשדים. ולא יתכן מאמר בעלי הקבלה ששתי יציאות היו מחרן. ולא באר הכתוב בן כמה שנים יצא מאור כשדים, ומדרך סברא שיצא בן שבעים הראיה ומושב בני ישראל. נהגו אנשי הלשון לחבר אותיות השמוש עם הכנוים כמו לו, לי, לך, ומורה להבאת הדבר. ולפעמים יבוא שלא לצורך הבאת הדבר כמו לך לך, אלכה לי **(ירמיה ה ה),** רק להורות על העצם:

12:1 וטעם לך לך – לעצמך:

12:1 מארצך וממולדתך ומבית אביך – סדר כל אלו כדי להבטיחו בכל אחד מהם שלא ישאר לבו באחד מהם:

**12:2 וְאֶֽעֶשְׂךָ֙ לְג֣וֹי גָּד֔וֹל וַאֲבָ֣רֶכְךָ֔ וַאֲגַדְּלָ֖ה שְׁמֶ֑ךָ וֶהְיֵ֖ה בְּרָכָֽה׃**

12:2 על כן ואעשך לגוי דגול – כנגד ומבית אביך:

12:2 ואגדלה שמך – כנגד וממולדתך, וכנגד מארצך:

12:2 והיה ברכה – ובא כדרך השמן לב העם הזה **(ישעיה ו י):**

12:1 אל הארץ אשר אראך – הטעם אראה לך. ואי אפשר שלא היה המקום שילך שם ידוע לו, והלא בצאתם מאור כשדים אמר, ויצאו ללכת ארצה כנען. אם כן כנראה שהשם הסכים על ידיו אל המקום שכון ללכת כשיצא מבין הכופרים שהיה חולק על אמונתם ללכת אל מקום להתקים יחוד השם על ידיו:

12:1 ויש לומר אשר אראך – שהבטיחו שיתבשר על המקום ההוא בשורה כנרמז וירא ה׳ אל אברם ויאמר לזרעך אתן את הארץ הזאת. או שהשם הבטיחו שילך בשלום ויראה אותו המקום, כאמור כי את כל הארץ אשר אתה רואה **(בראשית יג טו):**

**12:3 וַאֲבָֽרֲכָה֙ מְבָ֣רְכֶ֔יךָ וּמְקַלֶּלְךָ֖ אָאֹ֑ר וְנִבְרְכ֣וּ בְךָ֔ כֹּ֖ל מִשְׁפְּחֹ֥ת הָאֲדָמָֽה׃**

12:3 ואברכה מברכיך ומקללך אאור – המברכים רבים והמקלל יחיד, והואיל וחולק על אמונתם היה אי אפשר שלא יהיו לו אוהבים ושונאים, ונמצא ברוך אברם לאל עליון **(שם יד יט):**

12:3 אאור – בנין קל מפעלי הכפל, והארירה קשה מהקללה שהקללה מגזרת קל שלא יהיה לו דבר, והארירה להפסיד דבר שיש לו כדרך וארותי את ברכותיכם **(מלאכי ב ב):**

12:3 ונברכו בך – יש לומר כדרך בך יברך ישראל **(בראשית מח כ),** ויותר טוב כי מסבתו תשיגם הברכה כי הנפעל נאמן במקרהו:

**12:4 וַיֵּ֣לֶךְ אַבְרָ֗ם כַּאֲשֶׁ֨ר דִּבֶּ֤ר אֵלָיו֙ יְהוָ֔ה וַיֵּ֥לֶךְ אִתּ֖וֹ ל֑וֹט וְאַבְרָ֗ם בֶּן־חָמֵ֤שׁ שָׁנִים֙ וְשִׁבְעִ֣ים שָׁנָ֔ה בְּצֵאת֖וֹ מֵחָרָֽן׃**

12:4 וילך אברם וגו׳ וילך אתו לוט – הזכיר את לוט לספר במה שאירע:

12:4 ואברם בן חמש ושבעים שנה – מדרך סברא שבן שבעים שנה יצא מאור כשדים וחמש שנים ישב בחרן:

**12:5 וַיִּקַּ֣ח אַבְרָם֩ אֶת־שָׂרַ֨י אִשְׁתּ֜וֹ וְאֶת־ל֣וֹט בֶּן־אָחִ֗יו וְאֶת־כָּל־רְכוּשָׁם֙ אֲשֶׁ֣ר רָכָ֔שׁוּ וְאֶת־הַנֶּ֖פֶשׁ אֲשֶׁר־עָשׂ֣וּ בְחָרָ֑ן וַיֵּצְא֗וּ לָלֶ֙כֶת֙ אַ֣רְצָה כְּנַ֔עַן וַיָּבֹ֖אוּ אַ֥רְצָה כְּנָֽעַן׃**

12:5 ואת כל רכושם אשר רכשו – שם רכוש כולל זהב וכסף ומטלטלים ופעמים יסגל בכסף, ובזהב, וברכוש, ובבהמה, ששם רכוש סגולה לאדם, ומן הדין אם לא יבאר הוא כולל:

12:5 ואת הנפש – הוא מין האדם כדרך תן לי הנפש והרכוש קח לך **(שם יד כא):**

12:5 אשר עשו בחרן – יש לומר שההזירום ליחוד השם:

**12:6 וַיַּעֲבֹ֤ר אַבְרָם֙ בָּאָ֔רֶץ עַ֚ד מְק֣וֹם שְׁכֶ֔ם עַ֖ד אֵל֣וֹן מוֹרֶ֑ה וְהַֽכְּנַעֲנִ֖י אָ֥ז בָּאָֽרֶץ׃**

12:6 ויעבור אברם בארץ עד מקום דכם – כדי למצוא לו מנוחה, או הטעם עד שיראה לו השם כאשר הבטיחו אשר אראך:

12:6 עד אלון מורה – יש אומרים טעמו אלה כמו באלוני ממרא **(שם יח א),** ואין מורה ממרא שזה שם אדם, ענר אשכול וממרא והוא בחברון, אך זה בגבול שכם וכן מצאנו גבעת המורה בעצק **(שופטים ז א)**:

12:6 ויש מפרשים אלון – כמו איל פארן והוא עמק, וכן עך אלון מוצב אשר בשכם **(שם ט ו):**

12:6 והכנעני אז בארץ – יש אומרים לכך ויעבור אברם בארץ מפני שהכנעני דר במקום. ויש לומר שאמר זה להורות כי הכנעני היה מושל בארץ והיה תופש המקום לעצמו שלא היה המקום בממשלת מלך שנער כאשר נזכר במלכי סדום ועמורה שהיו משועבדים למלך עילם, לכן סמוך וירא ה׳ אל אברם ,מיד ויבן שם מזבח:

**12:7 וַיֵּרָ֤א יְהוָה֙ אֶל־אַבְרָ֔ם וַיֹּ֕אמֶר לְזַ֨רְעֲךָ֔ אֶתֵּ֖ן אֶת־הָאָ֣רֶץ הַזֹּ֑את וַיִּ֤בֶן שָׁם֙ מִזְבֵּ֔חַ לַיהוָ֖ה הַנִּרְאֶ֥ה אֵלָֽיו׃**

12:7 וירא – מבנין נפעל ולולי הרי׳׳ש היה מודגש להוציא נו׳׳ן הנפעל:

12:7 לה׳ הנראה אליו – שהחל לפרסם יחוד השם:

12:7 הנראה – נפעל מתפעל בשקל לבית הנבנה לשם ה׳ **(ד׳׳ה א כב יט)**:

12:7 ואמר לה׳ הנראה אליו – כנראה שעלה בענין הנבואה במעלת המראה כי מאמר לך לך בחלום, ומתוך מעלת הנבואה הבין מעלת הארץ כי משא גיא חזיון:

**12:8 וַיַּעְתֵּ֨ק מִשָּׁ֜ם הָהָ֗רָה מִקֶּ֛דֶם לְבֵֽית־אֵ֖ל וַיֵּ֣ט אָהֳלֹ֑ה בֵּֽית־אֵ֤ל מִיָּם֙ וְהָעַ֣י מִקֶּ֔דֶם וַיִּֽבֶן־שָׁ֤ם מִזְבֵּ֙חַ֙ לַֽיהוָ֔ה וַיִּקְרָ֖א בְּשֵׁ֥ם יְהוָֽה׃**

12:8 ויעתק – מכנין הפעיל יוצא ופעולו אהלה ההרה מקדם לבית אל:

12:8 ויט אהלה – מלת ויט בנין קל מפעלי הנו׳׳ן בתשלומו ינטה. הכרח לבאר נטיית אהלה שהיה מזרחו של בית אל, ובית אל מערבו של אהלה:

12:8 ואמרו ויבן שם מזבח לה׳ ויקרא בשם ה׳ – נראה שכון להחליף מקום ההשתחויה לצד מערב, הפך האמונה אשר כללה את העולם שהיו משתחיום קדמה לשמש:

12:8 ועל כן אמר ויקרא בשם ה׳ – הופיע מציאות האל והורה שהעולם האמצעי הוא כגרון ביד החוצב בו:

12:8 ויש מפרשים טעם ויקרא בשם ה׳ – שעשה תפלה, ואחרים פירשו שקרא בני אדם לעבוד את השם:

**12:9 וַיִּסַּ֣ע אַבְרָ֔ם הָל֥וֹךְ וְנָס֖וֹעַ הַנֶּֽגְבָּה׃**

12:9 ויסע אברם הולך ונסוע הנגבה – אפשר שהטעם להיותו קורא ומודיע לבני אדם יחוד השם, על כן פירשו מהם שאם הובטח אברהם במאמר ונברכו בך:

**12:10 וַיְהִ֥י רָעָ֖ב בָּאָ֑רֶץ וַיֵּ֨רֶד אַבְרָ֤ם מִצְרַ֙יְמָה֙ לָג֣וּר שָׁ֔ם כִּֽי־כָבֵ֥ד הָרָעָ֖ב בָּאָֽרֶץ׃**

12:10 מה טעם ויהי רעב בארץ – שקראם לעבוד את השם ולא שמעו והקרה להם הרעב, וכון לרדת מצרימה מפני הרעב:

**12:11 וַיְהִ֕י כַּאֲשֶׁ֥ר הִקְרִ֖יב לָב֣וֹא מִצְרָ֑יְמָה וַיֹּ֙אמֶר֙ אֶל־שָׂרַ֣י אִשְׁתּ֔וֹ הִנֵּה־נָ֣א יָדַ֔עְתִּי כִּ֛י אִשָּׁ֥ה יְפַת־מַרְאֶ֖ה אָֽתְּ׃**

12:11 ויהי כאשר הקריב – הטעם ביתו, כי לכך ויאמר אברם אל שרי אשתו ואי אפשר היותו עומד אע׳׳פ שימצא בבנין אחר עומד ויוצא:

12:11 הנה נא ידעתי – טעמו עתה שאת יפה שהטעם ידעתי שאותך יחיו ולי יהרוגו. והטעם כי פאת דרום מצד החום האנשים כעורי פנים, ואת תהיי יפה ביותר כנגד נשי המקום. ואם תאמרי שאת אשתי הנה יהרגו אותי ואותך יחיו. אין הטעם שיניחוך בחיים הפך והרגו אותי, אבל הטעם יתנו לך מזון ותחיי. ובא אותך בקמ׳׳ץ לנקבה, וכן מלת אתך ונמצא בצר׳׳י וחסדי מאתך לא ימוש **(ישעיה נד י):**

**12:12 וְהָיָ֗ה כִּֽי־יִרְא֤וּ אֹתָךְ֙ הַמִּצְרִ֔ים וְאָמְר֖וּ אִשְׁתּ֣וֹ זֹ֑את וְהָרְג֥וּ אֹתִ֖י וְאֹתָ֥ךְ יְחַיּֽוּ׃**

**12:13 אִמְרִי־נָ֖א אֲחֹ֣תִי אָ֑תְּ לְמַ֙עַן֙ יִֽיטַב־לִ֣י בַעֲבוּרֵ֔ךְ וְחָיְתָ֥ה נַפְשִׁ֖י בִּגְלָלֵֽךְ׃**

12:13 אמרי נא – כיון שאמר:

12:13 אחותי את – יכשר להיות אמרי שם ונמצא ממשקל זה, ונחלה אמרו מאל **(איוב כ כט).** וכן אמר למה אמרת אחותי היא:

12:13 את – אע׳׳פ שעקר המלה מגזרת אן לא נאמר שדג׳׳ש התי׳׳ו להוציא נו׳׳ן, כי אינו דגש כבד שראוי להוציא נו׳׳ן אע׳׳פ שיש למעון ממלת שתים:

12:13 ומפני שמלת את – זעירא באה מלת אחותי מלעיל, והו׳׳ו למ׳׳ד הפעל וברבוי הנקבות יתהפך ליו׳׳ד אחיותי ואחות בשקל חמות:

12:13 למען – לא תבוא בחסרון למ׳׳ד וכן בעבור, בגלל:

12:13 ייטיב לי – שיניחוני בחיים ויתנו לי מתנות בעבורך:

**12:14 וַיְהִ֕י כְּב֥וֹא אַבְרָ֖ם מִצְרָ֑יְמָה וַיִּרְא֤וּ הַמִּצְרִים֙ אֶת־הָ֣אִשָּׁ֔ה כִּֽי־יָפָ֥ה הִ֖וא מְאֹֽד׃**

**12:15 וַיִּרְא֤וּ אֹתָהּ֙ שָׂרֵ֣י פַרְעֹ֔ה וַיְהַֽלְל֥וּ אֹתָ֖הּ אֶל־פַּרְעֹ֑ה וַתֻּקַּ֥ח הָאִשָּׁ֖ה בֵּ֥ית פַּרְעֹֽה׃**

12:15 ויהללו – מבנין פיעל והוקל כמו ויבקשו לשלוח יד **(אסתר ב כא):**

12:15 ותקח – פעל שלא נזכר שם פועלו מן ההופעל, אע׳׳פ שלא נמצא כי האחד יבנה מן האחר. ואין ראויים דברי המדקדק שהוא מן הקל יען שלא נמצא בנין הפעיל, כי אינם דרך המקרא לתקן הלשון:

12:15 בית פרעה – כמו הנמצא בית ה׳ **(מלכים ב יח טו):**

**12:16 וּלְאַבְרָ֥ם הֵיטִ֖יב בַּעֲבוּרָ֑הּ וַֽיְהִי־ל֤וֹ צֹאן־וּבָקָר֙ וַחֲמֹרִ֔ים וַעֲבָדִים֙ וּשְׁפָחֹ֔ת וַאֲתֹנֹ֖ת וּגְמַלִּֽים׃**

12:16 ולאברם הטיב – שנתן לו כל מה שנזכר צאן ובקר והשאר:

12:16 וחמורים ועבדים – הזכיר הזכרים ואחרי כן הנקבות שהשמות מיוחדים לזכר ולנקבה:

12:16 וגמלים – כמו גמלים מניקות **(בראשית לב טו):**

**12:17 וַיְנַגַּ֨ע יְהוָ֧ה ׀ אֶת־פַּרְעֹ֛ה נְגָעִ֥ים גְּדֹלִ֖ים וְאֶת־בֵּית֑וֹ עַל־דְּבַ֥ר שָׂרַ֖י אֵ֥שֶׁת אַבְרָֽם׃**

12:17 וינגע – בנין פעל:

12:17 נגעים גדולים – כדי שלא יקרב אל אשת הנביא:

**12:18 וַיִּקְרָ֤א פַרְעֹה֙ לְאַבְרָ֔ם וַיֹּ֕אמֶר מַה־זֹּ֖את עָשִׂ֣יתָ לִּ֑י לָ֚מָּה לֹא־הִגַּ֣דְתָּ לִּ֔י כִּ֥י אִשְׁתְּךָ֖ הִֽוא׃**

**12:19 לָמָ֤ה אָמַ֙רְתָּ֙ אֲחֹ֣תִי הִ֔וא וָאֶקַּ֥ח אֹתָ֛הּ לִ֖י לְאִשָּׁ֑ה וְעַתָּ֕ה הִנֵּ֥ה אִשְׁתְּךָ֖ קַ֥ח וָלֵֽךְ:**

12:19 ואקח אותה לי לאשה – בעבור שאמרת אחותי היא הנה לא היה הפשע ממני שהרי היותה לי לאשה לקחתיה:

12:19 ואקח אותה לי לאשה – כדרך ולקחת לך לאשה **(דברים כא יא),** שהרי אמר והיה אם לא חפצת בה **(שם כא יד),** ואין הלקיחה הזאת לענין קדושין:

12:19 ועתה הנה אשתך קח ולך – בא בקמ׳׳ץ מפני שהוא סוף ועומדת בענינה כמו הנה רבקה לפניך קח ולך **(שם כד נא).** וזה מפני שהמלה זעירא אבל כשלא תעמוד בענינה תהיה הו׳׳ו בשו׳׳א, וכן יקרה בהיות המלה מלעיל זהב וכסף **(שמות כה ג),** וכסף פקודי העדה **(שם לח כה):**

**12:20 וַיְצַ֥ו עָלָ֛יו פַּרְעֹ֖ה אֲנָשִׁ֑ים וַֽיְשַׁלְּח֥וּ אֹת֛וֹ וְאֶת־אִשְׁתּ֖וֹ וְאֶת־כָּל־אֲשֶׁר־לֽוֹ׃**

12:20 ויצו עליו – בעבורו:

12:20 אנשים וישלחו – הטעם ללוותו לא כטעם ואת הילד וישלחה **(בראשית כא יד).** שהרי מקודם לכן אמר ועתה הנה אשתך קח ולך. ואין הצווי להכריז שלא יגע בו איש, שהרי יוצא מן המקום היה הפך אבימלך ומלכים הוכיח בעבורו:

**13:1 וַיַּעַל֩ אַבְרָ֨ם מִמִּצְרַ֜יִם ה֠וּא וְאִשְׁתּ֧וֹ וְכָל־אֲשֶׁר־ל֛וֹ וְל֥וֹט עִמּ֖וֹ הַנֶּֽגְבָּה׃**

13:1 ויעל –דינו היה בחיר׳׳ק ועי׳׳ן בסגו׳׳ל, ובא בהרחבה מפני אותיות אהח׳׳ע וכמוהו ויען. אך החי׳׳ת ימצא נרחב ואינו מרחיב כמו ויחן את פני העיר **(בראשית לג יח),** ויחר **(שם ד ה).** ומפני ההרחבה אין הבדל בין שהוא מן הכבד בין שהוא מן הקל, רק מתוך הענין בהיותו עומד ויוצא, וכן במלת ויסר:

**13:2 וְאַבְרָ֖ם כָּבֵ֣ד מְאֹ֑ד בַּמִּקְנֶ֕ה בַּכֶּ֖סֶף וּבַזָּהָֽב׃**

13:2 ואברם כבד מאד – ממה שמספר והולך ומפני רוב חילו היו תנועותיו כבדות:

**13:3 וַיֵּ֙לֶךְ֙ לְמַסָּעָ֔יו מִנֶּ֖גֶב וְעַד־בֵּֽית־אֵ֑ל עַד־הַמָּק֗וֹם אֲשֶׁר־הָ֨יָה שָׁ֤ם אהלה אָֽהֳלוֹ֙ בַּתְּחִלָּ֔ה בֵּ֥ין בֵּֽית־אֵ֖ל וּבֵ֥ין הָעָֽי׃**

13:3 וילך למסעיו – מקומות שהיה נוסע בהליכתו נוסע הוא גם בחזרתו:

13:3 מנגב ועד בית אל:

**13:4 אֶל־מְקוֹם֙ הַמִּזְבֵּ֔חַ אֲשֶׁר־עָ֥שָׂה שָׁ֖ם בָּרִאשֹׁנָ֑ה וַיִּקְרָ֥א שָׁ֛ם אַבְרָ֖ם בְּשֵׁ֥ם יְהוָֽה׃**

13:4 אל מקום המזבח – מתפשט עד ויקרא בשם ה׳ לא שעתה קרא:

13:4 על כן אמר בראשונה – כי המזבח האחד נבנה לה׳ הנראה אליו, אבל זה היה מקום קבוע לתפלתו ובא להודות לשם שעזרו ושב בשלום:

**13:5 וְגַם־לְל֔וֹט הַהֹלֵ֖ךְ אֶת־אַבְרָ֑ם הָיָ֥ה צֹאן־וּבָקָ֖ר וְאֹהָלִֽים׃**

13:5 וגם ללוט – סמוך לאברם כדי לגלות סבת הפרדם:

13:5 ואוהלים – אלו היה מן אהל היה הו׳׳ו בקמ׳׳ץ והאל׳׳ף בקמ׳׳ץ חט׳׳ף, אלא אחר שבא האל׳׳ף בחול׳׳ם אומרים שהוא משקל אחר ממשקל כוכב, גורל, אע׳׳פ שלא נמצא. ואפשר מפני להאריך על הה׳׳א עמד האל׳׳ף בחול׳׳ם:

**13:6 וְלֹא־נָשָׂ֥א אֹתָ֛ם הָאָ֖רֶץ לָשֶׁ֣בֶת יַחְדָּ֑ו כִּֽי־הָיָ֤ה רְכוּשָׁם֙ רָ֔ב וְלֹ֥א יָֽכְל֖וּ לָשֶׁ֥בֶת יַחְדָּֽו׃**

13:6 ולא נשא אותם הארץ:

13:6 ארץ – נמצא זכר ונקבה וכן שרץ ארצם **(תהלים קה ל),** כמו הרוח פעמים לזכר פעמים לנקבה:

13:6 יחדו – זאת המלה קשה בדקדוקה, ואפשר לומר שהוא כדרך כל אי׳׳ו בי׳׳ו שמורה רבוי לצירוף היחיד, והטעם בעבור התחבר פרטים יחידים רבים לצירוף יחיד. על כן נאמר יחדו, והטעם כמו יחיד ואע׳׳פ שחסר יו׳׳ד , כמו כן עליו בשמים ירעם **(שמואל א ב י),** ויחדיו נמצאו שלשה ביו׳׳ד. ומפני שהיה רכושם רב ויהי ריב בין רועי מקניהם, שלא היה מספיק מרעה לצאנם מפני יושב הארץ:

**13:7 וַֽיְהִי־רִ֗יב בֵּ֚ין רֹעֵ֣י מִקְנֵֽה־אַבְרָ֔ם וּבֵ֖ין רֹעֵ֣י מִקְנֵה־ל֑וֹט וְהַֽכְּנַעֲנִי֙ וְהַפְּרִזִּ֔י אָ֖ז יֹשֵׁ֥ב בָּאָֽרֶץ׃**

13:7 על כן והכנעני והפריזי אז יושב בארץ – והפריזי אחד מבני כנען ונזכר בשם אחר:

**13:8 וַיֹּ֨אמֶר אַבְרָ֜ם אֶל־ל֗וֹט אַל־נָ֨א תְהִ֤י מְרִיבָה֙ בֵּינִ֣י וּבֵינֶ֔יךָ וּבֵ֥ין רֹעַ֖י וּבֵ֣ין רֹעֶ֑יךָ כִּֽי־אֲנָשִׁ֥ים אַחִ֖ים אֲנָֽחְנוּ׃**

**13:9 הֲלֹ֤א כָל־הָאָ֙רֶץ֙ לְפָנֶ֔יךָ הִפָּ֥רֶד נָ֖א מֵעָלָ֑י אִם־הַשְּׂמֹ֣אל וְאֵימִ֔נָה וְאִם־הַיָּמִ֖ין וְאַשְׂמְאִֽילָה׃**

13:9 ואימינה – הפעיל מפעלי הפ׳׳א:

13:9 השמאל – יש מפרשים שהאל׳׳ף מקום ו׳׳ו המשך. ויותר טוב להיות האל׳׳ף שרשית:

13:9 והעד שיצאה בחברה במלת ואשמאילה – תשמאילו **(ישעיה ל כא)** כי לא מצאנו אות נוספת נעה בין אותיות השרש. ואין טענה מן לדריוש הדבר **(עזרא** **י טז),** כי לא ידענו דקדוקה:

**13:10 וַיִּשָּׂא־ל֣וֹט אֶת־עֵינָ֗יו וַיַּרְא֙ אֶת־כָּל־כִּכַּ֣ר הַיַּרְדֵּ֔ן כִּ֥י כֻלָּ֖הּ מַשְׁקֶ֑ה לִפְנֵ֣י ׀ שַׁחֵ֣ת יְהוָ֗ה אֶת־סְדֹם֙ וְאֶת־עֲמֹרָ֔ה כְּגַן־יְהוָה֙ כְּאֶ֣רֶץ מִצְרַ֔יִם בֹּאֲכָ֖ה צֹֽעַר׃**

13:10 ככר – עם כר נרחב **(שם ל כג),** אינו אחד, אבל טעם כר נרחב נקרא המקום כר, על שם שלחו כר **(שם טז א).** והעד שאמר ירעה מקנך **(שם ל כג),** שהיו הכרים רועים שם:

13:10 כי כלה משקה – על שם שהככר נקרא בקעה שנאמר הככר בקעת יריחו **(דברים לד ג),** על כן בא זכר ונקבה, וכן עד בוא השמש תשיבנו לו **(שמות כב כה):**

13:10 כארץ מצרים – חסר ו׳׳ו:

13:10 והטעם כגן ה׳ – לאילנות:

13:10 כארץ מצרים – לזרעים:

13:10 בואכה צוער – כלה משקה מתפשט עד בואכה צוער:

13:10 לפני שחת ה׳ – מקור מן הפיעל כמו למהר **שלל (ישעיה ח א),** והפ׳׳א בפת׳׳ח שאין ממלאין על חה׳׳ע אע׳׳פ שבא על העי׳׳ן בקצת מקומות קמ׳׳ץ, על כן אמרו במלת לבער שהוא תאר:

**13:11 וַיִּבְחַר־ל֣וֹ ל֗וֹט אֵ֚ת כָּל־כִּכַּ֣ר הַיַּרְדֵּ֔ן וַיִּסַּ֥ע ל֖וֹט מִקֶּ֑דֶם וַיִּפָּ֣רְד֔וּ אִ֖ישׁ מֵעַ֥ל אָחִֽיו׃**

13:11 ויבחר לו לוט – את פאת צפונית מערבית, על כן ויסע לוט מקדם:

**13:12 אַבְרָ֖ם יָשַׁ֣ב בְּאֶֽרֶץ־כְּנָ֑עַן וְל֗וֹט יָשַׁב֙ בְּעָרֵ֣י הַכִּכָּ֔ר וַיֶּאֱהַ֖ל עַד־סְדֹֽם׃**

13:12 אברם ישב בארץ כנען – אף ע׳׳פ שכלה ארץ כנען:

13:12 ויאהל עד סדום – יש מפרשים אותו על סדום כמו עד מידבא **(במדבר כא ל).** ויותר טוב שהיה מסיע אהלה מסע אחר מסע עד שבא בסדום:

**13:13 וְאַנְשֵׁ֣י סְדֹ֔ם רָעִ֖ים וְחַטָּאִ֑ים לַיהוָ֖ה מְאֹֽד׃**

13:13 ואנשי סדום – הורה כי לא בחר בטוב מפני רשעת אנשי המקום:

13:13 רעים וחטאים:

13:13 רעים – בבני אדם:

13:13 וחטאים – לשם, וכן העיר הנביא שני ענינים ויד עני ואביון לא החזיקה **(יחזקאל טז מט),** ותגבהינה ותעשינה תועבה לפני **(שם ושם נ):**

**13:14 וַֽיהוָ֞ה אָמַ֣ר אֶל־אַבְרָ֗ם אַחֲרֵי֙ הִפָּֽרֶד־ל֣וֹט מֵֽעִמּ֔וֹ שָׂ֣א נָ֤א עֵינֶ֙יךָ֙ וּרְאֵ֔ה מִן־הַמָּק֖וֹם אֲשֶׁר־אַתָּ֣ה שָׁ֑ם צָפֹ֥נָה וָנֶ֖גְבָּה וָקֵ֥דְמָה וָיָֽמָּה׃**

13:14 וה׳ אמר אל אברם – הודיע שאין ללוט חלק בארץ ואע׳׳פ שהוא קרוב:

13:14 על כן שא נא עיניך – בשרו שיזכה לארבע פאות כנגד המקום אשר הוא שם:

**13:15 כִּ֧י אֶת־כָּל־הָאָ֛רֶץ אֲשֶׁר־אַתָּ֥ה רֹאֶ֖ה לְךָ֣ אֶתְּנֶ֑נָּה וּֽלְזַרְעֲךָ֖ עַד־עוֹלָֽם׃**

13:15 לך אתננה – בברית:

13:15 ולזרעך – בלקיחה:

**13:16 וְשַׂמְתִּ֥י אֶֽת־זַרְעֲךָ֖ כַּעֲפַ֣ר הָאָ֑רֶץ אֲשֶׁ֣ר ׀ אִם־יוּכַ֣ל אִ֗ישׁ לִמְנוֹת֙ אֶת־עֲפַ֣ר הָאָ֔רֶץ גַּֽם־זַרְעֲךָ֖ יִמָּנֶֽה׃**

13:16 כעפר הארץ – המשילו כעפר כי אע׳׳פ שהעפר נרמס עוד הוא תדיר קים. ובמקום אחר המשילם בחול כמו שהחול ישבר גאון גלי הים כן ישראל, אע׳׳פ שמתחיבים כליה משיבים חרון השם בתפלתם. ובמקום אחר המשילם ככוכבי השמים לעליונותם וכבודם:

13:16 גם זרעך ימנה – מבנין נפעל:

**13:17 ק֚וּם הִתְהַלֵּ֣ךְ בָּאָ֔רֶץ לְאָרְכָּ֖הּ וּלְרָחְבָּ֑הּ כִּ֥י לְךָ֖ אֶתְּנֶֽנָּה׃**

13:17 קום התהלך בארץ – הרשה ללכת באשר ירצה:

**13:18 וַיֶּאֱהַ֣ל אַבְרָ֗ם וַיָּבֹ֛א וַיֵּ֛שֶׁב בְּאֵלֹנֵ֥י מַמְרֵ֖א אֲשֶׁ֣ר בְּחֶבְר֑וֹן וַיִּֽבֶן־שָׁ֥ם מִזְבֵּ֖חַ לַֽיהוָֽה׃**

13:18 ויבוא וישב באלוני ממרא – כי אע׳׳פ שנפרד לוט ממנו הנה הוא יושב עם בעלי בריתו:

13:18 ויבן שם מזבה לה׳ – לתת תודה לשם בהבטחה שהבטיחו:

**14:1 וַיְהִ֗י בִּימֵי֙ אַמְרָפֶ֣ל מֶֽלֶךְ־שִׁנְעָ֔ר אַרְי֖וֹךְ מֶ֣לֶךְ אֶלָּסָ֑ר כְּדָרְלָעֹ֙מֶר֙ מֶ֣לֶךְ עֵילָ֔ם וְתִדְעָ֖ל מֶ֥לֶךְ גּוֹיִֽם׃**

14:1 ויהי בימי אמרפל – הקדים הנשכר קודם השוכר מפני שהיה נכבד כי מלכות בבל קדמה בעולם:

14:1 מלך גוים – אפשר היותו שם מדינה כחבריו:

**14:2 עָשׂ֣וּ מִלְחָמָ֗ה אֶת־בֶּ֙רַע֙ מֶ֣לֶךְ סְדֹ֔ם וְאֶת־בִּרְשַׁ֖ע מֶ֣לֶךְ עֲמֹרָ֑ה שִׁנְאָ֣ב ׀ מֶ֣לֶךְ אַדְמָ֗ה וְשֶׁמְאֵ֙בֶר֙ מֶ֣לֶךְ צביים צְבוֹיִ֔ים וּמֶ֥לֶךְ בֶּ֖לַע הִיא־צֹֽעַר׃**

14:2 את ברע – עם ברע כמו את יעקב **(שמות א א):**

14:2 ומלך בלע – לא נזכר שם המלך אולי האחרים היו ידועים ברשעותם, ובעל הדרש עזר בכונה זאת שעל כן נקראת צוער בצער עונותיה:

**14:3 כָּל־אֵ֙לֶּה֙ חָֽבְר֔וּ אֶל־עֵ֖מֶק הַשִּׂדִּ֑ים ה֖וּא יָ֥ם הַמֶּֽלַח׃**

14:3 חברו – יחיד בענינו מבנין הקל ויוכל לצרף כל הבנין:

14:3 עמק השדים – אפשר היותו נגזר מן ותשם בשד רגלי **(איוב יג כז)** כמו סף ספים, או אפשר היותו מלשון אם ישדד עמקים אחריך **(שם** **לט י),** ופירושו עמק חרישת השדות:

14:3 הוא ים המלח – טעם ועמק מתפשט עד ים המלח וטעמו עמק ים המלח אע׳׳פ שמלת ים היא קמוצה, היא סמוכה סמיכות ענין. ואין הקמ"ץ מורה לכריתות עד שיהיה מושך עצמו ואחר עמו כי כמוהו, ים כנרת **(במדבר לד יא),** ולא בא בפת׳׳ח כי אם מלת ים סוף. ויש מפרשים שבאה המלה משונה שמלת סוף פעול או תאר:

**14:4 שְׁתֵּ֤ים עֶשְׂרֵה֙ שָׁנָ֔ה עָבְד֖וּ אֶת־כְּדָרְלָעֹ֑מֶר וּשְׁלֹשׁ־עֶשְׂרֵ֥ה שָׁנָ֖ה מָרָֽדוּ׃**

14:4 שתים עשרה שנה עבדו את כדרלעומר ושלש עשרה – מטעם ובשלש עשרה כמו לא יבוא בית ה׳ **(ד׳׳ה ב כג ו).** והמחברם לא ידעתי טעם, כדעת בעלי הקבלה שאמרו כי סוף ימי פלג היה אברהם בן מ׳׳ח שנה והיו אלו כ׳׳ה וכ׳׳ו לשלות סדום, הרי נ׳׳א ובנ׳׳ב חרבה שנת צ׳׳ט לאברהם:

**14:5 וּבְאַרְבַּע֩ עֶשְׂרֵ֨ה שָׁנָ֜ה בָּ֣א כְדָרְלָעֹ֗מֶר וְהַמְּלָכִים֙ אֲשֶׁ֣ר אִתּ֔וֹ וַיַּכּ֤וּ אֶת־רְפָאִים֙ בְּעַשְׁתְּרֹ֣ת קַרְנַ֔יִם וְאֶת־הַזּוּזִ֖ים בְּהָ֑ם וְאֵת֙ הָֽאֵימִ֔ים בְּשָׁוֵ֖ה קִרְיָתָֽיִם:**

14:5 בא כדרלעומר – הוא השוכר:

14:5 את רפאים – הם מבני כנען נקראו רפאים שיפול לב רואיהם והווים כמתים, וכן האימים שמטילים אימה בלב רואיהם:

**14:6 וְאֶת־הַחֹרִ֖י בְּהַרְרָ֣ם שֵׂעִ֑יר עַ֚ד אֵ֣יל פָּארָ֔ן אֲשֶׁ֖ר עַל־הַמִּדְבָּֽר׃**

14:6 ואת החורי – הוא שעיר החורי:

14:6 בהררם שעיר – הטעם בהר שלהם ובא הכפל שלם וכן הררי עד **(חבקוק ג ו).** ויש מפרשים מבנין פיעל כמו בדברם, והטעם בעלותם ההר:

**14:7 וַ֠יָּשֻׁבוּ וַיָּבֹ֜אוּ אֶל־עֵ֤ין מִשְׁפָּט֙ הִ֣וא קָדֵ֔שׁ וַיַּכּ֕וּ אֶֽת־כָּל־שְׂדֵ֖ה הָעֲמָלֵקִ֑י וְגַם֙ אֶת־הָ֣אֱמֹרִ֔י הַיֹּשֵׁ֖ב בְּחַֽצְצֹ֥ן תָּמָֽר׃**

14:7 עד איל פארן – עמק אשר על המדבר:

14:7 עין משפט היא קדש – הוא גבול שעיר החורי שנאמר בקדש עיר קצה גבולך **(במדבר כ טז),** ואינו קדש ברנע:

14:7 ועין משפט – הוא מקום שדה העמלקי ואחרי כן נקרא כן:

**14:8 וַיֵּצֵ֨א מֶֽלֶךְ־סְדֹ֜ם וּמֶ֣לֶךְ עֲמֹרָ֗ה וּמֶ֤לֶךְ אַדְמָה֙ וּמֶ֣לֶךְ צביים צְבוֹיִ֔ם וּמֶ֥לֶךְ בֶּ֖לַע הִוא־צֹ֑עַר וַיַּֽעַרְכ֤וּ אִתָּם֙ מִלְחָמָ֔ה בְּעֵ֖מֶק הַשִּׂדִּֽים׃**

**14:9 אֵ֣ת כְּדָרְלָעֹ֜מֶר מֶ֣לֶךְ עֵילָ֗ם וְתִדְעָל֙ מֶ֣לֶךְ גּוֹיִ֔ם וְאַמְרָפֶל֙ מֶ֣לֶךְ שִׁנְעָ֔ר וְאַרְי֖וֹךְ מֶ֣לֶךְ אֶלָּסָ֑ר אַרְבָּעָ֥ה מְלָכִ֖ים אֶת־הַחֲמִשָּֽׁה׃**

**14:10 וְעֵ֣מֶק הַשִׂדִּ֗ים בֶּֽאֱרֹ֤ת בֶּאֱרֹת֙ חֵמָ֔ר וַיָּנֻ֛סוּ מֶֽלֶךְ־סְדֹ֥ם וַעֲמֹרָ֖ה וַיִּפְּלוּ־שָׁ֑מָּה וְהַנִּשְׁאָרִ֖ים הֶ֥רָה נָּֽסוּ׃**

14:10 בארות בארות – נשתנו מן בארות המים **(בראשית כו יח),** ואפשר שהוא ממשקל אחר:

14:10 חמר – לא היו נובעים מים, על כן ויפלו שמה ברצונם כמו לכו ונפלה אל מחנה ארם **(מלכים ב ז ד):**

14:10 הרה נסו – טעמו אל הר ונשתנה מתנועתו או שהוא כמו סלה:

**14:11 וַ֠יִּקְחוּ אֶת־כָּל־רְכֻ֨שׁ סְדֹ֧ם וַעֲמֹרָ֛ה וְאֶת־כָּל־אָכְלָ֖ם וַיֵּלֵֽכוּ׃**

**14:12 וַיִּקְח֨וּ אֶת־ל֧וֹט וְאֶת־רְכֻשׁ֛וֹ בֶּן־אֲחִ֥י אַבְרָ֖ם וַיֵּלֵ֑כוּ וְה֥וּא יֹשֵׁ֖ב בִּסְדֹֽם׃**

**14:13 וַיָּבֹא֙ הַפָּלִ֔יט וַיַּגֵּ֖ד לְאַבְרָ֣ם הָעִבְרִ֑י וְהוּא֩ שֹׁכֵ֨ן בְּאֵֽלֹנֵ֜י מַמְרֵ֣א הָאֱמֹרִ֗י אֲחִ֤י אֶשְׁכֹּל֙ וַאֲחִ֣י עָנֵ֔ר וְהֵ֖ם בַּעֲלֵ֥י בְרִית־אַבְרָֽם׃**

14:13 ויבא הפליט – אפשר שהיה אחד מעבדי לוט, והדרש לא יועיל:

14:13 ויגד לאברם העברי – שהיה קרובו של לוט, וכשנפרדו איש מעל אחיו אברם היה שוכן באלוני ממרא והיו לו בעלי ברית ענר אשכול וממרא:

**14:14 וַיִּשְׁמַ֣ע אַבְרָ֔ם כִּ֥י נִשְׁבָּ֖ה אָחִ֑יו וַיָּ֨רֶק אֶת־חֲנִיכָ֜יו יְלִידֵ֣י בֵית֗וֹ שְׁמֹנָ֤ה עָשָׂר֙ וּשְׁלֹ֣שׁ מֵא֔וֹת וַיִּרְדֹּ֖ף עַד־דָּֽן׃**

14:14 וירק את חניכיו – מלשון והרק חנית **(תהלים לה ג),** שהריק כלי מלחמה וזינם. ואפשר שטעמה להריק החרב מתערה מלשון והריקותי אחריכם חרב **(ויקרא כו לג).** ויהיה פעל יוצא לשני פעולים:

14:14 חניכיו – מלשון הנוך לנער על פי דרכו **(משלי כב ו),** שהיו מלומדי מלחמה והמספר כמשמעו. ולא נסמוך על הגמטריאות להיותו אליעזר לבד שהרי הכתוב אומר חניכיו ילידו ביתו:

**14:15 וַיֵּחָלֵ֨ק עֲלֵיהֶ֧ם ׀ לַ֛יְלָה ה֥וּא וַעֲבָדָ֖יו וַיַּכֵּ֑ם וַֽיִּרְדְּפֵם֙ עַד־חוֹבָ֔ה אֲשֶׁ֥ר מִשְּׂמֹ֖אל לְדַמָּֽשֶׂק׃**

14:15 ויחלק – מבנין נפעל אפשר שטעמו שנחלק מחנהו לחלקים ולא נדע מנינם, והקרוב להיותם שני חלקים ונפל עליהם לילה:

14:15 ויכם וירדפם – הנה נצח ארבעה מלכים שנצחו חמשה מלכים, והציל את כל השביה ואת לוט ואת כל רכושו:

**14:16 וַיָּ֕שֶׁב אֵ֖ת כָּל־הָרְכֻ֑שׁ וְגַם֩ אֶת־ל֨וֹט אָחִ֤יו וּרְכֻשׁוֹ֙ הֵשִׁ֔יב וְגַ֥ם אֶת־הַנָּשִׁ֖ים וְאֶת־הָעָֽם׃**

**14:17 וַיֵּצֵ֣א מֶֽלֶךְ־סְדֹם֮ לִקְרָאתוֹ֒ אַחֲרֵ֣י שׁוּב֗וֹ מֵֽהַכּוֹת֙ אֶת־כְּדָרלָעֹ֔מֶר וְאֶת־הַמְּלָכִ֖ים אֲשֶׁ֣ר אִתּ֑וֹ אֶל־עֵ֣מֶק שָׁוֵ֔ה ה֖וּא עֵ֥מֶק הַמֶּֽלֶךְ׃**

**14:18 וּמַלְכִּי־צֶ֙דֶק֙ מֶ֣לֶךְ שָׁלֵ֔ם הוֹצִ֖יא לֶ֣חֶם וָיָ֑יִן וְה֥וּא כֹהֵ֖ן לְאֵ֥ל עֶלְיֽוֹן׃**

14:18 ומלכי צדק – אומרים שהוא שם בן נח. ויש מפרשים הוא מלך ירושלם אשר נקרא שלם, שנאמר ויהי בשלם סכו **(תהלים** **עו ג),** וכל מלך שמלך בירושלם כן שמו:

14:18 הוציא לחם ויין – יש לומר שהוא כמו ודוד הגיד **(שמואל ב טו לא):**

14:18 והוא כהן – שהיה משרת:

**14:19 וַֽיְבָרְכֵ֖הוּ וַיֹּאמַ֑ר בָּר֤וּךְ אַבְרָם֙ לְאֵ֣ל עֶלְי֔וֹן קֹנֵ֖ה שָׁמַ֥יִם וָאָֽרֶץ׃**

14:19 לאל עליון – כנגד השמים כמו שבאר:

14:19 ברוך אברם לאל עליון – טעמו מאל, כמו הרה לזנונים **(בראשית לח כד):**

14:19 קונה שמים וארץ – שהוא המנהיג את הכל ובידו יש להושיע לא בכח ולא בחיל:

**14:20 וּבָרוּךְ֙ אֵ֣ל עֶלְי֔וֹן אֲשֶׁר־מִגֵּ֥ן צָרֶ֖יךָ בְּיָדֶ֑ךָ וַיִּתֶּן־ל֥וֹ מַעֲשֵׂ֖ר מִכֹּֽל׃**

14:20 וברוך אל עליון – שבח השם שהצילו. ואין טעם לדברי הדורשים כי בעבור שברך את אברהם תחלה נעתקה הכהונה ממנו, כי כהוגן עשה שאם אברהם החל ומסר את עצמו במעוט אנשים להלחם עם ארבעה מלכים שנצחו חמשה מלכים ברכו, וברך השם שעזרו:

14:20 מגן צריך – לשון מסירה ונתינה מלשון אמגנך ישראל **(הושע יא ח),** ואינה מלה צחה כי בבנין אחד לא ימצא דבר והפכו:

14:20 ואז ויתן לו מעשר מכל – וכראות מלך סדום את נדבתו:

**14:21 וַיֹּ֥אמֶר מֶֽלֶךְ־סְדֹ֖ם אֶל־אַבְרָ֑ם תֶּן־לִ֣י הַנֶּ֔פֶשׁ וְהָרְכֻ֖שׁ קַֽח־לָֽךְ׃**

14:21 אמר תן לי הנפש והרכוש קח לך – ואברם בבטחונו בשם שהוא המוריש והמעשיר אמר:

**14:22 וַיֹּ֥אמֶר אַבְרָ֖ם אֶל־מֶ֣לֶךְ סְדֹ֑ם הֲרִימֹ֨תִי יָדִ֤י אֶל־יְהוָה֙ אֵ֣ל עֶלְי֔וֹן קֹנֵ֖ה שָׁמַ֥יִם וָאָֽרֶץ׃**

14:22 הרימותי ידי אל ה׳ אל עליון קונה שמים וארץ – כי ברכת ה׳ היא תעשיר ולא לקחת משל אחרים:

**14:23 אִם־מִחוּט֙ וְעַ֣ד שְׂרֽוֹךְ־נַ֔עַל וְאִם־אֶקַּ֖ח מִכָּל־אֲשֶׁר־לָ֑ךְ וְלֹ֣א תֹאמַ֔ר אֲנִ֖י הֶעֱשַׁ֥רְתִּי אֶת־אַבְרָֽם׃**

14:23 חוט – ידוע:

14:23 שרוך – הוא חתיכת עור, כדרך ולא נפתח אזור חלציו ולא נתק שרוך נעליו **(ישעיה ה כז).** והורה איך הצליחו השם ונצח ולא נתק שרוך נעליו להצטרך ממה ששלל:

**14:24 בִּלְעָדַ֗י רַ֚ק אֲשֶׁ֣ר אָֽכְל֣וּ הַנְּעָרִ֔ים וְחֵ֙לֶק֙ הָֽאֲנָשִׁ֔ים אֲשֶׁ֥ר הָלְכ֖וּ אִתִּ֑י עָנֵר֙ אֶשְׁכֹּ֣ל וּמַמְרֵ֔א הֵ֖ם יִקְח֥וּ חֶלְקָֽם׃**

14:24 על כן בלעדי רק אשר אכלו הנערים וחלק האנשים – כי על תנאי זה הלכו. צריך להשתכל בהנהגת האיש וחשיבות מדותיו שעל ידי הנהגת זה האיש תתקים המציאות, וזהו כי ידעתיו למען אשר יצוה את בניו ואת ביתו אחריו וגו׳ **(בראשית יח** **יט),** על כן ויבחר בזרעו אחריו:

**15:1 אַחַ֣ר ׀ הַדְּבָרִ֣ים הָאֵ֗לֶּה הָיָ֤ה דְבַר־יְהוָה֙ אֶל־אַבְרָ֔ם בַּֽמַּחֲזֶ֖ה לֵאמֹ֑ר אַל־תִּירָ֣א אַבְרָ֗ם אָנֹכִי֙ מָגֵ֣ן לָ֔ךְ שְׂכָרְךָ֖ הַרְבֵּ֥ה מְאֹֽד׃**

15:1 היה דבר ה׳ אל אברם במחזה – מעלות הנבואה נתבארו בספר ע׳׳ץ החיי׳׳ם, וכל דבור נבואה אינו כי אם בחלום, וכל דבור מצורף אל השם אינו במעלה אחת. יש דבור שיהיה בהערה מדרכי ההערות כמו ויקרא מלאך אלהים אל הגר **(בראשית כא יז),** והערת היסור מזה הכת. ויש שיהיה באמצעות נביא כמו ויאמר ה׳ לה **(שם כה כג).** ויש שיהיה על ידי חלום, לא חלום נבואה רק כדין חלום צודק. ושם נתבאר ההבדל בין חלום צודק ובין חלום נבואה, כמו ויבוא אלהים אל אבימלך בחלום הלילה **(שם כ ג),** השתכל אמרו הלילה. ויש דבור בחלום של נבואה כמו ויאמר ה׳ אל אברם **(שם יב א).** וכל השפעת דבור כגון היה דבר ה׳ אלי **(ירמיה כה ג),** בלי השגת המדבר. אמנם כשיבוא דבור על ידי השגת המדבר זאת הנבואה תכונה מראה. והנה כשעלה אברהם ממדרגה אל מדרגה אמר וירא ה׳ אל אברם ויאמר לזרעך אתן **(בראשית יב ז).** וכפי קבלת המראה תהיינה ההשגות חלוקות שפעמים יושג המדבר כמראה איש, ופעמים יושג כמראה מלאך, ופעמים השם ית׳. וכל הדרגה מאלו השלש מדרגות נחלקת למעלות, ולפי שכלו יחולל איש והמשכיל יבין. והמדרגה העליונה במעלת המראה להשיג ענינים אלהיים. והנה אברהם עלה ממדרגה למדרגה לפי חשיבות טבעיו שהראה לעיני הכל כי אם הלך במצער אנשים להלחם עם ארבעה מלכים, לא היה כי אם מפני שבטח בשם ית׳:

15:1 על כן אמר היה דבר ה׳ אל אברם במחזה – ר׳׳ל השפעת דבור הנבואה באב אליו על ידי השגת ענינים אלהיים:

15:1 וזהו טעם במחזה – ומחזה ומראה משמות הנרדפים שיאמרו שמות רבים לענין אחד:

15:1 אל תירא אברם אנכי מגן לך – יש מפרשים שאולי היה ירא מהמלכים שנלחם עמהם פן יאספו עליו, על כן הבטיחו:

15:1 אנכי מגן לך – ופירשו:

15:1 שכרך הרבה מאד – על מה שנדבה אותו רוחו להציל את לוט בן אחיו ונשען באלהיו, והלא מה שעבר עליו יוכיח כי לא היה ירא, ובתחלה לא היה ירא ועתה יהיה ירא:

15:1 אלא הטעם אל תירא – אשור שלו. והטעם הואיל ואינך ירא שאתה בוטח עלי שאנכי מגן לך, והנך מודיע אמתת השגחתי. ואפשר מפני שאמר ולא תאמר אני העשרתי את אברם **(בראשית יד כג),** על כן הובטח שכרך הרבה מאד, במה שנתנדב ונצטער להציל עני מחזק ממנו ולא נהנה דבר:

15:1 ממלת מאד – יש להבין שההבטחה בשכר העולם הזה:

**15:2 וַיֹּ֣אמֶר אַבְרָ֗ם אֲדֹנָ֤י יֱהוִה֙ מַה־תִּתֶּן־לִ֔י וְאָנֹכִ֖י הוֹלֵ֣ךְ עֲרִירִ֑י וּבֶן־מֶ֣שֶׁק בֵּיתִ֔י ה֖וּא דַּמֶּ֥שֶׂק אֱלִיעֶֽזֶר׃**

15:2 על כן ויאמר אברם אדני ה׳ – כאשר אמר אדני באל׳׳ף דל׳׳ת יחדו בשם העצם שהוא יו׳׳ד ה׳׳א:

15:2 מה תתן לי – יש להפליא בסדר זו הפרשה שאם השם הבטיחו והיה זרעך כעפר הארץ, מה טעם הנה אנכי הולך ערירי. ויש לומר שהצדיקים אינם מאמינים בעצמם שלא ילכדו על ידי חטא בשגגה הקטן גדול כנגד העושה, וסבר בדעתו כי על מנת היותו זכאי תתקיים לו ההבטחה. ורצה שתתאמת אצלו אם יזכה בקיום ההשגחה, ואמר לו מאמר ספוריי צא וספור הכוכבים ויאמר לו כה יהיה זרעך. והורה לו זה המאמר שבאמת יזכה כי ההגדה לא ישיגנה המריון והחלוף, על כן והאמין בה׳ ויחשבה לו צדקה. יש מפרשים האמונה שהאמין בשם השם חשבה לו זכות וצדקה שהשלים חק נפשו במעלת המדות ואינו טעם נאות. גם האומר והאמין בה׳ שחשב לו זאת הצדקה, ר׳׳ל נתינת הזרע והקדים הכנוי כמו יביאה את תרומת ה׳ **(שמות לה ה),** חנינת הזרע לא תקרא צדקת כי אם חסד. והאמת שהטעם והאמין בה׳ במה שסופר לו בנתינת הזרע ויחשוב לעצמו הצדקה, כי עכ׳׳פ זכאי יהיה ולא ילכד על ידי חטא וקדם הכנוי. אכן בנתינת הארץ בקש אות באמרו במה אדע כי אירשנה, רק שיאמר לו במאמרים ספוריים כאשר יתבאר:

15:2 ערירי – ביו׳׳ד היחס ובלתו לא נמצא אע׳׳פ שנפל ברבויו, וטעמו בלי ולד:

15:2 ובן משק – בשקל וממר ליולדתו **(משלי יז כה),** וכן מכס **(במדבר לא כח),** ואין להם רביעי. ויהיה מפעלי הכפל מלשון שוקק **(משלי כח טו),** טעמו ההולך תמיד בביתי הוא דמשק אליעזר:

15:2 יש מפרשים שמלת בן – מושך עצמו ואחר עמו והטעם בן דמשק. ואחרים פירשו איש דמשק כמו ענתות לך על שדך **(מלכים א ב כו),** ויותר טוב המוסיף מ׳׳ם וענינו מדמשק:

**15:3 וַיֹּ֣אמֶר אַבְרָ֔ם הֵ֣ן לִ֔י לֹ֥א נָתַ֖תָּה זָ֑רַע וְהִנֵּ֥ה בֶן־בֵּיתִ֖י יוֹרֵ֥שׁ אֹתִֽי׃**

**15:4 וְהִנֵּ֨ה דְבַר־יְהוָ֤ה אֵלָיו֙ לֵאמֹ֔ר לֹ֥א יִֽירָשְׁךָ֖ זֶ֑ה כִּי־אִם֙ אֲשֶׁ֣ר יֵצֵ֣א מִמֵּעֶ֔יךָ ה֖וּא יִֽירָשֶֽׁךָ׃**

15:4 אשר יצא ממעיך – הוא כנוי לאבר המוליד בעבור היותו קרוב אליהם:

**15:5 וַיּוֹצֵ֨א אֹת֜וֹ הַח֗וּצָה וַיֹּ֙אמֶר֙ הַבֶּט־נָ֣א הַשָּׁמַ֗יְמָה וּסְפֹר֙ הַכּ֣וֹכָבִ֔ים אִם־תּוּכַ֖ל לִסְפֹּ֣ר אֹתָ֑ם וַיֹּ֣אמֶר ל֔וֹ כֹּ֥ה יִהְיֶ֖ה זַרְעֶֽךָ׃**

15:5 ויוצא אותו החוצה – כל זה במראה הנבואה כמו ויוציאנו ברוח ה׳ ויניחני בתוך הבקעה והיא מלאה עצמות **(יחזקאל לז** **א):**

**15:6 וְהֶאֱמִ֖ן בַּֽיהוָ֑ה וַיַּחְשְׁבֶ֥הָ לּ֖וֹ צְדָקָֽה׃**

15:6 והאמין בה׳ – כבר פירשנו הכונה בו:

**15:7 וַיֹּ֖אמֶר אֵלָ֑יו אֲנִ֣י יְהוָ֗ה אֲשֶׁ֤ר הוֹצֵאתִ֙יךָ֙ מֵא֣וּר כַּשְׂדִּ֔ים לָ֧תֶת לְךָ֛ אֶת־הָאָ֥רֶץ הַזֹּ֖את לְרִשְׁתָּֽהּ׃**

**15:8 וַיֹּאמַ֑ר אֲדֹנָ֣י יֱהוִ֔ה בַּמָּ֥ה אֵדַ֖ע כִּ֥י אִֽירָשֶֽׁנָּה׃**

15:8 ובהבטחת נתינת הארץ אמר במה אדע – ואין הטעם שבקש אות, אך הכונה איך תתחזק דעתי כי אירשנה כיוצא בנתינת הזרע, כיון שאינו מן האפשר להיות זרעו כלל הימים זכאי:

**15:9 וַיֹּ֣אמֶר אֵלָ֗יו קְחָ֥ה לִי֙ עֶגְלָ֣ה מְשֻׁלֶּ֔שֶׁת וְעֵ֥ז מְשֻׁלֶּ֖שֶׁת וְאַ֣יִל מְשֻׁלָּ֑שׁ וְתֹ֖ר וְגוֹזָֽל׃**

15:9 ויאמר אליו קחה לי ענלה משולשת – משלי הנבואה וחידותיה צריכים עיון כי לא בא איכות כל זה הספור בדרך מקרה:

15:9 עגלה משלשת – אין הטעם שלש מכל מין, אין הטעם שהיא שלישית בבטן, אך שהיא בת שלש שנים. והנה יהיו חמשה ראשים רמז כי לא יירשו ישראל תחלה כי אם חמשה גוים. ועל טעם היות השלשה מינים משולשות עם התור והגוזל, יעלו אחד עשר כנגד בני כנען. ואם נזכרו עשרה שם כנען כולל לפחות שנים, ועל כן אמר תור וגוזל כנגד השנים. ואין טעם לאומר בעבור יבוסי יושב ירושלם שלא נפסד. ויש מפרשים שטעם משולשות שלשה ראשים כטעם והחוט המשולש **(קהלת ד יב),** והיותם נחלקים שכל אחד מלכויות חלוקות, ולא כן התור והגוזל והנה הם תור ובן יונה. והטעם הואיל והכנעני יושב הארץ איך אירשנה, והודיע לו כי אלו יתחיבו כליה מצד רשעותם, ככתוב כי ברשעת הגוים האלה **(דברים** **ט ה).** והורה לו שאלו כחי האלם שהורשו על ידי האדם כאמרו לא תחיה כל נשמה **(שם כ טז),** והיות אלו המינים מן המינים המוקרבים נכון הדבר. גם הדרש יאות כי הרמיזו שעל ידי הקרבת הקרבנות מאלו המינים יזכו בירושת הארץ כי הנה, ועולה לא העלו בקדש **(ד׳׳ה ב כט ז),** מיד ויהי קצף ה׳ **(שם ושם ח):**

**15:10 וַיִּֽקַּֽח־ל֣וֹ אֶת־כָּל־אֵ֗לֶּה וַיְבַתֵּ֤ר אֹתָם֙ בַּתָּ֔וֶךְ וַיִּתֵּ֥ן אִישׁ־בִּתְר֖וֹ לִקְרַ֣את רֵעֵ֑הוּ וְאֶת־הַצִפֹּ֖ר לֹ֥א בָתָֽר׃**

15:10 ויבתר אותם – שסעם בתוך ואחרי כן נתן בתר כל איש לקראת רעהו הגוף הנחלק לשנים תארם אחד בחברו:

15:10 ושם איש – עצם הדבר בא כמו אשה אל אחותה **(שמות כו ג)**:

15:10 וטעם בתרו – פאת שסועו כנגד שסוע חברו:

**15:11 וַיֵּ֥רֶד הָעַ֖יִט עַל־הַפְּגָרִ֑ים וַיַּשֵּׁ֥ב אֹתָ֖ם אַבְרָֽם׃**

15:11 וירד העיט על הפגרים – הוא העוף רמז אל יהושע דמיון ודם חללים ישתה **(במדבר כג כד),** וקראם פגרים שהם גופים מתים בל יהיו והצפור והגוזל מתים היו:

15:11 וישב אותם אברם – מגזרת וישבו טירותיהם **(יחזקאל כה ד),** כמו יצב גבולות עמים **(דברים לב ח),** מבנין הפעיל. ואפשר היותו מבנין פעל, ומפני פגישת שני יודי׳׳ן נחסר פ׳׳א הפעל כדעת ר׳ דוד קמחי נ׳׳ע, לא כדעת ר׳ יהודה חיוג נ׳׳ע, כי יו׳׳ד העתידות נחסר. יש מפרשים מפני שהעיט היה בא עליהם אברם היה מישבם על מקומם שלא ישלוט בהם העיט. ואחרים פירשו מלשון כי רוח ה׳ נשבה בו **(ישעיה מ ז),** הדגש לחסרון נו׳׳ן והנשיבה להבריח העוף כדרך יפיחו קריה **(משלי כט** **ה)** ומה טעם אותם. והנכון בעיני הטעם בעת שהיה מישבם, הוא טעם ויתן איש בתרו, העיט ירד עליהם כפי דעתנו הוא רמז אל יהושע. בטלו הכונות הקודמות:

**15:12 וַיְהִ֤י הַשֶּׁ֙מֶשׁ֙ לָב֔וֹא וְתַרְדֵּמָ֖ה נָפְלָ֣ה עַל־אַבְרָ֑ם וְהִנֵּ֥ה אֵימָ֛ה חֲשֵׁכָ֥ה גְדֹלָ֖ה נֹפֶ֥לֶת עָלָֽיו׃**

15:12 ויהי השמש לבוא ותרדמה נפלה על אברם – היא כובד שינה להעירו בענין הגלות. או אפשר שאלו עשאם בהקיץ ועוד שב בענין הנבואה. והנה הודיענו אודות ירושת הארץ, והעיר לאברהם במה שחשש כי אפשר שלא יהיו זכאים והודיעו כי לא מפני זכותם יירשו את הארץ, כאמרו לא בצדקתך **(דברים ט ח).** שהרי נתחיבו גלות וזה מפני רוע מעלליהם כאמרו ואמר אלהים איש שקוצי עיניו השליכו **(יחזקאל כ ז),** ואומר לשפוך חמתי עליהם לכלות אפי בהם בארץ מצרים **(שם** **ושם ח):**

15:12 ויהי השמש לבוא ותרדמה נפלה – רמז על גלות מצרים:

15:12 כאמרו והנה אימה חשכה גדולה נופלת עליו:

**15:13 וַיֹּ֣אמֶר לְאַבְרָ֗ם יָדֹ֨עַ תֵּדַ֜ע כִּי־גֵ֣ר ׀ יִהְיֶ֣ה זַרְעֲךָ֗ בְּאֶ֙רֶץ֙ לֹ֣א לָהֶ֔ם וַעֲבָד֖וּם וְעִנּ֣וּ אֹתָ֑ם אַרְבַּ֥ע מֵא֖וֹת שָׁנָֽה׃**

15:13 ויאמר לאברם ידוע תדע כי גר יהיה זרעך בארץ לא להם ועבדום וענו אותם – חסר הפועל וכן ויקראו שמו עשו **(בראשית כה כה),** כי אין זכר למעבידים:

15:13 ויש מפרשים ועבדום – ועבדו בם, כי פעל הקל יבוא לשני מענים בהיות קשור עם בי׳׳ת כגון לא תעבוד בו **(ויקרא כה לט),** היא עבודת העבד. ויבוא גם לפניו בי׳׳ת, והוא כטעם בעבור כמו ויעבוד ישראל באשה **(הושע יב יג)**, ובלא בי׳׳ת הוא עבודת העבד. ויותר טוב היותו חוזר לישראל:

15:13 ומאמר וענו אותם – על המצריים:

15:13 ארבע מאות שנה – כי כן אמר זרעך מזמן ילידת יצחק, וכן הוא דבק כי לא ענו אותם ארבע מאות שנה:

**15:14 וְגַ֧ם אֶת־הַגּ֛וֹי אֲשֶׁ֥ר יַעֲבֹ֖דוּ דָּ֣ן אָנֹ֑כִי וְאַחֲרֵי־כֵ֥ן יֵצְא֖וּ בִּרְכֻ֥שׁ גָּדֽוֹל׃**

15:14 וגם את הגוי אשר יעבודו דן אנכי – יש לחוש אם ישראל נתחיבו גלות למה העניש השם למצריים. יש להשיב שהמצריים לא נתכונו רק לחטוא כי לא ענו את ישראל על מנת שחטאו ועל כן נענשו, אע׳׳פ ששעור הענש היה כשעור החטא, כל שכן ששעור העונש היה להתחיב כליה כאמרו לכלות אפי בהם בארץ מצרים. לכן מאמר האומר וכל אותם המריעים לישראל אלו לא רצה כל אחד להרע לישראל הרשות בידו. כי לא נגזר עליו בידוע לא ראי שלפי דעתו היו המצרים יודעים שישראל מחויבי כליה, ולפי שלא נגזר להם בידוע על כן נענשו, אדרבא המקדים ומשלים גזרת השם ימצא חן ויהוא יוכיח:

15:14 ברכוש גדול – שכר עמלם כי תשובתם הפילה גמולם הרע וזהו בשכר ענוים, הוא מה שאמר ויאמן העם וישמעו כי פקד ה׳ **(שמות ד לא):**

**15:15 וְאַתָּ֛ה תָּב֥וֹא אֶל־אֲבֹתֶ֖יךָ בְּשָׁל֑וֹם תִּקָּבֵ֖ר בְּשֵׂיבָ֥ה טוֹבָֽה׃**

15:15 ואתה תבוא אל אבותיך בשלום – כנוי למיתה:

15:15 תקבר בשיבה טובה – בשרו כי לא יראה שעבוד בניו:

**15:16 וְד֥וֹר רְבִיעִ֖י יָשׁ֣וּבוּ הֵ֑נָּה כִּ֧י לֹא־שָׁלֵ֛ם עֲוֺ֥ן הָאֱמֹרִ֖י עַד־הֵֽנָּה׃**

15:16 ודור רביעי – הוא קהת, עמרם, אהרן, אלעזר. בשרו במעוט זמן השעבוד והוא מאה שנה, כי מילידת משה שמונים שנה ובניו הערים קודם לכל היותר עשרים שנה, והואיל ולא בזכותם יזכו בירושת הארץ:

15:16 על כן כי לא שלם עון האמורי – וכיון שבאר איכות ירושת הארץ במליצת ירידת העיט על הפגרים וכי שלא בזכותם נחלו הארץ אלא מפני רשעת הגוים, אבל הם לא היו זכאים שכבר נתחיבו גלות מצד עונותיהם והשם הצילם, רצה להעיר בעד אחרית קץ הגלות במליצות. שהרי הכונה להכרית עשרה עממים כאשר יתבאר ובזמן יהושע לא הורישו רק קצתם, על כן העיר בגלות זאת:

**15:17 וַיְהִ֤י הַשֶּׁ֙מֶשׁ֙ בָּ֔אָה וַעֲלָטָ֖ה הָיָ֑ה וְהִנֵּ֨ה תַנּ֤וּר עָשָׁן֙ וְלַפִּ֣יד אֵ֔שׁ אֲשֶׁ֣ר עָבַ֔ר בֵּ֖ין הַגְּזָרִ֥ים הָאֵֽלֶּה׃**

15:17 ויהי השמש באה ועלטה היה – הוא ענין הגלות:

15:17 ומה שאמר והנה תנור עשן ולפיד אש אשר עבר בין הגזרים האלה – הטעם לכלות אותם לגמרי. והנה אותה האש אכלתם כדמיון והיה בית יעקב אש **(עובדיה א יח),** כי על כל פנים אי אפשר שלא לצאת לידי פעל כליית עשרה עממים והנה הוא בימי משיח. וכל הענין היה במראה הנבואה בזה הספור לאמת הדברים. ולדעת חכמים שבקש אות אמרו חכמים שפעולת הבתרים היתה בהקיץ, וזה היה האות שסוף החיה אותם. ואחרים אומרים שאות הוא תנור עשן ולפיד אש שעבר בין הגזרים. ולדעתי שספור הדברים הוא האות החזק, גם יש להחזיק הדברים כמשמעם בענין הבתרים שזה ענין כורתי ברית הנה העגל אשר כרתו לשנים ויעברו בין בתריו **(ירמיה לד יח)**:

**15:18 בַּיּ֣וֹם הַה֗וּא כָּרַ֧ת יְהוָ֛ה אֶת־אַבְרָ֖ם בְּרִ֣ית לֵאמֹ֑ר לְזַרְעֲךָ֗ נָתַ֙תִּי֙ אֶת־הָאָ֣רֶץ הַזֹּ֔את מִנְּהַ֣ר מִצְרַ֔יִם עַד־הַנָּהָ֥ר הַגָּדֹ֖ל נְהַר־פְּרָֽת׃**

15:18 על כן ביום ההוא כרת ה׳ את אברם ברית לאמר – שירושת הארץ לא תהיה על תנאי, על כן וגם אני שמעתי את נאקת בני ישראל וגו׳ ואזכור את בריתי **(שמות ו ה),** ובזה המקום הוא לטעם השבועה:

15:8 מנהר מצרים – הנה פירש גבולי הארץ, ובאר עשרה מבני כנען, והאחד אפשר שנמחה בהפיכת סדום ונזכרו בני כנען בשמות אחרים:

**15:19 אֶת־הַקֵּינִי֙ וְאֶת־הַקְּנִזִּ֔י וְאֵ֖ת הַקַּדְמֹנִֽי׃**

**15:20 וְאֶת־הַחִתִּ֥י וְאֶת־הַפְּרִזִּ֖י וְאֶת־הָרְפָאִֽים׃**

**15:21 וְאֶת־הָֽאֱמֹרִי֙ וְאֶת־הַֽכְּנַעֲנִ֔י וְאֶת־הַגִּרְגָּשִׁ֖י וְאֶת־הַיְבוּסִֽי׃**

**16:1 וְשָׂרַי֙ אֵ֣שֶׁת אַבְרָ֔ם לֹ֥א יָלְדָ֖ה ל֑וֹ וְלָ֛הּ שִׁפְחָ֥ה מִצְרִ֖ית וּשְׁמָ֥הּ הָגָֽר׃**

16:1 ושרי אשת אברם – בעבור שבטח אברהם בנתינת זרע נראה לו כי העכוב היה מן שרה, על כן הזכיר ספור הגר:

16:1 ולה שפחה מצרים – כנראה שפרעה נתנה כנזכר ועבדים ושפחות **(בראשית יב מז):**

**16:2 וַתֹּ֨אמֶר שָׂרַ֜י אֶל־אַבְרָ֗ם הִנֵּה־נָ֞א עֲצָרַ֤נִי יְהוָה֙ מִלֶּ֔דֶת בֹּא־נָא֙ אֶל־שִׁפְחָתִ֔י אוּלַ֥י אִבָּנֶ֖ה מִמֶּ֑נָּה וַיִּשְׁמַ֥ע אַבְרָ֖ם לְק֥וֹל שָׂרָֽי׃**

16:2 הנה נא עצרני – מעתה עבר זמן ההריון:

16:2 בוא נא אל שמחתי אולי אבנה. מגזרת בן, ובן בשקל רע חסר למ׳׳ד הפעל:

16:2 ואבנה – ויקראו על שמי:

**16:3 וַתִּקַּ֞ח שָׂרַ֣י אֵֽשֶׁת־אַבְרָ֗ם אֶת־הָגָ֤ר הַמִּצְרִית֙ שִׁפְחָתָ֔הּ מִקֵּץ֙ עֶ֣שֶׂר שָׁנִ֔ים לְשֶׁ֥בֶת אַבְרָ֖ם בְּאֶ֣רֶץ כְּנָ֑עַן וַתִּתֵּ֥ן אֹתָ֛הּ לְאַבְרָ֥ם אִישָׁ֖הּ ל֥וֹ לְאִשָּֽׁה׃**

16:3 מקץ עשר שנים – מכאן סמכו שיש לאדם להמתין לאשתו עשר שנים, והלא עם שרה יצא מאור כשדים ואז היה בן שבעים שנה כפי הסברא, והנה עברו חמש עשרה שנים:

16:3 ואקל – יותר טוב אם יהיה משוכן תמור דג׳׳ש להיות מבנין הקל והשוכן נוסף תמורת הדג׳׳ש שהוא למלואי אות הכפל, משיהיה בנין נפעל להיות השוכן תמור דג׳׳ש שמוציא נו׳׳ן הנפעל, כי למלואי אות הכפל יבוא דג׳׳ש ופעמים שוכן:

**16:4 וַיָּבֹ֥א אֶל־הָגָ֖ר וַתַּ֑הַר וַתֵּ֙רֶא֙ כִּ֣י הָרָ֔תָה וַתֵּקַ֥ל גְּבִרְתָּ֖הּ בְּעֵינֶֽיהָ׃**

**16:5 וַתֹּ֨אמֶר שָׂרַ֣י אֶל־אַבְרָם֮ חֲמָסִ֣י עָלֶיךָ֒ אָנֹכִ֗י נָתַ֤תִּי שִׁפְחָתִי֙ בְּחֵיקֶ֔ךָ וַתֵּ֙רֶא֙ כִּ֣י הָרָ֔תָה וָאֵקַ֖ל בְּעֵינֶ֑יהָ יִשְׁפֹּ֥ט יְהוָ֖ה בֵּינִ֥י וּבֵינֶֽיׄךָ׃**

16:5 חמסי עליך – כי בשביל שדבקה בך והרתה ואיני גוערת בה והנה כשפחה כגברתה והסבה ממך:

16:5 הנה שפחתך בידך – היא תחת רשותך אע׳׳פ שהרתה ממני:

**16:6 וַיֹּ֨אמֶר אַבְרָ֜ם אֶל־שָׂרַ֗י הִנֵּ֤ה שִׁפְחָתֵךְ֙ בְּיָדֵ֔ךְ עֲשִׂי־לָ֖הּ הַטּ֣וֹב בְּעֵינָ֑יִךְ וַתְּעַנֶּ֣הָ שָׂרַ֔י וַתִּבְרַ֖ח מִפָּנֶֽיהָ׃**

16:6 ותענה שרי – בעבודה קשה יותר ממה שהיתה רגילה קודם שתהר ותברח מפניה:

**16:7 וַֽיִּמְצָאָ֞הּ מַלְאַ֧ךְ יְהוָ֛ה עַל־עֵ֥ין הַמַּ֖יִם בַּמִּדְבָּ֑ר עַל־הָעַ֖יִן בְּדֶ֥רֶךְ שֽׁוּר׃**

16:7 וימצאה מלאך ה׳ – נבוכו המעיינים בענין זה היך השיגה הגר ראיית המלאך, על כן הצרכו בענינים שנשתתפה מלת מלאך. יש לישב הענין שכל התעוררות שהיא מגזרה עליונית תקרא בשם מלאך, וכן אלה שלח מלאכים **(דניאל טז כג),** ואמנם במקום הזה מסדר הפרשה לא תאות זאת הכונה:

16:7 ויותר טוב היות וימצאה מלאך ה׳ – נביא שליח כענין ויהיו מלעיבים במלאכי אלהים **(ד׳׳ה ב לו טז),** ולהיותו אברהם עצמו יאות הענין:

**16:8 וַיֹּאמַ֗ר הָגָ֞ר שִׁפְחַ֥ת שָׂרַ֛י אֵֽי־מִזֶּ֥ה בָ֖את וְאָ֣נָה תֵלֵ֑כִי וַתֹּ֕אמֶר מִפְּנֵי֙ שָׂרַ֣י גְּבִרְתִּ֔י אָנֹכִ֖י בֹּרַֽחַת׃**

**16:9 וַיֹּ֤אמֶר לָהּ֙ מַלְאַ֣ךְ יְהוָ֔ה שׁ֖וּבִי אֶל־גְּבִרְתֵּ֑ךְ וְהִתְעַנִּ֖י תַּ֥חַת יָדֶֽיהָ׃**

16:9 הנה אומר שובי אל גבירתך – ולא אמר שובי אל אדונך, ועוד ויקרא אברם שם בנו אשר ילדה הגר ישמעאל, והלא הגר ידעה הסוד:

16:9 על עין המים – הכתוב מגלה טפח ומכסה טפח כאשר יתבאר:

16:9 אי מזה באת – פתיחת המאמר:

16:9 בורחת – בפת׳׳ח אע׳׳פ שהוא בהפסק מפני אות הגרון:

16:9 שובי אל גברתך והתעני – ושכר עניך הרבה ארבה את זרעך, ונבטיח לה רבוי זרעה הוא ממה שהיא הרה:

**16:10 וַיֹּ֤אמֶר לָהּ֙ מַלְאַ֣ךְ יְהוָ֔ה הַרְבָּ֥ה אַרְבֶּ֖ה אֶת־זַרְעֵ֑ךְ וְלֹ֥א יִסָּפֵ֖ר מֵרֹֽב׃**

**16:11 וַיֹּ֤אמֶר לָהּ֙ מַלְאַ֣ךְ יְהוָ֔ה הִנָּ֥ךְ הָרָ֖ה וְיֹלַ֣דְתְּ בֵּ֑ן וְקָרָ֤את שְׁמוֹ֙ יִשְׁמָעֵ֔אל כִּֽי־שָׁמַ֥ע יְהוָ֖ה אֶל־עָנְיֵֽךְ׃**

16:11 על כן מלת הנך הרה ויולדת בן – ואמרו המדקדקים שהוא בינוני ולהריץ המלה אל אשר אחריה נאמר כן, והנה עשו השו׳׳א שו׳׳א נע ודג׳׳ש:

16:11 בן – טענה להם, ויש מפרשים שהיא מלה מורכבת מן בינוני ועתיד, והטעם עבר שנשיבו הו׳׳ו לעתיד כי לא יכון הנה טעם העבר. ויש מדקדקים אומרים שהוא מן פועל הכבד:

16:11 ישמעאל – אין האל׳׳ף יוצאת בחברה:

**16:12 וְה֤וּא יִהְיֶה֙ פֶּ֣רֶא אָדָ֔ם יָד֣וֹ בַכֹּ֔ל וְיַ֥ד כֹּ֖ל בּ֑וֹ וְעַל־פְּנֵ֥י כָל־אֶחָ֖יו יִשְׁכֹּֽן׃**

16:12 והוא יהיה פרא אדם – ר׳׳ל אדם מדברי דוגמת פרה למוד מדבר **(ירמיה ב כד)**:

16:12 ומצד שהוא פרא ידו בכל – ר׳׳ל ינצח את כלם:

16:12 ונראה להיות טעם ויד כל בו – להיות סרים אל משמעותו כי כל הספור דרך בשורה לה:

16:12 ויש מפרשים ויד כל בו – בימי משיח, והלא מלכות משיח לבד תתקים ומלכותה לעם אחרן לא תשתבק **(דניאל ב מד)** ומה טעם למלת כל. והמפרש שהוא פרא ואדם ובא כדרך שמש ירח **(חבקוק ג יא),** והטעם מצד שהוא פרא ידו בכל ומצד שהוא אדם יד כל בו, בלי טעם. והמפרש כי הוא החיה הרביעית אין דבריו נראים. והמשתכל בחזון דניאל יבין דבר שהחיה הרביעית היא מלכות רומי, שעל ידיו נחרב הבית, עליו נאמר ומן האחת מהם יצא קרן אחת מצעירה ותגדל יתר אל הנגב ואל המזרח ואל הצבי **(דניאל ח ט).** ומה שאמר ומן האחת מהן הוא מלכות אחת מארבע מלכיות שעמדו תחת אלכסנדרוס מקדון, ומלכות הרביעית עתיד לקום עשר מלכויות, הוא הנאמר וקרנין עשר לה **(שם ז ז),** וזאת המלכות תמשך עד ימות המשיח. אך קרן אחרי זעירא סלקת ביניהון ותלת מן קרניא קדמיתא אתעקרא מן קדמיה **(שם ושם ח),** זו היא מלכות ישמעאל. והנה ידו בכל ויד כל בו ועל פני כל אחיו ישכון, הוא הנאמר על פני כל אחיו נפל **(בראשית כה יח),** והם בני קטורה, או הטעם רמז אמרו עד שור אשר על פני מצרים **(שם שם):**

**16:13 וַתִּקְרָ֤א שֵׁם־יְהוָה֙ הַדֹּבֵ֣ר אֵלֶ֔יהָ אַתָּ֖ה אֵ֣ל רֳאִ֑י כִּ֣י אָֽמְרָ֗ה הֲגַ֥ם הֲלֹ֛ם רָאִ֖יתִי אַחֲרֵ֥י רֹאִֽי׃**

16:13 ותקרא שם ה׳ הדובר אליה – הטעם על ידי שלוחו:

16:13 אתה אל ראי – בשקל ראה עני **(איכה ג א),** אע׳׳פ שהוא בהפסק והוא שם הטעם מראה וענינו אל המשגיח כאמרה:

16:13 הגם הלום – ענינו עתה כמו נקרבה חלום **(שמואל א יד לו):**

16:13 ראיתי אחרי רואי – הטעם הייתי יודע שהוא המשגיח וגם עתה ראיתי אחרי, ר׳׳ל אחרי הידיעה הראשונה ראיתי עתה שהשם רואי, והיו׳׳ד יו׳׳ד הכנוי, או שהוא מקום ה׳׳א למ׳׳ד הפעל כמו הוי רועי האליל **(זכריה יא יז)**:

16:13 ויש אומרים חלום – טעמו פה ראיתי המלאך אחרי ראותו עניי:

16:13 ורואי – פועל ואינו מצדר, ואחרים פירשוהו עתיד והטעם אראה אחרי רואי:

**16:14 עַל־כֵּן֙ קָרָ֣א לַבְּאֵ֔ר בְּאֵ֥ר לַחַ֖י רֹאִ֑י הִנֵּ֥ה בֵין־קָדֵ֖שׁ וּבֵ֥ין בָּֽרֶד׃**

16:14 על כן קרא – חסר הפועל כמו אשר ילדה **(ד׳׳ה א ז יד):**

16:14 באר לחי רואי – שם הבאר כך הוא באר לחי רואי, והטעם ראיתי עתה השגחתו עלי וכניתי אותו אל רואי אחרי רואי שהשגיח לי והריתי מאדוני:

16:14 על כן קרא לבאר באר לחי רואי – יש מפרשים הבאר לחי רואי. ויש אומרים ששם הבאר רואי, והטעם הבאר יהיה רואי למי שיהיה חי לשנה הבאה כמו כה לחי **(שמואל א כח ו).** ויש מפרשים שהבאר רואה המלאך שהוא חי ואינו נראה מתוך קשר המלות. והנראה לי שהטעם באר לחי המשגיח ויהיה למ׳׳ד המשיג:

**16:15 וַתֵּ֧לֶד הָגָ֛ר לְאַבְרָ֖ם בֵּ֑ן וַיִּקְרָ֨א אַבְרָ֧ם שֶׁם־בְּנ֛וֹ אֲשֶׁר־יָלְדָ֥ה הָגָ֖ר יִשְׁמָעֵֽאל׃**

**16:16 וְאַבְרָ֕ם בֶּן־שְׁמֹנִ֥ים שָׁנָ֖ה וְשֵׁ֣שׁ שָׁנִ֑ים בְּלֶֽדֶת־הָגָ֥ר אֶת־יִשְׁמָעֵ֖אל לְאַבְרָֽם׃**

**17:1וַיְהִ֣י אַבְרָ֔ם בֶּן־תִּשְׁעִ֥ים שָׁנָ֖ה וְתֵ֣שַׁע שָׁנִ֑ים וַיֵּרָ֨א יְהוָ֜ה אֶל־אַבְרָ֗ם וַיֹּ֤אמֶר אֵלָיו֙ אֲנִי־אֵ֣ל שַׁדַּ֔י הִתְהַלֵּ֥ךְ לְפָנַ֖י וֶהְיֵ֥ה תָמִֽים׃**

17:1 ויהיאברם – בעבור שהיה צריך להוליד את יצחק ולהיותו מקודש אחרי מצות המילה הקדים מצות המילה, וכשהיה רוצה למסור לו מצוה נראה לו בזו המראה הנכבדה שנגלה בשם אל שדי. והנה אחר ילידת יצחק משרה להיות חוץ מטבע העולם מצד שני סבות: האחת שלא היה בטבעה להוליד. והשנית כי הלכו ימי ההריון שחדל להיות לשרה ארח כנשים שמן דם האשה נוצר העובר, וזרע האיש נותן הצורה, ואחרו עד זה הזמן להיות אות להורות שכל הנמצא תלוי בכחו ית׳ ובידו יש לשנות המערכות באיזה צד שהוא רוצה. והנה אות אמת שיתואר בשם אל שדי, טעמו יכול חזק ותקיף מלשון כשוד משדי יבוא **(ישעיה יג ו).** ויש מפרשים שהמלה מורכבת משתי מלות אשר די, והטעם די לעולם במציאותו, והאמת מה שאמרנו מלשון שודד. ויש אומרים שהמלה בשקל גנב, סלח, והיו׳׳ד תמורת אות הכפל כמו דליו שוקים מפסח **(משלי כו ז).** ואחרים דקדקו שצריך לומר שדדי, ודגשות הדל׳׳ת לחסרון דל׳׳ת והיו׳׳ד ליחס בשקל מוכיח אדם אחרי **(שם כח** **כג).** וכפי ההשגחה שישגיח יתואר כפי ענין ההשגחה, שההשגחה המופתית על שני פנים. יש השגחה שהיא לשנות דבר מטבעו מצורה לצורה, ויש השגחה שהיא מדת גבורה מה שיהיה עתיד לאדם יהפכנו אם יהיה לרעה לטובה, וכן להפך. והנה הנהגת השגחת האבות היתה מזה המין, על כן נראה להם באל שדי. ובפרשת ואלה שמות יבוא תכלית הבאור, והנה תראה בשיר של פגעים אשר החל בשם שדי וכלו אינו כפי מנהג העולם, כי אם על צד השגחה המופתית שבה מתנהג עם יראיו:

17:1 על כן אמר התהלך לפני והיה תמים – ר׳׳ל אחרי שאני המשגיח האמתי בך יש לך להדבק בי ולא תחוש לממשלת המזרות לדרוש ולבקש מולדות שאלות ומחברים:

17:1 וזהו טעם והיה תמים – כענין תמים תהיה עם ה׳ אלהיך **(דברים יח יג),** כי השם רצון יראיו יעשה:

17:1 ויש מפרשים תמים – לכרות הנוסף. ויש מפרשים תמים שלא לשאול למה באה מצות המילה. ויש לתקן הטעם בעבור שאמר בנתינת זרעו הנה אנכי הולך ערירי, ובנתינת הארץ במה אדע כי אירשנה, על כן נאמר לו והיה תמים, והנה מצות המילה ונסיון עקידת בנו:

**17:2 וְאֶתְּנָ֥ה בְרִיתִ֖י בֵּינִ֣י וּבֵינֶ֑ךָ וְאַרְבֶּ֥ה אוֹתְךָ֖ בִּמְאֹ֥ד מְאֹֽד׃**

**17:3 וַיִּפֹּ֥ל אַבְרָ֖ם עַל־פָּנָ֑יו וַיְדַבֵּ֥ר אִתּ֛וֹ אֱלֹהִ֖ים לֵאמֹֽר׃**

17:3 על כן ויפול אברם על פניו – או אפשר לומר בעבור העבירה שפשטה בעולם להשחת מין האדם הנה חטא סדום ובנותיה, ותגבהינה ותעשינה תועבה לפני **(יחזקאל טז נ).** על כן נאמר לו והיה תמים, לקבל מצוה שהיא תקנת זאת העבירה שלא לנטות מדרך היושר להתגבר תאוה הגופנית, על כן ויפול אברם על פניו. ברצונו לכון לבו על מה שנתבשר כי פתח לו פתח בעניני התורות במה שהוא תקנה לנחול שכר חיי העולם הבא, ובכן תתקים בריתי ביני וביניך:

**17:4 אֲנִ֕י הִנֵּ֥ה בְרִיתִ֖י אִתָּ֑ךְ וְהָיִ֕יתָ לְאַ֖ב הֲמ֥וֹן גּוֹיִֽם׃**

17:4 אני הנה בריתי אתך – ברית השם עם אברהם במה שהבטיחו:

**17:5 וְלֹא־יִקָּרֵ֥א ע֛וֹד אֶת־שִׁמְךָ֖ אַבְרָ֑ם וְהָיָ֤ה שִׁמְךָ֙ אַבְרָהָ֔ם כִּ֛י אַב־הֲמ֥וֹן גּוֹיִ֖ם נְתַתִּֽיךָ:**

17:5 אב המון – הוא טעם וארבה אותך במאד מאד:

17:5 ולא יקרא – מצות לאו, ומה שנאמר בעזרא הוא דרך ספור כפי שהיה נקרא בשעת הבחירה:

17:5 והיה שמך אברהם – בדרך ולעבדיו וקרא שם אחר **(ישעיה סה טו),** מוסיף על שמו ה׳׳א. ויש דורשים להיות שלם ברמ׳׳ח אבריו. ואין הבדל בין אב המון ובין אביר המון:

**17:6 וְהִפְרֵתִ֤י אֹֽתְךָ֙ בִּמְאֹ֣ד מְאֹ֔ד וּנְתַתִּ֖יךָ לְגוֹיִ֑ם וּמְלָכִ֖ים מִמְּךָ֥ יֵצֵֽאוּ׃**

**17:7 וַהֲקִמֹתִ֨י אֶת־בְּרִיתִ֜י בֵּינִ֣י וּבֵינֶ֗ךָ וּבֵ֨ין זַרְעֲךָ֧ אַחֲרֶ֛יךָ לְדֹרֹתָ֖ם לִבְרִ֣ית עוֹלָ֑ם לִהְי֤וֹת לְךָ֙ לֵֽאלֹהִ֔ים וּֽלְזַרְעֲךָ֖ אַחֲרֶֽיךָ׃**

17:7 להיות לך לאלהים – למשגיח בהשגחה המופתית, או הטעם בענין קיום הנפש לנחול שני העולמים, העולם הזה והעולם הבא:

**17:8 וְנָתַתִּ֣י לְ֠ךָ וּלְזַרְעֲךָ֨ אַחֲרֶ֜יךָ אֵ֣ת ׀ אֶ֣רֶץ מְגֻרֶ֗יךָ אֵ֚ת כָּל־אֶ֣רֶץ כְּנַ֔עַן לַאֲחֻזַּ֖ת עוֹלָ֑ם וְהָיִ֥יתִי לָהֶ֖ם לֵאלֹהִֽים׃**

**17:9 וַיֹּ֤אמֶר אֱלֹהִים֙ אֶל־אַבְרָהָ֔ם וְאַתָּ֖ה אֶת־בְּרִיתִ֣י תִשְׁמֹ֑ר אַתָּ֛ה וְזַרְעֲךָ֥ אַֽחֲרֶ֖יךָ לְדֹרֹתָֽם׃**

17:9 ואתה את בריתי תשמור – מה שבקש השם מאברהם לשמור הוא ברית מילה. והנה זאת אות בגופם באמונת הנבואה שאמתת ההשגחה כדמות סימן מלכות:

**17:10 זֹ֣את בְּרִיתִ֞י אֲשֶׁ֣ר תִּשְׁמְר֗וּ בֵּינִי֙ וּבֵ֣ינֵיכֶ֔ם וּבֵ֥ין זַרְעֲךָ֖ אַחֲרֶ֑יךָ הִמּ֥וֹל לָכֶ֖ם כָּל־זָכָֽר׃**

17:10 המול – מפעלי העי׳׳ן נפעל:

17:10 ונמלתם – קל מפעלי הנו׳׳ן שני עקרים בענין אחד, וענינה ענין כריתה והשמות מוסכמות כפי המקומות. ושם ערלה יורה על סתימה וכסוי:

**17:11 וּנְמַלְתֶּ֕ם אֵ֖ת בְּשַׂ֣ר עָרְלַתְכֶ֑ם וְהָיָה֙ לְא֣וֹת בְּרִ֔ית בֵּינִ֖י וּבֵינֵיכֶֽם׃**

17:11 ועל כן אמר בשר ערלתכם – ושם בשר ימצא על העור בעורי ובבשרי דבקה עצמי **(איוב יט כ).** ובכל מה שנשתתפה המלה ענינה סתימה ערלה אזנם **(ירמיה ו י),** ונקראה כובד כבדה אזנו **(ישעיה נט א).** וכשתהיה זולת מקום המוסכם הוא בלווי, וכשהוא בלי לווי הוא על המקום המוסכם:

**17:12 וּבֶן־שְׁמֹנַ֣ת יָמִ֗ים יִמּ֥וֹל לָכֶ֛ם כָּל־זָכָ֖ר לְדֹרֹתֵיכֶ֑ם יְלִ֣יד בָּ֔יִת וּמִקְנַת־כֶּ֙סֶף֙ מִכֹּ֣ל בֶּן־נֵכָ֔ר אֲשֶׁ֛ר לֹ֥א מִֽזַּרְעֲךָ֖ הֽוּא׃**

17:12 ובן שמונת ימים – היה נראה שהבונה מעת אל עת, ומאמר משה הורה הכונה וביום השמיני **(ויקרא יב ג),** שהוא מורה שהם חסרים בראשיתם ובאחריתם:

17:12 לאות ברית – כמו וגשם מטר **(איוב לז ו),** אע׳׳פ שיש לפרש שהברית הוא להרבות את זרעו והמילה היא לאות על זאת הברית. וזאת המצוה היא רבת התועלות שהיא סימן למקבלי עול שמים באהבה, והוא סימן בבשרם שהם סגלתו ועמו, ועל ידי זאת המצוה יש להם תקנה למעט תאות המשגל, על כן נאמר לאות ברית:

**17:13 הִמּ֧וֹל ׀ יִמּ֛וֹל יְלִ֥יד בֵּֽיתְךָ֖ וּמִקְנַ֣ת כַּסְפֶּ֑ךָ וְהָיְתָ֧ה בְרִיתִ֛י בִּבְשַׂרְכֶ֖ם לִבְרִ֥ית עוֹלָֽם׃**

17:13 המול ימול – זו מצוה שנית שבן שמונת ימים, למי שהוא גדול משמנת ימים. ומאמר בעלי הקבלה שיש יליד בית נמול לשמונה כשטבלה אמו קודם לידתה, ויש נמול לאחר אם לא טבלה על כן שנה:

17:13 יליד בית ומקנת כסף – ואנחנו בארנו שיחות זה המאמר בספר מצות. ופשט הכתוב שהפסוק שני בעבור ילידי בית אברהם. ולמתגיר אמרו מקצת חכמים שימול לשמונה לביאתו בדין, ואינו נראה אלא ממתינים ליום שמיני ללידתו:

**17:14 וְעָרֵ֣ל ׀ זָכָ֗ר אֲשֶׁ֤ר לֹֽא־יִמּוֹל֙ אֶת־בְּשַׂ֣ר עָרְלָת֔וֹ וְנִכְרְתָ֛ה הַנֶּ֥פֶשׁ הַהִ֖וא מֵעַמֶּ֑יהָ אֶת־בְּרִיתִ֖י הֵפַֽר׃**

17:14 וערל זכר – אינו לבן שמונת ימים כי אם על גדול בן מצוה:

17:14 ונכרתה הנפש – ואמנם יתחייב הכרת בעת שהכיר לעצמו חיוב המצוה ולא נמול, כי חיוב העונש נמשך אחרי חיוב הגנאי, הנה לאות כי המצות התוריות לתקנת הנפש, על כן המפיר המצוה התוריית חיב כרת. והמשתכל במלת כריתה יבין דבר בקיום הנפש והשארותה בשובה אל האלהים אשר נתנה, כי היא כדמות הסעיף הנכרת מן האילן ולא תעדר אלא תהיה נדונת, והרמז כי תולעתם לא תמות **(ישעיה סו בד).** ודבר זה כבר נתבאר בספר ע׳׳ץ החיי׳׳ם באור מספיק:

17:14 את בריתי הפר – הפעיל מפעלי העי׳׳ן, והיה ראוי לומר הפיר ואולי הורחב מפני הרי׳׳ש:

**17:15 וַיֹּ֤אמֶר אֱלֹהִים֙ אֶל־אַבְרָהָ֔ם שָׂרַ֣י אִשְׁתְּךָ֔ לֹא־תִקְרָ֥א אֶת־שְׁמָ֖הּ שָׂרָ֑י כִּ֥י שָׂרָ֖ה שְׁמָֽהּ׃**

17:15 ויאמר אלהים שרי אשתך – החליף היו׳׳ד בה׳׳א כי הנה היו׳׳ד חלקוהו שניהם. הנה סימן לבא תחת כנפי השכינה להקרא בשם חדש:

**17:16 וּבֵרַכְתִּ֣י אֹתָ֔הּ וְגַ֨ם נָתַ֧תִּי מִמֶּ֛נָּה לְךָ֖ בֵּ֑ן וּבֵֽרַכְתִּ֙יהָ֙ וְהָֽיְתָ֣ה לְגוֹיִ֔ם מַלְכֵ֥י עַמִּ֖ים מִמֶּ֥נָּה יִהְיֽוּ׃**

17:16 וגם נתתי ממנה לך בן – עבר תחת עתיד כדרך הנבואות כאלו נתקים הדבר:

**17:17 וַיִּפֹּ֧ל אַבְרָהָ֛ם עַל־פָּנָ֖יו וַיִּצְחָ֑ק וַיֹּ֣אמֶר בְּלִבּ֗וֹ הַלְּבֶ֤ן מֵאָֽה־שָׁנָה֙ יִוָּלֵ֔ד וְאִ֨ם־שָׂרָ֔ה הֲבַת־תִּשְׁעִ֥ים שָׁנָ֖ה תֵּלֵֽד׃**

17:17 ויצחק – הוא ענין שמחה:

17:17 הבת תשעים שנה תלד – תימה על תימה להוליד זקן מזקנה שנתקרר טבעה, ודם הנדות שממנו נבנה הולך נפסק ממנה:

**17:18 וַיֹּ֥אמֶר אַבְרָהָ֖ם אֶל־הָֽאֱלֹהִ֑ים ל֥וּ יִשְׁמָעֵ֖אל יִחְיֶ֥ה לְפָנֶֽיךָ׃**

17:18 לו ישמעאל – הלואי בעבור ששמע כי משרה יתקים לו זרע, סבר כי מישמעאל לא יתקים לו זרע:

**17:19 וַיֹּ֣אמֶר אֱלֹהִ֗ים אֲבָל֙ שָׂרָ֣ה אִשְׁתְּךָ֗ יֹלֶ֤דֶת לְךָ֙ בֵּ֔ן וְקָרָ֥אתָ אֶת־שְׁמ֖וֹ יִצְחָ֑ק וַהֲקִמֹתִ֨י אֶת־בְּרִיתִ֥י אִתּ֛וֹ לִבְרִ֥ית עוֹלָ֖ם לְזַרְע֥וֹ אַחֲרָֽיו׃**

17:19 אבל – באמת כמו אבל אשמים אנחנו **(בראשית מב כא),** כי מיצחק יקרא לך זרע ולא מישמעאל:

**17:20 וּֽלְיִשְׁמָעֵ֘אל שְׁמַעְתִּיךָ֒ הִנֵּ֣ה ׀ בֵּרַ֣כְתִּי אֹת֗וֹ וְהִפְרֵיתִ֥י אֹת֛וֹ וְהִרְבֵּיתִ֥י אֹת֖וֹ בִּמְאֹ֣ד מְאֹ֑ד שְׁנֵים־עָשָׂ֤ר נְשִׂיאִם֙ יוֹלִ֔יד וּנְתַתִּ֖יו לְג֥וֹי גָּדֽוֹל׃**

17:20 ולישמעאל שמעתיך – הנה אברך אותו:

17:20 והפריתי – עבר תחת עתיד ולא התמידו:

17:20 אבל ליצחק אמר לברית עולם:

**17:21 וְאֶת־בְּרִיתִ֖י אָקִ֣ים אֶת־יִצְחָ֑ק אֲשֶׁר֩ תֵּלֵ֨ד לְךָ֤ שָׂרָה֙ לַמּוֹעֵ֣ד הַזֶּ֔ה בַּשָּׁנָ֖ה הָאַחֶֽרֶת׃**

17:21 ואת בריתי אקים את יצחק:

**17:22 וַיְכַ֖ל לְדַבֵּ֣ר אִתּ֑וֹ וַיַּ֣עַל אֱלֹהִ֔ים מֵעַ֖ל אַבְרָהָֽם׃**

17:22 ויעל אלהים – נחה השכינה במרכבת אברהם כי השואת היסודות במדות עליות מעון לשכינה, והרמז תתן אמת ליעקב חסד לאברהם **(מיכה ז כ).** וכאשר במרום וקדוש שוכן, כן שוכן בעולם השפל כאשר רוח החיה באופנים:

17:22 ויעל – הסתלקות השכינה תכונה בעליה וירידה בבחינת השפל.

**17:23 וַיִּקַּ֨ח אַבְרָהָ֜ם אֶת־יִשְׁמָעֵ֣אל בְּנ֗וֹ וְאֵ֨ת כָּל־יְלִידֵ֤י בֵיתוֹ֙ וְאֵת֙ כָּל־מִקְנַ֣ת כַּסְפּ֔וֹ כָּל־זָכָ֕ר בְּאַנְשֵׁ֖י בֵּ֣ית אַבְרָהָ֑ם וַיָּ֜מָל אֶת־בְּשַׂ֣ר עָרְלָתָ֗ם בְּעֶ֙צֶם֙ הַיּ֣וֹם הַזֶּ֔ה כַּאֲשֶׁ֛ר דִּבֶּ֥ר אִתּ֖וֹ אֱלֹהִֽים:**

17:23 ויקח אברהם – מיד באותו יום מהר באהבה וחבה להשלים המצוה:

17:23 ילידי ביתו ואת כל מקנת כספו – כל אלו החזירם ליראת השם וקבלו עליהן המצוה ברצון, והנה באר הכתוב בני כמה שנים נמולו אברהם וישמעאל בנו שנמולו במצוה השנית:

17:23 בעצם היום הזה נמול אברהם – הדגש תמור שוכן המשך, בשקל ונחתום **(אסתר ח ח).** והחל מאשר השלים כדי לבאר שכלם נמולו ביום אחד, או שהפסוק הראשון שהכינם לקבל המילה. ובתחלה מל עצמו ואחרי כן לישמעאל בנו כסדר הנזכר:

**17:24 וְאַ֨בְרָהָ֔ם בֶּן־תִּשְׁעִ֥ים וָתֵ֖שַׁע שָׁנָ֑ה בְּהִמֹּל֖וֹ בְּשַׂ֥ר עָרְלָתֽוֹ׃**

**17:25 וְיִשְׁמָעֵ֣אל בְּנ֔וֹ בֶּן־שְׁלֹ֥שׁ עֶשְׂרֵ֖ה שָׁנָ֑ה בְּהִ֨מֹּל֔וֹ אֵ֖ת בְּשַׂ֥ר עָרְלָתֽוֹ׃**

**17:26 בְּעֶ֙צֶם֙ הַיּ֣וֹם הַזֶּ֔ה נִמּ֖וֹל אַבְרָהָ֑ם וְיִשְׁמָעֵ֖אל בְּנֽוֹ׃**

**17:27 וְכָל־אַנְשֵׁ֤י בֵיתוֹ֙ יְלִ֣יד בָּ֔יִת וּמִקְנַת־כֶּ֖סֶף מֵאֵ֣ת בֶּן־נֵכָ֑ר נִמֹּ֖לוּ אִתּֽוֹ׃**

**פרשת וירא**

**18:1 וַיֵּרָ֤א אֵלָיו֙ יְהוָ֔ה בְּאֵלֹנֵ֖י מַמְרֵ֑א וְה֛וּא יֹשֵׁ֥ב פֶּֽתַח־הָאֹ֖הֶל כְּחֹ֥ם הַיּֽוֹם׃**

18:1ויראאליו – בענין זה המחזה ראיתי דעות המפרשים חלוקות. יש מפרשים שענין המחזה זהו מספור הנזכר, וישא עיניו וירא. ומבעלי הקבלה נעזרו להאמין שכל זה הספור במראה הנבואה מפני שאומרים כי האנשים הנראים הם מלאכים, והעד ויבואו שני המלאכים סדומה **(בראשית יט א),** ואמרו כי משחיתים אנחנו **(שם ושם יג).** וכן אמרו כי אברהם שהיה כחו יפה נראו לו כדמות אנשים, לוט שהיה כחו רע נראו לו כדמות מלאכים, וכל הרואה מלאך בחלום הוא מפעלות כח המדמה שהדמיון לא ישיג רק גוף ומקריו, והואיל וכדמות אנשים השיגם מדמה המדמה על פי שמושים אנושיים שאכלו ושתו להורות חשיבות מדתם ונדבתם הגלויה, הפך אנשי סדום שיד עני ואביון לא החזיקו. ועל פי זאת הכונה יצא כל הספור שהיה במראה הנבואה מפעלות כח המדמה של אברהם מהבנת אברהם, וענין שרה, ודברי אנשי סדום, והצלת לוט, והפיכת הערים הנזכרות, שכל הספור נקשר קצתו בקצתו. ויקשה להאמין כיוצא בזה הספור שהוא במראה מנבואה, שאם מתורה כונה להליץ דברים שהם נאמני המציאות לעם ה׳ לקחת מוסר השכל חטא עצום, יש לבאר הדבר המורגש בחזקת המדמה. ונלחצו קצת מבעלי הקבלה ועם האמינם שהם מלאכים עם שלא יהיה ספור הדברים ללא תועלת, אמרו כי אלה המלאכים כבוד יתגשם ויראה לעיני זכי הנפשות כיוצא בזה יקרא גלוי עינים. וכן בנער אלישע פקח את עיניו ויראה **(מלכים ב ו יז),** בענין שדרשו במאמר לחט החרב המתהפכת **(בראשית ג** **נד),** והמשיגים בזה לא יקראו נביאים. ואם הראה הכתוב שאכלו, הטעם שהיה נראה הלחם נאכל.

18:1 והמכריעים בכונה הראשונה שאם כן נתנבאו אנשי סדום, הלא לא תקן אמריו בעל בכונה הראשונה רק לפעולת כח המדמה של אברהם. גם המכריע בכונה השנית שאם השיגום אנשי סדום הנה הם זבי הנשמות, הלא הם לא ראום ואע׳׳פ שהרגישו כי באו אנשים בבית לוט אפשר מפני טלטול אכסניא בהכנת המזון. ואולם מה שהוקשה על אלו להאמין שהם מלאכים מהיותם נביאים שאברהם נביא היה, ואיך בא נביא אל נביא שלא יבוא נביא אל נביא רק כשהוא גדול ממנו כמשה ואהרון. וידוע שנבואת אברהם אבינו ע׳׳ה במעלה העליונה ממעלת הנבואה חוץ ממחיצת נבואת משה רבינו ע׳׳ה, הלא ידעו כי אברהם נתבשר על ילידת יצחק, ואי אפשר שלא גלה הסוד לשרה. ואם על ידי אחרים נתבשרה וכנראה שהוקשה לה להאמין, כל שכן על ידי בעלה, על כן באו בשביל שרה. גם לענין לוט מה שהיה ביניהם ידוע וענין אנשי סדום שנצולו מן השביה על ידי אברהם. גם האומר שהנביאים שני מינים, המין האחד שהם לעצמם ומין אחר שהם לאחרים, אינה טענה הואיל ומצוה עולמית לאחרים נתנה על ידיו. ואם מן מאמר כי משחיתים אנחנו **(בראשית יט יג),** הנה כמוהו ויעש האותות לעיני העם **(שמות ד ל).** ואין תימה בהמצא נביאים בזמן ההוא כי הנה ותלך לדרוש את ה׳ **(בראשית כה כב).** ואמרו שהלכה לבית מדרשו של שם ובזמן ההוא שם חי היה, ואנשים מן המתבודדים היו בזמן ההוא. ואולם איך נבהר אברהם הסבה ידועה, ואם מפני שנקראו בשם מלאכים, הנה הנביאים נקראו בשם מלאכים שנאמר ויהיו מלעיבים במלאכי האלהים **(ד׳׳ה לו טז).** וצדקו חכמינו ע׳׳ה שאמרו כי נביאים הם, שאם היו מלאכים היו משיבים כמו שהשיב המלאך אל מנוח אם תעצרני לא אוכל בלחמך **(שופטים יג טז).** ואם נשתעבד להם אברהם ואמר סורו נא אל בית עבדכם הוא מדרכי הענוה, על כן צריך לישב המאמר בפסוק וירא אליו ה׳.

18:1 יש מחכמינו ע׳׳ה אומרים שהשם נראה אליו וכשנשא עיניו וראה שלשה אנשים נצבים עליו פייס לשכינה במאמר

ויאמר אדני אם נא מצאתי חן בעיניך אל נא תעבוד מעל עבדך, על כן בא קמוץ שהוא קדש עד שיעשה מנהגו. ועכ׳׳פ אי אפשר מראה בלי דבור נבואה, והכתוב לא הורה דבר. ועוד היה ראוי להיות מאמר ויאמר ה׳ קודם וירא וירץ לקראתם, ואחרים אמרו שטעמו וכבר נשא להיות מאמר וירא מחובר למאמר ויאמר ה׳ זעקת סדום. ומה טעם אחר מאמר ויאמר ה׳ זעקת סדום ויפנו משם האנשים, אלא להרמיז כי בעוד שהלכו האנשים אל סדום נאמר ויאמר מ׳ זעקת סדום.

18:1 והנראה לי שמאמר וירא אליו ה׳ מתפשט על ענין שצחקה שרה כשנתבשרה לענין יצחק. ועל דבר שגלה לו בענין זעקת סדום ולא היה ראוי לחבר שני אלו עניני המחזה בלי הקדים סבות הענינים ההם שמסבתם היה המחזה אל אברהם, על כן אמר מאמר כללי וירא אליו ה׳ באלוני ממרא. ומאמר והוא יושב פתח האהל כחום מיום נקשר עם מאמר וישא עיניו וירא, ותכלית המחזה אודות ענין הפיכת סדום. ובין שתי המראות זמן מועט עבר, והעד שאז אמר אשר תלד לך שרה למועד הזה, והנה נאמר למועד אשוב אליך כעת חיה, על כן אמר וירא אליו, ולא אמר אל אברהם. וזה מורה לסוד עצום שעלה אברהם אב וראש המאמינים למעלת סוד נתינת המצות וטעמיהם, וכראות השם העבירה שפשטה בעולם ורצה לתת תקנה לזרע אברהם אוהבו הלאיטו בנתינת מצוה, והעירו לטעם המצוה בענין אשר הלאיטו. וזהו כי ידעתי למען אשר יצוה את בניו וגו׳ והמשכיל יבין:

18:1 כחום היום – כשהחל החום כי אור היום גדול ומסבת החום ישב בפתח האהל לאויר היום ונשא עיניו וראה שלשה אנשים. ולמה שלשה? האחד לבשר את שרה, והאחד להציל את לוט, והאחד להפך את סדום. והאמת אחרי הפשט שהאחד לבשר את שרה והשנים להציל ולהפך, שכן נאמר כי משחיתים אנחנו **(בראשית יט יג),** ויחזיקו האנשים בידו **(שם יט טז).** ובעלי מקבלה אמרו שהם שני מלאכים, ואין מלאך אחד עושה שתי שליחויות. ואפשר שרפא את אברהם והציל את לוט, רפואה והצלה ענין אחד הוא ואין צורך:

**18:2 וַיִּשָּׂ֤א עֵינָיו֙ וַיַּ֔רְא וְהִנֵּה֙ שְׁלֹשָׁ֣ה אֲנָשִׁ֔ים נִצָּבִ֖ים עָלָ֑יו וַיַּ֗רְא וַיָּ֤רָץ לִקְרָאתָם֙ מִפֶּ֣תַח הָאֹ֔הֶל וַיִּשְׁתַּ֖חוּ אָֽרְצָה׃**

18:2 נצבים עליו – הואיל וראה אותם נצבים כיון ששמו מגמתם עליו, על כן וירא השני ומיד רץ לקראתם:

18:2 וישתחו – מבנין התפעל וקדם השי׳׳ן לתי׳׳ו כדין אותיות זשס׳׳ץ, והו׳׳ו למ׳׳ד הפעל כמו ישגא אחו **(איוב ח יא),** מי שחו **(יחזקאל מז ה),** שיקשה לצאת הו׳׳ו מבלי התחברות. והנה למ׳׳ד הפעל כפול והשלם ישתחוה ובהחסר הה׳׳א נשאר הו׳׳ו, והמלה מלעיל שלא ידמה לשון רבים, והו׳׳ו מקום ה׳׳א ומפני כבדו נתחלף לו׳׳ו כו׳׳ו שלותי **(איוב ג כו).** וכפל הלמ׳׳ד להוראת רוב שחיות כמו שנכפל למ׳׳ד ונפלל חלל **(יחזקאל כח כג),** שהכפל מורה לרבוי. והיותו מקבל מקרה התפעלות ממי שישתחוה לו, על כן יצא בלשון התפעל:

**18:3 וַיֹּאמַ֑ר אֲדֹנָ֗י אִם־נָ֨א מָצָ֤אתִי חֵן֙ בְּעֵינֶ֔יךָ אַל־נָ֥א תַעֲבֹ֖ר מֵעַ֥ל עַבְדֶּֽךָ׃**

18:3 ויאמר אדני – בקצת ספרים בקמ׳׳ץ ומתקני הנקוד שמו הבדל בין קדש לחול שזה בקמ׳׳ץ וזה בפת׳׳ח. ועל טעם שהוא בקמ׳׳ץ יתואר בשם הנכבד והטעם נביא ה׳, ואם הוא בפת׳׳ח בא כמו אדונים קשה **(ישעיה יט ד),** לשון תפארת שאי אפשר היותו לרבוי שהרי אמר:

18:3 אל נא תעבור – יש אומרים שדבר כן אל הגדול משלשתם. ואחרים פירשו אל אותו שבא בעבור שרה, והלא עדיין לא ידע אברהם מאומה שהוא איש בשורה, והלא אמר וירץ לקראתם וישתחו ולשלשתם השתחוה. אמנם יתכן לפרש שפייס לכל אחד בפני עצמו שלא יעבור ואחרי כן כלל שלשתם:

**18:4 יֻקַּֽח־נָ֣א מְעַט־מַ֔יִם וְרַחֲצ֖וּ רַגְלֵיכֶ֑ם וְהִֽשָּׁעֲנ֖וּ תַּ֥חַת הָעֵֽץ׃**

18:4 יוקח נא מעט מים – פעל שלא הוזכר שם פועלו מן ההפעל, אע׳׳פ שלא נמצא יכול להבנות ובא כמו מי נדה לא זורק עליו **(במדבר יט יג).** או יתכן היותו כמו יזל מים מדליו **(שם כד ז):**

18:4 ורחצו רגליכם – חום ואבק הדרך:

18:4 והשענו תחת העץ – להיות צל מחורב:

**18:5 וְאֶקְחָ֨ה פַת־לֶ֜חֶם וְסַעֲד֤וּ לִבְּכֶם֙ אַחַ֣ר תַּעֲבֹ֔רוּ כִּֽי־עַל־כֵּ֥ן עֲבַרְתֶּ֖ם עַֽל־עַבְדְּכֶ֑ם וַיֹּ֣אמְר֔וּ כֵּ֥ן תַּעֲשֶׂ֖ה כַּאֲשֶׁ֥ר דִּבַּֽרְתָּ׃**

18:5 ואקחה – מבנין הקל והוקל הקו׳׳ף להוציא למ׳׳ד פ׳׳א הפעל:

18:5 פת לחם – טעמו התיכת לחם ואין הטעם מפני שהלחם בולל על כן אמר פת, אלא להרמיז שלא אטרח הרבה כדי שיתפיסו:

18:5 וסעדו – גם ורחצו, שניהם צוויים מן הקל והורחבו מפני אותיות אהח׳׳ע, כי על כן יש אומרים הטעם הואיל ועברתם כמו כי על כן ידעת הנותנו **(שם י לא),** שאין הטעם כדי שתסעדו לבכם עברתם. ויש אומרים כי על זה הפת שנזדמן עברתם. והנראה לי שטעם כן כמו אשר כן עשו **(קהלת ח י),** טעמו המעשה הישר וכן הפירוש כי לזמן ישר לסעוד עברתם על עבדכם:

18:5 ויאמרו כן תעשה – הטעם פת לחם שלא תטרח יותר:

**18:6 וַיְמַהֵ֧ר אַבְרָהָ֛ם הָאֹ֖הֱלָה אֶל־שָׂרָ֑ה וַיֹּ֗אמֶר מַהֲרִ֞י שְׁלֹ֤שׁ סְאִים֙ קֶ֣מַח סֹ֔לֶת ל֖וּשִׁי וַעֲשִׂ֥י עֻגֽוֹת׃**

18:6 שלש – יש אומרים שבא כמו מקום לא ידע אל **(איוב יה כא),** שהיה ראוי לבוא מוכרת בקמ׳׳ץ ובא בשו׳׳א מפני שו׳׳א סמ׳׳ך:

18:6 סאים – לזווג המלות וכונת הפשט אינו כן, כי מה טעם:

18:6 קמח סלת – ויש אומרים ששלש סמוך אל סאים, מקמח שהוא שלש סאים תוציאי הסלת. והאמת כי סמיכות המספר משונה משאר הסמיכות שיסמך אל הנכבד, כמו שניכם **(בראשית כז מה).** ויסמך אחד בחברו כמו שלש עשרה **(שם יז כה),** ונמצא סמוך אל זולתו כמו שר חמשים וחמשיו **(מלכים ב א ט),** ונמצא גם כן שני העמר **(שמות טז כב).** ואלו היה זה כן היה ראוי לומר שלש סאה והואיל ואמר סאים אינו כן, אע׳׳פ שסאה שם הכלי נהגו אנשי הלשון וקורין המדוד בשם הכלי שמודדין בו, והטעם מהרי סלת של שלש סאים קמח:

**18:7 וְאֶל־הַבָּקָ֖ר רָ֣ץ אַבְרָהָ֑ם וַיִּקַּ֨ח בֶּן־בָּקָ֜ר רַ֤ךְ וָטוֹב֙ וַיִּתֵּ֣ן אֶל־הַנַּ֔עַר וַיְמַהֵ֖ר לַעֲשׂ֥וֹת אֹתֽוֹ׃**

18:7 ואל הבקר – מקום המקנה:

18:7 ויקח בן בקר רך – שבן בקר יקרא גם הגדול, ואמר רך שהיה קטן, וטוב שמן:

18:7 ויתן אל הנער – הנודע בהכנת המאכל למהר:

**18:8 וַיִּקַּ֨ח חֶמְאָ֜ה וְחָלָ֗ב וּבֶן־הַבָּקָר֙ אֲשֶׁ֣ר עָשָׂ֔ה וַיִּתֵּ֖ן לִפְנֵיהֶ֑ם וְהֽוּא־עֹמֵ֧ד עֲלֵיהֶ֛ם תַּ֥חַת הָעֵ֖ץ וַיֹּאכֵֽלוּ׃**

18:8 ויקח חמאה וחלב – והלחם בכללם אברהם לקח ויהיה:

18:8 אשר עשה – בצווי:

18:8 והוא עומד עליהם – כדי לכבדם. יש לתמוה מבעלי הקבלה איך נשענים מאלה המעשיות לעניני מצות, שאומרים בתחלה אם יאכל חלב ואחרי כן בשר יכשר, אבל בהפך לא. מכלל המצות היו קודם נתינת התורה ולמה לקח יעקב שתי אחיות ועמרם נשא דודתו:

**18:9 וַיֹּאמְר֣וּ אֵׄלָׄ֔יׄוׄ אַיֵּ֖ה שָׂרָ֣ה אִשְׁתֶּ֑ךָ וַיֹּ֖אמֶר הִנֵּ֥ה בָאֹֽהֶל׃**

18:9 איה שרה אשתך – כי בשבילה באו לבשרה:

**18:10 וַיֹּ֗אמֶר שׁ֣וֹב אָשׁ֤וּב אֵלֶ֙יךָ֙ כָּעֵ֣ת חַיָּ֔ה וְהִנֵּה־בֵ֖ן לְשָׂרָ֣ה אִשְׁתֶּ֑ךָ וְשָׂרָ֥ה שֹׁמַ֛עַת פֶּ֥תַח הָאֹ֖הֶל וְה֥וּא אַחֲרָֽיו׃**

18:10 ויאמר שוב אשוב אליך כעת חיה – ולא מצאנו ששב אלא בבוא דברו כאלו הוא שב, ומן מאמר השם למועד אשוב כענין יבוא דברך וכבדנוך **(שופטים יג יז).** והאומר כי שב במאמר אל תשלח ידך אל הנער **(בראשית כב יב),** לא אמר כלום כי הטעם לעת הולדו:

18:10 אליך – כי לו היה מדבר ולא לשרה:

18:10 כעת חיה – ר׳׳ל כעת הזאת תהיה בחיים ותזכה לבן, לא הטעם שתהיה יולדת כאשר קורין ליולדת חיה:

18:10 ושרה שומעת – כאשר לא יוכל להוציא הדבור במאמר אחד כל ההוה בעת אחת מקדים ומאחיר. ונראה שצריך לומר היתה שומעת:

18:10 והוא אחריו – במלת הוא, שם נסתר והוא חוזר למה שנזכר מקודם לכן כמו הכנוי במלת אחריו, והנזכרים מקודם לכן הנביא ואברהם והפתח והאהל, על כן יש מפרשים מלת והוא שחוזרת אל הנביא:

18:10 ואחריו – מרמיז אל האהל, ר׳׳ל הנביא היה אחרי האהל ותקנו הפירוש שהנביא היה יושב אחרי האהל, ואברהם בפתח, ועל כן לא ראתה שרה. ואחרים פירשו שהנביא היה יושב אחרי פתח האוהל ולא יאות אחד משני הפירושים. ויש מפרשים שהוא מרמיז אל האהל שנאמר ושרה שומעת פתח האהל:

18:10 ומלת אחריו – שב אל אהל אברהם והלא אין זכר לאהל אברהם ועוד שלא היו יושבים בתוך האוהל. אמנם אפשר שהיו יושבים בחצר שלו, שנאמר והשענו תחת העץ וכששאלו לאברהם איה שרה אשתך ואמר הנה באהל, כנראה שאברהם היה עומד בפתח אהל שרה ופניו כלפיהם והפתח היה אחרי אברהם:

18:10 ושרה שומעת – בפתח אהלה על כן והוא אחריו:

**18:11 וְאַבְרָהָ֤ם וְשָׂרָה֙ זְקֵנִ֔ים בָּאִ֖ים בַּיָּמִ֑ים חָדַל֙ לִהְי֣וֹת לְשָׂרָ֔ה אֹ֖רַח כַּנָּשִֽׁים׃**

18:11 ואברהם ושרה זקנים – כדי לומר:

18:11 חדל להיות לשרה ארח כנשים – דם הנדות נפסק ממנה שממנו נוצר הולד:

**18:12 וַתִּצְחַ֥ק שָׂרָ֖ה בְּקִרְבָּ֣הּ לֵאמֹ֑ר אַחֲרֵ֤י בְלֹתִי֙ הָֽיְתָה־לִּ֣י עֶדְנָ֔ה וַֽאדֹנִ֖י זָקֵֽן׃**

18:12 ותצחק שרה – זה השחוק של לעג:

18:12 בקרבה – טעמו בלבה. ואין טעם בקרבה שפרישה נדה:

18:12 ועל כן אמרה היתה לי עדנה – עדון הבשר ולכן לא הביאה הלחם:

18:12 שאמר לה אחרי בלותי – אחרי שעבר זמן ההריון היה לי עדון הבחרות:

18:12 ואדני זקן – ואין התימה להוליד אברהם שהרי הוליד אחרי שנים רבות מבחורה. והתימה הואיל ושזקן ונתקרר טבעו להוליד מזקנה זהו התימה:

**18:13 וַיֹּ֥אמֶר יְהוָ֖ה אֶל־אַבְרָהָ֑ם לָ֣מָּה זֶּה֩ צָחֲקָ֨ה שָׂרָ֜ה לֵאמֹ֗ר הַאַ֥ף אֻמְנָ֛ם אֵלֵ֖ד וַאֲנִ֥י זָקַֽנְתִּי׃**

18:13 למה זה צחקה שרה – גלה השם לאברהם מה שהיה בלבה:

18:13 האף אמנם – כנראה שלא האמינה והוא טעם המאמר האף, הטעם מה שלא ילדה בבחרותה תלד בזקנותה:

**18:14 הֲיִפָּלֵ֥א מֵיְהוָ֖ה דָּבָ֑ר לַמּוֹעֵ֞ד אָשׁ֥וּב אֵלֶ֛יךָ כָּעֵ֥ת חַיָּ֖ה וּלְשָׂרָ֥ה בֵֽן׃**

18:14 היפלא – טעמו היסתר וזה לעד:

**18:15 וַתְּכַחֵ֨שׁ שָׂרָ֧ה ׀ לֵאמֹ֛ר לֹ֥א צָחַ֖קְתִּי כִּ֣י ׀ יָרֵ֑אָה וַיֹּ֥אמֶר ׀ לֹ֖א כִּ֥י צָחָֽקְתְּ׃**

18:15 כי טעם בקרבה – בלבה. ואפשר היות ענינו פלא כי באמת דבר פלא הוא, ואינו פלא בעיני השם ואם בא לפניו מ׳׳ם:

18:15 ותכחש שרה – נראה כי בלבה היה שחוק של לעג ובאמצעות אברהם היה המאמר:

**18:16 וַיָּקֻ֤מוּ מִשָּׁם֙ הָֽאֲנָשִׁ֔ים וַיַּשְׁקִ֖פוּ עַל־פְּנֵ֣י סְדֹ֑ם וְאַ֨בְרָהָ֔ם הֹלֵ֥ךְ עִמָּ֖ם לְשַׁלְּחָֽם׃**

18:16 ויקומו משם האנשים וישקיפו – בעבור שמלת השקפה משתתפת לענין השגחה הנה תמצא לטובה ולרעה, ר׳׳ל שמו מגמת השגחתם על פני סדום:

18:16 ואברהם הולך עמם לשלחם – ללוותם:

**18:17 וַֽיהֹוָ֖ה אָמָ֑ר הַֽמְכַסֶּ֤ה אֲנִי֙ מֵֽאַבְרָהָ֔ם אֲשֶׁ֖ר אֲנִ֥י עֹשֶֽׂה׃**

18:17 וה׳ אמר – ולא הורה למי אמר ואפשר שאמרו לאלה הנביאים:

18:17 על כן אחרי המאמר ויפנו משם האנשים:

**18:18 וְאַ֨בְרָהָ֔ם הָי֧וֹ יִֽהְיֶ֛ה לְג֥וֹי גָּד֖וֹל וְעָצ֑וּם וְנִ֨בְרְכוּ ב֔וֹ כֹּ֖ל גּוֹיֵ֥י הָאָֽרֶץ:**

18:18 ואברהם היה יהיה לגוי – הואיל וקיום העולם לא יהיה רק בקיום עם ה׳ שהם זרע אברהם:

18:18 וזה טעם ונברכו בו כל גויי הארץ – דין לי שאודיע המשפט שאעשה כי ידעתיו שיצוה את בניו ואת ביתו אחריו לשמור דרך ה׳ לעשות צדקה ומשפט:

**18:19 כִּ֣י יְדַעְתִּ֗יו לְמַעַן֩ אֲשֶׁ֨ר יְצַוֶּ֜ה אֶת־בָּנָ֤יו וְאֶת־בֵּיתוֹ֙ אַחֲרָ֔יו וְשָֽׁמְרוּ֙ דֶּ֣רֶךְ יְהוָ֔ה לַעֲשׂ֥וֹת צְדָקָ֖ה וּמִשְׁפָּ֑ט לְמַ֗עַן הָבִ֤יא יְהוָה֙ עַל־אַבְרָהָ֔ם אֵ֥ת אֲשֶׁר־דִּבֶּ֖ר עָלָֽיו׃**

18:19 צדקה – לתת לכל דבר חקו:

18:19 ומשפט – ליסר הנוטים מדרך היושר ודין להודיע לו להזהיר לבניו פן יקרה להם כמו שהוקרה למי שקלקל סדר ההנהגה אשר קמטו ולא עת:

**18:20 וַיֹּ֣אמֶר יְהוָ֔ה זַעֲקַ֛ת סְדֹ֥ם וַעֲמֹרָ֖ה כִּי־רָ֑בָּה וְחַ֨טָּאתָ֔ם כִּ֥י כָבְדָ֖ה מְאֹֽד׃**

18:20 ויאמר ה׳ – זה המאמר לאברהם:

18:20 זעקת סדום ועמורה כי רבה:

18:20מלת רבה – קל מפעלי הכפל ובא מלעיל שהוא עבר:

18:20 וחטאתם – אמר שני ענינים כנגד שאמר רעים וחטאים לה׳ מאד **(בראשית יג יג),** וטעם הצעקה מצד החמס:

18:20 וחטאתם – בענינים שהם בינם לבין השם:

18:20 כבדה מאד – וכן אמר הנביא הנה זה היה עון סדום אחותך גאון שבעת לחם ושלות השקט היה לה ולבנותיה ויד עני ואביון לא החזיקה **(יחזקאל טז מט)**:

18:20 כנגד זעקת סדום:

18:20 וכנגד חטאתם – אמר ותגבהינה ותעשינה תועבה לפני **(שם ושם נ)**:

18:20 וטעם זעקת סדום – שב אל הפועל והרצון אנשיה:

**18:21 אֵֽרֲדָה־נָּ֣א וְאֶרְאֶ֔ה הַכְּצַעֲקָתָ֛הּ הַבָּ֥אָה אֵלַ֖י עָשׂ֣וּ ׀ כָּלָ֑ה וְאִם־לֹ֖א אֵדָֽעָה׃**

18:21 ארדה נא – השגת השפלים תכונה בלשון ירידה:

18:21 הכצעקתה – מה שאמר זעקת סדום:

18:20 הבאה אלי – טעמו אשר באה:

18:21 עשו כלה – יש מפרשים אם כן עשו כלה אביא להם ואם לאו ארחם. ובידוע כי כן עשו כי לא לחנם עלתה הצעקה, גם המפרש אם עשו בתכלית הרעה פירשו:

18:21 ואם לא אדעה – כדרך בני אדם לחרוץ הדין על פי החקירה אבל הכל היה ידוע לו, גם זה הפירוש לא הועיל דבר כנראה ממשמע הפסוק באמור ארדה נא ואראה שכון לדעת מה שלא ידע וזה מרי גדול לכון כך בידיעת השם, על כן הוצרכו מהם לפרש ואם לא אדעה, ארחם.

18:21 ור׳ אהרן נ׳׳ע פירש אמת שהכל ידוע לו ית׳ כי כמו שיש השגחה להטיב לטובים כן יש השגחה לענוש הרשעים, אכן פירש כי כל דבר רע מפני רועו אין ראוי לחזותו כל משכיל, וכתוב ועוצם עיניו מראות ברע **(ישעיה** **לג טו).** ואל השם נאמר והביט אל עמל לא תוכל **(חבקוק א יג).** סוף אמר וכל מקום שאתה מוצא הסתלקות הידיעה אינה רק מרוע הפעולה, אם כן לפי כונת זה החכם אין הטעם שלא היה משיג ועתה ישיג כי זה שנוי בעצמו ית׳. אבל נהג הכתוב לדבר כן, והלא הכונה לא היתה בזה המאמר לענוש הרשעים שכבר להם נפסק הדין, אלא להציל הצדיק כאשר אין טעם הכצעקתה הבאה אלי עשו בתכלית הרעה.

18:21 ואולם טען לבן עזרא אשר פירש מאמר הכצעקתה הבאה אלי עשו כלה הרעה הזאת ואם לא אדעה. ועל פי זה הפירוש אמר כי הכל ידע כל חלק על דרך כל ולא על דרך חלק. וסבר החכם כי כונת זה המפרש שתופש ההשגחה מינית ולא אישית כפי דעת אשר בילדי נכרים יספיקו, כי ברוב הידועים יש לו רבוי ידיעות ויהיה בעצמו רבוי ואנחנו רוצים יחוד אמתי, וכבר הרחבנו הבאור בספר ע׳׳ץ החיי׳׳ם באשר די. ואני תמיה איך טען לזה המפרש שלפי מאמרו זה נראה שידע מה שלא ידע ויהיה שנוי בעצמו, והכתוב אומר כי אני ה׳ לא שניתי **(מלאכי ג ו).** ואולם החכם באר כי אין הידיעה באה לו מצד הידועים כמונו כי איך יהיה דמיון בינו ובין זולתו, כי העושה מעשה יודע בו מאשר לא יעשהו וזה דבר ברור.

18:21 והמשכיל היטב יבין כי כונת זה המפרש באמרו כי הכל ידע כל חלק על דרך כל ולא על דרך חלק הרצון כי הידיעה הכללית לא תבוא לו מצד הפרטים כמותנו, אמנם ידע מפרטים מצד ידיעתו הכללית. והנה יודע הפרט אפשר שלא יהיה יודע הכלל, אבל יודע הכלל אי אפשר שלא ידע הפרט, ואין ידיעה כללית זולתי ידיעת הפרטים. אמנם הנראה מכונת זה המפרש זהו כי כל ההוים בעולם השפל הם נקשרים על ידי מחברות האמצעיים לטובה ולרעה. ואין הכונה שאין השם משיג מה שהוים על ידי האמצעיים, אבל באמת משיגם אכן מה שנגזר עליהם לפי מערכת המשרתים עליו אין להוסיף וממנו אין לגרוע, זולתי שגזרת המחברת העליונה תבטל גזרת החלק. והנה אם תהיה גזרת חברת העליונה לחרבן חלק אחד ונמצא לשם מי שאין מכח גזרתו מולדו שיחרב, עכ׳׳פ יחרב גם הוא בחרבן החלק ההוא שגזרת הכל תשנה החלק. אך אם יש שליט מלאך מליץ, ר׳׳ל מי שהצליחו שכלו שידבק ביוצר הכל וידע בכל מדרך כל תהיה ההשגחה עליו שיצילנו מאותה הרעה, וזהו כי יודע ה׳ דרך צדיקים ודרך רשעים תאבד **(תהלים א ו)**:

18:21 ועל כן אמר הנה ואם לא אדעה – ר׳׳ל ואם לא עשו כלם הרעה הזאת מי שיהיה דבק כי זהו טעם אדעה ינצל. והביא מופת לדבריו ממה שאמר האף תספה צדיק עם רשע, שכך עולה ממשמע זה המאמר שאם לא ידענו ואפילו אם יהיה צדיק יספה. על פי אמונתנו שהש׳׳י משיג כל הפרטים ומשגיח להם השגחה פרטית לתת לאיש כדרכיו וכפרי מעלליו, זאת היא אמונת תורתנו כפי שפירשנו בספר ע׳׳ץ החיי׳׳ם. ובכל מקום שיורה חדוש ידיעה הטעם בהתחדש הדבר יצורף בידיעה לא שהידיעה תתחדש, זאת היא כונת הכתוב בכל מקום אשר יראה חדוש על הידיעה, הוא דבר ידוע שהמחדש לא יחדש דבר אם לא קדמה לו הידיעה:

18:21 אמנם אם הכונה במאמר הכצעקתה הבאה אלי עשו כלה – אם עשו כלם כרעה הזאת מכלל מאמר ואם לא אדעה, הטעם להנצל מי שלא עשה כרעה הזאת:

18:21 ומה טעם למאמר אברהם האף תספה צדיק עם רשע – יש להשיב שאברהם כון במאמר ארדה נא ואראה, שנשא פניו כדי להציל את לוט כנרמז ויזכור אלהים את אברהם וישלח את לוט מתוך ההפכה **(בראשית** **יט כט).** וזה כון לדעת ואם כן זולתי נשיאות פנים שיהיה על דרך פלא יספה צדיק עם רשע:

**18:22 וַיִּפְנ֤וּ מִשָּׁם֙ הָֽאֲנָשִׁ֔ים וַיֵּלְכ֖וּ סְדֹ֑מָה וְאַ֨בְרָהָ֔ם עוֹדֶ֥נּוּ עֹמֵ֖ד לִפְנֵ֥י יְהוָֽה׃**

**18:23 וַיִּגַּ֥שׁ אַבְרָהָ֖ם וַיֹּאמַ֑ר הַאַ֣ף תִּסְפֶּ֔ה צַדִּ֖יק עִם־רָשָֽׁע׃**

18:23 על כן אמר האף תספה:

18:23 אמר האף – ורבות פעם אחרת והה׳׳א בפת׳׳ח אע׳׳פ שהוא לתימה מפני האל׳׳ף:

18:23 תספה – ענין כריתה כמו ויש נספה בלא משפט **(משלי יג כג)**:

**18:24 אוּלַ֥י יֵ֛שׁ חֲמִשִּׁ֥ים צַדִּיקִ֖ם בְּת֣וֹךְ הָעִ֑יר הַאַ֤ף תִּסְפֶּה֙ וְלֹא־תִשָּׂ֣א לַמָּק֔וֹם לְמַ֛עַן חֲמִשִּׁ֥ים הַצַּדִּיקִ֖ם אֲשֶׁ֥ר בְּקִרְבָּֽהּ:**

18:24 על כן סמוך אולי יש חמשים צדיקים בתוך העיר:

18:24 האף תספה ולא תשא למקום – כטעם סליחה. וחלילה שהיה אברהם מסופק שלא ישלם השם לאיש כמעשיו. אכן האמין שאם ימצא פרט בתוך כלל שיספה הפרט בתוך גזרת הכלל, אכן האמין שהשם ישלם לו תמור כאבו בעולם הבא, והכתוב הורה בזה באמרו ונח דניקל ואיוב בתוכה **(יחזקאל יד כ).** ואמר אם בן אם בת יצילו המה בצדקתם יצילו נפשם **(שם** **שם),** מכלל מי שאינו במעלת צדקתם יספה. וחלילה שכון אברהם כי הנספה ההוא לא יותן לו חלק תחת כאבו שכר העולם הבא, אכן מה שכון אברהם לדעת זהו שאם יש כלל צדיקים עם כלל רשעים, חלילה לך מעשות כדבר הזה להמית צדיק עם רשע.

18:24 כאמרו השופט כל הארץ לא יעשה משפט, שינצחו כלל הצדיקים בזכותם וינצל המקום והרשעים יקחו ענשם בעולם הבא על כן אמר השופט כל הארץ לא יעשה מפשט, שינצח הכלל את הכלל שאי אפשר לכון שאברהם כון שאם יספה הצדיק לא ינתן לו כצדקתו. ואם ינצל המקום הרשע לא ישלם לו כרשעתו, ואם לא כן כמו שפירשנו במאמר האף תספה מה טעם לעמוד על עשרה. על כן מאמר החכם ר׳ אהרן נ׳׳ע שהנביא צריך כשיתעורר אליו כח הרעיון בנבואה ורואה מראות שונות שואל שאלות יותר ממה שמשיג לדעת הדבר ההוא הנשאל בידיעה אמתית, עד שלא יסופק לחדד שכלו ולהסיר החשד שלו לא הועיל כלום. גם מה שפירש במאמר השופט כל הארץ לא יעשה משפט, שאמר שכונתו שאם ימצאו צדיקים ויוסלח המקום עתה אי אפשר שלא תעשה משפט בעולם העתיד. וזה כון לדעת, ואם לא באתהו התשובה לכמו זה הענין מקצת מאמריו טענה למקצתם:

18:22 ויפנו משם האנשים – השנים שהאחד עשה שליחותו והביא זה הפסוק להורות כי אברהם לא נבדל מהם עד שנאמר ויאמר ה׳ זעקת סדום:

18:23 ויגש אברהם – הגשת מאמר וכן ויגש אליו יהודה **(בראשית מד יח):**

18:24 חמשים צדיקים – יש אומרים שתפס חמשים בעבור היות חמש ערים עשרה לכל עיר:

18:24 וזה לא יתכן בעבור שאמר בתוך העיר – ועוד למה חסר העשירית אם הרצון שבאברבעים ינצלו ארבע ערים. ויש לתת כדמות טעם שהנמנה כרך צריך להיות מאה, וכן תמצא הרמז האלף לך שלמה **ומאתים (שה׳׳ש ח יב),** ועל כן תפש חצי המנין ואמר חמשים:

18:24 בתוך העיר – הטעם להיות יראי השם בפרהסיא שהרי בירושלם נאמר עבור בתוך העיר והתוית תיו על מצחות האנשים **(יחזקאל ט ד),** ועוד נאמר שוטטו בחוצות ירושלם **(ירמיה ה א).** ונראה שמטעם להיות בפרהסיא:

**18:25 חָלִ֨לָה לְּךָ֜ מֵעֲשֹׂ֣ת ׀ כַּדָּבָ֣ר הַזֶּ֗ה לְהָמִ֤ית צַדִּיק֙ עִם־רָשָׁ֔ע וְהָיָ֥ה כַצַּדִּ֖יק כָּרָשָׁ֑ע חָלִ֣לָה לָּ֔ךְ הֲשֹׁפֵט֙ כָּל־הָאָ֔רֶץ לֹ֥א יַעֲשֶׂ֖ה מִשְׁפָּֽט׃**

18:25 חלילה – דבר שלא יתכן מטעם חלול שענינו קרוב מטעם אין:

**18:26 וַיֹּ֣אמֶר יְהוָ֔ה אִם־אֶמְצָ֥א בִסְדֹ֛ם חֲמִשִּׁ֥ים צַדִּיקִ֖ם בְּת֣וֹךְ הָעִ֑יר וְנָשָׂ֥אתִי לְכָל־הַמָּק֖וֹם בַּעֲבוּרָֽם׃**

18:26 אם אמצא בסדום – אפילו זאת העיר שהפליגה ברשע בזכות חמשים הצדיקים תנצל העיר ומכח זה המאמר כון אברהם להפחית:

**18:27 וַיַּ֥עַן אַבְרָהָ֖ם וַיֹּאמַ֑ר הִנֵּה־נָ֤א הוֹאַ֙לְתִּי֙ לְדַבֵּ֣ר אֶל־אֲדֹנָ֔י וְאָנֹכִ֖י עָפָ֥ר וָאֵֽפֶר׃**

18:27 הנה נא הואלתי – כטעם רציתי הפעיל מפעלי הפ׳׳א:

18:27 ואנכי עפר אפר – מעפר נוצרתי ואפר אשוב, והרמיז כי החמר מניעה גדולה לשכל מלהשיג דבר על אמתתו:

**18:28 א֠וּלַי יַחְסְר֞וּן חֲמִשִּׁ֤ים הַצַּדִּיקִם֙ חֲמִשָּׁ֔ה הֲתַשְׁחִ֥ית בַּחֲמִשָּׁ֖ה אֶת־כָּל־הָעִ֑יר וַיֹּ֙אמֶר֙ לֹ֣א אַשְׁחִ֔ית אִם־אֶמְצָ֣א שָׁ֔ם אַרְבָּעִ֖ים וַחֲמִשָּֽׁה׃**

18:28 והנה מאמר אם אמצא בסדום – הקיצנו ונתעוררתי לשאול עוד:

18:28 אולי יחסרון חמשים הצדיקים חמשה – חסר העשירית שהוא סוף מנין האחדים והוא חצי עשירית הכלל וחציו ככלו:

18:28 התשחית בחמשה – מטעם בעבור חמשה כמו ויעבוד ישראל באשה **(הושע יב יג).** ומטעם שלא אמר לא שאשחית בעבור חמשה:

18:28 אלא אמר אם אמצא שם ארבעים וחמשה – והרמיז שאין לכון כי בחסרון העשירית עוד הוא כמספר שלם לכך תנצל העיר. ומזה לקח אברהם רמז לחסר התשיעית, ומאז ואילך לחסר מספר שלם וירד עד עשרה ולא פחת. ואמרו המפרשים כי נח ובניו עם נשותיהם היו שמונה ודור המבול לא נוצל, על כן לא פחת מעשרה שהעשרה מנין שלם. והאומר היות שנים לכל עיר, כבר הראינו שחות דבריו:

**18:29 וַיֹּ֨סֶף ע֜וֹד לְדַבֵּ֤ר אֵלָיו֙ וַיֹּאמַ֔ר אוּלַ֛י יִמָּצְא֥וּן שָׁ֖ם אַרְבָּעִ֑ים וַיֹּ֙אמֶר֙ לֹ֣א אֶֽעֱשֶׂ֔ה בַּעֲב֖וּר הָאַרְבָּעִֽים׃**

**18:30 וַ֠יֹּאמֶר אַל־נָ֞א יִ֤חַר לַֽאדֹנָי֙ וַאֲדַבֵּ֔רָה אוּלַ֛י יִמָּצְא֥וּן שָׁ֖ם שְׁלֹשִׁ֑ים וַיֹּ֙אמֶר֙ לֹ֣א אֶֽעֱשֶׂ֔ה אִם־אֶמְצָ֥א שָׁ֖ם שְׁלֹשִֽׁים׃**

**18:31 וַיֹּ֗אמֶר הִנֵּֽה־נָ֤א הוֹאַ֙לְתִּי֙ לְדַבֵּ֣ר אֶל־אֲדֹנָ֔י אוּלַ֛י יִמָּצְא֥וּן שָׁ֖ם עֶשְׂרִ֑ים וַיֹּ֙אמֶר֙ לֹ֣א אַשְׁחִ֔ית בַּעֲב֖וּר הָֽעֶשְׂרִֽים׃**

**18:32 וַ֠יֹּאמֶר אַל־נָ֞א יִ֤חַר לַֽאדֹנָי֙ וַאֲדַבְּרָ֣ה אַךְ־הַפַּ֔עַם אוּלַ֛י יִמָּצְא֥וּן שָׁ֖ם עֲשָׂרָ֑ה וַיֹּ֙אמֶר֙ לֹ֣א אַשְׁחִ֔ית בַּעֲב֖וּר הָעֲשָׂרָֽה׃**

**18:33 וַיֵּ֣לֶךְ יְהוָ֔ה כַּאֲשֶׁ֣ר כִּלָּ֔ה לְדַבֵּ֖ר אֶל־אַבְרָהָ֑ם וְאַבְרָהָ֖ם שָׁ֥ב לִמְקֹמֽוֹ׃**

18:33 וילך ה׳ – נסתלקה השכינה:

18:33 ואברהם שב למקומו – בחברון כי שם ביתו:

**19:1 וַ֠יָּבֹאוּ שְׁנֵ֨י הַמַּלְאָכִ֤ים סְדֹ֙מָה֙ בָּעֶ֔רֶב וְל֖וֹט יֹשֵׁ֣ב בְּשַֽׁעַר־סְדֹ֑ם וַיַּרְא־לוֹט֙ וַיָּ֣קָם לִקְרָאתָ֔ם וַיִּשְׁתַּ֥חוּ אַפַּ֖יִם אָֽרְצָה׃**

19:1 ויבואו שני המלאכים סדומה בערב – אחרי בוא השמש כדין ערב, הנאמר בפסח מצרים שם תזבח את הפסח בערב בבוא השמש **(דברים טז ו):**

19:1 וישתחו אפים – באמת הנחירים הם הגבוהים מכל אברי הראש והם הדבקים בארץ, ועל כן ההשתחוים הגמורה תיוחס לאפים וישתחו אפים:

**19:2 וַיֹּ֜אמֶר הִנֶּ֣ה נָּא־אֲדֹנַ֗י ס֣וּרוּ נָ֠א אֶל־בֵּ֨ית עַבְדְּכֶ֤ם וְלִ֙ינוּ֙ וְרַחֲצ֣וּ רַגְלֵיכֶ֔ם וְהִשְׁכַּמְתֶּ֖ם וַהֲלַכְתֶּ֣ם לְדַרְכְּכֶ֑ם וַיֹּאמְר֣וּ לֹּ֔א כִּ֥י בָרְח֖וֹב נָלִֽין׃**

19:2 הנה נא אדני – פתוח לשון חול כטעם רבותי וקדש קמוץ:

19:2 סורו נא – מלה זו יתפרש ענינה ממלות הסמוכות אליה אם שהיא כטעם קרוב אם כטעם רחוק:

19:2 ולינו ורחצו – כי אין העת נותנת מעתה לעבור:

**19:3 וַיִּפְצַר־בָּ֣ם מְאֹ֔ד וַיָּסֻ֣רוּ אֵלָ֔יו וַיָּבֹ֖אוּ אֶל־בֵּית֑וֹ וַיַּ֤עַשׂ לָהֶם֙ מִשְׁתֶּ֔ה וּמַצּ֥וֹת אָפָ֖ה וַיֹּאכֵֽלוּ׃**

19:3 ויפצר בם – לשון הכרח, ויש הכרח של פיוס. ויש הכרח של אונס וכפי המקום יפורש, וזה הכרח של פיוס:

**19:4 טֶרֶם֮ יִשְׁכָּבוּ֒ וְאַנְשֵׁ֨י הָעִ֜יר אַנְשֵׁ֤י סְדֹם֙ נָסַ֣בּוּ עַל־הַבַּ֔יִת מִנַּ֖עַר וְעַד־זָקֵ֑ן כָּל־הָעָ֖ם מִקָּצֶֽה׃**

19:4 נסבו – נפעל מפעלי הכפל בשקל ונדמו נאות השלום **(ירמיה כה לז):**

19:4 כל העם מקצה – יש מפרשים הטעם מקצה הבית ועד קצהו. והאמת מקצה העיר כי כל פנות העיר קצות הבית:

**19:5 וַיִּקְרְא֤וּ אֶל־לוֹט֙ וַיֹּ֣אמְרוּ ל֔וֹ אַיֵּ֧ה הָאֲנָשִׁ֛ים אֲשֶׁר־בָּ֥אוּ אֵלֶ֖יךָ הַלָּ֑יְלָה הוֹצִיאֵ֣ם אֵלֵ֔ינוּ וְנֵדְעָ֖ה אֹתָֽם׃**

19:5 ונדעה – מטענת לוט הנה נא לי שתי בנות ידענו שהוא בנוי לשכיבה. הכתוב הורה העבירה של סדום בפניהם, וכתוב ותגבהינה ותעשינה תועבה לפני **(יחזקאל טו נ),** וכתוב ואת זכר לא תשכב משכבי אשה תועבה היא **(ויקרא יח כב):**

**19:6 וַיֵּצֵ֧א אֲלֵהֶ֛ם ל֖וֹט הַפֶּ֑תְחָה וְהַדֶּ֖לֶת סָגַ֥ר אַחֲרָֽיו׃**

19:6 והדלת סגר – התי׳׳ו למ׳׳ד הפעל. ויש אומרים שהיא לנקבה ולא כן, והעד בהתחבר ברבוי הנקבות אע׳׳פ שנמצא לנקבה היא כדרך ארץ גפן. והשוקל בשקת שנחסר למ׳׳ד הפעל לא כן, כי גם הת׳׳ו למ׳׳ד הפעל ונחסר התי׳׳ו במלת נצרה על דל שפתי **(תהלים קמא ג).** הדבר שפותח וסוגר בשעת הצורך נקרא בשם דלת, והוא כענין דל אע׳׳פ שהם חלוקי עקר ונקראת כן לתדירות הנדנוד:

**19:7 וַיֹּאמַ֑ר אַל־נָ֥א אַחַ֖י תָּרֵֽעוּ׃**

**19:8 הִנֵּה־נָ֨א לִ֜י שְׁתֵּ֣י בָנ֗וֹת אֲשֶׁ֤ר לֹֽא־יָדְעוּ֙ אִ֔ישׁ אוֹצִֽיאָה־נָּ֤א אֶתְהֶן֙ אֲלֵיכֶ֔ם וַעֲשׂ֣וּ לָהֶ֔ן כַּטּ֖וֹב בְּעֵינֵיכֶ֑ם רַ֠ק לָֽאֲנָשִׁ֤ים הָאֵל֙ אַל־תַּעֲשׂ֣וּ דָבָ֔ר כִּֽי־עַל־כֵּ֥ן בָּ֖אוּ בְּצֵ֥ל קֹרָתִֽי:**

19:8 הנה נא לי שתי בנות – למלאת שאלתם במאמר ונדעה אותם, מפני שידע רוע טבעם כי לא יבצר מהם כל אשר יזמו לעשות:

19:8 בצל קורתי – אפשר היותו בשקל תועה **(ישעיה לב ו)** מפעלי הלמ׳׳ד, כי הנבנה ממנו המקרה במים **(תהלים קד ג)** הוא מפעלי הלמ׳׳ד וכן המה קרוהו **(נחמיה ג ג),** לכן המדקדק שהוא מפעלי העי׳׳ן אינו נראה כן:

**19:9 וַיֹּאמְר֣וּ ׀ גֶּשׁ־הָ֗לְאָה וַיֹּֽאמְרוּ֙ הָאֶחָ֤ד בָּֽא־לָגוּר֙ וַיִּשְׁפֹּ֣ט שָׁפ֔וֹט עַתָּ֕ה נָרַ֥ע לְךָ֖ מֵהֶ֑ם וַיִּפְצְר֨וּ בָאִ֤ישׁ בְּלוֹט֙ מְאֹ֔ד וַֽיִּגְּשׁ֖וּ לִשְׁבֹּ֥ר הַדָּֽלֶת׃**

19:9 ויאמרו גש הלאה – מלת גש באה בפת׳׳ח קטן מפני הסמיכות, והוא נעתק מאשר הוא בצר׳׳י, וכן מלת תן, ואע׳׳פ שבא ממנו בפת׳׳ח כמו גש פנע בו **(שמואל ב א מו),** הוא לגזרת פעל. ואפשר לומר כי הסגו׳׳ל מקום פת׳׳ח וגם בא ממנו בחול׳׳ם גושו הנה **(יהושע ג ט)** לגזרת פעול. והמלה הלזו יודע ענינה מהמענה אם שהוא לשון הרחקה או ענין קרוב:

19:9 ומלת הלאה – יורה לשון ריחוק, והוא בשקל חכמה ובא הה׳׳א בקמ׳׳ץ רחב, כמו שאירע במלת שמרני אל כי חסיתי בך **(תהלים** **טז א):**

19:9 ויאמרו האחד – לא יתכן להיות כמו ויאמר לאסתר המלכה **(אסתר ז ה),** כי אחרי שאמרו לו להתרחק עוד אמרו בשבילו האחד בא לגור:

19:9 האחד – הה׳׳א בקמ׳׳ץ שהוא לידיעה, לא יתכן להיות ה׳׳א הידיעה כמו ויפתח האחד את שקו **(בראשית מב כז)** שהוא היה מי שהיה, אבל הטעם הנה היחיד שהוא גר ודיו אלא גם הוא שופט על כן וישפוט שפוט:

**19:10 וַיִּשְׁלְח֤וּ הָֽאֲנָשִׁים֙ אֶת־יָדָ֔ם וַיָּבִ֧יאוּ אֶת־ל֛וֹט אֲלֵיהֶ֖ם הַבָּ֑יְתָה וְאֶת־הַדֶּ֖לֶת סָגָֽרוּ׃**

**19:11 וְֽאֶת־הָאֲנָשִׁ֞ים אֲשֶׁר־פֶּ֣תַח הַבַּ֗יִת הִכּוּ֙ בַּסַּנְוֵרִ֔ים מִקָּטֹ֖ן וְעַד־גָּד֑וֹל וַיִּלְא֖וּ לִמְצֹ֥א הַפָּֽתַח׃**

19:11 הכו בסנורים – מלה מרובעת ענינו חשכת עין בעת שנגשו לשבור הדלת הכו בסנורים, על כן וילאו למצוא הפתח:

**19:12 וַיֹּאמְר֨וּ הָאֲנָשִׁ֜ים אֶל־ל֗וֹט עֹ֚ד מִֽי־לְךָ֣ פֹ֔ה חָתָן֙ וּבָנֶ֣יךָ וּבְנֹתֶ֔יךָ וְכֹ֥ל אֲשֶׁר־לְךָ֖ בָּעִ֑יר הוֹצֵ֖א מִן־הַמָּקֽוֹם׃**

19:12 עוד מי לך פה התן – ר׳׳ל חתניך הנמצאים לך בעיר:

19:12 ובניך – אפשר שהוא כמו והבנים בני **(שם לא מג):**

**19:13 כִּֽי־מַשְׁחִתִ֣ים אֲנַ֔חְנוּ אֶת־הַמָּק֖וֹם הַזֶּ֑ה כִּֽי־גָֽדְלָ֤ה צַעֲקָתָם֙ אֶת־פְּנֵ֣י יְהוָ֔ה וַיְשַׁלְּחֵ֥נוּ יְהוָ֖ה לְשַׁחֲתָֽהּ׃**

19:13 כי משחיתים – עדות לדבר שלא בא האחד להציל והאחד להפך:

19:13 וטעם כי משחיתים – בארו כי משחית ה׳ את העיר:

19:13 לוקחי בנותיו – הרמז על הנשואות:

**19:14 וַיֵּצֵ֨א ל֜וֹט וַיְדַבֵּ֣ר ׀ אֶל־חֲתָנָ֣יו ׀ לֹקְחֵ֣י בְנֹתָ֗יו וַיֹּ֙אמֶר֙ ק֤וּמוּ צְּאוּ֙ מִן־הַמָּק֣וֹם הַזֶּ֔ה כִּֽי־מַשְׁחִ֥ית יְהוָ֖ה אֶת־הָעִ֑יר וַיְהִ֥י כִמְצַחֵ֖ק בְּעֵינֵ֥י חֲתָנָֽיו׃**

**19:15וּכְמוֹ֙ הַשַּׁ֣חַר עָלָ֔ה וַיָּאִ֥יצוּ הַמַּלְאָכִ֖ים בְּל֣וֹט לֵאמֹ֑ר קוּם֩ קַ֨ח אֶֽת־אִשְׁתְּךָ֜ וְאֶת־שְׁתֵּ֤י בְנֹתֶ֙יךָ֙ הַנִּמְצָאֹ֔ת פֶּן־תִּסָּפֶ֖ה בַּעֲוֺ֥ן הָעִֽיר׃**

19:15 וכמו משחר עלה – כ׳׳ף האמת ככ׳׳ף כעשרת הימים **(שמואל אל כה לח):**

19:15 השחר – יש אומרים הוא הכוכב העולה בבקר קודם זריחת השמש. ויש מפרשים הוא הזוהר הנראה בבקר לצד מזרח קודם זרוח השמש, וכן כשחר פרוש על ההרים **(יואל ב ב).** ואחרים פירשוהו בסור שחרות הלילה ופירשו עלה מלשון אל תעלני בחצי ימי **(תהלים קב כה):**

19:15 ויאיצו המלאכים – ענין מהור, והנוגשים אצים **(שמות ה יג):**

19:15 שתי בנותיך הנמצאות – כי הנשואות בחוץ:

19:15 פן תספה – ענין כריתה:

**19:16 וַֽיִּתְמַהְמָ֓הּ ׀ וַיַּחֲזִ֨קוּ הָאֲנָשִׁ֜ים בְּיָד֣וֹ וּבְיַד־אִשְׁתּ֗וֹ וּבְיַד֙ שְׁתֵּ֣י בְנֹתָ֔יו בְּחֶמְלַ֥ת יְהוָ֖ה עָלָ֑יו וַיֹּצִאֻ֥הוּ וַיַּנִּחֻ֖הוּ מִח֥וּץ לָעִֽיר׃**

19:16 ויתמחמה – התפעל מפעלי הלמ׳׳ד ונכפל הפ׳׳א והעי׳׳ן להוסיף כמו יפיפית **(תהלים מה ג),** והורה שהרבה להתעכב. ולא יתכן להיות מלשון ובתמהון לבב **(דברים כח כח),** כי הנה התי׳׳ו שורש. ויש מפרשים שנכפל הפ׳׳א לבד והוא משולש, ומדקדקים אמרו שהיא מלה מרובעת:

19:16 ויחזיקו האנשים – כדי למהר להוציאם מפני שמתעכב היה בעבור חתניו ונשותיהם על אשר לא שמעו:

**19:17 וַיְהִי֩ כְהוֹצִיאָ֨ם אֹתָ֜ם הַח֗וּצָה וַיֹּ֙אמֶר֙ הִמָּלֵ֣ט עַל־נַפְשֶׁ֔ךָ אַל־תַּבִּ֣יט אַחֲרֶ֔יךָ וְאַֽל־תַּעֲמֹ֖ד בְּכָל־הַכִּכָּ֑ר הָהָ֥רָה הִמָּלֵ֖ט פֶּן־תִּסָּפֶֽה׃**

19:17 ויהי כהוציאם אותם – מ׳׳ם כהוציאם רמז אל הפועלים כי הכנויים בהתחברם אל המצדר ואל שם הפעל, פעמים מרמיזים אל הפועל פעמים מרמיזים אל הפעול:

19:17 ואותם – רמז אל לוט ואשתו ובנותיו, ולא יתכן היותו כפל לכנוי הפעול:

19:17 אל תבט אחריך – נכון הוא הדרש כי הצדיקים במפלתם יראו:

**19:18 וַיֹּ֥אמֶר ל֖וֹט אֲלֵהֶ֑ם אַל־נָ֖א אֲדֹנָֽי׃**

**19:19 הִנֵּה־נָ֠א מָצָ֨א עַבְדְּךָ֣ חֵן֮ בְּעֵינֶיךָ֒ וַתַּגְדֵּ֣ל חַסְדְּךָ֗ אֲשֶׁ֤ר עָשִׂ֙יתָ֙ עִמָּדִ֔י לְהַחֲי֖וֹת אֶת־נַפְשִׁ֑י וְאָנֹכִ֗י לֹ֤א אוּכַל֙ לְהִמָּלֵ֣ט הָהָ֔רָה פֶּן־תִּדְבָּקַ֥נִי הָרָעָ֖ה וָמַֽתִּי׃**

19:19 הנה נא מצא עבדך חן בעיניך – דבר אל אחד מהם שדבר אל הגדול משניהם. ויש אומרים אל איתו שבא בעבורו. והלא הוא אמר לבלתי הפכי את העיר, ויותר טוב שדבר אל אותו שהיה מחזיק בידו:

19:19 ומתי – בא בפת׳׳ח אע׳׳פ שהוא נגזר מצר׳׳י, והעלה שזאת הגזרה אע׳׳פ שהפ׳׳א בצר׳׳י בבוא שו׳׳א שוכן לפניו מתהפך לפת׳׳ח, ודגש התי׳׳ו של פועל לחסרון למ׳׳ד הפעל שהיה שו׳׳א ונבלע התי׳׳ו בתי׳׳ו:

**19:20 הִנֵּה־נָ֠א הָעִ֨יר הַזֹּ֧את קְרֹבָ֛ה לָנ֥וּס שָׁ֖מָּה וְהִ֣יא מִצְעָ֑ר אִמָּלְטָ֨ה נָּ֜א שָׁ֗מָּה הֲלֹ֥א מִצְעָ֛ר הִ֖וא וּתְחִ֥י נַפְשִֽׁי׃**

19:20 והיא מצער – תאר לעיר ולא לדרך:

**19:21 וַיֹּ֣אמֶר אֵלָ֔יו הִנֵּה֙ נָשָׂ֣אתִי פָנֶ֔יךָ גַּ֖ם לַדָּבָ֣ר הַזֶּ֑ה לְבִלְתִּ֛י הָפְכִּ֥י אֶת־הָעִ֖יר אֲשֶׁ֥ר דִּבַּֽרְתָּ׃**

19:21 והעד הנה נשאתי פניך גם לדבר הזה לבלתי הפכי את העיר – אבל בשביל הדרך אמר:

19:21 לא אוכל להמלט ההרה:

19:20 הנה נא העיר הזאת קרובה:

19:21 לבלתי הפכי – הכנוי רמז אל הפועל:

**19:22 מַהֵר֙ הִמָּלֵ֣ט שָׁ֔מָּה כִּ֣י לֹ֤א אוּכַל֙ לַעֲשׂ֣וֹת דָּבָ֔ר עַד־בֹּאֲךָ֖ שָׁ֑מָּה עַל־כֵּ֛ן קָרָ֥א שֵׁם־הָעִ֖יר צֽוֹעַר׃**

19:22 על כן קרא – חסר הפועל:

**19:23 הַשֶּׁ֖מֶשׁ יָצָ֣א עַל־הָאָ֑רֶץ וְל֖וֹט בָּ֥א צֹֽעֲרָה׃**

19:23 השמש יצא – זכר ונקבה וכן ארץ:

**19:24 וַֽיהוָ֗ה הִמְטִ֧יר עַל־סְדֹ֛ם וְעַל־עֲמֹרָ֖ה גָּפְרִ֣ית וָאֵ֑שׁ מֵאֵ֥ת יְהוָ֖ה מִן־הַשָּׁמָֽיִם׃**

19:24 וה׳ המטיר וגו׳ מאת ה׳ – כמו ולאדם לא מצא עזר **(בראשית ב כ):**

19:24 על סדום ועל עמורה – ואדמה וצבויים עמהם אע׳׳פ שלא נזכרו שהרי צוער בהכרח גדול נמלטה:

19:24 גפרית ואש – הנה ענשם ממין חטאם רמז לדבר כלם יחמו כתנור כמו תנור בוערה מאופה **(הושע ז ד):**

**19:25 וַֽיַּהֲפֹךְ֙ אֶת־הֶעָרִ֣ים הָאֵ֔ל וְאֵ֖ת כָּל־הַכִּכָּ֑ר וְאֵת֙ כָּל־יֹשְׁבֵ֣י הֶעָרִ֔ים וְצֶ֖מַח הָאֲדָמָֽה׃**

**19:26 וַתַּבֵּ֥ט אִשְׁתּ֖וֹ מֵאַחֲרָ֑יו וַתְּהִ֖י נְצִ֥יב מֶֽלַח׃**

19:26 ותבט אשתו מאחריו – לא שמעה במה שהזהירם:

19:26 ותהי נציב מלח – האומר במלח חטאה הוא דרך דרש, ואנחנו לא ידענו כי מחשבות השם עמקו. והנה כתוב גפרית ומלח והגפרית מכוער מן המלח, על כן נהיתה נציב מלח טעמו עמוד מלח:

**19:27 וַיַּשְׁכֵּ֥ם אַבְרָהָ֖ם בַּבֹּ֑קֶר אֶל־הַ֨מָּק֔וֹם אֲשֶׁר־עָ֥מַד שָׁ֖ם אֶת־פְּנֵ֥י יְהוָֽה׃**

**19:28 וַיַּשְׁקֵ֗ף עַל־פְּנֵ֤י סְדֹם֙ וַעֲמֹרָ֔ה וְעַֽל־כָּל־פְּנֵ֖י אֶ֣רֶץ הַכִּכָּ֑ר וַיַּ֗רְא וְהִנֵּ֤ה עָלָה֙ קִיטֹ֣ר הָאָ֔רֶץ כְּקִיטֹ֖ר הַכִּבְשָֽׁן׃**

19:28 והנה עלה קיטור – ענינו עשן מלשון קטורת:

19:28 כקיטור הכבשון – הוא שם המקום שלא יפסק האש ממנו:

19:28 אשר ישב בהן – טעמו באחת מהן וכן בשתים תתחתן בי **(שמואל א יח כא),** הראה הכתוב כי בזכות אברהם נוצל לוט מתוך ההפכה:

**19:29 וַיְהִ֗י בְּשַׁחֵ֤ת אֱלֹהִים֙ אֶת־עָרֵ֣י הַכִּכָּ֔ר וַיִּזְכֹּ֥ר אֱלֹהִ֖ים אֶת־אַבְרָהָ֑ם וַיְשַׁלַּ֤ח אֶת־לוֹט֙ מִתּ֣וֹךְ הַהֲפֵכָ֔ה בַּהֲפֹךְ֙ אֶת־הֶ֣עָרִ֔ים אֲשֶׁר־יָשַׁ֥ב בָּהֵ֖ן לֽוֹט׃**

**19:30 וַיַּעַל֩ ל֨וֹט מִצּ֜וֹעַר וַיֵּ֣שֶׁב בָּהָ֗ר וּשְׁתֵּ֤י בְנֹתָיו֙ עִמּ֔וֹ כִּ֥י יָרֵ֖א לָשֶׁ֣בֶת בְּצ֑וֹעַר וַיֵּ֙שֶׁב֙ בַּמְּעָרָ֔ה ה֖וּא וּשְׁתֵּ֥י בְנֹתָֽיו:**

19:30 ויעל לוט – פחד מפני רשעת אנשי המקום ראה ולקח מוסר. ויש מפרשים מפני שנוי האויר מריח הגפרית:

**19:31 וַתֹּ֧אמֶר הַבְּכִירָ֛ה אֶל־הַצְּעִירָ֖ה אָבִ֣ינוּ זָקֵ֑ן וְאִ֨ישׁ אֵ֤ין בָּאָ֙רֶץ֙ לָב֣וֹא עָלֵ֔ינוּ כְּדֶ֖רֶךְ כָּל־הָאָֽרֶץ׃**

19:31 ןתאמר הבכירה – טעמו הגדולה וכן יאכל בדיו בכור מות **(איוב יח יג).** כי הגדולות מהן נשאו ולא יתכן היותה בכור פטר רחם מאשה אחרת:

19:31 ואיש אין בארץ – נראה שהבנות כונו שנפסד כל העולם כענין המבול. וזה לא יתכן כי מצוער עלו, אלא במקום שישבו לא היה ישוב ולא היה איש לבוא עליהן כדרך על הארץ ורצו לקים המין באביהן:

**19:32 לְכָ֨ה נַשְׁקֶ֧ה אֶת־אָבִ֛ינוּ יַ֖יִן וְנִשְׁכְּבָ֣ה עִמּ֑וֹ וּנְחַיֶּ֥ה מֵאָבִ֖ינוּ זָֽרַע׃**

19:32 לכה נשקה – כמו הבה נא אבוא אליך **(בראשית לח טז):**

19:32 ונחיה – כמו לחיות זרע **(שם ז ג)** טעמו חדוש:

19:32 בשכבה – בחיר׳׳ק לגזרת פעל מצדר:

**19:33 וַתַּשְׁקֶ֧יןָ אֶת־אֲבִיהֶ֛ן יַ֖יִן בַּלַּ֣יְלָה ה֑וּא וַתָּבֹ֤א הַבְּכִירָה֙ וַתִּשְׁכַּ֣ב אֶת־אָבִ֔יהָ וְלֹֽא־יָדַ֥ע בְּשִׁכְבָ֖הּ וּבְקׄוּמָֽהּ׃**

**19:34 וַֽיְהִי֙ מִֽמָּחֳרָ֔ת וַתֹּ֤אמֶר הַבְּכִירָה֙ אֶל־הַצְּעִירָ֔ה הֵן־שָׁכַ֥בְתִּי אֶ֖מֶשׁ אֶת־אָבִ֑י נַשְׁקֶ֨נּוּ יַ֜יִן גַּם־הַלַּ֗יְלָה וּבֹ֙אִי֙ שִׁכְבִ֣י עִמּ֔וֹ וּנְחַיֶּ֥ה מֵאָבִ֖ינוּ זָֽרַע:**

19:34 הן שכבתי – שהן המעודרות:

19:34 וזה טעם ולא ידע:

**19:35 וַתַּשְׁקֶ֜יןָ גַּ֣ם בַּלַּ֧יְלָה הַה֛וּא אֶת־אֲבִיהֶ֖ן יָ֑יִן וַתָּ֤קָם הַצְּעִירָה֙ וַתִּשְׁכַּ֣ב עִמּ֔וֹ וְלֹֽא־יָדַ֥ע בְּשִׁכְבָ֖הּ וּבְקֻמָֽהּ׃**

**19:36 וַֽתַּהֲרֶ֛יןָ שְׁתֵּ֥י בְנֽוֹת־ל֖וֹט מֵאֲבִיהֶֽן׃**

**19:37 וַתֵּ֤לֶד הַבְּכִירָה֙ בֵּ֔ן וַתִּקְרָ֥א שְׁמ֖וֹ מוֹאָ֑ב ה֥וּא אֲבִֽי־מוֹאָ֖ב עַד־הַיּֽוֹם׃**

**19:38 וְהַצְּעִירָ֤ה גַם־הִוא֙ יָ֣לְדָה בֵּ֔ן וַתִּקְרָ֥א שְׁמ֖וֹ בֶּן־עַמִּ֑י ה֛וּא אֲבִ֥י בְנֵֽי־עַמּ֖וֹן עַד־הַיּֽוֹם׃**

19:38 וטעם עד היום – ידועים עד היום היאך נולדו גאותו וגאונו ועברתו, לא כן בדיו:

**20:1 וַיִּסַּ֨ע מִשָּׁ֤ם אַבְרָהָם֙ אַ֣רְצָה הַנֶּ֔גֶב וַיֵּ֥שֶׁב בֵּין־קָדֵ֖שׁ וּבֵ֣ין שׁ֑וּר וַיָּ֖גָר בִּגְרָֽר׃**

20:1 ויסע משם אברהם – נראה מדרך סברא כי מפני הרושם שנעשה בקרוב למקום מושבו, על כן נסע מאותו המקום וכון למסור עצמו לסכנה להתרחק מן הכעור:

**20:2 וַיֹּ֧אמֶר אַבְרָהָ֛ם אֶל־שָׂרָ֥ה אִשְׁתּ֖וֹ אֲחֹ֣תִי הִ֑וא וַיִּשְׁלַ֗ח אֲבִימֶ֙לֶךְ֙ מֶ֣לֶךְ גְּרָ֔ר וַיִּקַּ֖ח אֶת־שָׂרָֽה׃**

20:2 ויאמר אברהם אל שרה – כמו מי אתה קרת אל המלך **(שמואל א כו יד)** אל תמורת על:

**20:3 וַיָּבֹ֧א אֱלֹהִ֛ים אֶל־אֲבִימֶ֖לֶךְ בַּחֲל֣וֹם הַלָּ֑יְלָה וַיֹּ֣אמֶר ל֗וֹ הִנְּךָ֥ מֵת֙ עַל־הָאִשָּׁ֣ה אֲשֶׁר־לָקַ֔חְתָּ וְהִ֖וא בְּעֻ֥לַת בָּֽעַל׃**

20:3 ויבא אלהים – ולפרעה וינגע **(בראשית יב יז),** ודרכי ההערות שני מינים כי באחת ידבר אל ובשתים לא ישורנה **(איוב לג יד),** דרך החלום ודרכי היסורים. ולפי בחינת האיש תהיה דרך ההערה. והנה פרעה מפני שהיה רשע היתה דרך ההערה אליו על ידי נגעים, עליה אמר ובשתים לא ישורנה הטעם, ובשנית כמו בשתים תתחתן כי **(שמואל א יח כא),** שיסורי הגוף אינם על צד כונה והשגחה. אכן על אבימלך שהיה מעולה מפרעה היתה ההערה על ידי חלום הוא המיוחס לדבור השם, כי באחת ידבר אל והוא במעלת חלום הצודק במה שהוחן מין האדם. וכן אמר הפילוסוף כי החלום הוא מתת אלהים לאדם להזהיר להבא טוב או רע:

20:3 ונאמר בחלום הלילה – להבדילו מחלום הנבואה, ובעבור שנאמר חלום לילה והוא חלום נבואה נאמר ויבוא, ולא ויאמר, כי לא היה מוכן במעלת הנבואה. וכבר הראינו ההבדל בין חלום נבואה ובין חלום הצודק:

20:3 הנך מת על האשה אשר לקחת התרה בו שיענש בעבור שלקחה מביתו ולא לענין השכיבה שהרי אמר:

**20:4 וַאֲבִימֶ֕לֶךְ לֹ֥א קָרַ֖ב אֵלֶ֑יהָ וַיֹּאמַ֕ר אֲדֹנָ֕י הֲג֥וֹי גַּם־צַדִּ֖יק תַּהֲרֹֽג׃**

20:4 ואבימלך לא קרב אליה – לאופן שנמנע מטבעו להשתמש:

20:4 ויאמר אדני הגוי גם צדיק – יש מפרשים שפירש הגוי, טעמו האיש, ולא יתכן שישוה שם הכלל בשם הנאמר בכלל ובפרט:

20:4 ואחרים פירשו הגוי – בעבור אנשי סדום:

20:4 גם צדיק – בשביל עצמו, ואפשר שהרמז במה שאמר אחרי כן אתה וכל אשר לך:

20:4 הגוי – בשביל עמו:

20:4 גם צדיק – בשביל עצמו:

**20:5 הֲלֹ֨א ה֤וּא אָֽמַר־לִי֙ אֲחֹ֣תִי הִ֔וא וְהִֽיא־גַם־הִ֥וא אָֽמְרָ֖ה אָחִ֣י ה֑וּא בְּתָם־לְבָבִ֛י וּבְנִקְיֹ֥ן כַּפַּ֖י עָשִׂ֥יתִי זֹֽאת׃**

20:5 על כן סמוך לו כי בתם לבבי ובנקיון כפי – הטעם לא כונתי לחטוא כי בשביל שהיא אחותו לקחתיה, וכן העידו שניהם:

**20:6 וַיֹּאמֶר֩ אֵלָ֨יו הָֽאֱלֹהִ֜ים בַּחֲלֹ֗ם גַּ֣ם אָנֹכִ֤י יָדַ֙עְתִּי֙ כִּ֤י בְתָם־לְבָבְךָ֙ עָשִׂ֣יתָ זֹּ֔את וָאֶחְשֹׂ֧ךְ גַּם־אָנֹכִ֛י אֽוֹתְךָ֖ מֵחֲטוֹ־לִ֑י עַל־כֵּ֥ן לֹא־נְתַתִּ֖יךָ לִנְגֹּ֥עַ אֵלֶֽיהָ׃**

20:6 ואע׳׳פ שאמר כזה המאמר אמר עוד ויאמר אליו האלהים בחלום – שלא עלה במעלה יתרה:

20:6 גם אנכי ידעתי כי בתם לבבך עשית זאת ואחשוך גם אנכי – כמו ונתן ה׳ לכם **(ישעיה ל כ)**, טעמו ואם חשכתי אותך מחטוא לי:

20:6 על כן לא נתתיך – ר׳׳ל לא היה על ידי יסורים ונגעים אלא מנעתיך מלנגוע אליה, הטעם שלא נתן לו כח ולא היה כמו פרעה שהביא אליו נגעים, שאבימלך צדיק מפרעה. ופרעה אם ידע שהוא בעלה היה הורגו. אלא אבימלך לא כן:

20:6 על כן אמר גם אנכי ידעתי כי בתם לבבך:

20:6 נתתיך – כמו כי ארץ הנגב נתתני **(יהושע טו יט),** שאין הטעם על ידי חלום כמו ולא נתנו אלהים להרע **(בראשית לא ז),** אלא הטעם ולא נתתי לך כח:

20:6 לנגוע – מקור בא שלם וחסר לגעת כמו לנטוע ולטעת:

**20:7 וְעַתָּ֗ה הָשֵׁ֤ב אֵֽשֶׁת־הָאִישׁ֙ כִּֽי־נָבִ֣יא ה֔וּא וְיִתְפַּלֵּ֥ל בַּֽעַדְךָ֖ וֶֽחְיֵ֑ה וְאִם־אֵֽינְךָ֣ מֵשִׁ֗יב דַּ֚ע כִּי־מ֣וֹת תָּמ֔וּת אַתָּ֖ה וְכָל־אֲשֶׁר־לָֽךְ׃**

20:7 כי נביא הוא – מסתעף לשני ענינים. האחד כי מצר שהוא נביא יודע כי לא נגעת בה, והשני שאם יתפלל בעדך שתהיה תעתר תפלתו:

**20:8 וַיַּשְׁכֵּ֨ם אֲבִימֶ֜לֶךְ בַּבֹּ֗קֶר וַיִּקְרָא֙ לְכָל־עֲבָדָ֔יו וַיְדַבֵּ֛ר אֶת־כָּל־הַדְּבָרִ֥ים הָאֵ֖לֶּה בְּאָזְנֵיהֶ֑ם וַיִּֽירְא֥וּ הָאֲנָשִׁ֖ים מְאֹֽד׃**

**20:9 וַיִּקְרָ֨א אֲבִימֶ֜לֶךְ לְאַבְרָהָ֗ם וַיֹּ֨אמֶר ל֜וֹ מֶֽה־עָשִׂ֤יתָ לָּ֙נוּ֙ וּמֶֽה־חָטָ֣אתִי לָ֔ךְ כִּֽי־הֵבֵ֧אתָ עָלַ֛י וְעַל־מַמְלַכְתִּ֖י חֲטָאָ֣ה גְדֹלָ֑ה מַעֲשִׂים֙ אֲשֶׁ֣ר לֹא־יֵֽעָשׂ֔וּ עָשִׂ֖יתָ עִמָּדִֽי׃**

**20:10 וַיֹּ֥אמֶר אֲבִימֶ֖לֶךְ אֶל־אַבְרָהָ֑ם מָ֣ה רָאִ֔יתָ כִּ֥י עָשִׂ֖יתָ אֶת־הַדָּבָ֥ר הַזֶּֽה׃**

**20:11 וַיֹּ֙אמֶר֙ אַבְרָהָ֔ם כִּ֣י אָמַ֗רְתִּי רַ֚ק אֵין־יִרְאַ֣ת אֱלֹהִ֔ים בַּמָּק֖וֹם הַזֶּ֑ה וַהֲרָג֖וּנִי עַל־דְּבַ֥ר אִשְׁתִּֽי׃**

**20:12 וְגַם־אָמְנָ֗ה אֲחֹתִ֤י בַת־אָבִי֙ הִ֔וא אַ֖ךְ לֹ֣א בַת־אִמִּ֑י וַתְּהִי־לִ֖י לְאִשָּֽׁה׃**

20:12 וגם אמנה אחותי – הה׳׳א נוסף כמ׳׳ם אמנם:

20:12 בת אבי – האומרים שהיא בת הרן והוא כמו והבנים בני **(בראשית לא מג),** כבר בארנו שבר דבריו. ואפשר שהיתה ממשפחתו מבית אב אחד, שאם לא כן מה טעם ואת שרי כלתו **(שם יא לא),** ולא אמר בתו:

**20:13 וַיְהִ֞י כַּאֲשֶׁ֧ר הִתְע֣וּ אֹתִ֗י אֱלֹהִים֮ מִבֵּ֣ית אָבִי֒ וָאֹמַ֣ר לָ֔הּ זֶ֣ה חַסְדֵּ֔ךְ אֲשֶׁ֥ר תַּעֲשִׂ֖י עִמָּדִ֑י אֶ֤ל כָּל־הַמָּקוֹם֙ אֲשֶׁ֣ר נָב֣וֹא שָׁ֔מָּה אִמְרִי־לִ֖י אָחִ֥י הֽוּא׃**

20:13 כאשר התעו אותי – לא יתכן היותו שם לע׳׳ז רק הטעם מפני שבטל ע׳׳ז שלהם יצא מארצו אך הוא קדש, ואם בא בלשון רבים הוא כמו אלהים קדושים **(יהושע כד יט),** נגלו אליו האלהים **(בראשית לה ז)**:

20:13 וטעם התעו – כאדם שיוצא ממקום ואינו יודע אנה ילך, וכן היה לאברהם שנאמר לו לך לך מארצך **(שם יב א),** ולא הודיעו אנה ילך, וכן והנה תועה בשדה **(שם לז טו).** ומזה מצא לו מקום טענה כי לא הייתי מכיר שאבוא בארצך ועשיתי כן, ויקשה עליך שמכלל אני תופש אנשי מקומך אנשי חמס:

20:13 ולא יתכן להיות אלהים – דבק עם מבית אבי:

20:13 אמרי לי – בעבורי וכן וישאלו אנשי המקום לאשתו **(שם כו ז):**

**20:14 וַיִּקַּ֨ח אֲבִימֶ֜לֶךְ צֹ֣אן וּבָקָ֗ר וַעֲבָדִים֙ וּשְׁפָחֹ֔ת וַיִּתֵּ֖ן לְאַבְרָהָ֑ם וַיָּ֣שֶׁב ל֔וֹ אֵ֖ת שָׂרָ֥ה אִשְׁתּֽוֹ**

20:14 ויקח אבימלך צאן ובקר – נתן לאברהם מנחה להתפיס כדי שיתפלל בעבורו והרשהו לשבת בטוב בארצו, הפך פרעה שאמר קח ולך **(שם יב יט):**

**20:15 וַיֹּ֣אמֶר אֲבִימֶ֔לֶךְ הִנֵּ֥ה אַרְצִ֖י לְפָנֶ֑יךָ בַּטּ֥וֹב בְּעֵינֶ֖יךָ שֵֽׁב׃**

**20:16 וּלְשָׂרָ֣ה אָמַ֗ר הִנֵּ֨ה נָתַ֜תִּי אֶ֤לֶף כֶּ֙סֶף֙ לְאָחִ֔יךְ הִנֵּ֤ה הוּא־לָךְ֙ כְּס֣וּת עֵינַ֔יִם לְכֹ֖ל אֲשֶׁ֣ר אִתָּ֑ךְ וְאֵ֥ת כֹּ֖ל וְנֹכָֽחַת׃**

20:16 ולשרה אמר וגו׳ לאחיך – ולא אמר בעלך להראות שהכשלון ממך היה:

20:16 הנה נתתי – טעמו אתן, כי לא הורה שנתן לו עדין או שנתן ולא הזכירו הכתוב. ויש מפרשים כי הצאן והבקר שנתן לאברהם הוא שעור אלף כסף וזה לא יתכן:

20:16 הנה הוא לך כסות עינים – זה המאמר סובל פירושים, ר׳׳ל מלת הוא אם שהוא מרמיז לאברהם או אל הכסף, ולכל אחת משתי ההרמזות יש פירושים חלוקים. יש אומרים שמלת הוא מרמיז אל הכסף, והטעם הכסף שנתתי הוא לך כסות עינים מכל אדם שלא יביט בך שמלך כמוני נתתי ממון להתפיס, והנהו כסות עינים לך:

20:16 ולכל אשר אתך – אפילו משפחותיך:

20:16 ופירשו ואת כל – ועם כל נוכחת שרה שאמרה אחי הוא. והנה עשו מלת את כטעם עם, כמו את יעקב **(שמות א א)**:

20:16 ו׳׳ו ונוכחת – נוסף:

20:16 וזהו טעם לאחיך:

20:16 ואחרים פירשו לפי זה הפירוש והשיבו מלת ונוכחת – לכל אחת מנשי אבימלך ועבדיו שכל אחת נוכחת בשביל שרה, הנה זה יותר כסות עינים מנתינת מכסף. ואחרים פירשו הנה הכסף כסות עינים לכל אשר אלך שיכירו, הואיל ונתתי כסף להתפיס שלא נגעתי בך, ועם כל באי העולם להתוכח בברור דברים. ואחרים פירשו הנה הכסף שנתתי כסות לענין העינים ששלטו בך:

20:16 ולכל אשר אתך – כי כשיזכר ענין אבימלך עמך הנה הכסף לעדות שנוכחתי בשבילך:

20:16 ואחרים פירשו הנה נתתי אלף כסף לאחיך – לעשות לך כסות שיהיה הכסות ההוא תאוה לעינים ולכל אשר אתך:

20:16 ואת כל – ר׳׳ל מצאן ובקר שנתתי לאברהם:

20:16 והמפרשים הנה הוא – רמז לאברהם, יש מפרשים הוא לך כסות עינים שמכסה עיני כל:

20:16 זהו טעם באמרו ואת כל – באמרו אחותי היא ואת אשתו:

20:16 ולפי זה הפירוש יהא טעם ונוכחת – שנתוכחה גם היא באמרה אחי הוא:

20:16 ואחרים פירשו הנה הוא לך כסות עינים – ר׳׳ל אברהם שבעבורו מוכיח מלכים, והטעם הנה הוא כסות עינים לך:

20:16 וכסות – מושך עצמו ואחר עמו, וכן הוא וכסות לכל אשר אתך, ועם כל זה נתוכחה שרה שהיא אשת אברהם:

20:16 ויהיה ונוכחת – דברי משה והו׳׳ו נוסף:

20:16 ועל צד הדרש פירשו כסות עינים – דרך כסוי שלא תאמר בעלי רק אחי, ואמר דרך כבוד לכל אשר אתך אבל לאנשים אחרים צריך להוכיח:

20:16 והישר בעיני בפירוש הנכון שטעם הנה נתתי אלף כסף לאחיך – למי שאמרת שהוא אחיך נתתי אלף כסף כדרך ומגדנות נתן לאהיה ולאמה **(בראשית כד כג),** והורה כי לא בהכרח לקחתיך כי אם בפיוס. והנה עתה נודע שהוא לך כסות עינים, הטעם שהוא בעלך בדרך ופרשת כנפך על אמתך **(רות ג ט),** כאשר נאמר לאברהם למה אמרת אחותי היא והיא בעולת בעל ולא היה נודע שהוא בעלך:

20:16 כי אם לכל אשר אתך – ר׳׳ל לאנשי ביתך לבד:

20:16 ואת כל ונוכחת:

20:16 מלת הנה – תהיה מתפשטת עד זה המאמר, שהטעם והנה עתה עם הכל את נוכחת שאת אשת איש:

20:16 ומלת ונוכחת – כו׳׳ו ותשב תמר ושוממה **(שמואל ב יג כ),** אם שיהיה צריך מלה הראויה לה, והטעם יעודה ומזומנת לאיש כדרך אותה הוכחת **(בראשית כד יד).** או שיהיה הו׳׳ו נוסף, שהטעם עתה נודע בוכוח שאת אשתו:

20:16 ועל שני הפירושים מלת ונוכחת – תהיה בינוני מבנין נפעל מפעלי הפ׳׳א:

**20:17 וַיִּתְפַּלֵּ֥ל אַבְרָהָ֖ם אֶל־הָאֱלֹהִ֑ים וַיִּרְפָּ֨א אֱלֹהִ֜ים אֶת־אֲבִימֶ֧לֶךְ וְאֶת־אִשְׁתּ֛וֹ וְאַמְהֹתָ֖יו וַיֵּלֵֽדוּ׃**

20:17 וירפא אלהים את אבימלך – נראה שהוכח אבימלך כעצמו על ידי חולי ולא ידענו באיזה חולי חלה:

20:17 וילדו – יש אומרים הראויות לילד כמו ואכלתם שם **(דברים יב ז),** ומקרא מפורש:

**20:18 כִּֽי־עָצֹ֤ר עָצַר֙ יְהוָ֔ה בְּעַ֥ד כָּל־רֶ֖חֶם לְבֵ֣ית אֲבִימֶ֑לֶךְ עַל־דְּבַ֥ר שָׂרָ֖ה אֵ֥שֶׁת אַבְרָהָֽם׃**

20:18 כי עצור עצר ה׳ בעד כל רחם – ויש מפרשים שנעצרו נקביהם, ומאמר כל רחם טענה להם. ועוד יקשה כי תוך זמן מועט איך נענשו בעצירת כל רחם. ועוד מה טעם וירפא אלהים את אבימלך, ואפשר לסבור שאבימלך נמנע מלגשת אל אשה שמדרך חטאו לקח וזהו עצירת רחם. ונשותיו העידו בזה לטהרת שרה וכאשר לקה הוא בזה החולי, הנה נעצרו רחמי נשותיו:

20:18 ויהיה טעם וילדו – בזמנן כמו וישת מן היין **(בראשית ט כא):**

20:18 ובא וילדו – כמו וכל הנשים יתנו יקר **(אסתר א כ):**

**21:1 וַֽיהוָ֛ה פָּקַ֥ד אֶת־שָׂרָ֖ה כַּאֲשֶׁ֣ר אָמָ֑ר וַיַּ֧עַשׂ יְהוָ֛ה לְשָׂרָ֖ה כַּאֲשֶׁ֥ר דִּבֵּֽר׃**

21:1 וה׳ פקד את שרה – בצאת הדבר לידי פעל יאמר בלשון פקידה:

21:1 כאשר אמר – הוא שנאמר לאברהם אבל שרה אשלך יולדת לך בן **(בראשית יז יט):**

21:1 ויעש ה׳ לשרה כאשר דבר – על ידי המלאך:

**21:2 וַתַּהַר֩ וַתֵּ֨לֶד שָׂרָ֧ה לְאַבְרָהָ֛ם בֵּ֖ן לִזְקֻנָ֑יו לַמּוֹעֵ֕ד אֲשֶׁר־דִּבֶּ֥ר אֹת֖וֹ אֱלֹהִֽים׃**

21:2 למועד אשר דבר – הוא הנאמר למועד הזה בשנה האחרת:

**21:3 וַיִּקְרָ֨א אַבְרָהָ֜ם אֶֽת־שֶׁם־בְּנ֧וֹ הַנּֽוֹלַד־ל֛וֹ אֲשֶׁר־יָלְדָה־לּ֥וֹ שָׂרָ֖ה יִצְחָֽק׃**

21:3 ויקרא אברהם את שם בנו הנולד לו יצחק – כאשר צווה שצחיקת אברהם ענין שמחה:

**21:4 וַיָּ֤מָל אַבְרָהָם֙ אֶת־יִצְחָ֣ק בְּנ֔וֹ בֶּן־שְׁמֹנַ֖ת יָמִ֑ים כַּאֲשֶׁ֛ר צִוָּ֥ה אֹת֖וֹ אֱלֹהִֽים׃**

**21:5 וְאַבְרָהָ֖ם בֶּן־מְאַ֣ת שָׁנָ֑ה בְּהִוָּ֣לֶד ל֔וֹ אֵ֖ת יִצְחָ֥ק בְּנֽוֹ׃**

**21:6 וַתֹּ֣אמֶר שָׂרָ֔ה צְחֹ֕ק עָ֥שָׂה לִ֖י אֱלֹהִ֑ים כָּל־הַשֹּׁמֵ֖עַ יִֽצְחַק־לִֽי׃**

21:6 צחוק עשה לי אלהים – לשון נופל על לשון:

21:6 יצחק לי – הטעם שאעלה על שפת לשון:

**21:7 וַתֹּ֗אמֶר מִ֤י מִלֵּל֙ לְאַבְרָהָ֔ם הֵינִ֥יקָה בָנִ֖ים שָׂרָ֑ה כִּֽי־יָלַ֥דְתִּי בֵ֖ן לִזְקֻנָֽיו׃**

21:7 מי מלל לאברהם – על צד שמחה והכספה כמו מי זאת עולה **(שה׳׳ש ג ו):**

21:7 הניקה – עבר תחת עתיד כמו נתתי כסף השדה **(בראשית כג יג):**

**21:8 וַיִּגְדַּ֥ל הַיֶּ֖לֶד וַיִּגָּמַ֑ל וַיַּ֤עַשׂ אַבְרָהָם֙ מִשְׁתֶּ֣ה גָד֔וֹל בְּי֖וֹם הִגָּמֵ֥ל אֶת־יִצְחָֽק׃**

21:8 ויגמל – כמו ותגמול את לא רוחמה **(הושע א ה),** ששלם זמן היניקה:

**21:9 וַתֵּ֨רֶא שָׂרָ֜ה אֶֽת־בֶּן־הָגָ֧ר הַמִּצְרִ֛ית אֲשֶׁר־יָלְדָ֥ה לְאַבְרָהָ֖ם מְצַחֵֽק׃**

21:9 מצחק – וטעם מצחק משתעשע:

**21:10 וַתֹּ֙אמֶר֙ לְאַבְרָהָ֔ם גָּרֵ֛שׁ הָאָמָ֥ה הַזֹּ֖את וְאֶת־בְּנָ֑הּ כִּ֣י לֹ֤א יִירַשׁ֙ בֶּן־הָאָמָ֣ה הַזֹּ֔את עִם־בְּנִ֖י עִם־יִצְחָֽק׃**

21:10 כי לא יירש – כנראה שהיה מתנשא בשביל הירושה שיטול פי שנים מפני שהוא בכור:

**21:11 וַיֵּ֧רַע הַדָּבָ֛ר מְאֹ֖ד בְּעֵינֵ֣י אַבְרָהָ֑ם עַ֖ל אוֹדֹ֥ת בְּנֽוֹ׃**

21:11 על אודות בנו – ענינו על דבר:

**21:12 וַיֹּ֨אמֶר אֱלֹהִ֜ים אֶל־אַבְרָהָ֗ם אַל־יֵרַ֤ע בְּעֵינֶ֙יךָ֙ עַל־הַנַּ֣עַר וְעַל־אֲמָתֶ֔ךָ כֹּל֩ אֲשֶׁ֨ר תֹּאמַ֥ר אֵלֶ֛יךָ שָׂרָ֖ה שְׁמַ֣ע בְּקֹלָ֑הּ כִּ֣י בְיִצְחָ֔ק יִקָּרֵ֥א לְךָ֖ זָֽרַע׃**

21:12 ויאמר אלהים – הסכים למאמר שרה:

21:12 כי ביצחק יקרא לך זרע – הוא ואת בריתי אקים את יצחק **(בראשית יז כא):**

**21:13 וְגַ֥ם אֶת־בֶּן־הָאָמָ֖ה לְג֣וֹי אֲשִׂימֶ֑נּוּ כִּ֥י זַרְעֲךָ֖ הֽוּא׃**

21:13 וגם את בן האמה לגוי אשימנו – בעבור לב אברהם:

**21:14 וַיַּשְׁכֵּ֣ם אַבְרָהָ֣ם ׀ בַּבֹּ֡קֶר וַיִּֽקַּֽח־לֶחֶם֩ וְחֵ֨מַת מַ֜יִם וַיִּתֵּ֣ן אֶל־הָ֠גָר שָׂ֧ם עַל־שִׁכְמָ֛הּ וְאֶת־הַיֶּ֖לֶד וַֽיְשַׁלְּחֶ֑הָ וַתֵּ֣לֶךְ וַתֵּ֔תַע בְּמִדְבַּ֖ר בְּאֵ֥ר שָֽׁבַע׃**

21:14 וישכם – השתדל להשלים גזרת הש׳׳י:

21:14 ויקח לחם וחמת מים – לא נתן לה דבר אחר שלא תהיה לזכות בירושת אברהם:

21:14 וחמת מים – ענינו כמו מספח חמתך **(חבקוק ב טו),** נאד שמכניסים בו מים. כנראה שלא שלחה בדרך הישוב כדי שלא יאמרו, איה נדבת אברהם הנה אחר שכלו המים חלה מהצמאון, ומפני עלבונה שלא תהיה רואה צערו נתנתו תחת אחד השיחים:

**21:15 וַיִּכְל֥וּ הַמַּ֖יִם מִן־הַחֵ֑מֶת וַתַּשְׁלֵ֣ךְ אֶת־הַיֶּ֔לֶד תַּ֖חַת אַחַ֥ד הַשִּׂיחִֽם׃**

**21:16 וַתֵּלֶךְ֩ וַתֵּ֨שֶׁב לָ֜הּ מִנֶּ֗גֶד הַרְחֵק֙ כִּמְטַחֲוֵ֣י קֶ֔שֶׁת כִּ֣י אָֽמְרָ֔ה אַל־אֶרְאֶ֖ה בְּמ֣וֹת הַיָּ֑לֶד וַתֵּ֣שֶׁב מִנֶּ֔גֶד וַתִּשָּׂ֥א אֶת־קֹלָ֖הּ וַתֵּֽבְךְּ׃**

21:16 ותשב מרחוק – כמלוא השלכת חץ בקשת:

21:16 וזהו טעם כמטחוי קשת – והו׳׳ו למ׳׳ד הפעל ואין עוד מלבדו:

**21:17 וַיִּשְׁמַ֣ע אֱלֹהִים֮ אֶת־ק֣וֹל הַנַּעַר֒ וַיִּקְרָא֩ מַלְאַ֨ךְ אֱלֹהִ֤ים ׀ אֶל־הָגָר֙ מִן־הַשָּׁמַ֔יִם וַיֹּ֥אמֶר לָ֖הּ מַה־לָּ֣ךְ הָגָ֑ר אַל־תִּ֣ירְאִ֔י כִּֽי־שָׁמַ֧ע אֱלֹהִ֛ים אֶל־ק֥וֹל הַנַּ֖עַר בַּאֲשֶׁ֥ר הוּא־שָֽׁם׃**

21:17 ויקרא מלאך אלהים – בטוב פירש המפרש שזה על זד התעוררות ומצורף אל השם:

21:17 באשר הוא שם – מרמיז לענין רוב הצער שנצטער מרוב הצמא שהיה בארץ ציה וצמא:

**21:18 ק֚וּמִי שְׂאִ֣י אֶת־הַנַּ֔עַר וְהַחֲזִ֥יקִי אֶת־יָדֵ֖ךְ בּ֑וֹ כִּֽי־לְג֥וֹי גָּד֖וֹל אֲשִׂימֶֽנּוּ׃**

21:18 כי לגוי גדול אשימנו – נתעוררה מענין הבשורה שנתבשר עליו אברהם והבינה כי הוא בן קימא, על כן החזיקה בו:

**21:19 וַיִּפְקַ֤ח אֱלֹהִים֙ אֶת־עֵינֶ֔יהָ וַתֵּ֖רֶא בְּאֵ֣ר מָ֑יִם וַתֵּ֜לֶךְ וַתְּמַלֵּ֤א אֶת־הַחֵ֙מֶת֙ מַ֔יִם וַתַּ֖שְׁקְ אֶת־הַנָּֽעַר׃**

21:19 על כן ויפקח אלהים את עיניה – שכל זה מצורף אל השם:

**21:20וַיְהִ֧י אֱלֹהִ֛ים אֶת־הַנַּ֖עַר וַיִּגְדָּ֑ל וַיֵּ֙שֶׁב֙ בַּמִּדְבָּ֔ר וַיְהִ֖י רֹבֶ֥ה קַשָּֽׁת׃**

21:20 ויהי רובה – מלשון ורובו **(בראשית מט כג)**, שני עקרים בענין אחד כמו שגה ושגג:

21:20 קשת – אם הוא תאר טעמו אומן הקשתות וחסר ו׳׳ו. ואם הוא שם הוא כמו דורכי קשת **(ירמיה מו ט):**

**21:21 וַיֵּ֖שֶׁב בְּמִדְבַּ֣ר פָּארָ֑ן וַתִּֽקַּֽח־ל֥וֹ אִמּ֛וֹ אִשָּׁ֖ה מֵאֶ֥רֶץ מִצְרָֽיִם׃**

21:21 וישב במדבר – סמוך למצרים, והביאה לו אמו אשה ממשפחתה:

**21:22 וַֽיְהִי֙ בָּעֵ֣ת הַהִ֔וא וַיֹּ֣אמֶר אֲבִימֶ֗לֶךְ וּפִיכֹל֙ שַׂר־צְבָא֔וֹ אֶל־אַבְרָהָ֖ם לֵאמֹ֑ר אֱלֹהִ֣ים עִמְּךָ֔ בְּכֹ֥ל אֲשֶׁר־אַתָּ֖ה עֹשֶֽׂה׃**

21:22 ויהי בעת ההיא – נראה הואיל ששלח את בן האמה ונשאר יצחק והבין אבימלך כי מן השמים הורו לו:

21:22 וזהו טעם אלהים עמך בכל אשר אתה עושה – רצה לבקש שבועה מאברהם:

**21:23 וְעַתָּ֗ה הִשָּׁ֨בְעָה לִּ֤י בֵֽאלֹהִים֙ הֵ֔נָּה אִם־תִּשְׁקֹ֣ר לִ֔י וּלְנִינִ֖י וּלְנֶכְדִּ֑י כַּחֶ֜סֶד אֲשֶׁר־עָשִׂ֤יתִי עִמְּךָ֙ תַּעֲשֶׂ֣ה עִמָּדִ֔י וְעִם־הָאָ֖רֶץ אֲשֶׁר־גַּ֥רְתָּה בָּֽהּ׃**

21:23 על כן אמר השבעה לי באלהים הנה – מהם אומרים רצונו עתה:

21:23 והנכון במקום הזה אם תשקור לי – כנראה שהיה מבטיחו אברהם בעבור שהיה גר בארצו, כנזכר כחסד אשר עשיתי עמך תעשה עמדי:

21:23 ולנכדי – נראה שהוא שלישי לצאצאיו, כנרמז לא נין לו ולא נכד בעמו **(איוב חי יט).** והמפרש שהדל׳׳ת מקום רי׳׳ש הטעם שהוא נכרי ממני אין טעם, ונראה שהוא עד שלשה דורות. והנכון שהטעם כל זמן שהמלכות לבניו ולבני בניו:

**21:24 וַיֹּ֙אמֶר֙ אַבְרָהָ֔ם אָנֹכִ֖י אִשָּׁבֵֽעַ׃**

**21:25 וְהוֹכִ֥חַ אַבְרָהָ֖ם אֶת־אֲבִימֶ֑לֶךְ עַל־אֹדוֹת֙ בְּאֵ֣ר הַמַּ֔יִם אֲשֶׁ֥ר גָּזְל֖וּ עַבְדֵ֥י אֲבִימֶֽלֶךְ׃**

21:25 והוכיח אברהם – בשביל שאמר כחסד:

**21:26 וַיֹּ֣אמֶר אֲבִימֶ֔לֶךְ לֹ֣א יָדַ֔עְתִּי מִ֥י עָשָׂ֖ה אֶת־הַדָּבָ֣ר הַזֶּ֑ה וְגַם־אַתָּ֞ה לֹא־הִגַּ֣דְתָּ לִּ֗י וְגַ֧ם אָנֹכִ֛י לֹ֥א שָׁמַ֖עְתִּי בִּלְתִּ֥י הַיּֽוֹם׃**

**21:27 וַיִּקַּ֤ח אַבְרָהָם֙ צֹ֣אן וּבָקָ֔ר וַיִּתֵּ֖ן לַאֲבִימֶ֑לֶךְ וַיִּכְרְת֥וּ שְׁנֵיהֶ֖ם בְּרִֽית׃**

**21:28 וַיַּצֵּ֣ב אַבְרָהָ֗ם אֶת־שֶׁ֛בַע כִּבְשֹׂ֥ת הַצֹּ֖אן לְבַדְּהֶֽן׃**

**21:29 וַיֹּ֥אמֶר אֲבִימֶ֖לֶךְ אֶל־אַבְרָהָ֑ם מָ֣ה הֵ֗נָּה שֶׁ֤בַע כְּבָשֹׂת֙ הָאֵ֔לֶּה אֲשֶׁ֥ר הִצַּ֖בְתָּ לְבַדָּֽנָה׃**

21:29 לבדנה – הה׳׳א נוסף כמו אותנה **(שמות לה כו):**

**21:30 וַיֹּ֕אמֶר כִּ֚י אֶת־שֶׁ֣בַע כְּבָשֹׂ֔ת תִּקַּ֖ח מִיָּדִ֑י בַּעֲבוּר֙ תִּֽהְיֶה־לִּ֣י לְעֵדָ֔ה כִּ֥י חָפַ֖רְתִּי אֶת־הַבְּאֵ֥ר הַזֹּֽאת׃**

21:30 לעדה – כמו לעדות, ולא יתכן להיותו חוזר אל כל אחת מהכבשות. אכן אפשר שיהיה תאר ללקיחת שבע כבשות הצאן כי השמות בכח הפעלים, ויהיה כמו ועדה המצבה **(בראשית לא נב).** והטעם שהיו גוזלים הבארות מידי עבדי אברהם לאמר לנו המים, נתן אלו הכבשות וקרא הבאר על שם שבע הכבשות היות לעדות לזכות אברהם. ונקראת הבאר באר שבע לשתי סבות כמו יששכר **(בראשית ל יח),** לאופן שבע כבשות ולטעם השבועה:

**21:31 עַל־כֵּ֗ן קָרָ֛א לַמָּק֥וֹם הַה֖וּא בְּאֵ֣ר שָׁ֑בַע כִּ֛י שָׁ֥ם נִשְׁבְּע֖וּ שְׁנֵיהֶֽם׃**

**21:32 וַיִּכְרְת֥וּ בְרִ֖ית בִּבְאֵ֣ר שָׁ֑בַע וַיָּ֣קָם אֲבִימֶ֗לֶךְ וּפִיכֹל֙ שַׂר־צְבָא֔וֹ וַיָּשֻׁ֖בוּ אֶל־אֶ֥רֶץ פְּלִשְׁתִּֽים׃**

**21:33 וַיִּטַּ֥ע אֶ֖שֶׁל בִּבְאֵ֣ר שָׁ֑בַע וַיִּ֨קְרָא־שָׁ֔ם בְּשֵׁ֥ם יְהוָ֖ה אֵ֥ל עוֹלָֽם׃**

21:33 ויטע אשל – מלת ויטע מורה שהוא אילן:

21:33 ויקרא שם בשם ה׳ – נתן שבח לאל ית׳ בעבור התפשט מה שנתבשר בקיום זרעו למלכי הארץ ונכנעו להתפיס אליו כי הוא לבדו האדון האמתי:

**22:1 וַיְהִ֗י אַחַר֙ הַדְּבָרִ֣ים הָאֵ֔לֶּה וְהָ֣אֱלֹהִ֔ים נִסָּ֖ה אֶת־אַבְרָהָ֑ם וַיֹּ֣אמֶר אֵלָ֔יו אַבְרָהָ֖ם וַיֹּ֥אמֶר הִנֵּֽנִי׃**

22:1 והאלהים נסה – ענין הנסיון הוא ספק גדול מספקי התורה שהנסיון לא יקרא נסיון מצד המנוסה רק מצד המנסה, וזה מורה קוצר ידיעה, ואמונתנו שהש׳׳י שלם בידיעה שיודע אחרית הדברים. ומה שיש להאמין שאין לש׳׳י קוצר ידיעה ולא תוספת ידיעה אכן ענין המנוסה הוא בכח וצריך לצאת לידי פעל, והתורה דברה בלשון בני אדם. והחכם רבינו אהרן נ׳׳ע הביא בשם ר׳ יפת נ׳׳ע שהבדיל בין נסיון אברהם לנסיון איוב, שאמר כי נסיון אברהם היה ברצון ממנו ונסיון איוב בהכרח ממנו. והחכם הנזכר אמר אמת שיש הבדל, אך לא כפי שבאר החכם ר׳ יפת ז׳׳ל אמנם נתן ההבדל שאמונת איוב לא היתה אמונה שלמה, כי היה אומר תם ורשע הוא מכלה **(איוב ט כב),** שהלך לפי דעת אשעריה מפני שהוא אדון ומושל. אך דעת אברהם היתה על אמונה ודאית ורצה להוציא הש׳׳י ענינו לידי מעשה. ומה שנראה לי בארתיו בספר ע׳׳ץ החיי׳׳ם, שאיוב דעתו היתה במה שנוסר גוף הנסיון שהוא יסור אהבה לגמול טוב, והוציאו מהיות חמס ולא הוציאו מהיותו שוא, ועל כן התלונן ולא הבין שהוא על צד הליאוט אלא נתעורר שבח הנבואה, כאשר נאמר לו מי זה מעלים עצה בלי דעת **(איוב מב ג),** שמע נא ואנכי אדבר אשאלך והודיעני **(שם ושם ד),** לשמע אזן שמטתיך ועתה עיני ראתך **(שם ושם ה).** וזהו ליאוטו שהיה משיג ידיעת השם בקבלה והבינה אחרי עיון השכל. אך אברהם אבינו ע׳׳ה לא כון בגוף הנסיון לקבל עליו שכר, אלא כון שזה הנסיון הוא לצד תכלית אחרת והוא על צד הליאוט, ועל כן קבל באהבה מה שצווה וזהו משמע הנסיון שאינו רוצה גוף המעשה עצמו. ונסיון אברהם זהו משני צדדים, מצד שבטל אהבת ותשוקת בן מאה שנים כנגד אהבת השם. ועוד שני מאמרים סותרים זה את זה, זהו הנסיון הגמור כי באותו הדבר שהובטח בקיום זרעו עתה צווה להעלות עולה. ולא הרהר במצות השם ולא התרעם, אם מפני שהכאיבו בכאב שאין למעלה ממנו, אם מפני שיש סתירה בדבריו כי לא כון אל גוף המעשה. אלא מפני שהיה שלם בידיעת הש׳׳י שהוא שלם מכל חסרון כון כי אי אפשר מלהיות מצוה זאת בלתי תכלית מכוונת, ורצה השם להוציא ידיעתו לידי פעל כאשר נאמר עתה ידעתי כי ירא אלהים אתה ולא חשכת את בנך את יחידך ממני, וזהו טעם יראת השם שלא ישיגהו שבום חסרון:

22:1 והמפרש נסה – בחלוף שי׳׳ן בסמ׳׳ך וה׳׳א באל׳׳ף שקר נבא:

**22:2 וַיֹּ֡אמֶר קַח־נָ֠א אֶת־בִּנְךָ֨**

22:2 קח נא את בנך את יחידך – לחבבו כדי להתעצב וירבה שכרו:

22:2 והעלהו שם לעולה – בעבור שנראה שיש סתירה בדברי השם כי כיצחק הבטיחו שיקרא לו זרע, ועתה אמר לו להעלותו לעולה על כן רבו הפירושים לישב הסתירה הזאת. יש אומרים כי טעם והעלהו לעולה, שיעלה אל ההר ויחשב לו לעולה, ואברהם לא השיג בסוד הנבואה וכון לשחוט. וזה לא יתכן כי לא יקרא מצוה אלא בדעתו אמתת הצווי. גם המפרש שהדעת על האיל והטעם להיות גם יצחק לשם, כיוצא בראשון. ויש מפרשים שהטעם הראה שתעלהו לעולה וכמוהו והשקית אותם יין **(ירמיה לה ב),** ולמה נאמר לאברהם אל תשלח ידך אל הנער. והמפרש כי שב השם ממאמרו והביא הדמיון שהחליף הבכורים בלוים, לא ראי כי זה היה מצד המקבלים. אבל הואיל ואמר והאלהים נסה את אברהם, וזהו הנסיון הגמור בהיות סתירה לכון תכלית אחרת:

22:2 על אחד ההרים – הוא הר הבית כי ארץ המוריה שם תחום המקום. ואחר שראה מה שראה בתוך המחזה בחזיון לילה מיד:

**22:3 וַיַּשְׁכֵּ֨ם אַבְרָהָ֜ם בַּבֹּ֗קֶר וַֽיַּחֲבֹשׁ֙ אֶת־חֲמֹר֔וֹ וַיִּקַּ֞ח אֶת־שְׁנֵ֤י נְעָרָיו֙ אִתּ֔וֹ וְאֵ֖ת יִצְחָ֣ק בְּנ֑וֹ וַיְבַקַּע֙ עֲצֵ֣י עֹלָ֔ה וַיָּ֣קָם וַיֵּ֔לֶךְ אֶל־הַמָּק֖וֹם אֲשֶׁר־אָֽמַר־ל֥וֹ הָאֱלֹהִֽים׃**

22:3 וישכם אברהם – שמהר להשלים רצון קוני:

22:3 עצי עולה – הראויים לעולה או די ספוק עולה:

**22:4 בַּיּ֣וֹם הַשְּׁלִישִׁ֗י וַיִּשָּׂ֨א אַבְרָהָ֧ם אֶת־עֵינָ֛יו וַיַּ֥רְא אֶת־הַמָּק֖וֹם מֵרָחֹֽק׃**

22:4 ביום השלישי – ליציאתו מבאר שבע:

22:4 וישא אברהם – אפשר שצריך תוספת מלה שתאות לענין או הו"ו נוסף כמו ואיה וענה (בראשית לו כד)

**22:5 וַיֹּ֨אמֶר אַבְרָהָ֜ם אֶל־נְעָרָ֗יו שְׁבוּ־לָכֶ֥ם פֹּה֙ עִֽם־הַחֲמ֔וֹר וַאֲנִ֣י וְהַנַּ֔עַר נֵלְכָ֖ה עַד־כֹּ֑ה וְנִֽשְׁתַּחֲוֶ֖ה וְנָשׁ֥וּבָה אֲלֵיכֶֽם׃**

22:5 שבו לכם פה – רצה לנהוג כבוד אל המקום כדרך עולי רגלים:

22:5 ונשתחוה ונשובה – יש תמיהם איך אמר ונשובה, והוא היה מצווה להעלות את יצחק לעולה, והשתדלו לישבו. מהם אמרו שבדעתו היה להשיב עצמיו. ואחרים פירשוהו כמו תבינו ואחד נדבר **(איוב יח ב)** מקום ואשובה. ויש מפרשים שהעבירם בדברים כמו על נגב יהודה ועל נגב הירחמאלי **(שמואל א כז י),** כדי שלא יעכבוהו. והאמת שדבר אמת כי לא כון שיש סתירה בדברי השם:

**22:6 וַיִּקַּ֨ח אַבְרָהָ֜ם אֶת־עֲצֵ֣י הָעֹלָ֗ה וַיָּ֙שֶׂם֙ עַל־יִצְחָ֣ק בְּנ֔וֹ וַיִּקַּ֣ח בְּיָד֔וֹ אֶת־הָאֵ֖שׁ וְאֶת־הַֽמַּאֲכֶ֑לֶת וַיֵּלְכ֥וּ שְׁנֵיהֶ֖ם יַחְדָּֽו׃**

22:6 המאכלת – המוכנת לשחיטה:

**22:7 וַיֹּ֨אמֶר יִצְחָ֜ק אֶל־אַבְרָהָ֤ם אָבִיו֙ וַיֹּ֣אמֶר אָבִ֔י וַיֹּ֖אמֶר הִנֶּ֣נִּֽי בְנִ֑י וַיֹּ֗אמֶר הִנֵּ֤ה הָאֵשׁ֙ וְהָ֣עֵצִ֔ים וְאַיֵּ֥ה הַשֶּׂ֖ה לְעֹלָֽה׃**

**22:8 וַיֹּ֙אמֶר֙ אַבְרָהָ֔ם אֱלֹהִ֞ים יִרְאֶה־לּ֥וֹ הַשֶּׂ֛ה לְעֹלָ֖ה בְּנִ֑י וַיֵּלְכ֥וּ שְׁנֵיהֶ֖ם יַחְדָּֽו׃**

22:8 אלהים יראה לו השה – לא הודיע לו הסוד, ואפשר שכון לכך:

22:8 וילכו שניהם יחדו – פעם אחרת מפני שארכו הדברים כמו ואין אני ואחי ונערי **(נחמיה ד יז).** או אפשר כי יצחק הרהר בלבו מה שהיו עושים אנשי הזמן בהקריבם את בניהם ואת בנותיהם באש ועם כל זה לא חזר בו, אלא כנראה ממענה הפרשה שנטה צוארו להשלים רצון אביו ולא סרב:

**22:9 וַיָּבֹ֗אוּ אֶֽל־הַמָּקוֹם֮ אֲשֶׁ֣ר אָֽמַר־ל֣וֹ הָאֱלֹהִים֒ וַיִּ֨בֶן שָׁ֤ם אַבְרָהָם֙ אֶת־הַמִּזְבֵּ֔חַ וַֽיַּעֲרֹ֖ךְ אֶת־הָעֵצִ֑ים וַֽיַּעֲקֹד֙ אֶת־יִצְחָ֣ק בְּנ֔וֹ וַיָּ֤שֶׂם אֹתוֹ֙ עַל־הַמִּזְבֵּ֔חַ מִמַּ֖עַל לָעֵצִֽים׃**

**22:10 וַיִּשְׁלַ֤ח אַבְרָהָם֙ אֶת־יָד֔וֹ וַיִּקַּ֖ח אֶת־הַֽמַּאֲכֶ֑לֶת לִשְׁחֹ֖ט אֶת־בְּנֽוֹ׃**

**22:11 וַיִּקְרָ֨א אֵלָ֜יו מַלְאַ֤ךְ יְהוָה֙ מִן־הַשָּׁמַ֔יִם וַיֹּ֖אמֶר אַבְרָהָ֣ם ׀ אַבְרָהָ֑ם וַיֹּ֖אמֶר הִנֵּֽנִי׃**

22:11 אברהם אברהם – קריאה כפולה כדרך הקריאות העליונות לזרז הנקרא:

**22:12 וַיֹּ֗אמֶר אַל־תִּשְׁלַ֤ח יָֽדְךָ֙ אֶל־הַנַּ֔עַר וְאַל־תַּ֥עַשׂ ל֖וֹ מְא֑וּמָּה**

22:12 עתה ידעתי – כנראה מזה המאמר שיש לש׳׳י תוספת ידיעה, ועל כן יש מפרשים שהטעם הודעתי והלא לא היה לשם אדם. ואחרים הפכו המלות והטעם ידעתי כי ירא אלהים אתה, ועתה לא חשכת. וחכמי המחקר אומרים שהדעות שתים מה שהוא בכח ומה שהוא בפעל:

22:12 וטעם עתה ידעתי – המלה מצורפת למה שהוא בפעל:

22:12 גם אפשר היות ידעתי – כמו ידעתיך בשם **(שמות לג יב),** שמצד אמונתו השלמה לא הרהר במאמר השם שיש בו סתירה, אלא כון שיש בו תכלית כדרך הודיעני נא את דרכיך ואדעך **(שם ושם יג),** וזהו הדבק בשם ית׳ כענין אשגבהו כי ידע שמי **(תהלים צא יד).** יש להתבונן איך נוסה אברהם בזה הנסיון ומה תכלית זה הנסיון. יש מן המשתדלים להבין אמרי חפץ שנתנו טעמים ואמרו כי הכונה היתה בעבור היות האבות בזמן ההוא מעבירים את בניהם ואת בנותיהם באש, על כן רצה השם לחזיר זה העול מתולעת יעקב, והורה כי החי האלם הורשה להקריב קרבן ולא החי המדבר. ויש אומרים כדי להבין איך יתאמת מאמר הנבואה, כי הנה אברהם בטל אהבת ותשוקת בן מאה שנה כנגד אהבת השם, ואלו לא היה מאמר הנבואה מוחזק אצלו לא היה עושה זה. ואמרו טעמים אחרים לא ישרו בעיני לכתבם. גם הדרש מפני חרוף ישמעאל אשר נמול בן שלש עשרה שנה ויצחק בן שמונה ימים, על כן נגזר ליצחק ונטה צוארו ברצון שלם לאהבת השם. והישר בעיני מפני נטות דעות בני אדם לסברות בענין הקרבנות, שמהם אומרים כי ענין הקרבן הוא שתעשה המערכת ענינה בנקרב ההוא. ועל דעת חכמי הקבלה שיצחק במדת גבורה והוא מדת הדין, ומאדים הוא מדת הדין, על כן הורה היות החי האלם תמור חי המדבר. ומהם אומרים כי הקרבן הוא חלק השטן, והורה הכתוב שבהתחיב האדם מפני עון לתגבורת תאותיו הגופניות ראוי להשרף גופו, על כן ראוי להמית תאותיו הגופניות שמצדן יחטא. והנה יש לו לאדם לכון בהקריבו קרבן שהחלב הנקרב תמור חלבו ואברי הבהמה כנגד אבריו, כי האברים שהם חמר קרוב לאדם הוא חמר הקרוב לבהמה, על כן הורה שהאיל יהא נקרב תמור יצחק להלאיטנו בזאת המחשבה:

**22:13 וַיִּשָּׂ֨א אַבְרָהָ֜ם אֶת־עֵינָ֗יו וַיַּרְא֙ וְהִנֵּה־אַ֔יִל אַחַ֕ר נֶאֱחַ֥ז בַּסְּבַ֖ךְ בְּקַרְנָ֑יו וַיֵּ֤לֶךְ אַבְרָהָם֙ וַיִּקַּ֣ח אֶת־הָאַ֔יִל וַיַּעֲלֵ֥הוּ לְעֹלָ֖ה תַּ֥חַת בְּנֽוֹ׃**

22:13 וישא אברהם את עיניו – כבר בארנו בענין הנבואה, כי הנביא כשישתמש בעניניו בהקיץ יקרה עלפוי עליו בכמו עת נמוי ויראה מראות שונות במחזה הנבואה, וכשישלים ענין הנבואה עוד ישמש בעניניו בהקיץ, על כן קריאת המלאך אליו היה במחזה הנבואה וענין:

22:13 וישא – היה בהקיץ, ויש אומרים שגם זה במחזה הנבואה ולא יסבול המענה:

22:13 איל אחר – הואיל ואחר בזקף גדול אינו נקשר עם נאחז, יהיה הטעם אחר קריאת המלאך. והאומר אחר וישא, כדין השיבו לו שצריך לומר אחרי כן. והמתקן המאמר אחר שנאחז בקרניו יהא פירושו כן בעבור שהוא פתו׳׳ח. והאומר שהוא קמו׳׳ץ יש לתקנו במלת היותו, וראוי לפרשו אחר שמנעו המלאך מלשלוח ידו אל יצחק. ויתכן שיהיה הטעם אחר שהורה לו השם ענין האיל בכח הנבואה, כי לא הורה הכתוב מה שעשה באיל הוא בדבר השם:

22:13 בסבך – בשקל כתב. יש אומרים כי האיל היה מן צאנו, ויתכן כי מה לנו לומר בעבור זה שהוא במראה הנבואה:

**22:14 וַיִּקְרָ֧א אַבְרָהָ֛ם שֵֽׁם־הַמָּק֥וֹם הַה֖וּא יְהוָ֣ה ׀ יִרְאֶ֑ה אֲשֶׁר֙ יֵאָמֵ֣ר הַיּ֔וֹם בְּהַ֥ר יְהוָ֖ה יֵרָאֶֽה׃**

22:14 ויקרא אברהם שם המקום ההוא ה׳ יראה – קרא שם המקום יראה לעוצם ההשגחה במקום ההוא כי בית תפלה יקרא לכל העמים, על כן נקראת ירושלם מן יראה ומן שלם:

22:14 אשר יאמר היום בהר ה׳ יראה – הוא טעם יראה כל זכורך **(שמות כג יז):**

**22:15 וַיִּקְרָ֛א מַלְאַ֥ךְ יְהוָ֖ה אֶל־אַבְרָהָ֑ם שֵׁנִ֖ית מִן־הַשָּׁמָֽיִם׃**

22:15 ויקרא מלאך:

**22:16 וַיֹּ֕אמֶר בִּ֥י נִשְׁבַּ֖עְתִּי נְאֻם־יְהוָ֑ה כִּ֗י יַ֚עַן אֲשֶׁ֤ר עָשִׂ֙יתָ֙ אֶת־הַדָּבָ֣ר הַזֶּ֔ה וְלֹ֥א חָשַׂ֖כְתָּ אֶת־בִּנְךָ֥ אֶת־יְחִידֶֽךָ׃**

22:16 יען – טעמו בעבור בי נשבעתי, כמו שעצמי קים כן יהיה דברי קים:

**22:17 כִּֽי־בָרֵ֣ךְ אֲבָרֶכְךָ֗ וְהַרְבָּ֨ה אַרְבֶּ֤ה אֶֽת־זַרְעֲךָ֙ כְּכוֹכְבֵ֣י הַשָּׁמַ֔יִם וְכַח֕וֹל אֲשֶׁ֖ר עַל־שְׂפַ֣ת הַיָּ֑ם וְיִרַ֣שׁ זַרְעֲךָ֔ אֵ֖ת שַׁ֥עַר אֹיְבָֽיו׃**

22:17 ולא חשכת את בנך את יחידך ממני – השולח והשליח מתפשרים בדבור אחד:

22:17 כי ברך – יעדו לברכה תמור שנאמר לו לשחטו ולא יבנה ממנו יעדו לברכה והרבה ארבה. ונכון מאמר חכמינו ע׳׳ה שלא היה מאמר קח נא גזר דין כדרך כי מת אתה ולא תהיה **(מלכים ב כ א),** כפי פירושנו:

22:17 שער אויביו – עריהם הבצורות:

**22:18 וְהִתְבָּרֲכ֣וּ בְזַרְעֲךָ֔ כֹּ֖ל גּוֹיֵ֣י הָאָ֑רֶץ עֵ֕קֶב אֲשֶׁ֥ר שָׁמַ֖עְתָּ בְּקֹלִֽי׃**

22:18 עקב אשר שמעת בקולי – שכר הבא באחרונה נקרא עקב:

**22:19 וַיָּ֤שָׁב אַבְרָהָם֙ אֶל־נְעָרָ֔יו וַיָּקֻ֛מוּ וַיֵּלְכ֥וּ יַחְדָּ֖ו אֶל־בְּאֵ֣ר שָׁ֑בַע וַיֵּ֥שֶׁב אַבְרָהָ֖ם בִּבְאֵ֥ר שָֽׁבַע׃**

22:19 וישב אברהם – ויצחק בכללו כמו קראן לו ויאכל לחם **(שמות ב כ):**

**22:20 וַיְהִ֗י אַחֲרֵי֙ הַדְּבָרִ֣ים הָאֵ֔לֶּה וַיֻּגַּ֥ד לְאַבְרָהָ֖ם לֵאמֹ֑ר הִ֠נֵּה יָלְדָ֨ה מִלְכָּ֥ה גַם־הִ֛וא בָּנִ֖ים לְנָח֥וֹר אָחִֽיךָ׃**

22:20 ילדה מלכה – בעבור יחוס רבקה להורות כי היא בת בתואל בן הגברת:

**22:21 אֶת־ע֥וּץ בְּכֹר֖וֹ וְאֶת־בּ֣וּז אָחִ֑יו וְאֶת־קְמוּאֵ֖ל אֲבִ֥י אֲרָֽם׃**

22:21 ואת בוז אחיו – אפשר שנולדו תאומים, ולהיות השאר מאם אחרת אי אפשר, כי כבר הורה שמונה אלה ילדה מלכה לנחור. ועם בני הפילגשים הכל שנים עשר בנים:

**22:22 וְאֶת־כֶּ֣שֶׂד וְאֶת־חֲז֔וֹ וְאֶת־פִּלְדָּ֖שׁ וְאֶת־יִדְלָ֑ף וְאֵ֖ת בְּתוּאֵֽל׃**

**22:23 וּבְתוּאֵ֖ל יָלַ֣ד אֶת־רִבְקָ֑ה שְׁמֹנָ֥ה אֵ֙לֶּה֙ יָלְדָ֣ה מִלְכָּ֔ה לְנָח֖וֹר אֲחִ֥י אַבְרָהָֽם׃**

**22:24 וּפִֽילַגְשׁ֖וֹ וּשְׁמָ֣הּ רְאוּמָ֑ה וַתֵּ֤לֶד גַּם־הִוא֙ אֶת־טֶ֣בַח וְאֶת־גַּ֔חַם וְאֶת־תַּ֖חַשׁ וְאֶֽת־מַעֲכָֽה׃**

**פרשת חיי שרה**

**23:1וַיִּהְיוּ֙ חַיֵּ֣י שָׂרָ֔ה מֵאָ֥ה שָׁנָ֛ה וְעֶשְׂרִ֥ים שָׁנָ֖ה וְשֶׁ֣בַע שָׁנִ֑ים שְׁנֵ֖י חַיֵּ֥י שָׂרָֽה׃**

23:1ויהיו חיי – צריך לומר ויהיו ימי חיי. ומלת חיים תמצא שם תאר ושם מקרה, והתאר יפרד והשם לא יפרד ונמצא השם בצירוף הכנוי, אמנם משם התאר נמצא לבד מי אני ומי חיי **(מלכים ב כ א).** ואי אפשר היותו שם מקרה ומלת מי לעד. ואמת שהשם לא יפרד, ואין טענה ממלת חי פרעה **(בראשית מב טו)** כי הראוי לומר חיי, והסרה יו׳׳ד העקר והיו׳׳ד הכתוב הוא יו׳׳ד הרבים. והטעם למה לא יפרד השם בעבור שגבול שם חי הוא לדבר שהוא נזון ומרגיש וכולל נפש הצומחת ונפש המרגשת, ובכל מה שתמצא נפש המרגשת תמצא נפש הצומחת. ובלשון ערבי יש הבדל בשם חי בין חי המדבר לחי האלם, שחי האלם יקרא חיואן לא חי לבד. ובלשוננו אין הבדל אבל גם הוא יקרא בשם חי, ומכל החי **(בראשית ו יט).** וגבול החי יבדל בגבול הנפש ששם נפש אע׳׳פ שכולל כל הנפשות תאמר בקדימה ואיחור, כשם תבנית אע׳׳פ שכולל כל התבניות תבנית המשולש קודם מתבנית המרובע. לא כן גבול החי שהוא אמור לכל מיניו בשוה ונכנסים בגדר החי בבת אחת, על כן יצדק מאמר חכמינו ע׳׳ה שהחיים מחיבים להרגש כי אי אפשר שימצא חי אלא והוא רוגש. ואם תמצא קצת חיים חסרים הרגש אחד, הוא בעבור שלא נבנה בנין הכלי לאותו ההרגש. כי מיני החי נמצאו מה שיש לו יתרון זה על זה בכחות הנפש, יש מה שיש לו חוש המשוש באספוג הים, ויש שנוספה לו התנועה כחולד, ויש שיש לו כלים הרגשים. וחלקי החי נזון ומרגיש, וחלקי הגבול קודמים מן הגבול והגבול קודם מן המוגבל, על כן יצדק לומר כל אדם חי וכל חי מרגיש, ולא יאמר וכל מרגיש חי. ואע׳׳פ שלא יותיר אחד מן האחר אלא הוא מתהפך בשוה, בעבור שהשרשים הם כללים והפרקים הם פרטים והכללים קודמים מן הפרטים, הנה ילך מן המאוחר אל המוקדם כי מן הפרטי ילך אל החלל. והפרט ידוע אצל ההרגש, על כן מהרגיש יהיה כולל יותר מן החי שכולל החי והאדם, והחי כולל את האדם לבד, ולא יצדק לומר וכל מרגיש חי, כי לא יתהפך הנשוא אל הנושא.

23:1 וצדקו חכמינו ע׳׳ה אשר אמרו כי ספור חי מחיב לספור הרוגש ולספור יודע מתמים, שספור יודע מספורי העלות וספור רוגש לא כן, וכן אמר הפילוסוף. אבל התשלום הנמצא לשכל אינו נכנס כלל תחת זה התשלום שבאלו הכחות, גם בספור יכול הנה הכח התנועה שנוסף על ההרגש, על כן צדק מאמרם שספור חי מתמים לספור יכול ויודע. ולאופן זה הוכרחו לומר שאם אין האחד ממנו יכול על כל היכולים ויודע על כל הידועים, ואם לא ישוו ספורי הנפש לספורי העלות אין זה מסבת החיים רק מעכוב החמר. והנה חכמינו ע׳׳ה הקישו על כל מה שנתחיב לאחד ממנו מצד היותו חי ולש׳׳י מצד היותו חי. ודבר גדול הוא איך יקישו מן ההוה ונפסד אל הדבר הנצחי וידינו מן הנפעל אל הפועל. והאמת שצריך להאמין בכל מה שתוציאנו החקירה להשיג אל השלמות. ואמת שצריך להבין כי שם חי הוא מן גמורי השתוף שנאמר לדברים רבים חלוקי העצם, שאם נשתתפו בשם נחלקו בגבול כגון מכל החי, מים חיים **(במדבר יט יז),** כי אם חי **(שמואל אל ב טו).** ושתוף שם חי בקנות החכמה על צד הספוק.

23:1 מלת חיים הואיל והיא דגושה היא מפעלי הכפל, אף שמצאנו מבנין הקל שבאו מלות בהקש פעלי הכפל, כמו כל ימי אדם אשר חי **(בראשית ח ה),** ואם בת היא וחיה **(שמות א טז).** ובעבור שלא נמצא מן העתיד בהקש פעלי הכפל, יש שסוברים אע׳׳פ שבאו כדין פעלי הכפל הם מפעלי הלמ׳׳ד, וזאת אינה טענה כי הנה שגג ושגה. ואם ר׳ יונה המדקדק אמר כי עלול העי׳׳ן אינו עובר תהום הלמ׳׳ד ועלול הלמ׳׳ד מאין למד אלא המעט, אינו נמנע שימצאו שני עקרים בענין אחר כל שכן באלו הפעלים העלולים. הזכיר שנות שרה ולא הזכיר שנות אשה אחרת. וזה לכבוד ישראל, וכן הכתוב אומר הביטו אל אברהם אביכם ואל שרה תחוללכם **(ישעיה נא ב):**

23:1 מאה שנה – מזכיר המספר הרב קודם הטעם כפי המנהג, ושנות יעקב נזכרו בהפך. ואפשר שהטעם בעבור שאמר מעט ורעים היו **(בראשית מז ט).** ואין טעם לדבר האומר כי חלק שנותיה כנגד ג׳ המקומות, וארץ מצרים אינה נחשבת כי לשם עשה זמן מועט, גם הדרש כי מספר שנותיה כמספר ויהיו דרך דרש:

**23:2וַתָּ֣מָת שָׂרָ֗ה בְּקִרְיַ֥ת אַרְבַּ֛ע הִ֥וא חֶבְר֖וֹן בְּאֶ֣רֶץ כְּנָ֑עַן וַיָּבֹא֙ אַבְרָהָ֔ם לִסְפֹּ֥ד לְשָׂרָ֖ה וְלִבְכֹּתָֽהּ׃**

23:2 ותמת שרה – הורה המקום שמתה בעבור קנין השדה והמערה שהיה באותו המקום:

23:2 בקרית ארבע – הואיל ומצאנו קרית ארבע אבי הענק **(יהושע טו יג),** הוא שם אדם. ויען שבא בה׳׳א הידיעה הוא תאר, ואינו שם עצם כי שם העצם לא תבוא לו ידיעה. ואין לטעון מן הארונה היבוסי **(שמואל ב כד טז)** כי הוא שם היחס. ואולם ארבע תואר לו ולשלשת בניו אחימן ששי ותלמי ילידי הענק **(במדבר יג כב).** ולא יתכן להיות דבר הסופר כמו וירדוף עד דן **(בראשית יר יד)** בפירושים נפלאים:

23:2 ויבוא אברהם – לפי דעת המפרש שבא מהר המוריה כנראה שהיה יצחק כאשר נעקד בן שבע ושלשים שנה. ולא יתכן לומר שהיה אברהם במקום אחר ובא. גם המפרש שהיה עוסק במיתת שרה ובא במקום ההספד עם האנשים הבאים לנחמו, הלא הכתוב אומר ויקם אברהם מעל פני מתו. ויכשר לומר שבא מאהלו אל אהל שרה, כי כן כתיב האהלה שרה אמו **(שם** **כד סז).** או הטעם שבא בענין ההספד והבכיה, ואפילו שהיו באהל אחד ההעתקה ההיא תקרא ביאה:

23:2 לספוד – לקונן על אשור מעשיה:

23:2 ולבכותה – אחר שהוא פעל עומד אי אפשר להעבירו אל פעול, והטעם לבכות עליה וכן אל תבכו למת ואל תנודו לו **(ירמיה** **כב י):**

**23:3וַיָּ֙קָם֙ אַבְרָהָ֔ם מֵעַ֖ל פְּנֵ֣י מֵת֑וֹ וַיְדַבֵּ֥ר אֶל־בְּנֵי־חֵ֖ת לֵאמֹֽר׃**

23:3 פני מתו – אפשר שהוא כמו ארוכה מארץ מדה **(איוב יא ט),** או יתכן שיהיה תאר לגוף:

23:3 וידבר אל בני חת – אפשר שהם באו לנחמו ואחרי ההספד דבר עמם, או שהלך אצלם כי הם יושבי הארץ:

23:3 לאמר – אם הטעם לאמר אליהם יהיה אל בני חת מקום, בעבור כמו אל הנער הזה התפללתי **(שמואל א א כז),** ואם לאו טעם לאמר הוא גר ותושב. והנה יהיה סמוך אע׳׳פ שהוא מופסק, והביאו פסוקים אחרים אע׳׳פ שהם מופסקים הם סמוכים והם עשרה, ואם כן בעל הטעמים לא הועיל דבר. ויותר טוב לבאר בכל אחד מהם שהוא מופסק, אפילו על צד הדוחק כמו אם אמרתי אספרה כמו **(תהלים עג טו)**, ה׳ מטוב יכפר בעד **(ד׳׳ה ב ל יח),** הלירשנו קראתם לנו הלא **(שופטים יד טו),** יתן אכל למכביר **(איוב לו לא)** וזולתם:

**23:4גֵּר־וְתוֹשָׁ֥ב אָנֹכִ֖י עִמָּכֶ֑ם תְּנ֨וּ לִ֤י אֲחֻזַּת־קֶ֙בֶר֙ עִמָּכֶ֔ם וְאֶקְבְּרָ֥ה מֵתִ֖י מִלְּפָנָֽי:**

23:4 גר ותושב – מפני שאני גר אין לי אחוזת מקום, ויען שאני תושב והמות גזור לכל אדם כיון שמתי מוטל לפני, דין לי לבקש אחוזת קבר, ודין לכם לתת לי אחוזת קבר עמכם הואיל שהמת מוטל לפני:

23:4 אדוני – ולא אדוננו וכן כאשר אדוני דובר **(במדבר לב כז)** בבני גד ובני ראובן. והאומר שהוא לשון המדבר שאין מדרך מוסר לשום אחרים שותפים עמו, אני אומר שהגדול שבהם דבר ולא רצה לשתף אחרים עמו ביחס אחד:

**23:5וַיַּעֲנ֧וּ בְנֵי־חֵ֛ת אֶת־אַבְרָהָ֖ם לֵאמֹ֥ר לֽוֹ׃**

**23:6 שְׁמָעֵ֣נוּ ׀ אֲדֹנִ֗י נְשִׂ֨יא אֱלֹהִ֤ים אַתָּה֙ בְּתוֹכֵ֔נוּ בְּמִבְחַ֣ר קְבָרֵ֔ינוּ קְבֹ֖ר אֶת־מֵתֶ֑ךָ אִ֣ישׁ מִמֶּ֔נּוּ אֶת־קִבְר֛וֹ לֹֽא־יִכְלֶ֥ה מִמְּךָ֖ מִקְּבֹ֥ר מֵתֶֽךָ׃**

23:6 נשיא אלהים – כנגד גר ותושב משמע שהוא נביא:

23:6 במבחר קברינו – כנגד ואקברה מתי מלפני:

23:6 לא יכלה – טעמו לא ימנע וזה הענין בא בה׳׳א ובאל׳׳ף וזה כדרך בעלי הה׳׳א:

**23:7וַיָּ֧קָם אַבְרָהָ֛ם וַיִּשְׁתַּ֥חוּ לְעַם־הָאָ֖רֶץ לִבְנֵי־חֵֽת׃**

23:7 וישתחו אברהם – חלק כבוד להם:

**23:8וַיְדַבֵּ֥ר אִתָּ֖ם לֵאמֹ֑ר אִם־יֵ֣שׁ אֶֽת־נַפְשְׁכֶ֗ם לִקְבֹּ֤ר אֶת־מֵתִי֙ מִלְּפָנַ֔י שְׁמָע֕וּנִי וּפִגְעוּ־לִ֖י בְּעֶפְר֥וֹן בֶּן־צֹֽחַר׃**

23:8 את נפשכם – כמו את יעקב **(שמות א א),** והטעם רצונכם וכן אין נפשי אל העם הזה **(ירמיה טו א):**

23:8 שמעוני ופגעו – ענין פיוס:

**23:9וְיִתֶּן־לִ֗י אֶת־מְעָרַ֤ת הַמַּכְפֵּלָה֙ אֲשֶׁר־ל֔וֹ אֲשֶׁ֖ר בִּקְצֵ֣ה שָׂדֵ֑הוּ בְּכֶ֨סֶף מָלֵ֜א יִתְּנֶ֥נָּה לִ֛י בְּתוֹכְכֶ֖ם לַאֲחֻזַּת־קָֽבֶר׃**

23:9 מערת המכפלה – האומר שהטעם מערה בתוך מערה אי אפשר שלא היה ראוי שיסמך. ויותר טוב היות המכפלה שם התהום, ונסמכה המערה אליו. ומלת מערה אע"פ שנסמכה לא נשתנה נקודה כדרך הסמוכים וכן תעלת הברכה **(מלכים ב יח יז),** שלא נשתנה מפני העי׳׳ן:

23:9 בכסף מלא – כיון שאמרו בני חת איש ממנו את קברו לא יכלה ממך, ר׳׳ל לקחת אותו בחנם, והוא אומר שאיני רוצה רק בשוה. ואין הרצון יותר מאשר ישוה שזה לא היה לכבודם כי לא היו טוענים במה ששוה וזה אמר יותר ממה ששוה:

23:9 ובא מלא – בדרך יושבות על מלאת **(שה׳׳ש ה יב):**

**23:10וְעֶפְר֥וֹן יֹשֵׁ֖ב בְּת֣וֹךְ בְּנֵי־חֵ֑ת וַיַּעַן֩ עֶפְר֨וֹן הַחִתִּ֤י אֶת־אַבְרָהָם֙ בְּאָזְנֵ֣י בְנֵי־חֵ֔ת לְכֹ֛ל בָּאֵ֥י שַֽׁעַר־עִיר֖וֹ לֵאמֹֽר׃**

23:10 לכל באי – יש אומרים שהוא באור לבני חת, ויש אומרים שצריך תוספת ו׳׳ו. ויש לומר שהטעם מרמיז בעבור הגואלים שלא יהיה רשאי אחד מהם היום או למהר לתבוע:

**23:11 לֹֽא־אֲדֹנִ֣י שְׁמָעֵ֔נִי הַשָּׂדֶה֙ נָתַ֣תִּי לָ֔ךְ וְהַמְּעָרָ֥ה אֲשֶׁר־בּ֖וֹ לְךָ֣ נְתַתִּ֑יהָ לְעֵינֵ֧י בְנֵי־עַמִּ֛י נְתַתִּ֥יהָ לָּ֖ךְ קְבֹ֥ר מֵתֶֽךָ׃**

23:11 וזהו לעיני בני עמי נתתיה לך – מתנה גמורה ולא כמו שאתה אומר בכסף מלא:

**23:12וַיִּשְׁתַּ֙חוּ֙ אַבְרָהָ֔ם לִפְנֵ֖י עַ֥ם הָאָֽרֶץ׃**

23:12 וישתחו אברהם לפני עם הארץ – בעבור ששמע כי נתנה לו במתנה:

**23:13וַיְדַבֵּ֨ר אֶל־עֶפְר֜וֹן בְּאָזְנֵ֤י עַם־הָאָ֙רֶץ֙ לֵאמֹ֔ר אַ֛ךְ אִם־אַתָּ֥ה ל֖וּ שְׁמָעֵ֑נִי נָתַ֜תִּי כֶּ֤סֶף הַשָּׂדֶה֙ קַ֣ח מִמֶּ֔נִּי וְאֶקְבְּרָ֥ה אֶת־מֵתִ֖י שָֽׁמָּה׃**

23:13 אך אם אתה – הטעם לא נשאת פני, אלא לו תשמעני ותקח הכסף:

23:13 נתתי כסף השדה – הוא שנאמר בכסף מלא, שנתנו בדבור ואינו עבר תחת עתיד כמו כי איש הרגתי לפצעי **(בראשית ד כג),** ואז ואקברה מתי מלפני:

**23:14 וַיַּ֧עַן עֶפְר֛וֹן אֶת־אַבְרָהָ֖ם לֵאמֹ֥ר לֽוֹ׃**

**23:15 אֲדֹנִ֣י שְׁמָעֵ֔נִי אֶרֶץ֩ אַרְבַּ֨ע מֵאֹ֧ת שֶֽׁקֶל־כֶּ֛סֶף בֵּינִ֥י וּבֵֽינְךָ֖ מַה־הִ֑וא וְאֶת־מֵתְךָ֖ קְבֹֽר׃**

23:15 אדני שמעני ארץ ארבע מאות שקל – אפשר שכך קנאה, או הטעם שעור דמי הארץ ארבע מאות:

23:15 ביני ובינך מה היא – שאתננה לך מתנה הואיל ובנתינת הכסף תהא הארץ מוחזקת לך, יותר טוב שתתן הכסף ואת מתך קבור. או הטעם מה היא הארץ שתהיה שוה יותר:

**23:16 וַיִּשְׁמַ֣ע אַבְרָהָם֮ אֶל־עֶפְרוֹן֒ וַיִּשְׁקֹ֤ל אַבְרָהָם֙ לְעֶפְרֹ֔ן אֶת־הַכֶּ֕סֶף אֲשֶׁ֥ר דִּבֶּ֖ר בְּאָזְנֵ֣י בְנֵי־חֵ֑ת אַרְבַּ֤ע מֵאוֹת֙ שֶׁ֣קֶל כֶּ֔סֶף עֹבֵ֖ר לַסֹּחֵֽר׃**

23:16 וישמע אברהם – שעור דמי הארץ:

23:16 ומיד וישקול:

23:16 עובר לסוחר – מטבע שהיה עובר לסוחר:

**23:17 וַיָּ֣קָם ׀ שְׂדֵ֣ה עֶפְר֗וֹן אֲשֶׁר֙ בַּמַּכְפֵּלָ֔ה אֲשֶׁ֖ר לִפְנֵ֣י מַמְרֵ֑א הַשָּׂדֶה֙ וְהַמְּעָרָ֣ה אֲשֶׁר־בּ֔וֹ וְכָל־הָעֵץ֙ אֲשֶׁ֣ר בַּשָּׂדֶ֔ה אֲשֶׁ֥ר בְּכָל־גְּבֻל֖וֹ סָבִֽיב׃**

23:17 ויקם שדי עפרון – נתן הכסף וקם לו השדה והמערה אשר בו בכל סימניו וכל גבולו:

**23:18לְאַבְרָהָ֥ם לְמִקְנָ֖ה לְעֵינֵ֣י בְנֵי־חֵ֑ת בְּכֹ֖ל בָּאֵ֥י שַֽׁעַר־עִירֽוֹ׃**

23:18 לאברהם למקנה – שכל מקום הנקנה צריך לבאר סימניו ומצריו:

23:18 בכל באי שער עירו – ברצון כלל גואליו ואחרי כן קבר אברהם אחרי ששקל הכסף וקם לו השדה:

**23:19וְאַחֲרֵי־כֵן֩ קָבַ֨ר אַבְרָהָ֜ם אֶת־שָׂרָ֣ה אִשְׁתּ֗וֹ אֶל־מְעָרַ֞ת שְׂדֵ֧ה הַמַּכְפֵּלָ֛ה עַל־פְּנֵ֥י מַמְרֵ֖א הִ֣וא חֶבְר֑וֹן בְּאֶ֖רֶץ כְּנָֽעַן׃**

**23:20וַיָּ֨קָם הַשָּׂדֶ֜ה וְהַמְּעָרָ֧ה אֲשֶׁר־בּ֛וֹ לְאַבְרָהָ֖ם לַאֲחֻזַּת־קָ֑בֶר מֵאֵ֖ת בְּנֵי־חֵֽת׃**

23:20 עוד אמר ויקם השדה והמערה – כדי שיאמר לאחוזת קבר:

**24:1 וְאַבְרָהָ֣ם זָקֵ֔ן בָּ֖א בַּיָּמִ֑ים וַֽיהוָ֛ה בֵּרַ֥ךְ אֶת־אַבְרָהָ֖ם בַּכֹּֽל׃**

24:1 ואברהם זקן – הואיל ומתה שרה ואברהם זקן ורצונו לזווג את בנו ממשפחה הגונה רצה לתקן הדבר קודם מותו:

24:1 וה׳ ברך את אברהם כבל – מעושר ונכסים ובני בית לעשות כאשר ירצה:

**24:2 וַיֹּ֣אמֶר אַבְרָהָ֗ם אֶל־עַבְדּוֹ֙ זְקַ֣ן בֵּית֔וֹ הַמֹּשֵׁ֖ל בְּכָל־אֲשֶׁר־ל֑וֹ שִֽׂים־נָ֥א יָדְךָ֖ תַּ֥חַת יְרֵכִֽי׃**

24:2 על כן ויאמר אברהם אל עבדו – רצון מלך לעבד משכיל **(משלי יד לה):**

24:2 המושל בכל אשר לו – כי הוא נאמן ביתו:

24:2 שים נא ידך תחת ירכי – נראה הדבר כי היה המנהג בזמן ההוא כל מי שהוא ברשות אחר לשים ידו תחת ירכו. וכן אמר מפרש אחד שעד היום הזה כן הוא המנהג בארץ הודו. ולא יתכן היות בשביל המילה כי מה טעם תחת:

**24:3 וְאַשְׁבִּ֣יעֲךָ֔ בַּֽיהוָה֙ אֱלֹהֵ֣י הַשָּׁמַ֔יִם וֵֽאלֹהֵ֖י הָאָ֑רֶץ אֲשֶׁ֨ר לֹֽא־תִקַּ֤ח אִשָּׁה֙ לִבְנִ֔י מִבְּנוֹת֙ הַֽכְּנַעֲנִ֔י אֲשֶׁ֥ר אָנֹכִ֖י יוֹשֵׁ֥ב בְּקִרְבּֽוֹ׃**

24:3 והעד ואשביעך – שהשבועה קשירה עם בי׳׳ת כי יש הבדל בין למ׳׳ד ובין בי׳׳ת, שהבי׳׳ת השבועה תהיה בו בעצמו והלמ׳׳ד יורה שהשבועה בדבר אחר:

24:3 אלהי השמים ואלהי הארץ – כמו תרח אבי אברהם ואבי נחור **(יהודע כד ב),** כפי האמונה שהאמין ויקרא שם בשם ה׳ אל עולם **(בראשית כא לג):**

24:3 אלהי השמים – הפך דעת עובדי צבא השמים:

24:3 ואלהי הארץ – כמו שמשגיח בעליונים כן משגיח בתחתונים. לא כדעת האומר כי בת פלוני לפלוני בארץ היא מן השמים לכך אמר כן. כי זאת הדעת לפי דעת המאמין שהאדם מוכרח בפעולותיו:

24:3 אשר לא תקח – פירש ר׳ אהרן נ׳׳ע טעמו לבלתי הטעם אזהרה בלי תנאי. ואין הטעם אם יקח אשה משפחת אברהם תהיה השבועה קימת, ואם לא יקח ממשפחת אברהם יקח מבנות ענר אשכול וממרא לפי דעת בעלי הקבלה, ואי אפשר. אבל השבועה מסתעפת לשני המינים, והעד כי תבוא אל משפחתי אז תנקה מאלתי. ואם תאמר אם כן יצחק לא יקח אשה לא כן, שהרי אמר ואפנה על ימין או על שמאל:

24:3 אשר אנכי יושב בקרבו – כמו אשר נשיא יחטא **(ויקרא ד כב)** כטעם אם, ואפשר שהוא לטעם באור מפני שיש כנעני אחר:

**24:4 כִּ֧י אֶל־אַרְצִ֛י וְאֶל־מוֹלַדְתִּ֖י תֵּלֵ֑ךְ וְלָקַחְתָּ֥ אִשָּׁ֖ה לִבְנִ֥י לְיִצְחָֽק**

24:4 ואל מולדתי – להיות האשה ממשפחת אברהם:

**24:5 וַיֹּ֤אמֶר אֵלָיו֙ הָעֶ֔בֶד אוּלַי֙ לֹא־תֹאבֶ֣ה הָֽאִשָּׁ֔ה לָלֶ֥כֶת אַחֲרַ֖י אֶל־הָאָ֣רֶץ הַזֹּ֑את הֶֽהָשֵׁ֤ב אָשִׁיב֙ אֶת־בִּנְךָ֔ אֶל־הָאָ֖רֶץ אֲשֶׁר־יָצָ֥אתָ מִשָּֽׁם׃**

24:5 אולי – יסבול הפירוש להיות כטעם שמא או שיהיה כטעם אם אולי יעשה **(הושע ח ז):**

24:5 ההשב – בא ה׳׳א השאלה בסגול מפני קמצות הה׳׳א שכך תכון הקריאה, כי קריאת הסגול לרע והקמ׳׳ץ לעיל כאשר אמר המדקדק. וטעם ההשב כמו בערב היא באה ובבקר היא שבה **(אסתר ב יד),** ויתכן היותו בעבור אברהם שבא משם:

**24:6 וַיֹּ֥אמֶר אֵלָ֖יו אַבְרָהָ֑ם הִשָּׁ֣מֶר לְךָ֔ פֶּן־תָּשִׁ֥יב אֶת־בְּנִ֖י שָֽׁמָּה׃**

**24:7 יְהוָ֣ה ׀ אֱלֹהֵ֣י הַשָּׁמַ֗יִם אֲשֶׁ֨ר לְקָחַ֜נִי מִבֵּ֣ית אָבִי֮ וּמֵאֶ֣רֶץ מֽוֹלַדְתִּי֒ וַאֲשֶׁ֨ר דִּבֶּר־לִ֜י וַאֲשֶׁ֤ר נִֽשְׁבַּֽע־לִי֙ לֵאמֹ֔ר לְזַ֨רְעֲךָ֔ אֶתֵּ֖ן אֶת־הָאָ֣רֶץ הַזֹּ֑את ה֗וּא יִשְׁלַ֤ח מַלְאָכוֹ֙ לְפָנֶ֔יךָ וְלָקַחְתָּ֥ אִשָּׁ֛ה לִבְנִ֖י מִשָּֽׁם׃**

24:7 אשר לקחני מבית אבי ומארץ מולדתי – במאמר לך לך:

24:7 ואשר דבר לי – שינחליני הארץ במאמר לזרעך אתן את הארץ הזאת **(בראשית יב ז).** לך אתננה ולזרעך **(שם יג טו):**

24:7 ואשר נשבע לי – בשבועת בין הבתרים בנחלת הארץ איך לא יצליחך שלא ישוב בני שמח:

24:7 על כן אמר הוא ישלח מלאכו לפניך והצליח דרכך – ואינו דרך נבואה:

**24:8 וְאִם־לֹ֨א תֹאבֶ֤ה הָֽאִשָּׁה֙ לָלֶ֣כֶת אַחֲרֶ֔יךָ וְנִקִּ֕יתָ מִשְּׁבֻעָתִ֖י זֹ֑את רַ֣ק אֶת־בְּנִ֔י לֹ֥א תָשֵׁ֖ב שָֽׁמָּה׃**

24:8 כי איך אמר ואם לא תאבה האשה:

24:8 ואם נאמר בסוף כאשר דבר ה׳ – טעמו כל הדברים ההווים בעזרת השם כאלו הם בדבר האלהים, גם יסבול היותו דרך תפלה:

**24:9וַיָּ֤שֶׂם הָעֶ֙בֶד֙ אֶת־יָד֔וֹ תַּ֛חַת יֶ֥רֶךְ אַבְרָהָ֖ם אֲדֹנָ֑יו וַיִּשָּׁ֣בַֽע ל֔וֹ עַל־הַדָּבָ֖ר הַזֶּֽה׃**

**24:10 וַיִּקַּ֣ח הָ֠עֶבֶד עֲשָׂרָ֨ה גְמַלִּ֜ים מִגְּמַלֵּ֤י אֲדֹנָיו֙ וַיֵּ֔לֶךְ וְכָל־ט֥וּב אֲדֹנָ֖יו בְּיָד֑וֹ וַיָּ֗קָם וַיֵּ֛לֶךְ אֶל־אֲרַ֥ם נַֽהֲרַ֖יִם אֶל־עִ֥יר נָחֽוֹר׃**

24:10 ויקח העבד – כי הכל תחת רשותו:

24:10 וכל טוב אדוניו בידו – מעניני מתנות ומגדנות כדי שיתפיסו:

**24:11 וַיַּבְרֵ֧ךְ הַגְּמַלִּ֛ים מִח֥וּץ לָעִ֖יר אֶל־בְּאֵ֣ר הַמָּ֑יִם לְעֵ֣ת עֶ֔רֶב לְעֵ֖ת צֵ֥את הַשֹּׁאֲבֹֽת׃**

24:11 ויברך הגמלים – מלשון ברך:

**24:12 וַיֹּאמַ֓ר ׀ יְהוָ֗ה אֱלֹהֵי֙ אֲדֹנִ֣י אַבְרָהָ֔ם הַקְרֵה־נָ֥א לְפָנַ֖י הַיּ֑וֹם וַעֲשֵׂה־חֶ֕סֶד עִ֖ם אֲדֹנִ֥י אַבְרָהָֽם׃**

24:12 ויאמר ה׳ – דרך תפלה:

24:12 הקרה נא לפני – מטעם לקראתי:

**24:13 הִנֵּ֛ה אָנֹכִ֥י נִצָּ֖ב עַל־עֵ֣ין הַמָּ֑יִם וּבְנוֹת֙ אַנְשֵׁ֣י הָעִ֔יר יֹצְאֹ֖ת לִשְׁאֹ֥ב מָֽיִם׃**

**24:14 וְהָיָ֣ה הַֽנַּעֲרָ֗ אֲשֶׁ֨ר אֹמַ֤ר אֵלֶ֙יהָ֙ הַטִּי־נָ֤א כַדֵּךְ֙ וְאֶשְׁתֶּ֔ה וְאָמְרָ֣ה שְׁתֵ֔ה וְגַם־גְּמַלֶּ֖יךָ אַשְׁקֶ֑ה אֹתָ֤הּ הֹכַ֙חְתָּ֙ לְעַבְדְּךָ֣ לְיִצְחָ֔ק וּבָ֣הּ אֵדַ֔ע כִּי־עָשִׂ֥יתָ חֶ֖סֶד עִם־אֲדֹנִֽי׃**

24:14 והיה הנערה – המפרש שזה אחד מארבעה ששאלו שלא כהוגן לשלשה השיב כהוגן ולאחר השיב שלא כהוגן, אין טעם לדבריו כי לכל אחד חפץ ידוע. שאם אמר כלב אשר יכה את קרית ספר ולבדה **(יהושע טו טז),** שאין הטעם יכול אפילו עבד, אבל אפשר לומר העומדים אצלו מגבורי החיל אנשי השם להם לבד היה התנאי. גם מאמר שאול והיה האיש אשר יכנו יעשרנו המלך עשר גדול **(שמואל א יז כה),** ואין טעמו אפילו ממזר שהרי אמר ואת בית אביו יעשה חפשי בישראל **(שם שם),** ואם הוא ראוי להיותו חתן למלך. ומאמר יפתח והיה היוצא אשר יצא מדלתי ביתי והיה לה׳ והעליתיהו עולה **(שופטים יא לא),** הם שני תנאים. כל מה שראוי להיות עולה ומה שאינו ראוי לעולה והיה לה׳, ומה שאינו ראוי להיות לאחד מאלו שני הענינים יוצא מן התנאי:

24:14 וענין אליעזר והיה הנערה אשר אומר אליה – היה התנאי על מנת להיות ממשפחת אברהם ויהיה לו זה הסימן שיתברר לו שתאבה האשה ללכת אחריו, והעד והאיש משתאה לה מחריש לדעת ההצליח. כי אף על פי שנעשה כל המבוקש עדין לא נשלם החפץ, עד שישאל לה אם היא ממשפחת אברהם:

24:14 כאשר נתבאר אז ויקד האיש וישתחו לה׳ – שהפיק רצונו, וענין האות היה שתתרצה הנערה ללכת עם העבד, כי קושי העבד לא היה אלא אם תרצה הנערה כאשר טען לאברהם. ואם לא תאבה האשה ללכת אחרי שהרי כשנעתר בשאלתו מיד אמר אנכי בדרך נחני ה׳:

24:14 כדך – מלשון ונפוץ הכדים **(שופטים ז יט),** כלי חרש:

24:14 אותה הוכחת – כל לשון וכוח ברור דברים, והטעם אותה בררת וזמנת שתרצה ללכת אחרי:

**24:15 וַֽיְהִי־ה֗וּא טֶרֶם֮ כִּלָּ֣ה לְדַבֵּר֒ וְהִנֵּ֧ה רִבְקָ֣ה יֹצֵ֗את אֲשֶׁ֤ר יֻלְּדָה֙ לִבְתוּאֵ֣ל בֶּן־מִלְכָּ֔ה אֵ֥שֶׁת נָח֖וֹר אֲחִ֣י אַבְרָהָ֑ם וְכַדָּ֖הּ עַל־שִׁכְמָֽהּ׃**

**24:16 וְהַֽנַּעֲרָ֗ טֹבַ֤ת מַרְאֶה֙ מְאֹ֔ד בְּתוּלָ֕ה וְאִ֖ישׁ לֹ֣א יְדָעָ֑הּ וַתֵּ֣רֶד הָעַ֔יְנָה וַתְּמַלֵּ֥א כַדָּ֖הּ וַתָּֽעַל׃**

24:16 והנערה טובת מראה מאד – ביופי הפנים:

24:16 בתולה – שלא שכב איש עמה:

24:16 ואיש לא ידעה – רחוק להיות הטעם שלא כדרכה. על כן יש מפרשים שישכב איש עם אשה ותהיה בתולה גם תהר:

24:16 ויותר נכון במאמר בתולה – שלא היתה מוכת עץ:

24:16 ואיש לא ידעה – כדרך כל הארץ:

**24:17 וַיָּ֥רָץ הָעֶ֖בֶד לִקְרָאתָ֑הּ וַיֹּ֕אמֶר הַגְמִיאִ֥ינִי נָ֛א מְעַט־מַ֖יִם מִכַּדֵּֽךְ׃**

24:17 הגמיאיני – תמורת השקיני וגמא מן אגם על שם שגדל בו:

**24:18 וַתֹּ֖אמֶר שְׁתֵ֣ה אֲדֹנִ֑י וַתְּמַהֵ֗ר וַתֹּ֧רֶד כַּדָּ֛הּ עַל־יָדָ֖הּ וַתַּשְׁקֵֽהוּ׃**

**24:19 וַתְּכַ֖ל לְהַשְׁקֹת֑וֹ וַתֹּ֗אמֶר גַּ֤ם לִגְמַלֶּ֙יךָ֙ אֶשְׁאָ֔ב עַ֥ד אִם־כִּלּ֖וּ לִשְׁתֹּֽת׃**

**24:20 וַתְּמַהֵ֗ר וַתְּעַ֤ר כַּדָּהּ֙ אֶל־הַשֹּׁ֔קֶת וַתָּ֥רָץ ע֛וֹד אֶֽל־הַבְּאֵ֖ר לִשְׁאֹ֑ב וַתִּשְׁאַ֖ב לְכָל־גְּמַלָּֽיו׃**

24:20 אל השקת – עם שקתות המים **(בראשית ל לח)** הם שני משקלים, ושקל שקת קבת האשה אל קבתה **(במדבר כה ח):**

**24:21 וְהָאִ֥ישׁ מִשְׁתָּאֵ֖ה לָ֑הּ מַחֲרִ֕ישׁ לָדַ֗עַת הַֽהִצְלִ֧יחַ יְהוָ֛ה דַּרְכּ֖וֹ אִם־לֹֽא׃**

24:21 והאיש משתאה – מלשון אם שאו ערים **(ישעיה ו יא),** ענין שממה קרוב לענין אשתומם כשעה הדא **(דניאל ד טז).** והטעם בסור כל המחשבות לתמיהת ענינה:

24:21 וטעם לה – ממנה ורחוק להיות מטעם שאון ימים **(תהלים סה ח)**:

24:21 שהרי אמר מחריש – והוא מבנין התפעל בהפוך השי׳׳ן לתי׳׳ו כדין אותיות זשס׳׳ץ:

24:21 ההצליח – שעדין לא נתברר לו קודם שישאל לה בת מי את, ואם כתוב ויקח האיש קודם בת מי את, הטעם וכבר אמר כאשר פירש באחרונה:

**24:22 וַיְהִ֗י כַּאֲשֶׁ֨ר כִּלּ֤וּ הַגְּמַלִּים֙ לִשְׁתּ֔וֹת וַיִּקַּ֤ח הָאִישׁ֙ נֶ֣זֶם זָהָ֔ב בֶּ֖קַע מִשְׁקָל֑וֹ וּשְׁנֵ֤י צְמִידִים֙ עַל־יָדֶ֔יהָ עֲשָׂרָ֥ה זָהָ֖ב מִשְׁקָלָֽם׃**

24:22 נזם זהב – ימצא באף ובאזן:

24:22 בקע משקלו – חצי שקל כאשר יבוקע:

24:22 ושני צמידים – צורתם ידועה שהאחד מהם שתי חתיכות מחוברות שמה שצורתו אחת יקרא חלי:

24:22 עשרה זהב משקלם – בתאר המספר יבוא התיבה להקדים התאר על המתואר, וכן ומשנה כסף **(בראשית מג טו):**

**24:23 וַיֹּ֙אמֶר֙ בַּת־מִ֣י אַ֔תְּ הַגִּ֥ידִי נָ֖א לִ֑י הֲיֵ֧שׁ בֵּית־אָבִ֛יךְ מָק֥וֹם לָ֖נוּ לָלִֽין׃**

**24:24 וַתֹּ֣אמֶר אֵלָ֔יו בַּת־בְּתוּאֵ֖ל אָנֹ֑כִי בֶּן־מִלְכָּ֕ה אֲשֶׁ֥ר יָלְדָ֖ה לְנָחֽוֹר׃**

**24:25 וַתֹּ֣אמֶר אֵלָ֔יו גַּם־תֶּ֥בֶן גַּם־מִסְפּ֖וֹא רַ֣ב עִמָּ֑נוּ גַּם־מָק֖וֹם לָלֽוּן׃**

24:25 גם תבן גם מספוא – סמוך אל מקום לנו ללון:

24:23 ללין – מבנין הפעיל בעבור החיר׳׳ק:

24:25 וללון – מן הקל:

**24:26 וַיִּקֹּ֣ד הָאִ֔ישׁ וַיִּשְׁתַּ֖חוּ לַֽיהוָֽה׃**

24:26 ויקד האיש – בשקל ויתם **(שם מז טו)** שנטה קדקדו :

24:26 וישתחו – שישוח גופו:

24:26 מספוא – עירוב מאכל הבהמה משעורה ובאשה חוץ מן התבן:

**24:27 וַיֹּ֗אמֶר בָּר֤וּךְ יְהוָה֙ אֱלֹהֵי֙ אֲדֹנִ֣י אַבְרָהָ֔ם אֲ֠שֶׁר לֹֽא־עָזַ֥ב חַסְדּ֛וֹ וַאֲמִתּ֖וֹ מֵעִ֣ם אֲדֹנִ֑י אָנֹכִ֗י בַּדֶּ֙רֶךְ֙ נָחַ֣נִי יְהוָ֔ה בֵּ֖ית אֲחֵ֥י אֲדֹנִֽי׃**

24:27 חסדו ואמתו – החסד הוא מה שלא הבטיחו:

24:27 ואמתו – במה שהבטיחו, ויש לומר החסד אם יקימהו יקרא אמת. ודגשות תי׳׳ו הנקבה לחסרון נו׳׳ן אמן:

24:27 אנכי בדרך – הטעם בעוד שאנכי בדרך נהגי ה׳, שלא תורה מלת אנכי לפעול בעוד שיש שם זכר הפועל כיוצא ברכני גם אני אבי **(שם כז לד):**

**24:28 וַתָּ֙רָץ֙ הַֽנַּעֲרָ֔ וַתַּגֵּ֖ד לְבֵ֣ית אִמָּ֑הּ כַּדְּבָרִ֖ים הָאֵֽלֶּה׃**

**24:29 וּלְרִבְקָ֥ה אָ֖ח וּשְׁמ֣וֹ לָבָ֑ן וַיָּ֨רָץ לָבָ֧ן אֶל־הָאִ֛ישׁ הַח֖וּצָה אֶל־הָעָֽיִן׃**

**24:30 וַיְהִ֣י ׀ כִּרְאֹ֣ת אֶת־הַנֶּ֗זֶם וְֽאֶת־הַצְּמִדִים֮ עַל־יְדֵ֣י אֲחֹתוֹ֒ וּכְשָׁמְע֗וֹ אֶת־דִּבְרֵ֞י רִבְקָ֤ה אֲחֹתוֹ֙ לֵאמֹ֔ר כֹּֽה־דִבֶּ֥ר אֵלַ֖י הָאִ֑ישׁ וַיָּבֹא֙ אֶל־הָאִ֔ישׁ וְהִנֵּ֛ה עֹמֵ֥ד עַל־הַגְּמַלִּ֖ים עַל־הָעָֽיִן׃**

**24:31 וַיֹּ֕אמֶר בּ֖וֹא בְּר֣וּךְ יְהוָ֑ה לָ֤מָּה תַעֲמֹד֙ בַּח֔וּץ וְאָנֹכִי֙ פִּנִּ֣יתִי הַבַּ֔יִת וּמָק֖וֹם לַגְּמַלִּֽים׃**

24:31 ברוך ה׳ – לאות שברוך מן הקל:

**24:32 וַיָּבֹ֤א הָאִישׁ֙ הַבַּ֔יְתָה וַיְפַתַּ֖ח הַגְּמַלִּ֑ים וַיִּתֵּ֨ן תֶּ֤בֶן וּמִסְפּוֹא֙ לַגְּמַלִּ֔ים וּמַ֙יִם֙ לִרְחֹ֣ץ רַגְלָ֔יו וְרַגְלֵ֥י הָאֲנָשִׁ֖ים אֲשֶׁ֥ר אִתּֽוֹ׃**

24:32 ויבוא האיש הביתה ויפתח – למי שנאמר ויתן תבן ומספוא והוא לבן, לא אל ויבוא האיש ובא, כמו כי נבלה עשה **(שם לד** **ז):**

24:32 ומים לרחוץ – מפני צער הדרך:

24:32 ויפתח – הטעם שהתיר קשר המושב, ויש אומרים שהתיר הזמם כיון שבסמוך אומר ויתן תבן ומספוא:

**24:33 וַיּוּשַׂ֤ם לְפָנָיו֙ לֶאֱכֹ֔ל וַיֹּ֙אמֶר֙ לֹ֣א אֹכַ֔ל עַ֥ד אִם־דִּבַּ֖רְתִּי דְּבָרָ֑י וַיֹּ֖אמֶר דַּבֵּֽר׃**

24:33 ויושם – פעל שלא נזכר שם פועלו מן ההפעיל:

24:33 לא אוכל עד אם דברתי – כי בלי אכילה ושתיה הדברים מכוונים:

**24:34 וַיֹּאמַ֑ר עֶ֥בֶד אַבְרָהָ֖ם אָנֹֽכִי׃**

24:34 ויאמר עבד אברהם – אינו דבק אל לא אוכל הטעם מפני ששמו לפניו מאכלים אסורים:

24:34 על כן אמר עבד אברהם אנכי – אבל כיון שרצה לסדר ענין אברהם, על כן אמר ויאמר עבד אברהם אנכי:

**24:35 וַיהוָ֞ה בֵּרַ֧ךְ אֶת־אֲדֹנִ֛י מְאֹ֖ד וַיִּגְדָּ֑ל וַיִּתֶּן־ל֞וֹ צֹ֤אן וּבָקָר֙ וְכֶ֣סֶף וְזָהָ֔ב וַעֲבָדִם֙ וּשְׁפָחֹ֔ת וּגְמַלִּ֖ים וַחֲמֹרִֽים׃**

24:35 וה׳ ברך – הפך דעת הרנים שהיו סוברים כי כל החולק על דעתם לא יהיה לו סימן ברכה במאמר האומרים ומן אז הדלנו **(ירמיה מד יח),** ובעבור שאברהם היה חולק על דעתם הנה הפך כונתם:

24:35 וה׳ ברך את אדני:

**24:36 וַתֵּ֡לֶד שָׂרָה֩ אֵ֨שֶׁת אֲדֹנִ֥י בֵן֙ לַֽאדֹנִ֔י אַחֲרֵ֖י זִקְנָתָ֑הּ וַיִּתֶּן־לּ֖וֹ‬ אֶת־כָּל־אֲשֶׁר־לֽוֹ׃**

24:36 ויתן את כל אשר לו – ליצחק להודיע כי אע׳׳פ שיש לו בנים אחרים יצחק זכה בכל אשר לו שהוא בן הגברת, והואיל ויצחק משרה משום ששרה ממשפחת אברהם צריך להיות צאצאיו מאשה שהיא ממשפחת אברהם:

**24:37 וַיַּשְׁבִּעֵ֥נִי אֲדֹנִ֖י לֵאמֹ֑ר לֹא־תִקַּ֤ח אִשָּׁה֙ לִבְנִ֔י מִבְּנוֹת֙ הַֽכְּנַעֲנִ֔י אֲשֶׁ֥ר אָנֹכִ֖י יֹשֵׁ֥ב בְּאַרְצֽוֹ׃**

24:37 על כן וישביעני אדני – כי רעות בנות כנען, והשביעני אדני שלא יקח יצחק אשה מבנות הכנעני, וספר כל הענין לקרב לבם להאמין כי גם מן השמים מסיעים לו, וזהו טעם מה׳ יצא הדבר:

**24:38 אִם־לֹ֧א אֶל־בֵּית־אָבִ֛י תֵּלֵ֖ךְ וְאֶל־מִשְׁפַּחְתִּ֑י וְלָקַחְתָּ֥ אִשָּׁ֖ה לִבְנִֽי׃**

**24:39 וָאֹמַ֖ר אֶל־אֲדֹנִ֑י אֻלַ֛י לֹא־תֵלֵ֥ךְ הָאִשָּׁ֖ה אַחֲרָֽי׃**

**24:40 וַיֹּ֖אמֶר אֵלָ֑י יְהוָ֞ה אֲשֶׁר־הִתְהַלַּ֣כְתִּי לְפָנָ֗יו יִשְׁלַ֨ח מַלְאָכ֤וֹ אִתָּךְ֙ וְהִצְלִ֣יחַ דַּרְכֶּ֔ךָ וְלָקַחְתָּ֤ אִשָּׁה֙ לִבְנִ֔י מִמִּשְׁפַּחְתִּ֖י וּמִבֵּ֥ית אָבִֽי׃**

**24:41 אָ֤ז תִּנָּקֶה֙ מֵאָ֣לָתִ֔י כִּ֥י תָב֖וֹא אֶל־מִשְׁפַּחְתִּ֑י וְאִם־לֹ֤א יִתְּנוּ֙ לָ֔ךְ וְהָיִ֥יתָ נָקִ֖י מֵאָלָתִֽי׃**

**24:42 וָאָבֹ֥א הַיּ֖וֹם אֶל־הָעָ֑יִן וָאֹמַ֗ר יְהוָה֙ אֱלֹהֵי֙ אֲדֹנִ֣י אַבְרָהָ֔ם אִם־יֶשְׁךָ־נָּא֙ מַצְלִ֣יחַ דַּרְכִּ֔י אֲשֶׁ֥ר אָנֹכִ֖י הֹלֵ֥ךְ עָלֶֽיהָ׃**

**24:43 הִנֵּ֛ה אָנֹכִ֥י נִצָּ֖ב עַל־עֵ֣ין הַמָּ֑יִם וְהָיָ֤ה הָֽעַלְמָה֙ הַיֹּצֵ֣את לִשְׁאֹ֔ב וְאָמַרְתִּ֣י אֵלֶ֔יהָ הַשְׁקִֽינִי־נָ֥א מְעַט־מַ֖יִם מִכַּדֵּֽךְ׃**

**24:44 וְאָמְרָ֤ה אֵלַי֙ גַּם־אַתָּ֣ה שְׁתֵ֔ה וְגַ֥ם לִגְמַלֶּ֖יךָ אֶשְׁאָ֑ב הִ֣וא הָֽאִשָּׁ֔ה אֲשֶׁר־הֹכִ֥יחַ יְהוָ֖ה לְבֶן־אֲדֹנִֽי׃**

**24:45 אֲנִי֩ טֶ֨רֶם אֲכַלֶּ֜ה לְדַבֵּ֣ר אֶל־לִבִּ֗י וְהִנֵּ֨ה רִבְקָ֤ה יֹצֵאת֙ וְכַדָּ֣הּ עַל־שִׁכְמָ֔הּ וַתֵּ֥רֶד הָעַ֖יְנָה וַתִּשְׁאָ֑ב וָאֹמַ֥ר אֵלֶ֖יהָ הַשְׁקִ֥ינִי נָֽא׃**

**24:46 וַתְּמַהֵ֗ר וַתּ֤וֹרֶד כַּדָּהּ֙ מֵֽעָלֶ֔יהָ וַתֹּ֣אמֶר שְׁתֵ֔ה וְגַם־גְּמַלֶּ֖יךָ אַשְׁקֶ֑ה וָאֵ֕שְׁתְּ וְגַ֥ם הַגְּמַלִּ֖ים הִשְׁקָֽתָה׃**

**24:47 וָאֶשְׁאַ֣ל אֹתָ֗הּ וָאֹמַר֮ בַּת־מִ֣י אַתְּ֒ וַתֹּ֗אמֶר בַּת־בְּתוּאֵל֙ בֶּן־נָח֔וֹר אֲשֶׁ֥ר יָֽלְדָה־לּ֖וֹ מִלְכָּ֑ה וָאָשִׂ֤ם הַנֶּ֙זֶם֙ עַל־אַפָּ֔הּ וְהַצְּמִידִ֖ים עַל־יָדֶֽיהָ׃**

**24:48 וָאֶקֹּ֥ד וָֽאֶשְׁתַּחֲוֶ֖ה לַיהוָ֑ה וָאֲבָרֵ֗ךְ אֶת־יְהוָה֙ אֱלֹהֵי֙ אֲדֹנִ֣י אַבְרָהָ֔ם אֲשֶׁ֤ר הִנְחַ֙נִי֙ בְּדֶ֣רֶךְ אֱמֶ֔ת לָקַ֛חַת אֶת־בַּת־אֲחִ֥י אֲדֹנִ֖י לִבְנֽוֹ׃**

**24:49 וְ֠עַתָּה אִם־יֶשְׁכֶ֨ם עֹשִׂ֜ים חֶ֧סֶד וֶֽאֱמֶ֛ת אֶת־אֲדֹנִ֖י הַגִּ֣ידוּ לִ֑י וְאִם־לֹ֕א הַגִּ֣ידוּ לִ֔י וְאֶפְנֶ֥ה עַל־יָמִ֖ין א֥וֹ עַל־שְׂמֹֽאל׃**

24:49 ועתה אם ישכם עושים חסד ואמת:

24:49 חסד – לקבל דברי:

24:49 ואמת – לקימם:

24:49 ואם לא הגידו לי – מלמד שלא היה הדבר בדרך נבואה:

24:49 ואפנה על ימין – שאחזור לדרך שבאתי אהיה הולך עד שאמצא לקחת אשה לבן אדני:

**24:50 וַיַּ֨עַן לָבָ֤ן וּבְתוּאֵל֙ וַיֹּ֣אמְר֔וּ מֵיְהוָ֖ה יָצָ֣א הַדָּבָ֑ר לֹ֥א נוּכַ֛ל דַּבֵּ֥ר אֵלֶ֖יךָ רַ֥ע אוֹ־טֽוֹב׃**

24:50 ויען לבן ובתואל – הקדים לבן כי הוא עמד בכל צרכי העבד:

24:50 לא נוכל דבר אליך רע – שלא תלך רבקה:

24:50 או טוב – שתלך עמך כי הרצון תלוי על ידי זולתנו:

**24:51 הִנֵּֽה־רִבְקָ֥ה לְפָנֶ֖יךָ קַ֣ח וָלֵ֑ךְ וּתְהִ֤י אִשָּׁה֙ לְבֶן־אֲדֹנֶ֔יךָ כַּאֲשֶׁ֖ר דִּבֶּ֥ר יְהוָֽה׃**

24:51 וזהו טעם כאשר דבר ה׳ – נכון הדבר שבשר להם בחלום:

24:51 והיה העלמה – אין מזה ראיה ששם עלמה נאמר לבתולה, כי הנה ודרך גבר בעלמה **(משלי ל יט),** ותמורתו והיה הנערה, וכתוב מן הנערה הזאת **(רות ד יב),** והיא שכובה:

**24:52 וַיְהִ֕י כַּאֲשֶׁ֥ר שָׁמַ֛ע עֶ֥בֶד אַבְרָהָ֖ם אֶת־דִּבְרֵיהֶ֑ם וַיִּשְׁתַּ֥חוּ אַ֖רְצָה לַֽיהוָֽה׃**

**24:53 וַיּוֹצֵ֨א הָעֶ֜בֶד כְּלֵי־כֶ֨סֶף וּכְלֵ֤י זָהָב֙ וּבְגָדִ֔ים וַיִּתֵּ֖ן לְרִבְקָ֑ה וּמִ֨גְדָּנֹ֔ת נָתַ֥ן לְאָחִ֖יהָ וּלְאִמָּֽהּ׃**

24:53 ומגדנות – נחה דעת המדקדקים לשקלו בשקל משמר והמ׳׳ם נוסף, או בשקל כבשן והנו׳׳ן נוסף, ואם המ׳׳ם שורש הוא מגזרת מגדים **(שה׳׳ש ד יג).** ומצאנו ומגדנות לחזקיהו **(ד׳׳ה ב לב כג),** ואי אפשר שהביאו לחזקיהו מגדים, ויתן להם אביהם מתנות כסף וזהב ומגדנות **(שם ב כא ג)**:

24:53 ואפשר ששם מגדנות – כולל דברים אחרים שהם זולת כסף וזהב והם חליפות שמלות:

24:53 אחיה ואמה – מקבלי המתנות:

**24:54 וַיֹּאכְל֣וּ וַיִּשְׁתּ֗וּ ה֛וּא וְהָאֲנָשִׁ֥ים אֲשֶׁר־עִמּ֖וֹ וַיָּלִ֑ינוּ וַיָּק֣וּמוּ בַבֹּ֔קֶר וַיֹּ֖אמֶר שַׁלְּחֻ֥נִי לַֽאדֹנִֽי׃**

**24:55 וַיֹּ֤אמֶר אָחִ֙יהָ֙ וְאִמָּ֔הּ תֵּשֵׁ֨ב הַנַּעֲרָ֥ אִתָּ֛נוּ יָמִ֖ים א֣וֹ עָשׂ֑וֹר אַחַ֖ר תֵּלֵֽךְ׃**

24:55 תשב הנערה אתנו ימים – יש מפרשים שהוא שנה כמו ימים תהיה גאולתו **(ויקרא כה כט),** והאמת שרצונו ימים מועטים לפחות עשרה ימים:

**24:56 וַיֹּ֤אמֶר אֲלֵהֶם֙ אַל־תְּאַחֲר֣וּ אֹתִ֔י וַֽיהוָ֖ה הִצְלִ֣יחַ דַּרְכִּ֑י שַׁלְּח֕וּנִי וְאֵלְכָ֖ה לַֽאדֹנִֽי׃**

**24:57 וַיֹּאמְר֖וּ נִקְרָ֣א לַֽנַּעֲרָ֑ וְנִשְׁאֲלָ֖ה אֶת־פִּֽיהָ׃**

24:57 ויאמרו נקרא לנערה – אין השאלה בעבור הנשואין כי כבר נתקימו הנשואין בתת העבד כלי כסף וכלי זהב לרבקה, ועל פי מאמרם הנה רבקה לפניך קח ולך ותהי אשה לבן אדונך. ואמנם השאלה אם תשמע ללכת עם האיש:

**24:58 וַיִּקְרְא֤וּ לְרִבְקָה֙ וַיֹּאמְר֣וּ אֵלֶ֔יהָ הֲתֵלְכִ֖י עִם־הָאִ֣ישׁ הַזֶּ֑ה וַתֹּ֖אמֶר אֵלֵֽךְ׃**

24:58 ותאמר אלך – ומיד לוו אותה:

**24:59 וַֽיְשַׁלְּח֛וּ אֶת־רִבְקָ֥ה אֲחֹתָ֖ם וְאֶת־מֵנִקְתָּ֑הּ וְאֶת־עֶ֥בֶד אַבְרָהָ֖ם וְאֶת־אֲנָשָֽׁיו׃**

24:59 וישלחו את רבקה אחותם ואת מנקתה – היא דבורה מינקת רבקה מקטנותה:

24:59 מנקתה – מבנין הפעיל וצר׳׳י המ׳׳ם להורות לפ׳׳א הפעל:

**24:60וַיְבָרֲכ֤וּ אֶת־רִבְקָה֙ וַיֹּ֣אמְרוּ לָ֔הּ אֲחֹתֵ֕נוּ אַ֥תְּ הֲיִ֖י לְאַלְפֵ֣י רְבָבָ֑ה וְיִירַ֣שׁ זַרְעֵ֔ךְ אֵ֖ת שַׁ֥עַר שֹׂנְאָֽיו׃**

**24:61 וַתָּ֨קָם רִבְקָ֜ה וְנַעֲרֹתֶ֗יהָ וַתִּרְכַּ֙בְנָה֙ עַל־הַגְּמַלִּ֔ים וַתֵּלַ֖כְנָה אַחֲרֵ֣י הָאִ֑ישׁ וַיִּקַּ֥ח הָעֶ֛בֶד אֶת־רִבְקָ֖ה וַיֵּלַֽךְ׃**

24:61וילך – בא בפת׳׳ח בסוף פסוק והיה ראוי לבוא בקמ׳׳ץ בסוף פסוק, אלא מפני שאינו יכול לעלות שתי מעלות על כן נעתק אל פת׳׳ח ולא אל קמ׳׳ץ. כי הצר׳׳י כדמות קו והסגול קו ונקודה ולא נאמר כי נעתק מן הסגו׳׳ל, ואע׳׳פ שוילך הוא כסגול כי אם מן הצר׳׳י כי הצר׳׳י צריך פעולה אחת אל הפת׳׳ח לחבר שתי הנקודות, אבל אל הקמ׳׳ץ צריך עוד נקודה אחרת, אם כן מלת וילך שבאה בפת׳׳ח נעתקה ממלת ילך שהיא מלרע והיא בצר׳׳י. ותלה הכתוב ההליכה אל העבד כי הוא המדריך:

**24:62 וְיִצְחָק֙ בָּ֣א מִבּ֔וֹא בְּאֵ֥ר לַחַ֖י רֹאִ֑י וְה֥וּא יוֹשֵׁ֖ב בְּאֶ֥רֶץ הַנֶּֽגֶב׃**

24:62 ויצחק בא מבוא – יש מפרשים שהוא שם מקום ולא יאות שני שמות למקום אחד. ויש אומרים שטעמו שבא מבפנים כמו סוגר כל בית מבוא **(ישעיה כד י)**:

24:62 ובפירוש הנכון שמלת מבוא – מקור והביאה תצטרף כמה אליו וחסר המצטרף, וטעמו בא מבוא אל מקום פלוני אל באר לחי רואי:

24:62 והוא יושב בארץ הנגב – הורה שדירתו לשם היתה לא שנזדמן לשם על דרך עובר:

**24:63 וַיֵּצֵ֥א יִצְחָ֛ק לָשׂ֥וּחַ בַּשָּׂדֶ֖ה לִפְנ֣וֹת עָ֑רֶב וַיִּשָּׂ֤א עֵינָיו֙ וַיַּ֔רְא וְהִנֵּ֥ה גְמַלִּ֖ים בָּאִֽים׃**

24:63 ויצא יצחק לשוח – יש מפרשים לדבר ואינו מטעם הענין כי היה ראוי להורות למי ידבר. ואחרים פירשו לשום קוצים ושיחים סביבות השדה, ומה טעם בשדה. והנכון שיצא לטייל בין שיחי השדה כדרך השרים והמעונגים. ואם לדעת בעלי הקבלה שיצחק תקן ערבית, וכי לא היה לו מקום מיוחד לענין התפלה עד שיצא בשדה, וכנראה שהניח התפלה והיה הולך לקראת הגמלים:

**24:64 וַתִּשָּׂ֤א רִבְקָה֙ אֶת־עֵינֶ֔יהָ וַתֵּ֖רֶא אֶת־יִצְחָ֑ק וַתִּפֹּ֖ל מֵעַ֥ל הַגָּמָֽל׃**

24:64 ןתפול העל הגמל – כמו ויפלו שמה שהוא ברצון והטעם ירידה. או יהיה המ׳׳ם נוסף כמו יושבי על מדין **(שופטים ה י).** וכנראה כי קודם לכן שאלה לעבד ובשר לה שהוא יצחק ונפלה:

**24:65 וַתֹּ֣אמֶר אֶל־הָעֶ֗בֶד מִֽי־הָאִ֤ישׁ הַלָּזֶה֙ הַהֹלֵ֤ךְ בַּשָּׂדֶה֙ לִקְרָאתֵ֔נוּ וַיֹּ֥אמֶר הָעֶ֖בֶד ה֣וּא אֲדֹנִ֑י וַתִּקַּ֥ח הַצָּעִ֖יף וַתִּתְכָּֽס׃**

24:65 ואם בא מאוחר מי האיש לזה – יש מפרשים הלזה יאמר לרחוק, הזה יאמר לקרוב, הזה אחיכם **(בראשית מג כט):**

24:65 ותתכס – מבנין התפעל כמו ואל תתגר **(דברים ב ט),** ובתשלומו תתכסה מפעלי הלמ׳׳ד:

**24:66 וַיְסַפֵּ֥ר הָעֶ֖בֶד לְיִצְחָ֑ק אֵ֥ת כָּל־הַדְּבָרִ֖ים אֲשֶׁ֥ר עָשָֽׂה׃**

**24:67 וַיְבִאֶ֣הָ יִצְחָ֗ק הָאֹ֙הֱלָה֙ שָׂרָ֣ה אִמּ֔וֹ וַיִּקַּ֧ח אֶת־רִבְקָ֛ה וַתְּהִי־ל֥וֹ לְאִשָּׁ֖ה וַיֶּאֱהָבֶ֑הָ וַיִּנָּחֵ֥ם יִצְחָ֖ק אַחֲרֵ֥י אִמּֽוֹ:**

24:67 האהלה שרה – כמו היין החמה **(ירמיה כה טו):**

**25:1 וַיֹּ֧סֶף אַבְרָהָ֛ם וַיִּקַּ֥ח אִשָּׁ֖ה וּשְׁמָ֥הּ קְטוּרָֽה׃**

25:1 קטורה –היא זולת הגר וכן כתוב ולבני הפילגשים, ופילגש היא המוכנת לשכיבה בלי כתובה וקדושים. ובאר שמות הנולדים ומקום שכנם שהם קרובים לבני ישמעאל ונכללים בשם ישמעאל, וכן כתוב כי ישמעלים הם **(שופטים ח כד),** והנה ארחת ישמעאלים **(בראשית לז כה),** אנשים מדינים סוחרים **(שם ושם כה):**

**25:2 וַתֵּ֣לֶד ל֗וֹ אֶת־זִמְרָן֙ וְאֶת־יָקְשָׁ֔ן וְאֶת־מְדָ֖ן וְאֶת־מִדְיָ֑ן וְאֶת־יִשְׁבָּ֖ק וְאֶת־שֽׁוּחַ׃**

**25:3 וְיָקְשָׁ֣ן יָלַ֔ד אֶת־שְׁבָ֖א וְאֶת־דְּדָ֑ן וּבְנֵ֣י דְדָ֔ן הָי֛וּ אַשּׁוּרִ֥ם וּלְטוּשִׁ֖ים וּלְאֻמִּֽים׃**

**25:4 וּבְנֵ֣י מִדְיָ֗ן עֵיפָ֤ה וָעֵ֙פֶר֙ וַחֲנֹ֔ךְ וַאֲבִידָ֖ע וְאֶלְדָּעָ֑ה כָּל־אֵ֖לֶּה בְּנֵ֥י קְטוּרָֽה׃**

**25:5 וַיִּתֵּ֧ן אַבְרָהָ֛ם אֶת־כָּל־אֲשֶׁר־ל֖וֹ לְיִצְחָֽק׃**

**25:6 וְלִבְנֵ֤י הַפִּֽילַגְשִׁים֙ אֲשֶׁ֣ר לְאַבְרָהָ֔ם נָתַ֥ן אַבְרָהָ֖ם מַתָּנֹ֑ת וַֽיְשַׁלְּחֵ֞ם מֵעַ֨ל יִצְחָ֤ק בְּנוֹ֙ בְּעוֹדֶ֣נּוּ חַ֔י קֵ֖דְמָה אֶל־אֶ֥רֶץ קֶֽדֶם׃**

25:6 קדמה אל ארץ קדם – כמו ומתוכה כעין החשמל **(יחזקאל א כז),** שהוא תוספת באור. או הטעם קדם הוא בן ישמעאל, ואי אפשר שכל אלה ישבו במקום אחד מבני ישמעאל:

**25:7 וְאֵ֗לֶּה יְמֵ֛י שְׁנֵֽי־חַיֵּ֥י אַבְרָהָ֖ם אֲשֶׁר־חָ֑י מְאַ֥ת שָׁנָ֛ה וְשִׁבְעִ֥ים שָׁנָ֖ה וְחָמֵ֥שׁ שָׁנִֽים׃**

25:7 ואלה ימי – שחי אברהם אחרי שנולד יעקב חמש עשרה שנה, כך מנהג הכתוב בהרבה מקומות להשלים בענין אחד כל צרכו ואחרי כי מחל בענין אחר:

**25:8 וַיִּגְוַ֨ע וַיָּ֧מָת אַבְרָהָ֛ם בְּשֵׂיבָ֥ה טוֹבָ֖ה זָקֵ֣ן וְשָׂבֵ֑עַ וַיֵּאָ֖סֶף אֶל־עַמָּֽיו׃**

25:8 ויגוע – הגויעה נאמרת למיתה צאת הנפש בלי אחור:

25:8 בשיבה טובה – כאשר הובטח תקבר בשיבה טובה **(בראשית טו טו):**

25:8 ויאסף אל עמיו – כענין ואתה תבוא אל אבותיך בשלום **(שם שם).** ויאות להיות הטעם בהאסף רוחו עם נשמת הצדיקים כי בהיות הנפש עם הגוף הנה הוא פרטי ובהבדלו הנה הוא כללי, כי לא יפול המנין בנבדל רק מצד היות עלות ועלולים, או מצד היות נשואים בחמרים ונפשות החסידים בצאתם לידי פעל כלל אחד במין והנה הוא כללי ופרטי. והמפרש שהטעם על הנאסף מתוך משפחתו אמר כן:

**25:9 וַיִּקְבְּר֨וּ אֹת֜וֹ יִצְחָ֤ק וְיִשְׁמָעֵאל֙ בָּנָ֔יו אֶל־מְעָרַ֖ת הַמַּכְפֵּלָ֑ה אֶל־שְׂדֵ֞ה עֶפְרֹ֤ן בֶּן־צֹ֙חַר֙ הַֽחִתִּ֔י אֲשֶׁ֖ר עַל־פְּנֵ֥י מַמְרֵֽא׃**

25:9 ויפרש אל – תחת מן זה מאמר נאמר בכמה מקומות והיה ראוי להנצל אחד מהם בלי חלוף מלה:

25:9 יצחק וישמעאל – הקדים יצחק שהוא בן הגבירה מבן השפחה, ואחרי מות אברהם נתברך יצחק כי בעוד שאברהם חי היה נשען אל אברהם. ופסק ענין יצחק לבאר תולדות ישמעאל ובאר שמותם והם שנים עשר נשיאים כאשר נתבשר שנים עשר נשיאים יוליד **(בראשית יז כ),** ובאר מיתת ישמעאל ומספר שנותיו כנראה שהיתה לו זכות:

**25:10 הַשָּׂדֶ֛ה אֲשֶׁר־קָנָ֥ה אַבְרָהָ֖ם מֵאֵ֣ת בְּנֵי־חֵ֑ת שָׁ֛מָּה קֻבַּ֥ר אַבְרָהָ֖ם וְשָׂרָ֥ה אִשְׁתּֽוֹ׃**

**25:11 וַיְהִ֗י אַחֲרֵי֙ מ֣וֹת אַבְרָהָ֔ם וַיְבָ֥רֶךְ אֱלֹהִ֖ים אֶת־יִצְחָ֣ק בְּנ֑וֹ וַיֵּ֣שֶׁב יִצְחָ֔ק עִם־בְּאֵ֥ר לַחַ֖י רֹאִֽי׃**

**25:12 וְאֵ֛לֶּה תֹּלְדֹ֥ת יִשְׁמָעֵ֖אל בֶּן־אַבְרָהָ֑ם אֲשֶׁ֨ר יָלְדָ֜ה הָגָ֧ר הַמִּצְרִ֛ית שִׁפְחַ֥ת שָׂרָ֖ה לְאַבְרָהָֽם׃**

**25:13 וְאֵ֗לֶּה שְׁמוֹת֙ בְּנֵ֣י יִשְׁמָעֵ֔אל בִּשְׁמֹתָ֖ם לְתוֹלְדֹתָ֑ם בְּכֹ֤ר יִשְׁמָעֵאל֙ נְבָיֹ֔ת וְקֵדָ֥ר וְאַדְבְּאֵ֖ל וּמִבְשָֽׂם׃**

**25:14 וּמִשְׁמָ֥ע וְדוּמָ֖ה וּמַשָּֽׂא׃**

**25:15 חֲדַ֣ד וְתֵימָ֔א יְט֥וּר נָפִ֖ישׁ וָקֵֽדְמָה׃**

**25:16 אֵ֣לֶּה הֵ֞ם בְּנֵ֤י יִשְׁמָעֵאל֙ וְאֵ֣לֶּה שְׁמֹתָ֔ם בְּחַצְרֵיהֶ֖ם וּבְטִֽירֹתָ֑ם שְׁנֵים־עָשָׂ֥ר נְשִׂיאִ֖ם לְאֻמֹּתָֽם׃**

**25:17 וְאֵ֗לֶּה שְׁנֵי֙ חַיֵּ֣י יִשְׁמָעֵ֔אל מְאַ֥ת שָׁנָ֛ה וּשְׁלֹשִׁ֥ים שָׁנָ֖ה וְשֶׁ֣בַע שָׁנִ֑ים וַיִּגְוַ֣ע וַיָּ֔מָת וַיֵּאָ֖סֶף אֶל־עַמָּֽיו׃**

**25:18 וַיִּשְׁכְּנ֨וּ מֵֽחֲוִילָ֜ה עַד־שׁ֗וּר אֲשֶׁר֙ עַל־פְּנֵ֣י מִצְרַ֔יִם בֹּאֲכָ֖ה אַשּׁ֑וּרָה עַל־פְּנֵ֥י כָל־אֶחָ֖יו נָפָֽל׃**

25:18 וישכנו מחוילה – שהוא סמוך אל מצרים:

25:18 עד שור – הוא הנזכר אל מדבר שור **(שמות טו כב):**

25:18 ומצרים – הם ממשפחת אמו:

25:18 וזהו על פני כל אחיו נפל – והטעם נפל חלקו וגורלו כדעת מפרשים. ולא יתכן להיות אחיו בני קטורה כי הוא הקודם:

25:18 ואפשר להיות נפל – כטעם שכן וכן נופלים בעמק **(שופטים יב ז)**:

25:18 כאשר נאמר וישכנו מהוילה – ויהיה חוזר אל ישמעאל:

25:18 חצריהם – עריהם הפרזים:

25:18 וטירותם – עריהם הבנויים:

25:18 לאמותם – הלמ׳׳ד נוסף ועדות לדבר לגוייהם, והנה בנקבה נוסף ובזכר עקר. ויתכן שזה הפסוק הוא באור מה שנקדם וישכנו מחוילה, באור למה שאמר ואלה שמותם בחצריהם ובטירותם. ומה שאמר על פני כל אחיו נפל, באור למה שאמר, ואלה שני חיי, והנה יצחק חיה אחרי ישמעאל שנים רבות:

**פרשת תולדות**

**25:19 וְאֵ֛לֶּה תּוֹלְדֹ֥ת יִצְחָ֖ק בֶּן־אַבְרָהָ֑ם אַבְרָהָ֖ם הוֹלִ֥יד אֶת־יִצְחָֽק׃**

25:19 ואלה תולדות יצחק – ו׳׳ו החבור חברו למאמר ואלה תולדות ישמעאל:

25:19 בן אברהם – כי הוא יקרא זרע אברהם כנזכר כי ביצחק יקרא לך זרע **(בראשית כא יב):**

25:19 אברהם הוליד את יצחק – הטעם שגדלו וכן אשר ילדה לעדריאל **(שמואל ב כא ח),** בעבור שעל בני השפחות נאמר וישלחם מעל יצחק בנו. ויש אומרים שהיה דומה לאביו וכל רואיו יעידו שהוא בן אברהם. ולהיות הטעם שתנשא החשדה בענין אבימלך אין צורך:

**25:20 וַיְהִ֤י יִצְחָק֙ בֶּן־אַרְבָּעִ֣ים שָׁנָ֔ה בְּקַחְתּ֣וֹ אֶת־רִבְקָ֗ה בַּת־בְּתוּאֵל֙ הָֽאֲרַמִּ֔י מִפַּדַּ֖ן אֲרָ֑ם אֲח֛וֹת לָבָ֥ן הָאֲרַמִּ֖י ל֥וֹ לְאִשָּֽׁה׃**

25:20 ויהי יצחק – הזכיר שנותיו בן כמה שנים היה בקחתו את רבקה לטעמים להורות כמה זמן אחר להוליד, וכי שרה מתה קודם קחתו את רבקה בשלש שנים:

25:20 אחות לבן – יחסה אל אביה ואל החיה כיוצא בזה בת עמינדב אחות נחשון **(שמות ו כג),** וזה מפני שהיה לבן נכבד:

**25:21 וַיֶּעְתַּ֨ר יִצְחָ֤ק לַֽיהוָה֙ לְנֹ֣כַח אִשְׁתּ֔וֹ כִּ֥י עֲקָרָ֖ה הִ֑וא וַיֵּעָ֤תֶר לוֹ֙ יְהוָ֔ה וַתַּ֖הַר רִבְקָ֥ה אִשְׁתּֽוֹ׃**

25:21 ויעתר – היו׳׳ד בסגול מפני העי׳׳ן כי מה שהם לגזרת פעל בסגול, ומה שהם לגזרת פעול בפת׳׳ח, ויצאו מסדר ההקש: ותעגבה על פילגשיהם **(יחזקאל כג כ),** והות רשעים יהדוף **(משלי י ג),** ויחשוף יערות **(תהלים כט ט).** ולשני הפנים האל׳׳ף בסגול ונמצא בפתח ואחדלה מה מני יהלוך **(איוב טז ו),** ואחרים זולתו:

25:21 וטעם ויעתר – לרצותו בפיוס דברים:

25:21 נכח אשתו – יש אומרים לנוכח השם בעבור אשתו ואינו מטעם הענין, ואחרים פירשו שהיתה גם היא מתפללת נגדו. ואפשר שיצחק היה מובטח שיוליד אכן בקשתו היתה להיות הזרע מן רבקה:

25:21 וזהו טעם לנוכח – הרצון ששם מגמתו לה. ויסבול הפירוש להיותו מן ולא ידעו עשות נכוחה **(עמוס ג י),** הטעם לישרה בקבלת הזרע:

25:21 וזהו טעם כי עקרה היא:

25:21 ויעתר – נפעל בשקל ויחלק עליהם **(בראשית יד טו),** שנתרצה ונתפיס והרתה רבקה:

**25:22 וַיִּתְרֹֽצֲצ֤וּ הַבָּנִים֙ בְּקִרְבָּ֔הּ וַתֹּ֣אמֶר אִם־כֵּ֔ן לָ֥מָּה זֶּ֖ה אָנֹ֑כִי וַתֵּ֖לֶךְ לִדְרֹ֥שׁ אֶת־יְהוָֽה׃**

25:22 ויתרוצצו – המלה היא מפעלי העי׳׳ן מבנין התפעל והלמ׳׳ד כפול בשקל יתרועעו **(תהלים סה יד).** ותסבול המלה היות טעמה אם מענין מרוצה, אם מענין ותרץ את גלגלתו **(שופטים ט נג).** ויותר הדעת ניטה להיות מגזרת ותרץ, והפעל שנבנה ממנו וירעצו וירוצצו **(שופטים י ח),** פועל הכבד, ומפני זה היה לה צער בהריון:

25:22 הבנים – עודם בבטן אמם נקראים בשם בנים. והטוען שהוא על שם סופו כמו ובגדי ערומים תפשיט **(איוב כב ו),** שקר נבא. שהחכם ר׳ אהרן נ׳׳ע נצח בטענתו שהשם הנקרא על שם סופו אינו נמצא בקריאתו כלל, שאם הוא נמצא צריך שיתואר כפי שהוא נמצא:

25:22 ותאמר אם כן – יסבול המאמר ששאלה לנשים אם יקרה להן כזה הצער בעת ההריון ןתאמרנה לא, ותאמר אם למה זה אנכי בהריון משונה. ואם מאמר אם כן חוזר על צערה שהכירה בעצמה שלא יקרה כזה הצער לנשים ההרות יהא טעם למה זה אנכי סובל פירושים. אם שהטעם למה לי חיים, או שהטעם למה אני מתעכבת מלשאול הואיל וההריון בא בשאלה:

25:22 מיד ותלך לדרוש את ה׳ – מלת ותלך הורה שאנשים מן המתבודדים היו בזמן ההוא, והנה שם בן נח ואברהם לא מת עד שהיה יעקב בן חמש עשרה שנה:

25:22 ויאמר ה׳ לה – על ידי נביא ולא על ידי מלאך, ומלת ותלך לעדות:

**25:23 וַיֹּ֨אמֶר יְהוָ֜ה לָ֗הּ שְׁנֵ֤י גוֹיִם֙ בְּבִטְנֵ֔ךְ וּשְׁנֵ֣י לְאֻמִּ֔ים מִמֵּעַ֖יִךְ יִפָּרֵ֑דוּ וּלְאֹם֙ מִלְאֹ֣ם יֶֽאֱמָ֔ץ וְרַ֖ב יַעֲבֹ֥ד צָעִֽיר׃**

25:23 שני גוים – בעבור שזה השם כללי יש שפירשו הטעם עקר שני גוים, ואין טעם לפירשו כמו שני גוים:

25:23 ושני לאמים – הלמ׳׳ד ברבוי בזכרים עקר וברבוי הנקבות נוסף, ונקראו גוים ולאמים על שם העתיד:

25:23 מלאום – כמו מגבורתם בושים **(יחזקאל לב ל),** הראוי בדגש להוציא נו׳׳ן מן:

25:23 ורב יעבוד צעיר – רב וצעיר כנגד הלידה. ורב הוא הפיעל, ובא כמו אשר ברא אלהים אדם **(דברים ד לב)** בחסרון את המורה על הפעול. אעפ׳׳כ אנחנו בארנו בזה טעם בחסרון את וזה מורה על העתיד, כי כל ימיו נכפף היה יעקב לעשו:

**25:24 וַיִּמְלְא֥וּ יָמֶ֖יהָ לָלֶ֑דֶת וְהִנֵּ֥ה תוֹמִ֖ם בְּבִטְנָֽהּ׃**

25:24 וימלאו ימיה – ששלמו יהי ההריון תשעה חדשים:

25:24 והנה תומים – חסר אל׳׳ף והנכון תאומים כדרך אלהי ישראל יתן את שלתך **(שמואל א א יז):**

**25:25 וַיֵּצֵ֤א הָרִאשׁוֹן֙ אַדְמוֹנִ֔י כֻּלּ֖וֹ כְּאַדֶּ֣רֶת שֵׂעָ֑ר וַיִּקְרְא֥וּ שְׁמ֖וֹ עֵשָֽׂו׃**

25:25 אדמוני – אין היו׳׳ד ליחס כי הוא המתואר במקרה האדמימות ונמצא היו׳׳ד נוסף וזקף במלת אדמוני:

25:25 כלו כאדרת שער – יש שפירשוהו מהופך, והטעם כלו שער כאדרת שאדרת שם לבגד צמר נכבד, ואם כן אינו סמוך. ויש מפרשים אותו סמוך הואיל ושם אדרת אינו מוסכם לבגד צמר, אלא הטעם לחשיבות על כן יאות להסמך, והטעם כלו שער כאדרת שער. ונראה שכפות ידיו ורגליו היו מלאות שער מטעם כלו:

25:25 שער – בשקל ודם ענב **(דברים לב יד)**. והסכמת המדקדקים כשימצא יחיד לזכר ורבוי לנקבות ולא ימצא יחיד לנקבה יהיה ממה שיחידו לזכר ורבויו לנקבה, ואם ימצא יחיד לנקבה ההקש יחיב שנאמר רבוי לזכר, על כן אחר שמצאנו רבו משערות ראשי **(תהלים סט ח),** ומצאנו תסמר שערת בשרי **(איוב ד טו),** נאמר גם כן מן שער רבוי זכרים, וכן הפך כמו מכים מכות:

25:25 ויקראו שמו עשו – כמו ויגד ליעקב **(בראשית מח ב),** חסר הפועל וטעמו הרואים:

25:25 עשו – ענינו מלשון כלומר מעשה שראו מעשה משונה:

**25:26 וְאַֽחֲרֵי־כֵ֞ן יָצָ֣א אָחִ֗יו וְיָד֤וֹ אֹחֶ֙זֶת֙ בַּעֲקֵ֣ב עֵשָׂ֔ו וַיִּקְרָ֥א שְׁמ֖וֹ יַעֲקֹ֑ב וְיִצְחָ֛ק בֶּן־שִׁשִּׁ֥ים שָׁנָ֖ה בְּלֶ֥דֶת אֹתָֽם׃**

25:26 ואחרי כן יצא אחיו וידו אוחזת – תימה גדול כי נפתחו שתי השליות רגע אחד. החוזים במשפטי הכוכבים על הנולד אומרים כי שעת נפילת הזרע יורה על מה שיקרה לעובר במעי אמו ושעת הלידה יורה מה שיקרה כל ימי קיומו לאור העולם, וזה עומד כנגדם שיעקב ועשו נולדו כאחד. ואם יטעון כי נשתנית המערכת מלידת עשו ללידת יעקב, הנה וידו אוחזת בעקב עשו, על כן פסקו אומר כי הדין הוא בשעת נפילת הזרע. גם האומר כשמקום המאורות והכוכבים העושים שררה עליהם, אם הם במזלות בעלות שתי צורות, דע כי הם תאומים. הטוען לו כי היה ראוי להיות רביע הנולדים תאומים בטוב טען, הואיל ותולדת השער מיתרון החמר הארציי זה יורה לפחיתות מזג הרכבתו, וכפי רבוי היתרון תהא הנטיה למדות הפחתיות. ואלו היתה העלה מפני שיעקב בבטן התחתון שדם הנדות כחומה בשליתו, כי מעת שתהר האשה נפסק דם הנדות והעובר אינו נזון מדם הנדות, אבל הוא סביבות השליא והעובר נזון מדם זך ונקי מבושל בשול נאות לזון ממנו העובר. ועשו היה בחדר העליון שלא היה דם הנדות, ונהפך הרחם ויצא לפנים מרוב קלותו שהיה ראוי להיות כן לכל תאומים:

25:26 ויצחק בן ששים שנה – הזכיר זה להורות זמן התאחרו מלהוליד:

**25:27 וַֽיִּגְדְּלוּ֙ הַנְּעָרִ֔ים וַיְהִ֣י עֵשָׂ֗ו אִ֛ישׁ יֹדֵ֥עַ צַ֖יִד אִ֣ישׁ שָׂדֶ֑ה וְיַעֲקֹב֙ אִ֣ישׁ תָּ֔ם יֹשֵׁ֖ב אֹהָלִֽים׃**

25:27 ויגדלו הנערים ויהי עשו – גם במעלליו יתנכר נער:

25:27 איש יודע ציד – כי ציד החיות צריך תחבולה וערמה, לא יחרוך רמיה צידו **(משלי יב כז):**

25:27 איש שדה – כי מצייד תדיר הולך בחוץ:

25:27 ויעקב איש תם – שלא היה בעל מרמות, והוא תאר:

25:27 יושב אוהלים – הפך איש שדה, ולא יתכן היותו כמו יושב אהל ומקנה **(בראשית ד כ):**

**25:28 וַיֶּאֱהַ֥ב יִצְחָ֛ק אֶת־עֵשָׂ֖ו כִּי־צַ֣יִד בְּפִ֑יו וְרִבְקָ֖ה אֹהֶ֥בֶת אֶֽת־יַעֲקֹֽב:**

25:28 ויאהב יצחק את עשו – רמז הסוד במאמר והוא אדמוני:

25:28 כי ציד בפיו – כי ציד היה נותן בפיו, והטעם יתברר בדין שני המצורפים:

25:28 ומאמר ורבקה אהובת את יעקב – עדות נאמנה:

**25:29 וַיָּ֥זֶד יַעֲקֹ֖ב נָזִ֑יד וַיָּבֹ֥א עֵשָׂ֛ו מִן־הַשָּׂדֶ֖ה וְה֥וּא עָיֵֽף׃**

25:29 ויזד – אי אפשר היותו מפעלי העי׳׳ן אחרי שהוא מענין נזיד, ואם הוקל בא הנח תמורת הדג׳׳ש. וכמוהו וישר במגרה **(ד׳׳ה** **א כ ג),** ונבל כעלה **(ישעיה סד ה)**, לפי דעת המדקדקים והוא מבנין הפעיל מפעלי הנו׳׳ן:

25:29 ויבוא עשו מן השדה – כמנהגו כי איש שדה היה:

25:29 והוא עיף – הופך מן יעף, וכן מצאנו לשתות היעף במדבר **(שמואל ב טז ב):**

**25:30 וַיֹּ֨אמֶר עֵשָׂ֜ו אֶֽל־יַעֲקֹ֗ב הַלְעִיטֵ֤נִי נָא֙ מִן־הָאָדֹ֤ם הָאָדֹם֙ הַזֶּ֔ה כִּ֥י עָיֵ֖ף אָנֹ֑כִי עַל־כֵּ֥ן קָרָֽא־שְׁמ֖וֹ אֱדֽוֹם׃**

25:30 הלעיטני – מאין לו חבר, וטעמו לפי מקומו ענין אכילה מועטה:

25:30 מן האדום האדום הזה – יש אומרים שעל הבשול נתן זעפרן, על כן אמר האדום האדום הזה. ויש אומרים בעבור שבשול עדשים נוטה אל אדמימות. ואין טעם לכפל המלה, גם מה שעלל ואמר על כן קרא שמו אדום. ויש לסבור כי הבשול שיתבשל היטב איזה שיהיה נוטה אל אדמימות כדמות כרכום ותאר המתבשל היטב זה שמו, על כן אמר מן האדום האדום, הרצון שנתבשל היטב ואין לך להתמהמה כי עיף אנכי:

**25:31 וַיֹּ֖אמֶר יַעֲקֹ֑ב מִכְרָ֥ה כַיּ֛וֹם אֶת־בְּכֹֽרָתְךָ֖ לִֽי׃**

25:31 ויאמר יעקב מכרה – בא משונה מדרך ההקש כמו אספה לי **(במדבר יא טז)** שמצאנו העתיד לגזרת פעול והאית׳׳ן הולך אחרי הצווי, והנה מן פעל תאמר פעלה ומן פעול פעלה:

25:31 כיום – יש מפרשים הכ׳׳ף מקום ה׳׳א הידיעה כמו כימים אשר ישבתם **(דברים א מו),** ומה יעשה במאמר כי אותו כיום תמצאון אותו **(שמואל א ט יג).** על כן יש אומרים כי כ׳׳ף זה כ׳׳ף האמת, כמו ויהי העם כמתאוננים **(במדבר יט ט).** ויש אומרים שהוא כ׳׳ף הדמיון, והטעם כיום הזה שהוא עובר ואינו חוזר כך לא תחזור הבכורה לך. או הטעם תהיה המכירה מוחלטת גלויה כמו היום שהוא גלוי. ונראה לפרש כי ענין הבכורה אשר בקש יעקב למכור לו כבר אנשי שקול הדעת הרחיקו להיות הכונה אודות ממון אביהם ליטול פי שנים, כי אין מדרך השכל למכור האדם דבר שאינו בידו כמו כן הקונה. אבל להיות הכונה להיות ליעקב מעלת עשו, ואין טענה כי כל ימיו נכנע היה יעקב לעשו כי צריך לדבר על דרך השלום, והלא כתוב וילך אל ארץ מפני יעקב אחיו **(בראשית לו ו).** והאומר כי כל זה על העתיד בנחלת הארץ ועשו היה מקטני אמנה ולא היה מאמין בהבטחות שהבטיח השם לאברהם, אין זה נכון. וכדין טען הטוען כי הארץ לא יזכו בה רק המיחדים, ואיך היה מוכר דבר שאינו זוכה בו והקונה כמו כן. גם טענת עשו את בכורתי לקח והנה עתה לקח ברכתי **(שם כז לו),** לפי דבריו הבכורה היא זולת הברכה. אבל הראוי לסבור בשביל קדימת המעלה שהיתה לעשו על יעקב, ונראה כי בזמן שבא עיף ורצה להאכילו כדי שיתרצה יעקב, חלק ליעקב כבוד קדימת מעלת הבכורה. ועל כן אמר יעקב מכרה כיום, ר׳׳ל כמו שחלקת לי כבוד מפני צורך המאכל תמכור לי הבכורה שאני מתחיב לך:

**25:32 וַיֹּ֣אמֶר עֵשָׂ֔ו הִנֵּ֛ה אָנֹכִ֥י הוֹלֵ֖ךְ לָמ֑וּת וְלָמָּה־זֶּ֥ה לִ֖י בְּכֹרָֽה׃**

25:32 ולכן אמר עשו הנה אנכי הולך למות – ר׳׳ל שחיי תלויים מפני שאני הולך בין חיות טורפות, ומה צורך לי אל המעלה. ואולם כדין עשה יעקב הואיל ולא היה הולך עשו בדרכי השם לא היה ראוי על הכבוד שהיה יעקב מתחיב לעשו. ואפשר לסבור שנתן לו מעות על מכירת הבכורה, כי כן אמר וימכור את בכורתו ליעקב לא על נזיד עדשים, כי זה צד אכזריות לראות אותו בצער והוא מבקש ממנו למכור לו בכורתו:

**25:33 וַיֹּ֣אמֶר יַעֲקֹ֗ב הִשָּׁ֤בְעָה לִּי֙ כַּיּ֔וֹם וַיִּשָּׁבַ֖ע ל֑וֹ וַיִּמְכֹּ֥ר אֶת־בְּכֹרָת֖וֹ לְיַעֲקֹֽב׃**

**25:34 וְיַעֲקֹ֞ב נָתַ֣ן לְעֵשָׂ֗ו לֶ֚חֶם וּנְזִ֣יד עֲדָשִׁ֔ים וַיֹּ֣אכַל וַיֵּ֔שְׁתְּ וַיָּ֖קָם וַיֵּלַ֑ךְ וַיִּ֥בֶז עֵשָׂ֖ו אֶת־הַבְּכֹרָֽה׃**

25:34 על כן פירשו ויעקב נתן לעשו – וכבר נתן ואחרי כן בקש ממנו למכור לו בכורתו:

25:34 גם מאמר ויבז עשו – עדות על הפירושים שפירשתי כי הבזיון הפך הכבוד:

**26:1 וַיְהִ֤י רָעָב֙ בָּאָ֔רֶץ מִלְּבַד֙ הָרָעָ֣ב הָרִאשׁ֔וֹן אֲשֶׁ֥ר הָיָ֖ה בִּימֵ֣י אַבְרָהָ֑ם וַיֵּ֧לֶךְ יִצְחָ֛ק אֶל־אֲבִימֶּ֥לֶךְ**

26:1 ויהי רעב בארץ – יש לתמוה מה טעם לומר:

26:1 מלבד הרעב הראשון – אחר שעבר זמן רב ביניהם. ויתכן לומר בעבור ששניהם בכונה באו מאת השם, הראשון בימי אברהם והשני בימי יצחק. והכונה בראשון כבר אמר ונברכו בך **(בראשית יב ג),** אלא בעבור שקראם לעבודת השם ולא רצו וגם סבב השם לרדת אברהם מצרימה להתפרסם השגחת השם אל עם אשר היו נשענים במשפטי המזרות, ועתה כנראה שהיה הרעב אחרי מות אברהם ונעשה רושם למקום מפני שנאסף הצדיק:

26:1 ועל כן נאמר מלבד הרעב הראשון אשר היה בימי אברהם אביו – ולא הניח השם ליצחק לרדת מצרימה כי הנה עין ה׳ אל יראיו להציל ממות נפשם ולחיותם ברעב. ואלולי כן היה נופל חשד בלבות בני אדם כי לאנשים אשר פשטה ההשגחה בהם, איך לא יכלכלם ברעב. ויש מפרשים בעבור שהיה יצחק קדש אשר הוכן להעלות עולה והעולה קדש קדשים קודם שתשחט וארץ מצרים טמאה, על כן לא הניחו לרדת מצרימה. והאמת כי לה׳ נתכנו עלילות, והנה נראה ליצחק ומנעו מלרדת מצרימה וברכו והבטיחו בשבועת בין הבתרים בנתינת הארץ. ואע׳׳פ שהיה מובטח במה שהבטיח לאברהם רצה השם לחיות גם על ידי יצחק, וזכה גם יעקב, להיות ברית כרותה לכל אחד בנזכר וזכרתי את בריתי יעקב **(ויקרא כו מב),** וחסר ה׳ מעולם ועד עולם על יראוי וצדקתו לבני בנים **(תהלים קג יז),** במה שזכה וראה בני בנים מיוצאי חלציו זכו במעלתו הם האיתנים מוסדי הארץ כנזכר:

**26:2 וַיֵּרָ֤א אֵלָיו֙ יְהוָ֔ה וַיֹּ֖אמֶר אַל־תֵּרֵ֣ד מִצְרָ֑יְמָה שְׁכֹ֣ן בָּאָ֔רֶץ אֲשֶׁ֖ר אֹמַ֥ר אֵלֶֽיךָ׃**

**26:3 גּ֚וּר בָּאָ֣רֶץ הַזֹּ֔את וְאֶֽהְיֶ֥ה עִמְּךָ֖ וַאֲבָרְכֶ֑ךָּ כִּֽי־לְךָ֣ וּֽלְזַרְעֲךָ֗ אֶתֵּן֙ אֶת־כָּל־הָֽאֲרָצֹ֣ת הָאֵ֔ל וַהֲקִֽמֹתִי֙ אֶת־הַשְּׁבֻעָ֔ה אֲשֶׁ֥ר נִשְׁבַּ֖עְתִּי לְאַבְרָהָ֥ם אָבִֽיךָ׃**

**26:4 וְהִרְבֵּיתִ֤י אֶֽת־זַרְעֲךָ֙ כְּכוֹכְבֵ֣י הַשָּׁמַ֔יִם וְנָתַתִּ֣י לְזַרְעֲךָ֔ אֵ֥ת כָּל־הָאֲרָצֹ֖ת הָאֵ֑ל וְהִתְבָּרֲכ֣וּ בְזַרְעֲךָ֔ כֹּ֖ל גּוֹיֵ֥י הָאָֽרֶץ׃**

**26:5 עֵ֕קֶב אֲשֶׁר־שָׁמַ֥ע אַבְרָהָ֖ם בְּקֹלִ֑י וַיִּשְׁמֹר֙ מִשְׁמַרְתִּ֔י מִצְוֺתַ֖י חֻקּוֹתַ֥י וְתוֹרֹתָֽי׃**

26:5 עקב אשר שמע אברהם בקולי – הוא עקידת יצחק כנרמז עקב אשר שמעת בקולי **(בראשית כב יח),** להרמיז זכות יצחק:

26:5 וישמור משמרתי – ברית מילה, ואתה את בריתי תשמור **(שם יז ט):**

26:5 מצותי – כגון לך לך **(שם יב ט** קחה לי **(שם טו ט),** שהיא מצוה לעתה:

26:5 חקותי – מרמיז לכל דבר המתמיד ממעשה בראשית שלא שנה אותם:

26:5 ותורותי – ענינים הנעדים לפרקים בתורת העולה:

**26:6 וַיֵּ֥שֶׁב יִצְחָ֖ק בִּגְרָֽר׃**

**26:7 וַֽיִּשְׁאֲל֞וּ אַנְשֵׁ֤י הַמָּקוֹם֙ לְאִשְׁתּ֔וֹ וַיֹּ֖אמֶר אֲחֹ֣תִי הִ֑וא כִּ֤י יָרֵא֙ לֵאמֹ֣ר אִשְׁתִּ֔י פֶּן־יַֽהַרְגֻ֜נִי אַנְשֵׁ֤י הַמָּקוֹם֙ עַל־רִבְקָ֔ה כִּֽי־טוֹבַ֥ת מַרְאֶ֖ה הִֽיא׃**

26:7 וישאלו אנשי המקום – המון העם כי אבימלך מותרה היה מענין אברהם:

26:7 לאשתו – הנה ליצחק שאלו בעבור אשתו:

26:7 והעד ויאמר אחותי היא כי ירא – פעל עבר:

**26:8 וַיְהִ֗י כִּ֣י אָֽרְכוּ־ל֥וֹ שָׁם֙ הַיָּמִ֔ים וַיַּשְׁקֵ֗ף אֲבִימֶ֙לֶךְ֙ מֶ֣לֶךְ פְּלִשְׁתִּ֔ים בְּעַ֖ד הַֽחַלּ֑וֹן וַיַּ֗רְא וְהִנֵּ֤ה יִצְחָק֙ מְצַחֵ֔ק אֵ֖ת רִבְקָ֥ה אִשְׁתּֽוֹ׃**

26:8 וירא והנה יצחק מצחק – אוהבי הדרש אמרו שעל כן נענש בכהות עיניו:

26:8 פן יהרגוני – מקרא קצר וצריך להוסיף תוספת מאמרים כפי שיאות:

**26:9 וַיִּקְרָ֨א אֲבִימֶ֜לֶךְ לְיִצְחָ֗ק וַיֹּ֙אמֶר֙ אַ֣ךְ הִנֵּ֤ה אִשְׁתְּךָ֙ הִ֔וא וְאֵ֥יךְ אָמַ֖רְתָּ אֲחֹ֣תִי הִ֑וא וַיֹּ֤אמֶר אֵלָיו֙ יִצְחָ֔ק כִּ֣י אָמַ֔רְתִּי פֶּן־אָמ֖וּת עָלֶֽיהָ׃**

**26:10 וַיֹּ֣אמֶר אֲבִימֶ֔לֶךְ מַה־זֹּ֖את עָשִׂ֣יתָ לָּ֑נוּ כִּ֠מְעַט שָׁכַ֞ב אַחַ֤ד הָעָם֙ אֶת־אִשְׁתֶּ֔ךָ וְהֵבֵאתָ֥ עָלֵ֖ינוּ אָשָֽׁם**

26:10 אחד העם – יש אומרים שהוא אבימלך על כן הוא סמוך, והנכון שהוא אחד מבני העם כענין כאחד שבטי ישראל **(שם מט טז):**

**26:11 וַיְצַ֣ו אֲבִימֶ֔לֶךְ אֶת־כָּל־הָעָ֖ם לֵאמֹ֑ר הַנֹּגֵ֜עַ בָּאִ֥ישׁ הַזֶּ֛ה וּבְאִשְׁתּ֖וֹ מ֥וֹת יוּמָֽת׃**‬‬‬‬‬

26:11 הנוגע באיש הזה – התרה בהם פן יענשו:

26:11 ויזרע יצחק – כפי שבשר לו, גור בארץ הזאת ואהיה עמך ואברכך **(שם כו נ):**

**26:12 וַיִּזְרַ֤ע יִצְחָק֙ בָּאָ֣רֶץ הַהִ֔וא וַיִּמְצָ֛א בַּשָּׁנָ֥ה הַהִ֖וא מֵאָ֣ה שְׁעָרִ֑ים וַֽיְבָרֲכֵ֖הוּ יְהוָֽה׃**

26:12 מאה שערים – שמצא על האחד מאה, והוא מגזרת כי כמו שער בנפשו **(משלי כג ז)** ענין שעור:

**26:13 וַיִּגְדַּ֖ל הָאִ֑ישׁ וַיֵּ֤לֶךְ הָלוֹךְ֙ וְגָדֵ֔ל עַ֥ד כִּֽי־גָדַ֖ל מְאֹֽד׃**

26:13 הלוך וגדל – נכון הוא שיהיה מקור משיהיה עבר כיון שהלוך מקור:

26:13 וגדל – מקור בשקל ובשל מבושל **(שמות יב ט),** מבנין הקל ואפשר היותם תארים:

**26:14 וַֽיְהִי־ל֤וֹ מִקְנֵה־צֹאן֙ וּמִקְנֵ֣ה בָקָ֔ר וַעֲבֻדָּ֖ה רַבָּ֑ה וַיְקַנְא֥וּ אֹת֖וֹ פְּלִשְׁתִּֽים׃**

26:14 ועבודה – אי אפשר היותה תאר בחסרון המתואר, רק הוא שם בשקל אגודה:

26:14 ויקנאו אותו פלשתים – בנין פעל והוקל כמו ויבקשו לשלוח יד **(אסתר ב כא):**

**26:15 וְכָל־הַבְּאֵרֹ֗ת אֲשֶׁ֤ר חָֽפְרוּ֙ עַבְדֵ֣י אָבִ֔יו בִּימֵ֖י אַבְרָהָ֣ם אָבִ֑יו סִתְּמ֣וּם פְּלִשְׁתִּ֔ים וַיְמַלְא֖וּם עָפָֽר׃**‬‬‬‬‬

26:15 סתמום – הסתימה היא מלואי העפר:

**26:16 וַיֹּ֥אמֶר אֲבִימֶ֖לֶךְ אֶל־יִצְחָ֑ק לֵ֚ךְ מֵֽעִמָּ֔נוּ כִּֽי־עָצַֽמְתָּ־מִמֶּ֖נּוּ מְאֹֽד׃**

**26:17 וַיֵּ֥לֶךְ מִשָּׁ֖ם יִצְחָ֑ק וַיִּ֥חַן בְּנַֽחַל־גְּרָ֖ר וַיֵּ֥שֶׁב שָֽׁם׃**

**26:18 וַיָּ֨שָׁב יִצְחָ֜ק וַיַּחְפֹּ֣ר ׀ אֶת־בְּאֵרֹ֣ת הַמַּ֗יִם אֲשֶׁ֤ר חָֽפְרוּ֙ בִּימֵי֙ אַבְרָהָ֣ם אָבִ֔יו וַיְסַתְּמ֣וּם פְּלִשְׁתִּ֔ים אַחֲרֵ֖י מ֣וֹת אַבְרָהָ֑ם וַיִּקְרָ֤א לָהֶן֙ שֵׁמ֔וֹת כַּשֵּׁמֹ֕ת אֲשֶׁר־קָרָ֥א לָהֶ֖ן אָבִֽיו׃**

26:18 בארות המים – לא נשתנה בסמיכות ונשתנה בארות חמר **(בראשית יד י),** ואולי היא משקל אחר:

**26:19 וַיַּחְפְּר֥וּ עַבְדֵֽי־יִצְחָ֖ק בַּנָּ֑חַל וַיִּ֨מְצְאוּ־שָׁ֔ם בְּאֵ֖ר מַ֥יִם חַיִּֽים׃**

26:19 מים חיים – באר כי אינם ממימי הנחל ולחנם הריבו רועי גרר לאמר שהם ממימי הנחל:

26:19 וחיים – מרמיז על מים מתוקים שהם נובעים:

**26:20 וַיָּרִ֜יבוּ רֹעֵ֣י גְרָ֗ר עִם־רֹעֵ֥י יִצְחָ֛ק לֵאמֹ֖ר לָ֣נוּ הַמָּ֑יִם וַיִּקְרָ֤א שֵֽׁם־הַבְּאֵר֙ עֵ֔שֶׂק כִּ֥י הִֽתְעַשְּׂק֖וּ עִמּֽוֹ:**

26:20 עשק – ענין ערעור:

**26:21 וַֽיַּחְפְּרוּ֙ בְּאֵ֣ר אַחֶ֔רֶת וַיָּרִ֖יבוּ גַּם־עָלֶ֑יהָ וַיִּקְרָ֥א שְׁמָ֖הּ שִׂטְנָֽה׃**

26:21 שטנה – שהיו להם לשטן בלי תואנה:

26:21 רבו – מלרע כמו וסרו הצפרדעים **(שמות ח ז).** ספור עניני הבארות שאירעו לאבות להורות מדה טובה ואמונה שלמה, שהאדם כשיקרה לו צער ויסור עם היותו שלם במעשיו שיקבל בסבר פנים יפות שלא יחרחר ויסכל באמונת ההשגחה כאשר נבוכו גדולים ואדירים. כי לאנשים צדיקים שהיתה בהם השגחה עצומה הגיע אלהים כמעשה הרשעים, וכי גזרה היתה, כפי שנאמר כי גר יהיה זרעך בארך לא להם ועבדום וענו אותם **(בראשית טו יג):**

**26:22 וַיַּעְתֵּ֣ק מִשָּׁ֗ם וַיַּחְפֹּר֙ בְּאֵ֣ר אַחֶ֔רֶת וְלֹ֥א רָב֖וּ עָלֶ֑יהָ וַיִּקְרָ֤א שְׁמָהּ֙ רְחֹב֔וֹת וַיֹּ֗אמֶר כִּֽי־עַתָּ֞ה הִרְחִ֧יב יְהוָ֛ה לָ֖נוּ וּפָרִ֥ינוּ בָאָֽרֶץ׃**

26:22 כי עתה הרחיב ה׳ לנו – הרגיש יצחק יען שהוא מתקרב לארץ הברית, על כן תהיה ההשגחה עצומה עליו:

**26:23 וַיַּ֥עַל מִשָּׁ֖ם בְּאֵ֥ר שָֽׁבַע׃**

26:23 על כן ויעל משם באר שבע – מיד נקרא אליו השם והבטיחו וברכו, ככתוב כי אתך אנכי וברכתיך:

**26:24 וַיֵּרָ֨א אֵלָ֤יו יְהוָה֙ בַּלַּ֣יְלָה הַה֔וּא וַיֹּ֕אמֶר אָנֹכִ֕י אֱלֹהֵ֖י אַבְרָהָ֣ם אָבִ֑יךָ אַל־תִּירָא֙ כִּֽי־אִתְּךָ֣ אָנֹ֔כִי וּבֵֽרַכְתִּ֙יךָ֙ וְהִרְבֵּיתִ֣י אֶֽת־זַרְעֲךָ֔ בַּעֲב֖וּר אַבְרָהָ֥ם עַבְדִּֽי׃**

**26:25 וַיִּ֧בֶן שָׁ֣ם מִזְבֵּ֗חַ וַיִּקְרָא֙ בְּשֵׁ֣ם יְהוָ֔ה וַיֶּט־שָׁ֖ם אָהֳל֑וֹ וַיִּכְרוּ־שָׁ֥ם עַבְדֵי־יִצְחָ֖ק בְּאֵֽר׃**

26:25 ויכרו – שלשון כורה שחת **(משלי כו כז)** ענין הפירה:

**26:26 וַאֲבִימֶ֕לֶךְ הָלַ֥ךְ אֵלָ֖יו מִגְּרָ֑ר וַאֲחֻזַּת֙ מֵֽרֵעֵ֔הוּ וּפִיכֹ֖ל שַׂר־צְבָאֽוֹ׃**

26:25 מרעהו – מלשון רעה המלך **(מלכים א ד ה),** למרעהו אשר רעה לו **(שופטים יד כ):**

**26:27 וַיֹּ֤אמֶר אֲלֵהֶם֙ יִצְחָ֔ק מַדּ֖וּעַ בָּאתֶ֣ם אֵלָ֑י וְאַתֶּם֙ שְׂנֵאתֶ֣ם אֹתִ֔י וַתְּשַׁלְּח֖וּנִי מֵאִתְּכֶֽם׃**

**26:28 וַיֹּאמְר֗וּ רָא֣וֹ רָאִינוּ֮ כִּֽי־הָיָ֣ה יְהוָ֣ה ׀ עִמָּךְ֒ וַנֹּ֗אמֶר תְּהִ֨י נָ֥א אָלָ֛ה בֵּינוֹתֵ֖ינוּ בֵּינֵ֣ינוּ וּבֵינֶ֑ךָ וְנִכְרְתָ֥ה בְרִ֖ית עִמָּֽךְ׃**

26:28 ביניתינו – מאמר בינינו וביניך, באור למאמר בינותינו ואיננו רבוי על רבוי:

**26:29 אִם־תַּעֲשֵׂ֨ה עִמָּ֜נוּ רָעָ֗ה כַּאֲשֶׁר֙ לֹ֣א נְגַֽעֲנ֔וּךָ וְכַאֲשֶׁ֨ר עָשִׂ֤ינוּ עִמְּךָ֙ רַק־ט֔וֹב וַנְּשַׁלֵּֽחֲךָ֖ בְּשָׁל֑וֹם אַתָּ֥ה עַתָּ֖ה בְּר֥וּךְ יְהוָֽה׃**

26:29 נגענוך – הרצון נגענו בך כדרך הנוגע בכם **(זכריה ב יב)** שהוא עומד, וכן לבלתי נגעך **(רות ב ט):**

**26:30 וַיַּ֤עַשׂ לָהֶם֙ מִשְׁתֶּ֔ה וַיֹּאכְל֖וּ וַיִּשְׁתּֽוּ׃**

**26:31 וַיַּשְׁכִּ֣ימוּ בַבֹּ֔קֶר וַיִּשָּׁבְע֖וּ אִ֣ישׁ לְאָחִ֑יו וַיְשַׁלְּחֵ֣ם יִצְחָ֔ק וַיֵּלְכ֥וּ מֵאִתּ֖וֹ בְּשָׁלֽוֹם׃**

**26:32 וַיְהִ֣י ׀ בַּיּ֣וֹם הַה֗וּא וַיָּבֹ֙אוּ֙ עַבְדֵ֣י יִצְחָ֔ק וַיַּגִּ֣דוּ ל֔וֹ עַל־אֹד֥וֹת הַבְּאֵ֖ר אֲשֶׁ֣ר חָפָ֑רוּ וַיֹּ֥אמְרוּ ל֖וֹ מָצָ֥אנוּ מָֽיִם׃**

**26:33 וַיִּקְרָ֥א אֹתָ֖הּ שִׁבְעָ֑ה עַל־כֵּ֤ן שֵׁם־הָעִיר֙ בְּאֵ֣ר שֶׁ֔בַע עַ֖ד הַיּ֥וֹם הַזֶּֽה׃**

26:33 שבעה – בעבור שאמר כשמות אשר קרא להן אביו ושנה בקצתם באור:

**26:34 וַיְהִ֤י עֵשָׂו֙ בֶּן־אַרְבָּעִ֣ים שָׁנָ֔ה וַיִּקַּ֤ח אִשָּׁה֙ אֶת־יְהוּדִ֔ית בַּת־בְּאֵרִ֖י הַֽחִתִּ֑י וְאֶת־בָּ֣שְׂמַ֔ת בַּת־אֵילֹ֖ן הַֽחִתִּֽי׃**

26:34 ויהי עשו – באר בן כמה שנים להבדיל בינו ובין יעקב שהיה בן שבעה ושבעים שנה. וכן שלקח מבנות כנען אשר נזהר בהן יצחק, והקדים זה להורות כי לא היה ראוי על הברכה:

26:34 יהודית בת בארי – כנראה שלא הוליד ממנה כי בפרק ואלה תולדות עשו **(בראשית לו א)** הזכיר עדה בת אילון תמור בשמת בת עילון, והיו לה שני שמות, והנה הזכיר יהודית בת בארי, ולשם אהליבמה בת ענה **(שם ושם ב),** ויהודית לא נזכרה. ויש מפרשים כי הנה יחסה אל אביה ולשם אל אמה כאשר אמר בת צבעון, וענה היתה בת צבעון. וימצא שם אחד לזכר ולנקבה כמו מרים. ואחרים פירשו זה שיחסה אל אביה ואל זקנה, מכלל אינה יהודית:

**26:35 וַתִּהְיֶ֖יןָ מֹ֣רַת ר֑וּחַ לְיִצְחָ֖ק וּלְרִבְקָֽה׃**

26:35 מורת רוח – רחוק שיהיה מגזרת סורר ומורה **(דברים כא יח),** להיות מרמיז לכל אחד ואחד פועלת מן הקל מפעלי הלמ׳׳ד כדרך פורת יוסף **(בראשית מט כב),** אע׳׳פ שהוא סמוך, הואיל ומצאנו לב יודע מרת נפשו **(משלי יד י).** ואף על פי שהוקל זהו דין הרי׳׳ש, ויהיה מגזרת וימררו את חייהם **(שמוא א יד)** מפעלי הכפל. ולהיות שם מפעלי הלמ׳׳ד בשקל תועה **(ישעיה** **לב ו)** מלשון סורר ומורה הטעם סובל:

**27:1 וַיְהִי֙ כִּֽי־זָקֵ֣ן יִצְחָ֔ק וַתִּכְהֶ֥יןָ עֵינָ֖יו מֵרְאֹ֑ת וַיִּקְרָ֞א אֶת־עֵשָׂ֣ו ׀ בְּנ֣וֹ הַגָּדֹ֗ל וַיֹּ֤אמֶר אֵלָיו֙ בְּנִ֔י וַיֹּ֥אמֶר אֵלָ֖יו הִנֵּֽנִי׃**

27:1 ויהי כי זקן יצחק – עבר לגזרת פעל בשקל כי חפץ בבת יעקב **(בראשית לד יט):**

27:1 ותכהין עיניו מראות – אמר זה לענין שאירע אודות יעקב:

**27:2 וַיֹּ֕אמֶר הִנֵּה־נָ֖א זָקַ֑נְתִּי לֹ֥א יָדַ֖עְתִּי י֥וֹם מוֹתִֽי׃**

27:2 הנה נא זקנתי – והיה אז בן קל׳׳ז שנה:

27:2 לא ידעתי יום מותי – ועל כן אני צריך לברכך קודם מותי:

27:2 שא נא כליך – שם כלל שהם:

27:2 תליך וקשתך – ולא יתכן להיות תליך האשפה, כי צריך להקדים הקשת. ונכון להיות מרמיז אל מחרב שהוא תלויה על חלציו וכתוב אשר לקחתי מיד האמורי בחרבי ובקשתי **(שם מח כב),** ואין קשת בלי חצים. והיות חסר ו׳׳ו ממלת תליך אי אפשר:

27:2 וצודה לי צידה – הה׳׳א נוסף, דרשו הדורשים שמרמיז על חמשה הלכות שחיטה. ואנחנו לא ידענו הטעם כאשר מצאנו ההי׳׳ן רבים נוספים בסופי תיבות והן כ׳ מלין ואינן נקראין, ולא ידענו הטעם והם תקון סופרים:

**27:3 וְעַתָּה֙ שָׂא־נָ֣א כֵלֶ֔יךָ תֶּלְיְךָ֖ וְקַשְׁתֶּ֑ךָ וְצֵא֙ הַשָּׂדֶ֔ה וְצ֥וּדָה לִּ֖י צָֽיִד׃**

**27:4 וַעֲשֵׂה־לִ֨י מַטְעַמִּ֜ים כַּאֲשֶׁ֥ר אָהַ֛בְתִּי וְהָבִ֥יאָה לִּ֖י וְאֹכֵ֑לָה בַּעֲב֛וּר תְּבָרֶכְךָ֥ נַפְשִׁ֖י בְּטֶ֥רֶם אָמֽוּת׃**

27:4 ועשה לי מטעמים – מאכלים שונים זה מזה כאשר ידעת מנהגי שאני אוהב:

27:4 ואוכלה – האל׳׳ף למדבר והו׳׳ו מקום אל׳׳ף, והוא פ׳׳א הפעל והוא מבנין הקל:

**27:5 וְרִבְקָ֣ה שֹׁמַ֔עַת בְּדַבֵּ֣ר יִצְחָ֔ק אֶל־עֵשָׂ֖ו בְּנ֑וֹ וַיֵּ֤לֶךְ עֵשָׂו֙ הַשָּׂדֶ֔ה לָצ֥וּד צַ֖יִד לְהָבִֽיא׃**

27:5 ורבקה שומעת – צריך לומר היתה שומעת כי אין אמצעי בלשון הקדש להורות על זמן העובר והבא כאשר יש בלשונות ואחרות. ובעבור שהיתה יודעת במאמר הנבואה ורב יעבוד צעיר **(שם כה כג),** כונה להפך הדבר ועשתה והצליחה:

**27:6 וְרִבְקָה֙ אָֽמְרָ֔ה אֶל־יַעֲקֹ֥ב בְּנָ֖הּ לֵאמֹ֑ר הִנֵּ֤ה שָׁמַ֙עְתִּי֙ אֶת־אָבִ֔יךָ מְדַבֵּ֛ר אֶל־עֵשָׂ֥ו אָחִ֖יךָ לֵאמֹֽר׃**

**27:7 הָבִ֨יאָה לִּ֥י צַ֛יִד וַעֲשֵׂה־לִ֥י מַטְעַמִּ֖ים וְאֹכֵ֑לָה וַאֲבָרֶכְכָ֛ה לִפְנֵ֥י יְהוָ֖ה לִפְנֵ֥י מוֹתִֽי׃**

**27:8 וְעַתָּ֥ה בְנִ֖י שְׁמַ֣ע בְּקֹלִ֑י לַאֲשֶׁ֥ר אֲנִ֖י מְצַוָּ֥ה אֹתָֽךְ׃**

**27:9 לֶךְ־נָא֙ אֶל־הַצֹּ֔אן וְקַֽח־לִ֣י מִשָּׁ֗ם שְׁנֵ֛י גְּדָיֵ֥י עִזִּ֖ים טֹבִ֑ים וְאֶֽעֱשֶׂ֨ה אֹתָ֧ם מַטְעַמִּ֛ים לְאָבִ֖יךָ כַּאֲשֶׁ֥ר אָהֵֽב׃**

27:9 לך נא אל הצאן – שהיה להם, ויותר טוב אל מקום שמוכרים את הצאן כי אלו היה להם צאן, לא היה אומר וצודה לי ציד. ורבים כונו כי לא עשה זה יצחק אלא לזכות את עשו שיזכה בענין הברכה:

27:9 שני גדיי עזים טובים – מלת טובים לחי האלם בלי לווי מורה שהם שמנים:

**27:10 וְהֵבֵאתָ֥ לְאָבִ֖יךָ וְאָכָ֑ל בַּעֲבֻ֛ר אֲשֶׁ֥ר יְבָרֶכְךָ֖ לִפְנֵ֥י מוֹתֽוֹ׃**

**27:11 וַיֹּ֣אמֶר יַעֲקֹ֔ב אֶל־רִבְקָ֖ה אִמּ֑וֹ הֵ֣ן עֵשָׂ֤ו אָחִי֙ אִ֣ישׁ שָׂעִ֔ר וְאָנֹכִ֖י אִ֥ישׁ חָלָֽק׃**

27:11 איש שעיר – שכלו בעל שער:

27:11 ואנכי איש חלק – הפך בעל שער. ויש אומרים מלשון החלקת לשון נכריה **(משלי ו כד),** ויש חומר מלשון חלוק שקצתו היה בעל שער וקצתו לא:

**27:12 אוּלַ֤י יְמֻשֵּׁ֙נִי֙ אָבִ֔י וְהָיִ֥יתִי בְעֵינָ֖יו כִּמְתַעְתֵּ֑עַ וְהֵבֵאתִ֥י עָלַ֛י קְלָלָ֖ה וְלֹ֥א בְרָכָֽה׃**

27:12 ימושני – משקל עון עקבי יסובני **(תהלים מט ו),** קל מפעלי הכפל:

27:12 כמתעתע – כאדם שמתעה אחר כאשר נעשה הקול קול יעקב והידים ידי עשו, וכפול הפ׳׳א והעי׳׳ן:

**27:13 וַתֹּ֤אמֶר לוֹ֙ אִמּ֔וֹ עָלַ֥י קִלְלָתְךָ֖ בְּנִ֑י אַ֛ךְ שְׁמַ֥ע בְּקֹלִ֖י וְלֵ֥ךְ קַֽח־לִֽי׃**

27:13 עלי קללתך – הטעם עלי להסיר הקללה. ויש מפרשים בעבור שדעת הנשים קלה אמרה זה, ולא יתכן. ואחרים אמרו שאם תאמר אמי צותני נמצא כי לא יקלל אלא אותי. ויותר טוב לפרש הטעם כאדם שיודע דבר שלא יהיה ומקבלו עליו בעבור שלא יהיה, כי היתה יודעת כפי שקדם לה במאמר הנבואה:

**27:14 וַיֵּ֙לֶךְ֙ וַיִּקַּ֔ח וַיָּבֵ֖א לְאִמּ֑וֹ וַתַּ֤עַשׂ אִמּוֹ֙ מַטְעַמִּ֔ים כַּאֲשֶׁ֖ר אָהֵ֥ב אָבִֽיו׃**

**27:15 וַתִּקַּ֣ח רִ֠בְקָה אֶת־בִּגְדֵ֨י עֵשָׂ֜ו בְּנָ֤הּ הַגָּדֹל֙ הַחֲמֻדֹ֔ת אֲשֶׁ֥ר אִתָּ֖הּ בַּבָּ֑יִת וַתַּלְבֵּ֥שׁ אֶֽת־יַעֲקֹ֖ב בְּנָ֥הּ הַקָּטָֽן:**

27:15 בגדי עשו בנה החמודות – לא מפני שלא היו לו בגדים אלא בעבור שהיו מריחים מעשבי האדמה כפי שהיה עשו נהוג:

**27:16 וְאֵ֗ת עֹרֹת֙ גְּדָיֵ֣י הָֽעִזִּ֔ים הִלְבִּ֖ישָׁה עַל־יָדָ֑יו וְעַ֖ל חֶלְקַ֥ת צַוָּארָֽיו׃**

27:16 ואת עורות – מכח זה המאמר ידענו איכות השער שהיה לעשו:

**27:17 וַתִּתֵּ֧ן אֶת־הַמַּטְעַמִּ֛ים וְאֶת־הַלֶּ֖חֶם אֲשֶׁ֣ר עָשָׂ֑תָה בְּיַ֖ד יַעֲקֹ֥ב בְּנָֽהּ׃**

**27:18 וַיָּבֹ֥א אֶל־אָבִ֖יו וַיֹּ֣אמֶר אָבִ֑י וַיֹּ֣אמֶר הִנֶּ֔נִּי מִ֥י אַתָּ֖ה בְּנִֽי׃**

**27:19 וַיֹּ֨אמֶר יַעֲקֹ֜ב אֶל־אָבִ֗יו אָנֹכִי֙ עֵשָׂ֣ו בְּכֹרֶ֔ךָ עָשִׂ֕יתִי כַּאֲשֶׁ֥ר דִּבַּ֖רְתָּ אֵלָ֑י קֽוּם־נָ֣א שְׁבָ֗ה וְאָכְלָה֙ מִצֵּידִ֔י בַּעֲב֖וּר תְּבָרֲכַ֥נִּי נַפְשֶֽׁךָ׃**

27:19 ויאמר יעקב אל אביו – בענין זאת הפרשה נבוכו דעות המפרשים כי איך היה ראוי יעקב לדבר שקר ולא עוד אלא לפני אביו ושניהם נביאים. והציעו פירושים לישב הענין: מהם אומרים שהוא אמר אנכי מי שאנכי אמנם עשו בכורך, ומה טעם למאמר עשיתי כאשר דברת אלי. ואחרים פירשו כי בשעת דוחק יש לו לאדם לכזב. ומהם אמרו כשיפגשו לאדם קל וחמור מניח הקל ותופש החמור, והנה יעקב קים מצות אמו. ויש מפרשים כי השקר אינו אסור אלא לשליחות מצוה אבל הנביא בזולת שליחות מצוה יעבור לדבר שקר. והביאו ראיות מדברי הכתובים, כגון שאמר דוד על נגב יהודה ועל נגב הירחמאלי **(שמואל א כז י),** ואת הנעים יודעתי **(שם כא ג),** ואלישע אמר לא זה הדרך ולא זה העיר **(מלכים ב ו יט),** וכן חיה תחיה **(שם ח י).** ולשמואל נאמר עגלת בקר **(שמואל א טז ב)** במאמר הנבואה, ואברהם אמר וגם אמנה אחותי בת אבי היא **(בראשית כ יב),** ונשתחוה ונשובה **(שם כב ה),** ומיכיהו אמר עלה והצלח **(מלכים א כב טו),** ודניאל אמר מארי חלמא לשנאך **(דניאל ד טז).** ואע׳׳פ שיש לתקן קצתם להוציאם מדרך תחבולה לא יוכל לתקן את כלם. ויש לדעת כי דעת האדם תקצר מלדעת אחרית הדברים, הנה בענינים אלהיים מצאנו שהנבואה דברה כדעת האדם, לא שהוא המכוון אל האמת, אלא כדי לישב דעת האדם עד שישקיף באשנבי השכל ויפשיט שכלו מגאולי חלאת החמר להתיחד במה שהוא אחרי האמת. הוא הדין באלו הענינים כי אם תהיה הכונה להשיג אל היושר לבד שלא יהיה הזק במאמר:

27:19 ואכלה מצידי – צווי מן הקל בפלס זכרה לי אלהי **(נחמיה ה יט),** בעבור שהאל׳׳ף הטוף בקמ׳׳ץ:

**27:20 וַיֹּ֤אמֶר יִצְחָק֙ אֶל־בְּנ֔וֹ מַה־זֶּ֛ה מִהַ֥רְתָּ לִמְצֹ֖א בְּנִ֑י וַיֹּ֕אמֶר כִּ֥י הִקְרָ֛ה יְהוָ֥ה אֱלֹהֶ֖יךָ לְפָנָֽי׃**

**27:21 וַיֹּ֤אמֶר יִצְחָק֙ אֶֽל־יַעֲקֹ֔ב גְּשָׁה־נָּ֥א וַאֲמֻֽשְׁךָ֖ בְּנִ֑י הַֽאַתָּ֥ה זֶ֛ה בְּנִ֥י עֵשָׂ֖ו אִם־לֹֽא׃**

27:21 גשה – בשקל תנה את נשי **(בראשית ל כו),** בחסרון פ׳׳א הפעל והוא צווי מן הקל:

27:21 תברכני – הנו׳׳ן המדבר לעצמו דגוש בחלוף המנהג, ועלת זה הדגש נתבאר באחד המקומות, ובא בפת׳׳ח בעבור דגשות הנו׳׳ן כדרך זובח תודה יכבדנני **(תהלים נ כנ):**

27:21 ואמושך – קל מפעלי הכפל והוקל כדי להקל:

**27:22 וַיִּגַּ֧שׁ יַעֲקֹ֛ב אֶל־יִצְחָ֥ק אָבִ֖יו וַיְמֻשֵּׁ֑הוּ וַיֹּ֗אמֶר הַקֹּל֙ ק֣וֹל יַעֲקֹ֔ב וְהַיָּדַ֖יִם יְדֵ֥י עֵשָֽׂו׃**

**27:23 וְלֹ֣א הִכִּיר֔וֹ כִּֽי־הָי֣וּ יָדָ֗יו כִּידֵ֛י עֵשָׂ֥ו אָחִ֖יו שְׂעִרֹ֑ת וַֽיְבָרְכֵֽהוּ׃**

**27:24 וַיֹּ֕אמֶר אַתָּ֥ה זֶ֖ה בְּנִ֣י עֵשָׂ֑ו וַיֹּ֖אמֶר אָֽנִי׃**

**27:25 וַיֹּ֗אמֶר הַגִּ֤שָׁה לִּי֙ וְאֹֽכְלָה֙ מִצֵּ֣יד בְּנִ֔י לְמַ֥עַן תְּבָֽרֶכְךָ֖ נַפְשִׁ֑י וַיַּגֶּשׁ־לוֹ֙ וַיֹּאכַ֔ל וַיָּ֧בֵא ל֦וֹ יַ֖יִן וַיֵּֽשְׁתְּ׃**

**27:26 וַיֹּ֥אמֶר אֵלָ֖יו יִצְחָ֣ק אָבִ֑יו גְּשָׁה־נָּ֥א וּשְׁקָה־לִּ֖י בְּנִֽי׃**

**27:27 וַיִּגַּשׁ֙ וַיִּשַּׁק־ל֔וֹ וַיָּ֛רַח אֶת־רֵ֥יחַ בְּגָדָ֖יו וַֽיְבָרֲכֵ֑הוּ וַיֹּ֗אמֶר רְאֵה֙ רֵ֣יחַ בְּנִ֔י כְּרֵ֣יחַ שָׂדֶ֔ה אֲשֶׁ֥ר בֵּרֲכ֖וֹ יְהוָֽה׃**

27:27 וישק – הנשיקה ידועה.

27:27 וירח – נפתח בעבור אות הגרון והוא מבנין הפעיל, וכן וינח ה׳ להם **(יהושע כא מב):**

27:27 ראה ריח בני – כמו קול אומר קרא **(ישעיה מ ו)** על צד המליצה. ובאה ראיה על הריח כמו שבאה ראיה על הקול כמו וכל העם רואים **(שמות כ יח),** הדור אתם ראו דבר ה׳ **(ירמיה ב לא).** והיה זה מפני שכל ההרגשות יוצאים ממקום אחד על כן יבוא זה תמורת זה, והוא הנקרא הרגש השתוף כדמות הנקודה בעגולה, וכמו שזאת הנקודה היא הרבה מצד הקוים היוצאים ממנה אל הסובב, והיא אחת ואינה נחלקת מצד שהוא סוף לכל. כך זה הכח השתוף הוא אחד מצד שאליו יגיעו כל המורגשים והרבה מצד הכלים:

**27:28 וְיִֽתֶּן־לְךָ֙ הָאֱלֹהִ֔ים מִטַּל֙ הַשָּׁמַ֔יִם וּמִשְׁמַנֵּ֖י הָאָ֑רֶץ וְרֹ֥ב דָּגָ֖ן וְתִירֹֽשׁ׃**

27:28 ויתן לך – סמוך אל ריח שדה ואינו סמוך אל הבכורה כי כבר מכרה:

27:28 משמני – אינו חסר מ׳׳ם וחברו הנה משמני הארץ:

27:28 ורוב – הו׳׳ו נוסף כו׳׳ו ואיה וענה **(בראשית לו כד):**

27:28 דגן ותירוש – הם העקר:

**27:29 יַֽעַבְד֣וּךָ עַמִּ֗ים וישתחו וְיִֽשְׁתַּחֲו֤וּ לְךָ֙ לְאֻמִּ֔ים הֱוֵ֤ה גְבִיר֙ לְאַחֶ֔יךָ וְיִשְׁתַּחֲוּ֥וּ לְךָ֖ בְּנֵ֣י אִמֶּ֑ךָ אֹרְרֶ֣יךָ אָר֔וּר וּֽמְבָרֲכֶ֖יךָ בָּרֽוּךְ׃**

27:29 יעבדוך עמים – הם בני חם:

27:29 וישתחוו לך לאומים – בני יפת, או כפל מאמר:

27:29 הוי נביר לאחיך – בני אברהם:

27:29 וישתחוו לך בני אמך – בני עשו:

27:29 אורריך ארור – הקדים הארירה כי קודמים ימי השעבוד והוא רבים ויחיד כמו וצדקת צדיקים יסירו ממנו **(ישעיה ה כג):**

**27:30 וַיְהִ֗י כַּאֲשֶׁ֨ר כִּלָּ֣ה יִצְחָק֮ לְבָרֵ֣ךְ אֶֽת־יַעֲקֹב֒ וַיְהִ֗י אַ֣ךְ יָצֹ֤א יָצָא֙ יַעֲקֹ֔ב מֵאֵ֥ת פְּנֵ֖י יִצְחָ֣ק אָבִ֑יו וְעֵשָׂ֣ו אָחִ֔יו בָּ֖א מִצֵּידֽוֹ׃**

27:30 בא מצידו – והלא הציד הביאו עמו על כן צריך להיות שם במקום מקור והטעם מצודו:

**27:31 וַיַּ֤עַשׂ גַּם־הוּא֙ מַטְעַמִּ֔ים וַיָּבֵ֖א לְאָבִ֑יו וַיֹּ֣אמֶר לְאָבִ֗יו יָקֻ֤ם אָבִי֙ וְיֹאכַל֙ מִצֵּ֣יד בְּנ֔וֹ בַּעֲב֖וּר תְּבָרֲכַ֥נִּי נַפְשֶֽׁךָ׃**

27:31 יקום אבי – עם תברכני נפשך מן הנכור לנוכח, כמו ויהי נועם ה׳ **(תהלים צ יז):**

**27:32 וַיֹּ֥אמֶר ל֛וֹ יִצְחָ֥ק אָבִ֖יו מִי־אָ֑תָּה וַיֹּ֕אמֶר אֲנִ֛י בִּנְךָ֥ בְכֹֽרְךָ֖ עֵשָֽׂו׃**

**27:33 וַיֶּחֱרַ֨ד יִצְחָ֣ק חֲרָדָה֮ גְּדֹלָ֣ה עַד־מְאֹד֒ וַיֹּ֡אמֶר מִֽי־אֵפ֡וֹא ה֣וּא הַצָּֽד־צַיִד֩ וַיָּ֨בֵא לִ֜י וָאֹכַ֥ל מִכֹּ֛ל בְּטֶ֥רֶם תָּב֖וֹא וָאֲבָרֲכֵ֑הוּ גַּם־בָּר֖וּךְ יִהְיֶֽה׃**

27:33 ויחרד יצחק – יש לחוש בענין החרדה הזאת אם מפני שנתן הדבר שלא במקומו מה טעם שאמר גם ברוך יהיה. ואם הסכים במה שעשה מה טעם שחרד. על כן פירשו החכמים כי טעם החרדה הזאת איך העלים השם ממנו והיה מכון לתת הדבר שלא במקומו. והנה זאת החלוקה הוציאתנו לסעיפים אחרים, שזאת הברכה בדרך נבואה היתה או בדרך תפלה. ואם היא בדרך נבואה איך לא ידע את מי יברך, ועוד שהיה טוען לעשו השם צוני, ומה טעם למאמר בא אחיך במרמה. ואם היא בדרך שאלה, הנה לא תחול הברכה אלא למי שהיה מכון בלבו. ויש אומרים בדרך תפלה היתה ברכתו, והואיל ואמר הקול קול יעקב מסופק היה אצלו שהיה אחד משניהם, ובניו היו שניהם וברך למי שהיה לפניו. והנה השאלות צריכות לתנאים והשגחה האלהית תלויה על ידי פעולות אנושיות, והעד וישא אחרן את ידיו אל העם ויברכם **(ויקרא ט כב).** והמפרש כי על יעקב היה בטוח בענין הברכה, אבל רצה לזכות את עשו, מה טעם למאמר הוה גביר לאחיך:

27:33 מי איפוא הוא הצד ציד – כדרך מי לי בשמים **(תהלים עג כה)** על דרך הודעה וספור ואינו על דרך שאלה:

27:33 והעד גם ברוך יהיה:

27:33 ויהיה איפוא – מלה אחת טעמו עתה:

27:33 ואברכהו – בא הו׳׳ו בקמ׳׳ץ כדין מפני היותו עבר:

**27:34 כִּשְׁמֹ֤עַ עֵשָׂו֙ אֶת־דִּבְרֵ֣י אָבִ֔יו וַיִּצְעַ֣ק צְעָקָ֔ה גְּדֹלָ֥ה וּמָרָ֖ה עַד־מְאֹ֑ד וַיֹּ֣אמֶר לְאָבִ֔יו בָּרֲכֵ֥נִי גַם־אָ֖נִי אָבִֽי׃**

27:34 ברכני גם אני אבי – אינו כמו זבדני אלהים אותי **(בראשית ל כ),** כי מלת אני לא תרמיז על הפעול עם זכר הפועל והטעם גם אני בנך:

**27:35 וַיֹּ֕אמֶר בָּ֥א אָחִ֖יךָ בְּמִרְמָ֑ה וַיִּקַּ֖ח בִּרְכָתֶֽךָ׃**‬‬‬‬‬‬‬

‬**27:36 וַיֹּ֡אמֶר הֲכִי֩ קָרָ֨א שְׁמ֜וֹ יַעֲקֹ֗ב וַֽיַּעְקְבֵ֙נִי֙ זֶ֣ה פַעֲמַ֔יִם אֶת־בְּכֹרָתִ֣י לָקָ֔ח וְהִנֵּ֥ה עַתָּ֖ה לָקַ֣ח בִּרְכָתִ֑י וַיֹּאמַ֕ר הֲלֹא־אָצַ֥לְתָּ לִּ֖י בְּרָכָֽה׃**

27:36 הכי – מלת כי במקום כ׳׳ף שי׳׳ן והה׳׳א לתמיהה לאמתת הדבר, והטעם הכשקרא שמו יעקב בשבילי נקרא:

27:36 ויעקבני – מבנין קל ונפתח היו׳׳ד בעבור העי׳׳ן וטעמה לשון רמאות ויהוא עשה בעקבה **(מלכים ב י יט),** והוא סבוב הדברים קרוב מלשון עקב:

27:36 הלא אצלת לי ברכה – הטעם איני מסופק בזה שלא הנחת לי אצלך ברכה מלשון ואצלתי מן הרוח **(במדבר יא יז),** על כן כשטען יצחק הן גביר שמתיו לך, אמר עשו הברכה אחת היא לך אבי:

**27:37 וַיַּ֨עַן יִצְחָ֜ק וַיֹּ֣אמֶר לְעֵשָׂ֗ו הֵ֣ן גְּבִ֞יר שַׂמְתִּ֥יו לָךְ֙ וְאֶת־כָּל־אֶחָ֗יו נָתַ֤תִּי לוֹ֙ לַעֲבָדִ֔ים וְדָגָ֥ן וְתִירֹ֖שׁ סְמַכְתִּ֑יו וּלְכָ֣ה אֵפ֔וֹא מָ֥ה אֶֽעֱשֶׂ֖ה בְּנִֽי׃**

27:37 הן גביר שמתיו לך – החל לבאר באיזו ברכה ברכו הואיל ולך שמתיו גביר:

27:37 ואחיו נתתי לו לעבדים – מה אומר לך:

27:37 ודגן ותירוש סמכתיו – כמו אתה ידך גוים הורשת **(תהלים מד ג):**

27:37 ולכה איפוא מה אעשה – בא מלא כמו ולכה לישועתה **(שם פ ג),** הטעם לא נשארה לי ברכה אחרת שאברכך. ויש למעון כי היה מברכו בברכת דגן ותירוש אלא בעבור שארץ עשו קרובה לארץ ישראל, ועל כל פנים תשיגנה ברכת ארץ ישראל הרמיז כי אינך צריך בברכת דגן ותירוש, כאשר אמר הנה משמני הארץ יהיה מושבך:

**27:38 וַיֹּ֨אמֶר עֵשָׂ֜ו אֶל־אָבִ֗יו הַֽבְרָכָ֨ה אַחַ֤ת הִֽוא־לְךָ֙ אָבִ֔י בָּרֲכֵ֥נִי גַם־אָ֖נִי אָבִ֑י וַיִּשָּׂ֥א עֵשָׂ֛ו קֹל֖וֹ וַיֵּֽבְךְּ׃**

27:38 הברכה – הה׳׳א לתמיהה והרמיז לו שאם גביר שמתו עלי לשאר אמות, למה לא אתגבר אני עליהם על כן מיד אמר לו:

**27:39 וַיַּ֛עַן יִצְחָ֥ק אָבִ֖יו וַיֹּ֣אמֶר אֵלָ֑יו הִנֵּ֞ה מִשְׁמַנֵּ֤י הָאָ֙רֶץ֙ יִהְיֶ֣ה מֽוֹשָׁבֶ֔ךָ וּמִטַּ֥ל הַשָּׁמַ֖יִם מֵעָֽל׃**

27:39 הנה משמני הארץ וגו׳:

**27:40 וְעַל־חַרְבְּךָ֣ תִֽחְיֶ֔ה וְאֶת־אָחִ֖יךָ תַּעֲבֹ֑ד וְהָיָה֙ כַּאֲשֶׁ֣ר תָּרִ֔יד וּפָרַקְתָּ֥ עֻלּ֖וֹ מֵעַ֥ל צַוָּארֶֽךָ׃**

27:40 ועל חרבך תחיה – כמו ונתת אותם על סל אחד **(שמות כט ג),** והטעם ובחרבך תחיה שינצח בחרבו:

27:40 ואת אחיך תעבוד – כמו ונתן לכם אדני לחם צר **(ישעיה ל כ),** במקום ואם:

27:40 והיה כאשר תריד – מלשון מדוע אמרו עמי רדני **(ירמיה ב לא),** ענין ממשלה:

27:40 ופרקת – ענין שבירה מלשון פרקו **(שמות לב ב).** וכל אלה היעודים הם לזרעם לא לעצמם, ואין טעם מן וילך אל ארץ **(בראשית לו ו),** כי הנה כמה נשתעבד יעקב לעשו:

**27:41 וַיִּשְׂטֹ֤ם עֵשָׂו֙ אֶֽת־יַעֲקֹ֔ב עַל־הַ֨בְּרָכָ֔ה אֲשֶׁ֥ר בֵּרֲכ֖וֹ אָבִ֑יו וַיֹּ֨אמֶר עֵשָׂ֜ו בְּלִבּ֗וֹ יִקְרְבוּ֙ יְמֵי֙ אֵ֣בֶל אָבִ֔י וְאַֽהַרְגָ֖ה אֶת־יַעֲקֹ֥ב אָחִֽי׃**

27:41 וישטום עשו – מלשון לו ישטמנו **(שם נ טו)** ענינו שנטר איבה בלבו:

27:41 ויאמר עשו – לאנשי סודו:

27:41 יקרבו ימי אבל אבי – כי פחד מיצחק עודנו בחיים שלא יכאיב לבו:

27:41 ואהרגה – האל׳׳ף בפת׳׳ח כמו ואחדלה **(איוב טז ו):**

**27:42 וַיֻּגַּ֣ד לְרִבְקָ֔ה אֶת־דִּבְרֵ֥י עֵשָׂ֖ו בְּנָ֣הּ הַגָּדֹ֑ל וַתִּשְׁלַ֞ח וַתִּקְרָ֤א לְיַעֲקֹב֙ בְּנָ֣הּ הַקָּטָ֔ן וַתֹּ֣אמֶר אֵלָ֔יו הִנֵּה֙ עֵשָׂ֣ו אָחִ֔יךָ מִתְנַחֵ֥ם לְךָ֖ לְהָרְגֶֽךָ׃**

27:42 ויוגד – עם:

27:42 דברי – כמו מי נדה לא זורק **(במדבר יט יג)** ולהיות חוזר למלת את אין טעם:

27:42 מתנחם – בזה ימצא נחמה להרוג אותך וישאר הוא לבדו בברכות שהובטח יצחק. ויש מפרשים טעמו מתועד להרגך ר׳׳ל חברת לסטים:

**27:43 וְעַתָּ֥ה בְנִ֖י שְׁמַ֣ע בְּקֹלִ֑י וְק֧וּם בְּרַח־לְךָ֛ אֶל־לָבָ֥ן אָחִ֖י חָרָֽנָה׃**

**27:44 וְיָשַׁבְתָּ֥ עִמּ֖וֹ יָמִ֣ים אֲחָדִ֑ים עַ֥ד אֲשֶׁר־תָּשׁ֖וּב חֲמַ֥ת אָחִֽיךָ׃**

27:44 ימים אחדים – ידוע כי השנה האחת תקרא ימים שהיא בנויה מימים מיום אל יום, אך לא מצאנו שנים רבות להקרא ימים, כי מה הפרש יש בין שנה לשנים, לכן אמר ר׳ יונה נ׳׳ע כי היה ראוי לומר ימימים כדרך תמימים. והחכם ר׳ אהרן נ׳׳ע אמר לומר יומים להבדיל, ואחר שלא נמצא איך ידינו לומר. והנה מצאנו לשלשת ימים מעשרותיכם **(עמוס ד ד),** והם שנים. ואפשר ששנוי זה במלת שנה כי על האחדים יאמר ימים, ועל כן אמר הנה ימים אחדים, ואפשר שהכונה בו כמספר האחדים:

**27:45 עַד־שׁ֨וּב אַף־אָחִ֜יךָ מִמְּךָ֗ וְשָׁכַח֙ אֵ֣ת אֲשֶׁר־עָשִׂ֣יתָ לּ֔וֹ וְשָׁלַחְתִּ֖י וּלְקַחְתִּ֣יךָ מִשָּׁ֑ם לָמָ֥ה אֶשְׁכַּ֛ל גַּם־שְׁנֵיכֶ֖ם י֥וֹם אֶחָֽד׃**

27:45 למה אשכל – כי בידוע בעת שיהרוג אותך יהרג גם הוא על ידי בית דין. או כפי שכתוב מיד האדם מיד איש אחיו אדרוש את נפש האדם **(בראשית ט ה):**

27:45 גם שניכם – הטעם שבהריגת האחד יהרג גם האחר:

**27:46 וַתֹּ֤אמֶר רִבְקָה֙ אֶל־יִצְחָ֔ק קַ֣צְתִּי בְחַיַּ֔י מִפְּנֵ֖י בְּנ֣וֹת חֵ֑ת אִם־לֹקֵ֣חַ יַ֠עֲקֹב אִשָּׁ֨ה מִבְּנֽוֹת־חֵ֤ת כָּאֵ֙לֶּה֙ מִבְּנ֣וֹת הָאָ֔רֶץ לָ֥מָּה לִּ֖י חַיִּֽים׃**

27:46 ותאמר רבקה אל יצחק – הרצון שיהיה על ידי צווי האב:

**28:1וַיִּקְרָ֥א יִצְחָ֛ק אֶֽל־יַעֲקֹ֖ב וַיְבָ֣רֶךְ אֹת֑וֹ וַיְצַוֵּ֙הוּ֙ וַיֹּ֣אמֶר ל֔וֹ לֹֽא־תִקַּ֥ח אִשָּׁ֖ה מִבְּנ֥וֹת כְּנָֽעַן׃**

28:1 ויצוהו **–** צווי על לאו כמו ועל העבים אצוה **(ישעיה ה ו),** שלא יקח אשה מבנות כנען בדרך אביו:

**28:2 ק֥וּם לֵךְ֙ פַּדֶּ֣נָֽה אֲרָ֔ם בֵּ֥יתָה בְתוּאֵ֖ל אֲבִ֣י אִמֶּ֑ךָ וְקַח־לְךָ֤ מִשָּׁם֙ אִשָּׁ֔ה מִבְּנ֥וֹת לָבָ֖ן אֲחִ֥י אִמֶּֽךָ׃**

**28:3 וְאֵ֤ל שַׁדַּי֙ יְבָרֵ֣ךְ אֹֽתְךָ֔ וְיַפְרְךָ֖ וְיַרְבֶּ֑ךָ וְהָיִ֖יתָ לִקְהַ֥ל עַמִּֽים׃**

28:3 ואל שדי – ברכו בשם שראוי לפי השגחה המופתית בעושר ובנים רבוי עם כאשר נאמר ה׳ אלהיכם הרבה אתכם **(דברים** **א י):**

**28:4 וְיִֽתֶּן־לְךָ֙ אֶת־בִּרְכַּ֣ת אַבְרָהָ֔ם לְךָ֖ וּלְזַרְעֲךָ֣ אִתָּ֑ךְ לְרִשְׁתְּךָ֙ אֶת־אֶ֣רֶץ מְגֻרֶ֔יךָ אֲשֶׁר־נָתַ֥ן אֱלֹהִ֖ים לְאַבְרָהָֽם׃**

28:4 ויתן לך את ברכת אברהם – היא ירושת הארץ כי אתה הזוכה בנחלת הארץ:

**28:5 וַיִּשְׁלַ֤ח יִצְחָק֙ אֶֽת־יַעֲקֹ֔ב וַיֵּ֖לֶךְ פַּדֶּ֣נָֽה אֲרָ֑ם אֶל־לָבָ֤ן בֶּן־בְּתוּאֵל֙ הָֽאֲרַמִּ֔י אֲחִ֣י רִבְקָ֔ה אֵ֥ם יַעֲקֹ֖ב וְעֵשָֽׂו׃**

28:5 אל לבן אחי רבקה אם יעקב ועשו – הזכיר עשו בעבור שצריך לומר:

**28:6 וַיַּ֣רְא עֵשָׂ֗ו כִּֽי־בֵרַ֣ךְ יִצְחָק֮ אֶֽת־יַעֲקֹב֒ וְשִׁלַּ֤ח אֹתוֹ֙ פַּדֶּ֣נָֽה אֲרָ֔ם לָקַֽחַת־ל֥וֹ מִשָּׁ֖ם אִשָּׁ֑ה בְּבָרֲכ֣וֹ אֹת֔וֹ וַיְצַ֤ו עָלָיו֙ לֵאמֹ֔ר לֹֽא־תִקַּ֥ח אִשָּׁ֖ה מִבְּנ֥וֹת כְּנָֽעַן׃**

28:6 וירא עשו – כי אע׳׳פ שעשו בנה היה לא הזוהר מלקחת מבנות כנען אלא כאשר ראה שצווה יעקב מיצחק:

28:6 לא תקח אשה מבנות כנען – הרגיש כי נשיו מאוסות בעיני יצחק והלך אל ישמעאל בן אברהם, וישמעאל היה מת קודם זו העת כפי השנים שהיה ישמעאל גדול מיצחק, והטעם אל בני ישמעאל:

**28:7 וַיִּשְׁמַ֣ע יַעֲקֹ֔ב אֶל־אָבִ֖יו וְאֶל־אִמּ֑וֹ וַיֵּ֖לֶךְ פַּדֶּ֥נָֽה אֲרָֽם׃**

**28:8וַיַּ֣רְא עֵשָׂ֔ו כִּ֥י רָע֖וֹת בְּנ֣וֹת כְּנָ֑עַן בְּעֵינֵ֖י יִצְחָ֥ק אָבִֽיו׃**

**28:9וַיֵּ֥לֶךְ עֵשָׂ֖ו אֶל־יִשְׁמָעֵ֑אל וַיִּקַּ֡ח אֶֽת־מָחֲלַ֣ת ׀ בַּת־יִשְׁמָעֵ֨אל בֶּן־אַבְרָהָ֜ם אֲח֧וֹת נְבָי֛וֹת עַל־נָשָׁ֖יו ל֥וֹ לְאִשָּֽׁה׃**

28:9 ויקח את מחלת – ובסדר היחס קראה בשמת, ובשמת בת אלון היא נקראת עדה:

28:9 אחות נביות – מפני היותו נכבד מכלם כי בכור היה, או אפשר שהיו מאם אחת ואפשר לסבור שנולדו באחד תאומים כי לא הורה הכתוב שהיו לישמעאל נשים רבות. והנה אם לקח את בת ישמעאל לא גרש את בנות כנען:

**פרשת ויצא**

**28:10 וַיֵּצֵ֥א יַעֲקֹ֖ב מִבְּאֵ֣ר שָׁ֑בַע וַיֵּ֖לֶךְ חָרָֽנָה׃**

28:10 ויצא יעקב – בו׳׳ו החבור לקשור למאמר קום לך פדנה ארם **(בראשית כח ב).** כבר כתוב למעלה וילך פדנה ארם **(שם ושם ה),** אלא בעבור שהיה רוצה לבאר ענינים שקרו לו בדרך בהליכתו על כן החל:

28:10 ויצא – והיה ראוי לומר ויצא יעקב מבאר שבע ויפגע במקום, אלא כלל כל ההליכה בזה המאמר וחזר לבאר מה שפגע לו בדרך. והטעם ויצא יעקב מבאר שבע וילך חרנה, אלא בעת יציאתו:

**28:11וַיִּפְגַּ֨ע בַּמָּק֜וֹם וַיָּ֤לֶן שָׁם֙ כִּי־בָ֣א הַשֶּׁ֔מֶשׁ וַיִּקַּח֙ מֵאַבְנֵ֣י הַמָּק֔וֹם וַיָּ֖שֶׂם מְרַֽאֲשֹׁתָ֑יו וַיִּשְׁכַּ֖ב בַּמָּק֥וֹם הַהֽוּא׃**

28:11 ויפגע במקום – והו׳׳ו מחובר אל ויצא, והוא מלשון וגע אל הנחל **(יהשוע יט כב),** ואינו ענין תפלה כשסברו אנשים:

28:11 ומלת במקום – אינו שם השם:

28:11 ומלת וילן שם – טענה להם, וידיעת המלה יתכן היותה דברי משה אחרי שאמר אכן יש ה׳ במקום הזה ואנכי לא ידעתי. או אפשר שהידיעה היתה כי מעת צאת מבאר שבע שם היה מקום תחנותו:

28:11 וילן – מבנין הפעיל מפעלי העי׳׳ן:

28:11 כי בא השמש – שאלולי כן היה הולך:

28:11 ויקח מאבני מהקום – כמו ואל עיר בן אתונות **(זכריה ט ט),** איזו שנזדמנה:

28:11 וישם מראשותיו – היחיד מראשה בשקל מזמרה, ונסמכה המלה בשני סימני הרבוי כמו מראשותי שאול **(שמואל א כו יב).** ומנהג הסמך בסימן רבוי הנקבות, לפי כי רבוי הנקבות בחבור הכנויים תדיר בשני סימני רבוי ו׳׳ו תי׳׳ו סימן רבוי הנקבות, ויו׳׳ד סימן רבוי הזכרים. ובא בסימן רבוי לבד נלאית ברוב עצתיך **(ישעיה מז יג):**

**28:12וַֽיַּחֲלֹ֗ם וְהִנֵּ֤ה סֻלָּם֙ מֻצָּ֣ב אַ֔רְצָה וְרֹאשׁ֖וֹ מַגִּ֣יעַ הַשָּׁמָ֑יְמָה וְהִנֵּה֙ מַלְאֲכֵ֣י אֱלֹהִ֔ים עֹלִ֥ים וְיֹרְדִ֖ים בּֽוֹ׃**

28:12 ויחלום – מלת חלום מגזרת ותחלימני והחייני **(שם לח טז),** ענין חזוק. ונקרא החלום חלום לאופן שהוא מפעולת כח המדמה, כי לא יפעל כח המדמה פעולתו כשפועלים הרגשים מפעלם. אכן כשישקמו הרגשים ממפעלם פועל כח המדמה פעולתו, ובעת השינה מתחזק כח המדמה ופעל פעולות נוראות. והפילוסוף באר תועלת החלום ולמה נתיחד באדם לבדו. וכבר נתבאר בספר ע׳׳ץ החיי׳׳ם ההבדל שיש בין חלום של נבואה ובין חלום הצודק, וזה החלום הוא חלום נבואה:

28:12 סלם – בשקל גמץ **(קהלת י ח):**

28:12 מוצב ארצה – חזיונות הנבואה יש מהן שמן מפורשות ויש שנאמרות במשל ופירושם עמם. ויש שנאמר המשל לבד וירב המשל בענין הנבואה. והמשתכל בענין החלום איך הוא מכח המדמה יבין דבר שהחולם לא יראה הדבר ההוא בעצמו רק המתדמה לו בענין, ועלת זה ידועה. ומשלי הנבואה באים על שלשה פנים: יש משל שכל פרטי המשל מורים לכל פרטי הנמשל ממין אחד ויצוקים ביצוקתם. ויש משל שכל אחד מחלקי המשל מורה ענין מיוחד זולתי מה שמורה האחר, ויהיה המשל האחד נושא ענינים רבים חלוקי הפנים. ויש משל שאין כל הספור מורה לנמשל דבר רק הוא יפוי המשל, והנמשל האיזו צורה יפורש יהיה נרמז בראש המשל או באמצעיתו או בסופו, ועל כן יעלם הנמשל שיובן. ואמנם ספור זה החלום בידוע שהוא משל. ויש מפרשים לזה שהוא מחלק השני, שכל חלקי המשל כל אחד מורה ענין מיוחד. וענין הנמשל זהו ששלשת חלקי המציאות נקשרים זה בזה מנקודת הארץ ועד כסא הכבוד:

28:12 וזהו סלם מצב ארצה וראשו מגיע השמימה – והוא מה שישיג האדם על ידי עיונו. והנה כללו חלום יעקב עם מראות ישעיהו ויחזקאל ששלשתם ענין אחד. ואמנם השגת יעקב קוראים אותה דרך ההרכבה שתפש מלמטה ועלה למעלה, והשגת ישעיהו דרך ההתכה מלמעלה למטה, והשגת יחזקאל ממקום סבת השגתו. וענין התקשר חלקי המציאות הוא הפעלות השפלים, ר׳׳ל אופני היסודות מהעליונים בצורותיהם, הוא הסלם המוצב ארצה וראשו מגיע השמימה, שכל הכחות משלשלות עד לשמים ומורים לנמצא אחד שופע ממנו כל הנמצא:

**28:13וְהִנֵּ֨ה יְהוָ֜ה נִצָּ֣ב עָלָיו֮ וַיֹּאמַר֒ אֲנִ֣י יְהוָ֗ה אֱלֹהֵי֙ אַבְרָהָ֣ם אָבִ֔יךָ וֵאלֹהֵ֖י יִצְחָ֑ק הָאָ֗רֶץ אֲשֶׁ֤ר אַתָּה֙ שֹׁכֵ֣ב עָלֶ֔יהָ לְךָ֥ אֶתְּנֶ֖נָּה וּלְזַרְעֶֽךָ׃**

28:13 וזהו והנה ה׳ נצב עליו:

28:13 והנה מלאכי אלהים – פירשוהו שהוא מורה למין המשתדלים מבני אדם לעלות בסלם במקומות ידועות מן מעלות הסלם על ידי שכלם שארח חיים למעלה למשכיל:

28:13 על כן כנם במאמר עולים – בצאת השכל מן הכח אל הפעל, ועל כן הקדים עולים תחלה להרמיז עליהם:

28:13 ומה שהרמיז במלת יורדים:

28:13 אינו נכלל במלת מלאכי – אלא מרמיז מה שמשיגים המשתדלים ומורים לבני אדם כנהו בשם ירידה. ולא יסבול המאמר לכנות יורדים בלי הקדים עצם נושא. על כן יש מפרשים שמלת מלאכי כולל שני מינים מכל מה שמשתתפת מלת מלאך במין המשתדלים מן בני אדם ובמין המתקרב אל האדם כענין ויעף אלי אחד מן השרפים **(ישעיה ו ו).** ואם אין זכר למין הנכבד מן המלאכים שאינו מדבר עם האדם נכלל עם ראיית השם. והואיל והגעת המשתדל מן האדם במעלות ידועות מן הסלם כנהו בשם עולה. והנה המתקרב אל האדם להוציא שכלו לפעלו כנהו בשם יורד. והואיל והשכל עם מושכלו דבר אחד, הנה לא יתכן בעולים ירידה וביורדים שיבה, הואיל והיו לאחדים.

28:13 ואני מפליג בין שתי הדעות, כאשר לא יתכן להיות מלאכי אלהים כולל שני מינים מן המלאכים נכללים בשתוף השם, כן לא יתכן להיות מוסגל בעולים שתשאר מלת יורדים בלי עצם נושא. ולהיות טעם שם מלאך לשליחות שליח, אני אומר שאינו מרמיז הנה אלא לכת הנביאים שהם המעולים מבני אדם ומגיעים אל שלמות מן מעלות ההשגה. ותאר איכות השגת הנבואה, הוא הדין למראת ישעיהו ויחזקאל שבארו איכות השפעת נבואתם. וכתוב וירדתי ודברתי עמך שם **(במדבר יא יז),** וכתוב ויעל אלהים מעל אברהם **(בראשית יז כב).** והמשתכל יש לו להבין במאמר המצטרף, ועל כן הקדים עולים ליורדים. והנה אין לנו לחוש בזכר המלאכים מן המין שמדבר עם האדם בין שאינו מדבר, כי נתבאר במקומות אחרות שהשפעת הנבואה על ידי מלאך. אכן במקום הזה סתם הגעת הדבור מהשם באמרו והנה מלאכי אלהים:

28:13 ובשבילו אמר והנה ה׳ נצב עליו ויאמר – ולא הוצרך בשכר האמצעיים, וידעת כונת התורה כי חלק ה׳ עמו **(דברים לב ט)**:

28:12 והמפרשים אמרו כי רמז הסלם – הוא המלכות:

28:12 ורמז מלאכי אלהים – הם הנביאים. ואחרים פירשו רמז הסלם הוא לבית המקדש, ורמז מלאכי אלהים הם הנביאים. ואחרים פירשו רמז הסלם הוא סיני גם סמכו על הגמטריא, ומלאכי אלהים רמז משה ואהרן והזקנים. ואחרים פירשו כי רמז הסלם הוא לבית המקדש, ורמז מלאכי אלהים עולם ויורדים בו עליית תפלת המתפללים וירידת תשובתם, והעד סלם מוצב ארצה וראשו מגיע השמימה, שבית המקדש מכוון כנגד כסא הכבוד, על כן אמר יעקב אין זה כי אם בית אלהים וזה שער השמים, וכתוב ואתה תשמע השמים מכון שבתך **(מלכים א ח לט),** וכתוב והיו עיני ולבי שם כל הימים **(שם ט ג)**. גם הסמך נאות לכונה עד אמצא מקום לה׳ משכנות לאביר יעקב **(תהלים קלב ה).** גם יש מפרשים בעבור שכל הווה הוא על ידי המלאכים ככתוב בגזרת עירין פתגמא **(דניאל ד יד).** ולהורות כי ישראל חלק השם, על כן והנה ה׳ נצב עליו, וזהו והיה ה׳ לי לאלהים. ומה טעם במלאכי אלהים להקדים העולים מן היורדים, וכבר הרמזנוהו מה שנראה לנו שהרצון לבאר איכות השפעת הנבואה שעל ידי הנבואה הובטח מה שהובטח:

28:12 מצב ארצה – בשקל מקום המונח **(יחזקאל מא יא)** מבנין הפעיל:

28:12 ארצה – כי השגת העליונים מן השפלים:

28:12 השמימה – כיון שאמר השמימה טעמו אל השמים, מלמד כי מעלת הסלם הם רמז על אמצעות הצורות שפועלות ונפעלות עד הפועל הראשון שפועל ואינו מקבל הפעלות:

28:13 והנה ה׳ נצב עליו – על ראש הסלם:

28:13 ולשון נצב – התמדה וקיום כמו לעולם ה׳ דברך נצב בשמים **(תהלים קיט פט),** שאם כל הנמצאים מורה מה שיש למעלה מהם והוא מציאות השם, על כן יאות הקיום והעמידה במציאותו ית׳ כי הוא תכלית המציאות:

28:13 אנכי אלהי אברהם אביך – כי מזכותו תזכה בכל ההבטחות:

28:13 הארץ אשר אתה שוכב עליה וגו׳:

**28:14וְהָיָ֤ה זַרְעֲךָ֙ כַּעֲפַ֣ר הָאָ֔רֶץ וּפָרַצְתָּ֛ יָ֥מָּה וָקֵ֖דְמָה וְצָפֹ֣נָה וָנֶ֑גְבָּה וְנִבְרֲכ֥וּ בְךָ֛ כָּל־מִשְׁפְּחֹ֥ת הָאֲדָמָ֖ה וּבְזַרְעֶֽךָ׃**

28:14 ופרצת – ענין רבוי כמו וכפרוץ הדבר **(ד׳׳ה ב לא ה):**

28:14 ימה וקדמה – כנגד המקום שהוא שוכב:

28:14 ונברכו בך – כאשר נתברך אברהם:

**28:15 וְהִנֵּ֨ה אָנֹכִ֜י עִמָּ֗ךְ וּשְׁמַרְתִּ֙יךָ֙ בְּכֹ֣ל אֲשֶׁר־תֵּלֵ֔ךְ וַהֲשִׁ֣בֹתִ֔יךָ אֶל־הָאֲדָמָ֖ה הַזֹּ֑את כִּ֚י לֹ֣א אֶֽעֱזָבְךָ֔ עַ֚ד אֲשֶׁ֣ר אִם־עָשִׂ֔יתִי אֵ֥ת אֲשֶׁר־דִּבַּ֖רְתִּי לָֽךְ׃**

28:15 והנה אנכי עמך – השגחה שהיא לעצמו:

28:15 ושמרתיך בכל אשר תלך והשיבותיך אל האדמה הזאת כי לא אעזבך עד אשר – אין הטעם שיעזבהו מאחר כן אלא הוא כמו עד כי יבוא שילה **(בראשית מט י),** או הטעם לא אעזוב ממך אלו ההבטחות, או לא אעזבך מאלה ההבטחות:

**28:16 וַיִּיקַ֣ץ יַעֲקֹב֮ מִשְּׁנָתוֹ֒ וַיֹּ֕אמֶר אָכֵן֙ יֵ֣שׁ יְהוָ֔ה בַּמָּק֖וֹם הַזֶּ֑ה וְאָנֹכִ֖י לֹ֥א יָדָֽעְתִּי׃**

28:16 וייקץ – בשקל ויעף **(ישעיה מד יב)** מבנין הקל מפעלי הפ׳׳א:

28:16 אכן – לא יחובר ולא יקובץ הוא הדין במלת יש:

28:16 אכן – טעמו אמת:

28:16 במקום הזה ואנכי לא ידעתי – לנהוג כבוד וצניעות. כנראה שיש מקומות שתראה שם השגחת השם יותר משאר המקומות והוא ית׳ יודע כל נעלם:

**28:17 וַיִּירָא֙ וַיֹּאמַ֔ר מַה־נּוֹרָ֖א הַמָּק֣וֹם הַזֶּ֑ה אֵ֣ין זֶ֗ה כִּ֚י אִם־בֵּ֣ית אֱלֹהִ֔ים וְזֶ֖ה שַׁ֥עַר הַשָּׁמָֽיִם׃**

28:17 ויירא ויאמר מה נורא – כמו מה טובו **(במדבר כד ה),** ענין הפלאה:

28:17 אין זה – יותר נראה לחזור אל המקום משישוב אל הסלם, והטעם כמו שיש השגחה להטיב כן יש השגחה להרע ועל כן היה לי להזהר:

28:17 כי אם בית אלהים – ראוי להקרא זה המקום בית תפלה:

28:17 וזה שער השמים – כנרמז והתפללו אליך בבית הזה ואתה תשמע השמים מכון שבתך **(מלכים א ח לט):**

**28:18 וַיַּשְׁכֵּ֨ם יַעֲקֹ֜ב בַּבֹּ֗קֶר וַיִּקַּ֤ח אֶת־הָאֶ֙בֶן֙ אֲשֶׁר־שָׂ֣ם מְרַֽאֲשֹׁתָ֔יו וַיָּ֥שֶׂם אֹתָ֖הּ מַצֵּבָ֑ה וַיִּצֹ֥ק שֶׁ֖מֶן עַל־רֹאשָֽׁהּ׃**

28:18 וישם אותה מצבה – המצבה שאסורה מן התורה ככתוב ולא תקים לך מצבה **(דברים טז כב)** שהיא לע׳׳ז. אבל מצאנו כתוב ששתים עשרה מצבות הקים יהושע:

**28:19 וַיִּקְרָ֛א אֶת־שֵֽׁם־הַמָּק֥וֹם הַה֖וּא בֵּֽית־אֵ֑ל וְאוּלָ֛ם ל֥וּז שֵׁם־הָעִ֖יר לָרִאשֹׁנָֽה׃**

28:19 קרא למקום ההוא בית אל – כאשר אמר אין זה כי אם בית אלהים:

28:19 ואולם – טעמו אמת והמ׳׳ם עקר קרוב מלשון אלם כי בשמוע דבר אמתי שותקים הכל:

28:19 ולמ׳׳ד לראשונה – כלמ׳׳ד ישבו לכסא לך **(תהלים קלב יב):**

**28:20 וַיִּדַּ֥ר יַעֲקֹ֖ב נֶ֣דֶר לֵאמֹ֑ר אִם־יִהְיֶ֨ה אֱלֹהִ֜ים עִמָּדִ֗י וּשְׁמָרַ֙נִי֙ בַּדֶּ֤רֶךְ הַזֶּה֙ אֲשֶׁ֣ר אָנֹכִ֣י הוֹלֵ֔ךְ וְנָֽתַן־לִ֥י לֶ֛חֶם לֶאֱכֹ֖ל וּבֶ֥גֶד לִלְבֹּֽשׁ׃**

28:20 וידר – מעקר זה בא העתיד בפת׳׳ח ובחול׳׳ם כמו ישבות וישבת:

28:20 אם יהיה אלהים עמדי – סדר כל מה שהבטיחו השם והנה אנכי עמך:

**28:21 וְשַׁבְתִּ֥י בְשָׁל֖וֹם אֶל־בֵּ֣ית אָבִ֑י וְהָיָ֧ה יְהוָ֛ה לִ֖י לֵאלֹהִֽים׃**

28:21 ויסבול היות מאמר והיה ה׳ לי לאלהים – כנגד כי לא אעזבך, והטעם למשגיח השגחה תדירית הרצון השם המיוחד הנצב בראש הסלם הוא יהיה למשגיח, ולא שתהיה לי השגחה מהאמצעיים:

**28:22וְהָאֶ֣בֶן הַזֹּ֗את אֲשֶׁר־שַׂ֙מְתִּי֙ מַצֵּבָ֔ה יִהְיֶ֖ה בֵּ֣ית אֱלֹהִ֑ים וְכֹל֙ אֲשֶׁ֣ר תִּתֶּן־לִ֔י עַשֵּׂ֖ר אֲעַשְּׂרֶ֥נּוּ לָֽךְ:**

28:22 והנדר והאבן הזאת – וצריך להיות הו׳׳ו נוסף:

28:22 ויש מפרשים מאמר והיה ה׳ לי לאלהים – מכלל הנדר שנדר יעקב שיהיה עובד לשם ית׳ ועוסק בענינים האלהיים להניח תאוות העולם הזה, ואינו נראה מכונת הענין כי בכל מקום שמזכיר כזה המאמר הטעם שיהיה להם למשגיח כנרמז והייתם לי לאם ואנכי אהיה לכם לאלהים **(ירמיה יא ד):**

28:22 לאלהים – יש אומרים הטעם שיקרא אלהי יעקב כמו שנקרא אלהי אברהם:

28:22 גם במאמר והאבן הזאת – אמר שהוא מכלל המבוקש הטעם שתיחדהו מקום תפלה, ומה שנראה לנו הרמזנוהו:

28:22 וכל אשר תתן לי עשר – ממה שראוי לעשר, והתורה לא צותה לעשר כי אם בקר וצאן ותבואה. ולהיות לוי עשירי דרש הוא. ואין זה הנדר שנדר יעקב מפני שהיה מסופק במה שהבטיחו, כי לא היה ראוי שידור ממה שהבטיחו אלא הוא כענין ורוח נדיבה תסמכני **(תהלים נא יד),** שמתוך שמחתו במה שהובטח הראה נדבת לבו:

**29:1 וַיִּשָּׂ֥א יַעֲקֹ֖ב רַגְלָ֑יו וַיֵּ֖לֶךְ אַ֥רְצָה בְנֵי־קֶֽדֶם׃**

29:1 וישא יעקב רגליו – שמתוך שמחת המחזה כאלו לא היה נוגע בארץ:

**29:2 וַיַּ֞רְא וְהִנֵּ֧ה בְאֵ֣ר בַּשָּׂדֶ֗ה וְהִנֵּה־שָׁ֞ם שְׁלֹשָׁ֤ה עֶדְרֵי־צֹאן֙ רֹבְצִ֣ים עָלֶ֔יהָ כִּ֚י מִן־הַבְּאֵ֣ר הַהִ֔וא יַשְׁק֖וּ הָעֲדָרִ֑ים וְהָאֶ֥בֶן גְּדֹלָ֖ה עַל־פִּ֥י הַבְּאֵֽר׃**

29:2 עדרי צאן – מלת צאן תבוא לסוג למין ולפרט וחמש צאן עשיות **(שמואל א כה יח)**:

29:2 ולשון עדרי – טעמו מערכה וכן עודרי מערכה **(ד׳׳ה א יב לח):**

29:2 רובצים עליה – כמו וזבחת עליו את עולותיך **(שמות כ כד),** והטעם סמוך:

29:2 ישקו העדרים – חסרים הפועלים והרצון ישקו הרועים את העדרים, וכן ויגד ליעקב **(בראשית מח ב).** או אפשר שהרועים נקראו על שם העדרים, והעד ונאספו שמה כל העדרים, ואחרי כן אמר והשקו את הצאן:

**29:3 וְנֶאֶסְפוּ־שָׁ֣מָּה כָל־הָעֲדָרִ֗ים וְגָלֲל֤וּ אֶת־הָאֶ֙בֶן֙ מֵעַל֙ פִּ֣י הַבְּאֵ֔ר וְהִשְׁק֖וּ אֶת־הַצֹּ֑אן וְהֵשִׁ֧יבוּ אֶת־הָאֶ֛בֶן עַל־פִּ֥י הַבְּאֵ֖ר לִמְקֹמָֽהּ׃**

**29:4 וַיֹּ֤אמֶר לָהֶם֙ יַעֲקֹ֔ב אַחַ֖י מֵאַ֣יִן אַתֶּ֑ם וַיֹּ֣אמְר֔וּ מֵחָרָ֖ן אֲנָֽחְנוּ׃**

29:4 מאין אתם – מלת אין עם תוספת המ׳׳ם תורה על שאלת מקום, ועל אפס כמו הן אתם מאין **(ישעיה מא כד)**:

**29:5וַיֹּ֣אמֶר לָהֶ֔ם הַיְדַעְתֶּ֖ם אֶת־לָבָ֣ן בֶּן־נָח֑וֹר וַיֹּאמְר֖וּ יָדָֽעְנוּ׃**

**29:6 וַיֹּ֥אמֶר לָהֶ֖ם הֲשָׁל֣וֹם ל֑וֹ וַיֹּאמְר֣וּ שָׁל֔וֹם וְהִנֵּה֙ רָחֵ֣ל בִּתּ֔וֹ בָּאָ֖ה עִם־הַצֹּֽאן:**

29:6 רחל בתו באה – הטעם לרע כי הוא בינוני להבדיל בינו ובין העבר:

**29:7 וַיֹּ֗אמֶר הֵ֥ן עוֹד֙ הַיּ֣וֹם גָּד֔וֹל לֹא־עֵ֖ת הֵאָסֵ֣ף הַמִּקְנֶ֑ה הַשְׁק֥וּ הַצֹּ֖אן וּלְכ֥וּ רְעֽוּ׃**

**29:8 וַיֹּאמְרוּ֮ לֹ֣א נוּכַל֒ עַ֣ד אֲשֶׁ֤ר יֵאָֽסְפוּ֙ כָּל־הָ֣עֲדָרִ֔ים וְגָֽלֲלוּ֙ אֶת־הָאֶ֔בֶן מֵעַ֖ל פִּ֣י הַבְּאֵ֑ר וְהִשְׁקִ֖ינוּ הַצֹּֽאן׃**

**29:9 עוֹדֶ֖נּוּ מְדַבֵּ֣ר עִמָּ֑ם וְרָחֵ֣ל ׀ בָּ֗אָה עִם־הַצֹּאן֙ אֲשֶׁ֣ר לְאָבִ֔יהָ כִּ֥י רֹעָ֖ה הִֽוא׃**

29:9 כמו ורחל באה – הטעם לעיל:

**29:10 וַיְהִ֡י כַּאֲשֶׁר֩ רָאָ֨ה יַעֲקֹ֜ב אֶת־רָחֵ֗ל בַּת־לָבָן֙ אֲחִ֣י אִמּ֔וֹ וְאֶת־צֹ֥אן לָבָ֖ן אֲחִ֣י אִמּ֑וֹ וַיִּגַּ֣שׁ יַעֲקֹ֗ב וַיָּ֤גֶל אֶת־הָאֶ֙בֶן֙ מֵעַל֙ פִּ֣י הַבְּאֵ֔ר וַיַּ֕שְׁקְ אֶת־צֹ֥אן לָבָ֖ן אֲחִ֥י אִמּֽוֹ׃**

29:10 ויגל את האבן – הפעיל מפעלי הכפל בשקל וידק לעפר **(מלכים ב כג ו):**

**29:11 וַיִּשַּׁ֥ק יַעֲקֹ֖ב לְרָחֵ֑ל וַיִּשָּׂ֥א אֶת־קֹל֖וֹ וַיֵּֽבְךְּ׃**

29:11 וישק – שלא הקדים יעקב ללבן להגיד מה הוא לה שישק:

**29:12 וַיַּגֵּ֨ד יַעֲקֹ֜ב לְרָחֵ֗ל כִּ֣י אֲחִ֤י אָבִ֙יהָ֙ ה֔וּא וְכִ֥י בֶן־רִבְקָ֖ה ה֑וּא וַתָּ֖רָץ וַתַּגֵּ֥ד לְאָבִֽיהָ׃**

29:12 ואם כן ויגד – הוא במקום וכבר הגיד, וכן ויטע ה׳ אלהים **(בראשית ב ח):**

29:12 ויבך – הבכיה בעבור שהמשפחה נחלקת במקומות רחוקים זה מזה על כן לא הכירו זה את זה. ואפשר שלא היה לו מוהר ומתן לתת כי בורח היה:

**29:13 וַיְהִי֩ כִשְׁמֹ֨עַ לָבָ֜ן אֶת־שֵׁ֣מַע ׀ יַעֲקֹ֣ב בֶּן־אֲחֹת֗וֹ וַיָּ֤רָץ לִקְרָאתוֹ֙ וַיְחַבֶּק־לוֹ֙ וַיְנַשֶּׁק־ל֔וֹ וַיְבִיאֵ֖הוּ אֶל־בֵּית֑וֹ וַיְסַפֵּ֣ר לְלָבָ֔ן אֵ֥ת כָּל־הַדְּבָרִ֖ים הָאֵֽלֶּה׃**

29:13 את שמע יעקב – הפלאת הגבורה:

29:13 ויספר ללבן – מה שאירע לו בענין הברכה והבטחות הנבואה:

**29:14וַיֹּ֤אמֶר לוֹ֙ לָבָ֔ן אַ֛ךְ עַצְמִ֥י וּבְשָׂרִ֖י אָ֑תָּה וַיֵּ֥שֶׁב עִמּ֖וֹ חֹ֥דֶשׁ יָמִֽים׃**

29:14 אך עצמי – הטעם אי אפשר שלא הקדים יעקב להרמיז ללבן איכות ביאתו שאין בידו דבר, והשיב לבן מה שהשיב:

29:14 וישב עמו חדש ימים – מיום אל יום:

**29:15 וַיֹּ֤אמֶר לָבָן֙ לְיַעֲקֹ֔ב הֲכִי־אָחִ֣י אַ֔תָּה וַעֲבַדְתַּ֖נִי חִנָּ֑ם הַגִּ֥ידָה לִּ֖י מַה־מַּשְׂכֻּרְתֶּֽךָ׃**

29:15 הכי אחי אתה – בתימה הטעם אחר שאתה אחי אין ראוי שתעבדני חנם:

29:15 חנם – דגש הנו׳׳ן לחסרון נו׳׳ן והמ׳׳ם נוסף כמ׳׳ם אמנם:

29:15 משכורתך – הנפרד משכורת בחול׳׳ם בשקל מתכונת **(שמות ה ח),** ובחבור הכנוי יתחלף החול׳׳ם לשור׳׳ק:

**29:16 וּלְלָבָ֖ן שְׁתֵּ֣י בָנ֑וֹת שֵׁ֤ם הַגְּדֹלָה֙ לֵאָ֔ה וְשֵׁ֥ם הַקְּטַנָּ֖ה רָחֵֽל׃**

**29:17וְעֵינֵ֥י לֵאָ֖ה רַכּ֑וֹת וְרָחֵל֙ הָֽיְתָ֔ה יְפַת־תֹּ֖אַר וִיפַ֥ת מַרְאֶֽה׃**

29:17 ועיני לאה רכות – יש אומרים הטעם צעירות מן כי הילדים רכים **(בראשית לג יג),** והנכון שהוא כמשמעו וידוע הוא. ולא יתכן להיות הטעם יפת עינים כי ממשמע הכתוב שלא כון הכתוב לכך, כי כתוב ויאהב יעקב את רחל:

29:17 יפת תואר – בשווי אבריה:

29:17 ויפת מראה – בעין הפנים:

**29:18 וַיֶּאֱהַ֥ב יַעֲקֹ֖ב אֶת־רָחֵ֑ל וַיֹּ֗אמֶר אֶֽעֱבָדְךָ֙ שֶׁ֣בַע שָׁנִ֔ים בְּרָחֵ֥ל בִּתְּךָ֖ הַקְּטַנָּֽה׃**

29:18 בי׳׳ת ברחל – כבי׳׳ת ויעבוד ישראל באשה **(הושע יב יג):**

**29:19 וַיֹּ֣אמֶר לָבָ֗ן ט֚וֹב**

29:19 טוב תתי – מקור מן הקל והוא קורח ויחף:

**29:20 וַיַּעֲבֹ֧ד יַעֲקֹ֛ב בְּרָחֵ֖ל שֶׁ֣בַע שָׁנִ֑ים וַיִּהְי֤וּ בְעֵינָיו֙ כְּיָמִ֣ים אֲחָדִ֔ים בְּאַהֲבָת֖וֹ אֹתָֽהּ׃**

29:20 כימים אחדים – השנים נדמו לו כדמות ימים בשעור מוהרה. ויש אומרים שימים כמו ימים תהיה גאולתו **(ויקרא כה כט),** והטעם כמו שנה:

29:20 ואחדים – נמשך לימים כדרך את מוצאך ואת מובאך **(שמואל ב ג כה):**

**29:21 וַיֹּ֨אמֶר יַעֲקֹ֤ב אֶל־לָבָן֙ הָבָ֣ה אֶת־אִשְׁתִּ֔י כִּ֥י מָלְא֖וּ יָמָ֑י וְאָב֖וֹאָה אֵלֶֽיהָ׃**

29:21 הבה – היה ראוי לבוא כמו רדה אלי **(בראשית מה ט),** ונקמץ מפני הה׳׳א:

29:21 מלאו ימי – הטעם שלמו ימי עבודתי, לא שהטעם שבאתי בימים:

29:21 ואבואה אליה – הטעם בנשואין, לא שהרמז לענין שכיבה, וזהו ויעש משתה:

**29:22וַיֶּאֱסֹ֥ף לָבָ֛ן אֶת־כָּל־אַנְשֵׁ֥י הַמָּק֖וֹם וַיַּ֥עַשׂ מִשְׁתֶּֽה׃**

**29:33 וַיְהִ֣י בָעֶ֔רֶב וַיִּקַּח֙ אֶת־לֵאָ֣ה בִתּ֔וֹ וַיָּבֵ֥א אֹתָ֖הּ אֵלָ֑יו וַיָּבֹ֖א אֵלֶֽיהָ׃**

**29:24 וַיִּתֵּ֤ן לָבָן֙ לָ֔הּ אֶת־זִלְפָּ֖ה שִׁפְחָת֑וֹ לְלֵאָ֥ה בִתּ֖וֹ שִׁפְחָֽה׃**

**29:25 וַיְהִ֣י בַבֹּ֔קֶר וְהִנֵּה־הִ֖וא לֵאָ֑ה וַיֹּ֣אמֶר אֶל־לָבָ֗ן מַה־זֹּאת֙ עָשִׂ֣יתָ לִּ֔י הֲלֹ֤א בְרָחֵל֙ עָבַ֣דְתִּי עִמָּ֔ךְ וְלָ֖מָּה רִמִּיתָֽנִי׃**

29:25 ויהי בבקר – יתכן שמאמר ויהי בבקר דבק אל:

29:25 ויאמר אל לבן – כי אי אפשר שלא הכירה בעוד שבא אליה:

**29:26 וַיֹּ֣אמֶר לָבָ֔ן לֹא־יֵעָשֶׂ֥ה כֵ֖ן בִּמְקוֹמֵ֑נוּ לָתֵ֥ת הַצְּעִירָ֖ה לִפְנֵ֥י הַבְּכִירָֽה׃**

**29:27 מַלֵּ֖א שְׁבֻ֣עַ זֹ֑את וְנִתְּנָ֨ה לְךָ֜ גַּם־אֶת־זֹ֗את בַּעֲבֹדָה֙ אֲשֶׁ֣ר תַּעֲבֹ֣ד עִמָּדִ֔י ע֖וֹד שֶֽׁבַע־שָׁנִ֥ים אֲחֵרֽוֹת׃**

29:27 מלא שבוע זאת – כנראה שיעקב לכך כון שביאתו ללאה היה ברצון, ועוד טען עליו כדי שתנתן גם רחל. ונתנה הנו׳׳ן לנפעל ודג׳׳ש התי׳׳ו לחסרון נו׳׳ן פ׳׳א הפעל. ויש אומרים שהוא מן הקל והנו׳׳ן לרבוי, והטעם אני ואנשי המשתה, או כדרך תבינו ואחר נדבר **(איוב יח ב):**

**29:29 וַיִּתֵּ֤ן לָבָן֙ לְרָחֵ֣ל בִּתּ֔וֹ אֶת־בִּלְהָ֖ה שִׁפְחָת֑וֹ לָ֖הּ לְשִׁפְחָֽה׃**

**29:28 וַיַּ֤עַשׂ יַעֲקֹב֙ כֵּ֔ן וַיְמַלֵּ֖א שְׁבֻ֣עַ זֹ֑את וַיִּתֶּן־ל֛וֹ אֶת־רָחֵ֥ל בִּתּ֖וֹ ל֥וֹ לְאִשָּֽׁה׃**

**29:30 וַיָּבֹא֙ גַּ֣ם אֶל־רָחֵ֔ל וַיֶּאֱהַ֥ב גַּֽם־אֶת־רָחֵ֖ל מִלֵּאָ֑ה וַיַּעֲבֹ֣ד עִמּ֔וֹ ע֖וֹד שֶֽׁבַע־שָׁנִ֥ים אֲחֵרֽוֹת׃**

29:30 ויאהב גם את רחל – עדות לדבר שלא היתה שנואה לאה אלא כנגד רחל:

**29:31 וַיַּ֤רְא יְהוָה֙ כִּֽי־שְׂנוּאָ֣ה לֵאָ֔ה וַיִּפְתַּ֖ח אֶת־רַחְמָ֑הּ וְרָחֵ֖ל עֲקָרָֽה׃**

29:31 ורחל עקרה – כי לה׳ נתכנו עלילות מפני שהיתה אהובה:

**29:32 וַתַּ֤הַר לֵאָה֙ וַתֵּ֣לֶד בֵּ֔ן וַתִּקְרָ֥א שְׁמ֖וֹ רְאוּבֵ֑ן כִּ֣י אָֽמְרָ֗ה כִּֽי־רָאָ֤ה יְהוָה֙ בְּעָנְיִ֔י כִּ֥י עַתָּ֖ה יֶאֱהָבַ֥נִי אִישִֽׁי׃**

29:32 בעניי – מפני היותה שנואה לדעתה:

29:32 יאהבני – בא פת׳׳ח גדול תחת קמ׳׳ץ קטן, כמו אשר הכינני ויושיבני **(מלכים א ב כד):**

**29:33 וַתַּ֣הַר עוֹד֮ וַתֵּ֣לֶד בֵּן֒ וַתֹּ֗אמֶר כִּֽי־שָׁמַ֤ע יְהוָה֙ כִּֽי־שְׂנוּאָ֣ה אָנֹ֔כִי וַיִּתֶּן־לִ֖י גַּם־אֶת־זֶ֑ה וַתִּקְרָ֥א שְׁמ֖וֹ שִׁמְעֽוֹן׃**

**29:34 וַתַּ֣הַר עוֹד֮ וַתֵּ֣לֶד בֵּן֒ וַתֹּ֗אמֶר עַתָּ֤ה הַפַּ֙עַם֙ יִלָּוֶ֤ה אִישִׁי֙ אֵלַ֔י כִּֽי־יָלַ֥דְתִּי ל֖וֹ שְׁלֹשָׁ֣ה בָנִ֑ים עַל־כֵּ֥ן קָרָֽא־שְׁמ֖וֹ לֵוִֽי׃**

29:34 ילוה – הטעם יתמיד חבורו עמי מענין ונלוה הגר עליהם **(ישעיה יד א):**

**29:35 וַתַּ֨הַר ע֜וֹד וַתֵּ֣לֶד בֵּ֗ן וַתֹּ֙אמֶר֙ הַפַּ֙עַם֙ אוֹדֶ֣ה אֶת־יְהוָ֔ה עַל־כֵּ֛ן קָרְאָ֥ה שְׁמ֖וֹ יְהוּדָ֑ה וַֽתַּעֲמֹ֖ד מִלֶּֽדֶת׃**

29:35 הפעם אודה את ה׳ – ההודאה בענין כשיפיק האדם רצונו וכאלו טעם הענין זה מספיק לי:

29:35 על כן ותעמוד מלדת:

**30:1 וַתֵּ֣רֶא רָחֵ֗ל כִּ֣י לֹ֤א יָֽלְדָה֙ לְיַעֲקֹ֔ב וַתְּקַנֵּ֥א רָחֵ֖ל בַּאֲחֹתָ֑הּ וַתֹּ֤אמֶר אֶֽל־יַעֲקֹב֙ הָֽבָה־לִּ֣י בָנִ֔ים וְאִם־אַ֖יִן מֵתָ֥ה אָנֹֽכִי׃**

30:1 ותקנא רחל באחותה – זו הקנאה היא חמוד וזה יהיה לשלש פנים: או שיהיה הרצון שתסור ההועלה ממי שמקנא ותגיע אליו, אם שתסור ההועלה ממי שמקנא ואפילו אם לא נגיע אליו, או שהרצון שתהיה לו הועלה כמועלת מי שמקנא בו. וקנאת רחל מהאופן השלישי:

30:1 והעד הבה לי בנים – והטעם שיתפלל בעדה כמו יצחק בעבור רבקה, ואם כן למה חרה ליעקב ואולי התפלל ועוד היתה תובעת ממנו והרצון שלה כדי שתתן לו שפחתה:

30:1 מתה אנכי – כי המקנא ימיו מועטים, או מי שהוא בלא בנים נחשב כמת:

**30:2 וַיִּֽחַר־אַ֥ף יַעֲקֹ֖ב בְּרָחֵ֑ל וַיֹּ֗אמֶר הֲתַ֤חַת אֱלֹהִים֙ אָנֹ֔כִי אֲשֶׁר־מָנַ֥ע מִמֵּ֖ךְ פְּרִי־בָֽטֶן׃**

30:2 ויחר אף יעקב – אפשר בעבור שאמרה הבה לי בנים, ולא הציקתו לשאול מהשם, על כן טען יעקב התחת אלהים אנכי, כי חרון אף מצאנוהו על כיוצא בזה הדרך:

30:2 אשר מנע ממך פרי בטן – שהכל תלוי על ידיו:

**30:3 וַתֹּ֕אמֶר הִנֵּ֛ה אֲמָתִ֥י בִלְהָ֖ה בֹּ֣א אֵלֶ֑יהָ וְתֵלֵד֙ עַל־בִּרְכַּ֔י וְאִבָּנֶ֥ה גַם־אָנֹכִ֖י מִמֶּֽנָּה׃**

30:3 הנה אמתי בלהה – חסר למ׳׳ד הפעל וברבוי יוצא הה׳׳א בהברה האמהות. ויש אומרים שהם שני משקלים שהיחדי מן אמה והרבוי מן אמהת בפלס דבלת **(ישעיה לח כא).** והכונה הראשונה ראויה כי על הה׳׳א לא יקרה לו חליקות ועלילות, כי אם יהיה משקל אחר כנראה שהוא עקר, והלמ׳׳ד הנעלם מצאנוהו מתחלף לו׳׳ו ליו׳׳ד ולתי׳׳ו ולה׳׳א:

30:3 ואבנה גם אנכי – ידוע בדברי שרה:

**30:4וַתִּתֶּן־ל֛וֹ אֶת־בִּלְהָ֥ה שִׁפְחָתָ֖הּ לְאִשָּׁ֑ה וַיָּבֹ֥א אֵלֶ֖יהָ יַעֲקֹֽב׃**

**30:5 וַתַּ֣הַר בִּלְהָ֔ה וַתֵּ֥לֶד לְיַעֲקֹ֖ב בֵּֽן׃**

**30:6 וַתֹּ֤אמֶר רָחֵל֙ דָּנַ֣נִּי אֱלֹהִ֔ים וְגַם֙ שָׁמַ֣ע בְּקֹלִ֔י וַיִּתֶּן־לִ֖י בֵּ֑ן עַל־כֵּ֛ן קָרְאָ֥ה שְׁמ֖וֹ דָּֽן׃**

30:6 דנני – נו׳׳ן המדבר בעצמו דגו׳׳ש להוציא נו׳׳ן שראוי להכתב וכן יסרנו יה **(תהלים קיח יח),** והטעם עשה עמי דין מפני היותי אהובה יותר מלאה, וכן כתוב ויפתח את רחמה ורחל עקרה **(בראשית כט לא):**

30:6 וגם שמע בקולי – שנתתי שפחתי לאישי וילדה בן:

**30:7וַתַּ֣הַר ע֔וֹד וַתֵּ֕לֶד בִּלְהָ֖ה שִׁפְחַ֣ת רָחֵ֑ל בֵּ֥ן שֵׁנִ֖י לְיַעֲקֹֽב׃**

**30:8 וַתֹּ֣אמֶר רָחֵ֗ל נַפְתּוּלֵ֨י אֱלֹהִ֧ים ׀ נִפְתַּ֛לְתִּי עִם־אֲחֹתִ֖י גַּם־יָכֹ֑לְתִּי וַתִּקְרָ֥א שְׁמ֖וֹ נַפְתָּלִֽי׃**

30:8 נפתולי – שם מבנין נפעל וענינו העוות והעקשות:

30:8 והסמיכם אל אלהים – יש מפרשים כטעם שלהבת יה **(שה׳׳ש ח ו)** לגדולתם והזקתם. ויש לומר הטעם מה שנפתלתי עם אחותי על ידי סיוע השם והצלחתי שנתתי שפחתי לאישי וילדה גם היא. ויש מפרשים שהוא מלשון פתיל אע׳׳פ שהכל ענין אחד יכללם, ובעבור שילדה בלהה שפחת רחל שני בנים וללאה היו ארבעה הנה שני פתילים שהפתיל משלשה חוטים:

30:8 וזהו טעם נפתולי אלהים – ובעבור שראתה כי עמדה לאה מלדת נתנה גם היא את זלפה שפחתה:

**30:9וַתֵּ֣רֶא לֵאָ֔ה כִּ֥י עָמְדָ֖ה מִלֶּ֑דֶת וַתִּקַּח֙ אֶת־זִלְפָּ֣ה שִׁפְחָתָ֔הּ וַתִּתֵּ֥ן אֹתָ֛הּ לְיַעֲקֹ֖ב לְאִשָּֽׁה׃**

**30:10 וַתֵּ֗לֶד זִלְפָּ֛ה שִׁפְחַ֥ת לֵאָ֖ה לְיַעֲקֹ֥ב בֵּֽן׃**

**30:11 וַתֹּ֥אמֶר לֵאָ֖ה בגד בָּ֣א גָ֑ד וַתִּקְרָ֥א אֶת־שְׁמ֖וֹ גָּֽד׃**

30:11 בגד – מלה מורכבה כמו במה וטעמו מפורש. ולא יתכן שנקרא על שם הכוכב העורכים לגד שלחן **(ישעיה סה יא),** שהוא כוכב צדק וטעמו מזל טוב. גם המפרש מלשון הגיד לא ידעתי טעם:

**30:12 וַתֵּ֗לֶד זִלְפָּה֙ שִׁפְחַ֣ת לֵאָ֔ה בֵּ֥ן שֵׁנִ֖י לְיַעֲקֹֽב׃**

**30:13 וַתֹּ֣אמֶר לֵאָ֔ה בְּאָשְׁרִ֕י כִּ֥י אִשְּׁר֖וּנִי בָּנ֑וֹת וַתִּקְרָ֥א אֶת־שְׁמ֖וֹ אָשֵֽׁר׃**

30:13 באשרי – ענין שבח:

**30:14וַיֵּ֨לֶךְ רְאוּבֵ֜ן בִּימֵ֣י קְצִיר־חִטִּ֗ים וַיִּמְצָ֤א דֽוּדָאִים֙ בַּשָּׂדֶ֔ה וַיָּבֵ֣א אֹתָ֔ם אֶל־לֵאָ֖ה אִמּ֑וֹ וַתֹּ֤אמֶר רָחֵל֙ אֶל־לֵאָ֔ה תְּנִי־נָ֣א לִ֔י מִדּוּדָאֵ֖י בְּנֵֽךְ׃**

30:14 דודאים – יש אומרים שהאל׳׳ף נוסף מלשון דוד, הטעם סלים חשובים, ומה טעם וימצא דודאים בשדה. והמתרגם יברוחין, שהשורש כדמות אדם זכר ונקבה עם כל אבריהם. והמכירים אמרו שתולדתם קרה, הנה מדברים החמים הם פועלי ההריון:

**30:15 וַתֹּ֣אמֶר לָ֗הּ הַמְעַט֙ קַחְתֵּ֣ךְ אֶת־אִישִׁ֔י וְלָקַ֕חַת גַּ֥ם אֶת־דּוּדָאֵ֖י בְּנִ֑י וַתֹּ֣אמֶר רָחֵ֗ל לָכֵן֙ יִשְׁכַּ֤ב עִמָּךְ֙ הַלַּ֔יְלָה תַּ֖חַת דּוּדָאֵ֥י בְנֵֽךְ׃**

30:15 המעט קחתך את אישי – מקור, ואחרי שזה בחסרון פ׳׳א הפעל:

30:15 גם ולקחת – הלמ׳׳ד לשמוש, והאומר שהוא שרש לא יתכן משתי סבות: האחת תוספת התי׳׳ו שתוספת התי׳׳ו בשלמים אינו כי אם בחבור הכנויים, ועוד כי בתוספת ה׳׳א לא יבוא הפ׳׳א בקמ׳׳ץ רחב:

**30:16 וַיָּבֹ֨א יַעֲקֹ֣ב מִן־הַשָּׂדֶה֮ בָּעֶרֶב֒ וַתֵּצֵ֨א לֵאָ֜ה לִקְרָאת֗וֹ וַתֹּ֙אמֶר֙ אֵלַ֣י תָּב֔וֹא כִּ֚י שָׂכֹ֣ר שְׂכַרְתִּ֔יךָ בְּדוּדָאֵ֖י בְּנִ֑י וַיִּשְׁכַּ֥ב עִמָּ֖הּ בַּלַּ֥יְלָה הֽוּא׃**

30:16 בלילה הוא – מלת הוא צריכה ידיעה שמלת בלילה בידיעה ואינו חוזר ליעקב:

**30:17 וַיִּשְׁמַ֥ע אֱלֹהִ֖ים אֶל־לֵאָ֑ה וַתַּ֛הַר וַתֵּ֥לֶד לְיַעֲקֹ֖ב בֵּ֥ן חֲמִישִֽׁי׃**

**30:18 וַתֹּ֣אמֶר לֵאָ֗ה נָתַ֤ן אֱלֹהִים֙ שְׂכָרִ֔י אֲשֶׁר־נָתַ֥תִּי שִׁפְחָתִ֖י לְאִישִׁ֑י וַתִּקְרָ֥א שְׁמ֖וֹ יִשָּׂשכָֽר׃**

30:18 יששכר – בעלי המסורת שונים זה מזה לשלשה דרכים: אנשי מזרח קורין שני שיני׳׳ן בקריאה, ואנשי מערב קורין השי׳׳ן האחד. והם נחלקים יש שקוראים הראשונה ויש שקוראים השניה. ולהיות אות כתוב שאינו מאותיות הנוח, ואינו נקרא כמוהו מחצצרים **(ד׳׳ה א טו כד):**

**30:19 וַתַּ֤הַר עוֹד֙ לֵאָ֔ה וַתֵּ֥לֶד בֵּן־שִׁשִּׁ֖י לְּיַעֲקֹֽב׃**

**30:20 וַתֹּ֣אמֶר לֵאָ֗ה זְבָדַ֨נִי אֱלֹהִ֥ים ׀ אֹתִי֮ זֵ֣בֶד טוֹב֒ הַפַּ֙עַם֙ יִזְבְּלֵ֣נִי אִישִׁ֔י כִּֽי־יָלַ֥דְתִּי ל֖וֹ שִׁשָּׁ֣ה בָנִ֑ים וַתִּקְרָ֥א אֶת־שְׁמ֖וֹ זְבֻלֽוּן׃**

30:20 זבדני אלהים – פירושו לפי מקומו ענין מתן הואיל ותאר זבד במלת טוב. והמפרשו מלשון זבת **(שמות ג ח),**  אין טעם. גם המפרש זבד מלה מורכבת מן ותעש בדים **(יחזקאל יז ו),** וטעמו זה בד, איך לא הרגיש במלת זבדני:

30:20 הפעם יזבלני – המפרשים המלה עומדת, והטעם יזבול עמי הטעם מפני שכונה לאה שידור יעקב עמה בזבול אחד. כי לא יסבול הענין להיות יוצא כי מה טעם שיעשה לה זבול, על כן הרוצה לעשותו יוצא ואומר שהרצון יזבילני, לא נחה דעתי בזה. כי באיזה מקום מצא פעל קל עומד זולתי הכנוי, ואומר כי עם הכנוי הטעם יזבילני או יזבול עמי:

**30:21 וְאַחַ֖ר יָ֣לְדָה בַּ֑ת וַתִּקְרָ֥א אֶת־שְׁמָ֖הּ דִּינָֽה׃**

30:21 ואחר ילדה בת – יש אומרים שנולדה תאומים עם זבולון, על כן לא אמר ותהר ,והלא מצאנו ותלד בלי ותהר וכן ותלד זלפה שפחת לאה ליעקב בן:

**30:22 וַיִּזְכֹּ֥ר אֱלֹהִ֖ים אֶת־רָחֵ֑ל וַיִּשְׁמַ֤ע אֵלֶ֙יהָ֙ אֱלֹהִ֔ים וַיִּפְתַּ֖ח אֶת־רַחְמָֽהּ׃**

**30:23 וַתַּ֖הַר וַתֵּ֣לֶד בֵּ֑ן וַתֹּ֕אמֶר אָסַ֥ף אֱלֹהִ֖ים אֶת־חֶרְפָּתִֽי׃**

30:23 אסף אלהים את חרפתי – ענין כריתה וכן אסוף חרפתנו **(ישעיה ד א).** ויש מפרשים אותו ענין קבוץ והטעם נאספו חרפות המחרפים אצל השם:

\

**30:24 וַתִּקְרָ֧א אֶת־שְׁמ֛וֹ יוֹסֵ֖ף לֵאמֹ֑ר יֹסֵ֧ף יְהוָ֛ה לִ֖י בֵּ֥ן אַחֵֽר׃**

30:24 ויוסף – נגזר מן יוסף ה׳ לי בן אחר, ואפשר שנקרא יוסף לשתי סבות. ואין דקדוק בשמות כי פעם יבואו בתוספת אות ופעם בחסרון אות. הנה בשבע שנים נולדו שנים עשר בנים. ואם היו הנשים הרות כאשר הן סדורות שתהר זאת אחר לידת זאת הנה יבוא זמן ההריון שבעה חדשים, וזה אי אפשר. על כן יש לפרש כי לאה בארבעה שנים ילדה ארבעה בנים ואחרי כן ילדה שפחת רחל וצריך להיות גד גדול מנפתלי ואשר גדול מזבולון. ויתכן שהרתה בלהה קודם שיולד יהודה, והרתה זלפה קודם שיולד נפתלי בשנה חמישית, והרתה לאה קודם שיולד אשר בשנה ששית, ובשביעית נולד זבולון ויוסף, גם אפשר שדינה נולדה תאומים עם זבולון:

**30:25 וַיְהִ֕י כַּאֲשֶׁ֛ר יָלְדָ֥ה רָחֵ֖ל אֶת־יוֹסֵ֑ף וַיֹּ֤אמֶר יַעֲקֹב֙ אֶל־לָבָ֔ן שַׁלְּחֵ֙נִי֙ וְאֵ֣לְכָ֔ה אֶל־מְקוֹמִ֖י וּלְאַרְצִֽי׃**

**30:26 תְּנָ֞ה אֶת־נָשַׁ֣י וְאֶת־יְלָדַ֗י אֲשֶׁ֨ר עָבַ֧דְתִּי אֹֽתְךָ֛ בָּהֵ֖ן וְאֵלֵ֑כָה כִּ֚י אַתָּ֣ה יָדַ֔עְתָּ אֶת־עֲבֹדָתִ֖י אֲשֶׁ֥ר עֲבַדְתִּֽיךָ׃**

30:26 תנה את נשי ואת ילדי אשר עבדתי אולך בהן – מלת בהן חוזרת אל הנשים:

30:26 ומלת בהן – שהיא לנקבות לעדות, כמו בעמוד ענן ידבר אלהים **(תהלים צט ז):**

**30:27 וַיֹּ֤אמֶר אֵלָיו֙ לָבָ֔ן אִם־נָ֛א מָצָ֥אתִי חֵ֖ן בְּעֵינֶ֑יךָ נִחַ֕שְׁתִּי וַיְבָרֲכֵ֥נִי יְהוָ֖ה בִּגְלָלֶֽךָ׃**

30:27 נחשתי – הואיל ולו תרפים הולך לקראת נחשים היה. ובעלי הקבלה אמרו מנחש זהו אומר פתו נפלה מפיו, מקלו נפל מידו, פסק צבי את הדרך, והכונה בו מעת שבאת סימנים טובים אני רואה, מכלל בגללך ברכני ה׳:

30:27 בגלל – הבי׳׳ת נוסף כבי׳׳ת בעבור, ולא יבואו בלא בי׳׳ת:

30:27 בגללך – לשון גלגול הטעם סבוב הדבר:

**30:28 וַיֹּאמַ֑ר נָקְבָ֧ה שְׂכָרְךָ֛ עָלַ֖י וְאֶתֵּֽנָה׃**

30:28 נקבה שכרך – צווי בשקל שמרה **(שם כה כ),** ענין באור:

**30:29 וַיֹּ֣אמֶר אֵלָ֔יו אַתָּ֣ה יָדַ֔עְתָּ אֵ֖ת אֲשֶׁ֣ר עֲבַדְתִּ֑יךָ וְאֵ֛ת אֲשֶׁר־הָיָ֥ה מִקְנְךָ֖ אִתִּֽי׃**

**30:30 כִּ֡י מְעַט֩ אֲשֶׁר־הָיָ֨ה לְךָ֤ לְפָנַי֙ וַיִּפְרֹ֣ץ לָרֹ֔ב וַיְבָ֧רֶךְ יְהוָ֛ה אֹתְךָ֖ לְרַגְלִ֑י וְעַתָּ֗ה מָתַ֛י אֶֽעֱשֶׂ֥ה גַם־אָנֹכִ֖י לְבֵיתִֽי׃**

30:30 ויפרוץ – ענין רבוי וכנגדו:

30:30 כי מעט אשר היה לך לפני – לרגלי, ענינו בסבתי. או שהטעם משבאה רגלי בביתך ברכך השם:

**30:31וַיֹּ֖אמֶר מָ֣ה אֶתֶּן־לָ֑ךְ וַיֹּ֤אמֶר יַעֲקֹב֙ לֹא־תִתֶּן־לִ֣י מְא֔וּמָה אִם־תַּֽעֲשֶׂה־לִּי֙ הַדָּבָ֣ר הַזֶּ֔ה אָשׁ֛וּבָה אֶרְעֶ֥ה צֹֽאנְךָ֖ אֶשְׁמֹֽר׃**

30:31 מאומה – טעמו כלום, וכלום מורכב מן כל ומאומה והה׳׳א נוסף בעבור שהוא מלעיל, ובלא ה׳׳א ובכפי דבק מאום **(איוב לא ז).** ויש מפרשים אותו כמו כל מום רע **(דברים טו כא),** אע׳׳פ שכתוב באל׳׳ף:

30:31 אשובה ארעה – כמו ארדוף אשיג **(שמות טו ט):**

**30:32 אֶֽעֱבֹ֨ר בְּכָל־צֹֽאנְךָ֜ הַיּ֗וֹם הָסֵ֨ר מִשָּׁ֜ם כָּל־שֶׂ֣ה ׀ נָקֹ֣ד וְטָל֗וּא וְכָל־שֶׂה־חוּם֙ בַּכְּשָׂבִ֔ים וְטָל֥וּא וְנָקֹ֖ד בָּעִזִּ֑ים וְהָיָ֖ה שְׂכָרִֽי׃**

30:32 הסר משם – יסבול ביותו צווי שהענין היה על לבן. ואם הוא חוזר ליעקב בהיותו מקור מספיק שנאמר שהה׳׳א מקום אל׳׳ף כמו התחפש ובוא במלחמה **(מלכים א כב לֹ),** כי זה כיוצא בו:

**30:33 וְעָֽנְתָה־בִּ֤י צִדְקָתִי֙ בְּי֣וֹם מָחָ֔ר כִּֽי־תָב֥וֹא עַל־שְׂכָרִ֖י לְפָנֶ֑יךָ כֹּ֣ל אֲשֶׁר־אֵינֶנּוּ֩ נָקֹ֨ד וְטָל֜וּא בָּֽעִזִּ֗ים וְחוּם֙ בַּכְּשָׂבִ֔ים גָּנ֥וּב ה֖וּא אִתִּֽי׃**

**30:34 וַיֹּ֥אמֶר לָבָ֖ן הֵ֑ן ל֖וּ יְהִ֥י כִדְבָרֶֽךָ׃**

**30:35 וַיָּ֣סַר בַּיּוֹם֩ הַה֨וּא אֶת־הַתְּיָשִׁ֜ים הָֽעֲקֻדִּ֣ים וְהַטְּלֻאִ֗ים וְאֵ֤ת כָּל־הָֽעִזִּים֙ הַנְּקֻדּ֣וֹת וְהַטְּלֻאֹ֔ת כֹּ֤ל אֲשֶׁר־לָבָן֙ בּ֔וֹ וְכָל־ח֖וּם בַּכְּשָׂבִ֑ים וַיִּתֵּ֖ן בְּיַד־בָּנָֽיו׃**

30:35 וכך כתוב ויסר ביום ההוא – שלא זכה יעקב כי אם על הנולדים מעתה:

30:35 ומאמר ויתן ביד בניו – שהם בני לבן:

30:35 כל שה נקוד וטלוא – זה מוסגל על העזים. מצאנו ארבעה שמות: נקוד, ועקוד, וטלוא, וברוד. ויש בהם פירושים חלוקים: יש מפרשים שנקודים הרצון בו צאן לבנות שיש נקודים שחורים. הפך זה אמר ברודים שחורים שיש בו נקודים לבנים. ועקוד טעמו שומה ברגל בין לבנה בין שחורה כדמות קשור בחבל נעקד. וטלוא הוא הברוד כי במקום שהזכיר ברודים לא הזכיר טלואים מכלל שהוא הוא. ואב׳׳ן עזרא פירש שטלוא שם כלל, יען שמצא נקוד וטלוא ופעם נקודות וטלואות פירש כי הרצון שטלוא פעם כולל עקוד וברוד ופעם נקוד וברוד, וזה הפירוש בלי טעם. ויש מפרשים שנקודים כולל כל מה שיש בו בין כתמים שחורים על לבן בין כתמים לבנים על שחור, וטלואות כמו כן אכן הטלוא הוא גוון רחב. ואמנם יש לטעון כי ברודים עכ׳׳פ מורה מה שיש עליו נקודים לבנים, מכלל מאמר נקודים מורה על נקודות שחורות ולכן יהיה טלוא במקום ברוד, וגוון לבן יראה להקרא טלוא יותר משל השחור, שהלבן בולט והשחור שוקע:

30:35 והראיה שאמר והטלואות כל אשר לבן בו – לא לפי דעת המלמד שנקודים הטעם קטנים ברודים גדולים וטלואות מרובעות. ואפשר לפרש שטעם נקודים השה שיש בו נקודות שחורות לבנות, אמנם הברודים הוא נקודות לבנות על שחור ועל כן יקרא בשם טלוא. ויש לטעון על לבן שיש בו גוון שחור רחב איך לא הוזכר, והכונה הקודמת מזאת הכונה נראית קרובה אל האמת. ומה שפירש ר׳ יונה נ׳׳ע שברודים הוא גוון בין שחור ובין אדום לא ידעתי טעם. וכל אלו התנאים הם על העזים, אבל על הכבשים לא התנה אלא השחורים:

30:35 וכן אמר וכל שה חום בכשבים – וחום הוא השחור ונקרא כן לתגבורת החמימות, אע׳׳פ שחום מפעלי העי׳׳ן הוא תאר. ומה שטען ר׳ אהרן נ׳׳ע שטעמו גוון אדום, ומפני שהמקום פאת קדים ושם החום ביותר על כן יהיו שחורים. והנה לפאת צפון מפני מיעוט החום יהיו כגוון אדום יתכן. ומה שאמר כי הדין להתנות בדבר שימצא לפרקים, ולמה בקש השחור שרוב הנולדים שחורים. יש להשיב הואיל והענין כן, כנראה שהנולדים במקום ההוא שחורים היו מעט מן הלבנים:

30:35 וענתה בי צדקתי – אם תבוא אתה על שכרי צדקתי תעיד לא שחוזר אל הצדקה, וכל מה שאינו על פי תנאים שהתניתי גנוב הוא אתי:

30:35 הן לו יהי – הלואי אם יהיה:

30:35 כדברך – לא ידעתי מאיזה הכרח יהיה חסר יו׳׳ד הרבים אחרי שהוא בהפסק:

30:35 ויסר – מבנין הפעיל והורחב מפני הרי׳׳ש, והעד שהוא יוצא כי מבנין הקל ימצא עומד:

30:35 וכן נאמר לו הסר – שהנולדים מעתה יהיו שכרו, וכך היה התנאי והשלים לבן כי אם לא יהיו מזקנים לא יתכן שיהיו הנולדים כמותם:

30:35 והטלואות כל אשר לבן בו – ר׳׳ל גוון לבן כאשר פירשנו למעלה:

30:35 והנה מלת בו – חוזר אל השה כי השה בתורה לזכר ובנביאים לנקבה:

**30:36 וַיָּ֗שֶׂם דֶּ֚רֶךְ שְׁלֹ֣שֶׁת יָמִ֔ים בֵּינ֖וֹ וּבֵ֣ין יַעֲקֹ֑ב וְיַעֲקֹ֗ב רֹעֶ֛ה אֶת־צֹ֥אן לָבָ֖ן הַנּוֹתָרֹֽת׃**

**30:37 וַיִּֽקַּֽח־ל֣וֹ יַעֲקֹ֗ב מַקַּ֥ל לִבְנֶ֛ה לַ֖ח וְל֣וּז וְעֶרְמ֑וֹן**

30:37 מקל לבנה – יש אומרים שהמ׳׳ם שורש, והוא שם מבנין הדגוש והוקל למקומות ובא בפת׳׳ח שהוא סמוך שהוא בשקל גנב, ובמקל יד **(יחזקאל לט ט)** הוא משקל אחר. ויש אומרים שהמ׳׳ם נוסף והדגש להוציא נו׳׳ן פ׳׳א הפעל:

30:37 לבנה – שם אילן מן תחת אלון ולבנה **(הושע ד יג):**

30:37 ולח – תאר, והוא אילן סרק:

30:37 ולוז וערמון – אילנו פרי ובחר מאלו המינים לתקן מלאכתו, ולפי דעת מפרשים אלו, אינם אילני סרק:

30:37 ויפצל – שהסיר מן הקליפה ועשהו כדמות נקודות לבנות:

30:37 מחשוף הלבן – טעמו גלוי הלבן:

**30:38 וַיַּצֵּ֗ג אֶת־הַמַּקְלוֹת֙ אֲשֶׁ֣ר פִּצֵּ֔ל בָּרֳהָטִ֖ים בְּשִֽׁקֲת֣וֹת הַמָּ֑יִם אֲשֶׁר֩ תָּבֹ֨אןָ הַצֹּ֤אן לִשְׁתּוֹת֙ לְנֹ֣כַח הַצֹּ֔אן וַיֵּחַ֖מְנָה בְּבֹאָ֥ן לִשְׁתּֽוֹת׃**

30:38 ויצג – יכול לשקלו בשקל ויצל מפעלי הנו׳׳ן, ויכול לשקלו כדרך פעלי היו׳׳ד, כי לא מצאנו סמך לאחד משניהם, ובין כך ובין כך הוא מבנין הפעיל. ויקרב היותו מפעלי היו׳׳ד כי אשר העי׳׳ן שלהם צד׳׳י הפ׳׳א יו׳׳ד, והם הציב, והצית, והציג ידוע, אכן הצית עדות לדבר אציתנה יחד **(ישעיה נז** **ד).** ואפשר כי מה שעשה יעקב הוא בסיוע אלהי, כי עד צדק ישוב משפט **(תהלים צד טו).** והטוען ובלתי המקלות היה עושה השם על דרך נס, יש לומר שרוב הנסים הם על ידי פעולות אנושיות. ואפשר שיעקב עשה זה שידע תולדתם לקחת שעור שכרו:

30:38 ברהטים – מקום מרוצת המים על הברכות שהן גבוהות מן שקתות המים, ובבוא הצאן לשתות בא הזכר מאחריה ורובעה והיו המקלות לנוכח בשעת החמום ויקבל העובר דמות מה שבמקלות. ועשה זה כן ברהטים כי לשם יהיה רבוע הצאן כי בשדה תברח הנקבה מן הזכר:

30:38 ויחמנה – המלה הורכבה מהוכרים ונקבות כמו וישרנה **(שמואל א ו יב):**

**30:39 וַיֶּחֱמ֥וּ הַצֹּ֖אן אֶל־הַמַּקְל֑וֹת וַתֵּלַ֣דְןָ הַצֹּ֔אן עֲקֻדִּ֥ים נְקֻדִּ֖ים וּטְלֻאִֽים׃**

30:39 ויחמו – בא היו׳׳ד בסגו׳׳ל מפני החי׳׳ת והיה ראוי לבוא בצר׳׳י:

30:39 אל המקלות – כמו אל ארץ כנען כשדימה **(יחזקל טז כט),** וכן הולידו עקודים נקודים:

**30:40 וְהַכְּשָׂבִים֮ הִפְרִ֣יד יַעֲקֹב֒ וַ֠יִּתֵּן פְּנֵ֨י הַצֹּ֧אן אֶל־עָקֹ֛ד וְכָל־ח֖וּם בְּצֹ֣אן לָבָ֑ן וַיָּֽשֶׁת־ל֤וֹ עֲדָרִים֙ לְבַדּ֔וֹ וְלֹ֥א שָׁתָ֖ם עַל־צֹ֥אן לָבָֽן׃**

30:40 והכשבים הפריד יעקב – כאשר הזכיר איך תלדנה העזים עקודים נקודים, שב לבאר ענין הכשבים. בפסוק זה נבוכו המפרשים להציעו. מהם אומרים שיעקב עשה תחבולה אחת בענין המקלות בשביל העזים ממה שהיה תנאו. אמנם על הכשבים עשה תחבולה אחרת, שמאמר והכשבים הפריד יעקב וברר כל עקוד וכל חום אינם מצאן לבן, אלא הטעם שהנולדים בשנה ראשונה מהם ברר כל חום וכל עקוד מאשר נולדו אשר היו משכר יעקב, ושמם לפני צאן לבן:

30:40 וזהו טעם וישת לו עדרים לבדו – ר׳׳ל שהיו לו עדרים לבדו שלא היו מחוברים עם צאן לבן:

30:40 ואחרים פירשו וישת לו עדרים – מואחר ר׳׳ל מן הנולדים מצאן לבן על ידי תחבולה זאת. ויש להקשות שמתנאי לבן היה לקחת מן הכשבים חום לבד:

30:40 ומה טעם ויתן פני הצאן אל עקוד וכל חום – ואמר והכשבים, ואחרי כן אמר ויתן פני הצאן, ואי אפשר היות הם הם. הנה הביא ר׳ אהרן נ׳׳ע כמוהו, ויעקב תקע את אהלו בהר ולבן תקע את אחיו בהר הגלעד **(בראשית לא כה).** גם לפי דעת ר׳ אהרן נ׳׳ע שהעקוד והחום הוליכם לפני הכשבים שתלדנה כמותם, והלא לא היה תנאי מן הכבשים כי אם החום, ומה טעם העקוד, ועוד אם לקח לבן כל הכבשים מאין היו לו. גם לדברי ר׳ סהל ז׳׳ל לא מצאתי מפלט.

30:40 ויש לי לומר כי מה טעם שאמר והכשבים הפריד יעקב – הפרידם מן העזים שלא תלדנה גם הם מן המקלות עקודים נקודים:

30:40 ומה שאמר ויתן פני הצאן – כולל העזים והכבשים ונתן פני הצאן אל עקוד וכל חום, ר׳׳ל העזים אל עקוד והכבשים אל חום. ואלם העקוד והחום יש לסבור כי העקוד היה מן הכשבים ששמם לפני העזים שהיא דרך אחרת מן המקלות, וכל חום מן העזים שמם לפני הכבשים:

30:40 וזהו טעם וכל חום בצאן לבן – שחוזר אל העזים לא שלבן תאר אל הצאן, והטעם צאן הלבנות מפני שלא היה רועה יעקב כבשים ללבן כי אם לבנות:

30:40 וישת לו עדרים לבדו – מן הנולדים:

**30:41 וְהָיָ֗ה בְּכָל־יַחֵם֮ הַצֹּ֣אן הַמְקֻשָּׁרוֹת֒ וְשָׂ֨ם יַעֲקֹ֧ב אֶת־הַמַּקְל֛וֹת לְעֵינֵ֥י הַצֹּ֖אן בָּרֳהָטִ֑ים לְיַחְמֵ֖נָּה בַּמַּקְלֽוֹת׃**

30:41 בכל יחם הצאן – מקור מן הכבד:

30:41 המקושרות – הטעם הנולדים בניסן שמרוב שמנם נראים קשורים:

30:41 ובהעטיף הצאן – הטעם הנולדים בתשרי מלשון בעטף עולל **(איכה ב יא):**

30:41 ליחמנה – לפי דעת המדקדקים בא כנוי היחידה כפי דין העתיד בנו׳׳ן ה׳׳א דגושה שהדין היה ליחמה כמו לשמרה ובא כפי דין הצווי, אעפ׳׳כ המ׳׳ם בצר׳׳י והיה ראוי בסגו׳׳ל. ואחרים פירשו שהנו׳׳ן לרבות והה׳׳א נוסף כמו אותנה **(שמות לה כו),** ובאה דגושה לתפארת כמו עיני תראינה בה **(מיכה ז י).** ובעבור שנוסף הה׳׳א והנו׳׳ן נוקד בקמ׳׳ץ רחב נתחלפה תנועת הלמ׳׳ד מקמ׳׳ץ גדול לקמ׳׳ץ קטן שתכון הקריאה, כמו צעיר רודם **(תהלים סח כה),** ראוי לומר רודם:

**30:42 וּבְהַעֲטִ֥יף הַצֹּ֖אן לֹ֣א יָשִׂ֑ים וְהָיָ֤ה הָעֲטֻפִים֙ לְלָבָ֔ן וְהַקְּשֻׁרִ֖ים לְיַעֲקֹֽב׃**

**30:43 וַיִּפְרֹ֥ץ הָאִ֖ישׁ מְאֹ֣ד מְאֹ֑ד וַֽיְהִי־לוֹ֙ צֹ֣אן רַבּ֔וֹת וּשְׁפָחוֹת֙ וַעֲבָדִ֔ים וּגְמַלִּ֖ים וַחֲמֹרִֽים׃**

**31:1 וַיִּשְׁמַ֗ע אֶת־דִּבְרֵ֤י בְנֵֽי־לָבָן֙ לֵאמֹ֔ר לָקַ֣ח יַעֲקֹ֔ב אֵ֖ת כָּל־אֲשֶׁ֣ר לְאָבִ֑ינוּ וּמֵאֲשֶׁ֣ר לְאָבִ֔ינוּ עָשָׂ֕ה אֵ֥ת כָּל־הַכָּבֹ֖ד הַזֶּֽה׃**

**31:2 וַיַּ֥רְא יַעֲקֹ֖ב אֶת־פְּנֵ֣י לָבָ֑ן וְהִנֵּ֥ה אֵינֶ֛נּוּ עִמּ֖וֹ כִּתְמ֥וֹל שִׁלְשֽׁוֹם׃**

**31:3 וַיֹּ֤אמֶר יְהוָה֙ אֶֽל־יַעֲקֹ֔ב שׁ֛וּב אֶל־אֶ֥רֶץ אֲבוֹתֶ֖יךָ וּלְמוֹלַדְתֶּ֑ךָ וְאֶֽהְיֶ֖ה עִמָּֽךְ׃**

**31:4 וַיִּשְׁלַ֣ח יַעֲקֹ֔ב וַיִּקְרָ֖א לְרָחֵ֣ל וּלְלֵאָ֑ה הַשָּׂדֶ֖ה אֶל־צֹאנֽוֹ׃**

**31:5 וַיֹּ֣אמֶר לָהֶ֗ן רֹאֶ֤ה אָנֹכִי֙ אֶת־פְּנֵ֣י אֲבִיכֶ֔ן כִּֽי־אֵינֶ֥נּוּ אֵלַ֖י כִּתְמֹ֣ל שִׁלְשֹׁ֑ם וֵֽאלֹהֵ֣י אָבִ֔י הָיָ֖ה עִמָּדִֽי׃**

31:5 את פני אביכן כי איננו – חוזר אל הקרוב כמו קשת גבורים חתים **(שמואל א ב ד):**

31:5 כתמול – אי אפשר היות התי׳׳ו נוסף כמאמר האומר שאתמול מלה מורכבת ונחסר האל׳׳ף ונשאר התי׳׳ו והוא מטעם מול. ואם מצאנו ואתמול עמי **(מיכה ב ח),** לפי דעת ר׳ יונה שהיא מלה מורכבת ופירושה וממול, ואין ראוי להקיש ממנו אלא שהאל׳׳ף נוסף והתי׳׳ו עקר:

31:5 ומלת כתמול – תנועת הכ׳׳ף לא תוליד שוכן שלשום, תוספת המ׳׳ם למטה הוא לימים ולמעלה הוא לחדשים. והמפרש שהמ׳׳ם למטה כנוי לשני הימים דקדוק משובש כי המ׳׳ם איננו בחיר׳׳ק:

31:3 שוב אל ארץ – במה שהבטיחו והשיבותיך **(בראשית כח טו):**

31:4 לרחל וללאה – הקדים רחל כי היא היתה ראשית המחשבה:

**31:6 וְאַתֵּ֖נָה יְדַעְתֶּ֑ן כִּ֚י בְּכָל־כֹּחִ֔י עָבַ֖דְתִּי אֶת־אֲבִיכֶֽן׃**

31:6 התל – הראוי להדגש ובא השוכן תמור הדג׳׳ש וכן אם כהתל באנוש **(איוב יג ט).** יש לחוש איך בעקר זה רוב בנין הכבד נרפה, והמבין אל׳׳ף בי׳׳ת יבין זה:

**31:7 וַאֲבִיכֶן֙ הֵ֣תֶל בִּ֔י וְהֶחֱלִ֥ף אֶת־מַשְׂכֻּרְתִּ֖י עֲשֶׂ֣רֶת מֹנִ֑ים וְלֹֽא־נְתָנ֣וֹ אֱלֹהִ֔ים לְהָרַ֖ע עִמָּדִֽי׃**

31:7 עשרת מונים – סך חשבון, או אפשר כי בשנה ראשונה לבד לא ערער והנה יש בשנה שתי ילידות:

31:7 מונים – בשקל יורה ומלקוש **(דברים יא יד),** והוא שם:

**31:8 אִם־כֹּ֣ה יֹאמַ֗ר נְקֻדִּים֙ יִהְיֶ֣ה שְׂכָרֶ֔ךָ וְיָלְד֥וּ כָל־הַצֹּ֖אן נְקֻדִּ֑ים וְאִם־כֹּ֣ה יֹאמַ֗ר עֲקֻדִּים֙ יִהְיֶ֣ה שְׂכָרֶ֔ךָ וְיָלְד֥וּ כָל־הַצֹּ֖אן עֲקֻדִּֽים׃**

**31:9 וַיַּצֵּ֧ל אֱלֹהִ֛ים אֶת־מִקְנֵ֥ה אֲבִיכֶ֖ם וַיִּתֶּן־לִֽי׃**

31:9 ויצל – קרוב מענין הצלה ר׳׳ל העשר מה שהיה ראוי לתתו:

**31:10 וַיְהִ֗י בְּעֵת֙ יַחֵ֣ם הַצֹּ֔אן וָאֶשָּׂ֥א עֵינַ֛י וָאֵ֖רֶא בַּחֲל֑וֹם וְהִנֵּ֤ה הָֽעַתֻּדִים֙ הָעֹלִ֣ים עַל־הַצֹּ֔אן עֲקֻדִּ֥ים נְקֻדִּ֖ים וּבְרֻדִּֽים׃**

31:10 ואשא עיני – הודיע להן כי כל זה בעזר אלהים, הנה פירש עתה מה שסתם במאמר שוב אל ארץ:

**31:11 וַיֹּ֨אמֶר אֵלַ֜י מַלְאַ֧ךְ הָאֱלֹהִ֛ים בַּחֲל֖וֹם יַֽעֲקֹ֑ב וָאֹמַ֖ר הִנֵּֽנִי׃**

**31:12 וַיֹּ֗אמֶר שָׂא־נָ֨א עֵינֶ֤יךָ וּרְאֵה֙ כָּל־הָֽעַתֻּדִים֙ הָעֹלִ֣ים עַל־הַצֹּ֔אן עֲקֻדִּ֥ים נְקֻדִּ֖ים וּבְרֻדִּ֑ים כִּ֣י רָאִ֔יתִי אֵ֛ת כָּל־אֲשֶׁ֥ר לָבָ֖ן עֹ֥שֶׂה לָּֽךְ׃**

**31:13 אָנֹכִ֤י הָאֵל֙ בֵּֽית־אֵ֔ל אֲשֶׁ֨ר מָשַׁ֤חְתָּ שָּׁם֙ מַצֵּבָ֔ה אֲשֶׁ֨ר נָדַ֥רְתָּ לִּ֛י שָׁ֖ם נֶ֑דֶר עַתָּ֗ה ק֥וּם צֵא֙ מִן־הָאָ֣רֶץ הַזֹּ֔את וְשׁ֖וּב אֶל־אֶ֥רֶץ מוֹלַדְתֶּֽךָ׃**

31:13 האל בית אל – כמו אל הארך כנען **(במדבר לד ב):**

**31:14 וַתַּ֤עַן רָחֵל֙ וְלֵאָ֔ה וַתֹּאמַ֖רְנָה ל֑וֹ הַע֥וֹד לָ֛נוּ חֵ֥לֶק וְנַחֲלָ֖ה בְּבֵ֥ית אָבִֽינוּ:**

31:14 העוד לנו חלק – ר׳׳ל היש לאבינו שום זכות לתבוע ממנו, שהרי לא נתנהג עמנו כדין האב עם הבנות אלא מכרנו ויאכל, כי מן הדין לתת האב לבת משלו וזה אכל את כספנו ר׳׳ל המהר:

**31:15 הֲל֧וֹא נָכְרִיּ֛וֹת נֶחְשַׁ֥בְנוּ ל֖וֹ כִּ֣י מְכָרָ֑נוּ וַיֹּ֥אכַל גַּם־אָכ֖וֹל אֶת־כַּסְפֵּֽנוּ׃**

31:15 גם אכול – ר׳׳ל לא די שמכרנו ואכל כספנו אלא רוצה עוד לעשוק משלנו, על כן סמוך כי כל העשר:

**31:15 הֲל֧וֹא נָכְרִיּ֛וֹת נֶחְשַׁ֥בְנוּ ל֖וֹ כִּ֣י מְכָרָ֑נוּ וַיֹּ֥אכַל גַּם־אָכ֖וֹל אֶת־כַּסְפֵּֽנוּ׃**

**31:16 כִּ֣י כָל־הָעֹ֗שֶׁר אֲשֶׁ֨ר הִצִּ֤יל אֱלֹהִים֙ מֵֽאָבִ֔ינוּ לָ֥נוּ ה֖וּא וּלְבָנֵ֑ינוּ וְעַתָּ֗ה כֹּל֩ אֲשֶׁ֨ר אָמַ֧ר אֱלֹהִ֛ים אֵלֶ֖יךָ עֲשֵֽׂה׃**

**31:17 וַיָּ֖קָם יַעֲקֹ֑ב וַיִּשָּׂ֛א אֶת־בָּנָ֥יו וְאֶת־נָשָׁ֖יו עַל־הַגְּמַלִּֽים׃**

**31:18 וַיִּנְהַ֣ג אֶת־כָּל־מִקְנֵ֗הוּ וְאֶת־כָּל־רְכֻשׁוֹ֙ אֲשֶׁ֣ר רָכָ֔שׁ מִקְנֵה֙ קִנְיָנ֔וֹ אֲשֶׁ֥ר רָכַ֖שׁ בְּפַדַּ֣ן אֲרָ֑ם לָב֛וֹא אֶל־יִצְחָ֥ק אָבִ֖יו אַ֥רְצָה כְּנָֽעַן:**

31:18 מקנהו ואת כל רכושו – מלמד שמלת רכוש כולל דברים אחרים:

31:18 מקנה קנינו – שב לבאר מה שאמר מקנהו:

**31:19 וְלָבָ֣ן הָלַ֔ךְ לִגְזֹ֖ז אֶת־צֹאנ֑וֹ וַתִּגְנֹ֣ב רָחֵ֔ל אֶת־הַתְּרָפִ֖ים אֲשֶׁ֥ר לְאָבִֽיהָ׃**

31:19 ולבן הלך לגזוז – הו׳׳ו כו׳׳ו וירד מעשות החטאת **(ויקרא ט כב):**

31:19 לגזוז את צאנו – כמו ויעל על גוזזי צאנו **(בראשית לח יב):**

31:19 ורחל לקחה את התרפים – דברי הכתובים בענין זאת המלה נגדיים שאם הם ע׳׳ז מה טעם ותקח מיכל את התרפים **(שמואל א יט יג).** וידוע שמאמר ואין זבח ואין מצבה ואין אפוד ותרפים **(הושע ג ד),** אפוד לשם ותרפים לע׳׳ז. וכן כי התרפים דברו און **(זכריה י ב),** וכן ואון ותרפים הפצר **(שמואל א טו כג)**:

31:19 על כן יש לנו לומר שטעם תרפים – אין ראוי לכון שהוא כלי הנחשת שמשתכלים בו השעות לכון המשרתים בבתים ידועים כפי הצורך. אבל אפשר לפרש שהיא צורה נעשית על פי השעות כפי שמכונים חכמי המזלות והצירה ההיא תקרא בשם תרפים, וטעם תרפים ענינה תמור צורה מהצורות העליונות, על כן הדברים ששמה מיכל במטה נקראו תרפים על שם שהם מקום דוד. והנה לקחתם רחל שלא ירגיש לבן הדרך אשר ילכו בה על ידיהם וישיגם, והעד למה גנבת את אלהי. והאומרים כדי לבטל ע׳׳ז מאביה לא היה ראוי שתקחם עמה:

**31:20 וַיִּגְנֹ֣ב יַעֲקֹ֔ב אֶת־לֵ֥ב לָבָ֖ן הָאֲרַמִּ֑י עַל־בְּלִי֙ הִגִּ֣יד ל֔וֹ כִּ֥י בֹרֵ֖חַ הֽוּא׃**

31:20 ויגנוב יעקב את לב לבן הארמי – הטעם דעת לבן והדעת תולדתה מן הלב. וכן שפה ברורה **(צפניה ג ט),** נקראו הדבורים שפה בעבור שיצאו ממנה:

**31:21 וַיִּבְרַ֥ח הוּא֙ וְכָל־אֲשֶׁר־ל֔וֹ וַיָּ֖קָם וַיַּעֲבֹ֣ר אֶת־הַנָּהָ֑ר וַיָּ֥שֶׂם אֶת־פָּנָ֖יו הַ֥ר הַגִּלְעָֽד׃**

**31:22 וַיֻּגַּ֥ד לְלָבָ֖ן בַּיּ֣וֹם הַשְּׁלִישִׁ֑י כִּ֥י בָרַ֖ח יַעֲקֹֽב׃**

31:22 ויוגד ללבן – הואיל ודרך שלשת ימים בינו ובין יעקב הנה הוגד לו ביום הרביעי, ושלשה ימים שהלך מעת ההגדה הנה לבן הלך ארבעה ימים מהלך שהלך יעקב בשבעה ימים. ולפי דעת האומר ששלשת ימים שהלך המגיד ושלשה לחזרת לבן, נמצא שביום אחד הלך דרך שבעת ימים, ואי אפשר כי מחרן עד הגלעד בא ביום אחד:

**31:23 וַיִּקַּ֤ח אֶת־אֶחָיו֙ עִמּ֔וֹ וַיִּרְדֹּ֣ף אַחֲרָ֔יו דֶּ֖רֶךְ שִׁבְעַ֣ת יָמִ֑ים וַיַּדְבֵּ֥ק אֹת֖וֹ בְּהַ֥ר הַגִּלְעָֽד׃**

**31:24 וַיָּבֹ֧א אֱלֹהִ֛ים אֶל־לָבָ֥ן הָאֲרַמִּ֖י בַּחֲלֹ֣ם הַלָּ֑יְלָה וַיֹּ֣אמֶר ל֗וֹ הִשָּׁ֧מֶר לְךָ֛ פֶּן־תְּדַבֵּ֥ר עִֽם־יַעֲקֹ֖ב מִטּ֥וֹב עַד־רָֽע:**

31:24 ויבא אלהים – וכבר בא בידוע שקודם:

31:24 וידבק – בא אליו מלאך האלהים:

31:24 הארמי – כון הכתוב להרמיז שהיה רחוק מזאת המעלה, אכן בשביל יעקב זכה בזאת המעלה:

31:24 בחלום הלילה – שהוא במעלת חלום הדיוט הצודק, אע׳׳פ שלא היה מהכנה ראויה:

31:24 לכן אמר ויבוא – ולא אמר ויאמר, ואין לטעון מחלום שלמה שנאמר בחלום הלילה **(מלכים א ג ה),** כי השגת שלמה המלך ע׳׳ה היתה בהשגת דעות אלהיות, ככתוב וירא ה׳ **(מלכים א ט ב),** השם המיוחד:

31:24 מטוב עד רע – כפי שנראים לך:

**31:25 וַיַּשֵּׂ֥ג לָבָ֖ן אֶֽת־יַעֲקֹ֑ב וְיַעֲקֹ֗ב תָּקַ֤ע אֶֽת־אָהֳלוֹ֙ בָּהָ֔ר וְלָבָ֛ן תָּקַ֥ע אֶת־אֶחָ֖יו בְּהַ֥ר הַגִּלְעָֽד׃**

31:25 ולבן תקע את אחיו בהר – צריך לומר אהל אחיו שהתקיעה צריכה אהל:

**31:26 וַיֹּ֤אמֶר לָבָן֙ לְיַעֲקֹ֔ב מֶ֣ה עָשִׂ֔יתָ וַתִּגְנֹ֖ב אֶת־לְבָבִ֑י וַתְּנַהֵג֙ אֶת־בְּנֹתַ֔י כִּשְׁבֻי֖וֹת חָֽרֶב׃**

31:26 כשבויות חרב – בלי לווי קרוביהן:

**31:27 לָ֤מָּה נַחְבֵּ֙אתָ֙ לִבְרֹ֔חַ וַתִּגְנֹ֖ב אֹתִ֑י וְלֹא־הִגַּ֣דְתָּ לִּ֔י וָֽאֲשַׁלֵּחֲךָ֛ בְּשִׂמְחָ֥ה וּבְשִׁרִ֖ים בְּתֹ֥ף וּבְכִנּֽוֹר׃**

**31:28 וְלֹ֣א נְטַשְׁתַּ֔נִי לְנַשֵּׁ֥ק לְבָנַ֖י וְלִבְנֹתָ֑י עַתָּ֖ה הִסְכַּ֥לְתָּֽ עֲשֽׂוֹ׃**

31:28 הסכלת עשו – הטעם עשו זה המעשה:

**31:29 יֶשׁ־לְאֵ֣ל יָדִ֔י לַעֲשׂ֥וֹת עִמָּכֶ֖ם רָ֑ע וֵֽאלֹהֵ֨י אֲבִיכֶ֜ם אֶ֣מֶשׁ ׀ אָמַ֧ר אֵלַ֣י לֵאמֹ֗ר הִשָּׁ֧מֶר לְךָ֛ מִדַּבֵּ֥ר עִֽם־יַעֲקֹ֖ב מִטּ֥וֹב עַד־רָֽע׃**

31:29 יש לאל ידי – אותיות השמוש לקצת מקומות צריכים הפוך שלחו באש מקדשך **(תהלים עד ז):**

**31:30 וְעַתָּה֙ הָלֹ֣ךְ הָלַ֔כְתָּ כִּֽי־נִכְסֹ֥ף נִכְסַ֖פְתָּה לְבֵ֣ית אָבִ֑יךָ לָ֥מָּה גָנַ֖בְתָּ אֶת־אֱלֹהָֽי׃**

31:30 נכסוף – כמו נשאול נשאל ממני דוד **(שמואל א כ ו),** מקור שלם מבנין נפעל ענין תאוה:

31:30 למה גנבת את אלהי – לאות שהתרפים הם ע׳׳ז:

**31:31 וַיַּ֥עַן יַעֲקֹ֖ב וַיֹּ֣אמֶר לְלָבָ֑ן כִּ֣י יָרֵ֔אתִי כִּ֣י אָמַ֔רְתִּי פֶּן־תִּגְזֹ֥ל אֶת־בְּנוֹתֶ֖יךָ מֵעִמִּֽי׃**

31:31 פן תגזול – השיב על ראשון ראשון:

**31:32 עִ֠ם אֲשֶׁ֨ר תִּמְצָ֣א אֶת־אֱלֹהֶיךָ֮ לֹ֣א יִֽחְיֶה֒ נֶ֣גֶד אַחֵ֧ינוּ הַֽכֶּר־לְךָ֛ מָ֥ה עִמָּדִ֖י וְקַֽח־לָ֑ךְ וְלֹֽא־יָדַ֣ע יַעֲקֹ֔ב כִּ֥י רָחֵ֖ל גְּנָבָֽתַם׃**

31:32 לא יחיה – מטעם יהיה מחויב מות. והמפרשים אותו כטעם אלה, ולכן מתה רחל, אומרים לא ידע יעקב כי רחל גנבתם לכך עשה קול אלה:

31:32 גנבתם – התי׳׳ו פתו׳׳ח שהמ׳׳ם חטו׳׳ף עם התי׳׳ו מפני שהמלה מלעיל, וכן כל היוצאים בחברה הזאת:

**31:33 וַיָּבֹ֨א לָבָ֜ן בְּאֹ֥הֶל יַעֲקֹ֣ב ׀ וּבְאֹ֣הֶל לֵאָ֗ה וּבְאֹ֛הֶל שְׁתֵּ֥י הָאֲמָהֹ֖ת וְלֹ֣א מָצָ֑א וַיֵּצֵא֙ מֵאֹ֣הֶל לֵאָ֔ה וַיָּבֹ֖א בְּאֹ֥הֶל רָחֵֽל׃**

31:33 ויבא לבן – לחפש, הזכיר אהל רחל שלא כסדר כדי להזכיר ורחל לקחה את התרפים:

**31:34 וְרָחֵ֞ל לָקְחָ֣ה אֶת־הַתְּרָפִ֗ים וַתְּשִׂמֵ֛ם בְּכַ֥ר הַגָּמָ֖ל וַתֵּ֣שֶׁב עֲלֵיהֶ֑ם וַיְמַשֵּׁ֥שׁ לָבָ֛ן אֶת־כָּל־הָאֹ֖הֶל וְלֹ֥א מָצָֽא׃**

31:34 בכר הגמל – נכון שהיה כר מרדעת מלשון כר וכסת:

31:34 והעד ותשב עליהם – והאומר שהוא שם המין מן הגמל, מה טעם הסמיכות וכן לכרי ולרצים **(מלכים ב יא ד),** כי הגמלים המהירים מצד מהורם שלא ינזק הרוכב קושרים אותו על ידי כר. והוא מן הכפולים הואיל ומצאנו ובכרברות **(ישעיה סו כ),** ויש לו כפל:

**31:35 וַתֹּ֣אמֶר אֶל־אָבִ֗יהָ אַל־יִ֙חַר֙ בְּעֵינֵ֣י אֲדֹנִ֔י כִּ֣י ל֤וֹא אוּכַל֙ לָק֣וּם מִפָּנֶ֔יךָ כִּי־דֶ֥רֶךְ נָשִׁ֖ים לִ֑י וַיְחַפֵּ֕שׂ וְלֹ֥א מָצָ֖א אֶת־הַתְּרָפִֽים׃**

**31:36 וַיִּ֥חַר לְיַעֲקֹ֖ב וַיָּ֣רֶב בְּלָבָ֑ן וַיַּ֤עַן יַעֲקֹב֙ וַיֹּ֣אמֶר לְלָבָ֔ן מַה־פִּשְׁעִי֙ מַ֣ה חַטָּאתִ֔י כִּ֥י דָלַ֖קְתָּ אַחֲרָֽי׃**

31:36 דלקת – הרודף אחרי איש הולך יקרא דולק:

31:35 כי דרך נשים לי – מנהג הנשים ידוע ומפני שלא יכון לבן שכן כך בזתה אותם אמרה כן:

**31:37 כִּֽי־מִשַּׁ֣שְׁתָּ אֶת־כָּל־כֵּלַ֗י מַה־מָּצָ֙אתָ֙ מִכֹּ֣ל כְּלֵי־בֵיתֶ֔ךָ שִׂ֣ים כֹּ֔ה נֶ֥גֶד אַחַ֖י וְאַחֶ֑יךָ וְיוֹכִ֖יחוּ בֵּ֥ין שְׁנֵֽינוּ׃**

31:37 שים כה – נכון שענינו תשים כי אחרי שלא מצא מה טעם הצווי, כמו והאסף אל עמך **(דברים לב נז):**

31:37 נגד אחי – אחי לבן הם אחי יעקב או הטעם בעבור משרתיו:

**31:38 זֶה֩ עֶשְׂרִ֨ים שָׁנָ֤ה אָנֹכִי֙ עִמָּ֔ךְ רְחֵלֶ֥יךָ וְעִזֶּ֖יךָ לֹ֣א שִׁכֵּ֑לוּ וְאֵילֵ֥י צֹאנְךָ֖ לֹ֥א אָכָֽלְתִּי׃**

31:38 זה לי עשרים שנה וגו׳ לא שכלו – מפני שהייתי מנהל אותם:

31:38 ואילי צאנך – כיון שאינו לצורך ההולדה יש זכות לרועה לאכלו, ואני לא עשיתי כן:

**31:39 טְרֵפָה֙ לֹא־הֵבֵ֣אתִי אֵלֶ֔יךָ אָנֹכִ֣י אֲחַטֶּ֔נָּה מִיָּדִ֖י תְּבַקְשֶׁ֑נָּה גְּנֻֽבְתִ֣י י֔וֹם וּגְנֻֽבְתִ֖י לָֽיְלָה׃**

31:39 טרפה לא הבאתי אליך – סימן הטרפה להפטר הרועה:

31:39 אנכי אחטנו – אעשה שנוי מנהג לקבל עלי שאנכי חטאתי:

31:39 גנובתי יום – היו׳׳ד נוסף:

31:39 וכן וגנובתי לילה – על כן הבי׳׳ת בשו׳׳א, וכן מלאתי משפט **(ישעיה א** **כא):**

**31:40 הָיִ֧יתִי בַיּ֛וֹם אֲכָלַ֥נִי חֹ֖רֶב וְקֶ֣רַח בַּלָּ֑יְלָה וַתִּדַּ֥ד שְׁנָתִ֖י מֵֽעֵינָֽי׃**

31:40 הייתי ביום – החל לבאר איכות שמירתו מפני שסבל טורח גדול:

31:40 חרב ביום:

31:40 וקרח – בלילה, וקרח הפך חרב:

31:40 ותדד – מלשון נדדה שנת המלך **(אסתר ו א),** ודגש הדל׳׳ת לחסרון נו׳׳ן פ׳׳א הפעל מבנין הקל:

**31:41 זֶה־לִּ֞י עֶשְׂרִ֣ים שָׁנָה֮ בְּבֵיתֶךָ֒ עֲבַדְתִּ֜יךָ אַרְבַּֽע־עֶשְׂרֵ֤ה שָׁנָה֙ בִּשְׁתֵּ֣י בְנֹתֶ֔יךָ וְשֵׁ֥שׁ שָׁנִ֖ים בְּצֹאנֶ֑ךָ וַתַּחֲלֵ֥ף אֶת־מַשְׂכֻּרְתִּ֖י עֲשֶׂ֥רֶת מֹנִֽים׃**

**31:42 לוּלֵ֡י אֱלֹהֵ֣י אָבִי֩ אֱלֹהֵ֨י אַבְרָהָ֜ם וּפַ֤חַד יִצְחָק֙ הָ֣יָה לִ֔י כִּ֥י עַתָּ֖ה רֵיקָ֣ם שִׁלַּחְתָּ֑נִי אֶת־עָנְיִ֞י וְאֶת־יְגִ֧יעַ**

31:42 ופחד יצחק – שממר בשרו בעת העקידה זכותו הועילתני, והוכיח לך בחלום הלילה:

31:42 ריקם – לא יחובר ולא יקובץ והמ׳׳ם נוסף כמ׳׳ם אמנם:

**31:43 וַיַּ֨עַן לָבָ֜ן וַיֹּ֣אמֶר אֶֽל־יַעֲקֹ֗ב הַבָּנ֨וֹת בְּנֹתַ֜י וְהַבָּנִ֤ים בָּנַי֙ וְהַצֹּ֣אן צֹאנִ֔י וְכֹ֛ל אֲשֶׁר־אַתָּ֥ה רֹאֶ֖ה לִי־ה֑וּא וְלִבְנֹתַ֞י מָֽה־אֶֽעֱשֶׂ֤ה לָאֵ֙לֶּה֙ הַיּ֔וֹם א֥וֹ לִבְנֵיהֶ֖ן אֲשֶׁ֥ר יָלָֽדוּ׃**

31:43 ויען לבן – רצה לתבוע מיעקב ברית, וברר הסבה שמדרך זכות יש לי לבקש ממך ברית לאופן שהם בנותי ובני מיד הסכים יעקב:

**31:44 וְעַתָּ֗ה לְכָ֛ה נִכְרְתָ֥ה בְרִ֖ית אֲנִ֣י וָאָ֑תָּה וְהָיָ֥ה לְעֵ֖ד בֵּינִ֥י וּבֵינֶֽךָ׃**

**31:45 וַיִּקַּ֥ח יַעֲקֹ֖ב אָ֑בֶן וַיְרִימֶ֖הָ מַצֵּבָֽה׃**

31:45 וירימה מצבה – מן אבנים אחרות:

**31:46 וַיֹּ֨אמֶר יַעֲקֹ֤ב לְאֶחָיו֙ לִקְט֣וּ אֲבָנִ֔ים וַיִּקְח֥וּ אֲבָנִ֖ים וַיַּֽעֲשׂוּ־גָ֑ל וַיֹּ֥אכְלוּ שָׁ֖ם עַל־הַגָּֽל׃**

31:46 לאחיו – הם אחי יעקב:

31:46 ויעשו גל – קבוץ אבנים עגול:

**31:47 וַיִּקְרָא־ל֣וֹ לָבָ֔ן יְגַ֖ר שָׂהֲדוּתָ֑א וְיַֽעֲקֹ֔ב קָ֥רָא ל֖וֹ גַּלְעֵֽד׃**

31:47 יגר שהדותא – הוא תרגום גלעד, והיא מלה מורכבת:

**31:48 וַיֹּ֣אמֶר לָבָ֔ן הַגַּ֨ל הַזֶּ֥ה עֵ֛ד בֵּינִ֥י וּבֵינְךָ֖ הַיּ֑וֹם עַל־כֵּ֥ן קָרָֽא־שְׁמ֖וֹ גַּלְעֵֽד׃**

**31:49 וְהַמִּצְפָּה֙ אֲשֶׁ֣ר אָמַ֔ר יִ֥צֶף יְהוָ֖ה בֵּינִ֣י וּבֵינֶ֑ךָ כִּ֥י נִסָּתֵ֖ר אִ֥ישׁ מֵרֵעֵֽהוּ׃**

31:49 והמצפה – המצבה תהיה לראות עין ואם נסתר איש מעם רעהו השם יהיה רואה:

31:49 זהו טעם יצף ה׳ והוא ידין בינינו – ובקש ממנו שני תנאים בענין הברית:

**31:50 אִם־תְּעַנֶּ֣ה אֶת־בְּנֹתַ֗י וְאִם־תִּקַּ֤ח נָשִׁים֙ עַל־בְּנֹתַ֔י אֵ֥ין אִ֖ישׁ עִמָּ֑נוּ רְאֵ֕ה אֱלֹהִ֥ים עֵ֖ד בֵּינִ֥י וּבֵינֶֽךָ׃**

31:50 האחד אם תענה את בנותי – יש אומרים מניעת השכיבה מהם והראוי אחרי הפשט לצערן בדבר שאינן חפצות, שהרי אמר אחרי כן:

31:50 ואם תקח נשים על בנותי:

**31:51 וַיֹּ֥אמֶר לָבָ֖ן לְיַעֲקֹ֑ב הִנֵּ֣ה ׀ הַגַּ֣ל הַזֶּ֗ה וְהִנֵּה֙ הַמַצֵּבָ֔ה אֲשֶׁ֥ר יָרִ֖יתִי בֵּינִ֥י וּבֵינֶֽךָ׃**

31:51 ויאמר לבן – זה תנאי שני:

**1:523 עֵ֚ד הַגַּ֣ל הַזֶּ֔ה וְעֵדָ֖ה הַמַּצֵּבָ֑ה אִם־אָ֗נִי לֹֽא־אֶֽעֱבֹ֤ר אֵלֶ֙יךָ֙ אֶת־הַגַּ֣ל הַזֶּ֔ה** **וְאִם־אַ֠תָּה לֹא־תַעֲבֹ֨ר אֵלַ֜י אֶת־הַגַּ֥ל הַזֶּ֛ה וְאֶת־הַמַּצֵּבָ֥ה הַזֹּ֖את לְרָעָֽה׃**

31:52 אם אני – טעמו אמת כמו אם רחץ אדני **(ישעיה ד ד),** שלא יעבור אחד לחברו לרעה:

**31:53 אֱלֹהֵ֨י אַבְרָהָ֜ם וֵֽאלֹהֵ֤י נָחוֹר֙ יִשְׁפְּט֣וּ בֵינֵ֔ינוּ אֱלֹהֵ֖י אֲבִיהֶ֑ם וַיִּשָּׁבַ֣ע יַעֲקֹ֔ב בְּפַ֖חַד אָבִ֥יו יִצְחָֽק׃**

31:53 ואלהי נחור – דברי לבן:

31:53 וישבע יעקב בפחד אביו – כפי שפירשתי או הטעם יראה השם שיש ליצחק:

**31:54 וַיִּזְבַּ֨ח יַעֲקֹ֥ב זֶ֙בַח֙ בָּהָ֔ר וַיִּקְרָ֥א לְאֶחָ֖יו לֶאֱכָל־לָ֑חֶם וַיֹּ֣אכְלוּ לֶ֔חֶם וַיָּלִ֖ינוּ בָּהָֽר׃**

**32:1 וַיַּשְׁכֵּ֨ם לָבָ֜ן בַּבֹּ֗קֶר וַיְנַשֵּׁ֧ק לְבָנָ֛יו וְלִבְנוֹתָ֖יו וַיְבָ֣רֶךְ אֶתְהֶ֑ם וַיֵּ֛לֶךְ וַיָּ֥שָׁב לָבָ֖ן לִמְקֹמֽוֹ׃**

32:1 וינשק לבניו – בני בנותיו:

**32:2 וְיַעֲקֹ֖ב הָלַ֣ךְ לְדַרְכּ֑וֹ וַיִּפְגְּעוּ־ב֖וֹ מַלְאֲכֵ֥י אֱלֹהִֽים׃**

32:2 ויפגעו בו מלאכי אלהים – במראה הנבואה לחזקו הנה הם סביב למחנהו כדרך כי רבים אשר אתנו **(מלכים ב** **ו טז),** על כן קרא שם המקום:

**32:3 וַיֹּ֤אמֶר יַעֲקֹב֙ כַּאֲשֶׁ֣ר רָאָ֔ם מַחֲנֵ֥ה אֱלֹהִ֖ים זֶ֑ה וַיִּקְרָ֛א שֵֽׁם־הַמָּק֥וֹם הַה֖וּא מַֽחֲנָֽיִם׃**

32:3 מחנים – בעד מחנהו ובעד מחנה המלאכים. ויש לסבור הענין כדרך והנה שר יון בא **(דניאל י כ),** ושר מלכות פרס עומד לנגדי **(שם ושם יג),** כי כל מקום שמצאנו ראיית המלאך אי אפשר בלי דבור, וזה נזכר לטעם אחר על כן בא בלשון רבוי:

32:3 וזה טעם מחנים – והמפרשים העירו שזה מאמר כללי במה שפירש, אחרי כן ויאבק איש שמו, ובאר שזה היה על צד הערה ליעקב לעשות מה שעשה כי בזה יפתח וגם יוכל:

**פרשת וישלח**

**32:4 וַיִּשְׁלַ֨ח יַעֲקֹ֤ב מַלְאָכִים֙ לְפָנָ֔יו אֶל־עֵשָׂ֖ו אָחִ֑יו אַ֥רְצָה שֵׂעִ֖יר שְׂדֵ֥ה אֱדֽוֹם׃**

32:4 וישלח יעקב – אחרי ראות הצדיק מה חזה במחזה הנבואה, שלח מלאכים מעבדיו אל עשו אחיו כי בארך אפים יפותה קצין ולשון רכה תשבר גרם **(משלי כה טו):**

32:4 ארצה שעיר – הוא בני שעיר החורי שלקחה אדום מידיו:

32:4 וזהו שדה אדום – כאשר מפורש ובשעיר ישבו החורים לפנים **(דברים ב יב),** ואין מזה ראיה כי ארץ שעיר בין חרן ובין ארץ ישראל. כי כנראה שארץ שעיר דרומית מזרחית לארץ ישראל, וגלעד צפונית מזרחית לארץ ישראל:

**32:5 וַיְצַ֤ו אֹתָם֙ לֵאמֹ֔ר כֹּ֣ה תֹאמְר֔וּן לַֽאדֹנִ֖י לְעֵשָׂ֑ו כֹּ֤ה אָמַר֙ עַבְדְּךָ֣ יַעֲקֹ֔ב עִם־לָבָ֣ן גַּ֔רְתִּי וָאֵחַ֖ר עַד־עָֽתָּה׃**

32:5 ויצו אותם לאמר כה תאמרון – הטעם שיאמרו בזה הלשון:

32:5 עבדך יעקב:

32:5 עם לבן גרתי – הטעם לא הייתי עם איש שאתגרה עמך לרעה, כי אם עם לבן שהוא קרוב לשנינו:

32:5 ואחר – האל׳׳ף למדבר והצר׳׳י להוציא אל׳׳ף פ׳׳א הפעל, והוא מבנין הקל, ומפני פגישת שני אלפי׳׳ן נחסר פ׳׳א הפעל. ואם אחרתי עד עתה לא היתה כונתי לעמוד כנגדך, כי אם להשתדל בשביל חיי שעה:

**32:6 וַֽיְהִי־לִי֙ שׁ֣וֹר וַחֲמ֔וֹר צֹ֖אן וְעֶ֣בֶד וְשִׁפְחָ֑ה וָֽאֶשְׁלְחָה֙ לְהַגִּ֣יד לַֽאדֹנִ֔י לִמְצֹא־חֵ֖ן בְּעֵינֶֽיךָ׃**

32:6 על כן ויהי לי שור וחמור – השמות למינים:

32:6 ואשלחה להגיד לאדוני – כי זכיתי במעלת העושר:

32:6 למצוא חן בעיניך – כי לא השתדלתי אלא לקנות ממון, לא לעשות חיל לעמוד כנגדך:

**32:7 וַיָּשֻׁ֙בוּ֙ הַמַּלְאָכִ֔ים אֶֽל־יַעֲקֹ֖ב לֵאמֹ֑ר בָּ֤אנוּ אֶל־אָחִ֙יךָ֙ אֶל־עֵשָׂ֔ו וְגַם֙ הֹלֵ֣ךְ לִקְרָֽאתְךָ֔ וְאַרְבַּע־מֵא֥וֹת אִ֖ישׁ עִמּֽוֹ׃**

32:7 באנו אל אחיך – הנה המתרגם הבדיל בין ביאה שהיא לשון הכנסה ובין ביאה שהיא לשון הליכה:

32:7 מלת וגם – סמוכה למלת באנו, או הטעם סמוך אל לבן כאשר רדף לבן אחריך, כן עשו הולך לקראתך ששניהם כונו לרעה ששמע כי אתה חוזר אל בית אביך:

**32:8 וַיִּירָ֧א יַעֲקֹ֛ב מְאֹ֖ד וַיֵּ֣צֶר ל֑וֹ וַיַּ֜חַץ אֶת־הָעָ֣ם אֲשֶׁר־אִתּ֗וֹ וְאֶת־הַצֹּ֧אן וְאֶת־הַבָּקָ֛ר וְהַגְּמַלִּ֖ים לִשְׁנֵ֥י מַחֲנֽוֹת׃**

32:8 ויירא יעקב – ממה ששמע כי הוא בא מזוין לקראתו:

32:8 ויצר לו – שנדחק מה לעשות:

32:8 ומלת ויצר – יש מדקדקים שהנכון ויצר היו׳׳ד בקמ׳׳ץ גדול תחת קמ׳׳ץ קטן מבנין הפעיל מפעלי העי׳׳ן. ואחרים סוברים שהוא מפעלי הפ׳׳א מבנין הקל כשאקר מצאנו יצרו צעדי אונו **(איוב יח ז),** ויהיו שני עקרים בענין אחד. ואפשר היותו בנין הפעיל מפעלי הכפל כי דין שנויו מפעלי העי׳׳ן הוא דין שנויו מפעלי הכפל, וענינו הדאגה:

32:8 ויחץ את הילדים – מבנין קל מפעלי הלמ׳׳ד והורחב מפני החי׳׳ת כמו בעליתו אשר בשומרון ויחל **(מלכים ב א ב),** אע׳׳פ שזה בקמ׳׳ץ מפני האתנח ואם נמצא עם החי׳׳ת בחיר׳׳ק:

**32:9 וַיֹּ֕אמֶר אִם־יָב֥וֹא עֵשָׂ֛ו אֶל־הַמַּחֲנֶ֥ה הָאַחַ֖ת וְהִכָּ֑הוּ וְהָיָ֛ה הַמַּחֲנֶ֥ה הַנִּשְׁאָ֖ר לִפְלֵיטָֽה:**

32:9 מחנה – זכר ונקבה:

32:9 האחת והכהו – כמו אם תחנה עלי מחנה **(תהלים כז ג):**

**32:10 וַיֹּאמֶר֮ יַעֲקֹב֒ אֱלֹהֵי֙ אָבִ֣י אַבְרָהָ֔ם וֵאלֹהֵ֖י אָבִ֣י יִצְחָ֑ק יְהוָ֞ה הָאֹמֵ֣ר אֵלַ֗י שׁ֧וּב לְאַרְצְךָ֛ וּלְמוֹלַדְתְּךָ֖ וְאֵיטִ֥יבָה עִמָּֽךְ׃**

**32:11 קָטֹ֜נְתִּי מִכֹּ֤ל הַחֲסָדִים֙ וּמִכָּל־הָ֣אֱמֶ֔ת אֲשֶׁ֥ר עָשִׂ֖יתָ אֶת־עַבְדֶּ֑ךָ כִּ֣י בְמַקְלִ֗י עָבַ֙רְתִּי֙ אֶת־הַיַּרְדֵּ֣ן הַזֶּ֔ה וְעַתָּ֥ה הָיִ֖יתִי לִשְׁנֵ֥י מַחֲנֽוֹת׃**

32:11 קטנתי – הקל נחלק לשלשה חלקים פעל פעול ופעל וזה לגזרת פעול:

32:11 מכל החסדים – יש אומרים דבר שאינו חייב יקרא חסד ואם יקימהו יקרא אמת. והנכון כי במה שלא יתחיב יקרא חסד ובמה שיתחיב יקרא אמת, ולא היתה בקשתו כי אם במה שנתן לו על צד החסד. ולא יאותו בעיני דברי המפרשים שיעקב פחד פן יפסדו אלה והבשורות יתקימו בבנים אחרים. או שהעון הקטן גדול כנגד העושה, ופחד שמא חטא ולא יתקימו לו הבשורות. ומפרשים מה שהבטיחו שוב אל ארץ אבותיך ולמולדתך ואהיה עמך **(בראשית לט ג),** שימלט הוא לבדו כי כל מה שהבטיחו הגדה אמתית, והדברים נאמנים אבל ראוי לסבור שכון אפשר שיהרגו קצתם ויתקימו הבשורות על קצתם:

**32:12 הַצִּילֵ֥נִי נָ֛א מִיַּ֥ד אָחִ֖י מִיַּ֣ד עֵשָׂ֑ו כִּֽי־יָרֵ֤א אָנֹכִי֙ אֹת֔וֹ פֶּן־יָב֣וֹא וְהִכַּ֔נִי אֵ֖ם עַל־בָּנִֽים׃**

32:12 מיד אחי מיד עשו – כמו נשי למך האזינה אמרתי **(שם ד כג):**

32:12 והכני – יש אומרים שמושך עצמו ואחר עמו, וכן הוא והכני, והכה אם על בנים:

32:12 והנראה שמאמר והכני – משמש למאמר אם על בנים, כי בשביל עצמו היה בטוח בהבטחת שוב אל ארץ אבותיך:

**32:13 וְאַתָּ֣ה אָמַ֔רְתָּ הֵיטֵ֥ב אֵיטִ֖יב עִמָּ֑ךְ וְשַׂמְתִּ֤י אֶֽת־זַרְעֲךָ֙ כְּח֣וֹל הַיָּ֔ם אֲשֶׁ֥ר לֹא־יִסָּפֵ֖ר מֵרֹֽב׃**

32:13 ואתה אמרת היטב איטיב עמך – כנגד חסד ואמת, ואם יש לי רוב בנים הנה אתה אמרת הרבה ארבה את זרעך ככוכבי השמים:

**32:14 וַיָּ֥לֶן שָׁ֖ם בַּלַּ֣יְלָה הַה֑וּא וַיִּקַּ֞ח מִן־הַבָּ֧א בְיָד֛וֹ מִנְחָ֖ה לְעֵשָׂ֥ו אָחִֽיו׃**

32:14 וילן – הפעיל מפעלי העי׳׳ן:

32:14 ויקח מן הבא בידו – יש לומר מאשר עלה לידו שלא הפריש, ויש אומרים מכל אשר היה לו מהחי האלם:

32:14 מנחה – המלה הזאת מסופקת אם המ׳׳ם שרש או אינו שרש, כי יכול לשקלו בשקל מצוה, ויכול לשקלו בשקל שמחה, שלא מצאנו מקבוץ בלי צירוף הכנוי במקרא לגזור עליו גזרה. ואמנם בלשון העם אומרים מנחות, ונראה שהמ׳׳ם עקר. אך מפני שלא נשתמש שרש מנח במקרא, יש מפרשים ששרשו נחה, ויהיה מנחה מענין נחה כדרך שנקראת ארוחה מלשון אורח. והמפרש שאין ראוי לומר בלשון רבים כי לא מצאנוהו כי היחיד שם כלל, הנה מצאנוהו בצירוף הכנוי ולמנחותיכם **(במדבר כט לט),** ואין הבדל:

**32:15עִזִּ֣ים מָאתַ֔יִם וּתְיָשִׁ֖ים עֶשְׂרִ֑ים רְחֵלִ֥ים מָאתַ֖יִם וְאֵילִ֥ים עֶשְׂרִֽים׃**

32:15 עזים – מכל מין מחמשה מינים זכרים ונקבות כפי שהיה מכיר תולדותם. ואולם הגמלים כנראה שלא היה מכיר תולדתם כפי שאומרים שהם נסתרים בשעת חמומם ולא ידע אדם תולדותם:

**32:16 גְּמַלִּ֧ים מֵינִיק֛וֹת וּבְנֵיהֶ֖ם שְׁלֹשִׁ֑ים פָּר֤וֹת אַרְבָּעִים֙ וּפָרִ֣ים עֲשָׂרָ֔ה אֲתֹנֹ֣ת עֶשְׂרִ֔ים וַעְיָרִ֖ם**

32:16 ועירים – יחידו עיר בן אתונות **(זכריה ט ט),** תיש תישים:

**32:17 וַיִּתֵּן֙ בְּיַד־עֲבָדָ֔יו עֵ֥דֶר עֵ֖דֶר לְבַדּ֑וֹ וַ֤יֹּאמֶר אֶל־עֲבָדָיו֙ עִבְר֣וּ לְפָנַ֔י וְרֶ֣וַח תָּשִׂ֔ימוּ בֵּ֥ין עֵ֖דֶר וּבֵ֥ין עֵֽדֶר׃**

32:17 ורוח תשימו – שתהיה הרחבה בין העדרים להכיר שהם לדרך מנחה:

**32:18 וַיְצַ֥ו אֶת־הָרִאשׁ֖וֹן לֵאמֹ֑ר כִּ֣י יִֽפְגָּשְׁךָ֞**

32:18 יפגשך – הגימ׳׳ל בקמ׳׳ץ רחב ורפה:

32:18 ושאלך – לגזרת פעל:

**32:19 וְאָֽמַרְתָּ֙ לְעַבְדְּךָ֣ לְיַעֲקֹ֔ב מִנְחָ֥ה הִוא֙ שְׁלוּחָ֔ה לַֽאדֹנִ֖י לְעֵשָׂ֑ו וְהִנֵּ֥ה גַם־ה֖וּא אַחֲרֵֽינוּ׃**

32:19 לעבדך ליעקב – משיג אחר משיג כמו לעם לציים **(תהלים עד יד):**

**32:20 וַיְצַ֞ו גַּ֣ם אֶת־הַשֵּׁנִ֗י גַּ֚ם אֶת־הַשְּׁלִישִׁ֔י גַּ֚ם אֶת־כָּל־הַהֹ֣לְכִ֔ים אַחֲרֵ֥י הָעֲדָרִ֖ים לֵאמֹ֑ר כַּדָּבָ֤ר הַזֶּה֙ תְּדַבְּר֣וּן אֶל־עֵשָׂ֔ו בְּמֹצַאֲכֶ֖ם אֹתֽוֹ׃**

32:20 את כל ההולכים אחרי – שהם חמשה מערכות שהזכיר השלשה נשארו השנים במאמר את כל ההולכים:

32:20 במוצאכם – הדין כמו בשמעכם את קול השופר **(יהשע ו ה),** והורחב הצד׳׳י מפני האל׳׳ף ונענע המ׳׳ם בחול׳׳ם:

**32:21 וַאֲמַרְתֶּ֕ם גַּ֗ם הִנֵּ֛ה עַבְדְּךָ֥ יַעֲקֹ֖ב אַחֲרֵ֑ינוּ כִּֽי־אָמַ֞ר אֲכַפְּרָ֣ה פָנָ֗יו בַּמִּנְחָה֙ הַהֹלֶ֣כֶת לְפָנָ֔י וְאַחֲרֵי־כֵן֙ אֶרְאֶ֣ה פָנָ֔יו אוּלַ֖י יִשָּׂ֥א פָנָֽי׃**

32:21 כי אמר – אין פירושו חשב, אלא אמר למוליכי המנחה שהעצה ראויה:

32:21 אכפרה – טעמו אכסה פניו. הטעם כיון שמקרי הנפש שנקראים איכות נפעלת כשיתפעלו בנפש יעשו שום פעולה בגוף, על כן בשעה שהוא כועס יראו פניו זועפים:

32:21 על כן אמר אכפרה פניו במנחה – שלא יראו לו פני זעם, ועל כן נקרא הכעס בשם פנים. ויש מפרשים אותו ענין הסרה:

32:21 ופניו – לשון כעם מן ופניה לא היו לה עוד **(שמואל א א יח).** ואחרים פירשו טעמה מלשון כפר, ר׳׳ל המנחה כפר נפש יעקב ואינו מטעם הענין. ועל פי האמת שכפר גם כן ענינו הסרה לפי דעת מפרשים:

32:21 על פניו – לפניו כמו על דעתך כי לא ארשע **(איוב י ז):**

**32:22וַתַּעֲבֹ֥ר הַמִּנְחָ֖ה עַל־פָּנָ֑יו וְה֛וּא לָ֥ן בַּלַּֽיְלָה־הַה֖וּא בַּֽמַּחֲנֶֽה׃**

32:22 לן בלילה ההוא במחנה – כדי שיעבירם או אפשר מפני פחד עשו:

**32:23 וַיָּ֣קָם ׀ בַּלַּ֣יְלָה ה֗וּא וַיִּקַּ֞ח אֶת־שְׁתֵּ֤י נָשָׁיו֙ וְאֶת־שְׁתֵּ֣י שִׁפְחֹתָ֔יו וְאֶת־אַחַ֥ד עָשָׂ֖ר יְלָדָ֑יו וַֽיַּעֲבֹ֔ר אֵ֖ת מַעֲבַ֥ר יַבֹּֽק׃**

32:23 ואת אחד עשר ילדיו – ולא זכר את דינה כי היתה בכלל אמה, על כן הרמז ותצא דינה בת לאה **(בראשית לד א).** ואין טעם נכון כי מפני פחיתותה לא הזכירה או ששכחה ושב לקחתה. והנה עבר לבדו לראות איכות המעבר ואחרי כן העבירם:

**32:25 וַיִּוָּתֵ֥ר יַעֲקֹ֖ב לְבַדּ֑וֹ וַיֵּאָבֵ֥ק אִישׁ֙ עִמּ֔וֹ עַ֖ד עֲל֥וֹת הַשָּֽׁחַר׃**

32:25 ויותר – שחזר הוא לבדו כי כן דרך כל משכיל:‬‬‬‬‬‬‬‬‬‬‬‬‬‬‬‬‬‬‬‬‬‬‬‬‬

32:25 ויאבק – יש אומרים האל׳׳ף מקום חי׳׳ת והרצון ויחבק ובן ותאלצהו **(שופטים טז טז).** ואחרים פירשו כי המלה נגזרת מלשון אבק והטעם שעלה אבק ביניהם. במפורש שזה האיש הוא מלאך, וכן נאמר וישר אל מלאך ויוכל **(הושע יב ד),** והמלאך נקרא בשם איש, והאיש גבריאל **(דניאל ט כא).** יש שמחזיקים הדברים כמשמעם, ואלו נחלקים במהות המלאך הנזכר. יש אומרים כי המלאך הוא גשם דק. ומבעלי הקבלה האמינו כי המלאך יתגשם, והיתה אמונתם מפני שצורה הנבדלת מפני שיש לה פעולה בחמר על כן ילבש צורה ויפשוט צורה כפי שדרשו בפירוש להט החרב המתהפכת **(בראשית** **ג כד).** ותופשים הדברים כמשמעם מענין ההתאבקות הנגיעה והצליעה, ונעזרים מענין הצליעה שהיה בהקיץ ואשר עברו מהשגת הדמיון ועלו בהשגת המושכלים להשכין השכל במשכנו, ולא יכלו סבול לכוף את שכלם לצייר הדברים המושכלים מדומים אומרים כי מהכנת הדמיון לצייר קבולים מהשפעת השכל לפי טבעי מושגיו, וכיוצא בזה המין יהיה המשל מוכרח. ומענין החלום יש שלא יראה הדבר ההוא בעצמו כי אם יראה הדבר שידמהו מה שנכלל עמו בטין או בסוג, ועלת זה הדבר ידוע והואיל והפועל כללי. והנמשכים לפי זאת הדעת תופשים סופר כלל זה הענין במראה הנבואה וקשה להם ענין הצליעה שבמבואר ספר הכתוב, שנראה לו הרושם אחרי שהקיץ מחלום הנבואה. ואשר לא רצו להוציא הכתוב ממשמעו אומרים שזה נהיה ליעקב על דרך אות אחרי שהקיץ מחלום הנבואה. והנראה אחרי האמת כי אי אפשר היות ספור הדברים ללא תועלת על כן יש לתת טעם. כבר ידעת מה שקדם במאמר מנבואה ויפגעו בו מלאכי אלהים, והעירונו שהענין בו כדרך על צבא המרום במרום **(ישעיה כד כא).** ועל ישראל נגזרה גלות, ועל עשו כתוב ואלה המלכים **(בראשית לו לא).** על כן בראות יעקב כל זה במחזה הנבואה ודאג, והנה למעלה כתוב ויפגעו בו מלאכי אלהים, והנה ויאבק איש עמו והראה לו בחלום שלא יוכל לו, ועם כל זה נעשה לו רושם והראה לו שעור חזקו. וקשה לזה אחר שהיה במחזה הנבואה, וכי המלאך שכל נבדל, והכתוב אומר ויגע בכף ירכו והנבדל לא ימשש ואפילו במה שהמשוש יאות לו, כיון שהוא בחלום הנה כאשר יחלום הרעב והנה אוכל והקיץ וריקה נפשו **(ישעיה כט ח).** יש להשיב שיראה לאיש בחלום שמכים באבר מאבריו וכשיקיץ הוא כואב אותו המקום. ואלו הענינים וכיוצא בהם סבותיהם נעלמות מעין שכלנו, ולמה הנגיעה בכף ירכו, כי לא בשוקי האיש ירצה כי תכלית הבטחון בעזרתו של שם ית׳. יש אומרים מחכמינו ע׳׳ה בעבור שהיתה דעתו פוסעת על כן והוא צולע על ירכו, ותכלית הכונה מדעות החכמים שנראה לו כדי לחזקו שלא יירא מעשו:

32:25 עד עלות השחר – כפי שתוף מלת עלה גם מלת שחר נחלקים הפירושים אכן המכוון דעת אחת:

32:25 יש מפרשים עלות – מלשון אל העלני בחצי ימי **(תהלים קב כה),** לשון כריתה:

32:25 גם טעם שחר – חשך שהוא שחור והפירוש עד סור שחרות הלילה. ויש מפרשים שחר האור הנראה קודם זרוח השמש, והטעם נאבק עמו עד עלות האור, ההוא כטעם ולבקר בהיכלו **(שם כז ד):**

**32:26 וַיַּ֗רְא כִּ֣י לֹ֤א יָכֹל֙ ל֔וֹ וַיִּגַּ֖ע בְּכַף־יְרֵכ֑וֹ וַתֵּ֙קַע֙ כַּף־יֶ֣רֶךְ יַעֲקֹ֔ב בְּהֵֽאָבְק֖וֹ עִמּֽוֹ׃**

32:26 ותקע – יש מפרשים המלה מפעלי הכפל בשקל ןתשם **(יחזקאל יט ז)** מבנין הקל ומצאנו ותקע נפשי מעליה כאשר נקעה **(שם כג יח).** מהם פירשו נקעה שרשו נקע וכן ותקע והוקל מן הדגש, ומהם אמרו שהוא כדרך ורחבה ונסבה **(שם מא ז)** מבנין נפעל מפעלי הכפל. ויש שדקדקו שרשו יקע וענינו לשון הסרה, והטעם שסרה הכף שהירך בה:

**32:27 וַיֹּ֣אמֶר שַׁלְּחֵ֔נִי כִּ֥י עָלָ֖ה הַשָּׁ֑חַר וַיֹּ֙אמֶר֙ לֹ֣א אֲשַֽׁלֵּחֲךָ֔ כִּ֖י אִם־בֵּרַכְתָּֽנִי׃**

32:27 ויאמר שלחני כי עלה השחר ויאמר לא אשלחך – הכל רמז להתדבקות השופע והנשפע:

32:27 כי אם – למעט כמו כי אם אל המקום **(דברים יב ה):**

32:27 ברכתני – עבר תחת עתיד כמו נתתי כסף השדה **(בראשית כג יג):**

**32:28 וַיֹּ֥אמֶר אֵלָ֖יו מַה־שְּׁמֶ֑ךָ וַיֹּ֖אמֶר יַעֲקֹֽב׃**

**32:29 וַיֹּ֗אמֶר לֹ֤א יַעֲקֹב֙ יֵאָמֵ֥ר עוֹד֙ שִׁמְךָ֔ כִּ֖י אִם־יִשְׂרָאֵ֑ל כִּֽי־שָׂרִ֧יתָ עִם־אֱלֹהִ֛ים וְעִם־אֲנָשִׁ֖ים וַתּוּכָֽל׃**

32:29 לא יקרא עוד שמך – אינו כמו ולא יקרא עוד את שמך אברם **(שם יז ה),** אלא כמו לא יהיה לך עוד השמש **(ישעיה ס יט),** וטעמו לבד:

32:29 כי שרית עם אלהים – הטעם עם המלאכים:

32:29 ועם אנשים – כלבן ועשו:

32:29 ותוכל – כמו שחל עם המלאך שלא יכול לך. או פירושו לא יעקב, הטעם פעם אחרת לא יאמרו בעקבה כדרך הכי קרא שמו יעקב ויעקבנו זה פעמים **(בראשית כז לו),** כי אם בשררה וחשיבות. והנה הודיע המלאך ליעקב כי יקרא שמו ישראל בבית אל, המלאך הגואל אותו:

**32:30 וַיִּשְׁאַ֣ל יַעֲקֹ֗ב וַיֹּ֙אמֶר֙ הַגִּֽידָה־נָּ֣א שְׁמֶ֔ךָ וַיֹּ֕אמֶר לָ֥מָּה זֶּ֖ה תִּשְׁאַ֣ל לִשְׁמִ֑י וַיְבָ֥רֶךְ אֹת֖וֹ שָֽׁם׃**

32:30 למה זה תשאל לשמי – שלא אועיל לך והסוד הלנו אתה אם לצרינו **(יהושע ה יג):**

32:30 ויברך אותו שם – מלת שם, עדות לכונתנו:

**32:31 וַיִּקְרָ֧א יַעֲקֹ֛ב שֵׁ֥ם הַמָּק֖וֹם פְּנִיאֵ֑ל כִּֽי־רָאִ֤יתִי אֱלֹהִים֙ פָּנִ֣ים אֶל־פָּנִ֔ים וַתִּנָּצֵ֖ל נַפְשִֽׁי**

32:31 כי ראיתי אלהים פנים אל פנים – יתכן לפרשו מענין כראותו אותו **(מלכים ב כג כט),** לשון מלחמה וקטטה:

**32:32 וַיִּֽזְרַֽח־ל֣וֹ הַשֶּׁ֔מֶשׁ כַּאֲשֶׁ֥ר עָבַ֖ר אֶת־פְּנוּאֵ֑ל וְה֥וּא צֹלֵ֖עַ עַל־יְרֵכֽוֹ:**

32:32 ויזרח לו – הטעם עד שעבר זרח לו השמש, וכל זה מפני שהוא צולע על ירכו. וכבר הורינו הטעם כי גבוה מעל גבוה שומר וגבוהים עליהם **(קהלת ה ז),** וכל הגזרות בידו לשערן באיזה צד שיהיה. והיה לו שלא יירא מעשו. והצולע שהוא הולך בצדו האחת מגזרת צלע, והפסח בשתי רגליו. והכתוב לא פירש באיזה צד היה צולע, על כן אסור גיד הנשה משני צדדים:

**32:33 עַל־כֵּ֡ן לֹֽא־יֹאכְל֨וּ בְנֵֽי־יִשְׂרָאֵ֜ל אֶת־גִּ֣יד הַנָּשֶׁ֗ה אֲשֶׁר֙ עַל־כַּ֣ף הַיָּרֵ֔ךְ עַ֖ד הַיּ֣וֹם הַזֶּ֑ה כִּ֤י נָגַע֙ בְּכַף־יֶ֣רֶךְ יַעֲקֹ֔ב בְּגִ֖יד הַנָּשֶֽׁה׃**‬

32:33 גיד הנשה – ידוע מההעתקה המשולשלת. והמפרשים שנקרא נשה, הטעם נשכח מקומו מפני שסר ממקומו אינו פשט נכון. כי לפי זה הפירוש ליעקב לבד היה נקרא נשה, כפי הפעלותו ליעקב:

32:33 ומה טעם על כן לא יאכלו בני ישראל את גיד הנשה – גם לפי דעת המפרש גיד שנפסק מן נשתה גבורתם **(ירמיה נא ל),** ואמת שנשתה מן ונשתו **(ישעיה יט ה)** שתי׳׳ו עקר. ועל פי זאת הסברא יאות לפרש מלת ההנשה מן ויאנש **(שמואל ב יב טו),** וחסרה האל׳׳ף כמו שחסרה מגזרת נשים, והה׳׳א נוסף כמו אלון ולבנה **(הושע ד יג).** ודעת המפרש אותו מלשון או מי מנושי **(ישעה נ א),** הטעם שנקרא כן לתדירות תנועתו יותר קרובה:

32:33 על כן – הטעם בעבור, כמו על כן יעזוב איש **(בראשית ב כד),** הטעם בעבור שכאב אותו הגיד לא בעבור שנגע המלאך בו:

32:33 בני ישראל – נהגו כבוד לאביהם. ובני ישראל כולל האמתיים והמעבריים:

32:33 ומאמר עד היום הזה – דברי משה:

32:33 ויש מפרשים עד – כטעם מן כמו עד הגבול שלחוך כל אנשי בריתך **(עובדיה א ז),** ראיה לדבר לא שהענין שמשה חדש זו המצוה בדורו לבני דורו ויהיה מצות לא תעשה, אלא הוא הגדה כמה שנתחיבו בני ישראל עד היום הזה ככל כיוצא בו. ואשר החציף פניו והחליף דברי הכתוב ופירש יאכלו מן אל ההרים לא אכל **(יחזקאל יח ו),** והגיד לאבר המוליד ונשה מטעם אשה מגזרת נשים, ראוי לו הגנאי שהשיגו לו המפרשים שחסר דעת לשון ותולדת, שבאמת הגיד הוא פועל ואיך יהיה פעול. ועוד שמלת נשה השני תאר ואחר שהוא בידיעה היה ראוי להיות גם המתואר בידיעה:

**33:1 וַיִּשָּׂ֨א יַעֲקֹ֜ב עֵינָ֗יו וַיַּרְא֙ וְהִנֵּ֣ה עֵשָׂ֣ו בָּ֔א וְעִמּ֕וֹ אַרְבַּ֥ע מֵא֖וֹת אִ֑ישׁ וַיַּ֣חַץ אֶת־הַיְלָדִ֗ים עַל־לֵאָה֙ וְעַל־רָחֵ֔ל וְעַ֖ל שְׁתֵּ֥י הַשְּׁפָחֽוֹת׃**

33:1 ויחץ – מבנין קל והורחב כמו בעליתו אשר בשומרון ויחל **(מלכים ב א ב)** שנקמץ מפני ההפסק:

**33:2 וַיָּ֧שֶׂם אֶת־הַשְּׁפָח֛וֹת וְאֶת־יַלְדֵיהֶ֖ן רִֽאשֹׁנָ֑ה וְאֶת־לֵאָ֤ה וִֽילָדֶ֙יהָ֙ אַחֲרֹנִ֔ים וְאֶת־רָחֵ֥ל וְאֶת־יוֹסֵ֖ף אַחֲרֹנִֽים׃**

33:2 ואת רחל ואת יוסף אחרונים – אחרונים לאחרונים בערך הפך זה בני ישי הנדולים **(שמואל א יז יג),** את שני המאורות הנדולים **(בראשית א טז):**

**33:3 וְה֖וּא עָבַ֣ר לִפְנֵיהֶ֑ם וַיִּשְׁתַּ֤חוּ אַ֙רְצָה֙ שֶׁ֣בַע פְּעָמִ֔ים עַד־גִּשְׁתּ֖וֹ עַד־אָחִֽיו׃**

33:3 והוא עבר – יעקב:

33:3 שבע פעמים – כמשמעו, או אפשר שהטעם פעמים רבות ובחרו העבריים מספר השבעה ברבוי הדברים בעבור שימי השבוע הם שבעה. ויש אומרים בעבור שצירוף האחד יעלה עד שבעוז האחד וכפלו ומרובע כפלו שהאחד לא יוסיף במרובעו:

**33:4 וַיָּ֨רָץ עֵשָׂ֤ו לִקְרָאתוֹ֙ וַֽיְחַבְּקֵ֔הוּ וַיִּפֹּ֥ל עַל־צַוָּארָ֖ו וַׄיִּׄשָּׁׄקֵ֑ׄהׄוּ וַיִּבְכּֽוּ׃**

33:4 וירץ קראתו – עשו רץ לקראתו של יעקב:

33:4 וישקהו – הנקודות תקון סופרים ולא ידענו הטעם, וכפי שדורשים בעבור שהיה מוכרח להתרצות ליעקב:

**33:5 וַיִּשָּׂ֣א אֶת־עֵינָ֗יו וַיַּ֤רְא אֶת־הַנָּשִׁים֙ וְאֶת־הַיְלָדִ֔ים וַיֹּ֖אמֶר מִי־אֵ֣לֶּה לָּ֑ךְ וַיֹּאמַ֕ר הַיְלָדִ֕ים אֲשֶׁר־חָנַ֥ן אֱלֹהִ֖ים אֶת־עַבְדֶּֽךָ׃**

33:5 מי אלה לך – הואיל וראה הבנים הלוקים עם אמותיהם כון לדעת אם כלם ילדיו והטעם מי אלה שלך הם:

33:5 על כן אמר הילדים אשר חנן – לשון מתנה מלשון חנם:

**33:6 וַתִּגַּ֧שְׁןָ הַשְּׁפָח֛וֹת הֵ֥נָּה וְיַלְדֵיהֶ֖ן וַתִּֽשְׁתַּחֲוֶֽיןָ׃**

33:6 ותגשן הפשחות – כפי הלוכן:

**33:7 וַתִּגַּ֧שׁ גַּם־לֵאָ֛ה וִילָדֶ֖יהָ וַיִּֽשְׁתַּחֲו֑וּ וְאַחַ֗ר נִגַּ֥שׁ יוֹסֵ֛ף וְרָחֵ֖ל וַיִּֽשְׁתַּחֲוֽוּ׃**

33:7 אחר נגש יוסף ורחל – הנה מקדים ליוסף ונכון הוא מפני היות רחל הרה היתה הולכת בלאט, אע׳׳פ שיש להשיב כי אחרי שבת יעקב בשכם ימים רבים מדרך סברא נולד בנימין בדרך אפרת. והדרש טוב הוא להשמעות אזנים:

**33:8 וַיֹּ֕אמֶר מִ֥י לְךָ֛ כָּל־הַמַּחֲנֶ֥ה הַזֶּ֖ה אֲשֶׁ֣ר פָּגָ֑שְׁתִּי וַיֹּ֕אמֶר לִמְצֹא־חֵ֖ן בְּעֵינֵ֥י אֲדֹנִֽי׃**

33:8 מי לך כל המחנה – פתיחת המאמר בעבור שמוליכי המנחה אמרו לו מה שסדר להם יעקב מנחה היא שלוחה לאדני לעשו על כן פתח המאמר מי לך, הטעם מי הוא שיש לך המחשבה לשגר לו המנחה:

33:8 וזהו אשר פגשתי – וכתוב כי יפגשך עשו **(בראשית לב יח)**:

33:8 ואי אפשר שמלת מי – מרמיז על המנחה מפני שמלת מי תדיר נופלת על חי משכיל:

**33:9 וַיֹּ֥אמֶר עֵשָׂ֖ו יֶשׁ־לִ֣י רָ֑ב אָחִ֕י יְהִ֥י לְךָ֖ אֲשֶׁר־לָֽךְ׃**

**33:10 וַיֹּ֣אמֶר יַעֲקֹ֗ב אַל־נָא֙ אִם־נָ֨א מָצָ֤אתִי חֵן֙ בְּעֵינֶ֔יךָ וְלָקַחְתָּ֥ מִנְחָתִ֖י מִיָּדִ֑י כִּ֣י עַל־כֵּ֞ן רָאִ֣יתִי פָנֶ֗יךָ כִּרְאֹ֛ת פְּנֵ֥י אֱלֹהִ֖ים וַתִּרְצֵֽנִי׃**

33:10 למצוא חן בעיני אדני – טעם המאמר על מה שהרמיזו לו מוליכי המנחה:

33:10 אל נא – הטעם עתה לא תעשה כן שלא תקח מנחתי מידי ובמה יודע איפוא כי נתרציתי לפניך הואיל והייתי נזוף ממך:

33:10 וזהו טעם כי על כן ראיתי פניך – ויש מפרשים כי על כן כמו כי על כן ידעת חנותנו **(במדבר י לא),** הטעם הואיל וראיתי פניך כראות פני אלהים הרמיזו שזוכה ורואה המלאכים ומלאכיו יצוה לו לשמרו בכל דרכיו:

**33:11 קַח־נָ֤א אֶת־בִּרְכָתִי֙ אֲשֶׁ֣ר הֻבָ֣את לָ֔ךְ כִּֽי־חַנַּ֥נִי אֱלֹהִ֖ים וְכִ֣י יֶשׁ־לִי־כֹ֑ל וַיִּפְצַר־בּ֖וֹ וַיִּקָּֽח׃**

33:11 קח נא את ברכתי – כמו לשאול לו לשלום ולברכו **(ד׳׳ה א יח י)** ענין מנחה:

33:11 הובאת לך – פעל שלא נזכר שם פועלו התי׳׳ו מקום ה׳׳א הנקבה כמו ונשכחת צור **(ישעיה כג טו):**

33:11 כי חנני אלהים – הורה לו שהשגחת השם עצומה עליו:

33:11 חנני – בשקל נשני **(בראשית מא נא)** מכנין הקל:

33:11 ויפצר בו – רבוי פיוס דברים:

**33:12 וַיֹּ֖אמֶר נִסְעָ֣ה וְנֵלֵ֑כָה וְאֵלְכָ֖ה לְנֶגְדֶּֽךָ׃**

33:12 נסעה – יסבול היות המלה צווי כמו שלחה הנער אתי **(שם מג ח),** ואפשר היות הנו׳׳ן לרבוי והוקל הסמ׳׳ך לקלות המבטא:

33:12 ואלכה לנגדך – יתכן שכונת עשו באמרו נסעה ונלכה שקראו ללכת למקומו ואחרי כן שילוחו לשוב אל ארץ כנען:

33:12 וזהו טעם אלכה לנגדך – והסכים לדבריו להעבירו לשעה:

**33:13 וַיֹּ֣אמֶר אֵלָ֗יו אֲדֹנִ֤י יֹדֵ֙עַ֙ כִּֽי־הַיְלָדִ֣ים רַכִּ֔ים וְהַצֹּ֥אן וְהַבָּקָ֖ר עָל֣וֹת עָלָ֑י וּדְפָקוּם֙ י֣וֹם אֶחָ֔ד וָמֵ֖תוּ כָּל־הַצֹּֽאן׃**

**33:14 יַעֲבָר־נָ֥א אֲדֹנִ֖י לִפְנֵ֣י עַבְדּ֑וֹ וַאֲנִ֞י אֶֽתְנָהֲלָ֣ה לְאִטִּ֗י לְרֶ֨גֶל הַמְּלָאכָ֤ה אֲשֶׁר־לְפָנַי֙ וּלְרֶ֣גֶל הַיְלָדִ֔ים עַ֛ד אֲשֶׁר־אָבֹ֥א אֶל־אֲדֹנִ֖י שֵׂעִֽירָה׃**

33:14 וזהו טעם עד אשר אבוא אל אדני שעירה – והעבירו בדברים:

33:13 כי הילדים רכים – כי הצעירים לימים הם רכים לא יסבלו הצער:

33:13 עלות עלי – נקראו עלות מפני עויליהן, לא על שם ההרות מפני שעלו הזכרים על הנקבות, ואע׳׳פ שמצאנו העתודים העולים על הצאן **(שם לא י).** ואפשר שכלם תחת גזרה אחת, שנקראו עלות על שם העוילים והעוילים על שם העלות:

33:13 עלות עלי – הטעם עלות ועלי לנהלם כדרך עלות ינהל **(ישעיה מ יא):**

33:13 ודפקום יום אחד – ענין דחיקה ולחץ והנה דחיקת יום אחד תמיתם, כל שכן שהדרך רב ויצטערו הרבה והנה אני צריך להמתין:

33:14 על כן יעבור נא אדני – כי אין ראוי שיצטער רוב ימים:

33:14 ואני אתנהלה לאטי – הטעם אתנהל נחת שראוי לי. ואין הלמ׳׳ד נוסף כסברת אנשים בעבור שמצאנו ויהלך אט **(מלכים א** **כא כז),** שיותר טוב לומר כי חסר ממנה למ׳׳ד שהוא פ׳׳א הפעל והיו׳׳ד כנוי המדבר ואינו נוסף. ולא יתכן דעת המפרש אותו התפעל חוזר בעבור למ׳׳ד:

33:14 לרגל המלאכה – לרגל אפשר שהוא כמשמעו שילכו בנחת. ואפשר היות הטעם כמו ויברך ה׳ אותך לרדלי **(בראשית ל ל)** הטעם לסבתי:

33:14 המלאכה – כל פעולה רצונית מן האדם נקראת בשם מלאכה, על כן תמצא השתתפותה לענינים רבים. לממון אם לא שלח ידו בצלאכת רעהו **(שמות כב ז),** ועל הצאן וכל המלאכה נמבזה ונמס **(שמואל א טו ט),**ועקרה לא׳׳ך והנה יצא האל׳׳ף במלת במלאכות ה׳ **(חגי א יג):**

33:14 עד אשר אבוא אל אדוני שעירה – כמו על נגב יהודה ועל נגב הירחמאלי **(שמואל א כז י):**

**33:15 וַיֹּ֣אמֶר עֵשָׂ֔ו אַצִּֽיגָה־נָּ֣א עִמְּךָ֔ מִן־הָעָ֖ם אֲשֶׁ֣ר אִתִּ֑י וַיֹּ֙אמֶר֙ לָ֣מָּה זֶּ֔ה אֶמְצָא־חֵ֖ן בְּעֵינֵ֥י אֲדֹנִֽי׃**

**33:16 וַיָּשָׁב֩ בַּיּ֨וֹם הַה֥וּא עֵשָׂ֛ו לְדַרְכּ֖וֹ שֵׂעִֽירָה׃**

33:16 וישב ביום ההוא עשו לדרכו – הוא העקר ואנשיו בכללו כמו וישב אברהם **(בראשית כב יט):**

**33:17 וְיַעֲקֹב֙ נָסַ֣ע סֻכֹּ֔תָה וַיִּ֥בֶן ל֖וֹ בָּ֑יִת וּלְמִקְנֵ֙הוּ֙ עָשָׂ֣ה סֻכֹּ֔ת עַל־כֵּ֛ן קָרָ֥א שֵׁם־הַמָּק֖וֹם סֻכּֽוֹת׃**

33:17 סכותה – אינו סכות שהוא קרוב למצרים ויעקב קראו כן והעד ולמקנהו עשה סכות, כמו ויבואו עד נחל אשכול **(במדבר יג יג):**

**33:18וַיָּבֹא֩ יַעֲקֹ֨ב שָׁלֵ֜ם עִ֣יר שְׁכֶ֗ם אֲשֶׁר֙ בְּאֶ֣רֶץ כְּנַ֔עַן בְּבֹא֖וֹ מִפַּדַּ֣ן אֲרָ֑ם וַיִּ֖חַן אֶת־פְּנֵ֥י הָעִֽיר׃**

33:18 שלם – תאר שבא בשלום. הזכיר זה בעבור שלא אירע לו שום הזק מלבן ועשו ועוד להזכיר ענין דינה. והדרש שנתרפא מצלעו:

33:18 עיר שכם – צריך למ׳׳ד השמוש וכן ויבוא ישראל מצרים **(תהלים קה כג)**:

33:18 כי כתוב ויחן את פני העיר – והטעם הנה מחוץ בפני העיר:

**33:19 וַיִּ֜קֶן אֶת־חֶלְקַ֣ת הַשָּׂדֶ֗ה אֲשֶׁ֤ר נָֽטָה־שָׁם֙ אָהֳל֔וֹ מִיַּ֥ד בְּנֵֽי־חֲמ֖וֹר אֲבִ֣י שְׁכֶ֑ם בְּמֵאָ֖ה קְשִׂיטָֽה׃**

33:19 חלקת השדה – יתכן שיהיה חלק מן השדה, ויש מפרשים נקרא השדה חלקה בעבור שהשדות הם בחלוק. והמפרש שקנהו כדי לבנות הזבח יפה פירש כי מקום אחוזתו בחברון ושם עמד לפי שעה:

33:19 קשיטה – כמו קשיטה אחת **(איוב מב יא),** היא כשבה:

**33:20 וַיַּצֶּב־שָׁ֖ם מִזְבֵּ֑חַ וַיִּ֨קְרָא־ל֔וֹ אֵ֖ל אֱלֹהֵ֥י יִשְׂרָאֵֽל׃**

33:20 אל אלהי – הוא שם המזבח וכן נקרא המזבח שבנה משה ה׳ נסי **(שמות יז טז),** נקראו אלו השמות על טעם הכונה:

33:20 וטעם אל – שהוא חזק ותקיף:

33:20 אלהי ישראל – שהשגיח לו השגחה אמתית והצילו מיד לבו ועשו. ובעבור שהוקשה בעיני קצת מפרשים שיקרא שם השם על המזבח, פירשו שחסר למ׳׳ד השמוש והטעם לאל אלהי ישראל, כמו ושני שרי גדודים היו בן שאול **(שמואל ב ד ב).** ולפי זאת הכונה לא הורה הכתוב טעם הקריאה, ולפי סברת הדרש שנקרא יעקב אל שם:

33:20 אל – יהיה פעול:

33:20 ואלהי – פועל:

**34:1 וַתֵּצֵ֤א דִינָה֙ בַּת־לֵאָ֔ה אֲשֶׁ֥ר יָלְדָ֖ה לְיַעֲקֹ֑ב לִרְא֖וֹת בִּבְנ֥וֹת הָאָֽרֶץ׃**

34:1 בת לאה – יחסה לאמה שהיה לה לשמרה, ולפי טעם הדרש כאמא בתה וזה דרש משובש:

**34:2 וַיַּ֨רְא אֹתָ֜הּ שְׁכֶ֧ם בֶּן־חֲמ֛וֹר הַֽחִוִּ֖י נְשִׂ֣יא הָאָ֑רֶץ וַיִּקַּ֥ח אֹתָ֛הּ וַיִּשְׁכַּ֥ב אֹתָ֖הּ וַיְעַנֶּֽהָ׃**

34:2 ויענה – כל שכיבה באונס היא ענוי בין בתולה בין שכובה וכן מצאנו נשים בציון ענו **(איכה ה יא),** על דבר אשר ענה **(דברים כב כד).** לא כדעת בעלי הקבלה ויענה, שלא כדרכה כי לפי דעתם שגם זה נקרא ענוי בעבור שהוא על ידי אונס. והוא הדין לשכיבה שהיא באונס ומה לנו לצרה הזאת:

**34:3 וַתִּדְבַּ֣ק נַפְשׁ֔וֹ בְּדִינָ֖ה בַּֽת־יַעֲקֹ֑ב וַיֶּֽאֱהַב֙ אֶת־הַֽנַּעֲרָ֔ וַיְדַבֵּ֖ר עַל־לֵ֥ב הַֽנַּעֲרָֽ׃**

34:3 ותדבק נפשו – נפש הוא שם משותף, כי הבטיחה את אשר היה בלבה והטעם הרצון כי שם לב משותף:

**34:4 וַיֹּ֣אמֶר שְׁכֶ֔ם אֶל־חֲמ֥וֹר אָבִ֖יו לֵאמֹ֑ר קַֽח־לִ֛י אֶת־הַיַּלְדָּ֥ה הַזֹּ֖את לְאִשָּֽׁה׃**

**34:5 וְיַעֲקֹ֣ב שָׁמַ֗ע כִּ֤י טִמֵּא֙ אֶת־דִּינָ֣ה בִתּ֔וֹ וּבָנָ֛יו הָי֥וּ אֶת־מִקְנֵ֖הוּ בַּשָּׂדֶ֑ה וְהֶחֱרִ֥שׁ יַעֲקֹ֖ב עַד־בֹּאָֽם׃**

34:5 כי טמא – ביאת העריות נקראת טמאה:

**34:6 וַיֵּצֵ֛א חֲמ֥וֹר אֲבִֽי־שְׁכֶ֖ם אֶֽל־יַעֲקֹ֑ב לְדַבֵּ֖ר אִתּֽוֹ׃**

**34:7 וּבְנֵ֨י יַעֲקֹ֜ב בָּ֤אוּ מִן־הַשָּׂדֶה֙ כְּשָׁמְעָ֔ם וַיִּֽתְעַצְּבוּ֙ הָֽאֲנָשִׁ֔ים וַיִּ֥חַר לָהֶ֖ם מְאֹ֑ד כִּֽי־נְבָלָ֞ה עָשָׂ֣ה בְיִשְׂרָאֵ֗ל לִשְׁכַּב֙ אֶת־בַּֽת־יַעֲקֹ֔ב וְכֵ֖ן לֹ֥א יֵעָשֶֽׂה:**

34:7 כי נבלה עשה – בעבור שבא עליה קודם נשואין:

34:7 עשה – שב אל הרחוק שהוא שכם, לא אל הקרוב וכן צעקו וה' שמע (תהלים לד יח):

34:7 וכן לא יעשה – אנשי העולם הוכחו על העריות מדין סדום ועמורה. והנה בנות לבן ובנות יתרו שהיו רועות צאן:

**34:8 וַיְדַבֵּ֥ר חֲמ֖וֹר אִתָּ֣ם לֵאמֹ֑ר שְׁכֶ֣ם בְּנִ֗י חָֽשְׁקָ֤ה נַפְשׁוֹ֙ בְּבִתְּכֶ֔ם תְּנ֨וּ נָ֥א אֹתָ֛הּ ל֖וֹ לְאִשָּֽׁה׃**

**34:9 וְהִֽתְחַתְּנ֖וּ אֹתָ֑נוּ בְּנֹֽתֵיכֶם֙ תִּתְּנוּ־לָ֔נוּ וְאֶת־בְּנֹתֵ֖ינוּ תִּקְח֥וּ לָכֶֽם׃**

**34:10 וְאִתָּ֖נוּ תֵּשֵׁ֑בוּ וְהָאָ֙רֶץ֙ תִּהְיֶ֣ה לִפְנֵיכֶ֔ם שְׁבוּ֙ וּסְחָר֔וּהָ וְהֵֽאָחֲז֖וּ בָּֽהּ׃**

**34:11 וַיֹּ֤אמֶר שְׁכֶם֙ אֶל־אָבִ֣יה**

34:11 והאחזו – צווי מן הנפעל וצר׳׳י הה׳׳א למלאת דגשות האל׳׳ף להוציא נו׳׳ן הנפעל:

34:11 אמצא חן בעיניכם – הלואי אם תשמעו לתת את בתכם לי לאשה:

**34:12 הַרְבּ֨וּ עָלַ֤י מְאֹד֙ מֹ֣הַר וּמַתָּ֔ן וְאֶ֨תְּנָ֔ה כַּאֲשֶׁ֥ר תֹּאמְר֖וּ אֵלָ֑י וּתְנוּ־לִ֥י אֶת־הַֽנַּעֲרָ֖ לְאִשָּֽׁה׃**

34:12 מהר – מלשון אחר מהרו **(שם טז ד),** לשון קשור כי ענין הקל חלוק מענין בנין פעל. והמחר הוא שקושר בין האיש ובין האשה, והוא מקנין וכן מחר ימהרנה **(שמות כב טו):**

**34:13 וַיַּעֲנ֨וּ בְנֵֽי־יַעֲקֹ֜ב אֶת־שְׁכֶ֨ם וְאֶת־חֲמ֥וֹר אָבִ֛יו בְּמִרְמָ֖ה וַיְדַבֵּ֑רוּ אֲשֶׁ֣ר טִמֵּ֔א אֵ֖ת דִּינָ֥ה אֲחֹתָֽם׃**

34:13 במרמה – הוא אמרם:

**34:14וַיֹּאמְר֣וּ אֲלֵיהֶ֗ם לֹ֤א נוּכַל֙ לַעֲשׂוֹת֙ הַדָּבָ֣ר הַזֶּ֔ה לָתֵת֙ אֶת־אֲחֹתֵ֔נוּ לְאִ֖ישׁ אֲשֶׁר־ל֣וֹ עָרְלָ֑ה כִּֽי־חֶרְפָּ֥ה הִ֖וא לָֽנוּ׃**

34:14 לא נוכל לעשות את הדבר הזה לתת את אחותנו לאיש אשר לו ערלה – או הטעם כנראה שנתפיסו על מנת שימול:

34:14 אשר טמא – בעבור אשר טמא:

34:14 ערלה – ענינו כסוי והוא העורה החופה את העטרה:

**34:15 אַךְ־בְּזֹ֖את נֵא֣וֹת לָכֶ֑ם אִ֚ם תִּהְי֣וּ כָמֹ֔נוּ לְהִמֹּ֥ל לָכֶ֖ם כָּל־זָכָֽר׃**

34:15 נאות – מפעלי הה׳׳א מבנין הקל:

**34:16 וְנָתַ֤נּוּ אֶת־בְּנֹתֵ֙ינוּ֙ לָכֶ֔ם וְאֶת־בְּנֹתֵיכֶ֖ם נִֽקַּֽח־לָ֑נוּ וְיָשַׁ֣בְנוּ אִתְּכֶ֔ם וְהָיִ֖ינוּ לְעַ֥ם אֶחָֽד׃**

34:16 ונתנו – דגשות הנו׳׳ן של רבוי להוציא נו׳׳ן למ׳׳ד הפעל, ומפני פגישת שני נונין נבלע האחד באחר. ולא נראה לי דעת המדקדק שהו׳׳ו נוסף כו׳׳ו ונחנו עליו **(שמואל ב יז יב),** אחרי שהו׳׳ו משיבו לעתיד:

**34:17 וְאִם־לֹ֧א תִשְׁמְע֛וּ אֵלֵ֖ינוּ לְהִמּ֑וֹל וְלָקַ֥חְנוּ אֶת־בִּתֵּ֖נוּ וְהָלָֽכְנוּ׃**

34:17 ולקחנו את בתנו – הפך אחותנו את חיי לאלפי רבבה **(בראשית כד ס):**

**34:18 וַיִּֽיטְב֥וּ דִבְרֵיהֶ֖ם בְּעֵינֵ֣י חֲמ֑וֹר וּבְעֵינֵ֖י שְׁכֶ֥ם בֶּן־חֲמֽוֹר׃**

**34:19 וְלֹֽא־אֵחַ֤ר הַנַּ֙עַר֙ לַעֲשׂ֣וֹת הַדָּבָ֔ר כִּ֥י חָפֵ֖ץ בְּבַֽת־יַעֲקֹ֑ב וְה֣וּא נִכְבָּ֔ד מִכֹּ֖ל בֵּ֥ית אָבִֽיו׃**

34:19 אחר – כמו ברך נבות אלהים ומלך **(מלכים א כא יג)** מבנין פעל:

34:19 כי חפץ – פעל קל עבר לגזרת פעל:

34:19 הוא נכבד – על כן יהיו דבריו נשמעים:

**34:20 וַיָּבֹ֥א חֲמ֛וֹר וּשְׁכֶ֥ם בְּנ֖וֹ אֶל־שַׁ֣עַר עִירָ֑ם וַֽיְדַבְּר֛וּ אֶל־אַנְשֵׁ֥י עִירָ֖ם לֵאמֹֽר׃**

**34:21 הָאֲנָשִׁ֨ים הָאֵ֜לֶּה שְֽׁלֵמִ֧ים הֵ֣ם אִתָּ֗נוּ וְיֵשְׁב֤וּ בָאָ֙רֶץ֙ וְיִסְחֲר֣וּ אֹתָ֔הּ וְהָאָ֛רֶץ הִנֵּ֥ה רַֽחֲבַת־יָדַ֖יִם לִפְנֵיהֶ֑ם אֶת־בְּנֹתָם֙ נִקַּֽח־לָ֣נוּ לְנָשִׁ֔ים וְאֶת־בְּנֹתֵ֖ינוּ נִתֵּ֥ן לָהֶֽם׃**

34:21 שלמים – אין להם תחבולה הואיל ואינם קלי הנסיעה אחרי שיש להם מקנה וקנין:

34:21 והארץ הנה רחבת ידים – ומכילה אותם ולא נדחק:

**34:22 אַךְ־בְּ֠זֹאת יֵאֹ֨תוּ לָ֤נוּ הָאֲנָשִׁים֙ לָשֶׁ֣בֶת אִתָּ֔נוּ לִהְי֖וֹת לְעַ֣ם אֶחָ֑ד בְּהִמּ֥וֹל לָ֙נוּ֙ כָּל־זָכָ֔ר כַּאֲשֶׁ֖ר הֵ֥ם נִמֹּלִֽים׃**

34:22 נמולים – נפעל לגזרת פעול, ויתכן שדגש המ׳׳ם מוציא נו׳׳ן פ׳׳א הפעל בשקל נשאול נשאל **(שמואל א כ ו)** מגזרת ונמלתם **(בראשית יז יא).** ואפשר שהדגש למלואי השוכן והוא מפעלי הנו׳׳ן, ובא כדרך הזילוה **(איכה א ח):**

**34:23 מִקְנֵהֶ֤ם וְקִנְיָנָם֙ וְכָל־בְּהֶמְתָּ֔ם הֲל֥וֹא לָ֖נוּ הֵ֑ם אַ֚ךְ נֵא֣וֹתָה לָהֶ֔ם וְיֵשְׁב֖וּ אִתָּֽנוּ׃**

**34:24 וַיִּשְׁמְע֤וּ אֶל־חֲמוֹר֙ וְאֶל־שְׁכֶ֣ם בְּנ֔וֹ כָּל־יֹצְאֵ֖י שַׁ֣עַר עִיר֑וֹ וַיִּמֹּ֙לוּ֙ כָּל־זָכָ֔ר כָּל־יֹצְאֵ֖י שַׁ֥עַר עִירֽוֹ׃**

**34:25 וַיְהִי֩ בַיּ֨וֹם הַשְּׁלִישִׁ֜י בִּֽהְיוֹתָ֣ם כֹּֽאֲבִ֗ים וַיִּקְח֣וּ שְׁנֵֽי־בְנֵי־יַ֠עֲקֹב שִׁמְע֨וֹן וְלֵוִ֜י אֲחֵ֤י דִינָה֙ אִ֣ישׁ חַרְבּ֔וֹ וַיָּבֹ֥אוּ עַל־הָעִ֖יר בֶּ֑טַח וַיַּֽהַרְג֖וּ כָּל־זָכָֽר**

34:25 ביום השלישי – שלישי למילתם, והשלישי לעולם קשה לכל דבר. ובעבור שהשביעי חצי אהבה על כן השלישי כמו השביעי והוא צחי המרובע:

34:25 ויקחו שני בני יעקב – בבוא יעקב מפדן ארם הגדול שבבניו היה בן שלש עשרה שנה, גם דינה היתה בת שבע שנים וכנראה שזמן עשה יעקב בשכם:

34:25 אחי דינה – בעבור שקנאו בשבילה יותר מכל האחים:

34:25 בטח – בעבור שהיו כלם כואבים, או הטעם אל העיר שהיתה יושבת בטח:

**34:26 וְאֶת־חֲמוֹר֙ וְאֶת־שְׁכֶ֣ם בְּנ֔וֹ הָרְג֖וּ לְפִי־חָ֑רֶב וַיִּקְח֧וּ אֶת־דִּינָ֛ה מִבֵּ֥ית שְׁכֶ֖ם וַיֵּצֵֽאוּ׃**

**34:27 בְּנֵ֣י יַעֲקֹ֗ב בָּ֚אוּ עַל־הַ֣חֲלָלִ֔ים וַיָּבֹ֖זּוּ הָעִ֑יר אֲשֶׁ֥ר טִמְּא֖וּ אֲחוֹתָֽם׃**

34:27 בני יעקב באו על החללים – כי בעצתם עשו שמעון ולוי מה שעשו ובאו לפשט את החללים:

**34:28 אֶת־צֹאנָ֥ם וְאֶת־בְּקָרָ֖ם וְאֶת־חֲמֹרֵיהֶ֑ם וְאֵ֧ת אֲשֶׁר־בָּעִ֛יר וְאֶת־אֲשֶׁ֥ר בַּשָּׂדֶ֖ה לָקָֽחוּ:**

**34:29 וְאֶת־כָּל־חֵילָ֤ם וְאֶת־כָּל־טַפָּם֙ וְאֶת־נְשֵׁיהֶ֔ם שָׁב֖וּ וַיָּבֹ֑זּוּ וְאֵ֖ת כָּל־אֲשֶׁ֥ר בַּבָּֽיִת׃**

34:29 והנה כל אשר בבית וכל אשר בעיר שבו ויבוזו – כמו השמן לב העם הזה **(ישעיה ו י),** בין מחי המדבר בין מחי האלם ודברים נקפאים:

**34:30 וַיֹּ֨אמֶר יַעֲקֹ֜ב אֶל־שִׁמְע֣וֹן וְאֶל־לֵוִי֮ עֲכַרְתֶּ֣ם אֹתִי֒ לְהַבְאִישֵׁ֙נִי֙ בְּיֹשֵׁ֣ב הָאָ֔רֶץ בַּֽכְּנַעֲנִ֖י וּבַפְּרִזִּ֑י וַאֲנִי֙ מְתֵ֣י מִסְפָּ֔ר וְנֶאֶסְפ֤וּ עָלַי֙ וְהִכּ֔וּנִי וְנִשְׁמַדְתִּ֖י אֲנִ֥י וּבֵיתִֽי׃**

34:30 עכרתם אותי – מסבה זו יערערו דברים אחרים עלי:

34:30 וזהו טעם להבאישני – שימאסו לי ויעמדו על נפשם להכריתנו מן העולם:

34:30 ואני מתי מספר – ויעקב היה דואג ממה שנמסר לאברהם כי גר יהיה זרעך בארץ לא להם **(בראשית טו יג),** ולה׳ נתכנו עלילות:

**34:31 וַיֹּאמְר֑וּ הַכְזוֹנָ֕ה יַעֲשֶׂ֖ה אֶת־אֲחוֹתֵֽנוּ׃**

34:31 הכזונה יעשה את אחותנו – כנראה מטענה זאת שדין היה באותו הזמן לפי זה הגדר שגדרו אנשי העולם על העריות, שהבא על הבתולה על דרך זנות שיהיה בן מות וכל העוזר, על כן עשו מה שעשו לפי הדין:

34:31 ויעקב אם אמר עכרתם אותי – הטעם שיערערו לי סבות אחרות לא מפני זו הסבה:

**35:1 וַיֹּ֤אמֶר אֱלֹהִים֙ אֶֽל־יַעֲקֹ֔ב ק֛וּם עֲלֵ֥ה בֵֽית־אֵ֖ל וְשֶׁב־שָׁ֑ם וַעֲשֵׂה־שָׁ֣ם מִזְבֵּ֔חַ לָאֵל֙ הַנִּרְאֶ֣ה אֵלֶ֔יךָ בְּבָרְחֲךָ֔ מִפְּנֵ֖י עֵשָׂ֥ו אָחִֽיךָ׃**

35:1 ויאמר אלהים – שם השפטנות העירו כי מפני שאחר בדרך אירע לו זה המקרה:

35:1 קום עלה בית אל – הטעם בבית אל בתוספת אות השמוש כמו לא יבוא בית ה׳ **(הושע ט ד):**

**35:2 וַיֹּ֤אמֶר יַעֲקֹב֙ אֶל־בֵּית֔וֹ וְאֶ֖ל כָּל־אֲשֶׁ֣ר עִמּ֑וֹ הָסִ֜רוּ אֶת־אֱלֹהֵ֤י הַנֵּכָר֙ אֲשֶׁ֣ר בְּתֹכְכֶ֔ם וְהִֽטַּהֲר֔וּ וְהַחֲלִ֖יפוּ שִׂמְלֹתֵיכֶֽם׃**

35:2 חסירו את אלהי הנכר – יתכן מה ששללו מעיר שכם לקחו מהם אלהי כסף ואלהי זהב:

35:2 ועל כן נאמר ויטמון אותם יעקב תחת האלה:

35:2 ובאמרו נכר – הטעם שהם נכרים מהם:

35:2 על כן אשר בתוככם:

35:2 והטהרו והחליפו שמלותיכם – שע׳׳ז מטמאה כנדה, וחלילה היות הטעם נכר כנגד הארץ כדרך אלהי נכר הארץ **(דברים לא טז),** כי אז לא היתה בארץ ע׳׳ז כלל. על כן נאמר אלהי נכר הארץ, והטעם זר כיוצא בו יקניאוהו בזרים **(דברים לב טז)**, ואין הטעם זר מהם, כי מה טעם עם אלוה נכר אשר יכיר. לא שהטעם זר כנגד המקום עד שתהיה הכונה ראויים הם להעבד במקומות אחרות כדרך אשר חלק ה׳ **(שם ד יט),** כי אותו המאמר לטעם אחר שרצונו לא היה שחלקם להעבד. גם מה שאמר ומעבודת השם לשמור כח הקבול כפי המקום כפי שהעיר במקום אחר, והטעם להזכיר הקרבנות קודם כל המצות כי השכינה תשוב אל מקומה אם לא ישמרו תורת העולות, וכן היה. וחלילה להצטרך לעולה, וכן כתוב אם ארעב לא אומר לך **(תהלים נ יב),** רק יש לו סוד. והערת הסוד כפי כח המשרת שהוא שליט במקום, אם כן מה שהעיר במאמר והפך המקום הדבק בעריות שהם שאר, והמשכיל יבין. כי מכח השליט יש מה שתלוי בבית השלישי שהוא חצי אהבה, והבית השביעי בית הנשים שהוא עזר כנגדו בעבור שהוא בית המריבות, על כן מתה רחל בדרך אפרת מפני אסור שתי אחיות. ונראה לי שדברים אלו רחוקים הם מכונת התורה. ואולם טעמי אלו הענינים נתבארו בספר מצות ועוד נעירם במקומות הראויים להם:

35:2 והטהרו – דגשות הטי׳׳ת להתבלע לתי׳׳ו ההתפעל:

35:2 והחליפו שמלותיכם – להטהר הלב והגוף מכפנים ומחוץ:

**35:3 וְנָק֥וּמָה וְנַעֲלֶ֖ה בֵּֽית־אֵ֑ל וְאֶֽעֱשֶׂה־שָּׁ֣ם מִזְבֵּ֗חַ לָאֵ֞ל הָעֹנֶ֤ה אֹתִי֙ בְּי֣וֹם צָֽרָתִ֔י וַיְהִי֙ עִמָּדִ֔י בַּדֶּ֖רֶךְ אֲשֶׁ֥ר הָלָֽכְתִּי׃**

35:3 העונה אותי – מה שנראה לו בענין הסלם בברהו מפני עשו. או עונה בכל מה שקרו לו בדרך כאשר באר ויהי עמדי בדרך אשר הלכתי:

**35:4 וַיִּתְּנ֣וּ אֶֽל־יַעֲקֹ֗ב אֵ֣ת כָּל־אֱלֹהֵ֤י הַנֵּכָר֙ אֲשֶׁ֣ר בְּיָדָ֔ם וְאֶת־הַנְּזָמִ֖ים אֲשֶׁ֣ר בְּאָזְנֵיהֶ֑ם וַיִּטְמֹ֤ן אֹתָם֙ יַעֲקֹ֔ב תַּ֥חַת הָאֵלָ֖ה אֲשֶׁ֥ר עִם־שְׁכֶֽם׃**

35:4 ואם הנזמים – כנראה שהיה בהם מרושם ע׳׳ז:

35:4 ויטמון אותם – שלא יראו שהם אסורים בהנאה:

**35:5 וַיִּסָּ֑עוּ וַיְהִ֣י ׀ חִתַּ֣ת אֱלֹהִ֗ים עַל־הֶֽעָרִים֙ אֲשֶׁר֙ סְבִיבֹ֣תֵיהֶ֔ם וְלֹ֣א רָֽדְפ֔וּ אַחֲרֵ֖י בְּנֵ֥י יַעֲקֹֽב׃**

35:5 חתת – בשקל אל גנת אגוז ירדתי **(שה׳׳ש ו יא),** דגשות התי׳׳ו להתבלע אות הכפל:

**35:6 וַיָּבֹ֨א יַעֲקֹ֜ב ל֗וּזָה אֲשֶׁר֙ בְּאֶ֣רֶץ כְּנַ֔עַן הִ֖וא בֵּֽית־אֵ֑ל ה֖וּא וְכָל־הָעָ֥ם אֲשֶׁר־עִמּֽוֹ׃**

**35:7 וַיִּ֤בֶן שָׁם֙ מִזְבֵּ֔חַ וַיִּקְרָא֙ לַמָּק֔וֹם אֵ֖ל בֵּֽית־אֵ֑ל כִּ֣י שָׁ֗ם נִגְל֤וּ אֵלָיו֙ הָֽאֱלֹהִ֔ים בְּבָרְח֖וֹ מִפְּנֵ֥י אָחִֽיו׃**

35:7 אל בית אל – חסר בי׳׳ת השמוש, והטעם אל בבית אל:

35:7 כי שם נגלו – נמשך הפעל אחרי השם, וכן אשר הלכו אלהים **(שמואל** **ב ז כג).** ולהיות הפירוש לשם ומלאכיו יכיל הפירוש כי שם אלהים שם משותף:

**35:8 וַתָּ֤מָת דְּבֹרָה֙ מֵינֶ֣קֶת רִבְקָ֔ה וַתִּקָּבֵ֛ר מִתַּ֥חַת לְבֵֽית־אֵ֖ל תַּ֣חַת הָֽאַלּ֑וֹן וַיִּקְרָ֥א שְׁמ֖וֹ אַלּ֥וֹן בָּכֽוּת׃**

35:8 ותמת – נזכר ענין מיתת דבורה הנה מפני שהבטיחתו אמו ושלחתי ולקחתיך משם **(בראשית כז מה), וכן** עשתה ושלחה את מניקתה ואירע לה המות בדרך הזה. יש לחוש מה טעם לזכור הנה מיתת דבורה ועוד להכניס ספור מיתתה בין שתי המראות. יש מפרשים עתה שמע מיתת רבקה ואירע גם כן ענין דבורה וההספד והבכיה היו בשביל רבקה, ונראה לו השם אחרי כן לנחמו:

35:8 אלון – יש מפרשים טעמו עמק מענין עד איל פארן **(שם יד ו):**

**35:9 וַיֵּרָ֨א אֱלֹהִ֤ים אֶֽל־יַעֲקֹב֙ ע֔וֹד בְּבֹא֖וֹ מִפַּדַּ֣ן אֲרָ֑ם וַיְבָ֖רֶךְ אֹתֽוֹ׃**

35:9 וירא – לא ידעתי טעם אל המפרש שזהו הנזכר לא יעקב יאמר **(שם לב כט).** ומה שקצר לשם בארו הנה כי הכתוב פירש כי אותו המאמר היה במקום אשר נקרא פנואל וזה במפורש בבית אל, וכבר הזכרנו שם הטעם בהערת המאמר ותכליתו הנה:

**35:10 וַיֹּֽאמֶר־ל֥וֹ אֱלֹהִ֖ים שִׁמְךָ֣ יַעֲקֹ֑ב לֹֽא־יִקָּרֵא֩ שִׁמְךָ֨ ע֜וֹד יַעֲקֹ֗ב כִּ֤י אִם־יִשְׂרָאֵל֙ יִהְיֶ֣ה שְׁמֶ֔ךָ וַיִּקְרָ֥א אֶת־שְׁמ֖וֹ יִשְׂרָאֵֽל׃**

35:10 שמך יעקב – להורות ששנוי השם אליו אינו כמו שנאמר באברהם מפני שהיה נקרא שמו גם יעקב:

35:10 ויהיה טעם לא יקרא שמך עוד – הטעם לבד כאשר בארנו:

**35:11 וַיֹּאמֶר֩ ל֨וֹ אֱלֹהִ֜ים אֲנִ֨י אֵ֤ל שַׁדַּי֙ פְּרֵ֣ה וּרְבֵ֔ה גּ֛וֹי וּקְהַ֥ל גּוֹיִ֖ם יִהְיֶ֣ה מִמֶּ֑ךָּ וּמְלָכִ֖ים מֵחֲלָצֶ֥יךָ יֵצֵֽאוּ׃**

35:11 אני אל שדי – כאשר נזכר אל שדי נראה אלי בלוז **(שם מח ג),** ועד עתה לא נראה לו בשם אל שדי. והנה עלה האיש במדרגה שיעדו בהשגחה המופתית על כן הרמז ויעל מעליו אלהים, וכן נאמר באברהם ויעל אלהים מעל אברהם **(שם יז כב).** אלא במראה שנראה לו בשם אל שדי, ורמז הסוד מרכבה הכללית ומרכבה הפרטית והאבות הם המרכבה:

35:11 פרה ורבה – לא נולד לו אחרי כן כי אם בנימן והנכון שכולל לבניו ובני בניו:

**35:12 וְאֶת־הָאָ֗רֶץ אֲשֶׁ֥ר נָתַ֛תִּי לְאַבְרָהָ֥ם וּלְיִצְחָ֖ק לְךָ֣ אֶתְּנֶ֑נָּה וּֽלְזַרְעֲךָ֥ אַחֲרֶ֖יךָ אֶתֵּ֥ן אֶת־הָאָֽרֶץ׃**

**35:13 וַיַּ֥עַל מֵעָלָ֖יו אֱלֹהִ֑ים בַּמָּק֖וֹם אֲשֶׁר־דִּבֶּ֥ר אִתּֽוֹ׃**

**35:14 וַיַּצֵּ֨ב יַעֲקֹ֜ב מַצֵּבָ֗ה בַּמָּק֛וֹם אֲשֶׁר־דִּבֶּ֥ר אִתּ֖וֹ מַצֶּ֣בֶת אָ֑בֶן וַיַּסֵּ֤ךְ עָלֶ֙יהָ֙ נֶ֔סֶךְ וַיִּצֹ֥ק עָלֶ֖יהָ שָֽׁמֶן׃**

35:14 ויצב – נכון היות זה המאמר מבאר מה שנעשה למקום ההוא, ומה שקצר לשם בארו הנה לשבח המקום. והנה שלם נדרו לשם, ועשר את כל אשר לו למי שהיה ראוי בזמן:

**35:15 וַיִּקְרָ֨א יַעֲקֹ֜ב אֶת־שֵׁ֣ם הַמָּק֗וֹם אֲשֶׁר֩ דִּבֶּ֨ר אִתּ֥וֹ שָׁ֛ם אֱלֹהִ֖ים בֵּֽית־אֵֽל׃**

**35:16 וַיִּסְעוּ֙ מִבֵּ֣ית אֵ֔ל וַֽיְהִי־ע֥וֹד כִּבְרַת־הָאָ֖רֶץ לָב֣וֹא אֶפְרָ֑תָה וַתֵּ֥לֶד רָחֵ֖ל וַתְּקַ֥שׁ בְּלִדְתָּֽהּ׃**

35:16 ותקש – מבנין פעל בשקל ותגל מרגלותיו **(רות ג ז):**

35:16 כברת – יש מפרשים המלה מטעם כביר. ולא יתכן, כי מי שראה המקום בין קבורת רחל ובין אפרת המקום קרוב. ועוד מה טעם שכתוב בנעמן וילך מאתו כברת ארץ **(מלכים ב ה יט).** גם האומר מגזרת להברות את דוד **(שמואל ב ג לה),** והכ׳׳ף נוסף, והטעם שעור מהלך מה שיצטרך האדם לאכול מן הבקר, גם זה הפירוש חלוש כי הוא שעור רב. והראוי לסבור כי הוא שם מדה והכ׳׳ף לדמיון:

**35:17 וַיְהִ֥י בְהַקְשֹׁתָ֖הּ בְּלִדְתָּ֑הּ וַתֹּ֨אמֶר לָ֤הּ הַמְיַלֶּ֙דֶת֙ אַל־תִּ֣ירְאִ֔י כִּֽי־גַם־זֶ֥ה לָ֖ךְ בֵּֽן׃**

35:17 כי גם זה – סמוך אל יוסף כפי שאמרה יוסף ה׳ ךי בן אחר **(בראשית ל כד):**

**35:18 וַיְהִ֞י בְּצֵ֤את נַפְשָׁהּ֙ כִּ֣י מֵ֔תָה וַתִּקְרָ֥א שְׁמ֖וֹ בֶּן־אוֹנִ֑י וְאָבִ֖יו קָֽרָא־ל֥וֹ בִנְיָמִֽין׃**

35:18 בצאת נפשה כי מתה – כמו כי מת אתה ולא תהיה **(מלכים ב כ א).** או בעבור שיש יציאת נפש ואיננו מות כמו נפשי יצאה בדברו **(שה׳׳ש ה ו).** או שהיתה גוססת ואחרי שקראה לו שם מתה:

35:18 בן אוני – הטעם אידי ואבלי, כאלו אמרה הוא סבת מותי:

35:18 ואביו קרא לו בנימן – הטעם מחזיק ימיני. ויש אומרים בנימן נו׳׳ן מקום מ׳׳ם, והרצון בעבור שחשבה במחשבתה שהיא מפלת ואינו בן קימא ואביו קרא לו בן קימא, ר׳׳ל בן ימים. ויש מפרשים בעבור שנולד בארץ ישראל דרומה של פדן ארם שכלל השבטים נולדו בפדן ארם, והדרום נקרא ימין שנאמר צפון וימין אתה בראתם **(תהלים פט יג),** על כן נקרא בנימן:

**35:19 וַתָּ֖מָת רָחֵ֑ל וַתִּקָּבֵר֙ בְּדֶ֣רֶךְ אֶפְרָ֔תָה הִ֖וא בֵּ֥ית לָֽחֶם׃**

**35:20 וַיַּצֵּ֧ב יַעֲקֹ֛ב מַצֵּבָ֖ה עַל־קְבֻרָתָ֑הּ הִ֛וא מַצֶּ֥בֶת קְבֻֽרַת־רָחֵ֖ל עַד־הַיּֽוֹם׃**

35:20 קבורתה – המלה הזאת תמצא שם עצם ושם מקרה, וגם קבורה לא היתה לו **(קהלת ו ג):**

35:20 מצבת – בשקל מפלת האריה **(שופטים יד ח)** דגשות הצר׳׳י להוציא יו׳׳ד פ׳׳א הפעל. ומשואלים למה לא הכניסה בעיר לקברה, כבר יעקב אמר מתה עלי רחל בארץ כנען בדרך **(בראשית מח ז).** ואפשר מפני שהמתים מוציאים אותם מן העיר ואינם מכניסים אותם ועוד שלא היה מיושבי המקום:

**35:21 וַיִּסַּ֖ע יִשְׂרָאֵ֑ל וַיֵּ֣ט אָֽהֳלֹ֔ה מֵהָ֖לְאָה לְמִגְדַּל־עֵֽדֶר׃**

**35:22 וַיְהִ֗י בִּשְׁכֹּ֤ן יִשְׂרָאֵל֙ בָּאָ֣רֶץ הַהִ֔וא וַיֵּ֣לֶךְ רְאוּבֵ֔ן וַיִּשְׁכַּ֕ב֙ אֶת־בִּלְהָ֖ה֙ פִּילֶ֣גֶשׁ אָבִ֑֔יו וַיִּשְׁמַ֖ע יִשְׂרָאֵ֑ל וַיִּֽהְי֥וּ בְנֵֽי־יַעֲקֹ֖ב שְׁנֵ֥ים עָשָֽׂר׃**

35:22 וילך ראובן וישכב את בלהה – הדברים כמשמעם ומליצת הדרש ידועה בדרך רחוקה:

35:22 ויהיו – בעבור שעשה ראובן מה שעשה ונפחת ממעלתו, כנרמז ובחללו יצועי אביו נתנה בכורתו לבני יוסף בן ישראל **(ד׳׳ה** **א ה א),** כון הכתוב להודיע שעם כל זה הוא ראש למנין, ככתוב ולא להתיחש לבכורה **(שם שם)** שחוזר אל ראובן:

**35:23 בְּנֵ֣י לֵאָ֔ה בְּכ֥וֹר יַעֲקֹ֖ב רְאוּבֵ֑ן וְשִׁמְעוֹן֙ וְלֵוִ֣י וִֽיהוּדָ֔ה וְיִשָּׂשכָ֖ר וּזְבוּלֻֽן׃**

**35:24 בְּנֵ֣י רָחֵ֔ל יוֹסֵ֖ף וּבִנְיָמִֽן׃**

**35:25 וּבְנֵ֤י בִלְהָה֙ שִׁפְחַ֣ת רָחֵ֔ל דָּ֖ן וְנַפְתָּלִֽי׃**

**35:26 וּבְנֵ֥י זִלְפָּ֛ה שִׁפְחַ֥ת לֵאָ֖ה גָּ֣ד וְאָשֵׁ֑ר אֵ֚לֶּה בְּנֵ֣י יַעֲקֹ֔ב אֲשֶׁ֥ר יֻלַּד־ל֖וֹ בְּפַדַּ֥ן אֲרָֽם׃**

35:26אלה בני יעקב אשר יולד לו בפדן ארם – והלא בנימין לא נולד שם, ואולם הכתוב לא הקפיד בשביל האחד, וכן כל הנפש לבית יעקב הבאה מצרימה שבעים **(בראשית מו כז):**

**35:27 וַיָּבֹ֤א יַעֲקֹב֙ אֶל־יִצְחָ֣ק אָבִ֔יו מַמְרֵ֖א קִרְיַ֣ת הָֽאַרְבַּ֑ע הִ֣וא חֶבְר֔וֹן אֲשֶׁר־גָּֽר־שָׁ֥ם אַבְרָהָ֖ם וְיִצְחָֽק:**

35:27 קרית הארבע – כמו בית האלי **(מלכים א טז לד):**

**35:28 וַיִּֽהְי֖וּ יְמֵ֣י יִצְחָ֑ק מְאַ֥ת שָׁנָ֖ה וּשְׁמֹנִ֥ים שָׁנָֽה׃**

**35:29 וַיִּגְוַ֨ע יִצְחָ֤ק וַיָּ֙מָת֙ וַיֵּאָ֣סֶף אֶל־עַמָּ֔יו זָקֵ֖ן וּשְׂבַ֣ע יָמִ֑ים וַיִּקְבְּר֣וּ אֹת֔וֹ עֵשָׂ֥ו וְיַעֲקֹ֖ב בָּנָֽיו׃**

35:29 ויגוע יצחק – כמו וימת תרח בחרן **(בראשית יא לב),** כי אחרי מכירת יוסף בזמן רב מת יצחק:

35:29 עשו ויעקב – כפי שנולדו כי שניהם בני גברת הפך זה יצחק וישמעאל שהוא בן השפחה. ואחר שכתוב וילך אל ארץ, מלמד אע׳׳פ שכתוב וישב ביום ההוא עשו לדרכו שעירה **(שם לג טז),** עוד שב אל יצחק אביו אחרי שבא יעקב:

35:29 ובעבור שאמר ויקברו אותו עשו ויעקב – רצה הכתוב לספר איך יצא ואיך כבש את הר שעיר, ומתוך זה ספר ילידותיו ותולדות יושבי ארץ שעיר, שמצד עירוב החתון נתערבו ונתגברו בני עשו על בני שעיר החורי וכבשו את ארצם:

**36:1 וְאֵ֛לֶּה תֹּלְד֥וֹת עֵשָׂ֖ו ה֥וּא אֱדֽוֹם׃**

36:1 ואלה תולדות עשו – מחובר אל אלה בני יעקב אשר יולד לו **(בראשית לה כו):**

36:1 עשו הוא אדום – כיון שמצאנו עשו אבי אדום צריך לומר גם זה בתוספת אבי:

**36:2 עֵשָׂ֛ו לָקַ֥ח אֶת־נָשָׁ֖יו מִבְּנ֣וֹת כְּנָ֑עַן אֶת־עָדָ֗ה בַּת־אֵילוֹן֙ הַֽחִתִּ֔י וְאֶת־אָהֳלִֽיבָמָה֙ בַּת־עֲנָ֔ה בַּת־צִבְע֖וֹן הַֽחִוִּֽי׃**

36:2 עדה בת אילון החתי – היא הנזכרת בשמת בת אילון **(שם כו לד),** והיו לה שני שמות ורבים כן. הקדימה מפני כבוד אליפז שהיה בכור:

36:2 ואת אהליבמה בת ענה – תחת הנזכרת לשם יהודית בת בארי **(שם שם),** יש מפרשים ששם יחסה אל אביה והנה אל אמה, והעד שלשם יחסה אל החתי והנה יחסה אל החוי. ואומרים כי אין בארי הוא ענה, אלא ענה שם אמה בת צבעון, והיא זולתי ענה בן צבעון כי הוא חוי וזה חורי, אע׳׳פ שיש מפרשים שחוי הוא חורי. ואחרים פירשו כי זאת זולתי יהודית, ויהודית לא נזכרה הנה מפני שלא ילדה. וזאת היתה בת ענה שהוא בן צבעון, ויחסה אל אביה ואל זקנה להפרישו מענה אחי צבעון, ויהיה בת צבעון כמו נבוכדנאצר אבוך **(דניאל ה יא).** לא כדעת האומרים שהאב והבן באו באשה אחת, או שני האחים צבעון וענה שהם בני החורי ויחסה לשניהם, שהרי הכתוב מונה ענה בן צבעון ואומר גם כן הוא ענה, להפרישו מענה דודו:

**36:3 וְאֶת־בָּשְׂמַ֥ת בַּת־יִשְׁמָעֵ֖אל אֲח֥וֹת נְבָיֽוֹת׃**

**36:4 וַתֵּ֧לֶד עָדָ֛ה לְעֵשָׂ֖ו אֶת־אֱלִיפָ֑ז וּבָ֣שְׂמַ֔ת יָלְדָ֖ה אֶת־רְעוּאֵֽל׃**

**36:5 וְאָהֳלִֽיבָמָה֙ יָֽלְדָ֔ה אֶת־יעיש יְע֥וּשׁ וְאֶת־יַעְלָ֖ם וְאֶת־קֹ֑רַח אֵ֚לֶּה בְּנֵ֣י עֵשָׂ֔ו אֲשֶׁ֥ר יֻלְּדוּ־ל֖וֹ בְּאֶ֥רֶץ כְּנָֽעַן׃**

**36:6 וַיִּקַּ֣ח עֵשָׂ֡ו אֶת־נָ֠שָׁיו וְאֶת־בָּנָ֣יו וְאֶת־בְּנֹתָיו֮ וְאֶת־כָּל־נַפְשׁ֣וֹת בֵּיתוֹ֒ וְאֶת־מִקְנֵ֣הוּ וְאֶת־כָּל־בְּהֶמְתּ֗וֹ וְאֵת֙ כָּל־קִנְיָנ֔וֹ אֲשֶׁ֥ר רָכַ֖שׁ בְּאֶ֣רֶץ כְּנָ֑עַן וַיֵּ֣לֶךְ אֶל־אֶ֔רֶץ מִפְּנֵ֖י יַעֲקֹ֥ב אָחִֽיו׃**

36:6 וילך אל ארץ – הוא הנזכר בסוף וישב עשו בהר שעיר:

**36:7 כִּֽי־הָיָ֧ה רְכוּשָׁ֛ם רָ֖ב מִשֶּׁ֣בֶת יַחְדָּ֑ו וְלֹ֨א יָֽכְלָ֜ה אֶ֤רֶץ מְגֽוּרֵיהֶם֙ לָשֵׂ֣את אֹתָ֔ם מִפְּנֵ֖י מִקְנֵיהֶֽם׃**

**36:8 וַיֵּ֤שֶׁב עֵשָׂו֙ בְּהַ֣ר שֵׂעִ֔יר עֵשָׂ֖ו ה֥וּא אֱדֽוֹם׃**

**36:9 וְאֵ֛לֶּה תֹּלְד֥וֹת עֵשָׂ֖ו אֲבִ֣י אֱד֑וֹם בְּהַ֖ר שֵׂעִֽיר׃**

**36:10 אֵ֖לֶּה שְׁמ֣וֹת בְּנֵֽי־עֵשָׂ֑ו אֱלִיפַ֗ז בֶּן־עָדָה֙ אֵ֣שֶׁת עֵשָׂ֔ו רְעוּאֵ֕ל בֶּן־בָּשְׂמַ֖ת אֵ֥שֶׁת עֵשָֽׂו׃**

**36:11 וַיִּהְי֖וּ בְּנֵ֣י אֱלִיפָ֑ז תֵּימָ֣ן אוֹמָ֔ר צְפ֥וֹ וְגַעְתָּ֖ם וּקְנַֽז׃**

**36:12 וְתִמְנַ֣ע ׀ הָיְתָ֣ה פִילֶ֗גֶשׁ לֶֽאֱלִיפַז֙ בֶּן־עֵשָׂ֔ו וַתֵּ֥לֶד לֶאֱלִיפַ֖ז אֶת־עֲמָלֵ֑ק אֵ֕לֶּה בְּנֵ֥י עָדָ֖ה אֵ֥שֶׁת עֵשָֽׂו׃**

36:12 ותמנע – היא הנזכרת ואחות לוטן תמנע. ומצאנו זה השם לזכר ולנקבה כמו אהליבמה. ואולם מצאנו בדברי הימים בבני אליפז ותמנע ועמלק **(ד׳׳ה א א לז),** ומצאנו אלוף תמנע. ובתורה מצאנו באלופי אליפז אלוף קרח, ובתורה לא מצאנו בהולדת בני אליפז לא תמנע ולא קרח. על כן קצת מפרשים שרוצים לישב המקראות אומרים כי תמנע הנזכר בדברי הימים בבני אליפז, יתכן לומר כי תמנע פילגש אליפז אחרי לדתה את עמלק ילדה בן ומיד מתה, על כן קראה שמו תמנע כשמה ואביו קרא לו קרח, וזה לא יתכן כי היה ראוי לומר ועמלק ותמנע, ועוד בסדר אלופי אליפז למה הקדימו מבן הגברת. גם המפרש אלוף תמנע היא פילגש אליפז, והיו לה אלופים עלוה גם יתת לכמו כן אלופי אהליבמה כדבריו אנה אלופי עדה ובשמת, והיה ראוי לומר לפי דעתו אלופי תמנע אלופי אהליבמה. גם המפרש בשביל קרח הנזכר בסדר אלופי אליפז שהוא בן עשו מאהליבמה, ומפני שהיה דר בתוכם נמנה עמהם, לא היה ראוי למנותו הכתוב בסדר אלופי אהליבמה כיון שנזכר. גם לפי דעת המפרש כי קרח היה קטן אהליבמה ומתה אמו וגדלה אותו עדה ונקרא על שמה, כמו ואת חמשת בני מיכל בת שאול אשר ילדה לעדריאל **(שמואל ב כא ח),** גם עמלק נתיחס בני עדה והוא היה בן פילגש. והטענה בצדו כי למה הוזכר באלופי אהליבמה עוד. ודעת בעלי הקבלה שהיתה תמנע ממזרת אליפז מאם לוטן אשת שעיר וגדלה ולקחה לו לאשה וילדה לו את עמלק, וזה טעם ואחות לוטן תמנע ולא בת שעיר, ומצאנו ויקח עשו את נשיו ואת בניו ואת בנותיו, ולא הזכיר רק הזכרים. ויש לומר כי תמנע הכתוב בדברי הימים בבני אליפז איננו בן תמנע פילגשו, כי למה הקדימו מן עמלק אם נקרא בשם תמנע לעלה שזכרו. אמנם הכונה בעבור שהיה שם בנו תמנע ולקח גם פילגש והיה שמה תמנע, לא היה ראוי להזכיר שני השמות כי היה נראה שלקח את בתו לאשה, לכך הניחו ולא הזכירו, ואחרי שלקח את תמנע פילגשו החליף שם בנו שהיה תמנע בשם קרח, על כן בסדר אלופי אליפז נקרא בשם קרח:

36:12 אלה בני עדה – כמו והבנים בני **(בראשית לא מג)** ואיננו כמו ובני דן חושים **(שם מו כג):**

**36:13 וְאֵ֙לֶּה֙ בְּנֵ֣י רְעוּאֵ֔ל נַ֥חַת וָזֶ֖רַח שַׁמָּ֣ה וּמִזָּ֑ה אֵ֣לֶּ֣ה**

**36:14 וְאֵ֣לֶּה הָי֗וּ בְּנֵ֨י אָהֳלִיבָמָ֧ה בַת־עֲנָ֛ה בַּת־צִבְע֖וֹן אֵ֣שֶׁת עֵשָׂ֑ו וַתֵּ֣לֶד לְעֵשָׂ֔ו אֶת־יעיש יְע֥וּשׁ וְאֶת־יַעְלָ֖ם וְאֶת־קֹֽרַח׃**

**36:15 אֵ֖לֶּה אַלּוּפֵ֣י בְנֵֽי־עֵשָׂ֑ו בְּנֵ֤י אֱלִיפַז֙ בְּכ֣וֹר עֵשָׂ֔ו אַלּ֤וּף תֵּימָן֙ אַלּ֣וּף אוֹמָ֔ר אַלּ֥וּף צְפ֖וֹ אַלּ֥וּף קְנַֽז׃**

36:15 אלוף – הטעם מאלף ומנהיג דת וחוק. או הטעם אלוף, נשיא גדול, כמו אלופינו מסבלים  **(תהלים קמד יד),** כמו אילי מואב **(שמות טו טו):**

**36:16 אַלּֽוּף־קֹ֛רַח אַלּ֥וּף גַּעְתָּ֖ם אַלּ֣וּף עֲמָלֵ֑ק אֵ֣לֶּה אַלּוּפֵ֤י אֱלִיפַז֙ בְּאֶ֣רֶץ אֱד֔וֹם אֵ֖לֶּה בְּנֵ֥י עָדָֽה׃**

**36:17 וְאֵ֗לֶּה בְּנֵ֤י רְעוּאֵל֙ בֶּן־עֵשָׂ֔ו אַלּ֥וּף נַ֙חַת֙ אַלּ֣וּף זֶ֔רַח אַלּ֥וּף שַׁמָּ֖ה אַלּ֣וּף מִזָּ֑ה אֵ֣לֶּה אַלּוּפֵ֤י רְעוּאֵל֙ בְּאֶ֣רֶץ אֱד֔וֹם אֵ֕לֶּה בְּנֵ֥י בָשְׂמַ֖ת אֵ֥שֶׁת עֵשָֽׂו׃**

**36:18 וְאֵ֗לֶּה בְּנֵ֤י אָהֳלִֽיבָמָה֙ אֵ֣שֶׁת עֵשָׂ֔ו אַלּ֥וּף יְע֛וּשׁ אַלּ֥וּף יַעְלָ֖ם אַלּ֣וּף קֹ֑רַח אֵ֣לֶּה אַלּוּפֵ֞י אָֽהֳלִיבָמָ֛ה בַּת־עֲנָ֖ה אֵ֥שֶׁת עֵשָֽׂו׃**

**36:19 אֵ֧לֶּה בְנֵי־עֵשָׂ֛ו וְאֵ֥לֶּה אַלּוּפֵיהֶ֖ם ה֥וּא אֱדֽוֹם׃**

**36:20 אֵ֤לֶּה בְנֵֽי־שֵׂעִיר֙ הַחֹרִ֔י יֹשְׁבֵ֖י הָאָ֑רֶץ לוֹטָ֥ן וְשׁוֹבָ֖ל וְצִבְע֥וֹן וַעֲנָֽה׃**

36:20 אלה בני שעיר – כון הכתוב לבאר יחס יושבי שעיר, והיך ירשו אותם בני עשו:

36:20 על כן אמר יושבי הארץ – באור לבני שעיר:

36:20 ושעיר – שם מקום:

36:20 וחורי – יש מפרשים אותו שם המעלה כמו חורי יהודה **(ירמיה כז כ).** ונראה לי שהוא שם היחס וכן ובשעיר ישבו החורים לפנים **(דברים ב יב).** ויש מפרשים שחורי הוא חוי כאשר נאמר בת ענה בת צבעון החוי, והוא חורי:

**36:21 וְדִשׁ֥וֹן וְאֵ֖צֶר וְדִישָׁ֑ן אֵ֣לֶּה אַלּוּפֵ֧י הַחֹרִ֛י בְּנֵ֥י שֵׂעִ֖יר בְּאֶ֥רֶץ אֱדֽוֹם׃**

**36:22 וַיִּהְי֥וּ בְנֵי־לוֹטָ֖ן חֹרִ֣י וְהֵימָ֑ם וַאֲח֥וֹת לוֹטָ֖ן תִּמְנָֽע׃**

36:22 ואחות לוטן תמנע – כון הכתוב לבאר כי על ידי חתון תמנע ואהליבמה זכו בני עשו ויירשום:

**36:23 וְאֵ֙לֶּה֙ בְּנֵ֣י שׁוֹבָ֔ל עַלְוָ֥ן וּמָנַ֖חַת וְעֵיבָ֑ל שְׁפ֖וֹ וְאוֹנָֽם׃**

**36:24 וְאֵ֥לֶּה בְנֵֽי־צִבְע֖וֹן וְאַיָּ֣ה וַעֲנָ֑ה ה֣וּא עֲנָ֗ה אֲשֶׁ֨ר מָצָ֤א אֶת־הַיֵּמִם֙ בַּמִּדְבָּ֔ר בִּרְעֹת֥וֹ אֶת־הַחֲמֹרִ֖ים לְצִבְע֥וֹן אָבִֽיו**

36:24 ואיה וענה – ובדברי הימים בחסרון ו׳׳ו, ותוספת הו׳׳ו הנה נראה שבנים אחרים היו לו ולא הולידו:

36:24 הוא ענה – להבדילו מענה דודו:

36:24 אשר מצא – יש מפרשים מצא כטעם הכה כמוהו תמצא ידך לכל אויביך **(תהלים כא ט):**

36:24 הימים – כטעם אימים, הרצון ברעותו את החמורים לצבעון אביו באו לשלול אותם אלה האימים, והוא הכה אותם והפליג הכתוב בגבורתו:

36:24 ויש מפרשים מצא – הטעם מצא זאת החכמה, ר׳׳ל שימים מין פרדים שהרכיב מין שלא במינו סוס עם חמור והוליד פרדים. ואחרים פירשו מין עשבים יען שאמר ברעותו, ולא ידעתי טעם:

**36:25 וְאֵ֥לֶּה בְנֵֽי־עֲנָ֖ה דִּשֹׁ֑ן וְאָהֳלִיבָמָ֖ה בַּת־עֲנָֽה׃**

36:25 ואהליבמה בת ענה – יותר הדעת נוטה שיהיה זה בן צבעון. ואפשר בעבור שמת ענה אחיו בלט בנים קרא שם בנו ענה וילד את אהליבמה, וזה טעם אהליבמה בת ענה בת צבעון, משנאמר כי ענה הנזכר בראש הפסוק הוא אחי צבעון. ומה שאמר ואהליבמה בת ענה, היותו בן צבעון יען שלא אמר בתו כי כמוהו ואת יפתח ואת שמואל **(שמואל א יב יא):**

**36:26 וְאֵ֖לֶּה בְּנֵ֣י דִישָׁ֑ן חֶמְדָּ֥ן וְאֶשְׁבָּ֖ן וְיִתְרָ֥ן וּכְרָֽן׃**

**36:27 אֵ֖לֶּה בְּנֵי־אֵ֑צֶר בִּלְהָ֥ן וְזַעֲוָ֖ן וַעֲקָֽן׃**

**36:28 אֵ֥לֶּה בְנֵֽי־דִישָׁ֖ן ע֥וּץ וַאֲרָֽן׃**

**36:29אֵ֖לֶּה אַלּוּפֵ֣י הַחֹרִ֑י אַלּ֤וּף לוֹטָן֙ אַלּ֣וּף שׁוֹבָ֔ל אַלּ֥וּף צִבְע֖וֹן אַלּ֥וּף עֲנָֽה׃**

**36:30 אַלּ֥וּף דִּשֹׁ֛ן אַלּ֥וּף אֵ֖צֶר אַלּ֣וּף דִּישָׁ֑ן אֵ֣לֶּה אַלּוּפֵ֧י הַחֹרִ֛י לְאַלֻּפֵיהֶ֖ם בְּאֶ֥רֶץ שֵׂעִֽיר׃**

**36:31 וְאֵ֙לֶּה֙ הַמְּלָכִ֔ים אֲשֶׁ֥ר מָלְכ֖וּ בְּאֶ֣רֶץ אֱד֑וֹם לִפְנֵ֥י מְלָךְ־מֶ֖לֶךְ לִבְנֵ֥י יִשְׂרָאֵֽל׃**

36:31 ואלה המלכים – הזכיר זה הכתוב להודיע שדרה מלכותם על ידי מלכות ישראל:

36:31 וזהו טעם לפני מלך מלך לבני ישראל – אמרו רבים כי על כן הזכיר מלכות אדום שהכניעו את החורי:

36:31 ואמרו לפני מלך מלך – דברי משה דרך נבואה, והרצון על מלכות דוד שנאמר וישם (דוד) באדום נציבים **(שמואל ב ח יד).** ויש אומרים שהטעם לפני מלך מלך, בשביל משה ככתוב ויהי בישרון מלך **(דברים לג ה).** ואם יש רוב מלכים ושנים מועטות יותר הדעת נוטה לפני מלך מלך על מלכות דוד, יען שהכתוב הורה ששב מאלופים למלכים וממלכים לאלופים והנה לא סרה המלכות מהם כי אם על ידי מלכות דוד. יש מפרשים הטעם שפרט אלו המשפחות בעבור שבני שעיר נכנעו לפני בני עשו ככתוב כי ירושה לעשו נתתי את הר שעיר **(שם ב ה).** ופרט משפחות בני עשו כי בני עמלק נתחיבו כליה ובן פילגש לא ירש עם בני הגבירות. ופרט המלכים להורות שכלם נכרים מבני עשו ואולי צערו אותם, על כן הטעם לא תוכל לתת עליך איש נכרי **(דברים יז טו).** ואולם הזכיר אלופים אחרי המלכים שהם נודעים בשמותם למקומותם. ויש לומר בעבור שלעתיד עתידים שיפלו בני עשו על ידי ישראל, על כן באר מקומותם למושבותם ככתוב והיה בית יעקב אש ובית יוסף להבה ובית עשו לקש **(עובדיה א יח):**

**36:32 וַיִּמְלֹ֣ךְ בֶּאֱד֔וֹם בֶּ֖לַע בֶּן־בְּע֑וֹר וְשֵׁ֥ם עִיר֖וֹ דִּנְהָֽבָה׃**

**36:33 וַיָּ֖מָת בָּ֑לַע וַיִּמְלֹ֣ךְ תַּחְתָּ֔יו יוֹבָ֥ב בֶּן־זֶ֖רַח מִבָּצְרָֽה׃**

**36:34 וַיָּ֖מָת יוֹבָ֑ב וַיִּמְלֹ֣ךְ תַּחְתָּ֔יו חֻשָׁ֖ם מֵאֶ֥רֶץ הַתֵּימָנִֽי׃**

**36:35 וַיָּ֖מָת חֻשָׁ֑ם וַיִּמְלֹ֨ךְ תַּחְתָּ֜יו הֲדַ֣ד בֶּן־בְּדַ֗ד הַמַּכֶּ֤ה אֶת־מִדְיָן֙ בִּשְׂדֵ֣ה מוֹאָ֔ב וְשֵׁ֥ם עִיר֖וֹ עֲוִֽית׃**

**36:36 וַיָּ֖מָת הֲדָ֑ד וַיִּמְלֹ֣ךְ תַּחְתָּ֔יו שַׂמְלָ֖ה מִמַּשְׂרֵקָֽה׃**

**36:37 וַיָּ֖מָת שַׂמְלָ֑ה וַיִּמְלֹ֣ךְ תַּחְתָּ֔יו שָׁא֖וּל מֵרְחֹב֥וֹת הַנָּהָֽר׃**

**36:38 וַיָּ֖מָת שָׁא֑וּל וַיִּמְלֹ֣ךְ תַּחְתָּ֔יו בַּ֥עַל חָנָ֖ן בֶּן־עַכְבּֽוֹר׃**

**36:39 וַיָּמָת֮ בַּ֣עַל חָנָ֣ן בֶּן־עַכְבּוֹר֒ וַיִּמְלֹ֤ךְ תַּחְתָּיו֙ הֲדַ֔ר וְשֵׁ֥ם עִיר֖וֹ פָּ֑עוּ וְשֵׁ֨ם אִשְׁתּ֤וֹ מְהֵֽיטַבְאֵל֙ בַּת־מַטְרֵ֔ד בַּ֖ת מֵ֥י זָהָֽב׃**

**36:40 וְ֠אֵלֶּה שְׁמ֞וֹת אַלּוּפֵ֤י עֵשָׂו֙ לְמִשְׁפְּחֹתָ֔ם לִמְקֹמֹתָ֖ם בִּשְׁמֹתָ֑ם אַלּ֥וּף תִּמְנָ֛ע אַלּ֥וּף עַֽלְוָ֖ה אַלּ֥וּף יְתֵֽת׃**

**36:41אַלּ֧וּף אָהֳלִיבָמָ֛ה אַלּ֥וּף אֵלָ֖ה אַלּ֥וּף פִּינֹֽן׃ 36:42אַלּ֥וּף קְנַ֛ז אַלּ֥וּף תֵּימָ֖ן אַלּ֥וּף מִבְצָֽר׃ 36:43אַלּ֥וּף מַגְדִּיאֵ֖ל אַלּ֣וּף עִירָ֑ם אֵ֣לֶּה ׀ אַלּוּפֵ֣י אֱד֗וֹם לְמֹֽשְׁבֹתָם֙ בְּאֶ֣רֶץ אֲחֻזָּתָ֔ם ה֥וּא עֵשָׂ֖ו אֲבִ֥י אֱדֽוֹם׃**

**פרשת וישב**

**37:1 וַיֵּ֣שֶׁב יַעֲקֹ֔ב בְּאֶ֖רֶץ מְגוּרֵ֣י אָבִ֑יו בְּאֶ֖רֶץ כְּנָֽעַן׃**

37:1 וישב יעקב – בעבור שכתוב לעשו וילך אל ארץ **(בראשית לו ו)** והזכיר מושבותיו בהר שעיר. הזכיר מושבות יעקב שהיו בארץ כנען כפי שנתבשר בהבטחותיו כי לא יפול דבר ה׳ ארצה:

37:1 מגורי – בשקל מצוקי ארץ **(שמואל א ב ח):**

37:1 בארץ כנען – בעבור שדר גם בארץ פלשתים:

**37:2 אֵ֣לֶּה ׀ תֹּלְד֣וֹת יַעֲקֹ֗ב יוֹסֵ֞ף בֶּן־שְׁבַֽע־עֶשְׂרֵ֤ה שָׁנָה֙ הָיָ֨ה רֹעֶ֤ה אֶת־אֶחָיו֙ בַּצֹּ֔אן וְה֣וּא נַ֗עַר אֶת־בְּנֵ֥י בִלְהָ֛ה וְאֶת־בְּנֵ֥י זִלְפָּ֖ה נְשֵׁ֣י אָבִ֑יו וַיָּבֵ֥א יוֹסֵ֛ף אֶת־דִּבָּתָ֥ם רָעָ֖ה אֶל־אֲבִיהֶֽם׃**

37:2 אלה תולדות – ענינו אלה הקורות, על כן בא בלא ו׳׳ו החבור מטעם מה ילד יום **(משלי כז א),** והקורות הם שמספר והולך:

37:2 יוסף בן שבע עשרה שנה – הזכיר שנותיו בן כמה שנים היה שלא היה כדי להיות משרת והם שמוהו משרת לבני השפחות, כי מעט היו גדולים ממנו בני השפחות אעפ׳׳כ יוסף היה מכבדן:

37:2 ועל כן אמר נשי אביו:

37:2 וזה טעם ויבא יוסף את דבתם רעה על אביהם – ולא יתכן דעת המפרש כי דבתם זאת היא שהיו מבזים להשפחות והוא היה מכבדן:

37:2 וזהו טעם נשי אביו:

37:2 כי מה טעם והוא נער את בני בלהה – ויש לומר שהכתוב באר שנותיו כי אע׳׳פ שהיה גדול בשנים היה משמש ומשרת לאחיו, ואפילו לבני השפחות מרוב ענותנותו, והם היו מקנאים בו וזה דבתם רעה:

37:2 ויבא יוסף את דבתם – הביא מה שראה הפך ומוציא דבה הוא כסיל **(שם י יח).** ובעלי הקבלה עשו גזרה שוה ממלת רעה, ואמרו שחשדם בשלשה דברים, שאכלו אבר מן החי, וחשדם על העריות ושהיו מבזים את השפחות, והפשט לא אבה:

37:2 היה רועה את אחיו:

37:2 את – מקום עם, כמו את יעקב איש וביתו **(שמות א א):**

37:2 ורועה – כמשמעו:

37:2 ומלת בצאן – מבארת ענינה, והמפרש אותה מן תרועם **(תהלים ב ט),** דקדוק משובש והפירוש מקולקל:

37:2 דבתם – שם לדבר מגונה, וכן ודבתך לא תשוב **(משלי כה י)**:

37:2 ואין טענה בעבור שאמר רעה – כי כמוהו את התועבות העות **(יחזקאל ח ט).** והאומר כי טעמו דבור, לא ראי כי טעם הדבור הוא אשר יגונה וישובח לא הדבור בעצמו, ומגזרה זאת דובב שפתי ישנים **(שה׳׳ש ז י).** שעל פירוש הנכון הוא מטעם דבה, הדגשות הבי׳׳ת להוציא אות הכפל:

**37:3 וְיִשְׂרָאֵ֗ל אָהַ֤ב אֶת־יוֹסֵף֙ מִכָּל־בָּנָ֔יו כִּֽי־בֶן־זְקֻנִ֥ים ה֖וּא ל֑וֹ וְעָ֥שָׂה ל֖וֹ כְּתֹ֥נֶת פַּסִּֽים׃**

37:3 וישראל – ו׳׳ו וישראל ו׳׳ו הבאור, והטעם מפני שאהב אותו אביו מכל בניו על כן שנאוהו אחיו:

37:3 כי בן זקונים – שנולד לו בזקנותו, והלא בנימן נולד אחרי כן שנאמר וילד זקונים **(בראשית מד כ).** ויש לומר בעבור שעבר זמן רב מעת שנולד יוסף עד שנולד בנימן היה יוסף חביב שהוא היה קטן מכלם. ויש מפרשים בן זקונים כדברי המתרגם בר חכימיא:

37:3 זקונים – לא יפרד כמו נעורים בתולים:

37:3 כתונת פסים – יש אומרים הטעם מן פס ידא **(דניאל ה ה).** מהם אומרים שבל פס ופס היה צבע בפני עצמו. ומהם אומרים שהיתה מרוקמת צורה בפני עצמה. ויש לומר שהיתה מרוקמת בפס יד לא על ידי אריגה כמו פס ידא די כתבא **(שם ושם ה):**

**37:4 וַיִּרְא֣וּ אֶחָ֗יו כִּֽי־אֹת֞וֹ אָהַ֤ב אֲבִיהֶם֙ מִכָּל־אֶחָ֔יו וַֽיִּשְׂנְא֖וּ אֹת֑וֹ וְלֹ֥א יָכְל֖וּ דַּבְּר֥וֹ לְשָׁלֹֽם׃**

37:4 ויראו אחיו – נראה כי מפני שאהבו אביו על כן שנאוהו אחיו:

37:4 ולא יכלו דברו לשלום – הוא הנאמר ויבא יוסף את דבתם:

37:4 דברו – כטעם דבר לו והראיה מלת לשלום, ואע׳׳פ שנמצא כן בכתוב כיוצא בו כי ארץ הנגב נתתני **(יהושע טו יט),** לא יצדק מהדבר לדבר כן כי הכנויים יכול לפרשם בדרכים רבים שונים זה מזה במקום לו, ועליו, וממנו, ובו, והם חלוקים בטעמיהם ואי אפשר. ואולם הכתוב אם דבר כן במקומות הוא במקום שלא תקצר ההבנה:

**37:5 וַיַּחֲלֹ֤ם יוֹסֵף֙ חֲל֔וֹם וַיַּגֵּ֖ד לְאֶחָ֑יו וַיּוֹסִ֥פוּ ע֖וֹד שְׂנֹ֥א אֹתֽוֹ׃**

37:5 ויחלום – ענינו חזוק הדמיון מגזרת יחלמו בניהם **(איוב לט ד),** כי בשעה שישקטו ההרגשים ממפעלם יתחזק הדמיון. ואמרו כי החלום מתנה לאדם משאר בעלי חיים להזהיר להבא טוב או רע. ואמרו שההבדל בין חלום האמתי ובין חלום השקרי כי על האמת תתנבא הנפש ותשמח. ואמנם מעלת החלום הוא כשיראה הדבר ההוא בעצמו ולפעמים יראה דבר אחר שיהיה משל לו, ועכ׳׳פ יהיה בין המשל ובין הנמשל ערך בדבר אחד שיש בו יחס והוא דבר נבדל, וכל זה מהשפעת המפעל שישיג הנהגת כלל המציאות וישפיע חלק ממנו לכח המדמה:

**37:6 וַיֹּ֖אמֶר אֲלֵיהֶ֑ם שִׁמְעוּ־נָ֕א הַחֲל֥וֹם הַזֶּ֖ה אֲשֶׁ֥ר חָלָֽמְתִּי׃**

**37:7 וְ֠הִנֵּה אֲנַ֜חְנוּ מְאַלְּמִ֤ים אֲלֻמִּים֙ בְּת֣וֹךְ הַשָּׂדֶ֔ה וְהִנֵּ֛ה קָ֥מָה אֲלֻמָּתִ֖י וְגַם־נִצָּ֑בָה וְהִנֵּ֤ה תְסֻבֶּ֙ינָה֙ אֲלֻמֹּ֣תֵיכֶ֔ם וַתִּֽשְׁתַּחֲוֶ֖יןָ לַאֲלֻמָּתִֽי׃**

37:7 מאלמים אלומים – אחרי שמצאנו אלומות רבוי נקבות נאמר שאלומים מן אלום, ואלומה חבור שבלים:

37:7 קמה אלומתי וגם נצבה – הנה החלום מעין מקרה הרעב שהקרה שעל ידי הרעב ירדו אחי יוסף במצרים, ונאמר ויבואו אחי יוסף וישתחוו לו **(בראשית מב ו)**:

37:7 וזהו ותשתחוין לאלומתי:

**37:8 וַיֹּ֤אמְרוּ לוֹ֙ אֶחָ֔יו הֲמָלֹ֤ךְ תִּמְלֹךְ֙ עָלֵ֔ינוּ אִם־מָשׁ֥וֹל תִּמְשֹׁ֖ל בָּ֑נוּ וַיּוֹסִ֤פוּ עוֹד֙ שְׂנֹ֣א אֹת֔וֹ עַל־חֲלֹמֹתָ֖יו וְעַל־דְּבָרָֽיו׃**

37:8 המלוך תמלוך עלינו – מלך תהיה עלינו או תהיה עלינו לשר. ויש לומר המלוך תמלוך עלינו, ברצוננו:

37:8 אם משול תמשול בנו – בעל כרחנו.

**37:9 וַיַּחֲלֹ֥ם עוֹד֙ חֲל֣וֹם אַחֵ֔ר וַיְסַפֵּ֥ר אֹת֖וֹ לְאֶחָ֑יו וַיֹּ֗אמֶר הִנֵּ֨ה חָלַ֤מְתִּֽי חֲלוֹם֙ ע֔וֹד וְהִנֵּ֧ה הַשֶּׁ֣מֶשׁ וְהַיָּרֵ֗חַ וְאַחַ֤ד עָשָׂר֙ כּֽוֹכָבִ֔ים מִֽשְׁתַּחֲוִ֖ים לִֽי׃**

37:9 ויחלום עוד וגו׳ והנה השמש והירח – בעבור שבאו אחי יוסף פעם שנית ויאמרו שלום לעבדך לאבינו עודנו חי ויקדו וישתחוו **(שם מג כח).** והנה הירח משל לאמו והלא רחל מתה, על כן יש לומר כי היא בלהה שפחת רחל אמו. ויש אומרים שאמר כן יעקב כדי להכזיב החלום שלא יקנאו בו אחיו והראשון קרוב:

**37:10 וַיְסַפֵּ֣ר אֶל־אָבִיו֮ וְאֶל־אֶחָיו֒ וַיִּגְעַר־בּ֣וֹ אָבִ֔יו וַיֹּ֣אמֶר ל֔וֹ מָ֛ה הַחֲל֥וֹם הַזֶּ֖ה אֲשֶׁ֣ר חָלָ֑מְתָּ הֲב֣וֹא נָב֗וֹא אֲנִי֙ וְאִמְּךָ֣ וְאַחֶ֔יךָ לְהִשְׁתַּחֲוֺ֥ת לְךָ֖ אָֽרְצָה׃**

37:10 וינער בו אביו – הואיל והוא קשור בבי׳׳ת הוא כמשמעו כי בלי בי׳׳ת הוא לשון אבוד:

**37:11 וַיְקַנְאוּ־ב֖וֹ אֶחָ֑יו וְאָבִ֖יו שָׁמַ֥ר אֶת־הַדָּבָֽר׃**

37:11 ואביו שמר את הדבר – התמדת עיון הדבר בלב תצא בלשון שמירה כמו שמרתי דרכי ה׳ **(תהלים יח כב):**

**37:12 וַיֵּלְכ֖וּ אֶחָ֑יו לִרְע֛וֹת אֶׄתׄ־צֹ֥אן‬ אֲבִיהֶ֖ם בִּשְׁכֶֽם׃**

**37:13 וַיֹּ֨אמֶר יִשְׂרָאֵ֜ל אֶל־יוֹסֵ֗ף הֲל֤וֹא אַחֶ֙יךָ֙ רֹעִ֣ים בִּשְׁכֶ֔ם לְכָ֖ה וְאֶשְׁלָחֲךָ֣ אֲלֵיהֶ֑ם וַיֹּ֥אמֶר ל֖וֹ הִנֵּֽנִי׃**

37:13 רועים בשכם – על כן שלח לדרוש שלומם והעלה ידועה:

37:13 הנני – אעשה כדברך כנראה מפני שהיו שונאים אותו לא היה רוצה להתועד עמהם, אמנם מפני רצון אביו נענה:

**37:14 וַיֹּ֣אמֶר ל֗וֹ לֶךְ־נָ֨א רְאֵ֜ה אֶת־שְׁל֤וֹם אַחֶ֙יךָ֙ וְאֶת־שְׁל֣וֹם הַצֹּ֔אן וַהֲשִׁבֵ֖נִי דָּבָ֑ר וַיִּשְׁלָחֵ֙הוּ֙ מֵעֵ֣מֶק חֶבְר֔וֹן וַיָּבֹ֖א שְׁכֶֽמָה׃**

**37:15 וַיִּמְצָאֵ֣הוּ אִ֔ישׁ וְהִנֵּ֥ה תֹעֶ֖ה בַּשָּׂדֶ֑ה וַיִּשְׁאָלֵ֧הוּ הָאִ֛ישׁ לֵאמֹ֖ר מַה־תְּבַקֵּֽשׁ׃**

37:15 וימצאהו איש – הואיל ותועה בשדה היה נראה שזה הזמנה אלהית, ולא נאמר שהוא מלאך, ולא נסמוך על הגמטריא שהוא רפאל. והנה כשבא אל המקום שהיו רועים ולא מצאם היה מבקש אנה ואנה:

37:15 וזהו תועה בשדה – על כן שאל האיש מה תבקש:

**37:16 וַיֹּ֕אמֶר אֶת־אַחַ֖י אָנֹכִ֣י מְבַקֵּ֑שׁ הַגִּֽידָה־נָּ֣א לִ֔י אֵיפֹ֖ה הֵ֥ם רֹעִֽים׃**

**37:17 וַיֹּ֤אמֶר הָאִישׁ֙ נָסְע֣וּ מִזֶּ֔ה כִּ֤י שָׁמַ֙עְתִּי֙ אֹֽמְרִ֔ים נֵלְכָ֖ה דֹּתָ֑יְנָה וַיֵּ֤לֶךְ יוֹסֵף֙ אַחַ֣ר אֶחָ֔יו וַיִּמְצָאֵ֖ם בְּדֹתָֽן׃**

37:17 נסעו מזה – ושמעתי מהם אומרים נלכה דותינה אבל לא ידעתי ידיעה ברורה:

37:17 וימצאם בדותן – כפי דברי המגיד:

**37:18 וַיִּרְא֥וּ אֹת֖וֹ מֵרָחֹ֑ק וּבְטֶ֙רֶם֙ יִקְרַ֣ב אֲלֵיהֶ֔ם וַיִּֽתְנַכְּל֥וּ אֹת֖וֹ לַהֲמִיתֽוֹ׃**

37:18 ויתנכלו אותו – ענינו שחשבו עליו מחשבה רעה בסתר:

37:18 אותו להמיתו – יש מפרשים שזה המאמר כמו זבדני אלהים אותי **(בראשית ל כ)**:

37:18 ויש לומר שמלת אותו – טעמו בו כמו ואותנו אל תמרודו **(יהושע כב יט),** דומה לו להתנכל בעבדיו **(תהלים קח כה):**

**37:19 וַיֹּאמְר֖וּ אִ֣ישׁ אֶל־אָחִ֑יו הִנֵּ֗ה בַּ֛עַל הַחֲלֹמ֥וֹת הַלָּזֶ֖ה בָּֽא׃**

37:19 הלזה בא – אמר ר׳ סהל ז׳׳ל שיש הפרש בין הזה ובין הלזה . הזה יאמר לקרוב הזה אחיכם **(בראשית מג כט),** מי מאיש הלזה **(שם כד סה)** יאמר לרחוק. ונראה לי שטעם הלזה, רמז למקום כטעם שבו לנו בזה **(שמות כד ד).** והלמ׳׳ד לשמוש כדרך הלזה תקרא צום **(ישעיה נח ה):**

**37:20 וְעַתָּ֣ה ׀ לְכ֣וּ וְנַֽהַרְגֵ֗הוּ וְנַשְׁלִכֵ֙הוּ֙ בְּאַחַ֣ד הַבֹּר֔וֹת וְאָמַ֕רְנוּ חַיָּ֥ה רָעָ֖ה אֲכָלָ֑תְהוּ וְנִרְאֶ֕ה מַה־יִּהְי֖וּ חֲלֹמֹתָֽיו׃**

37:20 באחד הבורות – אע׳׳פ שבורות רבוי נקבות הדין בגזרת היחיד שהוא לשון זכר, בור בורות, הפך זה כוס כוסות, כוסי רויה **(תהלים כג ה):**

37:20 מה יהיו חלומותיו – כאמרם הנה בעל החלומות כי דאגתם בעבור החלומות, וכתוב והוא מסבות מתהפך בתחבולותיו **(איוב לז יב),** והם כונו להרגו כי בלא לו מה יועילו החלומות:

**37:21 וַיִּשְׁמַ֣ע רְאוּבֵ֔ן וַיַּצִּלֵ֖הוּ מִיָּדָ֑ם וַיֹּ֕אמֶר לֹ֥א נַכֶּ֖נּוּ נָֽפֶשׁ׃**

37:20 לא נכנו נפש – יש מפרשים שהשמות בכח הפעלים כיוצא בו ומשרתו יהושע בן נון **(שמות לג יא),** והרצון לא נכנו מכת נפש הטעם שתצא נפשו. ויש לומר שהוא כמו ואתה כי הזהרתו צדיק **(יחזקאל ג כא):**

**37:22 וַיֹּ֨אמֶר אֲלֵהֶ֣ם ׀ רְאוּבֵן֮ אַל־תִּשְׁפְּכוּ־דָם֒ הַשְׁלִ֣יכוּ אֹת֗וֹ אֶל־הַבּ֤וֹר הַזֶּה֙ אֲשֶׁ֣ר בַּמִּדְבָּ֔ר וְיָ֖ד אַל־תִּשְׁלְחוּ־ב֑וֹ לְמַ֗עַן הַצִּ֤יל אֹתוֹ֙ מִיָּדָ֔ם לַהֲשִׁיב֖וֹ אֶל־אָבִֽיו׃**

37:22 להשיבו אל אביו – אין הכרח להשיבו אל יוסף או אל ראובן:

**37:23 וַֽיְהִ֕י כַּֽאֲשֶׁר־בָּ֥א יוֹסֵ֖ף אֶל־אֶחָ֑יו וַיַּפְשִׁ֤יטוּ אֶת־יוֹסֵף֙ אֶת־כֻּתָּנְתּ֔וֹ אֶת־כְּתֹ֥נֶת הַפַּסִּ֖ים אֲשֶׁ֥ר עָלָֽיו׃**

37:23 ויפשיטו – הואיל ואמר את יוסף את כתנתו, נראה שהכתונת פעול לפעול, והנה ויפשיטו יוצא לשלישי:

37:23 את כתנתו – זה השם נמצא על שלשה משקלים. האחד כמו ויטבלו את הכתונת בדם, והשני כתונת בד **(ויקרא טז ד),** והשלישי ויעשו את הכתנות **(שמות לט כז),** שהיחיד כתנה בשקל חכמה. וצירוף הכנוי בא מן המשקל הראשון, ונשתנית מלת בכתנותם **(ויקרא י ה),** שבא התי׳׳ו בשו׳׳א לבדו ולא בקמ׳׳ץ חטף, כמו עלה אריה מסבכו **(ירמיה ד ז).** או הוא ממשקל סבך בשקל סבל כי את עול סבלו **(ישעיה ט ג),** כי יתכן להיותו ממשקל פועל כמו קומץ קמצו, ונדגשה הבי׳׳ת לפאר המלה:

**37:24 וַיִּ֨קָּחֻ֔הוּ וַיַּשְׁלִ֥כוּ אֹת֖וֹ הַבֹּ֑רָה וְהַבּ֣וֹר רֵ֔ק אֵ֥ין בּ֖וֹ מָֽיִם׃**

37:24 והבור ריק – לפי ששם בור חלוק משם באר, שהבאר מים נובעים ובור הוא מקוה מים, לכן יהיה בנוי כנרמז ובורות חצובים **(דברים ו יא),** על כן אפשר שלא יהיה בו מים:

37:24 ולכן נאמר והבור ריק אין בו מים – ולכן יהיה בית כלא כי שמו אותי בבור **(בראשית מ טו):**

**37:25 וַיֵּשְׁבוּ֮ לֶֽאֱכָל־לֶחֶם֒ וַיִּשְׂא֤וּ עֵֽינֵיהֶם֙ וַיִּרְא֔וּ וְהִנֵּה֙ אֹרְחַ֣ת יִשְׁמְעֵאלִ֔ים בָּאָ֖ה מִגִּלְעָ֑ד וּגְמַלֵּיהֶ֣ם נֹֽשְׂאִ֗ים נְכֹאת֙ וּצְרִ֣י וָלֹ֔ט הוֹלְכִ֖ים לְהוֹרִ֥יד מִצְרָֽיְמָה׃**

37:25 וישבו לאכול לחם – נראה שראובן לא ישב שם שהרי לא היה שם במכירתו, כנזכר וישב ראובן אל הבור והנה אין יוסף בבור:

37:25 ארחת ישמעאלים – בטוב תרגם המתרגם שהשיירא נקראת כן, בעבור שהיא הולכת ארחות כמו שנקרא האורח אורח. גם כל דבר המתמיד בבוא זה אחר סור זה יקרא בשם אורח, כי הדרך כל אשר יבוא חלק לפניו ילך חלק לאחריו:

37:25 נכאת – מן ויראם את כל בית נכתה **(מלכים ב כ יג),** ונראה שהוא גולל כל דבר מזהב ואבן יקרה וכל דבר נחמד. ואיננו חרובין ולא שעוה, כי מה טעם ויראם את כל בית נכתה **(מלכים ב כ יג).** ואפשר לומר כי הוא הנקרא מסטיכי יען כי צורך המצריים בזה הרבה מפני לחות היאור. ומה שהוא נאכל לכל העולם הוא נאכל למצריים לבד או להיותו דבר נחמד שהיה לו:

37:25 וצרי – זאת המלה באה בשו׳׳א לבדו ובא גם בקמ׳׳ץ חט׳׳ף מעט צרי **(בראשית מג יא),** וכך הדין והעד שבהפסק יבאו בחול׳׳ם וצור׳׳י **(יחזקאל כז יז),** ואולם בא זה בשו׳׳א לבדו להקל מפני תוספת הו׳׳ו. ואומרים כי הוא מין הנעשה ממינים רבים, ויותר נכון להיותו שם אילן ונקרא הפרי בשם האילן, וכתוב עלי גלעד וקחי צרי **(ירמיה מו יא).** והאומר שהוא השמן הנוטף מעץ בלשמון הוא הנקרא שמן הטוב **(מלכים ב כ יג),** ומהם אומרים שהוא הנאמר בתורה נטף **(שמות ל לד)** והוא אל מסתיק:

37:25 ולוט – הואיל ובלשון ערב נקראת זאת המלה בחלוף ו׳׳ו בבי׳׳ת הוא הידוע בלשונם. והזכיר סחורתם להודיע כי מכוונים היו לרדת מצרימה ועל כן מכרוהו להם להעבירו למצרים:

**37:26 וַיֹּ֥אמֶר יְהוּדָ֖ה אֶל־אֶחָ֑יו מַה־בֶּ֗צַע כִּ֤י נַהֲרֹג֙ אֶת־אָחִ֔ינוּ וְכִסִּ֖ינוּ אֶת־דָּמֽוֹ׃**

37:26 מה בצע – יש מפרשים מה תועלת, ואחרים פירשוהו ענין חפץ. ונראה לי שהטעם בעבור שגמרו בדעתם להרגו כאמרם לכו ונהרגהו:

37:26 וכן אמר יהודה מה בצע – הטעם גמירת והשלמת המחשבה:

37:26 וכסינו את דמו – שנהרוג אותו ונאמר חיה רעה אכלתהו:

**37:27 לְכ֞וּ וְנִמְכְּרֶ֣נּוּ לַיִּשְׁמְעֵאלִ֗ים וְיָדֵ֙נוּ֙ אַל־תְּהִי־ב֔וֹ כִּֽי־אָחִ֥ינוּ בְשָׂרֵ֖נוּ ה֑וּא וַֽיִּשְׁמְע֖וּ אֶחָֽיו׃**

37:27 כי אחינו בשרנו הוא – ואין לנו למשוך דין אכזריות:

37:27 וישמעו אחיו – כדי למכרו לתועלת הכסף:

**37:28 וַיַּֽעַבְרוּ֩ אֲנָשִׁ֨ים מִדְיָנִ֜ים סֹֽחֲרִ֗ים וַֽיִּמְשְׁכוּ֙ וַיַּֽעֲל֤וּ אֶת־יוֹסֵף֙ מִן־הַבּ֔וֹר וַיִּמְכְּר֧וּ אֶת־יוֹסֵ֛ף לַיִּשְׁמְעֵאלִ֖ים בְּעֶשְׂרִ֣ים כָּ֑סֶף וַיָּבִ֥יאוּ אֶת־יוֹסֵ֖ף מִצְרָֽיְמָה׃**

37:28 ויעברו אנשים מדינים – הם הנזכרים והנה ארחת ישמעאלים, ועל המדינים כתוב כי נזמי זהב להם כי ישמעאלים הם **(שופטים ח כד),** כי שכנים אלו עם אלו, וכתוב על פני כל אחיו נפל **(בראשית כה יח):**

37:28 וימשכו – אחיו ולא המדינים, כמוהו ויפתח הגמלים **(שם כד לב):**

37:28 ויביאו את יוסף מצרימה – כמוהו ויגמול שקדים **(במדבר יז כג):**

**37:29 וַיָּ֤שָׁב רְאוּבֵן֙ אֶל־הַבּ֔וֹר וְהִנֵּ֥ה אֵין־יוֹסֵ֖ף בַּבּ֑וֹר וַיִּקְרַ֖ע אֶת־בְּגָדָֽיו׃**

37:29 וישב ראובן – אולי בעבור שכעס על מה שהתנכלו ליוסף לא רצה לשבת לאכול עמהם וילך בדרך הרחוק, ובעוד שהלך מכרוהו, וכששב ראה והנה אין יוסף בבור:

**37:30 וַיָּ֥שָׁב אֶל־אֶחָ֖יו וַיֹּאמַ֑ר הַיֶּ֣לֶד אֵינֶ֔נּוּ וַאֲנִ֖י אָ֥נָה אֲנִי־בָֽא׃**

37:30 ואני אנה בא – כפל אני כדרך הנוהים:

37:30 ובא – יתכן היותו כמשמעו. ואפשר שכעס על עצמו בעבור שהלך אנה ואנה והילך איננו. והוא לשון הליכה, כמוהו באנו אל אחיך **(בראשית לב ז):**

**37:31 וַיִּקְח֖וּ אֶת־כְּתֹ֣נֶת יוֹסֵ֑ף וַֽיִּשְׁחֲטוּ֙ שְׂעִ֣יר עִזִּ֔ים וַיִּטְבְּל֥וּ אֶת־הַכֻּתֹּ֖נֶת בַּדָּֽם׃**

37:31 וישחטו שעיר עזים – נותני טעמים אמרו בעבור שדמו דומה לדם האדם. ויש לומר בעבור ששחטוהו לצורך זה הענין, שחטו הפחות מהמינים שהיו רועים:

**37:32 וַֽיְשַׁלְּח֞וּ אֶת־כְּתֹ֣נֶת הַפַּסִּ֗ים וַיָּבִ֙יאוּ֙ אֶל־אֲבִיהֶ֔ם וַיֹּאמְר֖וּ זֹ֣את מָצָ֑אנוּ הַכֶּר־נָ֗א הַכְּתֹ֧נֶת בִּנְךָ֛ הִ֖וא אִם־לֹֽא׃**

37:32 וישלחו – נכון שיהיה מגזרת ובעד השלח יפולו **(יואל ב ח),** שהם עצמם הביאו הכתונת אל אביהם, והטעם שקרעוה בשלח כדמות שני חיות. ואפשר היות המלה כמשמעה והטעם ששלחוה על ידי קצתם. ולא יסבול הפירוש היות ענין פרישות כי אחרי כן אמר ויביאו:

**37:33 וַיַּכִּירָ֤הּ וַיֹּ֙אמֶר֙ כְּתֹ֣נֶת בְּנִ֔י חַיָּ֥ה רָעָ֖ה אֲכָלָ֑תְהוּ טָרֹ֥ף טֹרַ֖ף יוֹסֵֽף׃**

37:33 טרוף טורף – בשקל והנה שורף **(ויקרא י טז),** החול׳׳ם מקום שור׳׳ק מפני שהוקל הרי׳׳ש פעל שלא נזכר שם פועלו. ובא טרוף טורף כדרך ואם גנוב יגנב **(שמות כב יא),** בעבור שהמקור הוא המחשבה והוא שרש הפעלים ישתמש עם כללם. ועשו זה להתיאש יעקב ממנו, ולזה היה אבלו עצום כי הציקוהו המחשבות:

**37:34 וַיִּקְרַ֤ע יַעֲקֹב֙ שִׂמְלֹתָ֔יו וַיָּ֥שֶׂם שַׂ֖ק בְּמָתְנָ֑יו וַיִּתְאַבֵּ֥ל עַל־בְּנ֖וֹ יָמִ֥ים רַבִּֽים׃**

**37:35 וַיָּקֻמוּ֩ כָל־בָּנָ֨יו וְכָל־בְּנֹתָ֜יו לְנַחֲמ֗וֹ וַיְמָאֵן֙ לְהִתְנַחֵ֔ם וַיֹּ֕אמֶר כִּֽי־אֵרֵ֧ד אֶל־בְּנִ֛י אָבֵ֖ל שְׁאֹ֑לָה וַיֵּ֥בְךְּ אֹת֖וֹ אָבִֽיו׃**

37:35 כל בניו וכל בנותיו – שהיא בתו ובת בנו וכלותיו בכללן ומאן לקבל נחמה:

37:35 שאולה – הקבר נקרא שאול שהוא תחתית הארץ כי לא שאול תודך **(ישעיה לח יח),** ונקרא בשם שאול משום שהוא שואל, לעלוקה שתי בנות **(משלי ל טו):**

37:35 ויבך אותו אביו – להיותו על יצחק יסבול הפירוש, כי מעת שנמכר יוסף עד שמת יצחק עברו שתים עשרה שנה. גם אפשר היותו על יעקב שבכה בשביל יוסף בעבור שנתעורר ענינו:

**37:36 וְהַ֨מְּדָנִ֔ים מָכְר֥וּ אֹת֖וֹ אֶל־מִצְרָ֑יִם לְפֽוֹטִיפַר֙ סְרִ֣יס פַּרְעֹ֔ה שַׂ֖ר הַטַּבָּחִֽים׃**

37:36 והמדנים – זאת השיירא נקראת בשלשה שמות מדנים, ישמעאלים, מדינים. ואפשר היות זאת השיירא משלש משפחות:

37:36 סרים פרעה – הטעם שר כי אשה היתה לו:

37:36 הטבחים – אע׳׳פ שנמצאת המלה על הרג כמו רב טבחיא **(דניאל ב יד),** ועל בשול טבחה טבחה **(משלי ט ב),** בזה המקום לטעם הבשול, והעד הנה חבריו שר המשקים ושר האופים שנמסרו על ידיו:

**38:1 וַֽיְהִי֙ בָּעֵ֣ת הַהִ֔וא וַיֵּ֥רֶד יְהוּדָ֖ה מֵאֵ֣ת אֶחָ֑יו וַיֵּ֛ט עַד־אִ֥ישׁ עֲדֻלָּמִ֖י וּשְׁמ֥וֹ חִירָֽה׃**

38:1 ויהי בעת ההיא וירד יהודה – וקשה הענין להיות הפרשה הזאת כסדרה כי מעת שנמכר יוסף עד רדת יעקב למצרים עברו שתים ועשרים שנה. ואיך אפשר כי באלו השנים גודלו בנים ובני בנים ליהודה, שאם נאמר כי בשנה ראשונה נולד ער, ועד היותו בן שמונה שנים נתנה לו תמר, ובאותה השנה מת ער, ובשנה התשיעית נתנה לאונן, וגם מת אונן באותה השנה, והנה עברה שנה עשירית עד שיגדל שלה, ובשנת אחת עשרה מתה אשת יהודה, ובשנת שתים עשר הרתה תמר מיהודה, ובשנת שלש עשרה נולדו פרץ וזרח ועד היות פרץ בן שמונה שנים לקח אשה, שהם עשרים שנה למכירתו של יוסף, ובשנת עשרים ואחת נולד חצרון ובשנת שתים ועשרים נולד חמול, כאשר סדרם בעל סדר עולם. ואיך אפשר כי בן שמונה שנים הוליד ולא ימצא פחות מבן שתים עשרה שנה. וענין אחז שמעלה החשבון להיות בן אחת עשרה שנה כשהוליד את חזקיהו לא כן, כי שנים מקוטעות היו ובן שתים עשרה שנה היה. ואשר נטרף דעתם מענין בצלאל לא ידעו במה יכשלו. ומפני דוחק הזמן בסדר אלו הענינים, על כן יש לומר שענין יהודה קדם מן מכירת יוסף. יש אומרים על כן נזכר ענין יהודה הנה כדי להבדיל ענין יוסף לאשת אדוניו, ובין מעשה יהודה, ונראה לי כי לא כון הכתוב לכך. אלא כנראה שרצה הכתוב לבאר תולדות יהודה בעבור שהיה יחס המלכות ממנו והנה ענין רות כיוצא בדבר זכרון תולדות משה. ומפני שלא היה ראוי לחבר ענין יהודה אחר מאמר וישב יעקב **(בראשית לז א),** גם אחרי סדר ויוסף הורד מצרימה **(שם לט א),** הביאו בזה המקום, אבל באמת ענין יהודה קודם מן מכירת יוסף. גם יש לומר ששנאת יוסף והבאת דבת אחיו קדמה על כן לא הקדים ענין יהודה, אלא מפני שהחל מאורעות שאירעו ליעקב השלים במכירתו של יוסף ואחרי כן הביא ענין יהודה. ואין מוקדם ומאוחר בתורה, אלא כל התורה כסדר. כיוצא בדבר ענין יתרו שהיתה ביאתו בשנה השנית והזכיר ענינו קודם מתן תורה לעלות ידועות:

38:1 וירד יהודה – האומר שירד ממעלתו שקר נבא. אבל ידוע שיעקב היה דר בחברון ועדולם היה קרובה בארץ פלשתים, וההולך מצפון העולם לדרומו יקרא יורד ומבחינת תנועת גלגל היושר יובן הענין:

**38:2 וַיַּרְא־שָׁ֧ם יְהוּדָ֛ה בַּת־אִ֥ישׁ כְּנַעֲנִ֖י וּשְׁמ֣וֹ שׁ֑וּעַ וַיִּקָּחֶ֖הָ וַיָּבֹ֥א אֵלֶֽיהָ׃**

38:2 בת איש כנעני – נכון הוא להיות כמו בן צוף אפרתי **(שמואל א א א),** אם לא היה ענינו סוחר כמו ולא יהיה כנעני עוד **(זכריה יד כא),** בעבור שלא מצאנו השבטים שנשאו מבנות כנען כאשר היה מקובל להם מענין אברהם. והעד כי מי שעבר מהם לא החריש הכתוב מלהזכירו, ושאול בן הכנענית:

**38:3 וַתַּ֖הַר וַתֵּ֣לֶד בֵּ֑ן וַיִּקְרָ֥א אֶת־שְׁמ֖וֹ עֵֽר׃**

**38:4 וַתַּ֥הַר ע֖וֹד וַתֵּ֣לֶד בֵּ֑ן וַתִּקְרָ֥א אֶת־שְׁמ֖וֹ אוֹנָֽן׃**

**38:5 וַתֹּ֤סֶף עוֹד֙ וַתֵּ֣לֶד בֵּ֔ן וַתִּקְרָ֥א אֶת־שְׁמ֖וֹ שֵׁלָ֑ה וְהָיָ֥ה בִכְזִ֖יב בְּלִדְתָּ֥הּ אֹתֽוֹ׃**

38:5 והיה בכזיב – הוצרך לומר כן שקראתו אמו שהראשון קראו אביו, והשני אמו, עתה היה זוכה אביו. ובעבור שהיה בכזיב, שם מדינה, בתי אכזיב **(מיכה א יד),** על כן קראתו אמו בשם שלה, מגזרת ויכהו שם האלהים על השל **(שמואל ב ו ז):**

**38:6 וַיִּקַּ֧ח יְהוּדָ֛ה אִשָּׁ֖ה לְעֵ֣ר בְּכוֹר֑וֹ וּשְׁמָ֖הּ תָּמָֽר׃**

**38:7 וַיְהִ֗י עֵ֚ר בְּכ֣וֹר יְהוּדָ֔ה רַ֖ע בְּעֵינֵ֣י יְהוָ֑ה וַיְמִתֵ֖הוּ יְהוָֽה׃**

38:7 רע בעיני ה׳ – בדברים שהם בסתר. יש אומרים שהיה דש מבפנים וזורה בחוץ שלא תהר ותפסיד יפיה:

**38:8 וַיֹּ֤אמֶר יְהוּדָה֙ לְאוֹנָ֔ן בֹּ֛א אֶל־אֵ֥שֶׁת אָחִ֖יךָ וְיַבֵּ֣ם אֹתָ֑הּ וְהָקֵ֥ם זֶ֖רַע לְאָחִֽיךָ׃**

**38:9 וַיֵּ֣דַע אוֹנָ֔ן כִּ֛י לֹּ֥א**

38:9 ויבם אותה – שם יבום מן השמות שמצטרפים בשם אחר כשם אח. ויתכן להיות טעמו קרוב שאחי הבעל נקראים בזה השם, וכן הנה שבה יבמתך **(רות א טו)** משם בעלה. והפעולה הבאה ממנו הטעם להראות שמצד הקרוב יתחיב שישאנה לאשה להקים שם המת. והנה קודם בוא התורה היה הענין תלוי באחים ממש ואחרי בוא התורה העתיקו באחי משפחה ובפסוק כי ישבו אחים יחדו **(דברים כה ה),** נרמיז מה שפירשנו בספר מצות:

38:9 והקם זרע לאחיך – שיהיה מתיחס אליו:

38:9 ושחת ארצה – הטעם דרך ארץ. לא כדעת מפרשים ושחת ארצה שלה, ונקרא כן בעבור שהיא יושבת בו על הארץ:

38:9 נתון זרע – המקור מזה העקר יבוא שלם וחסר כמו נשוא **(ישעיה א יד):**

**38:10 וַיֵּ֛רַע בְּעֵינֵ֥י יְהוָ֖ה אֲשֶׁ֣ר עָשָׂ֑ה וַיָּ֖מֶת גַּם־אֹתֽוֹ׃**

38:10 וימת גם אותו – סמוך אל ער:

**38:11 וַיֹּ֣אמֶר יְהוּדָה֩ לְתָמָ֨ר כַּלָּת֜וֹ שְׁבִ֧י אַלְמָנָ֣ה בֵית־אָבִ֗יךְ עַד־יִגְדַּל֙ שֵׁלָ֣ה בְנִ֔י כִּ֣י אָמַ֔ר פֶּן־יָמ֥וּת גַּם־ה֖וּא כְּאֶחָ֑יו וַתֵּ֣לֶךְ תָּמָ֔ר וַתֵּ֖שֶׁב בֵּ֥ית אָבִֽיהָ׃**

38:11 בית אביך – חסר בי׳׳ת כמו אך לא יעשה בית ה׳ **(מלכים ב יב יד):**

38:11 עד יגדל שלה – כי אם יהיה שלם בשכלו אולי לא יחטא שימות כאחיו, או שיהיה הרצון להעבירה בדברים:

**38:12 וַיִּרְבּוּ֙ הַיָּמִ֔ים וַתָּ֖מָת בַּת־שׁ֣וּעַ אֵֽשֶׁת־יְהוּדָ֑ה וַיִּנָּ֣חֶם יְהוּדָ֗ה וַיַּ֜עַל עַל־גֹּֽזֲזֵ֤י צֹאנוֹ֙ ה֗וּא וְחִירָ֛ה רֵעֵ֥הוּ הָעֲדֻלָּמִ֖י תִּמְנָֽתָה׃**

38:12 ותמת בת שוע – הזכיר מיתתה אודות ענין יהודה עם תמר:

38:12 וינחם יהודה – קבל תנחומין:

38:12 ויעל על גוזזי צאנו – הטעם אל כמו ודברתי על הנביאים **(הושע יב יא):**

38:12 תמנה – שהיא קצה ארך פלשתים:

38:12 ואמר ויעל – כנגד המקום:

**38:13 וַיֻּגַּ֥ד לְתָמָ֖ר לֵאמֹ֑ר הִנֵּ֥ה חָמִ֛יךְ עֹלֶ֥ה תִמְנָ֖תָה לָגֹ֥ז צֹאנֽוֹ׃**‬‬‬

38:13 הנה חמיך – השמות מוסכמים לזכר ולנקבה, על כן לא יצדק לומר חמיו או חמותו רק חמיה וחמותה, ולזכר חותנו חותנתו. ונראה לי לתת טעם שענין חתן הוא חדוש השמחה, והעד ביום חתונתו וביום שמחת לבו **(שה׳׳ש ג יא).** והנה חתן הוא פעול, וחותן פועל שהם משמחים אותו, ולאשה חמיה וחמותה מגזרת בכל יחם הצאן **(בראשית ל מא),** אע׳׳פ שהם חלוקי עקר כמוהם רבים:

38:13 לגוז – מקור מפעלי הכפל בשקל לבוז **(אסתר ג יג):**

**38:14 וַתָּסַר֩ בִּגְדֵ֨י אַלְמְנוּתָ֜הּ מֵֽעָלֶ֗יהָ וַתְּכַ֤ס בַּצָּעִיף֙ וַתִּתְעַלָּ֔ף וַתֵּ֙שֶׁב֙ בְּפֶ֣תַח עֵינַ֔יִם אֲשֶׁ֖ר עַל־דֶּ֣רֶךְ תִּמְנָ֑תָה כִּ֤י רָאֲתָה֙ כִּֽי־גָדַ֣ל שֵׁלָ֔ה וְהִ֕וא לֹֽא־נִתְּנָ֥ה ל֖וֹ לְאִשָּֽׁה׃**

38:14 ותכס בצעיף – כסתה פניה לכך:

38:14 ותתעלף – עשתה זה כדי שלא יכירנה מפרצוף פניה:

38:14 ותשב בפתח עינים – הטעם באם הדרך:

38:14 ויש מפרשים בפתח – מבין שני מעינות ששם יעבור יהודה, והפירוש הראשון הוא הנכון. גם יתכן היות הפירוש בפתח עינים, הבית אשר הוא תאוה לענינים כמנהג הזונות:

**38:15 וַיִּרְאֶ֣הָ יְהוּדָ֔ה וַֽיַּחְשְׁבֶ֖הָ לְזוֹנָ֑ה כִּ֥י כִסְּתָ֖ה פָּנֶֽיהָ׃**

38:15 ויחשבה לזונה – בעבור שישבה באם הדרך:

38:15 וטעם כי כסתה פניה – אע׳׳פ שמנהג הזונות לגלות פניהן. והמפרש כי כסתה פניה, במיני צבעונים לא ישרו דבריו בעיני שזאת לשון נכריה:

38:15 ולמ׳׳ד לזונה – נוסף כלמ׳׳ד בלא לשבעה **(ישעיה נה ב):**

**38:16 וַיֵּ֨ט אֵלֶ֜יהָ אֶל־הַדֶּ֗רֶךְ וַיֹּ֙אמֶר֙ הָֽבָה־נָּא֙ אָב֣וֹא אֵלַ֔יִךְ כִּ֚י לֹ֣א יָדַ֔ע כִּ֥י כַלָּת֖וֹ הִ֑וא וַתֹּ֙אמֶר֙ מַה־תִּתֶּן־לִּ֔י**

**38:17 וַיֹּ֕אמֶר אָנֹכִ֛י אֲשַׁלַּ֥ח גְּדִֽי־עִזִּ֖ים מִן־הַצֹּ֑אן וַתֹּ֕אמֶר אִם־תִּתֵּ֥ן עֵרָב֖וֹן עַ֥ד שָׁלְחֶֽךָ׃**

38:17 אם תתן ערבון – להיות יותר חשוב ממה שנדר לה דומהו בני התערובות **(מלכים ב יד יד).** ושאלה שלשה דברים כשלשה עדים והשלשה היו נכרים בעיני אחרים:

**38:18 וַיֹּ֗אמֶר מָ֣ה הָֽעֵרָבוֹן֮ אֲשֶׁ֣ר אֶתֶּן־לָּךְ֒ וַתֹּ֗אמֶר חֹתָֽמְךָ֙ וּפְתִילֶ֔ךָ וּמַטְּךָ֖ אֲשֶׁ֣ר בְּיָדֶ֑ךָ וַיִּתֶּן־לָּ֛הּ וַיָּבֹ֥א אֵלֶ֖יהָ וַתַּ֥הַר לֽוֹ׃**

**38:19 וַתָּ֣קָם וַתֵּ֔לֶךְ וַתָּ֥סַר צְעִיפָ֖הּ מֵעָלֶ֑יהָ וַתִּלְבַּ֖שׁ בִּגְדֵ֥י אַלְמְנוּתָֽהּ׃**

**38:20 וַיִּשְׁלַ֨ח יְהוּדָ֜ה אֶת־גְּדִ֣י הָֽעִזִּ֗ים בְּיַד֙ רֵעֵ֣הוּ הָֽעֲדֻלָּמִ֔י לָקַ֥חַת הָעֵרָב֖וֹן מִיַּ֣ד הָאִשָּׁ֑ה וְלֹ֖א מְצָאָֽהּ׃**

**38:21 וַיִּשְׁאַ֞ל אֶת־אַנְשֵׁ֤י מְקֹמָהּ֙ לֵאמֹ֔ר אַיֵּ֧ה הַקְּדֵשָׁ֛ה הִ֥וא בָעֵינַ֖יִם עַל־הַדָּ֑רֶךְ וַיֹּ֣אמְר֔וּ לֹא־הָיְתָ֥ה בָזֶ֖ה קְדֵשָֽׁה׃**

38:21 איה הקדשה – כנראה קודם הנתן תורה היה זה בהתר:

38:21 וטעם קדשה – שהיתה יושבת בהריון נבדלת לשם איש שבא אליה עד לדתה כדמות אשת איש להיות הנולד נודע לשם האיש ההוא, ואחרי כן היה מניחה וזהו מה שאסרה התורה. וזה הענין היה מפורסם, על כן אמר איה הקדשה, ואנשי המקום אמרו:

38:21 לא היתה בזה קדשה:

**38:22 וַיָּ֙שָׁב֙ אֶל־יְהוּדָ֔ה וַיֹּ֖אמֶר לֹ֣א מְצָאתִ֑יהָ וְגַ֨ם אַנְשֵׁ֤י הַמָּקוֹם֙ אָֽמְר֔וּ לֹא־הָיְתָ֥ה בָזֶ֖ה קְדֵשָֽׁה׃**

**38:23 וַיֹּ֤אמֶר יְהוּדָה֙ תִּֽקַּֽח־לָ֔הּ פֶּ֖ן נִהְיֶ֣ה לָב֑וּז הִנֵּ֤ה שָׁלַ֙חְתִּי֙ הַגְּדִ֣י הַזֶּ֔ה וְאַתָּ֖ה לֹ֥א מְצָאתָֽהּ׃**

38:23 תקח לה – הטעם יהיו לה:

38:23 פן נהיה לבוז – שאם תבקשם יתפרסם, וזה בזיון לנו כי בשביל תאוה הוצרכתי לתת שלשה דברים. ויש מפרשים תקח ממנה, וזה לא יתכן כיון שאמר:

38:23 ואתה לא מצאתה:

**38:24 וַיְהִ֣י ׀ כְּמִשְׁלֹ֣שׁ חֳדָשִׁ֗ים וַיֻּגַּ֨ד לִֽיהוּדָ֤ה לֵֽאמֹר֙ זָֽנְתָה֙ תָּמָ֣ר כַּלָּתֶ֔ךָ וְגַ֛ם הִנֵּ֥ה הָרָ֖ה לִזְנוּנִ֑ים וַיֹּ֣אמֶר יְהוּדָ֔ה הוֹצִיא֖וּהָ וְתִשָּׂרֵֽף׃**

38:24 ויהי כמשלש חשדים וגו׳ הרה לזנונים – כמו בן זקונים **(בראשית מד כ)** שם רבוי, ולא יפרד והלמ׳׳ד מקום מ׳׳ם כלמ׳׳ד אלף למטה **(במדבר לא ד):**

38:24 הוציאוה ותשרף – המפרשים שהיא בת כהן ועל כן חיבה שרפה, הלא לא חיבו שרפה אלא לאותה שיש לה מאמר ולזאת לא עשה מאמר. ויותר טוב מאמר המפרש כי באותו הזמן היה דין כל זונה בשרפה, כאשר קדם לנו הרמז לא היתה בזה קדשה, ולא היתה הכונה בשביל שהיא יבמה:

**38:25 הִ֣וא מוּצֵ֗את וְהִ֨יא שָׁלְחָ֤ה אֶל־חָמִ֙יהָ֙ לֵאמֹ֔ר לְאִישׁ֙ אֲשֶׁר־אֵ֣לֶּה לּ֔וֹ אָנֹכִ֖י הָרָ֑ה וַתֹּ֙אמֶר֙ הַכֶּר־נָ֔א לְמִ֞י הַחֹתֶ֧מֶת וְהַפְּתִילִ֛ים וְהַמַּטֶּ֖ה הָאֵֽלֶּה׃**

38:25 היא מוצאת – נעלם האל׳׳ף, כמו לשאת לצאת ודינו היה לו לומר כמו מודעת זאת **(ישעיה יב ה),** פעול מן ההפעיל:

**38:26 וַיַּכֵּ֣ר יְהוּדָ֗ה וַיֹּ֙אמֶר֙ צָֽדְקָ֣ה מִמֶּ֔נִּי כִּֽי־עַל־כֵּ֥ן לֹא־נְתַתִּ֖יהָ לְשֵׁלָ֣ה בְנִ֑י וְלֹֽא־יָסַ֥ף ע֖וֹד לְדַעְתָּֽה׃**

38:26 צדקה ממני – מ׳׳ם ממנו כמ׳׳ם תבורך מנשים יעל **(שופטים ה כד):**

38:26 כי על כן לא נתתיה – יש מפרשים שחסר מלת אשר כמו לעם עליה **(ישעיה מב ה),** והטעם כי על כן שלא נתתיה. ואחרים פירשו טעם כי על כן, כטעם הואיל ולא נתתיה. ויש לפרשו מקרא מסורס והטעם, צדקה ממני על כן כי לא נתתיה לשלה בני:

38:26 ולא יסף עוד לדעתה – כון הכתוב להודיע צניעות האיש:

**38:27 וַיְהִ֖י בְּעֵ֣ת לִדְתָּ֑הּ וְהִנֵּ֥ה תְאוֹמִ֖ים בְּבִטְנָֽהּ׃**

**38:28 וַיְהִ֥י בְלִדְתָּ֖הּ וַיִּתֶּן־יָ֑ד וַתִּקַּ֣ח הַמְיַלֶּ֗דֶת וַתִּקְשֹׁ֨ר עַל־יָד֤וֹ שָׁנִי֙ לֵאמֹ֔ר זֶ֖ה יָצָ֥א רִאשֹׁנָֽה׃**

38:28 ויתן יד – כאשר ראתה המילדת שאחיו פרץ לעבור וזה היה משיב ידו, על כן נתנה עליו סימן להודיע הפלא שנעשה כי הוא היה יוצא ראשונה, על כן יהיה הכ׳׳ף נאות בשמושו. ואחרים פירשוהו כ׳׳ף האמת ככ׳׳ף כשלשים וששה איש **(יהושע ז ה):**

38:28 מה פרצת – הטעם פרצת הגדר, ואינו מן ויפרוץ האיש **(בראשית ל לד),** שהוא ענין רבוי אעפ׳׳כ הכל הריסת הגבול והרבוי מצד שפעו יוצא מהגבול, וכן כי ימין ושמאל תפרוצי **(ישעיה נד ג):**

38:28 ויתן על ידו שני – פירושו הצבע האדום המשובה ומשקל שני, צלי **(שם מד טז).** והיו׳׳ד למ׳׳ד הפעל, ואינו ליחס כי לא נמצא בלי יו׳׳ד בזה הענין, ונמצא במ׳׳ם אם יהיו הטאיכם כשנים **(שם א יח).** ולא יצא משלשה דברים אם שהוא נוסף, אם מ׳׳ם הרבים, או שהוא עקר. ולהיות מ׳׳ם הרבים במשקל זה, לא יתכן כי היה ראוי לומר שניים, כמו עני עניים. ולהיות עקר לא יתכן, על כן פסקו שהוא נוסף, וכיוצא בזה לא מצאנו להיות המ׳׳ם נוסף. ואפשר שהמ׳׳ם בשנים לרבוי, אמנם הוא משקל אחר:

**38:29 וַיְהִ֣י ׀ כְּמֵשִׁ֣יב יָד֗וֹ וְהִנֵּה֙ יָצָ֣א אָחִ֔יו וַתֹּ֕אמֶר מַה־פָּרַ֖צְתָּ עָלֶ֣יךָ פָּ֑רֶץ וַיִּקְרָ֥א שְׁמ֖וֹ פָּֽרֶץ׃**

**38:30 וְאַחַר֙ יָצָ֣א אָחִ֔יו אֲשֶׁ֥ר עַל־יָד֖וֹ הַשָּׁנִ֑י וַיִּקְרָ֥א שְׁמ֖וֹ זָֽרַח׃**

38:30 אשר על ידו השני ויקרא שמו זרח – מפני שזרח בראשונה ועוד חזר לאחור:

38:30 ויקרא – חסר הפועל:

**39:1 וְיוֹסֵ֖ף הוּרַ֣ד מִצְרָ֑יְמָה וַיִּקְנֵ֡הוּ פּוֹטִיפַר֩ סְרִ֨יס פַּרְעֹ֜ה שַׂ֤ר הַטַּבָּחִים֙ אִ֣ישׁ מִצְרִ֔י מִיַּד֙ הַיִּשְׁמְעֵאלִ֔ים אֲשֶׁ֥ר הוֹרִדֻ֖הוּ שָֽׁמָּה׃**

39:1 ויוסףהורד – ו׳׳ו ויוסף במקום וכבר, כמו וירד מעשות החטאת והעולה **(ויקרא ט כב),** שאם לא היתה מכירתו קודם ירידת יהודה עוד לא היה אחרי ילידת פרץ וזרח:

39:1 הורד – פעל שלא נזכר שם פועלו מההפעיל:

39:1 פוטיפר סרים פרעה – טעמו שר, וכן שרי יהודה ושרי ירושלים הסריסים **(ירמיה לד יט),** כי בישראל אסור:

**39:2 וַיְהִ֤י יְהוָה֙ אֶת־יוֹסֵ֔ף וַיְהִ֖י אִ֣ישׁ מַצְלִ֑יחַ וַיְהִ֕י בְּבֵ֥ית אֲדֹנָ֖יו הַמִּצְרִֽי׃**

39:2 ויהי ה׳ את יוסף – טעמו בעד עצמו:

39:2 ויהי איש מצליח – במה שנמסר על ידיו. והורה כי היה ביד אדוניו המצרי, על כן וימצא יוסף חן בעיניו באשר ה׳ אתו, וכל אשר יש לו נתן בידו:

**39:3 וַיַּ֣רְא אֲדֹנָ֔יו כִּ֥י יְהוָ֖ה אִתּ֑וֹ וְכֹל֙ אֲשֶׁר־ה֣וּא עֹשֶׂ֔ה יְהוָ֖ה מַצְלִ֥יחַ בְּיָדֽוֹ׃**

**39:4 וַיִּמְצָ֨א יוֹסֵ֥ף חֵ֛ן בְּעֵינָ֖יו וַיְשָׁ֣רֶת אֹת֑וֹ וַיַּפְקִדֵ֙הוּ֙ עַל־בֵּית֔וֹ וְכָל־יֶשׁ־ל֖וֹ נָתַ֥ן בְּיָדֽוֹ׃**

**39:5 וַיְהִ֡י מֵאָז֩ הִפְקִ֨יד אֹת֜וֹ בְּבֵית֗וֹ וְעַל֙ כָּל־אֲשֶׁ֣ר יֶשׁ־ל֔וֹ וַיְבָ֧רֶךְ יְהוָ֛ה אֶת־בֵּ֥ית הַמִּצְרִ֖י בִּגְלַ֣ל יוֹסֵ֑ף וַיְהִ֞י בִּרְכַּ֤ת יְהוָה֙ בְּכָל־אֲשֶׁ֣ר יֶשׁ־ל֔וֹ בַּבַּ֖יִת וּבַשָּׂדֶֽה׃**

**39:6 וַיַּעֲזֹ֣ב כָּל־אֲשֶׁר־לוֹ֮ בְּיַד־יוֹסֵף֒ וְלֹא־יָדַ֤ע אִתּוֹ֙ מְא֔וּמָה כִּ֥י אִם־הַלֶּ֖חֶם אֲשֶׁר־ה֣וּא אוֹכֵ֑ל וַיְהִ֣י יוֹסֵ֔ף יְפֵה־תֹ֖אַר וִיפֵ֥ה מַרְאֶֽה׃**

39:6 ולא ידע אתו – מה בבית שלא היה חוקר בעניניו כי לא היה חושדו:

39:6 כי אם הלחם – מפני שהיה מוכרח לאכול, יש אומרים מפני שלא יוכלו המצריים לאכול את העברים לחם על כן. וזה לא יתכן כי עבד קנוי היה והיה כבני ביתו. גם מי שפירש שהטעם על אשתו והביא ראיה מן ולחם סתרים ינעם **(משלי ט יז),** לא יתכן פירושו כי אפשר שפירוש ולחם סתרים כמשמעו:

**39:7 וַיְהִ֗י אַחַר֙ הַדְּבָרִ֣ים הָאֵ֔לֶּה וַתִּשָּׂ֧א אֵֽשֶׁת־אֲדֹנָ֛יו אֶת־עֵינֶ֖יהָ אֶל־יוֹסֵ֑ף וַתֹּ֖אמֶר שִׁכְבָ֥ה עִמִּֽי׃**

**39:8 וַיְמָאֵ֓ן ׀ וַיֹּ֙אמֶר֙ אֶל־אֵ֣שֶׁת אֲדֹנָ֔יו הֵ֣ן אֲדֹנִ֔י לֹא־יָדַ֥ע אִתִּ֖י מַה־בַּבָּ֑יִת וְכֹ֥ל אֲשֶׁר־יֶשׁ־ל֖וֹ נָתַ֥ן בְּיָדִֽי׃**

**39:9 אֵינֶ֨נּוּ גָד֜וֹל בַּבַּ֣יִת הַזֶּה֮ מִמֶּנִּי֒ וְלֹֽא־חָשַׂ֤ךְ מִמֶּ֙נִּי֙ מְא֔וּמָה כִּ֥י אִם־אוֹתָ֖ךְ בַּאֲשֶׁ֣ר אַתְּ־אִשְׁתּ֑וֹ וְאֵ֨יךְ אֶֽעֱשֶׂ֜ה הָרָעָ֤ה הַגְּדֹלָה֙ הַזֹּ֔את וְחָטָ֖אתִי לֵֽאלֹהִֽים׃**

39:9 ואשר נשען במאמר ולא חשך ממני מאומה כי אם אותך – כבו?? הוא למענה:

39:9 איננו גדול בבית הזה ממני – אבל מה שאמר ולא ידע אתו מאומה, הוא מה שנתפרש הן אדוני לא ידע אתי מה בבית, וקצר לומר כי אם הלחם שדבר ידוע הוא:

39:6 יפה תאר – לכך חשקה בו אשת אדוניו ונשאה עיניה אליו:

39:9 וחטאתי לאלהים – שיש אישות לגוי בדיננו:

**39:10 וַיְהִ֕י כְּדַבְּרָ֥הּ אֶל־יוֹסֵ֖ף י֣וֹם ׀ י֑וֹם וְלֹא־שָׁמַ֥ע אֵלֶ֛יהָ לִשְׁכַּ֥ב אֶצְלָ֖הּ לִהְי֥וֹת עִמָּֽהּ׃**

39:10 לשכב אצלה – אפילו לשכב אצלה שמתוך זה יתחמם להיות עמה. ואחרים פירשוהו לשכב אצלה במעשה חדודין:

39:10 להיות עמה – בגומר מעשה:

**39:11 וַיְהִי֙ כְּהַיּ֣וֹם הַזֶּ֔ה וַיָּבֹ֥א הַבַּ֖יְתָה לַעֲשׂ֣וֹת מְלַאכְתּ֑וֹ וְאֵ֨ין אִ֜ישׁ מֵאַנְשֵׁ֥י הַבַּ֛יִת שָׁ֖ם בַּבָּֽיִת׃**

39:11 ויהי כהיום – יש מפרשים כהיום, משבוע שעבר או מחדש או משנה. ויראה לי שהטעם כיום שאין איש מאנשי הבית בבית:

39:11 לעשות מלאכתו – כי כל עניני אדוניו בידו והכנויים פעמים אל הפועל פעמים אל הפעול:

39:11 ואין איש – הואיל ואמר מאנשי הבית, טענה לדורשים הדברים כפי זוהמת מוחם:

**39:12 וַתִּתְפְּשֵׂ֧הוּ בְּבִגְד֛וֹ לֵאמֹ֖ר שִׁכְבָ֣ה עִמִּ֑י וַיַּעֲזֹ֤ב בִּגְדוֹ֙ בְּיָדָ֔הּ וַיָּ֖נָס וַיֵּצֵ֥א הַחֽוּצָה׃**

39:12 ותתפשהו בבגדו – יען שאמר ותנח בגדו אצלה, נראה שתפשתו על ידי בגדו ויהיה ןתתפשהו יוצא לשלישי אע׳׳פ שהוא מן הקל כמו ונחלתנו **(שמות לד ט):**

**39:13 וַיְהִי֙ כִּרְאוֹתָ֔הּ כִּֽי־עָזַ֥ב בִּגְד֖וֹ בְּיָדָ֑הּ וַיָּ֖נָס הַחֽוּצָה׃**

**39:14 וַתִּקְרָ֞א לְאַנְשֵׁ֣י בֵיתָ֗הּ וַתֹּ֤אמֶר לָהֶם֙ לֵאמֹ֔ר רְא֗וּ הֵ֥בִיא לָ֛נוּ אִ֥ישׁ עִבְרִ֖י לְצַ֣חֶק בָּ֑נוּ בָּ֤א אֵלַי֙ לִשְׁכַּ֣ב עִמִּ֔י וָאֶקְרָ֖א בְּק֥וֹל גָּדֽוֹל׃**

**39:15 וַיְהִ֣י כְשָׁמְע֔וֹ כִּֽי־הֲרִימֹ֥תִי קוֹלִ֖י וָאֶקְרָ֑א וַיַּעֲזֹ֤ב בִּגְדוֹ֙ אֶצְלִ֔י וַיָּ֖נָס וַיֵּצֵ֥א הַחֽוּצָה׃**

**39:16 וַתַּנַּ֥ח בִּגְד֖וֹ אֶצְלָ֑הּ עַד־בּ֥וֹא אֲדֹנָ֖יו אֶל־בֵּיתֽוֹ׃**

**39:17 וַתְּדַבֵּ֣ר אֵלָ֔יו כַּדְּבָרִ֥ים הָאֵ֖לֶּה לֵאמֹ֑ר בָּֽא־אֵלַ֞י הָעֶ֧בֶד הָֽעִבְרִ֛י אֲשֶׁר־הֵבֵ֥אתָ לָּ֖נוּ לְצַ֥חֶק בִּֽי׃**

39:17 ותדבר אליו כדברים האלה – כמענה הדברים האלה פחות או יותר:

**39:18 וַיְהִ֕י כַּהֲרִימִ֥י קוֹלִ֖י וָאֶקְרָ֑א וַיַּעֲזֹ֥ב בִּגְד֛וֹ אֶצְלִ֖י וַיָּ֥נָס הַחֽוּצָה׃**

**39:19 וַיְהִי֩ כִשְׁמֹ֨עַ אֲדֹנָ֜יו אֶת־דִּבְרֵ֣י אִשְׁתּ֗וֹ אֲשֶׁ֨ר דִּבְּרָ֤ה אֵלָיו֙ לֵאמֹ֔ר כַּדְּבָרִ֣ים הָאֵ֔לֶּה עָ֥שָׂהּ**

39:19 ויחר אפו – חרה לו כי לא האמין בדברים, שאם היה מאמין היה הורגו, ואולם נתנו בבית הסהר להרחיקו מביתו:

**39:20 וַיִּקַּח֩ אֲדֹנֵ֨י יוֹסֵ֜ף אֹת֗וֹ וַֽיִּתְּנֵ֙הוּ֙ אֶל־בֵּ֣ית הַסֹּ֔הַר מְק֕וֹם אֲשֶׁר־אסורי אֲסִירֵ֥י הַמֶּ֖לֶךְ אֲסוּרִ֑ים וַֽיְהִי־שָׁ֖ם בְּבֵ֥ית הַסֹּֽהַר׃**

39:2**0 בית הסהר – יש לפרשו מלשון אגן הסהר (שה׳׳ש ז ג)** שעושים מגדל עגול לא מרובע בעל פנות והוא חזק ביותר:

**39:21 וַיְהִ֤י יְהוָה֙ אֶת־יוֹסֵ֔ף וַיֵּ֥ט אֵלָ֖יו חָ֑סֶד וַיִּתֵּ֣ן חִנּ֔וֹ בְּעֵינֵ֖י שַׂ֥ר בֵּית־הַסֹּֽהַר׃**

**39:22 וַיִּתֵּ֞ן שַׂ֤ר בֵּית־הַסֹּ֙הַר֙ בְּיַד־יוֹסֵ֔ף אֵ֚ת כָּל־הָ֣אֲסִירִ֔ם אֲשֶׁ֖ר בְּבֵ֣ית הַסֹּ֑הַר וְאֵ֨ת כָּל־אֲשֶׁ֤ר עֹשִׂים֙ שָׁ֔ם ה֖וּא הָיָ֥ה עֹשֶֽׂה׃**

39:22 ואת כל אשר עושים שם – הטעם שכל עניני בית הסוהר לכנוס או לפטור:

39:22 הוא היה עושה – ר׳׳ל היה על ידיו:

**39:23 אֵ֣ין ׀ שַׂ֣ר בֵּית־הַסֹּ֗הַר רֹאֶ֤ה אֶֽת־כָּל־מְא֙וּמָה֙ בְּיָד֔וֹ בַּאֲשֶׁ֥ר יְהוָ֖ה אִתּ֑וֹ וַֽאֲשֶׁר־ה֥וּא עֹשֶׂ֖ה יְהוָ֥ה מַצְלִֽיחַ׃**

39:23 והעד על זה אין שר בית הסוהר – וכל זה באשר ה׳ אתו ואשר הוא עושה ה׳ מצליח:

**40:1 וַיְהִ֗י אַחַר֙ הַדְּבָרִ֣ים הָאֵ֔לֶּה חָֽטְא֛וּ מַשְׁקֵ֥ה מֶֽלֶךְ־מִצְרַ֖יִם וְהָאֹפֶ֑ה לַאֲדֹנֵיהֶ֖ם לְמֶ֥לֶךְ מִצְרָֽיִם׃**

40:1 הטאומשקה מלך מצרים והאופה – יתכן לומר שחטאם היה מעין מלאכתם, ועל כן נתנו בידי שר בית הטבחים טעמו המבשלים והיו עמו במשמר עד שיתנם בבית הסוהר:

**40:2 וַיִּקְצֹ֣ף פַּרְעֹ֔ה עַ֖ל שְׁנֵ֣י סָרִיסָ֑יו עַ֚ל שַׂ֣ר הַמַּשְׁקִ֔ים וְעַ֖ל שַׂ֥ר הָאוֹפִֽים׃**

**40:3 וַיִּתֵּ֨ן אֹתָ֜ם בְּמִשְׁמַ֗ר בֵּ֛ית שַׂ֥ר הַטַבָּחִ֖ים**

40:3 על כן נאמר אשר יוסף אסור שם – וזה טעם ויהיו ימים במשמר, וכבר היו. ויש מפרשים שהמשמר הוא הסוהר:

40:3 ומלת סריס – אין בחינה בו בין היותו מן הקל בין מן הדגוש אך כשיצורף. והנה סריס פרעה הוא מן הקלים, וסריסיו מן הדגושים:

**40:4 וַ֠יִּפְקֹד שַׂ֣ר הַטַּבָּחִ֧ים אֶת־יוֹסֵ֛ף אִתָּ֖ם וַיְשָׁ֣רֶת אֹתָ֑ם וַיִּהְי֥וּ יָמִ֖ים בְּמִשְׁמָֽר׃**

**40:5 וַיַּֽחַלְמוּ֩ חֲל֨וֹם שְׁנֵיהֶ֜ם אִ֤ישׁ חֲלֹמוֹ֙ בְּלַ֣יְלָה אֶחָ֔ד אִ֖ישׁ כְּפִתְר֣וֹן חֲלֹמ֑וֹ הַמַּשְׁקֶ֣ה וְהָאֹפֶ֗ה אֲשֶׁר֙ לְמֶ֣לֶךְ מִצְרַ֔יִם אֲשֶׁ֥ר אֲסוּרִ֖ים בְּבֵ֥ית הַסֹּֽהַר:**

40:5 ויחלמו איש כפתרון חלומו – מה שהקרה לכל אחר ראהו בחלומו:

**40:6 וַיָּבֹ֧א אֲלֵיהֶ֛ם יוֹסֵ֖ף בַּבֹּ֑קֶר וַיַּ֣רְא אֹתָ֔ם וְהִנָּ֖ם זֹעֲפִֽים׃**

40:6 ויבא אליהם יוסף – הואיל וכל האסורים מסורים על ידיו ביום היה יוצא אבל בלילה היה בבור, על כן ויבוא אחר צאתו עד הקיצם כי שרים היו:

40:6 והנם זועפים – נתפעלו ממקרי הנפש שהם איכויות נפעלות כי כשיתפעל הנפש יתפעל גם הגוף:

**40:7 וַיִּשְׁאַ֞ל אֶת־סְרִיסֵ֣י פַרְעֹ֗ה אֲשֶׁ֨ר אִתּ֧וֹ בְמִשְׁמַ֛ר בֵּ֥ית אֲדֹנָ֖יו לֵאמֹ֑ר מַדּ֛וּעַ פְּנֵיכֶ֥ם רָעִ֖ים הַיּֽוֹם׃**

40:7 על כן מדוע פניכם רעים:

**40:8 וַיֹּאמְר֣וּ אֵלָ֔יו חֲל֣וֹם חָלַ֔מְנוּ וּפֹתֵ֖ר אֵ֣ין אֹת֑וֹ וַיֹּ֨אמֶר אֲלֵהֶ֜ם יוֹסֵ֗ף הֲל֤וֹא לֵֽאלֹהִים֙ פִּתְרֹנִ֔ים סַפְּרוּ־נָ֖א לִֽי׃**

40:8 הלא לאלהים פתרונים – הואיל וזמן החלום לבשר להבא טוב או רע יזמן גם הפתרון, ואולי הפתרון יבוא על ידי ספרו נא לי. ויש מפרשים הלא לאלהים פתרונים, ואם אני אפתור בהפך הכונה לא יזיק פתרוני, כי פתרוני לא ישנה ממה שהיתה הכונה האלהית, כי אין הפתרון הולך אחרי הפה ואינו נראה כן. גם המפרש הלא לאלהים פתרונים, לחכמי לב שהם אנשים גדולים הפתרונים עם כל זה:

40:8 ספרו נא לי:

**40:9 וַיְסַפֵּ֧ר שַֽׂר־הַמַּשְׁקִ֛ים אֶת־חֲלֹמ֖וֹ לְיוֹסֵ֑ף וַיֹּ֣אמֶר ל֔וֹ בַּחֲלוֹמִ֕י וְהִנֵּה־גֶ֖פֶן לְפָנָֽי׃**

**40:10 וּבַגֶּ֖פֶן שְׁלֹשָׁ֣ה שָׂרִיגִ֑ם וְהִ֤יא כְפֹרַ֙חַת֙ עָלְתָ֣ה נִצָּ֔הּ הִבְשִׁ֥ילוּ אַשְׁכְּלֹתֶ֖יהָ עֲנָבִֽים׃**

40:10 שלשה סריגים – סעיפים:

40:10 והיא כפורחת – הטעם כאשר פרחה ועלתה נצה הבשילו אשכולותיה ענבים. ויש מפרשים כ׳׳ף כפורחת, כ׳׳ף האמת, כמו ויהי כעשרת הימים **(שמואל א כה לח):**

40:10 נצה – יש מפרשים שהוא כמו עובר בשוק אצל פנה **(משלי ז ח)** שחסרה תי׳׳ו הנקבה, בעבור שמצא וישלך כזית נצתו **(איוב טו לג).** ומה לנו לצרה הזאת, ולא יהיה הנפרד ממנו נץ שם לזכר:

40:10 הבשילו – כמו כי בשל קציר **(יואל ד יג),** הטעם השיג על צורה הראויה להאכל:

**40:11 וְכ֥וֹס פַּרְעֹ֖ה בְּיָדִ֑י וָאֶקַּ֣ח אֶת־הָֽעֲנָבִ֗ים וָֽאֶשְׂחַ֤ט אֹתָם֙ אֶל־כּ֣וֹס פַּרְעֹ֔ה וָאֶתֵּ֥ן אֶת־הַכּ֖וֹס עַל־כַּ֥ף פַּרְעֹֽה׃**

40:11 ואשחט – בלי חבר ענין מצוי:

**40:12 וַיֹּ֤אמֶר לוֹ֙ יוֹסֵ֔ף זֶ֖ה פִּתְרֹנ֑וֹ שְׁלֹ֙שֶׁת֙ הַשָּׂ֣רִגִ֔ים שְׁלֹ֥שֶׁת יָמִ֖ים הֵֽם׃**

40:12 שלשת השריגים שלשת ימים – הבין שהם ימים ולא שנים ולא חדשים מפני מהור הבשול. ואולי מפני שהבין שעד יום הולדת את פרעה יש שלשה ימים שבו ישא מספר ראש שריו:

**40:13 בְּע֣וֹד ׀ שְׁלֹ֣שֶׁת יָמִ֗ים יִשָּׂ֤א פַרְעֹה֙ אֶת־רֹאשֶׁ֔ךָ וַהֲשִֽׁיבְךָ֖ עַל־כַּנֶּ֑ךָ וְנָתַתָּ֤ כוֹס־פַּרְעֹה֙ בְּיָד֔וֹ כַּמִּשְׁפָּט֙ הָֽרִאשׁ֔וֹן אֲשֶׁ֥ר הָיִ֖יתָ מַשְׁקֵֽהוּ:**

40:13 ישא פרעה – טעמו ספירה:

40:13 והשיבך על כנך – כמו ועמד על כנו נבזה **(דניאל יא כא),** טעמו על ממשלתך. ולא יתכן להיות מלשון כן **(במדבר כו ז),** כי מה טעם ישיבך על מעלתך:

**40:14 כִּ֧י אִם־זְכַרְתַּ֣נִי אִתְּךָ֗ כַּאֲשֶׁר֙ יִ֣יטַב לָ֔ךְ וְעָשִֽׂיתָ־נָּ֥א עִמָּדִ֖י חָ֑סֶד וְהִזְכַּרְתַּ֙נִי֙ אֶל־פַּרְעֹ֔ה וְהוֹצֵאתַ֖נִי מִן־הַבַּ֥יִת הַזֶּֽה׃**

40:14 כי אם זכרתני וגו׳ והוצאתני – הו׳׳ו לתשובה כתנאי כל ו׳׳ו אחר מלת אם, שאם אצא בגזרת פרעה אתה המוציא אותי:

**40:15 כִּֽי־גֻנֹּ֣ב גֻּנַּ֔בְתִּי מֵאֶ֖רֶץ הָעִבְרִ֑ים וְגַם־פֹּה֙ לֹא־עָשִׂ֣יתִֽי מְא֔וּמָה כִּֽי־שָׂמ֥וּ אֹתִ֖י בַּבּֽוֹר׃**

40:15 גנוב – מקור מפועל שלא נזכר שם פועלו:

40:15 מארץ העברים – משפחה ידועה היתה בימים ההם, והעד כי לא יוכלון המצרים לאכול את העברים לחם **(בראשית מג לב):**

40:15 כי שמו אותי – מלרע כמו נמו שנתם **(תהלים עו ו).** וכאשר ראה שר האופים שפתר חלום שר המשקים לטוב אמר:

**40:16 וַיַּ֥רְא שַׂר־הָאֹפִ֖ים כִּ֣י ט֣וֹב פָּתָ֑ר וַיֹּ֙אמֶר֙ אֶל־יוֹסֵ֔ף אַף־אֲנִי֙ בַּחֲלוֹמִ֔י וְהִנֵּ֗ה שְׁלֹשָׁ֛ה סַלֵּ֥י חֹרִ֖י עַל־רֹאשִֽׁי׃**

40:16 אף אני בחלומי והנה שלשה סלי חורי – סל הוא מן השניים, אף על פי שהוא בצירופו מודגש כמו כף שן:

40:16 חורי – יש אומרים הטעם שהסלים מעצים מקולפים שהם לבנים:

40:16 והנה סלי – סמוך על כן יאות להיות תאר ללחם לבן, אכן בסל העליון היה מכל מאכל פרעה:

**40:17 וּבַסַּ֣ל הָֽעֶלְי֔וֹן מִכֹּ֛ל מַאֲכַ֥ל פַּרְעֹ֖ה מַעֲשֵׂ֣ה אֹפֶ֑ה וְהָע֗וֹף אֹכֵ֥ל אֹתָ֛ם מִן־הַסַּ֖ל מֵעַ֥ל רֹאשִֽׁי׃**

**40:18 וַיַּ֤עַן יוֹסֵף֙ וַיֹּ֔אמֶר זֶ֖ה פִּתְרֹנ֑וֹ שְׁלֹ֙שֶׁת֙ הַסַּלִּ֔ים שְׁלֹ֥שֶׁת יָמִ֖ים הֵֽם׃**

**40:19 בְּע֣וֹד ׀ שְׁלֹ֣שֶׁת יָמִ֗ים יִשָּׂ֨א פַרְעֹ֤ה אֶת־רֹֽאשְׁךָ֙ מֵֽעָלֶ֔יךָ וְתָלָ֥ה אוֹתְךָ֖ עַל־עֵ֑ץ וְאָכַ֥ל הָע֛וֹף אֶת־בְּשָׂרְךָ֖ מֵעָלֶֽיךָ׃**

40:19 ישא פרעה – מלת נשיאה מתבארת מן המלות הסמוכות אליה:

40:19 בעוד שלשת ימים – הטעם לא ישלמו שלשה ימים וראשו יהיה כרות:

40:19 ובעבור שאמר מעליך:

40:19 יהיה טעם ישא – ענין כריתה:

**40:20 וַיְהִ֣י ׀ בַּיּ֣וֹם הַשְּׁלִישִׁ֗י י֚וֹם**

40:20 ביום השלישי – כפתרון החלום:

40:20 יום הלודת – מקור פעל שלא נזכר שם פועלו מן ההפעיל, והדגש מקום הבלעת השוכן:

40:20 את פרעה – יש אומרים שהגבירה היתה הרה וילדה, ויותר טוב להיות תקופת שנתו:

40:20 ומלת את – כמו יותן את הארץ **(במדבר לב ה),** ומלת את תורה חסרון הפועל:

**40:21 וַיָּ֛שֶׁב אֶת־שַׂ֥ר הַמַּשְׁקִ֖ים עַל־מַשְׁקֵ֑הוּ וַיִּתֵּ֥ן הַכּ֖וֹס עַל־כַּ֥ף פַּרְעֹֽה׃**

40:21 על משקהו – שם מגזרת וכל משקה אשר ישתה **(ויקרא יא לד),** ואין הבדל בין הפועל ובין השם, כאשר היית משקהו הוא פועל:

**40:22 וְאֵ֛ת שַׂ֥ר הָאֹפִ֖ים תָּלָ֑ה כַּאֲשֶׁ֥ר פָּתַ֛ר לָהֶ֖ם יוֹסֵֽף׃**

**40:23 וְלֹֽא־זָכַ֧ר שַֽׂר־הַמַּשְׁקִ֛ים אֶת־יוֹסֵ֖ף וַיִּשְׁכָּחֵֽהוּ׃**

40:23 ולא זכר – הטעם בלב כטעם כי אם זכרתני אתך. וכנגד והזכרתני אמר וישכחהו, והטעם לא הזכירו מפני ששכחו. לא כדעת מי שפירש ולא זכר בפה, שאם כן מה טעם וישכחהו . ואין עזר מן ומשא ה׳ לא תזכרו עוד **(ירמיה כג לו)** שהוא בפה, בעבור שהוא מן הקל כי יסבול הטעם אפילו שלא יעלה על לב. גם לפי דעת המפרש וישכחהו כפל מאמר ולא זכר לא תסכול הדעת:

40:23 אכן לפי מה שפירשנו ולא זכר – בלב ולא הזכירו אל פרעה מפני ששכחו בלב:

40:23 זהו טעם וישכחהו – ולפי מה שנתבאר בספר החוש והמוחש, חקיקת המוחש אחרי העלמו מן החוש כנוהו בשלשה שמות שמירה זכרנות ומדברות. השמירה שלא ישכח המוחש כלל, והזכרנות הוא אחרי שישכח יזכור בלי התעוררות דבר, והמדברות שיעלם ויזכר בהתעוררות דבר. ויהיה טעם ולא זכר, בלי עזר דברים, וטעם וישכחהו, שלא אירעו לו דברים שיזכרהו, על כן בסמוך לו הורה זמן ששכחו מהעדר הערת דבר, ויהי מקץ שנתים ימים עד עת בוא דברו:

**פרשת מקץ**

**41:1 וַיְהִ֕י מִקֵּ֖ץ שְׁנָתַ֣יִם יָמִ֑ים וּפַרְעֹ֣ה חֹלֵ֔ם וְהִנֵּ֖ה עֹמֵ֥ד עַל־הַיְאֹֽר׃**

41:1 ויהי מקץ – הטעם מסוף שנתים ימים, נסמכו השנים אל הימים שהענין מעת אל עת שלמים. ונראה להיות תחלת אלו השנים מעת צאת שר המשקים מבית הסוהר כי בסמוך ולא זכר שר המשקים את יוסף וישכחהו **(בראשית מ כג),** והורה זמן השכחה שהיה שנתים ימים. ולא יתכן להיות מזמן הכנס יוסף בבית הסהר כי אחרי כן אמר ויהיו ימים במשמר **(שם מ ד),** שהוא שנה. ואיך יתכן שתפש חשבון זמן קודם זה הזמן ולהיות שנה קודם, ואחר אי אפשר. והמפרש כי בעבור שנשען על שר המשקים, על כן אחר זה הזמן לא יתכנו דבריו, כי אדם עם היותו נשען בשם צריך להיותו מעיין במנהג העולם, וסוף סוף על ידיו יצא:

41:1 ופרעה – הו׳׳ו חברו למאמר ולא זכר שר המשקים לא על חלומות הסריסים:

41:1 חולם – בעבור שאין בלשון הקדש סימן להורות על ההווה לזמן העובר והבא, על כן מוציאו פעם בלשון עבר פעם בלשון עתיד, אכן לא יבוא ההווה במקום עבר ועתיד:

41:1 ומה שאמר ר׳ יונה כי ופרעה חולם – הווה במקום עבר, לא יצדק כי תחסר מלת היה. ומאמר אשר אני עושה **(שם יח יז),** שמקים העולם ומעמידו, והנה מצאנו ורצון שוכני סנה **(דברים לג טז),** גם ימצא ההווה במקום עתיד אשר האלהים עושה, היושב על כסאו **(שמות** **יא ה):**

41:1 והנה עומד על היאור – כפי שהיה רגיל כי לעת ידוע מן השנה היה מעיין אם יעלו המים במעלות ידועות להיות שבע, ואם לאו יהיה רעב. ונכון להיות יאור כדרך יבול עם בול, וכן אור עם יאור. ונקרא המטר אור שנהי מסבת האור, גם נקרא הנהר נהר שהוא על ידי המתחת האור. ונקרא יאור מצד התפשטו חוץ מגבולו והוא נהר נילוס, ועל כן נאמר על יאוריהם **(שמות ז יט),** לשון רבים מצד התחלקו לפלגים, גם חדקל נקרא יאור. אחד הנה לשפת היאור ואחד הנה לשפת היאור:

**41:2 וְהִנֵּ֣ה מִן־הַיְאֹ֗ר עֹלֹת֙ שֶׁ֣בַע פָּר֔וֹת יְפ֥וֹת מַרְאֶ֖ה וּבְרִיאֹ֣ת בָּשָׂ֑ר וַתִּרְעֶ֖ינָה בָּאָֽחוּ׃**

41:2 עולות – בעבור שהמים במקום נמוך על כן נאמר עולות. ונכון הדמיון שהוא כטעם עלתה נצה **(בראשית מ י)** שהטעם יוצאות:

41:2 ואמר מן היאור – שהשבע והרעב הם על ידי היאור, וראה פרות שרוב תבואות בכח שור:

41:2 יפות מראה – תארן ביופי ובבריאות הבשר שיהיה עליית המים בזמנו ובשופע:

41:2 באחו – הו׳׳ו למ׳׳ד הפעל, והוא במשקל מי שחו **(יחזקאל מז ה)** שהוא שם, בעבור שמלת מי סמוך, והוא שם עשב, והעד ישגא אחו בלי מים **(איוב ח יא).** ונכון להיות מגזרת אח, והוא שם עשב מיוחד שהוא שרש אחד מתפשט שרשו מפה ומפה ומוציא צמחים, ובעבור שיש להם שרש אחד שהו כדמות אם, כאלו הם אחים. ובי׳׳ת באחו נוסף כבי׳׳ת לכו לחמו בלחמי **(משלי ט ה).** או אפשר שהעמק שבו הצמחים ההם נקרא בשם אחו. ולא יתכן להיותו שם על פלגי מים בעבור שאמר כי הוא בין אחים יפריא **(הושע יג טו),** ונאמר ויבוש מקורו ויחרב מעינו **(שם שם),** כי באמת העשבים לא יצמחו אלא ברווי המים:

**41:3 וְהִנֵּ֞ה שֶׁ֧בַע פָּר֣וֹת אֲחֵר֗וֹת עֹל֤וֹת אַחֲרֵיהֶן֙ מִן־הַיְאֹ֔ר רָע֥וֹת מַרְאֶ֖ה וְדַקּ֣וֹת בָּשָׂ֑ר וַֽתַּעֲמֹ֛דְנָה אֵ֥צֶל הַפָּר֖וֹת עַל־שְׂפַ֥ת הַיְאֹֽר׃**

41:3 רעות ודקות – הפך יפות ובריאות:

41:3 ואמר אחריהן – כי לא יהיה פרק בין שנות השבע לשנות הרעב:

**41:4 וַתֹּאכַ֣לְנָה הַפָּר֗וֹת רָע֤וֹת הַמַּרְאֶה֙ וְדַקֹּ֣ת הַבָּשָׂ֔ר אֵ֚ת שֶׁ֣בַע הַפָּר֔וֹת יְפֹ֥ת הַמַּרְאֶ֖ה וְהַבְּרִיאֹ֑ת וַיִּיקַ֖ץ פַּרְעֹֽה׃**

41:4 ולא נודע כי באו אל קרבנה – מליצתו כי תבואות מותר של שבע שני השבע יאכלו בשני הרעב ולא יודע. או הטעם בבוא הרעב השבע שקדם יהיה כאין לפניו כנרמז ולא יודע השבע:

41:4 וייקץ פרעה – הקיץ ועוד ישן וחלם להיות ענין החלומות יחס לענין אחד כדי לזרזו לשאול בפתרונו שלא יתרשל:

**41:5 וַיִּישָׁ֕ן וַֽיַּחֲלֹ֖ם שֵׁנִ֑ית וְהִנֵּ֣ה ׀ שֶׁ֣בַע שִׁבֳּלִ֗ים עֹל֛וֹת בְּקָנֶ֥ה אֶחָ֖ד בְּרִיא֥וֹת וְטֹבֽוֹת׃**

41:5 שבע שבלים – בעבור שהוכן הדמיון הכנה יתרה ראה החלום ביחס קרוב אל הענין המבוקש:

41:5 בקנה אחד – הורה שלא יהיו השנים לפרקים אלא רצופות זו אחר זו:

**41:6 וְהִנֵּה֙ שֶׁ֣בַע שִׁבֳּלִ֔ים דַּקּ֖וֹת וּשְׁדוּפֹ֣ת קָדִ֑ים צֹמְח֖וֹת אַחֲרֵיהֶֽן׃**

41:6 שדופות – כטעם שרופות מענין שדפון **(מלכים א ה לט),** כי בעוד שהגרגיר בתוך הכיס כמו מים ולא נתחזק תיבשהו רוח הקדים, והוא כדמות שרוף שחור:

**41:7 וַתִּבְלַ֙עְנָה֙ הַשִּׁבֳּלִ֣ים הַדַּקּ֔וֹת אֵ֚ת שֶׁ֣בַע הַֽשִּׁבֳּלִ֔ים הַבְּרִיא֖וֹת וְהַמְּלֵא֑וֹת וַיִּיקַ֥ץ פַּרְעֹ֖ה וְהִנֵּ֥ה חֲלֽוֹם׃**

41:7 ותבלענה – תבואות של שני השבע באו בתוך הרעב ולא נודעו:

41:7 והנה חלום – יש לומר כי אע׳׳פ שהוכן הדמיון וראה הענין יותר מפורש לא היה כמו חלום הנבואה אלא כחלום הדיוט הצודק, על כן אמר והנה חלום. ויש מפרשים כי על כן אמר והנה חלום בזה, בעבור שאם אכלו הפרות הרעות את הבריאות אחר שהם בעלי חיים הדבר אפשר, אבל השבלים לאכול אלו את אלו אי אפשר, על כן אמר והנה חלום. והמפרש כי הראשון שכחו לעתו על כן לא אמר והנה חלום, לא יאות דבורו. ולהיות הטעם בעבור שראהו בבקר אמר והנה חלום, כי אחר שהקיץ לא ישן כבר בסמוך אחר ויהי בבקר:

**41:8 וַיְהִ֤י בַבֹּ֙קֶר֙ וַתִּפָּ֣עֶם רוּח֔וֹ וַיִּשְׁלַ֗ח וַיִּקְרָ֛א אֶת־כָּל־חַרְטֻמֵּ֥י מִצְרַ֖יִם וְאֶת־כָּל־חֲכָמֶ֑יהָ וַיְסַפֵּ֨ר פַּרְעֹ֤ה לָהֶם֙ אֶת־חֲלֹמ֔וֹ וְאֵין־פּוֹתֵ֥ר אוֹתָ֖ם לְפַרְעֹֽה׃**

41:8 ותפעם – המפרש מפני שראה החלום פעמים לא יאות פירושו להיות המלה מגזרת פעם. אכן הוא מגזרת חולם פעם **(ישעיה מא ז),** וכן הוא בנבוכדנאצר, והטעם מפני שהציקוהו המחשבות נהיה רוחו כדמות מוכה:

41:8 חרטומי – לא יתכן להיות מלה מצרית או לשון כשדים הואיל ומצנוה לשניהם, ורבויה כמתכונת לשון הקדש ואם נזכרה בלשון ארמית רובה דומה בלשון הקדש, ועוד שנשתנית בשמושיה וענינה חכם הטבע. כי פותר החלומות צריך שתהיה נפשו נבונה בטבע להבין הדמיונות והמשלים שנכללים במין או בסוג. והמפרש שהמלה מורכבת מן חור טום והטעם אוחזי עינים לא ראי. אך להיות הטעם להיותם מכירים אומניות בכל עניני התחבולות אפשר:

41:8 ואת כל חכמיה – חכמי המזלות עם היותם חכמי הטבע:

**41:9 וַיְדַבֵּר֙ שַׂ֣ר הַמַּשְׁקִ֔ים אֶת־פַּרְעֹ֖ה לֵאמֹ֑ר אֶת־חֲטָאַ֕י אֲנִ֖י מַזְכִּ֥יר הַיּֽוֹם׃**

41:9 את חטאי – הטעם ההכרח מביאני להזכיר חטאי:

**41:10 פַּרְעֹ֖ה קָצַ֣ף עַל־עֲבָדָ֑יו וַיִּתֵּ֨ן אֹתִ֜י בְּמִשְׁמַ֗ר בֵּ֚ית שַׂ֣ר הַטַּבָּחִ֔ים אֹתִ֕י וְאֵ֖ת שַׂ֥ר הָאֹפִֽים׃**

41:10 פרעה קצף על עבדיו – כנראה ששם פרעה שם המעלה כמו אבימלך וחירם, וכל מלך שמלך במצרים שמו פרעה, ומת פרעה וקם פרעה על כן הזכירו בשם פרעה כי להיות פרעה שם המלך, אין מן המוסר להזכיר בשמו:

41:10 קצף – שלא לפנים, כיון שהזכיר שם המעלה כל הפעולות תלויות אל השם, גם אין מן המוסר לדבר אל המלך מאמרים נגדיים:

41:10 ויתן אותי – ועוד נשנית מלת אותי בעבור שארכו הדברים, כמו ואתה את בריתי תשמור **(בראשית יז ט):**

**41:11 וַנַּֽחַלְמָ֥ה חֲל֛וֹם בְּלַ֥יְלָה אֶחָ֖ד אֲנִ֣י וָה֑וּא אִ֛ישׁ כְּפִתְר֥וֹן חֲלֹמ֖וֹ חָלָֽמְנוּ׃**

**41:12 וְשָׁ֨ם אִתָּ֜נוּ נַ֣עַר עִבְרִ֗י עֶ֚בֶד לְשַׂ֣ר הַטַּבָּחִ֔ים וַנְּ֨סַפֶּר־ל֔וֹ‬ וַיִּפְתָּר־לָ֖נוּ אֶת־חֲלֹמֹתֵ֑ינוּ אִ֥ישׁ כַּחֲלֹמ֖וֹ פָּתָֽר׃**

41:12 נער עברי – הזכירו בשם עברי כי העבריים מאוסים בעיני המצריים ואולי יחר לו אם לא יודיע הדבר, על כן באר הדברים כאשר הם:

**41:13 וַיְהִ֛י כַּאֲשֶׁ֥ר פָּֽתַר־לָ֖נוּ כֵּ֣ן הָיָ֑ה אֹתִ֛י הֵשִׁ֥יב עַל־כַּנִּ֖י וְאֹת֥וֹ תָלָֽה׃**

**41:14 וַיִּשְׁלַ֤ח פַּרְעֹה֙ וַיִּקְרָ֣א אֶת־יוֹסֵ֔ף וַיְרִיצֻ֖הוּ מִן־הַבּ֑וֹר וַיְגַלַּח֙ וַיְחַלֵּ֣ף שִׂמְלֹתָ֔יו וַיָּבֹ֖א אֶל־פַּרְעֹֽה׃**

41:14 ויריצוהו:

41:14 ויגלח:

41:14 ויחלף – חסרים הפועלים והרבים והיחיד כפי צורך הפעולה:

**41:15 וַיֹּ֤אמֶר פַּרְעֹה֙ אֶל־יוֹסֵ֔ף חֲל֣וֹם חָלַ֔מְתִּי וּפֹתֵ֖ר אֵ֣ין אֹת֑וֹ וַאֲנִ֗י שָׁמַ֤עְתִּי עָלֶ֙יךָ֙ לֵאמֹ֔ר תִּשְׁמַ֥ע חֲל֖וֹם לִפְתֹּ֥ר אֹתֽוֹ׃**

41:15 תשמע חלום לפתור אותו – שפתרון החלומות על ידיך:

**41:16 וַיַּ֨עַן יוֹסֵ֧ף אֶת־פַּרְעֹ֛ה לֵאמֹ֖ר בִּלְעָדָ֑י אֱלֹהִ֕ים יַעֲנֶ֖ה אֶת־שְׁל֥וֹם פַּרְעֹֽה׃**

41:16 בלעדי – מלה מורכבת בל עדי ר׳׳ל חוץ ממני, הטעם חכמה זו תלויה ביד זולתי:

41:16 וזהו אלהים יענה את שלום פרעה – הטעם יהיה פתרון החלום הזה לשלום פרעה, וזהו טעם יענה:

**41:17 וַיְדַבֵּ֥ר פַּרְעֹ֖ה אֶל־יוֹסֵ֑ף בַּחֲלֹמִ֕י הִנְנִ֥י עֹמֵ֖ד עַל־שְׂפַ֥ת הַיְאֹֽר׃**

**41:18 וְהִנֵּ֣ה מִן־הַיְאֹ֗ר עֹלֹת֙ שֶׁ֣בַע פָּר֔וֹת בְּרִיא֥וֹת בָּשָׂ֖ר וִיפֹ֣ת תֹּ֑אַר וַתִּרְעֶ֖ינָה בָּאָֽחוּ׃**

**41:19 וְהִנֵּ֞ה שֶֽׁבַע־פָּר֤וֹת אֲחֵרוֹת֙ עֹל֣וֹת אַחֲרֵיהֶ֔ן דַּלּ֨וֹת וְרָע֥וֹת תֹּ֛אַר מְאֹ֖ד וְרַקּ֣וֹת בָּשָׂ֑ר לֹֽא־רָאִ֧יתִי כָהֵ֛נָּה בְּכָל־אֶ֥רֶץ מִצְרַ֖יִם לָרֹֽעַ׃**

**41:20 וַתֹּאכַ֙לְנָה֙ הַפָּר֔וֹת הָרַקּ֖וֹת וְהָרָע֑וֹת אֵ֣ת שֶׁ֧בַע הַפָּר֛וֹת הָרִאשֹׁנ֖וֹת הַבְּרִיאֹֽת׃**

41:20 הרקות – כמו דקות והנה אריקם **(תהלים יח מג),** אדיקם **(שמואל ב כב מד).** ויש לומר ששתי המלות יורו שני טעמים, והעד במקום שהזכיר דקות לא הזכיר רקות:

**41:21 וַתָּבֹ֣אנָה אֶל־קִרְבֶּ֗נָה וְלֹ֤א נוֹדַע֙ כִּי־בָ֣אוּ אֶל־קִרְבֶּ֔נָה וּמַרְאֵיהֶ֣ן רַ֔ע כַּאֲשֶׁ֖ר בַּתְּחִלָּ֑ה וָאִיקָֽץ׃**

**41:22 וָאֵ֖רֶא בַּחֲלֹמִ֑י וְהִנֵּ֣ה ׀ שֶׁ֣בַע שִׁבֳּלִ֗ים עֹלֹ֛ת בְּקָנֶ֥ה אֶחָ֖ד מְלֵאֹ֥ת וְטֹבֽוֹת׃**

**41:23 וְהִנֵּה֙ שֶׁ֣בַע שִׁבֳּלִ֔ים צְנֻמ֥וֹת דַּקּ֖וֹת שְׁדֻפ֣וֹת קָדִ֑ים צֹמְח֖וֹת אַחֲרֵיהֶֽם׃**

41:23 צנומות – אין לו דומה ופירושו לפי מקומו הוא. הואיל ודקות הטעם בקירום דק, יהיה טעם צנומות קצורות, ומלשון דרבנן שצנומות טעמו קטנות. ולהיות טעמה יבשות לא יאות. גם המפרש מלשון צלם מלשון ישמעאל, חלוף למ׳׳ד בנו׳׳ן כבר שם צלם לא יתפעל:

**41:24 וַתִּבְלַ֙עְןָ֙ הָשִׁבֳּלִ֣ים‬ הַדַּקֹּ֔ת אֵ֛ת שֶׁ֥בַע הַֽשִׁבֳּלִ֖ים הַטֹּב֑וֹת וָֽאֹמַר֙ אֶל־הַֽחַרְטֻמִּ֔ים וְאֵ֥ין מַגִּ֖יד לִֽי׃**

**41:25 וַיֹּ֤אמֶר יוֹסֵף֙ אֶל־פַּרְעֹ֔ה חֲל֥וֹם פַּרְעֹ֖ה אֶחָ֣ד ה֑וּא אֵ֣ת אֲשֶׁ֧ר הָאֱלֹהִ֛ים עֹשֶׂ֖ה הִגִּ֥יד לְפַרְעֹֽה׃**

41:25 האלהים עושה – נראה שהחלו השנים על כן הוציאו בלשון הווה, או יהיה הווה במקום עתיד כמו היושב על כסאו **(שמות יא ה):**

**41:26 שֶׁ֧בַע פָּרֹ֣ת הַטֹּבֹ֗ת שֶׁ֤בַע שָׁנִים֙ הֵ֔נָּה וְשֶׁ֤בַע הַֽשִּׁבֳּלִים֙ הַטֹּבֹ֔ת שֶׁ֥בַע שָׁנִ֖ים הֵ֑נָּה חֲל֖וֹם אֶחָ֥ד הֽוּא׃**

**41:27 וְשֶׁ֣בַע הַ֠פָּרוֹת הָֽרַקּ֨וֹת וְהָרָעֹ֜ת הָעֹלֹ֣ת אַחֲרֵיהֶ֗ן שֶׁ֤בַע שָׁנִים֙ הֵ֔נָּה וְשֶׁ֤בַע הַֽשִׁבֳּלִים֙ הָרֵק֔וֹת שְׁדֻפ֖וֹת הַקָּדִ֑ים יִהְי֕וּ שֶׁ֖בַע שְׁנֵ֥י רָעָֽב׃**

**41:28 ה֣וּא הַדָּבָ֔ר אֲשֶׁ֥ר דִּבַּ֖רְתִּי אֶל־פַּרְעֹ֑ה אֲשֶׁ֧ר הָאֱלֹהִ֛ים עֹשֶׂ֖ה הֶרְאָ֥ה אֶת־פַּרְעֹֽה׃**

**41:29 הִנֵּ֛ה שֶׁ֥בַע שָׁנִ֖ים בָּא֑וֹת שָׂבָ֥ע גָּד֖וֹל בְּכָל־אֶ֥רֶץ מִצְרָֽיִם׃**

**41:30 וְ֠קָמוּ שֶׁ֨בַע שְׁנֵ֤י רָעָב֙ אַחֲרֵיהֶ֔ן וְנִשְׁכַּ֥ח כָּל־הַשָּׂבָ֖ע בְּאֶ֣רֶץ מִצְרָ֑יִם וְכִלָּ֥ה הָרָעָ֖ב אֶת־הָאָֽרֶץ׃**

**41:31 וְלֹֽא־יִוָּדַ֤ע הַשָּׂבָע֙ בָּאָ֔רֶץ מִפְּנֵ֛י הָרָעָ֥ב הַה֖וּא אַחֲרֵי־כֵ֑ן כִּֽי־כָבֵ֥ד ה֖וּא מְאֹֽד:**

41:31 ולא יודע השבע – אפשר שהטעם מותר השבע שהרי נאמר ונשכח כל השבע, וזהו ולא נודע כי באו אל קרבנה:

**41:32 וְעַ֨ל הִשָּׁנ֧וֹת הַחֲל֛וֹם אֶל־פַּרְעֹ֖ה פַּעֲמָ֑יִם כִּֽי־נָכ֤וֹן הַדָּבָר֙ מֵעִ֣ם הָאֱלֹהִ֔ים וּמְמַהֵ֥ר הָאֱלֹהִ֖ים לַעֲשֹׂתֽוֹ׃**

41:32 ועל השנות – בשקל הבנות מבנין נפעל:

41:32 פעמים – תוספת באור לחזוק כדי לומר כי נכון הדבר מעם האלהים וממהר, לא מפני שמלת שניות תמצא יותר משנים, כי הדבר מפורש היה ומלת כסיל שונה באולתו **(משלי כו יא),** כמשמעה:

**41:33 וְעַתָּה֙ יֵרֶ֣א פַרְעֹ֔ה אִ֖ישׁ נָב֣וֹן וְחָכָ֑ם וִישִׁיתֵ֖הוּ עַל־אֶ֥רֶץ מִצְרָֽיִם׃**

41:33 ירא – בא מלרע שלא כמשפט אעפ׳׳כ לא נתחלפה התנועה אבל הרי׳׳ש בסגו׳׳ל והיו׳׳ד בצר׳׳י, וכן תרא אשקלון **(זכריה** **ט ה),** ותרא אויבתי **(מיכה ז י):**

41:33 איש נבון וחכם:

41:33 נכון – איך יצבור בר:

41:33 וחכם – לעשות חכמה בזרע שלא ישחת כי יעמוד זמן רב:

41:33 וישיתהו על ארץ מצרים – להספיקם לחם ברעב:

**41:34 יַעֲשֶׂ֣ה פַרְעֹ֔ה וְיַפְקֵ֥ד פְּקִדִ֖ים עַל־הָאָ֑רֶץ וְחִמֵּשׁ֙ אֶת־אֶ֣רֶץ מִצְרַ֔יִם בְּשֶׁ֖בַע שְׁנֵ֥י הַשָּׂבָֽע׃**

41:34 יעשה פרעה – שיבחר איש נכון וחכם:

41:34 ויפקד פקידים – כמו ויעשו פרי תבואה **(תהלים קז לז),** והנה הזכיר עצה בלי שאלה כי שפתי צדיק ידעון רצון **(משלי י לב):**

41:34 וחמש – שיקח חלק חמישי מן הזרע:

**41:35 וְיִקְבְּצ֗וּ אֶת־כָּל־אֹ֙כֶל֙ הַשָּׁנִ֣ים הַטֹּבֹ֔ת הַבָּאֹ֖ת הָאֵ֑לֶּה וְיִצְבְּרוּ־בָ֞ר תַּ֧חַת יַד־פַּרְעֹ֛ה אֹ֥כֶל בֶּעָרִ֖ים וְשָׁמָֽרוּ׃**

41:35 ויצברו בר – אותם הפקידים, והוא לשון קבוץ, וכן שני צבורים **(מלכים ב י ח):**

41:35 בר – האומר שהוא עם שבליו אי אפשר, ומה טעם וימלאו את כליהם בר **(בראשית מב כה).** ויתכן שהיה שמור עם שבליו שלא יפסד ובעת מכרם היו מבררים אותו מן התבן, לכך נקרא בר:

**41:36 וְהָיָ֨ה הָאֹ֤כֶל לְפִקָּדוֹן֙ לָאָ֔רֶץ לְשֶׁ֙בַע֙ שְׁנֵ֣י הָרָעָ֔ב אֲשֶׁ֥ר תִּהְיֶ֖יןָ בְּאֶ֣רֶץ מִצְרָ֑יִם וְלֹֽא־תִכָּרֵ֥ת הָאָ֖רֶץ בָּרָעָֽב׃**

41:36 ולא תכרת הארץ ברעב – הטעם אנשיה, וכן ותשבר כעץ עולה **(איוב כד כ),** ותשחת הארץ **(בראשית ו יא):**

**41:37 וַיִּיטַ֥ב הַדָּבָ֖ר בְּעֵינֵ֣י פַרְעֹ֑ה וּבְעֵינֵ֖י כָּל־עֲבָדָֽיו׃**

41:37 וייטב הדבר – נתינת העצה:

**41:38 וַיֹּ֥אמֶר פַּרְעֹ֖ה אֶל־עֲבָדָ֑יו הֲנִמְצָ֣א כָזֶ֔ה אִ֕ישׁ אֲשֶׁ֛ר ר֥וּחַ אֱלֹהִ֖ים בּֽוֹ׃**

41:38 הנמצא כזה – יתכן היותו לרבוי כי כן אמר ויאמר פרעה אל עבדיו, ולא יתכן היותו יפעל עבר כי לכך קדם ואמר וייטב. יש לומר נתינת העצה להבא, על כן אמר איש אשר רוח אלהים בו:

**41:39 וַיֹּ֤אמֶר פַּרְעֹה֙ אֶל־יוֹסֵ֔ף אַחֲרֵ֨י הוֹדִ֧יעַ אֱלֹהִ֛ים אוֹתְךָ֖ אֶת־כָּל־זֹ֑את אֵין־נָב֥וֹן וְחָכָ֖ם כָּמֽוֹךָ׃**

**41:40 אַתָּה֙ תִּהְיֶ֣ה עַל־בֵּיתִ֔י וְעַל־פִּ֖יךָ יִשַּׁ֣ק כָּל־עַמִּ֑י רַ֥ק הַכִּסֵּ֖א אֶגְדַּ֥ל מִמֶּֽךָּ:**

41:40 ועל פיך ישק – אפשר שישק מלשון נשיקה, ועל מקום למ׳׳ד כמו על דעתך **(איוב י ז).** והטעם ישקו גזרתך להשלימה. או הטעם מלשון בעיר ישוקו **(יואל ב ט),** נפעל מפעלי הכפל, כלומר על פיך ידרוך כל עמי לעשות כחפצך, וזהו טעם לא ירים איש את ידו ואת רגלו. ואחרים פירשוהו מלשון נשק ר׳׳ל על פיך יזדין כל עמי. והאמת בעבור שאמר יעשה פרעה ויפקד פקידים על הארץ וחמש, על כן אמר פרעה זה המאמר, הטעם שהכל יהיו ברשותו:

41:40 רק הכסא אגדל ממך – הטעם מצד הכסא אהיה גדול ממך שאני אהיה יושב בכסא המלוכה ולא אתה:

41:40 ואגדל – פועל עומד, ודרך אגדל כמו ותאבדו דרך **(תהלים ב יב):**

**41:41 וַיֹּ֥אמֶר פַּרְעֹ֖ה אֶל־יוֹסֵ֑ף רְאֵה֙ נָתַ֣תִּי אֹֽתְךָ֔ עַ֖ל כָּל־אֶ֥רֶץ מִצְרָֽיִם׃**

**41:42 וַיָּ֨סַר פַּרְעֹ֤ה אֶת־טַבַּעְתּוֹ֙ מֵעַ֣ל יָד֔וֹ וַיִּתֵּ֥ן אֹתָ֖הּ עַל־יַ֣ד יוֹסֵ֑ף וַיַּלְבֵּ֤שׁ אֹתוֹ֙ בִּגְדֵי־שֵׁ֔שׁ וַיָּ֛שֶׂם רְבִ֥ד הַזָּהָ֖ב עַל־צַוָּארֽוֹ׃**

**41:43 וַיַּרְכֵּ֣ב אֹת֗וֹ בְּמִרְכֶּ֤בֶת הַמִּשְׁנֶה֙ אֲשֶׁר־ל֔וֹ וַיִּקְרְא֥וּ לְפָנָ֖יו אַבְרֵ֑ךְ וְנָת֣וֹן אֹת֔וֹ עַ֖ל כָּל־אֶ֥רֶץ מִצְרָֽיִם׃**

41:43 וירכב אותו – כמו ויאסור יוסף מרכבתו **(בראשית מו כט),** בעבור שמלת מרכבת סמוכה ומוכרתת בצורה אחת. יש אומרים אם היא מוכרתת, מלת משנה תאר, ור׳׳ל מרכבת שנית כמנהג כל מלך לעבור לפניו סוס שני למרכבתו. ובעבור שמלת משנה תאר לזכר יסבול להיות מלת מרכבת סמוכה, והטעם מרכבת שר שהוא שני למלך. ומרכבה ידועה מענין שלמה ותעלה ותצא מרכבה ממצרים בשש מאות כסף וסוס בחמשים ומאה **(מלכים א י כט),** הרי ארבעה סוסים שמושכים את העגלה מרכבת עץ בארבעה אופנים וכך היו נהוגים בזמן ההוא:

41:43 ויקראו לפניו אברך – מלשון ברך ואם האל׳׳ף למדבר בא כמו יחפרו בעמק וישיש בכח **(איוב לט כא).** ויותר טוב היות האל׳׳ף מקום ה׳׳א כמו אשכים ודבר **(ירמיה כה ג),** ויהיה מקור. ולהיות אל׳׳ף מקום ה׳׳א בידוע כמו ואחרי כן אתחבר יהושפט **(ד׳׳ה ב כ לה)** ורבים כמוהו, והטעם קראו לפניו שכל הרואה אותו שיברך על ברכיו וישתחוה לו:

41:43 ונתון אותו על כן ארץ מצרים – זאת היא הקריאה והכרוז היה בשניהם, על כן בסמוך אני פרעה, ר׳׳ל לא יהיה אדם ברשותו, ר׳׳ל לא ירים איש את ידו ואת רגלו, ר׳׳ל לעשות פעולה וללכת אנה ואנה בלתי רשותך:

41:43 ויש אומרים אברך – מלה מורכבת אב ורך, שהוא אב בחכמה עם היותו רך בחור:

**41:44 וַיֹּ֧אמֶר פַּרְעֹ֛ה אֶל־יוֹסֵ֖ף אֲנִ֣י פַרְעֹ֑ה וּבִלְעָדֶ֗יךָ לֹֽא־יָרִ֨ים אִ֧ישׁ אֶת־יָד֛וֹ וְאֶת־רַגְל֖וֹ בְּכָל־אֶ֥רֶץ מִצְרָֽיִם:**

**41:45 וַיִּקְרָ֨א פַרְעֹ֣ה שֵׁם־יוֹסֵף֮ צָֽפְנַ֣ת פַּעְנֵחַ֒ וַיִּתֶּן־ל֣וֹ אֶת־אָֽסְנַ֗ת בַּת־פּ֥וֹטִי פֶ֛רַע כֹּהֵ֥ן אֹ֖ן לְאִשָּׁ֑ה וַיֵּצֵ֥א יוֹסֵ֖ף עַל־אֶ֥רֶץ מִצְרָֽיִם׃**

41:45 צפנת פענח – הואיל ומלת צפנת לפי הצורך ענינה מסכים להיותה מלה עברית, גם מלת פענח לשון עברית וענינה כפי צורך הדבר הצפון. ויאות להיות ענינה לשון גלוי, והטעם כפי שפירשוהו מגלה צפונות כיוצא בזה גלא רזין **(דניאל ב כח).** יש מפרשים אותה מלה מרובעת כמו פרשז עליו עננו **(איוב כו ט),** שהוא תואר. ואחרים פירשוהו עבר להיות הפת׳׳ח מקום חיר׳׳ק כמו וקרקר כל בני שת **(במדבר כד יז).** ולא יתכן היות המלה שם מצרית, אכן הוא מתורגם ושם יוסף בלשון מצרי לא ידענו:

41:45 כהן – יש מחכמינו ע׳׳ה שפירשוהו שם השררה:

41:45 ואון – שם מדינה הפך מנוא אמון **(נחום ג ח),** וכן ולכהן מדין **(שמות ב טז).** ויש מפרשים שפירשו המלה לטעם שירות המשרת לשם או לע׳׳ז, סמך לדבר ואתם כהני ה׳ תקראו משרתי אלהינו **(ישעיה סא ו),** ולא כל משרת יקרא כהן. אכן שירות שתהיה בגדולה ובמעלה שאין שירות למעלה ממנה, גם כן מה שנאמר היה כהן לדוד **(שמואל ב כ כו).** ובני דוד כהנים היו **(שם ח יח):**

41:45 ויצא יוסף – הטעם שמו, ואין הטעם שיצא עצמו בכל ארץ מצרים שהרי למטה אמר ויצא יוסף מלפני פרעה:

**41:46 וְיוֹסֵף֙ בֶּן־שְׁלֹשִׁ֣ים שָׁנָ֔ה בְּעָמְד֕וֹ לִפְנֵ֖י פַּרְעֹ֣ה מֶֽלֶךְ־מִצְרָ֑יִם וַיֵּצֵ֤א יוֹסֵף֙ מִלִּפְנֵ֣י פַרְעֹ֔ה וַֽיַּעְבֹ֖ר**

41:46 ויוסף בן שלשים שנה – נמצא ששלש עשרה שנה היה בין בבית אדוניו בין בבית הסוהר:

41:46 ויעבור בכל ארץ מצרים – כפי העצה שנתן ירא פרעה איש נבון וחכם שיתקן עניניו:

**41:47 וַתַּ֣עַשׂ הָאָ֔רֶץ בְּשֶׁ֖בַע שְׁנֵ֣י הַשָּׂבָ֑ע לִקְמָצִֽים׃**

41:47 לקמצים – קרוב מענין קבוץ, והטעם שכל פרוטה הנזרעת היתה עושה שני קמצים, וזהו השבע הגדול:

**41:48 וַיִּקְבֹּ֞ץ אֶת־כָּל־אֹ֣כֶל ׀ שֶׁ֣בַע שָׁנִ֗ים אֲשֶׁ֤ר הָיוּ֙ בְּאֶ֣רֶץ מִצְרַ֔יִם וַיִּתֶּן־אֹ֖כֶל בֶּעָרִ֑ים אֹ֧כֶל שְׂדֵה־הָעִ֛יר אֲשֶׁ֥ר סְבִיבֹתֶ֖יהָ נָתַ֥ן בְּתוֹכָֽהּ׃**

41:48 ויקבוץ את כל אכל – הנשאר מדי שבעם כנראה שלא עשה כפי העצה שנתן וחמש את ארץ מצרים, כי עשהו יותר מדי:

**41:49 וַיִּצְבֹּ֨ר יוֹסֵ֥ף בָּ֛ר כְּח֥וֹל הַיָּ֖ם הַרְבֵּ֣ה מְאֹ֑ד עַ֛ד כִּי־חָדַ֥ל לִסְפֹּ֖ר כִּי־אֵ֥ין מִסְפָּֽר׃**

41:49 ויצבור – הטעם שהביאו אל האוצרות, וכן יצבור ולא ידע מי אוספם **(תהלים לט ז):**

**41:50 וּלְיוֹסֵ֤ף יֻלַּד֙ שְׁנֵ֣י בָנִ֔ים בְּטֶ֥רֶם תָּב֖וֹא שְׁנַ֣ת הָרָעָ֑ב אֲשֶׁ֤ר יָֽלְדָה־לּוֹ֙ אָֽסְנַ֔ת בַּת־פּ֥וֹטִי פֶ֖רַע כֹּהֵ֥ן אֽוֹן׃**

41:50 וליוסף יולד שני בנים – הפועל כמנהגו, או שבא יחיד ורבים:

**41:51 וַיִּקְרָ֥א יוֹסֵ֛ף אֶת־שֵׁ֥ם הַבְּכ֖וֹר מְנַשֶּׁ֑ה כִּֽי־נַשַּׁ֤נִי אֱלֹהִים֙ אֶת־כָּל־עֲמָלִ֔י וְאֵ֖ת כָּל־בֵּ֥ית אָבִֽי׃**

41:51 כי נשני – אם במשקלו נקראה שהוא כמו הנני **(בראשית לג יא),** קל מפעלי הכפל. ויותר הדעת נוטה היות הפת׳׳ח מקום חיר׳׳ק, כמו וקרקר כל בני שת, והוא פעל מפעלי הלמ׳׳ד והראיה משם מנשה:

41:51 ומאמר את כל עמלי – מבאר שטעמו נשה ממני כי פעמים הכנויים יבואו במקום המלים:

**41:52 וְאֵ֛ת שֵׁ֥ם הַשֵּׁנִ֖י קָרָ֣א אֶפְרָ֑יִם כִּֽי־הִפְרַ֥נִי אֱלֹהִ֖ים בְּאֶ֥רֶץ עָנְיִֽי׃**

**41:53 וַתִּכְלֶ֕ינָה שֶׁ֖בַע שְׁנֵ֣י הַשָּׂבָ֑ע אֲשֶׁ֥ר הָיָ֖ה בְּאֶ֥רֶץ מִצְרָֽיִם׃**

**41:54 וַתְּחִלֶּ֜ינָה שֶׁ֣בַע שְׁנֵ֤י הָרָעָב֙ לָב֔וֹא כַּאֲשֶׁ֖ר אָמַ֣ר יוֹסֵ֑ף וַיְהִ֤י רָעָב֙ בְּכָל־הָ֣אֲרָצ֔וֹת וּבְכָל־אֶ֥רֶץ מִצְרַ֖יִם הָ֥יָה לָֽחֶם:**

41:54 ותחלנה – הפעיל מפעלי הכפל:

41:54 ויהי רעב בכל הארצות – שהן סביבות ארץ מצרים:

**41:55 וַתִּרְעַב֙ כָּל־אֶ֣רֶץ מִצְרַ֔יִם וַיִּצְעַ֥ק הָעָ֛ם אֶל־פַּרְעֹ֖ה לַלָּ֑חֶם וַיֹּ֨אמֶר פַּרְעֹ֤ה לְכָל־מִצְרַ֙יִם֙ לְכ֣וּ אֶל־יוֹסֵ֔ף אֲשֶׁר־יֹאמַ֥ר לָכֶ֖ם תַּעֲשֽׂוּ׃**

41:55 ותרעב כל ארץ מצרים – כנראה שלא היה מניח בשבע שני השבע רק די ספוק השנה, וזה יותר טוב ממאמר האומר כי רקבה התבואה שלהם:

41:55 לכו אל יוסף – כי הוא הממונה, וכן נאמר הנמצא כזה איש אשר רוח אלהים בו:

41:55 אשר יאמר לכם תעשו – הטעם כל מה שיאמר הוא מה שיש לכם לעשות:

**41:56 וְהָרָעָ֣ב הָיָ֔ה עַ֖ל כָּל־פְּנֵ֣י הָאָ֑רֶץ וַיִּפְתַּ֨ח יוֹסֵ֜ף אֶֽת־כָּל־אֲשֶׁ֤ר בָּהֶם֙ וַיִּשְׁבֹּ֣ר לְמִצְרַ֔יִם וַיֶּחֱזַ֥ק הָֽרָעָ֖ב בְּאֶ֥רֶץ מִצְרָֽיִם׃**

41:56 וישבור למצרים – מוציא הקנין בלשון שבר, יש מפרשים בעבור שהוא משבר הרעב. ונראה לי מפני שנמכר בפרט ברעב, על כן נקרא בלשון שבר והקונה הוא הפועל כנזכר שובו שברו **(בראשית מג ב),** בשבר אשר הם שוברים **(שם מז יד).** על כן וישבר פעל יוצא לשנים פעולים אע׳׳פ שהוא קל, ובבנין הכבד ויוסף הוא השליט על הארץ הוא המשביר **(שם מב ו):**

**41:57 וְכָל־הָאָ֙רֶץ֙ בָּ֣אוּ מִצְרַ֔יְמָה לִשְׁבֹּ֖ר אֶל־יוֹסֵ֑ף כִּֽי־חָזַ֥ק הָרָעָ֖ב בְּכָל־הָאָֽרֶץ׃**

41:56 וכל הארץ – טעמו אנשי הארץ והן המקומות שהן סמוכות סביב מלכות מצרים, על כן וירא יעקב:

41:56 לשבור אל יוסף – דבק עם וכל הארץ באו. או יהיה אל מקום מן כמו ותרבי את תזנותך אל ארץ כנען **(יחזקאל טז כט):**

**42:1 וַיַּ֣רְא יַעֲקֹ֔ב כִּ֥י יֶשׁ־שֶׁ֖בֶר בְּמִצְרָ֑יִם וַיֹּ֤אמֶר יַעֲקֹב֙ לְבָנָ֔יו לָ֖מָּה תִּתְרָאֽוּ׃**

42:1 וירא –כמו ולבי ראה **(קהלת א טז),** לשון הבנה, ובעבור שההבנה נולדת מחוש הראות כפי שנתבאר בספרי החכמה, על כן הוציאה בלשון ראייה מפני שראה אנשים מביאים השבר ממצרים. ויש מפרשים הטעם, שמע מפני שההרגשות תבאנה זו תמורת זו ר...... שיוצאות ממקום אחד, וכן וכל העם רואים **(שמות כ יח),** וכן נאמר הנה שמעתי:

42:1 למה תתראו – לשון קטטה ומריבה וכן נתראה פנים **(מלכים ב יד ח),** ואולי היו מתקוטטים למה לא נמצא להם ספוק מזון שקצתם היו תאבים בזה ומקצתם לא היו חוששים. ולא יתכן הטעם למה אתם מראים עצמכם שאינכם חסרים דבר:

**42:2 וַיֹּ֕אמֶר הִנֵּ֣ה שָׁמַ֔עְתִּי כִּ֥י יֶשׁ־שֶׁ֖בֶר בְּמִצְרָ֑יִם רְדוּ־שָׁ֙מָּה֙ וְשִׁבְרוּ־לָ֣נוּ מִשָּׁ֔ם וְנִחְיֶ֖ה וְלֹ֥א נָמֽוּת׃**

42:2 ושברו לנו – בעבורנו:

**42:3 וַיֵּרְד֥וּ אֲחֵֽי־יוֹסֵ֖ף עֲשָׂרָ֑ה לִשְׁבֹּ֥ר בָּ֖ר מִמִּצְרָֽיִם׃**

**42:4 וְאֶת־בִּנְיָמִין֙ אֲחִ֣י יוֹסֵ֔ף לֹא־שָׁלַ֥ח יַעֲקֹ֖ב אֶת־אֶחָ֑יו כִּ֣י אָמַ֔ר פֶּן־יִקְרָאֶ֖נּוּ אָסֽוֹן׃**

42:4 ואת בנימין – הזכירו כי בשבילו התעולל יוסף עמהם:

42:4 אסון – מות מצד מקרה הסכנה:

**42:5 וַיָּבֹ֙אוּ֙ בְּנֵ֣י יִשְׂרָאֵ֔ל לִשְׁבֹּ֖ר בְּת֣וֹךְ הַבָּאִ֑ים כִּֽי־הָיָ֥ה הָרָעָ֖ב בְּאֶ֥רֶץ כְּנָֽעַן׃**

**42:6 וְיוֹסֵ֗ף ה֚וּא הַשַּׁלִּ֣יט עַל־הָאָ֔רֶץ ה֥וּא הַמַּשְׁבִּ֖יר לְכָל־עַ֣ם הָאָ֑רֶץ וַיָּבֹ֙אוּ֙ אֲחֵ֣י יוֹסֵ֔ף וַיִּשְׁתַּֽחֲווּ־ל֥וֹ אַפַּ֖יִם אָֽרְצָה׃**

42:6 ויוסף הוא השליט על הארץ הוא המשביר – כדי להורות כי לכתחלה עשה זה כדי שיכיר את אחיו כי בעצמו היה המוכר והיה רואה לכל מי שקונה, על כן ויכירם:

**42:7 וַיַּ֥רְא יוֹסֵ֛ף אֶת־אֶחָ֖יו וַיַּכִּרֵ֑ם וַיִּתְנַכֵּ֨ר אֲלֵיהֶ֜ם וַיְדַבֵּ֧ר אִתָּ֣ם קָשׁ֗וֹת וַיֹּ֤אמֶר אֲלֵהֶם֙ מֵאַ֣יִן בָּאתֶ֔ם וַיֹּ֣אמְר֔וּ מֵאֶ֥רֶץ כְּנַ֖עַן לִשְׁבָּר־אֹֽכֶל׃**

42:7 ויתנכר אלהים – הראה עצמו שהוא נכרי מהם, וכן למה זה את מתנכרה **(מלכים א יד ו),** והוא הפך ענין הכרה:

42:7 וידבר אתם קשות – וכן או מה יענך אביך קשה **(שמואל א כ י)** שחסר המתואר, והנכון אמרות קשות וזהו שאמר להם מרגלים אתם:

**42:8 וַיַּכֵּ֥ר יוֹסֵ֖ף אֶת־אֶחָ֑יו וְהֵ֖ם לֹ֥א הִכִּרֻֽהוּ׃**

42:8 אמר ויכר – פעם שנית, כדי שיאמר והם לא הכירוהו. ואין זה פלא הואיל ומלך היה ועלה במעלה זו, איך יכירוהו. ויכול גם כן שלא הכירוהו מפני שהביא חתימת זקן. ואין לטעון מזבולון ונפתלי שלא היו קודמים ממנו כי אם שנה אחת, הנה אחיו הגדולים ומהם הכיר הקטנים:

**42:9 וַיִּזְכֹּ֣ר יוֹסֵ֔ף אֵ֚ת הַחֲלֹמ֔וֹת אֲשֶׁ֥ר חָלַ֖ם לָהֶ֑ם וַיֹּ֤אמֶר אֲלֵהֶם֙ מְרַגְּלִ֣ים אַתֶּ֔ם לִרְא֛וֹת אֶת־עֶרְוַ֥ת הָאָ֖רֶץ בָּאתֶֽם׃**

42:9 ערות הארץ – אם הוא שם לדבר מגונה הנה צריך להסתיר, גם ערות האדם שהוא דבר מגונה וצריך להסתירה. וערות הארץ חולשת אנשי הארץ ומבואות המקום, ואם שם ערוה מוסכם לאבר המוליד אשר צריך לכסותו וכל דבר שראוי לכסותו יקרא בשם ערוה:

**42:10 וַיֹּאמְר֥וּ אֵלָ֖יו לֹ֣א אֲדֹנִ֑י וַעֲבָדֶ֥יךָ בָּ֖אוּ לִשְׁבָּר־אֹֽכֶל׃**

42:10 ועבדיך – הו׳׳ו מקום אבל כו׳׳ו ואחלצה צוררי ריקם **(תהלים ז ה).** ויתכן להיות ו׳׳ו החבור, והטעם לא אדני כמו שאתה אומר שהם מרגלים ועבדיך שאמרו כי באו לשבור אכל, דבריהם אמתיים, וחלקו כבוד למלכות ולא הרחיבו המאמר. והמופת שאין אנחנו מרגלים, כלנו בני איש אחד נחנו, ואין הדין נותן להיותנו מרגלים:

42:10 כנים אנחנו – כאלו אמרו כן הדבר כמו שאנחנו אומרים שכלנו בני איש אחד. ויוסף השיב לא כן, על כן השיבו סדר דברים שנים עשר לאמת דבורם. או טעם כנים, נאמנים, וכמוהו כן מטה בני יוסף דוברים **(במדבר לו ה):**

**42:11 כֻּלָּ֕נוּ בְּנֵ֥י אִישׁ־אֶחָ֖ד נָ֑חְנוּ כֵּנִ֣ים אֲנַ֔חְנוּ לֹא־הָי֥וּ עֲבָדֶ֖יךָ מְרַגְּלִֽים׃**

**42:12 וַיֹּ֖אמֶר אֲלֵהֶ֑ם לֹ֕א כִּֽי־עֶרְוַ֥ת הָאָ֖רֶץ בָּאתֶ֥ם לִרְאֽוֹת׃**

**42:13 וַיֹּאמְר֗וּ שְׁנֵ֣ים עָשָׂר֩ עֲבָדֶ֨יךָ אַחִ֧ים ׀ אֲנַ֛חְנוּ בְּנֵ֥י אִישׁ־אֶחָ֖ד בְּאֶ֣רֶץ כְּנָ֑עַן וְהִנֵּ֨ה הַקָּטֹ֤ן אֶת־אָבִ֙ינוּ֙ הַיּ֔וֹם וְהָאֶחָ֖ד אֵינֶֽנּוּ׃**

**42:14 וַיֹּ֥אמֶר אֲלֵהֶ֖ם יוֹסֵ֑ף ה֗וּא אֲשֶׁ֨ר דִּבַּ֧רְתִּי אֲלֵכֶ֛ם לֵאמֹ֖ר מְרַגְּלִ֥ים אַתֶּֽם׃**

42:14 הוא אשר דברתי – שאתם מרגלים אם לא תאמתו דבריכם, הואיל ואתם קרובים בארץ כנען, הואיל ויש לכם אב ואח:

**42:15 בְּזֹ֖את תִּבָּחֵ֑נוּ חֵ֤י פַרְעֹה֙ אִם־תֵּצְא֣וּ מִזֶּ֔ה כִּ֧י אִם־בְּב֛וֹא אֲחִיכֶ֥ם הַקָּטֹ֖ן הֵֽנָּה׃**

42:15 בזאת תבחנו חי פרעה – בביאת אחיכם:

42:15 חי פרעה – מלת חי שם רבוי סמוך, ונחסר היו׳׳ד העקרי, והיו׳׳ד הכתוב יו׳׳ד הרבים:

42:15 אם תצאו מזה – הטעם כלכם, ובאמת נשבע שהרי אמר שלחו מכם אחד והמעשה להפך:

**42:16 שִׁלְח֨וּ מִכֶּ֣ם אֶחָד֮ וְיִקַּ֣ח אֶת־אֲחִיכֶם֒ וְאַתֶּם֙ הֵאָ֣סְר֔וּ וְיִבָּֽחֲנוּ֙ דִּבְרֵיכֶ֔ם הַֽאֱמֶ֖ת אִתְּכֶ֑ם וְאִם־לֹ֕א חֵ֣י פַרְעֹ֔ה כִּ֥י מְרַגְּלִ֖ים אַתֶּֽם׃**

42:16 ואתם האסרו – כמו והאסף אל עצך **(דברים לב נ):**

42:16 ואם לא חי פרעה – יש אומרים כי לשוא נשבע. ויש אומרים כי באמת נשבע שאם לא תביאו את אחיכם כאלו אתם המעידים בעצמכם שאתם מרגלים. והנה מחיוב דבריהם כדין טען להם יוסף כי הם לא הסירו טענתו אלא בהיותם בני אב אחד ונתנו מופת על ביאת אחיהם הקטן, והנה עתה אם יעלה המופת נצדק יוסף ואם כן לא נשבע לשוא. וזה ידוע בסברא התנאיי, ר׳׳ל מאמר יוסף כי אמר ויבחנו דבריכם האמת אתכם ואם לא חי פרעה, כי בהשנות הקודם יוליד הנמשך, ואמנם הוא כדבריכם אם כן כנים אתם:

**42:17 וַיֶּאֱסֹ֥ף אֹתָ֛ם אֶל־מִשְׁמָ֖ר שְׁלֹ֥שֶׁת יָמִֽים׃**

42:17 ויאסוף אותם אל משמר – אינו בית הסוהר:

**42:18 וַיֹּ֨אמֶר אֲלֵהֶ֤ם יוֹסֵף֙ בַּיּ֣וֹם הַשְּׁלִישִׁ֔י זֹ֥את עֲשׂ֖וּ וִֽחְי֑וּ אֶת־הָאֱלֹהִ֖ים אֲנִ֥י יָרֵֽא׃**

**42:19 אִם־כֵּנִ֣ים אַתֶּ֔ם אֲחִיכֶ֣ם אֶחָ֔ד יֵאָסֵ֖ר בְּבֵ֣ית מִשְׁמַרְכֶ֑ם וְאַתֶּם֙ לְכ֣וּ הָבִ֔יאוּ שֶׁ֖בֶר רַעֲב֥וֹן בָּתֵּיכֶֽם׃**

42:19 ואת שבר רעבון – בעבור רעבון בתיכם:

42:19 רעבון – נשתנה מן ובימי רעבון ישבעו **(תהלים לז יט)** שהוא בשקל פרזון **(שופטים ה ז),** ובעבור שהוא סמוך נשתנה. ויש מפרשים בעבור מלת הביאו, מלת רעבון מוכרתת, והטעם הביאו אל בתיכם השבר בעבור הרעב. ויהיה רעבון בשקל אין זכרון לראשונים **(קהלת א יא):**

**42:21 וַיֹּאמְר֞וּ אִ֣ישׁ אֶל־אָחִ֗יו אֲבָל֮ אֲשֵׁמִ֣ים ׀ אֲנַחְנוּ֮ עַל־אָחִינוּ֒ אֲשֶׁ֨ר רָאִ֜ינוּ צָרַ֥ת נַפְשׁ֛וֹ בְּהִתְחַֽנְנ֥וֹ אֵלֵ֖ינוּ וְלֹ֣א שָׁמָ֑עְנוּ עַל־כֵּן֙ בָּ֣אָה אֵלֵ֔ינוּ הַצָּרָ֖ה הַזֹּֽאת:**

42:21 אבל – טעמו אמת כמו אבל אשה אלמנה אני **(שמואל ב יד ה):**

42:21 אשמים – הוא תאר לגזרת פעל:

**42:22 וַיַּעַן֩ רְאוּבֵ֨ן אֹתָ֜ם לֵאמֹ֗ר הֲלוֹא֩ אָמַ֨רְתִּי אֲלֵיכֶ֧ם ׀ לֵאמֹ֛ר אַל־תֶּחֶטְא֥וּ בַיֶּ֖לֶד וְלֹ֣א שְׁמַעְתֶּ֑ם וְגַם־דָּמ֖וֹ הִנֵּ֥ה נִדְרָֽשׁ:**

42:22 וגם דמו – כמו ארץ אל תכסי דמי **(איוב טז יח),** שאין הטעם בעבור שלא גלו הסוד לראובן נראה לו כי נהרג:

42:22 וגם – סמוך למלת אל תחטאו:

**42:23 וְהֵם֙ לֹ֣א יָֽדְע֔וּ כִּ֥י שֹׁמֵ֖עַ יוֹסֵ֑ף כִּ֥י הַמֵּלִ֖יץ בֵּינֹתָֽם׃**

42:23 כי המליץ – מלשון מליצה והטעם באור הדבר:

**42:24 וַיִּסֹּ֥ב מֵֽעֲלֵיהֶ֖ם וַיֵּ֑בְךְּ וַיָּ֤שָׁב אֲלֵהֶם֙ וַיְדַבֵּ֣ר אֲלֵהֶ֔ם וַיִּקַּ֤ח מֵֽאִתָּם֙ אֶת־שִׁמְע֔וֹן וַיֶּאֱסֹ֥ר אֹת֖וֹ לְעֵינֵיהֶֽם׃**

42:24 ויסוב מעליהם ויבך – בעבור ששמע מהם כי בחטאם לוקים על ידיו, והטעם המית רחמים מפני שראה אותם נחמו על מעשיהם:

42:24 ויקח מאתם את שמעון – הדבר היה תלוי על הגדול כי ראובן לא היה במכירתו ויתכן שהוא היה המגרה:

42:24 ויאסור אותו לעיניהם – מורה שבעיניהם אסרו ואחרי כן הוציאו:

**42:25 וַיְצַ֣ו יוֹסֵ֗ף וַיְמַלְא֣וּ אֶת־כְּלֵיהֶם֮ בָּר֒ וּלְהָשִׁ֤יב כַּסְפֵּיהֶם֙ אִ֣ישׁ אֶל־שַׂקּ֔וֹ וְלָתֵ֥ת לָהֶ֛ם צֵדָ֖ה לַדָּ֑רֶךְ וַיַּ֥עַשׂ לָהֶ֖ם כֵּֽן׃**

42:25 כספיהם – כדין פירש המפרש שהרבוי שב אל הצרורות כי שמות המתכות לא יתרבו שכל אחד מן המתכות מין אחד כפני עצמו ואין לו אישים. ואם מצאנו מתכת אחת שתתואר בתארים רבים כמו ברזל עשות **(יחזקאל כז יט),** זהב שחוט **(מלכים א י טז),** נחושת מוצהב **(עזרא ח כז),** יתואר במעלתו אבל הכל מין אחד. וכן מצאנו מאה כסף **(דברים כב יט),** עשרה כסף **(שמואל ב יח יא).** ומאמר ואסירה כל בדיליך **(ישעיה א כה),** הרבוי הוא נשוא לרשעי ישראל שהוא משל עליהם:

42:25 וימלאו את כליהם בר – כל אשר היו מכילים כאשר יוכלון שאת:

**42:26 וַיִּשְׂא֥וּ אֶת־שִׁבְרָ֖ם עַל־חֲמֹרֵיהֶ֑ם וַיֵּלְכ֖וּ מִשָּֽׁם׃**

**42:27 וַיִּפְתַּ֨ח הָאֶחָ֜ד אֶת־שַׂקּ֗וֹ לָתֵ֥ת מִסְפּ֛וֹא לַחֲמֹר֖וֹ בַּמָּל֑וֹן וַיַּרְא֙ אֶת־כַּסְפּ֔וֹ וְהִנֵּה־ה֖וּא בְּפִ֥י אַמְתַּחְתּֽוֹ׃**

42:27 ויפתח האחד – מי שהיה כמו ואם יתקפו האחד **(קהלת ד יב).** ולהיות ראובן שהוא הבכור אין הנה דין קדימה, גם טעם הדרש שהוא לוי שנפרד מבן זוגו:

42:27 אמתחת – הוא השק, והוא זולת הכלי שהיה בו הבר. והאל׳׳ף נוסף שהוא מן וימתחם כאהל לשבת **(ישעיה מ כב).** ונקרא כן על שם שפיו אגור על ידי חבלים ובפתחו מותח אותו על ידי חבלים ופותח. והתי׳׳ו לנקבה וצירופה בכנויים, שהתי׳׳ו דגו׳׳ש יורה שאין התי׳׳ו תחת ה׳׳א:

**42:28 וַיֹּ֤אמֶר אֶל־אֶחָיו֙ הוּשַׁ֣ב כַּסְפִּ֔י וְגַ֖ם הִנֵּ֣ה בְאַמְתַּחְתִּ֑י וַיֵּצֵ֣א לִבָּ֗ם וַיֶּֽחֶרְד֞וּ אִ֤ישׁ אֶל־אָחִיו֙ לֵאמֹ֔ר מַה־זֹּ֛את עָשָׂ֥ה אֱלֹהִ֖ים לָֽנוּ׃**

42:28 ויצא לבם – נתבלבלה דעתם שלא ידעו איך נהיה זה הענין:

42:28 ויחרדו – כי אולי יתגלגל עליהם מסבתו חזק:

**42:29 וַיָּבֹ֛אוּ אֶל־יַעֲקֹ֥ב אֲבִיהֶ֖ם אַ֣רְצָה כְּנָ֑עַן וַיַּגִּ֣ידוּ ל֔וֹ אֵ֛ת כָּל־הַקֹּרֹ֥ת אֹתָ֖ם לֵאמֹֽר׃**

**42:30 דִּ֠בֶּר הָאִ֨ישׁ אֲדֹנֵ֥י הָאָ֛רֶץ אִתָּ֖נוּ קָשׁ֑וֹת וַיִּתֵּ֣ן אֹתָ֔נוּ כִּֽמְרַגְּלִ֖ים אֶת־הָאָֽרֶץ׃**

**42:31 וַנֹּ֥אמֶר אֵלָ֖יו כֵּנִ֣ים אֲנָ֑חְנוּ לֹ֥א הָיִ֖ינוּ מְרַגְּלִֽים׃**

**42:32 שְׁנֵים־עָשָׂ֥ר אֲנַ֛חְנוּ אַחִ֖ים בְּנֵ֣י אָבִ֑ינוּ הָאֶחָ֣ד אֵינֶ֔נּוּ וְהַקָּטֹ֥ן הַיּ֛וֹם אֶת־אָבִ֖ינוּ בְּאֶ֥רֶץ כְּנָֽעַן׃**

**42:33 וַיֹּ֣אמֶר אֵלֵ֗ינוּ הָאִישׁ֙ אֲדֹנֵ֣י הָאָ֔רֶץ בְּזֹ֣את אֵדַ֔ע כִּ֥י כֵנִ֖ים אַתֶּ֑ם אֲחִיכֶ֤ם הָֽאֶחָד֙ הַנִּ֣יחוּ אִתִּ֔י וְאֶת־רַעֲב֥וֹן בָּתֵּיכֶ֖ם קְח֥וּ וָלֵֽכוּ׃**

42:33 ואת רעבון – כבר נתבאר בסמוך תקון הלשון ואת שבר רעבון:

**42:34 וְ֠הָבִיאוּ אֶת־אֲחִיכֶ֣ם הַקָּטֹן֮ אֵלַי֒ וְאֵֽדְעָ֗ה כִּ֣י לֹ֤א מְרַגְּלִים֙ אַתֶּ֔ם כִּ֥י כֵנִ֖ים אַתֶּ֑ם אֶת־אֲחִיכֶם֙ אֶתֵּ֣ן לָכֶ֔ם וְאֶת־הָאָ֖רֶץ תִּסְחָֽרוּ׃**

**42:35 וַיְהִ֗י הֵ֚ם מְרִיקִ֣ים שַׂקֵּיהֶ֔ם וְהִנֵּה־אִ֥ישׁ צְרוֹר־כַּסְפּ֖וֹ בְּשַׂקּ֑וֹ וַיִּרְא֞וּ אֶת־צְרֹר֧וֹת כַּסְפֵּיהֶ֛ם הֵ֥מָּה וַאֲבִיהֶ֖ם וַיִּירָֽאוּ׃**

42:35 וייראו – בשביל שמעון כי לפי העת הוא היה עומד בסכנה אם נזכר הכסף בשביל שנגנב:

**42:36 וַיֹּ֤אמֶר אֲלֵהֶם֙ יַעֲקֹ֣ב אֲבִיהֶ֔ם אֹתִ֖י שִׁכַּלְתֶּ֑ם יוֹסֵ֤ף אֵינֶ֙נּוּ֙ וְשִׁמְע֣וֹן אֵינֶ֔נּוּ וְאֶת־בִּנְיָמִ֣ן תִּקָּ֔חוּ עָלַ֖י הָי֥וּ כֻלָּֽנָה׃**

42:36 כלנה – בה׳׳א נוסף כמו אותנה **(שמות לה כז):**

**42:37 וַיֹּ֤אמֶר רְאוּבֵן֙ אֶל־אָבִ֣יו לֵאמֹ֔ר אֶת־שְׁנֵ֤י בָנַי֙ תָּמִ֔ית אִם־לֹ֥א אֲבִיאֶ֖נּוּ אֵלֶ֑יךָ תְּנָ֤ה אֹתוֹ֙ עַל־יָדִ֔י וַאֲנִ֖י אֲשִׁיבֶ֥נּוּ אֵלֶֽיךָ׃**

42:37 את שני בני תמית – יש מפרשים איך אפשר להתנות בדבר שאי אפשר, על כן אמרו שהוא כנגד השם ואינו נכון, והראוי שהוא כנגד יעקב:

42:37 על כן השיב וקראהו אסון – שהוא לבדו יוזק אבל בניך לא יוזקו:

42:37 את שיבתי – הטעם אחרית ימי שהשיבה אחר הזקנה ,וכן נאמר ואני זקנתי ושבתי **(שמואל א יב ב):**

**42:38 וַיֹּ֕אמֶר לֹֽא־יֵרֵ֥ד בְּנִ֖י עִמָּכֶ֑ם כִּֽי־אָחִ֨יו מֵ֜ת וְה֧וּא לְבַדּ֣וֹ נִשְׁאָ֗ר וּקְרָאָ֤הוּ אָסוֹן֙ בַּדֶּ֙רֶךְ֙ אֲשֶׁ֣ר תֵּֽלְכוּ־בָ֔הּ וְהוֹרַדְתֶּ֧ם אֶת־שֵׂיבָתִ֛י בְּיָג֖וֹן שְׁאֽוֹלָה׃**

**43:1 וְהָרָעָ֖ב כָּבֵ֥ד בָּאָֽרֶץ׃**

**43:2 וַיְהִ֗י כַּאֲשֶׁ֤ר כִּלּוּ֙ לֶאֱכֹ֣ל אֶת־הַשֶּׁ֔בֶר אֲשֶׁ֥ר הֵבִ֖יאוּ מִמִּצְרָ֑יִם וַיֹּ֤אמֶר אֲלֵיהֶם֙ אֲבִיהֶ֔ם שֻׁ֖בוּ שִׁבְרוּ־לָ֥נוּ מְעַט־אֹֽכֶל׃**

43:2 כלו –הטעם שהיו מכלים התבואה שהביאו:

**43:3 וַיֹּ֧אמֶר אֵלָ֛יו יְהוּדָ֖ה לֵאמֹ֑ר הָעֵ֣ד הֵעִד֩ בָּ֨נוּ הָאִ֤ישׁ לֵאמֹר֙ לֹֽא־תִרְא֣וּ פָנַ֔י בִּלְתִּ֖י אֲחִיכֶ֥ם אִתְּכֶֽם׃**

43:2 העד העיד – התרה בנו בעדים:

**43:4 אִם־יֶשְׁךָ֛ מְשַׁלֵּ֥חַ אֶת־אָחִ֖ינוּ אִתָּ֑נוּ נֵרְדָ֕ה וְנִשְׁבְּרָ֥ה לְךָ֖ אֹֽכֶל׃**

43:4 ונשברה לך אכל – כמו קחי רחים וטחנו קמח **(ישעיה מז ב):**

**43:5 וְאִם־אֵינְךָ֥ מְשַׁלֵּ֖חַ לֹ֣א נֵרֵ֑ד כִּֽי־הָאִ֞ישׁ אָמַ֤ר אֵלֵ֙ינוּ֙ לֹֽא־תִרְא֣וּ פָנַ֔י בִּלְתִּ֖י אֲחִיכֶ֥ם אִתְּכֶֽם׃**

**43:6 וַיֹּ֙אמֶר֙ יִשְׂרָאֵ֔ל לָמָ֥ה הֲרֵעֹתֶ֖ם לִ֑י לְהַגִּ֣יד לָאִ֔ישׁ הַע֥וֹד לָכֶ֖ם אָֽח׃**

**43:7 וַיֹּאמְר֡וּ שָׁא֣וֹל שָֽׁאַל־הָ֠אִישׁ לָ֣נוּ וּלְמֽוֹלַדְתֵּ֜נוּ לֵאמֹ֗ר הַע֨וֹד אֲבִיכֶ֥ם חַי֙ הֲיֵ֣שׁ לָכֶ֣ם אָ֔ח וַנַ֨גֶּד־ל֔וֹ**

43:7 שאל האיש – באה מלת שאל לעיל שלא כמשפט, אע׳׳פ שאין לפניו מלה מלעיל או מלה זעירא, וכן שכר עלינו **(מלכים ב ז ו):**

43:7 הידוע נדע כי יאמר – הטעם שיאמר, וכן מה אלה לנו כי אתה עושה **(יחזקאל כד יט):**

**43:8 וַיֹּ֨אמֶר יְהוּדָ֜ה אֶל־יִשְׂרָאֵ֣ל אָבִ֗יו שִׁלְחָ֥ה הַנַּ֛עַר אִתִּ֖י וְנָק֣וּמָה וְנֵלֵ֑כָה וְנִֽחְיֶה֙ וְלֹ֣א נָמ֔וּת גַּם־אֲנַ֥חְנוּ גַם־אַתָּ֖ה גַּם־טַפֵּֽנוּ׃**

**43:9 אָֽנֹכִי֙ אֶֽעֶרְבֶ֔נּוּ מִיָּדִ֖י תְּבַקְשֶׁ֑נּוּ אִם־לֹ֨א הֲבִיאֹתִ֤יו אֵלֶ֙יךָ֙ וְהִצַּגְתִּ֣יו לְפָנֶ֔יךָ וְחָטָ֥אתִֽי לְךָ֖ כָּל־הַיָּמִֽים:**

43:9 וחטאתי לך כל הימים – בזה נתפים הואיל וקבל יהודה עליו, אם לא יביאנו שיהיה חוטא לאביו קבל עליו נדוי:

**43:10 כִּ֖י לוּלֵ֣א הִתְמַהְמָ֑הְנוּ כִּֽי־עַתָּ֥ה שַׁ֖בְנוּ זֶ֥ה פַעֲמָֽיִם׃**

43:10 לולא – לא יתכן להיות האל׳׳ף נוסף. אמנם המלה מורכבת מן לו שטעמו אם ומן לא, והטעם אם לא התמהמנו מסבתך היינו הולכים ושבים פעמים, ואם בא למקומות יו׳׳ד מפני צר׳׳י:

**43:11 וַיֹּ֨אמֶר אֲלֵהֶ֜ם יִשְׂרָאֵ֣ל אֲבִיהֶ֗ם אִם־כֵּ֣ן ׀ אֵפוֹא֮ זֹ֣את עֲשׂוּ֒ קְח֞וּ מִזִּמְרַ֤ת הָאָ֙רֶץ֙ בִּכְלֵיכֶ֔ם וְהוֹרִ֥ידוּ לָאִ֖ישׁ מִנְחָ֑ה מְעַ֤ט צֳרִי֙ וּמְעַ֣ט דְּבַ֔שׁ נְכֹ֣את וָלֹ֔ט בָּטְנִ֖ים וּשְׁקֵדִֽים׃**

43:11 איפוא זאת עשו – מעתה יש לבקש עצה:

43:11 מזמרת הארץ – מהמשובה שבארץ:

43:11 נכאת ולוט – נתפרשו:

43:11 ובטנים – מין מגדים חשובים מן שקדים, ואומרים שהם אלפסתקי בערבי:

**43:12 וְכֶ֥סֶף מִשְׁנֶ֖ה קְח֣וּ בְיֶדְכֶ֑ם וְאֶת־הַכֶּ֜סֶף הַמּוּשָׁ֨ב בְּפִ֤י אַמְתְּחֹֽתֵיכֶם֙ תָּשִׁ֣יבוּ בְיֶדְכֶ֔ם אוּלַ֥י מִשְׁגֶּ֖ה הֽוּא׃**

43:12 וכסף משנה – תאר שהוא שני לראשון, ואינו שם שהטעם שיהיה פי שנים בערך הראשון שאולי נתיקרה התבואה. וכן ומשנה כסף הואיל והוא בסגו׳׳ל ואינו בצר׳׳י כדין הסמוך להיותו שם, והוא תאר וקדם המתואר ורבים כן:

43:12 משנה – שם והטעם אולי בשגגה נפל מהם הכסף בשקיהם, ואם תשיבוהו לו תמצאו חן:

**43:13 וְאֶת־אֲחִיכֶ֖ם קָ֑חוּ וְק֖וּמוּ שׁ֥וּבוּ אֶל־הָאִֽישׁ׃**

**43:14 וְאֵ֣ל שַׁדַּ֗י יִתֵּ֨ן לָכֶ֤ם רַחֲמִים֙ לִפְנֵ֣י הָאִ֔ישׁ וְשִׁלַּ֥ח לָכֶ֛ם אֶת־אֲחִיכֶ֥ם אַחֵ֖ר וְאֶת־בִּנְיָמִ֑ין וַאֲנִ֕י כַּאֲשֶׁ֥ר שָׁכֹ֖לְתִּי שָׁכָֽלְתִּי׃**

43:14 ואל שדי – אחרי שנתן להם עצה לעשות לפי תקנת העולם מעתה בקש להם רחמים:

43:14 ואני כאשר שכלתי שכלתי – לולי רחמי השם כך אני סבור כאשר שכלתי מן יוסף שכלתי מן שמעון ובנימן:

**43:15 וַיִּקְח֤וּ הָֽאֲנָשִׁים֙ אֶת־הַמִּנְחָ֣ה הַזֹּ֔את וּמִשְׁנֶה־כֶּ֛סֶף לָקְח֥וּ בְיָדָ֖ם וְאֶת־בִּנְיָמִ֑ן וַיָּקֻ֙מוּ֙ וַיֵּרְד֣וּ מִצְרַ֔יִם וַיַּֽעַמְד֖וּ לִפְנֵ֥י יוֹסֵֽף׃**

**43:16 וַיַּ֨רְא יוֹסֵ֣ף אִתָּם֮ אֶת־בִּנְיָמִין֒ וַיֹּ֙אמֶר֙ לַֽאֲשֶׁ֣ר עַל־בֵּית֔וֹ הָבֵ֥א אֶת־הָאֲנָשִׁ֖ים הַבָּ֑יְתָה וּטְבֹ֤חַ טֶ֙בַח֙ וְהָכֵ֔ן כִּ֥י אִתִּ֛י יֹאכְל֥וּ הָאֲנָשִׁ֖ים בַּֽצָּהֳרָֽיִם׃**

43:16 וטבוח טבח והכן – שניהם מקורים, כי לא יוכלון המצרים לאכול את העברים לחם:

**43:17 וַיַּ֣עַשׂ הָאִ֔ישׁ כַּֽאֲשֶׁ֖ר אָמַ֣ר יוֹסֵ֑ף וַיָּבֵ֥א הָאִ֛ישׁ אֶת־הָאֲנָשִׁ֖ים בֵּ֥יתָה יוֹסֵֽף׃**

**43:18 וַיִּֽירְא֣וּ הָֽאֲנָשִׁ֗ים כִּ֣י הֽוּבְאוּ֮ בֵּ֣ית יוֹסֵף֒ וַיֹּאמְר֗וּ עַל־דְּבַ֤ר הַכֶּ֙סֶף֙ הַשָּׁ֤ב בְּאַמְתְּחֹתֵ֙ינוּ֙ בַּתְּחִלָּ֔ה אֲנַ֖חְנוּ מֽוּבָאִ֑ים לְהִתְגֹּלֵ֤ל עָלֵ֙ינוּ֙ וּלְהִתְנַפֵּ֣ל עָלֵ֔ינוּ וְלָקַ֧חַת אֹתָ֛נוּ לַעֲבָדִ֖ים וְאֶת־חֲמֹרֵֽינוּ׃**

43:18 הובאו – פעל שלא נזכר שם פועלו מההפעיל:

43:18 ומלת מובאים – פעול מההפעיל:

43:18 להתגולל – הטעם גלגול דברים לסבב עלינו עלילות בלי פשע אודות הכסף חשב באמתחותינו:

43:18 ולהתנפל עלינו – שלא נוכל להפטר. ויצאו בלשון התפעל כדרך וישמע את הקול מדבר אליו **(במדבר ז פט):**

**43:19 וַֽיִּגְּשׁוּ֙ אֶל־הָאִ֔ישׁ אֲשֶׁ֖ר עַל־בֵּ֣ית יוֹסֵ֑ף וַיְדַבְּר֥וּ אֵלָ֖יו פֶּ֥תַח הַבָּֽיִת׃**

**43:20 וַיֹּאמְר֖וּ בִּ֣י אֲדֹנִ֑י יָרֹ֥ד יָרַ֛דְנוּ בַּתְּחִלָּ֖ה לִשְׁבָּר־אֹֽכֶל׃**

43:20 בי אדני – יש שפירשוהו כטעם בקשה. ואחרים פירשוהו שהטעם אע׳׳פ שיתחיב בי מה שיתחיב אדבר דבר. ולי נראה שהטעם שהמדבר מעיר למי שמדבר להשים השגחתו בו לשמוע את דבריו כדרך מוסר המדבר:

**43:21 וַֽיְהִ֞י כִּי־בָ֣אנוּ אֶל־הַמָּל֗וֹן וַֽנִּפְתְּחָה֙ אֶת־אַמְתְּחֹתֵ֔ינוּ וְהִנֵּ֤ה כֶֽסֶף־אִישׁ֙ בְּפִ֣י אַמְתַּחְתּ֔וֹ כַּסְפֵּ֖נוּ בְּמִשְׁקָל֑וֹ וַנָּ֥שֶׁב אֹת֖וֹ בְּיָדֵֽנוּ׃**

**43:22 וְכֶ֧סֶף אַחֵ֛ר הוֹרַ֥דְנוּ בְיָדֵ֖נוּ לִשְׁבָּר־אֹ֑כֶל לֹ֣א יָדַ֔עְנוּ מִי־שָׂ֥ם כַּסְפֵּ֖נוּ בְּאַמְתְּחֹתֵֽינוּ׃**

**43:23 וַיֹּאמֶר֩ שָׁל֨וֹם לָכֶ֜ם אַל־תִּירָ֗אוּ אֱלֹ֨הֵיכֶ֜ם וֵֽאלֹהֵ֤י אֲבִיכֶם֙ נָתַ֨ן לָכֶ֤ם מַטְמוֹן֙ בְּאַמְתְּחֹ֣תֵיכֶ֔ם כַּסְפְּכֶ֖ם בָּ֣א אֵלָ֑י וַיּוֹצֵ֥א אֲלֵהֶ֖ם אֶת־שִׁמְעֽוֹן׃**

43:23 נתן מטמון – השם סבב ושמו אדם אחר באמתחותיכם ועלה בזכותכם, אבל כספכם בא אלי:

**43:24 וַיָּבֵ֥א הָאִ֛ישׁ אֶת־הָאֲנָשִׁ֖ים בֵּ֣יתָה יוֹסֵ֑ף וַיִּתֶּן־מַ֙יִם֙ וַיִּרְחֲצ֣וּ רַגְלֵיהֶ֔ם וַיִּתֵּ֥ן מִסְפּ֖וֹא לַחֲמֹֽרֵיהֶֽם׃**

**43:25 וַיָּכִ֙ינוּ֙ אֶת־הַמִּנְחָ֔ה עַד־בּ֥וֹא יוֹסֵ֖ף בַּֽצָּהֳרָ֑יִם כִּ֣י שָֽׁמְע֔וּ כִּי־שָׁ֖ם יֹ֥אכְלוּ לָֽחֶם׃**

43:25 כי שמעו כי שם יאכלו לחם – כאשר הרמזנו:

**43:26 וַיָּבֹ֤א יוֹסֵף֙ הַבַּ֔יְתָה וַיָּבִ֥יאּוּ ל֛וֹ אֶת־הַמִּנְחָ֥ה אֲשֶׁר־בְּיָדָ֖ם הַבָּ֑יְתָה וַיִּשְׁתַּחֲווּ־ל֖וֹ אָֽרְצָה׃**

**43:27 וַיִּשְׁאַ֤ל לָהֶם֙ לְשָׁל֔וֹם וַיֹּ֗אמֶר הֲשָׁל֛וֹם אֲבִיכֶ֥ם הַזָּקֵ֖ן אֲשֶׁ֣ר אֲמַרְתֶּ֑ם הַעוֹדֶ֖נּוּ חָֽי׃**

43:27 השלום אביכם – חסר למ׳׳ד השמוש כמו ויבוא ירושלם **(מלכים א ג טו),** והנה שאל לשלומם ולשלום אביהם:

**43:29**

43:29 יחנך בני – נשתנו התנועות כדרך להפרכם את בריתי **(ויקרא כו טו),** מבנין הקל מפעלי הכפל:

**43:30 וַיְמַהֵ֣ר יוֹסֵ֗ף כִּֽי־נִכְמְר֤וּ רַחֲמָיו֙ אֶל־אָחִ֔יו וַיְבַקֵּ֖שׁ לִבְכּ֑וֹת וַיָּבֹ֥א הַחַ֖דְרָה וַיֵּ֥בְךְּ שָֽׁמָּה׃**

43:30 וימהר יוסף – יש מפרשים שזה מקרא הפוך כמו ונר אלהים טרם יכבה **(שמואל א ג ג),** והטעם ויבקש לבכות וימהר כי נכמרו רחמיו. וכנראה לי כי מהענה מסודר כתקון הלשון, שלשון וימהר דבק עם ויבוא החדרה, והורה ענין מיהורו מפני כי נכמרו רחמיו ובקש לבכות:

43:30 וטעם נכמרו – כטעם עורנו כתנור נכמרו **(איכה ה י),** הטעם נתחממו ועלה עשו החום אל המוח והזיל הדמעה. וקרוב להיות ענינו קבוץ מלשון מכמורת **(ישעיה יט ח),** כענין יחד נכמרו נחומי **(הושע יז ח):**

**43:31 וַיִּרְחַ֥ץ פָּנָ֖יו וַיֵּצֵ֑א וַיִּ֨תְאַפַּ֔ק וַיֹּ֖אמֶר שִׂ֥ימוּ לָֽחֶם׃**

43:31 ויתאפק – נתחזק שלא לבכות מפני המית הרחמים מלשון עצמיו אפיקי נחושה **(איוב מ יח):**

**43:32 וַיָּשִׂ֥ימוּ ל֛וֹ לְבַדּ֖וֹ וְלָהֶ֣ם לְבַדָּ֑ם וְלַמִּצְרִ֞ים הָאֹכְלִ֤ים אִתּוֹ֙ לְבַדָּ֔ם כִּי֩ לֹ֨א יוּכְל֜וּן הַמִּצְרִ֗ים לֶאֱכֹ֤ל אֶת־הָֽעִבְרִים֙ לֶ֔חֶם כִּי־תוֹעֵבָ֥ה הִ֖וא לְמִצְרָֽיִם׃**

**43:33 וַיֵּשְׁב֣וּ לְפָנָ֔יו הַבְּכֹר֙ כִּבְכֹ֣רָת֔וֹ וְהַצָּעִ֖יר כִּצְעִרָת֑וֹ וַיִּתְמְה֥וּ הָאֲנָשִׁ֖ים אִ֥ישׁ אֶל־רֵעֵֽהוּ׃**

43:33 וישבו לפניו הבכור כבכורתו – טעם הבכור בזה המקום מי שהיה גדול מחברו היה יושב למעלה:

43:33 ויתמהו האנשים – הם עצמם, כי לא ישבו מעצמם אלא סדרם יוסף במושב:

43:33 ויתמהו – איך ידע סדר ילידתם:

**43:34 וַיִּשָּׂ֨א מַשְׂאֹ֜ת מֵאֵ֣ת פָּנָיו֮ אֲלֵהֶם֒ וַתֵּ֜רֶב מַשְׂאַ֧ת בִּנְיָמִ֛ן מִמַּשְׂאֹ֥ת כֻּלָּ֖ם חָמֵ֣שׁ יָד֑וֹת וַיִּשְׁתּ֥וּ וַֽיִּשְׁכְּר֖וּ עִמּֽוֹ׃**

43:34 וישא משאות – על שם שנושא ונותן נקרא משאת:

43:34 ותרב – בצר׳׳י מבנין הקל, ולא כן וירב היער **(שמואל ב יח ח),** כי הוא בסגו׳׳ל מפעל הכבד:

43:34 חמש ידות – ממשאת כל אחד, כי רחוק שיהיה הטעם כנגד משאות כלם:

**44:1 וַיְצַ֞ו אֶת־אֲשֶׁ֣ר עַל־בֵּיתוֹ֮ לֵאמֹר֒ מַלֵּ֞א אֶת־אַמְתְּחֹ֤ת הָֽאֲנָשִׁים֙ אֹ֔כֶל כַּאֲשֶׁ֥ר יוּכְל֖וּן שְׂאֵ֑ת וְשִׂ֥ים כֶּֽסֶף־אִ֖ישׁ בְּפִ֥י אַמְתַּחְתּֽוֹ׃**

**44:2 וְאֶת־גְּבִיעִ֞י גְּבִ֣יעַ הַכֶּ֗סֶף תָּשִׂים֙ בְּפִי֙ אַמְתַּ֣חַת הַקָּטֹ֔ן וְאֵ֖ת כֶּ֣סֶף שִׁבְר֑וֹ וַיַּ֕עַשׂ כִּדְבַ֥ר יוֹסֵ֖ף אֲשֶׁ֥ר דִּבֵּֽר׃**

**44:3 הַבֹּ֖קֶר א֑וֹר וְהָאֲנָשִׁ֣ים שֻׁלְּח֔וּ הֵ֖מָּה וַחֲמֹרֵיהֶֽם׃**

**44:4 הֵ֠ם יָֽצְא֣וּ אֶת־הָעִיר֮ לֹ֣א הִרְחִיקוּ֒ וְיוֹסֵ֤ף אָמַר֙ לַֽאֲשֶׁ֣ר עַל־בֵּית֔וֹ ק֥וּם רְדֹ֖ף אַחֲרֵ֣י הָֽאֲנָשִׁ֑ים וְהִשַּׂגְתָּם֙ וְאָמַרְתָּ֣ אֲלֵהֶ֔ם לָ֛מָּה שִׁלַּמְתֶּ֥ם רָעָ֖ה תַּ֥חַת טוֹבָֽה׃**

**44:5 הֲל֣וֹא זֶ֗ה אֲשֶׁ֨ר יִשְׁתֶּ֤ה אֲדֹנִי֙ בּ֔וֹ וְה֕וּא נַחֵ֥שׁ יְנַחֵ֖שׁ בּ֑וֹ הֲרֵעֹתֶ֖ם אֲשֶׁ֥ר עֲשִׂיתֶֽם׃**

44:5 והואנחש ינחש – פירשו בו פירושים חלוקים: יש שפירשוהו ענין נסיון כמו נחשתי ויברכני **(בראשית ל כז),** ואלו לא היה לבן בעל קסמים אולי היה טעם לפירושם. ומהם פירשוהו שהטעם בו בעבור שישאל למנחשים וידע מי לקחו. ואחרים פירשו בעבור מלת בו שהיה מצוייר ומשתכל בו, ועשה מה שעשה לאחיו כאשר נאמר ויתמהו האנשים **(שם מג לג).** ויש אומרים בעבור שאמר נחש ינחש איש אשר כמוני, הטעם כיון שנפסד הגביע יפול משררותו. ונראה שאמר זה המאמר להורות להם כי הדבר מבורר אצלו שלקחתם אותו מצד הנחוש, שאם היה הדבר מסופק אצלו לא הייתי רודף אחריכם. ועל ענין הגביע שהיה שותה בו לפניהם שיהיו קרובים אל החשדה:

**44:6 וַֽיַּשִּׂגֵ֑ם וַיְדַבֵּ֣ר אֲלֵהֶ֔ם אֶת־הַדְּבָרִ֖ים הָאֵֽלֶּה׃**

**44:7 וַיֹּאמְר֣וּ אֵלָ֔יו לָ֚מָּה יְדַבֵּ֣ר אֲדֹנִ֔י כַּדְּבָרִ֖ים הָאֵ֑לֶּה חָלִ֙ילָה֙ לַעֲבָדֶ֔יךָ מֵעֲשׂ֖וֹת כַּדָּבָ֥ר הַזֶּֽה׃**

**44:8 הֵ֣ן כֶּ֗סֶף אֲשֶׁ֤ר מָצָ֙אנוּ֙ בְּפִ֣י אַמְתְּחֹתֵ֔ינוּ הֱשִׁיבֹ֥נוּ אֵלֶ֖יךָ מֵאֶ֣רֶץ כְּנָ֑עַן וְאֵ֗יךְ נִגְנֹב֙ מִבֵּ֣ית אֲדֹנֶ֔יךָ כֶּ֖סֶף א֥וֹ זָהָֽב׃**

44:8 הן כסף – קל וחומר שנגנוב דבר אחר. בטוב פירש המפרש שאין טעם לדבר, כיון שהשיבו אותו לא יגנבו דבר יקר ממנו, אלא הרמיזו כמו שנעשה הכסף בלתי ידיעתנו כן נעשה זה:

**44:9 אֲשֶׁ֨ר יִמָּצֵ֥א אִתּ֛וֹ מֵעֲבָדֶ֖יךָ וָמֵ֑ת וְגַם־אֲנַ֕חְנוּ נִֽהְיֶ֥ה לַֽאדֹנִ֖י לַעֲבָדִֽים׃**

44:9 אשר ימצא אתו – כנראה שהחמירו דין יתר על עצמם שהגנב יהיה עבד, והם דנו אותו מחויב מות והם יהיו לעבדים, והוא טען כדין שיהיה הגנב עבד והם יהיו נקיים:

**44:10 וַיֹּ֕אמֶר גַּם־עַתָּ֥ה כְדִבְרֵיכֶ֖ם כֶּן־ה֑וּא אֲשֶׁ֨ר יִמָּצֵ֤א אִתּוֹ֙ יִהְיֶה־לִּ֣י עָ֔בֶד וְאַתֶּ֖ם תִּהְי֥וּ נְקִיִּֽם׃**

**44:11 וַֽיְמַהֲר֗וּ וַיּוֹרִ֛דוּ אִ֥ישׁ אֶת־אַמְתַּחְתּ֖וֹ אָ֑רְצָה וַֽיִּפְתְּח֖וּ אִ֥ישׁ אַמְתַּחְתּֽוֹ׃**

**44:12 וַיְחַפֵּ֕שׂ בַּגָּד֣וֹל הֵחֵ֔ל וּבַקָּטֹ֖ן כִּלָּ֑ה וַיִּמָּצֵא֙ הַגָּבִ֔יעַ בְּאַמְתַּ֖חַת בִּנְיָמִֽן׃**

44:12 ויחפש – בדרך ערמה:

**44:13 וַֽיִּקְרְע֖וּ שִׂמְלֹתָ֑ם וַֽיַּעֲמֹס֙ אִ֣ישׁ עַל־חֲמֹר֔וֹ וַיָּשֻׁ֖בוּ הָעִֽירָה׃**

**44:14 וַיָּבֹ֨א יְהוּדָ֤ה וְאֶחָיו֙ בֵּ֣יתָה יוֹסֵ֔ף וְה֖וּא עוֹדֶ֣נּוּ שָׁ֑ם וַיִּפְּל֥וּ לְפָנָ֖יו אָֽרְצָה׃**

**44:15 וַיֹּ֤אמֶר לָהֶם֙ יוֹסֵ֔ף מָֽה־הַמַּעֲשֶׂ֥ה הַזֶּ֖ה אֲשֶׁ֣ר עֲשִׂיתֶ֑ם הֲל֣וֹא יְדַעְתֶּ֔ם כִּֽי־נַחֵ֧שׁ יְנַחֵ֛שׁ אִ֖ישׁ אֲשֶׁ֥ר כָּמֹֽנִי׃**

**44:16 וַיֹּ֣אמֶר יְהוּדָ֗ה מַה־נֹּאמַר֙ לַֽאדֹנִ֔י מַה־נְּדַבֵּ֖ר וּמַה־נִּצְטַדָּ֑ק הָאֱלֹהִ֗ים מָצָא֙ אֶת־עֲוֺ֣ן עֲבָדֶ֔יךָ הִנֶּנּ֤וּ עֲבָדִים֙ לַֽאדֹנִ֔י גַּם־אֲנַ֕חְנוּ גַּ֛ם אֲשֶׁר־נִמְצָ֥א הַגָּבִ֖יעַ בְּיָדֽוֹ׃**

44:16 מה נאמר – אחרי שנמצא הגביע בידינו לאמר לא היו דברים מעולם:

44:16 מה נדבר – התנצלות שלא שמנו אותו אנחנו בעצמנו:

44:16 ומה נצטדק – במה שדננו בעצמנו אשר ימצא אתו מעבדיך ומת, אין זה כי אם סבה אלהית, ענש היינו מחויבים בעון שקדם לנו ומצא השם זמן לשלמו לנו:

44:16 ויתכן שיהיה עון – ענש כמו גדול עוני מנשוא **(שם ד יג)**:

44:16 ומלת נצטדק – קדם הצר׳׳י לתי׳׳ו התפעל כדין אותיות זסש׳׳ץ, ונתחלפה התי׳׳ו בטי׳׳ת להצחות הצד׳׳י שלא ידמה סמך, כמו וילכו ויצטירו **(יהושע ט ד):**

44:16 הננו – בא נו׳׳ן הרבוי בדג׳׳ש ונו׳׳ן הראשון בסגו׳׳ל, שלא כמשפט ושלשה הם במסורת:

**44:17 וַיֹּ֕אמֶר חָלִ֣ילָה לִּ֔י מֵעֲשׂ֖וֹת זֹ֑את הָאִ֡ישׁ אֲשֶׁר֩ נִמְצָ֨א הַגָּבִ֜יעַ בְּיָד֗וֹ ה֚וּא יִהְיֶה־לִּ֣י עָ֔בֶד וְאַתֶּ֕ם עֲל֥וּ לְשָׁל֖וֹם אֶל־אֲבִיכֶֽם׃**

44:17 חלילה – דבר שלא יתכן. ועשה זה יוסף לראות איך יעמדו בשביל אחיו:

**פרשת ויגש**

**44:18 וַיִּגַּ֨שׁ אֵלָ֜יו יְהוּדָ֗ה וַיֹּאמֶר֮ בִּ֣י אֲדֹנִי֒ יְדַבֶּר־נָ֨א עַבְדְּךָ֤ דָבָר֙ בְּאָזְנֵ֣י אֲדֹנִ֔י וְאַל־יִ֥חַר אַפְּךָ֖ בְּעַבְדֶּ֑ךָ כִּ֥י כָמ֖וֹךָ כְּפַרְעֹֽה׃**

44:18ויגש –משמוש המלה הלזו לא נמצאת מלה שלמה מגדת על תחלת שרשה, וכיוצא בה הגיד, הגיר, הניח, הצית, הציג, ובעבור שמצאנו רוב פיו׳׳ת הפעלים הנבלעות הן נוני׳׳ן נאמר שגם זה מפעלי הנו׳׳ן. ולא נדין שהאות הנבלעת זולתי נו׳׳ן לולי מכריע כשורש הניח, שלא נאמר כי עקרו ננח להיות הפ׳׳א והעי׳׳ן דומים כי לא נמצא כן, ומלת אדדה כל שנותי **(ישעיה לח טו),** וששאתיך **(יחזקאל לט ב),** ומשוח בששר **(ירמיה כב יט),** מעטים הם. גם מלת הצית שמצאנו מהופך מפ׳׳א עי׳׳ן במלת אציתנה יחד **(ישעיה כז ד),** והוא יו׳׳ד, ורוב הפעלים שעיני׳׳הם צד׳׳י פיותיהם יו׳׳ד. והגשה זו אינה לשון מלחמה כדעת המתרגם, ובסמוך גשו נא אלי ויגשו:

44:18 בי אדני – כפי שפירשתי שהטעם שתשים השגחתך בי לשמוע דברי:

44:18 והעד ידבר נא עבדך דבר באזני אדני – הטעם שיובנו דברי:

44:18 ואל יחר – הטעם שאם יצא מכח מאמרי שמעשיך סותרים דבריך, שאין ראוי לאיש כמוך לדבר כאלו המאמרים:

44:18 כי כמוך כפרעה – אתה כמו המלך והמלך כמוך, כמנהג כל שני כפי׳׳ן שיתדמה זה בזה, אמנם ההכרח מביאני לדבר. ואיזהו המאמר שאמר הורידוהו אלי ואשימה עיני עליו, ומתוך זה המאמר נתגלגל להקדים:

**44:19 אֲדֹנִ֣י שָׁאַ֔ל אֶת־עֲבָדָ֖יו לֵאמֹ֑ר הֲיֵשׁ־לָכֶ֥ם אָ֖ב אוֹ־אָֽח׃**

44:19 אדני שאל את עבדיו – אע׳׳פ שלא נזכר. או אפשר שמצד אמרו מרגלים אתם ולא היה ראוי לומר בפניו שהיה מערער להם שלא כדין. הדברים שעלו מצד גלגול המאמרים כאלו הוא שאל אותם:

44:19 ויש מפרשים כי כמוך כפרעה – זמרת המלך להאריך אף וזהו טעם ואל יחר אף:

**44:20 וַנֹּ֙אמֶר֙ אֶל־אֲדֹנִ֔י יֶשׁ־לָ֙נוּ֙ אָ֣ב זָקֵ֔ן וְיֶ֥לֶד זְקֻנִ֖ים קָטָ֑ן וְאָחִ֨יו מֵ֜ת וַיִּוָּתֵ֨ר ה֧וּא לְבַדּ֛וֹ לְאִמּ֖וֹ וְאָבִ֥יו אֲהֵבֽוֹ׃**

44:20 אב זקן – שהזקן צריך לרחם עליו. ואמר זקן כי הגדול שבשבטים היה בן ארבעים וחמש שנה, ואולי יהיה האב בחור:

44:20 וילד זקונים – לכך החבה אליו יתרה, ועוד כי אחיו מת אף כי לנדיב שפת שקר **(משלי יז ז),** להעביר השעה כדי שלא יערער עליו דברים:

**44:21 וַתֹּ֙אמֶר֙ אֶל־עֲבָדֶ֔יךָ הוֹרִדֻ֖הוּ אֵלָ֑י וְאָשִׂ֥ימָה עֵינִ֖י עָלָֽיו׃**

44:21 ואשימה עיני עליו – הטעם שאראה אותו. ואפשר שיהיה כטעם קהנו ועיניך שים עליו **(ירמיה לט יב)** הטעם ההשגחה והשמירה מפני שהורו בדבורם המלת האב על בנימן מיראתו פן יקראנו אסון לכך אמר ואשימה עיני עליו:

**44:22 וַנֹּ֙אמֶר֙ אֶל־אֲדֹנִ֔י לֹא־יוּכַ֥ל הַנַּ֖עַר לַעֲזֹ֣ב אֶת־אָבִ֑יו וְעָזַ֥ב אֶת־אָבִ֖יו וָמֵֽת׃**

44:22 ועזב את אביו ומת – האב. ולא יתכן היותו חוזר אל בנימין, וכן נאמר והיה כראותו כי אין הנער ומת:

**44:23 וַתֹּ֙אמֶר֙ אֶל־עֲבָדֶ֔יךָ אִם־לֹ֥א יֵרֵ֛ד אֲחִיכֶ֥ם הַקָּטֹ֖ן אִתְּכֶ֑ם לֹ֥א תֹסִפ֖וּן לִרְא֥וֹת פָּנָֽי׃**

**44:24 וַיְהִי֙ כִּ֣י עָלִ֔ינוּ אֶֽל־עַבְדְּךָ֖ אָבִ֑י וַנַּ֨גֶּד־ל֔וֹ אֵ֖ת דִּבְרֵ֥י אֲדֹנִֽי׃**

**44:25 וַיֹּ֖אמֶר אָבִ֑ינוּ שֻׁ֖בוּ שִׁבְרוּ־לָ֥נוּ מְעַט־אֹֽכֶל׃**

**44:26 וַנֹּ֕אמֶר לֹ֥א נוּכַ֖ל לָרֶ֑דֶת אִם־יֵשׁ֩ אָחִ֨ינוּ הַקָּטֹ֤ן אִתָּ֙נוּ֙ וְיָרַ֔דְנוּ כִּי־לֹ֣א נוּכַ֗ל לִרְאוֹת֙ פְּנֵ֣י הָאִ֔ישׁ וְאָחִ֥ינוּ הַקָּטֹ֖ן אֵינֶ֥נּוּ אִתָּֽנוּ׃**

**44:27 וַיֹּ֛אמֶר עַבְדְּךָ֥ אָבִ֖י אֵלֵ֑ינוּ אַתֶּ֣ם יְדַעְתֶּ֔ם כִּ֥י שְׁנַ֖יִם יָֽלְדָה־לִּ֥י אִשְׁתִּֽי׃**

**44:28 וַיֵּצֵ֤א הָֽאֶחָד֙ מֵֽאִתִּ֔י וָאֹמַ֕ר אַ֖ךְ טָרֹ֣ף טֹרָ֑ף וְלֹ֥א רְאִיתִ֖יו עַד־הֵֽנָּה׃**

44:28 טרוף טורף – אין ראיה הואיל וטורף פעל שלא נזכר שם פעלו מן הפיעל להיות, גם טרוף מן הכבד כי כמוהו טרוף יטרף **(שמות כב יב).** וכבר בארנו בעבור שהמקור הוא המחשבה, מכל איזה בנין שיהיה יצורף עם פעולה כל בנין:

44:28 ולא ראיתיו עד הנה – מזה המאמר כדמות ראיה שמאמר אך טרוף טורף **(בראשית לז לג)** מסופק היה אצלו:

**44:29 וּלְקַחְתֶּ֧ם גַּם־אֶת־זֶ֛ה מֵעִ֥ם פָּנַ֖י וְקָרָ֣הוּ אָס֑וֹן וְהֽוֹרַדְתֶּ֧ם אֶת־שֵׂיבָתִ֛י בְּרָעָ֖ה שְׁאֹֽלָה׃**

**44:30 וְעַתָּ֗ה כְּבֹאִי֙ אֶל־עַבְדְּךָ֣ אָבִ֔י וְהַנַּ֖עַר אֵינֶ֣נּוּ אִתָּ֑נוּ וְנַפְשׁ֖וֹ קְשׁוּרָ֥ה בְנַפְשֽׁוֹ:**

44:30 ונפשו קשורה בנפשו – כאלו קיום חייו אינו כי אם בשלום בנימן:

**44:31 וְהָיָ֗ה כִּרְאוֹת֛וֹ כִּי־אֵ֥ין הַנַּ֖עַר וָמֵ֑ת וְהוֹרִ֨ידוּ עֲבָדֶ֜יךָ אֶת־שֵׂיבַ֨ת עַבְדְּךָ֥ אָבִ֛ינוּ בְּיָג֖וֹן שְׁאֹֽלָה׃**

44:31 והיה כראותו כי אין הנער ומת – יסתכן הזקן:

44:31 והורידו עבדיך – דרך כנוי כמו והטאת עמך **(שמות ה טז),** הטעם זה העון יהיה מסבתך. והורה לו שני ענינים שהוא סותר מאמר ואשימה עיני עליו, ועוד שילכד על ידי חטא הואיל ויש תקנה אחרת:

**44:32 כִּ֤י עַבְדְּךָ֙ עָרַ֣ב אֶת־הַנַּ֔עַר מֵעִ֥ם אָבִ֖י לֵאמֹ֑ר אִם־לֹ֤א אֲבִיאֶ֙נּוּ֙ אֵלֶ֔יךָ וְחָטָ֥אתִי לְאָבִ֖י כָּל־הַיָּמִֽים׃**

44:32 כי עבדך ערב את הנער מעם אבי – וקבלתי עלי אם לא אביאנו שאהיה חוטא לו:

**44:33 וְעַתָּ֗ה יֵֽשֶׁב־נָ֤א עַבְדְּךָ֙ תַּ֣חַת הַנַּ֔עַר עֶ֖בֶד לַֽאדֹנִ֑י וְהַנַּ֖עַר יַ֥עַל עִם־אֶחָֽיו׃**

44:33 ועתה ישב נא עבדך תחת הנער – שאני טוב ממנו להיות עבד לאדני. ואם יש לטעון כי אני כיוצא בו אצל הזקן, כי איך אעלה והנער איננו אתי:

**44:34 כִּי־אֵיךְ֙ אֶֽעֱלֶ֣ה אֶל־אָבִ֔י וְהַנַּ֖עַר אֵינֶ֣נּוּ אִתִּ֑י פֶּ֚ן אֶרְאֶ֣ה בָרָ֔ע אֲשֶׁ֥ר יִמְצָ֖א אֶת־אָבִֽי׃**

44:34 פן – טעמו ודאי כמו פן תקדש המלאה **(דברים כב ט):**

44:34אראה ברע אשר ימצא את אבי – ולא דייני שקבלתי עלי ענש אלא אני מתעצב שאראה בצער הזקן, חן שפתיו רעהו מלך **(משלי כב יא):**

**45:1 וְלֹֽא־יָכֹ֨ל יוֹסֵ֜ף לְהִתְאַפֵּ֗ק לְכֹ֤ל הַנִּצָּבִים֙ עָלָ֔יו וַיִּקְרָ֕א הוֹצִ֥יאוּ כָל־אִ֖ישׁ מֵעָלָ֑י וְלֹא־עָ֤מַד אִישׁ֙ אִתּ֔וֹ בְּהִתְוַדַּ֥ע יוֹסֵ֖ף אֶל־אֶחָֽיו׃**

45:1 ולא יכול יוסף להתאפק – טעמו להתחזק לסבול מלבכות בשמעו צער הזקן ועוד שהתאמצו להציל את בנימין בעוד שהנצבים עליו:

45:1 ועליו – טעמו לפניו כמו וכל צבא השמים עומד עליו מימינו ומשמאלו **(מלכים א כב יט):**

**45:2 וַיִּתֵּ֥ן אֶת־קֹל֖וֹ בִּבְכִ֑י וַיִּשְׁמְע֣וּ מִצְרַ֔יִם וַיִּשְׁמַ֖ע בֵּ֥ית פַּרְעֹֽה׃**

45:2 ויתן את קולו בבכי – בא באתנח בשו׳׳א שלא כדין כמו ובא בארץ הצבי **(דניאל יא מא)** שהוא בזק׳׳ף, וכן ראה עני **(איכה ג א)** באתנח:

45:2 וישמעו מצרים וישמע בית פרעה – הם שרי המלך ומשרתיו שהיו עם יוסף:

**45:3 וַיֹּ֨אמֶר יוֹסֵ֤ף אֶל־אֶחָיו֙ אֲנִ֣י יוֹסֵ֔ף הַע֥וֹד אָבִ֖י חָ֑י וְלֹֽא־יָכְל֤וּ אֶחָיו֙ לַעֲנ֣וֹת אֹת֔וֹ כִּ֥י נִבְהֲל֖וּ מִפָּנָֽיו׃**

45:3 העוד אבי חי – כי בשביל אביו נתעצב יותר:

45:3 כי נבהלו מפניו – נתבישו ופחדו ממנו:

**45:4 וַיֹּ֨אמֶר יוֹסֵ֧ף אֶל־אֶחָ֛יו גְּשׁוּ־נָ֥א אֵלַ֖י וַיִּגָּ֑שׁוּ וַיֹּ֗אמֶר אֲנִי֙ יוֹסֵ֣ף אֲחִיכֶ֔ם אֲשֶׁר־מְכַרְתֶּ֥ם אֹתִ֖י מִצְרָֽיְמָה׃**

45:4 גשו נא אלי ויגשו – כדי להזכיר להם מכירתו בכתר שלא לבישם, לא מפני שהיה מושבע שלא לפרסם הדבר. אכן יאות לסבור זאת הסברא איך לא שלח כתב אל אביו ותמיד היו הולכים ובאים שארץ מצרים קרובה לארץ ישראל:

**45:5 וְעַתָּ֣ה ׀ אַל־תֵּעָ֣צְב֗וּ וְאַל־יִ֙חַר֙ בְּעֵ֣ינֵיכֶ֔ם כִּֽי־מְכַרְתֶּ֥ם אֹתִ֖י הֵ֑נָּה כִּ֣י לְמִֽחְיָ֔ה שְׁלָחַ֥נִי אֱלֹהִ֖ים לִפְנֵיכֶֽם׃**

45:5 אשר מכרתם אותי מצרימה – כי כן כתוב הולכים להוריד מצרימה **(בראשית לז כה):**

45:5 אל תעצבו – ענינו הרוגז והדאגה:

45:5 ואל יחר בעיניכם – לכעוס על שמכרתם אותי כי סבה אלהית היתה:

45:5 וזהו כי למחיה שלחני אלהים לפניכם – כנזכר שלח לפניהם איש לעבד נמכר יוסף **(תהלים קה יז),** דומה לו צויתי שם אשה אלמנה לכלכלך **(מלכים א יז ט):**

**45:6 כִּי־זֶ֛ה שְׁנָתַ֥יִם הָרָעָ֖ב בְּקֶ֣רֶב הָאָ֑רֶץ וְעוֹד֙ חָמֵ֣שׁ שָׁנִ֔ים אֲשֶׁ֥ר אֵין־חָרִ֖ישׁ וְקָצִּֽיר׃**

**45:7 וַיִּשְׁלָחֵ֤נִי אֱלֹהִים֙ לִפְנֵיכֶ֔ם לָשׂ֥וּם לָכֶ֛ם שְׁאֵרִ֖ית בָּאָ֑רֶץ וּלְהַחֲי֣וֹת לָכֶ֔ם לִפְלֵיטָ֖ה גְּדֹלָֽה׃**

**45:8 וְעַתָּ֗ה לֹֽא־אַתֶּ֞ם שְׁלַחְתֶּ֤ם אֹתִי֙ הֵ֔נָּה כִּ֖י הָאֱלֹהִ֑ים וַיְשִׂימֵ֨נִֽי לְאָ֜ב לְפַרְעֹ֗ה וּלְאָדוֹן֙ לְכָל־בֵּית֔וֹ וּמֹשֵׁ֖ל בְּכָל־אֶ֥רֶץ מִצְרָֽיִם:**

45:8 וישימני לאב לפרעה – למורה ומנהיג וכן והיה לאב ליושב ירושלם **(ישעיה כב כא):**

**45:9 מַהֲרוּ֮ וַעֲל֣וּ אֶל־אָבִי֒ וַאֲמַרְתֶּ֣ם אֵלָ֗יו כֹּ֤ה אָמַר֙ בִּנְךָ֣ יוֹסֵ֔ף שָׂמַ֧נִי אֱלֹהִ֛ים לְאָד֖וֹן לְכָל־מִצְרָ֑יִם רְדָ֥ה אֵלַ֖י אַֽל־תַּעֲמֹֽד׃**

**45:10 וְיָשַׁבְתָּ֣ בְאֶֽרֶץ־גֹּ֗שֶׁן וְהָיִ֤יתָ קָרוֹב֙ אֵלַ֔י אַתָּ֕ה וּבָנֶ֖יךָ וּבְנֵ֣י בָנֶ֑יךָ וְצֹאנְךָ֥ וּבְקָרְךָ֖ וְכָל־אֲשֶׁר־לָֽךְ׃**

**45:11 וְכִלְכַּלְתִּ֤י אֹֽתְךָ֙ שָׁ֔ם כִּי־ע֛וֹד חָמֵ֥שׁ שָׁנִ֖ים רָעָ֑ב פֶּן־תִּוָּרֵ֛שׁ אַתָּ֥ה וּבֵֽיתְךָ֖ וְכָל־אֲשֶׁר־לָֽךְ׃**

45:11 וכלכלתי – אינו מלשון כל, כי כל הנכפל בצורה זאת מצאנוהו מפעלי העי׳׳ן כמו ומי מכלכל **(מלאכי ג ב),** מן ונורא מאד ומי יכילנו **(יואל ב יא).** והוא מענין יכלכי דבריו במשפט **(תהלים קיב ה),** שהטעם יספיק כל הסדר במה שצריך מן המזון, וכן והוא כלכל את המלך **(שמואל א יט לג):**

**45:12 וְהִנֵּ֤ה עֵֽינֵיכֶם֙ רֹא֔וֹת וְעֵינֵ֖י אָחִ֣י בִנְיָמִ֑ין כִּי־פִ֖י הַֽמְדַבֵּ֥ר אֲלֵיכֶֽם׃**

45:12 והנה עיניכם רואות – בכל מה שספר להגיד לאביו כי לא שמעתם מאיש אחד עד שיהיה הדבר בספק אצלכם אבל ראיתם בעיניכם:

45:12 כי פי המדבר – בהתחבר יו׳׳ד המדבר נחסר יו׳׳ד העקרי שהוא במלת פי צדיק **(תהלים לז ל)** הסמוך:

45:12 וטעם כי פי – אין הטעם בעבור שהיה מדבר עמהם בלי מליץ, אלא בעבור שהבטיחם כי הוא יספיק בכל צרכם ולא יצטרכו לתת שום הוצאה כאשר הרמיז פן תורש אתה וביתך וכל אשר לך:

**45:13 וְהִגַּדְתֶּ֣ם לְאָבִ֗י אֶת־כָּל־כְּבוֹדִי֙ בְּמִצְרַ֔יִם וְאֵ֖ת כָּל־אֲשֶׁ֣ר רְאִיתֶ֑ם וּמִֽהַרְתֶּ֛ם וְהוֹרַדְתֶּ֥ם אֶת־אָבִ֖י הֵֽנָּה׃**

45:13 והגדתם לאבי את כל כבודי במצרים – והממשלה שיש לי ובזה יבטח וירד כי לא יחסר דבר:

**45:14 וַיִּפֹּ֛ל עַל־צַוְּארֵ֥י בִנְיָמִֽן־אָחִ֖יו וַיֵּ֑בְךְּ וּבִנְיָמִ֔ן בָּכָ֖ה עַל־צַוָּארָֽיו׃**

**45:15 וַיְנַשֵּׁ֥ק לְכָל־אֶחָ֖יו וַיֵּ֣בְךְּ עֲלֵיהֶ֑ם וְאַ֣חֲרֵי כֵ֔ן דִּבְּר֥וּ אֶחָ֖יו אִתּֽוֹ׃**

45:15 וינשק לכל אחיו – לתפוש לבם כי אינו נוטר איבה בלבו:

45:15 ואחרי כן דברו אחיו אתו – כדרך שא נא לפשע עבדי אלהי אביך **(בראשית נ יז):**

**45:16 וְהַקֹּ֣ל נִשְׁמַ֗ע בֵּ֤ית פַּרְעֹה֙ לֵאמֹ֔ר בָּ֖אוּ אֲחֵ֣י יוֹסֵ֑ף וַיִּיטַב֙ בְּעֵינֵ֣י פַרְעֹ֔ה וּבְעֵינֵ֖י עֲבָדָֽיו׃**

45:16 והקול נשמע בית פרעה – שבאו אחי יוסף לא על מכירתו:

45:16 וייטב בעיני פרעה – שהיה בן הורים וכי הוא ממשפחה הגונה:

**45:17 וַיֹּ֤אמֶר פַּרְעֹה֙ אֶל־יוֹסֵ֔ף אֱמֹ֥ר אֶל־אַחֶ֖יךָ זֹ֣את עֲשׂ֑וּ טַֽעֲנוּ֙ אֶת־בְּעִ֣ירְכֶ֔ם וּלְכוּ־בֹ֖אוּ אַ֥רְצָה כְּנָֽעַן׃**

45:17 טענו את בעירכם – יסבול הפירוש להיות מגזרת מטועני חרב **(ישעיה יד יט),** ענין דקירה ללכת מהרה. והבעיר הוא בהמה, כמו אנחנו ובעירנו **(במדבר כ ד).** ויותר טוב להיות טעמה כטעם העמיסו מטעם משא:

**45:18 וּקְח֧וּ אֶת־אֲבִיכֶ֛ם וְאֶת־בָּתֵּיכֶ֖ם וּבֹ֣אוּ אֵלָ֑י וְאֶתְּנָ֣ה לָכֶ֗ם אֶת־טוּב֙ אֶ֣רֶץ מִצְרַ֔יִם וְאִכְל֖וּ אֶת־חֵ֥לֶב הָאָֽרֶץ׃**

45:18 ואכלו את חלב הארץ – הטוב של ארץ מצרים:

**45:19 וְאַתָּ֥ה צֻוֵּ֖יתָה זֹ֣את עֲשׂ֑וּ קְחוּ־לָכֶם֩ מֵאֶ֨רֶץ מִצְרַ֜יִם עֲגָל֗וֹת לְטַפְּכֶם֙ וְלִנְשֵׁיכֶ֔ם וּנְשָׂאתֶ֥ם אֶת־אֲבִיכֶ֖ם וּבָאתֶֽם׃**

45:19 צויתה – פעל שלא נזכר שם פועלו:

**45:20 וְעֵ֣ינְכֶ֔ם אַל־תָּחֹ֖ס עַל־כְּלֵיכֶ֑ם כִּי־ט֛וּב כָּל־אֶ֥רֶץ מִצְרַ֖יִם לָכֶ֥ם הֽוּא׃**

**45:21 וַיַּֽעֲשׂוּ־כֵן֙ בְּנֵ֣י יִשְׂרָאֵ֔ל וַיִּתֵּ֨ן לָהֶ֥ם יוֹסֵ֛ף עֲגָל֖וֹת עַל־פִּ֣י פַרְעֹ֑ה וַיִּתֵּ֥ן לָהֶ֛ם צֵדָ֖ה לַדָּֽרֶךְ׃**

45:21 וכן נאמר ויתן להם יוסף עגלות על פי פרעה – כי יותר טוב להם להיות ביאתם בעצת פרעה ובגזרתו:

**45:22 לְכֻלָּ֥ם נָתַ֛ן לָאִ֖ישׁ חֲלִפ֣וֹת שְׂמָלֹ֑ת וּלְבִנְיָמִ֤ן נָתַן֙ שְׁלֹ֣שׁ מֵא֣וֹת כֶּ֔סֶף וְחָמֵ֖שׁ חֲלִפֹ֥ת שְׂמָלֹֽת׃**

45:22 חליפות שמלות – לפחות שנים משונות זו מזו:

45:22 ולבנימן נתן שלש מאות כסף וחמש חליפות שמלות:

**45:23 וּלְאָבִ֞יו שָׁלַ֤ח כְּזֹאת֙ עֲשָׂרָ֣ה חֲמֹרִ֔ים נֹשְׂאִ֖ים מִטּ֣וּב מִצְרָ֑יִם וְעֶ֣שֶׂר אֲתֹנֹ֡ת נֹֽ֠שְׂאֹת בָּ֣ר וָלֶ֧חֶם וּמָז֛וֹן לְאָבִ֖יו לַדָּֽרֶךְ׃**

45:23 ולאביו שלח כזאת – בעבור שהכ׳׳ף בשו׳׳א לא יתכן להסמיכו אל השמלות, כי אם אל מה שלמטה עשרה חמורים שאלו לא היה כן היה ראוי לומר ועשרה חמורים:

45:23 והאמת שמלת מטוב – כוללת כל כיוצא בם עם דברים אחרים, מכאן יש מי שסמך הואיל והם עשרה שבנימן נשאר עם יוסף:

45:23 בר – כמשמעו:

45:23 ומזון – כגון אפונים ופולים ועדשים וכל דבר לפתן:

45:23 אל תרגזו בדרך – התרה בם שלא יכנסו על ידי וכוח דברים מפני שהם בעת מכרם אותו היו חלוקים לשלשה כתות: מהם להשיבו אל אביו, ומהם למכרו, ומהם להרגו, ובזה החלוק הדין נותן שיהיה להם וכוח דברים, לכך אמר אל תרגזו. ולא יתכן שיהיה דרך תפלה שלא יקרה להם אסון בדרך שהיו כבדים בהליכתם בזאת המנחה:

**45:24 וַיְשַׁלַּ֥ח אֶת־אֶחָ֖יו וַיֵּלֵ֑כוּ וַיֹּ֣אמֶר אֲלֵהֶ֔ם אַֽל־תִּרְגְּז֖וּ בַּדָּֽרֶךְ׃**

**45:25 וַֽיַּעֲל֖וּ מִמִּצְרָ֑יִם וַיָּבֹ֙אוּ֙ אֶ֣רֶץ כְּנַ֔עַן אֶֽל־יַעֲקֹ֖ב אֲבִיהֶֽם:**

**45:26 וַיַּגִּ֨דוּ ל֜וֹ לֵאמֹ֗ר ע֚וֹד יוֹסֵ֣ף חַ֔י וְכִֽי־ה֥וּא מֹשֵׁ֖ל בְּכָל־אֶ֣רֶץ מִצְרָ֑יִם וַיָּ֣פָג לִבּ֔וֹ כִּ֥י לֹא־הֶאֱמִ֖ין לָהֶֽם׃**

45:24 ויפג – מענין על כן תפוג תורה **(חבקוק א ד),** ענין חלישות המחשבה. כי בדבור לא האמין אמונה שלמה, אבל אחרי שהגידו לו דברי יוסף וראה את העגלות אז נתחזקה מחשבת יעקב, על כן אמר ותחי רוח יעקב אביהם:

45:24 ואין ויפג – כטעם ונשמה לא נשארה בי **(דניאל י יז):**

**45:27 וַיְדַבְּר֣וּ אֵלָ֗יו אֵ֣ת כָּל־דִּבְרֵ֤י יוֹסֵף֙ אֲשֶׁ֣ר דִּבֶּ֣ר אֲלֵהֶ֔ם וַיַּרְא֙ אֶת־הָ֣עֲגָל֔וֹת אֲשֶׁר־שָׁלַ֥ח יוֹסֵ֖ף לָשֵׂ֣את אֹת֑וֹ וַתְּחִ֕י ר֖וּחַ יַעֲקֹ֥ב אֲבִיהֶֽם׃**

**45:28 וַיֹּ֙אמֶר֙ יִשְׂרָאֵ֔ל רַ֛ב עוֹד־יוֹסֵ֥ף בְּנִ֖י חָ֑י אֵֽלְכָ֥ה וְאֶרְאֶ֖נּוּ בְּטֶ֥רֶם אָמֽוּת׃**‬

45:24 רב לי – בעבור שספרו לו את כל כבוד יוסף אמר יעקב לבד עדין שיהיה חי זה דייני:

45:24 בטרם אמות – כי מלאו ימי:

45:24 ולא יתכן היות מלת עוד – טעמה פעם שנית:

**46:1 וַיִּסַּ֤ע יִשְׂרָאֵל֙ וְכָל־אֲשֶׁר־ל֔וֹ וַיָּבֹ֖א בְּאֵ֣רָה שָּׁ֑בַע וַיִּזְבַּ֣ח זְבָחִ֔ים לֵאלֹהֵ֖י אָבִ֥יו יִצְחָֽק׃**

46:1 ויזבח זבחים – כדרך עבדו את ה׳ בשמחה **(תהלים ק ב)** בעבור שזכהו ושמע שמע יוסף כי עודני חי:

46:1 לאלהי אביו יצחק – יש אומרים בעבור שהוקרב האיל מקום יצחק להסיר העול שהיו האמות הסכלות עושות ומקריבים בניהם על כן בא הרמז לאלהי אביו יצחק. ויש לסבור בעבור שעל פי הדברים בשנה שיצא יוסף לחופש בה מת יצחק, וכל זה בעבור זכות יצחק על כן אמר לאלהי אביו יצחק:

**46:2 וַיֹּ֨אמֶר אֱלֹהִ֤ים ׀ לְיִשְׂרָאֵל֙ בְּמַרְאֹ֣ת הַלַּ֔יְלָה וַיֹּ֖אמֶר יַעֲקֹ֣ב ׀ יַעֲקֹ֑ב וַיֹּ֖אמֶר הִנֵּֽנִי׃**

46:2 יעקב יעקב – מפני שנסלתקה השכינה ממנו כל ימיו שנפרד יוסף ממנו, כי הנבואה לא תדרה אלא מתוך שמחה כנרמז קחו לי מנגן **(מלכים ב ג טו),** על כן היתה הקריאה כפולה להקיצו בענין הנבואה כדרך הקריאות העליונות:

**46:3 וַיֹּ֕אמֶר אָנֹכִ֥י הָאֵ֖ל אֱלֹהֵ֣י אָבִ֑יךָ אַל־תִּירָא֙ מֵרְדָ֣ה מִצְרַ֔יְמָה כִּֽי־לְג֥וֹי גָּד֖וֹל אֲשִֽׂימְךָ֥ שָֽׁם׃**

46:3 מרדה – מקור כמו רדה והשכבה **(יחזקאל לב יט):**

**46:4 אָנֹכִ֗י אֵרֵ֤ד עִמְּךָ֙ מִצְרַ֔יְמָה וְאָנֹכִ֖י אַֽעַלְךָ֣ גַם־עָלֹ֑ה וְיוֹסֵ֕ף יָשִׁ֥ית יָד֖וֹ עַל־עֵינֶֽיךָ׃**

46:4 אעלך גם עלה – הרמיזו שיקבר בקברי האבות אע׳׳פ שירד למצרים:

46:4 גם עלה – להרמיז ענין יוסף והעליתם את עצמותו **(בראשית נ כה).** או יתכן להיותו רמז ליציאת ישראל ממצרים, כנזכר ואומר אעלה אתכם **(שמות ג יז):**

46:4 ויוסף ישית ידו על עיניך – כאשר מנהג החיים עם המתים:

46:4 ולא יתכן היות אעלך – מלשון אל תעלני **(תהלים קב כה),** שתהיה מיתתו על ידי השם לא בדרך מקרה כי מה טעם גם עלה:

**46:5 וַיָּ֥קָם יַעֲקֹ֖ב מִבְּאֵ֣ר שָׁ֑בַע וַיִּשְׂא֨וּ בְנֵֽי־יִשְׂרָאֵ֜ל אֶת־יַעֲקֹ֣ב אֲבִיהֶ֗ם וְאֶת־טַפָּם֙ וְאֶת־נְשֵׁיהֶ֔ם בָּעֲגָל֕וֹת אֲשֶׁר־שָׁלַ֥ח פַּרְעֹ֖ה לָשֵׂ֥את אֹתֽוֹ׃**

**46:6 וַיִּקְח֣וּ אֶת־מִקְנֵיהֶ֗ם וְאֶת־רְכוּשָׁם֙ אֲשֶׁ֤ר רָֽכְשׁוּ֙ בְּאֶ֣רֶץ כְּנַ֔עַן וַיָּבֹ֖אוּ מִצְרָ֑יְמָה יַעֲקֹ֖ב וְכָל־זַרְע֥וֹ אִתּֽוֹ׃**

**46:7 בָּנָ֞יו וּבְנֵ֤י בָנָיו֙ אִתּ֔וֹ בְּנֹתָ֛יו וּבְנ֥וֹת בָּנָ֖יו וְכָל־זַרְע֑וֹ הֵבִ֥יא אִתּ֖וֹ מִצְרָֽיְמָה׃**

46:7 בנותיו – היא דינה לבדה, כמו ובני דן חושים. ויתכן שכלותיו נכללות, והעד על זה שעל כן הוצרך לבאר יוצאי ירך יעקב מלבד נשי בני יעקב, להוציאן מהמספר:

46:7 ובנות בניו – היא סרח לבדה. ויתכן גם שהרצון בו כלות בניו כי כל הבנים לא היו להם בנות. והמפרשים שרצה בזה ליוכבד בת לוי שנולדה בין החומותים, עד שחשש ממלת הבאים. אין טעם לדבריו, שעל זה השעה תאר אותם והנה מוציא החשבון שבת מאה ושלשים שנה וילדה את משה, ועל שרה תמה הכתוב תימה אחרי תימה, קל וחומר ליוכבד. ואמת שהשבטים לא הולידו אחרי שירדו במצרים, ולוי חיה אחרי רדתו במצרים צ׳׳ד שנה, ואם הולידה באמצע אלו השנים עוד הדבר קשה:

**46:8 וְאֵ֨לֶּה שְׁמ֧וֹת בְּנֵֽי־יִשְׂרָאֵ֛ל הַבָּאִ֥ים מִצְרַ֖יְמָה יַעֲקֹ֣ב וּבָנָ֑יו בְּכֹ֥ר יַעֲקֹ֖ב רְאוּבֵֽן׃**

**46:9 וּבְנֵ֖י רְאוּבֵ֑ן חֲנ֥וֹךְ וּפַלּ֖וּא וְחֶצְר֥וֹן וְכַרְמִֽי׃**

**46:10 וּבְנֵ֣י שִׁמְע֗וֹן יְמוּאֵ֧ל וְיָמִ֛ין וְאֹ֖הַד וְיָכִ֣ין וְצֹ֑חַר וְשָׁא֖וּל בֶּן־הַֽכְּנַעֲנִֽית׃**

**46:11 וּבְנֵ֖י לֵוִ֑י גֵּרְשׁ֕וֹן קְהָ֖ת וּמְרָרִֽי׃**

**46:12 וּבְנֵ֣י יְהוּדָ֗ה עֵ֧ר וְאוֹנָ֛ן וְשֵׁלָ֖ה וָפֶ֣רֶץ וָזָ֑רַח וַיָּ֨מָת עֵ֤ר וְאוֹנָן֙ בְּאֶ֣רֶץ כְּנַ֔עַן וַיִּהְי֥וּ בְנֵי־פֶ֖רֶץ חֶצְר֥וֹן וְחָמֽוּל׃**

**46:13 וּבְנֵ֖י יִשָׂשכָ֑ר תּוֹלָ֥ע וּפֻוָּ֖ה וְי֥וֹב וְשִׁמְרֽוֹן׃**

**46:14 וּבְנֵ֖י זְבוּלֻ֑ן סֶ֥רֶד וְאֵל֖וֹן וְיַחְלְאֵֽל׃**

**46:15 אֵ֣לֶּה ׀ בְּנֵ֣י לֵאָ֗ה אֲשֶׁ֨ר יָֽלְדָ֤ה לְיַעֲקֹב֙ בְּפַדַּ֣ן אֲרָ֔ם וְאֵ֖ת דִּינָ֣ה בִתּ֑וֹ כָּל־נֶ֧פֶשׁ בָּנָ֛יו וּבְנוֹתָ֖יו שְׁלֹשִׁ֥ים וְשָׁלֹֽשׁ׃**

**46:16 וּבְנֵ֣י גָ֔ד צִפְי֥וֹן וְחַגִּ֖י שׁוּנִ֣י וְאֶצְבֹּ֑ן עֵרִ֥י וַֽאֲרוֹדִ֖י וְאַרְאֵלִֽי׃**

**46:17 וּבְנֵ֣י אָשֵׁ֗ר יִמְנָ֧ה וְיִשְׁוָ֛ה וְיִשְׁוִ֥י וּבְרִיעָ֖ה וְשֶׂ֣רַח אֲחֹתָ֑ם וּבְנֵ֣י בְרִיעָ֔ה חֶ֖בֶר וּמַלְכִּיאֵֽל׃**

**46:18 אֵ֚לֶּה בְּנֵ֣י זִלְפָּ֔ה אֲשֶׁר־נָתַ֥ן לָבָ֖ן לְלֵאָ֣ה בִתּ֑וֹ וַתֵּ֤לֶד אֶת־אֵ֙לֶּה֙ לְיַעֲקֹ֔ב שֵׁ֥שׁ עֶשְׂרֵ֖ה נָֽפֶשׁ׃**

**46:19 בְּנֵ֤י רָחֵל֙ אֵ֣שֶׁת יַֽעֲקֹ֔ב יוֹסֵ֖ף וּבִנְיָמִֽן׃**

**46:20 וַיִּוָּלֵ֣ד לְיוֹסֵף֮ בְּאֶ֣רֶץ מִצְרַיִם֒ אֲשֶׁ֤ר יָֽלְדָה־לּוֹ֙ אָֽסְנַ֔ת בַּת־פּ֥וֹטִי פֶ֖רַע כֹּהֵ֣ן אֹ֑ן אֶת־מְנַשֶּׁ֖ה וְאֶת־אֶפְרָֽיִם׃**

**46:21 וּבְנֵ֣י בִנְיָמִ֗ן בֶּ֤לַע וָבֶ֙כֶר֙ וְאַשְׁבֵּ֔ל גֵּרָ֥א וְנַעֲמָ֖ן אֵחִ֣י וָרֹ֑אשׁ מֻפִּ֥ים וְחֻפִּ֖ים וָאָֽרְדְּ׃**

**46:22 אֵ֚לֶּה בְּנֵ֣י רָחֵ֔ל אֲשֶׁ֥ר יֻלַּ֖ד לְיַעֲקֹ֑ב כָּל־נֶ֖פֶשׁ אַרְבָּעָ֥ה עָשָֽׂר׃**

**46:23 וּבְנֵי־דָ֖ן חֻשִֽׁים׃**

46:23 ובני דן חושים – אע׳׳פ שהוא אחד נמשך הלשון כפי סדר אחיו, וכיוצא בזה יש דומים במקרא. יש מן הנזכרים הנה שנזכרו בשמות אחרים בפרשת פינחס, ובדברי הימים הזכיר קצתם בחלוף שמות:

46:10 בן הכנענית – אפשר שהוא כמו בת איש כנעני **(בראשית לח ב)** מפני שהיה דר בארץ כנען, או יתכן שזה לבדו לקח מבנות כנען. והדרש הוא טוב לעתיקי משדים שפעם ידרשוהו אל איוב ופעם אל שמעון. ובבני בנימין הזכיר עשרה, ובפרשת פינחס הזכיר חמשה לבנימין, וארד ונעמן באר שהם בני בלע. ונראה שהאחרים מתו בלא בנים. והאומר שגם ארד ונעמן הנזכרים בויגש בני בנימין ומתו בלא בנים, והוליד בלע בנים וקראם ארד ונעמן על שם אחיו, לא יתכן כי הכתוב לא יזכיר משפחות בפרשת פינחס, רק שירדו במצרים לא שנולדו שם. ואולם אשר הזכיר בפרשה זו סדר בניו ובני בניו, אבל בדברי הימים הבדיל בין בניו ובין בני בניו, והוא הנכון. ואלם הכתוב ספר בבני לאה שנים ושלשים בפרט, ובכלל אומר שלשים ושלש, על כן הוצרכו להביא יוכבד במספר ואי אפשר. והאמת כי יעקב נכלל במספר השלשים ושלשה, ואם אמר בכלל ששים ושש בעבור שאמר יוצאי ירכו:

**46:24 וּבְנֵ֖י נַפְתָּלִ֑י יַחְצְאֵ֥ל וְגוּנִ֖י וְיֵ֥צֶר וְשִׁלֵּֽם׃**

**46:25 אֵ֚לֶּה בְּנֵ֣י בִלְהָ֔ה אֲשֶׁר־נָתַ֥ן לָבָ֖ן לְרָחֵ֣ל בִּתּ֑וֹ וַתֵּ֧לֶד אֶת־אֵ֛לֶּה לְיַעֲקֹ֖ב כָּל־נֶ֥פֶשׁ שִׁבְעָֽה׃**

**46:26 כָּל־הַ֠נֶּפֶשׁ הַבָּאָ֨ה לְיַעֲקֹ֤ב מִצְרַ֙יְמָה֙ יֹצְאֵ֣י יְרֵכ֔וֹ מִלְּבַ֖ד נְשֵׁ֣י בְנֵי־יַעֲקֹ֑ב כָּל־נֶ֖פֶשׁ שִׁשִּׁ֥ים וָשֵֽׁשׁ׃**

**46:27 וּבְנֵ֥י יוֹסֵ֛ף אֲשֶׁר־יֻלַּד־ל֥וֹ בְמִצְרַ֖יִם נֶ֣פֶשׁ שְׁנָ֑יִם כָּל־הַנֶּ֧פֶשׁ לְבֵֽית־יַעֲקֹ֛ב הַבָּ֥אָה מִצְרַ֖יְמָה שִׁבְעִֽים׃**

46:27 כל הנפש לבית יעקב הבאה מצרימה שבעים – ובני יוסף לא באו כיוצא בו בני ירובעל שבעים **(שופטים ט ה).** הזכיר יחוסם כדי להזכיר מספרם, כמה ירדו ופרו ורבו במעוט שנים:

**46:28 וְאֶת־יְהוּדָ֞ה שָׁלַ֤ח לְפָנָיו֙ אֶל־יוֹסֵ֔ף לְהוֹרֹ֥ת לְפָנָ֖יו גֹּ֑שְׁנָה וַיָּבֹ֖אוּ אַ֥רְצָה גֹּֽשֶׁן׃**

46:28 ואת יהודה שלח – יש מפרשים בעבור שבנימן לא הלך עמהם והוא קבל עליו להביאו אל אביו, ואם לא יביאנו אמר וחטאתי, על כן שלחו להביאו לפני יעקב קודם שיראה פני יוסף:

46:28 והאמת כיון שאמר להורות לפניו גושנה – הטעם להודיע ליוסף שיעקב בא כדי שיצא יוסף לקראתו:

**46:29 וַיֶּאְסֹ֤ר יוֹסֵף֙ מֶרְכַּבְתּ֔וֹ וַיַּ֛עַל לִקְרַֽאת־יִשְׂרָאֵ֥ל אָבִ֖יו גֹּ֑שְׁנָה וַיֵּרָ֣א אֵלָ֗יו וַיִּפֹּל֙ עַל־צַוָּארָ֔יו וַיֵּ֥בְךְּ עַל־צַוָּארָ֖יו עֽוֹד:**

46:29 ויאסור יוסף מרכבתו – בצווי, וכן ויאסור את רכבו **(שמות יד ו):**

46:29 וירא אליו – יש מפרשים שהוא שב אל יעקב, והנכון שהוא שב אל יוסף, וכן נאמר ביעקב אחרי ראותי:

46:29 אכן מאמר ויפול על צואריו – הוא שב אל יעקב, כי לא יתכן היותו חוזר אל יוסף עד שיהיה ויבך על צואריו עוד סמוך את בנימן:

46:29 ויבך על צואריו עוד – סמוך אל ויפול, לא אל ויבך אותו אביו:

**46:30 וַיֹּ֧אמֶר יִשְׂרָאֵ֛ל אֶל־יוֹסֵ֖ף אָמ֣וּתָה הַפָּ֑עַם אַחֲרֵי֙ רְאוֹתִ֣י אֶת־פָּנֶ֔יךָ כִּ֥י עוֹדְךָ֖ חָֽי׃**

**46:31 וַיֹּ֨אמֶר יוֹסֵ֤ף אֶל־אֶחָיו֙ וְאֶל־בֵּ֣ית אָבִ֔יו אֶעֱלֶ֖ה וְאַגִּ֣ידָה לְפַרְעֹ֑ה וְאֹֽמְרָ֣ה אֵלָ֔יו אַחַ֧י וּבֵית־אָבִ֛י אֲשֶׁ֥ר בְּאֶֽרֶץ־כְּנַ֖עַן בָּ֥אוּ אֵלָֽי׃**

**46:32 וְהָאֲנָשִׁים֙ רֹ֣עֵי צֹ֔אן כִּֽי־אַנְשֵׁ֥י מִקְנֶ֖ה הָי֑וּ וְצֹאנָ֧ם וּבְקָרָ֛ם וְכָל־אֲשֶׁ֥ר לָהֶ֖ם הֵבִֽיאוּ׃**

**46:33 וְהָיָ֕ה כִּֽי־יִקְרָ֥א לָכֶ֖ם פַּרְעֹ֑ה וְאָמַ֖ר מַה־מַּעֲשֵׂיכֶֽם׃**

46:33 ואמר מה מעשיכם – ובאר העלה:

**46:34 וַאֲמַרְתֶּ֗ם אַנְשֵׁ֨י מִקְנֶ֜ה הָי֤וּ עֲבָדֶ֙יךָ֙ מִנְּעוּרֵ֣ינוּ וְעַד־עַ֔תָּה גַּם־אֲנַ֖חְנוּ גַּם־אֲבֹתֵ֑ינוּ בַּעֲב֗וּר תֵּשְׁבוּ֙ בְּאֶ֣רֶץ גֹּ֔שֶׁן כִּֽי־תוֹעֲבַ֥ת מִצְרַ֖יִם כָּל־רֹ֥עֵה צֹֽאן׃**

46:34 כי תועבת מצרים כל רועה צאן – בעבור שישבו בארץ גשן:

46:34 ואמר תועבת מצרים – כפי שעושים היום אנשי הודו שהם בני חם כפי אמונתם, וגם מצרים הם בני חם, ובימים ההם אמונה אחת היתה להם. גם יתכן כדי להודיע מלאכתם שאינם בקיאים במלאכה אחרת להרחיקם מטרח המלכות:

**47:1 וַיָּבֹ֣א יוֹסֵף֮ וַיַּגֵּ֣ד לְפַרְעֹה֒ וַיֹּ֗אמֶר אָבִ֨י וְאַחַ֜י וְצֹאנָ֤ם וּבְקָרָם֙ וְכָל־אֲשֶׁ֣ר לָהֶ֔ם בָּ֖אוּ מֵאֶ֣רֶץ כְּנָ֑עַן וְהִנָּ֖ם בְּאֶ֥רֶץ גֹּֽשֶׁן׃**

**47:2 וּמִקְצֵ֣ה אֶחָ֔יו לָקַ֖ח חֲמִשָּׁ֣ה אֲנָשִׁ֑ים וַיַּצִּגֵ֖ם לִפְנֵ֥י פַרְעֹֽה׃**

**47:3 וַיֹּ֧אמֶר פַּרְעֹ֛ה אֶל־אֶחָ֖יו מַה־מַּעֲשֵׂיכֶ֑ם וַיֹּאמְר֣וּ אֶל־פַּרְעֹ֗ה רֹעֵ֥ה צֹאן֙ עֲבָדֶ֔יךָ גַּם־אֲנַ֖חְנוּ גַּם־אֲבוֹתֵֽינוּ׃**

47:3 גם אנחנו גם אבותינו – סמוכים אלו לאלו ואלו לאלו:

47:3 ומקצה אחיו – לא לקח את כלם הואיל וכונתו היתה להרחיקם מטרח המלכות. יתכן שלקח מהם אשר אינם נראים לעין להיותם שרי חילים, גם יתכן לסבור שלא יראה את כלם וישים מהם שרי חילים:

**47:4 וַיֹּאמְר֣וּ אֶל־פַּרְעֹ֗ה לָג֣וּר בָּאָרֶץ֮ בָּאנוּ֒ כִּי־אֵ֣ין מִרְעֶ֗ה לַצֹּאן֙ אֲשֶׁ֣ר לַעֲבָדֶ֔יךָ כִּֽי־כָבֵ֥ד הָרָעָ֖ב בְּאֶ֣רֶץ כְּנָ֑עַן וְעַתָּ֛ה יֵֽשְׁבוּ־נָ֥א עֲבָדֶ֖יךָ בְּאֶ֥רֶץ גֹּֽשֶׁן׃**

**47:5 וַיֹּ֣אמֶר פַּרְעֹ֔ה אֶל־יוֹסֵ֖ף לֵאמֹ֑ר אָבִ֥יךָ וְאַחֶ֖יךָ בָּ֥אוּ אֵלֶֽיךָ׃**

**47:6 אֶ֤רֶץ מִצְרַ֙יִם֙ לְפָנֶ֣יךָ הִ֔וא בְּמֵיטַ֣ב הָאָ֔רֶץ הוֹשֵׁ֥ב אֶת־אָבִ֖יךָ וְאֶת־אַחֶ֑יךָ יֵשְׁבוּ֙ בְּאֶ֣רֶץ גֹּ֔שֶׁן וְאִם־יָדַ֗עְתָּ וְיֶשׁ־בָּם֙ אַנְשֵׁי־חַ֔יִל וְשַׂמְתָּ֛ם שָׂרֵ֥י מִקְנֶ֖ה עַל־אֲשֶׁר־לִֽי׃**

47:6 שרי מקנה – צאן ובקר וחמורים וסוסים וגמלים:

**47:7 וַיָּבֵ֤א יוֹסֵף֙ אֶת־יַֽעֲקֹ֣ב אָבִ֔יו וַיַּֽעֲמִדֵ֖הוּ לִפְנֵ֣י פַרְעֹ֑ה וַיְבָ֥רֶךְ יַעֲקֹ֖ב אֶת־פַּרְעֹֽה׃**

47:7 ויעמידהו לפני פרעה – כבוד המלכות, ויברך אותו אחרי שאמר ברכה בבואו וברכה בצאתו יתכן להיותו כדרך כי תמצא איש לא תברכנו וכי יברכך איש לא תעננו **(מלכים ב ד כט)**:

47:7 ויתכן כי ויברך – האחרון הוא כמשמעו בעבור ששאל לא כמה ימי שני חייך:

**47:8 וַיֹּ֥אמֶר פַּרְעֹ֖ה אֶֽל־יַעֲקֹ֑ב כַּמָּ֕ה יְמֵ֖י שְׁנֵ֥י חַיֶּֽיךָ׃**

**47:9 וַיֹּ֤אמֶר יַעֲקֹב֙ אֶל־פַּרְעֹ֔ה יְמֵי֙ שְׁנֵ֣י מְגוּרַ֔י שְׁלֹשִׁ֥ים וּמְאַ֖ת שָׁנָ֑ה מְעַ֣ט וְרָעִ֗ים הָיוּ֙ יְמֵי֙ שְׁנֵ֣י חַיַּ֔י וְלֹ֣א הִשִּׂ֗יגוּ אֶת־יְמֵי֙ שְׁנֵי֙ חַיֵּ֣י אֲבֹתַ֔י בִּימֵ֖י מְגוּרֵיהֶֽם׃**

**47:10 וַיְבָ֥רֶךְ יַעֲקֹ֖ב אֶת־פַּרְעֹ֑ה וַיֵּצֵ֖א מִלִּפְנֵ֥י פַרְעֹֽה׃**

**47:11 וַיּוֹשֵׁ֣ב יוֹסֵף֮ אֶת־אָבִ֣יו וְאֶת־אֶחָיו֒ וַיִּתֵּ֨ן לָהֶ֤ם אֲחֻזָּה֙ בְּאֶ֣רֶץ מִצְרַ֔יִם בְּמֵיטַ֥ב הָאָ֖רֶץ בְּאֶ֣רֶץ רַעְמְסֵ֑ס כַּאֲשֶׁ֖ר צִוָּ֥ה פַרְעֹֽה׃**

47:11 ויושב – מבניו הפעיל ובא בתוספת הו׳׳ו מלרע:

47:11 במיטב הארץ – כמאמר פרעה, במיטב הארץ הושב את אביך:

47:11 בארץ רעמסס – שם המקום, ומה שאמר את פיתום ואת רעמסס היא העיר שבנו בני ישראל וחלוף התנועות לעדות שזה העי׳׳ן בשו׳׳א והוא בפת׳׳ח:

**47:12 וַיְכַלְכֵּ֤ל יוֹסֵף֙ אֶת־אָבִ֣יו וְאֶת־אֶחָ֔יו וְאֵ֖ת כָּל־בֵּ֣ית אָבִ֑יו לֶ֖חֶם לְפִ֥י הַטָּֽף׃**

**47:13 וְלֶ֤חֶם אֵין֙ בְּכָל־הָאָ֔רֶץ כִּֽי־כָבֵ֥ד הָרָעָ֖ב מְאֹ֑ד וַתֵּ֜לַהּ אֶ֤רֶץ מִצְרַ֙יִם֙ וְאֶ֣רֶץ כְּנַ֔עַן מִפְּנֵ֖י הָרָעָֽב׃**

47:13 ותלה ארץ מצרים – כדרך ונלאו מצרים **(שמות יז יח),** הטעם שנהיו תחלואי רעב שאין להם לעצור כח מפני שתם הכסף שלהם ואין להם לקנות. והמפרש מלשון כמתלהלה **(משלי כו יח),** טעמו כמשתגע, גם הוא מענין ליאות והמלה מבנין הקל מפעלי הלמ׳׳ד בשקל ותכה **(איוב יז ז):**

**47:14 וַיְלַקֵּ֣ט יוֹסֵ֗ף אֶת־כָּל־הַכֶּ֙סֶף֙ הַנִּמְצָ֤א בְאֶֽרֶץ־מִצְרַ֙יִם֙ וּבְאֶ֣רֶץ כְּנַ֔עַן בַּשֶּׁ֖בֶר אֲשֶׁר־הֵ֣ם שֹׁבְרִ֑ים וַיָּבֵ֥א יוֹסֵ֛ף אֶת־הַכֶּ֖סֶף בֵּ֥יתָה פַרְעֹֽה׃**

**47:15 וַיִּתֹּ֣ם הַכֶּ֗סֶף מֵאֶ֣רֶץ מִצְרַיִם֮ וּמֵאֶ֣רֶץ כְּנַעַן֒ וַיָּבֹאוּ֩ כָל־מִצְרַ֨יִם אֶל־יוֹסֵ֤ף לֵאמֹר֙ הָֽבָה־לָּ֣נוּ לֶ֔חֶם וְלָ֥מָּה נָמ֖וּת נֶגְדֶּ֑ךָ כִּ֥י אָפֵ֖ס כָּֽסֶף׃**

47:15 ויתום – נפעל מפעלי הכפל לגזרת נפעול וכן נמי ותתום השנה ההיא, וכן וידום אהרן **(ויקרא י ג).** ויתכן להיותו מבנין הקל והדגש תמורת השוכן, כמו ישום וישרוק, הואיל ונמצא ממנו לגזרת נפעל ושנותיך לא יתמו **(תהלים קב כח),** וכל זה אפשר בעבור שפעל הקל עומד:

47:15 אפס – קל לגזרת פעל כמו כי חפץ בבת יעקב **(בראשית לד יט),** ענינו השלמה תמורתו כי אם תם הכסף:

**47:16 וַיֹּ֤אמֶר יוֹסֵף֙ הָב֣וּ מִקְנֵיכֶ֔ם וְאֶתְּנָ֥ה לָכֶ֖ם בְּמִקְנֵיכֶ֑ם אִם־אָפֵ֖ס כָּֽסֶף׃**

47:16 הבו – בא משונה מחבריו מפעלי היו׳׳ד בעבור הה׳׳א, והיה ראוי לבוא בשו׳׳א ופת׳׳ח:

**47:17 וַיָּבִ֣יאוּ אֶת־מִקְנֵיהֶם֮ אֶל־יוֹסֵף֒ וַיִּתֵּ֣ן לָהֶם֩ יוֹסֵ֨ף לֶ֜חֶם בַּסּוּסִ֗ים וּבְמִקְנֵ֥ה הַצֹּ֛אן וּבְמִקְנֵ֥ה הַבָּקָ֖ר וּבַחֲמֹרִ֑ים וַיְנַהֲלֵ֤ם בַּלֶּ֙חֶם֙ בְּכָל־מִקְנֵהֶ֔ם בַּשָּׁנָ֖ה הַהִֽוא׃**

47:17 בשנה ההיא – שנה שלישית לרעבון היא שנת ביאתו של יעקב ולא שנה שנית לרעבון כפי שסברו אנשים:

**47:18 וַתִּתֹּם֮ הַשָּׁנָ֣ה הַהִוא֒ וַיָּבֹ֨אוּ אֵלָ֜יו בַּשָּׁנָ֣ה הַשֵּׁנִ֗ית וַיֹּ֤אמְרוּ לוֹ֙ לֹֽא־נְכַחֵ֣ד מֵֽאֲדֹנִ֔י כִּ֚י אִם־תַּ֣ם הַכֶּ֔סֶף וּמִקְנֵ֥ה הַבְּהֵמָ֖ה אֶל־אֲדֹנִ֑י לֹ֤א נִשְׁאַר֙ לִפְנֵ֣י אֲדֹנִ֔י בִּלְתִּ֥י אִם־גְּוִיָּתֵ֖נוּ וְאַדְמָתֵֽנוּ׃**

47:18 לא נכחד – שאם תם הכסף ומקנה הבהמה שלא יש לנו רק גויתנו ואדמתנו, שבמקנה הבהמה העירם יוסף לתת להם במקניהם. אבל גויתם ואדמתם לא העירם יוסף, על כן אמרו לא נכחד מה שיש לנו להיות בו. יש אומרים כי בשנה שלישית לרעבון הספיקם במקנה וברביעית בגויתם ואדמתם, ונשארו שלש שנים ואמרו כי הקל הרעב והיו זורעים וקוצרים. והאומר כי בשלישית לרעבון מכרו גויתם ואדמתם, ומפני ביאת יעקב הקל הרעב, ולי נראה כי מאחר שנשאר להם גויתם ואדמתם:

**47:19 לָ֧מָּה נָמ֣וּת לְעֵינֶ֗יךָ גַּם־אֲנַ֙חְנוּ֙ גַּ֣ם אַדְמָתֵ֔נוּ קְנֵֽה־אֹתָ֥נוּ וְאֶת־אַדְמָתֵ֖נוּ בַּלָּ֑חֶם וְנִֽהְיֶ֞ה אֲנַ֤חְנוּ וְאַדְמָתֵ֙נוּ֙ עֲבָדִ֣ים לְפַרְעֹ֔ה וְתֶן־זֶ֗רַע וְנִֽחְיֶה֙ וְלֹ֣א נָמ֔וּת וְהָאֲדָמָ֖ה לֹ֥א תֵשָֽׁם׃**

47:19 והם בקשו ונחיה ולא נמות – אין הטעם להספיקם במה ששוים, כי אחר שאכלו מה שנתן להם בשוה עוד היו מתים:

47:19 ומה טעם ונחיה ולא נמות – ולאמר כי מה שמכרו הספיק מזון ארבעה שנים אי אפשר. אלא יש לומר כיון שקנאם עבדים היה חייב במזונותיהם:

47:19 על כן העביר אותם לערים:

47:19 למה נמות לעיניך – יש מפרשים שהשאלה מיתה על האדמה ממאמר גם אדמתנו, כדרך ואתה מחיה את כלם **(נחמיה ט ו).** ויש מפרשים כי על כן הזכיר גם אדמתנו, כדי לומר קנה אותנו ואת אדמתנו. ונראה לי שמאמר למה נמות לעיניך מופסק והטעם גם אנחנו גם אדמתנו נמכר בלחם כמו שמכרנו מקנה הבהמה, והעד ונחיה ולא נמות והאדמה לא תשם:

47:19 תשם – מן והבמות תישמנה **(יחזקאל ו ו),** בשקל לא תחד אתם **(ישעיה יד כ).** ולא יתכן להיותו מפעלי הכפל כדרך ותקל גברתה בעיניה **(בראשית טז ד):**

**47:20 וַיִּ֨קֶן יוֹסֵ֜ף אֶת־כָּל־אַדְמַ֤ת מִצְרַ֙יִם֙ לְפַרְעֹ֔ה כִּֽי־מָכְר֤וּ מִצְרַ֙יִם֙ אִ֣ישׁ שָׂדֵ֔הוּ כִּֽי־חָזַ֥ק עֲלֵהֶ֖ם הָרָעָ֑ב וַתְּהִ֥י הָאָ֖רֶץ לְפַרְעֹֽה׃**

**47:21 וְאֶ֨ת־הָעָ֔ם הֶעֱבִ֥יר אֹת֖וֹ לֶעָרִ֑ים מִקְצֵ֥ה גְבוּל־מִצְרַ֖יִם וְעַד־קָצֵֽהוּ׃**

47:21 ואת העם העביר – הואיל וברשותו היו, העביר אותם לערים כדי לשמרם גם יתכן כדי שלא תהיה להם חזקה באדמה שמכרו, ואינו אל עם מצרים לבד:

**47:22 רַ֛ק אַדְמַ֥ת הַכֹּהֲנִ֖ים לֹ֣א קָנָ֑ה כִּי֩ חֹ֨ק לַכֹּהֲנִ֜ים מֵאֵ֣ת פַּרְעֹ֗ה וְאָֽכְל֤וּ אֶת־חֻקָּם֙ אֲשֶׁ֨ר נָתַ֤ן לָהֶם֙ פַּרְעֹ֔ה עַל־כֵּ֕ן לֹ֥א מָכְר֖וּ אֶת־אַדְמָתָֽם׃**

47:22 רק אדמת הכהנים – יכול להיותו שמשי הבעל גם יתכן להיות שמשי המלך כי פרנסתם מהמלך על כן לא מכרו את אדמתם:

**47:23 וַיֹּ֤אמֶר יוֹסֵף֙ אֶל־הָעָ֔ם הֵן֩ קָנִ֨יתִי אֶתְכֶ֥ם הַיּ֛וֹם וְאֶת־אַדְמַתְכֶ֖ם לְפַרְעֹ֑ה הֵֽא־לָכֶ֣ם זֶ֔רַע וּזְרַעְתֶּ֖ם אֶת־הָאֲדָמָֽה׃**

47:23 הא לכם – טעמו הנה וכן הא דרכך **(יחזקאל טז מג):**

**47:24 וְהָיָה֙ בַּתְּבוּאֹ֔ת וּנְתַתֶּ֥ם חֲמִישִׁ֖ית לְפַרְעֹ֑ה וְאַרְבַּ֣ע הַיָּדֹ֡ת יִהְיֶ֣ה לָכֶם֩ לְזֶ֨רַע הַשָּׂדֶ֧ה וּֽלְאָכְלְכֶ֛ם וְלַאֲשֶׁ֥ר בְּבָתֵּיכֶ֖ם וְלֶאֱכֹ֥ל לְטַפְּכֶֽם׃**

47:24 ונתתם חמישית לפרעה וארבע הידות. ר׳׳ל ארבעה חלקים בארם לכל הצורך שהם צריכים:

47:24 ולמ׳׳ד לטפכם – נוסף, ויש לומר שעל כן אמר לטפכם, מזון האם בשביל להיניק הולד:

**47:25 וַיֹּאמְר֖וּ הֶחֱיִתָ֑נוּ נִמְצָא־חֵן֙ בְּעֵינֵ֣י אֲדֹנִ֔י וְהָיִ֥ינוּ עֲבָדִ֖ים לְפַרְעֹֽה׃**

**47:26 וַיָּ֣שֶׂם אֹתָ֣הּ יוֹסֵ֡ף לְחֹק֩ עַד־הַיּ֨וֹם הַזֶּ֜ה עַל־אַדְמַ֥ת מִצְרַ֛יִם לְפַרְעֹ֖ה לַחֹ֑מֶשׁ רַ֞ק אַדְמַ֤ת הַכֹּֽהֲנִים֙ לְבַדָּ֔ם לֹ֥א הָיְתָ֖ה לְפַרְעֹֽה׃**

47:26 וישם אותה לחוק – להיות תמיד חמישית לפרעה בזרע הארץ:

**47:27 וַיֵּ֧שֶׁב יִשְׂרָאֵ֛ל בְּאֶ֥רֶץ מִצְרַ֖יִם בְּאֶ֣רֶץ גֹּ֑שֶׁן וַיֵּאָחֲז֣וּ בָ֔הּ וַיִּפְר֥וּ וַיִּרְבּ֖וּ מְאֹֽד׃**

47:27 ויאחזו בה – הפך המצריים שהעביר אותם לערים:

**פרשת ויחי**

כל פרשה ופרשה סתומה או פתוחה. וזאת הפרשה אינה לא סתומה ולא פתוחה. גם יש פרקים באמצע הפרשיות מה שאין נראה להיות בהם פרק כגון ויהי כאשר תמו כל אנשי המלחמה **(דברים ב טז),** גם ויהי ביום דבר ה׳ **(שמות ו כח).** וכל זה תקון סופרים ויש בהם טעם. ואין כל חסר ומלא לבקש בהם טעם, והמבקש למצוא טעם לכל חסר ומלא לריק יגע. אכן דרכי הסופרים לכתוב השם או הפעל פעם חסר ופעם מלא פעם להאריך ופעם לקצר. אמנם בענין זאת הפרשה יש שדרשו דרשות, גם אמרו שתי פרשיות דלית בהון פסק לא סתום ולא פתוח, פרשת ויצא יעקב והדין סימן שיצא ומת. חלק ר׳׳ל הוא יעקב שנקרא איש חלק ונסתם, חלק ר׳׳ל חלוק הפרשה. ונקראה לי לתת טעם קרוב אחרי הפשט בעבור שאמר בחתימת הפרשה הקודמת ויפרו וירבו מאד **(בראשית מז כז)**.

**47:28 וַיְחִ֤י יַעֲקֹב֙ בְּאֶ֣רֶץ מִצְרַ֔יִם שְׁבַ֥ע עֶשְׂרֵ֖ה שָׁנָ֑ה וַיְהִ֤י יְמֵֽי־יַעֲקֹב֙ שְׁנֵ֣י חַיָּ֔יו שֶׁ֣בַע שָׁנִ֔ים וְאַרְבָּעִ֥ים וּמְאַ֖ת שָׁנָֽה׃**

47:28 על כן סמוך ויחי יעקב – להרמיז שבחיי יעקב החלו לפרות ולרבות כאשר בשרו הנני מפרך והרביתיך **(שם מח ד),** ולאופן זה הזכיר כמה ירדו במצרים:

**47:29 וַיִּקְרְב֣וּ יְמֵֽי־יִשְׂרָאֵ֘ל‬ לָמוּת֒ וַיִּקְרָ֣א ׀ לִבְנ֣וֹ לְיוֹסֵ֗ף וַיֹּ֤אמֶר לוֹ֙ אִם־נָ֨א מָצָ֤אתִי חֵן֙ בְּעֵינֶ֔יךָ שִֽׂים־נָ֥א יָדְךָ֖ תַּ֣חַת יְרֵכִ֑י וְעָשִׂ֤יתָ עִמָּדִי֙ חֶ֣סֶד וֶאֱמֶ֔ת אַל־נָ֥א תִקְבְּרֵ֖נִי בְּמִצְרָֽיִם׃**

47:29 ויקרא – בעבור שכתוב וישבת בארץ גשן והית קרוב אלי **(שם מה י)**:

47:29 על כן ויקרא לבנו ליוסף – על ידי שליח:

47:29 ויקרבו ימי ישראל למות – באמת שיש קצב שמוער לימי האדם. אכן יש סימנים שמהם יכיר האדם שקרוב זמן המיתה:

47:29 שים נא ידך תחת ירבו – פירשנו הכונה בענין עבד אברהם:

47:29 וחסד ואמת – שהחסד הוא שלא יקברנו במצרים אלא בקברי אבות. והאמת שהוא חייב שיקברנו. ויש מפרשים חסד שלא יקברנו במצרים, ואמת להעלותו בקברי אבות, ואיך יהיה זה שתשאני ממצרים:

**47:30 וְשָֽׁכַבְתִּי֙ עִם־אֲבֹתַ֔י וּנְשָׂאתַ֙נִי֙ מִמִּצְרַ֔יִם וּקְבַרְתַּ֖נִי בִּקְבֻרָתָ֑ם וַיֹּאמַ֕ר אָנֹכִ֖י אֶֽעֱשֶׂ֥ה כִדְבָרֶֽךָ׃**

47:30 וטעם ו׳׳ו ושכבתי עם אבותי – אבל והיה ראוי להיות ושכבתי אחר וקברתני בקבורתם, ועוד שזה מצאנוהו למי שאינו נקבר עם אבותיו, ועוד שהיה ראוי לומר שאני מת אל נא תקברנו במצרים כאשר נאמר הנה אנכי מת בקברי אשר כריתי **(בראשית נ ה),** והראוי לומר שהוא כנוי למיתה. והטעם אל נא תקברני במצרים כאשר אשכב עם אבותי. ויתפרש ו׳׳ו ושכבתי כטעם כאשר, כו׳׳ו אם לא ישבעו וילינו **(תהלים נט טז):**

47:30 כדברך – יסבול שנאמר שהוא לשון רבים וחסר יו׳׳ד הרבים כמו והגיתי בכל פעלך **(שם עז יג).** ויתכן היותו לשון יחיד ובא כן מפני ההפסק:

**47:31 וַיֹּ֗אמֶר הִשָּֽׁבְעָה֙ לִ֔י וַיִּשָּׁבַ֖ע ל֑וֹ וַיִּשְׁתַּ֥חוּ יִשְׂרָאֵ֖ל עַל־רֹ֥אשׁ הַמִּטָּֽה׃**

47:31 ויאמר השבעה לי – חיבו בשבועה במה שהבטיחו:

47:31 וישתחו ישראל – יש מפרשים שחלק כבוד למלכות. והנכון שנתן שבח לשם אשר זכהו וראה את יוסף לעמוד במיתתו כנרמז ראה פניך לא פללתי **(בראשית מח יא):**

47:31 על ראש המטה – יש מפרשים טעם ראש הוא עליונות המטה בצירוף רגליו, וכון לומר שלא קם מן המטה. ונראה לי שאלו היה אומר על המטה היה מספיק אם נשלים שהמטה היתה כמנהג ארץ אדום שמטות הישמעאלים אינם כן. ועוד שעליונות המטה לא יקרא ראש בערך הרגלים, וההולך על ארבע יוכיח. ויתכן לפרש ששנה מצביו ושם פניו כנגד פאת השתחויתו, שהחסידים נוהגים דרך צניעות במטותיהם. וכנראה שהיתה השתחויתו לפאה שהיא צפונית מזרחית ולכך כון לבאר:

**48:1 וַיְהִ֗י אַחֲרֵי֙ הַדְּבָרִ֣ים הָאֵ֔לֶּה וַיֹּ֣אמֶר לְיוֹסֵ֔ף הִנֵּ֥ה אָבִ֖יךָ חֹלֶ֑ה וַיִּקַּ֞ח אֶת־שְׁנֵ֤י בָנָיו֙ עִמּ֔וֹ אֶת־מְנַשֶּׁ֖ה וְאֶת־אֶפְרָֽיִם׃**

48:1 ויאמר ליוסף – חסר הפועל כמוהו אם יחרוש בבקרים **(עמוס ו יב)**:

**48:2 וַיַּגֵּ֣ד לְיַעֲקֹ֔ב וַיֹּ֕אמֶר הִנֵּ֛ה בִּנְךָ֥ יוֹסֵ֖ף בָּ֣א אֵלֶ֑יךָ וַיִּתְחַזֵּק֙ יִשְׂרָאֵ֔ל וַיֵּ֖שֶׁב עַל־הַמִּטָּֽה׃**

48:2 וכן ויגד – ואפשר שהיה שליח מיעקב והוא המגיד, לכך ויקח את שני בניו כדי לברכם:

48:2 ויתחזק ישראל – יש אומרים שחלק כבוד למלכות. ואפשר מפני שהיה רוצה לתקן עניניו כאשר סדר הפרשה מוכיח:

**48:3 וַיֹּ֤אמֶר יַעֲקֹב֙ אֶל־יוֹסֵ֔ף אֵ֥ל שַׁדַּ֛י נִרְאָֽה־אֵלַ֥י בְּל֖וּז בְּאֶ֣רֶץ כְּנָ֑עַן וַיְבָ֖רֶךְ אֹתִֽי׃**

48:3 אל שדי – תמיה אני לטענת בן עזרא שטען לכונת המפרש בעבור שנאמר לו הנני מפרך והרביתיך, ולא נולד לו בן, ואם כן הברכה היתה לי בעבור שני בניך הנולדים לך, וכאלו הם בני ויהיו לי כראובן ושמעון. ואי אפשר זאת הכונה כי מה הבדל יש בין בני ראובן ובין בני יוסף ועוד שנולד לו בנימן. כי כל כך נתעורו עיני המפרש ולא הרגיש שבנימן נולד אחרי כן, אלא נראה לו שמאמר מפרך והרביתיך לא הספיק להיות על בנימן לבדו והכונה בטלה. ויש מפרשים שאמר והרביתיך, כדי שיאמר ונתתי את הארך הזאת לזרעך, שיתן לו חלק נוסף בארץ. ולפי דעת זה המפרש שכל השבטים חלקו חלקים שוים. אכן לפי דעת המפרש לרב תרבה **(במדבר כו נד)** שכל שבט יקח כפי רבויו לא הועילה מתנת יעקב, ופירש כי זאת היתה כונת יעקב שיהיה נמנה שני שבטים כאשר סדרם הכתוב. ויש לתקן הפירוש על פי זאת הכונה, ידוע שזה החזיון הוא סוף חזיונות יעקב ועד עתה לא נראה לו באל שדי רק בזה המחזה וכונת זה התאר שהמערכת לא תנצחנו, והרמיז לו שאם יצא מממשלת שנים עשר הנה יוליד שנים עשר רמז לדבר יצב גבולות עמים למספר בני ישראל **(דברים לב ח).** על כן בסמוך נולד בנימן, וכשראה יעקב כי נפחת ראובן ממעלתו מן הבכורה הנה נתנה בכורתו לבני יוסף בן ישראל, על כן אמר יעקב הואיל ובשרני:

**48:4 וַיֹּ֣אמֶר אֵלַ֗י הִנְנִ֤י מַפְרְךָ֙ וְהִרְבִּיתִ֔ךָ וּנְתַתִּ֖יךָ לִקְהַ֣ל עַמִּ֑ים וְנָ֨תַתִּ֜י אֶת־הָאָ֧רֶץ הַזֹּ֛את לְזַרְעֲךָ֥ אַחֲרֶ֖יךָ אֲחֻזַּ֥ת עוֹלָֽם׃**

48:4 ונתתיך לקהל עמים ונתתי את הארץ הזאת לזרעך אחריך – להעמיד את הארץ לשנים עשר גבולים אין לי למלאות המנין, רק בשני בניך הנולדים לך בארץ מצרים אפרים ומנשה כראובן ושמעון יהיו לי שיתמנו שני שבטים:

**48:5 וְעַתָּ֡ה שְׁנֵֽי־בָנֶיךָ֩ הַנּוֹלָדִ֨ים לְךָ֜ בְּאֶ֣רֶץ מִצְרַ֗יִם עַד־בֹּאִ֥י אֵלֶ֛יךָ מִצְרַ֖יְמָה לִי־הֵ֑ם אֶפְרַ֙יִם֙ וּמְנַשֶּׁ֔ה כִּרְאוּבֵ֥ן וְשִׁמְע֖וֹן יִֽהְיוּ־לִֽי׃**

**48:6 וּמוֹלַדְתְּךָ֛ אֲשֶׁר־הוֹלַ֥דְתָּ אַחֲרֵיהֶ֖ם לְךָ֣ יִהְי֑וּ עַ֣ל שֵׁ֧ם אֲחֵיהֶ֛ם יִקָּרְא֖וּ בְּנַחֲלָתָֽם׃**

48:6 ומולדתך אשר הולדת אחריהם – יש אומרים שהטעם אשר תוליד עבר במקום עתיד. ויש אומרים שהוליד ולא הזכירם הכתוב וזה אי אפשר. ויש אומרים שהוא על בני מכיר, וגם זה לא יתכן כי היה אומר על שם אביהם. ויותר טוב לומר אחר שאמר ועתה שני בניך הנולדים לך בארץ מצרים עד בואי אליך, מכלל שהוליד אחרי בואו ועליהם אמר שלא יהיו נחשבים שבט על שמך, אלא על שם אחיהם אפרים ומנשה. ואם לא נזכרו כי אולי לא הולידו הנה בבני בנימן שנזכרו ביורדי מצרים ולא הזכירם ביחוסם כי לא הולידו:

**48:7 וַאֲנִ֣י ׀ בְּבֹאִ֣י מִפַּדָּ֗ן מֵ֩תָה֩ עָלַ֨י רָחֵ֜ל בְּאֶ֤רֶץ כְּנַ֙עַן֙ בַּדֶּ֔רֶךְ בְּע֥וֹד כִּבְרַת־אֶ֖רֶץ לָבֹ֣א אֶפְרָ֑תָה וָאֶקְבְּרֶ֤הָ שָּׁם֙ בְּדֶ֣רֶךְ אֶפְרָ֔ת הִ֖וא בֵּ֥ית לָֽחֶם׃**

48:7 ואני בבואי מפדן ארם – בעבור שהיתה מיתת רחל אחרי זה המחזה הזכיר הענין כי לא יכולתי לקברה בקברי אבות מה שאני מבקש ממך שהרי בדרך בעוד כברת ארץ לבוא אפרתה מתה, וכל כך היתה דרך קרובה לבוא אפרתה ולא יכולתי להוליכה בעיר אלא קברתיה בדרך מפני מקרה הלידה, ועם כל זה הוא מקום טוב:

48:7 היא בית לחם:

48:7 כברת – פירשתיה:

**48:8 וַיַּ֥רְא יִשְׂרָאֵ֖ל אֶת־בְּנֵ֣י יוֹסֵ֑ף וַיֹּ֖אמֶר מִי־אֵֽלֶּה׃**

48:8 וירא ישראל – שלא יכול לראות היטב על כן שאל מי אלה:

**48:9 וַיֹּ֤אמֶר יוֹסֵף֙ אֶל־אָבִ֔יו בָּנַ֣י הֵ֔ם אֲשֶׁר־נָֽתַן־לִ֥י אֱלֹהִ֖ים בָּזֶ֑ה וַיֹּאמַ֕ר קָֽחֶם־נָ֥א אֵלַ֖י וַאֲבָרֲכֵֽם׃**

48:9 נתן לי אלהים בזה – טעמו בזה המקום:

48:9 קחם נא אלי ואברכם – הואיל והם במקום שני שבטים:

**48:10 וְעֵינֵ֤י יִשְׂרָאֵל֙ כָּבְד֣וּ מִזֹּ֔קֶן לֹ֥א יוּכַ֖ל לִרְא֑וֹת וַיַּגֵּ֤שׁ אֹתָם֙ אֵלָ֔יו וַיִּשַּׁ֥ק לָהֶ֖ם וַיְחַבֵּ֥ק לָהֶֽם׃**

48:10 ועיני ישראל – אמר זה בעבור שלא היה יכול מפני הזקנה להשתכל לעשות מה שצריך:

48:10 ויגש אותם – יוסף:

**48:11 וַיֹּ֤אמֶר יִשְׂרָאֵל֙ אֶל־יוֹסֵ֔ף רְאֹ֥ה פָנֶ֖יךָ לֹ֣א פִלָּ֑לְתִּי וְהִנֵּ֨ה הֶרְאָ֥ה אֹתִ֛י אֱלֹהִ֖ים גַּ֥ם אֶת־זַרְעֶֽךָ׃**

48:11 ראה פניך – מקור, והמקור מזה העקר בא על חמשה דרכים: זה האחד, והשני ראה תראה **(שמואל א א יא),** והשלישי הבט ימין וראה **(תהלים קמב ה),** והרביעי ראות רבות **(ישעיה מב כ),** והחמישי מראות ברע **(שם לג טו):**

48:11 לא פללתי – לא דנתי מן ופללו אלהים **(שמואל א ב כה),** הטעם לא דנתי בדין המחשבה לראות פניך. ויש אומרים שהוא ענין תפלה, כלומר לא התפללתי לראות פניך כי לא הייתי מקריב בדעתי שאתה חי ואינו נאות:

**48:12 וַיּוֹצֵ֥א יוֹסֵ֛ף אֹתָ֖ם מֵעִ֣ם בִּרְכָּ֑יו וַיִּשְׁתַּ֥חוּ לְאַפָּ֖יו אָֽרְצָה׃**

48:12 ויצא – איננו מואחר כאשר סברו אנשים:

**48:13 וַיִּקַּ֣ח יוֹסֵף֮ אֶת־שְׁנֵיהֶם֒ אֶת־אֶפְרַ֤יִם בִּֽימִינוֹ֙ מִשְּׂמֹ֣אל יִשְׂרָאֵ֔ל וְאֶת־מְנַשֶּׁ֥ה בִשְׂמֹאל֖וֹ מִימִ֣ין יִשְׂרָאֵ֑ל וַיַּגֵּ֖שׁ אֵלָֽיו׃**

48:13 גם ויקח – איננו, וכבר לקח אבל המקראות כסדרן. והטעם כשהגישם אליו וישבו בין ברכיו ולא היה יכול לשלוח ידיו לעשות מה שצריך לעשות, על כן הוציאם מבין ברכיו. ובעבור שחבקם ונשקם על כן השתחוה לו אפים ארצה, בסורו ממנו לקח את מנשה בשמאלו כנגד ימין ישראל כי הוא הבכור, והימין נכבד מהשמאל:

48:13 ואת אפרים בימינו – כנגד שמאל ישראל ויגש אליו:

**48:14 וַיִּשְׁלַח֩ יִשְׂרָאֵ֨ל אֶת־יְמִינ֜וֹ וַיָּ֨שֶׁת עַל־רֹ֤אשׁ אֶפְרַ֙יִם֙ וְה֣וּא הַצָּעִ֔יר וְאֶת־שְׂמֹאל֖וֹ עַל־רֹ֣אשׁ מְנַשֶּׁ֑ה שִׂכֵּל֙ אֶת־יָדָ֔יו כִּ֥י מְנַשֶּׁ֖ה הַבְּכֽוֹר׃**

48:14 וישלח ישראל – כון במעשה יוסף כאשר יאות לו לעשות וכנגד מה שכון:

48:14 שכל את ידיו – כאלו ידיו השכילו לעשות כדרך ובתבונות כפיו ינחם **(תהלים עח עב),** ושם שמאלו על ראש מנשה:

48:14 כי מנשה הבכור – אע׳׳פ כמו כי מעלה גרה הוא **(ויקרא יא ד),** או הטעם לעלה שהיה מנשה הבכור שכל את ידיו:

**48:15 וַיְבָ֥רֶךְ אֶת־יוֹסֵ֖ף וַיֹּאמַ֑ר הָֽאֱלֹהִ֡ים אֲשֶׁר֩ הִתְהַלְּכ֨וּ אֲבֹתַ֤י לְפָנָיו֙ אַבְרָהָ֣ם וְיִצְחָ֔ק הָֽאֱלֹהִים֙ הָרֹעֶ֣ה אֹתִ֔י מֵעוֹדִ֖י עַד־הַיּ֥וֹם הַזֶּֽה׃**

48:15 ויברך את יוסף – יש מפרשים שברך את יוסף בפני עצמו ואת הנערים בפני עצמם, על כן הזכיר ליוסף שם אלהים כפי מעלתו ולנערים שם המלאך. ואחרי הפשט לא נראה שברך את יוסף, ויש לומר כי ברכת יוסף היא ברכת הנערים:

48:15 והטעם האלהים אשר התהלכו אבותי לפניו – ושלח מלאכו והצילני מכל רע כדרך ישלח מלאכו אתך והצליח דרכך **(בראשית כד מ).** שמיני הטובות שנים טוב ומוטב:

48:15 לטוב אמר האלהים הרועה אותי:

**48:16 הַמַּלְאָךְ֩ הַגֹּאֵ֨ל אֹתִ֜י מִכָּל־רָ֗ע יְבָרֵךְ֮ אֶת־הַנְּעָרִים֒ וְיִקָּרֵ֤א בָהֶם֙ שְׁמִ֔י וְשֵׁ֥ם אֲבֹתַ֖י אַבְרָהָ֣ם וְיִצְחָ֑ק וְיִדְגּ֥וּ לָרֹ֖ב בְּקֶ֥רֶב הָאָֽרֶץ׃**

48:16 ולמוטב אמר המלאך הגואל אותי מכל רע – כי ברוב המקומות שנזכר שם המלאך ההצלה מרע כנרמז כי מלאכיו יצוה לך **(תהלים צא יא).** ובפסוק הנני שולח מלאך לפניך **(שמות כג כ)** יתבאר הטעם:

48:16 ויקרא בהם שמי – מלות הטעם מבארים הפירוש, בין שיאמר יקרא עליו כדרך כי שם ה׳ נקרא עליך **(דברים כח י),** ובין שיאמר בהם שהטעם בו כדרך בך יברך ישראל. שהברכה הזאת כוללת שני טעמים שברכם בגדולת השם ופריה ורביה:

48:16 ועל גדולת השם אמר ויקרא בהם שמי – שכל כך יצא שמם בעולם שיתיחסו האבות על שמס והעד שנקרא ישראל בשם יוסף, גם בשם אפרים, והברכה השנית שיפרו וירבו:

48:16 כאמרו וידגו לרוב בקרב הארץ – כנזכר עם רב אתה וכח גדול לך לא יהיה לך גורל אחד **(יהושע יז יז):**

48:16 וידגו – כמו הדגים שפרים ורבים יותר מדי. ויש מפרשים שיקרא שמנו עליהם בעת צרתם וזכותנו תגן עליהם, ואינו מטעם הענין, כי מה הבדל יש בין בני יוסף ובין בני שאר השבטים:

**48:17 וַיַּ֣רְא יוֹסֵ֗ף כִּי־יָשִׁ֨ית אָבִ֧יו יַד־יְמִינ֛וֹ עַל־רֹ֥אשׁ אֶפְרַ֖יִם וַיֵּ֣רַע בְּעֵינָ֑יו וַיִּתְמֹ֣ךְ יַד־אָבִ֗יו לְהָסִ֥יר אֹתָ֛הּ מֵעַ֥ל רֹאשׁ־אֶפְרַ֖יִם עַל־רֹ֥אשׁ מְנַשֶּֽׁה׃**

48:18 וירא יוסף – אם הוא מאוחר בכתיבה מוקדם במעשה, והטעם כשראה יוסף ששכל אביו את ידיו תמך יד אביו להסיר יד ימינו מעל ראש אפרים על ראש מנשה:

48:18 כי ישית אביו – עתיד תחת עבר וכן אז יבדיל **(דברים ד מא):**

48:18 וירע בעיניו – יש לתמוה למה הורע בעיניו שאם כון שעשה זה יעקב בדעת, היה לו לסבור כי אולי ראה זה במראה הנבואה ולא ירע בעיניו להסירה מעל ראש אפרים. אלא יש לסבור בעבור שלא הרגיש יוסף בענין הברכה שהקדים את אפרים מן מנשה חשב בלבו כי אולי יעקב כון שלא השכיל יוסף לעשות להביא את מנשה בשמאלו כנגד ימין ישראל, אלא אולי הביאם כפי שהיה רגיל לקחת את מנשה בימינו. ולכן הורע בעיניו עד שתמך את ידיו להסיר ימינו מעל ראש אפרים:

**48:18 וַיֹּ֧אמֶר יוֹסֵ֛ף אֶל־אָבִ֖יו לֹא־כֵ֣ן אָבִ֑י כִּי־זֶ֣ה הַבְּכֹ֔ר שִׂ֥ים יְמִינְךָ֖ עַל־רֹאשֽׁוֹ׃**

**48:19 וַיְמָאֵ֣ן אָבִ֗יו וַיֹּ֙אמֶר֙ יָדַ֤עְתִּֽי בְנִי֙ יָדַ֔עְתִּי גַּם־ה֥וּא יִֽהְיֶה־לְּעָ֖ם וְגַם־ה֣וּא יִגְדָּ֑ל וְאוּלָ֗ם אָחִ֤יו הַקָּטֹן֙ יִגְדַּ֣ל מִמֶּ֔נּוּ וְזַרְע֖וֹ יִהְיֶ֥ה מְלֹֽא־הַגּוֹיִֽם׃**

48:19 ועל כן אמר יעקב ידעתי בני ידעתי – פעמים הטעם ידעתי שהשכלת לעשות וגם אני בדעת עשיתי שידעתי כי אחיו הקטן יגדל ממנו, ולפי זה הפירוש אין מאמר וירא יוסף כי ישית ידו מוקדם:

48:19 וגם הוא יגדל – סמוך לשבטי ישראל כי כמו שיצאו מהם שופטים לישראל כן יצא ממנו גדעון:

48:19 גם הוא יהיה לעם – כנזכר מני מכיר ירדו מחוקקים **(שופטים ה יד):**

48:19 ואולם אחיו הקטן יגדל ממנו – שיצא ממנו יהושע:

48:19 וזרעו יהיה מלא הגוים – יש מפרשים ליציאת שם יהושע בכל הגוים שלכד שלשים ואחד מלכים. או אפשר מצד רבויו, וכן כתוב עד כה ברכני ה׳ **(יהושע יז יד),** עם רב אתה **(שם ושם יז):**

**48:20 וַיְבָ֨רֲכֵ֜ם בַּיּ֣וֹם הַהוּא֮ לֵאמוֹר֒ בְּךָ֗ יְבָרֵ֤ךְ יִשְׂרָאֵל֙ לֵאמֹ֔ר יְשִֽׂמְךָ֣ אֱלֹהִ֔ים כְּאֶפְרַ֖יִם וְכִמְנַשֶּׁ֑ה וַיָּ֥שֶׂם אֶת־אֶפְרַ֖יִם לִפְנֵ֥י מְנַשֶּֽׁה׃**

48:20 ויברכם ביום ההוא – לאופן שלא הרגיש יוסף מצד הברכה שהקדים את אפרים על כן רצה להקדים את אפרים בדבורו:

48:20 ועל כן אמר ביום ההוא:

48:20 יברך ישראל – הטעם בני ישראל:

48:20 ישימך אלהים כאפרים וכמנשה:

48:20 וישם את אפרים לפני מנשה – בדבור הברכה, והנה הקדימו בפעל ובדבור:

**48:21 וַיֹּ֤אמֶר יִשְׂרָאֵל֙ אֶל־יוֹסֵ֔ף הִנֵּ֥ה אָנֹכִ֖י מֵ֑ת וְהָיָ֤ה אֱלֹהִים֙ עִמָּכֶ֔ם וְהֵשִׁ֣יב אֶתְכֶ֔ם אֶל־אֶ֖רֶץ אֲבֹתֵיכֶֽם׃**

48:21 והשיב אתכם אל ארץ אבותיכם:

**48:22 וַאֲנִ֞י נָתַ֧תִּֽי לְךָ֛ שְׁכֶ֥ם אַחַ֖ד עַל־אַחֶ֑יךָ אֲשֶׁ֤ר לָקַ֙חְתִּי֙ מִיַּ֣ד הָֽאֱמֹרִ֔י בְּחַרְבִּ֖י וּבְקַשְׁתִּֽי׃**

48:22 כדי שיאמר ואני נתתי לך שכם אחד על אחיך – טעמו חלק אחד, וכן לעבדו שכם אחד **(צפניה ג ט)**:

48:22 וטעם נתתי – במאמר אפרים ומנשה כראובן ושמעון יהיו לי:

48:22 ועל כן אמר אחד – שלקח יוסף חלק נוסף הוא חלק הבכורה, כנזכר נתנה בכורתו לבני יוסף בן ישראל **(ד׳׳ה א ה א),** כיון שירד ראובן ממעלת הבכירה זבח יוסף שהיה בכור פטר רחם. וכונת יעקב בתחלה ברחל היתה, אע׳׳פ שקדמה ביאתו ללאה, וכן יחסה הכתוב רחל אשת יעקב **(בראשית מו יט):**

48:22 אשר לקחתי מיד האמורי – בעבור שהוא החזק שבשבעה עממים, וכן נזכר אשר כגובה ארזים גבהו **(עמוס ב ט).** ואמר:

48:22 לקחתי – בלשון עבר אפשר שיהיה הטעם שלקחה בדבור:

48:22 ומאמר בחרבי ובקשתי – הוא רצון הש׳׳י, וכנגד זה אמר לא בחרבך ולא בקשתך **(יהושע כד יב)**:

48:22 ואפשר שאמר והשיב אתכם – והנה לא ישובו, אלא אחרי שיקחוה ישראל בחרבם ובקשתם ויחסם לעצמו כי הוא העקר. או אפשר שיהיה עבר במקום עתיד, וכמוהו לפי אחד הפירושים כי איש הרגתי לפצעי **(בראשית ד כג).** ויש מפרשים שהרמז על עיר שכם שנפלה בחלק יוסף ובה נקבר, והטעם בעבור הטורח שתטרח לקברני הנה לך עיר שכם שתקבר בחלקת השדה אשר קניתי:

48:22 ואשר אמר אשר לקחתי – שלקחוה בני יעקב כאשר זה ידוע:

48:22 ואם אמר מיד האמורי – ולא אמר מיד החוי אמרו סברות: יש מפרשים שהזכיר זה במקום זה שהם אחים או שהחוי שר העיר והאמורי יושב הארץ. או אחרי שהרגו בני יעקב החוי אחרי כן בא האמורי וישב לשם ועוד בא יעקב ונלחם בם ולקחה מידם. ואלו היה כן היה ראוי לומר לקחתי עוד, ומה טעם שיאמר אחד או היה אומר את שכם:

48:22 ומלת שכם – בשקל באר, אלא שזה בסגו׳׳ל ואולי נשתנה מגזרת כי תשיתמו שכם **(תהלים כא יג).** והעד צירופו בכנויים ומלת וילך אבימלך בן ירבעל שכמה **(שופטים ט א),** נשאר הסגו׳׳ל בכ׳׳ף להבדילו מן דרך ירצחו שכמה **(הושע ו ט),** שהוא שם עיר:

**49:1 וַיִּקְרָ֥א יַעֲקֹ֖ב אֶל־בָּנָ֑יו וַיֹּ֗אמֶר הֵאָֽסְפוּ֙ וְאַגִּ֣ידָה לָכֶ֔ם אֵ֛ת אֲשֶׁר־יִקְרָ֥א אֶתְכֶ֖ם בְּאַחֲרִ֥ית הַיָּמִֽים׃**

49:1 ויקרא יעקב אל בניו – בעבור שהעיר ליוסף דברים עתידים רצה להגיד לכל בניו מה שעתיד להיות בהם ברוח הקדש באחרים הימים, ואינו הברכה שמרמיז במאמר ויברך אותם. והדברים שנאמרו לכל אחד ואחד מודיעים הענין, וכן נאמר אשר דבר להם אביהם:

49:1 באחרית הימים – הוא עת שיחלו הבשורות לצמוח:

**49:2 הִקָּבְצ֥וּ וְשִׁמְע֖וּ בְּנֵ֣י יַעֲקֹ֑ב וְשִׁמְע֖וּ אֶל־יִשְׂרָאֵ֥ל אֲבִיכֶֽם׃**

49:2 הקבצו ושמעו בני יעקב – יחסם שהם בני יעקב לכבדם:

49:2 ואמר עוד ושמעו – כפל המאמר:

49:2 כדי שיאמר ושמעו אל ישראל אביכם – הטעם כמו שיש לכם להתיחש אלי שאתם בני כן יש לי להתיחס אליכם שאני אביכם שכלכם זרע קדש, לא כמו אברהם שיצא ממנו ישמעאל, ולא כמו יצחק שיצא ממנו עשו:

**49:3 רְאוּבֵן֙ בְּכֹ֣רִי אַ֔תָּה כֹּחִ֖י וְרֵאשִׁ֣ית אוֹנִ֑י יֶ֥תֶר שְׂאֵ֖ת וְיֶ֥תֶר עָֽז׃**

49:3 ראובן בכורי אתה כחי וראשית אוני – כפל מאמר שהבכור ראשית און כמו ויך כל בכור במצרים ראשית אונים **(תהלים עח נא).** או שהוא באור בעבור שמלת בכור משתתפת. גם יתכן שהוא על דרך תוכחה שיעקב בן שמונים וארבע שנה הולידו וזה לא כבש יצרו. והחל לבאר זה בעבור מאמר ואני נתתי לך שכם אחד על אחיך **(בראשית מח כב)** להורות בעבור שהפסיד ראובן חלק הבכורה זכה בו יוסף, כנרמז ובחללו יצועי אביו נתנה בכורתו לבני יוסף בן ישראל. אמנם מאמר ולא להתיחש לבכורה **(ד׳׳ה א ה א),** יש אומרים שהוא חוזר לראובן שנשאר לו היותו ראש למנין:

49:3 יתר שאת ויתר עז – הטעם אחד נשיא ומלך:

49:3 ושאת – השי׳׳ן בשו׳׳א, והיה ראוי להיות השי׳׳ן בסגו׳׳ל לולי האל׳׳ף וחסר נו׳׳ן. יש אומרים השאת רמז אל הכהונה מסמך וישא אהרן **(ויקרא ט כב):**

49:3 ויתר עז – רמז אל המלכות מסמך ויתן עוז למלכו **(שמואל א ב י).** ויש אומרים שהוא כפול בטעם והשאת הוא העוז. ואין טעם לדברי המפרש יתרון ההתנשאות והעזות שהיה לך לא חששת במה שהיה ראוי לך. וזאת הפרשה נתפרשה בדברי הימים ובא הבאור כי יהודה גבר באחיו ולנגיד ממנו והבכורה ליוסף **(ד׳׳ה א ה ב).** ולא הורה שנלקחת ממנו הכהונה, וכן מצאנו שהעבודה היתה תלויה בבכורים ולא בבניהם:

**49:4 פַּ֤חַז כַּמַּ֙יִם֙ אַל־תּוֹתַ֔ר כִּ֥י עָלִ֖יתָ מִשְׁכְּבֵ֣י אָבִ֑יךָ אָ֥ז חִלַּ֖לְתָּ יְצוּעִ֥י עָלָֽה׃**

49:4 פחז – יש אומרים המלה הפוכה מלשון חפזון טעמו המהור והבהלה. ולא יאות טעם הפירוש כי מה טעם חפזון כמים אל תותר, הטעם בעבור שפחזת כמים אל תבקש יתרון אם הוא הפעיל. או הטעם לא יהיה לך יתרון אם הוא הפעל ויפורש:

49:4 אל – כטעם לא, ויותר הדעת נוטה הואיל ומאמר פחז כמים, הוא העברה, הנה יהיה מאמר אל תותר נענש. ויאות להיות פירושו לא יהיה לך יתרון, ואם כן היה ראוי להיות אל תותר בשור׳׳ק וטעם המהור שמהר והראה כעסו לחלל יצועי אביו לפי טעם הדורשים שהעלה עליו הכתוב כאלו שכב. או להיות וישכב כמשמעו, ודין היה לחבר מאמר פחז כמים עם כי עלית להיות אל תותר מאוחר. ואחרים פירשו פחז, תאר שלילת המעלות כשפיכות המים שהם ממהרים לצאת, ויהיה אל תותר כטעם לא הותרת. ועל שני הפירושים טען הטוען שמלת אל לא תבוא רק במקום צווי. ויש טוענים הנה אל כטעם לא, כמו ואל תשא להם **(ישעיה ב ט),** וישם לאל מלת **(איוב כד כה).** אכן לפי דעת אשר ישימהו כטעם צווי יסבול להיות הפירוש אל תבקש יתרון אפילו דבר ריק כריקות המים. ופחז לשון ריקות מן אנשים ריקים ופוחזים **(שופטים ט ד)**. ומלת תותר מבנין הפעיל כדרך זכור מלחמה אל תוסף **(איוב מ לא),** הפת׳׳ח מקום חיר׳׳ק. יותר טוב משיהיה מבנין הפעל והחול׳׳ם מקום שור׳׳ק. ואיני טועם טעם לזה הפירוש כי מה הטעם אפילו דבר ריק כמים אל תבקש יתרון, והמשילו כמים כי שאר הדברים כשמן ודבש יש להם השארות בהשפכם אבל המים לא ישאר דבר רק לחלוחית, והטעם אפילו אותה הלחלוחית לא תשאר לך והלא נשאר לו היותו ראש למנין, כאשר מרמיז ולא להתיחש לבכורה **(ד׳׳ה א ה א)**.

49:4 והנראה לי שמלת פחז אין ענינה ריקות כי מה טעם ריקים ופוחזים **(שופטים ט ד),** ולהיות הענין כפול אי אפשר. ומה טעם נביאיה פוחזים **(צפניה ג ד),** גם מאמר בשקריהם ובפחזותם **(ירמיה כג לב),** אכן ענינם קלות הדעת. וכן הרצון הנה פחז קלות הדעת, ר׳׳ל הלכה ממך דעתך כמים הקלים במרוצתם ועשית זאת העבירה לכך אל תבקש יתרון משאר אחיך הפשוטים, הוא מה שקדם יתר שאת ויתר עז. והמשתדל לעשותו ברכה ופירש לא תותר לך אשמה כבר בארנו שלא כון יעקב הנה לבאר רק דברים עתידים. ועוד טעם שלא תותר לך אשמה אינו ברכה רק סליחה:

49:4 כי עלית – הוא מה שאמר וישכב את בלהה **(בראשית לה כב):**

49:4 אז חללת – הוא שנתבאר יבחללו יצועי אביו **(ד׳׳ה א ה א):**

49:4 יצועי עלה – יש מפרשים ענינו כדיתה מלשון אל תעלני בחצי ימי **(תהלים קב כה)** כעלות גדיש בעתו **(איוב ה כו).** ויתכן להיות כמשמעו הטעם כיון שאני רשאי לעלות בו הנה עלה ממני:

**49:5 שִׁמְע֥וֹן וְלֵוִ֖י אַחִ֑ים כְּלֵ֥י חָמָ֖ס מְכֵרֹתֵיהֶֽם׃**

49:5 שמעון ולוי אחים – והלא כלם אחים הם, אלא קרא אלו השנים אחים בעבור שנתיחסו שניהם במדה אחת ונראה מפני שנולד זה אחרי זה כדרך ואותו ילדה אחרי אבשלום **(מלכים א א ו):**

49:5 כלי חמס מכרותיהם – יש אומרים מכורותיהם, כמו מגורותיהם, כמו מכורותיך **(יחזקאל כא לה)** חלוף הכ׳׳ף בגימ׳׳ל, כמו ויסכרו **(בראשית ח ב),** ויסגרו **(נחמיה יג יט).** כלומר כליהם בחמס נשאום באנשי מגורתם. ויש אומרים שהוא לשון מסירה מן ימכור ה׳ את סיסרא **(שופטים ד ט),** הטעם בחמס מוסרים עצמם למות כדרך זבולן עם חרף נפשו למות **(שם ה יח).** ואחרים פירשוהו מלשון הכרת פניהם ענתה בם **(ישעיה ג ט),** ואינו מטעם הענין. והמפרש מלשון תכרו **(דברים ב ו),** והטעם קנייתם לא יאות ענינו כן. ונראה לי לפרש שהוא מגזרת לכרי ולרצים **(מלכים ב יא ד)** שהטעם אנשים מזוינים, וכן לשום כרים על שערים **(יחזקאל כא כז)** אפשר שיהיה ענינו ענין זיון ולולי הרי׳׳ש היה מודגש ויהיה מפעלי הכפל. וכן מכרותיהם, היחיד מכרה בשקל וישר במגרה **(ד׳׳ה א כ ג),** ולולי הרי׳׳ש היה מודגש:

49:5 והטעם כלי חמס – כלי זיונם:

**49:6 בְּסֹדָם֙ אַל־תָּבֹ֣א נַפְשִׁ֔י בִּקְהָלָ֖ם אַל־תֵּחַ֣ד כְּבֹדִ֑י כִּ֤י בְאַפָּם֙ הָ֣רְגוּ אִ֔ישׁ וּבִרְצֹנָ֖ם עִקְּרוּ־שֽׁוֹר׃**

49:6 בסודם – המפרש בסודם כמו בקהלם, וכן תבוא כמו תחד, אינו נראה לי. כי טעם בסודם אין טעמו בהועדם אבל הטעם ענין עצה ודבר סתר, ר׳׳ל אל תבוא נפשי רצוני, כמו אין נפשי אל העם הזה **(ירמיה טו א)** לפי שתוף מלת נפש:

49:6 וטעם בקהלם – בהועדם שלא אהיה נמצא עמם כאחד וזהו טעם אל תחד כבודי, והטעם גופי:

49:6 וכבודי – לשון זכר אע׳׳פ שתחד לשון נקבה, ובא תחד כמו תבוא לא מפני שכבודי כמו נפשי:

49:6 ותחד – יותר טוב שיהיה שרשו יחד משיהיה אחד. ונקרא הגוף כבוד מצד התיחסו עם הנפש לא מפני שהגוף כבוד הנפש. והטוען כי לא נמצא שם כבוד על הגוף הנה וכבודי לעפר ישכן סלה **(תהלים ז ו),** ואם יטעון שהוא כדרך דבקה לעפר נפשי **(שם קיט כה)** הנה מאמר וכבודי במבואר שהוא על הגוף שאמר וירמוס לארץ חיי (שם ז ו), וכן מאמר דבקה לעפר נפשי מפני שאמר חיני כדבריך **(שם קיט קז),** והגוף נקרא נפש ודעהו. ואמת שנפש המשכלת בלי חברת הגוף, כח בלי פעל ויציאתה לידי פעל הוא בחברת הגוף, וכפי חשיבות הכנת החמר תהיה הצלחת הנפש שזהו הכבוד האמתי, וכן נאמר וכבוד והדר תעטרהו **(שם ח ו).** ובעבור שהצלחת הנפש כפי חשיבות הכנת החמר נקרא גם הגוף כבוד. והנה יש מכחות הנפש שיש לו מציאות וקיום אחרי הפרדו מהגוף, ומהם נפסדים בהפסד הגוף, והכח שיש לו מציאות אחרי הפסד הגוף הוא שמשיג הדברים הנבדלים שיש להם מציאות בשכל וחוץ לשכל ואותה ההשגה לאותו הכח הוא על צד הצורה והתכלית. והנה אין השגתו לאותם הדברים חוץ מעצמו, כי אמתת עצמו הוא השגת אותם הדברים. והוא והם דבר אחד והוא עצם נבדל כמותם, והנה יהיה קיומו בקיום הדבר הידוע לו והבינהו כי באפם כנגד בסודם, וברצונם כנגד בקהלם:

49:6 הרגו איש – שם המין בעיר אנשי שכם:

49:6 עקרו שור – אינו מטעם אדלג שור שיהיה החול׳׳ם מקום שור׳׳ק. ומלת עקרו למופת, והנה יחס האף אל האדם כי כן יאות והרצון אל חי האלם. ויש מפרשים שתאר השרים בשם שור, כמו שקראם בשם אלים. והדרש שהוא רמז אל יוסף שנקרא שור דרש מעוקל:

**49:7 אָר֤וּר אַפָּם֙ כִּ֣י עָ֔ז וְעֶבְרָתָ֖ם כִּ֣י קָשָׁ֑תָה אֲחַלְּקֵ֣ם בְּיַעֲקֹ֔ב וַאֲפִיצֵ֖ם בְּיִשְׂרָאֵֽל**

49:7 ארור אפם – הטעם שיחסר אפס דרך תפלה שהארירה מגרעת:

49:7 כי עז – הטעם חזק. ולא יתכן שהטעם ארור יהיה מי שילכד באפם כי עז אפם, גם המדביקו עם שור לא ידע קשר הלשון:

49:7 ועברתם כי קשתה – הטעם אחד:

49:7 אחלקם ביעקב – הואיל וקבוצם מפסיד תקנתם היא להפרד זה מזה:

49:7 אחלקם ביעקב – זה שמעון שנפל גורל עריו מפוזרות בין נחלת יהודה שנקרא בשם יעקב:

49:7 ואפיצם בישראל – זה לוי שנתנו לו שמונה וארבעים ערים שהם בינות שבטי ישראל:

**49:8 יְהוּדָ֗ה אַתָּה֙ יוֹד֣וּךָ אַחֶ֔יךָ יָדְךָ֖ בְּעֹ֣רֶף אֹיְבֶ֑יךָ יִשְׁתַּחֲוּ֥וּ**

49:8 יהודה אתה ידוך אחיך – כשמך כן חנך כי לא נמצאה לך פחיתות מדה:

49:8 ידך בעורף אויביך – כי מתחלה יהודה גבר באחיו וכן נאמר יהודה בתחלה **(שופטים כ יח),** והוא היה הנוסע בתחלה וכשהיה יוצא לפנים אל האויב היו נסים מפניו והיו מראים עורף ולא פנים על כן ידו בעורף אויביו. או הטעם כשיראוך ידך בעורף אויביך יודוך אחיך שלך ראויה המלוכה:

49:8 על כן ישתחוו לך בני אביך – וכן כתוב בדוד גם אתמול גם שלשום בהיות שאול מלך עלינו אתה היית המוציא והמביא **(שמואל ב ה ב):**

**49:9 גּ֤וּר אַרְיֵה֙ יְהוּדָ֔ה מִטֶּ֖רֶף בְּנִ֣י עָלִ֑יתָ כָּרַ֨ע רָבַ֧ץ כְּאַרְיֵ֛ה וּכְלָבִ֖יא מִ֥י יְקִימֶֽנּוּ׃**

49:9 גור אריה – זה דוד בתחלת מלכותו, וחסר כ׳׳ף הדמיון כמו כי חטאת קסם מרי **(שם א טו כג):**

49:9 מטרף בני עלית – ר׳׳ל שדוד נלחם מלחמות רבות בתחלת מלכותו עם כל סביבותיו ולכלם נצח ועלה בשלום. וכן הפירוש מטרף שטרפת לאויבים אתה עלית בשלום:

49:9 כרע רבץ כארי – בימי שלמה שבימיו לא היה שטן ולא פגע רע:

49:9 וכלביא מי יקימנו – שמנהג האריה כשיטרף טרף יושב ואוכל, ואלו כל חיות יעברו מלפניו לא יקום מפניהם כנרמז מקולם לא יחת ומהמונם לא יענה **(ישעיה לא ד):**

**49:10 לֹֽא־יָס֥וּר שֵׁ֙בֶט֙ מִֽיהוּדָ֔ה וּמְחֹקֵ֖ק מִבֵּ֣ין רַגְלָ֑יו עַ֚ד כִּֽי־יָבֹ֣א שילה שִׁיל֔וֹ וְל֖וֹ יִקְּהַ֥ת עַמִּֽים׃**

49:10 לא יסור שבט מיהודה – אם זה הפסוק מבאר על כל מה שנרמז למעלה יהיה הפירוש לא תסור ממשלה מיהודה:

49:10 ומחוקק מבין רגליו – הטעם כשבת הסופר בין רגלי הקצין כדרך השליטים וכן היה כי יהודה היה עולה בתחלה:

49:10 עד כי יבוא שילה – הטעם עד כי יבוא זמן קץ שילה אז נמשח דוד למלך כאשר נרמז ויטוש משכן שילו (תהלים עח ס), מיד ויבחר בדוד עבדו **(שם ושם ע).** ולא יתכן פירוש המפרש יבוא מטעם ובא השמש **(ויקרא כב ז).** ואם יהיה קשר הפסוקים על הסדר הנה יהיה טעם לא יסור שבט מיהודה, אחרי שהראה על מלכות דוד ושלמה בעבור שנחלקה מלכות ישראל בשר כי לא יסור שבט מיהודה. כי בידוע מאמר וישתחוו אינו עונה רק בשביל המלכות, על כן בסמוך גור אריה יהודה. לא כפי דעת הקודמים שמאמר לא יסור שבט מרמיז לזמן שהיה קודם מלוך דוד, שאותו הזמן אינו נקשר למאמר ישתחוו, על כן יאות לומר לא יסור שבט, אחרי שנחלקה המלכות:

49:10 ומחוקק מבין רגליו – מרמיז על זמן דגלות:

49:10 וטעם מבין רגליו – שיהיה מזרע המלכות, וידעת כי המתמנים בגלות הם מזרע דוד, הם בעלי למוד ויראה, על כן קראם בשם מחוקק:

49:10 עד כי יבוא שילה – והא הרמז על המשיח ונקרא שילה, הטעם בנו מגזרת לא תשלה אותי **(מלכים ב ד כח),** אע׳׳פ שהם חלוקי עקר הם אחודי ענין:

49:10 ולו יקהת עמים – כאשר בחזיון דניאל וכל עממיא אומיא ולישניא ליה יפלחון **(דניאל ז יד):**

49:10 ויקהת – יתכן לפרשו משמעת וקבול עול מלכתו עליהם, וכן ותבוז ליקהת אם **(משלי ל יז),** היו׳׳ד עקר. ובן עזרא פירשו בזה הענין, אך שם היו׳׳ד מורה לעתיד ומה יעשה בלמ׳׳ד השמוש . ויש מי שפירשו מענין תקהינה שניו **(ירמיה לא ל),** והיו׳׳ד בו נוסף ונעתקה חיר׳׳ק היו׳׳ד בלמ׳׳ד כדרך בנות מלכים ביקרותיך **(תהלים מה י),** ויללת אדירי הצאן **(ירמיה כה** **לו).** אכן היו׳׳ד השוא׳׳י יעלם בהתוסף בוכל׳׳ם זולת שנים שבאו בנוע עם מ׳׳ם מירושתך אשר הורשתנו **(ד׳׳ה ב כ יא),** מישני אדמת עפר **(דניאל יב ב)**:

49:10 ויש מי שהטעהו מלת עד – ופירש עד כי יבוא שילה, הוא נבוכדנאצר עליו נאמר עד בוא אשר לו המשפט ונתתיו **(יחזקאל כא לב)** ונפסקה מלכות יהודה, ואיך יתכן לבשר על הקלקלה, מה טעם ולו יקחת עמים. יקהת, דגש הקו׳׳ף לתפארת, כמו עקשות פה **(משלי ד כד).** ויש מפרשים אותו לשון קבוץ וכן נתנו טעם ליקהת אם קבוץ קמטים שבפניה:

**49:11 אֹסְרִ֤י לַגֶּ֙פֶן֙ עירה עִיר֔וֹ וְלַשֹּׂרֵקָ֖ה בְּנִ֣י אֲתֹנ֑וֹ כִּבֵּ֤ס בַּיַּ֙יִן֙ לְבֻשׁ֔וֹ וּבְדַם־עֲנָבִ֖ים סותה סוּתֽוֹ׃**

49:11 אוסרי לגפן עירה – כאשר באר גודל המעלה שיש לו באר גם כן שופע הטובה שיהיה בנחלת יהודה:

49:11 ועירה – כמו שילה, הה׳׳א מקום ו׳׳ו היחס, והוא מלשון ועיר פרא **(איוב יא יב).**:

49:11 ואמר אסרי – היו׳׳ד נוס׳׳ף כיו׳׳ד חוקקי בסלע **(ישעיה כב טז),** והטעם מרוב עשות פרי יאסור העיר בגפן אחת לעמוס אותו:

49:11 וכן ולשורקה בני אתונו – כפול בטעם:

49:11 והשורקה – הוא מין נכבד ממיני הענבים, ושורק ושורקה שני שמות:

49:11 או יהא הטעם אוסרי – שאוסר העיר אל הגפן ואינו חושש בין שיאכל בין שירמוס:

49:11 ויו׳׳ד בני – נוסף כיו׳׳ד אוסרי:

49:11 ו׳׳ו אתונו – נוסף כו׳׳ו בנו בעור **(במדבר כד טו)**:

49:11 והנה מרוב עשות היין כבס ביין לבושו – תמור מים:

49:11 ובדם ענבים סותה – גם זה כפל מאמר, וקראו דם בעבור שהוא אדום כדם:

49:11 וסותה – אומרים שחסר כ׳׳ף השורש ולא יתכן, אלא סותה כמו לבושו. ויש מי שפירשו שהוא מלשון כי הנה הסתו עבר **(שה׳׳ש ב יא),** והטעם לבוש החורף. ואחרים פירשוהו מלשון מסוה **(שמות לד לג):**

**49:12 חַכְלִילִ֥י עֵינַ֖יִם מִיָּ֑יִן וּלְבֶן־שִׁנַּ֖יִם מֵחָלָֽב׃**

49:12 חכלילי עינים מיין – הטעם מרוב שתות היין, וכן שניו לבנית מרוב שתות חלב. ויותר טוב לסבור שתארו ביופי כי מה טעם שיתארהו בפחיתות מדה, הנה למי חכלילות עינים **(משלי כג כט),** והטעם שיהיה חכלילי עינים יותר משותה היין והטעם אדום ולבן שנים יותר מחלב. גם הדרש על סדר המליצה לחבר סדר המקראות שיהיה דבק מאמר אוסרי לפסוק הקודם שמרמיז על מלך המשיח, כטעם ויאסור יוסף מרכבתו **(בראשית טו כט):**

49:11 לגפן – זה ישראל שנאמר גפן ממצרים תסיע **(תהלים פ ט):**

49:11 עירה – הוא שנאמר עליו ועל עיר בן אתונות:

49:11 ולשורקה – הנכבדים שבהם, וכן נאמר ויטעהו שורק **(ישעיה ה ב),** הוא תחלת ביאתו:

49:11 כבס ביין לבושו ובדם ענבים סותה – כדרך שנאמר מדוע אדום ללבושך ובגדיך כרורך בגת **(ישעיה סג ב)** שינקם מהאומות, כאשר נאמר ומחת לצלצא על רגלוהי **(דניאל ב לד):**

49:11 חכלילי עינים – מרוב הנצחון שינצח:

**49:13 זְבוּלֻ֕ן לְח֥וֹף יַמִּ֖ים יִשְׁכֹּ֑ן וְהוּא֙ לְח֣וֹף אֳנִיּ֔וֹת וְיַרְכָת֖וֹ עַל־צִידֹֽן׃**

49:13 זבולן – הקדים זבולן מיששכר, אע׳׳פ שהוא גדול ממנו בעבור שהוא היה בעל מלחמות כנזכר זבולן עם חרף נפשו למות **(שופטים ה יה),** והיה נלחם מלחמות ה׳, הפך זה יששכר, על כן באר תחומו שהיה סובל המלחמות, הוא מה שאמר לחוף ימים ישכון שהוא חוף אניות:

49:13 וירכתו על צידון – הוא קצה גבולו. או יהא הטעם שאם היה שוכן לחוף ימים היו לו מחוזים שהיו באות הספינות והיה לו ריוח גדול, כאשר אמר משה כי שפע ימים יינקו **(דברים לג יט)** כאחד הפירושים:

49:13 וחוף – מלשון חפה כי הספינות עומדות במקום מכוסה מן הרוח. או יהא הטעם לכך הקדים זבולן כי מפני שהיה זבולן סובל המלחמות, על כן היה יששכר נח ושקט, כאשר אמר משה ע׳׳ה שמח זבולן בצאתך ויששכר באוהליך **(שם ושם יח):**

**49:14 יִשָּׂשכָ֖ר חֲמֹ֣ר גָּ֑רֶם רֹבֵ֖ץ בֵּ֥ין הַֽמִּשְׁפְּתָֽיִם׃**

49:14 יששכר חמור גרם – חסר כ׳׳ף הדמיון, והטעם יששכר כחמור בעל עצמות חזקות סובל המשאות:

49:14 בין המשפתים – מלשון תשפות שלום לנו **(ישעיה כו יב),** ור׳׳ל בין שני העומדים שמעמיסים שתי משאות החמור והוא רובץ ביניהם שאינו חושש מרוב חזקתו:

**49:15 וַיַּ֤רְא מְנֻחָה֙ כִּ֣י ט֔וֹב וְאֶת־הָאָ֖רֶץ כִּ֣י נָעֵ֑מָה וַיֵּ֤ט שִׁכְמוֹ֙ לִסְבֹּ֔ל וַיְהִ֖י לְמַס־עֹבֵֽד׃**

49:15 וירא מנוחה כי טוב – נתן הטעם מפני שזבולן היה סובל המלחמות ומסביביותיו היתה לו מנוחה מן האויב:

49:15 ואת הארץ כי נעמה – שהיתה משפעת פירותיה, לכך נטה שכמו לסבול ר׳׳ל לתת מס למלך ישראל שלא יצא למלחמה:

49:15 וזהו למס עובד – ויתכן לפרש שלכך המשילו כחמור גרם במה שהזכיר ומבני יששכר יודעי בינה לעתים **(ד׳׳ה א יב לב),** לדעת מה יעשה ישראל. שטורח כל ישראל היה עליו, והיה סובל לעסוק בענין זו החכמה ולא גרם לו זה אלא מפני שהיתה לו מנוחה מן האויב וארצו שמנה. ובמעוט טורח היו בים מזונותיהם, לכך נטה שכמו לסבול עול הלמוד:

49:15 ויהי למס עובד – שהיה חיוב עליהם להורות מה יעשו ישראל:

**49:16 דָּ֖ן יָדִ֣ין עַמּ֑וֹ כְּאַחַ֖ד שִׁבְטֵ֥י יִשְׂרָאֵֽל׃**

49:16 דן ידין עמו – הורה כי דן אע׳׳פ שהוא מבני השפחות הנה הוא בעל דגל ויצא ממנו שמשון ושפט את ישראל כאחד מבני הגבירות, או יהא הפירוש שכל שבטי ישראל כאחד ידינם:

**49:17 יְהִי־דָן֙ נָחָ֣שׁ עֲלֵי־דֶ֔רֶךְ שְׁפִיפֹ֖ן עֲלֵי־אֹ֑רַח הַנֹּשֵׁךְ֙ עִקְּבֵי־ס֔וּס וַיִּפֹּ֥ל רֹכְב֖וֹ אָחֽוֹר׃**

49:17 יהי דן נחש – רמז אל שמשון דמהו לנחש כי לכל מי שיכה אין לו רפואה:

49:17 שפיפון – כפל מאמר, יש אומרים שתארהו בלשון זה מלשון תשופנו עקב **(בראשית ג טו),** אע׳׳פ שהם חלוקי עקר, אם מפעלי הלמ׳׳ד בשקל פעיעון, או מפעלי הכפל. וידעת איכות מלחמות שמשון:

49:17 הנושך עקבי סוס – זה מנהג הנחש ואם יפול הרוכב ימיתנו מיד, וכן נאמר ויך אותם שוק על ירך **(שופטים טו ח):**

**49:18 לִֽישׁוּעָתְךָ֖ קִוִּ֥יתִי יְהוָֽה׃**

49:18 לישועתך – כ׳׳ף הכנוי אפשר להסמיכו אל הפעול ואפשר להסמיכו אל הפועל. ועל פירוש הראשון יהא הטעם להושיעך השם קויתי ה׳. והטעם כשראהו הנחש פחד מן הרוכב פן יכנו בראש. ועל פירוש השני יהא הטעם לישועה שתעשה לישראל קויתי ה׳. ועל שני הפירושים כ׳׳ף הכנוי כנגד דן. או אפשר שיהיה מאמר יעקב כנגד השם, והטעם לישועתך שתושיענו מיד אויביו. או אפשר להיות מאמר שמשון, בלשון זה בעת נפול עליו פלשתים:

**49:19 גָּ֖ד גְּד֣וּד יְגוּדֶ֑נּוּ וְה֖וּא יָגֻ֥ד עָקֵֽב׃**

49:19 גד גדוד יגודנו – הטעם אם גדוד יבוא עליו פתאום, ואין הכנת מערבת גדוד לגד לא יפחד מרוב תקפו וחזקתו, אלא הקטן למאה והגדול לאלף. ובאחרונה יעשה גדוד ועם כל זה הוא מנצח המלחמה. ויגוד עם גדוד שני עקרים ואם יאמר שיגוד הוא כמו ישוד צהרים **(תהלים צא ו)**, הנה יגודנו לעד:

49:19 ויגודנו – טעמו יגוד עליו לא שיגוד הוא על אחרים:

**49:20 מֵאָשֵׁ֖ר שְׁמֵנָ֣ה לַחְמ֑וֹ וְה֥וּא יִתֵּ֖ן מַֽעֲדַנֵּי־מֶֽלֶךְ׃**

49:20 מאשר שמנה לחמו – הלחם בא הנה לשון נקבה וכמוהו רבים שיבוא בלשון זכר ונקבה, כמו ארץ ורוח וכיוצא בם. או יהיה חסר המתואר, והטעם מארץ אשר שמנה לחמו כמו להוציא לחם מן הארץ **(שם קד יד)**:

49:20 או יהיה לחמו – כל דבר הנאכל ואל כן נאמר בברכת משה וטובל בשמן רגלו **(דברים לג כד):**

49:20 והוא יתן מעדני מלך – הטעם עדוני ארצו ראויים למלך. ויש מפרשים שעול המלך היה עליו להספיקו ממעדני ארצו, ועל כן היה רצוי אחיו:

**49:21 נַפְתָּלִ֖י אַיָּלָ֣ה שְׁלֻחָ֑ה הַנֹּתֵ֖ן אִמְרֵי־שָֽׁפֶר׃**

49:21 נפתלי אליה שלוחה – חסר כ׳׳ף הדמיון, והטעם שאין לו תגרת אויב ולכן הוא משולח במקומו כאשר נאמר ים ודרום ירשה **(שם ושם כג).** ויש מפרשים שהטעם כאילה שלוחה לדרך מנחה, כן נותן אמרי שפר ואינו עולה מטעם הענין. ויש אומרים הטעם חפשית שנכנס במלחמה בשלום, ויוצא בשלום ומבשר נצחן המלחמה:

49:21 והנכון הנותן אמרי שפר – רמז לשירת דבורה. או יהא הפירוש כמו שהאילה אינה מזקת במיני החיות כן ברק בעמק שולח ברגליו, ותפארתו לא היה כי אם על הדרך שהיה מטיב לכת, כאילה שלא נפל סיסרא על ידי ברק:

**49:22 בֵּ֤ן פֹּרָת֙ יוֹסֵ֔ף בֵּ֥ן פֹּרָ֖ת עֲלֵי־עָ֑יִן בָּנ֕וֹת צָעֲדָ֖ה עֲלֵי־שֽׁוּר׃**

49:22 בן פורת יוסף – מלת בן נקודה בצר׳׳י ואינה סמוכה, על כן מלת פורת תאר. ומלת פורת אינה סמוכה על כן היא בקמ׳׳ץ הרי׳׳ש:

49:22 ועוד מלת עלי – לא תקבל סמיכות, על כן אם נהפך הה׳׳א לתי׳׳ו אינו מפני סמיכות. אכן יש לסבור בעבור שתכון הברת הרי׳׳ש עם התי׳׳ו נתחלף הה׳׳א לתי׳׳ו כאשר מצאנוהו ברובי מקומות עם הרי׳׳ש שנתהפך הה׳׳א לתי׳׳ו, כמו עזרת מצר **(תהלים ס יג),** יתרת עשה **(ירמיה מח לו),** וזמרת יה **(שמות טו ב),** פנת יקרת **(ישעיה כה טז),** ושכורת ולא מיין **(שם נא כא),** ועל טהרת לכל קדש **(ד׳׳ה א כג כח).** ואע׳׳פ שמלת בן לזכר התואר בלשון נקבה, על כן הוצרכו רבים להוסיף מתואר שם נקבה, ופירשוהו בן של גפן פורת, מפני שמלת בן אינה סמוכה הוסיף של אותיות השמוש. והגפן פורת והבנות צועדות עלי חומה שלא תשברנה. ואחרים פירשוהו שהוא שם מן ותשלח פארות **(יחזקאל יז ו),** ונתהפך הה׳׳א לתי׳׳ו והוא כפל מאמר שהבן הוא פורת, והוא חסר ו׳׳ו. והאמת שהוא מענין כי הפרני אלהים **(בראשית מא נב),** והטעם אע׳׳פ שהוא בן כשאר השבטים, הנה הוא פורת שני שבטים שהם אפרים ומנשה וקראם בשם בנות:

49:22 צעדה – לשון יחיד על רבים כמו ויקרא השוערים **(מלכים ב ז יא),** והטעם אחת צעדה עלי שור עלי חומה שלכד ערי מבצרות כאשר הרמיז וקרני ראם קרניו בהם עמים ינגח **(דברים לג יז).** והנה יהושע שלכד שלשים ואחד מלכים והוא מאפרים וגדעון ממנשה, ואפשר לתקן הפירוש שחסר דמיון המתואר. והטעם בן, ר׳׳ל סעיף שהוא כאלה פורת עלי עין המים ששלחה פארות ותעש בדים, הם אפרים ומנשה שנעשו שני שבטים. ואפשר לפרשו על פנים אחרים שתארו ביופי ואמר שהיה בחור נחמד יפה תאר, זהו הרצון באמרו בן פורת יוסף:

49:22 ומרוב יפיו בנות צעדה עלי שור – הטעם עלו על החומות להשתכל ביפיו:

**49:23 וַֽיְמָרֲרֻ֖הוּ וָרֹ֑בּוּ וַֽיִּשְׂטְמֻ֖הוּ בַּעֲלֵ֥י חִצִּֽים׃**

49:23 וימררוהו – הטעם שקנאו אותו אחיו:

49:23 ורובו – הוא ולא יכלו דברו לשלום **(בראשית לז ד),** והוא מגזרת יסובו עלי רביו **(איוב טז יג),** והוא פעל עבר מפועל הכבד, ובתשלומו רובבו כמו רומו מעט **(שם כד כד),** ולא יתכן היותו פעל קל לגזרת פעול:

49:23 וישטמוהו בעלי חצים – נטרו איבה בלבבם עד שנתגלגל ומכרוהו ונעשה עליו מה שנעשה:

**49:24 וַתֵּ֤שֶׁב בְּאֵיתָן֙ קַשְׁתּ֔וֹ וַיָּפֹ֖זּוּ זְרֹעֵ֣י יָדָ֑יו מִידֵי֙ אֲבִ֣יר יַעֲקֹ֔ב מִשָּׁ֥ם רֹעֶ֖ה אֶ֥בֶן יִשְׂרָאֵֽל׃**

49:24 ותשב באיתן קשתו – התמדת ושקידת קשתו בחזק עליהם שהתעולל עליהם ודבר אתם קשות, ואין חצים בלי קשת ולא קשת בלי חצים:

49:24 ויפוזו זרועי ידיו – מטעם מפזז ומכרכר **(שמואל ב ו טז),** ולפי טעם המקום לא יתכן להיות נגזר מפז אבל ענינו שהחזק והתקף היה לו מידי אביר יעקב, הטעם מכח השם:

49:24 ואמר אביר יעקב – כמו שהציל אותי מכל צרותי, כן הציל את יוסף והצליחו למעלה גדולה, ר׳׳ל מאותו הכח רועה אבן ישראל הוא כלל אומת ישראל כאשר נזכר אבן מאסו הבונים **(תהלים קיח ב).** ולא יתכן להיותו רמז אל יעקב שמת לבו בקרבו, ועתה נאמר ותחי רוח יעקב **(בראשית מז כה)**:

49:24 ויש לומר שמלת משם – רומז אל הזמן, כמו ועל כל המעשה שם שהוא רמז על יום הדין, ור׳׳ל אחר שנתחזקו זרועי ידיו ונתגבר על אחיו מאש כלכל את בית אביו:

49:24 ויהיה רועה – עונה על יוסף, על כן החל לברכו מאל אביך. ועל טעם הפירוש שקדם לנו בפסוק בן פורת, אין קשר לו׳׳ו החבור שיש במלת וימררוהו. על כן יש מי שפירש הו׳׳ו כטעם אם, כו׳׳ו ונתן לכם אדני לחם צר **(ישעיה ל כ),** והטעם ואם מררוהו ורובו וישטמוהו בעלי חצים:

49:24 ו׳׳ו ותשב באיתן – ו׳׳ו התשובה. ואחרים פירשוהו ו׳׳ו החבור, והטעם יחיד ורבים כשדרך הדורך את הקשת נתחלשו ידי המורה:

49:24 ופירש מלת ויפוזו – ויפוצו חלוף הזי׳׳ן בצד׳׳י. ואחרים פירשוהו וימררוהו, ששמו מררתו מטרח ורובו עליו דמיון יסובו עלי רביו וסוף ישפוך לארץ מררתי **(איוב טז יג),** והוא רמז על מכירתו. ופירש וישטמוהו, וכבר שטמוהו רמז על מה שקנאו עליו:

**49:25 מֵאֵ֨ל אָבִ֜יךָ וְיַעְזְרֶ֗ךָּ וְאֵ֤ת שַׁדַּי֙ וִיבָ֣רְכֶ֔ךָּ בִּרְכֹ֤ת שָׁמַ֙יִם֙ מֵעָ֔ל בִּרְכֹ֥ת תְּה֖וֹם רֹבֶ֣צֶת תָּ֑חַת בִּרְכֹ֥ת שָׁדַ֖יִם וָרָֽחַם׃**

49:25 מאל אביך – מ׳׳ם מאל מספיק במקום שנים, והטעם ומאת שדי כמו ומראה ולא בחידות **(במדבר יב ח),** והטעם קשור למאמר מידי וכדי לקשור לו הברכה על כן אמר מאל. ויהיה הפירוש מידי אביר יעקב משם רועה אבן ישראל ויעזרך. ויתכן להיות הטעם יהי רצון מאל אביך ויעזרך מהאויב, ומאת שדי ויברכך ברכות שמים מעל וברכות תהום רובצת תחת. ולא יתכן להיות מאל דבק עם ברכות:

49:25 ואמר ברכות שמים – הם הגשמים שעל ידיהם יהיו המעינות נובעות מהתהום שרובצת תחת שאם תהיה רובצת תחת מה תועיל. או יהיה הרצון שיהיו מימיהם ממעל ומתחת בשרשי הצמחים:

49:25 ועל כן אמר רובצת תחת – ובא תהום לנקבה כמו תהום רוממתהו **(יחזקאל לא ד):**

49:25 ברכות שדים ורחם – אינו כפל מאמר, אבל ברכו במזונות ובפריה ורביה כדרך מעשה בראשית:

**49:26 בִּרְכֹ֣ת אָבִ֗יךָ גָּֽבְרוּ֙ עַל־בִּרְכֹ֣ת הוֹרַ֔י עַֽד־תַּאֲוַ֖ת גִּבְעֹ֣ת עוֹלָ֑ם תִּֽהְיֶ֙ין֙**

49:26 ברכות אביך גברו – כטעם רבוי, כענין ואם בגבורות שמונים שנה **(תהלים צ י).** מפני שאני ברכתיך בברכות שדים ורחם, תוספת על הברכה שברכני אבי:

49:26 והורי – טעמו פועלי ההריון ואין טעמו יולדי:

49:26 עד תאות גבעות עולם – הטעם עד שיהיו נגבלים הגבעות שהעולם מתקים עם הגבלת ההרים. והטעם כל ימי היות העולם, לא שהטעם שהגיעו הברכות עד סוף רום הגבעות שהוא גבול מסומן:

49:26 ולקדקוד נזיר אחיו – הענין כפול, וקדקוד הוא מקום חלוק שער הראש לימין ולשמאל:

49:26 נזיר אחיו – הטעם בעבור שנפרש מן העברה באשת אדוניו. והסמיכו אל אחיו, שמהם נחשדו בהתגברות היצר וזה שמר עצמו. וסוף הפרשה מוכיח מה שפירשנו בענין בן פורת יוסף, שאע׳׳פ שהיה יפה תאר והבנות צועדות על החומה לחזותו הוא היה כובש יצרו:

**49:27 בִּנְיָמִין֙ זְאֵ֣ב יִטְרָ֔ף בַּבֹּ֖קֶר יֹ֣אכַל עַ֑ד וְלָעֶ֖רֶב יְחַלֵּ֥ק שָׁלָֽל׃**

49:27בנימן זאב יטרף – חסר כ׳׳ף הדמיון ודמהו לפי טבעו. ואמרו המפרשים שדמהו בשני דברים האחד שהזאב הולך אחרי האריה ומה שיותיר האריה מטרפו יאכל הזאב, כך בנימן אחרי יהודה שהיה נמשך אחריו שמלכות בית דוד היתה יהודה ובנימן. והשני שהזאב טורף בבקר ובערב, והבקר רמז על זמן שאול שהוא תחלת מלכות ישראל, ולערב זמן מרדכי שהוא זמן הגלות:

49:27 ועד ושלל – טעמם אחד וכן ליום קומי לעד **(צפניה ג ח):**

**49:28 כָּל־אֵ֛לֶּה שִׁבְטֵ֥י יִשְׂרָאֵ֖ל שְׁנֵ֣ים עָשָׂ֑ר וְ֠זֹאת אֲשֶׁר־דִּבֶּ֨ר לָהֶ֤ם אֲבִיהֶם֙ וַיְבָ֣רֶךְ אוֹתָ֔ם אִ֛ישׁ אֲשֶׁ֥ר כְּבִרְכָת֖וֹ בֵּרַ֥ךְ אֹתָֽם׃**

49:28 כל אלה שבטי ישראל – הואיל ויעקב כדמות האילן נקראו בניו שבטים:

49:28 שנים עשר – בעבור ששם אפרים ומנשה כראובן ושמעון על כן העמידם על שנים עשר יצב גבולות עצים למספר בני ישראל **(דברים לב ח).** שהם כדמות מערכת העליונה שנחלקת לשנים והשנים לארבעה חלקים, והחלק יש לו ראש ואמצע וסוף הרי שנים עשר חלקים. על כן העמידם לשנים עשר מערכה לקראת מערכה, מרכבת המשנה:

49:28 ודע זה וזאת אשר דבר להם אביהם – אינו מרמיז לענין הברכה רק מרמיז על מה שהרמיז לראובן ושמעון ולוי:

49:28 ויברך אותם – וברכם גם כן:

49:28 ואחרי כן אמר איש אשר כברכתו ברך אותם – הטעם שברכם מעין הברכות שעתידות לבוא להם כגון יהודה וזבולן והשאר. וטעמו ואע׳׳פ שדבר להם דברים עתידים ברכם מעין ברכתם. ולאמר שהברכה היא חוץ כל מה שסדר, הלא בסדר הפרשה יש שהוא ברכה כגון ברכת יוסף ולומר שכללם ברכות אי אפשר. על כן יש לומר שהרצון בזה יש מהם שדבר להם, ויש מהם שברך אותם, ויש מהם שברך ודבר כמו יוסף. ויתכן לומר שברכת ראובן במאמר אל תותר שיהיה כשאר אחיו הפשוטים שלא יהיה לו יתרון, וברכת שמעון ולוי כיון שאמר אחלקם ביעקב ואפיצם בישראל שיהיו גם הם מבורכים בכלל ברכתם:

**49:29 וַיְצַ֣ו אוֹתָ֗ם וַיֹּ֤אמֶר אֲלֵהֶם֙ אֲנִי֙ נֶאֱסָ֣ף אֶל־עַמִּ֔י קִבְר֥וּ אֹתִ֖י אֶל־אֲבֹתָ֑י אֶל־הַ֨מְּעָרָ֔ה אֲשֶׁ֥ר בִּשְׂדֵ֖ה עֶפְר֥וֹן הַֽחִתִּֽי׃**

49:29 ויצו אותם ויאמר אלהים אני נאסף – כדי לומר:

49:29 קברו אותי – שזהו הצווי אחרי שברכם צוה לכל האחים לקברו בקברי אבות:

**49:30 בַּמְּעָרָ֞ה אֲשֶׁ֨ר בִּשְׂדֵ֧ה הַמַּכְפֵּלָ֛ה אֲשֶׁ֥ר עַל־פְּנֵי־מַמְרֵ֖א בְּאֶ֣רֶץ כְּנָ֑עַן אֲשֶׁר֩ קָנָ֨ה אַבְרָהָ֜ם אֶת־הַשָּׂדֶ֗ה מֵאֵ֛ת עֶפְרֹ֥ן הַחִתִּ֖י לַאֲחֻזַּת־קָֽבֶר׃**

**49:31 שָׁ֣מָּה קָֽבְר֞וּ אֶת־אַבְרָהָ֗ם וְאֵת֙ שָׂרָ֣ה אִשְׁתּ֔וֹ שָׁ֚מָּה קָבְר֣וּ אֶת־יִצְחָ֔ק וְאֵ֖ת רִבְקָ֣ה אִשְׁתּ֑וֹ וְשָׁ֥מָּה קָבַ֖רְתִּי אֶת־לֵאָֽה׃**

49:31 שמה קברו – חסרים הפועלים:

**49:32 מִקְנֵ֧ה הַשָּׂדֶ֛ה וְהַמְּעָרָ֥ה אֲשֶׁר־בּ֖וֹ מֵאֵ֥ת בְּנֵי־חֵֽת׃**

**49:33 וַיְכַ֤ל יַעֲקֹב֙ לְצַוֺּ֣ת אֶת־בָּנָ֔יו וַיֶּאֱסֹ֥ף רַגְלָ֖יו אֶל־הַמִּטָּ֑ה וַיִּגְוַ֖ע וַיֵּאָ֥סֶף אֶל־עַמָּֽיו׃**‬‬

49:33 ויאסוף רגליו – כי כן נאמר וישב על המטה, כדי לברכם:

49:33 ויגוע – שפרחה נשמתו מיד:

49:33 ויאסף אל עמיו – שנאספה רוחו עם רוחות הצדיקים, וזה מאמר מופתי לקיום הנפש:

**50:1 וַיִּפֹּ֥ל יוֹסֵ֖ף עַל־פְּנֵ֣י אָבִ֑יו וַיֵּ֥בְךְּ עָלָ֖יו וַיִּשַּׁק־לֽוֹ׃**

**50:2 וַיְצַ֨ו יוֹסֵ֤ף אֶת־עֲבָדָיו֙ אֶת־הָרֹ֣פְאִ֔ים לַחֲנֹ֖ט אֶת־אָבִ֑יו וַיַּחַנְט֥וּ הָרֹפְאִ֖ים אֶת־יִשְׂרָאֵֽל׃**

50:2ויצו יוסף את עבדיו הרופאים לחנוט – לעשות עירוב בשמים וסמים בגופו ובבני מעיו בעבור שהיה רוצה להוליכו בארץ כנען. וימי החניטה היו ארבעים עד בוא השבוע השביעי כי השביעי יש לו מבוא גדול בעניני השנויים:

**50:3 וַיִּמְלְאוּ־לוֹ֙ אַרְבָּעִ֣ים י֔וֹם כִּ֛י כֵּ֥ן יִמְלְא֖וּ יְמֵ֣י הַחֲנֻטִ֑ים וַיִּבְכּ֥וּ אֹת֛וֹ מִצְרַ֖יִם שִׁבְעִ֥ים יֽוֹם׃**

50:3 שבעים יום – שהוסיפו שלשים יום על ימי החניטה:

**50:4 וַיַּֽעַבְרוּ֙ יְמֵ֣י בְכִית֔וֹ וַיְדַבֵּ֣ר יוֹסֵ֔ף אֶל־בֵּ֥ית פַּרְעֹ֖ה לֵאמֹ֑ר אִם־נָ֨א מָצָ֤אתִי חֵן֙ בְּעֵ֣ינֵיכֶ֔ם דַּבְּרוּ־נָ֕א בְּאָזְנֵ֥י פַרְעֹ֖ה לֵאמֹֽר׃**

**50:5 אָבִ֞י הִשְׁבִּיעַ֣נִי לֵאמֹ֗ר הִנֵּ֣ה אָנֹכִי֮ מֵת֒ בְּקִבְרִ֗י אֲשֶׁ֨ר כָּרִ֤יתִי לִי֙ בְּאֶ֣רֶץ כְּנַ֔עַן שָׁ֖מָּה תִּקְבְּרֵ֑נִי וְעַתָּ֗ה אֶֽעֱלֶה־נָּ֛א וְאֶקְבְּרָ֥ה אֶת־אָבִ֖י וְאָשֽׁוּבָה׃**

50:5 אבי השביעני – הוא הנזכר וישבע לו **(בראשית מז לא):**

50:5 אשר כריתי – יתכן שיהיה מענין כורה שחת **(משלי כו כז).** ואפשר שיהיה מענין מים תכרו **(דברים ב ו),** והוא בכלל וימכור את בכורתו ליעקב **(בראשית כה לג):**

50:4 דברו נא באזני פרעה – ולא הזכיר שדברו כמוהו קראן לו ויאכל לחם **(שמות ב כא):**

**50:6 וַיֹּ֖אמֶר פַּרְעֹ֑ה עֲלֵ֛ה וּקְבֹ֥ר אֶת־אָבִ֖יךָ כַּאֲשֶׁ֥ר הִשְׁבִּיעֶֽךָ׃**

**50:7 וַיַּ֥עַל יוֹסֵ֖ף לִקְבֹּ֣ר אֶת־אָבִ֑יו וַיַּֽעֲל֨וּ אִתּ֜וֹ כָּל־עַבְדֵ֤י פַרְעֹה֙ זִקְנֵ֣י בֵית֔וֹ וְכֹ֖ל זִקְנֵ֥י אֶֽרֶץ־מִצְרָֽיִם׃**

50:7 ויעל יוסף – ולכבודו עלו אתו חיל גדול:

**50:8 וְכֹל֙ בֵּ֣ית יוֹסֵ֔ף וְאֶחָ֖יו וּבֵ֣ית אָבִ֑יו רַ֗ק טַפָּם֙ וְצֹאנָ֣ם וּבְקָרָ֔ם עָזְב֖וּ בְּאֶ֥רֶץ גֹּֽשֶׁן׃**

**50:9 וַיַּ֣עַל עִמּ֔וֹ גַּם־רֶ֖כֶב גַּם־פָּרָשִׁ֑ים וַיְהִ֥י הַֽמַּחֲנֶ֖ה כָּבֵ֥ד מְאֹֽד׃**

**50:10 וַיָּבֹ֜אוּ עַד־גֹּ֣רֶן הָאָטָ֗ד אֲשֶׁר֙ בְּעֵ֣בֶר הַיַּרְדֵּ֔ן וַיִּ֨סְפְּדוּ־שָׁ֔ם מִסְפֵּ֛ד גָּד֥וֹל וְכָבֵ֖ד מְאֹ֑ד וַיַּ֧עַשׂ לְאָבִ֛יו אֵ֖בֶל שִׁבְעַ֥ת יָמִֽים׃**

50:10 ויבואו עד גרן האטד – אפשר היותו שם מקום. או אפשר שהמקום היה כלו אטד ומקום הגרן היה מנוקה מן האטד:

50:10 אשר בעבר הירדן – כל נהר יש לו שני עברים מפה ומפה בצירוף, וזה אינו רומז לארץ סיחון ועוג:

50:10 ויעש לאביו **–** יוסף העקר ואחיו בכללו:

50:10 אבל שבעת ימים **–** תנאי האבל נתפרשו ביחזקאל:

**50:11 וַיַּ֡רְא יוֹשֵׁב֩ הָאָ֨רֶץ הַֽכְּנַעֲנִ֜י אֶת־הָאֵ֗בֶל בְּגֹ֙רֶן֙ הָֽאָטָ֔ד וַיֹּ֣אמְר֔וּ אֵֽבֶל־כָּבֵ֥ד זֶ֖ה לְמִצְרָ֑יִם עַל־כֵּ֞ן קָרָ֤א שְׁמָהּ֙ אָבֵ֣ל מִצְרַ֔יִם אֲשֶׁ֖ר בְּעֵ֥בֶר הַיַּרְדֵּֽן׃**

50:11 קרא שמה **–** חסר הפועל:

**50:12 וַיַּעֲשׂ֥וּ בָנָ֖יו ל֑וֹ כֵּ֖ן כַּאֲשֶׁ֥ר צִוָּֽם׃**

50:12 ויעשו בניו **–** שנשאוהו וקברוהו במערת המכפלה כאשר צום:

**50:13 וַיִּשְׂא֨וּ אֹת֤וֹ בָנָיו֙ אַ֣רְצָה כְּנַ֔עַן וַיִּקְבְּר֣וּ אֹת֔וֹ בִּמְעָרַ֖ת שְׂדֵ֣ה הַמַּכְפֵּלָ֑ה אֲשֶׁ֣ר קָנָה֩ אַבְרָהָ֨ם אֶת־הַשָּׂדֶ֜ה לַאֲחֻזַּת־קֶ֗בֶר מֵאֵ֛ת עֶפְרֹ֥ן הַחִתִּ֖י עַל־פְּנֵ֥י מַמְרֵֽא׃**

**50:14 וַיָּ֨שָׁב יוֹסֵ֤ף מִצְרַ֙יְמָה֙ ה֣וּא וְאֶחָ֔יו וְכָל־הָעֹלִ֥ים אִתּ֖וֹ לִקְבֹּ֣ר אֶת־אָבִ֑יו אַחֲרֵ֖י קָבְר֥וֹ אֶת־אָבִֽיו׃**

50:14 וישב יוסף **–** אחרי שהשלים צואת אביו:

50:14 וכל העולים **–** ואין הפסוק הפוך והמאמר מתפשט עד אחרי קברו את אביו:

**50:15 וַיִּרְא֤וּ אֲחֵֽי־יוֹסֵף֙ כִּי־מֵ֣ת אֲבִיהֶ֔ם וַיֹּ֣אמְר֔וּ ל֥וּ יִשְׂטְמֵ֖נוּ יוֹסֵ֑ף וְהָשֵׁ֤ב יָשִׁיב֙ לָ֔נוּ אֵ֚ת כָּל־הָ֣רָעָ֔ה אֲשֶׁ֥ר גָּמַ֖לְנוּ אֹתֽוֹ׃**

50:15 לו ישטמנו **–** אולי ינטור האיבה עלינו לשלם לנו כפי מה שעשינו לו:

**50:16 וַיְצַוּ֕וּ אֶל־יוֹסֵ֖ף לֵאמֹ֑ר אָבִ֣יךָ צִוָּ֔ה לִפְנֵ֥י מוֹת֖וֹ לֵאמֹֽר׃**

50:16 ויצוו אל יוסף **–** בעבור יוסף צוו לשליח לאמר לו, ואפשר אותו שהרמיז באמרו:

50:16 אביך צוה – כי אולי צוה ולא הזכירו הכתוב, ומהו הצווי, אנא שא נא:

50:16 אביך צוה **–** ולא אבינו, יש אומרים שהוא דרך מוסר. ואפשר שהוא מאמר השליח המצווה מיעקב:

**50:17 כֹּֽה־תֹאמְר֣וּ לְיוֹסֵ֗ף אָ֣נָּ֡א שָׂ֣א נָ֠א פֶּ֣שַׁע אַחֶ֤יךָ וְחַטָּאתָם֙ כִּי־רָעָ֣ה גְמָל֔וּךָ וְעַתָּה֙ שָׂ֣א נָ֔א לְפֶ֥שַׁע עַבְדֵ֖י אֱלֹהֵ֣י אָבִ֑יךָ וַיֵּ֥בְךְּ יוֹסֵ֖ף בְּדַבְּרָ֥ם אֵלָֽיו׃**

50:17 עבדי אלהי אביך **–** הורי כזה המאמר שהם בעלי תשובה וצריכים מחילה:

50:17 ויבך יוסף בדברם אליו **–** בכה לאופן דאגת הפחד שהיה בלבם פן יזכור עונם ויפקוד חטאתם:

**50:18 וַיֵּלְכוּ֙ גַּם־אֶחָ֔יו וַֽיִּפְּל֖וּ לְפָנָ֑יו וַיֹּ֣אמְר֔וּ הִנֶּ֥נּֽוּ לְךָ֖ לַעֲבָדִֽים׃**

50:18 וילכו גם אחיו **–** כיון שראו שהם מקובלים לפניו הלכו גם הם ויפלו לפניו:

50:18 הננו לך לעבדים **–** והטוב בעיניך עשה:

**50:19 וַיֹּ֧אמֶר אֲלֵהֶ֛ם יוֹסֵ֖ף אַל־תִּירָ֑אוּ כִּ֛י הֲתַ֥חַת אֱלֹהִ֖ים אָֽנִי׃**

50:19 התחת אלהים – בעבור אמרם הננו לך לעבדים, או יהיה הטעם אל תיראו ממני לענוש אתכם:

50:19 כי התחת אלהים אני – שעליו יש להביא את כל מעשה במשפט אם טוב ואם רע, עכ׳׳ז מה שכונתם עלי לרעה אלהים חשבה לטובה וכנראה סבה אלהית היתה להחיות אתכם:

**50:20 וְאַתֶּ֕ם חֲשַׁבְתֶּ֥ם עָלַ֖י רָעָ֑ה אֱלֹהִים֙ חֲשָׁבָ֣הּ לְטֹבָ֔ה לְמַ֗עַן עֲשֹׂ֛ה כַּיּ֥וֹם הַזֶּ֖ה לְהַחֲיֹ֥ת עַם־רָֽב׃**

50:20עשה – מקור:

**50:21 וְעַתָּה֙ אַל־תִּירָ֔אוּ אָנֹכִ֛י אֲכַלְכֵּ֥ל אֶתְכֶ֖ם וְאֶֽת־טַפְּכֶ֑ם וַיְנַחֵ֣ם אוֹתָ֔ם וַיְדַבֵּ֖ר עַל־לִבָּֽם׃**

**50:22 וַיֵּ֤שֶׁב יוֹסֵף֙ בְּמִצְרַ֔יִם ה֖וּא וּבֵ֣ית אָבִ֑יו וַיְחִ֣י יוֹסֵ֔ף מֵאָ֥ה וָעֶ֖שֶׂר שָׁנִֽים׃**

**50:23 וַיַּ֤רְא יוֹסֵף֙ לְאֶפְרַ֔יִם בְּנֵ֖י שִׁלֵּשִׁ֑ים גַּ֗ם בְּנֵ֤י מָכִיר֙ בֶּן־מְנַשֶּׁ֔ה יֻלְּד֖וּ עַל־בִּרְכֵּ֥י יוֹסֵֽף׃**

50:23 וירא יוסף לאפרים בני שלשים – כמו חלוני שקופים **(מלכים א ו ד),** מאנשי התרים **(שם י טו):**

50:23 יולדו על ברכי יוסף – הטעם גדלם:

**50:24 וַיֹּ֤אמֶר יוֹסֵף֙ אֶל־אֶחָ֔יו אָנֹכִ֖י מֵ֑ת וֵֽאלֹהִ֞ים פָּקֹ֧ד יִפְקֹ֣ד אֶתְכֶ֗ם וְהֶעֱלָ֤ה אֶתְכֶם֙ מִן־הָאָ֣רֶץ הַזֹּ֔את אֶל־הָאָ֕רֶץ אֲשֶׁ֥ר נִשְׁבַּ֛ע לְאַבְרָהָ֥ם לְיִצְחָ֖ק וּֽלְיַעֲקֹֽב׃**

50:24 פקד יפקד – כאשר היה מסור להם בקץ ארבע מאות שנה לצאת לידי חפש:

**50:25 וַיַּשְׁבַּ֣ע יוֹסֵ֔ף אֶת־בְּנֵ֥י יִשְׂרָאֵ֖ל לֵאמֹ֑ר פָּקֹ֨ד יִפְקֹ֤ד אֱלֹהִים֙ אֶתְכֶ֔ם וְהַעֲלִתֶ֥ם אֶת־עַצְמֹתַ֖י מִזֶּֽה׃ 50:26 וַיָּ֣מָת יוֹסֵ֔ף בֶּן־מֵאָ֥ה וָעֶ֖שֶׂר שָׁנִ֑ים וַיַּחַנְט֣וּ אֹת֔וֹ וַיִּ֥ישֶׂם בָּאָר֖וֹן בְּמִצְרָֽיִם׃**

50:25 והעליתם – החיוב למי שיהיה ממונה בדור:

50:25 ויחנטו – חסרים הפועלים:

50:25 ויישם – אם הוא בשקל וייקץ **(בראשית ט כד),** חסר הפועל ויהיו שני עקרים בענין אחד. ויש אומרים שהחיר׳׳ק מקום שור׳׳ק כמו לא ייסך **(שמות ל לב),** והסגו׳׳ל מקום פת׳׳ח כמו גש הלאה **(בראשית יט ט).** והראוי ויושם, והראשון יותר טוב מפני שנוי התנועות. אמנם להיות שני עקרים בענין אחד כמוהו רבים:

50:25 בארון – בקמ׳׳ץ הבי׳׳ת בארון הידוע כאשר עושים למלכים:

50:25 ואמר במצרים – שעשו לו כבוד במותו ככבוד המלכים: