**הַצָּעָה בְּחִיּוּב הַתְּפִלָּה**

**הוֹאִיל וְשָׁרְשֵׁי הַתְּפִלּוֹת וְהַכַּוָּנוֹת יוֹרוּ לְסוֹד עָצוּם,**

**לָכֵן אֶכְתֹּב הַצָּעַת הָרַב זצוק"ל**

**בְּחִיּוּב הַתְּפִלָּה**

אַחֲרֵי אֲשֶׁר יָזַמְתִּי לְסַדֵּר סֵדֶר תְּפִלּוֹת, אֶרְמוֹז קְצָת הָרָאוּי לֶאֱנוֹשׁ הַנְּאוֹתָה לְעִנְיָן זֶה. כִּי דִּין עָלָיו בְּשָׁעַת עֲמִידָתוֹ לִפְנֵי מֶלֶךְ הַמְּלָכִים לְכַוֵּן עַצְמוֹ, וְלִהְיוֹתוֹ יוֹדֵעַ בְּכָל אִשּׁוּרֵי מִלּוֹת הַיּוֹצְאוֹת מִשְּׂפָתָיו, וְלֹא יֶחֱטָא. כִּי כַאֲשֶׁר יְקַבֵּל שָׂכָר עַל כָּל פֵּשֶׁר תְּהִלּוֹתָיו - כֵּן יְקַבֵּל עֹנֶשׁ בָּאִין כַּוָּנָתוֹ כַּוָּנָה נְכוֹנָה. כִּי מִשְׁתֵּי סִבּוֹת נִתְחַיֵּב בִּמְלָאכָה זוֹ: סִבַּת הַדַּעַת וּמִן סִבַּת הַתּוֹרָה. וְתִקּוּנָהּ מֻגָּשׁ רִמְזֵי הַנְּבוּאָה: עַל עֲמִידָתָהּ וְעַל יְשִׁיבָתָהּ וּכְרִיעָה וְהִשְׁתַּחֲוָיָה וּבְרִיכָה וְגַם פְּרִישַׂת יָד וּשְׁטִיחַת כַּף וּנְשִׂיאַת עֵינַיִם וְדִמּוּעַ עֵינַיִם וְהַשְׁוָאַת רַגְלַיִים, עִם שְׁאָר תְּנָאֶיהָ וּשְׁמוֹתֶיהָ הַנֶּאֱמָרוֹת וְנִזְכָּרוֹת מִפִּי כָּל נָבִיא וְחוֹזֶה, אֲשֶׁר כְּלָלָם יִקָּרְאוּ פְּעֻלָּה וּמְלֶאכֶת שָׁמַיִם בְּנָפְלָהּ בִּתְנָאֶיהָ, שֶׁרֵאשִׁית הַשְׁלָמָתָם - שְׁלֵמוּת הַלֵּב. וְלִהְיוֹתוֹ אוֹתוֹ הָאִישׁ יוֹדֵעַ דַּעַת הַשְּׁלוֹשָׁה עַמּוּדֵי הַיְּסוֹד אֲשֶׁר בָּהֶם בִּנְיַן כָּל יְסוֹד:

כִּי לְרִאשׁוֹן הַכֹּל – יֵשׁ אִשּׁוּרִים נֶחֱלָקִים: מֵהֶם לַעֶצֶם וּמֵהֶם לַסִּבָּה וּמֵהֶם חוּץ מִשְּׁנֵיהֶם. וְאֵי אֶפְשָׁר שֶׁיְּמִירֵם וְלֹא יִכָּשֵׁל. וְאַחֲרֵי שֶׁמְּיַחֵד פַּעֲמַיִם, דִּין לוֹ שֶׁיָּבִין שֶׁאֵין מִקְרֵה הָאִחוּד מִקְרֶה לוֹ, וְכֵן לִכְלָל תְּאָרָיו הַנִּזְכָּרִים לוֹ.

וְכֵן מֵחֵלֶק הַשֵּׁנִי – רְאָיָה בְּאַחְדּוּת מִשְּׁאָר יְדִיעוֹתָיו וְגַם הֲבָנַת אֵיךְ שָׁפַע עִם הַכַּוָּנָה אֲשֶׁר לֹא הָיָה. וְכִי לֹא יַצְדִּיק לְכַזֵּב, אֵיךְ יַצְדִּיק לְמִי שֶׁעָמַד בְּלֹא הֲבָנַת דְּבָרָיו, אָכֵן אִם שֶׁקֶר מִלָּיו.

וּמֵחֵלֶק הַשְּׁלִישִׁי – חִיּוּבָהּ, אֲשֶׁר לֹא הֻרְשְׁמוּ וְהֻשְׁלְמוּ תִּקּוּנֵי הָעַוְלוֹת בִּלְעָדֶיהָ. וְלֹא נַבִּיט לַמִּנְהָגִים שֶׁנָּהֲגוּ רֻבֵּי הַמְּקוֹמוֹת, בְּגָזְרָם לִנְעָרִים וְלִבְעָרִים לַעֲשׂוֹת מְלָאכָה זוֹ. כִּי אֵיךְ אֶפְשָׁר מְתַקְּנֵי הַתְּפִלּוֹת בְּהוֹרָאוֹת יִחוּד הַשֵּׁם וּבְסִפּוּר מַעֲשָׂיו, וְאַזְכָּרַת עֲוֹנוֹת וּבַקָּשַׁת מְחִילָתָם עַד סוֹפָהּ בְּלִי אֹפֶן חָלִילָה חָלִילָה, כַּאֲשֶׁר זֶה נוֹדָע לַחֲכָמִים. גַּם בֹּשֶׁת עַל הַמַּחֲלִיפִים אוֹתִיּוֹת, כְּגוֹן: הֵ"א בְחֵי"ת, וְרֵי"שׁ בְּדָלֶ"ת, וּדְמוּתָם, נִמְצְאוּ מַחֲרִיבִים אֶת הָעוֹלָם. וְהַמְקַצֵּר וְהַמַּאֲרִיךְ וּפְעֻלָּתוֹ בְּשִׁכְלוּל - אֵין חֲשָׁשׁ.