A# הקדמת תלמיד המחבר

ישתבח ויתרומם האל המרומם המתנשא בכסא, ויתעלה השם הבורא עולמו בששת ימי המעשה, גדול הוא וגדול שמו. מרחבי העולם לא יכילון תעצמו, כי הוא מקום עולמו, ואין העולם מקומו. הוא ה' אלהינו אשר מכל משפחות האדמה ידענו, ומכל גויי הארץ הבדילנו מני בטן עמסנו ומני רחם נשאנו, ובני בכורי ישראל קראנו ומארץ מצרים מבית עבדים הוציאנו באותות ובמופתים וביד חזקה מנוף העלנו, והים בקע לפנינו ובתוך הים ביבשה העבירנו, ובעמוד ענן יומם ולילה באור אש הנחנו, ואל הר סיני אשר חמד הביאנו ותורתו הישרה והברה הנחילנו ומשפטים ישרים ותורת אמת ומצות וחקים צונו, וכבן יקיר וילד שעשועים אליו הקריבנו ועליון על כל העמים נתננו. אין זה כי אם אהבה רבה אהבנו, וחבה יתרה חבבנו. לא עשה כן לכל גוי כאשר עשה לנו ומשפטים בל הודיעם כאשר הודיענו.

אך אמנם אנחנו לא גמלנוהו כאשר גמלנו, אבל חטאנו ורשענו והרשענו ופשענו, ולכן הוא יתעלה השליך אותנו ומעל פניו שלח אותנו ובין כל אמה ולשון הפיצנו, ופרץ על פני פרץ פרצנו ואף גם זאת בהיותנו בעונותינו בימי אבלות, דלות, זלות הגליות המרים והקשים, ריקים, בקוקים, בלוקים, מחוקים, גדושים ולא מתוקים, עיפים ורפים, דחופים יחפים, כפופים רפויים ולא דגושים, ומאדמתנו נטושים וגרושים ובפח הצרות נקושים, ומחמדינו פרושים, נפוצים רצוצים, מחוצים לחוצים בלחצים נמרצים ונערצים, חלושים ולא דרושים, למען בריתו את סגלתו ונחלתו, רעיתו יונתו תמתו. למען הבטחתו אשר הבטיחנו, לכלותנו לא געלנו, להכרית את שמותינו לא מאסנו, יסר יסרנו יה ולמות לא נתננו. אמנם בכל ימי היותנו בגלותנו לא החסירנו מאנשים קדושים חלוצים וחושים, רצים וקשים, יוצאים ביד רמה לנקום נקמת השם במחנה שונא ומונה, לערך מלחמה עצומה נגד פני הורסי וחומסי התורה, הברה, הנעימה והתמימה, אשר כל חכמות מדמות לפניה נכלמות ונחשבות לבלי מה. כי הן נואפות, רוח השקר שואפות, יהיא כבודה בת מלך פנימה, הן הרות לזנונים וזאת בתולה עלמה מבלי פגימה. כאשר שמענו, כן ראינו בזמננו זה, איך השי"ת למענו ולא למעננו הסיר המסוה מעל פנינו ואפר מעל רעיוננו ויגל את עינינו, בהופע עלינו אור יקרה כאור שבעת הימים מאירה, עטרת צבי וצפירת תפארה, וכתר יקרה, בוצינא דנהורא, אספקלריא המאירה. מורי הרב החכם הכולל החסיד המעלה, יצחק בר אברהם תהא נשמתו בצרור החיים צרורה, המחבר זה הספר הנותן אמרי שפר לא לשם משרה ושררה רק להלל האל הגדול הגבור והנורא, ולהלל התורה הישרה, הברה והטהורה, כאשר פיו ענה בהקדמת הספר, ויקרא שם החבור הזה הנחמד:

חזוק אמונה

להיות לאנשים חלושי הדעת וקצרי הבינה, למשען ולמשענה, ואל היהודים המרודים אשר תמיד טרודים וחרדים כמגן וצנה ולאשר עברו תורה, והסבירו סברות זרות ונבערות כמו קרח וצנה בהראות להם חלשות אמריהם ובטול דבריהם, מהשכל ומהנבואה ומתוך ספריהם, בטענות נמרצות ועריצות בשם האמונה משבצות, יוצאות מתחת מפתן דברי הנביאים אשר רוח ה' דבר בהם, ותורת אמת היתה בקרבם, כאשר גם בעלי ריבנו מודים באמתתם ומגדלים ומנשאים אותם.

ובעבור היות אמת הדבר מתבאר בשני אפנים כאשר זה ידוע למבינים. האחד, בהבאת ראיה על קשט הדבר ואמתתו. והשני, בבטול סותר העומד בחרב הטענה לקראתו. לכן היו כל הענינים אשר באו בספר הזה יצוקים, נחלקים לשני חלקים.

וזאת לדעת שכבר אמרו מיסדי העולם האיתנים, רבותינו הקדושים והגאונים, כי מה שקרה לאבות סימן לבנים, כאשר זה הדבר מבאר למעינים. והנה מה שקרה לאבינו יצחק קרה לאדוני מורי כאשר ראינו כי כשמו מכנה ואף כי שם אביו משם אביו בלתי משנה, ויצחק בן ששים שנה בלדת יעקב ועשו, ואדוני בן ששים שנה ברצותו את מעשיו. וכשם שיעקב ועשו נולדו תאומים, כן אדוני הוליד בספרו שני חלקים תאומים. החלק הראשון מאיר אישון בראיות ברורות נבואיות ושכליות בנויות לתלפיות תמימיות ונצחיות תורתנו ואמונתנו דגמת יעקב איש תם יושב אהלים עקר זרע אבותינו. והחלק השני בבטול הסותר שהוא ספר "האון גליון" המונחים בטעות ושגיון, בלי רעיון, דגמת עשו הרשע המתכון למרות בעליון, הדר ברום חביון, כאשר עיני כל המעינים היקרים בזה הספר תחזינה מישרים.

וכאשר השלים אדוני את ספרו ויגמר את חבורו וישב לתקן מפתחות אל הפרקים הכתובים באלו שני החלקים, והנה מלאך אלהים בא אליו לאמר: המלך דבר רדה אלי אל תעמוד על מקומך, כי הגיעו שנותיך ומלאו ימיך וכראות אדוני כי הגיע תורו לבוא אל הנותן נשמתו לשוב אל הרמתה כי שם ביתו, לא בקש דבר רק שהיה אל החיים מחבר. ולי אני עבדו משרתו ותלמידו, היוצק מים על ידו קראני כבודו וישם עלי ראשי ידו וברכני בברכה, ויתן עלי מהודו ויען ויאמר: הן אהובי בני אשר אהבתיך כאהבת עיני קרבו ימי למות כי תחלואי הזמן כתרוני, ממנוחות העולם הזה הרדיפוני כי סריסי המלך הגדול הגיעוני, למהר לעלות אל אבי שבשמים הבהילוני. זכר־נא בני את אהבתי אשר אהבתיך ואת חיבתי אשר חבבתיך, ופקד את אשר הראיתיך ולמדתיך ואלפתיך. שלח ידך ואחוז את מלאכתי אשר עשיתי בעזרת המלמד אדם דעת אשר בו לבדו חסיתי, הלא הוא הספר אשר חברתי ושמו "חזוק אמונה" קראתי, ומה שלא נתנני זמני במשפטיו והלכתיו להשלימו, אתה קבעהו וגמרהו. ועל פני תבל שלחהו, למען הזכיר את שמי בתוך עמי ואמי. ובה תם לדבר עמדי נסע מעלי הודי, וסר ממני כבודי. ויגוע וימת יצחק ויאסף בכבוד ומעלה, אל עמי אשר היה שם אהלו בתחלה.

ויהי כעלות אדוני בלהב התורה והמעשים טובים אל השמים, נתתי פני ארצה משתטח ואפרש כפים, ואזעק זעקה גדולה ומרה, לאמר: איכה נשבר מטה עוז מקל תפארה?! ואשב באנחה בשברון מתנים, זעקת שבר מערער בדרך חורונים (ירמיה מח, ה) ואמר: בשבר רוח ובמענה רך: "י'י' נתן וי'י' לקח יהי שם י'י' מברך" (איוב א, כא) ואקום מאבלי ואוני לעשות את אשר צוני אדוני, ואקח את הספר אשר אדוני חבר להכות אויבים לחי ושני רשעים לשבר, ואראה והנה הספר לבוש מכלול כלן מקדקדו ועד רגליו. אמנם במפתחות החלק השני לא מצאתי כ"א שמנה פרקים מהמחבר ז"ל חקוקים, אבל שאר מפתחות פרקי החלק השני אשר לא יכול להשלים רביד צוארי, קמתי אני העני להשלימו עד תמו אשר יחנני קוני אשר הוא שברי ותקותי ובטחוני והנני מעיד עלי את האחד האמתי אשר אין לו שני, ואשר בידו רעיוני והגיוני, כי לא נשאני גאוני ורום עיני לעמוד על הפרץ אשר עמד שם גאונו, כי מכיר אני קצר ידיעתי ופחיתותי וחסרוני, וגדל מעלות הרב המחבר היושב בשבת תחכמני, כי כגבהו שמים וארץ כמו כן גבהו דרכיו מדרכי, ורעיוני, וכיחוס הנמלה אל הפיל, כן יחוס ידיעתי אל ידיעת אדוני. רק הרשני על זה צואת אדוני הרב ז"ל וגזרתו, כי שוקד אני אל דברו לעשות ורץ אני לדרך מצותו, ומאמרו אני עשה כאשר הייתי באמונה אתו, כי כן יראתו אל פני אחרי מותו, כאשר היתה בעוד בחיים חיתו. וברוך אלהינו אשר בכל משלה מלכותו, שנתן כזאת בלב החכם הזה ז"ל לפאר את בית ישראל, צאן ידו ועם מרעיתו וכאשר לא עזב חסדו ואמתו עם עבדו ובן אמתו, להשלים ולגמור את אשר צוה עטרת תפארתו ־ כבוד הרב המחבר הספר הזה תתענג בדשן נשמתו אמן וכן יהי רצון בשם ה' נעשה ונצליח. כה דברי העבד הקטון שבתלמידים שבחבורה המתאבק בעפר רגלי בעלי התורה יוסף בן הקדוש ר' מרדכי הי"ד איש קראקא.

B# הקדמת המחבר

ברוך י'י' צורי המלמד ידי לקרב אצבעותי למלחמה: (תהלים קמד, א)

אמר הצעיר שבתלמידי לומדי תורה, הקטון שבכל בני החבורה יצחק בן א"א אברהם תהא נפשו בצרור החיים צרורה. קנא קנאתי לה' אלהי צבאות לחלול שמו הגדול והקדוש הנכבד והנורא, ולחלול תורתו הקדושה התמימה הנאמנה, והישרה היקרה, המשיבת נפש. המחכימת פתי המשמחת לב, ועינים מאירה. בראותי כי גמר חסיד ופסו אמונים מגוי צדיק שומר אמונים, האמונים עלי תורה וספרי נביאים הנאמנים, יודעי בינה לעתים לדעת מה ישיבו חורפים דבר, ר"ל לאמת הנוצרים הדוברים סרה ומתפארים בדברים אשר לא כן על ה' צבאות העבריים, הבורא כל היצורים. ותהי האמת נעדרת, בהעדר הידיעה ודרך השקר גוברת, בגבורת שומריה ותמיד כל היום שמו ית' מנאץ מקול מחצצים, מנאצים אצים, לוחצים ומחצצים בחצי לשונם האנשים האנושים בדעה חלושים, הנאנחים והנאנקים, העשוקים ורצוצים, הנפוצים בארבע כנפות הארץ, הנפרצים פרץ על פני פרץ. ובארך ימי הגלות וקצור ימי הדלות הזלות וצק העתים המבעיתים וקשי הזמנים המזמנים, להשקותם מי המרים המאררים. אבדה חכמת חכמיהם ובינת נבוניהם נסתרה. על כן תפוג תורה, ולא יצא לנצח משפט אמת לאורה, ואעפ"י שהדברים עתיקין והמשפטים צדיקים, חזקים כראי מוצקים וכזהב מזקקים, כלם נבונים למביניהם, חיים הם למוצאיהם ואין בהם נפתל ועקש. מ"מ חרדת אדם יתן מוקש כי מי יוכל לדון עם מי שתקיף ממנו, הן יחטוף ומי ישיבנו. עכ"ז צדיקים ילכו בם ופושעים יכשלו בם, ע"כ למדונו רבותינו ע"ה באמרם: "הוי שקוד ללמוד תורה ודע מה שתשיב לאפיקורוס". והרצון בו לאפיקורוסים אשר לא מבני ישראל המה. וכאשר יקשו לנו נגד תורת ה' תמימה בטענות טעונות ערמה ונכל, הם טוענות בחרב השכל כמנהגם כפעם בפעם, בדברים שאין להם טעם, כי תמיד אמרים הבוערים בעם וכסילים: הלא תראו הלא תדעו אתם היהודים האמללים, מדברי הנביאים המתנבאים בגזרת אל אלים, איך אתם מדרך האמת רחוקים ונבדלים: כי לא ידעתם איזה דרך ישכון אור, דרך לעבור גאולים, וירחיבו פיהם וילעגו ואין מכלים. וכשמע איש נגש ונענה, אשר בשם ישראל יכנה קול מחרף ומגדף ומנאץ, לא יפתח פיו כי לא ימצא טענה. אז יאחז חבלים וצירים, כי לא שמע בקול מורים, ולא הוציא בשמן ההשכלות יותר מאשר הוציא ביין הסכלות, או מנעתהו מהמשכיל האמת, טרדות הגלות, ולכן לא ידע להוציא לאור משפטי השם וצדקותיו, להודיע לבני אדם גבורותיו.

ע"כ אמרתי אני בלבי עת לעשות לה' ספר מעט הכמות ורב האיכות, כי יהיה דברי בו בקצר ולא באריכות, ולהיות לאנשים חלושי הדעה וקצרי הבינה כמוני למשען ומשענה, קראתיו ספר, "חזוק אמונה" לחזק ידים רפות, מהעדר הבנת דברי הבטחתנו ולאמץ ברכים כושלות מארך קץ גליותנו, כי שמעתי דבת רבים אשר לפנים גם הם בשם ישראל מכנים: אבדה האמונה נכרתה מפיהם, ויתערבו בגוים וילמדו מעשיהם, ויעבדו את עצביהם, ויהי להם למוקש בהתערבם ביניהם, אחר שלא ידעו להשיב על דבריהם, להראות להם מדברי הנביאים, כי שקר הם מתפארים ומתגאים ולגלות כמו כן עדות שבושיהם וטעותם, מתוך דברי ספרי אמונתם ודתם. ואעפ"י שהאמה ההיא עלינו בעוונותינו גוברת, מ"מ האמת עוזרת. ואם לא נוציאם מאמונתם נשכך מעלינו תלונתם, וידענו כי אין האמת אתם כאשר ידעו רבים מאמותם. כי טח מראות עיניהם, מהשכיל לבותם. אכן בפקח השם את עיני לבבי, ברב חסדו ואמתו, להבין מעט מזער כטפה מן הים הגדול מנפלאות תורתו, להבין אחד מני אלף אלפין ורבוא רבון מסתרי דתו.

וכן לראות ולהבין בקצת ספרי האמות ובלשונותם. בהיותי בימי בחרותי יוצא ובא לפעמים בין השרים ויועצי ארץ בחצריהם ובטירותם, הבטתי ואראה שבושיהם בספריהם אשר חברו. הקשבתי ואשמע, לא כן ידברו. כי לדעות זרות וסברות נבערות, פנים הסבירו ובבלי דעת מלין יכבירו. ועם כל זה היו מרחיבין עלי פיהם בצק לבותם, ומאריכים לשונם בקצר ידיעותם בהביאם ראיתם החלושה מתורתנו הקדושה, ובהראות טענות וקושיות בדברי כזבים, מדברי הנביאים וכתובים אשר לא צוה ולא עלתה על לבם, ולא היתה כזאת בקרבם. ע"כ שגו ברואה, פקו פליליה, למרות עליון בציה. ואני הצעיר בשבטי הדל באלפי, כאשר היותי בימי חורפי, וכל ימי צבאי, עם היותי נבזה וחדל אישים, ולא למדתי חכמה ודעת קדושים, ונתוכחתי עם ההמונים, ושרי המדינות הראשים, שרי המאות ושרי החמשים, חכמי חרשים ונבוני לחשים, ועם כל מי אשר מלאו לבו להתוכח עמי ולא הכלימוני כי היו דברי עמהם בנחת ובדברי פיוס ורצוי ולא בדברי ריב וקנטורין ולא בישוני, אלא הוסיפו לאהוב אתי בשמעם דברי וטענותי ותשובותי. כי תורת אמת היתה בפי ועולה לא נמצא בשפתי. ולא אמרתיו דבר שלא הראותיו רשום בכתב אמת, כדי שתהיה האמת ידוע לכל ובלתי נעלמת.

ולפיכך הואלתי לי לכתב לזכרון על הספר, הטענות אשר זכרוניהם משלי אפר, אשר טענו לי גדולי הנוצרים וחכמיהם. הם מספרי "האון גליון" שלהם עם התשובות אשר השיבותי לכל אחת מטענותיהם, ועם קצת הטענות אשר גם אנכי טענתי על דבריהם, כפי המחשבה העולה על רוחי, וכפי מה שקבלתי מפי סופרים ומפי ספרים. ובאלהי ישראל שמתי מבטחי, להורות אותי בדרך אמתי שלא תצא טעות ומכשלה תחת ידי. והנה בשמים עדי ובמרומים סהדי, כי לא כונתי לחבר זה הספר, החבור הקטן, להיותי חכם בעיני וגם לא לגדל כבודי ולהרבות הודי, וכל מכירי יודעים כי לא כן אנכי עמדי: כי בער אנכי מאיש, ולא בינת אדם לי לבדי. רק מפני קנאתי לשם הגדול, הגבור והנורא. כי ממנו לבדו אירא, ולא אירא מרבבות עם בכתבי דברי אמת וטוב טעם, כי האמת נאהבת מכל בעל שכל, מקטורת מור ולבונה מכל אבקת רוכל. כמ"ש ראש הפילוסופים אם סוקראטס ואפלטון אהובינו: והאמת יותר אהובה אצלנו. ובהיות דברי תורתנו הקדושה והנביאים וכתובים הן אמת מפרסמת לכל, ואפלו בעלי ריבנו מודים באמתותם ומגדלים ומתנשאים אתם, על כן בכל הדברים והענינים שיש חלוקה בינינו וביניהם, הוכחתי בפסוקים מהתורה והנביאים וכתובים להודיע אמתת הדרושים אשר ראינו להביא ראיות עליהם, כי אין ראיה יותר גדולה מדברי הנביאים אשר בדבר ה' היו מתנבאים. ובפסוקים הצריכים לבאור, כתבתי באורי ברורים וטעמים נעימים מבאורי גדולי המפרשים המפרסמים, אשר קשט דברי האמת הודיעונו ולמדונו, ועל דרכי יושר ונתיב כושר העמידונו. ולא כונתי לכתב כל הטענות אשר טוענין המון הנוצרים לאמתנו, כי לא יכילם ספר זה. כי אם הייתי עשה כן, היה טרחו רב ותועלתו מעטת ואין זו כונתנו, רק כונתי לכתב הטענות אשר הם בעיני הערלים חזקות במעשה ידי אמן, כמו תקוע במקום נאמן, ובהפלתן תפלנה החלושות מעצמן בכל עת וזמן. ובהיות שאמת הדבר, על נכון יתבאר בשני אופני החקירה. האחד, בהבאת ראיה על אמתת הדבר בעדות ברורה. והשני, בבטול סותרו בראיה גמורה. לכן אחר שהוכחתי על אמתת הדבר בעדות ברורה על תורתנו, ותמימותה ונצחיותה בראיות אמתיות, עוד הבאתי ראיות ברורות אמתיות על בטול הסותר שהוא ספרי "האון גליון" והן לו כמו התולעת בקיקיון, וכמו שהם כפי הסדר המסדר, מאנשים בוערים חרשי משחית, אשר כל אחד מהם את דרכו השחית וערכו הפחית. הם החוקקים "באון גליון", עם ספר מעשה השלוחים הנקרא בלשונם "אקטא אפוסטולרום" עם כתביהם. אשר כתבום אל הנפתיים אחריהם. ובכלם הראתי חלשות אמריהם ובבטול דבריהם, הן מדברי הנביאים, הן משפיטת השכל והן מתוך ספריהם. כי בהרבה ענינים דבריהם זה את זה סותרים, ואינם מסכימים זה עם זה ברב הספורים, כדברי הולכי ארחות עקלקלות ודורכי מסלות לא סלולות. וכי רב דבריהם מתנגדות למשכלות, והופכים דברי נביאי אמת, הנבאים בגזירת נורא תהלות. ע"כ הם שקר גמור בלי ספק, כי כאשר הראתי לדעת בעזרת המלמד לאדם דעת, והנה א"כ יחלק זה הספר לשני חלקים, בעזר הנותן לעמו מצות וחקים ומשפטים צדיקים. החלק הא' בטענות הנוצרים שטוענין אלינו ובראיותיהם שמביאים לדברי אמונתם, והתשובות עליהן עם זכרון קצת מהטענות אשר גם אנכי טענתי להם נגד אמונתם מדבריהם. החלק השני בהוראות בטול סתירת דברי כותבי "האון גליון" שלהם. והחלק הראשון יחלק לפרקים לפי מספר הענינים ומחלקותם. אמנם החלק השני יהא פרקיו פרקי "האון גליון" ולא יצטרך לחלק לפרקים אחרים זולתם.

והאל אלהי הרוחות אשר שם חכמה בטוחות, אשר כל המחשבות לו גליות ועיני כל אליו תליות, יחזק ידי עשתונות ויאמץ ברכי מחשבות. הרפות והכושלות. ויישר לפני עבדו מסלות להוציא לאור כונתי, ויכפר על שגיאות ויטה ליראתו לכתי ויורני דרך עבודתו, ויאיר עיני במאור תורתו עד יביאני אל המנוחה ואל הנחלה שהיא ההצלחה המעלה, אמן נצח סלה.

ומעתה אתחיל לכתב מנין פרקי זה הספר עם כונותיהם.

החלק הראשון בטענות הנוצרים וראיותיהן אשר טוענין אלינו עם התשובות אשר יש לנו ג"כ לטעון עליהן ועם זכרון קצת מהטענות אשר יש לנו ג"כ לטעון עליהם כנגד אמונתם ודבריהם. וזה החלק הראשון יחלק להצעה אחת וחמישים פרקים.

החלק השני בהוראות בטול וסתירת דבריהם ואמונתם מדברי כותבי "האון גליון" שלהם. והחלק השני הזה יהיה פרקיו פרקי ספרי "האון גליון" אשר נזכרים כאן ויהיה מנין כלם ק' והצעה אחת ג"כ.

ההצעה היא להודיע הסבה אשר בעבורה הסכימו חכמי הנוצרים עם כל עצם חכמתם בחכמות האנושיות לאמונותיהם הזרות בשכל האנושי בלתי ראיות נוכחות מדברי הנביאים.

#1.0 ההצעה

אמר המחבר: מיום עמדי על דעתי הייתי משתאה ומשומם, באמרי: האין חכמה באדום, אבדה תבונה מנוצרים איך הם מסכימים לאמונותיהם הזרות משכל האנושי בלתי ראיות נכוחות מצדי הנביאים ואפלו הפסוקים שהם מביאים ממאמרי הנבואה לראיה להם, אינם מורים אל ראיתם כלל, והם להם לא לעזר ולא להועיל. כאשר זה ידוע למעינים היטב בספריהם וכפי \*מה שיתבאר בזה הספר במקומות הרבה. עד שמצאתי כתוב בספרי דברי הימים שלהם שנקרא "קראניקי" בלשונם בעניני עבודת הזרות שהיו עובדים קדם שנולד ישו, שהיו מאמינים ג"כ שאלהיהם נולד מבתולה בלי זווג איש ואשה. וכי אלהים אחד נולד ממוח בתולה, וכי מלך אחד שם לפני אלוהו בנו מבשל לאכול והם לא רצו לאכלו אלא עוד החיו הבן, וכן שאר דברי שגעונות ושבושים אחרים הרבה דומים לשבושים הנמצאים עתה בספרי אמונתם. אז נודע לי בלי ספק שאמונות הזרות והשבושים ההם נשארו להם בירושה מקדמוניהם ויתעום בכזביהם אשר הלכו אבותיהם והרגלו והתנהגו בהם מנעורותיהם ושבו להיות להם כדברים הטבעיים ולכן נראין זרים בעיניהם כי ההרגל טבע שני, כאשר מבאר בספריהם ותמצא אלו ענינים בקראניקי הגדולה הנדפסה בלשון פולוניה, אחר יחוס לידת פרץ וזרח קרוב להתחלת הספר ההוא. ומעתה אתחיל לכתב שאלות וטענות וראיות הנוצרים עם תשובותיהם, אחר שאלת העזר מאל ית' להנחות אותי בדרך האמת בכל אחת מהן.

#1.1 פרק א

שאלני חכם אחד מחכמי הנוצרים באמרו אלי: למה אתם היהודים אינכם רוצים להאמין שישו הנוצרי היה משיח אחר אשר הועד עליו מנביאי האמת אשר גם אתם מאמינים לדבריהם?

וזאת היתה תשובתי אליו: איך נאמין שהוא היה **משיח** אחר שאין לכם שום ראיה אמתית בדברי הנבואה, כי הפסוקים שמביאים כותבי האון גליון" מדברי הנביאים להוכיח על ישו הנוצרי שהיה **משיח** אינם מורים **עליו** כלל, כאשר נבאר בחלק שני בהזכירנו בטול מאמרי הא"ג כל א' וא' במקומו, אלא יש לנו ראיות רבות אמתיות להפכו ר"ל: שישו לא היה **משיח** כלל. נזכיר מקצתן:

הא', משום יחוסו. הב', משום פעלותיו. הג', משום זמנו. הד', משום שלא נתקימו בזמנו ההבטחות המיעדות להיות בזמן ה**משיח** המקווה. ואלה ענינים הם תנאים הכרחיים להאמין במשיח האמתי.

אמנם משום יחוסו הוא שישו לא היה בן דוד, לפי שנולד לו מיוסף כפי עדות הא"ג שלהם. לפי שכתוב ב"מטיאוס" (פרק א') כי ישו נולד ממרים בעוד שהיתה בתולה, וכי לא ידעה יוסף עד אשר ילדה את ישו, ולפי זה אין יחוס יוסף מועיל לישו כלום. ויחוס מרים גם כן בלתי נודע אצלם, ואפלו יחוס יוסף לדוד אינו אמתי, כי יש מחלוקת ביחוסו כי מטיאוס ולוקס, הכותבים יחוסו, אינם מסכימים בעדותן כאשר מבאר בא"ג ב"מטיאוס" (פרק א') ו"לוקס" (סוף פרק ג'), ועדות עדים כשאין מסכימים דבריהם ומתפשרים א"א היותו אמתי, אבל הנביאים ע"ה ייעדו לנו שה**משיח** האמתי המקווה, לא יהיה כי אם מזרעו של דוד.

ואמנם משום פעלותיו הוא שאמר ישו על עצמו: לא תחשבו שבאתי לשום שלום בארץ, לא באתי רק לשלוח חרב ולהפריד, בן מאביו, ובת מאביה, וכלה מחמותה, ככתוב ב"מטיאוס" (פרק י, לד) אבל אנחנו מצינו שהכתוב מיחס אל ה**משיח** האמתי המקווה פעלותיו הפכיות לפעלת ישו. כי הנך רואה שישו על עצמו אמר שלא בא לשום בארץ שלום, אבל על ה**משיח** המקווה הכתוב אמר: "ודבר שלום לגוים, ומשלו מים עד־ים ומנהר עד־אפסי ארץ" (זכריה ט, י) ישו אמר על שבא לשלוח חרב בארץ. אמנם על זמן ה**משיח** האמתי, הכתוב אמר: "וכתתו חרבותם לאתים וחניתותיהם למזמרות לא־ישא גוי אל גוי חרב ולא־ילמדו עוד מלחמה" (ישעיהו ב, ד) ישו אמר שבא להפריד בן מאביו וכו'. אכן בזמן ה**משיח** האמתי יבוא אליהו הנביא אשר **עליו** אמר הכתוב במלאכי בסופו: "והשיב לב־אבות על־בנים ולב־בנים על־אבותם". ישו אמר על עצמו: שלא בא שיעבוד לו בן אדם, אלא בא לעבוד ככתוב ב"מאטיאוס" (פרק כ, כח) אבל ה**משיח** האמתי **עליו** הכתוב אמר: "וישתחוו־לו כל־מלכים, כל־גוים יעבדוהו" (תהילים עב, יא) ואמר בזכריה: "ומשלו מים־עד ים ומנהר עד־אפסי ארץ" (זכריה ט, י) ובדניאל: "וכל שלטניא לה יפלחון וישתמעון" (דניאל ז,כח).

ואמנם משום זמנו הוא, שלא בא בזמן המיעד מהנביאים, כי הנביאים ע"ה ייעדו ביאתו באחרית הימים ככתוב: "והיה באחרית הימים נכון יהיה הר בית־י'י' בראש ההרים ונשא מגבעות, ונהרו אליו כל־הגוים" (ישעיהו ב, ב) וכתוב שם על מלך ה**משיח**: "ושפט בין הגוים והוכיח לעמים רבים, וכתתו חרבותם לאתים וחניתותיהם למזמרות לא־ישא גוי אל־גוי חרב ולא־ילמדו עוד מלחמה" (ישעיהו ב, ד) וכן על מלחמות גוג ומגוג אשר תהיה בארץ בזמן מלך ה**משיח**, הכתוב אמר: "ויצאו ישבי ערי ישראל ובערו והשיקו בנשק ומגן וצנה בקשת ובחצים ובמקל יד וברמח, ובערו בהם אש שבע שנים: ולא־ישאו עצים מן־השדה ולא יחטבו מן־היערים כי בנשק יבערו־אש (יחזקאל לט, ט־י) וגו'. כאשר הענין מבאר במקומו וכן כתוב בהושע הנביא "אחר ישבו בני ישראל ובקשו את־י'י' אלהיהם ואת דויד מלכם, ופחדו אל י'י' ואל־טובו באחרית הימים" (הושע ג, ה) וכן מה שכתוב בדניאל: "והודע למלכא נבוכדנצר מה די להוא באחרית יומיא" (דניאל ב, כח) כתוב על מה שאמר אח"כ: "וביומיהון די מלכיא אנון יקים אלה שמיא מלכו די לעלמין לא תתחבל ומלכותה לעם אחרן לא תשתבק, תדק ותסיף כל־אלין מלכותא והיא תקום לעלמיא" (דניאל ב, מד) הנך רואה בברור שהנביאים ייעדו ביאת מלך ה**משיח** האמתית באחרית הימים ולא קדם לכן.

ואמנם ההבטחות המיעדות בדברי הנביאים אשר לא נתקימו בזמן ישו ועתידות להתקים בזמן ה**משיח** האמתי המקווה הן אלו:

הא', כי בזמן מלך ה**משיח** לא תהיה כ"א מלכות אחת, ומלך אחד, והוא המלך ה**משיח** האמתי, אבל שאר המלכיות ומלכיהן לא יוכלו להתקים בזמנו, ככתוב: "וביומיהון די מלכיא אנון יקים אלה שמיא מלכו די לעלמין לא תתחבל ומלכותה לעם אחרן לא תשתבק, תדק ותסיף כל־אלין מלכותא והיא תקום לעלמיא" (דניאל ב, מד) והנה אנחנו רואים בעינינו מלכיות רבות ומשנות בדתיהן ומנהגיהן עוד היום קימות בעולם וכל מלך ומלך מושל במלכותו א"כ עדין משיח לא בא.

הב', שבזמן מלך ה**משיח** תהיה בעולם אמונה אחת ודת אחת והיא דת ישראל, ככתוב: "עורי עורי לבשי עזך ציון, לבשי בגדי תפארתך ירושלם עיר הקדש כי לא יוסיף יבא־בך עוד ערל וטמא" (ישעיהו נב, א) וכתוב שם: "המתקדשים והמטהרים אל הגנות אחר אחת בתוך אכלי בשר החזיר והשקץ והעכבר, יחדו יספו נאם־י'י'" (ישעיהו סו, יז) "והיה מדי־חדש בחדשו ומדי שבת בשבתו, יבוא־כל בשר להשתחות לפני אמר י'י'" (ישעיהו סו, כג) וכתוב בזכריה: "והיה כל־הנותר מכל־הגוים הבאים על־ירושלם, ועלו מדי שנה בשנה להשתחות למלך י'י' צבאות ולחג את־חג הסכות" (זכריה טז־יז,) וכן שם: "כה אמר י'י' צבאות בימים ההמה אשר יחזיקו עשרה אנשים מכל לשנות הגוים, והחזיקו בכנף איש יהודי לאמר נלכה עמכם כי שמענו אלהים עמכם" (זכריה ח, כג) וזולתם מהפסוקים אשר נזכרים שם.

הג', שבזמן מלך ה**משיח** יכרתו העצבים וזכרם ונביאי שקר ורוח הטמאה מן הארץ ככתוב: "והיה ביום ההוא נאם י'י' צבאות אכרית את־שמות העצבים מן־הארץ ולא יזכרו עוד, וגם את־הנביאים (נביאי השקר) ואת רוח־הטמאה אעביר מן־הארץ" (זכריה יג, ב) ובישעיה כתוב: "והאלילים כליל יחלף" (ישעיהו ב, יח) ובצפניה כתוב: "נורא י'י' עליהם כי רזה את־כל אלהי הארץ, וישתחוו־לו איש ממקומו כל איי הגוים" (צפ' ב, יא).

הד', שבזמן מלך ה**משיח** לא יהיו עונות וחטאים בעולם בפרט באמה הישראלית, ככתוב בתורה: "ומל י'י' אלהיך את־לבבך ואת־לבב זרעך, לאהבה את־י'י' אלהיך בכל־לבבך ובכל־נפשך למען חייך" (דברים ל', ו) ובצפניה: "שארית ישראל לא־יעשו עולה ולא־ידברו כזב ולא־ימצא־בפיהם לשון תרמית, כי המה ירעו ורבצו ואין מחריד" (צפ' ג, יג) ובירמיה: "בעת ההיא יקראו לירושלם כסא י'י' ונקוו אליה כל־הגוים לשם י'י' לירושלם, ולא־ילכו עוד אחרי שררות לבם הרע" (ירמיהו ג, יז) "בימים ההם ובעת ההיא נאם־י'י' יבקש את־עון ישראל ואיננו ואת־חטאת יהודה ולא תמצאינה, כי אסלח לאשר אשאיר" (ירמיהו נ, כ) וכן ביחזקאל: "וזרקתי עליכם מים טהורים וטהרתם, מכל טמאותיכם ומכל־גלוליכם אטהר אתכם: ונתתי לכם לב חדש ורוח חדשה אתן בקרבכם, והסרתי את לב האבן מבשרכם ונתתי לכם לב בשר: ואת רוחי אתן בקרבכם, ועשיתי את־אשר בחקי תלכו ומשפטי תשמרו ועשיתם" (יחזקאל לו, כה־כז) ועוד שם: "ולא יטמאו עוד בגלוליהם ובשקוציהם ובכל פשעיהם, והושעתי אתם מכל מושבתיהם אשר חטאו בהם וטהרתי אותם והיו־לי לעם ואני אהיה להם לאלהים: ועבדי דוד מלך עליהם ורועה אחד יהיה לכלם, ובמשפטי ילכו וחקתי ישמרו ועשו אותם" (יחזקאל לז, כג־כד).

הה', שבזמן מלך ה**משיח** ואחר מלחמות גוג ומגוג יהיה שלום ושלוה בכל העולם ולא יצטרכו עוד בני אדם לכלי זין, ככתוב בישעיה: "וכתתו חרבותם לאתים וחניתותיהם למזמרות לא ישא גוי אל גוי חרב ולא ילמדו עוד מלחמה" (ישעיהו ב, ד) וגומר. וכתוב ביחזקאל: "ויצאו ישבי ערי ישראל ובערו והשיקו בנשק ומגן וצנה בקשת ובחצים ובמקל יד וברמח ובערו בהם אש שבע שנים: ולא ישאו עצים מן השדה ולא יחטבו מן היערים כי בנשק יבערו אש" (יחזקאל לט, ט־י) וגו'. וכתוב בהושע: "וקשת וחרב ומלחמה אשבור מן־הארץ והשכבתים לבטח" (הושע ב, כ) ובזכריה: "ונכרתה קשת מלחמה ודבר שלום לגוים" (זכריה ט, י).

הו', שבזמן מלך ה**משיח** יהיה שלום בארץ ישראל בין החיות הרעות והבהמות הביתיות שלא יזיקו אלו לאלו, וכ"ש שלא יזיקו לבני אדם, ככתוב בישעיה: "וגר זאב עם־כבש ונמר עם־גדי ירבץ, ועגל וכפיר ומריא יחדו ונער קטן נהג בם: ופרה ודב תרעינה יחדו ירבצו ילדיהן, ואריה כבקר יאכל־תבן: ושעשע יונק על־חר פתן, ועל מאורת צפעוני גמול ידו הדה: לא־ירעו ולא־ישחיתו בכל־הר קדשי, כי־מלאה הארץ דעה את־י'י' כמים לים מכסים" (ישעיהו יא, ו־ט) עוד שם: "זאב וטלה ירעו כאחד ואריה כבקר יאכל־תבן ונחש עפר לחמו, לא ירעו ולא ישחיתו בכל הר קדשי אמר י'י'" (ישעיהו סה, כה) וביחזקאל כתוב: "וכרתי להם ברית שלום והשבתי חיה־רעה מן־הארץ, וישבו במדבר לבטח וישנו ביערים" (יחזקאל לד, כה) עוד שם: "ולא־יהיו עוד בז לגוים וחית הארץ לא תאכלם, וישבו לבטח ואין מחריד" (יחזקאל לד, כח) וכן בהושע: "וכרתי להם ברית ביום ההוא עם־חית השדה ועם עוף־השמים ורמש האדמה, וקשת וחרב ומלחמה אשבור מן־הארץ והשכבתים לבטח" (הושע, ב, כ).

הז', כי בזמן ה**משיח** לא תהינה צרות ודאגות ואנחות בכל ארץ ישראל וע"כ יאריכו ימים עם י'י' ויחיו חיים טובים ככתוב בישעיה: "אשר המתברך בארץ יתברך באלהי אמן והנשבע בארץ ישבע באלהי אמן, כי נשכחו הצרות הראשנות וכי נסתרו מעיני" (ישעיהו סה, טז) ועוד שם: "וגלתי בירושלם וששתי בעמי, ולא־ישמע בה עוד קול בכי וקול זעקה: לא־יהיה משם עוד עול ימים וזקן אשר לא־ימלא את־ימיו, כי הנער בן־מאה־שנה ימות והחוטא בן־מאה שנה יקלל: ובנו בתים וישבו, ונטעו כרמים ואכלו פרים: לא יבנו ואחר ישב לא יטעו ואחר יאכל, כי כימי העץ ימי עמי ומעשה ידיהם יבלו בחירי" (ישעיהו סה, יט־כב).

הח': שבזמן מלך ה**משיח** תשוב השכינה עוד לישראל כבראשונה ותרבה הנבואה והחכמה והדעת באמה הישראלית, ככתוב ביחזקאל: "וכרתי להם ברית שלום ברית עולם יהיה אותם, ונתתים והרביתי אותם ונתתי את־מקדשי בתוכם לעולם: והיה משכני עליהם והייתי להם לאלהים, והמה יהיו־לי לעם: וידעו הגוים כי אני י'י' מקדש את־ישראל, בהיות מקדשי בתוכם לעולם" (יחזקאל לז,כו־כח) וכתוב שם: "ולא־אסתיר עוד פני מהם, אשר שפכתי את־רוחי על־בית ישראל נאם אדני אלהים: (יחזקאל לט, כט). וכתוב עוד שם: "ויאמר אלי בן־אדם את־מקום כסאי ואת־מקום כפות רגלי אשר אשכן־שם בתוך בני־ישראל לעולם" (יחזקאל מג, ז). ובסוף הספר כתוב: "ושם־העיר מיום י'י' שמה" (יחזקאל מח, לה) ובנבואת יואל כתוב: "וידעתם כי בקרב ישראל אני ואני י'י' אלהיכם ואין עוד, ולא־יבשו עמי לעולם" (יואל ב, כז) וכן שם: "והיה אחרי־כן אשפוך את־רוחי על־כל בשר ונבאו בניכם ובנתיכם, זקניכם חלמות יחלמון בחוריכם חזינות יראו" (יואל ג, א) וכתוב שם: "וידעתם כי אני י'י' אלהיכם שכן בציון הר־קדשי, והיתה ירושלם קדש, וזרים לא־יעברו בה עוד (יואל ד, יז). ובסוף הספר כתוב: "ונקיתי דמם לא־נקיתי וי'י' שכן בציון" ובזכריה כתוב: "רני ושמחי בת־ציון, כי הנני־בא ושכנתי בתוכך נאם־י'י'" (זכריה ב, יד) ובנבואת ישעיה כתוב: "כי־מלאה הארץ דעה את י'י' כמים לים מכסים" (ישעיהו יא, ט) ובירמיה: "ולא ילמדו עוד איש את רעהו ואיש את־אחיו לאמר דעו־את י'י', כי כולם ידעו אותי למקטנם ועד־גדולם נאם־י'י' כי אסלח לעונם ולחטאתם לא אזכר־עוד" (ירמיהו לא, לג).

ואחר שהתנאים הנזכרים המיעדים מפי הנביאים הכרחיים להמצא במשיח האמתי לא נמצאו בישו הנוצרי, וכן גם ההבטחות הנזכרות ואחרות זולתם אשר לא זכרתים כאן ליראת האריכות המיעדים להתקים בזמן ה**משיח** האמתי המקווה, לא נתקימו עד הנה כאשר נתבאר בפרק ו', א"כ נראה מכל זה שעדין לא בא משיח האמתי המקווה אשר ימצאו בו התנאים ההם בלי ספק, וכן יתקימו בזמנו אלו היעודים וההבטחות בלי אפן אחר. הרי נתאמת לנו מכח אלו הראיות והנבואות שישו הנוצרי לא היה **משיח**.

#1.2 פרק ב

ומה שטוענים הנוצרים באמרם: השם מאס באמת ישראל על שלא שמעו לתורת המשיח השלוח ממנו, ועל שעשו בו שפטים ובחר באמת הנוצרים ונתן לענוי בעדם להושיע נפשותם בעבור שהם קבלוהו והאמינו בו.

התשובה: אין טענתם אמתית, כי הנה הם בעצמם מודים כי קדם שבא ישו היו הם כופרים באל יתברך והיו עובדים אלילים ואף אחר באו לא קבלוהו כמו כן, ולא האמינו בו עד כמה מאות שנים והם עצמם היו מאבדים אותו במטאטא השמד כל תלמידיו ושלוחיו וכל הנקראים בשמו, כי הנה נירון קיסר רומי המית את פיטר ואת פויל במיתה משנה בעיר רומא על שהיו מסיתים ומדיחים את העם לאמונת ישו בשנת שבעים וחמש למנינם. וכן דיצוס הקיסר גזר לצלות את "לברינץ" בעודו חי על מחבת ברזל בעיר רומא על שהיו מסיתים השונאים לאמונת ישו בשנת מאתים וחמישים וארבע למנינם.

וכן כל הקיסרים הבאים אחריו היו רודפין הנוצרים והיו הורגין את האפיפיורים וכל הנמשכים אחר דת ישו כמו שכתוב בספריהם.

אבל הראשון מהקיסרים הנכנסים לאמונת ישו הוא הקיסר קונסטאנטין שעזב אמונתו הראשון וקבל אמונת ישו וחקק תורת הנוצרים לאחר שלש מאות שנה למיתת ישו, ועליו כתוב בדניאל: "והשבית קצין חרפתו לו בלתי חרפתו ישיב לו" (דניאל יא, יח) ובימיו היה אריוס החכם אשר חבר ספר בטענות ותשובות על תורת הנוצרים, ולא שמע קונסטנטין לדבריו, ואחר מותו מלך תחתיו בנו הנקרא על שמו קונסטנטימס על שמו והוא שמע לאריוס החכם וקלקל תורת הנוצרים. ואחריו מלך בנו יוליאן קיסר, גם הוא נמשך לדעת האריוס ולא שמע לתורת הנוצרים הוא ובנו, ובן בנו אחריו, ועוד היום יש ביניהם הנמשכים לדעת האריוס הנקראים כת "אראני" וכן "אנשי פרסיא" כאשר בא אליהם זיימנך הגמון פרג"א ללמדם אמונת ישו, חתכוהו לחתיכות בשנת תשע מאות ותשעים למנינם, ואמה גרוציא"ה (יון) ופולניה קבלו עליהם אמונתו אחר אלף שנה וארבע מאות שנה ויותר למנינם, כאשר ספרי דברי הימים שלהם מעידים על כל זה. ועוד היום יש ביניהם המינים עובדים לנחשים ואילנות ולאבנים ולאש כאשר הרגלם מקדם. ואפלו בבתי עבודתם עדין לא פסקו עצבי כסף וזהב ופסילי עץ ואבן ובפרט פסילי הלחם שהם עובדים ומשתחוים להם כפי מה שהרגל מקדמת דנא, וכל זה הם עושין הפך הוראות ישו, כי הוא הזהירם מזה באזהרות גדולות ואפלו הבעלי החיים הנזבחים לפסילים הזהירו תלמידיו ושלוחיו מאכילתם. וגם כן הנחנקים והדם אשר הזהרו ב"האון גליון" מאכילתם אינם נזהרים אפלו גדוליהם, וכן מחללין את יום השבת אשר היא מצוה חמורה שקימוה ישו וכל תלמידיו וכל הנמשכים אחריו עד חמש מאות שנה ומאז התחילו במצות האפיפיור לשמר תמורתו יום ראשון מה שלא צוה על זה לא ישו ולא תלמידיו כלל. וא"כ איך הם אמרים כי בחר בהם על שקבלוהו אחר שהשמידו מעל פני האדמה כל הנקראים בשמו. וכן עוד היום אינם מתנהגים כהוראותו ומוסיפים וגורעים על דברי "האון גליון". והנה בחתימת "האון גליון" מקלל בקללה נמרצת את המוסיפין על דבריו והגורעים מהם כאשר ידוע זה למעינים בו, וכאשר יתבאר בפרק מ"ט ונ' מזה החלק.

#1.3 פרק ג

טען אלי איש אחד מאמות גרציאה (יון) באמרו: "למה אין לכם היום מלך מאמתכם כמו שהיה מקדם לכן, הוא בעבור שלא קבלתם אמונת ישו הנוצרי מלכותו שהיה מלך ישראל על כן אבדה מלכות ישראל".

השבותי לו: ידוע ומפרסם מדברי הנביאים ע"ה כי בעוונותינו הרבים אבדה מלכותנו בזמן נבוכדנאצר מלך־בבל כאשר הגלה את צדקיה מלך יהודה לבבל קדם זמן ישו יותר מארבע מאות שנה, והיו עובדים לבבליים בבבל ואחר כך נשתעבדו למדי ואחר כך ליונים וזמן רב קדם שנולד ישו כבר היינו משעבדים תחת יד הרומיים, הלא תראה "באון גליון" שלהם בלוקס (פרק ג') בשנת חמש־עשרה למלכות טיביריוס קיסר היה מושל ביהודה פילאטוס. וב־יאן (פרק י"ט, ט"ו) אמרו הפרושים אין לנו מלך אלא הקיסר לבדו. ומה שאתה מיחס מלכות ישראל לישו לא ידענו מי המליכו ואנה מלך על ישראל, אחר שדנו אותו למיתה כשאר הפחותים שבעם. והנה מלכי רומא הם היו סבה למיתתו ולמיתת תלמידיו ושלוחיו, ועוד מלכותם קימת. והנה אתם אמות "גרציאה" (יון) קבלתם אמונת ישו קדם שאר האמות ובהיותכם כבר מאמינים אליו אבדה מלכותם ואין לכם היום מלך מאמתכם כמו שהיה קדם, כי מלך ישמעאל הנקרא מלך "תוגר" המושל עתה על ארץ ישראל הוא מושל גם על ארץ יון היא "גרציאה", וכן מלכות "אונגריאה" אע"פ שהיו מחזיקים באמונת ישו הנוצרי, מ"מ נקרעה מלכותם ואבדה מלכותם ואין להם מלך כבראשונה מאמתם, אבל מלך התוגר מושל עליהם. וגם הרבה מלכויות מאמות הנוצרים אשר מלפנים היו להם מלכויות מאמותם, עתה הם כלם עובדים למלך התוגר הישמעאלי אעפ"י שהוא וכל האמות הישמעאלים אינם מאמינים לתורת ישו ועוד אורבים להם כל המאמינים בה, מ"מ עוד היום מצליחים במלכותם הצלחה עצומה כאשר אתם רואים היום.

#1.4 פרק ד

טען אלי שר אחד מכת "מרטין לותר" ואמר: הנה אתה יודע מה שכתב ב"און גליון" שלנו באקטא אפושטולורם (ה', ל"ד) כי רבן גמליאל הנשיא והמלמד הגדול שלכם אמר ליהודי בעד שלוחי ישו. וזה לשונו: "הניחו להם ונראה את עצתם ופעלתם אם היא פעלה אנושית תבטל בזמן מעט, ואם פעלתם פעלת אלהים וגזרתו, אזי אי אפשר לבטל אלא סופו להתקים. ואתם אל תהיו ממרים נגד מחשבות השם ועצתו". והביא על זה ראיה מ"טיאודס" ויהודה הגלילי אשר קמו מעצמם בלי רצון האל וגזרתו, אשר בזמן מעט וכל הנלוים אליהם ספו תמו מן בלהות, ואמר: הנה אתם רואים בעיניכם כי האמונה ההיא, ר"ל אמונת ישו ושלוחיו לא נתבטלה זה אלף וחמש מאות שנה ויותר, א"כ זאת הראיה היא ראיה גמורה ואמתית שהיו דבריהם ומעשיהם ברצון האל וגזרתו.

וזאת היתה תשובתי אליו: אלו הדברים הכתובים ב"און גליון" שלכם, שאמר אתם רבן גמליאל, לא נתאמת אצלנו. ואפלו נודע שאמרם רבן גמליאל, ידענו שלא אמרם בנבואה, כי לא היה נביא רק כפי מה שנראה לו ממה שנסה בזמנו בטיאוד"ס ויהודה הגלילי, א"כ אפשר שישגה בנסיונו, ככתוב: "שגיאות מי־יבין, מנסתרות נקני" (תהילים יט, יג) והנה לך עדים נאמנים שאין הדבר כן, מעבודת הזרות שהיו קדם זמן "ישו" ומאותן אשר נתחדשו אחר זמן "ישו", אשר לא נתבטלו זה אלפי כמה שנים. הנה אתה יודע כי העבודות האלילים נתחדשה בעולם קדם זמן אברהם אבינו, כי תרח אבי אברהם היה עובד לאלילים כאשר הכתוב מעיד עליו באמרו: "תרח אבי אברהם ואבי נחור, ויעבדו אלהים אחרים" (יהושע כד, ב) ומאותה זמן עד הנה, יש יותר משלשת אלפי שנה ועדין לא נתבטלה עבודת הפסילים כאשר גם אתם כת "האוקליקי" ההולכים בעקבות "מרטין לותר" מאשימים את כל ההולכים בעקבות פפא דרומלכים א, (אפפיור של רומא) בעבור שהם עובדים לפסילים בבתי עבודתם וידוע שאין עבודת הפסילים מרצון האל וגזרתו, ועכ"ז לא נתבטלה עד היום הזה. וכן "מחמד" הפסול חדש דת שקרות לישמעאל כאשר גם אתם מכירים שקרותם, עכ"ז כבר נמשכה האמונה הכוזבת שלהם עד הנה בכמה אלף שנה ועד היום לא נתבטלה. ותוכל למר כי שתי אלה האמונות, ר"ל הפסילים ואמונת "מחמד" הפסול נתחדשו מרצון האל וגזרתו. לפי שלא נתבטלה עד הנה אבל נתקימו במשך כל זה הזמן הארוך. ידעתי בלי ספק כי לא יאמר כן שום בעל שכל, אלא הטעם שיאמר הקב"ה הניח לשוטים כי עתידין ליתן החשבון, כמו שמפרש במ' (במסכת) ע"ז בשאלה שנשאלה לר"ג ע"ה. וידוע ג"כ בדברי הנביאים ע"ה, כי העבודות האלילים תמשיך עד ימות המשיח אשר אנחנו מחכים לביאתו, כי על הזמן ההוא כתוב: "והאלילים כליל יחלף" (ישעיהו ב, יח) ובצפניה: "נורא י'י' עליהם כי רזה את כל־אלהי הארץ, וישתחוו־לו איש ממקומו כל איי הגוים" (צפ' ב, יא) ובזכריה: "והיה ביום ההוא נאם י'י' צבאות אכרית את־שמות העצבים מן־הארץ ולא יזכרו עוד, וגם את־הנביאים (נביאי השקר) ואת־רוח הטמאה אעביר מן הארץ" (זכריה יג, ב) ואז יתקים פסוק הנאמר: "והיה י'י' למלך על־כל־הארץ, ביום ההוא יהיה י'י' אחד ושמו אחד" (זכריה יד, ט).

‏

#1.5 פרק ה

עוד טען אלי השר ההוא שנית ואמר: "הלא ידעתם כי בזמן שהייתם עשים רצון האל ומצותיו הייתם מצליחים בעה"ז, כי מלכי ישראל היו מלכים גדולים ואדירים עד כי אבותינו והרבה מהאמות היו עובדים ונותנים מסים וארנוניות לכם, ועכשיו אחר שחטאתם לאל נהפך הענין כי סרה המלכות מכם ובאה אלינו וסרה העבודה ממנו ובאה אליכם, כי עכשיו אין מלך ואין שר לכם ואתם עובדים לכל העמים אשר על פני האדמה. והצלחתנו זאת ראיה גדולה על אמונתנו הטובה כמו שהצלחתכם הקודמת היתה ראיה על אמונתכם האמתית שהיתה בראשונה, א"כ שפלותכם זאת ג"כ ראיה אמתית על מעשיכם הרעים ואמונתכם הבלתי אמתית".

וכך השיבותי לו: טענתך זאת אינה אמתית מכל צדדיה, לפי שבעולם הזה יש רשעים הרבה שמגיע אליהם כמעשה הצדיקים, וכן להפך. הלא תראה כי נבוכדנצר הרשע ואלכסנדר מוקדון היו מושלים בכל העולם ובפרט על אמת ישראל ולא נראו בכל העולם מלכים מצליחים במלכותם כמוהם, עכ"ז לא היתה הצלחתם ראיה שתהיה אמונתכם טובה מאמונת ישראל אעפ"י שהיו מושלים עליהם, כי ידוע שהם היו עובדים לצלמים ולכוכבי השמים והן עוד היום. אפלו גם אתם הנוצרים מודים שדת הישמעאלים אינה אלהית אמתית, רק היא דת נמוסית כוזבת מנביא שקר שלהם "מחמד" הפסול, ועכ"ז הם מצליחים בעה"ז ומושלים בחלק גדול מן העולם, כי מלכותם כוללת כל אסיה וכל אפריקה. אמרו הפילוסופים שהעולם נחלק לשלשה חלקים: אירופה, אפריקה, אסיה, שהם יותר משלשת רביעיות העולם, וא"כ התוכל למר שהצלחתם ראיה על טוב אמונתם. והנה הכתוב מעיד ההיפך, באמרו: "מדוע דרך רשעים צלחה שלו כל־בגדי בגד" (ירמיהו יב, א) וכתוב: "כי את אשר יאהב י'י' יוכיח, וכאב את־בן ירצה" (משלי ג, יב) ע"כ הראיה הזאת אשר הבאת מהצלחתכם על אמונתכם, אינה ראיה אמתית כאשר זה ידוע לכל בעל שכל.

#1.6 פרק ו

הקשה אלי חכם מחכמי הנוצרים באמרו: "חזרנו בדברי כל הנביאים ולא מצינו אפלו אחד מהם שידבר שום דבר או שינבא איזה נבואה בעד זו הגלות אשר אתם בה עתה, שהיא גלות רומי, רק כל הנביאים דברו על גלות בבל ועל הגאלה ממנו ועל נפילת בבל ביד מדיי ופרס. אמנם בעד גלותכם זאת אשר הגליתם ע"י רומים וכל שכן בעד הגאלה ממנה, וכ"ש וק"ו בעד מפלת מלכות רומי לא נמצא בספרי הנביאים דבר, א"כ במה ידוע איפה שעדין המשיח המיעד לא בא. וכי לעתיד לבוא, אחר שכל ההבטחות הכתובות בדברי הנביאים כבר נתקימו בימי בית שני והוא אשר אמר מטיאוס (יא, יג): כל הנביאים והתורה נבאו עד יוחנן.

וזאת היתה התשובה אליו: אין לתמה ממה שלא מצאת שום נבואה בדברי הנביאים על זו הגלות אשר אנחנו בה ועל הגאלה ממנה וכ"ו, כי כתוב: "מגיד דברו ליעקב, חקיו ומשפטיו לישראל: לא עשה כן לכל־גוי ומשפטים בל־ידעום הללויה" (תהילים קמז, יט־כ) אבל אני אראה לך בתחלה נבואות מיעדות על פזורנו ותפוצותנו בזו הגלות פזור נפלא ותפוצה בלי משערת ר"ל, שתהיה אמה אחת מפזרת מקצה הארץ עד קצה הארץ ואח"כ נבואות מיעדות ישיבתנו בזו הגלות זמן ארוך עד אחרית הימים, וכן הבטחות הנביאים על גאלתנו מזו הגלות, וכן יעודים רבים מדברי הנביאים על מפלת מלכות רומי ואשר מלכיות אשר לא תאותנה להיות נשמעות לאמת ישראל בזמן העתיד, וכמו כן נבואות הנאמרות לזמן העתיד אשר לא נתקימו עדין ועתיד להתקים לזמן המיעד בלי ספק.

אמנם יעוד פזורנו ותפוצותנו בזו הגלות שהיא גלות רומי כתוב בתורה: "והפיצך י'י' בכל־העמים מקצה הארץ, ועד־קצה הארץ" (דברים כח, סד) כי בגלות רומי היהודים אנשי בית שני נפזרו ונפוצו בכל הארצות מזרח ומערב לפי שהיו הרומיים מושלים בכל הארצות, והביאום עמהם לצור על ירושלים עמים רבים מכל הארצות, כי לא יכלו ללכדה מפני גבורת היהודים, כי כל יכלת הרומיים מאפס ותהו נחשבו להם, כנזכר בספר יוסיפון (פ"ז). ועמי הארצות ההם שבו כל עם ועם אל ארצו, ר"ל גריציאה (יון) ואלמניא (גרמניה) ואיטליה ואיספניה (ספרד) ופרנציא (צרפת) ולזולתן מן הארצות אשר הן עתה ביד הנוצרים וישמעאלים מה שלא היה כן בזמן חרבן בית ראשון. אז היו היהודים מעטים וחלשים מאד והספיקו להם הבבלים לבדם להכניעם ולהגלותם, לפיכך לא הגלו רק לבבל ככתוב בסוף דברי הימים: "ויגל השארית מן־החרב אל־בבל, ויהיו־לו ולבניו לעבדים עד־מלך מלכות פרס (דב"ה לו,כ) וכן כתוב בעזרא: "העלים משבי הגולה אשר הגלה נבוכדנצר מלך־בבל לבבל, וישובו לירושלם ויהודה איש לעירו" (עזרא ב, א) וכתוב שם: "כל־כלים לזהב ולכסף חמשת אלפים וארבע מאות, הכל העלה ששבצר עם העלות הגולה מבבל לירושלם (עזרא א, יא) הרי אתה רואה מעדות הכתובים האלה כי לא הגלו רק לבבל ולא יצאו רק מבבל א"כ פסוק: "והפיצך י'י' בכל־העמים מקצה הארץ ועד־קצה הארץ" (דברים כח, סד) אי אפשר לפרשו על גלות בבל רק על גלות רומי. וכן מה שאמר הנביא יחזקאל: "והפיצותי אותך בגוים וזריתיך בארצות והתמתי טמאתך ממך (יחזקאל כב טו) א"א שיפרש אלא על זו הגלות האחרונה שהיא גלות הרומיים. כי בגלות בבל לא תמה טמאתם מהם, כי אפלו אחר צאתם מבבל ואחרי בואם לא"י עוד נמצאו בהם נושאי נשים נכריות ומחללי שבתות וזולת אלה עוונות הרבה, ע"כ נתחיבו עוד לגלות בראש גולים ע"י הרומיים בעד עוונותיהם. ע"כ יעוד הנביא שבסבת ארך זו הגלות המרה והקשה יתמו עוונותינו וטמאותינו ממנו, וע"כ לא נוסיף לגלות עוד ככתוב: "תם־עונך בת־ציון לא יוסיף להגלותך" (איכה, ד, כב) וכן מה שכתוב בעמוס: כה אמר י'י' על־שלשה פשעי עזה ועל־ארבעה לא אשיבנו, על הגלותם גלות שלמה להסגיר לאדום" (עמוס א, ו) וכתוב עוד שם: "כה אמר י'י' על־שלשה פשעי־צר ועל ארבעה לא אשיבנו, על־הסגירם גלות שלמה לאדום ולא זכרו ברית אחים" (עמוס א, ט) נבואות אלו נאמרות על העתיד, ר"ל: על חרבן בית שני, כי הפלטים מגלות טיטוס אשר היו בורחים דרך ארץ פלשתים ודרך ארץ צור שהן סמוכים לארץ ישראל, והפלשתים ואנשי צור היו לוקחים אותם ומסגירים אותם ביד אדום, ר"ל: ביד טיטוס ומחנהו. לפי שכל האמות הנוצרים ובראשם הרומיים, הכתוב קורא אותם בכל מקום אדום או בת אדום מצד שקבלו אמונת ישו הנוצרי ע"י כומר אדומי וע"ש אפיפיורוס הראשון וסיעתו שהיו מאדום. ואעפ"י שאמת אדום בכללותם שבו לדת ישראל בימי הורקנוס מלך ישראל אשר הכריחם על ככה, כמזכר ביוסיפיון (כ"ח) עכ"ז אחר החרבן בסור המכריח בראותם השפלות האמה הישראלית, קבלו אמונת ישו קדם שאר כל האמות, על כן כל האמות ההן נקראו בשם אדום ע"ש האמה שנתערבו בה, כאשר האמות שנהפכו לדת הישמעאלים נקראים גם כן ישמעאלים ע"ש המחזיק באמונה ההיא שהיה ישמעאל. מצרף לזה תמצא כי צפן בן אליפז בן עשו אשר נקרא שמו אדום, הוא המולך תחלה בבקעת כנפיא על כל ארץ כתים שהם הרומיים ועל כל ארץ איטליה, כמבאר ביוסיפון (פרק ב). ולהיותו הוא אדומי, על כן האמות הרומיים עם כל הנוצרים הנלוים אליהם נקראים אדומיים ע"ש מלכם הראשון, כמו שעשרת השבטים כלם הכתוב קורא בשם אפרים על שם שמלכם הראשון ירבעם היה משבט אפרים. ומה שאמר על הגלותם גלות שלמה, ר"ל: שלא נשאר להם שריד ופליט שלא היה תחת עול הרומיים, כי בגלות בבל נשארו מהם פליטים הרבה שלא רצו להיות תחת עול כשדים והלכו להם למצרים כאשר הכתוב מעיד בספר ירמיה (מג). ומה שאמר "ולא זכרו ברית אחים" (עמוס א, ט). ר"ל: הברית שהיה בין חירם מלך צור ובין שלמה המלך, שנאמר: "ויכרתו ברית שניהם" (מלכים א ה, כה) והיו קוראים זה לזה אחים, שנאמר: "מה הערים האלה אשר־נתתה לי אחי" (מלכים א ט, יג).

ואמנם על ישיבתנו בזו הגלות זמן ארוך עד מאד וכי אחר בואנו בראש הצרות ובימי התלאות בשוב השם וירחמנו באחרית הימים, וכי ארך הזמן הרב הזה לא חיב אליו ית' לשבת בריתו ושבועתו אשר נשבע לאבותינו. הנה כתוב בתורה: "בצר לך ומצאוך כל הדברים האלה, באחרית הימים ושבת עד־י'י' אלהיך ושמעת בקלו" (דברים ד, ל) ובנבואת הושע כתוב: "כי ימים רבים ישבו בני ישראל אין מלך ואין שר ואין זבח ואין מצבה, ואין אפוד ותרפים: אחר ישבו בני ישראל ובקשו את־י'י' אלהיהם ואת דויד מלכם, ופחדו אל־י'י' ואל טובו באחרית הימים" (הושע ג, ד־ה) זאת הנבואה ג"כ נאמרה על ימי זו הגלות אשר אנחנו בה היום אין לנו מלך ושר מישראל כי ברשות הגוים אנחנו וברשות מלכיהם ושריהם ואין זבח לאל שיגיד עתידות באורים ותמים ואין תרפים לע"ז שהיו מגידים העתידות לדעת המאמינים בהם, וכן אנחנו בזו הגלות כל ישראל. ומה שאמר "אחר ישבו בני ישראל" (שם) זה יהיה באחרית הימים קרוב לעת הישועה שישובו בני ישראל בתשובה ויבקשו את ה' אלהיהם ואת דוד מלכם, כי אז יתחרטו על אמרם: מה לנו חלק בדויד ולא נחלה בבן ישי, כי המורד במלכות בית דוד כאלו מורד בהקב"ה אשר נתן הממלכה ברית מלח לדויד ולזרעו עד עולם, ואז יתקים מאמר ירמיה: "ועבדו את י'י' אלהיהם, ואת דוד מלכם אשר אקים להם" (ירמיהו ל, ט).

וכן בעד הגאלה מזו הגלות גלות רומי תמצא ג"כ בדברי הנביאים בהרבה מקומות. כתוב בתורה: "ושב י'י' אלהיך את־שבותך ורחמך, ושב וקבצך מכל־העמים אשר הפיצך י'י' אלהיך שמה: אם־יהיה נדחך בקצה השמים, משם יקבצך י'י' אלהיך ומשם יקחך: והביאך י'י' אלהיך אל־הארץ אשר־ירשו אבתיך וירשתה, והיטבך והרבך מאבתיך: ומל י'י' אלהיך את־לבבך ואת־לבב זרעך, לאהבה את־י'י' אלהיך בכל־לבבך ובכל נפשך למען חייך" (דברים ל, ג־ו).

הנה תראה שאלו הפסוקים לא נתקימו כלל בשוב יהודה ובנימין מבבל, כי לא שבו רק מ"ב אלפים ושלש מאות וששים (42360) כמבאר בעזרא ב', ורבם נשארו בבבל שלא רצו לעלות לירושלים עד היום הזה כאשר הורה גם לזה החכם המעתיק האחרון לנוצרים סימון בודני בספר עזרא בבאורו סוף סדר ב'. א"כ איך נתקים הבטחת "אם־יהיה נדחך בקצה השמים, משם יקבצך י'י' אלהיך ומשם יקחך". וכי אפלו בזמן בית שני בא"י לא הטיב לנו ולא הרבה אותנו יותר מאבותינו, אם כן במה נתקים הבטחות "והיטבך והרבך מאבתיך" (דברים ל, ה) כאשר הבטיח פה כי כל ימי בית שני היינו בצרה וצוקה ככתוב בדניאל: "ושבעים ששים ושנים תשוב ונבנתה רחוב וחרוץ ובצוק העתים" (דניאל ט, כה) ובנחמיה כתוב: "ולכם הנשמע לעשת את כל־הרעה הגדולה הזאת למעל באלהינו, להשיב נשים נכריות" (שם יג, כז) כמבאר בספר עזרא ונחמיה, א"כ מי יתן ואדע במה נתקים. וכן מה שכתוב בנבואת ישעיה: "אל־תירא כי־אתך אני ממזרח אביא זרעך וממערב אקבצך: אמר לצפון תני ולתימן אל־תכלאי, הביאי בני מרחוק ובנותי מקצה הארץ" (ישעיהו מג, ה־ו) ועוד כתוב בישעיה: "ונשא נס לגוים ואסף נדחי ישראל, ונפצות יהודה יקבץ מארבע כנפות הארץ" (ישעיהו יא, יב) ובנבואת יחזקאל: "וכנסתים אל־אדמתם, ולא־אותיר עוד מהם שם" (יחזקאל לט, כח) אלו הבטחות לא נתקימו בצאתם מבבל לירושלים כלל, אחר אשר בגלות בבל לא היו נפוצים בארבע כנפות הארץ איך תתקים הבטחות "ואסף נדחי ישראל, ונפצות יהודה יקבץ מארבע כנפות הארץ" (ישעיהו יא, יב) ואחר אשר רבם נשארו בגלות כמבאר למעלה, במה איפה נתקימה הבטחת "ולא־אותיר עוד מהם שם" (יחזקאל לט, כח) וכ"ש בישעיה: "ובנו בני נכר חמתיך ומלכיהם ישרתונך, כי בקצפי הכיתיך וברצוני רחמתיך" (ישעיהו ס, י) גם זה היעוד לא נתקים בבית שני כי שם אפלו על היהודים הבונים היו בני נכר מלעיגים ואומרים "מה היהודים האמללים עשים" (נחמ' ג, לד) וגו', מונעים ומשביתים אותם מלבנות החומה כמבאר שם בנחמיה. וכן מה שכתוב: "ומלכיהם ישרתונך" (ישעיהו ס, י) זה ג"כ לא נתקים בבית שני כי כתוב בעזרא: "כי־עבדים אנחנו ובעבדתנו לא עזבנו אלהינו, ויט־עלינו חסד לפני מלכי פרס" (עזרא ט, ט) וגומר. ובנחמיה כתוב: "הנה אנחנו היום עבדים, והארץ־אשר נתתה לאבתינו לאכל את־פריה ואת־טובה הנה אנחנו עבדים עליה: ותבואתה מרבה למלכים אשר־נתתה עלינו בחטאותינו, ועל גויתינו משלים ובבהמתנו כרצונם ובצרה גדולה אנחנו" (נחמ' ט, לו־לז) וכן מ"ש בישעיה: "ופתחו שעריך תמיד יומם ולילה לא יסגרו" (ישעיהו ס, יא) זה היעוד ג"כ לא נתקים בבית שני כי כתוב בנחמיה: "ואמר להם לא יפתחו שערי ירושלם עד־חם השמש" (נחמ' ז, ג) וגו'. הנך רואה לא די שלא נתקימו אלו הבטחות היעודים וההבטחות הנזכרות לעיל בבית שני, אלא עוד נמצא בהן ההיפך כאשר בארנו, ע"כ בלי ספק אלו היעודים וההבטחות כלם ורבים כיוצא בהן אשר לא הזכרנו כאן מורים לגאלתנו מזו הגלות אשר אנחנו בה היום. וכן בעד מפלת כל האמות בכלל ומלכות רומי בפרט בזמן המשיח המקוה, הנה כתוב בתורה: "אראנו ולא עתה אשורנו ולא קרוב, דרך כוכב מיעקב וקם שבט מישראל ומחץ פאתי מואב וקרקר כל־בני־שת" (במדבר כד, יז).

הנך רואה שתהיה מפלת כל בני שת ע"י המשיח אשר יקום מישראל והמשילו הכתוב לכוכב לקיום מלכותו ולרוב פרסום ממשלתו ופעלתו בכל העולם. ולא יוכל הטוען לפרשו על דוד המלך ולא על שום מלך בישראל שימשול בכל העולם שהם בני שת וכל שכן שיפלו לפניו. ועל מפלת רומי בפרט כתוב שם: "והיה אדום ירשה והיה ירשה שעיר איביו, וישראל עשה חיל: וירד מיעקב והאביד שריד מעיר" (במדבר כד, יח). והוא הנאמר בנבואת עובדיה: "ולא־יהיה שריד לבית עשו" (עובדיה א, יח) וחתם באמרו: "וצים מיד כתים וענו אשור וענו־עבר, וגם־הוא עדי אבד" (במדבר כד, כד) והוא הנאמר בדניאל: "ובאו בו ציים כתים ונכאה" (דניאל יא, ל) וגומר. וכבר הזכרנו שהכתיים הם הרומיים כאשר העיר סימון בודנא הנזכר בספר דניאל, בבאורו על זה הפסוק באמרו: "הכתיים הם אנשי ארץ איטליה ושאר אמות לשון לטין שהם הרומיים, וכן הוא דעת חכמינו ז"ל שאעפ"י שהרומיים עם כל אמות הנוצרים בכלל, הכתוב קורא אותם בשם אדום, מ"מ הרומיים בפרט נקראו כתיים, וכן כתב ביוסיפון (פרק א') מספרו: "הכתיים הם הרומיים החונים בבקעות כנפיא על נהר טיברו". וכן גם ישעיה הנביא ע"ה נבא על מפלת מלכות אדום (בפרק לד עין שם) "קרבו גוים לשמע" כי אמר שם על־אדום תרד. עוד אמר: "וטבח גדול בארץ אדום" והתחיל באמרו "כי קצף לי'י' על כל הגוים" להודיע כי אמת אדום בזמן מפלתה תהיה כוללת מלכים רבים וגוים עצומים, והם כל הגוים המתיחדים בדת הנוצרים, ואומר "כי יום נקם לי'י' שנת שלומים לריב ציון" (ישעיהו לד, ח) באר כי לשתי סבות תהיה מפלה כזאת על אמת אדום. האחת, כי יום נקם לה' ורצה למר: על חלול כבוד שמו שמחללים אותו בדרכיהם ואמונתם. והשניה, שנת שלומים לריב ציון, ר"ל: על שהריעו לבני ציון שהם אדום ישראלית בחרבן בבית שני וכן בהיותם בגלות תחת ידיהם, ואחר שסים מפלת אדום מיד סמך לה תשועת ישראל והתחיל: "יששום מדבר וציה, ותגל ערבה ותפרח כחבצלת" (ישעיהו לה, א) וחתם באמרו: "ופדויי י'י' ישבון ובאו ציון ברנה ושמחת עולם על־ראשם, ששון ושמחה ישיגו ונסו יגון ואנחה" (ישעיהו לה, י) והיא אשר נבא ירמיה הנביא במגלת איכה: "תם עונך בת־ציון לא יוסיף להגלותך, פקד עונך בת־אדום גלה על־חטאתיך" (איכה ד, כב) הודיע כי כשתחרוב אדום שהם הרומיים והנלוים אליהם המגלים את ישראל מארצם אז יצאו כל ישראל מזו הגלות ולא יוסיפו עוד לגלות, וכמ"ש ישעיה הנביא: "המתקדשים והמטהרים אל־הגנות אחר אחת בתוך אכלי בשר החזיר והשקץ והעכבר, יחדו יספו נאם־י'י'" (ישעיהו סו, יז) רמז לאבדן שתי אמות הגדולות אשר אמת ישראל בזו הגלות תחת ידיהם, והם אדום וישמעאל. כי באמרו "המתקדשים והמטהרים אל־הגנות אחר אחת בתוך", רמז אל אמת ישמעאל שהם מראים עצמם קדושים וטהורים ברחיצת גופיהם כמה פעמים בכל יום ואוכלי כל טמאה ומה תועיל להם טהרה מבחוץ. ובאמרו: "אכלי בשר החזיר והשקץ והעכבר", רמז לאדום. ואחר אשר הזכיר אבדון שתי האמות האלה הזכיר מיד יציאת ישראל מזו הגלות. ככתוב שם: "והביאו את־כל־אחיכם מכל־הגוים מנחה לי'י' בסוסים וברכב ובצבים ובפרדים ובכרכרות על הר קדשי ירושלם אמר י'י'" (ישעיהו סו, כ) וגומר. וכן בנבואות יואל בסוף הספר כתוב: "מצרים לשממה תהיה ואדום למדבר שממה תהיה, מחמס בני יהודה אשר־שפכו דם־נקיא בארצם" (יואל ד, יט).

הנה תראה שמלכות ישמעאלים הכתוב מכנה אותם בשם מצרים ע"ש הגר המצרית אם ישמעאל ואשתו שהיתה גם כן מצרית ככתוב: "ותקח־לו אמו אשה מארץ מצרים" (בראשית כא, כא) ובשם אדום מכנה אמת הנוצרים, כמנהגו משאר מקומות לסבה שבארנו. והזכיר אבדן שתי אמות האלה לבד, לפי שהן הרעו לשבטי יהודה ובנימין הגלוים ביניהם, כי שפכו דמם כמים בארצם על לא חמס בכפיהם, על עלילות הגזרות והשמדות שהיו גוזרים עליהם. ומ"ש: "מחמס בני יהודה" ולא אמר בני ישראל, הודיע שעל זו הגלות נאמר זה הפסוק שעשרת השבטים שהגלה מלך אשור לא היה תחת שתי האמות האלה בשום זמן כלל, ואחר אשר הזכיר אבדן שתי אמות האלה החומסות, הזכיר מיד קיום בני יהודה המתנחמים מהם באמרו שם: "ויהודה לעולם תשב, וירושלם לדור ודור" (יואל ד, כ) וכן גם עובדיה הנביא נבא על מפלת אדום שתהיה בזמן תשועת ישראל ככתוב: "והיה בית־יעקב אש ובית יוסף להבה ובית עשו לקש ודלקו בהם ואכלום, ולא־יהיה שריד לבית עשו כי י'י' דבר (עובדיה א, יח) וחתם נבואתו באמרו: "ועלו מושעים בהר ציון לשפט את־הר עשו והיתה לי'י' המלוכה" (שם) והוא אשר נבא יחזקאל הנביא: "ונתתי את־נקמתי באדום ביד עמי ישראל ועשו באדום כאפי וכחמתי, וידעו את־נקמתי נאם אדני אלהים" (יחזקאל כה, יד) וידוע שכל הנבואות האלה אשר הזכרנו לא נתקימו עדין כלל ועתידות להתקים לימות המשיח האמתי אשר אנחנו מקוים ביאתו.

הא', קבוץ שעשרת השבטים והתחברם עם שבט יהודה ובנימין והשמעם מלך אחד שיהיה מזרע דוד המלך ע"ה, כאשר מבאר ביחזקאל (לז) מפסוק: "ואתה־בן אדם קח־לך עץ אחד וכתב עליו ליהודה ולבני ישראל חבריו, ולקח עץ אחד וכתוב עליו ליוסף עץ אפרים וכל־בית ישראל חבריו" (יחזקאל לז, טז) וגומר, עד סוף הפרק ע"ש.

הב', גוג ומגוג ונפילתם על הרי ישראל ושיבערו אש יושבי ערי ישראל בנשק ומגן וצנה בקשת ובחצים ובמקל יד וברומח שבע שנים, ככתוב ביחזקאל (פרק (לח) ו־(לט). ובזכריה כתוב: "וזאת תהיה המגפה אשר יגף י'י' את־כל־העמים אשר צבאו על־ירושלם, המק בשרו והוא עמד על־רגליו ועיניו תמקנה בחריהן ולשונו תמק בפיהם" (זכריה יד, יב) והיא אמרו בנבואת ישעיה בסוף הספר: "ושמתי בהם אות ושלחתי מהם פליטים" (ישעיהו סו, יט)

הג', בקיעת הר הזתים והוא הר ידוע סמוך לירושלים, אין ביניהם רק עמק יהושפט בלבד, ככתוב בזכריה: "ועמדו רגליו ביום־ההוא על הר הזתים אשר על־פני ירושלם מקדם ונבקע הר הזיתים מחציו מזרחה וימה גיא גדולה מאד, ומש חצי ההר צפונה וחציו נגבה" (זכריה יד, ד)

הד', כריתת ויבשת נהר מצרים ונהר פרת בזמן קבוץ נדחי נפוצות יהודה מארבע כנפות הארץ לעבור לישראל ביבשה בתוכם כמו שעברו בצאתם ממצרים בתוך הים סוף, ככתוב בישעיה: "והחרים י'י' את לשון ים־מצרים והניף ידו על־הנהר בעים רוחו, והכהו לשבעה נחלים והדריך בנעלים: והיתה מסלה לשאר עמו אשר ישאר מאשור, כאשר היתה לישראל ביום עלתו מארץ מצרים" (ישעיהו יא, טו־טז)

הה', יציאת מים חיים מירושלים מבית המקדש חצים אל הים הקדמוני וחצים אל הים האחרון ובכור כל עץ מאכל אשר יעלו על שפת הנחל מחדש לחדש, ככתוב ביחזקאל מפסוק: "וישבני אל־פתח הבית והנה־מים יצאים מתחת מפתן הבית קדימה" (יחזקאל מז, א) וגומר עד פסוק: "ועל־הנחל יעלה על־שפתו מזה ומזה כל־עץ־מאכל לא יבול עלהו ולא־יתם פריו לחדשיו יבכר כי מימיו מן־המקדש המה יוצאים, והיה פריו למאכל ועלהו לתרופה" (יחזקאל מז, יב) וכתוב בזכריה: "והיה ביום ההוא יצאו מים־חיים מירושלם חצים אל־הים הקדמוני וחצים אל־הים האחרון, בקיץ ובחרף יהיה" (זכריה, יד ח) וכן בסוף הספר יואל כתוב: "ומעין מבית י'י' יצא והשקה את־נחל השטים" (יואל יד ח)

הו', שיחזקו "עשרה אנשים מכל לשנות הגוים, והחזיקו בכנף איש יהודי לאמר נלכה עמכם כי שמענו אלהים עמכם" ככתוב בזכריה (ח, כג)

הז', עלית שארית האמות לירושלים "מדי שנה בשנה להשתחות למלך י'י' צבאות ולחג את חג הסכות" ככתוב בזכריה (יד, טז).

הח', ביאת האמות בשבתות ובחדשים להשתחוות בירושלים ככתוב בסוף הספר ישעיה: "והיה מדי־חדש בחדשו ומדי שבת בשבתו, יבוא כל־בשר להשתחות לפני אמר י'י'" (ישעיהו סו, כג).

הט', ההכרתת העצבים וזכרם ונביאי השקר ורוח הטמאה מן הארץ ככתוב בזכריה: "והיה ביום ההוא נאם י'י' צבאות אכרית את־שמות העצבים מן־הארץ ולא יזכרו עוד, וגם את־הנביאים ואת רוח־הטמאה אעביר מן־הארץ: (זכריה יג, ב) ובישעיה כתוב: "והאלילים כליל יחלף" (ישעיהו ב, יח). עוד שם: "נסגו אחור יבשו בשת הבטחים בפסל, האמרים למסכה אתם אלהינו" (ישעיהו מב, יז) ובספר תהלים: "יבשו כל־עבדי פסל המתהללים באלילים, השתחוו־לו כל־אלהים" (תהילים צז, ז)

הי', שתהיה בכל העולם אמונה אחת ודת אחת והיא דת ישראל כאשר כתוב בישעיה "בי נשבעתי יצא מפי צדקה דבר ולא ישוב, כי־לי תכרע כל־ברך תשבע כל־לשון" (ישעיהו מה, כג) ושם כתוב: "עורי עורי לבשי עזך ציון, לבשי בגדי תפארתך ירושלם עיר הקדש כי לא יוסיף יבא־בך עוד ערל וטמא" (ישעיהו נב, א) עוד שם: המתקדשים והמטהרים אל־הגנות אחר אחת בתוך אכלי בשר החזיר והשקץ והעכבר, יחדו יספו (ישעיהו סו, יז) וגומר. וכתוב בזכריה: "והסרתי דמיו מפיו ושקציו מבין שניו ונשאר גם־הוא לאלהינו, והיה כאלף ביהודה ועקרון כיבוסי" (זכריה ט, ז) ושם: "והיה י'י' למלך על־כל־הארץ, ביום ההוא יהיה י'י' אחד ושמו אחד" (זכריה יד, ט) וגו'. ויתבאר ענינו ג"כ בפרק מ"ד וזולתם מהפסוקים המורים על זה הענין, כגון שיבאו כל הגוים מדי חדש בחדשו ומדי שבת בשבתו להשתחוות לפני יי' וכי הגוים הרחוקים יעלו מדי שנה בשנה לירושלים לחוג את חג הסכות כאשר הזכרנו.

הי"א שתהיה בכל העולם מלכות אחת והיא מלכות ישראל הנקראים קדושי אל, ככתוב: "אראנו ולא עתה אשורנו ולא קרוב, דרך כוכב מיעקב וקם שבט מישראל ומחץ פאתי מואב וקרקר כל־בני־שת" (במדבר כד, יז)

ובישעיה "והיו מלכים אמניך ושרותיהם מיניקתיך אפיים ארץ ישתחוו־לך ועפר רגליך ילחכו, וידעת כי־אני י'י' אשר לא־יבשו קוי" (ישעיהו מט, כג)

ושם: "ובנו בני־נכר חמתיך ומלכיהם ישרתונך, כי בקצפי הכיתיך וברצוני רחמתיך: ופתחו שעריך תמיד יומם ולילה לא יסגרו, להביא אליך חיל גוים ומלכיהם נהוגים: כי־הגוי והממלכה אשר לא־יעבדוך יאבדו, והגוים חרב יחרבו" (ישעיהו ס, י־יב)

ובדניאל: ומלכותא ושלטנא ורבותא די מלכות תחות כל־שמיא יהיבת לעם קדישי עליונין, מלכותה מלכות עלם וכל שלטניא לה יפלחון וישתמעון: (דניאל ז, כז)

הי"ב, שיהיה שלום ושלוה בכל העולם אחר מלחמות גוג ומגוג ולא יצטרכו בני אדם לכל כלי זין, ככתוב בישעיה: "וכתתו חרבותם לאתים וחניתותיהם למזמרות לא־ישא גוי אל־גוי חרב ולא־ילמדו עוד מלחמה" (ישעיהו ב, ד). וכן במיכה "וכתתו חרבתיהם לאתים וחניתתיהם למזמרות לא־ישאו גוי אל־גוי חרב ולא־ילמדון עוד מלחמה: (מיכה ד, ג) וכן בהושע כתוב: "וקשת וחרב ומלחמה אשבור מן־הארץ והשכבתים לבטח" (הושע ב, כ).וכן בזכריה "והכרתי־רכב מאפרים וסוס מירושלם ונכרתה קשת מלחמה ודבר שלום לגוים (זכריה ט, י) וגו'.

הי"ג, שיהיה שלום בארץ ישראל אפלו בין החיות הרעות והבהמות הביתיות שלא יזיקו אלו לאלו וכ"ש שלא יזיקו לבני אדם, ככתוב בישעיה: "וגר זאב עם־כבש ונמר עם־גדי ירבץ, ועגל וכפיר ומריא יחדו ונער קטן נהג בם: ופרה ודב תרעינה יחדו ירבצו ילדיהן, ואריה כבקר יאכל־תבן: ושעשע יונק על־חר פתן ועל מאורת צפעוני גמול ידו הדה: לא־ירעו ולא־ישחיתו בכל־הר קדשי כי־מלאה הארץ דעה את י'י' כמים לים מכסים" (ישעיהו יא, ו־ט) עוד שם: "זאב וטלה ירעו כאחד ואריה כבקר יאכל־תבן ונחש עפר לחמו, לא־ירעו ולא־ישחיתו בכל הר קדשי אמר י'י' (ישעיהו סה, כה)

וביחזקאל: "וכרתי להם ברית שלום והשבתי חיה־רעה מן־הארץ וישבו במדבר לבטח וישנו ביערים" (יחזקאל לד, כה) עוד שם: "ולא־יהיו עוד בז לגוים וחית הארץ, לא תאכלם וישבו לבטח ואין מחריד" (יחזקאל לד, כח) וכן בהושע: "וכרתי להם ברית ביום ההוא עם־חית השדה ועם־עוף השמים ורמש האדמה, וקשת וחרב ומלחמה אשבור מן־הארץ והשכבתים לבטח" (הושע, ב, כ)

הי"ד, שלא יהיו עוונות וחטאים בעולם בפרט באמת ישראל כ"א במקרה, ככתוב בתורה: "ומל י'י' אלהיך את־לבבך ואת־לבב זרעך, לאהבה את־י'י' אלהיך בכל־לבבך ובכל־נפשך למען חייך" (דברים ל, ו) ובישעיה:

"ועמך כלם צדיקים לעולם יירשו ארץ, נצר מטעי מעשי ידי להתפאר" (ישעיהו ס, כב) ובירמיה: "בעת ההיא יקראו לירושלם כסא י'י' ונקוו אליה כל־הגוים לשם י'י' לירושלם, ולא ילכו עוד אחרי שררות לבם הרע" (ירמיהו ג, יז) עוד שם: "בימים ההם ובעת ההיא נאם־י'י' יבקש את־עון ישראל ואיננו "ואת חטאת יהודה ולא תמצאינה, כי אסלח לאשר אשאיר" (ירמיהו נ, כ). וביחזקאל: "וזרקתי עליכם מים טהורים וטהרתם מכל טמאותיכם, ומכל־גלוליכם אטהר אתכם: ונתתי לכם לב חדש ורוח חדשה אתן בקרבכם, והסרתי את־לב האבן מבשרכם ונתתי לכם לב בשר: ואת־רוחי אתן בקרבכם ועשיתי את אשר־בחקי תלכו ומשפטי תשמרו ועשיתם" (יחזקאל לו, כה־כז) עוד שם: "ולא יטמאו עוד בגלוליהם ובשקוציהם ובכל פשעיהם, והושעתי אתם מכל מושבתיהם אשר חטאו בהם וטהרתי אותם והיו־לי לעם ואני אהיה להם לאלהים: ועבדי דוד מלך עליהם ורועה אחד יהיה לכלם, ובמשפטי ילכו וחקתי ישמרו ועשו אותם" (יחזקאל לז, כג־כד)

וכן בצפניה: "שארית ישראל לא־יעשו עולה ולא־ידברו כזב ולא־ימצא בפיהם לשון תרמית, כי־המה ירעו ורבצו ואין מחריד" (צפ' ג, יג)

הט"ו, שלא תהינה צרות, דאגות ואנחות בכל א"י וע"כ יאריכו ימים עם י'י' ויהיו חיים טובים, ככתוב בישעיה: "אשר המתברך בארץ יתברך באלהי אמן והנשבע בארץ ישבע באלהי אמן, כי נשכחו הצרות הראשנות וכי נסתרו מעיני" ( ישעיהו סה, טז)

וכתוב שם: "וגלתי בירושלם וששתי בעמי, ולא־ישמע בה עוד קול בכי וקול זעקה: לא־יהיה משם עוד עול ימים וזקן אשר לא־ימלא את ימיו, כי הנער בן־מאה שנה ימות והחוטא בן־מאה שנה יקלל: ובנו בתים וישבו ונטעו כרמים ואכלו פרים: לא יבנו ואחר ישב לא יטעו ואחר יאכל, כי כימי העץ ימי עמי ומעשה ידיהם יבלו בחירי" (ישעיהו סה, יט־כב)

הט"ז, שתשוב השכינה עוד לישראל כבראשונה ותרבה הנבואה והחכמה בישראל, ככתוב ביחזקאל: "וכרתי להם ברית שלום ברית עולם יהיה אותם, ונתתים והרביתי אותם ונתתי את־מקדשי בתוכם לעולם: והיה משכני עליהם והייתי להם לאלהים, והמה יהיו לי לעם: וידעו הגוים כי אני י'י' מקדש את־ישראל, בהיות מקדשי בתוכם לעולם" (יחזקאל לז,כו־כח)

וכן שם: "ולא־אסתיר עוד פני מהם, אשר שפכתי את־רוחי על־בית ישראל נאם אדני אלהים" (יחזקאל לט, כט) עוד שם: "ויאמר אלי בן־אדם את מקום כסאי ואת־מקום כפות רגלי אשר אשכן־שם בתוך בני־ישראל לעולם" (יחזקאל מג, ז) וכן בסוף הספר: "סביב שמנה עשר אלף, ושם־העיר מיום י'י' שמה" ונבואת יואל: "וידעתם כי אני י'י' אלהיכם שכן בציון הר־קדשי, והיתה ירושלם קדש וזרים לא־יעברו בה עוד (יואל ד, יז)

ובישעיה כתוב: "כי־מלאה הארץ דעה את־י'י' כמים לים מכסים" (ישעיהו יא, ט) וכן בירמיה: "ולא ילמדו עוד איש את־רעהו ואיש את־אחיו לאמר דעו את־י'י' כי כולם ידעו אותי למקטנם ועד־גדולם נאם־י'י' כי אסלח לעונם ולחטאתם לא אזכר־עוד" (ירמיהו לא, לג) וכבר הזכרנו רב פסוקי אלו הנבואות בפרק א'.

הי"ז, ביאת אליהו הנביא ע"ה, ככתוב בסוף ספר מלאכי: "הנה אנכי שלח לכם את אליה הנביא, לפני בוא יום י'י' הגדול והנורא" (מלאכי ג, כג)

הי"ח, בנין הבית לעתיד בכל צורותיו ומשפטיו ושכינת הכבוד בתוכו לעולם, כפי מה שהתבאר בספר יחזקאל (בפרק מ־מה).

הי"ט, חלוקת הארץ לי"ב שבטי ישראל כאשר מבאר שם ביחזקאל (מז, יג) מפסוק: "כה אמר אדני אלהים גה (זה הגבול) גבול אשר תתנחלו את־הארץ לשני עשר שבטי ישראל יוסף חבלים" וגומר עד סוף הספר.

הכ', תחית המתים, ככתוב בתורה: "ראו עתה כי אני אני הוא ואין אלהים עמדי, אני אמית ואחיה מחצתי ואני ארפא ואין מידי מציל" (דברים לב, לט) ובישעיה: "יחיו מתיך נבלתי יקומון, הקיצו ורננו שכני עפר כי טל אורת טלך וארץ רפאים תפיל" (כו, יט) וכן בדניאל: "ורבים מישני אדמת־עפר יקיצו, אלה לחיי עולם ואלה לחרפות לדראון עולם" (דניאל יב, ב) אלו נבואות וכיוצא בהן לא נתקימו עדין בלי ספק ועתידות להתקים בהכרח, כי לא איש אל ויכזב. וכלן מעידות ומגידות שעדין לא בא משיח המיעד מפי הנביאים ע"ה אשר אנחנו מיחלים לביאתו, א"כ לא נתקימו כל ההבטחות הכתובות בדברי הנביאים בימי בית שני כאשר אמרת

ואם כל אלה הראיות תמעיטו בעיניך, תעין עוד בספר דניאל וגם הוא יגיד לך את הרשום בכתב אמת כי מה שנראה לנבוכדנצר צלם מד' חתיכות זו למטה מזו שהן: זהב, כסף, נחשת וברזל, היו רמזים לארבע מלכיות המושלים על ישראל זו אחר זו, ר"ל: שהזהב הוא רומז על מלכות בבל, הכסף למלכות מדיי ופרס, הנחשת למלכות יון, הברזל הוא רומז למלכות רומי, שהיא מלכות רביעית המושלת עלינו עתה בעוונותינו. ומה שנראה לו ברזל מערב בחרש טיט הוא מלכות ישמעאל לפי ששתי אלו המלכיות, ר"ל: מלכות רומי ומלכות ישמעאל נחשבים למלכות אחת שלא שלטה אחת מהן לבדה בעולם אחרי התערבותן. ומה שדומה מלכות רומי לברזל ומלכות ישמעאל לחרש טיט, הוא להודיע נגדותם והשחתתם זה לזה, ומ"ש "מתערבין להון בזרע אנשא ולא להון דבקין דנא עם דנא" (דניאל ב, כג) הודיע שיהיו הרבה נוצרים תחת יד ישמעאלים והרבה ישמעאלים תחת יד נוצרים, ועכ"ז לא נתחתנו אלו עם אלו. ומ"ש "התגזרת אבן די־לא בידין ומחת לצלמא על־רגלוהי" (שם ב, לד). הודיע שהשחתת הצלם, ר"ל: האמות עובדי הצלמים אשר יהיה ע"י האבן הנגזר לאבוד אדום, שהוא רמז למלך המשיח אשר לא בכח ימשול רק בהשגחת אלהים, לא יהיה בימי מלכות בבל ולא בימי מלכי מדיי ופרס וגם לא בימי מלכות יון אלא בימי הרומיים והישמעאלים הנרמזים ברגלי הצלם, ע"כ יחד הכאת האבן לרגלי הצלמים ולא לשאר אבריו. והתבאר ג"כ שהמלכות החמישית שאינה מכלל הצלם יחרב וישחית הצלם כלו ואחר כך לא תהיה שום ע"ז בעולם רק דת אחת והיא דת ישראל כאשר בארנו. והוא אשר אמר: "וביומיהון די מלכיא אנון יקים אלה שמיא מלכו די לעלמין לא תתחבל ומלכותה לעם אחרן לא תשתבק, תדק ותסיף כל־אלין מלכותא והיא תקום לעלמיא" (דניאל ב, מד) הרי הודיע כי בסוף ימי אלה המלכיות שהם אדום וישמעאל יקים אלהי השמים מלכות קימת עד עולם והיא מלכות ישראל אשר תשבר ותאבד כל המלכיות אשר לא תאותנה להיות תחת עבודתה וממשלתה והוא אשר הודיע המלאך לדניאל בפתרון חלומו של דניאל "ומלכותא ושלטנא ורבותא די מלכות תחות כל־שמיא יהיבת לעם קדישי עליונין, מלכותה מלכות עלם וכל שלטניא לה יפלחון וישתמעון" (דניאל ז, כז)

והוא אשר אמר בנבואת ישעיה: "כי־הגוי והממלכה אשר לא־יעבדוך יאבדו והגוים חרב יחרבו" (ישעיהו ס, יב) ולהיות "לעם קדישי עליונין" רומז לאמות ישראל, אין בו שום ספק כי בהרבה מקומות בתורה בנביאים ובכתובים הכתוב קורא אותן כן, ואזכיר מקצתם בתורה: "ואתם תהיו־לי ממלכת כהנים וגוי קדוש, אלה הדברים אשר תדבר אל בני ישראל" (שמות יט, ו) ובסימן כ"ב: "ואנשי־קדש תהיון לי, ובשר בשדה טרפה לא תאכלו לכלב תשלכון אתו" (שמות כב, ל) בספר דברים: "כי עם קדוש אתה לי'י' אלהיך, בך בחר י'י' להיות לו לעם סגלה מכל העמים ( דברים ז, ב) וגו'. וכן סימן י"ד עוד שם: "לא תאכלו כל־נבלה לגר אשר־בשעריך תתננה ואכלה או מכר לנכרי כי עם קדוש אתה לי'י' אלהיך" (דברים יד, כא) ובנבואת ישעיה: "וקראו להם עם־הקדש גאולי י'י'" (ישעיהו סב, יב) וגומר. ובסימן סג: "למצער ירשו עם־קדשך צרינו בוססו מקדשך" (ישעיהו סג, יח) ובנבואת ירמיה: "קדש ישראל לי'י' ראשית תבואתה, כל־אכליו יאשמו" (ירמיהו ב, ג) וגומר. ובכתובים בספר דניאל: "ויקבלון מלכותא קדישי עליונין, ויחסנון מלכותא עד־עלמא ועד עלם עלמיא" (דניאל ז, יח) וגומר, "עד די אתה עתיק יומיא ודינא יהב לקדישי עליונין, וזמנא מטה ומלכותא החסנו קדישין" (דניאל ז, כב) וגומר. "ומלין לצד עלאה ימלל ולקדישי עליונין יבלא ויסבר להשניה זמנין" (דניאל ז, כה) וגומר. וכן שם: "וככלות נפץ יד־עם קדש תכלינה כל־אלה" (דניאל יב, ח)

כאשר הורה גם בעל מחלוקתנו המעתיק הנוצרי סימון בודנא בבאורו על הפסוק כי עם קדש הוא אמת ישראל, והנה שהוכחנו בנבואות המבארות בתכלית הבאור על פזורנו בזה הגלות פזור נפלא ועל ישיבתנו בה עד אחרית הימים וכן על גאלתנו מזו הגלות. וכמו כן על מפלת ואבדון הגוים אשר לא יהיו נשמעים לישראל ומפלת מלכות רומי בפרט. וכן נבואות רבות אשר עדין לא נתקימו ועתידות להתקים, בהכרח איך תוכל להכחישם, ובלי ספק כי דברים אלו לא יכחישם רק המכחיש אור השמש ובזה יהיה די ויותר מדי למבינים.

‏‏

#1.7 פרק ז

ומה שטוענים הנוצרים באמרם: הנה מצינו כי בגלות מצרים לא ישבתם רק ת' (400) שנה ובגלות בבל רק ע' (70) שנה, א"כ למה בזו הגלות שהיא גלות רומי אתם נמקים זה יותר מאלף ות"ק (1500) שנים ולא עוד, אלא שלהיותכם באותן הגליות הקודמות הייתם יודעים קץ הגאלה קדם בואכם בגלות ההיא, לפי שהשי"ת הודיע לאברהם בנבואה קץ גלות מצרים שיהיה בסוף ת' (400) שנה, וכן הודיע השם לירמיה ולשאר נביאים בדורו קץ גלות שיהיה בסוף ע' (70) שנה, (ככתוב בירמיה כ"ט), לפי שהיה מכון מאתו י"ת להוציאם מאותן הגליות, ובהיות כי קץ זו הגלות לא הודיע השם לשום נביא ואינם יודעים אותו, א"כ נראה בלי ספק שאין רצון השם להוציא אתכם מזו הגלות אלא יתקים בכם היעוד הנאמר עליכם, ככתוב: "ואבדתם בגוים, ואכלה אתכם ארץ איביכם" (ויקרא כו, לח) ואפלו השכל מורה על כן אם היה רצון השם להוציא אתכם מזו הגלות, למה היה עוזב אתכם זמן גדול בזו הגלות הגדולה, כי דבר שלא נשמע ונראה תוך אלף שנים ות"ק (1500) שנה, אי אפשר הראותו אחר כך.

התשובה: סבת הודיעת קץ גלות מצרים לאברהם אבינו ע"ה, היתה זאת לפי שהבטיחו השי"ת לתת לו זרע ברך י'י' אשר ירשו ארץ מברכת שהיתה נכבשת אז בידי שבע אמות, א"כ הודיעו כי נתינת הארץ ההיא לזרעו לא תהיה מיד אחרי היות לו זרע, רק אחרי שיעברו מלדת יצחק בנו ת' (400) שנה, ככתוב: "ויאמר לאברם ידע תדע כי־גר יהיה זרעך בארץ לא להם ועבדום וענו אתם, ארבע מאות שנה" (בראשית טו, יג) והוא מקרא מסרס, ובאורו: גר יהיה זרעך בארץ לא להם ארבע מאות שנה ועבדום וענו אתם. והראיה על זה, כי מלת אתם מפסקת באתנחתא, וכמוהו "כי כל־אכל חמץ ונכרתה הנפש ההוא מישראל מיום הראשן עד־יום השבעי" (שמות יב, טו) הוא כמו שנכתב מלת ונכרתה אחר יום השביעי, ר"ל: מסרס ורבים כן.

וכן מצינו שיצחק ויעקב ובניו היו גרים בארץ הזאת. ובתהלים: "ויעקב גר בארץ־חם" (תהילים קה, כג) וכן "ויאמרו אל־פרעה לגור בארץ באנו" (בראשית מז, ד) וגרותם בארץ פלשתים ובארץ כנען, שנולד יצחק עד בא יעקב למצרים, היה ק"צ (190) שנה, כי יעקב בן ק"ל (130) שנה ירד למצרים ויצחק בן ס' (60) בהולידו, א"כ מעת שבא יעקב ובניו למצרים עד זמן קץ הגזירה, לא ישבו שם רק ר"י (210) שנה. ואין למר שנתעכבו במצרים ת' (400) שנה, כי קהת מיורדי מצרים היה, וכשתחשב כל שנותיו של קהת ושל עמרם ופ' (80) שנה של משה לא תמצאם אלא ש"נ (350) שנה ויצטרך להוציא מזה המספר שני חיי קהת קדם בואו למצרים ושני חיו אשר חי אחרי הולידו את עמרם, וכן שני חיי עמרם אחרי הולידו את משה, א"כ מחיב שיתחיל מספר ת' (400) שנה מעת שנולד יצחק אבינו ע"ה, והיו ימי גזרות הגירות בשאר ארצות עם ימי הגירות והעבודה והענוי אשר בארץ מצרים, בכלל ת' (400) שנה. והסבה אשר בעבורה נגזר עליהם להתעכב במצרים עד אותו הזמן בארה הכתוב שם באמרו "ודור רביעי ישובו הנה, כי לא־שלם עון האמרי עד־הנה" (בראשית טו,טז) ואמר: "ודור רביעי" הרצון בו: קהת, עמרם, אהרון, אלעזר, ואמר: "כי לא־שלם עון האמרי עד־הנה" הרצון בו: עד אותו הזמן לא התמלא סאתו. והזכיר האמרי, כי הוא החזק שבשבעה עמים והכל בכללו, ככתוב: "ואנכי השמדתי את־האמרי מפניהם אשר כגבה ארזים גבהו וחסן הוא כאלונים" (עמוס ב, ט) ומ"ש הכתוב במקום אחר: "ומושב בני ישראל אשר ישבו במצרים, שלשים שנה וארבע מאות שנה" (שמות יב, מ) הרצון בו: עד תשלום ת"ל (430) שנה, כי הגזרה היתה לזרעו של אברהם אבינו ע"ה להיות בזרות ועבדות ועוני ת' (400) שנה לבד, והשלשים שנה נתאספו עליהם בעון הדור ההוא, ככתוב "וימרו־בי ולא אבו לשמע אלי איש את־שקוצי עיניהם לא השליכו ואת־גלולי מצרים לא עזבו, ואמר לשפך חמתי עליהם לכלות אפי בהם בתוך ארץ מצרים" (יחזקאל כ, ח) וע"כ ארכה גלותם עוד ל' (30) שנה, והיה ראוי שתאריך יותר אלא שצעקו אל י'י' מכבד העבדה והענוי, כהכתוב: "ויאנחו בני־ישראל מן־העבדה ויזעקו, ותעל שועתם אל־האלהים מן־העבדה" (שמות ב, כג) וכתוב: "ועתה הנה צעקת בני־ישראל באה אלי, וגם ראיתי את־הלחץ אשר מצרים לחצים אתם" (שמות ג, ט), להודיע כי לא היו ראוים להגאל בהגיע זמן קץ הגזירה, אלא שקבל השם נאקתם וצעקתם מפני צער הגדול אשר היו בו. ואין לתמה על זה שהרי נתארך מהם עוד מ' (40) שנה במדבר בעון המרגלים, כי לולא חטא המרגלים היו נכנסים מיד לארץ. ועכ"ז נתקימה בהם הבטחות ודור רביעי ישובו הנה, כאשר בארנו.

וכן סבת קץ גלות בבל לירמיה הנביא היתה זאת לפי שגלות בבל נגזרה בעון השמיטות, כי בהיותם על ארצם לא שבתו ע' (70) שמיטות, ע"כ הכרחו לשבת בגלות ע' (70) שנים רצופים, ככתוב: "אז תרצה הארץ את שבתתיה כל ימי השמה ואתם בארץ איביכם, אז תשבת הארץ והרצת את־שבתתיה: כל ימי השמה תשבת את אשר לא שבתה בשבתתיכם בשבתכם עליה" (ויקרא כו, לד־לה) וכתוב: למלאות דבר־י'י' בפי ירמיהו עד־רצתה הארץ את־שבתותיה כל ימי השמה שבתה למלאות שבעים שנה" (דה"ב לו, כא)

אמנם הסבה שלא נודע קץ זו הגלות אשר אנחנו בה היא זאת לפי שזו הגלות נגזרה לכפר עוונות ופשעים וחטאים אשר חטאו ישראל מיום כניסתם לארץ עד בואם בגלות לפי שהעוונות הם טמאה חמורה לנפשות החוטאים והם מבדילים ביניהם ובין אלהים, ע"כ יצטרכו אל הכבוס ואל הטהרה עם רב הכאות ושחיטות אשר יעשו להם בארך ימי זאת הגלות, כי בגלות בבל לא נטהרו כראוי כי לא נתכפר להם רק עון השמיטה אשר לא שבתו בשבתם על א"י, אבל שאר עוונות ופשעים וחטאים כגון: גלוי עריות, ע"ז, וש"ד וזולתם, לא נתכפרו בגלות בבל לקצר הזמן, ע"כ גזרה החכמה האלהית שיבואו בזו הגלות ושיתעכבו פה זמן ארך מאד עד אחרית הימים לקבל ענשים לכלה פשע ע"ז ולהתם חטא ג"ע ולכפר עון ש"ד, ככתוב ביחזקאל: "והפיצותי אותך בגוים וזריתיך, בארצות והתמתי טמאתך ממך" (יחזקאל כב טו). וכתוב: "תם־עונך בת־ציון לא יוסיף להגלותך" (איכה ד, כב)

אמנם בגלות בבל לא די שלא תמו עוונותיהם זולת עוון השמיטה, אלא עוד הוסיפו לחטוא א"כ הכרחו לגלות עוד לכפר על עוונות וחטאים כי אחר שיתכפרו עוונותינו ותתם טמאתינו ביסורי הגלות המרה והקשה הזאת, אז לא ישובו לחטוא עוד ואז יתקים בנו המקרא שכתוב בתורה: "ומל י'י' אלהיך את־לבבך ואת־לבב זרעך, לאהבה את־י'י' אלהיך בכל־לבבך ובכל־נפשך למען חייך" (דברים ל', ו). וכן: "ונתתי לכם לב חדש ורוח חדשה אתן בקרבכם, והסרתי את־לב האבן מבשרכם ונתתי לכם לב בשר: בשר: ואת־רוחי אתן בקרבכם, ועשיתי את אשר־בחקי תלכו ומשפטי תשמרו ועשיתם" (יחזקאל לו, כה־כז) וכן שאר ההבטחות כיוצא באלו אשר לא נתקימו עדין, ובהיות שהיה מכון השי"ת להאריך ימי הגלות ארך נפלא מאד לרבוי עוונינו ופשעינו וחטאתינו ושתהיה הגאלה כללית ונצחית תלויה בתשובותינו, ע"כ גזרה חכמתו ית' להעלים קץ הגאלה העתידה אפלו מהנביאים, ככתוב: "הלא הוא כמס עמדי, חתום באוצרתי" (דברים לב, לד) וכתוב: "כי־סתמים וחתמים הדברים עד־עת קץ" (דניאל יב, ט) שלא תהיה ידיעת הקץ אשר יהיה באחרית הימים לפוקה ולמכשול לפני כל רכי לב ויבוא רבת הנזק מאד כי יתיאשו בני הגולה מתקות הגאלה ויהיה סבה לפריקת עול תורה והמצוות מעל צוארי האמה כאשר קרה ברבם.

והנה קץ גלות מצרים אעפ"י שנאמר לאברהם אבינו ע"ה בדברים מבארים, עכ"ז מצינו בכתוב שני קצים מתחלפים, ר"ל: ת"ל (430) שנה ות"י (410) שנה. ושני אלה המספרים קדמה התחלתן לירידת יעקב ובניו למצרים זמן רב כאשר בארנו, ע"כ הקץ האמתי היה בלתי נודע לרבם עד צאתם ממצרים. וכן מצינו קץ גלות בבל אעפ"י שנאמר לירמיה הנביא בדברים מבארים עכ"ז מצינו שני קיצים מתחלפים כי כתוב אחד אמר: "לפי מלאת לבבל שבעים שנה אפקד אתכם" (ירמיהו כט, י) וכתוב אחד אמר: "למלאות לחרבות ירושלם שבעים שנה" (דניאל ט, ב) ובין אלה שני המספרים כ"א (21) שנה, ע"כ הקץ האמתי היתה בלתי נודע אצלם עד שתי שנים לדריוש המלך, אשר אז נשארו לחרבות ירושלים ע' (70) שנה ואז בנו והצליחו בנבואת חגי וזכריה. ואם קצי שתי אלה הנאמרים בדבריהם מבארים ומספרם בדורם ובזמנים קצרים, ולא נודע על אמתתם קדם והגעת תכליתם קץ הפלאות, שהוא קץ זו הגלות הארוכה, אשר נאמר בדברים סתומים וחתומים, על אחת כמה וכמה. ואעפ"י שמצינו יעוד זה הקץ בדניאל בשני מקומות ובשני לשונות, מ"מ אין מתחלף זה מזה, כי במקום אחד כתוב לשון הקדש "כי למועד מועדים וחצי וככלות נפץ יד־עם־קדש תכלינה כל־אלה" (דניאל יב, י) ובמקום אחר כתוב בלשון ארמית: "ויתיהבון בידה עד־עדן ועדנין ופלג עדן" (דניאל ז, כה) ואעפ"י שאין שום שנוי וחלוף בשני אלו המאמרים מ"מ לפי שנאמרו בדברים סתומים וחתומים ובלתי מבארים, ננעלו שערי העיון בהשגת אמתי הזמן המיעד ההוא לפני כל בעל שכל. לא לקצר המשיג לבד, אלא גם לעמק המשג. כי דניאל ע"ה אשר רוח י'י' בקרבו ודבר בו עם היותו גלא אחידן ומשרא קטרין, לא הבין באמרו שם: "ואני שמעתי ולא אבין". (דניאל יב, ח) ושאל מהמלאך שיודיעהו ולא רצה המלאך להודיעו, ככתוב שם: "ויאמר לך דניאל כי־סתמים וחתמים הדברים עד עת קץ" (דניאל יב, ט) והוא מה שכתוב בתורה: "הלא הוא כמס עמדי, חתום באוצרתי" (דברים לב, לד) ומ"ש "וככלות נפץ יד־עם־קדש תכלינה כל אלה" (דניאל יב , ז) הוא מה שכתוב בתורה: כי יראה כי־אזלת יד ואפס עצור ועזוב" (דברים לב, לו).

וכן מצינו באקטא אפוסטלורום שלהם, (פרק א' פסוק ו'): שאלו השלוחים מישו: אם אתה מתקן עתה מלכות ישראל, והשיב להן ואמר: אין ראוי לכם לדעת העתות והזמנים אשר שם אל ברשות עצמו. הנה תראו שהשואלים בשאלה זאת, הודיעו שהמלכות תתקן לעתיד לבוא היפך דעת הטוענים האלה מאמות הנוצרים. והמשיב הודיע בתשובתו שלא היה הוא משיח המקוה כאשר אמרים מאמיניו, אחר שלא אמר שהוא המתקן. וכן קץ זו הגלות א"א לשום אדם לדעתו זולת השי"ת אשר אין חקר לתבונתו. מצרף לזה: שגאלתנו מזו הגלות תלויה בתשובה גמורה, כאשר הכתוב מבאר באמרו: "והיה כי־יבאו עליך כל־הדברים האלה הברכה והקללה אשר נתתי לפניך, והשבת אל־לבבך בכל־הגוים אשר הדיחך י'י' אלהיך שמה: ושבת עד־י'י' אלהיך ושמעת בקלו ככל אשר־אנכי מצוך היום, אתה ובניך בכל־לבבך ובכל־נפשך: ושב י'י' אלהיך את־שבותך ורחמך, ושב וקבצך מכל־העמים אשר הפיצך י'י' אלהיך שמה: אם־יהיה נדחך בקצה השמים, משם יקבצך י'י' אלהיך ומשם יקחך: והביאך י'י' אלהיך אל־הארץ אשר־ירשו אבתיך וירשתה, והיטבך והרבך מאבתיך: ומל י'י' אלהיך את־לבבך ואת־לבב זרעך, לאהבה את־י'י' אלהיך בכל־ לבבך ובכל־נפשך למען חייך" (דברים ל, א־ו) וגו'.

והתשובה היא תלויה בבחירתנו וברצוננו אינו מן האפשר לשום לה זמן מגבל, אחר שיש לאל ידינו לקצר ארך זמן הקץ ההוא אם נשוב אליו ית' בכל לבבנו תשובה שלמה. וכן אעפ"י שזמן קץ הגאלה ידוע אצלו ית', מ"מ ידיעת השי"ת זמן הקץ לא תבטל חפשיות בחירותינו כאשר זה מבאר למטיבי העיון בדברי חכמי האמת ע"ה. ומה שטוענים מפסוק "ואבדתם בגוים, ואכלה אתכם ארץ איביכם" (ויקרא כו, לח) אין זו אבדה גמורה, כי בלשוננו נקרא העני "אובד מבלי לבוש" (איוב לא, יט) וכן "תנו־שכר לאובד" (משלי לא, ו) וגם יקרא התועה אובד, כמו "תעיתי כשה אבד בקש עבדך" (תהילים קיט, קעו) "וכן תעשה לכל־אבדת אחיך" (דברים כב, ג) ולזה אמר ישעיה: "והיה ביום ההוא יתקע בשופר גדול ובאו האבדים בארץ אשור והנדחים בארץ מצרים" (ישעיהו כז, יג) וא"א לפרש אבדה גמורה, לפי שאמר: "ואף גם־זאת בהיותם בארץ איביהם לא־מאסתים ולא־געלתים לכלתם להפר בריתי אתם, כי אני י'י' אלהיהם" (ויקר' כו, מד) וכתוב: "כי כאשר השמים החדשים והארץ החדשה אשר אני עשה עמדים לפני נאם י'י', כן יעמד זרעכם ושמכם" (ישעיהו סו, כב).

וכן כתוב: כי־אתך אני נאם־י'י' להושיעך כי אעשה כלה בכל־הגוים אשר הפצותיך שם אך אתך לא־אעשה כלה ויסרתיך למשפט ונקה לא אנקך" (ירמיהו ל, יא) ומ"ש "ואכלה אתכם ארץ איביכם" (ויקרא כו, לח) על המתים בגלות הכתוב מדבר, כמו: "ארץ אכלת יושביה הוא" (במ' יג, לב) ועל הנהרגים ע"י הגוים על קדוש השם ככתוב: "כי־עליך הרגנו כל־היום נחשבנו כצאן טבחה" (תהילים מד, כג) ומה שטוענים הנוצרים בארך הזמן, באמרם: כי דבר שלא נשמע ולא נראה תוך אלף וחמש מאות שנה א"א הראותו אחר כך.

תשובתם מבארת כי מבריאת העולם עד יציאת מצרים עברו אלפים תמ"ח (2048) שנים ובתוך המשך כל זה הזמן הארך לא נראו ולא נשמעו בעולם אותות ונפלאות כמו שנעשה ביציאת מצרים בעשר מכות וקריעת ים סוף וירידת המן ומעמד הר סיני. והנה ארך כל זה הזמן הרב, לא היה סבה מונעת להראות הנפלאות ההן אעפ"י שלא נראו עד אותו זמן. ולזאת הכונה הרמיזה התורה: "שאל־נא לימים ראשנים אשר־היו לפניך למן־היום אשר ברא אלהים אדם על־הארץ ולמקצה השמים ועד־קצה השמים, הנהיה כדבר הגדול הזה או הנשמע כמהו: השמע עם קול אלהים מדבר מתוך־האש כאשר־שמעת אתה ויחי: או הנסה אלהים לבוא לקחת לו גוי מקרב גוי במסת באתת ובמופתים ובמלחמה וביד חזקה ובזרוע נטויה ובמוראים גדלים, ככל אשר־עשה לכם י'י' אלהיכם במצרים לעיניך" (דברים ד, לב־לד). כאשר באר זה הענין באר היטב החכם ר' יצחק ערמאה בספרו "עקידת יצחק" בפרשת "ואתחנן" (שער פ"ח) ובספרו הנקרא "חזות קשה" (שער י"ב) והזכיר ג"כ החכם ר' יצחק אברבנאל בספר "מרכבת המשנה" אשר לו בפרשת "ואתחנן". והנה הטוענים הם עצמם לפי דעתם ויסודתם מאמינים שמשיחם פדה נפשות הצדיקים הראשונים כגון אדם, הבל, שת, נוח, עבר, שם, אברהם, יצחק, יעקב, וזולתם מיד השטן הרודה בהם אחר עבור כמה אלפים שנה, ולמה לא יאמינו שיפדה אלהים את ישראל מזו הגלות בכמו המשך חצי המספר ההוא. וזו תשובה מספקת אשר לא יוכל להכחיש רק סכל ומתעקש.

‏‏

#1.8 **פרק ח**

טען אלי חכם אחד נוצרי, באמרו: אם היה רצון השי"ת להוציאכם מזו הגלות ולהביאכם לארץ ישראל אשר היא נחלקת לי"ב שבטי ישראל, ר"ל: לכל שבט ושבט בפני עצמו חלקו, אז ידוע אצלכם איזה מכם משבט ראובן ואיזה מכם משמעון וזולתם, ובהיותכם שבים לארצכם אז כל שבט נוחל את שלו. ועכשיו שנתערבו השבטים כלם ואין מהם יודע מאיזה שבט הוא, א"א לכם לשוב לארצכם לרשת אותה כבראשונה.

תשובה: דע לך, כי עשרת השבטים, אשר הגלה אותם שלמנאסר מלך אשור בחלח ובחבור (עין שם ב־מ"ב יח, יג) בעבור היותם בפאה אחת, וכל שבט ושבט מתגורר בפני עצמו, הם יודעים כל אחד שבטו, כאשר נודע מספרים ומספורים הרואים אותם, וכמכר במסעות של ר' בנימין ז"ל. אמנם באלו הארצות שהן ארצות אדום וישמעאל לא הגלו רק שבט יהודה ובנימין וקצת משבט לוי ומבני אהרן הכהן, והן ידועין בכל תפצות ישראל, ולא נתערבו רק יהודה ובנימין. וזה לשתי סבות: האחד, להיות מפזרים בארצות רבות פזור נפלא ותפוצה בלתי משערת. והשני, להיות שבט בנימין נטפל לשבט בני יהודה ונכלל עמו ונקראו על שמו ככתוב: "איש יהודי היה בשושן הבירה, ושמו מרדכי בן יאיר בן־שמעי בן־קיש איש ימיני" (אסתר ב, ה) והנה אתה רואה שמרדכי הצדיק יהודי היה, אעפ"י שהיה משבט בנימין, כי להיות אלה שני השבטים מיחדים בנחלה בירושלים, נקראו שניהם שבט אחד, ככתוב: "מיד שלמה "ונתתי לך את עשרה השבטים" (מלכים א יא, לא) ואח"כ אמר: "והשבט האחד יהיה־לו" וכתוב שם: "ויתאנף י'י' מאד בישראל ויסרם מעל פניו, לא נשאר רק שבט יהודה לבדו" (מ"ב יז, יח) והנה תראה כי שני השבטים שהם יהודה ובנימין, הכתוב חושב אתם לשבט אחד לסבה הנזכרת, ולפיכך אנחנו שני השבטים יהודה ובנימין נקראים בשם שבט יהודה. ואפלו מי שהיה משבט בנימין, נקרא יהודי כמו שנקרא מרדכי הצדיק. זולת הכהנים והלוים שהם מתיחסים אל שבטם, וכן הנשיאים שהם מזרע דע"ה הם נודעים אצלנו בברור. זולת המון העם יהודה ובנימין אשר ערבובם לא מעלה ולא מוריד עתה בגלות, וע"כ לא תמצא במקרא שנקראו העברים יהודים רק אחר זמן גלות עשרת השבטים. ועם כל זה הבטיחנו השי"ת ע"י יחזקאל הנביא (מ"ז־מ"ח) כי בגאלה העתידה בצאת ישראל מזו הגלות תהיה חלוקת הארץ לי"ב שבטי ישראל, וכי לכל שבט ושבט מ־י"ב השבטים יהיה שער מיחד בירושלים להכנס בו מפאת ארץ נחלתו, ויקראו השערים על שמות בני ישראל, מה שלא היה כן בזמן בית שני כי לא שבו אז עשרת השבטים מגלות רק מעט משבט יהודה ובנימין, ואעפ"י ששני אלה השבטים מערבין עתה בגלות ואינו יודע מהם איש את שבטו, מ"מ גם אלו השני שבטים ידעו בברור מזמן הגאלה ואילך, כי אז יבוא אליהו הנביא ויחס כל איש אל שבטו וכן אפלו הגרים אשר יתגירו בגולה בתוך איזה שבט מהשבטים בצאתם מן הגולה ינחלו נחלה ביניהם כמו אזרחי השבט ההוא, ככתוב: "והיה בשבט אשר־גר הגר אתו, שם תתנו נחלתו נאם אדני אלהים" (יח' מז, כג).

ומעתה אתחיל לכתב מה שטענו לי חכמי הנוצרים מפסוקי התורה והנביאים והכתובים.

‏

#1.9 **פרק ט**

"בראשית ברא אלהים, את השמים ואת הארץ" (בראשית א, א)

ומה שהנוצרים שתפסו בפפא דרומי הנקראים בלשונם קאטאליש וכת מרטין לותר הנקראים בלשונם אונגליש, מביאין ראיה מזה הפסוק על אמונת השלוש, באמרם: שמלת "אלהים" הנאמרת בלשון רבים רומזת על השלוש שהוא אב ובן ורוח הקדש אשר שלשתן הוא אחד.

תשובה: ידוע לכל יודעי הלשון העברית כי שם אלהים משתף הוא להשי"ת ולמלאכים ולשופטים מבני אדם ומנהיגים, וע"כ נאמר לכתחלה על השי"ת כמו: "בראשית ברא אלהים" (בראשית א, א) ונאמר על המלאכים כמו: "ויאמר מנוח אל־אשתו "מות נמות כי אלהים ראינו" (שופטים יג, כב) אחר אמרו: "אז ידע מנוח כי־מלאך י'י' הוא" ונאמר על השופטים מבני אדם.כמו "עד האלהים יבא דבר־שניהם אשר ירשיען אלהים ישלם שנים לרעהו" (שמות כב, ח) ואם יהיה שהשם אלהים הנאמר על השי"ת יהיה רומז על השלוש כדברי הנוצרים, א"כ גם המלאכים והשופטים אשר כל אחד מהם נקרא בשם אלהים יחיב שימצא בהם השלוש ההוא. כמו כן אפלו מרע"ה אשר נאמר עליו: "ראה נתתיך אלהים לפרעה" (שמות ז, א) יחיב שיהיה מחבר מאב ובן ורוח הקדש. וזה שקר עצום, ראוי שיברח ממנו כל בעל דעת. מצרף לזה: כי שם אלהי הוא שם נאמר בלשון יחיד ואינו נאמר אלא על השי"ת ולא על זולתו כמו שם אלהים, ככתוב: "ויטש אלוה עשהו" (דברים לב, טו) וכן "בינו־נא זאת שכחי אלוה" (תהילים נ, כב) ורבים כמותם. וידוע ששני אלו השמות אחד, כי מצינו כתוב: "ומבלעדי אין אלהים" (ישעיהו מד, ו) וסמך לה היש אלוה מבלעדי" ע"כ זה השם, ר"ל: שם אלוה סותר אמונת השלוש לפי דעתם המשבשת מעקרה, אבל מה שהכתוב אמר אלהים בלשון רבים על הבורא י"ת עם היותו אחד אחדות אמתית, הוא לשון תפארת וגדלה וכבוד בלשון עברית. והתורה דברה על השי"ת כלשון בני אדם כמנהגם בהרבה מקומות, וע"כ "ברא אלהים" בלשון יחיד ולא אמר בראו, וכמוהו: "ביד אדנים קשה" (ישעיהו יט, ד) שזה נאמר ג"כ בלשון תפארת על היחוד מבני אדם. וכן: "ויקח אדני יוסף אתו" (בראשית לט, כ) וכן: "אם־אדניו יתן־לו אשה" (שמות כא, ד) וכן: "בעליו אין־עמו" (שמות כב, יג) וזולתם רבים. ונמצא ג"כ בלשונות אחרות שהקטן יאמר לנוכח גדול, כבוד בלשון רבים. וכן גם המלכים והשרים גדולים מדברים לשון רבים והוא גם כן לשון צחות כאשר זה ידוע לכל.

#1.10 **פרק י**

"ויאמר אלהים נעשה אדם בצלמנו כדמותנו, וירדו בדגת הים" (בראשית א, כו) וגו'. גם מה שמביאים ראיה מזה הפסוק באמרם: שמלת נעשה הנאמרת בלשון רבים רומזת על השלוש, שאם לא כן היה אמר: אעשה בלשון יחיד.

התשובה: אם מלת נעשה היתה רומזת על השלוש כדבריהם, למה אמר אח"כ: ויברא אלהים את האדם בצלמו בלשון יחיד, וא"כ יודיעו לנו איזה מהשלשה ברא את האדם בצלמו. שאם היו שלשתן יחד עושין את האדם, היה אמר ויבראו לשון רבים כפי דעתם. אמנם מלת נעשה הנאמרת בלשון רבים הוא ג"כ לשון גדלה ותפארת כפי מה שבארנו בפרק ט', וכמוהו: "הן האדם היה כאחד ממנו לדעת טוב ורע" (בראשית ג, כב) וכן: "הבה נרדה ונבלה שם שפתם" (בראשית יא, ז) ואמר נרדה ונבלה בלשון רבים, ואמר שם: "וירד י'י' לראת את העיר" (בראשית יא, ה) בלשון יחיד על השי"ת. ומצינו שכתוב כמו כן גם בבני אדם בלשון רבים על יחיד בלשון תפארת וגדלה, כמו: "תבינו ואחר נדבר: מדוע נחשבנו כבהמה, נטמינו בעיניכם" (איוב יח, ב־ג) וכן "נאמר קדם־מלכא" (דניאל ב, לו) וכן יחיד ורבים בפסוק אחד: "משכני אחריך נרוצה, הביאני המלך חדריו נגילה ונשמחה בך נזכירה דדיך מיין" (שה"ש א, ד).

מצרף לזה ג"כ שמנהג לשון עברית לדבר לפעמים בלשון רבים ליחיד, כמו: "ובני־דן חשים" (בראשית מו, כג) "ובני פלוא אליאב" (במדבר כו, ח) "ובני איתן עזריה" (דה"א ב, ח) ובלשון יחיד לרבים כמו: "ובן־זרבבל משלם וחנניה" דה"א ג, יט) "ובן־חנניה פלטיה וישעיה" (שם). "ובן־נעריה אליועיני וחזקיה ועזריקם" (שם) וכמו: "ויאמר בני־גד" (במדבר לב, כה) "ויבוא אלי אנשים" (יחזקאל יד, א) ובאסתר: "וקבל היהודים" (אסתר ט, כג) וזולתם הרבה, ואפלו מזה הפסוק בעצמו נמצא כן, כי אמר וירדו בלשון רבים ליחיד. וכן אמר בדגת הים בלשון יחיד לרבים, וכמוהו: "ויהי־לי שור וחמור צאן ועבד ושפחה" (בראשית לב, ו) "סוס ורכבו רמה בים" (שמות טו, א) ואם ישאל הטוען ויאמר: ע"כ למי אמר השי"ת נעשה אדם בצלמנו. נשוב ונאמר: כי מאמר "ויאמר אלהים נעשה אדם בצלמנו כדמותנו" (בראשית א, כו) הוא דבר י'י' עם המלאכים. וכמוהו: "ויאמר י'י אלהים הן האדם היה כאחד ממנו לדעת טוב ורע" (בראשית ג, כב) וגומר. "הבה נרדה ונבלה שם שפתם, אשר לא ישמעו איש שפת רעהו" (בראשית יא, ז) ר"ל: שהודיע להם את אשר חפץ לעשות, כאשר הוא ית' מודיע גם לעבדיו הנביאים ככתוב "וי'י' אמר, המכסה אני מאברהם אשר אני עשה" (בראשית יח, יז) וכתוב שם: "ויאמר י'י' זעקת סדם ועמרה כי־רבה וחטאתם כי כבדה מאד: ארדה־נא ואראה" וגומר. והוא אשר אמר הכתוב: "כי לא יעשה אדני אלהים דבר, כי אם־גלה סודו אל עבדיו הנביאים" (עמוס ג, ז) ובאמרו "בצלמנו", רמז שיהיה האדם בעל שכל, וכמוהו: "אדני בעיר צלמם תבזה" (תהילים עג, כ) כי הבזיון לא יפל רק על החלק הנכבד והמעלה שבאדם והוא השכל, לא על תמונת האברים. וכן "ויולד בדמותו כצלמו" (בראשית ה, ג) הרצון שהיה דומה לו במעלתו ושכלו. ואם נפרש שם צלם על הצורה התאריות, וזה מה שאי אפשר: כי מה הוא בצלמו כי מיתר הוא, כיון שכתוב כבר בדמותו. אלא בצלמו מראה על השכל, ובהיות שהאדם נברא בצלם אלהים ושם אלהים משתתף למלאכים ע"כ אמר דהע"ה "ותחסרהו מעט מאלהים, וכבוד והדר תעטרהו" (תהילים ח, ו) וכן באמרו כדמותנו, ירמוז לדמיון ההנהגה והממשלה ור"ל: כמו שאנחנו מנהיגים העולם, כך יהיה הוא מנהיג מצד מעלתו מה שלמטה ממנו. וזהו הרצון באמרו: "וירדו בדגת הים ובעוף השמים" (בראשית א, כו) וגומר. והוא אשר אמר דהע"ה: "תמשילהו במעשי ידיך כל שתה תחת רגליו" (תהילים ח, ז)

הנה אתה רואה כי מאלו הפסוקים אשר הנוצרים מביאים ראיה לאמונת השלוש וכן ראיותיהם כלם מבארים בבטול בעיני כל בעל שכל, ע"כ לא רציתי להזכירן להשיב עליהן כי אין משיבין בדברי הבל. מצרף לזה שאמונת השלוש היא אמונה כוזבת מחדשת מקצת חכמי הנוצרים בדברים בעלמא בלתי שום ראיה אמתית נבואיות והיא מתנגדת לתורת האלוהות ולדברי הנביאים ולשכל האנושי ולרב כותבי הא"ג שלהם, כי התורה האלהית מחיבת האחדות לו ית' ומרחקת הרבוי ממנה, ככתוב: "שמע ישראל, י'י' אלהינו י'י' אחד" (דברים ו, ד) וכן: "אתה הראת לדעת כי י'י' הוא האלהים, אין עוד מלבדו" (דברים ד, לה) וכן שם: "וידעת היום והשבת אל־לבבך כי י'י' הוא האלהים בשמים ממעל ועל־הארץ מתחת, אין עוד" (דברים ד, לט) ונאמר בנבואות ישעיה: "אנכי אנכי י'י' ואין מבלעדי מושיע" (ישעיהו מג, יא) "כה אמר י'י' מלך־ ישראל וגאלו י'י' צבאות, אני ראשון ואני אחרון ומבלעדי אין אלהים" (ישעיהו מד, ו) ואמר שם: "אני י'י' ואין עוד זולתי אין אלהים, אאזרך ולא ידעתני: למען ידעו ממזרח־שמש וממערבה כי־אפס בלעדי, אני י'י' ואין עוד" (ישעיהו מה, ה־ו) ואמר שם: "ואל־מי תדמיון אל, ומה־דמות תערכו לו" (ישעיהו מ, יח) וירמיה הנביא ע"ה אמר: "מאין כמוך י'י', גדול אתה וגדול שמך בגבורה" (ירמיהו י, ו) ובנבואת הושע כתוב: "ואנכי י'י' אלהיך מארץ מצרים, ואלהים זולתי לא תדע ומושיע אין בלתי" (הושע יג, ד) וכן דוד ע"ה: "כי־גדול אתה ועשה נפלאות, אתה אלהים לבדך" (תהילים פו, י) "אתה־הוא י'י' לבדך אתה עשית את־השמים שמי השמים וכל־צבאם" (נחמ' ט, ו) **"י'י'** וכן בדברי הימים "אין כמוך ואין אלהים זולתך, בכל אשר־שמענו באזנינו" (דה"א יז, כ) וזולת אלה, הרבה בדברי הנביאים ממה שיאריך דברים. ובהיות שהמינים וקדמונים בראותם בעה"ז השפעת דברים הפכים, ר"ל: פעלות טובות ורעות האמינו היות שם שני אלהות, האחד פועל הטובות, ואחד פועל הרעות, כי אמרו: א"א שתהינה הטובות והרעות משפעות מסבה אחת. ע"כ לבטל זאת האמונה הכוזבת, אמר השי"ת בתורתו: "ראו עתה כי אני אני הוא ואין אלהים עמדי, אני אמית ואחיה מחצתי ואני ארפא ואין מידי מציל" (דברים לב, לט) וכן בנבואת ישעיה הוא אמר: "יוצר אור ובורא חשך עשה שלום ובורא רע, אני י'י' עשה כל אלה" (ישעיהו מה, ז) אשר הרצון בשני אלה הפסוקים, כי האל הממית הוא האל המחיה והמוחץ והרופא, והיוצר אור, הוא הבורא חשך, והעשה שלום, הוא הבורא רע ולא זולתו כדעת המינים. והנה תראה איך התורה האלהית והנבואה מקימת אמונת האחדות לבורא ית' ומכחישות וסותרות דעת המאמינים ליותר מאחד. וגם השכל האנושי מחיב האחדות האמתית לו ית' בלתי שום רבוי וחלוק ושנוי, כי אחד שהוא לבדו ית' ברא כל הנמצאים וכל מה שזולתו הם נבראים, א"כ אין כמוהו ואין דומה לו כי א"א שידמה הנברא לבוראו. ואחר שאין דומה לו, א"כ הוא אמתי אשר אין כמוהו בשאר אחדים, כי כל שאר אחדים הם מרכבות ומחברים מדברים ומחלקים רבים, ומקבלים החלוק והשנוי לפי שהאחדות בהם מקרית, וע"כ יאמר עליהם שם האחד ע"ד ההעברה לא ע"ד אמתית, אבל הוא ית' לבדו אחד אמתי ואין זולתו, ואחר שהוא לבדו אחד אמתי א"א היותו מחבר משנים או משלשה ומי שהוא משנים או משלשה אינו אחד אמתי. וכ"ש המאמינים שהאחד הוא שלשה והשלשה הוא אחד, עם היותם נמצאים נבדלים בעצמם, אמונתם כזבת ומתנגדת לשכל האנושי. וכמו כן מה שהם מאמינים שהבורא מרכב מאלהות וגשמות, זה ג"כ ממה שא"א שיאמין בחק הבורא ית'. כי המרכב צריך אל המרכיב וכל המרכב נברא מצד ההרכבה ויהיה דומה לנבראים הגשמים ויתחיבו לו רבוי וחלוק ושנוי, א"כ א"א היותו אלה כי האלה אין לו דומה כלל, לפי שאינו מתרבה ומתחלק ומשתנה, וכתוב: "ואל־מי תדמיון אל, ומה דמות תערכו־לו" (ישעיהו מ, יח) וגם לא יתאר האל שיהיה יכול להרכיב ולהגשים את עצמו, כמו שלא יתאר כשהוא יכול לברוא אחר כמוהו או דומה לו מכל צד ואין בזה ליאות בחקו ית' חלילה לו, כאשר זה הענין מבאר למשכילים. וכן אפלו הפילוסופים שאין להם דת, מודים באחדות האל ית' ומרחיקין ממנו הרבוי והגשמות בראיות אין כאן מקום זכרם. וכן מצינו בדברי כותבי הא"ג שלהם כמה דברים סותרים אמונת השלוש. ואזכיר מקצתם.

כתב מטיאוס (בפ' י"ב פסוק ל"ב): מי שידבר דבר נגד בן אדם יכפר לו, אבל מי שידבר נגד רוח הקדש לא יכפר לו לא בעה"ז ולא בעה"ב, עכ"ל. תמצא ג"כ זה המאמר במרקוס (פ"ג פסוק כ"ח), ולוקס (פ' י"ב פסוק י"ט). הנה בזה המאמר, האנשים האלה הוכיחו בברור שאין רוח הקדש והבן אחד, א"כ אין השלשה אחד וכי ישו הוא בן אדם ולא אלה כפי אמונתם הכוזבת, כאשר זה ידוע למבינים. וכן כתב מרקוס (בפ' י"ג פסוק ל"ב): אותו היום והשעה ההיא אין מי שיודע לא המלאכים שבשמים ולא הבן אלא האב לבדו, עכ"ל. הנה גם בזה המאמר הוכיח שהאב והבן אינו אחד, שאין הבן יודע מה שהאב יודע. וכן יוכיח שאין אלה אחר שאין יודע עתידות. וכן לא מצינו בא"ג הוראה מבררת אמונת השלוש כפי מה שמאמינים הנוצרים. וכן על מצינו בשום מקום שישו עצמו קרא אותו אלה, אבל הוא מיחס האלהיות והכח והיכלת אל האל ית', רק קרא את עצמו שלוחו של אלהים, ככתוב (במטיאוס פרק י', פסוק מ') ז"ל: מי שמקבל אתכם מקבל אותי, ומי שמקבל אותי, מקבל אותו אשר שלחני, עכ"ל. וכן הוא אמר על עצמו שהוא איש, כמש"כ ב־יאן (פ"ה, פסוק מ') ז"ל: ועתה אתם מבקשים להמית את האיש המדבר לכם דבר אמתי. וכן אמר עליו פוילס בכתבו לרומים (פ' ה', פסוק ט"ו) ז"ל: בחסד איש ישו המשיח השפעו לרבים. וכמו כן גם בשאר מקומות הוא קורא את עצמו בן אדם, כמו שכתוב במטיאוס (פרק כ', פסוק י"ח): הנה אנחנו עולים לירושלים ובן אדם ימסר לכהנים.

עוד שם, (פסוק כ"ח) ז"ל: באשר לא בא בו אדם שיעבדו לו אלא בא לעבד, כאשר ענין זה יתבאר במקומו. וכן הענין מובן היטב מהתפלה אשר הורה ישו לתלמידיו הנקרא בלשונם פאטר הכתוב במטיאוס (פ"ו) שלא גזר להתפלל אל השלוש רק לאל אחד והוא אלהי השמים, ככתוב שם. זהו הנקרא בלשונם פאטיר אבינו שבשמים יתקדש שמך יבוא מלכותך יעשה רצונך בארץ כאשר בשמים ותן לנו היום לחם חקינו ומחול לנו חובותינו, כמו שגם אנחנו מוחלים לחיבים אלינו ואל תביאנו לידי נסיון והצילנו מכל רע, אמן. הנך ראית שלא הורה להתפלל לעצמו שהוא הבן כדבריהם ולא לרוח הקדש, רק לאביו שבשמים אשר אין מלבדו.

מצרף לזה: שבדורנו זה הרבה מחכמיהם הנקרא בלשונם כת אביוניטי וכת סרוציאני וכת ארייני החולקים על שתי הכתות הקוטאליש וכת לוטריש, מודים באחדות השי"ת וסותרים אמונת השלוש, כמו שכתב החכם ניכולש פריטא בספרו אשר חבר בלשון לטין באחדות הבורא ית' הנקרא בלשונם די אונו, ווירו דיאו, ר"ל: הכונה בו ופרושו באחדות השי"ת. וכן החכם מרטין צחוויץ בספר "דיאלוגו" שלו אשר חבר בלשון פולינא במאמר השני, סותר דעת מאמיני השלוש בראיות עצומות מן הכתוב ומן השכל. וכן בספרו אשר קרא שמו "ג' ימים" (מדף כ"ח עד דף ס"ט) בטל כל ראיות מאמיני השלוש אשר הם מביאים מאון גליון שלהם. וכן רבים מחכמי אלו הכתות הנ"ל, כל אחד בספרו בטלו כל ראיות מאמיני השלוש מעקרן. ודי בזה הענין.

#1.11 פרק יא

"ומעץ הדעת טוב ורע לא תאכל ממנו, כי ביום אכלך ממנו מות תמות" (בראשית ב, יז) ומה שאומרים הנוצרים כי בעוון אדם הראשון שאכל מעץ הדעת נענש הוא וזרעו וזרע זרעו במיתה נפשית נצחית ונפלו לגיהנום האבות הקדושים והנביאים והחסידים עד אשר בא המשיח אלוהיהם ופדה משחת נפשם במיתתו, ומביאים ראיות לדבריהם מכפל מאמר "מות תמות" באמרם, שהכפל רמז למיתה נפשית לבד, וכן מה שאמר יעקב אבינו: "כי־ארד אל בני אבל שאלה" (בראשית לז, לה) וחזקיה אמר: "אלכה בשערי שאול" (ישעיהו לח, י) ואומרים כי גיהנום ושאול ותפתה ענין אחד לכלם.

התשובה: מ"ש הכתוב: "כי ביום אכלך ממנו מות תמות", אין הכונה שימות ביום אכלו, שהרי לא מת ביום ההוא, אלא ר"ל: כי ביום אכלך ממנו תהיה בן מות. וכמוהו: "ביום צאתך ועברת את־נחל קדרון ידע תדע כי מות תמות" (מלכים א ב, לז) ושמעי לא מת ביום צאתו מירושלים אלא אחרי שובו מגת לירושלים. וכן באמרו "מות תמות", לא כון אל המיתה לבד אלא רמז ג"כ לשאר עונשים הגופיים אשר הענישו השם בהם אחר חטאו, והוא מה שאמר לו: "ארורה האדמה בעבורך בעצבון תאכלנה כל ימי חייך" (בראשית ג, יז) וגומר, "בזעת אפיך תאכל לחם" (שם) וגומר. לפי שהדין נותן שיוסיף עליו השם ענש אחר חטאו יותר ממה שיעד לו קדם חטאו, ולפי שהמיתה הגופיית היא הענש החמור ויותר גדול משאר ענשים הגופיים, ע"כ היא כוללת תחתיה כל שאר העונשים אשר נענשו בהם בני אדם והראיה ממה שכתוב: "לא־יומתו אבות על־בנים ובנים לא־יומתו על־אבות, איש בחטאו יומתו" (דברים כד, טז) אשר אין הרצון בו על המיתה לבד, אלא גם לשאר עונשים הנכללים תחתיה. כי כמו שלא יומתו האבות כאשר יהיו הבנים חיבים מיתה בב"ד, כן לא יענשו האבות כאשר יהיו הבנים חיבים העונשים, וכן להיפך. ומה שהקדים הכתוב יעוד עונשים הגופיים לאדם ואחר כך חתם דבריו בענש המיתה, באמרו: "כי־עפר אתה ואל־עפר תשוב" (ברא ג, יט) הודיע לו שלא תהיה לו המיתה רק בסוף ימי הקצובים לו אחר שיסבול העונשים המיעדים לו כל ימי היותו חי על פני האדמה, ואם היה מת ביום אכלו לא היה לו זמן מספיק לסבול העונשים ההם, וכן לפרות ולרבות ולקים המין האנושי.

וכמו כן ממה שאמר הכתוב: "כי־עפר אתה ואל־עפר תשוב", הודיע כי המיתה המיעדת לאדם הראשון קדם חטאו, במאמר "מות תמות" היא מיתה גופיית, כי לא ישוב אל העפר אלא מה שהוא עפר, וכן כל יסוד ישוב אל יסודו. והוא מה שאמר שהע"ה: "וישב העפר על־הארץ כשהיה והרוח תשוב אל־האלהים אשר נתנה" (קהלת יב, ז) הנה תראה מהוראת פשטי הפסוקים כי מאמר "מות תמות" מורה למיתת גופו ולשאר עונשים הגופיים הנזכרים שם. ועם כל זה א"א שיהיה מורה ג"כ למיתת הנפש בהוראת השכל, כי כמו שקיום הנפש יהיה בעשותה רצון השי"ת כן תהיה מיתתה כשתעבור על מצותו, כגון באכילת דברים האסורים שנאמר: "כי כל־אכל חלב מן־הבהמה אשר יקריב ממנה אשה לי'י', ונכרתה הנפש האכלת מעמיה" (ויקרא ז, כה) וכן שם: "כל נפש אשר־תאכל כל־דם, ונכרתה הנפש ההוא מעמיה". וטעם מאמר מעמיה, הרצון בו: שלא תאסוף ותתחבר הנפש ההיא עם עמיה, ר"ל: עם הצדיקים הפך מה שנאמר בצדיקים: "ויאסף אל עמיו" (בראשית כה, ח) אשר הרצון בו: שנאסף ונתחבר עם רוחות הצדיקים הנקראים עמיו. והראיה על זה שהכתוב אינו מדבר על הגופות מה שכתוב במרע"ה: "והאסף אל־עמיך" (דב לב, נ) כי אין עמיו בהר העברים. אבל האסיפה היא נאמרת על הנפש: "כבוד י'י' יאספך" (ישעיהו נח ח) וכן מ"ש הכתוב: "ונכרתה הנפש ההוא מלפני אני י'י'" (ויקרא כב, ג) רומז שהנפשות ממקום קדוש באות ושם שבות אם יזכו.

הנה אתה רואה מהוראות הפסוקים שהנפש החוטאת היא תמות, ר"ל: תהיה נכרתת מלפני השי"ת, אמנם הנפש הזוכה היא שבה אל האלהים אשר נתנה אל המקום אשר היה שם אהלה תחלה להנות מזיו השכינה בחיים הנצחיים כנפשות הנביאים והחסידים. ע"כ מה שאומרים הנוצרים שהאבות הקדושים והנביאים והחסידים נפלו במחמורות גיהנום בעוון אדם הראשון אינו כן, כי חלילה לאל מושיע לתת חסידיו לראות שחת ולמאוס המוצאים חן בעיניו ולשנוא את אהוביו בפרט אחר אשר אהבם אהבה רבה ונפלאה ושומרם מכל רע, בעוד נפשותם שוכנות ונאחזות בגוף הנגוף והנבזה, איככה נאמין שיום הפרד נשמותיהם הקדושות מגופיהם יהפך לאויב להורידם לשאול תחתית, והיה כצדיק כרשע חלילה לו. זה הדעת לא יסבלהו שום דעת משכיל, שאם היה הענין כדבריהם, איך אמר יונה הנביא: "ועתה י'י' קח־נא את־נפשי ממני, כי טוב מותי מחיי" (יונה ד, ג) איך יהיה טוב מותו מחיו אחר שתרד נפשו לגיהנום במותו.

וכן מה שמצינו בחנוך ואליהו אשר לקח אותם הבורא ית', ואין להבין הלקיחה על גופם רק על נפשם אשר שם מקומם. ואם נפשותם חיבים לרדת לגיהנום בעוון אדם הראשון, איך לקחן אליו. וכן מה שמאמינים שהמשיח אלהיהם פדה משחת נפשות המתים מבני אדם במיתתו, גם זה הדבר אין לו שחר. כי איך אפשר שיכפר עוון אחד שהוא אכילת אדם הראשון מעץ הדעת בעוון יותר חמור ממנו, שהוא הריגת גוף אלהיהם. וכפי דבריהם במיתתו פדה נפשות האבות והבנים הראשונים וגם האחרונים משחת בלי תלמידיו ושלוחיו והנמשכין אחריו הנהרגים ג"כ בגזרת הרומיים, וזולתם את נפשות מי ומי פדו במיתותיהם. והנה מצינו באו"ג שלהם שפאולוס שלוחו סותר זה הדעת בכתבו להרומיים (פרק ה', פסוק י"ד), באמרו: מלאך המות מאדם ועד משה על החוטאים בדמיון חטא אדם הראשון. הנה פויל בזה המאמר מורה שני דברים הפך אמונתם האחד, שלא שלט מלאך המות על הנביאים והצדיקים הקדושים אלא על החוטאים כדמיון חטא אדם הראשון לבדם. ואם יטעון הטוען ויאמר: אין כתוב בא"ג על החוטאים בדמיון חטא אדם הראשון כאשר אתה אמר, אלא רק על הבלתי חוטאים וכו'. יפקח הטוען את עיניו ויראה מה שכתב על המאמר אמרוזיאס אפיקופוס מדיאלנוס כי זה המאמר זיפו בספרי היונים, וכי עדין בזמנו היה כתוב בספרי לטין כן כמו שכתבנו למעלה. וכן כתוב גם בהעתקת סימון בודני ותמצא זה הענין באר היטב בספר מרטין צחויץ אשר קרא שמו "מאמר ג' ימים" (בדף ג') ונראה ממאמר פויל מצות "ושמרתם את־חקתי ואת־משפטי אשר יעשה אתם האדם וחי בהם, אני י'י'" הכתובה בתורת משה (ויקרא יח, ה) הוא תקון מיחד למה שנאמר לאדם הראשון "כי ביום אכלך ממנו מות תמות", כאשר יעוד "בעתם, ונתנה הארץ יבולה ועץ השדה יתן פריו" (ויקרא כו, ד) הוא תקון מיחד לקללות "וקוץ ודרדר תצמיח לך" (בראשית ג, יח) כי באמר הכתוב "וחי בהם" אינו מרמז לחיים הגופיים כלל, לפי מה שנראה בחוש כי שומרי המצוות אינם מאריכים ימים על האדמה יותר מעוברים עליהם, והרצון בזה היא: אם אדם הראשון בהמרותו את פי י'י' באכלו מעץ הדעת נקנס מיתה נפשית עם העונשים הגופיים עליו ועל זרעו הנמשכים אחריו הממרים את פי י'י', אבל זרע אברהם עבדו ובני יעקב בחיריו בעשותם מצוות י'י' הכתובות בתורת משה הנקראת עץ־חיים, שנאמר: "עץ־חיים היא למחזיקים בה" (משלי ג, יח) יהיו זוכים לחיים הנפשיים וינצלו ג"כ מכבד העונשים הגופיים כאשר היו נצלו יחידי הסגלות כמו נוח, חנוך, אברהם, יצחק ויעקב וזולתם, בעשותם רצון קונם אפלו קדם נתינת התורה, כי לא נענשו בעוון אדם הראשון במיתה נפשיית ח"ו כאשר נאמר בחנוך: "כי־לקח אתו אלהים" (בראשית ה, כד) וכן נצולו ג"כ מהעונשים הגופיים, כאשר הכתוב מעיד בנוח הצדיק, ככתוב שם: "זה ינחמנו ממעשנו ומעצבון ידינו מן־האדמה אשר אררה י'י'" (בראשית ה, כט) וכן ביצחק, שנאמר: "ויזרע יצחק בארץ ההוא וימצא בשנה ההוא מאה שערים, ויברכהו י'י'" (בראשית כו, יב) והיפך נמצא בקין שנאמר: "כי תעבד את־האדמה לא תסף תת־כחה לך" (בראשית ד, יב) וכאשר תעין בענשי אדם הראשון תמצא שנענש קין בכלם לפי שנמשך אחריו. אכן העשה רצון קונו תמיד בכל לבבו ובכל נפשו כאברהם אבינו ע"ה, הנקרא אהבו של השי"ת, ככתוב: "זרע אברהם אהבי" (ישעיהו מא, ח) גם הוא יתעלה אהבו אהבה נפלאה עד שמרוב אהבתו רצה לזכותו במצוותיו וצוה לו ולזרעו הנמשכים אחריו מצות המילה כי למעט מהם תאוות הבשרית אשר נתוספה באדם ובזרעו מאכילת מעץ הדעת והנחילם ג"כ באמצעות המצוה ההיא ובאמצעות זולתה ממצוות התורה האלהית, הנקראת עץ־חיים, חיי הנפש הנצחיים אשר עליהן רמז באמרו: "ואכל וחי לעולם" (בראשית ג, כב) כאשר הועד ממאמר: "אשר יעשה אתם האדם וחי בהם אני י'י' (ויקרא יח, ה) הכתוב בתורה. וכמו כן מצינו כתוב ושנוי ושלוש בזה הלשון בדברי יחזקאל הנביא ע"ה, (סימן כ) ואחר אשר באר (בסימן י"ח) שעל חיי הנפש הוא מדבר, ככתוב: "ועשה משפט וצדקה חיה יחיה לא ימות" ( יחזקאל יח, כא) וכתוב: "ויעש משפט וצדקה הוא את־נפשו יחיה" (יחזק יח, כח) לפי שידוע כי אין חיים שלא יהיה אחריהם מות אלא חיי הנפש הנצחיות לבדם. ולהיות בסבת האשה נקבע המות האנושי שחוה השיאה לאדם הראשון, שנאמר: "ויאמר האדם, האשה אשר נתתה עמדי הוא נתנה־לי מן העץ ואכל" (בראשית ג, יב) והתורה באה להסיר מום החטא, ע"כ הצרך להזהיר במתן תורה מגשת לאשה, ככתוב: "היו נכנים לשלשת ימים, אל תגשו אל אשה" (שמות יט, טו) היו נכנים לשלשת ימים אל תגשו אל אשה, לפי שהחולי ירפא בהפוך ואין קטיגור נעשה סניגור.

והנה אתה רואה מכל אלה הראיות שהצדיקים האבות הקדושים לא ירדו לגיהנום ולא נענשו בענש הנפשות בעוון אדם הראשון ח"ו, אחר שלא מרו את פי י'י' כמוהו, אבל מצאו חן בעיני י'י' ונושעו תשועת עולמים בזכות עצמם ולא יצטרכו לזכות זולתם להושיע נפשות כאשר הנוצרים בודים מלבותם והוא אשר אמר יחזקאל: "הנפש החטאת היא תמות, בן לא־ישא בעון האב ואב לא ישא בעון הבן" (יחזקאל יח, כ) ר"ל: שלא תהיה המיתה לנפש רק בסבת עוונה ולא בעוון זולתה, כאשר מפרש שם בדברי הנביא באר היטב. אכן מ"ש: "לא־תשתחוה להם ולא תעבדם, כי אנכי י'י' אלהיך אל קנא פקד עון אבת על־בנים על־שלשים ועל־רבעים לשנאי" (שמות כ, ה) הרצון בו: כשאוחזים הבנים מעשי אבותיהם בידיהם כאשר באר באמרו "לשנאי", וכן כל כיוצא בזה. ועל דרך זה אמר המקונן: "אבתינו חטאו ואינם ואנחנו עונתיהם סבלנו" (איכה ה, ז) הרצון בו: כי אבותינו סבבו הגלות בחטאתיהם ואחרי סבלו עול הגלות מתו ואנחנו הנשארים במקומם בגלות סבלנו עונותינו ונתחברו עליהם גם כן עוונות אבותינו, לפי שאנחנו מחזיקים מעשיהם בידינו, אפלו בהיותנו בגלות, ככתוב: "והנשארים בכם ימקו בעונם בארצת איביכם, ואף בעונת אבתם אתם ימקו" (ויקרא כו, לט) אבל הצדיקים המעטים הנמצאים בזמן הגלות כמו: ירמיה, ברוך בן נריה, יחזקאל, דניאל וחבריו וזולתם, אעפ"י שגלו בתוך הכלל להיותם חלקי האמה החטאה, מ"מ לא היתה גלותם רק טובתם כי הם היו במעלה גדולה במלכי אמות בזמן הגלות יותר ויותר ממה שהיו בעיני מלכי ישראל בזמן המלכות, כאשר הכתוב מעיד בירמיה ובדניאל וחבריו. וזה לפי שלא אחזו מעשי האבות הרשעים בידיהם, ע"כ לא נענשו בעבור אבותיהם, ולפיכך לא חלו הקנסות והקללות הנקנסות על האדם על זרעו הצדיקים העשים רצון השי"ת רק על זרעו הנמשכים אחריו בחטאיו כאשר הראת לדעת.

וכן מצינו בא"ג שלהם מאמר אחד סותר זאת ההנחה, ככתוב בלוקס (פ' ט"ו פסוק י"ט ואילך) והוא כי לאזירוס העני אחרי מותו היה מתענג בחיקו של אברהם אבינו. א"כ אברהם ולאזירוס לא היו בגיהנום, ויתחיב מזה שהצדיקים לא היו יורדים לגיהנום אפלו קדם ישו רק הרשעים לבדם. ומה שמביאים ראיה לדבריהם מכפל מאמר מות תמות, באמרם שהכפל רומז למיתת הנפש לבד אינו ראיה אמתית, כי המנהג לשון עברית להקדים המקור לפועלים ברב המקומות, כמו: "לך אמר־לו חיה תחיה והראני י'י' כי־מות ימות" (מ"ב ח, י) וזה המאמר תשובה לשאלת "האחיה מחולי זה", וצריך שתהיה התשובה מענין השאלה. וכמו שלא היתה השאלה רק על חיי הגוף או על מיתתו, כן גם התשובה באה בכפל מאמר "מות ימות" על מיתת הגוף לבד לא על זולתה. וכן: "כי־מות תמות יונתן" (שמואל א יד, מד) וכן שם: "מות תמות אחימלך" (שמואל א כב, טז) אעפ"י שהמיתה בהם מכפלת, מ"מ אין הכונה בהם רק על המיתות הגופיות. וכן: "נקם ינקם" (שמות כא, כא) "סקול יסקל או־ ירה יירה" (שמות יט, יג) וכן: "ידע תדע" (בראשית טו, יג) שמוע תשמעו" (שמות יט, ה) וזולתם הרבה. וכן מצינו מיתה בלתי מכפלת על מיתת הנפש, כמו "הנפש החטאת היא תמות" (יח, כ) וכמו כן מה שמביאים ראיה לדבריהם ממה שאמר יעקב אבינו ע"ה: כי־ארד אל־בני אבל שאלה" (בראשית לז,לה) ומ"ש חזקיה מלך יהודה: "אלכה בשערי שאול" (ישעיהו לח, י) באמרם ששם שאול, הרצון בו: גיהנום או תפתה לבד אין הענין כן, כי שם שאול הוא שם נרדף ג"כ למות ולקבר ולתחתיות הארץ. למות, כמו: "לשאול שתו" (תהילים מט, טו) וכן: "כי לא שאול תודך" (ישעיהו לח, יח) ולקבר, כמו: "מי יתן בשאול תצפנני" (איוב יד, יג) וכן: "בשאול אשר אתה הלך שמה" (קהלת ט, י) וכן: "כי ארד אל בני אבל שאלה" (בראשית לז, לה) "אלכה בשערי שאול" (ישעיהו לח, י) ולתחתיות הארץ, כמו: "ואציעה שאול הנך" (תהילים קלט, ח) וכן: "עמקה משאול מה תדע" (איוב יא, ח). וכן סימון בודני המעתיק האחרון לנוצרים, לא תרגם בשום מקום שאול משם גיהנום רק מתרגם לפעמים קבר או חפירה ותחתית הארץ, כאשר למעינים בדברי העתקתו.

#1.12 פרק יב.

"ואיבה אשית בינך ובין האשה ובין זרעך ובין זרעה, הוא ישופך ראש ואתה תשופנו עקב" (בראשית ג, טו) ומה שמביאים הנוצרים ראיה לדבריהם על אמונתם מזה הפסוק, באמרם: שמאמר "הוא ישופך ראש" רומז לישו ימית השטן אשר כנהו הכתוב בשם נחש.

התשובה: אין ראיתם ראיה, כ"א היה אמת מה שאומרים: "הוא ישופך ראש" רומז לישו שהוא ימית השטן, ר"ל: יאבד המסבב את החטא, אז לא היו חוטאים המאמינים בו כלל ואחר שהם עוד היום חוטאים הרי הנחתם זאת בטלה. וגם הפסוק הזה סותר הנחתם, באמרו אח"כ: "ואתה תשופנו עקב" (בראשית ג, טו) כי אחרי שימות איך ישופנו. ואם השטן היה מסבב כדבריהם ליהודים ולאמות העולם שיהרגו אותו ואת תלמידיו ואת שולחיו, א"כ הוא לא המית השטן אלא השטן היה סבת מיתתו ומיתת שולחיו. ומצינו שפויל שלוחו סותר אמונתם זאת בכתבו שכתב לרומיים (פרק ט"ז סימן כ') ז"ל: ואלהי השלום יכתת השטן תחת רגליכם במהרה. וכן בכתבו הראשון שכתב לטסלונקי (פ"ב, פסוק י"ח) ז"ל: "בעבור זה היינו רוצים לבא אליכם, אני פויל, פעם ופעמים, אבל מנענו השטן". הנה.מאלו המאמרים יראה השטן אפלו אחרי מות ישו בזמנו של פויל, עדין היה חי ומושל על המאמינים בו. וזהו הפך אמונתם, שהם מאמינים שמאמר "הוא ישופך ראש" רומז לישו, שהוא המית השטן כאשר הזכר למעלה.

#1.13 פרק יג

"והתברכו בזרעך כל גויי הארץ, עקב אשר שמעת בקלי" (בראשית כב, יח)

ומה שהנוצרים מביאים ראיה מפסוק זה לדברי אמונתם באמרם: שזאת ההבטחה אשר יעד י'י' לאברהם שיתברכו בזרעו כל גויי הארץ, לא היתה מכונת מאתו השי"ת על שום איש מזרעו של אברהם, רק היתה הכונה על ישו בלבד שהוא עקר זרעו של אברהם, וע"כ לא נתקימה זו ההבטחה על שום אדם מזרעו רק בו לבד, כי בו, ולא בזולתו נתברכו כל גויי הארץ לפי שעל ידו באו לידיעת האלהים ולהצלחה הנפשית.

התשובה: גם פה טעותם מבארת בעיני כל בעלי העיון, לפי שמנהג הנוצרים מביאים ראיות לאמונתם מקצת דבר הנבואה בלתי הבנת כונת אמרם ומבלתי עין לדברים הסמוכין להן, וכן לדברים הדומים להם שם בדברי הנבואה, כאשר גם פה מביאים ראיה ממה שכתוב: "והתברכו בזרעך כל גויי הארץ" (בראשית כב, יח) בלתי פקיחת עין על הפסוק קדם לו, שנאמר: "כי־ברך אברכך והרבה ארבה את־זרעך ככוכבי השמים וכחול אשר על שפת הים, וירש זרעך את שער איביו" (בראשית כב, יז) ואחר כך אמר: "והתברכו בזרעך כל גויי הארץ" (בראשית כב, יח)

הנך רואה שאין הכתוב מדבר על איש פרטי אלא על כלל הזרע, ר"ל: הזרע הרב שלך אשר יהיה ככוכבי השמים וכחול אשר על שפת הים לרוב. באותו זרע יתברכו כל גויי הארצות, והזרע ההוא אמת ישראל בכללה, כאשר העיד עליהם מרע"ה באמרו: "י'י' אלהיכם הרבה אתכם, והנכם היום ככוכבי השמים לרב" (דברים א, י) ולזה הבטיחו השי"ת בהבטחה הזאת גם את יצחק ואת יעקב. ליצחק אמר: "והרביתי את־זרעך ככוכבי השמים ונתתי לזרעך את־כל הארצת האל, והתברכו בזרעך כל גויי הארץ" (בראשית כו, ד) וליעקב אמר: "והיה זרעך כעפר הארץ ופרצת ימה וקדמה וצפנה ונגבה, ונברכו בך כל־משפחת האדמה ובזרעך" (בראשית כח, יד) וכן ממה שאמר לאברהם "ואברכה מברכיך ומקללך אאר, ונברכו בך כל משפחת האדמה" (בראשית יב, ג) עוד אמר לו: "ואברהם היו יהיה לגוי גדול ועצום, ונברכו בו כל גויי הארץ" (בראשית יח, יח) הכתוב הודיע כי כמו שהבטחו אבותינו הקדושים שיהיו מתברכים בהם כל גויי הארץ לפי שהיו מודיעים להם מציאות השי"ת ואחדותו השגחתו ויכלתו, כי בכל מקום שהיו מתהלכים היו קוראים בשם י'י' והיו יחידי האמות באים לכלל הידיעה האלהית המסבבת ליודעיה הברכה האמתית וההצלחה הנפשית. כמו כן הבטחו שגם בניהם הבאים אחריהם יהיו הולכים בעקבותיהם וכמעשה האבות יעשו הבנים, ככתוב: "כי ידעתיו למען אשר יצוה את־בניו ואת־ביתו אחריו ושמרו דרך י'י' לעשות צדקה ומשפט, למען הביא י'י' על אברהם את אשר דבר עליו" (בראשית יח, יט) וכתוב:"הביטו אל־אברהם אביכם ואל־שרה תחוללכם, כי־אחד קראתיו ואברכהו וארבהו" (ישעיהו נא, ב) וידוע הוא שאין שום ברכה והצלחה נפשית בא לאמות העולם אלא באמצעות אמת ישראל, כאשר הכתוב מעיד בהרבה מקומות. ואזכיר מקצתם: "והיה כי־תלך עמנו, והיה הטוב ההוא אשר ייטיב י'י' עמנו והטבנו לך" (במדבר י, לב) "כי ירחם י'י' את־יעקב ובחר עוד בישראל והניחם על־אדמתם, ונלוה הגר עליהם ונספחו על־בית יעקב" (ישעיהו יד, א) "ובני הנכר הנלוים על־י'י' לשרתו ולאהבה את־שם י'י' להיות לו לעבדים, כל־שמר שבת מחללו ומחזיקים בבריתי: והביאותים אל־הר קדשי ושמחתים בבית תפלתי" (ישעיהו נו, ו־ז) וגומר. עוד שם: "והלכו גוים לאורך ומלכים לנגה זרחך" (ישעיהו ס, ג) "ונלוו גוים רבים אל־י'י' ביום ההוא והיו לי לעם, ושכנתי בתוכך וידעת כי־י'י' צבאות שלחני אליך" (זכריה ב, טו) ועוד שם: "כה אמר י'י' צבאות בימים ההמה אשר יחזיקו עשרה אנשים מכל לשנות הגוים, והחזיקו בכנף איש יהודי לאמר נלכה עמכם כי שמענו אלהים עמכם" (זכריה ח, כג) "אלהים יחננו ויברכנו, יאר פניו אתנו סלה: לדעת בארץ דרכך, בכל־גוים ישועתך" (תהילים סז, ב־ג) וגומר, עד סוף המזמור. והרבה כיוצא באלו הפסוקים אשר נזכרים בבאור יותר רחב בפרק כ' מזה הספר בעזרת האל ית'.

# #1.14 פרק יד

"לא־יסור שבט מיהודה ומחקק מבין רגליו, עד כי יבא שילה ולו יקהת עמים" (בראשית מט, י). ומה שטוענים הנוצרים מזה הפסוק באמרם: הנה יעקב אביכם נתנבא על ביאת ישו אשר קראו בשם שילה ונתאמתה נבואתו שלא סר שבט המלכות מישראל עד בא ישו, ואחרי באו מיד סר שבט המלכות מכם כאשר אתם רואים היום.

התשובה. גם לזה להם לטעות כפי דעתם, כי אחר שהם מאמינים שהיה ישו משבט יהודה והיה מלך היהודים, א"כ אפילו אחרי באו לא סר המלכות מיהודה, ואיך אומרים שאחרי בא ישו סר שבט המלכות ממנו. וכבר ראינו שסר שבט המלכות מיהודה בחורבן בית ראשון, כאשר הגלה נבוזראדן את צדקיה מלך יהודה שהיה קודם לידת ישו הנוצרי, קרוב ת"ל (430) שנה. ובימי בית שני לא ראינו שום מלך מולך בישראל משבט יהודה, כי מלכו עבדיהם הורדוס ובניו אחריו עד הורבן בית שני. א"כ איך יוכלו לפרש לא יסור שבט מיהודה, שלא תסור המלכות מישראל עד ביאתו ושאחר בואו סרה המלכות מהם. כי מה שאמר הכתוב "לא יסור שבט מיהודה" הרצון בו: משבט יהודה, כי אבינו ע"ה בברכתו נתן השררה ליהודה על אחיו, באמרו: "ישתחוו לך בני אביך" (בראשית מט, ח). וע"כ המשילו לאריה שהוא מלך בחיות, וע"כ דגל מחנה יהודה היה מסע ראשונה לשאר דגלים ונחשון נשיא יהודה הקריב את קרבנו ביום הראשון. וכתוב: "ויהי אחרי מות יהושע וישאלו בני ישראל בי'י' לאמר, מי יעלה־לנו אל הכנעני בתחלה להלחם בו: ויאמר י'י' יהודה יעלה" (שופטים א,א־ב) וגומר, ר"ל: כי אחר שמת המנהיג ההולך לפניהם, שאלו לאיזה מן השבטים תהיה הנהגת השררה והקדימה, והשי"ת השיב שתהיה לשבט יהודה, כברכת יעקב אביו. ובדברי הימים כתוב: "כי יהודה גבר באחיו ולנגיד ממנו" (דה"א ה, ב). ונמשך העניין כן עד דהע"ה אשר בחרו י'י' למלך על ישראל לעולם, ככתוב שם: "ויבחר י'י' אלהי ישראל בי מכל בית־אבי להיות למלך על־ישראל לעולם כי ביהודה בחר לנגיד ובבית יהודה בית אבי, ובבני אבי בי רצה להמליך על־כל־ישראל" (דה"א כח, ד). ומן דהע"ה נמשכה המלכות עד צדקיהו מלך יהודה שהיה מזרעו של דהע"ה ואז נפסק המלכות משבט יהודה, רק נשארו מהזרע ההוא פחות ונשיאים וראשי גלויות הנקראים מחוקקים בכל המשך ימי שתי הגלויות. ר"ל: בגלות בבל ובזו הגלות אשר אנחנו בה וכן בכל העמידת בית שני ואפילו בזמן מלכות הכוהנים ועבדיהם לא פסקו הנשיאים מזרע בית דוד משלשלת זרובבל כמוזכר בסדר עולם זוטא.

ומה שמצינו שבתחלה מלך שאול שלא היה משבט יהודה רק משבט בנימין, היה זה מפני שדבר שאלת המלכות בעת ההיא נתעב אצל השי"ת ע"כ לא רצה להמליך עליהם מן השבט אשר היתה לו הבטחת המלכות הקיימת רק המליך עליהם מלך שלא ברצונו, להיות מלכות נפסקת בזמן קצר, כאשר רמז הכתוב באמרו: "אתן־לך מלך באפי ואקח בעברתי" (הושע יג, יא). כי נהרג הוא ובניו ונפסקה ממנו המלכות. והיה כל זה כי שאלו מלך בימי שמואל נביא י'י' אשר היה שופטם ומנהיגם, וע"כ כתוב: "ויאמר י'י' אל־שמואל שמע בקול העם לכל אשר־יאמרו אליך, כי לא אתך מאסו כי־אתי מאסו ממלך עליהם" (שמואל א ח, ז). ועכ"ז אפילו בימי שמואל לא סרה שררת ההנהגה משבט יהודה כי דוד היה המוציא והמביא את־ישראל, ככתוב: "את ישראל" (שמואל ב ה, ב) וגומר. ומ"ש הכתוב: "המוציא והמביא", ר"ל: המנהיג והרועה וכמוהו "אשר־יצא לפניהם ואשר יבא לפניהם ואשר יוציאם ואשר יביאם, ולא תהיה עדת י'י' כצאן אשר אין להם רעה" (במדבר כז, יז). ע"כ פירוש לא יסור שבט מיהודה לפי הפשט האמיתי, הוא שלא יסור שבט המלכות מיהודה בזמן המלכות "ומחקק מבין רגליו", ר"ל: שלא יסורו המחוקקים והם החכמים והסופרים מהיות מושלים ומנהיגים מזרעו של יהודה בזמן הגלות. כי הנשיאים וראשי הגליות בזמן הגלות הם מבני דוד לפי שרוב גלותינו משבט יהודה ורובם מזרע דהע"ה, והם בעלי למוד והוראה, ר"ל: חכמים וסופרים, לפיכך קראם בשם מחוקק כאשר נקרא אדון הנביאים מרע"ה מחוקק, ככתוב: "כי־שם חלקת מחקק ספון" (דברים לג, כא). להיות מושל ומנהיג התורה. וכן מה שכתוב: "מני מכיר ירדו מחקקים ומזבולן משכים בשבט ספר" (שופטים ה, יד). ר"ל: חכמים וסופרים שהיו מושלים ומנהיגים עליהם. "מבין רגליו", הרצון בו: מזרעו, כמו: "היוצת מבין רגליה" (דברים כח, נז). וכן "יצאי ירך־יעקב" (שמות א, ה). "עד כי יבא שילה" ר"ל: בנו הקטן, והוא הבן האחרון מלשון ובשליתה אשר תרגום אונקלוס: ובזער בנהא, הרצון בו: על מלך המשיח המקווה אשר יקום מזרעו באחרית הימים. ואמר: "עד כי יבא שילה", אין הכוונה אחר באו תסור המלכות מיהודה. והוא כמו: "כי לא אעזבך עד אשר אם־עשיתי את אשר־דברתי לך" (בראשית כח, טו). וכן "לא־יתיצב איש בפניך עד השמדך אתם" (דברים ז, כד). "ולו יקהת עמים" (בראשית מט, י). פירושו אשר אליו יהיו נשמעים כל העמים והוא מלשון "ותבוז ליקהת אם" (משלי ל, יז). שפירושו: ומשמעות אם. ועליו הכתוב אומר: "וכל שלטניא לה יפלחון וישתמעון" (דניאל ז, כז).

#1.15 פרק טו

"לא תאכל כל־תועבה: זאת הבהמה אשר תאכלו" (דברים יד, ג־ד) ומה שטוענים הנוצרים כנגדינו על אשר אנחנו נזהרים מאכילת הב"ח הטמאים האסורים לנו מהתורה האלהית, באמרם: הנה כתוב בא"ג, במטיאוס (פרק ט"ו): כי הנכנס בפי האדם אינו מטמא אותו אלא היוצא מפיו, א"כ לשוא אתם נזהרים באסורי המאכלים.

התשובה: ידוע שמניעת המאכל מן האוכל אפלו בלתי כילות המונע תהיה משתי סבות: האחת, בהיות המאכל יקר ונכבד והאוכל איש פחות ונבזה. והשנית: להפך, ר"ל: בהיות המאכל פחות ונבזה והאוכל איש יקר ונכבד. והנה הנוצרים לא יוכלו למר שאותם הב"ח האסורים מפני יקרותם נאסרו לנו בעבור פחיתותנו, כי הכתוב הכריחם למר ההפוך, ר"ל: שמפני טמאתם נאסרו לנו בעבור קדשתנו, א"כ מה שהתר להם הטמאים הוא בעבור פחיתותם כאשר הכתוב מעיד באמרו: "טמא הוא לכם" (ויקרא יא, ז) ר"ל: לכם הם טמאים לפי שאתם קדושים ואינם טמאים לאמות העולם, אחר שאין להם קדושה. וכן: "אל־תשקצו את־נפשתיכם בכל־השרץ השרץ, ולא תטמאו בהם ונטמתם בם: כי אני י'י' אלהיכם והתקדשתם והייתם קדשים כי קדוש אני, ולא תטמאו את־נפשתיכם בכל־השרץ הרמש על־הארץ" (ויקרא יא, מג־מד) וכן: "והבדלתם בין־הבהמה הטהרה לטמאה ובין־העוף הטמא לטהר, ולא־תשקצו את־נפשתיכם בבהמה ובעוף ובכל אשר תרמש האדמה אשר־הבדלתי לכם לטמא: והייתם לי קדשים כי קדוש אני י'י', ואבדל אתכם מן־העמים להיות לי" (ויקרא כ, כה־כו) וכן: "בנים אתם לי'י' אלהיכם, לא תתגדדו ולא־תשימו קרחה בין עיניכם למת: כי עם קדוש אתה לי'י' אלהיך, ובך בחר י'י' להיות לו לעם סגלה מכל העמים אשר על־פני האדמה: לא תאכל כל־תועבה" (דברים יד, א־ג) וחתם באמרו: "לא תאכלו כל־נבלה לגר אשר־בשעריך תתננה ואכלה או מכר לנכרי כי עם קדוש אתה לי'י' אלהיך, לא תבשל גדי בחלב אמו" (דברים יד, כא) הנך רואה כל הפסוקים האלו כלם יחד יעידון ויגידון שאותם הב"ח האסורים בעבור טמאתם ופחותיהם נאסרו לישראל להיות קדושים ובני אלהים, לפי שהמזון הטמא יטמא הגוף האוכל אותו ובטמאת הגוף תטמא הנפש אשר בו והנפש הטמאה לא תוכל לבוא אל הקדש, ר"ל: לבוא אל אלהים אשר נתנה, תכרת ממעונה. ולזה על הגוים האוכלים אותן הטמאים, הכתוב אומר: "אכלי בשר החזיר והשקץ והעכבר, יחדו יספו נאם־י'י'" (ישעיהו סו, יז) ואחרי שנתבאר מדברי התורה האלהית שהמזון הטמא יטמא הגוף האוכל אותו, ע"כ מה שטוענין הנוצרים בא"ג שלהם שהנכנס בפי האדם אינו מטמא אותו אלא היוצא מפיו, היא טענה בטלה, לפי שעומדת כנגד מאמרי הכתוב כי המזון הטמא הנכנס בפי אדם אם לא היה מטמא אותו כפי דבריהם, א"כ למה השי"ת הזכיר בתורה בכמה מקומות שלא לאכול הטמאים, באמרו: "ולא תטמאו בהם ונטמתם בם" (ויקרא יא, מג) וכן "ולא תטמאו את־נפשתיכם בכל־השרץ הרמש על הארץ" (ויקרא יא, מד) אשר נראה מאלו המאמרים שהמאכל הטמא מטמא הגוף והנפש כאשר הזכר למעלה. ואחר שהדבר כן, מי הוא זה ואיזהו אשר מלאו לבו לסתור את דברו ולגזור אמר הפך מאמרו ולהתיר את אשר אסרו. ואם לא היה מטמא המאכל הטמא הנכנס בפי האדם, למה האפושטולי באקטא אפושטולורום, (פ' ט"ו) אסרו הנחנקים והדם. והנה אדם הראשון לא חטא בשום פעלה כי אם באכילה ואם הוא חטא באכלו המזהר האחד ופעם אחת, הבלתי נזהרים מאכילת כל הב"ח הטמאים בכל עת וזמן עאכ"ו. ואף גם זאת כי מאמר מטיאוס ומרקוס שאמרו כי הנכנס בפי האדם אינו מטמא אותו אלא היוצא מפיו אינו מאמר אמתי מכל הצדדים, כי אפלו המשקים הטהורים והמשקים המשכרים כמו יין ושכר וזולתם כשנכנסו בפי אדם יותר מדאי יטמאו בלי ספק, כאשר הועד מנח ולוט וכן כשיצאו מפי האדם דברי אלהים חיים והלל והודיה לו ית', וכן דברי חכמה ומוסר או שאר דברים הכרחיים לחיי האדם לא יטמאוהו ח"ו, אבל איש כזה קדוש יאמר לו. ומצינו שהכתוב יעד בנבואת זכריה כי לעתיד אפלו אמות העולם לא יאכלו הדם והטמאות והשקצים, ככתוב: "והסרתי דמיו מפיו ושקציו מבין שניו" (זכריה ט, ז) וגו', כאשר העיד על זה החכם המעתיק האחרון לנוצרים סימון בודני בבאורו ע"ז בפסוק. דוק ותשמח.

‏

**#1.16 פרק טז**

"ארור אשר לא־יקים את דברי התורה־הזאת לעשות אותם, ואמר כל־העם אמן" (דברים כז, כו)

ומה שטוענים הנוצרים מזה הפסוק באמרם: הנה תורת משה מאררת כל מי שלא יקים את כל מצות התורה ומצות התורה הן רבות מאד, עד כי אין שום אדם מכם יכול לקים כלל המצות, א"כ אתם כלכם ארורים.

התשובה:.אין הכונה בזה הפסוק שיהיה ארור כל מי שלא יקים כל מצות עשה ולא תעשה הכתובות בתורת משה כדבריהם, כי זה אינו מן האפשר לשום אדם. כי אפלו מרע"ה, אעפ"י שעל ידו נתנה התורה ולא קם נביא כמוהו, מ"מ לא קים כלל המצות רק אותן אשר באו לידו בהיותו בחו"ל, אבל המצות הנוהגות בארץ לא קימן לפי שלא באו לידו. וכ"ש שאר בני ישראל שלא יהיו חיבים אם לא יקימו המצות אשר לא תבואנה לידיהם, ואפלו בבואן לידיהם ובהזדמנן לפניהם אם יעברו על קצתן לתגבורת תאוה ואחר כך יתחרטו וישובו אל י'י' בתשובה שלמה לא ילכדו ברשת הארירה כלל, כי אדם אין צדיק בארץ אשר יעשה טוב ולא יחטא והתשובה היא צורי ומרפא למכאוב ומדוי החטאים והעוונות כלם. הלא תראה דהע"ה אעפ"י שחטא בדבר אורי החתי על מה שהתורה אוסר, ושב בתשובה שלמה לא נתארר אלא נתברך מאת השי"ת בברכה שלמה ועולמית עד שכרת עמו ברית קימת על המלכות אשר לא תפר לעולם, ככתוב: "כה אמר י'י' אם־תפרו את־בריתי היום ואת־בריתי הלילה, ולבלתי היות יומם־ולילה בעתם: גם־בריתי תפר את דוד עבדי מהיות־לו בן מלך על־כסאו" (ירמיהו לג, כ־כא) וגומר. וכמו כן זכותו הועילה לו אפלו אחר זמן רב לזרעו אחריו ולכל יהודה ויושבי ירושלים שנאמר: "וגנותי על־העיר הזאת להושיעה, למעני ולמען דוד עבדי:" (ישעיהו לז, לה) הנה יראה מזה בברור כי מי שלא יוכל לשמר ולעשות קצת מהמצוות או רבן מפני שלא באו לידו וכן אפלו מי שיעבור על קצתן מתגבורת תאותו ואחר כך יתחרט ויודה וישוב מחטאתו אינו נכנס בכלל הארורים ח"ו, אבל יהיה ארור מי שלא יאמין בקצת מן המצות שהן דברי אלהים חיים, או שתהינה בעיניו קצת מהמצות לבטלה וללא תועלת ולזה לא יקום ולא יקבל על עצמו לעשותן כאשר תבואנה לידו. והוא בדרך "קימו וקבלו היהודים עליהם ועל־זרעם" (אסתר ט, כז) ולפיכך אמר הכתוב: "ארור אשר לא־יקים את דברי התורה־הזאת לעשות אותם" (דברים כז, כו) ולא אמר ארור אשר לא יקים או לא יעשה את כל דברי התורה כדבריהם, להורות שכונה היא על הפורק מעליו עול קצת מהמצות. כי ממה שאמר "לעשות אותם", מודיע שהכונה היא כשלא יקים ולא יקבל על עצמו לעשותן אפלו כשתבואנה לידו. וכן במה שאמר הכתוב: "והיה אם־לא תשמע בקול י'י' אלהיך לשמר לעשות את־כל־מצותיו וחקתיו אשר אנכי מצוך היום, ובאו עליך כל־הקללות האלה והשיגוך" (דברים כח, טו) אין הכונה שלא ישמר ולא יעשה כלל המצות מבלתי שתחסר מהן אחת שתבואנה עליו הקללות אבל הכונה היא שאם לא ישמע לקול י'י', אשר הרצון בו: כאשר לא ישמר ולא יעשה המצות להיותו בלתי נשמע לקול י'י' ופורק מעליו עול מלכותו, הנה אז תבואנה עליו כל הקללות האלה אם לא ישוב אחר כך אל השם בתשובה שלמה. וידוע כי באהבת י'י' את עמו נתן להם תורתו לא לתועלתו רק לתועלתם וטובתם, ולא הרבה המצות להכביד משאם כדי להענישם ולהוריד נפשם לבאר שחת ח"ו, רק להרבות שכרם ולהגדיל ביקרם בעה"ב. כי אפלו בקיום מצוה אחת כהלכתה לש"ש, יהיה לאיש הישראלי חלק לעה"ב, ולפי רבוי קיום המצות כן ירבה שכרו ותגדל מעלתו לפני השי"ת. ולזה היה מרע"ה כסף ותואב להכנס לארץ, כדי שע"י קיום המצות התליות בארץ יזכה למעלה יותר גדולה בעה"ב.

מצרף לזה ש־הי"ב ארורים הכתובים בפרשה ההיא שהם כנגד י"ב שבטי ישראל, כלם נאמרו על עבירות פרטיות הנעשות בסתר כאשר באר בהתחלתם, באמרו: "ושם בסתר" כ"א יעשה בגלוי יקבל ענשו בב"ד. ואמר: "מכה רעהו בסתר" להרמיז על המלשין שהכאתו נסתרת מהמכה, והוא כמו: "מלשני בסתר רעהו" (תהילים קא, ה). וכדי שלא יובן על המכה רעהו בידו שהכאתו נגלית, לפיכך הוסיף למר בסתר. וכן הבלתי מודה ומקבל על עצמו לעשות קצת מהמצות להיותן בטלים בעיניו זאת העבירה ג"כ מהעבירות הנסתרים, כמו העבירות הכתובים. כללו של דבר: כונת התורה באלו הי"ב הפסוקים להודיע לנו, כי כאשר העשה עבירה בגלוי הוא נענש בב"ד של מטה, כן העשה עבירה בסתר יענש בב"ד של מעלה, ר"ל: כי יהיה ארור ומקלל מפי השי"ת אם לא יתחרט וישוב בתשובה שלמה, כאשר באר זה הענין באמרו: "הנסתרת לי'י' אלהינו, והנגלת לנו ולבנינו עד־עולם לעשות את־כל־דברי התורה הזאת (דברים כט, כח) זאת היא הכונה הנכונה בזה הפסוק באמת ואמונה כפי מה שידוע לכל אנשי תבונה, והנוצרים טוענים כנגדנו מזה הפסוק מבלתי הבנת הכונה.

אכן לנו יש לטעון כנגד הטענה הזאת כפי אמתת כונת הכתוב, ממה שמצינו כתוב בסוף וחתימת כל ספרי הא"ג: "כי הנני מעיד לכל השומע דברי נבואות אלה הספרים אם יוסיף מה על אלה הדברים יוסיף האל עליו מכות הכתובות באלה הספרים. וכן הגורע מדברי ספרי הנבואה הזאת יגרע לו חלקו מספר החיים ומעיר הקדש ומהבטחות הכתובות באלה הספרים" עכ"ל. וידוע ומפרסם לכל, כי הנוצרים כלם הם נלכדים ברשת אלה הקללות לפי שהם מוסיפין וגורעין על ספרי הא"ג, כגון שמוסיפים שביתת יום א' לשבוע במקום שבת מה שלא נצטוו עליו בא"ג באקטא אפוסטלורום (פרק ט"ו) שלא לאכול את הדם והנחנקים מב"ח, והנה הם אינם מקימים זאת האזהרה כלל ואוכלים הדם והנחנקים מב"ח, כאשר יתבאר בפרק מ"ט מזה החלק הראשון, וכן בפרק האחרון מהחלק השני מזה הספר.

‏

#1.17 פרק יז

ומה שטוענים קצת מחכמי הנוצרים, באמרם: שהקללות הראשונות הכתובות בפרשת "אם בחקתי" נאמרו על חרבן הבית הראשון, ועל כן נכתבו דברי נחומים ככתוב: "וזכרתי את־בריתי יעקוב, ואף את־בריתי יצחק ואף את־בריתי אברהם אזכר והארץ אזכר" (ויקרא כו, מב) וכן: וזכרתי להם ברית ראשנים, אשר הוצאתי־אתם מארץ מצרים לעיני הגוים להיות להם לאלהים אני י'י'". שהיו רומזים לזכירת ופקידת בית שני שהיא הגאלה מגלות בבל, אבל הקללות האחרונות שבפרשת "כי תבא" נאמרו על חרבן בית שני, ע"כ לא בא אחריהן נחמה לפי שלא תהיה גאלה לישראל מזו הגלות.

התשובה: להיות הקללות הראשונות אמורות על חרבן בית ראשון לבד, זה הדבר בלתי מאמת מן הכתובים, כי התוכחות שבאו בתורת כהנים בברית הראשון אף כי היו בעצם וראשונה על חרבן בית ראשון לפי שבו התחיל הגלות הזאת נכלל ג"כ בהן החרבן הבית השני ושאר צרות שעברו על ישראל בגלות. וכן בקללות הכתובות במשנה תורה נזכרו בהן דברים מהחרבן הבית הראשון, כאשר הכתובים מורים ע"ז בלי ספק, כי הנה בקללות הראשונות אמר: "והשמותי את־מקדשיכם" (ויקרא כו, לא) לשון רבים וא"א שיפרש כ"א על מקדש ראשון ומקדש שני, וכן א"א לפרש מקדשיכם ארמונים כמו: "מקדש־מלך הוא" (עמוס ז,יג) שהוא פרוש כמו ארמון המלך. זה אינו, לפי שכתוב בתריה: "ולא אריח בריח ניחחכם" (ויקרא כו, לא) רומז לקרבנות הנקרבים במקדשים ההם. וכן בקללות האחרונות "יתנך י'י' נגף לפני איביך בדרך אחד תצא אליו ובשבעה דרכים תנוס לפניו" (דברים כח, כה) וזה בלי ספק לא היה בבית שני כי גברה יד היהודים ועצמת גבורתם וכל יכלת הרומיים מאפס ותוהו נחשבו להם, כמו שספר יוסף בן גוריון (פרק פו) והרומיים מעידים ג"כ על זה בספריהם עדות ברורה. אבל נתקים זה בבית ראשון כאשר נתרעם ע"ז ישעיה הנביא באמרו: "כל־קציניך נדדו יחד מקשת אסרו, כל־נמצאיך אסרו יחדו מרחוק ברחו" (ישעיהו כב, ג) ועוד אם נאמר שהגליות שתים, נצטרך למר שהגאלות גם כן שתים היו, ר"ל: גאלת בית שני והגאלה העתידה. ומי האיש בעל שכל יאמין שהיה ענין בית שני גאלה שלמה, כי לא היה קבוץ גליות עשרת השבטים כ"א מ"ב אלפים וש"ס (42360) איש מיהודה ובנימין שעלו מבבל לירושלים ברשיון כורש מלך פרס. ואפלו אותן שהיו בבבל לא עלו כלם, אבל רבם נשארו שמה וגם היות עולים לירושלים לא היו בני חורין כי בהיותם היו עובדים למדיי ולפרס, ככתוב: "הנה אנחנו היום עבדים, והארץ אשר־נתתה לאבתינו לאכל את־פריה ואת־טובה הנה אנחנו עבדים עליה: ותבואתה מרבה למלכים אשר נתתה עלינו בחטאותינו, ועל־גויתינו משלים ובבהמתנו כרצונם ובצרה גדולה אנחנו" (נחמיה ט, לו־לז) ואחר כך עבדו זמן גדול ליונים, ואחר כך זמן רב לרומיים, אעפ"י שלפעמים היו מורדים בהם וממליכים עליהם מלך מ"מ לא מלך ביניהם אדם מזרע בית דוד אשר לו יאתה המלכות בזמן הגאלה, כ"א חשמנאים שהיו משבט לוי ומזרע הכהונה. ואחר כך מלכו עבדיהם, ר"ל: הורדוס ובניו אחריו עד חרבן בית שני, כמזכר לעיל. וכן לא היה בבית שני לא ארון וכפרת וכרובים, ולא אורים ותומים, שכינה נראה ורוח הקדש, שמן המשחה ואש מן השמם, אם כן איך נוכל למר שהיתה גאלה שלמה ובית המקדש אין זה כ"א שנתן י'י' אותם לרחמים לפני שוביהם והעיר את רוח כורש מלך פרס לתת להם רשיון לשוב לירושלים לבנות בית לעבוד את השי"ת ולצאת מתחת ידו, כאלו מלך ישמעאל המלך עתה בירושלים היה נותן רשות ליהודים אשר בקצת מדינות מלכותו לעלות לירושלים לבנות בית לשם י'י', בתנאי שיהיו תמיד משעבדים אליו, ולא יהיה מן הפלא אם לקצת הימים ימרדו בו. כן היה ענין בית שני. אבל תמיד היה בכלל הגלות הראשון עם היות הבית אשר בנה הורדוס אחר ששפך דמים רבים מישראל מחכמיהם וחסידיהם, בית יפה ונחמד ובנוי בעשר גדול, אבל אין ספק שהורדוס אשר בנה אותו היה משעבד אל הרומיים ומידם המלך. וכל זה יורה שהגלות הראשונה הוא אשר התמיד מיום חרבן בית מקדשנו ותפארתנו ע"י נבוכדנצר מלך בבל עד היום הזה.

ואמנם מה שלא נזכרה במשנה תורה הנחמה ותקות הגאלה מיד אחר סיום התוכחות כאשר עשה בתורת כהנים, הוא לפי שלא סים עדין דברי הברית כי מיד אחר זה אמר שקרא משה לכל ישראל להעבירם בברית בהיותם נצבים לפני י'י', ככתוב: "לעברך בברית י'י' אלהיך ובאלתו" (דברים כט, יא) והוסיף עוד שמה ב"אלות הברית" מלבד מה שהזכיר קדם לכן. ואז אחר כל אלות הברית, מיד הזכיר הנחמה השלמה והגאלה הכללית, ככתוב: "והיה כי־יבאו עליך כל־הדברים האלה הברכה והקללה אשר נתתי לפניך, והשבת אל־לבבך בכל־הגוים אשר הדיחך י'י' אלהיך שמה: ושבת עד־י'י' אלהיך ושמעת בקלו ככל אשר־אנכי מצוך היום, אתה ובניך בכל־לבבך ובכל־נפשך: ושב י'י' אלהיך את־שבותך ורחמך, ושב וקבצך מכל־העמים" (דברים ל, א־ג) וגומר. "אם־יהיה נדחך בקצה השמים, משם יקבצך י'י' אלהיך ומשם יקחך: והביאך י'י' אלהיך אל־הארץ אשר־ירשו אבתיך וירשתה, והיטבך והרבך מאבתיך: ומל י'י' אלהיך את־לבבך ואת־לבב זרעך לאהבה את־י'י' אלהיך בכל־לבבך ובכל־נפשך למען חייך: ונתן י'י' אלהיך את כל־האלות האלה, על איביך־ ועל־שנאיך אשר רדפוך: ואתה תשוב ושמעת בקול י'י' ועשית את־כל מצותיו אשר אנכי מצוך היום: והותירך י'י' אלהיך בכל מעשה ידך בפרי בטנך ובפרי בהמתך ובפרי אדמתך לטבה, כי ישוב י'י' לשוש עליך לטוב כאשר ־שש על־אבתיך: כי תשמע בקול י'י' אלהיך לשמר מצותיו וחקתיו הכתובה בספר התורה הזה, כי תשוב אל־י'י' אלהיך בכל־לבבך ובכל־נפשך" (דברים ל, ד־י).

הנך רואה כי הפרשה הזאת כלה עתידה לבוא, כי לא נתקימו יעודיה לא בבית ראשון ולא בבית שני והיא כוללת כל הנחמות לפי שהיא מיעדת גאלתנו ופדות נפשנו שהיא בגאלה השלמה הכוללת והנחמה האמתית העתידה אשר אנחנו מקוים לה. לא בנחמה הנזכרת בתורת כהנים, כי אין זכר גאלה ולא שאר הבטחות הכתובות בזאת הפרשה, רק זכירה לבד רומזת לזכירת ולפקידת בנין בית שני שאעפ"י שנפקדו לעלות לירושלים מ"מ אפלו העולים לא נשתחררו מעבדות האמות המושלות עליהם כפי מה שבארנו.

הנה אחר שהוכחנו בראיה ברורה ואמתית שאחר הקללות האחרונות הכתובות במשנה תורה באו נחמות גדולות וכוללות מבטחות הגאלה העתידה והכללית לישראל, בטלה טענת הטוענים כנגדנו ויתחיב א"כ בהכרח אפלו לפי דעת הטוענים שתהיה גאלה כללית ותשועה עולמית לכל ישראל כפי מה שהורו הכתובים הנזכרים לעיל.

**#1.18 פרק יח**

ומה שטוענים הנוצרים כנגד התורה האלהית, באמרם: שתורת משה לא באה להנחיל לשומריה ההצלחה הנפשית הקימת רק הצלחת הגופיות החולפת לבד, כמבאר בפרשת "בחקותי", לפיכך לא תמצא בתורת משה ודברי הנביאים בשום מקום יעוד גמול הנפשות וענשו רק יעוד הטובות הגשמיות והפכן לבד.

התשובה: מה שיעדה התורה האלהית ברב המקומות הגמול הגופיי הוא בעבור שהאדם מרכב משני חלקים, ר"ל: מגוף ונפש והמצות ג"כ נחלקים לשני חלקים והם מצות מעשיות ומצות שכליות אשר א"א אלא בגוף ובנפש לקימן, לפיכך יעדה התורה לגוף הגמול הגופיי בברור ובאריכת דברים לפי שהתענוגים הגופיים נראים ומרגשים לכל האנשים בכל החמשה חושים. ובהיות שהתענוגים הנפש אינו משג ומרגש לכל בחושים הגופיים בעודם בעה"ז רק הוא משג בשכל לבד להיות סגלתו, לפיכך יעדה התורה לנפש גמול הנפשיי ג"כ במקומות רבים, אבל בקצור מפלג בלתי אריכות דברים. מצרף לזה ששלימות הגוף הוא השלימות הראשון ושלימות הנפש הוא שלימות האחרון, ולא יזכה האדם לשלימות הנפש כ"א ע"י שלימות הגוף, כי בהיות האדם רעב או חולה או מצטער לא יוכל לעשות רצון בוראו כלל. לפיכך יעדה התורה למקימי המצות להרבות התבואות ולהבריא הגופות ולהסיר מהם כל צרות והתלאות, כדי שבהיותם בריאים בשלוה ובהשקט יוכלו לעבד את השי"ת עבודה שלמה ובאמצעותה יזכה להצלחת הנפשית שהיא חיי העה"ב.

הלא תראה בפרשת "בחקותי" אחר שיעדה התורה הטובות הגשמיות ברבוי דברים אז לא תשקוט גם כן מלהרמיז הטובה הרוחניית, ככתוב: "ונתתי משכני בתוככם, ולא־תגעל נפשי אתכם: והתהלכתי בתוככם והייתי לכם לאלהים, ואתם תהיו־לי לעם" (ויקרא כו, יא־יב). וכן בשכר עשית מצות המילה תמצא אחר שיעד השי"ת לאברהם אבינו ע"ה ולזרעו אחריו יעוד הטובות הגשמיות בברור יעוד הטובות הרוחניות ברמז, באמרו: "להיות לך לאלהים ולזרעך אחריך" (בראשית יו, ז) ואחר כן אמר עוד שם: "והייתי להם לאלהים". וכן יעקב אבינו ע"ה באמרו בחתימת נדרו: "והיה י'י' לי לאלהים" (בראשית כח, כא) רמז לטובה הרוחנית הזאת, כאשר זה ידוע למבינים. ולא לבד באלו הפרשיות, אלא גם כמעט בכל התורה כלה תמצא זכרון הטוב הנפשיי ובפרט במה שהזכירה היות שכינתו ית' בתוכנו והדבוק הזה תמיד עמנו לא יסור ממנו כמו ע"י מעשה המשכן וכליו, וכל עבודתו בקרבנות אשר כלם היו לכפרת נפשות וטהרתן לא לענין אחר. ואם כן איך יוכלו הטוענים להתעלם מראות חזק הדבוק האלהי הזה וההצלחה הנפשית המצויה לאישי אמתנו בעוד נפשותינו קשורות בחמר העכור הזה, כ"ש שיהיה זה אחר הפרדן מהחמר שהוא דבר מחיב מעצמו שאחר שתזכה הנפש לשוב למעונה תדבק לאלהים אשר נתנה. ובסבת הדביקות הנפלאה הזה שיש בינו ית' לאמה הישראלית קראם בנו בכורו ובחיריו ואוהביו וחשוקיו וקדשיו, חלקו וחבל נחלתו, עמו וסגלתו. וטעם סגלתו הוא כמו: "וסגלת מלכים" (קהלת ב, ח) שהוא דבר יקר ונחמד שלא ימצא אחר כמוהו שהאדם אוהבו מאד וגונזו אצלו להתפאר בו יותר מאשר ממונו. והענין הנפלא הזה באר מרע"ה והודיע שהאמה הישראלית הנקראו בנים לי'י' הנאהבים לאביהם שבשמים והדבקים בו בחיהם ובמותם לא נפרדו, באמרו: "בנים אתם לי'י' אלהיכם, לא תתגדדו ולא־תשימו קרחה בין עיניכם למת: כי עם קדוש אתה לי'י' אלהיך, ובך בחר י'י' להיות לו לעם סגלה מכל העמים אשר על־פני האדמה" (דברים יד, א־ב). והרצון באלו הפסוקים הוא: שאין ראוי להתאבל ולהצטער יותר מדאי על מיתות הגופות אחר שאתה עם קדוש לי'י' אלהיך ונבחר לסגלה מכל העמים, ר"ל: שנפשותיך מסגלות להדבק בו ולהיות לפניו לנצח שאל"כ היה ראוי להצטער יותר, כי יותר ראוי להתאבל על בן מלך שמת מעל בן איש פחות. וכן באמרו הכתוב: "ושמרתם את־חקתי ואת־משפטי אשר יעשה אתם האדם וחי בהם, אני י'י'" (ויקרא יח, ה) אינו מרמז לחיים הגופיים כלל. לפי מה שנראה בחוש כי שומרי המצות אינם מאריכין ימים על האדמה יותר מהעוברים עליהם. רק על חיי הנפש הכתוב מדבר. והנה הטוענים זאת היא דעתם שהאדם הראשון במרותו את פי י'י' נתחיב מתה נפשית, באמרם שמאמר: "כי ביום אכלך ממנו מות תמות" (בראשית ב, יז). הרצון בו: מיתת נפשות לא זולתם, אם כן יתחיב מזה המאמר שבני ישראל בעשותם מצות השי"ת הכתובות בתורה יזכו לחיים הנפשיים ויהיה אם כן מאמר "אשר יעשה אתם האדם וחי בהם", תקון מיחד למאמר "כי ביום אכלך ממנו מות תמות", כאשר בארנו בפרק י"א. ויתבאר עוד בדברי הא"ג שכתב פויל לרומיים (פ"ה) וכן זה הענין מבאר ממ"ש מרע"ה בחתימת שירת האזינו: "שימו לבבכם לכל־הדברים אשר אנכי מעיד בכם היום, אשר תצום את־בניכם לשמר לעשות את־כל־דברי התורה הזאת: כי לא דבר רק הוא מכם כי־הוא חייכם, ובדבר הזה תאריכו ימים על האדמה" (דברים לב, מו־מז) וגומר. הנה תראה איך באמרו זה ירמז לשני מיני השכר המשגים מצד התורה האלהית והם השכר הרוחני והשכר הגשמי. על הרוחני אמר: "כי הוא חייכם" ועל הגשמי אמר: "ובדבר הזה תאריכו ימים על האדמה" וגומר. והקדים הטובה הרוחנית אעפ"י שהיא באה לאדם באחרונה, למעלה על הטובות הגשמיות וכן בחתימת ברכתו באר זה הענין באמרו: "אשריך ישראל מי כמוך עם נושע בי'י' (דברים לג, כט) וגומר, והכונה בזה הפסוק היא שהצלחות הגופיות והמלכויות הנזכרות בפסוקים הקדומים, כגון נצחון האויבים ורבוי התבואות אינן אשר אמתי לפי שהן נמצאות גם בשאר האמות, אבל האשר האמתי הוא ההצלחה והתשועה הנפשיית אשר אין שום אמה בעולם הזה זוכה אליה זולת אמת ישראל. לפיכך אמר: "אשריך ישראל מי כמוך עם נושע בי'י'" ר"ל: היש בעמים עם נושע בי'י' כמוך. ומ"ש אחר כך: "מגן עזרך" הרצון בו: שלא יחשבו שהזוכים לתשועה הנפשית לא יזכה לגופנית, כי באמת עם היותך נושע בי'י' ג"כ הוא ית' יהיה מגן עזרך והוא בדרך מ"ש המשורר: "ישראל בטח בי'י' עזרם ומגנם הוא" (תהילים קטו, ט) מ"ש: "ואשר חרב גאותך" הוא בדרך: "כי לא בחרבם ירשו ארץ" (תהילים מד, ד) וגו'. וכן גם על ענש הנפש הרמיז באמרו: "אמר אלהם לדרתיכם כל־איש אשר־יקרב מכל־זרעכם אל־הקדשים אשר יקדישו בני־ישראל לי'י' וטמאתו עליו, ונכרתה הנפש ההוא מלפני אני י'י'" (ויקרא כב, ג) כי באמרו "מלפני" רומז שהנפשות ממקום קדוש באות, אם תזכינה שבות. וכן באמרו, שם: "כי כל־הנפש אשר לא־תענה בעצם היום הזה, ונכרתה מעמיה" (ויקרא כג, כט) ואמר: "וכל־הנפש אשר תעשה כל מלאכה בעצם היום הזה, והאבדתי את־הנפש ההוא מקרב עמה" (ויקרא כג, ל) הרצון בהם: שלא תתועד ותתאסף הנפש ההיא עם נפשות הצדיקים הנקראים עמיו, הפך מ"ש הכתוב בצדיקים: "ויאסף אל עמיו" (בראשית כה, ח) אשר הרצון בו: שנאסף ונתחבר עם רוחות הצדיקים.והראיה ע"ז, שהכתוב אינו מדבר על הגופות, ממה שהכתוב במרע"ה: "והאסף אל־עמיך כאשר מת אהרן אחיך בהר ההר ויאסף אל־עמיו" (דברים לב, נ) אבל האסיפה היא נאמרת על הנפש, כמו: "כבוד י'י' יאספך" (ישעיהו נח, ח) והנה בלעם אעפ"י שהיה נביא האמות, בראותו בכח נבואתו שהאמה הישראלית לא די שהם משגחים מהשי"ת השגחה עצומה בעה"ז, אלא שגם אחרי מותם יש להם אחרית טוב ותקוה כי הם הנוחלים חיי העה"ב, לפיכך התפלל על עצמו שיזכה אל מעלתם בהצלחתם הנפשית אשר היא אחר המות, והוא שאמר: "תמת נפשי מות ישרים ותהי אחריתי כמהו" (במדבר כג, י) כאשר זה הענין מבאר למבינים.

וכן דהע"ה בספר תהלותיו תמיד לא יחשה מהזכיר זאת ההצלחה הנפשית אשר היא מתחיבת משמירות מצות התורה האלהית. והתפלל עליה, באמרו: "תורת י'י' תמימה משיבת נפש" (תהילים יט, ח) עוד שם: "לולא האמנתי לראות בטוב־י'י' בארץ חיים" (תהילים כז, יג) ושם: "כי חלצת נפשי ממות את־עיני מן־דמעה את־רגלי מדחי: אתהלך לפני י'י', בארצות החיים" (תהילים קטז, ח־ט) ושם: "אל־תאסף עם חטאים נפשי, ועם־אנשי דמים חיי" (תהילים כו, ט). ושם: "כי לא־תעזב נפשי לשאול, לא־תתן חסידך לראות שחת: תודיעני ארח חיים שבע שמחות את־פניך נעמות בימינך נצח" (תהילים טז, י־יא) ושם: "אך־אלהים יפדה־נפשי מיד שאול, כי יקחני סלה" (תהילים מט, טז) ושם: "מי זה האיש ירא י'י', יורנו בדרך יבחר: נפשו בטוב תלין, וזרעו יירש ארץ" (תהילים כה, יב־יג) ושם: "מה רב טובך אשר־צפנת ליראיך פעלת לחסים בך, נגד בני אדם" (תהילים לא, כ) ושם: "מה־יקר חסדך אלהים ובני אדם, בצל כנפיך יחסיון: ירוין מדשן ביתך, ונחל עדניך תשקם: כי עמך מקור חיים, באורך נראה אור" (תהילים לו, ח־י). שם: "מי־לי בשמים, ועמך לא־חפצתי בארץ" (תהילים עג, כה) ורבים כמו אלה. ושלמה בנו הרחיב נקבי משכיות התפוח יותר באמרו: "מי יודע רוח בני האדם העלה היא למעלה, ורוח הבהמה הירדת היא למטה לארץ" (קהלת ג, כא) ואמר שם: "וישב העפר על־הארץ כשהיה, והרוח תשוב אל־האלהים אשר נתנה" (קהלת יב, ז) ובמשלי: "במות אדם רשע תאבד תקוה, ותוחלת אונים אבדה" (משלי יא, ז) ושם: "ברעתו ידחה רשע, וחסה במותו צדיק" (משלי יד, לב) ואמר שם: "אל־יקנא לבך בחטאים, כי אם־ביראת־י'י' כל־היום: כי אם־יש אחרית, ותקותך לא תכרת" (משלי כג, יז־יח) ואמר עוד שם: "כן דעה חכמה לנפשך אם־מצאת ויש אחרית, ותקותך לא תכרת" (משלי כד, יד) וזולתם. וכן ישעיה אמר: "ישראל נושע בי'י' תשועת עולמים" (ישעיהו מה, יט) וגו'. וזה המאמר באר למאמר מרע"ה שאמר: "אשריך ישראל מי כמוך עם נושע בי'י' (דברים לג, כט) "תשועת עולמים" ר"ל: שהתשועה הנפשית אינה מהטובות החולפות אבל היא תשועת עולמים ר"ל: תשועה קימת ונצחית, לפיכך אמר: "לא־תבשו ולא־תכלמו עד עולמי עד" (ישעיהו מה, יז) ואמר גם כן על בעל תשובה שמת: "דרכיו ראיתי וארפאהו, ואנחהו ואשלם נחמים לו ולאבליו" (ישעיהו נז, יח) כי אחר שהזכיר "ולאבליו", יורה שעל המת הוא מדבר, ומ"ש: "דרכיו ראיתי וארפאהו" רפואת נפשות ר"ל: אסלח לעוניו, והוא כמו: "רפאה נפשי כי־חטאתי לך" (תהילים מא, ה) וכן: "ושב ורפא לו" (ישעיהו ו, י) ואחרי סליחות עונותיו אנחהו בדרך כל הארץ ובזה אשלים נחמים לו ולאבליו. והנחמים לו הם חיי הנפש בעה"ב ולאבליו ג"כ שיקבלו תנחומיו כשידעו שאחרי מותו יזכה לרב טוב הצפון לצדיקים בעולם הנשמות. וכמו כן יעד שכר טוב לצדיק באמרו: "אז יבקע כשחר אורך וארכתך מהרה תצמח, והלך לפניך צדקך כבוד י'י' יאספך" (ישעיהו נח, ח) אל המקום הכבוד, ר"ל: כשתמות ילך לפניך צדקך לעולם הנשמות ואז כבוד י'י' יאספך אל מקום הכבוד אשר נפשות הצדיקים צרורות שם בצרור החיים הנצחיים. וחתם הפרשה ההיא באמרו שם: "אז תתענג על י'י'" וגו'. הרצון בו: הוא תענוג נפשי בעולם הנשמות בהיותה צרורה בצרור החיים את י'י' אלהיה, והוא אשר אמרה אביגיל לדוד: "והיתה נפש אדני צרורה בצרור החיים את י'י' אלהיך" (שמואל א כה, כט) ועל ההיפך שהוא ענש נפשות הרשעים, אמרה: "ואת נפש איביך יקלענה בתוך כף הקלע" (שם) ואמר יחזקאל הנביא: "והרשע כי ישוב מכל־חטאתיו אשר עשה ושמר את־כל־חקותי ועשה משפט וצדקה, חיה יחיה לא ימות" (יחזקאל יח, כא) ואמר שם: "ובשוב רשע מרשעתו אשר עשה ויעש משפט וצדקה הוא את־נפשו יחיה" "ויראה וישב מכל פשעיו אשר עשה חיו יחיה לא ימות" ואמר שם: "ואתן להם את חקותי ואת משפטי הודעתי אותם אשר יעשה אותם האדם וחי בהם" (יחז כ, יא).

הנך רואה שעל חיי הנפש הנביא מדבר והם החיים הנצחיים אשר אין מות אחריו ואל אלו החיים האמתיים כון אליהו, "להשיב נפשו מני־שחת לאור באור החיים" (איוב לג, ל) וזכריה הנביא אמר: "כה אמר י'י' צבאות אם בדרכי תלך ואם את־משמרתי תשמר וגם־אתה תדין את־ביתי וגם תשמר את־חצרי, ונתתי לך מהלכים בין העמדים האלה" (זכריה ג, ז) רואה שיעוד השי"ת ליהושע בן יהוצדק בשכר שמירת המצות ומעשים טובים קיום והצלחת הנפש בעולם הבא בהיותה מתהלכת בין המלאכים שעומדים לפניו תמיד, ככתוב: "שרפים עמדים ממעל לו" (ישעיהו ו, ב) וגו'. ואמר דניאל הנביא: "ורבים מישני אדמת־עפר יקיצו, אלה לחיי עולם ואלה לחרפות ולדראן עולם: והמשכלים יזהרו כזהר הרקיע, ומצדיקי הרבים ככוכבים לעולם ועד" (דני' יב, ב־ג)

אלו הן הפסוקים הנמצאים בתורה בנביאים ובכתובים המיעדים השכר הרוחני, ר"ל: גמול הנפשות לצדיקים וכן הענש לנפשות הרשעים, ויש עוד פסוקים אחרים וראיות אחרות בתורה האלהית ובדברי הנביאים והמדברים ברוח הקדש על הצלחה הרוחנית הזאת ועל ההפכה. ולא כתבנו פה ליראת האריכות, כי מה שכתבנו די הוא ויותר מדי לבטל דברי הטוענים שאומרים שלא נמצא בתורת משה ובדברי הנביאים בשום מקום יעוד גמול הנפשות וענשן, ואתה דע לך.

#1.19 פרק יט

ומה שטוענים הנוצרים עוד כנגד התורה האלהית באמרם שתורת משה לא היתה נצחית רק זמנית עד בא ישו אשר בטל ונתן קץ וסוף לתורת משה וצוה לתלמידיו ולכל הנקראים בשמו התורה החדשה אשר עשה אותם חפשי מכל המצות והאזהרות הכתובות בתורת משה, והסבה בזה לפי שהיו בה משפטי מות לא כתורה החדשה שהיא תורת חסד, וכן היא קלות השמירה מאד הפך תורת משה שהיתה כבדה במצות עד כי אין שום אדם יכול לשמר אותה כהוגן, ע"כ אפלו המצות היותר עקריות הכתובות בתורת משה כמצות מילה ומצות שבת, לא היו נצחיות רק היו זמניות עד זמן ישו הנוצרי כי מיד אחר בואו בטלה ונקבעה הטבילה תמורת המילה וכן נתן להם יום ראשון תמורת יום השבת.

התשובה. אין האמת אתם גם בזאת הטענה כי אפלו הא"ג שלהם סותר דבריהם, כי מצינו במטיאוס (פרק ה' מפסוק י"ז ואילך) מאמר ישו לתלמידיו, וז"ל: "אל תחשבו שבאתי לבטל התורה או הנביאים, לא באתי לבטל כ"א לקים. באמת אני אמר לכם כי אעפ"י שיבטלו השמים מ"מ אפלו אות אחת או נקודה אחת מן התורה לא תבטל אלא תקים. א"כ מי שיבטל אפלו מצוה אחת מן המצות הקטנות וילמד לאחרים לעשותן הוא יקרא קטן במלכות שמים, אבל מי שיעשה המצות וילמד לעשותן הוא יקרא גדול במלכות שמים" עכ"ל. והנה הם בעצמם מודים גם כן שישו ותלמידיו ושלוחיו היו נמולים ואפלו אחר זמן ישו, פויל שלוחו מל את תלמידו טימוטיאוס, כאשר וכתוב באקטא אפסטולירום, (פרק ט"ז, פסוק ג') וזה הענין מורה שלא בטלה התורה כדבריהם אפלו אחר זמן ישו. וכן גם השבת קימו אותו ישו וכל תלמידיו, ואחר ישו בכמו חמש מאות שנה בא אפיפיור אחד וצוה לשמר יום ראשון במקום יום השבת, כמבאר בקרונקי בצמח דוד. והנה יום השבת עצמו קדוש בכח אלהי, לא מצד המנוחה לבד כהנחה הנמוסית כאשר אמר הכתוב: "ראו כי־י'י' נתן לכם השבת על־כן הוא נתן לכם ביום הששי לחם יומים" (שמות טז, כט) וגומר. כלומר: בהיות יורד בששת ימי השבוע ולא ביום השבת להיות ירידתו בששי לחם יומים היה אות מורה על קדשת יום השבת בעצמו ושהוא מאת י'י' מן השמים ועל כן א"א לשום אדם לבטלו, וכל שכן שמצות השבת היא מצוה אחת מעשרת הדברות שגם הם מודים שא"א היות בהם שום בטול.

אבל נראה שכונת הנוצרים כלם הם לעקור תורת מרע"ה מסברת עצמם, שהרי לא צוה על זה לא ישו ולא תלמידיו, ואם עשה אותם ישו חפשי מכלל המצות הכתובים בתורת משה כדבריהם, אם כן למה צוה לשמר קצתן, כגון אב ואם ואהבת רעהו ונתינת הצדקה, וכן להזהר מרציחה ונאוף וגנבה ועדות שקר, ככתוב במטיאוס (פרק י"ט, מפסוק א' ואילך). וכן למה האפוסטולי אסרו הפסילים ואסורי עריות ואכילת הנחנקים והדם, ככתוב באקטא אפוסטולורום (פרק ט"ו, פסוק כ') (ופרק כ"ח) ומ"ש שתורת משה בטלה לפי שהיו משפטי מות לא כתורת ישו שהיא תורת חסד, אם כן למה גזר פויל להרוג הנושא את אשת אביו ככתוב בכתב ראשון לקורינטי (פרק ה', מפסוק א' ואילך) וכן עוד היום הנוצרים כלם עונשים את הרוצח והנואף והגונב ממון וזולתם, במשפט מות. ולפי הוראות תורת משה אין הגונב ממון חיב מיתה, בתורה: "וגנב איש ומכרו ונמצא בידו מות יומת" (שמות כא, טו) וכן מה שאומרים שתורת ישו היא קלת השמירה היפך תורת משה שהיא כבידת השמירה במצותיה וכו',.אין האמת בדבריהם. שהרי מצינו במטיאוס (פרק י"ט, פסוק כ"א) שאמר ישו לתלמידיו אם תרצה להיות תמים, לך מכור נחלתך ותן צדקה לעניים. הנך רואה שתורת ישו גוזרת לתת כל נחלתו וכל מה שיש לו לעניים, אבל תורת משה גוזרת לתת תבואה לבד ושארית הנחלה כלה לבעלה עם תשע חלקי התבואה. וזה הענין מורה שתורת משה אינה כבידה במצותיה כדבריהם אבל היא באה לתועלת גופותינו ונפשותינו. וכן שהם נעשים חפשים מכלל מצות תורת משה, אם כן למה הם מתנהגים בקצת דיני העריות ואוסרים לקיחת הששה שארים, ר"ל: האם ואשת האב, האחות ואשת האח, הבת ואשת הבן, אבל לא בשאר הקרובים אינם מתנהגים לפי הוראות התורה האלהית הנתונה לנו ע"י מרע"ה, אלא לפעמים אוסרים המותר ולפעמים מתירין האסור לא כהוראות תורת משה בלתי שום יסוד אשר ישענו עליו, רק מסברת עצמם כי בא"ג לא נמצאת ע"ז שום הוראה כלל. וכן אם בטלו המשפטים שבין אדם לחברו הכתובות בתורת משה כדבריהם, א"כ למה לא נתן להם ישו בתורת משפטים אחרים תמורתם, כי הנוצרים עוד היום מתנהגים בקצת המשפטים לפי הוראות תורת משה, ובקצתם מתנהגים במצות אנשים, ר"ל: במשפטי הקיסר ובמשפטי מיידבורג, ולפיכך סטאטוטי של אלו הארצות ר"ל: של ארץ פולניה ושל ארץ ליטאניה משתנים ומתחלפים החלפות מניחיהם כי בכל יעוד מצטרכים לתקנם ולמלא חסרונם להיות מונחים מחסרי הדעת ולהיות תורתנו האלהית נתונה מהחכמה העליונה והיא תמימה ושלמה בתכלית, א"א להמצא בה בטול והתחלפות ושנוי וחסרון תוספות וגרעון, ככתוב: "לא תספו על־הדבר אשר אנכי מצוה אתכם" (דברים ד, ב) ועוד כתוב שם: "את כל הדבר אשר אנכי מצוה אתכם אתו תשמרו לעשות, לא־תסף עליו ולא תגרע ממנו" (דברים יג, א). וכתוב שם: "ומי גוי גדול אשר־לו חקים ומשפטים צדיקם, ככל התורה הזאת אשר אנכי נתן לפניכם היום" (דברים ד, ח). וכתוב שם: "ושבת עד־י'י' אלהיך ושמעת בקלו ככל אשר אנכי מצוך היום, אתה ובניך בכל־לבבך ובכל נפשך" (דברים ל, ב) ועוד כתוב שם: "ואתה תשוב ושמעת בקול י'י', ועשית את כל־מצותיו אשר אנכי מצוך היום" (דברים ל, ח) וכתוב גם שם: "כי תשמע בקול י'י' אלהיך לשמר מצותיו וחקתיו הכתובה בספר התורה הזה כי תשוב אל־י'י' אלהיך בכל לבבך ובכל נפשך" (דברים ל, י) וכן כתוב שם: "תורה צוה־לנו משה, מורשה קהלת יעקב" (דברים לג, ד). ואמר המשורר: "תורת י'י' תמימה משיבת נפש, עדות י'י' נאמנה מחכימת פתי: פקודי י'י' ישרים משמחי־לב מצות י'י' ברה מאירת עינים: יראת י'י' טהורה עומדת לעד משפטי־י'י' אמת, צדקו יחדו: (תהילים יט, ח־י) ועוד אמר שם: "מעשי ידיו אמת ומשפט, נאמנים כל־פקודיו: סמוכים לעד לעולם, עשוים באמת וישר" (תהילים קיא, ז־ח) ואמר עוד שם: "ואשמרה תורתך תמיד לעולם ועד" (תהילים קיט, מד) וחתם הנבואות כלם באמרו: "זכרו תורת משה עבדי, אשר צויתי אותו בחרב על־כל־ישראל חקים ומשפטים" (מלאכי ג, כב) הנך רואה מאלו הפסוקים כי התורה האלהית לגדל שלמותה וישרה, עליה אין להוסיף וממנה אין לגרוע אפלו דבר אחד, וכ"ש לבטלה או להחליפה באחרת. וכן ממ"ש הכתוב: "ושמעת בקלו ככל אשר־אנכי מצוך היום" (דברים ל, ב) "ועשית את־כל־מצותיו אשר אנכי מצוך היום" (דברים ל, ח) הודיע כי לא יחליפו בתורה אחרת. וממ"ש אחר כך: "כי תשמע בקול י'י' אלהיך לשמר מצותיו וחקתיו הכתובה בספר התורה הזה" (דברים ל, י) באר ג"כ בתכלית הבאור כי ההבטחות והיעודים הטובים המיעדים בפרשה הזאת תתקימנה כאשר נשמר המצות הכתובות בתורת משה ולא בזולתה. והוא אשר אמר עליהן "אשר אנכי מצוך היום" (שם). וזאת ראיה האמתית שזאת התורה המצויה עתה בידינו לא תומר ולא תשתנה לעולם. וכן באמור הכתוב: "תורה צוה־לנו משה, מורשה קהלת יעקב" (דברים לג, ד) הודיע שאין הפסק וקץ מגבל לתורת משה, כדברי הנוצרים כמו שהירשה אין לה הפסק דור אחר דור אך היא לדורי דורות בלי הגבלת זמן. ר"ל: כי תורת משה תהיה מורשה לקהלת יעקב כי הם ינחלוה וישמרו אותה לדורות עולם, ככתוב: "כי לא תשכח מפי זרעו" (דברים לא, כא) ומה שלא אמר: מורשה בית יעקב או זרע יעקב, רומז שתהיה התורה מורשה לא לבני יעקב לבדם אלא גם לכל הנקהלים אליהם מהגרים שהם בני נכר הנלוים על י'י' לשרתו, ככתוב: "ובני הנכר הנלוים על־י'י' לשרתו ולאהבה את־שם י'י' להיות לו לעבדים, כל־שמר שבת מחללו ומחזיקים בבריתי" (ישעיהו נו, ו) אשר עליהם אמר הכתוב: "ונלוה הגר עליהם ונספחו על־בית יעקב" (ישעיהו יד, א). וממ"ש: "נאמנים כל־פקודיו: סמוכים לעד לעולם" (תהילים קיא, ז־ח) רומז גם כן שהמצות התוריות הן נצחיות לעד לעולם כי מאמר לעד ולעולם מורה לנצחית שאין לה הפסק כלל. ככתוב: "ויעמידם לעד לעולם, חק נתן ולא יעבור" (תהילים קמח, ו) וכמו כן באמרו: "ואשמרה תורתך תמיד לעולם ועד" (תהילים קיט מד) רומז על הנצחית ולא לזמן בהכרח לפי שמצינו: "י'י' ימלך לעלם ועד" (שמות טו, יח) וכן ממ"ש אחרון הנביאים מלאכי בחתימת דברי הנבואה מפי השי"ת: "זכרו תורת משה עבדי אשר צויתי אותו בחרב על־כל־ישראל חקים ומשפטים" (מלאכי ג, כב) הודיע גם כן שלא תהיה לעולם תורה אחרת זולת תורת משה שנתנה בהר סיני הנקרא ג"כ הר חורב. וכן החכם הנוצרי סימון בודני בספרו הנקרא "איברוני" כתב שהתורה האלהית הנתונה לישראל ע"י משה בחורב היא תמימה ונצחית ואין תורה אלהית אחרת זולתה, וכי האומרים שהתורה שתים: האחת, תורת משה, והשנית, להבדיל, תורת ישו, הם טועים, כי לא נתן ישו תורה אבל צוה לשמר תורת משה. והאריך שם בראיות נבואיות ושכליות, כאשר תראה בדף מלכים א, וכן בשאר מקומות מהספר ההוא.

‏

#### #1.20 פרק כ

"והלכו גוים רבים ואמרו לכו ונעלה אל־הר־י'י' ואל־בית אלהי יעקב ויורנו מדרכיו ונלכה בארחתיו, כי מציון תצא תורה ודבר־י'י' מירושלם" (מיכה ד, ב)

מה שטוענים הנוצרים מזה הפסוק, וגם מפסוק: "הקשיבו אלי עמי ולאומי אלי האזינו, כי תורה מאתי תצא ומשפטי לאור עמים ארגיע" (ישעיהו נא, ד) באמרם: הנה ישעיה הנביא באלו הפסוקים נבא על התורה החדשה אשר היא תורת ישו הנוצרי, כי ידוע שתורת משה נתנה בהר סיני אבל ישו נתן התורה החדשה בציון.

התשובה: אין טענתם זאת טענה גם כן לפי שכבר הוכחנו בפרק הקודם בראיות אמתיות שתורת מרע"ה היא תמימה ונצחית כי אין תורה אחרת מהשם זולתה וכמו כן אין להם עזר וסיוע מאלו הפסוקים, כי אין הכונה באלו הפסוקים שתנתן תורה אחרת מהשי"ת כפי סברתם הנבערה, אבל הרצון בהם: שמציון תצא תורה, ר"ל: הוראה והוכחה לכל האמות ע"י מלך המשיח האמתי המקוה, ככתוב: "ויורנו מדרכיו ונלכה בארחתיו" (מיכה ד, ב) והמורה הוא המלך המשיח, ככתוב: "ושפט בין הגוים" (ישעיהו ב, ד) הרצון בו: השופט הוא מלך המשיח, וכמוהו: "ויאמר ליוסף הנה אביך חלה" (בראשית מח, א) ר"ל: האמר. וכן שם: "ויגד ליעקב ויאמר" ר"ל: המגיד והדומים להם. וכן: "הן עבדי אתמך־ בו" (ישעיהו מב, א) ר"ל: שהשופט והמורה הוא המלך המשיח, ככתוב: "משפט לגוים יוציא" (ישעיהו מב, א) "ולתורתו איים ייחילו" (ישעיהו מב, ד) וכן באמרו: "כי תורה מאתי תצא ומשפטי לאור עמים ארגיע" (ישעיהו נא, ד) הרצון בו: אפלו ע"י מלך המשיח. ומ"ש "ושפט בין הגוים והוכיח לעמים רבים, וכתתו חרבותם לאתים" (ישעיהו ב, ד) וגו'. הרצון בו: אם תהיה מלחמה בין גוי לגוי או תביעות ביניהם יבואו למשפט לפני מלך המשיח. שיהיה אדון על כל העמים והוא יוכיח וישפט אותם ויצדיק הצדיק והרשיע את הרשע ויעשה שלום ביניהם ולא תהיה מלחמה בין עם לעם, וע"כ לא יצטרכו לכלי מלחמה ויכתתו אותם לעשות כלים לעבודת האדמה, כמו שנאמר: "וכתתו חרבותם לאתים וחניתותיהם למזמרות לא־ישא גוי אל־גוי חרב ולא ילמדו עוד מלחמה" (ישעיהו ב, ד) ויהיה אם כן פרוש "כי מציון תצא תורה", וכן "כי תורה מאתי תצא" (ישעיהו נא, ד) הרצון בו: הוראה. וכן "ולתורתו איים ייחילו" (ישעיהו מב, ד) פרוש ולהוראתו. והראיה ע"ז הפרוש ממה שכתוב במשלי שלמה: "שמע בני מוסר אביך, ואל־תטש תורת אמך" (משלי א, ח) אשר הרצון בו: הוראת אמך. וכן תרגמה גם סימון בודני בהעתקתו בספר משלי, וכמוהו שם: "בני תורתי אל־תשכח, ומצותי יצר לבך" (משלי ג, א) וכן שם: "כי לקח טוב נתתי לכם, תורתי אל־תעזבו" (משלי ד, ב) הרצון בהם: הוראתי, לפי שא"א לומר ששלמה המלך ע"ה או אחת מנשיו כתבו תורה אחרת זולת תורת משה, כאשר גם מרטין צחוויץ אעפ"י שהוא טוען כנגדנו בזה הדרש, הוכרח להורות לזה הענין בספר דיאלוגו שלו (דף פ"ה) באמרו: שלמה קורא כן הוראת האם, וכל ההוראות הכתובות בספר משלי, בשם תורה.

הנך רואה שאין שום ראיה לנוצרים גם מאלו הפסוקים הנזכרים בטענה זאת לחיב תורה אחרת זולת תורת מרע"ה, כאשר הוכחנו באר היטב בפרק הקודם.

‏

**#1.21 פרק כא**

"לכן יתן אדני הוא לכם אות, הנה העלמה הרה וילדת בן וקראת שמו עמנו אל" (ישעיהו ז, יד) ומה שמביאים ראיה על אמונתם מזה הפסוק, באמרם: הנה הנביא יעד שישו הנוצרי נולד מנערה בתולה מבנות בני ישראל בלתי זווג האנושי אלא ברוח הקדש, כפי מה שכתוב בא"ג במטיאוס (פ"א)

התשובה: גם פה טועים הנוצרים בסברתם כי העלמה הנזכרת בזה המקום אינה בתולה כדבריהם אלא עלמה כמו הנערה, כי במקום "והיה הנער אשר אמר אליה" (בראשית כד, יד) אמר שם אחר כך "והיה העלמה היצאת לשאב ואמרתי אליה" (שם) וכמו שנערה תאמר על הבתולה ועל הבעולה. על הבתולה: "ותרץ הנער ותגד לבית אמה" (בראשית כד כח) ועל הבעולה: "למי הנערה הזאת" (רות ב, ה) כן תאמר עלמה על הבתולה: "ותלך העלמה ותקרא את אם הילד" (שמות ב, ח) ועל הבעולה: "ודרך גבר בעלמה" (משלי ל, יט) שהיא בעולה בלי ספק, כמו שמבאר אחריו, באמרו: "כן דרך אשה מנאפת" וגו'. וכמו שתאמר עלמה ונערה לנקבה אחת בעת אחת, כן נאמר עלם ונער לזכר אחד בעת אחת: "בן מי זה הנער" (שמואל א יז, נה) ושם: "בן מי זה העלם" והרבה כיוצא באלו. וכן: "כי בשת עלומיך תשכחי" (ישעיהו נד, ד) הוא כדרך: "חרפת נעורי" (ירמיהו לא, יח) אם כן באמר הכתוב עלמה, הרצון בזה: קטנה, ר"ל: קטנה בשנים בין שתהיה בתולה או בעולה וכן הקטן בשנים נקרא עלם, כמו: "בן־מי־זה העלם". ולפי שאשת ישעיה הנביא היתה קטנה בשנים, קראה הכתוב עלמה. וגם ענין הפרשה סותר דבריהם בברור, כי לפי שאחז מלך יהודה היה ירא ומפחד מאד מפני שני מלכים, ר"ל: פקח מלך ישראל ומפני רצין מלך ארם בשמעו שנתחברו שניהם יחד להלחם על ירושלים שלא ילכדו אותו, ככתוב: "ויגד לבית דוד לאמר נחה ארם על־אפרים וינע לבבו ולבב עמו כנוע עצי־יער מפני־רוח" (ישעיהו ז, ב) ע"כ שלח לו השי"ת את ישעיה הנביא לחזקו שלא יראה ולא ירך לבבו מפניהם כי עצתם זאת לא תקום ולא תהיה, ולזה נתן לו השי"ת אות שיאמין שלא ילכדו את ירושלים אלא גם אדמת שומרון ודמשק תעזב ותהיה שממה בזמן מעט, כאשר הכתוב מבאר. ואם היה הכתוב מדבר על ישו כמו שהן אמרים, מה אות היה זה לאחז דבר שיהיה אחרי מותו יותר מת"ק (500) שנה, ואיך יתחזק לבבו בזה הדבר אשר לא היה בימיו. ומ"ש שם: "כי ראש ארם דמשק וראש דמשק רצין, ובעוד ששים וחמש שנה יחת אפרים מעם" (ישעיהו ז,ח) פרוש ראש דמשק רצין ולא יהיה ראש לירושלים כמו שחושב להיות. וכן אפלו הפסוק האמור אחריו: "וראש אפרים שמרון וראש שמרון בן־רמליהו" ומ"ש: "יחת אפרים מעם", פרוש יחת אורם עם אפרים מהיות עם, כי על ארם הוא מדבר בפסוק ההוא. אמנם חשבון ס"ה (65) שנה אינו מתחיל מנבואה זו, שהרי בזה הפרק הרתה העלמה אשת הנביא ותלד הבן שנקרא עמנואל אשר נקרא שמו ג"כ מהר שלל חש בז, ועליו אמר הכתוב: "כי בטרם ידע הנער קרא אבי ואמי ישא את חיל דמשק ואת שלל שמרון לפני מלך אשור" (ישעיהו ח, ד) וכן היה, ככתוב: "וישמע אליו מלך אשור ויעל מלך אשור אל־דמשק ויתפשה ויגלה קירה ואת־רצין המית" (מ"ב טז, ט) ועל פקח הכתוב אמר: "בימי פקח מלך־ישראל בא תגלת פלאסר מלך אשור ויקח את־עיון ואת־אבל בית־מעכה ואת־ינוח ואת־קדש ואת־חצור ואת־הגלעד ואת־הגלילה כל ארץ נפתלי, ויגלם אשורה: ויקשר־קשר הושע בן־אלה על־פקח בן־רמליהו ויכהו וימיתהו וימלך תחתיו, בשנת עשרים ליותם בן עזיה" (מ"ב טו, כט־ל) אבל פרוש ובעוד ששים וחמש שנה בהשלמת ס"ה (65) שנה מנבואת עמוס שהתנבא על דמשק: "ושברתי בריח דמשק והכרתי יושב מבקעת־און ותומך שבט מבית עדן, וגלו עם־ארם קירה אמר י'י'" (עמוס א, ה) ועל ישראל התנבא כמו כן: "וישראל גלה יגלה מעל אדמתו" (עמוס ז, יז) מכאן יראה כי קדם מלא שלש שנים לנבואה זו הגלה ארם ורבים מישראל לארץ אשור ומלכיהם, שהם רצין ופקח הומתו. כי בשנת עשרים ליותם, היא ארבע לאחז, הכה הושע בן אלה את פקח בן רמליהו וימלך תחתיו. ומה שהכתוב מונה עשרים ליותם ושם אמר בסמוך שלא מלך רק ט"ז (16) שנה, והיה לו למנות ארבע שנים לאחז בנו, הוא לפי שהיה אחז רשע, ע"כ רצה הכתוב למנותם ליותם בקבר ולא לאחז בחיים. אכן השלמת ס"ה (65) שנים היתה בשנת תשיעית הושע בן אלה כי אז היתה גלות כוללת לכל ישראל. כי נבואת עמוס היתה שנתים לפני הרשע אשר היא שנת י"ז (17) למלכות ירבעם בן יואש מלך ישראל, ואחר כך מלך ירבעם עוד כ"ד (24) שנים ומנאם עשר שנים ופקחיה שתי שנים ופקח עשרים שנה והושע בן אלה ט' (9) שנים ואז גלו כלל ישראל, הרי ס"ה (65) שנה. ומה שלא חשבו ז' (7) חדשים של זכריה ושלום, הוא בעבור שנבלעו בתוך השנים שלמות. ותמצא ג"כ שמרטין צחווץ סופר הנוצרים בספר "דיאלגו" שלו (בדף קמלכים א), מסכים לזה החשבון. ואם יאמר הטוען: איזה עלמה נבא ישעיה, באמרו: "הנה העלמה הרה וילדת בן" ? נשיב: נבא על אשתו, כאשר בארנו לעיל. והראיה ע"ז: כי אמר שם: "ואקרב אל־הנביאה ותהר ותלד בן, ויאמר י'י' אלי קרא שמו מהר שלל חש בז" (ישעיהו ח, ג) ואם יאמר: הלא הנער הנולד לאות לאחז, נקרא שמו עמנואל ולא מהר שלל חש בז, נשיב ונאמר: כי הנער ההוא נקרא בשלשה שמות הללו, כנגד שלש בחינות לשלשה מלכים. כי בבחינת מלך יהודה נקרא שמו עמנואל, ר"ל: מיום שנולד הנער יהיה האל עמהם ויהיה להם שלום. ובבחינת מלך ישראל, נקרא שמו מהר שלל. ובבחינת מלך ארם, נקרא שמו חש בז. ר"ל: כי שני המלכים הללו וכל אשר להם יהיה לשלל ולביזה מהרה למלך אשור, כי משמע שני אלו השמות אחד, ויורה זה על זה. ואמר שם, בסמוך לעמנואל "כי בטרם ידע הנער מאס ברע ובחור בטוב, תעזב האדמה אשר־אתה קץ מפני שני מלכיה" (ישעיהו ז, טז) ושם אמר ל"מהר שלל חש בז "כי בטרם ידע הנער קרא אבי ואמי ישא את־חיל דמשק ואת שלל שמרון לפני מלך אשור" (ישעיהו ח, ד) כי אחר שמכון שני הפסוקים אחד, א"כ יהיה הנער אחד והוא בנו של ישעיה הנביא באלו שלשה השמות לאות ולסימן לשלשת אלו המלכים, כאשר בארנו. כמו שנקרא בנו הראשון ג"כ בשני שמות, ר"ל: שאר ישוב לאות ולסימן לעשרת השבטים. וליהודה ר"ל: שנקרא שאר לאות לעשרת השבטים שישארו בגלותם בשוב יהודה ובנימין מבבל, ונקרא ישוב לסימן לבנימין וליהודה שישובו לירושלים לפי מלאת לבבל שבעים שנה, ולזה אמר הנביא ישעיה אחר שנולד לו הבן השני הזה, "הנה אנכי והילדים אשר נתן־לי י'י' לאתות ולמופתים בישראל, מעם י'י' צבאות השכן בהר ציון" (ישעיהו ח, יח) ולזאת הסבה עצמה אמר לו השם לצאת לקראת אחז עם שאר ישוב בנו, אעפ"י שהיה עדין קטן, לרמז כי כמו שזה הבן בשני שמותיו שהם שאר וישוב ההפכיים זה לזה, כאשר בארנו, לאות ולמפת לאפרים ויהודה לדברים עתידים להיות. כן גם הבן השני אשר יולד בשלשה שמותיו ההפכיים, שהם: עמנו אל, ומהר שלל חש בז, יהיה לאות ולמפת כמו כן לדברים העתידים לבוא עליהם. ומה שהרחיק הרד"ק ז"ל, היות עמנו אל בן הנביא בעבור שאמר שם הכתוב: "מטות כנפיו מלא רחב־ארצך עמנואל" (ישעיהו ח, ח) באמרו, משמע כי בן מלך היה, אין ראיתו זאת נראית לי. כי באמרו ארצך, הרצון בו: ארץ מולדתך. וכמוהו: "ויאמר י'י' אל אברם לך־לך מארצך" (בראשית יב, א) ואברהם אבינו לא היה אדון הארץ אשר יצא משם, רק לפי שהיתה ארץ מולדתו נתיחסה אליו. וכן: "והשבתים איש לנחלתו ואיש לארצו" (ירמיהו יב, טו) ויש לתמה לדבר זה: כי בעבור היותו בן מלך אחר שלא מלך תחת אביו, איך נקראת ארץ ישראל ארצו. וכן מ"ש שם הרד"ק ז"ל: כ"א היתה העלמה אשת הנביא, היה אמר: הנה הנביאה הרה, כמ"ש: "ואקרב אל־הנביאה" יש להשיב: כי אמר כן להודיע שאשתו אז היתה קטנה עדין בשנים, אעפ"י שכבר היה לו ממנה בן אחד הנקרא שאר ישוב אבל באמרו אח"כ: "ואקרב אל־הנביאה" שהעלמה הנזכרת היא אשתו, או אמר כן כאשר שמע מפי הגבורה: "הנה העלמה הרה" אבל "ואקרב אל־הנביאה" הוא דבור עצמו. והנראה לי בזה: הוא הנביא ישעיה ע"ה, באמרו: "הנה העלמה הרה" לא ידע בעת ההיא כי על אשתו הוא התנבא, כמו שלא ידע שמואל אעפ"י שהיה גדול ממנו בנבואה כי על דוד הוא מתנבא באמרו שמואל לשאול: "בקש י'י' לו איש כלבבו ויצוהו י'י' לנגיד על־עמו" (שמואל א יג, יד) וכן באמרו לו: "קרע י'י' את־ממלכות ישראל מעליך היום, ונתנה לרעך הטוב ממך" (שמואל א טו, כח) ואפלו בהיותו בבית ישי לא ידע את מי ימשח מבניו למלוכה, כי בראותו את אליאב אמר: "אך נגד י'י' משיחו" (שמואל א טז, ו) עד שא"ל השם בבואו לפני דוד: "משחהו כי־זה הוא" (שמואל א טז, יב) גם כן פה, לא ידע ישעיה הנביא כי העלמה הנאמרה לו בנבואה היא אשתו עד שהודיעו השם בנבואה שנית ברמז, ככתוב: "ויאמר י'י' אלי קח־לך גליון גדול, וכתב עליו בחרט אנוש למהר שלל חש בז" (ישעיהו ח, א) וכתוב: "ואעידה לי עדים נאמנים, את אוריה הכהן ואת־זכריהו בן יברכיהו: ואקרב אל־הנביאה ותהר ותלד בן ויאמר י'י' אלי קרא שמו מהר שלל חש בז" (ישעיהו ח, ב־ג) ר"ל: אחרי שנודע לו בנבואה ההוא כי העלמה אשר נבא עליה מקדם לכן, היא אשתו הנביאה, מיד הצרך להביא ולהעיד לו עדים נאמנים. ואחר כך יבוא עליה להודיע כי לא יפל ארצה אפלו דבר אחד מכל אשר דבר בדבר י'י'. ומה שלא הזכיר פה שם עמנואל, הוא כי כבר הזכר למעלה, ויקרא כן בבחינה מלך יהודה. לפיכך הזכר סמוך לפסוק: "ויאמר שמעו־נא בית דוד" (ישעיהו ז, יג) אבל הזכיר פה שני השמות שהם מהר שלל חש בז שיקרא בהם בבחינת מלך ישראל ומלך ארם, כמו שבארנו. על כן כתוב: "כי בטרם ידע הנער קרא אבי ואמי ישא את־חיל דמשק ואת שלל שמרון לפני מלך אשור" (ישעיהו ח, ד) מצרף לזה, שאמו קראתו עמנו אל כאשר יעוד בכתוב, ואביו קרא לו מהר שלל חש בז, כאשר צוה. ומה שקרא הכתוב בשם בית דוד אחז ולא קראו בשם אחז, ככתוב שם: "ויגד לבית דוד" וכן: "ויאמר שמעו־נא בית דוד" (ישעיהו ז, יג) הוא לפי שהיה רשע ע"כ לא קראו בשמו, להודיע כי לא בזכותו אלא בזכות דוד אביו יעשה לו האות הזה. ואם יאמר הטוען: מה אות ופלא הוא שבעלה תהר ותלד בן, נשיב לו: איך לא יהיה אות ופלא אחר שאין ההריון והלידה כפי רצון האיש או האשה, כי הרבה לא תהרנה כל ימיהן ויש שתהרנה ולא תלדנה כ"א מפילות, ושתלד דוקא בן ולא בת, ועוד שאמו תקרא שמו ברוח הקדש שתשרה עליה, עמנואל, לאות ולסימן להצלת מלכות יהודה וירושלים מיד שני מלכים הנלחמים עליה. ועוד שמיד שיולד הנער לא יינק משדי אמו כשאר התינוקות, רק יאכל חמאה ודבש, ככתוב: "חמאה ודבש יאכל, לדעתו מאוס ברע ובחור בטוב" (ישעיהו ז, טו) ר"ל: שאכילתו חמאה ודבש והעתקה מחלב אמו תהיה לו סבה לדעת למאס ברע ולבחור בטוב יותר משאר הילדים. וכי השכל כי בתחלת הבחירה ההיא תהיה לו מעת שיתחיל לדבר ולקרוא אבי ואמי, משא"כ בשאר הילדים. ולזה אמר שם: "כי בטרם ידע הנער מאס ברע ובחר בטוב" וגו'. ובפסוק אחר הוא אמר שם: "כי בטרם ידע הנער קרא אבי ואמי" וגו'. כי אכילת חמאה ודבש מחדד את השכל להיותם חמים בטבעם והחלב מאחרת ההבנה להיותו קר בטבע. והוא מש"ש הכתוב: "את מי יורה דעה ואת־מי יבין שמועה, גמולי מחלב עתיקי משדים" (ישעיהו כח, ט) ר"ל: א"א להורות להם דעה שכלית, וכ"ש להבינם שמועה מאת י'י' אחר שאין בהם שום הבנה והבחנה והרי הן כאלו עתה נגמלו מחלב אמם ונעתקו משדים. ומה שטוענים הנוצרים, באמרם: אם היה ילד ההוא נולד מן העלמה כשאר בני אדם, איך היה אפשר להקרא שמו עמנואל. אבל לפי שהיה הוא ישו, אשר היה מחבר מאלהות וגשמיות, לפיכך נקרא בשם עמנואל.

התשובה: כן הוא המנהג הלשון העברית להזכיר שם של השם בשמות בני אדם וכן בשמות אחרים, כגון: שמואל, צוריאל, עזריאל, מיכאל, אליעזר, אליאב, אליה, ישעיה, צורישדי, וזולתם הרבה, שהם שמות לבני אדם. "אל אלהי ישראל" (בראשית לג, כ) "י'י' נסי" (שמות יז, טו) הם שמות למזבח הפנימי, הכנוי לשם האל ולעבודתו. ובירמיה "י'י' צדקנו" (ירמיהו לג, טו) וביחזקאל "י'י' שמה" (יחזקאל מח, לה) הם שמות לירושלים עיר הקדש, שתהיה נקראת בהם לימות המשיח בשוב השכינה אליה תוב"ב. אבל שיקרא ישו בשם עמנואל, לא מצינו בשום מקום בא"ג. רק אמר במטיאוס (פ"א): שאמר המלאך ליוסף בחלומו אל תירא מלקבל את מרים אשתך לפי שהיא הרה מרוח הקדש ושתלד בן ותקרא את שמו ישוע, כי הוא יושיע את עמו מעונותיו. וכל זה כדי שתתקים מאמר הנביא: הנה העלמה הרה וילדת בן וקראת שמו עמנו אל" (ישעיהו ז, יד) ואמר: ויקח יוסף את אשתו ולא ידעה עד אשר ילדה את בנו הבכור, ויקרא שמו ישוע.

וכן בלוקס (פ"ב): ובמלאת שמונה ימים נמול הנער ויקרא שמו ישוע, כאשר נקרא המלאך קדם ההריון. א"כ יראה מזה שעמנואל הוא זולת ישו, לפי שלא נקרא ישו בשום מקום עמנואל. ומה שנקרא ישוע נקרא כך במקרה, כי כן בזמן ההוא היו יהודים רבים ששמם ישוע, כמו שמצינו בעזרא (ב־ג) ו־בדה"ב (לא). ולפי שהגוים אינם קוראים לו בלשונם ישוע ב־"ע" אך ישו או יזו ולכן קורין לו היהודים ג"כ ישו בלי "ע". א"כ גם משם ישוע שקורין יזו, אין להם שום סיוע לאמונתם בדברי מטיאוס, כי כן הנוצרים קורין בלשונם יזו גם את יהושע בן סירא אשר כתב לנוצרים ספר הנקרא בלשונם "אקליסי אסטיקוס". ואם יאמר הטוען: אם כן על מי נבא ישעיה: "כי־ילד ילד־לנו בן נתן־לנו ותהי המשרה על־שכמו, ויקרא שמו פלא יועץ אל גבור אבי־עד שר־שלום: למרבה המשרה ולשלום אין־קץ על־כסא דוד ועל ממלכתו להכין אתה ולסעדה במשפט ובצדקה" (ישעיהו ט, ה־ו) וגו'. נשיב ונאמר: כי אלו הפסוקים אמרם הנביא על יחזקיה מלך יהודה, לפי שבימי מלכותו היתה תשועה גדולה לישראל שהכה מלאך י'י' במחנה סנחריב דבר אשור בבואו לירושלים למלחמה קפ"ה אלף (185000) איש גבורי החיל. וכאלו אמר שהנס גדול הזה, ר"ל מפלת מחנה סנחריב הנזכרת בפסוקים הקודמים יהיה בזכות הילד הנולד לנו והבן אשר כבר נתן לנו, כי במלך אחז היה חזקיה בנו בן תשע שנים כאשר אמת זה הפרוש נודע במקומו מהפסוקים הקודמים והסמוכים לפסוק כי ילד ילד לנו. ומ"ש: "ויקרא שמו פלא יועץ אל גבור אבי עד שר שלום" ר"ל: שהשם שהוא פלא יועץ אבי־עד שר קרא שם הילד הוא שר־שלום. ר"ל: לפי שיהיה שלום לישראל בימיו. ואמר אלו הכנויים באל ית' לענינים מורים על דבר חזקיה. "פלא", על דבר השמש ששבה אחרונית בשבילו. יועץ, כי עצת י'י' קמה ועצת סנחריב הופרה. אל גבור יכול וגבור, כי אעפ"י שבא סנחריב בחיל גדול וגבורים, הוא ית' הראה כוחו וגבורתו עליהם, כי ברגע קטנה הכה את מחנהו. אבי־עד שהוא קים לעד ולעולם והוא אבי הזמן והוא בוראו ובידו הוא להוסיף ולגרוע כאשר הוסיף בזמן חזקיה חמש־עשרה שנה. ואם יאמר הטוען: הנה אנחנו לא מצינו בספרינו ויקרא שמו בשוא הקוף ובקמץ הריש שהוא מבנין הקל, כמו שכתוב בספריהם שמורה על הפועל. אבל ויקרא בקמץ הקוף ובצירי הריש שהוא מבנין נפעל, שהוא כמו ונקרא שמו שמורה הפועל, ר"ל: שנקרא השם הילד בכל אותן השמות. נשיב ונאמר: ידענו שכן העתיק להן המעתיק הנוצרי ירונימוס כפי מנהגו ברב דברי הכתוב להיטיב דברי הנבואה לכונתו, כדי להביא סיוע לאמונה שהמשיח היה אלוה לפי שנקרא באלו השמות, ועכ"ז לא הועיל כלום. כי אפלו היה כתוב בספרינו כמו שהעתיק ירונימוס, היינו יכולין למר שחזקיה נקרא באלו השמות לסבת שכתבנו, או לזולתן, כמו שהוכחנו למעלה הוכחה ברורה ואמתית שכן מנהג לשונינו להזכיר שם השם בשמות בני אדם וכן בשמות דברים אחרים. אכן שיקרא ישו באלו השמות כדבריהם אינו מן האפשר. כי איך יקראו שמו פלא, יועץ, יודע ותלמידו סכל עצתו כאשר מסרו לאויב. ואיך ויקרא אל גבור, והוא נהרג. וכן איך יקרא אבי־עד, והוא מת קדם חצי ימיו. וכן איך יקרא שר שלום ולא היה שלום בימיו, כאשר הוא עצמו מעיד באמרו: לא באתי לשום שלום בארץ כי אם חרב.

ומה שטוענים הנוצרים, ממ"ש שם: "למרבה המשרה ולשלום אין־קץ" (ישעיהו ט, ו) באמרם: אם היתה הכונה על מלכות זה העולם איך לא יהיה קץ למלכותו. נשיב: כי זה הדבר נאמר על ההפלגה. והנה כמוהו, בישעיה: "ותמלא ארצו כסף וזהב ואין קצה לאצרתיו, ותמלא ארצו סוסים ואין קצה למרכבתיו" (ישעיהו ב, ז) וכן: "יש אחד ואין שני גם בן ואח אין־לו ואין קץ לכל־עמלו" (קוה, ד, ח). ובסוף הספר: "עשות ספרים הרבה אין קץ" (קוה יב, יב) ומ"ש הכתוב: "על־כסא דוד ועל ממלכתו" זה המאמר טענה לנוצרים, כי ישו לא ישב על כסא דוד ולא מלך בישראל כלל. ואם יפרשו הכסא, כסא רוחני, נאמר: כסא דוד אינו כסא רוחני כי דהע"ה לא ישב, רק על כסא גשמי ומלכותו היתה גשמית. והכתוב אמר: על "על־כסא דוד ועל ממלכתו" ולא על שום כסא רוחני אחר כאשר הם בודים מלבם. ומ"ש: להכין אתה ולסעדה במשפט ובצדקה מעתה ועד־עולם" ר"ל: שלא תמוט משרתו מעתה ועד עולם. ר"ל: מלכות בית דוד ואעפ"י שיהיה לו הפסק בזמן הגלות תשוב לקדמותה לימות המשיח, ככתוב: "וישבו עליה המה ובניהם ובני בניהם עד־עולם ודוד עבדי נשיא להם לעולם" (יחזקאל לז, כה) כי הפרשה כלה נאמרת על ימות המשיח, כאשר היא מבארת במקומה. ואם יאמר הטוען: איה הנצחית המובן ממאמר "מעתה ועד־עולם", אחר שפסקה המלכות מבית דוד בזמן הגלות, נשיב: כי ההפסק באמצע אינו מזיק לטבע הנצחית, כי הנה מצינו שמצות המילה נתנה לזרע אברהם יצחק ויעקב לברית עולם ככתוב: "והיתה בריתי בבשרכם לברית עולם" (בראשית יז, יג) ועכ"ז פסקה בדור המדבר לסבת סכנות הדרך אבל אחר שנכנסו לא"י עוד שבה המצוה ולאיתנה ועתידה היא להתקים אפלו בימות המשיח כאשר הורו ע"ה, ככתוב: "עורי עורי לבשי עזך ציון, לבשי בגדי תפארתך ירושלם עיר הקדש כי לא יוסיף יבא־בך עוד ערל וטמא" (ישעיהו נב, א) וכן כתוב ביחזקאל: "כה אמר אדני אלהים כל־בן־נכר ערל לב וערל בשר לא יבוא אל־מקדשי" (יחזקאל מד, ט) וגו'. וכן מצינו שהשי"ת נתן לפינחס ולזרעו אחריו הכהנה הגדולה לברית עולם ועם כל זה פסקה מזרעו זמן רב, כי מצינו ש־עלי ואחימלך ואביתר היו משמשין בכהנה גדולה והם מבני איתמר ונמשך זה הענין עד מלך מלך שלמה ע"ה, ואז שבה הכהנה הגדולה לאיתנה, ככתוב: "ויגרש שלמה את־אביתר מהיות כהן ל'י'" (מלכים א ב, כז) וכתוב שם: "ואת צדוק הכהן נתן המלך תחת אביתר" "וימליכו שנית לשלמה בן דויד וימשחו לי'י' לנגיד ולצדוק לכהן" (דה"א כט, כב) לפי שצדוק היה משלשלת פינחס. ואעפ"י שפסקה גם בזמן הגלות עתידה היא להתקים בימות המשיח, לקים הבטחת: "והיתה לו ולזרעו אחריו ברית כהנת עולם" (במ' כה, יג) ככתוב: "והכהנים הלוים בני צדוק אשר שמרו את משמרת מקדשי בתעות בני ישראל מעלי המה יקרבו אלי לשרתני" (יחזקאל מד, טו) כי הנבואה ההיא להיות בזמן המשיח כאשר אמת זה הדבר במקומו מבאר. הנך רואה בטול טענותם שבטלים בתשובה מספקת ומאמתת מדברי הנביאים ע"ה אשר לא יחלוק עליהם רק החולק על האמת.

#1.22 פרק כב

"הנה ישכיל עבדי ירום ונשא וגבה מאד" (ישעיהו נב, יג).

וכן מה שטוענים הנוצרים מזה הפסוק ומפסוק: "מי האמין לשמעתנו" (ישעיהו נג, א) עם כל הפסוקים הסמוכים אחריו עד "ולפשעים יפגיע" (סוף פרק נג) באמרם: הנה ישעיה הנביא ע"ה נבא אלו הפסוקים על ישו הנוצרי כי עליו אמר "ירום ונשא וגבה מאד", לפי שעליו יאות זה המאמ ולא זולתו, וכן אליו הוא אמר: "אכן חלינו הוא נשא ומכאבינו סבלם" וגו'. וכן: "והוא מחלל מפשענו מדכא מעונתינו" וגו', לפי שהוא נתן לענוי בעדם להושיע נפשותם ממיתתו מיד השטן הרודה בהן.

התשובה: אין טענותם זאת ג"כ אמתית, כי אחר שהכתוב אמר: "הנה ישכיל עבדי ירום ונשא" וגו', איך יכלו לפרשו על ישו הנוצרי אחר שהם מתיחסים לו האלהים לפי דעתם הסכלה כי איך יקרא האלהים עבד בדברי הנבואה. ואם יאמר הטוען: כי נקרא עבד מצד גופניות ומצד רוחניות נקרא אלהים, נשיב לו: כבר הוכחנו בראיות גמורות בפרק י' שישו נוצרי אינו אלוה אפלו לדעת הא"ג וכ"ש לדעת עצמו, שהוא לא קרא עצמו אלוה בשום מקום וכאשר יתבאר עוד מדברי כותבי הא"ג כל דבר ודבר במקומו בחלק השני מזה הספר. מצרף לזה: שלא נתקים בו מאמר "ירום ונשא וגבה מאד" כי דנוהו למיתה כאשר אנשים הפחותים שבעם וכן לא נתקים בו מאמר "יראה זרע יאריך ימים" (ישעיהו נג, י) כי לא היה לו זרע ולא יוכלו למר שתלמידיו נקראים זרעו כי לא נמצא שהתלמידים נקראו זרע רק בנים נקראים לבד כמו שהמלמדים נקראו אבותם, אבל בשם זרע לא יקראו לאדם רק היוצא מחלציו. וכן לא מצינו שהאריך ימים כי בן ל"ג (33) שנים נהרג וכן אין להם למר אריכות ימים על אלהים כי לא יתאר השם באריכות ימים, כי הוא ראשון והוא אחרון ושנותיו לא יתמו. וכן על מי יפרשו פסוק: "לכן אחלק לו ברבים ואת עצומים יחלק שלל" (ישעיהו נג, יב) מי הם הרבים והעצומים אשר ישו יחלק עמהם שלל, לפי דעתם. וכן מ"ש: "ולפשעים יפגיע" למי היה מתפלל בעד הפושעים, אחר שהוא עצמו היה אלוה לפי סברתם הנבערה והרבה כיוצא באלו.

אמנם פרוש "הנה ישכיל עבדי" עם כל הפסוקים הסמוכים אחריו עד "ולפשעים יפגיע" נאמרו בנבואה לישעיה ע"ה על אמת ישראל הסובלים עול הגלות הזאת, וקראם עבדי בלשון יחיד כמו שקראם שם גם כן במקומות אחרים, כגון: "ואתה ישראל עבדי יעקב אשר בחרתיך זרע אברהם אהבי" (ישעיהו מא, ח). וסמוך: "ואמר לך עבדי־אתה" וכן שם: "ועתה שמע יעקב עבדי וישראל בחרתי בו" וסמוך לו: "אל תירא עבדי יעקב" וכן שם: "זכר־אלה יעקב וישראל כי עבדי־אתה, יצרתיך עבד־לי" "למען עבדי יעקב וישראל בחירי" (ישעיהו מה, ד) וכמו כן מצינו בנבואת ירמיה ע"ה: "ואתה אל־תירא עבדי יעקב נאם־י'י' ואל תחת ישראל" (ירמיהו ל, י) וסמך לה: "ואתה אל־תירא עבדי יעקב ואל־תחת ישראל" (ירמיהו מו, כז) וכן גם בתהלים: "נחלה לישראל עבדו, כי לעולם חסדו (תהילים קלו, כב) הנך רואה שבכל אלו הפסוקים הכתוב מכנה את אמת ישראל בשם עבד או עבדו בלשון יחיד, וכן מצינו שבעשרת הדברות דבר השי"ת לשש מאות אלף איש בלשון יחיד. וכן אם יטענו ממ"ש: "אכן חלינו הוא נשא ומכאבינו סבלם, ואנחנו חשבנהו נגוע מכה אלהים ומענה: והוא מחלל מפשענו מדכא מעונתינו, מוסר שלומנו עליו ובחברתו נרפא־לנו" (ישעיהו נג, ד־ה) באמרם לא נראה ולא נשמע בשום זמן מהזמנים שאמת ישראל תסבול חליים מכאובים וחבורות בעון שאר האמות, ואפלו מה שסבלו מהצרות והיסורים לא סבלו כ"א בעבור עונותיהם לא בעבור שאר אמות.

התשובה מבארת: כי זה מרגל בפי הנביאים לכנות צרות ושפלות בשם חולי ומכה, ככתוב: "כל־ראש לחלי וכל־לבב דוי: מכף־רגל ועד־ראש אין־בו מתם פצע וחבורה ומכה טריה" (ישעיהו א, ה־ו) וכן שם: "ביום חבש י'י' את ־שבר עמו ומחץ מכתו ירפא" (ישעיהו ל, כו) וכן הושע: "כי הוא טרף וירפאנו, יך ויחבשנו" (הושע ו, א) וכן איכה: "כי־גדול כים שברך מי ירפא־לך" (איכה ב, יג) וכן בירמיה: "אוי לי על־שברי נחלה מכתי, ואני אמרתי אך זה חלי ואשאנו" (ירמיהו י, יט) ואחר כך באר מה הוא השבר והמכה והחולי, באמרו: "אהלי שדד וכל־מיתרי נתקו, בני יצאני ואינם" וגו'. וכן שם: "כי כה אמר י'י' אנוש לשברך, נחלה מכתך" (ירמיהו ל, יב) עם שאר פסוקים הסמוכים אחריו, עד: "כי אעלה ארכה לך וממכותיך ארפאך" וגו'. ואחר כך באר מה הם הארכה והמרפא. באמרו: "כה אמר י'י' הנני שב שבות אהלי יעקוב ומשכנתיו ארחם, ונבנתה עיר על־תלה וארמון על־משפטו ישב: ויצא מהם תודה וקול משחקים והרבתים ולא ימעטו" וגו'. וכן שם, במקום אחר כתוב: "הנני מעלה־לה ארכה ומרפא ורפאתים" (ירמיהו לג, ו) וגו'. ובאר אחריו מה הם הארכה ומרפא, באמרו: "והשבתי את־שבות יהודה ואת שבות ישראל, ובנתים כבראשנה: וטהרתים מכל־עונם אשר חטאו־לי" וגו', עם שאר הפסוקים עד סוף הפרשה ההיא.

הנה נראה מכל אלה הפסוקים, שהכתוב מכנה הגלות בצרות והתלאות בשם חולי ומכה ושבר וחבורה, אבל הגאלה, הרוח והצלה, הכתוב מכנה בשם רפואה וארוכה. והנה הנבואה הזאת שהיא פרשת "הנה ישכיל עבדי" בכללה באה להבטיחנו ולאמץ את לבבו כי אעפ"י שמאד השפלנו ועד עפר בגלותינו, יש תקוה לאחריתינו כי בחמלת י'י' עלינו נרום ונשא ותגבה מעלתינו מאד. אז מזמן הגאלה ואילך, עד כי האמות העולם ואפלו מלכיהם בראותם ישועת ישראל והתעלותם למעלה עליונה בתכלית העלוי והתרוממות, יתמהו עלינו תמיהה עצומה ונפלאה כי כמו שהיו תמהין על שפלותינו בגלות בהיותינו נבזים ושפלים לכל העמים אשר על פני האדמה, כן נתמהו על מעלותינו וידברו עליה תמיד, ויאמר איש אל רעהו: הנה אחר שכבר נודע לנו בברור כי אנחנו כלנו כצאן אשר אין להם רועה, כצאן תעינו איש לדרכו פנינו ושקר נחלו אבותינו הבל ואין בהם מועיל ואין תורה אלהית ואמונה אמתית בשום אמה בעולם כ"א באמת ישראל. א"כ הצרות והיסורים שהיו ישראל סובלים בגלות לא באו עליהם בעונם כי אנחנו היינו חיבים לסבול הצער והיסורים כפי גדל עונינו. אכן החולי והמכאוב שהיו ראויים לבוא עלינו היו באים עליהם לכפר על חטואתינו להיותם עבדים תחת רשותינו ומפגיעים ומתפללים בעד שלמינו והצלחת מלכויותינו, אבל אנחנו חשבנו להפך שבעבור גדל עונם שהוא הריגת המשיח ואלהים באו עליהם הצרות הגדולות ההן. ע"כ דברי האמות. מצרף לזה: כי האמות העולם לפחיתתן בעיני השי"ת כמו הבהמות אינן משגחות מאתו ית' לפקוד עליהם את כל עונותיהם אלא כשיעשו רעות לישראל בזמן שהם עושין רצונו של הקב"ה או כשיעשו חמס גדול כדור המבול, סדום ועמורה, אז הוא ית' פוקד עונם ועשה בהם כליה, אבל אמת ישראל לא כן. הוא ית' מאהבתו אותנו, גובה בהעה"ז כל עונותינו מעט מעט ע"י גליות ויסורין לבד ואין עשה אותנו כליה, כמו שהבטיחנו ע"י נביאיו, ככתוב: "כי־אתך אני נאם־י'י' להושיעך, כי אעשה כלה בכל־הגוים אשר הפצותיך שם אך אתך לא־אעשה כלה ויסרתיך למשפט ונקה לא אנקך" (ירמיהו ל, יא). וכתוב בנבואת עמוס: "רק אתכם ידעתי מכל משפחות האדמה, על־כן אפקד עליכם את־כל עונתיכם" (עמוס ג, ב) וכתוב: "כי את אשר יאהב י'י' יוכיח" (משלי ג, יב) והסבה בזה, כי אמת ישראל היא מבחר המין האנושי כמו שהלב הוא מבחר כל האברים ע"כ בהיותם בגלות בתוך העמים בלב בתוך האברים סבלו כל הצרות הבאות על כל העמים אשר הם בתוכם כמו שהלב סובל מרירות וצער כלל הגוף אשר הוא בתוכו, ככתוב: "ויתערבו בגוים וילמדו מעשיהם: ויעבדו את־עצביהם, ויהיו להם למוקש" (תהילים קו, לה־לו) וכתוב: "לב יודע מרת נפשו" (משלי יד, י) וכמו שהלב בזמן הרע מקבל לבדו צער הדאגה והיגון, כך הוא לבדו בזמן הטוב מקבל עונג ושמחה והששון וזהו מ"ש בסוף זה הפסוק: "ובשמחתו לא־יתערב זר" וכמו שבהקזת הגיד הנמשך מן הלב מתרפא הגוף כלו כן בחבורת ישראל יהיה האמות, ככתוב: "והייתם לי סגלה מכל־העמים כי־לי כל־הארץ" (שמות יט, ה) וע"כ נתן להם את תורתו להורות להם את הדרך אשר ילכו בה ואת המעשה אשר יעשון ולהורות נתן בלבם גם לשאר האמות, כי רחמיו על כל מעשיו הוא. ואמרו שם: "ואתם כהני י'י' תקראו משרתי אלהינו יאמר לכם, חיל גוים תאכלו ובכבודם תתימרו" (ישעיהו סא, ו) והנה הכתוב כלל האמה הישראלית בשם כהנים, להודיע לנו כי כמו שהכהנים והלויים היו מורים את התורה והמצות לאמת ישראלית, ככתוב: "יורו משפטיך ליעקב ותורתך לישראל" (דברים לג, י) כן אמת ישראל יהיו מורים ומלמדים לאמות העולם אשר הם מפזרים ביניהם דברי אלהים חיים, ככתוב: "ספרו בגוים כבודו, בכל העמים נפלאותיו" (תהילים צו, ג) וכתוב שם: "הודו לי'י' קראו בשמו, הודיעו בעמים עלילותיו" (תהילים קה, א) וכמו שהלויים והכהנים היו נזונים מתרומות בני ישראל וממעשרותיהם כן אמת ישראל עתידין יהיו נזונים ממתנות האמות שכר עבודתם להם בגלות וחלוף הוראותיהם, והוא אשר אמר הכתוב שם: "חיל גוים תאכלו ובכבודם תתימרו" (ישעיהו סא, ו) וא"כ א"א שתבוא שום ברכה והצלחה לאמות העולם אלא באמצעות אמת ישראל, ככתוב: "והתברכו בזרעך כל גויי הארץ" (בראשית כב, יח) וכן שם: "ונברכו בך כל־משפחת האדמה ובזרעך" (בראשית כח, יד) כאשר בארנו (בפרק י"ג) הנך רואה שאמת ישראל נבחרה מהשי"ת להיות חלקו ונחלתו, ככתוב: "כי־יעקב בחר לו יה, ישראל לסגלתו" (תהילים קלה, ד) וכתוב: "כי חלק י'י' עמו, יעקב חבל נחלתו" (דברים לב, ט) וכן להיות מורים דרך י'י' גם לשאר אמות. ע"כ להם לבדם נתנה התורה האלהית להורותם דרך ישרה כי כשילך התיר בדרך הטובה אז כל ההולכים אחריו יגיעו אל מחוז חפצם, אבל הבלתי הולכים אחריו והנעזבים ממנו יתעו בלי ספק. ע"כ כל הרוצה ללכת בדרך ישרה יצטרכו להחזיק בכנף בגדו של התיר כדי שלא יעזבנו לצאת ולתעות מן הדרך הטובה המכונת מאתו ית'. והוא אשר כתב זכריה בנבואתו על העתיד: "כה־אמר י'י' צבדאות בימים ההמה אשר יחזיקו עשרה אנשים מכל לשנות הגוים, והחזיקו בכנף איש יהודי לאמר נלכה עמכם כי שמענו אלהים עמכם" (זכריה ח, כג) ומן הטוב אשר ייטיב י'י' לתירים ייטיב גם להולכים אחריהם באמצעותם, ככתוב: "והיה כי־תלך עמנו, והיה הטוב ההוא אשר ייטיב י'י' עמנו והטבנו לך" (במדבר י, לב) ומצינו שנתקימה הטובה ההיא בזרעו של יתרו, ככתוב: "לכן כה אמר י'י' צבאות אלהי ישראל, לא־יכרת איש ליונדב בן־רכב עמד לפני כל־הימים" (ירמיהו לה, יט) דומה למה שהבטיח לאמת ישראל, שנאמר: "כי כאשר השמים החדשים והארץ החדשה אשר אני עשה עמדים לפני נאם־י'י', כן יעמד זרעכם ושמכם" (ישעיהו סו, כב) וכן רב התלאות והמאורעות ומקרות הדרך יקרו להולכים בדרך לפנים ובפרט בהולכי מלחמה, האנשים ההולכים לפנים, סובלים מכות חבורות ופצעים. ועכ"ז כאשר ינצחו אויביהם וימצאו שלל, אז גם האנשים ההולכים אחריהם חולקים עמהם בלתי סבול שום פצע וחבורה ומכה. והוא אשר נבא ישעיה בדרך משל על העתיד: "והוא מחלל מפשענו מדכא מעונתינו, מוסר שלומנו עליו ובחברתו נרפא לנו" (ישעיהו נג, ה) וכן שאר דברים הדומים לאלו הם ע"ז הדרך וכאשר האנשים ההולכים לפנים למלחמה סובלים מאורעות ומכות ופצעים יותר מההולכים אחריהם כן הם מוצאים מלקוח ושלל יותר מהם. והוא אשר כתב הנביא שם "לכן אחלק־לו ברבים ואת־עצומים יחלק שלל תחת אשר הערה למות נפשו ואת־פשעים נמנה, והוא חטא־רבים נשא ולפשעים יפגיע" (שם, יב) וכן גם מהפסוקים הסמוכים לזה הפרק, ר"ל: מהקודמים ומתאחרים יראה היטב שהכתוב אינו מדבר רק על הצרות ושפלות אמת ישראל בזמן הגלות והתעלות למעלה עליונה מזמן הגאלה ואילך מהקודמים, כמו: "עורי עורי לבשי עזך ציון, לבשי בגדי תפארתך ירושלם עיר הקדש כי לא יוסיף יבא בך עוד ערל וטמא" (ישעיהו נב, א) והפסוקים הסמוכים לו, והיותר סמוך מכלם לפסוק: "כי לא בחפזון תצאו ובמנוסה לא תלכון, כי־הלך לפניכם י'י' ומאספכם אלהי ישראל: הנה ישכיל עבדי ירום ונשא וגבה מאד" (ישעיהו נב, יב־יג)

וכתוב, בתריה: "הנה ישכיל עבדי" וגו'. ומהמתאחרים, כמו: "רני עקרה לא ילדה" (ישעיהו נד, א) ואחר הפרשה ההיא, באמרו שם: "כי־מי נח זאת לי אשר נשבעתי מעבר מי־נח עוד על־הארץ, כן נשבעתי מקצף עליך ומגער־בך: כי ההרים ימושו והגבעות תמוטינה, וחסדי מאתך לא־ימוש וברית שלומי לא תמוט אמר מרחמך י'י'" (ישעיהו נד, ט־י). כי זהו פרוש הפרשה בדרך כלל. ועתה אפרש כל פסוק ופסוק בפני עצמו. "הנה ישכיל עבדי ירום ונשא וגבה מאד" פרוש ישכיל יצליח כמו: "ויהי דוד לכל דרכיו משכיל" (שמואל א יח, יד) הרצון בו: הנה ישכיל עבדי ישראל בצאתו מגלות אדום וישמעאל הנקראים בשם ערל וטמא ומאז ואילך ירום ונשא וגבה מאד. אמר ענין המעלה בכל לשון להורות שתהיה מעלתם בזמן ההוא יתירה בתכלית מה שאפשר בחוק מבחר מין האנושי. "כאשר שממו עליך רבים כן־משחת מאיש מראהו, ותארו מבני אדם" (ישע נב יד) פרוש שממו, ענין תמיה כמו: "כל־יודעיך בעמים שממו עליך" (יחזקאל כח, יט) כאשר תמהו עליך רבים מרב שפלותיך ואורך גלותך עד שהיו אמרים איש אל רעהו: באמת משחת יותר מכל איש מראהו ותארו יותר משאר בני אדם. שכן מנהג הגוים כשיראו אדם מכער מאד אמרים: הנה זה האדם מכער כיהודי. "כן יזה גוים רבים עליו יקפצו מלכים פיהם, כי אשר לא־ספר להם ראו ואשר לא־שמעו, התבוננו" (ישעיהו נב טו) פרוש "יזה" ענין דבור, והוא כמו: יטיף מלשון "אל־תטיפו יטיפון" (מיכה ב, ו) ואמר: כמו שתמהו הגוים על רב שפלותינו כן יתמהו על גדל מעלותינו וידברו עליה איש אל רעהו, לאמר: "מי האמין לשמעתנו" וגו'. עם שאר הפסוקים הסמוכים אחריו. והמלכים מרב תמיהתם והשממותם עלינו יקפצו ויסגרו פיהם וישימו יד לפה. ופרוש "יקפצו", ענין סתימה וסגירה כמו: "ועלתה קפצה פיה" (איוב ה, טז) והוא מ"ש מיכה הנביא: "יראו גוים ויבשו מכל גבורתם, ישימו יד על־פה" (מיכה ז, טז) לפי שיראו ממעלותינו יותר ממה שיספר להם מפינו, ויותר ממה ששמענו מדברי הנביאים יתבוננו באותו הזמן מגדלתנו. "מי האמין לשמעתנו, וזרוע י'י' על־מי נגלתה" (ישעיהו נג) פרוש בגוים יאמרו אז בראותם הצלחת ישראל, מי האמין ממנו לשמע שהיינו שומעים עליו מפי הנביאים והנה אנחנו רואים עתה בעינינו יותר ממה ששמענו עליו, ואפלו מה ששמענו לא היינו מאמינים שתגלה זרוע י'י' עליו בהיותו בענוי פחות ונבזה מאד והוא שאמר: "וזרוע י'י' על־מי נגלתה: ויעל כיונק לפניו וכשרש מארץ ציה לא־תאר לו ולא הדר, ונראהו ולא־מראה ונחמדהו" (ישעיהו נג, א־ב) פרוש ואין לתמה אם לא היינו מאמינים לשמעתנו כי העלותו למעלה גדולה כזאת אינו בדרך טבע העולם רק בדרך נס ופלא בעלית יונק מהשרש שהיא בארץ ציה, כן היותו בגלות לא היה שום אדם שיסבור אפשרית עליתו ויציאתו ממנה, אבל היתה נמנעת בעיני השכל האנושי, לפי שלא היה לו תאר ולא הדר ולא מראה יפה. אבל היה כעור ומשנה משאר בני האדם, ע"כ לא היינו מתאוים וחומדים לראותו אבל היינו בוזים ומתעבים אותו. "נבזה וחדל אישים איש מכאבות וידוע חלי, וכמסתיר פנים ממנו נבזה ולא חשבנהו" (ישעיהו נג ג) פרוש ואיך היינו חומדים אותו והוא היה נבזה ופחות שבבני אדם כי היה רגיל לסבול עליו תמיד כל צעיר וכל אונאה שהם יסורי הגלות הנמשלים במכאבות וחוליים ומרוב פחיתותו ושפלותו היינו מואסים אותו וכמסתיר פנים ממנו לא היינו רוצים להסתכל בו כי כל כך היה נבזה ומאוס בעינינו שלא חשבנוהו לכלום. "אכן חלינו הוא נשא ומכאבינו סבלם, ואנחנו חשבנהו נגוע מכה אלהים ומענה" (שם נג, ד) פרוש האמות יאמרו ג"כ לפי סברתם אחר שכבר נתאמת אצלנו בראית העין שהאמת אתו ואנחנו כלנו כצאן תעינו א"כ הצרות והיסורים והגלות לא באו עליו בעונו אכן החוליים והמכאובים שהם הצרות והיסורים שהיו ראוים מן הדין לבוא עלינו באו עליו, אבל אנחנו חשבנו להיפך כי להפלגת מריו באלהים שהכהו והענהו הוא נגוע מכה אלהים ומענה ממנו מה שלא היה לו אלא בעונינו ופשעינו לא בפשעם ועונותיהם וזמ"ש: "והוא מחלל מפשענו מדכא מעונתינו מוסר שלומנו עליו ובחברתו נרפא־לנו" (שם נג, ה) פרוש "מחלל" פעול מן המרבע, מענין "חיל כיולדה" (תהילים מח, ז) פרוש מוסר שלומנו עליו הוא, כי העה"ז עולם השנוי והתמורה ואין טובתו טובה שלמה וגמורה כי אין בו שלום בלתי יסורין, וכן אין בו שלוה בלתי ריב וקנטורין, ולא גילה ושמחה בלי יגון ואנחה, אבל כל טובותיו ותענוגיו מערבות ברעות ותוגות. והנה אנחנו ראינו בעינינו שמוסר שלומנו עליו, ר"ל: שהתשלום בא עלינו ויסורי השלום באו עליו, וכן באו עליו פצע וחבורה שהם יסורי הגלות ולנו מרפא וארכה שהם הצלחה ומלכות. וטעם "נרפא" כטעם "כי אני י'י' רפאך" (שמות טו, כו) ולפי שאמר קדם לכן "כל־המחלה אשר־שמתי במצרים לא־אשים עליך" ופרוש בחבורתו מן פצע וחבורה, אלא שזה קל וזה דגוש, ויש לפרשו מן "חבור עצבים אפרים" (הושע ד, יז) ויהיה חבורתו שם עם כנוי הנסתר, בשקל גבורתו. והרצון בו: כי בהיות עמנו בקבוץ ובחבורה אחת היה מתפלל לאל על כל צרותינו והיה השם שומע תפלתו ושלח רפואה למכותינו. "כלנו כצאן תעינו איש לדרכו פנינו, וי'י' הפגיע בו את עון כלנו" (ישעיהו נג, ו) פרוש הגוים כלם יתודו על עונם המפרסמים לעיני השמש, באמרם: עתה ידענו כי האמת השי"ת עם ישראל ולא עמנו, כי אנחנו כלנו תעינו כצאן אשר אין להם רועה "איש לדרכו פנינו", ר"ל: כל עם אל אלהיו פנינו אך עתה ידענו כי המה לא אלהים, כמ"ש בירמיה: "אליך גוים יבאו מאפסי־ארץ ויאמרו אך־שקר נחלו אבותינו הבל ואין־בם מועיל" (ירמיהו טז, יט) וכתוב בתריה: "היעשה־לו אדם אלהים והמה לא אלהים (ירמיהו טז, כ) והיינו חיבים ענש בלתי משער אלא שהשם הפגיע והשליך עליו את ענש כלנו. והנה הוא עד עתה עבד עבודתינו וסבל עולינו ומכאובינו ומכאן ואילך נתחיב אנחנו לסבול עלו ולעבוד עבודתו ברצונינו ובחפץ לבנו, ככתוב: "ועמדו זרים ורעו צאנכם" (ישעיהו סא, ה) וגו'. וכן שם: "והיו מלכים אמניך ושרותיהם מיניקתיך אפיים ארץ ישתחוו־לך ועפר רגליך ילחכו, וידעת כי־אני י'י' אשר לא־יבשו קוי" (ישעיהו מט, כג) והרבה כיוצא כאלו, "נגש והוא נענה ולא יפתח־פיו כשה לטבח יובל וכרחל לפני גזזיה נאלמה, ולא יפתח פיו" (ישעיהו נג, ז) לפי שבהיותו בגלות תחת ידינו היה תמיד נגש ונענה כי היינו נגושים אותו בממון לקחת ממנו מגדה כלו והלך, וזולת אלה ממון הרבה בעלילות שקר והיינו מענים גופו במכות משנות והוא עם כל זה לא היה פותח פיו לצעק ולהתרעם על מה שהיינו עשים לו, אלא היה סובל הכל כמו השה שאינו צועק כשיובילו אותו לשחיטה וכמו רחל אשר היא נאלמה ובלתי צועקת כשגוזזין אותה וכן אינה מפרכסת לחלושתה כמו האיל כי הנקבה יותר חלושה מהזכר בכל המינים, כך היו ישראל בגלות חלש מאד ע"כ לא פתח פיו כי לא היה מי שיצילם מידינו וכן מ"ש המשורר: "תתננו כצאן מאכל" (תהילים מד, יב) ואמר שם: "נחשבנו כצאן טבחה" (תהילים מד, כג) וירמיה אמר: "שה פזורה ישראל אריות הדיחו, הראשון אכלו מלך אשור וזה האחרון עצמו נבוכדראצר מלך בבל" (ירמיהו נ, יז) "מעצר וממשפט לקח ואת־דורו מי ישוחח, כי נגזר מארץ חיים מפשע עמי נגע למו" (ישעיהו נג, ח) פרוש מעצר הגלות וממאסר השבי והעבדות שהיה עצור ואסור בידינו עתה נצל ונמלט וממשפטי העלילות שקר שהיינו עשים בו שפטים רעים עתה נפדה. וג"כ את דורו שהיו סובלים יסורים רבים ומיתות משנות בגלות מי יוכל לשחוח ולדבר וכן לספר את כל התלאה אשר מצאתם בגלות כי פעמים רבות נגזר מארץ החיים והומת מיתה משנה על יחוד השם. אכן אנחנו היינו חושבים שבפשעים נגזרה עליו המיתה משנה ההיא, ואינו כן. רק מפשע עמי היה בא לו הנגע. וקרא היסורים והמיתה בשם נגע כי הנגוע נחשב כמת, ככתוב: "אל־נא תהי כמת" (במ' יב, יב) ואמר "מפשע עמי", ר"ל: שכל עם ועם יאמר כן כי מפשעינו היה בא להם הנגע לא מפשע עצמם. "ויתן את־רשעים קברו ואת־עשיר במתיו, על לא־חמס עשה ולא מרמה בפיו (ישעיהו נג,ט) פרוש שהוא היה מוסר עצמו למיתה ולקבר על יחוד השם, ככתוב: "כי עליך הרגנו כל היום נחשבנו כצאן טבחה" (תהילים מד, כג) לפי שתמיד היינו מבקשים עליו עלילות שקר להרגו כמו שהורגים הרשעים על רשעם וכן היינו הורגים העשיר בעבור עשרו במיתות רבות ומשנות ואפלו עני שבישראל בחזקת עשיר היה אצלנו והיינו מיסרים אותו ביסורים קשים כדי שיגיד היכן ממונו. ועל כל זה לא חמס עשה, כי לא נהרג בעבור רשע וחמס רק בעבור לקיחת ממונו. וכל זה בעבור שלא היה מודה לאמונתינו הכוזבת ולא היה רוצה לדבר מרמה בפיו למר שהוא מודה בה. כי בדבור הקל, אעפ"י שהיה במרמה שלא יהיה פיו ולשונו עם לבו שוים היינו פוטרין אותו מהמיתה המשנה הנגזרת עליו מאתנו. "וי'י' חפץ דכאו החלי אם־תשים אשם נפשו יראה זרע יאריך ימים, וחפץ י'י' בידו יצלח" (ישעיהו נג, י) פרוש אחר שהוא היה מחזיק בתורה האלהית והיה מוסר עצמו למיתה משנה אין אנחנו רואים שום סבה למכאוביו ולצרותיו בגלות אלא שהאל חפץ לדכאו ולהחליאו בגלות למען ענותו ולמען נסותו להטיב לו באחריתו בזמן הגאלה, כאשר אנחנו רואים היום. ע"כ אם שם נפשו עצמו במקום אשם, כמו שאמר: "ויתן את רשעים קברו", שהרצון בו: בשכר זה יראה זרע, שהרצון בו: זרע רב כמו אנשי מדות, שהרצון בו: מדות גדולות. הוא מ"ש זכריה הנביא: "אשרקה להם ואקבצם כי פדיתים, ורבו כמו רבו" (זכריה י, ח) ואמר שם: "ואל־ארץ גלעד ולבנון אביאם ולא ימצא להם" (שם י, י) ואמר יחזקאל: "ארבה אתם כצאן אדם" (יחזקאל לו, לז) וכן: "יאריך ימים", כמו שאמר ישעיה: "כי כימי העץ ימי עמי" (ישעיהו סה, כב) ואמר זכריה הנביא: "ואיש משענתו בידו מרב ימים" (זכריה ח, ד) אם כן חפץ יי' אשר חפץ לדכאו ולהחליאו בגלות כדי להטיב לו בזמן הגאלה ושירבה אותו וייטב לו מאד, ככתוב: "והיטבך והרבך מאבתיך" (דברים ל, ה) ע"כ דברי האמות. מכאן ואילך דברי השי"ת: "מעמל נפשו יראה ישבע בדעתו יצדיק צדיק עבדי לרבים, ועונתם הוא יסבל" (ישעיהו נג, יא) פרוש מעמל נפשו אשר סבל בגלות יהיה לו גמול טוב שיראה וישבע בו. וכן בדעתו אותי, ככתוב: "כי כלם ידעו אותי למקטנם ועד־גדולם" (ירמיהו לא, לג) וגו'. ויצדיק צדיק שהוא עבדי ישראל לגוים רבים, ככתוב: "והלכו גוים רבים ואמרו לכו ונעלה אל־הר־י'י' ואל־בית אלהי יעקב ויורנו מדרכיו" (מיכה ד, ב) והוא בצדקתו יסבול עונות הגוים רבים בצדקתו יהיה שלום וטוב בעולם ואפלו לגוים גוים. "לכן אחלק־לו ברבים ואת־עצומים יחלק שלל תחת אשר הערה למות נפשו ואת־פשעים נמנה, והוא חטא־רבים נשא ולפשעים יפגיע" (ישעיהו נג, יב) פרוש אתן חלקו וגורלו עם עבדים הגדולים אשר היו בארץ, והם האבות הראשונים והנביאים הקדושים והיא ההצלחה הנפשית והקדימה למעלתה על הגופיות, ופרוש "ברבים" מלשון: "ורב יעבד צעיר" (בראשית כה, כג) ואחר כך זכר ההצלחה הגופיות באמרו: "ואת עצומים יחלק שלל" והעצומים הם חיל גוג ומגוג והעמים אשר אתו שיבואו על ירושלים למלחמה שאחר שימותו שם במיתות משנות בעבור המיתות משנות שהיו עשים לישראל, ככתוב: "ונשפטתי אתו בדבר ובדם, וגשם שוטף ואבני אלגביש אש וגפרית אמטיר עליו ועל־אגפיו ועל־עמים רבים אשר אתו" (יחזקאל לח, כב) יחלקו ישראל שללם וממונם תחת השלל והממון אשר שללו ובזזו את בוזזיהם. וכתוב: "ואסף חיל כל־הגוים סביב זהב וכסף ובגדים לרב מאד" (זכריה יד, יד) וזה הגמול יהיה לישראל על שמסר עצמו למיתה בידי הגוים בגלות, ע"כ יהיה נפשם תחת נפשו וממונם תחת ממונו שלקחו בגלות. והוא אשר אמרו "תחת אשר הערה למות נפשו" (ישעיהו נג, יב) ופרוש "הערה" שפך, מלשון "ותמהר ותער כדה אל־השקת" (בראשית כד, כ) ו"תחת אשר" "את־פשעים נמנה" כמ"ש: "ויתן את־רשעים קברו" (ישעיהו נג, ט) ר"ל: שהגוים היו מחזיקים אותו בחזקת רשע ושנאוי לאל ית', לכן ינתן לו חלק רב מהרב טוב הצפון לצדיקים ליראי י'י' ולחושבי שמו כאבות הקדושים וזולתם מהנביאים באמה ההיא. ומ"ש: "והוא חטא־רבים נשא" (שם) הרצון בו: לא די שלא היה רשע כמו שהיו חושבים אותו הגוים, אבל הוא בצדקתו נשא וסבל חטא רבים מהגוים, כמ"ש: "ועונתם הוא יסבל" (שם) וכן היה מתפלל לאל ית' בעד הגוים הפושעים אעפ"י שהיו עשים לו רעות גדולות, עכ"ז היה מפגיע ומתחנן אל השי"ת בעד שלומם והצלחת מלכותם. ושיתן מטר ארצם בעתו, כמ"ש הנביא ירמיה מפי י'י': "ודרשו את־שלום העיר אשר הגליתי אתכם שמה והתפללו בעדה אל־י'י'" (ירמיהו כט, ז) וגו'. ואמרו חז"ל: הוי מתפלל בשלמה של מלכות וכו', כאשר אנחנו היהודים אומרים תמיד בתפלתנו: אלהינו שבשמים תן חיים ושלום למלך אדונינו. אלהינו שבשמים תן שלום בארץ. אלהינו שבשמים תן שלום במלכות. אלהינו שבשמים תן טל ומטר לברכה בעתו. אלהינו שבשמים תן זרע לזורע ולחם לאוכל, ככתוב בסדורי תפלות הקהלות הספרדים וזולתם הרבה. והנה נשלמה תשובתינו גם לזאת הטענה והיא תשובה אמתית מסכמת עם מאמרי הכתוב אשר לא יוכל להכחישה כי אם המכחיש דברי אלהים חיים ומלך עולם.

**#1.23 פרק כג**

"ונהי כטמא כלנו וכבגד עדים כל־צדקתינו, ונבל כעלה כלנו ועוננו כרוח ישאנו" (ישעיהו סד, ה).

הקשה אלי חכם אחד נוצרי, באמרו: אחר שידוע מדברי הנביא ומן השכל ומן החוש "כי אדם אין צדיק בארץ, אשר יעשה טוב ולא יחטא" (קהלת ז, כ) ואין איש אחד זוכה לשמר כל המצות הכתובות בתורת משה ואפלו הצדיקים שבכם בעשותם כלל הצדקות אינם יכולים להגיע אל תכלית המבקש מהם וכ"ש הפושעים שבכם, כאשר אמר הנביא: בעבורכם "ונהי כטמא כלנו וכבגד עדים כל־צדקתינו, ונבל כעלה כלנו" (ישעיהו סד, ה) א"כ כמה תוכל להתקרב אל השי"ת ולהושיע לתשועת נפשית וכן לצאת מזו הגלות אשר אתם היום בו, אחר אשר אתם ואפלו צדקותיכם מאוסים לפני י'י' כדבר מאוס וטמא.

וזאת היתה תשובתי אליו: האמת כי אין שום אדם יכל להתקרב אל השי"ת ולהושע בזכותו לבד אם לא ילוה אחרי התעוררותו עזר אלוהי בחסד וברחמים מאתו ית', כמאמר הנביא ירמיה: "והקרבתיו ונגש אלי, כי מי הוא־זה ערב את־לבו לגשת אלי נאם־י'י'" (ירמיהו ל, כא) וכן: "אשרי תבחר ותקרב ישכן חצריך" (תהילים סה, ה) ועל כן היה המשורר מתחנן לאל ית' שילוה אלינו עזר אלוהי להוציאנו מגלותינו ולהושיע נפשותינו, ככתוב: "עזרנו אלהי ישענו על־דבר כבוד־שמך והצילנו וכפר על־חטאתינו למען שמך" (תהילים עט, ט). ושם: "למען שמך י'י', וסלחת לעוני כי רב־הוא" (תהילים כה, יא) וכן שם: "לא לנו י'י' לא־לנו כי־לשמך תן כבוד, על־חסדך על־אמתך" (קטו, א). וכן שם: "למען־שמך י'י' תחיני, בצדקתך תוציא מצרה נפשי" (תהילים קמג, יא). וכן שם: "קומה עזרתה לנו, ופדנו למען חסדך" (תהילים מד, כז). וכן שם: "חנני אלהים כחסדך, כרב רחמיך מחה פשעי" (תהילים נא, ג) וכן שם: "אלהים צבאות השיבנו, האר פניך ונושעה" (תהילים פ, כ). וירמיה הנביא אמר: "אם־עונינו ענו בנו י'י' עשה למען שמך" (ירמיהו יד, ז) ועוד אמר שם: "אל־תנאץ למען שמך" (ירמיהו יד, כא) ואמר בקינותיו, איכה: "השיבנו י'י' אליך ונשובה" (איכה ה, כא) וכן אמר דניאל הנביא בתפלתו: "לא־על צדקתינו אנחנו מפילים תחנונינו לפניך כי על־רחמיך הרבים: אדני שמעה אדני סלחה אדני הקשיבה ועשה אל־תאחר למענך אלהי כי־שמך נקרא על־עירך ועל עמך" (דניאל ט, יח־יט) והרבה כיוצא באלו. ולפיכך הבטיחנו השי"ת ע"י נביאיו להושיענו מגלותינו ולמחות פשעינו ולחטאתנו למענו ולא למענינו ככתוב: "למעני למעני אעשה כי איך יחל, וכבודי לאחר לא־אתן" (ישעיהו מח, יא) וכתוב שם: "אנכי אנכי הוא מחה פשעיך למעני, וחטאתיך לא אזכר" (ישעיהו מג, כה) וכן ביחזקאל: "לא למענכם אני עשה בית ישראל, כי אם לשם קדשי" (יחזקאל לו, כב) וגו'. וכתוב שם: "וידעתם כי אני־י'י' בעשותי אתכם למען שמי, לא כדרכיכם הרעים וכעלילותיכם הנשחתות בית ישראל נאם אדני אלהים" (יחזקאל כ, מד) ועוד אמר ירמיה: "כה אמר י'י' אם־ימדו שמים מלמעלה ויחקרו מוסדי־ארץ למטה, גם־אני אמאס בכל־זרע ישראל על־כל־אשר עשו נאם־י'י'" (ירמיהו לא, לו) הרי אתה רואה מאלו הפסוקים שאין תשועתינו תלויה בזכותינו וצדקותינו המספקת, אלא בחסד אלוהי האמתי ובלתי משתנה לעולם, ואפלו לא נהיה זכאין לפניו לגמרי. ומ"ש הנביא: "ונהי כטמא כלנו וכבגד עדים כל־צדקתינו" (ישעיהו סד, ה) אמר זה על הצדקות הנעשות שלא לש"ש אלא להתפאר ולהתגדל בהן בין בני אדם ולקנאת איש מרעהו. וידוע כי כל המעשים הנרצים אצל הבורא ית' כשיעשו בלתי כונה רצויה אינם רצוים לפניו ית', (אלהים ישמר לא עלינו) ועל כיוצא בזה אמר הכתוב: "נתון תתן לו ולא־ירע לבבך בתתך לו" (דברים טו, י) ואמר שם: "תחת אשר לא־עבדת את־י'י' אלהיך בשמחה ובטוב לבב" (דברים כח, מז) א"כ אמר בתחלת הפסוק: "ונהי כטמא כלנו" ואחר כך אמר: "וכבגד עדים כל־צדקתינו" (שם למעלה) ר"ל: אחר שכונת הפועלים איננה טהורה על כן גם פעלתם מאוסה ובלתי רצויה לפניו ית'. לפיכך כמו שהעלה נופל מהאילן נובל, כן אנחנו נובלים, וכמו שהרוח נושב העלה נובל, כן ישאונו עונותינו לזרותינו בכל פאה. ובזה הותרה הקשיא הזאת.

#1.24 פרק כד.

"והיה כי תרבו ופריתם בארץ בימים ההמה נאם־י'י' לא־יאמרו עוד ארון ברית־י'י' ולא יעלה על־לב, ולא יזכרו־בו ולא יפקדו ולא יעשה עוד"(ירמיהו ג, טז)

וכן מה שטוענים הנוצרים מזה הפסוק, באמרם: הנה ירמיה הנביא הודיע כי לימים הבאים תבטל תורת משה אשר היתה מנחת מצד ארון ברית י'י' והוא אמר לא יאמרו עוד ארון ברית י'י' ולא יעלה על לב ולא יזכרו בו.

התשובה: כבר הוכחנו בפרק י"ט בראיות גמורות נבואיות ושכליות ובפרט מדברי הא"ג שלהם ומדברי קצת חכמי הנוצרים, שתורת מרע"ה היא תורה אלהית נצחית וכי אין תורה אחרת זולתה. והארכנו בדברי תשובתינו עד אשר הפלינו ושברנו כל דברי טענותיהם כנגד התורה האלהית כשבר נבל יוצרים. א"כ עתה לא נשאר לנו רק לבאר זה הפסוק אשר מסתיעים בו, אינו מורה לדברי טענותם כלל, ואמר ידוע לכל משכיל שלא היה בארון הקדש רק שני לחות אבנים לחות הברית, ככתוב: "אין בארון רק שני לחות האבנים" (מלכים א ח, ט) וגו'. ולפיכך נקרא ארון הברית, לפי שהיו בו לחות הברית אשר היו כתובים עליהם דברי הברית עשרת הדברים. והנה הם בעצמם מורים שעשרת הדברות א"א היות בהם שום שנוי ופסול שא"א לשום אדם להושע תשועה נפשית בלתי שמירתם כאשר יתבאר בע"ה בדברי טענותיו על מאמרי הא"ג במטיאוס (פ' י"ט) וידוע שגם הם מודים שנצטוו לשמר המצות והאזהרות אשר בעשרת הדברים אעפ"י שהחליפו מצות שבת ליום ראשון בזדון, לבד מה שלא נצטוו ע"ז בא"ג מפי ישו ולא מתלמידיו, כאשר בארנו (בפרק י"ב, ו־י"ט) א"כ איך מלאים לבם למר שארון ברית י'י' עם עשרת הדברים שבתוכו לא יעלה על לב ולא יזכרו ולא יפקדו וגו'. וכמו כן איך יוכלו למר שתורת מרע"ה לא יזכרו אותה לישראל לעתיד אחר שהכתוב אשר מביאים ראיה ממנו אינו גוזר כן, וכ"ש אחר שאחרון הנביאים בחתימת הנבואה: אמר מפי השי"ת: "זכרו תורת משה עבדי, אשר צויתי אותו בחרב על־כל־ישראל חקים ומשפטים" (מלאכי ג, כב) והנה א"כ לא יבוא הנביא בכתוב הזה להודיע שהתורה האלהית עתידה להבטל כפי סברתם הנבערת ח"ו, אבל בא להודיע שתגדל ישראל מעלתם ומעלת ירושלים הקדושה בזמן העתיד. ואמר: כי כאשר תרבו ותפרו בא"י בימים ההם אמת ישראל והעמים אשר יבואו לבקש את דבר י'י' בירושלים כמו שכתוב: "ונהרו אליו כל הגוים" (ישעיהו ב, ב) אותן האמות והגוים לא יאמרו עוד ברית י'י', כי לא תעלה מדרגתם ולא יעלה על לבם לגשת למקום קרוב אל ארון האלהים מצד גדל קדשתו או להביט אל המקום מכון כסאו המשפט. ואמר: לא יעשה עוד כאשר היו עשים קדם לכן שהיו הנכרים באים לירושלים להתפלל לפני הקב"ה, ככתוב: "וגם אל־הנכרי אשר לא־מעמך ישראל הוא" (מלכים א ח, מא) וגו'. וכתוב שם: ובא והתפלל אל־הבית הזה" (מלכים א ח, מב) אבל בעת ההיא יקראו לירושלים כסא י'י' שתהיה קדשת ירושלים בעיניהם כקדשת כסא כבוד מרום ונקוו אליה כל הגוים לשם י'י' לירושלים. ר"ל: לקרא כלם בשם י'י' לעבדו שכם אחד כי הקדשה אשר היו ישראל עשים להיכל ולדביר, ככתוב: לבשי בגדי תפארתך ירושלם עיר הקדש כי לא יוסיף יבא־בך עוד ערל וטמא" (ישעיהו נב, א) ויואל הנביא אמר: "והיתה ירושלם קדש וזרים לא־יעברו־בה עוד" (יואל ד, יז) אשר הרצון באלה הפסוקים, להודיע שלא יכנסו זרים בירושלים כי תגדל קדשתה לעתיד, וכמו שהיכל הקדש אסור להכנס שם ואפלו ישראל כן תהיה כל עיר קדש שלא יכנסו בה זרים, ר"ל: ערלים וטמאים ואפלו הבאים מהאמות הנכריות ההן להתפלל אל השי"ת ייראו מהכנס לירושלים ומגשת לפני בית המקדש להתפלל כאשר היו עשים קדם לכן, אלא יתפללו וישתחוו מרחוק וכל הגוים הנלוים אל י'י' הם יקראו עם י'י' ועבדיו כבני ישראל, ככתוב: "ונלוו גוים רבים אל־י'י' ביום ההוא והיו לי לעם" (זכריה ב, טו) וכתוב: "ובני הנכר הנלוים על י'י'־לשרתו ולאהבה את־שם י'י' להיות לו לעבדים, כל שמר שבת מחללו ומחזיקים בבריתי: והביאותים אל־הר קדשי ושמחתים בבית תפלתי" (ישעיהו נו, ו־ז) וגו'. הנה התבאר מכל זה כי בזמן ימות המשיח יכירו האמות מעלות קדשת ארץ ישראל ותהיה אז בעיניהם קדשת א"י כקדשת ירושלים הקדושה וקדשת ירושלים כקדשת בית המקדש, וזהו מה שראינו מספיק בתשובת הטענה הזאת.

#1.25 פרק כה

"מקוה ישראל מושיעו בעת צרה, למה תהיה כגר בארץ וכארח נטה ללון" (ירמיהו יד, ח)

טען אלי חכם אחד נוצרי ואמר לי: למי אמר ירמיה הנביא "מקוה ישראל מושיעו בעת צרה". השיבותי: אמר אל השי"ת כי הוא מקוה ישראל ומושיע בעת צרה כאשר אמר הנביא הזה, שם במקום אחר: "מקוה ישראל י'י' כל־עזביך יבשו" (ירמיהו יז, יג) והוא ג"כ מושיע את ישראל בעת צרה ואין מושיע אחר זולתו, ככתוב: "ומושיע אין בלתי" (הושע יג, ד) טען ואמר עוד: והנה אמר הנביא על המושיע ההוא: "למה תהיה כגר בארץ וכארח נטה ללון" (ירמיהו) נראה מזה שידע הנביא ברוח נבואתו שהשי"ת המושיע יהיה כגר בארץ כאשר היה ישו מושיענו, אם כן למה אתם אינכם מאמינים לו אחר שהנביא ירמיה מעיד עליו.

וזאת היתה תשובתי אליו: אתם הנוצרים מרגלים בכל דברי טענותיכם ותשובתכם להביא ראיה לאמונתכם מקצת דברי הנביאים בלתי כונת הבנת אמרם ומבלתי עין לדברי הסמוכים להם מקדם ומאח"כ, וכן מבלתי עיון לדברים אחרים הדומים להם בדברי הנביאים לפי שאין כונתכם לדעת האמת, אלא לנצח ולסתור דברי אמת בדברים הטעמיים. אמנם הכונה האמתית בזאת הנבואה היא, כי ירמיה הנביא ע"ה אחר שבאה לו הנבואה מהשי"ת על דבר הרעב העתיד להיות בא"י כאשר מודיע בברור בהתחלת הפרשה ההיא באמרו: "אשר היה דבר־י'י' אל ירמיהו על דברי הבצרות" (שם, יד,א) בראותו שיכבד הרעב בא"י מאד עד שצוחת ושועת ירושלים תעלה השמימה, וכן בראותו גדל הצרות אשר יסבב הרעב בא"י אפלו לבהמות וחיות השדה התחיל להתודות ואמר: "אם־עונינו ענו בנו י'י' עשה למען שמך" (שם, יד, ז) ר"ל: אם עונינו העידו בנו שלא באה עלינו הצרה הזאת בדרך מקרה רק בסבת עונינו לפי שלא היה רעב רק בא"י לבד, אעפ"י כן עשה אתה למען שמך אשר נקרא עלינו, ר"ל: למען שמך אשר נקרא אלהי ישראל ואנחנו נקראים עמך וצאן מרעיתך, ואם תיסרנו הדין עמך "כי־רבו משובתינו לך חטאנו" בכמה דברים בעבור אלהים אחרים ובהרבות החמס ובשמע לנביאי השקר. ע"כ אחר הודוי אמר הנביא דרך בקשה: "מקוה ישראל מושיעו בעת צרה" ר"ל: אעפ"י שסרו מדרכיך לך הם מקוים שתושיעם מזו הצרה כמו שאתה מושיעם בכל דור ודור, כן עתה תרחם עליהם שלא יכלו ברעב. ומ"ש אחר כך: "למה תהיה כגר בארץ וכארח נטה ללון" הכונה בו: אם תסתיר פניך ממנו ולא תרחמנו יראה כאלו אינך אדוני הארץ, אלא כגר בארץ נכריה אשר אין לך יכלת בה להציל זולתו מצרתו. וכן אמר מרע"ה: "והמתה את־העם הזה כאיש אחד, ואמרו הגוים אשר־שמעו את־שמעך לאמר: מבלתי יכלת י'י' להביא את העם הזה" (במ' יד, טו־טז) וגו', והוא בדרך: "עורה למה תישן אדני, הקיצה אל־תזנח לנצח" (תהילים מד, כד) ר"ל: אם לא תראה בענינו ולחצילנו יראה כאלו אתה ישן ואינך מרגיש וחושש לצרותינו. ודברי הנביאים כלם על השי"ת בדרך משל בלשון בני אדם להבין השומעים, והרצון בזה הענין: כי האדם לא יכל להושיע ולהציל זולתו מרעתו משלש סבות המונעות. האחת, כי מי שהוא גר בארץ נכריה וכ"ש האורח שנטה בעיר ללון בה לא יוכל להושיע ולהציל עשוק מיד עשקו ועני ואביון מיד גוזלו, לפי שאין להם על מי שיסמכו ואף שיהיו ממשפחת חשובים הם נבזים בעיני הרואים א"כ אין בידם להושיע ולהציל זולתם, ככתוב: "האחד בא לגור וישפט שפוט" (בראשית יט, ט) אם כן אמר הנביא: "למה תהיה כגר בארץ וכארח נטה ללון". השנית, כי אף שיהיה האיש מאזרחי הארץ ומתושביה כאשר יהיה נבהל ונדהם בעת רעה שתפל עליו פתאם לא יוכל להושיע עצמו מצרתו וכ"ש שלא יוכל אז להציל לזולתו מרעתו לפי שהוא מבהל מהצרה הפתאומית אשר נפלה עליו, וע"כ אמר: "למה תהיה כאיש נדהם". השלישית, כי אפלו יהיה האיש גבור אשר הרגל להושיע העשוקים מיד עשקיהם כאשר יהיו העשוקים גבורים ממנו אז לא יוכל להושיע העשוקים מידם. אם כן אמר הנביא: "כגבור לא יוכל להושיע". אבל כדי להורות שהשי"ת אינו כגר בארץ וכארח נטה ללון ח"ו, אבל הוא אלהי השמים ואלהי הארץ ועכ"ז שוכן כבודו בתוכינו, ככתוב: "ועשו לי מקדש ושכנתי בתוכם" (שמות כה, ח) וכתוב: "כי־אתה י'י' בקרב העם הזה" (במ' יד, יד) וע"כ אמר הנביא: "ואתה בקרבנו", כאלו אמר: אתה אינך כגר בארץ נכריה אלא אתה שוכן בקרבנו תמיד ולך הארץ ואנחנו גרים בה ולא אתה, ע"כ מן הדין הוא שתושיענו. וכנגד מ"ש: "למה תהיה כאיש נדהם". אמר הנביא שאתה אינך איש להיות נדהם ונבהל בבוא עליו צרה פתאום, אבל אתה הוא י'י', וזהו אמרו: "ואתה בקרבנו י'י'". כאלו אמר: שאתה הוא י'י' לבדך אשר אין כמוך ואין כמעשיך ומושיע אין בלתך, ע"כ מן הדין הוא שתושיענו. וכנגד מ"ש: "כגבור לא יוכל להושיע" כאשר יהיו העשקים גבורים ממנו, אמר הנביא: "ושמך עלינו נקרא" ר"ל: שכבר נקראת אלהי ישראל לפי שהוצאת אותנו מארץ מצרים ביד חזקה ובזרע נטויה, ככתוב: "אני י'י' אלהיכם אשר הוצאתי אתכם מארץ מצרים להיות לכם לאלהים, אני י'י' אלהיכם" (במ' טו,מא) וכן בהושיע אותנו מיד סנחריב מלך אשור נקרא אלהי ישראל, ככתוב: "כה אמר י'י' אלהי ישראל אשר התפללת אלי אל־סנחרב מלך־אשור שמעתי" (מ"ב יט, כ) הכונה בזה שאתה אינך גבור אשר לפעמים לא יוכל להושיע אבל אתה עזוז וגבור ולך הגבורה הגמורה הבלתי תכלית, ככתוב: "אשר מי־אל בשמים ובארץ אשר־יעשה כמעשיך וכגבורתך" (דברים ג, כד) ושעל כן נקרא אלהי ישראל ומושיעם ככתוב: "אכן אתה אל מסתתר, אלהי ישראל מושיע" (ישעיהו מה, טו) וכתוב: "אכן בי'י' אלהינו תשועת ישראל (ירמיהו ג, כג) ע"כ מן הדין הוא שתושיענו ולא תעזבנו. וזהו אמרו בסוף דבריו: "אל תנחנו". זאת היא כונת הנביא באלו הפסוקים ולא כאשר חשבת לבנות בנינך בלתי שום יסוד שישעון עליו.

**#1.26 פרק כו**

"והעבדתיך את־איביך בארץ אשר לא־ידעת, כי־אש קדחתם באפי עד־עולם, תוקד" (ירמיהו יז, ד)

ומה שטוענים קצת חכמי נוצרים מזה הפסוק, באמרם: הנה ירמיה הנביא אמר בברור כי לא תוכל לצאת מעבדות זו הגלות עד עולם, א"כ לשוא אתם מקוים הגאלה ממנו.

התשובה: מלת "עד עולם" מצינו נאמרת על שלשה פנים: הא', על כל ימי העולם הגדול שהוא זמן בלתי תכלית כמו שמצינו בשמואל: "ויגדל שמך עד־עולם לאמר י'י' צבאות אלהים על־ישראל" (שמואל ב ז, כו) ובדברי הימים כתוב: "ויגדל שמך עד־עולם לאמר י'י' צבאות אלהי ישראל" (דה"א יז, כד) הב', על ימי העולם הקטן, ר"ל: ימי חיי האדם הוא זמן תכלית, ככתוב גבי שמואל: "וישב שם עד־עולם" (שמואל א א, כב) וכן גבי דוד: "לא־תסור חרב מביתך עד־עולם" (שמואל ב יב, י) הרצון בו: עד סוף ימיו. הג', חוץ משניהם, והוא ג"כ זמן התכלית בלתי ידוע אצל בני אדם אלא אצל השי"ת לבד כמו שמצינו: "כי־ארמון נטש המון עיר עזב, עפל ובחן היה בעד מערות עד־עולם משוש פראים מרעה עדרים" (ישעיהו לב, יד) וכתוב בתריה: "עד־יערה עלינו רוח ממרום, והיה מדבר לכרמל" (ישעיהו לב, טו) וגו'. ר"ל: יהיה החרבן הזה ירצה האל וישפך רצונו עלינו אז יהיה המדבר לכרמל. ופרוש "רוח" ־ רצון, כמו: "על־אשר יהיה שם הרוח ללכת ילכו" (יחזקאל א, כ) א"כ "עד־עולם, תוקד" מהפן הג' הזה ולהיות מהפן הראשון רומז לזמן בלתי תכלית, כדברי הטוענים ע"א כי כל הנביאים פה אחד יעידו הגאלה הכללית לכל בית ישראל כי הנה ישעיה אומר: "והביאו את־כל־אחיכם מכל־הגוים מנחה לי'י' בסוסים וברכב" (ירמיהו סו, כ) וגו'. וירמיה אומר: "ולא־יעבדו־בו עוד זרים" (ירמיהו ל, ח) ויחזקאל: "וידעו כי אני י'י' אלהיהם בהגלותי אתם אל־הגוים וכנסתים אל־אדמתם, ולא־אותיר עוד מהם שם: ולא־אסתיר עוד פני מהם, אשר שפכתי את־רוחי על־בית ישראל נאם אדני אלהים" (יחזקאל לט, כח־כט) וזולת אלה הרבה וא"א להיות סתירה בדבריהם כי כלם נתנו מרועה אחד. וכן גם מרטין צחוויץ באר בספר דיאלגו שלו כי מלת עולם יאמר לזמן קצוב בכמה מקומות, והראיה עולם של יובל.

#1.27 פרק כז

"רגע אדבר על־גוי ועל־ממלכה, לנתוש ולנתוץ ולהאביד" (ירמיהו יח, ז)

ומה שטוענים הנוצרים מזה הפסוק עם הפסוקים הסמוכים אחרי, באמרם: מה שאתם היהודים בוטחים ביעודים הטובים אשר נאמרו עליכם מפי הנביא לשוא אתם בוטחים בהם כי לא יתקימו בכם אחר אשר עשיתם הרע בעיני י'י'. לפי שיעודי הנביאים כלם, הן לטובה הן לרעה, נאמרו בתנאי. ר"ל: כי כאשר השי"ת מיעד טוב על גוי אחד או על איש אחד ואם אחר יעוד הטוב הגוי ההוא או האיש ההוא יעשה רע בעיני י'י' אז בלי ספק ימנע הטוב ממנו המיעד מפי הנביא עליו לבוא, וכן כאשר השי"ת מיעד רק על גוי או על איש אחד בעבור רעתו וכאשר ישוב הגוי ההוא או האיש ההוא מרעתו בלי ספק ינצל מהרע המיעד לבוא עליו כאשר הועד בנינוה. והוא אשר באר ירמיה הנביא ע"ה מפי השי"ת, באמרו: "רגע אדבר על־גוי ועל־ממלכה לנתוש" וגו'. "ושב הגוי ההוא מרעתו אשר דברתי עליו, ונחמתי על־הרעה אשר חשבתי לעשות לו: ורגע אדבר על־גוי ועל־ממלכה לבנות ולנטוע: ועשה הרע בעיני לבלתי שמע בקולי, ונחמתי על־הטובה אשר אמרתי להיטיב אותו" (ירמיהו יח, ח־י)

ועוד אמרים הטוענים: אחר שהשי"ת השיב לישראל פעם אחר פעם ופדאם והצילם מיד אויביהם הרבה פעמים והזהירם ע"י נביאיו אזהרה אחר אזהרה שלא ילכו אחר שרירות לבם הרעה וצוה להם ללכת בכל דרכיו לשמר מצותיו וחקיו, והם בראותם כי היתה הרוחה הכבידו לבם ולא שמעו אל מצות השי"ת, על כן השי"ת מאסם לגמרי והשליכם מעל פניו השלכה גמורה עולמית ולא ירצה בהם עוד, ככתוב: "וימאס י'י' בכל־זרע ישראל ויענם ויתנם ביד־שסים, עד אשר השליכם מפניו" (מ"ב יז, כ) וכן ירמיה: "ויאמר י'י' אלי אם־יעמד משה ושמואל לפני אין נפשי אל־העם הזה שלח מעל־פני ויצאו" (ירמיהו טו, א)

התשובה: גם זאת אינה טענה עלינו כי אין אנחנו בוטחים ביעודים הטובים שיבואו עלינו, עכ"פ, ואעפ"י שנהיה עשים הרע בעיני י'י'. ר"ל: שנהיה עשים מעשה זמרי ומבקשים שכר כפינחס, אבל אנחנו בוטחים בו ית' בטחון גמור שאחר שנשוב אליו בכל לבבנו אז גם הוא ית' ישוב ירחמנו ויכבש עונותינו ויקים בנו ההבטחות והיעודים הטובים אשר הבטיחנו ע"י נביאיו כאשר כתוב בתורתנו האלהית: "בצר לך ומצאוך כל הדברים האלה, באחרית הימים ושבת עד־י'י' אלהיך ושמעת בקלו: כי אל רחום י'י' אלהיך לא ירפך ולא ישחיתך, ולא ישכח את־ברית אבתיך אשר נשבע להם" (דברים ד, ל־לא) וכן כתוב: "והיה כי־יבאו עליך כל־הדברים האלה הברכה והקללה אשר נתתי לפניך, והשבת אל לבבך בכל־הגוים אשר הדיחך י'י' אלהיך שמה: ושבת עד־י'י' אלהיך ושמעת בקלו ככל אשר־אנכי מצוך היום, אתה ובניך בכל־לבבך ובכל נפשך: ושב י'י' אלהיך את־שבותך ורחמך, ושב וקבצך מכל־העמים אשר הפיצך י'י' אלהיך שמה: אם־יהיה נדחך בקצה השמים, משם יקבצך י'י' אלהיך ומשם יקחך: והביאך י'י' אלהיך אל־הארץ אשר־ירשו אבתיך וירשתה, והיטבך והרבך מאבתיך: ומל י'י' אלהיך את־לבבך ואת־לבב זרעך, לאהבה את־י'י' אלהיך בכל־לבבך ובכל־נפשך למען חייך: ונתן י'י' אלהיך את כל־האלות האלה, על־איביך ועל־שנאיך אשר רדפוך" וגו', עד אמרו "כי תשוב אל־י'י' אלהיך בכל־לבבך ובכל־נפשך" (דברים ל, א־י) וכן מצינו שהנביאים ע"ה כלם מעידים אותנו לשוב אל השי"ת ותולים כל היעודים הטובים בתשובתינו, ככתוב: "מחיתי כעב פשעיך וכענן חטאותיך, שובה אלי כי גאלתיך" (ישעיהו מד, כב) ובירמיה כתוב: "שובו בנים שובבים נאם־י'י' כי אנכי בעלתי בכם, ולקחתי אתכם אחד מעיר ושנים ממשפחה והבאתי אתכם ציון" (ירמיהו ג, יד) ובנבואת יחזקאל כתוב: "אמר אליהם חי־אני נאם אדני אלהים אם־אחפץ במות הרשע כי אם־בשוב רשע מדרכו וחיה, שובו שובו מדרכיכם הרעים ולמה תמותו בית ישראל" (יחזקאל לג, יא) והושע הנביא אמר: "שובה ישראל עד י'י' אלהיך, כי כשלת בעונך: קחו עמכם דברים ושובו אל־י'י' אמרו אליו כל־תשא עון וקח־טוב ונשלמה פרים שפתינו" (הושע יד, ב־ג) ובזכריה כתוב: "ואמרת אלהם כה אמר י'י' צבאות שובו אלי נאם י'י' צבאות, ואשוב אליכם אמר י'י' צבאות" (זכריה א, ג) וכן בנבואת מלאכי כתוב: "למימי אבתיכם סרתם מחקי ולא שמרתם שובו אלי ואשובה אליכם אמר י'י' צבאות" (מלאכי ג, ז) וגו'. והרבה כיוצא באלו הפסוקים תמצא בדברי הנביאים ע"ה שבאו להודיע ולהורות כי התשובה היא עקר גדול ויתד שהכל תלוי בו לפי שאין שום אדם בעולם שיהיה נצול מן החטא, ככתוב: "כי אדם אין צדיק בארץ, אשר יעשה־טוב ולא יחטא" (קהלת ז, כ) ע"כ השי"ת ברחמיו וברב חסדיו חנן והורה לעמו דרך התשובה כדי להצילם מרשת המשוכה כאשר מצינו בדוד ע"ה אעפ"י שחטא שני חטאים גדולים, אחר שעשה תשובה וקבל עליו יסורי השי"ת באהבה מיד נתכפרו חטאיו וזכותו הועילה אפלו לזרעו אחריו, ככתוב: "וגנותי על־העיר הזאת להושיעה, למעני ולמען דוד עבדי" (ישעיהו לז, לה) והנה מנשה הרשע אעפ"י שלא היה בכל מלכי יהודה וישראל רשע כמוהו, כי הרבה לעשות הרע בעיני י'י' להכעיסו, עכ"ז בהכניע לפני י'י' קבל תשובתו וישיבהו לירושלים למלכותו. ולכן סמך הרעה לתשובה לפרק "רגע אדבר" (ירמיהו יח, ז) כי הפרק ההוא באה להעיר את ישראל אל התשובה להודיעם כי במצות התשובה ולא בזולתה יוכלו להנצל מהגזרה הרעה הגזורה מלפני ית' עליהם בעבור עונותיהם, ככתוב שם: "ועתה אמר־נא אל־איש יהודה ועל־יושבי ירושלם לאמר כה אמר י'י' הנה אנכי יוצר עליכם רעה וחשב עליכם מחשבה, שובו נא איש מדרכו הרעה והיטיבו דרכיכם ומעלליכם" (ירמיהו יח, יא) וכן שלא יבטחו ביעודים הטובים אשר הבטיח השי"ת לאבותיהם לאמר מאחר שיצא דבר מלכות מלפניו ית' להטיב לנו מעתה לא יוכל להרע לנו, הזהירם שיפחדו תמיד כמו שגם האבות ע"ה היו מפחדים שמא יגרום החטא. ואם לא יוכלו להנצל מרשת החטא מתגברת החטא בטבע החמרי כאשר ישובו אליו תשובה שלמה יקבלם וישליך במצולות ים כל חטאתם ולא תזכרנה החטאים הראשונים ולא יעלו על לב כאשר הבטיחו יחזקאל הנביא מפי השי"ת, ככתוב ביחזקאל: "והרשע כי ישוב מכל־חטאתיו אשר עשה ושמר את־כל־חקותי ועשה משפט וצדקה, חיה יחיה לא ימות" (יחזקאל יח, כא) מצרף לזה שמצינו בדברי הנבואה הרבה יעודים טובים והבטחות אשר נאמרו מפי השי"ת בשבועה בלי שום תנאי, כי היעודים הנאמרים בשבועה הם אינם בתנאי בלי ספק, כגון: "כה אמר אדני אלהים אני נשאתי את־ידי, אם־לא הגוים אשר לכם מסביב המה כלמתם ישאו: ואתם הרי ישראל ענפכם תתנו ופריכם תשאו לעמי ישראל, כי קרבו לבוא: כי הנני אליכם, ופניתי אליכם ונעבדתם ונזרעתם: והרביתי עליכם אדם כל־בית ישראל כלה, ונושבו הערים והחרבות תבנינה: והרביתי עליכם אדם ובהמה ורבו ופרו, והושבתי אתכם כקדמותיכם והטיבתי מראשתיכם וידעתם כי־אני י'י': והולכתי עליכם אדם את עמי ישראל וירשוך והיית להם לנחלה, ולא־תוסף עוד לשכלם" (יחזקאל לו, ז־יב) הנה השי"ת יעד בנבואת יחזקאל להטיב א"י כקדמותה ולהטיב לה מראשיתה ולהרבות עליה כל בית ישראל כלו ולא תוסיף היא עוד לשכל את ישראל. ולא יוכל הטוען למר ע"ז היעוד ועל הדומה לו שהוא נאמר בתנאי לפי שנאמר בשבועה, כי במקום שבועה אין תנאי. ונשיאת יד השי"ת היא שבועה ככתוב: "כי־אשא אל־שמים ידי ואמרתי חי אנכי לעלם" (דברים לב, מ) וכן לא יוכל למר ג"כ שזאת הבטחה נתקימה בצאת ישראל מבבל, כי אז לא הטיב השי"ת לאדמת ישראל מראשיתה ואז לא שבו על אדמתם כל בית ישראל כלו. ר"ל: עשרת השבטים, זולתי מ"ב אלפים וש"ס (42360) איש מבני יהודה ובנימין, והיא הוסיפה עוד לשכל את ישראל מה שלא יהיה אחרי הגאלה העתידה, כאשר מבאר מזו הנבואה ומשאר דברי הנביאים אשר הקדמנו זכרם בזה הספר. וכן מ"ש שם ביחזקאל, סמוך לזאת בפרשה הנזכרת: "לכן אמר לבית־ישראל כה אמר אדני אלהים לא למענכם אני עשה בית ישראל, כי אם לשם־קדשי אשר חללתם בגוים אשר־באתם שם: וקדשתי את־שמי הגדול המחלל בגוים אשר חללתם בתוכם, וידעו הגוים כי־אני י'י' נאם אדני אלהים בהקדשי בכם לעיניהם: ולקחתי אתכם מן־הגוים וקבצתי אתכם מכל־הארצות, והבאתי אתכם אל־אדמתכם: וזרקתי עליכם מים טהורים וטהרתם, מכל טמאותיכם ומכל־גלוליכם אטהר אתכם: ונתתי לכם לב חדש ורוח חדשה אתן בקרבכם, והסרתי את־לב האבן מבשרכם ונתתי לכם לב בשר: ואת־רוחי אתן בקרבכם, ועשיתי את אשר־בחקי תלכו ומשפטי תשמרו ועשיתם" (יחזקאל לו, כב־כז) וכן שאר הפסוקים הסמוכים אחריהם עד סוף הפרק, כלם נאמרו בלי שום תנאי. וכן בכל מקום שתמצא שהשי"ת מבטיח למענו לעשות ולמען שמו ולא למעננו, אין שם שום תנאי כאשר זה ידוע ומבאר לכל. וכן מצינו בנבואת שאר הנביאים כמה יעודים טובים אשר נאמרו ג"כ בלי שום תנאי, כגון בנבואת ישעיה: "כי מי נח זאת לי אשר נשבעתי מעבר מי־נח עוד על־הארץ, כן נשבעתי מקצף עליך ומגער־בך: כי ההרים ימושו והגבעות תמוטינה, וחסדי מאתך לא־ימוש וברית שלומי לא תמוט אמר מרחמך י'י'" (ישעיהו נד, ט־י) וכן שם: "נשבע י'י' בימינו ובזרוע עזו, אם־אתן את־דגנך עוד מאכל לאיביך ואם־ישתו בני־נכר תירושך אשר יגעת בו: כי מאספיו יאכלהו והללו את־י'י', ומקבציו ישתהו בחצרות קדשי" (ישעיהו סב, ח־ט) וכן בנבואת ירמיה: "כה אמר י'י' נתן שמש לאור יומם חקת ירח וכוכבים לאור לילה, רגע הים ויהמו גליו י'י' צבאות שמו: אם־ימשו החקים האלה מלפני נאם־י'י', גם זרע ישראל ישבתו מהיות גוי לפני כל־הימים: כה אמר י'י'אם־ימדו שמים מלמעלה ויחקרו מוסדי־ארץ למטה, גם־אני אמאס בכל־זרע ישראל על־כל־אשר עשו נאם־י'י'" (ירמיהו לא, לד־לו) הנה אם כן, איך יוכל הטוען לטעון ולמר שהשי"ת השליך ומאס את ישראל ולא ירצה בהם עוד, אחר שהשי"ת יעד לישראל בשבועות האלה לגאול אותם מזו הגלות גאלה שלמה עולמית, ואחרי הגאלה העתידה ההיא לא יקצף עוד עליהם ולא ימוש חסדו וברית שלמה מהם. וכן: לא ישליכם ולא ישביתם מהיות גוי לפניו כל ימי עולם. וכמו כן: לא ימאס על כל עונות אשר עשו רק יסלח לעונם ולחטאתם, כמו שכתוב שם: "כי אסלח לעונם ולחטאתם לא אזכר־עוד" (ירמיהו לא, לג) ואין טענה ממה שאמר הכתוב: "וימאס י'י' בכל־זרע ישראל ויענם ויתנם ביד־שסים, עד אשר השליכם מפניו" (מ"ב יז, כ) כי אעפ"י שמאסם להשליכם מפניו, ר"ל: הסתיר פניו מהם בזמן הגלות בעוניהם, מ"מ לא מאסם ולא השליכם מאוס עולמי והשלכה נצחית לכלתם ולהפר בריתו אתם, ככתוב: "ואף גם־זאת בהיותם בארץ איביהם לא־מאסתים ולא־געלתים לכלתם להפר בריתי אתם, כי אני י'י' אלהיהם" (ויקרא כו, מד) רק מאסם והשליכם לזמן שיעד וידוע אצלו ית' לצרף כבר סיגיהם ולהתם טמאתם מהם באש היסורים הבאים עליהם תמיד בארצות איביהם, ככתוב: "ואשיבה ידי עליך ואצרף כבר סיגיך, ואסירה כל בדיליך: ואשיבה שפטיך כבראשנה ויעציך כבתחלה, אחרי־כן יקרא לך עיר הצדק קריה נאמנה" (ישעיהו א, כה־כו) וכתוב: "והפיצותי אותך בגוים וזריתיך בארצות, והתמתי טמאתך ממך" (יחזקאל כב, טו) הנך רואה שתכלית הגליות והיסורים אינם לכלותם רק לכלות סיגיהם ולהתם טמאתיהם שהיא עונותיהם אשר המה נטמאים בהם. והוא אשר הנביא אמר: "תם־עונך בת ציון לא יוסיף להגלותך" (איכה ד, כב) וכן אין טענה ממה שכתוב בירמיה: "ויאמר י'י' אלי אם־יעמד משה ושמואל לפני אין נפשי אל־העם הזה, שלח מעל פני ויצאו" (ירמיהו טו, א) כי זה המאמר אמר י'י' לירמיה אחרי אמרו שלשה פעמים אליו שלא יתפלל אליו על יהודה ובנימין שלא יביאם בגלות כאשר הביא עשרת השבטים, כי כאשר אמר השי"ת לירמיה: "והשלכתי אתכם מעל פני, כאשר השלכתי את־כל־אחיכם את כל זרע אפרים: ואתה אל־תתפלל בעד העם" (ירמיהו ז, טו־טז) מיד אמר לו: "ואתה אל תתפלל בעד־העם הזה ואל־תשא בעדם רנה ותפלה ואל תפגע בי, כי אינני שמע אתך" (ירמיהו ז, "האינך ראה מה המה עשים בערי יהודה, ובחצות ירושלם: הבנים מלקטים עצים והאבות מבערים את־האש והנשים לשות בצק, לעשות כונים למלכת השמים והסך נסכים לאלהים אחרים למען הכעסני" (שם). וכן אחרי אמרו ית' לירמיה: "לכן כה אמר י'י' הנני מביא אליהם רעה אשר לא־יוכלו לצאת ממנה, וזעקו אלי ולא אשמע אליהם (ירמיהו יא, יא) ואחרי הודיעו הסבה גם פה, באמרו: "כי מספר עריך היו אלהיך יהודה" (ירמיהו ב, כח) וגו'. ואמר לו השם פעם שנית: "ואתה אל־תתפלל בעד־העם הזה ואל־תשא בעדם רנה ותפלה, כי אינני שמע בעת קראם אלי בעד רעתם" (ירמיהו יא, יד) ר"ל: כי אחר שהם עשים הרע בעיני בעבדם אלהים אחרים, אעפ"י שתתפלל שלא אביא עליהם הרעה המיעדת לבוא עליהם בעונותיהם, לא תקבל תפלתך. ואפלו הם עצמם יקראו אלי לא אשמע, אחרי שאינם שבים מעונותיהם, כמ"ש: "וזעקו אלי ולא אשמע אליהם" (שם) ורעה המיעדת היא חרב, דבר ורעב, כאשר באר אחר כך באמרו שם: "כי בחרב וברעב ובדבר אנכי מכלה אותם" לפיכך ירמיה הנביא ע"ה בראותו שתפלתו לא תקבל בעד בית יהודה בעבור עונותיהם, התחיל להתפלל שיעשה למען שמו וגו'. ככתוב שם: "אם־עונינו ענו בנו י'י' עשה למען שמך, כי־רבו משובתינו לך חטאנו" (ירמיהו יד, ז) וחתם באמרו: "ושמך עלינו נקרא אל־תנחנו" "ויאמר י'י' אלי אל־תתפלל בעד העם הזה לטובה" (ירמיהו יד, יא) והשיב השי"ת שם: "כה אמר י'י' לעם הזה כן אהבו לנוע רגליהם לא חשכו, וי'י' לא רצם עתה יזכר עונם ויפקד חטאתם". ר"ל: אחר שהם אינם בוטחים בשמי אבל אהבו לנוע ללכת למצרים ולאשור ולבקש עזר מאיביהם ולא חשכו רגליהם מלנוע ללא הועיל כן אעשה להם שאניעם ואגלם לבין האמות, אבל עתה קדם הגלות אזכור עונם ברעב ואפקד חטאתם בחרב ובדבר. ואחרי שהודיע לו השי"ת שא"א להם להנצל מהרעה המיעדת לבוא עליהם, לפיכך אמר לו פעם שלישית שלא יתפלל עליהם, ככתוב שם: "ויאמר י'י' אלי אל־תתפלל בעד־העם הזה לטובה: כי יצמו אינני שמע אל־רנתם וכי יעלו עלה ומנחה אינני רצם, כי בחרב וברעב ובדבר אנכי מכלה אותם" (ירמיהו יד, יא־יב) והכונה בזה: שאפלו יצומו ויעלו עולות אינני מקבל אותם אחרי אשר הם עומדים ברשעם ואינם שמים על לבם לשוב אלי. דומה למה שכתוב בנבואות ישעיה: "ובפרשכם כפיכם אעלים עיני מכם גם כי־תרבו תפלה אינני שמע, ידיכם דמים מלאו: רחצו הזכו הסירו רע מעלליכם מנגד עיני, חדלו הרע" (ישעיהו א, טו־טז) אשר הרצון באלו הפסוקים: שתפלת הפושעים איננה נשמעת בעוד שמעשיהם הרעים בידיהם, אבל אחר שיסירו רוע מעלליהם וישובו אל י'י' בכל לבבם, אז תקבל תפלתם ותפלת המתפללים עליהם לטובה. ולזה הנביא ירמיה ע"ה בראותו שאין כח בידו למחות בפשעים ולהחזירם למוטב כדי שתקבל תפלתו בעדם, שב עוד להתפלל ולבקש שלא ימאס ולא ינאץ אותם למען שמו אשר נקרא תמיד אלהי ישראל. וכן שלא יחלל ולא ינבל את ירושלים מקום משכן כבודו אשר נקרא שמו כסא י'י'. וכן שיזכר ולא יפר בריתו אתם אשר כרת עמם בהוציאו אותם מארץ מצרים, והוא באמרו שם: "אל־תנאץ למען שמך אל־תנבל כסא כבודך, זכר אל תפר בריתך אתנו" (ירמיהו יד, כא) עכ"ז הוא ית' השיבו שלא די שלא תועיל להם תפלת ירמיה הנביא להצילם מגזרות הגלות ומהרעות המיעדת לבוא עליהם בעונותיהם, אלא אפלו יהיו עומדים בתפלה בעבורם לפניו משה ושמואל שהיו משבט ירמיהו וגדולים ממנו בנבואה, לא תועיל להם תפלתם עד שיקבלו הפושעים ענשם בחרב וברעב ובדבר. ולזה אמר: "שלח מעל פני ויצאו: והיה כי־יאמרו אליך אנה נצא, ואמרת אליהם כה־אמר י'י' אשר למות למות ואשר לחרב לחרב ואשר לרעב לרעב ואשר לשבי לשבי" (ירמיהו טו, א־ב) ר"ל: כי העשים הרעות להכעיס והמחטאים יתמו בדבר בחרב וברעב והחוטאים הנמשכים אחריהם ילכו בשבי לסבול צרות ויסורי הגלות, רק נפשם יהיה להם לשלל לשום להם שם ושארית בארץ כי לא יעשה אותם כלה, כאשר הבטיחו השי"ת באמרו: "וגם בימים ההמה נאם־י'י' לא אעשה אתכם כלה" (ירמיהו ה, יח) וכן מצינו בעון העגל ובעון מרגלים שלא הועילה תפלת מרע"ה אלא נגזרה מתה על הפושעים המחטאים והיסורים על הנשארים הנמשכים אחריהם, כן גם פה הודיע שלא תועיל אפלו תפלת משה ושמואל עד שיקבלו הפושעים את ענשם במיתת: דבר, חרב ורעב, והנשארים עד שיתיסרו ביסורי הגלות. אמנם אחרי שישאו הנשארים ענשם וירצו עונם ביסור הגלות בבוא קץ הגאלה הידוע אצלו ית', אעפ"י שלא יהיו זכאין לגמרי, אז יעשה אתם למען שמו, כאשר יעד ביד שמואל הנביא ע"ה. ככתוב שם: "כי לא־יטש י'י' את־עמו בעבור שמו הגדול, כי הואיל י'י' לעשות אתכם לו לעם" (שמואל א יב, כב) וכן ביד ישעיה הנביא, כתוב: "למען שמי אאריך אפי ותהלתי אחטם־לך לבלתי הכריתך: הנה צרפתיך ולא בכסף, בחרתיך בכור עני: למעני למעני אעשה כי איך יחל, וכבודי לאחר לא אתן" (ישעיהו מח, ט־יא) וכן יעשה למען ירושלים מקום משכן כבודו ככתוב שם: "למען ציון לא אחשה ולמען ירושלם לא אשקוט, עד יצא כנגה צדקה וישועתה כלפיד יבער" (ישעיהו סב, א) וכן לא יפיר בריתו אתם כאשר הבטיח בתורת משה עבדו, שנאמר: "ואף גם־זאת בהיותם בארץ איביהם לא־מאסתים ולא־געלתים לכלתם להפר בריתי אתם, כי אני י'י' אלהיהם" (ויקרא כו, מד) רק יזכר להם בריתו כאשר הבטיח בנבואות יחזקאל: "וזכרתי אני את־בריתי אותך בימי נעוריך, והקמותי לך ברית עולם" (יחזקאל טז, ס) וכתוב שם: "והקימותי אני את־בריתי אתך, וידעת כי־אני י'י': למען תזכרי ובשת ולא יהיה־לך עוד פתחון פה מפני כלמתך, בכפרי־לך לכל־אשר עשית נאם אדני אלהים" (יחזקאל טז, סב־סג) והנה גם פה באמר הכתוב "בכפרי לך לכל אשר עשית", מורה שאעפ"י שעשינו הרע בעיניו ית', מ"מ הוא ית' יכפר לנו עונותינו למענו ולמען בריתו, וא"כ העונות לא ימנעו הטובות המיעדות לבוא עלינו, כדברי הטוענים, ועכ"ז יתבאר שמאמר אם יעמוד משה ושמואל בתפלה לפניו ית' בעד יהודה ובנימין להניחם על אדמתם ולהצילם מהרעות המיעדות לבוא עליהם, לא יהיה חפצו ורצונו ית' אליהם עד שישאו ענשם וירצו עונם. אמנם אחרי שיצרפו באש התלאות בבוא קץ הפלאות, הבטיח השי"ת לירמיה הנביא: לקבצם מן הארצות ולנטע אותם על אדמתם בחפץ גמור וברצון שלם. והוא אמר אחר כך: "וששתי עליהם להטיב אותם, ונטעתים בארץ הזאת באמת בכל־לבי ובכל נפשי" (ירמיהו לב, מא) ולפיכך כנגד מ"ש קדם: "אין נפשי אל העם הזה" (ירמיהו טו, א) וגומר, אחר כך: "ונטעתים בארץ הזאת באמת בכל־לבי ובכל נפשי" ובזה די בהפלגת טענה הזאת.

#1.28 פרק כח

"כה אמר י'י' קול ברמה נשמע נהי בכי תמרורים רחל מבכה על־בניה, מאנה להנחם־על בניה כי איננו" (ירמיהו לא, יד)

ומה שהנוצרים מביאים ראיה לדברי אמונתם מזה הפסוק, באמרם: הנה הנביא ירמיה יעד מפי השי"ת שיהרגו ילדי בית לחם יהודה בגזרת הורדוס מלך יהודה, כי כאשר הגד להורדוס המלך שכבר נולד בבית לחם יהודה מי שהוא עתיד למלך על יהודה, ולא ידע מי הוא זה ואיזהו, אז צוה המלך הורדוס להרג את כל הילדים הנולדים בתוך שתי שנים בבית לחם ובכל גבוליה, ועליהם אמר הנביא: "רחל מבכה על־בניה, מאנה להנחם על בניה כי איננו" כפי מה שכתוב בא"ג במטיאוס (פרק ב)

התשובה: כבר בארנו בפרקים הקדמים כי מנהג הנוצרים להביא ראיה לדברי אמונתם מקצת מאמרי הנביאים בלתי הבנת כונת אמרם ומבלתי עין למאמרים הסמוכים להם כאשר מביאים ראיה לאמונתם גם מזה הפסוק בלתי הבנת כונת הנביא בזה המאמר, וכן בלתי פקיחת עין על הפסוקים הסמוכים אחריו. כ"א היתה הכונה לפי דעתם, למה תבכה רחל על ילדי בית לחם יהודה, והם אינם בניה רק בני לאה. והיה ראוי לפי כונתם להכתב לאה מבכה על בניה. וכן למה היה השם משיב לה, שם: "ושבו מארץ אויב" (ירמיהו לא, טו) "ושבו בנים לגבולם" (שם). אבל הכונה האמתית בזה היא, שהנביא ירמיה ע"ה אמר זה המאמר מפי השי"ת ע"ד משל על בניה, על גלות עשרת השבטים שנקראים בשם אפרים. וכאלו היתה רחל בוכה ע"ד משל על בניה שהגלו מארצם ע"י מלכי אשור. ונקראים עשרת השבטים כלם בשם אפרים, על שמלכם הראשון היה ירבעם בן נבט והיה משבט אפרים, כאשר הכתוב באר בירמיה כאשר יעד השי"ת הגלות ליהודה ובנימין באמרו: "והשלכתי אתכם מעל פני, כאשר השלכתי את־כל־אחיכם את כל זרע אפרים" (ירמיהו ז, טו) וכן גם לזה הודה החכם הנוצרי סימון בודני בספר ירמיה, בבאור ע"ז הפסוק, ז"ל: כאן הכתוב קורא בשם אפרים עשרת שבטי ישראל לפי שמיד שנחלקו עשרת השבטים מבית דוד המליכוהו עליהם את ירבעם שהיה משבט אפרים. כאשר מבאר בספר מלכים, עכ"ל. ומ"ש הנביא "כי איננו" בלשון יחיד, הכונה בו: על העם כי בשוב יהודה ובנימין מגלות בבל, עשרת השבטים לא שבו מגלותם ולא נודע מקומם בברור, לפיכך אמר עליהם כי איננו. ולפי שגם הם עתידים לשוב לא"י לימי המשיח, לזה אמר הנביא ע"ד משל כאלו השם משיב לה לרחל: "מנעי קולך מבכי ועיניך מדמעה, כי יש שכר לפעלתך נאם־י'י' ושבו מארץ אויב: ויש־תקוה לאחריתך נאם־י'י', ושבו בנים לגבולם" (ירמיהו לא, טו־טז) והנה משני אלה הפסוקים הסמוכים אחריו שהם תשובה לפסוק הקדם, יראה בברור כי על הגולים לארץ אויב הוא מדבר ולא על הנהרגים, כדברי הנוצרים, ולזה סמך שם לנבואה זו הפסוק: "שמוע שמעתי אפרים מתנודד יסרתני ואוסר כעגל לא למד" (שם) ואמר: "הבן יקיר לי אפרים" וגו'. ואחר כך אמר: "הציבי לך צינים שמי לך תמרורים שתי לבך למסלה דרך הלכת, שובי בתולת ישראל שבי אל עריך אלה" (שם) רומז לתשובת ישראל מהגלות, כי ההולכי דרך בפעם הראשון וכונתם לשוב מהר מציבים ציונים וסימנים בפרשת דרכים, כדי שלא יתעו בשובם. כאשר הבטיח הנביא מפי השי"ת, באמרו: "ושבו מארץ אויב" והוסיף למר: "ויש־תקוה לאחריתך נאם־י'י' ושבו בנים לגבולם" (שם) ר"ל: אעפ"י שלא שבו מגלותם בשוב יהודה ובנימין מבבל, מ"מ יש תקוה לאחריתך כי ישובו גם הם באחרית הימים שהוא זמן ימות המשיח. והוא אשר נבא יחזקאל הנביא באמרו: "כה־אמר אדני אלהים הנה אני לקח את־עץ יוסף אשר ביד־אפרים ושבטי ישראל חבריו, ונתתי אותם עליו את־עץ יהודה ועשיתם לעץ אחד והיו אחד בידי" (יחזקאל לז, יט) כי הפרשה ההיא מדברת על קבוץ עשרת השבטים והתחברם עם שבטי יהודה ובנימין והשמעם למלך אחד מזרע דע"ה בזמן ימות המשיח, אשר מבאר הענין במקומו וכאשר הזכרנו בפרק ו'. ומ"ש שעשרת השבטים לא שבו מגלותם בזמן בית שני, זה הדבר מבאר מספר עזרא כי אפלו יהודה ובנימין לא שבו רק מ"ב (42) אלפים וש"ס (360) איש, אבל רבם נשארו בבבל כאשר כתבנו לתשובתנו לטענות הקדמים. וכבר הודה לזה גם סימון בודני המעתיק האחרון לנוצרים בספר עזרא בבאורו בפסוק: "וישבו הכהנים והלוים ומן־העם והמשררים והשוערים והנתינים בעריהם, וכל־ישראל בעריהם" (עזרא ב, ע) באמרו על מאמר "וכל ישראל בעריהם" וז"ל: אפשר שבזמן קדם היה כתוב פה וכל יהודה בעריהם, כי שם ישראל מורה על עשרת השבטים אשר הגלו מארצם ע"י שלמנאסר ועדין לא שבו אליה עכ"ל. אכן מה שאמר זה הנוצרי כי שם ישראל מורה על עשרת השבטים לבד, אין האמת אתו בכל מקום. כי כאשר הכתוב יזכר ישראל אצל יהודה, ככתוב: "ושבתי את־שבות עמי ישראל ויהודה אמר י'י'" (ירמיהו ל, ג) וכן שם: "בימיו תושע יהודה וישראל ישכן לבטח" ירמיהו כג, ו) וכן אמר עמוס: "על שלשה פשעי ישראל (עמוס ב, ו) אחר אמרו "על שלשה פשעי יהודה" אז שם ישראל מרמז לעשרת השבטים, כמו ששם יהודה מיחד ליהודה ובנימין, אבל שם ישראל משתף לשניהם, ר"ל: לעשרת השבטים וליהודה, לפי שכל יהודה ישראל, ולא כל ישראל יהודה. וכמוהו: כל כהן לוי, ולא כל לוי כהן. לפיכך שם ישראל הנזכר בזה הפסוק מרמז על יהודה. וכמוהו: "כי־הכניע י'י' את־יהודה בעבור אחז, מלך ישראל" (דה"ב כח, יט) וידוע כי אחז היה רק מלך יהודה, וקראו הכתוב בזה המקום מלך ישראל. וכן מ"ש שם: מעזרים אותם להם אזבח ויעזרוני, והם היו־לו להכשילו ולכל־ישראל" הרצון בו: על עם יהודה אשר היו תחת יד המלך אחז. מספיק בבטול הראיה הזאת.

#1.29 פרק כט

"הנה ימים באים נאם־י'י', וכרתי את־בית ישראל ואת־בית יהודה ברית חדשה" (ירמיהו לא, ל)

ומה שטוענים הנוצרים ומביאים ראיה לאמונתם מזה הפסוק, באמרם: הנה הנביא ירמיה יעד מפי השם שעתיד לתת לאמת ישראל תורה חדשה והוא הא"ג שחדש להם ישו הנוצרי.

התשובה: גם בזה טעותם מבארת לכל, כי הכתוב אינו מיעד לתת לישראל תורה חדשה אלא לכרת אתם ברית חדשה. והברית היא זולת התורה, כי מצינו כתוב גבי פינחס: "הנני נתן לו את־בריתי שלום" (במדבר כה, יב) וא"א לומר שהשי"ת יעד לפינחס לתת לו תורה אחרת זולת תורת משה. וכן מצינו: "וזכרתי את־בריתי יעקוב, ואף את־בריתי יצחק ואף את־בריתי אברהם אזכר והארץ אזכר" (ויקרא כו, מב) וגו'. ולא יוכל לומר שנתנה תורה מיחדת לכל אחד מהאבות. וכן: באבימלך "ויכרתו שניהם ברית" (בראשית כא, כז) וכן הרבה כיוצא באלו. אכן הכונה באלו הפסוקים הוא שהשי"ת יעד לישראל לכרת אתם ברית חדשה, וחדוש הברית הוא שתהיה קימת לעד לעולם ולא תופר כמו שהפרה הברית אשר כרת השי"ת את בני ישראל בצאתם ממצרים והוא אמרו אח"כ, שם: "לא כברית אשר כרתי את־אבותם ביום החזיקי בידם להוציאם מארץ מצרים, אשר־המה הפרו את־בריתי" (ירמיהו לא, לא) וגו'. ואחר כך באר הסבה אשר בעבורה תהיה הברית ההיא קימת ולא תופר לעד לעולם, באמרו שם: "כי זאת הברית אשר אכרת את־בית ישראל אחרי הימים ההם נאם־י'י' נתתי את־תורתי בקרבם ועל־לבם אכתבנה" וגו'. הנך רואה שלא יעד השי"ת לתת לישראל תורה חדשה אלא יעד לתת בקרבם תורתו האלהית אשר כבר היתה מצויה בידם בזמן ירמיה ולכתבה על לבם כדי שלא תשכח מהם לעולם. וכל הענין כמו שמפרש והולך. וכבר הכחנו לעיל, (פרק יט ו־כ) בראיות ברורות שהתורה האלהית הכתובה בהר סיני היא נצחית וא"א להנתן תורה אחרת זולתה, מה שאין צרך להכפיל המאמרים ולהאריך בדברים כי גם בזה מספיק לפי כונת הקצור בתשובה הראויה הזאת.

#1.30 פרק ל

"והשבתי כל־משושה חגה חדשה ושבתה, וכל מועדה" (הושע ב, יג)

ומה שהנוצרים טוענים מזה הפסוק, באמרם: הנה מצינו בנבואת הושע שהשבתות והחדשים והמועדים יהיו עתידים להבטל מזמן ישו ואילך, אם כן לשוא אתם שומרים השבתות והחדשים והמועדים, כי אין לו ית' חפץ בהם, כי הוא ית' שונא אותם עתה אחר עבור זמנם, כמ"ש בנבואת ישעיה: "חדשיכם ומועדיכם שנאה נפשי" (ישעיהו א, יד)

התשובה אין טענתם טענה, כי הנביא אינו אמר רק כי בזמן הצרות הגדולות אשר תמצאנה את ישראל בזמן הגלות ושבתו מן הששון הרב אשר היו ששים ושמחים בחגים ובחדשים ובשבתות ובמועדים, והוא שאמר: "והשבתי כל־משושה חגה חדשה ושבתה, וכל מועדה" (הושע ב, יג) כאשר הענין מבאר מהפסוקים הסמוכים אליו. מצרף לזה: כי ישראל בזמן החרבן בהיותם אנוסים מאויביהם שכחו שביתת שבת והמועדים ושמחתם, ככתוב בקינות איכה: "שכח י'י' בציון מועד ושבת" (איכה ב, ו) אחר אמרו: "וירב בבת־יהודה תאניה ואניה" (איכה ב, ה) ואם היה כונת אלו הנביאים, ר"ל: הושע וישעיה, ליעד בטול השבתות והמועדים בזמן העתיד כדבריהם, אם כן למה אחר כך ישעיה הנביא והנביאים הבאים אחריו, כגון: הושע, ירמיה, יחזקאל ונחמיה, הזהירו את ישראל על שמירת שבת, אזהרות עצומות, כאשר מבאר למעינים בספריהם, כגון: ישעיה (נו). וכן אין להם טענה מפסוק "חדשיכם ומועדיכם שנאה נפשי היו עלי לטרח, נלאיתי נשא" (ישעיהו א, יד) כי אין כונת הפסוק שהשי"ת מאס בחדשים והמועדים ושנאם ויעד לבטלם בזמן העתיד, כדברי הנוצרים, אלא שלפי שהיו רשעי הדור נקבצים בראשי חדשים ובמועדים אל בית המקדש והיו עובדים לע"ז, ע"כ לא היתה מרצה ומקבלת גם שמירת השבתות והחדשים והמועדים לפני השי"ת משום שלא היתה כונתם בשמירתם לעבודת השי"ת אלא לע"ז, כאשר הענין מבאר שם בישעיה מהפסוקים הקדמים והמאחרים. ואם היה השי"ת שונא ומואס החדשים והשבתות והמועדים כדבריהם, א"כ למה ישעיה עצמו, בסוף ספרו יעד מפי השי"ת על שמירת שבתות והחדשים בזמן העתיד, בהיות זמן המשיח, באמרו: "והיה מדי־חדש בחדשו ומדי שבת בשבתו, יבוא כל־בשר להשתחות לפני אמר י'י'" (ישעיהו סו, כג) וכן זכריה הנביא, בסוף ספרו יעד על שמירת הסכות: "והיה כל־הנותר מכל־הגוים הבאים על ירושלם, ועלו מדי שנה בשנה להשתחות למלך י'י' צבאות ולחג את־חג הסכות" (זכריה יד, טז)

הנך רואה שהחדשים והשבתות והמועדים יהיו מקימים אפלו בזמן העתיד. ר"ל: בימות המשיח, לא מבני ישראל לבדם, אלא אפלו גם מהגוים הנותרים ממלחמות גוג ומגוג הנספחים על בית יעקב. וכבר הזכרנו בפרק י"ט שהשבת שמרו אותו ישו וכל תלמידיו. ואחר ישו בכמו ת"ק (500) שנה בא האפיפיור וצוה לשמור את יום ראשון במקומו של שבת, כמבאר בספר "צמח דוד", מה שלא צוה ע"ז לא ישו ולא תלמידיו, הפך מאמרם שאומרים שהשבת עתידה להבטל מזמן ישו ואילך. והוכחנו שם בראיות ברורות אמתיות, שמצות השבת אינה אפשרית להבטל אפלו לפי דעתם. ובזה די בתשובת הטענה הזאת.

**#1.31 פרק לא**

"כה אמר י'י' על־שלשה פשעי ישראל ועל־ארבעה לא אשיבנו, על מכרם בכסף צדיק ואביון בעבור נעלים" (עמוס ב, ו)

ומה שמביאים קצת מחכמי הנוצרים ראיה לדברי אמונתם מזה הפסוק, באמרם: הנה עמוס הנביא נבא מפי השי"ת שעתידין ישראל למכר את ישו הנוצרי בכסף מעט, ר"ל: בשלשים כסף, שנאמר: "על מכרם בכסף צדיק ואביון בעבור נעלים". וכן ממ"ש הכתוב: "ועל־ארבעה לא אשיבנו" הודיע שעל הפשע הרביעי הזה שהוא מכירת הצדיק ההוא לא תהיה לישראל סליחה לעולם, ולפיכך על העבירה הזאת לבד נחתם גזר דינם של ישראל לזו הגלות אשר הם בה היום.

התשובה: גם בזאת הראיה טעותם מבארת כי מביאים ראיה לדבריהם מבלתי הבנת כונת הכתוב, וכונת מאמרו, ומבלתי עין לדברים הסמוכים והדומים לו שם בדברי הנבואה ההיא, כפי מנהגם בשאר ממאמרי הנבואה, כי באמר הכתוב: "על־שלשה פשעי ישראל ועל־ארבעה לא אשיבנו" וגו'. הרצון בו: כי אעפ"י שעברו ישראל על שלש עבירות חמורות שהם: עבודה זרה, גלוי עריות ושפיכות דמים, לא נחתם גזר דינם לפני השי"ת להחריב ארצם ולהגלותם ע"י מלכי אשור אלא על החמס, והוא הרביעי ועליו הענישם על כל מה שעשו. וכן מצינו בדור המבול, אעפ"י שהיה בידם כמה עבירות לא הענישם אלא על החמס. שנאמר: "כי־מלאה הארץ חמס" (בראשית ו, יג) וכ"ש שהחמס בא ע"י שופטים שהיה להם להצדיק והם ע"י שחד מטים את הדין, ככתוב שם: "צררי צדיק לקחי כפר ואביונים בשער הטו" (עמוס ה, יב) וזהו "על מכרם בכסף צדיק" ופרוש צדיק, שהוא צדיק בדינו. וכן: "ויסלף דברי צדיקים" (שמות כג, ח) וגם הם צדיקים בדברים אחרים, כי ברב טועני האמת הם צדיקים ברב דברים. וכן העניים והאביונים, ברב לא יטענו אלא האמת. וזהו אמרו: "ואביון בעבור נעלים" ר"ל: שאפלו בעבור נעלים שיתנו לשופט יטה דינו ועשק האביון שהיה זכאי בדינו, הרשע בדינו העשיר נותן שחד, הוא יצא זכאי בדינו במשפטיהם. וכן, על העשירים הרשעים ההם שהיו אוצרים התבואות ומוכרים בעול ומרמה לעניים, היה זה הנביא צוח באמרו: "שמעו־זאת השאפים אביון, ולשבית עניי־ארץ: לאמר מתי יעבר החדש ונשבירה שבר והשבת ונפתחה־בר, להקטין איפה ולהגדיל שקל ולעות מאזני מרמה: לקנות בכסף דלים ואביון בעבור נעלים, ומפל בר נשביר: (עמוס ח, ד־ז) והנה באמור הכתוב: "לקנות בכסף דלים", בלשון רבים, ואחר כך אמר: ואביון בעבור נעלים בלשון יחיד, הודיע הכתוב מאמר על מכרם בכסף צדיק ואביון בעבור נעלים" (עמוס ב, ו) שהמכון משני אלו הפסוקים אחד, ר"ל: שבחמס שעושין בדין הם מוכירם בכסף מעט הצדיקים והאביונים, וכן בעול וחמס שעושים במקח וממכר הם קונים הדלים והאביונים. והעד ע"ז אמרו בשני הפסוקים "ואביון בעבור נעלים" (עמוס ב, ו) ואמרו לאמר: "מתי יעבר החדש" הרצון בו: יום ראש חודש כמו: "מחר חדש" (שמואל א כ, יח) כי בראשי חודשים היו ישראל אוכלים ושותים ושמחים וכ"ש בשבתות שהיו שובתים בהם היו החניות סגורות ונעולים, והיה המנהג בישראל ללכת בימים ההם אל הנביאים לשמע את דבר י'י' ככתוב: "מדוע את הלכת אליו היום לא־חדש ולא שבת" (מ"ב ד, כג) והיתה למוכרי תבואה מניעה מלמכור תבואותיהם בימים האלו, ע"כ היו המוכרים מתרעמים שאינם יכולים בימים אלו לקבץ ממון בשלשה מיני עול ומרמה שהיו עשים תמיד. הא', שהיו מקטינים האפה שמוכרים בה התבואה. והב', שהיו לוקחין במשקל גדול מהעניים המוכרים. והג', שהיו עוד מעותים המאזנים ועושין מאזני מרמה אחר שעותו אותן ומרמות כאלו אשר היו עושין להם, היו מתנכלים אליהם להביאם לידי דחק גדול כדי לקנות גם את עצמם בדבר מעט והוא אמרו אחר כך לקנות בכסף דלים ואביון בעבור נעלים" (עמוס ח, ו) והוא כדרך: "וכי־ימוך אחיך עמך ונמכר־לך" (ויקרא כה, לט) ומ"ש אחר כך: "ומפל בר נשביר:" (עמוס ח, ו) הרצון בו: אפלו ומפל בר נשביר להם והוא פסלת החטה מה שנופל מן הכברה, כשכוברין החטה ואינם אוכלים אותה שאר בני אדם זולת הענים שאוכלים אותם מגודל דחקם. זו היא כונת הכתוב באלו הפסוקים ולא כסברא הנבערת שסוברים הנוצרים, וכן הורה לזה הפרוש המעתיק האחרון לנוצרים סימון בודני בבאורו בגליון על פסוק: "על מכרם בכסף צדיק ואביון בעבור נעלים" (עמוס ב, ו) ז"ל: ר"ל, שבעבור השחד לא היו שופטים בצדק, עכ"ל. מצרף לזה: אם היתה כונת הנביא בזה הפסוק על מכירת ישו הנוצרי כפי דבריהם, אז היה לו להאשים בזה הפשע את יהודה, כי בזמן ישו הנוצרי שהיה בזמן בית שני לא היו על אדמתם רק יהודה ובנימין, אבל עשרת השבטים אשר קראם הנביא בשם ישראל לא שבו בזמן בית שני אבל היו בארץ אויביהם ואפלו בעיניהם לא ראו את ישו, ואיך היו מוכרים אותו ישראל שהכתוב מדבר בעשרת שבטים. וכן מה שטוענים ממ"ש הכתוב: ועל־ארבעה לא אשיבנו" (עמוס ב, ו) באמרם: על פשע הרביעי הזה זהו מכירת הצדיק ההוא לא תהיה לישראל סליחה לעולם. התשובה. גם בזאת טעותם מבארת, ממ"ש הכתוב: "כן גם בפשע דמשק ועזה וצור ואדום ובני עמון ומואב, כי אעפ"י שהם לא מכרו את ישו גם עליהם כתוב: "ועל־ארבעה לא אשיבנו, על מכרם בכסף צדיק ואביון בעבור נעלים" (עמוס ב, ו) ואחר שהנוצרים נקראים בספרי הנביאים בשם אדום כאשר בארנו בפרק ו', יתחיב מדבריהם שגם להם לעצמם אין סליחה לעולם. אמנם שתהיה סליחה לישראל הפך מאמרם זה, הדבר מבאר בדברי הנביאים. אמר המשורר, "והוא יפדה את ישראל מכל עונתיו" (תהילים קל, ח,) ובנבואת ירמיה: "וטהרתים מכל־עונם אשר חטאו־לי, וסלחתי לכל־עונותיהם אשר חטאו־לי ואשר פשעו בי" (ירמיהו לג, ח) וכתוב שם: "בימים ההם ובעת ההיא נאם־י'י' יבקש את־עון ישראל ואיננו ואת־חטאת יהודה ולא תמצאינה, כי אסלח לאשר אשאיר" (ירמיהו נ, כ) וזולתם רבים. ובזה נסתרה גם הראיה הזאת מעקרה.

‏

# #1.32 פרק לב

"נפלה לא־תוסיף קום בתולת ישראל, נטשה על־אדמתה אין מקימה" (עמוס ה, ב)

ומה שטוענים מזה הפסוק, באמרם: הנה הנביא עמוס יעד בברור שלא תוסיפו לקום מהנפילה הזאת, ר"ל: שלא תהיה לכם יציאה מזו הגלות, א"כ לשוא אתם מיחלים הגאלה ממנה.

התשובה: גם זאת אינה טענה עלינו, כי אין כונת הנביא שלא תהיה תקומה לישראל מהנפילה הזאת לעולם, לפי שזה הנביא בעצמו כתב אחר זה בסוף ספרו: "ושבתי את־שבות עמי ישראל ובנו ערים נשמות וישבו ונטעו כרמים ושתו את־יינם, ועשו גנות ואכלו את־פריהם: ונטעתים על־אדמתם, ולא ינתשו עוד מעל אדמתם אשר נתתי להם אמר י'י' אלהיך" (עמוס ט, יד־טו) וא"א להיות סתירה בדבריו. אבל הכונה האמתית בזה המאמר היא כי אחר שספר הנביא הצרות רבות ורעות אשר הביא השי"ת על ישראל בעבור עונותיהם כדי להשיבם אליו, והם עכ"ז לא שבו אליו ית', והוא אשר אמר שם: חמש פעמים: "ולא שבתם עדי נאם י'י'" (עמוס ד יא) לפיכך אמר מיד: לכן כה אעשה־לך ישראל, עקב כי־זאת אעשה־לך הכון לקראת־אלהיך ישראל ר"ל: לכן כל אלה הרעות אני עשה לך ישראל ובעבור שכל זאת אני עשה, הכון לצאת לקראת אלהיך לתשובה ובמעשים טובים ויטיב לך ויהפך לך הרעות לטובה כי הוא אלהיך ומשגיח עליך לרעה ולטובה כפי מעשיך. ואח"כ אמר: "כי הנה יוצר הרים וברא רוח ומגיד לאדם מה־שחו עשה שחר עיפה ודרך על־במתי ארץ, י'י' אלהי צבאות שמו", ר"ל: כי הנה אלהיך הוא היוצר ובורא העולם ועשה בברואיו כרצונו. וזכר הרים להיותם חזקים וקימים ונראים לעין אפלו מרחוק, וזכר הרוח להיות ג"כ דבר חזק בנבראים ובלתי נראה לעין והוא מפיל אפלו הרים הגבוהים שהם במותי ארץ וכאלו ית' דורך עליהם לפי שמפיל אותם ע"י הרוח הנכנס בבטן הארץ בעת הרעש. וכן הוא ית' "מגיד לאדם מה־שחו" ר"ל: עניניו ומעשיו ע"י נביאיו. וכן הוא השחר שהוא נוגה כשירצה ישמנו עיפה וחשך. וכן יעשה בכם כרצונו: אם תרעו, ירע לכם. ואם תטיבו, יטיב לכם. כי הוא רואה אתכם ויודע מעשיכם, לפיכך נקרא שמו י'י' אלהי צבאות כי הוא שפט צבאות מעלה ומטה ועשה בהם כרצונו. לכן הטוב לך ישראל שתכין לקראתו בתשובה ובמעשים טובים ואז ייטב לך, ואם הרע לך עד כה בגלל מעשיך הרעים עשה מה שעשה. ואחר כך אמר: "שמעו את־הדבר הזה אשר אנכי נשא עליכם קינה" (עמוס ה, א) ר"ל: ואם אתם אין רוצים לשוב עדי שמעו הקינה אשר אני נשא עליכם, והקינה היא "נפלה לא־תוסיף קום בתולת ישראל, נטשה על־אדמתה אין מקימה", ר"ל: לא תוסיף לקום מעצמה בדרך הטבע ומנהג העולם בלתי תשובה ודרישה אל השי"ת ולא בדרך נס אלא אחר שתשוב אל השי"ת, אז תהיה לך תקומה. ואמר: "נטשה על־אדמתה אין מקימה" ר"ל: כי אפלו בעודה היתה על אדמתה נטושה בארץ להולכת גולה ביד אויביה, לפי שמלכיה ושריה לא היו מחזירים אותה בתשובה כדי שתהיה לה תקומה. ואחר כך באר עצם הנפילה, באמרו: "כי כה אמר אדני אלהים העיר היצאת אלף תשאיר מאה, והיוצאת מאה תשאיר עשרה לבית ישראל" (שם). ר"ל: העיר שיצאו ממנה אלף לצבא, תשאר מאה, כי לא ישארו בה אלא אחד מעשרה, כי כלם יכלו ברעב ובחרב ובדבר והנשארים יגלו מארצם. ואחר שיעד עד היכן הגיע שפלות הנפילה, מיד יעד והבטיח במה תהיה תקומה לבית ישראל מהנפילה הזאת, ככתוב שם: "כי כה אמר י'י' לבית ישראל דרשוני וחיו" והדרישה לאל היא תשובה ומעשים טובים, כאשר מצינו בנבואת ישעיה שאחרי אמרו: "דרשו י'י' בהמצאו, קראהו בהיותו קרוב" (ישעיהו נה, ו) באר מיד הענין הדרישה מה היא, באמרו: יעזב רשע דרכו ואיש און מחשבתיו, וישב אל י'י' וירחמהו" הנך רואה שהנביא עמוס ע"ה, יעד בברור שלא תהיה תקומה לבית ישראל מהנפילה ההיא בדרך נס אלא בתשובה, ושתהיה להם תקומה, ותהיה, כפי מה שהודיע בסוף ספרו כאשר בארנו ומצינו כיוצא בזה הענין בדברי האשה התקועית אל דהע"ה: "כי־מות נמות וכמים הנגרים ארצה אשר לא יאספו" (שמואל ב יד, יד) הרצון בו: כי כלנו סופנו למות וכמו המים הנגרים אחרי השפכם ארצה במקום משפע אשר לא יאספו, כן נפשות בני אדם לא יאספו עוד אל הגוף בדרך הטבע אלא במעשה נס ופלא, בתחית המתים. וכן מ"ש המשורר: "ויזכר כי־בשר המה, רוח הולך ולא ישוב" (תהילים עח, לט) ר"ל: שלא ישוב הרוח אל הבשר בדרך הטבע כי אין מדרך הטבע לשוב הרוח אל הגוף אחרי צאתה ממנו, אבל השי"ת יכול להשיבה אל הגוף כאשר יראה בדרך נס ופלא, ויהיה זה הפלא כשאר הפלאים שנעשו השנוי הטבע ע"י הנביאים ע"ה, וא"א למר שהמשורר והאשה התקועית לא היו מאמינים בתחית המתים ח"ו. אמנם בעד תחית המתים אשר תהיה בדרך נס ופלא ככתוב בתורה: "אני אמית ואחיה" (דברים לב, לט) ושנוי בנביאים: "יחיו מתיך נבלתי יקומון" (ישעיהו כו, יט) ומשלש בכתובים: "ורבים מישני אדמת־עפר יקיצו" (דניאל יב, ב) ולפיכך המשיל הכתוב קבוץ גליות לתחית המתים, ככתוב בנבואת יחזקאל: "לכן הנבא ואמרת אליהם כה־אמר אדני אלהים הנה אני פתח את־קברותיכם והעליתי אתכם מקברותיכם עמי, והבאתי אתכם אל אדמת ישראל" (יחזקאל לז, יב) כאשר זה הענין מבאר היטב בפרשה ההיא. ובעבור הנסים והנפלאות אשר יהיו בימי המשיח, כגון: קבוץ גליות ותחית המתים ומגפת גוג ומגוג וזולתם מהנסים והנפלאות אשר הזכרנו בפרק ו' נקרא קץ הגאלה קץ הפלאות, ככתוב: "עד מתי קץ הפלאות" (דניאל יב, ו) והוא אשר יעד השי"ת ע"י נביאו, מיכה: "כימי צאתך מארץ מצרים, אראנו נפלאות" (מיכה ז, טו) וממה שכתוב בתריה "יראו גוים ויבשו מכל גבורתם, ישימו יד על־פה אזניהם תחרשנה: ילחכו עפר כנחש כזחלי ארץ ירגזו ממסגרתיהם, אל י'י' אלהינו יפחדו ויראו ממך" (מיכה ז, טז־יז) עם שאר הפסוקים עד סוף הספר. מודיע שאלו הבטחות לא נתקימו עדין ועתידות להתקים בזמן ימות המשיח, כאשר בארנו בפרק ו' מזה החלק. ובזה נשלמה סתירת הטענה הזאת עד היסוד בה.

#1.33 פרק לג

"ואתה בית־לחם אפרתה צעיר להיות באלפי יהודה ממך לי יצא להיות מושל בישראל, ומוצאתיו מקדם מימי עולם" (מיכה ה, א)

ומה שהנוצרים מביאים ראיה לאמונתם מזה הפסוק, באמרם: הנה הנביא יעד בברור שהמשיח יולד בבית לחם וכבר נתקים זה היעוד במשיחנו בישו הנוצרי שנולד שם. אבל אתם היהודים לא תוכלו לפרש זה המאמר על המשיח המקוה מכם, לפי שכבר חרבה עיר בית לחם וא"א שיולד המשיח שם.

התשובה: אין ראיתם זאת אמתית משלש סבות. האחת, לפי שאין להם שום ראיה נוכחת מדברי הנבואה להוכיח שישו נוצרי היה משיח, אבל יש לנו הרבה ראיות ברורות מדברי הנביאים ע"ה וכן מדברי כותבי הא"ג שלהם שישו הנוצרי לא היה משיח, כאשר בארנו בפרק א' מזה הספר. ולא יחיב היותו משיח בעבור שנולד בבית לחם, כי נולדו בבית לחם למאות ולאלפים וא"א להיות כלם משיחים ויהיה ישו גם כאחד מהם. והשנית, כי אין כן שהכתוב אמר: "ממך לי יצא להיות מושל בישראל" (שם) וישו הנוצרי לא היה מושל בישראל כלל, אבל הם היו מושלים בו כי דנוהו למיתה כאחד הפחותים שבעם. השלישית, כי אין כונת הכתוב שהמשיח עצמו יולד בבית לחם, כי אמר: "ומוצאתיו מקדם מימי עולם" אבל הכונה האמתית בזה המאמר, הוא שאמר הכתוב כנגד בית לחם אעפ"י שאתה צעיר להיותך נמנה בערי אלפי יהודה, מ"מ ממך לי יצא להיות מושל בישראל, והוא המלך המשיח אשר יצא מזרע דהע"ה, אשר היה מבית לחם יהודה ככתוב: "בן־איש אפרתי הזה מבית לחם יהודה", וזש"ה: "ומוצאתיו מקדם מימי עולם" (שמואל א יז,יב) כי בזמן המשיח יאמרו כי מקדם ומזמן רב היה מוצאת המשיח מבית לחם, והוא דהע"ה, שנולד מזמן רב בבית לחם, כי זמן רב בין דוד ובין המשיח. מצרף לזה: כי הכונה האמתית ידוע ג"כ מקשר הפסוקים הקודמים והמאחרים כי לעתים רחוקות הוא נבא מהקודמים כגון פסוק: "ועתה נאספו עליך גוים רבים" (מיכה ד, יא) וגו', עם הפסוקים הסמוכים אחריו, שרומז על ביאת גוג ומגוג ועמים רבים אשר אתו אשר תהיה בזמן קבוץ כל ישראל על אדמתם ונפילתם על הרי ישראל, כפי מה שיעד בנבואת יחזקאל (לח־לט) ובזכריה (יד). ואין טענה ממ"ש "ועתה" שענין המילה הזאת נאמר על זמן קרוב, כי מצינו מלת "ועתה" במקומות רבים בדברי הנבואה הנאמרת גם על זמן רחוק, כמו: "הנני עשה חדשה עתה תצמח" (ישעיהו מג, יט) כלמר: תהיו בטוחים בהבטחה זו אעפ"י שתהיה בזמן רחוק כאלו תראו אותה עתה בעיניכם. וכן שם: "עתה תצרי מיושב ורחקו מבלעיך" (שם מט, יט) וביחזקאל: "עתה אשיב את־שבות יעקב ורחמתי כל־בית ישראל" (יחזקאל לט, כה) ושם: "עתה ירחקו את־זנותם ופגרי מלכיהם ממני" (יחזקאל מג, ט) וכן מיכה: "כי־עתה יגדל עד־אפסי־ארץ" (מיכה ה, ג) אמר על ימות המשיח. וכן שם: "עתה תתגדדי בת־גדוד מצור שם עלינו" (מיכה ד, יד) נאמר על מלחמות גוג ומגוג שישים מצור על ירושלים עם כל גדודיו וחילותיו. ומ"ש: "בשבט יכו על־הלחי את שפט ישראל" (שם) הוא מ"ש בנבואת זכריה: "ויצא חצי העיר בגולה" (זכריה יד, ב) כי אז יאבדו ויבזו השופטים והגדולים בישראל עד שיכו אותם בשבט על הלחי דרך בזיון, וכל זה כדי לצרף באש התלאות, ככתוב שם: "והבאתי את־השלשית באש וצרפתים כצרף את־הכסף ובחנתים כבחן את־הזהב" (זכריה יג, ט) וגו'. ועם הפסוקים המאחרים, כגון: "לכן יתנם עד־עת יולדה" (מיכה ה, ב) הרצון בו: כי לפני עת הישועה יתן השי"ת את ישראל בצרה גדולה שתדמה כצירי יולדה שתהיה נחמה תכופה אחריה, ככתוב: "ועת־צרה היא ליעקב וממנה יושע" (ירמיהו ל, ז) וכן דניאל: "והיתה עת צרה אשר לא־נהיתה מהיות גוי עד העת ההיא, ובעת ההיא ימלט עמך" (דניאל יב, א) וגו'. ומ"ש: "ויתר אחיו ישובון עלבני ישראל" (מיכה ה, ב) ר"ל: יתר אחיו של משיח שהם בני יהודה ובנימין הנותרים והנשארים מצרות וגזרות הגלות ישובון לארצם ביחד עם בני ישראל שהם עשרת השבטים. ו"על" במקום "עם", כמו: "ויבאו האנשים על־הנשים" (שמות לה, כב) מ"ש בנבואת הושע: "ונקבצו בני־יהודה ובני־ישראל יחדו ושמו להם ראש אחד ועלו מן־הארץ" (הושע ב, ב) ומ"ש: "ועמד ורעה בעז י'י'" (מיכה ה, ג) וגומר. ר"ל: המלך המשיח יעמוד וירעה בישראל בעוז י'י'. ואמר: "וישבו" ר"ל: ישבו לבטח בזמנו כמ"ש למעלה: "וישבו איש תחת גפנו ותחת תאנתו ואין מחריד" (מיכה ד, ד) והסבה בזה לפי שיגדל שמו של משיח עד אפסי ארץ. ומ"ש: "והיה זה שלום, אשור כי ־יבוא בארצנו" וגו', (שם ה, ד) והיה זה שלום על המשיח כי הוא יהיה סבת השלום כמו שנבא עליו בנבואת זכריה: "ודבר שלום לגוים" (זכריה ט, י) וגו'. ואמרו: "אשור כי־יבוא בארצנו", ר"ל: תחת הפחד אשר אנו מפחדין בזמן הזה מאשור שהוא רגיל היום לבוא בארצנו, זה יהיה שלום לנו שלא נפחד עוד שום אויב עד עולם. "והקמנו עליו" (שם) כמו אצלו. וכן, במדבר: "ועליו מטה מנשה" (במ' ב, כ) ר"ל: נקים אצל המשיח "שבעה רעים ושמנה נסיכי אדם" (מיכה ה, ד). והרועים והנסיכים יהיו שרי מלך המשיח שיהיו רועים ישראל במצותיו ונסיכים ממנים עליהם. ומ"ש: שבעה ושמנה אינו לחשבון מכון אלא לרבוי, כמו: "תן־חלק לשבעה וגם לשמונה" (קהלת יא, ב) כלמר: רועים ונסיכים רבים. רועים ונסיכים ענין כפול, כי הרועים הם נסיכים. ואמר: "ורעו את־ארץ אשור בחרב" (מיכה ה) וגו'. ר"ל: אלה הרועים ירעו את ארץ אשור בחרב. ופרושו: ורעו ושברו, כמו: "ורעו דליותיו" (ירמיהו יא, טז). "ירעוך קדקד" (ירמיהו ב, טז). "ואת ארץ נמרד" (מיכה ה). היא בבל, ככתוב: "ותהי ראשית ממלכתו בבל" (בראשית י, י) "בפתחיה" (מיכה ה), פרושו בחרבותיה כמו: "והמה פתחות" (תהילים נה, כב) שפרושו חרבות, ר"ל: שבכלי מלחמתם של הארץ ההיא יהרגום. "והציל מאשור כי יבוא בארצנו" (מיכה ה) ר"ל: המלך המשיח יצילנו בהחריבו ארץ אשור ובבל ע"י נסיכיו ושריו שלא יצא אויב מן הארץ ההיא שיבוא בארצנו ושידרוך בארמונותינו. ומלת "כי" במקום שין השמוש, כמו: "כי־נתן לצבאך לחם" (שופטים ח, ה) שהוא כמו שנתן וזכר אשור ובבל לפי שהם החריבו את א"י ואלה הרועים והנסיכים החריבום. וסמוך לזה אמר שם: "והיה שארית יעקב" ר"ל: אותם שישארו צרופים מאש התלאות "בקרב עמים רבים" ר"ל: הנאספים על ירושלים למלחמה עם גוג ומגוג "כטל מאת י'י'" וגו'. ר"ל: כי אז תהיה תשועת ישראל לא בידי אדם רק מאת השי"ת כמו הטל והרביבים שאין בכח אדם להורידם זולת השי"ת. וכן באמרו: "כאריה בבהמות יער" (מיכה ה) הרצון בו: שיהיו ישראל גוברים על העמים הצובאים על ירושלים להרגם ולהשמידם, כמו: שהאריה גובר על בהמות יער לרמוס ולטרוף ואין מציל. ואחר כך אמר כנגד אמת ישראל: "תרם ידך על־צריך, וכל איביך יכרתו". וסמוך לזה: "והיה ביום־ההוא נאם־י'י' והכרתי סוסיך מקרבך, והאבדתי מרכבתיך: והכרתי ערי ארצך, והרסתי כל־מבצריך" ר"ל: שבזמן ההוא כל כך תתעלה אמת ישראל למעלה עליונה עד שיכרתו כל איביהם מפניהם ולזה לא יצטרכו עוד לסוסים ולמרכבות ללכת למלחמה ולערי מבצר להשגב בהן מפני האיבים, לפי שלא יפחדו משום אדם. והוא מ"ש בנבואת זכריה "פרזות תשב ירושלם מרב אדם ובהמה בתוכה" (זכריה ב, ח)

הנך רואה שכל אלו היעודים נאמרו על ימות המשיח האמתי אשר יקימהו השי"ת באחרית הימים אשר בזמנו יהיה קבוץ גליות כלל ישראל לארץ הקדושה ושבזמן ההוא תהיה ביאת גוג ומגוג על אדמת ישראל ונפילתם שמה ושאח"כ יהיה שלום בעולם וישבו לבטח ואין מחריד. וידוע שאלו היעודים אפלו אחד מהם לא נראה ולא נשמע בזמן ישו הנוצרי כי הוא ותלמידיו ושלוחיו וכל הנלוים אליו והנקראים בשמו כל ימיהם לבשו חרדות עד אשר ספו ותמו מן מיתות משנות כאשר ידוע למבינים בספריהם.ומה שמביאים ראיה לדבריהם עוד ממ"ש הכתוב: "ומוצאתיו מקדם מימי עולם" (מיכה ה, א) באמרם שהנה בזה רמז הכתוב שהמשיח המיעד בזה הפסוק הוא אלהים עצמו אשר מוצאתיו מקדם מימי עולם. התשובה: גם פה טעותם מבארת, כי אלהים ית' אין לו התחלה וראשית ותכלית ואחרית, ואיך יאמר עליו: "ומוצאתיו מקדם", והמוצא הוא התחלה והאל ית' הוא קדמון בלי התחלה וראשית. מצרף לזה: שכבר הוכחנו בראיות מדברי כותבי הא"ג ומדברי ישו עצמו בפרק י' מזה הספר, שישו הנוצרי לא היה אלה ונמצא שאמונתם בלתי מסכמת עם ישו ועם דברי כותבי הא"ג שלהם כאשר בארנו שם וכאשר יבאר עוד בטענותיו על מאמרי הא"ג על כל אחד ואחד במקומו. ו"אחרי הודיע אלהים אותך את־כל־זאת" (בראשית מא, לט) תראה ותבין שאין להם שום ראיה מזה הפסוק להוכיח שישו היה משיח ואלוה כפי אמונתם הכוזבת אשר בדו מלבם.

#1.34 פרק לד

"גדול יהיה כבוד הבית הזה האחרון מן־הראשון אמר י'י' צבאות, ובמקום הזה אתן שלום נאם י'י' צבאות" (חגי ב, ט)

ומה שטוענים הנוצרים מזה הפסוק, באמרם: במה היה כבודו של בית שני גדול מכבוד בית ראשון אחר שבבית ראשון הייתם בני חורין ובבית שני הייתם עבדים תחת יד פרסיים ואחר כך תחת יד יונים ואחר כך תחת יד הרומיים עד שנחרב הבית על ידיהם, א"כ במה היה כבודו של בית שני גדול. אלא שבזמן בית שני נולד ישו הנוצרי, בזה היה כבוד בית שני גדול מכבוד הבית הראשון.

התשובה. מלת "כבוד" בדברי הנבואה נאמרת על שני פנים: הא', על כבוד המדמה שהוא העשר והממון כמו: "ומאשר לאבינו עשה את־כל הכבד הזה" (בראשית לא, א) וכן במשלי: "בשמאולה עשר וכבוד" (משלי ג,טז) והב', על הכבוד האמתי, כמו: "גלה כבוד מישראל" (שמואל א ד, כב) וכן: "לשכן כבוד בארצנו" (תהילים פה, י) וכן: "ולכבוד אהיה בתוכה" (זכריה ב, ט) וזולתם. והנה יש מפרשים זה הפסוק על הכבוד האמתי ועל הבית השני, ואומרים שהיה גדלת כבודו שלא עבדו בו ע"ז כאשר עבדו בבית ראשון עבודות נכריות ועגלי זהב. ומהם מפרשים: הכבוד, כבוד מדמה ואומרים שזה הפסוק מרמז לבנין הבית שבנה הורדוס בעשר וממון יותר גדול ממה שהיה בבנין שלמה ע"ה, כפי מה שהעיד יוסף בן גוריון בספרו (פרק צ"ה) והראב"ד ז"ל בספר "קבלה" שלו (בדף מ"ג ונ"ד) כתב: שמאמר "ובמקום הזה אתן שלום", מתנגד לפרושים לפי שכל ימי עמידת בית שני היה בצוק העתים ובלא שלום. וכתוב "ושבעים ששים ושנים תשוב ונבנתה רחוב וחרוץ ובצוק העתים" (דניאל ט, כה) וכ"ש בזמן הורדוס לא היה שלום כלל, כי לא סרה חרב מביתו עד יום מותו ואף אחרי מותו גברה השנאה בין היהודים ויצרו להם הגוים עד השמדם מעל פני האדמה. וכן מה שנחלקו רב שמואל בזה, חד אמר בבנין וחד אמר בשנים, ששני בית ראשון ת"י (410) שנה ושני בית שני ת"ך (420) שנה היה, אבל קשה לדבריהם כי לא אמר הכתוב גדול יהיה בנין הבית או זמן הבית רק גדול יהיה כבוד הבית, כי מה שעמד הבית שתים־עשרה שנים יותר מבית ראשון לא היה זה כ"כ כבוד גדול שבעבור זה יאמר הנביא מה שאמר. ועוד אפלו היה ימי עמידת בית שני ק' (100) שנים יותר מימי עמידת בית הראשון, ואפלו היה בבנינו גדול כפלים מבית הראשון איך אמר הכתוב עליו בעבור זה שיהיה כבודו גדול מן הראשון, אחר שהכבוד אשר שכן בבית ראשון לא שכן בבית שני. מצרף לזה, שאמר: "ובמקום הזה אתן שלום" (חגי ב,ט) וזה לא נתקים כלל. אמנם כונת הנביא בזאת הפרשה היא להמעיט המעשה ההוא והבנין אשר היו מתעסקים בו ולמר כי הכל הוא כאין לפני השי"ת כי הוא ית' עתיד להרעיש את השמים ואת הארץ, ככתוב שם: "כי כה אמר י'י' צבאות עוד אחת מעט היא, ואני מרעיש את־השמים ואת־הארץ ואת־הים ואת־החרבה" (חגי ב, ו) ופרוש, עוד פליאה אחת מעט היא בעיני. ומ"ש אח"כ: "ובאו חמדת כל הגוים", הרצון בו: בחמדת כמו: "הנמצא בית־י'י'" (מ"ב יב, יא) וזה יהיה בסוף מלחמות גוג ומגוג כאשר באר הענין הנביא יחזקאל ככתוב: "ובקנאתי באש־עברתי דברתי, אם־לא ביום ההוא יהיה רעש גדול על אדמת ישראל: ורעשו מפני דגי הים ועוף השמים" (יחזקאל לח, יט־כ) וגו'. לפיכך סמך הכתוב יעוד בנין הבית הזה האחרון למלחמות גוג ומגוג.

הנך רואה כי אל זה הזמן העתיד כון חגי הנביא כי אז יבנה האל ית' בכספו ובזהבו אשר לא יחסר כל בו, ואז יתפרסם לכל גדל כבוד הבית ההוא האחרון מן הראשון הן בכבוד האמתי הן בכבוד המדמה. ר"ל: אם בהשכין כבודו בתוכו לעולם ואם בבנין מעלה ומיפה בעשר ובכבוד מפלג יותר מן הבית הראשון, אשר לזה רמז באמרו: "לי הכסף ולי הזהב נאם י'י' צבאות" (חגי ב, ח) וכן במקום ההוא יתן שלום נצחי ולא יריבו עוד לעולם, ואל הכונה הזאת רמז חגי הנביא גם בסוף ספרו באמרו: "אמר אל־זרבבל פחת־יהודה לאמר, אני מרעיש את־השמים ואת־הארץ: והפכתי כסא ממלכות והשמדתי חזק ממלכות הגוים, והפכתי מרכבה ורכביה וירדו סוסים ורכביהם איש בחרב אחיו" (חגי ב, כא־כב) כי המרכבה הזאת והסוסים אשר זכר, היא המרכבה הרביעית אשר בה סוסים ברודים אמוצים אשר ראה זכריה הנביא הרומזים למלכות אדום וישמעאל. ולא נבא חגי הנביא כל זה על בית שני, אבל צוהו השי"ת להגיד לזרובבל מה שיהיה באחרית הימים כדי להודיע כי אחר חרבן המרכבה הרביעית וסוסיה יבוא משיח שהוא מזרע זרובבל והוא יהיה חותם תכנית וסוף המלכיות, שנאמר:

"ושמתיך כחותם, כי בך בחרתי נאם י'י' צבאות" (חגי ב, כג) שזה נאמר בלי ספק על המשיח המקוה אשר יהיה מזרעו של זרובבל ולפיכך לא התקימה עליו זאת ההבטחה כלל, כי בזמן הנבואה עד היום ההוא. וכן כיוצא בזה מצינו שאמר השי"ת לאברהם אבינו בברית בין הבתרים: "אני י'י' אשר הוצאתיך מאור כשדים לתת לך את־הארץ הזאת לרשתה" (בראשית טו, ז) ובלי ספק שהיעוד הזה היה מכון מאתו ית' לזרעו של אברהם כאשר הוא עצמו באר שם אח"כ באמרו: "ביום ההוא כרת י'י' את־אברם ברית לאמר, לזרעך נתתי את הארץ" (שם טו, יח) וגומר, והרבה כיוצא באלה, ע"כ הכרח לנו לפרש זה הפסוק על בית שלישי המיעד ע"י יחזקאל הנביא מסימן מ' ואילך באריכות נפלאה בהודעת תבנית הבית ותכונותיו וצורתו ומדותיו ומוצאיו ומבואיו ואליו ומאליו וחלונותיו ושעריו ודרך סגירתם ופתיחתם בבאור ארוך ובדיוק. מה שמורה לגדל כבוד הבית ההוא והתמדת כבוד השכינה בתוכה לעולם, ככתוב שם: "וכבוד י'י' בא אל־הבית, דרך שער אשר פניו דרך הקדים: ותשאני רוח ותביאני אל־החצר הפנימי, והנה מלא כבוד־י'י' הבית: ואשמע מדבר אלי מהבית, ואיש היה עמד אצלי: ויאמר אלי בן־אדם את־מקום כסאי ואת־מקום כפות רגלי אשר אשכן־שם בתוך בני ישראל לעולם, ולא יטמאו עוד בית ישראל שם קדשי" (יחזקאל מג, ד־ז) וגומר. וזה הבית יבנה בזמן המשיח אשר בזמן ההוא יהיה שלום ושלוה בכל העולם בפרט בא"י, כאשר בארנו בפרקים הקודמים ויהיה א"כ פרוש "גדול יהיה כבוד הבית הזה האחרון מן הראשון" יותר על הכבוד האמתי שהוא התמדת כבוד השכינה בבית ההוא לעולם, מה שלא התמידה בבית ראשון אבל בבית שני לא שכן הכבוד בתוכו כלל, כי לא היה להם ארון וכפרת וכרובים ולא אורים ותומים ולא רוח הקדש ולא אש עליונה ולא שמן המשחה כאשר היה בבית ראשון אשר מהעדר אלו החמשה הדברים הנכבדים נעדר השלום ביניהם, אכן בשובם לעתיד יתנם להתמדה עולמית מציאת השלום והשלוה בתוכם לעולם והוא אמרו: "ובמקום הזה אתן שלום נאם י'י' צבאות" (חגי ב,ט) ויפרש ג"כ על הכבוד המדמה, כאשר בארנו. ואין להקשות ממ"ש הבית הזה על הבית העתיד להבנות, לפי שגם על הבית הראשון אשר היה כבר חרב בזמנם, אמר הבית הזה, ככתוב: "מי בכם הנשאר אשר ראה את־הבית הזה בכבודו הראשון" (חגי ב, ג) וכמ"ש: "הבית הזה" על בית המקדש שהיה אז חרב שעבר, כן אמר "הבית הזה" על הבית העתיד. ולפי שמצינו שנקרא המקום הנבחר בית, ככתוב: "ויירא ויאמר מה־נורא המקום הזה, אין זה כי אם־בית אלהים" (בראשית כח, יז) ולפי שהמקום אשר נבנה הבית הראשון בו נבנה הבית השני ובו גם כן יבנה לעתיד הבית השלישי המיעד ע"י יחזקאל, לפיכך אמר עליו: "הבית הזה". וכן הענין באמרו "האחרון מן־הראשון", וכ"ש כמ"ש: "ובמקום הזה אתן שלום נאם י'י' צבאות" כאשר בארנו ומה שטוענים הנוצרים, באמרם: שהיה כבוד בית שני גדול מן הראשון במה שהיה נולד ישו הנוצרי בזמן בית שני, טענתם זאת בטלה ג"כ כי ישו הנוצרי לא נולד רק בסוף ימי בית שני והם עצמם אומרים שבסבתו נחרב הבית. וכן מי יתן ואדע במה נתקים מאמר "ובמקום הזה אתן שלום נאם י'י' צבאות", כי לא היה שלום בימיו כלל כאשר העיד הוא על עצמו באמרו: אל תחשבו שבאתי לעשות שלום בארץ, לא באתי רק לשלח חרב ככתוב במטיאוס (פרק י' פסוק ל"ד). ובזה נסתרה הטענה הזאת.

#1.35 פרק לה.

"גילי מאד בת־ציון הריעי בת ירושלם הנה מלכך יבוא לך צדיק ונושע הוא, עני ורכב על־חמור ועל־עיר בן־אתנות" (זכריה ט, ט) ומה שהנוצרים מביאים ראיה לאמונתם מזה הפסוק, באמרם: הנה הנביא יעד שישו הנוצרי יהיה משיח כי בו ולא בזולתו נתקים המאמר "הנה מלכך יבוא לך צדיק ונושע הוא, עני ורכב על־חמור" וגומר כפי מה שכתוב בא"ג במטיאוס (פרק כ"א)

התשובה: גם זאת הראיה אינה אמתית לפי שזאת הפרשה כלה על העתיד היא מדברת, על קבוץ גליות כלל ישראל ועל ביאת מלך המשיח האמתית אשר אנחנו מקוים לביאתו באחרית הימים ועל ההבטחות והיעודים הטובים אשר יהיו בזמנו, כאשר כונת הכתוב מבארת היטב מקשר הפסוקים הקודמים לזה הפסוק והמאחרים ממנו. אם מהקודמים ממ"ש שם: "משא דבר־י'י' בארץ חדרך ודמשק מנחתו" (זכריה ט, א) אשר הרצון בו: נבואה זו נאמרה בעבור ארץ חדרך ו־"ב" ממלת "בארץ", במקום בעבור, כמו: "משא בערב" (ישעיהו כא, יג) וכן: "ויעבד ישראל באשה", (הושע יב, יג) וכן: "התשחית בחמשה" (בראשית יח, כח) וכן: "בדם בריתך" (זכריה ט, יא) "ודמשק מנחתו" (זכריה ט, א) ר"ל, כי אלו העירות, ר"ל: חדרך ודמשק וזולתן בזמן מלך המשיח תהינה מא"י ותקראנה מנוחתו של השי"ת, כמו א"י שנקרא מנוחתו. פרוש ראה אל המנוחה ואל הנחלה. וכן "אם יבאון אל מנוחתי" (תהילים צח, יא) לפי ששם שכינת כבוד י'י' והשגחתו התמידית, ככתוב: "ארץ אשר־י'י' אלהיך דרש אתה, תמיד עיני י'י' אלהיך בה" (דברים יא, יב) "כי לי'י' עין אדם" ר"ל: באותן הימים יהיה עין כל אדם לי'י' ולא לאלילים ולעצבים לפיכך ארץ חדרך ודמשק ושאר עירות הקרובות לא"י, כגון: חמת, צר, צידון וערי פלשתים תהינה נספחות על בית יעקב ויהיו כלם באמונת ישראל. ר"ל: כי עין כל אדם יהיה לי'י' ולכל שבטי ישראל ללכת בדרכיהם, כמ"ש למעלה: "נלכה עמכם כי שמענו אלהים עמכם" (זכריה ח, כג) ויהיה "ל" לי'י' מושך עצמו ואחר עמו. וכמוהו: "אמרים אמור למנאצי דבר י'י' שלום יהיה לכם, וכל הלך" (ירמיהו כג, יז) וגומר. שהרצון בו: ולכל הולך, ורבים כן. "וגם־חמת תגבל־בה, צר וצידון כי חכמה מאד" (זכריה ט ב). ר"ל: גם חמת שהיא גדולה ככתוב: "ולכו משם חמת רבה" (עמוס ו, ב) והיא חוץ לגבול א"י גם היא באותו הזמן תהיה בתוך גבולה וכן צר וצידון שהן ג"כ קרובות לא"י תהינה בתוך גבול אחד ויאמר כי "חכמה מאד" כל צר כמזכר בנבואת יחזקאל (כח) ר"ל: שאעפ"י שחכמה מאד, לא תועיל לה חכמתה להנצל מהיות תחת יד ישראל. וכן לא יועיל לה עשרה, שנאמר: "ותצבר־כסף כעפר וחרוץ כטיט חוצות" (זכריה ט,ג) לפיכך סמך אחריו: "הנה אדני יורשנה" מלשון "י'י' מוריש ומעשיר" (שמואל א ב, ז) "והכה בים חילה, והיא באש תאכל" (זכריה ט, ד) ר"ל: כל העשר והממון שלה שהיתה בוטחת בו יעלה השם עליו את הים ויטביענה והעיר ובנינה ומגדליה וחומותיה הבצורות שהיתה בוטחת בהן, כמו כן תצא אש מתוכן ותשרף אותן כמזכר ביחזקאל (כח) "תרא אשקלון ותירא ועזה ותחיל מאד ועקרון כי־הוביש מבטה" (זכריה ט, ה) ר"ל: ערי פלשתים בראותן מפלת צר תיראנה ותפחדנה ותהינה ג"כ נכנעות לאמת ישראל. ו"מבטה", "מ' בפתח קטן תמורת פתח גדול. "ואבד מלך מעזה ואשקלון לא תשב" (שם) ר"ל: כי יהיו תחת מלך ישראל. וכן: אשקלון לא תשב באנשיה, רק הפסולים והנבזים שבישראל יהיו מישבים אותה והוא שאמר אח"כ: "וישב ממזר באשדוד" ר"ל: הנולדים מאסורי העריות בישראל הם לבדם ישבו באשדוד ובאשקלון ובשאר ערי פלשתים כי יבדלו מקהל השם כדי שלא יתערבו עוד עם הכשרים שבישראל, ולפיכך יכרת גאון פלשתים כי יהיו נכנעים מאד ומחזיקים באמונת ישראל. והוא אשר אמר אחר כך: "והסרתי דמיו מפיו ושקציו מבין שניו" (שם). ר"ל: מה שהיו אוכלים מקדם לכן הדם והשקצים שהם בעלי חיים הטמאים אסיר מפיהם שלא יאכלו עוד, כאשר נתבאר בפרק ט"ו מזה החלק. "ונשאר גם־הוא לאלהינו" (שם) ר"ל: הנשארים מהם יהיו עובדים לאלהינו. ופרוש "גם הוא" כמו: "ובני הנכר הנלוים על־י'י' (ישעיהו נו, ו) "והיה כאלף ביהודה ועקרון כיבוסי" (זכריה ט, ז) ר"ל: ועכ"ז יהיו עובדי האדמה ונותנים מס לישראל עם היותם יושבים בתוכם כמו היבוסי יושב ירושלים, שהיה יושב בתוך בני ישראל שהיה למס עובד, כן יהיו הם בימות המשיח. ופירוש "כאלף" לעבודת האדמה מלשון: "אלופינו מסבלים" (תהילים קמד, יד). והוא שאמר בנבואת ישעיה: "ובני נכר אכריכם וכרמיכם" (ישעיהו סא, ה) כי כונת הנביא באלו הפסוקים הוא בזמן קבוץ הגליות ישבו בני ישראל ויהודה כלם על אדמתם עם הנלוים עליהם מהגרים הנספחים על בית יעקב. ר"ל: האומרים "נלכה עמכם כי שמענו אלהים עמכם", ככתוב בפסוק להתחלת זאת הפרשה. ומפני רבים לא תכיל אותם א"י, לפיכך יעד הנביא שתאריך ותרחב א"י יותר ממה שהיתה קדם לכן עד שתהינה כל אלה העירות הקרובות לא"י נכללות בערי יהודה ונקראות על שמם, והוא מ"ש ישעיה: "כי רבים בני־שוממה" (ישעיהו נד, א) ר"ל: בזמן הגלות ממה שהיו קדם לכן בזמן היותה בעולה, ר"ל: בזמן המלכות ולפיכך אמר אחר כך: "הרחיבי מקום אהלך ויריעות משכנותיך יטו אל־תחשכי, האריכי מיתריך ויתדתיך חזקי: כי־ימין ושמאול תפרצי" (ישעיהו נד, ב־ג) וגו'. ולא לבד א"י אלא גם ירושלים תאריך ותרחיב, ככתוב: "הנה ימים באים נאם־י'י', ונבנתה העיר לי'י' ממגדל חננאל עד־שער הפנה: ויצא עוד קו המדה נגדו על גבעת גרב, ונסב געתה: וכל־העמק הפגרים והדשן וכל־השדמות עד־נחל קדרון עד־פנת שער הסוסים מזרחה קדש לי'י', לא־ינתש ולא־יהרס עוד לעולם" (ירמיהו לא, לז־לט) וכן גם בנין בית המקדש יהיה יותר גדול ממה שהיה קדם לכן, כאשר יעד הכתוב בנבואת יחזקאל מסימן מ' ואילך. ולפי שבימים ההם ישבו כל ישראל עד אדמתם בשלום ובשלוה ולא יפחדו משום אדם בעולם, ולפיכך אמר: "וחניתי לביתי מצבה מעבר ומשב ולא־יעבר עליהם עוד נגש" (זכריה ט, ח) אשר הרצון בו: אחנה אצל ביתי להגן עליו שלא יפחד והוא אשר אמר הנביא הזה: "ואני אהיה־לה נאם י'י' חומת אש סביב" (זכריה ב, ט) ר"ל: אהיה לה למגן כאלו חומת אש סביב לה. "כי עתה ראיתי בעיני" (זכריה ט ח) ר"ל: עתה בזמן הזה שתהיה כל זאת ההבטחה ראיתי בעיני צרתם וענים בגלות בין האמות, אעפ"י שעד עתה הסתרתי פני מהם. וטעם "ראיתי" כמו: "וירא אלהים את־בני ישראל" (שמות ב, כה) ר"ל ששם עיני השגחתו עליהם לטובה, וסמך לזה פסוק: "גילי מאד בת־ציון הריעי בת ירושלים" (זכריה ט, ט) להודיע שאלו ההבטחות כלן המיעדות בפרשה הזאת תהינה בזמן מלך המשיח הזה. וזוכר ציון וירושלים, לפי שהיא ראש המלכות. "הנה מלכך יבוא לך צדיק ונושע הוא" (זכריה ט, ט) ר"ל: שיהיה המלך המשיח צדיק ובצדקתו יהיה נושע מחרב גוג ומגוג. ומלת "נושע" החליפו הנוצרים וכותבים במקומו "מושיע", כדי להביא ממנו סיוע לאמונתם כמו שעושים כן בהרבה מקומות ממאמרי הנבואה. ואין להם לתלות החלוף לכותבי הספרים שלנו. כי אפלו היה כתוב בספרינו מושיע היינו מפרשים אותו כדרך: "ועלו מושעים בהר ציון לשפט את־הר עשו" (עובדיה א, כא) "עני", כמו: "ענו" ככתוב בנבואת ישעיה: "לא יצעק ולא ישא, ולא־ישמיע בחוץ קולו: קנה רצוץ לא ישבור" (ישעיהו מב, ב־ג) וגומר. ולפיכך אמר: ורכב על־חמור" (זכריה ט, ט) וגו'. ר"ל: לא מחסרון סוסים שהרי כל העולם יהיה ברשותו אלא מענוה ירכב על החמור. וכן להורות שלא יצטרכו ישראל בזמנו לסוסים ולרכב כאשר באר אח"כ בפסוק הסמוך לו ועם הפסוקים המאחרים ממנו, כגון אשר אמר אחריו: "והכרתי־רכב מאפרים וסוס מירושלם ונכרתה קשת מלחמה" (זכריה ט, י) והוא אשר אמר בנבואת הושע: "וקשת וחרב ומלחמה אשבור מן־הארץ והשכבתים לבטח" (הושע ב, כ) ר"ל: שיהיה שלום בכל העולם בזמן המלך המשיח, ככתוב: "וכתתו חרבותם לאתים וחניתותיהם למזמרות לא־ישא גוי אל־גוי חרב ולא־ילמדו עוד מלחמה" (ישעיהו ב, ד) ולפיכך אמר: "ודבר שלום לגוים" (זכריה ט, י) ר"ל: המלך המשיח ישלים בין גוי לגוי אם תהינה מלחמות ביניהם, כי כל הגוים יהיו נשמעים אליו, ככתוב: וכל שלטניא לה יפלחון וישתמעון" (דניאל ז, כז) והוא אשר אמר: "ומשלו מים עד־ים ומנהר עד־אפסי־ארץ" (זכריה ט, י) ר"ל: שיהיה מושל בכל העולם. "גם־את בדם־בריתך שלחתי אסיריך מבור אין מים בו" (זכריה ט, יא) פרוש אמר "את" בלשון נקבה כנגד כנסת ישראל. וכמ"ש על מלך המשיח שיהיה נושע בצדקתו כן אמר על אמת ישראל גם את תהיה נושעת בעבור דם־בריתך, והוא דם מילה שהחזיקו בה ישראל בגלות יותר מכל המצות. "מבור אין מים בו" (שם) זהו הגלות. "שובו לבצרון" (שם) פרוש שובו לאל ית' שהוא מבצר ומגדל עוז לבוטחים בו. "אסירי התקוה" (שם) ר"ל: בעבור שהייתם בגלות אסורים זמן ארוך ומקוים לגאלה "גם־היום מגיד משנה אשיב לך" (שם) ר"ל : גם היום אני מגיד שמשנה אשיב לך מה שלקחו הגוים ממך בגלות ואמר "גם היום" לפי שכבר הגיד בנביאות ישעיה: "תחת הנחשת אביא זהב" (ישעיהו ס, יז) וגומר. ואמר שם: "תחת בשתכם משנה וכלמה ירנו חלקם, לכן בארצם משנה יירשו" (ישעיהו סא, ז) ובאמר הכתוב: "משנה אשיב לך" (זכריה) "לכן בארצם משנה יירשו" (ישעיהו) אין הכונה על שתי פעמים בלבד אלא ר"ל: פעמים רבות. וכמו: "ומשנה שברון שברם" (ירמיהו יז, יח) וכן: "כסיל שונה באולתו" (משלי כו, יא) ובאמרו: "כי דרכתי לי יהודה קשת מלאתי אפרים" (זכריה ט, יג) וכן באמרו למעלה: "והכרתי רכב מאפרים וסוס מירושלם" (זכריה ט, י) יעד כי בימי המשיח ישובו כל ישראל לארצם שהם יהודה ואפרים מה שלא שבו בבית שני אלא קצת מבני יהודה ובנימין מגלות בבל לבד, ובזמן ההוא יהיה יהודה ואפרים מלכות אחת ולא יחצו עוד לשתי ממלכות כמבאר בנבואת יחזקאל (לז) "ועוררתי בניך ציון" (זכריה ט, יג) כי היא ראש המלכות כאשר בארנו על בניך יון מה שזכר הכתוב ביון כאלו זכר גוג ומגוג כי אחים היו מבני יפת שנאמר: "בני יפת גמר ומגוג ומדי ויון ותבל, ומשך ותירס" (בראשית י, ב) וזכר אחד מהם והכל בכללו כי כלם יבואו על א"י בזמן המשיח. הרי הראת לדעת שאין שום עזר וסיוע לנוצרים לפרש פסוק: "הנה מלכך יבוא לך" וגו', על ישו הנוצרי. לפי שלא נתקימו בימיו ההבטחות המיעדות בזאת הפרשה אשר עתיד להתקים בימי מלך המשיח. הא', שבזמן מלך המשיח יהיה קבוץ כלל ישראל שהם עם יהודה ואפרים. והב', שילוו עמים רבים אל עם י'י' בימים ההם. והג', שבזמנו תהיה ביאת גוג ומגוג על ישראל ונפילתם שם לפני בני יהודה ואפרים. והד', שבזמנו יהיה שלום ושלוח בכל העולם. והה', שמלך המשיח יהיה לבדו מושל על כל העולם. מה שלא נתקים אפלו אחד מכל אלו היעודים בזמן ישו הנוצרי אלא נתקימו הפכם כי הנה על מלך המשיח האמתי הזה הכתוב אמר: "ודבר שלום לגוים" (זכריה ט, י) וגומר. אבל ישו הנוצרי אמר על עצמו: אל תחשבו שבאתי לשים שלום בארץ, לא באתי רק לשלוח חרב וגומר, ככתוב במטיאוס (פ' י', פסוק ל"ד) וכן על מלך המשיח הזה האמתי הכתוב אמר: ומשלו מים עד־ים ומנהר עד־אפסי־ארץ" (זכריה ט, י) אבל ישו הנוצרי לא היה מושל אפלו על עיר קטנה אחת, אלא אחרים משלו עליו כאשר הוא העיד על עצמו, באמרו: כאשר לא בא בן אדם שיעבדו לו אלא בא לעבד וגו'. ככתוב במטיאוס (פ' כ', פסוק כ"ה) וע"כ התבאר היטב שישו הנוצרי לא היה משיח וא"כ הראיה הזאת אשר הנוצרים מביאים מזה הפסוק הוא להם לא לעזר ולא להועיל.

#1.36 פרק לו

"ושפכתי על־בית דויד ועל יושב ירושלם רוח חן ותחנונים והביטו אלי את אשר דקרו, וספדו עליו כמספד על־היחיד והמר עליו כהמר על־הבכור" (זכריה יב, י)

ומה שמביאים הנוצרים ראיה לאמונתם מזה הפסוק, באמרם: הנה הנביא יעד שבימים העתידים יתחרטו בני ישראל ויבכו ויספדו על שדקרו והרגו את המשיח השלוח אליהם והוא ישו הנוצרי שהיה מרכב מאלהות ואנושית והוא אמרו: "הביטו אלי את אשר דקרו, וספדו עליו כמספד על־היחיד וגו'.

התשובה: גם בזאת הטענה טעותם מבארת כפי מנהגם כפעם בפעם להביא ראיה לדבריהם מקצת פסוקי הנבואה בלתי הבנות קשר הפסוקים וכונת מאמרם, כי בזאת הפרשה הכתוב מדבר על ביאת גוג ומגוג על אדמת ישראל ועל נפילתן שמה, כאשר התחיל הענין באמרו: "הנה אנכי שם את־ירושלם סף־רעל לכל־העמים סביב" (זכריה יב, ב) "סף־רעל", כמו: "בדם אשר בסף" (שמות יב, כב) ופרושו כוס התרעלה, ר"ל: מהמה ומבכה. "וגם על־יהודה יהיה במצור על־ירושלם" (שם זכריה) ר"ל: כי בני יהודה יצורו עם האיבים ועל ירושלים. וטעם "וגם על־יהודה" ר"ל: כי גם עליהם יהיה סף־רעל מתחלה שיבואו בעל כרחם המצור על ירושלים. והנה תהיה זאת עליהם צרה גדולה, ופרוש הענין כי בבוא גוג ומגוג על ירושלים אחרי הגאלה ועלו על ארץ יהודה כי תהיה פניהם לבוא על ירושלים תחלה ולא יחושו לכל א"י לכבשה תחלה כי יאמרו אחר שנכבשה ירושלים תהיה כל א"י נכבשה לפנינו, אבל יעלו לירושלים דרך ארץ יהודה כי היא דרכם ויקחו עמהם בני יהודה על כרחם שיבואו עמהם לצור על ירושלים. "והיה ביום־ההוא אשים את־ירושלם אבן מעמסה לכל־העמים" (זכריה יב, ג) הנה מתחלה המשיל את ירושלים לסף־רעל ואחר כך הוסיף והמשילה לאבן מעמסה וכבדה, כי כל הרוצים להסירה ממקומה לא יוכלו לה רק תעשנה בגופותיהם שריטות, לפיכך אמר: "ונאספו עליה כל גויי הארץ" (שם) להנידה ולהגלותה ממקומה בעם רב וחיל גדול וכבד. "ביום ההוא נאם־י'י' אכה־כל סוס בתמהון ורכבו בשגעון" (שם) ר"ל: סוסים ורוכבים של גויי הארץ. "ועל־בית יהודה אפקח את־עיני" (שם) ר"ל: לשמרם מהמכות שאביא על העמים ועל סוסיהם, ואעפ"י שיהיו ביניהם ימלטו הם וסוסיהם מהמכות ההם, אבל "סוס העמים אכה בעורון" (שם). "ואמרו אלפי יהודה בלבם" (שם) וגו'. ר"ל: גדולי יהודה יאמרו בלבם כשיהיו בין איביהם כי יושבי ירושלים יהיו עצם וחזק להם שיצאו להלחם עם איביהם בעזרת י'י' צבאות וינצלו בם. "אמצה" פרוש "אומץ", כי היא שם בשקל עולה שלמה."ביום ההוא אשים את אלפי־יהודה ככיור אש בעצים" (שם) וגומר. ר"ל: גדולי יהודה כי בעת שאשלח בגוים ובסוסיהם מכת שגעון ותמהון ועורון יתבוננו כי מאת י'י' הוא ויכו הם ובני יהודה שעמהם בגוים על ימין ועל שמאל. ופרוש "כיור אש" גחלת אש מלשון "תנור וכירים". "וישבה ירושלם עוד תחתיה בירושלם" (שם) ר"ל: כי הגוים חשבו להנידה ולהגלותה ממקומה ולהחריבה מהיות עיר, אבל היא תשוב עוד במקומה במקום שהוא נקרא ירושלים היום. "והושיע י'י' את־אהלי יהודה בראשנה" (שם) לפי שהצרים על עיר ויושבים באהלים, לפיכך אמר "אהלי יהודה". ומ"ש "בראשנה" ר"ל: קדם שיושיעו יושבי ירושלים יהיו נושעים בני יהודה שהם מבחוץ מפחד איביהם שבאו עמהם במצור. "למען לא־תגדל תפארת בית־דויד" ר"ל: כי בית דוד יהיו בפנים בעיר עם יושבי ירושלים ואם יושיעום בתחלה יתפארו על בני יהודה שהם מבחוץ ויאמרו שעל ידיהם הם נושעים. "והיה הנכשל בהם ביום ההוא כדויד" (שם) ר"ל: החלש בהם יהיה כדוד שהיה גבור חיל ואיש מלחמה. "ובית דויד כאלהים כמלאך י'י' לפניהם" (שם) ר"ל: כי המלך המשיח אשר יהיה מזרעו של דוד ע"ה, יהיה כאלהים, שפרושו כמלאך י'י' והוא יצא לפניהם להלחם בגוים ההם. ואח"כ אמר: "והיה ביום ההוא, אבקש להשמיד את־כל־הגוים הבאים על־ירושלם" (שם) וסמך לו: "ושפכתי על־בית דויד ועל יושב ירושלם רוח חן ותחנונים והביטו אלי את אשר דקרו" (שם) הנה כאשר הזכיר מעלותיהם העליונות אחר כך אמר שאם יזמן שידקרו, ר"ל, מהם במלחמה ההיא ואפלו הדיוט שבהם, יהיה תימה גדול להם איך יהיה הדבר הזה, ויחיבו אותו שתהיה תחלת ירידה וכניעה לפני איביהם, כמו שעשה יהושע כאשר הכו אנשי העי מישראל ל"ו (36) איש, אמר: "אהה אדני אלהים למה העברת העביר את־העם הזה את־הירדן" (יהושע ז, ז) וגומר. ואמר: "בי אדני מה אמר אחרי אשר הפך ישראל ערף לפני איביו" (שם). כן יהיה ענינם עתה אם יראו שידקרו מהם אפלו אחד, יתמהו "והביטו אלי את אשר־דקרו" (שם זכריה) ר"ל: בעבור את אשר דקרו, ו"את אשר" זה במקום " בעבור", וכמוהו: "את אשר־בחקי תלכו" (יחזקאל לו, כז) "וספדו עליו כמספד על־היחיד והמר עליו כהמר על־הבכור" (זכריה יב, י) ר"ל: כאדם שאין לו אלא בן אחד וימות, או כאדם שימות בן בכורו. "ביום ההוא יגדל המספד בירושלם כמספד הדדרמון" (שם זכריה) שהיה אדם גדול ידוע אצלם בימים ההם, ואנחנו לא מצינו זכר מזה במקרא. "וספדה הארץ" ר"ל: אנשי ארץ יספדו על הנדקר ההוא אז במלחמה. "משפחות משפחות לבד" ר"ל: כל אחת ממקומה ואלה המשפחות הנזכרות כמו נתן ושמעי, תהינה גדולות וידועות באותו זמן, הנביא הזכירם מדרך נבואה. ומ"ש: "ונשיהם לבד" הוא דרך צניעות. הנך רואה מכונת מאמרי הנבואה ומקשר הפסוקים קצתם עם קצתם, שהפרשה הזאת כלה מדברת על ביאת גוג ומגוג על ירושלים למלחמה ושלא יוכלו כי יביא השם עליהם מכות גדולות ויפלו לפני בני יהודה וישראל, לפיכך אין להם לנוצרים שום עזר ממ"ש הכתוב "והביטו אלי את אשר־דקרו", כי על אשר ידקר במלחמה ההוא הכתוב מדבר, כאשר זה ידוע מענין הפרשה ומסמיכת הפסוק הקדם לו. וכן ממ"ש אח"כ "וספדו עליו כמספד על היחיד" וגומר. ואם היה כדברי הנוצרים שאומרים שהמבט הוא הנדקר, אז היה לו למר וספדו עלי והמר עלי, כמ"ש: "והביטו אלי". מצרף לזה: כי אחר אשר הוכחנו בראיות ברורות בפרק א' ובפרק י' מזה החלק, שישו הנוצרי לא היה משיח וכ"ש שלא היה אלוה כסברתם הנבערת, היה די בסתירת הראיה הזאת למבינים. אלא כדי שלא ישאיר פתחון פה לטוענים מזה הפסוק, הצרכתי להראות סתירת טענתם וראיתם זאת גם מכונת הפרשה הזאת ומדברי הפסוק הזה בעצמו כאשר הראיתי לדעת.

#1.37 פרק לז

"חרב עורי על־רעי ועל־גבר עמיתי נאם י'י' צבאות, הך את־הרעה ותפוצין הצאן והשבתי ידי על־הצערים" (זכריה יג, ז)

ומה שהנוצרים מביאים ראיה לאמונתם מזה הפסוק, באמרם: הנה הנביא יעד הריגת ישו הנוצרי והוא אשר אמר "רעי ועל־גבר עמיתי". ומ"ש: "הך את־הרעה ותפוצין הצאן", יעד שבזמן הריגתו יתפזרו תלמידיו מאצלו, ככתוב בא"ג במרקוס (פרק יד)

התשובה: גם בזאת הראיה אין האמת אתם, כי הכתוב אינו מדבר כאן רק על מפלת מלכי האדמה ויציאת גלות ישראל מתחת ידיהם שבזמן ההוא יכרתו ויתמו חטאים עובדי העצבים מן הארץ ולא ישארו רק הצדיקים הקדושים עובדי האל ית', כאשר הענין מתבאר היטב מכונת הפרשה ההיא מהפסוקים הקודמים והמאחרים, והמה ידועים ומבארים. אכן מ"ש: "חרב עורי על־רעי ועל־גבר עמיתי", הרצון בו: חרב עורי על מלך ישמעאל הוא הנקרא מלך תוגר המושל באסיה ואפריקה שהם יותר משלשת רביעיות עולם, ורוב אמת ישראל בגלות הם תחת ידו וקראו השם "רעי" ע"ש שנתן השם בידו לרעות צאנו בגלותם, והצאן היא אמת ישראל. ומ"ש עליו: "גבר עמיתי" וחברי, לפי שחושב עצמו בגאותו וגובה לבו שהוא כאלהים, וכמוהו: "הן האדם היה כאחד ממנו לדעת טוב ורע" (בראשית ג, כב) ר"ל: היה כן לפי מחשבתו כי כן הבטיחו הנחש, באמרו: "והייתם כאלהים ידעי טוב ורע" (בראשית ג, ה) כי הגאוה יותר נמצאת באמת הישמעאלים ואפלו בהדיוט שבהם, וכ"ש במלכם משלא כן באמת אדום לפי שרודפים אחר החכמה המדינית ומכירים פחיתות הגאוה ומעלת הענוה. "הך את־הרעה ותפוצין הצאן" (זכריה ג, ז) ר"ל: כי במפלת מלך ישמעאל תהיה גאלת ישראל ויציאתם מתחת ידו, ולפי שאמת ישראל עתה בזמן הגלות מפזרים ומפרדים בכל מדינות מלכותו ואינן במדינה אחת ובמחוז אחד כמו שהיו בגלות מצרים, ע"כ בצאתם מתחת ידיו ממקומות גלותם ללכת אל ארץ הקדושה לא ילכו באסיפות ובמחנה אחת ובדרך אחד כמו שהלכו יוצאי מצרים, אלא ילכו נפוצים ומפזרים במחנות רבות ובדרכים רבים כפי רוב המקומות אשר היו גרים בהם. לפיכך כנה הכתוב יציאת כלל הקהלות מתחת ידיו מכל המקומות אשר היו כבושות בהן בלשון "נפיצה", באמרו: "ותפוצין הצאן", שהוא לשון פזור. וכמו: "ונפצות יהודה יקבץ מארבע כנפות הארץ" (ישעיהו יא, יב) "והשבתי ידי על הצערים" (זכריה) הצערים הם מלכי האמות אדם שגם הם רועי הצאן הקטנים, וזה היעוד יתקים ג"כ על מלך תוגר במלחמות גוג ומגוג כי עליו הכתוב אומר: "בית תוגרמה ירכתי צפון ואת כל־אגפיו" (יחזקאל לח, ו) ולפי שאמנות רבויות קשות נשארה לישמעאלים בירושה מישמעאל אביהם רבה קשת, לפיכך אמר שם: "והכיתי קשתך מיד שמאולך וחציך מיד ימינך אפיל" (יחזקאל לט, ג) אכן על מפלת הצערים שהם מלכי אמת אדם, נבא ישעיה הנביא ע"ה בפרק: "קרבו גוים לשמע ולאמים הקשיבו" (ישעיהו לד א) וכל חזון עובדיה בכללו. ובזה די בסתירת הראיה הזאת.

#1.38 **פרק לח**

"כי ממזרח־שמש ועד־מבואו גדול שמי בגוים ובכל־מקום מקטר מגש לשמי ומנחה טהורה, כי גדול שמי בגוים אמר י'י' צבאות" (מלאכי א, יא)

ומה שמביאים הנוצרים ראיה לאמונתם המקלקלת מזה הפסוק, באמרם: הנה הנביא מלאכי מעיד מפי השי"ת שהוא ית' מקבל עבודתנו והקטרתנו ומנחתנו ערבו לו, וזו ראיה גדולה על אמונתנו הטובה.

התשובה: אין להם לנוצרים שום ראיה מזה הפסוק, אחר שבזמן מלאכי הנביא עדין לא היה בעולם אמונת ישו הנוצרי, כי זכריה, חגי ומלאכי שלשתן נתנבאו בזמן אחד, ר"ל: בזמן בית שני, אבל ישו נולד אחריהם יותר משלש מאות שנה. אמנם בזמן מלאכי היו הגוים עשים עבודות והקטרות ומגישים מנחות וקרבנות לשבעה כוכבי לכת ולי"ב מזלות ולפסילים ולצלמים העשויים על שמותם, ע"כ לא בא הנביא להודיע בזה הפסוק מעלות מנחת והקטורת הגוים אשר היו נעשות לע"ז בזמן ההוא, רק בא להודיע פחיתות מנחות וקרבנות פושעי ישראל, רשעי הדור ההוא החוטאים בנפשותם, המחללים שם י'י' בהביאם להקריב לפני ית' גזול עור ופסח וחולה, ככתוב: שם: "ואתם מחללים אותו, באמרכם שלחן אדני מגאל הוא וניבו נבזה אכלו" (מלאכי א, יב) ואמר שם: "והבאתם גזול ואת־הפסח ואת החולה" וגומר. כאשר הענין מבאר היטב מהפסוקים הקודמים והמאחרים מזה הפסוק. ואמר שבזה הענין הם רעים וחטאים אפלו מהגוים עובדי ע"ז, כמ"ש: "וכמשפטי הגוים אשר סביבותיכם לא עשיתם" (יחזקאל ה, ז) כי אין הכתוב מוכיח אותם על שלא עשו ככל משפטי הגוים, רק על שלא עשו משפטי השי"ת ואפלו כמשפטי הגוים המתקנים שבהם לא עשו, ככתוב: "בחקותי לא הלכתם ואת־משפטי לא עשיתם, וכמשפטי הגוים אשר סביבותיכם לא עשיתם" (יחז ה, ז) ושם במקום אחר הוא אמר: "בחקי לא הלכתם ומשפטי לא עשיתם, וכמשפטי הגוים אשר סביבותיכם עשיתם" (יחזקאל יא, יב) אשר הרצון בשני אלה המאמרים הסותרים הוא: כמתקנים שבהם לא עשיתם, כמקולקלים שבהם עשיתם. ומה שאמר: "ובכל־מקום מקטר מגש לשמי" (מלאכי א, יא) הרצון בו: אעפ"י שהגוים עובדים לע"ז מ"מ לשם השי"ת הם עובדים וכונתם לש"ש כי בעת שהם מקטירים ומגישים מנחה לפסילים, אם ישאל איש להם: למי אתם מקטירים ומגישים זאת המנחה, ישיבו: אנחנו מקטירים ומגישים לאלהים אשר ברא שמים וארץ. וזהו אמרו: ו"מקטר מגש לשמי", ולפיכך משתדלים להקריב באימה ובכבוד וטהרה. וזהו אמרו: "ומנחה טהורה". ואמר שם ג"כ: "גדול שמי בגוים", ועכ"ז מנחותיהם אינן מקבלים לפני השי"ת לפי שאינם יודעים אותו אחר שהם משתתפים עמו נברא מנבראיו, ולזה לא תמצא שיאמר שם הכתוב שערבו לו ית' מנחות גוים ההם כדבריהם, רק אמר שם: "וערבה לי'י' מנחת יהודה וירושלים, כימי עולם וכשנים קדמניות" (מלאכי ג, ד) ומ"ש הכתוב ג"כ: "וישב מצרף ומטהר כסף וטהר את־בני־לוי וזקק אתם כזהב וככסף, והיו לי'י' מגישי מנחה בצדקה" (שם) ר"ל: אחר שיתבררו ויתלבנו ויצטרפו באש התלאות והיסורין אז יהיו מגישי מנחה בצדקה לי'י' ואז תערב לי'י' מנחת יהודה וירושלים כימי עולם וכשנים קדמוניות. ומ"ש הכתוב: "וטהר את־בני־לוי", הוא לפי שיד הכהנים בני לוי היתה במעל הזה ראשונה, ככתוב שם: "לכם הכהנים בוזי שמי" (מלאכי א, ו) וכן כיוצא בזה הפסוק מצינו שאמר דהע"ה: "ממזרח־שמש עד־מבואו, מהלל שם י'י' רם על־כל גוים י'י'" (תהילים קג, ג־ד) התוכל למר כי הנה דהע"ה מעיד שהגוים כלם ממזרח־שמש ועד־מבואו מהללים לשמו ית' ומרוממים אותו. א"כ הגוים כלם ממזרח־שמש ועד־מבואו כלם בזמנו היו מאמינים בו ית' אמונה שלמה ואמתית, זאת הראיה בלתי צודקת לפי שאמר עליהם: "עצביהם כסף וזהב, מעשה ידי אדם: פה־להם ולא ידברו, עינים להם ולא יראו: אזנים להם ולא ישמעו, אף להם ולא יריחון: ידיהם ולא ימישון רגליהם ולא יהלכו, לא יהגו בגרונם: כמוהם יהיו עשיהם, כל אשר־בטח בהם: ישראל בטח בי'י', עזרם ומגנם הוא: (תהילים קטו, ד־ט). וכן במזמור (קלה) הוא אמר: "עצבי הגוים כסף וזהב, מעשה ידי אדם: פה להם ולא ידברו, עינים להם ולא יראו: אזנים להם ולא יאזינו" (שם) וגו'. "בית ישראל ברכו את־י'י' בית אהרן ברכו את־י'י': בית הלוי ברכו את־י'י'" (שם) וגומר. הנך רואה שדהע"ה הורה שאע"פ שהגוים מהללים ומרוממים שמו ית' לפי שהוא סבה הראשונה לכל הנמצאות, מ"מ אמונתם מקלקלת. הם בוטחים ומאמינים בעצבים מעשה ידי אדם וכי אמת ישראל בכללה עם הכהנים והלוים בוטחים בי'י' לבדו, הם ראויים להללו ולברכו לפי שעזרם ומגנם הוא. וזה הבאור מה שראינו מספיק בזה הסתירה לראיה זאת.

# #1.39 פרק לט

"הנה אנכי שלח לכם את אליה הנביא, לפני בוא יום י'י' הגדול והנורא". (מלאכי ג, כג) ומה שטוענים הנוצרים כנגדנו, באמרם: לשוא אתם היהודים מיחלים לביאת אליהו הנביא, כי כבר נתקים זה היעוד ב־יאן הטובל הנקרא בלשוננו "יוחנן", כי עליו נאמר זה הפסוק לפי שהיה דומה לאליהו ברוחו, ככתוב בא"ג מטיאוס (פרק יא): אמר ישו על יאן שהוא היה אליהו אשר מיעד בנבואה לעתיד לבוא. עוד שם (פרק יז) אמר ישו על יאן כי כבר אליהו בא ולא הכירוהו אלא עשו לו כרצונם וכו', אז הבינו תלמידיו שעל יאן הטובל הוא אמר, ע"כ דברי הטוענים.

התשובה: גם זאת הטענה להם לטעות, לפי שהכתוב אמר בברור: "הנה אנכי שלח לכם את אליה הנביא" בלשון הכתוב: "ויהי בעלות המנחה ויגש אליהו הנביא" (מלכים א, לו) וגומר. וכן: "ויבא אליו מכתב מאליהו הנביא" (דה"ב כא, יב) ואם היה כדבריהם, היה הכתוב אמר: הנה אנכי שולח מכם איש כמו אליהו הנביא ולא אליהו הנביא ממש, או היה אמר: הנה אנכי שולח לכם את יוחנן, ומהו ההכרח לקרוא ליוחנן בשם אליהו הנביא. מצרף לזה: שמצינו כתוב בא"ג ב־יאן (פרק א', פסוק כא): כאשר שאלו הכהנים והלוים מ'יאן אם אתה אליהו, ויאמר: אינני אליהו. ועוד שאלוהו: אם אתה נביא, ויאמר: אינני נביא, א"כ דברי ישו ו'יאן סותרים זה את זה. כ"א יצדקו דברי יאן, יכזבו דברי ישו וכן להיפך. והסברא נוטה יותר לדברי יאן שהודה האמת לפי שלא היה אליהו הנביא, א"כ שקר העיד עליו המעיד שהוא היה אליהו. והמכון ממנו בזו העדות, כדי שיאמינו בו שהוא משיח לפי שהיה דבר ידוע באמת ישראל שלא יגלה המשיח אלא אחר בוא אליהו הנביא, כמבאר מהפסוק הזה. וכן כתוב במטיאוס (פרק י) ז"ל: וישאלוהו תלמידיו לאמר: מה הוא זה שהחכמים אמרים כי אליהו יחיב לבוא קדם לכן, והוא השיב להן ויאמר: אליהו יבוא עכ"פ קדם ויתקן הכל. עוד אני אמר לכם: כי אליהו כבר בא ולא הכירוהו, אלא עשו כרצונם. וכן בן אדם יסכל מהם, אז הבינו תלמידיו כי על יוחנן הטובל הוא אמר כן. עכ"ל.

הנך רואה כי שאלת תלמידיו הכריחוהו להעיד על יוחנן שהוא אליהו. וכן ממ"ש להם קדם: אליהו עכ"פ יבוא, ואחר כך אמר: כי אליהו כבר בא, הנה תבין כי אין בפיהו נכונה. והנוצרים שמתרצים זאת הקושיא ואומרים לפי ש'יאן לא רצה לגלות ולהלל את עצמו ע"כ השיב להם שאינו אליהו, יש להשיב: אם היה הוא משלח במקום אליהו הנביא כדבריהם, אז לא היה לו לכפר ולהכחיש שליחותו מה שלא יאות לשלוחים הנאמנים, כאשר מצינו בכל הנביאים שלא היו כופרים ומכחישים שליחותם אבל היו מודיעים ומפרסמים לכל לפי שלכך שלחו. ומה יאמרו ג"כ: למה שהשיב שאינו נביא. ואם הוא דומה ברוחו לאליהו כדבריהם, איך לא היה נביא. ובזה די בסתירת הטענה הזאת.

#1.40 פרק מ

"נאם י'י' לאדני שב לימיני, עד־אשית איביך הדם לרגליך" (תהילים קי, א).

טען אלי חכם אחד נוצרי, באמרו: הודיעני על מי אמר דהע"ה: "נאם י'י' לאדני שב לימיני". מי היה אדונו של דהע"ה, אלא אמר זה המזמור על ישו הנוצרי שהיה בן אלהים והיה מחבר מגשמות ואלוהות, לפיכך אמר דהע"ה עליו אדוני, ואם לא היה הוא אלהים לא היה לו אפשר לשבת לימין האל ית'.

ואני השיבותי לו: א"כ ג"כ אתה תודיעני איך אמר דהע"ה: "על־נהרות בבל שם ישבנו גם־בכינו" (תהילים קלז, א) וגו'. אחר שגלות בבל היתה אחרי מותו יותר מת"כ (420) שנה. אבל הכונה האמתית באלו המאמרים היא, כי ספר תהלים כלו כתבו דהע"ה ברוח הקדש לאנשי דורו ולכל הדורות הבאים אחריו, ויש בו דברים הרבה אשר אמרם דהע"ה על עצמו, כמו: "אספרה אל־חק י'י' אמר אלי בני אתה, אני היום ילדתיך" (תהילים ב, ז) וכן שאר מזמורים הסמוכים אחריו, וזולתם. ויש בו דברים אשר כתבם על לשון אנשי הגלות, כמו: מזמור: "על־נהרות בבל שם ישבנו" וגו'. וכן: "אלהים באו גוים בנחלתך טמאו את־היכל קדשך (תהילים עט, א) וגו'. וכן: "למה אלהים זנחת לנצח" (תהילים עד, א) וגו'. כיוצא בהם נאמרו ממנו ברוח הקדש על העתיד, לזמר בה לאנשי גלות. ויש ג"כ מזמורים אשר נאמרו ברוח הקדש על קבוץ גליות וימות המשיח, כמו: "מזמור שירו לי'י' שיר חדש" (תהילים צח, א) וזולתם. וכן הרבה מזמורים אשר חברו ממנו ברוח הקדש בסבת איזה מקרה וחדוש שהקרה ונתחדש בזמנו. יש מהם שנזכרו המקרים בראשי המזמורים. ויש שלא נזכרו לפי שהם ידועים ממאמרי המזמורים, כגון מזמור: "יענך י'י' ביום צרה" (תהילים כ, ב) שחברו דוד ברוח הקדש על עצמו בצאת למלחמה על איביו וחברו על לשון בני ישראל לזמר בו בצאתם למלחמה. וכן מזמור "נאם י'י' לאדני" (תהילים קי, א) חברו דהע"ה על עצמו כאשר נשבעו עבדי דוד שלא יצא עוד עמהם למלחמה לסבת מקרה שהקרה לדוד עם יושבי נוב, ככתוב: "אז נשבעו אנשי־דוד לו לאמר לא־תצא עוד אתנו למלחמה ולא תכבה את־נר ישראל" (שמואל ב כא, יז) וגם זה המזמור חברו על לשון עבדיו ואנשיו המונעים אותו מצאת למלחמה בשבועתם, והרצון בו: "נאם י'י' לאדני", לדוד שב בביתי ותבטח בימיני ובגבורת ימין י'י' עשה חיל, וכאלו אמר לא תצטרך לצאת למלחמה כי ימין י'י' תלחם בעבורך, והוא ית' ישית איביך הדם לרגליך. ומ"ש: "מטה עזך ישלח י'י' מציון" (תהילים קי, ב) הוא כמו: "ישלח עזרך מקדש, ומציון יסעדך" (תהילים כ, ג) לפי ששם שכינת י'י', ככתוב: "כי־בחר י'י' בציון, אוה למושב לו" (תהילים קלב, יג) ומ"ש: "עמך נדבת ביום חילך" (תהילים קי) ר"ל: אעפ"י שלא למלחמה, עמך יתנדבו להלחם בעבורך. ומ"ש: "אתה כהן לעולם, על־דברתי מלכי צדק" (שם) הרצון בו: אתה תהיה מלך וכהן כל ימיך כמו שהיה מלכי צדק מלך בירושלים וכהן לאל עליון שנאמר: "ומלכי־צדק מלך שלם הוציא לחם ויין, והוא כהן לאל עליון" (בראשית יד, יח) ולפיכך מצינו שכאשר העלה דהע"ה העלות והשלמים בגורן הארונה היבוסי, כתוב: "ויעתר י'י' לארץ ותעצר המגפה מעל ישראל" (שמואל ב כד, כה) הפוך שאול המלך אשר בהעלותו העולה והשלמים בגלגל, כתוב: "נסכלת, לא שמרת את־מצות י'י' אלהיך" (שמואל א יג, יג) וגו'. ויהיה פרוש "על־דברתי מלכי־צדק", (תהילים קי) לפי ענין מלכי צדק. כי פרוש "על" במקום הזה "לפי" כמו: "על־דעתך כי לא ארשע" (איוב י, ז) שהוא כמו: לפי דעתך, ויוד דברתי נוספת כיוד "רבתי" (איכה א, א) והוא כמו: "דברת בני האדם" (קהלת ג, יח) שפרושו לפי ענין בני אדם. ומ"ש מלכי צדק "הוציא לחם ויין", הרצון בו: לאברהם וחילותיו ולא לקרבן, כאשר סוברים הנוצרים ולוקחין ממנו סמך לאמונתם, כאשר תבין אמונת זה מהעתקת סימון בודני, המעתיק האחרון לנוצרים. ומה שהזכיר בו היותו כהן לאל עליון, לפי שאברהם נתן לו המעשר מכל הממון שלקח במלחמה שנאמר: "ויתן לו מעשר מכל" (בראשית יד, כ) הנך רואה שלא כון המשורר בזה המזמור כלל על ישו אלא על עצמו, כמו שאמר מזמורים על קבוץ גליות ברוח הקדש, כמו: "שירו לי'י' שיר חדש, שירו לי'י' כל־הארץ" (תהילים צו, א) וכן שם, מזמור: "י'י' מלך תגל הארץ, ישמחו איים רבים" (תהילים צז, א) כמבאר למעלה. ומה שטוענים הנוצרים, באמרם: ואם לא היה הוא אלהים לא היה לו מן האפשר לשבת לימין האל. כבר בארנו כי בימין האל מכנה הכתוב גבורתו ית' הבלתי תכלית שנאמר: "ימין י'י' רוממה, ימין י'י' עשה חיל" (תהילים קיח, טז) וכתוב: "ימינך י'י' נאדרי בכח, ימינך י'י' תרעץ אויב" (שמות טו, ו) ולפי שכוחו של אדם נראה יותר בצד ימין, ע"כ הכתוב מכנה הכח בשם ימין אפלו בבני אדם, באמרו: "אשר פיהם דבר שוא, וימינם ימין שקר" (תהילים קמד, ח) ר"ל: כוחם וגבורתם שקר. והנה אם יפרשו לפי כונתם מאמר שב לימיני כפי משמעות. הנה, יהיה בלתי אפשר לבן לשבת לימין האב ובן שמחבר מאלוהות וגשמיות לפי דעתם, לישב לימין אלוהות שאין בו גשמיות, זהו מה שא"א. אבל אם יהיה הימין גבורתו ית' כפי הוראות מאמרי נבואה, אז יהיה אפשר לשבת בימינו ית', ר"ל: לבטוח בגבורתו הבלתי תכלית לצדיקים והחסידים. ועוד: לא יאמר שב לימיני עד אשית איביך הדם לרגליך אלא למי שצריך לימינו ולעזרתו, ואלוה אין צריך לעזרה. וכן, איך יאמר אתה כהן לעולם על אלוהות, כי הכהן הוא המשרת והמקריב לפני אלהים, ואלה לא יקרב. ועוד: איך יאמר: נשבע י'י' ולא ינחם, אחר שלפי דעתם נחם שמתחילה צוה להקריב בשר ודם ואחר כך החליפם ביין ולחם, וכתוב: "כי לא אדם הוא להנחם" (שמואל א טו, כט) ר"ל: שהשי"ת לא ינחם. ואם יטעון הטוען ויאמר כי מה שצוה בתורת משה הקרבת הקרבנות בשר ודם וגם שאר מצות, כגון מילה ושבת וזולתם, אלו ויש המצות לא היו נצחיות רק זמניות כי לא נצטוו רק עד זמן ישו הנוצרי כי מיד אחר בואו בטלו המצות הכתובות בתורת משה ובאו מצות אחרות תחתיהן. התשובה כבר בארנו בפרק י"ט סתירת זאת הטענה בבאור מספיק הן מדברי התורה והנביאים ע"ה, הן מדברי הא"ג שלהם, הן מדברי קצת מחכמיהם וע"כ אין צרך לשנותם כאן. ואתה המעין שים לבך ועינך אל הפרק ההוא ותכיר עם מי האמת.

#1.41 פרק מא.

"חזה הוית בחזוי ליליא וארו עם־ענני שמיא כבר אנש אתה הוא, ועד־עתיק יומיא מטה וקדמוהי הקרבוהי" (דניאל ז, יג)

ומה שמביאים ראיה לאמונתם מזה הפסוק, באמרם: הנה נבא דניאל שהמשיח יהיה אלוה שאם יהיה משיח אדם כשאר בני אדם לפי דעתכם, איך יבוא עם־ענני שמיא. התשובה.גם ראיה זאת בטלה, כי באמר הכתוב: "חזה הוית בחזוי ליליא וארו עם־ענני שמיא כבר אנש אתה הוא" אין להבין הדבר כפשוטו שיבוא המלך המשיח עם ענני השמים לפי שהוא מאמר חלום נבואיי. והנה הדבר מוכח ממקומו שכן נראה לדניאל בחלום הנבואה ממ"ש: "חזה הוית בחזוי ליליא וארו עם־ענני שמיא כבר אנש אתה הוא" וא"כ היאך רוצים להביא ראיה מדבר הנאמר בחלום בלתי עין אל פתרון החלום ההוא. כי הנה בפתרונו הוא מבאר שאחר האבדן הארבע מלכויות מיד תנתן מלכות קימת לקדושי עליון שהם אמת ישראל, ככתוב שם: "ויקבלון מלכותא קדישי עליונין ויחסנון מלכותא עד־עלמא ועד עלם עלמיא" ועוד כתוב שם: "ודינא יתב ושלטנה יהעדון להשמדה ולהובדה עד־סופא: ומלכותא ושלטנא ורבותא די מלכות תחות כל־שמיא יהיבת לעם קדישי עליונין, מלכותה מלכות עלם וכל שלטניא לה יפלחון וישתמעון" ובאמרו: "עם־ענני שמיא" רומז בו שלא יבוא בהשתדלות האדם וכוחו, אלא ברצון האל ית' וגזרתו. כמו שעלית עננים הממטירים אין דרך להעלותם ברצון והשתדלות בני אדם, אלא ברצונו וגזרתו ית' הכתוב: "היש בהבלי הגוים מגשמים ואם־השמים יתנו רבבים, הלא אתה־הוא י'י' אלהינו ונקוה־לך כי אתה עשית את־כל־אלה" (ירמיהו יד, כב) ורמז ג"כ שאחרי הראותו לא יסבבו בלכתו ולא תתאחר ביאתו, כמו שהעננים אחר שיראו בקצה הארץ לא יתאחר ביאתם אבל תהיה עליתם בתכלית המהירות. וכמוהו: "הנה י'י' רכב על־עב קל ובא מצרים" (ישעיהו יט, א) הוא משל בבואו, רמז לרב המהירות להביא הגזרה עליהם. וכן: "הנה כעננים יעלה וכסופה מרכבותיו קלו מנשרים סוסיו" (ירמיהו ד, יג) וכן: "מי־אלה כעב תעופינה, וכיונים אל־ארבתיהם" (ישעיהו ס, ח) והוא מה שאמר ישעיה: "אני י'י' בעתה אחישנה" (ישעיהו ס, כב) וכן הוא אמר בחלום נבוכדנצר: "חזה הוית עד די התגזרת אבן די־לא בידין ומחת לצלמא על־רגלוהי" (דניאל ב, לד) וגו'. ר"ל: שהיה האבן נגזר לא בידי האדם וכוחו, אלא בכוח י'י' וגזרתו. והוא שאמר שם בפתרונו: "וביומיהון די מלכיא אנון יקים אלה שמיא מלכו די לעלמין לא תתחבל" (דניאל ב, מד) וגו'. הרצון בו: תקומת המלך המשיח והיא מלכות החמישית תהיה מאת אלוהי השמים ע"ד ההשגחה הפרטית ובדרך שנוי הטבע לא כתקומת הארבע מלכויות הראשונות שהיו מן הארץ. ר"ל: בדרך טבע לבד והוא אמרו: "וארבע חיון רברבן סלקן מן־ימא" (דניאל ז, ג) ופתרונו שם: "ארבעה מלכין יקומון מן־ארעא" (דניאל ז, יז) ועל מלכות החמישית הוא אמר: "וארו עם ענני שמיא כבר אנש אתה הוא" (שם) והרצון בו: כי אלו הארבע מלכויות תעלינה מן הים שהוא בארץ והמלכות החמישית תבוא עם ענני שמיא ואחר שדמה הארבע מלכויות לחיות דמה מלכות החמישית לאדם, להודיע שכפי מעלות האדם וממשלתו על הבעלי חיים, כן תהיה מעלת וממשלת המלך המשיח על שאר מלכי האדמה. ומה שטוענים הנוצרים, באמרם: שאם המשיח המיחד בתורה ובנביאים לא יהיה אלוה איך אמר עליו הכתוב שם: "שלטנה שלטן עלם די־לא יעדה ומלכותה די־לא תתחבל" (דניאל ז, יד).

אין טענתם טענה כי הכונה בזה: שמלכות המלך המשיח יהיה לו ולבניו אחריו בלי הפסק עד עולם. ר"ל: שלא תתעתק לאחרים כמו שנעתקה המלכות מארבע מלכויות הקודמות ככתוב: "ומלכותה לעם אחרן לא תשתבק" (דניאל ב, מד) ומ"ש אחר כך: "וכל שלטניא לה יפלחון וישתמעון" (דניאל ז, כז) זה הדבר עומד כנגדם כי רבים מהאמות אינם עובדים ושומעים לישו והם האמה הישראלית ואמת ישמעאלים בארצותם בגויהם, ואחריהם רבים בקצות הארץ. ואם יטעון הטוען הנוצרי ויאמר שמלת "כל" לפעמים תאמר ע"ד הפלגת הרבוי כמו: "וכל הארץ באו מצרימה" (בראשית מא, נז) "וכל טוב אדניו בידו" (בראשית כד, י) והדומים להם, נשיב ונאמר: האמת שמלת "כל" לפעמים נאמרת על הרוב כפי מה שיובן ממשמעות הכתובים, כי במקום שא"א לפרשו על הכלל נפרשהו על הרב, אבל בזה המקום הענין מבאר שהוא אמר על כלל המלכויות, כאשר זה מבאר ממ"ש שם בהתחלת זה הפסוק: "ומלכותא ושלטנא ורבותא די מלכות תחות כל־שמיא יהיבת לעם קדישי עליונין" (דניאל ז, כז) וכן ממ"ש עליו למעלה: "תדק ותסיף כל אלין מלכותא והיא תקום לעלמיא" (דניאל ב, מד) וכן אמר, ישעיה: "כי הגוי והממלכה אשר לא יעבדוך יאבדו" (ישעיהו ס, יב) וגו'. ומה שאמרתי כי באמרו: "ויקבלון מלכותא קדישי עליונין" רומז לאמת ישראל, הנה יש לי ע"ז ראיות מהתורה ומהנביאים וכתובים, ואזכור קצתם.

"ואנשי־קדש תהיון לי, ובשר בשדה טרפה לא תאכלו לכלב תשלכון אתו" (שמות כב, ל) וכן: "כי עם קדוש אתה לי'י' אלהיך, בך בחר י'י' אלהיך להיות לו לעם סגלה מכל העמים אשר על־פני האדמה" (דברים ז, ו) וכן: "כי עם קדוש אתה לי'י' אלהיך, ובך בחר י'י'" (דברים יד, ב) וגו'. ושם: "לא תאכלו כל־נבלה לגר אשר־בשעריך תתננה ואכלה או מכר לנכרי כי עם קדוש אתה לי'י' אלהיך, לא תבשל גדי בחלב אמו" (דברים יד, כא) ובישעיה: "וקראו להם עם־הקדש גאולי י'י'" (ישעיהו סב, יב) וגו'. ובדניאל: "חזה הוית וקרנא דכן עבדא קרב עם־קדישין, ויכלה להון: עד די־אתה עתיק יומיא ודינא יהב לקדישי עליונין, וזמנא מטה ומלכותא החסנו קדישין" (דניאל ז, כא־כב) ושם: "ומלין לצד עלאה ימלל ולקדישי עליונין יבלא, ויסבר להשניה זמנין ודת ויתיהבון בידה עד־עדן ועדנין ופלג עדן" (שם ז, כה) ושם: "ועצם כחו ולא בכחו ונפלאות ישחית והצליח ועשה, והשחית עצומים ועם קדשים" (דניאל ח, כד) ושם: "כי למועד מועדים וחצי וככלות נפץ יד־עם קדש תכלינה כל אלה" (דניאל יב, ז) כאשר גם סימון בודני המעתיק האחרון לנוצרים, הודה בבאורו ע"ז הפסוק כי עם קדוש הוא אמת ישראל, כאשר בארנו בפרק ו'. וכמו שאמת ישראל נקראו קדושי אל, כן הקב"ה נקרא קדוש ישראל בהרבה מקומות מדברי הנבואה, ואזכור מקצתם. "כי־גדול בקרבך קדוש ישראל" (ישעיהו יב, ו) וכן שם: "ותשא מרום עיניך אל־קדוש ישראל" (ישעיהו לז, כג) וכן שם: "אני עזרתיך נאם־י'י' וגאלך קדוש ישראל" (ישעיהו מא, יד) וכן שם: "ואתה תגיל בי'י' בקדוש ישראל תתהלל" (ישעיהו מא, טז) וכן שם: "גאלנו י'י' צבאות שמו, קדוש ישראל (ישעיהו מז, ד) וכן ירמיה: "כי אל־י'י' זדה אל־קדוש ישראל" (ירמיהו נ, כט) וכן מצינו כמו שנקרא השי"ת אל עליון לפי שהוא אלוהי האלוהים ואדוני האדונים, כן נקראת אמת ישראל עליון לפי שנתנם השי"ת עליון לגויי הארץ ככתוב: "ולתתך עליון על כל־הגוים אשר עשה לתהלה ולשם ולתפארת, ולהיתך עם־קדש לי'י' אלהיך כאשר דבר" (דברים כו, יט) וכתוב שם: "ונתנך י'י' אלהיך עליון על כל גויי הארץ" (דברים כח, א) הנה מכל אלה הראיות יראה כי באמרו: "ויקבלון מלכותא קדישי עליונין" (דני' ז, יח) מדבר על אמת ישראל ולא על ישו כפי דעת הנוצרים, כי מאמר ולקדישי עליונין עומד לנגדם. וכן ממ"ש בסוף המראה ופרושה: ומלכותא ושלטנא ורבותא די מלכות תחות כל שמיא יהיבת לעם קדישי עליונין" (שם). בענין זה, מתבאר היטב שעל עם ישראל הוא מדבר. וא"כ מלת "עליונין" הוא תתפרש על שני פנים אם על האל ית', ויהיה ענינו כענין: "די רוח אלהין קדישין בך" (דניאל ד, ו) וכן "כי־אלהים קדשים הוא" (יה' כד יט) ויהיה פרוש "קדישי עליונין" קדיש אל עליון, ואם על אמת ישראל יהיה בו הטעם לקדושי האמה הישראלית הנקראים עליונים על כל הגוים ור"ל: צדיקים שבהם, כי אז יתמו חטאים מן הארץ ורשעים עוד אינם. וכן אמר הנביא, ישעיה: "והיה הנשאר בציון והנותר בירושלים קדוש יאמר לו" (ישעיהו ד, ג) וכתוב: "ועמך כלם צדיקים לעולם יירשו ארץ" (ישעיהו ס, כא) וזהו השעור מספיק בתשובת זאת הראיה והיא תשובה אמתית מסכמת עם מאמרי הכתוב אשר לא יחלוק רק סכל ומתעקש.

#1.42 פרק מב

"ואחרי השבעים ששים ושנים יכרת משיח ואין לו, והעיר והקדש ישחית עם נגיד הבא וקצו בשטף ועד קץ מלחמה נחרצת שממות" (דניאל ט, כו) ומה שהנוצרים מביאים ראיה לאמונתם מזה הפסוק, הנה דניאל הנביא הודיע בנבואתו שהמשיח, ר"ל: ישו יהרג, ככתוב: יכרת משיח ואם לא כן על איזה משיח הכתוב מדבר כן.

התשובה: גם הטענה הזאת מבאר בטולה מבארת מהפסוקים הסמוכים לזה הפסוק, כי שם כתוב בתחלה: "שבעים שבעים נחתך על־עמך ועל־עיר קדשך לכלא הפשע ולהתם חטאת ולכפר עון ולהביא צדק עלמים, ולחתם חזון ונביא ולמשח קדש קדשים" (דניאל ט, כד) "שבעים שבעים" הם ת"ץ (490) שנה שהיו מחרבן הבית הראשון עד חרבן הבית השני, ר"ל: ע' (70) שנה בגלות בבל ות"כ (420) שנה ימי עמידת בית שני ולפי שראה שדניאל יעוד ירמיה הנביא של שבעים שנה יפקד השם אותם, ככתוב: "כי כה אמר י'י' כי לפי מלאת לבבל שבעים שנה אפקד אתכם" (ירמיהו כט, י) וגו'. חשב שבאותן שבעים יתמו כל עונותיהם ולא יוסיפו אחר כך לגלות עוד, כמאמר הנביא "תם־עונך בת ציון לא יוסיף להגלותך" (איכה ד, כב) וכאשר ראה בחלומו (דניאל סימן ז') ארבע חיות ושהד' הרומזת למלכות רומי תצר לישראל מאד "ויתיהבון בידה עד עדן ועדנין ופלג עדן" (דניאל ז, כה) הבין המכון מהעדנין וע"כ הבהילוהו רעיוניו ונשאר הדבר בלבו לראות מה יהיה במציאות ואיך יסכים היעוד אשר ראה בחלומו עם היעוד המיעד לירמיה כי לא ידע הגלות האחרת העתידה לבוא אחרי חרבן בית שני, ולכן אמר שם בסוף ספר החלום הנבואיי: "אנה דניאל שגיא רעיוני יבהלנני וזיוי ישתנון עלי ומלתא בלבי נטרת" (דניאל ז, כח) וכן בראותו במראה השניה, (סימן ח') בטול התמיד "וקדש וצבא מרמס" "עד ערב בקר אלפים ושלש מאות" (דניאל ח, יד) לא הבין ג"כ מהחזון המספר ההוא. אמנם נפל ספק בלבו בחשבו אם יאריך זמן הגלות ההיא אשר היו בה עד תשלום זמן המספר שהוא מספר שנים בהכרח ממה שנאמר עליו שם: ואתה סתום מהחזון, כי לימים רבים הנה לא יצדק יעוד הנביא ירמיה שהיא לשבעים שנה. ופרוש "עד ערב בקר", שיבוא אותו הערב, שנאמר: "והיה לעת ערב יהיה אור" (זכריה יד, ז) ר"ל: העת חשך הצרה תהיה אור הישועה, ככתוב: "ועת צרה היא ליעקב וממנה יושע" (ירמיהו ל, ז) וההפוך נאמר על יום החרבן: "והחשכתי לארץ ביום אור" (עמוס ח, ט) ולכן אמר דניאל בלבו: אולי בשביל רשעת העם תתארך זו הגלות עד תשלום אלפים משלש מאות שנה, ולפיכך הצרך להתפלל אל י'י' להשיב אף והחמה ולזה הצרך השם להודיע ע"י המלאך שאין הדבר כן כמו שחשב שבגלות בבל לא נטהרו כראוי מעונותיהם, כי לא נתכפר להם רק עון השמטות אשר לא שבתו בשבתם על אדמת ישראל וכי עכ"ז יעוד ירמיה הנביא יתקים בבוא עתו. אמנם בעבור שאר עונות ופשעים וחטאים אשר חטאו ישראל מיום כניסתם לארץ עד צאתם ממנו שלא נתכפרו בגלות בבל, אם לקצר הזמן ההוא ואם לסבה שהוסיפו לחטוא עוד, נחתם גזר הדין מאת השי"ת על האמה הישראלית אחרי שבעים שבעים לבוא בגלות ארוכה וקשה בידי החיה הרביעית, שהם הרומיים, ועל עיר הקדש שתהיה חרבה עד תשלום מספר האלפים ושלש מאות שנה, והוא ימי המשך עדן ועדנין ופלג עדן שראה בחלומו בתחלה. אבל לא הבין התחלת המספר ולא ידע סופו וגם המלאך לא הבינו זמן קץ אלה שני המספרים, רק על מספר האלפים ושלש מאות אמר שם: ומראה הערב והבקר אשר נאמר אמת הוא ואתה סתום החזון. כי לימים רבים ועל קץ מועד מועדים, אמר בסוף הספר: "ואתה לך לקץ ותנוח ותעמד לגרלך לקץ הימין" "כי־סתמים וחתמים הדברים עד־עת קץ" (דניאל יב, ט) רק להודיע לו שארך זמן זה הגלות יהיה לכלה פשע עבודה זרה ולהתם חטאת גלוי עריות ולכפר עון שפיכות דמים וזולתם מהעונות, כדי שלא יוסיפו לגלות עוד כבתחלה. כי על זמן ההוא אמר הנביא: "תם עונך בת ציון לא יוסיף להגלותך" (איכה ד, כב) וכתוב ביחזקאל: "והפיצותי אותך בגוים וזריתיך בארצות והתמתי טמאתך ממך" (יחזקאל כב, טו) כאשר בארנו (ב־פרק ו־ז) ומ"ש הנביא: "צדק עלמים" הרצון בו: כי אחרי שיכפרו העונות לגמרי יובא צדק עולמים, הוא מ"ש ישעיה: "וצדקתי לעולם תהיה וישועתי לדור דורים" (ישעיהו נא, ח) שהכונה היא לימות המשיח אשר עליו אמר הכתוב: "והקמתי לדוד צמח צדיק ומלך מלך והשכיל ועשה משפט וצדקה בארץ" (ירמיהו כג, ה) וכתוב: "ושפט בצדק דלים", "והיה צדק אזור מתניו" (ישעיהו יא, ד־ה) ולזה גם כן לימות המשיח אמת ישראל בכללה יהיה צדיקים, ככתוב: "ועמך כלם צדיקים" (ישעיהו ט, כא) וכתוב שם: "וקרא להם אילי הצדק" (ישעיהו סא, ג) וכתוב: "יפרח בימיו צדיק" (תהילים עב, ז) ויקרא לירושלים גם כן: "נוה־צדק הר הקדש" (ירמיהו לא, כב) וכן: "י'י' צדקנו" (שם, לג, טז) ושמו של משיח יקרא ג"כ "י'י' צדקנו" (ירמיהו כג, ו) לפי שבימיו יהיה צדיק י'י' לנו קים תמיד והוא ע"ד שקרא מרע"ה למזבח "י'י' נסי" (שמות יז,טו) וכאשר בארנו בפרק י"ט. ומ"ש "ולחתם חזון ונביא" (דניאל ט, כד). הרצון בו: ולחזק חזון ונביא, לפי שחזוק השטר הוא בחתימה, ע"כ במקום לחזק אמר: לחתם. וכמוהו: "ובמסרם יחתם" (איוב לג, טז) ר"ל: מוסריהם יחזק והוא בדרך: "פן יחזקו מוסריכם" (ישעיהו כח, כב) שפרושו פן יהיו יסוריכם חזקים. וא"א לפרשו מלשון סתימה, כי אחר שיתכפרו העונות ויובא צדק עולמים אז יהיה חזון נפוץ ותרבה ותתחזק הנבואה יתר ממה שהיתה בזמן בית הראשון ככתוב: "והיה אחרי־כן אשפוך את־רוחי על־כל־בשר ונבאו בניכם ובנתיכם" (יואל ג, א) וגו'. ובעבור שבזמן הגלות אין עוד נביא ולא אתנו יודע עד מה, לפיכך אמר שבימי הגאלה העתידה תרבה הנבואה ויתחזק החזון באמת ישראל. ומ"ש "ולמשח קדש קדשים" (דניאל ט, כד) הרצון בו: על מזבח העלה, לפי שנקרא גם כן קדש קדשים, ואמר בו הכתוב לשון משיחה, כפי מה שכתוב: "ומשחת את־מזבח העלה ואת־כל־כליו, וקדשת את־המזבח והיה המזבח קדש קדשים" (שמות מ, י) ולפי שבימי הגלות יושבת זבח ומנחה מהמזבח, לפיכך אמר שבימי הגאלה אחר שיכפרו העונות ויבוא צדק עולמים ותרבה הנבואה ימשח ג"כ קדש קדשים שהוא המזבח להעלות עליו עולה ולזרק עליו דם, כפי מה שכתוב על ימי הגאלה העתידה יחזקאל: "ויכלו את־הימים, והיה ביום השמיני והלאה יעשו הכהנים על־המזבח את־עולותיכם ואת שלמיכם ורצאתי אתכם נאם אדני אלהים" (יחזקאל מג, כז) ואלה ה"שבעים שבעים" הם ת"ץ (490) שנה חלק הכתוב לשלשה חלקים: החלק הראשון שבעים שבעים שהם מ"ט (49) שנים שהיו מחרבן בית ראשון עד התחלת בנין בית שני שהיתה בשנה ראשונה לכורש מלך פרס שנתן רשות לבני יהודה לעלות מבבל בירושלים ולבנות הבית ולהשיב כלי הקדש בתוכו, והוא אמרו: "ותדע ותשכל מן־מצא דבר להשיב ולבנות ירושלם עד־משיח נגיד שבעים שבעה" (דניאל ט, כה) ר"ל: שהודיע המלאך לדניאל כי ממוצא דבר, כלומר: מעת שדבר ירמיה דבר זה שהוא מגלות צדקיהו עד משיח נגיד והוא כורש שבעים שבעה שהם מ"ט (49) שנה, וקרא לכורש משיח ונגיד ככתוב: "כה אמר י'י' למשיחו לכורש" (ישעיהו מה, א) וגו'. ועליו אמר: "הוא יבנה עירי וגלותי ישלח" (שם מה, יג) וגו'. והחלק השני והוא התחלת הבנין עד התחלת החרבן שהוא זמן ביאת אספסיאנוס קיסר וטיטוס בן אשתו על א"י למלחמה עברו שבעים ששים ושנים שהם תל"ד (434) שנה, והוא אמרו שם: "ושבעים ששים ושנים תשוב ונבנתה רחוב וחרוץ ובצוק העתים, ר"ל: שאחר השבעה שבעים שזכר יבא זמן אחר שיתבטל בנין בית י'י', לפי שרחום בעל טעם ושמשי ספרא כתבו לכורש שטנה ותבטל בנין הבית עד מלאת לחורבת ירושלים שבעים שנה, ר"ל: שהוא ימי בטול מלאכה כ"א (21) שנה. ר"ל: שלש שנים של כורש וט"ז שנים של אחשורוש ושתי שנים של דרויש, ואז בנו והצליחו בבנין הבית, והן שבו לבנות הרחוב ובתי העיר אשר היו חרבים. ובנו גם כן החומה עם ההרוץ והיא החפירה אשר סביבותיהם. ועכ"ז כל ימי עמידת בית שני, שהם: שבעים ששים ושנים, ר"ל: תל"ד (434) שנים מהתחלת הבנין עד התחלת החרבן, היו בצוק העתים משנאת האויבים הנקראים צרי יהודה ובנימין המשביתים אותם ממלאכתם, וכן משנאת שאר שונאי ישראל שהם יונים ורומיים ומשנאת בני יהודה קצתם לקצתם. והחלק השלישי, הוא מביאת אספסיאנוס עד סוף החרבן. שבוע, שהוא שבע שנים שהיו במצור ובמצוק מידי אספסיאנוס וטיטוס בן אשתו עד שהחריבו הבית. והנה כמ"ש הכתוב: "ואחרי השבעים ששים ושנים יכרת משיח ואין לו" (דניאל ט, כו) הודיע שבחלק השלישי הזה שהוא השבוע האחרון והם השבע שנים שהיו הרומיים נלחמים על ירושלים יהרג משיח והוא אגריפס המלך האחרון ליהודה עם מונבז מלך בנו, שהחכם אספסיאנוס וימיתם שלש שנים ומחצה קדם חרבן הבית, כמבאר בספר יוסף בן גוריון בפרק (ע"ז), ובספר הקבלה להראב"ד ז"ל, קרוב להתחלת הספר. ומה שאמר "ואין לו", מלת "לו" שבה אל הרחוק והיא עמך הנזכרת למעלה. וכמוהו: "והקימו את־המשכן עד־באם" (במדבר י, כא) שאינו אמר: והקימו את־המשכן על הקהתים הסמוך, אלא על בני גרשון ובני מררי אשר הזכיר בתחלה אבל עד בואם אמר על הקהתים וכיוצא בהם רבים. והרצון בו: שלא יהיה לעמך עוד מלך מישראל, לפי שגם העיר והקדש ישחית עם נגיד הבא, והוא עמו של טיטוס שהשחיתו העיר והמקדש. ויחס ההשחתה לעמו, כי טיטוס עצמו כל ימי המצור היה קורא להם שלום ולא היה רוצה בהשחתת העיר והמקדש אך שיתנו צוארם תחת עול הרומיים, כמבאר בספר "יוסף בן גוריון". והוא אשר אמר שם: "והגביר ברית לרבים שבוע אחד", ואין הרצון בו שיעשה עמהם ברית אבל שיהיה מגביר ומפציר קרוא אותם לברית שלום, אם יהיו רוצים לקבלה, ויהיה זה בשבוע האחרון שבו נשלמו השבעים שבעים. ופרוש "לרבים": לגדולי היהודים הידועים לו, לפיכך נקמץ הלמד והוא מלשון "ורבי המלך" (ירמיהו מא, א) ומ"ש "וחצי השבוע", ר"ל: בחצי זה השבוע האחרון שהזכיר ישבית זבח ומנחה, ישבית גם הזבח והמנחה מבית המקדש שלא יקריבו עוד קרבנות מפני מלחמה והמצור שהכביד עליהם טיטוס על שלא היו רוצים לקבל ממנו ברית שלום.

הנך רואה שהכתוב מעיד שהמשיח יכרת, ר"ל: שנהרג אגריפס המלך האחרון של היהודים הממשל בזמן החרבן אחר עבור שבעים, שהם ז' שבעים הקודמים וס"ב (62) שבעים המאוחרים מהם, ר"ל: בשבוע האחרון אשר בסופו נחרב הבית ע"י הרומיים כאשר בארנו. א"כ אי אפשר להם לפרש זה הפסוק על ישו הנוצרי לפי שהם עצמם אמרים שנתלה ונצלב מ"ב (42) שנה קדם החרבן, וא"כ לא נכרת אחרי הששים ושנים שבעים רק אחרי המשיח וששה שבעים, כפי דעת האמתית שהתחלת הע' (70) שבעים שהוא מחרבן בית ראשון וסופם חרבן בית שני כאשר בארנו וידוע למעינים בספרי הנוצרים שהם אין להם ידיעה ברורה בהתחלת אלו השבעים ולא בסופם, כי זה אמר בכה וזה אמר בכה בלתי שום יסוד שישענו עליו, כאשר מעיד על זה החכם מרטין צחוויץ הנוצרי בספר דיאלוגו שלו, דף ק"ע (170). לפיכך הם חולקים גם בזמן צליבת ישו הנוצרי, כי קצתם אמרים שנצלב מ"ב (42) שנים קדם החרבן הבית שני, א"כ יתחיב שנולד ע"ה (75) שנים קדם החרבן לפי שאומרים שבן ל"ג (33) נצלב. וקצתם אמרים שנולד ק"ע (170) שנים קדם החרבן, א"כ ישאר מצליבתו עד החרבן ס"ה (65) שנה. אכן לפי חשבון תמצא כי שנה הזאת שהיא שנת ה' אלפים שע"ה (5375) לבריאת העולם היא שנת אלף ותקמ"ז (1547) לחרבן בית שני, והיא אלף תרט"ו (1415) ללידת ישו הנוצרי. נמצא אז שנולד ישו ס"ח (68) שנים קדם חרבן הבית, א"כ ישאר מצליבתו עד החרבן ל"ה (35) שנה שהם חמשה שבעים. ועכ"פ אין שום אחד מאלו המספרים מסכים עם הכתוב כלל. מצרף לזה: כי הם מפרשים מאמר עד משיח נגיד שבעים שבעה על ישו והוא לא נולד בשבעה שבעים הראשונים כ"א ת' (400) שנה אחר כך, וכדי לצאת מזה הספק מחברים שבעים שבעה עם שבעים ששים ושנים, ומפרשים כאלו אמר שבעים שבעה ושבעים ששים ושנים תשוב ונבנתה וגו'. וגם זה הפרוש אין לו טעם, שלפי סברתם היה לו לכתב: ושבעים ששים ותשעה, ולמה עשה חלוק בין הז' שבעים אל ששים ושנים, כיון שעל כלם יחד אמר תשוב ונבנתה רחוב וחרוץ. ועוד: שהיה ראוי שיאמר ושבעים שבעה עם וי"ו, אם הוא תחלת המאמר כדבריהם. ומה שהם טוענים לחכמינו שפרשו משיח נגיד על כורש ויכרת משיח על אגריפס, באמרם שאינו כן, רק הכתוב אמר: יכרת משיח, על המשיח הנגיד שהזכיר בתחלה והוא ישו הנוצרי. ועוד אמרים: איך אפשר שיקרא הכתוב את אגריפס משיח אחר שהיה רשע ונתחבר עם הרומיים, וכן אחר שלא נמשח בשמן המשחה. ע"כ דברי טעותם נשיב להם: אין לתמה אם פרשו חכמינו משיח נגיד על כורש ויכרת משיח על אגריפס שהיו שניהם אנשים מלכים, אבל יש לתמה על חכמי הנוצרים שהם פרשו נגיד הראשון על אלוה לפי דעתם, ונגיד השני על טיטוס, ואנחנו לא מצינו בשום מקום שיקרא אלוה נגיד אבל הוא שם על הממונה שבבני אדם. ואם היתה כונת הכתוב באמרו: יכרת משיח, על המשיח הנגיד שהזכיר בתחלה לפי דעתם, אז היה לו למר יכרת המשיח הנגיד ב"הא" הידיעה לפי שנזכר כבר, כמ"ש: והעיר והקדש ב"הא" הנגיד, לפי שנזכר בתחלה ועל עיר קדשך. וכן לא מצינו בשום מקום שהיה אגריפס רשע ואם נתחבר לרומיים, זה היה בהכרח עבור הפריצים ורשעי עמנו, כאשר כתב יוסף בן גוריון בספרו. ועוד: הרי מצינו שכורש היה עובד ע"ז והכתוב קורא אותו משיח ככתוב: "כה אמר י'י' למשיחו לכורש" (ישעיהו מה, א) ואם בעבור שלא נמשח בשמן המשחה, הנה גם כורש לא נמשח בשמן המשחה נקרא משיח, כי כל מלך ונבחר נקרא משיח כאשר נקראו גם הנביאים ובחירי האל ית', כגון: אברהם, יצחק ויעקב, בשם משיח, אעפ"י שלא נמשחו בשמן המשחה, ככתוב: "אל תגעו במשיחי ולנביאי אל תרעו" (תהילים קה, טו) וישעיה הנביא אמר על עצמו "יען משח י'י' אתי" (ישעיהו סא, א) וכבר האריך בסתירת דעות הנוצרים בזה הענין, החכם ר' יצחק אברבנאל ז"ל בפרושיו לספר דניאל הנקרא "מעיני הישועה" ולא ראיתי להזכיר את כלן מיראת האריכות. הנה גם כן הטענה הזאת להם לא לעזר ולא להועיל, כי לבשת וגם לחרפה כאשר הראית לדעת. ופה נשלמה תשובתנו גם לזאת הראיה שלהם, והיא תשובה מסכמת מכל צד עם מאמרי הכתוב אשר לא יוכל לכחיש רק עקש ופתלתול.

#1.43 פרק מג

ומה שטוענים קצת מחכמי הנוצרים, באמרם: למה אתם היהודים אינכם מקבלים כל דברי הנביאים האמתיים, כי הנה עזרא הנביא כתב ארבעה ספרים ואתם קבלתם לבד שנים מהם שנקראו אצלכם ספר עזרא וספר נחמיה, אבל ספר השלישי והרביעי לא קבלתם. וכן ספר טוביה וספר יהודית וספר חכמת שלמה וספר יהושע בן סירא הנקרא אקליסאטיקוס וזולתם מהספרים הכתובים בביבליאה שלנו לא קבלתם, ואינם נמצאים בתוך ספרי הנבואות הכתובות בלשונם.

התשובה: הספרים הנזכרים בזאת הטענה והנלוים עליהם אשר לא קבלנום, אינם דברי נבואה, אבל הם קצתם חברום הנוצרים ובדום מלבם לסיוע להם כמו אותם השני ספרים האחרונים אשר הם מיחסים לעזרא וכן ספר אחד שמיחסים אותו לברוך בן נריה וזולתם. וקצתם חברום היהודים כמו ספר טוביה וספר יהודית וספר יהושע בן סירא וזולתם, ולפיכך חכמי הנוצרים האחרונים בראותם בביבליאה הקדומה הנדפסת בעיר קראקא כי דברי נבואה מערבין עם דברי אנשים שלא הגיעו למדרגת הנביא וכדי להבדיל בין קדש לחול, קבצו כל ספרי הנביאים ע"ה ושמו באגודה אחת וקראום בשם הנבואה. ואלה הספרים שהם ספרי נבואה כלם מקבלים אצלנו. ואחר כך אספו חבורי אנשים נוצרים שחברו לעזר לדתם וכן חבורי קצת אנשים יהודים אשר חברום בדברים בעלמא, הן בדברי מוסר וחכמה הן בדברי ספורים, ושמו אותן ג"כ באגודה אחת בפני עצמה וקראום בלשון יון "אפוכריפא" ר"ל: דברים בלתי מאמתים, כאשר זה נודע בהקדמה אשר כתבו על ספר ביבליאה הנדפסת בלשון פולוניה בעיר בריסקא דליטא, וכן בביבליאה הנדפסת בעיר ניסמרש, שהיא העתקת המעתיק האחרון סימון בודני. וכן גם בביליאה הנדפסת מחדש בלשון פולוניה בעיר קראקא, אעפ"י שגם בה הדפיסו ספרי נבואה בערבוביא עם ספרי אפוכריפא, ראיתי כתוב בהקדמה הכתובה על ספר הרביעי אשר מיחסים אותם לעזרא, שקדמוניהם לא קבלו הספר ההוא להיותו כתוב בלתי מעזרא הסופר. ע"כ המעין בספרים הנקראים אפוכריפא ידע ויבין כי רבם שקר וכזב, בספר השלישי שמיחסים לעזרא אין בו דברים אחרים רק מדברי הימים ב', מהתחלת סימן ל"ה עד סוף הספר ואחר כך הכל מספר עזרא. אבל בספר הרביעי שמיחסים גם כן לעזרא, הכל שקר וכזב כאלו נראה ממראות ונבואות לעזרא ובתוכם זוכר ג"כ את ישו הנוצרי, וא"כ ההקדמות הכתובות על ספרי האפוכריפא סותרות דבריהם, כי הם מיעדים כי הספרים הנקראים אפוכריפא הם חבורי אנשים ולא דברי נבואות כמו הספרים הקודמים אשר קראום בשם הנבואה, ובפרט ההקדמה האומרת שהספר הרביעי הזה לא כתבו עזרא הסופר כלל, וכן בסוף הספר אשר שמיחסים אותו לברוך בן נריה בנוסח הספר שאומרים ששלח ירמיה הנביא לאנשי הגולה כתב כי היו בגלות בבל שנים רבות עד שבעה דורות, וזה שקר גמור, כי לא נגזר עליהם להיות בגלות בבל רק שבעים שנה. וכן בספור "שבירת בל והריגת התנין", כתוב כי דניאל, לזאת הסבה, ר"ל, על אשר שבר את בל והרג את התנין השלך לבור אריות והיה בבור עד יום השביעי, וזה שקר מעקרו, כי הכתוב הודיע בברור בספר דניאל (ו') הסבה אשר בעבורה השלך דניאל לבור האריות ולא לשום סבה אחרת. וכן הודיע שם שלא נתעכב דניאל שם בבור אריות רק לילה אחת. ובספר הנקרא אצלם ספר ראשון של מכבי, אין בו רק ספור מלחמות בני חשמונאי. וכן בספר הנקרא אצלם ספר שני של מכבי, רוב דבריו הם ענינים וספורים הנזכרים בספר יוסיפון. וכן מלחמות בני חשמונאי הנזכרים שם עד סוף הספר, כאשר זה ידוע למעינים בספרים ההם. הרי אתה הראית לדעת הסבה אשר בעבורה אלו הספרים הנקראים בלשון יון אפוכריפא אינם מקבלים אצלנו, ובזה בטלה גם הטענה הזאת עד שנעקרה מעקרה.

ומעתה אחל לכתב מעט מזער מהטענות אשר גם אנכי טענתי לחכמי הנוצרים.

#1.44 פרק מד

טענתי לנוצרים: הנה מצינו שלעתיד בזמן המשיח האמתי תהיה אמונה אחת ודת אחת בכל העולם, ככתוב: "בי נשבעתי יצא מפי צדקה דבר ולא ישוב, כי־לי תכרע כל־ברך תשבע כל־לשון" (ישעיהו מה, כג) וכתוב: "כי־אז אהפך אל־עמים שפה ברורה לקרא כלם בשם י'י' לעבדו שכם אחד" (צפ' ג, ט)

ואפלו אתם נוצרים מאמינים כן לפי שכתוב ב־יאן (פרק י', פסוק ט"ז) שיהיה עדר אחד ורועה אחד, שהרצון בו: בזמן העתיד תהיה אמונה אחת ומלך אחד בכל העולם. ואחר שהענין הזה מאמת ומקבל ממנו ומכם, עכשיו צריכין אנחנו לדעת ולהוכיח ג"כ מדברי הנביאים ע"ה איזה משלש דתות הנמצאות כהיום בעולם תשאר קימת לעתיד הבא. ר"ל: אם דת האמה הישראלית או דת האמה הנוצרית או דת האמה הישמעאלית, כי יתחיב שאם תשאר ותתקים אחת מהן בכל העולם שהשתים האחרות תתבטלו.

והנה מצינו בדברי הנביאים ע"ה פסוקים רבים מורים לקיום דת האמה הישראלית עם קיום שומריה ולאבדן שאר הדתות עם העדר שומריהן.

כתוב בנבואת ישעיה: "עורי עורי לבשי עזך ציון, לבשי בגדי תפארתך ירושלים עיר הקדש כי לא יוסיף יבא־בך עוד ערל וטמא" (ישעיהו נב, א)

הנך רואה שהכתוב קורא בשם ערל את האמה הנוצרית לפי שאינם נמולים ובשם טמא את האמה הישמעאלית שאעפ"י שהם נמולים הם טמאים לנפש אדם ובמדותיהם המגונות ומראים עצמם טהורים ברחיצת גופם חמש פעמים ביום. והזכיר שתי אלו האמות שהם אדום וישמעאל, לפי ששתי המלכויות האלו החזיקו בירושלים ומלכו בה ושתיהן נלחמות עליה מיום החרבן ועד עתה, וזה כובש אותה מזה. כי טיטוס שר הרומיים כאשר כבש את א"י והחריב את ירושלים בשנת ג"א תתכ"ח (3828) ליצירה, היתה אחר כך נכבשת ביד הרומיים בהנהגת הקסרים תק"ם (560) שנה, ואחר כך כאשר נתחדשה אמונת מחמד נביא ישמעאלים נתקבצו הערביים מבני ישמעאל וכבשו את א"י תע"ד (474) שנה, ואחר כך בימי אפיפיור הנקרא אורבנו השני נאספו הנוצרים ממלכות צרפת ואנגליה ואיטליה וכבשו את א"י פ"ה (85) שנים, החזיקו בה ואח"כ בשנת ד' אלפים וט' מאות וחמשה שנים (4905) בא מלך מצרים בחיל כבד מהישמעאלים על א"י וילכדו אותה מידי הנוצרים ותהי תחת יד מלך מצרים תכ"ה (425) שנה עד היום הזה שהיא שנת שע"ה לפרט אלף הששי. (5375) ומיום הגאלה העתידה ואילך ייעד הנביא שלא יבוא בה עוד ערל וטמא. ר"ל: אפלו אחד משתי האמות האלה, כל ימי עולם. וכן אמר יואל הנביא: "והיתה ירושלים קדש וזרים לא־יעברו־בה עוד" (יואל ד, יז) והזרים הם שתי אלה האמות, שהם אדום וישמעאל, שהיו באים ומושלים עליה מיום החרבן עד בוא זמן הגאלה העתידה.ועליהם אמר ג"כ הנביא ישעיה: "המתקדשים והמטהרים אל־הגנות אחר אחת בתוך אכלי בשר החזיר והשקץ והעכבר, יחדו יספו נאם־י'י'" (ישעיהו סו, יז)

הנך רואה שהנביא אמר: "המתקדשים והמטהרים אל־הגנות אחר אחת בתוך" על בני ישמעאל אשר קראום קדם בשם טמא, ואמר: "המתקדשים והמטהרים" מבנין התפעל, לפי שהם מראים עצמם קדושים ומטהרים ברחיצת גופם לפי מנהגם חמש פעמים ביום, והם אינם טהורים אלא טמאים הם ומטנפים במעשיהם הרעים ותאותיהם המגנות, ובפרט אחר שהם אוכלים כל טמאה מה תועיל טהרתם מבחוץ. וכמוהו: "יש מתעשר ואין כל מתרושש והון רב" (משלי יג, ז) אשר הרצון בו: יש מראה את עצמו עשיר ואינו כן כי אין לו כל, וכן יש מראה עצמו רש ואינו כן כי יש לו הון רב. ואחרים רבים מלבד אלה, שהן מסגלת בנין התפעל, להראות בעצמו דבר שאין בו ואחר כך אמר: אכלי "בשר החזיר והשקץ והעכבר" על בני אדום שהם הנוצרים האוכלים בשר החזיר, כי הישמעאלים אינם אוכלים אותו. ומ"ש: "יחדו יספו", ר"ל: שהישמעאלים והנוצרים אז יספו יחדיו במלחמות גוג ומגוג והזכיר בזה המקום ג"כ אבדן שתי אלה המלכיות לפי שהן גוברות בעולם בזמן ההוא, והיא מלכות הרביעית במראות דניאל ושתיהן נחשבות למלכות אחת, לפי שלא שלטה אחת מהן לבדה בעולם. אמנם על אמת ישראל, הנביא אמר שם: "והביאו את־כל־אחיכם מכל־הגוים מנחה לי'י' בסוסים וברכב ובצבים ובפרדים ובכרכרות על הר קדשי ירושלים אמר י'י', כאשר יביאו בני ישראל את־המנחה בכלי טהור בית י'י'" (ישעיהו סו, כ) ר"ל: שהגוים הנשארים באיים רחוקים שלא עלו למלחמה על ירושלים עם גוג ומגוג, בשמעם המגפה אשר יגוף י'י' את כל העמים אשר צבאו על ירושלים וכראות האות אשר ישים בהם, שנאמר שם: "ושמתי בהם אות" וגו'. והאות היא אשר אמר זכריה הנביא: "ועיניו תמקנה בחריהן ולשונו תמק בפיהם" (זכריה יד, יב) יביאו בני ישראל בכבוד גדול מנחה לי'י' להר הקדש ולירושלים. וכן גם על הגוים הנשארים אחר מלחמות גוג ומגוג הנלוים אל י'י' לשרתו ולאהבה את שם י'י' להיות לו לעבדים, אמר הנביא שם: "והיה מדי־חדש בחדשו ומדי שבת בשבתו, יבוא כל־בשר להשתחות לפני אמר י'י'" (ישעיהו סו, כג) ובנבואת זכריה כתוב: "והיה כל־הנותר מכל־הגוים הבאים על־ירושלם, ועלו מדי שנה בשנה להשתחות למלך י'י' צבאות ולחג את־חג הסכות" (זכריה יד, טז)

הנך רואה שהכתוב הודיע שכל הגוים הקרובים לירושלים יעלו מדי שבת בשבתו והרחוקים מהם יעלו לירושלים מדי חדש בחדשו והיותר רחוקים מהם מדי שנה בשנה. ואחר שדברי הנביאים מורים שכל הגוים הנשארים אז בזמן העתיד יהיו עולים לירושלים לשבתות ולחודשים ולחג את־חג הסכות, יראה בברור שלעתיד תהיה דת האמה הישראלית מקימת ומקבלת אפלו מהגוים כלם, הנשארים אז בזמן ההוא. וכן מה שכתוב שם בנבואת זכריה: "כה־אמר י'י' צבאות בימים ההמה אשר יחזיקו עשרה אנשים מכל לשנות הגוים, והחזיקו בכנף איש יהודי לאמר נלכה עמכם כי שמענו אלהים עמכם" (זכריה ח, כג) מורה כי לעתיד תהיה דת יהודית קימת. וכן ממה שכתוב שם: "והסרתי דמיו מפיו ושקציו מבין שניו ונשאר גם הוא לאלהינו" (זכריה ט, ז) וגו'. מודיע שאפלו הגוים ההם מאמת פלשתים שהיו רגילים לאכול דם ושקצים ובעלי חיים הטמאים לא יאכלום בזמן העתיד, כאשר העיד על זה המעתיק האחרון לנוצרים החכם סימון בודני בספר זכריה באורו על זה הפסוק, בגליון באמרו שלא יאכלו הדם ושאר שקצים המזהרים בתורה, וכאלו אמר שיהיו לאחדים עם עמי עכ"ל. וכבר זכרנו מזה הענין בפרק ט"ז ופרק ל"ה מזה החלק. וכן ממה שכתוב שם: "והיה י'י' למלך על־כל־הארץ, ביום ההוא יהיה י'י' אחד ושמו אחד" (זכריה יד, ט) הודיע הנביא שבימות המשיח אחר מלחמות גוג ומגוג יכירו וידעו כל הגוים שהשי"ת הוא המולך לבדו בכל העולם ומאז והלאה יקבלו גם הם עול מלכותו ית' עליהם ואז יהיה י'י' לבדו למלך על כל הארץ כמו שהוא ית' עתה נקרא מלך ישראל לבד, ככתוב: "כה־אמר י'י' מלך־ישראל וגאלו י'י' צבאות, אני ראשון ואני אחרון ומבלעדי אין אלהים" (ישעיהו מד, ו) לפי שהאמה הישראלית הם לבדם המקבלים עליהם עול מלכותו ית', אבל שאר האמות בזמן הזה עדין הם עובדים לנבראים מעלה ומטה והעובד לזולתו, הוא כופר בו ומכחיש מלכותו ית'. וכן הוא ית' נקרא עתה אלהי ישראל בלבד, ככתוב שם: "אכן אתה אל מסתתר, אלהי ישראל מושיע" (ישעיהו מה, טו) אבל על העתיד כתוב שם: "כי בעליך עשיך י'י' צבאות שמו, וגאלך קדוש ישראל אלהי כל־הארץ יקרא" (ישעיהו נד, ה) ר"ל: שלא תהיה עוד אדם בעולם שלא יכיר כי י'י' הוא אלהים אין עוד מלבדו, ולא תהיה אמונה ותורה אחרת בכל העולם רק אמונת השי"ת ותורתו. וכן ממ"ש: "ביום ההוא יהיה י'י' אחד ושמו אחד" (זכריה יד, ט) הודיע כי כמו שהוא ית' עתה אחד ושמו אחד בפי אמת ישראל לבד, כן יהיה לעתיד אחד ושמו אחד גם בפי כל האמות. ר"ל: שלא תהיה עוד בעולם שתי רשויות כאמונת יונים וסיעתם הנקראים מינים וכן אמונת השלוש כאמונת נוצרים, והוא אשר אמר המשורר דהע"ה: "כל־גוים אשר עשית יבואו וישתחוו לפניך אדני, ויכבדו לשמך" (תהילים פו, ט) ר"ל: שיבוא זמן שכל הגוים אשר עשית יכירו וידעו כי אתה י'י' עשיתם וישתחוו לפניך י'י' ולא לפני זולתך. וכן יכבדו לשמך לבד ולא לשום ילוד אשה ולא לשום נברא מהנבראים העליונים או התחתונים כאשר עשים אמות העולם עתה, ויעשו עד הזמן ההוא. וכן תמצא פסוקים אחרים הרבה בדברי הנביאים מבארים זה הענין אשר אנחנו בו. ר"ל: שבזמן ימות המשיח תהיה אמונה אחת בעולם והיא אמונת ישראל וכן יהיה מלך אחד מלך ומושל בכל העולם והוא המלך המשיח אשר אנחנו מקוים לביאתו, כאשר בארנו בפרק א' ובפרק ו' מזה החלק, ויתבאר ג"כ בדברי הא"ג ב־יאן פרק י' מחלק השני מזה הספר. ומזה יראה בבירור שאמונת ישראל היא לבדה אמתית והיא לבדה תשאר קים באחרית הימים שהוא זמן ימות המשיח האמתי המקווה כאשר נתבאר היטב מהוראת דברי הנביאים ע"ה.

#1.45 פרק מה.

טענה לנוצרים: הנה אם תרצו לדעת האמת אתכם, אם לאו צריכים אתם לעין באותן המקומות אשר כותבי הא"ג מביאים ראיה לדבריהם ממאמרי הנביאים ע"ה, אם מאמרי הנבואה מורים על ראיותם אם לאו. וכאשר תעינו בעיון שכלי אזי תראו ותבינו מהמאמרים הקודמים והמאחרים, שמאמרי הנבואה אשר הביאום כותבי הא"ג לראית אמונתם אינם מורים על ראיתם כלל וכלל והם להם לא לעזר ולא להועיל, כי הנביאים ע"ה באותן המאמרים אשר הנוצרים מביאים ראיות מהן לאמונתם לא כונו לסברתם הנבערה ולא עלו על לבם לעולם מה שהם בודים מלבם. וכן לפעמים כותבי הא"ג מביאים ראיה ומביאים המאמרים הנבואיים בחלוף ושנוי גדול ומהפכים דברי אלהים חיים לדעתם ואמונתם, ולפעמים מוסיפים לראיה להם על דברי הנביאים ולפעמים גורעים ממאמרי הנבואה דברים שהן כנגדם, ולפעמים כותבים דבר לראיה לאמונתם באמרם שהוא דבר נבואיי והדבר ההוא אינו נמצא בספרי נבואות כלל וכלל. וכן לפעמים אפלו בדברי ספורים, ר"ל: בדברים שאין לראיה לאמונתם, הם טועים בכתבם מאמרים נבואיים בחלוף מה שנכתבו בספרי הנבואה, וכל זה ממה שיורה שתורתם אינה אלהית אבל היא הנחית מאנשים ריקים ופוחזים טופלי שקר אשר לא היו בקיאים כלל בדברי התורה והנביאים וכ"ש בידיעת כונת מאמרים, כאשר אמתת זה הענין מתבאר היטב כאשר נזכיר הפסוקים ההם במקומם בדברי הא"ג בחלק השני מזה הספר, ואזכיר מקצתם.

הנה תמצא בהתחלת הא"ג בספור ייחוס ישו במטיאוס (פרק א', פסוק ח'): יורם הוליד את עזיהו, ולא מצינו כן בדברי הנביאים כי בדברי הימים כתוב: "יורם בנו אחזיהו בנו יואש בנו: אמציהו בנו עזריה בנו יותם בנו" (דה"א ג, יא־יב) כי עזריה הנזכר פה הוא עזיהו אבי יותם. ושני שמות היו לו. הנך רואה שמטיאוס חסר שלשה דורות, שהם: אחזיהו יואש אמציה, כאשר ראית וכאשר תראה עוד באר היטב אם תעין בספורי הדורות כלם בדברי הימים ב' מהתחלת סימן כ"ב עד סימן כ"ז. וידוע לכל משכיל שמטיאוס חסר אלו שלשה דורות בכונה, לפי שמצינו בדברי הנבואה מאברהם עד דוד י"ד (14) דורות, ומדוד עד יהויקים י"ז (17) דורות. לפיכך חסר אלו שלשה דורות כדי להשות המספרים עם מספר הדורות הקדומים י"ד (14) דורות, וכמו כן בדו מלבם לכתב מגלות בבל עד ישו י"ד (14) דורות, ועשה כן כדי שיוכל להטעות הנמשכים אחריו וכאלו הוא מודיע להם שלא באו אלו הדורות במספר מיחד, ר"ל: שלשה פעמים בי"ד (10) דורות במקרה רק בהשגחה האלהית מיחדת, כאשר הענין מובן שם מדברי מטיאוס. וכן תמצא שם בפרק הנזכר שמטיאוס אמר שנולד ישו מבתולה, לקים דברי הנביא: "הנה העלמה הרה וילדת בן וקראת שמו עמנו אל" (ישעיהו ז, יד) הנך רואה איך שהוא מביא ראיה לאמונתו מזה הפסוק אעפ"י שאין לו ממנו עזר כלל, לפי שזה הפסוק נאמר לאחז המלך שלא יפחד משני המלכים הבאים על ירושלים כאשר הענין מבאר שם במקומו בספר ישעיה (ז) ואם היה זה הפסוק אמר על ישו כפי סברת מטיאוס הנבערה, מה אות היה לאחז דבר שלא יהיה בימיו אלא אחר מותו יותר מת"ק (500) שנה. ואיך יתחזק לבו של אחז בזו האות אחר שלא יראה האות בעיניו. אמנם באר ענין הנבואה הזאת עם הוראות טעות נוצרים בזה הענין, תמצא בבאור מספיק בפרק כ"א מזה החלק הראשון.

וכן תמצא שם במטיאוס (פרק ב'): ויוקם יוסף ויקח את הנער ואת אמו בלילה וירד למצרים ויהי שם עד מות הורדוס, כדי שיתקים מ"ש האל ע"י נביאו: "וממצרים קראתי לבני" (הושע יא, א) הנך רואה שמזה הפסוק אין להם שום עזר לאמונתם, כי זה הפסוק אמרו הושע הנביא מפי השי"ת על כלל ישראל, ככתוב: "כי נער ישראל ואהבהו וממצרים קראתי לבני" (שם) והוא מה שכתוב בתורה: "ואמרת אל־פרעה כה אמר י'י' בני בכרי ישראל: ואמר אליך שלח את בני־ויעבדני" (שמות ד, כב־כג)

עוד תמצא שם בפרק הנזכר (מטיאוס א): וישלח הורדוס ויהרוג כל הילדים הנולדים משתי שנים ומטה בבית לחם ובכל גבוליה, אז נתקים מאמר ירמיה הנביא: "רחל מבכה על־בניה, מאנה להנחם על־בניה כי איננו" (ירמיהו לא, יד) הנך רואה שגם זה הפסוק אינו מורה על ראיתם כלל והוא להם לא לעזר ולא להועיל, וטעותם מבארת מהפסוקים הסמוכים אחריו, שנאמר: "ושבו מארץ אויב" (ירמיהו לא, טו) אמר: "ושבו בנים לגבולם", כי על הגולים לארץ אויב הכתוב מדבר לא על הנהרגים. והגולים הם עשרת השבטים הנקראים בכלל בשם אפרים, לפי שמלכם הראשון ירבעם היה משבט אפרים שהוא מבני רחל, לפיכך אמר: "רחל מבכה על בניה" (ירמיהו לא, יד)

ואם היתה הסברה כפי כונתם הנבערה על ילדי בית לחם יהודה הנהרגים, למה תבכה רחל עליהן והם אינם בניה רק בני לאה, והיה ראוי לכתב לפי כונתם, לאה מבכה על בניה. ובאור הנבואה הזאת עם הוראות טעות הנוצרים בזה הפסוק תמצא בבאור מספיק בפרק כ"ח מזה החלק הראשון.

עוד תמצא שם, בסוף פרק הנזכר: ויבוא וישב בעיר נצרת כדי שיתקים מה שנאמר ע"י הנביאים שיקרא שמו נוצרי. הנך רואה שגם שקר חלם מטיאוס כי בדה מלבו ראיה לאמונתו למר דבר כאלו הנביאים אמרוהו, והמאמר הזה בלתי נמצא בדברי הנביאים ע"ה כלל.

עוד תמצא שם (פרק ה', פסוק מ"ג): שמעתם ואהבת לרעך כמוך ותשנא את שונאך. הנך רואה שמטיאוס הוסיף מלבו על דבר השם אשר לא דבר י'י', כי לא מצינו בשום מקום בתורה ובדברי נבואה כתוב ותשנא את שונאך, אלא מצינו ההיפוך: "כי תפגע שור איבך או חמרו תעה, השב תשיבנו־לו: "כי־תראה חמור שנאך רבץ תחת משאו וחדלת מעזב לו, עזב תעזב עמו" (שמות כג, ד־ה) וכן מצינו: "לא־תשנא את־אחיך בלבבך, הוכח תוכיח את־עמיתך ולא־תשא עליו חטא: לא־תקם ולא־תטר את־בני עמך ואהבת לרעך כמוך, אני י'י'" (ויקרא יט, יז־יח) וכמו כן מצינו בספר משלי: "אם־רעב שנאך האכלהו לחם, ואם־צמא השקהו מים" (משלי כה, כא)

עוד תמצא שם (פרק כ"ג, פסוק ל"ה), אמר מטיאוס: הרגתם את זכריה בן ברכיה בין האולם למזבח. הנך רואה שגם בזה שקר העיד בחלוף דברי הנבואה, כי לא הרגו רק זכריה בן יהוידע הכהן, כאשר מבאר בדברי הימים (ב', כ"ד) והמעתיק האחרון סימון בודני תירץ שם בהעתקתו בדברי הימים בגליון באמרו: כי יהוידע וברכיה איש אחד היה ונקרא בשני שמות, וזה לו לטעות כי זכריה בן יהוידע הכהן נהרג בימי יואש מלך יהודה קדם החרבן הבית רנ"ד (254) שנה, אבל זכריה בן ברכיה התנבא בשנת שתים לדריוש הוא ארתחשסתא בן אסתר, והיא היתה שנת ע' (70) לחרבן הבית. הרי לך מהריגת זכריה הכהן עד נבואת זכריה שכ"ד (324) שנה. וא"כ אינו מן האפשר להיות שניהם איש אחד או שני השמות לאיש אחד, כי לא מצינו בשום מקום שיקרא יהוידע הכהן בשם ברכיה, כדברי המעתיק סימון בודני.

וכמו כן תמצא במרקוס (פרק ב', פסוק כ"ה): אמר ישו לפרושים הלא קראתם מה עשה דוד בהיותו רעב הוא ואנשיו אשר היו אתו אשר בא לבית י'י' בזמן אביתר הכהן ואכל לחם הפנים ויתן גם לאנשים אשר אתו מהלחם ההוא אשר היה אסור לאכול לשום אדם זולתו לכהנים. הנך רואה שגם מרקוס טעה בזה הענין והעיד שקר בחלוף דברי הנבואה, כי זה הענין היה בזמן אחימלך הכהן ולא בזמן אביתר ככתוב: "ויבא דוד נבה אל־אחימלך הכהן" (שמואל א כא, ב) וגומר. אבל אביתר היה בנו של אחימלך, ככתוב שם: "וימלט בן־אחד לאחימלך בן־אחטוב ושמו אביתר" (שמואל א כב, כ) ואז בא לבדו אל אחימלך ולא שום אדם אתו, ככתוב: "מדוע אתה לבדך ואיש אין אתך" (שמואל א כא, ב) ומה שאמר שם דוד לאחימלך: "ואת הנערים יודעתי אל מקום פלני אלמוני" (שמואל א כא, ג) אמר כן להעבירו בדברים. וכן אמר שם: המלך צוני דבר וגומר. וכמוהו (שמואל א כ"ז): על נגב יהודה ועל נגב הירחמאלי, כאשר זה הענין מבאר למעינים במקומו בספר שמואל. וכמו כן תמצא ב־יאן (פרק ג', פסוק ל"ד): אמר ישו לתלמידיו: מצוה חדשה אני נתן לכם שתהיו אוהבים זה את זה. גם זה הדבר אינו אמת, ר"ל: שתהיה אהבת אדם את חברו מצוה חדשה, אחר שצוה השי"ת בתורת משה באמרו: "ואהבת לרעך כמוך" (ויקרא יט, יח)

וכן תמצא באקטא אפוסטולורום (פרק ז', פסוק ד'): ואחרי יציאתו מארץ כשדים ישב בחרן, ומשם אחרי מות אביו הוליכו לארץ הזאת אשר אתם יושבים עליה. גם המאמר טעות מפרסם להם, כי אברהם אבינו יצא מחרן בעוד אביו חי, ואף אחרי צאת אברהם מחרן היה תרח בחרן מ' (40) שנים. וזה לך האות: כי תרח בן ע' (70) שנה הוליד את אברהם ואברהם בן ע"ה (75) שנים יצא מחרן, הנה בצאת אברהם מחרן היה תרח בן קמ"ה (145) שנה, אבל כל ימי תרח היה ר"ה (205) שנים, נמצא א"כ שאחרי יציאת אברהם מחרן היה תרח ס' (60) שנים, וכבר היה יצחק אבינו ל"ה (35) שנים במות תרח. ומה שהכתוב הקדים מיתת תרח ליציאת אברהם מחרן, הוא המנהג הכתוב לסים ענין אחד ואחר כך מתחיל ענין אחר, כאשר מצינו שהזכיר הכתוב מות אברהם קדם לידת עשו וכבר היו עשו ויעקב בני ט"ו (15) שנה במות אברהם, כי אברהם בן מאה שנה הוליד את יצחק בן ס' (60) שנה בלדת אותם, וכל ימי אברהם היו קע"ה (175) שנים, ורבים כיוצא באלה.

עוד תמצא שם בפרק הנזכר, (פסוק י"ד) וישלח יוסף ויקרא את אביו את יעקב ואת כל משפחתו למצרים בע"ה (75) נפשות, וירד יעקב ואבותינו למצרים וימותו שם ויוליכם לשכם ויקברו בקבר אשר קנה אברהם בכסף מבני חמור בן שכם. גם זה המאמר כלו טעות מפרסמת הן בדפוס קראקא הן בדפוס בריסקא, רק בדפוס ניסמרש כתוב: ע' (70) נפשות, והמעתיק סימון בודני תקנו מלבו והוא טעות אחת. הטעות השניה שיעקב לא נקבר בשכם רק במערת המכפלה בחברון. השלישית, שהאבות, ר"ל השבטים נקברו במצרים, זולת יוסף שנקבר בשכם בחלקת השדה אשר קנה יעקב מבני חמור אבי שכם במאה קשיטה. הד', שאברהם לא קנה את שכם רק מערת המכפלה. הה', שאברהם לא קנה אותה מבני חמור רק מעפרון החתי. הו', שחלקת השדה אשר בשכם, יעקב קנה אותה ולא אברהם. הז', שאמר מבני חמור בן שכם, היה לו למר אבי שכם, כאשר זה מבאר בספר בראשית (לג) ובסימן מ"ט ונ"ו בספר יהושע בסופו. בדיקה חוזרת לקטע למטה ארבע שורות

וכן נמצא בכתב פויל לרומים (פרק ט', פסוק כ"ד): כי הוא קרא אותנו לא לבד מהיהודים אלא גם מהגוים, כאשר כתוב בהושע: "קרא שמו לא עמי, כי אתם לא עמי ולא רחמה רחמה. "והיה במקום אשר יאמר להם לא עמי אתם יאמר להם בני אל־חי" (הושע ב, א) הנך רואה איך פויל מעור עיני הערלים בדבר זה, כי הם חושבים שאמות העולם נקראו קדם בשם לא עמי ובשם לא רחמה, ואחר כך יקראו בשם עמי ובשם רחמה. אבל מי שיקרא בספר הושע א' וב' יבין שלא כון הנביא רק לאמת ישראל כי בנטותם מאחרי י'י' נקראו לא עמי ולא רחמה, אבל בשובם אליו ית' יקראו בני אל חי ורחמה, ככתוב: "והיה מספר בני ישראל כחול הים אשר לא ימד ולא יספר והיה במקום אשר יאמר להם לא עמי אתם יאמר להם בני אל חי" (הושע ב, א) וכתוב שם: "אמרו לאחיכם עמי ולאחותיכם רחמה" ואין צריך להאריך בענין זה, כי הענין מובן מעצמו לכל מי שיקרא מהתחלת הספר הושע עד סימן ג'. \*\*ביקורת חוזרת הקטע הזה מלמעלה

עוד תמצא שם בפרק הנזכר (פסוק ל"ג): כאשר כתוב הנני יסד בציון אבן נגף וצור מכשול כל המאמין אליו לא יבוש. הנך רואה שגם בזה הפסוק שקר העיד שאעפ"י שערבבו משני פסוקים, כי כתוב בישעיה: "והיה למקדש, ולאבן נגף ולצור מכשול לשני בתי ישראל לפח ולמוקש ליושב ירושלם" (ישעיהו ח, יד) ושם כתוב: "לכן כה אמר אדני אלהים הנני יסד בציון אבן, אבן בחן פנת יקרת מוסד מוסד המאמין לא יחיש" (ישעיהו כח, טז)

וכן תמצא שם (פרק י', פסוק י"א): כי הכתוב אמר: כל המאמין אליו לא יבוש. וג"כ תמצא בכתב ראשון של פטיר (פרק ב', פסוק ו'): ע"כ רמז הכתוב הנני יסד בציון אבן בחן פנת יקרת המאמין אליו לא יבוש. הנה תראה ותבין איך הם מזיפים הפסוקים להביא ראיה לאמונתם המשבשת.

עוד תמצא שם (פרק י', פסוק ו'): הכתוב אמר אל תאמר בלבבך מי יעלה השמימה, הרצון בו: להוריד את ישו ממרומים. וכן מי ירד למעמקים, הרצון בו: להעלות את ישו מהמתים, אבל מה אמר: קרוב אליך הדבר בפיך ובלבבך היא דבר האמונה אשר אנחנו מדברים, עכ"ל.

אתה המעין תראה איך פויל מעות הפסוקים ומעור עיני הפתאים אשר לא ראו אור התורה האלהית כי אפלו איש נוצרי כאשר יעין באלו הפסוקים מיד יבין זיוף הוראותיו וידע כי הכתוב מדבר במצות התשובה שהיא מצוה כוללת, כי אחר שאמר: "כי תשוב אל־י'י' אלהיך בכל־לבבך ובכל־נפשך" (דברים ל, י) מיד אמר: "כי המצוה הזאת אשר אנכי מצוך היום, לא־נפלאת הוא ממך ולא־רחקה הוא: לא בשמים הוא, לאמר מי יעלה־לנו השמימה ויקחה לנו וישמענו אתה ונעשנה" (דברים ל, יא־יב) הרצון באלו מאמרים: שהשי"ת הודיע לנו גודל מצות התשובה עם קלות מציאותה לפי שהדברים יקרי הערך הם קשי ההשגה תמיד, אבל מצות התשובה אעפ"י שגדל מעלתה ויקרתה מ"מ קלה ההשגה מאד, ככתוב שם: "כי־קרוב אליך הדבר מאד, בפיך ובלבבך לעשתו" ר"ל: שהענין התשובה תלוי בודוי הפה ובחרטת הלב, כאשר זה ידוע למבינים. וכן תמצא כתוב בכתב שלוח ליהודים (בפרק י', פסוק ח'): אמר זבח ומנחה לא־חפצת אבל גוף יצרת לי. הנך רואה איך הוא מזיף הפסוקים, כי כתוב בספר תהלים: "זבח ומנחה לא־חפצת אזנים כרית לי" (תהילים מ, ז) וגו'. הרצון בו: לשמע בקולו ית', כי זה הוא המכון מאתו ית', ככתוב במעמד הר סיני: "ועתה אם־שמוע תשמעו בקלי ושמרתם את־בריתי, והייתם לי סגלה מכל־העמים כי־לי כל הארץ" (שמות יט, ה) וכן הוא אמר בירמיה: "כי לא־דברתי את־אבותיכם ולא צויתים ביום הוציאי אותם מארץ מצרים, על־דברי עולה וזבח: כי אם־את־הדבר הזה צויתי אותם לאמר שמעו בקולי" (ירמיהו ז, כב־כג) וכתוב: "החפץ לי'י' בעלות וזבחים כשמע בקול י'י', הנה שמע מזבח טוב להקשיב מחלב אילים" (שמואל א טו, כב) אבל הקרבנות הם רפואה למדוי הסרבנות, כ"א לא היו חוטאים לא היו צריכים להביא קרבן כי שלא יאכל אדם דבר שיזיקנו מה צרך בשמים ורפואות. והמזיף כון בכתבו: אבל גוף יצרת לי, להביא ראיה לאמונתו המשבשת שגופו של ישו נקרב תמור זבח ומנחה, כאשר הודיע שם בפסוק העשירי מפרק הנזכר.

אלו הם קצת ממאמרי הנבואות אשר כותבי הא"ג מביאים מהם ראיות לאמונתם בחלוף כונת הנביאים וכן קצת מאמרים מזיפים המחלפים מהם, כפי מה שהראית לדעת. וזולת אלה תמצא בספרי הא"ג אשר לא הזכרנום כאן ליראת האריכות, וכבר הזכרו קצת המאמרים עם הדומים להם בזה החלק הראשון וקצתם נזכיר ג"כ בחלק השני מזה הספר בכלל טענותיו על ספ רי הא"ג. וכבר ראיתי שקצת מחכמי הנוצרים הרגישו בקצת מאלו הספיקות העצומות ויחתרו להשיבן אל יבשת התרוצים ולא יכולו.

וכן ראיתי מאמר אחד למרטין לוטר בלשון לטין אשר הזכירו סימון בודני בפרושו אשר עשה על הא"ג ותרגומו בלשון פולניה, ואמר זה הלשון מרטין לוטר: "אמנם הראיות אשר הביאו כותבי הא"ג מלדת העלמה ובכיות רחל וקריאת הבן ממצרים וראיות אחרות הדומות להן הנזכרים בא"ג הנה הן טובים להזכיר ולא להתוכח" עכ"ל. וכתב סימון בודני: המכון מזה המאמר הוא שהראיות שהן והדומות להן, טובות הן להזכיר לבד לנוצרי ולא להתוכח עם היהודים, כי היהודים יוכיחו מדברי הנביאים שלא כונו הנביאים באותם הפסוקים כפי סברת כותבי הא"ג כלל וכלל.

#1.46 פרק מו

טענה לנוצרים: הנה מצינו בדברי הנביאים שהגוים שונאי ישראל הצוררים והמציקים להם יענשו ענש גדול מאת השי"ת. וכבר נתאמתו דבריהם שלא ראינו שום מלך ואדון שהיה צורר ליהודים או מציק ומזיק להם שימלט מקצפו של השי"ת, כי אעפ"י שהוא ית' מיסר ומכה אותם בעבור עונותיהם מ"מ אינו רוצה שיכם אחרים וע"כ מעניש המכים אותם ענש נפלא אשר לא ישער כאשר עשה לפרעה ולסנחרב ולנבוכדנצר ולהמן וזולתם. כי אעפ"י שבני ישראל חטאו מלפני השי"ת והרבו לפשע והגלו לארץ אויביהם, עכ"ז הם נקראים עמו ונחלתו של השי"ת כי לא מאסם לכלותם לגמרי רק ליסרם ולענותם כדי שישובו אליו ולכן לא הפר בריתו אתם, לפי שהוא ית' נקרא אלהיהם בכל מקום שהם, ככתוב: "ואף גם־זאת בהיותם בארץ איביהם לא־מאסתים ולא־געלתים לכלתם להפר בריתי אתם, כי אני י'י' אלהיהם" (ויקרא כו, מד) ואם חטאו מרוב העשר והטובה בזמן המלכות בהיותם על ארצם הרי לקו מדה כנגד מדה שהפסידו את הארץ הטובה וירדו ממלכות לעבדות וממעלה אל השפלות ומעשר אל העוני. והם באמת דומים לאחד מעבדי המלך בשר ודם ומאילי הארץ כי איש כזה אעפ"י שיפסיד מסבה מהסבות ארצו ונחלתו, מ"מ לא יפסיד כבודו ומעלתו כי יקרא עבדו של מלך עד יום מותו והרשות ביד המלך ליסרו ולהכותו אם יחטא לו כדי רשעתו. אבל אם יבוא אדם אחר ויכה אותו בלתי רצונו וגזירתו, הלא ייסרוהו המלך בחרון אפו וחמתו ויקח ממנו נקמתו כאשר באזנינו שמענו ובעינינו ראינו ספורים נדפסים בספרי הנוצרים איך בארץ אנגלטירא (אנגליה) נעשו נקמות גדולות באלה הזמנים ועוד היום הורגים במיתות משנות כל כומרי אמונת "פופישט דרומי" וכל המאמינים והנמשכים אחר האמונה ההיא, וכנגדן עושין כמו כן בארצות ספרד וצרפת שהורגים במיתות משנות לכל המאמינים והנמשכים אחרי הוראות "מרטין לוטר" אשר השומע השמועה ההיא תסמר שערת בשרו. וכל זאת להם תחת עונותם, כי באלו השלש מלכיות הנזכרים שפכו דמים רבים של אמת ישראל בעלילות שקר וגזירות ושמדות עד אשר גרשום מארצותם ולא נשאר בהם עד אחד, מה שלא נעשה כן בכל שאר ארצות אשר אנחנו היהודים המתגוררים בארצם ומיסרים ומענישים המרעים המזיקים להם, ומחזיקים ידי היהודים בכתבי קיומיהן, כדי שיוכלו לשבת בארצותם בשלום ושלוה. כי מלכי אלו הארצות ושריהם השי"ת ירבה שלומם, הם אוהבי חסד ומשפט לפיכך אינם עשים עול וחמס ליהודים המתגוררים בארצותם, לפיכך נתן השי"ת שלום ושלוה ביניהם ואפלו המאמינים אמונות חלוקות אין צוררים קצתם לקצתם, כאשר אתה רואה היום. ואמנם הפסוקים הנמצאים במאמרי הנבואה המורים והמיעדים שהגוים אויבי ירושלים ושונאיו הרודפים אחריהם והמרעים והמזיקים להם, יענשו ענש גדול מאת השי"ת. אלו הם: בתורה: "והסיר י'י' ממך כל־חלי, וכל־מדוי מצרים הרעים אשר ידעת לא ישימם בך ונתנם בכל שנאיך" (דברים ז, טו) ושם: "ונתן י'י' אלהיך את כל־האלות האלה, על־איביך ועל־שנאיך אשר רדפוך" (דברים ל, ז) ובנביאים: "הן יבשו ויכלמו כל הנחרים בך, יהיו כאין ויאבדו אנשי ריבך: תבקשם ולא תמצאם אנשי מצתך, יהיו כאין וכאפס אנשי מלחמתך" (ישעיהו מא, יא־יב) ושם: "שבי דומם ובאי בחשך בת־כשדים, כי לא תוסיפי יקראו־לך גברת ממלכות: קצפתי על־עמי חללתי נחלתי ואתנם בידך, לא־שמת להם רחמים על־זקן הכבדת עלך מאד" (ישעיהו מז, ה־ו) ושם: "והאכלתי את־מוניך את־בשרם וכעסיס דמם ישכרון וידעו כל־בשר כי אני י'י' מושיעך וגאלך אביר יעקב" (ישעיהו מט, כו) ובירמיה: "קדש ישראל לי'י' ראשית תבואתה, כל־אכליו יאשמו רעה תבא אליהם נאם־י'י'" (ירמיהו ב,ג) ושם: שפך חמתך על־הגוים אשר לא־ידעוך ועל משפחות אשר בשמך לא קראו, כי־אכלו את־יעקב ואכלהו ויכלהו את־נוהו השמו" (ירמיהו י, כה) וכן הוא בתהלים: "שפך חמתך אל־הגוים אשר לא־ידעוך ועל־ממלכות, אשר בשמך לא קראו: כי אכל את־יעקב ואת־נוהו השמו" (תהילים עט, ו־ז) ושם בירמיה: "לכן כל־אכליך יאכלו וכל צריך כלם בשבי ילכו, והיו שאסיך למשסה וכל־בזזיך אתן לבז" (ירמיהו ל, טז) וביואל: "וקבצתי את־כל־הגוים והורדתים אל־עמק יהושפט, ונשפטתי עמם שם על־עמי ונחלתי ישראל אשר פזרו בגוים ואת־ארצי חלקו" (יואל ד, ב) עם שאר הפסוקים הסמוכים לו עד "כי י'י' דבר" ושם בסוף הספר: "מצרים לשממה תהיה ואדום למדבר שממה תהיה, מחמס בני יהודה אשר־שפכו דם־נקיא בארצם" (יואל ג, יט) ובעובדיה: "מחמס אחיך יעקב תכסך בושה, ונכרת לעולם" (עובדיה א, י) עם שאר הפסוקים הסמוכים לו עד סוף הספר. ובצפניה: "לכן חי־אני נאם י'י' צבאות אלהי ישראל כי מואב כסדם תהיה ובני עמון כעמרה ממשק חרול ומכרה־מלח ושממה עד־עולם שארית עמי יבזום ויתר גוי ינחלום: זאת להם תחת גאונם, כי חרפו ויגדלו על־עם י'י' צבאות" (צפניה ב, ט־י) ובסוף הספר: "הנני עשה את־כל־מעניך בעת ההיא, והושעתי את־הצלעה והנדחה אקבץ ושמתים לתהלה ולשם בכל־הארץ בשתם" (צפני' ג, יט)

ובזכריה: "וקצף גדול אני קצף על־הגוים השאננים, אשר אני קצפתי מעט והמה עזרו לרעה" (זכריה א, טו). ושם: "כי כה אמר י'י' צבאות אחר כבוד שלחני אל־הגוים השללים אתכם, כי הנגע בכם נגע בבבת עינו: כי הנני מניף את־ידי עליהם והיו שלל לעבדיהם, וידעתם כי י'י' צבאות שלחני" (זכריה ב, יב־יג)

ובכתובים, תהלים: "שפך חמתך אל הגוים" (תהילים עט, ו) וגו', "כי אכל את־יעקב, ואת נוהו השמו" (תהילים עט, ז) ומזמור: "אלהים אל־דמי־לך" (תהילים פג, ב) וגו'. וכן תמצא כיוצא באלה המאמרים גם בנבואת יחזקאל (פרקים כה ו־כו ו־לה) מתחלתם עד סופם. וכן (פרק לו) מתחלתו עד "ויהי דבר י'י' אלי לאמר" (יחזקאל לו, טז) עין שם במקומם, כי לא רציתי לכתבם מיראת האריכות.

#1.47 פרק מז.

טענה לנוצרים: יש לשאול מהם: מה שאתם אמרים שעשו היהודים לישו הנוצרי שפטים כגון: ענויים וצליבה אם מרצונו עשו לו כל מה שעשו או משלא רצונו.

אם ישיב הנוצרי ויאמר: מרצונו עשו לו, נאמר: הלא העשה רצון האל הוא מוצא חן בעיניו, לפיכך חיב כל אדם להשתדל לעשות רצון האל ית', כמ"ש דהע"ה: "לעשות רצונך אלהי חפצתי" (תהילים מ, ט) ואמר שם: "למדני לעשות רצונך" (תהילים קמג, י) וכתוב בעזרא: "ועתה תנו תודה לי'י' אלהי אבתיכם ועשו רצונו" (עזרא י, יא)

מצרף לזה: אחר שהיה רצונו בכך, א"כ למה היה מתעצב ומתחנן לאל קדם שנתפס שיעביר ממנו הכוס ההוא, ככתוב במטיאוס (פרק כ"ו, פסוק ל"ט), וזה לשונו: "וכאשר עבר ישו מעט מהם נפל על פניו ויתחנן ויאמר: אבי אם יהיה מן האפשר שיוסר זה הכוס ממני, אבל לא כאשר אני רוצה אלא כאשר אתה רוצה" עכ"ל.

וכן אחר שנתפס צעק בקול גדול ויאמר: אלי, אלי, למה עזבתני. ככתוב (שם פרק כ"ז, פסוק מ"ד) וזה המאמר גם כן מוכיח שהאב והבן אינו אחד, אחר שאין רצון האב כרצון הבן. ואם ישיב הנוצרי ויאמר: שלא מרצונו אלא בעל כרחו עשו לו מה שעשו, אזי נאמר לו: א"כ איך אתה קורא אותו בשם אלהים אחר שהוא סובל יסורים בהכרח ולא יכול להציל עצמו מיד אויביו, ואיך יציל הבוטחים בו ולא יכול עצמו להציל מיד אויביו.

אפלו מרע"ה בדברו עם השי"ת קרן עור פניו עד שהיו יראים כל ישראל אפלו אהרן אחיו מגשת אליו עד שקרא אליהם משה, ולפיכך היה נותן על פניו מסוה, ככתוב (שמות, ל"ד) ואם היה המורא הגדול כזה למשה שהיה עבד י'י' ונביאו, למי שאתם קוראים אותו בשם אלהים ומיחסים לו שם אלהות יתחיב להיות לו מורא יותר גדול על אחת כמה וכמה. אם היה הוא אלהים, כפי דבריכם ואמונתכם, איך בני אדם לא יראו ממנו אבל החזיקו בו והכהו ופצעוהו עד שהרגוהו במיתה משנה. ועל כיוצא בו נאמר על נגיד צור, יחזקאל: "האמר תאמר אלהים אני לפני הרגך, ואתה אדם ולא אל ביד מחלליך" (יחזקאל כח, ט).

# #1.50 פרק נ

טענה לנוצרים: הנה אתם אמרים שהא"ג שלכם הוא תורה חדשה נתונה לכם מישו נוצרי תמורת תורת משה, א"כ אין ראוי לכם להוסיף עליו ולא לגרע ממנו כאשר כתוב בתורת משה. וכן מצינו בא"ג שלכם בסוף חלומות יאן הנקרא בלשונכם "אפוליפסים" אשר הם סוף וחתימת כל ספרי הא"ג, כי שם מקלל בקללות נמרצות את המוסיף על ספרי הא"ג ואת הגורע מהם אפלו דבר אחד, כאשר זה הענין מבאר שם במקומו באר היטב. והנה אנחנו רואים שאתם מוסיפין עליו וגורעין ממנו במקומות רבים, ר"ל: שאתם עושין מה שלא צוה אתכם ואינכם עושים מה שנצטויתם ממנו ומשלוחיו. והדברים שאתם מוסיפים מלבכם על דברי הא"ג הם אלו:

הא', כי לא מצינו בא"ג שום הוראה לאמונת השלוש כפי מה שאתם מאמינים היום, אבל מצינו שם כמה הוראות סותרות אמונת השלוש כאשר הזכרנו בפרק י', ועוד נזכירם בטענות על דברי הא"ג במקומותיהם.

הב', שלא מצינו בשום מקום שקרא ישו עצמו אלוה אבל הוא מיחס האלוהות והכוח והיכולת הבלתי בעל תכלית אל האל ית' וקרא את עצמו בן אדם ושלוחו של אל יתברך, כאשר מבאר בפרק הנזכר, ואתם מוסיפים על דבריו וקוראים אותו אלוה.

הג', ישו לא צוה לעשות עצבים ופסילים להשתחות להם אלא הזהיר בזה באזהרות גדולות, ואפלו הב"ח הנזבחים לפסילים הזהיר לתלמידיו ושלוחיו מאכילתם, ואתם עשים עצבים ופסילים ועובדים ומשתחוים להם. וא"ת שהעצבים והפסילים הם נעשים לזכר הקדשים והקדשות ולא להתפלל אליהם, תוכל למר כן על עצבי המתכות ועל פסילי עץ ואבן, אבל לא תוכל להכחיש שאתם כורעים ומשתחוים לפסילי הלחם ומתפללים אליהם ואומרים על כל אחד ואחד מהם שהוא אלהיכם.

הד', ישו לא צוה לכם לשנוא את היהודים ולנקום נקמתו מהם, אלא עוד בקש מהאל ית' שיסלח להם, ככתוב בלוקס (פרק כ"ג, פסוק ל"ד) אמר ישו: אבי סלח להם כי אינם יודעים מה הם עשים. אבל רשעי אמונתכם מוסיפים מדעתם מה שלא נצטוו ועשים הפך רצונו ששונאים אותנו ונוקמים נקמתו ממנו בעלילת שקר וכזב על לא חמס בכפינו.

ואמנם הדברים אשר אתם גורעים מדברי הא"ג, ר"ל: שאינכם מקימים אותם אלו הם:

הא', כי ישו צוה לכם למכר נחלתכם וכל מה שיש לכם ולפזר לעניים ככתוב במטיאוס (פרק י"ט, פסוק י"ו) ובלוקס (פרק י"ח, פסוק כ"ב) ואני לא ראיתי שום נוצרי שיעשה כן.

הב', ישו צוה לכם ואמר אהבו אויביכם ועשו טובה לשונאיכם, ברכו את המקללים אתכם והתפללו בעד החומסים אתכם. למכה אותך על הלחי האחת תן לו גם השנית, והלוקח מלבושך החצוני אל תמנע ממנו גם הפנימי וכו', ככתוב בלוקס (פרק ו', פסוק ל"ח) ובמטיאוס (פרק ה', פסוק ל"ט), ואתם אינכם מקימים גם את זאת הצואה כלל.

הג', שלוחי ישו כלם בעצה ובהסכמה אחת הזהירו שלא לאכל דם והנחנקים מב"ח ככתוב באקטא אפוסטלורום (פרק ט"ו, פסוק ב' ובפרק כ"א, פסוק כ"ח) אינכם מקימים זאת האזהרה כלל וכלל, ואוכלים הדם והנחנקים והב"ח ואינכם מקימים וחוששים לאזהרות השלוחים והוראותיהם כאשר הזכרנו בפרק הקדם. ואחר אשר הוכחנו בראיות ברורות שאתם מוסיפים על דברי הא"ג וגורעין מהם, א"כ מי יתן ואדע במה תוכלו לפי דעתכם להנצל ולהמלט מהקללות הנמרצות הכתובות בחתימת הא"ג.

אלו הן קצת מהטענות אשר אנחנו טוענים לנוצרים נגד אמונתם ודבריהם. אכן שאר הטענות אשר אנחנו ג"כ טוענים כנגדם כבר הם כלולות ומזכרות בתוך דברי תשובותינו לטענותיהם, והאחרות נזכיר אותם בחלק השני מזה הספר בטענותינו על דברי הא"ג כאשר תחזינה עיני המעינים. ואל יאשימני המעין אם הבאתי מאמר אחד מדברי הנביאים ומדברי כותבי הא"ג בשני מקומות או בשלשה ויותר, כי לא הבאתים להכפיל המאמרים שלא לצרך, אלא הבאתי מאמר אחד במקום אחד להוכיח ענין אחד ואותו המאמר בעצמו הבאתי גם כן במקום אחר להוכיח ענין אחר כאשר יתבאר למשכילים ולמעינים היטב ודוק.

**ובזה נשלם** החלקהראשון

**בעזרת** האל **הבורא אחרון ו**ראשון**.**

**[חלק שני]**

#2.0 הצעה

אמר המחבר: ידוע ומפורסם לכל שהנוצרים אומרים שהא"ג היא תורה חדשה נתונה להם מישו הנוצרי, אבל אנחנו לא מצינו בשום מקום באון־גליון שיאמר שנתן ישו תורה חדשה. אמנם מצינו ההפך שהוא בעצמו צוה לשמור המצות הכתובים בתורת משה, ואומר עליה שהיא נצחית קיימת לעד לעולם ושאי אפשר לה להבטל בשום זמן מהזמנים, כאשר בארנו בפ' י"ט. וכן כל הראיות שהנוצרים מביאים לדבריהם בזה הענין, כבר בטלנום בראיות אמיתיות בפ' י"ט ובפ' כ' וכ"ד וכ"ט ול' מהחלק הראשון מזה הספר. וידוע ג"כ שא"ג נכתב בימי הקיסר קוסטנטין לאחר ש' שנה למיתת ישו כאשר בארנו בפר' ב' מהחלק הא', א"כ אחר שהתורה החדשה לפי דעתם לא היתה כתובה עדיין בימי ישו, איך היה נותן להם.

וכן החכם ירונימוס המעתיק בהקדמתו על ספר הא"ג, כתב שמרקוס ולוקש כתבו דברים אשר שמעו מאחרים. ונראה שכוונתו בזה המאמר היא להודיע שאלו השנים כתבו הא"ג אחרי זמן רב למיתת ישו, לפי שלא היו עדיין בעולם בזמן ישו. לפיכך גם עדותן מסופקת ואינה אמיתית, אחרי שהם מעידים בדברים שלא ראו בעיניהם ולא ידעו בידיעה נאמנה, רק לשמוע אוזן לבד. והראייה האמיתית ע"ז הענין, שכותבי ספרי הא"ג קצתם סותרים דברי קצתם ואינם מסכימים זה עם זה בדבריהם בהרבה מקומות וענינים.

מצורף לזה: שדבריהם אינם מתפרשים עם דברי הנביאים ע"ה ברוב מקומות. ואפילו הפסוקים שהם מביאים לראיות לדבריהם ולאמונתם, כותבים אותם בחלוף ממה שהם כתובים בדברי הנביאים וכן בהפך הכוונה שנאמרו עליה במקומו, כאשר בארנו קצת בפרקים הקודמים ובפרט הכוונה שנאמרו עליה במקומו, כאשר בארנו קצת בפרקים הקודמים ובפרט בפרק מ"ה מהחלק הא', ויתבארו קצתם ג"כ בזה החלק הב' כל דבר ודבר במקומו. וכל זה מורה שא"ג שקוראים אותו הנוצרים תורת ישו, אינה תורה אלקית כדבריהם, אלא היא הנחיית מאנשים ריקים ופוחזים שלא היו בקיאים בספרי הקודש ובכוונת הפסוקים. א"כ נראה מזה שאין האמת אתם וכי שקר נחלו מאבותם.

**מטיאוס**

#2.1 א'. פרק א' בהתחלתו כתב ספור יחוס ישו הנוצרי ומיחס את יוסף בעלה של מרים לשלמה בן דוד, ומסים היחוס באמרו: "אליהוד הוליד את אליעזר, אליעזר הוליד את מתן, מתן הוליד את יעקב, יעקב הוליד את יוסף בעל מרים אשר נולד ממנה ישו הנקרא משיח. כלל הדורות מאברהם עד דוד י"ד דורות ומדוד עד גלות בבל י"ד דורות ומגלות בבל עד משיח י"ד דורות" עכ"ל. אבל בלוקס בסוף פרק ג' מצינו שכתב יחוס ישו באפן אחר בלתי מסכים למה שכתוב במטיאוס כי הוא מיחס את יוסף בעלה של מרים לנתן בן דוד, ואומר כי ישו בן יוסף בן עלי בן מתת בן לוי בן מלכי וכו'. ונמצא כפי ספור מטיאוס מאברהם אבינו עד ישו הנוצרי מ"ב (42) דורות, אבל כפי ספור לוקס תמצא נ"ו (56) דורות. וכן תמצא כאן במטיאוס טעות מפרסמת בתוך יחוסי בית דוד כי כתב שם יורם הוליד את עזיהו, הרי חסר שלשה דורות שהם: אחזיה, יואש אמציה כאשר תראה ביאר היטב בדברי הימים א' ג'. וכן בסדר הספורים בדברי הימים ב' כ"ב תמצא כן. ונ"ל, כי בכונה חסר שלשה אלו הדורות, כדי שיהיה לחלק לשלש פעמים י"ד דורות, כי שלש פעמים י"ד הוא מ"ב דורות. ושנוי היחוסים המשבשים ההם אינם אלא ליוסף ולא לישו כי הם אומרים שמעולם לא ידע יוסף את מרים לא קדם לידת ישו ולא אח"כ ולפי זה אין יחוס יוסף מועיל לישו כלום. ויחוס מרים ג"כ בלתי נודע אצלם, א"כ לשוא טרחו כותבי היחוסים ההם, כי צללו במים אדירים והעלו חרס בידם. וכבר ראיתי לקצת חכמי הנוצרים שמשיבים לזאת הקשיא באמרם: כי לוקס אינו סותר דברי מטיאוס שניהם מודיעים יחוס אחד, כי שניהם כתבו את זרובבל בן שאלתיאל ואם אינם מסכימים בקצת השמות הוא לפי שזה מפרסם וידוע באנשי יחוס והמעלה מהעברים שיש להם בשנים ובשלשה שמות כמו: שלמה, ידידיה, עזיהו, יהויכין, יכניה, ע"כ דבריהם.

אבל תשובתם זאת מבארת הבטול, לפי שכתב את נתן אחיו של שלמה. ואם שניהם זכרו ביחוסם את זרובבל בן שאלתיאל, תראה שאינו מכון במספר הדורות, כי לפי מטיאוס מדוד עד זרובבל י"ח דורות. ולפי ספור לוקס, מדוד עד זרובבל כ"ג דורות. וכן מאברהם אבינו עד ישו נוצרי, לפי ספור מטיאוס מ"ב דורות ואם היו שניהם מספרים בחלוף שמותם יחוס אחד, היו הדורות שוים במספר אחד.

מצרף לזה: שלא מצינו בשנים ובשלשה שמות בכלם רק בקצתם. הלא תראה מאברהם אבינו עד דהע"ה לא נשתנו שמות הדורות וגם לא נתחלף מספרם בספורי שניהם. וקצת מחכמי הנוצרים בראותם בטול התשובה הזאת בדו מלבם תשובה אחרת, והיא זאת: שמטיאוס הודיע יחוס יוסף אבל לוקס הודיע יחוס מרים שהיתה ג"כ מזרע דוד ונתן בנו, והתחיל ליחסה בשם יוסף בעלה לפי שהבעל עם אשתו במדרגת גוף אחד, ככתוב: "ודבק באשתו והיו לבשר אחד" (בראשית ב, כד). כן כתב מרטין צחוויץ בספר "דיאלוגו" שלו (בדף קנ"ג), אחר שבטל התשובה הקודמת. גם בזאת התשובה מבארת בטולה לכל מי שיעין בלוקס פרק ג', כי שם מודיע בברור כי לוקס לא כון אלא להודיע יחוס ישו מיוסף. ולפי דעתם, שאומרים שיחסו מאמו, היה לו לכתב: ישו בן מרים בת עלי בן מתת וכו', ואז היה מודיע הענין בברור בלתי טעות. וזה היה הכרח ללוקס שלא לכתב כן.

ומ"ש: שהבעל עם אשתו במדרגת גוף אחד, ככתוב: "ודבק באשתו והיו לבשר אחד" (בראשית ב, כד). זהו לענין אהבה והקרבה לא לענין היחוס, כי אין להם שום עדות בשום מקום שיכתב יחס האשה ע"ש בעלה. וכדי שלא יהיה פתחון פה והוכחה לנוצרים המשיבים זאת התשובה, לא נזכר שם מרים באותו פרק כלל.

#2.2 ב'. פרק א', פסוק כ"ב, אומר שנולד ישו מבתולה לקים: "הנה העלמה הרה וילדת בן וקראת שמו עמנואל" (ישעיה ז, יד) עכ"ל. דע לך אתה המעין, כי כבר כתבתי בפרקים רבים מהחלק הראשון מזה הספר, שמנהג הנוצרים בא"ג ובשאר ספרים שלהם להביא ראיות לדבריהם ואמונתם מקצת פסוקי הנביאים אשר אינם מורים על אמונתם כלל, כאשר הם מביאים גם בזה המקום פסוק "לכן יתן אדני הוא לכם אות, הנה העלמה הרה וילדת בן" (ישעיה ז', יד) אשר נאמר לאות לאחז מלך יהודה שלא יפחד משני המלכים הבאים להלחם על ירושלים, הם מביאים לראיה להם להורות כי ישו נולד מבתולה. ואם היה הפסוק נאמר על ישו כפי סברתם הנבערה, מה אות היה לאחז דבר שיהיה ימים רבים אחר מותו יותר מת"ק (500) שנה, ואיך יתחזק לבו של אחז בזו האות אשר לא יהיה בימיו. ובאור הענין הנבואה ההיא עם הוראות טעות הנוצרים בזה הענין, תמצא באריכות בפרק כ"א מהחלק הראשון, ע"כ לא ראיתי להכפיל המאמרים כאן.

#2.3 ג'. פרק א' בסופו: ויקח יוסף את אשתו ולא ידעה עד ילדה את בנה הבכור ויקרא את שמו ישו, עכ"ל. הנה מאמר ולא ידעה עד אשר ילדה נראה שאחר הלידה ידעה, ומאמר את בנה הבכור נראה כי היה לה בנים אחרים כי לא יקרא הבכור אלא בצרף אחיו הנולדים אחריו והם: יעקב, יוסף, שמעון ויהודה, כאשר כתב מטיאוס (סוף פרק י"ג). וזה סותר לאמונתם שמאמינים שלא ידע יוסף את מרים לא קדם לידת ישו ולא אחר כן. וכן למה לא קרא שמו עמנואל כאשר הועד עליו הנביא ישעיה, לפי דעתם. כי זה השם שלו לא מצינו בשום מקום נבואה שיקרא כך למשיח.

#2.4 ד'. פרק ב' פסוק י"ד: ויקם יוסף ויקח את הנער ואת אמו בלילה וירד למצרים ויהי שם עד מות הורדוס כדי שיתקים מאמר השי"ת ע"י נביאיו: "וממצרים קראתי לבני" עכ"ל. גם בזה הפסוק טעותם מבארת, כי זה הפסוק אמר הושע הנביא מפי השם על ישראל ככתוב: "כי נער ישראל ואהבהו, וממצרים קראתי לבני" (הושע יא, א). והוא מה שכתוב בתורה: "ואמרת אל־פרעה כה אמר י'י' בני בכרי ישראל: ואמר אליך שלח את־בני ויעבדני" (שמות ד, כב־כג).

#2.5 ה'. פרק ב' פסוק ט"ו: וישלח הורדוס ויהרג את כל הילדים הנולדים משתי שנים ומטה בבית לחם ובכל גבוליה, ואז נתקים מאמרי ירמיה הנביא, (ל"א): רחל מבכה על בניה מאנה להנחם על־בניה כי איננו" עכ"ל. גם מזה הפסוק מביאים ראיה לדבריהם בלתי הבנת כונת הנביא כמנהגם בשאר הפסוקים. והנה טעותם מבארת מהפסוקים הסמוכים אחריו ככתוב: "ושבו מארץ אויב". ואחר כך כתוב: ושבו בנים לגבולם" לפי שנראה בברור מאלו הפסוקים כי על

הגולים לארץ אויב הכתוב מדבר ולא על הנהרגים. והגולים הם עשרת השבטים הנקראים בכלל בשם אפרים מפני שמלכם הראשון ירבעם היה מאפרים שהוא מבני רחל. ואם היתה הכונה לפי סברתם הנבערה על ילדי בית לחם יהודה הנהרגים, למה תבכה רחל עליהם והם אינם בניה רק בני לאה והיה לה לבכות. ובאור ענין הנבואה הזאת עם הוראות טעותם בזה הענין, תמצא באריכות בפרק כ"ח מהחלק הראשון.

#2.6 ו'. פרק ב' בסופו: ויבא וישב בעיר הנקראת נצורית, כדי שיתקים מה שנאמר ע"י הנביאים שיקרא שמו נוצרי עכ"ל. גם בזה הדבר שקר חלם מטיאוס כי לא נמצא דבר זה בדברי הנביאים בשום מקום כלל.

#2.7 ז'. פרק ד' בהתחלתו: אז הורד ישו אל המדבר מהרוח כדי שינסה אותו השטן וכאשר צם ארבעים יום וארבעים לילה וירעב, אז קרב אליו השטן ויאמר לו: אם בן אלהים אתה, אמר לאבנים שיהיו לחם. והוא השיב ואמר: כתוב כי לא על הלחם לבדו יחיה האדם כי על כל מוצא פי י'י' יחיה האדם. ואז לקחו השטן והוליכו לעיר הקודש והעמידו על ראש תקרת בית המקדש ואמר לו: אם בן אלהים אתה, הפל עצמך לארץ למטה לפי שכתוב: כי מלאכיו יצוה־לך, על ־כפים ישאונך, פן־תגף באבן רגלך. אמר לו ישו: אבל עוד כתוב: לא תנסו את י'י' אלהיכם. ועוד לקחו השטן והעלהו אל הר גבוה מאוד והראה לו כל ממלכות העולם וכבודם ויאמר לו: את כל אלה אתן לך אם תקוד ותשתחוה לי. ואז אמר לו ישו לשטן: לך מאחרי, כתוב: את י'י' אלהיך תירא ואותו תעבד, עכ"ל. ותמצא אלו המאמרים גם בלוקס פרק ד' בהתחלתו.

הנה מכל אלו המאמרים יראה שישו לא היה אלוה כדבריהם, כי איך השטן ינסה לאלהים ואיך לא ירא מבוראו בהיותו נברא מנבראיו, ואיך יהיה מן האפשר ג"כ שהנברא יכריח ג"כ את בוראו ויוליכהו למקום אשר ירצה על כורחו. זה הדבר לא יסבלהו השכל ולא דעת שום משכיל, ואין זה כי אם דברים בדויים מלבם של אנשים ריקים ופוחזים אשר אין להם חכמה כלל.

#2.8 ח'. פרק ד' פסוק י"ג: ויבוא ישו וישב בכפר נחום הסמוך לים אשר בגבולות זבולון ונפתלי כדי שיתקיים מה שנאמר ע"י ישעיה הנביא (סימן ח־ט). ארץ זבולון וארץ נפתלי דרך הים הירדן גליל הגוים, עכ"ל. אתה המעין, עין זה במקומו ותראה איך הוא מעות דברי הנבואה שמזכיר קצת ממאמרי הפסוק ועוזב קצתם כדי להעזר בדבר אשר הוא לא לעזר ולא להועיל, לפי שם: "כי לא מועף לאשר מוצק לה כעת הראשון הקל ארצה זבלון וארצה נפתלי והאחרון הכביד, דרך הים עבר הירדן" ב־ ישעיה (ח, כג) והכתוב מדבר על עלית מלכות אשור על ארץ ישראל והודיע אעפ"י שתגלת פלאסר מלך אשור בעת הראשון הגה את ארץ זבולון וארץ נפתלי, היתה הצרה ההיא נחשבת קלה בעיני ישראל, אבל האחרון הכביד והוא סנחריב כאשר עלה על כל ערי יהודה הבצורות ויתפשם ולא נשארה רק ירושלים לבדה. ולפי שכבש בתחלה כל א"י לגבולותיה סביב, לפיכך הזכיר הים הירדן שהם מגבולות א"י, והם ג"כ גבולות הגוים שבא"י, והוא אמרו: "גליל הגוים" (שם), ר"ל: גבול הגוים ר"ל: כל גלילת פלשתים. וכאשר בא להלחם לירושלים וייחן עליה, אז בלילה ההוא יצא מלאך י'י' ויך במחנה אשור קפ"ה (180) אלף איש גבורי חיל ואז "העם ההלכים בחשך ראו אור גדול, ישבי בארץ צלמות אור נגה עליהם" (שם, ט, א), ר"ל: יהודה ובנימין שהיו בחשך הצרות בבוא סנחריב על ירושלים ראו אור התשועה גדולה במפלת מחנהו, כי התשועה נקראת אורה כמו: "ליהודים היתה אורה" (אסתר ח, טז). ואז "הרבית הגוי" (ישעיה ט, ב). והוא בית ישראל, ר"ל: הגדלת מעלתם בין הגוים. "לא (לו) הגדלת השמחה" (שם), כי שמחו לפניך שמחה בב"ה כאשר נתנו שבח והודאה על הנס הגדול הזה כמו שהיו שמחים בעת שחלקו שלל מחנה אשור וכמו שאנשי העולם שמחים בעת הקציר. ומה שכתוב מלת "לא" באלף וקרי ב־וי"ו, ר"ל: ב־"ו" כנגד ישראל וב־"א" כנגד האויבים. ואח"כ אמר: "כי את־על סבלו ואת מטה שכמו" (שם) ר"ל: של מלך אשור. "החתת כיום מדין" (שם), ר"ל: כמו שחתת את עול מדין מעל צוארי ישראל במלחמות גדעון שאף נפלו יחדיו בלילה אחד מכח השם וגבורתו כי שם חרב איש ברעהו ונעשתה תשועה גדולה לישראל, ואחר כך אמר: "כי כל" ר"ל: שאר מלחמות "סאון סאן ברעש" ר"ל: שלא תהיה זאת המלחמה כשאר מלחמות. כי כל שאר ילחמו הלוחמים ברעש ואז תהינה שמלות מגוללות בדמים, אבל זאת המלחמה לא תהיה בה לא רעש ולא חרב ודמים אלא נהיתה "לשרפה מאכלת אש" ר"ל: שהכה בה מלאך י'י' ונשרפו נשמותם בגופותם. ואמר אחר כך: "כי־ילד ילד־לנו בן נתן לנו ותהי המשרה על ־שכמו" על חזקיה מלך יהודה, לפי שבימיו נעשה נס התשועה הזאת לישראל.

והנבואה הזאת נאמרה בזמן מלכות אחז. והרצון בה: שהנס הגדול הזה, ר"ל: מפלת סנחריב יהיה בזכות הילד היולד לנו והבן אשר כבר נתן לנו, כי במלך אחז כבר היה חזקיה בנו בן תשע שנים. ומ"ש: ויקרא שמו פלא יועץ אל גבור אבי־עד שר־שלום" (שם) כבר פרשנו באר היטב בפרק כ"א מהחלק הראשון.

#2.9 ט'. פרק ד' פסוק י"ח: וכאשר התהלך ישו על שפת הים הגליל וירא את שני אחים את שמעון המכנה כיפה ואת אנדר אחיו שהיו משליכים מכמורת בים כי היו דיגים, ויאמר להם: לכו אחרי אעשה אתכם דיגי אנשים, עכ"ל. וכן בלוקס (פרק ח', פסוק י) אומר: ויאמר ישו לשמעון אל תירא כי מעתה תהיה מצודד אנשים, עכ"ל. אתה המעין תראה איך יצא מפיו של ישו דבר אמת במקרה כי הורה שכל כונתו הוא לצודד אנשים כמו שצדו דגי הים. וכמו שהדגים הנאספים במכמרת מיד מתים, כן האנשים הנלכדים ברשתותם א"א להם להיות חיים הנפשיים כלל.

#2.10 י'. פרק ה' פסוק י"ז: אל תחשבו שבאתי לבטל התורה או הנביאים, לא באתי לבטל כי אם לקים. אני אומר לכם כי אעפ"י שיבטלו השמים והארץ, מ"מ אפלו אות אחת או נקדה אחת מהתורה לא תבטל אלא תקים, ע"כ. כל מי שיבטל אפלו מצוה אחת מן הקטנות וילמד לאחרים לעשות כן הוא יקרא קטן במלכות שמים, אבל מי שיעשה המצות וילמד לאחרים לעשותן הוא יקרא גדול במלכות שמים, עכ"ל. וכן בלוקס (פרק יו, פסוק יז): יותר קל שיחליפו השמים והארץ משתפול אפלו נקדה אחת מהתורה, עכ"ל. הנה אלו הדברים הם הפך אמונתם ודבריהם שאומרים שתורת משה כבר בטלה ובאה תורת ישו במקומה, ולפיכך בטלו מצות מילה וקבעו שמד תחתיה, וכן בטלו שביתת יום השבת ושובתים תחתיו ביום הראשון, וכן בטלו כלל המצות התוריות אשר חיבן נודע מן התורה האלהית זולת קצת מן העריות שנזהרין בהן ובקצתן אינם נזהרים. וכן זולת קצת מצות שכליות, כגון בכבוד אב ואם ואהבת הריע ונתינת הצדקה ואזהרת גנבה וגזילה ונאוף ושפיכות דמים וזולתם, אשר השכל גוזר חיובם. ואפלו הגוים אשר היו מחסרי דת קדם ביאת ישו היו נזהרים בשמירתם. וכבר הארכנו בזה הענין בפרק י"ט מהחלק הראשון.

#2.11 י"א. פרק ה' פסוק מ"ג: שמעתם מה שנאמר: ואהבת את רעיך ותשנא את שונאיך, עכ"ל. הנך רואה שגם בזה הפסוק שקר העיד מטיאוס, כי לא מצינו כתוב בתורה וגם לא בנביאים בשום מקום ותשנא את שונאיך. אלא מצינו ההפך, כי כתוב: "כי תפגע שור איבך או חמרו תעה, השב תשיבנו לו: כי־תראה חמור שנאך רבץ תחת משאו וחדלת מעזב לו, עזב תעזב עמו" (שמות כג, ד־ה). וכן לא־תלך רכיל בעמיך לא תעמד על־דם רעך אני י'י': לא־תשנא את־אחיך בלבבך, הוכח תוכיח את־עמיתך ולא־תשא עליו חטא: לא־תקם ולא־תטר את־בני עמך ואהבת לרעך כמוך אני י'י'" (ויקרא יט, טז־יח). וכן מצינו במשלי: "בנפל אויבך אל־תשמח, ובכשלו אל־יגל לבך" (משלי כד, יז). וכן שם: "אם־רעב שנאך האכלהו לחם, ואם־צמא השקהו מים" (משלי כה, כא).

#2.12 י"ב. פרק ח' פסוק י"ט: ויבוא חכם אחד ויאמר לישו: אני אלך אחריך לכל מקום אשר תלך. ויאמר ישו אליו: לשועלים יש חפרות ולעופות השמים יש קנים, אבל אני בן אדם אין לי מקום להשים את ראשי, עכ"ל. ותמצא זה ג"כ בלוקס (פרק ט', פסוק נ"ז) גם זה המאמר סותר אמונתם שמאמינים שהוא אלהים. ואם היה הוא אלהים כדבריהם, למה היה קורא עצמו בן אדם, ואחר שהוא מעיד על עצמו שהוא בן אדם ואין ראוי לבטח בו, ככתוב: "אל־תבטחו בנדיבים, בבן אדם" (תהלים קמו, ג). ובירמיה "כה אמר י'י' ארור הגבר אשר יבטח באדם ושם בשר זרעו, ומן־י'י' יסור לבו" (ירמיה יז ה). כן אם הוא אלהים כדבריהם, למה אמר שאין לו מקום והלא כל העולם שלו הוא, ככתוב: "לי'י' הארץ ומלואה, תבל וישבי בה" (תהלים כד, א).

#2.13 י"ג. פרק י' פסוק ל"ד: אל תחשבו שבאתי לשלח שלום בארץ, לא באתי רק לשלח חרב. וכן באתי להפריד בן מאביו ובת מאמה וכלה מחמותה, עכ"ל. ותמצא זה הענין עוד בלוקס (פרק י"ב, פסוק נ"א). הנך רואה ממ"ש שלא בא לשלח שלום בארץ רק לשלח חרב, הודיע שלא היה משיח. כי על המשיח המקוה נאמר בזכריה: "ודבר שלום לגוים (זכריה ט, י) וגו'. ועל הזמן ההוא הכתוב אומר: "לא־ישא גוי אל־גוי חרב ולא־ילמדו עוד מלחמה" (ישעיה ב, ד) וגו'. וכן (מיכה ד, ג): "לא־ישאו גוי אל־גוי חרב" וכו'. וכן ממ"ש: להפריד בן מאביו וכו', הורה ג"כ שלא היה משיח, כי בזמן המשיח המקוה יבוא אליהו הנביא אשר נאמר עליו: "והשיב לב־אבות על־בנים ולב בנים על־אבותם" (מלאכי ג,כד).

#2.14 י"ד. פרק י' פסוק מ': אמר ישו ל־י"ב שלוחיו: מי שמקבל אתכם מקבל אותי ומי שמקבל אותי מקבל אותו אשר שלחני, עכ"ל. הנה הנוצרים מזה המאמר מאמינים שישו עם שלוחיו דמיון אחד. ואחר שהם כבר מאמינים על השלוש שהוא אחד יתחיב שיאמינו כמו כן על ישו שהוא אחד. וכיוצא בזה הענין תמצא ב־יאן (פרק י' פסוק ל"ח). ע"ש.

#2.15 ט"ו. פרק י"א פסוק י"ג: אמר ישו: כל הנביאים והתורה נבאו עד יוחנן, ואם תרצו לקבלו הוא אליהו אשר היה עתיד לבוא, עכ"ל. וכן בלוקס (פרק י"ו, פסוק ט"ז): ואמר ישו התורה והנביאים עד יוחנן וכו'. ומ"ש: שכל הנביאים והתורה עד יוחנן נבאו, כונתו בזה המאמר שהתורה והנבואות לא היו נצחיות רק זמניות עד זמן יוחנן שהיה בזמנו של ישו. והנה ישו עצמו סותר את דבריו בזאת הדעת ככתוב במטיאוס (פרק ה', פסוק י"ז), במ"ש: אל תחשבו שבאתי לבטל התורה והנביאים וכו'. וכבר בארנו סתירת זאת הדעת בפרק י"ט מהחלק הראשון מזה הספר. וכן הנבואות אשר לא נתקימו עדין ועתידות להתקים בזמן ימות המשיח האמתי סותרות זאת הדעת, כגון קבוץ עשרת השבטים ומלחמות גוג ומגוג ובקיעת הר הזתים וזולתם מהנבואות אשר הזכרנו בפרק ו' מחלק ראשון. ומ"ש על יוחנן שהוא אליהו אשר היה עתיד לבוא, תמצא סתירתו ב־יאן (פרק א', פסוק כ"א), ממ"ש: שאלו מיוחנן אם אתה אליהו, ואמר: אינני אליה. ועוד שאלוהו: אם אתה נביא, ואמר: אינני נביא. וכבר בארנו ענין זאת הסתירה בפרק ל"ט מהחלק הראשון.

#2.16 ט"ז. פרק י"ב פסוק ל"ב: מי שידבר דבר כנגד בן אדם יכפר לו, אבל מי שידבר נגד רוח הקודש לא יכפר לא בעולם הזה ולא בעולם הבא, עכ"ל. ותמצא זה המאמר ג"כ בלוקס (פרק י"ב, פסוק י'). הנה בזה המאמר מטיאוס ולוקס, שניהם הוכיחו כי ישו הוא בן אדם ולא אלהים. וכן הוכיחו בברור שאין הבן ורוח הקודש אחד, א"כ אין השלשה אחד כפי אמונתם הבדויה מלבם כאשר זה ידוע למבינים.

#2.17 י"ז. פרק י"ג פסוק נ"ה, כותב: אמרו היהודים בעבור ישו, והלא הוא בן חרש עצים. והלא שם אמו מרים ושם אחיו יעקב ויוסף ושמעון ויהודה ואחיותיו, הלא הן כלן אצלנו. ותמצא זה ג"כ במרקוס (פרק ו', פסוק ג'). הנה גם הדבר סותר לאמונתם שמאמינים שלא ידע יוסף את מרים לא קדם לידת ישו ולא לאחר כן. א"כ ממי נולדו אלו האחים והאחיות.

#2.18 י"ח. פרק ט"ו (מתחלתו עד סוף פסוק כ"א) כאשר האשימו הפרושים את תלמידיו שאכלו בלי נטילת ידים א"ל בסוף דבריו: ממה שנכנס בפי האדם אינו מטמא אותו אלא היוצא מפיו. וכן תמצא זה הענין במרקוס (פרק ז' מהתחלתו עד פסוק כ"ד). גם בזה הבל יפצה פיהו בבלי דעת מלין יכביר. כ"א היה הדבר הזה אמת שהנכנס בפי אדם לא יטמאהו, א"כ למה השם הזהיר בתורה שלא לאכול הטמאים באמרו: "ולא תטמאו בהם ונטמתם בם" (ויקרא יא, מג). וכן: "ולא תטמאו את־נפשתיכם" (שם). אשר נראה מזה שהמאכל הטמא מטמא את הגוף ואת הנפש. וא"כ מי הוא זה ואיזהו אשר מלאו לבו לסתר את דבריו ולגזר אמר הפך מאמרו ולהתיר את אשר אסרו. ואם לא היה מטמא המאכל הטמא הנכנס בפי אדם, למה האפסטלי אסרו הנחנקים והדם. והנה אדם הראשון לא חטא בשום פעלה כ"א באכילה. וידוע כי אפלו יין ושכר שיכנסו בפי האדם יותר מדי יטמאוהו כאשר הועד מנח ולוט. וכאשר יצאו מפי האדם דברי אלהים חיים והלל והודאות לו ית' ודברי חכמה ומוסר ושאר דברים הכרחיים לחיי האדם, לא יטמאוהו ח"ו. וכבר הארכנו בענין זה בפרק ט"ו מחלק הראשון מזה הספר. וכן למה הנוצרים עוד היום אינם אכלים בלא נטילת ידים, ואינם מתנהגים בזה כמנהג ישו ותלמידיו. ותמצא כיוצא בזה הענין בלוקס פרק י"א, פסוק ל"ז.

#2.19 י"ט. פרק י"ט פסוק ט"ו: בא איש אחד ואמר לישו המלמד הטוב מה אעשה מהמעשים הטובים כדי שיהיה לי חיים הנצחיים. והשיב לו ישו: למה אתה קורא אותי טוב, אין טוב אלא אל אחד. ואם תרצה התשועה הנפשית שמור המצות לא תרצח, לא תנאף, לא תגנב ולא תענה עדות שקר, כבד את אביך ואת אמך, ואהבת לרעך כמוך. עוד אמר: אם תרצה להיות תמים לך מכור את נחלתך ותן צדקה לעניים וכו'. וכן תמצא במרקוס (פרק י', פסוק כ"א) ובלוקס (פרק י"ח, פסוק כ"ב), כתוב: כל מה שיש לך מכור ופזר לעניים וכו'. הנך רואה כי מה שאמר למה אתה קורא אותי טוב אין טוב אלא אל אחד, בזה המאמר הוכיח שהוא אינו אלהים כאשר הם מאמינים. וכן ממ"ש: אם תרצה התשועה הנפשית שמר המצות וכו', הוכיח שא"א להושע בלתי שמירת מצות תורת משה. ומ"ש במטיאוס: לך מכר נחלתך ותן צדקה לעניים, ובמרקוס ובלוקס: כל מה שיש לך מכר ופזר לעניים, זה הדבר סותר יסוד דתם. כי הם אומרים שע"כ נתחדשו דתי ישו להיות קלות השמירה ובטלה תורת משה להיותה כבדה במצותיה, עד כי אין שום אדם שיוכל לשמר אותה כהוגן ככתוב באקטא אפוסטולורוס (פרק ט"ו). ומהתחלתו עד פסוק י"ב, וכן כתב פויל לגלטי (פרק ז', פסוק ל"ב). והנה תורת ישו גוזרת לתת נחלתו וכל מה שיש לו לעניים, אבל תורת משה גוזרת לתת מעשר לבד מתבואת הנחלה, ונשארת לבעליה הנחלה כלה עם תשעה חלקים תבואה. וזה הענין מורה שתורת משה אינה כבדה במצותיה כדבריהם, אבל היא באה לתועלת גופותינו ונפשותינו כאשר בארנו בפרק י"ט מהחלק הראשון מזה הספר. וכיוצא בזה הענין תמצא בלוקס (פרק ו', פסוק כ"ז), ע"ש.

#2.20 כ'. פרק כ', פסוק כ"ג: אמר ישו לתלמידיו לשני בני זבדיאוש: אבל לתת לכם לשבת בימיני ובשמאלי אין ברשותי אלא לאותם אשר הוכן להם מאבי, עכ"ל. ותמצא זה המאמר ג"כ בלוקס ובמרקוס פרק י', פסוק מ'. הנה אחר שאין כח ורשות בידי הבן לעשות רצונו אלא ביד האב לבדו, א"כ מודיע שאין האב והבן אחד כדבריהם ולזה יבושו הבוטחים בו.

#2.21 כ"א. פרק כ' פסוק כ"ח: אמר ישו לתלמידיו: כאשר לא בא בן אדם שיעבדו לו אבל בא לעבוד וכו'. ותמצא זה המאמר ג"כ במרקוס (פרק י', פסוק מ"ה). הנה ישו הודיע על עצמו שהוא אינו אלוה לשתי סבות: הא', שהוא בן אדם. והב' שהוא עובד ואינו נעבד. וכמו כן הודיע על עצמו שלא היה ג"כ משיח לפי שעל המלך המשיח הכתוב אומר: "ומשלו מים עד־ים ומנהר עד אפסי־ארץ" (זכריה ט, י). וכן: "וישתחוו־לו כל־מלכים, כל גוים יעבדוהו" (תהלים עב, יא). וכן אמר דניאל: "וכל שלטניא לה יפלחון וישתמעון" (דניאל ז, כז).

#2.22 כ"ב. פרק כ"ג פסוק ל"ה: אמר הרגתם את זכריה בן ברכיה בין האולם ולמזבח, עכ"ל. גם בזה טעות מפרסם, כי לא הרגו רק את זכריה בן יהוידע הכהן כאשר מבאר (בדברי הימים ב', כ"ד). והחכם הנוצרי סימון בודני בהעתקתו שם בד"ה חשב לתקן זאת הטעות, באמרו: שמטיאוס קורא את זכריה זה בנו של ברכיה וזה השם הוא אחד משמותיו של יהוידע כי גם שם ברכיה היו קוראים את יהוידע אביו, עכ"ל. וזה לו לטעות, כי לא מצינו בשום מקום שיקרא את יהוידע הכהן בשם ברכיה, כדברי סימון בודני. וכן אינו מן האפשר להיות זכריה בן יהוידע הכהן וזכריה בן ברכיה איש אחד, כי זכריה בן יהוידע נהרג בימי יואש מלך יהודה קדם חרבן בית ראשון רנ"ד (254) שנים, אבל זכריה בן ברכיה התנבא בשנת שתים לדריוש הוא ארתחששתא בן אסתר והיא היתה שנת ע' (70) לחרבן הבית. הרי לך מהריגת זכריה בן יהוידע הכהן עד נבואת זכריה בן ברכיה רנ"ד (254) שנים, א"כ סימון בודני בתקונו זה לא הועיל כלום בו כי הוא טעות אשר לא יוכל לתקן.

#2.23 כ"ג. פרק כ"ו פסוק ו': ובהיות ישו בביתניאה בבית שמעון המצרע באה אליו אשה אחת ובידה כלי זכוכית עם מים יקרים והריקה המים על ראש ישו. ובמרקוס (פרק י"ד, פסוק נ'): ובהיות יושב בביתניאה בבית שמעון המצרע באה אשה אחת ובידה כלי אלבסתר עם שמן שפיקנדרי יקר מאד ותקב חור בכלי אלבסטר והריקה השמן על ראש ישו. ובלוקס (פרק ז', פסוק ל"ז): אשה אחת הביאה כלי אלבסטר עם שמן ועמדה אחרי ישו אצל רגליו ומשחה רגליו בשמן. עוד (שם, פסוק מ"ו) אמר ישו לשמעון: בעל בית אתה, אפלו בשמן זית לא משחת את ראשי, והיא משחה בשמן יקר את רגלי וכו'. וב־יאן (פרק י"ב, פסוק ג'): מרים לקחה משקל פונט שמן שפיקנדרי יקר מאד ומשחה רגלי ישו וכו'. אתה המעין ראה איך כותבי הא"ג בספרם ענין אחד אינם מסכימים זה עם זה בדבריהם ומזה נראה כי שקר בפיהם.

#2.24 כ"ד. פרק כ"ו פסוק ל"ט: וכאשר עבר ישו מעט מהם נפל על פניו ויתחנן ויאמר אבי אם יהיה מן האפשר שיוסר זה הכוס ממני אבל לא כאשר אני רוצה אלא כאשר אתה רוצה. ותמצא זה הדבר ג"כ במרקוס (י"ד, פסוק ל"ה) ובלוקס (פרק כ"ב, פסוק מלכים א). גם זה הדבר הפך אמונתם שהם מאמינים שישו הנוצרי ברצונו נתן לענוי ולצליבה בעדם, כדי לכפר על נפשותם. ואם היה רצונו בכך כדבריהם, א"כ למה היה מתעצב קדם שנתפס ומתחנן לאל שיעביר ויסיר הכוס ממנו. וכן אחר שנתפס צעק בקול גדול ואמר אלי אלי למה עזבתני, ככתוב שם מטיאוס (פרק כ"ז, פסוק מ"ו). וזה המאמר הוכיח ג"כ שהאב והבן אינו אחד, שאין רצון הבן כרצון האב. וכבר בארנו הענין בפרק מ"ו מהחלק הראשון מזה הספר.

#2.25 כ"ה. פרק כ"ז פסוק ט': אז נתקים מ"ש הנביא: ויקחו שלשים כסף מחיר הנערך אשר העריכו מבני ישראל ויתנו אותם על שדה יוצר כאשר צוני י'י', עכ"ל. הנה גם פה שקר העיד מטיאוס על הכתוב, כמנהגו כפעם בפעם, כי לא נמצא כן בזכריה רק: "וישקלו את־שכרי שלשים כסף: ויאמר י'י' אלי השליכהו אל־היוצר" (זכריה יא, יב־יג) וגו'.

וכן מביא ראיה לאמונתו מזה הפסוק בלתי הבנת כונת הנביא בזה המאמר כמנהגו בשאר מאמרי הנבואה כאשר אמיתת זה הענין מתבאר היטב מהפסוקים הקודמים והמתאחרים מזה הפסוק. כי כונת הנבואה בזאת הפרשה היא להודיע איך יהיו בני יהודה מנהגים מאת השי"ת כל ימי משך זמן בית שני החרבן, וקרא אנשי בית שני צאן ההרגה כי נתונה הם להורג ביד שונאיהם כשעוברים על מצות י'י'. ומ"ש שם: "ואקח־לי שני מקלות לאחד קראתי נעם ולאחד קראתי חבלים" (זכריה יא, ז). לקיחת המקלות אינה כפשוטה אבל היא משל נבואיי. והמשיל המנהיגים למקלות, לפי שדרך הרועה את צאן במקל שבידו. ואמר כי לרעות את ישראל לקח שני מקלות, לרמז בזה כי הנהגתם לא יהיה בענין אחד רק ינהיגם לפי מעשיהם. ומ"ש: לאחד "קראתי נעם" וגו'. נעם הוא משל לנשיאת זרובבל ונחמיה שהיו מבית דוד, וחובלים הוא משל למלכות בני חשמונאי שמלכו מעצמם ולא היה להם משפט המלוכה לפי שלא היו מזרע דהע"ה. ונקראו חובלים מלשון השחתה כמו "מחבלים כרמים" (שיר השירים ב, טו). ולפיכך היה ענשם מדה כנגד מדה, שהמשיל הקב"ה עליהם את עבדיהם והם הכריתום ומלכו תחתם. "כלי רעה אולי" (זכריה יא, טו). רמז למלכות העבדים שהם הורדוס ובניו ובני בניו שמלכו עד חרבן הבית. אכן מה שאמר: "ואכחד את־שלשת הרעים בירח אחד" (שם יא, ח). הנביאים נקראו גם כן רועים לפי שמנהג הרועה להיות תחת ידי רועים קטנים. ואלו הם: חגי, זכריה ומלאכי שנבאו בזמן אחד. ר"ל: בתחלת ימי בית שני ובירח אחד מתו שלשתן ואחריהן לא היתה נבואה בישראל, לפי שלא קבלו ישראל תוכחות הכחידם השם בעונותיהם של ישראל. והוא אמרו: "ותקצר נפשי בהם" (שם) ר"ל: בישראל, לפי שגם נפשם קצה בי. ומ"ש: "ואמר לא ארעה אתכם" וגו'. ר"ל: שאחר פטירת שלשת הרועים האלה אמרתי להסתיר פני בכם ולא רציתי עוד להציל אתכם מהצרות הבאות עליכם בעונותיהם, רק אמרתי "המתה תמות והנכחדת תכחד והנשארות תאכלנה אשה את־בשר רעותה" (שם) ברעב. ומ"ש "ואקח את־מקלי את־נעם ואגדע אתו, להפיר את־בריתי אשר כרתי את־כל־העמים" (שם). זה משל לפטירת זרובבל ונחמיה, אז נכרתה האהבה ותופר הברית אשר היתה ביניהם ובין מלכי פרס שהיו מולכים אז על כל העמים. ומ"ש: "ואמר אליהם אם־טוב בעיניכם הבו שכרי ואם־לא חדלו", דבר י'י' הוא שאמר אליהם ע"י הנביאים, הרצון בו: כאלו אמר אם טוב בעיניכם ללכת בדרכי י'י' לכו, ואם לאו חדלו. וטעם הבו שכרי, הוא כאלו אמר: כיון שאני רועה אתכם הבו שכרי, ר"ל: קימו מצותי והוא יהיה שכרי על כל הטובות אשר עשיתי לכם. ומ"ש: "ואם־לא חדלו", ר"ל: אם תחדלו מלקים מצותי, גם אני לא ארעה אתכם ולא אטיב לכם. וכן מצינו שאמר הקב"ה ליחזקאל הנביא: "אם־ישמעו ואם־יחדלו" (יחזקאל ב, ה). והוא כדרך: "החיים והמות נתתי לפניך" (דברים' ל,.יט). "וישקלו את־שכרי שלשים כסף" גם זה המאמר אינו כפשוטו רק משל נבואיי על שלשים צדיקים מקימי מצות השי"ת שנמצאו בהם באותו הדור אחרי פטירת זרובבל ונחמיה. ומה שהמשיל הצדיקים לכסף הוא מלשון כוסף, להיותם נפשותם נכספות תמיד לחצרות בית י'י'. הוא אמרו: "ואקחה שלשים הכסף ואשליך אתו בית י'י' אל־היוצר" (זכריה יא, יג). ר"ל: שכך היה נראה לו במראה הנבואה שהוא היה לוקח הכסף בצווי השי"ת ומשליכו בבית י'י' אל היוצר. והיוצר, כמו האוצר כי אותיות אהו"י מתחלפות ופרוש שומר האוצר. הרצון בזה: שאלו השלשים צדיקים לבדם יהיו נשמרים מהצרות הנזכרות, ר"ל: מדבר ומחרב ומרעב המיעדות לבוא על רשעי הדור ההוא לפי שיהיו יושבים בסתר עליון ובצל שדי יתלוננו, והרי הם כאלו נשמרים במשמרת בית י'י' ובאוצרותיו. ומ"ש "אל־היוצר אדר היקר" "אל" זה מושך עצמו ואחר עמו, ר"ל: אל היוצר אל אדר היקר, והוא שם כנוי לבית י'י' כאשר באר אחר כך באמרו: "ואשליך אתו בית י'י' אל־היוצר" ופרושו אשר יקרתי מעליהם נכבדתי בעצמי וסרתי מעליהם לרוע מעשיהם. ומ"ש: "ואגדע את־מקלי השני את החבלים", זה משל לעקירת מלכות הכהנים שנעקרה מלכותם בזמן שהופרה האהבה והאחוה ביניהם בזמן הורקנוס ואריסתובלוס אחיו, שאז נחלקו בני יהודה ובנימין עם הנלוים אליהם משאר שבטי ישראל לשני מחלקת, והמחלקת היתה סבה לעקירת מלכותם. ומ"ש: "קח לך כלי רעה אולי" (זכריה יא טו) הוא משל למלכות הורדוס ובניו, המשילהו הכתוב לרועה שוטה, לפי שהיה רחב אזן ומקבל לשון הרע עד שהרג את אשתו ובניו על לא חמס בכפיהם רק לרכילת המלשינים. וכתוב: "פתי יאמין לכל־דבר" (משלי יד, טו). וכן שפך־דם נקי לרוב בישראל. ויו"ד אולי כיו"ד אכזרי. ומ"ש "הוי רעי האליל עזבי הצאן" (זכריה יא, יז). זהו אגריפס שהלך לרומי והעלה את אספסיאנוס וטיטוס בן אשתו על ירושלים ולבסוף קצף עליו אספסיאנוס וימת אותו ואת מונבז בנו לפי חרב שלש שנים ומחצה קדם חרבן הבית. ומסבת השנאה שנתעוררה בין אגריפס המלך ובין הרשעים שרי הפריצים נחרב הבית, כאשר נתבאר ב "יוסיפון". זהו פרוש הנבואה הזאת, לפי כונת הקצור.

ואחרי הודיע אלהים אותך את כל זאת תראה כי אין שום סיוע לדברי הנוצרים מפסוק: וישקלו את־שכרי שלשים כסף: (זכריה יא, יב). לפי שהוא אינו כפשוטו אלא משל נבואיי כשאר משלי נבואה כאשר בארנו. ועם ההשלמה אפלו היה הפסוק כפשוטו לפי סברת הנוצרים, עכ"ז אין להם לפרש זה הפסוק על דמי מכירת ישו הנוצרי ומחירו לפי דעת מטיאוס אחר שאין בזאת הנבואה דמי מכר או קנין ומחיר רק שכר והוא השכר אשר בארנו.

מצרף לזה: אחר שהנביא אמר לישראל בצווי השי"ת הבו שכרי, והם מיד שקלו את שכרי שלשים כסף ויתנו ליד הנביא, זה הדבר מורה שעשו כן במצות י'י', אם כן המעשה ההוא יחשב להם לצדקה ולזכות, אבל מכירת ישו לפי דבריהם הוא עון פלילי. ואחר שהוא עון פלילי, איך יצוה השי"ת לעשות עבירה שהיא המכירה. זאת הדעת הנבערה לא יקבלה דעת שום משכיל.

#2.26 כ"ו. פרק כ"ז פסוק מ"ו: ויהי בשעה התשיעית קרא ישו בקול גדול: אלי, אלי, למה עזבתני. ותמצא זה המאמר גם במרקוס (פרק ט"ו, פסוק ל"ד). הנה גם פה הודיע שהוא לא היה אלוה אלא היה כשאר בני אדם אמר הקוראים לאל בעת צרתם.

#2.27 כ"ז. פרק כ"ח פסוק י"ח: אמר ישו לתלמידיו: נתנה לי הממשלה כלה השמים ועל הארץ. והנה גם פה הודיע שהוא לא היה אלוה, כי מי שממשלתו נתונה לו מאחר אינו אלוה, אבל הבורא לו לבדו הממלכה והממשלה והוא הנותן ובלתי מקבל הממשלה מאחר. ואם יאמר הנוצרי שאביו נתן לו הממשלה ולא אחר, נשיב לו: אם כן יהיו שנים, ר"ל: האחד נותן והאחד מקבל אבל הם אומרים שהאב והבן אחד. ע"כ דברי מטיאוס.

**מרקוס**

#2.28 כ"ח. פרק ב' פסוק כ"ח: אמר ישו לפרושים: הלא קראתם מה עשה דוד בהיותו רעב הוא ואנשים אשר איתו אשר בא לבית י'י' בזמן אביתר הכהן הגדול ואכל לחם הפנים ויתן גם לאנשים אשר היו איתו מהלחם ההוא אשר היה אסור לאכול לשום אדם זולת לכהנים לבדם, ע"כ. ותמצא זה המאמר גם כן במטיאוס (פרק י"ב, פסוק ג'), ובלוקס (פרק ו', פסוק ג'). הנך רואה שגם מרקוס עם חבריו טעה, כי זה העניין היה בזמן אחימלך הכהן ולא בזמן אביתר, ככתוב: "ויבא דוד נבה אל־אחימלך הכהן" (שמואל א כא, ב) וגו'. אבל אביתר היה בנו של אחימלך, ככתוב: שם: "וימלט בן־אחד לאחימלך בן־אחטוב ושמו אביתר" (שמואל א כב, כ) וגו'. ואז בא דוד לבדו אל אחימלך ולא היה שום אדם איתו, ככתוב שם: "מדוע אתה לבדך ואיש אין אתך" (שם כא, ב). ומ"ש דוד לאחימלך: "ואת הנערים יודעתי אל־מקום פלני אלמוני" (שם כא ג) אמר כן להעבירו בדברים, כפי צורך שעה. וכן אמר שם: "המלך צוני דבר" וכמוהו: "על־נגב יהודה ועל־נגב הירחמאלי ואל־נגב הקיני" (שמואל א כז, י). כאשר זה העניין יתבאר היטב למעיינים במקומו בספר שמואל א'.

#2.29 כ"ט. פרק ג' פסוק ל"א: ויבאו אחיו ואמו ובעמדם בחוץ שלחו אליו לו והמון העם היו יושבים סביבותיו, ויאמר אליו: הנה אמך ואחיך בחוץ דורשים אותך. והשיב להם באמרו: מי אמי ואחי. ויבט כנגד תלמידיו היושבים סביביו, ויאמר: הנה אלה אמי ואחי. העושה רצון האל הוא אחי ואחותי ואמי, ע"כ. ותמצא זה העניין גם כן במטיאוס (סוף פרק י"ב) ובלוקס (פרק ח', פסוק י"ט). הנך רואה מזה המאמר שאמו ואחיו בראותם שהוא מסית ומדיח הפתאים בעם לא רצו להיכנס לבית ההוא אלא שלחו לקרוא לחוץ כדי למנוע מהמעשה ההוא והוא לא שמע בקולם ולא רצה לצאת אליהם, כאשר גם הם לא שמעו בקולו. והראיה על זה מה שכתוב ב־יאן (פרק ז', פסוק ה'), כי גם אחיו לא היו מאמינים בו.

#2.30 ל'. פרק י"א פסוק י"ב: ויהי כאשר יצא ישו מביתניא וירעב וירא מרחוק תאנה ועליה עלים ויבוא ללקוט תאנים ואחרי בואו אליה לא מצא תאנים כי אם עלים בלבד, לפי שלא היה אז זמן תאנים, ויען ישו ויאמר אליה שלא יאכלו עוד ממך פרי לעולם ועד, ע"כ.

ותמצא זה העניין גם כן במטיאוס (פרק כ"א, פסוק י"ח). הנה גם זה המאמר מוכיח בבירור שלא אלוהים הוא ושאפילו רוח אלוהים אין בו ולא היה בו, כ"א היה הוא אלוהים כפי דבריהם או אם אפילו היה בו רוח אלוהים, איך לא היה יודע שאין תאנים בתאנה קודם בואו אצלה ובפרט שלא היה אז זמן תאנים. אפילו הדיוט שבאנשים לא היה הולך אל התאנה להובישה בחינם וללא תועלת, והיה לו לגזור על האילן שיתהפך לתאנים לתועלתו ולהשביע רעבונו, אם היה כוח בידו לשנות הטבעים כרצונו כפי מה שמאמינים הנמשכים אחריו. זאת הטענה טענתי לנוצרי אחד, והשיב לי: בוודאי אין זה כפשוטו, אבל צריך כוונה כמו שאתם יהודים אומרים כוונות עוד היום על הפסוקים מהתורה ומנביאים, כך אנו אומרים שזה המאמר צריך כוונה. והכוונה היא שישו לא הלך מעולם לתאנה רק אמר הכל דרך משל על ישראל שנמשלו לתאנה, כמו שנאמר בדברי הנביאים בכמה מקומות. וגם נמשלו לגפן, כמו שנאמר: "גפן ממצרים תסיע" (תהילים פ, ט). ור"ל: בא לישראל כמו שהועד מדברי הנביאים וישראל לא רצו לקבלו בעבור שלא היה להם פרי, ר"ל: חכמים. וכשראה שלא רצו לקבלו, קילל אותם ואמר: תאנה לא יאכלו עוד ממך פרי לעולם, ר"ל: שלא ימצאו בישראל עוד שום חכם אחד, ע"כ. והשבתי לו על זה: א"א להיות הכוונה שאתם מכוונים זה המאמר. זאת הכוונה היא נגד דברי הנביאים, כי בימים האלה בזמן המשיח ירבה הדעה והנבואה על כל בשר כמו שנאמר בנבואת יואל: "וידעתם כי בקרב ישראל אני ואני י'י' אלהיכם ואין עוד, ולא יבשו עמי לעולם: והיה אחרי כן אשפוך את־רוחי על־כל־בשר ונבאו בניכם ובנתיכם" (יואל ב־ג, כז־א) וגו'. וכן בהרבה מקומות. אבל אתם אומרים להפך שישו המשיח לפי דבריכם הבדויים, לא תמצא כלל חכם בישראל אם כן בוודאי הכל שקר מה שאתם בודים מליבכם ע"כ.

#2.31 ל"א. פרק י"ג פסוק ל"ב: אמר ישו לתלמידיו: אותו היום והשעה אין מי שיודע לא המלאכים שבשמים ולא הבן אלא האב לבדו עכ"ל. אתה המעיין תראה איך הוכיח בכאן שהבן אינו אלוה כיון שאינו יודע עתידות, ע"כ דברי מרקוס.

**לוקס**

#2.32 ל"ב. פרק א' פסוק כ"ו: אמר שבא המלאך גבריאל שליח מהאל למרים בעודה בתולה מארשה מיוסף שהיה מבית דוד ובשר לה שתהר ותלד בן ותקרא את שמו ישו. וכן הבן יהא קדוש ויקרא בן אלהים, וכן יתן לו האל כסא דוד אביו וימלך על בית יעקב עד עולם ולא יהיה קץ למלכותו, עכ"ל. הנה תראה שזה המאמר אינו מסכים עם שאר מאמרי הא"ג, אבל הם סותרים זה את זה. ושני דברים הסותרים לא יצדקו יחד, אלא אם יצדק האחד יכזב האחר. ור"ל: אם היה זה המאמר של לוקס אמת שהיתה מרים בתולה מבשרת מהמלאך שתלד בן קדוש אשר שמו בן אלהים וכו', אם כן למה היא ובניה, ר"ל: אמו של ישו ואחיו, לא היו מקשיבים לקולו ולהוראותיו. והיה להם ראוי לשבת בראש בעם הנקבצים לשמע את דבריו, אבל הם לא רצו אפלו להכנס לבית ההוא אשר היה בו מסית את הפתאים אלא שלחו לקראו לחוץ למנעו מן המעשה ההוא, כאשר זה נודע מדברי ישו עצמו, ככתוב במרקוס (פרק ג', פסוק ל"א) למה אחיו לא היו מאמינים בו, ככתוב ב־יאן (פרק ז', פסוק ה') ולמה מרים אמם לא אמרה שיאמינו בו ולא הגידה להם מה שהיה מבשרת עליו מהמלאך קדם ההריון, לפי דברי לוקס. וכן למה צוה המלאך לקרוא שמו ישו אחר שהיה מיעד מפי השם ע"י ישעיה הנביא לקרוא שמו עמנואל, לפי מה שכתוב במטיאוס (פרק א' פסוק כ"ב).

ולמה לא נתן האל לו את כסא דוד כאשר הבטיח המלאך לאמו, כי לא ישב על כסא דוד ולא משל בישראל כלל, כאשר בארנו בפרק כ"א מהחלק הראשון מזה הספר. ואיך יקרא דוד אביו של ישו, אחר שלא נולד ישו מיוסף שהיה מבית דוד לפי דעתם כאשר בארנו בפרק א' מהחלק הראשון מזה הספר. וכן מ"ש שלא יהיה קץ למלכותו, הנה מצינו שפויל סותר זה המאמר בכתבו הראשון לקורינטי (פרק ט"ו מפסוק כ"ד עד כ"ט) באמרו כי בזמן העתיד ישיב ישו המלכות אל האל אביו, וגם עצמו יהיה נתן אליו. הנך רואה שזה המאמר מורה שמלכות ישו לא תהיה נצחית רק זמנית כי כאשר ישיב המלכות לאביו אז יהיה קץ למלכותו, אפלו לפי דעתם ואמונתם. ואחר אשר הוכחנו מדבריהם שישו יהיה קץ למלכותו אבל האל אין קץ למלכותו אפלו לפי דעתם, אם כן יתחיב שהאב והבן אינו אחד.

#2.33 ל"ג. פרק ב' פסוק ו': ויהי בהיותם שם בבית לחם וימלאו ימיה ללדת ותלד את הבכור וכו'. הנה מזה המאמר נראה בברור שמרים ילדה את ישו אחר שמלאו ימיה ללדת כשאר היולדות מתשעה חדשים. וכן מצינו שם (בפרק הראשון פסוק ל"ט), שמרים אחרי שהרתה הלכה לבית אלישבע קרובתה ותשב עמה שלשה חדשים ואחר כך שבה אל ביתה. ותמצא שהקלאנדר שלהם אינם מסכימים בזה הענין עם כותבי הא"ג, אלא קובעים יום הריונה של מרים ב־ח' לטבת הנקרא בלשונם דיצמבר, ויום לידתו ב־כ"ה. אם כן לפי דעת כותבי הקלאנדר אין בין ההריון ללידה רק י"ז ימים. ומה שאמרים קצת מהנוצרים שבחדש דיצמבר הוא יום הריון אמה של מרים למרים בתה, א"כ היה להם לנוצרים לקרוא אותו היום הריונה של אם מרים ולא הריונה של ישו. ועוד למה יזכירו הנוצרים הריון אמה של מרים שהיה בדרך הטבע ולא יזכרו הריונה של מרים שהיה בדרך פלא, לפי דעתם המשבשת.

#2.34 ל"ד. פרק ב' פסוק ל"ג: והיו אביו ואמו תמהים על המאמרים הנאמרים עליו. עוד שם, (פסוק מ"ב): וישאר הנער בירושלים ויולדיו לא ידעו. ושם, (פסוק מ"ח): ותאמר אמו אליו: אתה הנער מה זאת עשית לנו. הנה אביך ואני בכאב לב בקשנוך, עכ"ל.

וכן שם פ"ד, פסוק כ"ב, כתוב: שאמרו בעבורו, והלא הוא בן יוסף. וב־יאן פרק א', פסוק מ"ב) כתוב: מצאנו את ישו בן יוסף מנצרת. ושם (פ"ו, פסוק מ"ב): והלוא ישו בן יוסף אשר אנחנו מכירים את אביו ואת אמו, ע"כ. הנך רואה, שגם אלו המאמרים עומדים כנגדם והורסים פנת אמונתם שמאמינים שנולד בלא אב.

#2.35 ל"ה. פרק ג' פסוק כ"ג: מתחיל לכתב ייחוס יוסף לנתן בן דוד, והוא סותר למה שנמצא כתוב במטיאוס (פרק א) כי יחוס פה ישו בן יוסף בן עלי בן מתת בן לוי בן מלכיה וכו'. אבל במטיאוס מיחס את יוסף בעלה של מרים לשלמה בן דוד, ומסים היחוס באמרו: אליהוד הוליד את אליעזר אליעזר הוליד את מתן מתן הוליד את יעקב יעקב הוליד את יוסף בעלה של מרים אשר נולד ממנה ישו וכולי. ונמצא שם כפי ספור מטיאוס מאברהם אבינו עד ישו הנוצרי מ"ב (42) דורות, אבל פה כפי ספור לוקס תמצא נ"ו (56) דורות. וכבר הארכנו בעניני אלה הסתירות במטיאוס (פרק א) ע"ש. ויש לשאול מהם: איזה יוסף היה בעלה של מרים, אם יוסף בן עלי בן מתת בן לוי כדברי לוקס, או יוסף בן יעקב בן מתן בן אליעזר כדברי מטיאוס. ואם תאמין לדברי לוקס תכזיב עדות מטיאוס, וכן להפך. וכן תמצא שלוקס מתחיל היחוס באמרו שישו בנו של יוסף בן עלי וכו', ומסים באמרו: בן אנוש בן שת בן אדם בן האל, אם כן נראה מדבריו שלפי כך נקרא ישו בפיהם בן אלהים שנולד מאדם שהיה של האל ויצור כפיו כאשר זה ידוע למעינים היטב בדבריו.

#2.36 ל"ו. פרק ד' פסוק י"ז: ויתנו לו לישו ספר ישעיה הנביא ויפתח הספר וימצא המקום שהיה כתוב כי רוח י'י' עלי יען משח אותי לבשר עניים, שלחני לחבש לנשברי לב, לקרוא לשבויים דרור ולעורים ראית עינים ולנשברים פקח־קוח לקרוא שנת רצון לי'י', ויסגור הספר ויתן לנערו ואחר כך התחיל למר אליהם: היום הזה נתקים הכתוב באזניכם עכ"ל. הנה תראה איך הנוצרים טועים גם בזה המאמר, כי מזכיר הפסוקים בחלוף מה שכתב בישעיה (ס"א) כי הוסיף לעזר אמונתו ולעורים ראית עינים מה שאינו כתוב שם בישעיה. ולא הזכיר המאמרים אשר כנגדם, כגון: "ויום נקם לאלהינו, לנחם כל־אבלים: לשום לאבלי ציון לתת להם פאר תחת אפר שמן ששון תחת אבל מעטה תהלה תחת רוח כהה" (ישעיהו סא, ב). עד סוף הפרשה ההיא, אשר מהם נראה בברור כי אלה הפסוקים לא נאמרו על ישו כלל אלא הנביא ישעיה אמרם על עצמו. ואמרו: "משח י'י' אתי", הרצון בו: בחר. וכמוהו: "תמשח לנביא תחתיך" (מלכים א יט, טז) וכן: "אל תגעו במשיחי" (תהילים קה, טו) והרצון בזה: שהשי"ת מנהו ושלחו לבשר באלה הנחמות את בני ישראל העתידים להיות בגלות זמן ארוך שלא יתיאשו מן הגאלה במצאם אלה הנחמות כתובות מפי י'י' על ידי נביאיו. וקרא בני הגלות ענוים ונשברי לב, שבוים ואסורים ואבלי ציון כי כן שמם באמת, כאשר אמתת זה הענין מבאר בפרשה ההיא וכן בפרשה הסמוכה אליה מלמעלה ומלמטה באר היטב.

#2.37 ל"ז. פרק ו' פסוק כ"ז: אהבו את אויביכם ועשו טובה לשונאיכם, ברכו את המקללים אתכם והתפללו בעד החומסים אתכם. למכה אותך על הלחי האחת תן לו גם השניה, והלוקח מלבושך החצוני אל תמנע ממנו גם הפנימי וכו'. ותמא זה הענין ג"כ במטיאוס (פרק ה', פסוק ל"ט) זאת המצוה לא ראיתי שום נוצרי שיקים אותה כי אפלו ישו עצמו לא היה מתנהג כמו שהיה מלמד לאחרים, כי הנה מצינו ב־יאן (פרק י"ה, פסוק כ"ב) כאשר הכה אותו איש אחד על הלחי לא נתן לו לחיו השני אלא התרעם אפלו על הכאה האחת, באמרו: למה מכה אתה אותי. וכן מצינו באקטא אפוסטלרום (פרק כ"ג, פסוק ב) כאשר גזר הכהן להכות את פויל על הלחי לא נתן לו לחיו השנית אלא קללו, באמרו: האל יכה אותך וכולי. והנה זה הדבר עומד כנגדם וסותר יסוד דתם שאמרים שתורת ישו קלת השמירה. והנה פויל שהיה נאמן ביתו של ישו ולא יוכל לקים מצותו, אם כן שאר מאמיניו איך יוכלו לקים. ותמצא כיוצא בזה במטיאוס (פרק י"ט, פסוק כ"א) ע"ש.

#2.38 ל"ח. פרק י"א פסוק ל"ז: וישב ישו לסעוד אצל פרוש אחד ולא נטל ידיו קדם אכילה ויתמה הפרוש וישאלהו על זה, והוא אמר: אתם רוחצים קערות וכוסות מבחוץ אבל תוככם מלא מכל מיני הרעות. אוי הסכלים, הלא מי שעשה החיצונות הוא עשה גם התוכיות, יותר טוב שתתנו צדקה מה שיש לכם והכל יהיה טהור לכם וכולי. הנך רואה שאלו הדברים אין להם טעם ולא ריח. והתמיה מן המאמינים מן ההולכים בעקבותיו, למה רוחצים ידיהם כשיושבים לסעוד כי מן הראוי להם להתנהג כמנהגו. ותמצא זה הענין ג"כ במטיאוס (פרק ט"ו).

#2.39 ל"ט. פרק ט"ו: כותב ספור לזריש העני שהיה מתענג אחרי מותו בחיקו של אברהם אבינו ע"ה, וכי הרשע שהיה בו מתענג בחיי העולם הזה היה מענה אחרי מותו בגיהנום מרחק גדול ותהום רבה עד כי אין שום מעבר בין שני המקומות ההם וכולי. הנה בזה הספר הודיעו שאברהם ולזירוש לא היו בגיהנום ויתחיב מזה שהצדיקים לא היו יורדים לגיהנום אפלו קדם ביאת ישו הרשעים לבדם, אם כן המאמר סותר יסוד דתם ואמונתם שמאמינים שהצדיקים כלם היו יורדים לגיהנום בעון אדם הראשון עד אשר בא ישו ופדה משחת נפשם במיתתו. וכבר הארכנו בסתירת הדעת הזאת בפרק י"א מהחלק הראשון מזה הספר.

#2.40 מ'. פרק כ"ג פסוק ל"ד: אמר ישו אבי סלח להם כי אינם יודעים מה הם עשים, עכ"ל. זה המאמר ג"כ סותר פנת אמונת הנוצרים שאמרים שהאל ענש היהודים בענש גדול על שעשו שפטים בישו, א"כ לא קבל האל את בקשתו ולא סלח להם. ואם יאמר הנוצרי שנתקבלה בקשתו מהאל ית' וסלח להם, א"כ היהודים לא נענשו בעבורו. עד כאן מדברי לוקס.

**יאן־2**

#2.41 מלכים א. פרק א' פסוק כ"א: וישאלהו הכהנים והלוים מ־יאן: אם אתה אליהו, ויאמר: אינני אליהו. וישאלהו עוד: אם אתה הנביא. ויאמר: אינני נביא, עכ"ל.

הנה תמצא לזה סותר במטיאוס (פרק י"א, פסוק י"ג): אמר ישו: כל הנביאים והתורה נבאו עד יאן ואם תרצו לקבל הוא אליהו אשר היה עתיד לבוא. וכן שם (פרק י"ז, פסוק י"ב): אמר ישו: כי אליהו כבר בא ולא הכירוהו אלא עשו לו כרצונם וכן בן אדם יסבל מהם, אז הבינו תלמידיו כי על יאן הטובל הוא אמר, ע"כ. וכבר בארנו סבת זאת הסתירה בברור מספיק בפרק ל"ט מהחלק הראשון מזה הספר.

וכן טענתי לנוצרי אחד זאת השאלה, והשיב לי ע"ז: כי מצינו גם בדברי הנביאים שכחשו בדברים, כמו שמואל הנביא שהיה רוצה לכחש נגד שאול למר שהולך לקרב קרבנות והוא הלך למשח את דוד. גם כן יאן היה כחש שהיה אליה, אבל באמת היה אליהו. והשבתי לו: מזה אין להביא ראיה, כי בידוע ששמואל הנביא בודאי לא כחש כנגד דוד אשר היה משלח אליו רק מאחר היה כחש כמו משאול, אם כן אם היה כדבריכם ש־יאן היה ח"ו אליה לא היה לו לכחש כנגד ישראל אשר היה שלוח אליהם כמו שנאמר בדברי הנביאים.

#2.42 מ"ב. פרק ב' פסוק ד': אמר ישו לאמו: מה לי ולך אשה. וכן שם (ב פרק י"ט, פסוק כ"ו): וכראות ישו את אמו ואת תלמידיו אשר אהבו שהיה עומד שם, אמר לאמו: הנה בנך, עכ"ל.

הנך רואה שגם זה הדבר סותר אמונתם מה שמאמינים שמרים אפלו אחר שילדה את ישו היתה בתולה. ואם היה כדבריהם, למה לא קראה בנה בשם בתולה וקראה בשם אשה שמורה על הבעלה מאיש, כאשר תראה שם (פרק ד' פסוק כ"א), (ובפסוק ח' פסוק י').

#2.43 מ"ג. פרק ב' פסוק י"ח: אמרו היהודים לישו: איזה מפת אתה מראה לנו, שאתה עשה כן. השיב ואמר להם ישו: ערו בית המקדש הזה ואבנהו בשלשה ימים. ויענו היהודים ויאמרו לו: הבית הזה בנינו ל־מ"ו (46) שנים, ואתה רוצה לבנות בשלשה ימים, ע"כ.

זה הדבר שאמרו לו היהודים אינו מן האפשר, כי ב"ה שבזמן ישו היה בנין הורדוס המלך לפי דעת הנוצרים אשר כל ימי מלכותו לא היה רק ל"ז (37) שנים, כמבאר בספר יוסף בן גוריון (פרק ס"ה). וכן ב"ה ההוא אשר בנה הורדוס נבנה לשמנה שנים כאשר מבאר גם כן בספר ההוא (פרק נ"ה), אם כן מספר מ"ו (46) שנים טעות גמור בדברי הכותב.

#2.44 מ"ד. פרק ו' פסוק ל"ח: כי ירדתי מן השמים אם כיון אל ירידת הנשמה, הנה נשמת כל בני אדם משם יורדת. ואם כיון אל הגוף, הנה שאר כותבי הא"ג סותרים את דבריו בפרט לוקס, ממה שכותב (בפרק ב' פסוק ז') כי אמו ילדתו בבית לחם באבוס הבהמות, ומה שאמר: לא לעשות רצוני אלא רצון אותו אשר שלחני מורה שהשולח עם השליח אינו אחד שאין רצון השלוח כרצון השולח.

#2.45 מ"ה. פרק ז' פסוק ה': כי גם אחיו לא היו מאמינים לו, עכ"ל.

הנך רואה כי אפלו אחיו בני אמו, ר"ל: יעקב ויוסף ושמעון יודא הנזכרים במטיאוס (פרק י"ג, פסוק נ"ה) לא היו מאמינים בו, לפי שהיו מכירים יותר תחבולותיו וזיופו ויודעים כי שקר בפיו. וכבר הזכרו בלוקס (פרק א'), ע"ש.

#2.46 מ"ו. פרק ז' פסוק ט"ו: ויתמהו היהודים מישו באמרם: איך הוא יודע ספר בהיותו בלתי מלמד, ע"כ.

גם זה הדבר אינו אמת, כי ישו הנוצרי היה תלמידו של רבי יהושע בן פרחיה ועמו ברח לאלכסנדריה של מצרים מפני ינאי המלך, כאשר העידו עליו בתלמוד חכמי אותו הדור כאשר ראוהו בעיניהם.

#2.47 מ"ז. פרק ח' פסוק ג': הביאו הפרושים לפני ישו אשה שמצאוה מנאפת ושאלו אותו: אם אתה גוזר שנרגום אותה באבנים כפי מזה שגזר לנו משה בתורתו. והוא השיב ואמר להם: מי שלא חטא מכם ירגום עליה באבנים בתחלה, ואחר כך עשה אותה חפשית מן המיתה. הנך רואה שהוראה הזאת היא הפכית להוראות התורה האלהית שנאמר: "ובערת הרע מקרבך" (דברים יג, ו). וכמו כן היא הפכית אפלו להוראות הדתות הנמוסיות שגם הם גוזרות לבער הרע בהריגת החוטאים, ולפיכך אפלו הנוצרים המאמינים בו אינם מתנהגים כפי הוראתו אלא הורגים המנאפים והמנאפות במיתות משנות. אבל כפי הוראות ישו יתחיב בטול כל בתי דינין ויבוא לקלקל הסדר וקבוץ המדיני ולהשחת מין האדם כאשר זה ידוע למבינים.

#2.48 מ"ח. פרק ח' פסוק מ': ועתה אתם מבקשים להמית אותי, את האדם המדבר עליכם אמת אשר שמעתי מאת האל.

הנה תראה שישו מודיע על עצמו שהוא אינו אלוה, אלא הוא אדם. וכן אמר עליו פויל בכתבו לרומיים (פרק ה', פסוק ט"ו): בחסד אדם אחד, ישו המשיח, השפע לרבים. וכן ישו בהרבה מקומות קורא את עצמו בן אדם ולא מצינו בשום מקום שיקרא את עצמו אלוה כפי מה שמאמינים הנוצרים, כאשר בארנו בפרק י' מחלק הראשון מזה הספר.

#2.49 מ"ט. פרק י' פסוק ט"ז: ואמר ישו: עוד צאן אחרות יש לי אשר אינן מהמכלה הזאת, גם אותן יצטרך לי להביא ויאזינו לקולי ויהיו עדר אחד ורועה אחד.

אתה תראה איך יצא מפיו דבר אמת במקרה כי הורה כי לעתיד תהיה דת אחת ויהיה גם כן מלך; אחד כפי עדות הנביאים ע"ה, כי הנה כתוב בישעיה "בי נשבעתי יצא מפי צדקה דבר ולא ישוב, כי־לי תכרע כל־ברך תשבע כל־לשון" (ישעיה מה, כג). ובצפניה כתוב: "כי־אז אהפך אל־עמים שפה ברורה, לקרא כלם בשם י'י' לעבדו שכם אחד" (צפניה ג, ט). ואם תרצה לדעת בברור לדברי הנביאים איזה מהדתות תשאר קימת לעתיד לבוא תמצא כתוב בישעיה: "עורי עורי לבשי עזך ציון, לבשי בגדי תפארתך ירושלם עיר הקדש כי לא יוסיף יבא־בך עוד ערל וטמא" (ישעיה נב, א). ושם: "המתקדשים והמטהרים אל־הגנות אחר אחת בתוך אכלי בשר החזיר והשקץ והעכבר, יחדו יספו נאם־י'י'" (בישעיה סו, יז). ושם בסמוך: "והיה מדי חדש בחדשו ומדי שבת, בשבתו יבוא כל־בשר להשתחות לפני אמר י'י'" (ישעיה סו, כג). "כי מציון תצא תורה ודבר־י'י' מירושלם" (ישעיה ב, ג). ובזכריה: "והסרתי דמיו מפיו ושקציו מבין שניו" (זכריה ט, ז) וגו'. ושם: "והיה כל־הנותר מכל־הגוים הבאים על־ירושלם ועלו מדי שנה בשנה להשתחות למלך י'י' צבאות ולחג את־חג הסכות" (זכריה יד, טז). ופסוקים רבים כאלה אשר מתבאר בהם כי לעתיד תהיה דת אחת והיא דת ישראלית. וכבר הארכנו בברור זה הענין בפרק מ"ד מהחלק הראשון מזה הספר.

אמנם על היות מלך אחד מאמת ישראל בזמן העתיד, תמצא בדניאל: "וביומיהון די מלכיא אנון יקים אלה שמיא מלכו די לעלמין לא תתחבל ומלכותה לעם אחרן לא תשתבק, תדק ותסיף כל אלין מלכותא והיא תקום לעלמיא" (דניאל ב, מד). עוד שם: "ומלכותא ושלטנא ורבותא די מלכות תחות כל־שמיא יהיבת לעם קדישי עליונין, מלכותה מלכות עלם וכל שלטניא לה יפלחון וישתמעון" (דניאל ז, כז). והוא מה שכתוב בתורה: "אראנו ולא עתה אשורנו ולא קרוב, דרך כוכב מיעקב וקם שבט מישראל ומחץ פאתי מואב וקרקר כל־בני־שת" (במדבר כד, יז). וכבר בארנו מזה הענין בפרק א' ובפרק ו' מחלק הראשון מזה הספר.

#2.50 נ'. פרק י' פסוק ל': אמר ישו: אני ואבי שנינו אחד, עכ"ל.

הנוצרים מזה המאמר מאמינים ואומרים שהאב והבן אחד. הנה אם תהיה כונת המאמר הזה שהאב והבן אחד לפי הבנת הנוצרים ואמונתם, על כן תמצא שישו עצמו סותר מאמרו זה ככתוב במרקוס (פרק י"ג, פסוק ל"ב): כי אמר ישו אותו היום ואותה השעה אין מי שיודע לא המלאכים ולא הבן אלא האב לבדו. הנה זה המאמר מורה שהאב והבן אינם אחד אחר שהבן אינו יודע מה שהאב יודע.

וכתב מרטין צחוויץ בספרו הנקרא "מאמר שלשה ימים" (בדף ס), באמרו: כי מה שאמר ישו אני ואבי שנינו אחד, אינו מחיב שיהיה האב והבן עצם אחד. ואומר: הנה כיוצא בזה המאמר כתב פויל ואפולוס שניהם אחד ולא יחיב מזה המאמר שיהיה פויל ואפולוס שניהם איש אחד, כי פויל היה איש אחד ואפולוס איש אחד. לפיכך אם תהיה כונת זה המאמר לפי מה שהבין ממנו מרטין צחוויץ, הנה אז לא יתחיב מזה המאמר שיהיה האב והבן אחד בעצם. ולפי מה שמבינים הנוצרים ממנו, הנה אם כן ישו הטיח דברים כלפי מעלה ביחוס עצמו לשם אלוהות מה שאינו בחיק האדם, לפיכך היה ענשו להפסיד אפלו מה שהיה בחיקו והם החיים האנושים, כמו שמצינו בנבוכדנאצר כי על אמרו: "אעלה על־במתי עב, אדמה לעליון: (כך חשבת) אך אל שאול תורד אל־ירכתי־בור" (ישעיה יד, יד־טו). "ולך טרדין מן־אנשא" (דניאל ד, כב). וכן לנגיד צור אשר אמר: "אל אני מושב אלהים ישבתי" (יחזקאל כח, ב). נאמר עליו "האמר תאמר אלהים אני לפני הרגך, ואתה אדם ולא־אל ביד מחלליך" (שם, כח, ט)

#2.51 נ"א. פרק י' פסוק ל"ג: השיבו היהודים ואמרו לישו: אין אנחנו רוגמים אותך באבנים על מעשים טובים אלא על חירופים וגדופים שאתה בהיותך אדם עשה את עצמך אלוה. וישו השיב ואמר להם: הלא כתוב בתורתכם: אני אמרתי אלהים אתם ואם קרא בשם אלהים אותם אשר היה דבר להם דבר אלהים ואין מזה הפסיד לכתובים. אני אשר קדשני ושלחני האב לזה העולם, אתם אומרים שאני מחרף ומגדף על שאמרתי אני האל, עכ"ל.

הנך רואה איך הוא התנצל בדברים אשר אינם לו, לא לעזר ולא להועיל, כי מביא ראיה מפסוק: "אני אמרתי אלהים אתם ובני עליון כלכם" הכתוב בספר בתהלים (פ"ב, ו). שהמזמור ההוא אמר המשורר ברוח הקדש להזהיר הדינים שלא ישפטו עולה. ופרוש הפסוק הוא: אני חשבתי כמלאכים אתם וכבני עליון כלכם בעלי קיום והתמדה מצד השתוף שיש לכם עם המלאכים ובני עליון בנשמה העליונה כי הדן דין אמת כמלאך י'י' צבאות הוא. לפיכך סמך עליו ואמר: "אכן כאדם תמותון וכאחד השרים תפלו" (שם, ז). ר"ל: לכן אני רואה, שאתם בהיותכם נמשכים אחרי תאות החמר שהוא מאדמה לעשות עול במשפט, תמות נפשיכם כאדם שהוא גוף ולא תעלה אל מעונה העליון להיות לה מהלכים בין המלאכים הנקראים אלהים ובני עליון, וכן תפלו כאחד השרים אשר ידם תקיפה לעשות חמס.

וידוע לכל יודעי הלשון העברית כי בדברי הנביא המלאכים נקראים בשם אלהים ובני אלהים, כי שם אלהים שם שתוף ונאמר לכל משגיח ושופט ומנהיג, וע"כ נאמר בתחלה אל השי"ת כמו "בראשית ברא אלהים" ונאמר על המלאכים כמו: "מות נמות, כי אלהים ראינו" אחר אמרו: "אז ידע מנוח כי־מלאך י'י' הוא" (שופטים יג, כב־כג). וכן "כדויד ובית דויד כאלהים כמלאך י'י' לפניהם" (זכריה יב, ח). "ברן־יחד כוכבי בקר, ויריעו כל־בני אלהים" (איוב לח, ז). ונאמר גם על הדינים מבני אדם, כמו: "עד האלהים יבא דבר שניהם אשר ירשיען אלהים ישלם שנים לרעהו" (שמות כב, ח). וכן "בקרב אלהים ישפט" (תהלים פב, א). והרבה כיוצא באלה בדברי הנבואה וכבר הזכרנו זה השתוף בפרק ט' מהחלק הראשון.

הנה בזה המזמור לבדו תמצא כל מיני השתוף מהשלשה אשר הזכרנו. כי באמרו בהתחלת המזמור: "אלהים נצב בעדת־אל", וכן בסוף המזמור: "קומה אלהים שפטה הארץ", הרצון בהם: על השי"ת. ובאמרו: "בקרב אלהים ישפט" הרצון בו: על הדינים. ובאמרו: "אני אמרתי אלהים אתם" הרצון בו: על המלאכים, כאשר בארנו. ומזה מין מן השתוף מ"ש השי"ת למשה: "ראה נתתיך אלהים לפרעה" (שמות ז, א). אשר הרצון בו: ראה שמתיך במעלת מלאך לפרעה. וכמו שהמלאך מדבר דברי י'י' אל העם באמצעות נביא, כן אתה תדבר אל פרעה דברי שליחותי באמצעות אהרן אחיך. והוא אמרו: "ואהרן אחיך יהיה נביאך" (שם). ואמנם כותבי הא"ג להעדר ידיעתם שתופי השמות, הם טועים בדברי הנבואה בהרבה מקומות וענינים ובפרט בזה המאמר אשר אנחנו בו, שתרגמו אלהים אתם בשם האל ית', כאשר זה ידוע למעינים בספריהם.

#2.52 נ"ב. פרק י' פסוק ל"ח: למען תדעו ותאמרו כי אבי בי ואני בו. וכן שם (בפרק י"ד פסוק י"א): תאמינו לי כי אני באבי ואבי בי. ושם (בפסוק כ'): אמר ישו לתלמידיו: ביום ההוא תדעו אתם כי אני באבי ואתם בי ואני בכם. וכן שם (פרק י"ז, פסוק כ"א): כדי שיהיו כלם אחד כאשר אתה אבי בי ואני בך ושגם הם בנו יהיה אחד, כדי שיאמינו אנשי העולם כי אתה שלחתני ואני ההוד אשר נתת לי נתתי להם כדי שיהיו אחד כאשר גם אנחנו אחד, אני בהם ואתה בי כדי שישלמו באחד, עכ"ל.

הנה הנוצרים מאלו המאמרים מאמינים שהבן עם האב אחד, ומביאים ראיה מהם לאחדות השלוש אעפ"י שלא נזכר השלישי. ויתחיב אם כן מאלו המאמרים לפי דעתם, שיאמינו כמו כן על אחדות ישו שהם השלוש עם הי"ב שלוחים, וכיוצא בזה הענין תמצא במטיאוס (פרק י', פסוק מ') ע"ש.

#2.53 נ"ג. פרק י"ג פסוק ג': ישו בהיותו יודע כי האב נתן לו הכל וכו'. עוד שם (פרק ט"ז, פסוק ט"ו), אמר ישו לתלמידיו: כל מה שיש לאב שלי הוא וכו'. ומטיאוס (פרק כ"ח, פסוק י"ח) אמר ישו: נתונה לי הממשלה כלה על השמים ועל הארץ, עכ"ל. הנה מצינו כי ישו עצמו סותר אלו המאמרים באמרו במרקוס (פרק י"ג, פסוק ל"ב): ואותה השעה אין מי שיודע לא המלאכים שבשמים ולא הבן אלא האב לבדו. הנה ישו באמרו זה, הודיע שידיעת העתידות אשר האב יודע לא נתונה לבן.

וכן מה שכתוב במטיאוס (פרק כ', פסוק כ"ג), שאמר ישו לתלמידיו לשני בני זבידיאוס: אבל לתת לכם לשבת בימיני ובשמאלי אין ברשותי אלא לאותם אשר הוכן להם מאבי, הודיע גם כן שהרשות לעשות רצונו לא היתה נתונה בידו מהאב.

וכן ממה שכתוב במטיאוס (פרק ח', פסוק י"ט) שאמר ישו לאיש הרוצה ללכת אחריו: לשועלים יש חפירות ולעופות השמים יש קנין אבל אני בן אדם אין לי מקום להשים את ראשי, הודיע כמו כן שלא נתן לו האל הבורא העולם כלום אפלו מקום אחד בארץ להשים ראשו.

וכן ממה שכתוב עוד ביאן (פרק י"ד, פסוק כ"ח) שאמר ישו לתלמידיו: כי האב יותר גדול ממני, הודיע גם כן שהגדלה אשר יש לאב לא היתה נתונה לו ממנו. וכן מצינו בכתב השלוח ליהודים (פרק ב', פסוק ז') כתוב: תמשילהו במעשה ידיך כל שתה תחת רגליו מה שמורה שנתן לו הכל בלתי השאיר כלום, אבל עכשיו עדין אין אנחנו רואין שיהיה הכל נתון לו, עכ"ל. ואתה המעין תראה ותבין מאלו המאמרים איך מאמרי הא"ג סותרים קצתם את קצתם.

#2.54 נ"ד. פרק י"ג פסוק ל"ד: אמר ישו לתלמידיו: מצוה חדשה אני נותן לכם שתהיו אוהבים זה את זה, עכ"ל. גם זה הדבר אינו אמתי, ר"ל: שתהיה אהבת אדם את חברו מצוה חדשה אחר שצוה עליה השי"ת בתורת משה ככתוב: "ואהבת לרעך כמוך אני י'י'" (ויקרא יט, יח). ככתוב במטיאוס (פרק י"ט, פסוק י"ט ובפרק כ"ב, פסוק ל"ט).

#2.55 נ"ה. פרק י"ז פסוק ג': אמר ישו אל האל: והחיים הנצחיים הם כדי שיכירו אותך לבדך אלהי האמתי ואותו אשר שלחת את ישו המשיח, עכ"ל.

הנך רואה מזה המאמר שישו עצמו הודה כי אלהי האמתי הוא האל האחד לבדו ואין קורא את עצמו בשם אלהים כפי מה שמאמינים הנוצרים, רק בשם משיח שלוח מהאל לפי דעתו.

וכן מצינו שכתב פויל בכתב אחד לטומיטאוס תלמידו, (פרק א' פסוק י"ז) ז"ל: אבל מלך העולם הבלתי מת ובלתי נראה, האל האחד כבוד והוד עד עולמי עד אמן. הנך רואה גם מדברי פויל שהאל ית' הוא בלתי מת ובלתי נראה, הוא האל האחד אשר לו לבדו יאות הכבוד וההוד ולא לזולתו. אם כן ישו אינו אלוה כדברי הנוצרים.

#2.56 נ"ו. פרק י"ח בהתחלתו אומר: כאשר בא יודש אסקריוטא עם אנשי חיל לתפס את ישו, יצא ישו אל אנשי החיל וישאלם לאמר: את מי אתם מבקשים. ויאמרו לו: את ישו הנוצרי. וא"ל: אני ישו הנוצרי, ואז יודש המוסר אותו היה עומד אצלם, עד כאן. אבל מטיאוס (פרק כ"ו, פסוק מ"ז), ומרקוס (פרק י"ד, פסוק מ"ג), וכן לוקס (פרק כ"ב, פסוק מ"ז), כתבו כי יודש נתן סימן לאנשי חיל בבואם לתפס את ישו, באמרו: את מי אנשק אותו תפשוהו, ויעשו כן. והנה תראה אתה המעין כי יאן אינו מסכים בעדותו עם דברי השלשה עדים הנכתבים לעיל, כאשר זה הענין מבאר היטב למעינים בדבריהם.

#2.57 נ"ז. פרק י"ט פסוק ט"ו: השיבו הכהנים ואמרו: אין לנו מלך זולת הקיסר עכ"ל.

הנה זה המאמר מורה שקדם צליבת ישו כבר היו קסרי רומי מושלים על ישראל וזה הקיסר הוא טיבריאוס אשר הפקיד את פילט על ירושלים, כאשר מבאר בלוקס (פרק ג' בהתחלתו).

דבר תשובה לטענת הנוצרים שאומרים כי היהודים בעבור חטא צליבת ישו, אבדו מלכותם. וכבר כתבנו זאת הטענה עם תשובתה בפרק ג' מהחלק הראשון מזה הספר, ע"ש.

#2.58 נ"ח. פרק כ' פסוק י"ו: אמר ישו למרים מגדולנא: אל תגעו בי כי עדין לא עליתי אל אבי, אבל לכי אל אחיי, ותאמרי להם: כי אני עולה אל אבי ולאביהם, לאלהי ולאלהיכם, עכ"ל.

הנה גם בזה המאמר הודיע שהוא אינו אלהים כדברי הנוצרים, וכי אלהי ישראל הוא אלוהיו וכי הוא לבדו לא נקרא בן אלהים אלא הוא כשאר בני ישראל הנקראים בני אלהים ככתוב: "בנים אתם לי'י' אלהיכם" (דברים יד, א) וגו'. עד כאן מדברי יאן.

ספר מעשה השלוחים אשר כתבו לוקס הנקרא בלשונם

"אקטא אפוסטולורום"דף (185)

#2.59 נ"ט. פרק א' פסוק ו': ויתקבצו השלוחים וישאלו את ישו לאמר: אם עכשיו אתה מתקן מלכות ישראל. והשיב להם ואמר: אין ראוי לכם לדעת הזמנים והעתים אשר שם האב ברשות עצמו.

הנך רואה שהשואלים בשאלתם זאת, הודיעו שמלכות ישראל תתקן לעתיד לבוא הפך דעת הנוצרים. והמשיב הודיע שבתשובתו שלא היה הוא המשיח המקווה כדעת מאמיניו אחר שלא אמר שהוא המתקן. כן הודיע כי קץ זאת הגלות א"א לשום אדם לדעת מתי יבוא עתו זולת האל אשר אין חקר לתבונתו.

#2.60 ס'. פרק ה' פסוק ל"ד: ויקם הנשיא והמלמד רבי גמליאל ויאמר ליהודים בעד שלוחי ישו: הניחו להם אם עצתם ופעלתם פעלה אנושית, ר"ל: מרצון עצמם אזי תבטל בזמן מעט ואם היא פעלת אלהית, ר"ל: מרצון האל וגזרתו אזי א"א להבטל אלא סופה להתקים, ואתם תהיו מתנגדים לרצון האל וגזרתו. והביא ראיות ע"ז מטיאדוס ויהודה הגלילי אשר קמו מרצון עצמם בלתי רצון האל וגזרתו אשר אבדו בזמן מעט, וכל הנלוים אליהם ספו תמו מן בלהות, עכ"ל.

בזה המאמר טען אלי שר אחד מאמונת סיעת מרטין לוטר, וכבר כתבתי דברי טענתו ותשובתי עליה באר היטב בפרק ד' מהחלק הראשון מזה הספר, ע"ש. כי לא רציתי פה להכפיל המאמרים ליראת האריכות.

#2.61 ס"א. פרק ז' פסוק ד': ואחרי צאתו מארץ כשדים ישב בחרן ומשם אחרי מות אביו הוליכו לארץ הזאת אשר אתם יושבים עליה.

הנה גם בזה המאמר טעותם מפרסמת, כי אברהם אבינו יצא מחרן בעוד אביו חי ואף אחרי צאתו מחרן, היה תרח בחרן ס' (60) שנה. וזה לך האות כי תרח בן ע' (70) שנה הוליד אברהם, ואברהם בן ע"ה (75) שנה יצא מחרן, אז היה תרח בן קמ"ה (145) שנה. אבל כל ימי תרח היו ר"ה (205) שנים, נמצא אם כן שאחרי צאת אברהם מחרן היה תרח ס' (60) שנים וכבר היה יצחק בן ל"ה (35) שנים במות תרח.

ומה שהקדים הכתוב מיתת תרח ליציאת אברהם מחרן, כן הוא מנהג הכתובים לסים ענין אחד ואחר כך מתחיל ענין אחר כאשר מצינו שהזכיר הכתוב מיתת אברהם קדם לידת יעקב ועשו. וכבר היו יעקב ועשו בני ט"ו שנים במות אברהם, כי אברהם בן מאה שנה הוליד את יצחק ויצחק בן ששים שנה בלדת אותם, וכל ימי אברהם קע"ה (175) שנה. ורבים כיוצא כאלה. וכן מיתת יצחק הזכיר הכתוב קדם מכירת יוסף ובאותו הפעם היה יצחק חי, אם תרצה לחשב שנותיו של יצחק שהיו ק"פ (180) שנים ובן ס' (60) שנה הוליד את יעקב ויעקב בן תשעים שנה הוליד את יוסף זהו קס"ז (167) ובן י"ז (17) שנה נמכר יוסף זהו קנ"ז (157) שנה, אם כן היה יצחק עוד חי באותו הפעם.

#2.62 ס"ב. פרק ז' פסוק ז': וגם את הגוי אשר יעבדו דן אנכי, אמר י'י' ואחר כך יצאו ויעבדו לי על המקום הזה, עכ"ל.

הנך רואה גם מזה הפסוק ששולחי ישו וכותבי הא"ג לא היו בקיאים בתורה ובנביאים כי לא נמצא כן בתורה, רק כתוב: "וגם־את הגוי אשר יעבדו דן אנכי, ואחרי־כן יצאו ברכש גדול" (בראשית טו, יד) אבל זה הכותב מהעדר ידיעתו החליף חצי זה הפסוק בחצי פסוק אחר, וכתב: ואחר כן יצאו ויעבדו לי על המקום הזה והוא לקחו ממ"ש השי"ת למרע"ה: "בהוציאך את העם ממצרים תעבדון את האלהים על ההר הזה" (שמות ג, יב) כאשר זה מבאר לכל המעינים במקומותיהם.

#2.63 ס"ג. פרק ז' פסוק י"ד: וישלח יוסף ויקרא את אביו את יעקב וכל משפחתו למצרים ב־ע"ה (75) נפשות, וירד יעקב ואבותינו למצרים וימותו שם ויוליכום לשכם ויקברום בקבר אשר קנה אברהם בכסף מבני חמור בן שכם, עכ"ל.

הנך רואה שגם זה המאמר טעותם מפרסמת הן בדפוס קראקא הן בדפוס בריסק רק בדפוס ניסויש כתוב ע' (70) נפשות. והמעתיק סימון בודני תקן מלבו כאשר גם תקן בשאר מקומות. והוא טעות אחת, כי כתוב: "כל הנפש הבאה ליעקב מצרימה" וגו, "ובני יוסף אשר ילד לו במצרים נפש שנים כל הנפש לבית יעקב הבאה מצרימה שבעים" (בראשית מו, כו־כז) ויוסף עם שני בניו בכלל השבעים. וכן "בשבעים נפש ירדו אבתיך מצרימה" (דברים, י' כב) והטעות השניה שיעקב לא נקבר בשכם רק במערת המכפלה אשר בחברון. והטעות הג' שהאבות, ר"ל: השבטים נקברו במצרים זולת יוסף שנקבר בשכם בחלקת השדה אשר קנה יעקב מאת חמור אבי שכם במאה קשיטה. והטעות הד', שאברהם לא קנה את שכם רק את מערת המכפלה בחברון ולא קנה מבני חמור בן שכם אלא מאת עפרון החתי. והטעות הה', שחלקת השדה אשר בשכם יעקב קנה אותה ולא אברהם. והטעות הו', שאמר מבני חמור בן שכם, היה לו לומר: אבי שכם, כאשר כל זה מבאר בספר בראשית: (פרקים: כ"ג, ל"ג ומ"ט) וגו', ובספר יהושע בסופו. וכל זה מורה להעדר ידיעת תלמידי ישו ושלוחיו בדברי התורה והנביאים, וכבר הזכרנו הטעיות האלה בפרק מ"ה מהחלק הראשון מזה הספר.

#2.64 ס"ד. פרק ו' פסוק מ"ג: הביאו לראיה שני פרקים מנבואת עמוס בחלוף ממה שהם כתובים במקומם, כי כתב: ולקחתם את אוהל של מ ו ל ך וכוכב של ר א פ ן אלהיכם, צלמים אשר עשיתם להשתחות להם והגליתי אתכם מהלאה לבבל, עכ"ל. אבל לא נמצא כן בכתוב: "ונשאתם את סכות מלככם ואת כיון צלמיכם כוכב אלהיכם אשר עשיתם לכם: והגליתי אתכם מהלאה לדמשק" (עמוס ה, כו־כז) וגו'.

הנך רואה איך כתב דברים בחלוף דברי הנבואה. וכאשר תעין בעמוס, בהעתקת סימון בודני אז תכיר האמת.

#2.65 ס"ה. פרק ה': ויהי שם אחד מכשף ושמו שמעון והדיח את היהודים בכשפיו, באמרו שהוא אדם גדול. והרואים אותו היו תמהים מאד והיו חושבים אותו אדם אלהי לפי שהיה מסית ומדיח אותם בכשפיו זמן רב, עד כאן. וכן מצאתי בספר ד"ה בלשון פולניה אשר נקרא בלשונם ק ר ו נ י ק י הגדולה הישנה (בדף קב"ט) שהיה שמעון בכשפיו מחיה מתים וחשבוהו לאלה וכו'.

הנה גם מכאן ראיה גם לאותות ישו שהיו נעשים בכשוף, ולפיכך הפתאים הנפתים אחריו חשבוהו כמו לאלה כאשר אתה רואה היום. ותמצא כיוצא בזה הענין גם כן בפרק כ"ח פסוק ג' מזה הספר, ע"ש.

#2.66 ס"ו. פרק י' פסוק י"א: כתוב שראה פ י ט ר שנפלו מן השמים מכל מיני חיות ועופות ורמשים, ושמע קול אמר לו קום שחוט ואכול. והשיב פיטר: לא אוכל לאכול הטמאים, ושמע קול עוד אמר: מה שטהר האל לא תטמאוהו וכו'. וכן תמצא בפרק י"א, פסוק ו'. ועוד תמצא בכתב פויל לקורינטי (פרק י', פסוק כ"ח): כל מה שמוכרים במקולין. ומרקוס (פ"ז, פסוק ט"ו) כתב: שאמר ישו לפרושים: מה שנכנס בפי אדם אינו מטמא אותו אלא היוצא מהפה. וכבר כתבנו סתירת זה המאמר בפרק ט"ו מחלק הראשון. וכן בזה החלק השני במטיאוס (פרק ט"ז) ע"כ לא רציתי גם כן להכפיל המאמרים, ואתה ע"ש ותכיר האמת.

#2.67 ס"ז. פרק י"ג, פסוק כ"א: אמר פויל לישראל: כאשר שאלו ישראל מלך ונתן להם האל את שאול בן קיש משבט בנימין אשר מלך מ' (40) שנה.

הנך רואה שבזה המאמר טעה פויל כי לא מלך שאול זמן רב כזה. כי קדם שחטא בדבר עמלק לא מלך רק שתי שנים ככתוב: "בן שנה שאול במלכו ושתי שנים מלך על ישראל" (שמואל א' יג, א) אשר הרצון בו: כי מתחלת מלכותו של שאול מעת שנמשח ע"י שמואל הנביא עד שנתחדשה לו המלוכה מכל ישראל נשלמה שנה אחת, ואז בחר לו שאול שלשת אלפי איש מישראל ואחר כך מלך שתי שנים בהסכמת כל ישראל עד שחטא בדבר עמלק ונחשב כמת כי רוח אלהים היתה מבעתו. ע"כ לא נמנו לו שני מלכותו וע"כ התאבל עליו שמואל הנביא, ובו תמצא שלחו י'י' למשח את דוד למלך וא"א שלא היה דוד אז במשחו למלך קרוב לכ' (20) שנים לפי שבסמוך הכתוב מתאר אותו בתארי איש גדול בשנים שנאמר: "הנה ראיתי בן לישי בית הלחמי ידע נגן וגבור חיל ואיש מלחמה ונבון דבר ואיש תאר, וי'י' עמו" (שמואל א טז, יח) והנה דוד במלכו אחרי מות שאול לא היה רק בן ל' (30) שנה, ככתוב: בחברון לפני י'י' "וימשחו את דוד למלך על ישראל: בן שלשים שנה דוד במלכו" (שמואל ב', ה, ג־ד) אם כן לא מלך שאול אפלו עשר שנים עד יום מותו לפי זה החשבון, ואפשר גם פחות מזה המספר כאשר כתב החכם בעל ספר "העקרים" (מאמר ג', פרק כ"ה), ע"ש.

#2.68 ס"ח. פרק י"ג פסוק ל"ג: אמר כי פויל מביא ראיה על ישו שהוא בן אלהים ממה שכתוב: "אמר אלי בני אתה אני היום ילדתיך" (תהלים ב, ז) והנה ראיתי זאת לי לטעות כי המזמור ההוא כלו אמרו דוד ברוח הקדש על עצמו מתחלת מלכותו בשמעו שנתקבצו גוים עליו ככתוב: "וישמעו פלשתים כי משחו את דוד למלך על ישראל ויעלו כל פלשתים לבקש את דוד" (שמואל ב', ה, יז) ומ"ש: על י'י' ועל משיחו" (תהלים ב) קרא את עצמו משיח י'י' כמו שנאמר גם כן במקום אחר: "משיח אלהי יעקב ונעים זמרות ישראל" (שמואל ב', כג, א) ובהיותו רצונו וגזרתו של השי"ת שנמשח דוד למלך, הנה המתנגד למלכות דוד מתנגד אל השי"ת וכמוהו: "הוא דתן ואבירם קריאי העדה אשר הצו על משה ועל אהרן בעדת קרח בהצתם על י'י'" (במדבר כו, ט) ומ"ש: "ואני נסכתי מלכי" (תהלים ב, ו) ר"ל: המלך שלי, כי אני המלכתיו כאשר אמר י'י': "אשלחך אל ישי בית הלחמי כי ראיתי בבניו לי מלך" (שמואל א' טז, א) ואמר: "על ציון הר קדשי" (תהלים ב, ו) כי היא עיר המלוכה, ונקרא גם עיר דוד.ומ"ש: "אמר אלי בני אתה אני היום ילדתיך" (תהלים ב, ז) אמר דוד גם כן על עצמו כי כל השומע לעבודת האל יקרא בנו לפי שהבנים נשמעים לקול אביהם. וכמוהו: "בני בכרי ישראל" (שמות ד, כב) וכן "לי'י' אלהיכם" (דברים יד, א) וכן: "יאמר להם בני אל חי" (הושע ב, א) ומ"ש: "אני היום ילדתיך" ר"ל: ביום שנמשח ע"י שמואל הנביא כאלו בו ביום נולד כי נהפך לאיש אחר, ככתוב: "ויקח שמואל את קרן השמן וימשח אתו בקרב אחיו ותצלח רוח י'י' אל דוד מהיום ההוא ומעלה" (שמואל א' טז, יג) ואין להם טענה ממ"ש "ילדתיך" כי כמוהו: "צור ילדך תשי" (דברים לב, יח) ומ"ש "שאל ממני ואתנה גוים נחלתך ואחזתך אפסי ארץ" (תהלים ב, ח) דבוק אל הפסוק של מעלה, ר"ל: והוא "אמר אלי" גם כן "שאל ממני ואתנה גוים נחלתך" וגומר. והוא מה שאמר שמואל: "ויך דוד את פלשתים ויכניעם" (שמואל ב' ח, א) וגו'. וכן שם: "ותהי מואב לדוד לעבדים נשאי מנחה". ועוד שם: "ויהי כל אדום עבדים לדוד". וכן גם בני עמון וזולתם מגויי הארצות אשר בקצות ארץ ישראל, היו עבדים לדוד. ע"כ אין להם לנוצרים לפרש זה המזמור על ישו הנוצרי כי הוא לא היה מושל בשום מקום כלל, אבל אחרים היו מושלים בו כי דנוהו למיתה כאחד הפחותים שבעם. וכן הוא העיד על עצמו המטיאוס (פרק כ' פסוק כ"ח) באמרו: כאשר לא בא אדם שיעבדו לו אלא בא לעבוד וכו'. ועם זה יתבאר שישו לא היה משיח כפי סברת מאמיניו. וכן ממ"ש שאל ממני ואתנה גוים וגו', זה הדבר ג"כ עומד כנגדם.כ"א הוא אלהים, למה היה מצטרך לשאול מאחר והלא כל העולם שלו הוא. אם כן יראה בברור שזה הפסוק אשר הזכיר פויל לסיוע לאמונתם הוא לו לא לעזר ולא להועיל.

#2.69 ס"ט. פרק י"ג פסוק ל"ה: אמר שפויל הביא ראיה לאמונתם ממה שכתוב: "לא־תתן חסידך לראות שחת" (תהלים טז, י) והוא במקום שחת, כתב השחתה, ואמר: הכי דוד אחרי מותו ראה השחתה בגופו. אבל הוא אשר השם העיר אותו מקברו לא ראה השחתה, עכ"ל.

והנה המעתיק האחרון לנוצרים סימון בודני במקומו בספר תהלים, לא כתב השחתה רק שחת, אשר פרושו בור או חפירה. והנה לך עדים נאמנים שאין שחת מלשון השחתה כדברי פויל, ממה שכתוב: "עד יכרה לרשע שחת" (תהלים צד, יג) וכן: "כרה שחת בה יפל" (משלי כו, כז) וכן: "בור כרה ויחפרהו ויפל בשחת יפעל" (תהלים ז, טז) כי לא יאמר בלשון כריה וחפירה על השחתה רק על שחת ובור. ושחת ובור ושאול וקבר, הם שמות נרדפים. ע"כ אמר: "כי לא־תעזב נפשי לשאול, לא־תתן חסידך לראות שחת" (תהלים טז, י) וטעם זה הפסוק הוא: ידעתי כי לא תעזוב נפשי לרדת שחת עם הגוף אלא תקחנה אליך לפי שאני איש חסיד. הנך רואה שזה הפסוק אשר הנוצרים עשים סמך לאמונתם הוא להם לטעות ולמכשול.

#2.70 ע'. פרק ט"ו מהתחלתו עד פסוק י"ב, מספר איך שקמו קצת אנשים המאמינים לכל הפרושים ואמרו בעד הגוים הנכנסים לדת ישו שלא יוכלו להיות נושעים תשועה נפשית אם לא יהיו נמולים ושומרים תורת משה, וכי אז נתקבצו השלוחים והראשים והיתה ביניהם מחלקת גדולה עד שקם פיטר לדבר כנגדם, ואמר בסוף דבריו: עתה למה אתם כותבים עול כבד על צוארי התלמידים אשר אנחנו ואבותינו לא יכלנו שאתו אותם, אבל אנחנו מאמינים כי בחסדי ישו המשיח לבד היו נושעים אנחנו, עכ"ל.

הנה פיטר באמרו זה, סותר מאמרי ישו שאמר לאיש העשיר: אם תרצה תשועה נפשית שמור המצות: לא תרצח, לא תנאף, לא תגנוב וכו', ככתוב במטיאוס (פרק י"ט) כי ישו בזה המאמר הורה שא"א להושע בלתי שמירת מצות תורת משה. וכן מה שקרא למצות תורת משה עול כבד אשר הוא ואבותיו לא יוכלו שאתו, כבר בארנו במטיאוס תמצא הנזכר, שמצות ישו הן יותר כבדים ממצות תורת משה כי ישו צוה לאיש העשיר למכר נחלתו וכל אשר לו לתת צדקה לעניים, אבל תורת משה גוזרת לתת מעשר לבד בצדקה ונשארת הנחלה עם תשעה חלקי תבואה לבעלה. וכיוצא בזה הענין, גם כן כתב פויל לגלטי (בפרק ד' בסופו) ז"ל: באותו החפש אשר המשיח עשה אותנו חפשית תעמודו, ועוד בעול ההכרח לא תאסרו. הנך רואה שגם פויל קורא תורת משה עול ההכרח. אבל כפי האמת יותר מכרח המוכר כל נחלתו וכל מה שיש לו לתת לעניים מהנותן מעשר תבואתו, ולפיכך לא ראיתי שום נוצרי שיקבל זאת המצוה ויקימנה. וכן המצות שצוה ישו באמרו למכה אותך על הלחי האחת תן לו גם השנית והלוקח מלבושך החצוני אל תמנע גם הפנימי וכו', ככתוב בלוקס (פרק ו', פסוק כ"ז), לא ראיתי שום נוצרי שיקימנה ואפלו ישו עצמו ופויל שלוחו לא יכלו לקים כאשר בארנו בלוקס בפרק הנזכר.

#2.71 ע"א. פרק ט"ו פסוק י"ז: יאקוב השליח הביא פסוק אחד מנבואת עמוס לראיה לאמונתו בחלוף דברי הנביא, והוא שכתב בזה הלשון: למען ידרשו שאר העמים את י'י' וכל הגוים מאותם אשר נקרא שמו נאם י'י' עשה כל זאת, אבל בעמוס לא נמצא כן, רק: "למען יירשו את שארית אדום וכל הגוים אשר נקרא שמי עליהם נאם י'י' עשה זאת" (עמוס ט, יב). והרצון בזה: שישראל יירשו את שארית אדום וכל הגוים, לפי שנקרא שם י'י' עליהם, ר"ל: על ישראל. והוא מה שכתוב בתורה: "וראו כל עמי הארץ כי שם י'י' נקרא עליך ויראו ממך" (דברים כח, י). ואתה תעין הפסוקים במקומם ותכיר האמת.

#2.72 ע"ב. פרק ט"ו פסוק כ' וכ"ט, כתוב שהשלוחים בעצה ובהסכמה אחת אסרו זבחי הפסילים וגלוי עריות והנחנקים מבעלי חיים והדם ותמצא כן בדפוס קראקא ובדפוס בריסק. אבל בדפוס ניסויש, המעתיק סימון בודני לא כתב הנחנקים. והנה הנוצרים כלם אינם מקימים זאת אזהרה ואוכלים הנחנקים והדם, כאשר בארנו בפרק ט"ו וכ' מהחלק הראשון מזה הספר. (עין שם).

#2.73 ע"ג. פרק ט"ז פסוק א': כתב טימוטיאוס תלמידו של פויל: היה בן אשה ישראלית אשר היתה מאמנת לישו ואביו היה איש יוני. ע"כ.

הנה בזה המאמר הידוע כי האשה הישראלית המאמנת לישו לא היתה מן הנשים הצנועות הכשרות, רק היתה קדשה שנזדוגה לאיש ערל מהיונים.

#2.74 ע"ד. הפרק ט"ו פסוק ג': כי פויל מל את טימוטיאוס תלמידו, הנה זה הדבר סותר לאמונתם שמאמינים שהמילה היתה מצוה זמנית עד בא ישו לבד.

והנך רואה כי פויל אחר שהומת ישו מל את טימטיאוס. ועוד תראה שפעלתו של פויל סותרת למאמר שאמר בכתב א' לקורינטי (פרק ז', פסוק י"ח): כי מי שהוא ערל לא ימול את עצמו, אם כן למה מל את תלמידו והיה ערל. וכן כתב בכתבו לגלטי (פרק ה', פסוק א'): אמר אני כי אם תמולו אזי המשיח לא יועיל לכם כלום ומעיד אני לכל אדם הנמול שיהיה מחיב לעשות כל מצות התורה. ע"כ למה מל אותו אחר שהמשיח לא יועיל לו. ואחר שמל אותו למה לא צוה לשמר המצות.

והנה גם פויל עצמו היה נמול, ולמה לא היה מקים מצוות תורת משה וגם היה מורה לאחרים שלא לקימן. ולמה אם כן קים מצות המילה בטימוטיאוס תלמידו אחר עבור זמנה לפי דעתם.

#2.75 ע"ה. פרק ט"ז פסוק ל': אמר שומר בית הסוהר לפויל ולסילה: מה יצטרך לו לעשות כדי שנושע תשועה נפשית. והם השיבו לו: תאמין בישו המשיח ותהיה נושע אתה וביתך, ע"כ.

והנה תראה כי אלו השלוחים אינם מסכימים בהוראותם עם הוראות ישו, כי כאשר שאל איש העשיר לישו הוראה בעד תשועה נפשית, לא צוה להאמין בו רק צוה לו לשמור המצות הכתובות בתורת משה, ככתוב במטיאוס (פרק י"ט, פסוק ט"ז), ובמרקוס (פרק י', פסוק י"ז) ובלוקס (פרק י"ח, פסוק י"ט).

#2.76. פרק כ"ח פסוק ג': אמר כאשר נשך הנחש את יד פויל ולא הזיקו חשבו הרואים אותו שהוא אלה. ע"כ.

הנך רואה שגם בכאן הודיעו בברור שהפתאים הנפתים אחר ישו נפתו גם אחר פויל לקרוא כמו כן אלה. ותמצא כיוצא בזה הענין למעלה בפרק ח'. (עין שם).

###### כתבפויל **לרומיים**

#2.77 ע"ז. פרק ה' פסוק י"ד: מלאך המות מלך מאדם עד משה על החוטאים בדמיון חטא אדם הראשון, אבל בנוסחא אחרונא כתוב: גם על בלתי חוטאים וכו'. והנה בזה המאמר רמז פויל כי מצות: "ושמרתם את חקתי ואת משפטי אשר יעשה אתם האדם וחי בהם" (ויקרא יח, ה). הוא תקון מיחד למה שנאמר לאדם הראשון: כי ביום אכלך ממנו מות תמות" (בראשית ב, יז). ור"ל: אם אדם הראשון במרותו את פי י'י' נתחיב מיתה נפשית, בני ישראל בעשותם את מצוות י'י' הכתובות בתורת משה יזכו לחיים נפשיים. והוא אמרו שמלאך המות מלך מאדם עד משה. וזה המאמר סותר אמונת נוצרים שמאמינים המות עד ישו, וכבר הארכנו בזה הענין בפרק י"א מהחלק הראשון מזה הספר.

#2.78 ע"ח. פרק ט' פסוק כ"ד: כי הוא קרא אותנו לא לבד היהודים אלא מהגוים כאשר כתוב בהושע: אקרא ללא עמי עמי, ולא רוחמה רוחמה, והיה במקום אשר יאמר להם לא עמי אתם, יאמר להם בני אל חי. עכ"ל.

הנך רואה אתה המעין איך פויל מעור עיני הערלים. וכל הפתאים הנפתים אחריו בדברים האלה המורים כאלו הגוים היו נקראים מקדם בשם לא עמי ובשם לא רוחמה, וכי אחר כך יקראו בשם עמי ובשם רוחמה. אבל המעין בספר הושע (א' ו־ב') יבין שלא כון הנביא רק לאמות ישראל כי הם בנטותם מאחרי י'י' נקראים לא עמי ולא רוחמה, אבל בשובם אליו ית' יקראו בני אל חי ורוחמה ככתוב שם: "והיה במקום אשר יאמר להם לא עמי אתם יאמר להם בני אל חי" (הושע ב, א). וכתוב עוד, שם: "אמרו לאחיכם עמי ולאחותיכם רחמה". ולא רציתי להאריך בזה הענין, כי מובן מעצמו לכל מי שיעין מהתחלת ספר הושע עד סימן ג'.

#2.79 ע"ט. פרק ט' פסוק ל"ג: כאשר כתוב: הנני יסד בציון אבן נגף וצור מכשול וכל המאמין אליו לא יבוש. הנך רואה שגם בזה הענין שקר העיד פויל, אעפ"י שערבבו משני פסוקים. כי כתוב: "והיה למקדש ולאבן נגף ולצור מכשול לשני בתי ישראל לפח ולמוקש ליושב ירושלם" (ישעיה ח, יד). ושם כתוב: "לכן כה אמר אדני אלהים הנני יסד בציון אבן בחן פנת יקרת מוסד מוסד המאמין לא יחיש" (ישעיה כח, טז).

וכן תמצא שם פרק י', פסוק י"א, כי הכתוב אמר כל המאמין אליו לא יבוש. וגם תמצא בכתב ראשון של פיטר (פרק ב', פסוק ו), ע"כ רמז הכתוב הנני יסד בציון אבן בחן פנת יקרת המאמין אליו לא יבוש. ואתה המעין כשתעין אלו הפסוקים במקומם בספר ישעיה ע"ה, אז תראה ותבין איך הם מזיפים הפסוקים להביא ראיה לאמונתם המשבשת כמנהגם בשאר דברי מאמרי הנביא.

#2.80 פ'. פרק י' פסוק ו': הכתוב אמר: אל תאמר בלבבך מי יעלה השמים הרצון בו: להוריד את ישו ממרומים. וכן מי ירד למעמקים הרצון: להעלות את ישו מהמתים. אבל מה אמר: קרוב הדבר אליך מאד בפיך ובלבבך הוא דבר אמונה אשר אנחנו מדברים כ"א תודה בפיך לישו ותאמין בלבבך כי האל החיהו מהמתים אז תהיה נשמר. עכ"ל.

אתה המעין תראה איך פויל גם פה מעות הפסוקים כדי לעור עיני הפתאים אשר לא ראו אור תורה האלהית כי אפלו איש נוצרי כאשר יעין באלו הפסוקים בתורה במקומן, מיד יבין שקרות דבריו וזיוף הוראותיו וידע כי הכתוב מדבר במצות התשובה שהיא מצוה כוללת כי אחר שאמר: "כי תשוב אל־י'י' אלהיך בכל לבבך ובכל־נפשך" (דברים ל, י). מיד אמר: כי המצוה הזאת אשר אנכי מצוך היום, לא־נפלאת הוא ממך ולא־רחקה הוא: לא בשמים הוא, לאמר מי יעלה־לנו השמימה ויקחה לנו וישמענו אתה ונעשנה" אשר הרצון באלה המאמרים שהשי"ת הודיע לנו גדל מעלת מצות התשובה עם קלות מציאתה לפי שהדברים יקרי הערך הם קשי ההשגה מאד ככתוב שם: "כי־קרוב אליך הדבר מאד, בפיך ובלבבך לעשתו" ר"ל: שענין התשובה תלוי בודוי פה ובחרטת הלב כאשר זה ידוע למבינים.

#2.81 פ"א. פרק י"א פסוק כ"ו: ואפלו כן כל ישראל יהיה נשמר כאשר כתוב: ובא לציון גואל ויסיר פשע מיעקב, עכ"ל.

הנך רואה שגם בזה הפסוק הפך דברי אלהים חיים לעשות בו סמך לאמונתו כי לא מצינו כן בדברי הנבואה, רק כתוב: "ובא לציון גואל ולשבי פשע ביעקב נאם י'י' (ישעיה נט, כ).

#2.82 פ"ב. פרק ט"ז פסוק כ': ואלוה השלום יכתת השטן תחת רגליכם במהרה, עכ"ל. וכן בכתבו הראשון שכתב לטיסלונקי (פרק ב', פסוק י"ח), אמר: בעבור זה היינו רוצים לבוא אליכם אני פויל, אבל מנעני השטן. הנה פויל באלו המאמרים הודיע שהשטן אפלו אחרי מות ישו בזמנו של פויל עדין היה חי ומושל על שלוחי ישו ועל המאמינים בו. וזה הדבר הפך אמונת הנוצרים שהם מאמינים, שנאמר: הוא ישופך ראש" (בראשית ג, טו) רומז לישו שהוא המית השטן כאשר בארנו זה הענין בפרק י"ב מהחלק הראשון מזה הספר.

###### כתבהראשוןשלפויל **לקורינטי**

#2.83 פ"ג. פרק ח' פסוק א': פויל מאשים הנוצרים יושבי עיר קורינטי בעד חטא גלוי עריות על כי אחד מהם נשא אשת אביו וגזר להרגו. והנה פויל בכל דבריו והוראותיו עשה אותם חפשים מכל מצוות הכתובות בתורת משה, אם כן למה מאשים אותם על בטול לאו אחד מאסורי עריות ומנין היה יודע אסורו אם לא מהתורה האלהית, כי בא"ג לא נמצא על זה שום הוראה כלל אבל כתוב בתורה: "ערות אשת־אביך לא תגלה, ערות אביך הוא" (ויקרא יח, ח). ושם: "ואיש אשר ישכב את־אשת אביו ערות אביו גלה, מות־יומתו שניהם דמיהם בם" (ויקרא כ, יא). וכן: "ארור שכב עם אשת אביו" (דברים כז, כ) וגו'. ואם כן שלא גזר פויל להרוג הנושא את אשת אביו מהוראות הא"ג רק מהוראות התורה. ואחר שהוא מעניש את העובר מצוה אחת ממצות התורה אם כן הודיע שאפלו הנוצרים אינם חפשים ממצות הכתובות בתורת משה תחת ענש מיתה, אם כן הודיע שלא פדה אותם ישו מקללות התורה לפי דעתו אשר כתב בכתבו לגלטי (פרק ג' פסוק י"ג).

#2.84 פ"ד. פרק ו' פסוק ו': אמר פויל: הלא ידעתם כי אנחנו נשפט גם המלאכים וגו'. הנה גם זה המאמר מבאר בטולו כי אפלו הגדול שבנביאים היה מתירא מן המלאכים, ומה ישפט פויל ביניהם אחרי שהם אינם בעלי חמר לחטוא ולבוא במשפט.

#2.85 פ"ה. פרק ז' פסוק י"ח: האיש הנמול לא יעשה עצמו ערל ומי שהוא ערל לא ימול עצמו, כי המילה אינה כלום והערלה אינה כלום אבל השמירה מצות האל כל איש יתמיד בדתו אשר הוא נוהג בו וכו'. וגם בכתבו לגלטי (פרק ה', פסוק ג'): ומעיד אני לכל אדם הנמול שמחיב לעשות כל מצוות התורה. אלו המאמרים הם טענה לנוצרים בעבור שהם מפתים ומכריחים את היהודים לקבל דת השקרות ואמונתם הכוזבת.

#2.86 פ"ו. פרק י' פסוק ח': וכדי שלא נטמא בגלוי עריות כמו שנטמאו קצתם ויפלו ביום אחד כ"ג (23) אלף. הנך רואה שגם בזה המאמר טעה כי היה לו לומר כ"ד (24) אלף ככתוב: "ויהיו המתים במגפה ארבעה ועשרים אלף" (במדבר כה, ט).

#2.87 פ"ז. פרק ט"ו פסוק נ"ד: כדי שיתקים דבר הנכתב נבלע המות עד נצחון. איה המות עוקץ שלך, איה שאול נצחון שלך. הנך רואה גם פה איך כתב שני אלו הפסוקים בחלוף דברי הנביא כדי להביא סיוע לאמונתו הכוזבת, כי לא מצינו מקום בדברי הנביאים רק כתוב בספר ישעיה: "בלע המות לנצח" (ישעיה כה, ח). ובהושע: "אהי דבריך מות אהי קטבך שאול" (הושע יג, יד). והמעין אלה הפסוקים במקומותם יכיר האמת.

###### כתבפויל **לגלטי**

#2.88 פ"ח. פרק א' פסוק י"ח: ואחר כך אחר שלש שנים הלכתי עוד לירושלים לראות את פיטר והייתי אצלו ט"ו ימים, אבל איש אחד מהשלוחים לא ראיתי רק יעקב אחיו של ישו. עכ"ל. הנה פויל באמרו זה מורה שיעקב אחיו של ישו היה אחד משלוחיו וזה סותר למה שאמר יאן (פרק ז', פסוק ה'), כי גם אחיו לא היו מאמינים לו. וכבר בארנו זה הענין שם במקומו. וכן בלוקס (פרק א'), ובמרקוס (פרק ג'). ואתה המעין תראה באותן הפרקים ותבין איזה יצדק משני הסותרים.

#2.89 פ"ט. פרק ג' פסוק י"ג: אמר פויל: כי המשיח פדה אותנו מקללות התורה אחרי השארו מקלל בעבורנו כי כתב מקלל כל תלוי עץ. עכ"ל.

מה שאמר המשיח פדה אותנו מקללות התורה, זה המאמר בלתי מסכים לאמת כי א"א להנצל מהקללות הכתובות בתורה אלא בשמירת המצות לא בבטולן, כדעת הנוצרים. וזה לבני ישראל אשר נצטוו בתורה האלהית. אמנם אמות העולם אשר לא נצטוו בה ולא נכנסו בעול עשית המצות הם פטורים מקללות התורה אפלו בלי פדיון וכן אין להם חלק ונחלה בברכות הכתובות בה. ומ"ש אחרי השארו מקלל בעבורנו יצא אמת במקרה מפיו. אבל מ"ש כי כתב מקלל כל תלוי על עץ, טעה בלשון הפסוק, והיה לו לומר: "כי־קללת אלהים תלוי" ככתוב: (דברים כ"א, כג).

#2.90 צ'. פרק ג' פסוק י"ו: לאברהם נאמרו הבטחות ולזרעו ולא נאמר ולזרעיו אלא בלשון יחיד אשר הוא המשיח. עכ"ל. גם בזה המאמר טעה כי מנהג לשון הקדש לדבר על זרע בלשון יחיד וטעותו מבאר ממ"ש בתורה: "כי את־כל הארץ אשר־אתה ראה לך אתננה, ולזרעך עד־עולם" (בראשית יג, טו). וסמוך לה: "ושמתי את־זרעך כעפר הארץ" שהכונה בו על אמות ישראל ולא על ישו, כפי סברתו הנבערה. וכן שם כתוב: "ויוצא אתו החוצה ויאמר הבט־נא השמימה וספר הכוכבים אם־תוכל לספר אתם, ויאמר לו כה יהיה זרעך" (בראשית טו, ה). ועוד שם: "ויאמר לאברם ידע תדע כי־גר יהיה זרעך בארץ לא להם" (בראשית טו, יג). וכן תמצא במקומות רבים, אלא שגם באלה די למבינים.

###### כתבפויל **לאיפיזי**

#2.91 צ"א. פרק ד' פסוק ה': על כן אמר: עלית למרום שבית שבי נתת מתנות לאדם, עכ"ל. הנך רואה שגם בכאן כתב פויל הפך מאמר המשורר דהע"ה כדי להביא סיוע לאמונתו, כי המשורר לא כתב נתת מתנות לאדם רק "לקחת מתנות באדם" (תהלים סח, יט). ע"ש.

###### כתב **הא'** פויל **לטיסלוניקי**

#2.92 צ"ב. פרק ב' פסוק י': אמר פויל: אתם עדים וגם האל, איך שאנחנו בחסידות ובצדקה ובלי דופי היינו לכם למאמינים עכ"ל.

הנך רואה איך פויל נכשל בלשונו ונשתבש ברעיונו בדבר פשוט אשר אפלו המון עם הנוצרים נשמרים מהכשל כיוצא בו, כי הקדים הנבראים אל הבורא ית' בדבורו, באמרו: אתם עדים וגם האל, והיה לו להקדים האל ולומר האל עד וגם אתם עדים. ומזה השבוש תקח ראיה גם לשאר מאמריו. ובעבור שפויל היה מתנשא ומתחכם בלשונו בכל כוחו ואונו וזדונו כי נענש במכשול לשונו עד כי יגלה קלונו לעיני גדולים וקטנים.

###### כתב **יאקוב**

#2.93 צ"ג. פרק ב' מפסוק י"ד עד סוף הפרק: משבח המעשים יותר מהאמונה, באמרו: אמונה בלי מעשים מתה היא בעצמה, והלא גם אברהם אבינו זכה במעשיו כאשר העלה את בנו לעולה, וכן רחב הזונה זכתה במעשיה שהסתירה המרגלים ותשלח אותם בדרך אחרת. כי כאשר גוף בלי רוח הוא מת, כן אמונה בלי מעשים היא מתה, עכ"ל.

והנה מצינו שפויל סותר זאת הדעת בכתבו השלוח לרומיים (פרק ג', פסוק י"ט) באמרו: כי במעשי מצוות התורה לא יצדק שום אדם לפני האל. וכן שם (פסוק כ"ח), אמר: פוסקים אנחנו כי באמונה יצדק איש בלתי מעשה מצוות התורה. וכמו כן משבח האמונה יותר מהמעשים, בכתבו אשר כתב לגלטי (פרק ב', פסוק ט"ו) באמרו: ידענו שלא יצדק איש במעשה התורה אלא באמונות ישו. עוד אמר שם בסוף הפרק: אם תהיה צדקה באמצעות התורה, אזי המשיח לשוא מת. וכן שם (פרק ג', מהתחלתו עד סופו) כתב כיוצא באלה המאמרים. וכמו כן מצינו בכתב השלוח ליהודים (פרק י"א) כי הכותב הכתב משביח האמונה יותר מהמעשים, ואומר: כי אברהם באמונות העלה את בנו לעולה, ואומר שם: כי רחב הזונה באמונתה נוצלה מן המות על הסתירה המרגלים ושלחה אותם בשלום. הנך רואה איך השלוחים אין בפיהם נכונה, כי האחד סותר דברי חבריו והתורה האלהית סותרת דברי פויל בברור, ככתוב: "וצדקה תהיה־לנו, כי נשמר לעשות את־כל המצוה הזאת לפני י'י' אלהינו כאשר צונו" (דברים ו, כה).

###### כתב **השלוח ליהודים**

#2.94 צ"ד. זה הכתב איננו יודע ממי הוא שלוח. ע"כ אמרים קצת הנוצרים כי שלחו לוקס וקצתם אמרים כי אפולוקוס שלחו וקצתם אמרים כי פויל שלחו, כמזכר שם בהקדמת הכתב. תראה איך הם אינם מסכימים בדבריהם כי זה אמר בכה וזה אמר בכה. ותמצא שכתב סימון בודני בספרו הנקרא "אוברונו" (דף מ"ז) כי זה הכתב לא היה מקבל בימים הקדמונים באמות הנוצרים.

#2.95 צ"ה. פרק א' פסוק ה': כי מתי אמר לאיזה מהמלאכים בני אתה אני היום ילדתיך. וכן אני אהיה לו לאב והוא יהיה לי לבן. וכן בהביאו בנו בכורו אל העולם, אמר: השתחוו לו כל מלאכי האלהים. ואל המלאכים כמו כן הוא אמר: עשה מלאכיו רוחות משרתיו אש לוהט. ולבנו גם כן הוא אמר: כסאך אלהים עולם ועד, שבט מישור שבט מלכותך, אהבת צדק ותשנא רשע, על כן משחך אתה אלהים אלהיך שמן ששון מחבריך. עכ"ל.

הנך רואה איך טעה הכותב באלו הפסוקים טעיות מפרסמות, כי מה שהביא ראיה על ישו מפסוק י'י' אמר אלי: בני אתה אני היום ילדתיך, כבר בארנו בפרק י"ג פסוק ל"ג מאקטא אפוסטלורום כי זה הפסוק עם המזמור ההוא כלו אמר דהע"ה ברוח הקדש על עצמו, ע"כ אין להם לנוצרים ממנו שום ראיה כלל. ע"ש.

וכן מה שהביא ראיה על ישו מפסוק אני אהיה לו לאב והוא יהיה לי לבן, גם זה לו לטעות כי זה הפסוק אמרו השי"ת על שלמה לדוד. והעד הנאמן על זה שלא נאמר על ישו זה הפסוק, אפלו לדעתם, ממ"ש בסוף הפרק ההוא בהעוותו והוכחתיו בשבט אנשים ובנגעי בני האדם. וידוע שהנוצרים מאמינים שישו כל ימי חיו לא חטא ולא העוה כלל, אם כן איך יוכלו לפרש זה הפסוק עליו.

וכן במה שכתוב שעליו נאמר השתחוו לו כל מלאכי אלהים, אין האמת אתו, כי באמרו הכתוב: "השתחוו לו כל אלהים" (תהלים צז, ז) הרצון בו: אל אלהים ית'. כי מלת "לו" שבה למה שאמר קדם לכן בסמוך "מלפני אדון כל הארץ" (שם). כאשר הענין מבאר היטב במקומו.

וכן מה שהביא ראיה מפסוק: "כסאך אלהים עולם ועד" (תהלים מה, ז). ותרגם בלשונם מלת אלהים לנוכח, כאלו אמר כסאך אתה אלהים, אין האמת אתו. גם פרוש הפסוק הוא כסאך כסא אלהים וכמוהו: "והנבואה עדד הנביא" (דברי הימים ב, טו, ח). שהוא כמו והנבואה נבואת עודד הנביא. והוא כענין: "וישב שלמה על כסא י'י'" (דברי הימים א' כט, כג).

כי בעבור שהשי"ת נקרא מלך ישראל וישראל נקרא עם י'י', ע"כ היושב על כסא מלכות ישראל נקרא יושב על כסא י'י'. וזה המזמור נאמר על מלך המשיח אשר יקימהו השי"ת מזרעו של דוד המלך ע"ה ויהיה מלך על כל ישראל ולא יהיה הפסק למלכותו אבל ימלך הוא ובנו ובן בנו אחריו עד עולם. והוא מה שאמר: "כסאך אלהים עולם ועד" (תהלים מה, ז) ועליו אמר דניאל הנביא ע"ה: "וביומיהון די מלכיא אנון יקים אלה שמיא מלכו די לעלמין לא תתחבל ומלכותה לעם אחרן לא תשתבק, תדק ותסיף כל־אלין מלכותא והיא תקום לעלמיא" (דניאל ב, מד). וכן: "ויקבלון מלכותא קדישי עליונין, ויחסנון מלכותא עד־עלמא ועד עלם עלמיא" (דניאל ז, יח) כאשר בארנו זה הענין באר היטב בפרק ג' ובפרק מלכים א מהחלק הראשון מזה הספר.

וכמו כן במה שהזכיר לו לראיה בפסוק הבא אחריו, והוא: "אהבת צדק ותשנא רשע על כן משחך אלהים אלהיך שמן ששון מחברך" (תהלים מה, ח) ותרגם כמו כן מלת אלהים לנוכח, כאלו אמר גם כן אתה אלהים וכל כונתו היא ליחס האלוהות לישו, גם פה הבל יפצה פיהו, כי הרצון בו: ע"כ משחך אלהים אשר הוא אלהיך. וכמוהו: "כי זה אלהים אלהינו עולם ועד" (תהלים מח, טו) וכן: "שמעה עמי ואדברה ישראל ואעידה בך אלהים אלהיך אנכי" (תהלים ,נ, ז)

#2.96 צ"ו. פרק ב' פסוק ז': הביאו ראיה גם כן על ישו מפסוק ותחסרהו מעט מאלהים וכבוד והדר תעטרהו.(ושם, בפרק ט'): אמר שישו מחסר מעט מהמלאכים. עכ"ל.

הנה תראה איך מאמרי זה הכותב סותרים זה את זה, כי בפסוק הקדם הגדיל ישו והעדיפהו על מלאכי אלהים עד שאמר כי עליו נאמר השתחוו לו כל מלאכי אלהים, אבל בזה הפרק הקטינו ופחתו מהמלאכים באמרו: שישו היה מחסר מעט מהמלאכים, ככתוב: "ותחסרהו מעט מאלהים" (תהלים ח, ו).

וא"כ אינו מן האפשר שישתחוו לו המלאכים לישו, אחר שהיה מחסר מהם. והנה כונת זה המזמור החטיא זה הכותב בזדון לבו לפרשו על ישו הנוצרי מה שלא כון אליו המשורר מעולם, אבל הפרוש הזה באלה הפסוקים הוא באמרו: "כי אראה שמיך מעשה אצבעתיך ירח וכוכבים אשר כוננתה" (תהלים ח, ד). הרצון בו: כי כאשר אני רואה ומסתכל באלו הבריות הגדולות והקימות, אני תמה ואומר בלבי: "מה אנוש כי תזכרנו ובן אדם כי תפקדנו" (שם). ר"ל: אחר שהאדם הוא בריה קטנה והיום בכאן ומחר בקבר, איך זכרתו בבריאתו במה שחוננת אותו ונתת בו נפש עליונה זכה וקימת מעולם המלאכים. וכן פקדתו במה ששמת עיני השגחתך עליו תמיד בנשמה העליונה ההיא עשית את האדם דומה למלאכים העליונים. חסרתו מעט מהם להיות גופו מחבר מחמר שפל עכור ונפסד, אבל המלאכים הם שכלים נבדלים מחמר. ועכ"ז בעבור הנשמה ההיא כבוד והדר תעטרהו, כי המשלתו במעשה ידיך שהם כל נבראי מטה, והוא אמרו: "כל שתה תחת רגליו" (שם). כאשר מבאר באמרו אחר כך: "צנה ואלפים כלם וגם בהמות שדי: צפור שמים ודגי הים עבר ארחות ימים" (שם). והוא מה שהודיע במעשה בראשית באמרו: "נעשה אדם בצלמנו כדמותנו, וירדו בדגת הים ובעוף השמים ובבהמה ובכל־הארץ" (בראשית א, כו) כאשר בארנו בפרק י' מהחלק הראשון מזה הספר. והנה הראת שאין לנוצרים שום ראיה על ישו מאלו הפסוקים אשר הזכיר זה הכותב בשני אלו הפרקים.

#2.97 צ"ז. פרק ח' פסוק ח': מביא ראיה לא"ג שלהם ממה שכתוב בירמיה: "הנה ימים באים נאם י'י' וכרתי את בית ישראל ואת בית יהודה ברית חדשה" (ירמיה לא, ל). הנה בהיות שכבר כתבתי סתירת זאת הראיה באר היטב עם באור כונת הנבואה הזאת בפרק כ"ט מהחלק הראשון מזה הספר, ע"כ לא רציתי בו להכפיל המאמרים מיראת האריכות רק יעין שם.

עוד אמר שם, פסוק י"ג: כי באמרו ברית חדשה הודיע כי הראשונה בלויה, ומה שהוא בלוי וישן הוא קרוב להפסד. הנה תראה איך זה הכותב בסכלותו מיחס בלויה והפסד לדברי השי"ת ומצוותיו ושכח מאמר המשורר: "מעש ידיו אמת ומשפט, נאמנים כל־פקודיו: סמוכים לעד לעולם, עשוים באמת וישר" (תהלים קיא, ז־ח). וכן מאמר ישעיה: "יבש חציר נבל ציץ ודבר אלהינו יקום לעולם" (ישעיה מ, ח).

#2.98 צ"ח. פרק י' ה': הביא ראיה לאמונתם מספר תהלים, באמרו: כתוב זה: זבח ומנחה לא חפצת אבל גוף יצרת לי. הנה תראה איך הכותב מזיף הפסוקים כי כתוב: "זבח ומנחה לא חפצת אזנים כרית לי עולה וחטאה לא שאלת" (תהלים מ, ז). והרצון בו: אזנים כרית לי לשמע בקולך כי זה המכון מאת השי"ת, כמ"ש במעמד הר סיני: "ועתה אם־שמוע תשמעו בקלי ושמרתם את־בריתי, והייתם לי סגלה מכל־העמים כי־לי כל־הארץ" (שמות יט, ה). וכן הוא אמר: כי לא־דברתי את־אבותיכם ולא צויתים ביום הוציאי אותם מארץ מצרים, על־דברי עולה וזבח: כי אם־את־הדבר הזה צויתי אותם לאמר שמעו בקולי והייתי לכם לאלהים ואתם תהיו־לי לעם" (ירמיה ז, כב־כג). וכתוב: "ויאמר שמואל החפץ לי'י'בעלות וזבחים כשמע בקול י'י', הנה שמע מזבח טוב להקשיב מחלב אילים" (שמואל א' טו, כב). אבל הקרבנות הם רפואה למדוי החטא, כי אם לא היו חוטאים לא היו צריכין לקרבן להביאו כיון שאם לא יאכל אדם דבר שיזיקנו לא יצטרך לסמים. ונראה שזה הכותב זיף זה הפסוק בכונה, כי כתב: אבל גוף יצרת לי, להביא סמך לאמונתו המשבשת שגופו של ישו נקרב תמורת זבח ומנחה כאשר הודיע שם בפסוק י' מפרק הנזכר באמרו: באיזה רצון נתקדש עם הקרבנות גוף ישו המשיח פעם אחת. כבר הזכרנו זה הענין בפרק מ"ה בחלק ראשון מזה הספר.

**ספר החלומות יאן** הנקרא **בלשונם אפוקליפסים**

#2.99 צ"ט. פרק ה' פסוק ז': הזכיר י"ב שבטי ישראל בזה הסדר: יהודה ראובן גד אשר נפתלי מנשה שמעון לוי יששכר זבולון יוסף ובנימין. הנה תראה כי לא זכר שבט דן וישכחהו, כי הכנים שבט מנשה במקומו אעפ"י שהוא נכלל בזכרון שבט יוסף. ומכאן נראה כי הכותב החלומות וההבלים אפלו מנין השבטים בשמותם לא היה יודע בברור, מה שאפלו תינוקות של בית רבן ידעו. וזה הענין מורה גם כן שגם כל מאמרי הא"ג כתבו אנשים ריקים ופוחזים שלא היו בקיאים אפלו בדברים הפשוטים הנכתבים בספרי הקדש כאשר הוכחנו בפרק מ"ה מהחלק הראשון מזה הספר, וכן בהצעותינו על החלק השני הזה ובפרקים רבים גם כן מזה החלק.

#2.100 ק' פרק כ"ב פסוק י"ח והוא סוף וחתימת הא"ג, כתוב: כי הנני מעיד לכל השומע דברי נבואות אלה הספרים, אם יוסיף על הדברים יוסיף עליו האל המכות הכתובות באלה הספרים, וכן מי שיגרע מדברי ספר נבואה הזאת יגרע האל חלקו מספר החיים ומעיר הקדש ומהבטחות הכתובות בספרים אלו. עכ"ל.

הנך רואה שגם אלה הדברים עומדים כנגדם, כי גם הנוצרים כלם מוסיפים על דברי הא"ג כי שובתים יום הראשון לשבוע מה שלא צוה ישו ולא שלוחיו. וכן גורעים מהם כי אינן נזהרין מאכילת הדם והנחנקים מבעלי חיים כפי מה שנצטוו מהשלוחים ככתוב באקטא אפוסטלרום (פרק ט"ו, פסוק כ' וכ"ט). וכבר הארכנו בזה הענין פרק ג' מהחלק הראשון מזה הספר. ע"ש. ופה נשלם מה שיעדתי לכתב בזה החלק השני בעזר האל האחד ואין שני לו הוא הראשון והוא האחרון ומבלעדיו אין אלהים. תבענה שפתי תהלה לרוכב בשמי שמי קדם, האל המאזרני חיל למלחמה הזאת במלחמה של תורה, להופיע האמת לסתר השקר ולהודיע האמת והדעת הצודקת ולבטל הכוזבת בראיות ברורות ואמתיות נבואיות ושכליות הבנויות לתלפיות כאשר היה עם לבבי עד אשר זכני לגמר ולהשלים הספר הזה, כן יזכני למה שהבטיחנו ע"י נביאיו: "כי־אז אהפך אל־עמים שפה ברורה, לקרא כלם בשם י'י' לעבדו שכם אחד" (צפניה ג, ט). "והיה י'י' למלך על־כל־הארץ, ביום ההוא יהיה י'י' אחד ושמו אחד" (זכריה יד, ט). תם ונשלם שבח לאל בורא עולם.