***METADATA***

**Name:** Patshegen Ketav Haddat, Pathshegen Kethav Haddath, פתשגן כתב הדת, *Copying the Writing of the Law*

**Category:** Halakha; Halakha about liturgy

**Author:** Caleb Afendopolo

**Date:** 1497

**Source:** ספר פתשגן כתב הדת, The Israeli Council [of Karaites], Ramle, 1977

**Note:** Many of the laws that this work presents regarding the writing of the Torah are identical to Rabbanite laws, and taken verbatim from Maimonides’s *Mishné Tora*; however, where Maimonides and other Rabbanite sources simply state the laws, Afendopolo often finds Biblical prooftexts for them. The 1977 printed volume contains several poems at the end, which were in the manuscript that they used; however, these poems are not by Afendopolo, and have no connection to the work, so they are not included in the file.

The table of contents can be found in the author’s preface, below, beginning with the words הפרק הראשון. A number of the poems are signed משה בן שמואל, Moshe ben Shemu’el.

ספר

פתשגן כתב הדת

לרבי כלב בן אליהו אפונדופולו נ''ע

באור סדר קריאת פרשיות התורה

והפטרותיהן בשבתות ומועדי השנה,

באור כתיבת ספר תורה והדינים הכלולים בו,

באור נוסח הברכות שהאדם מתחייב בהם.

נשלם בג' טבת רנ''ז בכפר קראמרייא הסמוך לקושטא

יוצא לאור בפעם הראשונה בדפוס במולדתנו א''י יע''א על פי כ''י הנמצא בבריטיש מוזיאום ותודתנו נתונה להם על אישורם. בתקופת כהונתו של דוד בן משה ירושלמי הרב הראשי ליהודים הקראים בישראל.

המועצה הארצית רמלה ישראל התשל''ז – 1977

הדריכני בנתיב מצותיך כי בו חפצתי (תהילים קיט, לה)

עסקו בהוצאה לאור הרב הדיין יוסף בן עובדיה אלגמיל הרב אברהם בן סלים גבריאל הלוי הרב יוסף בן אלישע שלמה.

ר' כלב בן אליהו אפונדפולו נולד באדריאנופול בשנת הרכ''ה ליצירה, ביום שני לחודש טבת, 1:12:1464, זאת ניתן לקבוע על פי חרוזיו בחלק משירי הקודש:

בטבת אדרשה מחול ותופים : ואשיר שיר בעוגבים ומינים

דאוגי לב אשמח ועצב : אני אסיר ואניס כל יגונים

שניים בו יצאתי לאור יום : שנת הרכ''ה למוסד בנינים

ואויב בעשירי בו הלא בא : בעיר הקודש...

שם בילה את שנות נעוריו ומשם הלך לדור ב-קראמרייא שליד קונסטנטינופול. ב''עיר מעטירה'' זו, קונסטנדינא, נבחר ל''חכם'' ליהודים הקראים ובמשרתו זו עמד שנים בתולדות הקראים ובספרותם יש לרבנו כלב שם גדול. בקהילות רבות בביזנטיה ובארצות אחרות תפס מקום של כבוד והכרה כבעל ''מדע'', בקי בכל החכמות ומושלם בתורת ה''טבע''. רבנו כלב שלט בשפות אחדות ונחשב לידען מובהק בשפות איטליה, יוון וערב.

חבוריו בענייני דת ואמונה מרובים:

1. ''פירושי מצוות התורה''

2. ''אגרת מספקת'', באור דיני שחיטה ומאכלות.

3. ''השלמת ספר אדרת ''אליהו'', של רבי אליהו בשייצ'י השלמה זו כוללת פירושים לדיני שמיטה ויובל, כלאיים, ושבועה, אך ר' כלב לא הספיק לסיימו.

4. ''פתשגן כתב הדת'', על קריאת פרשיות התורה והפטרותיהן בשבתות ומועדים, ודיני כתיבה ספר תורה ומנהגי קריאת התורה ונוסח כל הברכות.

5. בספר ''עץ חיים'' חיבר מפתח בשם ''דרך עץ חיים''.

6. בספר ''אשכול הכופר'' חיבר מפתח בשם ''נחל אשכול''.

7. למעלה מחמישים מפיוטיו של ר' כלב (סליחות, תוכחות, קינות, שירי תהילה וכיו''ב), נכנסו לסידורי התפילה, כמנהג היהודים הקראים.

8. במליצה ובשיר: ''אבינר בן נר'' דברי מוסר וחכמה במליצת חרוזית.

9. ''גן המלך'', הוא ספר הסודות והחידות, השירים והמליצות. בספר זה נמצאים כמה פרטים חשובים על תולדות חייו של המחבר ומאורעות זמנו. שתי קינות על גרוש היהודים מרוסיה ומליטא בשנת 1495.

10. ''עשר מאמרות'', ממנו מסתבר שהרבנים ולא הקראים הם שפרשו מכלל עם ישראל ורק בני המקרא שמרו על היהדות בטהרתה המקורית.

11. ''ספר כימה'' ביאור דיני עריות ונחלק לשערים וכל שער נחלק לפרקים.

12. ''אגרת תשובה'' ע''ד היין והנסך הנקרא בלשון הגר ארקי.

13. ''מכלל יופי'' בבאור דברים רבים וגדולים מחכמת התכונה לידיעת קשת הראיה.

14. ''גל עיני'' מבאר ג''כ תכונת קידוש החדש.

15. ''תקון כלי רובע השעות'' בבאור תיקון ועשית כלי השעות ודברים הנוגעים בראית הירח וקדוש החדש.

רבנו כלב חיבר ספרי מקצוע רבים. רובם נשתמרו בכתבי יד ומקצתם אבדו. בדפוס נתפרסמו רק קטעים מתוך כתביו ע''י ח.י.גורלאנד בספרו הרוסי ''ליקוטים חדשים לתולדות הספרות העברית של המאה ה-15''.

רבנו כלב עמד בקשרים הדוקים וטובים עם הרבנים. לא ידוע על אף מקרה ריב ומחלוקת בינו לבינם. כמה תלמידי חכמים רבניים, וביניהם ר' משה המון הספרדי, פנו אליו בשאלות בעניני טבע וחשבון ואף בהלכה של שתי העדות.

בחוגי המשכילים התפרסם ביחוד בחבוריו ב''אסטרונומיה'', מתמטיקה. טבע ופילוסופיה. אחרים מהם חוברו בדרך שיר וחרוז.

רושמי תולדותיו של רבנו כלב בן אליהו, מיוליוס פירסט עד פוזננסקי, מכנים אותו ''פוליהיסטור'' (איש האשכולות).

אשתו ‏כריזואידה הנזכרת בשיריו, היתה אחותו של החכם רבנו אליהו בשייצ'י בעל ספר המצוות. ראוי לציין, שרבנו כלב אפונדופולו וגיסו אליהו בשייצ'י נחשבו במאה ה-14 לגדולי הפיוט והשירה בקהילות ''ביזנאטיה''. זה היה החוג הפייטני שחי ופעל לפני גירוש ספרד. למותר לציין את ההשפעה הכבירה בדעת הספרות והמליצה שנתגלתה לחכם הקראי. (מן הפייטנים הגדולים של המאות ה-9 עד ה-11 , יזכרו ר' מבורך בר נתן, סהל בן מצליח, יפת בן עלי, משה דרעי ממצרים המפורסמים בשירי החול, ר' אברהם פירשקוביץ ואחרים).

רבנו כלב חיבר קינה לעשרה באב בשפת יוון (תורגמה מלשון הקודש ללשון יוון),עבור קראי תורכיה. את עיקר הפיוט והשירה למד מחכם רבני בשם מרדכי כומטינו, אחד מגדולי הפייטנים הרבניים. אולם עד מהרה התברר שספר ''התגניס'' של רבנו כלב - ''המלות המשותפות'' עולה על אלה של ספרי חכמי הרבנים. הגדולים והמפורסמים, לרבות ר' משה אבן עזרא (כך מעיד שמעון ברנשטיין בהקדמתו למחברות כלב אפונדפולו). באוסף החרוזים המשותפים של רבנו כלב נכללים שלושת אלפים וחמש מאות בתים. כמעט פי שלושה מספר הענק להרמב''ע (‏רבי משה אבן עזרא).

אוספו של רבנו כלב מייצר בשדה החקירה והידיעה הפילולוגית של התנ״ך הישג רב ענפים שאין כמוהו בספרות ישראל. ר' כלב היה האחד והיחיד מן הקראים שבא להתוות את הדרך לצעירים, קראים ורבניים כאחד, בשפה, בסגנון ובגישה חדשה לשיר העברי.

רבנו כלב אפונדפולו החל לחבר את שיריו בגיל עשרים לערך, כשבעים שנה לפני הווסדה של האסכולה הלונגו-עונקינורית. בעל זכות מיוחדת בתולדות הספרות העברית והתפתחותה. זכות של יוצר, שעבד באמונה ובהתמדה לחיזוק לשון הקודש בימי הביניים בקהילות ישראל בארצות המזרח.

אחד משיריו הרבים של רבנו כלב אפונדפולו (מתוך מחברותיו):

ברוכה תהיה אשתי : בתתה חק ארוחתי

בכל בקר מטאטאה : ומצניעה כלי ביתי

ומנעילה ומלבישה : בני מעי וגם אותי

בפלך תמכה כפה : וארגה את יריעתי

ותפרה בה כסות יומי : ודי עד בוא חליפתי

ועד עולם אני ערים : ועריה כזמן לידתי.

רבנו כלב ישב רוב ימיו בכפר קראמרייא הסמוך לקושטא (בחוף האסיאתי) ובסוף ימיו השתקע בבלגרד, שם נפטר בשנת 1525.

＊ ★ ＊

הרב יוסף בן עובדיה אלגמיל

ספר זה הוקדש ע''י דוד בן אליהו אלישע מסן פרנצ'סקו וגב' אסתר בת ישועה מצליח ובני ביתה לזכר בעלה המנוח יצחק בן אליהו לישע זצ''ל נולד במצרים בשנת 1914 עלה ארצה בשנת התשל''ו (1976) בעיר רמלה תנצב''ה

סוף דבר הכל נשמע את האלהים ירא ואת מצותיו שמור כי זה כל האדם: (קהלת יב, יג)

פתשגן כתב הדת

איה"ן איה"ן לק"י בינ"ו

[=אנא יוי הושיעה נא, אנא יוי הצליחה נא, לישועתך קויתי יוי, בשם יוי נעשה ונצליח]

אגרת זאת היא מאיגרות חבורי אמו''ר כלב זצ''ל אפונדופולו. בן אליהו זצ''ל בן יהודה הזקן זצ''ל הנקראת אגרת פתשגן כתב הדת בה סדרי קריאת פרשיות התורה בשבתות השנה ותקון ספר יציאת התורה על גויל בשבתות ובמועדים ובחגים: והוא שנמשך אחר זה מכל עמים אחרים: וכן פתח המחבר

אמר כלב בן אליהו בן ‏יהודה יעמ''ש: להיות ששבתות השנה מתחלפות בחלוף השנים שבהיות השנה פשוטה תהיינה שבתותיה חסרות במספרן ממספר שבתות השנה המעוברת וידיעת השנה הפשוטה והמעוברת כבר בארנוהו בחבורנו הנקרא גן המלך: וגם שבתות השני מיני השתי שנים בכל שנה מהם איך יתחלפו במספרן ממספר פרשיות התורה כפי תקון הסופר ע''ה: ולהיות שבזה הזמן שאנחנו בגלותינו בעה''ר אנחנו קוראים בכל שבת פרשה ונרצה להיות התורה בכללה תוך שנה אחת שלמה כמו שיתבאר לכן נתחיבנו בקצת השנים לשנות קצת פרשיות ר''ל לקרוא פרשה אחת בשתי שבתות ר''ל שני פעמים: וב‏קצת השנים להכפיל קצת פרשיות ר''ל לקרוא שתי פרשיות בשבת אחר עד היות קריאת הפרשיות בכלל בשנה אחת תמימה שלא תותרנה קצת פרשיות או תחסרנה משבתות השנה ההיא: וכבר נמצא קונטריס אחד מתקון החכמים [כינוי לחכמי הקראים הקדומים ע"פ (ירמיהו כד, ג)] מזמן עזרא הכהן ע''ה ובית דינו והם הנקראים אנשי כנסת הגדולה בפי החכמים: ושם היה כתוב בו סדר הקריאות בתורה בשבתות ובחגים ובמועדים על סדר יפה אין בו חסרון כלל: ולהיות שהקונטריס ההוא אינו נמצא לכל איש והיה סדר הקריאה נשכח מלב האנשים והיה קורה מזה קצת מחלוקת בין נכבדי קהילת קוסטנדינה בקריאת הפרשיות בהשנותם ובמכפלתם: ‏וביקשו קצתם ממני לכתוב להם הסדר בקריאה כפי מה שנמצא בקונטריס ההוא מתקון התאנים הטובות ע''ה על דרך קצרה כדי שיהיה נמצא בבית הכנסת שהוא מקדש מעט: וכבר כתבתי הענין המבוקש על סדר נכון בשנת בוא יבוא ברינה והוא מונח בבית התפילה זה חמש שנים ומאז נעדרה המחלוקת והקטטה.

אמרתי לסדר הענין להיות לי לזכר באחרונה: ועם זה הסדר כל קריאות השנה והמנהגים המשוכים אשר בקהילות בקריאות: ובכלל אבאר הקריאה אשר יקראו בעת שיוציאו ספר תורה גויל בן בשבתות בין במועדים בין בשלוש החגים: בין בהיות אכסנאים בין בהיות חתנים: ואבאר גם כן הפטרות כלל הפרשיות התחלתן וסופן ובאי זה מקום הם מהנביאים: והפטרות שבתות החתנים והמועדים והחגים בסדר ישן מתוקן. נמשך אחר הסדר והשורש המושרש והמיוסד לנו התאנים הטובות חכמינו ע''ה. שהיה מיוסד בידיהם ממי עזרא הכהן הסופר ובית דינו ע''ה.

והנה כונת זאת האגרת היא קריאת פרשיות התורה ותכונה בשם פתשגן כתב הדת וזה שמה: ואני מתחנן לחונן דל ומאמץ כל הלך לחזק ידי עבדו להחל ולהשלים כי בו בטחתי לעולם ועד: וקודם כל דבר אומר שאים יוכפלו קצת ענינים בדבור אין חשש כי שנוי הענינים וחלוק הפרקים יחייב זה: ואחר זה אמרתי לחלק האגרת הזאת לחלקים גדולים והם לקטנים כדי שאציע הדרושים בהם עד היותם נודעים לכל מבין וחוקר למצוא דבר חפצו בנקלה מבלי עמל: והינה חלקתיה לשני חלקים: החלק הא' בבאור סדר הקריאה בתורה: והחלק הב' בבאור כתובתה: עוד שמתי חלק שלישי אחריהם, אבאר בו בברכות שהאדם מתחייב בהם וזה לסבה תשמע אותה בסוף הספר ועל כולם הקדמתי. הקדמה אחת: ההקדמה היא לבאר מחלוקת החכמים בהתחלת התורה אם היא מניסן או מתשרי. וראיותיהם:

#1.1 הפרק הראשון: בהקדמה הצעה בקריאת הפרשיות מראשית השנה עד אחרית השנה.

#1.2 הפרק השני: בסדר קריאת הפרשיות בשנה פשוטה.

#1.3 הפרק השלישי: בבאור סדר קריאת הפרשיות בשנה המעוברת.

#1.4 הפרק הרביעי: בסדר הקריאה בשבת הראשון שבו התחלת קריאת התורה.

#1.5 הפרק החמישי: בחלוף מנהגי הקהילות בקריאת התורה. בחומש או בגויל וסדר התפילה והפסוקים שתקנו וסדרו חכמינו ע"ה ביציאת ספר גויל בשבת:

#1.6 הפרק הששי: בסדור יציאת התורה בהיות חתן חופה או חתן דמים למולות.

#1.7 הפרק השביעי: בסדור הקריאה בחג המצות.

#1.8 הפרק השמיני: בסדור תקון הקריאה בחג השבועות.

#1.9 הפרק התשיעי: בסדר הקריאה ביום תרועה.

#1.10 הפרק העשירי: בסדר הקריאה ביום הכיפורים.

#1.11 הפרק הי"א: בסדר הקריאה בחג הסוכות ובשמיני עצרת.

#1.12 הפרק הי"ב: בבאור הפרטית כלל פרשיות התורה.

#1.13 הפרק הי"ג: בבאור הקריאות והפטרותיהן בשבתות, בחדשים בחגים ובמועדים וזולתם על דרך קצרה וקריאת כהן ולוי וישראל בגויל.

#1.14 הפרק הי"ד: בסדר פסוקים בכל ימי מועד שיאמרום בתחילה ביציאת ספר תורה מה שלא הגיעה פתיחתם בידינו מתקון חכמינו ע"ה.

החלק השני: יחלק לשבעה פרקים:

#2.1 הפרק הראשון: בבאור שהתורה לא היתה נכתבת כי אם ליהודים לבד והם הכוהנים והמלך:

#2.2 הפרק השני: בכתיבת התורה.

#2.3 פרק השלישי: בבאור צורת הפרשיות הסתומות והפתוחות.

#2.4 הפרק הרביעי: בכתיבת כלל פרשיות התורה:

#2.5 הפרק החמישי: בכתיבת שתי שירות שבתורה:

#2.6 הפרק הששי: בדברים הפוסלים את ספר התורה וקדושתה וקדושת תשמשיו וקדושת הספרים:

#2.7 הפרק השביעי: בשעור הראוי לספר תורה:

החלק השלישי: יחלק לששה פרקים:

#3.1 הפרק הראשון : מתי וכמה מן הענינים חיב האדם לברך בהם:

#3.2 הפרק השני: מי יברך איך יברך:

#3.3 פרק השלישי: בבאור ספר ברכת המאכל והמשתה בכל ימות השנה וברכת פסח וסדר הכוסות ונוסחתם כפי מה שתקנו החכמים ע''ה:

#3.4 הפרק הרביעי: בסדר הכוסות והברכה לשמחה ולהפכה וענינים אחרים בנויים בהם בשכחת הברכות ושנוי מקומות הסעודה וזולתם:

#3.5 הפרק החמישי: בבאור כל מיני דשא עשב וזולתם שאינם צומחים:

#3.6 הפרק הששי: בבאור נוסח הברכות הפרטיות:

זה הפרק יחלק לשבעה שערים

#3.6.1 השער הראשון: בברכת הדגן ומיני קטניות ונסחתם.

#3.6.2 השער השני: בבאור נוסח הברכות של השער ממאכל האדם כפרי עץ ואדמה ודין השוכח או המחלף נוסח הברכה ומה שנמשך לזה:

#3.6.3 השער השלישי: בנוסח ברכת הריח הפרטי:

#3.6.4 השער הרביעי: בנוסח ברכת נזק וזמיון וכל דבר שיגיע לאדם וברכת כל דבר חדש אם אלהי או מלאכותי:

#3.6.5 השער החמישי: בברכת המצות:

#3.6.6 השער הששי: בברכת ענינים אחרים שהם לעתים מזומנים:

#3.6.7 השער השביעי: בחתמת המאמר והוא התנצלות המחבר:

ואחר שהצעני זאת ההצעה לבוא אחר כן אל התכלית המכין ראשונה ונאמר:

הקדמה

בבאור החלוקה שבין החכמים בתחלת התורה אם הוא מניסן או מתשרי, וראיות כל כת מהן ואיזו דעת הנכונה משתהן: כלל החכמים הסכמו לקרא כל התורה בזמן הגלות תוך שנה אחת תמימה אם היא פשוטה או מעוברת, ר"ל מזמן מוגבל עד תקופת הזמן ההוא; וזה בשבתות הקורות תוך ימי השנה שאז כל ישראל במנוחה ומתקבצים בבתי כנסיות קטנים וגדולים, אנשים ונשים וטף, כדי לשמוע כולם את דברי התורה: והתקנו הענין מזמן אחר אנשי כנסת הגדולה, הם בית דינו של עזרא הסופר ובת דינו ע"ה עד שנקרא כל התורה בשנה אחת שלמה:

ואמנם החלוקה נפלה בניהם בזמן התחלת קריאת התורה, אם תהיה התחלתה מניסן או בשרי, כמו שנפלה החלוקה בניהם בבריאת העולם אם היה בניסן או בתשרי; קצת מין החכמים אמרו שראוי להיות התחלת התורה בחדש ניסן שהוא ראש לחדשים שנאמר, החדש הזה לכם ראש חדשים ראשון הוא לכם לחדשי השנה (שמות יב, ב). ובו נברא העולם ובו היתה הגדולה ויציאת דישראל ממצרים. ובו תהיה הגדולה מזאת הגלות. ובו נעשו לישראל כמה אותות ומופתים. ובו יעשה לעתיד לבוא; והנה הכל אל מקום אחד הולך שכלל האותות וגאולת ישראל ממצרים, ראיה ומופת בחדוש העולם. ותחלת התורה הורה החדוש והוא השורש בכל התורה, ובנופלו תפול התורה בכללה. לכן ראוי על צד היותר טוב להיות התחלת התורה בניסן שבחדש הזה ברא יתברך כלל העולם וחדשו מאפס, ותוהו, ובו תהיה נקראת פרשת בראשית שהיא תורה לחידוש והיא הנקראת מעשה הטבע בעזרת יתברך עליון וישת''.

והנה אין לאלה החכמים שום ראיה לדעתם זו מהכתובים: וחכמים אחרים אמרו שראוי להיות התחלת התורה בחדש תשרי; ומכלל החדש בשבת שאחר יום שמיני עצרת שאחר שבעת ימי סוכת: ואומרים שאין ראוי לקחת ראיה בהתחלתה מהבריאה כי כבר קצת חכמים אמרו שהעולם נברא בתשרי אע"פ שאין דעת זו נכונה שבתשרי נברא העולם וגם לא נקח ראיה אם יצאו ישראל ממצרים בחדש הזה והנה יותר טוב שנאמר להיות התחלת התורה הזמן שנתנה בקולות וברקים והוא חדש סיון; אמנם ראוי לנו לסמוך בהתחלת התורה על מה שרמז לנו הכתוב ודברי הנבואה ועל מה שימשכו גדולי הדור שהיו בזמן הנבאים שנמצאו בגלות להיות התחלת הקריאה בתשרי בשבת שחל להיות אחר יום שמיני עצרת בין שיהיה יום שמיני עצרת בשבת בין שיהיה יום חול כי הנה כתוב בתורת משה בפרשת נצבים ויכתוב משה את התורה הזאת ויתנה אל הכהנים בני לוי הנושאים את ארון ברית ה' ואל כל זקני ישראל ויצו משה אתם לאמר מקץ שבע שנים במועד שנת השמיטה בחג הסכות: בבוא כל ישראל לראות את פני ה' אלהיך במקום אשר יבחר תקרא את התורה הזאת נגד כל ישראל באזניהם: הקהל את העם האנשים והנשים והטף וגרך אשר בשעריך למען ישמעו ולמען ילמדו וייראו את ה' אלהיכם וגו' (דברים לא, י-יב): והנה יראה מזה כי לא היו קוראים את התורה נגד כל ישראל באיזה זמן שירצו ולא ביום אחד היו קוראים כל התורה אלא היו מתחילים התורה מיום סכות והיו קוראים קצת חלק ממנה בכל יום ויום משבעת ימי סכה ומשלימים התורה ביום שמיני עצרת שהיו נעצרים שם כל ישראל בעבודת השם: ולהבין ולהשכיל במצותיו וחקותיו ותורותיו ומשפטי הכתובים בתורתו ע"י נביאו משה רבנו ע"ה והיה זה הענין נמשך כל הימים עד זמן עזרא הכהן ע"ה ונמשך גם הוא במנהג הקדום שנצטוו בו אבותינו בעת כניסתם לארץ כמו שכתוב שם בעזרא ויקראו בספר תורת האלהים יום ביום מן היום הראשון עד היום האחרון (נחמיה ח, יח): והינה

ראוי לנו גם כן שנתנהג בזה המנהג ולסמוך על הנרמז ממה שצונו י''ת בתורתו ועל המנהג שנמשך כל הדור והכהן הגדול עזרא הסופר ע"ה שהיה בחתימת הנבואה ובהתחלת גלותינו זה והנה להיות שאין אנחנו בני חורין ואננו מתקבצים בארץ הצבי בבית קודשנו החרב כיום בעה''ר וכל ישראל נפוצים בארבע כנפות הארץ אין אנחנו יכולין לקרוא כל התורה בזמן שצותה לנו התורה: לכן הסכימה הדעת היכולה להיות התחלת התורה ושלמותה בשנה אחת בחודש תשרי ותהיה התחלתה בשבת שחל להיות אחרי יום שמיני עצרת והשלמתה בשבת שחל להיות קודם יום שמיני עצרת ואם יקרא יום שמיני עצרת להיות שבת להיות תשלום התורה בו ביום ובזה נתקרב לדעת התורה: והמנהג האמתי להיות תשלום התורה בחג הסכות: והנה להיות שזאת הדעת היא

האמיתית והעצמית מכוח התורה נמשכו הלבבות לקבלה ותיטבנה הנפשות בה לאהבה ונמשכו כל קהלות ישורון קראים ורבנים ונהגו להיות התחלת קריאת התורה בחדש תשרי אחר חג הסכות ונהיתה זאת הדעת כמנהג פשוט להם אין לב אחד נוטה ממנה ונתבטלה הדעת האחרת להיות התחלתה בניסן ונטו הלבבות בשכחתה וסרו מזכרונה ושמה אננה נזכרת בפי האנשים ומנהג אבותינו הקדושים נתפסו כל הקהל ולא ענו דבר כי שב המנהג הראוי האמתי לאתנו ומה היתה זאת ועל זה המנהג נמשכים אנחנו עד היום והוא מנהג כל קהלות ישרון והוא המנהג האמתי והדעת הנכונה אשר השכל גוזר בה ויש לה סיוע מן הכתוב וכל שכן לפי דעתנו אנחנו בעלי מקרא ההולכים אחרי הרשום בכתב אמת שלא נוכל להתנהג במנהג תוריי שאין לו סמך מן התורה וכ׳׳ש לדבר שהוא במצוה עלינו כ׳׳ש שנתנהג במנהג אחר שבהפכו סיוע וסמך חזק מן התורה איך נוכל לעשות העקר טפל והטפל עקר לכן תהיה התחלת קריאת התורה בחדש תשרי כמו שרמזנו מן ויצו משה (דברים לא, י) לא מחדש ניסן כפי מה שפסקו קצת מן החכמים שאין להם ראיה מן הכתובים: ונחתום הענין בהקדמה ונשוב בבאור עניני הפרקים:

#1.1 הפרק הראשון

בהקדמת הצעה בקריאת הפרשיות מראשית השנה ועד אחרית שנה: –

מנהג פשוט לישראל לפי דעת הברור וההעתקה המשתלשלת מאב לבנו ומרב לתלמידו שיש לה סיוע מן הכתוב להיות התחלת התורה בכל שנה ושנה בשבת שחל להיות אחר יום שמיני עצרת של שבעת ימי הסכה: וקוראים בסדר בשבת ראשונה פרשת בראשית בשנית אלה תולדות נוח: בשלישית לך לך: וקוראים והולכים על הסדר הזה עד שמשלמים התורה בחג הסכות שהוא תשלום השנה שנאמר במועד שנת השמיטה בחג הסכות תקרא את התורה הזאת נגד כל ישראל (דברים לא, י):

האלוהים אם יהיה יום השמיני עצרת יום שבת יהיה תשלום התורה בו ביום שנאמר בעזרא ויקראו בספר תורת האלהים יום ביום מן היום הראשון עד היום האחרון (נחמיה ח, יח): ועתה בעה"ר בזמן הגלות שאין כל ישראל מתקבצים בבית מועדם ואינם נעצרים שם אלא כל אחד הולך לדרכו לתת רפואה למכתו ולהביא טרף ביתו: נתנהגו במנהג להיות קריאת כל התורה משבת לשבת כפי סדר פרשיותיה שתקן עזרא הכהן ע"ה ובית דינו מראשית השנה עד אחרית שנה: ולהיות שהשבתות בשנה המעוברת יתירות ובשנה הפשוטה חסרות: ומנין הפרשיות מתחלף ממנין השבתות בשתי השנים: לכן תתחלף קריאתם משנה פשוטה למעוברת פעם יכפילו פרשיות וקוראים שתי פרשיות בשבת אחד ופעם ישנן אותו וקוראים פרשה אחת בשתי שבתות לא יותר מזה ולא פחות: ולכן ראוי לסדר לך סדר הקריאה בהיות השנה פשוטה: ואחרי כן כשתהיה מעוברת ובזה יתבאר שתוף הקריאה בהם וחלופה:

#1.2 הפרק השני

בסדר קריאת הפרשיות בשנה הפשוטה

אולם סדר הקריאה בפרשיות בשנה הפשוטה מלמדינו ומשכילנו ע"ה תקנו לקרוא פרשת צו את אהרן בשבת שהוא קודם הפסח בין היות הפסח יום חול בין היותו שבת ונתנו סימן צו'' ופסח: ולקרוא פרשת נשוא את ראש בשבת השביעי משבע שבתות שמחורתו יהיה יום חג השבועות הוקרא בפי קצת חכמינו ע"ה יום מתן תורה וסימנו מנ"ו ועצרו: ולקרוא פרשת אתחנן בשבת שחל להיות אחר צום החמישי השני שהוא יום עשרה לחדש אב שבו באו דברי תנחומים מאתו יתברך בעבור שבו התחנן משה ע"ה שמחל לישראל ושב מחרון אפו ובו קוראים הפטרת נחמו נחמו עמי (ישעיהו מ א) בין שיהיה יום הנחמה שבת בין שיהיה יום חול כי אפילו אם היה התענית שבת הנה קריאת הפרשה תהיה לעולם קודם קריאת הנחמה ולכן תהיה קריאת פרשת ואתחנן בשבת הבאה כי איך יתכן לקרוא נחמו נחמו קודם הנחמה: ונשוב למכון וכן נהגו לקרוא פרשת האזינו בשבת שהוא תוך עשרה ימי תשובה הנקראים עשרת ימי תשובה רחמים שהוא קודם יום הכפורים בעבור שכל הפרשה תוכחת לישראל גם בה קוראים הפטרת שובה ישראל (הושע יד, ב) שהוא נכון לימי תשובה: ולכן התקינו וסדרו להכפיל קצת פרשיות שיש להן דמות והן כאחד בעניניהן ודיברהן כגון ויקהל עם פקודי: אשה כי תזריע עם זאת תהיה אחרי מות עם קדושים: בהר סיני עם בחקותי: ראשי המטות עם אלה מסעי הנה אלה אמרו שצריך לכלול ויקהל עם פקודי לקראם בשבת אחד כדי שיבוא פרשת צו בשבת שחל להיות קודם הפסח. והוא הנקרא שבת הגדול ובשבת ההוא תהיה קריאתה: והנה אם יהיה מחרת הפסח והוא יום ראשון של חג המצות יום ראשון לשבוע הנה באותו יום הנפת העומר ואז נתחיל לספור החמישים יום ושבע שבתות ויהיה יום שביעי עצרת יום שבת והוא השבת הראשון לשבע שבתות ובו ביום נקרא פרשת ויהי ביום השמיני: ונשארו עד פרשת נשוא תשעה פרשיות וששה שבתות עד יום מתן תורה: ולכן נכפיל שלש פרשיות מהסדרים הדומים זה לזה ונקרא שש פרשיות בשלש שבתות: והן תזריע עם מצורע: ואחרי מות עם קדושים: ובהר סיני עם בחקותי: והשלש פרשיות הנשארות לקרא בשלש שבתות הנשארים בסדרן בכל שבת ושבת פרשה אחת עד היות פרשת נשוא נקראת בשבת שביעי שמחורתו יום מתן תורה: אכן אם יפול המועד הראשון שהוא מחורת הפסח יום שני לשבוע יהיה הנפת העומר והספירה ביום ראשון משבוע הבא שהוא בעצמו יום שביעי עצרת ואז נקרא פרשת שמיני בשבת שהוא תוך שבעת ימי מצה ונשארות שבע שבתות לתשע פרשיות ופרשת נשא עמהם: ואז צריך להכפיל לבד שני פרשיות מהשלשה הנותרים איזה מהם שנרצה ונקרא ארבע פרשיות בשתי שבתות והחמש פרשיות הנשארות בחמש שבתות הנשארות על סדר עד היות פרשת נשא נקראת השביעי לספירת שבע שבתות כפי סמן מנ"ו ועצר''ו ובשבת שאחר חג השבועות נקרא פרשת בהעלותך: וכן במה שאחר זה פרשה בכל שבת על הסדר: שנגיע בשבת שבו נקראת פרשת ראשי המטות או נחבר עמה פרשת אלה מסעי אם יצטרך ר"ל אם יהיו השבתות אשר עד השבת שאחר הנחמה חסרות מן הפרשיות אשר עד ואתחנן להקרא אחר הנחמה ונקרא מטות ומסעי שתי פרשיות בשבת אחד וישלים ספר במדבר: ואחרי כן פרשה בכל שבת עד היות פרשת ואתחנן לקראה בשבת שהוא אחר יום הנחמה: ומה שאחר זאת מן הפרשיות נקראות כסדרן בכל שבת פרשה אחת עד שנגיע בפרשת אתם נצבים וכשנגיע שם נמנה השבתות משם עד השבת שחל להיות תוך ימי הפסח וגם נמנה הפרשיות עד תשלום התורה: ואם יהיו השבתות יתרות נשנה פרשת אתם נצבים לקראה בשתי שבתות בעבור שבו דברי יעודים וכריתת ברית לקיום התורה בכללה ודברי תוכחה בין טוב וחלפו: ואם ישוה מנין הפרשיות עם השבתות הנה מה טוב ואם יותירו עוד השבתות נשנה גם פרשת האזינו לקראה בשתי שבתות בכלל נסדרן בסדר נכון עד שתבוא להיות פרשת האזינו בשבת שהוא קודם יום הכפורים או ביום הכפורים עצמו אם חל להיות שבת: ופרשת וזאת הברכה בשבת תוך ימי הסכה:

והנני מסדר לך סדרן: אם יהיה ראש חדש תשרי והוא יום תרועה יום ששי לשבוע לקרא למחורתו בשבת פרשת אתם נצבים בן שנקראת בשבת שעברה בין שלא נקראת ובשבת השני שהוא תשיעי לחדש והוא תוך עשרת ימי רחמים קודם יום הכפורים נקרא פרשת האזינו בעבור שבה דברי תוכחה ובה הפטרת שובה ישראל: ובשבת השלישי שהוא יום שני לחג הסכות נקרא פרשת וזאת הברכה ויהיה תשלום התורה בשבת שהוא תוך שבעת ימי הסכה: ובשבת הרביעי שהוא ראש חדש חשון או סוף תשרי נקרא פרשת בראשית שהיא התחלת התורה: אכן אם יהיה ראש חדש תשרי יום ראשון נקרא פרשת נצבים בשבת העובר שהוא אתמולו שהיה סוף חדש אלול: ובשבת הראשון של חדש תשרי שהוא שביעי לחדש נקרא פרשת האזינו כי הוא תוך עשרת ימי רחמים ובשבת השני שהוא י"ד לחדש נשנה עוד פרשת האזינו לקראה פעם שנית: ובשבת השלישי כ"א לחדש נקרא פרשת וזאת הברכה כי הוא תוך שבת שבעה ימי הסכה: ובשבת הרביעי שהוא כ"ה לחדש נקרא פרשת בראשית: ונתחיל התורה אחר שמיני עצרת כפי הסדר והתקון הכלל: אכן אם יפלו המועדים בשבת הנה בשבת הראשון שהוא ראש חדש תשרי יום תרועה נקרא פרשת נצבים ובשבת השני שהוא תוך עשרה ימי תשובה נקרא פרשת האזינו ובשבת השלישי שהוא יום ראשון של חג הסכות נשנה עוד פרשת האזינו עד היות פרשת וזאת הברכה נקראת בשבת רביעי שבו ביום חל להיות יום שמיני עצרת ובו תהיה שלמות התורה בקריאתה ותמימות פרשיותיה: ובשבת החמישי שהוא כ"ט לחדש תשרי והוא הבא אחר שמיני עצרת בין תהיה התחלת התורה וקריאת פרשיותיה שהיא פרשת בראשית: ועוד יחזרו חלילה על זה הסדר כל קהילות ישורון כאשר סדרו והתקינו התאנים הטובות ע"ה אשר היה בידם הסדר המסודר מסור מההעתקה המשתלשלת מעזרא הסופר ובית דינו ע"ה בכל שנה ושנה מהשנים הפשוטות מבלתי נטות ממנו ימין ושמאל:

#1.3 הפרק השלישי

בסדר קריאת הפרשיות בשנה המעוברת:

ואמנם תקון סדר הקריאה בשנה המעוברת שהשבתות יתרות הם הוא כמו שאבאר: דע לך שבשנים המעוברות אין מכללין פרשיות ולא משנים אותם אלא קוראים והולכים על סדר בכל שבת פרשה אחת עד היות פרשת אחרי מות נקראת בשבת שבתוך שבעת ימי מצה: ואין אומרים סימנים בשנה זו כי אין סימן נחמו בנחמה להיות פרשת ואתחנן בשבת שאחר יום הנחמה בעבור שבו הפטרת נחמו כפי מה שהוא הענין בשנה הפשוטה: ומה שאחרי זאת מן פרשיות בשנה המעוברת נקראים כפי הסדר שסדרנו עניניהם בשנה הפשוטה עד היות פרשת האזינו נקראת בשבת שבתוך עשרת ימי התשובה:

ואם קורה ויהיו השבתות יתרות ישנו פרשת נצבים וגם קוראים אותה בשתי שבתות ואם יהיו עוד השבתות יתרות אזי משנים גם פרשת האזינו כמו שקרה זה וקרה בשנת הרנ"ב וסימנה בוא יבוא ברינה לקרוא שתי פרשיות הנזכרות בארבעה שבתות כל אחת שתי שבתות עד היות התחלת קריאת התורה בשבת הבא אחרי יום שמיני עצרת כפי התקון הכלל והסדר המסודר אשר תקן וסדר עזרא הסופר ע"ה בזה הקלות ותלמידו ראש בית דינו גנאי ברוך הוא היה רבו של הרב רבנו ענן הנשיא ראש הגולה ושאר משכילי גלותינו עד תשלום מאה ועשרים תקנים הנקראים אנשי כנסת הגדולה הוא בית דינו של עזרא הכהן הסופר ע"ה: ומהם היו נביאי הגולה זכריה ומלאכי דניאל חנניה מישאל ועזריה ונחמיה כן חכליה ומרדכי בלשן וזרובבל ועמהם היו שאר חכמים גדולים: וגם קבל עליו הסדר מי שקם אחריהם התאנים הטובות להיות נמשכים אחריו בקריאת אלו הפרשיות בכל שנה ושנה משנות העולם בפשוטות ובמעוברות: השם ינערם מעפרם ויזכרם ברצון עמו להתהלל עם נחלתו ויקים עליהם פסוק הנאמר מפי משיחו זכרני ה' ברצון עמך וג"ו (תהילים קו, ד) ופסוק ורבים מישני אדמת עפר יקיצו אלה לחיי עולם: והמשכילים יזהירו כזוהר הרקיע ומצדקי הרבים ככוכבים לעולם ועד (דניאל יב, ב-ג) אמן.

ואמנם איזו הן פרשיות התורה הנקראים בכל שבת ושבת הנה אלו הן:

בראשית ברא: אלה תולדות נוח: ויאמר ה' אל אברהם: וירא אליו ה': ויהיו חיי שרה: ואלה תולדות יצחק: ויצא יעקב: וישלח יעקב: וישב יעקב: ויהי מקץ: ויגש אליו יהודה: ויחי יעקב: ואלה שמות: וידבר אלהם: וארא: ויאמר אל משה בוא אל פרעה: ויהי בשלח: וישמע יתרו: ואלה המשפטים: ויקחו לי תרומה: ואתה תצוה: כי תשא: ויקהל: אלה פקודי: ויקרא אל משה צו את אהרון: ויהי ביום השמיני: אשה כי תזריע: מצורע: אחרי מות: קדושים: אמור אל הכהנים: בהר סיני: בחוקותי: במדבר סיני: נשוא: בהעלותך: שלח לך אנשים: ויקח קורח: זאת חקת: וירא בלק: פינחס: ראשי המטות: אלה מסעי: ואלה הדברים: ואתחנן: והיה עקב: ראה אנכי: שופטים ושוטרים: כי תצא: והיה כי תבוא: אתם נצבים: האזינו השמים. וזאת הברכה:

אלה הם התחלות הפרשיות שנחלקה התורה בם לקראם בשבתות השנה: וסוף כל דרשה עד התחלת הבאה אחריה: ומנין אלה הפרשיות חמישים ושלוש והם נכללות בחמשה חלקים נקראים חומשי תורה: מבראשית עד ואלה שמות ספר אחד: ומן ואלה שמות עד ויקרא ספר שני: ומן ויקרא עד במדבר ספר שלישי: ומן במדבר סיני עד אלה הדברים ספר רביעי: ומן ואלה הדברים עד סוף התורה ספר חמישי: ועל אלה חמשה חומשי תורה מסודרים החמש קדושות שאנו מתפללים בתפילותינו פעמים בכל יום מנין פרשיות ספר בראשית שנים עשר: ומנין פרשיות ספר ואלה שמות י"א: ומנין כל אחד מהשלושה ספרים הנשארים עשרה עשרה פרשיות: כולם כ"ג פרשיות: סימן חמשה חומשי תורה: בראשית ואלה שמות ויקרא במדבר אלה הדברים:

וסימן הפרשיות

בראשית מנוחה לך ויראה : חיתו ותולדותיו יציאתו:

שלח וישב קץ והגישה : שמות ואראה כבודותו:

ויהי בשומעו משפטי יקחו : צוה ושא וקהל פקודתו:

קרא וצו ויהי זריעתו : זאת אחרי קדוש אמירתו:

בהר בחוק מדבר נשוא : נרות שלח לקרח חוק ראיתו :

פנחס והמטות והמסעי : דברי תחינה והיותו:

וראה בשופטים מלחמות תבוא : ניצבים והאזינו לברכתו:

וקצת מן החכמים כתבו סימן אחר לפרשיות התורה וזה הוא:

ראשית צדיקים אברהם : ונראה לשרה יצחק:

ולחרנה שלח יעקב : וקץ הוגש למצרים:

השם שדי לפרעה : השליח יתר משפטים:

ותרומה צוה : לשאת קהל פקודים:

קרא וצוה בשמיני : אשה תטהר ואחרי:

יקדשנה הכהן : בסיני וחקה:

במדבר נשאו ונתעלו : אנשי קרח כפרה:

וירא פנחס : ובמטות הסיעם:

אלה הפרשיות קצתן סתומות וקצתן פתוחות: וקצתן לא סתומות ולא פתוחות: וכל זה יתבאר לך בחלק השני מאגרת זאת אם יעזור האל:

מההעתקה המשתלשלת: ידענו שעזרא הסופר ובית דינו התקינו כל אלה הפרשיות וחלקו התורה עליהן כדי לקרא אותן בכל שבת ושבת מען ענין שקרא בתורה כמו שנבאר:

ואחרי שכבר בארנו סדר קריאת הפרשיות לדעת משכילינו שהיתה העתקה משתלשלת בידם מזמן עזרא ע"ה בכל שנה ושנה נבוא אחרי כן לבאר התיקון אשר תקנו התאנים הטובות ע"ה בשבתות בחדשים ובמועדים מן קריאת הפרשה וההפטרה לקרוא במועדים ובחגים ביציאת ס"ת גויל:

#1.4 הפרק הרביעי

בבאור סדר הקריאה בשבת הראשון שבו התחלת קריאת התורה ואיכות קריאת התורה:

בשבת שרוצים להתחיל התורה ישלימו התפלה יושבים הקהל כמנהג וכתיקון ואם לא הגיע שום אדם נכבד ולא בא או בחור או זקן כי נתאחר מסיבת מה שולחים לו שליח לקריאת הפרשה וממתנים לו עד שיבוא אחרי כן יקום זקן אחד נכבד ת"ח או בחור ת"ח ופותח ההיכל וקמים כל הקהל על רגליהם לכבוד התורה ומוציא התורה חמש ולא גויל: וכשיוציאו אומרים הקהל בקול רם שיר לתורה כגון פסוק תורה ה' תמימה וכו' עד מאירת עינים (תהלים יט, ח-ט): ושמים החמש על הדוכן וסוגר דלתי ההיכל על הארון שבו ספרי תורה ומכסהו עם הפרוכת המבדיל אשר עליו ואח"כ יושב המוציא למקומו ויושבים כל הקהל איא איש על מקומו: ואח''כ. יקום איש הגון נכבד מהיר בקריאה ועומד על הדוכן לקרא פרשת בראשית וכל הקהל שמים לפניהם תורה חומשים ומתחיל הרב והנכבד שבקהל ועושה פתיחה ברכת התורה ואשורה ומתחיל מפסוקים נאותים כפי פרשת היום ואח"כ אומר זכרו תורת משה עבדי וג"ו (מלאכי ג, כב) ה' חפץ למען צדקו וג"ו (ישעיהו מב, כא) ואומר אישור על התורה בנגון יפה והחכמה מאין תמצא (איוב כח, ב) וזולתו כמו שכתובים ההקדמות ואישורהם לכל פרשת ופרשה: ואחרי כן מתחיל הקורא בדוכן ואומר חצי הפסוק ומשלים אותו הקהל ומשנה אותו הנכבד המתחיל ואח"כ חוזר לו מחציו השני ומשנה אותו המתחיל בנגון ובטעם יפה ואח"כ מתחיל הקורא עוד הפסוק הראשון וקורא אותו וגם כל הקהל קוראים כל הפרשה עד שישלימוה ואח"כ קורא הקורא עוד למתחיל הפסוק האחרון ומשנה אותו המתחיל ומשלים הפרשה כמנהג כל סוף פרשה: וכל זה בעד כבוד התורה שכאילו היותר חשוב שבקהל הוא הקורא הפרשה כולה אחר שהתחיל והשלים: ועוד משלים בברכת התורה ואישורה: הרוצה לקרא בתורה אם הקריאה היא בתוך פחות מעשרה אנשים אזי תהיה הקריאה בנגינה קטנה חריפה חשופה וחטופה: ואם הקריאה בעדה שהיא בעשרה אנשים ויותר יקראו בטעם הנגינה הגדולה ארוכה ועדופה: כך הורא הרב רבנו יהודה האבל בספרו אשכול הכופר בתחילת דיבורו לא תחמוד:

הקורא בתורה תוך הקהל בבית הכנסת על הדוכן חייב לשים פניו נגד ההיכל ששם מונחים הספרי תורה: וכבר ידעתי מחלוקת שקרא בקהל בעיר אדרינופול שהיה אז מנהגם להיות עמידת הקורא בתורה מצד ההיכל ולא כנגדו יהיו קצתם רוצים להיות פני הקורא נגד פניהם וקצתם כמו כן עד שנפלה קטטה גדולה בניהם ושב הענין כפי הראוי כי מאיתו יתברך היתה זאת והתקינו להיות פני הקורא נגד ההיכל כפי כוונתו י"ת וי"ת וראיתו הוא מענין התפילה כמו שכבר הוזכר הענין בספרי החכמים ע"ה בסדר התפלה ואין להאריך:

ודע שמנהג הקדום בזה השבת הראשונה שבה התחילו התורה וקראו פרשת בראשית היה ממנהג ישראל אחד שמשלימים פרשה בחומש היה עומד החזן ומוציא ס"ת גויל ומתחיל אישורים ופסוקים כאשר כתובים הם בסדור ובמועד חג שבועות ואומר ויהי בנסוע הארון (במדבר י, לה) עד שיגיע לפסוק תורה תמימה (תהילים יט, ח) וכל הקהל שותקים באין משמיע קול ומתחיל החזן ואומר מזמור ה' מלך גאות לבש (תהילים צג, א): ומזמור לדוד ה' מי יגור באהליך (תהילים טו, א): ומזמור לה' הארץ ומלואה: וכשאומר זה המזמור האחרון הולכים כל הנכבדים הראשון ראשון והאחרון אחרון כפי מעלתו הבכור בבכרתו והצעיר כצעירותו ומוצאים כל ספרי התורה ומרימים כלם ביחד עם החזן ואומרים תורת ה' תמימה (תהילים יט, ח) ופותחים אותם בפסוק ויפתח עזרא הספר (נחמיה ח, ה) כולם ביחד וסובבים הספרים סביב סביב: וקוראים לכהן ולוי אם יש או זקן וקוראים מבראשית עד ויכולו השמים וקודם כל עומד ואומר הכהן פסוק בראשית בקול רם ועוד משנים הפסוק כל הקהל ועוד מתחיל הכהן וקורא כמה פסוקים וחותם והכל קוראים ביחד ומשלים עד פסוק ויכולו השמים ואז סוגרים הספרים שבידי הקהל זולת הספר של החזן ומלבשים ומכסים אותם בכיסויהם ומתחיל החזן ואומר מזמר ה' מלך תגל הארץ (תהלים צז, א): ומזמור ה' מלך ירגזו עמים (תהילים צט, א): וכשיגיע בפסוק רוממו ה' אלהינו (תהילים צט, ט) מכניסים כל הספרים בהיכל רק החזן עומד עם התורה שלו ומשלים הכהן ואח"כ קורא ללוי וקורא מן ויכל עוד ארבעה פסוקים ומשלים גם הוא: ואח"כ קוראים עוד חמשה אנשים ואומרים כל אחד חלק קצת פסוקים מהפרשה עד השביעי והוא היותר נכבד והוא משלים הפרשה עד סופה ואח"כ קורא החזן בחור אחד מפטיר וקורא ההפטרה כי הנני בורא שמים חדשים (תהילים סה, יז) שהוא דומה בענין לענין הפרשה וקודם שיתחיל ההפטרה מקדים פתיחה שלושה פסוקים ואומר ודברתי על הנביאים וגומר (הושע יב יא) כי לא יעשה וגומר אריה שאג וגומר (עמוס ג, ז-ח): או אומר ברוך אתה ה' אלהינו מלך העולם אשר בחר בנביאים הטובים ורצה בהם ובדבריהם הנאמרים באמת: ברוך אתה ה' הבוחר בתורה ובמשה עבדו ובישראל עמו בנביאי האמת והצדק: ואח"כ מתחיל וקורא ההפטרה כשישלימנה אומר תשלום ההפטרה כאשר כתוב בסדור: והנה זה המנהג שקוראים הפרשה בחומש: ואח"כ עוד קוראים אותה פעם שנית בגויל ע"י כהן ולוי וחמשה ישראלים הנה כן היה המנהג מקודם וזה בפרשת בראשית לבד שהיא התחלת התורה אומנם שאר הפרשיות קוראים אותן בכל שנת הפרשה בחומש וכשישלים קורא הפרשה קוראים גם כן למפטיר וקורא ההפטרה ומשלים כמנהג כמו שאבאר לך המנהג בפרק הבא:

כבר סיפר לי אחי יהודה בלי יצ'ו בן אני ואמי שהלך בשנת הרנ"ו והתהלכו בקהילות כוזרייא ובכפא ובקרקייר וזולתם שזה המנהג קיים אצלם עד היום שקוראים הפרשה בחומש: גם מוצאים ס"ת גויל כפי הסדר שאמרנו וקורא הכהן מבראשית עד יום אחד ולוי עד יום שני וחמשה אנשים בחמשה הימים הנשארים: וכשיגיע עד ברא אלהים לעשרת גוללים את הספר ואינם משלימים הפרשה:

#1.5 הפרק החמישי

בחילוף המנהגים אשר בקהילות בקריאת התורה הפרשיות בחומש או בגויל בסדר התפלה והפסוקים שתקנו וסידרו חכמינו ע"ה ביציאת ספר תורה גויל בשבת:

ממנהג קדום היה בזמן אבותנו בקהלתינו קהלת קוסטנדינה והקהלות הקרובות לה כגון קהלת אדרינופולי וקהל סיליווריא ובורנאוא וברקא וזולתן שהיו מוצאים בכל שנת ושבת ס"ת גויל ובו היו קוראים הפרשה על השבת ההוא והיה קורא כהן ולוי וחמשה ישראלים ואחרון היה משלים הפרשה והוא היותר נכבד מכלם לא כפי מה שעושים היום שקוראים היותר נכבד בתחילה: ואחר שהיו משלימים הפרשה בשבעה אנשים היה בא המפטיר וקורא ההפטרה של הפרשה ההיא: ומנהג טוב מאד היה זה המנהג כי כל אחד מישראל היה ירא שמא ויקראנו החזן לס''ת והיה בעל כרחו מתקרב לס"ת כדי לקרוא הפרשה עם תיקונה בניגונה ובטעמיה ובנקודותיה: ונמשך המנהג להיות הס"ת בלתי נקוד ולא טעמים: מצורף שהיה זה המנהג להם לכבוד ולתפארת וקרא כל אחד בתורה ובזה היה מתרבה הלמוד בניהם והנה משכילנו ומלמדינו תקנו תפלה ופסוקים נאותים ביציאת התורה וזה לך סידורם בקיצור כי כבר כתובים הם בסידור תפילות השנה:

כאשר ישלים החזן התפילה יושב במקומו ונותן שלום לכל הקהילה: וכן כל הקהל נותנים שלום איש לחברו: ואח"כ קם החזן או איש הגון להוציא ספר תורה ועומד אצל ההיכל וההיכל פתוח ומתחיל בקול רם ובניגון יפה ואומר שמע ישראל ה' אלהינו ה' אחד (דברים ו, ד) ומשנים אותו הקהל בקול נעים: ועוד אמרו אחד אלהינו גדול אדונינו קדוש ונורא שמו לעולם ועד: ומשנים עוד הקהל פסוק שמע ישראל כלו: ועוד אומר החזן שאר הענין הכתוב בסידור השבת בשלמות שהוא על סדר אלפא ביתא: ואח"כ אומר ה' מלך ה' מלך ה' ימלוך לעולם ועד ומשנים אותו הקהל: ועוד אומר פסוק ה' עוז לעמו יתן ה' יברך את עמו בשלום: (תהילים כט, יא): וכשאומר זה הפסוק אזי מתקרב אל ההיכל ותופס הס"ת בידו ומוציא אותו ואומר ויהי בנסוע הארון וגומר (במדבר י, לה) יקום אלהים וגומר (תהילים סח, א) ועתה קומה אלהים לנוחך וגומר כהניך ה' אלהים וגומר בעבור דוד עבדך וגומר (תהלים קלב, ח-י) ומתחיל השמים מספרים כבוד אל (תהילים יט, ב) כולו עד ואין נסתר מחמתו (תהילים יט, ב-ז) ואז אם ירצה החזן לומר איזה חיבור בניגון זמר בעד אישור התורה אומר אותו: וכבר חיברנו חיבור אחד על דרך משקל וחרוז בעד השיר התורה והוא זה:

אמת תורת ה' היא תמימה : מאירת היא כמו סהר ברומה:

נעימה היא ומעולם קדומה : ושומריה מאוד היא מחכימה:

יחידה היא לאביה וברה : מסודרת בסוד חכמה ועורמה:

כלי פז לא יסולנה בהדרה : ופתדת כוש ירד ספיר ורקמה :

לעומתה כלא היו פנינים : לנגדה נחשכו סהר וחמה:

בעומדה מול מלכים וסגנים : פניהם מה מאד היא מכלימה:

אלוה על ידי משה מסרה : מקושטת ברוב בינה וחכמה:

פלאיה היה ולא נמצא מחירה : וסודה מה הוא יקר באדמה:

נצורה היתה יום יום ביד אל : בטרם כל יצור נברא בלי מה:

גדולת חן ועל יד ישראל : נתונה היא בסוד שכל מזימה:

וזוכריה ושומריה כשורה : וחושקיה עדי שחק מרימה:

פדות תשלח לנפש הישרה : להושיבה במשכנה ברומה:

ועדן גן הלא תפתח ברינה : להשביע בעץ חיים נשמה:

לפניה גבורות הן וצינה : אחוריה מאוד שחוק נחומה:

ובימינה אריכות רב לימים : ובשמאלה כבוד עושר ורומה:

חשוקי אל זכור נא קדומים : אמת תורת ה' היא תמימה:

ואם לא ירצה החזן לומר שום חיבור אומר אחרי ואין נסתר מחמתו (תהילים יט, ח): מתחיל הפסוק הבא אחריו והוא תורת ה' תמימה וגומר עדות ה' נאמנה וגומר פיקודי ה' ישרים וגומר מצוות ה' ברה מאירת עינים: ואח"כ פותח התורה וכל העם עומדים על רגליהם מנער ועד זקן טף ונשים לכבוד התורה וכתוב בעזרא וכפתחו עמדו כל העם וגומר (נחמיה ח, ה) ומתחיל החזן בקול רם ואומר פסוק ויפתח עזרא הספר וגומר ויברך עזרא עד אפיים ארצה: (נחמיה ח, ה-ו) משתחוים כל הקהל כנגד התורה לו י'ת שניתנה לעמו ישראל ואח"כ אומר החזן פסוק זכרו תורת משה עבדי וגומר (מלאכי ג, כב) או אומר ה' חפץ למען צדקו וגומר (ישעיהו מב, כא) וצועד ומתקרב בדוכן: ועוד אומר פסוק תורה צוה לנו וג"ו (דברים לג, ד), ומגיע עד הדוכן ואומר פסוק וזאת התורה אשר שם משה וגומר (דברים ד, מד) ואז שמים התורה על הדוכן ואומר פסוק כי המצוה הזאת וגומר לא בשמים היא וגומר ולא מעבר לים היא וגומר כי קרוב אליך הדבר מאוד בפיך ובלבבך לעשותו (ל, יב-יד): ואח"כ מתחיל לקרוא הכהן ואומר כי שפתי כהן ישמרו דעת ותורה יבקשו מפיהו כי מלאך ה' צבאות הוא (מלאכי ב, ז): וקורא הכהן ואומר ואתה אבי הכהן כמ"ר פלוני תן כבוד לתורה וקרב לקורא בס"ת בכבוד קרב: והכהן מתקרב ובא לדוכן לקרוא ואומרים החזן והקהל אישרו לו פסוק והיתה לו ולזרעו אחריו (במדבר כה, יג) וגומר ומתחיל הכהן בקול רם ואומר פתיחה לתורה פסוקים מורים באישור התורה וענין הפרשה או חיבור מורה על זה כפי ידיעתו וחכמתו: או אומר פסוק ה' חפץ למען צדקו וגומר (ישעיהו מב, כא) ה' בציון גדול (תהילים צט, ב) וגומר ברוך ה' אלהי ישראל וגומר (תהילים מא, יד) כי ישר דבר ה' וגומר (תהילים לג, ד) תורה צוה לנו משה וגומר (דברים לג, ד) וזאת התורה וגומר (דברים ד מד), או זולתם כמו שהם כתובים בסדור: ואחרי שיאמר הכהן הפתיחה קורא לו החזן איזה פסוקים מתחילת הפרשה ומשלים הכהן ואומר ברוך ה' אלהים אלהי ישראל וגומר (תהילים עב, יח) ועוד קורא החזן ללוי לקרוא בפרשה ויקראהו לפי כבודו: ואתה אבי כמ"ר פלוני הלוי וגומר והקהל יענו ויאמרו פסוק הראוי ללוי כגון וללוי אמר וגומר או ירו משפטיך ליעקב וגומר (דברים לג, י) או זולתם: ויעלה הלוי לדוכן ויקרא: ואם לא ימצא שם לוי קורא לכהן במקום לוי ויאמר החזן לכהן אחר תשלום קריאתו: כהן במקום לוי כמ"ר פלוני הכהן תן כבוד לתורה וגומר: ויתחיל הלוי ויאמר פתיחה כגון וגומר (תהילים קיט, צז) שש אנכי על אמרתך וגומר (תהילים קיט, קסב) וזולתם כמו שהם כתובים בסדור: ויקרא גם הלוי איזה פסוקים ממקום שהשלים הכהן ויעשה גם הוא השלמה ויחתום ברוך ה' אלהים אלהי ישראל וגומר (תהילים עב, יח): אח"כ יקרא החזן לישראלי כפי כבודו ומעלתו וגם הקהל יאשרוהו כפי כבודו ויעלה לדוכן ויתחיל בפתיחה גם הוא אם בחבור או בפסוקים כפי רצונו ויקרא גם הוא קצת פסוקים כפי רצון החזן ואח"כ יחתום גם הוא ועוד יקרא החזן לארבעה עולים ישראלים ויקרא כל אחד חלק מהפרשה עד גמרה והאחרון יחתום הפרשה והוא השבעי היותר נכבד והחשוב מכולם ובשביעיות סוד גדול כבר הרמזנוהו בזולת זה המקום: ומנהג טוב הוא להיות כל העולה לקרוא בתורה לפתוח פתיחתו בפסוק טוב ולסיים בפסוק טוב זולתי פרשת האזינו שבאותה הפרשה כהן ולוי קוראים עד פסוק זכור ימות עולם (דברים לב, ז) והג' מתחיל מזכיר ימות עד ירכיבהו (דברים לב, יג): והד' עד וירא ה' וינאץ (דברים לב, יט): והה' עד לו חכמו ישכילו (דברים לב, כט): והו' עד כי אשא אל שמים ידי (דברים לב, מ): והז' עד סוף השירה: ואם תאמר למה זה ולמה פוסקים בה בענינים בלתי משובחים תדע מפני שהם דברי הוכחות כדי שיחזרו העם בתשובה: ואחרי שישלימו הפרשה עושה החזן חתימתה ומכסה את התורה בפרכת אשר עליה ולקח ונושא אותה על ידיו וקורא למפטיר לקרוא ההפטרה והוא הולך ויושב במקומו בצד ההיכל ויושבים כל הקהל איש איש על מקומו וקורא המפטיר ההפטרה בפתיחת פסוק ודברתי על הנביאים וגומר (הושע יב, יא) וכן השני פסוקים האחרים: או אומר פסוק ודברתי עם פסוק ואני זאת בריתי אתם וגומר ופסוק לא ימושו מפיך וגומר (ישעיהו נט, כ-כא) או אומר חיבור ברוך אתה ה' אמ"ה אשר בחר בנביאים כולו ככתוב לעיל: ומתחיל ההפטרה ומשלימה ואומנם כשיעלה מפטיר לקרוא פותח בברכת התורה ואומר ה' בציון גדול וגומר (תהילים צט, ב) ככתוב בסדור וחותם בברוך ה' אלהים אלהי ישראל גומר ואח"כ מתחיל פתיחה לקריאת ההפטרה בפסוק ודברתי על הנביאים וגומר וזולתם וכשישלים ההפטרה חותם בחתימת גואלנו ה' צבאות וגומר (ישעיהו מז, ד) ובא לציון גואל וגומר ואני זאת וגומר לא ימושו מפיך וגומר כאשר כתוב בסדור והלך המפטיר למקומו ואח"כ אם יהיה שום דרשן היה עושה דרשה והס"ת ביד החזן כי היא החכמה והדורש מחכמה מדבר: ואמנם אם היה שום צורך בקהל מצרכי הציבור שאינם אסורים להרהר אחריהם בשבת היו נושאים ונותנים עליו כדי לתקנו כדי שלא תהיה קלקלה בקהל קודם יציאת התורה כי אין ראוי להיות התורה חוץ למקומה והקהל מדברים בדברים שאינם ממינה ודמיונה: ואם לא תהיה דרשה בקהל אזי יקום החזן עם ס"ת שבידיו וקמים עמו כל הקהל ופניו נכח ההיכל ומתחיל בפסוק אשרי העם שככה לו אשרי העם שה' אלהיו: (תהילים קמד, טו) ואומר מזמור תהילה לדוד (תהילים קמה, א) עד סופו ומניח התורה במקומה בהיכל ואומר פסוק ובנוחו יאמר וגומר וסוגר דלתי ההיכל ופורש הפרוכת עליו: ומתחיל עושה תפילת צהרים ואומר כי אל רחום ה' אלהיך וגומר (דברים ד, לא) ויחן ה' אותם וגומר (מלכים ב יג, כג) אז נתן דוד בראש וגומר (דברי הימים א טז, ז) עד ולנביאי אל תרעו (דברים הימים א טז, כב) ומחבר עמו שירו לה' שיר חדש הכתוב בדברי הימים עד לשפוט את הארץ (דברים הימים א טז, כג-לג): ואומר שלושה פסוקים והם הודו לה' כי טוב וגומר ואמרו הושיענו אלהי ישעינו וגומר ברוך ה' אלהי ישראל וגומר (דברים הימים א טז, לד-לו) ומשלים ברוך ה' לעולם אמן ואמן (תהילים פט, נג): ואומר חמש קדושות בקצור ומשלים התפילה כמו שכתוב כל זה בסדור: זהו הסדר המסודר בידינו בסדור התפילות ביציאת ספר התורה גויל כדי לקרוא בו פרשת היום.

אין קוראים בתורה פחות מעשרה פסוקים: ופסוק וידבר עולה במנין: ולא יהיו הקוראים פחות משלושה אחד כהן ואחד לוי ואחד ישראלי רמז מדברי נעים זמירות ישראל: בית ישראל ברכו את ה׳: בית אהרן בית הלוי: (תהילים קלה, יט-כ) ואין קוראים פחות משלושה פסוקים: ואם הוסיף אין חשש: שלושה שקראו עשרה פסוקים: השנים קוראים שלושה שלושה פסוקים והאחד ארבעה ובמקצת קהלות יש מנהג וקוראים יותר משבעה אנשים כפי רצון החזן כי כבוד גדול יש לאדם לקרא בתורה : אמנם על הרוב קוראים ה' או ז': אין הקורא רשאי להפטיר עד שיגלול הספר מפני כבוד התורה על דברי הנביאים:

אמר כלב אפנדופולו המחבר: אמנם להיות שאבדה היראה וסר מסוה הבושת ונתקים פסוק ירהבו הנער בזקן והנקלה בנכבד (ישעיהו ג, ה) ועמי הארץ משתחררים על החכמים והשכלים ההולכים על הנבונים המשכילים אשר על ידיהם נתלים המצות ותורת ה' בלבם והיו מלעיבים במלאכי האלהים ובוזים את דבריו ומתעתעים בנביאיו (דברי הימים ב לו, טז) רבתה המחלוקת בפרשה לאמר מי יקרא ומי לא יקרא ומי יקרא ראשון ומי שני ואחרון: וכ"ש בעה״ר שלא היו נמצאים כהנים ולויים: ואם ימצא היה אחד מעיר ושנים ממשפחה וגם הם עמי הארץ מרוב הגלות המרה והקשה אשר עלינו וקצתם פסולים בכהנה ורבתה החלוקה מי יהיה קרב לקרוא במקום כהן ומי לא יהיה ומי יקרא במקום לוי ומי לא: עד שהתקינו בתקנה מתוקנת יוצאת אחרי העצה הנכונה כדי להשקיט המחלוקת והמריבה מבין אנשי הקהילה שלא יוציאו ס"ת בקריאות הפרשה אלה יוציאו תורה חומש בכל שבתות השנה ואפילו בשבת של פרשת בראשית שבה התחלת התורה ובה יקרא הפרשה איש אחד הגון יודע לקרוא בנגינה בנקודה ובטעמיה כתקונה ובזה שקטה המחלוקת מבניהם והיה שלום בין איש וחברו כאשר בתחלה: ונמשך זה המנהג עד זמננו זה ואנחנו נמשכים אחר המנהג ההוא מבלתי נטות ממנו ימין ושמאל: ואמנם לפי דעתי טוב היה קריאת הפרשה בגויל ואם לא יהיה זה בכל שבת לפחות היה ראוי שיהיה בהתחלת התורה והשלמתה כדי לעשות שמחת תורה כי לב האדם ימשך אחרי היראה בראותו גויל יותר משיראה חומש כי הוא עדיף בקדושה מהחומש כמו שיתבאר והנני מסדר לך סדרה כי יתחלף מסדר יציאת הגויל: ואומר

אחר שישלים התפלה החזן הולך ויושב למקומו ונתן שלום לכל הקהל וכן כל הקהל נותנים שלום איש לחברו: ואם לא בא שום אדם נכבד מפני סבה מה או מפני צורך או מפני שהלך לבקר חולים או מפני שהלך ללמד תורה או פירוש לתלמידיו כמו שנמשך המנהג לנו בזה בזמן שאחר שיאמרו בבית התפלה היחוד ומשלימים עולת התמיד של בקר ויושבים ואומרים וידוי ועתה מה נאמר יוצאים קצת מהנכבדים וזולתם וקצתם מבקרים החולים וקצתם הולכים למדרשות ולומדים לפני רבי המדרש ממדרשי התורה: או אם נתאחרו קצתם מפני הבקור או מפני עיון התורה ולמודה שולחים להם הקהל שליח לבוא בבית הכנסת בקריאת הפרשה וממתינים להם עד שיבואו ואינם ממתינים לעמי הארץ אשר הם יוצאים מבית הכנסת בעת הוידוי והולכים ומטילים ואוכלים ושותים כי הם נכנסים תחת סובאי יין וזוללי בשר ועליהם נאמר הוי משכימי בבוקר וגו׳ (ישעיהו ה יא) וגם הנכבדים ההולכים לבקור או ללמוד אין ראוי להם שלא ישימו על לבם טורח הצבור והקהל עד שיצטערו הקהל כי כבוד הקהל גדול מן המעולה מכלם כ״ש מזולתו: והוא י״ת שוכן בתוכם וראוי להם שישימו בלבם ושישערו זמן התפלה עד שיגיע להתפלל לפחות התפלה שהיא במקום המוסף של השבת והחמש קדושות עם קריאת שמע ומלכות שמים שזאת התפלה חובה לכל אדם כמו שבארו החכמים ע״ה ואחר שיתקבצו כל הקהל בבית הכנסת קם החזן או איש נכבד או זקן או בחור מעולה בהיכל וכל הקהל עומדים על רגליהם לכבוד התורה ומוציא התורה ואומר פסוק תורת ה׳ תמימה עם כל הקהל אשור לתורה עד מאירת עינים (תהילים יח, ח-ט): ושמים החומש על הדוכן וחוזר וסוגר ההיכל ופורש הפרוכת ושב ויושב למקומו ויושבים כל הקהל איש איש על מקומו אח"כ קם איש הגון זקן או בחור מכיר ויודע מי הוא הנעבד י"ת ויודע בקריאת הפרשה בתקונה בנקודיה בנגון טעמיה כפי מנהג הקהילה ועולה על הדוכן ופותח התורה החומש מקום פרשת השבת ועושה כבוד לנכבד אחד או לחזן הצבור ואומר פתיחה לתורה ולפרשה פסוקים נאותים ואשורים כפי כל פרשה ופרשה כפי מה שהם כתובים בסדור ונמשך המנהג ואם קרא בשבוע ההוא שום חופה או הפכו מי שעשה השבע ברכות או מי שהתפלל במצות האבל אומר צדוק הדין שהוא שבח לו י''ת המחיה בחסד וממית בצדק הוא יהיה פותח בפרשה בשבת: ואחר שיאמר הפסוקים הנאותים באשור התורה אומר פסוקים זכרו תורת משה עבדי וגו' הנה אנכי שולח לכם וגו' והשיב לב אבות וגו' (מלאכי ג, כב-כד) ה' חפץ למען צדקו וגו' (ישעיהו מב, כא) תורה צוה לנו משה וגו' (דברים לג, ד) וזאת התורה וגו' (דברים ד, מד) ברוך ה' וגו' אלה החקים וגו' וחותם בנגון ברוך ה' לעולם אמן ואמן (תהילים פט, נג): ואז יקרא הקורא לפותח הפסוק הראשון של הפרשה וישנה אותו הפותח המתחיל: ועוד יתחיל הקורא מפסוק הראשון ויקרא כל הפרשה: וכשישלימה ישנה את הפסוק האחרון ויקראהו המתחיל הנכבד וישלים הפרשה וכל זה מפני כבוד התורה ומעלתה שכאלו היותר נכבד שקרא מהפרשה הפסוק הראשון והאחרון כאלו הוא קרא כלל הפרשה כי הוא החל והשלים: ונמשך המנהג בהיות השלמת ספר מהחמשה חומשי תורה קורא המתחיל הפסוק האחרון שהוא סוף הספר שתי פעמים ומשלים בפעם השנית בנגון יפה עד מאד ומשלים הספר ההוא: ואין ראוי לקרוא הפרשה נער שאינו בוגר או שאינו הגון כי כבוד התורה גדולה מאוד אין כמוהו כי שליחות השליח כמוהו: צריך להיות הקורא בה יודע מעלת כבודה וחייב בו: האלהים אם יהיה הענין לחנוך הנערים והתלמידים אז ראוי שיעמוד עם הנער ההוא איש אחד הגון כדי לחנכו: ואפע''פ שהנער ההוא יודע קריאתו ביופי ובתקון טעמיה ונקודיה יהיה זה לכבוד התורה: לא כפי שנמשך עתה בזמננו שרבו הפריצים ועומדים נערים קטנים אף שהם בורים עמי הארץ אינם יודעים אפילו הקריאה בנקודיה כ''ש יותר מזה כגון טעמים או כונה ועומדים וקוראים הפרשה ואין אנו מבינים אלה קולו כצפצוף העוף ואפילו חתוך דברים לא נשמע וזה אסור גדול אלהים יצילנו מעונש זה ויחזיק לנו למענו מן הקהל עד שנסכים לדעת הנכונה להיות התורה על יד איש הגון ראוי לתלות מצוה בידו:

נמשך המנהג בקצת קהלות ומתרגמים כל הפרשה בלשון העם כי אין כולם יודעים לשון התורה כדי שיובנו דברי התורה לכל איש אנשים ונשים ומנהג טוב הוא: וראיה יש לזה המנהג מדברי עזרא ע"ה אין צריך להאריך: ואחר שמשלים הפרשה עושה חתימה ואומר ברוך ה' לעולם אמן ואמן (תהילים פט, נג): ברוך ה' אלהים אלהי ישראל וגו' וברוך שם כבודו לעולם וגו' (תהילים עב, יח-יט) סוף דבר הכל נשמע וגו' (קהלת יב, יג) אשרי איש ירא את ה' וגו' (תהילים קיב, א) תורת ה' וגו' עדות ה' וגו' פקודי ה' וגו' יראת ה' וגו' הנחמדים מזהב וגו' כל המזמור עד צורי וגואלי: (תהילים יט, ח-טו) ומחבר פסוק עץ חיים וגו' (משלי ג, יח) דרכיה דרכי נועם וגו' (ג, יז) שלום רב וגו' (תהילים קיט, קסה) חזקו ויאמץ וגו' (תהילים לא, כה) ואתם חזקו וגו' (דברים הימים ב טו, ז) בונה ירושלים וגו' (תהילים קמז, ב) בורא ניב וגו' (ישעיהו נז, יט) המשל ופחד עמו וגו' (איוב כה, ב) ה' עוז לעמו יתן ה' יברך את עמו בשלום (תהילים כט, יא): ברוך ה' לעולם אמן ואמן (תהילים פט, נג).

ואחרי כן יושב המפטיר למקומו: ואם ירצה שוב חכם לדרוש דורש אם לשמחה או להפכו או לענין אחר: וכן אם יהיה צורך בקהל איזה דברים בשביל איזה תקון מתקנים הענין: ואח"כ מתחיל הפותח ואומר פתיחה בעד הכנסת התורה במקומה: ואח"כ אומר תפלת צהרים: וגם אומר פסוקים נאותים לשמחה אם יהיה חתן או לאבלות: או אשור לדרשן או אשורים בעד האנשים או הנביאים שהוזכרו בפרשה כפי רצונו: ומחבר אח"כ מגיד דבריו ליעקב וגו' לא עשה כן לכל גוי וגו' (תהילים קמז, יט-כ) הללויה כי טוב זמרה וגו' תהלה לדוד כל המזמור (תהילים קמח, א-יד): ואומר אחריו קדושה בקצור: אין קדוש כה' וגו' (שמואל א ב, ב) יאמרו גאולי ה' וגו' (תהילים קז, ב) רוממו ה' אלהינו וגו' (תהילים צט, ה) (תהילים צט, ט); כי בנה ה' ציון וגו' ה' אין כמוך וגו' ואומר קריאת שמע בקצור: מלכות שמים: הושע ה' את עמך וגו' (ירמיהו לא, ז) ברוך אתה ה' וגו' ברוך ה' אשר נתן מנוחה וגו' עד כי ה' הוא האלוהים אין עוד וגו' (מלכים א ח, נו-ס) ומחבר חבור אין עוד אלהים מבלעדיך עד אתה הוא מושיענו: ואומר אתה תקום תרחם ציון וגו' (תהילים קב, יד) ברכת ה' וגו' ה' זכרנו יברך וגו' (תהילים קטו, יב) יוסף ה' עליכם וגו' ברוכים אתם לה' וגו' ה' אלהי אבותיכם וגו' הקטון יהיה לאלף וגו' (ישעיהו ס, כב) בונה ירושלים ה' וגו' בורא ניב שפתים וגו' (ישעיהו נז, יט) המשל ופחד עמו וגו' (איוב כה, ב) ה' עוז לעמו יתן וגו' (תהילים כט, יא) ברוך ה' לעולם אמן ואמן (תהילים פט, נג): ומשתחוה החזן נגד ההיכל וחוזר ובא למקומו: ומשתחוה כל איש נגד בית המקדש ששם הכבוד ויוצאים כל הקהל והולכים איש לביתו.

ומקצת קהלות כגון קהלת לוצכא וכיוב' מארצות רוסייא וקהלת טרוקי מארצות ליטא וזולתם נהגו ומוציאים ספר תורה גויל בשבת בעת שיקרה ובא אכסנאי אלהם מארץ אחרת לכבודו כדי שיקרא הוא הפרשה כלה אחר כהן ולוי: כי מנהג פשוט הוא לכל ישראל בעת שיוציאו ס"ת גויל שיקראו כהן ולוי ואח''כ יקרא החזן לא חמשה בני אדם לבד כי אם כמה שירצה עד שאם לא היה קורא את רוב הקהל היו כועסים כי היה להם לכבוד גדול לקרוא בס"ת אשריהם וטוב להם: וכן היה ממנהג קהלות להוציא ס"ת גויל בעת שיקרה חתן כדי שיקרא החתן הפרשה כלה אחר כהן לוי וכל זה מנהג טוב הוא מורה על כבוד התורה ומעלתה והאכסנאי מכובד הוא בעיני אנשי המקום והחתן חשוב כמלך בימי החפה:

ספרו לי אנשים שהלכו למצרים ודמשק שממנהגם עד היום להוציא ס"ת גויל בכל שבת לקרוא הפרשה כמו שהיה מנהגנו מקודם: וגם כן מתנהגים להוציא ס''ת גויל ביום שני וחמישי לשבוע כמנהג אחינו הרבנים לקרוא פרשת השבוע: ולדעתי שזה המנהג הוא טוב מאד כי בזה יגדילו התורה ויאדירוה: ומי יתן שניהיה גם אנחנו מתנהגים כמנהג הזה: והנה אם יוציאו ס"ת בשני וחמישי די לקרוא כהן ולוי וישראלי אחד ולא חמשה אך אם יקראו חמשה אנשים ישראלים אין חשש כי בזה יגדילו התורה ויאדירוה:

ואני המחבר כלב אפנדופולו בן אליהו אומר שראוי להוציא ס''ת בכל ראש חדש אחר השלמת התפלה כי בזה היום יש בו מוסף: ואם יוציאו נקרא מפרשת פינחס מן וידבר ה' אל משה לאמר: צו את בני ישראל את קרבני לחמי עד תשלום ענין קרבן מוסף ראש חודש עד יעשה ונסכו: וקורא כהן לבד כי הוא המקריב המוסף של ר"ח ולא זולתו והראיה ממה שתקנו החכמים ע"ה בקריאת מעצם יום הכפורים שקוראים רק כהנים לבד ולא זולתם כמו שידעת: וכן יהיה הענין בכל קריאה שהוא מוסף היום ההוא ראוי לקרוא כהן אחד לבד ולא זולתו: וקצת קהלות קוראים כהן לוי ישראל כפי מנהג שאר הקריאות ואין צורך: והמפטיר קורא הפטרת כה אמר ה' השמים כסאי כלה (ישעיהו סו, א-כד) כי בסופה פסוק והיה מדי חדש בחדשו וגו': וספר לי איש כהן שבא משם מבני עמנו בשנת הרנ"ח שכן מנהגם בר"ח: וגם הם קוראים פרשת השבוע בכל יום ויום בחומש כל הקהל ואין עולה החזן לדוכן אלא קורא הוא הפרשה במקומו וכן כל אחד מאנשי הקהל בכל בקר אחר התפלה ומנהג טוב הוא:

ואם יקרה שבת ור"ח יוציאו שתי פעמים שני ספרי תורה ויקראו שתי קריאות הקודם קודם והאחרון אחרון: וכן יעשו ביום תרועה שחל להיות בשבת שאז תהיינה שלש קריאות קריאה בעד השבת וקריאה לר"ח וקריאה בשביל המועד שראוי להקדים המוקדם ולהאחיר המאוחר ואמנם בר"ח אב ראוי לקרוא הפטרת חזון ישעיהו בן אמוץ עד ושביה בצדקה (ישעיהו א, א-כז) כי היא תוכחות ובה פסוק חדשיכם ומועדיכם שנאה נפשי (ישעיהו א, יד): ובר"ח שחל להיות בשבת יפטירו הפטרת כה אמר ה' שער החצר עד לא יפוצו עמי איש מאחוזתו (יחזקאל מו, א-יח) יהיה ביחזקאל ובר"ח יום תרועה יפטירו הפטרת יום תרועה כמו שאבאר: ודע כי לא יפטירו הפטרות רבות רבות ביצאת ספרי תורה שלש או יותר כי אם הפטרת הענין שבא על המעט במשל אם יקרה שבת ר"ח ויוציאו שני ס"ת יפטירו הפטרת ר"ח ואם יקרה שבת ור"ח ויום תרועה יפטירו הפטרת יום תרועה: וכן ראוי להוציא ס"ת בחולי המועדים כדי לקרא ענין המוסף של היום ההוא כמו שנבאר בפרק י"ג וט"ו: וממנהג קהלות הוא גם כן כשיקרה מילה יוציאו ס"ת באותו היום וקוראים ענין מלת אברהם אע"ה הכתוב בפרשת לך לך עד סוף הפרשה וקורא כהן ולוי ואבי הילד והשושבינים והמוהל הוא המל ומנהג טוב הוא: והם מפטרים הפטרת בעת ההיא אמר ה' אל יהושע עשה לך חרבות צורים עד ויקרא שם המקום ההוא גלגל עד היום הזה (יהושע ה,ב-ט): אין מפטירים בנביאים אלא בשבתות וימים טובים במועדי ישראל המקודשים מאתו ית' ב''ה: אמרו שמשה רבנו ע"ה תקן להם לישראל שיהיו קוראים בתורה ברבים בשבת ובשני ובחמשי בשחרית כדי שלא ישארו שלשה ימים בלא שמיעת דברי תורה: ועזרא הכהן ע"ה תקן שיהיו קוראים בשני ובחמשי שלשה בני אדם ולא יקראו פחות מעשרה פסוקים:

#1.6 הפרק הששי

בבאור יציאת ס"ת בהיות חתן חפה או חתן דמים למילות:

מנהג פשוט הוא לאלה הקהילות שבשבת שיקרה להיות תוך שבעה ימי חפה הולכים קרובי החתן ואוהביו ורעיו ומיודעיו בבית החתן ומתפללים עמו לכבוד החתן כדי שיאשרוהו ויקלסוהו בפזמונים ומזמורים נאותים ואחר שישלימו התפלה בבית החתן רושמים רקיקי סלת לחם ומיני מעדנים וסועדים לבם עם החתן ושמחים עמו עד שלא יהיו רעבים לא יותר וזה מפני שיתאחר עת האכל: וכאשר ישלימו הקהל התפלה בבית הכנסת קודם שיקראו הפרשה שולחים הפרנס לקרוא החתן והנכבדים אשר עמו: ובעד כבוד החתן שהוא כמלך וממנו מקוים המשיח אולי יצא מחלציו הולכים גם קצת נכבדים מהקהל להביא החתן לכנסת: וכאשר יבוא החתן לכנסת עומד בשער הכנסת ומנשאים ומקלסים לו ומתחיל בחור הגון או זקן ואומר לו מזמור ראוי לו כגון יענך ה' ביום צרה: (תהילים כ, ב) או אשא עיני אל ההרים: (תהילים קכא, א) או ה' בעזך ישמח מלך (תהילים כא, ב): או רחש לבי דבר (תהילים מה, ב) טוב: או לשלמה אלהים משפטיך למלך תן (תהילים עב, א): ואומר המתחיל פסוק והקהל פסוק בנגון ואחר שישלימו המזמור אומר חבורים מורים לביאת המשיח ונאותים לחתן שהוא דומה למלך: ומתחיל ואומר חבור שערי אל: דל שואל: ובא לציון גואל: והוא כתוב בסדור: ואומרים אותו כל הבחורים על סדר כל בחור אומר פרק אחד: וכש' כשישלים נכנס החתן בבית הכנסת. ואומרים מזמור שמחתי באומרים לי (תהילים קכב, א): והולך החתן ויושב בצד היכל והשושבינים בצדו והבחורים סביבו: ומוציאים החומש מן ההיכל וקוראים פרשת היום כמנהג בפתיחה וחתימה: ואח״כ אם יהיה החתן הגון חכם עושה דרשה ואם אינו יודע עושה אחד מאוהביו ואח״כ שמים התורה במקומה בהיכל ומניחים ההיכל פתוח ובא זקן אחד הגון או בחור או החזן ועומד כנגד ההיכל להוציא ס״ת כדי לקרוא החתן בענין ואברהם זקן: ומתחיל חבור שמע ישראל ומשלימו ואומר ויהי בנסוע הארון עד מאירת עינים ואומר ויפתח עזרא הספר וגו׳ וקורא כהן ולוי וקוראים מפרשת השבת ההוא הכהן ג׳ פסוקים והלוי ד׳ פסוקים ויחתמו כמו שהודעתיך הסדר לעיל: ואח״כ מתחיל מוציא התורה וקורא לחתן ואומר חבור אתה חתן קום מכסאיך: ואומר גם חבור אצילי קום קרא עד סופו שהוא משרת משה: אח״כ בה החתן אל הדוכן ואומר עוד החזן חבור בעמדך לקרוא בתורת איום כמו שכתוב בסדור: ואם יהיה החתן ת׳ח׳ מקלס לו החזן ואומר חבור של הרב רבנו אהרון ע"ה אוסף גדולת חן ומשרת האמת: ואם לא מתחיל פסוק אל תיראי תולעת יעקב וגו' עד ובשם ישראל יכנה: ואח"כ קורא החתן בלחש פסוק ואברהם זקן בא בימים: וה' ברך את אברהם בכל (בראשית כה, א): ואח"כ מתחיל החזן ואומר אנכי עשיתי ארץ: עד ויהי האדם לנפש חיה: ועוד יקרא החתן פסוק שני בלחש ויאמר אברהם אל עבדו זקן ביתו וגו' (בראשית כה, ב) ועוד יאמר החזן ועתה כה אמר ה' בוראך יעקב עד והיו לבשר אחד: ועוד יקרא החתן פסוק שלישי בלחש ואשביעך בה' אלהי השמים וגו' (בראשית כה, ג): ואח"כ אומר החזן חבור אשביעך נאמני: בטעם ובנגון יפה: והוא של אברהם הספרדי מחכמינו ע״ה: ואומר פרק אחד: ואח"כ קם אחד מבעלי השמחה מקרובי החתן והכלה ומפיסים לנכבדי הקהל הקרובים והרחוקים לחתן ואומרים כל אחד פרק אחד וכשישלימו יקרא החתן פסוק רביעי בלחש: כי אל ארצי ואל מולדתי תלך ולקחת משם אשה לבני ליצחק (בראשית כה, ד): ומתחיל החזן ואומר שתה מים מבורך: עד ומצא חן ושכל טוב בעיני אלהים ואדם: ומשלמים כאשר כתוב בסדור: ומלביש הס"ת במכסהו: וקורא לנער המפטיר ואומר ואתה בני המפטיר וגו' ומקים התורה מהדוכן והולך החתן והחזן ויושבים אצל ההיכל ויושבים כל הקהל איש איש על מקומו: ואומר המפטיר שוש אשיש בה' וגו': עם הקדמתה כמו שכתבנו לעיל עד רב להושיע (ישעיהו סא, י-סג, א): וחותם גואלינו ה׳ צבאות שמו וגו' (ישעיהו מז, ד): ויתחיל הברכות של רבנו אהרון בעל המבחר: או חבורים אחרים מחבורי חכמינו ע"ה: אמנם אנחנו הורגלנו לומר חבורי רבנו אהרון הנ״ז כי כל סדר התפלות של כל השנה שאנו מתפללים הוא מסודר ממנו: ואחר שישלים הברכות הולך המפטיר למקומו: וקם החזן ואומר אשרי העם שככה לו וגו' (תהילים קמד, טו) תהלה לדוד כל המזמור (תהילים קמה, א-כא) ואומר ביום ההוא אז נתן דוד בראש וגו' כמו שהודעתיך: ואומר קדושה בקצור וחותם כמנהג: ברוך ה' לעולם אמן ואמן: ואח"כ אומר החזן לחתן מזמור אלהים משפטיך למלך תן כלו (תהילים עב, א-כ) או מזמור אחר מהנכתבים בסדור לענין זה והולך החתן לביתו עם הנכבדים כפי המנהג:

ואמנם הסבה בקריאת החתן הארבעה פסוקים הנזכרים הוא להיות כי ישראל צנועים מנשואי נשים נכריות ונזהרים מהן והנה הענין הוא כשבועה לחתן ומנהג טוב הוא: ונמשך המנהג שמוציא החזן ס"ת אחד ונותנו ביד החתן ומוציא ס"ת שני: ובספר של החזן קוראים פרשת היום כהן ולוי: ובספר של החתן קורא הארבע פסוקים הנזכרים: ואמנם למה יקרא החתן אלו הפסוקים בלחש ולא בקול רם לא מצאתי טעם לזה: אבל לפי דעתי בעבור שאבדה התורה וקמו בדור אחר עמי הארץ והיו המורים מעטים ולא היו יודעים לקרוא הפרשה וכדי שלא יתבישו בקריאת התקינו לקראם בלחש ואפילו אם לא יקראם כתקונם ולכן התקינו לקראם בלחש: כמו שנמשך המנהג גם כן בקדושין בעת שיקדש איש אשה במוהר והמארש אומר השבועה שהיא בברית הר סיני כלה בלחש.

קצת מהקהלות נמשך המנהג ביניהם כשיקרה להיות מלה מוציאים ס״ת ביום המילה אחר התפלה וקורא אבי הנער והשושבינים והמוהל בענין הכתוב באברהם פרשת לך לך מן ויאמר אליהם אל אברהם עד סוף הפרשה בסדר הוצאת התורה ביום המילה בסדר הוצאתו בשבת:

#1.7 הפרק השביעי

בביאור סדר הקריאות בחג המצות במועד הראשון שהוא מחרת הפסח והוא יום ראשון של חג המצות.

היה מנהג קדום לאבותינו שהיו מציאים ס"ת אחר השלמת התפלה: והיה קורא החזן כהן ולוי וישראל כמנהג והיו קוראים ענין של פסח הכתוב בפרשת בוא אל פרעה בפרק החדש הזה לכם ראש חדשים (שמות יב, ב): והיו מתחילים מפסוק והיה היום הזה לכם לזכרון (שמות יב, יד): וזה אינו פרק אבל הוא מחובר עם פרק החדש הזה: ומשלימים הפרשה כלה: וחותמים ומפטירים הפטרת ויצו המלך את כל העם לאמר וגו' (מלכים ב כג, כא) עד פסוק לתת לפרעה נכה (מלכים ב כג, לה): בעבור שבה כתוב ענין פסח בספר מלכים בדברי יאשיהו המלך: וקצת קהלות אומרים הפטרה בעת ההיא אמר ה' אל יהושע עשה לך חרבות צורים (יהושע ה, ב) שכתוב בה ויאכלו מעבור הארץ ממחרת הפסח (יהושע ה, יא): וזה מנהג טוב: ואם יקרה להיות יום ראשון של חג המצות שהוא מחרת הפסח יום ראשון לשבוע שאז סופרים הספירה ככתוב וספרתם לכם ממחרת השבת (ויקרא כג, טו): בו ביום סופרים ואוכלים מעבור הארץ: אמנם אם קרה מחרת הפסח יום ראשון איך יתכן לומר ויאכלו מעבור הארץ כי עדיין לא עשו הנפת העומר ולא ספרו ואיך אכלו מעבור הארץ: אם כן הראוי הוא כשיקרה להיות המועד הזה יום ראשון לשבוע לומר הפטרת בעת ההיא: ואם קרה ביום אחר יקראו הפטרת ויצו המלך

ואולם בשבת שחל להיות תוך ימי מצה: הנה כמו כן נמשך המנהג שמוציאים ס"ת וקוראים פרשת צו את אהרון: בעבור שכתוב בה ענין המזבח וענין הקרבנות וענין משיחת אהרון ובניו וענין אזהרת התורה שלא יאכל טמא יום מן הקדשים ככתוב והבשר כל טהור יאכל בשר (ויקרא ז, יט): וזה בעבור כי מימי אדם הראשון ועד משה ע"ה לא הוקם משכן לעבודה ולתפלה ולחטאת ולאשם ולמלואים ולזבחי שלמים: ובימים האלה של חדש ניסן הקים משה ע"ה את המשכן ומשח אותו ואת המזבחות ואת אהרון ובניו בשמן המשחה: והוכשרו מזבח הנחושת ומזבח הזהב להקטרה: ובימים האלה בחדש ניסן התחיל אהרון לעשות עולות ולהקריב את קרבנות ישראל על מזבח הנחושת ולהקטיר קטורת סמים על מזבח הזהב כמו שכתוב בפרשת צו: אשר צוה ה' את משה בהר סיני ביום צוותו את בני ישראל להקריב את קרבניהם וגו' (ויקרא ז, לח): וקוראים הפרשה כלה כהן ולוי וה' ישראלים כמנהג ומפטירים ויצו המלך וגו': ויש קהלות שמפטרים הפטרת עוד היום בנוב לעמוד ינופף ידו: והיא בישעיה עד כי גדול בקרבך קדוש ישראל (ישעיהו י, לב-יב, ו): וזאת ההפטרה יותר טוב לאמרה כי יש בה ענין גוג ומגוג והצרה שתהיה לישראל כמו שנהיתה במצרים ואח"כ שלח משה ר'ע'ה' ויצלם ויגאלם וכן כתוב בזאת ההפטרה ענין הגואל האחרון הוא משיח בן דוד ע'ה' כמו שאמר ויצא חטר מגזע ישי (ישעיהו יא, א): והרבה בשרות: וכן כתוב והיה ביום ההוא יוסיף ה' שנית ידו לקנות את אשר עמו וגו' (ישעיהו יא, יא) ר"ל כמו שהצילם וגאלם ממצרים כן יצילם ויגאלם מכל האומות כן יאמר האל במהרה בימינו אכיר [=אמן כן יהי רצון]: ואח"כ יושבים ומוציאים חומש וקוראים בפרשת היום: אם השנה פשוטה קוראים ויהי ביום השמיני: ואם היא מעוברת קוראים פרשת אחרי מות: שלמחרתו הנפת העומר והספירה שכן יבוא לעולם: ולהיות שפרשת ויהי ביום השמיני: או פרשת אחרי מות הן אחרי פרשת צו: והוא קודם מהן לכן היה המנהג להוציא ס'ת' תחלה לקרוא פרשת צו פרשת המועד שהיא קודמת ואח"כ יקראו פרשת היום שהיא ויהי ביום השמיני: או אחרי מות: אמנם אם היתה פרשת המועד אחר פרשת היום היו קוראים בחומש תחילה פרשת היום ואח"כ היו מוציאים תורה גויל וקוראים פרשת יום המועד: ולכן אם יקרה היום הראשון של חג המצות יום שבת יוציאו ס'ת' ויקראו ענין המועד שאמרו שהוא פרק החדש הזה לכם ראש חדשים (שמות יב, ב): ויאמרו הפטרת ויצו המלך: ואח"כ יקראו פרשת היום והפטרתה ויחתמו כמנהג:

ואולם בשביעי עצרת של חג המצות כמו כן היה המנהג להוציא ס'ת' אחר השלמת התפלה: וכשרוצה החזן או איש אחד הגון לעשות חזנות מתחיל בפסוקים הם כתובים בסדור: והם אין כאל ישרון: מעונה: וישכון ישראל: אשריך ישראל: (דברים לג, כו-כט) אשרי איש ירא את ה' (תהילים קיב, א): אשרי כל ירא ה' (תהילים קכח, א): אשרי נשוי (תהילים לב, א): אשרי אדם (תהילים פד, ו): אשרי משכיל (תהילים מא, ב): אשרי הגבר (תהילים מ, ה) (תהילים צד, יב): אשרי העם (תהילים פט, טז) (תהילים קמד, טו): אשרי תמימי דרך: אשרי נוצרי: אף לא פעלו: אתה צויתה: אחלי יכונו: אז לא אבוש: אודך ביושר לבב: את חוקיך אשמור: (תהילים, קיט א-ח) ומחבר מזמור לדוד כלו: וקם ממקומו והולך נגד ההיכל ופותח אותו בחור הגון ומשלים כל מזמור הבו לה' בני אלים (תהילים כט, א-יא): ומתחיל ויהי בנסוע הארון וגו' השמים מספרים וגו' כמסודר לך לעיל: וכשיגיע בפסוק תורת ה' תמימה: או בזכרו תורת משה עבדי: אם ירצה החזן אומר חבור אשור לתורה: והנה עשיתי אני חבור על דרך משקל לזה היום אשור לתורה: ונגוגו כנגון קום קרא: שאומרים לחתן וכנגון את כוס ישועות: וזה הוא:

אל דר נגוהים : השפיל גבוהים:

גאל כמהים : לא מדנים:

נשא ישרים : בכנף נשרים:

שמר בכורים : מראש פתנים:

יחיד ביד ציר : גואל והסיר:

עם הוא בתוך סיר : ברוב יגונים:

כלוא בסירים : פדה והרים:

גזע ישרים : סכך עננים:

לקח ותורה : מצוה ואורה:

קלה חמורה : שמחת זמנים:

באר וחמה : שבתי איומה:

כלה נעימה : תעדה פנינים:

אז אל כחתן : נטלה לביתן:

גנת ונתן : אש דת אמונים:

פאר לעמו : על הר הדומו:

מטוב מרומו : משתה שמנים:

נאור תמימה : יום יום קדומה:

מאז חתומה : היא מלפנים:

דבר והוציא : סהר וחרסי:

זהר וכוסי : רוה שושנים:

ולמאמיני : ענה ה':

לאמר לבני : אכתוב צפונים:

פצח והרים : קולו ישרים:

עשה דברים : מאש נתונים:

ויכתוב עליה : דת חק ואכל:

מסר לכלכול : בשתי אבנים:

לוחות כתובים : חקים ערבים:

נפש משיבים : אל גן עדנים:

רבם חתומים : אורים ותומים:

יפעת לעמים : חמדת סגנים:

חכמה ומסרה : עשר והדרה:

כח גבורה : ימים ושנים:

זהר צביה : תורים בלחיה:

הם הם ועדיה : רקמה ושנים:

קשת איומה : תורה תמימה:

אף מחכימה : רוזנים ורוגנים:

תם תם תם

והנה חבור זה נאה לענין התורה: ומורה בגאולת ישראל ממצרים שהיתה בחג המצות והביאם בסיני ככלה: והנחילם תורתו המעולה : וכל הנמשך אחריהם: ואם לא ירצה לומר החבור יתחיל מן תורת ה' תמימה: כל הסדר: וקורא כהן ולוי וה' ישראלים כמנהג: וקוראים פרשת ויהי בשלח פרעה (שמות יג, יז): בעבור שבה קריעת ים סוף וטביעת פרעה וחילו בים שהיה בו ביום הזה: וקוראים שירת אז ישיר משה (שמות טו, א): בטעם: ואם ירצו יתרגמו אותה בכל לשון כדי שיבינו הענין האנשים והנשים: ומנהג לשנות העם פסוק ויושע ה': ופסוק ה' איש מלחמה: יאמר אותו שלש פעמים והקהל שלש פעמים: ופסוק מי כמוכה: וישנוה העם ופסוק ה' ימלוך וישלישוהו: ויקראו מהפרשה עד כי אני ה' רופאיך: ויחתום כמנהג ויאמר תנו עוז לאלהים: נורא אלהים: ברוך ה' אלהים: וברוך שם כבודו וגו': ואח"כ יקרא המפטיר ויאמר הפטרת ותשר דבורה וגו' כל השירה עד "ותשקוט הארץ ארבעים שנה" (שופטים ה, א-לא) וישנו הקהל הפסוק האחרון ויחתום בגואלינו ה' צבאות שמו וגו': ואם יקרה זה היום שבת יוציאו חומש ויקראו ג"כ פרשת השבת קודם: והמסדר הסדור כתב שאם לא ירצה להוציא ס'ת' ביום זה יעשו חזנות כשיגעו בשירה: ואז יוציאו התורה ויקראו בה השירה כמנהג וזה מסבת שביום זה קריאת השירה חובה: אמנם במועד אחר אין אנו יכולים לעשות חזנות תוך התפלה כי הקריאות מתחלפות והבינהו מאד מאד:

אמר כלב מנהג הוא עתה בקהלתינו קהל קוסטנדינה להוציא ס'ת' לבד בזה היום שהוא יום שביעי עצרת אמנם ביום א' של חג המצות או בשבת שבתוכו וכן ביום תרועה וביום א' של חג הסכות אינם מוציאים ס׳ת׳: ואיני יודע מי מנע זה: השם יקח הנקמה ממנו כי הוא מנהג טוב אם יוציא באלו הימים הטובים: וגם אחינו כל קהלות הקראים הנמצאים בשאר מקומות במצרים ובדמשק ובאום נהרים ובאום צובא ובכל גלילות כזרייא וגלילות ארצות רוסייא וארץ ליטא אינם מוציאים ס'ת' בימים האלו: לכן לא נמצא בסדרו כתוב הסדר בהוצאת התורה ביום א׳ ובשבת ימי מצה וביום תרועה וביום א' של חג הסכות: אמנם אם יעזרנו הזמן ויפיק השם רצוננו להתנהג במנהג אבותינו להוציא ס׳ת׳ בימים ההם: הנה יהיה סדר הוצאתו מהתפלה ומזמורים וחבורים כפי הסדר שסדרנו ביום שביעי עצרת: או כסדר פסוקים אחרים תמורת אין כאל ישרון אם יעזרנו האל: והנה ביום זה הוא שביעי עצרת מתקבצים בעת נטות השמש בבית הכנסת וקוראים שיר השרים בהקדמה וחתימה כאשר הם כתובים.

ונמשך המנהג בשבע שבתות שהם עד חג השבועות כמו שיש תוספות בתפלה מצד החילוף שבנינו ובין אחינו הרבנים כן תקנו החכמים ע'ה' ואחרי נטות השמש קוראים הפרקים הוא מזמור אשרי תמימי דרך (תהילים קיט, א-קעו) בהקדמתו וחתימתו כמו שכתוב בסדרו: ומנהג טוב הוא לקראם הנכבד שעשה הפתיחה בבוקר: ואם יעזרנו השם נחבר חבורים לאמרם בשבע שבתות כעין המזמור הנהוג לקראו בהן כי כבר בקשו ממני קצת אנשים מנכבדי קהילתינו חשקו בזה הענין ולכן אמלא שאלתם אם יעזרני השם.

#1.8 הפרק השמיני

בסדר תקון הקריאה בחג השבועות הנקרא יום מתן תורה לדעת קצת החכמים ע׳ה׳

נמשך המנהג בכל הקהלות להוציא ס'ת' ביום מועד חג השבועות כדי לקרוא עשרת הדברים: כי רוב החכמים אמרו שהוא בעצמו יום מתן תורה: וקצתם אמרו שאם אינו הוא בעצמו הוא קרוב לו מאד: ולכן התקינו כלל התפלה רומזת אל יום מתן תורה כמו שהוא ידוע: ולכן חוב לכל בית ישראל להוציא ביום זה ס'ת' לקרוא עשרת הדברים: וסדרו סדר היציאה על זה הסדר: אחר השלמת התפלה יושב החזן למקומו ומתחיל בחור הגון אחד או החזן או מי שירצה להוציא הספר תורה ואומר חבור פסוקים ואלה הם: מתחיל ועתה ישראל מה ה' אלהיך שואל מעמך וגו' הן לה' אלהיך וגו' אשריך ישראל וגו' כלל הפסוקים שכתבתי לך ביום שביעי עצרת: ומחבר מזמור הבו לה׳ בני אלים וקם החזן ממקומו והולך בהיכל וקמים כל הקהל ועומדים ומוציא ס'ת' כפי הסדר שסדרתי בשביעי עצרת: וכשיגיע בפסוק זכרו תורת משה עבדי: אם ירצה לומר חבור שהוא אשור לתורה יאמר זה החבור והוא שלי והוא כנגון אוסף גדולת חן: של הר"ר אהרון עה' לחתן:

אור זך בהיר בארץ זרחו : עת ירדה דת אש ברבותים:

נורא באש ירד בהר סיני וקול : רעם וברק רב לאור עינים:

יצא ישרון לקראת אל חי לקבל : דת וחוק משפט עלי כפים:

כתב לציר נאמן באש דתו : ותורתו ומצותיו בלוחותים:

להיות למשמרתו ונפשו תחיה : לעד צרורה בצרור החיים:

בה כל מלכים ימלכו גם כל אנוש : יהיה נשיא ראש וטהר ידים:

אתה מאד עשר וכבוד נעצר : בה ברכות רחם והשדים:

פתי מאד תחכים ותעלהו עלי : סלם אשר ראשו עדי שמים:

נגדה הלא צרצר וחשך או : ונכחה יפעת שרים כמו כירים:

דרכה נתיב נעם ובה שלום : וטוב סגור במנעולים ובדלתים:

ותהיה אצלו משחת בשעשועים : בתוף יום יום ובמצלתים:

פרחה בטרם כל יצורי האדמה : אש וגם עפר ורוח מים:

ובתוך גנזיה בדולחים וספירים : מאירים הם כאור צהרים:

לה מעינות חכמה ומים נובעים : אדר כליל יופי לעם אפרים:

ופרי מגדים בה וסוחרת ודר : לה תפארת היתה מנת אפים:

חושו זקנים קרסו גם פרעו : לפני אלהיכם עלי בוכים:

וברכו אותו ותורתו שמורו : עד והשתחוו עלי אפים:

ויאמר זכרו תורת משה עבדי וגו' ואח"כ שמים התורה על הדוכן בפסק וזאת התורה אשר שם משה: כפי המנהג וקורא כהן ולוי וה' ישראלים כמנהג וכשיקרא הכהן יתחיל הכהן בפסוקים נאותים לגדולת התורה ואשוריה כמו שכתוב בסדור ויתחיל לקרוא בפרשת וישמע יתרו בפרק בחדש השלישי: ויקרא שלשה פסוקים ויחתום: ויבוא הלוי ויעשה גם הוא פתיחה ויקרא ד' פסוקים ויחתום: וכן יבואו עוד חמשה עולים ישראלים ויקראו כל אחד ויחתמו: והרביעי יחתום בפסוק וידבר אלהים: וכל אחד יעשה פתיחה וחתימה בקריאה כפי המנהג: ויבוא החמישי והוא יהיה היותר נכבד ויתחיל מפסוק וידבר אלהים את כל הדברים האלה לאמר: ויקרא עשרת הדברים עד תשלום הפרשה כלה וקודם שיתחיל הקריאה יעשה פתיחה זו: אנכי אנכי ה׳: אנכי הגדתי: אתם עדי: גם מיום אנכי ה' אלהיך המעלך: ואנכי ה׳: שמעה עמי: ואח"כ יתחיל עשרת הדברים אנכי ה' אלהיך: ואם ירצה הקורא מתרגם כל הפסוקים בלשון ההמון וחותם גם החמשי: ויבוא המפטיר ויקרא הפטרת תפלה לחבקוק הנביא (חבקוק ג, א): בהקדמה ודברתי על הנביאים: עד למנצח בנגינותי (חבקוק ג, יט): בעבור שכתוב בה דבור עמידת הר סיני שהוא יום מתן תורה וחותם גואלינו ה' צבאות: ואמרו ברכות שחברו חכמינו ע'ה: ואנחנו נמשכנו לומר מחבורי הר'ר' אהרון ז"ל והם כתובים בסדור: ועתה בזמנינו זה אחר שחבר מורי הרב רבנו אליהו בשייצי ז"ל בה"ר חותני משה נ"ע חבור מליצת המצות שכולל כלל המצות הנהוגות בגלות והוא מתחיל אנשים משכילים: וישרי מפעלים: היו כבני אלים: להבין משרים: אומרים גם אותו בתוך הברכות ונגונה כנגון שמור לבי מענה: שחבר ה"ר שלמה בן גבירול ומשלים כפי הסדר ועושה תפלת צהרים כמנהג: ובזה היום אחר נטות השמש מתקבצים בכנסת וקוראים ויהי בימי שפוט השופטים (רות א, א): בעבור שבו שרש מלכות ישראל ובו תחילת קציר שעורים (רות א, כב) ומנהג טוב הוא והקדמתו וחתימתו כתובים בסידור.

#1.9 הפרק התשיעי

בסדר הקריאה ביום זכרון תרועה: מנהג קדום הוא: וביום אחד לחודש: תשרי והוא הנקרא יום תרועה אחר התפלה מוציאים ס'ת' גויל כמנהג וקוראים פרשת קדושים תהיו: בעבור כי יש בה ענין אוב וידעוני (ויקרא כ, כז): וגם יש בה ענין וערלתם ערלתו את פריו (ויקרא יט, כג): והנה גם בתפלה של ראש חדש כתוב כי התרפים דברו און (זכריה י, ב): ואומרים הפטרה תקעו שופר בציון: והיא בתרי עשר ביואל עד פסוק ולא יבושו עמי לעולם (יואל ב,א-כז): וזה בעבור שיש בה תקיעת שופר והיה לנו לזכרון: וגם יש בה ענין תשובה כגון פסוק שובו עדי בכל לבבכם (יואל ב, יב): קדשו צום (יואל ב, טו): וזולתם שהם מורים כי הוא י'ת' מקבל לשבי פשע ומרחם לנשברי לב: ובשבת שבתוך עשרת ימי רחמים יקראו פרשת האזינו והפטרת שובה ישראל כמו שסדרנו לעיל: ויש קהלות קוראים הפטרת חזון ישעיהו בן אמוץ (ישעיהו א,א) במקום שובה ישראל בעבור שיש בה דברי תוכחות:

#1.10 הפרק העשירי

בסדר הקריאה ביום כפור שהוא קדש קדשים והוא יום העשירי מימי התשובה:

מנהג פשוט הוא לישראל כמו שכתוב בסדור להתפלל בכל זה היום מבקר עד ערב: ואחר שיאמרו התחנונים וסליחות וידויים וחלויים מתחילים במעשה יום הכפורים: ומתחיל החזן והוא יושב נגד ההיכל כמנהג ואומר כי בהר קדשי בהר מרום ישראל (יחזקאל כ, מ): שזה הוא התחלת מעשי יום הכפורים וכולו: ואומר אשריך ישראל מי כמוך (דברים לג, כט): ומחבר מזמור לדוד הבו לה' בני אלים וגו' (תהילים כט, א-יא) ואח"כ קם על רגליו באומרו השתחוו לה' ועומדים כל הקהל עמו על רגליהם ומתקרב אצל ההיכל ובפסוק ויהי בנסוע הארון מוציא ס'ה'ת' ומחבר השמים מספרים כבוד אל ויפתח עזרא הספר כמנהג עד כי מלאך ה' צבאות הוא: ולהיות שהקריאה תהיה במעשה כהן גדול לזכר המעשה ובאין כהן גדול עתה בעה"ר: מתקבצים כלל הכהנים הנמצאים ובאים לקרוא: ואם אין כהנים יבוא ישראל אחד היותר נכבד וחשוב ומעולה לקרוא במקום כהן גדול: ומתחיל החזן וקורא הכהנים ואומר: ואתם כלל הכהנים בני אהרון בואו וסובבו את ספר התורה לקרוא בענין מעשה כהן גדול בכבוד קרבו: ובאים כלל הכהנים שם וסובבים ועומדים אצל התורה לקרוא בענין מעשה כהן גדול בכבוד קרבו: ובאים כלל הכהנים הנמצאים שם וסובבים ועומדים אצל התורה ואומרים הקהל אשור לכהנים פסוק והכהנים הלויים בני צדוק וגו' (יחזקאל מד, טו): ומתחיל היותר נכבד מהכהנים וגם הכהנים האחרים קוראים עמו כאיש אחד ואומרים הקיצו שכורים ובכו והילילו וג' כמו שכתוב. בסדור: ואח"כ יפתח החזן את ספר התורה ויראה להם פרשת אחרי מות: והכהנים יברכו על התורה כמנהג ויתחילו ויאמרו וידבר ה' אל משה אחרי מות שני בני אהרון וגו' עד ויעש כאשר צוה ה' את משה: (ויקרא טז, א-לד) ויחתמו כמנהג: אמנם מנהג קדום היה מזבח קטורת עד סוף הפרשה והוא בפרשת ואתה תצוה: אמנם עתה אינם מתנהגים בו פה קהל קוסטנדינה: וכן היה המנהג הקדום לקרוא הפטרת קרא בגרון אל תחשוך: עד כי פי ה' דבר: (ישעיהו נח, א-יד) והיא בישעיה בעבור שיש בה ענין הצום והתשובה והוא היה מנהג טוב: ועתה נפל מבינינו זה המנהג ואינם קוראים הפטרה ביציאת התורה וכמעט לפי דעתי הוא חוב כי אחר כל קריאה בס'ת' חיבו חכמינו ז"ל לקרוא הפטרה וכן עושים אחינו הרבנים: ואח"כ לוקח החזן הס'ת' בידו ומתחיל ואומר כי אל רחום ה' אלהיך: ביום ההוא אז נתן דוד וגו' שירו לה' וגו' כמנהג ושמים הס'ת' בהיכל בפסוק ובנוחה יאמר (במדבר י, לו): ואומר קדושה בקצור: ואומר מלכות שמים: ואחרון אומר מזמור לך דומיה תהלה (תהילים סה, א-יד): ויושב כמו שכתוב בסדור: ואח"כ מתחיל וידוי ובעת החל העולה: ומנהג קדום היה בעת פנות ערב היו קוראים הפטרה שניה והיא נבואת יונה בן אמתי כל המגלה עד סופה: בעבור שבה נזכר צום אנשי נינוה אפילו היונק ומחל להם הקב"ה את עונותיהם וחטאם כי שבו מדרכהם הרעים בכל לבם ובכל נפשם ואמנם אם יקרה יום כפור שבת אומרים פרשת היום בחומש וההפטרה קודם שיתחילו הרחמים: ופרשת אחרי מות קודמת לפרשת האזינו כאשר כתוב בתורה הראשון ראשון והאחרון אחרון כי לא יתכן לקרא פרשת היום קודם אחרי מות ואיך יתכן להקדים המאוחר ולהאחיר הקודם:

ואתה המעין ראה ותבין איך קרא [=קרה] הענין באלו הקהלות שהיו מתחילים התורה מניסן: ולא היה דעתם כן אלא סיבת המחלוקת הכריחתם בזה כי באותו הזמן היו עושים כן שהיו קוראים פרשת אחרי מות קודם פרשת היום: וזה בלבול גדול: כי אז פרשת היום היה כתוב בתורה קודם אחרי מות ואיך היו עושים זה והיו מקדימים המאוחר ומאחרים המוקדם בקריאה: אלה [=אלא] כן היה הענין מסודר מקודם לפי המנהג האמת. לקרוא פרשת אחרי מות קודם האזינו שהיא פרשת היום כמו שכן הוא האמת שהיו מתחילים התורה מתשרי: וכשהפך הענין והתחילו מניסן נשאר שתי הקריאות כאשר היה בתחלה והבן זה עד שישיב האלהים הענין לאיתנו ויעמיד הדבר על משפט:

#1.11 הפרק הי"א

בבאור סדר הקריאה בחג הסכות ובשמיני עצרת.

ביום ראשון של חג הסכות והוא יום ט"ו לחדש תשרי היה ממנהג הקדום להוציא ס'ת' אחר התפלה והיה קורא כהן ולוי וה' ישראלים כמנהג בפרשת אמור בענין שור או כשב או עז כי יולד: עד וידבר משה את מועדי ה' אל בני ישראל: (ויקרא כב, כז-כג, מד) וההפטרה: וסכה תהיה לצל יומם מחרב: עד נקדש בצדקה: (ישעיהו ד, ו-ה, טז) והיא בישעיה: ועתה זה המנהג אינו נהוג אצלינו בקה' קוסטנדינה והשם ישיבהו לאתנו אמן: ואם חל להיות המועד בשבת יקראו פרשת היום אח"כ עד ההפטרה: ובשבת תוך ימי סכה קוראים בחומש פרשת וזאת הברכה ומשלימים התורה וחותמים בחתימות כמו שכתוב בסדור.

ומנהג קדום היה אחר שהיו אומרים הפרשה בחומש כמו שאנחנו מתנהגים עתה היו מוציאים ס'ת' ג'כ' כמו שנהגו בהתחלת התורה והיו עושים שמחת תורה: ומנהג טוב היה אלהים יכוננהו אכי"ר וזה לך סדרו: היה עומד החזן ומוציא ס'ת' כפי המנהג וקורא כהן ולוי ה' ישראלים והז' הוא יהיה איש נכבד והגון: והיה קורא מפסוק אשריך ישראל מי כמוך: וכשיבוא זה הנכבד עומד לפני ס'ת' ואינו קורא אלה לוקח ס"ת מיד החזן ותופש אותו ומתחיל ואומר בנועם ובנגון יפה מזמור ה' מי יגור באהליך (תהילים טו, א) ומזמור לה' הארץ ומלואה (תהילים כד, א): והולכים נכבדי הקהל ומוציאים כל ספרי התורה שיש בהיכל ואינם מסובבים אותם: אבל עומדים בלא סבוב: ומתחיל וקורא אשריך ישראל מי כמוך בנועם יפה בקול רם: ומשנים הפסוק שאר הקהל בנעימה: ועוד חוזר אשריך ישראל עם ויעל משה עד סוף הפרשה ומשלים התורה: ואח"כ מתחיל החזן ואומר מזמור ה' מלך גאות לבש: (תהילים צג, א-ה) ומזמור ה' מלך תגל הארץ (תהילים צז, א-יב): ובזמן שאומר החזן אלו המזמורים גוללים כל הספרים מלמטה למעלה מפרשת וזאת הברכה אל פרשת בראשית: ואומר החזן ה' מלך ירגזו עמים: ופסוק רוממו ה' אלהינו מתחילים להכניס הספרים בהיכל: ואח"כ קורא החזן למפטיר וקורא הפטרת ויהי אחרי מות משה: עד בכל אשר תלך (יהושע א, א-ט) והיא בתחלת ס' יהושע.

וסיפר לי תלמידי ואחי יהודה בן אבי ואמי שקרה בהיותו בקהלת עיר כאפה בזאת השנה הרנ"ן שכל זה המנהג קים להם עד היום והם מוצאים ספרים בכל המועדים ועושים שמחת תורה: וכמו כן מתנהגים קהלות רוסייא וארץ ליטווא וכל קהלות כזרייא שבסביבות כאפה שהם ארצות קדר האל ירבה שלומם ויגדיל מעלתם:

ואמנם ביום שמיני עצרת ממנהג קהילת קוסטנדינה להוציא ס'ת' אחר התפלה כנהוג: ומתחיל החזן אין כאל ישרוך כמו שכתבנו בשביעי עצרת כל הסדר ההוא וקוראים בפרשת וזאת הברכה עד סופה: כי בשבת הבא אחריו יתחילו התורה מראשיתה: ואח"כ יבוא המפטיר וקורא הפטרת ויהי ככלות שלמה להתפלל: עד לדוד עבדו ולישראל עמו (מלכים א ח, נד-סו) ויהי בס' מלכי במלכות שלמה: ואמנה במנהג הקדום היו קוראים בקרבנות שהם בפרשת פינחס עד סופם כי בסופה הח' מר' ור' הר' אהרון בע'ח' בספרי המצות בסדר התפלות: ולפי דעתי כשיקרא שמיני עצרת בשבת ואז יהיה פרשת היום פרשת וזאת הברכה ראוי לקראה שתי פעמים ביום אחד: אלא נוציא ס'ת' ונקרא הקרבנות: בחומש נקרא וזאת הברכה: אמנם אם חל להיות שמיני עצרת בתוך השבוע ראוי לקרוא פרשת וזאת הברכה כפי מנהגינו משנקרא הקרבנות כי בשבת הבא תהיה התחלת התורה:

ודע כי לפי דעת מלמדינו הוא להשלים התורה ביום שמיני עצרת ר"ל לקרוא בשבת שהוא בתוך ז' ימי סכה פרשת האזינו ופרשת וזאת הברכה בח' עצרת: וזה אינו טוב בעיני משכילנו ויותר טוב בעיניהם להיות השלמת התורה בשבת שחל להיות תוך ז' ימי סכה: ואם חל יום ח' עצרת בשבת אזי תהיה השלמת התורה בו ביום כמו שסדרנו לעיל והוא הנכון: ואחרי שיאמר הפטרה אמר הברכות שהן כתובות בסדור ומשלים ואומר החזן אשרי העם שככה לו: ועושה תפלת צהרים בחמש קדושות בקצור ומלכות שמים כמסודר בז' עצרת:

#1.12 הפרק היב'

בביאור ההפטרות לכלל פרשיות התורה התחלת כל אחת וסופה ובאי זה מקום מהנביאים היא:

מנהג היה מזמן עזרא אחר שנכנסו ישראל בגלות לקרוא חלק מדברי הנבואה בעת שיקראו פרשיות מהתורה להיות דברי הנבואה דומים לדברי תורה בענין ובמקרא שקרה בזמן ההוא והנה תקנו החכמים ע'ה' בכל פרשה אומרים חלק מהנבואה שדומה לענין הפרשה ההיא: וגם בזה נפל חלוף במנהג הקהלות במשל בקהלה אחת קוראים הפטרה פלונית לפרשה פלונית: ואין ממנהג קהלה אחרת לקרוא אותה ההפטרה בעצמה בפרשה ההיא: אלה התקינה הקהלה ההיא הפטרה אחרת: אמנם רוב ההפטרות דומות ושוות לרוב הקהלות: והנה אנחנו נזכיר פה ההפטרות שנמשכו קהלותינו לקראן והן ההפטרות שהיו אנשי הגלות אשר בספרד קראים ורבנים נהוגים לקראם: ולא נצטרך להזכיר הפטרות שאר הקהלות ונתחיל ונאמר.

הפטרות ספר בראשית

|  |  |  |  |
| --- | --- | --- | --- |
| ההפטרה |  | מפסוק | עד פסוק |
| בראשית | ישעיה ס''ה | כי הנני בורא שמים חדשים | ועל ברכים תשעשעו |
| נח | ישעיה נ''ד | כי מי נח זאת לי | וכל עצי השדה ימחאו כף |
| לך לך | יהושע כ''ד | ואקח את אביכם | ובקולו נשמע |
| וירא | ישעיה ל''ג | מלך ביופיו תחזינה עיניך | וכל שריה יהיו אפס  ויוסיף פסוק ופדויי ה' |
| חיי שרה | ישעיה נ''א | הביטו אל אברהם אביכם | לא תוסיפו לשתותה עוד |
| תולדות יצחק | ישעיה ס''ה | לא יגעו לריק | ובאו וראו את כבודי |
| ויצא יעקב | הושע י''א | עמי תלואים למשובתי | ובנביא נשמר ויוסיף פסוק  אני ידעתיך במדבר בארץ  תלאובות |
| וישלח יעקב | עובדיה א' | חזון עובדיה | סוף הספר |
| וישב יעקב | ישעיה ל''ב | וישב עמי בנוה שלום | ה' מלכנו הוא יושיענו |
| מקץ | ישעיה כ''ט | והיה כחלום חזון לילה | בצל מצרים לכלמה  ויוסיף פסוק ולכן יחכה  ה' לחננכם |
| ויגש | יהושע י''ד | ויגשו בני יהודה | והארץ שקטה ממלחמה |
| ויחי יעקב | מלכים ב י''ג | ואלישע חלה את חליו | ויקרא את שמה  יקתאל עד היום הזה |

הפטרות ספר ואלה שמות

|  |  |  |  |
| --- | --- | --- | --- |
| ההפטרה |  | מפסוק | עד פסוק |
| ואלה שמות | ישעיה י''ז | ארא לצדיק מישרים | ומלאו פני תבל תנובה |
| ואוא | ישעיה מ''ב | אני ה' הוא שמי | וממערב אקבצך |
| בא אל פרעה | ישעיה ל''ד | וירשוה קאת וקפוד | ונסו יגון ואנחה |
| ויהי בשלח | יהושע כ''ד | ויצעקו את ה' | אשר במקדש ה' |
| וישמע יתרו | ישעיה ל''ג | שמעו רחוקים | שבת שלומים לריב ציון |
| ואלה המשפטים | ישעיה נ''ו | כה אמר ה' שמרו משפט | הלך נכוחו |
| תרומה | ישעיה ס' | תחת הנחשת אביא זהב | כי הם זרע ברך ה' |
| ואתה תצוה | ירמיה י''א | זית רענן יפה פרי תואר | ואיש לארצו |
| כי תשא | ישעיה מ''ג | כל הנקרא בשמי | ובשם ישראל יכנה |
| ויקהל | מלכים א' ח' | אז יקהל שלמה | הוא יבנה הבית לשמי |
| אלה פקודי | ירמיה ל' | כה אמר ה' הנני שב שבות | ועמי את טובי ישבעו  נאום ה' |

הפטרות של ספר ויקרא

|  |  |  |  |
| --- | --- | --- | --- |
| ההפטרה |  | מפסוק | עד פסוק |
| ויקרא | ישעיה מג'' | עם זו יצרתי לי | שובה אלי כי גאלתיך |
| צו | מלאכי ד' | וערבה לה' מנחת יהודה | והכתי את הארץ חרם  וישנה פסוק הנה אנכי  שלח לכם |
| שמיני | יחזקאל מג'' | ויכלו את הימים | ושמרו את משמרתי |
| תזריע | ישעיה ס''ו | בטרם תחיל וילדה | והיה דראון לכל בשר וישנה פסוק והיה מדי חדש  בחדשו. |
| מצורע | מלכים ב' ז' | וארבעה אנשים | בשער שומרון |
| אחרי מות | יחזקאל כב'' | ויהי דבר ה' אלי לאמר | והתכתי אתכם |
| קדושים | ישעיה ד' | והיה הנשאר בציון | והאל הקדוש נקדש בצדקה |
| אמור | יחזקאל מ''ד | ואל מת אדם | לבית ישראל לשבטיהם |
| בהר סיני | ישעיה כ''ד | והיה כעם ככהן | ונגד זקניו כבוד |
| אם בחוקותי | ישעיה א' | אם תאבו ושמעתם | ונשגב ה' לבדו ביום ההוא |
|  |  |  |  |

הפטרות של ספר במדבר

|  |  |  |  |
| --- | --- | --- | --- |
| ההפטרה |  | מפסוק | עד פסוק |
| במדבר סיני | הושע ב' | והיה מספר בני ישראל | וידעת את ה' |
| נשוא | הושע | לא אפקוד על בנותיכם | ונחיה לפניו |
| בהעתולך | זכריה ב' | רני ושמחי בת ציון | תשואות חן חן לה |
| שלח לך | יהושע ב' | וישלח יהושע בן נון | ובחומה היא יושבת |
| ויקח קרח | הושע י' | חלק לבם עתה יאשמו | לא אבוא בעיר |
| שאת חקת | שופטים יא' | ויפתח הגלעדי | וישב ישראל בקדש |
| וירא בלק | מיכה ה' | והיה שארית יעקב | והצנע לכת עם אלהיך |
| פינחס | מלאכי ב' | בריתי היתה אתו | מגישי מנחה בצדקה |
| מטות | ירמיה א' | דברי ירמיהו בן חלקיהו | רעת תבא אליהם נאם ה' |
| מסעי | יחזקאל | ויאמר אלי אלה בית המבשלים | לשבטי ישראל |

הפטרות של ספר ואלה הדברים

|  |  |  |  |
| --- | --- | --- | --- |
| ההפטרה |  | מפסוק | עד פסוק |
| אלה הדברים | ישעיה א' | חזון שיעיה בן אמוץ | ושביה בצדקה |
| ואתחנן | ישעיה מ' | נחמו נחמו עמי | וימתהם כאהל לשבת |
| ויהי עקב | ישעיה מ''ט | ותאמר ציון עזבני ה' | אחור לא נסוגותי |
| ראה אנכי | ישעיה נ''ד | עניה סוערה לא נחמה | וצדקתי להגלות |
| שופטים | ישעיה נ''א | אנכי אנכי הוא מנחמכם | בשוב ה' ציון |
| כי תצא | ישעיה נ''ד | רני עקרה לא ילדה | מאתי נאום ה' |
| כי תבוא | ישעיה ס | קומי אורי כי בא אורך | וגואלך אביר יעקב |
| נצבים | ישעיה ס''א | שוש אשיש בה' | אני מדבר בצדקה רב  להושיע |
| וילך | ישעיה נ''ה | דרשו ה' בהמצאו | לנקבציו |
| האזינו | הושע י''ד | שובה ישראל עד ה' אלהיך | ופושעים יכשלו בם |
| וזאת הברכה | יהושע א' | ויהי אחרי מות משה | בכל אשר תלך |

אלה הם ההפטרות של כל פרשה ופרשה כפי שאנו מתנהגים היום בקונסטנדינה: והנה כשיקרה לכלל שתי פרשיות מחוברות בשבת אחד קוראים ההפטרה של הפרשה האחרונה משתיהן ואמנם ראוי לקרוא שתי ההפטרות:

#1.13 הפרק הי''ג

בביאור הקריאות והפטרותיהן בשבתות ובחדשים בחגים ובמועדים על דרך קצור ביציאת ספר תורה וקריאת כהן לוי וישראל ביום שני וחמישי לשבוע כשיוציאו ס''ת וקריאת כהן לוי וישראל ביום שני וחמישי השבת אשר בשבוע ההוא וקוראים חציה היום ב' וחציה ביום ה'.

ובשבת מוציאים ס"ת וקוראים פרשת היום ומפטרים הפטרת הפרשה והוא מדברי הנביאים כענין שקרה בתורה:

ובראש חדש קוראים מפרשת פינחס פרק הקרבנות עד תשלום קרבן ראש חדש: ומפטירים הפטרת כה אמר ה' השמים כסאי עד והיו דראון לכל בשר (ישעיהו סא, א-כד): ובראש חדש אב קוראים הפטרת חזון ישעיהו (ישעיהו א, א):

ואם חל ר"ח בשבת מפטרים כה אמר ה' שער החצר: עד איש מאחוזתו: (יחזקאל מו, א-יח) ובר"ח שחל להיות יום תרועה מפטרים תקעו שופר בציון (יואל ב, א).

וביום ראשון של חג המצות הוא מחרת הפסח מוצאים ס"ת וקוראים מפרשת בוא אל פרעה מן והיה היום הזה לכם לזכרון (שמות יב, יד): עד סוף הפרשה: ומפטרים ויצו המלך את כל העם עד פרעה נכה: והיא במלכים ב' כ"ג ואם יקרה ויהיה מחרת הפסח יום ראשון מפטירים בעת ההיא אמר ה' אל יהושע: עד אין יוצא ואין בא יהושע ה' (יהושע ה, ב-ו, א).

ובשבת שבתוך ימי הפסח קוראים בפרשת צו כלה ומפטרים הפטרת ויצו המלך במלכים ב כ"ג: או אומרים הפטרת עוד היום בנוב: עד קדוש ישראל בישעיה.

וביום שביעי עצרת קוראים פרשת בשלח: עד כי אני ה' רופאיך: ומפטירים שירת דבורה בשופטים :

וביום חג השבועות הוא יום מתן תורה קוראים בפרשת וישמע יתרו מן בחדש השלישי: עד סוף הפרשה: ומפטרים תפלה לחבקוק הנביא עד למנצח בנגינותי.

וביום תרועה הוא ראש השנה לקצתם: קוראים פרשת קדושים: ומפטרים תקעו שופר בציון: עד ולא יבושו עמי לעולם:

וביום כפור קוראים בפרשת אחרי מות: עד ויעש כאשר צוה ה' את משה: ומפטרים קרא בגרון עד כי ה' דבר בישעיה.

וביום ראשון של חג הסכות קוראים בפרשת אמור מפסוק שור או כשב או עז: עד וידבר משה את מועדי ה' אל בני ישראל: ומפטרים וסכה תהיה עד נקדש בצדקה:

ובשבת של תוך שבעת ימי סכה קוראים בפרשת וזאת הברכה מפסוק אשריך ישראל עד סוף התורה ומפטירים ויהי אחרי מות משה: עד בכל אשר תלך.

וביום שמיני עצרת קוראים פרשת וזאת הברכה מראשה עד סופה: ומפטירים ויהי ככלות שלמה: עד לישראל עמו: במלכים: ואם יקרה להיות שבת קוראים הקרבנות בפרשת פינחס עד סופם שבסופם קרבן יום שמיני עצרת שהוא סוף הפרשה: והתחלתם וידבר ה' אל משה לאמר: צו את בני ישראל ואמרת אליהם את קרבני לחמי (במדבר כח, א-כט, ל, א):

וביום המילה קוראים במילת אברהם 'א'ע'ה' ולדעת יחיד מפטרים בעת ההיא אמר ה' אל יהושע שוב מול את בני ישראל עד: היום הזה: (יהושע ה, ב-ט) ביהושע ואיפה ראוי להקרא:

ובשבת חתנים קורא החתן מן ואברהם זקן בא בימים: ארבעה פסוקים בסדר: (בראשית כד, א-ד) ומפטרים שוש אשיש בה' (ישעיהו סא, י-סג, א) עד רב להושיע:

בכל קריאה וקריאה מאלו כהן קורא בראש ואחריו לוי ואחריו ישראל: ומנהג פשוט הוא היום שאפילו כהן עם הארץ קודם לקרוא לפני חכם גדול ישראל: וכל מי שהוא גדול בחכמה ישראל קודם לקרוא: וכן יתכן להיות היותר גדול שבצבור הוא יהיה האחרון והמשלים כי הוא גולל הספר תורה ונוטל שכר כנגד הכל: אם אין שם כהן עולה ישראל לקרוא במקום כהן ואם עולה ישראל לא יעלה אחריו לוי כלל: אין שם לוי הכהן שקרא ראשון חוזר וקורא פעם שנית במקום לוי: ולא יקרא אחר הכהן הראשון כהן אחר במקום לוי שמא יאמרו הראשון פסול: אין שם הן ולוי יקראו שני ישראלים: האחד במקום כהן והשני במקום לוי: או הראשון עצמו שקרא במקום כהן יקרא פעם שנית במקום לוי: וכן לא יקרא לוי אחר שמה [=שמא] יאמרו האחד פסול: אם אין כהן ויש לוי יקרא לוי במקום כהן ובמקום לוי ולא יקרא ישראל לפניו: ולוי או ישראל שקרא לפני כהן כשר יחדש הכהן והם עוברים אם הכהן ההוא כשר: וכן ישראל שקרא לפני לוי עבר במנהג שנהגו בו כל ישראל ואפילו שיהיה הכהן או הלוי עם הארץ הם קודמים לעלות בקריאה ויקרא להם החזן וישנו הם כצפצוף עופות: אמנם כהן שקרא במקרם לוי אינו עובר כי גם הם משבט לוי: והכהן יוכל לשרת במקום לוי ולא ההפך:

#1.14 הפרק הי״ד

לסדר פסוקים בכל יום מועד מהימים שנקבעו להוציא בהן ס"ת מה שלא הגיע בידינו מסדר תקוני חכמינו ז"ל כעין הקדמת אין כאל ישורון בשביעי עצרת: וכענין ועתה ישראל בחג השבועות:

והנה חברתי בעד יום שני וחמישי לשבוע ובעד ר"ח: כי סדר השבת כבר חברו חכמינו ז"ל חבור שמע ישראל וחברנו בעד יום א' של חג המצות: ובעד השבת שבתוך שבעה ימי מצה: ובעד שביעי עצרת כבר חברו חכמינו אין כאל ישורון: וכן חברו בעד חג השבועות ועתה ישראל וחברנו בעד יום תרועה: ובעד יום א' של חג הסכות: ובעד השבת שבתוך שבעת ימי סכה: ובעד שמיני עצרת: ובעד יום אולם אם יוציאו ס"ת ביום ב' לשבוע או ביום ה' יאמר זאת ההקדמה שהיא חבור פסוקים ואלו הם: אברכה את ה' בכל עת: בה' תתהלל נפשי: גדלו לה' אתי: (תהילים לד, ב-ד) תאבתי לישועתך ה׳: (תהילים קיט, קעד) כי טובה החכמה מפנינים (משלי ח, יא): מה יקר חסדך אלהים: ירויון מדשן ביתך: כי עמך מקור חיים: משוך חסדך ליודעיך: (תהילים לא, ח-י) כי מי בשחק יערוך לה': (תהילים פט, ז) הבו לה' בני אלים: כל המזמור (תהילים כט, א-יא) ואומר ויהי בנסוע הארון כלו כמו שכתבנו בשבת: ויעשה תפלת צהרים בקצור עם חמש קדושות ובקריאת שמע בקצור: ואמר יודוך ה' כל מעשיך: ברוך אתה ה' אלהי ישראל אבינו: לך ה' הגדולה: ועתה אלהינו מודים אנחנו לך (דברי הימים א כט, י-יג): ואנחנו נברך ה׳ (תהילים קטו, יח): בונה ירושלים ה׳ (תהילים קמז, ב): בורא ניב שפתים (ישעיהו נז, יט): המשל ופחד עמו (איוב כה, ב): ה' עוז לעמו יתן (תהילים כט, יא): ברוך ה' לעולם אמן ואמן (תהילים פט, נג):

ובראש חדש יקדים זאת ההקדמה: אודך ה' אלהי בכל לבבי (תהילים פו, יב): אדך בעמים ה׳ (תהילים נז, י): אודך על כי נוראת נפלתי (תהילים קלט, יד): הללויה הללו את ה' מן השמים: (תהילים קמח, א) הללהו שמי השמים (תהילים קמח, ד): הללו את שם ה׳ (תהילים קלה, א): לא יהיה לך עוד השמש לאור יומם: לא יבוא עוד שמשך: (תהילים ס, יט-כ) בית יעקב לכו ונלכה (ישעיהו ב, ה): פתח דבריך יאיר (תהילים קיט, קל): ויאמר אלהים יהי מאורות: (בראשית א, יד): עשה ירח למועדים (תהילים קד, יט): כירח יכון עולם (תהילים פט, לח): כי אראה שמיך (תהילים ח, ד): הרנינו לאלהים עוזנו: שאו זמרה ותנו תוף: תקעו בחדש שופר: (תהילים פא, ב-ד) הללוהו בתקע שופר (תהילים קנ, ג): מה נאוו על ההרים רגלי מבשר (ישעיהו נב, ז): גדלו לה' אתי (תהילים לד, ד): כי שם ה' אקרא (דברים לב, ג): מזמור לדוד הבו לה' בני אלים: המזמור כלו: (תהילים כט, א-יא) ויהי בנסוע הארון כלו:

וביום ראשון של חג המצות תאמר זה הסדר: במקהלות ברכו אלהים (תהילים סח, כז): שירו לה' הללו את ה' (ירמיהו כ, יג): אספרה שמך לאחי (תהילים כב, כג): אודך בקהל רב (תהילים לה, יח): אודך בעמים ה' (תהילים נז, י): ברכי נפשי את ה' ברכי נפשי את ה' ואל תשכחי כל גמוליו (תהילים קג, א-ב): אשר הראיתני צרות: תרב גדולתי: (תהילים עא,כ-כא) מה רב טובך (תהילים לא, כ): זכר חסדו ואמונתו (תהילים צח, ג): חסדי ה' אזכיר תהלות ה' (ישעיהו סג, ז): בכל צרתם לו צר (ישעיהו סג, ט): ישלח ממרום יקחני (תהילים יח, יז): ויעזרם ה' ויפלטם (תהילים לז, מ): שלח משה עבדו (תהילים קה, כו): אתם ראיתם אשר עשיתי במצרים (תהילים יט, ד): ויוציא עמו בששון (תהילים קה, מג): ויוצאם בכסף וזהב (תהילים קה, לז): כי זכר את דבר קדשו (תהילים קה, מב): שלח אורך ואמתך (תהילים מג, ג): נבואה למשכנותיו (תהילים קלב, ז): כי הוא אלהינו (תהילים צה, ז): אשריך ישראל מי כמוך (דברים לג, כט) ספרו בגוים כבודו (תהילים צו, ג): לא אמות כי אחיה (תהילים קיח, יז) זמרו אלהים זמרו (תהילים מז, ז): כי מלך כל הארץ אלהים (תהילים מז, ח): זמרו לה' יושב ציון (תהילים ט, יב): זמרו ה' כי גאות עשה (ישעיהו יב, ה): מזמור לדוד הבו לה' בני אלים (תהילים כט, א): ויהי בנסוע הארון וגו':

ובשבת שבתוך שבעת ימי מצה תאמר זאת ההקדמה: ואתה ישראל עבדי אשר בחרתיך: אל תירא כי אתך אני (ישעיהו מג, ה): אל תיראי תולעת יעקב (ישעיהו מא, יד): כה אמר ה' בוראך יעקב: כי תעבור במים אתך אני (ישעיהו מג, א-ב): כה אמר ה' הנותן בים דרך: (ישעיהו מג, טז): המוציא רכב וסוס: (ישעיהו מג, יז) הנני עושה חדשה: (ישעיהו מג, יט) וצדקתך עד מרום (תהילים עא, יט): מי כמוכה באלים ה' (שמות טו, יא): אתה האל עושה פלא: גאלת בזרוע עמך: (תהילים עז, טו-טז) ישראל נושע בה': (ישעיהו מה, יז): ואני בחסדך בטחתי: (תהילים יג, ו): אשירה לה' בחיי: (תהילים קד, לג): זמרו אלהים זמרו: כי מלך כל הארץ אלהים: (תהילים מז, ז-ח): אודך בכל לבי: (תהילים קלח, א): אודך בעמים ה' (תהילים נז, י) (תהילים קח, ד): כי מי בשחק יערוך לה': (תהילים פט, ז): מזמור לדוד הבו לה' בני אלים: ויהי בנסוע הארון וגו'.

וביום תרועה הוא ראש השנה בלשון ההמון תאמר זאת ההקדמה: כה אמר ה' בעת רצון עניתיך (ישעיהו מט, ח): כי כה אמר רם ונשה [=ונשא] (ישעיהו נז, טו): זכרה לי אלהי (נחמיה ה, יח): זכרני ה' ברצון עמך: לראות בטובת בחירך: (תהילים קו, ד-ה) הרנינו לאלהים עוזנו: שאו זמרה ותנו תוף: תקעו בחדש שופר: (תהילים פא, ב-ג) אשרי העם יודעי תרועה (תהילים פז, טז): לכו נרננה לה': נקדמה פניך בתודה: (תהילים צה, א-ב): כל העמים תקעו כף: כי ה' עליון נורא: (תהילים מז, ב-ג) עלה אלהים בתרועה: (תהילים מז, ו) הריעו לאלהים כל הארץ: (תהילים סו, א): זמרו לה' בכנור (תהילים צח, ה): כי מלך כל הארץ אלהים (תהילים מז, ח): נדיבי עמים נאספו (תהילים מז, י): רוממו ה' אלהינו והשתחוו להדום רגליו קדוש הוא: (תהילים צט, ה) רוממו ה' אלהינו והשתחוו להר קדשו (תהילים צט, ט): כי שם ה' אקרא (דברים לב, ג): מזמור לדוד הבו לה' בני אלים: ויהי בנסוע הארון וגו'.

וביום ראשון של חג הסכות תאמר זאת ההקדמה ברכו עמים אלהינו: השם נפשנו בחיים (תהילים סו, ט): למוליך עמו במדבר (תהילים קלו, טז): וינחם בענן יומם (תהילים עח, יד): פרש ענן למסך (תהילים קה, לט): אגורה באהלך עולמים (תהילים סא, ה): כי היית מחסה לי (תהילים סא, ד): כאשר סככת את אבותינו במדבר [אין במקרא]: וישמחו כל חוסי בך (תהילים ה, יב): אלהים ה' עוז ישועתי (תהילים קמ, ח): כי יצפנני בסכה (תהילים כז, ה): מה יקר חסדך אלהים: (תהילים ל, ח): וסכה תהיה לצל יומם (ישעיהו ד, ו): ביום ההוא אקים את סכת דוד (עמוס ט, יא): כימי צאתך מארץ מצרים (מיכה ז, טו): הראנו ה' חסדך (תהילים פה, ח): לישועתך קויתי ה': (בראשית מט, יח): מזמור לה' כלו: ויהי בנסוע הארון וגו'.

ובשבת שבתוך שבעת ימי סכה תאמר זאת ההקדמה: הקשיבו אלי עמי ואחי אלי האזינו: קרוב צדקי יצא ישעי (תהילים נא, ד-ה): שמור מצותי וחיה (משלי ז,ב): הטו אזנכם ולכו אלי (תהילים נה, ג): תורה צוה לנו משה (דברים לג, ד): אמור לחכמה אחותי את (משלי ז, ד): כי טובה חכמה מפנינים (משלי ח, יא): ה' קנני ראשית דרכו (משלי ח, כב): בהכינו שמים, גם [צ"ל שם] אני (משלי ח, כז): ואהיה אצלו אמון (משלי ח, ל): אשרי אדם שמע לי: כי מוצאי מוצא חיים (משלי ח, לד-לה): תהלת [צ"ל תחלת] חכמה יראת ה׳ (משלי ט, י): כי בי ירבו ימיך (משלי ט, יא): חי חי הוא יודך כמוני היום (ישעיהו לח, יט): שלח אורך ואמתך (תהילים מג, ג): כי אתה תאיר נרי ה׳ (תהילים יח, כט): על כן אודך בגוים ה' ולשמך אזמרה (תהילים יח, נ): מזמור לדוד הבו לה' בני אלים: ויהי בנסוע הארון וגו':

וביום שמיני עצרת תאמר זאת ההקדמה: אשירה לה' בחיי: יערב עליו שיחי: (תהילים קד, לג-לד) וצדיקים ישמחו יעלצו (תהילים סח, ד): וישמחו כל חוסי בך (תהילים ה, יב): צדיק כתמר יפרח: שתולים בבית ה׳: עוד ינובון בשיבה: להגיד כי ישר ה׳: (תהילים צב, יג-טז) אבוא ביתך בעולות: אשר פצו שפתי: עולות מיחים אעלה לך: (תהילים סו, יג-טו): בואו שעריו בתודה (תהילים ק, ד): כי טוב ה' לעולם חסדו (תהילים ק, ה): אשרי יושבי ביתך (תהילים פד, ה): באלהים הלכנו [צ"ל הללנו] כל היום (תהילים מד, ט): אודה ה' בכל לבי (תהילים ט,ב): אשמחה ואעלצה בך: (תהילים ט, ג): שלח אורך ואמתך (תהילים מג, ג): ואבואה אל מזבח אלהים (תהילים מג, ד): ואזבחה באהלו זבחי תרועה (תהילים כז, ו): כן בקדש חזיתיך: כי טוב חסדך מחיים: כך אברכך בחיי: (תהילים סג, ג-ה): דבקה נפשי אחריך: אגורה באהליך [צ"ל באהלך] עולמים (תהילים סא, ה): ואני אשיר עוזך (תהילים נט, יז): רומה ה' בעזך: (תהילים כא, יד): רומה על שמים אלהים: (תהילים נז, ו) (תהילים נז, יב) (תהילים קח, ו): זמרו כבוד שמו: (תהילים סו, ב): אמרו לאלהים מה נורא מעשיך (תהילים סו, ג): כל הארץ ישתחוו לך: (תהילים סו, ד): מזמור לדוד הבו לה' בני אלים: ויהי בנסוע הארון וגו׳.

וביום המילה אם יוציאו ס"ת תאמר זאת ההקדמה: מי ימלל גבורות ה׳ (תהילים קו, ב): אדך על כי נוראות נפלאתי: לא נכחד עצמי ממך: גלמי ראו עיניך: (תהילים קלט, יד-טז) עליך השלכתי מרחם (תהילים כב, יא): כי אתה קנית כליותי (תהילים קלט, יג): הלא כחלב תתיכני: עור ובשר תלבישני: חיים וחסד עשית עמדי (איוב י, י-יב): מה רבו מעשיך ה׳: (תהילים קד, כד): מה גדלו מעשיך ה (תהילים צב, ו): דור לדור ישבח מעשיך: (תהילים קמה, ד): יהי כבוד ה' לעולם (תהילים קד, לא): שירו לו זמרו לו (תהילים קה, ב): זכרו נפלאותיו אשר עשה: וזרע [צ"ל זרע] אברהם עבדו: (תהילים קה, ה-ו): זכר לעולם חסדו [צ"ל בריתו]: אשר כרת את אברהם: ויעמידה ליעקב לחק. (תהילים קה, ח-י) אשירה לה' בחיי: מזמור לדוד הבו לה' בני אלים וגו': ויהי בנסוע הארון וגו'.

ואמנם בכל שבת ושבת ובשבת חתנים כבר סדרו חכמינו ז״ל חבור שמע ישראל: וכן ביום שביעי עצרת של חג המצות סדור פסוקים אין כאל ישורון: וכן ביום חג השבועות סדרו פסוקים ועתה ישראל מה ה' אלהיך שואל מעמך: כמו שכתוב בסדור: ולכן אין צורך לנו לסדר פסוקים בימים האלו:

#1.15 הפרק הט"ו

בבאור הפסקות הקריאה על פי הדרך היותר נכונה

אעפ"י שביד החזן המוציא ס''ת להספיק לכל אחד ואחד מהמקוראים לקרוא בתורה כהן לוי וישראל וידי לקרות לכל א. וא. פסוקים עד אשר ירצה אעפ''י שאין בידו לפחות משלושה פסוקים וכהן ולוי ששה: ולישראל ארבעה: עד שיהיו כלם עשרה פסוקים: אמנם אם יוסף בהם אין חשש והרשות בידו: ועם כל זה צריך להספיק לכל אחד ולסיים בדבר טוב חוץ משירת האזינו שבה דברי תוכחה כמו שזכרנו: וכבר נמצא שנוי בקהלות בהפסקות הקריאה וסייומם עד שהקורא מפסיק ומסיים כפי רצונו בכל קריאה מבלי שיכון במקום הפסק הראוי לפסוק ולסיים בו: לכן ראיתי להזכיר המקומות ולבארם שתהיינה בהם ההפסקות בכל פרשה ופרשה וככל קריאה וקריאה על פי המנהג היותר טוב ונאה: והנה נבאר בקריאת יום שני וחמישי ושבת על מנין שבעה בני אדם עולים בכל פרשה ופרשה: ואחרי כן נבאר הענין בפרשיות הכפלות ר"ל כאשר יקראו שתי פרשיות בשבת אחד: ואחר כך נבאר שאר הקריאות בכל יום מועד וחגים וזולתם על סדר אחד אם ירצה השם: וזה לך ההפסקות בכל פרשה ופרשה:

פרשת בראשית אם יוציאו ס"ת ביום ב' לשבוע לקרוא הפרשה הכהן יקרא מבראשית עד יום אחד: והלוי יקרא עד יום ב': וישראל יקרא עד יום ג': וכן יעשה ביום חמישי לשבוע שכהן ולוי וישראל קוראים כעין שקראו ביום שני: והנה זה לך ידוע שלא נצטרך להכפיל במאמרים: וכבר ידעת שרוב הקהילות מנהגם להיות הקוראים בשני ובחמישי כהן ולוי וישראל אחד: אמנם לפי מנהג קצת קהלות הוא לקרוא שלשה ישראלים או חמשה ומשלימים כל הפרשה או קוראים חציה ביום שני וחציה ביום חמישי ואם כן הקורא יקרא להם ויפסיק הקריאות כפי רצונו לבד שתהיה ההפסקה בדבר טוב ושלא יקרא הכל, או פחות משלשה פסוקים ואין לנו צורך כל זה כי די לנו לקרוא בשני ובחמישי שלשה אנשים כהן ולוי וישראל: ולכן אין צריך לבאו מקומות הפסק כי נשענים אנחנו על החזן כפי מנהגם:

ספר ראשון והוא ספר בראשית

ביום שני וחמישי

|  |  |  |  |
| --- | --- | --- | --- |
| הפרשה | כהן | לוי | ישראלי |
| בראשית | עד:  יום אחד | עד:  יום ב' | עד:  יום ג' |
| נח | שניים ושלישים | זכר ונקבה  יהיו | אלהים כן  עשה |
| לך לך | כל משפחות האדמה | ונסוע הנגבה | נפשי בגללך |
| וירא | כאשר דברתי | תחת העץ ויאכלו | ולשרה בן |
| חיי שרה | וישתחו לעם  הארץ לבני חת | לפני עם הארץ | עובר לסוחר |
| תולדות יצחק | ותהר רבקה | יושב אוהלים | חקתי ותורתי |
| ויצא | עולים ויורדים בו | וזה שער השמיים | עשר אעשרנו לך |
| וישלח | למצוא חן בעיניך | הנשאר  לפליטה | לא יספר  מרוב |
| וישב | ועשה לו כתונת פסים | ותשתחוינה  לאלמתי | שמר את הדבר |
| ויהי מקץ | שפת היאור | והנה חלום | ויחלף שמלותיו ויבוא אל פרעה |
| ויגש | ואביו אהבו | את דברי אדוני | ונפשו קשורה  בנפשו |
| ויחי יעקב | ראש המטה | אחוזת  עולם | קחם נא  אלי ואברכם |

בשבת

|  |  |  |  |  |  |  |  |
| --- | --- | --- | --- | --- | --- | --- | --- |
| [הפרשה] | כהן | לוי | ישראלי ג' | ד' | ה' | ו' | ז' |
| [בראשית] | עד:  ברא אלהים  לעשות | עד: ויהי האדם  לנפש חיה | עד:  לעובדה ולשומרה | עד:  כתנות עור וילבישם | עד:  קדמת עדן | עד:  כי לקח אותו אלוהים | עד:  סוף הפרשה |
| [נח] | אלהים כן  עשה | אשר צוהו  ה' | ויסגור אלוהים בעדו | שרצו בארץ ורבו  בה | אשר על  הארץ | אחר המבול | משלים כל  הפרשה |
| [לך לך] | נפשי בגללך | ויקרא אברהם בשם ה' | ויבן שם מזבח  לה' | מעשר מכל | ויחשביה לו  לצדקה | והייתי להם  לאלהים | סוף הפרשה |
| [וירא] | ולשרה בן | ואברהם שב למקומו | ותחי נפשי | ילדה לו  שרה יצחק | אשה מארץ  מצרים | בארץ הפלישתים ימים רבים | סוף הפרשה |
| [חיי שרה] | עובר לסוחר | ועשה חסד עם אדוני אברהם | וישתחו לה' | וישתחו ארצה  ה' | כאשר דבר ה' | באר לחי ראי | סוף הפרשה |
| [תולדות יצחק] | חקתי ותורתי | ויברכהו ה' | ופרינו בארץ | אתה עתה  ברוך ה' | ויברכהו | גם ברוך יהיה | סוף הפרשה |
| [ויצא] | עשר אעשרנו לך | ויפת מראה | ותקרא את שמו | ויברכני ה'  בגללך | אלהים אליך  עשה | ויוכח אמש | סוף הפרשה |
| [וישלח] | לא יספר  מרוב | ויברך אותו שם | חנן אלהים את  עבדיך | אל אלהי  ישראל | ומלכים מחלציך יצאו | אלופיהם הוא  אדום | סוף הפרשה |
| [וישב] | שמר את הדבר | להשיבו אל אביו | שר הטבחים | ויקרא שמו זרח | ויפת מראה | ואשר הוא עושה  ה' מצליח | סוף הפרשה |
| [ויהי מקץ] | ויבוא אל פרעה | רוח אלוהים  בו | בארץ עניי | אפים ארצה | את האלהים  אני ירא | אלהים יחנך  בני | סוף הפרשה |
| [ויגש] | ונפשו קשורה  בנפשו | לפלטה  גדולה | ותהי רוח יעקב אביהם | הביא אותו  מצרימה | הבאה מצרימה  שבעים | ויצא מלפני  פרעה | סוף הפרשה |
| [ויחי] | קחם נא  אלי ואברכם | וידגו לרוב בקרב הארץ | בחרבי ובקשתי | לישועתך קויתי  ה' | נזיר אחיו | להחיות עם  רב | סוף הפרשה |

ספר שני והוא ספר שמות

ביום שני וחמישי

|  |  |  |  |
| --- | --- | --- | --- |
| הפרשה | כהן | לוי | ישראלי |
| ואלה שמות | עד:  ותמלא הארץ  אתם | עד:  מפני בני  ישראל | עד:  ותחיין את הילדים |
| וארא | ואזכיר את  בריתי | מארץ מצרים | משפחות הלוי  לתולדותם |
| בוא אל  פרעה | שלח את עמי  ויעבדוני | ויצא העם  פרעה | מאת פני  פרעה |
| בשלח | לפני העם | ויעשו כן | ביד רמה |
| יתרו | ויצילנו מחרב  פרעה | ויצלם ה' | לפני האלהים |
| משפטים | ועבדו לעולם | חנם אין כסף | ורפא ירפא |
| תרומה | ועצי שטים | וכן תעשו | אתן אליך |
| תצוה | לכהנו לי | שמות בני ישראל | כפתיו לזכרון |
| ויקהל | ביום השבת | צוה ה' | מלפני משה |
| פקודי | ובתולעת השני ובשש | וחשק אותם | צוה ה' את  משה |

הערה: המחבר דילג על פרשת כי תשא.

בשבת

|  |  |  |  |  |  |  |  |
| --- | --- | --- | --- | --- | --- | --- | --- |
| [הפרשה] | כהן | לוי | ישראל ג' | ד' | ה' | ו' | ז' |
| [ואלה שמות] | עד:  ותחיין את הילדים | עד:  מן המים  משיתיהו | עד :  וידע אלהים | עד:  וזה זכרי לדור  דור | עד:  את האותות | עד: ויקדו וישתחוו | עד:  סוף הפרשה |
| [וארא] | משפחות הלוי  לתולדותם | בארץ מצרים | בדברם אל פרעה | כי אין כה'  אלוקינו | כי אני ה' בקרב הארץ | ולמען ספר שמי בכל הארץ | סוף הפרשה |
| [בוא אל פרעה] | מאת פני  פרעה | היה אור  במושבותם | ובעיני העם | תאכלו מצות | ישראל לדורותם | על צבאותם | סוף הפרשה |
| [בשלח] | ביד רמה | ואתם תחרישון | נלחם להם  במצרים | כי אני רופאך | והנה כבוד ה'  נראה בענן | וישבתו העם  ביום השביעי | סוף הפרשה |
| [יתרו] | לפני האלהים | יבוא בשלום | הדבר אל בני ישראל | יעננו בקול | ויאמר אלהים | וכל אשר לרעך | סוף הפרשה |
| [משפטים] | ורפא ירפא | כי חנון אני | תעזוב עמו | בן אמתך והגר | בחלב אמו | מחלה מקרבך | סוף הפרשה |
| [תרומה] | אתן אליך | לפני תמיד | מראה בהר | המשכן אחד | הראית בהר | בהר כן יעשו | סוף הפרשה |
| [תצוה] | כתפיו לזכרון | לפני ה' תמיד | ולזרעו אחריו | תנופה לפני ה' | במזבח יקדש | אני ה' אלהיכם | סוף הפרשה |
| [ויקהל] | מלפני משה | נדבה לה' | ויהי המשכן אחד | את הבריחים זהב | בהן זהב טהור | ואת כל כליה | סוף הפרשה |
| [פקודי] | צוה ה' את  משה | אבני זיכרון | מעל האפוד | משה כן עשו | ויברך אותם  משה | אותו כן עשה | סוף הפרשה |

]הערה: המחבר דילג על פרשת כי תשא.[

ספר שלישי והוא ספר ויקרא

ביום שני וחמישי

|  |  |  |  |
| --- | --- | --- | --- |
| הפרשה | כהן | לוי | ישראלי |
| ויקרא | עד:  לכפר עליו | עד:  ריח נחוח  לה' | עד:  ריח נחוח  לה' |
| צו | אצל המזבח | לא תכבה | בהם יקדש |
| שמיני | כבוד ה' | כאשר צוה  ה' את משה | ויעשה כמשפט |
| תזריע | ימי טהרה | הכהן  וטהרה | ימים שנית |
| מצורע | ושני תולעת ואזוב | במים  וטהר | תנופה  לפני ה' |
| אחרי מות | ובעד ביתו | החטאת  אשר לו | כל קהל  ישראל |
| קדושים | תשמורו אני  ה' אלוהיכם | אותם אני  ה' אלוהיכם | ויראת  מאלוהיך  אני ה' |
| אמור | והיו קדש | עליו אני  ה' | אני ה'  מקדשו |
| בהר סיני | ואספת את תבואתה | תבואתה  לאכול | איש אל  אחוזתו |
| בחקותי | לבטח  בארצכם | בריתי  אתכם | ואולך אתכם קוממיות |

בשבת

|  |  |  |  |  |  |  |  |
| --- | --- | --- | --- | --- | --- | --- | --- |
| ]הפרשה[ | כהן | לוי | ישראלי ג' | ד' | ה' | ו' | ז' |
| ]ויקרא[ | עד:  ריח נחוח  לה' | עד:  תקריב מלח | עד:  דם לא תאכלו | עד:  חטאתו ונסלח  לו | עד:  חטאתו ונסלח  לו | עד:  אשר חטא  ונסלח לו | עד:  סוף הפרשה |
| ]צו[ | בהם יקדש | לא תאכל | במסדבר סיני | למחנה כאשר  צוה ה' את משה | אשר הוא לה'  כאשר צוה ה'  את משה | היה למנה  כאשר צוה ה'  את משה | סוף הפרשה |
| ]שמיני] | ויעשה  כמשפט | כבוד ה' אל  כל העם | אלהים ביד  משה | כאשר צוה  ה' | וייטב בעיניו | וטמה עד הערב וטהר | סוף הפרשה |
| [תזריע] | שבעת ימים שנית | הנגע טהור  הוא | צרבת השחין  הוא וטהרו  הכהן | הנתק שבעת  ימים | וטהרו הכהן | והסגירו הכהן  שבעת ימים שנית | סוף הפרשה |
| [מצורע] | תנופה  לפני ה' | הכהן וטהר | שבע פעמים  לפני ה' | אל כלי חרש  על מים חיים | במים חיים וטהר | שבעת ימים  ואחר תטהר | סוף הפרשה |
| [אחרי מות] | כל קהל  ישראל | ובעד העם | לפני ה'  תטהרו | אשר צוה ה' את משה | וחי בהם  אני ה' | שם אלהיך  אני ה' | סוף הפרשה |
| [קדושים] | ויראת  מאלוהיך  אני ה' | לא יעלה  עליך | תבואתו אני  ה' אלהיכם | והדרת פני  זקן אני ה' | כל משפטי  אני ה' | והייתם קדושים  כי אני ה'  אלוהיכם | סוף הפרשה |
| [אמור] | אני ה'  מקדשו | עד מקדשם | המוציא אתכם  מארץ מצרים  אני ה' | לעני ולגר  אני ה' | תשבתו  שבתכם | מועדי ה' אל  בני ישראל | סוף הפרשה |
| [בהר סיני] | איש אל  אחוזתו | לבטח  עליה | גאולה תתנו  לארץ | אחוזת עולם  היא להם | לכם לאלוהים | ויראת  מאלוהיך | סוף הפרשה |
| [בחקותי] | לבטח  באוצכם | בריתי אתכם | בהר סיני  ביד משה | יערכנו  הכהן | עליו והיה  לו | קדש לה' | סוף הפרשה |

ספר רביעי והוא ספר במדבר

ביום שני וחמישי

|  |  |  |  |
| --- | --- | --- | --- |
| הפרשה | כהן | לוי | ישראלי |
| במדבר | עד:  לבית אבותיו הוא | עד:  אלפי ישראל  הם | עד:  ויפקדם  במדבר  סיני |
| נשוא | לעבוד  ולמשא | בן אהרון  הכהן | ביד משה |
| בהעלותך | עשה את  המנורה | והקהל את  כל עדת בני ישראל | והיו לי  הלוים |
| שלח לך | בני ישראל  המה | בן נון  יהושע | בכורי ענבים |
| קרח | ויפול על  פניו | רב לכם  בני לוי | גם השתרר |
| חקת | שרפת  הפרה | לחקת עולם | מים חיים  אל כלי |
| בלק | בעת ההיא | דברי בלק | כי ברוך  הוא |
| פינחס | בריתי שלום | במדיין הוא | מארץ מצרים |
| מטות | יסלח לה' | אישה הפרם  וה' יסלח לה | בנעוריה  בית אביה |
| מסעי | לעיני כל  מצרים | בקצה  המדבר | ויחנו  במדבר סיני |

בשבת

|  |  |  |  |  |  |  |  |
| --- | --- | --- | --- | --- | --- | --- | --- |
| [הפרשה] | כהן | לוי | ישראלי ג' | ד' | ה' | ו' | ז' |
| [במדבר] | עד:  ויפקדם  במדבר  סיני | עד:  כן עשו | עד:  על בית אבותיו | עד:  לי יהיו אני ה' | עד:  שנים ועשרים  אלף | עד:  כאשר צוה  ה' את משה | עד:  סוף הפרשה |
| [נשוא] | ביד משה | ופקודיו אשר  צוה ה את משה | ואני אברכם | נחשון בן עמינדב | בן צורי שדי | אחיעזר בן  עמישדי | סוף הפרשה |
| [בהעלותך] | והיו לי  הלוים | ללוים  במשמרותם | יצוה ה' לכם | אני ה' אלהיכם | את רוחו עליכם | על פני האדמה | סוף הפרשה |
| [שלח לך] | בכורי  ענבים | יכול נוכל  לה | אל כל בני ישראל | וימלא כבוד  ה' את כל  הארץ | ולגר הגר  אתכם | העם בשגגה | סוף הפרשה |
| [קרח] | גם השתרר | אל כל העדה | פני אוהל מועד | והמגפה  נעצרה | ויקחו איש  מחתתו | ונחלתך בתוך  בני ישראל | סוף הפרשה |
| [חקת] | מים חיים  אל כלי | כבוד ה' אליהם | ויט ישראל  מעליו | נחש הנחשת  וחי | ואתנה להם מים | פני הישימון | סוף הפרשה |
| [בלק] | כי ברוך  הוא | אתו תעשה | בפי אתו אדבר | ותהי אחריתי  כמוהו | משכנותיך  ישראל | וישראל עושה  חיל | סוף הפרשה |
| [פינחס] | מארץ מצרים | ואלף שבע  מאות ושלשים | לחקת משפט  כאשר צוה ה'  את משה | ויסמוך את ידו | יעשה ונסכו | אשה לה' | סוף הפרשה |
| [מטות] | בנעוריה  בית אביה | ירדן ירחו | קדמה  מזרחה | בארץ כנען | מעריו ללוים | בתוך בני  ישראל | סוף הפרשה |
| [מסעי] | ושבעים  תמרים  ויחנו שם | מואב  השטים בערבות |  |  |  |  |  |

ספר חמישי והוא ספר דברים

ביום שני וחמישי

|  |  |  |  |
| --- | --- | --- | --- |
| הפרשה | כהן | לוי | ישראלי |
| דברים | עד:  אתו אליהם | עד:  נהר פרת | עד:  כאשר דבר  לכם |
| ואתחנן | הזה  והלבנון | חיים כלכם  היום | לפניכם  היום |
| עקב | אל גדול  ונורא | יחיה האדם | הטובה  אשר נתן לך |
| ראה | וישבתם בה | ובאת שמה | וישבתם  בטח |
| שופטים | נותן לך | הרע בקרבך | ולא יזידון  עוד |
| כי תבוא | לתת לנו | באותות ובמופתים | אשר בקרבך |
| נצבים  וילך | עמך היום | פה עמנו  היום | דבר התורה  הזאת |
| האזינו | ויכוננך | אל נכר | אל מחוללך |
| וזאת  הברכה | ועזר מצריו  תהיה | כתפיו  שכן | אלפי מנשה |

הערה: המחבר הקדים פרשת כי תבוא לפני פרשת כי תצא.

בשבת

|  |  |  |  |  |  |  |  |
| --- | --- | --- | --- | --- | --- | --- | --- |
| הפרשה | כהן | לוי | ישראלי ג' | ד' | ה' | ו' | ז' |
| [דברים] | עד:  כאשר דבר לכם | עד:  אל תירא  ואל תחת | עד:  במצרים לעינכם | עד:  הר שעיר ימים  רבים | עד:  כיום הזה | עד:  אשר יושב  בחשבון | עד:  סוף הפרשה |
| [ואתחנן] | לפניכם  היום | ובכל נפשך | כל הימים | אשר לרעך | חלב ודבש | אלהינו כאשר  צונו | סוף הפרשה |
| [עקב] | הטובה  אשר נתן לך | ליצחק וליעקב | ובזרועך הנטויה | לתת להם | ומצותיו כל  הימים | חלב ודבש | סוף הפרשה |
| [ראה] | וישבתם  בטח | בעיני ה׳ אלהיך | הישר בעיני  ה' אלהיך | בחלב אמו | אשר תעשה | תשבחו לה' אלהיך | סוף הפרשה |
| [שופטים] | ולא יזידון  עוד | בקרב ישראל | ה' אלהיך | תבדיל לך | לך לרשתה | בראש העם | סוף הפרשה |
| [כי תבוא] | אשר  בקרבך | חלב ודבש | אלהיך כאשר  דבר | באר היטב | ה' אלהיך  נותן לך | כרת אתם  בחרב | סוף הפרשה |
| [נצבים  וילך] | דברי  התורה  הזאת | למען חייך | שמה לרשתה | נותן לך נחלה | לפני ה'  אלהיך | מעשה ידיך | סוף הפרשה |
|  |  |  | ולבבך לעשותו | ירפך ולא  יעזבך | שמה לרשתה | לעד בבני  ישראל | סוף הפרשה |
| [האזינו] | ויכננך | אל נכר | אל מחוללך | לאחריתם | ואין מידי  מציל | אדמתו עמו | סוף הפרשה |
| [וזאת  הברכה] | ועזר  מצריו  תהיה | ובין כתפיו  שכן | אלפי מנשה | ומשפטיו  עם ישראל | ובגאותו  שחקים | במותימו  תדרוך | סוף הפרשה |

[הערה: המחבר הקדים פרשת כי תבוא לפני פרשת כי תצא.]

סדר הפסקות הפרשיות הכפולות בשנה הפשוטה שיכפילו שתי פרשיות : ראוי לקרוא ביום השני מפרשה הראשונה וביום חמשי מפרשה השניה : וההפסקות בהן בקריאת כהן ולוי וישראל יהיו כמו שסדרנו: אמנם בשבת ששתיהן נקראות ביחד תתחלף הפסקתן, וזה לך ביאורן.

|  |  |  |  |  |  |  |  |
| --- | --- | --- | --- | --- | --- | --- | --- |
| הפרשה | כהן | לוי | ג' | ד' | ה' | ו' | ז' |
| ויקהל פקודי | עד  ויצאו כל עדת בני  ישראל מלפני משה | עד  הביאו בני ישראל  נדבה לה' | עד  עשה אותה ואת  כל כליה | עד  אשר לאהרון כאשר  צוה ה' את משה | עד  ויברך אותם משה | עד  צוה ה' אותו כן  עשה | עד  סוף הפרשה |
| תזריע ומצורע | וכפר עליה הכהן  וטהרה | צרבת השחין היא  וטהרו הכהן | נרפה הנתק  טהור הוא וטהרו  הכהן | תנופה לפני ה'  מפרשת מצורע | וכפר עליו הכהן  וטהר | כלי חרש על מים  חיים | סוף הפרשה |
| אחרי מות וקדושים | ובעד כל קהל  ישראל | כאשר צוה ה'  את משה | וחי בהם אני  ה' | ולפני עור לא  תתן מכשול אני  ה' | ושמרתם את כל  חקותי ואת כל משפטי  אני ה' | והתקדישתם והייתם  קדושים | סוף הפרשה |
| מטות ומסעי | בנעוריה בית אביה | זכרון לבני ישראל  לפני ה' | מעבר הירדן  מזרחה | ביד רמה לעיני  כל מצרים | לירדן ירחו קדמה  מזרחה | כי אני ה' שוכן  בתוך בני ישראל | סוף הפרשה |
| בהר סיני  ובחקותי | איש אל אחוזתו | גאולה תתנו  לארץ | להיות לכם  לאלהים | והקימותי את  בריתי אתכם | בהר סיני ביד  משה | הנודר יעריכנו  הכהן | סוף הפרשה |

סדר הפסקות לימי מועדים וזולתם

בראש חדש קורא הכהן לבד בקרבנות בפרשת פינחס צו את בני ישראל ואמרת אליהם את קרבני לחמי לאשי עד סוף קרבן ראש חדש שהוא יעשה ונסכו (במדבר כח, א-טו) כי הוא קרבן מוסף ולא יוכל להקריבו זולתו: זולת אם יהיה הכהן חלל יקרא ישראל במקומו והראיה ממעשה כהן גדול שהוא קורא ביום הכפורים: וקוראים כהנים לבד או ישראל אחד אם אין שם כהן: כבר זכרתי כי יש מנהג במקומות כפי רצון הקורא ובזה אין מונע:

בשבת שחל ר"ח מוצאים ס"ת וקורא הפרשה של השבוע כפי מה שסדרנו הפסקותיה ומשלימים: ואח"כ מוציאים ס"ת שני וקורא כהן לבד כמנהג כל ר"ח: ולמה מוציאים ס"ת שני הוא כדי שלא יהיה טורח לצבור עד שיגללו סה''ת למצוא ענין קריאת החדש כי בזמן שגוללים ס"ת חיב כל הקהל לעמוד על רגליהם כעבד לפני רבו שהוא אדון כל הארץ: ולכן אם לא יצטערו הקהל תספיק התורה האחת לקרוא בה שתי הקריאות: וכן הדין אם יהיו הקריאות שלוש כגון יום תרועה שחל להיות שבת:

ביום ראשון של חג המצות קוראים בפרשת בוא אל פרעה: ומתחיל הכהן מן והיה היום הזה לכם לזכרון (שמות יב, יד): וקורא עד תאכלו מצות: לוי עד ולבניך עד עולם: ג' עד ואהרון כן עשו: ד' עד וינצלו את מצרים ה' עד לכל בני ישראל לדורותם: ו' עד מצרים על צבאותם שביעי משלים הפרשה: ואם יום ראשון חל בשבת מוציאים שני ספרי תורה וקוראים לכל אחד ענינו כמנהג:

בחול שבעת ימי מצה מוציאים ס"ת וקוראים ענין המצות הכתוב בפרשת פינחם ובחדש הראשון בארבעה עשר לחדש (במדבר כח, טז) עד סופו שהוא עבודה לא תעשו: וקורא אתו הכהן לבד כי הוא מוסף היום שמעשהו ע"י הכהן לבד: ויש ממנהג קהלות שקורא גם לוי וישראל: ואין צריך כי לא יתכן הקרבת הקרבנות על ידי זולתו: אלא אם יקרא ישראל במקום כהן הדבר עובר: וב"ה קוראים קריאות מתחלפות ממוצאם בספרהם: ואין לנו צורך להזכירם וקורא כהן ולוי וישראל:

ובשני וחמישי שחל להיות חול המועד מוצאים שני ס"ת ויקראו בכל אחד ענין פרשת השבוע בראשון ומוסף המועד בשני כמנהג: וכן בשבת שחל להיות בחול המועד יקראו בסדר אחד פרשת השבוע: ובספר שני המוסף כמנהג ובספר שלישי פרשת צו כמו שבארנו לעיל.

ביום שביעי עצרת קוראים בפרשת ויהי בשלח עד כי אני ה' רופאיך (שמות יג, יז-טו, כו): וקורא הכהן מן ויהי בשלח פרעה עד לילה לפני העם לוי עד יוצאים ביד רמה: ג' עד ואתם תחרישון: ד' עד נלחם להם במצרים: ה' עד ובמשה עבדו: ו' עד ורוכבו רמה בים: ז' עד אני ה' רופאיך בעצרת שחל בשבת קוראים פרשת השבת בס' אחד וקוראים עצרת בספר שני כמו שזכרנו הפסקותיהן.

ביום מתן תורה קוראים בפרשת יתרו ומתחיל הכהן בחדש השלישי (שמות יט, א) וקורא עד אלה הדברים אשר תדבר אל בני ישראל לוי עד את דברי העם אל ה': ג' עד המה יעלו בהר: ד' עד יעננו בקול: ה' עד הדברים האלה לאמר: ו' קורא עשרת הדברות וראוי להיות נכבד גדול תלמיד חכם: עד אשר לרעך. ז' קורא עד סוף הפרשה: וגם זה צריך להיות נכבד כמנהג:

ביום תרועה והוא הנקרא בפי ההמון ראש השנה: קוראים בפרשת קדושים כלה (ויקרא יט, א-כ, כז): והפסקות הקריאה הלא הם מוזכרים בפרשה ההיא לעיל: גם יוציאו ס"ת מקודם וקורא כהן בענין החדש [=ראש חודש] כמנהג.

וביום תרועה שחל בשבת יוציאו שלשה ספרי תורה: בראשון קוראים פרשת השבוע: ובשני ענין השני ובשלישי פרשת קדושים כפי שסדרנו.

ביום כפור קוראים כל הכהנים בפרשת אחרי מות מעשה כהן גדול כמו שזכרנו בפרק העשירי: וביום כפור שחל שבת יוציאו שני ספרי תורה באחד קוראים פרשת היום בשני פרשת אחרי מות כמנהג שסדרנו:

ביום ראשון חג הסכות קוראים מפרשת אמור מן שור או כשב או עז כי יולד עד סוף המועדים עד וידבר משה את מעדי ה' אל בני ישראל: (ויקרא כב, כו-כג, מד) וכהן קורא מן שור או כשב או עז: עד לאלהים אני ה': לוי עד בכל מושבותיכם: ג' עד עבודה לא תעשו: ד' עד אני ה' אלהיכם:

ה' עד אשה לה': ו' עד תשבתו שבתכם: ז' עד וידבר משה את מועדי ה' אל בני ישראל: ואם חל שבת ראשון של סכות קוראים שתי קריאות כמנהג:

בחול המועד מוציאים ס"ת אחר התפלה וקורא כהן לבד: וראוי לקרוא ביום שני לסכות שהוא ראשון לחולי המועד קרבן מוסף ביום הראשון עם מוסף היום השני הכתוב בפרשת פינחס מן ובחמשה עשר יום לחדש השביעי (במדבר כט, יב) עם וביום השני עד ונסכיהם: וביום הג' יקרא ובחמשה עשר יום עד ומנחתה ונסכה: שהוא סוף היום הג': וכן יעשה בכל יום ויום שיחבר ביום ההוא מוספו המיוחד עד שביום השביעי לסכות יקרא מן ובחמשה עשר יום עד מנחתה ונסכה שהוא סוף מוספי שבעת ימי סכה: וכל זה כדי שבסוף כל יום סמך הכתוב במוסף היום הראשון: ואומר בשאר הימים במספרם כמשפט: ופסוק ובחמשה עשר כלל שבעת ימי החג ולכן ראוי לחברו בכל יום ויום ודע זה:

וביום שני וחמשי שחל להיות חולי המועד יוציאו שני ספרי תורה ויקראו בכל אחד ענינו בראשון מפרשת השבוע: ובשני ענין מוסף החג כמנהג: ובשבת שחל להיות בחולי המועד יקראו שתי קריאות קריאת הכתוב וקראת מוסף היום:

ביום שמיני עצרת יקראו פרשת וזאת הברכה עד סופה: וסדר ההפסקות הן כמו שסדרנו בפרשה זו: ביום שמיני עצרת שחל להיות שבת יוציאו שני ספרי תורה: וקוראים באחד פרשת היום שהיא זאת הברכה לעולם: ובשני יקראו הקרבנות וקרא אתו כהן לבד מן וידבר ה' את קרבני לחמי: עד מוסף הפרשה כי בסופם קרבן שמיני עצרת: (במדבר כח, א-ל,א) וכבר זכרתי שהיו עושים מקודם גם בשמיני עצרת שלא חל שבת שהיו קוראים הקרבנות ולא פרשת וזאת הברכה הפך דעתנו:

בחתן דמים למולות [=יום ברית מילה, ע"פ שמות ד, כו] אם יוציאו ס"ת קוראים מפרשת לך לך מן ויאמר אלהים אל אברהם עד סוף הפרשה (בראשית יז, ט-כז): וקורא כהן מן ויאמר אלהים עד ביני וביניכם: לוי עד ממנה יהיו: אב הילד עד לזרעו אחריו: המוהל עד דבר אתו אלהים: השושבין עד נמולי אתו: סוף הפרשה: ואם יהיו שני שושבינין יניח אב הילד או המוהל ויקראו שני שושבינין: וישלים הנכבד שבהם: ואמנם בקהלות מצרים קוראים פרשת השבוע כהן ולוי וישראל ואב הילד:

חתן חפה קורא כהן ולוי מפרשת היום כמנהג והחתן קורא ענין ואברהם זקן בא בימים (בראשית כד, א-ד) כמו שבארנו בכל אלו הקריאות שזכרנו אין מפטרין בהן אלה בימים טובים שבהם אסור מלאכה: אמנם בחולי המועדים אין מפטירין בהם: ובחתן חפה מפטירין שוש אשיש בה' (סא, י-סג, א) וגם בחתן דמים כפי מנהג קצת קהלות כמו שזכרנו:

כשתקרנה קריאות יותר מאחת ביום אחד יש ממנהג קהלות שמפטירין כל ההפטרות של קריאה וקריאה כל הפטרה אחר קריאת הפרשה: ויש ממנהג שמפטירים הקריאה שבאה על המעט כמו שזכרנו: והאמת שראוי להפטיר הפטרת הקריאה שנקראת באחרונה: והרמז בזה הוא ממה שאנו מתנהגים לקרוא הפטרת פרשה האחרונה בפרשיות הכפולות:

בכל אלו הקריאות שזכרנו וסדרנו כשיקרה להיות קריאה יותר מאחת ראוי להיות לענין בזמנה: הקריאות אין הן מסודרות בתורה כסדר הקרבנות: וסדרנום אנחנו ככה לקרוא אותן כסדר הקרבנות כי כן דעת החכמים ע"ה שלא סדר הכתוב בקרבנות וכבר רמזנו ענין זה בסדר התפלה כי הם מקדימים תפלת היום כפי סדר הקרבנות: וכל זה חוץ מיום הכפורים שאים חל להיות שבת כמו שידעת קוראים מעשה יום כפור קודם פרשת השבוע:

בכל הקריאות תחילת הקריאה היא לכהן: ובמה שמשלים האחד מתחיל השני הבא אחריו מבלתי שיניחו רוח ביניהם או שיכפילו ושישנו אתו: וקהל מצרים משנים הפסוק האחרון שקרא האחד ומתחיל וקורא הבא אחריו מאותו הפסוק שהשלים הקורא הקודם לו: וממנהג קהלות לקרוא גם המפטיר מסוף הפרשה כשלשה פסוקים או פחות או יותר והוא ישלים אותה: או השביעי משלים: ועוד קורא גם המפטיר ומשנה פסוק אחד או ב' או ג' מסוף הפרשה כדי לחבר אחר הפרשה ההפטרה: וכן הוא המנהג היום לאחינו בני מקרא אשר במצרים: וכן לאחינו ב"ה ואנחנו לא נמשכנו כמנהג הזה: ולכן לא להורות הוכרחנו כי אם להורות הפסקות הקורא השביעי עד ששאר חלק מהפרשה בסופה לקראו המפטיר שהוא המשלימה לדעתם או אם השלים השביעי במה יקרא המפטיר מסוף הפרשה.

כל אלו ההפסקות שזכרנו בכל הקריאות הן בהיות הקוראים שבעה כהן ולוי וחמשה אנשים: אמנם אם היו הקרואים שלשה אנשים לבד או אחד עד שתהינה הפסקות חמש או שלש כפי מנהג הקהלות: ובפרט בקריאת המועדים והחגים שהקרואים הם חמשה לבד כפי מנהג רוב הקהלות: או שלשה כפי מנהג קצת מעט קט: הנה הקורא יעשה כרצונו לחבר שתי ההפסקות ב' פעמים לעשות ארבעה ההפסקות ה' או לחבר ב' פעמים לעשותם ג' עד היות השבע קריאות נעשות חמש או שלש כאשר ירצה: וכן אם היו הקרואים יותר משבעה כמנהג קהלות יחלק קורא הפרשה כפי שהקרואים ויכון שלא יקרא הקורא פחות משלשה פסוקים:

כבר זכרתי לך פעמים שהקריאות המוסף אין ראוי לקרוא בו זולת כהן כי הוא המקריבו: אמנם אחינו הרבנים קורא לעולם כהן ולוי וישראל: ודעתנו להפך כי אעפ"י שהקרבן אינו יכול להקריבו זולת כהן בזמן המקדש ובקריאה קורא כל ישראל ואין חשש: אמנם אחר שהקריאה במוסף זכר לקרבן הראוי על צד היותר טוב לקרוא הכהן לבדו: אמנם אם יקראנו גם זולתו אין חשש ואין עליו עונש:

ומא [=ומה] שנמשך המנהג לקרוא בתורה בתחלה הכהן אם יהיה שם כהן כשר והוא בעבור שלא תהיה קטטה בין ישראל יקרא קודם כי קריאת התורה גדולה ואין כמוה לכבודה: ולכן התקינו כלם אחר שחרב בית שני והסכימו עליו להיות הקורא הראשון כהן: והשני לוי: והשלישי ישראלי: כי הם מורה התורה: ובזה שקטה הארץ ממלחמה ומחלוקת: ואינו אסור לקרוא ישראל בתורה ראשון: כי כלם חברים בה כאחד: וכבר ידעת מה שאמרו כחכמים ממזר תלמיד חכם עדיף מכהן גדול עם הארץ ואפילו שיהיה כהן כשר: יוכל ישראל לפניו מבלתי שיתחיל הכהן לדעתם או שיהיה עונש מה על כהן: לבד שהוא נראה כמבטל מנהג שאינו מדת התורה אלא על צד השלום: הלא תראה כשאין כהן או יש כהן חלל במעמד ההוא ישראל תלמיד חכם קודם כמו שאתה רואה מנהג זה בכל הקהלות שכהן חלל מקדים ישראל תלמיד חכם במקרם כהן:

ראיה גדולה יש לנו במה שאמרנו בקריאת כהן או ישראלי בתורה ואפילו שיהיה קריאת קרבן ממה שהזכירו כלל החכמים ע"ה בתפלת ערב ובקר: החכמים ע"ה כלם הודו והסכימו שאע"פ שכל א' חייב להתפלל יחידי ולהתודות אצל בוראו י"ת עכ"ז אמרו שהתפלה שאנו מתפללים עם הכלל בבית הכנסת ערב ובקר שהיא תפלת כלל הצבור היא תמור הקרבן שהוא עולת התמיד שעליו נאמר את הכבש אחד תעשה בבקר ואת הכבש השני תעשה בין הערבים (במדבר כח, ד): וידוע שתפלת הצבור מתפלל בה כל אדם ובה פרשת הקרבן: וכן הענין בשאר תפלות השנה שבהן תפלת הקרבן ר"ל פרשת המוסף של יום המקודש: והנה אין המתפלל בהן כהן לבד או לוי לבד אלא כל ישראל חברים אנשים ונשים אשר עליהן עול מצוה ואף הקטנים מתפללים וחלילה שיש עליהם עונש כלל: ואם אנחנו מזכירים עניני הקרבנות אין אנחנו מקריבים אותו אף שאומרים ונשלמה פרים שפתינו (הושע יד, ג): והבורא י"ת צונו ללמוד תורתו וללמדה שנאמר ושננתם לבניך ודברת בם בשבתך בביתך וגומר (דברים ו, ז): וכתוב ולמדתם אותם את בניכם וג"ו (דברים יא, יט) ובזה אנחנו מקוים ממנו י"ת שכר מצות עשה שנאמר למען ירבו ימיכם וימי בניכם וג"ו (דברים יא, כא) ואל יטעך מאמר מסדר התפילה שכתב בקריאות שכהן יקרא שלשה פסוקים ולוי ד" פסוקים כי כונתו ז״ל שלא יפחית בקריאה פחות מזה המספר: ואמנם התוספת יכשר: הלא תראה שישראל פעם קורא ג" פסוקים ופעם יותר כמו שידוע בקריאות ולא תחצא בשום קריאה שיקרא הקורא פחות מ"ג פסוקים כי כן הסכימה דעת כלל חכמי ישראל להיות הקוראים לפחות ג" כהן ולוי וישראל ושיקראו עשרה פסוקים להיות מנין שלם הראשון והאחרון משלשה פסוקים והאמצעי ארבעה:

חייב האדם לקרוא וללמוד מדברי תורה שנא' ושננתם לבניך ודברת בם: והנה אם השכים לקרוא בדברי תורה חייב לברך בתחלה ובאחרונה כמו שהורו החכמים ע"ה בסדור בקריאת הפרשה בשבת שמתחילים בפסוקים נאותים לאשור התורה ופותחים הפרשה בברוך ומשלימים בברוך: והנה ממה שעשו כן בקריאת הפרשה בשבת ולקח ראיה בכל עת שיקרא האדם בתורה חייב לברך בתחלה ובסוף וזכרנו זה הענין בפרק ה' מחלק ואין להאריך ואין הפרש אם קרא פרשה שלמה או קצת מדברי תורה: הלא תראה שמסדר התפלה תקן בעת שיתפללו מוסף היום בכל יום מועד שהוא ענין היום ההוא שיאמרו תחלה ה' בציון גדול: ברוך ה' אלהי ישראל וג"ו כמו שכתוב בסדור ואח"כ יאמרו ענין היום ההוא: ועוד חותמים בברוך ה' לעולם: וכן יעשו בימי הספירה שיתחילו בברוך וישלימו בברוך: כי הספירה מצות עשה מן התורה לספור שבתות ושבועות וימים הנה כל זה ראיה חזקה שהחכמים ע"ה חייבו לברך קודם קריאת התורה ואחרי קריאתה: וכן חייב לברך בקראו קריאת שמע עם מלכות שמים: וממין זה תמצא בתפלת ערב ובקר שתקנו החכמים ע"ה בסוף מלכות שמים לומר ברוך ה׳ אלהי ישראל אבינו מעולם ועד עולם וג"ו (דברי הימים א כט, י) וקודם מזה שחותמים מלכות שמים בברוך ה' לעולם אמן ואמן (תהילים פט, נג):

נשלם החלק הראשון: בעזרת המאיר לבת אישון:

החלק השני

בכתיבת התורה וסדר פרשיותיה הסתומות והפתוחות ובאורן וצורות השירות השתים שבה: ומה שימשך לזה: וזה החלק יחלק לשבעה פרקים:

#2.1 הפרק הראשון בבאור הקדמה בה יודע שהתורה לא היתה נכתבת לכל איש ואיש כי אם ליחידים: קודם החלו בדרוש זה אקדים בהקדמה אחת ואח"כ נבוא אל המכוון:

ונאמר ידוע מספורי מאמרי הנבואה כי התורה האלהית הכתובה בסיני לא היתה נמצאת ביד כל איש ואיש מישראל כי אם לכהנים ולזקני ישראל שהיו מורה התורה ככתוב ויכתוב משה את התורה הזאת: ויתנה אל הכהנים בני לוי הנושאים את ארון ברית ה' ואל כל זקני ישראל: (דברים לא, ט) ולכן נתחייבו במצות עשה לקרוא כל התורה נגד כל ישראל אנשים ונשים וטף וגרים בחג הסכות בבואם לראות את פני ה': כדי שישמעו וילמדו לירוא את ה' ולשמור מצותיו חקותיו ומשפטיו הכתובים בתורתו י''ת ולעשות ככל הכתוב בה: (דברים לא, י-יג) ולא היתה מצות עשה לכל איש ואיש לכתוב ספר תורה כי אם למלך שנאמר והיה כשבתו על כסא ממלכתו וכתב לו את משנה התורה הזאת על ספר מלפני הכהנים הלוים: והיתה עמו וקרא בה כל ימי חייו וג"ו (דברים יז, יח-יט) כי באמרו את משנה התורה: פרושו תורה שנית כמו וכסף משנה שפרושו שני: גם מהספורים שבאו בנביאים נראה שלא היתה מצות עשה לכל איש ואיש וכתב ס"ת לעצמו: כי ממה שכתוב בדברי יאשיהו המלך שאמר ויאמר חלקיהו הכהן הגדול אל שפן הסופר ספר תורה מצאתי בבית ה' ויקרא שפן את הספר ויוליכהו אל המלך ויקראהו לפניו (מלכים ב כב, ח) וכשמוע המלך את דברי ספר התורה קרע בגדיו (מלכים ב כב, יא) ואח"כ הלך המלך בבית ה' ויאספו אליו הכהנים והנביאים וכל איש יהודה מגדול ועד קטן ויקרא באזניהם את כל דברי ספר ברית ה' ויכרות המלך ברית עימהם לפני ה' ללכת אחריו ולשמור מצותיו ועדותיו וחקתיו בכל לב ובכל נפש: (מלכים ב כג, ב-ג) וכל הספור ועשיית הפסח כמו שכתוב שם בדברי יאשיהו המלך יראה מכל זה שלא היתה התורה לכל איש: כי אם היתה לכל איש היתה נמצאת גם בזולת בית ה' כי דבר שנמצא לרוב לא יעדר מכללם: גם מדברי עזרא הכהן הסופר ע''ה יודע העניין: וכי אם היתה נמצאת התורה לכל איש לא היתה נשכחת כל כך מישראל חלילה: אמנם מפני שלא היתה נמצאת לכל איש כ''א ליחידי סגולה לכן לא נשכחה מהם:

אמנם כשקם עזרא הכהן הסופר ע"ה והיה סופר מהיר בתורת משה אשר נתן ה' אלהי ישראל (עזרא ז, ו) והכין לבבו לדרוש את תורת ה' ולעשות ללמד בישראל חק ומשפט (עזרא ז, י) נאספו כל העם כאיש אחד ויאמרו לו להביא את ספר תורת משה אשר צוה ה' את ישראל ויביא עזרא

הכהן את התורה לפני הקהל (נחמיה ח, א-ב) ויפתח את הספר ויעמדו הכהנים והלוים המבינים את העם ויקראו בספר בתורת האלהים מפורש ושום שכל ויבינו במקרא (נחמיה ח, ח) ולמדו להם המקרא והפרוש והבינו כל המצות כאשר היה זה במנהג קדום כאשר צוה משה איש האלהים קם עזרא ובית דינו עם נביאי הגולה והתקינו להיות התורה נכתבה ונתנה לידי כל איש

בחור וישש טף ונשים כדי שלא תשכח מפי זרע הקדש כי אם בזמן המלכות נשתכחה כל שכן משנכנסו בגלות שנחתם חזון ונביא:

ולכן חייב כל איש ואיש לכתוב ס"ת להיות עמו בי בזה יתקיימו מצות השם הכתובים בו כי בעונותינו חזון נחתם וכהנים ולויים אבדו ותורה נכרתה מפיהם ועצה נאבדה מזקנים ואם לא תהיה התורה לכל אדם נמצאת עמו איך ידע דרך זו ילך: ויהיה העדר מציאות התורה מיד כל איש סבה להעדר מציאותה וזה הפך שכוונת התורה האלהית: והנה אם הוא י"ת צוה לנביאו יהושע ע"ה שלא יסור ספר התורה מפיו ויהגה בו יומם ולילה כ"ש לאיש אחר זולתו שכל אדם שבשם ישראל יכונה חייב להגות בו יומם ולילה וזה לא יהיה אם לא שיהיה ס"ת כתוב בידו וכמה ספורים באו בדברי הנבואה שמראים שהאדם חייב עליו ללמוד וללמד התורה האלהית ואותם הנביאים אמרו זכרו תורת משה עבדי (מלאכי ג, כב):

#2.2 הפרק השני

בבאור כתיבת התורה:

ואחר זאת ההקדמה נבוא אל המכוון ונאמר מן ההעתקה המשתלשלת שיש לה סיוע מן התורה חוב על כל איש ואיש מישראל לכתוב ס"ת לעצמו בדי להיות עמו לקרוא בה להבין המקרא והפרוש שזה אחד מעשרה עקרי האמונה שהזכירו החכמים ע"ה בספריהם: ובזה יגדיל תורה ויאדיר ותתקים כוונת נותנה י"ת בקיום המצות והחקים והתורות והמשפטים וכן כתוב בעזרא ויקראו בספר תורת באלהים מפורט ושום שכל ויבינו במקרא (נחמיה ח, ח): ובה"א שמאמר ועתה כתבו לכם את השירה (דברים לא, יט) היא מצות עשה לכל איש ואיש לכתוב ס"ת לעצמו שהכוונה כתבו לכם תורה שיש בה שירה זו לפי שאין כותבין את התורה פרשיות פרשיות: וחכמינו ע"ה פרשוהו כפשוטו בשירה לבד שהיא לעד אף שלפי פשט הכתוב באמרו כתבו לכם למשה וליהושע מדבר לא לכל איש ישראל.

והחכם האלהי מורי הר''ר אליהו בשייצי זצ"ל אמר בפרק שלישי מחלק שלישי מענין התפלה בספרו הנכבד אדרת אליהו וז"ל וכן חיוב על הצבור לפזר בשווי בקנין ס"ת ככתוב ועתה כתבו לכם את השירה הזאת: הטעם כתבו לכם התורה עם השירה כי לא יתכן להיות הרצון בעד השירה לבד שהיא פרשה אחת כי כל התורה בסדר עכ"ל: הנה א"כ לפי דעת כלל ישראל חייב כל איש ואיש מישראל לכתוב ס"ת לעצמו להגות בו יומם ולילה ככל הכתוב בו ואעפ"י שהניחו לו אבותיו ס"ת חייב לכתוב משלו כדי שתהיה חביבה בעיניו ביותר: ואם כתבו בידו אשריו כי הוא כאילו קבלה מהר סיני: ואם אינו יודע לכתוב אחרים כותבים לו וחייב להגיהו מספר מדויק: וכל מי שמגיה ס"ת. שכרו גדול מאד: ואפילו אם הגיה אות אחת כשנפל בידו ס''ת הוא כאלו כתבו כלו:

ולמלך היא מצות עשה לכתוב לו ס"ת אחת לעצמו כשימלוך שנאמר והיה כשבתו על כסה ממלכתו וכתב לו את משנה התורה הזאת (דברים יז, יח): ואינו קורא בו עד שיגיהוהו הכהנים הלוים היטב שלא ימצא בה שגג וטעות באתיות או בנקוד ואינו קורא בספר התורה שהיה לו כשהוא הדיוט: ולא אם נשאר ס"ת ממלך אחר שנאמר וכתב לו והיתה עמו וקרא בו (דברים יז, יח-יט): אלא מניחו בבית גנזיו וזה שכתב או שנכתב לו אחר שדמלך יהיה עמו תמיד: ואם יצא למלחמה ס"ת עמו: יוצא יבוא עמו: יושב בדין יהיה עמו: מוסב בסעודה והוא כנגזר: שנא' והיתה עמו וקרא בו כל ימי חייו: ולא יסור מעמו אלא בלילה: וכשיכנס למרחץ או לבית הכסא או לישון על מטתו: ואמרו ב"ה מלך שלא היה לו ס"ת קודם שימלוך צריך לכתוב לו אחר שמלך שני ספרי תורה אחד מניחו בבית גנזיו: והשני יהיה עמו תמיד לא יסור מעמו אלא בלילה ובכניסתו למרחץ ולבית הכסא ובעת שישן על מטתו:

ספר התורה שכתב משה רבנו ע"ה מפי הגבורה כתבו: ומבראשית עד לעני כל ישראל משה כתבו שנא' ויהי ככלות משה לכתוב את דברי התורה הזאת על ספר עד תמם (דברים לא, כד): ונתנו לכהנים הלוים והניחוהו בצד ארון ברית ה' (דברים לא, כו) להיות לעדות למעתיקים אותה שלא להחליף אות אחת: והנה להם הגרסא והפרוש כמו שלמד לישראל שירת האזינו שנא' ולמדה את בני ישראל (דברים לא, יט) כלומר שילמדם הבאור: שימה בפיהם: שידעו הגרסא: והנה מהספר יגיהו כל ס"ת שיכתב למלך ולשאר העם או מספרים אחרים מוגהים שהוגהו ממנו על ידי הכהנים הלוים והנה כתוב ספר התורה מצאתי בבית ה' (מלכים ב כב, ח):

עזרא הכהן הסופר ע"ה בראותו שישראל נכנסו בגלות והתורה משתכחת והחכמה מתמעטת ונחתם חזון ונבואה נקד התורה בנקודות שהם חמשה הקולות שמהם חמשת מלכי הנקוד והמשרתים להם: והם הקמץ והחולם והחירק והצרי והשורק והם אָא אוֹ אִי אֵי אוּ הנקראים מלכי הנקוד: והפתח והסגול והשורק בלי ואו: והחטף פתח וחטף קמץ וחטף סגול והשוא והם אַ אֶ אֻ אֳ אֱ אֲ אְ: והם הנקראם משרתים והוא עזרא ע"ה שם הטעמים כגון הפזר: תלישא גדולה: טרם אחר שני טריסים: פשט: זקף גלו: זקף קטן: אתנח: זרקא לגרמי: תביר: רביע: טפחא: שמספרם י"ב: ומשרתיהם תשעה: והם שופר עלוי: שופר כרבלא: שופר מונח: שופר הפוך: תלישה קטנה: אזלא: מרכא: דרגה מאילה: גלגל: וזולתם שהם נגונים ואינם נמנים לא עם הטעמים ולא עם המשרתים: והם סגול העליון; מקף פסק מתיגה: געיא: שופר: יתיב: טרחא: המקל אשר בזקף הגדול: שלשלת: וכגון המשרתים אשר לטעמים שהם בשלשת הספרים איוב משלי תהלים: והם הצנורית שוכב דחויה: והוא עזרא ע"ה תקן לכל טעם משרתיו לעלות ידועות הזכירום חכמי בעלי הדקדוק: והוא ז"ל תקן דגש ורפה: ונקודות ימין ושמאל: ושוא נע ושוא נח: כי בלתם לא יובן הענין ויבטל הלשון כמו שהזכירו החכמים: והם פרוש לתורה ומורים לידיעתה: והוא ז''ל תקן הפרשיות הסתומות והפתוחות כי הם כסימנים והגבלה לדברים שזה מביא להקפת הענינים ולידיעתם כי הבלתי מוגבל לא תקיפנו ידיעה: וכל זה כפי מה שהיה מקובל שהכהנים מורי התורה איש מפי איש עד משה רע"ה שלמד כל התורה להם בנקודיה ובטעמיה בדגש דגש וברכה רפה ובנקודיה ימין ושמאל כמו שצוהו י"ת.

ואמר החכם רבנו יעקב ב"ר ראובן בעל ספר העשר בפרשת שופטים בפסוק וכתב לו את משנה התורה (דברים יז, יח) וז"ל: את משנה מבראשית עד לעיני כל ישראל: והיא שנית כזו כמותה בלא חלוף: ואמרו על ספר הוא גליון והוא קונטריס ולא יקרא בה עד שבדקו הכהנים בטוב שלא ימצא בה שגג וטעות באותיות או בנקוד עכ"ל: והנה מדבריו נראה שתורת המלך היתה מנוקדת כפי מה שלמד משה רע"ה הנקוד לכהנים הלוים: ולמה שאמר לזה כמותה בלא חלוף נראה שכונתו שתורת משה שכתב לעד והושמה בצד הארון היתה מנוקדת כדי שלא תשכח קריאתה ונגונה:

וכתב החכם הר"ר יהודה האבל בספרו אשכל הכפר באלפא ביתא קע"ג בדבור זכור וז"ל וספרי התורה ראויין להיות ננקדין בנקוד וטעמים כי גם הטעמים מודיעים ברור דבר כאלה שהזכרנו וסמוך ומוכרת וענין מענין בבאורם ופועל ושם כי בלא נקוד וטעמים לא נתנם אלהינו יתעלו תשבחותיו בשמיך וארצך: על כי מכתב אלהינו חרות על הלוחות (שמות לב, טז) ככה היו מלאים בכתיבתן בנקוד וטעמים ולא חסרים בנקודם וטעמם ככתוב תורת ה' תמימה וג"ו כי בלא חמשת הקולות שהם מלכי הנקוד לא תילד מלה ולא תעמוד בפה ולא יודע מה הוא כי אם בנקודים וטעמים ומאדם נתנו האותיות והכתיבה והלשון והנקוד והטעמים לברר הלשון לשון קדש אלהינו יתעלו תשבחותיו כי בלא הם לא יולדו חמשת הקולות ואם אין הקולות בטל הלשון לשון צח קדש אלהינו וחזיוני נביאך ע"כל: והנה החכם ז"ל הרחיב המאמרים במשלים ובאר כי שלמות התורה ותמימותה היא בנקוד ובטעמים: והנה יראה מדבריו ז"ל שהוא יתברך כמו שכתב התורה על יד שלוחו ע"ה ככה נקדו והטעימו והשלימו בכל ענין והסיר ממנו כל חסרון ע"י שלוחו

הנה הכלל העולה לנו מזה בין שעזרא ע"ה נקד והטעים התורה בין שמשה ע''ה עצמו עשה כן הנה כלם מודים שהוא י''ת למד למשה הנקוד והטעמים וזולתם: והוא למדם לישראל ובפרט למורי התורה הם הכהנים הלוים ולמד להם אין יגרסו אותה ואח''כ למד להם פרושה שנאמר בעד שירת האזינו ועתה כתבו לכם את השירה הזאת ולמדה את בני ישראל שימה בפיהם למען תהיה לו השירה הזאת לעד בבני ישראל (דברים לא, יט): והנה אם למד להם הגרסה ופירוש השירה שאין בה שום גרסה מצוה כ"ש כל התורה בכללה: אף שכמו השירה היתה לעד ככה היתה כלל התורה לעד שנאמר לקוח את ספר התורה הזה ושמתם אותו מצד ארון ברית ה' אלהיכם והיה שם בך לעד (דברים לא, כו): וצריך היה למשה ע"ה ללמד לישראל כלל התורה בטעמיה ובנקודיה הגרסה והפירוש אף שכתוב ויכתוב משה את התורה הזאת ויתנה אל הכהנים בני לוי הנושאים את ארון ברית ה' ואל כל זקני ישראל ויצו משה אותם לאמר מקץ שבע שנים במועד שנת השמיטה בחג הסכות: בבוא כל ישראל לראות את פני ה' אלהיך במקום אשר יבחר תקרא את התורה הזאת נגד כל ישראל באזניהם וגומר: (דברים לא ט, יא) והנה יראה מכל זה שהיו מלמדים להם הגרסה והפירוש כמו שלמד להם משה ע''ה בלי שנוי וחלוף: ולכן ס"ת שקוראים בו בתקון בלי שגג וטעות אעפ"י שאינו מנקד ומוטעם קדוש הוא כי הקורא קוראו כתקונו כאלו הוא מנקד ומוטעם: ואין ישרות הקריאה תקונה אלא מצד הקורא אם הוא יודע לקרוא היטב או לא: הלא תראה שאעפ"י שיהיה הספר מנוקד ובטעמים ואין הקורא הגון שאינו יודע קצת מהטעמים או רובם וכן הנקוד יטעה בגרסא ולא יועילו לא הטעמים ולא הנקוד אעפ"י שיש הפרש לעולם בין המנוקד והמוטעם: ובין שאינו מנוקד ומוטעם: וכן תראה כי כשהקורא יודע לגרוס לא יחשוש בנקודות ובטעמים והוא קורא בס"ת בלתי מנוקד ומוטעם בתקון בלי שגג וטעות: ולכן נתחייב משה ללמד לכהנים הגרסה והפירוש: והכהנים לכלל ישראל: בין לדעת האומר שהתורה שכתב משה ע"ה היתה מנוקדת ומוטעמת ובין לדעת האומר שעזרא ע"ה שם הנקוד והטעמים כפי מה שהיה מלומד מרבו איש מפי איש עד משה רבנו עליו השלום:

כל ספר שיכתבו ראוי שיוגה שלה ימצא בו שגג או טעות ויוגה מספר אחר מוגה או מפי איש יודע מבין: ואמרו הראשונים מפי סופרים ולא מפי ספרים:

כשיכתבו ספר תורה צריך שלא ידביק אות באות ולא יחסיר ולא יותיר ולא יפסיד צורת אות אחת ולא ישנה הסיומות ולא יכתוב המלא חסר ולא החסר מלא ולא הכתוב קרי והקרי כתוב: ולא יכתוב השירות כדרך שאר התורה: ולא שאר התורה כדרך השירות: כי כאשר הם כתובים לנו היום ככה היו כתובים בלוחות שנתן לנו יתברך על יד זך החומר ואין ראוי להחליף שום ענין ממה שכתב י"ת על יד שלוחו ע"ה:

הכותב ס''ת על גבי עור בהמה חיה ועוף הטמאים או על גבי עורות טהרות שאינן מעובדין או שכתב על מעובדין שאינן מעובדין לשם ס''ת הרי הוא פסול ואין בו קדושת ס''ת וכן הכותב ס''ת ובשעת הכתיבה לא היתה לו כוונה וכתב אזכרת שם הקדש מן האזכרות שלא לשמן פסול הוא: ולכן הכותב את השם אפילו שישאל בשלמה מלך ישראל לא ישיבנו: היה כותב שנים שלשה דשמות מפסיק ביניהם ומשיב: כל הדברים שפוסלים ס"ת מה שזכרנו ומה שנזכיר יש לי ראיה וסמך מן הלוחות על רובם כאשר נזכירם בפרק ששי אם יעזור האל: והשאר יש לי בהם רמז מן הכתובים כמו שתשמעם. יש כמה דברים שזכרו החכמים הראשונים בספריהם בכתובה ולא אמרום אלא למצוה מן המובחר: ויש מהם שנהגו הסופרים בהם קצתם מצד קדושת התורה וקצתם מצד יופי ותקון נאה:

אמרו החכמים בספריהם ס"ת שכתבו בלא שרטות או שכתבו מקצתו על הגויל ומקצתו על הקלף פסול: אלא או כלו על הגיל או כלו על הקלף: ואי זה הוא גויל ואי זה הוא קלף: הנה הוא כמו שאספר: שלש עורות בן אצל בעלי הלשון: גויל וקלף ודוכסוסטוס: כיצד לוקחים עור בהמה או חיה ומעבדים השער ממנו תחלה ואח"כ מולחים אותו במלח: ואח"כ מעבדים אותו בקמח: ואח"כ בעפצא וכיוצה בהם מדברים מכוצים את העור ומחזקים אותו וזהו הנקרא גויל: ואם לקחו העור אחר שהעבירו שערו וחלקו אותו בעביו לשנים כמו שעושים העבדנים עד שיהיה שני עורות אחד דק הוא שממול השער והאחד עב והוא שממול הבשר ועבדו אותו במלח ואח"כ בקמח ואח"כ בעפצא וכיוצא בו: הנה החלק שממול השער נקרא קלף וזה שממול הבשר נקרא דוכסוסטוס: הכותב ס"ת בדיו שאינו עומד אבל הוא נמחק הוא פסול: הכותב את התורה בלשון אחר זולת הלשון והכתיבה שיש לנו היום שהיא כתיבה אשורית כפי דעת קצתם או כתיבה עברית שבה נתנו בלוחות כדעתינו הנה הוא פסול: כי אדם פטרה מן אדמימות: ואדם מן אדמה: ועופרת מן עפר: וזולתם שכלם מודים שלשון הקדש הוא לשון עבר: וכן הכתיבה הנמצאת אתנו היום היא כתיבת עבר שבה נכתבו הלוחות האבן אשר נתנם לנו י"ת: התורה שנכתבה ע"י גוי או מן או אפיקוריס או על יד שאר מהפסולים שאינו מאמין בדת משה היא פסולה: מי שתפר היריעות של ס"ת בדבר טמא פסל התורה ואין בה קדושה אלא הוא כחומש פשוט: עוד אמרו כיצד כותבין ס"ת כותב כתיבה מתוקנת נאה ביותר: ויניח בין כל תיבה ותיבה כמלוא אות קטנה: ובין אות לאות כמלוא חוט השערה: ובין כל שטה ושטה כמלוא שטה: ואורך כל שטה ושטה שלשים אותיות כדי לכתוב למשפחותיכם למשפחותיכם למשפחותיכם שלש פעמים: וזהו רחב כל דף ודף: ולא תהיה שטה קצרה מזה כדי שלא יהיה הדף כאגרת: לא ארוכה יותר על זה כדי שלא יהיו עיניו משוטטות בכתב: לא ימעט הכתב מפני הרוח שבין פרשה לפרשה: נזדמנה לו תיבה בת חמש אותיות כותב שלוש בתוך הדף ושתים חוץ לדף: ולא יעשה בהפך זה: לא נשאר מן השטה

כדי לכתוב שלש אותיות מניח המקום פנוי ומתחיל מתחלת השטה: נזדמנה לו תיבה בת שתי אותיות לא יזרקנה בין הדפים אלא יחזור לתחלת השטה: נזדמנה לו בתוך השטה תיבה בת עשר אותיות או פחות אות יותר ולא נשאר מן השטה כדי לכתוב את כלה בתוך הדף אם יכול לכתוב חציה בתוך הדף וחציה חוץ לדף כותב: ואם לא יניח מקום פנוי ומתחיל מתחילת השטה:

בין כל חומש וחומש מחמשה חומשי תורה מניח ארבעה שטים פנויות בלא כתיבה לא פחות ולא יתר: ויתחיל החומש מתחלת שטה חמשית: וכשיגמור את התורה צריך שיגמור שטה שבסוף הדף: ואם נשאר מן הדף שטין הרבה מקצר ועולה ומתחיל השטה שבסוף הדף: ויזהר באותיות הגדולות ובאותיות הקטנות ובאותיות הנקודות ובאותיות המשונות כגון הפאין הנכפפות והאותיות העקומות כמו שהעתיקו הסופרים איש מפי איש: ויזהר בתגין ובמנונן: יש אות שיש עליה תג אחד: ויש אות שיש עליה שבעה: וכל התגין הן כצורת זינין דקים כחוט השערה: כל אלו הדברים שנאמרו בספרי הקדמונים לא נאמרו אלא למצוה מן המובחר: ואם שנה בתקון זה או שלא דקדק בתגין וכתב כל האתיות כתקונן או שקרב את השטין הרחוקות או האריכן או קצרן; הואיל ולא הדביק אות באות ולא חסר ולא הותיר: ולא הפסיד צורת אות אחת ולא שנה בפתוחות וסתומות הרי זה ס"ת כשר:

ואולם הדברים שנהגו בהם הסופרים ולא נכתבו בספרי הראשונים אלה הם נודעים לסופרים וסבל הירושה הם בידם איש מפי איש אלוהים: נהגו להיות מנין השטין שבכל דף מ"ח לא פחות מזה: ואם יוסיף יוסיף עד מנין ששים שטין לא יתר על זה: ושיהיה הרוח שבין פרשה לפרשה כמו תשע אותיות: אשר אשר אשר; ושיהיה בראש חמש השטים למעלה משירת הים: הבאים ביבשה: מת במצרים: או למטה מן השירה: חמש שטין תחלת כל שטה מהן כך: ותקח אחריה סוס: ויצאו: ויבואו: ויהיה בראש השטים למעלה משיכת האזינו: ואעידה אחרי הדרך: באחרית: להכעיסו: קהל שש שטים: ולמטה ממנה חמש שטים: ויבוא: לדבר: אשר: הזאת: אשר: והנה כל אלה הדברים נהגו בהן למצוה מן המובחר: ואם שנה הסופר לא פסל התורה: אבל אם כתב המלא חסר או החסר מלא: או שכתב מלה שהיא קרי וכתב כקריאתה כגון שכתב ישכבנה במקום ישגלנה: ובטחורים: במקום ובעפולים: וכיוצא בהם: או שכתב הפרשה הסתומה פתוחה: או הפתוחה סתומה: או שכתב השירה כשאר הכתב: או שכתב פרשה אחת כשירה הרי זה פסול: ואין בו קדושת ס"ת כלל: אלא הוא כחומש מן החומשים שמלמדים בהם התינוקות: כי החומש יכתב איך שירצה האדם: משנכנסו ישראל בגלות כתב כל אחד התורה כדי שלא תשכח מפי זרעם: נהגו ומלמדי התנוקות מתחלת הענין מתורת משה ע"ה אחר שידעו הנקוד והאותיות: ולא יכתוב כל אחד התורה איך שירצה כדי שילמדה לבניו קצתם בקונטריס קטן וקצתם בקונטריס גדול: ולא נמשך המנהג לכתוב התורה בעד התינוקות על הספר ר"ל על גליון: כי באמרו על ספר פרושו גליון כך פרש הר"ר יעקב בה"ר ראובן בעל העשר שזהו מנהג ס"ת שבו קדושה יתרה מן החומש אלא על קונטריס.

ספר תורה אינו נקרא אלא אם יכתב בגליון כי מה שאמר הכתוב וכתב לו את משנה התורה הזאת על ספר (דברים יז, יח) פרושו גליון: וכן הוא מסור בידינו מההעתקה המשתלשלת איש מפי איש עד עזרא ועד משה רע"ה: ואם תכתב התורה בזולת גליון נקרא חומש ואין בו קדושת ספר תורה והוא כמו שילמדו בו התנוקות:

אמרו החכמים ס"ת שאינו מוגה אסור לשהותו יתר על שלשים יום אלא יתוקן או יגנז ולא יראה: ס''ת שיש בו שלש טעיות בכל דף ודף יתוקן ואם היו ארבע טעיות בכל דף ונשאר אפילו דף אחד מאותן השאר המשובש בלא ארבע טעיות הכי זה יתוקן: כמה דברים אמורים אם כתב המלא חסר שנמצא תולה האותיות ששכח ביני השטות הרי הוא פסול אלא אם חסר היריעה וסלקה וכתב אחרת כשר; אבל אם כתב החסר מלא אלא אפילו יש בכל דף ודף כמה טעיות הרי זה יתוקן מפני שהוא גודר ואינו תולה: וכשיתוקן ה"ס הנה הוא כשר:

מותר לכתוב כל התורה כל חומש וחומש בפני עצמו ואין בהם קדושת ס"ת: אבל לא יכתבו מגלה בפני עצמה שיהיה בה פרשיות: ואין כותבין מגלה לתינוק שילמד בה ואם דעתו להשלים עליה חומש מותר: כתב מגלה שלש תיבות בשיטה אחת מותר: מותר לדבק תורה נביאים וכתובים בכרך אחר: ומניח בכל חומש וחומש ארבע שטים: ובין כל נביא ונביא שלש שטים: וכן בנביאים של תרי עשר מניח שלש שטים בין כל נביא ונביא מהם: וכל זה כדי שאם רצה לחתוך להפרידם יחתוך: והנביאים כך הם מסודרים: יהושע שופטים שמואל מלכים: ירמיה יחזקאל ישעיה תרי עשר: כי הדביקו ירמיה שכלו חרבן אחר מלכים שסופם חרבן: והדביקו יחזקאל שסופו נחמה עם ישעיה שכלו נחמה: וסדר הכתובים כך הוא: רות תהלים איוב משלי קהלת שיר השירים קינות איכה דניאל מגלת אסתר עזרא דברי הימים: וסדר נביאים תרי עשר כך הוא: הושע יואל עמוס עובדיה יונה מיכה נחום חבקוק צפניה חגי זכריה מלאכי: וסדר האיכות ככה הוא: איכה ישבה: איכה יעיב: אני הגבר: איכה יועם: זכור ה': והם חמש מגלות:

התהלים אעפ"י שהם ספר אחד מכ"ד ספרי הקדש הנה הוא נחלק לחמשה חלקים: יקרא כל אחד ספר אחר: ודוד הע"ה חלקו ככה כמו שחלק משה ע"ה ספרו לחמשה חומשי תורה: אמנם הם נמנים לחמשה ספרים מכ"ד ספרי הקדש: והנה הספר הראשון מתהלים הוא מ"א מזמורים תחלתו אשרי האיש אשר לא הלך בעצת רשעים (תהילים א, א) הוא תחלת התהלים: וסופו סוף מזמור מ"א ועד עולם אמן ואמן: והספר השני הוא ל"א מזמורים תחלתו מזמור מ"ב כאיל תערוג (תהילים מב, א):וסופו סוף מזמור ע"ב שהוא כלו תפילות דוד בן ישי: והספר הג' הוא י"ז מזמורים תחלתו מזמור ע"ג מזמור לאסף אך טוב לישראל (תהילים עג, א): וסופו סוף מזמור פ"ט ברוך ה' לעולם אמן ואמן: והספר הד' י"ז מזמורים תחלתו מזמור צ' תפלה למשה (תהילים צ, א): וסופו סוף מזמור ק"ו ואמר כל העם אמן הללויה: והספר החמישי מ"ג מזמורים תחלתו מזמור ק"ז הודו לה' כי טוב כי לעולם חסדו (תהילים קז, א): וסופו כל הנשמה תהלל יה הללו יה: כלל המזמורים קמ"ט: וכבר חברו החכמים ע"ה הקדמות וחתימות בכל מזמור ומזמור ודוי בכל חתימת ספר וספר מהחמשה ספרים והם כתובים בספרי החכמים הקדמונים יר"א: ספר רות וקהלת ושיר השירים ואיכות ומגלת אסתר: אלה הם ה׳׳ה ספרים הם הנקראים בלשון ההמון חמש מגלות: הסדר הזה שסדרנו בכתיבת הכ"ד ספרים הוא הסדר הישר והיותר טוב ודעהו: כי קצת סופרים יסדרוהו בסדר אחר ויכתבו ישעיה אחר מלכים: ואח"כ ירמיה ואח"כ יחזקאל: וכן נמצה הסדר בכל הספרים המדוייקים: גם לפעמים יכתבו קצת מהכתובים בין הנביאים:

ודע שאם המנהג לכתוב סדרם ככה הנה אין כל הקודם בכתיבה קודם בזמן: כי הנה קצת מנביאי תרי עשר כגון הושע עמוס ומיכה שהיו בזמן המלכים והושע קודם מישעיה ע"ה כאשר זה נודע מספרי הנבואה: ואמנם חברו נביאים תרי עשר ועשו אותם כאלו הם ספר אחד בעבור שנבואתם קטנה חבורם יחד שלא יצבר ספר מהם מפני קטנותו אם היה מיוחד מפני עצמו: וכתבום באחרונה מפני חגי זכריה מלאכי שהיו נביאים אחרונים: ונבואתם ג"כ קטנה:

אמרו החכמים שכל כתבי הקדש אין כותבין אותם אלא בשרטוט אפילו כתבן על הנייר: ומותר לכתוב שלש תיבות בלא שרטוט ויתר על זה אסור: כל כרך שיש בו ספר תורה נביאים וכתובים אין קדושתו כקדושת ס"ת אלא כחומש מן החומשים: דין היתר כדין החסר: כלל נביאי תרי עשר נמנים לספר אחד מכ׳׳ד ספרי הנבואה הנמצאים בידינו היום: וכן החמש קינות איכות נמנים לספר אחד ותורת משה רע"ה נמנה לחמשה ספרים: והם חמשה חומשין: ועל זה הסדר יהיו ספרי הקדש כ"ד ספרים במנין: ואלה הם תורת משה והם חמשה ספרים: ספר בראשית: ספר ואלה שמות: ספר ויקרא: ספר במדבר: ספר אלה הדברים: הספר הששי יהושע: הספר השביעי שופטים: הח׳׳ שמואל: ה"ט מלכים: העשירי ירמיה: הי"א יחזקאל: הי"ב ישעיה: הי"ג תרי עשר: הי"ד רות: הט"ו תהלים: הט״ז איוב: הי"ז משלי: הי"ח קהלת: הי״ט שיר השירים: העשרים האיכות והם קינות ירמיה הנביא: הכ"א דניאל: הכ״ב מגלת אסתר: הכ״ג עזרא: הכ"ד דברי הימים.

ואמרו החכמים שמשה רבנו ע״ה כתב ספרו וספר איוב סמך ממאמר וספר כתב איש ריבי (איוב לא, לה):

יהושע כתב ספרו: ואין ראיה ברורה שכתב ג"כ שמונה פסוקים מתורת משה מן וימת שם משה:

שמואל הרמתי כתב ספרו וספר שופטים ומגלת רות:

ישעיה כתב ספרו וספר משלי ושיר השירים וקהלת:

ירמיה כתב ספרו וספר מלכים וספר קינות:

דוד המלך כתב התהלים שהם מחוברים מהמזמורים שאמרם הוא ואשר אמרו עשרה זקנים והם הנמצאים כתובים בשמם בתהלים: והם אדם הראשון: ומלכי צדק: אברהם אע"ה: אסף: הימן: ידותון: משה רע"ה [רבנו עליו השלום]: ושלשה בני קרח הם אסיר אלקנה ואביאסף: כי אמרו החכמים כי אדם הראשון כשנברא השכים בבקר של יום השבת ואמר מזמור שיר ליום השבת (תהילים צב, א) ואיתן האזרחי הנזכר (תהילים פט, א) הוא אברהם אע"ה: ואמרו כי מזמור נאום ה' לאדוני (תהילים קי, א) אמרו מלכי צדק: ושאר הזקנים מפורשים הם בשמם בספר תהלים: ואמרו שחגי זכריה ומלאכי והם הנקראים אנשי כנסת הגדולה כתבו ספר יחזקאל: וספר תרי עשר וניאל ומגלת אסתר:

עזרא הסופר כתב ספרו וספר דברי הימים: כל הכ"ד ספרים הם דברי אלהים חיים: אלה מה שנכתב בקולות וברקים פה אל פה נקרא תורה: והיא אחת לאמה ברה לתולדתה (שיר השירים ו, ט) היא תורת משה רע״ה [=רבנו עליו השלום]: ומה שנכתב בנביאים נקראים נביאים: ומה שנכתב ברוח הקדש נקראים כתובים: כי יש הפרש בין נבואה ובין רוח הקדש אין כאן זכרו: והנה חכמינו ע"ה קראו הכתובים בשם ספרי הקדש כמו שתמצאם אומרים ככתוב בתורתך: ככתוב בדברי נביאך: ככתוב בדברי קדשך: ושלשתם תורה הם שנאמר ולא שמענו בקול ה' אלהינו ללכת בתורותיו וג"ו (דניאל ט, י) ועליהם רמז שלמה הע"ה באמרו הלא כתבתי לך שלשים (משלי כב, כ):

#2.3 הפרק השלישי

בבאור צורת הפרשיות הסתומות והפתוחות כמו שתקנו הסופרים עד שיתבאר לך איזו פרשה נקראת פתוחה ואי זו היא סתומה:

פרשה פתוחה יש לה שתי צורות: אם גמר באמצע השטה מניח שאר השטה פנוי ומתחיל הפרשה שהיא פתוחה ומתחיל השטה השניה: וזו היא צורת הפתוחה האחת אם נשאר מן השטה רוח בשעור תשע אותיות והצורה השנית אם לא נשאר כשעור תשע אותיות אלא מעט: או אם גמר בסוף השטה מניח שטה השניה בלא כתיבה ומתחיל הפרשה הפתוחה מתחלת השטה בשלישית פנויה:

ואמנם הפרשה הסתומה יש לה שלוש צורות: הצורה הראשונה אם גמר במאצע השטה מניח רוח בשעור ומתחיל לכתוב בסוף השטה מתחלת הפרשה תיבה אחת שהיא סתומה עד שימצא הרוח באמצע: והצורה השנית אם לא נשאר מן השטה כדי להניח הרוח בשעור ולכתוב בסוף השטה תיבה אחת יניח הכל פנוי ויניח מעט רוח מראש שטה שניה ויתחיל לכתוב הפרשה הסתומה מאמצע השטה השניה: והצורה השלשית אם גמר בסוף השטה מניח מתחלת שטה: אם כך היוצה [=היוצא] לנו מזה הוא שהפרשה הפתוחה היא שתחלתה בתחלת השטה לעולם: גם נמצאת שקרואים פרשה סדורה: והוא דברי יחיד והיה ר"ל הסדורה לפי דעת אמרה היא כפי מה שמצא בסדור קדמני שכל הכותב שטה עד חציה או עד שלישיתה ושאר השטה יניח פנויה ומתחיל לכתוב השטה למטה לא כנגד ההנחה של אותה שטה העליונה זו היא סדורה:

בכל אלה צורת הפרשיות הסתומות והפתוחות הם סופרים לא ידענו טעם אעפ"י שבהם תוך וענין: וגם הם מורים בהגבלת הידיעה כי הדבר הבלתי מוגבל לא תקיף בו ידיעה: ואלה הסימנים הם הגבלות שבהם ידע האדם ויבין ביותר ממה שישכיל אם לא היו:

כבר בארנו שספר תורה שאינו מוגה במלה וחסר אפשר לתקנו ולהגיהו כמו שבארנו: אבל אם טעה ברוח הפרשיות וכתב פתוחה סתומה או סתומה פתוחה או שהספיק והניח מקום פנוי במקום שאין בו פרשה או שכתב כדרכו ולא הספיק ברוח במקום הפרשה או ששנה צורת השירות הרי זה פסול ואין לו תקנה אלא לסלק את כל הדף שטעה בו כי קבלה היא בידנו דור אחר דור מזמן עזרא ע"ה ובית דינו וראוי לעמוד על המנהג ההוא ומנהג אבות התורה:

#2.4 הפרק הרביעי

בבאור כתיבת כל פרשיות התורה הסתומות והפתוחות:

שבוש גדול נמצא בספרים בפרשיות הסתומות והפתוחות גם בעלי המסורת חלוקים בדעותיהם בדברים אלו כי כל אחד סומך בספר אחד: וכפי חלוק הספרים שסומכין עליהם כן חלוק דעותיהם: ולהיות שדעת בן אשר יותר אמתית מדעת בן נפתלי אע"פ שבקריאת קצת מצות ובקצת מהנקוד והטעמים אנחנו נמשכים אחר דעת בן נפתלי: אמנם על הרוב אנחנו נמשכים על דעת בן אשר בין בקריאתה בין הנקוד בין הטעמים: כי מלת אשר מן מאשרי העם ענין ישר ודבר אמת: ונפתלי מן עקש ופתלתול (דברים לב, ה): ונמצא ספר אחד כולל הכ"ד ספרים הוא הספר הידוע במצרים שהיה בירושלם מכמה שנים להגיה ממנו הספרים: ועליו היו סומכים הכל לפי שהגיהו בן אשר ודקדק בו שנים הרבה והגיהו פעמים רבות: כמו שהעתיקו דור אחר דור: וכבר

סמוך עליו החכם האלהי הר"ר משה בה"ר מימון ז"ל בספר תורה שכתב בלכתו: וכתב סדר הסתומות והפתוחות על פי הסדר ההוא:

ראיתי גם אני לסמוך בפרשיות הסתומות והפתוחות על הסדר שסדר הרב ז"ל לא אטה ממנו ימין ושמאל: ואכתוב כל פרשיות התורה הסתומות והפתוחות כדי לתקן עליהם כל הספרים ולהגיה מהם: מצורף שהשם המפיק הרצון י"ת זמן ובא בידי ספר אחד מגלות ספרד והיה מוגה אין כמוהו והיו בו הפרשיות הסתומות והפתוחות על הסדר המסודר שסדר הרב כי מאת ה' היתה זאת נפלאה היא בעני: ונתחיל לסדרן בכל חומש וחומש מחמשה חומשי תורה: ונתחיל מספר בראשית ונאמר:

ספר בראשית

יהי רקיע: יקוו המים: יהי מאורות: ישרצו המים: תוצא הארץ: ויכולנו [צ"ל ויכולו]: אלה תולדות השמים: אלו שבע פרשיות כלן הן פתוחות: אל האשה אמר: ולאדם אמר: שתי פרשיות אלו סתומות: ויאמר ה' אלהים פתוחה: והאדם ידע: זה ספר: ויחי שת: ויחי אנוש: ויחי קינן: ויחי מהללאל: ויחי ירד: ויחי חנוך: ויחי מתושלח: ויחי למך: ויחי נח: י"ב פרשיות כלן סתומות: וירא ה': פתוחה.

פרשת אלה תולדות נח: פתוחה: ויאמר אלהים לנח: וידבר אלהים אל נח: ויאמר אלהים לנח: שלשתן סתומות: ויהיו בני נח: ואלה תולדות בני נח: שתיהן פתוחות: וכנען ילד: ולשם ילד: שתיהן סתומות: ויהי כל הארץ שפה אחת: ואלה תולדות שם: שתיהן פתוחות: וארפכשד חי: ושלח חי: ויחי עבר: ויחי פלג: ויחי רעו: ויחי שרוג: ויחי נחור: ויחי תרח: ח' פרשיות אלו כלן סתומות:

פרשת ויאמר ה' אל אברם: ויהי רעב: ויהי בימי אמרפל: שלשתן פתוחות: אחר הדברים: ושרי אשת אברם: ויהי אברם: ויאמר אלהים אל אברם: ארבעתן סתומות:

פרשת וירא אליו ה': פתוחה. ויסעו משם: וה' פקד את שרה: שתיהן סתומות: ויהי בעת ההיא: ויהי אחר הדברים: ויהי אחרי הדברים: שלשתן פתוחות:

פרשת ויהיו חיי שרה: פתוחה: ואברהם זקן: סתומה: ויוסף אברהם: ואלה תולדות ישמעאל: שתיהן פתוחות:

פרשת ואלה תולדות יצחק: ויהי רעב: שתיהן פתוחות: ויהי עשו: ויהי כי זקן יצחק: שתיהן סתומות:

פרשת ויצא יעקב: סתומה:

פרשת וישלח יעקב: פתוחה: ויבא יעקב: ותצא דינה: שתיהן סתומות: ויאמר אלהים: וירא אלהם: ויהיו בני יעקב: ואלה תולדות עשו: ארבעתן פתוחות: אלה בני שעיר: סתומה: ואלה המלכים: פתוחה:

פרשת וישב יעקב: ויהי בעת: שתיהן פתוחות: ויוסף הורד מצרימה: סתומה: ויהי אחר הדברים: פתוחה:

פרשת ויהי מקץ: פתוחה:

פרשת ויגש אליו: ואלה שמות: ואת יהודה: שלשתן סתומות: ויהי אחרי הדברים: ויקרא יעקב: שמעון ולוי: יהודה: זבולון: יששכר: ו' פתוחות: דן: גד: אשר: נפתלי: בן פורת יוסף: חמש פרשיות אלו כלן סתומות: בנימין: פתוחה:

מנין פרשיות ספר בראשית הפתוחות מ"ג: והסתומות מ"ט: כלן צ"ב פרשיות: ופרשת ויחי יעקב: שהיא פרשה נקראת בשבת: והיא נמנת אחת מפרשיות התורה הנקראות בשבתות השנה אינה לא סתומה ולא פתוחה: והרב האלהי רבנו אהרן בעל ס' המבחר כתב שפרשת ויצא יעקב גם היא לא סתומה ולא פתוחה: ונטה לדעת קצת מב"ה שדעתם היתה כן לסבה הכריחתם בזה ואין צרך: אלא פרשת ויצא היא סתומה: ופרשת ויחי יעקב לא סתומה ולא פתוחה: כדעת בן אשר:

ספר ואלה שמות

ויקם מלך חדש: וילך איש: ויחי בימים הרבים: שלשתן פתוחות: ומשה היה רועה: סתומה: וילך משה: ויאמר ה' אל אהרן: שתיהן פתוחות:

פרשת וידבר אלהים אל משה: סתומה: וידבר ה' אל משה: ואל אהרן: שתיהן פתוחות: אלה ראשי בית אבותם: וידבר ה' אל משה: שתיהן סתומות: ויאמר ה' אל משה ראה נתתיך: ויאמר ה' אל משה: שתיהן פתוחות: כבד לב פרעה: ויאמר ה' אל משה אמור אל אהרן: שתיהן סתומות: ויאמר ה' אל משה: פתוחה: ויאמר ה' אל משה אמור אל אהרן נטה את מטך: ויאמר ה' אל משה השכם בבקר: שתיהן סתומות: ויאמר ה' אל משה בוא אל פרעה: ויאמר ה' אל משה: ויאמר ה' אל משה השכם: סתומה: ויאמר ה' אל משה: פתוחה:

פרשת ויאמר ה' אל משה בא אל פרעה פתוחה: ויאמר ה' אל משה נטה ידך: סתומה: ויאמר ה' אל משה של חשך: ויאמר ה' א"מ עוד נגע שתיהן פתוחות: ויאמר ה' כה: ויאמר ה' אל משה: ויאמר ה' אל משה ואל אהרן שלשתן סתומות: ויקרא משה פתוחה: ויהי בחצי הלילה סתומה: ויסעו בני ישראל: ויאמר ה' אל משה ואהרן שתיהן פתוחות.

פרשת ויהי בשלח סתומה: וידבר ה' וישובו ויחנו: ויאמר ה' אל משה מה תצעק אלי: ויאמר ה' אל משה נטה את ידך: אז ישיר משה: ותקח מרים: חמשת אלה פתוחות: ויסע משה: ויבואו אילמה: ויאמר ה' אל משה הנני ממטיר: שלשתן סתומות: וידבר ה' אל משה פתוחה: ויאמר ה' אל משה ראו: סתומה: ויסעו כל עדת: ויבוא עמלק: ויאמר ה' אל משה כתב: שלושתן פתוחות:

פרשת וישמע יתרו: בחדש השלישי: שתיהן פתוחות וידבר אלהים: אנכי: לא תשא: שלשתן סתומות: זכור: פתוחה: כבד: לא תרצח: לא תנאף: לא תגנוב: לא תענה: לא תחמוד: לא תחמד: ז' פרשיות אלו סתומות: וכל העם פתוחה: ויאמר ה' אל משה: סתומה:

פרשת ואלה המשפטים: פתוחה: וכי ימכר: מכה איש: וכי יזד: ומכה אביו: וגונב איש: ומקלל אביו: וכי יריבון אנשים: וכי יכה איש: וכי ינצו אנשים: וכי יכה איש: עשר פרשיות אלו כלן סתומות: וכי יגח שור פתוחה: וכי יפתח: וכי יגף: כי יגנב איש: כי יבער: כי תצא אש: כי יתן: כי יתן איש: שבע פרשיות סתומות: וכי ישאל פתוחה: וכי יפתה: מכשפה: זבח לאלהים שלשתן סתומות: אם כסף: פתוחה אלהים לא תקלל: לא תשא: כי תפגע: כי תראה: לא תטה: חמשתן סתומות: הנה אנכי פתוחה: לא תהיה משכלה: סתומה: ואל משה אמר פתוחה: ויאמר ה' סתומה:

פרשת תרומה: וידבר ה' פתוחה: ועשו ארון סתומה: ועשית שלחן: ועשית מנורת: שתיהן פתוחות: ואת המשכן: סתומה: ועשית את הקרשים: פתוחה: ועשית פרכת: ועשית את המזבח: ועשית את חצר המשכן: שלשתן סתומות:

פרשת ואתה תצוה: ואתה הקרב: שתיהן סתומות: ועשו את האפוד: פתוחה: ועשית משבצות: ועשית חשן: ועשית את מעיל: ועשית ציץ: וזה הדבר: וזה אשר תעשה שש פרשיות אלו סתומות: ועשית מזבח: פתוחה:

פרשת וידבר ה' וכי תשא: וידבר ה' ועשית כיור: וידבר בשמים: שלשתן פתוחות: ויאמר וקח לך סמים: וידבר וראה קראתי: שתיהן: סתומות: ויאמר ה' פתוחה: ויתן אל משה: סתומה: וידבר לך רד: ויפן וירד: שתיהן פתוחות: וידבר לך עלה מזה: סתומה: ויאמר משה: ויאמר ה' אל משה: ויאמר ה' אל משה פסול: ויאמר ה' אל משה כתוב: ארבעתן פתוחות:

פרשת ויקהל משה סתומה: ויאמר משה: ויאמר אל בני ישראל: שתיהן פתוחות: ויעשו כל חכם לב: סתומה: ויעש יריעות: פתוחה: ויעש את הקרשים: סתומה: ויעש בצלאל: ויעש את השלחן: ויעש את המנורה: ויעש את מזבח הקטרת: ארבעתן פתוחות: ויעש את מזבח

העולה: ויעש את הכיור: ויעש את החצר: שלשתן סתומות:

פרשת אלה פקודי: כל הזהב העשוי: שתיהן סתומות: ויעש את האפוד: פתוחה: ויעשו את אבני: סתומה: ויעש את החשן: ויעש את מעיל: שתיהן פתוחות: ויעשו את הכתנות שש: ויעשו את ציץ: ותכל: שלשתן סתומות: ויביאו את המשכן: וידבר ביום החדש: שתיהן פתוחות: ויהי בחדש הראשון: ויקח: ויתן את השלחן: וישם את המנורה: וישם את מזבח: וישם את מסך: וישם את הכיור: ויקם את החצר: שמונה פרשיות אלו כלן סתומות: ויכס הענן פתוחה:

מנין הפתוחות של הספר ס"ו ומנין והסתומות צ''ז הכל מאה וששים ושלוש פרשיות

ספר ויקרא

ואם מן הצאן סתומה: ואם מן העוף: פתוחה: ונפש כי תקריב: וכי תקריב: ואם מנחה על המחבת: ואם מנחת מרחשת: ואם תקריב: החמישה סתומות: ואם זבח: ואם מן הצאן: ואם עז: וידבר: ואם כל עדת: אשר נשיא: ואם נפש: ואם כבש: ונפש כי תחטא: תשע פרשיות אלו כלן פתוחות: ואם לא תשיג: וידבר ה': שתיהן סתומות: ואם נפש: וידבר ה' נפש כי תחטא: שתיהן פתוחות

פרשת וידבר ה' צו את אהרן: פתוחה: וזאת תורת: סתומה: וידבר ה' זה קרבן: וידבר ה' דבר אל אהרן: וזאת תורת האשם: וזאת תורת זבח: וידבר ה' דבר אל: וידבר ה' שש פרשיות אלו כלן פתוחות.

פרשת ויהי ביום השמיני: סתומה: וידבר ה' אל אהרן: וידבר משה: וידבר ה' אל משה: שלשתן פתוחות: וזה לכם: וכי ימות: שתיהן סתומות:

פרשת וידבר ה' אשה כי תזריע: וידבר ה' אדם כי יהיה: נגע צרעת: ובשר כי יהיה: ארבעתן פתוחות: או בשר סתומה: ואיש או אשה: פתוחה: ואיש או אשה כי יהיה בעור בשרם בהרות ואיש כי ימרט ראשו: והבגד כי יהיה: שלשתן סתומות:

פרשת זאת תהיה פתוחה: ואם דל סתומה: וידבר כי תבואו: וידבר דברו אל בני ישראל: שתיהן פתוחות: ואיש כי תצא: סתומה: ואשה כי תהיה: פתוחה: ראשה כי יזוב סתומה:

פרשת וידבר אחרי מות: וידבר דבר אל אהרן: וידבר אל בני ישראל: שלשתן פתוחות: איש איש: ערות אביך: ערות אשת אביך: ערות אחותך: ערות בת בנך: ערות בת אשת: ערות אחות אביך: ערות אחות אמך: ערות אחי אביך: ערות כלתך: ערות אשת אחיך: ערות אשה ובתה: י"ב פרשיות אלו שהם י"ב פסוקים כל פסוק פרשה כלן סתומות:

פרשת וידבר ה' קדושים תהיו: והיה כי תבואו אל הארץ: שתיהן פתוחות: וכי יגור סתומה: וידבר אשר יתן מזרעו: פתוחה:

פרשת ויאמר ה' אל משה אמור אל הכהנים: פתוחה: והכהן הגדול: וידבר ה' דבר אל אהרן: שתיהן סתומות: וידבר ה' וינזרו: וידבר ה' דבר אל אהרון ואל בניו: שתיהן פתוחות: וידבר שור או כשב או עז: סתומה: וידבר דבר אל בני ישראל: אלה מועדי ה' : וידבר כי תבואו אל הארץ: שלשתן פתוחות: וספרתם לכם: סתומה: וידבר ה' בחדש השביעי: פתוחה: וידבר אך בעשור: סתומה: וידבר בחמשה עשר: וידבר שמן זית זך: ולקחת סלת: שלשתן פתוחות: ויצא בן אשה סתומה: וידבר הוצא את המקלל: פתוחה.

פרשת וידבר בהר סיני: פתוחה: וספרת לך: כי ימוך אחיך: ואיש כי ימכור: וכי ימוך אחיך ומטה ידו: וכי ימוך אחיך: וכי תשיג: שש פרשיות אלו כלן סתומות:

פרשת אם בחוקותי: ואם לא תשמעו לי שתיהן פתוחות: ואם בזאת סתומה: איש כי יפלה פתוחה: ואם בהמה סתומה:

מנין הפתוחות של ספר ויקרא נ"ב ומנין הסתומות מ"ו: כלן צ"ח פרשיות:

ספר במדבר סיני

ויהיו בני ראובן: סתומה: לבני שמעון: לבני גד: לבני יהודה: לבני יששכר: לבני זבולון: לבני יוסף: לבני מנשה: לבני בנימין. לבני דן: לבני אשר: לבני נפתלי: אלה הפסוקים: וידבר אך את מטה לוי:

וידבר איש על דגלו: אלה י"ד פרשיות כלן פתוחות: דגל מחנה ראובן: ונסע אהל מועד: דגל מחנה אפרים: דגל מחנה דן: ארבעתן סתומות אלה פקודי: ואלה תולדות: וידבר הקרב: וידבר ואני הנה: וידבר פקוד את בני לוי: חמשתן פתוחות: ולקהת משפחת: ויאמר פקוד: שתיהן סתומות: וידבר נשא בני קהת: וידבר אל תכריתו: שתיהן פתוחות:

פרשת וידבר נשא את ראש: פתוחה: בני ממרי: ופקודי בני גרשון: שתיהן סתומות: וידבר צו: וידבר איש או אשה וידבר ה': וידבר דבר: וידבר דבר אל אהרן: החמש פתוחות: יברכך: יאר: ישא: ושמו: ויהי ביום כלות משה: ויהי המקריב: כלן סתומות: ביום השני: ביום השלישי: ביום הרביעי: ביום החמישי: ביום הששי: ביום השביעי: ביום שמיני [צ"ל השמיני]: ביום התשיעי: ביום העשירי: ביום עשתי עשר יום: ביום שנים עשר יום: זאת חנוכת: י"ב פתוחות.

פרשת וידבר בהעלותך: וידבר קח את הלוים: שתיהן פתוחות: וידבר זאת אשר ללוים: סתומה: וידבר ויעשו: וידבר כי יהיה טמא: שתיהן פתוחות: וביום הקים סתומה: וידבר עשה לך: ויהי בשנה השנית: שתיהן פתוחות: ויאמר משה לחובב: ויהי בנסוע: סתומות: ויהי העם כמתאוננים: ויאמר אספה לי: ויאמר היד ה' תקצר: ותדבר מרים: ארבעתן פתוחות: ויאמר ה' פתאום סתומה: ויאמר ואביה ירוק ירק:

פרשת וידבר שלח לך: ויאמר עד אנה ינאצני: וידבר ה' אל: וידבר ה': וידבר ה': חמש פתוחות: וכי תשגו: ואם נפש אחת: שתיהן סתומות: ויהיו בני ישראל במדבר: פתוחה: וידבר מות יומת: סתומה: ויאמר ועשו להם: פתוחה:

פרשת ויקח קרח: פתוחה: וידבר הבדלו: וידבר ה' אל משה: וידבר אמור אל אלעזר: שלשתן סתומות: וילנו פתוחה: וידבר הרמו: סתומה: וידבר וקח מאיתם: ויאמר השב: ויאמרו בני

ישראל: שלשתן פתוחות: ויאמר ה' אל אהרן סגורה: וידבר: פתוחה: ולבני לוי: סתומה: וידבר ואל הלוים: פתוחה:

פרשת זאת חקת: ויבאו בני ישראל: וידבר קח את המטה: שלשתן פתוחות: ויאמר יען לא האמנתם בי: וישלח משה: שתיהן סתומות: ויסעו מקדש פתוחה: וישמע הכנעני: סתומה: ויסעו מהר ההר: פתוחה: אז ישיר סתומה: וישלח ישראל: פתוחה:

פרשת וירא בלק סתומה: וישב ישראל: פתוחה.

פרשת פינחס בן אלעזר: וידבר צרור: ויאמר ה': שלשתן פתוחות: בני שמעון: בני גד: בני יהודה: בני יששכר: בני זבולון בני יוסף: ואלה בני אפרים: בני בנימין: אלה בני דן: בני אשר: בני נפתלי: כל אלו הפרשיות הן סתומות: והן י"א: וידבר ה' פתוחה: ואלה פקודי הלוי: ותקרבנה שתיהן סתומות: ויאמר כן בנות צלפחד: ויאמר עלה: שתיהן פתוחות: וידבר משה סתומה: וידבר צו: וביום השבת: ובראשי חדשיכם: שלשתן פתוחות: ובחדש הראשון: וביום הבכורים: סתומות: ובחדש השביעי: פתוחה: ובעשור: ובחמשה עשר: וביום השני: וביום ה"ג וביום הרביעי: וביום החמישי: וביום הששי: וביום השביעי: וביום ה"ח: תשע פרשיות אלו כלן סתומות:

פרשת וידבר משה: וידבר: שתיהן פתוחות: ויצאו משה ואלעזר: ואמר אלעזר: ויאמר שא: שלשתן סתומות: ומקנה רב פתוחה: ויאמרו אם מצאנו: ויגשו אליו: שתיהן סתומות: ויאמר אליהם משה: פתוחה.

פרשת אלה מסעי: פתוחה: וישמע הכנעני: וידבר בערבות: שתיהן סתומות: וידבר צו את בני ישראל: וידבר ואלה שמות האנשים: וידבר בערבות מואב: וידבר דבר אל בני ישראל: ויקרבו ראשי המטות: חמשתן פתוחות: מנין הפרשיות הפתוחות של ספר במדבר סיני צ''ב: ומנין הסתומות ס"ו: הכל מאה וחמשים ושמונה:

ספר אלה הדברים:

ויאמר ה' אלי: ונפן ונעבור: וידבר ה': ויאמר ה' אלי ראה: סתומות:

פרשת ואתחנן אל ה': סתומה: ועתה ישראל: כי תוליד: אז יבדיל: ויקרא משה: ארבעתן פתוחות: אנכי: לא תשא: שמור: כבד: לא תרצח:לא תנאף: ולא תגנוב: ולא תענה: לא תחמוד: ולא תתאוה: את הדברים: כלן סתומות: והן י"א פרשיות: שמע ישראל פתוחה: והיה כי יביאך: לא תנסו: כי ישאלך בנך: כי יביאך: ארבעתן סתומות:

פרשת והיה עקב פתוחה: כי תאמר: סתומה: כל המצוה: והיה אם שכח תשכח: שמע ישראל: בעת ההיא: ועתה ישראל: חמשתן פתוחות: כי הארץ: והיה אם שמוע: כי אם שמור תשמרון: סתומות:

פרשת ראה אנכי: בי יביאך: כי ירחיב: כי יכרית: ארבע פרשיות אלו כלן סתומות: כי יקום: פתוחה: כי יסיתך: כי תשמע: בנים אתם: לא תאכל: את זה תאכלו: כל צפור: שש פרשיות אלו כלן סתומות: עשר תעשר: פתוחה: מקצה שלש שנים: מקץ שבע שנים: כי יהיה בך אביון: כי ימכר לך: ארבעתן סתומות: כל הבכור: שמור את חדש: שתיהן פתוחות: שבעה שבועות: סתומה: חג הסכות: פתוחה:

פרשת שופטים ושוטרים: לא תטע: לא תזבח: כי ימצא בקרבך: ארבעתן סתומות: כי יפלא פתוחה: כי תביא: לא יהיה לכהנים: וזה יהיה: וכי יבוא הלוי: כי אתה בא: כי יכרית: כלן סתומות: והן שש פרשיות: וכי יהיה איש שונא: פתוחה: לא תשיג: לא יקום: כי תצא למלחמה: כי תקרב אל עיר: [חסר כאן: כי תקרב על עיר]: חמשתן סתומות: כי ימצא חלל פתוחה:

פרשת כי תצא למלחמה: כי תהיין לאיש: כי יהיה לאיש: כי יהיה באיש: לא תראה את שור: לא תראה את חמור: לא יהיה כלי גבר: שבע פרשיות אלו כלן סתומות: כי יקרא פתוחה: כי תבנה:

לא תחרש: גדילים תעשה: כי יקח איש אשה: ואם אמת היה: כי ימצא איש: כי יהיה נער: ואם בשדה: כי ימצא: לא יקח: לא יבוא פצוע: לא יבוא ממזר: לא יבוא עמוני: לא תתעב אדומי: כי תצא מחנה: לא תסגיר: לא תהיה קדשה: לא תשיך: כי תדור נדר: כי תבוא בכרם: כי תבוא בקמת: כי יקח אישה ובעלה: כי יקח איש אשה חדשה: כי ימצא: השמר בנגע הצרעת: כי תשה ברעך: לא תעשוק עני: לא יומתו אבות: לא תטה: כי תקצור: כי תחבוט: כי יהיה ריב: כי ישבו

אחים: כי ינצו אנשים: לא יהיה לך בכיסך: כל אלו בפרשיות [כנראה צ"ל הפרשיות] הן סתומות והן שלשים וחמש: זכור את אשר עשה: פתוחה:

פרשת והיה כי תבוא: פתוחה: כי תכלה לעשר: היום הזה: וידבר משה: ויצו משה את העם: ארור האיש: ארור מקלה: ארור משיג: ארור משגה: ארור מטה: ארור שוכב עם כל בהמה: ארור שוכב עם אחותו: ארור שוכב עם חתנתו: ארור מכה: ארור לוקח שוחד: ארור אשר לא יקים: כולן סתומות והן ט"ו פרשיות: והיה אם שמוע: והיה אם לא תשמע: שתיהן פתוחות. אלה דברי הברית סתומה: ויקרא משה: פתוחה:

פרשת אתם נצבים: פתוחה: והיה כי יבואו: כי המצוה: ראה נתתי שלשתן סתומות: וילך משה: פתוחה: ויקרא משה: סתומה: ויאמר ה' אל משה הן קרבו: פתוחה:

פרשת האזינו השמים והארץ: ויבוא משה: וידבר ה' אל משה בעצם:

פרשת וזאת הברכה: פתוחה: וזאת ליהודה: סתומה: וללוי: פתוחה: לבנימין: ליוסף: ולזבולון: ולגד: ולדן: ולאשר: ויעל משה: וכלן סתומות והן שבע פרשיות:

מנין הפתוחות של ספר אלה הדברים ל"ד: והסתומות מאה ועשרים וארבע: כללן מאה וחמשים ושמונה.

מנין הפרשיות הפתוחות של כל התורה מאתים ותשעים: ומנין הסתומות שלש מאות ושבעים ותשעה: ותמצא שש פרשיות מן התורה מהפרשיות הנקראות בכל שבוע שאינן לא סתומות ולא פתוחות ואינן נכנסות כמנין הסתומות והפתוחות: והן נמנות ממנין הפרשיות אשר המנהג לקרוא בכל שבת ושבת: והן פרשת בראשית: שהיא התחלת התורה: ופרשת ואלה שמות: ויקרא אל משה: במדבר סיני: אלה הדברים: שכל אחת מהן היא התחלת ספר אחד מחמשה חומשי תורה: שכל אחד נמנה ספר מכ"ד ספרי הקדש: והפרשה הששית היא פרשת ויחי יעקב:

#2.5 הפרק החמישי

בבאור מכתב צורת השתי שירות: שירת הים: ושירת האזינו:

מנהג פשוט לישראל לכתוב שירת הים (שמות טו, א) בשלושים שטות: השטה הראשונה כותבים כדרכה: ושאר השטות בשטה אחת מניחים באמצעה רוח אחת: ובשטה אחת מניחים הרוח בשני מקומות באמצעה: עד שתמצא השטה חלוקה לשלוש: ונמצא רוח כנגד הכתב וכתב כנגד הרוח: וזאת היא צורתה:

|  |  |  |  |  |  |
| --- | --- | --- | --- | --- | --- |
| אָ֣ז יָשִֽׁיר־מֹשֶׁה֩ וּבְנֵ֨י יִשְׂרָאֵ֜ל | אֶת־הַשִּׁירָ֤ה הַזֹּאת֙ לַֽיהֹוָ֔ה | | | | | |
| וַיֹּאמְר֖וּ לֵאמֹ֑ר | | | אָשִׁ֤ירָה לַֽיהֹוָה֙ כִּֽי־גָאֹ֣ה גָּאָ֔ה | | | ס֥וּס | |
| וְרֹכְב֖וֹ רָמָ֥ה בַיָּֽם׃ | | | עָזִּ֤י וְזִמְרָת֙ יָ֔הּ | וַֽיְהִי־לִ֖י | | |
| לִֽישׁוּעָ֑ה | | | זֶ֤ה אֵלִי֙ וְאַנְוֵ֔הוּ | | | אֱלֹהֵ֥י | |
| אָבִ֖י וַאֲרֹמְמֶֽנְהוּ׃ | | | יְהֹוָ֖ה אִ֣ישׁ מִלְחָמָ֑ה | יְהֹוָ֖ה | | |
| שְׁמֽוֹ׃ | | מַרְכְּבֹ֥ת פַּרְעֹ֛ה וְחֵיל֖וֹ יָרָ֣ה בַיָּ֑ם | | | וּמִבְחַ֥ר | |
| שָֽׁלִשָׁ֖יו טֻבְּע֥וּ בְיַם־סֽוּף׃ | | | תְּהֹמֹ֖ת יְכַסְיֻ֑מוּ יָרְד֥וּ בִמְצוֹלֹ֖ת כְּמוֹ־ | | |
| אָֽבֶן׃ | | יְמִֽינְךָ֣ יְהֹוָ֔ה נֶאְדָּרִ֖י בַּכֹּ֑חַ | | | יְמִֽינְךָ֥ | |
| יְהֹוָ֖ה תִּרְעַ֥ץ אוֹיֵֽב׃ | | | וּבְרֹ֥ב גְּאוֹנְךָ֖ תַּהֲרֹ֣ס | | |
| קָמֶ֑יךָ | | | תְּשַׁלַּח֙ חֲרֹ֣נְךָ֔ יֹאכְלֵ֖מוֹ כַּקַּֽשׁ׃ | | וּבְר֤וּחַ | |
| אַפֶּ֙יךָ֙ נֶ֣עֶרְמוּ מַ֔יִם | | | נִצְּב֥וּ כְמוֹ־נֵ֖ד | | |
| נֹזְלִ֑ים | | | קָֽפְא֥וּ תְהֹמֹ֖ת בְּלֶב־יָֽם׃ | | אָמַ֥ר | |
| אוֹיֵ֛ב אֶרְדֹּ֥ף אַשִּׂ֖יג | | | אֲחַלֵּ֣ק שָׁלָ֑ל | תִּמְלָאֵ֣מוֹ | | |
| נַפְשִׁ֔י | | | אָרִ֣יק חַרְבִּ֔י תּוֹרִישֵׁ֖מוֹ יָדִֽי׃ | | נָשַׁ֥פְתָּ | |
| בְרוּחֲךָ֖ כִּסָּ֣מוֹ יָ֑ם | | | | צָֽלְלוּ֙ כַּֽעוֹפֶ֔רֶת בְּמַ֖יִם | | |
| אַדִּירִֽים׃ | | מִֽי־כָמֹ֤כָה | בָּֽאֵלִם֙ יְהֹוָ֔ה | | | מִ֥י | |
| כָּמֹ֖כָה נֶאְדָּ֣ר בַּקֹּ֑דֶשׁ | | | | נוֹרָ֥א תְהִלֹּ֖ת עֹ֥שֵׂה־ | | |
| פֶֽלֶא׃ | | נָטִ֙יתָ֙ יְמִ֣ינְךָ֔ | תִּבְלָעֵ֖מוֹ אָֽרֶץ׃ | | נָחִ֥יתָ | |
| בְחַסְדְּךָ֖ עַם־ז֣וּ גָּאָ֑לְתָּ | | | | נֵהַ֥לְתָּ בְעׇזְּךָ֖ אֶל־נְוֵ֥ה | | |
| קׇדְשֶֽׁךָ׃ | | שָֽׁמְע֥וּ עַמִּ֖ים יִרְגָּז֑וּן | | | חִ֣יל | |
| אָחַ֔ז יֹשְׁבֵ֖י פְּלָֽשֶׁת׃ | | | אָ֤ז נִבְהֲלוּ֙ אַלּוּפֵ֣י | | |
| אֱד֔וֹם | | | אֵילֵ֣י מוֹאָ֔ב יֹֽאחֲזֵ֖מוֹ רָ֑עַד | | | נָמֹ֕גוּ | |
| כֹּ֖ל יֹשְׁבֵ֥י כְנָֽעַן׃ | | | תִּפֹּ֨ל עֲלֵיהֶ֤ם אֵימָ֙תָה֙ | | |
| וָפַ֔חַד | | | בִּגְדֹ֥ל זְרוֹעֲךָ֖ יִדְּמ֣וּ כָּאָ֑בֶן | | | עַד־ | |
| יַעֲבֹ֤ר עַמְּךָ֙ יְהֹוָ֔ה | | | עַֽד־יַעֲבֹ֖ר עַם־ז֥וּ | | |
| קָנִֽיתָ׃ | תְּבִאֵ֗מוֹ וְתִטָּעֵ֙מוֹ֙ | בְּהַ֣ר נַחֲלָֽתְךָ֔ | | | | | מָכ֧וֹן |
| לְשִׁבְתְּךָ֛ פָּעַ֖לְתָּ יְהֹוָ֑ה | | | | מִקְּדָ֕שׁ אֲדֹנָ֖י כּוֹנְנ֥וּ | | |
| יָדֶֽיךָ׃ | | יְהֹוָ֥ה ׀ יִמְלֹ֖ךְ לְעֹלָ֥ם וָעֶֽד׃ | | כִּ֣י | |
| בָא֩ ס֨וּס פַּרְעֹ֜ה בְּרִכְבּ֤וֹ וּבְפָרָשָׁיו֙ בַּיָּ֔ם | | | | וַיָּ֧שֶׁב יְהֹוָ֛ה עֲלֵהֶ֖ם אֶת־מֵ֣י | | |
| הַיָּ֑ם | | וּבְנֵ֧י יִשְׂרָאֵ֛ל הָלְכ֥וּ בַיַּבָּשָׁ֖ה בְּת֥וֹךְ | | | | הַיָּֽם׃ |

ואמנם צורת כתיבת שירת האזינו הנה צורתה: נהגו הסופרים במנהג כתיבתה להיות באמצע כל שטח ושטח רוח אחד כצורת הפרשה הסתומה: ונמצאת כל שטח חלוקה לשנים: וכותבים אותה בשבעים שטות: והנה התיבות אשר בראש כל שטה ושטה אלו הן:

האזינו: יטרוף: שעירים: כי: הצור: אל: ישחת: הל"ה: הלא: זכור: שאל: בהנחל: יצב: כי: ימצאהו: יסובבנהו: כנשר: יפרוש: ה': ירכיבהו: ויניקהו: חמאת: בני: ודם: שמנת: וינבל: בתועבות: אלהים: לא: ותשכח: מכעס: אראה: בנים: כעסוני: בגוי: ותיקד: ותלהט: חצי: וקטב: עם: ומחדרים: יונק: אשביתה: הן: ולא: ואין: בינו: ושנים: וה': ואויבינו: ומשדמות: אשכלות: ראש: חתום: לעת: וחש: ועל: ואפס: צור: ישתו: יהי: ואין: מחצתי: כי: אם: אשיב: אשכיר: מדם: הרנינו: ונקם:

כל כל [צריך למחוק את ה'כל' השני] אלו התיבות הן בראש השטות והם שבעים תיבות: והתיבות אשר באמצע הדף הם אלו: והם כמו כן שבעים: והם התחלת החלק השני מכל שטה מהשבעים שטות שנכתבה שירה זו ואלו הם: ותשמע: תזל: וכרביבים: הבן: כי: צדיק: דור: עם: הוא: בינו: זקניך: בהפרידו: למספר: יעקב: ובתוהו: יצרנהו: על: ישאהו: ואין: ויאכל: ושמן: עם: עם: וישרון: ויטוש: יקניאוהו: יזבחו: חדשים: צור: וירא: ויאמר: כי: הם: ואני: כי: ותאכל: אספה: מזי: ושן: מחוץ: גם: ואמרתי: לולי: פן: לא: איכה: אם: כי: כי: ענבימו: חמת: הלא: לי: כי: כי: כי: ואמר: אשר: יקומו: ראו: אני: ואין: ואמרתי: ותאחז: ולמשנאי: וחרבי: מראש: כי: וכפר: הנה אלו השבעים תיבות שבראש כל חצי שטה אחרונה שהן באמצע הדף.

הכותב צריך שיתכוון בכתיבת התורה כלה: בין בשירות בין בשאר הכתיבה: שתהיינה באותיות של תיבה אחת סמוכות ביותר: ולא תדבקנה אחת לחברתה וגם לא תתרחק אחת מאחרת: כדי שלא תתראה התיבה כשתי תיבות אלא יהיה בין אות לאות כחוט השערה: ובין תיבה לתיבה כאות קטנה: ואם הרחיק אות מאות כדי שתראה התיבה כשתי תיבות: וזה בעבור התינוק שאינו רגיל הרי זה פסול ואין בו קדושת ס"ת עד שיתוקן והוא כחומש אחד מן החומשים שמלמדים התינוקות בם:

#2.6 הפרק השישי

בבאור הענינים שפוסלים ס"ת וקדושתו: וקדושת תשמישיו והיותר בקדושה מכל ספרי העולם:

יש כמה דברים שכל אחד מהם פוסל את ספר התורה עד שאם נעשה אחד מהם לס"ת יהיה כחומש מן החומשים שמלמדים בהם התנוקות והם עשרים במספר ונבארם:

ידוע ומבואר שכל תקנה גדר וסיג שעשו החכמים לתורה ואין לו סתירה או הפך משום צד ממנה חיבים כל ישראל להודות בו ולרדוף אחריו כ"ש בהיותו הגדר ההוא יוצא מכח דברי הכתובים אין שום אדם מזרע יעקב ע"ה יכול להכחישו ולומר שאינו מקבל זה אעפ"י שיהיה הכח ההוא והסמיכה נראה בעיני קצת חכמים וכ"ש לפני המון העם: ראיה אין ענין לה לדעתם: ולהיות במה שאנחנו בו מהענינים הפוסלים את סה"ת הם ענינים שאין להם סתירה בדברי תורה: ונבואה כ"ש שהם ענינים שבהם נתגדלו מזמן אבותינו ואבות אבותינו ובהם נתנהגנו מעולם: וכבר הוצצו לנו כחות דקים וסמיכות יוצאות מכח ספורי הכתובים וציאתם לא הזכירום החכמים ע"ה: לא יובנו אלא לישרי לב טובי השכל והבחינה אנשי המדע והבינה: המוצאים דבר מתוך דבר: אין ראוי לבעוט בהם בדבר עתק יצא מפיו ולהשליכם אחר גבם שלא להאמין בם כי הם דברים אלהיים באו אלי מהשגחתו הפרטית ויתבונן האדם בהם היטב ואח"כ ישלח ידו ולשונו עליהם: ואם לא יישרו בעיני קצת אנשים אשר ענן הסכלות שכן עליהם וחשק הקנאה והתחרות היה מסך בעיניהם יחשבו כי הדברים לא נכתבו ומוצאם מצא חיים ויפק רצון מה': וחכמינו ע"ה שלא הזכירו רוב הדברים שפוסלים את סה"ת ולא חששו בהוראותם היא מפני שהם נודעים מסבל הירושה דור אחר דור וכל ישראל מודים בם ולא הזכירו מהם אלא מה שהם יוצאים מהפשט הנגלה: ואשר בהם חלוף מה בינינו ובין אחינו הרבנים וזולתם שהם דברים נודעים לכותבי הספר ומתקני התורה הניחום לפי המנהג שאנו מתנהגים בהם שאין בדבר מהם שום סתירה או הפך מהכתובים: והנני מבאר הענינים הפוסלים את התורה על הסדר אחד אחד מחובר עם מה שנאמינהו ראיה להם ובאלהים אעזר:

וראוי להקדים מקודם מלת פסול: ויאמר ה' אל משה עלה אלי ההרה והיה שם ואתנה לך את לוחות האבן והתורה והמצוה אשר כתבתי להורותם (שמות כד, יב): ופסוק ויאמר ה' אל משה פסול לך שני לוחות אבנים כראשונים וכתבתי על הלוחות את הדברים אשר היו על הלוחות הראשונים אשר שברת (שמות לד, א): ופסוק ועתה כתבו לכם את השירה הזאת ולמדה את בני ישראל שימה בפיהם למען תהיה לי השירה הזאת לעד בבני ישראל (דברים לא, יט): ופסוק ויהי ככלות משה לכתוב את דברי התורה הזאת על ספר עד תמם (דברים לא, כד): ופסוק ויצו משה את הלויים נושאי ארון ברית ה' לאמר (דברים לא, כה): ופסוק לקוח את ספר התורה הזה (דברים לא, כו) וג"ו: ופסוק יראת ה' טהורה עומדת לעד (תהילים יט, י) וג"ו ופסוק והיה כשבתו על כסא ממלכתו וכתב לו את משנה התורה הזאת (דברים יז, יח) וג"ו: ואולם הכ' דברים שפוסלים את התורה אלו הם:

האחד אם נכתב ס"ת על עור בהמה שנעבד כי כל מה שכתוב בספר התורה הוא שהיה כתוב בשני לוחות הברית ובהן כתוב פסול לך שני לוחות וג"ו (שמות לד, א): ואין פסילות ותקון הלוחות אלא כעין עבודת העור ותקונו: ולכן ראוי להיות העורות שבהן יכתב סה"ת מעובדות בין שהיו מעוף בין מחיה בין בהמה הכל כשרות:

השני אם נכתב על עור שנעבד שלא לשם ס"ת שכן אמר בלוחות פסול לך ואח"כ וכתבתי על הלוחות (שמות לד, א): ולכן צריך להיות הנעבד נעבד על שם הכתב אשר נעבד הנכתב לשם אחר ונכתב הספר עליו פסול: וכי לא היו אבנים פסולים אלא רצה י"ת לפסלם משה ע"ה: אמנם הכוונה היא כמו שאמרנו להודיענו ענין אחר והוא שאם נרצה לכתוב ס"ת להיותינו עובדים העורות לשמו:

השלשי שנכתב על עור בהמה טמאה או חיה ועוף: כי מפני קדושת התורה אין ראוי להכתב בדבר טמא: כי אין קדושתה מפני עצמה אלא מצד נותנה י"ת: ואין הזלזול לה כי אם לו י"ת מכל חסרון: וכתוב יראת ה' טהורה (תהילים יט, י):

הרבעי שנכתב בדיו שאינו עומד קיים: כי כן אמר והיה שם בך לעד ואם יכתב בדבר נמחק איך יהיה לעד: ואיוב אמר מי יתן ויכתבון מלי (איוב יט, כג) מ"י ב"ו: בעט ברזל ועופרת לעד בצור יחצבון (איוב יט, כד): כלומר להיותם קימים לעולם: לכן נכתבו העשרה דברות שהם שרש כל התורה: גם כל התורה על לוחות אבן: והנה בספר הנמצא בבית ה' בזמן יאשיהו המלך ובזמן עזרא יוכיח שנכתב בדבר קים כי על שלא נמחה כתיבתו: קבלוהו כלל ישראל בזמן ההוא כמו שקבלוהו עליהם במעמד הר סיני: ותמצא שהוא י"ת יעיד עדים דברים קימים לעולם:

החמשי שלא נכתב במקום שנהגו לכתוב כאלו אמרת שנכתב על הגויל במקום בשר: ועל הקלף במקום שער: כי המנהג לכתוב בגויל ובקלף בצדם האחד: כי אם נכתב התורה על הגויל במקום בשר ועל הקלף שער ימחק המכתב החרות שם ולא תהיה התורה לעד: הכתוב אמר לוחות אבנים כראשונים (שמות לד, א): וירצה בזה לוחות ראויים לכתיבה כמו הראשונים שהוכשרו בעיניו י"ת וכתב בהם שליחותו:

הששי שנכתב מקצתו על הגויל ומקצתו על הקלף אן בדוכסוסטוס: אלא או כלו על גויל או כלו על הקלף או כלו בדוכסוסטוס עד היותו נכתב כלו בדבר אחד שהוא ממין אחד כי כן אמר שני לוחות אבנים (שמות לד, א) כלומר שיהיו ממין אחד: כי לא יכול י"ת לכתוב התורה כלה באפן אחת: אלא הרמיז לנו להיות כתיבתה בדברים שהם ממין אחד: ואחינו בה אמרו כשאסור להכתב התורה בדוכסוסטוס מהלכה למשה מסיני: ואנחנו לא כן נאמין לבד שצריך להיות המכתב בכללו ממין אחד עד שלא יפסיד כתיבת חברו כשיגלול הספר: אם יכתב הספר בניר העשוי ממוך אין חשש ואין הניר פוסלו אלא הוא דבר שהוא כלה ונפסד מהרה ואין אדם מפסיד ממונו לכתוב התורה בהם: ולכן נמשך לעד להיות כותבים בעור:

השבעי שנכתב בדבר שאינו גליון כאלו תאמר שנכתב על קונטריס כי כתוב בעד המלך וכתב לו את משנה התורה הזאת על ספר (דברים יז, יח): ואין ספר אלא גליון כך פרש הרב הגדול רבנו יעקב בן ראובן בעל ספר העשר: וכן הוא האמת שבכל מקום שנמצא בכתוב ספר הוא גליון ולא קונטריס:

השמיני שנכתב בלא שרטוט ובלא שורות כי כן אמר פסול לך (שמות לד, א): ואין פסילה בעור אלא להיות נעבד ומשורטט כפי מנהג הסופרים כי בזה תתיפה הכתיבה ותהיה התורה נאה ביותר: וכתוב והמכתב מכתב אלהים הוא חרות על הלוחות (שמות לב, טז): ואין חריתה בנכתב אלא השרטוט והשורות שלו:

התשיעי שנכתב בשאר לשונות זולת לשון הקדש שהוא לשון עבר אבותינו כי כן כתבו הלוחות שנתנו בסיני והוא לשון ישראל עם השם: וכתוב ועתה כתבו לכם את השירה הזאת וג"ו (שמות לא, יט) כלומר שילמדם הגרסה והפרוש למען היות השירה הזאת לעד (דברים לא, יט) בינו ית"ב לבינם כ"ש כלל התורה שראוי להכתב בלשון שאמרה י"ת:

העשרי שנכתב על ידי מי שאינו מאמין בדת מרע"ה כגון המינין והאפיקורוסים והמשומדים והווים [אולי צ"ל: והגוים?] וזולתם מהפסולים: כי אע"'פ שכלל הנביאים נביאים היו ודבר אמת היה בפיהם: אמנם לא נתנה התורה אלא ע"י הגדול שבכלם שבאו ושיבואו שהוא ידע כל מחלת הגוף והנפש וידע רפואתה: וכן התורה ראוי לה להכתב ע"י איש מאמין מצד: קדושת דברי אלהים חיים כדי שישבתם ויהיו מעולים בעיניו ולא יהיו נבזים כי יהיו נלעבים בעיני מי שאינו מאמין בם:

הי''א שכתב שמותיו י''ת בלא כוונה כי הוא י''ת נתן התורה ע''י שלוחו ע''ה ואם יכובד שמו י''ת לכתבו בכוונה איך יתכבדו דבריו הנשארים:

הי''ב שחסר הכותב אפילו אות אחת: ואפילו שכתב המלה חסר כי הוא י''ת ככה נתן הלוחות החסרים חסרים והמלאים מלאים וזה לעלות הזכירום המדקדקים ובעלי המסורת: וכבר הזכיר מענינים אלו החסיד הר''ר יהודה האבל בספרו באשכול הכפר בדבור זכור ששם באר עלת המלאים והחסרים והתיבות שקצת מאותיותיהן תלויות וקצתן הפוכות וזולתם ענינים רבים בכתובים מהדקדוק והמסורת:

הי''ג שהוסיף הכותב אפילו אות אחת:

הי''ד שנגעה אות באות ונשתנה צורת המכתב ממכתב אלהים חיים כי הוא י''ת נתנו שלם בלי חסרון ושבוש ושנוי מהראוי:

הט''ו שנפסדה צורת אות אחת עד שלא תקרא כל עקר או שתדמה לצורת אות אחרת בין בעקר הכתיבה בין בנקב בין בקרע בין בשרטוט כי יפסד פירוש הענין.

הט''ז שיקריב או שירחיק בין אות לאות עד שתראה התיבה כשתי תיבות או שתי תיבות כתיבה אחת: כי ראוי להיות התיבות פרודות כאשר הענינים המורים עליהם נפרדים: כי התיבות הנכתבות הן המורות על הענינים שהראה בם י"ת המצוה: ואם תתבלבלנה בכתיבתן תהיה סבה להנתץ רצון המצוה י"ת ומכווניה וזה דבר רע כ"ש בענינים שהם מצות ואזהרות בגמול ועונש מחויב בהכרח שלא תיבננה התיבות זולת מכוון הנראה מאת: י"ת:

הי''ז ששנה צורת הפרשיות כגון שכתב הסתומה פתוחה: והפתוחה סתומה וזה לדעת רוב החכמים: אמנם לפי דעת קצתם שהם תקון סופרים אין חשש אם שנה הצורה:

הי''ח שכתב בשאר הכתב כצורת השירה:

הי''ט ששנה צורת השירות כי כן כתבן השליח ע"ה מפיו י"ת שנאמר כתבו לכם את השירה הזאת (דברים לא, יט):

העשרים שתפר היריעות של סה"ת בדבר טמא: אלו הם העשרים דברים שאם נעשה אחד מהם לספר תורה נפסד ואין בו קדושת ס"ת: והנה לקצתם יש תקון שאם נעשה אחד מהם ועוד הותקן יצא הספר מהפסלות ונשלמה קדושתו היתרה כגון שהדביק אות באות וכיוצא בו: ולקצתם אין בהם תקון מעולם: כגון שכתב על עור בהמה טמאה וכיוצא בו שאין ביד אדם תקונם ואז אין בו קדושת ס"ת והוא כחומש אחד מהחומשים וילמדו בו התינוקות אף על פי שהוא גליון אז יגנז כמו שנבאר:

אין חשש בין שהיתה מנוקדת ומוטעמת ובין שהיתה חלקה מהם: אפילו לפי דעת קצת מהחכמים שאמרו שמשה ע"ה בנקוד ובטעם הביא הס"ת כי הכוונה היא לדעתם להיות קריאתו נכונה בלי שגג וטעות: והראיה שהביא היא מדברי דוד ע"ה שנא" תורת ה' תמימה (תהילים יט, ח): אין הכוונה האמיתית בו בעד הנקוד והטעמים כי אם בעד שמשלימה הנפש החכמה שנא" אחריו משיבת נפש: ושם כתוב עדות ה' נאמנה מחכימת פתי: פקודי ה' ישרים משמחי לב: מצות ה' ברה מאירת עינים: (תהילים יט, ח-ט) ששלמות הנפש בהיותה במסגר מרובע לשוב אל מקומה העליון שחוצבה משם הוא ע"י התורה שכוללת השלשה דרכים שבהם תהיה צרורה בצרור החיים: והם מעלות המדות שבהם רמז באמרו עדות ה' נאמנה (תהילים יט, ח): והן נכללות בספורי האבות וזולתם מהספורים שבאו בספר בראשית: והדרך השנית היא המצות השכליות שבהם רמז באמרו פקודי ה' והדרך השלישית היא המצות המעשיות שבהם רמז באמרו מצות ה' ברה: והנה לזה אמר תורת ה' תמימה: ר"ל שהיא שלמה כוללת השלשה דרכים שבהם יגיע האדם אל ההצלחה האחרונה שהיא שלמות הנפש שבעבורה נברא האדם: והבינהו:

הסופר שאמר אחר שיצא הספר תורה מידו לא כתבתי האזכרות שבהם לשמן אינו נאמן לפסלו אלא נאמן הוא להפסיד שכר שנאמר פיך ענה בך (שמואל ב א, טז): ולמה אינו נאמן לפסלו כי אולי נתכוון להפסיד על הלוקח בשביל שכרו ידמה שאינו מפסיד באמירה זו אלא שכר האכזרות: לכן אם אמר ס"ת זה העורות שלו אינן מעובדות לשמן אחרי שהוא כאמן להפסיד שכרו נאמן הוא לפסלו: כי הכל מודים שאם אין העורות מעובדות לשם ס"ת אין שכר לו כלל:

הספר תורה שהוא גליון הוא יותר עדיף בקדושה מן התורה שנכתב על קונטריס והוא הנקרא חומש: והחומש בקדושה מספרי הנביאים וספרי הנביאים מספרי הכתובים: וספרי הכתובים משאר ספרי החכמים שחברו משכלם הזך: והספר שהוא פירוש למי שהוא עדיף בקדושה הוא עדיף ג"כ בקדושה יותר מן הספר שהוא פירוש לפתות המעלה וכל פירוש בספרי הקדש עדיף מכל ספר: וכל ספר שדבריו עזרים לדברי אלהים חיים הכתובים בתורה התמימה שעליה נאמר זכרו תורת משה עבדי וג"ו (מלאכי ג, יב) עדיף במעלה וכן על זה הסדר כל הקרוב אליו י"ת קודם במעלה: ולכן אין מניחים חומשים על גבי ס"ת ולא נביאים על חומשים: ולא כתובים על נביאים: ולא פירושים על כתובים: לא ספרי חכמים על פרושי ספרי הקדש: וכן השאר: ומניחים חומש נביאים ונביאים על כתובים וכן השאר: כל הקודם במעלה יונח על הפחות במעלה: וכן שנים שהם במעלה אחד יונח אחד: ולכן אם היה כרך אחד ובו חומש ונביאים: ויש כרך אחד ובו חומש לבד לא יונח אשר בו הנביאים על החומש אבל יונח החומש עליו: וכל ספרי הקדש ואפילו ספורים ודברים שהם מההעתקה המשתלשלת אסור לזרקם:

ספר תורה כשר נוהגים בו קדושה יתרה שנא" ושמתם אותו מצד ארון ברית ה׳ (דברים לא, כו): וכבוד גדול יש לו: ואסור לאדם למכור ס"ת ואפילו שאין לו מה לאכול ואף שהיו לו ספרי תורה רבים או שהיה ישן ורצה לקנות חדש אסור הוא: האלהים אם ירצה ללמוד תורה בדמו או שיקח אשה בדמיו לקיום המין מותר למכור ס״ת: וגם רשאין לו דבר אחד למכור לעשות רצונו באחד משני דרכים אלו:

ספר שבלה או נפסל נותנין אותו בכלי חרש וקוברים אותו אצל תלמידי חכמים וזו היא גנזיתו: כל תשמישי ס"ת כגון תיק שהוכן לס"ת והונח בו: וארון ומגדל שמניחים בהם ס"ת אע"פ שהספר בתוך התיק: וכן הכסא שהוכן לס"ת והונח בו אסור לזרקו כשבלו נשברו אלא נגנזין: וכל מטפחות של ספרים ומכסיהם שבלו שגם הם לתשמישי ס"ת אסור לזרקן אלא עושין אותן תכריכי מתים וזו היא גניזתם: וכן תפוחי כסף או זהב וכל דבר שעושים לנוי כגון פעמונים ורמונים לס"ת הם תשמישי קדושה ואסור להוציאם לחול אלא אם ימכרו לקנות בדמיהם ס"ת או חומש: אך הבמות שעומד שליח צבור ואוחז הספר והלחות שכותבין בהם לתינוקות ללמוד בהן אין בהן קדושה: כל דבר שיש בו ענין של כתבי הקדש כגון קמיע וזולתו אסור להכנס עמו לבית הכסא אלא אם יהיה מכוסה בעור או בתוך תיק: כל אדם חייב בכבוד ס"ת ומקדושתו כי הוא העד הנאמן ומפיו אנו חיים: וכתוב ה' חפץ למען צדקו יגדיל תורה ויאדיר (ישעיהו מב, כא): ולכן לא יכנס אדם למרחץ ןס''ת אחוז בזרועו ולא לבית הכסא ולא לקברות: ואעפ"י שהתורה נתונה בתוך התיק או מטפחות ולא יקרא בו עד שיתרחק מהם כשעור קומתו של אדם: ומה שאמר ויקח משה את עצמות יוסף עמו (שמות יג, יט) כבר בטלוהו החכמים ע''ה כי כתוב קרבו שאו את אחיכם מאת פני הקדש (ויקרא י, ד): וכתוב וישלחו מן המחנה כל צרוע וכל זב וכל טמא לנפש (במדבר ה, ב): כ"ש המת עצמו וכל זה מפני קדושת התורה: והנה כל ישראל פה שלפחות צריך להיות רוחק בין המת והמכתב ארבע אמות: כי האומר שעצמות יוסף היו עם משה אמר שהיו במחנה לויה לא עם הלוחות: שספר תורה כמותם: אסור לאדם לאחוז ס''ת כשהוא ערום וכן לשבת על מטה שבה ספר תורה:

בית שבו ס"ת אסרו לשמש מטתו עד שיוציאנו או עד שיניחנו בתוך כלי שאינו משתמש בכלי ההוא או עד שיעשה לו מחיצה להבדיל בינו לבינו שנא'' והבדילה הפרוכת לכם וג''ו (שמות כו, לג).

ומצות עשה מן התורה ליחד מקום לס"ת לכבדו ולהדרו יותר מדי כי הדברים שהיו בלוחות הם הם שבכל ס"ת: וכבר צונו י"ת ואמר ונתת אל הארון את העדות אשר אתן אליך: (שמות כה, טז): וכתוב בעד ס"ת ושמתם אותו מצד ארון ברית ה' וג"ו (דברים לא, כו) ויחד לו מקום: אסור לאדם לרוק כנגד ס"ת או לגלות ערותו או לפשוט רגליו: ואסור שיחזיר אחוריו לס"ת או להניחו על ראשו כמשא: ואם היה הולך ממקום למקום וס"ת עמו לא יניח ס"ת בשק וינהיג על גבי סוסו וירכב אלא אם מפחד מגנבים או לסטים מותר הוא: אמנם אם אין שם פחד מניחו בתיקו כנגד לבו והוא רוכב על הבהמה והולך:

כל הטמאים אפילו נדות אפילו גרים מותר לאחוז ס"ת ולקרוא בו שאין דברי תורה מקבלין טמאה: האלהים שלא תהיינה ידיו מטונפות או מלוכלכות בטיט אלא ירחצו ידיהם ואח"כ יגעו בו: כל הרואה ס"ת כשהוא הולך חייב לעמוד מפניו ויהיו הכל עומדים עד שיעבור וכשיגע למקומו או עד שיתכסה מעיניהם שלא יראה ואז מותר להם לשבת אין שום אדם רשאי מזרע יעקב ללכת לפני ס"ת כשהוא הולך אלא כלם הולכים אחריו כעבדים כי הוא כמלך והכתוב העיד עליו באמרו ארון הברית אדון כל הארץ (יהושע ג, יא): וכתוב וארון ברית ה' נסע לפניהם (במדבר י, לג): ואין קדושת הארון אלא מצד הלוחות שבו והספר תורה הוא כדמות הלוחות:

יש לאדם לרקוד ולשמוח ולזמר לפני ס"ת כשהוא הולך ממה שמצאנו בהעלות ארון האלהים שאמר ודוד וכל בני ישראל משחקים לפני ה' בכל עצי ברושים ובכנורות ובנבלים בתופים וג''ו (שמואל ב ו, ה) וכתוב המלך דוד מרקד ומצחק [צ"ל ומשחק] (דברי הימים א טו, כט): גם יש ללבוש בגדים חמודים בלכתו לפני התורה להסיר הבגדים הצואים מעליו: ממה שמצאנו כתוב ודוד מכורבל במעיל בוץ וכל הלוים הנושאים את הארון והמשוררים וג''ו (דברים הימים א טו, כז) ועל דוד אפוד בד (דברי הימים א טו, כז): וכל זה לכבוד התורה:

כל מי שישב לפני ס"ת ישב בכובד ראש באימה ופחד כי הוא בעד הנאמן בכל באי העולם שנא" והיה שם בך לעד (דברים לא, כו): ומחוייב לכבדו כפי כחו כי הוא שליחותו של הקב"ה: ואמרו הראשונים כל המחלל את התורה גופו מחולל עם הבריות: וכל מכבד את התורה גופו מכובד על הבריות האל יכבדנו אמן: ככתוב ה' חפץ למען צדקו יגדיל תורה ויאדיר (ישעיהו מב, כא): כל שכן אישים כמונו מחוייבים אנו לכבדו בכל לב וכח:

#2.7 הפרק השביעי

בשעור הראוי לס"ת שהוא לצד הגויל:

דברים רבים דברו ב"ה כשעור ס"ת כמנהגם: ולכן קראום החכמים ע"ה בעלי השעורים: ואין לנו צורך בהם: אמנם מה שהוא לנו לס"ת הנה הוא כמו שאבאר:

ראוי להעשות ארך יריעות ס"ת ששה טפחים שהם כ"ד אצבעות בינוניות ברוחב: ושעור הגליון מלמטה יהיה ד' אצבעות ומלמעלה ג' אצבעות: ויהיה הפרש בין דף לדף שתי אצבעות: ולכן ראוי להניח בתחלת כל יריעה ובסופה רחב אצבע אחת וכדי תפירה עד כשתתפור היריעה להיות בין כל דף ודף כתוב בכל הספר כלו שתי אצבעות: וראוי להניח מן העור בהתחלת הספר ובסופו כדי לגלול על העמוד שבתחלת הספר בסופו: כשתופרין היריעות אין תופרין אותם מתחלתן ועד סופן אלא מניח אותן מעט מלמעלה ומעט מלמטה בלא תפירה כדי שלא תקרע היריעה באמצעה כשעלול אותה: ועושה לו שני עמודים של עץ אחד בתחלתו ו"א בסופו: ותופר העור שיישר בתחלת הספר ובסופו על העמודים בדבר טהור אם בגידים או זולתו: כדי שיהיה ספר נגלל עליהם: והנה ירחיק בין העמודים והכתב שבדף: וארך העמודים יהיו כרצונך היותר טובים בשעורם ביחסם אל שעור ארך הספר: אם יקרע ס"ת בתוך שתי שטות או בין דף לדף ובין תיבה לתיבה יתפור בדבר טהור שיתפרו בו היריעות: ובכל הקרעים יזהר שלא תחסר אות אחת או תשתנה צורתה: כל אלו בשעורים שזכרנו אנחנו הם על צד יופי תקון התורה: אמנם אם הוסיף או חסר מהן אין חשש: ואין שום שעור מכשיר התורה או פוסלו ודעהו: כן במספר הדפים אין חשש בין שתעשה היריעה באחת שלשה דפין או ארבעה או חמשה או יותר או פחות בין בתחלת הספר בין באמצעו בין בסופו:

החלק הששי בברכות

ראוי להקדים בזה החלק פסוק בית ישראל ברכו את ה': בית אהרן ברכו את ה': בית הלוי ברכו את ה': יראי ה' ברכו את ה' (תהילים קלה, יט-כ): מפסוק שירו לה' ברכו שמו (תהילים צו, ב) ומזמור אברכה את ה' (תהילים לד, ב): ופסוק כי לא יאכל העם עד בואו כי הוא יברך הזבח אחרי כן יאכלו הקרואים (שמואל א ט, יג): ופסוק ואכלת ושבעת (דברים ח, י): ופסוק ואכלתם אכול ושבוע והללתם (יואל ב, כו): ופסוק ברכי נפשי את ה' וכל קרבי את שם קדשו (תהילים קג, א): ופסוק ביום צרתי אקראך: (תהילים פו, ז) שמע ה' וחנני (תהילים ל, יא): שמע קול תחנוני (תהילים כח, ב): אמרו לאלהים מה נורא מעשיך (תהילים סו, ג): במקהלות ברכו אלהים (תהילים סח, כז): יודו לה' חסדו (תהילים קז, ח): ופסוק ברוך ה' אלהי ישראל מן העולם ועד העולם ואמר כל העם אמן הללו יה (תהילים קו, מח):

זה החלק יחלק לששה פרקים: והפרק הששי יחלק לשבעה שערים קטנים כפי חלוק הענינים.

#3.1 הפרק הראשון מתי ובמה האדם חייב לברך: מצות עשה מן התורה לברך האדם אחר אכילת מזון שנא" ואכלת ושבעת וברכת את ה' אלהיך וג"ו (דברים ח, י) ואמרו החכמים שמלת ושבעת: טעמה שיאכל האדם שעור לפי חקו הראוי לו לקיום גופו ואין הכוונה בה למלאת כוסו כי בטן רשעים תחסר (משלי יג, כה):

כלל חכמי ישראל חייבו לברך האדם על כל דבר שיהנה קודם שיהנה ממנו כגון ברכת היין והמוציא והאוכל פרות והמריח ריח טוב: ואפילו נתכוון לאכול או לשתות כל שהוא חייב לברך ואח"כ יהנה ממנו כמו שחייבו לברך על כל מצוה ומצוה קודם עשותה בין היותה חוב כגון סכה וצצית וזולתן או היותה רשות כגון השחיטה ומשקה וזולתם: ואמרו שכל הנהנה בלא ברכה מעל כי הוא ירחיק שכרו כי השכר בעשה והוא לא ברך כשנהנה משום דבר שהוא מנבראי הקב"ה ואינו חוב לברך באחרונה אלא א"כ אכל כדי קיום גופו כי כן אמר ושבעת: והמטעמת אינה צריכה בברכה לא לפניה ולא לאחריה אלא אם יחשב הענין כדדך מאכל האדם והנאתו: והכלל בכל דבר שהוא קיום הגוף חייב לברך לפניו ולאחריו וכל שאינו קיומו חייב לברך לפניו לבד:ואינו טעון ברכה אחריו:

לדעתי ראיה גדולה יש לנו מדברי הנבואה על הברכה הראשונה שחייב כל אדם בה קודם שיהנה ממאמר תשובת נערות העיר לשאול ולנערו ששאלו בעד שמואל הרמתי ע"פ שאמרו להם בטרם יעלה הבמתה לאכול כי לא יאכל העם עד בואו כי הוא יברך הזבח: אחרי כן יאכלו הקרואים (שמואל א ט, יג): והוא סמך גדול כלומר שאם לא יברך שמואל ע׳׳ה על הזבח בתחלת הסעודה לא יוכלו הקרואים ליהנות מן המאכל כמו שהוא לנו מן ההעתקה המשתלשלת דור אחר דור עד אדם הראשון שהיו מברכין בכל דבר שהיו נהנין קודם שיהנו ממנו וכל ישראל פה אחד אין חולק עליו: והנה אעפ"י שעל הלחם היה מברך תחלה אמנם מפני שעקר הסעודה יהיה הזבח אמר יברך הזבח: או לפי שהזבח היה לו ברכה בפני עצמה כי כשהיו אוכלים זבחי שלמים היו מברכין עליהם אשר קדשנו במצותיו וציונו לאכול הזבח: וברכת הלחם לא היתה פוטרת את ברכת הזבח: עד שהברכה הזאת ר"ל הראשונה מורה על השגחתו י"ת בפרטים: ובפרט לעמו ישראל המכין ומזמן להם כל דבר הנצרך אליהם דבר יום ביומו בלי הפסק מחוט חסדו המתוח ומשער טובו הפתוח הנמתח והנפתח תמיד מאין העדר ברוך הוא המחיה כל בריותיו והזן ומפרנס אותם כפי צורך כל אחד ואחד וברוך שמו לעדי עד ולנצח נצחים סלה:

ואמר החכם הר"ה אהרן בספרו הנקרא גן עדן בסוף סדר ענין תפלה וז"ל: מחוייב כל אדם לשבח לשם בכל מה שיהנה קודם שיהנה ואחר שיהנה כי כן מצאנו כל שצריך לברך קודם כי הוא יברך הזבח אח"כ יאכלו הקרואים ואחר האכילה אומר ואכלת ושבעת וברכת וג"ו (דברים ח, י) שכל ענין מצד עצמו מראה גדולת עצמות הפועל: מחוייב האדם לתת שבח לשמו י"ת ככתוב יודוך ה' כל מעשיך (תהילים קמה, י): כל הנקרא בשמי (תהילים מג, ז): ממאכל ומשתה וכל ענין הנאת ריח וכדומה: והנה על היין ועל הלחם אמר להוציא לחם מן הארץ (תהילים קד, יד): ויין ישמח לבב אנוש (תהילים קד, טו): ואולם יש חלוקה בין בית שמאי ובין בית הלל על איזה יברך תחלה: והמנהג על היין שנא" אשר בי ישמחו אלהים ואנשים: ועוד על הלחם אומר תכליתו באחרונה ולחם לבב אנוש יסעד (תהילים קד, טו): ועל מיני קטניות ועל מיני זרעונים חייב לברך ברוך בורא פרי האדמה: ועל מיני האילן ברוך בורא פרי העץ: ועל מיני תבואה ברוך בורא מיני תבואה: כל דבר לפי ענינו: וכל אלו הענינים מסורים לאיש מפי איש להתנהג בהנהגה זאת: ואין לדקדק בכל זאת כי עכ"פ מחוייב לברך טרם שיהנה בכל ענין כי בברכתו זאת מקים מציאות האל י"ת כפי מה שהוא משובח בתכלית השלמות: ואח"כ יהנה ממעשי ידיו ב"ה מנו רוב ברכות והאמת כי מחוייב האדם לשבח לשם בצאתו ובבואו בשכבו ובקומו ואמר חדשים לבקרים ר״א [=רבה אמונתך] (איכה ג, כג): ואומר בכל דרכיך דעהו וי"א [=והוא יישר ארחתיך] (משלי ג, ו) עד כאן לשון הרב ז"ל: כל זה לשון הרב ז"ל לא הזכרתי הנה אלא להיות למשמרת למה שאני עתיד להזכיר ולעמוד ברזל שלא יקעקע שום איש ושכל שום מאמר שאומר אני בזה החבור כי הדבור המעט מספורי הנביאים וצואתם יהיה הקש לכלם: ולא אחוש מקצת המלינים עלי כי הם חכמים בעניהם ונגד פניהם נבוכים [מליצה ע"פ (ישעיהו ה, כא)]: ודורשי ה' לא יחסרו כל טוב (תהילים לד, יא) כי הוא העונה אותם ביום צרתם והוא עמהם בכל הדרך אשר ילכו בה: ונשוב אל המכוון הראשון ונאמר:

שאלה למה לא יברכו בשום משקה אחר זולת היין כשימצא בין בנשואין בין בכל שמחה והפכה: התשובה כי בו מצאנו ברכה מפיו י״ת כמו שאמר הנביא כה אמר ה' כאשר ימצא התירוש באשכל ואמר אל תכריתהו כי ברכה בו (ישעיהו סה, ח): אם שבו ישמחו אלהים ואנשים: כמו שחיבו החכמים ברכה על ההנאה ככה חיבו ברכה על כל מצוה ומצוה שצוה לנו י"ת וחיב המאמין לברך תחלה ואח״כ שיעשה אותה: והנה להיות שמצות עשה שני מינים: מצוה שעשייתה הוא חיובה לבד: או מצוה שיש אחד עשייתה צווי וחיוב אחר: לכן במצוה שעשייתה היא חיובה נברך בעת עשייתה כגון מעקה הגג: ושחיטת הפסח וזולתם שאין להם צווי אחרון: ובמצות שיש להם צווי אחרון נברך בעת עשות הצווי האחרון לא בעת עשייתם כגון עשיית סכה וציצית וזולתם לא נתחיבנו לברך בעת עשייתם אלא בשעת הלבישה: וישיבה שהם תכלית אלה המצות וכוונתן:

וכמו כן חיבו החכמים ברכה על דברים שאינם הנאה ולא מצות עשה מן התורה אלא אפילו שהם זמיון ונזק לאדם והוא דרך שבח והודיה ודרך בקשה כדי לזכור את הבורא תמיד המוריש והמעשיר המוריד והמעלה המחיה והממית ובידו כל דבר לעשות כרצונו ואין מי ומחה ודיניו ומשפטיו אמת אל אמונה ואין עול צדיק וישר הוא (דברים לב, ד) יתברך ויתעלה שמו:

נתבאר לנו מכל זה שכל הברכות כלן נכללות בשלשה סוגין: ברכות מצות עשה: וברכות הנאה: וברכות שבח והודאה: עוד ברכות שבח והודאה תתחלקנה לשני מינים: ברכות נזק וזמיון: בר מינן: וברכות דברים שאינן לא נזק ולא הנאה כגון דברים חדשים שראה האדם אם מעניני מעשי ה' ברוך הוא או זולתם והוא חייב לברך כדי לזכור את הבורא ולירוא ממנו י"ת:

החכמים ע"ה תקנו ברכות כוללות בענין ארבע מיני ברכות שכוללים כל מיני הדברים שחוב האדם לברך: ואלו הן על המצות יאמר ברוך אתה ה' אלהינו מלך העולם אשר קדשנו במצותיו וצונו לעשות מצוה פלנית: כאילו אמרת אכילת מצה ומרור: או ללבוש ארבע כנפות בציצית: או לשחוט הפסח: או לעשות מעקה וזולתם: ועל הדברים שיהנה האדם מהם יאמר ברוך שהכל נהיה בדברו: ועל נזק וזמיון שיקרה בר מינן יאמר ברוך שדינו דין אמת: ועל דבר חדש שיראה יאמר בתחלת ראותו ברוך אתה ה' אמ"ה שהחיינו וקיימנו והגיענו לזמן הזה: מי שירצה לפרט ברכה מיוחדת לכל דבר ודבר כעין הדבר ההוא הרשות בידו: ואנחנו עתידים להזכיר נוסח הברכות למטה אם יעזור האל: ומשם יתבונן בהם המברך: מה שאמרנו שחיב האדם לברך בדבר שיהנה קודם שיהנה ממנו: לא אמרנו אלא לדברים שהם מותרים לו לאכילה: אמנם אם אכל דבר אסור אם בזדון או בשגגה אינו מברך עליו לא בתחלה ולא בסוף: כגון שאכל אחד מכ"ד דברים הנקראים כ"ד מתנות כהנה: והם החטאת: והאשם: והנותר מן המנחה: לחם הפנים: שהם קדש קדשים ארבעה: ונאכלים לזכרי כהנה לבד: וי"ב שהם קדשים קלים ונאכלים לזכרים ולנקבות שבכהנים לבד שיהיו טהורים: התשעה נאכלים בירושלם: וה"ג בארץ ישראל: והם עומר התנופה: ושתי הלחם: ושלמי חג השבועות: ולוג השמן של מצורע: והחזה: והשוק שהם מתן מן השלמים: והמרים מאיל תודה: ומאיל נזיר: והבכור והבכורים ג"כ מזה המין הם הם הנאכלים ביררשלם: וה"ג הנאכלים בארץ ישראל הם מעשר אהרן: ובראשית של דגן תירוש ויצהר וזולתם: והחלה: שכללם י"ב שהם נקראים קדשים קלים לפי דעת החכמים ז"ל: שלפי דעת ב"ה הארבע מהם הראשונים הם ג"כ קדש קדשים כי הם אמרו שקדשי קדשים הם שמונה: ושבעה בדים הם הנקראים חולים: השנים בארץ ישראל והם שדה אחוזה: וראשית הגז: והחמשה הם בכל מקום בארץ וחוצה לארץ: והם פדיון הבכור: ופדיון פטר רחם בהמה טמאה: והחרם וגזל הגר: והזרוע והלחיים והקבה: שכללם ג"כ דברים: והכ"ד היא מתנה שזוכרים בה מן המקדש והיא ערוות המוסכים: הנה אלה הכ"ד וזולתם כגון מעשר ראשון שהוא מעשר הלוים ומעשה שני: וזולתם שהם אסורים לאדם: ואין צריך לומר מי שאכל נבלות וטרפות אינו מברך: והכלל כל דבר שהוא אסור ליהנות ממנו בזמן מה ונהנה בין במזיד בין בשוגג אינו מברך: ומה שצריך לדעת כי יש ברכה שכלה שלא לפנים כמו ברוך אלהינו מ"ה אקב"ו על כך וכך: ויש ברכה שקצתה מדברת לפנים ושלא לפנים כגון שנא" ברוך אתה ה' אלהינו מ"ה אשר קדשנו ב"ו על כך וכך:

#3.2 הפרק השני

ומי יברך ואיך יברך:

ראוי להקדים פסוק עם זו יצרתי לי תהלתי יספרו (ישעיהו מג, כא): ספרו בגוים כבודו: (תהילים צו, ג): ופסוק לא אמות כי אחיה ואספר מעשי יה: (תהילים קיח, יז) ה' אלהי אתה ארוממך אודה שמך (ישעיהו כה, א):

כל מי שחיב במצות התורה הוא החיב לברך: ואלה הם הבוגרים מן האנשים והנשים: ואיזה הוא הבוגר מי ששערו צמח וראה קרי: ואי זה היא הבוגרת היא הנכונה ושערה צמח במקום הידוע שכן אמר שדים נכונו לך ושערך צמח (יחזקאל טז, ז): הקטנים אינם חיבים לברך מן התורה: אמנם כדי לחנכם ראוי:

הטמא מותר לברך בין שיהיה טמא טמאה שיכול להטהר בו ביום או שיהיה טמא טמאה שלא היה לעלות ממנה בו ביום:

מי שהוא ערום אסור לברך עד שיכסה ערותו בין איש בין אשה:

כל מי שברך ויצא ידי חובתו מותר לו לברך לאחרים כדי שיוציאן ידי חובתן אם לא יצאו וזה בהיות ברכת הנאה שיש בה מצוה כגון אכילת מצה בלילי פסחים וקדוש ימים טובים הנה הוא מברך לאחרים ואוכלים ושותים אעפ"י שאינו אוכל ושותה עמהן כגון שנמשך ענין זה בהגדה שאומרים בליל הפסח שהולכים בחדרים בבית הנשים הזקנות שאין להם בנים הגונים ומברכים להן והן יוצאין לידי חובתן: אמנם בברכת הנאה שאין בה מצוה אינו יכול להוציא ידי חובתם: אלא אם נהנה עמהם:

כל השומע ברכה מהברכות מתחלתה ועד סופה ונתכוון בה לצאת ידי חובתו יצא אעפ"י שלא ענה בה כלל ולא ענה בסופה אמן:

כל העונה אמן אחר המברך הנה הוא כמוהו וזה בהיות המברך ההוא חיב באותה הברכה מעין שנתחיב בה השומע כגון שברך תינוק או גוי או מין או אפיקורוס או משומד או ישראל כשר שאינו חיב בברכה ההיא בעת שברך הנה השומע שענה אמן או בעת שחשב לצאת ידי חובתו על מה שנהנה אז לא יצא עד שיענה או שישמע ממי שהוא בה כעין ממה שנתחיב הוא:

רבים שנתועדו לסעודה לפת לחם או לשתות יין וברך אחד מהם וענו כלם אמן מותרין לאכול ולשתות כי כבר יצאו ידי חובתן אבל אם לא נתכוונו לאכול כאחד במסיבה אחת אלא זה בה מעצמו וזה מעצמו אעפ"י שהם אוכלים מלחם אחד הנה כל אחד מברך לעצמו וזה בלחם ובשר ויין שהם ביום הגוף בלבד: אבל שאר מאכלים ומשקים אינם צריכים המסובין אלא אם ברך אחד מהם וענו כלם אמן אוכלים ושותים הם אעפ"י שלא נתכוונו להסב כאחד:

כל השומע אחד מישראל מברך ברכה אחת מכלל הברכות אפילו שלא שמע כלה ואפילו שאינו חיב בה מחויב לענות אמן: ואם המברך אינו מאמין או אינו חיב בברכות או הוא חיב אבל לא אמר הברכה בתקון ובישר אלא בלבל דבריו ואין השומע חיב לענות אמן: מי שהוא חיב שברך המברך ולא שמעה לא יענה אמן בכלל העונים: העונה אמן לא יענה אלא בינונית לא קצרה ולא ארוכה ולא חטופה ולא קטופה: ולא יגביה קולו יותר מן המברך: כל העונה אמן אחר ברכותיו הרי זה מגונה: והעונה אמן אחר ברכה שהיא סוף ברכות הרי זה משובח: השם שאדם נשבע בדבר אמת לעת הצורך שנאמר ובשמו תשבע (דברים ו, יג): כן הוא ראוי לברך ברכה שהיא צריכה: ויש לו שכר טוב בברכו לעת הצורך כמו שיש לו שכר טוב כשישבע בשמו י"ת לדבר אמיתי בעת הצורך: וכשם שאסור להישבע לחינם ככה הוא אסור לברך ברכה שאינה צריכה כי הוא נושא שם שמים לשוא ואסור לענות אחריו אמן כמו שאמר לא תשא את שם ה' אלהיך לשוא (שמות כ, ז):

ומותר ללמד לתינוקות כלל הברכות כתקונן ואעפ"י שהם מברכין למעלה אין חשש בשעת הלמוד: אמנם אין עונין אחריהם אמן: ואם חשב אחד לענות אמן כדי לצאת ידי חובתו התל בנפשו כי לא יצא ידי חובתו כי לא נתכוון המברך לכך:

אין האדם חיב לענות אמן אלא אחר השלמת כלל הברכה ההיא: ובברכה שיש בה ברכות הרבה אינו עונה אמן אלא בסוף הברכה האחרונה כגון ברכת קדוש השבת ביין או בברכת ההבדלה וזולתם שבהם ברכות הרבה שהרי בקדוש השבת יש בה ברכת יין וברכת שבת וברכת פרי הגפן: וכן זולתה כמו שיתבאר בנוסח הברכות הנה אינו עונה אמן בכל ברכה ראשונה אלא באחרונה לבד שהיא סופן: וזה כדי להודיע שהשלים כל הברכה ההיא המחוברת מברכות רבות: כל ברכה וברכה צריך להיות בה אזכרת שם ומלכות כגון שתאמר ברוך אתה ה' אלהינו מלך העולם וג"ו ואם אין בה אזכרה ומלכות אינה ברכה:

כל הברכות יכול האדם לאמרם בכל לשון ואעפ"י בלשון חול לבד שיזכיר בה אזכרה ומלכות הקש מן דניאל ע"ה שהתפלל בלשון המברך צריך שישמיע לאזניו את קולו מה שהוא מוציא מפיו מהברכות: ואם לא השמיע לאזניו אבל בטא בשפתיו או ברך בלבו יצא ידי חובתו:

המברך לא יפסיק בין הברכה ובין הדבר שמברך עליו בדברים אחרים שנאמר כי תמצא איש לא תברכנו וכי יברכך איש לא תברכנו (מלכים ב ד, כט): והטעם שלא יפסיק כוונתו: ואים [=ואם] הפסיק צריך לחזור ולברך שנית: ה' האלהים: אם הפסיק בברכה בדברים שהם מענין דברים שמברך עליהם אנו צריך לברך שנית כי הכל אל מקום אחד הולך כגון שברך על הלחם וקודם שיאכל פסק ואמר הביאו תבשיל הביאו מלח הביאו בצל שלוק תנו לפלוני לאכול וכן כל כיוצא בזה:

כל הדברים שזכרנו ואשר נזכיר מענין הברכות בכלם הודו בם החכמים וקצתם יש להם רמז מהתורה והנביאים וקצתם הם ידועים לנו מסבל הירושה שכל ישראל מודים בו שאינו חולק לדברי תורה ונבואה אלא אדרבא הם עוזרים לדברי אלהים חיים והם דרכים טובים להם וגדרות וסיגים לעם שהם לו לסגולה למנעם מדרך רעה ולהדריכם בדרכים טובים:

אם נקצר לנסוח קצת ברכות ממה שאנו עתידים להזכיר לא קצרתי בו אלא אם מפני שהם פסוקים נודעים ואם מפני שהם כתובים בסדור המסודר בתפלה מחכמינו ע"ה וסמכתי על המבין כי לא דבר קשה הוא במציאותו:

#3.3 הפרק השלישי

בבאור סדר ברכת המאכל והמשתה בכל יום ערב ובקר בימי החול והשבתות וראשי חדשים וימים טובים מקודשים וימי חול וארבע תעניות וימי פורים ונוסח הברכות וסדר הכוסות שתקנו החכמים ע"ה בסעודת השולחנות:

בכל יום חול בסעדת הבקר והערב כשיושבים לאכול לחם קודם האכילה רוחצים ידיהם והוא נקרא נטילת ידים: וזאת הטהרה חיבוה החכמים ע"ה לשמור האדם מן הסכנה כי יתכן שיגע האדם בדבר טמא ומשוקץ מגונה ויגעל נפשו והכתוב אמר אל תשקצו את נפשותכם: (ויקרא יא, מג): וכן אפשר שיגע בדברים ארסיים ממיתים ואם יגע אצבעו בפיו בעת המאכל וינזק והכתוב אמר ונשמרתם מאד לנפשותיכם (דברים ד, טו): וכבר חיבו החכמים מזה שחיב האדם לשמור בריאותו: ולכן החמירו וחיבו לרחוץ האדם ידיו ובעת האכילה וזה להם מסבל הירושה דור אחר דור שיש לו מן התורה: ואינו מצות עשה מן התורה שהרי אם ידע האדם שלא שקץ ידיו בדבר מגואל וטמא ולא נתלכלך בדבר שינזק ממנו מותר לו לאכול בלא רחיצת ידיו שאם היה מצות עשה היה הכתוב מזכיר כמו שאמר לכהנים ורחצו אהרן ובניו ממנו איו׳׳ר [=את ידיהם ואת רגליהם] וג"ו (שמות ל, יט) ולכן [נראה שצ"ל אין] אנחנו חיבים לברך בעשה בעת רחיצת ידינו ונאמר ברוך אתה ה' אמ"ה אקב"ו על נטילת ידים: כי איך נאמר וצונו והוא י"ת לא צוה כמו שעושים כן אחינו הרבנים: ואין ספק שזה תוספת על מצות התורה: וכתוב אמר לא תוסיפו (דברים ד, ב): ואמנם אנחנו חיבים לברך את השם בנטילת הידים על שהוא דבר שנהנה ממנו לא מצד שנצטוינו בה:

ואמר החכם מורי הר"ר אליהו זצ"ל שראוי לברך על הנטילה ונאמר ברוך אתה ה' אמ"ה אשר ברא את יסוד המים לטהרה ובם אנחנו נטהרים: והאמת אתנו כי כן אמר ארחץ בנקיון כפי (תהילים כו, ו): ורחצו אהרן ובניו (שמות ל, יט): והברכה כתקונה כפי דעת חכמינו ע"ה: ואמרו ב׳׳ה שנטילה ראשונה מצות חכמים שנצטוינו מן התורה לשמור מהם שנא' על פי התורה אשר יורוך (דברים יז, יא): ומזה חיבו לברך בה: ואמנם נטילה אחרונה היא מפני סכנה ולפי כך חיב האדם להזהר יותר: ואינם מברכין בה: אמרו כל פת שהמלח בו צריך נטילת ידים באחרונה שמא יש בו מלח סדומית או מלח שטבעו כמלח סדומית ויעביר ידיו על עיניו ושמא מפני זה חייבים ליטול ידים בסוף כל סעודה מפני המלח: ובמחנה פטורין מנטילת ידים מפני שהן טרודין במלחמה וחיבין באחרונה מפני הסכנה: וראה עד כמה החמירו בנטילה אחרונה: ומי יתן והיו כל הדברים כזה: ואמרו שנטילת ידים עד הפרק ונתנו שעור למים כמנהגם מה שאין לנו צורך להזכיר מאמרם: אמרו פרות של חולין אינם צריכים נטילת ידים לא בתחלה ולא באחרונה וכל הנוטל ידיו בפרות הרי הוא מגסי הרוח: וכבר בארנו דעתנו:

כל המים כשרים לנטילה לבד שייצאו הזוהמה והלכלוך ואין המים פסולים לנטילה אלא מים שלא יוכלו להוציא הזוהמה: לטף אדם את ידיו במפה ואוכל בהן פת או דבר אחר שטבולן במשקה אעפ"י שלא נטל ידיו: מי שמאכיל לאחרים אינו צריך נטילה כ"ש האוכל: וב"ה הצריכו לאוכל נטילה אעפ"י שאחד [נראה שצ"ל: אחר] נותן לתוך פיו ואינו נוגע במאכל: וכן חיבו נטילת ידים למי שאוכל במגרפה: ואמרו שאסור להאכיל מי שלא נטל ידיו ואעפ"י שהוא נותן לתוך פיו: ונשוב אל המכוון הראשון:

ואחרי הנטילה לוקח בעל הבית כוס יין בידו ומתחיל ומברך בהודאה ואזכרה ומלכות על היין וחותם בברוך באזכרה ומלכות: וזה נוסח הברכה: הודו לה' כי טוב כל"ח: הודו לאלהי האלהים כל׳׳ח: הודו לאדוני האדוני כל"ח: (תהילים קלו, א-ג) וברוך אלהינו מלך העולם אשר ברא עץ הגפן ומיינו משמח לבב בני האדם: ככתוב ויין ישמח לבב אנוש להצהיל פנים משמן ולחם לבב אנוש יסעד (תהילים קד, טו): ברוך אתה ה' אמ"ה הנותן לנו ששון ושמחה ובורא פרי הגפן: ועונין אנשי הבית אמן יצאו ידי חובתן:ואחרי שיטעמו מהיין לוקח לחם הידו ועושה המוציא ומברך ואומר: ברוך אתה ה' אמ"ה המוציא לחם מן הארץ: ועונין אנשי הסעודה אמן: ונותן פת לחם לכל אחד ואחד מאנשי הסעודה וטועמים הכל מהלחם:

מי שזכהו השם י"ת והיו אנשי סעודתו רבים בפרסו פת לחם לפני כל אחד מברכים בשלשה פסוקים שהם נזכרים בברכת כהנים: והם יברכך ה׳: יאר ה׳: ישא ה׳: שאלה למה נהגו כלל ישראל לברך על היין והלחם תחלה: התשובה בעבור ששניהם שמחת הלב ומסעדו: ולהיות שהיין משמח הלב מברכין על היין תחלה: ואח"כ על הלחם: ונעים זמירות ישראל אמר להוציא לחם מן הארץ ויין ישמח לבב אנוש להצהיל פנים משמן ולחם לבב אנוש יסעד (תהילים קד, יד-טו): והקדים הלחם תחלה להיות היות כלל האדם וקיום גופו כפי רצונו י"ת: ואח"כ זכר היין ועוד השלים הלחם: וכן מצאו במלכי צדק שהוציא לאברהם אע"ה לחם ויין כי מסעד לגוף ושמחה ללב כלחם ויין: וכן אמר אאע"ה ואקחה פת לחם וסעדו לבבם וג"ו (בראשית יח, ה):

ודע שקצת מבית ישראל נהגו ומברכין תחלה על הלחם ושנית על היין: ואין חשש שהכל אחד בלחם וביין בין שברך תחלה ביין או בלחם: כי שניהם שמחת הלב ומסעדו: אמנם אין כן הענין בשאר המאכלות כי לא יתכן לברך בשאר המאכלות תחלה מברכת היין והלחם: כי אעפ"י שגם שאר המאכלים מסעד לגוף אבל אינם כמו הלחם והיין: ופת חרבה טובה מצאן אחת [?]: וכלל חכמי הקראים אומרים לברך על היין תחלה שנא" אשר בי ישמחו אלהים ואנשים: ועוד על הלחם אומר תכליתו באחרונה ולחם לבב אנוש יסעד (תהילים קד, טו): וזהו האמת הנכון: וחלוקה יש בין שמאי ובית הלל על אי זה יברך תחלה או על הלחם או על היין: ונשוב למכוון:

ואחרי שיעשה המוציא כשיתחיל לאכול שזמן לו הזן ומפרנס אומר: ברוך אלהינו מלך העולם שהכל נהיה בדברו אמן: ואוכלים ושותים עד די ספוקם: אם רצה לקצר בברכת היין שיאמר לבד הברכה באחרונה שהיא ברוך אתה ה' אמ"ה בורא פרי הגפן אמן: הרשות בידו: במקומות שאין יין נמצא מברכין על המשקה היותר משובח שממנהגם לשתות ויוצאין ידי חובתן: ואין הפרש בין שיברך קודם ברכת המוציא או אחריה כי קדימה ברכת המשקה מן ברכת המוציא אינו אלא במשקה היין לבד:

בכל כוס וכוס ששותין מברכין עליו ומשבחין תחלה לבורא י"ת ואח"כ מזכירין תורתו התמימה: ואח"כ מזכירין בנין המקדש הנביאים ובאת [צ"ל וביאת] המשיח האל יביאנו במהרה בימינו אמן:

כלל הברכות שתקנו חכמינו ע"ה בכוסות כללם נכללים בארבע הודאות שתקנו החכמים בתפלת כל יום ערב ובקר והם: ה' אלהינו אל אחד אמת: ותורתו התמימה אמת: ומקדשו בית התפלה אמת: ונביאיו אמת: ועל שאר עקרי האמונה וסודי הדת: וזה לך באור נוסחתם:

בכוס ראשון אומר המתחיל שבח לשם אלהינו: ועונין האחרים: ברוך שם אלהינו: ואח"כ שותה: וכן פותח בכל אחד: ועונין האחרים: ואח"כ שותים: וכן עושים בכל כוס וכוס: בכוס ב' אומר בגודל תורת אלהינו: ועונין האל יגדלה: בכוס ג' אומר בבנין בית אלהינו: ועונין מהרה יבנה בימינו: בכוס ד' אומר במנוחת כל נביאינו: ועונין מנוחתם כבוד: בכוס ה' אומר בביאת אדונינו אליהו: ועונין האל יביאהו: ואלה החמשה כוסות חיב כל אדם לאמרם בכל סעודה: אמנם יש סעודות שירצו להרבות בכוסות: ובכללם יש שבחות: תחלה נבארם לך הנה להיותם נודעים לך: וזה לך נוסחתם בכל עם אלה החמשה עמהם: מאמר המתחיל ועונה העונה זה אחר זה עניה אחר השבח וההודאה:

בתחלה פותח המתחיל בסעודה בכוס ראשון ואומר: שבח לשם אלהינו: ועונין אחריו אנשי המסבה ואומרים: ברוך שם אלהינו: בכוס ב' אומר שבח לשמו הגדול: ועונין ברוך הוא וברוך שמו: בכוס ג' אומר שבח למי שאמר והיה העולם: ועונין ברוך שאמר היה העולם: בכוס ד' אומר שבח לבורא הכל: ועונין ברוך שגזר ונברא הכל: בכוס ה' אומר בגודל תורת אלהינו: ועונין האל יגדלה: בכוס ו' אומר בגודל תורתו התמימה: ועונין ה' חפץ למען צדקו יגדיל תורה ויאדיר (ישעיהו מב, כא): בכוס ז׳ אומר בבנין בית אלהינו: ועונין מהרה יבנה בימינו: בכוס ח' אומר בבנין בית המקדש: ועונין מהרה יחודש: בכוס ט' אומר בזכרון ציון וירושלים: ועונין זכרו מרחוק את ה' ותע"ל [=וירושלם תעלה על לבבכם] (ירמיהו נא, נ): בכוס עשירי אומר בבנין ציון וירושלים: ועונין בונה ירושלם ה' נ"י: בכוס י"א אומר במנוחת שלשת האבות: ועונין מנוחתם כבוד יעלזו חסידים בכבוד יע"מ [=ירננו על משכבותם] (תהילים קמט, ה): בכוס י"ב אומר במנוחת אבותינו הקדשים: ועונין מנוחתם כבוד והמשכילים יזהירו כה'הכלו: בכוס י"ג אומר במנוחת מרע׳ה [=משה רבנו עליו השלום] אב וראש הנביאים: ועונין מנוחתו כבוד: בכוס י"ד אומר במנוחת אהרן הכהן המכובד לכל בית ישראל: ועונין מנחתו כבוד: בכוס ט"ו אומר במנוחת כל נביאיו וחוזיו: ועונין מנוחתם כבוד יבוא שלום יע'מ: בכוס ט׳׳ז אומר במנוחת רבנו ענן הנשיא ראש הגולה: ועונין לכן אחלק לו ברבים ואת עצומים י"ש תאה'לנ ופ׳נ [=יחלק שלל תחת אשר הערה למות נפשו ואת פשעים נמנה] (ישעיהו נג, יב) וחרנו [?]: ובכוס י"ז אומר כוס לאדוננו אליהו: ועונין כוס רויה: בכוס י"ח אומר: זכר לאליה הנביא: ועונין זכור לטוב: בכוס י"ט אומר בביאת אדוננו אליהו: ועונין האל יביאהו: בכוס כ' אומר בגלוי אדוננו אליהו: ועונין האל יגלהו: בכוס כ"א אומר בביאת המלך המשיח: ועונין האל יביאהו: ודע שבסוף כל סעודה גדולה אחר ברכת המזון כשירצה להקים השלחן שותים כוס אחד לכבודו י"ת הזן ומפרנס לכל ואומר המתחיל לכבוד שם אלהי ישראל: ועונין ברוך שם כבוד מלכותו: או ברוך שם כבוד אלהי ישראל: וכן יעשה כל אחד ואחד מהמסובין ויענו השאר: וביד הפותח וברשות המתחיל שבכל סעודה וסעודה והוא להאריך או לקצר בכוסות:

אמנם לעולם ראוי בכלל הכוסות לומר הארבע הודאות וביאת המשיח ע׳׳ה: והכוס האחרון בסעודה הגדולה הוא כוס שמו י"ת והוא כענין מה שהחלו: יש כוסות אחרת [צ"ל: אחרות] זולת שזכרנו והן מסודרות כפי ענין הסעודה אם למילה או לחתן או לשמחה אחרת כגון הארושין וזולתו או לאבלות בר מנן: והנני עתיד לזכרן בפרקים המיוחדים: ונשוב לענינינו:

ואחרי שיאכלו בשלמות עושים ברכת המזון והוא מצות עשה מן התורה כמו שבארנו: וזה הוא נוסחתו:

ברוך מאכילנו ברוך משביענו ברוך מרונו ברוך משביע רעבים ברוך מרוה צמאים: נותן לחם לכל בשר כל"ח (תהילים קלו, ה): כי השביע נפש שוקקה ונפש רעבה מלא טוב: (תהילים קז, ט): לא יבושו בעת רעה ובימי רעבון ישבעו (תהילים לז, יט): ואכלת ושבעת וברכת את ה' אלהיך על הארץ הטובה אשר נתן לך: (דברים ח, י): בית ישראל ברכו את ה׳: בית אהרן ברכו את ה׳: בית הלוי ברכו את ה׳: יראי ה' ברכו את ה׳: ברוך ה' מציון שוכן ירושלם הללו יה: (תהילים קלה, יט-כא): ה' עוז לעמו יתן ה' יברך את עמו בשלום (תהילים כט, יא): ברוך ה' לעולם אמן ואמן (תהילים פט, נג): וכשיקימו השלחן יאמר גדול ה' ומהולל מאד: ויענו ולגדולתו אין חקר: (תהילים קמה, ג):

ואם ירצה להאריך יתחיל מן יודוך ה' כל מעשיך וחסדיך יברכוך (תהילים קמה, י): ברוך אתה ה' אלהי ישראל אבינו וג׳׳ו לך ה' הגדולה והגבורה וג׳׳ו: כאשר נבארהו בערב שבת עד הללו יה: ואחריו תחבר ברוך מאכילנו וג׳׳ו עד סופו:

ואם יקרה להיות אורח בבית ישראל הוא יהיה המברך: כדי לברך את בעל הבית כמו שיתבאר בברכת המזון של שבת:

אין משיחין בברכה של כוס המשקה הנהוגים לשתות: ולא בברכת המזון עד שיכלה המברך ברכת המשקה או ברכת המזון:

ביום השבת יסדרו הברכות על סדר זה תחלה בערב שבת אחר התפלה הולכים לבתיהם ויושבים לסעודת השבת ועושים נטילת ידים ולוקחים כוס יין בידיהם לקדש את יום השבת על היין ומחברים בברכת היין מענין היום כי כן תקון החכמים בכל יום קדש שהורו להוסיף על ברכת היין היום ההוא: וכן בברכת המזון בעבור זכרון היום ההוא כמו שבא בכתובים בעד הוספת היום ההוא וקדשו: וזה נוסח הקדוש:

ויכולו השמים והארץ וכל צבאם: ויכל אלהים וג׳׳ו ויברך אלהים וג׳׳ו (בראשית ב, א-ג) וברוך אלהינו מ"ה אשר ברך וקדש את יום השביעי מכל הימים וג"ו: וברוך אלהינו מ"ה אשר ברא עץ הגפן ומיינו משמח לבב בני האדם: ככתוב ויין ישמח לבב אנוש וג׳׳ו (תהילים קד, טו) ברוך אתה ה' אמ"ה המברך והמקדש את יום השבת לעמו ישראל: וברוך אלהינו מ"ה הנותן לנו ששון ושמחה ובורא פרי הגפן אמן: ואחרי כן טועמים כל אחד מהיין: ועושה ברכת המוציא ומברך בכוסות יין כמו שזכרנו אם לקצר או להאריך וחותמים מאכלם: וכשירצה לעשות ברכת המזון עוד מחבר מענין היום: וזה לך נוסחתו:

ברוך אתה ה' אלהי ישראל אבינו מעולם ועד עולם: לך ה' הגדולה והתפארת והנצח וההוד וג׳׳ו: והעושר והכבוד מלפניך וג"ו ועתה אלהינו מודים אנחנו לך וג׳׳ו: (דברי הימים כט, י-יג) ואנחנו נברך יה' מוע'ה [=מעתה ועד עולם הללו יה] (תהילים קטו, יח):

ואם תרצה במקום זה תאמר: ברוך מאכילנו שזכרנו לעיל עם נודה לה' חסדו ונפלאותיו לבני אדם: עד ואכלת ושבעת: ואח"כ תחבר אלו הפסוקים שהם לענין היום: ושמרו בני ישראל את השבת וג"ו ביני ובין בני ישראל וג׳׳ו: (שמות לא, טז-יז) ויקהל משה וג׳׳ו: ששת ימים תעשה מלאכה וג׳׳ו: לא תבערו אש וג׳׳ו (שמות לה, א-ג) את שבתותי תשמורו וג׳׳ו (ויקרא יט, ל): איש אמו ואביו תיראו וג׳׳ו (ויקרא יט, ג): ועבדתם את ה׳ אלהיכם וג׳׳ו (שמות כג, כה): ובתים מלאים כל טוב וג׳׳ו (דברים ו, יא) ואכלת ושבעת וג׳׳ו (דברים ח, י): בית ישראל וג׳׳ו בית אהרן וג׳׳ו בית הלוי וג׳׳ו יראה [צ"ל: יראי] ה' וג׳׳ו ברוך ה' מציון וג׳׳ו (תהילים קלה, יט-כא) ה' עוז לעמו יתן (תהילים כט, יא): ברוך ה' לא"ו [=לעולם אמן ואמן] (תהילים פט, נג):

ואם תרצה להאריך תאמר ברוך אתה ה' אלהי ישראל אבינו וג׳׳ו עד ברוך מאכילנו ואח׳׳כ תאמר ושמרו בני ישראל את השבת שהוא מענין היום ותשלים כאשר זכרנו:

ביום השבת עצמו אחר התפלה וקריאת הפרשה וההפטרה ותפלת הצהרים הולכים לבתיהם ויושבים לסעוד ולוקחים נטילה: ועושים ברכה בכוס יין בתוספת ענין היום קודם בברכת היין וזה נוסחתו:

הודו לה' כי טוב כל"ח: הודו לאלהי האלהים כל"ח הודו לאדני האדונים כל"ח: (תהילים קלו, א-ג) וברוך אלהינו מה' אשר ברך וקדש את יום השביעי מכל הימים: ככתוב ויברך אלהים את יום השביעי וג׳׳ו: וברוך אלהינו מ׳׳ה המברך והמקדש את יום השבת לעמו ישראל: וברוך אלהינו מ"ה הנותן לנו ששון ושמחה ובורא פרי הגפן אמן:

ותמצא ברכה זו כוללת ארבע ברכות שתים בקדושת שבת: ושתים בברכת היין: והן רמז לארבע הודאות שזכרנו לעיל שברכת השבת הקודמת היא רמז לאמתת השי"ת וברכת היין הקודמת היא רמז לאמתת התורה: וברכת השבת השניה רמז למקדש שבו שכן הכבוד ושניהם כאחד: וברכת היין השנית רמז לנביא והוא מעין אמתת התורה: שהם לא יתקים אמונת הנביא לא תתקיים התורה: והנה ה"ב מן האחד: וכן השנים האחרים: ולכן התקינו שתי ברכות בשבת ושתים ביין להיותם ארבעה: ונכללים תחת שני מינים: ודע שכל חכמי הקראים ע"ה אמרו לברך תחילה על היום ואח"כ על היין כי ברכת היום רמז לחדוש שבו יודע לכל איש אמתת מציאותו י"ת: וחלוקה בין בית שמאי ובין בית הלל: שבית שמאי אומר כדעת בעלי מקרא: ובית הלל אומר בהפך: ותחלה מברך על היין ואח"כ על היום: והוא אמר שלולי היין לא היינו יכולים לעשות קדוש: ובית שמאי אומר שלולי כבוד לא היינו צריכים אל היין: וכן הוא האמת שאעפ"י שלא ימצא יין נעשה קדוש בדבר אחר כגון דבש תמרים או דבורים וזולתם מהמשקים: הלא תראה שבמקומות שאין להם יין מקדשים את היום ההוא במשקה הדבש וזולתם: ונשוב אל המכוון: ואח"כ עושים ברכת המוציא: ואח"כ עושים ברכת ברוך שהכל נהיה בדברו: ואח"כ מברכין בכוסות: ובסוף האכילה עושים ברכת המזון בתוספת ענין היום ובפסוקים נאותים למזון ולשבת כדי להאריך: וזה לך נוסח ברכת המזון בשבת:

טוב יוי׳׳ לכל ורחמיו על כל מעשיו (תהילים קמה, ט): שבשפלנו זכר לנו כל"'ח: ויפרקנו מצרנו כל"ח: נותן לחם לכל בשר כל"ח: הודו לאל השמים כל"ח: (תהילים קלו, כג-כו) וג"ו: לך ה' הגדולה וג''ו: והעושר והכבוד וג"ו ועתה אלהינו וג׳׳ו: (דברי הימים א כט, י) ואנחנו נברך יה וג׳׳ו (תהילים קטו, יח): רצון תשבענו וג"'ו: בארך אפק וג"ו: כי אתה הוא זן וג"ו ברוך אתה ה' הזן את הכל אמן: מזמור לדוד ה' רועי וג׳׳ו בנאות דשא ירביצני וג"ו: נפשי ישובב וג׳׳ו גם כי אלך וג׳׳ו: (תהילים כג, א-ד): אך טוב וחסד וג׳׳ו: (תהילים כג, ו) ארך ימים אשביעהו וג׳׳ו (תהילים צא, טז): לישעותך קויתי ה׳ (בראשית מט, יח): טעמו וראו וג׳׳ו: יראו את ה' וג׳׳ו: כפירים רשו וג׳׳ו: (תהילים לד, ט-יא) יאכלו ענוים וישבעו וג׳׳ו (תהילים כב, כז): יזכרו וישובו אל ה' וג׳׳ו יבואו ויגידו צדקתו (תהילים כב, לב): התשכח אשה עולה (ישעיהו מט, טו): אם אשכחך ירושלים: תדבק לשוני (תהילים קלז, ה-ו): שמחו את ירושלים: למען תינקו: (ישעיהו סו, י-יא) ועל הר סיני ירדת: ואת שבת קדשך: (נחמיה ט, יג-יד) כה אמר ה' שמרו משפט (ישעיהו נו, א): כה אמר ה' השמרו בנפשותיכם (ירמיהו כז, כא): ולא תוציא [צ"ל תוציאו] משא ביום השבת (ירמיהו יז, כב): צפצפו עדותיו כמרגליות חרזיות: שקדו על דלתותיו ושמרו מזוזות: לבוא אל ביתו בנועמו לחזות: אשרי אנוש יעשה זאת (ישעיהו נו, ב): אם תשיב משבת רגליך: אז תתענג על ה׳ (ישעיהו נח, יג-יד): את שבתותי (ויקרא יט, ל): איש אמו ואביו תיראו (ויקרא יט, ג): ועבדתם את ה' אלהיכם (שמות כג, כה): ובתים מלאים כל טוב (דברים ו, יא): ואכלתם אכול ושבוע וידעתם כי בקרב ישראל אני (יואל ב, כו-כז): לא יבושו בעת רעה (תהילים לז, יט): ואכלת ושבעת (דברים ח, י): בית ישראל: בית אהרן: בית הלוי: יראי ה׳: ברוך ה' מציון שי"ה [=שוכן ירושלם הללו יה]: (תהילים קלה, יט-כ) כי אלהים יושיע ציון (תהילים סט, לו): הנה עין ה' אל יראיו: להציל ממות נפשם: נפשינו חכתה לה': כי בו ישמח ליבנו: יהי חסדך ה' עלינו: (תהילים לג, יח-כב) יהי נא חסדך לנחמני (תהילים קיט, עו): ה' זכרנו יברך יברך את בית ישראל: יברך את בית אהרן: יברך יראי ה׳: יוסף ה' עליכם: ברוכים אתם לה': (תהילים קטו, יב-טו) הקטון יהיה לאלף (ישעיהו ס, כב): ה' יחתו מריביו (שמואל א ב, י): מגדיל ישועות מלכו (תהילים יח, נא): בונה ירושלם ה׳: בורא ניב שפתים (ישעיהו נז, יט): המשל ופחד עמו (איוב כה, ב): ה' עוז לעמו יתן ה' יברך את עמו בשלום (תהילים כט, יא): ברוך ה' לעולם אמן ואמן (תהילים נג, פט):

אם יהיה המברך זולת בעל הבית ראוי לחבר אחרי יברך את בית אהרן ויאמר יברך את בעל הבית הזה: יברך את השלחן הזה: יברך את המסובין על השלחן הזה: יברך יראה ה' וג׳׳ו:

ראוי להיות האכסנאי שיעשה ברכת המזון כדי לברך את בעל הבית כי אין מדרך העולם לברך האדם את עצמו: ואם יהיה בעלי המברך כשיגיע ביברך את בית אהרן יענה האכסנאי ויברך ברכת בעל הבית וישלים ברכת המזון עמו:

וראוי להיות בעל הבית העושה המוציא כי הוא יודע עת האוכל ולא יברך האכסנאי אלא אם נותן לו רשות בעל הבית: יש רשות לאורח להוסיף בברכת המזון ולהאריך בה ולומר פסוקים טובים כגון ברוך אתה בעיר (דברים כח, ג): ברוך טנאך (דברים כח, ה): יצו ה' אתך את הברכה באסמיך: (דברים כח, ח): יפתח ה' לך את אוצרו הטוב: (דברים כח, יב): מאל אביך ויעזרך (בראשית מט, כה): ויתך לך האלהים: יעבדוך עמים: (בראשית כז, כח-כט) המלאך הגואל אותי (בראשית מח, טז): ויתן לך את ברכת אברהם (בראשית כח, ד): וזולת אלו הפסוקים כפי חכמתו:

יש פעמים שחברה אחת יושבת לסעוד בשבת ועושין ברכת המזון בעד היום: או יתכן להיות האדם רוצה לסעוד סעודת ערב בביתו בשבת בעוד היום כמו שיקרה הענין בימי הקיץ והנה אז חיב לברך ברכת המזון בנוסח אחר וזה נוסחתו: אם תשיב משבת רגלך אז תתענג על ה׳: איש אמו ואביו תיראו: ועבדתם את ה' אלהיכם ובתים מלאים כל טוב: ואכלת ושבעת וברכת את ה' אלהיך וג"ו ברוך ה' לעולם אמן ואמן:

במוצאי שבת מברכין בכוס יין להבדיל בין הקדש ובין ימי החול ואומרים פסוקים נאותים בהצליחו השי׳ת אותנו ולשמרנו מנזק האויב ויכנסנו בששת ימי השבוע בשלום ובשמחה ולעביר ממנו כל חטא ועון ועבירה ובכלל להסיר ממנו המדות הפחותות ולהדבקנו בלמוד והגיון תורתו התמימה: ובכלל להתלבש במדות החשובות להורות לנו דרך עץ החיים: ואומר פסוקים מורים על הבדל הקדש מהחול: וזה נוסח ההבדל [נראה שצ"ל ההבדלה]:

כוס ישועות אשא ובשם ה' אקרא (תהלים קטז, יג): אנה ה' הושיעה נא אנה ה' הצליחה נא (תהילים קיח, כה): ברוך הבא בשם ה׳: אל ה' ויאר לנו: (תהילים קיח, כו-כז): הבה לנו עזרת מצר: (תהילים ס, יג) באלהים נעשה חיל: והוא יבוס איבינו: באלהים נעשה חיל והוא יבוס בוזזנו: באלהים נעשה חיל והוא יבוס גוזלינו: בנח'וי [=באלהים נעשה חיל והוא יבוס] דוחקינו: בנ'חוי [=באלהים נעשה חיל והוא יבוס] הולמנו: בנ'חוי [=באלהים נעשה חיל והוא יבוס] יצרינו: בנ'חוי [=באלהים נעשה חיל והוא יבוס] זועמינו: בנ'חוי [=באלהים נעשה חיל והוא יבוס] חומסינו: בנ׳חוי [=באלהים נעשה חיל והוא יבוס] טורפינו: בנ׳חוי [=באלהים נעשה חיל והוא יבוס] יריבנו: בנ׳חוי [=באלהים נעשה חיל והוא יבוס] כובשינו: בנ'חוי [=באלהים נעשה חיל והוא יבוס] לוחמינו: בנ׳חוי [=באלהים נעשה חיל והוא יבוס] מואסנו: בנ׳חוי [=באלהים נעשה חיל והוא יבוס] נוקמינו: בב'חוי [=באלהים נעשה חיל והוא יבוס] סוקלינו: בנ׳חוי [=באלהים נעשה חיל והוא יבוס] ענינו: בנ׳חוי [=באלהים נעשה חיל והוא יבוס] פורצינו: בנ׳חוי [=באלהים נעשה חיל והוא יבוס] צוררנו: בנ׳חוי [=באלהים נעשה חיל והוא יבוס] קמינו: בנ׳חוי [=באלהים נעשה חיל והוא יבוס] רדפינו: בנ'חוי [=באלהים נעשה חיל והוא יבוס] שוסינו: בנ׳חוי [=באלהים נעשה חיל והוא יבוס] תועבינו: באלהים אהלל דבר [צ"ל דברו?] באלהים בטחתי לא אירא (תהילים נו, ה): ה' לי לא אירא: ה' לי בעוזרי: טוב לחסות בה': טוב לחסות בה' מב' [=מבטוח בנדיבים]: (תהילים קיח, ו-ט) אל תבטחו בנדיבים (תהילים קמו, ג): ברוך אתה ה׳ אמ׳׳ה המבדיל בין קדש לחול בין אור לחשך בין ישראל לגוים בין טמא לטהור בין ששת ימי המעשה ליום השביעי: ככתוב והייתם לי קדושים כי קדוש אני ה' ואבדיל אתכם מן העמים להיות לי (ויקרא כ, כו): וכתוב ולהבדיל בין הקדש ובין החול ובין הטמא ובין הטהור: ולהורות את בני ישראל את כל החקים אשר דבר ה' ביד משה: (ויקרא י,י-יא) אלהינו ואלהי אבותינו החל עלינו ששת ימי המעשה הבאים לקראתנו חשוכים מכל דבר רע ומוצלים מכל חטא ועון ועבירה ומודבקים בלמוד והגיון תורתיך וחנונים מאתך דעה והשכל ובינה: ולא קנאתינו תעלה על לב אדם ולא קנאת ושנאת אדם תעלה על לבינו: וכל היועץ עלינו עצה טובה ומחשבה טובה קימהו וקים עצתו כאמור וחנותי את אשר אחון ורחמתי את אשר ארחם (שמות לג, יט): כל היועץ עלינו עצה דעה ומחשבה רעה בטלהו השמידהו הסתירהו האבידהו: קלקל מחשבתו הפר עצתו: כאמור עוצו עצה ותופר דברו דבר ולא יקום כי עמנו אל: (ישעיהו ח, י): רבות מחשבות בלב איש ועצת ה' היא תקום (משלי יט, כא): כי ה' יעץ ומי יפר וידו הנטויה ומי ישיבנה: (ישעיהו יד, כז): ברוך אתה ה' אמ'ה [=אלהינו מלך העולם] המפר עצות הרעות המתרגשות המתלחשות מעלינו ומעל בתינו ומעל בתי כלל עמך בית ישראל אמן: וברוך אלהינו מ''ה [=מלך העולם] המכרית אויבי עמו בית ישראל אמן: וברוך אמ'ה המבדיל בין קדש לחול והנותן לנו ששון ושמחה ובורא פרי הגפן אמן:

ואמנם אם תרצה להאריך כפי מה שתקנו החכמים ע''ה תחבר אחר בית ישראל אמן: קודם שתי הברכות האחרונות אלו והם: בראשית ברא אלהים את השמים ואת הארץ: עד יום אחד: (בראשית א, א-ו) ונח מצא חן בעיני ה' (בראשית ו, ח): ומצא חן ושכל טוב בא'ו [=בעיני אלהים ואדם] (משלי ג, ד): לישועתך קויתי ה' (בראשית מט, יח): וילך דוד הלוך וגדל וג''ו (שמואל ב ה, ג): ואמרתם כה לחי וג''ו (שמואל א כה, ו): הנני שולח מלאכי וג''ו (מלאכי ג, א): כי בשמחה תצאו וג''ו (ישעיהו נה, יב): אחרי ה' אלהיכם תלכו וג''ו (דברים יג, ה): ואתם הדבקים בה' וג''ו (דברים ד, ד): הגיד לך אדם מה טוב וג''ו (מיכה ו, ח): שיר למעלות אשא עיני אל ההרים מאין יבוא עזרי: כל המזמור: (תהילים קכג, א-ד) ואם תרצה להאריך יותר תאמר יושב בסתר עליון כלו (תהילים צא, טז) ואח"כ מזמור שיר למעלות (תהילים קכא, א-ח): ותאמר ברוך אתה בבואך וג"ו: ברוך אתה בעיר וג''ו (דברים כח, ג): ברוך טנאך וג''ו: יתן ה' את אויביך: יצו ה' אתך את הברכה: (דברים כח, ו-ח) יפתח ה' את אוצרו הטוב וג"ו (דברים כח, יב): אשריך ישראל וג''ו (דברים לג, כט): מאל אביך ויעזרך (בראשית מט, כה): ויתך לך האלהים וג"ו יעבדוך עמים וג"ו (בראשית כז, כח-כט): ויתך לך את ברכת אברהם וג"ו (בראשית כח, ד): המלאך הגואל אותי וג"ו (בראשית מח, טז): כי אלהים יושיע ציון וג''ו (תהילים סט, לו): בך ה' חסיתי אל אבושה וג''ו (תהילים לא, ב) (תהילים עא, א): הטה אלי אזנך מהר הושיעני וג''ו [השוו' (תהילים לא, ג)]: אלהי פלטני מיד רשע וג''ו: כי אתה תקותי ה' וג''ו (): עליך נסמכתי וג''ו: (תהילים עא, ד-ו): השלך על ה' יהבך וג''ו: ואתה אלהים תורידם וג''ו: (תהילים נה, כג-כד) תרום ידך על צריך וג''ו (מיכה ה, ח): ברוך אתה ה' אמ'ה [=אלהינו מלך העולם] המכרית אויבי עמו בית ישראל אמן: וברוך אלהינו מ"ה המבדיל בין קדש לחול והנותן לנו שוו'פה [=ששון ושמחה ובורא פרי הגפן] אמן:

בראש חדש מחבר בברכת היין בסעודת הערב והבקר מענין החדש והחכמים ע"ה לא התקינו ביום החדש נוסח ברכת כוס היין אלא כלם גזרו לחבר פסוקים בכל יום שמחה כעין היום ההוא: ולכן תקנתי אני לר"ח ברכת כוס יין בערב ובקר הברכות האלו וזה נוסחם: הודו לה' כי טוב כל"ח: הודו לאדוני האדונים כל"ח: הודו לאלהי האלהים כל"ח: (תהילים קלו, א-ג) וברוך אלהינו מ"ה [=מלך העולם] אשר קדשנו במצותיו והורה לנו חקותיו והודיענו נפלאותיו ויתן לנו את שתי המאורות לאות ולסימן חיים ונאות: את השמש לימים ושנים: והירח למועדים וראשי חדשים עדים נאמנים: בהתחדשו בהגלותו לעין אחד ובהראותו בארץ לשמש אחרי בוא השמש: ואחרי הסתתרו: בערב קימת עדותו: עד נאמן בשחקים: לכל עין יושבי ארקים: ככתוב עשה ירח למועדים שמש ידע מבואו (תהילים קד, יט): כירח יכון עולם ועד בשחק נאמן סלה (תהילים פט, לח): וברוך אמ''ה אשר ברא עץ הגפן וג"ו: וברוך אמ''ה המקדש את עמו ישראל בראשי חדשים בראית הירח: וברוך אמ''ה הנותן לנו ששון ושמחה ובורא פרי הגפן אמן: זה נוסח ברכת היין בעצמו:

ואמנם כמו כן ראוי לחבר פסוקים נאותים מענין היום בברכת המזון בערב ובקר: וזה לך נוסחתם:

ברוך מאכילנו ברוך משביענו וג''ו עד ובימי רעבון ישבעו: וחיבר אלו הפסוקים בערב ויאמר אלהים יהי מארות וג''ו (בראשית א, יד): עשה ירח למועדים וג''ו (תהילים קד, יט): כירח יכון עולם וג''ו (תהילים פט, לח): כי אראה שמיך וג''ו (תהילים ח, ד) כי הוא אמר ויהי (תהילים לג, ט) וג''ו: ויעמידם לעד לעולם (תהילים קמח, ו) וג''ו: הרנינו לאלהים עוזינו: שאו זמרה וג''ו תקעו בחדש שופר וג''ו: (תהילים פא, ב-ד) הללויה הללו את ה' מן השמים: עד כל כוכבי אור: (תהילים קמח, א-ג): וביום שמחתכם ובמועדכם ובראשי חדשיכם וג''ו (במדבר י, י): ואכלת ושבעת וברכת את ה' אלהיך על הארץ הטובה אשר נתן לך וג''ו (דברים ח, י): ברוך ה' לעולם אמן ואמן (תהילים פט, נג):

ובסעודת הבקר תחבר בברכת המזון אחר כל כוכבי אור (תהילים קמח, ג) מוסף החדש שהוא מן ובראשי חדשיכם תקריבו עולה לה' עד יעשה ונסכו (במדבר כח, יא-טו): עם פסוק וביום שמחתכם (במדבר י, י): ואח"כ תאמר מזמור הללו יה הללו אל בקדשו וג"ו (תהילים קנ, ו) שזה המזמור מורה על היות כלל הגלגלים והעולם השכל עבדים לו י"ת כי הוא בראם ואין אלוה בלעדו ית"ש [=יתברך שמו]: ותחתום ואכלת ושבעת וג"ו.

אמנם בר"ח ניסן להיותו ראש לחדשים ראוי לחבר קודם ענין החדש פסוק החדש הזה לכם ראש חדשים (שמות יב, ב) וג"ו.

בערב הפסח שהוא ליל ט"ו בניסן שהוא חג המצות חייבו החכמים לקרא ההגדה קודם האכילה והוא חבור פסוקים מגידים פעולת השם ועזוזו ונפלאותיו אשר עשה עם אבותינו במצרים ושמו יורה על ענינו והוא חוב לקרא כנגד אנשים ונשים וטף כדי לשמוע הכל כל פעל ואות ומופת עזוז ונפלאות כמו שאמר ולמען תספר באזני בנך וג"ו (שמות י, ב): והנה החכמים קראו לזאת ההגדה בשם ההכרחי בנשים כי אנשים כבר הגידו הענינים ואותות ונפלאות בתכלתם [?]: ואחר כן לוקחים נטילת ידים לאכול מזונם ממה שזמן להם הש'ית: ואח"כ מברכים בכוס יין: ואמרו החכמים לחבר בכוס יין מענין היום וזה לך נוסחתו:

הודו ליוי' כי טוב כל"ח: הודו לאלהי האלהים כל'ח [=כי לעולם חסדו]: הודו לאדוני האדונים כל'ח: (תהילים קלו, א-ג) וברוך אמ"ה אשר קדש את עמו ישראל בחג המצות הזה ובמועדי שמחה ובמקראי קדש אמן: וברוך אמ"ה אשר ברא עץ בגפן ומיינו משמח לבב בני האדם וג"ו: וכן בברכת המצה אומר המוציא לחם עוני מן הארץ אמן: ואח"כ מחבר מצה ומרור ומברך ואומר: ברוך אתה ה' אמ"ה אקב"ו על אכילת מצה ומרור אמן: ובסוף האכילה עושין ברכת המזון ומסדרים מענין חג המצות ואינם מחברים מענין הפסח כי לא נתחיבנו בו בגלות אמנם להיותו מצוה מן המצות זוכרים ענינו ובתוך התפלה כמו שידעת: וזה לך נוסח ברכת המזון:

טוב יוי' לכל ורחמיו על כל מעשיו וג'ו: והתענגתם מזיו כבודה כמו שכתבנו נסחתו ביום השבת: ואח'כ מחבר ענין והיה היום הזה לכם לזכרון: ואומר אלה מועדי ה': וג'ו (ויקרא כג, ד): היום הזה לכם לזכרון וג'ו: שבעת ימי מצות תאכלו וג'ו: (שמות יב, יד-טו) כל הענין כמו שכתוב בתפלת הערב בחג זה עד לפני ה' אלהינו כאשר צונו (דברים ו, כה): ומשלים ואכלת ושבעת וג'ו עד שוכן ירושלם הללו יה: ואז מחבר ההלל והוא מזמור הללו יה הללו עבדי ה' וג'ו: עם מזמור בצאת ישראל ממצרים: ומזמור אהבתי כי ישמע ה': ומזמור הללו את ה' כל גויים וג"ו: ומזמור הודו לה' כי טוב כל"ח: עד סופו: (תהילים קיג, א-קיח, כט) ואומר ה' עוז לעמו יתן ה' יאע'ב [=י' יברך את עמו בשלום] (תהילים כט, יא): ביל'או [=ברוך י' לעולם אמן ואמן] (תהילים פט, נג):

ביום ט"ו לח' ניסן שהוא יום ראשון לחג המצות מברכין על היין ועל המזון כעין מה שברכו בלילה ואין צריך להכפיל:

אמנם אם יקרה יום המועד בשבת מברכין בתחלה ובסוף בעד השבת ובעד המועד: ויקדימו ענין השבת מענין המועד כי השבת קודם מהמועד: וכל מה שהוא לכל השנה על הרוב הוא הקודם כי כן עשה הכתוב שהזכיר מוספי הימים הטובים מזכיר בתחלה מוסף השבת שהוא נמצא ברוב ימי השנה כמו שתמצא הענין בפרשת פינחס: ולכך יהיה השבת קודם מכלם שהוא פעם אחד בשבוע: וראש חדש אחריו: שהוא פעם א' בכל שלשים יום על הרוב: ואחריהם יהיה הפסח שהיא בניסן מצרה קדומה: ואח'כ חג המצות שהוא בניסן: ואח'כ חג השבועות: ואח'כ יום תרועה: ואח'כ יום כפור: ואחריו חג הסכות: על סדר חדשי השנה כפי צואתו י"ת: ולכן יהיה ידוע הענין שלא אצטרך להכפיל הבאור כשיקרו שני ימים טובים או שלשה ממה שדרכם לקרוא כאחד כגון שחל שבת ר"ח או שבת עם א' משאר הימים טובים: או ר"ח שחל להיות יום תרועה ושבת: הנה לעולם בברכת היין וברכת המזון מחויבים לברך מענינים ובתחלה יאמרו הקודם ואחריו המתאחר: כגון ר"ח שחל להיות שבת נאמר תחלה ענין השבת ואחריו ענין החדש ונשלים: וכן ביום תרועה נאמר ענין שבת ואחריו החדש ואחריו עניו יום תרועה וכן השאר:

בחולי המועד של חג המצות מחברים בברכת המזון בערב ובבקר ענין הערב שלהם הכתוב בסדר התפלה ואינם אומרים הלל ובברכת היין אומר כמו שאמר ביום ראשון אינו מוסיף ולא גורע:

ובברכת המזון של שבת שחל להיות תוך שבעת ימי מצה אומרים ההלל כמו שתקנו ביום ראשון ואין צריך להאריך: וכן בשביעי עצרת מחברים ענין הכתוב בסדור התפלה בתפלת לילו בברכת המזון: ובברכת היין מחבר ואומר כמו שאמר ביום א': ובחג בברכת היין מחבר ואומר: וברוך אמ'ה אשר קדש את עמו ישראל בחג השבועות בברכת היין מחבר ואומר: וברוך אמ"ה אשר קדש את עמו ישראל בחג השבועות הזה ובמועדי שמחה ומקראי קדש אמן: וחותם בברוך ה' לעולם אמן ואמן: (תהילים פט, נג): ובברכת המזון מחבר אחר מזיו כבודה: וכן בכל מועד ככה הוא ענין יום חג השבועות הכתוב בתפלת לילו בסדור ואין צריך להאריך: וכך הוא הענין ביום תרועה וימי הסכות השבעה ושמיני עצרת שהוא מברך את השם בכוס יין על שקדש את עצמו במועד ההוא הדרוש: ובברכת המזון מחבר ענין המועד ההוא הכתוב בתפלת לילו בסדור ואינם אומרים הלל בסוף ברכת המזון בשום מועד זולת ראשון ושביעי של חג המצות כי זה היה מפני שגאלם י''ת ממצרים:

בכל מוצאי מועד חיב האדם להבדיל בכוס יין ואומר תוך ברכת היין המבדיל בין קדש לחול: ואם חל להיות יום שבת קודם המועד: או חל להיות מוצאי המועד שבת יאמר המבדיל בין קדש לקודש ויחתום כמנהג: אין צורך להזכיר סדר הכוסות בימי המועדים כי כבר זכרתים לעיל וביד המתחיל לקצר או להאריך:

וכן בארבע תעניות מחבר בברכת המזון קצת פסוקים מענין היום ההוא ואומרים ברכת המזון של ימי החול שזכרנו:

וכן בימי פורים מברך ברכת היין ואומר ברוך אתה ה' אמ''ה המכרית אויבי עמו בית ישראל: וברוך אמ'ה הנותן לנו שוופ'הא [=שמחה וששון ובורא פרי הגפן]: ובברכת המזון כשאר ימי החול וכשיגיע בפסוק ואכלת ושבעת מחבר ענין המן ופורים מן כי המן בן המדתה האגגי צורר כל היהודים וג'ו עד ונכתב בספר: (אסתר ט, כד-לב) כמו שכתוב בסוף מגלת אסתר:

בימי הפורים התקינו החכמים ע"ה בתקון הכסות לשתות כוס יין במנוחת מרדכי ואסתר וסדרו בתוך המאכל והמשתה: בימי פורים חיב האדם להרבות בכוסות לשתות ולשמוח ולתת מתנות לאביונים יותר ממה שהיה נהוג בשאר הימים ולשלוח מתנות איש לרעהו כמו שאמר לעשות אותם ימי משתה ושמחה ומשלוח מנות איש לרעהו ומתנות לאביונים (אסתר ט, כב): וכתוב והחדש אשר נהפך להם מיגון (אסתר ט, כב):

#3.4 הפרק הרביעי

בסדר הברכות והכוסות בבית חתנים למילה ולארוסין ולנשואין ושאר שמחות ולבתי האבלות ומי הוא המתחיל ומה שימשו אחריהם משנוי מקומות הסעודה ושכחת הברכות וזולת זה מענינים:

בסעודת המילה לוקחים נטילת ידים הבכור בבכורתו והצעיר בצעירתו כפי סדר ישיבתם: ומברכין על היין הגדול שבהם בחכמה ובשנים ועונין הכל אמן: ויוצאין ידי חובתן: ואח'כ מברכין על ככר לחם כמנהג ומברכין על המאכל ואוכלין: ובעת השתיה מסדרין הכוסות כפי המנהג שזכרו אם לקצר או להאריך: הכל הוא ביד המתחיל: וכשיגיעו בכוס האחרון שהוא בביאת המשיח שותה כוס לאב הנמול ולאמו ולו: ואומר בשמחת המוליד והיולדת והילד: ועונין האל ישמחם: ואח'כ שותין כוס שני לשושבינים של הנמול כל אחד כפי מעלתו וכל הקודם במעלה קודם בסדר כוסו: ואח'כ שותים כוס למשתדלים בסעודה כל א' כפי מעלתו: ואם ירצה לקצר שותה כלה יחד: ואח'כ שותה לבעלי הבית אם הסעודה היתה בבית אחר זולת בית אב הנמול: גם ישתו לאבי המוליד והיולדת כוס אחד אם הם נכבדים אם הם חיים שותה בשמחתם: ואם מתים במנוחתם: גם ישתו לקרוביהם אם הם נכבדים והם בחיים: וכל הקודם במעלה כוסו קודם: אם היו כלם חיים או מתים: אבל אם קצתם קימים וקצתם מתו כבר לעולם כוסות של מתים קודמים בכל שלחן ודעהו:

ממנהג כל סעודת שמחה הוא לזמר בזמירות: והנה כשירצה לזמר פותח האומר אשירה לה' בחיי: והמסובין יענו אזמרה לאלהי בעודי: (תהילים קד, לג) או טוב להודות לה': ועונין ולזמר לשמך עליון: (תהילים צב, ב) או אהללה שם אלהים בשיר: ועונין ואגדלנו בתודה: (תהילים סט, לא) או פותח בפתיחה אחרת מפסוקים אחרים ויענו המסובין תשלום מה שפותח: וזה כדי לשתוק המסובין לשמוע הלול השם והודאתו ית'ש ומסדר המזמר פרקי הזמר ההוא על נכבדי השלחן לזמר כל אחד פרקו: וכשישלים הזמן מקלסין אותו המסובין בכוס יין: ואומר הפותח או אחד מאהוביו כוס לזמר: ויענו טוב לגבר: ואח"כ שותים לו המסובין כוס יין כפי מעלתו ואומרים בשמחת כבוד המזמר או בגודל מעלתו: ועונין האל ישמחהו: או ירבה מעלנו: גם הוא יושיב לכל אחד כפי מעלתם: ואח'כ לוקח כוס בידו: ושותה לכל המסובין ברשות הגוזר לגודל מעלת כבודכם: והם יענו האל ירבה מעלתך: וכן יעשה בהשלימו הזמר ששותה הוא תחלה כוס למסובין ואח'כ ישתו לו הם: וכמו כן יעשה בעל המילה או החתן או השושבינים ובכלל מי ששתה כוס המסובין כוס עליו: אחר ששתו כל המסובין לוקח גם הוא כוס בידו ושותה למסובין ואומר ברשות הזוגר בגודל מעלת כבודכם: והם יענו האל ירבה כבודך ושלומך ומעלתך: ואם ירצו לקלסו יותר להאריך אומרים כן ואמרו בניך בפניך בחייך בימיך ויתך לך כלבבך וכל עצתך ימלא (תהילים כ, ה): ואחר שישלימו הכוסות עושין ברכת המזון כפי מה שסדרנו בשבת זולת ענין היום: ואם השמחה בשבת יעשה כמנהג להוסיף בברכת המזון והיין ענין השבת כמו שסדרנו למעלה:

ואם ישאל שואל מאין יש לנו רמז לעשות סעודה ביום המילה מן הכבוד: נשיב לו ממה שאמר ויעש אברהם משתה גדול ביום הגמל את יצחק (בראשית כא, ח): כלומר ביום שנשלמה צואת השם בו והוא יום המילה: אעפ''י שקצת מהחכמים ע"ה פרשו פרוש אחר: והנה ביום המילה מביאין שתי כסאות א' לשושבין וא' לאליהו הנביא זכור לטוב: הנקרא כסא אליהו וזה רמז למילה שהוא הברית בינו י"ת לבין זרע תמימו אוהבו וכתוב לאליהו ז"ל ומלאך הברית אשר אתם חפצים הנה בא וג"ו (מלאכי ג, א): והנה סדר התפלה והברכות לענין המילה הנם כתובים בסדור ואין צורך להאריך:

בארושין מברכין כל הברכות כמנהג וכן הכוסות עד האחרון שהוא על ביאת המשיח ושותים כוס למארש ולארושה ולמחותנים אם בשמחתם ואם במנוחתם ולמשתדלי הסעודה איש איש כפי מעלתו: משלים כפי המנהג בברכת המזון: ומאין יש לנו רמז מן הכתוב לעשות סעודה ביום הארוש ממה שמצאנו לאליעזר עבד אברהם אע''ה שאמר ומגדנות נתן לאביה ולאמה: ויאכלו וישתו הוא והאנשים וג'ו: (בראשית כד, נג-נד) וזה היה ביום שארש את רבקה ליצחק ע"ה:

בנשואין מברכין ושותין הכוסות כמנהג שסדרנו ובכוס ביאת המשיח שותים לחתן ולכלה ועושים ברכת המזון וכשיגיע בפסוק בונה ירושלים ה' יחבר פסוקים אלה לחתן: אחת נשבעתי בקדשי אם לדוד אכזב: זרעו לעולם יהיה וג'ו: (תהילים פט, לו-לז) כרתי ברית לבחירי וג'ו (תהילים פט, ד): ונחה עליו רוח ה': והריחו ביראת ה' וג'ו: ישפט בצדק דלים וג'ו: והיה צדק אזור מתניו וג'ו: (ישעיהו יא, ב-ה) והיה ביום ההוא שרש ישי וג'ו (ישעיהו יא, י): ואמרת אליו לאמר כה אמר ה' צבאות לאמר הנה איש צמח שמו וג'ו: והוא יבנה את ה''י [=היכל י'] וג'ו (זכריה ז, ט-י): עלה הפורץ לפניהם וג'ו (מיכה ב, יג): ה' יחתו מריביו וג'ו (שמואל א ב, י):

מגדיל ישועות מלכו וג'ו (תהילים נח, יא): בונה ירושלים ה' וג'ו: וכשישלימו ברכת המזון עושים שבע ברכות בכל ליל וליל של שבעת ימי החפה זולת ליל יום ראשון של החפה ולא בשבת בעבור שכבר עשו ביום כניסת החפה ויעשו אותם בבית הכנסת ביום שבת בעת קריאת החתן בתורה בפסוק ואברהם זקן כמו מבואר הענין בסדור התפילה ומאין לנו רמז מן הכתוב לעשות משתה ביום הנשואים ואחריו שבעת ימים ממה שמצאנו בנשואי אמותינו בנות לבן עם יעקב אע"ה [=אבינו עליו השלום] שאמר ויאסוף לבן את כל אנשי המקום ויעש משתה: (בראשית כט, כב) וכתוב מלא שבוע זאת ונתנה לך גם את זאת וג'ו (בראשית כט, כז): וזה היה ביום שאמר יעקב אבינו עליו השלום הבה את אשתי כי מלאו ימי ואבואה אליה: (בראשית כט, כא) והוא יום הנשואין:

נשאר [צ"ל בשאר] שמחות כגון סעודת בחורים וגם זקנים אינם חייבים לשתות כי אם הארבע כוסות שהם כנגד ארבע הודאות וכוס ביאת המשיח ואח'כ אם יש ביניהם נכבד או אהוב או אינו עמהם אם ירצו לעשות כוס בשמחתו שותים: ושאר הברכות הם כפי המנהג אם לקצר או להאריך:

קצת מן המתחילים כשרוצים להאריך מקדימין בברכת היין ביום השבת דבור זכור את יום השבת לקדשו הכתוב בפרשת יתרו בעשרת הדברות עד ויקדשהו (שמות כ, ח-י): ואח'כ מתחיל הודו ל'"ה כי טוב כל"ח:

סעודה אחת יש לנו שנמשך המנהג בכלל ישראל לעשותה לעתים ידועים כשיקום האדם מחולי עצום שנצל מסכנה גדולה או שבא מדרך רחוקה ונדר לעשות השלחן ההוא להאכיל העניים ואביוני אדם וקוראים אותו שלחן של אליהו הנביא ז"ל כי הוא אשר אנחנו מקוים אותו בכל יום ועליו נאמר ומלאך הברית אשר אתם חפצים הנה בא וג'ו (מלאכי ג, א): והנה לזה השלחן ענינים משונים והשלחנות שזכרנו נבארם עתה:

ונאמר יש קצת אנשים שרוצים להגדיל השמחה בשלחן הזה שעושים חתן תורה שמביאים ספר תורה מבית הכנסת לביתו: והנה בעת שיוציאוהו מן הארון להוביל בבית המשתה ומוציאים אותו עם פסוק ויהי בנסוע הארון (במדבר י, לה): ולוקח אותו בעל הסעודה ומקימו מצד ימינו וקודם קורא אנשים נכבדים ללוותו עד ביתו לכבוד התורה ומתחילין בנגון ויהי בנסוע הארון וג'ו: ופסוק יקום אלהים וג'ו (תהילים סח, ב): ועתה קומה ה' אלהים לנוחך וג'ו (דברי הימים ב ו, מא): ואומרים השמים מספרים וג'ו (תהילים יט, א-טו): מזמור הבו לה' בני אלים וג'ו (תהילים כט, א-יא): ומזמור ה' מי יגור באהליך וג'ו (תהילים טו, א-ה): ומזמורים אחרים שנאותים לכבוד התורה ומקצרים ומאריכים המזמורים כפי אריכות הדרך שבין בית הכנסת ובין בית השלחן וכשיכנסו בבית המשתה אומרים מזמור יענך ה' ביום צרה וג'ו (תהילים כ, א-י): ומזמור שיר למעלות אשא עיני אל ההרים וג'ו (תהילים קכא, א-ח): עם יושב בסתר עליון (תהילים צא, א-טז) בעד בעל הבית ומניחים הספר תורה במקומו בראש השלחן מקום החתן כי הוא אדון כל הארץ: ואח'כ יושבים משני צדדיו תלמידי חכמים ואפילו שהיו בחורים קודמים לשבת בצדו מהזקנים שאינם כמותם בחכמה כ"ש בהיות עמי הארץ וישבים כל העם איש איש כפי מעלתו מהקרואים ומסדרים השלחן כפי סדר שאר השלחנות שזכרנו: וקודם שיברכו על היין מתחיל הגדול שבהם ואומר מזמור יענך ה' ביום צרה וג'ו (תהילים כ, א-י): ואח'כ מברך על היין ואוכלים כמנהג כל שלחן גדול ושותים הכוסות כפי המנהג: וזה השלחן ממנהג הוא לקרוא כלל עניי הקהלה אם ירצה: ואם ירצה להרבות השמחה קורא גם שאר מהקהל זקנים וזולתם כמו שעשה כן אחי יהודה באלי יצ"ו אחר שחזר מכפא לקוסטנדינא בחדש אב שנת הרנ'ז שעשינו חתן תורה והבנו ס"ת אחד בבית אבינו יצ''ו בזמירות ושירים עם הקהל ואנשים הרבה באו מאחינו הרבנים וקראנו לכלל הקהל מקטנם ועד גדולם יבאו כלם ויאכלו וישתו ובבקר השכם הקדשתי גם אני ספר תורה אחד גויל קניתיו מאנשי גלות ספרד והולכתיו יחד עם הספר תורה שהכנו בבית בשלחן העניים בזמירות ושירים כמובן כאשר הייתי אוהב לעשות כן זה כמה שנים והאלהים שזכני יזכני לראות בטובת בחיריו לשמוח בשמחת גויך להתהלל עם נחלתך (תהילים קו, ה) אמן:

ואמנם בזה השלחן מאריכים בכוסות מתי ישראל ובפרט הנכבדים שבהם וחכמיהם שכבר מתו וכשישתו כוס להרב רבנו ענן הנשיא ראש הגולה: אשר בסלם החכמה עלה: ופתח דרך התורה: והאיר עיני בני מקרא: ואל זה וזה קרא: ורבים השיב מעון ומעברה: ועם המוסיפים והגורעים ערך מלחמה: לתורת ה' התמימה: וכל העם המסובין עונין לכן אחלק לו ברבים ואת עצומים יחלק שלל תחת אשר הערה למות נפשו ואת פושעים נמנה והוא חטא רבים נשא ולפושעים יפגיע (ישעיהו נג, יב): ומשלימים הסעודה כמנהג:

בבית האבלות כשיקרה מות מקרה בני האדם שזה סוף כל האדם יושבים קרובי המת כמנהג האבלים איש איש כפי מעלתו וכל הקהל סביב: ובעת המאכל כשיוצר לאכול לחם ולשתות כוס תנחומין לוקחים נטילת ידים ואח'כ לוקחים כוסות יין כל אחד מן האבלים וגם מאנשי הקהל הנכבדים כל א' כוס א' ומברך היותר נכבד ואנשי הקהל בשברון לב ושפה בלי נשמע קולו מרחוק ואפ'י מעט ושאר הקהל ואין צריך לומר האבלים יושבים בשברון לב ובשממון ומברך ברכת היין שבימי החול ואח'כ שומעים כלל הקהל ואח'כ מברך על הלחם ונותן פת שלום לכל א' ומברך על המאכל כמנהג ואוכלים כלם ומסדר הד' כוסות הראשונות כנגד ארבע הודאות וכוס חמשי זכר לאליהו הנביא ז"ל וכלם בשפה רפה ובשברון לב בסבת האבלות כמו שאמר י"ת האנק דום ליחזקאל ע"ה (יחזקאל כד, יז) ואח'כ מתחילים לשתות במנוחת המתים כנרמז בדברי אגור בן יקה זצ"ל (משלי ל, א) [נראה שצ"ל בדברי למואל, והוא (משלי לא, א-ז)]: ומסדר כוסות מנוחתם כפי סדר מיתת הנביאים ושותה כוס לעקרי האבלים ולעקרי אשתו וקרוביהם האחרים אם היו נכבדים אם שארים להם ואם שאר שאריהם כל הקודם במעלה או בזמן מיתתו קודם כוס מנוחתו: ואח'כ שותים כוס מנוחת הנפטר שמת ומברך ברכת המזון: ואח'כ לוקח המתחיל בידו כוס אחד אחר שיעשה ברכת המזון המסודר בימי חול והוא הנקרא כוס תנחומין שבו יאמר פסוקים נאותים לנחמת האבלים ולתחית המתים ומי שהוא חיב באבלות והם הבוגרים הששה שארים ושארי שארים בהיות השארים לפניהם מטעטפים בצעיף ומתחיל הפותח ואומר הנחמה וזה נוסחה:

אלהינו ואלהי אבותינו שוב אל ירושלם ברחמים ובנה מקדשך והיכלך והעמידם שם בחצרות קדשיך: ואז נודה לך ונאמר: אודך ה' כי אנפת בי וג'ו (ישעיהו יב, א): תרב גדולתי וג'ו (תהילים עא, כא): ברוב סרעפי בקרבי וג'ו (תהילים צד, יט): נחמו נחמו עמי וג'ו: דברו על לב ירושלם וג'ו: (ישעיהו מ, א-ב) לקרוא שנת רצון לה' וג'ו (ישעיהו סא, ב): לשום לאבלי ציון וג'ו (ישעיהו סא, ג): כאיש אשר אמו תנחמנו וג'ו (ישעיהו סו, יג): בלע המות לנצח (ישעיהו כח, ח): יחיו מתיך נבלתי יקומון וג'ו (ישעיהו כו, יט): יחיינו מיומים וג'ו (הושע ו, ב): ובעת ההיא יעמוד מיכאל השר וג'ו (דניאל יב, א): רבים [צ"ל: ורבים] מישיני אדמת עפר וג'ו: והמשכילים יזהירו: (דניאל יב, א-ג): לפנים הארץ יסדת וג'ו: המה יאבדו ואתה תעמוד וג'ו: ואתה הוא ושנותיך לא יתמו וג'ו: (תהילים קב, כז-כח): וחסד ה' מעולם וג'ו: לשומרי בריתו וג'ו: ה' בשמים הכין כסאו וג'ו: ברכו ה' מלאכיו וג'ו: ברכו ה' כל צבאיו וג'ו: ברכו ה' כל מעשיו וג'ו: (תהילים קג, יז-כב) ברוך ה' אלהים אלהי ישראל עושה נפלאות לבדו וברוך שם כבודו לעולם וימלא כבודו את כל הארץ אמן (תהילים עב, יח-יט):

יו'י אלהי ישראל ברחמיו הרבים ובחסדיו הגדולים ובטוביו הנעימים והנאמנים, הוא יחון ויחוס על האיש הנכבד פלוני הנאסף מבינינו ברצון עמו יפקדהו ובישועתו יזכרהו ובגן עדן יושיבהו ובנחמת ציון וירושלים ינחמהו וינחם גם את לב האבלים מאבל הזה ינחמם מאבלם וישמחם מיגונם וישלח רפואה למכתם ככתוב הרופא לשבורי לב ומחבש לעצבותם: ואלהי ישראל יעצור דבר נגף ומשחית מעלינו ומעל בתינו ומעל כל בתי כלל עמו בית ישראל ברחמיו הרבים אמן: וברוך את'ה המנחם את לב האבלים בבנין ציון וירושלם ובורא פרי הגפן אמן: וישתו מן הכוס כלל האבלים על הסדר והיין הנשאר בכוס משליך אותו לאחוריו ואינו זורקו:

כוס תנחומין זה עושין אותו בכל ליל וליל של שבעת ימי האבלות פעם אחת ביום ואפילו בליל ראשון משבעה ימי לילי האבלות ואם כבר עשוהו ביום הקבורה אחרי שקברו את המת וכסוהו בעפר כי אותו היה בעד היום ההוא ומה שיעשה בלילה הוא בעד היום המקרה כימי הבריאה: ואמנם לא יעשו אותו בערב שבת מפני כבוד השבת: וסדר הכוסות ושאר הברכות סדר אחד הוא בסעודת לחם: תנחומין בערב ובבקר:

מנהג רע ופרץ גדול אני רואה בכל אבלות בהבאת מאכלים כל אחד ואחד מבני ישראל המנחמים את האבל שהם מתנהגים כמנהג בתי השמחה וכ"ש במיני המטעמים שהם עושים: וביינות הטובים שמביאים ופרות ונותן אחד לחברו ממטעמיו ויינו ומפריו לראות שבחו וטובתו עם שהם מרימים קולם לעבידהם ואמהותיהם אנשים ונשים להביא לחם מאכלם ומטעמיהם ואין ראוי לעשות כן כי הם אינם באים אלא לנחמת האבלים: וראוי להביא מאכל האבלות ולא מטעמי המצוה ולשבת בשממון ובשברון לב: והנה זקני הדור הזה ונבוניהם מתעצבים הרבה במנהג הזה וענינו ועצתם לבטלו והאלהים יחזיק בידינו לקים כל סדר טוב ונאה לכל ענין ויסיר דמעה מעל כל פנים וחרפת עמו יסיר מעל כל הארץ כי ה' דבר (ישעיהו כח, ה): ויזכני בשמחה ובטוב לבב הבלתי בלה אמן:

מעשה שנהיה בזמן קרוב לזמננו זה שנפטר זקן אחז נכבד בקוסטנדינא מנכבדי קהלתינו קהלת אדרנופולי והלכו נכבדי הקהל לאכול לחם עם האבלים והקרה לשם זקן אחד כהן עם בנו נקרא נקריתי והמטעמים שהביאו הקהל שמח לבו עד ששתה כלל הכסות שסדרנו מלאים כמנהג שהיה שכרן אז שאל לאיש אחד ליצן שהקרה לשם בעת ששתו כוס לאבלים שהם שותים בשמחות האבלים וימלא כוס וישתה גם הוא עוד שאל עתה מה צריכים אנו לעשות ענהו עוד שעתה ראוי לזמר: אז הזקן הממרה ענה ואמר לבנו בלשון קדר אנשי מקומו בני בני אברהם תאמר זמר שים לב בני לחשוב לחשבו שהוא בבית שמחה בראותו המטעמים ושתית הכוסות כי חשב ששוחים בשמחת האנשים וחשב גם הוא להשלים השמחה עד שאנשים אורחים עוברים מפתח הבית חשבו את בית האבלות לבית שמחה ואינם מאמינים שיש אבלות אם לא שראו לבושי חרדות ובכי הנשים: הנה ראו רבותי כמה מנהג רע זה המנהג האל יצילנו מכל רע אמן:

מנהגים רבים נהגו חכמי ישראל ואציליהם בסעודה וכלם טובים הם ודרך ארץ ואלה הם כשנכנסין לסעודה: הגדולה שבהם נכנס תחלה ואח'כ נכנסים האחרים איש כפי מעלתו: ויושבין מסובין והגדול שבהם מסב בראש ושני לו למטה מימנו וכן כלם בסדר איש איש כפי מעלתו: ואם היו שלשה גדולים הגדול בשמאלו: וכן אם היו יותר יושבים על זה הסדר אעפ''י שכל זה דרך ארץ הוא וכל העולם נמשכים אחד זה המנהג: יש לנו גם כן ראיה מהכתובים ממה שמצאנו בענין דוד הע''ה שאמר ויפקד מקום דוד (שמואל א כ, כה): ונראה שהיה לכל אחד מושב מיוחד כפי מעלתו ומדרגתו: וכן הכתוב אומר במעמד הנבחר והגבלת את העם: אמרו החכמים ע"ה שהיו ישראל נגבלים מערכה לקראת מערכה כל אח כפי מעלתו משה בראש ההר ואהרון ובניו למטה ממנו והבכורים אחריהם שהם היו משרתי עליון אז והזקנים למטה מהם והנשיאים אחר הזקנים ואחרי כן שאר העם:

פרצה גדולה ומרד גדול אני רואה לקצת בני קהלתינו שרוצים להשתרר על נערי בני קהלתינו ואציליהם וחכמי דורם וגדוליהם בחשבם כשיניבו במקום הגדולים ובמדרגתם בשלחנות ובשאר ענינים בישיבות עלו במעלתם והגיעו לגדולתם ולא ידע כי ירדו חיים ותרם עליהם הארץ כי ענשם גדול וה' נפרע מהם: ואם לא ידעו ולא יבינו הלא הוגד להם מראש משל הקדמוני שאין המקום מכבד את האדם אלא האדם מכבד את המקום: והעושה כן נמאס בעיני אלהים ואדם האל יציל את עבדיו מזה אמן: ואמר החכם מי שמושיב נפשו במושב המשכיל יושיבהו בני אדם במושב הכסיל: והנחכם מכל האדם אמר כי טוב אמר לך עלה הנה מהשפילך לפני נדיב (משלי כה, ז):

בכל סעודה וסעודה בין בשמחה בין להפך אין שום אדם רשאי לפתוח בשום עניך בין בנטילת ידים בין בברכת פת לחם בין בברכת התבשיל בין בסדר הכוסות בין בברכת המזון בין בשאר ברכות שיהיו במאכלים אחרים היו תבשילים או פרות או זולתם מבשמים וזולתם: אלא הגדול שבהם בחכמה ושנים שנאמר מפני שיבה תקום והדרת פני זקן (ויקרא יט, לב): ואין קימה והדור אלא הכבוד שיכבדו לתלמידי חכמים ולזקנים שהם נערי בני ישראל ואציליהם בעת המאכל והמשתה בסעודות וכבודם לענינים אחרים כפי שנושא הענין ההוא: ואמרו החכמים שאין שיבה אלא חכמה אפילו שהיה בחור כי כבוד החכם אינו אלא מצד תורתו וחכמתו ומי שאינו מכבד החכמים אינו מכבד התורה ומי שמבזה אותם מבזה אותה וכשמבזה השליחות מבזה השליח והשולח והוא י"ת יקח הנקמה ממנו: ואמרו החכמים כי לא יתכבד הזמן ומי שהוא ממאמר ורהבו הנער והנקלה: בנכבד (ישעיהו ג, ה): גם החכמים ראוי להתנהג במידות טובות עם האנשים בצדק ובענוה בכל מה שיוכלו ובלשון רכה ולא ישתמשו בדברי שוא כדי שלא יצטער העם ויזלזלום ותתזלזל התורה ויהיו הם הסבה ויחרה אף ה' בהם:

בעל הבית הוא המברך בכוס ובהמוציא חוץ מסעודת האבלות ובית חתנים שאז יברך הגדול שבהם: ומשלים ברכת המשקה והפת ובוצע הככר לחם האורח מברך ברכת המזון כדי שיברך לבעל הבית: אם היו כלם בעלי הבית הגדול שבהם בוצע ומברך ברכת המזון כמנהג: אין הבוצע רשאי לבצוע לא פרוסה קטנה מפני שהוא נראה כצר עין וכילי ולא פרוסה גדולה ביותר מהמנהג מפני שנראה כרעב: וטוב ומובהר [צ"ל ומובחר] לבצוע ככר שלמה אם היתה שם שלמה: הבוצע נותן פרוסה לפני כל אחד ו'א מאנשי החבורה ופרוסה אחת נוטל בידיו והבוצע הוא פושט ידיו תחלה ואוכל ואין המסובין רשאין לטעום עד שיטעום המברך שנ'א כי הוא יברך הזבח אחרי כן יאכלו הקרואים (שמואל א ט, יג): והבוצע אינו רשאי לטעום עד שיענו אמן רוב המסובין: רצה הבוצע לחלוק כבוד לרבו או למי שהוא גדול בחכמה או בשנים ויניחהו לפשוט ידו קודם לו הרשות בידו: שנים ממתינים זה לזה בקערה אחת: שלשה אין ממתינים: גמרו מהם שנים מפסוק השלישי עמהם: גמר אחד מהם השנים אינם מפסיקים לו אלא אוכלים והולכים עד גמרם: מפני סכנת הגוף אין משיחין על המאכל והמשתה: ולכן אמרנו שאם בא להם יין בתוך המזון אלא מברך כל א' וא' לעצמו שאם ברך א' ועונה אחר אמן בשעת הבליעה יבוא לידי סכנה:

אין ראוי להשתכל בפני האוכל ולא למנות הפרוסות שלו כדי שלא לבישו: המועד לשמש לפני המסובין אינו אוכל עמהם: ודרך רחמנות הוא ליתן לתוך פיו מכל תבשיל ותבשיל כדי לישב דעתו: יצא אחד מן המסובין להסך את רגליו ראוי לו לקחת נטילת ידים וכ"ש בידו האחת שאוכל בה מפני הגעול של ערות או זולתו: יצא לדבר עם חברו והפליג בדבור אם נתלכלכה ידו בדבר נוטל ונכנס ויושב: בא איש א' לפני מסובין של שתיה נוטל ידיו ויושב למקומו שמא יאמרו לאנטל קודם בואו כי לא היה בסעודת המאכל:

אין משמשין כדי להניח בשר חי על הפת או לסמוך את הקערה בפת: ולקנח הסכין עם הקערה וזולתם כמו שעושים כן קצת אנשים כי אסור הוא: ואין זורקין את הפת ולא החתיכות ולא המאכלים שאין להם קלפות כגון תותים וענבים וזולתם מפני המאוס: וכן אין זורקין

דברים שיבוא מהם שום מאוס וגעול:

אמרו החכמים שאין ראוי ליטול האדם את ידיו ביין לא חי ולא מזוג: וכן אין מפסידין שאר מאכליו ומשקיו דרך בזוי ובעיטה אסרו לאורחים לטול כלום ממה שלפניהם ולתת ביד בנו או בתו של בעל הבית שמא יתביש בעל הסעודה שהרי אין לי אלא מה שיביאו לפניהם ונמצאו הקטנים לוקחים אותם והולכים: אין האורח נותן לבעלת הבית או לאמהותיה מנה שמא יאמרו אהבה ודרך בזיון יש ביניהם אלא א"כ היו מאסורי עריות נותן להם מנות שאין למסובין לחשוד בדבר:

כל דבר שמביא בושה לבעל הסעודה אסרו החכמים לעשותה: וכן כל דבר שמביא געול וגאול לאנשים המסובין אין ראוי לעשותם: הדבר המגועל והמגואל הוא שרוב אנשים המסובין מואסים אותו: ואם הוא נמאס בעיני קצתם אם ירצו רובם לעשותו אין חשש: וטוב הוא לבטל

רצונו מפני רצון חברו כדי שיבטל גם חברו רצון עצמו מפני רצונו כי בזה תתקים אהבתם וחבתם ויקימו האחוה ביניהם: מה שאמרנו שהגדול שבמסבה נוטל תחלה ואח'כ איש איש כפי מעלתו הנה הוא כשאי'ן שם ידים מזוהמות: אמנם אם יש שם איש וידיו מזוהמות ואפילו קטן מכל אין מכבדין א' לחברו אלא מי שידיו מזוהמות הוא נוטל תחלה כדי שלא ישב בזוהמה מפני כבוד: אין שום אדם רשאי לזמר זמר או לשתות כוס מלא כמנהג הבחורים והזקנים אלא המתחיל או נותן רשות: וביום השבת אין ראוי לזמר שום זמר קודם זמר א' שהוא לענין היום: בכל סעודה וסעודה מזמרים זמירות הרבה: וראוי הוא לזמר גם זמירות שהם מורים לענין הסעודה ההיא אם למילה או לחתן או לשאר שמחות: ובשבת שבתוך ימי האבלות אומרים קצת מספר איוב מתחלתו עם הקדמות המענים בנגון שברון לב כמו שכתובים בסדור:

בכל סעודה וסעודה הכוס האחרון מכל הכוסות הוא יהיה כוס עלת הסעודה ההיא כאלו אמרת בסעודת המילה יהיה הכוס האחרון מכלל כוסות הסעודה ההיא כוס שמחת המוליד. והיולדת והילד: ובחתן יהיה האחרון כוס ביאת המשיח עם שמחת החתן והכלה וכן בזולתם:

שכח המברך ולא הזכיר בשבת או בימי המועדים טובים קדושת היום או זכר קודם הברכה האחרונה מחברו שם ואם משלים לגמרי ואח'כ זכר חוזר ומתחיל מתחלה בין בברכת היין או בברכת המזון: בראשי חדשים ובפורים וגם בחולי המועד אם שכח אינו חוזר כי ימי הפורים אין שמחתם מן התורה והחדש וחולי המועד איך בהם אסור מלאכה אעפ'י שהם טעונים מוסף עם שענין היום שלהם אומרים אותו בתפלה: ואם שכחו בברכת המזון אין צריך לאמרו: מי שאכל ושכח ולא ברך אם זוכר קודם שיתעכל המאכל שבמעיו חוזר ומברך: נתעכל המאכל בשמעיו ואינו חוזר ומברך: וכן אם נעלם ממנו אם ברך א' לא ברך חוזר ומברך אם לא נעכל מזונו: מי שוא ברך בתחלת הסעודה בכוס יין או במשקה שממנהגו לשתות יברך בעת ששתה תוך סעודת המאכל: וכן אם שכח לברך תוך הסעודה מברך אפילו בכוס האחרון ואם שכח אינו חוזר ומברך כי אינו מן התורה: וכן מי שנסתפק לו אם ברך המוציא או לא אינו חוזר ומברך: כי אינו מן התורה: שכח לברך המוציא אם זכר עד שלא גמר סעודת המאכל חוזר ומברך: ואם זכר לאחר שגמר אנו חוזר ומברך:

כל המברך ברכת המזון צריך לברך אותה במקום שאכל אבל אם היה אוכל והולך יושב במקום שפסק ומברך: וכשהוא עומד יושב במקומו ומברך: שכח לברך ברכת המזון ונזכר קודם שיתעכל המזון במעיו חוזר ומברך במקום שזכר: ואם היה מזיד חוזר למקומו ומברך: ואם ברך במקום שזכר יצא ידי חובתו: וכן אם ברך כשהוא עומד או כשהוא הולך יצא ידי חבתו: ולבתחלה לא יברך ברכת המזון אלא כשהוא יושב ובמקום ההוא שאכל:

אדם שהיה אוכל בבית זה ופסק סעודתו והלך לבית אחר או שהיה אוכל וקראהו חברו לדבר עמו ויצא חוץ מפתח ביתו וחזר עוד צריך לברך למפרע על מה שאכל רצוני לעשות ברכת המזון: אחר ששנה מקומו ופסק ענין הסעודה לדברים אחרים: ועוד חוזר ומברך בתחלה המוציא על מה שהוא רוצה לאכול ואח'כ יגמור סעודתו:

חברים שהיו יושבים לסעודה וראו מי שראוי ללוותו כגון ס"ת או חתן או כלה או מת ויצאו לקראתו והניחו בסעודה זקן או בחור אפילו אדם חולה חוזרים למקומם וגומרים סעודתם ואינם צריכים לברך שנית: ואם לא הניחו שם אדם כשהם יוצאים צריכים ברכה שנית: וכאשר יחזור מברכים לכתחלה: וכן אם היו מסובין בשתיה או לאכול פירות שכל המשנה מקומו הרי פסק אכילתו ולפי כך מברך ברכה על מה שאכל וחוזר ומברך שניה לכתחלה על מה שהוא רוצה לאכול: אמנם המשנה מקומו בבית אחד מפנה לפנה אחרת וכן המשנה מקומו בסעודת השדה ממקום למקום כפי מנהג הטילים במקומות הדשאים והצמחים בעבור חום השמש או רוח גדולה או מצאו מקום דשא עשב יותר טוב כפי מה שאוהבים הטילים ולא פסקו סעודתם אינו חיב לברך שנית:

יש מי שחיב לחזור ולברך שניה אעפ"י שלא שנה מקומו כגון מי שגמר בלבו מלאכול או מלשתות ואח'כ נמלך לאכול או לשתות: אבל אם לא גמר שלבו ואלא דעתו לחזור לאכול ולשתות אפילו פסק כל היום כלו אינו צריך לברך שנית:

היו אוכלים ושותים והגיע עת השבת או א' מהמועדים המקודשים פוסקים מאכלם ועושים ברכת המזון ואינם רשאים לאכול עוד אלא יקדשו היום ההוא: וכן אם היו שותים ביום קדש והגיע יום חול חיבים לברך ברכת המזון של יום קדש קודם הגעת זמן חול ולעשות הבדלה בכוס יין ואח'כ ישבו עוד:

אם אמרו כלם כאחד בואו ונברך ברכת המזון או בואו ונקדש קדוש היום אסור עליהם לשתות עד שיברכו או יקדשו: ואם רצו לאכול ולשתות עוד קודם שיברכו ויקדשו אעפ"י שאינם רשאים לעשות כן צריכים הם לחזור ולברך בככר לחם ואח'כ ישתו: מסובין שהיו שותים יין ובא להם יין אחר ממין כגון שהיו שותים יין לבן ובא שחור או ישן והביאו חדש אינם חיבים לברך ברכת היין שניה אבל מברכין בא"י אמ"ה הטוב והמטיב: אבל מכל מיני מאכל או שתה שום משקה מכל מיני משקים אינם צריכים עליו עד שיבוא לפניהם ליהנות ממנו: ואם ברך ואח'כ הביאו לפניו חוזר ומברך עוד: לקח בידו אכל וברך עליו כדי ליהנות ממנו ונפל מידו במים או על הארץ או אכלו בעל חי או נגאל בגאול לוקח אחד וחוזר ומברך עליו אעפ"י שהוא מאותו המין עצמו: ואומר ברוך שם מלכותו ואינו מזכים שם כדי שלא להוציא שם שמים לבטלה:

רצה אדם לשתות מים מחמת המים ומעינים אעפ"י שהמים שברך עליהם והם שהיו לפניו בשעת הברכה אינם המים ששתה אין חשש: מפני שלכך נתכון לבתחלה דברים המובאים תוך הסעודה שהם מחמת הסעודה אינם צריכים ברכה לפניהם ולא לאחריהם אלא ברכת המוציא הנעשת בתחלה וברכת המזון שתעשה באחרונה פוטרות את הכל טפלה לסעודה: דברים שהובאו תוך הסעודה ואינם מחמת הסעודה טעונים ברכה לפניהם ולא לאחריהם: דברים הבאים תוך הסעודה בין שהיו מחמת הסעודה או שלא היו מחמת הסעודה טעונים ברכה לפניהם ולאחריהם:

חברה שלא ברכה על המשקה שממנהג לשתות ובא להם בתוך המאכל כל א' וא' מברך לעצמו כי אין בית הבליעה פנוי לענות כל א' וא' אמן: שניים או יותר שאכלו כאחד מברך כל א' וא' לעצמו: ואם היה אחד מהם יודע לברך והא' אינו יודע זה שיודע מברך בקול רם והאחר עונה אמן: אחר כל ברכה וברכה ויצא ידי חובתו: הבן מברך לאביו והעבד לרבו והאשה לבעלה ויוצאים ידי חובתם: ואמרו החכמים מארה תבוא למי שאשתו ובניו מברכין לו: בברכת המזון שאנו חיבים בה מן התורה אין הבן הקטן ולא האשה והעבד מוצאים אותם ידי חובתם אלא א"כ היו חיבים בברכה ההיא מן התורה כמו שהם חיבים מי שירצה לצאת ידי חובתו מהם:

סעודה שהיו אנשיה רבים כגון חפה הגדול שבהם עושה המוציא וברכת הזמון וכן השאר ויצאו כלם לידי חובתם כשכוונו צאת אבל אם לא כוונו לצאת חיב כל א' לברך: סעודה שהיא ארוכה בשלחנה וברך אחד שבראש השלחן אם שמעו הכול נפטרו ואם לא צריך לברך גם השני שהוא בראש השולחן השני והשאר מה שבאמצע נפטרו: העושה המוציא נותן לאיש א' נכבד שהוא רחוק ממנו לעשות גם הוא המציא לפצוע ככר לחם לתת רשות בפרוסת לחם לכל א' וא' בנתינת פת לחם לכל איש נמשך המנהג כן ואומר לכל אחד שלום:

ואם הסעודה גדולה ואפילו בסעודה קטנה נמשך המנהג ואומר המברך הבוצע בתתו הפרוסה לכל איש פסוקים שלשה שהם בברכת כהנים (במדבר ו, כד-כו) שהם: יברכך ה': יאר ה': ישא ה': ושמים הפרוסה לפני היותר חשוב שבמסובין ואומר לו יברך ה': ושמים הפרוסה לשני ממנו ואומר וישמרך: ושלישי אומר יאר ה' פניו אליך: ולרביעי אומר ויחנך: ולחמישי אומר ישא ה' פניו אליך: ולששי אומר וישם לך שלום: ואח'כ בוצע לנשארים איש איש כפי מעלתו: וכשנותן לפניו הפרוסה אומר לו שלום וכן לכלם: שנים או יותר שישבו לאכול פת אעפ"י שכל א' וא' אוכל משלו אם ברך א' נפטרו הכל: שתי חבורות שאוכלים בפת אחד אם קצתם רואים אלו את אלו ברכה אחת מספקת להם: ואם לא ואלו מברכין לעצמן ואלו לעצמן אעפ"י שקצתן אינם רואים את קצתן אם שמעו בבאור הברכות אנשי חבורה אחת מהאחרות נפטרו כשיענו בסוף הברכות אמן:

#3.5 הפרק החמישי

איזהו הנקרא תבואה ודגן ופת ולחם וקטנית וזרעוני גנה ופרי אדמה ופרי עץ

הזרעונים כלם נחלקים לשלשה חלקים: האחד מהם הם הנקראים בלשוננו תבואה והם חמשה מינים שהם חטים ושעורים וכסמים ושבולת שועל ושיפון: שהכסמים ממין החטה הוא: ושבולת שועל ושיפון ממין השעורה הם: הנה המינים האלו כשהם שבלים נקראים תבואה בכל מקום בלשון חכמים: ואחר שדשין וזורין אותו נקראים בפי בעל הלשון דגן: וכשטוחנים אותם נקראו קמח: וכשלשין את קמחן נקראים עסה: והוא המחמיץ לבד מכל שאר מיני זרעונים אעפ"י שקצת מהאחרים הם מסריחים אבל אינם מחמיצים וכשחופין את העסה נקראה פת בלשוננו והפת הנעשה מהם הוא הנקרא פת במוחלט והפת הזה הבא מהם נקרא לחם וכשהוא שלם כמנהג שעושין האופנים נקרא ככר לחם ורקיק או חלת לחם כפי הסכמת הלשון שהוסכם על צורה מיוחדת שנעשת מהפת:

והחלק השני מהזרעונים הם הנקראים קטנית והם כל הזרעים הנשארים הנאכלים לאדם חוץ מן התבואה שזכרנו והם כגון פולים והאפונים והעדשים והדחן והאורז והשומשמין והפריגין והספיר וזולתם הדומים להם ויעשה גם פת מקמחן ונקרא פת בלווי כאלו אמרת פת פולים או פת קטנית:

והחלק השלישי מהזרעונים הם הנקראים זרעוני גנה והם כל שאר זרעונים שאינם הם ראוים למאכל אדם אבל הפרי של אותו הזרע הם מאכל אדם כגון זרע הבצלים והשומים וזרע החציר והקצה וזרע לפת ודומיהם וזרע פשתן כלם הם בכלל זרערני גנה: והנה כשיזרעו מיני זרעים אלו וצמחו נקרא הצמח כל זמן שלא נכר הזרע דשא ונקרא ירק: והנה יש מהם שדרכם לזרוע מהם שדות כגון זרע פשתן וזרע חרדל וזרמיהם והם הנקראים מיני זרעים: ויש מהם מזרעוני גנה זרעים שדרך בני אדם לזרעם ערוגות קטנות כגון הלפת והתרדין והצנון והבצלים והכסברה והכרפס והשחלים וכיוצא בהם והם הנקראים מיני ירקות:

גרגרי הקשואים והאבטיחים ואבטיח מצרי וזרע הקקיון הוא הדלעת הם אינם נכנסים תחת זרעוני גנה אלא הם זרעוני פירות: והם כמו גרגרי התפוחים והאגסים והשקדים וזולתם מהפרות זולת שהם נקראים פרי אדמה: ואלו פרי עץ:

כל צמח האדמה שעושה פרי אחר שיהיה עץ וישלח פארות וסרעפות יוציא פרח ויצץ ציץ כגון אילני רימון ותפוח וחבוש ואתרוג ופריש ושקדים ולוזים ואגוזים וערמונים ואפרסקים ואגסים וקרוסטמלין והתותים והם השקמים והסגה והנקרא עונאב בערבי זולתם פרי כל אילנות אלו נקרא פרי עץ: וכל פרי זולתם שהוא פרי של עשב האדמה שהוא זולת השלשה מיני זרעונים שזכרנו כגון קשואים ואבטיחים וקיקיון וזולתם שעושים פרי נקראים פרי אדמה:

ותמצא שהשלשה מינים הזרעונים הצמח שלהם אינו עושה פרי אלא גרעינים והם הזרעונים בעצמם פרי לשמור מינם: ואילני פרי עץ עושים פרות ולקצתם יש גרגירים בתוך הפרי לשמור מינו והם מחוברים מקליפה ובשר וגרגיר כגון התפוח והדומה לו: ולקצתם קלפה ובשר לבד כגון הלוז והערמון וזולתו וכלם שומרים מינם כשיזרעו בארץ: ואילני אדמה עושים פרי כגון האבטיח ובו קלפה ובשר וגרגירים: והנה תבדיל ביניהם כמו שהם מובדלים:

הרי נתבאר לנו מכל זה איזהו נקרא זרעים ואיזהו פרי אילן ופרי אדמה והפרש יש ביניהם אעפ"י שכלם יוצאים מן האדמה וממנה היותם: גם יש צמחים אחרים שיש להם ריח טוב מאד: ויש שיש לו ריח בינוני: ויש שיש לו ריח רע: ויש שאין לו ריח כלל: וכן יש מעצי אילנות שיש להם ריח טוב ולקצתם רע ולקצתם לא טוב רע כמו שכן הענין בפרי עץ: וכן הוא בפרי אדמה ובזרעוני גנה: כל צמח האדמה שאינו עושה זרע ויש לו ריח טוב והם מועילים לרפואה נקראים בשמים בין שהיו נאכלים בין בלתי נאכלים: ויש ריחות אחרות שאין להם ריח אלא דברים טבעיים אלא הוא מענין מלאכותי: שהורכב מדברים טבעיים והוא הנקרא ריח ההרכבה והוא מה שנהגו הרוכלים לעשות: גם יש ריחות אחרות בפרחי עצים בין שעושים פרי בין שאינם עושים כגון הורד והשושנה והם נקראים בשמי עצים: ויש עצים אחרים שקליפתם עצם נאכל ויש לו ריח טוב כגון הקנה והוא הנקרא דאר ציני בערבי והפרי הנכבד והוא הנקרא מושקוקורידו ביוני: והנקרא גרופולו ביוני ובערבי קרנפל הנה כלם ודומיהם נכנסים בשם בשמים אם הם של עץ נקראו בשמי עץ ואם של אדמה נקראו בשמי אדמה או עשבים: ויש בשמים אחרים שאינם יוצאים לא מאדמה ולא מעץ כגון המור שהוא מן החיה גם הוא נכנס בשם בשם: ובכלל כל דבר שיש לו ריח נקרא בשם והוא כשהוא טבעי וכשהוא מלאכותי: נקרא הרכבת בשמים:

קיום הגוף ומעמדו ומסעד הלב אינו אלה חמשה מיני דגן שזכרנו אע"פ שעל כל מוצא פי ה' יחיה האדם (דברים ח, ג) יהיה ע"ד נס: ופלא: והב' מהם חטה ושעורה והם העקר כי הג' האחרים נכנסים תחתיהם: ולכן אמר חטה ושעורה והכל בכללם והם מאכל האדם: על הרוב והם המזון האמתי כמו שהוא ידוע לכל: וגם יש לנו ראיות מהכתובים כמו שזכרנו לעיל:

יש דברים אחרים שאינם נקראים בשמות שזכרנו וגם אינם נכנסים תחתיהם ובכל אחד שם מוסכם מהלשון: והם דברים שאין גדולם מן הארץ והם למאכל אדם כגון בשר וגבינה ודגים ובצים ומים וחלב ודבש וכיוצא בה: ועל אלו והראשונים בכל א' חייב האדם לברך בעת שיהנה מהם קודם שיהנה כמו שאני עתיד לבאר כל א' וא' בפרק הבא אם יעזור השי"ת:

והנה מעשה ה' ונוראותיו ונפלאותיו רבים מאוד שנאמר מה רבו מעשיך ה' וגו' (תהילים קד, א-לה) מה גדלו מעשיך ה' וגו' (תהילים צב, ו): והנה אזכיר מהברכות מעט מהרבה: והמשכיל ידע ויבין השאר כי אין יכולת לאדם לחשבם בשכלו כש" לכתבם על ספר: והכתוב אומר מי ימלל גבורות ה' וגו' (תהילים קו, ב): כלומר מי יוכל לדבר גבורות ה' מעשיו ונפלאותיו עד שיברך עליהם וישמיע כל תהלתו (תהילים קו, ב): כלומר יתן שבח ותהלה לו ית" ובכלם חייב הנהנה לברך למי שעיני כל העולם אליו ככתוב עיני כל אליך ישברו ואתה נותן להם את אכלם בעתו: פותח את ידיך ומשביע לכל חי רצון (תהילים קמה, טו-טז):

#3.6 הפרק הששי

בבאור נוסח הברכות הפרטיות ראוי

להקדים בזה הפרק פסוק ה' אלהי אתה ארוממך אתה שמך כי עשית פלא (ישעיהו כה, א): ופסוק אודה ה' בכל לבב וגו' (תהילים קיא, א): ופסוק אודך על כי נוראות נפלאתי וגו' (תהילים קלט, יד): ופסוק אודך בקהל רב וגו' (תהילים לה, יח): ופסוק ברכו עמים אלהינו וגו' (תהילים סו, ח): ופסוק יודוך ה' כל מעשיך (תהילים קמה, י): ופסוק כל הנקרא בשמי וגו':

כבר הזכרתי למעלה שהחכמים ע"ה חלקו כלל הברכות לארבעה מינים: והנה כל הברכות נחלקים לד' כפי שהזכרנו והם סוגים הכללים כל ענין: אמנם ביד האדם וברצונו לברך על כל ענין וענין ברכתו הפרטית המיוחדת לאותו ענין מצד מינו כמו שיתכן זה בשחיטה שיוכל השוחט לברך הברכה הכוללת ולומר לשחוט גוף טהורה: או הברכה הפרטית כפי מין החי הנשחט ולומר עוף טהור או חיה טהורה או בהמה טהורה: ולפרט יותר מזה אם ירצה לזכור שמו המינית המיוחדת: כמן שבארנו הענין באגרת אחת שחברנו על ענין השחיטה

לקצת חברינו:

והנה אזכיר לך הברכות הפרטיות ונוסחתן אחת אחת על כל הענינים שזכרנו בפרק הקודם: קצתם מה שנמצא מתקון החכמים וקצתם מה שתקנתי אני בדורי: והנה חלקנו פרק זה לשבעה שערים כפי חלוק הענינים שברכתם הפרטית מתחלפת:

השער הראשון

בברכת הדגן ומיני קטניות:

האוכל מין ממיני התבואה אומר ברוך אתה ה' אמ"ה בורא מיני תבואה: שהיא הברכה הכוללת למיני התבואה: האוכל פת חיב לברך לפניה ואומר בא"י אמ"ה המוציא לחם מן הארץ: וחיב לברך גם אחריה ברכת המזון כי הפת הבא מחמשה מינים הנקראים דגן הוא הלחם האמתי ועליו נאמר להוציא לחם מן הארץ (תהילים קד, יד): ואין מסעד האדם הפת הזאת הבאה מהם ולא פת מיני קטניות: ופת הבאה מן האורז: ואין צריך לומר פת זרעוני גינה או פת הבאה מקמח של קצת מיני פרות: וכבר בארנו שאין כוונת אמרו ושבעת למלאת כרסו כי בטן רשעים תחסר (משלי יג, כה): אמנם הכוונה היא כדי לקים גופו: ולכן תדע שבכל דבר שיהנה האדם אעפ"י שאינו מין דגן כדי קיום גופו וסעדתן ערבה עליו אעפ"י שלא אכל לחם חיב לברך ברכת המזון באחרונה כי לא על הלחם לבדו יחיה האדם (דברים ח, ג) וחיב לברך לזן ומפרנס לכל: האוכל דגן שלוק כמו שהוא מברך לפניו ברוך אתה ה' אמ"ה בורא פרי האדמה: על היותו מצמחי האדמה: ואם שבע ממנו מברך לאחריו ברכת המזון שהוא ברוך מאכילנו: ואם קבע סעודתו עליו מברך לפניו המוציא: או מברך הברכה הכוללת בתבונה שהיא בורא מיני תבואה: וכן כל דבר שיצא מחמשה מיני דגן שקבע סעודתו עליו מברך לפניו המוציא ואחריו ברוך מאכילנו: אכל קמח דגן ולא קבע סעודתו עליו מברך לפניו ברוך אתה ה' אלהינו מ"ה שהכל נהיה בדברו: ואינו חיב בברכת המזון: קמח של דגן ששלקהו וערבו במים או בשאר משקים אם היה עב כדי שיהיה ראוי לאכילה וללועסו מברך עליו בתחלה בורא מיני מזונות: ואם קבע סעודתו עליו מברך בתחלה המוציא ואחריו ברוך מאכילנו ואם היה רק נגר עד היותו ראוי לשתיה מברך בתחלה שהכל ובסוף ברוך מאכילנו אם הספיק לקיום גופו: קמח של דגן שבשלו בקדרה או בפרור בין שיהיה לבדו כגון לביבות לבד בין שערבו עם דברים אחרים כגון עם בשר אר עדשים וכיוצא בהם שממנהג העולם לבשל וכן שהדגן שחלקו או כתשו או בשלו בקדרה כגון הריפות או גרש כרמל וכיוצא בהם שכל זה הוא הנקרא מעשה קדרה: וכן כל תבשיל שערב בו מחמישה מיני דגן בין קמח בין פת מברך בתחלה בורא מיני מזנות: ואם קבע סעודתו עליו מברך בסוף ברוך מאכילנו ולפניו המוציא: וכל זה אם היה חשוב אצל האוכל ולא היה טפלה: אבל אם היה הדגן שערב טפלה אינו מברך לפניו אלא על העקר כפי מה שהוא יפוטר את הטפלה: וזה הכלל בכל הברכות כל שהיא עקר ועמו טפלה מברך על העקר ופוטר את הטפלה: בין שהיתה הטפלה מעורבת עם העקר או שלא תערב: במשל הטפלה המעורבת כגון אגוזים כתושים ובצים וגבינה גדושה מעורבים בם וערבו בהם קמח של חטים או גרש פת לחם כדי להדביקם בבשולם אם הבצלים או לפת או כרוב שבשלו יערב בו קמח של דגן כדי להדביקו אינו מברך עליו המוציא ולא בורא מיני מזונות שהלפת או הכרוב או הבצלים עם בצים ואגוזים הם העקר למאכל והקמח שנתערב בם טפל הוא לפי שכל דבר שמערבין אותו לדבק או ליתן ריח כמו דאר ציני וקרנפיל וכיוצא או כדי לצבוע את התבשיל כגון זעפראן ושאר צבעים טפלים הם: אבל אם ערב כדי ליתן טעם בתערובות יהיה גם הוא עקר: לכן מיני דבש שמבשלים אותם ונותנים בהם חלב חטה כדי לדבק ועושין מהן מיני מתיקה אינו מברך עליו מיני מזונות כ"ש לומר המוציא מפני שהדבש הוא העקר: והמשל בטפלה שאינה מעורבת כמו מי שירצה לאכול דג מלוח ואכל פת עמו כדי שלא יזיק המלח את גרונו ולשונו הנה זה מברך על המלח והדג ופוטר הפת מפני שהפת טפל לו: וכן כל דומה לזה:

מי שפתת את הפת פתים ובשלה בקדרה או לשה במרק אם יש בפתיתין מה שיוכר שהם פת או לא נשתנה צורת הפת מבהן בתחלה עליו המוציא ואם לא מברך בורא מיני מזונות: ואם קבע סעודתו עליה מברך בסוף ברוך מאכילנו: עסה שנאפה בקרקע כמו שאפים שוכני המדברות מהערביים מברך עליה בורא מיני מזונות בעבור שאין בה צורת פת: ואם קבע מזונו עליה מברך לפניה המוציא ואחריה ברוך מאכילנו: וכן עסה שלש אותה בדבש או בשמן או בחלב או שערב בה מיני תבלין או בצין ואפאה אעפ"י שהוא פת מברך עליה בורא מיני מזונות: ואם קבע עליה סעודתו מברך המוציא לפניה ואחריה ברכת המזון: פת דחן או פת של שאר מיני קטניות בתחלה מברך שהכל ואם אכל לקיום גופו מברך אחריו ברוך מאכילנו אבל הדחן בעבור שהוא מסעד יותר משאר מיני קטניות: אם עשה ממנו פת בתחלה או בשלו מברך עליו בורא מיני מזונות ולבסוף ברוך מאכילנו כמנהג: כל דבר מברכין עליו ברכת המוציא מברכין עליו ברכת המזון כסדר: וכל שמברכין עליו בורא מיני מזונות או שהכל אכל כדי קיום גופו אעפ"י שאינו מחמשה מיני דגן מברך אחריו ברכת המזון ואם לא היה לקיום גופו אינו טעון ברכה אחרונה אלא הוא מברך בתחלה ברכה הראויה לאותו המין בין פרי עץ בין פרי אדמה וזולתם כמו שנבארם:

השער השני

בנוסח ברכת פרות האילן ופרי האדמה וזולתם שהם למאכל האדם ובמשקיהם ובמה נשתנה מהם צורתו: ודין השוכח או המחליף הברכות ומה שנמשך לזה:

בכל פרות האלו מברכין עלהן בתחלה ברוך אתה ה' אמ''ה בורא פרי העץ: ואם קבע סעודתו כדי קיום גופו מברך אחרהם ברוך מאכילנו וכן בכלם אין צורך להודיע עליהם בכל דבר בפרט: חמשה מיני פרות הזכיר הכתוב והם גפן תאנה רימון זית תמרים (דברים ח, ח): כי באמרודבש הוא דבש תמרים ובהם נשתנבחה הארץ הקדושה ואחריהם אמר ואכלת ושבעת (דברים ח, י): ולכן יתחיב האדם לברך בסופם מדברי תורה אעפ"י שלא קבע סעודתו עליהם: על פרות הארץ והירקות מברך לפניהם בורא פרי האדמה: ומה שאינו לקיום גופו ולא קבע סעודתו עליו אינו טעון ברכת המזון: הדברים שאין גדלים מין הארץ כגון הבשר והגבינה ודגים ובצים וזולתם כמוהם בתחלה מברך שהכל ברא:

השותה מים ולא רוא צמאונו אינו טעון ברכה לא לפניו ולא לאחריו: ואם רוא צמאונו יברך לפניו שהכל ואינו חיב באחרונה כי לא יתקים הגו מן המים אלא הם מוגרים במורד:

הסוחט פרות והוציא מהם משקים מברך עליהם בתחלה שהכל חוץ מן הענבים שעל היין מברך בורא פרי הגפן: ובה"א אף שעל השמן של זתים שהוא מברך בתחלה בורא פרי העץ: וגם זה שהיה חושש בגרונו ושתה מן השמן עם מי השלוקות וכיוצא בהן שהרי נהנה בשתיתו: אבל אם שתה השמן לבדו או שלא היה חושש בגרונו מברך עליו שהכל: שהרי לא נהנה בטעם השמן: ולדעתנו מברך לעולם שהכל:

פרות או ירקות שדרכם להאכל חיים או מבושלים או שלוקים אינו מברך על מינם אלא הברכה הכולל שהיא ברכת שהכל: וירקות שדרכן להאכל שלוקים כגון כרוב ולפת ודומיהם אם חיים מברך שהכל: ואם אכלם מבושלים או שלוקים מברך כפי מינם בורא פרי האדמה או שהכל כרצונו: דברים שדרכם להאכל או חיים ומבושלים או שלוקים אם ירצה מברך ברכה הראויה להם כפי מינם ואם ירצה מברך ברכה כוללת בפרי עץ או בפרי אדמה דברים שדרכם להשלק ושלקן לשתות מימיהם מברך בורא פרי האדמה: דבש תמרים ודבש דבורים מברך עלהם שהכל: אבל תמרים שמעכן ביד והוציא הגרענין ועשה אותם עסה אם ירצה מברך בורא פרי העץ: ואין ביד אחד לעכבו:

הקנים המתוקים יש ספק בהם אם הם מפרי עץ או מאדמה ולכן מימהם היוצאים בסחיטה ומבשלים אותם עד שקפאו וידמו למלח והוא הסוכר שמביאין בקוסטנדינא אם ירצה מברך בורא פרי העץ: ואם ירצה אומר בורא פרי האדמה: והיותר טוב מברך ברכה הכוללת פרי האדמה: והיותר טוב מברך ברכה הכוללת ויאמר שהכל: כי אלו הקנים אינם לא פרי אדמה ולא פרי עץ כי אינו פרי כלל ואינו דבש: אלא שנשתנה ע"י אור גדול מדבש תמרים: שלא נשתנה על יד האור ומברכין עליו שהכל:

הפלפלים והזנג'ביל בזמן שהם רטובים מברך עלהם בורא פרי אדמה: כי פרי אדמה הם וכשהם יבשים לא חיבו עליהם החכמים ברכה לא בתחילה ולא בסוף מפני שהם תבלין ולא אוכל: וכן כל מאכלים שאינם ראוים לאכילה וכך משקין שאינם ראוין לשתיה אינם טעונים ברכה לא לפניהם ולא לאחריהם:

הקרנפיל והג'יבז והוא הנקרא ביוני מושקוקורידו כשהם רטובים מברך בורא פרי העץ: כי הקורנופל והג׳יבז הם מעץ וכשהם יבשים אינם טעונים ברכה כי אז הם מיני תבלין:

כל דבר שנשתנה צורתו כגון פת שעופשה ותבלין שעברה צורתו ויין שהקדים ופרות הנובלות שהם פגים והשכר והחומץ והגובאי והכמהין והפטריות וכיוצה בהם מברך על כלם שהכל הברכה הכוללת ואינו ראוי לברך הברכה הפרטית כי כבר יצאו מגדר מינם אחר שנשתנה צורתם המקימת למין ההוא:

יין מזוג עם המים אם מחצה על מחצה הם ואין צריך לומר אם היה שעור היין יותר מהמים מברך בורא פרי הגפן: אבל אם המים רבים אעפ"י שיש בהם טעם יין מברך שהכל:

המשים מים על היין שרוצה לברך עליו בורא פרי הגפן מגונה כי יראה שנמשל [נראה שצ"ל: שנמשך] אחר דעת אחינו הרבנים בהאמנת דבר רע:ומי שאינו מערב מים ביין הברכה משובח כי דוחה ממנו כל דעה רעה ומאמין באחדות כפי כוונת ית": שכח וברך על פרות האילן בורא פרי האדמה ועל פרי האדמה בורא פרי העץ לא יצא ידי חובתו: ואם אמר על כלם שהכל יצה ידי חובתו ואפילו על הפת ועל היין: וכל כלל הברכות על זה הסדר שאם ברך בדבר א' ברכה פרטית של דבר אחד שאינו ממין ברכתו לא יצא ידי חובתו וחוזר ומברך: ועל כן התקינו החכמים הברכות הכוללות שלא יוציאו שם שמים לבטל ושיצא האדם לעולם מידי חובתו ולא חששו להזכיר הברכות הפרטיות אבל הניחום ברשות המברכים אם יצאו לפרט ואם ירצו שלא יפרטו:

אמר הרב רבנו משה צלבי לדעתי אם יברך על פרות האילן בורא פרי האדמה יצא לידי חובתו כי כלם מן האדמה: אבל אם עשה ההפך אינו נכון: וכן דעת בעלי המשנה: עס'' לשון הרב זצ"ל: אם ברך על הפת או על היין בתחלת הסעודה בברכת שהכל פטר הכל ואינו חיב לברך ברכה אחרת אפילו שאכלו בסעודה ההיא מכל מין מאכל: ברך על היין ברכתו הפרטית חיב לברך על כל מאכל שיובא בסעודה ההיא: ובכל זמן שיברך במאכל אחד שהכל פטר ברכות כל המאכל הבא אחריו עד סוף הסעודה ההיא:

לקח כוס יין בידו על מנת לברך בורא פרי הגפן וברך שהכל יצא לידי חובתו ואינו חוזר לברך ברכתו הפרטית: וכן אם לקח כוס שכר בידו והתחיל הברכה על מנת שהכל וטעה ואמר בורא פרי הגפן אינו חוזר: וכן אם היו לפניו פרות הארץ והתחיל הברכה על מנת לומר בורא פרי האדמה וטעה ואמר בורא פרי העץ אין מחזירין אותו: וכן אם היה לפניו תבשיל של דגן ופתה לברך על מנת לומר בורא מיני מזונות וטעה ואמר המוציא יצא ידי חבתו: והטעם בזה כי בשעה שהזכיר את השם והמלכות שהם עקר הברכה ושרשה לא נתכוון אלא לברכה הראויה לאותו המין: ואחר שלא היה טעות בעקר הברכה אעפ"י שטעה בסופה יצא ידי חובתו ואינו חוזר: אעפ"י שהאמת הוא כפי מה שאמרנו שאם ברך על היין והלחם שהכל ולא ברך הברכה הראויה המיוחדת להם יצא ידי חובתו וכן דעת רוב החכמים: אמנם כלל העולם במנהג לברך בהם הברכה הפרטית לומר המוציא לחם ובורא פרי הגפן: כי כן אמר נעים זמירות ישראל להוציא לחם מן הארץ: ויין ישמח לבב אנוש להציל פנים משמן ולחם לבב אנוש יסעד: (קד, יד-טו) ולכן ראוי להמשיך האדם עצמו במנהג זה ומנהג אבות תורה: נסתפק המברך בכל אלו הברכות אם ברך או לא ברך אינו חוזר בעבור שאינן מצוות עשה מן התורה: אמנם הם מתקנת חכמים כפי מה שהיה נודע להם מסבל הירושה שיש לה סיוע מן הכתובים: אבל בברכת המזון אם נסתפק אם ברך או לא ברך חיב לברך כי היא מצות עשה מהתורה: שכח והכניס מאכלים לתוך פיו בלא ברכה: יאמרו החכמים אם היו משקין בולע ומברך עליהם בסוף ברכת המזון: אם חיבים בברכה זו ואינו חיב בברכה ראשונה: כי לא יתכן לברך בבטוי שפתים והמשקה בפיו: ולדעתי חיב לברך בלבו בעוד שהמשקה בפיו ואם היו פרות שאם זרקן מאסו כגון תותים וענבים מסלקן לצד אחד מפיו ומברך ואח"כ בולען: ואם אינם נמאסים כגון פולים ואפונים ודומיהם פולטן מפיו עד שיברך ופיו פנוי ואחר כן אוכל:

מינים הרבה שהיו לפני האוכל אם היו ברכותיהם הפרטית שוות מברך על אחת מהם ופוטר את השאר: ואם אין ברכותיהם שוות מברך על כל א' וא' מהם ברכתו הפרטית: רצה לפרט ואיזה שירצה להקדים מקדים ואם אינו רוצה בזה יותר מזה: ואם אינו רוצה לפרט מברך הברכה הכוללת שהכל ונפטרו הכל: מפני שהשבעה המינים באו בפסוק וארץ חטה ושעורה וגפן ותאנה ורמון ארץ זית שמן ודבש (דברים ח, ח) שבהם נשתבחה הארץ הקדושה: ראוי להיות הקדמת סדר להם: וראוי לברך עליהם תחלה אם רצה לברך בפרטות: וכל הקודם בפסוק קודם בברכה על חברו: וכל א' מהם קודם בברכה מכל שאר מינים שנמצאו בשלחן אחד ואמרו החכמים שדבש תמרים קודם מהענבים שהתמרים שני לארץ שנאמר ארץ זית שמן ודבש ודבש זה דבש תמרים והענבים שלשי לארץ שנאמר ארץ חטה ושעורה וגפן:

האוכל שאכל אחד מכל אלה רובם או כלם בסעודה אחת ברכת המזון אחת מספיק לכלם כשקבע סעודתו עליו ואכל כדי קיום גופו: בין שאכל ממין אחד בלבד כדי קיום גופו ובין שאכל ממינים הרבה כדי שעור מאכל קיום גופו חיב לברך באחרונה: ואומר ברוך מאכילנו על סדר ברכת המזון:

השער השלישי

בנוסח ברכת הריחות הפרטיות:

החכמים אסרו להריח האדם ריח טוב שיהנה ממנו קודם ברכה: ואם הריח האדם ריח טוב ולא ידע איזה מין ריח הוא יברך ברוך אתה ה' אמ''ה בורא מיני בשמים: שזו ברכה כוללת לכלל הריחות: או יברך ברוך שהכל נהיה בדברו: או ברא לכבודו שגם זו ברכה כוללת לכל דבר כמו שזכרנו: אם הדבר שבו הריח עץ או מין עץ מברך בורא עצי בשמים: ואם הוא מין עשב או עשב מברך בורא עשבי בשמים: ואם היה דבר שאינו לא עץ ולא עשב ולא ממינם כגון המור מן החיה מברך בורא מיני בשמים הברכות הכוללות לריחות: אם היה פרי ראוי לאכילה כגון חבוש או תפוח או פריש או אתרוג מברך בא"י אמ"ה הנותן ריח טוב בפרות: אבל ברך על כל ריח שהיה בכל דבר בורא מיני בשמים יצא ידי חובתו: בריח שמן אפרסמון ודומה לו מברך בורא שמן ערב: חוץ משמן זית שכתשו או שטחנו עד שחזר ריחו נודף מברך עליו בורא עצי בשמים: דבר הנשרף שנתן ריח אחר שעלה עשנו אם הוא מעץ מברך בורא עצי בשמים ואם מעשב בורא עשבי בשמים: ואם מזולתם ממין חיה או זולתו מברך בורא מיני בשמים:

שמן שבשמו כעין שמן המשחה מברך בורא מיני בשמים: הביאו לפניו דברים שהם ממין ברכה אחת פטר הכל בשמל הביאו שמן והדס אם ברך על ההדס בורא עצי בשמים פטר את השמן ששניהם ממין עץ: אבל אם הביאו לפניו בשם של עץ ובשם של עשב מברך על כל אחד לבדו: ואם רצה לפרט ברכתם מברך ברכה הכוללת שהיא בורא מיני בשמים: הביאו לפניו שני מינים אחד נאכל ואחד מריח מברך תחלה על הנאכל וטועם ואח"כ על המריח: היה דבר אחד בעצמו מריח ונאכל מברך תחלה בבעל הריח ואח"כ בנאכל: אם המריח מסופק אם הוא מעץ או מעשב ברך הברכה הכוללת בורא מיני בשמים: בשם שהרוכל ערבבו והרכיבו ממינים שונים מברך בורא מיני בשמים: רופא או זולתו שנכנס לחנות הרוכל שיש בה מינים הרבה חיב לברך בורא מיני בשמים פעם א' ואפילו ישב שם כל היום: אבל אם נכנס ויצא ונכנס ויצא מברך על כל פעם ופעם שנכנס שם: על השושנה וחלפי המים והורד ומימיו והלבנה והמסתיכי וכיוצא בם מברך בורא מיני בשמים וכן בגרגיר של גינה ושל שדה מברך עשבי בשמים: אעפ"י שחיבנו ברכה על כל ריח טוב: יש שלשה מיני ריח טוב שאין מברכין עליהם: האחד ריח טוב שהוא אסור להריח בו כגון בשמים של ע"ז או בשמים על ערוה מן העריות מפני שאסור להריח בם: והב' ריח טוב שנעשה להעביר ריח רע כגון בשמים של מתים או של בית הכסא: ושמן שנעשה כדי להעביר את הזוהמה אסור לברך עליו מפני שנעשה להעביר ריח טוב: והג' ריח טוב שלא נעשה הריח בעצמו של ריח זה כגון מוגמר שמגמרים בו את הכלים ואת הבגדים אין מברכין עליהם לפי שלא נעשה להריח בעצמו של מוגמר: בגדים המוגמרים מי שמריח בהם אינו מברך עליהם לפי שאין שם עקר בשם אלה ריח בלא עקר:

בשמים של מסכת גוים אין מברכים עליהם כי כל מסכה של גוים סתם לע"ז: אם נתערב ריח שמברכין עליו הולך אחרי הרוב: היה ישראל הולך חוץ לברך הריח ריח טוב אם אנשי הכרך רובם גוים אינו מברך שמא הוא של ע"ז: ואם רובם ישראל מברך בורא מיני בשמים:

השער הרביעי

בנוסח הברכות של נזק וזמיון שיקרה בר מינן: ועל הנאה ודבר טוב שיגיע או היה מדברים חדשים אלהיים וזולתם:

ראוי להקדים פסוק טוב הטוב ומטיב [השוו' (תהילים קיט, סח)]: ופסוק בצר לי אקרא ה' וגו' (תהילים יח,ז) (שמואל ב כב, ז) בקראי ענני אלהי צדקי וגו' (תהילים ד, ב) ה' קראתיך חושה לי (תהילים קמא, א) וגו': הצור תמים פעלו וגו' (דברים לב, ד): ידעתי ה' כי צדק משפטיך וגו' (תהילים קיט, עה): ה' אלהי אתה ארוממך אודה שמך כי עשית פלא וגו' (ישעיהו כה ,א): אנכי עשיתי ארץ וגו' (ישעיהו מה, יב): ומזמור הללויה הללו את ה' מן השמים (תהילים קמח, א-יד):

יש ברכות אחרות שאינם לכמו הדברים שזכרנו אלא הם לדברים אחרים והם ע"ד שבח והודיה לו ית' וית' כדי לזכרו תמיד: הלא תראה לחסידים שבכל עת ובכל רגע מזכירים להקב"ה בברכה בשבח והודיה אעפ"י שאינם נהנים בשום דבר: ואלה הברכות הם על דברים שיגיעו לאדם בין טוב בין חלופו או לא לאחר מהם אבל הם מעשי הקב"ה הנוראים ומאין ידענו שחיב האדם לברך על הרעה כמו שחיב לבדך על הטובה ממנה שאמר שלמה הע"ה בתפלתו והודו את שמך:

מי ששמע שמועה טובה מברך ברוך אתה ה' אמ"ה הטוב והמטיב: שמע שמועה רעה מברך ברוך דיין האמת: וכן המפסיד דבר: ואם מצא אבדתו אומר ברוך המחזיר אבדתו לבעליה: ואם מצא חלק ממנה מברך המחזיר אבדה לבעליה כרצונו: ראה דין אמת משפט וצדק שעשה השי'ת בן איש צדיק ורשע שעשו הם כמותו אם טוב ואם רע מברך הנותן לאיש כדרכיו וכפרי מעלליו: [ע"פ (ירמיהו לב, יט)] חיב האדם לברך על הרעה בטוב לב ובנפש חפצה כמו שמברך על הטובה בשמחת לבב שכן אמר ואהבת את ה' אלהך בכל לבבך ונ'' ומ": והאהבה היתרה שנצטוינו בה היא שאפילו בעד שיצר לו שיודה וישבח בשמחה כמו שעשה איוב ע"ה:

הגיע לאדם טובה או שמע שמועה טובה אעפ"י שהדברים מראים שטובה זו תגרום לו רעה מברך הטוב והמטיב: וכן אם נגעה אליו רעה או שמע שמועה רעה אעפ"י שהדברים מראים שרעה זו תגרום לו טובה מברך דיין האמת: ואין מברכין על דבר שעתיד לבוא אלא בהווה או בעבר:

בירידת הטל והגשם: ובארבעה שצריכים להודות: ובראות קברי מתי ישראל: ובראות הלבנה החדשה ובראות השמש או שום כוכב בהיותו בראש טלה: ובעת שיכנס למרחץ ובעת צאתו: ובעת כניסתו לבית המדרש ובצאתו: ובעת צאתו מן העיר בשלום וזולתם שלא התקינו החכמים ע"ה ברכות והניחום לעצמנו להתבונן לכל ענין ולעשות ברכה לו כראוי לפי העת: הנני עתיד להתקין אני ברכות והודאות להם כפי הראוי כמו שיבוא באורם במקומם אם יעזור האל: ולכלם יש סמך מן התורה ומדברי החכמים ע"ה:

הבונה בית חדש או הקונה כלים חדשים והלבש בגד חדש מברך ברוך א''י אמ"ה שהחיינו וקיימנו והגיענו בשלום לזמן הזה: בין שהיו לו כמוהם בין שלא היו לו חיב לברך: וכן הרואה את חברו לאחר שלשים יום מברך שהחיינו: ואם ראהו אחר יב' חדשים אמרו ב''ה מברך בא''י ב"ה אמ"ה מחיה המתים: והרואה פרי מתחדש משנה לשנה מברך שהחיינו בתחלת ראיתו:

הרואה בבקר שכבת הטל בחדש ניסן מברך ואומר מודים אנחנו אלהי אדירים ומשבחים לשמך ומפארים ומרוממים ומהדרים ומחגגים ומזמרים: רבון כל העולמים אב הרחמים ברוב חסדיך הגדולים ובטוביך הישרים והתמימים שהורדת לנו טל ברכה: בנדבה ערוכה: להיות השנה הבאה עלינו: שנת שובע שנת מסעד לעוללנו: וטרף לחם חקינו: להתקים [?] פסוק יושב אהלים עלינו: ויתן לך האלהים מטל השמים ומשמני הארץ ורוב דגן ותירוש: (בראשית כז, כח): בא"י אמ"ה המרעיף טל מן השחקים:

ואם ראה טל בזמן אחר אומר פסוק אהיה כטל לישראל (הושע יד, ו) וגו': ומזה המון תמצא בתפלת הטל שתקנו החכמים בשביעי עצרת של חג המצות: והבן הענין:

אם ירדו גשמים במרחשון וירבו המים על הארץ ויעלו אבעבועות מן המטר על פני המים וילכו האבעבועות זה לקראת זה: ואם יש לו שדה מברך שהחיינו וקיימנו: ואם יש לו ולאחרים מברך הטוב והמטיב: ואם אין לו שדה מברך ואומר מודים אנחנו לך ה' אלהינו שהורדת לנו גשמי ברכות בעתם ומשבחים ומפארים לך על שהנפת גשמי ברכות וקיימת מאמריך: ונתתי גשמיכם בעתם ונתנה הארץ יבולה וגו' (ויקרא כו, ד): בא"י המוריד גשם יורה ומלקוש: ואם ירדו גשמים בימים אחרים אומר בתחלת ראיתו בא"י הנותן מטר על פני הארץ ושולח מים על פני חצות (איוב ה, י): ומזה המין תמצא בתפלת הגשם שתקנו החכמים ע"ה בשמיני עצרת של חג הסכות:

מי שמת אביו ושמע שמועתו אומר ברוך דיין האמת ואם הניח לו ירושה ואמרו לו שאביו מת וירשת אותו מברך תחלה ברוך דיין האמת: ואח"כ שהחיינו: ואם יש לו אחים יורשים את אביו כמוהו מברך הטוב והמטיב במקום שהחיינו: ובכלל אמרו החכמים ע"ה שכל דבר טובה שהיא לו לבדו אומר שהחיינו: וכל שהוא לאחרים עמו אומר הטוב והמטיב: מדברי נעים זמירות ישראל ע"ה במזמור יאמרו גאולי ה' (תהילים קז, א-מג) צריכים ארבעה להודות ולהלל לו ית' ולברך בשמו ית' והם: יורדי הים כשיעלו: והולכי מדברות כשיגעו לישוב: וחבוש שיצא ממאסרו: וחולה שנרפא: ובנגדם [צ"ל וכנגדם] אמר ע"ה יודו לה' חסדו וגו' ארבעה פעמים וממה שאמר וירוממוהו בקהל עם וגו' (תהילים קז, לב) ידענו שההוצאה תהיה בפני קהל שהוא רבוי אנשים והרבוי לפחות יהיה שלשה: והתוספת לבלתי תכלית: ושנים מהם צריך להיות חכמים כי אין זקנה אלא חכמה: ואיך עומד מודה ואיך מברך עומד ביניהם ומברך בא"י אמ"ה היודע צרת נפשי: ומכל דבר רע הרשיעני: ומכל צרה פדני ומצרה גאלני: ועל רגלי הקימני: ואל רוחה הביאני: בא"י פודה נפש עבדיו: והקהל יאמרו צור שגמלך טוב הוא יגמלך סלה:

כל זמן שנעשה בו נסים לישראל כשיגיע הזמן ההוא בכל שנה ושנה חיב האדם לברך כגון ערב יום ט"ו לניסן שיצאו ישראל ממצרים וקריעת ים סוף שהיה ביום שביעי לחג המצות: וכן ימי הפורים מברך בא"י אמ"ה שעשה נסים ונפלאות לאבותינו בימים האלה ובזמן הזה אמן: ומזה המין תמצא בתפלת הפורים: ובהלל הקטן שאנחנו אומרים בליל הפסח בבתים שהוא הכרחי בנשים כפי שתקנו החכמים ע"ה ומהם תקיש לנשארים: וכן תמצא בשבח שתקנו חכמינו ע"ה לאמור אחר קריאת מגלת אסתר בפורים ברכות לענין השפלת האויבים והצלת ישראל: ועשית נסים ונפלאות: פרעון ונקמות: ומהם תתבונן ותשכיל לכיוצא בהם וזולתם: ותדע כי לא הניחוהו החכמים ע"ה ככה משלחים ונעזרים אלה הורו לנו הדרך והמשכיל ידע ויתבונן וכן בשאר: וכן הרואה מקום שנעשה בו נס לישראל כגון ים סוף ומעברות הירדן מברך ואומר ברוך א"י אמ"ה שעשה נסים לאבותינו במקום הזה: הרואה מקום שנעשה בו נס ליחיד אינו חיב לברך אלא הוא וזרעו וזרע זרעו: ומברך ואומר בא"י אמ"ה שעשה לי נס במקום הזה או שעשה נס לאבותי במקום הזה: הרואה גוב אריות או כבשן האש שהושלך בו חנניה מישאל ועזריה מברך בא"י אמ"ה שעשה נס לצדיקים במקום הזה: וכן כל כיוצא בזה: הרואה מקום שעובדים בו ע"ז מברך בא"י אמ"ה שנתן ארך אפו לעוברי רצונו: הרואה מקום שנעקרה ע"ז אם הוא בארץ ישראל אומר שעקר ע"ז מארצנו: ואם בחוצה לארץ מברך שעקר ע"ז מהמקום הזה: ואומר בשתיהן כשם שעקרת ממקום הזה כך תעקרם מכל מקומות ותשיב לב עובריהם לעבודתך: הרואה בתי ישראל בישובן מברך בא"י אמ"ה מציב גבול אלמנה: ואם ראה בחרבנם אומר ברוך דיין האמת: הרואה קבר ישראל מברך בא"י אמ"ה דיין האמת מחיה בחסד וממית בצדק כי בידו נפש כל חי ובידו להקיץ ישני אדמת עפר להקימם ולהעמידם לחיי העולם הבא ברוך אתה מחיה המתים:

הרואה ת"ר אלף אדם ביחד אם מאומות העולם הם אומר בושה אמכם מאד חפרה יולדתכם הנה אחרית גוים ציה וערבה (ירמיהו נ, יב): ואם היו ישראל והם בארצם אומר בא"י אמ"ה חכם חרזים: הרואה מחכמי אמות העולם אומר בא"י אמ"ה שנתן מחכמתו לבשר ודם: ואם מחכמי ישראל הם אומר שנתן מחכמתו ליראיו: ראה מלכי ישראל אומר שנתן מכבודי ומגבורתו ליראיו: ואם מלכי אמות העולם אומר שנתן מכבודו לו:

הרואה אדם משונה או אחד מבעלי חיים או בגופם או בצורת פניהם ואבריהם או ראה כושי מברך בא"י אמ"ה משנה הבריות ראה סומא או קטע ומוכה שחין ומבוהק וכיוצא בהם מברך בא׳׳י אמ"ה דיין האמת: ואם נולדו כן ממעי אמם מברך משנה הבריות: הרואה בריות נאות ומתוקנות ביותר ואילנות טובות אומר ברוך שככה לו בעולמו:

היוצא לגנות או לשדות בימי ניסן וראה אילנות פורחות ונצנים עולים מברך בא"י אמ"ה שלא חסד בעולמו כלום וברא בו בריות טובות ואילנות טובות ונאות ליהנות בהן בני האדם:

על האור שבאויר שיראו כאלו הם כוכבים נופלים ורצים ממקום או כוכבים שיש להם זנב ועל הרוחות שיושבו בזעף ועל הברקים והרעמים וקול ההברה שתשמע לארץ כמו רוחות גדולות על כל א' מאלו מברך שכחו מלא עולם: ואם ירצה אומר ברוך אתה ה' אמ"ה עושה מעשה בראשית:

על ההרים והגבעות ימים ונהרות ומדברות אם ראה א' מהם לשלשים יום אומר בא"י אמ"ה שעשה את הים הגדול: הרואה קשת בענן מברך בא"י אמ"ה זוכר הברית קים במאמרו נאמן בבריתו: הרואה לבנה בחדושה מברך בא"י אמ"ה אשר עשה שחקים כראי מוצקים: וברוח פיו כל צבאם ששים ושמחים בצאתם ובבואם: לעשות רצון קוניהם חקם וזמנם הנתן להם: וירח עשה למועדים וחדשים: ידע שמש מבואי אליכם אישים: עד נאמן בשחקים: הקם תקים: להקדש בו ראשי חדשים: ולו שם בשלשים: בא"י אמ"ה מקדש עמו ישראל בראית הירח: שכח ולא ברך ברכת הירח בחדושו ובעת הראותו לעין בבואו השמש שהוא ראית עתו או היו עננים בזמן ההוא ולא ראהו מברך בתחלת ראיתו עד יום מלאת אגנו שהוא ט"ו לחדש: להיות שהמאורות נתלו ביום רביעי מבריאת העולם ובניסן נברא העולם ואז השמש היה בראש טלה עת התקופה האביבית לכן יתחיב לברך בעת שיראה השמש זורח ביום תקופת ניסן של תחלת המחזור של כ"ה שנה שהתקופה בתחלת ליל ד' כשרואה החמה ביום רביעי בבקר מברך ברוך עושה מעשה בראשית ושם השמש אהל בהם: וכן חיב לברך בהיות מקום הלבנה בתחלת החדש בראש טלה ואין לה נטית צד לא לצפון ולא לדרום וכן בהיות כל כוכב מחמשה כוכבי לכת לתחלת מזל טלה ואין לו נטיה: וכן בהראות מזל טלה בכל יום עולה למזרח בתנועה הכללית כל מי שידע עת אלה הענינים ומכירם יברך על כל אחד מהם ברוך עושה מעשה בראשית: וממין זה תמצא בתפלת הבוקר פסוקים מורים לאלו הענינים כגון פסוק ברוך היוצר אור וכיוצא בו: מי שרואה בתי אמות העולם בישובן אומר בית גאים יסח ה' (משלי טו, כה): וכן מי שהוא גאה ביותר כי הגאות לובשי ית' שנא ה' מלך גאות לבש (תהילים צג, א): ומי שיתגאה לרוב ידרש דבעונו: הרואה בתי אמות העולם בחרבנן יאמר אל נקמות ה' אל נקמות הופיע (תהילים צד, א): ראה קברהם אומר בושה אמכם מאד חפרה יולדתכם (ירמיהו נ, יב): הנכנס למרחץ אומר יהי רצון מלפניך ה' אלהינו שתכניסני לשלום ותוציאני לשלום ותצלני מחמן ומכיוצא בזה שמדורתה אש ועצים הרבה ה' כנחל גפרית בוערה בה לעתיד לבוא: וכזה תמצא בתפלת יום הכפורים בסדר תפלות החכמים: וכשיצא מן המרחץ אומר מודה אני לפניך ה' אלהים שהצלתני מן אור מדורת המרחץ:

המכניס עצמו להקיז דם אומר יהי רצון מלפניך ה' אלהים שאתה רופא חנם להיות עסק זה לי לרפואה: וכשיוצא אומר ברוך אתה ה' רופא חולים:

הרוצה למדוד גרנו או גתו ויקבו אומר יהי רצון מלפניך ה' אלהי שתשלח ברכה במעשה ידי: התחיל למדוד אומר ברוך השולח ברכה בדרכי זה. אין האדם צועק ומתפלל לפני בוראו על דברים שעברו ומי שעשה כן תפלתו תפלת שוא: לכן מי שמדד מעשי ידיו ואח"כ בקש רחמים תפלתו לשוא היא:

הנכנס לבית המדרש יאמר שלשה פסוקים אלו: ה' אלהים נתן לי לשון למודים: ה' אלהים פתח לי אזן וגו': וה' אלהים יעזור לי וגו' (ישעיהו נ, ד-ה) ויגמר יהי רצון מלפניך ה' אלהי שתתן לי מרוחך אלי יותר מכל חברי והדרכני בדרכי תורתיך להסתופף בביתך תמיד ותורני דרך עץ החיים והטעמני ממטעמך הצפונים לצדיקי עמך: וכשיצא מן המדרש יאמר מודה אני לפניך ה' אלהים ששמת חלקי עם בני הנביאים משרים לדברי תורה לקבל שכר חיי העולם הבא עד היות נפשי צרורה בצרור החיים עמך ה' אלהי:

הנכנס לעיר אשר לה חומה אומר יהי רצון מלפניך ה' אלהים שתכניסני לעיר זה בשלום: וכשיצא בשלום אומר מודה אני לפניך ה' אלהים שהוצאתני בשלום וכמו שהוצאתני לשלום כן תוליכני לשלום ותצעדני לשלום ותסמכני לשלום ותצלני מכף כל מעל ואומץ וכל אויב:

האדם צועק על כל דבר עתיד לבוא ומבקש רחמים והוא מודה ומשבח כפי כחו על כל דבר: ואמרו החכמים שכל המרבה בשבחיו של הקב"ה והמודה לו הוא משובח:

כבר כללנו והזכרנו הנה הרבה מיני ברכות ומהם יודע האדם וישכיל ברכות הדברים הדומים להם או מה שהם ממין אחד ואם לא הזכרנום אנחנו כי מי יספר עניני העולם ונפלאות השי"ת ועזוזו ואין להאריך יותר מזה ודי בזה:

השער החמישי

בברכת המצות:

כבר זכרנו שהמצות שאנו חיבים בהם לברך והן מצות עשה הן שני מינים: יש מהן שהן חובות: והן שהאדם חיב להשתדל ולרדוף אחריה, עד שיעשה אות, כגון הציצית והסכה ובעור החמץ בפסח: ולקדש את יום השבת ולשבות בימי מועדים טובים שחיבים שביתה וכיוצא בהן: והן הנקראות חובה כי האדם חיב לעשותן עכ"פ: ויש מהן שאנן חובה אלא דומין לרשות אע"פי שהן מצות עשה כגון עשית מעקה ונתינת הבכורים: והמעשרות וכיוצא בהן שאין האדם חיב לבנות עד שיעשה מעקה ואינו חיב לנטוע כרמים ולזרוע שדות ליתן המעשרות: כל מצות עשה שבין אדם ובינו י"ת בין שהיא חובה בין שאינה חובה חיב לברך עליה תחלה קודם עשיתה: וכן חיב לברך קודם המעשה על כל מצוה ומצוה שאנו מתנהגים בה והיא לנו מסבל הירושה מההעתקה המשתלשלת שיש לה סיוע מהכתובים אחר שלא בטלה י''ת אבל לא נאמר בברכה וצונו: ואם נאמר וצונו:לא נרצה על שנצטוינו בה מאתו י''ת אוא על שנצטוינו לעשותה: כפי שאנו עושין אותה על המנהג ההוא כגון מלאכת השחיטה לפי דעת קצת חכמים שאינה ממצות עשה: אנו מברכין בעת השחיטה ואין אנו אומרים בברכה וצונו ואם נאמר וצונו אין כוונתינו שהוא י"ת צוה פועל השחיטה בתורתו כמו שצוה בישיבת הסכה שבעת ימים אלא כוונתו היא אל פועל השחיטה ר"ל שהוא ית' צוה למי שירצה לאכול בשר שישחט ואח"כ יאכלנו:

אכן דברים שנתחיבנו מצד הסכנה אין אנחנו חיבים לברך ואינם מברכים כגון נטילת ידים הראשונה והאחרונה וכגון מי שסנן את המים ושתה בלילה מפני סכנת עלוקה שאינו מברך לסנן את המים: וכן כל כיוצא בזה: ומה שאמרנו קודם לברך בנטילה הראשונה כבר ידע שהנטילה עצמה היא רשות לדעתינו ואינה חובה כ"ש ברכתה: ואם ברכנו לא ברכנו אלא על הטהרה: ומי שנפשו יפה אוכל בידים מלוכלכות ואינו טעון נטילה והבינהו היטב:

חיב האדם לקרוא וללמד מדברי תורה שנ"א ושננתם לבניך ודברת בם וגו' (דברים ו, ז): והנה אם השכים לקרוא בדברי תורה חיב לברך בתחלה ובאחרונה כמו שהורו החכמים ע"ה בסדור בקריאת הפרשה בשבת שמתחילים בפסוקים נאותים לאשור התורה ופותחים הפרשה בברוך ומשלמים בברוך: והנה ממה שעשו כן בקריאת הפרשה בשבת ילקח ראיה בכל עת שיקרא האדם בתורה חיב לברך בתחלה ובסוף: וכבר זכרנו הענין בפרק חמשי מחלק שני ואין להאריך: ואין הפרש אם קרא פרשה שלמה או קצת מדברי תורה: הלא תראה שמסדרי התפלה תקנו בעת שיתפללו מוסף היום בכל יום מועד שהוא ענין היום ההוא שיאמרו תחלה ה' בציון גדול: ברוך ה' אלהי ישראל וגו': כמו שכתוב בסדור ואח"כ יאמרו ענין היום ההוא: ועוד חותמים ברוך ה' לעולם אמן ואמן (תהילים פט, נג):

וכן יעשו בימי הספירה שיתחילו בברוך וישלימו בברוך: כי הספירה מצות עשה מן התורה לספור שבתות ושבועות וימים: הנה כל זה ראיה חזקה שהחכמים חיבו לברך קודם קריאת דברי תורה ואחרי קראו בהם: וכן חיב לברך בקראו קריאת שמע עם מלכות שמים: וממין זה תמצא בתפלת ערב ובקר שתקנו החכמים ע"ה בסוף מלכות שמים לומר ברוך אתה ה' אלהי ישראל אבינו מעולם ועד עולם וגו' (דברים הימים א כט, י): וקודם מזה חותמים מלכות שמים בברוך ה' לעולם אמן ואמן (תהילים פט, נג):

מי שעשה מצוה ולא ברך אם היא מצוה שעשיתה קימת עדין מברך אחר העשיה ואם היא מצוה שכבר עברה אינו מברך כגון שנתעטף בציצית או ישב בסכה או עשה מעקה לגג ולא ברך תחלה חוזר ומברך או שנתעטף בטלית אומר בא"י אמ"ה אשר קדשנו במצותיו וצונו להתעטף בציצית: וכן מברך אחר שישב בסכה לשבת בסכה: וכן בעת שהוא מתקן המעקה מברך על עשית מעקה: וכן כל דומה לזה: אבל אם שחט בלא ברכה אינו חוזר לברך אחר השחיטה כי היא המכשרת האכילה והוא לא יהנה ממנה כי לא ברך מקודם להוציא פועל השחיטה מהיותו חמש [?] והוא ההורג אז: וכן אם כסה הדם בלא ברכה או הפריש תרומה ומעשרות ולא ברך אינו חוזר לברך אחר עשיתה וכן כל היוצא [צ"ל כיוצא?] בזה:

אין לך מצוה שמברכין אחרי עשיתה אלא טהרת הגרים שבאו תחת כנפי השכינה שאין הגר יכול לומר בעודו בגויתו אשר קדשנו במצותיו וצונו: שעדין לא נתקדש ולא נצטוה עד שיטהר לפנך אחר שיטהר מברך על הטהרה מפני שהיא דחוי מעקרו ולא היה ראוי לברך: אמנם באשת יפת תאר חיבים אנחנו לברך קודם עשית צפרניה וגלוח ראשה כי היא מצוה על החושק:

כבר זכרתי לך כמו כן שיש מן המצות שעשיתן היא חיובן ויש שעשיתן זולת חיובן כגון עשית הצצית והסכה שעשיתן היא זולת חיובן שהיא לבישה וישיבה וכגון מצות מעקה ובעור החמץ בפסח והשביתה בשבת וזלותן: הנה כל מצוה שעשיתה היא גמר חיובה מברך בשעת עשיתה: וכל מצוה שעשיתה זולת חיובה ויש לה אחר עשיתה צווי אחר אינו מברך אלא בשעה שיעשה הצווי האחרון: כגון העושה סכה או צצית אינו מברך בשעת עשיה אלא בשעת לבישה וישיבה: וכגון בעור החמץ בפסח ועשית מעקה מברך בשעת העשיה וכן כל היוצא בזה:

כל מצוה או תורה שקבלו עליהם כל ישראל לעשות מזמן לזמן כגון סכה וקריאת מגלה בימי פורים: וכל מצוה שהיא קנין לו כגון הצצית והמעקה: וכל מצוה שאינה תדירה ואינה בכל עת והיא דומה למצוה שהיא מזמן לזמן כגון מילת הבנים ופדיונם מברך עליה בשעת עשיתה שהחיינו וקיימנו: ואם לא ברך על הסכה וקריאת מגלה ודומיהם בשעת עשיה מברך עליהן שהחיינו בשעה שיצא ידי חבתו בהן:

אינו מברך אלה על מצוה שהוא עושה אותה לעצמו: אבל מברך אשר קדשנו במצותיו על כל מצוה שעשה בין שעשאה לעצמו בין שעשאה לאחרים יהיו לפניו מצות רבות חיב לברך על כל אחת ואחת בפני עצמו ולא נפטר אם אמר אשר קדשנו במצותיו וצונו על המצות אעפ"י שהיא ברכה כוללת: כי כל אחת מן המצות לעצמה היא וגמילה הטוב בעשיתה זולת גמול האחרת:

העושה מצוה שהיתה חובה עליו או לא היתה אם עשה אותה לעצמו מברך בא"י אמ"ה לעשות מצוה פלנית: עשה אותה לאחרים מברך בא"י אמ"ה על עשית מצוה פלונית: כגון שלבש צצית מברך ללבש ארבע כנפות בצצית: ישב בסכה מברך לשבת בסכה: עשה מעקה מברך לעשות מעקה: מל את בנו עצמו מברך למול את הבן: וכן כל כיוצא בהם: אבל אם הלביש הטלית לאחרים מברך על לבישת ארבע כנפות בציצית: עשה מעקה לאחרים מברך על עשית מעקה: מל את בן אחרים מברך על המילה: האכיל מצה ומרור לאחרים בפסח אומר על אכילת מצה ומרור: וכן כל כיוצא בהן: עשה המצוה לו לאחרים כאחד מברך על העשיה אם המצוה אינה חובה: ואם היא חובה מברך לעשות: כי נתכוון להוציא עצמו והאחרים מידי חובתם: ולכן מי שברך אחר שעשה המצוה מברך על העשיה כי מלת לעשות הוא מקוה והוא מחשבה שעדין לא נהיתה:

כל דבר שנסתפק לנו בו אם טעון ברכה או לא: אמרו החכמים ע"ה לעשותו בלי ברכה ואמרו יזהר האדם מברכה שאינה צריכה וירבה בברכות הנצרכות ונעים זמירות ישראל אמר אברכה את ה' בכל עת תמיד תהלתו בפי (תהילים לד, ב): בכל יום אברכך וגו' גדול ה' וגו': דור לדור ישבח מעשיך וגו': (תהילים קמה, ב-ד) ולכן התקינו החכמים ע"ה לומר מזמור אברכה את ה' בכל עת וגו' (תהילים לד, א-כד) בתחלת תפלת הערב: ומזמור ברכי נפשי את ה' בתפלת הבקר:

השער השישי

בברכות אחרות לעתים מזומנים: ראוי להקדים בשער הזה פסוק קחו מוסר ולא כסף ודעת מחריץ יבחר (תהילים ח, י): ופסוק כי לקח טוב נתתי לכם תורתי אל תעזובו (משלי ד, ב): ופסוק להגיד בבקר חסדך וגו' (תהילים צב, ג): ופסוק הנה ברכו את ה' כל עבדי ה' וגו' (תהילים קלד, א) ופסוק השם נפשינו בחיים וגו' (תהילים סו, ט): כי טוב חסדך מחיים (תהילים סג, ד) וגו' וזולתם רבו מהרבה:

כבר הזכרתי שכל חכמי ישראל פה אחד אומרים שהאדם חיב לברך להודות ולשבח ולפאר ולהדר לו י"ת בצאתו ובבואו ובשכבו ובקומו בעמדו ובלכתו שנ"א בכל דרכיך דעהו והוא יישר ארחתיך (משלי ג, ו): וכתוב חדשים לבקרים רבה אמנתך (איכה ג, כג): וכבר זכרנו הרבה מיני ברכות

בכל דבר וענין: ותקנו נוסח קצתם מה שלא נמצא בספרי החכמים ע"ה ואעפ"י שנמצאת בספרי ב"ה וכלם דברי אבותינו הם: אמנם יש בקצתן חלוף בינינו: ולכן תקנתי אני בדורי נוסח לברכתם: הנה כמו כן יש דברים אחרים שחיב האדם בהם לברך להודות ולשבח: אעפ"י שאינו

נהנה מהם בגופו לעתים מזומנים וכבר התקינו חכמי ב"ה גם בהם נוסחאות בברכתם: והחכמים ע"ה הרמיזום כלם בתקון ספרי התפלות שהתקינו ולא חששו לתקן נוסחאות בפרטות אבל הניחו בעל [אולי צ"ל: בכל?] הענינים ככה וסמכו למבין: ואני הצעיר תקנתי נוסחתן בפרטות ואם לא ישרו בעיני קצתם יחשבו שלא נכתבו ולא יבינו כל רשעים והמשכילים יבינו (ע"פ דניאל יב, י): ואלו הן:

כשיכנס אדם למטתו לישן בלילה מברך ואומר ברוך אתה ה' אמ"ה המעלני בשלום על ערשי יצועי ומרפא פצעי הנותן שנת לעיני: ותנומה לעפעפי אישוני: יהי רצון מלפניך ה' אלהי הנותן בי נשמה: שתצלני מרשת התרדמה: ואל תזכור עוונתי: כי בידך עתותי: ומחמת חלומות רעים הצילני: ומבעתת חזיונות שוא חלצני: ומכל יצר ופגע רע פדני : והאירה עיני פן אישן המות: והקימני: ואל החיים והשלום תדביקני: ברוך אתה ה' המאיר לארץ בכבודו: ואח"כ קורא פסוק שמע ישראל ה' אלהינו ה' אחד (דברים ו, ד): ואומר אחד אלהינו גדול אדוננו קדוש ונורא שמו לעולם ועד: ומחבר ארבע הודאות: והם ה' אלהינו אל אחד אמת: ותורתו התמימה אמת: ומקדשו בית התפלה אמת: ונביאיו אמת: ומצותיו וחקותיו וגו': עם מלכות שמים ה' מלך ה' מלך ה' ימלוך לעולם ועד: ועתה אלהינו מודים אנחנו לך ומהללים לשם תפארתך (דברי הימים א כט, יג): ואנחנו נברך יה וגו' (תהילים קטו, יח): ברוך ה' לעולם אמן ואמן (תהילים פט, נג): שנא' ובשכבך ובקומיך (דברים ו, ז): לאפילו אשתו ישנה עמו קורא פסוק שמע וחברו אחד אלהינו: וקורא גם פסוקי רחמים וישן: ואפילו אם אנסתו השנה קורא פסוק שמע וחברו או פסוקי רחמים וישן: וזה לך נוסח פסוקי רחמים: רחמיך רבים ה' במשפטיך חייני: (תהילים קיט, קנו): ואתה ה' לא תכלא רחמיך ממני וגו' (תהילים מ, יב): חנני אלהים כחסדך (תהילים נא, ד) וגו': הרב כבסני מעוני: כי פשעי אני אדע וגו' (תהילים נא, ד-ה): שמע ה' קולי אקרא וגו' (תהילים כז, ז): שמע ה' וחנני וגו' (תהילים ל, יא): בקראי ענני אלהי צדקי וגו' (תהילים ד, ב): ה' הושיעה המלך יעננו ביום קראינו (תהילים כ, י): וזולתם: אם ירצא [=יצרה] להאריך רבו מארבה בדברי הנביאים ע"ה שכלם מודים לחן ולחסד ולרחמים כרצון איש ואיש:

בעת שיקץ האדם משנתו והוא על מטתו אומר מודה אני לפניך ה' אלהי מגן בעדי: מרים ראשי וכבודי: [השוו' (תהילים ג, ד)] אשר שכבתי ואישנה הקיצותי כי ה' יסמכני [השוו' (תהילים ג, ו)]: גואל משחת חיי ומושיעני: שומר נפשות חסידיו: פודה נפש עבדיו: השם עלינו אור פניו בחסדו: אין עוד מלבדו: ברוך אתה ה' המחיש תשועה לתמימים: ומקיץ נרדמים:

כששמע קול הגבר מברך ואומר בא"י אמ"ה הנותן לשכוי בינה להבחין עתי יומם ולילה: כשלבש בגדיו מברך מלביש ערומים: או אומר הנותן לי בגד ללבוש: כשלובש מצנפתו בראשו או לבוש אחר שממנהג המקום ללבשו בראשו מברך המעטיר לאדם כבוד והדר: או אומר המעטרני חסד ורחמים: כשמעביר ידיו על עיניו אומר המאיר נרי ומגיה חשכי: או אומר פוקח עורים: כשישב על מטתו מברך מתיר אסורים: או אומר המרחיב צעדי תחתי: כשמוריד רגליו מן המטה ומניחם על גבי הקרקע מברך רוקע הארץ על המים: או אומר השומר רגלי חסידיו כשעומד אומר הסומך נופלים וזוקף כפופים:

כשנוטל ידיו מברך אשר ברא יסוד המים לטהרה כשרוחץ פניו מברך המעביר שנה מעיני ותנומה מעפעפי: אלהים בשמך הושיעני: ששון ושמחה תשמיעני: הדריכני באמתך ולמדני: ובסתום חכמה תודיעני: ורוח נדיבה תסמכני: באזוב תחטאני: השביה לי ששון ישעך: הסר מעלי נגעך: מחה דמעה מעל כל פנים: וחרפת עוילים תסיר מעל נטעי נעמנים: יהי חסדך לנחמני: ולחן ולחסד ורחמים תנני: בעיניך ובעיני כל רואי: ברוך אתה ה' מרחם בקול מקשיבים: וגומל חסדים טובים:

ודע שרוב בני עמינו נמשך מנהגם לומר מזמור ברכי נפשי את ה' וכל קרבי את שם קדשו (תהילים קג, א-כב) וטוב הוא מאד כי בהקיצו משנתו נפשו פנויה: מכל עסקים ומברכת ומשבחת לו י"ת: ולכן התקינו החכמים ע"ה לאמור בבקר בתחלת התפלה עם שבסופו פסוק ברכו ה' מלאכיו: ברכו ה' כל צבאיו: ברכו ה' כל מעשיו (תהילים קג, כ-כב): דמיון ברון יחד כוכבי בקר ויריעו כל בני אלהים (איוב לח, ז): כשחוגר חגורו מברך המאזרני חיל למלחמה תכריע קמי תחתני [ע"ש (תהלים יח, מ)]: או אומר אוזר ישראל בגבורה: כשלובש נעליו מברך האל הנותן נקמות לי ומוריד עמים תחתני (שמואל ב כב, מח): או אומר שעשה לי כל צרכי: ושיצא מפתח ביתו ללכת בדרך מברך המכין מצעדי גבר: יהי רצון מלפניך ה' אלהי שהסיר את רגלי מדחי: אתהלך לפניך באוצרת החיים [ע"פ (תהילים קטז, ח-ט)]: וקים עלי מאמר משיחך כי מלאכיו יצוה לך לשמרך בכל דרכיך: על כפים ישאונך פן תגוף באבך רגלך: (תהילים צא, יא-יב) ה' ישמרך מכל רע ישמור את נפשך: ה' ישמור צאתך ובואיך מעתה ועד עולם: (תהילים קכא, ז-ח) ותורישני מאמריך: ברוך אתה בבואך וברוך אתה בצאתך (דברים כח, ו):

כשיעבור במים מברך הנותן בים דרך ובמים עזים נתיבה (ישעיהו מג, טז) כשירכב על סוס מברך אשר עיניך אל יראיך המיחלים לחסדיך: להציל ממות נפשם: [ע"פ (תהילים לג, יח-יט)] כשיעבור מלפני בית המדרש אומר מה טובו אהליך יעקב משכנותיך ישראל (במדבר כד, ה): כשיעבור מלפני בית הכנסת ולא יכנס בו יאמר מי כה' אלהינו המגביהי לשבת: המשפילי לראות בשמים ובארץ (תהילים קיג, ה-ו): כשיכנס לפתח העזרה יאמר נבואה למשכנותיו נשתחוה להדום רגליו (תהילים קלב, ז): כשיכנס לפתח בית הכנסת ישחר ראשו ויאמר אשתחוה אל היכל קדשך ואודה את שמך על חסדך ועל אמתך כי הגדלת על כל שמך אמרתך (תהילים קלח, ב): כשיכרע להשתחוות קודם התפלה יאמר בואו נשתחוה ונכרעה נברכה לפני ה' עושינו (תהילים צה, ו):

כל אלו הברכות שזכרנו אין להם סדר אלה מברך כל אחת מהן לפי הצורך בשעתו כגון מי שלבש לבושו מברך מלביש ערומים: העביר ידיו על עיניו מברך המאיר נרי וגו' וכל ברכה מהן שלא נתחיב בה אינו מברך אותה כגון מי שלן בכסותו אינו מברך: כשעומד מלביש ערומים: לא לבש מצנפתו אינו מברך ברכתו:

בעלי הקבלה התקינו ברכות והן י"ח ברכות והן מסודרים בתפלתם ונהגו ברוב קהילותיהם ואומרים אותם בבית הכנסת בכל יום בעתי תפלתם בין שנתחיבו בהן בין שלא נתחיבו בהן: וכבר האשמום גדולי חכמיהם באמרם שטעות הוא: ואין ראוי לעשו תבן [אולי רמז לפירוש רש"י על בראשית כה, כז, עי' שם] ולא יברך ברכה אלא אם נתחיב בה: וכן הוא האמת: והנה מנו כלל הברכות שנתחיב האדם בהן בכל יום והם מאה במספר בשלש עתי תפלתם והנה כלם או רובם נרמזים הם בתפלת ערב ובקר שתקנו החכמים ע"ה קצתם במזמורים וקצתם בפסוקים שאנו מתפללים: והנה אנחנו עתידים להזכיר הענין בחבור אחר אין פה דרכו אם יאריך השם ימי עבדו בן אמתו:

והרמזתי זה הענין פה שלא יחשוב מה חסר היצירה רע המזג סכל בדברי חכמים בלתי מבין ספרהם וחידותם שהחכמים ע"ה לא חששו להישירנו אל הדרך הנכונה כי הם ע"ה הודיעו הענין לאנשי המדע אהבי החכמה יודעי דת ודין לא חסרו כל טוב ואם לא יבינו כל רשעים והמשכילים יבינו (דניאל יב, י): אלה לחיי עולם ואלה הרשעים לחרפות ולדראון עולם: (דניאל יב, ב): ומי יודע מה יהיה בעולם ומה יגיע ואיך יהיה כי פלאות ה' ומעשיו רבו מארבה ומי יוכל לספרם אף לכתבם שכל פה ולשון תלאה ואם יהיו כספר השמים עלים והים הגדול והנחלים כדיו ואיש יחיה שנים עד אין מספר כמספר כוכבי השמים וכחול ירבה ימים ובעט ברזל ועופרת ושבט נחשת אין בידו יכולת:

אמנם האדם חיב לברך בכל דבר מקצתם מקודם ומקצתם מאחריהם ומקצתם משתי קצותם בתחלה ובסוף כמו שהרמזנו קצתם: והמבין יבין זולתם לעשות הראוי בכל דבר בעתו: כי לב נבון יבקש דעת והאל יורנו וידריכנו בדרכיו כמו שחיב האדם לברך לכל דבר כן חיב לברך בכל עת ובכל רגע רחמים מאתו ית' וסליחה וכפרה על עונותיו הבאים לו מצד החמר המשונה הפנים: וזה בודוים ותחנונים וסליחות וענינים תוכחות לנשמה העליונה הנוטה מדרכה ללכת אחרי מחשבות סוסה הוא החמר הכלה והנפסד המעות והמעוקל דרכים כפי מה שהזכירו החכמים ע"ה כפי כל חטא פשע ועון זדון ורשעה : והנה כבר הרבינו גם אנחנו כאלה החבורים מכל מין חטאנו תוכחה ודוי תחנון סליחה בקשה ופסוקי תשובה והם נתפשטו לקצת חברנו: ומהם וממה שחברו החכמים ע"ה והם שאנחנו מתפללים אותם בעשרת ימי רחמים ימצא השב אל השם ית' ענין ראוי למכוונו: ואין להאריך כי המבקש ימצאם והחפץ ימלא רצונו וחפצו ואם ידרשנו ימצא לו [השוו' (דברי הימים א כט, ח)]:

בעלי הקבלה חיבו לאדם בכל עת כשיכנס לבית הכסא לומר קודם שיכנס נוסח זה: התכבדו מכובדים קדושים משרתי עליון עזרוני עזרוני שמרוני שמרוני המתיקו לי עד שאכנס ואצא שזה שדרכן של בני אדם: ואחר שיצא התקינו לברך בא"י אמ"ה אשר יצר את האדם בחכמה וברא בו נקבים נקבים חלולים חלולים מהם פתוחים ומהם סתומים גלוי וידוע לפני כסא כבודך שאם יסתם אחד מהם או אם יפתח אחד מה אי אפשר להתקים אפילו שעה אחת: ברוך אתה ה' רופא כל בשר ומפליא לעשות: וטוב הוא הענין בעיני ומי יתן והיה ככה כל דבריהם והיינו לעם אחד: והכתוב אומר שויתי ה' לנגדי תמיד (תהילים טז, ח):

סוף דבר הכלל העולה לנו מכל המאמרים האלו שכל אדם חיב לברך להודות ולשבח לרומם לגדל ולהדר לו ית' המחיה בחסד וממית בצדק ומקים כל העולם מכללו עד פרטו בחסדו הבלתי כלה בכל עת וכבל רגע בכל מה שיהנה בין בקיום נפשו להיות נמשך אחריו ית' בין במה שאין לו לקיום בין מענינים מחודשים מאומן מלאכותי: בין מחודשים אלהיים שהיו ויהיו מפלאות בין מאותותו: בין מענינים מוטעמים בין ממרוחים בין מזולתם ממשקים ומאכלים: ובכלל בכל דבר שכבר תקנו רבם כי הוא המקובל בפי כל הבריות: איד עוד מלבדו: ככתוב ברכו ה' מלאכיו ברכו ה' כל צבאיו ברכו ה' כל מעשיו: ברכי נפשי את ה': (תהילים קג, כ-כב) וכתוב תהלת ה' ידבר פי ויברך כל בשר שם קדשו לעולם (תהילים קמה, כא):

השער השביעי בחתימת המאמר ובתולדות המחבר:

אין לאדם להאשימני על דרכי חבורי זה בסדר הברכות הדרך שהדריכני בהן גם אני בדרך שדרכו בהן החכמים ע"ה לבאר הברכות על דרך כלל ולהניח הענינים למבין לברך על כל דבר אם בברכה הכוללת ואם בברכה הפרטית המתחיבת לענין ההוא כפי מינו וטבעו כמו שעשו כן החכמים ע"ה כי ראיתי שהחכמה מתמעטת כי רבו התאוות והמצות הפחותות ומפני הרעה נאספים הצדיקים ויודעי התורה ספו תמו ואין דורש ואין מבקש כי נטו אחרי ההבל ויהבלו עד שקצתם חשבו שהחכמים ע"ה לא חיכו לנו לברך על כל דבר כי אם במעט קט והם שנשאר בידם נהוג יומיי בהמוציא וברכת היין והמזון: עם שכבר בקשו זאת ממני קצת אנשים אוהבי הידיעה דורשי החכמה מבקשי האמת המיוחד ית' להודיע ולבאר להם נוסח הברכות הפרטיות כפי כל דבר וענין כפי המכוון התוריי היוצא אחרי דעות החכמים שאין דבר כחוט השערה חולק עליו מין התורה כפי מה שכבר הודענו הענינים לשעבד כפי מה שעזרנו העת:

והנה אם הזכרנו דברים שהם נמצאים בספר חכמי אחינו הרבנים אין תפארת להם זה כי לא מפיהם אנו חיים חלילה כי כלם דברי אבותינו הם: הלא תראה שהרב רבנו נסי בה"ר נח שהיה תלמודי גדול מאוד חיב לבני עמנו ללמוד המשנה והתלמוד כי חברים אנו עמהם בדבריו וכלם נתנו ממע"ה אחד: וידוע שכל גדר וסיג וכל דבר מצוה שהוא ממנהג או מסבל הירושה שאין לו סתירה מה מן התורה שבכתב: וכן כל תקנת חכמים שעוזרת למצות התורה שבכתב בכלם מודים אנחנו ואין בינם לבינינו שום מחלוקת וקטטה: וכל ישראל פה אחד בענין ההוא אלה במצות שאומרים הם או בשום גדר וסיג שהוא שהוא הלכה למשה מסיני ואין לו רמז מן התורה ואין צריך לומר אם חולק עליה באותם הענינים לא נשמע לקולם כי ככתוב לא תאבה לו ולא תשמע אליו (דברים יג, ט): ונעים זמירות ישראל אמר אל תהיו כסוס כפרד אין הבין במתג ורסן עדיו וגו׳ (תהילים לב, ט) ואין אנחנו מודים להם באמרם לא תסור ממנו ימין ושמאל על פי התורה אשר יורוך (דברים יז, יא) אפילו על ימין שמאל ועל שמאל ימין: כי התורה אמרה והתורה והמצוה אשר כתבתי להורותם (שמות כד, יב): ויקים עלינו פסוק הנאמר ה' זכרנו יברך וגו׳ (תהילים קטו, יב): הנה אנכי שולח לכם את אליהו הנביא וגו' (מלאכי ג, כג): ולי עבדו יקים מאמר זכרני ה' ברצון עמך פקדני בישועתך: לראות בטובת בחירך להתהלל עם נחלתיך: (תהילים קו, ד-ה)

וכאן ראינו לחתום הברכות: ובשלמותם נשלם הספר תהלה לאל והשלמוהו ביום שלישי לחדש טבת נזר לפרט האלף הששי:

פה בכפר קדמיא אשר מעבר לים עיר קוסטנדינא רבתי אופק בוזנדיאו שכנגד פרקידרויש:

ישתבח ויתברך אשר לו השבח והברכה המשובח האמתי והמהולל כל יצור מעלה ומטה יתברך שמו ויתנשא מלכותו לעדי עד ולנצח נצחים סלה אמן ואמן:

תם ונשלם שבח לאל בורא עולם

נכתב ונשלם העתק זה הספר הנותן אמרי שפר ביום רביעי חמשה ועשרים לחדש מנחם שנת התרכ"ט לפרט גדול פה בעיר מצרים יע"א על יד צעיר המתלמדים והמתחזנים איש עני ואבין מתושבי ציון ומתפלל לאל עליון שיצילני ויגאלני מארץ מצרים וישיבני אל ארץ מולדתי ונחלתי ונחלת אבותי הקדושים לעיר הקדש ירוש"תו הצעיר משה הלוי ירו' סט' בלאאו"ר כמוה"רר אברהם הלוי הפקיד הנאמן הה' הש' המ' הרופא המובהק והמפואר זצ"ל בלאאר"ר כמה"ר משה הלוי ירו' הפקיד הנאמן דק"ק יורשתו ז"ל בלאאור כמוהר"ר שמואל הלוי ירו' הפקיד הנאמן הה' הש' המ' זצ''ל בלאאו"ר כמוהר"ר אברהם הלוי הה' חש' המ' מתושבי עיר דמשק זצ"ל בלאאו"ר כמהר"ר אליהו הלוי הה' חש' המ' מתושבי עיר דמשק זצ"ל.