{נויבאואר עמ' ל}

**סֵֽפֶר לְבוּשׁ מַלְכוּת**

**רְצ֣וֹן מְ֭לָכִ֖ים שִׂפְתֵי–צֶ֑דֶק וְדֹבֵ֖ר יְשָׁרִ֣ים יֶאֱהָֽב:**

**הָאַָדוֹן הַמְעֻלֶּה וְהַמְפֹאָר הַגְּבִיר הַבִּלְתִּי מְנֻצָּח הַדְרַת שְׁמוֹ קַארוֹל הַמֶּֽלֶךְ, מֶֽלֶךְ שְׁוֶוע"צִיָּיא, יְחִי לָעַד, יָרוּם הוֹדוֹ וְתִנַּשֵּׂא מַלְכוּתוֹ, בּוֹרֵא שָׁמַֽיִם וָאָֽרֶץ, שֶׁהוּא מֶֽלֶךְ מַלְכֵי הַמְּלָכִים, יָרִים וְיַגְבִּֽיהַּ כּוֹכַב מַעֲרַכְתּוֹ, וִיפָאֵר וִינַשֵּׂא כִּסֵּא מַלְכוּתוֹ, וְיַכְרִֽיעַ קָמָיו תַּחְתָּיו, יִמְחַץ מָתְנֵי קָמָיו, וּמְשַׂנְאָיו מִן יְקוּמוּן, וּמַלְכוּתוֹ תִּכּוֹן לָעַד וּלְנֶֽצַח נְצָחִים, אָמֵן נֶֽצַח סֶֽלָה.**

**שָׁאַל אֶת עֲבָדָיו הַקָּרָאִים שֶׁבְּעִיר לוּצְקָא לָדַֽעַת אוֹדוֹתָם – מֵאֵיזוֹ אֻמָּה הֵם וּמָה אֱמוּנָתָם, וּמַה הַהֶפְרֵשׁ בֵּין הַתַּלְמוּדִיִּים וּבֵינֵיהֶם? וּכְשָׁמְעִי אֲנִי עַבְדּוֹ הַקָּטֹן וְהַנָּמוּךְ שֶׁבְּמִדְרַס רַגְלָיו עֶֽבֶד לַאדוֹנֵֽנוּ בֶּן–הַמֶּֽלֶךְ קוֹסְטַנְטִין יָרוּם הוֹדוֹ וְתַֽעַל לְמַֽעְלָה לְמַֽעְלָה, בֶּן אֲדוֹנֵֽנוּ הַמֶּֽלֶךְ יוֹאַן שְׁלִישִׁי מִזֶּה הַשֵּׁם בְּמַלְכֵי פּוֹלוֹנְיָא, בְּמִדְרַשׁ הַקָּרָאִים שָׂמַֽחְתִּי וָאֶפֹּל עַל פָּנַי אַֽרְצָה, לְבַקֵּשׁ מִלִּפְנֵי בוֹרֵא הָעוֹלָמִים שָׁלוֹם וְחַיִּים אֲרֻכִּים לַאדוֹנֵֽנוּ הַמֶּֽלֶךְ הַנַּ"ל יָרוּם הוֹדוֹ בִּשְׁנֵי מִזְמוֹרִים שֶׁל דָּוִד הַמֶּֽלֶךְ עָלָיו הַשָּׁלוֹם, שֶׁהֵם מִזְמוֹר כ"א וּמִזְמוֹר ע"ב. וְאַחַר כָּךְ קַֽמְתִּי וָאֶתְעוֹדַד חַֽשְׁתִּי וְאַֽצְתִּי לְמַלֹּאת רְצוֹן הָאָדוֹן לִכְתּוֹב בְּבֵרוּר וּלְהוֹדִֽיעַ הַכֹּל, בְּסֵֽדֶר מְסֻדָּר יָפֶה, בְּאֹֽפֶן שֶׁיִּמְצָא הָרוֹצֶה מְבֻקָּשׁוֹ.**

**כָּל אֵֽלּוּ הַדְּבָרִים דִּבֶּר הֶחָכָם הַמֻּפְלָא אֲשֶׁר חָכְמָתוֹ בְּכֶֽתֶם טָהוֹר לֹא תְסֻלֶּה, וְרֵֽיחַ חָכְמָתוֹ לְקַצְוֵי אֲרָקִים יַעֲלֶה, הֲלֹא הוּא הַנַּעֲלֶה כְּמוֹהֲרַ"ר מָרְדֳּכַי, תְּהֵא נִשְׁמָתוֹ צְרוּרָה בִּצְרוֹר הַחַיִּים, לְעוֹלָם יָאִיר אוֹר תּוֹרָתוֹ, בֶּן כְּמוֹהֲרַ"ר נִיסָן זַצַ"ל. וְאַחַר זֶה מַתְחִיל וְאוֹמֵר בְּעֶזְרַת אוֹמֵר וְגוֹמֵר:**

**לְכָל הָרוֹצֶה לָדַֽעַת אוֹדוֹת הַקָּרָאִים מִי הֵם וּמֵאֵיזֶה אֻמָּה הֵם: נוֹדִֽיעַ כִּי הֵם מִזֶּֽרַע אַבְרָהָם יִצְחָק וְיַעֲקֹב, וּבִפְרָט מִשְּׁנֵים–עָשָׂר שִׁבְטֵי יִשְׂרַָאֵל אֲשֶׁר בְּשִׁבְעִים נֶֽפֶשׁ יָרְדוּ לְמִצְרַֽיִם, וְהָיוּ שָׁם בְּגָלוּת, וְהוֹצִיאָם הַשֵּׁם יִתְבָּרַךְ מִשָּׁם** {לא} **בְּאוֹתוֹת וּבְמוֹפְתִים, בִּשְׁנַת שְׁנֵי אֲלָפִים תמ"ח לִבְרִיאַת הָעוֹלָם. וְיָדֽוּעַ מַה שֶּׁכָּתוּב בְּתוֹרַת מֹשֶׁה אִישׁ הָאֱלֹהִים, שֶׁבְּצֵאתָם מִמִּצְרַֽיִם בָּֽאוּ לְהַר סִינַי בַּחֹֽדֶשׁ הַשְּׁלִישִׁי, וְקִבְּלוּ שָׁם תּוֹרָה מִפִּי הַגְּבוּרָה, תּוֹרָה אַחַת כְּתוּבָה וְאֵין זוּלָתָהּ, שֶׁקִּבְּלֽוּהָ עַל יְדֵי מֹשֶׁה אִישׁ הָאֱלֹהִים, וְאַחַר כָּךְ בָּֽאוּ לְאֶֽרֶץ כְּנַֽעַן וּכְבָשֽׁוּהָ בִּשְׁנַת שְׁנֵי אֲלָפִים תפ"ח לִבְרִיאַת הָעוֹלָם, וַיֵּשְׁבוּ בָהּ. וַיִּשְׁפְּטוּ אוֹתָם בַּתְּחִלָּה שׁוֹפְטִים שֶׁבְּכָל דּוֹר וָדוֹר. וְאַחַר כָּךְ קָֽמוּ עֲלֵיהֶם מְלָכִים: שָׁאוּל וְדָוִד וּשְׁלֹמֹה. וּשְׁלֹמֹה בָנָה בֵּית הַמִּקְדָּשׁ הָרִאשׁוֹן בִּירוּשָׁלַֽיִם עִיר הַקֹּֽדֶשׁ, בִּשְׁנַת ת"פ לִיצִיאַת מִצְרַֽיִם, הִיא שְׁנַת שְׁנֵי אֲלָפִים תתקכ"ו לִבְרִיאַת הָעוֹלָם, וְאַחַר מוֹת שְׁלֹמֹה הַמֶּֽלֶךְ בֶּן דָּוִד נֶחְלְקָה מַלְכוּת אֻמַּת יִשְׂרָאֵל לִשְׁנֵי מַמְלָכוֹת; רוֹצֶה לוֹמַר: שְׁנֵי שְׁבָטִים, שֶׁהֵם יְהוּדָה וּבִנְיָמִין, נִשְׁאֲרוּ בְּמַלְכוּת בְּנֵי שְׁלֹמֹה בִּירוּשָׁלַֽיִם, וַעֲשֶֽׂרֶת שְׁבָטִים נִבְדְּלוּ, וְהִמְלִֽיכוּ עֲלֵיהֶם יָרָבְעָם בֶּן נְבָט עֶֽבֶד שְׁלֹמֹה.**

**וְתוֹרָה אַחַת אֱמוּנָה אַחַתא הָיְתָה לְכָל הָאֻמָּה הַזֹּאת עַד זְמַן יָרָבְעָם בְּלִי שׁוּם מַחְלֹֽקֶת, וּמִזְּמָן הַהוּא וָהָֽלְאָה מַלְכוּת יָרָבְעָם הָיוּ תוֹפְשִׂים הַתּוֹרָה הָאַחַת, אֶֽלָּא שֶׁאֵֽצֶל עֲבוֹדָתוֹ יִתְבָּרַךְ הָיוּ מְשַׁתְּפִים עֲבוֹדוֹת הָעֲגָלִים וְהַבְּעָלִים שֶׁחִדֵּשׁ לָהֶם יָרָבְעָם מַלְכָּם; אֲבָל מַלְכוּת יְהוּדָה שֶׁבְּעִיר הַקֹּֽדֶשׁ יְרוּשָׁלַֽיִם הָיוּ שׁוֹמְרִים הַתּוֹרָה הָאַחַת הַהִיא וּמְקַיְּמִים מִצְוֹתֶֽיהָ בְּלִי תוֹסֶֽפֶת וְגֵרֽוּעַ, וּכְשֶׁהָיוּ חוֹטְאִים הָיוּ הַנְּבִיאִים מְשִׁיבִים אֶל הַתּוֹרָה הָאַחַת, אֲבָל מַלְכוּת יָרָבְעָם שֶׁנִּקְרֵאת מַלְכוּת אֶפְרַֽיִם וּמַלְכוּת יִשְׂרָאֵל, אַף עַל פִּי שֶׁהוֹכִיחָם הַשֵּׁם יִתְבָּרַךְ עַל–יְדֵי נְבִיאָיו לַהֲשִׁיבָם מֵעֲבוֹדָה זָרָה לֹא שָׁמְעוּ וְלֹא הִקְשִֽׁיבוּ. עַל כֵּן הֵעִיר ה' אֶת רֽוּחַ תִּגְלַת פִּלְאֶֽסֶר הַנִּקְרָא סַנְחֵרִיב מֶֽלֶךְ אַשּׁוּר, וַיַּֽעַל עַל מַלְכוּת יִשְׂרָאֵל אֲשֶׁר בְּשֹׁמְרוֹן, וַיַּגְלֵם לְאֶֽרֶץ נָכְרִיָּה אַחַר נְהַר סַמְבַּטְיוֹן בִּשְׁנַת תשנ"ז לִיצִיאַת מִצְרַֽיִם הִיא שְׁנַת שְׁלֹֽשֶׁת אֲלָפִים ר"ה לִבְרִיאָה. וְהֵם יוֹשְׁבִים שָׁם עַד הַיּוֹם, וְנִשְׁמַע לָֽנוּ שֶׁהֵם שָֽׁבוּ בִּתְשׁוּבָה וְהִנִּֽיחוּ עֲבוֹדָה זָרָה שֶׁהָיָה בְיָדָם, וְאֵין בְּיָדָם יוֹתֵר אֶֽלָּא תוֹרָה אַחַת שֶׁקִּבְּלוּ בְסִינַי, אֶֽלָּא שֶׁמִּפְּנֵי הִשְׁתַּקְּעוּתָם בִּזְמַן מַלְכוּתָם בְּהַבְלֵי הַנְּבִיאִים הַשִּׁקְרִיִּים לֹא יָכְלוּ לְהִפָּרֵד מֵהֶם מִכֹּל וַָכֹל, וְעַל כֵּן יֵשׁ בֵּינֵיהֶם גַּם הַיּוֹם חוֹבְרֵי חֶֽבֶר וּבַעֲלֵי שֵׁמוֹת. אַָמְנָם מַלְכוּת יְהוּדָה אֲשֶׁר בִּירוּשָׁלַֽיִם יָשְׁבוּ בְּמַלְכוּתָם אַחֲרֵי גְלוֹת הָעֲשָׂרָה שְׁבָטִים קל"ג שָׁנִים וְיוֹתֵר מְעַט; וּכְשֶׁחָטְאוּ גַם מַלְכוּת יְהוּדָה בָּא נְבוּכַדְנֶאצַּר מֶֽלֶךְ בָּבֶל בִּשְׁנַת תת"צ לִיצִיאַת מִצְרַֽיִם, שֶׁהִיא שְׁנַת שְׁלֹֽשֶׁת אֲלָפִים של"ח לִבְרִיאָה, וְהֶחֱרִיב אֶת עִיר הַקֹּֽדֶשׁ יְרוּשָׁלַֽיִם וְשָׂרַף אֶת בֵּית הַמִּקְדָּשׁ אֲשֶׁר בָּנָה שְׁלֹמֹה שֶׁעָמַד בִּירוּשָׁלַֽיִם ת"י שָׁנִים, וְהֶגְלָה אֶת כָּל מַלְכוּת יְהוּדָה לְבָבֶל, כַּכָּתוּב** {לב} **בְּסוֹף סֵֽפֶר מְלָכִים ב' וּבְסוֹף יִרְמְיָה הַנָּבִיא, וַיֵּשְׁבוּ בְּבָבֶל שִׁבְעִים שָׁנָה. וּכְשֶׁלָּכַד כּֽוֹרֶשׁ מֶֽלֶךְ פָּרַס אֶת מַלְכוּת בָּבֶל בִּזְמַן מַלְכוּת נִינוֹ שֶׁל נְבוּכַדְנֶאצַּר, שֶׁהוּא בֵּלְשַׁאצַּר, כַּכָּתוּב בְּדָנִיֵּאל סִימָן ה', אָז כּֽוֹרֶשׁ הַמֶּֽלֶךְ שָׁלַח אֶת אַנְשֵׁי גָלוּת יְהוּדָה מִבָּבֶל. וְעָלָה עֶזְרָא הַכֹּהֵן, עִם זְרֻבָּבֶל מִזֶּֽרַע הַמֶּֽלֶךְ, שֶׁהָיָה נָשִׂיא מֻפְקָד עַל יִשְׂרָאֵל מֵאֵת מֶֽלֶךְ פָּרַס; וְעָלוּ עִמָּהֶם רֹב עַם יְהוּדָה אֲשֶׁר בְּבָבֶל. וְהוּא עֶזְרָא הַכֹּהֵן הָיָה סוֹפֵר תּוֹרַת ה' וּמְלַמְּדָהּ לִבְנֵי יְהוּדָה וּבִנְיָמִין, כְּדִכְתִיב בְּסֵֽפֶר רִאשׁוֹן מֵעֶזְרָא בְּסִימָן ז'. וְלֹא הָיְתָה בְיָדָם אֶֽלָּא תוֹרָה אַחַת, כַּכָּתוּב שָׁם** (עזרא ז:ו) **"הוּא עֶזְרָא עָלָה מִבָּבֶל, וְהוּא סֹפֵר מָהִיר בְּתוֹרַת מֹשֶׁה אֲשֶׁר נָתַן ה' אֱלֹהֵי יִשְׂרָאֵל", וגו'. וּכְתִיב** (שם פסוק י) **"כִּי עֶזְרָא הֵכִין אֶתב לְבָבוֹ לִדְרֹשׁ אֶת תּוֹרַת ה' וְלַעֲשֹׂת וּלְלַמֵּד בְּיִשְׂרָאֵל חֹק וּמִשְׁפָּט", וגו'. וְאִלּוּ הָיָה בְיָדָם שְׁתֵּי תוֹרוֹת, כְּמוֹ שֶׁמַּאֲמִינִים הַיּוֹם הַתַּלְמוּדִיִּים, הָיָה כָתוּב: "סֹפֵר מָהִיר בְּתוֹרוֹת מֹשֶׁה"; וְכֵן הָיָה כָתוּב: "לִדְרֹשׁ מֵאֵת תּוֹרוֹת ה' לַעֲשׂוֹת". וְכֵן מַלְאָכִי הַנָּבִיא, חוֹתֵם הַנְּבִיאִים, אֲשֶׁר עָלָה עִם עֶזְרָא מִבָּבֶל, אָמַר** (מלאכי ג:כב): "**זִכְרוּ תּוֹרַת מֹשֶׁה עַבְדִּי אֲשֶׁר צִוִּֽיתִי אוֹתוֹ בְחֹרֵב"; וְלֹא אָמַר: "זִכְרוּ תּוֹרוֹת". וּבַעֲלוֹת עֶזְרָא מִבָּבֶל עָלוּ עִמּוֹ שְׁלֹשָׁה נְבִיאִים, וְהֵם חַגַּי זְכַרְיָה וּמַלְאָכִי; וּבְעוֹד שֶׁהָיוּ הַנְּבִיאִים הָאֵֽלּוּ חַיִּים, לֹא הָיְתָה שׁוּם מַחְלֹֽקֶת בֵּינֵיהֶם, רַק תּוֹרָה אַחַת וֶאֱמוּנָה אַחַת הָיְתָה בְיָדָם. וּבָנוּ בֵּית הַמִּקְדָּשׁ הַשֵּׁנִי וּתְחִלַּת בִּנְיָנוֹ בִּשְׁנַת שְׁלֹֽשֶׁת אֲלָפִים שצ"ד לִיצִירָה, וְנִבְנָה י"ד שָׁנִים; וּמִסּוֹף בִּנְיָנוֹ עָמַד ת"כ שָׁנִים, וְהֶחֱרִיבֽוּהָ אַסְפַּסְיָאנוֹס וְטִיטוֹס. וּבִימֵי הַבַּֽיִת הַזֶּה, כְּשֶׁמֵּֽתוּ הַשְּׁלֹשָׁה נְבִיאִים וְעֶזְרָא הַכֹּהֵן וְכָל בֵּית דִּינוֹ, כְּשֶׁלָּכַד אֲלַכְסַנְדְּרוֹס מֶֽלֶךְ מוֹקְדוֹן אֶת מַלְכוּת פָּרַס מִיַּד דָּרְיָֽֽוֶשׁ הַשֵּׁנִי שֶׁהוּא בֶן אֲחַשְׁוֵרוֹשׁ שֶׁלָּקַח אֶת אֶסְתֵּר הַיְּהוּדִית לְאִשָּׁה, וּכְשֶׁעָלָה הַמֶּלֶךְ אֲלַכְסַֽנְדֶּר לִכְבּוֹשׁ גַּם אֶת יְרוּשָׁלַֽיִם, יָצָא שִׁמְעוֹן הַצַּדִּיק כֹּהֵן גָּדוֹל אֲשֶׁר בִּירוּשָׁלַֽיִם לִקְרָאתוֹ לְבוּשׁ בַּדִּים, וְסֵֽפֶר הַתּוֹרָה בְּיָדוֹ. וּמָצָא חֵן בְּעֵינֵי הַמֶּֽלֶךְ, וְלֹא הֶחֱרִיב אֶת הָעִיר וּבֵית הַמִּקְדָּשׁ, וְהָיְתָה מַלְכוּת יְהוּדָה תַּֽחַת מֶמְשַׁלְתּוֹ עַד מוֹתוֹ. וּכְשֶׁמֵּת אֲלַכְסַֽנְדֶּר וְנֶחְלְקָה מַמְלַכְתּוֹ לְאַרְבַּע חֲלָקִים, כְּדִכְתִיבג בְּיוֹסִיפוֹן, עָמַד עַל מַלְכוּת מוֹקְדוֹן מֶֽלֶךְ אֶחָד רָשָׁע, שְׁמוֹ אַנְטִיּוּכוֹס, וְעָלָה עַל יְרוּשָׁלַֽיִם וְכָבַשׁ אֶת הָעִיר, וְטִמֵּא אֶת הַמִּקְדָּשׁ, וְחָתַם אֶת כָּל בָּתֵּי מִדְרָשׁוֹת שֶׁל מַלְכוּת יְהוּדָה בְּכָל עָרֵי מַלְכוּתָם, וְגָזַר שֶׁלֹּא יִלְמְדוּ הַתּוֹרָה, וּבְכָל מַָקוֹם שֶׁמָּצָא שָׁם סֵֽפֶר תּוֹרַת מֹשֶׁה שָׂרַף בָּאֵשׁ, כְּדֵי לְאַבֵּד זֵֽכֶר הַתּוֹרָה הָאַחַת מִן הָעוֹלָם. וְזֶה מִפְּנֵי קִנְאָתוֹ שֶׁיֵּשׁ אֱמוּנָה וָדָת בְּיִשְׂרָאֵל, אֲבָל בִּשְׁאָר הָאֻמּוֹת אֵין שׁוּם אֱמוּנָה וָדָת; וְכֵן מִפְּנֵי שֶׁיָּדַע שֶׁכָּתוּב בַּתּוֹרָה עַל יָוָן שֶׁהוּא מִזֶּֽרַע חָם, שֶׁהוּא מְקֻלָּל מִנֹּֽחַ הַצַּדִּיק, עַל כֵּן רָצָה לְהַכְחִיד** {לג} **הַתּוֹרָה מִן הָעוֹלָם. וְנִמְשַׁךְ זֶה הָעִנְיָן זְמָן רַב, עַד שֶׁנִּשְׁתַּכְּחָה הַתּוֹרָה מִיִּשְׂרָאֵל.**

**וּמִצַּד הַמְּבוּכוֹת וְהַמְּהוּמוֹת נִשְׁתַּכַּח אֹֽפֶן קִיּוּם הַמִּצְוֹת וּפֵרוּשָׁם שֶׁהָיוּ הַנְּבִיאִים וְתַלְמִידֵיהֶם** **ד מַנְהִיגִים וּמוֹרִים לְיִשְׂרָאֵל אוֹפַנֵּי דִיּוּקֵי הַמִּצְוֹת וּמַהוּ רְצוֹן הַבּוֹרֵא יִתְבָּרַךְ בָּהֶם. רַק נִשְׁאֲרָה נֻסְחָה נֶאֱמָנָה אַחַת מִתּוֹרַת מֹשֶׁה בְּיַד תַּלְמַי מֶֽלֶךְ מִצְרַֽיִם, שֶׁהֶעְתִּיקָהּ לְעַצְמוֹ עַל–יְדֵי שִׁבְעִים סַנְהֶדְרִין שֶׁל מַלְכוּת יְהוּדָה, וְהָיָה תוֹפֵשׂ אוֹתָהּ בְּכָבוֹד וּבְתִפְאֶֽרֶת. וּכְשֶׁהֶחֱלִֽישׁוּ מַלְכוּת יָוָן אֶת יְהוּדָה לְגַמְרֵי עַד שֶׁלֹּא נִשְׁאַר לָהֶם שׁוּם חַֽיִל וְלֹא כְלֵי מִלְחָמָה, לְבַד כֹּהֲנֵי ה' אֲשֶׁר בְּבֵית הַמִּקְדָּשׁ הָיוּ מִתְאַמְּצִים בְּמִקְדַּשׁ ה', וְהָיָה אֶצְלָם חַֽיִל לְכַמָּה מֵאוֹת, אֲזַי מַתִּתְיָה הַכֹּהֵן הַגָּדוֹל עִם חֲמֵֽשֶׁת בָּנָיו, שֶׁהָיוּ גִבּוֹרֵי חַֽיִל, מָסְרוּ נַפְשָׁם עַל קְדֻשַּׁת הַשֵּׁם יִתְבָּרַךְ, וְחִזְקוּ יְדֵיהֶם עִם הַחַֽיִל שֶׁבְּרַגְלֵיהֶם. וּבַָרְחוּ לְהַר הַמּוֹדִעִית, וְהִדְבִּיקוּם שָׁם הַיְוַָנִים, וְנֶהֶפְכוּ הַכֹּהֲנִים עִם הַחַֽיִל שֶׁלָּהֶם לִקְרַאת הַיְוָנִים, וְנִלְחֲמוּ בְחָזְקָה. וּבְתוֹךְ הַמִּלְחָמָה קָרְאוּ לַשֵּׁם יִתְבָּרַךְ: "מִי כָמֹֽכָה בָּאֵלִם ה'", וּמִפְּנֵי זֶה נִקְרְאוּ הַכֹּהֲנִים "מַכְבַּי". וְנִקְרְאוּ כְּמוֹ כֵן "חַשְׁמֻנָּאִים". וַעֲזָרָם הַשֵּׁם יִתְבָּרַךְ בַּמִּלְחָמָה הַהִיא, וְהֶחֱלִֽישׁוּ אֶת הַיְוָנִים. וְהַתְחָלַת מִלְחֲמוֹתָם הָיְתָה רי"ב לְבִנְיַן בַּֽיִת שֵׁנִי, שְׁלֹֽשֶׁת אֲלָפִים תר"ו לִיצִירָה.**

**וּמִיּוֹם הַהוּא הָלְכוּ הַכֹּהֲנִים הָלוֹךְ וְחָזֵק, וְהֶחֱלִֽישׁוּ אֶת הַיְוָנִים, עַד שֶׁמֵּת אַנְטִיּוּכוֹס בַּמִּלְחָמָה, וּשְׁאֵרִית חֵילוֹ בָּרְחוּ וְשָֽׁבוּ לִמְקוֹמָם. וְכַאֲשֶׁר שָׁקְטָה הָאָֽרֶץ מִמִּלְחָמָה וְנִשְׁכְּחוּ הַצָּרוֹת, נֶאֶסְפוּ פְּלִיטֵי חֶֽרֶב שֶׁל מַלְכוּת יְהוּדָה לְעָרֵיהֶם, וְגַם הַכֹּהֲנִים וְזֶֽרַע מַלְכוּת בֵּית דָּוִד לִירוּשָׁלַֽיִם. וְלֹא הָיָה מִזֶּֽרַע דָּוִד אִישׁ הָגוּן לְמַלְכוּת, אֲבָל הַכֹּהֲנִים הָיוּ גִבּוֹרֵי חַֽיִל; עַל–כֵּן הִסְכִּֽימוּ שְׁאֵרִית יְהוּדָה וּבִנְיָמִין שֶׁיִּמְלֹךְ מַתִּתְיָה הַכֹּהֵן עֲלֵיהֶם. וּמִיּוֹם הַהוּא הָיְתָה הַמְּלוּכָה וְהַכְּהֻנָּה בְּזַרְעוֹ שֶׁל אַהֲרֹן, וּמָלַךְ הוּא וּבָנָיו וּבְנֵי בָנָיו עַד שֶׁנִּמְשְׁכָה מַלְכוּתָם ק"ג שָׁנִים. וּכְשֶׁרָאוּ מַלְכוּת יְהוּדָה כִּי נִשְׁאֲרוּ בְּלִי תוֹרָה, עַל–כֵּן שָׁלְחוּ הַכֹּהֲנִים לְתַלְמַי מֶֽלֶךְ מִצְרַֽיִם וְהֶעְתִּֽיקוּ הַתּוֹרָה מֵהַנֻּסְחָה. וְהָיוּ חַכְמֵי לֵב שֶׁבִּיהוּדָה לוֹמְדִים הַתּוֹרָה וּמְדַיְּקִים בְּמִצְוֹתֶֽיהָ בְּאֵיזֶה אֹֽפֶן לְקַיְּמָם, בְּלִי שׁוּם מַחְלֹֽקֶת בֵּינֵיהֶם. וּכְשֶׁמָּלַךְ יוֹחָנָן, בֶּן שִׁמְעוֹן בְּנוֹ הָרְבִיעִי שֶׁל מַתִּתְיָה חַשְׁמֻנַּאי, וְנִקְרָא הַמֶּֽלֶךְ יוֹחָנָן בְּשֵׁם הֻרְקְנוֹס בִּלְשׁוֹן יָוָן, וְהוּא הָיָה הָרִאשׁוֹן, וּשְׁנַת מַלְכוּתוֹ בִּשְׁנַת רל"ד לְבַֽיִת שֵׁנִי, שְׁלֹֽשֶׁת אֲלָפִים תרכ"ח לִיצִירָה, וּמָלַךְ שְׁלֹשִׁים וְאַחַת שָׁנִים; וּבְסוֹף מַלְכוּתוֹ הִתְחִֽילוּ הַחֲכָמִים לְהִתְפַּלֵּג בְּפֵרוּשֵׁי הַמִּצְוֹת, זֶה אוֹמֵר בְּכֹה וְזֶה אוֹמֵר בְּכֹה. וּבִזְמָן אֶחָד עָשָׂה מִשְׁתֶּה לְכָל** {לד} **חַכְמֵי הַתּוֹרָה; וּבִזְמַן הַמִּשְׁתֶּה, אֶחָד מִן הַחֲכָמִים הִרְמִיז לַמֶּֽלֶךְ שֶׁהוּא אֵינוֹ רָאוּי לִהְיוֹת כֹּהֵן גָּדוֹל לְהִכָּנֵס לִפְנַי לִפְנִים, מִפְּנֵי שֶׁנֶּחְשְׁדָה אִמּוֹ בִּהְיוֹתָהּ בְּשֶֽׁבִי בִּידֵי הַיְוָנִים. עַל–כֵּן חָרָה אַפּוֹ וְהָרַג אֶת כָּל הַחֲכָמִים לְפִי חֶֽרֶב, וּבְכֵן עוֹד כִּמְעַט לֹא נִשְׁתַּכְּחָה הַתּוֹרָה. וּבְתוֹךְ כָּךְ מֵת הַמֶּֽלֶךְ הֻרְקְנוֹס הָרִאשׁוֹן, וּמָלַךְ בְּנוֹ הַגָּדוֹל שָׁנָה אַחַת, וּמֵת. וְאַחֲרָיו מָלַךְ אֲלַכְסַנְדְּרוֹס הַנִּקְרָא יַנַּאי, בֵּן שְׁלִישִׁי שֶׁל הַמֶּֽלֶךְ הֻרְקְנוֹס, בִּשְׁנַת רס"ו לְבַֽיִת שֵׁנִי, שְׁלֹֽשֶׁת אֲלָפִים תר"מ לִיצִירָה. וּמָלַךְ שָׁנִים רַבּוֹת וְהִכְנִֽיעַ כָּל אוֹיְבֵי יְהוּדָה מִסָּבִיב בְּמִלְחֲמוֹתָיו, וְיָשַׁב לָבֶֽטַח עַל כִּסֵּא מַלְכוּתוֹ. וּמִפְּנֵי שֶׁכְּבָר הָיְתָה הַתְחָלַת הַפְּלֻגְתָּא בֵּין הַחֲכָמִים בְּפֵרוּשׁ הַמִּצְוֹת עֲדַֽיִן מִזְּמַן אָבִיו הֻרְקְנוֹס, וּכְמוֹ שֵֶׁנִּכְתֹּב לְקַמָּן בְּמִצְוָה עֶשְׂרִים מִסֵּֽפֶר שְׁלִישִׁי כִּי בְּפֵרוּשׁ חַג הַסֻּכּוֹת יֵשׁ גַּם הַיּוֹם פְּלֻגְתָּא בֵּין הַקָּרָאִים וְהַתַּלְמוּדִיִּים, כִּי אוֹמְרִים הַתַּלְמוּדִיִּים כִּי חוֹבָה לְיִשְׂרָאֵל לִתְמוֹךְ פְּרִי הָאֶתְרֹג וַעֲנַף תְּמָרִים, שֶׁהוּא לוּלָב, בְּחַג הַסֻּכּוֹת, בְּבֵית הַמִּקְדָּשׁ וּבְבָתֵּי כְנֵסִיּוֹת וּבְסֻכּוֹת, דַּוְקָא לְתָפְשָׂם בְּיָדַֽיִם וְלִשְׂחוֹק בָּהֶם, זוּלַת חוֹבַת הַסֻּכָּה. עַל–כֵּן בִּזְמַן יַנַּאי הַמֶּֽלֶךְ הַזֶּה בְּשִׁבְתָּם לָבֶֽטַח בְּשִׂמְחָה וּבְהַשְׁקֵט בְּחַג הַסֻּכּוֹת בַּחֲצַר בֵּית הַמִּקְדָּשׁ, הָיוּ לוֹמְדֵי הַתּוֹרָה לִשְׁנֵי כִתּוֹת: אַחַת מֵהֶן שֶׁלֹּא הָיוּ תוֹפְשִׂים הָאֶתְרֹג וְהַלּוּלָב, וְהַשֵּׁנִית שֶׁהָיוּ תוֹפְשִׂים וְשׂוֹחֲקִים בָּהֶם. וְגַם יַנַּאי הַמֶּֽלֶךְ וְהַכֹּהֵן הַגָּדוֹל הָיָה מִכַּת הָרִאשׁוֹנָה, שֶׁאֵין תּוֹפְשִׂין הָאֶתְרֹג. עַל–כֵּן מָלֵא לֵב אֶחָד מִן הַכַּת הַתּוֹפְשִׂין הָאֶתְרֹג, וַיַּשְׁלֵךְ עַל הַמֶּֽלֶךְ בְּאֶתְרֹג וַיַּכֵּֽהוּ בְמִצְחוֹ בִּזְמַן הֱיוֹתוֹ עוֹמֵד עַל הַמִּזְבֵּֽחַ מַקְרִיב מוּסַף הַמּוֹעֵד. וַיִּֽחַר אַף הַמֶּֽלֶךְ וַיְצַוֶּה לִגְדוּדָיו לִתְפּוֹשׂ וְלַהֲרוֹג כָּל הַחֲכָמִים שֶׁל שְׁתֵּי הַכִּתּוֹת, וְנֶהֶרְגוּ אָז שְׁלֹשָׁה אֲלָפִים וּשְׁמוֹנֶה מֵאוֹת חֲכָמִים. וְלֹא נִשְׁאֲרוּ לְבַד שְׁנַֽיִם חֲכָמִים: אֶחָד יְהוּדָה בֶן טַבַּאי שֶׁהָיָה מִן קְרוֹבָיו שֶׁל הַמֶּֽלֶךְ, וְהַשֵּׁנִי שִׁמְעוֹן בֶּן שָׁטָח אָחִֽיהָ שֶׁל הַמַּלְכָּה אֵֽשֶׁת יַנַּאי הַמֶּֽלֶךְ. וִיהוּדָה בֶן טַבַּאי נִסְתַּר בַּאֲשֶׁר נִסְתַּר; אֲבָל שִׁמְעוֹן בֶּן שָׁטָח בָּרַח לַאֲלַכְסַנְדְּרִיָּה שֶׁל מִצְרַֽיִם וְנִסְתַּר שָׁם שָׁנִים רַבּוֹת, וְנִקְבְּצוּ אֵלָיו שָׁם תַּלְמִידָיו לְכַמָּה מֵאוֹת. וּבָנָה לוֹ שָׁם הֵיכָל לְבַד, וְעָשָׂה בְתוֹכוֹ מִזְבֵּֽחַ, וְהָיָה מַקְרִיב עוֹלוֹת וּזְבָחִים בְּזוּלַת הַמָּקוֹם הַנִּבְחָר, וְעָבַר עַל מִצְוַת הַתּוֹרָה שֶׁכָּתוּב בְּסֵֽפֶר חֲמִישִׁי בְּסֵֽדֶר י"ב: "הִשָּֽׁמֶר לְךָ פֶּן תַּעֲלֶה עֹלֹתֶֽיךָ בְּכָל מָקוֹם אֲשֶׁר תִּרְאֶה, כִּי אִם בַּמָּקוֹם אֲשֶׁר יִבְחַר ה' בְּאַחַד שְׁבָטֶֽיךָ שָׁם תַּעֲלֶה עֹלֹתֶֽיךָ וְשָׁם תַּעֲשֶׂה כֹּל אֲשֶׁר אָנֹכִי מְצַוֶּֽךָּ". וְאַחַר כָּךְ עָשָׂה שָׁם פֵּרוּשִׁים עַל הַמִּצְוֹת, עַל קְצָתָם כָּרָאוּי וְעַל קְצָתָם שֶׁלֹּא כְּפִי הָרָאוּי, רַק חוּץ מִן הַמְכֻוָּן. וְעַל קְצָתָם הוֹסִיף וְעַל קְצָתָם גָּרַע, כְּמוֹ שֶׁיִּרְאוּ עֵינֵי כָל מַשְׂכִּיל לְקַמָּן.**

{לה} **אָמְנָם יָדַע שֶׁכְּשֶׁיָּשׁוּב לְמַלְכוּת יְהוּדָה יִמָּצְאוּ אֲנָשִׁים שֶׁלֹּא יַסְכִּֽימוּ לְפֵרוּשָׁיו וְלִדְבָרָיו. עַל כֵּן הִשְׁקִֽיעַ בְּלֵב תַּלְמִידָיו וַחֲבֵרָיו הַנִּמְצָאִים אִתּוֹ כִּי כָל מַה שֶּׁהוּא מְדַבֵּר וּמְפָרֵשׁ, הַכֹּלה קִבְּלוּ רַבּוֹתֵֽינוּ הַנֶּהֱרָגִים,ו דּוֹר מִדּוֹר, עַד מֹשֶׁה רַבֵּֽנוּ עָלָיו הַשָּׁלוֹם, וּמֹשֶׁה עָלָיו הַשָּׁלוֹם קִבֵּל אוֹתָם בְּסִינַי מִפִּי הַגְּבוּרָה עַל פֶּה. וְכָךְ הִשְׁקִֽיעַ שִׁמְעוֹן הַהוּא בְּלִבָּם כִּי שְׁתֵּי תוֹרוֹת קִבֵּל מֹשֶׁה אִישׁ הָאֱלֹהִים בְּסִינַי, אַחַת כְּתוּבָה וְהַשֵּׁנִית עַל פֶּה. וְהַשֵּׁנִית, שֶׁהִיא עַל פֶּה, הִיא פֵרוּשׁ עַל הַתּוֹרָה הַכְּתוּבָה. וְנִשְׁתַּקַּע זֶה הָעִנְיָן בְּלִבָּם. וְהָלְכָה סִיעָה זוֹ הוֹלֶֽכֶת וְרַבָּה עַד לְכַמָּה אֲלָפִים, כִּי שָׁנִים רַבּוֹת נִסְתַּר שָׁם בַּאֲלַכְסַנְדְּרִיָּא. וַיְהִי כַּאֲשֶׁר נִחַם הַמֶּֽלֶךְ אֲלַכְסַֽנְדֶּר יַנַּאי עַל שֶׁהָרַג הַחֲכָמִים, וְאָמַר: "הִנֵּה לֹא נִשְׁאַר לָֽנוּ מִמִּי לִלְמוֹד תּוֹרָה!", בִּקְּשָׁה הַמַּלְכָּה עַל אָחִֽיהָ שִׁמְעוֹן בֶּן שָׁטָח רַחֲמִים שֶׁיָּשׁוּב מִן אֲלַכְסַנְדְּרִיָּא שֶׁל מִצְרַֽיִם. וַיָּֽשָׁב הוּא וְכָל סִיעָתוֹ לְמֵאוֹת וְלַאֲלָפִים, וַיָּֽחֶל לְהוֹרוֹת הוּא וְתַלְמִידָיו לְכָל עַם יְהוּדָה אֶת מַה שֶּׁחִדֵּשׁ, וּלְהַשְׁקִֽיעַ בְּלִבּוֹתָם מַה שֶּׁהִשְׁקִֽיעַ בְּלֵב תַּלְמִידָיו.**

**וּבְתוֹךְ כָּךְ שָׁב גַּם חֲבֵרוֹ יְהוּדָה בֶן טַבַּאי, וּכְשֶׁשָּׁמַע מַעֲשָׂיו מַה שֶּׁעָשָׂה שִׁמְעוֹן בֶּן שָׁטָח, אֲחָזַֽתְהוּ רְעָדָה, וְאָמַר: "וַהֲלֹא גַם אֲנִי לָמַֽדְתִּי עִמָּךְ בְּמִדְרָשׁ אֶחָד, וְשִׁמַּֽשְׁתִּי לְתַלְמִידֵי חֲכָמִים, וְלָֽמָּה לֹא שָׁמַֽעְתִּי שֶׁתִּהְיֶה תוֹרָה שֵׁנִית לְיִשְׂרָאֵל?" וְלֹא חָפֵץ וְלֹא הִסְכִּים יְהוּדָה לְדַעְתּוֹ שֶׁל שִׁמְעוֹן. וַיִּקְרָא: "מִי לַה' אֵלַי!" וְכָל מִי שֶׁהָיְתָה בְלִבּוֹ יִרְאַת ה' וְאַהֲבַת הָאֱמֶת הָלַךְ אַחֲרֵי יְהוּדָה בֶן טַבַּאי, וַאֲשֶׁר אָהַב הַנִּצּֽוּחַ וּבַקָּשַׁת הַשְּׂרָרָה וְחָפֵץ לְהָקֵל בְּמִצְוֹת פָּנָה אַחֲרֵי שִׁמְעוֹן. וְסִיעַת יְהוּדָה נִקְרְאוּ קָרָאִים, רוֹצֶה לוֹמַר, סוֹמְכִים לְבַד עַל מִקְרָא הַתּוֹרָה הַכְּתוּבָה וְהַנְּבִיאִים הָאֲמִתִּיִּים, וְסִיעַת שִׁמְעוֹן נִקְרְאוּ כַּת הַתַּלְמוּדִיִּים, וְכִנּוּ עַצְמָם בְּשֵׁם רַבָּנִים, לְשׁוֹן גְּדֻלָּה וַחֲשִׁיבוּת, כָּל זֶה מִפְּנֵי בַקָּשָׁתָם הַגַּאֲוָה וְהַשְּׂרָרָה וְהַנִּצּֽוּחַ. וּמִפְּנֵי זֶה נֶחְלְקָה אֱמוּנַת שִׁבְטֵי יְהוּדָה וּבִנְיָמִין לִשְׁתֵּי אֱמוּנוֹת וְכִתּוֹת. וְהָיָה זֶה הָעִנְיָן קָרוֹב לִשְׁנַת שְׁלֹֽשֶׁת אֲלָפִים תר"ן לִבְרִיאַת הָעוֹלָם, שֶׁהִיא שְׁנַת רנ"ו לְבַֽיִת שֵׁנִי, קָרוֹב לְקכ"א שָׁנִים אַחַר הִתְפַּלֵּג כַּת צָדוֹק וּבַיְתוֹס מִכַּת הַפְּרוּשִׁים,ז כְּמוֹ שֶׁכָּל זֶה הוֹכַֽחְנוּ בִּרְאָיוֹת בְּסֵֽפֶר דּוֹד מָרְדֳּכַי, בְּפֶֽרֶק ב' בִּתְשׁוּבָתֵֽנוּ לְחַכְמֵי הוֹלְלַאנְדִּיָא. וְהַמַּחְלֹֽקֶת הָאַחֲרוֹנָה הַזֹּאת כְּבָר הָיְתָה בְּכַת הַפְּרוּשִׁים שֶׁנֶּחְלְקוּ לִשְׁנַֽיִם, רוֹצֶה לוֹמַר קָרָאִים וְרַבָּנִים. כִּי כְבַָר צָדוֹק וּבַיְתוֹס יָצְאוּ לְמִינוּת, וְלֹא קִבְּלוּ כְלַל הַמִּצְוֹת, רַק קְצָתָם; וְתָבִין. מִיּוֹם הַהוּא וָהָֽלְאָה הָיְתָה הַמַּחְלֹֽקֶת הוֹלְכָה וּגְדֵלָה. וְהֵם, רוֹצֶה לוֹמַר הָרַבָּנִים, הִפְרִֽיחוּ וְהִרְחִֽיבוּ עִנְיָנָם וְיִשְּׁבוּ מִדְרָשִׁים בְּתַלְמִידִים לְמֵאוֹת וְלַאֲלָפִים, לִלְמֹד** {לו} **עַל פֶּה כָּל הַקַּבָּלוֹת הָהֵם. וּבְכָל דּוֹר וָדוֹר הָיוּ מְחַדְּשִׁים, וְהָיוּ הַכֹּל מְיַחֲסִים לְמֹשֶׁה רַבֵּֽנוּ עָלָיו הַשָּׁלוֹם. וּכְדֵי לְהַחֲמִיר וּלְהַחֲזִיק עִנְיָנָם, גָּזְרוּ וְאָמְרוּ: כָּל הָעֹבֵר עַל דִּבְרֵי תוֹרָה הַכְּתוּבָה חַיָּב מַלְקוּת, וְכָל הָעֹבֵר עַל דִּבְרֵי הַתּוֹרָה שֶׁבְּעַל פֶּה חַיָּב מִיתָה. וְהָיָה הַתַּלְמוּד הַזֶּה אֶצְלָם בְּעַל פֶּה עַד שְׁנַת שְׁלֹֽשֶׁת אֲלָפִים תתקע"ט לִיצִירָה, שֶׁהוּא שְׁנַת קל"ט אַחַר הַחֻרְבַּן בַּֽיִת שֵׁנִי. וּבְעוֹד שֶׁהָיָה הַבַּֽיִת בִּמְקוֹמוֹ, פַּֽעַם הָיָה כֹהֵן מִכַּת הַקָּרָאִים וּפַֽעַם מִכַּת הַתַּלְמוּדִיִּים, כְּמוֹ שֶׁהוֹכַֽחְנוּ זֶה בִּרְאָיוֹת בְּרוּרוֹת בִּתְשׁוּבָתֵֽנוּ לְחַכְמֵי מִדְרַשׁ לֵידָ"ה שֶׁבְּמַלְכוּת הוֹלְלַאנְדִּיָּא. וְאַחַר חֻרְבַּן בַּֽיִת שֵׁנִי קל"ט שָׁנִים, שֶׁהוּא שְׁלֹֽשֶׁת אֲלָפִים תתקע"ט לִיצִירָה, עָמַד רִבִּי יְהוּדָה הַנָּשִׂיא שֶׁלָּהֶם, וְהָיָה עָשִׁיר גָּדוֹל וְיָדוֹ תְּקֵפָה בְּמַלְכוּת רֽוֹמִי הַמּוֹלֶֽכֶת עֲלֵיהֶם, וְהוּא הִסְכִּים לִכְתֹּב כָּל הַקַּבָּלוֹת בְּסֵֽפֶר, לְבַל יִשְׁתַּכְּחוּ. וּמִזְּמָן הַהוּא הִשְׁרִֽישׁוּ וְקָבְעוּ שֶׁיֵּשׁ לְיִשְׂרָאֵל שְׁתֵּי תוֹרוֹת. אֲבָל רַבֵּֽנוּ עָנָן הַנָּשִׂיא בֶּן שָׁפָט הַנָּשִׂיא, כְּמוֹ כֵן מִזֶּֽרַע הַמְּלוּכָה מַלְכוּת בֵּית דָּוִד, לֹא הִסְכִּים עִמָּהֶם, וְחִזֵּק יְדֵי כַת יְהוּדָה בֶן טַבַּאי, הַתּוֹמְכִים לְבַד הַתּוֹרָה הַכְּתוּבָה וְדִבְרֵי הַנְּבִיאִים הָאֲמִתִּיִּים הַנִּמְצָאִים בַּכָּתוּב. וְהַתַּלְמוּדִיִּים הָיוּ רוֹצִים לָכוֹף אֶת סִיעַת יְהוּדָה בֶן טַבַּאי בְּחָזְקָה, שֶׁיִּהְיוּ נִשְׁמָעִים לְסִיעָתָם, וְהַנָּשִׂיא עָנָן בֶּן שָׁפָט הָיָה תַקִּיף וְגִבּוֹר חַֽיִל, וְעָרַךְ עִמָּהֶם מִלְחָמָה, וְלֹא נִכְנְעוּ לָהֶם. וּמֵהַיּוֹם הַהוּא יוֹתֵר נִתְחַדְּשָׁה הַמַּחְלֹֽקֶת וְנִמְשְׁכָה גַּם עַד הַיּוֹם הַזֶּה.\***

**וְהַמַּחְלֹֽקֶת הַזֹּאת אֵינָהּ אֶֽלָּא בִּשְׁנֵי הַשְּׁבָטִים, שֶׁהֵם יְהוּדָה וּבִנְיָמִין, שֶׁמֵּהֶם כָּל אַנְשֵׁי הַגָּלוּת שֶׁבְּאֶֽרֶץ קֵיסַר וְיִשְׁמָעֵאל וּפוֹלִין וְלִיטָא. וְאַחֲרֵי שֶׁחֲכָמֵֽינוּ רָאוּ כִּי תוֹרָה שֶׁבְּעַל פֶּה שֶׁלָּהֶם, שֶׁלְּדַעְתָּם הִיא פֵרוּשׁ עַל תּוֹרָה שֶׁבִּכְתָב, הִיא לִפְעָמִים סוֹתֶֽרֶת הַכָּתוּב וּמְפָרֶֽשֶׁת עַל זוּלַת הַמְכֻוָּן, וּבִקְצָת הַמִּצְוֹת מוֹסֶֽפֶת וּבִקְצָתָם גּוֹרַֽעַת, וּקְצָתָם מְבַטֶּֽלֶת לְגַמְרֵי, עַל כֵּן הִתְחִֽילוּ לַעֲשׂוֹת פֵּרוּשִׁים עַל הַתּוֹרָה הַכְּתוּבָה מִשִּׁקּוּל דַּעְתָּם. וְנָפְלוּ מַחְלֹקוֹת רַבּוֹת בֵּינֵֽינוּ וּבֵינֵיהֶם בְּפֵרוּשֵׁי הַמִּצְוֹת. וְהִנְנִי עוֹרֵךְ כָּל הַמִּצְוֹת שֶׁבְּכָל סֵֽפֶר וָסֵֽפֶר מֵחֲמִשָּׁה חֻמְשֵׁי תוֹרָה שֶׁנָּפְלָה חֲלֻקָּה בַּמִּצְוֹת הָהֵן, לְמַֽעַן יִרְאוּ חַכְמֵי הָאֻמּוֹת הָאוֹהֲבִים לִלְמוֹד לְשׁוֹן הַקֹּֽדֶשׁ וְתוֹרַת מֹשֶׁה אֵֽצֶל מִי הָאֱמֶת.**

{לז} **מִצְוֹת מִסֵּֽפֶר רִאשׁוֹן מֵחֲמֵֽשֶׁת סִפְרֵי תוֹרַת מֹשֶׁה**

**בְּסֵֽדֶר י"ז מִזֶּה הַסֵּֽפֶר כְּתוּבָה מִצְוָה רִאשׁוֹנָה, מִצְוַת מִילָה, שֶׁהַמְכֻוָּן בָּהּ לִכְרוֹת הָעָרְלָה לְבַד, וְלֹא יוֹתֵר, כַּכָּתוּב: "וּנְמַלְתֶּם אֵת בְּשַׂריא עָרְלַתְכֶם." וְהַתַּלְמוּדִיִּים הוֹסִֽיפוּ בְּמִצְוָה זוֹ מִצְוַת פְּרִיעָה, רוֹצֶה לוֹמַר: אַחַר שֶׁיִּכְרֹת הָעָרְלָה בַּסַּכִּין, שֶׁיִּקְרַע הַקְּלִפָּה בְּצִפָּרְנָיו. וַחֲכָמֵֽינוּ לֹא הִסְכִּֽימוּ לָזֶה, כִּי הַתּוֹרָה אָמְרָה: "לֹא תוֹסִֽיפוּ עַל הַדָּבָר אֲשֶׁר אָנֹכִי מְצַוֶּה אֶתְכֶם" וגו' [דברים ד, ב].**

**מִצְוֹת מִסֵּֽפֶר שֵׁנִי מֵחֲמֵֽשֶׁת סְפָרִים שֶׁבְּתוֹרַת מֹשֶׁה עָלָיו הַשָּׁלוֹם**

**א בְּסֵֽדֶר י"ב כָּתוּב: "הַחֹֽדֶשׁ הַזֶּה לָכֶם רֹאשׁ חֳדָשִׁים" וגו', וְכֵן בְּסֵֽפֶר רְבִיעִי סֵֽדֶר כ"ח כְּתִיב: "וּבְרָאשֵׁי חָדְשֵׁיכֶם תַּקְרִֽיבוּ עֹלָה לַה'." עַל מִנְיַן הַחֹֽדֶשׁ הָרִאשׁוֹן וְעַל יְדִיעַת רָאשֵׁי חֳדָשִׁים שֶׁל כָּל חֹֽדֶשׁ וָחֹֽדֶשׁ תְּלוּיִין כָּל מוֹעֲדֵי אֻמַּת יִשְׂרָאֵל. וְאַף–עַל–פִּי שֶׁאֵין כָּתוּב בַּתּוֹרָה בְּבֵרוּר אֵיךְ הִיא אֹֽפֶן הָרְאִיָּה שֶׁל הַלְּבָנָה הַחֲדָשָׁה, מִכָּל מָקוֹם מֵהוֹרָאַת מֹשֶׁה אֲדוֹנֵֽינוּ וְתַלְמִידוֹ יְהוֹשֻֽׁעַ וּשְׁאָר הַנְּבִיאִים אֲשֶׁר קָֽמוּ אַחֲרֵיהֶם נִמְשַׁךְ הַחֹק בְּיִשְׂרָאֵל, שֶׁכְּשֶׁיֵּרָאֶה הַיָּרֵֽחַ הֶחָדָשׁ בִּרְאִיָּה הָרִאשׁוֹנָה בְּעֶֽרֶב רִאשׁוֹן אַחַר הַמּוֹלָד, לְקַדֵּשׁ הַיּוֹם מִתְּחִלַּת הָעֶֽרֶב שֶׁנִּרְאֶה הַחֹֽדֶשׁ, וּבַבֹּֽקֶר לְהַקְרִיב מוּסַף הַחֹֽדֶשׁ הַכָּתוּב בְּסֵֽפֶר הָרְבִיעִי בְּסֵֽדֶר כ"ח. וְנִמְשַׁךְ זֶה הַחֹק בְּכָל יְמֵי בַֽיִת רִאשׁוֹן, וּבְגָלוּת בָּבֶל לֹא נִתְבַּטַּל וְלֹא נָפְלָה שׁוּם חֲלוּקָה בְּדָבָר זֶה, וּבְכָל יְמֵי בַֽיִת שֵׁנִי וְאַחַר הַחֻרְבָּן שֶׁל בַּֽיִת שֵׁנִי לֹא נִרְאֲתָה וְלֹא נִשְׁמְעָה פְּלֻגְתָּא בְּעִנְיָן זֶה. שֶׁאֲפִלּוּ בְּתַלְמוּדָם כּוֹתְבִים וּמַרְחִיבִים לְדַבֵּר אֵיךְ הָיוּ עֵדִים שׁוֹקְדִים עַל הֶהָרִים לִרְאוֹת הַיָּרֵֽחַ, וּלְהַשִּׂיא מַשּׂוּאוֹת עַל רָאשֵׁי הֶהָרִים שֶׁיֵּרָאֶה הֶעָשָׁן וְהָאֵשׁ בַּלַּֽיְלָה, שֶׁמִּזֶּה יַכִּֽירוּ יוֹשְׁבֵי יְרוּשָׁלַֽיִם שֶׁהָעֵדִים רָאוּ מֵרָאשֵׁי הֶהָרִים אֶת הַחֹֽדֶשׁ, וְיַקְרִֽיבוּ הַמּוּסָף בַּבֹּֽקֶר. אֲבָל בִּשְׁנַת שְׁלֹֽשֶׁת אֲלָפִים תתל"ג לִיצִירָה, שֶׁהוּא שָׁנָה שִׁשִּׁית אַחַר חֻרְבַּן בַּֽיִת שֵׁנִי, עָמַד רַבָּן גַּמְלִיאֵל לְנָשִׂיא בְּיִשְׂרָאֵל, וּבִזְמַן נְשִׂיאוּתוֹ בִּטֵּל רְאִיַּת הַיָּרֵֽחַ מֵעִקָּרָהּ,** {לח} **וְהֶעֱמִיד קִדּוּשׁ הַחֹֽדֶשׁ עַל פִּי הַחֶשְׁבּוֹן הָאֶמְצָעִי, שֶׁאֵין הַחֶשְׁבּוֹן הַהוּא אֲפִלּוּ לֹא עַל פִּי דַרְכֵי הַתְּכוּנָה הַמְדֻיֶּֽקֶת. וְקָבְעוּ חֻקִּים: לֹא אַדּ"וּ רֹאשׁ, וְלֹא בַּדּ"וּ פֶּֽסַח, לֹא גְּהַ"ז עֲצֶֽרֶת לֹא זְבַ"ד פּוּר וְלֹא אַגּ"וּ יוֹם כִּפּוּר, וְדָחוּ כָל הַמּוֹעֲדִים מִזְּמַנָּם. וּמִפְּנֵי זֶה הַתַּלְמוּדִיִּים לִפְעָמִים מְקַדְּשִׁים הַחֹֽדֶשׁ, וַעֲדַֽיִן הַיָּשָׁן נִרְאֶה; וְלִפְעָמִים הַיָּרֵֽחַ הֶחָדָשׁ כְּבָר נִרְאֶה, וְהֵם עֲדַֽיִן אֵינָם מְקַדְּשִׁים. וּבְכֵן דָּחוּ עֵדוּת הַחֹֽדֶשׁ מִזְּמַנּוֹ. אֲבָל אֲנַֽחְנוּ שׁוֹמְרִים גַּם הַיּוֹם מִנְהָג הַקַּדְמוֹן, עַל–כֵּן מוֹעֲדֵֽינוּ לִפְעָמִים עִמָּהֶם בְּיוֹם אֶחָד, וְלִפְעָמִים מִתְאַחֵר בְּיוֹם אֶחָד.**

**ב בְּסֵֽדֶר י"ג צִוָּֽנוּ הַשֵּׁם יִתְבָּרַךְ שֶׁנִּשְׁמוֹר אֶת חֹֽדֶשׁ הָאָבִיב דַּוְקָא לַעֲשׂוֹת בּוֹ חַג הַפֶּֽסַח, וְכֵן זוֹ הַמִּצְוָה נִכְפְּלָה בְּסֵֽדֶר כ"ג, וְנִשְׁלְשָׁה בְּסֵֽדֶר ל"ד, וְנִרְבְּעָה בְּסֵֽפֶר חֲמִישִׁי סֵֽדֶר י"ו. וְעַל כֵּן אִם לֹא הָיָה נִמְצָא הָאָבִיב בְּחֹֽדֶשׁ נִיסָן, הָיוּ עוֹשִׂין אוֹתוֹ עִבּוּר. וּמִצְוַת הַתּוֹרָה שֶׁלְּבַד מִפְּנֵי הֶעְדֵּר הָאָבִיב יֵעָשֶׂה הָעִבּוּר, וְלֹא מִסִּבָּה אַחֶֽרֶת. אֲבָל הַתַּלְמוּדִיִּים הוֹסִֽיפוּ שְׁמוֹנָה דְבָרִים אֵֽצֶל הָאָבִיב, וְאָמְרוּ: "מִפְּנֵי תִשְׁעָה דְבָרִים מְעַבְּרִין אֶת הַשָּׁנָה: עַל הָאָבִיב, וְעַל הַתְּקוּפָה, וְעַל פֵּרוֹת הָאִילָן, וּמִפְּנֵי קִלְקוּל הַדְּרָכִים מִפְּנֵי הַגְּשָׁמִים, וּמִפְּנֵי הַגְּשָׁרִים שֶׁנֶּהֶרְסוּ וְאֵין הוֹלְכֵי רְגָלִים יְכוֹלִין לַעֲבוֹר, וּמִפְּנֵי תַנּוּרֵי פְסָחִים שֶׁנֶּהֶרְסוּ מִן הַמָּטָר וְאֵין מָקוֹם לִצְלוֹת הַפְּסָחִים, וּמִפְּנֵי גָלִיּוֹת יִשְׂרָאֵל שֶׁנֶּעֶקְרוּ מִמְּקוֹמָם, וּמִפְּנֵי הַטְּלָאִים שֶׁלֹּא נוֹלְדוּ עֲדַֽיִן לְהַקְרִיב מֵהֶם פְּסָחִים, וּמִפְּנֵי הַגּוֹזָלוֹת שֶׁלֹּא פָרְחוּ עֲדַֽיִן שֶׁיִּהְיוּ רְאָיוֹן בְּמִי שֶׁנִּתְחַיַּב קָרְבַּן עוֹף." וּבְכֵן עָבְרוּ מִצְוַת "לֹא תוֹסִיף".**

**ג בְּסֵֽדֶר י"ב כְּתִיב בְּחַג הַמַּצּוֹת: "שִׁבְעַת יָמִים שְׂאֹר לֹא יִמָּצֵא בְּבָתֵּיכֶם"; וְכֵן בְּסֵֽדֶר י"ג כְּתִיב: "וְלֹא יֵרָאֶה לְךָ חָמֵץ וְלֹא יֵרָאֶה לְךָ שְׂאֹר בְּכָל גְּבוּלֶֽךָ (שִׁבְעַת יָמִים)";יב וְכֵן בְּסֵֽפֶר חֲמִישִׁי סֵֽדֶר י"ו כְּתִיב: "וְלֹא יֵרָאֶה לְךָ שְׂאוֹר בְּכָל גְּבוּלְךָ שִׁבְעַת יָמִים." וּכְפִי זֶה חַיָּב כָּל יִשְׂרָאֵל לְבַעֵר הֶחָמֵץ מִגְּבוּלוֹ, שֶׁלֹּא יִמָּצֵא בִּגְבוּלוֹ לֹא גָלוּי וְלֹא טָמוּן. וְהַתַּלְמוּדִיִּים הִמְצִֽיאוּ עַרְמָנוּת, וּמוֹכְרִים בָּתֵּיהֶם וְיִקְבֵיהֶם לְנוֹצְרִים, וְאַחַר שִׁבְעַת יְמֵי מַצָּה עוֹד שָׁבִים וְלוֹקְחִים בָּתֵּיהֶם וְיִקְבֵיהֶם עִם כָּל חַמְצֵיהֶם.**

**ד עוֹד בְּסֵֽדֶר י"ב קָבַע הַכָּתוּב זְמַן שְׁחִיטַת הַפֶּֽסַח בֵּין הָעַרְבַּֽיִם, וּרְצוֹן הַכָּתוּב בָּזֶה: אַחַר בּוֹא גוּף הַשֶּֽׁמֶשׁ אַחַר הָאֹֽפֶק, כְּמוֹ שֶׁכֵּן כָּתוּב גַּם בִּזְמַן הַקְּטֹֽרֶת בְּסֵֽפֶר שְׁמוֹת סִימָן ל': "וּבְהַעֲלֹת אַהֲרֹן אֶת הַנֵּרֹת בֵּין הָעַרְבַּֽיִם יַקְטִירֶֽנָּה". וְיָדֽוּעַ כִּי אֵין זְמַן הַעֲלָאַת הַנֵּרוֹת אֶֽלָּא אַחַר עֲרִיבַת הַשֶּֽׁמֶשׁ. וְהֵם אָמְרוּ כִּי בֵין הָעַרְבַּֽיִם הוּא מִזְּמַן שֶׁיִּטֶּה הַשֶּֽׁמֶשׁ מֵעֶֽצֶם הַצָּהֳרַֽיִם עַד שֶׁיָּבוֹא גוּף הַשֶּֽׁמֶשׁ אַחַר הָאֹֽפֶק.יג וּכְבָר חֲכָמֵֽינוּ** {לט} **הִרְבּוּ לְהָשִׁיב עֲלֵיהֶם; וְגַם חָכָם שֶׁלָּהֶם הָרַאֲבַ"ע ( =** ר' אברהם אבן עזרא) **הוֹדָה עַל הָאֱמֶת וּפֵירֵשׁ מִלַּת "בֵּין הָעַרְבַּֽיִם" כְּפֵרוּשׁ חֲכָמֵֽינוּ זַ"ל, שֶׁהוּא הַזְּמָן מִשְּׁקִיעַת גּוּף הַשֶּֽׁמֶשׁ אַחַר הָאֹֽפֶק עַד שֶׁיֵּאָסֵף נֹֽגַהּ הַשֶּֽׁמֶשׁ מִשּׁוּלֵי הָרָקִֽיעַ, שֶׁיֵּשׁ כַּאן רֹֽחַב זְמָן כְּשָׁעָה וּשְׁלִישׁ שָׁעָה.**

**ה בְּסֵֽדֶר י"ו כְּתוּבָה מִצְוַת שַׁבָּת, וּפַֽעַם שֵׁנִי בְּסֵֽדֶר כ' בַּעֲשֶֽׂרֶת הַדִּבְּרוֹת, וּפַֽעַם ג' בְּסֵֽדֶר כ"ג, וּפַֽעַם ד' בְּסֵֽדֶר ל"א, וּפַֽעַם חֲמִישִׁי בְּסֵֽדֶר ל"ה כְּתִיב: "לֹא תְבַעֲרוּ אֵשׁ בְּכָל מֹשְׁבֹתֵיכֶם בְּיוֹם הַשַּׁבָּת", וּפַֽעַם שִׁשִּׁי בְּסֵֽפֶר ג' בְּסֵֽדֶר י"ט, עוֹד שָׁם פַּֽעַם שְׁבִיעִי וּפַֽעַם שְׁמִינִי בְּסֵֽדֶר כ"ג, וּפַֽעַם תְּשִׁיעִי בְּסֵֽדֶר כ"ו, וּפַֽעַם עֲשִׂירִי בְּסֵֽפֶר חֲמִישִׁי בְּסֵֽדֶר ה' בֵּין דִּבְּרוֹת שְׁנִיּוֹת. וּמִכָּל אֵֽלּוּ הַמְּקוֹמוֹת כָּל מַשְׂכִּיל יָבִין כִּי בַשַּׁבָּת אֲסוּרָה כָּל מְלָאכָה בֵּין קָשָׁה בֵּין קַלָּה, כְּמוֹ מַשָּׂא וּמַתָּן, וְהַטִּלְטוּל מֵרְשׁוּת אֶל רְשׁוּת דֶּֽרֶךְ רַבִּים. וְאַף עַל פִּי שֶׁאֵין הַטִּלְטוּל כְּתִיב בְּבֵרוּר, מִכָּל מָקוֹם גַּם הֵם עַצְמָם מוֹדִים בְּתַלְמוּדָם שֶׁהוּא אָסוּר. וְיִרְמְיָה הַנָּבִיא בְּסֵֽדֶר י"ז** (פסוקים כא, כב) **אָמַר: "הִשָּׁמְרוּ בְּנַפְשׁוֹתֵיכֶם וְאַל תִּשְׂאוּ מַשָּׂא מִבָּתֵּיכֶם בְּיוֹם הַשַּׁבָּת .** **.** **. וְכָל מְלָאכָה לֹא תַעֲשׂוּ". וְכֵן הַטִּלְטוּל נִקְרֵאת מְלָאכָה בַּתּוֹרָה, כְּדִכְתִיב בְּסֵֽפֶר שֵׁנִי סֵֽדֶר ל"ו** (פסוק ו): "**אִישׁ וְאִשָּׁה אַל יַעֲשׂוּ עוֹד מְלָאכָה לִתְרוּמַת הַקֹּֽדֶשׁ, וַיִּכָּלֵא הָעָם מֵהָבִיא". מִכָּל זֶה נוֹדָע בְּגָלוּי שֶׁהַטִּלְטוּל מֵרְשׁוּת אֶל רְשׁוּת, אֲפִלּוּ דְבָרִים קַלִּים, הוּא אָסוּר. אֲבָל הַתַּלְמוּדִיִּים הִתִּֽירוּ הַטִּלְטוּל דֶּֽרֶךְ רְשׁוּת הָרַבִּים בָּרְחוֹבוֹת וּבַשְּׁוָקִים, שֶׁקּוֹשְׁרִים יְתֵרִים, וּמֵיתְרֵיהֶם לְהַדְבִּיר גְּבוּלוֹת הָעַמִּים. וְכֵן הִתִּֽירוּ הַסָּקַת הַתַּנּוּרִים בַּשַּׁבָּת, וְיוֹצְאִים מִן הַתְּחוּם וְעוֹבְרִים מִצְוַת "שְׁבוּ אִישׁ תַּחְתָּיו אַל יֵצֵא אִישׁ מִמְּקוֹמוֹ" הַכָּתוּב בְּסֵֽדֶר י"ו בְּזֶה הַסֵּֽפֶר** (פסוק כט)**. וְכֵן הִתִּֽירוּ הַמַּשָּׂא וְהַמַּתָּן בִּמְזִיגָה. וְכֵן גּוֹזְרִים לַגּוֹיִם לַעֲשׂוֹת מְלָאכָה בַּשַּׁבָּתוֹת וּבַמּוֹעֲדִים, לִפְתּֽוֹחַ תַּנּוּרִים נְעוּלִים וּשְׁאָר מְלָאכוֹת; בְּרֶֽמֶז אוֹמְרִים לַגּוֹיִם, לֹא בְצִוּוּי; וְנֶהֱנִים מִמְּלָאכָה הַהִיא. כִּי הֵם עַצְמָם אָמְרוּ אָסוּר לֵהָנוֹת מִמַּעֲשֶׂה הַנַּעֲשָׂה בַּשַּׁבָּת, אֲבָל אַחֲרוֹנִים הֶחְכִּֽימוּ לִמְצוֹא תַחְבּוּלוֹת. אֲבָל אֶצְלֵֽנוּ כָּל אֵֽלּוּ הַדְּבָרִים אֲסוּרִים לְגַמְרֵי.**

**ו בַּעֲשֶֽׂרֶת הַדִּבְּרוֹת בְּ"לֹא תִגְנֹב" כְּמוֹ כֵן הֵקֵֽלּוּ וְאָמְרוּ: הַבָּא בַמַּחְתֶּֽרֶת וְנָטַל כֵּלִים הֲרֵי הֵם שֶׁלּוֹ, כִּי מָסַר עַצְמוֹ לַסַּכָּנָה בְּבוֹאוֹ בְמַחְתֶּֽרֶת חֲבֵרוֹ. מִי חָכָם וְלֹא יִלְעַג עַל זֶה?!**

**ז בְּסֵֽדֶר כ"א** (פסוק כד) **מַה שֶּׁכָּתוּב "עַֽיִן תַּֽחַת עַֽיִן שֵׁן תַּֽחַת שֵׁן" וגו', גַּם בָּזֶה הֶחֱלִֽיפוּ הַכָּתוּב וְאָמְרוּ שֶׁהַמּוּבָן דְּמֵי עַֽיִן תַּֽחַת עַֽיִן, דְּמֵי שֵׁן תַּֽחַת שֵׁן, וְכֵן כֻּלָּם, בֵּין יִהְיֶה מֵזִיד בֵּין שׁוֹגֵג. וַחֲכָמֵֽינוּ זַ"ל לֹא הוֹדוּ זֶה; רַק אָמְרוּ שֶׁאִם** {מ} **יַעֲשֶׂה בְזָדוֹן כֵּן יֵעָשֶׂה לוֹ דַּוְקָא, אֲבָל אִם יַעֲשֶׂה בִשְׁגָגָה אוֹ יִהְיֶה הַמּוּם מִן הַנִּרְפָּאִין אֲזַי יִתֵּן כֹּֽפֶר.**

**ח בְּסֵֽדֶר כ"ב מַה שֶּׁכָּתוּב: "וְכִי יִשְׁאַל אִישׁ מֵעִם רֵעֵֽהוּ וְנִשְׁבַּר אוֹ מֵת", שֶׁהָרָצוֹן שֶׁאִם יִשְׁאַל אִישׁ בְּהַלְוָאָה מֵאֵת רֵעֵֽהוּ חֲמוֹר אוֹ שֶׂה אוֹ שׁוּם בְּהֵמָה לָשֵׂאת שׁוּם מַשָּׂא אוֹ לִנְסֽוֹעַ רֵיקָם לְאֵיזֶה מָקוֹם וְנִשְׁבַּר הַשּׁוֹר אוֹ הַחֲמוֹר אוֹ הַסּוּס אוֹ מֵת, אִם בְּעָלָיו אֵין עִמּוֹ שַׁלֵּם יְשַׁלֵּם, וְאִם בְּעָלָיו עִמּוֹ לֹא יְשַׁלֵּם. וְהֵם הִמְצִֽיאוּ תַחְבּוּלָה וְאָמְרוּ: כְּשֶׁיִּשְׁאַל הַשּׁוֹאֵל הַבְּהֵמָה מִבְּעָלֶֽיהָ, וְשָׁאַל מִמֶּֽנּוּ בִּזְמָן הַהוּא מָה וָמָה, אִם לֶאֱכֹל אִם לִשְׁתּוֹת שׁוּם מַאֲכָל וְשׁוּם מַשְׁקֶה בָּעוֹלָם, וּכְשֶׁיִּתֵּן בַּֽעַל הַבְּהֵמָה לַשּׁוֹאֵל שְׁאֵלָתוֹ זֹאת, אֲזַי כְּאִלּוּ הִשְׁאִיל לוֹ גַּם אֶת עַצְמוֹ אֵֽצֶל בְּהֶמְתּוֹ; וּבְכֵן יִהְיֶה בְעָלָיו עִמּוֹ אֲפִלּוּ אִם לֹא יֵלֵךְ עִמּוֹ לַדֶּֽרֶךְ, וּבְכֵן אִם תִּשָּׁבֵר אוֹ תָמוּת הַבְּהֵמָה לֹא יְשַׁלֵּם. וַחֲכָמֵֽינוּ זַ"ל לֹא הִסְכִּֽימוּ לְכָךְ, כִּי גַם זֶה תַּחְבּוּלָה.**

**ט עוֹד בְּסֵֽדֶר כ"ב כְּתִיב: "אִם כֶּֽסֶף תַּלְוֶה אֶת עַמִּי אֶת הֶעָנִי עִמָּךְ לֹא תִהְיֶה לוֹ כְּנֹשֶׁה, לֹא תְשִׂימוּן עָלָיו נֶֽשֶׁךְ." וְכֵן נִכְפְּלָה זוֹ הַמִּצְוָה בְּסֵֽפֶר ג' סֵֽדֶר כ"ה, וְנִשְׁלְשָׁה בְּסֵֽפֶר חֲמִישִׁי סֵֽדֶר כ"ג.יד וְהֵֽמָּה יְבַטְּלוּ זֹאת הַמִּצְוָה מֵעִקָּרָהּ, וְלוֹקְחִים נֶֽשֶׁךְ וְתַרְבִּית. וַחֲכָמֵֽינוּ זַ"ל לֹא הִסְכִּֽימוּ לָזֶה כְּלָל וּכְלָל.**

**י בְּסֵֽדֶר כ"ג בְּרֹאשׁוֹ מַה שֶּׁכָּתוּב: "לֹא תִהְיֶה אַחֲרֵי רַבִּים לְרָעוֹת", חֲכָמֵֽינוּ אָמְרוּ פֵּרוּשׁ הַפָּסוּק כֵּן הוּא: לֹא תִהְיֶה אַחֲרֵי רַבִּים לַעֲזוֹר לַעֲשִׂיַּת הָרָעוֹת, וְלֹא תַעֲזֹר לְרִיב וּמָדוֹן עַד שֶׁתֵּלֵךְ לִנְטוֹת אַחֲרֵי רַבִּים לְהַטּוֹת מִשְׁפַּט אֵיזֶה אִישׁ אוֹ לְעַוֵּת אֵיזֶה עִנְיָן מִמִּנְהָגוֹ הָרָאוּי לוֹ, אֶֽלָּא אֲפִלּוּ אִם תִּהְיֶה אֶחָד בֵּין אֶֽלֶף מַטֵּי מִשְׁפָּט וּמַסְכִּימִים לַעֲשִׂיַּת הָרָעוֹת – לֹא תַסְכִּים עִמָּהֶם, רַק אַל תִּירָא מִלְּהוֹדוֹת עַל הָאֱמֶת. וּכְפִי פֵרוּשׁ חֲכָמֵֽינוּ, כָּל הַפָּסוּק הוּא מִצְוָה אַחַת לְמִצְוַת לָאו. אֲבָל הַתַּלְמוּדִיִּים עָשׂוּ מִזֶּה הַפָּסוּק שָׁלֹשׁ מִצְוֹת: "לֹא תִהְיֶה אַחֲרֵי רַבִּים לְרָעוֹת" – זוֹ מִצְוַת לָאו אַחַת; "וְלֹא תַעֲנֶה עַל רִב לִנְטוֹת" – זוֹ מִצְוַת לָאו שֵׁנִית; "אַחֲרֵי רַבִּים** **טו לְהַטּוֹת" – זוֹ מִצְוָה** **טז שְׁלִישִׁית, וְהִיא מִצְוַת עֲשֵׂה. וּמִזֶּה עָשׂוּ לָהֶם חֹק וּמִשְׁפָּט, וְאָמְרוּ: "יָחִיד וְרַבִּים הֲלָכָה כָרַבִּים." וְזֶה דֶֽרֶךְ כָּל בַּעֲלֵי הַגְּמָרָה שֶׁלָּהֶם, שֶׁדִּקְדְּקוּ בְמַחְלֹֽקֶת בַּעֲלֵי הַמִּשְׁנָה, בֵּין בֵּית שַׁמַּאי וּבֵין בֵּית הִלֵּל וּשְׁאָר הַחוֹלְקִים בְּפֵרוּשֵׁי הַמִּצְוֹת, שֶׁקָּבְעוּ בַּעֲלֵי הַגְּמָרָא לְעַצְמָם חֹק לִהְיוֹת נִמְנִין** **יז: אִם הַמְקִלִּים יוֹתֵר הָיוּ קוֹבְעִים הֲלָכָה כְמוֹתָם, וְאִם הַמַּחְמִירִים יוֹתֵר הָיוּ קוֹבְעִין הֲלָכָה כְמוֹתָם. וַחֲכָמֵֽינוּ זַ"ל אָמְרוּ כִּי אֵין** {מא} **הָאֱמֶת אֱמֶת, מִפְּנֵי הָרֹב; כִּי יֵשׁ אֶחָד שֶׁיַּכְרִֽיעַ הַכְּלָל בְּבַקָּשָׁתוֹ וּבְאַהֲבָתוֹ הָאֱמֶת. וְהַכְּלָל אֲשֶׁר לָהֶם לְהַכְחִישׁ אֲפִלּוּ הָאֱמֶת מֵעִקָּרוֹ בִּהְיוֹתָם רוֹדְפִים אַחֲרֵי בַקָּשַׁת הַשְּׂרָרָה וְהַנִּצּֽוּחַ.**

**יא עוֹד בְּסֵֽדֶר הַנַּ"ל כְּתִיב: "לֹא תְבַשֵּׁל גְּדִי בַּחֲלֵב אִמּוֹ"** (כג:יט)**, וְנִכְפְּלָה מִצְוָה זוֹ בְּסֵֽדֶר ל"ד** (פסוק כו)**, וְנִשְׁלְשָׁה בְּסֵֽפֶר חֲמִישִׁי סֵֽדֶר י"ד** (פסוק כא)**. חֲכָמֵֽינוּ זַ"ל קִיְּמוּ כְּפִי עֶֽצֶם הַכָּתוּב שֶׁדַּוְקָא בַּחֲלֵב אִמּוֹ אָסוּר, וְחִיְּבוּ לָֽנוּ לְהִשָּׁמֵר בֵּין הַכֵּלִים שֶׁיְּבֻשַּׁל בּוֹ חֲלֵב הָאֵם וּבֵין הַכֵּלִים שֶׁיְּבֻשַּׁל בּוֹ בְּשַׂר הַבֵּן, וְכֵן אֲפִלּוּ בִּכְלֵי הָאֲכִילָה כְּגוֹן קְעָרוֹת וְכַפּוֹת שֶׁלֹּא יְשֻׁתָּֽפוּ וְלֹא יִשְׁתַּמְּשׁוּ בָזֶה תְּמוּרַת זֶה. אֲבָל הַתַּלְמוּדִיִּים הוֹסִֽיפוּ עַל הַכָּתוּב וְאָסְרוּ כָל בָּשָׂר בְּכָל חָלָב שֶׁבָּעוֹלָם, וַאֲפִלּוּ בְשַׂר עוֹף בַּחֲלֵב בְּהֵמָה, וְהֶחְמִֽירוּ בֵין הַכֵּלִים יוֹתֵר וְיוֹתֵר מִן חֻמְרַת טֻמְאַת הַכֵּלִים מִנְּבֵלוֹת וּשְׁרָצִים וְטֻמְאַת מֵת וְזָב וְנִדָּה, שֶׁהֵם טֻמְאוֹת חֲמוּרוֹת, כְּמוֹ שֶׁיִּתְבָּאֵר. וּבָזֶה עָבְרוּ עַל מִצְוַת "לֹא תוֹסִֽיפוּ וְלֹא תִגְרְעוּ."**

**יב בְּסֵֽדֶר ל'** (פסוק לד)**, בְּמִצְוַת קְטֹֽרֶת הַסַּמִּים, הַתּוֹרָה צִוְּתָה אַרְבָּעָה מִינֵי סַמִּים. וְהֵם הוֹסִֽיפוּ עוֹד שִׁבְעָה סַמִּים, וְהֵם: מֹר, קְצִיעָה, שִׁבֹּֽלֶת נֵרְדְּ, וְכַרְכֹּם, וְקֹשְׁטְ, וְקִנָּמוֹן, וְקִלּוּפִי, וְעוֹד הוֹסִֽיפוּ עֵֽשֶׂב שֶׁמַּעֲלֶה עָשָׁן, וְכִפַּת הַיַּרְדֵּן, וּמֶֽלַח סְדוֹמִית, וְתִשְׁעָה קַבִּין בּוֹרִית כַּרְשִׁינָה שֶׁשָּׁף בּוֹ אֶת הַצִּפֹּֽרֶן. וְזוֹ הוֹסָפָה עַל מִצְוֹת הַתּוֹרָה בְּזָדוֹן; שֶׁאִם הָיָה רְצוֹן הַשֵּׁם יִתְבָּרַךְ בָּאֵֽלּוּ, לָֽמָּה לֹא כְתָבָם?**

**מִצְוֹת מִסֵּֽפֶר שְׁלִישִׁי מֵחֲמֵֽשֶׁת סִפְרֵי תוֹרַת מֹשֶׁה**

**א בְּסוֹף סֵֽדֶר ב'** (פסוק יד) **מַה שֶּׁכָּתוּב: "וְאִם תַּקְרִיב מִנְחַת בִּכּוּרִים לַה' אָבִיב קָלוּי בָּאֵשׁ גֶּֽרֶשׂ כַּרְמֶל" – חַכְמֵי הַתַּלְמוּד אָמְרוּ כִּי הַמִּצְוָה הַזֹּאת הִיא מִצְוָה אַחַת עִם מַה שֶּׁכָּתוּב בְּזֶה הַסֵּֽפֶר סֵֽדֶר כ"ג** (פסוק י)**: "כִּי תָבֹֽאוּ אֶל הָאָֽרֶץ אֲשֶׁר אֲנִייח נֹתֵן לָכֶם וּקְצַרְתֶּם אֶת קְצִירָהּ, וַהֲבֵאתֶם אֶת עֹֽמֶר רֵאשִׁית קְצִירְכֶם אֶל הַכֹּהֵן". כִּי לְדַעְתָּם נִכְפְּלָה מִצְוָה אַחַת, כְּמוֹ שֶׁהַרְבֵּה מִן הַתּוֹרָה נִכְפְּלוּ וְנִשְׁלְשׁוּ בַּתּוֹרָה. וַחֲכָמֵֽינוּ זַ"ל לֹא הוֹדוּ לָזֶה, רַק אָמְרוּ כִּי הַכָּתוּב בְּסֵֽדֶר כ"ג הִיא מִצְוַת צִבּוּר וְהִיא חוֹבָה, אֲבָל זֹאת הִיא מִצְוַת יָחִיד בְּחוֹבָה, כְּדִכְתִיב סֵֽפֶר ב' סֵֽדֶר כ"ג** (פסוק יט): **"רֵאשִׁית בִּכּוּרֵי אַדְמָתְךָ תָּבִיא** {מב} **בֵּית ה' אֱלֹהֶֽיךָ." וַאֲשֶׁר בְּסֵֽדֶר כ"ג אֵינָהּ נִקְרֵאת מִנְחָה, רַק עֹֽמֶר; וְזֹאת נִקְרֵאת מִנְחָה, וּבָאָה אֵֽצֶל שְׁאָר מִנְחוֹת יְחִידִים אֵֽצֶל מִנְחוֹת נִדְבוֹת יְחִידִים, לְהוֹרוֹת עַל אֹֽפֶן הַקְרָבָתָהּ שֶׁיַּקְרִיבֶֽנָּה גֶּֽרֶשׂ כַּרְמֶל וְלֹא עֹֽמֶר. וַהֲבָאָתָהּ אַחַר הֲנָפַת הָעֹֽמֶר, כִּי הֲנָפַת הָעֹֽמֶר הִיאיט מַתֶּֽרֶתכ לֶאֱכֹל מֵהַתְּבוּאָה הַחֲדָשָׁה לְכָל יִשְׂרָאֵל; וְאִם יְבִיאֶֽנָּה קֹֽדֶם הֲנָפַת הָעֹֽמֶר, יֵאָסֵר לַכֹּהֵן לֶאֱכֹל שְׁיָרֵי הַמִּנְחָה.**

**ב בְּסֵֽדֶר ג' בְּמַה שֶּׁכָּתוּב** (פסוק ו ואילך)**: "וְאִם מִן הַצֹּאן קָרְבָּנוֹ לְזֶֽבַח שְׁלָמִים לַה', וגו', אִם כֶּֽשֶׂב הוּא מַקְרִיב וגו'" – כְּתִיב שָׁם: "וְהִקְרִיב מִזֶּֽבַח הַשְּׁלָמִים אִשֶּׁה לַה' חֶלְבּוֹ הָאַלְיָה תְמִימָה לְעֻמַּת הֶעָצֶה יְסִירֶֽנָּה וגו'"; וְכֵן מִמַּה שֶּׁכָּתוּב בְּסִימָן ט'** (פסוק ט): "**וְאֶת הַחֲלָבִים מִן הַשּׁוֹר, וּמִן הָאַֽיִל הָאַלְיָה וְהַמְכַסֶּה וְהַכְּלָיֹת וְיֹתֶֽרֶת הַכָּבֵד" – נִרְאֶה וּמְפֻרְסָם לַכֹּל כִּי הַכָּתוּב קוֹרֵא בְשֵׁם "חֵֽלֶב" אֶת אַלְיָתָן שֶׁל מִין הַכְּשָׂבִים, בֵּין זְכָרִים בֵּין נְקֵבוֹת, וְכֵן קוֹרֵא בְשֵׁם "חֵֽלֶב" יוֹתֶֽרֶת הַכָּבֵד וְהַכְּלָיוֹת שֶׁל כָּל הַמִּינִין הַנֶּאֱכָלִין. אֲבָל הַחֲלָבִים בְּמִין הַבָּקָר וּבָעִזִּים הֵם חֲמִשָּׁה: הַמְכַסֶּה, וַאֲשֶׁר עַל הַקֶּֽרֶב, וַאֲשֶׁר עַל הַכְּלָיוֹת, וְהַכְּלָיוֹת עַצְמָן, וְיוֹתֶֽרֶת הַכָּבֵד. אֲבָל בְּמִין הַכְּשָׂבִים הֵם שִׁשָּׁה, רוֹצֶה לוֹמַר: אֵֽצֶל חֲמִשָּׁה הַנִּזְכָּרִים, הָאַלְיָה הִיא שִׁשִּׁית, וְהַתַּלְמוּדִיִּים הִתִּֽירוּ הָאַלְיָה שֶׁל מִין כְּשָׂבִים לַאֲכִילָה, וְלֹא חָשְׁשׁוּ מַאֲמַר הַכָּתוּב בְּסֵֽדֶר ז'** **כא מִזֶּה הַסֵּֽפֶר** (פסוק כג, כה): **"דַּבֵּר אֶל בְּנֵי יִשְׂרָאֵל לֵאמֹר, כָּל חֵֽלֶב שׁוֹר וְכֶֽשֶׂב וָעֵז לֹא תֹאכֵֽלוּ. [...] כִּי כָּל אֹכֵל חֵֽלֶב מִן הַבְּהֵמָה אֲשֶׁר יַקְרִיב מִמֶּֽנָּה אִשֶּׁה לַה' וְנִכְרְתָה הַנֶּֽפֶשׁ הָאֹכֶֽלֶת מֵעַמֶּֽיהָ." וְהֵם הִתִּֽירוּ הָאַלְיָה מִן הַכְּבָשִׂים, וְגַם הַיּוֹתֶֽרֶת מִן הַכָּבֵד וְהַכְּלָיוֹת מִכָּל הַמִּינִין; וְהֶחֱטִֽיאוּ אֶת נַפְשׁוֹת הֲמוֹנָם בְּכָרֵת.**

**ג בְּסֵֽדֶר י"א** (פסוק ב) **כְּתִיב: "זֹאת הַחַיָּה אֲשֶׁר תֹּאכְלוּ מִכָּל הַבְּהֵמָה אֲשֶׁר עַל הָאָֽרֶץ." מִזֶּה הַמּוּבָן כִּי הַבְּהֵמָה הַטְּהוֹרָה שֶׁהִיא חַיָּה, רוֹצֶה לוֹמַר בְּרִיאָה, שֶׁהֲלִיכָתָהּ כָּרָאוּי וַאֲכִילָתָהּ כַּאֲכִילַת שְׁאָר הַבְּהֵמוֹת הַבְּרִיאוֹת שֶׁאֵין הֵן חוֹלוֹת, מֻתֶּֽרֶת לְהִשָּׁחֵט וּלְהֵאָכֵל. וְכָךְ פָּסְקוּ חֲכָמֵֽינוּ, וְכָךְ גַּם אָֽנוּ נוֹהֲגִים, שֶׁלֹּא אָסְרוּ לֶאֱכֹל אֶֽלָּא הַבְּהֵמָה הַמֻּכָּה וְהַפְּצוּעָה בַּעֲלַת שְׁחִין, וְשֶׁאֵינָהּ יְכוֹלָה לֵילֵךְ אוֹ מִתְגַּלְגֶּֽלֶת וְשֶׁאֵינָהּ יְכוֹלָה לֶאֱכֹל שֶׁכָּל אֵֽלּוּ אֵינָן יְכוֹלוֹת לְהִקָּרֵא חַיָּה, אֲבָל הַשְּׁאָר שֶׁאֵין בָּהֶן מֵאֵֽלּוּ הַדְּבָרִים, מֻתֶּֽרֶת לְהִשָּׁחֵט וּלְהֵאָכֵל. וְהַתַּלְמוּדִיִּים הוֹסִֽיפוּ מִצְוַת בְּדִיקָה, שֶׁאֲפִלּוּ אִם תִּהְיֶה בְהֵמָה מְפֻטֶּֽמֶת מְרַקֶּֽדֶת, וְיִהְיוּ רֵיאוֹתֶֽיהָ חָסֵר כָּנָף אֶחָד מֵחֲמֵשׁ הַכְּנָפַֽיִם שֶׁבָּרֵיאָה, אוֹ תִהְיֶה סִרְכָה מִכָּנָף אֶל כָּנָף, שֶׁהִיא כְּחוּט דַּק מָשׁוּךְ מִכָּנָף אֶל כָּנָף, אָסְרוּ לֶאֱכֹל בְּשַׂר הַבְּהֵמָה. וְהִמְצִֽיאוּ י"ח** {מג} **טְרֵפוֹת שֶׁמִּסִּבָּתָן מִתְנַבְּלוֹת הַבְּהֵמוֹת הַנִּשְׁחָטוֹת, הַנִּקְרֵאת בִּלְשׁוֹנָם "סִרְכָא". וְזֶה מַה שֶּׁלֹּא עָלָה עַל לֵב נוֹתֵן הַתּוֹרָה.**

**ד עוֹד בְּסֵֽדֶר י"א** (פסוק ג) **נָתְנָה הַתּוֹרָה שְׁנֵי סִימָנִים לְטָהֳרַת בְּהֵמוֹת: הָאֶחָדכב פַּרְסָה שְׁסוּעָה, וְהַשֵּׁנִיכג מַעֲלַת גֵּרָה. וְהֵם הוֹסִֽיפוּ סִימָן שְׁלִישִׁי, וְאָמְרוּ: כֹּל שֶׁבְּשָׂרוֹ הֹלֵךְ שְׁתִי וָעֵֽרֶב הוּא מֻתָּר לַאֲכִילָה. וְחָכָם אֶחָד מֵהֶם אָמַר: "וַהֲלֹא גַם עָרוֹד בְּשָׂרוֹ הֹלֵךְ שְׁתִי וָעֵֽרֶב?" עַל כֵּן קָבְעוּ הֲלָכָה: כֹּל שֶׁבְּשָׂרוֹ הֹלֵךְ שְׁתִי וָעֵֽרֶב מֻתָּר לַאֲכִילָה, לְבַד שֶׁיַּכִּיר עָרוֹד בְּמַרְאִית עֵינַֽיִם, וְלֹא יִשְׁחֲטֵֽהוּ, כִּי הוּא אָסוּר.**

**ה עוֹד בְּסֵֽדֶר הַזֶּה נָתְנָה הַתּוֹרָה שְׁנֵי סִימָנִים לְטָהֳרַת דָּגִים: הָאֶחָד סְנַפִּיר וְהַשֵּׁנִי קַשְׂקַשִּׂים. וְהֵם הוֹסִֽיפוּ סִימָן אֶחָד, וְאָמְרוּ: הַדָּג שֶׁזְּנָבוֹ אֵינוֹ בְשִׁוּוּי אָרְכָּן שֶׁל שְׁתֵּי פֵאוֹתָיו טָמֵא, אֲבָל אִם זְנָבוֹ שָׁוֶה הוּא טָהוֹר. וְזֶה לֹא נִזְכַּר בַּתּוֹרָה.**

**ו עוֹד בַּסֵּֽדֶר הַזֶּה נָתְנָה הַתּוֹרָה סִימָן לְטָהֳרַת הָעוֹפוֹת, שֶׁהָעוֹפוֹת הַטְּמֵאוֹת קְרָאָן הַכָּתוּב בִּשְׁמָן; וַאֲשֶׁר אֵינָהּ נִקְרָא בְשֵׁם הָעוֹף הָאָסוּר הַנִּזְכָּר בַּתּוֹרָה, הוּא בְהֶתֵּר. וְהֵם הוֹסִֽיפוּ סִימָנִים אֲחֵרִים אַרְבַּע, וְהֵם שֶׁאִם יִהְיֶה בָעוֹף זֶֽפֶק, וְקֻרְקְבָן נִקְלָף, וְאֶצְבַּע יְתֵרָה, וְשֶׁאֵינָהּ דֹּרֵס וְאֹכֵל – מֻתָּר.**

**ז עוֹד בַּסֵּֽדֶר הַזֶּה אָסַר שֶֽׁרֶץ הָעוֹף, חוּץ מֵאַרְבָּעָה מִינִים שֶׁהִתִּירָם, וְהַשְּׁאָר אֲסוּרִים. וְהֵם אֵינָם חוֹשְׁשִׁים אִם יִפֹּל שֶֽׁרֶץ הָעוֹף לְמַאֲכָלֵיהֶם וְיִתְבַּשֵּׁל וְיִמּֽוֹחַ, אוֹ בְמַשְׁקֵיהֶם. אֲבָל אֶצְלֵֽינוּ, הַמַּאֲכָל וְהַמִּשְׁתֶּה מִתְנַבְּלִים מִנְּפִילַת שַׁרְצֵי הָעוֹף וּמֵעֵרוּב רְטִיבוּתָם לָהֶם.**

**ח עוֹד בַּסֵּֽדֶר הַזֶּה כְּתִיב אִסּוּר נִבְלַת בְּהֵמוֹת וְחַיּוֹת שֶׁיֵּשׁ בָּהֶן סִימָן אֶחָד מִשְּׁנֵי סִימָנֵי טָהֳרַת בְּהֵמוֹת, כְּגוֹן <החזיר>כד וְהַשָּׁפָן וְהָאַרְנֶֽבֶת וְהַגָּמָל שֶׁהֵם מַעֲלֵי גֵרָה, וְהַחֲזִיר מַפְרִיס פַּרְסָה; אָסַר הַכָּתוּב לָגַֽעַת בְּנִבְלָתָם אַחַר מוֹתָם מִכֹּל וָכֹל, כְּדִכְתִיב: "מִבְּשָׂרָם לֹא תֹאכֵֽלוּ וּבְנִבְלָתָם לֹא תִגָּֽעוּ"** (יא:ח)**. וְכֵן נִבְלַת חַיּוֹת וּבְהֵמוֹת שֶׁאֵין בָּהֶם שׁוּם סִימַן טָהֳרָה, כְּגוֹן סוּס חֲמוֹר עָרוֹד אַרְיֵה דֹּב זְאֵב כֶּֽלֶב חֲתוּל שׁוּעָל, שֶׁהִתִּיר הַכָּתוּב לָגַֽעַת בָּהֶם אֶֽלָּא בִתְנַאי שֶׁיִּטְמָא הַנֹּגֵֽעַ בָּהֶם, כְּדִכְתִיב: "וּלְאֵֽלֶּה תִּטַּמָּֽאוּ"** (יא:כד)**. וְכֵן נִבְלַת שְׁמוֹנָה שְׁרָצִים, שֶׁהֵם הַחֹֽלֶד וְהָעַכְבָּר וְהַצָּב וְהָאֲנָקָה וְהַכֹּֽחַ וְהַלְּטָאָה וְהַחֹֽמֶט וְהַתִּנְשֶֽׁמֶת – הַתּוֹרָה חִיְּבָה בְכָל אֵֽלֶּה לַנֹּגֵֽעַ בָּהֶם אַחֲרֵי מוֹתָם, אִם בְּכָל גּוּפָם אוֹ בְחֵֽלֶק מֵהֶם, לִטְמָא עַד הָעֶֽרֶב וְלִרְחֹץ בְּשָׂרוֹ בַמַּֽיִם וּלְכַבֵּס בְּגָדָיו; וְאִם יִגְּעוּ בָהֶם מַאֲכָלִים** {מד} **וּמַשְׁקִים שֶׁיִּטְמְאוּ לְעוֹלָם, וְלֹא יֵצְאוּ לְטָהֳרָה; וְאִם יִגְּעוּ בָהֶם בְּגָדִים וְכֵלִים, שֶׁיִּטְמְאוּ עַד הָעֶֽרֶב וְיֻרְחֲצוּ וְיֻשְׁטְפוּ בַמַּֽיִם בָּעֶֽרֶב וְיֻטְהָֽרוּ; וְאִם כְּלֵי חֶֽרֶשׂ יִגְּעוּ בָהֶם, שֶׁיִּשָּׁבְרוּ לְגַמְרֵי וְלֹא יִטְהָֽרוּ. וְכָךְ אָֽנוּ הַקָּרָאִים נוֹהֲגִים. אֲבָל הַתַּלְמוּדִיִּים הִתִּֽירוּ כָל הַטֻּמְאוֹת הַלָּֽלוּ, וְאֵינָם חוֹשְׁשִׁים אִם יִגַּע אֶחָד מִכָּל אֵֽלֶּה לְמַאֲכָלָם וּלְמַשְׁקֵיהֶם אוֹ לְגוּפָם אוֹ לְבִגְדֵיהֶם וּכְלֵיהֶם, אֶֽלָּא שֶׁאֵינָם אֹכְלִים אֶת בְּשָׂרָם. כַּנִּרְאֶה שֶׁאֵינָם חוֹשְׁשִׁים אֲפִלּוּ בַאֲכִילָה, כְּגוֹן אִם יִתְבַּשֵּׁל וְיִמּֽוֹחַ בְּתַבְשִׁיל גַּס אוֹ בִירָקוֹת הַנִּקְרָא בִלְשׁוֹנָם צִימֶעס, אֲזַי מְבַטְּלִים בְּשִׁשִּׁים וְהַנּוֹתָר אֹכְלִים; וְגַם בָּזֶה אָמְרוּ בָטֵל בְּשִׁשִּׁים, רוֹצֶה לוֹמַר אִם יִהְיֶה מַאֲכָל בְּתוֹךְ כְּלִי וְיִפֹּל בּוֹ חֲתִיכַת בְּשַׂר נְבֵלָה מִכָּל אֵֽלֶּה הַנִּזְכָּרִים הַטְּמֵאִים וְהַמְטַמְּאִים, אִם יִהְיֶה הַמַּאֲכָל שִׁשִּׁים חֲלָקִים כְּשִׁעוּר חֲתִיכַת הַנְּבֵלָה, וְהַנְּבֵלָה תִּהְיֶה עוֹדֶֽפֶת עַל הַשִּׁשִּׁים – הַמַּאֲכָל אוֹ הַמַּשְׁקֶה טָהוֹר הַנּוֹתָר מֵחֵֽלֶק הַשִּׁשִּׁים; וְאִם יִהְיֶה הַמַּאֲכָל פָּחוּת מִשִּׁשִּׁים חֲלָקִים מִשִּׁעוּר הַנְּבֵלָה, וְהַנְּבֵלָה תִהְיֶה בְּמִסְפַּר הַשִּׁשִּׁים – הַמַּאֲכָל אוֹ הַמַּשְׁקֶה אָסוּר. וְכֵן בִּכְלִי חֶֽרֶשׂ שֶׁיִּגַּע בִּנְבֵלָה, שֶׁאָמַר עָלָיו הַכָּתוּב "וְאֹתוֹ תִשְׁבֹּֽרוּ"** (יא:לג)**, רוֹצֶה לוֹמַר שֶׁלֹּא יִצְלַח לַכֹּל, וְלֹא יֵעָשֶׂה בוֹ שׁוּם מְלָאכָה בַטְּהוֹרִים; וְהֵם אָמְרוּ שְׁבִירָתוֹ טָהֳרָתוֹ, רוֹצֶה לוֹמַר: לִשְׁבֹּר מִמֶּֽנּוּ חֲתִיכָה אַחַת מִשְּׂפָתוֹ אָז יִהְיֶה הַכְּלִי טָהוֹר. וְעַל זֶה ה' יִלְעַג לָֽמוֹ.**

**ט וְכֵן בְּסִימָן הַזֶּה כְּתִיב בְּעַד שַׁרְצֵי הָאָֽרֶץ, רוֹצֶה לוֹמַר נְחָשִׁים עַקְרַבִּים תּוֹלָעִים וּרְמָשִׂים, כְּדִכְתִיב: "כֹּל הוֹלֵךְ עַל גָּחוֹן וְכֹל הוֹלֵךְ עַל אַרְבַּע עַד כָּל מַרְבֵּה רַגְלַֽיִם לְכָל הַשֶּֽׁרֶץ הַשֹּׁרֵץ עַל הָאָֽרֶץ לֹא תֹאכְלוּם ... אַל תְּשַׁקְּצוּ אֶת נַפְשֹׁתֵיכֶם בְּכָל הַשֶּֽׁרֶץ הַשֹּׁרֵץ וְלֹא תִטַּמְּאוּ בָּהֶם וְנִטְמֵתֶם בָּם ... וְלֹא תְטַמְּאוּ אֶת נַפְשֹׁתֵיכֶם בְּכָל הַשֶּֽׁרֶץ הָרֹמֵשׂ עַל הָאָֽרֶץ"** (יב:מב-מד)**. רְצוֹן הַכָּתוּב בָּזֵֶה שֶׁאִם יִפְּלוּ לְמַאֲכָלִים וּמַשְׁקִים וְיִמָּחוּ, שֶׁאָסְרוּ הַמַּאֲכָל וְהַמַּשְׁקֶה. וְהֵם אֵינָם חוֹשְׁשִׁים, רַק מַשְׁלִיכִים הַשֶּֽׁרֶץ, אֲפִלּוּ נִמְרַח לַחֲתִיכוֹת, וְאֹכְלִים הַמַּאֲכָל וְשׁוֹתִים הַמַּשְׁקֶה. אֲבָל הַתּוֹלָעִים הַנִּמְצָאִים בִּגְבִינָה אֵינָם אוֹסְרִים אֲפִלּוּ לַאֲכִילָה מַמָּשׁ, וּמַמְרִיחִים עַל הַגְּבִינָה וְאוֹכְלִים. וְזֶה מֶֽרֶד וְהִתְנַגְּדוּת כְּנֶֽגֶד רְצוֹן הַתּוֹרָה.**

**י בְּסֵֽדֶר י"ב צִוְּתָה הַתּוֹרָה שֶׁהַיּוֹלֶֽדֶת תִּטְמָא שִׁבְעָה יָמִים לְזָכָר וְאַרְבָּעָה–עָשָׂר לִנְקֵבָה, כְּנִדָּה. מַה נִּדָּה טְמֵאָה וּמְטַמְּאָה לַנֹּגְעִים בָּהּ, כֵּן הַיּוֹלֶֽדֶת. וְהֵם אֵינָם נִשְׁמָרִים כְּלָל וּכְלָל, וְהַיּוֹלֶֽדֶת נוֹגַֽעַת בְּכָל כְּלֵי הַבַּֽיִת וּבְכָל הַמַּאֲכָלִים וְהַמַּשְׁקִים, וְאֹכְלִים כֻּלָּם וְשׁוֹתִים עִם הַיּוֹלֶֽדֶת בְּלִי שׁוּם הֶבְדֵּל וַחֲשַׁשׁ. וְכֵן אַחַר עֲבוֹר שִׁבְעָה לְזָכָר וְאַרְבָּעָה–עָשָׂר לִנְקֵבָה תֵּשֵׁב שְׁלֹשִׁים–וּשְׁלֹשָׁה יָמִים לְזָכָר וְשִׁשִּׁים–וְשִׁשָּׁה לִנְקֵבָה עַל דְּמֵי טָהֳרָה, וְאַחַר אֵֽלּוּ הַיָּמִים תַּקְרִיב קָרְבָּן** {מה} **וְתִטְהַר. וְהֵם הִתִּֽירוּ הַיּוֹלֶֽדֶת לְבַעְלָהּ בְּאֵֽלּוּ הַשְּׁלֹשִׁים–וּשְׁלֹשָׁה יָמִים לְזָכָר וְהַשִּׁשִּׁים–וְשִׁשָּׁה לִנְקֵבָה, אֲפִלּוּ תִהְיֶה שׁוֹפַֽעַת דָּם כְּנָהָר. וּבְעֵֽסֶק זֶה אֲפִלּוּ הַגּוֹיִם נִשְׁמָרִים. אֲבָל חֲכָמֵֽינוּ זַ"ל הִזְהִֽירוּ שֶׁלֹּא תִגַּע הַיּוֹלֶֽדֶת לְשׁוּם דָּבָר, כְּמוֹ הַנִּדָּה, וּמִשְׁכָּבָהּ וּמוֹשָׁבָהּ וּמֶרְכָּבָהּ טְמֵאִים טֻמְאַת שִׁבְעָה וּמְטַמְּאִים לַנֹּגְעִים בָּהֶם טֻמְאַת יוֹם; וּשְׁאָר דְּבָרִים שֶׁתִּגַּע בָּהֶם, כְּגוֹן כֵּלִים וּבְגָדִים, יִטְמְאוּ טֻמְאַת יוֹם וְיֻרְחֲצוּ בַמַּֽיִם; וְאָדָם הַנֹּגֵֽעַ בָּהּ יִטְמָא יוֹם וְיִרְחַץ; וּמַאֲכָלִים וּמַשְׁקִים שֶׁתִּגַּע בָּהֶם הַיּוֹלֶֽדֶת יִטְמְאוּ לְעוֹלָם; וּכְלִי חֶֽרֶשׂ שֶׁתִּגַּע בּוֹ הַיּוֹלֶֽדֶת אֵין לוֹ טָהֳרָה.**

**יא בְּסֵֽדֶר י"ג הַתּוֹרָה צִוְּתָה מַרְאוֹת נְגָעִים לִטָּמֵא בָהֶם נִגְעֵי עוֹר בְּשַׂר הָאָדָם וְנִגְעֵי הָרֹאשׁ וְהַזָּקָן, וְכֵן נִגְעֵי בְגָדִים. חֲכָמֵֽינוּ חִיְּבוּ אִם יִהְיֶה כֹהֵן בָּקִיא בְהוֹרָאָתָם לְהִשָּׁמֵר מֵהֶם. אֲבָל הַתַּלְמוּדִיִּים בִּטְּלוּם בַּגָּלוּת מִכֹּל וָכֹל.**

**יב בְּסֵֽדֶר ט"ו טֻמְאַת הַזָּב הַזָּכָר וְטֻמְאַת שִׁכְבַת זֶֽרַע, וְהֵם בִּטְּלוּם מִכֹּל וָכֹל.**

**יג עוֹד בְּסֵֽדֶר ט"ו הַכָּתוּב חִיֵּב לַנִּדָּה שֶׁתִּטְמָא שִׁבְעָה יָמִים מִשֶּׁתִּרְאֶה הַדָּם, וְתִטְמָא לְמוֹשָׁב וּלְמִשְׁכָּב טֻמְאַת שִׁבְעָה; וּשְׁאָר דְּבָרִים כֵּלִים וּבְגָדִים שֶׁיִּטְמְאוּ יוֹם אֶחָד בְּנָגְעָהּ בָּהֶם; וְאָדָם הַנֹּגֵֽעַ בָּהּ יִטְמָא יוֹם אֶחָד וְיִרְחַץ וִיכַבֵּס; וְהַשּׁוֹכֵב עִמָּהּ וּתְהִי נִדָּתָהּ עָלָיו שֶׁיִּטְמָא שִׁבְעַת יָמִים; וְאִם תִּגַּע בְּמַאֲכָלִים וּמַשְׁקִים אֵין לָהֶם טָהֳרָה; וְכֵן כְּלִי חֶֽרֶשׂ. וְכֵן אָֽנוּ שׁוֹמְרִים גַּם הַיּוֹם. אֲבָל הֵם בִּטְּלוּ זֶה מִכֹּל וָכֹל, אַף–עַל–פִּי בְּבֵירוּר. וּמַה שֶּׁלֹּא כָתוּב הוֹסִֽיפוּ וּבָדוּ מִלִּבָּם, וְהוּא שֶׁאִם יִמְלְאוּ לַנִּדָּה אַחֲרֵי רְאוֹתָהּ הַדָּם הָרִאשׁוֹן שִׁבְעָה יָמִים, חִיְּבוּ לָהּ לִסְפֹּר עוֹד שִׁבְעָה יָמִים נְקִיִּים, שֶׁבְּאֵֽלּוּ הָאַרְבָּעָה–עָשָׂר יָמִים תִּהְיֶה אֲסוּרָה לְבַעְלָהּ, שֶׁלֹּא תִשְׁכַּב עִמּוֹ; אֲבָל אֹכְלִים בְּיַֽחַד עַל הַשֻּׁלְחָן מִקְצֵה קְעָרָה. אֲבָל חֲכָמֵֽינוּ חִיְּבוּ לַנִּדָּה שֶׁתִּטְמָא לְבַד שִׁבְעָה יָמִים כְּעֶֽצֶם הַכָּתוּב, בְּלִי תוֹסֶֽפֶת וּמִגְרַֽעַת, וּלְבַד בְּאֵֽלּוּ הַיָּמִים הִיא אֲסוּרָה לְבַעְלָהּ בְּחִיּוּב כָּרֵת אִם יִהְיֶה מֵזִיד, וְאִם בְּשׁוֹגֵג חַיָּב קָרְבָּן וְטֻמְאַת שִׁבְעָה. וְלֹא חִיְּבֽוּנוּ בַּנִּדָּה שִׁבְעָה נְקִיִּים, כִּי שִׁבְעָה נְקִיִּים לֹא חִיְּבָה הַתּוֹרָה אֶֽלָּא לַזָּבָה, שֶׁהִיא אַחַר הַנִּדָּה; כִּי אֵין זָבָה אִם לֹא תִהְיֶה נִדָּה. וְהֵם לֹא הִפְרִֽישׁוּ בֵּין פָּרָשַׁת נִדָּה לְפָרָשַׁת זָבָה, וְהַכָּתוּב הִפְרִישָׁן בְּבֵרוּר, וְלַזָּבָה חִיּוּב קָרְבָּן וְלַנִּדָּה לֹא.**

**יד בְּסֵֽדֶר י"ח בְּמִצְוַת הָעֲרָיוֹת הַכְּתוּבָה בְּאַחַד–עָשָׂר פְּסוּקִים, מַחֲלֹֽקֶת גְּדוֹלָה בֵּין חֲכָמֵֽינוּ וּבֵינֵיהֶם, וְחֻבָּֽרוּ בָזֶה סְפָרִים, וְיֶאֱרַךְ הַדִּבּוּר בְּסִפּוּרָם; רַק בְּכַאן נַגִּיד הַמְפֻרְסָם לַכֹּל. וְהוּא כִּי הַתּוֹרָה אָמְרָה:** {מו} **"עֶרְוַת בַּת אֵֽשֶׁת אָבִֽיךָ מוֹלֶֽדֶת אָבִֽיךָ אֲחוֹתְךָ הִיא לֹא תְגַלֵּה", שֶׁהָרָצוֹן בְּ"מוֹלֶֽדֶת אָבִֽיךָ" מְגֻדֶּֽלֶת שֶׁל אָבִֽיךָ הִיא, רוֹצֶה לוֹמַר שֶׁגָּדְלָה בְּבֵיתוֹ, כְּמוֹ "גַּם בְּנֵי מָכִיר בֶּן מְנַשֶּׁה יֻלְּדוּ עַל בִּרְכֵּי יוֹסֵף"** [בראשית נ', פסוק כג], **וְכֵן "חֲמֵֽשֶׁת בְּנֵי מִיכַל אֲשֶׁר יָלְדָה לְעַדְרִיאֵל"** [שמואל ב' כא,פסוק ח], **כִּי בִשְׁמוּאֵל ב' ו' כה** (פסוק כג) **כְּתִיב: "וּלְמִיכַל בַּת שָׁאוּל לֹא הָיָה וָלָד עַד יוֹם מוֹתָהּ"; וּקְרָאָהּ אֲחוֹתְךָ לְאָסְרָהּ עָלָיו כָּאָחוֹת הָאֲמִתִּית. וְהֵם אָמְרוּ כִּי מוֹלֶֽדֶת וַדַּאי לְשׁוֹן הוֹלָדָה. וַחֲכָמֵֽינוּ זַ"ל טָעֲנוּ לָהֶם שֶׁאִם כֵּן לָמָה אָמַר "עֶרְוַת בַּת אֵֽשֶׁת אָבִֽיךָ", וְהָיָה לוֹ לוֹמַר "עֶרְוַת בַּת אָבִֽיךָ מֵאִשָּׁה שֶׁהִיאכו זוּלַת אִמֶּֽךָ." וְעוֹד שֶׁכְּבָר אָמַר לְעֵיל: "עֶרְוַת אֲחוֹתְךָ בַת אָבִֽיךָ אוֹ בַת אִמֶּֽךָ."**

**וְהֵם הִקְשִׁיחוּ עָרְפָּם וְהִתִּֽירוּ אֶת אֵֽשֶׁת הָאָב, וְלוֹקֵֽחַ הָאָב אֶת הָאֵם וְהַבֵּן אֶת בַּת הָאֵם שֶׁלְּקָחָהּ הָאָב.**

**וְכֵן הִתִּֽירוּ שֶׁיִּקַּח הָאִישׁ אֶת בַּת אֲחוֹתוֹ; וְאַף–עַל–פִּי שֶׁאֵינוֹ זֶה כְּתִיב בַּתּוֹרָה, סוֹמֵךְ אַחֲרֵי שֶׁהוּא יוֹצֵא בְהֶקֵּשׁ גְּזֵרָה שָׁוָה, שֶׁאִם אָסוּר לְאִישׁ לִקַּח אֲחוֹת אָבִיו וַאֲחוֹת אִמּוֹ, כַּכָּתוּב בַּתּוֹרָה, כֵּן אָסוּר לְאִשָּׁה לְהִנָּשֵׂא לַאֲחִי אָבִֽיהָ וְאִמָּהּ.**

**וְכֵן הִתִּֽירוּ כְּשֶׁתָּמוּת אִשְׁתּוֹ שֶׁל אִישׁ שֶׁיִּקַּח אֲחוֹת אִשְׁתּוֹ, מִמַּה שֶּׁכָּתוּב: "וְאִשָּׁה אֶל אֲחוֹתָהּ לֹא תִקָּח, לִצְרֹר לְגַלּוֹת עֶרְוָתָהּ עָלֶֽיהָ בְּחַיֶּֽיהָ"** (ויקרא יח:יח)**, וְלֹא יָדְעוּ כִּי מְכֻוַּן הַכָּתוּב אֵינוֹ עַל אֲחָיוֹת אֲמִתִּיּוֹת אֶֽלָּא עַל אֲחָיוֹת בַּדִּין, כְּמוֹ שֶׁיֵּשׁ מִזֶּה הַמִּין הַרְבֵּה בַּמִּקְרָא; וַאֲפִלּוּ עַל מִי שֶׁאֵינוֹ חַי, כָּךְ הַכָּתוּב אוֹמֵר: "אִישׁ אֶל אָחִיו", "אִשָּׁה אֶל אֲחוֹתָהּ"; וּרְצוֹן הַכָּתוּב שֶׁלֹּא יִקַּח אִישׁ אִשָּׁה חֲדָשָׁה אֵֽצֶל אִשְׁתּוֹ הָרִאשׁוֹנָה כְּדֵי לִצְרוֹר הָרִאשׁוֹנָה, שֶׁתֵּשֵׁב צְרוּרָה וּשְׂנוּאָה וַעֲגוּנָה בְּחַיֶּֽיהָ, וְרוֹאָה בְעֵינֶֽיהָ שֶׁאִישָׁהּ חוֹשֵׁק הַחֲדָשָׁה וְשׁוֹכֵב עִמָּהּ וְאוֹכֵל וְשׁוֹתֶה עִמָּהּ וּמִתְרַחֵק מֵהָרִאשׁוֹנָה, כִּי זֶה לָהּ צַֽעַר גָּדוֹל; וְהוּא הַמְכֻוָּן בְּמַאֲמַר "לִצְרוֹר". וְהֵם פֵּרְשׁוּ מִלַּת "לִצְרוֹר" – "לֹא צָרוּר", רוֹצֶה לוֹמַר: לֹא הִיא וְלֹא צָרָתָהּ וְלֹא צָרַת צָרָתָהּ, רוֹצֶה לוֹמַר, שֶׁלֹּא יִקַּח אִישׁ אֲחוֹת אִשְׁתּוֹ בְּעוֹד שֶׁאִשְׁתּוֹ חַיָּה, לֹא אֲחוֹתָהּ שֶׁל אִשְׁתּוֹ וְלֹא צָרָתָהּ שֶׁל אֲחוֹת אִשְׁתּוֹ בְּעוֹד שֶׁהִיא חַיָּה; אֲבָל אַחֲרֵי מוֹתָהּ מֻתָּר שֶׁיִּשָּׂא. וְהֶחֱלִֽיפוּ הַכָּתוּב בִּמְפֻרְסָם.**

**וּמִפְּנֵי שֶׁמִּתְחַתְּנִים בְּאִסּוּר, יַלְדֵיהֶם מַמְזֵרִים נִקְרָאִים; אֲבָל הֵם רְאוּיִים הִקָּרֵא מַמְזֵרִים, וְלֹא אֲנַֽחְנוּ. וּמִפְּנֵי הַמַּחְלֹֽקֶת גְּדוֹלָה בֵּינֵֽינוּ וּבֵינֵיהֶם בָּעֲרָיוֹת, עַל כֵּן אָסְרוּ חֲכָמֵֽינוּ לְהִתְחַתֵּן בָּם כְּלָל וּכְלָל.**

**טו בְּסֵֽדֶר י"ט** (פסוק יא) **כְּתִיב: "לֹא תִּגְנֹֽבוּ, וְלֹא תְכַחֲשׁוּ וְלֹא תְשַׁקְּרוּ אִישׁ בַּעֲמִיתוֹ." וְנִכְפְּלָה זֹאת הַמִּצְוָה גַּם בְּסֵֽדֶר כ"ה** (פסוק טו)**: וְכִי תִמְכְּרוּ מִמְכָּר לַעֲמִיתֶֽךָ אוֹ קָנֹה מִיַּד עֲמִיתֶֽךָ, אַל תּוֹנוּ אִישׁ אֶת אָחִיו. וְהֵם הָרְסוּ הַמִּצְוָה הַזֹּאת, וְאָמְרוּ: כָּל הַקּוֹנֶה וּמָצָא בוֹ תַּעֲרֹֽבֶת צְרוֹר אֲבָנִים** {מז} **וְעָפָר וָאֵֽפֶר, אֵין עַל הַמּוֹכֵר כְּלוּם, כִּי הָיָה לוֹ לַקּוֹנֶה לְפַשְׁפֵּשׁ. וַחֲכָמֵֽינוּ זַ"ל אָמְרוּ: וַהֲלֹא יֵשׁ סְחוֹרוֹת שֶׁאִי אֶפְשָׁר לְפַשְׁפְּשָׁן, כְּגוֹן חֲבִיּוֹת שֶֽׁמֶן וּגְלוּמֵי מַסָּכוֹת, הַצְּרוּרִים וּמְכֻפָּתִין בַּעֲבוֹתוֹת. וְקוֹנֶה אוֹתָם עַל נֶאֶמְנוּת הַמּוֹכֵר – הַאִם תַּסְכִּים הַתּוֹרָה שֶׁהַמּוֹכֵר יְזַיֵּף סְחוֹרָתוֹ?! וְכֵן הִתִּֽירוּ לְנוֹתֵן סְחוֹרָה בְהַקָּפָה לָתֵת שְׁוֵה מֵאָה בְּמֵאָה וַחֲמִשִּׁים, וְזֶה אוֹנָאָה גְדוֹלָה וַעֲבֵרַת נֶֽשֶׁךְ וְתַרְבִּית. וְכֵן הִתִּֽירוּ לַעֲשׂוֹת אוֹנָאָה בְּמֶקָּח וּמִמְכָּר עַד חֵֽלֶק הַשִּׁשִּׁי מִסַּךְ הַמִּמְכָּר.**

**טז עוֹד בְּסֵֽדֶר י"ט** (פסוק כ) **כְּתִיב בְּשִׁפְחָה חֲרוּפָה: "בִּקֹּֽרֶת תִּהְיֶה." הֵם פֵּרְשׁוּ שֶׁהָאִשָּׁה תִהְיֶה לוֹקָה בִּרְצוּעָה שֶׁל בָּקָר עַל שֶׁשָּׁכַב אִישׁ עִמָּהּ; אֲבָל הָאִישׁ הַשּׁוֹכֵב יִהְיֶה פָטוּר. וְכָל מַשְׂכִּיל יִלְעַג עַל הַמִּשְׁפָּט הַזֶּה, וְחָלִֽילָה שֶׁשּׁוֹפֵט כָּל הָאָֽרֶץ יֹאמַר לָרָשָׁע "צַדִּיק אַתָּה"! אֲבָל חֲכָמֵֽינוּ זַ"ל פֵּרְשׁוּ "בִּקֹּֽרֶת" לְשׁוֹן בִּקּוּר וַחֲקִירָה, רוֹצֶה לוֹמַר לְחַפֵּשׂ וְלִדְרוֹשׁ אִם חֻפְשָׁה לֹא נִתַּן לָהּ עֲדַֽיִן הִיא אֵינָהּ אֵֽשֶׁת אִישׁ, עַל כֵּן אִם יִהְיֶה מְפַתֶּה חַיָּב הָאִישׁ הַשּׁוֹכֵב עִמָּהּ לְקַחְתָּהּ לוֹ לְאִשָּׁה, כְּדִכְתִיב בְּסֵֽפֶר שֵׁנִי סֵֽדֶר כ"ב** (פסוק טו)**: "וְכִי יְפַתֶּה אִישׁ בְּתוּלָה אֲשֶׁר לֹא אֹרָֽשָׂה וְשָׁכַב עִמָּהּ, מָהֹר יִמְהָרֶֽנָּה לּוֹ לְאִשָּׁה"; וְאִם יִהְיֶה אוֹנֵס חַיָּב לָתֵת עֹֽנֶשׁ חֲמִשִּׁים כֶּֽסֶף וְשֶׁיִּשָּׂאֶֽנָּה לְאִשָּׁה וְלֹא יוּכַל שַׁלְּחָהּ כָּל יָמָיו, כְּדִכְתִיב בְּסֵֽפֶר ה' בְּסוֹף סֵֽדֶר כ"ב** (פסוקים כח-כט)**. אֲבָל אִם תִּהְיֶה הַשִּׁפְחָה מְחֻפָּשָׁה בִּכְתָב חֹֽפֶשׁ, שֶׁהוֹצִיאָהּ הָאָדוֹן הַקּוֹנֶה אוֹתָה מִשִּׁפְחוּת לִגְבִירוּת, כְּבָר הִיא מְאֹרָשָׂה וְאֵֽשֶׁת אִישׁ; וְהַשּׁוֹכֵב אוֹתָהּ אִם יִהְיֶה מְפַתֶּה אוֹ אוֹנֵס הוּא חַיַּב מִיתָה, כִּי נָאַף אֶת אֵֽשֶׁת רֵעֵֽהוּ; וְהָאִשָּׁה אִם תִּהְיֶה מְפֻתָּה חַיֶּֽבֶת מָֽוֶת, וְאִם תִּהְיֶה אֲנוּסָה פְּטוּרָה מֵהַמָּֽוֶת, כְּדִכְתִיב בְּסֵֽפֶר ה' סִימָן כ"בכז** (פסוק כו): "**לַנַּעֲרָה לֹא תַעֲשֶׂה דָבָר, אֵין לַנַּעֲרָה חֵטְא מָֽוֶת"; רַק חַיֶּֽבֶת לְהִתְגָּרֵשׁ בְּגֵט מֵאֲדוֹנָהּ הַמְאָרְסָהּ וְהַמְיַעֲדָהּ לוֹ אוֹ לִבְנוֹ. וְזֶהוּ הַבִּקּוּר הַנִּפְלָא שֶׁאָמְרָה הַתּוֹרָה, לְבַקֵּר וְלִדְרוֹשׁ שֶׁלֹּא תוּמַת הָאִשָּׁה בְּלִי חֲקִירָה וּדְרִישָׁה, שֶׁאֶפְשָׁר תּוּמַת וְהִיא אֵינָהּ חַיֶּֽבֶת מִיתָה, אוֹ תִפָּטֵר וְהִיא חַיֶּֽבֶת מִיתָה.**

**יז בְּסוֹף סִימָן כ"ב** (פסוק כח) **כְּתִיב: "וְשׁוֹר אוֹ שֶׂה אֹתוֹ וְאֶת בְּנוֹ לֹא תִשְׁחֲטוּ בְּיוֹם אֶחָד." וּמִזֶּה אָסְרוּ חֲכָמֵֽינוּ זַ"ל לִשְׁחֹט גַּם הַבְּהֵמָה הָהָרָה. וְהֵם הִתִּֽירוּ וְאָמְרוּ כִּי הָעֻבָּר עִם אִמּוֹ הֵם גּוּף אֶחָד, וְאִם תִּשָּׁחֵט הָאֵם וְיִמָּצֵא הָעֻבָּר חַי וְיִגְדַּל, הוּא כְּאִלּוּ נִשְׁאָר אֵֽבֶר אֶחָד חַי מֵאִמּוֹ, וְעַל כֵּן אֵינוֹ צָרִיךְ אֲפִלּוּ לִשְׁחִיטָה; שֶׁאֲפִלּוּ אִם יוּמַת, מֻתָּר לֶאֱכֹל נִבְלָתוֹ, וְאִם הָעֻבָּר יִמָּצֵא מֵת בְּבֶֽטֶן אִמּוֹ, הִתִּֽירוּ לְאָכְלוֹ, וְאָמְרוּ: הַנֶּֽפֶשׁ הַיָּפָה תֹּאכְלֶֽנּוּ. וּמִפְּנֵי זֶה אָסְרוּ חֲכָמֵֽינוּ זַ"ל לֶאֱכֹל הַבָּשָׂר מִשְּׁחִיטָה שֶׁלָּהֶם, כִּי שְׁחִיטָתָם מְנֻבֶּֽלֶת.**

{מח} **יח בְּסֵֽדֶר כ"ג בְּמִצְוַת הֲנָפַת הָעֹֽמֶר, שֶׁזְּמַן הֲנָפָתוֹ בְּתוֹךְ שָׁבֽוּעַ שֶׁל חַג הַמַּצּוֹת כְּתִיב** (פסוק יא): "**מִמָּחֳרַת הַשַּׁבָּת יְנִיפֶֽנּוּ הַכֹּהֵן." בַּזֶּה פְּלֻגְתָּא גְדוֹלָה וְעִקָּרִית בֵּינֵֽינוּ וּבֵינֵיהֶם. כִּי חֲכָמֵֽינוּ זַ"ל פֵּרְשׁוּ כִּפְשׁוּטוֹ שֶׁל מִקְרָא, שֶׁהַהֲנָפָה תִהְיֶה מִמָּחֳרַת הַשַּׁבָּת בְּרֵאשִׁית דַּוְקָא. וְהֵם הֶחֱלִֽיפוּ הַכָּתוּב, וְאָמְרוּ מִמָּחֳרַת יוֹם טוֹב הָרִאשׁוֹן שֶׁל חַג הַמַּצּוֹת. וְלֹא שָֽׂמוּ לֵב כִּי לֹא נִקְרָא שׁוּם מוֹעֵד בְּשֵׁם שַׁבָּת חוּץ מִמּוֹעֵד יוֹם הַכִּפּוּרִים; וּשְׁאָר הַמּוֹעֲדִים נִקְרְאוּ שַׁבָּתוֹן וְלֹא שַׁבָּת; וְגַם בְּשֵׁם שַׁבָּתוֹן לֹא נִקְרְאוּ כָּל הַמּוֹעֲדִים אֶֽלָּא מוֹעֵד יוֹם תְּרוּעָה בְּאֶחָד לַחֹֽדֶשׁ הַשְּׁבִיעִי; וּמַהוּ שֶׁגַּם בַּשַּׁבָּת וּבְכִפּוּר כְּתִיב שַׁבַּת שַׁבָּתוֹן, הוּא מוֹרֶה עַל הַהוֹסָפָה שֶׁמּוֹסִיפִים מֵחוֹל עַל קֹֽדֶשׁ. וּכְמוֹ כֵן לֹא שָֽׂמוּ לֵב לְמַה שֶּׁכָּתוּב** (פסוקים טו-טז): "**וּסְפַרְתֶּם לָכֶם מִמָּחֳרַת הַשַּׁבָּת מִיּוֹם הֲבִיאֲכֶם אֶת עֹֽמֶר הַתְּנוּפָה שֶֽׁבַע שַׁבָּתוֹת תְּמִימוֹת תִּהְיֶֽינָה. עַד מִמָּחֳרַת הַשַּׁבָּת הַשְּׁבִיעִית תִּסְפְּרוּ חֲמִשִּׁים יוֹם", וְיוֹם הַחֲמִשִּׁים הוּא חַג הַשָּׁבוּעוֹת. וּלְפִי פֵרוּשָׁם הָיָה צָרִיךְ שֶׁיִּהְיֶה אֵיזֶה מוֹעֵד גַּם לִפְנֵי הַשָּׁבוּעוֹת, כְּדֵי שֶׁיִּהְיֶה גַם יוֹם הַחֲמִשִּׁים מִמָּחֳרַת יוֹם טוֹב. וּכְשֶׁרָאוּ זֶה, נִדְחֲקוּ וּפֵרְשׁוּ "מִמָּחֳרַת הַשַּׁבָּת יְנִיפֶֽנּוּ הַכֹּהֵן", הַנִּרְצֶה בוֹ מָחֳרַת יוֹם טוֹב; וְאָמְרוּ "עַד מִמָּחֳרַת הַשַּׁבָּת הַשְּׁבִיעִית תִּסְפְּרוּ", הַנִּרְצֶה בוֹ עַד מִמָּחֳרַת הַשָּׁבֽוּעַ הַשְּׁבִיעִי. וַחֲכָמֵֽינוּ זַ"ל טָעֲנוּ לָהֶם כִּי "מָחֳרַת" לֹא נֶאֱמַר בְּשׁוּם לָשׁוֹן לֹא עַל סוֹף שָׁבֽוּעַ וְלֹא עַל סוֹף חֹֽדֶשׁ וְלֹא עַל סוֹף שָׁנָה אֶֽלָּאכח עַל סוֹף יוֹם הָאֶתְמוֹל, רוֹצֶה לוֹמַר: כְּשֶׁיַּעֲבֹר יוֹם הָאֶתְמוֹל, הַיּוֹם הַבָּא אַחֲרָיו הוּא מָחֳרָתוֹ. וּמִפְּנֵי זֶה, מוֹעֵד חַג הַשָּׁבוּעוֹת אֶצְלֵֽנוּ לְעוֹלָם בְּיוֹם רִאשׁוֹן לַשָּׁבֽוּעַ, וּבָהֶם נוֹפֵל בְּכָל יְמֵי הַשָּׁבֽוּעַ. וּבְעַד זוֹ הַמִּצְוָה, קַדְמוֹנֵֽינוּ עָרְכוּ אִתָּם מִלְחָמוֹת, וְהָיוּ רוֹצִים לְהַכְנִיעֵֽנוּ, וְלֹא נְתָנָֽנוּ הַשֵּׁם יִתְבָּרַךְ לְיָדָם.**

**יט עוֹד בְּסֵֽדֶר כ"ג** (פסוק כד) **כְּתִיב: "בַּחֹֽדֶשׁ הַשְּׁבִיעִי בְּאֶחָד לַחֹֽדֶשׁ יִהְיֶה לָכֶם שַׁבָּתוֹן זִכְרוֹן תְּרוּעָה מִקְרָא קֹֽדֶשׁ." חֲכָמֵֽינוּ זַ"ל פֵּרְשׁוּ "תְּרוּעָה" לְשׁוֹן שֶֽׁבַח וּתְהִלָּה וְהַלֵּל, כְּדִכְתִיב תִּלִּים צ"הכט** (פסוק א): "**לְכוּ נְרַנְּנָה לַה' נָרִֽיעָה לְצוּר יִשְׁעֵֽנוּ." "הָרִֽיעוּ לַה' כָּל הָאָֽרֶץ" (תִּלִּים ק' (פסוק א)).** **וְהַתַּלְמוּדִיִּים אָמְרוּ: דַּוְקָא תְרוּעַת שׁוֹפָר. וֶאֱמֶת שֶׁבַּמִּקְרָא בִּמְקוֹמוֹת רַבּוֹת זוֹכֵר "תְּרוּעָה" אֵֽצֶל תְּקִיעַת שׁוֹפָר וַחֲצוֹצְרָה. אֲבָל בְּכָל מָקוֹם שֶׁיִּזְכֹּר זֶה אֵין שָׁם בְּלִי זֵֽכֶר שׁוֹפָר אוֹ חֲצוֹצְרָה עַצְמָם. וּמֵאַחַר שֶׁלֹּא זָכַר כַּאן לֹא שׁוֹפָר וְלֹא חֲצוֹצְרָה, מוּבָן שֶׁאֵין רְצוֹן הַכָּתוּב לִתְרוּעַת שׁוֹפָר, אֶֽלָּא בְקוֹל.**

**אֲבָל הֵם, כְּפִי פֵרוּשָׁם, חִיְּבוּ לִתְקֽוֹעַ בַּשּׁוֹפָר קֹֽדֶם זֶה הַמּוֹעֵד וּבַמּוֹעֵד עַצְמוֹ וְגַם אַחֲרָיו. וְהִמְצִֽיאוּ מִצְוֹת בְּאוֹפַנֵּי הַתְּקִיעָה, מַה שֶּׁלֹּא כָתוּב. וְהֵם אָמְרוּ כִּי בַיּוֹם הַזֶּה נֶעֱקַד יִצְחָק לְעוֹלָה, וְהַשָּׂטָן הֵבִיא מִטַּת מֵת לְשָׂרָה, וְאָמַר: "רְאִי,** {מט} **מֵת בְּנֵךְ." וְאִמֵּֽנוּ שָׂרָה צָעֲקָה בִצְוָחוֹת; וּלְזֵֽכֶר זֶה תּוֹקְעִים בְּקֶֽרֶן הָאַֽיִל, לְהַזְכִּיר בְּאֵילוֹ שֶׁל יִצְחָק וּלְעַרְבֵּב הַשָּׂטָן, שֶׁלֹּא יְקַטְרֵג אֶת יִשְׂרָאֵל. וְאוֹמְרִים שֶׁקּוֹל תְּקִיעַת שׁוֹפָר כְּקוֹל צִוְחַת שָׂרָה אִמֵּֽנוּ. מִי יִשְׁמַע וְלֹא יִלְעַג עַל זֶה? כִּי אֵיךְ לֹא נִשְׁכְּחוּ הַקּוֹלוֹת שֶׁבָּכְתָה שָׂרָה עַד שֶׁנִּתְּנָה הַתּוֹרָה בְּמֶֽשֶׁךְ שע"ד שָׁנִים? כִּי לְפִי דַֽעַת הָאוֹמֵר כִּי בִשְׁנַת כ"ו לְלֵידַת יִצְחָק הָיְתָה עֲקֵדָתוֹ, הֲלֹא הִיא הַשָּׁנָה שְׁנַת ע"ד לָאֶֽלֶף הַשְּׁלִישִׁי מִבְּרִיאַת הָעוֹלָם, וְהַתּוֹרָה נִתְּנָה בִּשְׁנַת תמ"ח לָאֶֽלֶף הַשְּׁלִישִׁי; אִם כֵּן מֵעֲקֵדָה עַד מַתַּן תּוֹרָה שע"ד שָׁנִים. וְכָל זֶה בְּדִיאָה מִלִּבָּם, כְּמִנְהַג נְבִיאֵי הַשֶּֽׁקֶר הָאוֹמְרִים ה' דִּבֶּר, וְהוּא לֹא דִבֵּר.**

**כ עוֹד בְּסֵֽדֶר כ"ג** (פסוקים מ-מג)**, בְּמִצְוֹת חַג הַסֻּכּוֹת, כָּתוּב: "וּלְקַחְתֶּם לָכֶם [...] פְּרִי עֵץ הָדָר וגו' וְחַגֹּתֶם אֹתוֹ חַג לַה' וגו' בַּסֻּכּוֹת תֵּשְׁבוּ שִׁבְעַת יָמִים וגו'" – כֵּיוָן שֶׁאַחַר מִצְוַת לְקִיחַת הַדְּבָרִים צִוָּה לָשֶֽׁבֶת בַּסֻּכּוֹת, מִזֶּה מְבֹאָר וְנִגְלֶה כִּי הַתּוֹרָה צִוְּתָה לָקַֽחַת הַדְּבָרִים לַעֲשׂוֹת מֵהֶם סֻכּוֹת וְלָשֶֽׁבֶת בָּהֶן שִׁבְעַת יָמִים. וְכֵן כְּתִיב גַּם בְּעֶזְרָא בְּסֵֽפֶר שֵׁנִי סִימָן ח'** (נחמיה ח:טו): "**צְאוּ הָהָר וְהָבִֽיאוּ עֲלֵי זַֽיִת וַעֲלֵי עֵץ שֶֽׁמֶן וַעֲלֵי הֲדַס וַעֲלֵי תְמָרִים וַעֲלֵי עֵץ עָבֹת לַעֲשֹׂת סֻכֹּת כַּכָּתוּב" – רוֹצֶה לוֹמַר, כְּמוֹ שֶׁכָּתוּב בַּתּוֹרָה שֶׁתִּקְחוּ דְבָרִים אֵֽלּוּ לַעֲשׂוֹת מֵהֶם סֻכָּה. הֲרֵי עֶזְרָא הַכֹּהֵן פֵּרֵשׁ לָֽנוּ אֹֽפֶן קִיּוּם הַמִּצְוֹת, וְהֵם לֹא שָׁמְעוּ לְפֵרוּשׁוֹ שֶׁל עֶזְרָא, רַק אָמְרוּ שֶׁמַּאֲמַר "וּלְקַחְתֶּם בַּיּוֹם הָרִאשׁוֹן" הִיא מִצְוָה בִּפְנֵי עַצְמָהּ, חוּץ מִמִּצְוַת סֻכּוֹת, רַק חוֹבָה לִקַּח הַדְּבָרִים וְלִשְׂחֹק בָּהֶם. וּמִפְּנֵי שֶׁאֵין הַדְּבָרִים נִמְצָאִים בְּאֵֽלּוּ הָאֲרָצוֹת, הִתִּֽירוּ לְחַלֵּל שַׁבָּתוֹת וְלֶאֱכֹל מַאֲכָלִים אֲסוּרִים כְּדֵי לְהָבִיא הַדְּבָרִים. אָמְנָם חֲכָמֵֽינוּ אָמְרוּ כִּי הַדְּבָרִים שֶׁנּוּכַל לְמָצְאָם מִן הַכְּתוּבִים לַעֲשׂוֹת סֻכּוֹת נִקַּח וְנַעֲשֶׂה, אֲבָל בְּמַה שֶּׁאֵין יָדֵֽינוּ מַשֶּֽׂגֶת בִּמְצִיאוּתוֹ אָֽנוּ פְטוּרִים מִמֶּֽנָּה, כְּמוֹ שֶׁפְּטוּרִים אָֽנוּ בְּגָלוּת בְּאֶֽרֶץ מַרְחַקִּים מִמִּצְוַת הָאָבִיב. וְלָֽמָּה נְחַלֵּל שַׁבָּתוֹת, שֶׁהָעֹבֵר בָּהֶן חַיַּב מִיתָה וְכָרֵת, וְנַתִּיר לֶאֱכֹל נְבֵלוֹת, בְּעַד מִצְוַת עֲשֵׂה אַחַת?**

**מִצְוֹת מִסֵּֽפֶר רְבִיעִי מֵחֲמֵֽשֶׁת סִפְרֵי תוֹרַת מֹשֶׁה**

**א בְּסוֹף סֵֽדֶר ט"ו מִזֶּה הַסֵּֽפֶר כְּתוּבָה מִצְוַת צִיצִית. וּבִפְתִיל תְּכֵֽלֶת שֶׁעַל הַצִּיצִית כְּמוֹ כֵן הַתַּלְמוּדִיִּים חִדְּשׁוּ דָבָר שֶׁלֹּאל עָלָה עַל לֵב נוֹתֵן הַתּוֹרָה, וְאָמְרוּ כִּי הַתְּכֵֽלֶת צֶֽבַע יָרֹק, וְשֶׁהוּא הָיָה צָבֽוּע בְּדַם** {נ} **חִלָּזוֹן, שֶׁהוּא תוֹלָע נִמְצָא בִכְרַכֵּי הַיָּם, וְהַתּוֹלָע אֵינוֹ נִמְצָא עַכְשָׁו. וְזֶה זוּלַת מְכֻוַּן הַכָּתוּב, כִּי הַתְּכֵֽלֶת אֵינוֹ צֶֽבַע יָרֹק רַק דּוֹמֶה לְעֵין הַשָּׁמַֽיִם, שֶׁהוּא צֶֽבַע בֵּין הַלָּבָן וּבֵין הַשָּׁחֹר. וּבְכֵן בִּטְּלוּ הַמִּצְוָה, וְעוֹשִׂים צִיצִיּוֹתֵיהֶם לְבַד חוּטִים לְבָנִים. אֲבָל בְּצִיצִיּוֹתֵֽינוּלא יֵשׁ פְּתִיל תְּכֵֽלֶת.**

**ב בְּסֵֽדֶר י"ט** (פסוק יד) **כְּתִיב: "זֹאת הַתּוֹרָה אָדָם כִּי יָמוּת בְּאֹֽהֶל, כָּל הַבָּא אֶל הָאֹֽהֶל וְכָל אֲשֶׁר בָּאֹֽהֶל יִטְמָא שִׁבְעַת יָמִים" וגו'. מְפֹרָשׁ בַּכָּתוּב כִּי טָהֳרַת טֻמְאַת הַמֵּת תְּלוּיָה בִּשְׁנֵי דְבָרִים: בְּחִטּוּי אֵֽפֶר הַפָּרָה, וּבִרְחִיצָה וְכִבּוּס הַמַּֽיִם. וְכֵן זֶה הָעִנְיָן בְּסֵֽדֶר ל"א, גַּבֵּי שְׁבִי מִדְיָן. וְאַחַר שֶׁבַּגָּלוּת מִפְּנֵי הֶעְדֵּר הַמִּקְדָּשׁ וְכֹהֲנֵי הַקֹּֽדֶשׁ בָּטְלָה מִצְוַת אֵֽפֶר הַפָּרָה, אָֽנוּ פְטוּרִים מִמֶּֽנָּה; אֲבָל הָרְחִיצָה וְהַכִּבּוּס לֹא בָטְלוּ בְּכָל מְקוֹמוֹת מֵהָעוֹלָם, עַל כֵּן חִיְּבֽוּנוּ חֲכָמֵֽינוּ זַ"ל לִטָּהֵר אַחַר שִׁבְעַת יָמִים בַּמַּֽיִם, בִּרְחִיצָה וְכִבּוּס, וְכֵן לְטַהֵר הַכֵּלִים וְהַבְּגָדִים הַנּוֹגְעִים וְהַמִּתְאַהֲלִים עִם הַמֵּת בַּמַּֽיִם אַחַר שִׁבְעַת יָמִים. אֲבָל הַתַּלְמוּדִיִּים בִּטְּלוּ טֻמְאַת מֵת בַּגָּלוּת מִכֹּל וָכֹל, בְּאָמְרָם מִפְּנֵי כִי אֵֽפֶר הַפָּרָה בָטְלָה עַל כֵּן גַּם הַטֻּמְאָה שֶׁל מֵת בָּטְלָה. וְכֹל זֶה עָשׂוּ כְּדֵי לְהָקֵל בַּמִּצְוֹת. כִּי הִנֵּה שְׁאָר הַטֻּמְאוֹת הַכְּתוּבוֹת בְּסֵֽפֶר שְׁלִישִׁי, כְּדִלְעֵיל, אֵינָן תְּלוּיוֹת בְּאֵֽפֶר הַפָּרָה בְּטָהֳרָתָן, וְהֵם עַל כָּל פָּנִים בִּטְּלוּם מֵעִקָּרָן – כָּל זֶה כְּדֵי שֶׁלֹּא יִכְבַּד עֲלֵיהֶם עֹל הַדָּת. וְכֵן אָמְרוּ כִּי מֵתֵי הַגּוֹיִם אֵינָם מְטַמְּאִים, כִּי כְתִיב "אָדָם כִּי יָמוּת בְּאֹֽהֶל", וְיִשְׂרָאֵל לְבַדּוֹ קָרוּי "אָדָם", כְּדִכְתִיב בִּיחֶזְקֵאל סִימָן ל"ד בְּסוֹפוֹ** (פסוק לא): "**וְאַתֵּן צֹאנִי צֹאן מַרְעִיתִי אָדָם אַתֶּם"; עַל כֵּן מֵתֵי גוֹיִם בְּחֶזְקַת נִבְלַת בְּהֵמָה. וַחֲכָמֵֽינוּ מַרְאִים לָהֶם בְּהַרְבֵּה מְקוֹמוֹת מֵהַתּוֹרָה שֶׁהַגּוֹיִם קְרוּיִין אָדָם.**

**ג בְּסֵֽדֶר כ"ז כְּתוּבָה מִצְוַת יְרֻשּׁוֹת. גַּם בְּזוֹ הַמִּצְוָה בְּמַה שֶּׁכָּתוּב** (פסוק כז:יא) "**וּנְתַתֶּם אֶת נַחֲלָתוֹ לִשְׁאֵרוֹ הַקָּרֹב אֵלָיו מִמִּשְׁפַּחְתּוֹ וְיָרַשׁ אֹתָהּ", פֵּרְשׁוּ הֵֽפֶךְ רְצוֹן הַכָּתוּב, וְאָמְרוּ כִּי מַאֲמַר "וְיָרַשׁ אֹתָהּ" הִיא מִצְוָה בִּפְנֵי עַצְמָהּ, וְהָרָצוֹן שֶׁהַבַּֽעַל יֹרֵשׁ אֶת אִשְׁתּוֹ. וְלֹא שָֽׂמוּ לֵב כִּי אֵין בְּזֶה הַפֶּֽרֶק זֵֽכֶר לְאִשָּׁה, אֶֽלָּא זֵֽכֶר נַחֲלָה; וּרְצוֹן הַכָּתוּב לְיוֹרֵשׁ אוֹתָהּ הַנַּחֲלָה. וְהֵם הֶחֱלִֽיפוּ הַכָּתוּב מֵעִקָּרוֹ, וּמַה שֶּׁלֹּא עָלָה עַל לֵב נֹתֵן הַתּוֹרָה הֵם חִדְּשׁוּ מֵעַצְמָם. וַאֲפִלּוּ חַכְמֵיהֶם הָאַחֲרוֹנִים אֵינָם מַסְכִּימִים לְפֵרוּשׁ זֶה, אֲבָל מִפְּנֵי גֵאוּתָם אֵינָם יְכוֹלִים לָשׁוּב מִסִּכְלוּתָם.**

**ד בְּסֵֽדֶר ל' (**פסוק ג) **כְּתִיב: "אִישׁ כִּי יִדֹּר נֶֽֽדֶר לַה' אוֹ הִשָּֽׁבַע שְׁבוּעָה לֶאְסֹר אִסָּר עַל נַפְשׁוֹ לֹא יַחֵל דְּבָרוֹ, כְּכָל הַיֹּצֵא מִפִּיו יַעֲשֶׂה" – רְצוֹן הַכָּתוּב מְפֹרָשׁ שֶׁנִּדְרֵי אִישׁ בּוֹגֵר שָׁלֵם בְּדַעְתּוֹ אֵין נְדָרָיו תְּלוּיִין** {נא} **בְּשׁוּם בִּרְיָה שֶׁיַּתִּיר לוֹ, רַק "כְּכָל הַיֹּצֵא מִפִּיו יַעֲשֶׂה", בְּלִי שִׁנּוּי וְהִתְנַצְּלוּת. אֶֽלָּא נִדְרֵי הָאִשָּׁה תְּלוּיִין בַּבַּֽעַל, וְנִדְרֵי הַבַּת תְּלוּיִין בָּאָב, אִם לַהֲקִימָן אוֹ לַהֲפֵרָן, כְּמוֹ שֶׁמְּפֹרָשׁ מֵהַכָּתוּב. אֲבָל הַתַּלְמוּדִיִּים הִמְצִֽיאוּ תַחְבּוּלָה, וְהוֹסִֽיפוּ עַל הַכָּתוּב, וְאָמְרוּ: הוּא לֹא יַחֵל דְּבָרוֹ, אֲבָל אֲחֵרִים מוֹחֲלִין לוֹ; רוֹצֶה לוֹמַר, כְּשֶׁיֵּלֵךְ הַנֹּדֵר אֵֽצֶל תַּלְמִידֵי חֲכָמִים, יַתִּֽירוּ לוֹ נִדְרוֹ. וּמִפְּנֵי זֶה הִמְצִֽיאוּ בְדִיּוֹת, מַה שֶּׁאֵין הַשֵּֽׂכֶל סֹבֵל אוֹתָן: שֶׁאִם יָבוֹא בַּֽעַל הַנֶּֽֽדֶר לִפְנֵי תַלְמִידֵי חֲכָמִים וְיִשְׁאֲלוּ לוֹ "עַל מְנָת כָּךְ נָדַֽרְתָּ, אוֹ עַל מְנָת כָּךְ נָדַֽרְתָּ?", וְיַעֲנֶה "הֵן", לֹא יוּכְלוּ לְהָפֵר; וְאִם יִמָּצֵא בְּתוֹךְ דְּבָרָיו שֶׁיֹּאמַר "לָאו", מִיָּד מַתִּירִין נִדְרוֹ. וְהֵבִֽיאוּ בְתַלְמוּדָם מִמַּעֲשֵׂה קַדְמוֹנֵיהֶם, כִּי רִבִּי שִׁמְעוֹן הָיָה לוֹ נֶֽֽדֶר לְהָפֵר, וּבָא לוֹ אֵֽצֶל תַּלְמִידֵי חֲכָמִים. אָמְרוּ לוֹ: "עַל מְנָת כָּךְ נָדַֽרְתָּ?" עַל כָּל מַה שֶּׁשְּׁאֵלֽוּהוּ אָמַר "הֵן". וְהָיוּ תַלְמִידֵי חֲכָמִים מִצְטַעֲרִין שֶׁלֹּא מָצְאוּ אֹֽפֶן לְהַתִּיר נִדְרוֹ. אָמַר לוֹ רִבִּי בִּטְנִית: "אֵי רִבִּי שִׁמְעוֹן, אִם עַל מְנָת כָּךְ נָדַֽרְתָּ שֶׁיִּצְטַעֲרוּ תַלְמִידֵי חֲכָמִים?" אָמַר לוֹ: "לָאו." מִיָּד הֵפֵֽרוּ. וְכֵן רִבִּי יִשְׁמָעֵאל הָיָה עָלָיו נֶֽֽדֶר וְלֹא יָכֹל לְהַתִּירוֹ. בָּא לוֹ לִפְנֵי תַלְמִידֵי חֲכָמִים; אָמְרוּ לוֹ: "עַל מְנָת כָּךְ נָדַֽרְתּ, אוֹ עַל מְנָת כָּךְ נָדַֽרְתָּ?" עַל דִּבְרֵיהֶם הֵשִׁיב: "הֵן." בָּא כוֹבֵס אֶחָד וְהִכָּה לוֹ לְרִבִּי יִשְׁמָעֵאל. שְׁאֵלֽוּהוּ: "עַל מְנָת כָּךְ נָדַֽרְתָּ, שֶׁיַּכָּךְ הַכֹּבֵס?" אָמַר לָהֶם: "לָאו." מִיָּד הִתִּֽירוּ לוֹ נִדְרוֹ. מִי חָכָם וְיָבֵן אֵֽלֶּה וְיִשְׁמַע וְלֹא יַלְעִיג וְיִשְׂחַק מֵהֶם? כִּי בְזָדוֹן עָמְדוּ לִסְתֹּר הַכְּתוּבִים מֵעִקָּרָם בְּמִרְמוֹת וְעָרְמוֹת, וְיִחֲסוּ לְעַצְמָם חָכְמָה גְדוֹלָה בָזֶה, כְּאִלּוּ חָכְמָתָם גָּדְלָה מֵחָכְמַת נֹתֵן הַתּוֹרָה יְתֵרָה וִיתֵרָה.**

**מִצְוֹת מִסֵּֽפֶר חֲמִישִׁי מֵחֲמֵֽשֶׁת סִפְרֵי תוֹרַת מֹשֶׁה**

**א בְּסֵֽדֶר ד' (**פסוק ב) **כְּתִיב: "לֹא תוֹסִֽיפוּ עַל הַדָּבָר אֲשֶׁר אָנֹכִי מְצַוֶּה אֶתְכֶם וְלֹא תִגְרְעוּ מִמֶּֽנּוּ." וְהַתַּלְמוּדִיִּים הוֹסִֽיפוּ וְגָרְעוּ, כְּמוֹ שֶׁעֵינֵי כָל מַשְׂכִּיל רוֹאוֹת בְּכָל מַה שֶּׁכָּתַֽבְתִּי וְאֶכְתֹּב.**

**ב בְּסֵֽדֶר ו' (**פסוקים ה-ו) **כְּתִיב: "וּקְשַׁרְתָּם לְאוֹת עַל יָדֶֽךָ וְהָיוּ לְטֹטָפוֹת בֵּין עֵינֶֽיךָ. וּכְתַבְתָּם עַל מְזוּזוֹת בֵּיתֶֽךָ וּבִשְׁעָרֶֽיךָ." וְכֵן זוֹ הַמִּצְוָה כְּתִיב גַּם בְּסֵֽפֶר שֵׁנִי סֵֽדֶר יג שְׁתֵּי פְעָמִים** (פסוקים ט, טז); **וְכֵן בְּסֵֽפֶר חֲמִישִׁי הַזֶּה עוֹד כָּתוּב בְּסֵֽדֶר י”א. בְּזוֹ הַמִּצְוָה נָפְלָה חֲלֻקָּה גְדוֹלָה בֵּין חֲכָמֵֽינוּ וּבֵינֵיהֶם, כִּי הֵם אָמְרוּ שֶׁצָּרִיךְ דַּוְקָא לְקַיֵּם הַמִּצְוָה כִּפְשָׁטוֹ, וְעַל כֵּן חִיְּבוּ לְהַנִּֽיחַ** {נב} **תְּפִלִּין בַּיָּד וּבַמֵּֽצַח וּמְזוּזוֹת פְּתָחִים. וְאִלּוּ הָיוּ כוֹתְבִין בַּתְּפִלִּין וּבִמְזוּזוֹת הַפְּתָחִים כָּל הַתּוֹרָה כֻלָּהּ, אֲזַי הָיוּ צוֹדְקִים מַעֲשֵׂיהֶם. אֲבָל עַכְשָׁו לְבַד הָאַרְבָּעָה מְקוֹמוֹת שֶׁבָּהֶם כְּתוּבָה הַמִּצְוָה הַזֹּאת הֵם כּוֹתְבִים בַּתְּפִלִּין; וּלְפִי הָאֱמֶת אֵין צֹֽרֶךְ לִכְתֹּב הָאַרְבָּעָה מְקוֹמוֹת הַלָּֽלוּ, אֶֽלָּא כָּל הַמִּצְוֹת שֶׁבַּתּוֹרָה, שֶׁבַּעֲבוּרָן מַזְהִיר בְּאֵֽלּוּ הָאַרְבָּעָה מְקוֹמוֹת. אֲבָל חֲכָמֵֽינוּ עֲלֵיהֶם הַשָּׁלוֹם בִּרְאוֹתָם כִּי בְאֶחָד מֵאֵֽלּוּ הָאַרְבָּעָה מְקוֹמוֹת כְּתִיב "וּלְזִכָּרוֹן בֵּין עֵינֶֽיךָ", רוֹצֶה לוֹמַר בְּסֵֽדֶר י"ג מִסֵּֽפֶר שֵׁנִי, וּבִשְׁלֹשָׁה מְקוֹמוֹת כְּתִיב "לְטֹטָפוֹת בֵּין עֵינֶֽיךָ", מִזֶּה לָמְדוּ שֶׁמּוּבַן "טֹטָפוֹת" הַכְּתוּבִים בִּשְׁלֹשָׁה מְקוֹמוֹת הוּא "זִכָּרוֹן". וְאָמְרוּ כִּי הַבִּינָה הִיא בְרֹאשׁ הָאָדָם בְּמִצְחוֹ, לְמַֽעְלָה מִנִּקְבֵי הָאַף בֵּין הָעֵינַֽיִם, עַל כֵּן צִוְּתָה הַתּוֹרָה שֶׁיְּבִינֵם הָאָדָם בְּבִינָתוֹ, וְיִתְמְכֵם בְּזִכְרוֹנוֹ, כְּמוֹ שֶׁלֹּא יִשְׁכַּח דָּבָר שֶׁיִּהְיֶה נָתוּן בְּמִצְחוֹ בֵּין עֵינָיו. וְיִהְיֶה מַאֲמַר "וּקְשַׁרְתָּם לְאוֹת עַל יָדֶֽךָ וּלְטֹטָפוֹת בֵּין עֵינֶֽיךָ" וְ"עַל מְזֻזוֹת בֵּיתֶֽךָ וּבִשְׁעָרֶֽיךָ" עַל דֶּֽרֶךְ מָשָׁל, כְּמַאֲמַר שְׁלֹמֹה הַמֶּֽלֶךְ עָלָיו הַשָּׁלוֹם בְּמִשְׁלֵי ו' (**פסוק כא): **"קָשְׁרֵם עַל לִבְּךָ תָמִיד, עָנְדֵם עַל גַּרְגְּרֹתֶֽיךָ"; וְכֵן בְּסִימָן ז'לב** (פסוק ג): "**קָשְׁרֵם עַל אֶצְבְּעֹתֶֽיךָ, כָּתְבֵם עַל לֽוּחַ לִבֶּֽךָ", שֶׁאָמַר זֶה בְּמָשָׁל עַל רֹב הַהֶתְמֵד וְהַהֶשְׁקֵד בָּהֶם וְהָעֲלָצָה וְהַהִשְׁתַּעְשְׁעוּת בָּהֶם, כְּמַאֲמַר דָּוִד הַמֶּֽלֶךְ עָלָיו הַשָּׁלוֹם: "וְאֶשְׁתַּעֲשַׁע בְּמִצְו‍ֹתֶֽיךָ אֲשֶׁר אָהָֽבְתִּי" (**תהלים קיט:מז)**, וּכְדוֹמֶה לָזֶה. וְזֶה הַמִּנְהָג אֲשֶׁר בַּמִּקְרָא יֵשׁ בְּהַרְבֵּה מְקוֹמוֹת, שֶׁבְּמָקוֹם שֶׁלֹּא נוּכַל לַעֲשׂוֹת הַמִּצְוָה כִפְשׁוּטָהּ הַנִּגְלֶה נִקָּחֶֽהָ עַל דֶּֽרֶךְ מָשָׁל, כְּמוֹ שֶׁכָּתוּב בַּסֵּֽפֶר הַזֶּה סֵֽדֶר י' (**פסוק טז): "**וּמַלְתֶּם אֵת עָרְלַת לְבַבְכֶם", שֶׁאַחֲרֵי שֶׁאִי–אֶפְשָׁר לִכְרוֹת חֵֽלֶק מִן הַלֵּב, כִּי לֹא יִחְיֶה הָאָדָם; וְכֵן בְּסֵֽפֶר חֲמִישִׁי סִימָן ו' (**פסוק ו): "**וְהָיוּ הַדְּבָרִים הָאֵֽלֶּה אֲשֶׁר אָנֹכִי מְצַוְּךָ הַיּוֹם עַל לְבָבֶֽךָ"; וְכֵן בְּסֵֽדֶר יאלג** (פסוק יח) **כְּתִיב: "וְשַׂמְתֶּם אֶת דְּבָרַי אֵֽלֶּה עַל לְבַבְכֶם וְעַל נַפְשְׁכֶם", וְאֵיךְ יוּכַל אָדָם לָשֵׂאת יוֹמָם וָלַֽיְלָה אֶת הַתּוֹרָה עַל לִבּוֹ וְעַל נַפְשׁוֹ? רַק כָּל זֶה דֶּֽרֶךְ מָשָׁל לְהַתְמָדַת הַזְּכִירָה וְהַשְׁקֵד שְׁמִירַת הַמִּצְוֹת, כַּאֲשֶׁר יֵשׁ דּוֹמֶה לָזֶה גַּם בְּגַבֵּי מִצְוַת צִיצִית, כְּמוֹ שֶׁכָּתוּב שָׁם בְּסֵֽפֶר ד' סֵֽדֶר טולד** (פסוק לט): "**וְלֹא תָתֽוּרוּ אַחֲרֵי לְבַבְכֶם וְאַחֲרֵי עֵינֵיכֶם", אֶֽלָּא אֵין זֶה אֶֽלָּאלה הֵיאַךְ אֶפְשָׁר לְאָדָם לְפָרֵשׁ אֵֽלֶּה הַכְּתוּבִים עַל פִּי מַשְׁמָעָן הַפָּשׁוּט, רַק לֹא יִמָּלְטוּ מִלְּהִתְפָּרֵשׁ כְּדֶֽרֶךְ שֶׁפֵּרְשׁוּ חֲכָמֵֽינוּ זַ"ל כַּנִּזְכָּר לְעֵיל, וְכֵן תַּקִּישׁ עַל שְׁאָר דְּבָרִים, וְעַל כֵּן נְפָרְשֵֽׁהוּ עַל שְׁבִירַת וַהֲסָרַת הָעַקְשָׁנוּת וְהַסַּרְבָנוּת שֶׁיֵּשׁ בְּלֵב הָאָדָם. כָּךְ – מִפְּנֵי שֶׁאִי–אֶפְשְָׁר לִנְשׂוֹא כָל הַתּוֹרָה כֻלָּהּ עַל הַמֵּֽצַח וְעַל הַיָּד, כִּי יִלְאֶה הָאָדָם, עַל כֵּן נְפָרְשֵֽׁהוּ שֶׁהַמְכֻוָּן בּוֹ הַזִּכָּרוֹן וְהָאַהֲבָה שֶׁלֹּא יָלִֽיזוּ מִלִּבֵּֽנוּ וּמִמַּחֲשַׁבְתֵּֽנוּ וּמֵרְצוֹנֵֽנוּ, שֶׁנְּקַיְּמֵם בַּבַּֽיִת וּבַחוּץ מִבַּֽיִת, וְכֵן בַּמִּצְוֹת הַשִּׂכְלִיּוֹת שֶׁעִקָּרָן בָּרֹאשׁ וּבַמִּצְוֹת הַמַּעֲשִׂיּוֹת שֶׁנַּעֲשׂוֹת בַּיָּד. כָּךְ הִיא דַֽעַת חֲכָמֵֽינוּ זַ"ל, וְעַל כֵּן לֹא חִיְּבֽוּנוּ לְהַנִּֽיחַ תְּפִלִּין וּמְזוּזָה. וְכֵן נוּכַל לִטְעוֹן עֲלֵיהֶם מִדִּבְרֵיהֶם, כֵּיוָן שֶׁאוֹמְרִים שֶׁמִּצְוַת מְזוּזָה מֻכְרַֽחַת** {נג} **לְהִתְקַיֵּם עַל פְּשׁוּטָהּ, לָמָה אֵינָם כּוֹתְבִים עַל הַמְּזוּזוֹת הַדְּבָרִים, כַּכָּתוּב "וּכְתַבְתָּם עַל מְזוּזוֹת בֵּיתֶֽךָ וּבִשְׁעָרֶֽיךָ", רַק מַנִּיחִים כָּתוּב חֲתִיכַת גְּוִיל עַל נְיָר? וְעוֹד טַעֲנָה אַחֶֽרֶת: לָמָה אֵינָם מְקַיְּמִיםלו מִצְוַת "וּבִשְׁעָרֶֽיךָ", שֶׁגַּם בִּשְׁעָרֶֽיךָ צָרִיךְ לִכְתֹּב כְּפִי דַעְתָּם, וְהֵם אֵינָם כּוֹתְבִים וְאֵינָם מַנִּיחִים, רַק הַנִּֽיחַ כְּלָל וּכְלָל.**

**ג בְּסֵֽדֶר י"ז** (פסוק יא) **כְּתִיב: "עַל פִּי הַתּוֹרָה אֲשֶׁר יוֹרֽוּךָ וְעַל הַמִּשְׁפָּט אֲשֶׁר יֹאמְרוּ לְךָ תַּעֲשֶׂה, לֹא תָסוּר מִן הַדָּבָר אֲשֶׁר יַגִּֽידוּ לְךָ יָמִין וּשְׂמֹאל." גַּם עַל זֶה אָמְרוּ הַתַּלְמוּדִיִּים: אֲפִלּוּ יֹאמְרוּ לְךָ עַל יָמִין שְׂמֹאל וְעַל שְׂמֹאל יָמִין, אֲפִלּוּ יִהְיוּ שׁוֹגְגִין אֲפִלּוּ יִהְיוּ מֻטְעִיןלז חַיָּבִין יִשְׂרָאֵל לִשְׁמֹֽעַ לָהֶם. וַחֲכָמֵֽינוּ זַ"ל אָמְרוּ: אֵין אָֽנוּ חַיָּבִין לִשְׁמֹֽעַ אִם יִהְיוּ שׁוֹגְגִין אוֹ מֻטְעִין וְאוֹמְרִים עַל יָמִין שְׂמֹאל וְעַל שְׂמֹאל יָמִין, כִּי בְמִנּוּי הַשּׁוֹפְטִים צִוְּתָה הַתּוֹרָה שֶׁיְּהוּ חֲכָמִים וּנְבוֹנִים אַנְשֵׁי אֱמֶת יִרְאֵי אֱלֹהִים שׂוֹנְאֵי בָֽצַע, אֲבָל עַל הַמְהַפְּכִים שְׂמאֹל לְיָמִין וְיָמִין לִשְׂמֹאל אָמַר הַנָּבִיא יְשַׁעְיָה** )סימן) **ה' (**פסוק כ): "**הוֹי הָאֹמְרִים לָרַע טוֹב וְלַטּוֹב רָע, שָׂמִים חֹֽשֶׁךְ לְאוֹר וְאוֹר לְחֹֽשֶׁךְ, שָׂמִים מַר לְמָתוֹק וּמָתוֹק לְמָר."לח וְעַל הַשּׁוֹגִים וְעַל הַמֻּטְעִין אָמַר הַנָּבִיא יְשַׁעְיָה, סִימָן כ"ח** (פסוק ז): **"כֹּהֵן וְנָבִיא שָׁגוּ בַשֵּׁכָר נִבְלְעוּ מִן הַיַּֽיִן, תָּעוּ מִן הַשֵּׁכָר שָׁגוּ בָּרֹאֶה פָּקוּ פְּלִילִיָּה."לט וְיִרְמְיָה הַנָּבִיאמ אָמַר, סִימָן ב' (**פסוק ח): "**הַכֹּהֲנִים לֹא אָמְרוּ אַיֵּה ה' וְתֹפְשֵׂי הַתּוֹרָה לֹא יְדָעֽוּנִי וְהָרֹעִים פָּשְׁעוּ בִי, וְהַנְּבִיאִים נִבְּאוּ בַבַּֽעַל וְאַחֲרֵי לֹא יוֹעִֽלוּ הָלָֽכוּ."** **מא וּבִנְבוּאַת מַלְאָכִי הַנָּבִיא סִימָן ב'** (פסוקים ח-ט) **כְּתִיב לַכֹּהֲנִים: "וְאַתֶּם סַרְתֶּם מִן הַדֶּֽרֶךְ הִכְשַׁלְתֶּם רַבִּים בַּתּוֹרָה, שִׁחַתֶּם בְּרִית הַלֵּוִי אָמַר ה' צְבָאוֹת. וְגַם אֲנִי נָתַֽתִּי אֶתְכֶם נִבְזִים וּשְׁפָלִים לְכָל הָעָם, כְּפִי אֲשֶׁר אֵינְכֶם שֹׁמְרִים אֶת דְּרָכַי וְנֹשְׂאִים פָּנִים בַּתּוֹרָה."מב מִכַּאן שֶׁאֵין לְעַם ה' לִשְׁמֹֽעַ לְבֵית דִּין הַגָּדוֹל הַשּׁוֹגִין וְהַמֻּטְעִין וְהָאוֹמְרִין עַל יָמִין שְׂמֹאל וְעַל שְׂמֹאל יָמִין.**

**ד בְּסֵֽדֶר י"ח** (פסוקים י-יא) **כְּתִיב: "לֹא יִמָּצֵא בְךָ מַעֲבִיר בְּנוֹ וּבִתּוֹ בָּאֵשׁ, קֹסֵם קְסָמִים מְעוֹנֵן וּמְנַחֵשׁ וּמְכַשֵּׁף. וְחֹבֵר חָֽבֶר, וְשֹׁאֵל אוֹב וְיִדְּעֹנִי וְדֹרֵשׁ אֶל הַמֵּתִים." וְהַתַּלְמוּדִיִּים מְעוֹנְנִים, כִּי בוֹחֲרִים הָעִתִּים בְּאָמְרָם אֵין מַקִּיזִים דָּם בְּאֶחָד וּבַעֲשָׂרָה לַחֹֽדֶשׁ וּבִשְׁלֹשָׁה לַחֹֽדֶשׁ, וְלֹא בְיוֹם אַרְבָּעָה לַחֹֽדֶשׁ שֶׁנָּפַל בְּיוֹם אַרְבָּעָה לַשָּׁבֽוּעַ; וְאֵין יוֹצְאִין לִסְחוֹרָה וְלֹא מְגַלְּחִין סְפַר רֹאשׁ וְלֹא פוֹרְשִׂים נֵס וְיוֹרְדִים עַל הַיָּם וְלֹא נוֹשְׂאִים אִשָּׁה. וְכֵן אָמְרוּ: בְּיוֹם שְׁלִישִׁי וּבְיוֹם שִׁשִּׁי בַשַּׁבָּת אֵין מַקִּיזִין דָּם, כִּי מְאַדִּיםמג בְּזָוִיּוֹתמד רְבִיעִית בְּאֵֽלּוּ הַיָּמִים. וְכֵן מְנַחֲשִׁים בְּנִחוּשִׁים הַרְבֵּה, כִּי חִיְּבוּ בְּשָׁעַת הַתְּקוּפָה לָשׂוּם עַל כָּל כְּלֵי מַשְׁקֶה וּמַאֲכָל דַּק חֲתִיכַת בַּרְזֶל, שֶׁלְּדַעְתָּם אִם לֹא יוּשַׂם בַּרְזֶל יֵהָפֵךְ הַדָּבָר לְדָם. וְכֵן קוֹסְמִים קְסָמִים עַל דֶּֽרֶךְ הוֹבְרֵי שָׁמַֽיִם הַחוֹזִים בַּכּוֹכָבִים, שֶׁאוֹמְרִים: מִי שֶׁנּוֹלַד בְּמַזָּל פְּלוֹנִי יִהְיֶה כָּךְ וְכָךְ. וְכָךְ אָמְרוּ: חַיֵּי בָנֵי וּמְזוֹנֵי לָא בִזְכוּתָא תַּלְיָא מִלְּתָא אֶֽלָּא בְמַזָּלָה. וְכֵן הֵם דּוֹרְשִׁים אֶל הַמֵּתִים, כְּמוֹ שֶׁכָּתְבוּ סִפְרֵיהֶם, שֶׁנִּקְבָּצִים לְקֶֽבֶר רִבִּי יוֹסֵי הַגָּלִילִי וּמַקְטִירִים קְטֹֽרֶת וּמַדְלִיקִים נֵרוֹת שֶֽׁמֶן; וְכָל אִשָּׁה עֲצוּרָה מִלֵּילֵד, לוֹקְחִים מִשְּׁאֵרִית הַשֶּֽׁמֶן, וְסָכָה** {נד} **אֶת בִּטְנָהּ, וְאוֹמֶֽרֶת: "אֵי רִבִּי יוֹסִי, הַבְטִינֵֽנִי הַבְטִינֵֽנִי וְתֵן לִי הֵרָיוֹן!" וְכֵן בְּקִבְרֵי שְׁאָר חֲכָמִים שֶׁבָּאָֽרֶץ הַקְּדוֹשָׁה, וְכֵן יֵשׁ הַרְבֵּה בֵינֵיהֶם בַּעֲלֵי שֵׁמוֹת שֶׁהֵם חוֹבְרֵי חָֽבֶר.**

**ה בְּסֵֽדֶר כ"א** (פסוק יא-יג) **כְּתִיב: "וְרָאִֽיתָ בַּשִּׁבְיָה אֵֽשֶׁת יְפַת תֹּֽאַר וְחָשַׁקְתָּ בָהּ וְלָקַחְתָּ לְךָ לְאִשָּׁה. וַהֲבֵאתָהּ אֶל תּוֹךְ בֵּיתֶֽךָ" וגו', עַד "וְאַחַר כֵּן תָּבוֹא אֵלֶֽיהָ וּבְעַלְתָּהּ".מה מִכָּל הַסֵּֽדֶר גָּלוּי וּמְפֹרָשׁ כִּי אַחַר שֶׁיְּקַיֵּם הַתְּנָאִים מֻתָּר לָבוֹא עָלֶֽיהָ; אֲבָל קֹֽדֶם הַתְּנָאִים אָסוּר. וְהֵם הִתִּֽירוּ בִּיאָה רִאשׁוֹנָה קֹֽדֶם הַתְּנָאִים.**

**ו בְּסֵֽדֶר כ"ב** (פסוק כג) **כְּתִיב: "וְכֵן תַּעֲשֶׂה לְכָל אֲבֵדַת אָחִֽיךָ אֲשֶׁר תֹּאבַד מִמֶּֽנּוּ וּמְצָאתָהּ, לֹא תוּכַל לְהִתְעַלֵּם." וְהַתַּלְמוּדִיִּים אָמְרוּ: הַמּוֹצֵא מְעוֹת חֲבֵרוֹ בְּבָתֵּי כְנֵסִיּוֹת וּבְבָתֵּי מִדְרָשִׁיּוֹת, מָקוֹם שֶׁהָרַבִּים מְצוּיִין שָׁם, הֵם שֶׁלּוֹ וְלֹא שֶׁל חֲבֵרוֹ. וְכֵן אָמְרוּ: אֲבֵדָה שֶׁשְּׁטָפָהּ הַנַּֽחַל, אֵין מוֹצְאָהּ חַיָּב לַהֲשִׁיבָהּ, כִּי הַכָּתוּב אָמַר: אֲשֶׁר תֹּאבַד מִמֶּֽנּוּ וּמְצָאתָהּ – רוֹצֶה לוֹמַר, שֶׁיֵּדַע מִמִּי נֶאֶבְדָה הָאֲבֵדָה וּמִי הוּא מוֹצְאָהּ; אֲבָל אִם יִשְׁטְפוּ הַמַּֽיִם נִכְסֵי עִיר אַחַת אוֹ עֲיָרוֹת רַבּוֹת, הֲלֹא יֵשׁ שָׁם אֲבֵדוֹת רַבּוֹת וּמוֹצְאִים רַבִּים, אִם כֵּן בָּטְלָה מִצְוַת "אֲשֶׁר תֹּאבַד מִמֶּֽנּוּ וּמְצָאתָהּ."**

**ז בְּסֵֽדֶר כ"ד** (פסוק א): "**כִּי יִקַּח אִישׁ אִשָּׁה וּבְעָלָהּ, וְהָיָה אִם לֹא תִמְצָא חֵן בְּעֵינָיו כִּי מָצָא בָהּ עֶרְוַת דָּבָר וְכָתַב לָהּ סֵֽפֶר כְּרִיתוּת". חֲכָמֵֽינוּ זַ"ל פֵּרְשׁוּ בְּ"עֶרְוַת דָּבָר" שֶׁהָרָצוֹן בּוֹ אִם תִּהְיֶה מוֹרֶֽדֶת בְּאִישָׁהּ אוֹ בַעֲלַת מִדּוֹת מְגֻנּוֹת, אֵינָהּ שׁוֹמֶֽרֶת אֱמוּנָתָהּ, אוֹ שֶׁיִּהְיוּ בָהּ מוּמִין שֶׁלֹּא יוּכַל לִסְבֹּל בַּעֲלָהּ כְּגוֹן עִוָּרוֹן גָּמוּר, סִרְחוֹן הַפֶּה, וְדוֹמֵיהֶם. אֲבָל הַתַּלְמוּדִיִּים אָמְרוּ: אֲפִלּוּ הִקְדִּֽיחַָה תַבְשִׁילָהּ, אֲפִלּוּ מָצָא נָאָה הֵימֶֽנָּה.**

**ח בְּסֵֽדֶר כ"ה** (פסוק ב) **כְּתִיב: "וְהָיָה אִם בִּן הַכּוֹת הָרָשָׁע וְהִפִּילוֹ הַשֹּׁפֵט וְהִכָּֽהוּ לְפָנָיו כְּדֵי רִשְׁעָתוֹ בַּמִּסְפָּר. אַרְבָּעִים יַכֶּֽנּוּ, לֹא יוֹסִיף" – וְהֵם אָמְרוּ שֶׁלֹּא יַכֶּה אַרְבָּעִים שְׁלֵמִים אֶֽלָּא פָחוֹת אַחַת, כְּמִנְיַן פָּסוּק "וְהוּא רַחוּם" שָׁלשׁ פְּעָמִים.**

**ט עוֹד בְּסֵֽדֶר כ"ה** (פסוק ה) **כְּתִיב: "כִּי יֵשְׁבוּ אַחִים יַחְדָּו וּמֵת אַחַד מֵהֶם וּבֵן אֵין לוֹ לֹא תִהְיֶה אֵֽשֶׁת הַמֵּת הַחֽוּצָה לְאִישׁ זָר יְבָמָהּ יָבֹא עָלֶֽיהָ וּלְקָחָהּ לוֹ לְאִשָּׁה וְיִבְּמָהּ." וגו'. הַתַּלְמוּדִיִּים אָמְרוּ כִּי הָאַחִים אַחִים אֲמִתִּיִּים, וְלָקְחוּ רְאָיָה מֵאוֹנָן בֶּן יְהוּדָה, שֶׁיִּבֵּם אֵֽשֶׁת עֵר אָחִיו, כַּכָּתוּב סֵֽפֶר א' סִימָן ל"ח** (פסוק ח)**. אֲבָל חֲכָמֵֽינוּ זַ"ל טָעֲנוּ לָהֶם כִּי אֵין לָקַֽחַת רְאָיָה מֵעֵר וְאוֹנָן, כִּי זֶה הָיָה קֹֽדֶם מַתַּן תּוֹרָה; וַהֲלֹא גַם שְׁתֵּי אֲחָיוֹת מֻתָּר הָיָה לָשֵׂאת** {נה} **קֹֽדֶם מַתַּן תּוֹרָה, כִּי יַעֲקֹב נָשָׂא שְׁתֵּי אֲחָיוֹת, וְעַמְרָם נָשָׂא דוֹדָתוֹ. אֲבָל אַחַר מַתַּן תּוֹרָה נֶאֱסַר הַדָּבָר. וְהִנֵּה מֵאַחַר שֶׁהַתּוֹרָה הִזְהִֽירָה בְּסֵֽפֶר ג' סִימָן יח (**פסוק טז)**, בְּמַאֲמַר "עֶרְוַת אֵֽשֶׁת אָחִֽיךָ לֹא תְגַלֵּה, עֶרְוַת אָחִֽיךָ הִיא", וְכֵן בְּסֵֽדֶר כ' (**פסוק כא) **אָמַר "וְאִישׁ אֲשֶׁר יִקַּח אֶת אֵֽשֶׁת אָחִיו, נִדָּה הִיא, עֶרְוַת אָחִיו גִּלָּה, עֲרִירִים יִהְיוּ" – אֵיךְ תָּבוֹא הַתּוֹרָה בְּמָקוֹם אַחֵר וְתַתִּיר מַה שֶּׁאָסְרָה כְבָר? כִּי תִהְיֶה סְתִירָה בְדִבְרֵי הַתּוֹרָה! עַל כֵּן חֲכָמֵֽינוּ אָמְרוּ כִּי כַוָּנַת הַכָּתוּב בַּאֲחֵי מִשְׁפָּחָה, בְּמָשָׁל שֵׁנִי בְשֵׁנִי אוֹ שְׁלִישִׁי בִשְׁלִישִׁי אוֹ דוֹדוֹ הַקָּרוֹב בְּמִשְׁפַּחְתּוֹ. וְרַאֲיָתָם שֶׁל חֲכָמֵֽינוּ זַ"ל מֵעִנְיַן רוּת הַמּוֹאֲבִיָּה, שֶׁלְּקָחָהּ בֹּֽעַז הַנָּשִׂיא, וְהוּא לֹא הָיָה אָח אֲמִתִּי לְמַחְלוֹן בֶּן אֱלִימֶֽלֶךְ, אֶֽלָּאמו אַח מִשְׁפָּחָה הָיָה. וְכֵן אָמְרוּ חֲכָמֵֽינוּ זַ"ל, מֵאַחַר שֶׁהַיִּבּוּם נִתְלֶה עַל הַנַּחֲלָה בְאֶֽרֶץ יִשְׂרָאֵל, פְּטוּרִים אָֽנוּ מֵהַמִּצְוָה הַזֹּאת בַּגָּלוּת. אֲבָל הַתַּלְמוּדִיִּים עוֹשִׂים חֲלִיצָה גַּם בַּגָּלוּת, בְּאַחִים אֲמִתִּיִּים.**

**אָמַר הֶחָכָם הַמְחַבֵּר זֶה הַסֵּֽפֶר: עַד הֵֽנָּה הִגִּֽיעוּ הַמִּצְוֹת אֲשֶׁר נֶחְלְקוּ בָהֶן הַקָּרָאִים וְהַתַּלְמוּדִיִּים. וְאַף עַל פִּי שֶׁיֵּשׁ מַחְלֹֽקֶת גַּם בְּמִצְוֹת אֲחֵרוֹת, לֹא הֲבִיאוֹתִים, כִּי אֵין מַחְלֻקְתָּםמז מְבִיאָה לְהִפָּרֵד לִשְׁתֵּי אֻמּוֹת. וְהִנְנִי כוֹתֵב עוֹד עִנְיָנִים שֶׁהֶאֱמִינוּם הַתַּלְמוּדִיִּים וְלֹא הֶאֱמִינוּם הַקָּרָאִים, כִּי הֵם מְקַעַקְעִים יְסוֹדוֹת הַתּוֹרָה וְהָאֱמוּנָה; וּקְצָתָם אַף עַל פִּי שֶׁאֵינָם מְקַעַקְעִים מַמָּשׁ, אֵין שְׁפִיטַת הַשֵּֽׂכֶל סוֹבֶֽלֶת אֹתָם, וְטֶֽבַע הָעוֹלָם אֵינוֹ גוֹזֵר לְהִמָּצְאָם, וְהֵם שֶֽׁקֶר גָּמוּר וְשָׁוְא שֶׁאֵין לוֹ רַגְלַֽיִם. עַד כַּאן דִּבְרֵי הֶחָכָם הַנִּזְכָּר לְעֵילמח, וְעוֹד מַתְחִיל וְאוֹמֵר:מט**

**בְּסֵֽפֶר חֲמִישִׁי סִימָן ו' (**פסוק ד) **כְּתִיב: "שְׁמַע יִשְׂרָאֵל ה' אֱלֹהֵֽינוּ ה' אֶחָד." וּבְסִימָן ד' (**פסוק טו) **כְּתִיב: "וְנִשְׁמַרְתֶּם מְאֹד לְנַפְשֹׁתֵיכֶם כִּי לֹא רְאִיתֶם כָּל תְּמוּנָה בְּיוֹם דִּבֶּר ה' אֲלֵיכֶם בְּחֹרֵב מִתּוֹךְ הָאֵשׁ." וְזֹאת הִיא אֱמוּנַת יִשְׂרָאֵל, כִּי הַבּוֹרֵא יִתְבָּרַךְ אֶחָד מִכָּל צַד, וְאֵין לוֹ שׁוּם רִבּוּי, לֹא בְּפֹֽעַל וְלֹא בְמַחֲשָׁבָה, וְלֹא יֻגְדַּר בִּגְדָרִים גַּשְׁמִיִּים, כִּי אֵין לוֹ גוּף וְלֹא כֹֽחַ בַּגּוּף, כִּי הוּא מְשֻׁלָּל מֵהַגַּשְׁמוּת וּמִמַּשִּׂיגֵי הַגַּשְׁמוּת, וְלֹא יִתְחַלַּק וְלֹא יְשֹׁעַר בְּשׁוּם שִׁעוּר, לֹא בְשִׁעוּר כַּמּוּת מִתְדַּבֵּק וְלֹא בְשִׁעוּר כַּמּוּת מִתְפָּרֵק. אֲבָל הַתַּלְמוּדִיִּים אָמְרוּ יֵשׁ שְׁתֵּי רְשׁוּיוֹת, שֶׁשְּׁנֵיהֶם נִקְרָאִים בַּשֵּׁם הַנִּכְבָּד וְהַנּוֹרָא, הָאֶחָד הַבּוֹרֵא יִתְבָּרַךְ שֶׁהוּא ה' הַגָּדוֹל, וְהַשֵּׁנִי מְטַטְרוֹן שַׂר הַפָּנִים שֶׁנִּקְרָא ה' הַקָּטֹן, וְגַם קוֹרִין אוֹתוֹ שַׁדַּי, וְאָמְרוּ: שְׁמוֹ כְּשֵׁם רַבּוֹ. וַהֲלֹא הַבּוֹרֵא יִתְבָּרַךְ אָמַר בְּסֵֽפֶר שֵׁנִי סִימָן ג' (**פסוק טו): "**זֶה שְׁמִי לְעֹלָם וְזֶה זִכְרִי לְדֹר דֹּר". וִישַׁעְיָה אָמַר, סִימָן מ"ב** (פסוק ח(: **"אֲנִי ה' הוּא שְׁמִי, וּכְבוֹדִי לְאַחֵר לֹא אֵתֶּן."**

**וְהֵם נָתְנוּ שִׁעוּר לְיוֹצֵר הָעוֹלָם יִתְבָּרַךְ. אָמְרוּ:**

**רִבִּי יִשְׁמָעֵאל כֹּהֵן גָּדוֹל וְרִבִּי עֲקִיבָה חֲבֵרוֹ, כְּשֶׁעָלוּ לַמָּרוֹם רָאוּ לְיוֹצֵר הַכֹּל יוֹשֵׁב בְּכִסְאוֹ.** {נו} **וְקָרְבוּ שְׁנֵיהֶם לְפָנָיו, וּבָֽאוּ הַמַּלְאָכִים לְדָחֳפָם לָאָֽרֶץ, וַה' גָּעַר בָּם וְאָמַר לָהֶם: הַנִּֽיחוּ לַזָּקֵן רִבִּי יִשְׁמָעֵאל, שֶׁהוּא כָשֵׁר לְפָנַי לְשָׁרְתֵֽנִי מִכֶּם! וְגַם לַזָּקֵן זֶה רָזִי לִי וַאֲגַלֵּֽהוּ לִמְטַטְרוֹן מְשָׁרְתִי וְנַעֲרִי זֶה, וְהוּא יְגַלֶּה לַזָּקֵן רִבִּי יִשְׁמָעֵאל. וְאָז בָּא מְטַטְרוֹן וְגִלָּֽהוּ ה' שִׁעוּר קוֹמָתוֹ, וְהוּא גִלָּֽהוּ לַזָּקֵן רִבִּי יִשְׁמָעֵאל, וְרִבִּי יִשְׁמָעֵאל לְרִבִּי עֲקִיבָה. וְזֶהוּ הַשִּׁעוּר: אָמְרוּ כִי רֹאשׁוֹ עָגֹל וְשִׁעוּרוֹ שְׁלֹשׁ מֵאוֹת אֲלָפִים פַּרְסָאוֹת. וּפַרְסָאוֹת אִלֵּיןנ מִדָּתָן שְׁמֹנָה מִילִין בְּמִדַּת אַמַּת בֶּן אָדָם, (וכל פרסא)נא וְכָל מִיל אַרְבַּֽעַת אֲלָפִים אַמָּה, כָּל אַמָּה אַרְבַּע זְרָתוֹת בְּזֶֽרֶת אַמַּתנב בֶּן אָדָם. זֶרְתּוֹ שֶׁל יוֹצֵר מִקְצֵה מִזְרָח וְעַד קֵץ מַעֲרָב. מִצְחוֹ – אָרְכּוֹ וְרָחְבּוֹ י"ב אֲלָפִים רִבּוֹת מִפַּרְסְאוֹת בְּנֵי אָדָם. שַׁחֲרוּת עֵינוֹ שֶׁל יְמִינוֹ וּשְׂמֹאלוֹ שְׁנֵי רִבּוֹא וְאַלְפַּֽיִם וְחָמֵשׁ פַּרְסָאוֹת; לֹֽבֶן עֵינָיו שְׁתֵּי רְבָבוֹת וְאַלְפַּֽיִם אַמּוֹת בְּאַמַּת אִישׁ. שִׁעוּר לְשׁוֹנוֹ עִם גֹּֽדֶל זְקָנוֹ מִקְצֵה עוֹלָם וְעַד קְצֵה הָעוֹלָם. שִׁכְמוֹ הַיְמָנִי וְרָחְבּוֹ עַד שְׂמֹאלוֹ שֵׁשׁ רְבָבוֹת פַּרְסָאוֹת. זְרוֹעוֹתָיו מִדַּת שְׁתֵּי יָדָיו י"ב אֲלָפִים רְבָבוֹת פַּרְסָאוֹת. מִדּוֹת שֶׁל שְׁתֵּי הַכְּתֵפוֹת שִׁבְעָה אַלְפֵי רְבָבוֹת פַּרְסָאוֹת. מִדּוֹת אֶצְבְּעוֹתָיו מֵהֶן יְתֵרוֹת מֵהֶן חֲסֵרוֹת, עָבְיָן וְגָדְלָן אַלְפַּֽיִם רְבָבוֹת פַּרְסָאוֹת, הָאֲחֵרוֹת קְטַנּוֹת וַחֲסֵרוֹת עֲשֶֽׂרֶת אֲלָפִים פַּרְסָאוֹת. גִּוְיָתוֹ מִשִּׁכְמוֹ עַל צִדּוֹ שְׁלֹֽשֶׁת אֲלָפִים רִבּוֹא פַרְסָאוֹת וַחֲמֵֽשֶׁת אֲלָפִים פַּרְסָאוֹת. יְרֵכֵי רַגְלָיו כ"ד אֶֽלֶף רְבָבוֹת פַּרְסָאוֹת. אַרְכֻּבּוֹתָיו י"ב אֶֽלֶף רִבּוֹא פַרְסָאוֹת וְאֶֽלֶף פַּרְסָה. בִּרְכַּֽיִם עַד קַרְסֻלַּֽיִם תִּשְׁעָה אֲלָפִים רִבּוֹא פַרְסָאוֹת וְחָמֵשׁ פַּרְסָה. אֹֽרֶךְ רַגְלוֹ עַד קֵץ קַרְסֻלּוֹ אֶֽלֶף רִבּוֹא פַרְסָאוֹת וְחָמֵשׁ אֲלָפִים פַּרְסָה פַּרְסְאוֹתָיו עִם כְּלַל אֶצְבְּעוֹתָיו מִמִּזְרָח עַד מַעֲרָב. וְרַב נָתָן (ל)תַּלְמִידוֹנג שֶׁל רִבִּי יִשְׁמָעֵאל אָמַר שֶׁמִּדַּת חוֹטָמוֹ שֶׁל יוֹצֵר מָסַר מְטַטְרוֹן לְיִשְׁמָעֵאל. וְשִׂפְתוֹתָיו – אָרְכָּן חֲמֵשׁ מֵאוֹת אֲלָפִים פַּרְסָאוֹת, וְרָחְבָּן חֲמִשִּׁים אֶֽלֶף פַּרְסָאוֹת.**

**וְאָמַר רִבִּי יִשְׁמָעֵאל: רָאִֽיתִי אַכַּתְרִיאֵל יָהּ ה' צְבָאוֹת וְנִעֲנַע לִי רֹאשׁוֹ, וְאָמַר: "בָּרְכֵֽנִי, בְּנִי יִשְׁמָעֵאל."**

**וְאֵֽלּוּ הַהֲבָלִים כְּתוּבִים קְצָתָם בְּמַסֶּֽכֶת חֲגִיגָא וּקְצַָתָם בְּבָבָא בַתְרָא וּקְצָת בְּמַסֶּֽכֶת יוֹמָא. וַהֲלֹא הַנָּבִיא יְשַׁעְיָה צֹוֵֽחַ וְאֹמֵר בְּסִימָן מ'נד (**פסוק יח): "**וְאֶל מִי תְדַמְּיוּן אֵל, וּמַה דְּמוּת תַּעַרְכוּ לוֹ"; (**פסוק כה): "**וְאֶל מִי תְדַמְּיֽוּנִי וְאֶשְׁוֶה – יֹאמַר קָדוֹשׁ." וְהַבּוֹרֵא יִתְבָּרַךְ אָמַר לְמֹשֶׁה** (שמות לג:כ): **"כִּי לֹא יִרְאַֽנִי הָאָדָם וָחָי." וְהַחוֹתֵם הַנְּבוּאָה אָמַר** (מלאכי ג:ח): "**הֲיִקְבַּע אָדָם אֱלֹהָיו"נה וגו'.**

**עוֹד אָמְרוּ כִּי הַבּוֹרֵא יִתְבָּרַךְ פַּֽעַם נִרְאֶה בָחוּר וּפַֽעַם זָקֵן. וְאָמְרוּ שֶׁהַמַּלְאָכִים מְמֻנִּים עַל כָּל אֵֽבֶר וָאֵֽבֶר שֶׁל הַשֵּׁם יִתְבָּרַךְ. וְאָמְרוּ שֶׁמְּטַטְרוֹן הוּא חֲנוֹךְ, וְהוּא קוֹשֵׁר תְּפִלִּין בְּרֹאשׁוֹ שֶׁל הַבּוֹרֵא יִתְבָּרַךְ, וְשֶׁהַקָּדוֹשׁ בָּרוּךְ הוּא מִתְעַטֵּף בְּטַלֵּית לָבָן וְעֹסֵק בַּתַּלְמוּד, וְאַחַר כָּךְ בְּטַלֵּית אָדֹם וְעֹסֵק בְּדִבְרֵי נְבִיאִים, וְשֶׁהוּא יִתְבָּרַךְ מְלַמֵּד נְפָשׁוֹת שֶׁל תִּינוֹקוֹת הַמֵּתוֹת.** {נז} **וַחֲנוֹךְ, שֶׁהוּא מְטַטְרוֹן, יֵשׁ לוֹ כִּסֵּא כְמוֹ לְרַבּוֹ, וְיוֹשֵׁב עָלָיו וּמַקְטִיר נַפְשׁוֹת הַצַּדִּיקִים בַּמִּזְבֵּֽחַ שֶׁל מַֽעְלָה.**

**וּבְמַסֶּֽכֶת עֲבוֹדָה זָרָה אָמְרוּ כִי רוּחוֹת שֶׁאֵין הוֹגוֹת תַּלְמוּד – מְטַטְרוֹן וּמִיכָאֵל הַשַּׂר הַגָּדוֹל שׂוֹרְפִין אֹתוֹ בָאֵשׁ וּמַקְטִירִין אֹתוֹ כְרֵֽיחַ נִיחֽוֹחַ. וְאָמְרוּ כִי הַקָּדוֹשׁ בָּרוּךְ הוּא בוֹכֶה בְכָל יוֹם וּמוֹרִיד שָׁלֹשׁ דְּמָעוֹת, וְאוֹמֵר: "אוֹי לִי שֶׁהֶחֱרַֽבְתִּי אֶת בֵּיתִי וְהִגְלֵֽיתִי אֶת בָּנַי", וִימִינוֹ הֵשִׁיב לַאֲחוֹרָיו, וּמִתְאַבֵּל עַל עַמּוֹ בְאֹֽרֶךְ גָּלוּתָם, וּמַלְאָכָיו בּוֹכִים עִמּוֹ בְצָרָתוֹ, שֶׁאֵינוֹ יָכוֹל לְהוֹשִֽׁיעַ אֶת עַמּוֹ. וַהֲלֹא יְשַׁעְיָֽהוּ הַנָּבִיא בְּסֵֽדֶר נ"ט** (פסוקים א-ב) **צֹוֵֽֽחַ וְאוֹמֵר: "הֵן לֹא קָצְרָה יַד ה' מֵהוֹשִֽׁיעַ, וְלֹא כָבְדָה אָזְנוֹ מִשְּׁמֽוֹעַ. כִּי אִם עֲו‍ֹנֹתֵיכֶם הָיוּ מַבְדִּלִים בֵּינֵכֶם לְבֵין אֱלֹהֵיכֶם", וְכָל הַפֶּֽרֶק הַהוּא. הַאִםנו הוּא יִתְבָּרַךְ חָסֵר לְכָל דָּבָר מִפְּנֵי שֶׁהֶחֱרִיב אֶת בֵּיתוֹ, אוֹ אִם בָּא לוֹ שׁוּם שִׁנּוּי מִזֶּה, חָלִֽילָה, עַד שֶׁיִּתְאַבֵּל וְיִבְכֶּה וְיִצְטַעֵר?! וְכֵן, הַאִם הַבּוֹרֵא יִתְבָּרַךְ נִבְרָא מֵאֲחֵרִים, עַד שֶׁיִּצְטָרֵךְ שֶׁיִּהְיוּ מְמֻנִּים עַל אֵיבָרָיו?! וְכֵן, הַאִם יֵשׁ עֶלְיוֹן מִמֶּֽנּוּ, יִתְבָּרַךְ, שֶׁיְּצַוֶּה לוֹ לִשְׁמוֹר מִצְוֹתָיו, וְשֶׁלְּזֵֽכֶר מִצְוֹתָיו יַנִּֽיחַ תְּפִלִּין בְּרֹאשׁוֹ וְיִלְבַּשׁ טַלֵּית בְּצִיצִית?! הֲלֹא הַשֵּׁם יִתְבָּרַךְ צִוָּה אֵֽלּוּ הַמִּצְוֹת לָאֲנָשִׁים, כְּדֵי שֶׁלֹּא יִשְׁכְּחוּ מִצְוֹתָיו; שֶׁהֵם חַיָּבִים לַעֲשׂוֹת מִצְוֹת קוֹנֵיהֶם, אֲבָל הוּא יִתְבָּרַךְ אֵין עָלָיו עֶלְיוֹן שֶׁיְּצַוֶּה לוֹ מִצְוֹת, וְיִצְטָרֵךְ כְּדֵי לְשָׁמְרָם בְּזִכְרוֹנוֹ לְהַנִּֽיחַ תְּפִלִּין וְלִלְבּוֹשׁ טַלֵּית! אֵין זֶה אֶֽלָּא נִשְׁאַרנז בְּיָדָם מֵהֶבְלֵי נְבִיאֵי הַשֶּֽׁקֶר הַמַּהֲבִילִים אֶת הָעָם בְּשִׁקְרֵיהֶם וּבְפַחֲזוּתָם אֲשֶׁר בַּעֲוֹנוֹתֵיהֶם חָרַב בֵּית הַמִּקְדָּשׁ שֶׁהוּא בֵּית קָדְשֵֽׁנוּ וְתִפְאַרְתֵּֽנוּ. כֵּן בַּעֲוֹנוֹת הֲזָיוֹתֵיהֶם שֶׁל אֵֽלּוּ מִתְאָרֶֽכֶת גָּלוּתֵֽנוּ, וְכֵן הָיָה גַם בִּזְמַנִּים קַדְמוֹנִים, בְּמַלְכוּת אֶפְרַֽיִם אֲשֶׁר בְּשֹׁמְרוֹן, כְּדִכְתִיב, מלכים ב' י"ז (**פסוק ט): "**וַיְחַפְּאוּ בְנֵי יִשְׂרָאֵל דְבָרִיםנח אֲשֶׁר לֹא כֵן עַל ה' אֱלֹהֵיהֶם" וגו', וּכְתִיב אַחֲרָיו** (פסוק יח): "**וַיִּתְאַנַּף ה' מְאֹד בְּיִשְׂרָאֵל וַיְסִרֵם מֵעַל פָּנָיו", וּכְתִיב אַחֲרָיו** (פסוק כ): "**וַיִּמְאַס ה' בְּכָל זֶֽרַע יִשְׂרָאֵל וַיְעַנֵּם וַיִּתְּנֵם בְּיַד שֹׁסִים עַד אֲשֶׁר הִשְׁלִיכָם מִפָּנָיו."**

**עוֹד אֱמוּנָתֵֽנוּ הִיא כִי הַבּוֹרֵא יִתְבָּרַךְ לְבַדּוֹ בָּרָא כָל הָעוֹלָם, וְלֹא עָזַר לוֹ שׁוּם דָּבָר לִבְרוֹא כֻלּוֹ אוֹ קְצָתוֹ, וְכָךְ אֵין שׁוּם בִּרְיָה יְכוֹלָה לִבְרוֹא דָבָר זוּלָתוֹ יִתְבָּרַךְ. וְהֵם אָמְרוּ: אֵין הַקָּדוֹשׁ בָּרוּךְ הוּא עוֹשֶׂה דָבָר אֶֽלָּא נִמְלַךְ בְּפָמַלְיָא שֶׁל מַֽעְלָה. וְאָמְרוּ כִי בְחָכְמָה נִמְלָךְ הַשֵּׁם יִתְבָּרַךְ, עַל כֵּן כְּתִיב:** (משלי ג:יט) "**ה' בְּחָכְמָה יָסַד אָֽרֶץ" וגו'. וְכֵן אָמְרוּ בְמַסֶּֽכֶת סַנְהֶדְרִין שֶׁאִם הָיוּ הַחֲכָמִים רוֹצִים, הָיוּ בוֹרְאִים עוֹלָם. וְכֵן אָמְרוּ שֶׁרָבָא בָרָא אָדָם אֶחָד וּשְׁלָחוֹ לִפְנֵי רִבִּי זֵירָא, וְהָיָה רִבִּי זֵירָא שׁוֹאֵל מִמֶּֽנּוּ שְׁאֵלוֹת, וְלֹא הֵשִׁיב לוֹ. אָמַר לוֹ רִבִּי זֵירָא: "אֶחָד מִן חוֹבְרֵי חֶֽבֶר בָּרָא אוֹתָךְ. שׁוּב לְעַפְרָךְ!" וְכֵן רִבִּי הוֹשַׁעְיָה וְרִבִּי** {נח} **חֲנִינָא יוֹשְׁבִים בְּכָל עֶֽרֶב שַׁבָּת, וְהָיוּ עוֹסְקִין בַּהֲלָכוֹת שֶׁל יְצִירָה וְהָיוּ בוֹרְאִים עֶגְלָה בַת שָׁלֹשׁ שָׁנִים, וְהָיוּ אוֹכְלִים אֹתָהּ. וְהַנָּבִיא יְשַׁעְיָה בְּסִימָן מ' (**פסוקים יג-יד) **צֹוֵֽחַ: "מִי תִכֵּן אֶת רֽוּחַ ה', וְאִישׁ עֲצָתוֹ יוֹדִיעֶֽנּוּ? אֶת מִי נוֹעָץ וַיְבִינֵֽהוּ וַיְלַמְּדֵֽהוּ בְּאֹֽרַח מִשְׁפָּט וַיְלַמְּדֵֽהוּ דַֽעַת וְדֶֽרֶךְ תְּבוּנוֹת יוֹדִיעֶֽנּוּ." וְכֵן בְּסִימָן מ"ד** (פסוק כד) **הוּא אוֹמֵר: "אָנֹכִי ה' עֹשֶׂה כֹּל נֹטֶה שָׁמַֽיִם לְבַדִּי רֹקַע הָאָֽרֶץ מֵאִתִּי." וּבְסֵֽדֶר מ"ג** (פסוק י) **כְּתִיב: "לְמַֽעַן תֵּדְעוּ וְתַאֲמִֽינוּ לִי וְתָבִֽינוּ כִּי אֲנִי הוּא, לְפָנַי לֹא נוֹצַר אֵל וְאַחֲרַי לֹא יִהְיֶה" – שֶׁפֵּרוּשׁוֹ: לְפָנַי אֵין נוֹצָרוֹ שֶׁל שׁוּם אֵל, וְאַחֲרֵי בָרְאִי הָעוֹלָם לֹא יִהְיֶה בוֹרֵא אַחֵר. וְכֵן בְּסִימָן מ"ד (**פסוק ח) **כְּתִיב: "הֲיֵשׁ אֱלֽוֹהַּ מִבַּלְעָדַי וְאֵין צוּר בַּל יָדָֽעְתִּי" – רוֹצֶה לוֹמַר: אֵין שׁוּם בּוֹרֵא וּמַמְצִיא שֶׁלֹּא אֵדָעֵֽהוּ וְשֶׁיִּהְיֶה יָכוֹל לְהַמְצִיא שׁוּם בִּרְיָה.**

**עוֹד אֱמוּנָתֵֽנוּ בְנֶֽפֶשׁ הָאָדָם שֶׁהִיא מִכַּת הַמַּלְאָכִים; וּכְשֶׁתִּנְהַג כְּפִינט הַכָּתוּב בַּתּוֹרָה בְּעוֹדָהּ בְּגוּפָהּ, תָּשׁוּב לִמְקוֹמָהּ לֵאוֹר בְּאוֹר חַיִּים; וְאִם תֶּחֱטָא, תִּנָּזֵף מִמְּקוֹמָהּ וְלֹא תוּכַל לְהַגִּֽיעַ אֵלָיו עַד שֶׁיִּתְכַּפְּרוּ עֲוֹנוֹתֶֽיהָ, וְהַנִּזּוּף הַהוּא יֶאֱרַךְ לָהּ כְּפִי רֹב וְגֹֽדֶל עֲוֹנוֹתֶֽיהָ. וְהַנִּזּוּף הַהוּא נִקְרָא בְּפִי הַחֲכָמִים גֵּיהִנּוֹם.ס כִּי הַנִּזּוּף לְדָבָר רוּחָנִי יוֹתֵר צַֽעַר גָּדוֹל מִכָּל הָעִנּוּיִם שֶׁיִּסְבֹּל הַגּוּף. וְנֶֽפֶשׁ הָאָדָם יֶשְׁנָהּ קֹֽדֶם בְּרִיאַת הַגּוּף, וְנִשְׁאֶֽרֶת אַחֲרֵי מוֹת הַגּוּף, אִם לְעֹֽנֶג אִם לְצַֽעַר, וְאֵין מִטִּבְעָהּ לְהִפָּסֵד לְגַמְרֵי. אֲבָל נֶֽפֶשׁ הַבַּעֲלֵי–חַיִּים אִלְּמִים הִיא נִבְרֵאת בְּהִבָּרֵא הַגּוּף, וְגַם נִפְסֶֽדֶת בְּהִפָּסֵד הַגּוּף, וְאֵין לְנֶֽפֶשׁ הַָאָדָם שׁוּם הִתְיַחֲסוּת עִם נֶֽפֶשׁ הַבַּעֲלֵי–חַיִּים אִלְּמִים, כִּי הַבּוֹרֵא יִתְבָּרַךְ הוּא חָכָם וְיוֹדֵֽעַ כָּל דָּבָר לְמָה הוּא רָאוּי, וְלֹא יִתֵּן דָּבָר שֶׁאֵינוֹ רָאוּי לְדָבָר שֶׁאֵינוֹ רָאוּי. עַל כֵּן נֶֽפֶשׁ הַבְּהֵמוֹת נָתַן לְגוּף מְכֹעָר וְגַם בְּהַרְכָּבָתוֹ, אֲבָל גּוּף הָאָדָם מֻרְכָּב מֵהַחֹֽמֶר הַיּוֹתֵר זַךְ וְהַיּוֹתֵר מְשֻׁבָּח, עַל כֵּן הִשְׁכִּין בְּתוֹכוֹ נֶֽפֶשׁ רוּחָנִית קְדוֹשָׁה. וְעַל כֵּן אָמַר שְׁלֹמֹה** (קהלת ג:כא): "**מִי יוֹדֵֽעַ רֽוּחַ בְּנֵי הָאָדָםסא הָעֹלָה הִיא לְמָֽעְלָה, וְרֽוּחַ הַבְּהֵמָה הַיּוֹרֶֽדֶת הִיא לְמַֽטָּה." אֲבָל הַתַּלְמוּדִיִּים מַאֲמִינִים כִּי נֶֽפֶשׁ הָאָדָם אַחֲרֵי מוֹתוֹ תִּתְגַּלְגֵּל לִבְהֵמוֹת וּלְחַיּוֹת וּלְעוֹפוֹת, אוֹ לְאִישׁ אַחֵר מֵהָאֲנָשִׁים, וְכָֽכָה תִתְגַּלְגֵּל עַד כַּמָּה פְעָמִים, עַד שֶׁיִּתְכַּפְּרוּ עֲוֹנוֹתָיו. וַאֲפִלּוּ אוֹמְרִים שֶׁנַּפְשׁוֹת הַצַּדִּיקִים מִתְגַּלְגְּלִים לְצַדִּיקִים אֲחֵרִים לְלַמְּדָם תּוֹרָה וְחָכְמָה, וְאוֹמְרִים כִּי אֲפִלּוּ נֶֽפֶשׁ מֹשֶׁה רַבֵּֽינוּ עָלָיו הַשָּׁלוֹם הָיְתָה מִתְגַּלְגֶּֽלֶת לְרַבָּנֵיהֶם הַקַּדְמוֹנִים, וְהִיא הָיְתָה הַמְלַמֶּֽדֶת אֹתָם הַתּוֹרָה שֶׁבְּעַל פֶּה. וְכֵן אוֹמְרִים שֶׁנֶּֽפֶשׁ הַצַּדִּיק שֶׁיֵּשׁ לוֹ מְעַט עֲוֹנוֹת תִּכָּנֵס בַּבְּהֵמוֹת הַטְּהוֹרוֹת וּמִזְדַּמְּנוֹת לְהִשָּׁחֵט עַל יְדֵי בְרָכָה בְּיַד יִשְׂרָאֵל, וְאָז יוֹתֵר לֹא תִתְגַּלְגֵּל, כִּי יָצְאָה עַל יְדֵי בְרָכָה. וְהִרְבּוּ לְהַשְׁרִישׁ אֱמוּנָה כוֹזֶֽבֶת זוֹ בֵּינֵיהֶם עַד שֶׁפַּֽעַם אֶחָד בִּקְהִלָּה אַחַת הָיָה כֶֽלֶב אֶחָד** {נט} **שׁוֹקֵד; כָּל זְמַן שֶׁהָיוּ הַקָּהָל בְּבֵית הַכְּנֶֽסֶת הָיָה הַכֶּֽלֶב שׁוֹכֵב בְּאַסְקֻפַּת בֵּית הַכְּנֶֽסֶת, וְאָמְרוּ שֶׁיֵּשׁ בַּכֶּֽלֶב הַהוּא גִּלְגּוּל נֶֽפֶשׁ מֵאֵיזֶה רַב, עַל כֵּן כְּשֶׁנִּפְגַּר הַכֶּֽלֶב קְבָרֽוּהוּ בְקִבְרוֹתָם.**

**עוֹד אוֹמְרִים כִּי עָתִיד הַקָּדוֹשׁ בָּרוּךְ הוּא לַעֲשׂוֹת סְעוּדָה לַצַּדִּיקִים בְּגַן עֵֽדֶן, וְיָבִיא שׁוֹר הַבָּר הָרוֹעֶה אֶֽלֶף הָרִים בְּיוֹם אֶחָד, וְיִשְׁחָטֵֽהוּ; וְיָבִיא לִוְיָתָן מֶֽלֶךְ כָּל הַדָּגִים וִיכִינֵֽהוּ לָהֶם לַאֲכִילָה, וּשְׁאָר עוֹפוֹת וּבְהֵמוֹת, וְיַעֲשֶׂה לָהֶם מָחוֹל, וְיֵלֵךְ עַצְמוֹ הַבּוֹרֵא יִתְבָּרַךְ לְרַקֵּד, וְעַצְמוֹ יַעֲשֶׂה בִרְכַּת הַכּוֹס וּבִרְכַּת הַמּוֹצִיא, וְכָל הַצַּדִּיקִים יַעֲנוּ "אָמֵן", וְאַחַר יַעֲנוּ הָרְשָׁעִים "אָמֵן", וּבִזְכוּת זֶה יִנָּצְלוּ מִגֵּיהִנּוֹם.סב**

**עוֹד אוֹמְרִים כִּי הַקָּדוֹשׁ בָּרוּךְ הוּא יוֹשֵׁב בַּשָּׁמַֽיִם, וּמִשְּׁנֵי צְדָדָיו יוֹשְׁבִים חַכְמֵי יִשְׂרָאֵל וְלוֹמְדִים תַּלְמוּד, אֲבָל הַמַּלְאָכִים עֹמְדִים לְפָנָיו. וּפַֽעַם אַחַת הָיְתָה פְלֻגְתָּא בַשָּׁמַֽיִם בְּעִנְיַן הַצָּרַֽעַת בְּבַהֶֽרֶת לְבָנָה, וְהַקָּדוֹשׁ בָּרוּךְ הוּא אוֹמֵר טָמֵא, וְהֵם אֹמְרִים טָהוֹר. וְלֹא הָיוּ מְקַבְּלִים נַפְשׁוֹת הַצַּדִּיקִים אֶת דַּעְתּוֹ שֶׁל הַקָּדוֹשׁ בָּרוּךְ הוּא מִפְּנֵי כִי הֵם הָיוּ רַבִּים וְהוּא יִתְבָּרַךְ יָחִיד. כִּי הֵם חָקְקוּ חֹק לְעַצְמָם, "יָחִיד וְרַבִּים הֲלָכָה כְרַבִּים", כְּמוֹ שֶׁכָּתַֽבְנוּ לְעֵיל בְּסֵֽפֶר שֵׁנִי בְּמִצְוָה תְשִׁיעִית. עַל כֵּן צִוָּה הַשֵּׁם יִתְבָּרַךְ לְאֶחָד מִמַּלְאָכָיו לֵירֵד לָעוֹלָם הַשָּׁפֵל לָקַֽחַת נַפְשׁוֹ שֶׁל רַבָּא בַר נַחְמָנִי, שֶׁעֲדַֽיִן הָיָה חַי בְּגוּפוֹ. בָּא הַמַּלְאָךְ וְלֹא יָכֹל לָקַֽחַת נִשְׁמָתוֹ מִפְּנֵי כִי הָיָה יוֹשֵׁב וְלוֹמֵד. בָּא הַמַּלְאָךְ וְאָמַר: "אֵינִי יָכֹל לָקַֽחַת נִשְׁמָתוֹ." אָמַר לוֹ הַקָּדוֹשׁ בָּרוּךְ הוּא: "תַּעֲרִים עַרְמָנוּת וְהָקֵם סְעָרָה בְרָאשֵׁי אִילָנוֹת שֶׁסְּבִיב מוֹשָׁבוֹ שֶׁל רַבָּא בַר נַחְמָנִי, וְהוּא יִשְׂתַּכֵּל בַּסְּעָרָה וְיִשְׁתֹּק מִלִּמּוּדוֹ, וּבָעֵת הַהִיא תִּקַּח נִשְׁמָתוֹ." וְעָשָׂה הַמַּלְאָךְ כֵּן, וְלָקַח הַנְּשָׁמָה, וְהָיָה מוֹלִיכָהּ לַמָּרוֹם. וּכְשֶׁהִרְגִּֽישָׁה הַנְּשָׁמָה בִּדְבַר עַל מָה מַעֲלִין אֹתָהּ לַמָּרוֹם, הִתְחִֽילָה לִזְעֹק, וְאֹמֶֽרֶת: "טָהוֹר, טָהוֹר!", כְּדֵי לַעֲזֹר לַחֲבֵרָיו. וְאָז שָׂחַק וְחִיֵּךְ הַשֵּׁם יִתְבָּרַךְ, וְאָמַר: "נִצְּחֽוּנִי בָנַי!" חָס הַשֵּׁם יִתְבָּרַךְ עַל גּוּפוֹ שֶׁל רַבָּא בַר נַחְמָנִי שֶׁלֹּא יֹאכְלֽוּהוּ כְלָבִים. כָּתַב אִגֶּֽרֶת וְהִפִּיל מִשָּׁמַֽיִם אֶֽרֶץ, לְעִיר נְהַרְדְּעָא, כָּתוּב בְּתוֹכָהּ: "רַבָּא בַר נַחְמָנִי נִתְבַּקַּשׁ לַיְשִׁיבָה אֲשֶׁר בַּשָּׁמַֽיִם, לְהוֹכִֽיח בֵּין הַבּוֹרֵא וְהַחֲכָמִים." מִיָּד צָֽמוּ אַנְשֵׁי נְהַרְדְּעָא וְחִפְּשׂוּ בְגֵאָיוֹת וּבֶהָרִים, וּמָצְאוּ גְוִיָּתוֹ, שֶׁהָיוּ עוֹפוֹת מְעוֹפְפוֹת וּמְגִנּוֹת עָלָיו. יָשְׁבוּ אֶצְלוֹ שִׁבְעַת יָמִים לַעֲשׂוֹת לוֹ כָבוֹד. בִּקְּשׁוּ לְהִפָּרֵד מִמֶּֽנּוּ; נָפְלָה אִגֶּֽרֶת שֵׁנִית, כָּתוּב בָּהּ: "כָּל מִי שֶׁיִּפָּרֵד מִכַּאן יִהְיֶה בְשַׁמְתָּא." יָשְׁבוּ עוֹד שִׁבְעָה יָמִים; נָפְלָה אִגֶּֽרֶת שְׁלִישִׁית, כָּתוּב בְּתוֹכָהּ: "עֲלוּ לְשָׁלוֹם וּלְכוּ לָכֶם." רָצָה הַשֵּׁם יִתְבָּרַךְ לְהַעֲלוֹת גְּוִיָּתוֹ בִּסְעָרָה הַשָּׁמַֽיְמָה לְהַגִּיד לָרַבִּים מַעֲלָתוֹ, וְהֵקִים רֽוּחַ סְעָרָה לָשֵׂאת הַגְּוִיָּה. וּכְשֶׁנִּסְעֲרָה הַסְּעָרָה, נָשְׂאָה** {ס} **לַעֲרָבִי אֶחָד שֶׁהָיָה גַמְלָן עִם גָּמָל שֶׁלּוֹ וְהֶעֱבִירוֹ מֵעֵֽבֶר אֶחָד שֶׁל נְהַר פַּפָּא לְעֶבְרוֹ הַשֵּׁנִי. שָׁאַל הָעֲרָבִי הַגַּמְלָן לַשָּׁבִים שָׁם, וְאָמַר: "מַה זֹּאת?" אָמְרוּ כִי סְעָרָה זֹאת בָּאָה לָקַֽחַת גְּוִיָּתוֹ שֶׁל רַבָּא בַר נַחְמָנִי. צָעַק הַגַּמָּל וְאָמַר: אֵהסג ה' אֱלֹהִים, אַתָּה בָרָֽאתָ רַבָּא בַר נַחְמָנִי וְאַתָּה לְקַחְתּוֹ, וְלָֽמָּה תַחֲרִיב אַרְצָךְ?" מִיָּד שָׁקְטָה הַסְּעָרָה.**

**כָּל זֶה כָתוּב בְּבָבָא בַתְרָא. מִי חָכָם לֹא יִשְׂחַק לָזֶה, שֶׁהַבְּרוּאִים נַעֲשׂוּ חֲכָמִים מִבּוֹרְאָם!**

**עוֹד אָמְרוּ כִי הַשֶּֽׁמֶשׁ וְהַיָּרֵֽח שְׁנֵיהֶם הָיוּ שָׁוִים בִּגְדֻלָּתָם בְּהִבָּרְאָם. הָלְכָה הַלְּבָנָה וְקִטְרְגָה לַחַמָּה לֵאמֹר: "שְׁנֵי מְלָכִים אֵיךְ יְשַׁמְּשׁוּ בְכֶֽתֶר אֶחָד?" אָמַר לָהּ הַקָּדוֹשׁ בָּרוּךְ הוּא: "לְכִי וְהַמְעִֽיטִי אֶת עַצְמֵךְ!" הָלְכָה וְנִמְעֲטָה, וְנֶעֶשְׂתָה מָאוֹר קָטָן. וְהַקָּדוֹשׁ בָּרוּךְ הוּא צִוָּה לְיִשְׂרָאֵל לְהָבִיא חַטַּאת רֹאשׁ חֹֽדֶשׁ לְכַפֵּר בְּעַד עַצְמוֹ, שֶׁהִקְטִין הַלְּבָנָה.**

**עוֹד אָמְרוּ: כְּשֶׁהָיוּ יִשְׂרָאֵל בֵּין רִגְעֵי הַיָּם, נִתְגָּאוּ הַמַּֽיִם, וְהָיוּ רוֹצִים לַעֲלוֹת הַשָּׁמַֽיְמָה לְהִתְיַשֵּׁב לִפְנֵי ה'. קָרַץ לָהֶם הַשֵּׁם יִתְבָּרַךְ בְּעֵינוֹ, וְאָמַר: "מַה לָּכֶם וּלְיִשְׂרָאֵל?" כִּסּוּ לְפַרְעֹה וּלְחֵילוֹ, וְאָז כִּסּוּם בַּמְּצוּלָה. אַחַר כָּךְ אָמַר לָהֶם: "הָקִֽיאוּ אֶת הַמִּצְרִיִּים לֶחָרָבָה, שֶׁיִּרְאוּם יִשְׂרָאֵל!" אָמַר הַיָּם: "אֵינָךְ שׁוֹמֵר אֱמוּנַת דְּבָרֶֽיךָ – מַתָּנָה נָתַֽתָּ לִּי, וְעַתָּה רוֹצֶה לְקַחְתָּהּ?" אָמַר לוֹ הָאֱלֹהִים: "אַל תִּירָא, כִּי עוֹד יוֹתֵר אֶתֵּן לָךְ מִשְּׁלַל אוֹיְבַי. וְאִם אֵינָךְ מַאֲמִין, הִנֵּה נַֽחַל קִישׁוֹן יִהְיֶה עוֹרֵב בַּעֲבוּרִי, שֶׁלֹּא אֲשַׁנֶּה תְנַאי." וְכֵן כְּתִיב** (שופטים ה:כא): "**נַֽחַל קִישׁוֹן גְּרָפָם." הֵקִיא הַיָּם לַמִּצְרִיִּים לַיַּבָּשָׁה. עָמְדָה הַיַּבָּשָׁה וְאָמְרָה: "רִבּוֹנוֹ שֶׁל עוֹלָם, אֵינָךְ נֹהֵג בְּצֶֽדֶק? לֹא נָתַֽתָּ לִּי שֶׁאַהֲרֹג הַמִּצְרִיִּים, וְעַתָּה לָֽמָּה תַשְׁלִיכֵם אֵלַי?" קָֽמָה הַיַּבָּשָׁה וְהָיְתָה מַשְׁלֶֽכֶת אֹתָם לַיָּם, וְהַיָּם הָיָה מַשְׁלִיךְ לַיַּבָּשָׁה, וְהַקָּדוֹשׁ בָּרוּךְ הוּא רֹאֶה. מָה עָשָׂה הַקָּדוֹשׁ בָּרוּךְ הוּא? נִשְׁבַּע לָאָֽרֶץ וְאָמַר: "קַבְּלִי, אַרְצִי, שָׁעָה קַלָּה אֶת זֶה, לְמַֽעַן יִרְאוּ עַמִּי פְלָאַי." אָמְרָה הָאָֽרֶץ: "אֵיךְ אֲקַבֵּל מַה שֶּׁלֹּא הָרַֽגְתִּי?" אָז הַקָּדוֹשׁ בָּרוּךְ הוּא הִכָּה לָאָֽרֶץ בִּימִינוֹ, וְהֻכְרָֽחָה לְקַבֵּל, דִּכְתִיב בְּשִׁירַת מֹשֶׁה** (שמות טו:יב): "**נָטִֽיתָ יְמִינְךָ, תִּבְלָעֵֽמוֹ אָֽרֶץ." כָּל אֵֽלּוּ הַבְּדוּיוֹת בְּסֵֽדֶר עֵרוּבִין. וְהַכָּתוּב צֹוֵֽחַ** (תהלים עז:יז): "**רָאֽוּךָ מַּֽיִם יָחִֽילוּ, אַף יִרְגְּזוּ תְהֹמוֹת." (**שופטים ה:ד-ה) "**אֶֽרֶץ רָעָֽשָׁה גַּם שָׁמַֽיִם נָטָֽפוּ, גַּם עָבִים נָטְפוּ מָֽיִם. הָרִים נָזְלוּ מִפְּנֵי ה'" – וְאִם כֵּן אֵיךְ אֶפְשָׁר שֶׁהַבְּרוּאִים יִסְתָּרְבוּ לְבוֹרְאָם יִתְבָּרַךְ?!**

**בִּפְטִירַת מֹשֶׁה רַבֵּֽנוּ עָלָיו הַשָּׁלוֹם הִרְבּוּ הֲבָלִים. אָמְרוּ: שָׁלַח הַשֵּׁם יִתְבָּרַךְ מַלְאָךְ לִטֹּל נִשְׁמָתוֹ. בָּא הַמַּלְאָךְ וְאָמַר לוֹ: "תֵּן לִי נִשְׁמָתָךְ, כִּי לְכָךְ שְׁלָחַֽנִי אֲדוֹנֵֽינוּ." אָמַר לוֹ מֹשֶׁה: "מִי אַתָּה שֶׁתְּדַבֵּר אֵלַי כַּדְּבָרִים הָאֵֽלּוּ?! אֲנִי יוֹשֵׁב וְכוֹתֵב תּוֹרַת ה'!" שָׁלַח מֹשֶׁה יָדוֹ בְקֻלְמוֹסוֹ, וְעִוֵּר עֵינוֹ שֶׁל הַמַּלְאָךְ. הָלַךְ הַמַּלְאָךְ בִּמְרִירוּת נַפְשׁוֹ, וְאָמַר: "רִבּוֹנוֹ שֶׁל עוֹלָם, גָּעַר בִּי מֹשֶׁה!" עוֹד שְׁלָחוֹ הַבּוֹרֵא.**{סא} **בָּא הַמַּלְאָךְ וְרָאָה גְבוּרָתוֹ שֶׁל מֹשֶׁה, וְהֻכְרַח לְהִתְחַנֵּן לוֹ שֶׁיִּתֵּן נִשְׁמָתוֹ, וְלֹא נַָתַן. שָׁב הַשָּׁלִֽיחַ לְשׁוֹלְחוֹ, וְסִפֵּר. אָז נִתְוַכַּח הַשֵּׁם יִתְבָּרַךְ עִם מֹשֶׁה, וְאָמַר: "לָמָה אַתָּה מִסְתָּרֵב? לֹא טוֹב אַתָּה מֵאָדָם הָרִאשׁוֹן, שֶׁלֹּא תָמוּת כָּמֹֽהוּ?" עָנָֽהוּ מֹשֶׁה: "אֲנִי טוֹב מְאֹד מֵאָדָם וּמִנֹּֽחַ וּמִשְּׁלֹֽשֶׁת הָאָבוֹת, שֶׁכֻּלָּם חָטְאוּ לְפָנֶֽיךָ, וַאֲנִי לֹא חָטָֽאתִי." עָנָֽהוּ: "אַף אַתָּה חָטָֽאתָ, בְּהָרְגָךְ הַמִּצְרִי וּטְמַנְתָּֽהוּ בַחוֹל." סָפַק מֹשֶׁה כַף אֶל כַּף וְאָמַר: "אֵה שָׁמַֽיִם, אַתָּה הָרַֽגְתָּ אֶֽלֶף אֲלָפִים מִמִּצְרַֽיִם, וְלֹא תַחְשֹׁב לְעַצְמָךְ – וְלִי תַחְשֹׁב נֶֽפֶשׁ אַחַת?!" עוֹד שָׁלַח הַבּוֹרֵא מַלְאָךְ לִטּוֹל נִשְׁמָתוֹ, וּבִקְּשׁוֹ וְלֹא מְצָאוֹ בְכָל הָאָֽרֶץ. הָלַךְ אֶל הַיָּם, וְאָמַר: "הֲרָאִֽיתָ אֶת מֹשֶׁה?" עָנָֽהוּ הַיָּם: "מִיּוֹם שֶׁהֶעֱבִיר בְּתוֹכִי אֶת יִשְׂרָאֵל לֹא רְאִיתִיו עַד הֵֽנָּה." הָלַךְ לַמִּדְבָּר וְשָׁאַל; עָנָֽהוּ: "מִיּוֹם שֶׁהוֹלִיךְ בִּי אֶת יִשְׂרָאֵל לֹא רְאִיתִיו יוֹתֵר." הָלַךְ לַמִּשְׁכָּן וְשָׁאַל; עָנָֽהוּ: "מִיּוֹם שֶׁתִּקֵּן אֹתִי לֹא רְאִיתִיו יוֹתֵר." עַד שֶׁיָּרַד הַקָּדוֹשׁ בָּרוּךְ הוּא עַצְמוֹ וּמְצָאוֹ וְחִבְּקוֹ וּנְשָׁקוֹ וּבָכָה עַל פְּרִידָתוֹ, וְאָמַר לוֹ: "הֵן קָרְבוּ יָמֶֽיךָ לָמוּת." אָמַר מֹשֶׁה: "מִפְּנֵי מָה אֲנִי קָרוֹב לָמוּת?" אָמַר לוֹ: "מִפְּנֵי מַזָּלוֹ שֶׁל יְהוֹשֻֽׁעַ שֶׁעָלָה לְהִשְׂתָּרֵר." אָמַר מֹשֶׁה: "יִכָּנֵס יְהוֹשֻֽׁעַ לִשְׂרָרָה, וַאֲנִי אֵצֵא. רַק לֹא אָמוּת!" אָמַר לוֹ הַקָּדוֹשׁ בָּרוּךְ הוּא: "אִם כֵּן, שַׁמֵּשׁ לוֹ כְּשֶׁשִּׁמֵּשׁ לָךְ." אָמַר: "הֵן." וְעָמַד מֹשֶׁה וְשִׁמֵּשׁ לִיהוֹשֻֽׁעַ בְּכָל צְרָכָיו, וְהִלְבִּישׁוֹ אַרְגָּמָן וְהוֹשִׁיבוֹ עַל כִּסֵּא זָהָב. שְׁלֹשִׁים וְשִׁשָּׁה יָמִים שִׁמֵּשׁ כֵּן מֹשֶׁה לְתַלְמִידוֹ, כְּתַלְמִיד לְרַבּוֹ. אָמַר מֹשֶׁה לְהַקָּדוֹשׁ בָּרוּךְ הוּא: "יִכָּנֵס יְהוֹשֻֽׁעַ לָאָֽרֶץ כָּרַב, וַאֲנִי אֶצְלוֹ כַתַּלְמִיד." הֵשִׁיב לוֹ יִתְבָּרַךְ: "נִשְׁבַּֽעְתִּי שֶׁלֹּא תִכָּנֵס." אָמַר לוֹ: "אֶהְיֶה כְעוֹף שֶׁיָּעוּף בַּשָּׁמַֽיִם, וְרוֹאֶה כָל מַה שֶּׁבְּתַחְתָּיו; אוֹ אֶהְיֶה כְדָג פּוֹרֵשׁ בַּיָּמִים וּבַנְּחָלִים בְּאֶֽרֶץ יִשְׂרָאֵל; אוֹ אֶרְכַּב עַל גַּבֵּי עֲנָנִים. וְאִם לֹא תַנִּיחֵֽנִי לַעֲבֹר הַיַּרְדֵּן, חַתְּכֵֽנִי אֵבָרִים אֵבָרִים וְהַשְׁלִיכֵֽנִי לְעֵֽבֶר הַיַּרְדֵּן, וּמִיכָאֵל יְכַנֵּס אֵבָרַי וִיחַיֵּֽנִי, וְאֶרְאֶה אֶת הָאָֽרֶץ." וְלֹא הִסְכִּים הַשֵּׁם יִתְבָּרַךְ.**

**אָמַר מֹשֶׁה עוֹד: "אֵשֵׁב עִם בְּנֵי גָד וּבְנֵי רְאוּבֵן בְּעֵֽבֶר הַיַּרְדֵּן, וּבָזֶה אֵין שׁוּם קֻשְׁיָה עַל שְׁבוּעָתָךְ." אָמַר לוֹ, יִתְבָּרַךְ: "אֵי מֹשֶׁה, אַתָּה רוֹצֶה לַעֲשׂוֹת פְּלַסְתֵּר בִּי? כְּשֶׁיָּבוֹא זְמַן שָׁלֹשׁ רְגָלִים, לֹא יַעֲלוּ בְנֵי גָד וּבְנֵי רְאוּבֵן לַמָּקוֹם הַנִּבְחָר בַּעֲבוּרָךְ." אָמַר לְמֹשֶׁה: "אַל תָּֽצַרסד הַרְבֵּה, כִּי לֹא נִשְׁאָר לָךְ לִחְיוֹת רַק שְׁתֵּי שָׁעוֹת." אָז סַמָּאֵל רֹאשׁ הַשְּׂטָנִים הָיָה מְצַפֶּה לִטֹּל נִשְׁמָתוֹ, וְהָיָה שׂוֹחֵק. רָאָֽהוּ מִיכָאֵל הַשַּׂר הַגָּדוֹל וְגָעַר עָלָיו, וְאָמַר: "אֵי רָשָׁע, אֲנִי בוֹכֶה וְאַתָּה שׂוֹחֵק?!" כְּשֶׁרָאָה מֹשֶׁה זֶה, הִתְחַנֵּן לַשֵּׁם יִתְבָּרַךְ שֶׁיִּהְיֶה כְעוֹף אֲשֶׁר מְעוֹפֵף וּמִתְלַקֵּט בָּעוֹלָם, אוֹ כְחַיַּת הַשָּׂדֶה שֶׁאֹכֶֽלֶת** {סב} **עִשְׂבוֹת הָרִים וְשׁוֹתָה מַֽיִם, רַק יִחְיֶה וְיַעֲבֹר לָאָֽרֶץ. וְלֹא קִבֵּל הַשֵּׁם יִתְבָּרַךְ. עוֹד בִּקֵּשׁ מֹשֶׁה וְאָמַר: "כְּשֶׁאֶשְׁכַּב בְּקִבְרִי, עֵינִי הָאַחַת תִּהְיֶה לִּי נִשְׁאֶֽרֶת וְרוֹאָה דֶֽרֶךְ הַחֹר שֶׁתַּשְׁאִיר בְּקִבְרִי, וּמִמֶּֽנּוּ אֶרְאֶה הֲלִיכַת שָׁלֹשׁ רְגָלִים בַּשָּׁנָה." וְלֹא קִבֵּל הַשֵּׁם יִתְבָּרַךְ. הָלַךְ מֹשֶׁה אֶל הָאָֽרֶץ וּבָכָה וְהִתְחַנֵּן, וְאָמַר: "אֵי אֶֽרֶץ, בַּקְּשִׁי עָלַי רַחֲמִים!" עָנְתָה לוֹ הָאָֽרֶץ: "אֵינִי יְכוֹלָה לְבַטֵּל מַה שֶּׁנִּגְזַר עָלַי [ישעיה נ"א] (**פסוק ו): **'וְהָאָֽרֶץ כַּבֶּֽגֶד תִּבְלֶה' – וּלְךָ אוֹעִיל?!" הָלַךְ אֶל הַשָּׁמַֽיִם וְאָמַר: "בַּקְּשׁוּ עָלַי רַחֲמִים!" אָמְרוּ לוֹ הַשָּׁמַֽיִם: "עָלַי כְּתִיב [שם ל"ד] (**פסוק ד): **'וְנָגֹֽלּוּ כַסֵּֽפֶר הַשָּׁמָֽיִם'סה, וְאֵינִי יָכֹל מַה לַּעֲשׂוֹת – וְעָלֶֽיךָ אֶתְחַנֵּן?!" הָלַךְ אֶל הַכּוֹכָבִים, וְאָמַר: "בַּקְּשׁוּ עָלַי רַחֲמִים!" אָמְרוּ לוֹ: "עָלֵֽינוּ כְתִיב [יחזקאל ל"ב] (**פסוק ח): **'כָּל מְאוֹרֵי אוֹר בַּשָּׁמַֽיִם אַקְדִּירֵם' – וְאֵיךְ נוֹעִיל לָךְ?!" הָלַךְ לַחַמָּה וּלְבָנָה; אָמְרוּ לוֹ: "עָלֵֽינוּ כְתִיב [ישעיה כ"ד] (**פסוק כג): **'וְחָפְרָה הַלְּבָנָה וּבוֹשָׁה הַחַמָּה' – וּלְךָ נוֹעִיל?!" הָלַךְ לוֹ לְהַר סִינַי וּלְכָל הֶהָרִים. אָמְרוּ לוֹ: "עָלֵֽינוּ כְתִיב [ישעיהו נ"ד] (**פסוק י): **'כִּי הֶהָרִים יָמֽוּשׁוּ' וגו', וְכֵן כְּתִיב [שם מ'] (**פסוק ד): **'וְכָל הַר וְגִבְעָה יִשְׁפָּֽלוּ' – וּלְךָ נוֹעִיל?!" הָלַךְ לוֹ אֶל הַיָּם וְאֶל כָּל הַנְּהָרוֹת וְהָאֲגַמִּים; אָמְרוּ לוֹ: "עָלֵֽינוּ כְתִיב [ישעיהו מ"ג] (**פסוק טז): **'הַנּוֹתֵן בַּיָּם דָּֽרֶךְ', וְשָׁם [יא] (**פסוק טו): **'וְהֶחֱרִים ה' אֵת לְשׁוֹן יָם מִצְרַֽיִם' – וּלְךָ מַה נּוֹעִיל?"**

**כְּשֶׁרָאָה מֹשֶׁה שֶׁלֹּא עֲזָרֽוּהוּ אֵֽלּוּ, הָלַךְ לוֹ לִיהוֹשֻֽׁעַ וְחִבֵּק אֶת רַגְלָיו. בָּכָה וְהִתְחַנֵּן לוֹ וְאָמַר: "זְכוֹר אֵת אֲשֶׁר לִמַּדְתִּֽיךָ מִשְׁנָה וְתַלְמוּד, וְאֶל הַגְּדֻלָּה הַזֹּאת הֲבִיאוֹתִֽיךָ. בַּקֵּשׁ עָלַי רַחֲמִים שֶׁנִּכָּנֵס שְׁנֵֽינוּ לָאָֽרֶץ!" בִּקֵּשׁ יְהוֹשֻֽׁעַ רַחֲמִים. בָּא סַמָּאֵל וְסָגַר אֶת פִּיו, וְאָמַר לוֹ: "גְּזַר דִּין הוּא מֵה', וְאַתָּה רוֹצֶה לְבַטֵּל הַגְּזֵרָה?!" הָלַךְ וְנָפַל לְרַגְלֵי אֶלְעָזָר הַכֹּהֵן, וְאָמַר: "אֲנִי כַמָּה תְפִלּוֹת הִתְפַּלַּֽלְתִּי בַּעַדְכֶם בַּעֲוֹן הָעֵֽגֶל; עַתָּה בַקֵּשׁ עָלַי רַחֲמִים!" הִתְחִיל לְבַקֵּשׁ; בָּא סַמָּאֵל וְקָפַץ פִּיו. הָלַךְ לְכָלֵב וּלְשִׁבְעִים זְקֵנִים; הִתְחִֽילוּ לְבַקֵּשׁ רַחֲמִים. בָּֽאוּ מֵאָה וּשְׁמוֹנִים וְאַרְבַּֽעַת רִבּוֹא מַלְאָכִים, וְהָיוּ חֹטְפִים דִּבְרֵיהֶם, שֶׁלֹּא יִשָּׁמְעוּ לִפְנֵי הַשֵּׁם יִתְבָּרַךְ. שְׁנֵי רָאשִׁים הָיוּ עַל הַמַּלְאָכִים, אֶחָד שְׁמוֹ צָקוּן וְשֵׁנִי שְׁמוֹ לַֽחַשׁ. צָקוּן הָיָה מֹנֵֽעַ תְּפִלָּתָם, וְלַֽחַשׁ הָיָה מַחֲזִירָהּ שֶׁתִּשָּׁמַע לִפְנֵי הָאֱלֹהִים. בָּא סַמָּאֵל וַאֲסָרוֹ בְשַׁלְשְׁלָאוֹת שֶׁל בַּרְזֶל, וֶהֱבִיאָֽהוּ לִפְנֵי הַבּוֹרֵא, וְהִכּֽוּהוּ בְשִׁשִּׁים שַׁלְשְׁלָאוֹת שֶׁל בַּרְזֶל בֹּעֵר בָּאֵשׁ, וְהִשְׁלִיכֽוּהוּ מִלִּפְנֵי הַבּוֹרֵא. וְעַל זֶה אָמַר יְשַׁעְיָה** (כו:טז): "**צָקוּן לַֽחַשׁ מוּסָרְךָ לָֽמוֹ."**

**רָאָה מֹשֶׁה שֶׁלֹּא עֲזָרֽוּהוּ, בָּכָה וְקָרַע חֲלוּקוֹסו וְתָלַשׁ אֶת זְקָנוֹ וּפִלֵּשׁ אֶת רֹאשׁוֹ בָּאֵֽפֶר, וְאָמַר: "אוֹי לִי שֶׁלֹּא זָכִֽיתִי לִרְאוֹת הָאָֽרֶץ הַטּוֹבָה וְלֶאֱכֹל מִפֵּרוֹתֶֽיהָ וּלְהִשְׁתַּעֲשַׁע בְּשַׁעֲשׁוּעֶֽיהָ!" אָז נִשְׁאַר לְמֹשֶׁה מֵחַיָּיו לְבַד חֲצִי שָׁעָה. אָמַר הַקָּדוֹשׁ בָּרוּךְ הוּא לְגַבְרִיאֵל: "צֵא וְהָבֵא נִשְׁמָתוֹ!" אָמַר גַּבְרִיאֵל: "מִי שֶׁהוּא שָׁקוּל כְּנֶֽגֶד שִׁשִּׁים רִבּוֹא, אֵיךְ אֶהְיֶה חָצוּף לְפָנָיו?!** {סג} **אֵינִי יָכֹל לִרְאוֹת בְּמוֹתוֹ." אָמַר לְמִיכָאֵל: "צֵא וַהֲבֵא נִשְׁמָתוֹ!" בָּכָה מִיכָאֵל וְהֵשִׁיב כְּדִבְרֵי גַבְרִיאֵל. אָמַר לִזְגַנְזַגְאֵל רַבּוֹ שֶׁל מֹשֶׁה: "צֵא אַתָּה וַהֲבֵא לִי נִשְׁמָתוֹ!" בָּכָה וְאָמַר לוֹ: "אֵיךְ אוּכַל, וַהֲלֹא הוּא תַלְמִידִי?" אָמַר לְסַמָּאֵל רֹאשׁ הַשְּׂטָנִים: "צֵא אַתָּה וַהֲבֵאסז לִי נִשְׁמָתוֹ!" שָׂמַח לַהֲלֹךְ, וְחָגַר חַרְבּוֹ וְלָבַשׁ אַכְזְרִיּוּת. בָּא לְפָנָיו וְנִסְתַּכַּל בִּדְמוּתוֹ – וְהִנֵּה זִקֵּי אֵשׁ יוֹצְאִין מִפִּיו, וְזֹֽהַר דְּמוּתוֹ כַּחַמָּה בִזְרִיחָתוֹ! נִבְהַל מִלְּפָנָיו, וְאָמַר בְּלִבּוֹ: "בְּטוֹב אָמְרוּ הַמַּלְאָכִים שֶׁאֵין אָֽנוּ יְכוֹלִים לִטֹּל נִשְׁמָתוֹ!" נָשָׂא מֹשֶׁה עֵינָיו, וְרָאָֽהוּ בְמַרְאִית עֵינָיו. יִרְאָה וָרַֽעַד וְאֵימָה אֲחָזַֽתְהוּ לְסַמָּאֵל, וְחָשְׁכוּ שְׁתֵּי עֵינָיו מִזְּרִיחַת אוֹר פָּנָיו. וְאָמַר לוֹ מֹשֶׁה: "אֵין שָׁלוֹם אָמַר ה' לָרְשָׁעִים! (**ישעיה מח:כב) **–** **מַה לְּךָ פֹה, אֵי רָשַָׁע?" אָמַר לוֹ: "שְׁלָחַֽנִי שׁוֹלֵֽחַ, כִּי סוֹף כָּל הַנְּשָׁמוֹת הֵן בְּיָדִי, שֶׁגַּם אַתָּה תִתֵּן נִשְׁמָתָךְ לוֹ." אָמַר לוֹ: "מִי שְׁלָחָךְ?" אָמַר לוֹ: "הַבּוֹרֵא." אָמַר לוֹ: "אֵינִי מֹסֵר נִשְׁמָתִי בְיָדָךְ, כִּי עָדִיף אֲנִי מִכָּל בָּאֵי הָעוֹלָם! אֲנִי עָשִֽׂיתִי נִסִּים וְנִפְלָאוֹת בְּמִצְרַֽיִם וְעַל הַיָּם וּבְסִינַי וּבַמִּדְבָּר. הֶאֱכַֽלְתִּי מָן לְיִשְׂרָאֵל, וְהֵבֵֽאתִי לָהֶם תּוֹרָה. וְאַתָּה, רָשָׁע, רֹצֶה לְנַצְּחֵֽנִי?! לֵךְ מִמֶּֽנִּי, פֶּן אֲמִתָּךְ!" הָלַךְ וּבָרַח מִלְּפָנָיו, וּבָא לִפְנֵי הַקָּדוֹשׁ בָּרוּךְ הוּא, וְאָמַר: "אֵינִי יָכֹל לַעֲשׂוֹת לוֹ מְאֽוּמָה. שָׁלְחֵֽנִי לַהֲפֹךְ גֵּיהִנּוֹם,סח וְאֶהֱפֹךְ – אֲבָל זֶה לֹא אוּכַל לַעֲשׂוֹת!" כָּעַס עָלָיו הַבּוֹרֵא, וְאָמַר: "מֵאֵשׁ שֶׁל גֵּיהִנּוֹם נִבְרֵֽאתָ וּלְאֵשׁ שֶׁל גֵּיהִנּוֹם אַתָּה שָׁב! בַּתְּחִלָּה בְשִׂמְחָה יָצָֽאתָ מִלְּפָנַי לִטֹּל נִשְׁמָתוֹ, וְעַכְשָׁו בְּבוּשָׁה שַֽׁבְתָּ פַעֲמַֽיִם. לֵךְ וַהֲבֵא נִשְׁמָתוֹ!" בָּא לְפָנָיו בְּבַקָּשָׁה וְאָמַר: "מֹשֶׁה מֹשֶׁה, גָּזַר לִי בוֹרְאָךְ לְהָבִיא נִשְׁמָתָךְ." אָז לָקַח מֹשֶׁה מַטֵּה הָאֱלֹהִים וְרָדַף אַחֲרָיו, וְהִדְבִּיקוֹ, וְהִכָּֽהוּ בְרֹאשׁוֹ, וְעִוֵּר אֶת עֵינוֹ.**

**יָצְתָה בַת קוֹל וְאָמְרָה לְמֹשֶׁה: "מֹשֶׁה, לָֽמָּה תִצְטַעֵר? הִגִּֽיעַ רֶֽגַע מִיתָתָךְ!" עָמַד מֹשֶׁה לְהִתְפַּלֵּל, וְאָמַר: "זְכֹר ה' אֲשֶׁר הִתְהַלַּֽכְתִּי לְפָנֶֽיךָ לְכֹל אֲשֶׁר שְׁלַחְתָּֽנִי, אַל תִּמְסְרֵֽנִי בְיַד מַלְאַךְ הַמָּֽוֶת!" אָז קִבֵּל הַשֵּׁם יִתְבָּרַךְ אֶת תְּפִלָּתוֹ, וְאָמַר: "עַצְמִי אֲנִי מֻטְפָּל בָּךְ וְקוֹבְרָךְ." אָז יָרַד הַשֵּׁם יִתְבָּרַךְ עִם מַלְאָכָיו הַשְּׁלֹשָׁה, גַּבְרִיאֵל מִיכָאֵל זַגְנַזְגְאֵל.סט גַּבְרִיאֵל הִצִּֽיעַ מִטָּתוֹ, מִיכָאֵל הִנִּֽיחַ כֶּֽסֶת מֵילָתִין בִּמְרַאֲשׁוֹתָיו, עָמַד הַקָּדוֹשׁ בָּרוּךְ הוּא בְרֹאשׁוֹ, וְזַגְנַזְגְאֵל בְּרַגְלָיו, מִיכָאֵל וְגַבְרִיאֵל בִּשְׁנֵי צְדָדָיו. גָּזַר לוֹ הַשֵּׁם יִתְבָּרַךְ לְתַקֵּן אֵבָרָיו וּלְכַסּוֹת עַפְעַפָּיו וְלִסְתֹּם פִּיו. קָרָא לְנִשְׁמָתוֹ מִתּוֹךְ גּוּפוֹ, וְאָמַר: "צְאִי בִתִּי!" וְאָז הִתְחִֽילָה הַנְּשָׁמָה לְהִתְבַּקֵּשׁ, לֵאמֹר: "אֱלֹהֵי הָרוּחוֹת לְכָל בָּשָׂר, אַל תִּקָּחֵֽנִי מֵהַגּוּף הַזֶּה, כִּי הוּא זַךְ וְנָקִי מִכָּל הַגּוּפִים שֶׁבָּעוֹלָם! הוּא עָשָׂה כָּל כָּךְ צְדָקוֹת בָּעוֹלָם, הוּא עָשָׂה כָּל כָּךְ נִסִּים וְנִפְלָאוֹת בָּעוֹלָם!" אֲזַי בְּשָׁמְעוֹ, יִתְבָּרַךְ, דְּבָרֶֽיהָ, הֻטְפַּל בְּעַצְמוֹ – חִבְּקוֹ וּנְשָׁקוֹ, וּבְרַחֲמִים נָטַל נִשְׁמָתוֹ בִנְשִׁיקָה. אַחַר כָּךְ בָּכָה עָלָיו הַקָּדוֹשׁ בָּרוּךְ הוּא עַצְמוֹ, וּבָכוּ מַלְאָכָיו וְכָל סִדְרֵי בְרֵאשִׁית, הַשָּׁמַֽיִם** {סד} **וְכָל צְבָאָם, הָאָֽרֶץ וְכָל הַבְּרוּאִים עָלֶֽיהָ. וִיהוֹשֻֽׁעַ תַּלְמִידוֹ בָכָה וְצָעַק וְחִפֵּשׂ, וְלֹא מָצָא לְרַבּוֹ; עָשָׂה עָלָיו הֶסְפֵּדִים גְּדוֹלִים.**

**וְסִפְּרוּ הֲבָלִים בִּלְתִּי מוֹעִילִים, מִי יוּכַל לְכָתְבָם וּלְסַפְּרָם? וְכָל זֶה בְסֵֽפֶר רִבִּי תַּנְחוּמָא, וּבִקְרוֹבוֹת שֶׁמְּזַמְּרִים בְּסֻכּוֹת.**

**עוֹד כָּתְבוּ הֲבָלִים בְּמִיתַת רִבִּי יְהוֹשֻֽׁעַ בֶּן לֵוִי. כְּשֶׁעָלָה זְמַן מִיתָתוֹ, שָׁלַח הַקָּדוֹשׁ בָּרוּךְ הוּא לְסַמָּאֵל לִטֹּל נִשְׁמָתוֹ. בָּא לְפָנָיו וְאָמַר: "גָּזַר הַבּוֹרֵא שֶׁתִּתֵּן לִי נִשְׁמָתָךְ." אָמַר לוֹ: "מִי אַתָּה?ע לֵךְ מִמֶּֽנִּי! אֵין אֲנִי מֵת כִּשְׁאָר בְּנֵי אֱנָשָׁא." פָּחַד הַמַּלְאָךְ, וּבָרַח מִפָּנָיו, וְשָׁב אֶל שׁוֹלְחוֹ. אָמַר לוֹ: "אֵינִי יָכֹל לִמְחוֹת בְּיָדוֹ לִטֹּל נִשְׁמָתוֹ." צִוָּה לוֹ הַקָּדוֹשׁ בָּרוּךְ הוּא: "לֵךְ בְּהֶכְרֵֽחַ – לְקַח נִשְׁמָתוֹ וַהֲבִיאָהּ לִי!" הָלַךְ הַמַּלְאָךְ וְהִתְחַנֵּן לְרִבִּי יְהוֹשֻֽׁעַ. כִּשְׁמֹֽעַ רִבִּי יְהוֹשֻֽׁעַ שֶׁהִגִּֽיעָה גְזֵרָתוֹ, נוֹעַץ בְּחָכְמָתוֹ, וְאָמַר: "אִם כֵּן שְׁאֵלָה קְטַנָּה אֲנִי שׁוֹאֵל מִמָּךְ, אַל תִּמְנַע מִמֶּֽנִּי בְּטֶֽרֶם אָמוּת. הַרְאֵֽנִי נָא אֶת גַּן עֵֽדֶן וְאֵֶתְעַדֵּן בּוֹ, וְאַחַר כָּךְ תַּעֲשֶׂה שְׁלִיחוּתָךְ." הַבּוֹרֵא קִבֵּל תְּחִנָּתוֹ, וְאָמַר לַמַּלְאָךְ: "עֲשֵׂה שְׁאֵלָתוֹ!" הוֹלִיכָֽהוּ הַמַּלְאָךְ לְגַן עֵֽדֶן, וְעָמְדוּ שְׁנֵיהֶם בְּפִתְחוֹ. חָפֵץ לְהִסְתַּכֵּל בְּכָל הַגָּן, וְלֹא יָכֹל. אָמַר לַמַּלְאָךְ: "בְּבַקָּשָׁה מִמָּךְ, תֵּן לִי חַרְבָּךְ וְאֶשָּׁעֵן עָלֶֽיהָעא, כְּדֵי שֶׁאֶתְנַשֵּׂא לְמַֽעְלָה מֵעַל הַחוֹמָה וְאֶרְאֶה כֹל." נָתַן לוֹ הַמַּלְאָךְ חַרְבּוֹ, וְנִשְׁעַן עָלָיו וְקָפַץ וְדִלֵּג לְתוֹךְ גַּן עֵֽדֶן. כֵּיוָן שֶׁנָּפַל לְתוֹךְ גַּן עֵֽדֶן, נִשְׁבַּע וְאָמַר: "בְּחַי הָעוֹלָם שֶׁלֹּא אֵצֵא מִכַּאן!" כִּשְׁמֹֽעַ הַמַּלְאָךְ, הָלַךְ בְּעִצָּבוֹן לְשׁוֹלְחוֹ, וְאָמַר: "יְלוּד אִשָּׁה רִמַּֽנִי." אָמַר הַבּוֹרֵא לַמַּלְאָךְ: "לֵךְ וּשְׁאַל לְאַנְשֵׁי מְקוֹמוֹ וּלְכָל יוֹדְעָיו – אִם מִיָּמָיו חִלֵּל שְׁבוּעָתוֹ, תּוּכַל לְהָפֵר לוֹ שְׁבוּעָתוֹ; וְאִם לָאו, לֹא נוּכַל, וְאִם חִלֵּל שְׁבוּעָתוֹ בְעַל כָּרְחוֹ יֵצֵא וְיָמוּת." הָלַךְ הַמַּלְאָךְ וְשָׁאַל לְכָל בָּאֵי עוֹלָם, וְלֹא נִמְצָא מִי שֶׁיֹּאמַר שֶׁרִבִּי יְהוֹשֻֽׁעַ חִלֵּל שְׁבוּעָתוֹ. שָׁב לוֹ לְשׁוֹלְחוֹ, אָמַר: "לֹא מָצָֽאתִי לוֹ פֶֽשַׁע." אָמַר לוֹ הַבּוֹרֵא: "מֵעַתָּה הוּא יִהְיֶה חַי לְעוֹלָם, כַּחֲנוֹךְ וְאֵלִיָּֽהוּ. עַתָּה שׁוּב קַח חַרְבָּךְ מִיָּדוֹ." בָּא לוֹ הַמַּלְאָךְ וְאָמַר: "כְּבָר אַתָּה גָנוּז בְּחַיֵּי גַן עֵֽדֶן לְעוֹלָמִים. הָשֵׁב לִי חַרְבִּי." אָמַר לוֹ: "לֹא אֲשִׁיבָךְ, כִּי אִם תִּשָּׁבַע לִי שֶׁלֹּא תִשְׁלֹף חַרְבָּךְ זוֹ עַל עַמִּי וְעַל עֲדָתִי לַהֲרֹג מֵהֶם אֲשִׁיבָךְ, וְאִם לָאו לֹא אָשִׁיב." נִשְׁבַּע לוֹ הַמַּלְאָךְ, וְהֵשִׁיב לוֹ חַרְבּוֹ, וְהוּא נִשְׁאַר בְּגַן עֵֽדֶן בְּחַיֵּי עוֹלָם. כָּךְ רִמּוּ אֲפִלּוּ לַמַּלְאָכִים, וְנִצְּחוּ לְבוֹרֵא עוֹלָם! מִי פֶֽתִי יָסוּר הֵֽנָּה וְיַאֲמִין לַהֲזָיוֹתֵיהֶם?!**

**עוֹד חִפְּאוּ דְבָרִים אֲשֶׁר לֹא כֵן עַל נְבִיאֵי ה' וְעַל צַדִּיקֵי עוֹלָם. עַל אָדָם הָרִאשׁוֹן אָמְרוּ שֶׁבְּרָאוֹ הַשֵּׁם יִתְבָּרַךְ גָּדוֹל כָּל כָּךְ עַד שֶׁהָיָה רֹאשׁוֹ מַגִּֽיעַ עַד הָרָקִֽיעַ, וַיְקַנְאוּ בוֹ מַלְאֲכֵי הַשָּׁרֵת עַד שֶׁמִּעֲטוֹ בְאֶֽלֶף** {סה} **אַמָּה. וְאָמְרוּ עָלָיו שֶׁהָיָה מוֹשֵׁךְ בְּעָרְלָה, רוֹצֶה לוֹמַר שׁוֹפֵךְ זַרְעוֹ לְבַטָּלָה, וְשֶׁמִּזֶּה הוֹלִיד שֵׁדִים וְשֵׁדוֹת בָּעוֹלָם. עַל נֹֽחַ הַצַּדִּיק אָמְרוּ שֶׁרְבָעוֹ חָם בְּנוֹ בִּרְאוֹתוֹ עֶרְוָתוֹ. בְּאַבְרָהָם אָבִֽינוּ אָמְרוּ שֶׁהָיָה חוֹזֶה בַכֹּכָבִים, וְעַל יִצְחָק אָבִֽינוּ אָמְרוּ שֶׁהָיָה אֹהֵב אֶת בְּנוֹ הָרָשָׁע, וְהָיָה אֹכֵל טְרֵפוֹת, שֶׁהָיָה לוֹ עֵשָׂו מֵבִיא גוּרֵי כְלָבִים וּמְבַשֵּׁל וּמַאֲכִיל לְאָבִיו. בְּיַעֲקֹב אָמְרוּ כִי גַנָּב הָיָה וְרַמַּאי, שֶׁרִמָּה אֶת לָבָן בַּמַּקְלוֹת שֶׁשָּׂם לִפְנֵי הַצֹּאן, וְגָזַל אֶת צֹאנוֹ וְנִתְעַשַּׁר. בְּיוֹסֵף הַצַּדִּיק אָמְרוּ כִי בִקֵּשׁ לַעֲשׂוֹת זִמָּה עִם אֵֽשֶׁת אֲדוֹנָיו, וּבָעֵת הַהִיא רָאָה דְיֻקְנוֹעב שֶׁל אָבִיו עַל הַכֹּֽתֶל, וְאָז נָפַל מֵעָלֶֽיהָ וְנָעַץ יָדָיו בַּקַּרְקַע, וְנִפְזַר זַרְעוֹ בֵּין צִפָּרְנֵי יָדָיו. וְעַל בְּנֵי יַעֲקֹב אָמְרוּ שֶׁהָיוּ אֹכְלִים אֵֽבֶר מִן הַחַי, וְעַל מֹשֶׁה רַבֵּֽנוּ עָלָיו הַשָּׁלוֹם אָמְרוּ שֶׁחֲשָׁדֽוּהוּ בְאֵֽשֶׁת אִישׁ וּבְכֶֽסֶף שֶׁל תְּרוּמַת הַמִּשְׁכָּן. וְשֶׁנִּתְגָּאָה מֹשֶׁה בְאָמְרוֹ** (דברים א:יז) "**אֶת הַדָּבָר הַקָּשֶׁה תַּקְרִיבוּן אֵלַי וּשְׁמַעְתִּיו", וְעַל כֵּן נֶעֶלְמוּ מִמֶּֽנּוּ כַמָּה הֲלָכוֹת. וּבְחַלּוֹתוֹ אֶת פְּנֵי ה' בַּעֲוֹן הָעֵֽגֶל אָמַר לוֹ הַשֵּׁם יִתְבָּרַךְ** (שמות לב:י) "**וְעַתָּה הַנִּֽיחָה לִּי" – אָמְרוּ: מִזֶּה יָּדַֽעְנוּ שֶׁתָּפַשׂ מֹשֶׁה בִכְנַף בִּגְדוֹ שֶׁל הַקָּדוֹשׁ בָּרוּךְ הוּא. וְעַל אַהֲרֹן אָמְרוּ כִי בַֽעַל שֵׁם הָיָה, וְעָשָׂה צוּרוֹת: הִשְׁלִיךְ צוּרָה אַחַת לַיְאֹר, וְלֹא עָלָה אֲרוֹנוֹ שֶׁל יוֹסֵף הַצַּדִּיק; צוּרָה שֵׁנִית, וְלֹא עָלָה; הִשְׁלִיךְ צוּרָה שְׁלִישִׁית, שֶׁהִיא צוּרַת שׁוֹר – מִיָּד צָף הָאָרוֹן, וְגַם הַצּוּרָה צָֽפָה, וְאִשָּׁה אַחַת חָטְפָה הַצּוּרָה. וּכְשֶׁהָיוּ תַֽחַת הַר סִינַי וְרָאוּ כִי בֹשֵׁשׁ מֹשֶׁה בָהָר, אָמְרוּ** (שמות לב:א): "**קוּם, עֲשֵׂה לָֽנוּ אֱלֹהִים", וְאָמַר לָהֶם** (שם פסוק ב): "**פָּרְקוּ נִזְמֵי הַזָּהָב", כְּשֶׁהִשְׁלִיךְ הַזָּהָב לָאֵשׁ הֶרְאֲתָה הָאִשָּׁה הַלּֽוּחַ כְּנֶֽגֶד הָאֵשׁ, וְיָצָא הָעֵֽגֶל שֶׁבּוֹ צוּרַת הַשּׁוֹר. עַל יְהוֹשֻֽׁעַ תַּלְמִידוֹ שֶׁל מֹשֶׁה אָמְרוּ כִי חִלֵּל שַׁבָּת בִּירִיחוֹ, וְלֹא הִקְרִיב קָרְבַּן תָּמִיד, וּבִטֵּל לִמּוּד תּוֹרָה. וְעַל פִּינְחָס הַכֹּהֵן אָמְרוּ שֶׁטִּמֵּא וְחִלֵּל כְּהֻנָּתוֹ, שֶׁכְּשֶׁהָרַג לְזִמְרִי עִם כָּזְבִּי הֱרִימָם עַל הָרֹֽמַח לְמַֽעְלָה, וַיֵּז נִצְחָם עַל בְּגָדָיו. עַל בֹּֽעַז הַצַּדִּיק נְשִׂיא וְשׁוֹפֵט יִשְׂרָאֵל אָמְרוּ כִי כַמָּה בְעִילוֹת בָּעַל בְּרוּת כְּשֶׁשָּׁכְבָה בְמַרְגְּלוֹתָיו. בְּיָעֵל אֵֽשֶׁת חֶֽבֶר הַקֵּינִי אָמְרוּ כִי סִיסְרָא בָעַל אֹתָהּ כַּמָּה בְעִילוֹת, כִּי כַמָּה פְעָמִים כְּתִיב** (שופטים ה:כז): "**בֵּין רַגְלֶֽיהָ נָפַל כָּרַע." בְּחַנָּה הַנְּבִיאָה אָמְרוּ שֶׁהֶחְצִֽיפָה פַֽעַם נֶֽגֶד הַשֵּׁם, וְאָמְרָה: "אִם תִּתֵּן לִי בֵן, הֲרֵי טוֹב; וְאִם לָאו – הֲרֵֽינִי נִסְתֶּֽרֶת בְּאִישׁ זָר, כְּדֵי שֶׁיּוֹלִיכֵֽנִי בַעְלִי לִבְדֹּק בְּמֵי שׂוֹטָה, וְאָז שֶׁלֹּא בִרְצוֹנָךְ תִּתֵּן לִי בֵן." בִּשְׁמוּאֵל אָמְרוּעג כִי בְהִתְנַצְּלוֹ לִפְנֵי יִשְׂרָאֵל בְּמַאֲמַר "אֶת שׁוֹר מִי לָקַֽחְתִּי וְאֶת חֲמוֹר מִי לָקַֽחְתִּי" לָֽמָּה לֹא הִזְכִּיר יוֹתֵר? מִכַּאן שֶׁדְּבָרִים אֲחֵרִים הָיָה לֹקֵֽחַ שֹֽׁחַד וְגֹזֵל. עַל דָּוִד הַמֶּֽלֶךְ עָלָיו הַשָּׁלוֹם אָמְרוּ כִי בְשִׁשָּׁה חֳדָשִׁים שֶׁמָּלַךְ בְּחֶבְרוֹן נִצְטָרֵֽעַ. וְכֵן אָמְרוּ כִי בְּבָרְחוֹ בִפְנֵי אַבְשָׁלוֹם רָצָה לַעֲבֹד עֲבוֹדָה זָרָה, דִּכְתִיב** (שמואל ב טו:לב)**:** {סו} **"וַיְהִי הוּאעד בָּא עַד הָרֹאשׁ אֲשֶׁר יִשְׁתַּחֲוֶה שָׁם" – אָמְרוּ: אֵין רֹאשׁ אֶֽלָּא עֲבוֹדָה זָרָה, כַּכָּתוּב** (דניאל ב:לב): "**צַלְמָא רֵאשֵׁהּ דִּי דְהַב טָב." בְּאִיּוֹב הַצַּדִּיק אָמְרוּ שֶׁהָיָה כֹפֵר בָּעִקָּר, דִּכְתִיב** (איוב ב:י): "**בְּכָל זֹאת לֹא חָטָא אִיּוֹב בִּשְׂפָתָיו" – אָמְרוּ: בִּשְׂפָתָיו לֹא חָטָא, אֲבָל בְּלִבּוֹ הָיָה כֹפֵר. עַל שְׁלֹמֹה הַנֶּחְכָּם אָמְרוּ כִי הַכְּרוּבִים שֶׁעָשָׂה בַמִּקְדָּשׁ עֲשָׂאָם דְּמוּת זְכָרִים וּנְקֵבוֹת, וְהִצִּיגָם זֶה לִקְרַאת זֶה הַבֹּעֲלִים. כֵּיוָן שֶׁרָאוּ הָאוֹיְבִים, חֵרְפוּ וְגִדְּפוּ לֶאֱמֶתעה יִשְׂרָאֵל; וְעַל זֶה כְתִיב בַּקִּינוֹת: "כָּל מְכַבְּדֶֽיהָ הִזִּילֽוּהָ כִּי רָאוּ עֶרְוָתָהּ." עַל יִרְמְיָה הַנָּבִיא אָמְרוּ כִי הִרְהֵר וְהִפִּיל זַרְעוֹ בַמֶּרְחָץ; בָּֽאָה בִתּוֹ וְיָשְׁבָה בַמָּקוֹם הַהוּא, וְנִכְנַס הַזֶּֽרַע לְרַחְמָהּ וְהָרְתָה, וְנוֹלַד מִזֶּה בַּר סִירָא. וּבָעֵת שֶׁהִקְרִֽיבָה לָלֶֽדֶת, עָמַד הַיֶּֽלֶד בְּפִתְחֵי הָרֶֽחֶם וְהִתְחִיל לְדַבֵּר, וְאָמַר: "הַגִּֽידוּ לִי שְׁמִי, מַה תִּקְרְאוּ לִי?" וְאָמְרוּ לוֹ הַרְבֵּה שֵׁמוֹת וְלֹא הִסְכִּים, עַד שֶׁהוֹדִֽיעַ בְּעַצְמוֹ וְאָמַר: "קִרְאוּ לִי בַר סִירָא, כִּי בֶן יִרְמְיָֽהוּ אֲנִי." וְעַל יְחֶזְקֵאל כֹּהֵן וּנְבִיא ה' אָמְרוּ כִי הָיָה לוֹ גָבִֽיעַ שֶׁל עֶֽצֶם, מֵרֹאשׁוֹ שֶׁל אָדָם, וְהָיָה שׁוֹתֶה בוֹ. כֵּיוָן שֶׁהִגִּֽיעַ נְבוּאַת תְּחִיַּת הַמֵּתִים אֲשֶׁר בַּבִּקְעָה, כַּכָּתוּב: "וַתִּקְרְבוּ עֲצָמוֹת אַחַת אֶל אַחַת" (**השוו יחזקאל לז:ז)**עו, קָפַץ הַגָּבִֽיעַ וְהִכָּֽהוּ לַנָּבִיא בְּפָנָיו בִּשְׁנֵי סַנְטְרוֹתָיו, וְהָלַךְ וְנִדְבַּק אֶל עַצְמוֹתָיו. וְכֵן עַל מָרְדֳּכַי אָמְרוּ כִי מַה שֶּׁכְּתִיב בְּאֶסְתֵּר** (ב:ו) "**לְקָחָהּ מָרְדֳּכַי לוֹ לְבַת" – לֹא לְבַת לְקָחָהּ, אֶֽלָּא לְאִשָּׁה, וּבְחֵיקוֹ הָיְתָה שֹׁכֶֽבֶת; וַאֲפִלּוּ בִהְיוֹתָהּ בְּבֵית אֲחַשְׁוֵרוֹשׁ הָיְתָה שֹׁכֶֽבֶת בְּחֵיקוֹ שֶׁל אֲחַשְׁוֵרוֹשׁ, וְחֹזֶֽרֶת וְטֹבֶֽלֶת וְשֹׁכֶֽבֶת בְּחֵיקוֹ שֶׁל מָרְדֳּכַי; זֶהוּ שֶׁכָּתוּב** (אסתר ב:כ): "**וְאֶת מַאֲמַר מָרְדֳּכַי אֶסְתֵּר עֹשָׂה כַּאֲשֶׁר הָיְתָה בְאָמְנָה אִתּוֹ."**

**וְכָאֵֽלֶּה רַבּוֹת הֲוָיוֹת וַהֲוָיוֹת, מִי יוּכַל לְסַפְּרָם? אִלּוּ הָיָה כָל הָרָקִֽיעַ נְיָרִים וְכָל הַיָּם דְּיוֹ וְכָל הָאִילָנוֹת קֻלְמוֹסִים וְכָל הַמְבִינִים כּוֹתְבִים, יִלְאוּ לִכְתֹּב וְלִמְנוֹת כָּל הֶבְלֵיהֶם, אֲשֶׁר בְּכָל אֵֽלּוּ הַכְּתוּבִים לֹא יַאֲמִֽינוּ הַקָּרָאִים – וְגַם בְּהַרְבֵּה מִמַּה שֶּׁלֹּא יָכֹֽלְנוּ לִכְתֹּב מִפְּנֵי הָאֲרִיכוּת.**

**עַד כַּאן הִגִּֽיעַ מַה שֶּׁקִּוִּֽיתִי וְאִוִּֽיתִי לְמַלֹּאת רְצוֹן הָאָדוֹן הַנִּזְכָּר בִּתְחִלַּת הַמַּאֲמָר, וּרְצוֹן חֲכָמָיו, יָרוּם הוֹדוֹ** **.** **.** **.** ​

\*

**נִגְמְרָה בְמֶֽשֶׁךְ שֵֽׁשֶׁת יְמֵי הַמַּעֲשֶׂה, כְּהַיּוֹם עֶֽרֶב שַׁבַּת קֹֽדֶשׁ וְהַלֵּל הַגָּדוֹל, י"א לְרֹאשׁ חֹֽדֶשׁ נִיסָן, שְׁנַת תזר"ח הַשֶּֽׁמֶשׁ לִפְרָט קָטָן, פֹּה בִקְהַל הַקֹּֽדֶשׁ טְרוֹק, יִשְׁמְרֶֽהָ עֶלְיוֹן אָמֵן, בַּעֲדַת בְּנֵי מִקְרָא, יָרוּם הוֹדָם, עַל יָדַי, אֲנִי הֶעָנִי קָרָא וַה' שָׁמֵֽעַ, לַמִּתְאַבֵּק בַּאֲבַק רַגְלֵי תַלְמִידֵי חֲכָמִים וְהַיּוֹצֵק מַֽיִם עַל יְדֵיהֶם, הַצָּעִיר חֲנַנְיָה הַמִּתְלַמֵּד וְחַזָּן מִשְׁנֶה, בֵּן לַאדוֹנִי אָבִי כְּבוֹד מַעֲלַת דָּוִד, זצ"ל, אַבְּקוֹוִיץ.**