**הקדמה למהדורת 1956**

חברת ההצלחה לבני מקרא שמחה להביא לפני הקהל הרחב, רבנים, וקראים, את הספר הראשון מסדרת הספרים העומדים להדפיסם.

החברה תספק את כלי תשמישי הקדושה כגון: ספרי תפילה, הגדות לפסח, ענין השחיטה, סכיני שחיטה, כלי ברית מילה, ציציות, טליתות וכדומה. כ"כ מוכנה לאפשר לכל אחד מבני העדה לעיין בספרי חכמינו ע"ה הנמצאים בידה ואשר יגיעו לידה.

ברצונינו להסב את תשומת לב הקורא היקר על הסיבה שהניעה אותנו להדפיס את הספר הנ"ל, לא על מנת לפגוע במי שהוא חלילה וחס, אלא כדי לספק חומר נכון מקוצר על ההבדלים הקיימים בין הרבנים והקראים, זה מאחר שפנו אלינו מספר מוסדות בארץ ומחוצה לה ובקשו לדעת את האמת לאמיתו.

אנו נמשיך בדרכינו כדי להוכיח את הצדק בין כל קהל ישראל כי התורה שבידינו היא תורה אחת ויחידה שאינה מוחלפת בשום תורה אחרת, היא תורת משה רבנו עליו השלום ונביאיו הטהורים.

**סֵֽפֶר**

**אַפִּרְיוֹן עָֽשָׂה לּוֹ**

**הַמֶּֽלֶךְ שְׁלֹמֹה מֵעֲצַת ה' הִיא תָקוּם**

עַמּוּדָיו עָשָׂה כֶֽסֶף נִבְחָר לְשׁוֹן צַדִּיק, בְּהוֹדָעַת סִבַּת חֲלֻקַּת הַקָּרָאִים מֵהָרַבָּנִים; רְפִידָתוֹ זָהָ"ב, בְּבָאֲרוֹ כִּי יְסוֹד דָּת הַקָּרָאוּת עַל שְׁלֹשָׁה עַמּוּדִים: ז' מִינֵי הַהֶקֵּשׁ, הַ**֯**עְתָּקָה הַמִּשְׁתַּלְשֶֽׁלֶת בְּ**֯**חָלָק, הַמִּצְוֹת שֶׁהֵם עֲשֵׂה וְלֹא–תַעֲשֶׂה; מֶרְכָּבוֹ אַרְגָּמָן, בְּהַנִּיחוֹ סֵֽדֶר הַחֻקִּים וּמִנְהָגִים כְּפִי סֵֽדֶר שְׁנוֹת הָאָדָם מִיּוֹם הִוָּלְדוֹ עַד בּוֹא חֲלִיפָתוֹ, וּבַחֻקִּים הַתְּלוּיִם בִּזְמָן כְּפִי סֵֽדֶר יְמֵי הַשָּׁנָה; תּוֹכוֹ רָצוּף אַהֲבָה מִבְּנוֹת יְרוּשָׁלָֽיִם, לִמְשׁוֹךְ לֵב הַחוֹקְרִים בְּזֶה הַמַּאֲמָר הַקָּטָן, לְרֹב קִצּוּרוֹ וְיֹֽפִי סֵֽדֶר הַנָּחָתוֹ.

**רָאשֵׁי פְרָקִים לַמַּאֲמָר הַקָּטָן**

I. הַקְדָּמָתוֹ, לְבָאֵר סִבַּת חֲלֻקָּת הַקָּרָאִים מֵהָרַבָּנִים, וּבְאֵיזֶה זְמָן מִשְּׁנוֹת הַבְּרִיאָה, וּמִי הָיָה רֵאשִׁית הַחֲלֻקָּה.

פֶּֽרֶק א' ְעִנְיַן הַג' יְסוֹדוֹת אֲשֶׁר עֲלֵיהֶן עָמְדוּ כָּל יִשְׂרָאֵל; וְהֵם כָּתוּב, הֶקֵּשׁ, וְסֵֽבֶל הַיְרֻשָּׁה הַנִּקְרֵאת הַעְתָּקָה הַמִּשְׁתַּלְשֶֽׁלֶת.

פֶּֽרֶק ב' ּעִנְיַן הַמִּילָה, וּמָה הַחֲלֻקָּה בְּזֹאת הַמִּצְוָה בֵּינֵֽינוּ וּבֵין הָרַבָּנִים.

פֶּֽרֶק ג' ּעִנְיַן הַשַּׁבָּת, בְּאֵיזֶה אֹֽפֶן שְׁבִיתָתָהּ, וּמָה הֵם הַדְּבָרִים הָאֲסוּרִים וְהַמֻּתָּרִים בָּהּ, וְאֵיךְ דִּין הַמְחַלֵּל בַּגָּלוּי אוֹ בַסֵּֽתֶר, בִּזְמַן הַמַּלְכוּת אוֹ בִזְמַן הַגָּלוּת.

פֶּֽרֶק ד' עִנְיַן קִדּוּשׁ הַחֹֽדֶשׁ וְחֶשְׁבּוֹן הַיָּמִים וְהַשָּׁנִים, אֵיךְ הָיָה בִּזְמַן הַמַּלְכוּת וְאֵיךְ עַתָּה בִּזְמַן הַגָּלוּת, וּמָה הַחֲלֻקָּה בְּזֶה הָעִנְיָן בֵּינֵֽינוּ וּבֵין הָרַבָּנִים.

פֶּֽרֶק ה' עִנְיַן חַג הַפֶּֽסַח, סִבַּת זֶה הֶחָג, וְחִיּוּב אֲכִילַת מַצָּה וּמָרוֹר, וְחִיּוּב בִּעוּר חָמֵץ, וּשְׁאָר הַדְּבָרִים הַשַּׁיָּכִים.

פֶּֽרֶק ו' ּעִנְיַן סְפִירַת חֲמִשִּׁים הַיָּמִים אֲשֶׁר מִפֶּֽסַח עַד חַג הַשָּׁבוּעוֹת, וּמֵאֵיזֶה יוֹם הַתְחָלָתָם, וּמָה חֲלֻקָּה בֵּינֵינוּ וּבֵין הָרַבָּנִים. {ב}

פֶּֽרֶק ז' עִנְיַן חַג הַשָּׁבוּעוֹת, וּלְאֵיזֶה זֵֽכֶר נִקְבַּע הֶחָג.

פֶּֽרֶק ח' מִנְהַג חֹֽדֶשׁ תַּמּוּז וְחֹֽדֶשׁ אָב, וּבְעִנְיְנֵי הַצּוֹמוֹת, וּמָה הַהֶבְדֵּל בֵּינֵֽינוּ בְּעִנְיַן זֶה וּבֵין הָרַבָּנִים.

פֶּֽרֶק ט' עִנְיַן מוֹעֵד וְיוֹם תְּרוּעָה בְּחֹֽדֶשׁ תִּשְׁרִי, וְאֵיךְ בָּאָה הַעְתָּקָה עָלָיו, וְאוֹדוֹת עֲשֶֽׂרֶת יְמֵי רַחֲמִים וּסְלִיחוֹת.

פֶּֽרֶק י' עִנְיַן יוֹם הַכִּפּוּר, וּמָה הָעֵֽסֶק בָּהּ.

פֶּֽרֶק יא עִנְיַן חַג הַסֻּכּוֹת, וּמוֹעֵד שְׁמִינִי עֲצֶֽרֶת.

פֶּֽרֶק יב ּעִנְיַן הַתְחָלַת הַתּוֹרָה בַּחֹֽדֶשׁ הַזֶּה, וְעִנְיַן הַחֲנֻכָּה לָרַבָּנִים בְּחֹֽדֶשׁ כִּסְלֵו.

פֶּֽרֶק יג ּעִנְיַן צוֹם חֹֽדֶשׁ הָעֲשִׂירִי, וִימֵי הָרַחֲמִים וְהַסְּלִיחוֹת בְּשֵׁנִי וַחֲמִישִׁי בַּחֹֽדֶשׁ הַזֶּה.

פֶּֽרֶק יד ּעִנְיַן וּמִנְהַג חֹֽדֶשׁ אֲדָר, וִימֵי הַפּוּרִים.

וְאַחַר זֶה יִמָּשְׁכוּ הַחֻקִּים וְהַמִּנְהָגִים   
הַבִּלְתִּי נִגְבָּלִים בִּזְמָן:

פֶּֽרֶק טו עִנְיַן עֲבוֹדַת הָאֱלֹהִים עֲבוֹדַת הַתָּמִיד, שֶׁהִיא הַתְּפִלָּה.

פֶּֽרֶק יו ּעִנְיַן עִקְּרֵי הָאֱמוּנָה לְפִי דַֽעַת חַכְמֵי הַקָּרָאִים.

פֶּֽרֶק יז ּעִנְיַן מִצְוַת צִיצִית, וְאִסּוּר לְבִישַׁת שַׁעַטְנֵז, וְלֹא יִהְיֶה כְלִי גֶֽבֶר עַל אִשָּׁה וְלֹא יִלְבַּשׁ גֶּֽבֶר שִׂמְלַת אִשָּׁה.

פֶּֽרֶק יח עִנְיַן טֻמְאָה וְטַהֲרָה, טֻמְאַת הָאָדָם זָכָר וּנְקֵבָה, טֻמְאַת הַבַּעֲלֵי–חַיִּים וְהַשְּׁרָצִים, וְהַחִלּוּף אֲשֶׁר בֵּינֵֽינוּ וּבֵין הָרַבָּנִים.

פֶּֽרֶק יט עִנְיַן הַשְּׁחִיטָה, וְכָל הַשַּׁיָּכִים לְזֶה הָעִנְיָן, וְהַמַּחְלֹֽקֶת אֲשֶׁר בּוֹ בֵּינֵֽינוּ וּבֵין הָרַבָּנִים.

פֶּֽרֶק כ' הֶכְשֵׁר הַמַּאֲכָלִים וְאָפְנֵי הַנְהָגָתָם.

פֶּֽרֶק כא עִנְיְנֵי הַזִּוּוּג וְהַנִּשּׂוּאִין, וְדִין נוֹאֵף וְנוֹאֶֽפֶת, וְאָפְנֵי הַגֵּרוּשִׁין בְּעֶרְוַת דָּבָר.

פֶּֽרֶק כב עִנְיְנֵי אִסּוּרֵי עֲרָיוֹת, וְאֵיךְ נָפְלָה הַחֲלֻקָּה בֵּין הַחֲכָמִים הַקַּדְמוֹנִים וּבֵין הָאַחֲרוֹנִים.

פֶּֽרֶק כג עִנְיְנֵי הַיְרֻשּׁוֹת וְהַחִלּוּקִין בַּנַּחֲלָה, כְּפִי דִין תּוֹרָה.

פֶּֽרֶק כד עִנְיְנֵי הָאֲבֵלוּת וְדִין קְבוּרַת הַמֵּת.

הֶעָרַת הַמְחַבֵּר עַל הַנִּכְנָסִים לְפַרְדֵּס הַתּוֹרָה לְתָרֵץ הַמַּאֲמָרִים עַל–פִּי הוֹרָאַת פְּשָׁטֵי הַמִּקְרָא, עִם עֵֽזֶר לִפְעָמִים הַעְתָּקָה הַמִּשְׁתַּלְשֶֽׁלֶת וּסְבָרָא הַיְשָׁרָה; וְלָֽמָּה יִשְׁגֶּה בְּקַבָּלָה הַמְנַצַּֽחַת וְזָרָה? לָזֶה הִקְדִּים בִּפְתִיחָה, וַיְדַבֵּר אֶת דִּבְרֵי הַשִּׁירָה: {ג}

שְׁ**֯**קוֹד לִבִּי עֲלֵי דַלְתוֹת תְּבוּנָה, וְהִתְנַהֵג בְּדָת אֵל בֶּאֱמוּנָה,

לְ**֯**בִלְתִּי תֶחֱטָא לִפְרוֹשׁ דְּבָרָיו פְּנֵי דֶֽרֶךְ גְּדֵרָתוֹ הֲגוּנָה.

מְ**֯**צוֹא הַחֵן וְשֵֽׂכֶל טוֹב בְּעֵינֵי אֲדוֹן עוֹלָם, וְגַם אַנְשֵׁי אֱמוּנָה.

הֲ**֯**כִי יֵשׁ לָךְ יְסוֹד מִקְרָא לְיָתֵד בְּיַד נֶאְמָן, וְלֹא תַלְמוּד וּמִשְׁנָה.

בְּצִדָּהּ תַּעֲרוֹךְ הֶקֵּשׁ וְהֶעְתֵּק, וְתֵן חֵֽלֶק לְשִׁבְעָה גַּם שְׁמוֹנָה.

אֱסוֹף הַרְבֵּה רְאָיוֹת נֶאֱמָנוֹת, וְתָשִׁיב עַל מְנַצְחִים לַעֲדִינָה.

וְאִם תֵּיטִיב שְׂאֵת עַֽיִן בְּשֵֽׂכֶל, בְּתוֹכָהּ תִּמֲצָא בֵּאוּר וּבִינָה,

וְלֹא תִגְרַע וְלֹא תוֹסִיף עֲלֵי הַ– כְּתוּבִים מֵאֲשֶׁר יִהְיוּ אֱמוּנָה.

וְאִם תִּמְצָא גְּדֵרוֹת הַחֲכָמִים מְתֻקָּנִים שְׁאוּבִים מִתְּבוּנָה,

דְּעָה כִי לֹא יְסָדוּם מִלְּבָבָם, אֲבָל לָהֶם בְּדָת מָקוֹר וּפִנָּה.

חֲ**֯**קָרוּם עִם יְפִי שִׂכְלָם וּמָצְאוּ בְּתוֹרָה בַּנְּבִיאִים אֵם לְבִינָה,

זְ**֯**קוּקִים מַאֲמָרֵיהֶם כְּכֶֽסֶף, בְּלִי סוֹתְרִים לְעֵדוּת נֶאֱמָנָה,

קְ**֯**בוּעִים בַּכְּתָב כַּדָּרְבוֹנוֹת, עֲטֶֽרֶת דָּת לְהַחְזִירָהּ לְיָשְׁנָהּ,

לְשָׁמְרָהּ מִתְּמוּרוֹת מַחֲלִיפִים, תְּמִימָה שֶׁתְּהֵא בִּלְתִּי מְשֻׁנָּה.

בְּכֵן בַּשֵּׁם בְּ**֯**קָ**֯**רָ**֯**אִ**֯**י**֯**ם**֯** קְרוּאִים, הֱיוֹת מִקְרָא לְיָדָם הִיא לְמִקְנָה.

{ד} *הַקְדָּמָה*

אָז אָמַר שְׁלֹמֹה: ה' אָמַר לְהוֹדִֽיעַ לִבְנֵי הָאָדָם גְּבוּרוֹתָיו וּכְבוֹד הֲדַר מַלְכוּתוֹ. יַֽעַן שֶׁהִפְצִירַֽנִי עַל–פִּי כְתָבָיו וְאִגְּרוֹתָיו הָאִישׁ הַנּוֹדָע בְּחָכְמוֹת רָמוֹת, הָאָדוֹן יוֹחָנָן פַּפֶנְדּוּרְף [[1]](#footnote-1)\* רֹאשׁ יְשִׁיבַת מֶֽלֶךְ שְׁוֵי"דִי בְּרִיגָא יָרוּם הוֹדוֹ וְתִנַּשֵּׂא מַלְכוּתוֹ, לְהוֹדִֽיעַ לוֹ סִבַּת חֲלֻקַּת בֵּית יִשְׂרָאֵל לִשְׁנַֽיִם, קָרָאִים וְרַבָּנִים, וְגַם לְבָאֵר לוֹ יְסוֹדֵי דָת הַקָּרָאוּת עַל מָה אֲדָנֶֽיהָ הָטְבָּֽעוּ; בְּאָמְרוֹ שֶׁהָרַבָּנִים הֵם יְדוּעִים בְּכָל מְקוֹמוֹת קַצְוֵי הָאָֽרֶץ וְיָם רְחוֹקִים, וְהַקָּרָאִים רַק שְׁמָם נִזְכָּרִים בְּסִפְרֵי הַחֲכָמִים כְּמוֹ בְּסִפְרֵי בּוּקְשְׂדּוֹרְף וּשְׁאָר הַמַּעְתִּיקִים סִפְרֵי הַקֹּֽדֶשׁ, וְלֹא נוֹדָע זֶה הָעִנְיָן בֶּאֱמֶת אֶצְלָם, כִּי כַאֲשֶׁר הֶעְתִּֽיקוּ מֵהָרַבָּנִים עִנְיְנֵי הַקַּבָּלוֹת מָצְאוּ שֶׁהָרַבָּנִים יִחֲסוּ אוֹתָֽנוּ וְאֶת הַחֲלֻקָּה הַזֹּאת לְעִנְיָן קָרָה בִּזְמַן אַנְטִיגְנוֹס אִישׁ שֹׂכֹה עִם שְׁנֵי תַלְמִידָיו שֶׁהֵם צָדוֹק וּבַיְתוֹס, וְזֶה שֶֽׁקֶר, כַּאֲשֶׁר יִתְבָּאֵר לְמַֽטָּה; כִּי שִׂנְאַת הַדָּת הֱבִיאָם לְיַחֲסֵֽנוּ אֶל הַצַּדּוּקִים, וּבָזֶה הֵם נְבוּכִים בָּאָֽרֶץ, וְלֹא יָכְלוּ לִמְצוֹא הַפֶּֽתַח לִזְכּוֹר יְמוֹת עוֹלָם וּלְהָבִין שְׁנוֹת דּוֹר וָדוֹר.

כִּי הָרַמְ"בַּם וּבַֽעַל סֵֽפֶר הַיּוּחֲסִין כָּתְבוּ כִּי יְהוֹשֻֽׁעַ בֶּן פְּרַחְיָא הָיָה בְּדוֹר רִבִּי יְהוּדָה בֶן טַבַּאי, וְהָרַאֲ"בַד וְאִבְּן יַחְיַא בַֽעַל שַׁלְשֶֽׁלֶת קַבָּלָה כָּתְבוּ כִּי בֶן טַבַּאי הָיָה קֹֽדֶם מִבֶּן פְּרַחְיָא. וְכֵן בְּעִנְיַן מַלְכוּת וּמֶמְשֶֽׁלֶת הַחַשְׁמֻנָּאִים לְפִי דַֽעַת אַבְּרַבִינֵאל הָיָה זְמַן מֶמְשַׁלְתָּם קמ"ב שָׁנִים, וּלְפִי דֵעוֹת הָאֲחֵרִים וְסֵֽדֶר עוֹלָם הָיָה ק"ד שָׁנִים. וְהִנֵּה בֵּין מֵהֶעְדֵּר יְדִיעָתָם בֵּין מִשִּׂנְאָתָם יָבִין כָּל חֲכַם לֵב כִּי הִרְחִֽיקוּ זְמַן חֲלֻקַּת הַקָּרָאִים מֵהֶם לִזְמַן אַנְטִיגְנוֹס; וְגַם זֶה הַזְּמָן לֹא יָדְעוּ בְּבֵרוּר, כִּי בַֽעַל סֵֽפֶר צֶֽמַח דָּוִד כָּתַב שֶׁלֹּא נוֹדָע אֶצְלָם זְמַן צָדוֹק וּבַיְתוֹס. וְלֹא נִמְצָא בֵּין הָרַבָּנִים מוֹדֶה עַל הָאֱמֶת רַק רִבִּי יְהוּדָא הַלֵּוִי בְּסֵֽפֶר כּוּזָרִי בְּמַאֲמָר שְׁלִישִׁי, וְהַהֶכְרֵֽחַ הֱבִיאוֹ לְגַלּוֹת הָאֱמֶת, בִּהְיוֹתוֹ מְדַבֵּר עִם הַמֶּֽלֶךְ וְלֹא הָיָה מָקוֹם לְשַׁנּוֹת וּלְהַחֲלִיף הַדְּבָרִים.

וּלְמַֽעַן תִּגָּלֶה הָאֱמֶת כְּצֵאת הַשֶּֽׁמֶשׁ בִּגְבוּרָתוֹ, אֶת קַסְתִּי נָתַֽתִּי בָּעִנְיָן לְבָרֵר וּלְלַבֵּן עִנְיַן הַחֲלֻקָּה הַזֹּאת {ה} כַּאֲשֶׁר נֶעְזַֽרְתִּי מִסִּפְרֵי קַדְמוֹנֵֽינוּ. וְקָרָֽאתִי שֵׁם זֶה הַמַּאֲמָר הַקָּטָן אַפִּרְיוֹן עָֽשָׂה לּוֹ, כִּי אֵֽלּוּ הַג' תֵּיבוֹת בְּגִימַטְרִיָּא עוֹלִין "סֵֽפֶר מִנְהֲגֵי קָרָאֵי"; וְעוֹד כִּי שְׁמִי נֶחְתָּם בְּתֵיבַת "עָשָׂה". וְאַתְחִיל בָּעִנְיָן:

**לִפְלַגּוֹת רְאוּבֵן   
גְּדוֹלִים חִקְרֵי לֵב** )שופטים ה:טז(.

הִנֵּה נִמְצָא בְּסֵֽפֶר עֲשָׂרָה מַאֲמָרוֹת לְהֶחָכָם הַכּוֹלֵל הָרַב רַבֵּֽינוּ כָּלֵב בֶּן אֵלִיָּֽהוּ אַפִינְדּוֹפּוֹלוֹ, מֵחַכְמֵי הַקָּרָאִים אֲשֶׁר בְּקוּשְׂטַנְדִּינַא רַבְּתָא, וּבְסִפְרֵי הָרַב רַבֵּֽנוּ יֶֽפֶת בֶּן צָעִיר, וּשְׁאָר חַכְמֵי הַקָּרָאִים, הָאַחֲרוֹנִים וְהָרִאשׁוֹנִים:

כִּי זְמַן חֲלֻקַּת הַקָּרָאִים וְהָרַבָּנִים הָיָה בִּזְמַן בַּֽיִת שֵׁנִי, כְּשֶׁגָּבְרוּ הַחַשְׁמֻנָּאִים, הוּא מַתִּתְיָֽהוּ כֹהֵן גָּדוֹל וּבָנָיו, וְהָרְגוּ אֶת פִּילִיפוֹס שַׂר צְבָא אַנְטִיּוֹכוֹס מֶֽלֶךְ יָוָן.

)עַד כָּאן לְשׁוֹן הֶחָכָם הַ"נַּל בְּסֵֽפֶר הַנַּ"ל). וַאֲנִי, לְפִי בַקָּשַׁת הָאָדוֹן הַנַּ"ל, נָתַֽתִּי אֶת לִבִּי בְּמִסְפַּר הַשָּׁנִים, וּמָצָֽאתִי כִּי הַתְחָלַת בִּנְיַן בַּֽיִת שֵׁנִי הָיָה בְּשָׁנָה רִאשׁוֹנָה לְמַלְכוּת כֹּֽרֶשׁ וְהִיא שְׁנַת ג' אֲלָפִים שצ"ד לִבְרִיאַת הָעוֹלָם (3394); וְלֹא נִבְנָה הַבַּֽיִת, כִּי נֶהֱרַג כֹּֽרֶשׁ; וּמָלַךְ אֲחַשְׁוֵרוֹשׁ שֶׁל אֶסְתֵּר י"ד שָׁנָה וּמֵת; וְאַחַר כָּךְ מָלַךְ דָּרְיָֽוֶשׁ בֶּן אֶסְתֵּר הוּא אַרְתַּחְשַׁשְׂתְּא, וּבִשְׁנַת אַחַת לְמָלְכוֹ גָּזַר לְבִנְיַן הַבַּֽיִת, וְנִשְׁלַם הַבַּֽיִת בִּשְׁנַת ח' לְמָלְכוֹ, וְהוּא מָלַךְ ל"ב שָׁנָה; וַהֲרָגוֹ אֲלִיכְסַנְדּוֹר מוֹקְדוֹן, וְהִתְחִֽילָה מֶמְשֶֽׁלֶת יָוָן, וְנִתְקַיְּמָה עַד שְׁנַת רי"ב לְבִנְיַן הַבַּֽיִת. וְאָז גָּבְרוּ הַחַשְׁמֻנָּאִים וּמָרְדוּ בְּאַנְטִיּוֹכוֹס מֶֽלֶךְ יָוָן, וְהָרְגוּ אֶת פִּילִיפוֹס, שֶׁהָיָה מִשְׁנֶה עַל יְרוּשָׁלַֽיִם. וְעָמְדָה וְהִצְלִֽיחָה מַלְכוּת הַחַשְׁמֻנָּאִים מֵאָה וְשָׁלֹשׁ שָׁנִים, עַד זְמַן הוֹרוֹדוֹס מַלְכָּא, שֶׁהָיָה בִּשְׁנַת ג' אֲלָפִים תשכ"ה לַבְּרִיאָה. וְהִנֵּה בִּשְׁנַת רי"ב לְבִנְיַן הַבַּֽיִת מָלַךְ מַתִּתְיָה, הוּא חַשְׁמֻנַּאי, וּמֵת בַּשָּׁנָה הַהִיא. וְאַחַר מָלַךְ בְּנוֹ יְהוּדָא הַבְּכוֹר, הַנִּקְרָא מַכְבַּי, שֵׁשׁ שָׁנִים, וּמֵת; וּמָלַךְ יוֹנָתָן אָחִיו שֶֽׁבַע שָׁנִים, וּמֵת; וּמָלַךְ שִׁמְעוֹן אָחִיו ח' שָׁנִים, וּמֵת. וְאַחַר כָּךְ מָלַךְ יוֹחָנָן בֶּן שִׁמְעוֹן בֶּן מַתִּתְיָה, הַנִּקְרָא בִּלְשׁוֹן יָוָן הֻרְקְנוֹס הָרִאשׁוֹן, וְהוּא הָיָה מֶֽלֶךְ וְכֹהֵן גָּדוֹל. וּמִפְּנֵי אַהֲבַת הַקִּצּוּר, לֹא אַרְחִיב מַה שֶּׁקָּרָה בֵּינוֹ וּבֵין הַחֲכָמִים הַפּוֹרְשִׁים, מִסִּבַּת אִישׁ שׁוֹלֵֽחַ מְדָנִים וּבְלִיַּֽעַל. הוּא אֱלִיעֶֽזֶר אֲשֶׁר נָתַן פְּגָם בִּכְהֻנָּתוֹ הַגְּדוֹלָה; וְנֶהֶרְגוּ הַחֲכָמִים עַל שֶׁלֹּא הִשְׁתִּֽיקוּ לְאֶלְעָזָר הַנַּ"ל. וְזֶה הֻרְקְנוֹס מָלַךְ עַל יִשְׂרָאֵל ל"א שָׁנָה, וּמֵת. וַיִּמְלוֹךְ בְּנוֹ הַקָּטָן, הוּא יַנַּאי הַמֶּֽלֶךְ, הַנִּקְרָא אֲלִיכְסַנְדֶּר – כִּי ג' בָּנִים הָיוּ לוֹ: הָא' אֲרִיסְתּוֹבּוּלוֹס, הַב' אַנְטִיגְנוֹס, הַג' אֲלִיכְסַנְדֶּר. וְשָׁאַל אֶת פִּי ה' מִי יִמְלוֹךְ אַחֲרָיו, וּבָֽאָה הַתְּשׁוּבָה: "אֲלִיכְסַנְדֶּר יִמְלוֹךְ אַחֲרֶֽיךָ." וְהוּא הָיָה נִמְאָס בְּעֵינָיו; וַיְהִי לִפְנֵי מוֹתוֹ, וַיִּמְלוֹךְ בְּנוֹ אֲרִיסְתּוֹבּוּלוֹס, וַיָּֽשֶׂם שַׂר צָבָא עַל עַם ה' אֶת אָחִיו אַנְטִיגְנוֹס, וְאֶת יַנַּאי אָסַר בִּנְחֻשְׁתַּֽיִם. וְלֹא הֶאֱרִיךְ אֲרִיסְתּוֹבּוּלוֹס עַל מַלְכוּתוֹ רַק שָׁנָה א', כִּי מֵֽתוּ שְׁנֵיהֶם, {ו} עִם אַנְטִיגְנוֹס אָחִיו; וַיִּמְלוֹךְ יַנַּאי אֲחִיהֶם, כְּפִי דְבַר הַשֵּׁם; וְהָיָה כְּמוֹ כֵן מֶֽלֶךְ וְכֹהֵן גָּדוֹל. וּבִימֵי חַג הַסֻּכּוֹת, כַּאֲשֶׁר הֶעֱלָה עַל הַמִּזְבֵּֽחַ עוֹלוֹת, הֵעִיז פָּנָיו אֶחָד מֵהַתַּלְמִידִים, וְהִכָּה בִּפְרִי עֵץ לְמִצְחוֹ שֶׁל מֶֽלֶךְ. וְגַם בְּזֹאת הַפַּֽעַם נָתְנוּ פְגָם בִּכְהֻנָּתוֹ, מִסִּבָּה שֶׁאִמּוֹ, אֵֽשֶׁת אָבִיו שִׁמְעוֹן, נִשְׁבֵּית בְּהַר הַמּוֹדָעִית, וּמִפְּנֵי זֶה לֹא הָיָה רָאוּי לִכְהֻנָּה, מִפְּנֵי חֲשַׁד. וַיִּקְצוֹף הַמֶּֽלֶךְ, וַיִּשְׁלַח אֶת גְּדוּדָיו, וַיַּהַרְגוּ מִן הַמְפֹרָשִׁים שִׁשָּׁה וַחֲמִשִּׁים אֶֽלֶף; וּלְבַסּוֹף הִשְׁמִיד ח' מֵאוֹת חֲכָמִים גְּדוֹלִים שֶׁנִּסְתְּרוּ בְּבֵית שֶֽׁמֶשׁ. וְלֹא נִמְלַט מִכְּלַל הַחֲכָמִים מוֹרֵי תוֹרָה אֶֽלָּא שִׁמְעוֹן בֶּן שָׁטָח, שֶׁהָיָה אָח לְאֵֽשֶׁת הַמֶּֽלֶךְ, וַחֲבֵרוֹ יְהוּדָא בֶן טַבַּאי, שֶׁהָיוּ תַּלְמִידֵי נִתַּאי הָאַרְבֵּלִי, כַּאֲשֶׁר הֱשִׁיבָם הַמַּלְכָּה אֲלִכְסַנְדְּרָה, אֵֽשֶׁת הַמֶּֽלֶךְ יַנַּאי, שְׁמוֹ כְּמוֹ כֵן אֲלִיכְסַנְדֶּר. וְהוּא שִׁמְעוֹן בֶּן שָׁטָח, אֲשֶׁר בָּדָה מִלִּבּוֹ תּוֹרָה שֶׁבְּעַל פֶּה, הָיָה רֹאשׁ לָרַבָּנִים; וִיהוּדָא בֶן טַבַּאי, אֲשֶׁר הָלַךְ אַחֲרֵי תוֹרַת מֹשֶׁה עִם בֵּאוּר מַסְכִּים לִפְשׁוּטוֹ שֶׁל מִקְרָא, הָיָה רֹאשׁ לַקָּרָאִים. וְהִנֵּה כַּאֲשֶׁר תַּחְשׁוֹב שְׁנוֹת מַלְכֵי חַשְׁמֻנַּאי מִשְּׁנַת רי"ב לְבִנְיַן בַּֽיִת שֵׁנִי כַּנַּ"ל עַד מוֹת יַנַּאי הַקָּטָן, שֶׁהוּא אֲלִיכְסַנְדֶּר בֶּן הֻרְקְנוֹס, תִּמְצָא שְׁמוֹנִים וְאַחַת שָׁנָה. וּמִזֶּה נֵדַע כִּי זְמַן חֲלֻקַּת הַקָּרָאִים מֵהָרַבָּנִים הָיָה בִּשְׁנַת פ"א לְמַלְכוּת הַחַשְׁמֻנָּאִים, שֶׁהִיא שְׁנַת מָאתַֽיִם תִּשְׁעִים וְשָׁלֹשׁ לְבִנְיַן בַּֽיִת שֵׁנִי, וְהִיא שְׁלֹֽשֶׁת אֲלָפִים שְׁבַע מֵאוֹת וְאַרְבַּע שָׁנִים לִבְרִיאַת הָעוֹלָם, קכ"ד שָׁנִים קֹֽדֶם חָרְבַּן הַבַּֽיִת. וְעִנְיַן צָדוֹק וּבַיְתוֹס עִם אַנְטִיגְנוֹס רַבָּם הָיָה רנ"ד שָׁנִים קֹֽדֶם מִזְּמַן חֲלֻקַּת הַקָּרָאִים מֵהָרַבָּנִים. אִם כֵּן שְׂפַת אֱמֶת זֹאת תִּכּוֹן לָעַד, וְעַד אַרְגִּֽיעַ לְשׁוֹן שֶֽׁקֶר שֶׁל הָרַבָּנִים.

*פֶּֽרֶק א'*

*בְּעִנְיַן הַיְסוֹדוֹת אֲשֶׁר דָּת בֵּית יִשְׂרָאֵל עוֹמֶֽדֶת עֲלֵיהֶן*

הָעַמּוּדִים אֲשֶׁר דָּת הַיְהוּדִים נָכוֹן עֲלֵיהֶם הֵם שְׁלֹשָׁה: כָּתוּב, הֶקֵּשׁ, וְסֵֽבֶל הַיְרֻשָּׁה, שֶׁהִיא הַעְתָּקָה הַמִּשְׁתַּלְשֶֽׁלֶת. וּבֵאוּר אֵֽלּוּ כִּי

הַכָּתוּב בִּכְלָל הֵן מִצְוֹת עֲשֵׂה וּמִצְוֹת לֹא–תַעֲשֶׂה, כְּגוֹן **הִמּוֹל יִמּוֹל יְלִיד בֵּיתֶֽךָ** (בראשית יז:יג), **וְעָשׂוּ לָהֶם צִיצִת** (במדבר טו:לח); וּכְגוֹן **לֹא תְבַעֲרוּ אֵשׁ בְּכֹל מֹשְׁבֹתֵיכֶם** (שמות לה:ג), **לֹא תֹאכַל כָּל תּוֹעֵבָה** (דברים יד:ג) וגו'; וְכָל הַמִּצְוֹת הַכְּלוּלִין בְּתוֹרַת מֹשֶׁה; וְלֹא נָתְנוּ לָהֶן חַכְמֵי הַקָּרָאִים סָךְ קָצוּב, בִּרְאָיָה מִדִּבְרֵי דָוִד הַמֶּֽלֶךְ עָלָיו הַשָּׁלוֹם **רְחָבָה מִצְוָתְךָ מְאֹד** (תהלים קיט:צו); אֲבָל הָרַבָּנִים מָנוּ אוֹתָם מִצְוֹת עֲשֵׂה רְמַ"ח וְלֹא–תַעֲשֶׂה שְׁסָ"ה, וּכְלָלָם תַּרְיַ"ג.

הֶקֵּשׁ: יֵשׁ מִצְוֹת נוֹהֲגוֹת בְּאֻמָּתֵֽנוּ בְּהֶקֵּשׁ, וְהֵן יוֹצְאוֹת מִכֹּֽחַ הַכָּתוּב, כְּגוֹן **לֹא תַחֲרֹשׁ בְּשׁוֹר וּבַחֲמֹר יַחְדָּו** (דברים כב:י), כִּי מִמִּלַּת "חֲרִישָׁה" לוֹקְחִים הֶקֵּשׁ וְדִמְיוֹן לְכָל מְלָאכוֹת, וּמַאֲמַר "בְּשׁוֹר וַחֲמוֹר" לְכָל שְׁנֵי מִינִים, רוֹצֶה לוֹמַר מִין טָהוֹר עִם מִין טָמֵא, וְהֶחָזָק עִם חַלָּשׁ.

סֵֽבֶל {ז} הַיְרֻשָּׁה הֵם הַמִּנְהָגִים אֲשֶׁר נִתְנַהַֽגְנוּ בָהֶם מִזְּמַן אָבוֹת הַקְּדוֹשִׁים, כְּגוֹן הַמִּילָה – בְּאֵיזֶה אֵֽבֶר וּבְאֵיזֶה אֹֽפֶן וְכַמּוּת כְּרִיתַת הָעָרְלָה, וְכֵן הַשְּׁחִיטָה – בְּאֵיזֶה מָקוֹם וּבְאֵיזֶה אֹֽפֶן; שֶׁלֹּא הוֹרָה הַכָּתוּב בְּכָל זֶה בְּבֵאוּר. וּמִסֵּֽבֶל הַיְרֻשָּׁה יָדַֽעְנוּ שֶׁהִיא בְּצַוַּאר הַבְּהֵמָה, וְכֵן נִקּוּר הַבָּשָׂר וְהוֹצָאַת הָעוֹרְקִים הַדָּמִיִּים. וְכֵן עִנְיְנֵי הַזִּוּוּג וְהַנִּשּׂוּאִין, וְעִנְיְנֵי הַתְּפִלּוֹת בְּאֵיזֶה מִנְהָג, וְעִנְיַן קִדּוּשׁ הַחֹֽדֶשׁ – כָּל אֵֽלּוּ וְדוֹמֵיהֶם אֵינָם מְבֹאָרִים בַּתּוֹרָה בְּבֵרוּר, אֲבָל יָדַֽעְנוּ אוֹתָם מֵהַעְתָּקָה שֶׁמִּשְׁתַּלְשֶֽׁלֶת מֵהָאָב לִבְנוֹ וּמֵהָרַב לְתַלְמִידוֹ.

הָרַבָּנִים מְכַנִּים הַקַּבָּלָה שֶׁלָּהֶם בְּהַעְתָּקָה, וְאוֹמְרִים שֶׁהִיא פֵּרוּשׁ לְתוֹרַת מֹשֶׁה. אֲבָל חַכְמֵי הַקָּרָאִים לֹא הִסְכִּֽימוּ, מִפְּנֵי שֶׁיֵּשׁ בְּקַבָּלָתָם דְּבָרִים סוֹתְרִים לַתּוֹרָה שֶׁבִּכְתָב. וּלְפִי דַֽעַת הַקָּרָאִים, כָּל הַעְתָּקָה שֶׁיֵּשׁ לָהּ סִיּֽוּעַ מִן הַכָּתוּב, וְלֹא תַעֲמוֹד נֶֽגֶד הַתּוֹרָה, הִיא אֲמִתִּית, וּנְקַבְּלָהּ עָלֵֽינוּ. וּבַעֲבוּר זֶה הָיְתָה הַחֲלֻקָּה בֵינֵיהֶם, כַּאֲשֶׁר יִתְבָּאֵר.

*פֶּֽרֶק ב'*

*בְּמִצְוַת מִילָה*

זֹאת הַמִּצְוָה הִיא הָרִאשׁוֹנָה לְכָל בַּר יִשְׂרָאֵל, כִּי תֵעָשֶׂה לְבֶן שְׁמוֹנַת יָמִים מִיּוֹם הַלֵּידָה. וּמִמַּאֲמַר **וְעָרֵל זָכָר** (בראשית יז:יד) הַכָּתוּב בְּפָרָשַׁת לֶךְ לְךָ, יָדַֽעְנוּ מְקוֹם הַמִּילָה; וְאֹֽפֶן עֲשִׂיָּתָהּ, וְכַמּוּת כְּרִיתַת הָעָרְלָה, וּבְאֵיזֶה כְלִי – יָדַֽעְנוּ מִסֵּֽבֶל הַיְרֻשָּׁה דּוֹר אַחֲרֵי דוֹר. וְצָרִיךְ שֶׁיִּהְיֶה הַמָּל מַאֲמִין בְּתוֹרַת מֹשֶׁה, וְיוֹדֵֽע סוֹד הַמִּצְוָה וְתַכְלִיתָהּ. וְאִם קָרָה הָעִנְיָן וּמָל הַגּוֹי כָּרָאוּי, אֵין צָרִיךְ לְהִמּוֹל פַּֽעַם שֵׁנִית, לְפִי דַֽעַת חַכְמֵי הַקָּרָאִים. אֲבָל הָרַבָּנִים אוֹמְרִים שֶׁצָּרִיךְ לְהַטִּיף דָּם – וְזֶה יִקָּרֵא פֶּֽצַע, לֹא מִילָה.

וְיֵשׁ בְּזֹאת הַמִּצְוָה חֲלֻקָּה בֵּין הַקָּרָאִים וְהָרַבָּנִים, כִּי הָרַבָּנִים אוֹמְרִים שֶׁצָּרִיךְ מִילָה וּפְרִיעָה, וּמְבִיאִים רְאָיָה מִמַּאֲמַר הַשֵּׁם יִתְבָּרַךְ לִיהוֹשֻֽׁעַ: **וְשׁוּב מֹל אֶת בְּנֵי יִשְׂרָאֵל שֵׁנִית** (יהושע ה:ב). וְהַקָּרָאִים אוֹמְרִים כִּי מִלַּת **שֵׁנִית** שָׁב אֶל הָרָחוֹק, וְנִקְשָׁר לְמִלַּת **שׁוּב**, כְּמוֹ **וּלְצֶֽלַע הַמִּשְׁכָּן הַשֵּׁנִית** (שמות כו:כ), שֶׁמִּלַּת **שֵׁנִית** לֹא תִדְבַּק לְמִלַּת **מִשְׁכָּן**, רַק לְמִלַּת **צֶֽלַע**, וְהַטַּֽעַם שֶׁיָּשׁוּב מֵהַכַּוָּנָה שֶׁהִסְכִּים מִתְּחִלָּה לִהְיוֹת יִשְׂרָאֵל הַנּוֹלָדִים בַּמִּדְבָּר עֲרֵלִים, וְעַכְשָׁו הֻצְרַךְ לִמּוֹל אוֹתָם. וְעַל–כֵּן אָמַר **שׁוּב שֵׁנִית** מֵהַכַּוָּנָה הָרִאשׁוֹנָה. וְלִי נִרְאֶה לְפָרֵשׁ מִלַּת **שֵׁנִית**, עִם דְּבֵקָתָהּ לְמִלַּת **שׁוּב**, לְטַֽעַם שֶׁנִצְטַוָּה יְהוֹשֻֽׁעַ בְּזֶה הַמַּאֲמָר שְׁנֵי דְבָרִים: הָא' לַעֲשׂוֹת כְּלֵי הַמִּילָה, שֶׁיִּהְיוּ מוּכָנִים לוֹ וְלַבָּאִים אַחֲרָיו; הַב' לְהִמּוֹל עַל יָדוֹ מַמָּשׁ, וְלֹא בְּיַד אַחֵר. וּבַעֲבוּר אֵֽלּוּ הַב' פְּעֻלּוֹת נֶאֱמַר **שֵׁנִית**.

וְכָל חַכְמֵי הַקָּרָאִים הוֹרוּ שֶׁצָּרִיךְ מִילָה לְבַד, בְּלֹא פְרִיעָה, כִּי זֶה הוֹסָפָה לְדִבְרֵי תוֹרָה. וְחוֹב לְכָל בַּר יִשְׂרָאֵל {ח} לִהְיוֹת נִמּוֹל, כִּי בְּבִטּוּל זֹאת הַמִּצְוָה הִזְהִֽירָה הַתּוֹרָה לַנֶּֽפֶשׁ כָּרֵת מֵעוֹלָם הַחַיִּים הַנִּצְחִיִּים, שֶׁנֶּאֱמַר: **וְנִכְרְתָה הַנֶּֽפֶשׁ הַהִיא מֵעַמֶּֽיהָ, אֶת בְּרִיתִי הֵפַר** (בראשית יז:יד). וְאִם יִהְיֶה הַיֶּֽלֶד חַלָּשׁ בַּיּוֹם הַשְּׁמִינִי, אֲזַי מַמְתִּינִים וְאֵינָם מָלִים עַד כַּמָּה יָמִים, כְּדֵי שֶׁלֹּא תִהְיֶה גְרָמָא לְמִיתָה, מִמַּה שֶּׁנֶּאֱמַר: **אֲשֶׁר יַעֲשֶׂה אֹתָם הָאָדָם וָחַי בָּהֶם** (ויקרא יח:ה); וּכְשֶׁיִּתְרַפֵּא אֲזַי מָלִים. וְזֹאת הַמִּצְוָה לִכְלַל מִצְוֹת הַתּוֹרָה הַנִּמְשָׁכוֹת אַחֲרֶֽיהָ.

*פֶּֽרֶק ג'*

*בְּעִנְיַן שַׁבָּת*

זֹאת הַמִּצְוָה יְסוֹדָתָהּ מִזְּמַן הַבְּרִיאָה, אֲבָל הַצִּוּוּי בָּא עַל שְׁמִירָתָהּ עַל–יְדֵי מֹשֶׁה רַבֵּֽנוּ בְּמַתַּן הַתּוֹרָה. וְנִקְרָא זֶה הַיּוֹם בִּשְׁנֵי שֵׁמוֹת, שַׁבָּת וְשַׁבָּתוֹן. וּפֵרְשׁוּ חֲכָמֵֽינוּ כִּי שֵׁם "שַׁבָּת" יֵאָמֵר עַל עֶֽצֶם הַיּוֹם הַשְּׁבִיעִי, אֲבָל "שַׁבָּתוֹן" עַל הַחֵֽלֶק הַנּוֹסָף מֵחֹל עַל קֹֽדֶשׁ בְּלֵיל ז' וּבְמוֹצָאֵי שַׁבָּת. וְטַֽעַם הַשְּׁבִיתָה הוּא בִּטּוּל וַהֲנָחַת מְלָאכָה. וְהִנֵּה חַכְמֵי הַקָּרָאִים אָסְרוּ כָּל מְלָאכוֹת שֶׁבָּעוֹלָם, מִלְּבַד עֲבוֹדַת הָאֱלֹהִים וְטִלְטוּל מְזוֹנוֹת הָאָדָם תּוֹךְ הַבַּֽיִת הַצְּרִיכִים לְמִחְיָתוֹ, וּשְׁאָר צְרָכָיו הַהֶכְרֵחִיִּים, כְּגוֹן הַצָּעַת הַמִּטָּה, לְבִישַׁת הַמַּלְבּוּשִׁים. וְהָעוֹשֶׂה מְלָאכָה מִלְּבַד אֵֽלֶּה נִקְרָא מְחַלֵּל שַׁבָּת, וְדִינוֹ בִּזְמַן הַמַּלְכוּת בִּסְקִילָה וְגַם כָּרֵת, וּבִזְמַן הַגָּלוּת כְּדִין הָעוֹבֵר שְׁאָר לָאוִין. אֲבָל חַכְמֵי הָרַבָּנִים מָנוּ הַמְּלָאכוֹת, וְהֶעֱלוּ סַךְ הַמְּלָאכוֹת הָעִקָּרִיּוֹת ל"ט אֲבוֹת מְלָאכוֹת, כַּאֲשֶׁר הֵם יְדוּעִים בְּסִפְרֵי הַחֲכָמִים.

חַכְמֵי הַקָּרָאִים הָרִאשׁוֹנִים אָסְרוּ הַדְלָקַת הַנֵּר בְּיוֹם שִׁשִּׁי שֶׁיִּמָּצֵא דוֹלֵק בַּשַּׁבָּת; אֲבָל הָאַחֲרוֹנִים הִתִּֽירוּ, מִפְּנֵי שֶׁהִיא מְלָאכָה טִבְעִית, וּבִנְגִיעָה אַחַת לְבַד, וְהִיא צֹֽרֶךְ גָּדוֹל לְחַיֵּי הָאָדָם בַּאֲכִילָתוֹ וּשְׁאָר תְּנוּעוֹתָיו – וּבִתְנַאי שֶׁיֻּדְלַק קֹֽדֶם הַשַּׁבָּת. וּכְבָר אָסוּר לְכַבּוֹתוֹ, כִּי הַכִּבּוּי בַּשַּׁבָּת מְלָאכָה.

וְכָל הַמְּלָאכוֹת שֶׁהֵן חוּץ הַהֶכְרֵחִיִּים, בֵּין עַל–יְדֵי עַצְמוֹ בֵּין עַל–יְדֵי צִוּוּי, אֲסוּרוֹת. וּמַה שֶּׁיַּעֲשֶׂה הַגּוֹי בַּשַּׁבָּת – אָסוּר לְיִשְׂרָאֵל לֵהָנוֹת מִמֶּֽנּוּ, חוּץ אִם יִהְיֶה בִּלְתִּי יְדִיעָתוֹ; כָּל–שֶׁכֵּן לַעֲשׂוֹת לְיִשְׂרָאֵל עַצְמוֹ מְלָאכָה. וּבְדֶֽרֶךְ כְּלָל חוֹב לְכָל אִישׁ יִשְׂרָאֵל לָנֽוּחַ בַּיּוֹם הַזֶּה, וְלִשְׁבּוֹת מִכָּל מְלָאכָה, הוּא וְעַבְדּוֹ וַאֲמָתוֹ וּבְהֶמְתּוֹ, כְּמוֹ שֶׁכָּתוּב **לְמַֽעַן יָנֽוּחַ עַבְדְּךָ וַאֲמָתְךָ כָּמֽוֹךָ** (דברים ה:יד). וְהַ"קִדּוּשׁ" הַנִּזְכָּר בְּיוֹם הַשַּׁבָּת הוּא לְשׁוֹן הַפְרָשָׁה, וְהַטַּֽעַם שֶׁיִּהְיֶה מֻבְדָּל וּמֻפְרָשׁ מִשְּׁאָר יְמֵי הַשָּׁבֽוּעַ בְּכָל אֹֽפֶן. וְהַ"בְּרָכָה" שֶׁנֶּאֶמְרָה בוֹ הִיא עַל לִמּוּד הַתּוֹרָה. וְאֵין יוֹתֵר פְּעֻלָּה וְעֵֽסֶק בְּיוֹם הַשַּׁבָּת, רַק פְּעֻלַּת הַשֵּֽׂכֶל בַּתּוֹרָה. וְאָסוּר בַּשַּׁבָּת לִלְקוֹט הַפֵּרוֹת וְלִתְלוֹשׁ הָעֲשָׂבִים וּלְהָכִין הַמַּאֲכָל, מִמַּאֲמַר **וְהָיָה בַּיּוֹם הַשִּׁשִּׁי וְהֵכִֽינוּ** (שמות טז:ה). וְאָסוּר לְהִתְעַנּוֹת בַּשַּׁבָּת, מִמַּאֲמַר **וְקָרָֽאתָ לַשַּׁבָּת עֹֽנֶג** (ישעיהו נח:יג) – חוּץ מִיּוֹם הַכִּפּוּרִים, כִּי הָעִנּוּי בּוֹ חוֹב. וְכֵן אָסוּר לִשְׁכַּב עִם אִשָּׁה, {ט} מִמַּאֲמַר **זָכוֹר אֶת יוֹם הַשַּׁבָּת לְקַדְּשׁוֹ** (שמות כ:ח), וְכֵן מִמַּאֲמַר **וַיְקַדֵּשׁ אֹתוֹ** (בראשית ב:ג); הֵֽפֶךְ דַּֽעַת הָרַבָּנִים, שֶׁהֵם אַדְּרַבָּא מְחַיְּבִים הַזִּוּוּג, כְּמוֹ שֶׁאָמְרוּ: עוֹנַת תַּלְמִיד חָכָם מֵעֶֽרֶב שַׁבָּת לְעֶֽרֶב שַׁבָּת, וְהוּא עָוֹן פְּלִילִי יִדְרְשׁוּ בַּעֲוֹנָם. וְהַהֲלִיכָה חוּץ לַתְּחוּם וְהַטִּלְטוּל מֵרְשׁוּת אֶל רְשׁוּת אָסוּר, מִמַּאֲמַר **שְׁבוּ אִישׁ תַּחְתָּיו אַל יֵֽצֵא אִישׁ מִמְּקוֹמוֹ** (שמות טז:כט). כִּי לְפִי דַֽעַת חֲכָמֵֽינוּ, **תַּחְתָּיו** מוֹרֶה עַל הָרְשׁוּת, וּ**מְקוֹמוֹ** עַל הַתְּחוּם. וּמִדַּת הַתְּחוּם עַד אַלְפַּֽיִם אַמָּה בַּמִּדָּה, כְּמוֹ שֶׁהָיָה בִּירוּשָׁלַֽיִם. וְכֵן מִסֵּֽבֶל הַיְרֻשָּׁה אָסוּר לַעֲבוֹר הַנָּהָר, בֵּין בַּגֶּֽשֶׁר בֵּין בִּכְלִי גֹּֽמֶא, כִּי הַנָּהָר וְהַיַּבָּשָׁה כִּשְׁנֵי גְבוּלִים. מֻתָּר לַעֲשׂוֹת מְלָאכָה בַּשַּׁבָּת בַּעֲבוּר סַכָּנַת נֶֽפֶשׁ, כְּגוֹן לְהִלָּחֵם בָּאוֹיֵב, וּלְהַצִּיל הַשְּׂרֵפָה וְהַטּוֹבֵֽעַ בַּנָּהָר, וּלְהָכִין רְפוּאוֹת לַחוֹלֶה, מִמַּאֲמַר **וָחַי בָּהֶם** (ויקרא יח:ה).

*פֶּֽרֶק ד'*

*בְּעִנְיַן קִדּוּשׁ הַחֹֽדֶשׁ*

דַּע כִּי יְדִיעַת קִדּוּשׁ הַחֹֽדֶשׁ יְסוֹד גָּדוֹל בַּעֲדַת יִשְׁרָאֵל, מִפְּנֵי הַמּוֹעֲדִים וְיָמִים הַמְקֻדָּשִׁים תְּלוּיִם בִּידִיעַת זְמַן חִדּוּשׁ הַלְּבָנָה, וְיִמָּשֵׁךְ מִמֶּֽנָּה חֶשְׁבּוֹן הַשָּׁנִים וְהֶחֳדָשִׁים וְהַיָּמִים. וְהִנֵּה בְּזֶה הָעִנְיָן לֹא בָאָה מִצְוָה גְלוּיָה וְהוֹרָאָה מְפֻרְסֶֽמֶת, רַק בְּרֶֽמֶז מָצָֽאנוּ שֶׁהָיוּ מַקְרִיבִים קָרְבָּנוֹת וְעוֹלוֹת בְּרָאשֵׁי חֳדָשִׁים, כְּמוֹ שֶׁנֶּאֱמַר: **וּבְרָאשֵׁי חָדְשֵׁיכֶם תַּקְרִֽיבוּ עֹלָה לַה'** וגו' (במדבר כח:יא). וּבְכַמָּה מְקוֹמוֹת בַּתּוֹרָה וּבַנְּבוּאוֹת הִסְמִיכָהּ לְיָמִים הַמְקֻדָּשִׁים, מִפְּנֵי הַקָּרְבָּן; וְגַם הוֹדִֽיעַ הַמּוֹעֲדִים בְּכַמָּה לַחֹֽדֶשׁ. וְיָדַֽעְנוּ מִסֵּֽבֶל הַיְרֻשָּׁה כִּי בִזְמַן הַמַּלְכוּת וּבִזְמַן הַנְּבִיאִים וּבֵית דִּין הַגָּדוֹל הָיוּ מְקַדְּשִׁים הַחֹֽדֶשׁ עַל–פִּי הָרְאִיָּה, וְהָיוּ מְעַבְּרִין הַשָּׁנִים בָּאָֽרֶץ הַקְּדוֹשָׁה עַל–פִּי הָאָבִיב. אֲבָל כַּאֲשֶׁר רָאוּ שֶׁעֲתִידִין יִשְׂרָאֵל לְהִתְרַחֵק מֵאַרְצָם, תִּקְּנוּ אַנְשֵׁי כְנֶֽסֶת הַגְּדוֹלָה, שֶׁהֵם עוֹלֵי בָבֶל, חֶשְׁבּוֹן הַמַּחְזוֹר שֶׁל י"ט שָׁנִים, הַנִּקְרָא בְּפִי הַכֹּל "מִסְפַּר זָהָב", בְּי"ב פְּשׁוּטוֹת וְז' מְעֻבָּרוֹת, עַל–פִּי הַנִּסָּיוֹן שֶׁזֶּה הַחֶשְׁבּוֹן מִשְׁתַּוֶּה עִם הִמָּצֵא הָאָבִיב בְּאֶֽרֶץ יִשְׂרָאֵל. וְהִנֵּה חַכְמֵי הַקָּרָאִין אֲפִלּוּ בִּזְמַן גָּלוּת אֵין סוֹמְכִין עַל הַחֶשְׁבּוֹן הַמְתֻקָּן לְבַד, אֲבָל מִשְׁתַּדְּלִים עַל בַּקָּשַׁת רְאִיַּת הַלְּבָנָה בְּעֵת חִדּוּשָׁהּ, וּכְשֶׁתֵּרָאֶה אֲזַי מְקַדְּשִׁים הַחֹֽדֶשׁ וְקוֹבְעִים הַיָּמִים. וְאִם תִּהְיֶה אֵיזֶה מְנִיעָה בְּעַנְנֵי שְׁמַיָּא מִצַּד הִשְׁתַּנּוּת הָאֲוִיר לְהַגְשִׁים, אֲזַי נֶעְזָרִים בְּחֶשְׁבּוֹן הָאֲמִתִּי, כְּדֶֽרֶךְ הָאִצְטַגְנִינִים, עַל–פִּי מַהֲלַךְ הַמְּאוֹרוֹת הַשָּׁוֶה וְהָאֲמִתִּי; כִּי בְאֶֽפֶס דַּֽעַת הַבֵּרוּר הוֹלְכִים עַל–פִּי דַֽעַת הַהַקְרָבָה – לֹא כְמוֹ שֶׁהָרַבָּנִים אֵין חוֹשְׁשִׁים לָרְאִיָּה, אֲבָל כָּל עִקַּר סְבָרָתָם עַל הַחֶשְׁבּוֹן הַשָּׁוֶה אוֹ הָאֶמְצָעִי, לֹא עַל הַחֶשְׁבּוֹן הָאֲמִתִּי, כַּאֲשֶׁר יָדֽוּעַ לַחוֹקְרִים בְּסִפְרֵיהֶם. וּמִלְּבַד זֶה עוֹד טוֹעִים וּמַטְעִים אֶת הָעָם בִּדְחִיּוֹת אֲשֶׁר בָּדוּ מִלִּבָּם, "לֹא בָד"וּ פֶּֽסַח וְלֹא אֲד"וּ רֹאשׁ הַשָּׁנָה וְלֹא {י} גְהַ"ז עֲצֶֽרֶת", וּשְׁאָר הַטָּעֻיוֹת אֲשֶׁר בֵּאֲרוּ חַכְמֵיהֶם, וְזֶה מֶֽרֶד גָּדוֹל בְּדִבְרֵי הַתּוֹרָה, לְהוֹסִיף וְלִגְרֽוֹעַ. וּכְבָר הֶרְאוּ הַקָּרָאִים טָעוּת הָרַבָּנִים בְּעִנְיָן זֶה, בִּזְמַנִּים וּבִמְקוֹמוֹת יְדוּעוֹת, כַּאֲשֶׁר נִרְאָה הַיָּרֵֽחַ הַיָּשָׁן בַּבֹּֽקֶר, וְהֵם הָיוּ מְקַדְּשִׁים הַחֹֽדֶשׁ; וְכַאֲשֶׁר נִרְאָה הַחֹֽדֶשׁ, וְהֵם לֹא הָיוּ מְקַדְּשִׁים הַחֹֽדֶשׁ. בְּסִפְרֵי הַקָּרָאִים יִמָּצֵא.

וְהִנֵּה קְבִיעַת הַיָּמִים וְהֶחֳדָשִׁים אֵֽצֶל הַקָּרָאִים בְּזֶה הָאֹֽפֶן: מוֹצִיאִים חֶשְׁבּוֹן קֶֽשֶׁת הָרְאִיָּה בְּדִבְרֵי הַתְּכוּנָה, לְפִי כָל מָקוֹם וּמָחוֹז, וְעַל–פִּי הַחֶשְׁבּוֹן הַהוּא קוֹבְעִים יְמֵי הֶחֳדָשִׁים אִם מָלֵא וְאִם חָסֵר, כִּי הַמְלֵאִים הֵם שְׁלֹשִׁים יוֹם, וַחֲסֵרִים כ"ט יוֹם. וְעִם כָּל זֶה נֶעְזָרִים גַּם בִּרְאִיָּה, כִּי מִלֵּיל הָרְאִיָּה מוֹנִים כ"ט יוֹם, וְאִם יֵרָאֶה הַיָּרֵֽחַ בְּלֵיל שְׁלֹשִׁים אֲזַי מְקַדְּשִׁים הַחֹֽדֶשׁ הַבָּא, וְהֶעָבָר חָסֵר; וְאִם לֹא יֵרָאֶה בְּלֵיל שְׁלֹשִׁים אֲזַי מְקַדְּשִׁים יוֹם ל"א לַחֹֽדֶשׁ הַבָּא, וְהֶעָבָר מָלֵא. וּבְלֵיל ל"א, בֵּין יֵרָאֶה וּבֵין לֹא יֵרָאֶה, מְקַדְּשִׁים יוֹם ל"א, כִּי מִקַּבָּלַת אֲבוֹתֵֽינוּ דּוֹר אַחַר דּוֹר שֶׁאֵין לָךְ חֹֽדֶשׁ חָסֵר מכ"ט וְלֹא מָלֵא מִשְּׁלֹשִׁים. וּבִשְׁנַת הָעִבּוּר, לְעוֹלָם מְעַבְּרִין חֹֽדֶשׁ אֲדָר. וּבְאִם יִקְרֶה סָפֵק בְּחֹֽדֶשׁ תִּשְׁרִי אוֹ בְחֹֽדֶשׁ נִיסָן, שֶׁבָּהֶם מוֹעֲדִים, אֲזַי מְקַדְּשִׁים שְׁנֵי יָמִים מִסָּפֵק.

*פֶּֽרֶק ה'*

*בְּעִנְיַן חַג הַמַּצּוֹת*

זֶה הַמּוֹעֵד חַג מִג' הַחַגִּים אֲשֶׁר הָיוּ זְכוּרֵי יִשְׂרָאֵל הַבּוֹגְרִים עוֹלִים לִירוּשָׁלַֽיִם, כְּעִנְיַן שֶׁנֶּאֱמַר: **שָׁלֹשׁ פְּעָמִים בַּשָּׁנָה יֵרָאֶה כָל זְכוּרְךָ** (דברים טז:טז). וְזֶה הַמּוֹעֵד זֵֽכֶר לִיצִיאַת מִצְרַֽיִם, וְהַתְחָלָתוֹ מִיּוֹם ט"ו לְנִיסָן. וּבִזְמַן הַמַּלְכוּת הָיוּ קְרֵבִים קָרְבַּן צֹאן פֶּֽסַח, וְהָיוּ מְקַדְּשִׁים מִקְרָאֵי קֹֽדֶשׁ ז' יָמִים, וְהָיוּ מְבַעֲרִים הֶחָמֵץ, וְאוֹכְלִים מַצּוֹת. וְעַתָּה בִּזְמַן הַגָּלוּת בָּטְלוּ הַקָּרְבָּנוֹת, רַק נִשְׁאָר לָֽנוּ מִקְרָא קֹֽדֶשׁ וּבִעוּר הֶחָמֵץ וַאֲכִילַת מַצּוֹת, מִמַּה שֶּׁכָּתוּב: **וְזָכַרְתָּ כִּי עֶֽבֶד הָיִֽיתָ בְּמִצְרָֽיִם, וְשָׁמַרְתָּ וְעָשִֽׂיתָ אֶת הַחֻקִּים הָאֵֽלֶּה** (דברים טז:יב).

וְטַֽעַם עִנְיַן חָמֵץ הוּא הַשְּׂאוֹר הַנַּעֲשָׂה בְּדֶֽרֶךְ הַטֶּֽבַע, לְכַתְּחִלָּה אוֹ בְדֶֽרֶךְ מִקְרֶה, מֵחֲמִשָּׁה מִינֵי דָגָן, שֶׁהֵם חִטָּה שְׂעֹרָה שִׁיפוֹן שִׁבֹּֽלֶת שׁוּעָל וְכֻסֶּֽמֶת; וּלְדַֽעַת קְצָת הַחֲכָמִים, גַּם הַדֹּֽחַן עִמָּהֶם. וְהֵם שִׁשָּׁה מִינִים מַחֲמִיצִים, וְהַשְּׁאָר חוּץ מֵאֵֽלֶּה, כְּגוֹן הָאֹֽרֶז וּמִינֵי קִטְנִיּוֹת, שֶׁהֵם זֵרְעוֹנִים אֲפוּנִים פּוּלִים וַעֲדָשִׁים וְדוֹמֵיהֶם, מֻתָּרִים לְהֵאָכֵל בַּפֶּֽסַח, כִּי אֵינָם מַחֲמִיצִים; וַאֲפִלּוּ אִם יְרֻטָּֽבוּ בַמַּֽיִם, הֵם מַסְרִיחִים. וַעֲשִׂיַּת הַמִּצְוָה בִּשְׁמִירָה גְדוֹלָה, שֶׁלֹּא יִהְיֶה חָמֵץ. וּשְׁאָר הַדְּבָרִים הַחֲמוּצִים זוּלַת אֵֽלֶּה, כְּגוֹן יְרָקוֹת וְחָלָב וּמֵי פֵרוֹת וּדְבַשׁ, מֻתָּרִים בַּפֶּֽסַח.

וְקִדּוּשׁ הַיּוֹם הָרִאשׁוֹן וְהַשְּׁבִיעִי כְּמוֹ בַשַּׁבָּת, חוּץ מִמְּלֶֽאכֶת אֹֽכֶל, מִמַּה שֶּׁנֶּאֱמַר: **אַךְ אֲשֶׁר יֵאָכֵל לְכָל נֶֽפֶשׁ הוּא לְבַדּוֹ יֵעָשֶׂה לָכֶם** (שמות יב:טז). וּבָזֶה יֵשׁ הֶפְרֵשׁ בֵּינֵֽינוּ וּבֵין הָרַבָּנִים, כִּי {יא} הֵם מַתִּירִים לִשְׁחוֹט הַבַּעֲלֵי–חַיִּים בַּמּוֹעֵד, שֶׁהֵם לְתַכְלִית הָאֲכִילָה; אֲבָל חַכְמֵי הַקָּרָאִים דִּיְּקוּ מִמִּלַּת "אַךְ", שֶׁמּוֹרָה עַל הַמִּעוּט, לְמַעֵט הַמְּלָאכוֹת אֲשֶׁר בַּהֲכָנַת הַמַּאֲכָלִים, וְהִתִּֽירוּ רַק הַמְּלָאכָה שֶׁאַחֲרֶֽיהָ הָאֲכִילָה, כְּגוֹן הַבִּשּׁוּל וְהָאֲפִיָּה לִדְבָרִים הַמּוּכָנִים מִיּוֹם אֶתְמוֹל. וּבַחֲמִשָּׁה יָמִים הַנִּקְרָאִים חֹל הַמּוֹעֵד, אֵין בָּהֶם שְׁבִיתַת מְלָאכָה, וְעַל–כָּל–פָּנִים עָשׂוּ הַחֲכָמִים גָּדֵר, שֶׁלֹּא יֵעָשׂוּ הַמְּלָאכוֹת הַכְּבֵדוֹת בָּהֶם, מִפְּנֵי כְבוֹד הַמּוֹעֵד. וּמִנְהֲגֵי הָעֲבוֹדָה הָאֱלֹהִית, שֶׁהִיא הַתְּפִלָּה, בַּיָּמִים הָאֵֽלּוּ, יָדֽוּעַ בְּסִדּוּר הַתְּפִלּוֹת שֶׁל קָרָאִים.

*פֶּֽרֶק ו'*

*בְּעִנְיַן סְפִירַת חֲמִשִּׁים יוֹם מִמָּחֳרַת הַשַּׁבָּת אֲשֶׁר בְּשִׁבְעַת יְמֵי מַצָּה*

עִנְיַן זֹאת הַסְּפִירָה בָּאָה בַּתּוֹרָה בְּפָרָשַׁת אֱמֹר, אַחַר עִנְיַן חַג הַמַּצּוֹת. וְזֹאת הַסִּבָּה, כִּי בְאֶֽרֶץ יִשְׂרָאֵל לְעוֹלָם קְצִיר שְׂעֹרִים מַשִּׂיג בִּימֵי הַפֶּֽסַח. וּבִזְמַן בֵּית הַמִּקְדָּשׁ הָיוּ מַקְרִיבִים עֹֽמֶר לְהָנִיף תְּנוּפָה לִפְנֵי ה', וּלְהוֹדוֹת לְצוּר יִשְׂרָאֵל כִּי טוֹב, כִּי לְעוֹלָם חַסְדּוֹ. וּמִיּוֹם הֲנָפַת הָעֹֽמֶר הָיוּ מוֹנִים חֲמִשִּׁים יוֹם עַד בִּכּוּרֵי קְצִיר חִטִּים, שֶׁהוּא זְמַן מוֹעֵד וְחַג הַשָּׁבוּעוֹת. וְכָל יִשְׂרָאֵל פֶּה אֶחָד הוֹדוּ כִּי הַתְחָלַת זֹאת הַסְּפִירָה הָיְתָה בִימֵי חַג הַמַּצּוֹת; רַק הָיְתָה חֲלֻקָּה בֵינֵיהֶם אוֹדוֹת זֶה הָעִנְיָן, כִּי חַכְמֵי הַקָּרָאִים אוֹמְרִים שֶׁיּוֹם הַתְּנוּפָה וְהַסְּפִירָה בְּיוֹם מָחֳרַת הַשַּׁבָּת אֲשֶׁר בְּז' יְמֵי הַפֶּֽסַח לְעוֹלָם, כְּפִי פְשׁוּטוֹ שֶׁל מִקְרָא; וּבְאִם יִקְרֶה לִהְיוֹת יוֹם רִאשׁוֹן דְּפֶֽסַח בְּיוֹם שַׁבָּת, אֲזַי הַסְּפִירָה נוֹפֶֽלֶת בְּיוֹם מָחֳרַת יוֹם טוֹב, שֶׁהוּא יוֹם רִאשׁוֹן דְּפֶֽסַח. זֶה בִּרְאָיָה מִמַּאֲמַר הַכָּתוּב **מִמָּחֳרַת הַשַּׁבָּת** (ויקרא כג:יא,טו) בְּהֵ"א הַיְדִיעָה; וּלְפִי הוֹרָאַת הַדִּקְדּוּק לֹא יוּבַן עַל יוֹם אֶחָד מִימֵי הַשָּׁבֽוּעַ, אֶֽלָּא עַל יוֹם הַשַּׁבָּת מַמָּשׁ, שֶׁהוּא שַׁבַּת בְּרֵאשִׁית, כְּפִי מִנְיַן יְמֵי הַבְּרִיאָה. אֲבָל הָרַבָּנִים בֵּאֲרוּ מָחֳרַת יוֹם טוֹב, וּסְבָרָתָם עַל יוֹם רִאשׁוֹן דְּפֶֽסַח לְעוֹלָם. וְכֵן הֵם לְעוֹלָם סוֹפְרִים מִמָּחֳרַת יוֹם טוֹב רִאשׁוֹן, וּלְפִי זֶה גַּם הַשָּׁבוּעוֹת שֶׁל הָרַבָּנִים נוֹפֵל בְּכָל יְמֵי הַשָּׁבֽוּעַ, לֹא בְיוֹם יָדֽוּעַ, כַּאֲשֶׁר דַּֽעַת חַכְמֵי הַקָּרָאִים לְעוֹלָם חַג הַשָּׁבוּעוֹת בְּיוֹם רִאשׁוֹן לַשָּׁבֽוּעַ, מִמָּחֳרַת הַשַּׁבָּת הַשְּׁבִיעִית. וְיֵשׁ רְאָיוֹת לְחַכְמֵי הַקָּרָאִים כַּאֲרָיוֹת עַל חִזּוּק זֶה הַמַּאֲמָר. וּבִזְמַן הֶחָכָם הָרַב רַבֵּֽנוּ עָנָן, מֵחַכְמֵי הַקָּרָאִים, שֶׁהָיָה מִזֶּֽרַע הַמְּלוּכָה מִשַּׁלְשֶֽׁלֶת יְהוֹיָכִין הַמֶּֽלֶךְ, בִּשְׁנַת אַרְבַּֽעַת אֲלָפִים וְאַרְבַּע מֵאוֹת לִבְרִיאַת הָעוֹלָם, הָיְתָה מִלְחָמָה גְדוֹלָה בֵּין הַקָּרָאִים וְהָרַבָּנִים עַל אוֹדוֹת זֹאת הַחֲלֻקָּה, וְהֶחָכָם הַנַּ"ל הֶעֱרָה לַמָּֽוֶת נַפְשׁוֹ בְּיַד הָרַבָּנִים – תְּהֵא מִיתָתוֹ כַּפָּרָתוֹ.

{יב} מִנְהַג הַסְּפִירָה אֵֽצֶל הָרַבָּנִים בְּעֵת תְּפִלַּת עֶֽרֶב, כְּדֶֽרֶךְ הַתְחָלַת יְמֵי הַבְּרִיאָה; אֲבָל הַקָּרָאִים סוֹפְרִים אַחַר תְּפִלַּת בֹּֽקֶר, בִּרְאָיָה מִתְּנוּפַת הָעֹֽמֶר, שֶׁהָיָה בַּבֹּֽקֶר אַחַר עוֹלַת הַתָּמִיד. וְעַתָּה בִּהְיוֹתֵֽנוּ חֽוּצָה לָאָֽרֶץ הַקְּדוֹשָׁה, אֵין לָֽנוּ הַקְרָבַת הָעֹֽמֶר, רַק סְפִירַת הַיָּמִים לְבַד. וְנֹֽסַח הַסְּפִירָה יָדֽוּעַ בְּסִדּוּר תְּפִלּוֹת בַּחֵֽלֶק הָרִאשׁוֹן.

*פֶּֽרֶק ז'*

*בְּעִנְיַן חַג הַשָּׁבוּעוֹת*

זֶה הַמּוֹעֵד שֵׁנִי מֵהַג' רְגָלִים אֲשֶׁר הָיוּ זִכְרֵי יִשְׂרָאֵל הַבּוֹגְרִים חַיָּבִים לְהֵרָאוֹת אֶת פְּנֵי ה' בִּמְקוֹם הַקֹּֽדֶשׁ בְּכָל שָׁנָה וְשָׁנָה. וְנִקְרָא גַם "יוֹם הַבִּכּוּרִים", שֶׁהָיוּ מַקְרִיבִים מִנְחָה חֲדָשָׁה, שֶׁהָיָה קְצִיר חִטִּים מַשִּׂיג קָרוֹב לְיוֹם זֶה, כַּאֲשֶׁר מְבֹאָר עִנְיַן הַבִּכּוּרִים בְּפָרָשַׁת אֱמֹר. זֶה הַיּוֹם נִקְבַּע מוֹעֵד וְחַג לְזֵֽכֶר שְׁנֵי עִנְיָנִים, לְפִי דַֽעַת חַכְמֵי הַקָּרָאִים. הָא' לְזֵֽכֶר כִּבּוּשׁ אֶֽרֶץ ז' עַמִּים וַאֲכִילַת תְּבוּאָתָהּ, וְזֶהוּ טַֽעַם "שָׁבוּעוֹת", כְּעִנְיַן **שְׁבֻעֹת חֻקּוֹת קָצִיר יִשְׁמָר לָֽנוּ** (ירמיהו ה:כד). הַב' לְזֵֽכֶר מַתַּן תּוֹרָה בְּהַר סִינַי, כִּי לְפִי דַֽעַת רֹב הָיָה בַּיּוֹם הַזֶּה. וּשְׁנֵי הָעִנְיָנִים קְרוֹבִים, וְאִי אֶפְשָׁר לָאֶחָד זוּלַת הָאַחֵר, כְּמַאֲמַר הַחֲכָמִים: "אִם אֵין קֶֽמַח, אֵין תּוֹרָה". וְהָא' שְׁלֵמוּת הַגּוּף, שֶׁהוּא הַמָּזוֹן, וְהַב' שְׁלֵמוּת הַנֶּֽפֶשׁ, שֶׁהִיא הַתּוֹרָה. וְלֹא נִקְבַּע בְּיוֹם יָדֽוּעַ מֵהַחֹֽדֶשׁ, כִּי יְדִיעָתָהּ תְּלוּיָה בִּסְפִירַת הַיָּמִים. וּלְעוֹלָם זֶה הַמּוֹעֵד לְפִי מִנְהַג הַקָּרָאִים בְּיוֹם מָחֳרַת הַשַּׁבָּת.

*פֶּֽרֶק ח'*

*בְּעִנְיְנֵי הַצּוֹמוֹת*

מָצָֽאנוּ בְּכִתְבֵי הַנְּבִיאִים אַרְבָּעָה חֳדָשִׁים אֲשֶׁר בָּהֶם נִקְבָּעִים צוֹמוֹת, כְּמוֹ שֶׁנִּתְבָּאַר בִּנְבוּאַת זְכַרְיָה, סִימָן ח' פָּסוּק י"ט. וְלֹא בֵאֲרָם בְּכַמָּה יָמִים לַחֹֽדֶשׁ וּלְאֵיזֶה סִבָּה; אֲבָל בְּדֶֽרֶךְ הַקַּבָּלָה יָדַֽעְנוּ דּוֹר אַחַר דּוֹר שֶׁהַצּוֹמוֹת הָאֵֽלֶּה לְסִבַּת הַצָּרוֹת וְהָרָעוֹת שֶׁאֵרְעוּ לְאֻמַּת יִשְׂרָאֵל בְּאֵֽלּוּ הֶחֳדָשִׁים, שֶׁהֵם תַּמּוּז אָב תִּשְׁרִי טֵבֵת, בְּיָמִים יְדוּעִים מֵהֶם, כְּמוֹ שֶׁכָּתוּב בְּסוֹף סֵֽפֶר מְלָכִים וּבְסוֹף סֵֽפֶר יִרְמְיָֽהוּ: כִּי בַעֲשָׂרָה לְחֹֽדֶשׁ טֵבֵת נִלְכְּדָה יְרוּשָׁלַֽיִם וַתָּבֹא בַמָּצוֹר עַל–יְדֵי נְבוּכַדְנֶאצַּר; וּבְחֹֽדֶשׁ תַּמּוּז בְּתִשְׁעָה בוֹ הָבְקְעָה הָעִיר; וּבְחֹֽדֶשׁ אָב בְּשִׁבְעָה וּבַעֲשָׂרָה בוֹ שָׂרְפוּ בֵית הַמִּקְדָּשׁ וְאֶת כָּל בָּתֵּי יְרוּשָׁלַֽיִם נְבוּזַרְאֲדָן עִם סִיעָתוֹ. וּבְחֹֽדֶשׁ תִּשְׁרִי בְּכ"ד בּוֹ צָֽמוּ כָל יִשְׂרָאֵל, כְּמוֹ שֶׁכָּתוּב בְּסֵֽפֶר נְחֶמְיָא סִימָן ט'. וְהִנֵּה בְּעִנְיַן הַצּוֹמוֹת חֲלֻקָּה בֵּינֵֽינוּ וּבֵין הָרַבָּנִים, כִּי הָרַבָּנִים אֵינָם מִתְאַבְּלִים כְּלָל בְּעַד חֻרְבַּן בַּֽיִת רִאשׁוֹן, וְנוֹתְנִים טַֽעַם שֶׁכְּבָר הָיְתָה הַנֶּחָמָה לְיִשְׂרָאֵל בַּעֲבוּר חֻרְבַּן בַּֽיִת רִאשׁוֹן בִּזְמַן בַּֽיִת שֵׁנִי. וּמַה שֶּׁהֵם מִתְעַנִּים בֶּחֳדָשִׁים הַנַּ"ל אֲזַי בְּעַד חֻרְבַּן בַּֽיִת שֵׁנִי בְּחֹֽדֶשׁ אָב, וּבְחֹֽדֶשׁ תַּמּוּז בְּעַד שְׁבִירַת הַלּוּחוֹת. אָמְנָם חַכְמֵי הַקָּרָאִים אָמְרוּ וְהֵשִֽׁיבוּ לָהֶם {יג} כִּי לֹא הָיְתָה הַנֶּחָמָה שְׁלֵמָה בְּבִנְיַן בַּֽיִת שֵׁנִי; וְאִלּוּ הָיָה כְפִי דַֽעַת הָרַבָּנִים, אֲזַי כְּפִי נְבוּאַת וְיִעוּד זְכַרְיָא הַנָּבִיא הָיוּ יְמֵי הַצּוֹמוֹת **לְשִׂמְחָה וּלְשָׂשׂוֹן וּלְמֹעֲדִים טוֹבִים** (זכריה ח:יט) – וְזֶה לֹא נִמְצָא בַּיָּמִים הָאֵֽלּוּ בִּזְמַן בַּֽיִת שֵׁנִי; אַדְּרַבָּא, גַּם בִּזְמַן בַּֽיִת שֵׁנִי מָצָֽאנוּ שֶׁהִתְעַנּוּ בְּחֹֽדֶשׁ תִּשְׁרִי בְּכ"ד בּוֹ. וְגַם שְׁאֵלַת הַכֹּהֲנִים בַּעֲבוּר הַצּוֹמוֹת הָיָה בִזְמַן בַּֽיִת שֵׁנִי, כְּמוֹ שֶׁכָּתוּב בִּנְבוּאַת זְכַרְיָא סִימָן ז' פָּסוּק ג'. וּמִנְהַג אֵֽלּוּ הַצּוֹמוֹת לְהִתְעַנּוֹת מֵעֶֽרֶב עַד עֶֽרֶב, וּלְהִתְנַהֵג בַּאֲבֵלוּת, וְשֶׁלֹּא לִטְעוֹם שׁוּם דָּבָר בַּפֶּה. וּבָעֶֽרֶב, מוֹצָאֵי הַצּוֹם, מִתְפַּלְּלִים עִם סְלִיחוֹת וְתַחֲנוּנִים; וְעִנְיְנֵי הַתְּפִלּוֹת יָדֽוּעַ בַּסִּדּוּר.

וּמִתִּשְׁעָה בְתַמּוּז עַד עֲשָׂרָה בְאָב מִתְנַהֲגִים אֲבֵלוּת גְּדוֹלָה; וּבְכָל שַׁבָּת מֵאֵֽלּוּ הַשַּׁבָּתוֹת נֶאֱסָפִים אַחַר צָהֳרַֽיִם לְבֵית הַכְּנֶֽסֶת וְקוֹרְאִים קִינוֹת יִרְמְיָֽהוּ עִם תּוֹכְחוֹת הַנְּבִיאִים לְיִשְׂרָאֵל, וּמְתָרֵץ הַחַזָּן הַקִּינוֹת לֶהָמוֹן בִּלְשׁוֹנָם. וְאֵינָם עוֹשִׂים שׁוּם עֵֽסֶק שִׂמְחָה עַד עֲשָׂרָה בְאָב; וְאָז מְקַבְּלִים הַנֶּחָמָה, בִּרְאָיָה מֵהַכָּתוּב בִּיחֶזְקֵאל סִימָן אַרְבָּעִים.

*פֶּֽרֶק ט'*

*בְּעִנְיַן יוֹם תְּרוּעָה*

בְּפָרָשַׁת אֱמֹר בָּאָה מִצְוַת זֶה הַיּוֹם, שֶׁיִּהְיֶה שַׁבָּתוֹן, זִכָּרוֹן, מִקְרָא קֹֽדֶשׁ, בְּאֶחָד לַחֹֽדֶשׁ הַשְּׁבִיעִי. וְהִנֵּה אָמְרוֹ **שַׁבָּתוֹן** וּ**מִקְרָא קֹֽדֶשׁ** (ויקרא כג:כד) – הַטַּֽעַם בּוֹ מוֹעֵד, וְרָאוּי לְקַדְּשׁוֹ בִּשְׁבִיתַת מְלָאכָה כִּשְׁאָר הַמּוֹעֲדִים. וְהִנֵּה מִפְּשׁוּטוֹ וְגִלּוּיוֹ שֶׁל מִקְרָא לֹא נוֹדָע טַֽעַם יְסוֹד זֶה הַמּוֹעֵד. אָמְנָם מֵהַקַּבָּלָה דּוֹר אַחַר דּוֹר, הַנִּקְרָא סֵֽבֶל הַיְרֻשָּׁה, וּמִדִּיּוּק מַאֲמַר **זִכְרוֹן תְּרוּעָה** (ויקרא כג:כד), יָדַֽעְנוּ שֶׁזֶּה הַמּוֹעֵד הַתְחָלָה לִימֵי הַתְּשׁוּבָה וְהִתְעוֹרְרוּת אֵלֶֽיהָ; וְזֶהוּ אָמְרוֹ **זִכְרוֹן תְּרוּעָה –** לְהַזְכִּיר וּלְהַעֲלוֹת עַל לֵב עִנְיַן הַתְּשׁוּבָה, שֶׁזֶּהוּ טַֽעַם תְּרוּעָה, כְּעִנְיַן **נָרִֽיעָה לְצוּר יִשְׁעֵֽנוּ** (תהלים צה:א). וְהַיְסוֹד אֲשֶׁר עָלָיו נִבְנָה עִנְיָן זֶה הַמּוֹעֵד הוּא סִבַּת עֲקֵדַת יִצְחָק; וְעַל–כֵּן נִשְׁאָר הַמִּנְהָג מֵהָרִאשׁוֹנִים בְּאֵֽלּוּ הַיָּמִים עֲשָׂרָה מִיּוֹם תְּרוּעָה עַד יוֹם כִּפּוּר לְהַשְׁכִּים בַּחֲצוֹת הַלַּֽיְלָה בְּתַחֲנוּנִים וִדּוּיִים וּסְלִיחוֹת וּבַקָּשׁוֹת, עִם קְרִיאַת פָּרָשַׁת "**וַיְחַל מֹשֶׁה"** (שמות לב:יא), כַּאֲשֶׁר יָדֽוּעַ סִדְרָם בְּסִדּוּר הַתְּפִלּוֹת חֵֽלֶק שֵׁנִי. וּבִזְמַן בֵּית הַמִּקְדָּשׁ, הַשְּׁמִטּוֹת וְהַיּוֹבֵלִים הָיוּ מַתְחִילִים בַּחֹֽדֶשׁ הַזֶּה, וְהָיוּ תוֹקְעִים בְּשׁוֹפָרוֹת, לִקְרוֹא דְרוֹר לְהָשִׁיב כָּל דָּבָר לִבְעָלָיו.

*פֶּֽרֶק עֲשִׂירִי*

*בְּעִנְיַן וּמִנְהַג יוֹם כִּפּוּר, וְהָעֵֽסֶק שֶׁהָיָה בוֹ*

בְּעִנְיַן זֶה הַיּוֹם מָצָֽאנוּ שֶׁהָיָה בּוֹ עֵֽסֶק כֹּהֵן גָּדוֹל; דְּהַֽיְנוּ שֶׁהָיָה נִכְנָס לִפְנֵי הָאָרוֹן אֶל הַקֹּֽדֶשׁ אַחַת בַּשָּׁנָה לְכַפֵּר בַּעֲדוֹ וּבְעַד בֵּיתוֹ וּבְעַד כָּל קְהַל יִשְׂרָאֵל, כַּאֲשֶׁר יָדֽוּעַ וּמְבֹאָר הָעִנְיָן בְּפָרָשַׁת אַחֲרֵי מוֹת.

וְהִנֵּה בְּפָרָשַׁת אֱמֹר בָּֽאוּ בְּעִנְיַן זֶה הַיּוֹם שְׁתֵּי אַזְהָרוֹת: הָא' עִנּוּי הַנֶּֽפֶשׁ, שֶׁהוּא הַצּוֹם, {יד} וְהַב' שְׁבִיתַת מְלָאכָה; וְנִקְרָא "מוֹעֵד" וּ"מִקְרָא קֹֽדֶשׁ". וְלִהְיוֹת כִּי עַתָּה בַּגָּלוּת בָּטְלָה עֲבוֹדַת הַקָּרְבָּן, וְאֵין לָֽנוּ כֹּהֵן מָשֽׁוּחַ מִזֶּֽרַע אַהֲרֹן, עִם כָּל זֶה, מִמַּאֲמַר **חֻקַּת עוֹלָם** (ויקרא כג:לא) אֲשֶׁר נֶאֱמַר בְּעִנְיַן זֶה, חַיָּבִים אֲנַֽחְנוּ לִשְׁמוֹר וְלַעֲשׂוֹת מִנְהֲגֵי זֶה הַמּוֹעֵד: בְּעִנּוּי הַנֶּֽפֶשׁ, שֶׁהוּא הַצּוֹם; וּבִמְקוֹם הַקָּרְבָּן, לַעֲמוֹד מֵעֶֽרֶב עַד עֶֽרֶב בִּתְפִלָּה וְתַחֲנוּנִים; וּשְׁבִיתַת מְלָאכָה. וְזֶה הַיּוֹם, שֶׁהוּא בֶּעָשׂוֹר לַחֹֽדֶשׁ הַשְּׁבִיעִי, יוֹתֵר נִכְבָּד מֵהַשַּׁבָּת, שֶׁאֵין בּוֹ שׁוּם עֵֽסֶק גּוּפִיִּי, רַק מַעֲשֵׂה הַשֵּֽׂכֶל בִּתְפִלָּה וּבַקָּשָׁה, כַּנַּ"ל. וְכֹל אֲשֶׁר יִכְתּוֹב יָדוֹ לַה' חַיָּב לְהִתְעַנּוֹת בְּזֶה הַיּוֹם, חוּץ מֵהַקְּטַנִּים וְהַשְּׁרוּיִים בְּתַחֲלוּאִים מְסֻכָּנִים, שֶׁהֵם פְּטוּרִים מֵהַמִּצְוֹת.

*פֶּֽרֶק י"א*

*בְּעִנְיַן חַג הַסֻּכּוֹת, שֶׁהוּא בְּט"ו לַחֹֽדֶשׁ הַשְּׁבִיעִי*

זֶה הַמּוֹעֵד סוֹף הַג' רְגָלִים, וְהוּא לְזֵֽכֶר יְצִיאַת מִצְרַֽיִם, כַּאֲשֶׁר יָשְׁבוּ בַּסֻּכּוֹת בְּצֵאתָם מִמִּצְרַֽיִם וְסִכְּכָם בַּעֲנָנִים בַּמִּדְבָּר. וְרוֹמֵז לְהַשְׁפָּעַת הַשֵּׁם יִתְבָּרַךְ עַל אֻמַּת יִשְׂרָאֵל, וְעַל כֵּן הוּא שִׁבְעָה יָמִים כְּמוֹ הַפֶּֽסַח. וּמֵהַקַּבָּלָה יָדַֽעְנוּ שֶׁנִּרְחַק זֶה הַמּוֹעֵד מֵחַג הַמַּצּוֹת כְּדֵי לְחַבֵּב הַמִּצְוָה. וְהַמִּנְהָג בּוֹ לְכָל יִשְׂרָאֵל לִבְנוֹת סֻכּוֹת מֵעֵץ פְּרִי הָדָר וּלְיַפּוֹת הַסֻּכָּה בִּפְרִי עֵץ וְעַרְבֵי נַֽחַל כְּפִי הַיְכֹֽלֶת, וְלָדוּר בָּהּ בְּמֶֽשֶׁךְ הַז' יָמִים כְּמוֹ בַּבַּֽיִת, כְּדֵי לִזְכּוֹר מַעֲשֵׂה ה' כִּי נוֹרָא הוּא, אֲשֶׁר עָשָׂה אֶת אֲבוֹתֵֽינוּ. וְקִדּוּשׁ הַיּוֹם הָרִאשׁוֹן וּשְׁבִיתַת מְלָאכָה בְּזֶה הַמּוֹעֵד כְּמוֹ בַּפֶּֽסַח וּשְׁאָר הַמּוֹעֲדִים. וְיוֹם הַשְּׁמִינִי עֲצֶֽרֶת, שֶׁהוּא בְּכ"ב לַחֹֽדֶשׁ הַזֶּה, מוֹעֵד בִּפְנֵי עַצְמוֹ, וְאֵינוֹ מִכְּלַל יְמֵי סֻכּוֹת; רַק הוּא תַּשְׁלוּם הַמּוֹעֲדִים וּמִקְרָאֵי קֹֽדֶשׁ. וּבוֹ מַשְׁלִימִים הַתּוֹרָה לְפִי תִּקּוּן הַתְּאֵנִים הַטּוֹבוֹת עוֹלֵי בָבֶל. וְנִקְרָא זֶה הַמּוֹעֵד שְׁמִינִי עֲצֶֽרֶת, שֶׁהָיוּ נֶעֱצָרִים לַמִּקְדָּשׁ לְהַעֲלוֹת עוֹלוֹת, וּלְהוֹדוֹת לַה' עַל כָּל הַחֲסָדִים, שֶׁהֶעֱבִֽירוּ הַיָּמִים הַמְקֻדָּשִׁים בְּאֹֽפֶן שָׁלֵם וְנָכוֹן; וְהָיוּ שְׂמֵחִים בְּהַשְׁלָמָתָם.

*פֶּֽרֶק י"ב*

*בְּמִנְהַג הַתְחָלַת הַתּוֹרָה בַּשַּׁבָּת הָרִאשׁוֹן שֶׁיִּהְיֶה אַחַר מוֹעֵד שְׁמִינִי עֲצֶֽרֶת*

מַתְחִילִים הַתּוֹרָה, רוֹצֶה לוֹמַר פָּרָשַׁת בְּרֵאשִׁית, בְּאִשּׁוּרִים מִפְּסוּקִים נָאִים לָעִנְיָן, וּבְנִגּוּן נָאֶה, כְּפִי הַמִּנְהָג הַנִּשְׁאָר מִתִּקּוּן עֶזְרָא הַכֹּהֵן, וְזֶה סֵֽדֶר תִּקּוּן הַתּוֹרָה לַפָּרָשִׁיּוֹת. כִּי בִרְאוֹת עֶזְרָא הַכֹּהֵן שֶׁיִּשְׂרָאֵל עֲתִידִים לִגְלוֹת גָּלוּת אָרֹךְ, וְהַתּוֹרָה תִּשְׁתַּכַּח בֵּינֵיהֶם, נִתְוַעַץ עִם סִיעָתוֹ, אַנְשֵׁי כְנֶֽסֶת הַגְּדוֹלָה, וְחִלֵּק אֶת כָּל הַתּוֹרָה לַפָּרָשִׁיּוֹת, כְּמִסְפַּר שַׁבְּתוֹת הַשָּׁנָה, כְּדֵי שֶׁתִּשְׁלַם קְרִיאַת הַתּוֹרָה כֻלָּהּ לְשָׁנָה תְמִימָה. וְתִקְּנוּ גַם הַפְטָרוֹת, רוֹצֶה לוֹמַר עִנְיָנִים דּוֹמִים לְעִנְיְנֵי הַפָּרָשִׁיּוֹת מֵהַנְּבִאִים. וְיַֽעַן כִּי בִקְצָת פָּרָשִׁיּוֹת נִתְבָּאֲרוּ עִנְיְנֵי הַמּוֹעֲדִים, עַל–כֵּן תִּקְּנוּ לִקְרֹא גַּם בַּמּוֹעֲדִים פָּרָשִׁיּוֹת, כַּאֲשֶׁר נִתְבָּאֲרוּ בְּמִנְהֲגֵי הַתְּפִלָּה. וּמִשּׁוּם שֶׁאֵין שַׁבְּתוֹת {טו} הַשָּׁנִים שָׁוִים, עַל–כֵּן תִּקְּנוּ בְּשָׁנָה פְשׁוּטָה לִכְפּוֹל קְצָת פָּרָשִׁיּוֹת דּוֹמוֹת בָּעִנְיָן, כְּגוֹן וַיַּקְהֵל עִם פְּקוּדֵי, תַּזְרִֽיעַ עִם מְצֹרָע, וְכֵן הַשְּׁאָר, שֶׁיָּבוֹא אֶל נָכוֹן תַּשְׁלוּם הַתּוֹרָה וְהַפָּרָשִׁיּוֹת בִּזְמַנָּם. וְכֵן בְּשָׁנָה הַמְעֻבֶּֽרֶת הוֹלְכִים בְּסֵֽדֶר הַמְתֻקָּן, שֶׁקּוֹרְאִים פָּרָשָׁה אַחַת בִּשְׁתֵּי שַׁבָּתוֹת, כְּדֵי שֶׁתַּסְפֵּֽקְנָה הַפָּרָשִׁיּוֹת לִכְלַל הַשָּׁנָה. כִּי בְשָׁנָה פְשׁוּטָה מִנְיַן הַשַּׁבָּתוֹת פָּחוּת מֵהַפָּרָשִׁיּוֹת, וּבְשָׁנָה מְעֻבֶּֽרֶת הַשַּׁבָּתוֹת מְרֻבּוֹת מֵהַפָּרָשִׁיּוֹת, וְעַל–כֵּן נָהֲגוּ זֶה הַמִּנְהָג.

הָרַבָּנִים נוֹהֲגִים בְּכ"ה לְחֹֽדֶשׁ כִּסְלֵו מִנְהַג יְמֵי חֲנֻכָּה. אָמְנָם הַקָּרָאִים לֹא קִבְּלוּ זֶה הַמִּנְהָג, מִפְּנֵי שֶׁלֹּא בָא סִפּוּר זֶה הָעִנְיָן בְּכִתְבֵי הַקֹּֽדֶשׁ וְאֵינוֹ מִתִּקּוּן וְהַסְכָּמַת כְּלַל יִשְׂרָאֵל, כַּאֲשֶׁר עִנְיַן הַפּוּרִים שֶׁכָּל יִשְׂרָאֵל **קִיְּמוּ וְקִבְּלוּ עֲלֵיהֶם וְעַל זַרְעָם וְעַל כָּל הַנִּלְוִים עֲלֵיהֶם וְלֹא יַעֲבוֹר** (אסתר ט:כז).

*פֶּֽרֶק י"ג*

*בְּמִנְהֲגֵי חֹֽדֶשׁ טֵבֵת*

בַּחֹֽדֶשׁ הַזֶּה בָּעֲשָׂרָה בוֹ נוֹהֲגִים תַּעֲנִית לְזֵֽכֶר שֶׁסָּמַךְ מֶֽלֶךְ בָּבֶל עַל יְרוּשָׁלַֽיִם, כַּאֲשֶׁר נִתְבָּאַר לְמַֽעְלָה בְּפֶֽרֶק שְׁמִינִי. וּמִתַּקָּנַת הָרִאשׁוֹנִים, נוֹהֲגִים אֲבֵלוּת גַּם בְּזֶה הַחֹֽדֶשׁ מִיּוֹם הַתַּעֲנִית עַד רֹאשׁ חֹֽדֶשׁ שְׁבָט; וּבְכָל יוֹם שֵׁנִי וַחֲמִישִׁי מַשְׁכִּימִים קֹֽדֶם עֲלוֹת הַשַּֽׁחַר וּמִתְפַּלְּלִים תְּפִלּוֹת יְמֵי רַחֲמִים, עִם תְּחִנּוֹת וּסְלִיחוֹת וּפָרָשַׁת "**וַיְחַל מֹשֶׁה**" (שמות לב:יא), כְּפִי הַמִּנְהָג.

*פֶּֽרֶק י"ד*

*בְּמִנְהֲגֵי חֹֽדֶשׁ אֲדָר*

בְּזֶה הַחֹֽדֶשׁ נֶעֶשְׂתָה תְּשׁוּעָה גְדוֹלָה לְיִשְׂרָאֵל בְּמַלְכוּת בָּבֶל, בְּיוֹם י"ד וּבְיוֹם ט"ו בּוֹ, וְעַל–כֵּן קָבְעוּ אוֹתָם מָרְדֳּכַי וְאֶסְתֵּר בִּהְיוֹת מִמִּנְהֲגֵי הָאֻמָּה לַעֲשׂוֹת אוֹתָם יְמֵי מִשְׁתֶּה וְשִׂמְחָה, וּלְשַׁבֵּֽחַ לְמֶֽלֶךְ שְׁמַיָּא עַל הַנִּסִּים וְהַנִּפְלָאוֹת אֲשֶׁר הִגְדִּיל לְעַמּוֹ לַעֲשׂוֹת. וְהִנֵּה בַּיָּמִים הָאֵֽלּוּ קוֹרְאִים מְגִלַּת אֶסְתֵּר בְּבֵית הַכְּנֶֽסֶת אַחַר הַתְּפִלָּה. וּכְדֵי לְהַרְבּוֹת הַשִּׂמְחָה, מַתְחִילִים קְרִיאַת הַמְּגִלָּה בְּמוֹצָאֵי שַׁבָּת אֲשֶׁר לִפְנֵי הַפּוּרִים עַצְמָם. קוֹרְאִים הַמְּגִלָּה שְׁלֹשָׁה פְעָמִים. וְכֵן בִּתְפִלַּת אֵֽלּוּ הַב' יָמִים מוֹסִיפִים מִזְמוֹרִים נֵאוֹתִים לְעִנְיַן הַשְׁפָּלַת הָאוֹיְבִים וּלְעִנְיַן חֶמְלַת הַשֵּׁם יִתְבָּרַךְ עַל עָנִי וְאֶבְיוֹן מְשַׁוֵּֽעַ. וְגַם מְנַגְּנִים פְּסוּקִים נֵאוֹתִים וְחִבּוּרִים הֲלָצִיִּים בְּתוֹךְ קְרִיאַת הַמְּגִלָּה, כְּמוֹ פְסוּקֵי **מִי כָמֹֽכָה בָּאֵלִים ה'** (שמות טו:יא) דְּשִׁירָה, וְהַשְּׁאָר. וּמְזַמְּרִים בְּמִזְמוֹרִים נָאִים בְּבֵית הַכְּנֶֽסֶת. וְגַם בְּבָתֵּיהֶם סוֹעֲדִים בְּתַעֲנוּגִים וּמַרְבִּים הַשְּׁבָחוֹת וְהָרְנָנִים. וְאֵין בּוֹ שְׁבִיתַת מְלָאכָה, רַק שִׂמְחָה וְשָׂשׂוֹן וִיקָר וּמִשְׁלֽוֹחַ מָנוֹת אִישׁ לְרֵעֵֽהוּ.

*פֶּֽרֶק ט"ו*

*בְּעִנְיַן מִנְהֲגֵי עֲבוֹדָה הָאֱלֹהִית*

מִצְוַת עֲשֵׂה מִן הַתּוֹרָה עֲבוֹדַת הַבּוֹרֵא יִתְבָּרַךְ, כְּמוֹ שֶׁאָמַר הַכָּתוּב: **וַעֲבַדְתֶּם אֶת ה' אֱלֹהֵיכֶם** (שמות כג:כה), וְכֵן: **אֶת ה'** {טז} **אֱלֹהֶֽיךָ תִּירָא אֹתוֹ תַעֲבֹד וגו'** (דברים י:כ). וְזֹאת הָעֲבוֹדָה – בִּזְמַן בֵּית קָדְשֵֽׁנוּ וְתִפְאַרְתֵּֽנוּ הָיְתָה עַל–יְדֵי הַקְרָבַת הַקָּרְבָּן בַּמִּזְבֵּֽחַ; וּבִזְמַן הַגָּלוּת, הַתְּפִלָּה הִיא בִּמְקוֹם הַקָּרְבָּן. וְהָרְאָיָה מִמַּאֲמַר שְׁלֹמֹה הַמֶּֽלֶךְ עָלָיו הַשָּׁלוֹם בְּסֵֽפֶר מְלָכִים סִימָן ח' פָּסוּק מ"ח: **וְהִתְפַּלְּלוּ אֵלֶֽיךָ דֶּֽרֶךְ אַרְצָם**; וְכֵן בְּהוֹשֵֽׁעַ סִימָן י"ד פָּסוּק ג': **וּנְשַׁלְּמָה פָרִים שְׂפָתֵֽינוּ**.

וְהִנֵּה הָעֲבוֹדָה עַל שְׁנֵי דְרָכִים: עֲבוֹדַת חוֹב וַעֲבוֹדַת נְדָבָה. וְאָמְנָם עֲבוֹדַת חוֹב הִיא פַעֲמַֽיִם בַּיּוֹם, עֶֽרֶב וּבִבְקָרִים, בִּרְאָיָה מֵהַקְרָבַת עוֹלַת תָּמִיד שְׁנֵי פְעָמִים בַּיּוֹם; וְזֶה הַמִּנְהָג בִּימֵי הַחֹל, אֲבָל בִּימֵי שַׁבָּתוֹת וּמוֹעֲדִים יֶשְׁנָם מוּסָפִים. וַעֲבוֹדַת נְדָבָה לְפִי כַוָּנַת כָּל אִישׁ וָאִישׁ, כַּאֲשֶׁר יִהְיֶה דְּבֵקוּתוֹ לַשֵּׁם יִתְבָּרַךְ.

וְאָפְנֵי אֵֽלּוּ הָעֲבוֹדוֹת יְדוּעִים בְּסִדּוּרֵי הַתְּפִלּוֹת. וּבְדֶֽרֶךְ כְּלָל, תְּפִלַּת הַחוֹב לְפִי דַֽעַת חַכְמֵי הַקָּרָאִים צְרִיכָה שֶׁתִּהְיֶה כוֹלֶֽלֶת שִׁבְעָה תְנָאִים, וְהֵם: שְׁבָחִים, הוֹדָאָה, וִדּוּי, בַּקָּשָׁה, תְּחִנָּה, צְעָקָה, קְרִיאָה. וְאֵין חֲשַׁשׁ בֵּין שֶׁתִּהְיֶה מְסֻדֶּֽרֶת בַּאֲרִיכוּת בֵּין בִּקְצָרָה, רַק צָרִיךְ שֶׁתִּהְיֶה כוֹלֶֽלֶת בְּעַצְמָהּ הַתְּנָאִים הַנַּ"ל וְעִקְּרֵי הַדָּת. וְהַחַזָּן, הַנִּקְרָא בְּפִי הַכֹּל "שְׁלִֽיחַ צִבּוּר", שֶׁהוּא בִּמְקוֹם הַכֹּהֵן אֲשֶׁר הָיָה בִּזְמַן בֵּית הַמִּקְדָּשׁ, צָרִיךְ שֶׁיִּהְיֶה קוֹלוֹ עָרֵב, וְנָהוּג וּמְלֻמָּד בְּעִנְיְנֵי הַתְּפִלּוֹת, כְּדֵי שֶׁיָּבִין מוֹצָא שְׂפָתָיו, וְלֹא יֶחֱטָא בִלְשׁוֹנוֹ וְיַחֲטִיא אֶת הָרַבִּים – כִּי זְכוּת כָּל הַקָּהָל תָּלוּי עָלָיו. וְחַיָּב שֶׁיִּהְיֶה יוֹדֵֽעַ הָאֱמוּנָה יְדִיעָה אֲמִתִּית בְּמוֹפֵת בְּמֻשְׂכָּל, לֹא לְבַד בִּמְקֻבָּל; וְשֶׁיַּעֲשֶׂה פְּעֻלָּתוֹ בְּכַוָּנָה שְׁלֵמָה, לֹא כִתְפִלַּת עַמֵּי הָאָֽרֶץ, שֶׁהֵן לְבַד בְּצִפְצוּף כְּעוֹפוֹת. וְיֵשׁ עֲבוֹדוֹת אֲחֵרוֹת, וְהֵן כְּמוֹ עֲנָפִים לְזֹאת הָעֲבוֹדָה; דֶּֽרֶךְ מָשָׁל: בִּרְכוֹת הַנֶּהֱנִין, בִּרְכַּת הַמָּזוֹן לְפָנֶֽיהָ וּלְאַחֲרֶֽיהָ. וּבְדֶֽרֶךְ כְּלָל, בְּכָל מַה שֶּׁיֻּשְׁגַּח הָאָדָם מֵהַבּוֹרֵא יִתְבָּרַךְ, בְּרַע אוֹ בְטוֹב, חַיָּב לְבָרֵךְ בִּשְׁמוֹ, כְּמוֹ שֶׁאָמַר דָּוִד הַמֶּֽלֶךְ עָלָיו הַשָּׁלוֹם: **צָרָה וְיָגוֹן אֶמְצָא וּבְשֵׁם ה' אֶקְרָא** (תהלים קטז:ג–ד), **כּוֹס יְשׁוּעוֹת אֶשָּׂא וּבְשֵׁם ה' אֶקְרָא** (תהלים קטז:יג). וְכֵן לְכָל מִצְוָה וּמִצְוָה, בְּעֵת קִיּוּמָהּ וַעֲשִׂיָּתָהּ חַיָּב לְבָרֵךְ לְנוֹתֵן הַתּוֹרָה, כִּי **טוֹב וְיָשָׁר ה' עַל כֵּן יוֹרֶה חַטָּאִים בַּדָּֽרֶךְ** (תהלים כה:ח).

*פֶּֽרֶק ט"ז*

*אוֹדוֹת עֲשָׂרָה עִקְּרֵי הָאֱמוּנָה לְפִי דַֽעַת חַכְמֵי הַקָּרָאִים*

עִקְּרֵי אֱמוּנַת הַדָּת הָעִבְרִית הֵם עֲשָׂרָה:

עִקָּר הָא'. לְהַאֲמִין לִמְצִיאוּת הַשֵּׁם יִתְבָּרַךְ, שֶׁהוּא אֶחָד וְאֵין אַחְדּוּת כָּמֽוֹהוּ בְּכָל הַנִּמְצָאִים הָעֶלְיוֹנִים, כָּל–שֶׁכֵּן בַּשְּׁפָלִים, כְּמוֹ שֶׁכָּתוּב: **שְׁמַע יִשְׂרָאֵל ה' אֱלֹהֵֽינוּ ה' אֶחָד** (דברים ו:ד).

עִקָּר הַב'. שֶׁהוּא אֵינוֹ גוּף וְלֹא כֹֽחַ בַּגּוּף, וְלֹא יַשִּׂיגֽוּהוּ מַשִּׂיגֵי הַגּוּף, כְּמוֹ שֶׁכָּתוּב: **וְנִשְׁמַרְתֶּם מְאֹד לְנַפְשֹׁתֵיכֶם כִּי לֹא רְאִיתֶם כָּל תְּמוּנָה** (דברים ד:טו); וְנֶאֱמַר: **קוֹל דְּבָרִים אַתֶּם שֹׁמְעִים וּתְמוּנָה אֵינְכֶם רוֹאִים** וגו' (דברים ד:יב); וְנֶאֱמַר: **וְאֶל מִי תְדַמְּיֽוּנִי וְאֶשְׁוֶה יֹאמַר קָדוֹשׁ** (ישעיהו מ:כה).

עִקָּר הַג'. שֶׁהוּא לְבַדּוֹ בָּרָא אֶת הָעוֹלָם מֵאַֽיִן לְיֵשׁ, וּמַנְהִיגוֹ {יז} בְּחַסְדּוֹ. הוּא הָרִאשׁוֹן וְהוּא הָאַחֲרוֹן, כְּמוֹ שֶׁכָּתוּב: **בְּרֵאשִׁית בָּרָא אֱלֹהִים אֵת הַשָּׁמַֽיִם וְאֵת הָאָֽרֶץ** (בראשית א:א); וְכָתוּב בִּישַׁעְיָא: **אָנֹכִי עָשִֽׂיתִי אֶֽרֶץ וְאָדָם עָלֶֽיהָ בָּרָֽאתִי** וגו' (ישעיהו מה:יב).

עִקָּר הַד'. לוֹ לְבַדּוֹ רָאוּי לְהִתְפַּלֵּל וְלַעֲבוֹד, כְּמוֹ שֶׁכָּתוּב: **אֶת ה' אֱלֹהֶֽיךָ תִּירָא אֹתוֹ תַעֲבֹד** (דברים י:כ). וְאֵין רָאוּי לְהִתְפַּלֵּל לְשׁוּם נִבְרָא מֵהַנִּבְרָאִים, לֹא לְמַלְאָךְ וְלֹא לְגַלְגַּל וְלֹא לִקְדוֹשִׁים אֲשֶׁר בָּאָֽרֶץ, כְּמוֹ שֶׁעוֹשִׂים הָרַבָּנִים וּשְׁאָר הַכִּתּוֹת, הַמִּצְטָרְכִים לִמְלִיצִים לִפְנֵי הָאֵל. וְשָׁכְחוּ מַאֲמַר **קָרוֹב ה' לְכָל קֹרְאָיו לְכֹל אֲשֶׁר יִקְרָאֻֽהוּ בֶאֱמֶת** (תהלים קמה:יח); וְנֶאֱמַר: **מִי יָקוּם לִי עִם מְרֵעִים** וגו' ... **לוּלֵי ה' עֶזְרָֽתָה לִּי** וגו' (תהלים צד:טז–יז); וְנֶאֱמַר: **הַמַּשְׁפִּילִי לִרְאוֹת בַּשָּׁמַֽיִם וּבָאָֽרֶץ** (תהלים קיג:ו).

עִקָּר הַחֲמִישִׁי. לְהַאֲמִין בְּדִבְרֵי נְבִיאֵי צֶֽדֶק, עֲלֵיהֶם הַשָּׁלוֹם, כְּמוֹ שֶׁכָּתוּב: **אִם יִהְיֶה נְבִיאֲכֶם ה' בַּמַּרְאָה אֵלָיו אֶתְוַדַּע** וגו' (במדבר יב:ו); וְנֶאֱמַר: **נָבִיא אָקִים לָהֶם מִקֶּֽרֶב אֲחֵיהֶם כָּמֽוֹךָ וְנָתַתִּי דְבָרַי בְּפִיו** וגו' (דברים יח:יח); וְנֶאֱמַר: **הַאֲמִֽינוּ בִנְבִיאָיו וְהַצְלִֽיחוּ** (דברי–הימים ב כ:כ).

עִקָּר הַו'. נְבוּאַת מֹשֶׁה רַבֵּֽנוּ אֲמִתִּית, וְהוּא אַב וְרֹאשׁ כָּל הַנְּבִיאִים, כְּמוֹ שֶׁכָּתוּב: **לֹא כֵן עַבְדִּי מֹשֶׁה בְּכָל בֵּיתִי נֶאֱמָן הוּא, פֶּה אֶל פֶּה אֲדַבֵּר בּוֹ** וגו' (במדבר יב:ז–ח).

עִקָּר הַז'. תּוֹרַת מֹשֶׁה רַבֵּֽנוּ עָלָיו הַשָּׁלוֹם אֲמִתִּית וְקַיֶּֽמֶת לְעוֹלָם וָעֶד; לֹא תִהְיֶה מֻחְלֶֽפֶת, שֶׁנֶּאֱמַר: **וְזֹאת הַתּוֹרָה אֲשֶׁר שָׂם מֹשֶׁה לִפְנֵי בְּנֵי יִשְׂרָאֵל** (דברים ד:מד); וְנֶאֱמַר: **לֹא תוֹסִֽיפוּ עַל הַדָּבָר אֲשֶׁר אָנֹכִי מְצַוֶּה אֶתְכֶם וְלֹא תִגְרְעוּ מִמֶּֽנּוּ** (דברים ד:ב); וְנֶאֱמַר: **לֹא תָסֽוּרוּ יָמִין וּשְׂמֹאל** (דברים ה:כט); וְנֶאֱמַר: **זִכְרוּ תּוֹרַת מֹשֶׁה** וגו' (מלאכי ג:כב). וּבְזֶה הָעִקָּר נִכְלָל שֶׁחַיָּב הַמַּאֲמִין לָדַֽעַת לְשׁוֹן הַקֹּֽדֶשׁ עַל–פִּי דַרְכּוֹ, שֶׁיֵּדַע לְתָרֵץ תָּאֳרֵי הַבּוֹרֵא יִתְבָּרַךְ, מַה שֶּׁבָּֽאוּ בַּתּוֹרָה, שֶׁהֵם שְׁלִישִׁיִּם: לַעֶֽצֶם, לַעִלָּה, וְחוּץ מִשְּׁנֵיהֶם. וְכֵן מַה שֶּׁנִּתְיַחֲסוּ לַבּוֹרֵא תְּכוּנוֹת גַּשְׁמִיּוֹת, כְּגוֹן יְרִידָה, עֲלִיָּה, דִּבּוּר, הֲלִיכָה, שֵׁנָה, יְקִיצָה, הִתְעַלְּמוּת, רְאִיָּה, רִחוּק וְקֵרוּב, וְאֵבָרִים גַּשְׁמִיִּם – שֶׁיָּבִין לְהָשִׁיב אוֹתָם לֶאֶפִּיקוֹרוֹס, כִּי הַבּוֹרֵא יִתְבָּרַךְ מְשֻׁלָּל מִכָּל אֵֽלֶּה; רַק דִּבְּרָה תּוֹרָה כִּלְשׁוֹן בְּנֵי אָדָם, כְּדֵי שֶׁיּוּכְלוּ לְהָבִין הַשּׁוֹמְעִים; עַל–כֵּן יִחֲסָם כְּפִי תְּכוּנַת הָאָדָם לְמַה שֶּׁנִּתְיַחַד וְנִסְגַּל בְּכֹֽחַ הַדִּבּוּר מִשְּׁאָר הַנִּבְרָאִים.

עִקָּר הַח'. שֶׁיַּאֲמִין שֶׁהַשֵּׁם יִתְבָּרַךְ יוֹדֵֽעַ מַחְשְׁבוֹת בְּנֵי אָדָם וְכָל מַעֲשֵׂיהֶם, וְגוֹמֵל טוֹב לַטּוֹבִים וּמַעֲנִישׁ לָרְשָׁעִים, שֶׁנֶּאֱמַר: **גְּדֹל הָעֵצָה וְרַב הָעֲלִילִיָּה אֲשֶׁר עֵינֶֽיךָ פְקֻחוֹת** וגו' (ירמיהו לב:יט); וְנֶאֱמַר: **עִם חָסִיד תִּתְחַסָּד עִם גְּבַר תָּמִים תִּתַּמָּם, עִם נָבָר תִּתְבָּרָר וְעִם עִקֵּשׁ תִּתְפַּתָּל** (תהלים יח:כו–כז).

עִקָּר הַט'. שֶׁיַּאֲמִין בְּבִיאַת הַמֶּֽלֶךְ הַמָּשִֽׁיחַ, לִהְיוֹת רוֹעֶה נֶאֱמָן בְּיַעֲקֹב עַמּוֹ וּבְיִשְׂרָאֵל שֵֽׁבֶט נַחֲלָתוֹ, כְּמוֹ שֶׁנֶּאֱמַר בִּנְבוּאַת יִרְמְיָה הַנָּבִיא, עָלָיו הַשָּׁלוֹם, סִימָן כ"ג; וְכֵן שָׁם מִסִּימָן ל"ג עַד סִימָן ל"ד. וְכֵן נֶאֱמַר עָלָיו: **וְיָצָא חֹֽטֶר מִגֶּֽזַע יִשַׁי** (ישעיהו יא:א), כִּי יִהְיֶה מִזֶּֽרַע דָּוִד הַמֶּֽלֶךְ עָלָיו הַשָּׁלוֹם. וְנֶאֱמַר: **וּבָא לְצִיּוֹן גּוֹאֵל** (ישעיהו נט:כ). וְהוּא יוֹצִיא אֶת אֻמַּת יִשְׂרָאֵל מִן הַגָּלוּת, וְיִלָּחֵם מִלְחֲמוֹת הַשֵּׁם, וְיִהְיֶה מַנְהִיג אֶת הָאֻמָּה עַל–פִּי תּוֹרַת מֹשֶׁה, בְּלִי {יח} שׁוּם מִגְרַֽעַת. וְיֵשׁ יִעוּדִים רַבִּים כְּדִבְרֵי נְבוּאָה עַל בִּיאַת הַמָּשִֽׁיחַ וְעַל גְּאֻלַּת יִשְׂרָאֵל מִזּוֹ הַגָּלוּת, כְּמוֹ בִנְבוּאַת יִרְמְיָה סוֹף סִימָן מ"ו, וְהַשְּׁאָר; הַמְבַקֵּשׁ אוֹתָם יִמְצָא אִישׁ עַל דִּגְלוֹ בְּאוֹתוֹת.

עִקָּר הַי'. שֶׁיַּאֲמִין בִּתְחִיַּת הַמֵּתִים, שֶׁיִּהְיֶה בְּעֵת בּוֹא רְצוֹנוֹ יִתְבָּרַךְ, כְּמוֹ שֶׁכָּתוּב: **יִחְיוּ מֵתֶֽיךָ נְבֵלָתִי יְקוּמוּן** וגו' (ישעיהו כו:יט); **וְרַבִּים מִיְּשֵׁנֵי אַדְמַת עָפָר יָקִֽיצוּ** (דניאל יב:ב); וְנֶאֱמַר: **הִנֵּה אָנֹכִי פֹתֵֽחַ אֶת קִבְרוֹתֵיכֶם [** **.** **.** **.]**  **וְנָתַתִּי רוּחִי בָכֶם וִחְיִיתֶם וְהִנַּחְתִּי אֶתְכֶם עַל אַדְמַתְכֶם וִידַעְתֶּם כִּי אֲנִי ה' דִּבַּֽרְתִּי וְעָשִֽׂיתִי נְאֻם ה'** (יחזקאל לז:יב–יד). וְאַף–עַל–פִּי שֶׁנֶּאֶמְרוּ בְּכִתְבֵי הַקֹּֽדֶשׁ מַאֲמָרִים סוֹתְרִים לְזֶה הָעִקָּר, כְּגוֹן **אִם יָמוּת גֶּֽבֶר הֲיִחְיֶה** וגו' (איוב יד:יד); **כָּלָה עָנָן וַיֵלַךְ** וגו' (איוב ז:ט); **כִּי מוֹת נָמוּת וְכַמַּֽיִם הַנִּגָּרִים אַֽרְצָה אֲשֶׁר לֹא יֵאָסֵֽפוּ** וגו' (שמואל ב יד:יד) – חַיָּב כָּל מַאֲמִין לָדַֽעַת תֵּרוּץ אֵֽלּוּ הַמַּאֲמָרִים, לֹא כְפִי הַנִּגְלֶה מִפְּשׁוּטָם; כִּי נֶאֶמְרוּ עַל–פִּי הַטֶּֽבַע, כִּי כֵן דֶּֽרֶךְ הַתּוֹלֶֽדֶת שֶׁהַנִּפְרָד לֹא יֵאָסֵף מֵעַצְמוֹ וְהֶהָרוּס לֹא יִבָּנֶה; וּבְדֶֽרֶךְ כְּלָל, כָּל דָּבָר לֹא יִפְעַל עַצְמוֹ אִם לֹא יִהְיֶה עֵֽזֶר וַהֲכָנָה בְּדֶֽרֶךְ נֵס מֵהַפּוֹעֵל הָאֲמִתִּי, עִלַּת הָעִלּוֹת, שֶׁהוּא הַבּוֹרֵא יִתְבָּרַךְ, וְיִתְבָּרַךְ שְׁמוֹ מֵעַתָּה וְעַד עוֹלָם. וְיֵשׁ אֹֽפֶן לְהַאֲמִין זֶה הָעִקָּר מִדֶּֽרֶךְ הַשֵּֽׂכֶל, כִּי אִם לֹא קָצְרָה יַד ה' לִבְרוֹא הַנִּבְרָאִים מֵאַֽיִן לְיֵשׁ בִּתְחִלַּת הַבְּרִיאָה, עַל אַחַת כַּמָּה וְכַמָּה יְמִין ה' רוֹמֵמָה לְהָשִׁיב הַנְּשָׁמָה אֶל אֲשֶׁר יֵלֵךְ הָרֽוּחַ שָֽׁמָּה.

בְּעִנְיַן תְּחִיַּת הַמֵּתִים דִּקְדְּקוּ הֵיטֵב חַכְמֵי הַקָּרָאִים, וְהִשְׁתַּדְּלוּ לְהַשְׁווֹת עִיּוּן שִׂכְלָם עִם מַאֲמָרֵי הַתּוֹרָה וְהַנְּבוּאָה, כְּדֵי שֶׁיָּאִֽירוּ שְׁתֵּי הַנֵּרוֹת בְּיַֽחַד, נֵר הַתּוֹרָה וְנֵר הַדַּֽעַת. וְזֶה בִּרְאוֹתָם שֶׁמַּדְרֵגוֹת בְּנֵי אָדָם בְּעִנְיַן הַשָּׂגַת שְׁלֵמוּת הַגּוּף וּשְׁלֵמוּת הַנֶּֽפֶשׁ הֵם עַל ד' אֹפָנִים, דְּהַֽיְנוּ: צַדִּיק וְחָכָם, צַדִּיק וְסָכָל, רָשָׁע וְחָכָם, רָשָׁע וְסָכָל. וְהִנֵּה הַב' מַדְרֵגוֹת, שֶׁהֵן הָרִאשׁוֹנָה וְהָאַחֲרוֹנָה, אֵין בָּהֶם חִיּוּב לִתְחִיָּה. הָרִאשׁוֹנָה וּשְׁלֵמוּתָהּ, כִּי כְבָר הִגִּֽיעַ לְתַכְלִית הַשְּׁלֵמוּת בְּמַה שֶּׁאֶפְשָׁר בְּטֶֽבַע הָאֱנוֹשִׁי, כְּמַדְרֵגַת מֹשֶׁה רַבֵּֽנוּ עָלָיו הַשָּׁלוֹם, וַחֲנוֹךְ, וּשְׁאָר הַקְּדוֹשִׁים; וְהָאַחֲרוֹנָה לְחֶסְרוֹנָהּ, שֶׁלֹּא נִשְׁאַר בָּה שׁוּם רֹֽשֶׁם יְחַיֵּב הַתְּחִיָּה, רוֹצֶה לוֹמַר, לֹא חָכְמָה וְלֹא מַעֲשִׂים טוֹבִים; עַל–כֵּן יֵלְכוּ לַאֲבַדּוֹן עוֹלָם. וְאֵֽלּוּ הַמַּדְרֵגוֹת עַל הַמְעַט, אֶחָד מִנִּי אֶֽלֶף. אָמְנָם רֹב בְּנֵי אָדָם הֵם עַל שְׁנֵי הַמַּדְרֵגוֹת הָאֶמְצָעִיּוֹת, רוֹצֶה לוֹמַר, בַּעֲלֵי מַעֲשִׂים טוֹבִים וְעִם שֶׁלֹּא הִגִּֽיעוּ לְחָכְמָה, וְאֵֽלּוּ עַל הָרֹב; וְהַמַּדְרֵגָה הַשֵּׁנִית, שֶׁהֵם מְלֻמָּדִים בְּחָכְמוֹת וְאֵינָם מִשְׁתַּדְּלִים בְּקִנְיַן מַעֲשִׂים טוֹבִים, וְהֵם עַל הַמְעַט. וְאֵֽלּוּ הַב' מַדְרֵגוֹת יִחְיוּ בִּתְחִיַּת הַמֵּתִים. וּרְאָיָה לָזֶה מִדִּבְרֵי הַנְּבוּאָה, שֶׁנֶּאֱמַר: **וְרַבִּים מִיְּשֵׁנֵי אַדְמַת עָפָר יָקִֽיצוּ** וגו' (דניאל יב:ב), שֶׁלֹּא אָמַר "וְכָל יְשֵׁנֵי" אוֹ "וּקְצָת מִיְּשֵׁנֵי", רַק **וְרַבִּים מִיְּשֵׁנֵי**, {יט} שֶׁרָמַז עַל שְׁתֵּי הַמַּדְרֵגוֹת אֶמְצָעִיּוֹת: **אֵֽלֶּה לְחַיֵּי עוֹלָם –** שֶׁהֵם בַּעֲלֵי מַעֲשִׂים, וְאַף שֶׁלֹּא הִגִּֽיעוּ לְמַדְרֵגַת הַלִּמּוּד; **וְאֵֽלֶּה לַחֲרָפוֹת** וגו' – שֶׁהֵם מְלֻמָּדִים בְּחָכְמוֹת, וְלֹא הִשְׁתַּדְּלוּ בְּקִנְיַן מַעֲשִׂים טוֹבִים.

וְעִנְיַן הַגִּלְגּוּל, אֲשֶׁר הוֹדוּ בוֹ הַפְּלָטוֹנִיִּם וְרֹב חַכְמֵי הַקַּבָּלָה, כְּבָר דָּחוּ חַכְמֵי הַקָּרָאִים זֶה הָעִנְיָן בִּשְׁתֵּי יָדַֽיִם בִּרְאָיוֹת עֲצוּמוֹת כַּאֲרָיוֹת. וְעִמָּהֶם הִסְכִּים גַּם הֶחָכָם רִבִּי יִצְחָק אַבְּרַבִינֵאל, מֵחַכְמֵי הָרַבָּנִים הַסְּפָרַדִּיִּם, בְּסֵֽפֶר מַעְיְנֵי יְשׁוּעָה ע"ב.

*פֶּֽרֶק י"ז*

*בְּעִנְיַן מִצְוַת צִיצִית וּתְנָאֵי הַמַּלְבּוּשִׁים*

הִנֵּה כָּתוּב בְּסוֹף פָּרָשַׁת שְׁלַח לְךָ: **וְעָשׂוּ לָהֶם צִיצִת עַל כַּנְפֵי בִגְדֵיהֶם** (במדבר טו:לח). חֲכָמֵֽינוּ הַקָּרָאִים פֵּרְשׁוּ מִלַּת **צִיצִת** עִנְיַן רְאִיָּה וְהַבָּטָה, כְּעִנְיַן **מֵצִיץ מִן הַחֲרַכִּים** (שיר–השירים ב:ט); וְהַטַּֽעַם, לַעֲשׂוֹת סִימָן בַּבֶּֽגֶד כְּדֵי שֶׁיִּזְכּוֹר בִּרְאִיָּתוֹ אֶת מִצְוֹת ה', וְלֹא יֶחֱטָא בְּמַשָּׂאוֹ וּבְמַתָּנוֹ וּבְכָל שִׁמּוּשָׁיו. וְזֶה הַמִּנְהָג הָיָה בִּזְמַן הַמַּלְכוּת בָּאָֽרֶץ הַקְּדוֹשָׁה, אָמְנָם עַתָּה בִּהְיוֹתֵֽנוּ בַּגָּלוּת מְפֻזָּרִים בְּכָל פֵּאָה, תִּקְּנוּ הַחֲכָמִים וְעָשׂוּ גָּדֵר שֶׁלֹּא תִתְבַּטַּל הַמִּצְוָה לְגַמְרֵי: לִלְבּוֹשׁ אַרְבַּע כְּנָפוֹת אוֹ טַלֵּית עָשׂוּי בְּצִיצִית בְּשָׁעַת הַתְּפִלָּה, וְכֵן בְּשָׁעַת קִיּוּם הַמִּצְוָה, כְּגוֹן הַמִּילָה. וּמִן הַהַעְתָּקָה יָדַֽעְנוּ שֶׁזֹּאת הַמִּצְוָה חוֹבָה לַזְּכָרִים וְלֹא לַנְּקֵבוֹת, וְהִיא מִצְוָה נוֹהֶֽגֶת בַּיּוֹם וְלֹא בַלַּֽיְלָה; עַל–כֵּן בְּעֵת תְּפִלַּת עַרְבִית לֹא נָהֲגוּ לִלְבּוֹשׁ צִיצִית. וְהַצִּיצִיּוֹת שִׁבְעָה בְּמִסְפָּר, כְּנֶֽגֶד יְמֵי בְרֵאשִׁית; וְהַשִּׁשָּׁה לְבָנִים, כְּנֶֽגֶד יְמֵי הַחֹל, וְאֶחָד תְּכֵֽלֶת, כְּנֶֽגֶד יוֹם הַשַּׁבָּת, כִּדְמוּת הָרָקִֽיעַ. וְרֶֽמֶז לַדָּבָר: **בְּכָל עֵת יִהְיוּ בְגָדֶֽיךָ לְבָנִים** (קהלת ט:ח). הָרַבָּנִים נָתְנוּ בַּצִּיצִית סְכוּם אַחֵר, מִמַּה שֶּׁבָּדָה שִׁמְעוֹן בֶּן שָׁטָח, וְאֵינָם נוֹהֲגִים פְּתִיל תְּכֵֽלֶת – וְלֹא הוֹדוּ לָהֶם חֲכָמֵֽינוּ.

וְיֵשׁ עוֹד מִנְהָג לָרַבָּנִים, כִּי בְשָׁעַת הַתְּפִלָּה שָׂמִים בְּרֹאשָׁם קֶֽשֶׁר אַרְבַּע פָּרָשִׁיּוֹת, וְעַל יְדֵיהֶם כְּמוֹ כֵן קוֹשְׁרִים אוֹתוֹת, מִמַּה שֶּׁכָּתוּב בַּתּוֹרָה: **וּקְשַׁרְתָּם לְאוֹת עַל יָדֶֽךָ וְהָיוּ לְטֹטָפֹת בֵּין עֵינֶֽיךָ** (דברים ו:ח). וְאוֹמְרִים שֶׁהַקַּבָּלָה לִמְּדָה לָהֶם זֶה הָאֹֽפֶן. אָמְנָם חַכְמֵי הַקָּרָאִים סָתְרוּ לְאֵֽלֶּה הַסְּבָרוֹת, וּפֵרְשׁוּ הָעִנְיָן הַנֶּאֱמָר לְמַֽעְלָה עַל דֶּֽרֶךְ מָשָׁל וּמְלִיצָה, כִּי אָמְרוּ עַל מַאֲמַר **וּקְשַׁרְתָּם לְאוֹת עַל יָדֶֽךָ** הָרָצוֹן בּוֹ עַל עֲשֶֽׂרֶת הַדְּבָרִים, וְעֶֽשֶׂר אֶצְבָּעוֹת בִּידֵי הָאָדָם, שֶׁחַיָּב לִשְׁקוֹד וּלְהַתְמִיד עַל זִכְרוֹן הַדְּבָרִים תָּמִיד, כְּאִלּוּ הֵם קְשׁוּרִים עַל יָדָיו, וְכֵן **טֹטָפֹת** הָרֶֽמֶז בּוֹ עַל כָּל הַתּוֹרָה שֶׁתִּהְיֶה תָמִיד עַל לִבּוֹ, כְּאִלּוּ הִיא מֻנַּֽחַת בֵּין עֵינָיו. וְאֵֽלּוּ שְׁנֵי הַמַּאֲמָרִים, גַּם מַאֲמָר שְׁלִישִׁי **וּכְתַבְתָּם עַל מְזֻזוֹת בֵּיתֶֽךָ** (דברים ו:ט), כֻּלָּם הֵם בְּדֶֽרֶךְ מָשָׁל עַל הַהֶתְמֵד וְהַשְּׁקִידָה בָהֶם, כְּמַאֲמַר שְׁלֹמֹה הַמֶּֽלֶךְ עָלָיו הַשָּׁלוֹם: **כָּתְבֵם עַל לֽוּחַ לִבֶּֽךָ** (משלי ג:ג) **עָנְדֵם עַל גַּרְגְּרוֹתֶֽיךָ** וגו' (משלי ו:כא), {כ} שֶׁהַתּוֹרָה תָּמִיד תִּהְיֶה בְּזִכְרוֹנוֹ בְּכָל שִׁמּוּשָׁיו וּבְכָל תְּנוּעוֹתָיו, עַל–דֶּֽרֶךְ מַאֲמַר הַנֶּחְכָּם: **בְּכָל דְּרָכֶֽיךָ דָעֵֽהוּ וְהוּא יְיַשֵּׁר אֹרְחֹתֶֽיךָ** (משלי ג:ו).

וְרָאִֽיתִי לְהַכְלִיל בְּזֶה הַפֶּֽרֶק אִסּוּר לְבִישַׁת שַׁעַטְנֵז, וְהַטַּֽעַם בּוֹ מַלְבּוּשׁ הַנַּעֲשָׂה מִשְּׁנֵי מִינִים, רוֹצֶה לוֹמַר **צֶֽמֶר וּפִשְׁתִּים יַחְדָּו** (דברים כב:יא). וְעַל–כֵּן אֵין תּוֹפְרִים בִּגְדֵי צֶֽמֶר בְּחוּטֵי פִשְׁתִּים, וְאֵין אוֹרְגִים שְׁנֵי הַמִּינִים בְּיַחַד, וְלֹא כוֹפְלִים שְׁנֵי הַמִּינִים בְּמַלְבּוּשׁ אֶחָד, מִמַּה שֶּׁכָּתוּב בְּפָרָשַׁת כִּי תֵצֵא. וְכֵן אָסוּר לְגֶֽבֶר לִלְבּוֹשׁ שִׂמְלַת אִשָּׁה, וְלֹא לְאִשָּׁה לִנְשׂוֹא כְּלֵי גֶֽבֶר, כְּדֵי שֶׁלֹּא לְהִתְנַהֵג בְּמַעֲשֶׂה רַע וּבְזִמָּה. וְכֵן אָסוּר לְהַקִּיף פְּאַת הָרֹאשׁ, וְלֹא לְגַלֵּֽחַ פְּאַת הַזָּקָן, כְּדֶֽרֶךְ מַה שֶּׁעוֹשִׂים הָאֻמּוֹת. אֲבָל לְתַקֵּן שְׂעַר הָרֹאשׁ וּפֵאוֹת הַזָּקָן בְּמִסְפָּרַֽיִם מִסָּבִיב, אוֹ בְתַֽעַר, רַק שֶׁלֹּא יֻשְׁחָֽתוּ הַפֵּאוֹת – הַדָּבָר עוֹבֵר, כִּי זֶה הַמִּנְהָג כְּדֵי שֶׁלֹּא יִכְבַּד רֹב הַשֵּׂעָר וְגָדְלוֹ עַל הָאָדָם. מִנְהַג הַמַּלְבּוּשִׁים יִכְשַׁר לְפִי מִנְהַג כָּל מָקוֹם וּמְדִינָה, רַק שֶׁלֹּא יִהְיֶה מַעֲשֵׂה שַׁעַטְנֵז. וְכֵן בִּבְחִינַת הֱיוֹתֵֽנוּ בַּגָּלוּת, לֹא יִכְשַׁר לִלְבּוֹשׁ מַלְבּוּשִׁים בְּהִירִים, רַק שֶׁיִּהְיוּ קְרוֹבִים אֶל צֶֽבַע הַשַּׁחֲרוּת, כְּדֶֽרֶךְ הָאֲבֵלִים אֲבֵלוּת צִיּוֹן וִירוּשָׁלַֽיִם, תִּבָּנֶה וְתִכּוֹנֵן בְּיָמֵֽינוּ בִּמְהֵרָה.

*פֶּֽרֶק י"ח*

*בְּעִנְיְנֵי טֻמְאָה וְטַהֲרָה*

בִּהְיוֹת שֶׁבָּחַר הַשֵּׁם יִתְבָּרַךְ לְאֻמַּת יִשְׂרָאֵל עַם קְרוֹבוֹ, עַל–כֵּן נָתַן לָהֶם חֻקִּים וּגְדֵרִים לְהִתְנַהֵג בִּקְדֻשָּׁה, וּלְהִזָּהֵר מִן הַטֻּמְאוֹת, כִּי הַשְּׁכִינָה מִתְהַלֶּֽכֶת בֵּינֵיהֶם, כְּעִנְיָן שֶׁנֶּאֱמַר בְּמַתַּן תּוֹרָה: **וְהִתְקַדִּשְׁתֶּם וִהְיִיתֶם לִי קְדֹשִׁים** [הכלאה בין] (ויקרא כ:ז) (ויקרא כ:כו); וְכֵן: **כִּי ה' אֱלֹהֶֽיךָ מִתְהַלֵּךְ בְּקֶֽרֶב מַחֲנֶֽיךָ** (דברים כג:טו); וּבְפָרָשַׁת אַחֲרֵי מוֹת: **אַל תִּטַּמְּאוּ בְּכָל אֵֽלֶּה** וגו' (ויקרא יח:כד). וְהִנֵּה אָפְנֵי הַטֻּמְאוֹת בְּפָנִים שׁוֹנִים. טֻמְאַת הָאָדָם פְּנִימִית וְחִיצוֹנָה. הַפְּנִימִית הִיא מִצַּד עַצְמוֹ, כְּגוֹן הַזָּב וְהַמְצֹרָע וְשִׁכְבַת זֶֽרַע, לַזָּכָר וְלַנְּקֵבָה. מִנְהַג טֻמְאַת הַמְצֹרָע שִׁבְעָה יָמִים. וּבְטֻמְאַת הַזָּב, מֵעֵת שֶׁפָּסַק הַזִּיבוּת יִסְפּוֹר ז'יָמִים נְקִיִּם, וְיִטְהַר בָּעֶֽרֶב, וְגַם יְכַבֵּס בְּגָדָיו. וְטֻמְאַת שִׁכְבַת זֶֽרַע טֻמְאַת יוֹם לְבַד, וְהַנּוֹגֵֽעַ בַּטְּמֵאִים טָעוּן כִּבּוּס בְּגָדִים וְטֻמְאַת יוֹם לְבַד.

וְיֵשׁ לַנְּקֵבָה טֻמְאָה אַחֶֽרֶת מִצַּד עַצְמָהּ, וְהִיא טֻמְאַת הַנִּדּוּת. וּבָזֶה יֵשׁ חֲלֻקָּה בֵּינֵֽינוּ וּבֵין הָרַבָּנִים, כִּי הָרַבָּנִים יִסְפְּרוּ לַנִּדָּה ז' יָמִים נְקִיִּם מֵעֵת הֶפְסֵק הַדָּם; אֲבָל חַכְמֵי הַקָּרָאִים בֵּאֲרוּ לְפִי הַכָּתוּב בַּתּוֹרָה, וְחִיְּבוּ לִהְיוֹת בְּטֻמְאַת הַנִּדָּה מֵעֵת הֵרָאוֹת הַדָּם הָרִאשׁוֹן ז' יָמִים. וַאֲפִלּוּ אִם יֵרָאֶה בְּכָל הַשִּׁבְעָה, אֵין חֲשַׁשׁ, כִּי זֶה הַדָּבָר נוֹהֵג לְפִי הַטֶּֽבַע; וְאִם אַחַר טַהֲרָתָהּ בַּשְּׁבִיעִי יֵרָאֶה הַדָּם בַּשְּׁמִינִי, אֲזַי נִקְרֵאת זָבָה, וְצָרִיךְ לְהַפִּיל הַיָּמִים כָּל עוֹד שֶׁיֵּרָאֶה הַדָּם, וּמֵעֵת הַהֶפְסֵק תִּסְפּוֹר ז' יָמִים נְקִיִּם, וְתִטְהַר בָּעֶֽרֶב. אֲבָל אִם לֹא יֵרָאֶה הַדָּם בְּכָל חֶלְקֵי יוֹם {כא} הַשְּׁמִינִי, וְיֵרָאֶה בַּתְּשִׁיעִי אוֹ אַחַר כָּךְ, אֲזַי הִיא צְרִיכָה לְהִתְנַהֵג כְּמִנְהַג הַנִּדָּה. וְגַם בְּזֶה הַדְּרוּשׁ הֶחֱלִֽיפוּ הָרַבָּנִים דִּבְרֵי הַתּוֹרָה, כִּי אֵינָם נוֹהֲגִים טֻמְאַת הַנִּדָּה כָּרָאוּי וּכְפִי דִין הַתּוֹרָה, רַק כְּפִי רְצוֹנָם קָבְעוּ חֻקִּים לְבַד, לִפְרוֹשׁ הָאִשָּׁה מִבַּעְלָהּ בְּעֵת נִדָּתָהּ, וּמִלְּבַד זֶה מִשְׁתַּמְּשׁוֹת בַּבַּֽיִת כִּטְהוֹרוֹת, וְגַם אוֹכְלוֹת בְּשֻׁלְחָן אֶחָד, וְזֶה הֵֽפֶךְ הַכַּוָּנָה הָאֱלֹהִית. וּלְפִי דַֽעַת חַכְמֵי הַקָּרָאִים חַיֶּֽבֶת הָאִשָּׁה לְהִזָּהֵר בְּטֻמְאָה עַל צַד הַיּוֹתֵר טוֹב, דְּהַֽיְנוּ שֶׁלֹּא תִגַּע לְשׁוּם דָּבָר טָהוֹר, לֹא לַכֵּלִים וְלֹא לַמִּטָּה, וְשֶׁיִּהְיוּ לָהּ כֵּלִים מְיֻחָדִים לְהִשְׁתַּמֵּשׁ בִּימֵי נִדָּתָהּ לְמַאֲכָל וּלְמִשְׁתֶּה וְלִשְׁאָר שִׁמּוּשֶֽׁיהָ. וְאִם תִּגַּע לְדָבָר טָהוֹר מְקַבֵּל טֻמְאָה, אֲזַי צָרִיךְ לְטַהֵר הַדָּבָר הַמְטֻמָּא לְפִי טֶֽבַע חָמְרוֹ, כַּאֲשֶׁר יִתְבָּאֵר אַחַר כֵּן. וּכְמוֹ כֵן מִנְהַג הַיּוֹלֶֽדֶת כְּמִנְהַג הַנִּדָּה, לַזָּכָר אַרְבָּעִים יוֹם וְלַנְּקֵבָה כֵּֽפֶל, שְׁמוֹנִים יוֹם.

הַטֻּמְאָה הַחִיצוֹנִית הִיא טֻמְאַת מֵת מִן הָאָדָם, וּמְטַמֵּא בְּמַגָּע וּבַאֲהִילָה שִׁבְעַת יָמִים, כְּמוֹ שֶׁכָּתוּב בְּפָרָשַׁת חֻקַּת הַתּוֹרָה: **אָדָם כִּי יָמוּת בְּאֹֽהֶל** וגו' (במדבר יט:יד). וְכֵן הַנּוֹגֵֽעַ בְּטֻמְאוֹת הַנַּ"ל, כְּגוֹן בַּנִּדָּה, בַּיּוֹלֶֽדֶת, בַּזָּב וְזָבָה, וּבְמִשְׁכָּבָם, טָעוּן כִּבּוּס בְּגָדִים וְטֻמְאַת יוֹם. וּבְאִם יִקְרֶה שֶׁיָּמוּת הַמֵּת בְּפֶֽתַע בַּבַּֽיִת, וְלֹא יַרְגִּישׁ בְּעָלָיו לְהוֹצִיא הַמִּטַּלְטְלִין שֶׁלֹּא יִטָּמְאוּ, אֲזַי בִּמְאֹרָע כָּזֶה צָרִיךְ לְטַהֵר הַדְּבָרִים הַמְטֻמָּאִים, לְפִי מִינָם – אִם מִמַּתָּכוֹת, אִם צְמָחִים, אִם כְּלִי דוֹמֵם, כְּמוֹ שֶׁכָּתוּב בַּתּוֹרָה: הַדָּבָר **אֲשֶׁר יָבֹא בָאֵשׁ תַּעֲבִֽירוּ בָאֵשׁ** (במדבר לא:כג), וַאֲשֶׁר יָבֹא בַמַּֽיִם תַּעֲבִֽירוּ בַמַּֽיִם, וְטָהֵר. וּזְמַן הַטַּהֲרָה עִם עֲרֵבַת הַשֶּֽׁמֶשׁ בָּעֶֽרֶב. וּבְזוּלַת זֶה הָאֹֽפֶן, לֹא יֵצְאוּ לִידֵי טַהֲרָה. וְגַם זֶה בִּתְנַאי אִם יִהְיוּ הַמִּטַּלְטְלִין דְּבָרִים נֶעְתָּקִים מִמָּקוֹם לְמָקוֹם; אֲבָל אִם הֵם דְּבָרִים קַיָּמִים, כְּגוֹן הַבַּֽיִת, וַחֲלָקָיו הַקְּבוּעִים וּמְסֻמָּרִים בְּמַסְמֵרִים בַּל יִמּוֹט, וְכֵן הַכַּדִּים וְהַתְּעָלוֹת הַחֲפוּרוֹת בָּאָֽרֶץ בִּלְתִּי מִתְנוֹעֲעוֹת – אֲזַי לֹא יְקַבְּלוּ טֻמְאָה; וְאַף אִם יִקְרֶה הַמִּקְרֶה הַנַּ"ל לֹא יִטָּמְאוּ. וְכֵן הַפַּרְדֵּסִים וְהַצְּמָחִים וְהַפֵּרוֹת, בִּהְיוֹתָם עַל הָאִילָנוֹת בִּלְתִּי תְלוּשִׁים, וְהַמַּֽיִם הַנּוֹבְעִים בִּנְהָרוֹת וּמַעְיָנוֹת וּבְבוֹרוֹת; וּבִכְלָל, כָּל דָּבָר הַבִּלְתִּי נֶעְתָּק מִמְּקוֹמוֹ לֹא יִטָּמֵא, מִמַּאֲמַר **בַּמַּֽיִם יוּבָא** (ויקרא יא:לב).

וְכֵן בִּנְפוֹל שֶֽׁרֶץ וְאֵיזֶה נְבֵלָה מֵהַבַּעֲלֵי–חַיִּים הַמְטַמְּאִים, כַּאֲשֶׁר מְבֹאָר בְּפָרָשַׁת שְׁמִינִי, עַל הַדְּבָרִים הַמְקַבְּלִים טֻמְאָה, כְּגוֹן אֹכָלִין וּמַשְׁקִין וְכֹל אֲשֶׁר יִקָּרֵא בְּשֵׁם "כְּלִי", מֵעֵץ אוֹ מֵעוֹר אוֹ מַלְבּוּשִׁים וּמַצָּעוֹת, וְכָל אֲשֶׁר יִשְׁתַּמֵּשׁ בּוֹ הָאָדָם – אֲזַי אֲנַֽחְנוּ הַקָּרָאִים נוֹהֲגִים בָּהֶם טֻמְאָה, וְנִשְׁמָרִים בָּהֶם מְאֹד. אֲבָל הָרַבָּנִים מְקִלִּים מְאֹד בְּאֵֽלּוּ הָעִנְיָנִים, וּבִנְפוֹל שֶֽׁרֶץ טָמֵא בְּמַאֲכָלִים וּמַשְׁקִין, <מְשַׁעֲרִים אִם יֵשׁ בּוֹ נ"ט חֲלָקִים כָּשֵׁר וְחֵֽלֶק שִׁשִּׁים טָמֵא, אֲזַי מַתִּירִים הַמַּשְׁקֶה אוֹ הַמַּאֲכָל הַהִיא>; וְאוֹמְרִים בְּקַבָּלָתָם כִּי הַטֻּמְאָה בְּטֵלָה בְּשִׁשִּׁים. {כב} <וּלְפִי זֶה, אִם יְבֻשָּֽׁלוּ נ"ט גְּדָיִם וַחֲזִיר אֶחָד קָטָן בְּסִיר, הַכֹּל כָּשֵׁר.> \* וְזֶה מֶֽרֶד גָּדוֹל בַּתּוֹרָה. הַתְּבוּאוֹת בִּהְיוֹתָם יְבֵשִׁים לֹא יְקַבְּלוּ טֻמְאַת אֲהִילָה בַּמֵּת; רַק אִם יִהְיוּ טְחוּנִים, אוֹ קְלוּיִם בָּאֵשׁ, אוֹ שְׁרוּיִם בַּמַּֽיִם, אֲזַי הֵם נִטְמָאִים. כִּי לְפִי דַֽעַת חֲכָמֵֽינוּ, חֲמִשָּׁה דְבָרִים הֵם מַכְשִׁירֵי טֻמְאָה, וְרָאשֵׁי תֵיבוֹתָם ממטמ"א, רוֹצֶה לוֹמַר: מַֽיִם, מֶֽלַח, טְחִינָה, מַאֲכֶֽלֶת, אֵשׁ; וְהֵם עַצְמָם הַמְסַבְּבִים גַּם לְקַבֵּל הַטֻּמְאָה, כִּי הַדְּבָרִים הַשְּׁחוּטִים וְהַמְּלוּחִים כְּמוֹ כֵן יְקַבְּלוּ הַטֻּמְאָה. יֵשׁ מֵהֶם שֶׁלֹּא יֵצְאוּ לְעוֹלָם לִידֵי טַהֲרָה, וְיֵשׁ מֵהֶם שֶׁיּוֹצְאִים, כַּאֲשֶׁר נִתְבָּאַר לְמַֽעְלָה.

*פֶּֽרֶק י"ט*

*בְּעִנְיַן הַשְּׁחִיטָה*

זֶה הָעִנְיָן יְסוּדָתוֹ מִזְּמַן נֹֽחַ הַצַּדִּיק, עָלָיו הַשָּׁלוֹם, מִמַּה שֶּׁנֶּאֱמַר: **אַךְ בָּשָׂר בְּנַפְשׁוֹ דָמוֹ לֹא תֹאכֵֽלוּ** (בראשית ט:ד). וְהַטַּֽעַם בּוֹ שֶׁלֹּא לִכְרוֹת אֵֽבֶר מִן הַחַי בְּעוֹד נַפְשׁוֹ בוֹ, כַּאֲשֶׁר הָיוּ נוֹהֲגִים בִּזְמָן הַהוּא, וְזֶה הָיָה אַכְזְרִיּוּת גְּדוֹלָה, וְגַם מַאֲכָל גַּס, עַד שֶׁהֻזְהָֽרוּ מִמֶּֽנּוּ נֹֽחַ וּבָנָיו וְהַדּוֹרוֹת הַבָּאִים אַחֲרֵיהֶם, עַד זְמַן מֹשֶׁה רַבֵּֽנוּ, עָלָיו הַשָּׁלוֹם, וְעַל יָדוֹ בָּֽאָה הַמִּצְוָה שֵׁנִית, כְּמוֹ שֶׁכָּתוּב בְּפָרָשַׁת רְאֵה: **וְזָבַחְתָּ מִבְּקָרְךָ וּמִצֹּאנְךָ אֲשֶׁר נָתַן ה' לְךָ כַּאֲשֶׁר צִוִּיתִֽיךָ** (דברים יב:כא). וְאִם נְעַיֵּן בְּזֶה הָעִנְיָן בְּדֶֽרֶךְ הַהֶקֵּשׁ הַשִּׂכְלִי, מִמַּה שֶּׁנֶּאֱסַר לְנֹֽחַ אֲכִילַת הַחַי בְּעוֹד נַפְשׁוֹ בוֹ, וְעַל יְדֵי מֹשֶׁה רַבֵּֽנוּ, עָלָיו הַשָּׁלוֹם, בָּֽאָה אַזְהָרַת אֲכִילַת הַמֵּת מִיתַת עַצְמוֹ אוֹ הַמֵּת זוּלַת עִנְיַן הַשְּׁחִיטָה, כְּמוֹ שֶׁכָּתוּב בְּפָרָשַׁת אַחֲרֵי מוֹת: **וְכָל נֶֽפֶשׁ אֲשֶׁר תֹּאכַל נְבֵלָה וּטְרֵפָה** וגו' (ויקרא יז:טו), וְכֵן בְּפָרָשַׁת רְאֵה **לֹא תֹאכְלוּ כָּל נְבֵלָה** וגו' (דברים יד:כא) – אִם כֵּן יָצְאָה לָֽנוּ תּוֹלָדָה, שֶׁאֲכִילַת הַחַי צָרִיךְ שֶׁיִּהְיֶה בְּאֹֽפֶן אַחֵר, חוּץ מִשְּׁנֵיהֶם, וְהוּא עִנְיַן הַשְּׁחִיטָה בַּצַּוָּאר, כַּאֲשֶׁר נוֹדְעָה לְאֻמַּת יִשְׂרָאֵל בְּהַעְתָּקָה הַמִּשְׁתַּלְשֶֽׁלֶת דּוֹר אַחַר דּוֹר. וְעַל–כָּל–פָּנִים יֵשׁ לָהּ רְאָיָה מִן הַתּוֹרָה בְּרֶֽמֶז, מִמַּאֲמַר **וְשָׁפַךְ אֶת דָּמוֹ** (ויקרא יז:יג), כְּמוֹ שֶׁכָּתוּב בְּפָרָשַׁת אַחֲרֵי מוֹת, כִּי לֹא יִתָּכֵן יְצִיאַת הַדָּם מִכְּלַל הַגּוּף רַק עַל–דֶּֽרֶךְ כְּרִיתַת הַד' גִּידִים אֲשֶׁר בְּצַוַּאר הַבַּֽעַל–חַי, שֶׁהֵם מְקוֹרֵי הַדָּם אֲשֶׁר בְּכָל הַגּוּף.

וְהִנֵּה הַשְּׁחִיטָה הַנְּהוּגָה בְּאֻמַּת יִשְׂרָאֵל לִשְׁתֵּי סִבּוֹת: הָא' כְּדֵי לְהָרִיק רֹב הַדָּם מִגּוּף הַבַּעֲלֵי–חַיִּים; הַב' לִנְהוֹג רַחֲמָנוּת בְּבַעֲלֵי–חַיִּים לְהָסִיר חִיּוּתָם בְּאֹֽפֶן נָקֵל עַל צַד הַחֶמְלָה – לֹא כְמוֹ שֶׁהָיוּ נוֹהֲגִים בִּזְמַן נֹֽחַ לִכְרוֹת אֵֽבֶר מִן הַחַי, וְהָיָה הַבַּֽעַל–חַי מִתְעַנֶּה כַּמָּה יָמִים, וְלֹא כְמוֹ שֶׁעוֹשִׂים עַתָּה הָאֻמּוֹת, שֶׁמַּכִּים בְּמַעֲצָד וּבְמַקָּבוֹת, בְּכַשִּׁיל וְכֵלַפּוֹת יַהֲלוֹמוּן, וְנוֹחֲרִים בְּסַכִּינִים. וְזֶה הָעִנְיָן בִּכְלָל בְּשֵׁם "טְרֵפָה". וְהִנֵּה כְּפִי תִקּוּן הַחֲכָמִים הַקַּדְמוֹנִים, עִנְיַן הַשְּׁחִיטָה בְּזֶה הַמִּנְהָג: צָרִיךְ {כג} שֶׁתֵּעָשֶׂה עַל–יְדֵי אִישׁ הָגוּן, בְּהֶקֵּשׁ מִן הַכֹּהֲנִים שֶׁהָיוּ שׁוֹחֲטִים בִּזְמַן הַמַּלְכוּת. וְשֶׁיִּהְיֶה הָאִישׁ בַּֽעַל אֱמוּנָה וּמַעֲשִׂים טוֹבִים וְלוֹמֵד תּוֹרַת ה', שֶׁלֹּא יִהְיֶה בְּמַדְרֵגָה אַחַת עִם הַבְּהֵמָה; כְּמַאֲמַר דָּוִד הַמֶּֽלֶךְ, עָלָיו הַשָּׁלוֹם: **אָדָם בִּיקָר בַּל יָבִין נִמְשַׁל כַּבְּהֵמוֹת נִדְמוּ** [השוו:] (תהלים מט:יג) (תהלים מט:כא). וְאֵין רָאוּי שֶׁיַּפְסִיד הַדּוֹמֶה בְּדוֹמֶֽיהָ; כִּי הָרְדִיָּה וְהַמֶּמְשָׁלָה הַנְּתוּנָה לָאָדָם עַל הַבַּעֲלֵי–חַיִּים מִצַּד מַעֲלַת נַפְשׁוֹ הַשִּׂכְלִית, כְּמוֹ שֶׁכָּתוּב: **וַתְּחַסְּרֵֽהוּ מְעַט מֵאֱלֹהִים** וגו' **תַּמְשִׁילֵֽהוּ בְמַעֲשֵׂי יָדֶֽךָ** וגו' (תהלים ח:ו–ז). וּפְעֻלַּת הַשְּׁחִיטָה צָרִיךְ שֶׁתִּהְיֶה בְּמַאֲכֶֽלֶת הַבַּרְזֶל, מוּכָן לְכָךְ, בְּכָל תְּנָאֶֽיהָ, דְּהַֽיְנוּ שֶׁתִּהְיֶה חֲרִיפָה וְחַדָּה וּבִלְתִּי פְגוּמָה, וּשְׁאָר הַתְּנָאִים. וְשֶׁתֵּעָשֶׂה בְּהוֹלָכָה וּבְהוֹבָאָה, עַל–צַד הַיּוֹתֵר נָקֵל, שֶׁלֹּא תִצְטַעֵר הַבְּהֵמָה. וְצָרִיךְ לִפְעוֹל הַפְּעֻלָּה בִּזְרִיזוּת. וְכֵן צָרִיךְ לַחֲקוֹר וּלְשַׁעֵר שֶׁלֹּא יִקְרוּ בְּעֵת הַשְּׁחִיטָה דְּבָרִים הַמַּפְסִידִים אוֹתָהּ, שֶׁהֵם עֲשָׂרָה בְּמִסְפָּר, וְהֵם: אֶל הַשְׁאָרָה, שְׁהִיָּה, חֲלָדָה, עִקּוּר, דְּרָסָה, הַגְרָמָה, הַגְבָּהָה, הַשְׁפָּלָה, הֲתַזָּה, הַפְסָקָה; וּבֵאוּרָם יָדֽוּעַ בְּסֵֽפֶר הַמִּצְוֹת וּבְסִפְרֵי הַשְּׁחִיטוֹת שֶׁל חֲכָמֵֽינוּ.

וְאָסוּר לִשְׁחוֹט עִקָּר וּפֶֽרַח בְּיוֹם אֶחָד, וְכֵן הֶהָרָה, מִמַּאֲמַר **אֹתוֹ וְאֶת בְּנוֹ לֹא תִשְׁחֲטוּ בְּיוֹם אֶחָד** (ויקרא כב:כח), וּמִמַּאֲמַר **כִּי יִקָּרֵא קַן צִפּוֹר** וגו' (דברים כב:ו). וְאָסוּר לִשְׁחוֹט בְּהֵמָה, אוֹ אֵיזֶה בַֽעַל–חַי מִמִּינִים הַטְּהוֹרִים, שֶׁיִּהְיֶה חוֹלֶה, בֵּין בְּחֹֽלִי טִבְעִי, בֵּין בְּהַכָּאָה וּבִשְׁאָר הַמִּקְרִים, כְּגוֹן שְׁבוּרָה אוֹ טְרוּפַת הַחַיּוֹת הַדּוֹרְסוֹת, מִמַּאֲמַר **כָּל רֶֽמֶשׂ אֲשֶׁר הוּא חַי לָכֶם יִהְיֶה לְאָכְלָה** (בראשית ט:ג), וּמִמַּאֲמַר **זֹאת הַחַיָּה אֲשֶׁר תֹּאכְלוּ** (ויקרא יא:ב); כִּי לְשׁוֹן "חִיּוּת" לִפְעָמִים נוֹפֵל עַל הַבְּרִיאוּת, כְּמוֹ **כִּי חָיוֹת הֵֽנָּה** בְּפָרָשַׁת שְׁמוֹת (שמות א:יט). וְנִסְיוֹן הַבְּרִיאוּת, לְפִי דַֽעַת חַכְמֵי הַקָּרָאִים, צָרִיךְ שֶׁיִּהְיֶה קֹֽדֶם הַשְּׁחִיטָה – לִבְחוֹן מִמַּאֲכָלוֹ וּמִמַּשְׁקֵֽהוּ, וְכֵן מִשְּׁאָר תְּנוּעוֹתָיו – כְּדֵי שֶׁלֹּא תִהְיֶה הַשְּׁחִיטָה לָרִיק וּלְבַטָּלָה, לְהַפְסִיד בַּֽעַל–חַי לְלֹא צֹֽרֶךְ; כִּי כֹל הַסִּימָנִים הַמַּתִּירִים אֶת הַבַּעֲלֵי–חַיִּים לַאֲכִילָה, לְפִי דִין הַתּוֹרָה, הֵם נִכָּרִים בִּחְיוֹתָם, כַּאֲשֶׁר יִתְבָּאַר בַּפֶּֽרֶק הַבָּא. אֲבָל הָרַבָּנִים טוֹעִים בָּזֶה, כִּי הֵם בּוֹדְקִים אַחַר הַשְּׁחִיטָה הֲיִכְשַׁר לַאֲכִילָה, וְעַל הָרֹב מִתְבַּטֶּֽלֶת שְׁחִיטָתָם. וְכֵן אָסוּר לִשְׁחוֹט הַבַּעֲלֵי–חַיִּים שֶׁדִּינָם לִשְׁלֽוֹחַ חַיִּים, אוֹ שֶׁדִּינָם בִּסְקִילָה אוֹ בִשְׂרֵפָה, וּבִשְׁאָר מִיתוֹת. וְכֵן הַבְּהֵמָה הַבָּאָה מִן הַכִּלְאַֽיִם. וְכֵן אָסוּר לְיִשְׂרָאֵל לְסָרֵס הַבְּהֵמוֹת, מִמַּאֲמַר **וּבְאַרְצְכֶם לֹא תַעֲשׂוּ** כָמֹֽהוּ (ויקרא כב:כד). וְאִם יְסָרֵס הַגּוֹי בְּלִי רְשׁוּתֵֽנוּ, מֻתָּר לָֽנוּ לֵהָנוֹת בָּהֶם. וְאִם תֵעָשֶׂה הַשְּׁחִיטָה חוּץ מֵהַתְּנָאִים הַנַּ"ל, אֲזַי הַנִּשְׁחָט יִקָּרֵא נְבֵלָה, וְלֹא יִכְשַׁר לְהֵאָכֵל. וְיַֽעַן כִּי שְׁחִיטוֹת הָרַבָּנִים בְּחִלּוּף מִשְּׁחִיטָתֵֽנוּ, עַל–כֵּן אֲנַחְנוּ אוֹסְרִים שְׁחִיטָתָם, כַּאֲשֶׁר כָּל זֶה מְבֹאָר בְּסִפְרֵי חֲכָמֵֽינוּ, עֲלֵיהֶם הַשָּׁלוֹם. וּמִתִּקּוּן הַחֲכָמִים לְבָרֵךְ אֶת הַשֵּׁם בְּעֵת הַשְּׁחִיטָה, שֶׁהִתִּיר לְהַפְסִיד הַבַּֽעַל–חַי לְצֹֽרֶךְ הָאָדָם.

{כד} *פֶּֽרֶק כ'*

*בְּמַאֲכָלִים וּמַשְׁקִים וְאָפְנֵי הַנְהָגָתָם*

זֶה סֵֽפֶר תּוֹלְדוֹת הָאָדָם. מְחַיֵּב שֶׁיִּהְיֶה מְזוֹנוֹ מִמִּינִים קְרוֹבִים לְטִבְעוֹ, וְהֵם חֲמִשָּׁה: צְמָחָים, אַרְבָּעָה מִינֵי בַעֲלֵי–חַיִּים, וְהֵם: בְּהֵמוֹת, חַיּוֹת, עוֹפוֹת, וְדָגִים. וְהַחָכְמָה הָאֱלֹהִית דִּקְדְּקָה לִגְדּוֹר שֶׁתִּהְיֶה בְּחִינָה בְּאֵֽלּוּ הַמִּינִים, אֵיזֶה מֵהֶם נֵאוֹתִים לִמְזוֹן הָאָדָם לְפִי טִבְעוֹ, לְהַחֲלִיף מַה שֶּׁיֻתַּךְ, וְאֵיזֶה מֵהֶם קָשִׁים וּבִלְתִּי נֵאוֹתִים. וְעַל–כֵּן נָתְנָה סִימָנִים בַּתּוֹרָה מְבֹרָרִים. בִּבְהֵמוֹת וְחַיּוֹת שְׁנֵי סִימָנִים: מַעֲלַת גֵּרָה וּפַרְסָה שְׁסוּעָה. בְּעוֹפוֹת לֹא נָתְנָה סִימָן טִבְעִי, אֲבָל הוֹצִֽיאָה הָאֲסוּרוֹת אוֹ הַטְּמֵאוֹת שֶׁנִּזְכְּרוּ בִּשְׁמָן בַּתּוֹרָה בְּפָרָשַׁת שְׁמִינִי וּבְפָרָשַׁת רְאֵה; וְהַשְּׁאָר הֵן טְהוֹרוֹת, וּמֻתָּרוֹת לִמְזוֹן הָאָדָם. בְּדָגִים שְׁנֵי סִימָנִים, וְהֵם סְנַפִּיר וְקַשְׂקֶֽשֶׂת.

וְעִנְיַן הַכְשָׁרַת אֵֽלּוּ הַמִּינִים לְמַאֲכַל הָאָדָם: הַבְּהֵמוֹת, שֶׁהֵן שְׁלֹשָׁה מִינִים – שׁוֹר, שֵׂה כְשָׂבִים, וְשֵׂה עִזִּים – עַל–יְדֵי שְׁחִיטָה וּשְׁפִיכַת דָּמָם עַל הָאָֽרֶץ. הַחַיּוֹת וְהָעוֹפוֹת כְּמוֹ כֵן עַל–יְדֵי שְׁחִיטָה, וְכִסּוּי הַדָּם בֶּעָפָר. הַדָּגִים עַל–יְדֵי אֲסִיפָה, שֶׁהִיא צֵידָה מִן הַמַּֽיִם. וְאַחַר שֶׁתֵּעָשֶׂה הַשְּׁחִיטָה כָּרָאוּי, עַל–פִּי הַתְּנָאִים הַנַּ"ל בְּפֶֽרֶק י"ט, עוֹד מִשּׁוּם אִסּוּר אֲכִילַת הַדָּם יֵשׁ מִנְהָג לְנַקֵּר הַבָּשָׂר, רוֹצֶה לוֹמַר לְהוֹצִיא הָעוֹרְקִים וְהַגִּידִים דָּמִיִּים מִכְּלַל אֵיבָרֵי גוּף הַנִּשְׁחָט, וְלִרְחוֹץ הַבָּשָׂר בַּמַּֽיִם שָׁלֹשׁ פְּעָמִים, עִם מְלִיחָה מְעַט בְּמֶֽלַח אֶמְצָעִי שֶׁלֹּא יִהְיֶה עָב וְלֹא דַק בְּיוֹתֵר, כְּדֵי שֶׁיִּמָּצֶה הַדָּם הַנִּשְׁאָר מִן הַנִּקּוּר אֶל נָכוֹן. אַחַר–כָּךְ לְבַשֵּׁל בַּמַּֽיִם בַּהֲסָרַת הַקֶּֽצֶף וְהַלִּכְלוּךְ.

עוֹד יֵשׁ תְּנָאִים אֲחֵרִים בַּהֲסַבַּת הַנִּשְׁחָט לְמַאֲכָל. שֶׁהַחֲלָבִים חֲמִשָּׁה – שֶׁהֵם הַחֵֽלֶב הַמְכַסֶּה אֶת הַקֶּֽרֶב, וַאֲשֶׁר עַל הַקֶּֽרֶב, וַאֲשֶׁר עַל הַכְּלָיוֹת, וְהַכְּלָיוֹת עַצְמָן, וְיוֹתֶֽרֶת הַכָּבֵד, וְהָאַלְיָה בַכֶּֽבֶשׂ – נֶאֶסְרוּ לַאֲכִילָה, מִפְּנֵי שֶׁהָיוּ נִתָּנִים עַל הַמִּזְבֵּֽחַ לְאִשֵּׁה רֵֽיחַ נִיחֽוֹחַ. וְגִיד הַנָּשֶׁה וּשְׁאָר הַחֲלָקִים הָאֲסוּרִים הַיְדוּעִים בְּסֵֽבֶל הַיְרֻשָּׁה בְּנִקּוּר הַבָּשָׂר הֵם אֲסוּרִים וְנִבְדָּלִים מֵהַבָּשָׂר הַנִּשְׁחָט. וּמִמַּאֲמַר **לֹא תְבַשֵּׁל גְּדִי בַּחֲלֵב אִמּוֹ** (שמות כג:יט), אָסוּר לֶאֱכוֹל הַבָּשָׂר עִם הַחֶמְאָה וְחָלָב. לְפִי דַֽעַת חֲכָמֵֽינוּ הַבָּשָׂר שֶׁיֵּשׁ לוֹ חָלָב, כְּגוֹן שְׁלֹשָׁה מִינִים הַבַּיְתִיִּים וְחֵיוַת בָּרָא; אֲבָל לֹא בְשַׂר הָעוֹפוֹת וְדָגִים, שֶׁאֵין לָהֶם חָלָב. וְהָרַבָּנִים, לְפִי דִין חַכְמֵיהֶם, מוֹסִיפִים לֶאֱסוֹר בְּשַׂר עוֹף עִם חֶמְאָה וְחָלָב; וְנוֹהֲגִים חֻמְרָא גְדוֹלָה, וְנִזְהָרִים בִּשְׁמִירָה גְדוֹלָה שֶׁלֹּא יִתְעָרְבוּ כְּלֵי הַבָּשָׂר עִם כְּלֵי הֶחָלָב, שֶׁהֵם מַנִּיחִים כֵּלִים לַבָּשָׂר לְחוּד וְלֶחָלָב לְחוּד, וּמִשְׁתַּמְּשִׁים בְּכֵלִים מְיֻחָדִים לְכָל אֶחָד. וְהֵם נִזְהָרִים בָּהֶם כְּדֵין טֻמְאָה וְטַהֲרָה. וְזֶה הוֹסָפָה עַל הַכָּתוּב בַּתּוֹרָה; וּבְעִנְיַן טֻמְאָה וְטַהֲרָה הֵם מְקִלִּים, כַּאֲשֶׁר נִתְבָּאַר לְמַֽעְלָה.

בַּהֲכָנַת הַדָּגִים אֵין שׁוּם תְּנַאי וְגָדֵר אַחֵר, רַק שֶׁלֹּא יִהְיוּ מֵתִים בַּמַּֽיִם, וְלֹא מֻכִּים אַחֲרֵי הָאֲסִיפָה, אֶֽלָּא שֶׁיִּגְוְעוּ גְּוִיעָה טִבְעִית אַחֲרֵי צֵאתָם מִן הַמַּֽיִם. וְצָרִיךְ {כה} לְהִזָּהֵר שֶׁלֹּא יִגְּעוּ וְלֹא יִתְעָרְבוּ בְּדָגִים טְמֵאִים בְּמוֹתָם. כָּל דָּבָר הַיּוֹצֵא מִבַּֽעַל–חַי טָהוֹר מֻתָּר לַאֲכִילָה, כְּגוֹן בֵּצִים וְחָלָב; וְגַם הַדְּבַשׁ, מִפְּנֵי שֶׁאֵינוֹ מְקַבֵּל טֻמְאָה, בִּרְאָיָה מִכָּתוּב. וְכָל הַיּוֹצֵא מִן הַטָּמֵא אָסוּר. אֵֽלּוּ הַמַּאֲכָלִים וְהַמַּשְׁקִים, אִם יִגַּע אוֹ יִפּוֹל בְּמִקְרֶה אֲלֵיהֶם דָּבָר טָמֵא, כְּגוֹן בְּשַׂר נְבֵלָה וּטְרֵפָה וְהַשְּׁרָצִים הַטְּמֵאִים, אוֹ שֶׁיוּכָֽנוּ בְּכֵלִים מְגֹאָלִים וּטְמֵאִים, אֲזַי יִתְטַמְּאוּ לְעוֹלָם, וְאֵין לָהֶם טַהֲרָה.

*פֶּֽרֶק כ"א*

*בְּעִנְיְנֵי הַזִּוּוּג וּלְקִיחַת הָאִשָּׁה*

מִנְהַג הָאֵרוּשִׂין בַּעֲדַת הַקָּרָאִים עַל–יְדֵי פְקִידִים – שֶׁהָאִישׁ הַמְאָרֵשׂ שׁוֹלֵֽחַ פָּקִיד בִּמְקוֹמוֹ; וּמִצַּד הַנַּעֲרָה, אָבִֽיהָ אוֹ אֶחָד מִקְּרוֹבֶֽיהָ. וְעוֹשִׂים קִנְיָן עַל תְּנָאִים יְדוּעִים, כְּפִי מַה שֶּׁיַּסְכִּֽימוּ שְׁנֵי הַצְּדָדִים. וּמְאָרְשִׂים בִּשְׁלֹשָׁה דְבָרִים, וְהֵם מֹֽהַר, כְּתָב, וְרָצוֹן. וּבִהְיוֹת אֵֽלּוּ הַשְּׁלֹשָׁה דְבָרִים בְּיַֽחַד, אֲזַי הַקִּנְיָן קַיָּם; וּבְהֶעְדֵּר אֶחָד מֵהֶם, הַקִּנְיָן בָּטֵל. וְשִׁוְיוֹן הַמֹּֽהַר לְפִי מִנְהַג כָּל מָקוֹם, כִּי לֹא נִתְבָּאַר בַּתּוֹרָה; אֲבָל הָרַבָּנִים נָתְנוּ שִׁעוּר וָקֶֽצֶב לַמֹּֽהַר, מִדִּין חַכְמֵיהֶם. וּמַה שֶּׁיַּסְכִּֽימוּ בִּתְנָאֵי הָאֵרוּשִׂין יִכְתְּבוּ וְיַחְתְּמוּ הַפְּקִידִים וְהָעֵדִים, וְיִקָּרֵא "תְּנָאֵי הָאֵרוּשִׂין". וּמִזֶּה הַזְּמָן יִקָּרֵא הָאִישׁ "חָתָן" וְהַמְאֹרָשָׂה "כַּלָּה".

מִנְהַג הַחֲתֻנָּה: עוֹשֶׂה הֶחָתָן סְעוֹדָה, וְהוֹלֵךְ עִם מְרֵעָיו, הַנִּקְרָאִים "שֻׁשְׁבִּינִים", וְעִם כָּל סִיעָתוֹ, הַמְחֻתָּנִים וְהַמְחֻתָּנוֹת, לְבֵית חוֹתְנוֹ; וּמְלַוִּין אוֹתוֹ עִם שִׁירִים וּזְמִירוֹת וּכְלֵי נִגּוּן, וּמוֹלִיכִים מְנוֹתָיו לְפָנָיו. וּבְבוֹאָם, הַחַזָּן אוֹ הַמְעֻלֶּה מְכַסֶּה רֹאשׁ הַכַּלָּה בְּמַפָּה הֲגוּנָה עִם פְּסוּקִים נֵאוֹתִים לָעִנְיָן, כְּגוֹן **יֵרָאֶה אֶל עֲבָדֶֽיךָ פָעֳלֶֽיךָ** וגו' **וִֽיהִי נֹֽעַם ה' אֱלֹהֵֽינוּ עָלֵֽינוּ** וגו' בְּמִזְמוֹר צ', וְאַחַר–כָּךְ אוֹמְרִים שִׁיר הַמַּעֲלוֹת שֶׁל קכ"ו. וּמַלְבִּישִׁים הַכַּלָּה בְּמַלְבּוּשׁ הַנִּדּוֹר מֵהֶחָתָן, וְהוּא הַנִּקְרָא "מֹֽהַר הַבְּתוּלִים". וְאַחַר–כָּךְ סוֹעֲדִים וּמְטִיבִים לִבָּם, וְרֵעֵי הֶחָתָן, דְּהַֽיְנוּ הַשֻּׁשְׁבִּינִים, שְׂמֵחִים וְטוֹבֵי לֵב, וּמְרַקְּדִים בִּמְחוֹלוֹת עִם הַשֻּׁשְׁבִּינוֹת עַד עֵת מִנְחַת עֶֽרֶב. וְהֶחָתָן גַּם הַכַּלָּה, כָּל אֶחָד בְּבֵיתוֹ, מְזַמְּנִים וּמְכִינִים עַצְמָם לִכְרוֹת בְּרִית בִּשְׁבוּעָה. וּמְלַוִּין הֶחָתָן עִם שִׁירִים נָאִים, וְנֶאֱסָפִים לְבֵית הַמְחֻתָּן לַעֲשׂוֹת חֻפָּה. וְיוֹשְׁבִים הַזְּקֵנִים וַהֲגוּנִים וְכוֹתְבִים בִּשְׁטַר כְּתֻבָּה עִנְיַן הַנִּשּׂוּאִין, וְגַם הַנְּדֻנְיוֹת מַה שֶּׁהֵבִֽיאָה הַכַּלָּה מִבֵּית אָבִֽיהָ אֶל בֵּית בַּעֲלָהּ. וְחוֹתְמִים בְּמֹֽהַר הַמְאֻחָר, וְהוּא מַה שֶּׁמִּתְחַיֵּב הַבַּֽעַל לְאִשְׁתּוֹ לְהִתְפַּרְנֵס בִּימֵי אַלְמְנוּתָהּ חַס וְשָׁלוֹם, אוֹ גַרְשׁוּתָהּ; כְּדֵי שֶׁלֹּא יֵקַל בְּעֵינָיו הַקִּנְיָן וְהַבְּרִית וְלֹא יְבַטֵּל אוֹתָהּ. וְעַל כָּל זֶה חוֹתְמִים הַזְּקֵנִים לְפַחוֹת עֲשָׂרָה בְּהֶקֵּשׁ מֵעִנְיַן בֹּֽעַז דְּרוּת. וְאַחַר–כָּךְ מַעֲמִידִים הֶחָתָן עִם הַכַּלָּה לִפְנֵי הַזְּקֵנִים, תַּֽחַת מִכְסֶה עָשׂוּי מִטַּלֵּית, וְהַחַזָּן עוֹשֶׂה חֻפָּה עַל–פִּי שֶֽׁבַע בְּרָכוֹת הַמְסֻדָּרוֹת בְּסִדּוּר {כו} תְּפִלּוֹת חֵֽלֶק שֵׁנִי, וְעִם פְּסוּקִים נֵאוֹתִים לָעִנְיָן. וְסוֹעֲדִים סְעוֹדַת עֶֽרֶב, וּמְטִיבִים לִבָּם עַד תַּשְׁלוּם הַחֲתֻנָּה, לְפִי הַשָּׂגַת יְדֵי הַמִּזְדַּוְּגִים. וְהַשַּׁבָּת הַקָּרוֹב לְתַשְׁלוּם זֶה הָעֵֽסֶק קוֹרְאִים "שַׁבַּת חֲתָנִים", וּמִנְהָגָהּ יָדֽוּעַ בְּסִדּוּר תְּפִלּוֹת הַנַּ"ל.

דִּין טַעֲנַת הַבְּתוּלִים. לְפִי דַֽעַת חֲכָמֵֽינוּ צָרִיךְ שֶׁיִּהְיֶה לְמָחֳרָת הַחֻפָּה, וְדִינוֹ יָדֽוּעַ בְּסֵֽפֶר הַמִּצְוֹת דְּרַבֵּֽנוּ אַהֲרֹן בַּר אֵלִיָּֽהוּ אוֹ בְסֵֽפֶר הָאַדֶּֽרֶת. וְכֵן חַיָּב הָאָדָם מִדִּין תּוֹרָה לְקַנֵּא אֶת אִשְׁתּוֹ אִם יִרְאֶה עָלֶֽיהָ סִימָנִים מוֹרִים לְנִאוּף. וּבִזְמַן הַמַּלְכוּת הָיוּ בוֹדְקִים בְּמֵי שׂוֹטָה עַל–יְדֵי הַכֹּהֵן; אֲבָל בִּזְמַן הַגָּלוּת אִם יִרְאֶה סִימַן זֹאת הָעֲבֵרָה צָרִיךְ שֶׁלֹּא יִקְרַב הָאָדָם אֶל אִשְׁתּוֹ עַד שֶׁתִּנָּסֶה בַּדִּין, לְפִי הָרְאָיוֹת וְהָעֵדֻיוֹת; וְעֵד אֶחָד נֶאֱמָן בְּעִנְיָן זֶה, וַאֲפִלּוּ עֵדוּת אִשָּׁה נֶאֱמֶֽנֶת. וְהַסִּימָנִים הַמּוֹרִים עַל זֶה הַמַּעֲשֶׂה, וְגַם דִּינָם, יָדֽוּעַ בַּסְּפָרִים הַנַּ"ל. וְאִם תִּתְחַיַּב הָאִשָּׁה בַּדִּין, אֲזַי מִצַּד עֶרְוַת דָּבָר כָּזֶה תִּתְגָּרַשׁ וְתַפְסִיד כְּתֻבָּתָהּ וּמָהֳרָהּ הַמְאֻחָר. וְזֶה הַדִּין גַּם לַאֲשֶׁר לֹא יִמָּצְאוּ לָהּ בְּתוּלִים. דִּין הַנּוֹאֵף בִּזְמַן הַמַּלְכוּת הָיָה בְּמִיתָה, כְּדִכְתִיב בְּפָרָשַׁת קְדוֹשִׁים; וּבִזְמַן הַגָּלוּת מַלְקוּת וּשְׁאָר עֳנָשִׁים כְּפִי אֹֽמֶד בֵּית דִּין, עַל–יְדֵי סִגּוּפִים וְעִנּוּיִם. וּשְׁאָר הַדִּינִים הַנּוֹגְעִים לְעִנְיָן זֶה מְבֹרָרִים בַּתּוֹרָה בַּגָּלוּי.

*פֶּֽרֶק כ"ב*

*בְּעִנְיַן אִסּוּרֵי הָעֲרָיוֹת*

אַזְהָרָה גְדוֹלָה לְכָל בַּר יִשְׂרָאֵל שֶׁלֹּא יִנָּשְׂאוּ וְלֹא יִשְׁתַּמְּשׁוּ עִם הַגּוּפִים הַנִּכְלָלִים בְּי"א פְּסוּקִים אֲשֶׁר בָּֽאוּ בְּפָרָשַׁת אַחֲרֵי מוֹת, סִימָן י"ח פָּסוּק ז', לְזִוּוּג, מִפְּנֵי שֶׁכָּתוּב בְּסוֹף הַפָּרָשָׁה: **וְנִכְרְתוּ הַנְּפָשׁוֹת הָעֹשֹׂת מִקֶּֽרֶב עַמָּם**. וּמִצַּד עֹֽמֶק הָעִנְיָן נָפְלָה חֲלֻקָּה בֵּין חַכְמֵי יִשְׂרָאֵל הַקָּרָאִים וְהַתַּלְמוּדִיִּים. וְגַם בֵּין חַכְמֵי הַקָּרָאִים הָיְתָה הַחֲלֻקָּה; כִּי הָרִאשׁוֹנִים, הַנִּקְרָאִים כַּת הַמְרַכְּבִים, אָסְרוּ גּוּפִים רַבִּים הַבִּלְתִּי נִכְלָלִים בַּפָּרָשָׁה הַנַּ"ל, וְלֹא הַיּוֹצְאִים בְּהֶקֵּשׁ; רַק עָשׂוּ הֶקֵּשׁ עַל הֶקֵּשׁ – לְמַה שֶּׁלֹּא הִסְכִּֽימוּ הָאַחֲרוֹנִים. עַד שֶׁקָּם הֶחָכָם רִבִּי יוֹסֵף הָרוֹאֶה, וְתַלְמִידוֹ הָרַב רַבֵּֽנוּ יְשׁוּעָה, וְטָעֲנוּ עַל הַמְרַכְּבִים, וְהוֹצִֽיאוּ הַדִּין לַאֲמִתָּתוֹ. וּכְפִי מַה שֶּׁדִּיְּקוּ בְּיֹֽשֶׁר שִׂכְלָם מֵהַפְּסוּקִים הַנַּ"ל, הֶעֱמִֽידוּ הָעִנְיָן שֶׁהַדְּרָכִים אֲשֶׁר נִלְמוֹד מֵהֶם אִסּוּר וְהֶתֵּר הָעֲרָיוֹת הֵם שִׁשָּׁה, כְּפִי דַֽעַת הָרַב רַבֵּֽנוּ יְשׁוּעָה הַנַּ"ל:

הָא' אִסּוּר הָאִישׁ עַל שִׁשָּׁה שְׁאֵרָיו, שֶׁהֵם: אָב, אֵם, אָח, אָחוֹת, בֵּן, וּבַת. וְהָאִסּוּר בַּנְּקֵבוֹת בָּהֶן בְּעַצְמָן, כְּמוֹ בְּאֵם, אָחוֹת, וּבַת; אֲבָל בַּזְּכָרִים יִצְעַד לִנְשֵׁיהֶן, שֶׁהֵן אֵֽשֶׁת הָאָב, אֵֽשֶׁת הָאָח, אֵֽשֶׁת הַבֵּן, מִפְּנֵי שֶׁהֵן דְּבֵקֵי הַשְּׁאֵר.

הַב' אִסּוּר הָאִישׁ עַל שְׁאֵרָיו, שֶׁהֵם: אֲחִי אָבִיו וַאֲחוֹתוֹ, אֲחִי אִמּוֹ וַאֲחוֹתָהּ, בֶּן אָחִיו {כז} וּבַת אָחִיו, בֶּן אֲחוֹתוֹ וּבַת אֲחוֹתוֹ, בֶּן בְּנוֹ וּבַת בְּנוֹ, בֶּן בִּתּוֹ וּבַת בִּתּוֹ. זֶה הָאִסּוּר יוֹצֵא מִפְּסוּק **עֶרְוַת אֲחוֹת אָבִֽיךָ** וגו' – בַּנְּקֵבוֹת בְּעַצְמָן, וּבַזְּכָרִים יִצְעַד הָאִסּוּר לִנְשֵׁיהֶם.

הַג' אִסּוּר הָאִישׁ עַל שְׁנֵי שְׁאֵרִים שֶׁאֵינָם קְרוֹבָיו, מִמַּה שֶּׁכָּתוּב: **עֶרְוַת אִשָּׁה וּבִתָּהּ לֹא תְגַלֵּה**. וְיֵאָסְרוּ מִזֶּה הַדֶּֽרֶךְ לָאִישׁ: אִשָּׁה וְאָבִֽיהָ, אִשָּׁה וְאִמָּהּ, אִשָּׁה וְאָחִֽיהָ, אִשָּׁה וַאֲחוֹתָהּ, אִשָּׁה וּבְנָהּ, אִשָּׁה וּבִתָּהּ. וְהָאִסּוּר בַּנְּקֵבוֹת בְּעַצְמָן, וּבַזְּכָרִים יִצְעַד לִנְשֵׁיהֶן.

הַד' אִסּוּר הָאִישׁ עַל גּוּף וּשְׁאֵר שְׁאֵרוֹ, מִמַּה שֶּׁכָּתוּב: **עֶרְוַת אִשָּׁה וּבִתָּהּ לֹא תְגַלֵּה, אֶת בַּת בְּנָהּ וְאֶת בַּת בִּתָּהּ לֹא תִקַּח לְגַלּוֹת עֶרְוָתָהּ, שַׁאֲרָה הֵֽנָּה זִמָּה הִיא**. וְיֵאָסְרוּ מִזֶּה הַמַּאֲמָר לָאִישׁ: אִשָּׁה וּבַת בִּתָּהּ, אִשָּׁה וּבַת אֲחוֹתָהּ, אִשָּׁה וּבֶן בְּנָהּ, אִשָּׁה וְאַב אָבִֽיהָ, אִשָּׁה וְאֵם אִמָּהּ, אִשָּׁה וּבַת אָחִֽיהָ. וְהַשְּׁאֵר בַּנְּקֵבוֹת בְּעַצְמָן, וּבַזְּכָרִים בִּנְשֵׁיהֶן.

הַה' אִסּוּר שְׁנֵי שְׁאֵרִים עַל שְׁנֵי שְׁאֵרִים, מִמַּה שֶּׁכָּתוּב: **עֶרְוַת בַּת אֵֽשֶׁת אָבִֽיךָ** וגו' – שֶׁהָאִישׁ עִם בְּנוֹ שְׁנֵי שְׁאֵרִים, וְהָאִשָּׁה עִם בִּתָּהּ שְׁנֵי שְׁאֵרִים. וּמִזֶּה הָאֹֽפֶן, בְּדֶֽרֶךְ הַהֶקֵּשׁ, יֵאָסְרוּ שְׁנֵי אַחִים לִקַּח שְׁתֵּי אֲחָיוֹת, וְאִשָּׁה וּבִתָּהּ לִשְׁנֵי אַחִים. וְהַכְּלָל: כָּל שְׁנֵי שְׁאֵרִים לִשְׁנֵי שְׁאֵרִים, בָּעִקָּרִים וּבַפְּרָחִים וּבַכְּנָפִים.

הַו' אִסּוּר שְׁנֵי שְׁאֵרִים עַל גּוּף וּשְׁאֵר שְׁאֵרוֹ, מִמַּאֲמַר **עֶרְוַת אֲחִי אָבִֽיךָ לֹא תְגַלֵּה**. וְזֶה בְּדֶֽרֶךְ הַהַגְבָּרָה שֶׁהִגְבִּיר הָרַב רַבֵּֽנוּ יְשׁוּעָה הַנַּ"ל, מִפְּנֵי שֶׁלֹּא נִזְכַּר פֹּה מִלַּת "שְׁאֵר" כְּמוֹ בַּפְּסוּקִים הַקּוֹדְמִים; וּמִזֶּה יֵרָאֶה שֶׁזֶּה אֲחִי הָאָב אֵינוֹ שְׁאֵר הָאָב, רַק אָחִיו הַמַּעֲבָר שֶׁל אָבִיו, דְּהַֽיְנוּ בֶּן אֵֽשֶׁת אֲבִי אָבִיו עִם אִישׁ אַחֵר. וְהִנֵּה הָאִישׁ עִם אֲבִי אָבִיו גּוּף וּשְׁאֵר שְׁאֵרוֹ, וְאֵֽשֶׁת אַב הָאָב עִם בְּנָהּ שְׁנֵי שְׁאֵרִים. וּבַאֲשֶׁר לָקַח אַב הָאָב אֶת אֵם הָאָח הַמַּעֲבָר שֶׁל אָבִיו, הִנֵּה לֹא יִכְשַׁר לְזֶה הָאִישׁ, שֶׁהוּא בֶּן הַבֵּן, לָקַֽחַת אֶת דּוֹדוֹ הַמַּעֲבָר – וּמִפְּנֵי שֶׁבָּא זָכָר עַל זָכָר, יִצְעַד הָאִסּוּר לְאֵֽשֶׁת הַדּוֹד הַמַּעֲבָר. וְזֶה הַמִּשְׁפָּט בָּעִקָּרִים וּבַפְּרָחִים, לֹא בַכְּנָפִים, כַּאֲשֶׁר כָּל זֶה מְבֹאָר בָּאֵר הֵיטֵב בְּסֵֽפֶר הָאַדֶּֽרֶת, הַנִּקְרָא סֵֽפֶר הַמִּצְוֹת; הַמְעַיֵּן יִמְצָא.

וְאִם יִזְדַּמֵּן שֶׁיִּקְרֶה זֶה בִּשְׁגָגָה, דְּהַֽיְנוּ שֶׁיִּנָּשְׂאוּ וְיִזְדַּוְּגוּ הַגּוּפִים הָאֲסוּרִים לְפִי הַדְּרָכִים הַ"נַּל – אֲזַי, בְּהִוָּדַע הַדָּבָר לְבֵית דִּין, יַפְרִֽידוּ הַמִּתְחַבְּרִים בְּלִי גֵּט, כִּי אֵין הַקִּדּוּשִׁין תּוֹפְסִין בָּעֲרָיוֹת, וְהַקִּדּוּשִׁין כְּלֹא הָיוּ.

{כח} *פֶּֽרֶק כ"ג*

*בְּעִנְיְנֵי הַיְרֻשּׁוֹת וְהַחִלּוּקִין*

עִנְיַן הַיְרֻשָּׁה הָיָה נוֹהֵג קֹֽדֶם מַתַּן תּוֹרָה, כִּי זֶה סֵֽדֶר וּמִנְהָג מְדִינִיִּי, כְּמוֹ שֶׁנִּמְצָא בְּאַבְרָהָם אָבִֽינוּ עָלָיו הַשָּׁלוֹם: **וְלִבְנֵי הַפִּילַגְשִׁים אֲשֶׁר לְאַבְרָהָם** (בראשית כה:ו) וגו' **וְהִנֵּה בֶן בֵּיתִי יוֹרֵשׁ** (בראשית טו:ג). וְעַל–כֵּן לֹא הִנִּֽיחָה הַתּוֹרָה מִלְּבָאֵר מֵהֶעָרַת עִנְיַן בְּנוֹת צְלָפְחָד בְּפָרָשַׁת פִּינְחָס, סִימָן כ"ז. וּבְדֶֽרֶךְ הַכְּלָל בֵּאֲרָה כִּי הִשָּׁאֲרֻיוֹת וְנַחֲלַת הָעִקָּרִים יִירְשׁוּ הַפְּרָחִים, וּלְעוֹלָם הַזְּכָרִים קוֹדְמִים מֵהַנְּקֵבוֹת. וּבְאֶֽפֶס הַשְּׁאֵרִים, נוֹחֲלִים הַקְּרוֹבִים לִשְׁאֵר הַמִּשְׁפָּחָה, בְּזֶה הָאֹֽפֶן: אִישׁ כִּי יָמוּת וּבֵן אֵין לוֹ, יִזְכֶּה לִירֻשָּׁה בֶּן הַבֵּן. אֵין לוֹ בֶּן הַבֵּן, יִירְשׁוּ אָבִיו אוֹ אִמּוֹ, אִם הֵם חַיִּים. אֵין לוֹ אָב וָאֵם, יִירְשׁוּ הָאַחִים אוֹ הָאֲחָיוֹת. אֵין לוֹ אַחִים אוֹ אֲחָיוֹת, יִירְשׁוּ עִקְּרֵי הָעִקָּרִים, דְּהַֽיְנוּ אַב הָאָב וְאִמּוֹ, אוֹ אַב הָאֵם וְאִמָּהּ, אִם הֵם חַיִּים. אֵין לוֹ אֶחָד מֵאֵֽלֶּה, זוֹכִים אֲחֵי הָאָב אוֹ הָאֵם, אוֹ אַחְיוֹתֵיהֶם. וְחַיָּב הָאָדָם לְסַדֵּר נַחֲלָתוֹ בְּזֶה הַדֶּֽרֶךְ בַּחַיִּים; וְאִם לֹא יוּכַל, יַעֲשֶׂה פְּקִידִים עַל הִשָּׁאֲרֻיוֹתָיו, אוֹ הַדִּין יַפְקֵד פְּקִידִים אִם יָמוּת בְּלֹא צַוָּאָה, וְהַפְּקִידִים יַנְחִֽילוּ הַיּוֹרְשִׁים לְפִי הַדֶּֽרֶךְ הַנַּ"ל, שֶׁהַבָּנִים יִנְחֲלוּ בִּירֻשָּׁה, וְיִשְׁתַּדְּלוּ לְהַשִּׂיא הַבָּנוֹת. הַבְּכוֹר נוֹטֵל פִּי שְׁנַֽיִם בְּנִכְסֵי אָבִיו, וְטַֽעַם "פִּי שְׁנַֽיִם" כֵּֽפֶל בְּעֶֽרֶךְ נְטִילַת כָּל אֶחָד מֵהַבָּנִים. רוֹצֶה לוֹמַר: אִם יִהְיוּ שְׁלֹשָׁה בָּנִים, וְאֶחָד מֵהֶם בְּכוֹר, יְחַלְּקוּ הַיְרֻשָּׁה לְאַרְבָּעָה חֲלָקִים, וְהַבְּכוֹר יִקַּח פִּי שְׁנַֽיִם; וּלְעוֹלָם כָּֽכָה, בְּהוֹסָפַת חֵֽלֶק אֶחָד תַּעֲבוֹר הַבְּכוֹרָה.

וְכֵן בִּירֻשַּׁת הָאִישׁ אֶת הִשָּׁאֲרֻיוֹת אִשְׁתּוֹ – לְפִי דַֽעַת חֲכָמֵֽינוּ הָאִישׁ אֵינוֹ יוֹרֵשׁ אֶת אִשְׁתּוֹ; רַק בָּנֶֽיהָ עוֹמְדִים בִּמְקוֹמָהּ, וּבְאֶֽפֶס הַבָּנִים, שְׁאֵרֶֽיהָ הַקְּרוֹבִים אֵלֶֽיהָ מִמִּשְׁפַּחְתָּהּ. אֲבָל לְפִי דַֽעַת הָרַבָּנִים לְהֵֽפֶךְ, שֶׁהַבַּֽעַל יוֹרֵשׁ אֶת אִשְׁתּוֹ. וְאֵין לָהֶם סְמָךְ מִן הַתּוֹרָה, רַק הֵבִֽיאוּ רְאָיָה מִמַּאֲמַר **וְיָרַשׁ אֹתָהּ** הַכָּתוּב בְּפָרָשַׁת פִּינְחָס, סִימָן כ"ז. וְזֶה מִסִּכְלוּתָם בְּדַרְכֵי הַדִּקְדּוּק, כִּי אֵין פָּסוּק הַנַּ"ל אֲפִלּוּ זִכְרוֹן אִשָּׁה; אֲבָל מַה שֶּׁאָמַר **וְיָרַשׁ אֹתָהּ** בִּלְשׁוֹן נְקֵבָה שָׁב הַכִּנּוּי אֶל הַנַּחֲלָה, שֶׁהִיא שֵׁם בִּלְשׁוֹן נְקֵבָה.

וְהָאִשָּׁה בְּמוֹת בַּעְלָהּ כְּמוֹ כֵן אֵינָהּ יוֹרֶֽשֶׁת הִשָּׁאֲרֻיוֹתָיו כֻּלָּם, רַק תּוֹבַֽעַת כְּתֻבָּתָהּ וּמָהֳרָהּ הַמְאֻחָר מִנְּכָסָיו.

בְּכוֹר הַיְרֻשָּׁה הוּא בְּכוֹר אוֹן, לֹא בְכוֹר פֶּֽטֶר רֶֽחֶם, כִּי זֶה לֹא יִוָּדַע בְּבֵרוּר. וְאִם יִהְיֶה הַקּוֹדֵם נֵֽפֶל אוֹ בַת, לֹא יְעַכְּבֽוּהוּ מֵהַבְּכוֹרָה. וְטַֽעַם: הַבֵּן הָעוֹזֵר לְאָבִיו קֹֽדֶם כָּל הַבָּנִים, וְעַל–כֵּן נוֹטֵל פִּי שְׁנַֽיִם.

*פֶּֽרֶק כ"ד*

*בְּעִנְיְנֵי הָאֲבֵלוּת וְדִין קְבוּרַת הַמֵּת*

מִצְוַת קְבוּרַת הַמֵּת יָדֽוּעַ מִפְּשִׁיטַת הַשֵּֽׂכֶל, וְנִקְרֵאת "חֶֽסֶד וֶאֱמֶת", כְּמוֹ שֶׁכָּתוּב בְּיַעֲקֹב: ו**ְעָשִֽׂיתָ עִמָּדִי חֶֽסֶד וֶאֱמֶת אַל נָא תִקְבְּרֵֽנִי בְּמִצְרָֽיִם** (בראשית מז:כט). וּמִנְהַג זֹאת הַמִּצְוָה מִסֵּֽבֶל הַיְרֻשָּׁה לִרְחוֹץ הַמֵּת וְלַסְגִּיר נְקָבָיו וְלִסְתּוֹם פִּיו וְעֵינָיו וּלְהַלְבִּישׁוֹ {כט} תַּכְרִיכִין לְבָנִים לְפִי כְבוֹדוֹ וּלְקָבְרוֹ בַּאֲרוֹן עֵץ. וְחוֹפְרִין בַּקַּרְקַע כְּשִׁעוּר שֶׁלֹּא יֵצֵא רֵֽיחַ בְּשָׂרוֹ. וְכָל זְמָן שֶׁהַמֵּת מֻנָּח בַּבַּֽיִת אוֹמְרִים קִינוֹת, וּמְנַחֲמִים הָאֲבֵלִים וְעוֹשִׂים הֶסְפֵּד, אִם הַנִּפְטָר מִן הַחֲשׁוּבִים, בְּדִבְרֵי דְרָשׁ וּבְסִפּוּר חֲשִׁיבוּתוֹ, בִּבְחִינַת מַעֲשָׂיו הַטּוֹבִים אוֹ בִבְחִינַת חָכְמָתוֹ וְיִחוּסוֹ. וְאַחַר–כָּךְ מוֹלִיכִים בְּמוֹט בַּכָּתֵף, וּמְלַוִּים כָּל הַקָּהָל כְּאֶחָד, וְאוֹמְרִים צִדּוּק הַדִּין בִּפְסוּקִים נֵאוֹתִים לָעִנְיָן, כְּמוֹ שֶׁמְּסֻדָּר בְּסוֹף חֵֽלֶק שֵׁנִי שֶׁל סִדּוּר הַתְּפִלּוֹת. וְאַחַר הַקְּבוּרָה יוֹשְׁבִים הַשְּׁאֵרִים וְהַקְּרוֹבִים עַל הָאָֽרֶץ שִׁבְעָה יָמִים, וְנוֹהֲגִים אֲבֵלוּת שְׁלֹשִׁים יוֹם. וְלִכְבוֹד הַהוֹרִים נוֹהֲגִים הַבָּנִים אֲבֵלוּת קָרוֹב לְשָׁנָה; וְכֵן הַבַּֽעַל לָאִשָּׁה וְהָאִשָּׁה לַבַּֽעַל מִתְאַבְּלִים שָׁנָה. וּבְשִׁבְעָה יְמֵי הָאֲבֵלוּת חַיָּבִים כָּל בְּנֵי הַקְּהִלָּה לְבַקֵּר הָאֲבֵלִים וּלְנַחֲמָם בְּמַאֲכָל וּבְכוֹס תַּנְחוּמִין בַּסֵּֽדֶר, כָּל אֶחָד. וּמִנְהַג הָאֲבֵלוּת שֶׁפּוֹרֵשׁ הָאָדָם עַצְמוֹ מִכָּל מִינֵי תַעֲנוּגִים וְתַפְנוּקִים וּמִתְרַחֵק מִן הַדְּבָרִים הַמְשַׂמְּחִים. וּבְדֶֽרֶךְ כְּלָל מְשַׁנֶּה וּמַחֲלִיף מַלְבּוּשָׁיו וְדִבּוּרוֹ וְכָל תְּנוּעוֹתָיו כְּדֶֽרֶךְ הָאֲבֵלִים, כְּמוֹ שֶׁמְּבֹאָר בְּאֹֽרֶךְ בְּסֵֽפֶר הָאַדֶּֽרֶת, בְּהֶקֵּשׁ מִנְּבוּאַת יְחֶזְקֵאל. וְעַל–כָּל–פָּנִים, מִדִּין תּוֹרָה אֵין צָרִיךְ לְהִתְאַבֵּל יוֹתֵר מִדַּי, כְּמוֹ שֶׁכָּתוּב: **בָּנִים אַתֶּם לַה' אֱלֹהֵיכֶם לֹא תִתְגּוֹדְדוּ וְלֹא תָשִֽׂימוּ קָרְחָה בֵּין עֵינֵיכֶם לָמֵת** (דברים יד:א); כִּי זֶה הַמִּנְהָג הָיָה בְּעוֹבְדֵי עֲבוֹדָה זָרָה, שֶׁנֶּאֱמַר: **כִּי כָל הָאִישׁ אֲשֶׁר הָלַךְ אַחֲרֵי בַֽעַל פְּעוֹר הִשְׁמִידוֹ ה' אֱלֹהֶֽיךָ מִקִּרְבֶּֽךָ** (דברים ד:ג). וַאֲנַֽחְנוּ הֻבְטַֽחְנוּ בְּמַאֲמַר **וְאַתֶּם הַדְּבֵקִים בַּה' אֱלֹהֵיכֶם חַיִּים כֻּלְּכֶם הַיּוֹם** (דברים ד: ד).

1. \* נראה שצ"ל אוּפּפֶּנְדּוֹרְף, ועי' הערה 7 בתרגום האנגלי. [↑](#footnote-ref-1)