אותי עשק והגדיל כאבי : הביטו וראו אחי בני אמי ואבי

אם יש מכאוב כמכאובי : אשר עולל לי

נוקשתי ביום קדשי : בשנים ועשרים יום לחדש

ויסר עטרת ראשי : אם רשעתי אללי לי

(איוב י, טו)

ירי יוי' ממעונו : וישפוט באיש הזה ובכל המונו

אשר הוסיף רשעו וזדונו : יוי' קראתיך חושה לי

מפרע אשר בי נפרע : נשאוני אל בתי בחולי רע

ולבי תחת בגדי נקרע : כאשר עשו לי

שלש חדשים היתה מחלתי : מכאבי נחלה מכתי

ושאלתי מצורי שיקבל תשובתי : כה יעשה יוי' לי

החולי היה בקרבי : ואשמע שמועה רעה אל לבי

כי נגע באחי אשר נגע בי : כי מר לי

(רות א, יג)

בשמעי צעקתי צעקה רעה : כי הוה על היה ושמועה אל שמועה

ועיני כלו ורוחי נעה : יוי' יחשוב לי

(תהילים מ, יח)

נכנע לבבי ובשרי סמר : כי אלהי חטאי לי שמר

ואתפלל אל יוי' ואומר : לב טהור ברא לי

(תהילים נ, יב)

ראה אלהי כי נכנעה רוחי : והתלאה אשר מצאה לי ולאחי

ואיך יהיה זה ואתה מבטן אמי : מה זאת עשית לי

(בראשית יב, יח)

בכל לבי אלהי דרשתיך : אל תשגני צורי ממצותיך

כי בלבי צפנתי אמרתך : עד שוב אפך תשית לי

(איוב יד, יג)

יהי נא חסדך לנחמני : בתשוב אשר אליך תשיבני

ותשית לי חק ותזכרני : אז ינוח לי

(איוב ג, יג)

שוב אלי ברחמיך : השיבני ואשובה אליך

אלמדה פושעים דרכיך : אשר אני אחזה לי

(איוב יט, כז)

מעול הגוים הצילני : ומתהומות חשבונם הצלני

ובחסדך הגדול תסוב תנחמני : אל יעלצו אויבי לי

(תהילים כה, ב)

ועד זקנה ושיבה : זכרה לי אלהי לטובה

וישועתי תהיה קרובה : גם זאת זכרה לי

(נחמיה יג, כב)

אחר הדברים האלה פקד האל : ומחולי היה לי גואל

ויתן לי כח ואל : כי הטה אזנו לי

(תהילים קטז, ב)

ולכן נגע לבי לאסר : וכאבי בקרבי נאסר

ואומר איך שנאתי מוסר : וכל זה אננו שוה לי

(אסתר ה, יג)

השיבני הקצין לספרותי : בעל כרחי שלא בטובתי

ויגדלני בהוציאי מדתי : ורבו יתירא הוספת לי

(דניאל ד, לג)

שלום דבר והיה לי למחתה : ואותי בדבריו פתה

ויאמר לי אתה עתה : כרע כאח לי

(תהילים לה, יד)

ויעל על לבו כי ילך למכות : לחגוג שמה ולבכות

וידבר לי דברים רכות : מי יתך כאח לי

(שיר השירים ח, א)

אמר לכל חילו להיותם נכונים : נשים ואבות ובנים

לחגוג במכות המונים : וכזה עשה לי

(שופטים יח, ד)

לבחיריו אמר והיה בלבי חושב : כי אני כהלך קושב

ויהי לבטח יושב : לאמר כה יעשה לי

(שמואל ב ג, לה)

תקן חפציו וצרכיו : שלא יהיה עקשות בדרכיו

וישלח אלי ביד מלאכיו : כי מתאנה הוא לי

(מלכים ב ה, ז)

שמע ממני ולך עמי : אתה ואנשי אשר באולמי

כי כמוך כעמי : אם אין אתה שומע [אולי צ"ל שְׁמַע?] לי

(איוב לג, לג)

ויבואו עבדיו אלי : ויספרו דבריו עלי

ואצעק גדולי ואלי : שמעוני ופגעו לי

(בראשית כג, ח)

בקצין אדוני שאלוהו : ואמרו לו זה האיש חולה הוא

ולא יוכל ללכת ובביתו הניחוהו : ונתתם אתם לי

(שופטים יד, יג)

השיבוהו הדבר ויחר אפו : וירבה זעמו וקצפו

ויאמר אביאוהו עד פה : אבינה מה יאמר לי

(איוב כג, ה)

שלח לי אחד מאליו : בעל מרמה במפעליו

ויאמר לי מהר אמור אליו : הנני כי קראת לי

לדבר אליו ותשוב : אזי אפו ממך ישוב

אתה אתן ישש וחשוב : שמע בקולי ולך קח לי

(בראשית כז, יג)

מהרתי להלוך בלא לבי : והגעתי אליו ויתעלל בי

ויאמר הנה התלת בי : ולא הורה לי

היום הזה אחדש צרותיך : ולא אניחך להשיג תאותיך

ולא להלוך אל ביתך : פן יחטיאו אותך לי

(שמות כג, לג)

משריו הפקיד עלי : וישמור שמור מעללי

ויאמר לקרוביו לנגוע אלי : אמנם אנכי חלילה לי

אל אור הבקר אסף עבדיו : ואנשי חברתו וידידיו

ויסעו כלם יחדיו : ויאמר חלילה לי

ללכת אתם בלא לבי : כי כאבי נעצר בקרבי

וברוב עוני לפני צור משגבי : כל רואי ילעיגו לי

(תהילים כב, ח)

הלכנו ממדינה אל מדינה ומעיר אל עיר : והלהב בלבי מבעיר

יעד אשר עברנו אל הר שעיר : כל רואי ילעגו לי

(תהילים כב, ח)

באתי אל מדינת נביאים : ויתפללו עליו בצאתם ובבואם

ויחשבו כי הוא שומעם ורואם : צחוק עשה לי

(בראשית כא, ו)

ויתקבצו החוגגים אל בית קבורתו : ויראו בלילה אור נגה על מנורתו

ואמר לי אחד מעדתו : המקנא אתה לי

(במדבר יא, כט)

חשתי לקרוא אחד מאנשי המדינה : ושאלתי אותו האור מאנה

השבעה לי באלהים הנה : אם תשקר לי

(בראשית כ, כג)

רק לדבר שמע האמת בלא שקר : כי אור נביאנו בלילה כמו בקר

רק באלו הימים לא יראה כי יקר : והן לא יאמינו לי

(שמות ד, א)

ברחוב זה המקום סביבי : כל אחד בידו לפיד אש מוציא ומביא

להיות האור נוגיה על הנביא : אשר הם מקדישים לי

(ויקרא כב, ב)

דבריו שמעו אנשי עירו : ויקומו להרגו ולאררו

ויחזק עליהם ויאמת דברו : בני נכר יכחשו לי

(תהילים יח, מה)

תהלת יוי' ידבר פי : כי הביא לי זה האיש לנקיון כפי

ואשתחוה על אפי : אשר הניח יוי' לי

(מלכים א ה, יח)

מדברו ערב ללבי כי הוא קשה : ואומר ולא קם נביא עוד בישראל כמשה

וזכרו מפי כל האומות לא ינשה : כי ברית עולם שם לי

(שמואל ב כג, ה)

שם ישבו שלושת ימים : וילכו אל מכות יחפים וערומים

ואל עמם שנים עשר יום משמים : לולי יוי' עזרתה לי

(תהילים צד, יז)

הגיעו אל בית עבודתם : אשר ישימו פניהם אליו בתפלתם

ואתבונן באבן השחור הדוחה אותם : כנגע נראה לי

(ויקרא יד, לה)

ויחוגו וינועו כשכור : כי אמרו מנהג נביאינו נעשה ונזכור

אלה בחטאתם אל תמכור : המלך אל יחשוב לי

(שמואל ב יט, כ)

יצאתי משם והם מרבים חגיגה : ואומר קנא לשמך ולתורתך הנכונה

והסר מלבינו הדאגה : האלה אשר נתתה לי

(מלכים א ט, יג)

שים פניך על מקדשך השמם : והשב לו כבודך וקרנותיו תרומם

ועמך השפלים גם הים תשימם : ואנשי קדש תהיון לי

(שמות כב, ל)

ראה זה הבית והבאים אליו : וביתך חרב ואנחנו רחוקים מעליו

והשיבנו לשכון בצלליו : כי היית מחסה לי

(תהילים סא, ד)

אגורה באהלך עולמים : אני ועמך השוממים

כי אתה בחרת בנו מכל העמים : נפלאתה אהבתך לי

(שמואל ב א, כו)

לעשות רצונך אלהי חפצתי : והנה עתה בחטאי נלכדתי

ומקדם אמרתך שמרתי : כי לעולם היא לי

(תהילים קיט, צח)

אחר זה נסענו מהר פראן : אנחנו ואנשי המדינה אשר דורן

ואנשי ארצות ישמעאל וחרן : אשמם אשר ישיבו לי

(במדבר יח, ט)

חצי היום עמדנו עד בא שמשנו : ערומים בשרנו עם ראשינו

כי אמרו זה הר קדשינו : קדש יהיה זה לי

(שמות ל, לא)

גמלני אלהי טובה ולא גלה סודי : בדעתו כי הלכתי בלא לבי ולא מאודי

וישיבני בשלום ולא עזבני בארץ נודי : הנה אלהים עוזר לי

(תהילים נד, ו)

דרך ארצם באו אשר בה הלכו : האומרים כי זכוני וזכו

ואשובה אל קרובי אשר תמכו : אחרי בלותי היתה לי

(בראשית יח, יב)

הודאה ושבח לאל נתתי : ותשובה שלמה ממנו שאלתי

אזי אשלם את אשר נדרתי : והוא יהיה לי

(שמואל ב ז, יד)

ולא אעשה עוד מלאכת הספרות : כי פחדה בלבי חרות

עדי אצא מעבדות לחרות : כבוד [צ"ל: כבור] ידי ישיב לי

(תהילים יח, כא)

זאת שאלתי מצור עולמים : שאלך אני עזרעי בדרך תמים

ויצילני מבין העממים : כי ירפא יוי' לי

(מלכים ב כ, ח)

חסדו הטה אלי ויקצוף על אדוני : ויגרשהו המלך אל ארם צובה לעשות רצונו

ואשב אני וביתי שוקט על מכוני : וישב יוי' לי

(תהילים יח, כט)

טוב יוי' לקויו לנפש תדרשנו : הנמצא תמיד למבקשנו

עלי בכל יום אשחרנו ואדרשנו : ולילה ולא דומיה לי

(תהילים כב, ג)

יצא אחרי זה המלך מארצו : ויבא אל ארצנו לעשות חפצנו

על קצין צר בא קצו : ושנתי ערבה לי

(ירמיהו לא, כו)

בשמוע אדוני ואחיו שבו מצובא : ויעמדו לפניו וירב להם טובה

ויאמר להם לכו לפני באהבה : ושמרתם את בריתי והייתם לי

(שמות יט, ה)

לבי מזאת נחלה ונהיה : ואעלה אל כנסת אליהו הנביא בשק ובצום ובכיה

ואפרש בקשתי לפניו במערת החכיה : יוי ' אלהים מה תתן לי

(בראשית טו, ב)

מלכי ראה כי נצב אדוני על מתכונתו : ואני דואג פן יבקשני להיות אתו

אלהי הצילה נפשי ממלכודתו : אחישה מפלט לי

(תהילים נה, ט)

נתתי האגרת בהיכל : והתפללתי לפני יוי' באשר אוכל

ואמרתי ידעתי כי כל תוכל : בצר הרחבת לי

(תהילים ד, ב)

סוף כל דבר המלך את ראש אדוני הרים : ויתן לו חלק בן השרים

ויבקשני להלוך עם עבדיו הערים : ואומר חלילה לי חלילה לי

עניתיו ויכנע לבבי : אדוני יודע בשבועתי אצל קבורת הנביא

כי כזאת המלאכה נפשי לא אביא : ואם ככה את עושה לי

(במדבר יא, טו)

פניו נשא לעבדיו ויסבו אלי : ויאמר הגישוהו אלי

להרבות קשי מעללי : ויהי יוי' למשען לי

(תהילים יח, יט)

צרי השפילו בעת הדבר מפיו עלה : והתנענע בשרו וחלה

וישליכהו אל תהום ומצולה : וישב יוי' לי

(תהילים יח, כה)

קבל תפלתי אל נורא ואיום : וימיתהו מקץ שבעה עשר יום

ויתן לי אלהי ממנו פדיום : שמע בקולי ויתן לי

(שמות ל, ו)

רחום בוחן לבבות וכליות : הצל השה מפי האריות

הוא בחסדו שארית השיות : שמחתי באומרים לי

(תהילים קכב, א)

שיר ושבח אתן לך כל ימי : כי הצלתני מאויבי ומקמי

אשאל ממך לחמי וממי : לך אני וכל אשר לי

(מלכים א כ, ד)

תבענה שפתי תהלה : כי הושעתני בחיסה וחמלה

והנחלתני תורתך המעולה : הפכת מספדי למחול לי

(תהילים ל, יב)

כמלת בעון אללה תעאלי